1. भाग्यशाली हूँ जो परमेश्वर के लिए सेवा करता हूँ

गेंसुई, दक्षिण कोरिया

सर्वशक्तिमान परमेश्वर कहते हैं, "परमेश्वर द्वारा मनुष्य की पूर्णता किन साधनों से संपन्न होती है? यह उसके धार्मिक स्वभाव द्वारा पूरी होती है। परमेश्वर के स्वभाव में मुख्यतः धार्मिकता, क्रोध, भव्यता, न्याय और शाप शामिल हैं, और वह मनुष्य को प्राथमिक रूप से न्याय द्वारा पूर्ण बनाता है" (वचन, खंड 1, परमेश्वर का प्रकटन और कार्य, पीड़ादायक परीक्षणों के अनुभव से ही तुम परमेश्वर की मनोहरता को जान सकते हो)। "सेवाकर्ताओं के समय से पहले मनुष्य जीवन के अनुसरण, परमेश्वर में विश्वास करने के अर्थ, या परमेश्वर के कार्य की बुद्धि के बारे में कुछ नहीं समझता था, और न ही उसने यह समझा कि परमेश्वर का कार्य मनुष्य को परख सकता है। सेवाकर्ताओं के समय से लेकर आज तक, मनुष्य देखता है कि परमेश्वर का कार्य कितना अद्भुत है—यह मनुष्य के लिए अथाह है। अपने दिमाग में वह यह कल्पना करने में असमर्थ है कि परमेश्वर कैसे कार्य करता है, और वह यह भी देखता है कि उसका आध्यात्मिक कद कितना छोटा है और वह बहुत हद तक अवज्ञाकारी है। जब परमेश्वर ने मनुष्य को शापित किया, तो वह एक प्रभाव को प्राप्त करने के लिए था, और उसने मनुष्य को मार नहीं डाला। यद्यपि उसने मनुष्य को शापित किया, उसने ऐसा वचनों के द्वारा किया, और उसके शाप वास्तव में मनुष्य पर नहीं पड़े, क्योंकि जिसे परमेश्वर ने शापित किया वह मनुष्य की अवज्ञा थी, इसलिए उसके शापों के वचन भी मनुष्य को पूर्ण बनाने के लिए थे। चाहे परमेश्वर मनुष्य का न्याय करे या उसे शाप दे, ये दोनों ही मनुष्य को पूर्ण बनाते हैं : दोनों का उपयोग मनुष्य के भीतर की विकृतियों के परिष्कार के लिए किया जाता है। इस माध्यम से मनुष्य का शोधन किया जाता है, और मनुष्य में जिस चीज़ की कमी होती है उसे परमेश्वर के वचनों और कार्य के द्वारा पूर्ण किया जाता है। परमेश्वर के कार्य का प्रत्येक कदम—चाहे यह कठोर शब्द हों, न्याय हो या ताड़ना हो—मनुष्य को पूर्ण बनाता है और बिलकुल उचित होता है। युगों-युगों में कभी परमेश्वर ने ऐसा कार्य नहीं किया है; आज वह तुम लोगों के भीतर कार्य करता है ताकि तुम उसकी बुद्धि को सराहो। यद्यपि तुम लोगों ने अपने भीतर कुछ कष्ट सहा है, फिर भी तुम्हारे हृदय स्थिर और शांत महसूस करते हैं; यह तुम्हारे लिए आशीष है कि तुम परमेश्वर के कार्य के इस चरण का आनंद ले सकते हो। इस बात की परवाह किए बिना कि तुम भविष्य में क्या प्राप्त कर सकते हो, आज अपने भीतर परमेश्वर के जिस कार्य को तुम देखते हो, वह प्रेम है। यदि मनुष्य परमेश्वर के न्याय और उसके शोधन का अनुभव नहीं करता, तो उसके कार्यकलाप और उसका उत्साह सदैव सतही रहेंगे, और उसका स्वभाव सदैव अपरिवर्तित रहेगा। क्या इसे परमेश्वर द्वारा प्राप्त किया गया माना जा सकता है?" (वचन, खंड 1, परमेश्वर का प्रकटन और कार्य, पीड़ादायक परीक्षणों के अनुभव से ही तुम परमेश्वर की मनोहरता को जान सकते हो)। परमेश्वर के ये वचन वाकई मुझे प्रेरणा देते हैं। मैं अनुभव करता हूँ कि परमेश्वर का न्याय और ताड़ना का कार्य पूरी तरह से इंसान को शुध्द करने और उसे बचाने के लिए है। परमेश्वर के अंत के दिनों के कार्य को स्वीकार करने के बाद, मैं पहले जिस परीक्षण से गुज़रा, वह सेवाकर्मियों की परीक्षा थी, मैं यह विचार किए बिना नहीं रह पाता।

फरवरी 1991 में एक दिन हमेशा की तरह मैं एक सभा में भाग ले रहा था, तब एक भाई ने खुशी से कहा, "पवित्र आत्मा ने वचन बोले हैं!" भाई-बहनों ने तब पढ़ना शुरू किया: "स्तुति सिय्योन तक आ गई है और परमेश्वर का निवास स्थान-प्रकट हो गया है। सभी लोगों द्वारा प्रशंसित, महिमामंडित पवित्र नाम फैल रहा है। आह, सर्वशक्तिमान परमेश्वर! ब्रह्मांड का मुखिया, अंत के दिनों का मसीह—वह जगमगाता सूर्य है, जो पूरे ब्रह्मांड में प्रताप और वैभव में ऊँचे पर्वत सिय्योन पर उदित हुआ है ..." "तूने विजेताओं का एक समूह बनाया है और परमेश्वर की प्रबंधन-योजना पूरी की है। सभी लोग इस पर्वत की ओर बढ़ेंगे। सभी लोग सिंहासन के सामने घुटने टेकेंगे! तू एकमेव सच्चा परमेश्वर है और तू ही महिमा और सम्मान के योग्य है। समस्त महिमा, स्तुति और अधिकार सिंहासन का हो!" (वचन, खंड 1, परमेश्वर का प्रकटन और कार्य, आरंभ में मसीह के कथन, अध्याय 1)। उस वक्त इसे सुन कर भले ही मैं पूरा नहीं समझ पाया, फिर भी मुझे लगा कि यह बहुत ख़ास है, बड़ा प्रेरक है और कोई भी इंसान ऐसे वचन नहीं बोल सकता। मुझे विश्वास था कि ये वचन परमेश्वर के हैं और ये पवित्र आत्मा के कथन हैं। उसके बाद, पवित्र आत्मा के वचनों के अध्याय पर अध्याय हमारी कलीसिया को लगातार भेजे जा रहे थे, वे वचन जो आस्था के सत्य और बाइबल के अनेक रहस्यों को प्रकाशित कर रहे थे, हमारे लिए सत्य का अभ्यास करने और जीवन में प्रवेश करने का रास्ता खोल रहे थे। उस दौरान पवित्र आत्मा के वचनों को पढ़ने के लिए लगभग हर रोज़ हम सभाएं करते थे। इससे मेरे दिल का अच्छा पालन-पोषण हो रहा था। सभी लोग आनंद और उल्लास में डूबे हुए थे और बहुत धन्य महसूस कर रहे थे। हम सबने सोचा था कि हम परमेश्वर के सामने उठाये गए पहले लोगों में से हैं, हम वो विजेता हैं जिन्हें परमेश्वर बनायेंगे, हमें स्वर्गिक राज्य में अवश्य हिस्सा मिलेगा, हम परमेश्वर के वायदे और आशीष प्राप्त करने योग्य होंगे। संपूर्ण रूप से आस्थावान, हम सबने परमेश्वर के लिए खुद को खपाया। कुछ भाई-बहन पवित्र आत्मा के वचनों की बड़ी तेज़ी से नक़ल कर रहे थे, तो कुछ उन्हें संगीत से सजा कर उनका स्तुति-गान बना रहे थे। उस समय के हमारे हालात सचमुच बड़े मुश्किल थे, बहुत-से भाई-बहनों को सभाओं से गिरफ़्तार किया जा रहा था। मैं दब्बू या भयभीत नहीं था, और उत्साह से परमेश्वर के लिए खुद को खपा रहा था।

इधर मुझमें आशीष पाने और स्वर्गिक राज्य में प्रवेश करने की उम्मीदें भरी हुई थीं, उधर परमेश्वर नये वचन बोल कर हमें सेवाकर्मियों की परीक्षा में ले गये। अक्टूबर में एक दिन मुझे 25 मील दूर कलीसिया की एक सभा में जाकर पवित्र आत्मा द्वारा बोले गये नये वचन इकट्ठा करने के लिए कहा गया। मुझे लगा कोई शानदार समाचार होगा, इसलिए मैं उत्साह से अपनी बाइक पर सवार होकर, एक धुन गुनगुनाते हुए पूरे जोश के साथ सभा स्थल पर पहुँच गया, वहां पहुँचने के बाद मुझे यह देख कर हैरत हुई कि मेरे भाई-बहन बेचैन थे और सबके सिर लटके हुए हैं। एक भाई ने मुझसे कहा, "पवित्र आत्मा ने वचन बोले हैं। परमेश्वर कहता है कि हम सभी सेवाकर्मी हैं।" आँखों में आंसू लिये एक बहन ने कहा, "हम सभी सेवाकर्मी हैं। चीनी लोग सेवा करने के लिए हैं और हमें कोई भी आशीष नहीं मिलने वाला।" मैं बिल्कुल भी यकीन नहीं कर पा रहा था कि यह सब सच है। मैं जल्दी से पवित्र आत्मा के वचन पढ़ने के लिए बढ़ा, और परमेश्वर का यह वचन पढ़ा : "चीन में, मेरे ज्येष्ठ पुत्रों और मेरे लोगों के अलावा, अन्य सभी बड़े लाल अजगर की संतान हैं और उन्हें त्याग दिया जाना चाहिए। तुम लोगों को समझना चाहिए कि आखिरकार चीन मेरे द्वारा शापित राष्ट्र है और वहाँ मेरे कुछ लोग हैं जो भविष्य के मेरे कार्य के लिए सेवा प्रदान करने वालों से अधिक कुछ नहीं हैं। इसे दूसरे ढंग से कहें तो, वहाँ मेरे ज्येष्ठ पुत्रों के अलावा और कोई नहीं है—बाकी सब नष्ट होने के लिए हैं। यह मत सोचो कि मैं अपने कर्मों में बहुत अति करता हूँ—यह मेरा प्रशासनिक आदेश है। जो मेरे शाप से पीड़ित होते हैं वे मेरी नफ़रत की वस्तुएँ हैं और यह पत्थर की लकीर है" (वचन, खंड 1, परमेश्वर का प्रकटन और कार्य, आरंभ में मसीह के कथन, अध्याय 95)। इसे पढ़ कर मैं चौंक गया। पवित्र आत्मा के वचनों में सेवाकर्मियों का जिक्र कई बार किया गया था, और मुझे हमेशा लगता था कि इसका अर्थ अविश्वासियों से है। लेकिन पता चला कि यह हमारे बारे में है। उसमें कहा गया था कि चीनी लोग सेवाकर्मी हैं जिन्हें परमेश्वर शापित करेंगे। जब वे अपनी सेवा पूरी करेंगे, उन्हें बहुत गहरे गड्ढे में फेंक दिया जाएगा। मुझे लगा मेरा पूरा शरीर कमज़ोर पड़ गया है। मैंने कभी कल्पना नहीं की थी कि मैं एक सेवाकर्मी हूँ। क्या आस्था में बिताये ये सभी वर्ष व्यर्थ थे? न केवल मुझे स्वर्गिक राज्य में आशीष नहीं मिलेगा, बल्कि मैं बहुत गहरे गड्ढे में फेंक दिया जाऊंगा! लगा मानो मुझे रसातल में धकेल दिया गया हो। मैं बहुत दुखी था, और तब शिकायतें उभरने लगीं। मैंने याद किया कि किस तरह मैंने प्रभु के अनुसरण के लिए अपनी पढ़ाई छोड़ दी थी, किस तरह दुनिया के लोगों ने मेरा मज़ाक उड़ाया था, किस तरह मेरे दोस्त और रिश्तेदार मुझे नहीं समझ पाये थे, सीसीपी का उत्पीड़न कैसा था और किस तरह कई बार मैं गिरफ़्तारी से बाल-बाल बच गया था। लेकिन मैंने कभी पीठ नहीं दिखायी, बल्कि खुद को खपाता रहा और त्याग करता चला गया। मैंने बहुत पीड़ा सही थी, मुझे लगता था मैं स्वर्ग के राज्य में प्रवेश कर आशीषों का आनंद लूंगा, मगर अब मैं एक निचले दर्जे का सेवाकर्मी हूँ। मुझे इस बात का सिर-पैर नहीं समझ आ रहा था। मैं वहां थोड़ी देर बैठा रहा और मायूसी से आहें भरता रहा। दूसरे भाई-बहन सिर लटकाये बैठे थे, कुछ आंसू बहा रहे थे, कुछ अपना मुंह ढँक कर ज़ोर से रो रहे थे, और कुछ भाई तो चीख-चीख कर रो रहे थे।

सभा से वापस घर लौटते वक्त, मुझमें बाइक चलाने की ताकत ही नहीं बची थी। मैं पूरे रास्ते सोचता रहा, "मैं सेवाकर्मी कैसे हो सकता हूँ?" मैंने इस बारे में जितना सोचा, लगा मेरे साथ उतना ही ग़लत हुआ है, और मेरे आंसू बहते ही रहे। घर पहुँचने के बाद कुछ भी करने में मेरी दिलचस्पी नहीं रही, बस सिर लटकाये चलता रहता, किसी से बात करने को तैयार नहीं था। यहाँ तक कि सांस लेना भी दूभर हो रहा था। मैं खुद के एक सेवाकर्मी होने की बात मान नहीं पा रहा था, जिसे अंत में कोई आशीष नहीं मिलेगा।

परमेश्वर के वचनों के अध्याय पर अध्याय आते जा रहे थे, और मैं प्रत्येक को उत्सुकता से पढ़ता था, इस लालसा में कि उसके वचनों में कहीं तो आशा की किरण होगी और मेरा परिणाम बदल सकेगा। लेकिन मेरी आशा के आशीष तो कहीं नज़र नहीं आये, बल्कि यह पूरा-का-पूरा कठोर न्याय था। परमेश्वर के वचनों में कुछ ख़ास थे, जिनमें कहा गया था : "जो सेवा प्रदान करते हैं और जो शैतान से संबंधित हैं, वे आत्माहीन मृत हैं, और उन सबको मिटाना और शून्य बना दिया जाना चाहिए। यह मेरी प्रबंधन योजना का एक रहस्य है, और मेरी प्रबंधन योजना का एक भाग है जिसे मानवजाति समझ नहीं सकती; लेकिन, साथ ही साथ, मैंने इसे हर एक के लिए सार्वजनिक कर दिया है। जो मेरे नहीं हैं, वे मेरे विरुद्ध हैं; जो मेरे हैं, वे वो लोग हैं जो मेरे अनुरूप हैं। यह पूरी तरह अकाट्य है, और शैतान के मेरे न्याय के पीछे यही सिद्धांत है। यह सिद्धांत सभी को ज्ञात होना चाहिए ताकि वे मेरी धार्मिकता और न्यायता देख सकें। हर कोई जो शैतान से आता है, उसका न्याय किया जाएगा, वो जलाया, और राख में बदल दिया जाएगा। यह भी मेरा कोप है, और इससे मेरा स्वभाव और अधिक स्पष्ट कर दिया गया है" (वचन, खंड 1, परमेश्वर का प्रकटन और कार्य, आरंभ में मसीह के कथन, अध्याय 108)। "आज मेरे लिए सेवा करने के बाद, उन सभी को चले जाना चाहिए! मेरे घर में मटरगश्ती मत करो; बेशर्म और मुफ़्तखोर मत बनो। शैतान से संबंधित सभी लोग शैतान के पुत्र हैं, वे लोग सदा के लिए नष्ट हो जाएँगे" (वचन, खंड 1, परमेश्वर का प्रकटन और कार्य, आरंभ में मसीह के कथन, अध्याय 109)। परमेश्वर को सेवाकर्मियों का न्याय कर उन्हें शापित करते देख, मेरी सारी उम्मीद जाती रहीं और मुझे वाकई लगा कि मैं सीधे एक बहुत गहरे गड्ढे में गिर गया हूँ। मुझे यह भी नहीं पता कि दुख की उस भावना को शब्दों में कैसे बाँधूं। मैंने याद किया कि मैं किस तरह अभी-अभी परमेश्वर के आलिंगन में था, उसके प्रेम में दमकता हुआ, लेकिन अब मुझे बाहर फेंक दिया गया है, परमेश्वर द्वारा बेकार मान कर, शापित कर, बहुत गहरे गड्ढे में डाल दिया गया है। मैं दुख के शुद्धिकरण में डूब गया और बहुत नकारात्मक हो गया। मुझमें प्रार्थना करने, स्तुति-गान सुनने या परमेश्वर के वचन पढ़ने की शक्ति नहीं थी। अब तक की अपनी सारी मेहनत और त्याग पर मुझे पछतावा होने लगा। यदि मुझे पता होता कि ऐसा होने वाला है, तो मैं बाहर ही रहा होता, मगर अब मेरे पास कुछ भी नहीं बचा है। अगर मेरे अविश्वासी दोस्तों और परिवार के लोगों को पता चल गया कि मैं सेवाकर्मी बनूंगा और खाली हाथ रहूँगा, तो वे मेरा ज़बरदस्त मज़ाक नहीं उड़ायेंगे? मैं उन्हें अपना चेहरा कैसे दिखाऊंगा? मैं क्या करूं? यह सोच कर मुझे सच में तिरस्कृत महसूस हुआ। वर्षों की अपनी आस्था के बारे में सोच कर, लगा कि हालांकि मैंने बहुत कष्ट सहे थे, मगर मैंने परमेश्वर के अनुग्रह और आशीषों का आनंद भी बहुत लिया था। आज परमेश्वर ने मुझे उसके नये वचन सुनने के लिए उन्नत किया है, और मैंने बहुत-से रहस्यों और सत्य के बारे में जाना है। कुछ भी हो, मैं परमेश्वर से दूर नहीं जा सकता।

जब हम पीड़ा में जी रहे थे, तो हमने सभा में परमेश्वर के ये वचन पढ़े : "मेरी केवल यही कामना है कि तुम लोग अपने संपूर्ण हृदय और मन के साथ और अपनी सर्वोत्तम क्षमता के साथ अपनी समस्त शक्ति मुझे अर्पित कर दो। चाहे आज या कल, चाहे तुम लोग मुझे सेवा प्रदान करने वाले हो या आशीष प्राप्त करने वाले, तुम सभी लोगों को अपनी शक्ति का परिमाण मेरे राज्य के लिए लगाना चाहिए। यह दायित्व सभी सृजित लोगों को लेना चाहिए, और इसे इसी तरह से संपन्न और कार्यान्वित किया जाना चाहिए। मैं सभी चीज़ों को अपने राज्य की सुंदरता सदैव नई बनाए रखने और अपना घर सामंजस्यपूर्ण और एकजुट रखने हेतु सेवा प्रदान करने के लिए जुटाऊँगा। किसी को भी मेरी अवज्ञा करने की अनुमति नहीं है, और जो कोई ऐसा करता है, उसे न्याय भुगतना और शापित होना पड़ेगा" (वचन, खंड 1, परमेश्वर का प्रकटन और कार्य, आरंभ में मसीह के कथन, अध्याय 100)। उस वक्त कलीसिया के अगुआ ने भी इस बारे में कुछ संगति साझा की। "बहुत से लोग सोचते हैं कि सेवाकर्मी होना शर्म की बात है, लेकिन यह बिल्कुल गलत है। आज हमारा परमेश्वर की सेवा करना उसके द्वारा पूर्वनियत कर दिया गया था, और इसके अलावा, ऐसा करने के लिए परमेश्वर ने हमें चुना था। दरअसल, सर्वोच्च और सर्वशक्तिमान परमेश्वर की सेवा करना गौरव की बात है! हम इंसान हैं जिन्हें शैतान ने बुरी तरह से भ्रष्ट कर दिया है और परमेश्वर के सामने, हम लोग तो बस तुच्छ प्राणी हैं। परमेश्वर की सेवा करने के उपयुक्त कौन है? पूरी मानवजाति में से परमेश्वर ने अपनी सेवा के लिए हमें चुना है। हमने बहुत कुछ प्राप्त किया है और ये सचमुच हमारे लिए परमेश्वर का महान उत्कर्ष है। यह एकदम न्यायोचित कथन है और अगर तुम इसे न समझ पाओ, तो तुम लोग हद दर्जे के अहंकारी हो। मैं ईमानदारी से एक बात कहता हूँ : परमेश्वर ने पूरी तरह से मानवीयता से रहित हम इंसानों को अपनी सेवा की अनुमति दी है। लेकिन क्या तुम्हें पता है कि उसने कितना अपमान झेला है? उसे हर दिन हम जैसे भ्रष्ट लोगों का सामना करना पड़ता है, फिर भी हम में से ऐसे कितने लोग हैं जिन्होंने उसके इस भयंकर अपमान की ओर ज़रा-सा भी ध्यान दिया हो? हम लोग हमेशा उससे विद्रोह करते हैं, उसकी उपेक्षा करते हैं, हम अपनी धारणाओं और कल्पनाओं के अनुसार उसका आकलन करते हैं। हमने उसका दिल तोड़ा है। उसने कितनी पीड़ा सही है? सच कहूँ तो, हम लोग भ्रष्ट स्वभाव से भरे हुए हैं, और जब हम उसकी सेवा करते हैं, तो हम उसकी अपेक्षाओं पर खरे नहीं उतरते। ऐसे बर्ताव के बाद, हम लोग परमेश्वर की सेवा करने लायक भी नहीं हैं। हम लोग परमेश्वर-जन बनने लायक कैसे हो सकते हैं?" इसे सुन कर मुझमें जागृति आयी। परमेश्वर सृष्टिकर्ता है, और वही सर्वोच्च है। मैं नीच और मामूली हूँ, इसलिए उसके लिए सेवा कर पाने का अर्थ परमेश्वर द्वारा उन्नयन और अनुकंपा है। लेकिन मुझे अपनी पहचान या रुतबे की जानकारी नहीं थी, मेरा यह मानना था कि सेवाकर्मी निचले दर्जे का होता है और परमेश्वर के लिए मैं यह करने को तैयार नहीं था। मैं बहुत घमंडी और अविवेकी था। मुझे याद है कि हालांकि मैंने त्याग करते हुए, खुद को खपाते हुए, उत्साह से अनुसरण किया था, मगर यह सब आशीष पाने के लिए था, स्वर्ग के राज्य के आशीषों का आनंद लेने के लिए था। इंसान के लिए परमेश्वर के वायदों और आशीषों के वचन पढ़ने के बाद मैं वाकई प्रेरित हुआ था, और सीसीपी के उत्पीड़न के बावज़ूद मैं आगे बढ़ रहा था। लेकिन जब मैंने परमेश्वर के ये वचन पढ़े कि हम सेवाकर्मी हैं जिन्हें बहुत गहरे गड्ढे में फेंक दिया जाएगा, तो मैंने शिकायत करना और परमेश्वर को दोष देना शुरू कर दिया, यहाँ तक कि परमेश्वर को धोखा देने और त्यागने की सोचने लगा। मैं किसी भी प्रकार से सच्चा विश्वासी कहाँ था? मैंने जो भी दिया, जो भी त्यागा और खपाया, उन सब पर मेरी गलत मंशाओं और अशुद्धियों की कालिख पुती हुई थी। यह आशीष पाने के लिए था, यह परमेश्वर को धोखा देना था, परमेश्वर से सौदा करना था। मैं बेहद स्वार्थी और घिनौना था। मैंने परमेश्वर के अनुग्रह और आशीष, उसके वचनों के पोषण और सिंचन का इतना आनंद लिया था, लेकिन जैसे ही मुझे उसमें अपने लिए आशीष नहीं दिखाई पड़े, मैंने उसे धोखा देना चाहा। मुझमें अंतरात्मा और विवेक का पूरा अभाव था। इस विचार से मैं पूरी तरह से पछतावे और खुद को कोसने की भावना से भर गया। मैं बड़े लाल अजगर की संतान था। मैं शैतान का था, परमेश्वर के घर का नहीं, यहाँ तक कि मेरी आस्था भी आशीष पाने से प्रेरित थी। परमेश्वर पवित्र और धार्मिक है और उसका स्वभाव कोई अपमान सहन नहीं करता। परमेश्वर के प्रति अपने व्यवहार और रवैये को देखते हुए, मैं तो एक सेवाकर्मी बनने के भी योग्य नहीं था। परमेश्वर को मुझे बहुत पहले ही शापित कर नरक में भेज देना चाहिए था। परमेश्वर मुझे दंड नहीं दे रहा था, बल्कि इसी सांस के साथ जीने दे रहा था, ताकि मुझे उसके वचन सुनने, जीवन के लिए उसके पोषण को स्वीकार करने, और सर्वोच्च परमेश्वर की सेवा करने का का एक मौक़ा मिले। यह एक असाधारण उत्कर्ष था, मुझे परमेश्वर को धन्यवाद देना चाहिए। मुझे शिकायत करने का हक़ कहाँ है? मैं जान गया था कि मुझे परमेश्वर के लिए अच्छे ढंग से सेवा करनी है!

नवंबर में के आखिर में, हमें परमेश्वर के कुछ और नये वचन मिले। सर्वशक्तिमान परमेश्वर कहते हैं, "मेरे सिय्योन लौटने के बाद, पृथ्वी के लोग उसी तरह मेरी स्तुति करते रहेंगे, जैसा कि वे अतीत में करते थे। वे वफ़ादार सेवाकर्मी मुझे सेवा प्रदान करने के लिए हमेशा की तरह प्रतीक्षा करेंगे, किंतु उनका कार्य समाप्त हो गया होगा। सर्वोत्तम चीज़ जो वे कर सकते हैं, वह है पृथ्वी पर मेरी उपस्थिति की परिस्थितियों पर चिंतन करना। उस समय मैं उन लोगों पर आपदा लाना शुरू कर दूँगा, जो विपदा से पीड़ित होंगे; फिर भी हर कोई विश्वास करता है कि मैं एक धार्मिक परमेश्वर हूँ। मैं निश्चित रूप से उन वफ़ादार सेवा-कर्मियों को दंडित नहीं करूँगा, बल्कि उन्हें केवल अपना अनुग्रह प्राप्त करने दूँगा। क्योंकि मैंने कहा है कि मैं सभी दुष्कर्मियों को दंड दूँगा, और कि अच्छे कर्म करने वालों को मेरे द्वारा प्रदान किए जाने वाले भौतिक आनंद मिलेंगे, जो यह प्रदर्शित करता है कि मैं स्वयं धार्मिकता और ईमानदारी का परमेश्वर हूँ" (वचन, खंड 1, परमेश्वर का प्रकटन और कार्य, आरंभ में मसीह के कथन, अध्याय 120)। मैंने देखा कि परमेश्वर ने हमारा बिल्कुल भी त्याग नहीं किया था, और वह हमें इसलिए दंड नहीं दे रहा था, क्योंकि हम बड़े लाल अजगर की संतान थे। परमेश्वर हमें अभी भी उसके निष्ठावान सेवाकर्मी होने और धरती पर उसका गुणगान करने दे रहा था। इससे मुझमें एक जोश पैदा हुआ और मैं वाकई उत्साहित हो गया। मुझे सच में लगा कि परमेश्वर की सेवा करने में समर्थ होना उसका उत्कर्ष पाना है और यह एक आशीष है। उस दौरान, हमने हर सभा में "परमेश्वर को सेवा प्रदान करना हमारा सौभाग्य है" स्तुति-गान गाया। "परमेश्वर के वचनों के प्रकाशन और न्याय से ही हम जानते हैं कि हम कितनी गहराई से भ्रष्ट हो चुके हैं। हम आशीष पाने के इरादे और चाह से भरे, परमेश्वर के सामने रहें जीने के योग्य कैसे? स्वर्ग के राज्य में प्रवेश के लायक हम नहीं; उसका दिया उत्कर्ष है सेवा परमेश्वर की। आह! हम करें सेवा परमेश्वर के अनुग्रह से, हमारा बड़ा सौभाग्य है उसकी सेवा कर पाना। मुझे आशीष मिले या मैं दुर्गति सहूँ, अंत तक उसकी सेवा को मैं खड़ा तैयार हूँ। आज हम परमेश्वर की सेवा कर सकते हैं, लेकिन हम अपने आपको इस लायक बिल्कुल नहीं समझते। हमारी भविष्य की संभावनाएँ, नियति और परिणाम कुछ भी हों, लेकिन हम अंत तक परमेश्वर का अनुसरण करेंगे। परमेश्वर हमें शुद्ध करने, हमारी अंतरात्मा और विवेक को पुन: जगाने के लिए अपने वचनों का इस्तेमाल करता है। ओह! हम लोग परमेश्वर के लिए बैल की तरह मेहनत करने और उसके आयोजनों एवं व्यवस्थाओं के प्रति समर्पित होने को तैयार हैं। हम आजीवन पूरे दिल से परमेश्वर के लिए सेवा करेंगे और परमेश्वर के धार्मिक स्वभाव की सदा स्तुति करेंगे" (मेमने का अनुसरण करो और नए गीत गाओ)।

पहले हम सेवाकर्मी बनने में खुशी महसूस करते थे और परमेश्वर की सेवा करने को तैयार रहते थे, सर्वशक्तिमान परमेश्वर ने नये वचन बोले। यह 20 फरवरी 1992 का दिन था। उसने राज्य के लोगों के रूप में हमें उन्नत किया और सेवाकर्मियों की परीक्षा को ख़त्म किया। परमेश्वर के वचन कहते है, "स्थिति अब वह नहीं है, जो कभी थी, और मेरा कार्य एक नए आरंभ-बिंदु में प्रवेश कर चुका है। ऐसा होने के कारण एक नया दृष्टिकोण होगा : वे सब, जो मेरा वचन देखते हैं और उसे ठीक अपने जीवन के रूप में स्वीकार करते हैं, वे लोग मेरे राज्य में हैं, और मेंरे राज्य में होने के कारण वे मेरे राज्य में परमेश्वर के लोग हैं। चूँकि वे मेरे वचनों का मार्गदर्शन स्वीकार करते हैं, अत: भले ही उन्हें परमेश्वर के लोग कहा जाता है, यह उपाधि मेरे 'पुत्र' कहे जाने से किसी भी रूप में कम नहीं है" (वचन, खंड 1, परमेश्वर का प्रकटन और कार्य, संपूर्ण ब्रह्मांड के लिए परमेश्वर के वचन, अध्याय 1)। यह देख कर कि परमेश्वर ने सेवाकर्मियों को राज्य के युग के अपने लोगों में बदल दिया है, मुझे पछतावे और खेद के साथ खुशी महसूस हुई। मुझे पछतावा हुआ कि मैं नकारात्मक, कमज़ोर, और सेवाकर्मियों की परीक्षा के दौरान आशाहीन था, परमेश्वर को ग़लत समझ कर, दोष देकर उससे शिकायत भी की थी। मैं उसका सेवाकर्मी बनाने को तैयार नहीं था। मुझमें परमेश्वर के प्रति निष्ठा और आज्ञाकारिता बिल्कुल भी नहीं थी। इससे मैंने सच में पछतावा और परमेश्वर के ऋणी जैसा महसूस किया। मैं खुश था कि बड़े लाल अजगर की संतान के रूप में, बहुत विद्रोही और भ्रष्ट होकर भी, परीक्षण से न भागने के कारण, परमेश्वर ने हमें राज्य के लोगों, उसके घर के सदस्यों के रूप में उन्नत किया है। मैं हम सबके लिए परमेश्वर का महान प्रेम महसूस कर रहा था, मेरे दिल में परमेश्वर के प्रति आभार और गुणगान की भावना उफन रही थी।

उस परीक्षण से गुज़रने के बाद, मुझे परमेश्वर के कार्य में असाधारण बुद्धिमत्ता दिखाई दी। वह अपने वचनों से लोगों का न्याय करता है, ताड़ना देता है और उन्हें शाप भी देता है, हालांकि ये वचन रूखे होते हैं, हमें पीड़ित और संतप्त कर देते हैं, फिर भी ये सब हमें शुद्ध करने और परिवर्तित करने के लिए होते हैं। हालांकि परमेश्वर के वचनों से मेरा शुद्धिकरण हुआ है, मगर मैंने उसका धार्मिक स्वभाव देखा है। वह हमारी गलत मंशाओं और अशुद्धियों से नफ़रत करता है, वह आशीषों से प्रेरित आस्था से नफ़रत करता है। इस अनुभव के बाद, आस्था के बारे में मेरा रवैया थोड़ा बदल गया। मैंने आशीषों और स्वर्ग के राज्य में प्रवेश के अनुसरण पर एकतरफ़ा सोच रखना छोड़ दिया, बल्कि महसूस किया कि सृष्टिकर्ता के लिए सेवा करने वाला सेवाकर्मी होना परमेश्वर से उत्कर्ष प्राप्त करना है, और मेरे लिए यही आशीष है। यह मुझे गर्व और सम्मान का अनुभव कराता है!

2. मौत के परीक्षण के दौरान

शिंगदाओ, दक्षिण कोरिया

सर्वशक्तिमान परमेश्वर कहते हैं, "परमेश्वर पृथ्वी पर भ्रष्ट मानवता को बचाने के लिए कार्य करने आया है—इसमें कोई झूठ नहीं है। यदि होता, तो वह अपना कार्य करने के लिए व्यक्तिगत रूप से निश्चित ही नहीं आता। अतीत में, उद्धार के उसके साधन में परम प्रेम और करुणा दिखाना शामिल था, यहाँ तक कि उसने संपूर्ण मानवजाति के बदले में अपना सर्वस्व शैतान को दे दिया। वर्तमान अतीत जैसा नहीं है : आज तुम लोगों को दिया गया उद्धार अंतिम दिनों के समय में प्रत्येक व्यक्ति का उसके प्रकार के अनुसार वर्गीकरण किए जाने के दौरान घटित होता है; तुम लोगों के उद्धार का साधन प्रेम या करुणा नहीं है, बल्कि ताड़ना और न्याय है, ताकि मनुष्य को अधिक अच्छी तरह से बचाया जा सके। इस प्रकार, तुम लोगों को जो भी प्राप्त होता है, वह ताड़ना, न्याय और निर्दय मार है, लेकिन यह जान लो : इस निर्मम मार में थोड़ा-सा भी दंड नहीं है। मेरे वचन कितने भी कठोर हों, तुम लोगों पर जो पड़ता है, वे कुछ वचन ही हैं, जो तुम लोगों को अत्यंत निर्दय प्रतीत हो सकते हैं, और मैं कितना भी क्रोधित क्यों न हूँ, तुम लोगों पर जो पड़ता है, वे फिर भी कुछ शिक्षाप्रद वचन ही हैं, और मेरा आशय तुम लोगों को नुकसान पहुँचाना या तुम लोगों को मार डालना नहीं है। क्या यह सब तथ्य नहीं है? जान लो कि आजकल हर चीज़ उद्धार के लिए है, चाहे वह धार्मिक न्याय हो या निर्मम शुद्धिकरण और ताड़ना। भले ही आज प्रत्येक व्यक्ति का उसके प्रकार के अनुसार वर्गीकरण किया जा रहा हो या मनुष्य की श्रेणियाँ प्रकट की जा रही हों, परमेश्वर के समस्त वचनों और कार्य का प्रयोजन उन लोगों को बचाना है, जो परमेश्वर से सचमुच प्यार करते हैं। धार्मिक न्याय मनुष्य को शुद्ध करने के उद्देश्य से लाया जाता है, और निर्मम शुद्धिकरण उन्हें निर्मल बनाने के लिए किया जाता है; कठोर वचन या ताड़ना, दोनों शुद्ध करने के लिए किए जाते हैं और वे उद्धार के लिए हैं" (वचन, खंड 1, परमेश्वर का प्रकटन और कार्य, मनुष्य के उद्धार के लिए तुम्हें सामाजिक प्रतिष्ठा के आशीष से दूर रहकर परमेश्वर की इच्छा को समझना चाहिए)। परमेश्वर के वचन मुझे बहुत प्रेरित करते हैं। इन्हें पढ़ने से मुझे याद आता है 20 साल पहले का वो कभी न भूलने वाला अनुभव जब मैं मौत के परीक्षण से गुज़रा था। उस दौरान मैं सच में समझ गया कि परमेश्वर का न्याय और ताड़ना मनुष्य के लिए उसका प्रेम और उद्धार है। परमेश्वर के वचन जितने भी कठोर या परेशान करने वाले हों, वे केवल हमें शुद्ध करने और बदलने के लिए हैं।

फरवरी 1992 की बात है। सेवाकर्ताओं के परीक्षण के बाद, परमेश्वर ने हमें राज्य के युग का हिस्सा बनाकर हमारा उत्थान किया और हमें अपनी अपेक्षाएं बताईं : उसके वचनों को पढ़ने और उन्हें अभ्यास में लाने पर ध्यान दो, परमेश्वर को जानने की कोशिश करो, परीक्षणों के दौरान परमेश्वर की गवाही दो और जल्द से जल्द राज्य के लोगों के मानक को हासिल करो। उस वक्त, परमेश्वर के वचनों में अक्सर इन बातों का उल्लेख होता था : "मेरे घराने के लोग" और "मेरे राज्य के लोग" इन वचनों से हमेशा मुझे ऐसा महसूस होता था कि परमेश्वर ने हमें अपना परिवार माना है। मैं गर्मजोशी और प्रोत्साहन से भरपूर था, इसलिए मैं परमेश्वर के लोगों में से एक होने के लिए भरपूर प्रयास करता था। मैं परमेश्वर के वचनों को प्रार्थना में पढ़ता और उसके वचनों से उसकी इच्छा पर मनन करता था। मुझसे जितना बन पड़ता मैं उतना अच्छा काम करता, और मैंने जीवन भर परमेश्वर का अनुसरण करने का संकल्प लिया। मेरी उम्र 22 साल थी। मेरी उम्र के ज़्यादातर लोग शादीशुदा थे और उनके बच्चे भी हो चुके थे। मेरा अविश्वासी परिवार मेरे लिए एक पत्नी खोजने की कोशिश करता रहा, लेकिन मैंने उन सबको ठुकरा दिया।

मुझे "राज्य गान" गाना बहुत पसंद था, ख़ासतौर पर ये हिस्सा : "राज्य के अभिनंदन की ध्वनि में, शैतान का राज्य ध्वस्त हो गया है, राज्य-गान के प्रतिध्वनित होते समूह-गान में नष्ट हो गया है। और ये अब फिर कभी सिर नहीं उठाएगा!" "पृथ्वी पर कौन है जो सिर उठाने और विरोध करने का साहस करे? जब परमेश्वर पृथ्वी पर आता है तो ज्वलन, क्रोध, और तमाम विपदाएं लाता है। पृथ्वी के सारे राज्य अब परमेश्वर के राज्य हैं!" ("मेमने का अनुसरण करो और नए गीत गाओ" में 'राज्य गान (I) दुनिया में राज्य का अवतरण हुआ है')। मैं सोचता कि पृथ्वी पर परमेश्वर का राज्य किस तरह प्रकट होगा, और परमेश्वर का कार्य ख़त्म होने के बाद, महान आपदाएं आएंगी और जो कोई भी परमेश्वर का विरोध करेगा, उसे नष्ट कर दिया जाएगा। लेकिन, परमेश्वर का अनुसरण करने वाले हम लोग जीवित रहेंगे और परमेश्वर हमें अनंत आशीष का आनंद लेने देने के लिए अपने राज्य में ले जाएगा। यह सब सोचकर बहुत अच्छा लगता था। उस वक़्त, मैं सोचता था कि सर्वशक्तिमान परमेश्वर के नाम को स्वीकार करने और राज्य के लोगों में शामिल होने के लिए उन्नत किए जाने का मतलब है इस जीवन में परमेश्वर का राज्य में प्रवेश ज़रूर हासिल होगा और ये मुझसे कोई नहीं छीन सकता। मैं बहुत ज़्यादा रोमांचित था। हमारी आत्माएँ पुनर्जीवित हो उठी थीं और हम आनंद से भर गए थे। हम अथक परिश्रम करते हुए परमेश्वर के लिए खुद को खपाते थे।

लेकिन परमेश्वर धार्मिक और पवित्र है, वह हमारे दिल के भीतर झांकता है, वह हमारी धारणाओं, कल्पनाओं और अनियंत्रित इच्छाओं को जानता है। जब हम इस आशा में डूबे हुए थे कि हम राज्य में पहुंचेंगे और परमेश्वर के आशीष में ख़ुशियाँ मनाएंगे, तभी अप्रैल के अंत में, परमेश्वर ने नए वचन कहे, जिससे हम सभी मौत के परीक्षण में पहुंच गए।

एक दिन, कलीसिया के अगुआ ने एक सभा आयोजित की और परमेश्वर के इन वचनों को पढ़ा : "जब लोग सपने देख रहे होते हैं, तब मैं लोगों के बीच अपने हाथों की 'मौत की गंध' फैलाते हुए दुनिया के देशों में विचरता हूँ। सभी लोग तुरंत जीवन शक्ति पीछे छोड़ देते हैं और मानव जीवन के अगले दर्जे में प्रवेश करते हैं। मानव जाति में अब कोई जीवित चीज नहीं देखी जा सकती है, लाशें हर जगह बिखरी पड़ी हैं, जीवनशक्ति से भरी चीजें तुरंत और बिना किसी निशान के गायब हो जाती हैं, और लाशों की दमघोंटू गंध भूमि पर फैलती है। ... यहाँ तो, आज, सभी लोगों की लाशें अव्यवस्था में बिखरी पड़ी हैं। लोगों के जाने बिना, मैं मेरे हाथों से महामारी को छोड़ देता हूँ, और मनुष्यों के शरीर का क्षय होने लगता है, सिर से पैर तक मांस का नामोनिशान नहीं रहता, और मैं मनुष्यों से बहुत दूर चला जाता हूँ। फिर कभी मैं मनुष्य के साथ नहीं मिलूँगा, मैं फिर कभी मनुष्य के बीच नहीं आऊंगा, क्योंकि मेरे पूरे प्रबंधन का अंतिम चरण पूरा हो गया है, और मैं फिर से मानव जाति नहीं बनाऊंगा, फिर से मनुष्य की ओर कोई ध्यान नहीं दूँगा। मेरे मुँह से निकले वचनों को पढ़ने के बाद, सभी लोग आशा खो देते हैं, क्योंकि वे मरना नहीं चाहते—लेकिन 'जीवित हो उठने' के लिए कौन 'मरता' नहीं है? जब मैं लोगों से कहता हूँ कि उन्हें जीवित करने के लिए मेरे पास कोई जादू नहीं है, तो वे दर्द में रोने-चिल्लाने लगते हैं; वास्तव में, हालांकि मैं सृष्टिकर्ता हूँ, मेरे पास केवल लोगों को मारने की शक्ति है, और उस योग्यता का अभाव है जिससे वे फिर जी उठें। इस बात में, मैं मनुष्य से माफी चाहता हूँ। इस प्रकार, मैंने पहले ही मनुष्य से कहा था कि 'मुझ पर उसका एक ऐसा ऋण है जिसको मैं चुका नहीं सकता'—फिर भी उसने सोचा कि मैं नम्रतावश ऐसा कह रहा हूँ। आज, तथ्यों के सामने आने के साथ, मैं अभी भी यह कहता हूँ। बोलते समय मैं तथ्यों के साथ धोखा नहीं करूँगा। लोगों की धारणाओं में, उनका मानना है कि मैं कई तरीकों से बोलता हूँ, और इसलिए कुछ और की उम्मीद करते हुए वे हमेशा उन शब्दों को पकड़ लेते हैं जो मैं उन्हें देता हूँ। क्या ये मनुष्य की गलत प्रेरणाएँ नहीं हैं? इन परिस्थितियों में मैं 'साहसपूर्वक' यह कहने की हिम्मत करता हूँ कि मनुष्य मुझे सचमुच प्यार नहीं करता है। मैं अपने अन्तःकरण को नज़रअंदाज़ करते हुए तथ्यों को तोड़ूँगा-मरोडूँगा नहीं, क्योंकि मैं लोगों को उनके आदर्श देश में नहीं ले जाऊंगा; अंत में, जब मेरा कार्य खत्म हो जाएगा तब मैं उन्हें मौत के देश में ले जाऊंगा" (वचन, खंड 1, परमेश्वर का प्रकटन और कार्य, संपूर्ण ब्रह्मांड के लिए परमेश्वर के वचन, अध्याय 40)। जब मैंने पढ़ा "हालांकि मैं सृष्टिकर्ता हूँ, मेरे पास केवल लोगों को मारने की शक्ति है, और उस योग्यता का अभाव है जिससे वे फिर जी उठें।" मुझे कुछ समझ नहीं आ रहा था। मैंने सोचा, "परमेश्वर ऐसा क्यों कहेगा? इंसान की ज़िंदगी और मौत परमेश्वर के हाथों में है। ऐसा क्यों कहना कि उसके पास इंसान को ज़िंदा करने की 'काबिलियत' नहीं है? क्या हम विश्वासियों को अब भी अंत में मरना होगा? हम राज्य के लोग हैं, तो हम कैसे मर सकते हैं? यह नहीं हो सकता! लेकिन परमेश्वर हमारे साथ ऐसा मज़ाक नहीं करेगा। उसके वचन साफ़ तौर पर कहते हैं, 'जब मेरा कार्य खत्म हो जाएगा तब मैं उन्हें मौत के देश में ले जाऊंगा।' क्या इसका मतलब यह नहीं है कि हम मौत का सामना करेंगे? यह सब किस बारे में है?" मुझे समझ नहीं आ रहा था कि परमेश्वर ऐसा क्यों कहेगा। ऐसा लगा कि मेरे साथ के दूसरे भाई-बहनों को भी समझ नहीं आ रहा था। कलीसिया के अगुआ ने फिर हमारे साथ सहभागिता की : "हमारी देह को शैतान ने बहुत गहराई तक भ्रष्ट कर दिया है। यह शैतानी स्वभावों से भरा है। हम अहंकारी, धोखेबाज़, स्वार्थी और लालची हैं और हम अभी भी हर समय झूठ बोलते और धोखा देते हैं। हम परमेश्वर में विश्वास करके उसके लिए खुद को खपा सकते हैं, लेकिन उसके वचनों को अभ्यास में नहीं ला सकते। जब परीक्षण और कष्ट आते हैं, तो हम अभी भी उसकी आलोचना करते और उसे दोष देते हैं। इससे पता चलता है कि हमारी देह शैतान की है और परमेश्वर की विरोधी है। परमेश्वर का स्वभाव धार्मिक, पवित्र और अपमानित न हो सकने वाला है। वह शैतान के लोगों को अपने राज्य में कैसे प्रवेश करने दे सकता है? इसलिए जब उसका कार्य ख़त्म हो जाएगा, तो बड़ी आपदाएँ आएंगी, अगर हमने विश्वासियों के नाते सत्य को हासिल नहीं किया, अगर हमारे जीवन स्वभाव नहीं बदले, तो हम मर जाएंगे।"

अगुवा की इस सहभागिता को सुनकर, मैं भावनाओं से भर गया, समझ नहीं आ रहा था कि मुझे कैसा महसूस करना चाहिए। मुझे लगा जैसे आसमान टूट पड़ा हो—मैं सदमे में था। उलझन और आक्रोश मेरे मन में भर गए, और मैं सोचने लगा, "अंतिम पीढ़ी होने के नाते, क्या हम सबसे अधिक धन्य नहीं हैं? परमेश्वर ने हमें राज्य के युग के लोगों के रूप में उन्नत किया है। हम परमेश्वर के राज्य के स्तंभ हैं। हम अंत में कैसे मर सकते हैं? परमेश्वर के रास्ते पर चलने के लिए मैंने अपनी युवावस्था को त्याग दिया और शादी की उम्मीदों को छोड़ दिया। मैं इधर-उधर भागता रहा, परमेश्वर के लिये खुद को खपाया और बहुत कुछ झेला है। सीसीपी ने मुझे गिरफ़्तार करके बहुत सताया, अविश्वासियों ने मेरा मज़ाक उड़ाया और मुझे बदनाम किया। मुझे फिर भी अंत में क्यों मरना होगा? क्या मेरी सारी पीड़ा व्यर्थ हो गई है?" यह सोचकर बहुत दुख हुआ। मुझे लगा कि मेरे ऊपर बहुत भारी बोझ रखा है, मैं ठीक से सांस भी नहीं ले पा रहा था। मैंने देखा कि मेरे आसपास हर कोई वैसा ही महसूस कर रहा था। कुछ चुपचाप रो रहे थे, जबकि बाकी अपने चेहरे को अपने हाथों में छुपा कर सिसक रहे थे। सभा के बाद, मेरी माँ ने आह भरते हुए कहा, "मेरी उम्र 60 साल से ज़्यादा है, और मैंने मौत को स्वीकार कर लिया है। लेकिन तुम इतने छोटे हो, तुम्हारा जीवन अभी शुरू ही हुआ है...।" उनकी यह बात सुनकर मैं और परेशान हो गया और अपने आँसुओं को नहीं रोक पाया। मेरी रात बिस्तर पर करवटें बदलते हुई गुज़री और मैं बिल्कुल भी नहीं सो पाया। मैं समझ नहीं पा रहा था। मैंने परमेश्वर के लिए इतनी दृढ़ता से खुद को खपाया और उसकी राह पर चलने के लिए सब कुछ छोड़ दिया, तो मुझे बड़ी आपदाओं में क्यों मरना होगा? मैं सच में इसे स्वीकार नहीं कर पा रहा था, इसलिए मैंने परमेश्वर के वचन पढ़ने शुरू कर दिए इस उम्मीद में कि मुझे कोई सुराग मिल जाए, यह पता चल जाए कि क्या हमारे अंत को बदला जा सकता है। लेकिन मुझे वो जवाब नहीं मिले जो मैं चाहता था। नि:शब्द, मैं सोचने लगा, "लगता है जैसे परमेश्वर ने सच में हमें सज़ा दी है और हमारी मौत निश्चित है। इसे कोई बदल नहीं सकता। यह स्वर्ग का फ़ैसला है।"

अगले कुछ दिन मैं बहुत उदास रहा। बोलते समय मेरी आवाज़ बहुत मुश्किल से सुनाई देती थी और मैं कुछ भी नहीं करना चाहता था। मैं हमेशा लंबे समय तक काम करता था, और परमेश्वर के वचनों को लिखते-लिखते मेरे हाथ दर्द करने लग जाते थे, लेकिन इससे मुझे कभी परेशानी नहीं हुई। मैं बस चाहता था कि भाई-बहन जल्द से जल्द परमेश्‍वर के नए कथनों को पढ़ें, लेकिन ज़िम्मेदारी का एहसास अब जा चुका था। मेरा ज़बरदस्त उत्साह अचानक ठंडा पड़ गया था। अब जब मैं परमेश्वर के वचनों को लिखता, तो सोचता, "मैं अभी भी कम उम्र का हूँ, मैंने अभी तक स्वर्ग के राज्य के आशीष का आनंद नहीं उठाया है। मैं सच में इस तरह मरना नहीं चाहता!" यह सब सोचकर मैं रोने लगा। उस दौरान मेरा दिल भारी और दुखी था, मानो किसी ने उसमें चाकू घोंप दिया हो। मेरे लिए दुनिया का आकर्षण ख़त्म हो गया था। मुझे लगा जैसे किसी भी समय बड़ी आपदाएं आ सकती हैं, और मुझे नहीं पता था कि मैं कब मरने वाला हूँ। मुझे लगा जैसे दुनिया ख़त्म हो गई है।

बाद में, मैंने परमेश्वर के वचनों को पढ़ा और कुछ आत्म-ज्ञान प्राप्त किया, फिर धीरे-धीरे, समय के साथ, मैं आज़ाद महसूस करने लगा। मैंने परमेश्वर के वचनों में यह पढ़ा : "आज, राज्य के द्वार की ओर बढ़ते समय, सभी लोग आगे बढ़ना शुरू कर देते हैं—किन्तु जब वे द्वार के सामने पहुँचते हैं, तो मैं द्वार बंद कर देता हूँ, मैं लोगों को बाहर रोक देता हूँ और माँग करता हूँ कि वे अपने प्रवश पत्र दिखाएँ। इस प्रकार का एक अजीब कदम लोगों की अपेक्षाओं के ठीक विपरीत है, और वे सब चकित हैं। क्यों वह द्वार—जो हमेशा पूरा खुला रहता है—आज अचानक कस कर बंद कर दिया गया है? लोग अपने पैरों को पटकते हैं और धीरे-धीरे इधर-उधर चले जाते हैं। वे सोचते हैं कि वे चालाकी से अपना प्रवेश पा सकते हैं, किन्तु जब वे मुझे अपने झूठे प्रवेश पत्र सौंपते हैं, तो मैं उन्हें तभी के तभी आग के गड्ढे में डाल देता हूँ—और अपने स्वयं के 'परिश्रमी प्रयासों' को जलता हुआ देखकर, वे आशा खो देते हैं। वे अपना सिर पकड़ लेते हैं, रो रहे होते हैं, राज्य के भीतर सुंदर दृश्य देख रहे होते हैं किन्तु प्रवेश करने में असमर्थ होते हैं। फिर भी मैं उनकी दयनीय अवस्था की वजह से उन्हें अंदर नहीं आने देता हूँ—कौन मेरी योजना को अपनी इच्छानुसार गड़बड़ा सकता है? क्या भविष्य के आशीष लोगों के उत्साह के बदले में दिए जाते हैं? क्या मानव अस्तित्व का अर्थ मेरे राज्य में अपनी इच्छानुसार प्रवेश करने में निहित है? ... मैं लंबे समय से मनुष्य पर विश्वास और लोगों में उम्मीद खो चुका हूँ, क्योंकि उनमें महत्वाकांक्षा का अभाव है, वे मुझे कभी भी ऐसा हृदय नहीं दे पाए हैं जो परमेश्वर से प्यार करता हो, और इसके बजाय वे मुझे सदैव अपनी प्रेरणाएँ देते हैं। मैंने मनुष्य को बहुत कुछ कहा है, और क्योंकि लोग आज भी मेरी सलाह की अनदेखी करते हैं, इसलिए मैं उन्हें भविष्य में मेरे हृदय को गलत समझने से रोकने के लिए अपना दृष्टिकोण बताता हूँ; आने वाले समय में चाहे वे जीवित रहते हैं या मरते हैं यह उनका मामला है, इस पर मेरा कोई नियंत्रण नहीं है। मुझे आशा है कि वे जीवित रहने के लिए अपना मार्ग खोज लेंगे, और मैं इसमें सामर्थ्यहीन हूँ" (वचन, खंड 1, परमेश्वर का प्रकटन और कार्य, संपूर्ण ब्रह्मांड के लिए परमेश्वर के वचन, अध्याय 46)। "जब लोग अपने जीवन का त्याग करने के लिए तैयार होते हैं, तो हर चीज तुच्छ हो जाती है, और कोई उन्हें हरा नहीं सकता। जीवन से अधिक महत्वपूर्ण क्या हो सकता है? इस प्रकार, शैतान लोगों में आगे कुछ करने में असमर्थ हो जाता है, वह मनुष्य के साथ कुछ भी नहीं कर सकता। हालाँकि, 'देह' की परिभाषा में यह कहा जाता है कि देह शैतान द्वारा दूषित है, लेकिन अगर लोग वास्तव में स्वयं को अर्पित कर देते हैं, और शैतान से प्रेरित नहीं रहते, तो कोई भी उन्हें मात नहीं दे सकता—और इस समय देह अपना दूसरा कार्य निष्पादित करेगा, और औपचारिक रूप से परमेश्वर के आत्मा से दिशा प्राप्त करना शुरू कर देगा। यह एक आवश्यक प्रक्रिया है; इसे कदम-दर-कदम होना चाहिए; यदि नहीं, तो परमेश्वर के पास जिद्दी देह में कार्य करने का कोई उपाय नहीं होगा। ऐसी परमेश्वर की बुद्धि है" (वचन, खंड 1, परमेश्वर का प्रकटन और कार्य, “संपूर्ण ब्रह्मांड के लिए परमेश्वर के वचनों” के रहस्यों की व्याख्या, अध्याय 36)। परमेश्वर के वचनों पर विचार करके मैं बहुत दुखी था। क्या मैं इतनी निराशा और दर्द इसलिए नहीं महसूस कर रहा था क्योंकि मुझे मौत का डर था और आशीषों की इच्छा थी? शुरुआती दिनों में, मैं आशीष हासिल करने और स्वर्ग के राज्य में प्रवेश पाने के लिए परमेश्वर पर विश्वास करता था। हालाँकि मैं सेवा करने वालों के परीक्षण से गुज़र चुका था, और कुछ हद तक आशीष पाने की अपनी इच्छा को कम करके परमेश्वर के लिए सेवा करने का संकल्प लिया था, मगर मेरी कपटी और दुष्ट शैतानी प्रकृति की जड़ें काफ़ी गहरी थीं। जब परमेश्वर ने हमें अपने लोग बना लिया, तो मेरा दिल एक बार फिर उम्मीद में उछलने लगा। मुझे लगा कि इस बार मैं स्वर्ग के राज्य में ज़रूर प्रवेश करूँगा। मुझे लगा कि परमेश्वर के नाम को स्वीकार करके, परमेश्वर द्वारा राज्य के लोगों में से एक होने के लिए उन्नत किए जाने के बाद, सब कुछ त्याग कर और ख़ुद को खपा कर, मैं ज़रूर स्वर्ग के राज्य में पहुंच जाऊँगा। यह बिल्कुल पक्का था। जब परमेश्वर के कार्य ने मेरी धारणाओं को तोड़ दिया, मेरी संभावनाओं और मंज़िल को छीन लिया, तो मैं कमज़ोर और निराश होकर परमेश्वर से शिकायत करने लगा। अतीत में किए गए त्याग पर भी मुझे पछतावा हुआ। मैंने जाना कि मेरी सारी कोशिशें, बदले में स्वर्ग के राज्य का आशीष पाने के लिए थीं। क्या मैं परमेश्वर के साथ सौदा नहीं कर रहा था, उसे धोखा देकर उसका इस्तेमाल नहीं कर रहा था? मैंने हर परीक्षण में बगावत और शिकायतों के अलावा कुछ भी प्रकट नहीं किया। मैं उसका आज्ञापालन करना चाहता था मगर नहीं कर पाया, मैं उन सत्यों का अभ्यास नहीं कर पाया जिन्हें मैं अच्छी तरह जानता था। मुझे एहसास हुआ कि मैं प्रकृति से परमेश्वर का प्रतिरोधी था, मैं शैतान का था। शैतानी स्वभाव से भरे मेरे जैसे व्यक्ति को मर जाना चाहिए, नष्ट हो जाना चाहिए। मैं परमेश्वर के राज्य में प्रवेश करने के लिए पूरी तरह से अयोग्य था। यह उसके धार्मिक स्वभाव द्वारा निर्धारित किया गया था। परमेश्वर का अनुसरण करने और उसके धार्मिक स्वभाव को जानने का मौका मिलने का मतलब था कि मेरा जीवन बर्बाद नहीं हुआ था! फिर मैंने परमेश्वर से एक प्रार्थना की : "मैं अब अपने देह-सुख के लिए नहीं जीना चाहता, बल्कि तुम्हारे शासन और व्यवस्था के आगे झुकना चाहता हूँ। चाहे मेरा अंत कुछ भी हो, भले ही मैं मर जाऊं, फिर भी मैं तुम्हारी धार्मिकता की प्रशंसा करूंगा।" जब मैंने अपने अंत और मंज़िल के बारे में सोचना बंद कर दिया और अपनी ज़िंदगी की कीमत चुकाकर भी परमेश्वर की व्यवस्था का पालन करने का इरादा किया, तो मुझे शांति का एक अद्भुत अहसास हुआ।

लेकिन उस समय, हालांकि हम अपने नतीजों की परवाह किए बिना परमेश्वर की आज्ञा मान पाते थे और उसका अनुसरण कर पाते थे, मगर हमारे पास कोई लक्ष्य नहीं था। लेकिन मई 1992 में, परमेश्‍वर ने और वचन व्यक्त करते हुए कहा कि हमें अपने जीवन में परमेश्‍वर से प्रेम करना चाहिए और सार्थक जीवन जीना चाहिए। परमेश्‍वर ने हमें उससे प्रेम करने के दौर में पहुँचा दिया और मौत का परीक्षण ख़त्म हो गया। परमेश्वर के वचनों को पढ़कर, सभाएं करके और सहभागिता के ज़रिए, मुझे एहसास हुआ कि भले ही इंसान का भाग्य परमेश्वर के हाथों में है और कोई भी मौत से बच नहीं सकता, परमेश्वर की इच्छा यह नहीं है कि हम निराश होकर मौत का सामना करें। वह चाहता है कि हम जीवित रहते हुए उससे प्रेम करें, सत्य का अभ्यास कर पाएं, अपने भ्रष्ट स्वभावों को दूर करें और पूरी तरह से बचाए जा सकें। तभी हम उसके राज्य में प्रवेश करने के लायक होंगे। मैं आख़िर समझ पाया कि हमें मौत के परीक्षण से गुज़ारकर, परमेश्वर हमें मौत की तरफ़ नहीं ले जा रहा था, बल्कि अपने धार्मिक स्वभाव को हमारे सामने प्रकट कर रहा था। उसने ऐसा किया ताकि हम समझ सकें कि वह किसको बचाता है, किसे नष्ट करता है और कौन उसके राज्य में प्रवेश करने के लायक है। मैंने यह भी देखा कि शैतान ने मुझे कितना भ्रष्ट कर दिया है और मैं अपनी धारणाओं, कल्पनाओं और आशीष की अपनी इच्छा का त्याग कर पाया। मैं परमेश्वर के शासन और व्यवस्थाओं को स्वीकार कर पाया और सच में सत्य का अनुसरण करना शुरू कर दिया। ये मेरे लिए परमेश्वर का उद्धार था! मुझे साफ़ तौर पर समझ आया कि परमेश्वर लोगों को न्याय और उन्हें ताड़ना इसलिए नहीं देता है कि वह हमसे नफ़रत करता है या हमें तकलीफ़ देना चाहता है, बल्कि वह हमें सत्य का अनुसरण करने और बचाये जाने के सही मार्ग पर ले जाना चाहता है! परमेश्वर जो कुछ भी हममें करता है वह तथ्यों को जानने से नहीं होता है। वह तो हमारा न्याय, ताड़ना, परीक्षण और शुद्धिकरण करने वाले वचनों को व्यक्त करके ही नतीजे हासिल कर लेता है। परमेश्वर का कार्य बहुत बुद्धिमत्तापूर्ण है, मनुष्य के लिए उसका प्रेम और उद्धार बिल्कुल असली हैं!

3. एक विषमता का परीक्षण

शिंगदाओ, दक्षिण कोरिया

"हे परमेश्वर, चाहे मेरी हैसियत हो या न हो, अब मैं स्वयं को समझती हूँ। यदि मेरी हैसियत ऊँची है तो यह तेरे उत्कर्ष के कारण है, और यदि यह निम्न है तो यह तेरे आदेश के कारण है। सब-कुछ तेरे हाथों में है। मेरे पास न तो कोई विकल्प हैं न ही कोई शिकायत है। तूने निश्चित किया कि मुझे इस देश में और इन लोगों के बीच पैदा होना है, और मुझे पूरी तरह से तेरे प्रभुत्व के अधीन आज्ञाकारी होना चाहिए क्योंकि सब-कुछ उसी के भीतर है जो तूने निश्चित किया है। मैं हैसियत पर ध्यान नहीं देती हूँ; आखिरकार, मैं मात्र एक प्राणी ही तो हूँ। यदि तू मुझे अथाह गड्ढे में, आग और गंधक की झील में डालता है, तो मैं एक प्राणी से अधिक कुछ नहीं हूँ। यदि तू मेरा उपयोग करता है, तो मैं एक प्राणी हूँ। यदि तू मुझे पूर्ण बनाता है, मैं तब भी एक प्राणी हूँ। यदि तू मुझे पूर्ण नहीं बनाता, तब भी मैं तुझ से प्यार करती हूँ क्योंकि मैं सृष्टि के एक प्राणी से अधिक कुछ नहीं हूँ। मैं सृष्टि के परमेश्वर द्वारा रचित एक सूक्ष्म प्राणी से अधिक कुछ नहीं हूँ, सृजित मनुष्यों में से सिर्फ एक हूँ। तूने ही मुझे बनाया है, और अब तूने एक बार फिर मुझे अपने हाथों में अपनी दया पर रखा है। मैं तेरा उपकरण और तेरी विषमता होने के लिए तैयार हूँ क्योंकि सब-कुछ वही है जो तूने निश्चित किया है। कोई इसे बदल नहीं सकता। सभी चीजें और सभी घटनाएँ तेरे हाथों में हैं"("मेमने का अनुसरण करो और नए गीत गाओ" में 'मैं हूँ बस एक अदना सृजित प्राणी')। जब मैं परमेश्वर के वचनों का यह गीत गाता हूँ तो यह मुझे गहराई तक प्रेरित करता है और विषमता के परीक्षण के दौरान जो अनुभव मैंने किए, उन्हें याद किए बिना मैं नहीं रह पाता।

1993 की शुरुआत में, मुझे कलीसिया में नए विश्वासियों का सिंचन करने का काम मिला। चीनी कम्युनिस्ट पार्टी द्वारा ईसाइयों के भयंकर उत्पीड़न की वजह से हम जहां भी जाते, गिरफ़्तारी का ख़तरा बना रहता था। इस प्रतिकूल माहौल के बावजूद, मैं कभी पीछे नहीं हटा, बस अपना कर्तव्य निभाता रहा। मैंने परमेश्वर के इन वचनों को पढ़ा, "केवल वे जो परमेश्वर से प्रेम करते हैं, परमेश्वर की गवाही दे पाते हैं, केवल वे ही परमेश्वर के गवाह हैं, केवल वे ही परमेश्वर द्वारा धन्य किए जाते हैं, और केवल वे ही परमेश्वर की प्रतिज्ञाएँ प्राप्त कर पाते हैं" (वचन, खंड 1, परमेश्वर का प्रकटन और कार्य, परमेश्वर से प्रेम करने वाले लोग सदैव उसके प्रकाश के भीतर रहेंगे)। तब मुझे विश्वास हुआ कि मैं परमेश्वर से प्यार करने वाला इंसान बनने की पूरी कोशिश कर सकता हूँ। मुझे लगा कि इस तरह की कोशिश से मुझे परमेश्वर की स्वीकृति ज़रूर हासिल होगी और मैं स्वर्ग में पहुँचकर ज़रूर परमेश्वर के राज्य के लोगों में से एक बन जाऊँगा।

जिस उत्साह से मैं ख़ुद को खपा रहा था, उससे मुझे पूरा यक़ीन था कि मुझे परमेश्वर के राज्य में प्रवेश मिल जाएगा, मगर सर्वशक्तिमान परमेश्वर द्वारा व्यक्त वचनों ने मुझे विषमता के परीक्षण में डाल दिया। मार्च के महीने में एक दिन, भाई-बहनों ने हमारी कलीसिया को परमेश्वर का एक नया कथन भेजा, "विजय के कार्य की आंतरिक सच्चाई (1)।" मैंने परमेश्वर के ये वचन पढ़े : "आज, मैं चीन में परमेश्वर के चुने हुए लोगों में इसलिए काम करता हूँ ताकि उनके सारे विद्रोही स्वभावों को प्रकट करके उनकी समस्त कुरूपता को बेनकाब करूँ, और इससे मुझे वो सब बातें कहने के लिए संदर्भ मिलता है जो मुझे कहने की ज़रूरत है। तत्पश्चात, जब मैं सम्पूर्ण ब्रह्मांड को जीतने के कार्य के अगले चरण पर काम करूँगा, तो मैं पूरे ब्रह्मांड के लोगों की धार्मिकता का न्याय करने के लिए तुम लोगों के प्रति अपने न्याय का प्रयोग करूँगा, क्योंकि तुम्हीं लोग मनुष्यजाति में विद्रोहियों के प्रतिनिधि हो। जो लोग ऊपर नहीं उठ पाएँगे, वे सिर्फ विषमता और सेवा करने वाली चीज़ें बन जाएँगे, जबकि जो लोग ऊपर उठ पाएँगे, उनका प्रयोग किया जाएगा। मैं ऐसा क्यों कहता हूँ कि वे जो लोग नहीं उठ पाएँगे, वे केवल विषमता के रूप में कार्य करेंगे? क्योंकि मेरे वर्तमान वचन और कार्य, तुम लोगों की पृष्ठभूमि को निशाना बनाते हैं और इसलिए कि तुम सब समस्त मनुष्यजाति में विद्रोही लोगों के प्रतिनिधि और साक्षात प्रतिमान बन चुके हो। बाद में, मैं इन वचनों को, जो तुम सबको जीतते हैं, विदेशों में ले जाऊँगा और वहाँ के लोगों को जीतने के लिए उनका प्रयोग करूँगा, फिर भी तुम उन्हें प्राप्त नहीं कर पाओगे। क्या वह तुम्हें एक विषमता नहीं बनाएगा? समस्त मनुष्यजाति का भ्रष्ट स्वभाव, मनुष्य के विद्रोही कार्य, मनुष्य की भद्दी छवियाँ और चेहरे, आज ये सभी उन वचनों में दर्ज होते हैं, जिनका प्रयोग तुम लोगों को जीतने के लिए किया गया था। तब मैं इन वचनों का प्रयोग प्रत्येक राष्ट्र और सम्प्रदाय के लोगों को जीतने के लिए करूँगा, क्योंकि तुम सब आदर्श और उदाहरण हो। हालाँकि, मैंने तुम लोगों को जानबूझकर नहीं त्यागा; यदि तुम अपने अनुसरण में असफल होते हो और इस प्रकार तुम असाध्य होना प्रमाणित करते हो, तो क्या तुम सब मात्र सेवा करने वाली वस्तु और विषमता नहीं होगे? मैंने एक बार कहा था कि शैतान की युक्तियों के आधार पर मेरी बुद्धि प्रयुक्त की जाती है। मैंने ऐसा क्यों कहा था? क्या वह उसके पीछे का सत्य नहीं है, जो मैं अभी कह और कर रहा हूँ? यदि तुम आगे नहीं बढ़ सकते, यदि तुम पूर्ण नहीं किए जाते, बल्कि दण्डित किए जाते हो, तो क्या तुम विषमता नहीं बन जाओगे? हो सकता है तुम ने अपने समय में अत्यधिक पीड़ा सही हो, परन्तु तुम अभी भी कुछ नहीं समझते; तुम जीवन की प्रत्येक बात के विषय में अज्ञानी हो। यद्यपि तुम्हें ताड़ना दी गई और तुम्हारा न्याय किया गया; फिर भी तुम बिलकुल भी नहीं बदले और तुम ने भीतर तक जीवन ग्रहण ही नहीं किया है। जब तुम्हारे कार्य को जाँचने का समय आएगा, तुम अग्नि जैसे भयंकर परीक्षण और उस से भी बड़े क्लेश का अनुभव करोगे। यह अग्नि तुम्हारे सम्पूर्ण अस्तित्व को राख में बदल देगी। ऐसा व्यक्ति जिसमें जीवन नहीं है, ऐसा व्यक्ति जिसके भीतर एक रत्ती भी शुद्ध स्वर्ण न है, एक ऐसा व्यक्ति जो अभी भी पुराने भ्रष्ट स्वभाव में फंसा हुआ है, और ऐसा व्यक्ति जो विषमता होने का काम भी अच्छे से न कर सके, तो तुम्हें क्यों नहीं हटाया जाएगा?" (वचन, खंड 1, परमेश्वर का प्रकटन और कार्य)। परमेश्वर के वचनों में "विषमता" शब्द के बार-बार दोहराए जाने की तरफ़ मेरा ध्यान गया। मैंने सोचा, "विषमता? परमेश्वर ने अपने वचनों में विषमता के बारे में पहले भी बात की है, लेकिन क्या ये इशारा बड़े लाल अजगर की तरफ़ नहीं था? मैं अपने विश्वास में परमेश्वर के लिए त्याग करता हूँ और उसे प्यार करना चाहता हूँ। मुझे उसके राज्य के लोगों में से एक होना चाहिए। मैं विषमता कैसे हो सकता हूँ?" मैंने परमेश्वर के वचनों को दोबारा बहुत ध्यान से पढ़ा। परमेश्वर ने कहा कि हम चीनी लोग सबसे ज़्यादा भ्रष्ट हैं, परमेश्वर के खिलाफ़ हमारा प्रतिरोध सबसे बुरा है, और हम इंसानों की हर बग़ावत का प्रतिनिधित्व करते हैं। उसने कहा कि अगर परमेश्वर के अनुयायी नहीं बदलेंगे, जीवन नहीं हासिल करेंगे, तो वो परमेश्वर के काम के लिए विषमता बनेंगे, और परमेश्वर उन्हें हटा देगा। यह पढ़कर मैं घबरा गया, और सोचने लगा, "क्या मैं विषमता हूँ? ऐसा नहीं हो सकता। अगर मैं सच में विषमता हूँ, तो क्या मैं फिर भी स्वर्ग के राज्य में प्रवेश कर सकता हूँ?"

कुछ समय बाद, मैंने परमेश्वर द्वारा मिली इस सहभागिता को पढ़ा : "क्योंकि तुम लोग कुटिल और कपटी हो और क्योंकि तुम लोगों में क्षमता का अभाव है और तुम लोग निम्न हैसियत के हो, तुम लोग कभी भी मेरी दृष्टि में या मेरे हृदय में नहीं रहे। मेरा कार्य केवल तुम लोगों की निंदा करने के आशय से किया जाता है; मेरा हाथ कभी तुम लोगों से दूर नहीं रहा है, न ही मेरी ताड़ना तुम लोगों से दूर रही है। मैंने तुम लोगों का न्याय करता रहा हूँ और शाप देता रहा हूँ। क्योंकि तुम लोगों को मेरी कोई समझ नहीं है, इसलिए मेरा कोप हमेशा तुम लोगों पर रहा है। यद्यपि मैंने हमेशा तुम लोगों के बीच कार्य किया है, फिर भी तुम लोगों को अपने प्रति मेरी प्रवृत्ति का पता होना चाहिए। यह मात्र घृणा है—कोई अन्य प्रवृत्ति या राय नहीं है। मैं केवल यह चाहता हूँ कि तुम लोग मेरी बुद्धि और मेरे महान सामर्थ्य के लिए विषमता के रूप में कार्य करो। तुम लोग मेरी विषमताओं से अधिक कुछ नहीं हो क्योंकि मेरी धार्मिकता तुम लोगों के विद्रोहीपन के माध्यम से प्रकट होती है। मैं तुम लोगों से अपने कार्य के विषमता के रूप में, अपने कार्य का उपांग होने के लिए कार्य करवाता हूँ..." (वचन, खंड 1, परमेश्वर का प्रकटन और कार्य, तुम विषमता होने के अनिच्छुक क्यों हो?)। मैंने देखा, परमेश्वर साफ़ तौर पर कहता है कि हम विषमता हैं, हम उसके कार्य के परिशिष्ट हैं और उसे हमसे सिर्फ़ नफ़रत और घृणा है। मैं भौचक्का रह गया और मुझे लगा कि परमेश्वर ने मुझे छोड़ दिया है। मैं बहुत दुखी था और मेरे अंदर शिकायतों ने घर बनाना शुरू कर दिया। मैंने सोचा, "इतने साल मैंने विश्वास किया, अपना परिवार और काम छोड़ा, ख़ुद को परमेश्वर के लिए खपाकर इतनी तकलीफ़ें उठायीं। मैं सेवाकर्ताओं के परीक्षण से और मौत के परीक्षण से गुज़रा हूँ। फिर मैंने परमेश्वर से यह सोचकर प्रेम करना शुरू कर दिया कि राज्य का निवासी बनना मेरी मुट्ठी में है। मैंने कभी नहीं सोचा था कि मैं एक विषमता बनूँगा, सेवा करने की एक ऐसी वस्तु, जिसे परमेश्वर के धार्मिक स्वभाव की विषमता होने के बाद हटा दिया जाएगा। तो इतने सालों से मैं किस लिए कीमत चुका रहा हूँ? अगर मेरे दोस्त और रिश्तेदार ये बात जान गये, तो वो मेरे बारे में क्या सोचेंगे? जब मैंने अपने विश्वास के लिए अपना काम और परिवार छोड़ा था, तो उन्हें समझ नहीं आया था। वो मुझे ताना देते थे। इसलिए उस समय, मैं एक अच्छा विश्वासी बनना चाहता था ताकि जब परमेश्वर का कार्य पूरा हो जाए और बड़ी आपदाएं आएं, तो मुझे उसके राज्य में ले जाया जाए। तब मैं अपना सिर फ़ख़्र से ऊँचा रख सकूँगा और उन्हें शर्मिंदा होना पड़ेगा। किसने सोचा था कि मैं एक विषमता जैसी नीच चीज़ बन जाऊँगा? विषमताओं में जीवन नहीं होता। वो कचरा होते हैं, और सेवाकर्ताओं से भी गिरे हुए होते हैं। कम से कम सेवाकर्ता कुछ समय के लिए परमेश्वर के लिए सेवाकार्य कर सकते हैं, उसके अनुग्रह और आशीष का आनंद ले सकते हैं। सिर्फ़ सेवाकर्ता होना भी ठीक है। एक विषमता होने से तो सेवाकर्ता होना ही बेहतर लगता है।"

अगले कुछ दिनों तक विषमता शब्द बार-बार मेरे कानों में गूँज रहा था और मैं सोचने पर मजबूर हो गया, "मैं विषमता से ज़्यादा कुछ कैसे नहीं हो सकता? मैं चीन में क्यों पैदा हुआ? अगर बड़े लाल अजगर ने चीनी लोगों को इतनी गहराई तक भ्रष्ट नहीं किया होता, तो मैं कभी भी विषमता नहीं बनता! मुझे लगा कि मैं परमेश्वर के राज्य में दाख़िल होकर उसके लोगों में से एक बनने ही वाला हूँ, उन चीज़ों का आनंद लेने वाला हूँ जिनका वादा परमेश्वर ने किया है। मैंने कभी नहीं सोचा था कि मैं विषमता बन जाऊंगा।" मैंने इसके बारे में जितना सोचा उतना ही और परेशान हो गया और मैं खुद को रोने से नहीं रोक पाया। मुझे लगा अगर ऐसा ही है, तो मैं कुछ नहीं कर सकता, बस अपनी किस्मत के आगे घुटने ही टेक सकता हूँ।

उसके बाद, भले ही मैं सभाओं में जाता रहा और अपना कर्तव्य पूरा करता रहा, लेकिन मेरा दिल उसमें नहीं लगता था। मेरे पास प्रार्थना में परमेश्वर से कहने के लिए कुछ नहीं था और न गीत गाने का हौसला था। मुझे परमेश्वर के वचनों से कोई प्रबोधन प्राप्त नहीं हो रहा था। मुझे लगा कि अगर मैं विषमता हूँ, तो आगे बढ़ने का कोई मतलब नहीं है, क्योंकि मुझे निष्कासित कर हटा दिया जाएगा और एक अथाह गड्ढे में फेंक दिया जाएगा। मैं सच में निराश और व्यथित महसूस कर रहा था। एक शाम जब मैं बिस्तर में पड़ा जाग रहा था, मैं उन सभी वचनों के बारे में सोचने लगा जो परमेश्‍वर ने अंत के दिनों में अपने कार्य के दौरान कहे थे, जो हमें सिंचन और पोषण देते रहे थे, साथ ही उन परीक्षणों और शुद्धिकरणों के बारे में सोचा जो हमें शुद्ध करते रहे थे। मैं विशेष रूप से सेवाकर्ताओं के परीक्षण के बारे में सोचने लगा। उस समय, हालांकि परमेश्वर ने हमारी शारीरिक इच्छाएँ छीनकर हमें अथाह गड्ढे में जाने का शाप दिया था, लेकिन यह वचनों का परीक्षण था, और ये बातें सच में हमारे साथ नहीं हुई थीं। उस परीक्षण से मुझे कुछ समझ मिली कि विश्वास के लिए मेरी प्रेरणा आशीष हासिल कर रही थी और मैंने परमेश्वर के धार्मिक स्वभाव का थोड़ा अनुभव किया। मैंने जाना कि परमेश्वर जो भी कार्य करता है, वह हमें शुद्ध करने और बचाने के लिए करता है। मुझे यह भी याद है कि मैंने परमेश्वर के सामने कैसे संकल्प लिया था कि मैं उसके लिए सेवा करने में ख़ुश हूँ। फिर मैंने कुछ आत्म-ग्लानि महसूस की और कुछ प्रेरणा हासिल की, और सोचा, "चाहे मैं सेवाकर्ता हूँ या विषमता, सृष्टिकर्ता के लिए मेरा कर्तव्य निभाना सही और उचित है, भविष्य में परमेश्वर कोई भी इंतज़ाम करे, भले ही मेरी सेवा का अच्छा नतीजा न निकले, मैं फिर भी अंत तक उसके लिए सेवा करूंगा।" और इसलिए, मैं अपना कर्तव्य निभाता रहा। लेकिन मुझे अभी भी परमेश्वर की इच्छा की समझ नहीं थी, इसलिए मैं जब भी जीवन या अच्छे नतीजे हासिल किए बिना विषमता होने के बारे में सोचता, तो मैं निराश और परेशान हो जाता।

अप्रैल की शुरुआत में हमें परमेश्वर के और भी नए कथन मिले। परमेश्वर के वचनों में मैंने ये पढ़ा : "तुम लोगों की खोज में, तुम्हारी बहुत सी व्यक्तिगत अवधारणाएँ, आशाएँ और भविष्य होते हैं। वर्तमान कार्य तुम लोगों की हैसियत पाने की अभिलाषा और तुम्हारी अनावश्यक अभिलाषाओं से निपटने के लिए है। आशाएँ, हैसियत और अवधारणाएँ सभी शैतानी स्वभाव के विशिष्ट प्रतिनिधित्व हैं। लोगों के हृदय में इन चीज़ों के होने का कारण पूरी तरह से यह है कि शैतान का विष हमेशा लोगों के विचारों को दूषित कर रहा है, और लोग शैतान के इन प्रलोभनों से पीछा छुड़ाने में हमेशा असमर्थ रहे हैं। वे पाप के बीच रह रहे हैं, मगर इसे पाप नहीं मानते, और अभी भी सोचते हैं: 'हम परमेश्वर पर विश्वास करते हैं, इसलिए उसे हमें आशीष प्रदान करना चाहिए और हमारे लिए सब कुछ सही ढंग से व्यवस्थित करना चाहिए। हम परमेश्वर पर विश्वास करते हैं, इसलिए हमें दूसरों से श्रेष्ठतर होना चाहिए, और हमारे पास दूसरों की तुलना में बेहतर हैसियत और बेहतर भविष्य होना चाहिए। चूँकि हम परमेश्वर पर विश्वास करते हैं, इसलिए उसे हमें असीम आशीष देनी चाहिए। अन्यथा, इसे परमेश्वर पर विश्वास करना नहीं कहा जाएगा।' बहुत सालों से, जिन विचारों पर लोगों ने अपने अस्तित्व के लिए भरोसा रखा था, वे उनके हृदय को इस स्थिति तक दूषित कर रहे हैं कि वे विश्वासघाती, डरपोक और नीच हो गए हैं। उनमें न केवल इच्छा-शक्ति और संकल्प का अभाव है, बल्कि वे लालची, अभिमानी और स्वेच्छाचारी भी बन गए हैं। उनमें ऐसे किसी भी संकल्प का सर्वथा अभाव है जो स्वयं को ऊँचा उठाता हो, बल्कि, उनमें इन अंधेरे प्रभावों की बाध्यताओं से पीछा छुड़ाने की लेश-मात्र भी हिम्मत नहीं है। लोगों के विचार और जीवन इतने सड़े हुए हैं कि परमेश्वर पर विश्वास करने के बारे में उनके दृष्टिकोण अभी भी बेहद वीभत्स हैं। यहाँ तक कि जब लोग परमेश्वर में विश्वास के बारे में अपना दृष्टिकोण बताते हैं तो इसे सुनना मात्र ही असहनीय होता है। सभी लोग कायर, अक्षम, नीच और दुर्बल हैं। उन्हें अंधेरे की शक्तियों के प्रति क्रोध नहीं आता, उनके अंदर प्रकाश और सत्य के लिए प्रेम पैदा नहीं होता; बल्कि, वे उन्हें बाहर निकालने का पूरा प्रयास करते हैं" (वचन, खंड 1, परमेश्वर का प्रकटन और कार्य, तुम विषमता होने के अनिच्छुक क्यों हो?)। परमेश्वर के वचन मुझे चुभ गए। उन वचनों ने मेरे शैतानी स्वभाव और अपने जीवन के प्रति मेरे विचारों को पूरी तरह से उजागर कर दिया। मुझे सच में शर्म आ रही थी। मुझे लगा कैसे शुरुआत में, मेरा विश्वास सिर्फ़ आशीष पाने के लिए था। "चूँकि हम परमेश्वर पर विश्वास करते हैं, इसलिए उसे हमें असीम आशीष देनी चाहिए। अन्यथा, इसे परमेश्वर पर विश्वास करना नहीं कहा जाएगा।" मैं उस वक्त यही सोचता था। सेवाकर्ताओं के परीक्षणों और मौत के परीक्षणों से गुज़रने के बाद, मैंने आशीष हासिल करने के अपने इरादों को समझना शुरू कर दिया और परमेश्वर की ख़ातिर सेवा करने के लिए तैयार हो गया, लेकिन मेरे दिल की गहराई में, आशीष पाने की इच्छा अभी भी पूरी तरह समाई हुई थी और पूरी तरह शुद्ध नहीं की गई थी। ख़ासतौर पर जब मैंने उन लोगों के लिए परमेश्वर के आशीष का वादा देखा, जो उससे प्यार करते हैं, तो आशीष पाने की मेरी इच्छा फिर से उभर आई। मुझे लगा, इस बार तो मेरा स्वर्ग के राज्य में जाना पक्का है, इसलिए मैंने परमेश्वर के लिए ख़ुद को और भी ज़्यादा खपाया। लेकिन जब परमेश्वर ने हमें विषमता के रूप में, परिशिष्ट के रूप में, और अपनी घृणा के लक्ष्य के रूप में उजागर किया, तो मुझे लगा कि आशीष पाने की मेरी आशाएं धराशायी हो गईं, अब मेरा कोई भविष्य या हैसियत नहीं रही। मुझे लगा कि मेरे साथ बहुत गलत हुआ है, मैं शिकायतों से भरा हुआ था। मैंने अपने त्याग और मेहनत को पूंजी की तरह इस्तेमाल किया, जिसे मैं परमेश्वर के साथ सौदेबाज़ी करने के लिए, परमेश्वर से उसके राज्य में मुफ़्त प्रवेश हासिल करने के लिए इस्तेमाल कर सकता था, वरना मैं ख़ुद को खपाने के लिए तैयार नहीं था। तब जाकर मुझे एहसास हुआ कि रुतबा पाने और अनावश्यक इच्छाओं की पूर्ति के लिए मेरी लालसा कितनी बड़ी थी। मुझ में परमेश्वर के लिए सच्चे प्रेम या समर्पण का भाव नहीं था। यह लेनदेन, विद्रोह और धोखेबाज़ी थी। सच्चाई का सामना होने पर, मुझे पूरा यक़ीन हो गया। मैंने देखा कि शैतान ने मुझे कितना भ्रष्ट कर दिया है। मैं घमंडी, कुटिल, स्वार्थी और नीच, पूरी तरह से ज़मीर और विवेक से रहित इंसान था। मैंने परमेश्वर के पवित्र और धार्मिक स्वभाव को भी देखा, जो ज़रा-सा भी अपमान नहीं सहन करता। मेरे जैसा भ्रष्ट इंसान, जिस पर इतने इरादों और भ्रष्ट स्वभावों के दाग़ लगे हुए थे, कैसे परमेश्वर की नफ़रत के लायक नहीं था? परमेश्वर मुझे कुछ भी बुलाए, मेरे साथ कैसा भी व्यवहार करे, यह धार्मिक है।

बाद में, मैंने एक सभा में परमेश्वर के इन वचनों को पढ़ा : "तुम्हें ऐसे और कथनों को पढ़ना चाहिए जो परमेश्वर ने इस दौरान व्यक्त किए हैं, उनसे अपने क्रियाकलापों कि तुलना करनी चाहिए : यह बिलकुल एक तथ्य है कि तुम अच्छी तरह से और वास्तव में एक विषमता हो! आज तुम्हारे ज्ञान की क्या सीमा है? तुम्हारे विचार, तुम्हारा चिंतन, तुम्हारा व्यवहार, तुम्हारे शब्द और कर्म—क्या ये सभी अभिव्यक्तियाँ परमेश्वर की धार्मिकता और पवित्रता के लिए विषमता के तुल्य नहीं हैं? क्या तुम्हारी अभिव्यक्तियाँ मनुष्य के उस भ्रष्ट स्वभाव का प्रकटीकरण नहीं है जिसे परमेश्वर के वचनों द्वारा उजागर किया गया है? तुम्हारे विचार और राय, तुम्हारी अभिप्रेरणाएँ, और जो भ्रष्टता तुममें प्रकट होती है, वह सभी परमेश्वर के धार्मिक स्वभाव और साथ ही उसकी पवित्रता को दर्शाते हैं। परमेश्वर भी मलिनता की धरती पर ही पैदा हुआ था, फिर भी वह मलिनता से बेदाग रहा। वह उसी गंदी दुनिया में रहता है, जिसमें तुम रहते हो, पर उसमें विवेक और दृष्टिबोध है, वह गंदगी से घृणा करता है। तुम शायद अपने शब्दों और कर्मों में कुछ भी गंदगी न ढूँढ़ पाओ, लेकिन वह ढूँढ़ सकता है और तुम्हें बता सकता है। तुम्हारी वे पुरानी बातें—तुम्हारे अंदर संवर्धन का अभाव, अंतर्दृष्टि, बोध और जीने के तुम्हारे पिछड़े तरीके—वे सब आज के प्रकाशन से प्रकाश में लाए जा चुके हैं; केवल परमेश्वर के धरती पर आकर इस तरह काम करने से ही लोग उसकी पवित्रता और धार्मिक स्वभाव का अवलोकन करते हैं" (वचन, खंड 1, परमेश्वर का प्रकटन और कार्य, विजय-कार्य के दूसरे चरण के प्रभावों को कैसे प्राप्त किया जाता है)। "बेशक, परमेश्वर तुम लोगों को नाममात्र के लिए विषमता नहीं बनाता। बल्कि जब यह कार्य फलीभूत होता है, तभी यह स्पष्ट हो पाता है कि मनुष्य की विद्रोहशीलता परमेश्वर के धार्मिक स्वभाव के लिए विषमता है, और केवल तुम्हारे विषमता होने के कारण ही तुम्हारे पास परमेश्वर के धार्मिक स्वभाव की प्राकृतिक अभिव्यक्ति को जानने का अवसर है। तुम लोगों की विद्रोहशीलता के कारण तुम लोगों का न्याय किया जाता है और तुम्हें ताड़ना दी जाती है, लेकिन तुम लोगों की विद्रोहशीलता ही तुम्हें विषमता भी बनाती है, और तुम्हारी विद्रोहशीलता के कारण ही तुम्हें परमेश्वर का महान अनुग्रह भी प्राप्त होता है, जो वह तुम लोगों को प्रदान करता है। तुम लोगों की विद्रोहशीलता परमेश्वर की सर्वशक्ति और बुद्धिमत्ता के लिए विषमता है, और तुम्हारी विद्रोहशीलता के कारण ही तुम्हें ऐसा महान उद्धार और आशीष प्राप्त हुए हैं। हालाँकि मैंने बार-बार तुम लोगों का न्याय किया है, फिर भी तुम लोगों को मेरा भरपूर उद्धार प्राप्त हुआ है, जो मनुष्य को पहले कभी प्राप्त नहीं हुआ। यह कार्य तुम लोगों के लिए अत्यंत महत्त्वपूर्ण है। तुम लोगों के लिए विषमता होना भी बेहद मूल्यवान है : तुम लोगों को तुम्हारे विषमता होने के कारण ही बचाया जाता है और तुम लोगों ने उद्धार का अनुग्रह प्राप्त कर लिया है, तो क्या ऐसी विषमता अत्यंत मूल्यवान नहीं है? क्या यह अत्यंत महत्त्वपूर्ण नहीं है? चूँकि तुम लोग उसी क्षेत्र में, उसी मलिन धरती पर रहते हो, जिसमें परमेश्वर रहता है, इसलिए तुम विषमता हो और तुम्हें महानतम उद्धार प्राप्त होता है। अगर परमेश्वर ने देहधारण न किया होता, तो तुम जैसे नीच लोगों पर कौन दया करता और कौन तुम लोगों की देखभाल करता? कौन तुम लोगों की परवाह करता? अगर परमेश्वर ने तुम लोगों के बीच रहकर कार्य करने के लिए देहधारण न किया होता, तो तुम लोग वह उद्धार कब प्राप्त करते, जो तुमसे पहले वालों को कभी नसीब नहीं हुआ था? अगर मैंने तुम लोगों की परवाह करने के लिए, तुम्हारे पापों का न्याय करने के लिए देहधारण न किया होता, तो क्या तुम लोग बहुत पहले ही नरक में न जा गिरे होते? अगर मैं देहधारण करके और दीन बनकर तुम लोगों के बीच न रहता, तो तुम लोग परमेश्वर के धार्मिक स्वभाव की विषमता बनने के पात्र कैसे हो सकते थे? ... हालाँकि मैंने तुम लोगों को जीतने के लिए 'विषमता' का इस्तेमाल किया है, लेकिन तुम लोगों को पता होना चाहिए कि यह उद्धार और आशीष तुम लोगों को पाने के लिए है; यह विजय के लिए है, लेकिन यह इसलिए भी है ताकि मैं तुम्हें बचा सकूँ। विषमता एक सच्चाई है, लेकिन तुम लोगों के विषमता होने का कारण तुम लोगों की विद्रोहशीलता है, और इसी वजह से तुमने वे आशीष प्राप्त किए हैं, जो कभी किसी को प्राप्त नहीं हुए। आज तुम लोगों को दिखाया और सुनाया जाता है; कल तुम लोग प्राप्त करोगे, और उससे भी अधिक, तुम लोग बहुत अधिक आशीष पाओगे। इस तरह, क्या विषमता अत्यंत मूल्यवान नहीं है?" (वचन, खंड 1, परमेश्वर का प्रकटन और कार्य, विजय-कार्य के दूसरे चरण के प्रभावों को कैसे प्राप्त किया जाता है)। परमेश्वर के वचनों ने मुझे दिखाया कि विषमता होने का क्या मतलब है। हम चीन में पैदा हुए थे, इसलिए हमें इतने सालों से बड़े लाल अजगर ने पढ़ाया, प्रभावित किया और भ्रष्ट किया है। हमारे दिमाग़ में शैतानी फ़लसफ़े, नास्तिकता, क्रमिक विकास और अन्य भ्रांतियाँ भरी हुई हैं। हमारा हर विचार बुरा और सत्य के विपरीत है। लेकिन हमें इस बात का एहसास नहीं होता, बल्कि यह सोचते हैं कि हम अच्छे लोग हैं और परमेश्वर की इच्छा के मुताबिक चलते हैं। सर्वशक्तिमान परमेश्वर साफ़ तौर पर अहंकार, चालाकी, और दुष्टता जैसे हमारे सभी शैतानी स्वभावों को उजागर करता है, और फिर वह तथ्यों का खुलासा करके हमें पूरी तरह से यकीन दिलाता है। जब परमेश्वर हमारा न्याय करने और हमारी भ्रष्टता को उजागर करने के लिए सत्य व्यक्त करता है, तो पाप और बुराई से नफ़रत करने वाला उसका धार्मिक स्वभाव सहज रूप से सामने आता है। हम उसकी पवित्रता और उसके धार्मिक स्वभाव को देखते हैं जो कोई अपमान सहन नहीं करता। फिर हमारी भ्रष्टता और बुराई परमेश्वर के धार्मिक स्वभाव के लिए एक विषमता बन जाती है। मैंने परमेश्वर के वचनों में मानवजाति के लिए प्यार और उद्धार को भी देखा, ख़ासतौर पर जब वो कहता है, "अगर परमेश्वर ने देहधारण न किया होता, तो तुम जैसे नीच लोगों पर कौन दया करता और कौन तुम लोगों की देखभाल करता? कौन तुम लोगों की परवाह करता?" इन वचनों ने मुझे अंदर तक प्रेरित किया। जब मैंने परमेश्वर के वचनों पर विचार किया, तो मुझे एहसास हुआ कि परमेश्वर ने हमारी मलिनता और भ्रष्टता की वजह से हमें त्यागा या हटाया नहीं है, बल्कि उसने शैतान के हाथों बुरी तरह से भ्रष्ट और नष्ट हो चुके हम जैसे लोगों पर दया की है। उसने हमें बचाने के लिए स्वयं देहधारण किया, वह हमारे बीच कार्य करने के लिए भयंकर अपमान सह रहा है, हमें सिंचित और पोषित करने, हमारा न्याय करने और हमें उजागर करने के लिए सत्य व्यक्त कर रहा है। भले ही उसने विषमता के रूप में हमें उजागर किया, लेकिन उसकी इच्छा हमें हटाने की नहीं है, बल्कि वो चाहता है कि हम रुतबे की अपनी इच्छा और भविष्य के लिए अपनी आशाओं को पहचानें, अहंकार, धोखे और बुराई के अपने शैतानी स्वभावों को जानें ताकि हम सत्य पर चल सकें, अपनी भ्रष्टता को दूर कर, परमेश्वर द्वारा पूरी तरह से बचाए जा सकें। हमारे लिए परमेश्वर का यही व्यवहारिक प्यार और उद्धार है! एक बार जब मैंने परमेश्वर की इच्छा को समझ लिया, तो सोचने लगा कि मैं परमेश्वर के साथ कैसा व्यवहार कर रहा था और चाहता था कि ज़मीन मुझे निगल जाए। मैं शैतान द्वारा पूरी तरह से भ्रष्ट, गंदा और नीच तुच्छ प्राणी था। सर्वोच्च परमेश्‍वर के लिए विषमता की तरह सेवा कर पाना, परमेश्वर के कार्य का अनुभव करने और उसकी धार्मिकता एवं पवित्रता का गवाह बनने का मौक़ा पाना, मेरे लिए परमेश्वर का महान अनुग्रह था! अगर परमेश्वर देहधारण नहीं करता, हमारे बीच आकर वचन नहीं बोलता और कार्य नहीं करता, तो मुझे इतने सारे सत्यों को समझने का मौका कैसे मिलता? मुझे उसके धार्मिक स्वभाव को जानने का मौका कैसे मिलता? मैंने परमेश्वर का धन्यवाद करने के बजाय, विषमता कहलाए जाने के कारण उससे बहस करने की कोशिश की। मेरे अंदर न कोई विवेक था, न मानवता थी। जब मुझे इस बात का एहसास हुआ, तो मुझे समझ आया कि शैतान ने मुझे कितनी बुरी तरह से भ्रष्ट कर दिया है, और परमेश्वर का मुझ पर कितना बड़ा एहसान है। मैं परमेश्वर के सामने प्रायश्चित करना चाहता था, मैं परमेश्वर के आयोजनों के सामने झुकना चाहता था, चाहे वह मुझे कुछ भी नाम दे, चाहे मेरा भविष्य और अंत कुछ भी हो। मैं सत्य की तलाश करना और स्वभाव को बदलना चाहता था।

विषमता के परीक्षण से गुज़रने के बाद, मैंने आशीष पाने की अपनी मंशा और अपने शैतानी स्वभाव के बारे में कुछ समझ हासिल की, मुझे एहसास हुआ कि रुतबा चाहे ऊँचा हो या नीचा, मैं एक तुच्छ सृजित प्राणी के अलावा कुछ नहीं हूँ और मुझे हर समय परमेश्वर की व्यवस्थाओं को स्वीकार करना चाहिए। अगर मैं परमेश्वर के लिए विषमता के रूप में सेवा कर रहा हूँ, तो भी मुझे उसकी धार्मिकता की प्रशंसा करनी है, ईमानदारी से सत्य पर चलकर, एक सृजित जीव के रूप में अपना कर्तव्य निभाना है। एक प्राणी को ऐसी ही उपयुक्त गवाही देनी चाहिए।

4. मोआब के वंशजों का परीक्षण

ज़ुआनी, चीन

सर्वशक्तिमान परमेश्वर कहते हैं, "आज किया जाने वाला समस्त कार्य इसलिए है, ताकि मनुष्य को स्वच्छ और परिवर्तित किया जा सके; वचन के द्वारा न्याय और ताड़ना के माध्यम से, और साथ ही शुद्धिकरण के माध्यम से भी, मनुष्य अपनी भ्रष्टता दूर कर सकता है और शुद्ध बनाया जा सकता है। इस चरण के कार्य को उद्धार का कार्य मानने के बजाय यह कहना कहीं अधिक उचित होगा कि यह शुद्धिकरण का कार्य है। वास्तव में यह चरण विजय का और साथ ही उद्धार के कार्य का दूसरा चरण है। वचन द्वारा न्याय और ताड़ना के माध्यम से मनुष्य परमेश्वर द्वारा प्राप्त किए जाने की स्थिति में पहुँचता है, और शुद्ध करने, न्याय करने और प्रकट करने के लिए वचन के उपयोग के माध्यम से मनुष्य के हृदय के भीतर की सभी अशुद्धताओं, धारणाओं, प्रयोजनों और व्यक्तिगत आकांक्षाओं को पूरी तरह से प्रकट किया जाता है" (वचन, खंड 1, परमेश्वर का प्रकटन और कार्य, देहधारण का रहस्य (4))। "अब मोआब के वंशजों पर कार्य करना उन लोगों को बचाना है, जो सबसे गहरे अँधेरे में गिर गए हैं। यद्यपि वे शापित थे, फिर भी परमेश्वर उनसे महिमा पाने का इच्छुक है, क्योंकि पहले वे सभी ऐसे लोग थे, जिनके हृदयों में परमेश्वर की कमी थी; केवल उन लोगों को, जिनके हृदयों में परमेश्वर नहीं है, परमेश्वर की आज्ञा का पालन करने और उससे प्रेम करने के लिए तैयार करना ही सच्ची विजय है, और ऐसे कार्य का फल सबसे मूल्यवान और सबसे ठोस है। केवल यही महिमा प्राप्त कर रहा है—यही वह महिमा है, जिसे परमेश्वर अंत के दिनों में हासिल करना चाहता है। बावजूद इसके कि ये लोग कम दर्जे के हैं, अब इनका ऐसे महान उद्धार को प्राप्त करने में सक्षम होना वास्तव में परमेश्वर द्वारा एक उन्नयन है। यह काम बहुत ही सार्थक है, और वह न्याय के माध्यम से ही इन लोगों को प्राप्त करता है। उसका इरादा इन लोगों को दंडित करने का नहीं, बल्कि बचाने का है। यदि, अंत के दिनों में, वह अभी भी इस्राएल में विजय प्राप्त करने का काम कर रहा होता, तो वह बेकार होता; यदि वह फलदायक भी होता, तो उसका कोई मूल्य या कोई बड़ा अर्थ न होता, और वह समस्त महिमा प्राप्त करने में सक्षम न होता" (वचन, खंड 1, परमेश्वर का प्रकटन और कार्य, मोआब के वंशजों को बचाने का अर्थ)। परमेश्वर के इन वचनों को पढ़कर मुझे मोआब के वंशज के तौर पर अपने परीक्षण की याद आती है।

मुझे याद है 1993 में, सर्वशक्तिमान परमेश्वर ने "विजय के कार्य की आंतरिक सच्चाई (2)" और "मनुष्य का सार और उसकी पहचान" को व्यक्त किया था। उसने यह खुलासा किया था कि चीन में, परमेश्वर के चुने हुए सभी लोग मोआब के वंशज हैं। उस समय मैंने परमेश्वर के इन वचनों को पढ़ा था : "मोआब के वंशज विश्व में सब लोगों से निम्न हैं। कुछ लोग पूछते हैं, 'क्या हाम के वंशज सबसे निम्न नहीं हैं?' बड़े लाल अजगर की संतानें और हाम के वंशज भिन्न-भिन्न प्रातिनिधिक महत्व के हैं, और हाम के वंशज एक अलग मामला हैं : भले ही उन्हें किसी भी प्रकार शापित किया जाता हो, वे फिर भी नूह के वंशज हैं; इस बीच, मोआब की उत्पत्ति शुद्ध नहीं थी : मोआब व्याभिचार से आया था, और इसी में अंतर निहित है" (वचन, खंड 1, परमेश्वर का प्रकटन और कार्य, विजय के कार्य की आंतरिक सच्चाई (2))। "जिन्हें मैं बचाता हूँ, उन मनुष्यों को मैंने बहुत पहले से पूर्वनिर्धारित किया था और जिन्हें मेरे द्वारा छुटकारा दिलाया गया है, जबकि तुम लोग वो बेचारी आत्माएँ हो जो नियमों के अपवाद के रूप में मनुष्यों के बीच रखी गई हैं। तुम लोगों को यह जानना चाहिए कि तुम दाऊद या याकूब के घर के नहीं, बल्कि मोआब के परिवार के सदस्य हो, किसी अन्य-राष्ट्र जाति के सदस्य। क्योंकि मैंने तुम्हारे साथ एक वाचा स्थापित नहीं की, परन्तु केवल तुम्हारे बीच कार्य किया और बात की और तुम्हारी अगुआई की। मेरा लहू तुम्हारे लिए नहीं बहा था; मैं केवल अपनी गवाही की खातिर तुम लोगों के बीच कार्य कर रहा था। क्या तुम लोग नहीं जानते?" (वचन, खंड 1, परमेश्वर का प्रकटन और कार्य, मनुष्य का सार और उसकी पहचान)। मैं एकदम हैरान रह गयी। मैंने सोचा, "क्या हम मोआब के वंशज हैं? क्या यह सच है? मोआब लूत और उसकी बेटी से पैदा हुआ था। वह ऐयाशी का नतीजा था, पवित्र मूल का नहीं था, तो आख़िर हम उसके वंशज कैसे हो सकते हैं? प्रभु में मेरी आस्था में, वे कहते थे कि हम इस्राएलियों के वंशज हैं, हम याकूब के घर से हैं। तो फिर, परमेश्वर ऐसा क्यों कहेगा कि हम मोआब के वंशज हैं?" मैं इसे बिलकुल भी स्वीकार नहीं कर पा रही थी, लेकिन फिर मैंने सोचा, "परमेश्वर के सभी वचन सत्य हैं और सिर्फ़ वही तथ्यों का ख़ुलासा करता है। यह ग़लत नहीं हो सकता! मैं मोआब की वंशज क्यों हूँ, और चीन में पैदा क्यों हुई?" मैंने सोचा था कि परमेश्वर के न्याय और ताड़ना का अनुभव करने वाले पहले इंसानों में से एक होने, अंत के दिनों में परमेश्वर के न्याय और शुद्धिकरण के कार्य के लिए चुने गए शुरुआती लोगों में से एक होने, और एक ऐसी इंसान होने के नाते, जिसे आपदाओं से पहले एक आदर्श विश्वासी, एक विजेता बना दिया जाएगा, मेरा रुतबा किसी भी दूसरे देश में परमेश्वर के चुने हुए व्यक्ति से बड़ा होना चाहिए। लेकिन हैरानी की बात है कि मैं मोआब की वंशज थी, और परमेश्वर द्वारा शापित किये जाने वालों में सबसे शीर्ष पर, मैं ऐयाशी का नतीजा थी। मैं सभी इंसानों में सबसे नीच, सबसे भ्रष्ट थी। अगर अविश्वासियों को इस बारे में पता चल गया तो वे मेरे बारे में क्या सोचेंगे? मेरे परिवार के अविश्वासी लोग क्या कहेंगे? मैंने अपनी आस्था के लिए अपना घर और करियर छोड़ दिया था, मैं पीड़ा झेल रही थी और खुद को खपा रही थी, लेकिन अंत में मैं सिर्फ़ मोआब की एक वंशज निकली। यह कितनी अपमानजनक और शर्मनाक बात थी। मुझे लगा कि मुझे ख़ामोशी में पीड़ा सहनी होगी। उस दौरान, जब भी मैं इस बारे में सोचती कि मैं मोआब की वंशज हूँ, ऐयाशी का नतीजा हूँ, तो मैं बहुत शर्मिंदा हो जाती और मुझे अपना चेहरा दिखाने की हिम्मत भी नहीं होती थी। एक बार तो मैं कई दिनों तक घर पर ही रही, न कुछ खाती और न सोती थी, घर में भी कुछ करने का दिल नहीं करता था। दिल ही दिल में, मैं निरंतर शिकायत कर रही थी, "मैं मोआब की वंशज कैसे हो सकती हूँ? मेरी विरासत और मेरा रुतबा इतना नीचा कैसे हो सकता है?" मैं एक ऐसी इंसान की तरह थी जो एक अमीर परिवार में पली-बढ़ी थी, यह सोचकर बहुत गर्व करती थी कि मैं ऊँचे घराने में पैदा हुई हूँ, लेकिन फिर एक दिन अचानक मैंने जाना कि मुझे गंदगी से निकाला गया है, और अब उस ऊँचे वंश से मेरा बिलकुल कोई संबंध नहीं है। मेरे अंदर दुख, लाचारी और निराशा की एक लहर दौड़ गई थी और मैं इस तथ्य को स्वीकार नहीं कर पा रही थी। मैं असंतोष, नकारात्मकता और गलतफहमी से भरी हुई थी। मैंने सोचा कि मोआब की एक वंशज होने के नाते, मैं शापित हूँ और परमेश्वर मुझे कभी नहीं बचाएगा। मैं जितना इस बारे में सोचती, उतना ही मुझे लगता कि मेरे साथ अन्याय हुआ है। ऐसा लग रहा था जैसे मेरी छाती पर बहुत भारी दबाव हो, और मैं बड़ी मुश्किल से साँस ले पा रही हूँ। मैं अकेली चुपचाप बाथरूम में जाकर रोने लगती थी। उस समय सभी लोग दुखी थे। जब भी इसका जिक्र होता तो कुछ लोग रो पड़ते थे।

जब हम इस पीड़ा में जी रहे थे, सर्वशक्तिमान परमेश्वर ने अपने ये वचन, "मोआब के वंशजों को बचाने का अर्थ" भेजे, जिनमें हमारी स्थिति का ख़ुलासा किया गया है और हमें बताया है कि उसकी इच्छा क्या है। मैंने परमेश्वर के इन वचनों को पढ़ा : "शुरुआत में जब मैंने तुम लोगों को परमेश्वर के लोगों का स्थान दिया था, तो तुम लोग अन्य किसी से भी ज्यादा, अत्यधिक ख़ुशी से ऊपर-नीचे उछल रहे थे। लेकिन जैसे ही मैंने कहा कि तुम लोग मोआब के वंशज हो, तो तुम्हारा क्या हुआ? तुम सभी तितर-बितर हो गए! कहाँ है तुम लोगों का आध्यात्मिक कद? हैसियत की तुम लोगों की अवधारणा बहुत मजबूत है! ... तुम लोगों ने किस प्रकार की पीड़ा सहन की है, जो तुम यह महसूस करते हो कि तुम्हारे साथ बहुत गलत हुआ है? तुम लोग सोचते हो कि एक बार परमेश्वर ने तुम्हें एक निश्चित मात्रा में प्रताड़ित कर दिया, तो वह खुश हो जाएगा, मानो परमेश्वर जानबूझकर तुम्हारी निंदा करने आया है, और तुम लोगों की निंदा करने और तुम्हें नष्ट करने के बाद उसका कार्य पूरा हो जाएगा। क्या मैंने ऐसा ही कहा है? क्या तुम लोग ऐसा अपने अंधेपन के कारण नहीं सोचते हो? तुम लोग स्वयं अच्छा करने की कोशिश नहीं करते, या मैं जानबूझकर तुम लोगों की निंदा करता हूँ? मैंने कभी ऐसा नहीं किया है—ऐसा तुम लोगों ने खुद ही सोच लिया है। मैंने कभी बिलकुल भी इस तरह से कार्य नहीं किया है, न ही मेरा यह इरादा है। अगर मैं वास्तव में तुम लोगों को नष्ट करना चाहता, तो क्या मुझे इतनी कठिनाई उठाने की ज़रूरत थी? अगर मैं वास्तव में तुम लोगों को नष्ट करना चाहता, तो क्या मुझे तुम्हारे साथ इतनी ईमानदारी से बात करने की ज़रूरत थी? मेरी इच्छा यह है : मैं तभी आराम कर सकता हूँ, जब मैं तुम लोगों को बचा लूँगा। कोई व्यक्ति जितना अधम होगा, वह उतना ही अधिक मेरे उद्धार का लक्ष्य होगा। जितना अधिक तुम लोग अग्रसक्रियता से प्रवेश करने में सक्षम होगे, उतना ही अधिक मैं प्रसन्न हूँगा। जितना अधिक तुम लोग टूटते हो, उतना ही अधिक मैं परेशान होता हूँ। तुम लोग हमेशा सिंहासन को अकड़कर लपकना चाहते हो—मैं तुमसे कहता हूँ, यह तुम्हें गंदगी से बचाने का मार्ग नहीं है। सिंहासन पर बैठने की विलक्षण कल्पना तुम लोगों को पूर्ण नहीं कर सकती; यह यथार्थवादी नहीं है" (वचन, खंड 1, परमेश्वर का प्रकटन और कार्य, मोआब के वंशजों को बचाने का अर्थ)। इन्हें पढ़कर मैं ख़ुद को बहुत दोषी महसूस करने लगी। मैंने सोचा कि कैसे पहले, जब परमेश्वर ने कहा था कि हम राज्य के लोग बनेंगे और हमें विजेता यानी आदर्श बनाया जाएगा, तो मैं घमंडी बन गयी और खुद को पहचान नहीं पाई, मुझे लगा कि मैं परमेश्वर के न्याय और ताड़ना को सबसे पहले स्वीकार करने वालों और सबसे पहले पूर्ण किये जाने वालों में से एक हूँ, इसलिए मेरा रुतबा किसी दूसरे देश के परमेश्वर के चुने हुए लोगों से ऊँचा होना चाहिए। मैं अहंकारी हो गयी थी, अपने आपसे बेहद ख़ुश थी। जब परमेश्वर ने ख़ुलासा करते हुए हमें मोआब के वंशज बताया, तो मैंने देखा कि मैं नीच कुल और नीच रुतबे की हूँ, और मैं परमेश्वर द्वारा शापित हूँ। मैंने सोचा कि परमेश्वर कभी भी मुझे नहीं बचाएगा, इसलिए मैं नकारात्मकता में घिर गयी और इससे निकल नहीं पा रही थी। मुझे एहसास हुआ कि रुतबा पाने की मेरी इच्छा बहुत ही प्रबल है, और मेरी आध्यात्मिक कद-काठी बहुत कमज़ोर है। असल में, भले ही परमेश्वर ने हमें मोआब के वंशजों के रूप में उजागर किया हो, लेकिन उसने ऐसा कभी नहीं कहा कि वह हमें नहीं बचाएगा। आखिरकार, उसने बड़े लाल अजगर के देश में देहधारण किया, हमें न्याय, ताड़ना, सिंचन और पोषण देने के लिए सत्य व्यक्त किया, ताकि हम, सबसे गंदे, भ्रष्ट लोगों को परमेश्वर द्वारा बचाये जाने का एक मौका मिल सके। इन सबके पीछे परमेश्वर के अच्छे इरादे छिपे हैं! लेकिन मैं परमेश्वर की इच्छा को नहीं समझ पायी। मुझे लगा कि मोआब की वंशज होने के नाते, मेरे जैसा कोई गंदा और नीच व्यक्ति परमेश्वर की सबसे ज़्यादा घृणा और नफ़रत का पात्र होगा, ऐसा हो ही नहीं सकता कि वह मुझे बचाए। मैंने गलत समझा और शिकायत की, मैं नकारात्मक और परमेश्वर विरोधी बन गयी। मैं कितनी विवेकहीन थी! इसके कुछ ही समय बाद, मैंने परमेश्वर के इन वचनों को पढ़ा : "इसे अनदेखा करने पर भी कि तुम लोग मोआब के वंशज हो, क्या तुम लोगों की प्रकृति या तुम लोगों के जन्मस्थान सबसे ऊँची किस्म के हैं? इसे अनदेखा करने पर भी कि तुम लोग मोआब के वंशज हो, क्या तुम सभी पूरी तरह से मोआब के वंशज नहीं हो? क्या तथ्यों की सच्चाई बदली जा सकती है? क्या तुम लोगों की प्रकृति उजागर करने से अब तथ्यों की सच्चाई गलत हो जाती है? अपनी चापलूसी, अपने जीवन और अपने चरित्र देखो—क्या तुम लोग नहीं जानते कि तुम मानवजाति में निम्नतम हो? तुम लोगों के पास क्या है, जिसकी तुम शेखी बघार सकते हो? समाज में अपने दर्जे को देखो। क्या तुम लोग उसके सबसे निचले स्तर पर नहीं हो? क्या तुम लोगों को लगता है कि मैंने गलत कहा है? अब्राहम ने इसहाक को बलिदान किया—तुमने किसे बलिदान किया है? अय्यूब ने सब-कुछ बलिदान किया—तुमने क्या बलिदान किया है? इतने सारे लोगों ने अपना जीवन दिया है, अपने सिर कुर्बान किए हैं, अपना खून बहाया है, सही राह तलाशने के लिए। क्या तुम लोगों ने वह कीमत चुकाई है? उनकी तुलना में तुम इस महान अनुग्रह का आनंद लेने के बिलकुल भी योग्य नहीं हो। तो क्या आज यह कहना तुम्हारे साथ अन्याय करना है कि तुम लोग मोआब के वंशज हो? तुम लोग खुद को बहुत ऊँचा मत समझो। तुम्हारे पास शेखी बघारने के लिए कुछ नहीं है। ऐसा महान उद्धार, ऐसा महान अनुग्रह तुम लोगों को मुफ्त में दिया जा रहा है। तुम लोगों ने कुछ भी बलिदान नहीं किया है, फिर भी तुम अनुग्रह का मुफ्त आनंद उठा रहे हो। क्या तुम लोगों को शर्म नहीं आती?" (वचन, खंड 1, परमेश्वर का प्रकटन और कार्य, मोआब के वंशजों को बचाने का अर्थ)। परमेश्वर के हर एक सवाल ने मेरे दिल के दरवाजे पर दस्तक दी। मैं बहुत शर्मिंदा थी, बहुत परेशान थी! मैंने युगयुगांतर के संतों के बारे में सोचा—वे परमेश्वर के प्रति समर्पित और आज्ञाकारी थे, और बड़े-बड़े परीक्षणों से गुज़रते हुए भी कभी उसे दोष नहीं दिया। उन्होंने परमेश्वर के लिए गवाही दी, उसकी स्वीकृति और आशीष प्राप्त किया। अब्राहम ने परमेश्वर की आज्ञाओं का पालन किया, अपने सबसे प्यारे बेटे, इसहाक को परमेश्वर को समर्पित कर दिया। उसने परमेश्वर के सामने कोई शर्त नहीं रखी या परमेश्वर से बहस करने की कोशिश नहीं की, बल्कि पूरी तरह से आज्ञा का पालन किया। और जब अय्यूब एक भयंकर परीक्षण से गुजरा, तो उसने अपने परिवार की सारी संपत्ति और अपने सभी बच्चों को गँवा दिया, उसके पूरे शरीर पर फोड़े हो गए, इन सबके बावजूद उसने परमेश्वर की स्तुति करते हुए कहा, "यहोवा ने दिया और यहोवा ही ने लिया; यहोवा का नाम धन्य है" (अय्यूब 1:21)। लेकिन मैं बड़े लाल अजगर के देश में पैदा हुई थी, छोटी उम्र से ही नास्तिकता, विकासवाद और भौतिकवाद की शिक्षा पाई थी। मुझे पता ही नहीं था कि कोई परमेश्वर भी है, उसकी आराधना करना तो जानती ही नहीं थी। मेरी आस्था सिर्फ़ परमेश्वर का अनुग्रह और आशीष पाने के लिए थी, ताकि बाद में मैं स्वर्ग के राज्य में प्रवेश कर सकूँ और एक अच्छी मंज़िल पा सकूँ। परीक्षण से सामना होने पर, कोई रुतबा और कोई आशीष नहीं मिलने पर, मैंने चीज़ों को गलत समझा और शिकायत की, नकारात्मक होकर परमेश्वर का विरोध करती रही। मैं सचमुच आज्ञाकारी नहीं थी और मैं उसे परमेश्वर की तरह नहीं मान रही थी। आस्था के उन वर्षों के दौरान, मैं मुक्त रूप से परमेश्वर के वचनों के पोषण और परमेश्वर के कार्य के चरण-दर-चरण मार्गदर्शन का आनंद उठा रही थी। मैं उसके प्रेम का ऋण चुकाने के लिए अपना कर्तव्य भी अच्छे से नहीं निभा रही थी, बल्कि मैंने बदले में बस उसे ग़लत समझा और उससे शिकायतें कीं, उसका विरोध और उसके ख़िलाफ़ विद्रोह किया। मैं कैसी विश्वासी थी? फिर भी, मैं अपने आप को परमेश्वर की आँख का तारा मानती थी, अपने आप को उसके लिए बहुत महत्वपूर्ण समझती थी, मैं सोचती थी कि मेरा रुतबा किसी भी देश से परमेश्वर के चुने गए लोगों से ऊँचा होगा। मैं परमेश्वर के पुरस्कार और आशीष के लिए सबसे योग्य साबित होउंगी। मैं इतनी घमंडी थी कि मुझे नहीं पता था कि चल क्या रहा है। मैं खुद को बिल्कुल भी नहीं जानती थी! अगर परमेश्वर ने मेरे गंदे, नीच मूल का ख़ुलासा नहीं किया होता, तो मुझे अब भी यही लगता कि मैं याकूब की 12 जातियों में से एक हूँ, मैं इस्राएल की संतान हूँ, दाऊद की वंशज हूँ। मुझमें बिल्कुल भी शर्म नहीं थी! अब मुझे अपनी पहचान और रुतबे के बारे में पता था, इसलिए मैं लोगों की नज़रों से दूर रहती थी। मैं पहले की तरह ढीठ नहीं रह गयी थी। मुझे परमेश्वर के सामने कुछ विवेक भी मिला। यह मेरे लिए परमेश्वर का उद्धार था! मुझे परमेश्वर से कोई भी अनावश्यक मांग नहीं करनी चाहिए, और अगर मुझे अंत में एक अच्छा परिणाम या मंज़िल न भी मिले, तो भी मैं परमेश्वर की व्यवस्थाओं के प्रति समर्पित हो जाऊँगी और उसकी धार्मिकता का गुणगान करूँगी।

बाद में, मैंने सर्वशक्तिमान परमेश्वर के और भी वचनों को पढ़ा और मोआब के वंशजों में परमेश्वर के कार्य करने के महत्व को और ज़्यादा समझा। मैंने देखा कि परमेश्वर के वचन यह कहते हैं, "अब मोआब के वंशजों पर कार्य करना उन लोगों को बचाना है, जो सबसे गहरे अँधेरे में गिर गए हैं। यद्यपि वे शापित थे, फिर भी परमेश्वर उनसे महिमा पाने का इच्छुक है, क्योंकि पहले वे सभी ऐसे लोग थे, जिनके हृदयों में परमेश्वर की कमी थी; केवल उन लोगों को, जिनके हृदयों में परमेश्वर नहीं है, परमेश्वर की आज्ञा का पालन करने और उससे प्रेम करने के लिए तैयार करना ही सच्ची विजय है, और ऐसे कार्य का फल सबसे मूल्यवान और सबसे ठोस है। केवल यही महिमा प्राप्त कर रहा है—यही वह महिमा है, जिसे परमेश्वर अंत के दिनों में हासिल करना चाहता है। बावजूद इसके कि ये लोग कम दर्जे के हैं, अब इनका ऐसे महान उद्धार को प्राप्त करने में सक्षम होना वास्तव में परमेश्वर द्वारा एक उन्नयन है। यह काम बहुत ही सार्थक है, और वह न्याय के माध्यम से ही इन लोगों को प्राप्त करता है। उसका इरादा इन लोगों को दंडित करने का नहीं, बल्कि बचाने का है। यदि, अंत के दिनों में, वह अभी भी इस्राएल में विजय प्राप्त करने का काम कर रहा होता, तो वह बेकार होता; यदि वह फलदायक भी होता, तो उसका कोई मूल्य या कोई बड़ा अर्थ न होता, और वह समस्त महिमा प्राप्त करने में सक्षम न होता। ... आज मोआब के तुम वंशजों पर कार्य करना जानबूझकर तुम लोगों को अपमानित करने के लिए नहीं है, बल्कि कार्य के अर्थ को प्रकट करने के लिए है। तुम लोगों के लिए यह एक महान उत्थान है। अगर व्यक्ति में विवेक और अंतर्दृष्टि हो, तो वह कहेगा : 'मैं मोआब का वंशज हूँ, आज परमेश्वर द्वारा ऐसा महान उत्थान या ऐसे महान आशीष पाने के सचमुच अयोग्य। अपनी समस्त करनी और कथनी में, और अपनी हैसियत और मूल्य के अनुसार, मैं परमेश्वर से ऐसे महान आशीष पाने के बिलकुल भी योग्य नहीं हूँ। इस्राएलियों को परमेश्वर से बहुत प्रेम है, और जिस अनुग्रह का वे आनंद उठाते हैं, वह उन्हें परमेश्वर द्वारा ही दिया जाता है, लेकिन उनकी हैसियत हमसे बहुत ऊँची है। अब्राहम यहोवा के प्रति बहुत समर्पित था, और पतरस यीशु के प्रति बहुत समर्पित था—उनकी भक्ति हमसे सौ गुना अधिक थी। और अपने कार्यों के आधार पर हम परमेश्वर के अनुग्रह का आनंद लेने के बिलकुल अयोग्य हैं'" (वचन, खंड 1, परमेश्वर का प्रकटन और कार्य, मोआब के वंशजों को बचाने का अर्थ)। "मोआब के वंशज शापित थे और वे इस पिछड़े देश में पैदा हुए थे; नि:संदेह अंधकार के प्रभाव से ग्रस्त सभी लोगों में मोआब के वंशजों की हैसियत सबसे कम है। चूँकि अब तक ये लोग सबसे कम हैसियत वाले रहे हैं, इसलिए उन पर किया गया कार्य मनुष्य की धारणाओं को खंडित करने में सबसे सक्षम है, और परमेश्वर की संपूर्ण छह हजार वर्षीय प्रबंधन योजना के लिए सबसे लाभदायक भी है। इन लोगों के बीच ऐसा कार्य करना मनुष्य की धारणाओं को खंडित करने का सर्वोत्तम तरीका है; और इसके साथ परमेश्वर एक युग का सूत्रपात करता है; इसके साथ वह मनुष्य की सभी धारणाओं को खंडित कर देता है; इसके साथ वह संपूर्ण अनुग्रह के युग के कार्य का समापन करता है। उसका पहला कार्य इस्राएल की सीमा के भीतर यहूदिया में किया गया था; अन्यजाति-राष्ट्रों में उसने नए युग का सूत्रपात करने के लिए कोई कार्य नहीं किया। कार्य का अंतिम चरण न केवल अन्यजातियों के बीच किया जा रहा है; बल्कि इससे भी अधिक, उन लोगों में किया जा रहा है, जिन्हें शापित किया गया है। यह एक बिंदु शैतान को अपमानित करने के लिए सबसे सक्षम प्रमाण है, और इस प्रकार, परमेश्वर ब्रह्मांड में संपूर्ण सृष्टि का परमेश्वर, सभी चीज़ों का प्रभु, और सभी जीवधारियों की आराधना की वस्तु 'बन' जाता है" (वचन, खंड 1, परमेश्वर का प्रकटन और कार्य, परमेश्वर संपूर्ण सृष्टि का प्रभु है)। मेरी यह धारणा थी कि परमेश्वर ने पहले ही यह निर्धारित कर लिया है कि वह किसे बचाएगा, और वे उसके चुने हुए लोग हैं, लेकिन क्योंकि चीनी लोग मोआब के वंशज हैं, क्योंकि हम नीची जातियों में सबसे नीचे हैं, उन लोगों में से हैं जो परमेश्वर को ज़रा भी नहीं पहचानते और परमेश्वर का सबसे ज़्यादा विरोध करते हैं, हम परमेश्वर द्वारा शापित और ठुकराये हुए लोग हैं, इसलिए यह निश्चित है कि वह हमें नहीं बचाएगा। लेकिन परमेश्वर ने ऐसा कुछ नहीं किया। उसने हमें इसलिए नहीं छोड़ा क्योंकि हम नीच हैं, और वह हमें इसलिए बचाने से पीछे नहीं हटा क्योंकि हम गंदे और भ्रष्ट हैं। बल्कि, उसने खुद देहधारण किया, भारी अपमान और पीड़ा सही, ताकि वह हमारे, मोआब के वंशजों के बीच आ सके, बार-बार अपने वचनों के माध्यम से कार्य करने, न्याय और ताड़ना देने, परीक्षा लेने और हमें शुद्ध कर सके। यह सब हमें शुद्ध करने और बचाने के लिए किया गया था। परमेश्वर का प्रेम बहुत ही महान है! यह बिलकुल वैसा ही है जैसे प्रभु यीशु पापियों के साथ एक ही मेज़ पर बैठकर खा रहा हो। हम जितने गंदे और नीच होते हैं, हमें परमेश्वर का प्रेम और उद्धार उतना ही महान दिखाई पड़ता है। अंत में, परमेश्वर हमें, जो सबसे ज़्यादा भ्रष्ट, गंदे और नीच लोग हैं, शैतान की अंधेरी ताकतों से पूरी तरह बचाएगा ताकि हम उसके लिए शानदार गवाही दे सकें। यही बात शैतान को सबसे ज़्यादा शर्मिंदा करेगी। मोआब के वंशजों में परमेश्वर के कार्य का अर्थ यही है! साथ ही, अंत के दिनों में मोआब के वंशजों में परमेश्वर के कार्य ने हमारी सभी की धारणाओं को नष्ट कर दिया है, हमें यह दिखाया है कि वह केवल इस्राएलियों का ही परमेश्वर नहीं है, बल्कि वह सभी सृजित प्राणियों का परमेश्वर भी है। वो यह नहीं देखता कि हम किस कुल में पैदा हुए हैं, हम किस देश या जाति से संबंध रखते हैं, हम इस्राएली हैं या मोआब के वंशज, और हमें परमेश्वर का शाप मिला है या आशीष। अगर हम सृजित प्राणी हैं, और अगर हम सत्य का अनुसरण करते हैं और परमेश्वर के कार्य के प्रति समर्पित होते हैं, तो हम परमेश्वर द्वारा बचाए जा सकते हैं। परमेश्वर हर एक सृजित प्राणी के प्रति निष्पक्ष और धार्मिक है, और हर किसी के पास उसके द्वारा बचाए जाने का मौका है। जितना ज़्यादा मैंने परमेश्वर के वचनों के बारे में सोचा, उतना ही मुझे मोआब के वंशजों में परमेश्वर के कार्य के महान अर्थों के बारे में पता चला, और मैंने जाना कि भ्रष्ट मानवता के लिए परमेश्वर का प्रेम और उद्धार कितना वास्तविक है। लेकिन दुर्भाग्य से, मेरी क्षमता बहुत कम है और परमेश्वर के कार्य की मेरी समझ भी सीमित है। मैं अपनी भावनाओं और समझ की कुछ चीज़ों को साझा तो कर सकती हूँ, लेकिन मैं अच्छी गवाही नहीं दे सकती। मेरे ऊपर परमेश्वर के बड़े एहसान हैं।

अब इस पर विचार करके मुझे समझ आया कि मोआब के वंशज होने के परीक्षण से गुज़रने से भले ही उस दौरान मुझे थोड़ा कष्ट हुआ था, लेकिन मैंने अपनी पहचान और महत्व को जान लिया। मुझे मानवजाति को बचाने के परमेश्वर के कार्य और उसके धार्मिक स्वभाव की कुछ समझ प्राप्त हुई, इसके बाद मैं पहले की तरह घमंडी और आत्म-संतुष्ट नहीं रही। मुझे महसूस हुआ कि मैं कितनी नीच और भ्रष्ट हूँ, मैं उसके प्रेम और उद्धार के योग्य नहीं हूँ, और अब मैं फिर उससे कोई मांग करने की हिम्मत नहीं करती। परमेश्वर चाहे मेरे साथ कैसा भी व्यवहार करे या मेरे लिए कैसी भी व्यवस्था करे, मैं उसे स्वीकार करके उसके प्रति समर्पित होने के लिए तैयार हूँ। मैं सिर्फ़ ईमानदारी से परमेश्वर के वचनों के न्याय और ताड़ना को स्वीकार करना चाहती हूँ और अपने जीवन स्वभाव में बदलाव लाना चाहती हूँ। मोआब की वंशज होने के बाद भी, मुझे सत्य की खोज करनी है और परमेश्वर के लिए गवाही देनी है। यह वैसा ही जैसा यह भजन कहता है, "हम इस्राएली नहीं हैं, बल्कि मोआब के त्यागे हुए वंशज हैं, हम पतरस नहीं, उसकी जैसी क्षमता पाने में हम सक्षम नहीं, न ही हम अय्यूब हैं, और हम पौलुस के परमेश्वर के लिए कष्ट सहने और खुद को परमेश्वर के प्रति समर्पित करने के संकल्प से तुलना भी नहीं कर सकते, और हम इतने पिछड़े हुए हैं, और इसलिए हम परमेश्वर के आशीषों का आनंद लेने के अयोग्य हैं। परमेश्वर ने फिर भी आज हमें उन्नत किया है; इसलिए हमें परमेश्वर को संतुष्ट करना चाहिए, और हालाँकि हमारी क्षमता और योग्यताएँ अपर्याप्त हैं, लेकिन हम परमेश्वर को संतुष्ट करने के लिए तैयार हैं—यह हमारा संकल्प है। हम मोआब के वंशज हैं, और हम शापित हैं। यह परमेश्वर की आज्ञा से था, और हम इसे बदलने में असमर्थ हैं, परंतु हमारा जीवन और हमारा ज्ञान बदल सकता है, और हम परमेश्वर को संतुष्ट करने के लिए संकल्पित हैं"("मेमने का अनुसरण करो और नए गीत गाओ" में 'वह संकल्प जो मोआब की संतानों के पास होना चाहिए')।

5. दुर्भाग्य द्वारा सौभाग्य की प्राप्ति

डू जैन, जापान

सर्वशक्तिमान परमेश्वर कहते हैं, "जब कोई व्यक्ति पीछे मुड़कर उस मार्ग को देखता है जिस पर वह चला था, जब कोई व्यक्ति अपनी यात्रा की हर अवस्था को याद करता है, तो वह देखता है कि हर कदम पर, चाहे उसकी यात्रा कठिन रही हो या आसान, परमेश्वर उसका मार्गदर्शन कर रहा था, योजना बना रहा था। ये परमेश्वर की कुशल व्यवस्थाएँ थीं, और उसकी सावधानीपूर्वक की गयी योजनाएँ थीं, जिन्होंने आज तक, व्यक्ति की जानकारी के बिना उसकी अगुवाई की है। सृजनकर्ता की संप्रभुता को स्वीकार करने, उसके उद्धार को प्राप्त करने में समर्थ होना—कितना बड़ा सौभाग्य है! ... जब किसी व्यक्ति का कोई परमेश्वर नहीं होता है, जब वह उसे नहीं देख सकता है, जब वह स्पष्टता से परमेश्वर की संप्रभुता को समझ नहीं सकता है, तो उसका हर दिन निरर्थक, बेकार, और हताशा से भरा होगा। कोई व्यक्ति जहाँ कहीं भी हो, उसका कार्य जो कुछ भी हो, उसके आजीविका के साधन और उसके लक्ष्यों की खोज उसके लिए बिना किसी राहत के, अंतहीन निराशा और असहनीय पीड़ा के सिवाय और कुछ लेकर नहीं आती है, ऐसी पीड़ा कि वह पीछे अपने अतीत को मुड़कर देखना भी बर्दाश्त नहीं कर पाता है। केवल तभी जब वह सृजनकर्ता की संप्रभुता को स्वीकार करेगा, उसके आयोजनों और उसकी व्यवस्थाओं के प्रति समर्पण करेगा, और एक सच्चे मानव जीवन को खोजेगा, केवल तभी वह धीरे-धीरे सभी निराशाओं और पीड़ाओं मुक्त होगा, और जीवन की सम्पूर्ण रिक्तता से छुटकारा पाएगा" (वचन, खंड 2, परमेश्वर को जानने के बारे में, स्वयं परमेश्वर, जो अद्वितीय है III)। परमेश्वर के ये वचन मुझे बड़ी प्रेरणा देते हैं क्योंकि वे मेरे जीवन का सटीक वर्णन हैं।

मेरा जन्म एक गरीब देहाती परिवार में हुआ था, इस कारण लोग हमेशा मुझे नीची नज़रों से देखते थे। मेरा परिवार गरीब था, कभी-कभी तो पता नहीं होता था कि अगले वक्त का खाना कहाँ से आएगा, मैं अपनी बहन के फटे-पुराने कपड़े पहना करती थी। वे कपड़े मुझे बहुत बड़े पड़ते थे। मेरे सारे सहपाठी मेरा मज़ाक उड़ाते, मेरे साथ रहना नहीं चाहते थे। मेरा बचपन वाकई कष्टों से भरा था। उस वक्त, मैंने संकल्प लिया : बड़ी होकर मैं बहुत सारा पैसा कमाऊँगी, अच्छी ज़िंदगी जिऊँगी, फिर कोई मुझे नीची नज़रों से नहीं देखेगा। घरवालों के पास पैसा न होने के कारण मुझे अपनी स्कूल की पढ़ाई बीच में ही छोड़कर अपने प्रांत की फार्मास्युटिकल फैक्टरी में काम करना पड़ा। मैं रात को दस-दस बजे तक जी-जान से काम करती ताकि कुछ ज़्यादा कमा सकूँ। बाद में मुझे पता चला कि मैं एक महीने में जितना कमाती हूँ, उतना तो मेरी बड़ी बहन पाँच दिन सब्ज़ियाँ बेचकर कमा लेती है। मैंने तुरंत फार्मास्युटिकल फैक्टरी की नौकरी छोड़कर सब्ज़ियाँ बेचने का फैसला कर लिया। शादी के बाद, मैंने और मेरे पति ने एक रेस्टॉरेंट खोल लिया। मुझे लगा मैं रेस्टॉरेंट खोलकर एक शानदार और इज़्ज़त की ज़िंदगी बसर कर पाऊँगी, दूसरे लोग मुझे सम्मान से देखेंगे। लेकिन इस कारोबार में ज़बर्दस्त स्पर्धा थी, हम लोगों ने पैसे बचाने के लिए बस एक ही बैरा रखा। मैंने जी-जान लगा दी, कभी रसोई में दौड़ती, कभी डाइनिंग हॉल में। कभी-कभी तो थककर चूर हो जाती। कुछ सरकारी अफसर आते, तो वो खाने का बिल नहीं देते, और फिर ऊपर से दुनिया भर के जुर्माने और टैक्स भरो। कभी-कभी तो वो लोग जुर्माना ठोकने के लिए कोई भी बहाना बना देते और दिन भर की कमाई लेकर निकल जाते। इन सबसे मैं पागल-सी हो गयीलेकिन मैं चीन में इसे लेकर कुछ नहीं कर सकती थी। मुझे तो बस सिर झुका कर जीना था। जी-तोड़ मेहनत करके भी, हम ज़्यादा कुछ नहीं कमा पाए। इतने समय तक कारोबार में रहकर, अब मुझे चिंता होने लगी थी, मैं सोचती, "मैं ऐसा अच्छा जीवन कब जी पाऊँगी जब मेरे पास ढेर सारा पैसा होगा?"

2008 में, एक दोस्त ने बताया कि जापान में एक दिन में उतना कमाया जा सकता है जितना लोग चीन में दस दिनों में कमाते हैं। ये सुनकर मेरी खुशी का ठिकाना नहीं रहा। मुझे लगा आखिरकार कुछ पैसा कमाने का मौका मिल ही गया। जापान जाने का इंतज़ाम करने वाले एजेंट की फीस काफी ज़्यादा थी, लेकिन मैंने सोचा, "कुछ पाने के लिए कुछ खोना पड़ता है। जैसे ही हमें जापान में काम मिलेगा, वो पैसा तो फौरन वसूल हो जाएगा।" अपने सपने पूरे करने के लिए मैंने और मेरे पति ने तुरंत जापान जाने का फैसला कर लिया। वहाँ पहुँचकर, हमें रोज़ 13-14 घंटे काम करना पड़ता था। हम थककर इतना चूर हो जाते कि काम के बाद बस मन करता कि बिस्तर पर पड़कर आराम करें। खाने का भी मन न करता। मेरी कमर में हर वक्त दर्द रहता, इतनी हैसियत नहीं थी कि डॉक्टर को दिखा पाऊँ, किसी तरह दर्द को काबू में रखने के लिए दर्द कम करने की दवा खा लेती। दर्द के अलावा, बॉस की झाड़ पड़ती, सहकर्मी धौंस दिखाते। जब नयी-नयी नौकरी लगी थी तो एक बार मुझसे कोई छोटी-सी भूल हो गयी। मेरा बॉस मुझ पर पिल पड़ा, मैं तंग आकर रो पड़ी। मैं और कर ही क्या सकती थी? पैसा कमाने के लिए मैं अपने जज़्बात को दबाकर रखती। बार-बार खुद को समझाती, "अभी हालात मुश्किल ज़रूर हैं, लेकिन जब कुछ पैसा कमा लूँगी, तो लोगों की आँखों में आँखें डालकर बात कर सकूँगी। तब तक हिम्मत रखनी होगी।" इस तरह, मैं पैसा कमाने की मशीन बनी, दिन भर काम में जुटी रहती। 2015 में, मैं काम के बोझ से अचानक बीमार पड़ गयी। चेक-अप के लिए हॉस्पिटल गयी तो डॉक्टर बोला मेरी कमर की कोई नस दब गयी है, ऐसी हालत में काम करती रही तो बिस्तर पकड़ लूँगी और फिर संभलना मुश्किल हो जाएगा। यह सुनकर ऐसा लगा जैसे मुझे करंट लग गया हो, मैं एकदम से निढ़ाल हो गयी। चीज़ें ठीक होती हुईं और सपना साकार होता दिख ही रहा था, ऐसे में, ये मुसीबत आ गयी। मैं ये बर्दाश्त नहीं कर पा रही थी, मैंने सोचा : "अभी मेरी उम्र ही क्या है। अगर मैं ठान लूँ तो इस मुसीबत से उबर सकती हूँ। अगर कुछ पैसा कमाए बिना खाली हाथ ही चीन वापस जाना पड़ा, तो क्या ये बड़ी शर्म की बात नहीं होगी?" मैंने कमर कसी और इसी हालत में फिर से काम में जुट गयी। अगर दर्द ज़्यादा बढ़ जाता, तो मैं कमर पर पट्टा बाँध लेती और किसी तरह काम करती रहती। दिन भर काम करने से रात को दर्द इतना बढ़ जाता कि मैं सो नहीं पाती। करवट लेना भी मुश्किल हो जाता। कुछ दिनों के बाद, हालत ये हो गयी कि बिस्तर से उठना मुश्किल हो गया।

बिस्तर पर पड़ी-पड़ी मैं खुद को बेबस और अकेला महसूस करती और सोचती, "इतनी कम उम्र में मैं यहाँ बिस्तर पर क्यों पड़ी हूँ? क्या बिस्तर में पड़े-पड़े ही दम तोड़ दूँगी?" मैं अपनी पीड़ा बयाँ नहीं कर सकती, यही सोचती रहती, "आखिर इंसान किन चीज़ों के लिए जीता है? क्या सच में सिर्फ पैसा कमाने और अलग दिखने के लिए जीता है? क्या पैसा सचमुच खुशी दे सकता है? क्या महज़ पैसे के लिए दिन-रात मेरा खटना जायज़ है?" तीस साल तक मैंने अपनी हड्डियाँ गलायी हैं, फैक्टरी में काम किया, सब्ज़ियाँ बेचीं, रेस्टोरेंट चलाया और काम के लिए ही जापान आयी। थोड़ा-बहुत पैसा ज़रूर कमाया, लेकिन मुसीबतें भी तो झेली हैं। पहले तो ये सोचा कि जापान आकर मेरे सपने पूरे हो जाएँगे, रातोंरात अमीर बनकर इज़्ज़त की ज़िंदगी जिऊँगी। लेकिन मैंने तो बिस्तर पकड़ लिया, और शायद बाकी का जीवन व्हीलचेयर पर गुज़रे। लेकिन ये सोचकर मुझे बेहद पछतावा हुआ कि पैसा कमाने और दूसरों से बेहतर दिखने के चक्कर में मैंने खुद को तबाह कर लिया। मुझे दुख हुआ, मैं टूट गयी और रो पड़ी। मैंने मन ही मन पुकार उठी : "ऊपर वाले, मुझे बचा! मेरा जीवन इतना थकाऊ और तकलीफदेह क्यों है?"

बेबसी और पीड़ा के इस दौर में, मुझे परमेश्वर के अंत के दिनों के उद्धार का सहारा मिला। संयोग से मेरी मुलाकात परमेश्वर में विश्वास करने वाली दो बहनों से हुई। उनके साथ परमेश्वर के वचनों का पाठ करने और सत्य पर उनकी सहभागिता सुनने से, मुझे समझ में आया कि हर चीज़ परमेश्वर ने बनायी है। परमेश्वर ही पूरी कायनात पर शासन करता है, हर एक की नियति परमेश्वर के हाथों में है, परमेश्वर ही इंसान का मार्गदर्शन और पोषण करता है, वही इंसान की देखभाल और रक्षा करता है। लेकिन कुछ तो था जिसे लेकर मैं अभी भी असमंजस में थी। हमारी नियति परमेश्वर के नियंत्रण में है, परमेश्वर ही हमारा मार्गदर्शन और रक्षा करता आ रहा है, लिहाज़ा हमें खुश रहना चाहिए। लेकिन उसके बाद भी हमें दुख और बीमारी क्यों आती है? ज़िंदगी इतनी मुश्किल क्यों है? इतना सारा दुख आखिर आता कहाँ से है? मैंने ये सवाल बहनों से पूछा।

बहन किन ने मुझे सर्वशक्तिमान परमेश्वर के ये वचन पढ़कर सुनाए : "मनुष्य जीवन-भर जन्म, मृत्यु, बीमारी और वृद्धावस्था के कारण जो सहता है उसका स्त्रोत क्या है? किस कारण लोगों को ये चीज़े झेलनी पड़ीं? जब मनुष्य को पहली बार सृजित किया गया था तब ये चीजें नहीं थीं। है ना? तो फिर, ये चीज़ें कहाँ से आईं? वे तब अस्तित्व में आयीं जब शैतान ने इंसान को प्रलोभन दिया और उनकी देह पतित हो गयी। मानवीय देह की पीड़ा, उसकी यंत्रणा और उसका खोखलापन साथ ही मानवीय दुनिया की दयनीय दशा, ये सब तभी आए जब शैतान ने मानवजाति को भ्रष्ट कर दिया। जब मनुष्य शैतान द्वारा भ्रष्ट कर दिया गया, तब वह उसे यंत्रणा देने लगा। परिणामस्वरूप, मनुष्य अधिकाधिक अपभ्रष्ट हो गया। मनुष्य की बीमारियाँ अधिकाधिक गंभीर होती गईं, और उसका कष्ट अधिकाधिक घोर होता गया। मनुष्य, मानवीय दुनिया के खोखलेपन, त्रासदी और साथ ही वहाँ जीवित रहने में अपनी असमर्थता को ज़्यादा से ज़्यादा महसूस करने लगा, और दुनिया के लिए कम से कमतर आशा महसूस करने लगा। इस प्रकार, यह दुःख मनुष्य पर शैतान द्वारा लाया गया था"("अंत के दिनों के मसीह की बातचीत के अभिलेख" में 'परमेश्वर द्वारा जगत की पीड़ा का अनुभव करने का अर्थ')। और फिर उन्होंने ये संगति साझा की : "परमेश्वर ने जब इंसान को बनाया, परमेश्वर ने उसका साथ दिया, उसकी देखभाल और रक्षा की। न कोई जन्म, न बुढ़ापा, न बीमारी, न मृत्यु, न चिंता, न परेशानी। इंसान बेपरवाह होकर अदन के बगीचे में ज़िंदगी जी रहा था, उसे परमेश्वर ने जो नियामतें बख्शी थीं, वो उनका भरपूर आनंद ले रहा था। वो परमेश्वर के मार्गदर्शन में प्रसन्नता और आनंद का जीवन जी रहा था। लेकिन शैतान ने इंसान को धोखे से भ्रष्ट कर दिया। इंसान ने उसके झूठ पर भरोसा करके, पाप किया और परमेश्वर के साथ छल किया, ऐसा करके उसने परमेश्वर की देखरेख और सुरक्षा गँवा दी। तब से हम लोग शैतान के कब्ज़े में हैं और अंधकार में पड़े हैं। हम मेहनत-मशक्कत, चिंता और दुख-दर्द का जीवन जी रहे हैं। हज़ारों साल से, शैतान भौतिक सुख-सुविधा, नास्तिकता, क्रमिक विकास जैसे पाखंड और भ्रांतियों का इस्तेमाल करता आ रहा है, लोगों को भटकाने और नुकसान पहुँचाने के लिए प्रसिद्ध और बड़ी हस्तियों के नीति-वाक्यों का प्रयोग कर रहा है, जैसे 'संसार में कोई परमेश्वर नहीं है,' 'किसी व्यक्‍ति की नियति उसी के हाथ में होती है,' 'हर व्यक्ति अपनी सोचे बाकियों को शैतान ले जाये,' 'भीड़ से ऊपर उठो और अपने पूर्वजों का नाम करो,' और 'अमीर बनने के लिए इंसान कुछ भी कर सकता है,' 'दुनिया पैसों के इशारों पर नाचती है', वगैरह-वगैरह। इन शैतानी भ्रांतियों को स्वीकार कर, लोगों ने परमेश्वर के अस्तित्व और शासन को नकार दिया है, परमेश्वर से दूरी बनाकर उसके साथ छल किया है। वे और अधिक अहंकारी और दंभी हो गये हैं, अधिक स्वार्थी, चालाक और दुष्ट बन गये हैं। शोहरत, रुतबे और धन के लिए लोग षडयंत्र, लड़ाई-झगड़ा और हत्याएं कर रहे हैं। पति-पत्नी, यार-दोस्त एक-दूसरे से कपट और धोखा कर रहे हैं, यहाँ तक कि पिता-पुत्र और भाई-भाई दुश्मन बनकर एक-दूसरे पर हमला कर रहे हैं। हम लोग पूरी तरह से अपनी सामान्य इंसानियत गँवा चुके हैं, इंसानों के बजाय जंगली जानवरों की तरह रह रहे हैं। शैतान की भ्रांतियों ने इंसान का बहुत नुकसान किया है। अपनी नियति को बदलने के इरादे से, लोग अपनी तकदीर से लड़ते हैं। ज़िंदगी भर लड़कर नियति तो बदल नहीं पाते, लेकिन इस कोशिश में खुद को ज़रूर तबाह कर लेते हैं। शैतान ने इंसान को भ्रमित और भ्रष्ट कर दिया है। हम दिन भर मेहनत-मशक्कत करके, देह और दिमाग को तोड़ डालते हैं। दुनिया भर की बीमारियाँ और कष्ट बढ़ रहे हैं। ये दुख और परेशानियाँ हमें एहसास दिलाती हैं कि इस दुनिया में जीना बहुत मुश्किल और थकाऊ है। ये सब शैतान द्वारा इंसान की भ्रष्टता के बाद ही हुआ है, शैतान हमें नुकसान पहुँचा रहा है, यह इंसान द्वारा परमेश्वर को नकारने और उसे धोखा देने का भी नतीजा है।"

बहन किन की संगति से मैंने जाना कि इंसान की बीमारी की वजह शैतान है। शैतान से भ्रष्ट होने के बाद, हमने परमेश्वर की देखभाल और सुरक्षा को गँवा दिया, तमाम किस्म की बीमारियों और परेशानियों को दावत दे बैठे। फिर बहन ने कहा : "परमेश्वर शैतान द्वारा इंसान के साथ खिलवाड़ और उसकी दुर्गति सह नहीं पाता। उसने इंसान के छुटकारे और बचाव के लिए दो बार देहधारण किया। पहली बार, उसने प्रभु यीशु के तौर पर देहधारण किया, हमें पाप से छुटकारा दिलाने के लिए पापबलि के रूप में सूली पर चढ़ा। प्रभु यीशु में विश्वास रखकर हमारे पाप ज़रूर माफ़ कर दिए जाते हैं, लेकिन हमारी प्रकृति पापमयी ही रहती है, हम अभी भी पूरी तरह से पाप-मुक्त नहीं हुए हैं। परमेश्वर ने एक बार फिर से सत्य व्यक्त करने, न्याय और शुद्धिकरण का कार्य करने के लिए अंत के दिनों में इंसानों के बीच देहधारण किया है ताकि हम शैतान से पूरी तरह बचाए जा सकें और पाप को ख़त्म कर शुद्ध किए जा सकें, जिससे कि अंतत: हम परमेश्वर के राज्य में ले जाए जा सकें। परमेश्वर के और अधिक वचन पढ़कर, हम सत्य का ज्ञान और विवेक प्राप्त कर सकते हैं। इससे हम लोग ये समझ पाएँगे कि शैतान किस तरह इंसान को भ्रष्ट करता है, उसके दुष्ट सार को भी हम जान पाएँगे। तब हम शैतान को नकारकर, उसके प्रभाव से बच सकते हैं, फिर शैतान हमारे साथ न तो खिलवाड़ कर सकेगा, न ही हमें नुकसान पहुँचा सकेगा।" मैं इस बात से रोमाँचित हो गयी कि परमेश्वर खुद हमें बचाने आया है। मैं नहीं चाहती थी कि शैतान इस तरह मुझे नुकसान पहुँचाता रहे, लेकिन मैं ठीक से समझ नहीं पायी कि वो मुझे किस तरह नुकसान पहुँचा रहा है, तो मैंने बहनों से पूछा : "मैंने दूसरों से बेहतर और अलग दिखने के लिए बहुत मेहनत की है, लेकिन इस कारण मुझे भयंकर दुख झेलने पड़े हैं। तो क्या ये सारी हरकतें शैतान की हैं?"

तब बहन झांग ने मेरे सवाल से जुड़े सर्वशक्तिमान परमेश्वर के कुछ वचन पढ़कर सुनाए। "शैतान बहुत ही धूर्त किस्म का तरीका चुनता है, ऐसा तरीका जो मनुष्य की धारणाओं से बहुत अधिक मिलता जुलता है; यह किसी प्रकार का अतिवादी मार्ग नहीं है, जिसके जरिए वह लोगों से अनजाने में जीवन जीने के उसके रास्‍ते को, जीने के उसके नियमों को स्वीकार करवाता है, और जीवन के लक्ष्यों और जीवन में अपनी दिशा को स्थापित करवाता है, और ऐसा करने से वे अनजाने में ही जीवन में महत्‍वाकांक्षाएं पालने लगते हैं। चाहे जीवन में ये महत्‍वाकांक्षाएं कितनी ही ऊँची प्रतीत क्यों न होती हों, वे 'प्रसिद्धि' और 'लाभ' से अविभाज्‍य रूप से जुडी होती हैं। कोई भी महान या प्रसिद्ध व्यक्ति, वास्तव में सभी लोग, वे जीवन में जिस किसी चीज़ का अनुसरण करते हैं वह केवल इन दो शब्दों से ही जुड़ा होता हैः 'प्रसिद्धि' एवं 'लाभ'। लोग सोचते हैं कि जब एक बार उनके पास प्रसिद्धि एवं लाभ आ जाए, तो वे ऊँचे रुतबे एवं अपार धन-सम्पत्ति का आनन्द लेने के लिए, और जीवन का आनन्द लेने के लिए इन चीजों का लाभ उठा सकते हैं। वे सोचते हैं कि प्रसिद्धि एवं लाभ एक प्रकार की पूंजी है, जिसका उपयोग करके वे मौजमस्‍ती और देहसुख का आनंद लेने का जीवन हासिल कर सकते हैं। इस प्रसिद्धि और लाभ, जो मनुष्‍य को इतना प्‍यारा है, के लिए लोग स्वेच्छा से, यद्यपि अनजाने में, अपने शरीरों, मनों, वह सब जो उनके पास है, अपने भविष्य एवं अपनी नियतियों को ले जा कर शैतान के हाथों में सौंप देते हैं। लोग वास्तव में इसे एक पल की हिचकिचाहट के बगैर सदैव करते हैं, और इस सब कुछ को पुनः प्राप्त करने की आवश्यकता के प्रति सदैव अनजान होकर ऐसा करते हैं। क्या लोगों के पास तब भी स्वयं पर कोई नियन्त्रण हो सकता है जब एक बार वे इस प्रकार से शैतान की शरण ले लेते हैं और उसके प्रति वफादार हो जाते हैं? कदापि नहीं। उन्हें पूरी तरह से और सर्वथा शैतान के द्वारा नियन्त्रित किया जाता है। साथ ही वे पूरी तरह से और सर्वथा दलदल में धंस गए हैं और अपने आप को मुक्त कराने में असमर्थ हैं। एक बार जब कोई प्रसिद्धि एवं लाभ के दलदल में पड़ जाता है, तो वह आगे से उसकी खोज नहीं करता है जो उजला है, जो धार्मिक है या उन चीज़ों को नहीं खोजता है जो खूबसूरत एवं अच्छी हैं। ऐसा इसलिए है क्योंकि प्रसिद्धि एवं लाभ की जो मोहक शक्ति लोगों के ऊपर है वह बहुत बड़ी है, वे लोगों के लिए उनके पूरे जीवन भर और यहाँ तक कि पूरे अनंतकाल तक अनवरत अनुसरण करने की चीज़ें बन जाती हैं। क्या यह सत्य नहीं है?" (वचन, खंड 2, परमेश्वर को जानने के बारे में, स्वयं परमेश्वर, जो अद्वितीय है VI)। "शैतान मनुष्य के विचारों को नियन्त्रित करने के लिए प्रसिद्धि एवं लाभ का तब तक उपयोग करता है जब तक लोग केवल और केवल प्रसिद्धि एवं लाभ के बारे में सोचने नहीं लगते। वे प्रसिद्धि एवं लाभ के लिए संघर्ष करते हैं, प्रसिद्धि एवं लाभ के लिए कठिनाइयों को सहते हैं, प्रसिद्धि एवं लाभ के लिए अपमान सहते हैं, प्रसिद्धि एवं लाभ के लिए जो कुछ उनके पास है उसका बलिदान करते हैं, और प्रसिद्धि एवं लाभ के वास्ते वे किसी भी प्रकार की धारणा बना लेंगे या निर्णय ले लेंगे। इस तरह से, शैतान लोगों को अदृश्य बेड़ियों से बाँध देता है और उनके पास इन्हें उतार फेंकने की न तो सामर्थ्‍य होती है न ही साहस होता है। वे अनजाने में इन बेड़ियों को ढोते हैं और बड़ी कठिनाई से पाँव घसीटते हुए आगे बढ़ते हैं" (वचन, खंड 2, परमेश्वर को जानने के बारे में, स्वयं परमेश्वर, जो अद्वितीय है VI)।

परमेश्वर के वचनों को पढ़कर, उन्होंने इस सत्य पर संगति की कि किस तरह शैतान इंसान को भ्रष्ट करने के लिए शोहरत और लाभ का इस्तेमाल करता है। तब जाकर मुझे एहसास हुआ कि शैतान कितना घिनौना है! शैतान जीवन जीने के अपने नियमों को हमारे अंदर भरने के लिए औपचारिक शिक्षा और सामाजिक मान्यताओं का इस्तेमाल करता है, जैसे, "तुम जितना अधिक सहोगे, उतना अधिक सफल होगे," "अगर उस समय इज़्ज़त चाहिये जब लोग देख रहे हों, तो उस समय कष्ट उठाओ, जब लोग न देख रहे हों," और "दुनिया पैसों के इशारों पर नाचती है," इन नियमों के धोखे में आकर, लोगों को लगता है, पैसे के बिना जीना मुश्किल है, अगर उनके पास पैसा होगा, तो लोग उनकी इज़्ज़त करेंगे, उनकी प्रतिष्ठा होगी, और गरीब होने का मतलब निकम्मा होना है। इसलिए लोग पैसे, शोहरत और लाभ के लिए आजीवन संघर्ष करते हैं, और उन्हें पाने के लिए, नतीजे की परवाह किए बिना, किसी भी हद तक जाते हैं। लोग अधिक से अधिक भ्रष्ट हो जाते हैं और उनका जीवन नरक बन जाता है। शैतान हमें जकड़ने के लिए इस बेड़ी का इस्तेमाल करता है, यह हमें भ्रष्ट करने की शैतान की चाल भी है। दूसरों से बेहतर होने के संघर्ष, ज़्यादा पैसा कमाने की ललक, और लोगों से इज़्ज़त पाने की मेरी इच्छा ने, मुझे पैसा कमाने की मशीन बना दिया। मेरी ख्वाहिशें बढ़ती गयीं, मैं कभी संतुष्ट नहीं रही, और जब मेरी सेहत बर्बाद हो गयी, तब जाकर मैं मजबूरन शांत बैठी। मैं पैसे, शोहरत और लाभ की गुलाम बन चुकी थी। शोहरत और लाभ के पीछे भागकर, मैंने अपने जीवन को मुश्किल और थका देने वाला बना लिया था! इतने साल उन चीज़ों के पीछे भागकर, मैं दुख और पीड़ा में डूब गयी और बीमार हो गयी। वो तमाम कष्ट शैतान द्वारा किये गए नुकसान और भ्रष्टता का नतीजा थे! परमेश्वर के वचनों के प्रकाशन के बिना, मैं कभी न जान पाती कि लोगों को भ्रष्ट करने के लिए शैतान पैसे, शोहरत और लाभ का इस्तेमाल करता है, ये जानना को दूर की बात है कि शोहरत और लाभ इंसान के लिए शैतान की बेड़ियाँ हैं।

उसके बाद, बहन किन संगति करने के लिए कई बार मेरे पास आयीं। समय के साथ, मैं इंसान को भ्रष्ट करने वाली शैतान की चालबाज़ियों को समझने लगी। मुझे यह बात भी समझ में आयी कि सबसे महत्वपूर्ण क्या है : परमेश्वर के वचनों को पढ़ना, सत्य पर चलना, और परमेश्वर के नियमों और व्यवस्थाओं को मानना। यह जीने का सबसे सार्थक, खुशनुमा तरीका है, यही एकमात्र मार्ग है जिसकी परमेश्वर सराहना करता है।

एक दिन, मुझे पता चला कि मेरी एक सहकर्मी अपने पति के साथ सिर्फ पैसा कमाने के मकसद से जापान आई हुई है। हालाँकि उन्होंने थोड़ा-बहुत पैसा ज़रूर कमाया था, लेकिन बाद में उसके पति की सेहत खराब हो गयी और पति को इलाज के लिए चीन वापस जाना पड़ा। पता चला कि उसे आखिरी चरण का कैंसर है। उसका परिवार भय और दुख में जी रहा था। उसकी बदकिस्मती में, मैंने जीवन की क्षणभंगुरता और मूल्य को गहराई से महसूस किया। अगर जीवन ही न रहे, तो धन का क्या फायदा? क्या पैसे से जीवन मिल सकता है? मैंने सर्वशक्तिमान परमेश्वर के वचनों में यह पढ़ा : "लोग अपना जीवन धन-दौलत और प्रसिद्धि का पीछा करते हुए बिता देते हैं; वे इन तिनकों को यह सोचकर कसकर पकड़े रहते हैं, कि केवल ये ही उनके जीवन का सहारा हैं, मानो कि उनके होने से वे निरंतर जीवित रह सकते हैं, और मृत्यु से बच सकते हैं। परन्तु जब मृत्यु उनके सामने खड़ी होती है, केवल तभी उन्हें समझ आता है कि ये चीज़ें उनकी पहुँच से कितनी दूर हैं, मृत्यु के सामने वे कितने कमज़ोर हैं, वे कितनी आसानी से बिखर जाते हैं, वे कितने एकाकी और असहाय हैं, और वे कहीं से सहायता नही माँग सकते हैं। उन्हें समझ आ जाता है कि जीवन को धन-दौलत और प्रसिद्धि से नहीं खरीदा जा सकता है, कि कोई व्यक्ति चाहे कितना ही धनी क्यों न हो, उसका पद कितना ही ऊँचा क्यों न हो, मृत्यु के सामने सभी समान रूप से कंगाल और महत्वहीन हैं। उन्हें समझ आ जाता है कि धन-दौलत से जीवन नहीं खरीदा जा सकता है, प्रसिद्धि मृत्यु को नहीं मिटा सकती है, न तो धन-दौलत और न ही प्रसिद्धि किसी व्यक्ति के जीवन को एक मिनट, या एक पल के लिए भी बढ़ा सकती है" (वचन, खंड 2, परमेश्वर को जानने के बारे में, स्वयं परमेश्वर, जो अद्वितीय है III)। परमेश्वर के वचनों से मैंने यह बेहतर ढंग से जाना कि अगर हम परमेश्वर में विश्वास न रखें या सत्य को न समझें, तो हम शैतान की चालबाज़ियों को समझ ही नहीं पाएंगे, हम जान ही नहीं पाएंगे कि शैतान इंसान को भ्रष्ट करने के लिए पैसे और शोहरत का इस्तेमाल करता है। हम एक ऐसे भँवरजाल में फँस जाते हैं जिससे निकल ही नहीं पाते। हम चाहते हुए भी, शैतान के हाथों इस कदर बेवकूफ़ बन जाते हैं कि अपना जीवन खुद ही बर्बाद कर लेते हैं। कैसी विडंबना है। अपनी आस्था और परमेश्वर के वचनों को पढ़ने की वजह से, आखिरकार मैं इन चीज़ों को समझ गयी हूँ। अगर मुझमें आस्था न होती या मैंने परमेश्वर के वचन न पढ़े होते, तो मैं शैतान की भ्रष्टता से कभी भी दूर न हो पाती। मैं अंधकार और पीड़ा में ही संघर्ष कर रही होती और कभी न निकल पाती।

मेरी बीमारी के दौरान, कलीसिया की बहनें मुझसे कई बार मिलने आती थीं और मेरे कष्टों को कम करने में मदद करती थीं। वो मेरे परिवार की तरह घर का काम भी कर देती थीं और मेरी देखभाल करती थीं। एक पराए देश में, उन बहनों की प्यार-भरी देखभाल ने मेरे दिल को छू लिया। मैं सर्वशक्तिमान परमेश्वर की और भी आभारी हो गयी। परमेश्वर की देखभाल और सुरक्षा से, मैं कब ठीक हो गयी, मुझे पता भी नहीं चला।

फिर मैंने सर्वशक्तिमान परमेश्वर के वचनों में यह पढ़ा : "जब कोई व्यक्ति पीछे मुड़कर उस मार्ग को देखता है जिस पर वह चला था, जब कोई व्यक्ति अपनी यात्रा की हर अवस्था को याद करता है, तो वह देखता है कि हर कदम पर, चाहे उसकी यात्रा कठिन रही हो या आसान, परमेश्वर उसका मार्गदर्शन कर रहा था, योजना बना रहा था। ये परमेश्वर की कुशल व्यवस्थाएँ थीं, और उसकी सावधानीपूर्वक की गयी योजनाएँ थीं, जिन्होंने आज तक, व्यक्ति की जानकारी के बिना उसकी अगुवाई की है। सृजनकर्ता की संप्रभुता को स्वीकार करने, उसके उद्धार को प्राप्त करने में समर्थ होना—कितना बड़ा सौभाग्य है! यदि भाग्य के प्रति किसी व्यक्ति का दृष्टिकोण नकारात्मक है, तो इससे साबित होता है कि वह हर उस चीज़ का विरोध कर रहा है जो परमेश्वर ने उसके लिए व्यवस्थित की है, और उसमें समर्पित होने की प्रवृत्ति नहीं है। यदि मनुष्य के भाग्य पर परमेश्वर की संप्रभुता के प्रति किसी व्यक्ति का दृष्टिकोण सकारात्मक है, तो जब वह पीछे मुड़कर अपनी जीवनयात्रा को देखता है, जब वह सही मायनों में परमेश्वर की संप्रभुता को आत्मसात करने लगता है, तो वह और भी अधिक ईमानदारी से हर उस चीज़ के प्रति समर्पण करना चाहेगा जिसकी परमेश्वर ने व्यवस्था की है, परमेश्वर को उसके भाग्य का आयोजन करने देने और परमेश्वर के विरुद्ध विद्रोह न करने के लिए उसमें अधिक दृढ़ संकल्प और आत्मविश्वास होगा। क्योंकि जब कोई यह देखता है कि जब वह भाग्य नहीं समझ पाता है, जब वह परमेश्वर की संप्रभुता को नहीं समझ पाता है, जब वह जानबूझकर अँधेरे में टटोलते हुए आगे बढ़ता है, कोहरे के बीच लड़खड़ाता और डगमगाता है, तो यात्रा बहुत ही कठिन, और बहुत ही हृदयविदारक होती है। इसलिए जब लोग मनुष्य के भाग्य पर परमेश्वर की संप्रभुता को पहचान जाते हैं, तो चतुर मनुष्य परमेश्वर की संप्रभुता को जानना और स्वीकार करना चुनते हैं, उन दर्द भरे दिनों को अलविदा कहते हैं जब उन्होंने अपने दोनों हाथों से एक अच्छा जीवन निर्मित करने की कोशिश की थी, और वे स्वयं के तरीके से भाग्य के विरुद्ध लगातार संघर्ष करने और जीवन के अपने 'तथाकथित लक्ष्यों' की खोज करना बंद कर देते हैं। जब किसी व्यक्ति का कोई परमेश्वर नहीं होता है, जब वह उसे नहीं देख सकता है, जब वह स्पष्टता से परमेश्वर की संप्रभुता को समझ नहीं सकता है, तो उसका हर दिन निरर्थक, बेकार, और हताशा से भरा होगा। कोई व्यक्ति जहाँ कहीं भी हो, उसका कार्य जो कुछ भी हो, उसके आजीविका के साधन और उसके लक्ष्यों की खोज उसके लिए बिना किसी राहत के, अंतहीन निराशा और असहनीय पीड़ा के सिवाय और कुछ लेकर नहीं आती है, ऐसी पीड़ा कि वह पीछे अपने अतीत को मुड़कर देखना भी बर्दाश्त नहीं कर पाता है। केवल तभी जब वह सृजनकर्ता की संप्रभुता को स्वीकार करेगा, उसके आयोजनों और उसकी व्यवस्थाओं के प्रति समर्पण करेगा, और एक सच्चे मानव जीवन को खोजेगा, केवल तभी वह धीरे-धीरे सभी निराशाओं और पीड़ाओं मुक्त होगा, और जीवन की सम्पूर्ण रिक्तता से छुटकारा पाएगा" (वचन, खंड 2, परमेश्वर को जानने के बारे में, स्वयं परमेश्वर, जो अद्वितीय है III)। परमेश्वर का वचन बहुत व्यवहारिक है, हर वाक्य गहराई से मेरे दिल को छूता है। मैंने परमेश्वर के वचनों से जाना कि परमेश्वर ही सृष्टिकर्ता है और हम उसके सृजित प्राणी हैं। हर इंसान का जीवन परमेश्वर के हाथों में है, उसी के नियंत्रण और व्यवस्था के अधीन है। हम जो कुछ भी पाते हैं, वो परमेश्वर के नियंत्रण में है और उसी के द्वारा पूर्वनियत है। यह यकीनन इधर-उधर भाग-दौड़ करने से तय नहीं होता। परमेश्वर जितना देता है, हमें उतना ही मिलता है। अगर परमेश्वर हमें कुछ न दे, तो हम चाहे जितना काम कर लें, सब बेकार है। यह इस कहावत की तरह है "जुताई इंसान के हाथ में है, फसल परमेश्वर के हाथ में है" और "परमेश्वर की इच्छा के आगे, इंसान दुर्बल है।" हमें सृष्टिकर्ता के नियमों और व्यवस्थाओं के आगे सिर झुका देना चाहिए। खुशहाल जीवन का यही राज़ है। मुझे यह भी एहसास हुआ कि पैसा और रुतबा दुनियावी चीज़ें हैं। शोहरत और लाभ के पीछे भागते रहने से, अंत में हमारेहाथ खालीपन और पीड़ा ही लगती है। अंतत: हमें शैतान नष्ट कर देता है। मैंने विचार किया कि किस तरह मैं इन शैतानी फलसफों के सहारे जी रही थी, "तुम जितना अधिक सहोगे, उतना अधिक सफल होगे," मैं पैसे और शोहरत के पीछे भाग रही थी। मुझे लगता था कि मेरा जीवन खुशहाल हो जाएगा, लोग मुझे इज़्ज़त से देखेंगे और मुझसे ईर्ष्या करेंगे, लेकिन मुझे उम्मीद नहीं थी कि इन चीज़ों के बजाय मुझे पीड़ा और कड़वाहट मिलेगी, मेरे जीवन में कोई शांति और सुख नहीं था। अब परमेश्वर के वचनों को पढ़कर, मुझे परमेश्वर की इच्छा समझ आ गयी है। अब मैं अपनी नियति से लड़ना नहीं चाहती, न ही शोहरत और लाभ के पीछे भागना चाहती हूँ। अब मुझे ऐसा जीवन नहीं चाहिए। मैंने जीवन की अलग राह लेने की ठानी, मैंने बस इतना चाहा कि मैं अपने शेष जीवन की व्यवस्था परमेश्वर के हाथों में सौंप दूँ, मैं परमेश्वर के आज्ञापालन का प्रयास करूँ और अपने कर्तव्य का निर्वहन करूँ।

मैंने अपनी आस्था को अधिक समय देने और सभाओं में शामिल होने के लिए अपनी नौकरी छोड़ दी और एक नयी और आसान-सी नौकरी ले ली। अब जब काम नहीं कर रही होती हूँ, तो मैं परमेश्वर के वचन पढ़ा करती हूँ, मैं जितना अधिक पढ़ती हूँ, मेरा दिल उतना ही अधिक रोशन होता है। मैंने इंसान के पापों के मूल को भी जान लिया है। मैंने जाना कि कैसे परमेश्वर धीरे-धीरे इंसान को बचाता है, इंसान के जीवन का लक्ष्य क्या होन चाहिए, और उसे कैसे एक सार्थक जीवन जीना चाहिए। मैं अनुभव साझा करने और परमेश्वर के वचनों के भजन गाने के लिए अक्सर भाई‌-बहनों से मिलती-जुलती हूँ। मेरा जीवन अब बेहद खुशहाल है। मैं पहले जितना तो नहीं कमाती, लेकिन मुझे शांति और स्थिरता का अनुभव होता है जो पहले कभी नहीं हुआ। अब जब पीछे मुड़कर देखती हूँ, तो लगता है, मुझे दुर्भाग्य द्वारा सौभाग्य की प्राप्ति हुई है! यह सचमुच मेरे लिए परमेश्वर का उद्धार है।

6. शोहरत और दौलत की चाह ने मुझे सिर्फ़ दुख-दर्द दिए

टियान टियान, चीन

एक बार बसंत ऋतु में, मैं और कुछ वरिष्ठ डॉक्टर पिकनिक पर गए थे। रास्ते में, वहां के कुछ ग्रामीणों ने डॉ. वांग को पहचान लिया। वे बहुत खुश और आभारी दिख रहे थे। उन्होंने उनका बड़े प्यार से स्वागत किया। खाना बनाते समय हमें महसूस हुआ कि हमारे पास कुछ सामान की कमी है। ग्रामीण लोग बड़े ही दयालु थे। जब उन्होंने देखा कि हमें कुछ चीज़ों की ज़रूरत है, तो तुरंत उनका इंतज़ाम किया। उन दिनों रोजमर्रा की ज़रूरत की कुछ चीज़ें बड़ी मुश्किल से और बहुत महंगी मिलती थीं। जैसे कि दूध मुश्किल से मिलता था। लोगों को दूध के लिए लाइन में इंतजार करना पड़ता था। लेकिन डेयरी फैक्ट्री के लोग सीधे हमारे लिए दूध ले आए। यह सब डॉ. वांग की प्रतिष्ठा के कारण था। मैंने देखा कि डॉ. वांग की आँखें मुस्कुरा रहीं थीं। मुझे उनसे जलन हुई। मैंने सोचा, "लोगों के मन में डॉ. वांग के लिए कितना आदर है! वह जहां भी जाती हैं, लोग उनका सम्मान करते हैं। उन्हें किसी चीज़ की चिंता करने की ज़रूरत ही नहीं। बस अपना चेहरा दिखाओ और काम हो गया। मैं तो बस एक चिकित्सक हूँ जिसे कोई नहीं जानता। मेरे नसीब में ऐसा सम्मान कहां। मैं बस उनका दामन थामकर चल सकती हूँ।" लेकिन जब निराश होकर मैंने डॉ. वांग के सफ़ेद बालों की तरफ देखा तो मैंने सोचा : "क्या मैं अभी भी कम उम्र की नहीं हूँ? अगर मैं चिकित्सा की पढ़ाई ठीक से करके अनुभवी डॉक्टरों से सीखती हूँ, और मेहनत करती हूँ तो एक न एक दिन मैं उनकी तरह मशहूर होकर सम्मान पाउंगी।"

फिर, एक महीने की लगातार कोशिश के बाद, मुझे ड्यूटी पर अकेले रहकर सर्जरी का अभ्यास करने का मौका भी मिला। लेकिन यह सिर्फ पहला कदम था। मुझे अभी और मेहनत करनी थी। इसलिए लगातार चिकित्सा सिद्धांतों की पढ़ाई करके मैंने एक कौशल परीक्षा दे दी। मैंने काम के बाद रिमेडियल क्लास ज्वाइन की। अगर कोई आकस्मिक ऑपरेशन होता, तो काम का समय हो या न हो, मैं सर्जरी का अभ्यास करने का मौका कभी नहीं गंवाती। कभी-कभी मैं ऑपरेशन में इतनी व्यस्त होती थी कि बहुत भूख लगने पर भी मैं अपने शरीर की परवाह न करती, क्योंकि सर्जरी में गलतियों के लिए कोई जगह नहीं होती। कभी-कभी मुझे चौबीसों घंटे काम करना पड़ता था। काम से लौटने के बाद मेरा सर फटने लगता और शरीर थकान से चूर हो जाता था। मैं आराम करने के लिए तरसने लगती थी, लेकिन तभी मुझे पिताजी की बात याद आती, "तुम जितना अधिक सहोगे, उतना अधिक सफल होगे," लक्ष्यों को पाने के लिए कड़ी मेहनत करने की कहानियां भी याद आती थीं। इसलिए कोशिश जारी रखने के लिए मैं खुद की हिम्मत बढ़ाती, कड़ी मेहनत करने के लिए खुद को मजबूर करती। रात को घर लौटते ही मैं बिस्तर पर गिर जाती। मैं अपने थके हुए शरीर को तानकर आराम करती। आंखें बंद करके सोने की कोशिश करती तो ऑपरेशन की सारी बातें दिमाग में दौड़ने लगतीं। मुझे डर था कि मेरी इस मानसिक स्थिति के कारण सर्जरी में मुझसे कोई गलती न हो जाए। मैं उन पुराने साथियों के बारे में सोचने लगती जिनको काम में छोटी-छोटी गलतियों के कारण ऑपरेशन करने से मना किया गया था। अगर कुछ गलत हुआ तो मैं कभी सफल नहीं हो पाउंगी। फिर मुझे तुरंत तनाव, थकान, डर और चिंता सताने लगती। मेरा तन-मन पूरी तरह से थक गया था। कभी-कभी मैं अगले दिन की जाने वाली सर्जरी के बारे में सोचती और घर पहुंचने पर चाहे कितनी भी देर हो जाए, मैं अगले दिन के उस ऑपरेशन के लिए ज़रूरी चिकित्सा ज्ञान की बार-बार जांच-परख करती ताकि मुझसे कोई गलती न हो जाए। मैं बहुत थकी हुई होने पर भी खुद को प्रेरित करती ताकि किसी दिन मैं सफल हो सकूं : "कड़ी मेहनत करो! सुरंग के अंत में रोशनी होती है!"

आखिरकार, सात साल की कड़ी मेहनत और दृढ़ता के बाद, मैं एक प्रमाणित डॉक्टर बन गई। उस समय, मेरे दिमाग में ये शब्द गूंज रहे थे : मेहनत रंग लायी! जब मेरा ओहदा बढ़ गया तो मेरी फीस भी बढ़ गई। मैं वे सभी ऑपरेशन करती थी जो एक प्रमाणित डॉक्टर कर सकता है, मेरा नाम मुख्य सर्जनों की सूची में आ गया। मेरी तनख़्वाह और रुतबा भी बढ़ गया, जबकि मेरे साथी पिछड़ गए। मुझे जो ख़ुशी होती थी उसे बयान करना मुश्किल है, खासकर जब भीड़ भरी सड़कों पर लोग मुझे पहचान लेते। मैं उन्हें नहीं जानती थी, लेकिन वे मुझे जानते थे। एक अच्छी सर्जन होने के लिए वे मेरी तारीफ भी करते थे। मरीजों की सराहना भरी नजरें और उनकी कही हुई बातें : "मैं पहले आपसे इलाज कराने आया था और जल्द ही ज़्यादा पैसे खर्च किए बिना मैं ठीक हो गया जबकि मेरे दूसरे डॉक्टर के बरसों इलाज करने का कुछ भी फायदा नहीं हुआ।" कुछ लोग कहते : "फलाने ने बताया कि आप बहुत अच्छी डॉक्टर हैं। उसने कहा कि मैं आपसे इलाज कराऊं। आजकल आपसे मुलाकात करना बहुत मुश्किल है।" इस तरह की बातें सुनकर मैं फूली न समाती। मेरा मन खिल उठता। लोगों को लंबे समय बाद भी ये बातें याद रहती थीं। दूसरे लोग मेरे पास आते थे क्योंकि मैं मशहूर थी। अचानक मुझे लगा कि मेरा बड़ा नाम हो गया है। अब मैंने सफलता हासिल कर ली है। लेकिन उस खुशी के बाद, मैंने सोचा कि मैं अटेंडिंग फिजिशियन बनने से बहुत दूर थी। मैं सिर्फ मामूली ऑपरेशन कर सकती थी। अगर मैं अटेंडिंग फिजिशियन बन जाऊं तो मैं और भी मुश्किल ऑपरेशन कर पाउंगी, फिर मरीज मेरी और भी सराहना करेंगे और ज़्यादा लोग मुझसे इलाज करवाना चाहेंगे। क्या उनकी आँखों में मेरा रुतबा और भी ऊंचा नहीं होगा?

उसके बाद मैं शोहरत और पैसों की तरफ तेज़ी से बढ़ने लगी। मेरे पति शिकायत करते, मुझसे बहस करते कि मैं उनके साथ बहुत कम समय बिताती हूँ। मुझे बड़ी थकान और तकलीफ़ महसूस होती थी। मैंने बार-बार खुद से पूछा : "मैंने इतनी सारी मेहनत क्यों की? क्या मैंने यह सब सफल करियर और अच्छे जीवन के लिए नहीं किया? क्या मैंने कुछ गलत किया? बिलकुल नहीं। मेरे पति विवेक से काम नहीं ले रहे हैं। उनकी कोई महत्वाकांक्षा नहीं है।" मैंने आंसू पोंछ लिए और अपने चिकित्सा कौशल को और बेहतर बनाकर अटेंडिंग फिजिशियन बनने के इरादे से आगे की पढाई का मौका पाने के लिए नगरपालिका स्तर की चिकित्सा इकाई में आवेदन किया। यह एक दुर्लभ मौका था जिसकी मुझे बड़ी चाह थी। लेकिन प्रशिक्षण के दौरान, मुझे यह जानकर हैरानी हुई कि मैं गर्भवती थी। खुद को गर्भवती पाकर मैं समझ नहीं पाई कि क्या करूँ। बच्चे को जन्म देने के लिए मुझे यह समय बिलकुल सही नहीं लग रहा था। इस मौके को पाने के लिए मैंने बहुत पापड़ बेले थे, बच्चे के लिए इसे छोड़कर मैं अपने भविष्य को बर्बाद नहीं कर सकती थी। लेकिन फिर मैंने बच्चे के बारे में सोचा। मैं बच्चा गिराना नहीं चाहती थी। मैं ऑपरेशन में बड़ी देर तक खड़ी रहकर बहुत ज़्यादा काम करती थी और आकस्मिक ऑपरेशन करने के लिए खाना भी छोड़ देती थी, इस वजह से बाद में मेरा गर्भपात हो गया। लेकिन मैंने एक पल के लिए भी शोहरत और पैसों के पीछे भागना नहीं छोड़ा। गर्भ निकालने के अगले दिन मैं अस्पताल जाकर काम करना चाहती थी, लेकिन उस दिन मेरा शरीर बड़ा कमज़ोर था। मेरा अंग-अंग टूट रहा था। मेरे पेट में दर्द था और मेरे हाथ-पैर लड़खड़ा रहे थे। आराम करने के अलावा मैं कुछ न कर सकी। लेकिन अपने खोये बच्चे या खुद के शरीर की देखभाल के बारे में सोचने के बजाय मुझे सिर्फ अपनी पढाई में आई रुकावट और मेरे ग्रेजुएशन पर होने वाले इसके असर की चिंता हो रही थी। क्या मेरी सारी मेहनत बेकार थी?

आखिरकार और सात सालों की निचोड़ डालने वाली मेहनत के बाद मुझे अपने सपनों का अटेंडिंग फिजिशियन का दर्जा मिल गया। जिन मरीजों का मैंने इलाज किया था उन्होंने मुझे देखकर मेरा स्वागत किया। वे औरों से कहने लगे, "डॉ. टियान ने मेरा ऑपरेशन करके मुझे बचा लिया।" कुछ लोग अपनी खास स्थानीय चीज़ें लेकर मेरे घर आ जाते। कुछ लोग आभार व्यक्त करने के लिए उपहार और शॉपिंग वाउचर ले आते। कभी-कभी मैं रेस्तरां में खाना खाने जाती तो मुझे देखकर वे लोग मुझे बिना बताए मेरा बिल चुका देते थे। भले ही इन सब से लोगों को जलन होती थी, लेकिन मेरी खुशी ज़्यादा देर नहीं टिकती थी। उस खुशी के पीछे छिपी मेरी मुसीबतों और दर्द को कोई नहीं जानता था। ऑपरेशन के समय मैं थोड़ी-सी भी गलती नहीं कर सकती थी, उसके परिणामों के बारे में सोच भी नहीं सकती। मुझे हर वक्त चिंता लगी रहती कि कहीं मुझसे ऐसी गलती न हो जाए जो मुझे बर्बाद कर दे। मैं बड़ी चौकन्नी रहती थी, मानों तलवार की धार पर चल रही हूँ। मैं इतने तनाव में थी कि मेरा मन बर्दाश्त नहीं कर पाया। मेरी सेहत बिगड़ चुकी थी। मेरा वजन लगभग 90 पाउंड हो गया था। लंबे समय तक बहुत ज़्यादा काम करने से मेरी सेहत खराब हो गई थी, जिससे मुझे नींद न आना, पेट-दर्द और पित्ताशय की सूजन की समस्याएं सता रही थीं। मैं ना खा पाती थी, ना सो पाती थी। मैं रात भर तारे गिनती रहती थी, चार-चार नींद की गोलियां खाती थी, लेकिन सब बेकार। दिन भर मुझे चक्कर आते थे। मुझमें ताकत ही नहीं थी। चार कदम चलना भी मुश्किल हो गया था। यह सब बहुत ही मुश्किल था। कड़वी मुस्कुराहट के साथ मैं सोचती रहती : "मेरे पास रुतबा और मान-सम्मान है, लेकिन मैं एक साधारण इंसान की तरह सो या खा-पी नहीं सकती।" मैं तो काम पर जाना भी टालना चाहती थी, सब कुछ छोड़कर बस गहरी नींद सोना चाहती थी लेकिन यह ख़याली पुलाव बनकर रह गया था। सबसे बुरी बात यह थी कि जब मुझे देखभाल की ज़रूरत थी तो मेरे पति अपने दोस्तों के साथ शराब में मस्त होकर मजे कर रहे थे। मुझे अपना दुख अकेले ही सहना पड़ता था। उन खाली रातों में, मैं बड़ी दुखी और असहाय होती थी। मुश्किल से नींद आती थी। मैं अक्सर सपना देखती थी कि मैं अंधेरे में इधर-उधर लड़खड़ा रही हूँ, कहां जा रही हूँ या मेरा घर कहां है, मैं कुछ भी नहीं देख पाती थी। मैं घबरा रही थी और जूझ रही थी। एक बार मैं चौंककर जग गई और चिल्लाई, "आह!" मेरे माथे पर पसीना था। बत्ती जलाकर मैं बिस्तर के किनारे बैठ गई, मरीजों से मिले सम्मान और अपने परिवार से मिली तारीफ के बारे में सोचने लगी, लेकिन उससे मेरा दर्द कम न होता। इतने सालों की मेहनत के बारे में सोचकर, मैं खुद से पूछती रहती : "आगे बढ़ने के लिए मैंने अपनी आधी जिंदगी कड़ी मेहनत करने में लगाई, लेकिन आखिर में गौरव के उन छोटे पलों के अलावा मुझे बस एक बीमार शरीर, एक धोखेबाज़ पति और बेहद दुख-दर्द ही मिला। ऐसा क्यों? एक सार्थक और उपयुक्त जीवन पाने के लिए किस तरह जीना चाहिए?" मैं सच में उस दर्द से छुटकारा पाना चाहती थी। मैं एक ज्योतिषी से मिली, मैंने मशहूर लोगों के उद्धरणों में जवाब ढूंढें और जिस "सकारात्मक ऊर्जा" को लोग इतना तलाशते हैं, उसमें भी डुबकियां लगाई। बौद्ध धर्म में जवाब खोजने के लिए मैं ऑनलाइन गई, लेकिन न तो कोई संतोषजनक जवाब मिला, न ही उन्होंने मेरी समस्याओं का समाधान किया। जब मेरी बीमारियां बेहद दर्दनाक हो रही थीं, जब मेरे जीवन में कोई आशा नहीं बची थी या कोई रास्ता नहीं दिख रहा था, ठीक उसी समय मैंने सर्वशक्तिमान परमेश्वर का बचाने वाला अनुग्रह पाया।

परमेश्वर में आस्था पाने के बाद मुझे परमेश्वर के वचनों में जवाब मिले। परमेश्वर के वचन कहते हैं : "लोग सोचते हैं कि जब एक बार उनके पास प्रसिद्धि एवं लाभ आ जाए, तो वे ऊँचे रुतबे एवं अपार धन-सम्पत्ति का आनन्द लेने के लिए, और जीवन का आनन्द लेने के लिए इन चीजों का लाभ उठा सकते हैं। वे सोचते हैं कि प्रसिद्धि एवं लाभ एक प्रकार की पूंजी है, जिसका उपयोग करके वे मौजमस्‍ती और देहसुख का आनंद लेने का जीवन हासिल कर सकते हैं। इस प्रसिद्धि और लाभ, जो मनुष्‍य को इतना प्‍यारा है, के लिए लोग स्वेच्छा से, यद्यपि अनजाने में, अपने शरीरों, मनों, वह सब जो उनके पास है, अपने भविष्य एवं अपनी नियतियों को ले जा कर शैतान के हाथों में सौंप देते हैं। लोग वास्तव में इसे एक पल की हिचकिचाहट के बगैर सदैव करते हैं, और इस सब कुछ को पुनः प्राप्त करने की आवश्यकता के प्रति सदैव अनजान होकर ऐसा करते हैं। क्या लोगों के पास तब भी स्वयं पर कोई नियन्त्रण हो सकता है जब एक बार वे इस प्रकार से शैतान की शरण ले लेते हैं और उसके प्रति वफादार हो जाते हैं? कदापि नहीं। उन्हें पूरी तरह से और सर्वथा शैतान के द्वारा नियन्त्रित किया जाता है। साथ ही वे पूरी तरह से और सर्वथा दलदल में धंस गए हैं और अपने आप को मुक्त कराने में असमर्थ हैं। एक बार जब कोई प्रसिद्धि एवं लाभ के दलदल में पड़ जाता है, तो वह आगे से उसकी खोज नहीं करता है जो उजला है, जो धार्मिक है या उन चीज़ों को नहीं खोजता है जो खूबसूरत एवं अच्छी हैं। ऐसा इसलिए है क्योंकि प्रसिद्धि एवं लाभ की जो मोहक शक्ति लोगों के ऊपर है वह बहुत बड़ी है, वे लोगों के लिए उनके पूरे जीवन भर और यहाँ तक कि पूरे अनंतकाल तक अनवरत अनुसरण करने की चीज़ें बन जाती हैं। क्या यह सत्य नहीं है?" (वचन, खंड 2, परमेश्वर को जानने के बारे में, स्वयं परमेश्वर, जो अद्वितीय है VI)। परमेश्वर के वचनों ने मेरा हृदय रोशन कर दिया। मुझे डॉ. वांग के साथ पिकनिक पर जाना याद आया जब मैंने अपने दिल में ठान लिया था कि अगर मेरे पास रुतबा और बेहतर चिकित्सा कौशल होगा तो लोग मेरा सम्मान करेंगे, मेरे साथ खास बर्ताव होगा और ज़िंदगी गुलजार हो जाएगी। मैंने ये शैतानी ज़हर भी पी लिए थे, जैसे "एक व्यक्‍ति जहाँ रहता है वहाँ अपना नाम छोड़ता है, जैसे कि एक हंस जहाँ कहीं उड़ता है आवाज़ करता जाता है," "भीड़ से ऊपर उठो," और "आदमी ऊपर की ओर जाने के लिए संघर्ष करता है; पानी नीचे की ओर बहता है," इस हद तक कि शोहरत और पैसों के पीछे भागना ज़िंदगी में मेरे उद्यम और लक्ष्य बन गए थे। करियर में आगे बढ़ने के लिए मैं लगातार कड़ी मेहनत कर रही थी। अपने आसपास के लोगों का सम्मान और तारीफ पाकर मुझे लगा कि मैं सच में सफल हो चुकी हूँ जिसने मुझे गलत रास्ते पर रखा था, मैंने पीछे मुड़कर भी नहीं देखा। अपने परिवार और अजन्मे बच्चे की बलि चढ़ाकर मैंने शोहरत और पैसों के पीछे भागने में अपनी जिंदगी के 10 बेहतरीन साल बिता दिए। मेरी सेहत बर्बाद हो चुकी थी, मेरा बीमार शरीर बचा था। शर्म की बात है कि इतने त्याग के बाद ही मैं यह सोच पाई : "यह शोहरत और पैसा मेरे किस काम के? इनके पीछे भागकर मुझे थकान और दुख ही मिले। आखिरकार इन्हें पाने के बाद भी मैं इतनी दुखी हूँ कि मैं बयान नहीं कर सकती। जाहिर है, शोहरत और पैसों के पीछे भागना गलत रास्ता है।" आखिरकार मैं समझ गई कि शोहरत और पैसों के पीछे भागना एक बुरी ताकत है जो लोगों को रस्सी की तरह लपेटकर उनका दम घोंट देती है। यह शैतान का जुआ था जिसे मेरे कन्धों पर रखकर उसने मुझे दुख झेलने और सब कुछ दांव पर लगाने के लिए राजी कर लिया था। अंत में शैतान ने मुझे पूरी तरह अपने कब्जे में कर लिया था। बिलकुल उसी तरह जैसे परमेश्वर के वचन कहते हैं : "शैतान मनुष्य के विचारों को नियन्त्रित करने के लिए प्रसिद्धि एवं लाभ का तब तक उपयोग करता है जब तक लोग केवल और केवल प्रसिद्धि एवं लाभ के बारे में सोचने नहीं लगते। वे प्रसिद्धि एवं लाभ के लिए संघर्ष करते हैं, प्रसिद्धि एवं लाभ के लिए कठिनाइयों को सहते हैं, प्रसिद्धि एवं लाभ के लिए अपमान सहते हैं, प्रसिद्धि एवं लाभ के लिए जो कुछ उनके पास है उसका बलिदान करते हैं, और प्रसिद्धि एवं लाभ के वास्ते वे किसी भी प्रकार की धारणा बना लेंगे या निर्णय ले लेंगे। इस तरह से, शैतान लोगों को अदृश्य बेड़ियों से बाँध देता है और उनके पास इन्हें उतार फेंकने की न तो सामर्थ्‍य होती है न ही साहस होता है। वे अनजाने में इन बेड़ियों को ढोते हैं और बड़ी कठिनाई से पाँव घसीटते हुए आगे बढ़ते हैं। इस प्रसिद्धि एवं लाभ के वास्ते, मनुष्यजाति परमेश्वर को दूर कर देती है और उसके साथ विश्वासघात करती है, तथा निरंतर और दुष्ट बनती जाती है। इसलिए, इस प्रकार से एक के बाद दूसरी पीढ़ी शैतान के प्रसिद्धि एवं लाभ के बीच नष्ट हो जाती है" (वचन, खंड 2, परमेश्वर को जानने के बारे में, स्वयं परमेश्वर, जो अद्वितीय है VI)। मैं समझ गई कि शैतान सच में कितना घिनौना है और मैंने तहे दिल से परमेश्वर का धन्यवाद किया। जब शैतान ने मुझे पूरी तरह घेर लिया था, तब परमेश्वर बस बैठकर देखता नहीं रहा। उसने अपना उद्धार का हाथ मेरी तरफ बढ़ाया, अपने वचनों से मुझे धीरज दिया, मुझे प्रेरित किया और मेरे दर्द का मूल ढूंढने में मेरी मदद की। परमेश्वर ही इंसान को सबसे ज़्यादा प्यार करता है, हमें अच्छाई-बुराई और सकारात्मक-नकारात्मक का भेद सिखाने के लिए सत्य व्यक्त करने को वह देहधारी हुआ। मैं जान गई कि शोहरत और पैसों के पीछे भागने में अपनी जिदंगी बिताकर मैं गलत राह पर चलना जारी नहीं रख सकती। मुझे सृष्टिकर्ता की आराधना करनी चाहिए। उसके बाद, मैंने अपना खाली समय परमेश्वर के वचनों को पढ़ने और जो समझ नहीं आया उस पर अपने भाई-बहनों के साथ सहभागिता करने में बिताया, और हमने एक दूसरे की मदद और सहारा दिया। बहुत जल्द मुझे कुछ सत्य समझ आए और कुछ चीज़ों की जानकारी हुई। मेरा मन बहुत ही शांत हो गया। धीरे-धीरे मुझे अच्छी नींद आने लगी, मेरा पेट का दर्द और पित्ताशय की समस्या भी ठीक हो गई। शोहरत और पैसों के पीछे भागकर मुझे ये चीज़ें हासिल न होतीं। मैंने वाकई आध्यात्मिक स्वतंत्रता की खुशी महसूस की।

बाद में, मैंने देखा कि मेरे सभी साथी प्रमोशन के लिए मेहनत कर रहे थे, मुझसे कम पेशेवर कौशल वाले लोग, जिनमें से कुछ ऐसे साथी भी थे, जिन्हें मैंने प्रशिक्षित किया था, सभी असिस्टेंट प्रोफेसर बन चुके थे। मुझे कुछ खोने का एहसास हुआ। मैंने सोचा कि अगर मेरी खराब सेहत ने मुझे दस साल पीछे न खींचा होता तो अपने विशेष कौशल से मैं कम से कम असिस्टेंट प्रोफेसर तो बन ही जाती। लेकिन प्रमोशन के पीछे भागकर कैसे मुझे बीमार शरीर, दुख और दर्द मिले, यह सोचकर मैं समझ गई कि यह शैतान की एक शातिर चाल थी। शोहरत और पैसों के भंवर में मुझे वापस बहकाने के लिए शैतान मेरी इच्छाओं का इस्तेमाल कर रहा था। अगर मैं फिर से शोहरत और पैसों के पीछे भागने लगूं तो शायद मैं अपनी ज़िंदगी भी खो दूं। इससे क्या हासिल होगा? मुझे प्रभु यीशु की कही हुई बात याद आई : "यदि मनुष्य सारे जगत को प्राप्‍त करे, और अपने प्राण की हानि उठाए, तो उसे क्या लाभ होगा? या मनुष्य अपने प्राण के बदले क्या देगा?" (मत्ती 16:26)। और सर्वशक्तिमान परमेश्वर कहता है : "एक ऐसे व्यक्ति के रूप में जो सामान्य है और जो परमेश्वर के प्रति प्रेम का अनुसरण करता है, परमेश्वर के जन बनने के लिए राज्य में प्रवेश करना ही तुम सबका असली भविष्य है और यह ऐसा जीवन है, जो अत्यंत मूल्यवान और महत्वपूर्ण है; कोई भी तुम लोगों से अधिक धन्य नहीं है। मैं यह क्यों कहता हूँ? क्योंकि जो लोग परमेश्वर में विश्वास नहीं करते, वो देह के लिए जीते हैं और वो शैतान के लिए जीते हैं, लेकिन आज तुम लोग परमेश्वर के लिए जीते हो और परमेश्वर की इच्छा पर चलने के लिए जीवित हो। यही कारण है कि मैं कहता हूँ कि तुम्हारे जीवन अत्यंत महत्त्वपूर्ण हैं" (वचन, खंड 1, परमेश्वर का प्रकटन और कार्य, परमेश्वर के सबसे नए कार्य को जानो और उसके पदचिह्नों का अनुसरण करो)। मैंने परमेश्वर के वचनों से उसकी इच्छा को समझ लिया। किसी व्यक्ति का रुतबा चाहे जितना ऊंचा हो या उसकी प्रतिष्ठा चाहे जैसी भी हो, शोहरत और पैसों के पीछे भागना गलत राह है, यह मौत की ओर जाने वाली राह है। इस राह पर चलने वालों को परमेश्वर की आशीष या सुरक्षा नहीं मिल सकती। सत्य का अनुसरण करके अपने कर्तव्य को निभाने से, परमेश्वर के कार्य का अनुभव करके, उसे जानने की कोशिश करके अपनी भ्रष्टताओं से खुद को छुड़ाने से ही हम एक अर्थपूर्ण जीवन और मूल्य प्राप्त कर सकते हैं, और आखिरकार परमेश्वर की आशीष पा सकते हैं। इंसान का यही असल भविष्य होना चाहिए। अगर मैं शरीर के हितों को पूरा करने की कोशिश करती रही, तो न केवल परमेश्वर मुझे आशीष नहीं देगा, बल्कि वह मुझसे घृणा करने लगेगा। ये असल जिंदगी के कुछ लोगों के उदाहरण हैं जिन्हें मैं जानती हूँ : मेरे बॉस की बेटी ने कॉलेज से स्नातक करके विदेश में रहकर अच्छा करियर बनाया था। लेकिन सालों की प्रचंड स्पर्धा और बहुत ज़्यादा तनाव में रहने के बाद, निराश होकर उसने एक इमारत से कूदकर जान दे दी। मेरे एक दोस्त के बेटे ने कम उम्र में मैनेजर बनकर सफलता हासिल की, लेकिन उसे पार्टियों में बहुत ज़्यादा शराब पीने से लीवर का सिरोसिस हुआ। छह महीनों के भीतर उसकी मौत हो गई और उस दर्द से मेरे दोस्त के बाल सफ़ेद हो गए। मुझे परमेश्वर के ये वचन याद आए : "लोगों को समझ आ जाता है कि धन-दौलत से जीवन नहीं खरीदा जा सकता है, प्रसिद्धि मृत्यु को नहीं मिटा सकती है, न तो धन-दौलत और न ही प्रसिद्धि किसी व्यक्ति के जीवन को एक मिनट, या एक पल के लिए भी बढ़ा सकती है" (वचन, खंड 2, परमेश्वर को जानने के बारे में, स्वयं परमेश्वर, जो अद्वितीय है III)। शोहरत और पैसा लोगों को दुखों से छुटकारा दिलाकर उनकी जान नहीं बचा सकते। वे सिर्फ पल दो पल की खुशियों के बाद लोगों को मृत्यु के रसातल में वापस खींच सकते हैं। इसे समझने के बाद, मैं कभी भी अपने आसपास के लोगों से परेशान या प्रभावित नहीं होउंगी। मैं सत्य का अनुसरण करके परमेश्वर को जानने, परमेश्वर की अपेक्षाओं के अनुसार जीवन जीने और परमेश्वर के घर में अपना कर्तव्य निभाने में अपना सीमित समय बिताने के लिए तैयार हो गई।

एक दिन, मुझे दूसरे अस्पताल के निदेशक का फोन आया। उन्होंने कहा, "अब आप रिटायर हो गई हैं, तो इस अवसर पर हम एक दावत की योजना बना रहे हैं, हम उस सहयोग पर भी चर्चा कर सकेंगे जिसके बारे में हमने पहले बात की थी। आपके पुराने मरीजों को लुभाने के लिए हम अपने अस्पताल में आपका अटेंडिंग फिजिशियन का लाइसेंस लगाना चाहते हैं। आप भी हमारे लिए काम कर सकती हैं, या शेयरधारक बन सकती हैं। जैसा भी आप चाहें।" यह सुनकर मैं सोचने लगी, "ज़िंदगी भर शोहरत और पैसों के पीछे भागने के बावजूद मुझे क्या मिला? क्या मैं अपनी पूरी ज़िंदगी शोहरत और पैसों के तले दबकर गुज़ारने वाली हूँ? शोहरत और पैसों के पीछे लगने के दर्द को छुड़ाना आसान नहीं था। अब मैं रातों को तारे गिनना या पूरे दिन चिंता और डर के साथ जीना नहीं चाहती थी। मैं परमेश्वर में विश्वास करने और सत्य को समझने से मिलने वाली मन की शांति का अनुभव कर चुकी हूँ। मुझे इस खुशी को कसकर पकड़ना होगा। इसके अलावा, भले ही मुझे अस्पताल में सिर्फ अपना लाइसेंस लटकाना था, लेकिन अगर कोई समस्या होगी, तो मुझे वहां जाना ही पड़ेगा, क्या इससे मुझे अपना कर्तव्य निभाने में अड़चनें नहीं होंगी?" मुझे सर्वशक्तिमान परमेश्वर के वचन याद आए : "इस समय तुम लोगों के जीवन का हर दिन निर्णायक है, और यह तुम्हारे गंतव्य और भाग्य के लिए बहुत ही महत्वपूर्ण है, अतः आज जो कुछ तुम्हारे पास है, तुम्हें उससे आनंदित होना चाहिए और गुजरने वाले हर क्षण को सँजोना चाहिए। ख़ुद को अधिकतम लाभ देने के लिए तुम्हें जितना संभव हो, उतना समय निकालना चाहिए, ताकि तुम्हारा यह जीवन बेकार न चला जाए" (वचन, खंड 1, परमेश्वर का प्रकटन और कार्य, तुम किसके प्रति वफादार हो?)। परमेश्वर को खोजने का यह दुर्लभ अवसर पाना मेरी खुशकिस्मती थी। परमेश्वर ने ही मुझे जीवन का अर्थ समझाकर मुझे दर्द के रसातल से बाहर निकाला। मैं अब शैतान के आलिंगन में वापस कैसे लौट सकती थी? परमेश्वर का कार्य समाप्त होने को था और मुझे अभी तक सत्य हासिल नहीं हुआ था। मुझे हर एक दिन संजोकर अपने सीमित समय में सत्य का अनुसरण करना था। सुंदर जीवन यही तो है! परमेश्वर की इच्छा को समझने के बाद, मैंने निदेशक का सुझाव ठुकरा दिया। फोन को नीचे रखते ही मुझे मुक्ति का एहसास हुआ। मैं बोल पड़ी, "शोहरत और पैसों के पीछे भागना मुझे बहुत पहले बंद कर देना चाहिए था।" दूसरे अस्पतालों ने मेरे साथ मिलकर काम करना चाहा, लेकिन मैंने उन सभी को मना कर दिया। अभी, मैं अपना कर्तव्य निभाने में लगी हूँ। मैं हर दिन बड़ा सुकून और संतोष महसूस करती हूँ। कोई भी भौतिक आनंद या शोहरत या रुतबा यह सुकून नहीं दे सकता। मुझे बचाने के लिए मैं सर्वशक्तिमान परमेश्वर को धन्यवाद देती हूँ!

7. जाग गयी पैसे की गुलाम

शिंगवु, चीन

जब मैं छोटी थी, मेरा परिवार ग़रीब था, मेरे माता-पिता मेरी शिक्षा का खर्च नहीं उठा पा रहे थे, तो मैंने स्कूल की फीस देने के लिए बाड़ बनाना और बेचना शुरू किया। एक दिन, मैं खेत में काम कर रही थी, यहाँ मेरी छोटी उंगली कट गयी। इलाज के लिए पैसे नहीं थे, इसलिए घाव पूरी तरह भर नहीं पाया। मैं अभी भी उंगली को सीधा नहीं कर पाती हूँ। शादी के बाद, मैं और मेरे पति गरीब ही रहे। मेरे मित्र और परिवार के लोग हमें नीची नज़र से देखते और हमसे दूर रहते। जब मैं देखती कि दौलतमंद लोगों को कितना आदर मिलता है, वे बेफ़िक्र होकर कैसा बढ़िया खाते और पहनते हैं, तो मुझे उनसे ईर्ष्या होती। लोग हमेशा कहते हैं : "दुनिया पैसों के इशारों पर नाचती है," "पैसा ही सब कुछ नहीं है, किन्तु इसके बिना, आप कुछ नहीं कर सकते हैं," और "पैसा जिसका, ताकत और रुतबा उसका।" उस वक्त, मैं सोचती कि यह सब सच है। पैसा हो, तो आप रोटी-कपड़े का इंतज़ाम कर सकते हैं, यह आपको आदर और प्रशंसा भी दिलाता है। मुझे लगता कि पैसा ही सब-कुछ है। तब मैंने कड़ी मेहनत करने और ज़्यादा पैसा कमाने की कसम खायी। मैं गरीबी से बाहर निकल कर एक दौलतमंद इंसान की तरह जीना चाहती थी।

बाद में, मुझे और मेरे पति को एक स्कूल की कैफेटीरिया चलाने का काम मिला। वहां हर दिन सैकड़ों लोग खाना खाते। पैसा बचाने के लिए, हमने सिर्फ़ एक कर्मचारी को नौकरी पर रखा। हर दिन मेरे पति और मैं सुबह 4 बजे से लेकर आधी रात तक काम करते। नज़ला ज़ुकाम होने के बावजूद मैं काम करती रहती। ज़्यादा कमाने के लिए हमने खेतों का भी बहुत-सा काम ले लिया। खेती के व्यस्त मौसम में, फसल की रोपाई और कटाई का सारा काम रात में करने के लिए हम ओवरटाइम करते। दिन-रात काम करने के कारण अक्सर मेरा सिर चकराता। कभी-कभी मैं सब्जियां काटते समय झपकी लेने लगती और अपनी उंगलियाँ काट लेती। घावों पर नमक और पानी पड़ा रहता। बहुत दर्द होता था। बेहद थकी हुई होने के बावजूद, जब भी मैं अपनी आमदनी को बढ़ता देखती, तो खुश होती। मुझे लगता यह सब जायज़ है। जब मैं दौलतमंद लोगों को शानदार कपड़ों में, खाते-पीते और हंसते देखती, तो खुद से कहती, "मुझे और पैसा कमाना होगा!" लगता कि अगर मैं मेहनत करूंगी, तो देर-सवेर मैं दौलतमंद लोगों में शुमार हो जाऊंगी।

हर दिन ठंडा पानी इस्तेमाल करने के कारण, मुझे गंभीर रूमेटॉयड गठिया हो गया। मेरे जोड़ खराब होने लगे। बरसों से थकाऊ काम करने की वजह से मेरी रीढ़ की हड्डी का एक डिस्क भी सरक गया, जिसके कारण हड्डियों का हाइपरप्लेसिया और सायटिका हो गया। डॉक्टर ने ऑपरेशन करवाने और तीन महीने तक अस्पताल में रहने को कहा, लेकिन मैं पैसा कमाना बंद नहीं करना चाहती थी, इसलिए मैंने मना कर दिया। तीन दिन भी बहुत होते। इसलिए, मैं दिन-रात काम करती रही। आखिरकार समय पर न खाने और नींद पूरी न होने के कारण, मुझे गैस्ट्रोस्टोसिस और गैस्ट्रोएंटराइटिस हो गया। जल्दी ही, मुझे गर्भाशय का मायोमा, ओवेरियन प्रोलैप्स (अंडाशय खिसक कर नीचे आना), दिल की बीमारी, मायोकार्डाइटिस, और गंभीर एनीमिया (खून की कमी) हो गया। एक के बाद एक कई बीमारियों ने मुझे जकड़ लिया। दर्द बर्दाश्त से बाहर होता, मैं रात भर सो नहीं पाती। बेहिसाब रोती रहती। मैं कुछ समझ नहीं पा रही थी। मैंने सोचा : ऐसी ज़िंदगी जीने का क्या फायदा? क्या पैसा कमाने के लिए संघर्ष करते हुए ज़िंदगी गुजारना जायज है? मेरे पास जवाब नहीं था। मैंने बस महसूस किया कि समाज में कुछ भी हासिल करने के लिए पास में पैसा होना चाहिए। इसलिए मैंने खुद को समझाया : "अगर तुम ईमानदार हो, तो काम करती रह सकती हो।" उसी तरह, मैं फिर पैसे के पीछे भागने लगी। लेकिन एक दिन, अस्पताल जाने पर, मुझे दो प्रकार के कैंसर होने की बात पता चली—शुरुआती चरण का फेफड़ा कैंसर और स्तन कैंसर। उनके अचानक ये बताते ही मैं कमज़ोर पड़ गयी। अपने बिस्तर पर पड़ी घंटों रोती रही। मैंने इलाज के लिए तरह-तरह के अस्पतालों के चक्कर काटे, पूरी बचत फुंक गयी। मगर काम नहीं बना, जो दवा मैंने खाई उससे मेरे पूरे शरीर में सूजन हो गयी। हर रात, जब खामोशी पसरी होती, मैं अपने बिस्तर पर पड़ी मायूसी से खिड़की से बाहर देखती रहती। मैंने पैसा कमाने में अपनी ज़िंदगी खपा दी, पर धनवान तो हो नहीं पायी, मेरा स्वास्थ्य चौपट हो गया, मेरी ज़िंदगी तकलीफ़देह हो गयी। ऐसे में जीने का क्या फायदा? अब मैं पैसा कमाने के फेर में अपनी जान नहीं लेना चाहती थी। मगर मेरे पति को पैसे से प्यार था। उसने कहा : "जब तक ज़िंदा हो, काम करती रहो!" उनकी बेरुख़ी ने मुझे परेशान और निराश कर दिया, लगने लगा मैं बहुत बेसहारा हूँ। मेरी उम्र अभी चालीसवें दशक में थी। अपनी ज़िंदगी में मैं कभी खुशहाल नहीं रही। मेरे बेटे की शादी नहीं हुई थी। मैं इस तरह मरने को तैयार नहीं थी। मैं जीना चाहती थी। लेकिन बिना पैसे के मेरा इलाज कैसे होता, मैं ज़िंदा कैसे रहती? पैसा कमाते रहना ही एकमात्र तरीका था। इसलिए, मैं दवा लेते हुए काम करने लगी।

एक साल बाद, मेरे पति ने बचत के बाकी पैसों से एक कोयला ब्रिकेट का कारखाना लगाया। अगले साल, उसने एक ऑयल एक्स्ट्रैक्शन (तेल निष्कर्षण) का कारखाना लगाया। हर दिन, बीमारी के बावजूद दोनों कारखानों में जाकर मैं कुछ छोटे-मोटे काम करती। बरसों की कड़ी मेहनत के बाद, हमने थोड़ा पैसा कमाया। हमने शहर में एक घर ख़रीदा, कार खरीदी, और अच्छी खाती-पीती ज़िंदगी बसर करने लगे। हमारे मित्र और रिश्तेदार हमारी खुशामद और प्रशंसा करने लगे। समाज में हमारी जगह बदल गयी। हमें एक नयी पहचान मिल गयी। हम खुद से बहुत खुश थे। इतने बरसों के झेले हुए दुख-दर्द आखिरकार जायज लगे। लेकिन अच्छा वक्त लंबा नहीं चलता। इतने वर्षों की कड़ी मेहनत के बाद, मेरा शरीर जवाब देने लगा। डॉक्टर ने मुझे बताया : "आपकी बीमारियाँ बहुत जटिल हैं। कोई भी अंग ठीक ढंग से काम नहीं कर रहा है। हम कुछ भी नहीं कर सकते।" उनकी बातों ने मृत्यु दंड जैसा झटका दिया। मैं इस ख़बर को स्वीकार नहीं कर पायी। क्या इसका मतलब है कि मैं घर जाकर मरने का इंतज़ार करूं? मेरे पास पैसा था, मैं सांसारिक जीवन का आनंद ले रही थी। लेकिन इसका क्या फ़ायदा? कितना भी पैसा हो, अब यह मुझे नहीं बचा सकता। बीमारी के दर्द से मैं करीब-करीब मरने की चाह करने लगी। मैं और कर भी क्या सकती थी? न चाह कर भी, मैं ऊपर देखकर रो पड़ी : "हे परमेश्वर! मुझे बचा लो!"

ऐसी भयंकर मायूसी की हालत में, मेरी सहेली ने मेरे साथ सर्वशक्तिमान परमेश्वर के अंत के दिनों का सुसमाचार साझा किया। उसने कहा कि परमेश्वर इंसान को बचाने, सत्य व्यक्त करने और जीवन के रहस्यों पर से परदा उठाने के लिए अंत के दिनों में देहधारी हो गया है। वह प्रकट करता है कि दुनिया में बुराई और अंधकार का स्रोत क्या है, हमारा जीवन इतना खोखला और दुख-भरा क्यों है, रोग कहाँ से आते हैं, हमारी नियति किसके हाथ में है, हमारे जीवन को सही मायनों में सार्थकता कैसे मिल सकती है, आदि-आदि। यही नहीं, उसने कहा कि परमेश्वर के वचनों को पढ़ कर और सत्य को समझ कर, हम इन चीज़ों को समझ सकते हैं, फिर हमारे दुख दूर हो जाएंगे। मेरी सहेली ने मुझे सर्वशक्तिमान परमेश्वर के वचनों का एक अंश पढ़ कर सुनाया : "मनुष्य जीवन-भर जन्म, मृत्यु, बीमारी और वृद्धावस्था के कारण जो सहता है उसका स्त्रोत क्या है? किस कारण लोगों को ये चीज़े झेलनी पड़ीं? जब मनुष्य को पहली बार सृजित किया गया था तब ये चीजें नहीं थीं। है ना? तो फिर, ये चीज़ें कहाँ से आईं? वे तब अस्तित्व में आयीं जब शैतान ने इंसान को प्रलोभन दिया और उनकी देह पतित हो गयी। मानवीय देह की पीड़ा, उसकी यंत्रणा और उसका खोखलापन साथ ही मानवीय दुनिया की दयनीय दशा, ये सब तभी आए जब शैतान ने मानवजाति को भ्रष्ट कर दिया। जब मनुष्य शैतान द्वारा भ्रष्ट कर दिया गया, तब वह उसे यंत्रणा देने लगा। परिणामस्वरूप, मनुष्य अधिकाधिक अपभ्रष्ट हो गया। मनुष्य की बीमारियाँ अधिकाधिक गंभीर होती गईं, और उसका कष्ट अधिकाधिक घोर होता गया। मनुष्य, मानवीय दुनिया के खोखलेपन, त्रासदी और साथ ही वहाँ जीवित रहने में अपनी असमर्थता को ज़्यादा से ज़्यादा महसूस करने लगा, और दुनिया के लिए कम से कमतर आशा महसूस करने लगा। इस प्रकार, यह दुःख मनुष्य पर शैतान द्वारा लाया गया था"("अंत के दिनों के मसीह की बातचीत के अभिलेख" में 'परमेश्वर द्वारा जगत की पीड़ा का अनुभव करने का अर्थ')।

फिर मेरी सहेली ने संगति में कहा : "जब परमेश्वर ने हमें बनाया, तो हम सभी उसके संरक्षण में रहते थे, मृत्यु, रोग या चिंताओं के बिना, अदन की वाटिका में आज़ादी से रहते थे। लेकिन जब से शैतान ने इंसान को ललचा कर भ्रष्ट कर दिया, तब से हम परमेश्वर को धोखा देने लगे, हमने उसकी देखभाल और संरक्षण खो दिया। हम शैतान के सिद्धांतों के अनुसार शैतान के अधिकार-क्षेत्र में रहते हैं, एक-दूसरे से होड़ लगाते हैं, शोहरत, दौलत और रुतबे के लिए झूठ बोलते, धोखा देते और लड़ते हैं। इसी से हमारी आत्मा को दुख-दर्द और रोग मिलते हैं। यही दुख-दर्द, यही चिंताएं सबको यह महसूस कराती हैं कि जीवन बहुत दर्दनाक, बुरी तरह थकाने वाला और बहुत कठिन है। यह सब शैतान द्वारा हमारे भ्रष्ट होने के कारण हुआ है। यह शैतान का हमें यातना देना है। लेकिन हमें बचाने के लिए परमेश्वर देहधारी होकर दुनिया में आया है। वह हमें उद्धार प्राप्त करने और शुद्ध होने योग्य बनाने के लिए संपूर्ण सत्य व्यक्त करता है। अगर हम परमेश्वर के वचन पढ़ें और उन्हें जीवन में उतारें, तो हम उसका संरक्षण और मार्गदर्शन पा सकते हैं, खुद को भ्रष्टता से मुक्त कर सकते हैं, परमेश्वर का उद्धार पा सकते हैं और वह हमें हमारी आख़िरी मंज़िल तक पहुंचा सकता है।" उसकी बातें सुनकर मुझमें एक प्रकार की आशा जागी। मुझे लगा कि सर्वशक्तिमान परमेश्वर मुझे दुख-दर्द से बचा सकता है, इसलिए मैं सर्वशक्तिमान परमेश्वर के कार्य पर गौर करने को राज़ी हो गयी। मेरी सहेली ने मुझे वचन देह में प्रकट होता है की एक प्रति दी। उसके बाद, मैं हर दिन परमेश्वर के वचन पढ़ती और भाई-बहनों से मिलती।

एक दिन अपने धार्मिक कार्य में, मैंने परमेश्वर के वचनों के पाठ का एक वीडियो देखा। सर्वशक्तिमान परमेश्वर कहते हैं, "तुम्हारी पृष्ठभूमि जो भी हो और तुम्हारी आगे की यात्रा जैसी भी हो, कोई भी स्वर्ग के आयोजनों और व्यवस्थाओं से बच नहीं सकता, और किसी का भी अपनी नियति पर नियंत्रण नहीं है, क्योंकि केवल वही, जो सभी चीज़ों पर शासन करता है, ऐसा करने में सक्षम है। जिस दिन से मनुष्य अस्तित्व में आया है, परमेश्वर ने ब्रह्मांड का प्रबंधन करते हुए, सभी चीज़ों के लिए परिवर्तन के नियमों और उनकी गतिविधियों के पथ को निर्देशित करते हुए हमेशा ऐसे ही काम किया है। सभी चीज़ों की तरह मनुष्य भी चुपचाप और अनजाने में परमेश्वर से मिठास और बारिश तथा ओस द्वारा पोषित होता है; सभी चीज़ों की तरह मनुष्य भी अनजाने में परमेश्वर के हाथ के आयोजन के अधीन रहता है। मनुष्य का हृदय और आत्मा परमेश्वर के हाथ में हैं, उसके जीवन की हर चीज़ परमेश्वर की दृष्टि में रहती है। चाहे तुम यह मानो या न मानो, कोई भी और सभी चीज़ें, चाहे जीवित हों या मृत, परमेश्वर के विचारों के अनुसार ही जगह बदलेंगी, परिवर्तित, नवीनीकृत और गायब होंगी। परमेश्वर सभी चीज़ों को इसी तरीके से संचालित करता है" (वचन, खंड 1, परमेश्वर का प्रकटन और कार्य, परमेश्वर मनुष्य के जीवन का स्रोत है)। यह वीडियो देख कर मैं समझ पायी कि परमेश्वर हमारा सृजनकर्ता है और वह सभी चीज़ों पर शासन करता है। परमेश्वर तमाम इंसानों को आपूर्ति और पोषण देता है। हमारी नियति, हमारा जीवन और मृत्यु, हमारी खुशहाली सब उसकी हथेली में हैं। सिर्फ़ व्यस्त रह कर और भाग दौड़ करके हम इन्हें नहीं बदल सकते। मगर मैं परमेश्वर की संप्रभुता को नहीं समझ पायी। मैंने अपनी शक्तियों के भरोसे अपनी नियति को बदलने की कोशिश की, धनवान बनने की कोशिश की। मगर थोड़ा पैसा कमा लेने के बावजूद, मैं कभी खुशी महसूस न कर सकी। मेरी आत्मा पीड़ा में थी, मेरा स्वास्थ्य खराब हो चुका था। उस वक्त मुझे एहसास हुआ : अगर लोग परमेश्वर में विश्वास रख कर उसकी आराधना नहीं करेंगे, अगर वे उसकी संप्रभुता को नहीं मानेंगे, अपनी इच्छा से अपने भाग्य का प्रतिरोध करेंगे, तो वे बेकार में दुख-दर्द सहेंगे, और मरने के बाद नरक में जाएंगे। तब मैं जान गयी कि परमेश्वर ही मेरा एकमात्र सच्चा सहारा है, मैंने उससे प्रार्थना करके अपना स्वास्थ्य उसके सुपुर्द कर दिया। मैं ज़िंदा रहूँ या मर जाऊं, मैं परमेश्वर की संप्रभुता के सामने समर्पण करूंगी।

इसके बाद, मैं अक्सर कलीसिया जीवन में शामिल होने लगी। मैं भाई-बहनों को परमेश्वर के वचन पढ़ते और सत्य का अनुसरण करते देखती, वे अपना कर्तव्य निभाने और परमेश्वर को संतुष्ट करने का प्रयास करते, मैं वाकई उनकी प्रशंसा करती। मैं अपनी पुरानी ज़िंदगी को पीछे छोड़ कर नयी ज़िंदगी जीना चाहती थी। इसलिए मैं परमेश्वर से अक्सर प्रार्थना करती, परमेश्वर से रास्ता दिखाने की विनती करती ताकि मेरे पास सभाओं में शामिल होने और अपना कर्तव्य निभाने का अधिक समय हो। बाद में, एक नयी सड़क बनाने के लिए हमारे तेल निष्कर्षण कारखाने का अधिग्रहण कर लिया गया। मुझे पहले की तरह दो कारखानों के बीच कभी यहाँ कभी वहां आने-जाने की ज़रूरत नहीं थी। मेरे पास अब दूसरों से मिलने, परमेश्वर के वचनों पर संगति करने, उसके वचनों पर सोच-विचार करने और उसके करीब आने का अधिक समय था। मैं हर दिन समृद्ध महसूस करने लगी। कुछ समय बाद, मेरे स्वास्थ्य में तेज़ी से सुधार होने लगा। मैंने नया जोश महसूस किया, मेरे शरीर में पहले से ज़्यादा ताकत आ गयी। मैं काफ़ी आराम और सुकून महसूस करने लगी। मैं परमेश्वर की बहुत आभारी थी।

फिर मैंने परमेश्वर के वचनों के पाठ का एक और वीडियो देखा। सर्वशक्तिमान परमेश्वर कहते हैं, "'दुनिया पैसों के इशारों पर नाचती है' यह शैतान का एक फ़लसफ़ा है और यह संपूर्ण मानवजाति में, हर मानव-समाज में प्रचलित है। तुम कह सकते हो कि यह एक रुझान है, क्योंकि यह हर एक व्यक्ति के हृदय में बैठा दिया गया है। बिल्कुल शुरू से ही, लोगों ने इस कहावत को स्वीकार नहीं किया, किन्तु फिर जब वे जीवन की वास्तविकताओं के संपर्क में आए, तो उन्होंने इसे मूक सहमति दी, और महसूस करना शुरू किया कि वे वचन वास्तव में सत्य हैं। क्या यह शैतान द्वारा मनुष्य को भ्रष्ट करने की प्रक्रिया नहीं है? ... तो शैतान द्वारा मनुष्य को भ्रष्ट करने के लिए इस रुझान का उपयोग किए जाने के बाद, यह उनमें कैसे अभिव्यक्त होता है? क्या तुम लोगों को लगता है कि बिना पैसे के तुम लोग इस दुनिया में जीवित नहीं रह सकते, कि पैसे के बिना एक दिन जीना भी असंभव होगा? लोगों की हैसियत इस बात पर निर्भर करती है कि उनके पास कितना पैसा है, और वे उतना ही सम्मान पाते हैं। गरीबों की कमर शर्म से झुक जाती है, जबकि धनी अपनी ऊँची हैसियत का मज़ा लेते हैं। वे ऊँचे और गर्व से खड़े होते हैं, ज़ोर से बोलते हैं और अंहकार से जीते हैं। यह कहावत और रुझान लोगों के लिए क्या लाता है? क्या यह सच नहीं है कि पैसे की खोज में लोग कुछ भी बलिदान कर सकते हैं? क्या अधिक पैसे की खोज में कई लोग अपनी गरिमा और ईमान का बलिदान नहीं कर देते? इतना ही नहीं, क्या कई लोग पैसे की खातिर अपना कर्तव्य निभाने और परमेश्वर का अनुसरण करने का अवसर नहीं गँवा देते? क्या यह लोगों का नुकसान नहीं है? (हाँ, है।) क्या मनुष्य को इस हद तक भ्रष्ट करने के लिए इस विधि और इस कहावत का उपयोग करने के कारण शैतान कुटिल नहीं है? क्या यह दुर्भावनापूर्ण चाल नहीं है?" (वचन, खंड 2, परमेश्वर को जानने के बारे में, स्वयं परमेश्वर, जो अद्वितीय है V)। इसे देखने के बाद, मैं समझ पायी कि मैंने दर्द और थकान में दसियों साल इसलिए बिताये थे, क्योंकि शैतान की भ्रष्टता और समाज के प्रभाव की वजह से मैं सांसारिक तौर-तरीकों के पीछे भागते हुए पैसे की पूजा कर रही थी। बचपन में, गरीबी की हालत में, मुझे अलग-थलग रख कर नीची नज़र से देखा जाता था। जब मैंने दौलतमंद लोगों को बढ़िया ज़िंदगी जीते और आदर पाते हुए देखा, तो मेरे मन में पक्का हो गया कि इस दुनिया में जीने के लिए पैसा ज़रूरी है। "पैसा ही सब कुछ नहीं है, किन्तु इसके बिना, आप कुछ नहीं कर सकते हैं," "दुनिया पैसों के इशारों पर नाचती है," "पैसा जिसका, ताकत और रुतबा उसका," "पैसा सबसे पहले है," और "अमीर बनने के लिए इंसान कुछ भी कर सकता है।" इन शैतानी भ्रांतियों ने मेरे दिल में जड़ें जमा लीं और मेरी सोच को काबू में कर लिया। मेरा ख़याल था कि पैसा ही सब-कुछ है, यह मुझे प्रशंसा, आदर और खुशी दे सकता है। मैंने पैसे के पीछे भागने को अपना एकमात्र लक्ष्य बना लिया था और सिर्फ़ ज़्यादा कमाने की ही परवाह करने लगी थी। मुझे कोई परवाह नहीं थी कि मुझे चक्कर आ रहा है, मैं थकी हुई या बीमार हूँ, और मेरा शरीर जवाब दे रहा है। दौलतमंद होकर एक संपन्न ज़िंदगी बसर करने की बात सोच कर, मैं दांत भीँच कर काम करती रहती। मुझे कैंसर हो जाने की बाद भी कुछ नहीं बदला। दरअसल, इससे पैसे की अहमियत बढ़ गयी, क्योंकि मुझे इलाज करवाने और ज़िंदा रहने के लिए इसकी ज़रूरत थी। मैंने पैसा कमाने की कोशिश बंद नहीं की। मैं शैतान के बंधन में कस कर जकड़ी हुई थी, बस पैसे की गुलाम बन कर रह गयी थी। कार, घर, थोड़ा पैसा, लोगों की प्रशंसा और आदर पाने के बावजूद, मैं बिल्कुल भी खुश नहीं थी। मुझे बहुत-सी बीमारियों, यहाँ तक कि कैंसर ने भी घेर रखा था। पैसा मेरा दर्द नहीं मिटा पा रहा था, यह मेरी ज़िंदगी नहीं बचा पा रहा था। मैंने भयंकर दर्द महसूस किया, मायूस हो गयी। ज़्यादा पैसा भी किसी काम का नहीं होता। पहले, मैंने पैसे के लिए अपनी ज़िंदगी दांव पर लगा दी। अब मैं उससे अपनी ज़िंदगी खरीद रही थी। मैं पैसा कमाने के लिए जी रही थी, मगर मेरे हाथ खाली थे। तब मैंने साफ़ तौर पर समझा कि पैसा कमाने के पीछे भागना ज़िंदगी जीने का ग़लत तरीका है। पैसा एक चाल है, जो शैतान हमें नुकसान पहुंचाने और भ्रष्ट करने के लिए इस्तेमाल करता है। यह एक सांकल है, जो शैतान हमारी गर्दन में डाल देता है। परमेश्वर के वचन न होते, तो मैं अब भी नहीं समझ पाती कि शैतान हमें जकड़ने, काबू में करने और नुकसान पहुँचाने के लिए किस तरह पैसे का इस्तेमाल करता है, शैतान अब भी मुझे नाक की सीध में चलायेगा, दुख देगा और मेरे साथ खिलवाड़ करेगा। मैं समझ सकी कि लोग सत्य को न समझने के कारण ज़िंदगी जीने का तरीका नहीं जानते। वे भीड़ के पीछे चलते हैं, पैसे को आगे रखते हैं। कैसी शर्मनाक बात है। मैं बड़ी सौभाग्यशाली हूँ कि परमेश्वर की वाणी सुन उसके सामने आ सकी हूँ और शैतान के गलत इस्तेमाल से बच कर निकल सकी हूँ। यह परमेश्वर का उद्धार है और मेरा दिल उसके प्रति आभार से सराबोर है।

बाद में, जब मेरे पति सामान की सप्लाई के लिए बाहर जाते, तो मुझे कारखाने में काम करना पड़ता। कभी-कभी, हमारी बैठकों का समय होता। मैं इनमें भाग तो लेती, पर मन में हलचल मची रहती। मैं दिल से दोषी महसूस करती। मैं सोचती कि पैसा कमाने के फेर में मैंने किस तरह खुद को बीमार कर लिया था। डॉक्टर ने मुझे मृत्यु दंड दे दिया था। जब मैं मौत के कगार पर थी, तो परमेश्वर ने ही मुझे बचा कर जीने का एक और मौक़ा दिया। लेकिन मैं अपना कर्तव्य निभा कर उसके प्रेम का मूल्य नहीं चुका पा रही थी। मुझे लगा मैं परमेश्वर की ऋणी हूँ। मैंने प्रभु यीशु के इन वचनों को याद किया : "यदि मनुष्य सारे जगत को प्राप्‍त करे, और अपने प्राण की हानि उठाए, तो उसे क्या लाभ होगा? या मनुष्य अपने प्राण के बदले क्या देगा?" (मत्ती 16:26)। और 1 तीमुथियुस 6:8 में कहा गया है : "यदि हमारे पास खाने और पहिनने को हो, तो इन्हीं पर सन्तोष करना चाहिए।" अगर तुम अपनी ज़िंदगी से हाथ धो बैठो, तो ज़्यादा पैसा कमाने का क्या मतलब? मैंने कोयले के कारखाने को किराये पर देने के बारे में सोचा। मैं कम पैसा कमाऊंगी, मगर ज़िंदगी जीने के लिए यह काफ़ी होगा, फिर मैं परमेश्वर की आराधना कर अपना कर्तव्य निभा पाऊँगी। लेकिन फिर मन बदल गया। कोयले का कारखाना अच्छा चल रहा था, बहुत मुश्किल से यह व्यवसाय शुरू किया था। इसे यूं ही छोड़ देना शर्मनाक लग रहा था। मैं झिझक गयी। नहीं समझ पायी कि क्या किया जाए, इसलिए मैंने परमेश्वर से मदद के लिए प्रार्थना की।

एक दिन, मैंने परमेश्वर के ये वचन पढ़े : "अपने आपको इस स्थिति से मुक्त करने का एक बहुत ही आसान तरीका है जो है जीवन जीने के अपने पुराने तरीके को विदा कहना; जीवन में अपने पुराने लक्ष्यों को अलविदा कहना; अपनी पुरानी जीवनशैली, जीवन को देखने के दृष्टिकोण, लक्ष्यों, इच्छाओं एवं आदर्शों को सारांशित करना, उनका विश्लेषण करना, और उसके बाद मनुष्य के लिए परमेश्वर की इच्छा और माँग के साथ उनकी तुलना करना, और देखना कि उनमें से कोई परमेश्वर की इच्छा और माँग के अनुकूल है या नहीं, उनमें से कोई जीवन के सही मूल्य प्रदान करता है या नहीं, यह व्यक्ति को सत्य को अच्छी तरह से समझने की दिशा में ले जाता है या नहीं, और उसे मानवता और मनुष्य की सदृशता के साथ जीवन जीने देता है या नहीं। जब तुम जीवन के उन विभिन्न लक्ष्यों की, जिनकी लोग खोज करते हैं और जीवन जीने के उनके अनेक अलग-अलग तरीकों की बार-बार जाँच-पड़ताल करोगे और सावधानीपूर्वक उनका विश्लेषण करोगे, तो तुम यह पाओगे कि उनमें से एक भी सृजनकर्ता के उस मूल इरादे के अनुरूप नहीं है जिसके साथ उसने मानवजाति का सृजन किया था। वे सभी, लोगों को सृजनकर्ता की संप्रभुता और उसकी देखभाल से दूर करते हैं; ये सभी ऐसे जाल हैं जो लोगों को भ्रष्ट बनने पर मजबूर करते हैं, और जो उन्हें नरक की ओर ले जाते हैं। जब तुम इस बात को समझ लेते हो, उसके पश्चात्, तुम्हारा काम है जीवन के अपने पुराने दृष्टिकोण को अपने से अलग करना, अलग-अलग तरह के जालों से दूर रहना, परमेश्वर को तुम्हारे जीवन को अपने हाथ में लेने देना और तुम्हारे लिए व्यवस्थाएं करने देना; तुम्हारा काम है केवल परमेश्वर के आयोजनों और मार्गदर्शन के प्रति समर्पण करने का प्रयास करना, अपनी कोई निजी पसंद मत रखना, और एक ऐसा इंसान बनना जो परमेश्वर की आराधना करता है" (वचन, खंड 2, परमेश्वर को जानने के बारे में, स्वयं परमेश्वर, जो अद्वितीय है III)। परमेश्वर के वचन पढ़ते हुए, मैंने जीवन के उन शैतानी नियमों के बारे में सोचा, जिन पर मैं पहले दौलतमंद बनने के लिए भरोसा करती थी। मेरा मानना था कि "दुनिया पैसों के इशारों पर नाचती है" और "पैसा ही सब कुछ नहीं है, किन्तु इसके बिना, आप कुछ नहीं कर सकते हैं।" धनवान बनने और लोगों का आदर पाने के लिए मुझे पैसा कमाने का संघर्ष करना ही था। वे दिन बहुत दर्दनाक और तकलीफ़देह थे। क्या पैसा इतना महत्वपूर्ण है? यह वाकई मुझे क्या दे सकता है? इससे मैं घर, कार खरीद सकती हूँ, इससे मैं अच्छी सांसारिक ज़िंदगी जी सकती हूँ, आदर पा सकती हूँ, यह मुझे थोड़े समय तक देह-सुख दे सकता है। लेकिन यह मेरे दिल के खालीपन को नहीं भर सकता, मेरा दर्द दूर नहीं कर सकता, मुझे सुकून और आनंद नहीं दे सकता, यह बीमारियों से मेरे कष्ट ख़त्म नहीं कर सकता और मेरी ज़िंदगी नहीं बचा सकता। मैंने अपने स्थानीय स्कूल के प्रिंसिपल को याद किया। उनके पास पैसा और रुतबा था, लेकिन वे बेचारे कैंसर से मर गये। पैसा और रुतबा उनको पीड़ा और मौत से बचाने में मदद नहीं कर सके। मैंने उन दौलतमंद लोगों के बारे में सुना है, जिन्होंने ज़िंदगी के दुख-दर्द और खालीपन से बचने के लिए खुदकशी कर ली, मैंने ऐसे लोगों के बारे में भी सुना है, जिन्होंने सिर्फ़ पैसे के लिए झूठ बोलकर, धोखा देकर, लड़-झगड़ कर, दूसरों को धोखा देकर पूरी इंसानियत और अंतरात्मा खो दी है। इन सब आपबीतियों और अपने निजी अनुभव से मैं यह समझ पायी कि पैसा कमाने के पीछे भागने से लोग ज़्यादा भ्रष्ट और ज़्यादा अनैतिक बन जाते हैं। यह उन्हें परमेश्वर से दूर करके पाप की ओर ले जाता है। मैंने अय्यूब को याद किया, जिसने धन या सांसारिक सुख-सुविधाएं पाने की कोशिश नहीं की। अय्यूब ने परमेश्वर की संप्रभुता के सामने समर्पण किया और हर चीज़ में उसके कार्यों को जानने का प्रयास किया, और अंत में उसे परमेश्वर का आशीष मिला। मैंने याद किया कि यीशु के बुलाने पर किस तरह पतरस ने परमेश्वर का अनुसरण करने के लिए सब-कुछ छोड़ दिया। उसने परमेश्वर को जानने और उसे प्रेम करने का प्रयास किया, फिर परमेश्वर ने उसे पूर्ण किया और उसने एक सार्थक जीवन बिताया। इससे मुझे एहसास हुआ, कि जीवन में सबसे महत्वपूर्ण है परमेश्वर को जानना, उसकी आराधना करना, जीवन में उसके वचनों का पालन करना, और उसकी प्रशंसा प्राप्त करना। मेरे लिए आस्था और सही मार्ग को ढूंढना बहुत मुश्किल था। मैं जानती थी कि अगर मैं दौलत और सांसारिक सुखों के पीछे भागती रहूँ, सत्य और उद्धार की खोज करना छोड़ दूं तो यह बेवकूफी होगी। इस बारे में सोचने से मेरे दिल से शक निकल गया। अब मैं पैसे की गुलाम नहीं बनाना चाहती थी। मुझे बस सत्य का अनुसरण करने के लिए ज़्यादा समय और जोश चाहिए था। इसके बाद मैंने अपने पति से कारखाने को किराये पर देने के बारे में चर्चा की। परमेश्वर के अद्भुत आयोजनों की मदद से, हमने उसे किराये पर दे दिया। मैं नियमित रूप से सभाओं में जाने और अपना कर्तव्य निभाने में समर्थ हो गयी।

दो साल बाद, मेरे पति को अचानक एक बीमारी हुई और वे चल बसे। उनकी मृत्यु मेरे लिए बहुत दुखदायी थी, इससे मैं समझ सकी कि जीवन कितना क्षणभंगुर है। मेरे पति ने अपना ज़्यादातर जीवन भागदौड़ में, पैसा कमाने की कोशिश में बिताया था। उनका रक्तचाप 200 से ऊपर था, फिर भी वे काम करते रहते। जब उनके कमर के नीचे की हड्डी टूट गयी, तो भी वे पूरी तरह ठीक होने से पहले ही काम पर चले गये, मेरे समझाने के बावजूद आराम नहीं किया। वे भी पैसे के गुलाम थे। पूरी ज़िंदगी शैतान के नियंत्रण में रहे, उससे नुकसान सहते रहे। वे मौत के सामने होने पर भी अपना काम नहीं छोड़ते। वे पैसा कमा कर शानदार ज़िंदगी जीना चाहते थे, लेकिन ज़िंदगी से हाथ धो बैठे। शोहरत और दौलत उन्हें बचा नहीं सकी, उनका दर्द दूर नहीं कर सकी, मौत को धोखा देने में उनकी मदद नहीं कर सकी। जैसा कि परमेश्वर ने कहा है : "लोग अपना जीवन धन-दौलत और प्रसिद्धि का पीछा करते हुए बिता देते हैं; वे इन तिनकों को यह सोचकर कसकर पकड़े रहते हैं, कि केवल ये ही उनके जीवन का सहारा हैं, मानो कि उनके होने से वे निरंतर जीवित रह सकते हैं, और मृत्यु से बच सकते हैं। परन्तु जब मृत्यु उनके सामने खड़ी होती है, केवल तभी उन्हें समझ आता है कि ये चीज़ें उनकी पहुँच से कितनी दूर हैं, मृत्यु के सामने वे कितने कमज़ोर हैं, वे कितनी आसानी से बिखर जाते हैं, वे कितने एकाकी और असहाय हैं, और वे कहीं से सहायता नही माँग सकते हैं। उन्हें समझ आ जाता है कि जीवन को धन-दौलत और प्रसिद्धि से नहीं खरीदा जा सकता है, कि कोई व्यक्ति चाहे कितना ही धनी क्यों न हो, उसका पद कितना ही ऊँचा क्यों न हो, मृत्यु के सामने सभी समान रूप से कंगाल और महत्वहीन हैं। उन्हें समझ आ जाता है कि धन-दौलत से जीवन नहीं खरीदा जा सकता है, प्रसिद्धि मृत्यु को नहीं मिटा सकती है, न तो धन-दौलत और न ही प्रसिद्धि किसी व्यक्ति के जीवन को एक मिनट, या एक पल के लिए भी बढ़ा सकती है" (वचन, खंड 2, परमेश्वर को जानने के बारे में, स्वयं परमेश्वर, जो अद्वितीय है III)। मैंने उस वक्त को याद किया जब मैं अपनी ज़िंदगी का ज़्यादातर समय भागदौड़ में, पैसा कमाने की कोशिश में बिता रही थी, तब मुझे आदर और प्रशंसा तो मिली, मगर शैतान मुझे मौत के क़रीब तक लाकर भी यातना देता रहा। लेकिन परमेश्वर ने मुझे बचा लिया। उसने मुझे पैसे के भंवर से बचा कर बाहर निकाला, मेरी ज़िंदगी की दिशा बदल दी। अब, सत्य का अनुसरण करते हुए, अपना कर्तव्य निभाते हुए, मैं स्वतंत्र और शांत महसूस करती हूँ। ये ऐसी चीज़ें हैं जिन्हें पैसा नहीं खरीद सकता। मुझे बचाने के लिए मैं सर्वशक्तिमान परमेश्वर का धन्यवाद करती हूँ!

8. जीवन में परमेश्वर के अधिकार और प्रभुता को जानना

क्षिं शिनशिन, अमेरिका

सर्वशक्तिमान परमेश्वर कहते हैं, "परमेश्वर के अधिकार का ज्ञान, परमेश्वर की सामर्थ्‍य, परमेश्वर की पहचान और परमेश्वर के सार को अपनी कल्पनाओं पर भरोसा करके प्राप्त नहीं किया जा सकता है। जबकि तुम परमेश्वर के अधिकार को जानने के लिए कल्पनाओं पर भरोसा नहीं कर सकते हो, तो तुम किस रीति से परमेश्वर के अधिकार के सच्चे ज्ञान को प्राप्त कर सकते हो? परमेश्वर के वचनों को खाने और पीने से, संगति से और परमेश्वर के वचनों के अनुभवों से यह किया जा सकता है। इस प्रकार, तुम्हारे पास परमेश्वर के अधिकार का एक क्रमिक अनुभव और प्रमाणीकरण होगा और इस प्रकार तुम उसकी एक क्रमानुसार समझ और निरन्तर बढ़ने वाले ज्ञान को प्राप्त करोगे। यह परमेश्वर के अधिकार के ज्ञान को प्राप्त करने का एकमात्र तरीका है; और कोई छोटा रास्ता नहीं है। तुम लोग कल्पना न करो कहने का अर्थ यह नहीं है कि तुम सबको शिथिलता से विनाश के इन्तज़ार में बैठा दिया गया है या तुम सबको कुछ करने से रोका गया है। सोचने और कल्पना करने के लिए अपने मस्तिष्क का इस्तेमाल न करने का मतलब अनुमान लगाने के लिए अपने तर्क का इस्तेमाल न करना, विश्लेषण करने के लिए ज्ञान का इस्तेमाल न करना, विज्ञान को आधार के रूप में इस्तेमाल न करना, बल्कि समझना, जाँच करना और प्रमाणित करना है कि जिस परमेश्वर में तुम विश्वास करते हो उसके पास अधिकार है और प्रमाणित करना है कि वह तुम्हारी नियति के ऊपर प्रभुता रखता है और उसकी सामर्थ्‍य हर समय यह साबित करती है कि परमेश्वर के वचनों के द्वारा, सत्‍य के द्वारा, उन सबके द्वारा जिसका तुम अपने जीवन में सामना करते हो, वह स्वयं सच्चा परमेश्वर है। यही एकमात्र तरीका है जिसके द्वारा कोई भी व्यक्ति परमेश्वर की समझ को प्राप्त कर सकता है" (वचन, खंड 2, परमेश्वर को जानने के बारे में, स्वयं परमेश्वर, जो अद्वितीय है I)। मैं सोचता था कि किसी बड़ी घटना या चमत्कार को देखकर ही परमेश्वर के अधिकार को जाना जा सकता है। परमेश्वर के अधिकार के बारे में मेरी समझ सच में सीमित थी। परमेश्वर के वचनों से मैंने देखा है कि उसके अधिकार को जानने के लिए उसके वचनों को रोज़मर्रा की ज़िंदगी में अनुभव करना बहुत ज़रूरी है, उसके वचनों को अनुभव करके, हम हर चीज़ पर उसके अधिकार और प्रभुता को देख सकेंगे। इस तरह परमेश्वर में हमारी आस्था बढ़ती है।

पिछले साल मेरे परिवार ने करीब चौथाई एकड़ में टमाटर उगाए थे, अचानक फसल पर भयंकर कीट संक्रमण हो गया और कीट फल, फूल और पत्तियाँ—सबकुछ खा गए। मुझे बहुत फ़िक्र हुई, मैंने अपने परिवार से बात की कि कीड़ों से कैसे छुटकारा पाया जाए। कीटनाशक इस्तेमाल करने पर मिट्टी बरबाद हो जाएगी और विषैली भी, जिससे उसमें उगाई हर चीज़ विषैली हो जाएगी। हमने उन्हें हाथ से पकड़ने की कोशिश की मगर उनकी आबादी तेज़ी से बढ़ती गई। हमने तीन-चार दिन काम किया मगर कोई फ़र्क नहीं पड़ा। उनकी संख्या बेतहाशा बढ़ गई। उनसे छुटकारा पाने के लिए मैंने ताबड़तोड़ और भी उपाय किए। जब यह हुआ तब मैंने परमेश्वर से प्रार्थना तो की थी, मगर मैंने परमेश्वर के अधिकार और शासन को नहीं समझा था, इसलिए उसने मेरे हृदय में जगह नहीं बनाई थी। मुझे नहीं पता था कि कैसे सच में परमेश्वर पर आश्रित हुआ जाए और कैसे उसकी इच्छा की खोज की जाए। ऐसे कीड़े से पहली बार मेरा सामना हुआ था, बरसों से खेती करता आ रहा हूँ और मेरे पास कीट नियंत्रण का भी काफ़ी तजुर्बा था। मैंने सोचा हाथ-पैर मारता रहूँगा तो हल मिल ही जाएगा। जितने भी उपाय मुझे पता थे, एक-एक करके सारे आज़मा लिए, छह या सात उपाय आज़माए होंगे मगर कोई नतीजा नहीं निकला। मैंने अपने जीवन में ऐसा ढीठ कीड़ा नहीं देखा था। इससे पहले, मैंने हर कीट संक्रमण पर काबू पाया था, मगर इस बार मेरा सारे उपाय बेकार हो रहे थे। फिर मेरे एक दोस्त ने कहा, कृषि विश्वविद्यालय के एक प्रोफ़ेसर ने बताया है कि नीम का तेल बढ़िया कीट निवारक है, मैं फ़ौरन खरीद लाया, मगर उससे भी बात नहीं बनी। मैं सब करके हार गया था, मगर कोई हल नज़र नहीं आ रहा था। अगले कुछ दिन मैं रोज़ सुबह अपनी फसल देखने जाता रहा, मैंने देखा कि कीट के कारण टमाटर के सभी पौधे खराब हो गए थे। कुछ पौधों के फूल गिर गये थे, कुछ की पत्तियाँ मुरझा गईं थी और कुछ में फल सड़ने लगे थे। मैं बहुत दुखी हुआ। टमाटर उगाने में भाई-बहनों ने हर रोज़ मेरी मदद की थी। उन्होंने बहुत काम किया था, जाली बनाई, पौधों की काट-छाँट की, उन्हें खूंटों से बांधा, और जब टमाटर फलने-फूलने लगे और लग रहा था कि बढ़िया फसल होगी, तो अचानक इन कीड़ों ने हमला कर दिया। मैं समझ गया कि इस साल की फसल बेकार जाएगी। पौधों को कीटों से लदा देखकर, मैं घबरा गया। मेरे पड़ोसी वॉन्ग का खेती में काफ़ी तजुर्बा था और उसे कीटों की अच्छी जानकारी थी, तो मैंने सोचा शायद उसके पास कोई हल होगा। मैं उसके पास गया, मगर वह बोला, "खेती करते 30 साल हो गए, मगर ऐसा कभी कुछ नहीं देखा। दिन में तीन बार कीटनाशक का छिड़काव कर रहा हूँ, उससे टमाटर खत्म हो गए मगर कीड़े नहीं मरे।" एक दूसरा पड़ोसी, ज़ैंग, मायूसी से बोला, "मैंने तो तीन-चार कीटनाशक मिलाकर इस्तेमाल किए, मगर कीड़े नहीं मरे!" यह सब सुनकर मैं बहुत निराश हुआ। यह कीटों का प्लेग था, और उनसे छुटकारा पाने का कोई तरीका नहीं था। लग रहा था कि मेरे सारे टमाटर बरबाद हो जाएँगे। लाचार होकर, मैंने परमेश्वर से प्रार्थना की : "ओ परमेश्वर! मुझे नहीं पता कि मैं इस प्रकोप से कैसे निजात पाऊँ। मुझे कुछ समझ नहीं आ रहा। कृपया मुझे प्रबुद्ध करें और राह दिखाएँ, ताकि मैं जान सकूँ कि इसे कैसे अनुभव करना है और मुझे इससे क्या सबक सीखना चाहिए।"

किसी सभा में मैंने परमेश्वर के ये वचन पढ़े थे : "परमेश्वर की संप्रभुता और नियन्त्रण के अंतर्गत, सभी चीज़ें उसके विचारों के अनुरूप अस्तित्व में आती हैं या अदृश्य हो जाती हैं; नियम बनते हैं जो उनके जीवन को संचालित करते हैं, और वे उनके अनुसार चलते हुए विकास करते हैं और निरंतर अपनी संख्या बढ़ाते हैं। कोई भी मनुष्य या चीज़ इन नियमों के ऊपर नहीं है। ऐसा क्यों है? इसका एकमात्र उत्तर हैः ऐसा परमेश्वर के अधिकार की वजह से है। दूसरे शब्दों में कहें तो, परमेश्वर के विचारों और परमेश्वर के वचनों के कारण है; स्वयं परमेश्वर के कार्यों की वजह से है। अर्थात्, यह परमेश्वर का अधिकार और परमेश्वर की इच्छा है जो इन नियमों को बनाती है; जो उसके विचार के अनुसार परिवर्तित होंगे एवं बदलेंगे, ये सभी परिवर्तन और बदलाव उसकी योजना की खातिर घटित होंगे या मिट जाएंगे। उदाहरण के लिए, महामारियों को ही लें। वे बिना चेतावनी दिए ही अचानक फैल जाती हैं। वे कैसे फैलीं या क्यों हुईं, इसके सही कारणों के बारे में किसी को नहीं पता, और जब कभी भी कोई महामारी किसी स्थान पर फैलती है, तो अभिशप्त लोग ऐसी विपत्ति से बच नहीं पाते हैं। मानव-विज्ञान का मानना है कि महामारियाँ ख़तरनाक या हानिकारक सूक्ष्म रोगाणुओं के फैलने से उत्पन्न होती हैं, और उनकी रफ्तार, पहुंच और एक से दूसरे तक संचारण के तरीके का पूर्वानुमान या नियन्त्रण मानव-विज्ञान द्वारा करना संभव नहीं है। हालांकि, मनुष्य हर सम्भव तरीके से महामारी को रोकने का प्रयत्न करता है, लेकिन जब महामारियां फैलती हैं तो कौन-सा व्यक्ति या पशु अपरिहार्य रूप से इसकी चपेट में आ जाएगा, इसे वह नियंत्रित नहीं कर पाता। मनुष्य केवल उनको रोकने का और उनसे बचाव करने का और उन पर शोध करने का प्रयास कर सकता है। परन्तु कोई भी उस मूल वजह को नहीं जानता जो यह बता सके कि किसी महामारी की शुरुआत और अंत कैसे होता है, और न ही कोई उन्हें नियन्त्रित कर सकता है। किसी महामारी के शुरू होने और फैलने पर, सबसे पहले मनुष्य जो कदम उठाता है वह होता है उसका टीका विकसित करना, परन्तु अक्सर टीका तैयार होने से पहले ही वह महामारी अपने आप ही ख़त्म हो जाती है। आखिर क्यों महामारियाँ खत्म हो जाती हैं? कुछ लोग कहते हैं कि रोगाणुओं को नियन्त्रित कर लिया जाता है, कुछ का कहना है कि मौसम के बदलने से वे खत्म हो जाती हैं। ये अनुमान तर्कसंगत हैं या नहीं, विज्ञान इसके बारे में न तो कोई स्पष्टीकरण दे सकता है, न ही कोई सटीक उत्तर। मानवजाति को न केवल इन अटकलबाज़ियों का सामना करना है, वरन महामारियों के बारे में अपनी समझ की कमी और भय से भी निपटना है। अंततः कोई नहीं जानता कि महामारियाँ क्यों शुरू होती हैं या वे क्यों खत्म हो जाती हैं। क्योंकि मानवजाति का विश्वास केवल विज्ञान में है, वह पूरी तरह से उसी पर आश्रित है, वह सृजनकर्ता के अधिकार को नहीं पहचानती या उसकी संप्रभुता को स्वीकार नहीं करती, इसलिए उसे कभी भी इसका कोई उत्तर नहीं मिल पाएगा" (वचन, खंड 2, परमेश्वर को जानने के बारे में, स्वयं परमेश्वर, जो अद्वितीय है III)। परमेश्वर सभी चीज़ों पर शासन करता है। सब कुछ उसके हाथ में है। छोटा हो या बड़ा, आँखों के सामने हो या ओझल, ज़िन्दा हो या मुर्दा, सब कुछ परमेश्वर की मर्ज़ी के मुताबिक आता या जाता है। हर आपदा परमेश्वर के शासन के अधीन होती है। लोग नहीं जानते कि प्लेग या कीट-प्लेग कहाँ से आती हैं या उन्हें कैसे रोका जाए। हमें नहीं पता वे कब गायब होंगी। इन सब पर परमेश्वर का शासन है। मगर मैंने वास्तव में परमेश्वर के अधिकार और प्रभुता को नहीं समझा था, इसलिए जब कीड़ों ने मेरे टमाटरों को संक्रमित किया, तो मैं फ़ौरन परमेश्वर को ढूँढ़ने और उस पर भरोसा करने के लिए उसके समक्ष नहीं आया, बल्कि अपने तरीकों से हल ढूँढ़ने की कोशिश करता रहा। वह सब बेकार रहा, फिर भी मैं परमेश्वर की शरण में नहीं गया या उसका सहारा नहीं लिया। जब कीटनाशकों ने काम नहीं किया तो मुझे मायूसी और लाचारी महसूस हुई। मुझे परमेश्वर पर विश्वास था और उससे प्रार्थना की थी, मगर उसने मेरे हृदय में जगह नहीं बनाई थी। मुझे लगा मैं खुद ही कीड़ों से छुटकारा पा सकता हूँ। मैं कितना अभिमानी और अज्ञानी था! फिर मुझे एहसास हुआ कि उनका आना और जाना तो परमेश्वर तय करता है। यह हमारे बस से बाहर है। मुझे तब भी समझ नहीं आया कि उस कीट संक्रमण में परमेश्वर की क्या इच्छा थी. मगर यह जानता था कि मुझे अपना काम करना है और कीटों को परमेश्वर पर छोड़ देना है। मुझे परमेश्वर की व्यवस्था के आगे सिर झुकाना था। इस एहसास से मुझे शांति मिली। उसकी व्यवस्था के आगे सिर झुकाने और उसे अनुभव करने के लिए तैयार होकर, मैंने परमेश्वर से प्रार्थना की।

कुछ दिनों बाद मैं खेत पर गया और देखा कि टमाटर के पौधों पर मकड़ियों के जाले लगे हुए हैं। सोचने लगा कि ये कहाँ से आ गईं। और करीब से देखा तो जालों में कई छोटे-छोटे पतंगे फँसे हुए थे, फिर मुझे याद आया कि मकड़ियाँ इन्हें खाती हैं। पतंगे नहीं तो अंडे नहीं और अंडे नहीं तो कीड़े नहीं। मैंने ग़ौर किया कि दो दिन पहले की तुलना में कीट बहुत कम हो गए थे। मुझे पता था यह परमेश्वर का कार्य है, वही कीटों को खाने के लिए मकड़ियों को लेकर आया। मैंने परमेश्वर का धन्यवाद किया! सात या आठ दिन बाद मैंने देखा टमाटर के पौधों के फलों, टहनियों, फूलों और पत्तियों से कीड़े गायब थे। मैं बहुत खुश हुआ। सोचा भी न था कि कुछ ही दिनों में मकड़ियाँ उन सब कीटों को खा लेंगी। परमेश्वर वाकई सर्वशक्तिमान है! अपनी आँखों से न देखा होता तो यकीन ही न होता कि यह सच है। मैं परमेश्वर के प्रति आभार और प्रशंसा से भर उठा। नास्तिकों को परमेश्वर का शासन और अधिकार समझ नहीं आता। वे आपदाओं की जानकारी पाने और उनसे बचने के लिए विज्ञान पर ही विश्वास और भरोसा करते हैं मगर उन्हें पूरी तरह से समझ नहीं पाते। उनके पास आश्रय लेने को कुछ नहीं होता, आपदा आने पर वे असहाय होते हैं, इसलिए उनकी फसल को भारी नुकसान होता है। मगर जब मैं परमेश्वर की शरण में गया, उसके आगे सिर झुकाने और उसका सहारा लेने को तैयार हुआ, तो उसने कीड़ों को खाने के लिए उन छोटी मकड़ियों का इस्तेमाल किया, और बड़ी आसानी से कीट संक्रमण को निपटा दिया। इसने मुझे दिखा दिया कि हर चीज़ पर परमेश्वर का शासन है और वही सभी चीज़ों को चलाता है। वह बहुत बुद्धिमान और सर्वशक्तिमान है! जब टमाटरों के पकने का समय था, मुझे लगा कि कीट संक्रमण के कारण बहुत खराब फसल होगी, मगर मेरी हैरानी का ठिकाना न रहा, भरपूर फसल हुई। परमेश्वर चमत्कारिक तरीके से काम करता है! जैसा कि सर्वशक्तिमान परमेश्वर के वचनों में कहा गया है : "उसके कर्म सर्वव्यापी हैं, उसकी सामर्थ्य सर्वव्यापी है, उसकी बुद्धि सर्वव्यापी है, और उसका अधिकार सर्वव्यापी है। इन व्यवस्थाओं और नियमों में से प्रत्येक उसके कर्मों का मूर्त रूप है और प्रत्येक उसकी बुद्धिमत्ता और अधिकार को प्रकट करता है। कौन खुद को उसके प्रभुत्व से मुक्त कर सकता है? और कौन उसकी अभिकल्पनाओं से खुद को छुड़ा सकता है? सभी चीज़ें उसकी निगाह के नीचे मौजूद हैं, और इतना ही नहीं, सभी चीज़ें उसकी संप्रभुता के अधीन रहती हैं। उसके कर्म और उसकी सामर्थ्य मानवजाति के लिए इस तथ्य को स्वीकार करने के अतिरिक्त कोई विकल्प नहीं छोड़ती कि वह वास्तव में मौजूद है और सभी चीज़ों पर संप्रभुता रखता है" (वचन, खंड 1, परमेश्वर का प्रकटन और कार्य, परिशिष्ट 3: मनुष्य को केवल परमेश्वर के प्रबंधन के बीच ही बचाया जा सकता है)। इससे मैंने अनुभव किया कि परमेश्वर का अधिकार और बुद्धि सर्वत्र है। मौसम, सूरज और बारिश पर परमेश्वर का शासन है और हर तरह के कीट पर भी। कोई भी सृजित प्राणी इनमें से किसी भी चीज़ को नियंत्रित नहीं कर सकता। परमेश्वर की रचना के कण-कण में और सभी चीज़ों के प्रबंधन में, हम परमेश्वर के असाधारण अधिकार को देख सकते हैं। वह बहुत बुद्धिमान और सर्वशक्तिमान है! मैंने खुद से कहा कि भविष्य में चाहे जो भी हो, मुझे परमेश्वर पर भरोसा करना है और उसके कर्मों को बेहतर तरीके से समझना है।

दो महीने बाद, हमने चौलाई बोयी और कुछ हफ़्तों बाद बढ़िया हरे पौधे निकल आए। मैंने सोचा बढ़िया फसल होगी। मगर एक सुबह, मेरी बीवी ने बताया कि पौधों पर डायमंडबैक पतंगे का लार्वा लगा हुआ है और मुझे उससे निपटने को कहा। यह सुनकर मैं डर गया। यह लार्वा बहुत फुर्तीला होता है और उसे हाथ से पकड़ना मुश्किल होता है, वे बहुत तेज़ी से प्रजनन करते हैं। एक या दो दिन में ही विकसित हो जाते हैं। एक बार वे हमारे तरबूज़ों की फसल पर आ गए थे, मैंने दर्जनों चीज़ें आज़मा ली थी, मगर कोई भी कारगर साबित नहीं हुई। दो-एक दिनों में ही वे हमारी सब्जियों को चट कर गए और हमारा लहलहाता बगीचा चौपट हो गया था। मुझे फ़िक्र होने लगी, कि कहीं दो दिनों में ही वे हमारी सारी चौलाई चट न कर जाएँ। समझ नहीं आ रहा था कि क्या करूँ। मैंने फ़ौरन परमेश्वर से प्रार्थना की कि मेरा मार्गदर्शन करे ताकि मैं उसकी इच्छा को समझ सकूँ।

फिर मैंने परमेश्वर के वचनों में यह पढ़ा : "अय्यूब ने परमेश्वर को देखने या परमेश्वर के वचन सुनने में असमर्थ होते हुए भी इन चीज़ों को धारण और इनका अनुसरण किया; यद्यपि उसने परमेश्वर को कभी नहीं देखा था, फिर भी वह उन उपायों को जानने लगा था जिनसे परमेश्वर सभी चीज़ों पर शासन करता है; और उसने उस बुद्धि को समझ लिया था जिससे परमेश्वर ऐसा करता है। यद्यपि उसने परमेश्वर द्वारा बोले गए वचन कभी नहीं सुने थे, फिर भी अय्यूब जानता था कि मनुष्य को फल देने और मनुष्य से ले लेने के सारे कर्म परमेश्वर से आते हैं। हालाँकि उसके जीवन के वर्ष किसी भी साधारण व्यक्ति के वर्षों से भिन्न नहीं थे, फिर भी उसने अपने जीवन की अनुल्लेखनीयता से सभी चीज़ों के ऊपर परमेश्वर की संप्रभुता के अपने ज्ञान को, या परमेश्वर का भय मानने और बुराई से दूर रहने के मार्ग के अपने अनुसरण को प्रभावित नहीं होने दिया। उसकी नज़रों में, सभी चीज़ों के विधानों में परमेश्वर के कर्म समाए थे, और परमेश्वर की संप्रभुता व्यक्ति के जीवन के किसी भी भाग में देखी जा सकती थी। उसने परमेश्वर को नहीं देखा था, परंतु वह यह अहसास कर पाता था कि परमेश्वर के कर्म हर जगह हैं, और पृथ्वी पर अपने अनुल्लेखनीय समय के दौरान, अपने जीवन के प्रत्येक कोने में वह परमेश्वर के असाधारण और चमत्कारिक कर्म देख पाता और उनका अहसास कर पाता था, और वह परमेश्वर की चमत्कारिक व्यवस्थाओं को देख सकता था। परमेश्वर की अदृश्यता और मौन ने परमेश्वर के कर्मों के अय्यूब के बोध में रुकावट नहीं डाली, न ही उन्होंने सभी चीज़ों के ऊपर परमेश्वर की संप्रभुता के उसके ज्ञान को प्रभावित किया। उसके दिन-प्रतिदिन के जीवन के दौरान, उसका जीवन हर चीज़ में छिपे परमेश्वर की संप्रभुता और व्यवस्थाओं का बोध था। अपने दिन-प्रतिदिन के जीवन में उसने परमेश्वर के हृदय की आवाज़ और परमेश्वर के वचन सुने और समझे थे, उस परमेश्वर के जो सभी चीज़ों के बीच मौन रहकर भी अपने हृदय की आवाज़ और अपने वचन सभी चीज़ों के विधि-विधानों को शासित करने के द्वारा व्यक्त करता है। तो, तुम देखो, कि यदि लोगों के पास अय्यूब के समान ही मानवता और अनुसरण हो, तो वे अय्यूब के समान बोध और ज्ञान प्राप्त कर सकते हैं, और अय्यूब के समान ही सभी चीज़ों के ऊपर परमेश्वर की संप्रभुता की समझ और ज्ञान अर्जित कर सकते हैं" (वचन, खंड 2, परमेश्वर को जानने के बारे में, परमेश्वर का कार्य, परमेश्वर का स्वभाव और स्वयं परमेश्वर II)। मैने परमेश्वर के वचनों में देखा कि अय्यूब ने अपने दैनिक जीवन में परमेश्वर के अधिकार, उसके शासन और सर्वशक्तिमत्ता को समझने पर ज़्यादा ध्यान दिया। इसके ज़रिए, उसने देखा कि सब कुछ परमेश्वर से आता है, सभी चीज़ों और मानवजाति के भाग्य पर परमेश्वर का शासन और नियंत्रण है। अय्यूब को इस बात पर कोई संदेह नहीं था कि उसका धन परमेश्वर के आशीष और शासन के कारण है और वह उसकी मेहनत से उसके पास नहीं आया। जब उसका धन छिन गया, तब उसे विश्वास था कि परमेश्वर की अनुमति से ही वैसा हुआ है। जो दिया और लिया जाता है, वह परमेश्वर द्वारा शासित और निर्धारित होता है। इसलिए उसने शिकायत नहीं की, बल्कि परमेश्वर की प्रशंसा की। मगर जब ऐसा कुछ हुआ जो मुश्किल था या मुझे नापसंद था, मैं उसे स्वीकार न कर सका और परमेश्वर के आगे सिर न झुका सका। मैंने देखा कि परमेश्वर ने मेरे हृदय में जगह नहीं बनाई थी और मुझ में आस्था की कमी थी। इस खयाल से मैं बहुत शर्मिंदा हुआ और मैं समझ गया कि यह परमेश्वर की इजाज़त से हो रहा था। परमेश्वर चाहता था कि मैं उसकी सर्वशक्तिमत्ता और शासन को जानूँ और अपने दैनिक जीवन में वास्तव में उसके आगे सिर झुकाऊँ। कीटों से छुटकारा पाना और चौलाई की अच्छी फसल होना, सब परमेश्वर के हाथ में था। एक पुरानी कहावत है, "जुताई इंसान के हाथ में है, फसल परमेश्वर के हाथ में है।" मैं जानता था कि मुझे चीज़ों को उनके अनुसार होने देना चाहिए, परमेश्वर की इच्छा को खोजना और उसकी व्यवस्था के आगे सिर झुकाना सीखना चाहिए। इस खयाल से मुझे काफ़ी राहत मिली और मैंने मन ही मन परमेश्वर से प्रार्थना की, "ओ परमेश्वर, मुझे विश्वास है कि यह तुम्हारे हाथ में है कि चौलाई की फसल कितनी अच्छी हो। मैं अपनी योजनाओं और चिंताओं को छोड़ दूँगा, इस माहौल में तुम्हारे वचनों को अनुभव करूँगा और तुम्हारी आज्ञा का पालन करूँगा।" उसके बाद हमने लार्वा से निजात पाने के लिए कुछ चीज़ों को आज़माया, मगर किसी से बात नहीं बनी। मैंने धैर्य नहीं खोया। जानता था कि फसल अच्छी न भी हुई, तो वह परमेश्वर की इच्छा होगी। मैंने उसकी व्यवस्था के आगे सिर झुका दिया। दो-एक दिन के बाद मैं खेत में गया तो मैंने देखा कि गोरैयों के झुंड चौलाई पर लगे कीड़े खा रहे थे। मैं देखकर हैरान रह गया कि एक बार फिर परमेश्वर ने मुझे राह दिखाई और उस समस्या का हल निकाला जिसे मैं सुलझा नहीं सका था। मैंने परमेश्वर का आभार मनाया! और दो दिनों में गोरैयों ने सारा लार्वा खा लिया। हम बहुत खुश हुए, बार-बार परमेश्वर का धन्यवाद किया और उसकी स्तुति की। परमेश्वर वाकई सर्वशक्तिमान है!

फिर, मैंने परमेश्वर के वचनों में यह पढ़ा : "जब परमेश्वर ने सभी चीज़ों की सृष्टि की, तब उसने उन्हें संतुलित करने के लिए, पहाड़ों और झीलों के वास की स्थितियों को संतुलित करने के लिए, पौधों और सभी प्रकार के पशुओं, पक्षियों, कीड़ों-मकोड़ों के वास की स्थितियों को संतुलित करने के लिए सभी प्रकार की पद्धतियों और तरीकों का उपयोग किया। उसका लक्ष्य था कि सभी प्रकार के प्राणियों को उन नियमों के अंतर्गत जीने और बहुगुणित होने की अनुमति दे जिन्हें उसने स्थापित किया था। सृष्टि की कोई भी चीज़ इन नियमों के बाहर नहीं जा सकती है, और उन्हें तोड़ा नहीं जा सकता है। केवल इस प्रकार के आधारभूत वातावरण के अंतर्गत ही मनुष्य पीढ़ी-दर-पीढ़ी सकुशल जीवित रह सकते हैं और वंश-वृद्धि कर सकते हैं" (वचन, खंड 2, परमेश्वर को जानने के बारे में, स्वयं परमेश्वर, जो अद्वितीय है IX)। मैंने परमेश्वर के वचनों से देखा कि जब उसने सब चीज़ों की रचना की थी, उसने हर तरह से उनकी आजीविका की स्थितियों को संतुलित किया था ताकि उसके शासन के अधीन हर सजीव वस्तु बेहद व्यवस्थित तरीके से रहे और अपनी संतति बढाये, एक दूसरे को सहारा देते हुए और नियंत्रण में रखते हुए, जैसा परमेश्वर ने तय किया है। परमेश्वर के बनाए इन नियमों का कोई उल्लंघन नहीं कर सकता। परमेश्वर ने पारिस्थितिक संतुलन के लिए सभी जानवरों, पौधों और कीटों को बनाया, हमारे सजीव पर्यावरण की रक्षा करने और उसे स्थिरता प्रदान करने के लिए। परमेश्वर की ऐसी व्यवस्थाओं, उसके बनाए नियमों के बिना, जानवरों और कीटों में अराजकता होती और उससे हमारे जीवन में भी अराजकता फैल जाती। हम बच न पाते। परमेश्वर के विवेचन में कोई मीन मेख नहीं है। सभी चीज़ें उसके महान सामर्थ्य, बुद्धि, दृढ़ता और इन सबसे बढ़कर, मानवजाति के लिए उसके प्रेम को प्रकट करती हैं। जैसे हमने देखा कि हमारी सब्जियों पर लगे कीटों का कोई हल नहीं था, मगर परमेश्वर ने उन्हें खाने के लिए गोरैयों और मकड़ियों का इस्तेमाल किया, ताकि हम परमेश्वर के दिए भोजन का लुत्फ़ उठा सकें। परमेश्वर की बनायी हर चीज़ का अपना उद्देश्य होता है, छोटी मकड़ियों और गोरैयों तक का भी अपना उद्देश्य है। परमेश्वर पर्यावरण के संतुलन में उनका इस्तेमाल करता है। परमेश्वर सभी चीजों का आपसी संबंध बनाता है, ताकि हम बेहतर तरीके से जी सकें। फिर एक बार हमारी सब्जियों में काले कीट और बदबूदार कीड़े आ गए, मैंने परमेश्वर से प्रार्थना की, फिर खयाल आया कि इन कीड़ों का प्राकृतिक दुश्मन है, मेंढक। हमने खेत में पाँच मेंढक छोड़ दिए और दो महीनों में ही वे 30 हो गए। कीड़े कम होते गए और हमारी फसल शानदार हुई। मैंने इसके लिए परमेश्वर का बेहद आभार मनाया! मुझे परमेश्वर के वचन याद आए, "यद्यपि यह वाक्यांश 'परमेश्वर का अधिकार' बहुत गहन प्रतीत हो सकता है, फिर भी परमेश्वर का अधिकार बिल्कुल भी गूढ़ नहीं है। वह मनुष्य के जीवन के प्रत्येक क्षण में उसके साथ विद्यमान है, और प्रतिदिन उसका मार्गदर्शन करता है। इसलिए, प्रत्येक मनुष्य वास्तविक जीवन में अनिवार्य रूप से परमेश्वर के अधिकार के अत्यंत साकार स्वरूप को देखेगा और अनुभव करेगा। यह साकार स्वरूप इस बात का पर्याप्त प्रमाण है कि परमेश्वर का अधिकार वास्तव में विद्यमान है, और यह बात किसी भी व्यक्ति को इस तथ्य को पहचानने और समझने में मदद करती है कि परमेश्वर के पास ऐसा अधिकार है" (वचन, खंड 2, परमेश्वर को जानने के बारे में, स्वयं परमेश्वर, जो अद्वितीय है III)। मैं सोचा करता था कि परमेश्वर के अधिकार को समझने के लिए मेरे साथ कोई बड़ी घटना होनी चाहिए, इसलिए मैंने अपने दैनिक जीवन की छोटी-छोटी बातों में इसे अनुभव करने की ओर ध्यान नहीं दिया। उसके बाद, मैने देखा कि परमेश्वर के अधिकार को समझना उतना मुश्किल नहीं है जितना मैंने सोचा था। उसका अधिकार और सामर्थ्य हमेशा प्रत्यक्ष हैं और हमारे दैनिक जीवन में हमारे साथ होते हैं। चाहे कोई बात बड़ी हो या छोटी, जब तक हम परमेश्वर के वचनों को अनुभव करने की ओर ध्यान देते हैं, हम उसके अधिकार को देख सकते हैं।

उन महीनों की ओर मुड़कर देखें, जब कीट संक्रमण से मेरा सामना हुआ, पहले-पहल मैं अपने तजुर्बे और वैज्ञानिक ज्ञान पर भरोसा करना ही जानता था, मगर उससे मुझे कोई लाभ नहीं हुआ। जब मैंने सिर नवाया और परमेश्वर के वचनों को अनुभव किया, मैंने उसके कर्मों को देखा, परमेश्वर के अधिकार और प्रभुता की व्यावहारिक समझ हासिल की। परमेश्वर में मेरी आस्था भी बढ़ी। परमेश्वर का धन्यवाद!

9. आस्था अर्थात परमेश्वर पर अटूट विश्वास

चेंग चेंग, इटली

सर्वशक्तिमान परमेश्वर कहते हैं, "यह केवल तुम्हारे विश्वास के भीतर से ही है कि तुम परमेश्वर को देखने में समर्थ होगे, और जब तुम्हारे पास विश्वास है तो परमेश्वर तुम्हें पूर्ण बनायेगा। विश्वास के बिना, वह ऐसा नहीं कर सकता है। परमेश्वर तुम्हें वह सब प्रदान करेगा जिसको प्राप्त करने की तुम आशा करते हो। यदि तुम्हारे पास विश्वास नहीं है, तो तुम्हें पूर्ण नहीं बनाया जा सकता है और तुम परमेश्वर के कार्यों को देखने में असमर्थ होगे, उसकी सर्वसामर्थ्य को तो बिल्कुल भी नहीं देख पाओगे। जब तुम्हारे पास यह विश्वास होता है कि तुम अपने व्यवहारिक अनुभव में उसके कार्यों को देख सकते हो, तो परमेश्वर तुम्हारे सामने प्रकट होगा और भीतर से वह तुम्हें प्रबुद्ध करेगा और तुम्हारा मार्गदर्शन करेगा। उस विश्वास के बिना, परमेश्वर ऐसा करने में असमर्थ होगा। यदि तुम परमेश्वर पर विश्वास खो चुके हो, तो तुम कैसे उसके कार्य का अनुभव कर पाओगे? इसलिए, केवल जब तुम्हारे पास विश्वास है और तुम परमेश्वर पर संदेह नहीं करते हो, चाहे वो जो भी करे, अगर तुम उस पर सच्चा विश्वास करो, केवल तभी वह तुम्हारे अनुभवों में तुम्हें प्रबुद्ध और रोशन कर देता है, और केवल तभी तुम उसके कार्यों को देख पाओगे। ये सभी चीजें विश्वास के माध्यम से ही प्राप्त की जाती हैं। विश्वास केवल शुद्धिकरण के माध्यम से ही आता है, और शुद्धिकरण की अनुपस्थिति में विश्वास विकसित नहीं हो सकता है। 'विश्वास' यह शब्द किस चीज को संदर्भित करता है? विश्वास सच्चा भरोसा है और ईमानदार हृदय है जो मनुष्यों के पास होना चाहिए जब वे किसी चीज़ को देख या छू नहीं सकते हों, जब परमेश्वर का कार्य मनुष्यों के विचारों के अनुरूप नहीं होता हो, जब यह मनुष्यों की पहुँच से बाहर हो। इसी विश्वास के बारे में मैं बातें करता हूँ" (वचन, खंड 1, परमेश्वर का प्रकटन और कार्य, जिन्हें पूर्ण बनाया जाना है उन्हें शोधन से गुजरना होगा)। परमेश्वर के वचनों के अनुसार परमेश्वर में सच्ची आस्था का होना बहुत अहम है। चाहे हमें कैसे ही परीक्षणों का सामना करना पड़े या हमारी कठिनाइयाँ कितनी ही विकट हों, परमेश्वर चाहता है कि हर कोई उसके वचनों पर विश्वास करे और उसमें आस्था रखे, परमेश्वर पर पूरा भरोसा रखे और उसके साथ सहयोग करे। केवल इसी तरीके से अनुभव के ज़रिए परमेश्वर के सर्वशक्तिमान शासन और कर्मों का गवाह बना जा सकता है। परमेश्वर के मार्गदर्शन का धन्यवाद, मुझे भी इसका ज़रा सा अनुभव हुआ।

18 नवम्बर, 2016 की सुबह, मुझे इटली से एक बुजुर्ग भाई का ऑनलाइन संदेश मिला कि वे आध्यात्मिक शुष्कता महसूस कर रहे हैं और सर्वशक्तिमान परमेश्वर की कलीसिया के बारे में और जानकारी चाहते हैं। उस संदेश को पढ़कर, मैं प्रभु की वापसी के लिए उनकी ललक और प्रतीक्षा की बेक़रारी महसूस कर सकती थी। मैंने अनुवाद सॉफ़्टवेयर के ज़रिए उनसे बातचीत करनी शुरू कर दी। वे कैथोलिक चर्च में भ्रष्टता और अनैतिकता के कारण निराश थे, इसलिए 1991 से वे दिन-रात एक करके सच्ची कलीसिया की खोज में लगे थे। वे वॉचमैन नी और विटनेस ली की किताबें भी पढ़ चुके थे, लेकिन उन्हें कभी सच्ची आध्यात्मिक संतुष्टि नहीं मिली। उन्होंने कहा कि प्रभु के बिना जीना कष्टदायक, अर्थहीन और आशा विहीन था। उन्होंने सर्वशक्तिमान परमेश्वर की कलीसिया के कुछ वीडियो और चित्र ऑनलाइन देखे थे और वे तुरंत आकर्षित हो गये। उन्होंने कहा कि यह वास्तव में एक सच्ची कलीसिया की तरह लग रही है और वे उसके बारे में और जानना चाहते हैं। उनकी बातों से मुझे खोज की तड़प का एहसास हुआ, जिससे मेरे अंदर और भी तीव्र इच्छा पैदा हुई। मैं उन्हें बहुत कुछ बताना चाहती थी, पर मुझे इतालवी भाषा नहीं आती थी। मैं उन्हें सर्वशक्तिमान परमेश्वर के वचन पढ़कर सुनाना चाहती थी, पर इतालवी अनुवाद अभी प्रकाशित नहीं हुआ था। मैं चाहती थी कि वे सुसमाचार की कुछ फ़िल्में देखें, पर उनका भी इतालवी रूपांतर अभी रिलीज़ नहीं हुआ था। उन्हें और कोई भाषा नहीं आती थी। मैं बस उन्हें कुछ संगीत वीडियो ही भेज सकी क्योंकि संगीत और नृत्य की भाषा सार्वभौमिक होती है। उन्हें देखने के बाद उनकी उत्सुकता और भी बढ़ गई और उन्होंने याचना भरे अंदाज़ से कहा, "कलीसिया की इतालवी वेबसाइट तैयार होते ही मुझे बताना।" उनके इस संदेश को पढ़कर मुझे सर्वशक्तिमान परमेश्वर के ये वचन याद आए : "तू उन दयनीय, बेचारे और धार्मिकता के भूखे-प्यासे धर्मनिष्ठ विश्वासियों के साथ, जो तेरी देखरेख की आस लगाए बैठे हैं, अपने दर्शनों और अनुभवों को कैसे बांटेगा? किस प्रकार के लोग तेरी देखरेख की प्रतीक्षा कर रहे हैं? क्या तू सोच सकता है? क्या तू अपने कधों के बोझ, अपने आदेश और अपने उत्तरदायित्व से अवगत है? ऐतिहासिक मिशन का तेरा बोध कहाँ है? तू अगले युग में प्रधान के रूप में सही ढंग से काम कैसे करेगा? क्या तुझमें प्रधानता का प्रबल बोध है? तू समस्त पृथ्वी के प्रधान का वर्णन कैसे करेगा? क्या वास्तव में संसार के समस्त सजीव प्राणियों और सभी भौतिक वस्तुओं का कोई प्रधान है? कार्य के अगले चरण के विकास हेतु तेरे पास क्या योजनाएं हैं? तुझे चरवाहे के रूप में पाने हेतु कितने लोग प्रतीक्षा कर रहे हैं? क्या तेरा कार्य काफी कठिन है? वे लोग दीन-दुखी, दयनीय, अंधे, भ्रमित, अंधकार में विलाप कर रहे हैं—मार्ग कहाँ है? उनमें टूटते तारे जैसी रोशनी के लिए कितनी ललक है जो अचानक नीचे आकर उन अंधकार की शक्तियों को तितर-बितर कर दे, जिन्होंने वर्षों से मनुष्यों का दमन किया है। कौन जान सकता है कि वे किस हद तक उत्सुकतापूर्वक आस लगाए बैठे हैं और कैसे दिन-रात इसके लिए लालायित रहते हैं? उस दिन भी जब रोशनी चमकती है, भयंकर कष्ट सहते, रिहाई से नाउम्मीद ये लोग, अंधकार में कैद रहते हैं; वे कब रोना बंद करेंगे? ये दुर्बल आत्माएँ बेहद बदकिस्मत हैं, जिन्हें कभी विश्राम नहीं मिला है। सदियों से ये इसी स्थिति में क्रूर बधंनों और अवरुद्ध इतिहास में जकड़े हुए हैं। उनकी कराहने की आवाज किसने सुनी है? किसने उनकी दयनीय दशा को देखा है? क्या तूने कभी सोचा है कि परमेश्वर का हृदय कितना व्याकुल और चिंतित है? जिस मानवजाति को उसने अपने हाथों से रचा, उस निर्दोष मानवजाति को ऐसी पीड़ा में दु:ख उठाते देखना वह कैसे सह सकता है?" (वचन, खंड 1, परमेश्वर का प्रकटन और कार्य, तुझे अपने भविष्य के मिशन पर कैसे ध्यान देना चाहिए?)। इसे पढ़ने के बाद, मैंने देखा कि परमेश्वर ने सुसमाचार के प्रसार और गवाह बनने का काम हमें सौंपा है, पर परमेश्वर की तत्काल अपेक्षा के बावजूद, मुझे लगा जैसे मेरे हाथ बंधे हुए हों। मैं अंत के दिनों में परमेश्वर के कार्य की गवाह नहीं बन पा रही थी। मैं उन भाई की मदद नहीं कर पा रही थी जो अंधेरे में खो गये थे और बरसों से तिनकों का सहारा लिए चल रहे थे, परमेश्वर के वचनों का पोषण पाने के लिए। मुझे बेहद बुरा लगा। उनके संदेश पढ़कर मेरी आँखें नम हो गईं और मुझे लगा कि मेरी दशा साँप-छछूंदर जैसी है। अगर मैं पीछे हटती हूँ, तो जिस सत्य मार्ग की उन्हें तलाश और कामना है, उसकी जांच-पड़ताल में देरी हो जाएगी। अगर आगे कदम बढ़ाती हूँ, तो मैं गलत अनुवाद उपकरणों पर भरोसा करूँगी क्योंकि मैं इतालवी नहीं बोल सकती। कई बार ऐसे उपकरण सरल सी चीज़ों का भी सही अनुवाद नहीं कर पाते, आध्यात्मिक बातों की तो बात ही छोड़ो। तो फिर बातचीत कैसे करें? मुझे लगा मैं बेज़ुबान हूँ। मेरी आँखें खुली हुई हैं, पर मैं कुछ कर नहीं पा रही थी। मेरे मन में यह बात भी आई कि इतालवी भाषा जानने वाले किसी भाई या बहन की तलाश की जाए, पर कोई काबिल इंसान नहीं मिला। उस वक्त मुझे सच में कुछ समझ नहीं आ रहा था, और मैंने सोचा, "मुझे इतालवी भाषा में 'नमस्ते' और 'अलविदा' कहने के सिवा और कुछ नहीं आता। इसलिए मैं चाहे कितनी ही कोशिश कर लूँ, अंत के दिनों में परमेश्वर के कार्य की गवाह नहीं बन सकती।" मैं बहुत निराश हुई।

अगली सुबह, मुझे उनका यह संदेश मिला कि सुबह आँख खुलते ही उसके मन में यह बात आई कि मुझसे सर्वशक्तिमान परमेश्वर की कलीसिया के बारे में पूछा जाए। वे मुझे लगातार संदेश भेजते रहते थे, इसलिए मैं सच में फ़िक्रमंद हो गई। मैंने तुरंत प्रार्थना की : "प्यारे परमेश्वर, मैंने कभी इतालवी भाषा नहीं पढ़ी है और मैं नहीं जानती कि इन भाई के साथ सुसमाचार कैसे साझा किया जाए। परमेश्वर, मुझे राह दिखाओ।" प्रार्थना के बाद अचानक मुझे परमेश्वर के वचनों का यह अंश याद आया : "तुम्हें विश्वास होना ही चाहिए कि सब कुछ परमेश्वर के हाथों में है और मनुष्य तो बस उसके साथ सहयोग भर कर रहे हैं। अगर तेरा दिल सच्चा है, तो परमेश्वर इसे देखेगा, और वह तेरे लिए सभी मार्ग खोल देगा, मुश्किलों को आसान बनाएगा। यह विश्वास तुझमें होना ही चाहिए"("अंत के दिनों के मसीह की बातचीत के अभिलेख" में 'परमेश्वर में आस्था के लिए सर्वाधिक आवश्यक है जीवन में प्रवेश')। "अपना कर्त्वय निभाते समय तुम लोगों को तब तक किसी बात की चिंता करने की आवश्यकता नहीं है, जब तक तुम अपनी पूरी शक्ति का उपयोग करते हो और इसमें अपना पूरा दिल लगाते हो। परमेश्वर तुम्हारे लिए चीज़ों को कठिन नहीं बनाएगा या तुम्हें वह करने के लिए मज़बूर नहीं करेगा जिसकी क्षमता तुममें नहीं है"("अंत के दिनों के मसीह की बातचीत के अभिलेख" में 'परमेश्वर में आस्था के लिए सर्वाधिक आवश्यक है जीवन में प्रवेश')। इसे पढ़कर मेरा विश्वास और साहस बढ़ गया। यह सच है कि सब कुछ परमेश्वर के हाथ में है और उसके लिए कुछ भी असंभव नहीं है। कठिनाइयाँ आने पर परमेश्वर हमसे ईमानदारी और सहयोग की अपेक्षा करता है, वह चाहता है कि हम सचमुच उस पर विश्वास करें और उस पर भरोसा रखें और उसके साथ काम करने की पूरी कोशिश करें। तब परमेश्वर समस्याओं को हल करने में हमारी मदद करेगा। पर जब मेरे सामने वैसी समस्या आई, तो मुझे एहसास हुआ कि मेरे हृदय में परमेश्वर के लिये जगह नहीं थी। मैं अपनी ही धारणा और कल्पनाओं में जी रही थी, सोच रही थी कि मुझे इतालवी भाषा बोलनी नहीं आती, तो मैं उन भाई के साथ सामान्य तौर पर बातचीत नहीं कर सकती, और मैं किसी भी तरह से परमेश्वर के कार्य की गवाह नहीं बन सकती। निराश और मौन-सी होकर, मैं समस्या में उलझकर रह गई थी। उस तरह मुझे परमेश्वर का मार्गदर्शन कैसे मिलता और मैं उसके कर्मों की गवाह कैसे बनती? मुझे वास्तव में परमेश्वर पर भरोसा करने और अपनी पूरी क्षमता के साथ उसे सहयोग देने की ज़रूरत थी, और विश्वास रखना था कि वह मेरे लिए कोई न कोई रास्ता ज़रूर निकालेगा। उसी मनोदशा में, मुझे अचानक इतालवी बाइबल के उन पदों का खयाल आया जिन्हें मैंने दो रात पहले संकलित किया था, जिनमें अंत के दिनों में परमेश्वर के कार्य की भविष्यवाणी की गई है। मैंने सोचा कि भाई के साथ बातचीत में उनका इस्तेमाल करूंगी। तो, एक सुबह अपनी बातचीत को पुख्ता करने के लिए मैंने वे पद उन्हें भेज दिए। उस दोपहर एक सुखद आश्चर्य की बात हुई, मैंने देखा कि भक्ति का भेद फ़िल्म के इतालवी रूपांतर का ट्रेलर रिलीज़ हो चुका है। मैंने वह ट्रेलर उसी वक्त उन भाई को भेज दिया। बाद में उन्होंने बताया, उन्हें समझ आ गया कि उस फ़िल्म में प्रभु की वापसी से जुड़ी बाइबल की भविष्यवाणियों के बारे में बात की गई है। उन्होंने बड़े उत्साह से मुझसे पूछा, "क्या प्रभु वापस आ गया है? क्या वह चीन में है? वर्तमान में उसका क्या नाम है?" उस पल, मुझे लगा जैसे वह कोई खोई हुई भेड़ हो जिसने अपने चरवाहे की आवाज़ सुन ली है और यह जानने के लिए बेचैन हो रही है कि आवाज़ किधर से आ रही है। रुंधे गले से, मैंने उन्हें जवाब भेजा, "उसका नाम सर्वशक्तिमान परमेश्वर है, और यह वही है जिसके बारे में प्रकाशितवाक्य में भविष्यवाणी की गई थी, 'जो है और जो था और जो आनेवाला है, जो सर्वशक्‍तिमान है' (प्रकाशितवाक्य 1:8)।" इस मोड़ पर, मैंने देखा कि कैसे परमेश्वर के शासन का हर चरण उसके अगले चरण का पूरक है। अभिवादन के चंद लफ़्ज़ों के अलावा मुझे इतालवी भाषा की कोई जानकारी नहीं थी, पर इस अनुभव से मुझे गहरा एहसास हुआ कि परमेश्वर के मार्गदर्शन से मैं उन भाई के साथ सहजता से बात कर सकी, और उसके कुछ नतीजे भी मेरे सामने थे। मैंने देखा कि सब कुछ परमेश्वर के हाथ में है, हमें वास्तव में परमेश्वर पर भरोसा करना चाहिए, उस पर आश्रित रहना चाहिए और पूरे दिल से उसके साथ काम करना चाहिए।

उसके बाद मैंने एक और परीक्षण का सामना किया। ये भाई मुझसे हमेशा पूछते रहते थे कि मैं उन्हें परमेश्वर के अंत के दिनों के कार्य की गवाही कब दूँगी। मैं भी गवाही देने के लिए बेताब थी, पर भाषा की अड़चन अभी भी रास्ता रोके हुई थी और मुझे मदद के लिए कोई भाई या बहन नहीं मिला था। किसी अविश्वासी से अनुवाद करवाती, तो आध्यात्मिक शब्द उसकी समझ में न आते और वह ठीक से काम न कर पाता। इन समस्याओं के बारे में सोचते हुए मैं निराश हो उठी। मेरी समझ में नहीं आ रहा था कि क्या किया जाए। मैं बहुत परेशान हो रही थी। मैंने बार-बार परमेश्वर के आगे गुहार लगाई : "हे परमेश्वर, मेरे हाथ बंधे हुए हैं। मुझे नहीं पता कि अब मुझे क्या करना चाहिए, और मुझे यह भी नहीं पता कि इससे क्या सीखना चाहिए। कृपा करके मेरा मार्गदर्शन करो और मुझे राह दिखाओ।" प्रार्थना करने के बाद, मैंने लाल सागर को पार करते मूसा के बारे में सोचा। इस्राएलियों को मिस्र से बाहर निकालते समय मूसा ने सभी प्रकार की कठिनाइयों का सामना किया, लेकिन परमेश्वर में उसकी आस्था दृढ़ रही। उसने प्रार्थना की और परमेश्वर के साथ सहयोग किया, और परमेश्वर के इतने सारे चमत्कारों का गवाह बना। लाल सागर और उनका पीछा करती हुई सेना के बिना, और रेगिस्तान में बिताए 40 वर्षों के बिना, मूसा के पास ऐसी आस्था और गवाही कैसे हो सकती थी? अपने कर्तव्य पालन में उन कठिनाइयों का सामना किए बगैर, मुझे परमेश्वर में सच्ची आस्था कैसे हासिल हो सकती है? कहने की ज़रूरत नहीं कि मैं लाल सागर पार करने जैसे हालात का सामना नहीं कर रही थी। और जब से मैं उन भाई से ऑनलाइन मिली थी, परमेश्वर ने सदा मुझे राह दिखाई और मैं उसके अनेक चमत्कारिक कर्मों की गवाह बनी हूँ। जानती थी कि मुझे परमेश्वर में अधिक आस्था रखनी चाहिए और उस पर अधिक भरोसा करना चाहिए। इस विचार से मुझे अचानक एहसास हुआ कि इन कठिनाइयों के ज़रिए परमेश्वर उसमें मेरी आस्था और भरोसे को पूर्ण करना चाहता था, ताकि मुझे अपने वास्तविक अनुभवों के ज़रिए परमेश्वर के सर्वशक्तिमान शासन की बेहतर व्यावहारिक समझ हासिल हो सके। परमेश्वर की इच्छा को समझने के बाद, मुझे इस बात में कोई संदेह नहीं रहा कि परमेश्वर मुझे राह दिखाएगा। हमने ऑनलाइन मिलने की तारीख तय कर ली, और भाई-बहनों ने अनुवाद करने के लिए हमारे साथ एक 15 वर्षीया बहन की व्यवस्था कर दी जिसने इतालवी का अध्ययन किया था। जब मैंने सुना कि एक 15 वर्षीया बहन अनुवाद में हमारी मदद करेगी। तो मैंने अपने और उस युवा बहन के बारे में सोचा। मैं बहुत कम उम्र की थी, परमेश्वर में विश्वास भी ज़्यादा पुराना नहीं था और मैंने सुसमाचार का प्रचार तो कभी नहीं किया था। ऐसे में सुसमाचार के प्रचार के लिए इतनी छोटी लड़की की मदद लेना सही होगा? मैं काफ़ी डांवाडोल महसूस कर रही थी। लेकिन जब मैंने इस युवा बहन को धाराप्रवाह इतालवी में परमेश्वर के वचनों को पढ़ते हुए सुना और उसने कहा कि उसने नए शब्द उसी वक्त याद किए हैं, तो मैं हैरान भी थी और शर्मिंदा भी। परमेश्‍वर ने सुसमाचार के प्रसार के काम के लिए सभी सही लोगों को इकट्ठा किया था। इससे मुझे परमेश्वर के वचनों का यह अंश याद आया : "जब परमेश्वर के मुँह से प्रतिबद्धता या प्रतिज्ञा के वचनों को बोल दिया जाता है, तो सभी चीज़ें उसे पूरा करने के लिए कार्य करती हैं, और उसकी पूर्णता के लिए कुशलता से कार्य करती हैं; सभी जीवधारियों को सृष्टिकर्ता के शासन के अधीन सावधानी से आयोजित और व्यवस्थित किया जाता है और वे अपनी-अपनी भूमिकाओं को निभाते हैं और अपने-अपने कार्य को करते हैं। यह सृष्टिकर्ता के अधिकार का प्रकटीकरण है" (वचन, खंड 2, परमेश्वर को जानने के बारे में, स्वयं परमेश्वर, जो अद्वितीय है I)। उस अनुभव के ज़रिए, मैंने देखा कि जब तक मैं सत्यनिष्ठा से परमेश्वर का आश्रय लेती हूँ, वह मेरा मार्गदर्शन करेगा, और मुझे उसके चमत्कारिक कर्म देखने को मिलेंगे।

अनुवाद के लिए इस युवा बहन के मिलने के बाद, मैं उन भाई से सामान्य रूप से बात करने में सफल हुई। मानो मुझ पर से कई टन बोझ उतर गया हो। इस जानकारी से पहले, मुझमें परमेश्वर पर आश्रित होने की उतनी अधिक इच्छा नहीं थी, फिर किसी ज़रूरी काम के कारण वह बहन आगे और अनुवाद करने में मदद नहीं कर सकती थी। जब मैंने यह खबर सुनी तो मेरे होश ही उड़ गए। उन भाई को बहुत-कुछ बताना बाकी था ताकि सच्चे मार्ग पर उनकी नींव पक्की हो सके। पर दुभाषिए के बगैर, मैं लाचार थी। फिर मैंने सच्चे मार्ग के किसी खोजी के बारे में सुना जो चीनी कम्युनिस्ट पार्टी और धार्मिक समुदाय द्वारा फैलाई गई अफ़वाहों से भ्रमित हो गया था, इसलिए उन्होंने इसे जाँचने की हिम्मत नहीं की। मुझे डर था कि यदि समय रहते उनका सिंचन नहीं किया गया, तो ये इतालवी भाई भी रास्ता भटक सकते हैं। मैं बहुत लाचार महसूस कर रही थी और कुछ समझ नहीं आ रहा था कि क्या किया जाए। फिर एक दिन मैंने देखा, उन भाई ने अपने पेज पर यह शेयर किया हुआ था : "दोस्तो, भाइयो और बहनो, यीशु मसीह वापस आ गया है! आनन्द मनाओ!" उनकी उस पोस्ट को देखकर मेरे पसीने छूट गए क्योंकि उनके 3,000 से अधिक धार्मिक मित्र थे। अगर उनमें से चंद भी मसीह-विरोधी हुए, जो उन्हें भ्रमित और अशांत कर सकते हों, तो वे कैसे निपटेंगे? मैं आशंकित महसूस कर रही थी, इसलिए मैंने परमेश्वर के आगे प्रार्थना की। "हे परमेश्वर, दुभाषिए के बिना, इन भाई का तुरंत सिंचन नहीं किया जा सकता और मुझे डर है कि वे दूसरों के तर्कों से भ्रमित होकर पीछे हट जाएंगे। इस स्थिति में मुझे तेरे वचनों को कैसे अनुभव करना चाहिए और क्या सबक सीखना चाहिए? कृपा करके मेरा मार्गदर्शन करो।" अपनी प्रार्थना के बाद मैंने परमेश्वर के वचनों में यह पढ़ा : "लोग अपना अधिकांश समय अचेतावस्था में रहते हुए बिताते हैं। उन्हें पता नहीं होता कि उन्हें परमेश्वर पर भरोसा करना चाहिए या स्वयं पर। फिर वे स्वयं पर और अपने आसपास की लाभकारी स्थितियों और वातावरण पर, और साथ ही अपने लिए लाभदायक किन्हीं भी लोगों, घटनाओं, और चीज़ों पर भरोसा करना चुनने की ओर प्रवृत्त होते हैं। बस इसी में लोग सबसे निपुण होते हैं। जिसमें वे सबसे निकृष्ट हैं, वह है परमेश्वर पर भरोसा करना और उसका आदर करना, क्योंकि उन्हें लगता है कि परमेश्वर का आदर करना बहुत ज़हमत मोल लेना है-वे देख नहीं सकते, वे छू नहीं सकते-और उन्हें लगता है कि ऐसा करना अस्पष्ट और अवास्तविक है। इस प्रकार, अपनी शिक्षाओं के इस पहलू में, लोग सबसे निकृष्ट प्रदर्शन करते हैं, और इसमें उनका प्रवेश सबसे उथला होता है। अगर तुम परमेश्वर का आदर करना और उस पर भरोसा करना नहीं सीखते, तो तुम अपने भीतर परमेश्वर के कार्य को तुम्हारा मार्गदर्शन, या तुम्हारा प्रबोधन करते कभी नहीं देख पाओगे। अगर तुम इन चीज़ों को नहीं देख सकते, तो ऐसे प्रश्न कि 'परमेश्वर विद्यमान है या नहीं और वह मानवजाति के जीवन में हर चीज़ का मार्गदर्शन करता है या नहीं', तुम्हारे हृदय की गहराइयों में, प्रश्नवाचक चिह्न की बजाय विराम चिह्न या विस्मयादिबोधक चिह्न के साथ समाप्त होंगे। 'क्या परमेश्वर मानवजाति के जीवन में हर चीज़ का मार्गदर्शन करता है?' 'क्या परमेश्वर मनुष्य के हृदय की गहराइयों में देखता है?' क्या कारण है कि तुम इन बातों को प्रश्नों में बदल देते हो? अगर तुम सच में परमेश्वर पर भरोसा नहीं करते हो या उसका आदर नहीं करते हो, तो तुम उसमें सच्ची आस्था उत्पन्न नहीं कर पाओगे। अगर तुम उसमें सच्ची आस्था को उत्पन्न नहीं कर पाते हो, तो तुम परमेश्वर जो भी करता है उस पर हमेशा प्रश्नवाचक चिह्न ही लगाओगे, कभी कोई विराम चिह्न नहीं लगाओगे"("अंत के दिनों के मसीह की बातचीत के अभिलेख" में 'विश्वासियों को संसार की दुष्ट प्रवृत्तियों की असलियत समझने से ही शुरुआत करनी चाहिए')। परमेश्वर के वचनों ने मेरी आँखें खोल दीं और मुझे एहसास हुआ कि मैं फिर से परमेश्वर को भूल गई थी। जब परमेश्वर ने मुझे ऐसी स्थिति में डाला जिसमें मैं असहाय महसूस कर रही थी, जिसमें मैं बातचीत करने में असमर्थ थी और मुझे नहीं पता था कि क्या करना चाहिए, तब मैंने परमेश्वर को अपने जीवन रक्षक के रूप में देखा। लेकिन जब हालात सही थे और सही लोग मौजूद थे, मैं फ़ौरन दूसरे लोगों पर आश्रित हो गई थी, क्योंकि मुझे वह अधिक व्यावहारिक लगा था। जब मेरी ज़रूरत के समय वह युवा बहन मदद करने आई, तब मुझे पता था कि वह परमेश्वर का काम था। पर उसके बाद, मैं यह मानती रही कि उन भाई का अंत के दिनों में परमेश्वर के कार्य को स्वीकार करना उस दुभाषिए पर निर्भर है। मुझमें अभी भी परमेश्वर में सच्ची आस्था की कमी थी। मुझे प्रभु यीशु के कुछ वचन याद आए : "मेरा पिता, जिसने उन्हें मुझ को दिया है, सबसे बड़ा है और कोई उन्हें पिता के हाथ से छीन नहीं सकता" (यूहन्ना 10:29)। परमेश्वर की भेड़ें उसकी वाणी सुनती हैं। कोई अफ़वाह, झूठ या कठिनाई परमेश्वर के लोगों को उसके हाथों से नहीं छीन सकती। यह परमेश्वर के अधिकार की अभिव्यक्ति है। मुझे परमेश्वर के वचनों पर विश्वास करना चाहिए, अपने कर्तव्य को पूरा करना चाहिए, और उन भाई के साथ संगति के लिए हर सहारे को आज़माना चाहिए। वे अफ़वाहों और झूठ से भ्रमित हुए या नहीं, इसका फ़ैसला मुझे नहीं करना था।

उसके बाद मैंने सर्वशक्तिमान परमेश्वर के वचनों में यह पढ़ा : "शैतान हज़ारों सालों से मानवजाति को भ्रष्ट करता आया है। उसने बेहिसाब मात्रा में बुराइयाँ की हैं, पीढ़ी-दर-पीढ़ी धोखा दिया है और संसार में जघन्य अपराध किए हैं। उसने मनुष्य का ग़लत इस्तेमाल किया है, मनुष्य को धोखा दिया है, परमेश्वर का विरोध करने के लिए मनुष्य को बहकाया है और ऐसे-ऐसे बुरे कार्य किए हैं जिन्होंने बार-बार परमेश्वर की प्रबंधकीय योजना को भ्रमित और बाधित किया है। फिर भी, परमेश्वर के अधिकार के अधीन सभी चीज़ें और जीवित प्राणी परमेश्वर के द्वारा व्यवस्थित नियमों और व्यवस्थाओं के अनुसार निरन्तर बने हुए हैं। परमेश्वर के अधिकार की तुलना में, शैतान का बुरा स्वभाव और अनियन्त्रित विस्तार बहुत ही गन्दा है, बहुत ही घिनौना और नीच है और बहुत ही छोटा और दुर्बल है। यद्यपि शैतान उन सभी चीज़ों के बीच चलता है जिन्हें परमेश्वर द्वारा बनाया गया है, फिर भी वह परमेश्वर की आज्ञा के द्वारा ठहराए गए लोगों, वस्तुओं या पदार्थों में ज़रा-सा भी परिवर्तन नहीं कर सकता है" (वचन, खंड 2, परमेश्वर को जानने के बारे में, स्वयं परमेश्वर, जो अद्वितीय है I)। परमेश्वर के वचनों से मुझे आगे बढ़ने में मदद मिली। यह सच है कि सभी चीज़ें परमेश्वर के शासन के अधीन हैं, और परमेश्वर की इच्छा के मार्ग में कोई बाधा नहीं बन सकता। परमेश्वर की भेड़ों को कोई नहीं ले जा सकता। यदि कोई जो परमेश्वर की भेड़ नहीं है, परमेश्वर के घर में घुस जाए, तो एक दिन उसका भांडा फूटेगा और उसे घर से निकाल दिया जाएगा। यह परमेश्वर का अधिकार और सामर्थ्य है। मैंने देखा कि मैंने वास्तव में परमेश्वर को नहीं समझा था। मैं इसका जीता-जागता उदाहरण थी। सर्वशक्तिमान परमेश्वर के अंत के दिनों के कार्य को स्वीकार करने से पहले, पाँच साल तक मैंने धार्मिक जगत और चीनी कम्युनिस्ट पार्टी के झूठ को सुना था। भले ही मेरे मार्ग में अनेक कठिनाइयाँ आईं, परमेश्वर के वचनों ने मुझे अंत के दिनों में उसके कार्य को स्वीकार करने के लिए प्रेरित किया था। और अब, उनके द्वारा फैलाया गया कोई भी पाखंड और झूठ सर्वशक्तिमान परमेश्वर के अनुसरण की मेरी राह में अड़चन नहीं डाल सकता। उनके कारण मुझे शैतान का घिनौना चेहरा और भी स्पष्ट दिखाई देता है और परमेश्वर का अनुसरण करने की मेरी आस्था दृढ़ होती है। मेरे अंदर यह परिवर्तन परमेश्वर के वचनों से आया। मैंने उन भाई के साथ महीने भर से ज़्यादा की गई अपनी बातचीत के बारे में सोचा। हम एक-दूसरे की भाषा नहीं समझते थे और सामान्य रूप से बातचीत नहीं कर सकते थे, पर हम तब तक पीछे नहीं हटे, जब तक उन्होंने अंत के दिनों में परमेश्वर के कार्य को स्वीकार नहीं कर लिया। यहाँ तक कि उन्होंने सुसमाचार को फैलाने और इटली में एक कलीसिया स्थापित करने का भी ज़िक्र किया। क्या परमेश्वर के मार्गदर्शन के बगैर, परमेश्वर के वचनों द्वारा लोगों को जीतने के बगैर ऐसा मुमकिन होता? मैंने देखा कि मुझमें वास्तव में परेश्वर के बारे में समझ की कमी थी। जब मैंने सुसमाचार का प्रसार किया, मैं कहती रही कि परमेश्वर के अधिकार का कोई सानी नहीं है और कोई शक्ति उसके काम में रोड़ा नहीं अटका सकती, लेकिन मैं चीज़ों को हमेशा तर्क के तराजू पर तौलती थी। जब भाषा के अवरोध की कठिनाई सामने आई, तो मुझे इस बात का डर था कि कहीं वह भाई अफ़वाहों और मसीह-विरोधियों के झूठ से भ्रमित न हो जाए। मैं डर में जी रही थी। जबकि हकीकत में, उन भाई का सच्चे मार्ग को अपनाना या न अपनाना परमेश्वर के हाथ में था, यह परमेश्वर द्वारा निर्धारित था। फिजूल की चिंता को छोड़कर मुझे बस अपना कर्तव्य पूरा करना था और ज़िम्मेदारी से काम करना था। यह विचार आने पर मैंने परमेश्वर के आगे प्रार्थना की कि मैं उसके शासन और व्यवस्था के अधीन रहूँगी। हैरानी की बात, कुछ समय बाद, उस युवा बहन ने मुझे संदेश भेजकर बताया कि अब उसके पास समय है और वह फिर से अनुवाद में मेरी मदद कर सकती है। आखिरकार, मैं उन इतालवी भाई से सहजता से बातचीत करने में कामयाब रही।

हालांकि उन भाई के साथ सुसमाचार साझा करने के दौरान, कभी-कभी मैं बहुत हताश हो जाया करती थी और कभी-कभी मैं बहुत ज़्यादा फ़िक्रमंद हो उठती थी, जब मैंने वास्तव में परमेश्वर पर भरोसा किया, मुझे उसका मार्गदर्शन और कर्म बार-बार देखने को मिले। मैंने देखा कि परमेश्वर अपना सारा कार्य स्वयं ही करता है, और उसमें मेरी आस्था दृढ़ होती गई। यह सब परमेश्वर का अनुग्रह और दया थी। मैं सोचती थी कि सुसमाचार साझा करने का अर्थ है अन्य लोगों को बचाना, मगर फिर मुझे एहसास हुआ कि ऐसा करते हुए मुझे भी परमेश्वर के कार्य और वचनों का अनुभव हो रहा था। इस अनुभव के ज़रिए, मुझ "शंकालु इंसान" को, परमेश्वर के अधिकार और सच्चाई का वास्तविक अनुभव हुआ। जैसा कि परमेश्वर के वचनों में कहा गया है : "जब कोई विशेष रूप से कष्टमय कठिनाई का सामना करता है, जब ऐसा कोई नहीं होता जिससे वो सहायता मांग सके, और जब वह विशेष रूप से असहाय महसूस करता है, तो वह परमेश्वर में अपनी एकमात्र आशा रखता है। ऐसे लोगों की प्रार्थनाएँ किस तरह की होती हैं? उनकी मन:स्थिति क्या होती है? क्या वे ईमानदार होते हैं? क्या उस समय कोई मिलावट होती है? केवल तभी तेरा हृदय ईमानदार होता है, जब तू परमेश्वर पर इस तरह भरोसा करता है मानो कि वह अंतिम तिनका है जिसे तू अपने जीवन को बचाने के लिए पकड़ता है और यह उम्मीद करता है कि वह तेरी मदद करेगा। यद्यपि तूने ज्यादा कुछ नहीं कहा होगा, लेकिन तेरा हृदय पहले से ही द्रवित है। अर्थात्, तू परमेश्वर को अपना ईमानदार हृदय देता है, और परमेश्वर सुनता है। जब परमेश्वर सुनता है, वह तेरी कठिनाइयों को देखेगा, तो वह तुझे प्रबुद्ध करेगा, तेरा मार्गदर्शन करेगा, और तेरी सहायता करेगा"("अंत के दिनों के मसीह की बातचीत के अभिलेख" में 'विश्वासियों को संसार की दुष्ट प्रवृत्तियों की असलियत समझने से ही शुरुआत करनी चाहिए')। परमेश्वर को जानने के लिए हमें लोगों, घटनाओं और रोज़मर्रा की बातों के ज़रिए, और अपना कर्तव्य निभाते समय, परमेश्वर के वचनों का वास्तविक अभ्यास और अनुभव करने की ज़रूरत है। परमेश्वर को वास्तव में जानने और उसका भय मानने का यही एकमात्र तरीका है। मैंने अपने अनुभव से यही सीखा है। सर्वशक्तिमान परमेश्वर का धन्यवाद!

10. हृदय की मुक्ति

झेंगशिन, अमेरिका

2016 के अक्टूबर में, जब हम देश से बाहर थे, तब मेरे पति और मैंने अंत के दिनों के परमेश्वर के कार्य को स्वीकार किया था। कुछ महीने बाद, बहन वांग जिसने मेरे साथ परमेश्वर के कार्य को स्वीकार किया था, काफ़ी तेज़ी से आगे बढ़ रही थी। मुझे याद है, उस समय, सभी लोग उसकी अच्छी काबिलियत की तारीफ़ कर रहे थे। मुझे ये भी याद है कि कैसे, एक सभा के बाद, मैंने बहन लिन को यह कहते हुए सुना कि, "आज बहन वांग ने परमेश्वर के वचनों की अपनी समझ और स्वीकृति के बारे में जो भी सहभागिता की, वह सब दिल से बोला गया था। उसने जो कहा, उसमें कुछ रोशनी भी है और मेरे लिए यह काफ़ी मददगार रहा।" दरअसल, पहली बार, हर किसी को यह कहते हुए सुनकर मुझे उससे काफ़ी ईर्ष्या होने लगी। लेकिन कुछ समय बाद, मैं असंतुष्ट महसूस करने लगी : ऐसा कैसे हो सकता है कि सब उसकी प्रशंसा कर रहे थे, और मेरी नहीं? क्या मैं ज़रा भी आगे नहीं बढ़ी थी? क्या मेरी सहभागिता में कुछ गड़बड़ी थी? धीरे-धीरे, मैं इस सच को मानने के लिए तैयार नहीं थी कि वह मुझसे बेहतर थी, और मैंने चोरी-छिपे खुद को उसके ख़िलाफ़ करना शुरू कर दिया। मैं मन-ही-मन सोचने लगी, "तुम परमेश्वर के वचनों पर सहभागिता कर सकती हो, लेकिन मैं भी तो कर सकती हूँ। एक दिन आएगा जब मैं तुमसे आगे निकल जाऊँगी। मैं उस समझ और ज्ञान को बचा कर रखूँगी जो मुझे परमेश्वर के वचनों से मिलेगी और उसे सिर्फ सभाओं में ही साझा करूँगी। इस तरह से, हर कोई यह देख सकेगा कि मेरी सहभागिता काफ़ी अच्छी और व्यावहारिक भी है।"

उसके बाद कुछ समय के लिए, मैंने एक नोटबुक में वो सब कुछ लिखा जो मैंने परमेश्वर के वचनों से प्राप्त किया और समझा था। जब सभा का समय होता, तो मुझे ध्यान से अपने दिल में उनके बारे में विचार करना होता, ताकि मैं सहभागिता में उन्हें साझा करने का वह तरीका जान सकूँ जिससे यह सबके लिए उतना ही स्पष्ट, व्यवस्थित और विधिवत हो, जैसा कि बहन वांग करती है। लेकिन किसी कारणवश, जितना अधिक मैंने अपने भाई-बहनों के सामने दिखावा करने की कोशिश की, उतना ही मैंने अपना मज़ाक बना दिया। जैसे ही सहभागिता करने की मेरी बारी आती, तब या तो मेरा दिमाग खाली हो जाता या फिर मेरे शब्द बिलकुल खिचड़ी बनकर बाहर आते। मैं उन दृष्टिकोणों को साफ़ तौर पर ज़ाहिर करने में असमर्थ थी, जिन्हें मैं स्पष्ट करना चाहती थी। सभा मेरे लिए बहुत शर्मनाक बन जाती थी। एक दिन घर पहुंचने के बाद, मैंने अपने पति से कहा, "सभा के दौरान जब भी मैं यह सुनती हूँ कि परमेश्वर के वचनों के बारे में बहन वांग की सहभागिता में रोशनी है, तो मैं वाकई बहुत असहज महसूस करने लगती हूँ—" लेकिन इससे पहले कि मैं अपनी बात ख़त्म करती, मेरे पति ने मेरी तरफ़ देखा और मुझसे पूरी ईमानदारी से कहा, "बहन वांग की बातचीत में वाकई रोशनी है, और यह हमारे लिए मददगार है। हमें इसके लिए परमेश्वर का धन्यवाद करना चाहिए। ये असहजता जो तुम महसूस कर रही हो, क्या यह सिर्फ ईर्ष्या नहीं है?" उनके शब्द मेरे चहरे पर किसी तमाचे की तरह थे। मैंने तुरंत इनकार में अपना सिर हिला दिया : "नहीं, ऐसा नहीं है। मैं ऐसी नहीं हूँ।" मेरे पति ने कहा, "हमारे सभी भाई-बहनों ने बहन वांग की सहभागिता का आनंद लिया है, लेकिन इसे सुनकर तुम्हें बेचैनी होती है। इसका मतलब यही है कि तुम ईर्ष्या कर रही हो, क्योंकि वह तुमसे ज़्यादा सक्षम है, क्या मैंने सही कहा?" यह सुनकर मैं और भी ज़्यादा दुखी हो गयी। क्या मैं सचमुच ऐसी ईर्ष्यालु थी? मैंने उनसे कहा, "अब बात करना बंद करो। मुझे शांत होने दो, और मैं खुद इस बारे में सोचूँगी।" इसके बाद, मेरे पति ने कलीसिया में बहन लियू को बताया कि मेरे साथ क्या हो रहा है, यह सोचकर कि वो मेरी मदद करेगी। जब मैंने इस बारे में सुना, तो उनको काफ़ी भला-बुरा कहा : "तुम मुझसे पूछे बिना उससे कैसे बात कर सकते हो? अगर उसने सबको इस बारे में बता दिया, तो वो मेरे बारे में क्या सोचेंगे?" मैं जितना उस बारे में सोचती, उतना ही दुखी हो जाती। मैंने चुपचाप परमेश्वर से प्रार्थना की : "हे परमेश्वर! मेरा मार्गदर्शन करो। मेरी मदद करो।"

अगले दिन, उस दौरान जिन बातों का मैंने ख़ुलासा किया था, उन पर विचार किया। मुझे पता चला कि आम तौर पर जब मैं परमेश्वर के वचनों को पढ़ती थी, तो जो भी रोशनी मुझे मिलती थी, मैं उसे अपने तक ही रखती थी, और फिर उसे हमारी सभाओं के दौरान ही साझा करती थी। यह दरअसल सिर्फ एक चाह थी उन चीज़ों के बारे में बात करने की, जो दूसरों को नहीं पता थीं ताकि मेरे भाई-बहन मेरे बारे में ऊँचा सोचें। जब भी मैं देखती कि बहन वांग की बातों में रोशनी है, तो मैं हमेशा असहज महसूस करती और उससे आगे निकलना चाहती थी। मुझे लगता था कि मैं दूसरों के साथ वाकई सहज थी और हर छोटी बात पर हंगामा करने पर ध्यान नहीं देती थी, और मैं दिल से एक साधारण इंसान थी। लेकिन अब पता चला कि मैं किसी से ईर्ष्या भी कर सकती हूँ, और चुपचाप खुद को उसके खिलाफ करके उससे मुकाबला कर सकती हूँ। मैं ऐसी इंसान कैसे हो सकती हूँ? मैंने फ़ोन पर एक बहन को कॉल किया और उससे पूछा, "बहन, क्या तुम्हें कभी सभाओं के दौरान परमेश्वर के वचनों के बारे में दूसरे भाई-बहनों की सहभागिता में रोशनी होने की बात सुनकर ईर्ष्या महसूस होती है?" उसने जवाब दिया, "नहीं, कभी नहीं। अगर हमारे भाई-बहनों की सहभागिता में रोशनी है, तो यह मेरे लिए मददगार है। इससे मुझे वाकई ख़ुशी मिलती है, और मैं इसका बहुत आनंद उठाती हूँ!" उसे ऐसा कहते हुए सुनकर मैं और भी ज़्यादा बुरा महसूस करने लगी। मुझे तीव्रता से महसूस हुआ कि मैं कितनी ईर्ष्या करने लगी थी। किसी और को बहन से ईर्ष्या नहीं थी; सिर्फ मुझे थी। ऐसी हालत में, मैंने परमेश्वर से प्रार्थना की। मैंने उससे कहा, "हे परमेश्वर! मैं एक ईर्ष्यालु इंसान नहीं बनना चाहती, लेकिन जब भी मैं इस बहन की शानदार सहभागिता को सुनती हूँ, तो मैं ना चाहते हुए भी उससे ईर्ष्या करने लगती हूँ। हे परमेश्वर! मैं नहीं जानती कि मैं क्या करूँ। कृपा करके, तुम मुझे मेरी ईर्ष्या के बंधनों से निकलने में मदद करो।"

बाद में, हमारी कलीसिया से बहन लियू मुझसे मिलने आयी। उसने मेरी हालत के मुताबिक मुझसे सहभागिता की, और परमेश्वर के वचनों का एक अंश भी पढ़ा। "कुछ लोग हमेशा इस बात डरे रहते हैं कि दूसरे लोग उनकी प्रसिद्धि को चुरा लेंगे और उनसे आगे निकल जाएंगे, अपनी पहचान बना लेंगे जबकि उनको अनदेखा कर दिया जाएगा। इसी वजह से वे दूसरों पर हमला करते हैं और उन्हें अलग कर देते हैं। क्या यह अपने से ज़्यादा सक्षम लोगों से ईर्ष्या करने का मामला नहीं है? क्या ऐसा व्यवहार स्वार्थी और घिनौना नहीं है? यह किस तरह का स्वभाव है? यह दुर्भावनापूर्ण है! सिर्फ़ खुद के बारे में सोचना, सिर्फ़ अपनी इच्छाओं को संतुष्ट करना, दूसरों के कर्तव्यों पर कोई ध्यान नहीं देना, और सिर्फ़ अपने हितों के बारे में सोचना और परमेश्वर के घर के हितों के बारे में नहीं सोचना—इस तरह के लोग बुरे स्वभाव वाले होते हैं, और परमेश्वर के पास उनके लिये कोई प्रेम नहीं है"("अंत के दिनों के मसीह की बातचीत के अभिलेख" में 'अपना सच्चा हृदय परमेश्वर को दो, और तुम सत्य को प्राप्त कर सकते हो')। जब मैंने परमेश्वर के इन वचनों को सुना, तो मुझे लगा कि मैं ठीक इसी स्थिति में थी। परमेश्वर के वचनों पर बहन वांग की सहभागिता प्रबुद्ध करने वाली थी, लेकिन मैंने उसकी कही बातों में सत्य को समझने की कोशिश नहीं की या उसके अभ्यास का मार्ग तलाशने की भी कोशिश नहीं की। इसके उलटे, मैं उससे ईर्ष्या करने लगी। जब मेरी खुद की सहभागिता अच्छी नहीं थी, और जब मैं उसका दिखावा नहीं कर पा रही थी, बल्कि, खुद को अपमानित कर रही थी, तो मेरा दिमाग घूमने लगता, और मैं बहुत निराश और परेशान हो जाती थी। मुझे इस बात का बहुत डर होता कि मेरे भाई-बहन मुझे नीचा दिखाएंगे। मैं बहुत स्वार्थी और नीच थी, मैं सिर्फ़ आगे निकल पाने के बारे में ही सोचती रहती थी—लेकिन मैं किसी और को खुद से बेहतर करते देख सहन नहीं कर पाती थी। क्या वह ईर्ष्यालु और द्वेषी होना नहीं था? उसमें सामान्य मानवता का लेश-मात्र भी अंश नहीं है! मुझे याद है, परमेश्वर में विश्वास रखने से पहले भी मैं ऐसी ही थी। जब मैं अपने दोस्तों, रिश्तेदारों, पड़ोसियों और सहकर्मियों के साथ बातचीत करती थी, तो मैं बार-बार चाहती थी कि दूसरे लोग मेरे बारे में अच्छा बोलें। कभी-कभी, जब कोई सहकर्मी मेरे सामने किसी और के काम की तारीफ़ करता, तो मैं असहज महसूस करने लगती, और मैं खुद को अपना काम अच्छी तरह से करने के लिए समर्पित कर देती, ताकि दूसरे लोग मेरे बारे में अच्छी बातें करें, मुझे ऐसा करने में खुशी मिलती थी, चाहे वह काम कितना ही मुश्किल या थका देने वाला क्यों न हो। मुझे मुझे इसकी कोई जानकारी नहीं होती थी, लेकिन मैंने इसे सिर्फ़ आगे बढ़ने की इच्छा के तौर पर सोचा। अब जाकर मैंने महसूस किया है कि ये सब शैतान के भ्रष्ट स्वभाव की अभिव्यक्तियां थीं। उसके बाद, मैं बार-बार परमेश्वर के सामने जाकर उससे अपनी कठिनाइयों के बारे में प्रार्थना करने लगी। सभाओं के दौरान, मैंने अपने दिल को शांत करके दूसरों की सहभागिता को सुनने पर ध्यान केंद्रित किया। सहभागिता के लिए मेरी बारी आने पर, अब मैं बहन वांग से बेहतर सहभागिता कर पाने के बारे में नहीं सोचती थी। इसके बजाय, मैं शांति से परमेश्वर के वचनों पर विचार करती और उनसे मुझे जो भी समझ आता था, उसे सहभागिता में साझा करती थी। जब मैंने इस तरह से अभ्यास करना शुरू किया, मैं वाकई काफ़ी ज़्यादा सहज और मुक्त महसूस करने लगी।

कुछ समय के बाद, मुझे वाकई ऐसा लगा कि मेरी ईर्ष्या पहले की तुलना में काफ़ी कम हो गयी है, लेकिन शैतानी भ्रष्ट स्वभाव गहराई तक अपनी जड़ें जमाये है, और जब भी कोई उपयुक्त परिस्थिति आती है, तो यह स्वयं प्रकट हो जाता है। बाद में, कुछ सभाओं के दौरान, जब भी मैं देखती कि दूसरे भाई-बहन, बहन वांग की सहभागिता की तारीफ़ कर रहे हैं, तो मुझे फिर से थोड़ी ईर्ष्या होने लगती। उसके बाद, मुझे अपने और उसके बीच कुछ दूरी महसूस होती। हालांकि, उस स्थिति में रहते हुए, मैंने दूसरों से इस बारे में बात करने की हिम्मत नहीं की। मुझे डर था कि अगर मैंने ऐसा किया, तो वे मुझे नीची नज़र से देखेंगे। इसलिए, कई सभाओं के दौरान, मुझे बहुत हिचक महसूस हुई।

एक शाम, मुझे बहन लियू का कॉल आया। चिंतित हो, उसने मुझसे पूछा कि अभी मैं किसी तरह की कठिनाइयों का सामना तो नहीं कर रही। मैंने अस्पष्ट जवाब दिया, "क्या मैं बहुत भ्रष्ट हूँ? क्या परमेश्वर मेरे जैसी इंसान को बचाने से इंकार करेगा?" इस डर के कारण कि वह मुझे नीची नज़र से देखेगी, मैंने आगे कुछ नहीं कहा। फिर बहन लियू ने मेरी स्थिति को देखते हुए मेरे लिए परमेश्वर के वचनों का एक अंश पढ़ा : "जब कुछ लोग सुनते हैं कि एक ईमानदार इंसान बनने के लिए, एक व्यक्ति को अपने आपको पूरी तरह खोलना और स्पष्ट करना होगा, तो वे कहते हैं : 'ईमानदार होना कठिन है। क्या मुझे सोची गयी हर बात दूसरों को बतानी होगी? क्या सकारात्मक चीज़ों की संगति करना पर्याप्त नहीं है? मुझे अपने अंधकारमय या भ्रष्ट पक्ष के बारे में दूसरों को बताने की ज़रूरत नहीं है, है ना?' यदि तू इन चीज़ों को दूसरों को नहीं बताता है, और अपना विश्लेषण नहीं करता है, तो तू स्वयं को कभी नहीं जान पाएगा, कभी नहीं पहचान पाएगा कि तू किस तरह की चीज़ है, और दूसरे लोग कभी भी तुझ पर भरोसा नहीं कर पाएंगे। यह तथ्य है। यदि तुम चाहते हो कि दूसरे तुम पर विश्वास करें, तो पहले तुमको ईमानदार बनना होगा। एक ईमानदार व्यक्ति होने के नाते तुम्हें अपना दिल खोलना चाहिए, ताकि हर कोई उसके अंदर देख सके, तुम्हारे विचारों को समझ सके, और तुम्हारा असली चेहरा देख सके; अच्छा दिखने के लिए तुम्हें तुम खुद भेष धारण करने या खुद को आकर्षक बनाने का प्रयास न करो। लोग तभी तुम पर विश्वास करेंगे और तुमको ईमानदार मानेंगे। यह ईमानदार होने का सबसे मूल अभ्यास और ईमानदार व्यक्ति होने की शर्त है"("अंत के दिनों के मसीह की बातचीत के अभिलेख" में 'एक ईमानदार व्यक्ति होने का सबसे बुनियादी अभ्यास')। परमेश्वर के उन वचनों को पढ़ने के बाद, उसने मुझसे सहभागिता की, "हमें सत्य की तलाश करने के लिए खुलकर सहभागिता करनी होगी; यह आध्यात्मिक मुक्ति पाने का एक तरीका है। यह सत्य का अभ्यास करने और एक ईमानदार इंसान बनने का एक तरीका भी है। ऐसा करके, हम अपने भाई-बहनों की मदद पा सकते हैं। इससे हमारे भ्रष्ट स्वभावों का ज़्यादा जल्दी समाधान होता है, और हमें मुक्ति का एहसास होता है। अगर हम अपनी कठिनाइयों का सामना नहीं करना चाहेंगे, तो हम शैतान की चालबाजी में आसानी से फंस जायेंगे, और हमारे जीवन को नुकसान उठाना पड़ेगा।" बहन लियू की बातचीत को सुनने के बाद, मैंने हिम्मत की और उसे बताया कि मैं किस तरह के हालात से गुज़र रही थी। बहन लियू ने फिर परमेश्वर के वचनों का एक और अंश पढ़ा : "परमेश्वर जिन लोगों को बचाता है वे वही लोग हैं जिनके स्वभाव शैतान की भ्रष्टता के कारण भ्रष्ट हो गये हैं; वे निष्कलंक, पूर्ण लोग नहीं हैं, वे ऐसे लोग भी नहीं हैं जो रिक्तता में जीवन जीते हैं। कुछ लोग, अपनी भ्रष्टता के प्रकट होते ही सोचते हैं, 'एक बार फिर, मैंने परमेश्वर का विरोध किया है; मैंने कई सालों से उस पर विश्वास किया है, लेकिन मैं अब भी नहीं बदला हूँ। परमेश्वर निश्चित रूप से अब मुझे पसंद नहीं करता है!' यह किस तरह का रवैया है? उन लोगों ने खुद से उम्मीद छोड़ दी है, और वे सोचते हैं कि अब परमेश्वर उन्हें नहीं चाहता है। क्या यह परमेश्वर को गलत समझने वाली बात नहीं है? जब तुम इतना नकारात्मक होते हो तो, शैतान के लिये तुम्हें नुकसान पहुंचाना सबसे आसान होता है, और एक बार वह कामयाब हो गया, तो परिणामों की कल्पना नहीं की जा सकती। इसलिए, चाहे तुम कितनी ही बड़ी मुश्किल में क्यों न हो या चाहे तुम कितना भी निराश क्यों न महसूस करते हो, तुम्हें कभी हिम्मत नहीं हारनी चाहिये! जीवन में प्रगति की प्रक्रिया में और बचाये जाते समय, लोग कभी-कभी गलत मार्ग चुन लेते हैं या पथभ्रष्ट हो जाते हैं। वे कुछ समय के लिए अपने जीवन में कुछ अपरिपक्वता दिखाते हैं, या कभी-कभी कमज़ोर या नकारात्मक हो जाते हैं, गलत बातें कहते हैं, फिसल जाते हैं और गिरते हैं, या असफलता का सामना करते हैं। परमेश्वर के दृष्टिकोण से, ऐसी बातें सामान्य हैं, और वह इन बातों का बतंगड़ नहीं बनाएगा"("अंत के दिनों के मसीह की बातचीत के अभिलेख" में 'परमेश्वर में आस्था के लिए सर्वाधिक आवश्यक है जीवन में प्रवेश')।

बहन ने यह सहभागिता मेरे साथ साझा की : "हम सब शैतान द्वारा गहराई से भ्रष्ट किये जा चुके हैं। हम घमंडी, चालाक, दुष्ट और पापी हैं। ये शैतानी स्वभाव हम सभी के अंदर गहराई तक समाये हुए हैं, और यहां तक कि हमारी प्रकृति बन गए हैं। इस वजह से, हमारे व्यवहार और दृष्टिकोण में हर जगह भ्रष्टाचार ही प्रकट होता है। यह मुझे वाकई परेशान करता था : मुझे अपने भ्रष्ट स्वभाव की कुछ समझ थी और इसे प्रकट करने के बाद पछताती भी थी, फिर भी मैं अगली बार इसे क्यों दोहराती थी? परमेश्वर के वचनों को पढ़ने के बाद, मुझे आख़िरकार एहसास हुआ कि मेरा शैतानी स्वभाव वाकई चिंताजनक था, और धीरे-धीरे मुझे यह समझ आया कि स्वभाव में बदलाव ऐसे ही रातों-रात नहीं होता। सिर्फ ज़रा सी आत्मचेतना प्राप्त करने के बाद ही लोग बदल नहीं सकते। लंबे समय तक परमेश्वर के वचनों के न्याय और ताड़ना के बिना, काट-छाँट और निपटान के बिना, और परीक्षाओं और शुद्धिकरण के बिना, सच्चा बदलाव असंभव है। न्याय करने और ताड़ना देने के लिए परमेश्वर के आने का उद्देश्य हमें शुद्ध करना और बदलना है। वह जानता है कि शैतान ने हमें कितनी गहराई तक भ्रष्ट किया है, वह हमारी कद-काठी और उन कठिनाइयों को भी जानता है जिनका हम अपने स्वभावों को बदलने की कोशिश करते हुए सामना करते हैं, इसलिए वह सत्य को तलाशने वालों को माफ़ कर रहा है और उनके साथ धैर्यवान है। परमेश्वर उम्मीद करता है कि हमारे पास सत्य को तलाशने का संकल्प है, और हम पूरी निष्ठा से अपने स्वभावों को बदलना चाहते हैं। इसलिए, हमें अपने आप से सही व्यवहार करना चाहिए। हमें परमेश्वर के वचनों को ज़्यादा खाना और पीना होगा, उसके न्याय और ताड़ना को स्वीकार करना होगा, देह-सुख को त्यागना होगा, और सत्य का अभ्यास करना होगा। फिर एक दिन, हमारे भ्रष्ट स्वभाव ज़रूर बदल जाएंगे।"

हमने फिर परमेश्वर के वचनों का एक और अंश पढ़ा : "जैसे ही पद, प्रतिष्ठा या रुतबे की बात आती है, हर किसी का दिल प्रत्याशा में उछलने लगता है, तुममें से हर कोई हमेशा दूसरों से अलग दिखना, मशहूर होना, और अपनी पहचान बनाना चाहता है। हर कोई झुकने को अनिच्छुक रहता है, इसके बजाय हमेशा विरोध करना चाहता है—इसके बावजूद कि विरोध करना शर्मनाक है और परमेश्वर के घर में इसकी अनुमति नहीं है। हालांकि, वाद-विवाद के बिना, तुम अब भी संतुष्ट नहीं होते हो। जब तुम किसी को दूसरों से विशिष्ट देखते हो, तो तुम्हें ईर्ष्या और नफ़रत महसूस होती है, तुम्हें लगता है कि यह अनुचित है। 'मैं दूसरों से विशिष्ट क्यों नहीं हो सकता? हमेशा वही व्यक्ति दूसरों से अलग क्यों दिखता है, और मेरी बारी कभी क्यों नहीं आती है?' फिर तुम्हें कुछ नाराज़गी महसूस होती है। तुम इसे दबाने की कोशिश करते हो, लेकिन तुम ऐसा नहीं कर पाते, तुम परमेश्वर से प्रार्थना करते हो। और कुछ समय के लिए बेहतर महसूस करते हो, लेकिन जब एक बार फिर तुम्हारा सामना इसी तरह के मामले से होता है, तो तुम इससे जीत नहीं पाते हो। क्या यह एक अपरिपक्व कद नहीं दिखाता है? क्या किसी व्यक्ति का इस तरह की स्थिति में गिर जाना एक फंदा नहीं है? ये शैतान की भ्रष्ट प्रकृति के बंधन हैं जो इंसानों को बाँध देते हैं। ... तुम्हें इन चीज़ों को छोड़ देने और अलग कर देने का तरीका सीखना चाहिये। तुम्हें दूसरों की अनुशंसा करना, और उन्हें दूसरों से विशिष्ट बनने देना सीखना चाहिए। संघर्ष मत करो या जैसे ही दूसरों से अलग बनने या कीर्ति हासिल करने का अवसर मिले, तुम ज़ल्दबाजी में उसका फ़ायदा उठाने के लिये मत दौड़ पड़ो। तुम्हें पीछे रहने का कौशल सीखना चाहिये, लेकिन तुम्हें अपने कर्तव्य के निर्वहन में देरी नहीं करनी चाहिए। ऐसा व्यक्ति बनो जो शांत गुमनामी में काम करता है, और जो वफ़ादारी से अपने कर्तव्य का निर्वहन करते हुए दूसरों के सामने दिखावा नहीं करता है। तुम जितना अधिक अपनी प्रतिष्ठा और रुतबे को छोड़ते हो, और जितना अधिक अपने हितों को अलग रखते हो, तुम उतने ही शांतचित्त बनोगे, तुम्हारे हृदय में उतनी ही ज़्यादा जगह खुलेगी और तुम्हारी अवस्था में उतना ही अधिक सुधार होगा। तुम जितना अधिक संघर्ष और प्रतिस्पर्धा करोगे, तुम्हारी अवस्था उतनी ही अंधेरी होती जाएगी। अगर तुम्हें इस बात पर विश्वास नहीं है, तो इसे आज़माकर देखो! अगर तुम इस तरह की स्थिति को बदलना चाहते हो, और इन चीज़ों से नियंत्रित नहीं होना चाहते हो, तो तुम्हें पहले इन चीज़ों को अलग करना होगा और इन्हें छोड़ना होगा। अन्यथा, तुम जितना अधिक संघर्ष करोगे, उतना ही अंधेरा तुम्हारे आस-पास छा जाएगा, तुम उतनी ही अधिक ईर्ष्या और नफ़रत महसूस करोगे, और कुछ पाने की तुम्हारी इच्छा अधिक मजबूत ही होगी। कुछ पाने की तुम्हारी इच्छा जितनी अधिक मजबूत होगी, तुम ऐसा कर पाने में उतने ही कम सक्षम होगे, जैसे-जैसे तुम कम चीज़ें प्राप्त करोगे, तुम्हारी नफ़रत बढ़ती जाएगी। जैसे-जैसे तुम्हारी नफ़रत बढ़ती है, तुम्हारे अंदर उतना ही अंधेरा छाने लगता है। तुम्हारे अंदर जितना अधिक अंधेरा छाता है, तुम अपने कर्तव्य का निर्वहन उतने ही बुरे ढंग से करोगे; तुम अपने कर्तव्य का निर्वहन जितने बुरे ढंग से करोगे, तुम उतने ही कम उपयोगी होगे। यह एक आपस में जुड़ा हुआ, कभी न ख़त्म होने वाला दुष्चक्र है। अगर तुम कभी भी अपने कर्तव्य का निर्वहन अच्छी तरह से नहीं कर सकते, तो धीरे-धीरे तुम्हें हटा दिया जाएगा"("अंत के दिनों के मसीह की बातचीत के अभिलेख" में 'अपना सच्चा हृदय परमेश्वर को दो, और तुम सत्य को प्राप्त कर सकते हो')।

परमेश्वर के वचनों के बारे में बहन की सहभागिता ने मुझे एहसास दिलाया कि मेरी ईर्ष्या की वजह नाम और रुतबा पाने की प्रबल इच्छा थी, और मेरा स्वभाव भी बहुत ज्यादा घमंडी था। मेरे अंदर बचपन से ही सीसीपी की शिक्षा और जीवन में सभी प्रकार के शैतानी फ़लसफ़ों और विषों को कूट-कूट कर भरा गया था, जैसे, "हर व्यक्ति अपनी सोचे बाकियों को शैतान ले जाये," "आदमी ऊपर की ओर जाने के लिए संघर्ष करता है; पानी नीचे की ओर बहता है," और "भीड़ से ऊपर उठो और अपने पूर्वजों का नाम करो।" ये शैतानी विष मेरे दिल के भीतर गहराई तक समाये हुए थे, जिसने मुझे घमंडी, दंभी, स्वार्थी और नीच बना दिया था। मैं ख़ास तौर से महत्वाकांक्षी और आक्रामक हो गयी थी; मैं चाहे जो भी करती, उसमें दूसरों से आगे निकलने की तीव्र इच्छा महसूस होती। मैं समाज में इसी तरह से रही, और कलीसिया में भी मेरा यही रवैया रहा। सभाओं में सहभागिता और प्रार्थना करते हुए भी, मैं दूसरे लोगों से बेहतर बनना चाहती थी, और सिर्फ़ तभी ख़ुश होती थी जब दूसरे मेरी तारीफ़ करते थे। जब भी कोई ख़ुद को मुझसे बेहतर साबित करता, तो मैं इसे स्वीकार नहीं कर पाती थी और ईर्ष्यालु बन जाती थी। अंदर-ही-अंदर, मैं उस व्यक्ति का विरोध करते हुए उसके ख़िलाफ़ काम करने लगती थी। जब मैं उससे वाकई आगे नहीं निकल पाती थी, तो फिर निराशा और ग़लतफ़हमी में रहने लगती थी, अपने साथ अच्छा व्यवहार नहीं कर पाती थी। मैं परमेश्वर को लेकर भी ग़लतफ़हमी पाल लेती थी, और सोचती थी कि मैं परमेश्वर के उद्धार का लक्ष्य नहीं हो सकती। मैंने देखा कि शैतान की भ्रष्टता ने मुझे अहंकारी, कमज़ोर, स्वार्थी और नीच बना दिया है, और मेरा जीवन बहुत ही दयनीय हो गया है। बाद में, मुझे परमेश्वर के वचनों से अभ्यास करने का एक मार्ग मिला। मुझे परमेश्वर के वचनों के अनुसार चीज़ों को छोड़ना, उन्हें अलग रखना और अभ्यास करना सीखना होगा। मुझे अपनी देह की इच्छाओं को त्यागना और अपने अभिमान और रुतबे को संयमित रखना सीखना होगा, मुझे बहन वांग की शक्तियों से और अधिक सीखना चाहिए, और अपनी कमजोरियों को दूर करना चाहिए। ज़्यादा-से-ज़्यादा सत्य के बारे में जानने और उन्हें समझने का यही एकमात्र तरीका था।

बाद में, मैंने परमेश्वर के वचनों का यह अंश पढ़ा : "कार्य समान नहीं हैं। एक शरीर है। प्रत्येक अपना कर्तव्य करता है, प्रत्येक अपनी जगह पर अपना सर्वश्रेष्ठ प्रदर्शन करता है—प्रत्येक चिंगारी के लिए प्रकाश की एक चमक है—और जीवन में परिपक्वता की तलाश करता है। इस प्रकार मैं संतुष्ट हूँगा" (वचन, खंड 1, परमेश्वर का प्रकटन और कार्य, आरंभ में मसीह के कथन, अध्याय 21)। जब मैंने परमेश्वर के ये वचन पढ़े, तो मैं समझ गयी कि चूंकि परमेश्वर द्वारा दी गई क्षमता और योग्यताएं प्रत्येक व्यक्ति के लिए अलग-अलग होती हैं, इसलिए प्रत्येक व्यक्ति से उसकी अपेक्षाएं भी अलग होती हैं। दरअसल, अपने कर्तव्यों को पूरा करने के लिए जब हम अपनी पूरी क्षमता का इस्तेमाल करेंगे, तब जाकर परमेश्वर के हृदय को शांति मिलेगी। बहन वांग बहुत सक्षम है और वह जल्दी ही सत्य को समझ जाती है। आज परमेश्वर हमारे लिए एक साथ सभा करने की व्यवस्था करता है, ऐसा करने के पीछे उसका उद्देश्य, हमारे लिए एक-दूसरे की शक्तियों से सीखना और अपनी कमजोरियों की भरपाई करना है, ताकि हम सत्य को समझ सकें और परमेश्वर के वचनों की वास्तविकता में एक साथ प्रवेश कर सकें। मुझे अपनी शक्तियों और कमियों को ठीक से संभालना होगा। चाहे परमेश्वर ने मुझे जैसी भी क्षमता दी हो, मुझे उसके नियम और व्यवस्थाओं को मानना चाहिए, अपने उद्देश्यों को सुधारना चाहिए, और पूरे दिल से सत्य को तलाशना चाहिए। मैं जितना समझती हूँ मुझे उतनी ही सहभागिता करनी चाहिए, और मैं जितना जानती हूँ मुझे उतना ही अभ्यास करना चाहिए। मुझे पूरी कोशिश करनी चाहिए, और इस तरह से, परमेश्वर मुझे प्रबुद्ध करेंगे और मेरा मार्गदर्शन करेंगे। इन उद्देश्यों के लिए मैंने परमेश्वर के सामने ये संकल्प लिये : अब से, मैं सत्य को तलाशने के लिए कोशिश करना चाहती हूँ, अपने से ज़्यादा सक्षम लोगों के प्रति संकीर्ण मानसिकता और ईर्ष्या नहीं रखना चाहती, और परमेश्वर की इच्छा को पूरा करने के लिए एक सच्चे इंसान की तरह जीवन जीना चाहती हूँ।

कलीसिया की अगली सभा काफ़ी जल्दी हुई। अब मैं अपने भाई-बहनों को बताना चाहती थी कि मुझे बहन वांग से कितना ईर्ष्या थी, और अपने भ्रष्ट स्वभाव के कौन से पहलू मैंने प्रकट किये थे, लेकिन जैसे ही मैंने इनके बारे में सोचा, मैं डर गयी कि वे मेरे बारे में क्या सोचेंगे, और बहन वांग क्या सोचेगी, जब उसे मेरे बारे में पता चलेगा कि मैं उससे इतनी ईर्ष्या करती थी। अंदर-ही-अंदर, मुझे इस स्थिति का सामना करने में थोड़ी हिचक महसूस हुई। मन-ही-मन, मैंने परमेश्वर से प्रार्थना की। मैंने कहा, "हे परमेश्वर! मुझे आस्था और हिम्मत दो। मैं अपने घमंड और रुतबे को अलग रखकर, अपने भाई-बहनों के साथ खुलकर सहभागिता करना चाहती हूँ, और हमारे बीच आई रुकावटों को ख़त्म करना चाहती हूँ। हे, परमेश्वर, मेरे मार्गदर्शक बनो।" प्रार्थना करने के बाद, मुझे बहुत शांति महसूस हुई, और फिर जिस स्थिति में मैं थी और जिस हालात से मैं गुज़र रही थी, मैंने उन सबके बारे में बात की। मेरी बातें सुनने के बाद, मेरे भाई-बहनों ने मुझे नीची नज़रों से नहीं देखा, बल्कि वाकई ईमानदारी से अभ्यास कर पाने के लिए मेरी हिम्मत की सराहना की। उन्होंने कहा कि मेरे अनुभव से ही उन्हें एहसास हुआ है कि परमेश्वर के वचनों के अनुसार अभ्यास करके ही हम अपने शैतानी स्वभावों का ख़ात्मा कर सकते हैं, छुटकारा और मुक्ति पा सकते हैं। उन्होंने यह भी कहा कि अब वे जान गये हैं कि अगली बार ऐसी स्थिति आने पर उन्हें क्या करना है। बाद की सभाओं के दौरान, मैंने बहन वांग की बहुत-सी शक्तियों के बारे में जाना : परमेश्वर के वचनों को खाते और पीते समय, वह अपनी सहभागिता में अपनी स्थिति को अभिव्यक्त करने में समर्थ थी। जब भी उसे किसी परेशानी का सामना करना पड़ता, तो वह परमेश्वर के सामने जाकर उसके इरादों को जानने और उसके वचनों से अभ्यास का मार्ग तलाशने पर ध्यान केंद्रित करने में सक्षम थी। उसकी इन शक्तियों को देखने के बाद ही मुझे समझ आया कि वह मेरी प्रतिद्वंद्वी नहीं, बल्कि ऐसी इंसान थी जो मेरी मदद कर सकती थी। तभी मुझे दिल की गहराइयों तक यह समझ में आया कि हमारे लिए एक साथ काम करने की परमेश्वर की व्यवस्था का उद्देश्य यह है कि हम एक-दूसरे की शक्तियों से सीखें, ताकि एक-दूसरे की कमज़ोरियों की भरपाई कर सकें। जब मैंने इस तरह से सोचा, तो मैं पूरी तरह से बंधन मुक्त महसूस करने लगी। अब मुझे लगता है कि हर सभा बहुत ही आनंदमय है। अब मुझे ईर्ष्या नहीं होती, बल्कि अब मैं दूसरों की शक्तियों से अपनी कमज़ोरियों को ख़तम कर पाती हूँ, उनके साथ तालमेल बनाकर रहती हूँ, और आत्मा में मुक्ति महसूस करती हूँ।

11. सच्चे इंसान की तरह जीने का एकमात्र तरीका

शिनचेंग, चीन

एक बार मैंने एक जापानी लेखक का उपन्यास पढ़ा जो एक ऐसे विक्रेता के बारे में था जिसने कम बालों वाले एक चित्रकार को बाल बढ़ाने वाला सीरम, हेयर डाई, पोमेड, हेयर थिनर और हेयर ट्रिमर बेच दिया, यह कहकर कि इससे उसकी समस्याएं हल हो जाएंगी। उस चित्रकार ने काफ़ी पैसे खर्च किए, फिर भी उसके बाल वैसे के वैसे ही रहे। लेखक ने व्यंग्य का सहारा लेकर आजकल के कुछ बेईमान विक्रेताओं के घोटालों का भांडाफोड़ किया, ताकि लोग उनके झांसों में न फँसें। इस तरह के हालात बद से बदतर होते जा रहे हैं, लेकिन इनका कोई हल नहीं मिल रहा है। कभी मैं भी इसी तरह की थी। मैं ग्राहकों से ज़्यादा पैसे कमाने के लिए झूठ और धोखे का सहारा लेती थी। मैं इस जाल में और ज़्यादा उलझती गई और इसमें फँस कर रह गई। फिर मैंने सर्वशक्तिमान परमेश्वर के अंत के दिनों के कार्य को स्वीकारा और सर्वशक्तिमान परमेश्वर के वचनों को पढ़ कर मुझे कुछ सत्य समझ में आया। मेरा नज़रिया बदल गया और मैं परमेश्वर के वचनों के अनुसार सत्य का अभ्यास करने लगी और ईमानदारी से रहने लगी। इंसानियत दिखाते हुए, खुलेपन से जीने का बस यही एक तरीका है।

जब मैंने अपना हेयर सलून खोला, तो यह तय किया था कि मैं ईमानदारी से काम करूँगी। मैंने वैसा ही किया। कभी ज़्यादा फ़ायदे के बारे में नहीं सोचा। मैं हर ग्राहक के बालों के साथ पूरी मेहनत करती और दूसरे हेयर स्टाइलिस्ट के मुक़ाबले कम पैसे लेती। लेकिन एक साल मेहनत से काम करने के बावजूद, किराया, कारोबार टैक्स, रोज़मर्रा के खर्च, हीटिंग टैक्स, वगैरह देने के बाद, मेरे पास करीब 2,000 युआन ही बचे। आस-पास के सलून के मुक़ाबले मेरे पास ज़्यादा काम था, लेकिन वे सब मुझसे कहीं ज़्यादा पैसे कमा रहे थे। मैं जानती थी कि वे ग्राहकों के साथ बेईमानी करके पैसे कमा रहे थे, अपने गलत फ़ायदे के लिए उन्होंने चालबाज़ी की युक्ति अपनाई थी। वास्तव में, कभी-कभी मैं भी वही करना चाहती थी, लेकिन मुझे उस तरह से पैसा कमाना पसंद नहीं था। एक पुरानी कहावत है, "गरीब हैं पर गर्व है।" मेरा सोचना था कि चाहे मैं कितनी भी गरीब रहूँ, मुझे अपनी ईमानदारी बरक़रार रखनी है। मैंने कई बार इसके बारे में सोचा, लेकिन हर बार यही निर्णय लिया कि मुझे अपने विवेक से कारोबार चलाना है। चाहे कितना भी कम कमाऊँ, मुझे अच्छा इंसान बनना है। तीन साल इसी तरह झटपट बीत गए। दूसरे हेयर ड्रेसर, जिन्होंने मेरे साथ ही काम शुरू किया था, उन्होंने बड़ी दुकानें खरीद ली थीं या उनका काम बढ़ गया था। कुछ के पास तो अपनी कार भी थी, लेकिन मैं तो बिल्कुल उसी जगह पर रह गई, जहां मैं तीन साल पहले थी।

एक दिन मेरे पिता बीमार हो गए और उनको अस्पताल में भर्ती कराया गया। उनके इलाज में हज़ारों युआन का ख़र्च बताया गया। मेरे पास तो पैसे थे ही नहीं। मैंने अपनी क्षमता के अनुसार उधार लिया, इसके बावजूद इलाज के ख़र्च का आधा पैसा ही चुका पाई। मुझे चिंता थी कि मैंने इतना ज़्यादा उधार लिया है और पता नहीं कब मैं उसे उतार पाऊँगी। मेरे अंदर एक युद्ध सा छिड़ गया। क्या मुझे अपने काम की कीमत थोड़ी बढ़ानी चाहिए? क्या होगा अगर रईस ग्राहकों से मैं कुछ ज़्यादा पैसे लेने लगूँ? जब मैं इसी उधेड़बुन में थी, मेरी एक दोस्त ने मुझसे कहा, "यह सारी परेशानी सिर्फ़ इसलिए है क्योंकि तुम ईमानदारी से बंधी हो। दूसरे सलून के मालिकों को पूरे साल लाखों का फ़ायदा होता है, लेकिन तुम्हें बस कुछ हज़ार का। तुम बहुत बेवकूफ़ हो। अगर तुम जल्द से जल्द सारा उधार चुकता करना चाहती हो, तो तुम्हें अपना कारोबार चतुराई से चलाना होगा। ज़्यादा पैसे कमाने के लिए कुछ तरकीबें सीखनी होंगी।" उसके जाने के बाद, सामने की सड़क के सलून की मालिक आई और मेरा मज़ाक उड़ाते हुए बोली, "तुम तो इस सलून को बड़ी अच्छी तरह से चला रही हो! कारोबार अच्छा है और तुम्हारा नाम भी मशहूर है, लेकिन तुम्हें ज़्यादा फ़ायदा नहीं हो रहा है। क्या तुम मदर टेरेसा बनना चाहती हो? अगर मेरे पास तुम्हारे जैसा हुनर होता, तो मैं कई साल पहले रईस हो गई होती। तुम कुछ ज़्यादा ही ईमानदार हो। कारोबार करने के लिए कुछ समझ-बूझ चाहिए। लेकिन तुम तो खुद को थका रही हो और कुछ कमा भी नहीं रही हो। लोग कहते हैं कि 'दुनिया पैसों के इशारों पर नाचती है' और 'वे बेवकूफ़ हैं जो पैसों की भाषा नहीं समझते।' तुम्हें इस बारे में कुछ सोचना चाहिए।" उस रात मैं करवटें बदलती रही, बिल्कुल सो नहीं सकी। मैंने सोचा, "उन दोनों ने बात तो अक्ल की कही है। अगर मैं अपना कारोबार पूरी ईमानदारी से करती हूँ, तो पैसे कब कमा पाऊँगी? जैसे कि कहा जाता है, 'पैसा ही सब कुछ नहीं है, किन्तु इसके बिना, आप कुछ नहीं कर सकते हैं।' पैसे से सब कुछ खरीदा जा सकता है। इसके अलावा, मेरे बीमार पिता अस्पताल में भर्ती हैं और उनके इलाज में देर नहीं की जा सकती। अपने पिता के इलाज और कर्ज़ चुकाने के लिए, थोड़ी चालाकी से कुछ पैसा कमाना कोई गलत बात नहीं है।" मैंने इस तरह खुद को दिलासा दिया और तय किया कि अपने रईस ग्राहकों के साथ यह तरीका आज़माऊंगी।

अगले दिन, एक ग्राहक आई जो अपने बाल घुँघराले कराना चाहती थी। उसके कपड़े देखकर लगता था कि वह काफ़ी रईस है। तो मैंने सोचा कि क्यों न मौके का फ़ायदा उठाते हुए, कुछ ज़्यादा पैसे बना लिए जाएँ। जब कीमत चुकाने की बात हुई तो मैंने उससे 200 युआन मांगे। सच कहूँ तो, मेरा दिल ज़ोर से धड़क रहा था, क्योंकि मैं उस काम के लिए सिर्फ़ 120 युआन लेती थी। जब मैंने इतने ज़्यादा पैसे माँगे, तब मुझे लगा कि शायद वह ज़्यादा पैसे माँगने का विरोध करेगी। अगर उसने कहा कि पैसे बहुत ज़्यादा हैं, तो मैं थोड़े कम कर दूँगी। खुद को दोषी समझते हुए, मैं तो उसकी आँखों में देख भी न सकी। उसने खुशी-खुशी पैसे मुझे दिए और मेरे काम की तारीफ़ भी की। वह सच में अपने बालों को लेकर बहुत खुश थी। वह बोली कि इनके लिए कुछ भी ख़र्च किया जा सकता है। उसने यह भी कहा कि वह मेरे बारे में अपने परिवार और दोस्तों को भी बताएगी। उसके जाने के बाद, काफ़ी देर तक मैं बहुत परेशान रही। उसने मुझ पर इतना भरोसा किया, लेकिन मैंने उसको धोखा दिया। यह बहुत अनैतिक बात थी। लेकिन वही बात है न कि "वे बेवकूफ़ हैं जो पैसों की भाषा नहीं समझते।" मुझे बहुत कर्ज़ भी चुकाने थे। तो मैंने अपराधी होने के एहसास को दबा दिया। उस दिन से मैंने कारोबार करने का अपना नज़रिया बदल दिया। जब भी मैं किसी रईस ग्राहक को देखती, मैं उसका मुस्करा कर स्वागत करती, और मैं उसे कुछ खास सेवाओं और उत्पादों के बारे में बताती।

एक बार एक ग्राहक ने कहा कि उसे अपने बाल धुलवाने और सेट कराने हैं, तो मैंने सोचा, "बाल धोने में तो 10 युआन से भी कम लगेगा। मुझे ज़्यादा पैसे कमाने के लिए कोई तरीका ढूँढना होगा।" तो मैंने उससे कहा, "आपके बाल बहुत सूखे हैं। अगर आपने जल्द ही इनकी परवाह नहीं की, तो ये झड़ने लगेंगे, और महिलाओं के लिए तो बाल उनकी खूबसूरती का दूसरा पैमाना होते हैं। अगर आपके बालों में कोई दिक्कत आ गई, तो बाद में पछताने से कोई फ़ायदा नहीं होगा।" उसने मेरी कही हर बात का यकीन कर लिया और बालों का झड़ना रोकने वाले कुछ पोषक उत्पादों के लिए उसने 300 युआन खर्च कर दिए। उसने गर्म तेल का नियमित उपचार भी शुरू कर दिया। उसके जाने के बाद, मुझे थोड़ा बुरा लगा। मैंने पैसे तो ले लिए, लेकिन मैं यह नहीं जानती थी कि वह उत्पाद कितना प्रभावी था। मैंने उसकी तारीफ़ ज़रूर की थी, लेकिन अगर वह ठीक नहीं निकला और वह शिकायत लेकर वापस आ गयी तो मैं क्या करूँगी? लेकिन अब परेशान होने से कुछ नहीं होने वाला था। मैं तो वह उत्पाद बेच चुकी थी। कुछ दिनों बाद, जब मैं एक ग्राहक के बाल काट रही थी, तो उसने कहा कि उसको डैंड्रफ़ है और सिर में खुजली भी होती है। मैंने सोचा, "मेरे यहाँ बिकने वाले किसी शैंपू के बारे में मैं सुझाव दे सकती हूँ, ताकि मैं थोड़ा और पैसा कमा सकूँ।" बड़ी चालाकी से मैंने कहा, "डैंड्रफ़ और सिर में खुजली की वजह है जलन और सूजन, अगर यह बढ़ जाएगी तो आप के बाल झड़ने लगेंगे। इससे आपको ख़ुद का चेहरा अच्छा नहीं लगेगा।" उसने तुरंत मुझसे पूछा कि इसके बारे में क्या किया जा सकता है। बतौर इलाज मैंने उन्हें अपने एंटी-डैंड्रफ़ शैंपू का नाम बता दिया। उनको भरोसा दिलाया कि इससे फ़ायदा ज़रूर होगा। उन्होंने खुशी-खुशी वह शैंपू खरीद लिया। मैंने उस उत्पाद की कीमत 68 युआन लगाई, जबकि उसकी लागत सिर्फ़ 25 युआन थी। उसने बार-बार मेरा शुक्रिया अदा किया। मैंने सोचा कि इस तरह से पैसे कमाना कितना आसान है। तभी तो दूसरे सलून वाले इतने रईस हो गए थे। मैं समझ गई कि मैं भी बहुत जल्दी रईस हो जाऊँगी और मुझे अपने पिता के अस्पताल के बिल के बारे कोई चिंता नहीं करनी पड़ेगी। इस तरह, मेरे मन की दुविधा धीरे-धीरे दूर हो गयी। मुझे यकीन हो गया कि पैसे कमाने का इकलौता तरीका है झूठ बोलना और बेईमानी करना।

बहुत जल्दी दस साल बीत गए। मैंने थोड़े पैसे भी कमा लिये और सारा उधार चुकता कर दिया। मैंने एक मकान और एक कार भी खरीद ली। हालाँकि, अब मैं ज़्यादा आराम से रह रही थी, लेकिन पता नहीं क्यों, मुझे किसी भी तरह से खुशी नहीं महसूस हो रही थी। हमेशा एक खालीपन और अजीब सा एहसास बना रहता। एक कहावत है, "हमारे कर्मों पर ईश्वर की नज़र रहती है" और "हम जो बोते हैं वही काटते हैं।" मुझे डर था कि वो सारे ग्राहक, जिन्हें मैंने बेवकूफ़ बनाया था, एक-न-एक दिन मुझसे अपना हिसाब बराबर करने ज़रूर आएँगे। तब मेरी सारी इज़्ज़त मिट्टी में मिल जाएगी। यह सोचकर मैं सिहर उठती थी और डर-डर के जीती थी। यह बहुत कठिन था। मैं फिर से ईमानदारी से कारोबार करना चाहती थी, लेकिन इसके लिए खुद को तैयार नहीं कर पा रही थी। मैं एक ऐसे चोर की तरह हो गई थी, जिसे अपना काम अच्छा लगने लगा था। मैं यह सब छोड़ना चाहती थी, पर छोड़ नहीं पा रही थी।

जब मैं पाप के दलदल में फँसकर, बाहर आने के लिए संघर्ष कर रही थी, तभी एक दोस्त ने सर्वशक्तिमान परमेश्वर के अंत के दिनों के सुसमाचार मुझे सुनाये। उसने मुझे बताया कि परमेश्वर के वचन ही सत्य हैं। वे हमें सारी तकलीफ़ों से मुक्ति दिला सकते हैं। वे हमारी आत्मा के अंदरूनी दर्द को दूर कर सकते हैं। उसके बाद, मैं परमेश्वर के वचन इकट्ठा करके दूसरों के साथ मिलकर उन्हें पढ़ने लगी। स्तुति के गीत गाने लगी। मुझे सच में शांति का अनुभव हुआ। आप उस तरह के एहसास को पैसे से नहीं खरीद सकते। मैंने तय किया कि अब मैं अपने धर्म का अच्छी तरह से पालन करूँगी।

एक बार एक संगति में, भाई-बहनों ने परमेश्वर के वचनों का एक अंश पढ़ा। "ईमानदारी का अर्थ है अपना हृदय परमेश्वर को अर्पित करना; हर बात में उसके साथ सच्चाई से पेश आना; हर बात में उसके साथ खुलापन रखना, कभी तथ्यों को न छुपाना; अपने से ऊपर और नीचे वालों को कभी भी धोखा न देना, और परमेश्वर से लाभ उठाने मात्र के लिए काम न करना। संक्षेप में, ईमानदार होने का अर्थ है अपने कार्यों और शब्दों में शुद्धता रखना, न तो परमेश्वर को और न ही इंसान को धोखा देना। ... यदि तुम्हारे पास ऐसी बहुत-से गुप्त भेद हैं जिन्हें तुम साझा नहीं करना चाहते, और यदि तुम प्रकाश के मार्ग की खोज करने के लिए दूसरों के सामने अपने राज़ और अपनी कठिनाइयाँ उजागर करने के विरुद्ध हो, तो मैं कहता हूँ कि तुम्हें आसानी से उद्धार प्राप्त नहीं होगा और तुम सरलता से अंधकार से बाहर नहीं निकल पाओगे" (वचन, खंड 1, परमेश्वर का प्रकटन और कार्य, तीन चेतावनियाँ)। इसका मुझ पर बहुत गहरा असर पड़ा। मैंने देखा कि परमेश्वर, ईमानदार लोगों को पसंद करते हैं और बेईमान लोगों से नफ़रत करते हैं। उनके राज्य में जाने का एकमात्र तरीका है, ईमानदार इंसान होना। सभी भाई-बहन शुद्ध और खुले दिल के थे। हालाँकि, कभी-कभी वो अपनी लाज रखने या रुतबे को बचाने के लिए झूठ बोलते थे, लेकिन वो हमेशा खुलकर ईमानदारी से बात करते और अपनी कमी को स्वीकार करते थे। उनका जीवन खुशहाल और आज़ाद था। मैं समझ गयी कि कलीसिया जैसी जगह, पूरी दुनिया में कहीं नहीं है। परमेश्वर ईमानदार लोगों को पसंद करते हैं। जो जितना ज़्यादा ईमानदार होता है, परमेश्वर उसे उतना ज़्यादा पसंद करते हैं। लेकिन, इंसान जितना ज़्यादा धोखेबाज़ होता है, उतना ही ज़्यादा वो उससे नफ़रत करते हैं। सिर्फ़ ईमानदार लोग ही, सच्ची खुशी और प्रसन्नता प्राप्त कर सकते हैं। मैं सच में एक ईमानदार इंसान बनना चाहती थी, एक ऐसा इंसान जिसे परमेश्वर पसंद करें। लेकिन फिर मैंने सोचा कि मैं एक कारोबारी महिला हूँ। इस भौतिकवादी दुनिया में, जहाँ पैसा ही सब कुछ है, वहाँ ईमानदारी से कारोबार करने का मतलब है कि आप पैसे नहीं कमा सकेंगे। आपको दूसरे लोग बेवकूफ़ समझेंगे। इस तरह समाज में आप कोई जगह नहीं बना पाएँगे। आखिर में आप एकदम अकेले रह जाएँगे। लेकिन परमेश्वर के वचन साफ़-साफ़ कहते हैं कि उन्हें ईमानदार लोग पसंद हैं और बेईमान लोगों का बचना बहुत मुश्किल है। अगर मैंने परमेश्वर के बताए तरीके से सत्य का अभ्यास नहीं किया, झूठ और बेईमानी से अपना कारोबार चलाती रही, तो क्या यह परमेश्वर को घिनौना नहीं लगेगा? मैंने बार-बार सोचा, और फिर आखिरकार तय किया कि मैं परमेश्वर के वचनों के मुताबिक ही चलूँगी। मैं सत्य बोलने और ईमानदार इंसान बनने का अभ्यास करूँगी।

एक दिन जब मैं एक ग्राहक के बाल काट रही थी, तो उसने पूछा कि क्या उसके बाल सूखे हैं, और अगर ऐसा है, तो वह ऑयल ट्रीटमेंट भी करवाना चाहेगी। मैंने सोचा, "बाल काटने से मुझे बस 10 युआन मिलेंगे, लेकिन ऑयल ट्रीटमेंट करवाने का मतलब है, कम-से-कम और 100 युआन। ग्राहक ने खुद इसको कराने के बारे में पूछा है। मैंने ज़्यादा पैसे कमाने के लिए, उस पर कुछ थोपा तो है नहीं।" सच कहूँ तो, मैंने उसके बाल अच्छे से देखे थे और वो बिल्कुल भी सूखे हुए नहीं थे। लेकिन अगर मैं उसे सच बता दूँगी, तो वह इसे बिल्कुल नहीं कराएगी। जब मैं इस कशमकश में थी, तभी मुझे परमेश्वर के ये वचन याद आए : "ईमानदार होने का अर्थ है अपने कार्यों और शब्दों में शुद्धता रखना, न तो परमेश्वर को और न ही इंसान को धोखा देना" (वचन, खंड 1, परमेश्वर का प्रकटन और कार्य, तीन चेतावनियाँ)। परमेश्वर के वचनों ने मुझे सही समय पर याद दिलाया कि ईमानदार लोग अपनी बातों और कर्मों में व्यावहारिक और यथार्थवादी होते हैं। वो परमेश्वर या दूसरे लोगों को धोखा नहीं देते। क्योंकि मैं एक ईमानदार इंसान बनना चाहती थी, तो मुझे परमेश्वर के वचनों के अनुरूप ही बर्ताव करना चाहिए और सच कहना चाहिए। तो मैंने ग्राहक से कहा, "आपके बाल सूखे हुए नहीं हैं। अपना पैसा बर्बाद मत कीजिये।" बड़ी हैरानी से उसने जवाब दिया, "मुझे आश्चर्य है कि आप अपने पेशे को लेकर इतनी ईमानदार हैं। कारोबार में आप जैसे लोग, आजकल कम दिखते हैं। अब मैं अपने परिवार के हर सदस्य को यहीं बाल कटवाने के लिए भेजूँगी।" ग्राहक की यह बात सुनकर मुझे बेहद खुशी हुई। मैंने बार-बार परमेश्वर को धन्यवाद दिया। ईमानदार होना और सच बोलना कितना अच्छा और शानदार होता है, इस बात को मैंने अनुभव किया!

उस दिन के बाद से, मैं परमेश्वर की अपेक्षाओं के अनुरूप, एक ईमानदार इंसान की तरह काम करने लगी। पता नहीं कैसे, मेरे मन के अंदर की सारी चिंताएँ दूर हो गईं। अब मुझे इस बात की चिंता नहीं थी कि कोई शिकायत करने आएगा। अब मैं रात को चैन से सोती थी। मुझे लगा कि अब मैं सत्य का अभ्यास और ईमानदारी से बात कर सकती हूँ। लेकिन यह जानकर ताज्जुब हुआ कि शैतानी स्वभाव और फ़लसफ़े मेरे अंदर कूट-कूट कर भरे हुए थे। बड़े फ़ायदे के प्रलोभन को देखते ही मैं पुराने ढर्रे पर आ गई।

एक दिन पाँच महिलाएँ मेरे सलून में आईं। वो एक यात्रा से वापस लौटी थीं और उनके टैक्सी ड्राइवर ने मेरे सलून का नाम सुझाया तो वो सीधे यहाँ आ गईं। उनमें से एक महिला ने कहा, "कीमत की चिंता मत करिए, बस आपका काम शानदार होना चाहिए।" उसकी यह बात सुनकर, मैंने खुद से कहा, "अब सब कुछ मेरे हाथ में है। मैं बस इस बार सत्य से थोड़ा परे हो जाऊँगी और परमेश्वर मुझे क्षमा कर देंगे।" मैंने बालों को पर्म करने की कीमत 160 युआन के बजाय 260 युआन बताई। उन्होंने कुछ भी नहीं कहा। इस तरह मैंने 500 युआन ज़्यादा कमा लिए। इतने पैसे पाकर मैं सच में बहुत खुश थी। मैंने सोचा, अब मुझे दुकान के इस महीने के किराये की चिंता नहीं करनी होगी। लेकिन उस रात मैं बहुत उदास और दुखी हुई। मैं बस करवटें बदलती रही, सो न सकी।

बाद में मैंने सोचा, मुझे मालूम है कि ईमानदार होना अच्छी बात है। हमारा बर्ताव भी इसी पर आधारित होता है। यही हमारे बचाये जाने और परमेश्वर के राज्य में प्रवेश का ज़रिया है। तो मैं इस बात का अभ्यास क्यों नहीं कर पाई? इसकी असली वजह क्या थी? जवाब तलाश करते हुए मैंने परमेश्वर के वचनों के पाठ का एक वीडियो देखा। सर्वशक्तिमान परमेश्वर कहते हैं, "अतीत में लोग अपने व्यवसाय को इस प्रकार चलाते थे जिससे कोई भी धोखा न खाये; वे वस्तुओं को एक ही दाम में बेचते थे, इस बात की परवाह किए बिना कि कौन खरीद रहा है। क्या यहाँ अच्छे विवेक एवं मानवता के कुछ तत्व व्यक्त नहीं हो रहे हैं? जब लोग अपने व्यवसाय को ऐसे, अच्छे विश्वास के साथ संचालित करते थे, तो यह देखा जा सकता है कि उस समय भी उनमें कुछ विवेक, कुछ मानवता बाकी थी। परन्तु मनुष्य की धन की लगातार बढ़ती हुई माँग के कारण, लोग अनजाने में धन, लाभ, मनोरंजन और अन्य कई चीजों से प्रेम करने लगे थे। संक्षेप में, लोग धन को अधिक महत्वपूर्ण चीज़ के रुप में देखने लगे थे। जब लोग धन को अधिक महत्वपूर्ण चीज़ के रूप में देखते हैं, तो वे अनजाने में ही अपनी प्रसिद्धि, अपनी प्रतिष्ठा, अपने नाम, और अपनी ईमानदारी को कम महत्व देने लगते हैं; क्या वे ऐसा नहीं करते? जब तुम व्यवसाय करते हो, तो तुम लोगों को ठगने के लिए विभिन्न साधनों का उपयोग करते और धनी बनते हुए देखते हो। यद्यपि जो धन कमाया गया है वह बेईमानी से प्राप्त हुआ है, फिर भी वे और भी अधिक धनी बनते जाते हैं। भले ही तुम्हारा और उनका व्यवसाय एक हो, परन्तु तुम्हारी अपेक्षा उनका परिवार कहीं अधिक जीवन का आनन्द उठाता है, और तुम बुरा महसूस करते हुए खुद से यह कहते हो कि : 'मैं वैसा क्यों नहीं कर सकता? मैं उतना क्यों नहीं कमा पाता हूँ जितना वे कमाते हैं? मुझे और अधिक धन प्राप्त करने के लिए, और अपने व्यवसाय की उन्नति के लिए कोई तरीका सोचना होगा।' तब तुम इस बारे में अपना भरसक विचार करते हो कि कैसे बहुत सा पैसा बनाया जाए। धन कमाने के सामान्य तरीके के अनुसार—सभी ग्राहकों को एक ही कीमत पर वस्तुओं को बेच कर—जो धन तुम कमाते हो वह अच्छे विवेक से कमाया गया है। परन्तु यह जल्दी अमीर बनने का तरीका नहीं है। लाभ कमाने की तीव्र इच्छा से प्रेरित होकर, तुम्हारी सोच धीरे-धीरे बदलती है। इस रुपान्तरण के दौरान, तुम्हारे आचरण के सिद्धान्त भी बदलने शुरू हो जाते हैं। जब तुम पहली बार किसी को धोखा देते हो, तो तुम्हारे मन में संदेह होता है, तुम कहते हो, 'यह आख़िरी बार है कि मैंने किसी को धोखा दिया है। मैं ऐसा दोबारा नहीं करूँगा। मैं लोगों को धोखा नहीं दे सकता। लोगों को धोखा देने के गंभीर परिणाम होते हैं। इससे मैं बड़ी मुश्किलों में पड़ जाऊँगा!' जब तुम पहली बार किसी को धोखा देते हो, तो तुम्हारे हृदय में कुछ नैतिक संकोच होते हैं; यह मनुष्य के विवेक का कार्य है—तुम्हें नैतिक संकोच का एहसास कराना और तुम्हें धिक्कारना, ताकि जब तुम किसी को धोखा दो तो असहज महसूस करो। परन्तु जब तुम किसी को सफलतापूर्वक धोखा दे देते हो, तो तुम देखते हो कि अब तुम्हारे पास पहले की अपेक्षा अधिक धन है, और तुम सोचते हो कि यह तरीका तुम्हारे लिए अत्यंत फायदेमंद हो सकता है। तुम्हारे हृदय में हल्के से दर्द के बावजूद, तुम्हारा मन करता है कि तुम अपनी सफलता पर स्वयं को बधाई दो, और तुम स्वयं से थोड़ा खुश महसूस करते हो। पहली बार, तुम अपने व्यवहार को, अपने धोखे को मंजूरी देते हो। इसके बाद, जब एक बार मनुष्य ऐसे धोखे से दूषित हो जाता है, तो यह उस व्यक्ति के समान हो जाता है जो जुआ खेलता है और फिर एक जुआरी बन जाता है। अपनी अनभिज्ञता में, तुम अपने स्वयं के धोखाधड़ी के व्यवहार को मंजूरी दे देते हो और उसे स्वीकार कर लेते हो। अनभिज्ञता में, तुम धोखाधड़ी को जायज़ वाणिज्यिक व्यवहार मान लेते हो और अपने जीने के लिए और अपनी रोज़ी-रोटी के लिए तुम धोखाधड़ी को अत्यंत उपयोगी साधन मान लेते हो; तुम सोचते हैं कि ऐसा करके तुम जल्दी से पैसे बना सकते हो। यह एक प्रक्रिया है : शुरुआत में, लोग इस प्रकार के व्यवहार को स्वीकार नहीं कर पाते, वे इस व्यवहार और अभ्यास को नीची दृष्टि से देखते हैं, फिर वे स्वयं ऐसे व्यवहार से प्रयोग करने लगते हैं, अपने तरीके से इसे आजमाते हैं, और उनका हृदय धीरे-धीरे रूपान्तरित होना शुरू हो जाता है। यह किस तरह का रूपान्तरण है? यह इस प्रवृत्ति की, इस प्रकार के विचार की स्वीकृति और मंजूरी है जिसे सामाजिक प्रवृत्ति के द्वारा तुम्हारे भीतर डाला गया है। इसका एहसास किए बिना, यदि तुम लोगों के साथ व्यवसाय करते समय उन्हें धोखा नहीं देते हो, तो तुम महसूस करते हो कि तुम दुष्टतर हो; यदि तुम लोगों को धोखा नहीं देते हो तो तुम महसूस करते हो कि तुमने किसी चीज़ को खो दिया है। अनजाने में, यह धोखाधड़ी तुम्हारी आत्मा, तुम्हारी रीढ़ की हड्डी बन जाती है, और एक प्रकार का अत्यावश्यक व्यवहार बन जाती है जो तुम्हारे जीवन में एक सिद्धान्त है। जब मनुष्य इस प्रकार के व्यवहार और ऐसी सोच को स्वीकार कर लेता है, तो क्या यह उसके हृदय में परिवर्तन नहीं लाता है? तुम्हारा हृदय परिवर्तित हो गया है, तो क्या तुम्हारी ईमानदारी भी बदल गयी है? क्या तुम्हारी मानवता बदल गयी है? क्या तुम्हारा विवेक बदल गया है? (हाँ।) हाँ, ऐसे मनुष्यों का हर हिस्सा, उसके हृदय से लेकर उसके विचारों तक, इस हद तक एक गुणात्मक परिवर्तन से गुज़रता है कि वह भीतर से लेकर बाहर तक रूपांतरित हो जाता है। यह परिवर्तन तुम्हें परमेश्वर से दूर करता चला जाता है तथा तुम अधिक से अधिक शैतान के अनुरूप बनते चले जाते हो; तुम अधिक से अधिक शैतान के समान बन जाते हो" (वचन, खंड 2, परमेश्वर को जानने के बारे में, स्वयं परमेश्वर, जो अद्वितीय है VI)। परमेश्वर के वचन सत्य की अभिव्यक्ति करते हैं। बिल्कुल ऐसी ही थी मैं। शुरुआत में तो मैंने विवेक से काम लिया और ईमानदारी से कारोबार किया। लेकिन जब मेरे पिता को अस्पताल में भर्ती करना पड़ा, तो अपने दोस्त और सहकर्मी के उकसाने पर, मैंने पैसे कमाने के लिए, झूठ बोलना और धोखा देना शुरू किया। फिर मैं अपने-आप को रोक न सकी। मैं रोकना चाहती थी पर नहीं रोक पाई। मैंने देखा कि इसकी वजह थी शैतान की भ्रष्टता। मैं समाज से प्रभावित हो गयी थी। मैंने शैतान के इन फ़लसफ़ों को अपने आदर्श वाक्य बना लिए थे, जैसे कि 'हर व्यक्ति अपनी सोचे बाकियों को शैतान ले जाये,' 'पैसा सबसे पहले है', 'पैसा ही सब कुछ नहीं है, किन्तु इसके बिना, आप कुछ नहीं कर सकते हैं' और 'दुनिया पैसों के इशारों पर नाचती है'। इज़्ज़त से पैसे कमाने के बजाय, मैंने बुरी विचारधारा को अपना लिया था। फ़ायदे के लिए मैंने अपने आचरण के बुनियादी मानकों को त्याग दिया था। दूसरों की नकल करते हुए मैंने अपना नज़रिया बदल दिया था। मैंने खूब सोच-विचार करके ग्राहकों को धोखा दिया। मैं ज़्यादा स्वार्थी, झूठी, बुरी और लालची बनती गई। किसी भी साधारण इंसान में होने वाले विवेक, तर्क और मर्यादा, मैंने खो दिए। हालांकि, झूठ बोलकर और धोखा देकर, कुछ समय तक मैंने पैसे कमाए, उधार चुकाए और ऐशो-आराम की ज़िंदगी जी, लेकिन मुझे सच्ची खुशी का एहसास कभी नहीं हुआ। मैं हमेशा खुद को अपराधी समझती रही। हमेशा यही चिंता रही कि कहीं मेरे झूठों का भांडाफोड़ न हो जाए, मेरा नाम न खराब हो जाए। लेकिन मैं इस चक्रव्यूह में फँसी रही और बाहर नहीं निकल सकी। विश्वासी बनने के बाद, मैं यह जानती थी कि परमेश्वर, ईमानदार लोगों को पसंद करते हैं। परमेश्वर के वचनों का अभ्यास करने के लिए मैं प्रार्थना करती थी। इन सबके बावजूद, जब मेरे सामने बड़ी रकम का प्रलोभन आया, तो मैं खुद को झूठ बोलने और धोखा देने से रोक न सकी। मैंने देखा कि शैतान ने मुझे कितनी गहराई तक भष्ट किया है। आखिरकार मुझे समझ आया कि जीवन जीने के ये शैतानी फ़लसफ़े कितने नकारात्मक हैं, जो लोगों को गलत दिशा में ले जाकर उनका नुकसान करते हैं। इन फ़लसफ़ों ने मुझे इतना ज़्यादा भ्रष्ट कर दिया था कि मैं और ज़्यादा बुरी और खराब होती जा रही थी। इन विचारों के साथ जीना और बेईमानी से कारोबार करना, जीवन का सही मार्ग नहीं है। परमेश्वर की अपेक्षाओं के अनुरूप परमेश्वर के वचनों को अमल में लाना और सत्य का अभ्यास करना ही, किसी ईमानदार इंसान के लिए जीवन का सही मार्ग है।

उसके बाद मैंने परमेश्वर के वचनों का यह अंश पढ़ा। "कोई ईमानदार व्यक्ति कैसे बन सकता है? कोई ईमानदार व्यक्ति होने का अभ्यास कैसे करता है? (छल-कपट में लिप्त न होकर और बोलते समय मिलावटी न होते हुए।) यह सही है, और इसके अंदर गहरी बातें हैं। 'मिलावटी नहीं होने' का क्या अर्थ है? इसका अर्थ है तुम जो कहते हो उसमें झूठ नहीं बोलना या व्यक्तिगत अभिप्रायों और उद्देश्यों को प्रश्रय न देना। अगर तुम छल-कपट या व्यक्तिगत अभिप्रायों और उद्देश्यों को प्रश्रय देते हो, तो झूठ तो स्वाभाविक रूप से सामने आएँगे ही। अगर तुम्हारे भीतर छल-कपट या व्यक्तिगत अभिप्राय या उद्देश्य नहीं हैं, तो तुम जो कहोगे वह मिलावटी नहीं होगा, न ही उसमें कोई झूठ होंगे; जब तुम कहोगे 'हाँ', तो इसका अर्थ होगा 'हाँ', और जब तुम कहोगे 'ना', तो इसका अर्थ होगा 'ना'। अपने हृदय को पहले शुद्ध करना सबसे महत्वपूर्ण क़दम है। एक बार जब तुम्हारा हृदय शुद्ध हो गया, तब तुम्हारे अहंकार और छल-कपट से भरे झूठों की सारी समस्याएँ हल हो जाएँगी। ईमानदार व्यक्ति बनने के लिए, अपने हृदय को इन मिलावटों से मुक्त करना ही होगा; ऐसा करने के बाद, ईमानदार व्यक्ति बनना आसान हो जाएगा। क्या ईमानदार व्यक्ति बनना जटिल है? नहीं, यह नहीं है। तुम्हारे भीतर चाहे जितनी अवस्थाएँ या भ्रष्ट स्वभाव हो, एक सत्य है जो उन सभी का समाधान कर सकता है। झूठ मत बोलो, दूध को दूध और पानी को पानी कहो, सत्य के अनुसार अभ्यास करो, और तुम जो भी करते हो उसमें पारदर्शी बनो; परमेश्वर के सामने मनुष्य की तरह रहो, और प्रकाश में जीवन जियो"("अंत के दिनों के मसीह की बातचीत के अभिलेख" में 'भ्रष्‍ट स्‍वभाव को दूर करने का मार्ग')। मुझे परमेश्वर के वचनों में अभ्यास का एक मार्ग मिला। सबसे पहले हमें अपने उद्देश्य सही रखने हैं। हमें झूठ नहीं बोलना है और धोखा देने के बारे में सोचना भी नहीं है। हमें अपनी ज़िंदगी खुल कर जीनी है, लोगों की इज़्ज़त और भरोसे के काबिल बनना है और इंसानियत को अपनाते हुए जीना है। परमेश्वर ईमानदार लोगों को पसंद करते हैं और आशीर्वाद देते हैं। इस तरह के लोग अंधकार या पीड़ा में नहीं जीते और झूठ को साबित करने के लिए दिमाग पर ज़ोर नहीं डालते। वो हर दिन खास तौर पर इस डर में नहीं जीते हैं कि सारे झूठ वापस आ कर उन्हें तंग करेंगे। ईमानदार लोग इस तरह बेबस नहीं होते। वो विमुक्त रहते हैं और शांति से जीते हैं। जब मैंने इसका असली मतलब समझा, तब मैं खुशी से परमेश्वर की अपेक्षाओं के अनुरूप, एक ईमानदार इंसान की तरह जीने का अभ्यास करने लगी।

अगले दिन दोपहर को जब मैं किसी के बाल काट रही थी, तो एक महिला अंदर आई, जिसे मैंने बाल घने करने के इलाज का सुझाव दिया था। वह तनाव में दिख रही थी। मैंने सोचा, "लगता है कि यह कोई मुश्किल ज़रूर खड़ी करेगी। अगर इसने दूसरे ग्राहकों के सामने कहा कि वह उत्पाद बिलकुल बेकार था? इससे मेरे कारोबार पर उलटा असर पड़ेगा। मैं इसे यहाँ से बाहर कैसे निकालूँ?" जब मैं उससे निपटने के बारे में सोच रही थी, तभी मुझे परमेश्वर के ये वचन याद आए, "झूठ मत बोलो, दूध को दूध और पानी को पानी कहो, सत्य के अनुसार अभ्यास करो, और तुम जो भी करते हो उसमें पारदर्शी बनो; परमेश्वर के सामने मनुष्य की तरह रहो, और प्रकाश में जीवन जियो"("अंत के दिनों के मसीह की बातचीत के अभिलेख" में 'भ्रष्‍ट स्‍वभाव को दूर करने का मार्ग')। मैं जान गई थी कि अब मैं न झूठ बोल सकती हूँ, न ही धोखा दे सकती हूँ, अब चाहे वो महिला कुछ भी कहे और चाहे दूसरे ग्राहक मेरे बारे में कुछ भी सोचें, चाहे बाद में, मैं पैसे कमा पाऊँ या नहीं, मुझे परमेश्वर के वचनों के अनुरूप ईमानदार रहना होगा और बस सच बोलना होगा, और उसकी शिकायत को ठीक से सुनना होगा। जब यह बातें मेरे दिमाग में चल रही थीं, तभी मैंने सुना कि वह गुस्से से कह रही थी, "तुमने कहा था कि इस हेयर थिकनर से मेरे बाल बढ़ेंगे? लेकिन मेरे तो एक भी नया बाल नहीं आया। तुमने मुझे धोखा दिया है न?" मैंने पूरी ईमानदारी से उससे कहा, "कुछ ग्राहकों ने कहा था कि यह उत्पाद काफ़ी असरदार है और कुछ ने कहा कि नहीं है। मैंने इसे खुद इस्तेमाल नहीं किया, तो मैं नहीं कह सकती। अगर आपको लगता है कि इसका कोई असर नहीं हो रहा है, तो इसे और इस्तेमाल न करें। मैं इसके पैसे वापस कर दूँगी।" मेरी यह बात सुनकर, उसका गुस्सा गायब हो गया। उसने मुस्करा कर कहा, "मैं बस मामले की सच्चाई जानना चाहती थी। क्योंकि तुमने ईमानदारी से सच बता दिया, तो पैसे वापस करने की ज़रूरत नहीं है। हालाँकि, इस उत्पाद के इस्तेमाल से मेरे बाल बिलकुल घने नहीं हुए, फिर भी, पहले के मुक़ाबले ज़्यादा मुलायम और चमकीले हो गए हैं।" जब वह चली गई, तो मैंने पूरे घटनाक्रम पर गौर किया। मुझे सच में अनुभव हुआ कि ईमानदार होने और सत्य का अभ्यास करने से कोई नुकसान नहीं होता। इस तरह, न केवल लोग आपकी इज़्ज़त और भरोसा करते हैं, बल्कि खुद को भी अच्छा लगता है। इस घटना से, ईमानदार इंसान के तौर पर मेरा विश्वास और बढ़ गया।

एक बार हफ़्ते के आखिर में, मेरी बड़ी बहन अपने बाल धुलवाने के लिए मेरे सलून आईं। उस समय मेरे पास एक महिला ग्राहक थी जिसे अपने बाल रंगवाने थे। मैंने उसके बालों को देखा और कहा, "आपने हाल में ही अपने बाल रंगवाए हैं। अभी आपको थोड़ा रुकना चाहिए, क्योंकि डाई में केमिकल होते हैं, जिनसे आपको नुकसान हो सकता है।" उस ग्राहक ने थोड़ी हैरान होकर कहा, "मुझे यकीन नहीं होता कि आजकल लोग इस तरह से कारोबार कर रहे हैं। कोई आश्चर्य नहीं कि आपका काम इतना अच्छा चल रहा है। अच्छे आचरण से कारोबार कामयाब होता है!" उसके जाने के बाद मेरी बहन ने बड़ी अजीब तरह से मुझे देखा और कहा, "तुम्हारी तबीयत तो ठीक है ना? हाथ आए पैसे तुमने जाने दिए।" मैंने शांति से कहा, "हमारे आचरण का असर हमारे कारोबार पर पड़ता है। कोई बुरा इंसान कैसे अच्छा कारोबार कर सकता है? आप बेईमानी करके जल्दी पैसा कमा सकते हैं, लेकिन ज़्यादा समय तक नहीं। अब मैं बिल्कुल सही तरीके से काम करती हूँ और ईमानदारी से पैसे कमाकर काफ़ी बेहतर महसूस करती हूँ।" मेरी बहन मुस्कराई और बोली, "तुम पहले तो इस तरह से कारोबार नहीं करती थी। तुम सच में बदल गयी हो।" उसकी हैरानी देखकर मैंने बार-बार परमेश्वर को धन्यवाद दिया। सब कुछ परमेश्वर के वचनों की वजह से हुआ था। मैं ईमानदार इंसान बनकर, सच बोलकर, बेहद सुकून महसूस कर रही थी।

उसके बाद, हर हफ़्ते के आखिर में और छुट्टी के दिन, मेरे सलून में भीड़ होने लगी। बहुत सारे लोग अपने जान-पहचान वालों की सलाह से सलून में आने लगे। मैं पहले सोचती थी कि बिना झूठ बोले, कारोबार में अपनी जगह नहीं बना पाऊँगी। इसके लिए लोग मेरा मज़ाक बनाएँगे। लेकिन आखिरकार मैं समझ गयी कि यह कितनी बेतुकी और बेकार धारणा थी। शैतानी फ़लसफ़ों पर चलकर कुछ समय का लाभ होता है, लेकिन इससे सिर्फ़ खालीपन और पीड़ा हासिल होती है। इंसानियत के बिना ज़िंदगी जीने का यह एक घिनौना और नीच तरीका है। अब मैं अपना पूरा ध्यान सत्य का अभ्यास करने, ईमानदारी से बोलने और सच्चा जीवन जीने में लगाती हूँ। न केवल लोगों में मेरे प्रति इज़्ज़त और भरोसा बढ़ा है, बल्कि मुझे भी बहुत शांति मिली है। ज़िंदगी जीने का यह शानदार तरीका है! जो छोटे-मोटे बदलाव मेरे अंदर हुए, उनकी वजह सिर्फ़ परमेश्वर के वचन हैं। सर्वशक्तिमान परमेश्वर का धन्यवाद!

12. केवल ईमानदारी हमें इंसान बनाती है

शिज़ायी, चीन

मैं और मेरे पति ऑफिस फ़र्नीचर का कारोबार करते हैं। शुरूआत में हम बहुत ईमानदारी से कारोबार करते थे, ग्राहक जैसा कहते थे बिल्कुल वैसा करते थे, कोई नकली सामान नहीं बेचते थे। लेकिन एक साल बीत गया, सारे शुल्क देने के बाद हमारे पास केवल गुजारे लायक पैसे ही बचे। पड़ोस वाले दुकानदार भी यही कारोबार करते थे, लेकिन उन्होंने हमसे कहीं अधिक पैसे कमाए। मैं इस उलझन में थी कि हम कभी उनके जितना क्यों नहीं कमा पाए? मैं जाकर देखना और सीखना चाहती थी कि वे कैसे कमा रहे हैं। एक दिन उनकी दुकान पर एक ग्राहक आया उसने एक सोफ़ा, स्वागत डेस्क और मेज़ माँगी। उसे सब कुछ उत्तम दर्जे का चाहिए था। मैंने देखा कि दुकानदार ने उससे वादा किया कि सब कुछ बेहतरीन गुणवत्ता का होगा, लेकिन ग्राहक के जाते ही, दुकानदार ने अपने कारखाने से घटिया दर्जे के उत्पाद लिए और उन्हें उत्तम दर्जे के उत्पादों की जगह रखकर ग्राहक के पास भेज दिया। उन्होंने चुटकियों में 10,000 युआन से अधिक कमा लिए। उन्हें इस तरह की तरकीबें अपनाते हुए देखकर मैं वाकई चौंक गई। मैंने सोचा, "तो वे ऐसे अधिक कमाते हैं! यह तो ग्राहक के साथ धोखाधड़ी हुई ना? यह कारोबार करने का ईमानदार तरीका नहीं है।" लेकिन फिर मैंने सोचा, "हम एक ही कारोबार करते हैं, मगर वे अधिक कमा रहे हैं और बेहतर जीवन जी रहे हैं जबकि हम बस गुज़र-बसर कर रहे हैं। हमारे बीच बहुत बड़ा फ़र्क है।" मुझे लगा कि मैं उनसे कुछ बातें सीख सकती हूँ। इसलिए, अधिक पैसे कमाने के लिए मैंने अपनी अंतरात्मा को अनसुना करके पड़ोसियों की तरह सामान बेचना शुरू कर दिया।

एक बार एक ग्राहक ऑफिस के लिए थोक में लेखन सामग्री लेने आया और उसने कहा कि सब कुछ उच्च गुणवत्ता का होना चाहिए। मैंने उसे बार-बार विश्वास दिलाया कि उसे केवल सबसे अच्छा और जीवन भर की गारंटी वाला सामान मिलेगा, ताकि वह निश्चिन्त होकर हमसे सामान खरीदे। उसके जाने के बाद, मैंने उसके चुने हुए उत्पादों की जगह घटिया दर्जे के उत्पाद रख दिए जो बिल्कुल अच्छे उत्पादों की तरह दिखते थे, क्योंकि वे कहीं अधिक सस्ते पड़ते हैं। सामान भिजवाते समय मुझे बहुत घबराहट महसूस हुई। मैंने सोचा, "अगर उसे पता चल गया और उसने पैसे वापस माँगे, तो मुझे केवल पैसों का नुकसान नहीं होगा। वह सीधे मुझ पर ठग होने का आरोप लगाएगा।" यह सोचकर मुझे और भी घबराहट होने लगी। मेरा दिल तेज़ी से धड़कने लगा और मैं उससे आँख भी नहीं मिला पाई। मुझे हैरानी हुई जब उसने सामान की जाँच की और उसे कुछ पता नहीं चला, आख़िरकार मैंने चैन की साँस ली। जब उस बिल का भुगतान हो गया, तो मैंने कई हज़ार युआन अधिक कमाए, हालाँकि मुझे अपराधबोध महसूस हो रहा था, मुझे पता था कि यह बेईमानी और अनैतिकता है, मगर मैं इतनी जल्दी इतने पैसे कमाने पर मन-ही-मन खुश होने से खुद को रोक नहीं पाई। कुछ समय बाद, लगातार झूठ बोलने और धोखा देने से मेरे लिए कई मुश्किलें खड़ी हो गईं। कभी-कभी जब मैं कोई नकली सामान बेचती थी, तो ग्राहक बाद में उसे ठीक करवाने के लिए मुझे फ़ोन करता था। लेकिन उस नकली सामान के लिए बिक्री के बाद कोई सेवा नहीं मिलती थी, इसलिए मुझे उन्हें टालने के लिए हर तरह के बहाने ढूँढने पड़ते थे। कभी-कभी कोई गुस्से से कह देता, "आप कारोबारी कुछ बेचने के बाद कोई ज़िम्मेदारी नहीं लेते। आप बिल्कुल भी भरोसेमंद नहीं हैं!" किसी ग्राहक के मुँह से ऐसी बात सुनना मेरे लिए आसान नहीं था, लेकिन फिर मैं सोचती थी कि बाकी सब भी तो ऐसे ही कारोबार करते हैं; तो यह एकदम आम बात हुई ना? वह अपराधबोध धीरे-धीरे गायब हो गया।

कुछ साल बीत गए, मैंने कुछ पैसे भी कमा लिए थे और आराम से रह रही थी, मगर मैं दिल से खुश नहीं थी। बल्कि मुझे हर समय बस घबराहट महसूस होती थी क्योंकि मैंने बहुत सारा नकली सामान बेचा था, मुझे डर था कि किसी दिन किसी ग्राहक को खराब गुणवत्ता का पता चल जाएगा और वह फ़ोन करके पैसे वापस माँगेगा या मेरी शिकायत कर देगा। ऐसे में मुझे बहुत भारी रकम चुकानी पड़ेगी। उससे मेरा नाम भी मिट्टी में मिल जाएगा और हो सकता है लोग मेरी पीठ पीछे बुराई करें। इससे बचने की उम्मीद में मैं लगातार सोच रही थी कि अगर मुझे कभी इस तरह का फ़ोन आया, तो उससे कैसे निपटना चाहिए। ऐसे जीना मेरे लिए बड़ा बोझिल था। मैं अक्सर सोचती थी, "अगर मैं ईमानदारी से कारोबार करूँ और ग्राहक को घटिया सामान देने की बजाय वही दूँ जो उसने माँगा है, तो मुझे हर समय इस बात की चिंता करने की ज़रूरत नहीं पड़ेगी। लेकिन मेरे कारोबार और घर का ऊपरी खर्च बहुत अधिक है। अगर मैं ईमानदारी से कारोबार करूँ, वही सामान लाऊँ जो ग्राहकों ने माँगा है, तो ज़्यादा पैसे नहीं कमा पाऊँगी। लोग कहते हैं ना, 'ऐसा कोई कारोबारी नहीं जो ईमानदार हो'? आजकल तो ऐसा ही चलता है ना? मैं धोखा दिए बिना ज़्यादा पैसे नहीं कमा सकती, इसलिए मैं केवल पैसों पर ध्यान दूँगी।" इसलिए, कभी-कभी अंतरात्मा बेचैन होने के बावजूद, मैं ज़्यादा पैसे कमाने के लिए बेईमान कारोबारी तरकीबें इस्तेमाल करती रही।

2004 में, मेरी भाभी ने अंत के दिनों में सर्वशक्तिमान परमेश्वर के कार्य को मेरे साथ साझा किया। परमेश्वर के वचनों को पढ़कर मुझे विश्वास हो गया कि यह अंत के दिनों में परमेश्वर का कार्य है और मैंने कलीसिया का जीवन जीना शुरू कर दिया। एक दिन मैंने परमेश्वर के वचनों में यह पढ़ा : "मेरे राज्य को उन लोगों की ज़रूरत है जो ईमानदार हैं, उन लोगों की जो पाखंडी और धोखेबाज़ नहीं हैं। क्या सच्चे और ईमानदार लोग दुनिया में अलोकप्रिय नहीं हैं? मैं ठीक विपरीत हूँ। ईमानदार लोगों का मेरे पास आना स्वीकार्य है; इस तरह के व्यक्ति से मुझे प्रसन्नता होती है, और मुझे इस तरह के व्यक्ति की ज़रूरत भी है। ठीक यही तो मेरी धार्मिकता है" (वचन, खंड 1, परमेश्वर का प्रकटन और कार्य, आरंभ में मसीह के कथन, अध्याय 33)। "तुम लोगों को पता होना चाहिए कि परमेश्वर ईमानदार इंसान को पसंद करता है। मूल बात यह है कि परमेश्वर निष्ठावान है, अत: उसके वचनों पर हमेशा भरोसा किया जा सकता है; इसके अतिरिक्त, उसका कार्य दोषरहित और निर्विवाद है, यही कारण है कि परमेश्वर उन लोगों को पसंद करता है जो उसके साथ पूरी तरह से ईमानदार होते हैं" (वचन, खंड 1, परमेश्वर का प्रकटन और कार्य, तीन चेतावनियाँ)। इसे पढ़कर मुझे पता चला कि परमेश्वर को ईमानदार लोग पसंद हैं, वह चाहता है कि हम ईमानदारी और सच्चाई से बोलें और कर्म करें। हमें परमेश्वर या मनुष्य के साथ छल या धोखा नहीं करना चाहिए। मैंने सोचा, "ईमानदार होना अच्छा है, जीने का यह तरीका शांति और सुकून देता है। लेकिन पैसों के पीछे भागने वाले इस समाज में दूसरे लोगों को ईमानदार लोग बस बेवकूफ लगते हैं। ख़ासकर कारोबार करने वाले लोगों के लिए ग्राहकों को धोखा देना कोई राज़ की बात नहीं है। अगर मैं पूरी तरह ईमानदार हूँ, तो मैं बिल्कुल पैसे नहीं कमा पाऊँगी और ठीक से गुज़ारा नहीं कर पाऊँगी। कोई मुझे बेवकूफ़ समझकर धोखा भी दे सकता है। लेकिन परमेश्वर चाहता है कि हम लोग ईमानदार बनें, तो मुझे क्या करना चाहिए?" मैंने बीच का रास्ता निकालने की सोची। मैं कलीसिया में भाई-बहनों के साथ पूरी ईमानदारी से बात और व्यवहार करूँगी। मुझे होशियार रहने की ज़रूरत नहीं पड़ेगी और कोई मुझ पर नहीं हँसेगा। लेकिन मैं कारोबार में एक ईमानदार इंसान नहीं बन सकती। तो मैंने इसे अभ्यास में लाना शुरू कर दिया।

एक दिन एक ग्राहक आया और उसने 120 मेजें और कुर्सियाँ माँगी। उसने जो भी नमूने चुने थे वे सभी अच्छी गुणवत्ता के थे और उनसे फ़ॉर्मेल्डीहाइड जैसी गंध नहीं आती थी। मैं सोच रही थी, "उसके माँगे हुए उत्पादों की जगह मैं किसी दूसरे कारखाने के उत्पाद रख दूँगी, जो बिल्कुल उसकी पसंद के उत्पादों जैसे दिखते हैं, हालाँकि उनकी गुणवत्ता कम है और उनसे फ़ॉर्मेल्डीहाइड की गंध आती है। इस तरह मैं 1,200 युआन ज़्यादा कमाऊँगी।" मैंने तय किया कि मैं उसे कम गुणवत्ता वाला फ़र्नीचर बेचूँगी। लेकिन फिर मैंने सोचा कि फ़ॉर्मेल्डीहाइड हानिकारक है और मुझे बेचैनी महसूस हुई। लेकिन फिर, मुझे पता था कि दूसरी सभी दुकानें इसी तरह कारोबार करती हैं। अगर मैंने उसे धोखा नहीं दिया, तो वह बस कहीं और जाकर धोखा खाएगा। मैंने सोचा कि मैं ही वे पैसे कमा लूँ। इसलिए शांत मन के साथ, मैंने उसकी बताई हुई संख्या में नकली उत्पाद मँगवा लिए। जब मैंने कुछ दिन बाद सामान भिजवाया, तो ग्राहक को गुणवत्ता और गंध पर संदेह हुआ। उसने मुझसे पूछा, "यह चीज़ तो खतरनाक है न? आप इस तरह कारोबार कैसे कर सकती हैं? अब मुझे ये सामान नहीं चाहिए!" मैं उसके साथ मोल-भाव करके उसे बेहतर प्रस्ताव देना चाहती थी, बशर्ते वह पूरा सामान रख ले। लेकिन उसने मुझे बोलने का मौका ही नहीं दिया, बल्कि बहुत मज़बूत और पक्के इरादे से कहा कि उसे सारा सामान वापस करना है। मेरे पास उन सभी 120 मेजों और कुर्सियों को वापस लेने के अलावा कोई रास्ता नहीं था। घर लौटने के बाद मैं बहुत दुखी थी। मैं सोच रही थी कि बेईमानी से काम करने में कड़ी मेहनत और बहुत सारे संसाधन लगे। बात केवल पैसों की नहीं थी, बल्कि मेरे नाम और मान-सम्मान को नुकसान पहुँचा था। मैंने जो बोया था वही काट रही थी। अगर मैं परमेश्वर की इच्छा के मुताबिक काम करती, और नकली सामान न बेचती तो भले ही मैं उतने पैसे नहीं कमाती, लेकिन कोई भी मुझसे नाराज़ नहीं होता और मैं चिंता में नहीं घुलती या घबराहट महसूस नहीं करती। बेईमान बनकर मैं अपने साथ-साथ दूसरों को भी चोट पहुँचा रही थी! मैं प्रार्थना करने के लिए परमेश्वर के सामने आई और मैंने कहा, "हे परमेश्वर! तू चाहता है कि हम लोग ईमानदार बनें लेकिन मैं अभी भी बेईमानी से कारोबार करती हूँ। आज जो हुआ वह तेरा अनुशासन था और मैं इस तरह जीने की कड़वाहट को और सहन नहीं कर सकती। अब मैं लोगों को धोखा नहीं देना चाहती। मैं चाहती हूँ कि तू ईमानदार बनने में मेरा मार्गदर्शन करे। मैं तेरी अपेक्षाओं पर खरा उतरने की कोशिश करने के लिए तैयार हूँ।"

फिर एक दिन अपने धार्मिक पाठ में मैंने परमेश्वर के वचनों में यह पढ़ा : "मैं ऐसा परमेश्वर जो मनुष्यों के अंतरतम हृदय की जाँच करता है। लोगों के सामने एक तरह से और उनकी पीठ पीछे दूसरी तरह से काम न करो; तुम जो कुछ भी करते हो, उसे मैं स्पष्ट रूप से देखता हूँ, तुम दूसरों को भले ही मूर्ख बना लो, लेकिन तुम मुझे मूर्ख नहीं बना सकते। मैं यह सब स्पष्ट रूप से देखता हूँ। तुम्हारे लिए कुछ भी छिपाना संभव नहीं है; सबकुछ मेरे हाथों में है" (वचन, खंड 1, परमेश्वर का प्रकटन और कार्य, आरंभ में मसीह के कथन, अध्याय 44)। "क्या तुम्हें लगता है कि तुम्हारे किसी के साथ पैसे की धोखाधड़ी करने के बाद तुम्हें कुछ नहीं होगा? क्या तुम्हें लगता है कि उस पैसे की ठगी करने के पश्चात्, तुम्हें कोई परिणाम नहीं भुगतना पड़ेगा? यह तो असंभव होगा; और निश्चित रूप से इसके परिणाम होंगे! इस बात की परवाह किए बिना कि वे कौन हैं, या वे यह विश्वास करते हैं अथवा नहीं कि परमेश्वर है, सभी व्यक्तियों को अपने व्यवहार का उत्तरदायित्व लेना होगा और अपनी करतूतों के परिणामों को भुगतना होगा" (वचन, खंड 2, परमेश्वर को जानने के बारे में, स्वयं परमेश्वर, जो अद्वितीय है X)। "यह कि परमेश्वर लोगों से ईमानदार बनने का आग्रह करता है यह साबित करता है कि वो वास्तव में उन लोगों से घृणा करता है जो बेईमान हैं और परमेश्वर बेईमान लोगों को पसंद नहीं करता। परमेश्वर कपटी लोगों को पसंद नहीं करता है, इस तथ्य का अर्थ है कि वो उनके कार्यों, स्वभाव, और मंशाओं से नफ़रत करता है; अर्थात, परमेश्वर उनके कार्य करने के तरीके को पसंद नहीं करता। इसलिए, अगर हमें परमेश्वर को प्रसन्न करना है, तो हमें सबसे पहले अपने कार्यों और अपने मौजूदा अस्तित्व को बदलना होगा। इससे पहले, हमने लोगों के बीच रहने के लिए झूठ, दिखावे, और बेईमानी को अपनी पूँजी के रूप में और अस्तित्व संबंधी आधार, जीवन, और बुनियाद जिसके अनुसार हम आचरण करते थे, के रूप में उपयोग करते हुए इन पर पर भरोसा किया। यह कुछ ऐसा है जिससे परमेश्वर घृणा करता था"("अंत के दिनों के मसीह की बातचीत के अभिलेख" में 'एक ईमानदार व्यक्ति होने का सबसे बुनियादी अभ्यास')।

मैं परमेश्वर के वचनों से महसूस कर सकती थी कि परमेश्वर का स्वभाव धार्मिक और पवित्र है और वह कोई अपमान सहन नहीं करता। वह हमारे हर शब्द और कर्म की जाँच करता है और अंत में हम सभी को अपने कर्म के मुताबिक वही मिलता है जिसके हम हकदार हैं। मैं ज़्यादा पैसा कमाने के लिए धोखाधड़ी करके कुछ समय तक बच सकती हूँ, लेकिन बाद में मुझे बुरे परिणाम भुगतने होंगे। मैं नर्क में जाऊँगी और मरने के बाद दण्ड पाऊँगी। यह एक स्वर्गिक नियम है। मैंने देखा कि मैं कितनी मूर्खता कर रही थी। मैंने सोचा था, मैं भाई-बहनों के साथ ईमानदार लेकिन अपने कारोबार में धोखेबाज़ बनकर परमेश्वर की कृपा और बाद में आशीर्वाद पा सकती हूँ और इस दौरान मेरे हितों को कोई नुकसान नहीं पहुँचेगा। मैं अपनी चालों से लोगों को मूर्ख बना सकती थी, लेकिन परमेश्वर को नहीं। मैंने उन मेजों और कुर्सियों के लिए काफ़ी पैसे दिए थे। वह परमेश्वर का अनुशासन था, लेकिन वह मुझे चेतावनी देकर बचा भी रहा था। वरना मैं बेईमान होने के लाभों का आनंद लेती रहती और अंत में निश्चित रूप से मुझे अपने कर्मों का फल मिलता। इस ख्याल ने मुझे थोड़ा डरा दिया और मैं खुद पर विचार करने लगी। कारोबार में बिताए सालों के बारे में सोचूँ, तो मैंने अधिक पैसा कमाने के लिए अपनी अंतरात्मा को अनदेखा किया, ग्राहकों के माँगे हुए अच्छी गुणवत्ता वाले उत्पादों की जगह घटिया उत्पाद दिए। मैंने झूठ बोला, धोखा दिया और लगातार घटिया गुणवत्ता वाले सामान को उच्च गुणवत्ता वाला बताकर गलत तरीके से पेश किया। आस्था रखने और यह अच्छी तरह जानने के बाद भी कि परमेश्वर चाहता है हम ईमानदार बनें, मनुष्य या परमेश्वर को धोखा न दें, मैंने धोखा देकर और ग्राहकों से झूठ बोलकर बेईमानी से पैसे कमाए। मैं पैसों के लिए कुछ भी कर सकती थी। मैं बेईमानी से कारोबार कर रही थी, लोगों को धोखा दे रही थी, मैं शैतान द्वारा भ्रष्ट और विवेक या तर्क से विहीन हो गई थी। मैं चालाक, स्वार्थी और नीच थी, बिना इंसानियत के एक दुष्टात्मा की तरह जी रही थी। यह वैसा ही था जैसा प्रभु यीशु ने कहा : "तुम अपने पिता शैतान से हो और अपने पिता की लालसाओं को पूरा करना चाहते हो। वह तो आरम्भ से हत्यारा है और सत्य पर स्थिर न रहा, क्योंकि सत्य उसमें है ही नहीं। जब वह झूठ बोलता, तो अपने स्वभाव ही से बोलता है; क्योंकि वह झूठा है वरन् झूठ का पिता है" (यूहन्ना 8:44)। "परन्तु तुम्हारी बात 'हाँ' की 'हाँ,' या 'नहीं' की 'नहीं' हो; क्योंकि जो कुछ इस से अधिक होता है वह बुराई से होता है" (मत्ती 5:37)। केवल शैतान हमेशा झूठ बोलता और धोखा देता है और यही मैं कर रही थी। क्या मैं शैतान के समान नहीं थी? मेरी इंसानियत कहाँ थी? यह सोचकर मुझे खुद से बहुत घृणा हुई। मैं अब अपने फ़ायदे के लिए झूठ नहीं बोलना चाहती थी। फिर मैंने परमेश्वर के इन वचनों को पढ़ा : "ईमानदार व्यक्ति बनो; अपने हृदय में व्याप्त धोखे से छुटकारा दिलाने के लिए परमेश्वर से प्रार्थना करो। हर समय प्रार्थना के माध्यम से अपने आपको शुद्ध करो, प्रार्थना के माध्यम से परमेश्वर के आत्मा द्वारा प्रेरित किए जाओ, और तुम्हारा स्वभाव धीरे-धीरे बदल जाएगा" (वचन, खंड 1, परमेश्वर का प्रकटन और कार्य, प्रार्थना के अभ्यास के बारे में)। "ईमानदारी का अर्थ है अपना हृदय परमेश्वर को अर्पित करना; हर बात में उसके साथ सच्चाई से पेश आना; हर बात में उसके साथ खुलापन रखना, कभी तथ्यों को न छुपाना; अपने से ऊपर और नीचे वालों को कभी भी धोखा न देना, और परमेश्वर से लाभ उठाने मात्र के लिए काम न करना। संक्षेप में, ईमानदार होने का अर्थ है अपने कार्यों और शब्दों में शुद्धता रखना, न तो परमेश्वर को और न ही इंसान को धोखा देना" (वचन, खंड 1, परमेश्वर का प्रकटन और कार्य, तीन चेतावनियाँ)। परमेश्वर के वचनों ने मुझे अभ्यास का मार्ग दिया। मुझे पता था कि ईमानदार इंसान बनने की कोशिश में मुझे परमेश्वर पर भरोसा करना होगा, अपने भ्रष्ट स्वभाव से मुक्त होने के लिए मुश्किलें आने पर परमेश्वर से प्रार्थना करनी होगी। कारोबार में पैसों या मेरे हितों की बात आने पर भी मुझे प्रार्थना करनी थी, परमेश्वर की जाँच-परख को स्वीकार करना था और एक सच्चा इंसान बनना था। मुझे खरी बात बोलनी थी, शब्द और कर्म में तथ्यों से सत्य की खोज करनी थी। इन सबका एहसास होने पर मैंने प्रार्थना की, मैं परमेश्वर की जाँच-परख को स्वीकार करने और उसके वचनों को अभ्यास में लाने को तैयार थी।

कुछ ही समय बाद, एक ग्राहक मेटल की कुछ अलमारियाँ लेने आया। उसने मज़बूत ढाँचे वाली औसत से ऊँची गुणवत्ता की अलमारियाँ माँगी। उस समय मैंने सोचा, "अगर मैंने वैसा ही सामान मँगवाया जैसा वह चाहता है, तो ऊपरी खर्चे और लागत निकालने के बाद मुझे कुछ विशेष कमाई नहीं होगी। अगर मैं इसे थोड़ा हल्का सामान ढूँढकर दे दूँ और इसका ध्यान न जाए, तो इससे मैं 10,000 युआन या इससे अधिक कमा सकती हूँ। क्यों न मैं कोई कम मज़बूत सामान मँगवा लूँ?" इस सोच में उलझते हुए मैंने याद किया कि लोगों को धोखा देने का क्या नतीजा हुआ था। न केवल मैंने कुछ नहीं कमाया, बल्कि मुझे नुकसान हुआ और बहुत बुरा भी लगा। मैंने यह भी सोचा कि कैसे ईमानदार लोग परमेश्वर को आनंदित करते हैं और उसका आशीर्वाद पाते हैं, वह चाहता है कि हम पूर्ण सत्य बोलें। मैं अपनी अंतरात्मा को अनसुना करके केवल पैसों के लिए बेईमानी नहीं कर सकती थी। मुझे एहसास हुआ कि दोबारा यह स्थिति आने का मतलब है कि परमेश्वर मेरी परीक्षा ले रहा है, वह देखना चाहता है कि मैं परमेश्वर के सामने लिए संकल्प के मुताबिक अभ्यास कर सकती हूँ या नहीं। मैंने परमेश्वर से प्रार्थना करके कहा कि वह मुझे प्रलोभन से बचाए, मुझे सत्य का अभ्यास करने, खुद की इच्छाओं को त्यागने, और परमेश्वर को प्रसन्न करने वाली ईमानदार इंसान बनने की शक्ति दे। प्रार्थना के बाद मैं अधिक सशक्त महसूस कर रही थी। मैंने उसके लिए वैसी ही मेटल की अलमारियाँ मँगवाई जैसी उसने कही थी, भले ही मैंने उतना नहीं कमाया, मगर मेरे दिल में शांति का एहसास था। मैंने यह भी महसूस किया कि परमेश्वर के वचनों के अनुसार ईमानदारी का अभ्यास करना कितना अद्भुत है। यह बोझिल नहीं था और मुझे चिंता नहीं थी कि क्या होगा।

फिर मैंने परमेश्वर के इन वचनों को पढ़ा : "ऐसी गन्दी जगह में जन्म लेकर, मनुष्य समाज के द्वारा बुरी तरह संक्रमित किया गया है, वह सामंती नैतिकता से प्रभावित किया गया है, और उसे 'उच्च शिक्षा के संस्थानों' में सिखाया गया है। पिछड़ी सोच, भ्रष्ट नैतिकता, जीवन पर मतलबी दृष्टिकोण, जीने के लिए तिरस्कार-योग्य दर्शन, बिल्कुल बेकार अस्तित्व, पतित जीवन शैली और रिवाज—इन सभी चीज़ों ने मनुष्य के हृदय में गंभीर रूप से घुसपैठ कर ली है, और उसकी अंतरात्मा को बुरी तरह खोखला कर दिया है और उस पर गंभीर प्रहार किया है। फलस्वरूप, मनुष्य परमेश्वर से और अधिक दूर हो गया है, और परमेश्वर का और अधिक विरोधी हो गया है। ... सत्य को सुनने के बाद भी, जो लोग अन्धकार में जीते हैं, इसे अभ्यास में लाने का कोई विचार नहीं करते, यदि वे परमेश्वर के प्रकटन को देख लेते हैं तो इसके बावजूद उसे खोजने की ओर उन्मुख नहीं होते हैं। इतनी पथभ्रष्ट मानवजाति को उद्धार का मौका कैसे मिल सकता है? इतनी पतित मानवजाति प्रकाश में कैसे जी सकती है?" (वचन, खंड 1, परमेश्वर का प्रकटन और कार्य, अपरिवर्तित स्वभाव होना परमेश्वर के साथ शत्रुता रखना है)। "जब तक लोग परमेश्वर के कार्य का अनुभव नहीं कर लेते हैं और सत्य को प्राप्त नहीं कर लेते हैं, तब तक यह शैतान की प्रकृति है जो भीतर से इन पर नियंत्रण कर लेती है और उन पर हावी हो जाती है। वह प्रकृति विशिष्ट रूप से किस चीज़ को अपरिहार्य बनाती है? उदाहरण के लिए, तुम स्वार्थी क्यों हो? तुम अपने पद की रक्षा क्यों करते हो? तुम्हारी भावनाएँ इतनी प्रबल क्यों हैं? तुम उन अधार्मिक चीज़ों से प्यार क्यों करते हो? ऐसी बुरी चीज़ें तुम्हें अच्छी क्यों लगती हैं? ऐसी चीजों को पसंद करने का आधार क्या है? ये चीज़ें कहाँ से आती हैं? तुम इन्हें स्वीकारकर इतने खुश क्यों हो? अब तक, तुम सब लोगों ने समझ लिया है कि इन सभी चीजों के पीछे मुख्य कारण यह है कि वे शैतान के जहर से युक्त हैं। जहाँ तक इस बात का प्रश्न है कि शैतान का जहर क्या है, इसे वचनों के माध्यम से पूरी तरह से व्यक्त किया जा सकता है। उदाहरण के लिए, यदि तुम कुछ कुकर्मियों से पूछते हो उन्होंने बुरे कर्म क्यों किए, तो वे जवाब देंगे: 'हर व्यक्ति अपनी सोचे बाकियों को शैतान ले जाये।' यह अकेला वाक्यांश समस्या की जड़ को व्यक्त करता है। शैतान का तर्क लोगों का जीवन बन गया है। भले वे चीज़ों को इस या उस उद्देश्य से करें, वे इसे केवल अपने लिए ही कर रहे होते हैं। सब लोग सोचते हैं चूँकि जीवन का नियम, हर कोई बस अपना सोचे, और बाकियों को शैतान ले जाए, यही है, इसलिए उन्हें बस अपने लिए ही जीना चाहिए, एक अच्छा पद और ज़रूरत के खाने-कपड़े हासिल करने के लिए अपनी पूरी ताकत लगा देनी चाहिए। 'हर व्यक्ति अपनी सोचे बाकियों को शैतान ले जाये'—यही मनुष्य का जीवन और फ़लसफ़ा है, और इंसानी प्रकृति का भी प्रतिनिधित्व करता है। यह कथन वास्तव में शैतान का जहर है और जब इसे मनुष्य के द्वारा आत्मसात कर लिया जाता है तो यह उनकी प्रकृति बन जाता है। इन वचनों के माध्यम से शैतान की प्रकृति उजागर होती है; ये पूरी तरह से इसका प्रतिनिधित्व करते हैं। और यही ज़हर मनुष्य के अस्तित्व की नींव बन जाता है और उसका जीवन भी, यह भ्रष्ट मानवजाति पर लगातार हजारों सालों से इस ज़हर के द्वारा हावी रहा है"("अंत के दिनों के मसीह की बातचीत के अभिलेख" में 'पतरस के मार्ग पर कैसे चलें')। परमेश्वर के वचनों से मुझे यह समझने में मदद मिली कि मैं झूठ बोलने और धोखा देने से खुद को रोक क्यों नहीं पा रही थी। ऐसा इसलिए था क्योंकि शैतान ने मुझे बहुत गहराई तक भ्रष्ट कर दिया था। शैतान हमारे समाज और औपचारिक शिक्षा का उपयोग करके हमें इन शैतानी नियमों की ओर धकेलता है, जैसे, "हर व्यक्ति अपनी सोचे बाकियों को शैतान ले जाये," "पैसा ही सब कुछ नहीं है, किन्तु इसके बिना, आप कुछ नहीं कर सकते हैं," "दुनिया पैसों के इशारों पर नाचती है," और "पैसा सबसे पहले है।" यह भी कहते हैं "ऐसा कोई कारोबारी नहीं जो ईमानदार हो।" ये बातें मेरे मन में बैठ गईं और मेरी प्रकृति बन गईं। इसलिए मैं पैसों की पूजा करने लगी और मैंने लाभ कमाने के लिए एक-एक करके अपने सबसे बुनियादी आदर्शों को त्याग दिया। मेरी बुराई, लालच और स्वार्थ बढ़ते चले गए। मैं बेहद स्वार्थी और धोखेबाज़ थी। कारोबार करते हुए, मैंने अच्छे की जगह घटिया सामान दिया और बिना गलती माने खुद को नुकसान पहुँचाया। मैंने पैसों और अपने हितों को सबसे ऊपर रखा, यहाँ तक कि अपनी अंतरात्मा और सत्यनिष्ठा को बेच दिया। मैंने अपनी इंसानियत खो दी थी। उस तरह मैंने बहुत पैसा कमाया, लेकिन मुझे बिल्कुल खुशी नहीं हुई। बल्कि, मुझे हमेशा थकावट और घबराहट रहती थी। जीने का वह तरीका दर्दनाक था। आखिरकार मुझे समझ आया कि यह सब इसलिए हुआ क्योंकि शैतान ने मुझे भ्रष्ट कर दिया था, क्योंकि मैं शैतान के नियमों के मुताबिक जीवन जीती थी। मुझे यह भी समझ आ गया कि आजकल दुनिया में इतना अन्धकार और बुराई क्यों है। ऐसा इसलिए है क्योंकि सभी लोग शैतान के इन विषों के मुताबिक जीते हैं, जैसे "हर व्यक्ति अपनी सोचे बाकियों को शैतान ले जाये" और "अमीर बनने के लिए इंसान कुछ भी कर सकता है।" इसलिए लोग पैसे, प्रसिद्धि और प्रतिष्ठा से प्रेम करते हैं, बुरे सुखों की लालसा रखते हैं और अधिक से अधिक स्वार्थी, लालची, और बुरे बनते जा रहे हैं। लोग पैसे और लाभ के लिए एक-दूसरे से लड़ते हैं, एक-दूसरे को चोट पहुँचाते और धोखा देते हैं, किसी भी हद तक चले जाते हैं। यहाँ तक कि परिवार और दोस्तों में भी यही होता है। अब कोई अंतरात्मा या सत्यनिष्ठा की परवाह नहीं करता, लोग इंसान की तरह नहीं लगते। शैतान के चंगुल में कसकर जकड़ा हुआ हमारा समाज रंग भरी एक बाल्टी, मांस पीसने के एक उपकरण जैसा है। परमेश्वर में आस्था के बिना, मानव जाति को भ्रष्ट करने के शैतान के तरीके का सत्य जानना या इसके बुरे प्रभाव से बचना संभव नहीं है। हम केवल अधिक भ्रष्ट और दुष्ट बनते जाते हैं और अंततः शैतान हमें निगल लेता है। यह शैतान द्वारा हमें भ्रष्ट करने और चोट पहुँचाने का परिणाम है। यह एहसास होने पर मैंने वाकई परमेश्वर की सुरक्षा और उद्धार के लिए उसे धन्यवाद दिया। सर्वशक्तिमान परमेश्वर के वचनों के मार्गदर्शन, पोषण और न्याय के बिना, मैं एक ईमानदार इंसान होने का महत्व नहीं जान पाती। मैं लगातार झूठ बोलने के सार और परिणाम को भी नहीं समझ पाती। मैं शैतान के चंगुल में ही फँसी रहती, हमेशा धोखा देती रहती, इंसान की तरह जीवन नहीं जी पाती। चाहे मैं कितना भी पैसा कमा लेती, मगर फिर भी मैं नर्क में दण्ड पाती। उसके बाद से, मैंने सच्चाई और ईमानदारी से कारोबार करने का अभ्यास किया। कभी-कभी मुझे पैसे का बहुत प्रलोभन होता था, मैंने तब भी लोगों के साथ छल और धोखा करने के बारे में सोचा था, लेकिन मुझे पता था कि परमेश्वर को इससे घृणा है और लोगों को भी यह पसंद नहीं है। मैं परमेश्वर से मेरे गलत इरादों को त्यागने की प्रार्थना करती थी और एक ईमानदार इंसान होने का अभ्यास करती थी। मुझे आश्चर्य हुआ कि जब मैंने ऐसा किया, तो मेरी कमाई कम नहीं हुई। मेरे कारोबार में सुधार हुआ और मेरे ग्राहक लगातार बढ़ने लगे। मैंने लोगों का सम्मान अर्जित किया, बार-बार सामान खरीदने वाले कुछ ग्राहक मुझ पर भरोसा करते थे, इसलिए वे सामान देखने भी नहीं आते थे, बस फ़ोन करके मँगवा लेते थे। मुझे और अधिक एहसास हुआ कि ईमानदार बनकर और परमेश्वर के वचनों का अभ्यास करके कितना सुकून, स्वतंत्र और सुरक्षित महसूस होता है।

एक बार एक ग्राहक आया और उसने मेटल की 500 अलमारियाँ माँगी, उसे 0.7 मिलीमीटर मोटी मेटल चाहिए थी। मैंने बिल्कुल भी संकोच नहीं किया, जैसा उसने कहा था ठीक वैसा ही सामान मँगवा लिया। सारा सामान भिजवाने के बाद, आश्चर्यजनक रूप से उसने मोटाई की जाँच करने के लिए एक माइक्रो कैलिपर निकाल लिया, लेकिन मैं पूरी तरह शांत, निश्चिंत या निर्भय थी। सामान को मापने के बाद उसने कहा, "आप वाकई भरोसेमंद हैं। बहुत-से लोग केवल पैसा कमाना चाहते हैं और वे भरोसेमंद नहीं हैं। अब आप जैसे लोग बहुत कम हैं। मैं आगे आपसे और भी सामान लूँगा।" उसकी यह बात सुनकर मैंने और भी गहराई से महसूस किया कि परमेश्वर के वचनों के अनुसार ईमानदार होना कितना अच्छा है। परमेश्वर के वचनों में भी यही लिखा है : "भविष्य की दिशा इस प्रकार होगी : जो लोग परमेश्वर के मुख से कथनों को प्राप्त करेंगे, उनके पास पृथ्वी पर चलने के लिए मार्ग होगा, और चाहे वे व्यवसायी हों या वैज्ञानिक, या शिक्षक हों या उद्योगपति, जो लोग परमेश्वर के वचनों से रहित हैं, उनके लिए एक कदम चलना भी दूभर होगा, और उन्हें सच्चे मार्ग पर चलने के लिए बाध्य किया जाएगा। 'सत्य के साथ तू संपूर्ण संसार में चलेगा; सत्य के बिना तू कहीं नहीं पहुँचेगा' से यही आशय है" (वचन, खंड 1, परमेश्वर का प्रकटन और कार्य, सहस्राब्दि राज्य आ चुका है)। मैं परमेश्वर के उद्धार के लिए उसे धन्यवाद देती हूँ!

13. एक ईमानदार इंसान बनने का संघर्ष

वेई झोंग, चीन

कुछ साल पहले, मैंने घरेलू उपकरणों की मरम्मत की दुकान खोली। मैं एक ईमानदार व्यापारी बनकर बस थोड़ा-बहुत कमाना चाहता था ताकि मेरे परिवार के लिए काफ़ी हो। लेकिन थोड़े वक्त के बाद, लगातार व्यस्त रहकर भी, मैं बस परिवार के गुज़ारे जितना ही कमा पा रहा था और बचत करने का कोई तरीका नहीं था। कभी-कभी तो मेरी महीने भर की आमदनी बिल्कुल नये कामगार से भी कम होती थी। मेरी पत्नी इस बारे में हमेशा मुझसे शिकायत करती रहती, कहती कि मैं कुछ ज़्यादा ही ईमानदार हूँ और मुझे व्यापार करना नहीं आता। मेरे बहनोई को भी यही लगता था। वो कहता, "हम पैसों के ज़माने में जी रहे हैं, आप चाहे जो करें, क़ाबिल दिखने के लिए आपको लोगों से पैसे वसूलने ही होंगे।" उसने मुझे जगाने और रुझान का अनुसरण करने तथा ज़िद्दी न बनकर दूसरों की तरह कारोबार करने के लिए ऐसी बातें भी कहीं, "धूर्तता के बिना धन नहीं आता" और "दुनिया पैसों के इशारों पर नाचती है।" मुझे लगा उन दोनों की बात कुछ हद तक सही है, लेकिन मैं अपने खरीदारों को ठग नहीं सकता था। मुझे लगा मेरी अंतरात्मा कभी नहीं मानेगी।

फिर मैंने देखा कि मेरी दुकान के पास वाली घरेलू उपकरणों की मरम्मत की एक दुकान के मालिक कियान के पास कोई तकनीकी हुनर नहीं है। वो बस छोटी-मोटी ख़राबियां दुरुस्त कर सकता था, लेकिन उसकी दुकान के बाहर एक बड़ा-सा बोर्ड टंगा हुआ था, जिस पर लिखा था "तमाम उपकरणों की बढ़िया मरम्मत।" इस तरीके से उसके पास बहुत काम आने लगा। ख़राबी मामूली होती तो काम हाथ में लेकर खुद ही ठीक कर देता। वरना, वह उस उपकरण को किसी दूसरी मरम्मत की दुकान में भेज कर उससे अपना फ़ायदा वसूल लेता। इस तरह से उसने बहुत पैसा कमाया। एक बार हमारी गपशप के दौरान उसने मुझे बताया कि वह पैसे कैसे कमाता है। उसने कहा कि जब किसी उपकरण का एक छोटा-सा हिस्सा टूट जाता है, तो तुम उसके सारे पुर्ज़े बदल सकते हो ताकि ज़्यादा पैसा वसूल कर सको। ग्राहकों को ज़्यादा कुछ पता नहीं होता। उसने कहा कि हम जिस समाज में जी रहे हैं वहां पैसा ही सब-कुछ है, और "बिल्ली काली हो या सफ़ेद, अगर वो चूहे पकड़ सकती है, तो क्या फर्क पड़ता है।" उसने यह भी कहा कि अगर तुम पैसा कमा सकते हो तो तुम क़ाबिल हो, वरना, तुम चाहे जितने भी अच्छे इंसान क्यों न हो, लोग तुम्हें नीची नज़र से ही देखेंगे। इस आदमी की "मेधावी समझ" को देख कर मैंने सोचा, "हम ऐसे ज़माने में जी रहे हैं। लोग पैसे के लिए कुछ भी करेंगे, शराफ़त जैसी कोई चीज़ है ही नहीं, तो मेरे अकेले के ईमानदार रहने का क्या फ़ायदा? इसके अलावा, ईमानदारी से व्यापार करने से मुझे कुछ भी नहीं मिला। यह आदमी मेरी ही तरह चीज़ें ठीक करता है और बढ़िया ज़िंदगी बसर करता है। उसका पूरा परिवार खुशहाल है, लेकिन मेरी कमाई सिर्फ गुज़ारे के लिए काफ़ी है। लगता है मैं बहुत अड़ियल हूँ। मुझे ज़्यादा पैसा कमाने के तरीके ढूँढ़ने होंगे, ताकि मेरा परिवार बेहतर ज़िंदगी जी सके।" उसके बाद, मैं अपने साथियों की "कामयाबियों" से सीखकर छलपूर्ण तरीके इस्तेमाल करके अपने ग्राहकों को ठगने लगा। मुझे बेचैनी होने लगी, लेकिन मैंने उस पर ज़्यादा ध्यान नहीं दिया ताकि मैं ज़्यादा पैसे कमा सकूं।

एक दिन एक ग्राहक मरम्मत के लिए आयी। उस समय खराब पुर्ज़े को निकालते वक्त मैंने कुछ अच्छे पुर्ज़ों को भी बाहर निकाल दिया ताकि वह समझे कि ज़्यादा पुर्ज़े टूट गये हैं, और ज़्यादा पैसे वसूल करने पर भी वह न जान न पाये। पुरानी कहावत, "चोर की दाढ़ी में तिनका" बहुत सही है। पहले तो मैं सचमुच घबराया हुआ था, मेरा दिल तेज़ी से धड़क रहा था, इस डर से कि वो समझ जाएगी और मुझे रंगे हाथों पकड़ लेगी। यह बड़ा अपमानजनक होगा। लेकिन मैंने शांत होने का दिखावा करके उन सभी पुर्ज़ों को बदल दिया। जब पैसे लेने की घड़ी आयी, तो बेफ़िक्र होकर पहले बताये दाम से पचास फीसदी ज़्यादा देने को कहा। उस दौरान मैं सिर झुकाये हुए था, उसकी आँखों में देखने की हिम्मत नहीं थी, लेकिन मुझे यह देख कर हैरत हुई कि उसने एक भी शब्द बोले बिना पैसे चुका दिये। उसके जाने के बाद आखिरकार मैंने राहत की सांस ली। मेरा चेहरा और पीठ पसीने से तर हो गये और मुझे एक अजीब-सी बेचैनी का एहसास हुआ। लेकिन जब मैंने ज़्यादा पैसे देखे, तो बेचैनी झट से हवा हो गयी।

उसके बाद से मैंने ग्राहकों से ज़्यादा पैसे वसूलने की तमाम तिकड़मों के बारे में सोचना शुरू कर दिया। शुरू-शुरू में मुझे दोषी होने का एहसास हुआ, लेकिन मैंने चुपचाप अपना हौसला बढ़ाया ताकि मैं ज़्यादा कमाता रहूँ। "मैं ज़्यादा नरमदिल नहीं हो सकता—'जैसे एक छोटे मन से कोई सज्जन व्यक्ति नहीं बनता है, वैसे ही वास्तविक मनुष्य विष के बिना नहीं होता है।' अगर मुझे पैसा कमाना है तो चतुर बनना होगा। इसके अलावा, अकेला मैं नहीं, सब यही करते हैं।" कुछ वक्त बाद दोषी होने का एहसास धूमिल हो गया और मैं पैसे कमाने के अपने "हुनर" में ज़्यादा माहिर और व्यवहार-कुशल हो गया। मैंने लोगों के चेहरे पढ़ कर अंदाज़ा लगाना सीख लिया, अलग-अलग लोगों से अलग-अलग तरीकों से पेश आने लगा। मैंने और भी तरकीबें सीख लीं। जब कोई दौलतमंद ग्राहक आता, तो मैं उसके मन की बात कह कर उसे खुश करता और उसकी झूठी तारीफ़ करता ताकि उससे ज़्यादा पैसे वसूलने में मुझे सहूलियत हो। जब सच में कोई परेशान ग्राहक आता, तो मैं ढोंग करता कि ये मरम्मत तो बड़ा सिरदर्द है और फिर जान-बूझ कर उसमें लिप्त होने का दिखावा कर ज़्यादा वक्त लगाता। यह देखकर वे मुझे ज़्यादा पैसे देते। कुछ ग्राहक थोड़े ज़्यादा चालाक होते, तो मैं कोई वजह बताकर उनसे उपकरण मेरे पास छोड़ कर किसी और दिन लेने को कहता, जब वे वापस आते तो कहता कि मुझे इसमें और भी खराबियां दिखाई पड़ीं। ज़्यादा मेहनत किए बगैर मैं काफी पैसे कमा रहा था। इसलिए मैं ग्राहकों से ज़्यादा पैसे वसूलने के लिए निरंतर अपना दिमाग़ कुरेदता रहता। मैं अब बहुत ज़्यादा पैसे कमा रहा था और ज़्यादा आरामदेह ज़िंदगी बसर कर रहा था, मगर दिल में ज़रा भी खुशी या उल्लास महसूस नहीं कर रहा था। इसके बजाय, जब कभी मैं अपने किये हुए घिनौने, अनैतिक कामों के बारे में सोचता, मैं भयभीत होकर अशांत महसूस करता। कभी-कभार मैं सोचता, "मुझे अब रुक जाना चाहिए। मुझे अब यह नीच व्यापार नहीं करना चाहिए। लोग कहते हैं न, 'भले का भला, बुरे का बुरा।' मुझे जो मिलना है वही मिलेगा।" लेकिन जब मैं अपने हाथों में नोटों की उन तमाम गड्डियों के बारे में सोचता, तो इसे रोकने का संकल्प नहीं कर पाता।

जब मैं नीचता और संवेदनहीनता में और गहराई तक गिरने लगा, तब मेरी बहन ने मुझे सर्वशक्तिमान परमेश्वर का राज्य सुसमाचार सुनाया। परमेश्वर के कार्य को स्वीकार करने के बाद, मैं अक्सर भाई-बहनों के साथ सभाओं में जाकर परमेश्वर के वचन पढ़ने लगा। एक बार एक सभा में मैंने सर्वशक्तिमान परमेश्वर के ये वचन पढ़े : "मनुष्य इन विभिन्न अवधियों में परमेश्वर के साथ चला है, फिर भी वह नहीं जानता कि परमेश्वर सभी चीज़ों और जीवित प्राणियों की नियति पर शासन करता है, न ही यह जानता है कि कैसे परमेश्वर सभी चीज़ों को आयोजित और निर्देशित करता है। इसने मनुष्य को अनादि काल से आज तक भ्रम में रखा है। जहाँ तक कारण का सवाल है, ऐसा इसलिए नहीं है क्योंकि परमेश्वर के तरीके बहुत छिपे हुए हैं, न इसलिए कि परमेश्वर की योजना अभी तक साकार नहीं हुई है, बल्कि इसलिए है कि मनुष्य का हृदय और आत्मा परमेश्वर से बहुत दूर हैं, उतनी दूर, जहाँ मनुष्य परमेश्वर का अनुसरण करते हुए भी शैतान की सेवा में बना रहता है—और उसे इसका भान भी नहीं होता। कोई भी सक्रिय रूप से परमेश्वर के पदचिह्नों और उसके प्रकटन को नहीं खोजता और कोई भी परमेश्वर की देखभाल और सुरक्षा में रहने के लिए तैयार नहीं है। इसके बजाय, वे इस दुनिया के और दुष्ट मानवजाति द्वारा अनुसरण किए जाने वाले अस्तित्व के नियमों के अनुकूल होने के लिए, उस दुष्ट शैतान द्वारा किए जाने वाले क्षरण पर भरोसा करना चाहते हैं। इस बिंदु पर, मनुष्य का हृदय और आत्मा शैतान के लिए आभार व्यक्त करते उपहार और उसका भोजन बन गए हैं। इससे भी अधिक, मानव हृदय और आत्मा एक ऐसा स्थान बन गए हैं, जिसमें शैतान निवास कर सकता है, और वे शैतान के खेल का उपयुक्त मैदान बन गए हैं। इस तरह, मनुष्य अनजाने में मानव होने के सिद्धांतों और मानव-अस्तित्व के मूल्य और अर्थ के बारे में अपनी समझ को खो देता है। परमेश्वर की व्यवस्थाएँ और परमेश्वर और मनुष्य के बीच का प्रतिज्ञा-पत्र धीरे-धीरे मनुष्य के हृदय में धुँधला होता जाता है, और वह परमेश्वर की तलाश करना या उस पर ध्यान देना बंद कर देता है। समय बीतने के साथ मनुष्य अब यह नहीं समझता कि परमेश्वर ने उसे क्यों बनाया है, न ही वह उन वचनों को जो परमेश्वर के मुख से आते हैं और न उस सबको समझता है, जो परमेश्वर से आता है। मनुष्य फिर परमेश्वर की व्यवस्थाओं और आदेशों का विरोध करने लगता है, और उसका हृदय और आत्मा शिथिल हो जाते हैं...। परमेश्वर उस मनुष्य को खो देता है, जिसे उसने मूल रूप से बनाया था, और मनुष्य अपनी शुरुआत का मूल खो देता है : यही इस मानव-जाति की त्रासदी है" (वचन, खंड 1, परमेश्वर का प्रकटन और कार्य, परमेश्वर मनुष्य के जीवन का स्रोत है)। परमेश्वर के वचन वास्तविकता दर्शाते हैं। हालांकि मैंने दुनिया में बहुत पैसा कमाया, मेरा भौतिक ऐशो-आराम पहले से बेहतर था, मगर मैं अंदर से खोखला और दुखी था, इस कारण से कि मैं परमेश्वर से दूर हो गया था, इंसान से उसकी अपेक्षाओं के खिलाफ काम कर रहा था, और शैतान के नियमों के अनुसार जीवन-यापन कर रहा था। जब मैंने पहले-पहल दुकान खोली थी, तो मैंने निर्मल अंतरात्मा से पैसे कमाये, भले ही मैं ज़्यादा नहीं कमाता था, फिर भी मुझे सुकून था। लेकिन फिर मैं अपने माहौल से प्रभावित हो गया। दूसरों को छलपूर्ण तरीकों से धनी होते देख, मुझमें भी ये बातें घर करने लगीं, "धूर्तता के बिना धन नहीं आता," "दुनिया पैसों के इशारों पर नाचती है।" और "पैसा ही सब कुछ नहीं है, किन्तु इसके बिना, आप कुछ नहीं कर सकते हैं," और ज़िंदा रहने के लिए शैतान के ऐसे ही दूसरे नियम। मैंने दुष्ट प्रवृत्तियों के पीछे चलकर पैसे कमाने के अपने बुनियादी सिद्धांतों को छोड़ दिया, ग्राहकों को ठगने के लिए अपनी अंतरात्मा की आवाज़ को नज़रअंदाज़ किया ताकि वे ज़्यादा पैसा दें। पैसा मेरे हाथ में था, मगर यह नाजायज़ था। जब भी मैं अपने इन नीच और अनैतिक कामों के बारे में सोचता, अपने बारे में बहुत बुरा महसूस करता और मुझे ज़रा भी सुकून नहीं मिलता। मैं उस दिन के डर में जी रहा था जब कोई मेरी पोल खोल देगा, जब मेरी निंदा होगी। सबसे बुरा यह भी हो सकता था कि पुलिस को मेरी शिकायत कर दी जाती। मैं निरंतर बेचैन रहता। ज़िंदगी बसर करने का यह दर्दनाक तरीका था। लेकिन उस दिन मैंने समझा कि यह सब मेरे शैतानी फ़लसफ़े के मुताबिक़ जीने के कारण है। यह शैतान के नियमों से बंध जाने और मूर्ख बनाये जाने का नतीजा था। परमेश्वर के वचनों के मार्गदर्शन के बिना, मैं कभी उस असलियत को नहीं जान पाता कि शैतान मुझे किस तरह नुकसान पहुँचा रहा है।

फिर एक बहन ने मेरे लिए परमेश्वर के वचनों के कुछ अंश पढ़े : "तुम लोगों को पता होना चाहिए कि परमेश्वर ईमानदार इंसान को पसंद करता है। मूल बात यह है कि परमेश्वर निष्ठावान है, अत: उसके वचनों पर हमेशा भरोसा किया जा सकता है; इसके अतिरिक्त, उसका कार्य दोषरहित और निर्विवाद है, यही कारण है कि परमेश्वर उन लोगों को पसंद करता है जो उसके साथ पूरी तरह से ईमानदार होते हैं। ईमानदारी का अर्थ है अपना हृदय परमेश्वर को अर्पित करना; हर बात में उसके साथ सच्चाई से पेश आना; हर बात में उसके साथ खुलापन रखना, कभी तथ्यों को न छुपाना; अपने से ऊपर और नीचे वालों को कभी भी धोखा न देना, और परमेश्वर से लाभ उठाने मात्र के लिए काम न करना। संक्षेप में, ईमानदार होने का अर्थ है अपने कार्यों और शब्दों में शुद्धता रखना, न तो परमेश्वर को और न ही इंसान को धोखा देना" (वचन, खंड 1, परमेश्वर का प्रकटन और कार्य, तीन चेतावनियाँ)। "मेरे राज्य को उन लोगों की ज़रूरत है जो ईमानदार हैं, उन लोगों की जो पाखंडी और धोखेबाज़ नहीं हैं। क्या सच्चे और ईमानदार लोग दुनिया में अलोकप्रिय नहीं हैं? मैं ठीक विपरीत हूँ। ईमानदार लोगों का मेरे पास आना स्वीकार्य है; इस तरह के व्यक्ति से मुझे प्रसन्नता होती है, और मुझे इस तरह के व्यक्ति की ज़रूरत भी है। ठीक यही तो मेरी धार्मिकता है" (वचन, खंड 1, परमेश्वर का प्रकटन और कार्य, आरंभ में मसीह के कथन, अध्याय 33)। फिर उसने यह संगति साझा की : "परमेश्वर का सार निष्ठावान है। वह ईमानदार लोगों को पसंद करता है और उन्हें आशीष देता है। दुनिया में दूसरों के साथ अपने व्यवहार में, हम शैतान की इस व्यवस्था के अनुसार जीते हैं, 'जब तक कोई संबद्ध लाभ न हो, तब तक कभी भी सुबह जल्दी मत उठो।' हमारी कथनी और करनी सब निजी फायदे के लिए होती है, और हम बिना मलाल के झूठ बोलते और धोखा देते हैं। हम नहीं जानते कि नेक इंसान होने के क्या मायने हैं। लेकिन आज परमेश्वर में आस्था के मायने अलग हैं। उसकी अपेक्षा है कि हम ईमानदार हों, सच बोलें, और सच्चे हों। वह चाहता है कि अपनी हर कथनी और करनी में हम उसकी जांच को स्वीकार करें, हम खुले दिल के और निष्कपट हों, और परमेश्वर या इंसान को धोखा देने या ठगने की कोशिश न करें। सिर्फ ईमानदार लोगों में ही सच्ची इंसानियत होती है और सिर्फ ऐसे ही लोग परमेश्वर की गवाही देकर उसको गौरवान्वित कर सकते हैं।" परमेश्वर के वचनों से मैंने सीखा कि वह ईमानदार लोगों को पसंद करता है और मुझे उसकी अपेक्षाओं के अनुसार कर्म करना चाहिए। मैंने भाई-बहनों के साथ ईमानदारी से बात करने और उन्हें धोखा न देने का अभ्यास शुरू किया, लेकिन व्यापार करते वक्त मैं अभी भी चिंतित था। मुझे लगता कि भाई-बहनों के साथ ईमानदार होने का अभ्यास करना आसान है, लेकिन अगर मैं अपने व्यापार में ऐसा करूंगा, तो बहुत कम कमा पाऊँगा, मुझे दुकान बंद भी करनी पड़ सकती है। परंतु यदि मैं पहले की तरह लोगों को ठगता रहूँ, तो क्या यह परमेश्वर की इच्छा के विरुद्ध नहीं होगा? तो फिर मुझे क्या करना चाहिए? मैंने इस बार में विस्तार से सोचा तो मुझे एक बीच का रास्ता मिला : मैं कलीसिया में तो ईमानदार इंसान रहूँगा, मगर अपनी दुकान पहले की तरह चलाता रहूँगा।

एक दिन एक बूढ़ा आदमी अपना टीवी लेकर आया और बोला कि तस्वीर फ़ीकी नज़र आती है। मैंने जांच की तो देखा कि उसके कलर ट्यूब पुराने हो चले हैं और उन्हें बदलना ज़रूरी है, लेकिन मैंने उसे सच नहीं बताया। सिर्फ उसका फिलामेंट वोल्टेज बढ़ा दिया ताकि वह थोड़े समय तक और इस्तेमाल कर सके और जब वे दोबारा खराब हो जाएं तो मैं उन्हें बदल दूं। इस तरह मैं मरम्मत करने के 30 युवान ज़्यादा कमा लूंगा। दो हफ़्ते बाद, टीवी में सच में एक खराबी आ गयी और उस आदमी ने यह बोल कर मुझे फिर से उसकी मरम्मत करने को कहा कि मैंने पहले अच्छा काम नहीं किया था। मैंने उससे कहा कि कलर ट्यूब पुराने हैं और इनको बदलना ज़रूरी है। उसने मेरी चाल को समझ लिया। मुझे हैरत हुई। उसने मरम्मत के 30 युवान नहीं दिये और उलाहना देते हुए कहा, "नौजवान, व्यापार में ईमानदारी होनी चाहिए। ज़्यादा लालची मत बनो!" उस वक्त मैंने बहुत शर्मिंदगी महसूस की, मगर ज़्यादा सोचे बिना उसे झटक दिया। बाद में एक बूढ़ी औरत एक खराब माइक्रोवेव लेकर आयी, उसमें मुझे एक छोटा-सा टूटा हुआ पुर्ज़ा मिला। मुझे लगा कि इसे ठीक करके इसके वाजिब पैसे ले लूंगा। लेकिन फिर मैंने सोचा कि वह खासी दौलतमंद है, उससे थोड़ा ज़्यादा वसूल कर लेना कोई बड़ी बात नहीं होगी। जितना मिल सके ले लेना चाहिए। लेकिन कुछ दिन बाद वह दुकान में दोबारा आयी और बोली, "आपने उस माइक्रोवेव के लिए मुझसे अच्छा-खासा पैसा लिया है। कहाँ है आपका ज़मीर? ऊपरवाला देखता है कि हम क्या करतूतें कर रहे हैं!" उसकी लताड़ से मैंने बहुत बुरा महसूस किया, तब मैंने उस आदमी की बातों को याद किया। मुझे बहुत बेचैनी महसूस हुई। मैंने यह भी समझ लिया कि परमेश्वर मुझे चेतावनी देने के लिए मेरे इर्द-गिर्द की चीज़ों का इस्तेमाल कर रहा है ताकि मैं आत्मचिंतन करके खुद को जान सकूं।

इसके बाद, मैंने परमेश्वर के वचनों का यह अंश पढ़ा : "चाहे तुम कुछ भी कर रहे हो, चाहे मामला कितना भी बड़ा या छोटा हो, और चाहे तुम इसे परमेश्वर के परिवार में अपना कर्तव्य पूरा करने के लिए या अपने निजी कारणों के लिए यह कर रहे हो, तुम्हें इस बात पर विचार करना ही चाहिए कि जो तुम कर रहे हो वह परमेश्वर की इच्छा के अनुरूप है या नहीं, साथ ही क्या यह ऐसा कुछ है जो किसी मानवता युक्त व्यक्ति को करना चाहिए। अगर तुम जो भी करते हो उसमें उस तरह सत्य की तलाश करते हो तो तुम ऐसे इंसान हो जो वास्तव में परमेश्वर पर विश्वास करता है। यदि तुम हर बात और हर सत्य को इस ढंग से लेते हो, तो तुम अपने स्वभाव में बदलाव हासिल करने में सक्षम होगे। कुछ लोगों को लगता है कि जब वे कुछ निजी कार्य कर रहे होते हैं, तो वे सत्य की उपेक्षा कर सकते हैं, इच्छानुसार काम कर सकते हैं और वैसे कर सकते हैं जैसे उन्हें खुशी मिले, और उस ढंग से जो उनके लिए फायदेमंद हो। वे इस तरफ ज़रा-सा भी ध्यान नहीं देते कि यह परमेश्वर के परिवार को कैसे प्रभावित करेगा और न ही वे यह सोचते हैं कि यह संतों के आचरण को शोभा देता है या नहीं। अंत में, जब मामला समाप्त हो जाता है, तो वे भीतर अंधकारमय और असहज हो जाते हैं; लेकिन उन्हें नहीं पता होता कि यह सब क्यों हो रहा है। क्या यह प्रतिशोध उचित नहीं है? यदि तुम ऐसी चीजें करते हो जो परमेश्वर द्वारा अनुमोदित नहीं हैं, तो तुमने परमेश्वर को नाराज़ किया है। यदि लोग सत्य से प्रेम नहीं करते, और अक्सर अपनी इच्छा के आधार पर काम करते हैं, तो वे अक्सर परमेश्वर को रुष्ट या अपमानित करेंगे। ऐसे लोग आम तौर पर अपने कर्मों में परमेश्वर द्वारा अनुमोदित नहीं होते और अगर वे पश्चाताप नहीं करते हैं, तो वे सज़ा से ज़्यादा दूर नहीं होंगे"("अंत के दिनों के मसीह की बातचीत के अभिलेख" में 'परमेश्वर की इच्छा को खोजना सत्य के अभ्यास के लिए है')। "जब तक लोग परमेश्वर के कार्य का अनुभव नहीं कर लेते हैं और सत्य को प्राप्त नहीं कर लेते हैं, तब तक यह शैतान की प्रकृति है जो भीतर से इन पर नियंत्रण कर लेती है और उन पर हावी हो जाती है। वह प्रकृति विशिष्ट रूप से किस चीज़ को अपरिहार्य बनाती है? उदाहरण के लिए, तुम स्वार्थी क्यों हो? तुम अपने पद की रक्षा क्यों करते हो? तुम्हारी भावनाएँ इतनी प्रबल क्यों हैं? तुम उन अधार्मिक चीज़ों से प्यार क्यों करते हो? ऐसी बुरी चीज़ें तुम्हें अच्छी क्यों लगती हैं? ऐसी चीजों को पसंद करने का आधार क्या है? ये चीज़ें कहाँ से आती हैं? तुम इन्हें स्वीकारकर इतने खुश क्यों हो? अब तक, तुम सब लोगों ने समझ लिया है कि इन सभी चीजों के पीछे मुख्य कारण यह है कि वे शैतान के जहर से युक्त हैं। जहाँ तक इस बात का प्रश्न है कि शैतान का जहर क्या है, इसे वचनों के माध्यम से पूरी तरह से व्यक्त किया जा सकता है। उदाहरण के लिए, यदि तुम कुछ कुकर्मियों से पूछते हो उन्होंने बुरे कर्म क्यों किए, तो वे जवाब देंगे: 'हर व्यक्ति अपनी सोचे बाकियों को शैतान ले जाये।' यह अकेला वाक्यांश समस्या की जड़ को व्यक्त करता है। शैतान का तर्क लोगों का जीवन बन गया है। भले वे चीज़ों को इस या उस उद्देश्य से करें, वे इसे केवल अपने लिए ही कर रहे होते हैं। सब लोग सोचते हैं चूँकि जीवन का नियम, हर कोई बस अपना सोचे, और बाकियों को शैतान ले जाए, यही है, इसलिए उन्हें बस अपने लिए ही जीना चाहिए, एक अच्छा पद और ज़रूरत के खाने-कपड़े हासिल करने के लिए अपनी पूरी ताकत लगा देनी चाहिए। 'हर व्यक्ति अपनी सोचे बाकियों को शैतान ले जाये'—यही मनुष्य का जीवन और फ़लसफ़ा है, और इंसानी प्रकृति का भी प्रतिनिधित्व करता है। यह कथन वास्तव में शैतान का जहर है और जब इसे मनुष्य के द्वारा आत्मसात कर लिया जाता है तो यह उनकी प्रकृति बन जाता है। इन वचनों के माध्यम से शैतान की प्रकृति उजागर होती है; ये पूरी तरह से इसका प्रतिनिधित्व करते हैं। और यही ज़हर मनुष्य के अस्तित्व की नींव बन जाता है और उसका जीवन भी, यह भ्रष्ट मानवजाति पर लगातार हजारों सालों से इस ज़हर के द्वारा हावी रहा है"("अंत के दिनों के मसीह की बातचीत के अभिलेख" में 'पतरस के मार्ग पर कैसे चलें')। इसे पढ़कर मैं सच में जान सका कि परमेश्वर का आत्मा सब-कुछ देखता है। मैंने किसी भी व्यक्ति को अपने अंदरूनी जज़्बात नहीं बताये थे, लेकिन परमेश्वर के वचनों में वे पूरी तरह से प्रकाशित थे। मैंने परमेश्वर के वचनों से यह समझ लिया कि हम अपना दिल उसे समर्पित करें, यही उसकी अपेक्षा है। हम परमेश्वर के घर में अपना कर्तव्य निभा रहे हों या खुद का काम कर रहे हों, हमें उसके वचनों का अभ्यास करना होगा। लेकिन मैं अपनी पसंद के मुताबिक़ अपनी ज़िंदगी में सत्य का अभ्यास कर रहा था। मैंने देखा कि कलीसिया में मेरा ईमानदारी से पेश आने का अभ्यास करना परमेश्वर और भाई-बहनों को पसंद था, तो मैं ऐसा करने को तैयार था। लेकिन अपने व्यापार में, मुझे नुकसान होने का अंदेशा था और यह मेरे हितों के लिए ठीक नहीं होगा, तो मैंने ऐसा नहीं किया। मैंने देखा कि मैं सिर्फ अपने निजी हितों का ख़याल कर रहा हूँ। मुझे पता था कि कपटी होना परमेश्वर की इच्छा के अनुरूप नहीं है, लेकिन मैंने फिर भी वही किया जो मैं चाहता था, बस अपना फायदा देखता रहा। क्या एक आस्थावान व्यक्ति ऐसा होता है? तब मेरे मन में वाकई यह विचार कौंधा। "हर व्यक्ति अपनी सोचे बाकियों को शैतान ले जाये" और "अमीर बनने के लिए इंसान कुछ भी कर सकता है" जैसे ज़िंदा रहने के शैतानी नियमों ने मुझे जकड़ लिया था और ये मेरी प्रकृति बन चुके थे। मुझे लगा कि अगर मैं इन पर न चला तो शायद आगे नहीं बढ़ सकूंगा। लेकिन असलियत में, उस तरह जी कर मुझे बस थोड़ा निजी फ़ायदा और भौतिक आनंद मिला। लेकिन यह बिना किसी प्रतिष्ठा के जीने का एक घिनौना तरीका था। लोग मुझसे नाराज़ होकर मुझे ठुकराने लगे, परमेश्वर मुझसे और भी ज़्यादा घृणा और नफ़रत करने लगा। फिर मैंने प्रभु यीशु के इस वचन को याद किया : "मैं तुम से सच कहता हूँ कि जब तक तुम न फिरो और बालकों के समान न बनो, तुम स्वर्ग के राज्य में प्रवेश करने नहीं पाओगे" (मत्ती 18:3)। और सर्वशक्तिमान परमेश्वर कहता है : "अपने विचारों और गणनाओं को जितनी जल्दी हो सके, बट्टे खाते डाल दो, और मेरी अपेक्षाओं को गंभीरता से लेना शुरू कर दो; वरना मैं अपना काम समाप्त करने के लिए सभी को भस्म कर दूँगा और, खराब से खराब यह होगा कि मैं अपने वर्षों के कार्य और पीड़ा को शून्य में बदल दूँ, क्योंकि मैं अपने शत्रुओं और उन लोगों को, जिनमें से दुर्गंध आती है और जो शैतान जैसे दिखते हैं, अपने राज्य में नहीं ला सकता या उन्हें अगले युग में नहीं ले जा सकता" (वचन, खंड 1, परमेश्वर का प्रकटन और कार्य, अपराध मनुष्य को नरक में ले जाएँगे)। परमेश्वर पवित्र और धार्मिक है, वह ईमानदार लोगों को पाना चाहता है। जो लोग हमेशा झूठ बोलते और धोखा देते हैं, शैतानी स्वभाव वाले जो लोग प्रकृति से परमेश्वर के प्रतिरोधी हैं और प्रायश्चित करने से इनकार करते हैं उन्हें परमेश्वर नष्ट कर देगा। वे कभी भी उसके राज्य में प्रवेश नहीं कर सकेंगे। अगर मैंने अब भी प्रायश्चित नहीं किया, शैतान के फलसफों और नियमों के अनुसार जीता रहा, कुटिल होकर अन्याय करता रहा, तो मैं हटा दिया जाऊंगा। यह ख़याल आते ही मैंने तुरंत परमेश्वर से प्रार्थना की : "हे सर्वशक्तिमान परमेश्वर! मैं तुम पर विश्वास करता हूँ, लेकिन मैंने अपने दिल में तुम्हें जगह नहीं दी है। मैं अभी भी शैतान के नियमों के मुताबिक़ जी रहा हूँ। मैं अब कपटी नहीं होना चाहता। मैं प्रायश्चित करके एक ईमानदार इंसान बनना चाहता हूँ।"

इसके बाद, एक बार दो-चार नौजवान एक टीवी की मरम्मत कराने के लिए मेरी दुकान में आये। मैं उसे ठीक कर रहा था तभी मैंने उन्हें बाहर दबी हुई आवाज़ में बातें करते सुन लिया : "अगर हमें मालूम होता कि वह जगह बेकार है तो हम दो दिन नहीं गंवाते। चलो देखते हैं, शायद ये बंदा इसे ठीक कर दे।" यह सुनकर मैंने सोचा, "अगर दूसरे दुकानदार इन लोगों की बातें सुन लें, तो मरम्मत करने के खूब पैसे वसूल कर लेंगे, फिर तो मैं इनसे आसानी से 20-30 युवान ज़्यादा मांग सकता हूँ। हाथों में आया पैसा न लेना बेवकूफ़ी होगी। मैं अगली बार ईमानदार इंसान बन जाऊंगा। अगर मैं एक बार सत्य का अभ्यास न भी करूं तो परमेश्वर कोई बतंगड़ नहीं बनायेंगे।" लेकिन तभी मुझे परमेश्वर के सामने किये गये अपने संकल्प की याद आयी और मैंने परमेश्वर के वचनों के बारे में सोचा : "यदि लोग सत्य से प्रेम नहीं करते, और अक्सर अपनी इच्छा के आधार पर काम करते हैं, तो वे अक्सर परमेश्वर को रुष्ट या अपमानित करेंगे। ऐसे लोग आम तौर पर अपने कर्मों में परमेश्वर द्वारा अनुमोदित नहीं होते और अगर वे पश्चाताप नहीं करते हैं, तो वे सज़ा से ज़्यादा दूर नहीं होंगे"("अंत के दिनों के मसीह की बातचीत के अभिलेख" में 'परमेश्वर की इच्छा को खोजना सत्य के अभ्यास के लिए है')। मुझे लगा जैसे परमेश्वर मुझे चेतावनी दे रहे हैं। मुझे जानबूझ कर ग़लत काम नहीं करने चाहिए। मुझे प्रायश्चित करके एक ईमानदार इंसान बनना चाहिए। इसलिए मैंने उसे ठीक करने के बाद सिर्फ सामान्य पैसे लिये। जब मैंने ग्राहकों के चेहरे खिले हुए देखे तो मुझे लगा कि खुले मन का और ईमानदार होना आज़ाद मन से ज़िंदगी जीने का एक बढ़िया तरीका है।

एक और बार जब मैंने एक महिला का टीवी ठीक किया, तो उस मरम्मत की कीमत 50 युवान थी, लेकिन उसने मुझे 100 दिये और खुले पैसे नहीं लिये। मैंने मना कर दिया, पर मैं पशोपेश में था। वह भला इतनी उदारता क्यों दिखा रही है? तब उसने बताया, "जिस व्यक्ति के पास मैं पहले गयी, उसने कहा कि इसका मदरबोर्ड ख़राब हो गया है, उसे बदलने के लिए उसने 400 युवान मांगे, लेकिन मैंने उसे ठीक करने को नहीं दिया। एक परिचित ने तब आपका नाम सुझाया, और कहा कि आप ईमानदार हैं और ग्राहकों से ज़्यादा पैसे नहीं वसूलते। अब मैं खुद देख सकती हूँ कि यह वाकई सच है।" उसकी बात सुनकर मैंने सोचा, "ऐसा नहीं है कि मैं बिल्कुल अच्छा आदमी हूँ, बात यह है कि परमेश्वर के वचनों ने मुझे बदल दिया है ताकि मैं इंसानियत के साथ जी सकूं।"

परमेश्वर के वचन पढ़ कर और ईमानदारी का अभ्यास करके चीज़ों के बारे में मेरा नज़रिया भी बदल गया है। पहले मैं सोचा करता था कि एक ईमानदार व्यापारी होना मुमकिन ही नहीं है, इससे आप पैसे नहीं कमा सकते, कामकाज में नुकसान उठाते हैं, और फिर व्यापार बंद करना पड़ता है। लेकिन परमेश्वर के वचनों के मुताबिक़ ईमानदार बनने के बाद, मुझे कामकाज में नुकसान भी नहीं हो रहा था, और हर दिन ज़्यादा ग्राहक भी मिल रहे थे। कुछ लोग तो बड़ी दूर से भी आते थे, और बोलते कि किसी ने उन्हें यहाँ आने की सिफारिश की थी। मैंने न कभी किसी तरह का विज्ञापन दिया, न ही किसी से अपना व्यापार बढ़ाने को कहा। सब-कुछ परमेश्वर के वचनों का अभ्यास करने के कारण हुआ था, क्योंकि मैं परमेश्वर की अपेक्षा के अनुरूप ईमानदार और सच्चा था, सिर्फ ईमानदारी के पैसे कमाता था, इसलिए मैंने ग्राहकों का भरोसा कमाया। यह वाकई परमेश्वर का आशीष था, जो सत्य का अभ्यास करने से मिला। इससे मुझे परमेश्वर के वचनों का एक और अंश याद आता है। सर्वशक्तिमान परमेश्वर कहते हैं, "जब लोग इस दुनिया में शैतान के भ्रष्टाचार के प्रभाव में रहते हैं, तो उनका ईमानदार होना असंभव है; वे केवल और अधिक कपटी बन सकते हैं। लेकिन, अगर हम ईमानदार हो जाएँ, तो क्या हम इस दुनिया में रह सकते हैं या नहीं? क्या हम दूसरों के द्वारा किनारे कर दिये जायेंगे? नहीं—हम पहले की भांति ही जीवित रहेंगे। ऐसा इसलिए क्योंकि हम भोजन करने, या श्वास लेने के लिए धोखेबाज़ी के भरोसे नहीं हैं। इसके बजाय, हम लोग परमेश्वर द्वारा प्रदान की गयी श्वास और जीवन द्वारा जीते हैं। बात बस यह है कि, हमने परमेश्वर के वचनों के सत्य को स्वीकार कर लिया है, और हमारे पास जीने के लिए नए नियम हैं, नए जीवन लक्ष्य हैं, जो हमारे जीवन के आधार में बदलाव लाएँगे। बात बस ऐसी है कि हम परेमश्वर को संतुष्ट करने और उद्धार पाने के उद्देश्य से जीने के साधनों और तरीकों को बदल रहे हैं, और इसका इससे बिलकुल भी लेना-देना नहीं है कि हम शारीरिक रूप से क्या खाते हैं, पहनते हैं और कहाँ रहते हैं; यह हमारी आध्यात्मिक जरूरत है"("अंत के दिनों के मसीह की बातचीत के अभिलेख" में 'एक ईमानदार व्यक्ति होने का सबसे बुनियादी अभ्यास')। परमेश्वर का धन्यवाद!

14. ईमानदार इंसान होने का अनुभव

योंगसुई, दक्षिण कोरिया

मार्च महीने के आखिर में एक दिन सभा में, एक अगुआ ने एक भाई के बारे में बताया जिसे गिरफ्तार करके बहुत सताया गया। वो इतना कमज़ोर पड़ गया था कि उसने कलीसिया के दो अन्य सदस्यों को खतरे में डाल दिया—उसने परमेश्वर को धोखा दिया। वो पछतावे से भर गया, फिर परमेश्वर के न्याय और प्रकाशन वाले वचनों को पढ़कर, उसे अपनी नाकामी की असली वजह का पता लगा और उसने सच्चा पश्चाताप किया। अगुआ ने इस अनुभव के बारे में हमारी राय माँगी और पूछा कि क्या यह सच्ची गवाही मानी जायेगी। उन्होंने हमसे हमारे विचार भी साझा करने को कहा। मैं बहुत घबरा गयी और सोचने लगी: वो इस बारे में हमसे बात क्यों करना चाहते हैं? क्या इसलिए कि वो इस समस्या को लेकर हमारी समझ को परखना चाहते हैं? मैंने सोचा, "उस भाई ने सिर्फ एक पल की कमज़ोरी की वजह से दूसरों को खतरे में डाल दिया। ये एक अपराध था। मगर बाद में उसने खुद को जाना और सच्चा पश्चाताप किया, इसलिए उसके अनुभव को गवाही माना जाना चाहिए।" मगर फिर मैंने अनिश्चय की स्थिति में दोबारा सोचा, "मैं पहले दूसरों की राय सुनूँगी ताकि मैं कोई गड़बड़ न कर दूँ या कोई अस्पष्ट बात कहकर बुरी न बन जाऊँ।" दूसरे भाई-बहन भी अपने विचार व्यक्त करने लगे। शुरुआत में, एक बहन ने करीब-करीब वही बात कही जो मैं सोच रही थी, तो मैं निश्चिंत हो गयी। मगर इसके तुरंत बाद, एक और बहन ने कहा कि वो भाई यहूदा के जैसा था, जिसने परमेश्वर को धोखा दिया, ऐसी की गवाही परमेश्वर के लिए दी जाने वाली गवाही नहीं मानी जायेगी। फिर कुछ और भाई-बहनों ने पूरे विश्वास के साथ कहा कि उसके अनुभव को गवाही नहीं माना जा सकता। इतने लोगों का एक ही बात पर सहमत होते और साथ देते देखकर मैं असमंजस में पड़ गयी, मैं कुछ सोच नहीं पा रही थी। तभी, अगुआ ने कहा, "जिन्हें ये अनुभव गवाही नहीं लगता वो हाथ उठाएँ।" कई लोगों ने अपने हाथ उठाये, मगर मैं असमंजस में थी, तो मैंने अपना हाथ नहीं उठाया। मैं सोच रही थी, "मैं गलत वक्त पर अपना हाथ नहीं उठा सकती। क्या इससे ये स्पष्ट नहीं होगा कि मुझमें काबिलियत और समझ की कमी है?" जब मैं ऐसा सोच रही थी, तभी अगुआ ने मुझसे पूछा, "तुमने अपना हाथ क्यों नहीं उठाया?" मैंने मन ही मन सोचा, "अरे नहीं, वो मुझसे क्यों पूछ रहे हैं? क्या मुझे अपना हाथ उठाना चाहिए था?" मैंने फ़ौरन अपना हाथ उठा दिया। मेरा दिल तेज़ी से धड़कने लगा—मैं घबराने लगी। मुझे अपना हाथ उठाना चाहिए था या नही? हालांकि मेरा दिल भी मानता था कि ये गवाही हो सकती है, मगर मैंने बिना सोचे-समझे ही अपना हाथ उठा दिया। मुझे एहसास हुआ कि मैं अपना हाथ उठा चुकी थी, इसलिए मैं दूसरों के विचार सुनने लगी। वो सब अपने-अपने विचार साझा कर रहे थे, तो मैं शांति से इस बारे में सोचने लगी। उस भाई ने सच्चा पश्चाताप किया था, इसलिए उसकी गवाही को सही माना जाना चाहिए। मुझे एहसास हुआ कि मुझे अपना हाथ नहीं उठाना चाहिए था। मैं उस वक्त अपनी राय साझा करना तो चाहती थी, मगर फिर मैंने सोचा कि मुझे अभी पूरी समझ नहीं है, मैं सही हो भी सकती हूँ और नहीं भी। मगर फिर, अगुआ मेरे बारे में क्या सोचेंगे? क्या वो कहेंगे कि मुझमें काबिलियत नहीं है या मेरे अनुभव में गहराई नहीं है? अगर अगुआ को मुझमें ये कमी दिखी, तो उनको लगेगा कि मैं प्रशिक्षण के काबिल नहीं हूँ, फिर परमेश्वर के घर में मेरा कोई भविष्य नहीं होगा। साथ ही, वहाँ बहुत सारे भाई-बहन मौजूद थे, ऐसे में अगर मैं ग़लत साबित हुई तो वो काफ़ी शर्मनाक होगा। मैं बहुत सोचने लगी और कई बार कुछ कहने की कोशिश भी की, मगर फिर आखिर में चुप रह गयी।

उसके बाद, अगुआ ने सहभागिता करते हुए बताया कि बेशक यह एक गवाही मानी जायेगी, किसी कमज़ोर पल में परमेश्वर को धोखा देने के बाद, न्याय और ताड़ना का अनुभव करके सच्चा पश्चाताप करना एक बेहतरीन गवाही है। ये कई भाई-बहनों के लिए प्रेरणादायक था, इससे पता चलता है कि परमेश्वर सच्ची आस्था रखने वालों पर महान दया दिखाता है। परमेश्वर जानता है कि हम कितने भ्रष्ट हैं, अगर हम वास्तव में पश्चाताप करके उसके प्रति समर्पित होंगे, तो वो हमें प्रायश्चित करने का मौक़ा देगा, इस तरह की गवाही परमेश्वर की महिमा बढ़ाती है और शैतान को शर्मिंदा करती है। अगुआ ने स्पष्ट किया कि हमारी समझ गलत है और कहा कि हम धोखेबाज़ और बेईमान हैं जो परमेश्वर के वचनों के अनुसार नहीं सोचते। ये देखकर कि हमें इस समस्या के बारे में बात करनी चाहिए, हमें लगा कि उस भाई के अनुभव में कुछ तो गड़बड़ थी। हम बिना कोई सच्ची बात कहे ये अंदाजा लगाने की कोशिश करने लगे कि अगुआ क्या सोच रहे हैं। अगुआ ने शांति से हमारे साथ सहभागिता करते हुए बताया कि हमें हर बात पर अपने आप विचार करना चाहिए और खुद अपनी राय बनानी चाहिए, चाहे हम ग़लत हों या सही, हमें सिर्फ़ सत्य बोलना चाहिए। हमारे आचरण में यही बात सबसे ज़रूरी है। "सबसे ज़रूरी" शब्द सुनकर मुझे बहुत बेचैनी होने लगी। मैंने सोचा, "उनकी बात सही है। गलत होने के बावजूद, अपनी राय ज़ाहिर करना, भेड़ चाल में शामिल होने से तो बेहतर है। कम से कम वो मेरी अपनी राय होगी, और मैं ईमानदार भी रहूँगी।" मुझे अपनी राय ज़ाहिर नहीं करने के लिए खुद से नफ़रत होने लगी। सिर्फ़ दस मिनट की बात थी जब मुझे अपनी राय ज़ाहिर करनी थी, मगर मैंने कपट से काम लिया और सत्य का अभ्यास नहीं किया, मैं तो मानवीय आचरण की कसौटी पर भी खरी नहीं उतरी। मैंने न सिर्फ़ झूठ कहा और गलत काम किया, बल्कि मैं तो सही तरीके से पेश आने में भी नाकाम रही।

सभा के बाद अपनी प्रार्थना के दौरान, मैंने परमेश्वर के वचनों में ये पढ़ा : "परमेश्वर में अपनी आस्था में और अपने आचरण में लोगों को सही रास्ता अपनाना चाहिए; टेढ़े और बुरे रास्ते और साधन नहीं अपनाने चाहिए। टेढ़े और बुरे रास्ते और साधन क्या हैं? ये हैं परमेश्वर में ऐसी आस्था जो हमेशा छोटी-छोटी चालाकियों पर आधारित हो, और स्वांग, ढोंग, और घटिया किस्म की चालबाजियों पर आधारित हो; ये हैं अपनी भ्रष्टता को छिपाने की कोशिश करना, और अपनी समस्याओं जैसेकि अपनी कमियों, खामियों और अयोग्यताओं को ढंकने की कोशिश करना। वे चीजों को करने के लिए हमेशा शैतान के दर्शन का सहारा लेते हैं, प्रत्यक्ष मामलों में परमेश्वर की और कलीसिया के अगुआ की कृपा पाने की कोशिश करते हैं, पर सत्य का अभ्यास नहीं करते, चीजों को सिद्धांतों के अनुसार नहीं करते, और लोगों को शीशे में उतारने के लिए उनकी खुशामद करते नहीं थकते; वे पूछते हैं, 'मैं आजकल कैसा चल रहा हूँ? क्या आप सब मुझसे खुश हैं? क्या परमेश्वर मेरे अच्छे कामों के बारे में जानता है? अगर वह जानता है तो क्या वह मेरी तारीफ करेगा? परमेश्वर के दिल में मेरी क्या जगह है? क्या परमेश्वर की नजर में मैं कुछ हूँ?' वे असल में यह पूछ रहे होते हैं कि क्या परमेश्वर में अपने विश्वास के कारण उन पर उसकी कृपा हो सकती है। क्या निरंतर ऐसी ही बातें सोचते रहना टेढ़े और बुरे रास्ते और साधन नहीं हैं? यह सही रास्ता नहीं है। तो फिर सही रास्ता क्या है? सही रास्ता तब होता है जब लोग अपनी आस्था में सत्य की खोज करते हैं, जब वे सत्य को पाने में सक्षम हो जाते हैं, और अपने स्वभाव में बदलाव लाने में सफल हो जाते हैं"("अंत के दिनों के मसीह की बातचीत के अभिलेख" में 'जीवन संवृद्धि के छह संकेतक')। इसमें परमेश्वर हमें अपने आचरण में और विश्वासी होने के नाते सही मार्ग चुनने की चेतावनी दे रहा है। हमें सत्य की खोज करके सत्य का अभ्यास करना होगा। अगर हमने ये सकारात्मक काम करने की कोशिश नहीं की, अगर हम बेचैन होकर अपनी गलतियाँ छुपाते रहे, दिखावा करते रहे, अगुआओं के साथ अच्छे रिश्ते बनाते रहे, कलीसिया में अपने रुतबे की परवाह करते रहे और अगर हम इसी चिंता में डूबे रहे कि परमेश्वर और अगुआ हमारे बारे में क्या सोचेंगे, तो इसे बुराई के मार्ग पर चलना कहा जाएगा। मुझे एहसास हुआ कि मैं बिलकुल वही कर रही थी जिसका खुलासा परमेश्वर ने किया है। हाँ, मुझे पक्का यकीन नहीं था कि उस भाई की गवाही सच्ची गवाही थी या नहीं, मगर मैंने अपने मन की बात नहीं कही। इसके बजाय मैंने सबकी राय सुनी, दूसरों के मन को पढ़ने की कोशिश की और उसी के मुताबिक अपनी राय बनायी। अगुआ ने जैसे ही मुझसे पूछा कि मैंने हाथ क्यों नहीं उठाया, मुझे लगा कि अपनी राय ज़ाहिर करना गलत होगा, जब ज़्यादातर भाई-बहनों का यही मानना था कि उस भाई के अनुभव को सच्ची गवाही नहीं माना जायेगा, मैंने फ़ौरन सभी की हाँ में हाँ मिला दी। मैंने बस हवा का रुख देखकर अपनी राय बदल दी। ऐसा करके मैंने सिर्फ़ अपना कपटी शैतानी स्वभाव दिखाया। मैंने इस बात पर विचार किया कि मैं एक सच्ची बात क्यों नहीं कह सकी। मुझे डर था कि अगर मैंने कुछ ग़लत कह दिया तो बड़ी शर्मिंदगी होगी, मैंने सोचा कि कहीं अगुआ मेरे बारे में नीचा न सोचें या मुझे तुच्छ समझकर मेरी कद्र करना या मुझे प्रशिक्षित करना बंद न कर दें, और अगर ऐसी चीजें होती रहीं तो शायद मुझे मेरे काम से निकाल दिया जाए। मैं सिर्फ अपनी प्रतिष्ठा और पद को बनाये रखना चाहती थी, ताकि अपनी कमज़ोर काबिलियत को छिपा सकूँ और अच्छा दिखने की कोशिश करती रहूँ। मैं एक ऐसे काबिल इंसान की तरह दिखना चाहती थी जिसे सत्य की समझ और चीज़ों की अच्छी परख हो। मैं चाहती थी मेरे पास हमेशा हर सवाल का सही जवाब हो, जो अगुआ की राय के समान हो ताकि वो मेरे बारे में अच्छा सोचें और मैं अच्छा प्रभाव छोड़ूँ। ऐसा होने पर भाई-बहन भी मुझसे सहमत होंगे और मेरी कद्र करेंगे। मुझे एहसास हुआ कि मेरी सोच छल-कपट से भरी थी। मैं इतनी आसान सी बात भी सीधे तौर पर नहीं कह सकी। मैं एक शब्द भी ईमानदारी और मन से नहीं कह सकी। मैं हमेशा सभा में दूसरों की बात सुनकर जवाब देती थी ताकि परमेश्वर में घर में अपनी जगह बनाए रखूँ। मैं सही मार्ग पर चलने के बजाय, बुराई के मार्ग पर चल रही थी। मैं सब कुछ समझ गयी थी मगर फिर भी कोई आत्म-विश्लेषण नहीं किया।

फिर तीन महीने बाद मैंने परमेश्वर की ये सहभागिता सुनी। परमेश्वर कहता है, "मसीह-विरोधी मसीह के साथ उसी तरह से जुड़ते हैं जैसे वे लोगों के साथ व्यवहार करते हैं, कुछ भी कहते और करते हुए उससे संकेत लेते हुए, उसका सुर सुनते हुए और उसके वचनों का अर्थ समझने की भावना जताते हुए। जब वे बोलते हैं तो उनका एक भी शब्द सच्चा या संजीदा नहीं होता; उन्हें सिर्फ खोखले शब्द और सिद्धांत बोलने आते हैं। वे इस व्यक्ति को धोखा देने और ठगने की कोशिश करते हैं, जो उनकी नजर में सिर्फ एक आम व्यक्ति है। वे ऐसे बात करते हैं जैसे एक साँप रेंगता है, लहरदार और टेढ़ा-मेढ़ा रास्ता चुनते हुए। उनके शब्दों का अंदाज और दिशा किसी खंभे पर चढ़ती खरबूजे की बेल की तरह होते हैं। जब तुम लोग कहते हो कि किसी में भरपूर योग्यता है और उसे आगे बढ़ाया जा सकता है, तो वे फौरन बताने लगते हैं कि वे कितने अच्छे हैं, और उनमें क्या अभिव्यक्त और उजागर होता है; और अगर तुम लोग कहते हो कि कोई बुरा है, तो वे यह कहने में देर नहीं लगाते कि वे कितने बुरे और दुष्ट हैं, और वे किस तरह कलीसिया में उत्पात मचाते और व्यवधान पैदा करते रहते हैं। जब तुम लोग किसी चीज के बारे में सच्चाई जानना चाहते हो, तो उनके पास कहने के लिए कुछ नहीं होता; वे टालमटोल करते रहते हैं और इंतजार करते हैं कि तुम खुद ही किसी फैसले पर पहुँच जाओ, वे तुम्हारे शब्दों का अर्थ टटोलने और तुम्हारे इरादों को भाँपने की कोशिश करते हैं। वे जो कुछ भी कहते हैं वह सिर्फ चापलूसी, चमचागीरी और निचले दर्जे की चाटुकारिता होती है; उनके मुंह से सत्य का एक शब्द भी नहीं निकलता"("अंत के दिनों के मसीह की बातचीत के अभिलेख" में 'नायकों और कार्यकर्ताओं के लिए, एक मार्ग चुनना सर्वाधिक महत्वपूर्ण है (20)')। परमेश्वर के इन वचनों को सुनकर मुझे बहुत बुरा लगा। मैं हमेशा से बेईमान बनी रही और दूसरों के मन को पढ़कर ही अपने कदम उठाती रही। हालांकि मसीह के साथ मेरा सीधा संपर्क नहीं था, मगर मैं परमेश्वर के बनाये माहौल में उसकी जाँच-पड़ताल को स्वीकार नहीं करती थी। मैं बस दिखावा करके खुद को अगुआ की चहेती बनाना चाहती थी, मैंने सोच-समझकर वही जवाब दिया जो अगुआ सुनना चाहते थे, जिसमें ईमानदारी का ज़रा सा भी अंश नहीं था। ये सब सिर्फ़ छलावा था। मेरे बोलने और काम करने का तरीका बिलकुल एक साँप जैसा था, परमेश्वर ऐसे आचरण से नफ़रत करता है। मुझे लगा दूसरों की राय सुनकर अपनी बात रखने से अगुआ को बेवकूफ़ बनाया जा सकता है, शायद जवाब देते वक्त अच्छी दिखकर मैं उन पर अच्छा प्रभाव डालूँगी, इससे परमेश्वर के घर में मेरा पद और भविष्य दोनों ही सुरक्षित रहेंगे। मैं बेवकूफों वाली हरकत कर रही थी, मैं तो परमेश्वर को भी बेवक़ूफ़ बनाने की कोशिश कर रही थी। सच कहूँ तो मुझे यकीन ही नहीं था कि परमेश्वर हर चीज़ की जाँच करता है। मेरी काबिलियत, मेरा आध्यात्मिक कद और मेरे विचार, मेरा बर्ताव और हर परिस्थिति में मेरी राय—परमेश्वर को ये सब स्पष्ट नज़र आता है। भले ही मैं अपने आस-पास के लोगों को बेवक़ूफ़ बना लूँ, मगर परमेश्वर को कभी बेवक़ूफ़ नहीं बना सकूँगी। दरअसल, परमेश्वर यह नहीं देखता कि मैं दूसरों के सामने क्या कहती या करती हूँ, वो तो यह देखता है कि मैं सत्य तक कैसे पहुँचती हूँ। वो यह देखता है कि मैं हर दिन कैसे अभ्यास करती और जीवन जीती हूँ, अपने काम को लेकर मेरा बर्ताव कैसा है। परमेश्वर हर छोटी से छोटी चीज़ की जाँच करता है। वो यह देखता है कि मैं सत्य से प्रेम और सत्य का अभ्यास करती हूँ या नहीं, मेरा दिखावटी बर्ताव उसे बेवक़ूफ़ नहीं बना सकता। फिर मुझे एहसास हुआ कि मैं सिर्फ़ धोखा ही नहीं दे रही थी, बल्कि मैं तो परमेश्वर की धार्मिकता और इस सच को भी ठुकरा रही थी कि वो हर चीज़ की जाँच करता है। मेरा बर्ताव एक अविश्वासी की तरह था। पहले जब मैं मसीह विरोधियों द्वारा मसीह को ठुकराए जाने और उसकी चापलूसी करने को लेकर परमेश्वर की जाँच-पड़ताल के बारे में सुनती थी, तो मुझे लगता था कि इन बातों का मुझसे कोई खास लेना-देना नहीं है। मेरा खुद कभी मसीह से सामना नहीं हुआ, तो मुझे लगा कि मुझमें वो शैतानी स्वभाव कभी नज़र नहीं आयेगा। फिर मुझे एहसास हुआ कि मैं गलत थी, ऐसा शैतानी स्वभाव प्रकट करने के लिए हमें मसीह के संपर्क में आने की ज़रूरत नहीं है। मैंने अगुआ का साथ देकर अपनी छवि सुधारने की कोशिश की, मैं ऐसी चीज़ें करने को तैयार थी, ताकि परमेश्वर के घर में अपना पद बनाये रख सकूँ। मुझमें वो शैतानी स्वभाव बिलकुल साफ़ नज़र आ रहा था। अगर मेरा कभी मसीह से सामना हुआ होता, तो ये बात और भी स्पष्ट हो जाएगी। फिर मैं परमेश्वर को धोखा देने और विरोध करने से खुद को नहीं रोक पाती।

कुछ दिनों तक, मैं यही सोचती रही कि कैसे हमारे गलत जवाब देने के बावजूद, जैसा मैंने सोचा था अगुआ ने उस तरह हमारी कांट-छांट कर हमें निपटाया नहीं, और न ही ऐसा कहा कि हममें काबिलियत की कमी है, उन्होंने न तो हमें बाहर निकाला और न ही हमें सिखाने से इनकार किया। उन्होंने बस हमारे विचार साझा करने को कहा ताकि सत्य पर सहभागिता करने और सिद्धांतों पर हमारा मार्गदर्शन करने से पहले उन्हें हमारी कमियों का पता चल सके। उन्होंने हमारे भ्रष्ट स्वभाव को भी उजागर किया और हमें आत्मचिंतन करने को कहा। उन्होंने जो भी किया वो सिर्फ़ हमें सहारा देने और मदद करने के लिए था। परमेश्वर के घर में और भाई-बहनों से बात करते हुए सोच-विचार करने की ज़रूरत नहीं है। इससे मुझे परमेश्वर के ये वचन याद आये : "मूल बात यह है कि परमेश्वर निष्ठावान है, अत: उसके वचनों पर हमेशा भरोसा किया जा सकता है; इसके अतिरिक्त, उसका कार्य दोषरहित और निर्विवाद है, यही कारण है कि परमेश्वर उन लोगों को पसंद करता है जो उसके साथ पूरी तरह से ईमानदार होते हैं" (वचन, खंड 1, परमेश्वर का प्रकटन और कार्य, तीन चेतावनियाँ)। हमें परमेश्वर के वचनों और कर्मों पर भरोसा रखना चाहिए, क्योंकि वो हमारे साथ ईमानदार रहता है। जब परमेश्वर ने इंसान को बनाया, तो उसने उसे बता दिया था कि वो बाग़ के कौन से फल खा सकता है और कौन से नहीं। उसने अपनी बात साफ़ तौर पर सामने रख दी थी—किसी अनुमान की गुंजाइश नहीं थी। अनुग्रह के युग में, प्रभु यीशु ने हमेशा यही कहा "मैं तुम से सच कहता हूँ" परमेश्वर के कार्य के इस चरण में, हम महसूस कर सकते हैं कि सर्वशक्तिमान परमेश्वर के वचन कितने ईमानदार और वास्तविक हैं। सबसे बड़ी बात, वो ऐसे स्नेहपूर्ण और कृपापूर्ण वचन हैं कि दिल को छू जाते हैं, हालाँकि हमारे भ्रष्ट स्वभाव को उजागर करने वाले वचन कठोर लगते हैं, लेकिन उसके वचन वास्तविकता पर आधारित हैं, वो हमें शुद्ध करने और बचाने के लिए हैं। परमेश्वर हमारे साथ ईमानदार और पारदर्शी है। इसमें कोई दिखावा नहीं है। लेकिन मैं उस परिस्थिति में बेईमानी से सोच-विचार करके अपना जाल बिछा रही थी। मुझे एहसास हुआ कि मैं बहुत बड़ी धोखेबाज़ और नीच इंसान थी।

फिर मुझे परमेश्वर के कुछ वचन याद आये। "मैं उन लोगों में प्रसन्नता अनुभव करता हूँ जो दूसरों पर शक नहीं करते, और मैं उन लोगों को पसंद करता हूँ जो सच को तत्परता से स्वीकार कर लेते हैं; इन दो प्रकार के लोगों की मैं बहुत परवाह करता हूँ, क्योंकि मेरी नज़र में ये ईमानदार लोग हैं। यदि तुम धोखेबाज हो, तो तुम सभी लोगों और मामलों के प्रति सतर्क और शंकित रहोगे, और इस प्रकार मुझमें तुम्हारा विश्वास संदेह की नींव पर निर्मित होगा। मैं इस तरह के विश्वास को कभी स्वीकार नहीं कर सकता" (वचन, खंड 1, परमेश्वर का प्रकटन और कार्य, पृथ्वी के परमेश्वर को कैसे जानें)। मैं पहले कभी इस बात को नहीं समझ पायी कि परमेश्वर ने ऐसा क्यों कहा कि ऐसा इंसान जो दूसरों पर शक नहीं करता और आसानी से सत्य को स्वीकार करता है वो उसकी नज़रों में ईमानदार है। मगर अब, उसके वचनों पर विचार करके, मैं ये समझने लगी हूँ। ईमानदार लोग परमेश्वर या इंसान पर शक नहीं करते; क्योंकि वो मासूम होते हैं। वो अपने दिमाग का इस्तेमाल करके चीज़ों को समझने के बजाय, परमेश्वर के सामने आकर सत्य की खोज करते हैं। उन्हें जो समझ आता है उसे स्वीकार करके उसका अभ्यास करते हैं और वही करते हैं जो परमेश्वर कहता है। वो साफ़ हृदय से सत्य की खोज करते हैं, और ऐसा हृदय अनमोल होता है। इसे ही बच्चे जैसा होना कहा जाता है। परमेश्वर उनको आशीष दे, उनके भीतर पवित्र आत्मा बसती है जो उनका मार्गदर्शन करके उन्हें प्रबुद्ध बनाती है। फिर वो आसानी से सत्य को जान और समझ पाते हैं। हालांकि, अगर कोई इंसान थोड़ी-बहुत सच्ची बातें कहकर अपना कर्तव्य निभाने की कोशिश भी करता है, लेकिन अगर वो अंदर से उलझा हुआ है, हमेशा शक्की और रक्षात्मक बना रहता है, यहाँ तक कि वो प्यारे और दयावान परमेश्वर पर भी शक करता है, तो ऐसा इंसान सबसे अधिक कपटी और बेईमान होता है। अब मैं समझने लगी थी, परमेश्वर ने ऐसा क्यों कहा कि कपटी लोगों को बचाया नहीं जा सकता। पहली बात तो ये कि परमेश्वर बहुत सच्चा है, उसे कपटी लोगों से नफरत है और वो उनकी रक्षा नहीं करता। और दूसरी बात ये कि कपटी लोग सिर्फ़ अपने बारे में सोचते हैं। कपटी लोग बहुत उलझे हुए होते हैं। वो हमेशा अनुमान लगाते हैं, चीज़ों को आंकते हैं, वे लोगों से, चीज़ों से और परमेश्वर से बचने की कोशिश करते हैं। उन्हें दूसरों का मन पढ़ना भी आता है। उनका मन ऐसी बातों से भरा होता है और वो सत्य की खोज बिल्कुल भी नहीं करते। पवित्र आत्मा उनमें कोई काम नहीं कर सकता। इसलिए वो सत्य को समझने में हमेशा नाकाम रहेंगे। जैसे कि परमेश्वर कहता है, "परमेश्वर उन लोगों को सिद्ध नहीं बनाता है जो धोखेबाज हैं। यदि तुम लोगों का हृदय ईमानदार नहीं है, यदि तुम ईमानदार व्यक्ति नहीं हो, तो परमेश्वर कभी भी तुम्हें प्राप्त नहीं करेगा। इसी तरह, तुम भी कभी भी सत्य को प्राप्त नहीं कर पाओगे, और परमेश्वर को पाने में भी असमर्थ रहोगे"("अंत के दिनों के मसीह की बातचीत के अभिलेख" में 'जीवन संवृद्धि के छह संकेतक')। फिर मैंने एक और बार खुद पर कठोरता से विचार किया। समस्या आने पर, परमेश्वर के सामने आकर सच्चे मन से सत्य की खोज करने के बजाय, मैं दूसरों की राय को आंकती रही। भाई-बहनों के साथ आम चर्चाओं के दौरान भी मेरा बर्ताव कुछ ऐसा ही रहता था। कभी-कभी जब मुझे पूरी बात समझ नहीं आती थी, तो मैं दूसरों की समझ के आधार पर अपनी राय बना लेती थी। कभी-कभी मेरे पास अपनी राय होती, मगर मैं गलत बात कहने के डर से उन्हें साझा नहीं करती थी, मैं चुप रहकर पहले दूसरों की राय सुनती और सिर्फ़ तभी कुछ बोलती जब मुझे अपने सही होने का यकीन होता। वरना, गलत होने के डर से मैं चुप रह जाती थी। मुझे पता चला कि मैं कितनी कपटी और झूठी थी। जब मुझे कुछ समझ नहीं आता था, तब मैं भीड़ के साथ चल देती थी और दूसरों की बात सुनकर ही अपनी बात कहती थी। इससे मैं सत्य को समझने के आस-पास भी नहीं आ सकी। हालांकि काबिलियत कम होने या सत्य को नहीं जानने में कोई बुरी बात नहीं है। बुरी बात तो तब होती है जब लोग अपनी समझ को छुपाते हैं। ऐसे लोग कभी भी सत्य को नहीं समझ पायेंगे। मुझे लगा कि ऐसा करना खतरनाक होगा और ईमानदार दिखना ज़्यादा ज़रूरी है।

मैंने अपनी खोज शुरू कर दी कि भविष्य में समस्याओं का सामना होने पर कैसे ईमानदार बनूँ और किन सिद्धांतों का पालन करूँ। मैंने परमेश्वर के वचनों के कुछ अंश पढ़े, सर्वशक्तिमान परमेश्वर कहते हैं, "परमेश्वर के साथ खुले दिल से मिलने के लिए तुम लोगों को पहले अपनी निजी इच्छाओं को एक तरफ रखना होगा। यह ध्यान देने की बजाय कि परमेश्वर तुम्हारे साथ किस तरह का व्यवहार करता है, जो कुछ तुम्हारे दिल में है वह कह दो, और इस बात की चिंता या परवाह न करो कि तुम्हारे शब्दों का क्या परिणाम होगा; जो कुछ तुम सोच रहे हो वह कह दो, अपनी मंशाओं को एक तरफ रख दो, और किसी मकसद को हासिल करने के लिए शब्दों का इस्तेमाल करने की कोशिश न करो। 'मुझे यह कहना चाहिए, वह नहीं, मुझे सावधानी बरतनी चाहिए कि मैं क्या कहता हूँ, मुझे अपना मकसद हासिल करना है'—क्या यहाँ व्यक्तिगत मंशाएँ जुड़ी हुई हैं? ये लोग कोई शब्द कहने से पहले ही अपने मन में उधेड़बुन में उलझे रहे हैं, उन्होंने जो कुछ कहना है उसे कई बार संसाधित कर लिया है, और अपने दिमाग में कई बार छान लिया है। जब ये शब्द उनके मुंह से बाहर निकलेंगे तो ये शैतान की चालबाजियों में लिपटे हुए होंगे; परमेश्वर के साथ व्यवहार करने का यह खुले दिल का रास्ता नहीं है"("अंत के दिनों के मसीह की बातचीत के अभिलेख" में 'नायकों और कार्यकर्ताओं के लिए, एक मार्ग चुनना सर्वाधिक महत्वपूर्ण है (20)')। "सभी मामलों में, तुम्हें परमेश्वर के साथ खुला हुआ और खुले दिल का होना चाहिए—यह एकमात्र शर्त और अवस्था है जिसका परमेश्वर के सामने ध्यान रखना जरूरी है। जब तुम लोग खुले हुए नहीं भी होते, तो भी परमेश्वर के सामने तुम खुले हुए होते हो। परमेश्वर जानता है कि तुम लोग खुले हुए हो या नहीं। अगर तुम्हें यह दिखाई नहीं देता तो क्या तुम मूर्ख नहीं हो? तो तुम बुद्धिमान कैसे हो सकते हो? तुम जानते हो कि परमेश्वर हर चीज पर नजर रखता है और सब कुछ जानता है, इसलिए यह न सोचो कि शायद उसे नहीं पता है; क्योंकि यह निश्चित है कि परमेश्वर लोगों के दिमागों में चुपके-से देखता रहता है, इसलिए थोड़ा और खुला दिल रखना, थोड़ा और निर्मल होना, और थोड़ा और ईमानदार होना लोगों के लिए बुद्धिमानी की बात होगी—ऐसा करने में ही होशियारी है। ... जब लोग स्वरूप पर ध्यान देने लगते हैं, जब यह चीज उनके दिमाग में घूमने लगती है, जब वे इसके बारे में सोचने लगते हैं, तो यह एक उलझा हुआ मामला बन जाता है। अपने दिमाग में वे हमेशा सोचते हैं, 'मैं ऐसा क्या कहूँ कि परमेश्वर मेरे बारे में अच्छा सोचे, और उसे यह पता न चले कि मैं अंदर क्या सोच रहा हूँ। कौनसी बात कहनी ठीक रहेगी? मुझे ज्यादा बातें अपने मन में ही रखनी चाहिए, मुझे थोड़ा होशियारी से काम लेना चाहिए, मुझे कोई तरीका सोचना चाहिए; तो फिर शायद परमेश्वर मेरे बारे में अच्छा सोचे।' क्या तुम लोगों को लगता है कि परमेश्वर को पता नहीं चलेगा कि तुम हमेशा इस तरह की बातें सोचते रहते हो? तुम जो कुछ भी सोचते हो परमेश्वर को उसका पता होता है। इस तरह से सोचना कितना थका देने वाला काम है। इससे कहीं ज्यादा आसान है ईमानदारी और सच्चाई से बात करना, और इससे तुम्हारी जिंदगी भी कहीं ज्यादा आसान हो जाती है। परमेश्वर कहेगा कि तुम ईमानदार और निर्मल हो, और तुम खुले दिल के हो—यह असीमित रूप से एक अनमोल चीजहै। अगर तुम्हारे पास खुला हुआ दिल है और ईमानदार रवैया है, तो कई बार हद पार कर देने पर भी और मूर्खताएँ करने पर भी परमेश्वर इसे उल्लंघन नहीं मानेगा; यह तुम लोगों की घटिया चालों से कहीं बेहतर है, और तुम्हारी निरंतर उधेढ़बुन और संसाधन प्रक्रिया से भी"("अंत के दिनों के मसीह की बातचीत के अभिलेख" में 'नायकों और कार्यकर्ताओं के लिए, एक मार्ग चुनना सर्वाधिक महत्वपूर्ण है (9)')। परमेश्वर के वचनों में कहा गया है, परमेश्वर और उसके बनाये हालात का सामना करने में सबसे ज़रूरी और सबसे मूल बात यही है कि हम अपना मन साफ़ रखें। हमें बिना कुछ छिपाये, बिना कोई छल किये, चीज़ों का अंदाज़ा लगाने की कोशिश किये बिना, परमेश्वर के सामने अपना दिल खोलकर रखना होगा। हमें शब्दों का जाल नहीं बिछाना चाहिए और न ही कोई बुरी मंशा रखनी चाहिए, हमें बस सच्चे मन से अपने विचार साझा करने चाहिए। हमें मानना होगा कि हम उन बातों को नहीं समझते जिनकी हम थाह नहीं पा सकते, और फिर साफ़ और सच्चे मन से परमेश्वर के सामने आकर सत्य की खोज करनी होगी। बुद्धिमान होने का यही अर्थ है। परमेश्वर हमें और हमारे कर्मों के बारे में सब कुछ जानता है। मेरी काबिलियत, मेरी सत्य की समझ, मेरे अनुभव की गहराई और मुझे कोई बात समझ आ रही है या नहीं, परमेश्वर हर बात अच्छी तरह जानता है। मेरा सब कुछ परमेश्वर के सामने स्पष्ट है। ऐसे में अपनी गलतियों को छिपाकर सब कुछ समझने का नाटक क्यों करना? दरअसल, हमेशा चीज़ों को आंकते रहना, दूसरों पर ध्यान देना, उनके मन को पढ़ने की कोशिश करना और क्या कहें क्या न कहें, ये सोचकर दिमाग पर जोर डालना मानसिक और भावनात्मक दोनों ही तरीके से थका देने वाला है, परमेश्वर इससे नफरत करता है। तब जाकर मुझे यह एहसास हुआ कि मन से साफ़ और सच्चा होना कितना ज़रूरी है। परमेश्वर इसे संजोकर रखता है, यही जीवन जीने का उन्मुक्त और आसान तरीका भी है। मैंने ये भी जाना कि परमेश्वर सिर्फ़ लोगों की काबिलियत या उनकी सही-गलत राय पर ध्यान नहीं देता। वो इस दौरान हमारे दिल, सत्य के प्रति हमारे रवैये और हमारे स्वभाव को देखता है। अगर हम सच्चे और ईमानदार हैं, तो कभी-कभार गलत होने, बेवकूफ़ दिखने या कम काबिलियत होने से परमेश्वर को कोई फ़र्क नहीं पड़ता, और न ही इसके लिए वो हमें दंड देता है। बल्कि, परमेश्वर को हमेशा कपटी लोगों से घृणा और नफरत होती है। तभी मैंने तय कर लिया कि मैं सत्य का अभ्यास करके एक ईमानदार इंसान बनूँगी। परमेश्वर के बनाये हालात में अपना मन साफ़ रखकर, दूसरों के साथ बर्ताव में निष्पक्ष रहकर, दिल से अपनी बातें कहकर और अपनी समझ को साफ़ तौर पर ज़ाहिर करके ही, मैं अपने पाखंडी, कपटी और भ्रष्ट स्वभाव को धीरे-धीरे सुधार सकती हूँ।

एक बार हम एक कलीसिया भजन लेकर चर्चा के लिये अगुआ के पास गये, जिसकी कुछ पंक्तियाँ हमें समझ नहीं आ रही थीं। उन्होंने हमें उन पंक्तियों के बारे में समझाने के बजाय, ये कहा कि उनका कोई मतलब नहीं है और उनसे कोई फ़ायदा नहीं। तभी मेरे मुँह से "हाँ" शब्द निकल गया। मुझे तभी एहसास हो गया कि मैं दोबारा झूठी बन रही हूँ। मैं उसमें वो समस्याएँ नहीं देख सकी जो वो देख पा रहे थे। मैं फिर से हाँ में हाँ मिलाने लगी और सब कुछ समझने का नाटक करने लगी। मुझे इस बात से नफ़रत होने लगी कि मैं मुँह खोलते ही झूठ बोलने लगती हूँ, मैं इन हालात से झांसा देकर नहीं निकलना चाहती थी। अगर मुझे ये बात समझ नहीं आयी तो नहीं आयी। मुझे परमेश्वर के ये वचन याद आए : "ईमानदार होने का अर्थ है अपने कार्यों और शब्दों में शुद्धता रखना" (वचन, खंड 1, परमेश्वर का प्रकटन और कार्य, तीन चेतावनियाँ)। मैं जानती थी मुझे ईमानदारी दिखाकर अपना झूठ सुधारना होगा। मैंने अगुआ से कहा, "मुझे लगा था कि इन दो पंक्तियों में कुछ गड़बड़ है। मगर मैं यह नहीं समझ पायी कि इसका कोई मतलब नहीं है।" उन्होंने शांत भाव से उस भजन की समस्याओं पर हमारे साथ सहभागिता की और फिर उस भजन को लेकर मेरी समझ में थोड़ा सुधार आया। मेरे मन को शांति मिली। सच ये है कि हमें अपने शब्दों, कर्मों या विचारों को सजाने-सँवारने की ज़रूरत नहीं है, हमें बस ऐसा ईमानदार इंसान बनना चाहिए जो व्यावहारिक और वास्तविक हो। अब मैं अपनी टीम के भाई-बहनों की समस्याओं पर चर्चा करते वक्त ईमानदारी का अभ्यास भी करने लगी। चाहे गलत रहूँ या सही, मैं अपनी राय साझा करने लगी थी। मुझे जो बात समझ नहीं आती, उसे खुलकर सामने रख देती और अगर मैं गलत होती, तो अपनी गलतियों को ठीक करती थी। इससे मुझे काफ़ी शांति मिली। मैं अभी भी एक सच्ची, ईमानदार इंसान बनने के मानक के आस-पास नहीं पहुँची हूँ, मगर मैंने ईमानदार होने के महत्व को ज़रूर समझ लिया है और मैं जान गयी हूँ कि यही परमेश्वर द्वारा बचाये जाने का एकमात्र तरीका है। मैं वाकई एक ईमानदार इंसान बनना चाहती हूँ और उसके लिये निरंतर कोशिश करते रहना चाहती हूँ। परमेश्वर का धन्यवाद!

15. झूठ के बाद

चेन शी, चीन

सर्वशक्तिमान परमेश्वर कहते हैं, "तुम लोगों को पता होना चाहिए कि परमेश्वर ईमानदार इंसान को पसंद करता है। मूल बात यह है कि परमेश्वर निष्ठावान है, अत: उसके वचनों पर हमेशा भरोसा किया जा सकता है; इसके अतिरिक्त, उसका कार्य दोषरहित और निर्विवाद है, यही कारण है कि परमेश्वर उन लोगों को पसंद करता है जो उसके साथ पूरी तरह से ईमानदार होते हैं। ईमानदारी का अर्थ है अपना हृदय परमेश्वर को अर्पित करना; हर बात में उसके साथ सच्चाई से पेश आना; हर बात में उसके साथ खुलापन रखना, कभी तथ्यों को न छुपाना; अपने से ऊपर और नीचे वालों को कभी भी धोखा न देना, और परमेश्वर से लाभ उठाने मात्र के लिए काम न करना। संक्षेप में, ईमानदार होने का अर्थ है अपने कार्यों और शब्दों में शुद्धता रखना, न तो परमेश्वर को और न ही इंसान को धोखा देना" (वचन, खंड 1, परमेश्वर का प्रकटन और कार्य, तीन चेतावनियाँ)। प्रभु यीशु ने यह भी कहा, "मैं तुम से सच कहता हूँ कि जब तक तुम न फिरो और बालकों के समान न बनो, तुम स्वर्ग के राज्य में प्रवेश करने नहीं पाओगे" (मत्ती 18:3)। परमेश्वर के वचनों से हम देख सकते हैं कि वह निष्ठावान है, वह ईमानदार को पसंद करता है और कपटी से घृणा करता है, सिर्फ ईमानदार इंसान ही बचाए जा सकते हैं और स्वर्ग में प्रवेश कर सकते हैं। इसीलिए परमेश्वर बारम्बार यह अपेक्षा करते हैं कि हम ईमानदार हों, हम अपने झूठ बोलने और छल-कपट की मंशाओं को छोड़ दें। मगर असल ज़िंदगी में, जब कभी किसी चीज़ ने मेरे नाम और आन-बान को आंच पहुंचाई है, मैं झूठ बोलने और छल-कपट करने से खुद को रोक नहीं पायी। परमेश्वर के वचनों के न्याय और प्रकाशन के बिना, उसकी ताड़ना और अनुशासन के बिना, मैं कभी भी सच्चाई से पश्चाताप नहीं कर पाती, झूठ से दूर नहीं रह पाती, और एक ईमानदार इंसान की तरह सत्य का अभ्यास नहीं कर पाती।

कई साल पहले, मैं एक कलीसिया अगुआ का कर्तव्य निभा रहा थी। एक दिन मेरे अगुआ ने मुझे एक सह-कर्मी सभा में भाग लेने को कहा। मुझे बड़ी खुशी हुई थी। मैंने सोचा कि मैंने हाल के दिनों में हर रोज़ सभाएं और संगति करते हुए, कलीसिया में कितनी मेहनत की है, और ज़्यादातर भाई-बहन भी अपने काम-काज में सक्रियता से जुटे रहते थे। कुछ समूहों ने बहुत तरक्की की थी, तो मैंने सोचा कि यह सभा मुझे सबकी नज़र में आने का अवश्य मौक़ा देगी। मैं अगुआ और सह-कर्मियों को दिखा पाऊंगी कि मैं कितनी सक्षम हूँ, और मैं बाकी लोगों से बेहतर हूँ। जब मैं पहुंची, तो मैंने देखा कि बहन ल्यू के चेहरे पर परेशानी की लकीरें खिंची हुई थीं, और उन्होंने आह भरते हुए कहा, "भाई-बहनों की मदद और सिंचन का आपका काम कैसा चल रहा है? हमें तो बहुत मुश्किल हो रही है। मुझमें शायद सत्य की वास्तविकता की कमी है। ऐसे बहुत-से मसले हैं जिनको मैं सुलझा नहीं पा रही हूँ।" मैंने मुस्करा कर कहा, "हमारी कलीसिया में सिंचन का काम बखूबी चल रहा है, पहले से बहुत बेहतर।" उसी वक्त अगुआ आ गए और कलीसियाओं में सिंचन के काम के बारे में पूछने लगे। मैंने सोचा मुझे अपनी खूबी दिखाने का मौक़ा मिला है, तो शानदार प्रस्तुति करनी चाहिए। हैरानी की बात थी कि उन्होंने हमसे सिंचन के काम में हमारी सफलताओं के बारे में पूछा ही नहीं, बल्कि पूछा कि कैसी दिक्कतें पेश आयीं, उन्हें सत्य के बारे में संगति करके कैसे सुलझाया गया, और कौन-सी ऐसी दिक्कतें थीं जो सुलझायी नहीं जा सकीं। मैं बुरी तरह घबरा गयी। सामान्य रूप से, मैंने सिर्फ काम को संगठित किया था, और पूरा ब्योरा जानती ही नहीं थी, इसलिए मैंने वास्तविक सिंचन का कोई काम किया ही नहीं था। मुझे समझ नहीं आया क्या करूं। अगुआ जब मुझसे सवाल करें तो क्या कहूं? यदि मैं सत्य बताऊँ तो क्या वे सोचेंगी कि मैं व्यवहारिक काम नहीं कर रही हूँ? मैं बहन ल्यू के आगे बस डींग मार रही थी, यह कह कर कि मेरी जिम्मेदारी का काम बढ़िया चल रहा है। यदि मैं विस्तार से उत्तर नहीं दे पायी तो क्या वे कहेंगी कि मैं बिना कुछ किये डींग हांक रही थी? मैं क्या करूं? मैं और ज़्यादा चिंतित हो गयी। उसी वक्त, भाई झोउ ने अपनी कलीसिया में सिंचन के काम में उठे कुछ मसलों, और अपने काम के दौरान उजागर हुई भ्रष्टता के बारे में चर्चा की। फिर उन्होंने समझाया कि इन मसलों को सुलझाने के लिए उन्होंने सत्य की मदद कैसे ली। उन्होंने इस बात को बहुत ही व्यवहारिक, और विस्तृत रूप से समझाया जिसने हमें अभ्यास का मार्ग दिखाया। उनकी सहभागिता को सुनने के बाद मुझे वाकई शर्मिंदगी का एहसास हुआ। यह जानते हुए कि मैंने कोई भी व्यवहारिक काम नहीं किया था, मैंने अपना सर झुका लिया और मेरा चेहरा तपने लगा। तब अगुआ ने मुझसे बोलने को कहा। पल भर को मेरे दिल की धड़कन थम गयी। मैं क्या बोलूँ? मेरे पास विस्तार से साझा करने को कुछ था ही नहीं, और सिर्फ संक्षिप्त विवरण देने से उजागर होगा कि मैं व्यवहारिक काम नहीं कर रही। मैंने सच बताया तो लोग मेरे बारे में क्या सोचेंगे? मुझे लगा कि मैं बेबाक नहीं हो सकती। तो मैंने बस इतना ही कहा, "मेरी हालत बहुत-कुछ भाई झोउ जैसी ही है। इसको दोहराने की ज़रूरत नहीं है।" अगुआ ने सुना और कुछ नहीं कहा, फिर उन्होंने परमेश्वर के वचनों को पढ़ कर सभा शुरू की। उस सभा में, मुझे लगा कि मैंने किसी की कोई चीज़ चुरा ली है। मैं वाकई घबराई हुई थी, उस दिन को लेकर डरी हुई जब मेरी अगुआ मेरे काम की जांच या पर्यवेक्षण करेंगी, ताड़ लेंगी कि मेरा अभ्यास भाई झोउ जैसा नहीं है, और व्यवहारिक काम न करने, झूठ बोलने और धोखा देने के कारण मुझे मेरे काम से निकाल देंगी। मेरी व्यग्रता बढ़ गयी पर तब भी मैं सच बोलने का साहस नहीं जुटा पायी। मैंने मन ही मन संकल्प किया, "मुझे आज की इस बेईमानी की भरपाई करने के लिए बिल्कुल भाई झोउ की तरह काम करना है।"

जब मैं कलीसिया में वापस आयी, तो लौटते ही छोटे पादरियों और समूह अगुआओं से मिली, उनसे रूबरू विस्तार से संगति की, और उन्हें तुरंत काम में लगाया। फिर मैं बाइक सवारी कर बहन ल्यू के घर गयी। मैंने उन्हें भाई झोउ के मार्ग के बारे में विस्तार से बताया, और उनसे यह सिंचन के काम में लगे अन्य भाई-बहनों से साझा करने को कहा। तीन दिन बस यूं ही गुज़र गए और मैं अपनी मेहनत का फल पानेके लिए खुशी-खुशी इंतज़ार कर रही थी। ताज्जुब हुआ जब उन्होंने मुझे बताया कि अपने सिंचन के काम में उन्हें बहुत-सी दिक्कतों का सामना करना पड़ा है, जिनमें से कुछ को वे सुलझा नहीं पाए, और नए लोग सीसीपी और धार्मिक पादरियों की झूठी बातों के लपेटे में आ गए, क्योंकि समय पर उनका सिंचन नहीं हुआ, और इसलिए वे अब सभाओं में आने की हिम्मत नहीं जुटा पा रहे हैं। मेरा दिमाग़ चकरा रहा था। ऐसा कैसे हो सकता था? मैं फ़ौरन बहन ल्यू के घर गयी और जैसे ही उन्होंने मुझे देखा, बेचैनी से कहा, "अब हम अपने सिंचन के काम की इन समस्याओं को लेकर क्या करें? मैं सचमुच कुछ नहीं जानती।" मुझे कुछ समझ नहीं आया क्या कहूं। मैंने संगति के जरिये उन्हें विशेष रूप से निर्देश दिए थे और अपनी संगति में मैंने बहुत विस्तार से बताया था, फिर भी वे समझ नहीं पायीं। मुझे हैरत हुई कि इन लोगों के साथ क्या गड़बड़ है। मैंने इतने स्पष्ट रूप से संगति की थी, फिर भी वे समझ नहीं पाए। मेरा काम ठीक से नहीं किया गया तो अगुआ मेरे बारे में क्या सोचेंगी? इस बारे में मैं जितना ज़्यादा सोचती उतना ही ज़्यादा निराश और उदास महसूस करती। उस रात नींद गायब थी, मैं बिस्तर पर करवटें बदलती रही, पूरी तरह ऊर्जाहीन महसूस कर रही थी। आखिरकार मैं परमेश्वर के सामने प्रार्थना करने आ पहुँची : "हे परमेश्वर, इन कुछ दिनों में मैंने अपने कर्तव्य में इतनी कड़ी मेहनत की है, मगर मैं कुछ भी हासिल नहीं कर पायी। मुझे आपके मार्गदर्शन का अनुभव नहीं हो रहा, और मैं अंधकार में जी रही हूँ। हे परमेश्वर, क्या मैं आपकी इच्छा के विरुद्ध कोई काम कर रही हूँ, जो आपके असंतोष और घृणा को जगा रहा है? मुझे प्रबुद्ध करें ताकि मैं अपनी स्थिति के बारे में जान सकूं।"

फिर मैंने परमेश्वर के इन प्रकटनपूर्ण वचनों को पढ़ा : "क्या तुम्हारे लक्ष्य और इरादे मुझे ध्यान में रखकर बनाए गए हैं? क्या तुम्हारे शब्द और कार्य मेरी उपस्थिति में कहे और किए गए हैं? मैं तुम्हारी सभी सोच और विचारों की जाँच करता हूँ। क्या तुम दोषी महसूस नहीं करते? तुम दूसरों को झूठा चेहरा दिखाते हो और शांति से आत्म-धार्मिकता का दिखावा करते हो; तुम यह अपने बचाव के लिए करते हो। तुम यह अपनी बुराई छुपाने के लिए करते हो, और किसी दूसरे पर उस बुराई को थोपने के तरीके भी सोचते हो। तुम्हारे दिल में कितना विश्वासघात भरा हुआ है!" (वचन, खंड 1, परमेश्वर का प्रकटन और कार्य, आरंभ में मसीह के कथन, अध्याय 13)। "लोगों के सामने एक तरह से और उनकी पीठ पीछे दूसरी तरह से काम न करो; तुम जो कुछ भी करते हो, उसे मैं स्पष्ट रूप से देखता हूँ, तुम दूसरों को भले ही मूर्ख बना लो, लेकिन तुम मुझे मूर्ख नहीं बना सकते। मैं यह सब स्पष्ट रूप से देखता हूँ। तुम्हारे लिए कुछ भी छिपाना संभव नहीं है; सबकुछ मेरे हाथों में है। अपनी क्षुद्र और छोटी-छोटी गणनाओं को अपने फायदे के लिए कर पाने के कारण खुद को बहुत चालाक मत समझो। मैं तुमसे कहता हूँ : इंसान चाहे जितनी योजनाएँ बना ले, हजारों या लाखों, लेकिन अंत में मेरी पहुँच से बच नहीं सकता। सभी चीज़ें और घटनाएं मेरे हाथों से ही नियंत्रित होती हैं, एक इंसान की तो बिसात ही क्या! मुझसे बचने या छिपने की कोशिश मत करो, फुसलाने या छिपाने की कोशिश मत करो। क्या ऐसा हो सकता है कि तुम अभी भी नहीं देख सकते कि मेरा महिमामय मुख, मेरा क्रोध और मेरा न्याय सार्वजनिक रूप से प्रकट किये गए हैं? मैं तत्काल और निर्ममता से उन सभी का न्याय करूँगा जो मुझे निष्ठापूर्वक नहीं चाहते। मेरी सहानुभूति समाप्त हो गई है; अब और शेष नहीं रही। अब और पाखंडी मत बनो, और अपने असभ्य एवं लापरवाह चाल-चलन को रोक लो" (वचन, खंड 1, परमेश्वर का प्रकटन और कार्य, आरंभ में मसीह के कथन, अध्याय 44)। इन वचनों को पढ़ने के बाद मैंने आत्मचिंतन किया। मैं छोटे पादरियों और समूह अगुआओं के साथ बड़ी हड़बड़ी में सभाएं आयोजित कर संगति कर रही थी, मगर ये सब किसलिए था? क्या मैं ये सब वाकई कलीसिया के काम के लिए, अपने भाई-बहनों के जीवन के लिए कर रही थी? क्या मैं ये सब उनकी व्यवहारिक समस्याओं को सुलझाने के लिए कर रही थी? फिर मैंने सोचा कि उस अमुक सभा में मैंने किस तरह झूठ बोला था। जब अगुआ ने सिंचन के काम के बारे में पूछा, तब मैं जानती थी कि मैंने कोई व्यवहारिक काम नहीं किया है, मगर मैं कपटी थी, ताकि मैं मूर्ख न लगूं, ताकि लोग मेरी असलियत न जान लें या मुझे नीची नज़र से न देखें। मैं अपने काम की कमियों को पाटने के लिए तेज़ी से लौट आयी थी, ताकि अगुआ ये न जान पायें कि मैंने झूठ बोला है। तब मैंने यह महसूस किया कि मैंने सिर्फ अपने झूठ को बनाए रखने के लिए कड़ी मेहनत की थी, इस सच को छिपाने के लिए कि मैंने व्यवहारिक काम नहीं किया है, और मेरे अपने नाम और आन-बान को बचाने के लिए। मैंने भाई-बहनों की असल दिक्कतों को सही तरह से समझने और सत्य पर संगति करके उनके मसलों को सुलझाने के बजाय सिर्फ भाई झोउ द्वारा संगति में बताये गए मार्ग का इस्तेमाल किया था। मैं उस घृणित मंशा को दिल में छुपाये अपने कर्तव्य को लेकर लापरवाह थी। यह परमेश्वर की इच्छा के अनुरूप कैसे हो सकता है? परमेश्वर की दृष्टि हमारे हृदय के अंतरतम में होती है, तो इस तरह उनसे छल करने, उन्हें धोखा देने, मूर्ख बनाने के मेरे इन प्रयासों से वे कैसे असंतुष्ट न होते? मैं जिस अंधकार में गिर गयी थी वह परमेश्वर द्वारा मेरी ताड़ना और मुझे अनुशासित करने का कार्य था। इस एहसास के बाद मुझमें एक डर-सा पैदा हो गया और मैंने सत्य के अभ्यास के बारे में और अगली सभा में खुल कर कहने के बारे में सोचा। लेकिन मुझे यह सोच कर थोड़ी चिंता हुई, कि मैंने क्योंकर इतना बड़ा झूठ बोला था। यदि मैंने इसे स्वीकार कर लिया तो बाकी लोग मेरे बारे में क्या सोचेंगे? क्या वे कहेंगे कि मैं धूर्त हूँ?

तब मैंने परमेश्वर के वचनों का एक और अंश पढ़ा। "जब तुम कोई झूठ बोलते हो, तो उसी क्षण तुम्‍हारा सम्‍मान नहीं घट जाता, लेकिन तुम अपने हृदय में अनुभव करते हो कि तुम्‍हारी साख पूरी तरह गिर चुकी है, और तुम्‍हारा अन्‍त:करण तुम पर कपटी होने का आरोप लगाएगा। तुम अपने अन्‍तरतम की गहराई में स्‍वयं से घृणा करने लगोगे और खुद को तुच्छ समझोगे, और सोचोगे, 'मैं ऐसा दयनीय जीवन क्‍यों जी रहा हूँ? क्‍या सत्‍य बोलना सचमुच इतना मुश्किल है? क्‍या मुझे महज़ अपनी प्रतिष्‍ठा की ख़ातिर ये झूठ बोलने चाहिए? जीवन मेरे लिए इस क़दर उबा देने वाला क्‍यों है?' तुम्‍हें उबाऊ जीवन जीना ज़रूरी नहीं है, लेकिन तुमने सरलता और स्‍वतन्‍त्रता का मार्ग नहीं चुना है। तुमने अपनी प्रतिष्‍ठा और अपने दम्‍भ को बचाये रखने का का मार्ग चुना है, इसलिए जीवन तुम्‍हारे लिए बहुत थका देने वाला है। झूठ बोल कर तुम किस तरह की ख्‍याति हासिल करते हो? ख्‍याति एक खोखली चीज़ है, और उसकी क़ीमत दस सेण्‍ट भी नहीं होती। झूठ बोल कर तुम अपना ईमान और आत्म-सम्मान बेच देते हो। इन झूठों की वजह से तुम अपनी गरिमा खो देते हो और परमेश्‍वर के समक्ष तुम्‍हारा कोई ईमान नहीं रह जाता। परमेश्‍वर इससे आनन्दित नहीं होता और वह इससे नफ़रत करता है। तब इसका क्या महत्व है? क्‍या यह मार्ग सही है? नहीं, यह सही नहीं है, और इस मार्ग पर चलते हुए तुम प्रकाश में नहीं रहते हो। जब तुम प्रकाश में नहीं रह रहे होते हो, तो तुम क्‍लान्‍त महसूस करते हो। तुम हमेशा झूठ बोलते रहते हो और उन झूठों को इस तरह दिखाने की कोशिश करते हो कि वे सत्‍य का आभास दें, अपने दिमाग़ पर मूर्खतापूर्ण बातें सोचने के लिए ज़ोर डालते रहते हो, और इस तरह खुद को तब तक दुखी बनाते रहते हो जब तक कि तुम अन्‍तत: यह नहीं सोचने लगते कि 'मुझे अब और झूठ नहीं बोलना चाहिए। मैं चुप रहूँगा और कम-से-कम बात करूँगा।' लेकिन यह तुम्‍हारे वश में नहीं रह जाता। ऐसा क्‍यों है? चूँकि तुम अपनी प्रतिष्‍ठा और ख्‍याति जैसी चीज़ों को तज नहीं सकते, इसलिए तुम उन्‍हें झूठ के सहारे थामे रखते हो। तुम्‍हें लगता है कि झूठ का उपयोग कर तुम इन चीज़ों को थामे रख सकते हो, लेकिन दरअसल तुम ऐसा कर नहीं सकते। तुम्‍हारे असत्‍य न केवल तुम्‍हारी सत्यनिष्ठा और गरिमा को बनाये रखने में सफल नहीं हुए, बल्कि, इससे भी ज्‍़यादा महत्‍वपूर्ण यह है कि तुमने सत्‍य को अमल में लाने का अवसर भी गँवा दिया है। अगर तुमने अपनी ख्‍याति और प्रतिष्‍ठा को बचा भी लिया है, तब भी तुमने सत्‍य को तो गँवा ही दिया है; तुमने इसे अमल में लाने का अवसर, साथ ही एक ईमानदार व्‍यक्ति होने का अवसर भी गँवा दिया है। यह सबसे बड़ी क्षति है"("अंत के दिनों के मसीह की बातचीत के अभिलेख" में 'ईमानदार होकर ही कोई सच्ची मानव सदृशता जी सकता है')। परमेश्वर का प्रत्येक वचन सीधे मेरे हृदय में उतर गया। झूठ बोलने के बाद मैंने अपनी प्रतिष्ठा बचाए रखी थी, पर मुझे लेशमात्र भी खुशी नहीं महसूस हो रही थी। बल्कि मुझे अपने किये पर बुरा लग रहा था, मैं बेचैन थी। कभी-कभी बोलते समय मैं लोगों से नज़रें नहीं मिला पा रही थी, इस डर से कि वे मेरा कपट समझ जायेंगे और आगे कभी मुझ पर विश्वास नहीं करेंगे। मैंने अपना झूठ छिपाने के लिए, इसे विश्वसनीय बनाने के लिए कई हथकंडे अपनाए। यह जीने का एक कठिन और थका देने वाला तरीका था, और मुझे ज़रा-सी भी राहत नहीं मिली। मैंने झूठ बोला था, छल-कपट किया था, मैं एक घृणित और अभद्र जीवन जी रही थी। स्वयं को और अधिक न छिपाने की इच्छा से, मैंने परमेश्वर के समक्ष अपने पाप को स्वीकार कर प्रायश्चित करने के लिए प्रार्थना की और यह संकल्प किया कि मैं अपनी देह को भूल जाऊंगी और अगली बार भाई-बहनों के सामने आने पर खुल कर अपनी बात कहूंगी।

कुछ दिनों बाद अगुआ हम लोगों के साथ एक सभा में भाग लेने आयीं और मुझे लगा परमेश्वर मुझे सत्य का अभ्यास करने का एक मौक़ा दे रहे हैं। मैंने प्रार्थना की, "हे परमेश्वर, मैं अपना झूठ और कपट उजागर करना चाहती हूँ। मुझे सत्य का अभ्यास करने की दृढ़ता प्रदान करें।" जब मैं पहुंची तो मालूम हुआ कि वे हम कलीसिया अगुआओं में से एक कार्य-संगी चुनने के लिए आयी थीं। मेरे अंदर एक संघर्ष शुरू हो गया : हम कलीसिया अगुआओं में से, मेरी योग्यता और उपलब्धियां बाकी लोगों से बेहतर थीं, तो शायद उन्होंने मुझे पहले ही एक उपयुक्त उम्मीदवार समझ लिया हो। लेकिन अगर मैं सच बोलकर अपने झूठ को प्रकट कर दूं, तो वे मेरे बारे में ख़राब राय तो नहीं बना लेंगी? क्या वे मुझे बड़ा धूर्त समझ कर छोड़ देंगी? यदि किसी दूसरे को चुन लिया गया तो फिर मैं अपनी शक्ल दोबारा कैसे दिखा पाऊंगी? मुझे लगा मैं इस बारे में नहीं बता सकती। मैं सिर झुकाए सोच में डूबी थी कि अगुआ ने मुझसे हाल के मेरे अनुभव साझा करने को कहा। लड़खड़ाते शब्दों में मैंने यूं ही लीपापोती कर दी। "मेरी स्थिति ठीक है। मुश्किलों के समय, मैं परमेश्वर से प्रार्थना करना जानती हूँ और उनसे छुटकारे के लिए सत्य को खोजती हूँ।" यह कहने के बाद, मैंने महसूस किया कि मैंने एक शर्मनाक काम किया है और मैं व्यग्रता से भर गयी। मैं पसीने से सराबोर हो गयी। मुझे पसीना पोंछते देख कर, अगुआ ने मुझे एक प्याली गर्म पानी दिया और स्नेहपूर्वक पूछा कि क्या मुझे ज़ुकाम हुआ है। मैंने कहा, "न जाने क्यों मैं बेचैनी-सी महसूस कर रही हूँ और पसीना रुक नहीं रहा।" दरअसल, मैं अच्छी तरह जानती थी कि यह मेरे फिर से झूठ बोलने और सत्य का अभ्यास न करने के कारण था। मैंने परमेश्वर से एक मौन प्रार्थना की : "हे परमेश्वर, मैंने सत्य का अभ्यास करने से इनकार कर धृष्टता से बार-बार झूठ बोला है। मैं बेहद अकड़ू, बहुत विद्रोही हूँ। मेरा मार्गदर्शन करें ताकि मैं सत्य का अभ्यास करूं और एक ईमानदार इंसान बनूँ।"

बहन ल्यू ने तब सुझाव दिया कि हम परमेश्वर के वचनों का एक भजन गायें। "ईमानदारी का अर्थ है अपना हृदय परमेश्वर को अर्पित करना; हर बात में उसके साथ सच्चाई से पेश आना; हर बात में उसके साथ खुलापन रखना, कभी तथ्यों को न छुपाना; अपने से ऊपर और नीचे वालों को कभी भी धोखा न देना, और परमेश्वर से लाभ उठाने मात्र के लिए काम न करना। संक्षेप में, ईमानदार होने का अर्थ है अपने कार्यों और शब्दों में शुद्धता रखना, न तो परमेश्वर को और न ही इंसान को धोखा देना। यदि तुम्हारी बातें बहानों और महत्वहीन तर्कों से भरी हैं, तो मैं कहता हूँ कि तुम ऐसे व्यक्ति हो जो सत्य का अभ्यास करने से घृणा करता है। यदि तुम्हारे पास ऐसी बहुत-से गुप्त भेद हैं जिन्हें तुम साझा नहीं करना चाहते, और यदि तुम प्रकाश के मार्ग की खोज करने के लिए दूसरों के सामने अपने राज़ और अपनी कठिनाइयाँ उजागर करने के विरुद्ध हो, तो मैं कहता हूँ कि तुम्हें आसानी से उद्धार प्राप्त नहीं होगा और तुम सरलता से अंधकार से बाहर नहीं निकल पाओगे। यदि सत्य का मार्ग खोजने से तुम्हें प्रसन्नता मिलती है, तो तुम सदैव प्रकाश में रहने वाले व्यक्ति हो"("मेमने का अनुसरण करो और नए गीत गाओ" में 'परमेश्वर उन्हें आशीष देता है जो ईमानदार हैं')। भजन गाते वक्त मैंने बेचैनी और शर्मिंदगी महसूस की। मैंने सभा से पहले प्रार्थना की थी क्योंकि मैं अपने झूठ बोलने और छल-कपट करने को लेकर खुल जाना चाहती थी, लेकिन जब मैंने देखा कि अगुआ अपने साथ काम करने के लिए किसी को चुन रही हैं, तो मैं कोई खुलासा नहीं करना चाहती थी। मुझे इस बात का डर था कि अगुआ और सह-कर्मी जान जायेंगे कि मैंने व्यवहारिक काम नहीं किया है और झूठ तक बोला है, वे कहेंगे कि मैं बहुत धूर्त हूँ और मुझे उस पद के लिए नहीं चुनेंगे। तब मैं अगुआ बनने का अपना मौक़ा खो दूंगी। मैं इतनी मक्कार हो गयी थी! परमेश्वर सब-कुछ देखते हैं। मैं दूसरे लोगों को मूर्ख बना सकती हूँ, लेकिन परमेश्वर को धोखा नहीं दे सकती। ये वचन वाकई उत्कृष्ट हैं : "यदि तुम्हारे पास ऐसी बहुत-से गुप्त भेद हैं जिन्हें तुम साझा नहीं करना चाहते, और यदि तुम प्रकाश के मार्ग की खोज करने के लिए दूसरों के सामने अपने राज़ और अपनी कठिनाइयाँ उजागर करने के विरुद्ध हो, तो मैं कहता हूँ कि तुम्हें आसानी से उद्धार प्राप्त नहीं होगा और तुम सरलता से अंधकार से बाहर नहीं निकल पाओगे।" मैं और अधिक बेचैनी महसूस करने लगी। क्या जैसा कि परमेश्वर ने कहा, मैं अपनी अनेक गोपनीय बातों को छिपाने वाली इंसान नहीं हूँ? मैं अच्छी तरह से जानती थी कि मैं सिंचन के काम को विस्तार से नहीं जानती थी, लेकिन जब अगुआ ने मुझसे उस बारे में पूछा, तो मैंने इधर-उधर की बातें बनाईं और जान-बूझ कर झूठ बोला, और जब मैं कलीसिया में वापस आयी तो मैंने दूसरों के सामने अपनी भ्रष्टता और अपने काम की खामियों का खुलासा करने के लिए खुल कर कुछ नहीं कहा। इसके बजाय मैंने अपना झूठ छिपाने की कोशिश की और अपना काम करने का दिखावा कर उनको जारी रखा। यह मेरा कर्तव्य निभाना कैसे हुआ? यह सब मेरे नाम और आन-बान की रक्षा के लिए था। मैं परमेश्वर को मूर्ख बनाने और लोगों को गुमराह करने की कोशिश कर रही थी। और फिर एक बार, इस नए पद को जीतने के लिए, मैं धृष्टता से अपने शपथ से मुकर गयी और इस तरह परमेश्वर और इंसान दोनों को धोखा दिया। मैं बार-बार, झूठ बोल रही थी और छल कर रही थी। तब परमेश्वर के ये वचन मुझे याद आये : "परन्तु तुम्हारी बात 'हाँ' की 'हाँ,' या 'नहीं' की 'नहीं' हो; क्योंकि जो कुछ इस से अधिक होता है वह बुराई से होता है" (मत्ती 5:37)। "तुम अपने पिता शैतान से हो और अपने पिता की लालसाओं को पूरा करना चाहते हो। वह तो आरम्भ से हत्यारा है और सत्य पर स्थिर न रहा, क्योंकि सत्य उसमें है ही नहीं। जब वह झूठ बोलता, तो अपने स्वभाव ही से बोलता है; क्योंकि वह झूठा है वरन् झूठ का पिता है" (यूहन्ना 8:44)। मैं अच्छी तरह से जान गयी थी कि परमेश्वर ईमानदार इंसानों को पसंद करते हैं, लेकिन मैंने झूठ बोला था और बार-बार अपने झूठ को छिपाया था, परमेश्वर और अपने भाई-बहनों को धोखा देने की कोशिश की थी। मैं शैतान से किसी भी तरह से भिन्न कैसे थी? क्या मुझमें ज़रा-सी भी इंसानियत थी? यदि मैंने प्रायश्चित करके स्वयं को नहीं बदला, तो मैं जानती थी कि मैं भी शैतान जैसे ही अंत की भागी बनूंगी। इस विचार ने मुझे भयभीत कर दिया, इसलिए मैंने परमेश्वर से प्रार्थना की और मैंने अपनी ही प्रतिष्ठा को छिन्न-भिन्न करने का साहस जुटा लिया। मैंने अपने झूठ बोलने, लीपापोती करने और अपनी घृणित छल-कपट से भरी मंशाओं का विस्तार से खुलासा कर दिया, कुछ भी नहीं छोड़ा। कुछ भी न छिपाने के बाद लगा जैसे मेरे कंधों से बहुत बड़ा बोझ उतर गया है और मैंने अचानक काफी सुकून महसूस किया। मैंने आज़ाद महसूस किया और अपने दिल में सुकून।

भाई-बहनों ने मेरा तिरस्कार नहीं किया और अगुआ ने मुझे परमेश्वर के वचनों का एक अंश पढ़ कर सुनाया। "जब लोग छल-कपट में संलग्न होते हैं, तब इससे किस तरह के प्रयोजन सामने आते हैं? वे किस तरह के स्‍वभाव को प्रकट करते हैं? वे क्यों इस तरह के स्‍वभाव को अभिव्‍यक्‍त कर पाते हैं? इसकी जड़ क्‍या है? जड़ यह है कि लोग अपने स्‍वार्थों को बाक़ी सब चीज़ों से ज्‍़यादा महत्‍वपूर्ण मानते हैं। वे अपना स्‍वार्थ साधने के लिए छल-कपट में संलग्न होते हैं, और इससे उनके कपटपूर्ण स्‍वभाव प्रकट हो जाते हैं। इस समस्‍या का समाधान कैसे किया जाना चाहिए? सबसे पहले तुम्‍हें अपने स्‍वार्थों को तजना अनिवार्य है। लोगों को उनके स्‍वार्थों को त्‍यागने के लिए तैयार करना सबसे मुश्किल काम है। ज्‍़यादातर लोग मुनाफ़े के सिवा और कुछ नहीं चाहते; लोगों के स्‍वार्थ ही उनके जीवन हैं, और उन्‍हें उन चीज़ों को त्‍यागने के लिए तैयार करना उनको जीवन त्‍याग देने को बाध्‍य करने के बराबर है। तब तुम्‍हें क्‍या करना चाहिए? जिन स्‍वार्थों से तुम प्रेम करते हो तुम्‍हें उनसे छुटकारा पाना, उनको तज देना, और उनसे अलग हो जाने की पीड़ा को भोगना और सहना सीखना अनिवार्य है। एक बार जब तुम यह पीड़ा सह लोगे और अपने कुछ स्‍वार्थों को तज दोगे, तुम थोड़ी-सी राहत और कुछ मुक्ति का अनुभव करने लगोगे, और इस तरह तुम अपने शरीर पर विजय प्राप्‍त कर लोगे। लेकिन, अगर तुम अपने स्‍वार्थों से चिपके रहते हो और यह कहते हुए उन्हें छोड़ने में विफल रहते हो कि 'मैंने छल-कपट किया है, तो क्‍या हुआ? परमेश्‍वर ने तो मुझे सज़ा नहीं दी, फिर लोग मेरा क्‍या बिगाड़ सकते हैं? मैं कुछ भी नहीं त्‍यागूँगा!' जब तुम कुछ भी नहीं त्‍यागते, तो इससे किसी का कोई नुकसान नहीं होता; ये तो तुम हो जो अन्‍तत: घाटे में होते हो। जब तुम स्‍वयं अपने भ्रष्‍ट स्‍वभाव को पहचान लेते हो, तो यह, वस्‍तुत:, तुम्‍हारे लिए ही प्रवेश करने, प्रगति करने, और बदलने का सुअवसर होता है; यह तुम्‍हारे लिए परमेश्‍वर के समक्ष उपस्थित होने का और उसके परीक्षण और उसके न्‍याय और उसकी ताड़ना को स्‍वीकार करने का सुअवसर होता है। यही नहीं बल्कि यह तुम्‍हारे लिए उद्धार हासिल करने का भी सुअवसर होता है। अगर तुम सत्‍य की खोज करना बन्‍द कर देते हो, तो यह उद्धार हासिल करने और न्‍याय तथा ताड़ना को स्‍वीकार करने का अवसर गँवा देने के बराबर है। यदि तुम्हें लाभ चाहिए, सत्य नहीं, यदि तुमने सत्य का ही चयन किया है, तो अंत में तुम्हें लाभ ही मिलेगा, हालाँकि तुम सत्य का त्याग कर चुके होगे। मुझे बताइये : यह लाभ है या हानि? लाभ शाश्वत नहीं होता। रुतबा, आत्म-सम्मान, धन, कोई भी भौतिक चीज़—सब क्षणभंगुर हैं। जब तुम अपने भ्रष्ट स्वभाव से इस तत्व को समाप्त कर देते हो, सत्य के इस पहलू को हासिल करके उद्धार प्राप्त कर लेते हो, तो तुम परमेश्वर के सामने मूल्यवान हो जाते हो। इसके अलावा, लोगों द्वारा प्राप्त सत्य शाश्वत होता है; शैतान उनसे यह सत्य छीन नहीं सकता, न ही कोई और उनसे यह छीन सकता है। तुमने अपने हितों का त्याग कर दिया, लेकिन तुमने सत्य और उद्धार प्राप्त कर लिया; ये तुम्हारे अपने परिणाम हैं। इन्हें तुमने अपने लिए प्राप्त किया है। अगर लोग सत्‍य पर अमल करने का चुनाव करते हैं, तो वे अपने स्‍वार्थों को गँवा देने के बावजूद परमेश्‍वर का उद्धार और शाश्‍वत जीवन हासिल कर रहे होते हैं। वे सबसे ज्‍़यादा बुद्धिमान लोग हैं। अगर लोग सत्‍य की क़ीमत पर लाभान्‍वित होते हैं, तो वे जीवन और परमेश्‍वर के उद्धार को गँवा देते हैं; वे सबसे ज्‍़यादा बेवकूफ़ लोग हैं। जहाँ तक इसका सवाल है कि कोई व्‍यक्ति अन्‍तत: क्‍या चुनेगा—स्‍वार्थ या सत्‍य—यह व्‍यक्ति को सबसे ज्‍़यादा उजागर करने वाली चीज़ है। जो लोग सत्‍य से प्रेम करते हैं वे सत्‍य को चुनेंगे; वे परमेश्‍वर के समक्ष समर्पण का चुनाव करेंगे, और उसका अनुसरण करेंगे। वे अपने निजी हितों को त्‍याग देना पसन्‍द करेंगे। उन्‍हें कितना ही दुख क्‍यों न झेलना पड़े, वे परमेश्‍वर को सन्‍तुष्‍ट करने की ख़ातिर उसकी गवाही देने के संकल्‍प पर अडिग बने रहते हैं। यह सत्‍य पर अमल करने और सत्‍य की वास्‍तविकता में प्रवेश करने का मूलभूत रास्‍ता है"("अंत के दिनों के मसीह की बातचीत के अभिलेख" में 'अपने स्‍वभाव का ज्ञान उसमें बदलाव की बुनियाद है')। इन वचनों को सुन कर मेरा दिल प्रकाशमान हो गया। मैंने आत्मचिंतन किया कि मैंने किस तरह बार-बार झूठ बोला और धोखा दिया था मुख्य रूप से इसलिए क्योंकि मैं नाम और आन-बान की बड़ी परवाह करती थी, और मैं कपटी स्वभाव की थी। छोटी उम्र से मेरी शिक्षा-दीक्षा शैतान द्वारा हुई थी और मैंने उसके बहुत-से विषों को समाहित कर लिया था जैसे "हर व्यक्ति अपनी सोचे बाकियों को शैतान ले जाये," "जैसे एक पेड़ अपनी छाल के लिए जीता है, उसी तरह एक मनुष्य अपनी इज्ज़त के लिए जीता है।" "एक झूठ को यदि दस हजार बार दोहराया जाए तो वह सत्य बन जाता है," "बिना झूठ बोले कोई बड़ा काम नहीं किया जा सकता," "आप बोलने से पहले सोचें और फिर आत्मसंयम के साथ बात करें" आदि-आदि। ये शैतानी फलसफे जीवन के मेरे विधि-विधान बन गए थे। मैं स्वार्थी, धोखेबाज़, और नकली बन कर उनके बूते पर जी रही थी। मैं हमेशा सिर्फ अपने हितों की ही बात सोचती थी और यह सब पाने के लिए मैंने झूठ बोले और छल-कपट किये। हालांकि मैं दोषी महसूस करती थी और झूठ बोलने के बाद खुद को धिक्कारती थी और मैं परमेश्वर के सामने प्रायश्चित कर दूसरों के सामने खुल कर बताना चाहती थी, परन्तु उपहास और शर्मिंदगी के डर से मैं अपने-आपको छिपाती रहती थी और एक मुखौटा पहने रहती थी। मैं अपनी धूर्त मंशाओं और कपटपूर्ण बर्ताव का खुलासा करने के लिए खुलकर सामने आने की इच्छुक नहीं थी। मैं ख़ास तौर से अपना मुखौटा उतार कर ईमानदार रहने की हिम्मत नहीं रखती थी, यह सोच कर कि जिस पल मैं सत्य बता दूंगी, लोग मेरा असली रूप देख लेंगे, और वे लोग मेरा सम्मान नहीं करेंगे। मैं अँधेरे और पीड़ा में संघर्ष करने को सत्य का अभ्यास करने और ईमानदार होने से ज़्यादा तरजीह देती थी। मैंने जाना कि मैं शैतान द्वारा कितनी गहराई से भ्रष्ट की जा चुकी हूँ! परमेश्वर द्वारा इस प्रकार मुझे उजागर किये बिना, उसके न्याय और उसके वचनों के प्रकाशन के बिना, मैं कभी नहीं समझ पाती कि मैं कितनी धूर्त प्रकृति की हूँ, और मैं सत्य का अभ्यास करने और अपनी असलियत उजागर करने को प्रेरित नहीं हुई होती। तब मैंने समझा कि परमेश्वर का न्याय और ताड़ना मेरी रक्षा और बचाव के लिए हैं, और मैंने महसूस किया कि सत्य का अनुसरण करना और ईमानदार रहने का अभ्यास करना कितना महत्वपूर्ण है।

उस वक्त से मैंने सत्य बोलने का अभ्यास करने और एक ईमानदार इंसान बने रहने पर अपने मन को स्थिर कर लिया। कुछ समय बाद, मैंने देखा कि एक अगुआ जो हमारी सभाओं में शामिल होती थीं वे कभी-कभार अहंकारी और दंभी हो जाती थीं और दूसरों के सुझावों को आसानी से स्वीकार नहीं कर पाती थीं। मैंने कई बार उनसे ये बात कहनी चाही, परन्तु मैंने सोचा, "अगर वे मेरा कहा मान लेंगी, तो सब-कुछ ठीक और अच्छा होगा, लेकिन अगर नहीं मानीं, तो वे मेरे बारे में क्या सोचेंगी?" मैंने प्रतीक्षा कर देखने का फैसला किया। एक दिन उन्होंने मुझसे पूछा, "बहन, अब हम कुछ समय से एक-दूसरे को जानती हैं। यदि आपको मुझमें कुछ समस्याएँ नज़र आती हों तो प्लीज़ मुझे बताएं। इससे मुझे मदद मिलेगी।" मैंने उनकी ओर देखा और बस कहने ही वाली थी, "मैंने ऐसा कुछ नहीं देखा। आप बहुत अच्छी हैं।" परन्तु मैंने महसूस किया कि यह कपटपूर्ण होगा, इसलिए मैंने परमेश्वर से प्रार्थना की और खुद को उसकी जांच स्वीकार करने को तैयार किया। मैं निरंतर झूठ बोलती, धोखा देती और परमेश्वर के असंतोष को उकसाती नहीं रह सकती थी। इसलिए मैंने खुल कर उन्हें उनकी समस्या बता दी। उन्होंने ध्यान से सुना, फिर फ़ौरन सिर हिलाया और कहा, "परमेश्वर का धन्यवाद! यदि आप मुझे यह न बतातीं तो मैं कभी नहीं जान पाती। मुझे वाकई आत्मचिंतन करने और इसे समझने की ज़रूरत है।" उनको इसे स्वीकार करते देख मुझे बहुत खुशी हुई। मेरे भीतर शांति और सुकून की एक अविश्वसनीय भावना का संचार हुआ और मैंने वाकई महसूस किया कि सत्य का अभ्यास करना और एक ईमानदार इंसान बनना कितना अद्भुत होता है!

16. चुप्पी के पीछे

ली झी, यूनान

मैं ज़्यादा बातूनी नहीं हूँ, और ऐसा अकसर नहीं होता कि मैं दिल खोलकर बात करूँ। मैंने हमेशा सोचा कि ऐसा इसलिए है, क्योंकि मेरा व्यक्तित्व अंतर्मुखी है, लेकिन फिर जब मैंने कुछ चीज़ों का अनुभव किया और देखा कि परमेश्वर के वचनों में क्या प्रकट किया गया है, तो मुझे एहसास हुआ कि हमेशा अपने तक सीमित रहना और कभी भी अपनी राय साझा न करना अंतर्मुखी होना नहीं था, और यह विवेक के साथ काम करना भी नहीं था। इसके भीतर कुटिलता का शैतानी स्वभाव छिपा था।

कुछ समय पहले मैंने संपादन-कार्य करना शुरू किया। मैंने देखा कि जिन भाई-बहनों के साथ मैं संपादन-कार्य कर रही थी, वे काफी अनुभवी थे; वे सिद्धांतों को समझते थे और बहुत अच्छी क्षमता वाले थे। हरेक को इस बात की कुछ समझ थी कि कौन सत्य को समझता है और किसके पास सच्ची प्रतिभा और ठोस शिक्षा है। इसने मुझे थोड़ा परेशान कर दिया। मैं औसत क्षमता की थी और मुझमें सत्य की वास्तविकता नहीं थी, इसलिए अगर मैं अपनी चर्चाओं में यूँ ही अपनी राय व्यक्त करूँ, तो क्या यह मछली को तैरना सिखाने की कोशिश करने जैसा न होगा? अगर मैं सही निकली तब तो कोई बात नहीं लेकिन अगर गलत हुई तो हर कोई सोचेगा कि सत्य की उथली समझ के बावजूद मैं खुद का दिखावा कर रही हूँ। मुझे यह वाकई शर्मनाक लगा। मैं अपने आप को लगातार याद दिलाती रहती थी कि बोलने से ज़्यादा सुनूँ और किसी का ध्यान न खींचूँ। इसलिए, जब हम सभी मिलकर समस्याओं पर मनन कर रहे होते थे, तो मैं शायद ही कभी अपनी सोच साझा करती थी। एक बार जब मैंने सुझाव दिया भी तो सबने कहा कि यह सही दृष्टिकोण नहीं है—मुझे बहुत अपमान महसूस हुआ, और लगा कि मुझे इस तरह उतावलेपन से अपनी बात नहीं कहनी चाहिए, वरना मेरे मुँह से कुछ गलत निकल सकता है, और मैं सबके सामने बेवकूफ नज़र आऊँगी। मुझे लगा कि मुझे सावधानी से आगे बढ़ने और अपने विचारों को खुद तक सीमित रखने की ज़रूरत है। इसके बाद की चर्चाओं में मैंने यह सुनिश्चित किया कि अपने विचार प्रकट न करूँ और पहले दूसरों को उनकी बात कहने दूँ।

बाद में एक बहन हमारी टीम में शामिल हुई, जो बहुत क्षमतावान और वास्तव में अंतर्दृष्टि-संपन्न थी, और उसे मेरे साथ काम करने के लिए नियुक्त किया गया था। एक बार जब हम एक मुद्दे पर बात कर रहे थे, तो मेरे पास कुछ विचार थे जिन्हें मैं साझा करना चाहता थी, लेकिन फिर मुझे चिंता हुई कि अगर मेरी सोच गलत हुई और मैंने जो कहा, वह जाँच की कसौटी पर खरा नहीं उतरा, तो यह नई बहन सोच सकती है कि मैं सरल और नासमझ हूँ, और मेरी असलियत उजागर हो जाएगी। फिर अगर उसने मुझे तुच्छ समझना शुरू कर दिया, तो मैं क्या करूँगी? मैंने उस विचार को छोड़ने और सिर्फ यह सुनने का फैसला किया कि वह क्या कहती है। अगले कुछ दिनों तक इस समस्या पर काम करते हुए मैंने मुश्किल से अपना कोई दृष्टिकोण साझा किया। मैंने यह सोचते हुए सिर्फ उसके दृष्टिकोण के साथ चलने का विकल्प चुना कि इससे मैं किसी संभावित शर्मिंदगी से बच जाऊँगी और चीज़ें आसान हो जाएँगी। चूँकि मैं ज़्यादा बात नहीं करती थी, इसलिए हमारा सहयोगी परिवेश काफी नीरस महसूस होता था। कभी-कभी जब उसके सामने कोई समस्या आती और मैं अपनी राय साझा न करती, तो हम बस उस पर अटक जाते। हमारी उत्पादकता बहुत ही कम थी और हमारी सामान्य कार्य-प्रगति रुक गई थी। जैसे-जैसे समय बीता, मैं कम-से-कम बात करने लगी, और अगर मेरी कोई राय होती भी थी, तो भी मैं अपना मुँह खोलने से पहले लंबे समय तक और कड़ाई से विचार करते हुए उस पर बार-बार सोच-विचार करती रहती। मैं बहुत ही खिन्न महसूस कर रही थी और अपने काम में ज़्यादा कुछ हासिल नहीं कर रही थी; मैं बस उस स्थिति में फँस गई थी और अजीब तरह की उदासी और परेशानी महसूस कर रही थी। इसी दौरान मैं प्रार्थना करने के लिए परमेश्वर के सामने आई और बोली, "परमेश्वर, मैं इन दिनों अपने कर्तव्य में पवित्र आत्मा की प्रबुद्धता महसूस नहीं कर पा रही हूँ और काम में शायद ही कोई प्रगति कर रही हूँ। मैं नहीं जानती कि मैं भीतर कौन-से भ्रष्ट स्वभाव जी रही हूँ, जो तुम्हें अप्रसन्न करते हैं—कृपया मेरा मार्गदर्शन करो कि मैं खुद को जान सकूँ।” एक दिन जब मैं अपने भक्ति-कार्य में कुछ आत्म-चिंतन कर रही थी, तो सहसा मेरे दिमाग में "कपटी" शब्द उभरा। इसे मैंने परमेश्वर के प्रासंगिक वचनों की अपनी खोज में पाया : "कुछ लोग ऐसे भी हो सकते हैं, जो कभी खुलकर बात न करें, और जो वे सोचते हैं, उसे दूसरों के साथ साझा न करें। और जो कुछ भी वे करते हैं, उसमें कभी दूसरों के साथ परामर्श नहीं करते, बल्कि प्रकट रूप में हर मोड़ पर दूसरों के प्रति सतर्क रहते हुए अलग-थलग रहते हैं। वे खुद को जितना हो सकता है, उतना ज्यादा ढककर रखते हैं। क्या यह शातिर व्यक्ति नहीं है? उदाहरण के लिए, उनके पास एक विचार है जो उन्हें शानदार लगता है, और वे सोचते हैं, 'मैं अभी इसे अपने तक ही रखूँगा। अगर मैं इसे साझा करूँगा, तो तुम लोग इसका इस्तेमाल कर सकते हो और मेरी सफलता हथिया सकते हो। मैं इसे गुप्त रखूँगा।' या अगर कुछ ऐसा हुआ, जिसे वे पूरी तरह से नहीं समझते, तो वे सोचेंगे : 'मैं अभी नहीं बोलूँगा। अगर मैं बोला और किसी ने कोई और ऊँची बात कह दी तो क्या होगा, क्या मैं मूर्ख जैसा नहीं दिखूँगा? हर कोई मेरी असलियत जान लेगा, इसमें मेरी कमज़ोरी देखेगा। मुझे कुछ नहीं कहना चाहिए।' इसलिए चाहे जो भी परिप्रेक्ष्य या कारण हो, चाहे जो भी अंतर्निहित उद्देश्य हो, वे डरते हैं कि हर कोई उनकी वास्तविकता जान जाएगा। वे अपने कर्तव्य और लोगों, चीज़ों और घटनाओं को हमेशा इस तरह के परिप्रेक्ष्य और रवैये के साथ लेते हैं। यह किस तरह का स्वभाव है? कुटिल, कपटी और दुष्ट स्वभाव"("अंत के दिनों के मसीह की बातचीत के अभिलेख" में 'सत्य का अभ्यास करके ही कोई सामान्य मानवता से युक्त हो सकता है')। यह पढ़कर मेरा दिल भारी हो गया। परमेश्वर के वचनों ने पूरी तरह से मेरी वास्तविक स्थिति उजागर कर दी और "कुटिल, कपटी और दुष्ट स्वभाव" शब्द तो मेरे लिए वाकई तीखे और शर्मिंदा करने वाले थे। मैंने इस बारे में सोचा कि कैसे सीधे बात न करके या अपनी राय व्यक्त न करके मुझे भले ही ऐसा लगता हो कि मैं बहुत समझदारी बरत रही थी, लेकिन वास्तव में मैं पूरी तरह से षड्यंत्रों से भरी थी। जो मुद्दे हमारे सामने आए थे, उनके बारे में मेरे अपने दृष्टिकोण और मत थे, लेकिन जब मुझे नहीं लगता था कि मैं बात पूरी तरह से समझती हूँ, तो मुझे डर लगा रहता था कि मैं जो कहूँगी, उसे अस्वीकार कर दिया जाएगा, या मेरी नाक कट जाएगी और दूसरों के द्वारा मेरा तिरस्कार किया जाएगा। इसलिए मैं खुद को रोक लेती और पहले यह जान लेती थी कि दूसरे क्या सोचते हैं और फिर वहाँ से आगे बढ़ती थी। क्या वह कपटी और चालाक होना नहीं था? मैं हमेशा सोचती थी कि यह केवल समाज में उन लोगों पर लागू होता है, जो लगातार षड्यंत्र करते रहते हैं, जो विश्वासघाती और शातिर हैं। बाहर मेरे सभी दोस्त और सहकर्मी इस बात से सहमत थे कि मैं एक निष्कपट व्यक्ति हूँ, कि मैं अपने कार्यों में कोई गुप्त प्रयोजन नहीं रखती। मुझे हमेशा से मछली के समान फिसलकर निकल जाने वाले लोगों से बहुत नफरत थी, जो लगातार यह देखने की कोशिश करते रहते थे कि हवा किस तरफ बह रही है। मैंने अपने को कभी उनकी तरह नहीं समझा था। लेकिन फिर मैंने देखा कि भले ही मैंने सीधे कोई झूठ नहीं बोला और मैंने ठीक उन लोगों की तरह काम नहीं किया, फिर भी मेरी कपटी प्रकृति मेरा संचालन करती थी। मैं जो कुछ भी कहती या करती थी, उसमें लोगों की भावनाओं और विचारों को सावधानी से पढ़ लेती थी, और अक्षम दिखने और लोगों के सामने मेरी असलियत के आ जाने के डर से बस धारा के साथ बहती रहती थी। मैं अपनी प्रतिष्ठा की रक्षा करने के लिए हर मोड़ पर खुद को छिपाते हुए कपटी बनी रहती थी। अपने काम में कोई भी कठिनाई आने पर मैंने कभी भी अपने विचार साझा नहीं किए, बल्कि मैं शातिर और धोखेबाज थी, अपनी राय छिपाती थी और परमेश्वर के घर के हितों के बारे में शायद ही विचार करती थी। अंतत: मैंने महसूस किया कि मैं वास्तव में एक कपटी, चालाक व्यक्ति हूँ। मैं हमेशा सोचती थी कि बहुत बातूनी न होना बस मेरे व्यक्तित्व का एक हिस्सा है—मैंने वाकई उसके पीछे के शैतानी स्वभाव का विश्लेषण नहीं किया था। अब जाकर मैंने देखा कि मैं खुद को कितना कम जानती हूँ।

मैंने परमेश्वर के वचनों का एक अंश और पढ़ा जिसने वास्तव में मेरे लिए चीज़ें स्पष्ट करने में मदद की। परमेश्वर कहता है : "शैतान राष्ट्रीय सरकारों और प्रसिद्ध एवं महान व्यक्तियों की शिक्षा और प्रभाव के माध्यम से लोगों को दूषित करता है। उनके शैतानी शब्द मनुष्य के जीवन-प्रकृति बन गए हैं। 'स्वर्ग उन लोगों को नष्ट कर देता है जो स्वयं के लिए नहीं हैं' एक प्रसिद्ध शैतानी कहावत है जिसे हर किसी में डाल दिया गया है और यह मनुष्य का जीवन बन गया है। जीने के लिए दर्शन के कुछ अन्य शब्द भी हैं जो इसी तरह के हैं। शैतान प्रत्येक देश की उत्तम पारंपरिक संस्कृति के माध्यम से लोगों को शिक्षित करता है और मानवजाति को विनाश की विशाल खाई में गिरने और उसके द्वारा निगल लिए जाने पर मजबूर कर देता है, और अंत में परमेश्वर लोगों को नष्ट कर देता है क्योंकि वे शैतान की सेवा करते हैं और परमेश्वर का विरोध करते हैं। ... अभी भी लोगों के जीवन में, और उनके आचरण और व्यवहार में कई शैतानी विष उपस्थित हैं—उनमें बिलकुल भी कोई सत्य नहीं है। उदाहरण के लिए, उनके जीवन दर्शन, काम करने के उनके तरीके, और उनकी सभी कहावतें बड़े लाल अजगर के विष से भरी हैं, और ये सभी शैतान से आते हैं। इस प्रकार, सभी चीजें जो लोगों की हड्डियों और रक्त में बहें, वह सभी शैतान की चीज़ें हैं। ... शैतान ने मनुष्य को गंभीर ढंग से दूषित कर दिया है। शैतान का विष हर व्यक्ति के रक्त में बहता है, और यह देखा जा सकता है कि मनुष्य की प्रकृति दूषित, बुरी और प्रतिक्रियावादी है, शैतान के दर्शन से भरी हुई और उसमें डूबी हुई है—अपनी समग्रता में यह प्रकृति परमेश्वर के साथ विश्वासघात करती है। इसीलिए लोग परमेश्वर का विरोध करते हैं और परमेश्वर के विरूद्ध खड़े रहते हैं"("अंत के दिनों के मसीह की बातचीत के अभिलेख" में 'मनुष्य का स्वभाव कैसे जानें')। परमेश्वर के वचनों ने ठीक मेरे दिल के कोने-कोने से बात की। मैंने देखा कि मैं प्रारंभ से ही इन शैतानी दर्शनों को कायम रखे हुए थी : "अपने कान खोलो और अपना मुँह बंद करो" और "चुप्पी सोना है और जो ज्यादा बोलता है, वह ज्यादा गलतियाँ करता है।" दूसरों के साथ "मेगाफोन" के बजाय "रिसीवर" बने रहने से मैं अपनी कमज़ोरियों का प्रदर्शन करने या मूर्ख दिखने से बच जाती थी। जो मैं कहना चाहता थी, उसे दबाए रखने से मेरे कई गलत विचार कभी सामने नहीं आए थे, इसलिए कोई मेरे दोष नहीं बता सकता था या मेरे साथ असहमत नहीं हो सकता था। इस तरह मैं अपनी लाज बचा सकी, और इसने मुझे और ज़्यादा आश्वस्त किया कि "चुप्पी सोना है" और "अपने कान खोलो और अपना मुँह बंद करो" के विचारों का पालन करना इस दुनिया में निर्वाह करने का सबसे बुद्धिमत्तापूर्ण तरीका है। अंत के दिनों के सर्वशक्तिमान परमेश्वर के कार्य को स्वीकार करने के बाद भी मैं इन चीज़ों को भाई-बहनों के साथ अपनी पारस्परिक क्रियाओं को निर्देशित करने दिए बिना नहीं रह सकी। मुझे लगा कि जब तक मैं ज़्यादा कुछ नहीं कहती या अपना मुँह बंद रखती हूँ, तब तक किसी को मेरी व्यक्तिगत असफलताओं और कमियों के बारे में पता नहीं चलेगा, और मैं अपनी छवि बचाए रख सकूँगी। मैं इन शैतानी दर्शनों के अनुसार जीती थी, और जब भी मैं अपना दृष्टिकोण साझा करना चाहती, तब मैं हमेशा अपने हानि-लाभ और इस बात की गणना कर रही होती थी कि दूसरे लोग क्या सोचेंगे। अगर मुझे लगता कि मेरे शर्मिंदा होने की संभावना है, तो मैं कुछ न कहते या करते हुए सुरक्षित मार्ग पर जाने का चुनाव करती। इन शैतानी विषों ने मुझे और अधिक कपटी और शातिर बना दिया, और मुझे हर समय दूसरे लोगों के बारे में अनुमान लगाने और उनसे सतर्क रहने वाली बना दिया। मैं संवाद करने और खुलकर बोलने की पहल न करती, और दूसरों के साथ मेरा काम बहुत ही निराशाजनक और उबाऊ था। इस तरह मैं अपने कर्तव्य में अच्छा काम कर ही नहीं सकती थी।

इसे पहचानते हुए, मैं प्रार्थना करने के लिए परमेश्वर के सामने आई और उससे मेरे भ्रष्ट स्वभाव के इस पहलू का समाधान करने में मेरा मार्गदर्शन करने के लिए कहा। इसके बाद, भाई-बहनों के साथ चर्चाओं के दौरान, मैंने अपने व्यक्तिगत उद्देश्यों से मुँह मोड़ने के लिए एक सचेत प्रयास करती और मैंने अपने विचार प्रस्तुत करने शुरू कर दिए, इस बात की परवाह न की कि इससे मैं कैसी लगूँगी। ऐसे विचारों को, जो बहुत अच्छी तरह से विकसित नहीं थे, मैं बहस और संवाद के लिए भाई-बहनों के सामने प्रस्तुत कर देती; जब अपने कर्तव्य में कठिनाइयों से हमारा सामना होता, तो सभी एक-दूसरे से बातचीत करते हुए एक-साथ प्रार्थना और खोज करते। इस तरह हम आगे का रास्ता ढूँढ़ सकते थे। लेकिन चूँकि मैं शैतान द्वारा बहुत गहराई से भ्रष्ट कर दी गई थी, इसलिए बहुत बार मैं अपने भ्रष्ट स्वभाव के अनुसार काम किए बिना न रह पाती। एक बार हमारे कर्तव्य में आए एक मुद्दे के बारे में हुई चर्चा के दौरान, कुछ निरीक्षक शामिल थे। मैंने मन में सोचा, "भाई-बहनों के साथ विचारों का आदान-प्रदान करना तो ठीक है, लेकिन यहाँ निरीक्षक भी मौजूद हैं, अगर मेरी सोच गलत हुई, अगर मेरी समझ गलत निकली, तो वे मेरी काबिलीयत के बारे में क्या सोचेंगे? अगर इन्हें लगा कि मैं इस कर्तव्य के लिए उपयुक्त नहीं हूँ, और इन्होंने मुझे टीम से बाहर निकाल दिया, तो क्या होगा—दूसरे मेरे बारे में क्या सोचेंगे? मैं फिर कभी अपना सिर ऊँचा नहीं कर पाऊँगी।" इन चिंताओं से व्याकुल होकर मैंने पूरी चर्चा में एक भी शब्द नहीं कहा। चर्चा के समापन पर निरीक्षकों में से एक ने मुझसे पूछा कि मैंने कुछ भी क्यों नहीं कहा। मैंने भी वाकई बहुत असहज और दोषी महसूस किया, और मेरी समझ में नहीं आया कि क्या उत्तर दूँ। आखिर में मैंने कहा, "यह मेरे शातिर स्वभाव का एक और प्रदर्शन था। मुझे डर था कि अगर मैंने बहुत ज़्यादा बोला, तो मुझसे ज़रूर चूक होगी, इसलिए मैंने अपना मुँह खोलने की हिम्मत नहीं की।" लेकिन इस तथ्य के बाद भी मैं असहज महसूस कर रही थी। हालाँकि मैंने स्वयं द्वारा प्रदर्शित भ्रष्टता स्वीकार कर ली थी, लेकिन क्या मैं अगली बार भी खुद को इस तरह की स्थिति में पाकर ऐसा ही करूँगी? इस पर चिंतन करते हुए मैंने देखा कि भले ही मुझे कुछ आत्म-ज्ञान था और मैंने स्वयं को इस समस्या को उजागर करने वाले परमेश्वर के वचनों के सामने रखा था, फिर भी मैं चुनौती को सामने पाकर इस भ्रष्ट स्वभाव के अनुसार ही जीने लगी। मैंने वास्तव में पश्चात्ताप नहीं किया था और बदली नहीं थी। मैं प्रार्थना करने के लिए परमेश्वर के सामने आई और उससे कहा कि वह मेरा मार्गदर्शन करे कि मैं वास्तव में खुद को जान सकूँ।

बाद में मैंने परमेश्वर के वचनों का यह अंश पढ़ा : "मसीह-विरोधियों का मानना है कि अगर वे हमेशा बात करने और दूसरों के सामने अपना दिल खोलने के लिए उत्सुक होंगे, तो सब उनकी असलियत जान जाएँगे और यह देख लेंगे कि उनमें कोई गहराई नहीं है, बल्कि वे सिर्फ आम लोग हैं, और फिर उनका सम्मान नहीं करेंगे। जब दूसरे उनका सम्मान नहीं करते, तो इसका क्या अर्थ है? इसका अर्थ है कि अब दूसरों के दिलों में उनका स्थान ऊँचा नहीं है, और वे काफी सामान्य, काफी सरल, काफी साधारण लगते हैं। यही चीज़ मसीह-विरोधी देखना नहीं चाहते। इसीलिए जब वे समूह में किसी ऐसे अन्य व्यक्ति को देखते हैं, जो हमेशा खुद को उजागर करता है और कहता है कि वह परमेश्वर के प्रति नकारात्मक और विद्रोही रहा है, और कल उसने किन मामलों में गलती की थी, और आज वह ईमानदार व्यक्ति न होने के कारण पीड़ा भोग रहा है और दर्द में है, मसीह-विरोधी कभी ऐसी बातें नहीं कहते, बल्कि उन्हें भीतर गहराई में छिपाए रखते हैं। कुछ ऐसे हैं, जो इसलिए कम बोलते हैं, क्योंकि वे कम योग्यता वाले हैं और सरल मन के हैं, और उनके पास बहुत ज़्यादा विचार नहीं हैं, इसलिए वे जो शब्द कहते हैं, वे बहुत कम हैं। मसीह-विरोधियों का वर्ग भी कम बोलता है, लेकिन इस कारण से नहीं—बल्कि यह उनके स्वभाव की समस्या है। जब वे दूसरों को देखते हैं, तो वे कम बोलते हैं, और जब दूसरे किसी मामले में बात करते हैं, तो वे बिना सोचे विचारे राय नहीं देते। वे अपनी राय क्यों नहीं देते? सर्वप्रथम, उनके पास निश्चित रूप से सत्य नहीं होता और वे किसी भी मामले के मर्म को नहीं समझ सकते; जैसे ही वे बोलते हैं, वे गलतियाँ करते हैं, और अन्य लोग उनका असली रूप देख लेते हैं। इसलिए, वे मौन और गंभीरता का स्वांग करते हैं, जिससे दूसरे उन्हें सटीकता से मापने में असमर्थ रहते हैं, बल्कि वे यहाँ तक सोच लेते हैं कि वे मेधावी और असाधारण हैं। इस तरह, कोई भी उन्हें तुच्छ नहीं समझता; उनकी शांत, स्थिर भाव-भंगिमा देखकर लोग उनके बारे में ज़्यादा सोचते हैं, और उनका अपमान करने की हिम्मत नहीं करते। यह मसीह-विरोधियों की धूर्तता और बुराई है; उनका आसानी से राय न देना उनके इस स्वभाव का अनिवार्य अंग है। वे आसानी से राय नहीं देते, इसका कारण यह नहीं कि वह उनके पास राय नहीं है—उनके पास कुछ गलत और विकृत राय होती हैं, राय जो सत्य से बिलकुल भी मेल नहीं खातीं, यहाँ तक कि कुछ राय तो लोगों के सामने भी नहीं आ सकतीं—फिर भी, उनके पास कैसी भी राय हों, वे उन्हें मुक्त रूप से नहीं देते। वे उन्हें मुक्त रूप से नहीं देते, इसका कारण यह नहीं कि दूसरे उनका श्रेय ले सकते हैं, बल्कि इसलिए कि वे उन्हें छिपाना चाहते हैं; वे अपनी राय स्पष्ट रूप से रखने की हिम्मत नहीं करते, क्योंकि वे अपना असली रूप देख लिए जाने से डरते हैं। ... वे अपना माप जानते हैं, और उनका एक और उद्देश्य होता है, जो सबसे शर्मनाक है : वे उच्च सम्मान पाने की इच्छा रखते हैं। क्या यह सबसे अधिक घृणास्पद नहीं है?"("अंत के दिनों के मसीह की बातचीत के अभिलेख" में 'नायकों और कार्यकर्ताओं के लिए, एक मार्ग चुनना सर्वाधिक महत्वपूर्ण है (4)')। परमेश्वर के प्रत्येक वचन ने मुझे अंदर तक प्रभावित किया। मैं हमेशा इन विचारों से चिपकी रहती थी कि "चुप्पी सोना है" और "जो ज्यादा बोलता है, वह ज्यादा गलतियाँ करता है।" ऐसा लगा कि मैं केवल अपनी छवि की रक्षा कर रही थी, मैं गलत बात कहने, हँसी का पात्र बनने और अपमानित होने से डरती थी, लेकिन इस समस्या की जड़ यह थी कि मैं दूसरों की आँखों में हैसियत हासिल करना चाहता थी। मैं चाहती थी कि जो कुछ मैं कहूँ, जो राय मैं व्यक्त करूँ, उसे दूसरों की प्रशंसा और अनुमोदन प्राप्त हो, उसे उनकी "वाहवाही" मिले। इसलिए मैं कपटी थी और खुद को छिपाए रहती थी, हमेशा अपने दिमाग के घोड़े दौड़ाती रहती, अपनी कही या की गई हर बात पर जरूरत से ज्यादा ध्यान देती थी, ताकि मैं एक विचारशील, अंतर्दृष्टि-संपन्न व्यक्ति की तरह दिखूँ। निरीक्षकों के साथ चर्चा के दौरान मैं अपनी छवि और हैसियत की रक्षा करने में विशेष रूप से लगी हुई थी, इसलिए मैंने यह सोचकर अपनी राय साझा करने की हिम्मत नहीं की, कि अगर मैं सही हुई तो कोई समस्या नहीं होगी, लेकिन अगर मैं सही न हुई, तो मैं अपनी समझ की कमी ज़ाहिर कर बैठूँगी। फिर अगर निरीक्षक अप्रभावित रहे और मेरा काम छूट गया, तो बाकी सबके बीच मेरी हैसियत पूरी तरह से नष्ट हो जाएगी। ये भयावह इरादे मन में रखते हुए, मैंने बस अपना मुँह बंद रखा, अपने विचारों और मतों के बारे में खुलकर बोलने से डरते हुए, "मैं ठीक से नहीं कह सकती कि मैं इसे समझती हूँ", ऐसा सरल वाक्य कहने की भी हिम्मत नहीं कर पाई। यह घृणित था, बहुत शर्मनाक! मुझे एहसास हुआ कि अपने कर्तव्य में दूसरों के साथ अपने सहयोग और भाई-बहनों के साथ दिन-प्रतिदिन की पारस्परिक क्रियाओं में मैं शांत थी और बाहर से ईमानदार दिखाई देती थी, लेकिन अंदर मैं कुटिलता पाले हुए थी। मैं अपनी कुरूपता छिपा रही थी, छद्मवेश धारण किए हुए दूसरों को गुमराह कर रही थी। यहाँ तक कि सभाओं में जब हम सत्य पर सहभागिता और समस्याओं पर बात करते थे, तब भी मैं दूसरों की आँखों में अपनी हैसियत और छवि सुरक्षित रखने की उम्मीद में प्रवाह के साथ बहने की कोशिश करती थी। मैं सत्य और धार्मिकता की तुलना में अपनी छवि और प्रतिष्ठा से कहीं ज्यादा प्यार करती थी—यह पूरी तरह से एक मसीह-विरोधी का शातिर और दुष्ट स्वभाव था, जिसे मैं प्रकट कर रही थी। अपने चिंतन के इस बिंदु पर मैंने देखा कि मेरी दशा कितनी खतरनाक थी। मैंने सोचा कि कैसे अनुग्रह के युग में, परमेश्वर ने उसकी इच्छा पूरी करने में विफल रहे लोगों से कहा : "तब मैं उनसे खुलकर कह दूँगा, 'मैं ने तुम को कभी नहीं जाना। हे कुकर्म करनेवालो, मेरे पास से चले जाओ'" (मत्ती 7:23)। मुझमें आस्था थी, लेकिन मैंने परमेश्वर के वचनों पर अमल नहीं किया, और मैं परमेश्वर को संतुष्ट करने के लिए व्यावहारिक कार्रवाई नहीं कर रही थी; मैं सहभागिता में भाई-बहनों के सामने खुलने और ईमानदार होने में सक्षम नहीं थी। इसके बजाय, मैं हमेशा अपने अवांछनीय पक्ष को छिपाने में लगी रहती थी, अपनी छवि की रक्षा करने के लिए हर चीज़ आजमाती थी और दूसरों को गुमराह करती थी, ताकि वे मेरा सम्मान करें। मैं हैसियत के लिए परमेश्वर से संघर्ष कर रही थी और मसीह-विरोधियों के परमेश्वर का विरोध करने के मार्ग पर चल रही थी। मैं जानती थी कि अगर मैंने पश्चात्ताप नहीं किया, तो अंतत: मैं परमेश्वर द्वारा हटा दी जाऊँगी। इसे समझकर आखिरकार मैं अपनी भ्रष्ट प्रकृति के प्रति घृणा से भर गई और यह भी देख पाई कि इस तरह की खोज जारी रखना कितना खतरनाक होगा। मुझे जितनी जल्दी हो सके, परमेश्वर के सामने आना और पश्चात्ताप करना था, देह-सुख का त्याग करना था, और परमेश्वर के वचनों को अभ्यास में लाना था।

इसके बाद जब मैंने अपनी स्थिति के बारे में भाई-बहनों से खुलकर बात की, तो एक बहन ने मुझे परमेश्वर के वचनों का एक अंश भेजा : "जब लोग परमेश्वर के सामने अपना कर्तव्य या कोई काम करते हैं, तो उनका दिल पानी के कटोरे की तरह शुद्ध—एकदम साफ—होना चाहिए, उनका रवैया सही होना चाहिए। किस तरह का रवैया सही है? प्रत्येक काम करते हुए तुम्हारे दिल में जो कुछ भी होता है, तुम्हारे जो भी विचार होते हैं, उन्हें तुम दूसरों के साथ साझा करने में सक्षम होते हो। अगर वे कहते हैं कि तुम्हारा विचार काम नहीं करेगा, और कोई अलग सुझाव देते हैं, तो तुम उसे सुनते हो और कहते हो, 'यह विचार अच्छा है, चलो इस पर अमल करते हैं। मेरा विचार अच्छा नहीं था, उसमें अंतर्दृष्टि की कमी थी, वह अविकसित था।' तुम्हारे शब्दों और कर्मों से हर कोई यह देखेगा कि तुम्हारे आचरण में एकदम स्पष्ट सिद्धांत हैं, तुम्हारे दिल में कोई अँधेरा नहीं है, और तुम ईमानदारी के दृष्टिकोण पर भरोसा करते हुए, ईमानदारी से काम करते और बोलते हो। तुम खरी बात करते हो। यह है, तो है; नहीं है, तो नहीं है। कोई चालाकी नहीं, कोई राज़ नहीं, बस एक बहुत पारदर्शी व्यक्ति। क्या यह एक प्रकार का रवैया नहीं है? यह लोगों, घटनाओं और चीज़ों के प्रति एक रवैया है, जो इस व्यक्ति के स्वभाव का द्योतक है"("अंत के दिनों के मसीह की बातचीत के अभिलेख" में 'सत्य का अभ्यास करके ही कोई सामान्य मानवता से युक्त हो सकता है')। मैंने परमेश्वर के वचनों का यह अंश भी पढ़ा : "परमेश्वर लोगों से धोखेबाज न बनने के लिए कहता है, उनसे ईमानदार बनने, ईमानदारी से बात करने और ईमानदार चीज़ें करने के लिए कहता है। परमेश्वर के यह कहने का अर्थ लोगों को एक सच्ची मानवीय समानता रखने देना है, ताकि उनमें शैतान की समानता न हो, जो जमीन पर रेंगते साँप की तरह बोलता है, मामले की सच्चाई को ढकते हुए हमेशा गोलमोल बातें करता है। अर्थात्, ऐसा इसलिए कहा गया है, ताकि लोग बिना किसी अंधकारमय पहलू के, बिना किसी शर्मनाक बात के, साफ दिल के साथ, वचन और कर्म दोनों से गरिमापूर्ण और ईमानदार जीवन जी सकें, जहाँ बाहर-भीतर की बातों में तारतम्य हो; वे वही कहते हैं जो वे अपने दिल में सोचते हैं, और वे न तो किसी व्यक्ति को, न ही परमेश्वर को धोखा देते हैं, कुछ भी छिपाकर नहीं रखते, और उनका दिल शुद्ध भूमि के टुकड़े की तरह होता है। लोगों से ईमानदार होने की अपेक्षा करने के पीछे परमेश्वर का यही उद्देश्य है"("अंत के दिनों के मसीह की बातचीत के अभिलेख" में 'परमेश्‍वर की प्रबंधन योजना का सर्वाधिक लाभार्थी मनुष्‍य है')। इन अंशों में मैंने देखा कि परमेश्वर ईमानदार लोगों को पसंद करता है। ईमानदार लोग परमेश्वर के प्रति बिना किसी धोखे या कुटिलता के होते हैं, सरल और निष्कपट होते हैं, और वे दूसरों के साथ निश्छल व्यवहार करते हैं। वे अपने दिल में जो होता है, उसे तोड़े-मरोड़े बिना बोलते हैं, ताकि परमेश्वर और मनुष्य दोनों उनके सच्चे दिल को देख सकें। व्यक्ति को खुद को इसी तरह प्रस्तुत करना चाहिए—सीधा और स्पष्ट। ईमानदार लोग सत्य और सकारात्मक चीज़ों से प्यार करते हैं, इसलिए वे सत्य को ज़्यादा आसानी से प्राप्त कर लेते हैं और परमेश्वर द्वारा पूर्ण किए जा सकते हैं। दूसरी ओर, मैं दूसरों के साथ अपनी पारस्परिक क्रियाओं और सहयोग में दिल से एक भी सच्चा शब्द नहीं कह पाती थी। मेरे कथन और कार्यों में कोई पारदर्शिता नहीं थी—मैं संदेहास्पद और धूर्त थी, और मेरे लिए सत्य को समझने और प्राप्त करने का कोई उपाय नहीं था। वास्तव में, परमेश्वर मेरी क्षमता पूरी तरह से जानता है, और यह भी कि सत्य के बारे में मेरी समझ कितनी गहरी है। भेष बदलने से दूसरे लोगों को बेवकूफ बनाया जा सकता है, लेकिन इससे परमेश्वर को कभी बेवकूफ नहीं बनाया जा सकता। परमेश्वर देख सकता था कि मेरा हमेशा खेल खेलना और बेईमान होना कितना बुरा और घृणित था, इसलिए सवाल ही नहीं उठता था कि वो मेरा मार्गदर्शन करने के लिए काम करेगा। हालाँकि परमेश्वर की अपेक्षा के अनुसार सत्य को अभ्यास में लाना और एक ईमानदार व्यक्ति होना, दूसरों के सामने खुलना, फिर चाहे मैं अपने दृष्टिकोण में गलत समझी जाऊँ या सही, मेरे लिए इतना थकाऊ नहीं होगा, और यह परमेश्वर को भी खुशी देता है। इसके अतिरिक्त, केवल अपना मुँह खोलकर ही मैं सीख सकती हूँ कि मैं कहाँ गलत हूँ; तब अन्य लोग मुझे सलाह दे सकते हैं और मेरी मदद कर सकते हैं, जो मेरे लिए प्रगति करने का एकमात्र तरीका है। भले ही इसका मतलब यह हो कि दूसरों की नज़र में मेरी इज्ज़त थोड़ी कम हो जाएगी, किंतु यह सत्य की मेरी समझ और जीवन में मेरे विकास के लिए बहुत फायदेमंद है।

पहले, मुझे बिलकुल नहीं पता था कि मुझे किस तरह आचरण करना चाहिए। लेकिन एक बार जब परमेश्वर ने हमारा हाथ पकड़कर हमें बोलना और कार्य करना सिखा दिया, तो हम मानव के समान जीने में सक्षम हो सके। मुझे परमेश्वर के ईमानदार इरादे समझ में आ गए और मैंने वास्तव में प्रोत्साहित अनुभव किया, और मुझे अभ्यास का मार्ग भी मिल गया। इसके बाद, भाई-बहनों के साथ काम करते हुए या अपने कर्तव्य में निरीक्षकों के साथ संवाद करते हुए मैंने अपनी प्रतिष्ठा और हैसियत की रक्षा करना बंद करने, खुलकर बोलने और संकोची न रहने के लिए काम करना शुरू कर दिया। भाई-बहनों के साथ स्पष्टवादी होने के लिए मैंने वही साझा करने की कोशिश की, जो मैं वास्तव में सोचती थी। मैं भाइयों और बहनों को खुलकर बता सकती थी कि मेरे विचार बहुत सुविचारित नहीं हैं, कि मेरी समझ उथली है या मेरी सोच सरल है, और मेरी गलती ठीक करने के लिए उनका स्वागत है। ऐसा अभ्यास करना मेरे लिए बहुत ही मुक्ति दायक था। इसके अतिरिक्त, कुछ गलत कह देना अपमानजनक नहीं था; बल्कि दूसरों से अपनी प्रशंसा करवाने के लिए लगातार झूठे भेष में रहना और मुखौटा लगाना पाखंड और बेशर्मी थी। जल्दी ही मैंने उस बहन के साथ काम करना शुरू कर दिया, जो टीम में सबसे लंबे समय से थी। उसने हमारे काम और सत्य पर सहभागिता में बहुत अच्छा योगदान किया, इसलिए मुझे उसके साथ काम करते हुए अपने विचार व्यक्त करने की इच्छा नहीं हुई, ताकि मैं अपनी कमियाँ प्रकट न कर बैठूँ, और अधिक समझदार दिखाई दूँ। जब इस विचार ने सिर उठाया, तो मुझे तुरंत एहसास हुआ कि मैं एक बार फिर से खुद को छिपाना चाहती हूँ, इसलिए मैंने परमेश्वर से प्रार्थना की और खुद को त्याग दिया। उसके बाद से उस बहन के साथ अपनी कार्य-चर्चाओं में मैंने खुद को नहीं रोका, बल्कि अपना दृष्टिकोण साझा करने के लिए खुद ही आगे आई। इन पारस्परिक चर्चाओं ने मुझे यह देखने में मदद की कि मेरा दृष्टिकोण वास्तव में सही है या नहीं, और उसमें कहाँ त्रुटि हो सकती है। वह मेरी कमज़ोरियाँ देख और उसके अनुसार मुझे सुझाव दे पाती थी। इस तरह के सहयोग ने मुझे अपने काम में और सिद्धांतों को समझने के क्षत्र में प्रगति करने दी। मेरा अनुभव यह रहा कि दूसरों के साथ स्वेच्छा से संवाद और चर्चा करने, एक ईमानदार व्यक्ति होने और सीधे परमेश्वर के सामने अपना कर्तव्य करने से मेरे दिल का अँधेरा काफी कम हो गया, और मैंने बहुत अधिक सुकून महसूस किया। मैं अपने कर्तव्य का निर्वहन भी बहुत बेहतर ढंग से करने लगी। मैं परमेश्वर के मार्गदर्शन के लिए हार्दिक धन्यवाद देती हूँ!

17. कम कार्यक्षमता का बहाना बनाना ठीक नहीं

झुईक्यू, चीन

पहले, अपने कर्तव्य का निर्वाह करते समय जब भी मेरे सामने मुश्किलें आती थीं या मुझसे कोई काम बिगड़ जाता था, तो मैं सोचती थी कि उसकी वजह मेरी कम कार्यक्षमता है। इसकी वजह से, मैं अक्सर नकारात्मक और निष्क्रिय अवस्था में रहती थी। जो काम मुझे मुश्किल लगते थे, उन्हें अक्सर दूसरों के मत्थे मढ़ने के लिए मैं अपनी कम कार्यक्षमता का बहाना बनाती थी। मुझे इसमें कुछ भी गलत नहीं लगता था। मुझे लगता था कि अगर मैं अपनी कम कार्यक्षमता की वजह से किसी से कुछ करने के लिए कह रही हूँ, तो मैं कलीसिया के काम के लिए ही तो ऐसा कर रही हूँ, क्योंकि मैं इस काम को अच्छे ढंग से नहीं कर पाती। लेकिन जब मैंने परमेश्वर के वचनों को पढ़ा, तो मेरे ये गलत विचार बदल गए। मुझे एहसास हुआ कि मैं चीजों को अपनी अवधारणाओं और कल्पनाओं के चश्मे से देख रही हूँ। कुछ बातें मैंने अपने भ्रष्ट स्वभाव के बारे में भी जानीं।

एक दिन, हमारे अगुआ ने एक बहन को सहारा देने के लिए हमें एक पत्र लिखने को कहा। मैं जिस बहन के साथ संयुक्त रूप से काम कर रही थी, वह किसी और काम में व्यस्त थी, इसलिए उसने कहा कि इस काम को मैं ही देख लूँ। मैंने फौरन बहाने बनाने शुरू कर दिए : "मेरी कार्यक्षमता बहुत कम है। मैं लेखन और संपादन में अच्छी नहीं हूँ। अगर इस काम को तुम्हीं करो तो अच्छा रहेगा।" इस तरह अगर मुझे कोई काम मुश्किल लगता, तो मैं उसे अपनी साथी पर डाल देती थी। बाद में, वह मुझसे बोली, "जबसे हम लोग मिले हैं, तुम एक ही बात कहती रहती हो कि तुम्हारी कार्यक्षमता कम है। लेकिन तुम्हारे साथ कुछ दिन रहकर, मैंने एक बात पर गौर किया है कि तुम काम में कोई न कोई समस्या ढूँढ़ लेती हो। मुझे नहीं लगता कि तुम्हारी कार्यक्षमता उतनी कम है, लेकिन जब कभी तुम्हें काम करने में मुश्किल आती है, तो तुम यही कहना शुरू कर देती हो कि तुम्हारी कार्यक्षमता बहुत कम है। कभी-कभी तो तुम अपना काम दूसरे के सिर पर डाल देती हो। मुझे समझ में नहीं आता कि किस मंशा से तुम हमेशा अपनी कम कार्यक्षमता का ढिंढोरा पीटती रहती हो—मुझे तो लगता है कि तुम सिर्फ ढोंग कर रही हो!" यह सुनकर मैं अवाक रह गई, पर मेरे मन में एक खीज-सी पैदा हो गई : "जब मैं कहती हूँ कि मेरी कार्यक्षमता कम है, तो मैं सच बोल रही होती हूँ। तुम्हें तथ्यों का पता नहीं है, तुमने मुझे गलत समझा है।" बाद में, मैंने इस बात पर गहराई से सोचा कि बहन ने ऐसा क्यों कहा। मैं झूठ नहीं कह रही थी कि मेरी कार्यक्षमता कम है—तो वह मेरी मंशा पर सवाल कैसे उठा सकती है? मैं इस बात को समझ नहीं पा रही थी।

एक बार, अपने सहकर्मियों के साथ सभा के दौरान, मैंने दूसरे भाई-बहनों से अपनी इस दुविधा पर चर्चा की। मैंने एक-एक करके उन्हें वे सारे कारण बताए जिनकी वजह से मुझे लगता था कि मेरी कार्यक्षमता कम है : मिसाल के तौर पर, मेरी टाइपिंग धीमी थी, मेरा लिखने का तरीका इतना अच्छा नहीं था। जब मैं अपने साथी के साथ काम करती थी, तो टाइपिंग और संपादन का ज्यादातर काम वही करती थी, और जब कलीसिया के कामों की बात आती थी, तो कोई गलती तुरंत उसकी पकड़ में आ जाती थी, जबकि मेरी गति बहुत धीमी थी, वगैरह। मेरी बात सुनकर, हमारे अगुआ भाई लीऊ बोले, "बहन, क्या इन बातों के आधार पर हम तय करते हैं कि किसी की कार्यक्षमता अच्छी है या खराब? क्या यह सत्य के अनुरूप है? क्या यह परमेश्वर की इच्छा के अनुरूप है? हम सब जानते हैं कि दुनिया में लोग प्रतिभा और बुद्धि की बहुत कद्र करते हैं। जो हाज़िरजवाब होते हैं, अच्छा बोलते हैं, दुनियादारी के मामलों में कुशल होते हैं, वे अच्छी कार्यक्षमता वाले होते हैं, और जो लोग बोलने में अटपटे होते हैं, अज्ञानी और कम पढ़े-लिखे होते हैं, उन्हें कम कार्यक्षमता वाला समझा जाता है; अविश्वासी इस चीज को इसी तरह से देखते हैं। हम परमेश्वर में विश्वास रखने वालों को चीजों को परमेश्वर के वचनों के आधार पर देखना चाहिए। क्या इस मामले में हमने परमेश्वर की इच्छा को जानने का प्रयास किया है? परमेश्वर किस आधार पर तय करता है कि किसी की कार्यक्षमता अच्छी है या कम है? और यह अच्छी और ख़राब कार्यक्षमता क्या होती है?" मैं अपना सिर हिलाती रही। भाई लीऊ ने सहभागिता जारी रखते हुए कहा : "आइए परमेश्वर के वचनों का एक अंश पढ़ें : 'हम लोगों की क्षमता का मूल्यांकन कैसे करेंगे? उनकी क्षमता को मापने का सबसे सटीक तरीका इस बात पर आधारित है कि वे किस हद तक सत्य को समझते हैं। कुछ लोग बहुत जल्दी कोई विशेषज्ञता हासिल कर लेते हैं, लेकिन जब वे सत्य सुनते हैं, तो उलझ-से जाते हैं और ऊँघने लगते हैं, वे घबरा जाते हैं, वे जो कुछ भी सुनते हैं उसे समझ नहीं पाते, और न ही वे यह समझ पाते हैं कि वे क्या सुन रहे हैं—यही तुच्छ क्षमता होती है। कुछ लोगों को यदि तुम बताओ कि वे तुच्छ क्षमता के हैं तो वे असहमत होते हैं। उन्हें लगता है कि उनके पास उच्च शिक्षा और जानकारी होने का मतलब है कि वे अच्छी क्षमता के हैं। क्या एक अच्छी शिक्षा उच्च क्षमता को प्रदर्शित करती है? ऐसा नहीं होता। लोगों की क्षमता को इस आधार पर मापा जाता है कि वे परमेश्वर के वचनों और सत्य को किस हद तक समझते हैं। यह इसे जानने का सबसे अधिक मानक, सबसे सटीक तरीका है। किसी अन्य माध्यम से किसी की क्षमता को मापने की कोशिश करने से कोई फ़ायदा नहीं है। कुछ लोग वाक्-चतुर और हाज़िरजवाब होते हैं, और वे वास्तव में दूसरों के साथ मेल-मिलाप करने में अच्छे होते हैं—लेकिन जब वे परमेश्वर के वचन पढ़ते हैं और उपदेश सुनते हैं, तो वे कुछ भी नहीं समझ पाते। जब वे अपने अनुभवों और गवाही की बातें करते हैं, तो वे अनाड़ी साबित होते हैं, और सभी को समझ में आ जाता है कि उनमें कोई आध्यात्मिक समझ नहीं है। ये लोग अच्छी क्षमता वाले नहीं हैं'("अंत के दिनों के मसीह की बातचीत के अभिलेख" में 'अपने कर्तव्‍य को उचित ढंग से पूरा करने के लिए सत्‍य की समझ अत्‍यन्‍त महत्त्वपूर्ण है')। परमेश्वर के इन वचनों से हम इस बात को समझ सकते हैं कि किसी की कार्यक्षमता अच्छी है या कम है, यह इस बात पर निर्भर करता है कि परमेश्वर के वचनों को समझने की उसकी योग्यता कितनी है। जब अविश्वासी लोग किसी को प्रतिभाशाली या स्मार्ट कहते हैं तो उनका यह मतलब नहीं होता। अच्छी कार्यक्षमता वाले लोग परमेश्वर के वचनों को पढ़कर परमेश्वर की इच्छा को समझ सकते हैं, वे लोग अभ्यास का मार्ग ढूँढ़कर सत्य में प्रवेश कर सकते हैं, और परमेश्वर की अपेक्षानुसार अभ्यास कर सकते हैं। जबकि दूसरी ओर, ऐसे लोग भी हैं जो स्मार्ट दिखते हैं, और दुनियादारी के मामलों में भी कुशल होते हैं—लेकिन परमेश्वर के वचनों के सत्य का सामना करते ही वे चकरा जाते हैं। ऐसे लोगों को अच्छी कार्यक्षमता वाला नहीं कहा जा सकता। यह बिल्कुल वैसे ही है जैसे कोई जानकार और शिक्षित व्यक्ति देखने में तो बड़ा प्रतिभाशाली और अक्लमंद लगता है, लेकिन वह परमेश्वर के वचनों के सत्य को समझने में सक्षम नहीं होता। ऐसी बातों में कुछ लोगों का नजरिया तो बहुत ही बेतुका होता है। इसलिए, ऊँची शिक्षा पा लेना, हाज़िरजवाब और सक्षम होना अच्छी कार्यक्षमता होने का परिचायक नहीं है, न ही ये वे मानक हैं जिनसे किसी की कार्यक्षमता को मापा जाता है। मुख्य बात यह है कि क्या लोग आत्मा को समझते हैं, क्या लोग सत्य को समझने में सक्षम हैं। किसी की कार्यक्षमता अच्छी है या कम है, इसे मापने के लिए हम अपनी अवधारणाओं और कल्पनाओं का सहारा नहीं ले सकते!" इतना सुनकर, मुझे अचानक रोशनी दिखाई दी : इन बातों से ज़ाहिर था कि मेरे विचार महज मेरी खुद की अवधारणाएँ और कल्पनाएँ थीं—ये सत्य के अनुरूप नहीं थीं।

फिर, एक बहन ने परमेश्वर के वचनों के दो अंश खोजकर मुझे उन्हें पढ़ने के लिए कहा। परमेश्वर के वचन कहते हैं : "परमेश्वर लोगों के साथ कैसा व्यवहार करता है, यह इस बात पर निर्भर नहीं करता कि उनकी उम्र कितनी है, वे किस तरह के वातावरण में पैदा हुए हैं या वे कितने प्रतिभाशाली हैं। बल्कि वह सत्य के प्रति लोगों के रवैये के आधार पर उनसे व्यवहार करता है और यह रवैया उनके स्वभाव से जुड़ा होता है। यदि सत्य के प्रति तुम्हारा रवैया सही है, स्वीकृति और विनम्रता का है, तो भले ही तुम्हारी क्षमता कम हो, परमेश्वर फिर भी तुम्हें प्रबुद्ध करेंगे और तुम्हें कुछ न कुछ हासिल करने देंगे। अगर तुम्हारे पास अच्छी क्षमता है लेकिन तुम हमेशा अभिमानी बने रहते हो, निरंतर यह सोचते हो कि तुम ही सही हो और हमेशा दूसरों की कही किसी भी बात को स्वीकार करने के लिए अनिच्छुक रहते हो, और हमेशा प्रतिरोध करते हो, तो परमेश्वर तुम्हारे अंदर काम नहीं करेगा। परमेश्वर यही कहेगा कि तुम्हारा स्वभाव बुरा है और तुम कुछ भी पाने के लायक नहीं हो। परमेश्वर उस चीज़ को भी ले लेगा जो कभी तुम्हारे पास था। इसे ही उजागर किया जाना कहते है"("अंत के दिनों के मसीह की बातचीत के अभिलेख" में 'सत्य का अभ्यास करके ही कोई सामान्य मानवता से युक्त हो सकता है')। "जब कोई व्यक्ति गंभीर, जिम्मेदार, समर्पित, और कड़ी मेहनत करने वाला होता है, तो काम सही तरीके से पूरा किया जाएगा। कभी-कभी तुम्हारा मन ऐसा नहीं होता और तुम साफ-साफ नज़र आने वाली गलती को भी ढूँढ या पकड़ नहीं पाते। अगर किसी का ऐसा मन हो तो पवित्र आत्मा की प्रेरणा और मार्गदर्शन से वह समस्या को पहचानने में सक्षम हो जाएगा। किंतु अगर पवित्र आत्मा तुम्हारा मार्गदर्शन करे और तुम्हें ऐसी जागरूकता दे, तुम्हें यह बोध कराए कि कुछ गलत है, पर फिर भी तुम्हारा मन ऐसा न हो, तो भी तुम समस्या को पहचान नहीं हो पाओगे। तो इससे क्या पता चलता है? लोगों का सहयोग बहुत ही महत्वपूर्ण है, उनके दिल बहुत ही महत्वपूर्ण हैं, और वे अपने सोच और विचार को किस दिशा में ले जाते हैं, वह भी बहुत महत्वपूर्ण है। जहां तक लोगों के इरादों और कर्तव्यों के निर्वहन में उनके द्वारा किये जाने वाले प्रयासों की बात है, परमेश्वर इसकी जाँच करता है और इसे देख सकता है। यह महत्वपूर्ण है कि अपने कार्य करते समय लोग उसमें अपने पूरे दिल और पूरी शक्ति का प्रयोग करें। उनका सहयोग भी काफी महत्वपूर्ण है। किसी व्यक्ति ने जिन कर्तव्यों को पूरा किया है उस पर और अपने पिछले कार्यों पर कोई पछतावा न हो, इसके लिए प्रयास करना और उस स्थिति तक पहुंचना, जहां उस पर परमेश्वर का कोई ऋण बाकी न रहे—अपना पूरा दिल और अपनी पूरी शक्ति लगाने का यही अर्थ है"("अंत के दिनों के मसीह की बातचीत के अभिलेख" में 'अपना कर्तव्‍य करते हुए गैरज़िम्‍मेदार और असावधान होने की समस्‍या का समाधान कैसे करें')। जब मैंने परमेश्वर के वचन पढ़ लिए तो बहन ने कहा, "परमेश्वर के वचन बताते हैं कि अपने कर्तव्य का निर्वाह करते समय हमारा रवैया बहुत महत्वपूर्ण होता है—यह बहुत मायने रखता है। अगर हमारी मानसिकता सही है, अगर हम अपने कर्तव्य पालन में अपना पूरा दिल, पूरी ऊर्जा लगा सकते हैं, तो परमेश्वर हमें कर्तव्य पालन के प्रति हमारे रवैये के अनुसार देखेगा, और उसी के मुताबिक हमसे पेश आएगा। अगर हमारी कार्यक्षमता कम भी है, तो भी परमेश्वर हमें प्रबुद्ध करेगा और हमारा मार्गदर्शन करेगा। अगर हमारी कार्यक्षमता अच्छी है, लेकिन हमारी मानसिकता सही नहीं है, और हम कोई कीमत चुकाने और परमेश्वर का साथ देने को तैयार नहीं हैं, या अगर हम घमंडी और अड़ियल हैं या केवल दौलत और शोहरत कमाने के लिए काम करते हैं, तो हम न केवल अपने कर्तव्य के पालन में कोताही करेंगे, बल्कि परमेश्वर भी हमें नकार देगा। यही परमेश्वर की धार्मिकता है। अगर हम अपने आसपास के भाई-बहनों को परमेश्वर के वचनों के जरिए देखें, तो हम पाएँगे कि कुछ की कार्यक्षमता तो साधारण है लेकिन अपने कर्तव्य के प्रति उनमें सही अभिप्रेरणा है; मुश्किलों में वे सत्य को खोजने का दायित्व अपने ऊपर लेते हैं, सिद्धांतों में प्रवेश पर ध्यान देते हैं, और अपने कर्तव्य पालन में निरंतर और ज्यादा प्रभावी होते जाते हैं। जबकि दूसरी ओर ऐसे भाई-बहन भी होते हैं, जो हमें विशेष रूप से अच्छी कार्यक्षमता वाले दिखते हैं, जिनमें परमेश्वर के वचनों की शुद्ध समझ होती है, लेकिन वे दम्भी और आत्मसंतुष्ट होते हैं, वे दूसरों की सलाह को नहीं मानते, जब कभी उन्हें अपने काम में छोटी-मोटी सफलता मिलती है, तो वे परमेश्वर की महिमा को अपनी महिमा मान लेते हैं। हर मौके पर वे खुद का दिखावा करते हैं, लाभ और शोहरत के लिए संघर्ष करते हैं। कुछ लोग कलीसिया के कार्य को बाधित करते हैं, और ऐसे लोगों को कर्तव्य निभाने की पात्रता से ही वंचित कर दिया जाता है। कुछ लोग कई बुरे कर्मों को करने के बाद मसीह-विरोधी हो जाते हैं और उन्हें कलीसिया से निष्कासित कर दिया जाता है। इन तथ्यों से साफ जाहिर है कि किसी व्यक्ति की अच्छी या कम कार्यक्षमता से यह तय नहीं होता कि उसे परमेश्वर की सराहना प्राप्त होगी या नहीं; महत्वपूर्ण यह है कि वह सत्य का अनुसरण और पूरे दिलोदिमाग से अपने कर्तव्य का पालन करता है या नहीं।"

फिर, भाई-बहन अपने-आपको अपनी अवधारणाओं और कल्पनाओं के अनुसार परिभाषित करने के ख़तरों और नतीजों पर चर्चा करते हुए अपने-अपने अनुभव बताने लगे। तब मुझे एहसास हुआ कि सत्य को न समझना कितनी बड़ी बेवकूफ़ी थी; मैं सत्य की खोज करने के बजाय, अपनी अवधारणाओं और कल्पनाओं में रहते हुए, खुद को इस हद तक कम कार्यक्षमता वाली बताती रही कि अक्सर अपने मुश्किल काम दूसरों के मत्थे मढ़ती रही। मैंने न तो खुद को सुधारा, न परमेश्वर पर भरोसा किया, और न ही इन बाधाओं को पार करने के लिए कोई मेहनत की। इसका नतीजा यह हुआ कि मैं जिन कामों को करने के काबिल थी, उन कामों को भी नहीं कर पाई। मैं न केवल वास्तविक प्रशिक्षण या सत्य और जीवन में विकास के अयोग्य हो गई, बल्कि इसका सीधा असर मेरे कर्तव्य पालन की प्रभावशीलता पर भी पड़ रहा था। मुझे याद आया कि मैं जिस बहन के साथ काम कर रही थी, वह कितनी जल्दी समस्या का पता लगा लेती थी। हालाँकि यह उसकी सहज कार्यक्षमता का हिस्सा था, लेकिन बड़ी बात यह थी कि अपने कर्तव्यनिष्ठ और ज़िम्मेदार रवैये के कारण, वह परमेश्वर पर भरोसा रखकर आने वाली मुश्किलों का सामने से मुकाबला कर पाती थी। तब जाकर उसे पवित्र आत्मा की प्रबुद्धता और प्रकाशन प्राप्त हुआ था। जबकि मैं आने वाली समस्याओं से बचने की कोशिश करती थी, और उस फंदे से निकलने के लिए कम कार्यक्षमता का बहाना बनाती थी। मैंने परमेश्वर पर भरोसा नहीं किया और प्रासंगिक सत्य की खोज के द्वारा समस्या को सुलझाने का प्रयास नहीं किया। इसका अर्थ यह था कि मैं पवित्र आत्मा का कार्य प्राप्त नहीं कर पाई थी। इससे मुझे समझ में आया कि परमेश्वर सबके प्रति न्यायसंगत और धार्मिक है। सहभागिता के द्वारा, मैंने यह भी जाना कि परमेश्वर हमसे वही अपेक्षा रखता है, जिसके हम काबिल हैं। वह "सुई का काम तलवार से" नहीं लेता। मुझे अपनी तरफ से सही ढंग से काम करना चाहिए, अपनी कार्यक्षमता पर ध्यान देने की बजाय मुझे अपनी सारी ऊर्जा को अपने काम में लगा देना चाहिए। मुझे सत्य के सिद्धांतों की खोज और उन पर विचार करना चाहिए, दूसरों के गुणों से सीखना चाहिए, दूसरों की राय लेनी चाहिए, और अपने वास्तविक अभ्यास में उसे शामिल करना चाहिए—इससे समय के साथ, मुझे अवश्य इसका लाभ मिलेगा और मेरा विकास होगा।

इसके बाद, मेरे कानों में बहन द्वारा की गई मेरी आलोचना गूँजती रही : "मुझे समझ में नहीं आता कि किस मंशा से तुम हमेशा अपनी कम कार्यक्षमता का ढिंढोरा पीटती रहती हो।" वह सही कह रही थी—मैं तुरंत कह देती थी कि मेरी कार्यक्षमता कम है। वे कौनसी मंशाएं थीं और वह कौनसा भ्रष्ट स्वभाव था जो मुझे गुप्त रूप से नियंत्रित कर रहे थे?

एक दिन, मैंने परमेश्वर के ये वचन पढ़े : "यह देखने के लिए कि तुम एक सही व्यक्ति हो या नहीं, तुम्हें सावधानीपूर्वक स्वयं की जाँच करनी चाहिए। क्या तुम्हारे लक्ष्य और इरादे मुझे ध्यान में रखकर बनाए गए हैं? क्या तुम्हारे शब्द और कार्य मेरी उपस्थिति में कहे और किए गए हैं? मैं तुम्हारी सभी सोच और विचारों की जाँच करता हूँ। क्या तुम दोषी महसूस नहीं करते? तुम दूसरों को झूठा चेहरा दिखाते हो और शांति से आत्म-धार्मिकता का दिखावा करते हो; तुम यह अपने बचाव के लिए करते हो। तुम यह अपनी बुराई छुपाने के लिए करते हो, और किसी दूसरे पर उस बुराई को थोपने के तरीके भी सोचते हो। तुम्हारे दिल में कितना विश्वासघात भरा हुआ है!" (वचन, खंड 1, परमेश्वर का प्रकटन और कार्य, आरंभ में मसीह के कथन, अध्याय 13)। परमेश्वर के वचनों को पढ़ने के बाद, मैं खुद पर विचार करने लगी : जब कोई ऐसा काम आता था, जो मैंने पहले कभी नहीं किया होता था, तो मैं पहला काम यह करती थी कि मैं भाई-बहनों को अपनी कम कार्यक्षमता के बारे में बता देती थी, क्योंकि मुझे डर रहता था कि अगर मैंने काम को अच्छे ढंग से नहीं किया तो मैं उनकी नजरों में गिर जाऊँगी। मैं ऐसा अपने मान-सम्मान और पद-प्रतिष्ठा के लिए करती थी। इसका आशय यह होता था कि अगर मुझसे कोई काम ठीक से नहीं हुआ, तो इसमें मेरी कोई गलती नहीं है; ऐसा नहीं है कि इस काम में मैंने अपनी सारी ऊर्जा नहीं लगाई, बल्कि यह काम मेरी कार्यक्षमता से परे है। जब कभी मुझे अपने काम में कोई मुश्किल आती थी, तो मैं उसका सामना करने के लिए कोई तकलीफ उठाने या मेहनत करने के लिए तैयार नहीं होती थी। मैं जिम्मेदारी लेने से भी डरती थी। इसलिए मैं काम को किसी और के सिर मढ़ने के लिए अपनी कम कार्यक्षमता का बहाना बना देती थी, ताकि लोगों को लगे कि मैं तर्कपूर्ण हूँ और खुद को जानती हूँ। करीब-करीब हर बार जब भी कोई परेशानी आती और कोई कीमत चुकानी होती, या जिम्मेदारी लेनी होती, तो मैं पीछे हट जाती थी। दरअसल, मैं आपसी संबंधों के इस शैतानी फलसफे के अनुसार जीती थी कि "ज्ञानी लोग आत्म-रक्षा में अच्छे होते हैं वे बस गलतियाँ करने से बचते हैं।" यह बात मुझे काफी होशियारी भरी लगती थी—जिम्मेदारी से बचने के लिए अनुचित तरीकों का इस्तेमाल करना—जबकि सच्चाई यह थी कि इस चक्कर में मैंने सत्य को खोजने और समझने के बहुत-से अवसर गँवा दिए थे। दरअसल, परमेश्वर हर इंसान को जो कार्यक्षमता देता है, वह संबंधित उद्देश्य के लिए उपयुक्त होती है; फिर भी पवित्र आत्मा के कार्य को हासिल करने और अपना कर्तव्य ठीक से निभाने के लिए, मैं जो कुछ करने के काबिल थी, उसके अनुसार मैंने अपनी पूरी शक्ति नहीं लगाई; बल्कि, हमेशा सत्य के अभ्यास से बचने, और परमेश्वर को भ्रम में रखने और धोखा देने के लिए मैं अपनी कम कार्यक्षमता का बहाना बनाती रही। क्या यह चालाकी और दुष्टता नहीं है? इस तरह से मुझे परमेश्वर का मार्गदर्शन कैसे मिल सकता था?

परमेश्वर के वचन कहते हैं, "'भले ही मेरी क्षमता कम है, मेरे पास एक ईमानदार हृदय है।' जब ज़्यादातर लोग इस पंक्ति को सुनते हैं, तो वे अच्छा महसूस करते हैं, है ना? इस बात में लोगों से परमेश्वर की अपेक्षाएं शामिल हैं। कौन सी अपेक्षाएं? अगर लोगों में क्षमता की कमी है, तो दुनिया यहीं खत्म नहीं हो जाती, लेकिन उनके पास एक ईमानदार हृदय होना चाहिये, और इस तरह, वे परमेश्वर की प्रशंसा पाने में सक्षम होंगे। इससे कोई फ़र्क नहीं पड़ता कि तुम्हारी स्थिति कैसी है, तुम्हें एक ईमानदार व्यक्ति होना चाहिये, ईमानदारी से बोलना चाहिए, ईमानदारी से काम करना चाहिये, अपने पूरे दिलो-दिमाग से अपना कर्तव्य पूरा करने में सक्षम होना चाहिये, और भरोसेमंद होना चाहिए, तुम्हें अपने काम से जी नहीं चुराना चाहिये, कपटी या धोखेबाज नहीं होना चाहिये, मक्कार नहीं होना चाहिये, दूसरों को चकमा देने की कोशिश नहीं करनी चाहिये, या घुमा-घुमा कर बात नहीं करनी चाहिये; तुम्हें सत्य से प्रेम करने वाला और उसकी खोज करने वाला व्यक्ति बनना चाहिये। ... तुम कहते हो, 'मेरी क्षमता कम है, लेकिन दिल से ईमानदार हूँ।' लेकिन, जब तुम्हें कोई कर्तव्य पूरा करने के लिए दिया जाता है, तो तुम पीड़ा सहने से या इस बात से डरते हो कि अगर तुमने इसे अच्छी तरह से पूरा नहीं किया तो तुम्हें इसकी ज़िम्मेदारी लेनी होगी, इसलिये तुम इससे बचने के लिये बहाने बनाते हो और उसे पूरा करवाने के लिए दूसरों के नाम सुझाते हो। क्या यह एक ईमानदार व्यक्ति की अभिव्यक्ति है? बिल्कुल भी ऐसा नहीं है। तो फिर, एक ईमानदार व्यक्ति को कैसे व्यवहार करना चाहिये? उन्हें अपने कर्तव्यों को स्वीकार करना चाहिये और उसका पालन करना चाहिये, और फिर अपनी सर्वोत्तम क्षमता के अनुसार उसे पूरा करने में पूरी तरह से समर्पित होना चाहिये, परमेश्वर की इच्छा को पूरा करने का प्रयास करना चाहिये। यह कई तरीकों से व्यक्त क्या जाता है। एक तरीका यह है कि तुम्हें अपने कर्तव्य को ईमानदारी से स्वीकार करना चाहिये, तुम्हें किसी और चीज़ के बारे में नहीं सोचना चाहिये, और अधूरे मन से इसके लिए तैयार नहीं होना चाहिये। अपने खुद लाभ के लिये जाल न बिछाओ। यह ईमानदारी की अभिव्यक्ति है। दूसरा तरीका है इसमें पूरी जी-जान लगा देना। तुम कहते हो, 'यह वो सब कुछ है जो मैं कर सकता हूँ; मैं सब लगा दूंगा, और सब पूरी तरह से परमेश्वर को समर्पित कर दूंगा।' क्या यह ईमानदारी की अभिव्यक्ति नहीं है? तुम अपना सब कुछ और जो कुछ भी तुम कर सकते हो, उसे समर्पित कर देते हो—यह ईमानदारी की एक अभिव्यक्ति है"("अंत के दिनों के मसीह की बातचीत के अभिलेख" में 'केवल ईमानदार व्यक्ति बनकर ही कोई वास्तव में ख़ुश हो सकता है')। परमेश्वर के वचनों ने मुझे अभ्यास का मार्ग दिखाया : परमेश्वर लोगों की अच्छी या कम कार्यक्षमता की परवाह नहीं करता; मुख्य बात यह है कि उनका दिल ईमानदार है या नहीं, वे सत्य को स्वीकार करके उसे अभ्यास में ला सकते हैं या नहीं। हालाँकि मेरी कार्यक्षमता कम है, और मैं सत्य को थोड़ी धीमी गति से समझती हूँ, और कभी-कभी मैं धर्म-सिद्धांत का अनुसरण करती हूँ; पर अगर मेरा हृदय ईमानदार है, और अगर अपनी भ्रष्टता को दूर करने के लिए मैं निरंतर सत्य का अनुसरण करती हूँ, और अगर अपने कर्तव्य के निर्वहन के दौरान मैं परमेश्वर की अपेक्षा के अनुसार काम करने के लिए अपनी पूरी ताकत लगा सकती हूँ, तो मुझे परमेश्वर का मार्गदर्शन और आशीष प्राप्त होंगे, और फिर धीरे-धीरे मैं सत्य को समझ पाऊँगी। सत्य में प्रवेश करते हुए, मैं अपनी कम कार्यक्षमता से जुड़ी कमियों को दूर कर पाऊँगी, और इस तरह मैं चीजों को और बेहतर ढंग से समझने और देखने लगूँगी। परमेश्वर की इच्छा को समझने के बाद, और बेहतर ढंग से काम करने के लिए मैं परमेश्वर पर भरोसा करने लगी। अब जिन चीजों को मैं समझती नहीं थी, उन्हें दूसरों पर डालने के बजाय, मैं खुद ही जानने-समझने का भरसक प्रयास करने लगी। परमेश्वर का धन्यवाद! परमेश्वर की अपेक्षाओं के अनुसार अभ्यास करने पर, अब मैं भी अपने कर्तव्य में आनी वाली समस्याओं को समझने लगी—हालाँकि ऐसे अवसर भी आते थे, जब कुछ मसले थोड़े ज्यादा जटिल होते थे और मुझे समझ में नहीं आते थे, लेकिन भाई-बहनों के साथ सत्य के सिद्धांतों की खोज करके, मुझे वे भी धीरे-धीरे समझ में आने लगते थे। अपने कर्तव्य का निर्वाह करते समय, अब मैं ज्यादा मुक्त और हल्का महसूस करती थी।

परमेश्वर ने मेरे लिए जिस परिवेश को बनाया था, उसके ज़रिए मुझे अपनी भ्रष्टता और कमियों का कुछ एहसास हुआ, और मैं इस बात के प्रति जागरुक हुई कि अपनी कार्यक्षमता के साथ समस्याओं का सामना किस ढंग से करना है। पहले, कर्तव्य का निर्वाह करते समय मैं सत्य की खोज पर ध्यान नहीं देती थी, न ही मैं अपने भ्रष्ट स्वभाव को दूर करने की कोशिश करती थी। मैं हर बात को केवल अपनी अवधारणाओं और कल्पनाओं के चश्मे से ही देखती थी, इसका परिणाम यह हुआ कि मैं चीजों से कटने लगी, और मैंने यह कहकर दायित्वों से बचना शुरू कर दिया कि यह काम मेरी कार्यक्षमता से बाहर है। मेरा कर्तव्य-निर्वहन पूरी तरह से लापरवाही से भरा था। मैं कलीसिया के काम को अटकाने लगी और इसका नुकसान मुझे अपने जीवन में भी उठाना पड़ा। अब मैं समझ गई हूँ कि परमेश्वर ने हर इंसान की कार्यक्षमता को पहले से निर्धारित कर दिया है और यह परमेश्वर के महिमामयी इरादों का एक हिस्सा है। मेरी कार्यक्षमता भले ही अच्छी हो या कम हो, यह मेरे लिए कोई बाधा नहीं बननी चाहिए। भविष्य में, मैं हर चीज में सत्य की खोज करूँगी, सिद्धांतों के अनुसार आचरण करूँगी, और परमेश्वर को संतुष्ट करने के लिए एक ईमानदार इंसान बनूँगी।

18. मुझे अपनी गलतफहमियों और रक्षात्मक-प्रवृत्ति से नुकसान हुआ

सुशिंग, चीन

कुछ समय पहले, हमारी कलीसिया की अगुआ ने अपना पद गँवा दिया क्योंकि उसने न तो सत्य का अनुशीलन किया और न ही कोई व्यावहारिक काम किया। उसकी जगह भाई-बहनों ने मुझे चुन लिया। चुनाव के नतीजों ने मुझे चिंतित कर दिया। अगुआ होने का अर्थ है सत्य की समझ होना और दूसरों के जीवन प्रवेश में आने वाली कठिनाइयों को सुलझाने की क्षमता रखना। इसका अर्थ बोझ उठाना और व्यावहारिक काम करना भी है। एक अगुआ के रूप में मैं पहले भी कई बार सेवा कर चुकी थी, लेकिन हमेशा मुझे पद से इसलिए हटा दिया गया क्योंकि मैं नाम और रुतबे के पीछे भागती थी और व्यावहारिक काम करने में विफल रही थी। मुझे पता था कि अगर मैंने इस बार अपना काम अच्छी तरह से नहीं किया, तो परमेश्वर के घर और कलीसिया के सदस्यों के जीवन प्रवेश को बाधित करने के कारण मुझे या तो फिर से बर्खास्त कर दिया जाएगा या मुझे उजागर कर हटा दिया जाएगा। मुझे फिर से अगुआ बनने या ऊँचा रुतबा पाने में कोई दिलचस्पी नहीं थी; मैं तो बस सिर नीचा रखकर ठीक से अपना कर्तव्य निभाना चाहती थी। इसलिए, मैंने उसी समय यह कहकर प्रस्ताव ठुकरा दिया, "नहीं, मैं इस कार्य के योग्य नहीं हूँ," और भी कई तरह के बहाने बनाए। मुझे विश्वास था कि यह तर्कसंगत और आत्म-जागरुकता थी, लेकिन बाद में भाई-बहनों के साथ संगति के माध्यम से मुझे एहसास हुआ कि अगुआई की भूमिका निभाने की मेरी अनिच्छा इसलिए थी क्योंकि मैं "जो जितना बड़ा होता है वह उतना ही जोर से गिरता है" और "शीर्ष पर वह अकेला होता है" जैसे शैतानी विष के नियंत्रण में थी। मुझे लग रहा था कि अगुआ होना खतरनाक है, यह मुझे किसी भी समय उजागर होने और हटा दिए जाने के जोखिम में डाल देगा। मैंने सैद्धांतिक रूप से समझ लिया था कि इस पर मेरी सोच सत्य के अनुरूप नहीं है। मैंने अगुआई के कर्तव्य को तो स्वीकार कर लिया, लेकिन मैं अपने कर्तव्य से जुड़ी चिंताओं से मुक्त नहीं हो पायी क्योंकि मैं उस मानसिक स्थिति को नहीं सुधार पायी। मैं खराब प्रदर्शन करने और हटा दिए जाने से डरती थी, इसलिए मैं रक्षात्मकता और गलतफहमी की स्थिति में जी रही थी। उस दौरान, मेरी स्थिति बिगड़ती ही गयी; मेरी प्रार्थनाओं में कोई उत्साह नहीं था, परमेश्वर के वचनों को पढ़कर मुझे कोई प्रकाश नहीं मिला, और मैं अपने कर्तव्य के प्रति कोई उत्साह नहीं जुटा पायी। मैं पूरी तरह से भ्रम की स्थिति में जी रही थी। पीड़ा की स्थिति में, मैंने परमेश्वर को पुकारा : "हे परमेश्वर! मैं बहुत विद्रोही हूँ; इस कर्तव्य का निर्वहन करते हुए मैं समर्पण नहीं कर सकती। हे परमेश्वर, मेरा मार्गदर्शन कर ताकि मैं स्वयं को जान सकूँ और तेरा आज्ञापालन कर सकूँ।"

प्रार्थना करने के बाद, मैंने परमेश्वर के वचनों का यह अंश पढ़ा : "मैं उन लोगों में प्रसन्नता अनुभव करता हूँ जो दूसरों पर शक नहीं करते, और मैं उन लोगों को पसंद करता हूँ जो सच को तत्परता से स्वीकार कर लेते हैं; इन दो प्रकार के लोगों की मैं बहुत परवाह करता हूँ, क्योंकि मेरी नज़र में ये ईमानदार लोग हैं। यदि तुम धोखेबाज हो, तो तुम सभी लोगों और मामलों के प्रति सतर्क और शंकित रहोगे, और इस प्रकार मुझमें तुम्हारा विश्वास संदेह की नींव पर निर्मित होगा। मैं इस तरह के विश्वास को कभी स्वीकार नहीं कर सकता। सच्चे विश्वास के अभाव में तुम सच्चे प्यार से और भी अधिक वंचित हो। और यदि तुम परमेश्वर पर इच्छानुसार संदेह करने और उसके बारे में अनुमान लगाने के आदी हो, तो तुम यकीनन सभी लोगों में सबसे अधिक धोखेबाज हो। तुम अनुमान लगाते हो कि क्या परमेश्वर मनुष्य जैसा हो सकता है : अक्षम्य रूप से पापी, क्षुद्र चरित्र का, निष्पक्षता और विवेक से विहीन, न्याय की भावना से रहित, शातिर चालबाज़ियों में प्रवृत्त, विश्वासघाती और चालाक, बुराई और अँधेरे से प्रसन्न रहने वाला, आदि-आदि। क्या लोगों के ऐसे विचारों का कारण यह नहीं है कि उन्हें परमेश्वर का थोड़ा-सा भी ज्ञान नहीं है? ऐसा विश्वास पाप से कम नहीं है! कुछ ऐसे लोग भी हैं, जो मानते हैं कि जो लोग मुझे खुश करते हैं, वे बिल्कुल ऐसे लोग हैं जो चापलूसी और खुशामद करते हैं, और जिनमें ऐसे हुनर नहीं होंगे, वे परमेश्वर के घर में अवांछनीय होंगे और वे वहाँ अपना स्थान खो देंगे। क्या तुम लोगों ने इतने बरसों में बस यही ज्ञान हासिल किया है? क्या तुम लोगों ने यही प्राप्त किया है? और मेरे बारे में तुम लोगों का ज्ञान इन गलतफहमियों पर ही नहीं रुकता; परमेश्वर के आत्मा के खिलाफ तुम्हारी निंदा और स्वर्ग की बदनामी इससे भी बुरी बात है। इसीलिए मैं कहता हूँ कि ऐसा विश्वास तुम लोगों को केवल मुझसे दूर भटकाएगा और मेरे खिलाफ बड़े विरोध में खड़ा कर देगा" (वचन, खंड 1, परमेश्वर का प्रकटन और कार्य, पृथ्वी के परमेश्वर को कैसे जानें)। परमेश्वर के वचनों के न्याय और प्रकाशन ने मेरे दिल में डर पैदा कर दिया, खासतौर से उस भाग ने जिसमें कहा गया है, "और मेरे बारे में तुम लोगों का ज्ञान इन गलतफहमियों पर ही नहीं रुकता; परमेश्वर के आत्मा के खिलाफ तुम्हारी निंदा और स्वर्ग की बदनामी इससे भी बुरी बात है।" वह मेरे लिए बेहद मार्मिक था। रक्षात्मकता और भ्रम की स्थिति में होने के कारण मैं परमेश्वर का विरोध और निंदा कर रही थी। मुझे वो समय याद आया जब मुझे अगुआई की भूमिका से हटा दिया गया था, क्योंकि मैंने सत्य का अनुसरण नहीं किया था, बल्कि मैं सिर्फ नाम और रुतबे के पीछे भाग रही थी, मैं चाहती थी कि लोग मुझे पूजें और मेरा सम्मान करें। मैं परमेश्वर से विपरीत मार्ग पर चल रही थी। पद से हटाए जाने के बाद, परमेश्वर के वचनों ने ही मुझे उसकी इच्छा को समझने के लिए प्रेरित किया; परमेश्वर के वचनों ने ही मुझे अपनी विफलता और नकारात्मकता से बाहर निकाला। और उसके बाद भी, परमेश्वर ने मुझे अपना कर्तव्य निभाने, सत्य का अनुसरण करने और कर्तव्य निभाने के दौरान उससे उद्धार प्राप्त करने का मौका दिया। मुझे एहसास हुआ कि परमेश्वर का मुझे उजागर करने और हटाने का कोई इरादा नहीं था, बल्कि मैं ही अटकलों और शंकाओं से भरी थी, यह सोच रही थी कि परमेश्वर अगुआ के रूप में मेरी सेवा का उपयोग मुझे उजागर करने और मुझसे छुटकारा पाने के लिए कर रहा है। यह परमेश्वर को पूरी तरह से गलत समझना था—यह ईशनिन्दा थी! इसने अंततः मेरे विद्रोही दिल को थोड़ा हिला दिया, मैंने देखा कि भले ही मुझे कई बार बर्खास्त कर दिया गया था, लेकिन मैंने कभी भी उन अनुभवों को सत्य की तलाश करने और आत्म-मंथन करने के अवसर के रूप में इस्तेमाल नहीं किया। बल्कि इससे परमेश्वर के प्रति मेरी गलतफहमी और रक्षात्मकता और बढ़ गयी। मैं ग्लानि और पछतावे से भर गयी।

उसके बाद मैंने परमेश्वर के वचनों का एक और अंश पढ़ा : "जैसे ही भ्रष्ट लोगों को रुतबा हासिल होता है—चाहे वे कोई भी हों—तो क्या वे मसीह विरोधी बन जाते हैं? (अगर वे सत्य की खोज नहीं करते हैं, तो वे मसीह विरोधी बन जाएंगे, लेकिन अगर वे सत्य की खोज करते हैं, तो वे मसीह विरोधी नहीं बनेंगे।) यह पूरी तरह से सत्य नहीं है। तो क्या, जो लोग मसीह विरोधियों के मार्ग पर चलते हैं, वे क्या ऐसा रुतबे के कारण करते हैं? ऐसा तब होता है जब लोग सही मार्ग पर नहीं चलते। उनके पास अनुसरण करने के लिए एक अच्छा मार्ग है, फिर भी वे इसका अनुसरण नहीं करते; बल्कि, वे बुराई के मार्ग का अनुसरण करने पर ज़ोर देते हैं। यह उसी तरह है जैसे कि लोग खाना खाते हैं: कुछ लोग ऐसा खाना नहीं खाते जो उनके शरीर को पोषण दे सके और उनके सामान्य जीवन को बनाये रख सके, बल्कि वे ऐसी चीज़ों का सेवन करते हैं जो उन्हें नुकसान पहुँचाती हैं, अंत में, वे खुद ही अपने पाँव पर कुल्हाड़ी मार लेते हैं। क्या लोग इस विकल्प को खुद ही नहीं चुनते हैं? जिन लोगों ने अगुआओं के तौर पर काम किया है और फिर उन्हें हटा दिया गया है, वे लोग किन बातों का प्रचार करते हैं? 'अगुआ मत बनना, और रुतबा हासिल मत करना। रुतबा मिलते ही लोग मुसीबत में पड़ जाते हैं, और परमेश्वर उन्हें उजागर कर देता है! उजागर होने के बाद, वे लोग साधारण विश्वासी की पात्रता भी नहीं रखते, और उन्हें फिर किसी भी तरह का अवसर नहीं मिलता।' वे लोग किस तरह की बातें करते हैं? ज़्यादा से ज़्यादा, यह परमेश्वर के बारे में गलतफहमी दर्शाती है; यह ईश-निंदा है। यदि तुम सही मार्ग पर नहीं चलते, सत्य का अनुशीलन नहीं करते और परमेश्वर का अनुसरण नहीं करते, बल्कि मसीह-विरोधियों के मार्ग पर चलकर पौलुस के मार्ग पर पहुँच जाते हो, तो अंतत: तुम्हारा वही हश्र होता है, वही अंत होता है जो पौलुस का हुआ, फिर भी परमेश्वर को दोष देते हो, परमेश्वर को अधार्मिक कहते हो, तो क्या तुम मसीह-विरोधी होने की असली वस्तु नहीं हो? ऐसे व्यवहार को धिक्कार है!"("अंत के दिनों के मसीह की बातचीत के अभिलेख" में 'अपने भ्रष्ट स्वभाव का समाधान करने के लिए होना ही चाहिए अभ्यास का सुनिश्चित मार्ग')। परमेश्वर के वचनों के इस मार्ग ने मुझे दिखाया कि जब लोग मसीह-विरोधी मार्ग अपनाते हैं और हटा दिए जाते हैं, तो ऐसा इसलिए नहीं होता क्योंकि वे रुतबे के जाल में फंसकर तबाह हो गए हैं। इसका मूल कारण है उनका सत्य का अनुसरण न करना; इसका मूल कारण है उनका शोहरत और लाभ पाने के लिए निरंतर प्रयत्नशील रहना, दिखावा करना और झूठी प्रशंसा की कामना करना, कभी-कभी तो लोग दुष्टता की हद तक चले जाते हैं जिससे कलीसिया के काम में बाधा पहुँचती है। जब मैंने गौर किया, तो पाया कि मेरी पिछली विफलताओं का कारण मेरा रुतबा नहीं, बल्कि मेरा अभिमानी स्वभाव था, मैंने अपने कर्तव्य में सत्य का अनुसरण नहीं किया था। बल्कि मैं नाम और रुतबे के पीछे भाग रही थी और ठीक से अपने कर्तव्यों का निर्वहन नहीं कर रही थी। और भी बहुत से भाई-बहन भी अगुआ के पद पर थे, लेकिन उन्होंने सही रास्ता अपनाया। जब उनकी भ्रष्टता प्रकट हुई, उन्हें असफलता मिली या उनसे कोई अपराध हुआ, तो उन्होंने आत्म-चिंतन और आत्म-ज्ञान पर ध्यान केंद्रित किया; उन्होंने अपनी भ्रष्टता को दूर करने के लिए सत्य की खोज पर ध्यान दिया, सत्य-सिद्धांतों के अनुसार कार्य करने पर ध्यान केंद्रित किया। वे समय के साथ अपने काम में अधिक से अधिक सफल भी हुए। सच में रुतबा इंसान का असली रंग दिखाता है। लेकिन जो व्यक्ति सत्य का अनुसरण करता है, फिर वो चाहे कितने भी ऊँचे पद पर हो, वह दुष्टता नहीं करेगा, लेकिन जो लोग सत्य का अनुसरण नहीं करते, फिर भले ही उनके हाथों में सत्ता न हो, अंतत: उन्हें हटा दिया जाएगा। इस सबकी समझ पाने से भी मुझे यह महसूस हुआ कि एक अगुआ के रूप में चुने जाने का मैं इतना विरोध क्यों कर रही थी और मैंने उस पद को अस्वीकार करने के लिए बहाना क्यों बनाया। इसकी मुख्य वजह यह थी कि कई बार बर्खास्त कर दिए जाने के बाद भी, मैं अब भी सत्य का अनुसरण नहीं कर रही थी या अपनी विफलताओं के मूल कारण पर आत्म-चिंतन नहीं कर रही थी, बल्कि मुझे लगा कि मैं अपने पद की वजह से बार-बार ठोकर खा रही हूँ। मैं "जो जितना बड़ा होता है वह उतना ही जोर से गिरता है" और "शीर्ष पर वह अकेला होता है" जैसी भ्रांतियों से ऐसे चिपकी हुई थी, मानो ये ही सत्य हैं। तो जब भाई-बहनों ने फिर से मुझे अगुआ चुना, तो मैंने समर्पण करते हुए खुशी-खुशी उसे स्वीकार नहीं किया, बल्कि मैंने खुद को बचाने की कोशिश की, मुझे इस बात का डर था कि अगर मैं अगुआ के रूप में सेवा करूँगी तो फिर से उजागर हो जाऊँगी और हटा दी जाऊँगी या मैं कोई गलत काम कर बैठूँगी और मुझे निकाल दिया जाएगा। मैं कितनी बेवकूफ थी!

मैंने ये परमेश्वर के वचनों में भी पढ़ा : "मनुष्य के कर्तव्य और वह धन्य है या शापित, इनके बीच कोई सह-संबंध नहीं है। कर्तव्य वह है, जो मनुष्य के लिए पूरा करना आवश्यक है; यह उसकी स्वर्ग द्वारा प्रेषित वृत्ति है, जो प्रतिफल, स्थितियों या कारणों पर निर्भर नहीं होनी चाहिए। केवल तभी कहा जा सकता है कि वह अपना कर्तव्य पूरा कर रहा है। धन्य होना उसे कहते हैं, जब कोई पूर्ण बनाया जाता है और न्याय का अनुभव करने के बाद वह परमेश्वर के आशीषों का आनंद लेता है। शापित होना उसे कहते हैं, जब ताड़ना और न्याय का अनुभव करने के बाद भी लोगों का स्वभाव नहीं बदलता, ऐसा तब होता है जब उन्हें पूर्ण बनाए जाने का अनुभव नहीं होता, बल्कि उन्हें दंडित किया जाता है। लेकिन इस बात पर ध्यान दिए बिना कि उन्हें धन्य किया जाता है या शापित, सृजित प्राणियों को अपना कर्तव्य पूरा करना चाहिए; वह करते हुए, जो उन्हें करना ही चाहिए, और वह करते हुए, जिसे करने में वे सक्षम हैं। यह न्यूनतम है, जो व्यक्ति को करना चाहिए, ऐसे व्यक्ति को, जो परमेश्वर की खोज करता है। तुम्हें अपना कर्तव्य केवल धन्य होने के लिए नहीं करना चाहिए, और तुम्हें शापित होने के भय से अपना कार्य करने से इनकार भी नहीं करना चाहिए। मैं तुम लोगों को यह बात बता दूँ : मनुष्य द्वारा अपने कर्तव्य का निर्वाह ऐसी चीज़ है, जो उसे करनी ही चाहिए, और यदि वह अपना कर्तव्य करने में अक्षम है, तो यह उसकी विद्रोहशीलता है" (वचन, खंड 1, परमेश्वर का प्रकटन और कार्य, देहधारी परमेश्वर की सेवकाई और मनुष्य के कर्तव्य के बीच अंतर)। मैंने परमेश्वर के वचनों से जाना कि किसी व्यक्ति का कर्तव्य यह निर्णय नहीं करता कि वह अंततः आशीष पाएगा या शाप; बल्कि, वह मुख्यत: इस बात पर निर्भर होता है कि वह अपने कर्तव्य में सत्य का अनुसरण करता है या नहीं, सत्य प्राप्त कर लेने पर उसमें स्वभावगत परिवर्तन आया है या नहीं। मुझे परमेश्वर के वचनों के प्रकाश में बहुत शर्म आयी। मैंने जाना कि अपने वर्षों के विश्वास में, मैं पागलों की तरह अपने भविष्य और गंतव्य के पीछे ही भागती रही। पहले तो मुझे यह लगता था कि परमेश्वर के घर में अगुआ बनने का अर्थ दूसरों से सम्मान पाना और परमेश्वर की स्वीकृति प्राप्त करना है। इससे मुझे आशीष और एक अच्छा अंतिम गंतव्य प्राप्त होगा। उसी से प्रेरित होकर मैं पूरे उत्साह से अपने कर्तव्य के दौरान कष्ट उठाती रही। लेकिन जब कई बार बर्खास्त हो गयी, तो मैं अगुआ के रूप में उजागर होने और हटाए जाने से डर गयी, इसलिए मैं उस कर्तव्य का दायित्व लेने को तैयार नहीं थी। मुझे एहसास हुआ कि मैं परमेश्वर द्वारा अच्छे गंतव्य को पाने के लिए सौदे के रूप में अपना कर्तव्य निभा रही थी। मैं यह भी चाहती थी कि इससे पहले कि मैं त्याग और प्रयास करने के लिए तैयार होऊँ, परमेश्वर खुद इस बात की गारंटी दे कि मुझे बचाया जा सकता है। मैंने खुद को बचाने के लिए परमेश्वर के आदेश की अवहेलना कर दी, मैं तर्कों को तोड़ने-मरोड़ने और बहाने बनाने लगी, मैंने कहा कि मुझे कलीसिया के काम में बाधा बनने से डर लगता है। मैंने तो यहाँ तक भी सोचा कि मैं एकदम सही हूँ—जबकि मामला एकदम उल्टा था! उस समय, जब मैंने यह बात परमेश्वर के वचनों में पढ़ी तो मुझे बहुत बुरा लगा : "मनुष्य द्वारा अपने कर्तव्य का निर्वाह ऐसी चीज़ है, जो उसे करनी ही चाहिए, और यदि वह अपना कर्तव्य करने में अक्षम है, तो यह उसकी विद्रोहशीलता है।" यह सच था कि मेरे अंदर सत्य-वास्तविकता नहीं थी और मेरा आध्यात्मिक कद अपर्याप्त था। परमेश्वर मुझे अगुआ के रूप में कार्य करने का मौका इसलिए नहीं दे रहा था कि मैं उसके काबिल थी, बल्कि इस उम्मीद में दे रहा था कि मैं अपने कर्तव्य-निर्वहन के माध्यम से सत्य का अनुसरण करूंगी, अपनी कमियों पर काम करूंगी और अपना कार्य संतोषजनक ढंग से करूँगी। लेकिन ऐसा करने के बजाय, मैं स्वार्थी और नीच बन गयी, केवल अपने बारे में सोचती थी, इस बात से डरती थी कि अगर मैं उजागर हो गयी और मुझे अगुआ के तौर पर हटा दिया गया, तो मैं एक अच्छा परिणाम और गंतव्य गँवा दूँगी। इसलिए मैं इससे बाहर निकलने के लिए अपने दिमाग के घोड़े दौड़ाने लगी। मैं बेहद विद्रोही थी—मैं परमेश्वर के प्रति किंचित-मात्र भी समर्पित होने का दावा कैसे कर सकती थी?

मैंने अपनी खोज में परमेश्वर के वचनों के और भी कई अंश पढ़े। "पतरस का कार्य परमेश्वर के एक सृजित प्राणी के कर्तव्य का निर्वहन था। उसने प्रेरित की भूमिका में कार्य नहीं किया था, बल्कि परमेश्वर के प्रति प्रेम का अनुसरण करते हुए कार्य किया था। पौलुस के कार्य के क्रम में उसका व्यक्तिगत अनुसरण भी निहित था : उसका अनुसरण भविष्य की उसकी आशाओं, और एक अच्छी मंज़िल की उसकी इच्छा से अधिक किसी चीज़ के लिए नहीं था। उसने अपने कार्य के दौरान शुद्धिकरण स्वीकार नहीं किया था, न ही उसने काँट-छाँट और व्यवहार स्वीकार किया था। वह मानता था कि उसने जो कार्य किया वह जब तक परमेश्वर की इच्छा को संतुष्ट करता था, और उसने जो कुछ किया वह सब जब तक परमेश्वर को प्रसन्न करता था, तब तक पुरस्कार अंततः उसकी प्रतीक्षा कर रहा था। उसके कार्य में कोई व्यक्तिगत अनुभव नहीं थे—यह सब स्वयं उसके लिए था, और परिवर्तन के अनुसरण के बीच नहीं किया गया था। उसके कार्य में सब कुछ एक सौदा था, इसमें परमेश्वर के सृजित प्राणी का एक भी कर्तव्य या समर्पण निहित नहीं था। अपने कार्य के क्रम के दौरान, पौलुस के पुराने स्वभाव में कोई परिवर्तन नहीं हुआ था। उसका कार्य दूसरों की सेवा मात्र का था, और उसके स्वभाव में बदलाव लाने में असमर्थ था। पौलुस ने अपना कार्य सीधे, पूर्ण बनाए या निपटे बिना ही किया था, और वह पुरस्कार से प्रेरित था। पतरस भिन्न था : वह ऐसा व्यक्ति था जो काँट-छाँट और व्यवहार से गुज़रा था, और शुद्धिकरण से गुज़रा था। पतरस के कार्य का लक्ष्य और प्रेरणा पौलुस से कार्य के लक्ष्य और प्रेरणा से मूलतः भिन्न थे" (वचन, खंड 1, परमेश्वर का प्रकटन और कार्य, सफलता या विफलता उस पथ पर निर्भर होती है जिस पर मनुष्य चलता है)। "परमेश्वर के सृजित प्राणी के रूप में, मनुष्य को परमेश्वर के सृजित प्राणी का कर्तव्य निभाने की कोशिश करनी चाहिए, और दूसरे विकल्पों को छोड़ कर परमेश्वर से प्रेम करने की तलाश करनी चाहिए, क्योंकि परमेश्वर मनुष्य के प्रेम के योग्य है। वे जो परमेश्वर से प्रेम करने की तलाश करते हैं, उन्हें कोई व्यक्तिगत लाभ नहीं ढूँढने चाहिए या वह नहीं ढूँढना चाहिए जिसके लिए वे व्यक्तिगत रूप से लालायित हैं; यह अनुसरण का सबसे सही माध्यम है। यदि तुम जिसकी खोज करते हो वह सत्य है, तुम जिसे अभ्यास में लाते हो वह सत्य है, और यदि तुम जो प्राप्त करते हो वह तुम्हारे स्वभाव में परिवर्तन है, तो तुम जिस पथ पर क़दम रखते हो वह सही पथ है। यदि तुम जिसे खोजते हो वह देह के आशीष हैं, और तुम जिसे अभ्यास में लाते हो वह तुम्हारी अपनी अवधारणाओं का सत्य है, और यदि तुम्हारे स्वभाव में कोई परिवर्तन नहीं होता है, और तुम देहधारी परमेश्वर के प्रति बिल्कुल भी आज्ञाकारी नहीं हो, और तुम अभी भी अस्पष्टता में जीते हो, तो तुम जिसकी खोज कर रहे हो वह निश्चय ही तुम्हें नरक ले जाएगा, क्योंकि जिस पथ पर तुम चल रहे हो वह विफलता का पथ है। तुम्हें पूर्ण बनाया जाएगा या हटा दिया जाएगा यह तुम्हारे अपने अनुसरण पर निर्भर करता है, जिसका तात्पर्य यह भी है कि सफलता या विफलता उस पथ पर निर्भर होती है जिस पर मनुष्य चलता है" (वचन, खंड 1, परमेश्वर का प्रकटन और कार्य, सफलता या विफलता उस पथ पर निर्भर होती है जिस पर मनुष्य चलता है)। इन अंशों को पढ़कर मुझे सफलता की ओर जाते पतरस के मार्ग और विफलता की ओर जाते पौलुस के मार्ग को बेहतर ढंग से समझने में मदद मिली। मैंने जाना कि पतरस ने एक सृजित प्राणी के कर्तव्य को निभाने का प्रयास किया और उसने अपने आपको परमेश्वर के प्रति समर्पित कर दिया। उसने इस बात की परवाह नहीं की कि कर्तव्य निभाने से उसे आशीष मिलेगा या नहीं। उसने परमेश्वर के लिए एक शानदार गवाह के रूप में काम किया, मृत्यु की कगार तक वह तक आज्ञाकारी बना रहा। जबकि पौलुस ने आशीर्वाद और पुरस्कार चाहे, उसकी मेहनत धार्मिकता का मुकुट हासिल करने की थी। उसने अपने काम को परमेश्वर के साथ सौदेबाजी करने के लिए पूंजी के रूप इस्तेमाल किया, उसने मसीह-विरोधी मार्ग अपनाया और अंततः परमेश्वर के दंड का भागी बना। जब मैंने आत्म-चिंतन किया, तो मैंने देखा कि अपने विश्वास में, मैं एक सृजित प्राणी का कर्तव्य निभाने का प्रयास नहीं कर रही थी, बल्कि मैं इसे आशीष और एक अच्छा गंतव्य पाने के लिए कर रही थी। मैं स्वर्ग के राज्य के आशीर्वाद के बदले कम से कम कीमत चुकाना चाहती थी। जब मैंने देखा कि अगुआई के कर्तव्य में बड़ी ज़िम्मेदारियाँ शामिल हैं, तो मैंने सोचा कि अगर मैं परमेश्वर के घर के काम में बाधा बन गयी, तो मैं अच्छा परिणाम और गंतव्य पाने का मौका गँवा दूँगी। यही कारण है कि मैं वास्तव में इसकी विरोधी थी। क्या मैं पौलुस के समान ही विफलता के रास्ते पर नहीं चल रही थी? मैंने अपने विश्वास के माध्यम से, परमेश्वर द्वारा व्यक्त किए गए बहुत से सत्यों का आनंद लिया था, लेकिन मुझे कभी कुछ लौटाने का ख्याल नहीं आया। बल्कि, मैं बस यही पता लगाने की कोशिश करती रहती थी कि मेरा अपना भविष्य क्या होगा, जोड़-तोड़ करते हुए मैं परमेश्वर को धोखा देने की कोशिश कर रही थी। मैं बहुत ही स्वार्थी, नीच, चालाक और दुष्ट थी! इन सब बातों का एहसास होने के बाद, मैं अब उस तरह से जीना नहीं चाहती थी, बल्कि पतरस का उदाहरण लेकर सत्य के मार्ग पर चलना चाहती थी, खुद को परमेश्वर को सौंपकर उसके नियम और व्यवस्थाओं के प्रति समर्पित होना चाहती थी।

मैं परमेश्वर को उसके वचनों के न्याय और ताड़ना के लिए धन्यवाद देती हूँ जिन्होंने मेरी इस झूठी अवधारणा को सुधारा कि "शीर्ष पर वह अकेला होता है" जिसके कारण मैं अच्छी तरह से समझ पायी कि मैं अपनी आस्था में आशीष पाने के गलत मार्ग पर चल रही थी और अपनी धूर्त शैतानी प्रकृति की थोड़ी-बहुत समझ हासिल कर पायी। तब से, मैंने अगुआ के रूप में अपने कर्तव्य से बचने का प्रयास करना बंद कर दिया और दायित्व निभाया। मैं सत्य का अनुसरण करने और एक सृजित प्राणी के रूप में अपना कर्तव्य निभाने की कोशिश करने पर ध्यान देने लगी।

19. मैंने लोगों के साथ सही बर्ताव करना सीख लिया है

सी यूआन, फ्रांस

कुछ साल पहले, मैं कलीसिया की अगुआ का कर्तव्य निभा रही थी। कलीसिया में एक भाई थे, जिनका नाम चेन था। वे काफ़ी काबिल थे। लेकिन उनका स्वभाव बहुत घमंडी था, और वे दूसरों को बहुत दबाया करते थे। उन्हें दिखावा करना बहुत पसंद था, तो मैं उनके प्रति पक्षपातपूर्ण नजरिया रखने लगी और उनके बारे में राय बनाने लगी। एक दिन, भाई चेन मेरे पास आए और कहा कि वे नए विश्वासियों का सिंचन करना चाहते हैं। उन्हें विश्वासी बने बहुत समय नहीं हुआ था और सत्य के बारे में उनकी समझ बहुत उथली थी, तो मैंने उन्हें मना कर दिया। यह देखकर कि मैं अपनी सहमति नहीं देने वाली हूँ, वे कहने लगे, "मैं इतना योग्य हूँ, तो मुझे सिंचन का काम क्यों नहीं मिल सकता? अगर मैं ऐसा नहीं करूँगा, तो मेरा हुनर बेकार हो जाएगा।" मुझे यह सुनकर अच्छा नहीं लगा, और मैंने सोचा, "तुम्हें लगता है कि सिंचन का काम बहुत आसान है? क्या तुम सत्य को समझे बिना, सिर्फ़ अपने गुणों और काबिलियत का इस्तेमाल करके यह काम ठीक से कर पाओगे? अपने बारे में इतनी गलतफहमियाँ न पालो!" मैंने भाई चेन के अनुरोध को नामंज़ूर कर दिया और बाकी भाई-बहनों से कहा कि वे बहुत अहंकारी हैं, और उदाहरणों के साथ बताया कि उनकी भ्रष्टता किस तरह नज़र आती है। कुछ लोग मुझसे सहमत भी हुए।

दो हफ़्तों बाद, कलीसिया ने कुछ ऐसा इंतज़ाम किया ताकि हम भविष्य की सभाओं में कलीसिया की फ़िल्में देख सकें और साथ ही सर्वशक्तिमान परमेश्वर के वचनों को पढ़ सकें। ये सभी फ़िल्में सत्य पर सहभागिता करती हैं और परमेश्वर की गवाही देती हैं, इसलिए इन्हें देखने से हमें सत्य को समझने में मदद मिल सकती है। अगली सभा में, भाई चेन ने कहा, "यह बहुत अच्छी योजना है। कुछ अगुआ और सहकर्मी सभाओं में सिर्फ़ मामूली बातें साझा करते हैं, इसलिए फ़िल्में देखना बेहतर होगा। शुरू में मुझे अपने कर्तव्य को निभाने में बहुत मुश्किल होती थी क्योंकि मुझे सत्य की समझ नहीं थी। लेकिन फिर मैंने प्रार्थना की, परमेश्वर के सामने झुककर उसके वचनों को ज़्यादा पढ़ना शुरू किया, और कलीसिया की इन फ़िल्मों ने भी मेरी बहुत मदद की। मुझे कुछ सत्य इन फ़िल्मों से समझ आए। अब मैं अपने काम में काफ़ी कुशल हूँ और मुझे सिद्धांतों की बुनियादी समझ भी है। मैं अपने काम में काफ़ी कुछ हासिल कर पाती हूँ।" मुझे उनकी सहभागिता घृणित और नीरस लगी, मैंने सोचा, "तुम दिखावा करने का कोई भी मौक़ा अपने हाथ से नहीं जाने देते, क्यों? तुम कितने अहंकारी हो!" बाद में, हमने अगली सभा के लिए कुछ मुद्दे सामने रखे और भाई चेन उनमें से तीन पर अपनी काबिलियत झाड़ने लगे। उन्होंने बाकी मुद्दों पर सहभागिता करने का जिम्मा भी दूसरों को सौंप दिया। सभा की मेज़बानी का काम मैं एक समूह अगुआ को सौंपने ही वाली थी कि भाई चेन ने उनसे संदेह भरे लहज़े में पूछा, "क्या आपको यक़ीन है कि आप इसे कर पाएंगे?" वे ऐसे बात कर रहे थे जैसे उनके अलावा कोई दूसरा इंसान सभा की मेज़बनी नहीं कर सकता। यह सुनकर मुझे बहुत गुस्सा आया, मैं सोचने लगी, "तुम कितने खुदगर्ज़ हो। तुम बस इसलिए दिखावा कर रहे हो ताकि बाकी लोग तुम्हारी इज़्ज़त करें। अगर तुम्हें यही चाहिए, तो तुम भूल जाओ।" फिर मैंने हर चीज़ का इंतज़ाम ऐसे किया कि वे सभा की मेज़बानी न कर पाएं। उस दौरान, मैं जब भी भाई चेन के बर्ताव के बारे में सोचती, तो मुझे उनसे नफ़रत होने लगती, ख़ासतौर पर इसलिए, क्योंकि मैंने एक-दो बार उनके अहंकारी बर्ताव के बारे में उनसे बात की थी, लेकिन वे फिर भी नहीं बदले। मुझे लगता था कि उनका अहंकार हर हद पार कर चुका है। फिर मैंने अपने मन में बिठा लिया कि वे बदल नहीं सकते और उन जैसा अहंकारी इंसान किसी भी काम के लिए सही नहीं है। मैंने सोचा कि उनकी जगह किसी दूसरे को लाना पड़ेगा, बस मुझे यही करना होगा।

सभा ख़त्म होने के बाद, मैंने अपनी स्थिति और बर्ताव के बारे में सोचा, तो मुझे थोड़ा बुरा लगा। मुझे लगा मैं भाई चेन के साथ कुछ ज़्यादा ही निष्ठुर हो रही हूँ, तो मैंने परमेश्वर से प्रार्थना की, "हे परमेश्वर, मैं जानती हूँ मेरी स्थिति गलत है, लेकिन मुझे नहीं मालूम मेरी समस्या क्या है या मुझे सत्य के किन सिद्धांतों में प्रवेश करना चाहिए। कृपया मुझे प्रबुद्ध करो और रास्ता दिखाओ।" अगले दिन धार्मिक कार्यों के दौरान, मैंने परमेश्वर के इन वचनों को पढ़ा : "तुम्हें परमेश्वर के परिवार के लोगों के साथ किस सिद्धांत के अनुसार व्यवहार करना चाहिए? (हर एक भाई-बहन के साथ निष्पक्ष व्यवहार करना चाहिए।) तुम उनके साथ निष्पक्ष व्यवहार कैसे करोगे? हर किसी में छोटे-मोटे दोष और कमियां होती हैं, साथ ही उनमें कुछ विलक्षणताएं भी होती हैं; सभी लोगों में दंभ, कमज़ोरी और ऐसी बातें होती हैं जिनकी उनमें कमी होती है। तुम्हें प्यार से उनकी सहायता करनी चाहिए, सहनशील और धैर्यवान होना चाहिए, तुम्हें बहुत कठोर नहीं बनना चाहिए या हर छोटी सी बात का बखेड़ा नहीं खड़ा करना चाहिए। ऐसे लोगों के साथ, जिनकी उम्र कम है या जिन लोगों ने ज़्यादा समय से परमेश्वर पर विश्वास नहीं किया है, या जिन लोगों ने हाल ही में अपना कर्तव्य निभाना शुरू किया है, उन लोगों के कुछ ख़ास अनुरोध हैं, अगर तुम इन चीज़ों पर कब्ज़ा करके इन्हें उनके विरुद्ध इस्तेमाल करो, तो फिर तुम कठोर हो रहे हो। तुम उन झूठे अगुवाओं और मसीह विरोधियों द्वारा किये गये बुरे कर्मों को अनदेखा कर देते हो, और फिर भी अपने भाई-बहनों में छोटी-मोटी कमियां देखने पर उनकी मदद करने से इनकार कर देते हो, इसके बजाय उन बातों का बखेड़ा खड़ा करने की कोशिश करते हो और पीठ पीछे उनकी आलोचना करते हो, जिसके कारण और भी लोग उनका विरोध करने लगते हैं, उनका बहिष्कार करके निष्कासित कर देते हैं। यह किस तरह का व्यवहार है? यह सिर्फ़ अपनी निजी प्राथमिकताओं के आधार पर काम करना, और लोगों के साथ निष्पक्ष व्यवहार करने में सक्षम नहीं होना है; यह एक भ्रष्ट शैतानी स्वभाव को दर्शाता है! यह एक उल्लंघन है! जब लोग कोई काम करते हैं, तो परमेश्वर उन्हें देख रहा होता है; तुम जो भी करते हो और जैसा भी सोचते हो, वह सब देखता है!"("अंत के दिनों के मसीह की बातचीत के अभिलेख" में 'सत्य प्राप्त करने के लिए तुम्हें अपने आसपास के लोगों, विषयों और चीज़ों से सीखना ही चाहिए')। परमेश्वर के वचनों ने मुझे अपनी स्थिति दिखा दी और मुझे शर्म आने लगी। मुझे समझ आया कि मैं अपने भ्रष्ट स्वभाव की नज़र से भाई चेन को देख रही थी। मैं उस समय के बारे में सोचने लगी जब मैं उनसे पहली बार मिली थी। मुझे याद आया कि उनकी बातों और कामों में उनका अहंकार अक्सर नज़र आता था, मुझे लगता था कि वे कमउम्र और गुस्ताख़ हैं, और अपने-आपको जानते नहीं हैं। जब भी उनकी बात होती, तो मुझे सिर्फ़ उनकी गलतियों का ख़्याल आता। मैं उनकी भ्रष्टता की अभिव्यक्तियों को पकड़कर बैठ गई, यह फ़ैसला कर लिया कि वे हद से ज़्यादा अहंकारी हैं, और उनके जैसे लोग कभी भी बदल नहीं सकते। मैं कभी भी उनके साथ निष्पक्षता से बर्ताव नहीं कर पाई। उनकी व्यक्त की गई हर राय का मैं विरोध करती और उनसे मुँह मोड़ लेती। मैंने दूसरों के सामने उनकी आलोचना की, उन्हें नीचा दिखाया, उनके बारे में अपने पूर्वाग्रहों को फैलाया, और कोशिश की कि मेरे साथ बाकी लोग भी उन्हें बाहर करें, उनका बहिष्कार करें। मैं उन्हें उनके काम से भी हटा देना चाहती थी। क्या मैं अगुआ के अपने पद का इस्तेमाल उन्हें दबाने और नीचा दिखाने के लिए नहीं कर रही थी? मैं अपनी राय और सोच को सच मानने लगी, उन्हें दूसरों के बारे में राय बनाने का मानदंड मानने लगी, मानो मुझे एक ही झलक में हर इंसान के बारे में सब कुछ पता चल जाता है, उनका पूरा सार पता चल जाता है। मैं बहुत अहंकारी और दंभी थी। शैतान ने मुझे गहराई तक भ्रष्ट कर दिया था, मैं बिना सत्य के सिद्धांतों के जी रही थी, ज़्यादातर मेरी राय बेतुकी होती थी, लेकिन फिर भी मैं मनमाने तरीके से लोगों की आलोचना करती थी, उनकी निंदा करती थी। मुझमें बिल्कुल भी समझ नहीं थी! मुझमेंपरमेश्वर के प्रति बिल्कुल भी श्रद्धा नहीं थी। मैं जैसे चाहे वैसे भाई-बहनों के साथ बर्ताव करती थी और एक शैतानी प्रकृति के साथ जी रही थी। यह परमेश्वर के लिए नफ़रत के लायक और दूसरों के लिए घिनौनी चीज़ थी। यह सब सोचकर मैं मन-ही-मन ख़ुद को कसूरवार मानने लगी।

इसके बाद, मैंने परमेश्वर के वचनों में लोगों के साथ निष्पक्ष बर्ताव करने के सिद्धांतों की तलाश की। मुझे परमेश्वर के वचनों के दो अंश मिले। "तुम्हें दूसरों के साथ कैसे व्यवहार करना चाहिए, यह परमेश्वर के वचनों में साफ़ तौर पर दिखाया और बताया गया है। परमेश्वर मनुष्यों के साथ जिस रवैये से व्यवहार करता है, वही रवैया लोगों को एक-दूसरे के साथ अपने व्यवहार में अपनाना चाहिए। परमेश्वर हर एक व्यक्ति के साथ कैसा व्यवहार करता है? कुछ लोग अपरिपक्व अवस्था वाले या कम उम्र के होते हैं, या उन्होंने सिर्फ़ कुछ समय के लिए परमेश्वर में विश्वास किया होता है। परमेश्वरउन्हें इस ढंग से देख सकता है कि उनका प्रकृति-सार न तो बुरा है और न ही दुर्भावनापूर्ण है; बात बस इतनी है कि वे लोग कुछ हद तक अज्ञानी होते हैं या उनमें क्षमता की कमी होती है, या वे लोग समाज के द्वारा बहुत अधिक संदूषित किए गए हैं। उन लोगों ने सत्य की वास्तविकता में प्रवेश नहीं किया है, इसी वजह से उनके लिए कुछ मूर्खतापूर्ण चीज़ें करने या कुछ नादानी वाले काम करने से खुद को रोक पाना मुश्किल है। हालांकि, परमेश्वर के परिप्रेक्ष्य से, ऐसी बातें महत्वपूर्ण नहीं हैं; वह सिर्फ़ लोगों के दिलों को देखता है। अगर वे सत्य की वास्तविकता में प्रवेश करने के लिए कृतसंकल्प हैं, तो वे सही दिशा में आगे बढ़ रहे हैं, और यही उनका उद्देश्य है, फिर परमेश्वर उन्हें देख रहा है, उनकी प्रतीक्षा कर रहा है, परमेश्वर उन्हें वह समय और अवसर दे रहा है जो उन्हें प्रवेश करने की अनुमति देता है। ऐसा नहीं है कि परमेश्वर उन्हें एक ही झटके में मार गिराता है, न ही ऐसा है कि किसी समय उन्होंने जो अपराध किया था, वह उसे पकड़ कर बैठ जाता है और उसे छोड़ता नहीं है; परमेश्वर ने कभी भी लोगों के साथ ऐसा व्यवहार नहीं किया है। इसे देखते हुए, अगर लोग एक दूसरे के साथ इस तरह का व्यवहार करते हैं, तो क्या यह उनके भ्रष्ट स्वभाव को नहीं दर्शाता है? यह निश्चित तौर पर उनका भ्रष्ट स्वभाव है। तुम्हें यह देखना होगा कि परमेश्वर अज्ञानी और मूर्ख लोगों के साथ कैसा व्यवहार करता है, वह अपरिपक्व अवस्था वाले लोगों के साथ कैसे पेश आता है, वह मनुष्य के भ्रष्ट स्वभाव के सामान्य प्रकटीकरण से कैसे पेश आता है, और वह दुर्भावनापूर्ण लोगों के साथ किस तरह का व्यवहार करता है। परमेश्वर के पास अलग-अलग तरह के लोगों के साथ व्यवहार करने के कई तरीके हैं, और उसके पास विभिन्न लोगों की बहुत सी परिस्थितियों को प्रबंधित करने के भी कई तरीके हैं। तुम्हें इन सत्यों को समझना होगा। एक बार जब तुम इन सत्यों को समझ जाओगे, तब तुम उन्हें अनुभव करने का तरीका जान जाओगे"("अंत के दिनों के मसीह की बातचीत के अभिलेख" में 'सत्य प्राप्त करने के लिए तुम्हें अपने आसपास के लोगों, विषयों और चीज़ों से सीखना ही चाहिए')। "हो सकता है कि तुम किसी के व्यक्तित्व के साथ तालमेल नहीं बिठा पाओ और तुम उसे नापसंद भी कर सकते हो, लेकिन जब तुम उसके साथ मिलकर काम करते हो, तो तुम निष्पक्ष रहते हो और अपना कर्तव्य निभाने में अपनी भड़ास नहीं निकालते, अपने कर्तव्य का त्याग नहीं करते या परमेश्वर के परिवार के हितों पर अपनी चिढ़ नहीं दिखाते। तुम सिद्धांत के अनुसार चीजें कर सकते हो; क्योंकि, तुम परमेश्वर के प्रति बुनियादी श्रद्धा रखते हो। अगर तुम्हारे पास इससे थोड़ा अधिक है, तो जब तुम देखते हो कि किसी व्यक्ति में कोई दोष या कमज़ोरी है—भले ही उसने तुम्हें नाराज़ किया हो या तुम्हारे हितों को नुकसान पहुँचाया हो—फिर भी तुम्हारे भीतर उसकी मदद करने की इच्छा होती है। ऐसा करना और भी बेहतर होगा; इसका अर्थ यह होगा कि तुम एक ऐसे व्यक्ति हो जिसमें इंसानियत, सत्य की वास्तविकता और परमेश्वर के प्रति श्रद्धा है"("अंत के दिनों के मसीह की बातचीत के अभिलेख" में 'अपनी आस्था में सही पथ पर होने के लिए आवश्यक पाँच अवस्थाएँ')।

लोगों के साथ अच्छा बर्ताव करने के सिद्धांतों और तरीकों के साथ-साथ लोगों के प्रति अपने रवैये के बारे में भी परमेश्वर के वचन बिल्कुल स्पष्ट हैं। मसीह-विरोधियों और बुरे लोगों के प्रति उसका रवैया नफ़रत, अभिशाप और सज़ा का है। जहाँ तक उन लोगों का सवाल है जिनका आध्यात्मिक कद छोटा है, काबिलियत कम है, जिनमें कई भ्रष्ट स्वभाव और खामियां हैं, जब तक वे सचमुच परमेश्वर में विश्वास रखते हैं, सत्य को खोजने की इच्छा रखते हैं, सत्य को स्वीकार कर सकते हैं, तब तक उनके प्रति परमेश्वर का रवैया स्नेह, दया और उद्धार का रहता है। हम देख सकते हैं कि हर इंसान के प्रति परमेश्वर के रवैये की बुनियाद उसके सिद्धांत हैं, और वह चाहता है कि हम भी दूसरों के साथ सत्य के सिद्धांतों के अनुसार बर्ताव करें। जैसेकि, जो लोग सच में परमेश्वर में विश्वास रखते हैं, उनकी तरफ़ हमें सहनशील और क्षमाशील होना चाहिए। हमें उनकी प्रेम से मदद करनी चाहिए, उन्हें पश्चाताप करने और बदलने का मौक़ा देना चाहिए। हम दूसरों को सिर्फ़ इसलिए नीचा नहीं दिखा सकते क्योंकि वे किसी तरह की भ्रष्टता दिखाते हैं। परमेश्वर की यह इच्छा नहीं है। अब भाई चेन को ही लीजिए—वे काबिल थे और अपने काम में ज़िम्मेदार थे। वे सत्य की खोज में मेहनत करने के लिए तैयार भी थे। बात सिर्फ यह थी कि वे नए विश्वासी थे, उनका अनुभव उथला था, और वे दूसरों से थोड़े ज्यादा अहंकारी थे, लेकिन मुझे सत्य के सिद्धांतों के मुताबिक उनके साथ निष्पक्षता से बर्ताव करना चाहिए था और उनकी मदद करने के लिए सत्य पर उनके साथ प्रेम से सहभागिता करनी चाहिए थी। लेकिन, मैं उनकी मदद तो नहीं ही कर रही थी, उनकी खूबियों और अच्छे गुणों को भी देखने से इनकार कर रही थी। यही नहीं, मैं उनकी आलोचना करते हुए उन्हें नज़रअंदाज़ कर रही थी, उनकी कमियां देखने के बाद चाहती थी कि वे चले जाएं। मेरी प्रकृति कितनी दुष्ट थी! मैं सोचने लगी कि अगुआ की भूमिका में मैं कैसी हूँ। मैं हमेशा ख़ुद को दूसरों से बेहतर मानती हूँ। अपनी बात मनवाना चाहती हूँ। हर चीज़ अपनी मर्ज़ी से करना चाहती हूँ और मैं दूसरों की राय नहीं सुनती हूँ। नतीजतन, मैं कुछ ऐसी चीज़ें कर रही थी जो कलीसिया के काम में रुकावट पैदा करती थीं। फिर भी, परमेश्वर ने मुझे नहीं हटाया, बल्कि अपने वचनों की मदद से मेरा न्याय किया, मुझे अनुशासित किया और मेरा निपटान किया, ताकि मैं ख़ुद पर विचार कर सकूँ। ऐसा करके उसने मुझे पश्चाताप करने और बदलने में मदद की। मुझे समझ आया कि परमेश्वर कभी भी हमें इसलिए नहीं छोड़ या हटा देता है क्योंकि हम अपनी भ्रष्टता दिखाते हैं, बल्कि वह हमें बचाने के लिए सब कुछ करता है। परमेश्वर का दिल कितना अच्छा है! फिर, जब मैंने अपने बर्ताव पर विचार किया और जिस तरह से मैं भाई चेन से पेश आ रही थी, उस बारे में सोचा, तो मुझे इतनी शर्म आई कि मैं ज़मीन में धंस जाना चाहती थी।

फिर, मैंने परमेश्वर के ये वचन पढ़े : "कोई व्यक्ति अच्छा है या बुरा, और उसके साथ कैसा बर्ताव करना चाहिए, इसके लिए लोगों के पास व्यवहार के अपने सिद्धांत होने चाहिए; हालाँकि, उस व्यक्ति का परिणाम क्या होगा—वह परमेश्वर द्वारा दंडित किया जाएगा या फ़िर उसे न्याय और ताड़ना का सामना करना होगा—यह सब देखना परमेश्वर का कार्य है। इसमें इंसान को टांग नहीं अड़ानी चाहिए; परमेश्वर तुम्हें अपनी ओर से पहल करने की अनुमति नहीं देगा। उस व्यक्ति के साथ कैसा व्यवहार करना है यह देखना परमेश्वर का कार्य है। अगर परमेश्वर ने यह फ़ैसला नहीं किया है कि इस तरह के लोगों का परिणाम कैसा होगा, उन्हें निकाला नहीं है और उन्हें दंडित नहीं किया है और ऐसे लोगों को बचाया जा रहा है, तब तुमको धैर्य रखकर, प्यार से उनकी मदद करनी चाहिए; तुम्हें ऐसे लोगों के परिणाम निर्धारित करने की अपेक्षा नहीं करनी चाहिए, न ही उन पर नकेल कसने या दंडित करने के लिए मानवीय साधनों का उपयोग करना चाहिए। तुम या तो ऐसे लोगों के साथ निपट सकते हो और कांट-छांट कर सकते हो या फ़िर दिल खोलकर तुम इनके साथ तहेदिल से सहभागिता करके इनकी मदद कर सकते हो। लेकिन अगर तुम इन लोगों को दंडित करने, उनका बहिष्कार करने और उन्हें दोषी ठहराने पर विचार करते हो, तो तुम मुश्किल में पड़ जाओगे। क्या ऐसा करना सत्य के अनुरूप होगा? ऐसे ख्याल अत्यधिक आवेशपूर्ण होने के परिणामस्वरूप आएंगे; ऐसे विचार शैतान से आते हैं और मनुष्य के आक्रोश के साथ ही मानवीय ईर्ष्या और घृणा से उत्पन्न होते हैं। ऐसा आचरण सत्य के अनुरूप नहीं है। यह कुछ ऐसा है जिसके कारण तुम्हें दंड मिल सकता है, यह परमेश्वर की इच्छा के अनुरूप बिल्कुल भी नहीं है"("अंत के दिनों के मसीह की बातचीत के अभिलेख" में 'अपनी आस्था में सही पथ पर होने के लिए आवश्यक पाँच अवस्थाएँ')। परमेश्वर के वचनों ने मुझे सिखाया कि दूसरों के साथ बर्ताव में मुझे सिद्धांतों पर चलना चाहिए। मैं सिर्फ अपनी धारणाओं और कल्पनाओं की बुनियाद पर दूसरों को खास श्रेणी में नहीं रख सकती या उनके उल्लंघनों पर ध्यान देकर उन्हें अपराधी नहीं ठहरा सकती। इसके बजाय, मुझे उनकी प्रकृति और सार की बुनियाद पर बर्ताव करना चाहिए, उनकी अलग-अलग स्थितियों और खामियों के मुताबिक उन्हें व्यावहारिक मदद देनी चाहिए। दूसरे लोगों की स्थिति के आधार पर, सत्य की वास्तविकता वाले इंसान को पता होता है कि उसे कब सब्र से काम लेना चाहिए और कब मदद करनी चाहिए, कब कठोरता से काँट-छाँट और निपटान करना चाहिए, और कब उन्हें फटकारना चाहिए। ऐसे लोग हमेशा सही तरीके से और सिद्धांतों के आधार पर काम करते हैं। वे अपनी मनमर्ज़ी से किसी को रोकते नहीं हैं, या अगर कोई भाई-बहन भ्रष्टता दिखाता है, तो उसे अपना दुश्मन नहीं मानते हैं। लेकिन मैं भाई चेन के साथ कैसा बर्ताव कर रही थी? जब मैंने उन्हें अपना अहंकारी स्वभाव दिखाते हुए देखा, तो मैंने बस इस बारे में थोड़ा-सा इशारा कर दिया और जब उसका असर नहीं हुआ, तो मैंने उन्हें नज़रअंदाज़ कर दिया, उनकी आलोचना की, उन्हें अपराधी ठहरा दिया, और पीठ पीछे उनकी बुराई की। मुझमें न तो सहनशीलता थी और न ही सब्र। इसे स्नेही दिल से मदद करना नहीं कह सकते। फिर इस इच्छा के साथ कि मैं सत्य के सिद्धांतों का अभ्यास कर पाऊँ और एक स्नेही दिल से भाई चेन की मदद कर पाऊँ, मैंने परमेश्वर से प्रार्थना की और पश्चाताप किया।

फिर मैं भाई चेन के पास गई और उनके साथ परमेश्वर के वचनों के कुछ अंशों पर सहभागिता की और उन्हें उनकी खामियां बताईं। उन्हें अपना अहंकारी स्वभाव समझ आने लगा और वे यह भी समझ गए कि इसे ठीक न करने के क्या ख़तरे हैं। उन्होंने कहा कि मेरी सहभागिता और चेतावनी बहुत मददगार थी, अब वे अपने भ्रष्ट स्वभाव को ठीक करने के लिए आत्म-चिंतन करना और सत्य की खोज करना चाहेंगे। जब उन्होंने ऐसा कहा, तो मेरा दिल भर आया, लेकिन मुझे अपने बारे में सोचकर बुरा भी लगा। मैं सोच रही थी कि वे नहीं बदल सकते, लेकिन ऐसा नहीं था। मैं ही थी जो अपना काम ठीक से नहीं कर रही थी। मैंने वाकई स्नेही दिल से उनकी मदद करने की कोशिश नहीं की। मैं बहुत अंहकारी थी और मुझमें बिल्कुल भी इंसानियत नहीं थी!

बाद में, एक सभा के दौरान, मैंने एक उच्च-भ्राता का धर्मोपदेश सुना : "सारी भ्रष्ट मानवजाति का स्वभाव अहंकारी है। यहाँ तक कि जो सत्य से प्रेम करते हैं और जो पूर्ण होने की कोशिश में हैं, उन सबका स्वभाव भी अंहकारी और पाखंडी है, लेकिन इससे उनके उद्धार हासिल करने और पूर्ण किये जाने की क्षमता पर असर नहीं पड़ता है। अगर इंसान सत्य को और काँट-छाँट और निपटान को स्वीकार कर सकता है, और किसी भी तरह के हालात में सत्य के सामने झुक सकता है, तो वो उद्धार हासिल करने और पूर्ण किये जाने के बिल्कुल काबिल है। सच तो यह है कि योग्य और दृढ़ संकल्प वाले इंसानों में से कोई भी ऐसा नहीं जो अहंकारी नहीं है। यह सच है। परमेश्वर के चुने गए लोगों को दूसरों के साथ ठीक से पेश आना चाहिए। सिर्फ़ इसलिए कि कोई इंसान बहुत ज़्यादा अहंकारी और पाखंडी है, उसे ये मानकर रोका नहीं जाना चाहिए कि वो अच्छा इंसान नहीं और उसे बचाया या पूर्ण नहीं किया जा सकता है। ... इस मुद्दे पर, हमें परमेश्वर की इच्छा को समझना चाहिए। ऐसा कोई भी इंसान नहीं जो काबिल हो, दृढ़ संकल्प वाला हो, और जो बिल्कुल भी अहंकारी या पाखंडी न हो। अगर कोई ऐसा है, तो ज़रूर वो एक स्वांग रच रहा है या झूठा दिखावा कर रहा है। हमें जानना चाहिये कि पूरी भ्रष्ट मानवजाति की प्रकृति अंहकारी और दंभी है। इस बात को झुठलाया नहीं जा सकता" (ऊपर से संगति)। इससे मुझे यह समझने में मदद मिली कि अहंकारी स्वभाव वाले लोगों के साथ कैसे पेश आना चाहिए। ऐसा नहीं है कि वे बदल नहीं सकते। बड़ी बात यह है कि क्या वे सत्य की खोज कर सकते हैं, उसे स्वीकार कर सकते हैं। अगर वे सत्य को स्वीकार कर सकते हैं, और परमेश्वर के न्याय, ताड़ना, काँट-छाँट और निपटान को स्वीकार कर सकते हैं, तो ऐसी कोई वजह नहीं है कि वे परमेश्वर द्वारा बदले नहीं जा सकते और पूर्ण नहीं किए जा सकते। भाई चेन को विश्वासी बने ज़्यादा समय नहीं हुआ था, इसलिए उन्होंने न्याय और ताड़ना का अधिक अनुभव नहीं किया था। उनका ज़्यादा अहंकारी होना स्वाभाविक था। लेकिन जब मैंने उनका यह स्वभाव सामने आते देखा, तो मैं उनकी बुराई करने लगी, उन्हें बाहर कर दिया, और चाहने लगी कि उन्हें उनके काम से हटा दिया जाए। मैं तो उनसे भी ज़्यादा अहंकारी थी! मैं सोचती थी कि अगर मैं सत्य की खोज करती रहूँगी, तो मेरा अहंकारी स्वभाव बदल जाएगा, तो मैंने ऐसा फ़ैसला क्यों कर लिया कि भाई चेन नहीं बदल सकते? मैं अपने आपसे ज़्यादा उम्मीद नहीं करती थी, तो मैं भाई चेन से इतनी उम्मीद क्यों कर रही थी? किसी के साथ ऐसा बर्ताव बिल्कुल भी सही नहीं है। सच तो यह है कि जिन लोगों में अच्छे गुण, खूबियाँ और काबिलियत होती है, वे काफ़ी अहंकारी होते हैं। लेकिन चूंकि वे काबिल होते हैं, वे सत्य की समझ जल्दी हासिल कर पाते हैं और अपने काम में अच्छे नतीजे हासिल कर पाते हैं। जब इस तरह के लोग सत्य को समझ कर सिद्धांत के अनुसार काम करते हैं, तो इससे परमेश्वर के घर को काफ़ी फ़ायदा होता है। भाई चेन काबिल थे, तो मुझे स्नेह के साथ उनकी ज़्यादा मदद करनी चाहिए, और उनके साथ ज़्यादा सहभागिता करनी चाहिए। सिर्फ़ यही चीज़ परमेश्वर की इच्छा के मुताबिक होगी। इस अनुभव से मैं इस बात का मोल समझ पाई कि सत्य के बिना, अपने शैतानी भ्रष्ट स्वभाव के अनुसार लोगों के साथ बर्ताव करने से भाई-बहनों को सिर्फ़ नुकसान हो सकता है। इससे उनके जीवन प्रवेश में और कलीसिया के काम में देरी होती है। यह एक अपराध है, दुष्टता है। मैंने यह समझ लिया कि सत्य के सिद्धांत के मुताबिक लोगों के साथ बर्ताव करना कितना ज़रूरी है। परमेश्वर के वचनों के मार्गदर्शन से ही मुझे यह थोड़ी सी समझ हासिल हुई है।

20. सत्य का अभ्यास सुसंगत समन्वय की कुंजी है

डोंगफ़ेंग, अमेरिका

अगस्त 2018 में, मेरा काम भाई वांग के साथ फिल्म के लिए प्रॉप बनाना था। शुरू में मैंने महसूस किया कि ज्यादातर चीज़ें मुझे पता नहीं हैं, इसलिए मैं हर समय भाई वांग से मदद मांगता था। कुछ समय बाद मैंने काम को समझ लिया। इसके अलावा, इंटीरियर डिजाइन सीखने के साथ-साथ मैंने कंस्ट्रक्शन में काम भी किया था, मुझे बढ़ईगीरी का अनुभव भी था, इसलिए जल्द ही मैं अकेले प्रॉप बनाने लगा। फिर मुझे एहसास हुआ कि भाई वांग इंटीरियर सेट डिजाइन करने में माहिर हैं, लेकिन असल प्रॉप बनाने में वे कमज़ोर थे। इसलिए जब इस विषय में हमारी सोच अलग होती थी तो मैं उनकी बात सुनना नहीं चाहता था। मैं हमेशा सोचता था कि मैं प्रॉप बनाने में ज्यादा माहिर हूँ और मेरी योजनाएं उनसे बेहतर हैं। समय के साथ हमारे मतभेद बढ़ने लगे। कभी-कभी लकड़ी के छोटे से टुकड़े का क्या करना है इसे लेकर भी हम काफ़ी समय तक झगड़ते रहते थे। अक्सर हमारे रिश्ते की खातिर, मैं हार मान लेता था लेकिन मुझे हमेशा लगता था कि मैं सही हूँ। कुछ समय बाद मैं बड़ा दुखी रहने लगा। मैं उनके साथ बिलकुल काम नहीं करना चाहता था।

एक बार हमें एक वीडियो के लिए घास-फूस के छप्पर वाला मकान बनाना था, लेकिन हमारे पास खंभों के लिए कोई टिकाऊ लकड़ी नहीं थी, इसलिए हमें उन्हें खुद बनाना था। हमने अपने-अपने सुझावों पर चर्चा की। मैंने कहा, हमें पहले खंभों के लिए सांचा बनाकर फिर उसमें कंक्रीट डालना चाहिए, ताकि वे मजबूत हो सकें। लेकिन भाई वांग ने कहा ऐसे खंभे बहुत चिकने बनेंगे, वे असली नहीं लगेंगे, लेकिन अगर हम फटा-पुराना कपड़ा इस्तेमाल करें तो हम पेड़ के तने की बनावट और आकार की नकल कर सकते हैं। मैंने सोचा, "मैंने कंस्ट्रक्शन में काम किया है, लेकिन कभी सीमेंट के खंभे पर कपड़ा इस्तेमाल होते नहीं देखा। यह चाहे कैसा भी दिखे, इसकी मोटाई को नियंत्रित करना मुश्किल होगा। यह ज़्यादा मजबूत भी नहीं बनेगा।" इसलिए मैंने उनके सुझाव को ख़ारिज कर दिया, लेकिन फिर भी वे इसे आजमाना चाहते थे। जब मेरे सुझाव को स्वीकार नहीं किया गया तो मैं भी रुकावट डालने लगा। मैंने सोचा, "आप मेरी बात क्यों नहीं मान लेते? कोई फर्क नहीं पड़ता—वैसे भी मैं सही हूँ। अब तो परिणाम ही बोलेंगे। जब यह नाकामयाब होगा तो मत कहना कि मैंने चेतावनी नहीं दी।" हम सहमत नहीं हो सके, इसलिए हम दोनों ने अपनी-अपनी मर्जी से काम किया। मैंने दोपहर तक काम करके एक खंभा बना लिया। मैं भाई वांग के खंभे के बारे में सोचने लगा, हम दोनों ने अपनी-अपनी मर्जी से काम किया है, तो क्या हमारे खंभे एक दूसरे से मेल खाएंगे। मुझे यह सोचकर थोड़ी बेचैनी हुई, इसलिए मैं उनका काम देखने गया। वहां जाकर मैंने देखा, उनका खंभा सही में अच्छा नहीं था। तब मैंने सोचा, "मैंने बताया था यह काम नहीं करेगा, लेकिन आपने मेरी बात नहीं मानी। अब यह स्पष्ट है कि मेरा सुझाव बेहतर था।" फिर मैंने भाई वांग से कहा, "भाई वांग, यह खंभा तो बहुत बड़ा है। घास-फूस का हमारा मकान बड़ा नहीं है, उसमें यह खंभा फ़िट बैठेगा? इसमें कई सारी दरारें भी हैं, यह ज्यादा मजबूत नहीं लगता। हमारे बनाए हुए खंभे बहुत अलग दिखते हैं। हम इन्हें फ़िल्म बनाने में कैसे इस्तेमाल कर पाएंगे? आपको ऐसा नहीं करना चाहिए। मेरे सुझाव को अपनाना बेहतर होगा ना?" मुझे अचरज हुआ जब उन्होंने कहा, "मेरा खंभा थोड़ा मोटा है, लेकिन इसमें कोई समस्या नहीं है। आपका सीमेंट का खंभा पेड़ के तने जैसा नहीं दिखता। उस पर बाद में बहुत काम करना पड़ेगा।" जब मैंने देखा, वे सुनने को तैयार नहीं हैं और मेरे काम में खोट भी निकाल रहे हैं, मुझे बड़ी बेचैनी हुई। मैंने सोचा, "आपसे बात करना इतना मुश्किल क्यों है? आपके साथ काम करना नामुमकिन है!" रात को खाने के बाद कंप्यूटर पर काम करते हुए मैंने गुज़रे दिन के बारे में सोचा। मैं थोड़ा परेशान था। मुझे लगा भाई वांग साफ-साफ गलत हैं। वे बेवजह मेरे साथ हमेशा बहस किया करते हैं। मैं अब उनके साथ बिलकुल काम नहीं करना चाहता। लेकिन तब मुझे लगा मैं मुद्दे को टाल रहा हूँ, और मैंने समर्पण नहीं किया है। मैंने काफ़ी उलझन और परेशानी महसूस की, इसलिए मैंने परमेश्वर से प्रार्थना की, खुद को जानने के लिए परमेश्वर से मार्गदर्शन मांगा ताकि मैं भाई वांग के साथ मिलजुल कर काम कर सकूं।

उसके बाद मैंने कलीसिया की वेबसाइट पर जाकर समन्वय में सेवा के बारे में परमेश्वर के वचन पढ़े। परमेश्वर कहता है : "इन दिनों, कई लोग इस बात पर ध्यान नहीं देते हैं कि दूसरों के साथ समन्वय करते समय क्या सबक सीखे जाने चाहिये। मैंने देखा है कि तुम लोगों में से कई लोग दूसरों के साथ सहयोग करते समय बिलकुल सबक नहीं सीख पाते; तुममें से ज़्यादातर लोग अपने ही विचारों से चिपके रहते हैं। कलीसिया में काम करते समय, तुम अपनी बात कहते हो और दूसरे लोग उनकी बातें कहते हैं। एक की बात का दूसरे की बात से कोई संबंध नहीं होता है; दरअसल, तुम लोग बिलकुल भी सहयोग नहीं करते। तुम सभी लोग सिर्फ़ अपने परिज्ञान को बताने या उस 'बोझ' को हल्का करने में लगे रहते हो जिसे तुम भीतर ढोते हो और किसी मामूली तरीके से भी जीवन नहीं खोजते हो। ऐसा लगता है कि तुम केवल लापरवाही से काम करते हो, तुम हमेशा यह मानते हो कि कोई और व्यक्ति चाहे जो भी कहता या करता हो, तुम्हें अपने ही चुने मार्ग पर चलना चाहिये। तुम सोचते हो कि चाहे दूसरे लोगों की परिस्थितियां कैसी भी हों, तुम्हें पवित्र आत्मा के मार्गदर्शन के अनुसार सहभागिता करनी चाहिये। तुम दूसरों की क्षमताओं का पता लगाने में सक्षम नहीं हो और ना ही तुम खुद की जाँच करने में सक्षम हो। तुम लोगों की चीज़ों की स्वीकृति वास्तव में गुमराह और गलत है। यह कहा जा सकता है कि अब भी तुम लोग दंभ का काफी प्रदर्शन करते हो, मानो कि तुम्हें वही पुरानी बीमारी फिर से लग गई है" (वचन, खंड 1, परमेश्वर का प्रकटन और कार्य, इस्राएलियों की तरह सेवा करो)। "भाइयों और बहनों के बीच सहयोग अपने आप में, एक की कमज़ोरियों की भरपाई दूसरे की शक्तियों से करने की प्रक्रिया है। तुम दूसरों की कमियों की भरपाई करने के लिए अपनी खूबियों का उपयोग करते हो और दूसरे तुम्हारी कमियों की भरपाई करने के लिए अपनी खूबियों का उपयोग करते हैं। यही दूसरों की खूबियों से अपनी कमज़ोरियों की भरपाई करने और सामंजस्य के साथ सहयोग करने का यही अर्थ है। सामंजस्य में सहयोग करके ही लोग परमेश्वर के समक्ष धन्य हो सकते हैं, व्यक्ति इसका जितना अधिक अनुभव करता है, उसमें उतनी ही अधिक व्यावहारिकता आती है, मार्ग उतना ही अधिक प्रकाशवान होता जाता है, इंसान और भी अधिक सहज हो जाता है। अगर तुम दूसरों के साथ हमेशा कलह में पड़ते हो, और कभी दूसरों की बात से सहमत नहीं होते, जो खुद भी कभी तुम्हारी बात सुनना नहीं चाहते हैं; अगर तुम दूसरों की गरिमा की रक्षा करने की कोशिश करते हो, फिर भी वे तुम्हारे लिए ऐसा नहीं करते हैं, जो तुम्हें असहनीय लगता है; अगर तुम उनकी कही बात पर उन्हें मुश्किल स्थिति में डाल देते हो, और वे इसे याद रखते हैं, और अगली बार जब कोई मुद्दा उठता है, तो वे भी तुम्हारे साथ वही सुलूक करते हैं—तो तुम जो कर रहे हो क्या उसे अपनी खूबियों से एक दूसरे की कमियों कमज़ोरियों की भरपाई करना और सामंजस्य में सहयोग करना कहा जा सकता है? इसे कलह, और गुस्सैल तथा भ्रष्ट स्वभावों के अनुसार चलना कहा जाता है। इससे परमेश्वर का आशीष प्राप्त नहीं होगा; इससे वह प्रसन्न नहीं होता"("अंत के दिनों के मसीह की बातचीत के अभिलेख" में 'सामंजस्‍यपूर्ण सहयोग के बारे में')। परमेश्वर के इन वचनों ने मुझे दिखाया कि भाई वांग और मैं मिलजुल काम नहीं कर पा रहे थे क्योंकि मैं अपने घमंडी और दंभी स्वभाव में जी रहा था। मैं हमारे कर्तव्य में हमेशा अपने मन की करना चाहता था। मैं हमेशा सोचता था कि प्रॉप बनाने में मुझे महारत हासिल है, खासकर भाई वांग की तुलना में, इसलिए मैं हमेशा उन्हें नीचा दिखाता और चाहता कि वे मेरी बात मानकर मैं जो कहूँ वैसा ही करें। जब उन्होंने खंभों के लिए सुझाव दिया, तो उस पर गौर करने के बजाय मैंने उसे तुरंत खारिज कर दिया। यहां तक कि उन्हें बेकार समझ कर मैंने उनकी उपेक्षा भी की। मुझे लगा उनमें कोई निपुणता नहीं है, इसलिए उनके सुझाव विचार करने लायक नहीं हैं। उनका खंभा अच्छा नहीं है, यह देखकर मुझे लगा कि मैं सही हूँ, इसलिए मैंने धूर्तता से उनके काम की बुराई की। मैं चाहता था कि वे मेरी बात मानें। जब उन्होंने मेरी योजना की कमियां दिखाईं, तो मैंने न ही उन्हें स्वीकार किया और न ही उनके साथ कोई समाधान खोजने की कोशिश की। मैं विरोध कर रहा थाऔर उनके साथ काम भी नहीं करना चाहता था। मैं सिर्फ अपने आप को साबित करने और उनसे अपनी बात मनवाने के लिए बोलता और काम करता था। यह पूरी तरह से घमंड और दंभ का शैतानी स्वभाव था। परमेश्वर के ये वचन विशेष रूप से उचित हैं : "तुम जो कर रहे हो क्या उसे अपनी खूबियों से एक दूसरे की कमियों कमज़ोरियों की भरपाई करना और सामंजस्य में सहयोग करना कहा जा सकता है? इसे कलह, और गुस्सैल तथा भ्रष्ट स्वभावों के अनुसार चलना कहा जाता है। इससे परमेश्वर का आशीष प्राप्त नहीं होगा; इससे वह प्रसन्न नहीं होता"("अंत के दिनों के मसीह की बातचीत के अभिलेख" में 'सामंजस्‍यपूर्ण सहयोग के बारे में')। मैं परमेश्वर के वचनों से महसूस कर सका कि वह उस तरह के लोगों से घृणा करता है। परमेश्वर ने भाई वांग के साथ मेरे काम करने की व्यवस्था इस उम्मीद से की थी कि हम एक-दूसरे की कमियों को पूरा करके अपना कर्तव्य अच्छी तरह से निभा सकें। लेकिन मैंने घमंड से ही बात की और काम लिया, मैं हमेशा सोचता था कि मैं ही सही हूँ और मेरी बात मानी जानी चाहिए। मैं चाहता था कि बाकी लोग मेरे विचारों को सत्य की तरह मानें और उनका अनुसरण करें, लेकिन मैं किसी और के विचारों को स्वीकारना नहीं चाहता था। परमेश्वर उस तरह के स्वभाव से घृणा करता है। इस बारे में सोचकर मैं खेद और अपराध की भावना से भर गया, इसलिए मैंने परमेश्वर से यह प्रार्थना की : "हे परमेश्वर, मैं अपने घमंड के कारण लोगों के साथ मिलजुल कर काम नहीं कर पाया हूँ, जिससे मेरा काम प्रभावित हुआ है। परमेश्वर, मैं पश्चाताप करना चाहता हूँ। हमारा कर्तव्य बखूबी निभाने के लिए मैं खुद को भुलाकर अपने भाई के साथ काम करना चाहता हूँ।"

फिर मैंने परमेश्वर के वचनों का एक और अंश पढ़ा। "कई बार, अपना कर्तव्य पूरा करने में सहयोग करते समय, दो लोगों में सिद्धांत की बात को लेकर विवाद हो जाता है। उनके दृष्टिकोण अलग-अलग हैं और उनकी राय भी अलग-अलग हो गयी है। ऐसी स्थिति में क्या किया जा सकता है? क्या ऐसी स्थिति बार-बार आती है? यह सामान्य घटना है जो लोगों के विचारों, क्षमताओं, अंतर्दृष्टियों, आयु और अनुभवों में भिन्नताओं से उत्पन्न होती है। दो लोगों के मन में बिल्कुल एक ही बात का होना असंभव है, इसलिए दो लोगों का अपनी राय और दृष्टिकोण में भिन्न हो सकना बहुत सामान्य घटना है और ऐसा अक्सर होता है। इसे लेकर खुद को उलझाओ मत। महत्वपूर्ण प्रश्न यह है कि जब ऐसी समस्या पैदा होती है, तब तुम्हें परमेश्वर के समक्ष एकता और मतैक्य प्राप्त करने के लिए सहयोग और चेष्टा कैसे करनी चाहिए। मतैक्य प्राप्त करने का लक्ष्य क्या है? इसका मकसद इस संबंध में सत्य के सिद्धांतों की खोज करना, और अपने या किसी अन्य के अभिप्रायों के अनुसार कार्य नहीं करना है, बल्कि साथ मिलकर परमेश्वर के अभिप्रायों की खोज करना है। यही सामंजस्यपूर्ण सहयोग प्राप्त करने का मार्ग है। जब तुम परमेश्वर के अभिप्रायों और उसके द्वारा अपेक्षित सिद्धांतों की खोज करोगे, केवल तभी तुम एकता प्राप्त कर पाओगे"("अंत के दिनों के मसीह की बातचीत के अभिलेख" में 'सामंजस्‍यपूर्ण सहयोग के बारे में')। परमेश्वर के वचनों को पढ़ने के बाद मैंने देखा कि हमारे सहयोग में सहमति तक पहुंचने के लिए, सिर्फ एक व्यक्ति के विचारों को मानने के बजाय हमें सत्य के सिद्धांतों की खोज करनी होगी। सच्चे सुसंगत सहयोग का अर्थ है, सत्य की तलाश करना और सिद्धांत के अनुसार काम करना। भाई वांग और मेरे पास अलग-अलग अनुभव, ज्ञान और तकनीकी कौशल थे, इसलिए हमारे काम में अलग-अलग दृष्टिकोण होना सामान्य बात थी। मुझे खुद को भूलना सीखकर उनके साथ सिद्धांतों की तलाश करनी थी। हमें सत्य को स्वीकार करके परमेश्वर के घर के कार्य को बनाए रखना था, ताकि हम अपने कर्तव्य में पवित्र आत्मा का मार्गदर्शन प्राप्त कर सकें। यह जानकर मैंने अगले दिन सहभागिता में भाई वांग को अपने मन की बात खुलकर कहने का इरादा किया, ताकि हम साथ मिलकर उस प्रॉप को कैसे बनाना है यह सोच सकें। मुझे आश्चर्य हुआ जब अगली सुबह वे मुझसे मिलने आए और उन्होंने कहा कि वे बहुत ज्यादा अड़ियल थे और उनकी योजना अच्छी नहीं थी। उन्होंने उनका बनाया खंभा भी तोड़ डाला और वे मेरी बात मानने को तैयार थे। उनकी यह बात सुनकर मैं शर्मिंदा हुआ। मैंने भी भाई वांग को अपनी स्थिति और समझ खुलकर बता दी। जब हम दोनों ने अपने अहंकार को त्याग दिया तो हमारे बीच की दीवार टूट गई। उसके बाद मैंने अपने कर्तव्य में अपनी कमियां देखीं। मेरा बनाया खंभा सच में बहुत चिकना था जो असली पेड़ के तने जैसा नहीं दिख रहा था। उसमें कुछ बदलाव करना जरूरी था। मैंने भाई वांग के साथ इस बारे में चर्चा की और हमने जल्द ही इसका समाधान ढूंढ निकाला। हमने एक दूसरे की कमज़ोरियों को पूरा करके एक ही दिन में तीन खंभे बना लिए। पहले, हमने दिन भर में सिर्फ दो खंभे बना पाए थे जिनमें से एक भी सही नहीं था। यह ज़्यादा कारगर था। मैं समझ गया कि सत्य का अभ्यास करके अपने कर्तव्य में भाई-बहनों के साथ सहयोग करना कितना महत्वपूर्ण है। लेकिन मै इतना घमंडी और दंभी था कि जल्द ही लोगों के साथ काम करने में मुझे फिर से दिक्कत होने लगी।

एक बार, लोकेशन पर भाई-बहनों को बारिश से बचाने के लिए मैं भाई ली के साथ तंबू लगाने का काम कर रहा था। हमारी चर्चा में मैंने जो तरीका सुझाया वह उन्हें बहुत पसंद आया। उस पल मैंने सोचा, "मैं पहले कंस्ट्रक्शन में काम कर चूका हूँ, इसलिए मैं इन बातों को तुमसे बेहतर समझता हूँ।" लेकिन तुरंत उन्होंने एक आपत्ति जताई। उन्होंने कहा, "अभी हमारे पास लोहे के सिर्फ 16 खंभे हैं। क्या वे इसके लिए काफी होंगे? क्या यह मजबूत बनेगा? क्या यह सुरक्षित होगा?" मैंने सोचा, "यह एक त्रिकोणीय ढांचा है। क्या तुमने त्रिकोणीय ढांचों की स्थिरता के बारे में नहीं सीखा है? यह बहुत मजबूत होगा, इसमें कोई सवाल नहीं।" इसलिए मैंने उपेक्षा करते हुए कहा, "कोई समस्या नहीं होगी, इस बात की गारन्टी तो नहीं दे सकता, लेकिन अगर श्रेणी 10 का तूफान न आए, तो सब कुछ ठीक रहेगा।" फिर वे चाहते थे कि मैं ब्लूप्रिंट बनाकर सारी बातें स्पष्ट करूं। तब मैंने आपा खो दिया और कहा, "कोई ज़रूरत नहीं है। स्केच मेरे दिमाग में है और यह तंबू ठीक से बने इसका जिम्मा मेरा।" इसके बाद कोई चर्चा नहीं हुई। अगली दोपहर जब हमने तंबू लगाना शुरू कर दिया, तो दूसरे एक भाई ने सुझाया कि पहले हम लोहे के दो खंभों से छत को सुरक्षित करें, फिर बगल के हिस्सों को बनाएं। यह सुनकर मैंने सोचा, "इसमें निश्चित ही बड़ी देर लगेगी। मैंने इसके बारे में बहुत सोचा है और मेरा तरीका ही सबसे अच्छा है। एक तो तुम यहां नए हो, ऊपर से चर्चा के समय तुम हाजिर नहीं थे। मेरी योजना निश्चित ही बेहतर है।" इसलिए मैंने उनसे कहा, "इसमें बहुत समय जाएगा। उन दो खंभों को बाद में हटाना पड़ेगा, इसलिए इसे पीछे की तरफ से बनाने में कम समय लगेगा।" यह देखकर कि उनका सुझाव स्वीकार करने का मेरा कोई इरादा नहीं, वे चुप हो गए, इसलिए मैंने अपने मन के मुताबिक तंबू बनाना शुरू कर दिया। जब मैं सीढ़ी के ऊपर चढ़ा, तो मैंने देखा लोहे के एक खंभे की पकड़ अचानक खुल गई और वह नीचे गिर गया। खुशकिस्मती से किसी इंसान या चीज़ के बजाय वह घास पर गिर गया। मुझे काटो तो खून नहीं। "हुआ क्या?" मैं सोचने लगा। "मैंने उसे यकीनन कस लिया था, फिर वह गिर कैसे सकता है? शायद इसे सीधे पकड़ा नहीं गया था, इसलिए इसकी पकड़ ठीक से कसी नहीं गई।" मेरी सोच इतनी सरल थी और मैंने इसे दिल से नहीं लिया। मैं बस उसे अपनी योजना के मुताबिक बनाता गया। उसी समय, जो खंभा बिठाया गया था वह सीधे उस सीढ़ी पर आकर गिर गया जिस पर मैं खड़ा था। मैं सीढ़ी से छह फीट नीचे गिर गया। खुशकिस्मती से मुझे चोट नहीं आई। तब मेरी समझ में आया कि ये दो हादसे अचानक हुए नहीं थे। परमेश्वर की देखभाल और सुरक्षा न होती तो उन दो खंभों से चोट लगने के परिणाम भयानक होते। इसके बारे में सोचकर मेरा मन अपराध की भावना और डर से भर गया, तुरंत मैंने परमेश्वर से प्रार्थना की। "हे परमेश्वर, आज चीज़ें गलत हो रही हैं। मैं जानता हूँ कि इसके पीछे तुम्हारी पवित्र इच्छा है और मेरे सीखने के लिए लिए सबक है, लेकिन मैं नहीं जानता कि मुझे क्या तलाशना चाहिए। मेरा मार्गदर्शन करके मुझे प्रबुद्ध कर, ताकि मैं तुम्हारी इच्छा जान सकूँ।" प्रार्थना के बाद मुझे परमेश्वर के वचन याद आए : "जब कभी भी तुम कुछ करते हो तो गड़बड़ हो जाती है या तुम्हारे सामने कोई अवरोध आ जाता है। यह परमेश्वर का अनुशासन है। कभी, अगर तुम कुछ ऐसा करो जो अनाज्ञाकारी और परमेश्वर के प्रति विद्रोही हो, तो हो सकता है कि दूसरों को इसके बारे में पता न चले, लेकिन परमेश्वर जानता है। वह तुम्हें बचकर जाने नहीं देगा, और वह तुम्हें अनुशासित करेगा" (वचन, खंड 1, परमेश्वर का प्रकटन और कार्य, जिन्हें पूर्ण बनाया जाना है उन्हें शोधन से गुजरना होगा)। ये वचन मेरे दिमाग में घूमते रहे : "तो हो सकता है कि दूसरों को इसके बारे में पता न चले, लेकिन परमेश्वर जानता है। वह तुम्हें बचकर जाने नहीं देगा, और वह तुम्हें अनुशासित करेगा।" तब मेरी समझ में आया कि मैं तंबू लगाते समय अपने भाइयों के साथ कितनी उपेक्षा से पेश आया था। उनके सुझावों को सुनने के बजाय मैंने उन्हें सिरे से खारिज कर दिया था। मुझे लगा कि मैं ही सही हूँ, इसलिए हमें वही करना चाहिए जो मैं चाहता हूँ। क्या यह मेरा घमंड नहीं था? बनते समय ही वह तंबू इतना जोखिम भरा था। अगर वह कलाकारों के ऊपर गिर जाता, तो उन परिणामों की कल्पना भी नहीं की जा सकती। यह सोचकर, खुद में बदलाव लाने के लिए मैंने परमेश्वर से प्रार्थना की। फिर मुझे प्रभु यीशु की कही हुई यह बात याद आई : "यदि तुम में से दो जन पृथ्वी पर किसी बात के लिए एक मन होकर उसे माँगें, तो वह मेरे पिता की ओर से जो स्वर्ग में है, उनके लिए हो जाएगी" (मत्ती 18:19)। परमेश्वर के वचनों ने मुझे तुरंत जगा दिया—मैं जान गया कि मैं इस तरह से काम नहीं कर सकता था, बल्कि मुझे चर्चा करके अपने भाइयों के साथ सहयोग करना चाहिए। फिर मुझे एक खयाल आया : सुरक्षा सबसे पहले। सबसे महत्वपूर्ण था हमारे पास मौजूद सामान से अच्छा तंबू बनाना। तभी, भाइयों ने कहा कि मेरी मूल योजना के आधार पर एक मजबूत तंबू बनाने के लिए हमारे पास पर्याप्त लोहे के खंभे नहीं थे, लेकिन दो खंभों को बीच में खड़ा करने से छत की मेड़ सुरक्षित हो जाएगी। मैं उनसे पूरी तरह से सहमत था। मेरी मूल योजना ने असल में बहुत सारे खतरों को पैदा किया होता। इसलिए हमने इस पर चर्चा की और कुछ ही समय में हमारी पूरी योजना तैयार हुई। और तो और, हमारे पास लोहे के खंभे भी पर्याप्त थे। हमने अंधेरा होने से पहले ही काम पूरा कर दिया।

उस शाम, मैंने गुजरे दिन के बारे में सोचा। मेरे घमंड के कारण बड़ा अनर्थ होने वाला था। तरह-तरह की भावनाएं मेरे मन में उमड़ रही थीं। मैंने तुरंत परमेश्वर से प्रार्थना करके खुद को जानने में मेरा मार्गदर्शन करने को कहा। अपने फोन पर मैं कलीसिया की वेबसाइट पर गया, जहां मैंने परमेश्वर के इन वचनों को पढ़ा। सर्वशक्तिमान परमेश्वर कहते हैं, "कुछ लोग अपने कर्तव्‍य का पालन करते हुए कभी सत्‍य की तलाश नहीं करते। वे, हठपूर्वक अपनी कल्‍पनाओं के अनुसार आचरण करते हुए, महज़ वही करते हैं जो उन्‍हें अच्‍छा लगता है, वे हमेशा स्‍वेच्‍छाचारी और उतावले बने रहते हैं। 'स्‍वेच्‍छाचारी और उतावला' होने का क्‍या अर्थ है? इसका मतलब है कि जब तुम्‍हारा किसी समस्‍या से सामना हो, तो किसी विचार-प्रक्रिया के बगै़र, और दूसरे क्‍या कहते हैं इसकी परवाह किए बिना, उस तरह का आचरण करना जो तुम्हारे हिसाब से ठीक बैठता हो। न तो तुम तक कोई पहुँच सकता है, और न कोई तुम्‍हारा मन बदल सकता है, नतीजतन तुम्‍हें ज़रा भी प्रभावित नहीं किया जा सकता; तुम अपनी अपनी बात पर अड़े रहते हो, और, अगर दूसरे लोग जो कुछ कहते हैं वह मायने भी रखता है, तब भी तुम उसे सुनते नहीं हो, और अपने तरीक़े को ही सही मानते रहते हो। अगर ऐसा हो भी, तब भी क्‍या तुम्‍हें दूसरों के सुझावों पर ध्‍यान नहीं देना चाहिए? फिर भी तुम ध्‍यान नहीं देते। दूसरे लोग तुम्‍हें अड़ियल कहते हैं। कैसे अड़ियल? इस क़दर अड़ियल कि दस बैल भी मिल कर तुम्‍हें डिगा नहीं सकते—पूरी तरह से अड़ियल, अहंकारी और हद दर्जे़ के दुराग्रही, ऐसा अड़ियल जो सत्य को तब तक नहीं देखता, जब तक कि वह तुम्हें घूरने न लगे। क्‍या इस तरह का अड़ि‍यलपन उच्‍छृंखलता के स्‍तर तक नहीं पहुँच जाता? तुम वह करते हो जो करना चाहते हो, जो करने का सोचते हो, और तुम किसी की नहीं सुनते। अगर तुमसे कोई कहे कि जो कुछ तुम कर रहे हो वह सत्‍य के अनुरूप नहीं है, तो तुम कहोगे, 'मैं तो यही करूँगा, वह चाहे सत्‍य के अनुरूप हो या न हो। अगर वह सत्‍य के अनुरूप नहीं है, तो मैं तुम्‍हें अमुक तर्क, या अमुक औचित्‍य प्रदान करूँगा। मैं तुम्‍हें बाध्‍य करूँगा कि तुम मेरी बात सुनो। मैंने यह तय कर लिया है।' दूसरे लोग कह सकते हैं कि तुम जो कर रहे हो वह नुकसान पहुँचाने वाला है, इसके गम्‍भीर नतीजे होंगे, यह परमेश्‍वर के घर के हितों को क्षति पहुँचाएगा—लेकिन तुम उनकी बात पर ध्‍यान देने के बजाय और अधिक तर्क देने लगते हो : 'मैं तो यही कर रहा हूँ, चाहे तुम्‍हें पसंद हो या न हो। मैं इसे इसी तरीके से करना चाहता हूँ। तुम पूरी तरह गलत हो, मैं पूरी तरह सही हूँ।' हो सकता है तुम सचमुच ही सही हो और तुम जो कर रहे हो उसके गंभीर नतीजे न हों—लेकिन यह किस तरह का स्‍वभाव है जिसे तुम उजागर कर रहे हो? (अहंकार।) अहंकारी प्रकृति तुम्‍हें दुराग्रही बनाती है। जब लोगों का ऐसा दुराग्रही स्‍वभाव होता है, तो क्‍या वे स्‍वेच्‍छाचारी और अविवेकी होने की ओर उन्‍मुख नहीं होते?" (परमेश्‍वर की संगति)। "अहंकार मनुष्‍य के भ्रष्‍ट स्‍वभाव की जड़ है। लोग जितने ही ज्‍़यादा अहंकारी होते हैं, उतनी ही अधिक संभावना होती है कि वे परमेश्‍वर का प्रतिरोध करेंगे। यह समस्‍या कितनी गम्‍भीर है? अहंकारी स्‍वभाव के लोग न केवल बाकी सभी को अपने से नीचा मानते हैं, बल्कि, सबसे बुरा यह है कि वे परमेश्‍वर को भी हेय दृष्टि से देखते हैं। भले ही कुछ लोग, बाहरी तौर पर, परमेश्‍वर में विश्‍वास करते और उसका अनुसरण करते दिखायी दें, तब भी वे उसे परमेश्‍वर क़तई नहीं मानते। उन्‍हें हमेशा लगता है कि उनके पास सत्‍य है और वे अपने बारे में बहुत ऊँचा सोचते हैं। यही अहंकारी स्वभाव का सार और जड़ है और इसका स्रोत शैतान में है। इसलिए, अहंकार की समस्‍या का समाधान अनिवार्य है। यह भावना कि मैं दूसरों से बेहतर हूँ—एक तुच्‍छ मसला है। महत्‍वपूर्ण बात यह है कि एक व्‍यक्ति का अहंकारी स्‍वभाव उसको परमेश्‍वर के प्रति, उसके विधान और उसकी व्‍यवस्‍था के प्रति समर्पण करने से रोकता है; इस तरह का व्‍यक्ति हमेशा दूसरों पर सत्‍ता स्‍थापित करने की ख़ातिर परमेश्‍वर से होड़ करने की ओर प्रवृत्‍त होता है। इस तरह का व्‍यक्ति परमेश्‍वर में तनिक भी श्रद्धा नहीं रखता, परमेश्‍वर से प्रेम करना या उसके प्रति समर्पण करना तो दूर की बात है" (परमेश्‍वर की संगति)। परमेश्वर के वचनों ने मुझे अपनी बदसूरती दिखाई। मैं उतना ही उद्दंड और अविवेकी था जितना कि परमेश्वर के वचन प्रकट करते हैं। वह तंबू बनाते समय मैंने अपने ही अनुभव पर अड़कर एक बार फिर हठी बर्ताव किया। अपने भाइयों के सुझावों को सुनने के बजाय मैंने उन्हें फौरन खारिज कर दिया। उन्होंने मुझे तंबू को सुरक्षित करने और छत की मेड़ को मजबूत बनाने की चेतावनियां दी थीं, लेकिन मैंने ध्यान नहीं दिया। मैं अपने मन की करना चाहता था। मैं चाहता था मैं जो कहूँ उसे सभी मान लें। मैंने देखा कि मेरी घमंडी प्रकृति मेरे उपेक्षापूर्ण और उद्दंड बर्ताव का मूल कारण थी। अपने घमंड और मनमानी के कारण पहले भी मेरे काम पर असर पड़ चुका था। लेकिन इस बार, उचित सुझाव को सुनने के बजाय सख्ती से अपनी ही बात पर अड़े रहकर, मैं एक हादसे का कारण बनने वाला था। अपने घमंड के कारण मैं उद्दंडता और तानाशाही पर उतर चुका था। मैं लोगों के साथ मिलजुल कर काम नहीं कर रहा था। मेरे हृदय में परमेश्वर के लिए कोई स्थान नहीं था। मैंने परमेश्वर के घर के कार्य या लोगों की सुरक्षा की भी परवाह नहीं की। मैं बस अपने मन की करने पर तुला हुआ था। अपने घमंड के कारण मैं सारा विवेक खो बैठा था। परमेश्वर की देखभाल और सुरक्षा न होती तो क्या हो जाता इसकी मैं कल्पना भी नहीं कर सकता। मैं आखिरकार समझ गया कि इस तरह काम करना कितना खतरनाक था। न सिर्फ मैंने हमारे काम में बाधा डाली होती, बल्कि किसी दिन भयानक हादसा भी हो जाता और अफसोस के लिए बड़ी देर हो चुकी होती! इस खयाल ने मुझे सच में डरा दिया। मैंने अपनी घमंडी प्रकृति की कुछ समझ हासिल की, अब मैं उस तरह से अपना कर्तव्य नहीं निभाना चाहता था।

उसके बाद, मुझे परमेश्वर के वचनों में अभ्यास का मार्ग मिला। "रोब मत जमाओ। भले ही तुम व्यावसायिक रूप से सबसे ज़्यादा माहिर हो, या तुम्हें लगता हो कि तुम्हारी गुणवत्ता यहाँ के सभी लोगों से उत्तम है, तो भी क्या तुम अकेले काम कर सकते हो? तुम्हारे पास सबसे ऊंचा रुतबा हो, तो भी क्या तुम अकेले काम कर सकते हो? हर किसी की मदद के बिना, तुम बिल्कुल नहीं कर सकते। इसलिए, किसी को भी घमंडी नहीं होना चाहिए और किसी को भी अपनी ही मर्ज़ी से कर्म करने की इच्छा नहीं करनी चाहिए; इंसान को अपना घमंड दबा देना चाहिए, अपने विचारों और नज़रिये को छोड़ देना चाहिए, और सबके साथ एकजुट होकर काम करना चाहिए। ऐसे ही लोग सत्य का अभ्यास करते हैं और इन्हीं में इंसानियत होती है। ऐसे ही लोगों से परमेश्वर प्रेम करता है, और ऐसे ही लोग अपना कर्तव्य निभाने के प्रति समर्पित होते हैं। सिर्फ यही होती है समर्पण की अभिव्यक्ति"("अंत के दिनों के मसीह की बातचीत के अभिलेख" में 'उचित कर्तव्यपालन के लिए आवश्यक है सामंजस्यपूर्ण सहयोग')। परमेश्वर के वचनों ने मुझे सहयोग के सिद्धांत दिखाएं। भले ही हममें बड़ी क्षमता या प्रतिभा हो, हम सभी में कमियां और कमज़ोरियां होती हैं। कोई भी इंसान हर एक चीज़ नहीं कर सकता है। हमें खुद को भुलाकर लोगों के साथ मिलजुल कर काम करना सीखना चाहिए ताकि हम परमेश्वर से मिले गुणों का उपयोग कर सकें और अपने कर्तव्य को बखूबी निभाने के लक्ष्य को पा सकें। मेरे कर्तव्य के बारे में देखा जाए तो कुछ भाई-बहनों में जो गुण थे, वे मुझमें नहीं थे। उनके सुझावों और मदद के बाद दूसरी दफा मैं बेहतर काम कर पाता था। कभी-कभी उनके पास ऐसे सुझाव होते थे जिन पर मैंने विचार भी नहीं किया था। उनके सुझावों ने मुझे कुछ संभावित समस्याओं से बचा लिया था। यह सोचकर मैं शर्मिंदा हुआ। मैं पहले खुद को नहीं जानता था। मैं बस अपने घमंड में चूर था, लेकिन अब मुझे पता चला मुझे लोगों के सहयोग और मदद की ज़रूरत थी, वरना मैं अपना कर्तव्य बखूबी नहीं निभा पाता। मेरे अनुभव ने मुझे दिखाया, जब मैंने घमंड से काम लेकर लोगों के साथ सहयोग नहीं किया, तो मुझे हमेशा मुसीबतों का सामना करना पड़ा। जब मैं पश्चाताप करके खुद को भुलाने और लोगों के साथ काम करने के लिए तैयार था, तो मैंने परमेश्वर से मार्गदर्शन और आशीष पाया। मैं देख पाया, परमेश्वर उन्हीं को पसंद करता है जिनके पास मानवता होती है और जो सत्य का अभ्यास करते हैं। यह मेरे लिए बड़ा प्रबोधक था, मुझे अभ्यास का मार्ग मिल गया।

तीसरी सुबह, एक भाई ने मुझे तंबू को थोड़ा और मजबूत बनाने के लिए कहा। मैंने सोचा, "आज दोपहर को फिल्मांकन के बाद इसे उतारा जाएगा। क्या यह जरूरी है?" लेकिन फिर मैंने परमेश्वर के वचनों के बारे में सोचा : "किसी को भी घमंडी नहीं होना चाहिए और किसी को भी अपनी ही मर्ज़ी से कर्म करने की इच्छा नहीं करनी चाहिए; इंसान को अपना घमंड दबा देना चाहिए, अपने विचारों और नज़रिये को छोड़ देना चाहिए, और सबके साथ एकजुट होकर काम करना चाहिए। ऐसे ही लोग सत्य का अभ्यास करते हैं।" परमेश्वर के वचनों ने मुझे अभ्यास का मार्ग दिखाया। भाई ली के साथ सहयोग करने के लिए मुझे खुद के विचारों को छोड़ना चाहिए, वे चाहे सही होंया गलत मुझे पहले समर्पण और तलाश करनी चाहिए। फिर मैं समझ गया, अभी भी पांच-छः घंटों का फिल्मांकन बाकी था और मौसम कब बदलेगा यह कोई नहीं बता सकता था। इसे और मजबूत बनाना ज़्यादा सुरक्षित रहेगा। इसलिए एक भाई के साथ मिलकर मैंने तंबू को और मजबूत बनाया। फिर उस दोपहर लगभग 2 या 3 बजे, अचानक तेज हवाओं के साथ बारिश हुई, यह तूफान लगभग 40 मिनट तक चला। हमने तंबू के अंदर सुरक्षित रहकर तूफान के थमने का इंतजार किया। मैं इस कदर प्रेरित हुआ कि मैं बयान नहीं कर सकता। मैंने देखा, परमेश्वर कितना सर्वशक्तिमान और बुद्धिमान है। लोगों के सुझावों ने मुझे मेरे भ्रष्ट स्वभाव को पहचानने में न सिर्फ मदद की, बल्कि परमेश्वर ने मुझे इस चमत्कारिक तरीके से याद दिलाकर तूफान से हमारी रक्षा की। मैं तहे दिल से परमेश्वर को धन्यवाद देता हूँ!

इन अनुभवों ने मुझे अपनी घमंडी शैतानी प्रकृति की समझ और सुसंगत सहयोग में प्रवेश दिया। मैंने देखा कि सत्य का अभ्यास करना और अपने कर्तव्य में अड़ियल न बनना लोगों के साथ मिलजुल कर काम करने के लिए बड़े महत्वपूर्ण हैं। जो कुछ मैंने समझा और प्राप्त किया है वह पूरी तरह से परमेश्वर के वचनों के न्याय, प्रकाशन और साथ ही उसकी ताड़ना और अनुशासन के कारण है। सर्वशक्तिमान परमेश्वर का धन्यवाद!

21. आखिरकार मुझे अपना कर्तव्य पूरा करने का मतलब समझ आ गया

क्षुन कीउ, दक्षिण कोरिया

सर्वशक्तिमान परमेश्वर कहते हैं, "मनुष्य द्वारा अपना कर्तव्य निभाना वास्तव में उस सबकी सिद्धि है, जो मनुष्य के भीतर अंतर्निहित है, अर्थात् जो मनुष्य के लिए संभव है। इसके बाद उसका कर्तव्य पूरा हो जाता है। मनुष्य की सेवा के दौरान उसके दोष उसके क्रमिक अनुभव और न्याय से गुज़रने की प्रक्रिया के माध्यम से धीरे-धीरे कम होते जाते हैं; वे मनुष्य के कर्तव्य में बाधा या विपरीत प्रभाव नहीं डालते। वे लोग, जो इस डर से सेवा करना बंद कर देते हैं या हार मानकर पीछे हट जाते हैं कि उनकी सेवा में कमियाँ हो सकती हैं, वे सबसे ज्यादा कायर होते हैं। यदि लोग वह व्यक्त नहीं कर सकते, जो उन्हें सेवा के दौरान व्यक्त करना चाहिए या वह हासिल नहीं कर सकते, जो उनके लिए सहज रूप से संभव है, और इसके बजाय वे सुस्ती में समय गँवाते हैं और बेमन से काम करते हैं, तो उन्होंने अपना वह प्रयोजन खो दिया है, जो एक सृजित प्राणी में होना चाहिए। ऐसे लोग 'औसत दर्जे के' माने जाते हैं; वे बेकार का कचरा हैं। इस तरह के लोग उपयुक्त रूप से सृजित प्राणी कैसे कहे जा सकते हैं? क्या वे भ्रष्ट प्राणी नहीं हैं, जो बाहर से तो चमकते हैं, परंतु भीतर से सड़े हुए हैं?" (वचन, खंड 1, परमेश्वर का प्रकटन और कार्य, देहधारी परमेश्वर की सेवकाई और मनुष्य के कर्तव्य के बीच अंतर)। परमेश्वर के वचनों से मुझे यह समझने में मदद मिली कि अपना कर्तव्य पूरा करने का वास्तविक अर्थ क्या है। इसका अर्थ है कि चाहे हम कितने ही प्रतिभावान या गुणी क्यों न हों, हम जो समझते हैं हमें उसे पूरी तरह अमल में लाना होगा। हम छोटा रास्ता नहीं अपना सकते या बिना रुचि के काम नहीं कर सकते। जो परमेश्वर चाहता है उसके आधार पर हमें प्रयास करते रहना है। इस तरह से, हम अपने कर्तव्यों के पालन में किसी भी कमजोरी या कमी की भरपाई कर सकते हैं और इससे हमें बेहतर नतीजे मिलेंगे।

हाल ही में, कलीसिया परमेश्वर के वचनों के एकल भजनों के कुछ वीडियो बनाना चाहती थी। हमारी टीम के अगुआ चाहते थे कि मैं गायन का नेतृत्व करूँ और एक गीत के लिए गिटार बजाऊं। जब उन्होंने मुझे इसके बारे में बताया, तो मैं थोड़ी घबरा गई। गाना और गिटार बजाना केवल गीत गाने से ज़्यादा मुश्किल है। मैंने पहले भी ऐसे एकल गायन की कोशिश की थी, मगर गाते हुए मैंने अपने प्रदर्शन पर ध्यान दिया और अपने सुर भूल गई, मगर जब मैंने सुरों पर ध्यान दिया, तो मेरे चेहरे पर हाव-भाव नहीं आ पाए। अंत में, वे उस फिल्म के हिस्से को इस्तेमाल ही नहीं कर सके। वैसे ही एक दूसरे काम का सामना होने पर मैं 'न' कहना चाहती था, मगर मुझे लगा कि यह परमेश्वर की इच्छा के अनुरूप नहीं होगा। मेरे सभी भाई-बहन सोचते थे कि मैं उस गीत के लिए बिल्कुल उपयुक्त था, इसलिए मुझे लगा कि मुझे उनकी बात मान लेनी चाहिए और अपना कर्तव्य निभाना चाहिए। इसलिए, मैंने वह भूमिका मंज़ूर कर ली। दो दिन के अभ्यास के बाद, मैंने गाने और अभिनय के हिस्सों को काफी अच्छी तरह समझ लिया। मगर गिटार के सुर काफी जटिल थे और उन्हें याद करना मुश्किल था। फ़िल्म शूट करने के सिर्फ एक दिन पहले, मैं बहुत बेचैन हो रही थी। मुझे डर था कि अभ्यास का समय निकल चुका है, और अगर मैं अभ्यास करती रही, तो क्या मेरे हाथ सूज नहीं जाएंगे? कष्ट के बावजूद, मैं शायद इसे याद भी न कर पाऊँ। यह ख्याल आते ही, कि मैं इसके लिए कोई कीमत चुकाना नहीं चाहती, मैं इस मुश्किल समस्या का कोई हल ढूंढने लगी। तभी मुझे एक ख्याल आया : मैं कैमरामैन से यह कह सकती थी कि मेरे हाथों के ज़्यादा शॉट्स न ले, तो फिर मुझे इन कमबख्त सुरों पर इतनी मेहनत करने की ज़रूरत नहीं थी, ठीक है न? और हम फिर भी वीडियो शूट कर सकते थे। मुझे लगा कि यह एक अच्छा ख्याल था। दरअसल जब मुझे यह ख्याल आया तो मैं थोड़ी बेचैन हो गई। मुझे ऐसा लगा जैसे मैं गैर-ज़िम्मेदार हो रही हूँ। अगर सुरों में कुछ समस्या आ गई तो, और अगर हमें वीडियो दोबारा शूट करना पड़ा तो? मगर फिर मैंने सोचा : "समय इतना कम है और यह इतना मुश्किल गीत है। इस गीत को ठीक से बजाना कितना मुश्किल और मेहनत का काम होगा। मैं अपने स्तर से बेहतर प्रदर्शन नहीं कर सकती। और फिर, यह इसलिए है ताकि हम जल्द से जल्द वीडियो निकाल सकें। सभी को यह बात समझनी चाहिए।" इसके बाद, मैंने सुरों के बारे में ज़्यादा फिक्र न करते हुए, अपने प्रदर्शन और गायन पर ध्यान दिया। मुझे लगता था कि यही बेहतर होगा।

जब फिल्म शूट करने का समय आया, तो मैंने फिल्म बनाने वाले भाई से कहा कि मेरे हाथों के ज़्यादा क्लोज़-अप न ले। मुझे नहीं लगा कि कुछ समस्या होगी। मगर अगले दिन, डायरेक्टर ने कहा कि मैं कुछ सुर गलत बजा रही थी और पूछा कि क्या चल रहा है। मुझे इतनी ग्लानि हुई कि मेरा मुँह लाल पड़ गया। मैंने सोचा, "ओह नहीं, क्या हमें दोबारा शूट करना पड़ेगा?" मैं जल्दी से एडिटर से पूछने भागी कि क्या और कोई उपाय है। उसने बस सिर हिलाया और कहा, "मैंने कोशिश की थी, मगर यह बहुत बेकार है।" इससे, मुझे पता चल गया कि हमें दोबारा फिल्माना पड़ेगा। मुझे बुरा लगा यह जानकर कि यह समस्या मैंने खड़ी की थी। बाद में, जब हम जो कुछ हुआ उस पर विचार-विमर्श करने इकट्ठा हुए, तो मैंने सबको अपनी करनी का कारण बताया। एक बहन ने मुझे यह कहते हुए धिक्कारा, "तुमने हमें पहले क्यों नहीं बताया कि तुमने सुर नहीं सीखे थे? अब हमें एक बार फिर से फिल्म शूट करनी पड़ेगी और पूरे प्रोजेक्ट में देरी हो जाएगी। यह तुम्हारा बहुत लापरवाह और गैर-ज़िम्मेदार रवैया था।" जो कुछ उसने कहा, मैं उसे स्वीकार करने के लिए तैयार नहीं थी। मैंने सोचा, "क्या मैंने अपनी तरफ से सबसे अच्छा नहीं किया? हकीकत यह है कि मैं सुर नहीं बजा सकती, और मैंने यह सब इसलिए किया कि वीडियो जल्दी पूरा हो जाए। बस उन्हें मेरे हाथ नहीं फिल्माने चाहिए थे, है न?" मैंने बस बहाने बनाए, बिना आत्म-चिंतन किए। मगर फिर एक और बहन ने मुझे बताया, "अगर तुम्हें मुश्किल हो रही थी तो तुम ज़्यादा अभ्यास कर सकती थी, भले ही फिल्माना कुछ दिनों के लिए टाल दिया जाता। मगर तुम ऐसे हड़बड़ी में काम नहीं कर सकती। तुम मुख्य गायिका हो—कैसा लगेगा अगर हम तुम्हें गिटार बजाते न दिखाएं? यह तुम्हारी ओर से बहुत लापरवाह और गैर-ज़िम्मेदार रवैया था।" उसे यह कहते सुनकर मुझे सच में ऐसा ही लगा। मैं खुद को यह सोचने से रोक न सकी कि "अगर मेरे सभी भाई-बहन यह सोचते हैं कि मैं अपने कर्तव्यों में लापरवाह हूँ तो शायद मैं वाकई गलत हूँ? मैं भी चाहती थी कि फ़िल्म ठीक से शूट हो। मगर प्रोजेक्ट में देरी हो गई है और हमें दोबारा फिल्माना पड़ेगा, क्योंकि मेरे सुर गलत थे। मैं निश्चित रूप से दोषी हूँ।" मुझे यह सोच कर बुरा लगा। मैंने विरोध करना बंद कर दिया और चिंतन-मनन करना शुरू कर दिया।

बाद में मुझे परमेश्वर के शब्द का एक परिच्छेद मिला जिसका मुझ पर गहरा असर हुआ। उसमें यह लिखा था : "अपने कर्तव्य को सरसरी तौर पर और जल्दबाज़ी में करने, और इसे महत्व न देने का परिणाम क्या होता है? इसका परिणाम है कि तुम अपना कर्तव्य ठीक ढंग से नहीं निभाओगे, भले ही तुम इसे अच्छी तरह से करने के योग्य हो। तुम्हारा कार्य-निष्पादन कसौटी पर खरा नहीं उतरेगा, और परमेश्वर तुम्हारे कर्तव्य के प्रति तुम्हारे रवैये से संतुष्ट नहीं होगा। यदि, आरंभ से ही, तुमने सामान्य रूप से खोज की होती और सहयोग दिया होता; यदि तुमने अपने सभी विचारों को इसके लिए समर्पित कर दिया होता; यदि तुमने अपना दिल और अपनी आत्मा इसे करने में लगा दी होती, और अपना सारा प्रयास इसी में जुटा दिया होता, और एक अवधि का श्रम, अपनी मेहनत, और अपने विचारों को इसके लिए समर्पित कर दिया होता, या संदर्भ की सामग्री के लिए कुछ समय दिया होता, और अपने पूरे तन-मन को इसके लिए प्रतिबद्ध कर दिया होता; यदि तुम इस तरह का सहयोग देने में सक्षम होते, तो परमेश्वर तुम्हारी अगुवाई करता, तुम्हारा मार्गदर्शन करता। तुम्हें ज़्यादा प्रयत्न करने की ज़रूरत नहीं है; जब तुम सहयोग देने में कोई कसर नहीं छोड़ते, तो परमेश्वर पहले से ही तुम्हारे लिए सब कुछ व्यवस्थित कर देगा। यदि तुम मक्कार और विश्वासघाती हो, और काम के दौरान ही तुम्हारा हृदय परिवर्तन हो जाता है और तुम भटक जाते हो, तो परमेश्वर तुम में कोई रुचि नहीं लेगा; तुम इस अवसर को खो चुके होगे, और परमेश्वर कहेगा, 'तुम योग्य नहीं हो; तुम बेकार हो। दूर खड़े हो जाओ। तुम्हें आलसी बने रहना पसंद है, है न? तुम धोखेबाज़ी और मक्कारी पसंद करते हो, है न? तुम आराम करना पसंद करते हो? ठीक है, फिर आराम करो।' परमेश्वर यह अनुग्रह और अवसर अगले व्यक्ति को दे देगा। तुम लोग क्या कहते हो : यह नुकसान है या फ़ायदा? यह बहुत बड़ा नुकसान है!"("अंत के दिनों के मसीह की बातचीत के अभिलेख" में 'अपना कर्तव्‍य करते हुए गैरज़िम्‍मेदार और असावधान होने की समस्‍या का समाधान कैसे करें')। परमेश्वर के वचनों ने मेरी स्थिति उजागर कर दी। मैं मुख्य भूमिका लेने के लिए अभ्यास करने पर राज़ी हुई थी, मगर मैंने असल में वह नहीं किया जो मैंने वादा किया था। मैंने अपनी कमज़ोरियों पर काम नहीं किया, न ही अपने सुर सुधारने के लिए कोई जानकारी ढूंढी। मैं अभ्यास में ढीली पड़ गई क्योंकि मैंने सोचा कि यह बहुत मुश्किल काम था। मैंने बहाने बनाए कि मेरे पास वक़्त नहीं था और कैमरामैन से कहा कि मेरे हाथों के क्लोज-अप लेने से बचे। मैंने सोचा कि मैं ऐसा करके बच सकती हूँ, मगर इससे प्रोजेक्ट में देरी हो गई। यह वाकई मेरा गैर-ज़िम्मेदार और लापरवाह रवैया था! जब मेरा कर्तव्य निभाने का समय आया, तब मैं गाना ठीक से बजाने और परमेश्वर की गवाह बनने के लिए मेहनत नहीं करना चाहती थी। उसकी जगह, मैंने सबसे आसान रास्ता चुना, और अब हमें सब कुछ दोबारा से करना पड़ रहा था। मैं इतनी गैर-ज़िम्मेदार कैसे हो सकती थी? सिर्फ थोड़ा और अभ्यास, थोड़ी और मेहनत कर ली होती, तो मैंने परमेश्वर के घर के काम का नुकसान न किया होता। उस पल, मुझे खुद से थोड़ी नफरत हुई। मैंने सोचा, "अगर मुझे दोबारा मौका मिले, तो मैं फिर से इतनी बेपरवाह नहीं होउंगी। चाहे मैं उन सुरों का अभ्यास करते हुए खुद को थका ही क्यों न लूँ, मैं वह करूँगी जो करने की ज़रूरत है।"

उन्होंने मुझे अभ्यास करने के लिए दो दिन का समय देने का निश्चय किया। यह मेरे लिए सच में दिल को छू जाने वाली बात थी। मैंने परमेश्वर का धन्यवाद किया, मुझे अपना अपराध सुधारने का मौका देने के लिए। उसके बाद अपने अभ्यास में मैंने सभी सुर याद करने के लिए बहुत मेहनत की, मगर मैं सच में बहुत तनाव महसूस करने लगी। मुझे डर था कि मेरी तकनीक अब भी पूरी तरह ठीक नहीं थी, सुधार करने के लिए दो दिन काफ़ी नहीं थे। मैं फिर से बेचैन होने लगी। मगर जितना ज़्यादा मैं बेचैन होती, उतना ही ज़्यादा मैं भूलती जाती, और जितना मैं भूलती, मेरी बेचैनी उतनी ही बढ़ जाती। सुबह का वक्त झट से गुज़र गया। मैं अभी भी गीत को अच्छे से नहीं बजा पा रही थी, और मेरे हाथ दुख रहे थे। अक्सर मैं लंच के बाद अभ्यास से विराम लेती थी, मगर इस बार, मुझे पता था मुझे अभ्यास में लगे रहना है। मैं जानती थी कि मैं विराम लेने का जोखिम नहीं उठा सकती, बल्कि मुझे अपना हर पल सुरों को ठीक करने में इस्तेमाल करना था। जब मैंने अपना दिल मजबूत कर लिया, तो परमेश्वर ने मेरा मार्गदर्शन किया। उस दोपहर, बिना जाने, मैंने पता लगा लिया कि सुरों को टुकड़ों में कैसे याद किया जाए! फिर वह बेहतर होता गया। मगर मैं इतनी देर से अभ्यास कर रही थी कि मेरे हाथ सूजने लगे और मुझे दोबारा ढील बरतने का लालच हुआ। जब मैंने खुद को दोबारा ऐसे सोचते पाया, तो मुझे वह याद आया जो परमेश्वर ने कहा था, और मैं झट से उसे पढ़ने लगी : "जब तुम्हारे सामने एक ऐसा कर्तव्य आता है, जिसके लिए तुम्हारे प्रयास और तुम्हारे खुद को खपाने की आवश्यकता होती है, और जिसके लिए तुम्हें अपने तन, मन और समय को समर्पित करने की आवश्यकता होती है, तो तुम्हें कोई संकोच नहीं करना चाहिए, किसी तरह की तुच्छ चालाकी नहीं करनी चाहिए, और कोई कसर नहीं छोडनी चाहिए। यदि तुमने कोई कसर छोड़ी, या तुम मतलबी, मक्कार या विश्वासघाती बनते हो, तो तुम निश्चित ही एक ख़राब काम करोगे। तुम कह सकते हो, 'किसी ने मुझे चालाकी से काम करते हुए नहीं देखा। क्या बात है!' यह किस तरह की सोच है? तुम्हें लगता है कि तुमने लोगों की आँखों में धूल झोंकी, और परमेश्वर की आँखों में भी। हालांकि, वास्तविकता में, तुमने जो किया वो परमेश्वर जानता है या नहीं? (वह जानता है।) आम तौर पर, जो लोग लंबे समय से तुम्हारे साथ बातचीत करते रहे हैं, उन्हें भी पता चल जाएगा, और वे कहेंगे कि तुम एक ऐसे व्यक्ति हो जो हमेशा मक्कारी दिखाता है, कभी दिल लगाकर मेहनत नहीं करता, और उसका प्रयास केवल पचास या साठ प्रतिशत होता है, या ज़्यादा से ज़्यादा अस्सी प्रतिशत। वे कहेंगे कि तुम सब कुछ बहुत ही उलझे हुए तरीके से करते हो, और जो कुछ भी कर रहे हो उसपर एक नज़र भी नहीं डालते; तुम अपने काम में बिलकुल ईमानदार नहीं हो। जब तुम्हें कुछ करने के लिए ज़ोर दिया जाता है, तभी तुम थोड़ा-सा प्रयास करते हो; अगर तुम्हारे आसपास कोई निगरानी कर रहा है कि काम ठीक से हो रहा है या नहीं, तो तुम थोड़ा बेहतर काम करते हो—लेकिन अगर कोई निगरानी करने के लिए नहीं है, तो तुम थोड़ा सुस्त पड़ जाते हो। अगर कोई तुमसे निपटा जाता है, तो तुम काम में अपना दिल लगाते हो; वरना तुम काम करते हुए लगातार ऊंघते रहते हो और जितना कम हो सके उतना ही काम करने की कोशिश करते हो, यह मानकर कि कोई नहीं देखेगा। समय के साथ, लोग ध्यान देने लगते हैं। वे कहते हैं, 'यह व्यक्ति अविश्वसनीय है और भरोसे के लायक नहीं है; यदि तुम उसे कोई महत्वपूर्ण काम सौंपते हो, तो उसपर निगरानी रखने की आवश्यकता होगी। वह साधारण कार्य कर सकता है और ऐसे काम जिनका सिद्धांतों से कोई सरोकार नहीं है, लेकिन यदि तुम उसे कोई महत्वपूर्ण कार्य करने के लिए दोगे, तो यह बहुत ही संभव है कि वह इसे चौपट कर देगा, और फिर तुम उसके धोखे का शिकार हो जाओगे।' लोग उसकी सही फितरत पहचान लेंगे, और वह पूरी गरिमा और ईमानदारी को त्याग चुका होगा। अगर कोई उस पर भरोसा नहीं कर सकता, तो परमेश्वर कैसे कर सकता है? क्या परमेश्वर उसे कोई बड़े काम सौंपेगा? ऐसा व्यक्ति भरोसे के लायक नहीं है"("अंत के दिनों के मसीह की बातचीत के अभिलेख" में 'जीवन में प्रवेश अपने कर्तव्य को निभाने का अनुभव करने से प्रारंभ होना चाहिए')।

परमेश्वर के वचनों ने मुझे अहसास करवाया कि मैं अपने कर्तव्य में कितनी लापरवाह हो रही थी। मैं सुरों का अभ्यास करने में आत्म-संतुष्ट थी, मैं सबसे ऊँचा स्तर पाने की कोशिश नहीं कर रही थी। मैं अपना पूरा ज़ोर नहीं लगा रही थी। मैं अपने कर्तव्य में हड़बड़ी करते हुए जैसे-तैसे आगे बढ़ रही थी। मुझमें कोई ईमानदारी नहीं थी। मैं विश्वास करने योग्य नहीं थी। मैंने खुद को हमेशा अपने कर्तव्यों में जोशीली और मेहनती समझा था, मानो कि मुझमें अनंत वफादारी थी। मगर अब, मैंने देखा कि मैं नतीजों पर ध्यान नहीं दे रही थी, बल्कि सिर्फ हड़बड़ी में काम करती गई थी। यह अपना कर्तव्य निभाना कैसे था? अगर मैं उसी तरह काम करती रहती, तो कौन दोबारा मुझ पर विश्वास करने का खतरा मौल लेता? क्या मैं अपनी ईमानदारी और इज़्ज़त दांव पर नहीं लगा रही थी? मैंने पिछली बार एक अपराध किया था। मैं उसे दोहराना नहीं चाहती थी। इससे फ़र्क़ नहीं पड़ता कि मेरे हाथ सूज जाएँ या मैं थक जाऊँ, मेरी ईमानदारी और मेरी गरिमा ज़्यादा मायने रखते थे। तो मैंने संकल्प कर लिया कि मैं सुरों का अभ्यास करती रहूंगी, चाहे यह कितना ही थकाने वाला या मुश्किल क्यों न हो। एक बार मैंने सच में प्रायश्चित करने का संकल्प कर लिया, तो मैंने परमेश्वर के आशीषों और मार्गदर्शन को देखा। उस दिन, मैंने आधी रात तक अभ्यास किया, और लगभग सभी सुर याद कर लिए। अगला पूरा दिन मैंने अभ्यास किया, जब तक कि मैं पूरे गाने को समझ नहीं गई। फिल्माने के दौरान, मैंने हर एक स्टेप पर पूरी तरह से ध्यान दिया और परमेश्वर पर भरोसा करते हुए मन ही मन प्रार्थना की। मुझे हैरानी हुई कि हमने हर चीज़ एक बार में शूट कर ली! ऐसा होता देखकर मुझे काफ़ी सुकून मिला। मैंने सत्य का अभ्यास करने की मिठास को अनुभव किया।

बाद में मुझे संगीत रचने का काम सौंपा गया। मैंने बहुत लम्बे समय से किसी संगीत की रचना नहीं की थी, मैं थोड़ी अभ्यास में नहीं थी। खासकर, हाल ही में हम रॉक संगीत करते रहे थे, जो मैंने पहले कभी नहीं किए थे, तो मैं थोड़ी चिंतित थी। मगर मैं जानती थी कि यह एक कर्तव्य है जो मुझे पूरा करना है और अपना सबसे अच्छा योगदान देना है। इसलिए, मैंने महीने के अंत तक दो गीत पूरे करने की योजना बनाई। मैंने संगीत रचना में बहुत देर तक काम किया, जब मैं थक गई, तो मैंने परमेश्वर से देह-सुख को त्यागने में मदद माँगी। संयोग से मुझे एक धुन मिल गई और मैंने जल्दी से उसे एक पूरे गीत में बदल दिया। जब वह गीत पूरा हो गया, तो मैंने अपने भाई-बहनों को सुनाया। उन्होंने कहा कि यह ठीक है और इसमें रॉक संगीत का सही अंदाज़ है। मगर मैंने सोचा : "अगर मैं और काम करती और कोरस धुन को और तराशती, तो गीत और भी बेहतर होता।" मगर फिर मैं दूसरी तरह से सोचने लगी। मेरे पास उस समय एक स्पष्ट दिशा नहीं थी, और मैं खुद से ज़्यादा अपेक्षा नहीं करना चाहती थी। इसके अलावा, मेरे भाई-बहनों को इससे कोई समस्या नहीं थी। यह काफ़ी हद तक ठीक था। इसके अलावा, मैंने इस तरह की गीत रचना अभी-अभी सीखी थी, तो इसका थोड़ा दोषपूर्ण होना सामान्य बात थी। मैंने उसे टीम के अगुआ को भेज दिया।

कुछ दिन बाद, उसने मुझे बताया कि मैं सही मार्ग पर थी, मगर धुन ज़रा कर्कश थी। उसने मुझे गीत के बोल के बारे में थोड़ा और सोचने की सलाह दी। मुझे थोड़ी हिचकिचाहट महसूस हुई और मैंने सोचा, "मैंने अभी-अभी तो इस तरह की गीत रचना सीखी है। आप मुझसे ज़्यादा ही उम्मीद कर रहे हैं!" मैंने पहले ही इस पर बहुत अधिक समय लगा लिया है, और कई दिनों तक इसके फीडबैक का इंतज़ार किया है। आधा महीना पहले ही गुज़र चुका है। यह देख कर कि कोई प्रगति नहीं हुई, मैं थोड़ी बेचैन थी। रचना में सुधार करने में तो सच में बहुत मेहनत लगती और मुझे यह भी पता नहीं था कि इसका क्या परिणाम होगा। तो मैंने धुन दोबारा लिखी। टीम के अगुआ ने कहा कि यह बच्चों के गीत जैसा लग रहा है। मैंने वास्तव में हताश महसूस किया। मैंने सोचा, "मैं अपना सब कुछ दे रही हूँ, मगर मैं अपना एक भी गीत मंज़ूर नहीं करवा सकी। मुझे क्या करना चाहिए?" बाद में, मैंने कुछ और धुनें लिखीं, मगर उनमें से कोई भी मंज़ूर नहीं हुई। मैं बहुत हताश हो गई थी। मैंने सोचा, कैसे मैंने महीने के अंत तक दो संगीत रचने का संकल्प लिया था, मगर एक भी पूरा नहीं कर पाई। मैं अपने कर्तव्यों में विफल हो गई थी। क्या मैं बिलकुल बेकार थी?

बाद की एक सभा में, टीम के अगुआ ने मुझे याद दिलाया, "तुम्हारी रचनाएँ काफ़ी मौलिक हैं और अंदाज़ भी अच्छे हैं, तो अभी तक कुछ मंज़ूर क्यों नहीं किया गया है? तुम गीत के बोल पर ध्यान नहीं दे रही, इसलिए बोल और धुन फिट नहीं बैठ रहे। जब भी तुम उसे बदलती हो, वह बदतर हो जाता है। यह परमेश्वर के घर के काम को रोके हुए है।" फिर, एक और भाई ने सुर में सुर मिलाया : "तुम रिकॉर्डिंग पर अच्छा नहीं गा रही हो। उनमें से कुछ तो शीट संगीत से भी नहीं मेल खाते। तुम लापरवाह हो रही हो!" भाइयों द्वारा यह बर्ताव और फटकार मेरे लिए बहुत अपमानजनक था। मैं किसी बिल में छिप जाना चाहती थी। घर पहुंचकर, मैंने परमेश्वर से प्रार्थना की : "परमेश्वर, मैं अपने कर्तव्य में बेपरवाह रही। मैंने समर्पित होकर काम नहीं किया, मगर मुझे नहीं पता, इस समस्या को कैसे हल करें। कृपया मेरी मदद करो और मुझे राह दिखाओ।"

फिर, मैंने परमेश्वर के वचनों में यह पढ़ा : "क्या एक भ्रष्ट स्वभाव के भीतर ही कोई ऐसी चीज़ नहीं है जो इतनी लापरवाही से और गैर-जिम्मेदाराना रूप से काम संभालने के लिए उकसाती है? वह क्या चीज़ है? वह है मलिनता; सभी मामलों में, वे कहते हैं कि 'यह लगभग ठीक है' और 'काफ़ी ठीक है'; यह 'शायद,' 'संभवतः' और 'पाँच में से चार' का रवैया है; वे चीजों को सरसरी तौर पर करते हैं, कम से कम और जैसे-तैसे काम करके संतुष्ट हो जाते हैं; वे चीज़ों को गंभीरता से लेने या परिशुद्धता के लिए प्रयास करने को कोई महत्व नहीं देते, और सिद्धांतों की तलाश करने का तो उनके लिए कोई मतलब ही नहीं। क्या यह चीज़ एक भ्रष्ट स्वभाव के भीतर नहीं है? क्या यह सामान्य मानवता की अभिव्यक्ति है? इसे अहंकार कहना सही है, और इसे ज़िद्दी कहना भी पूरी तरह से उपयुक्त है—लेकिन इसके अर्थ को पूरी तरह से एक शब्द में ढालना हो, तो वह शब्द होगा 'मलिन'। अधिकांश लोगों की मानवता में इस तरह की मलिनता मौजूद है; सभी मामलों में, वे कम से कम प्रयास करने की इच्छा रखते हैं, यह देखने के लिए कि उन्हें कितनी छूट मिल सकती है, और वे जो कुछ भी करते हैं उसमें छल की झलक होती है। जब मौका मिले, वे दूसरों को धोखा देते हैं, जब भी मुमकिन हो, लापरवाही से काम करते हैं, और किसी मामले पर गौर करने के लिए वे बहुत समय या विचार देना पसंद नहीं करते। जब तक कि उनका पर्दाफाश नहीं होता, और वे कोई समस्या नहीं पैदा करते, और उनसे हिसाब नहीं लिया जाता, तब तक उन्हें लगता है कि सब ठीक है, और इस तरह वे जैसे-तैसे आगे की ओर बढ़ते रहते हैं। उनकी नज़र में, किसी काम को अच्छी तरह से करना एक बड़ी परेशानी मोल लेने के बराबर है। ऐसे लोग कुछ सीख कर किसी चीज़ में माहिर नहीं बनते, और वे अपनी पढ़ाई में पूरा ध्यान नहीं लगाते। वे केवल ऊपर-ऊपर से किसी विषय की रूपरेखा समझना चाहते हैं और खुद को उस में प्रवीण कहते हैं, और फिर जैसे-तैसे बढ़ते रहने के लिए वे इस पर भरोसा करते हैं। क्या चीज़ों के बारे में लोगों का रवैया ऐसा ही नहीं होता? क्या यह ठीक रवैया है? लोगों, घटनाओं और चीजों के प्रति जिस तरह का रवैया ऐसे लोग अपनाते हैं, उसे चंद शब्दों में, 'जैसे-तैसे काम चलाना' कहते हैं, और इस तरह की मलिनता सारी भ्रष्ट मानव जाति में मौजूद है"("अंत के दिनों के मसीह की बातचीत के अभिलेख" में 'नायकों और कार्यकर्ताओं के लिए, एक मार्ग चुनना सर्वाधिक महत्वपूर्ण है (9)')। "महान और नीच लोगों के बीच का अंतर कोई कैसे जान सकता है? बस लोगों, घटनाओं, और चीजों के साथ उनके व्यवहार के तरीके और उनके रवैये को देखो—यह देखो कि वे कैसे कार्य करते हैं, वे चीजों को कैसे संभालते हैं, और कोई समस्या उठे तो वे क्या करते हैं। अच्छे चरित्र और गरिमा वाले लोग अपने कार्यों में अतिसावधान, गंभीर और मेहनती होते हैं, और बलिदान देने के लिए तैयार रहते हैं। बिना चरित्र और गरिमा वाले लोग अपने कार्यों में अनियमित और फिसड्डी होते हैं, हमेशा कोई न कोई चाल चलते रहते हैं, हमेशा बस जैसे-तैसे काम चलाते रहना चाहते हैं। वे कोई कौशल सीख कर उसमें माहिर नहीं बनते, और चाहे वे कितने समय तक अध्ययन करें, वे कौशल या पेशे के मामलों में अज्ञानता से भ्रमित रहते हैं। यदि तुम उन्हें उत्तर देने पर ज़ोर नहीं देते, तो सब ठीक लगता है, लेकिन जैसे ही तुम ऐसा करते हो, तो वे घबरा जाते हैं—उनके माथे से पसीना छूटने लगता है, और उनकी बोलती बंद हो जाती है। वे घटिया चरित्र के लोग हैं"("अंत के दिनों के मसीह की बातचीत के अभिलेख" में 'नायकों और कार्यकर्ताओं के लिए, एक मार्ग चुनना सर्वाधिक महत्वपूर्ण है (9)')। इसे पढ़कर ही मुझे एहसास हुआ कि मैं अपने कर्तव्य में लापरवाह रही हूँ, क्योंकि मेरे अंदर कुछ अशुद्धियां थीं। मैं हर काम में कम से कम योगदान देना चाहती थी, मुझे अपने काम की गुणवत्ता की कोई फ़िक्र नहीं थी। मैं सत्य के सिद्धांतों को खोजना और परमेश्वर की अपेक्षाओं के मुताबिक अपना कर्तव्य निभाना नहीं चाहती थी। जब मैं इस वक्त के बारे में सोचती, चाहे वह वीडियो फ़िल्माने की बात हो या गीत रचना की, जब भी कोई ऐसी समस्या सामने आती जिसमें मुझे कोशिश करनी होती, जब भी मुझे कुछ कीमत चुकानी होती, मैं कम से कम कोशिश करके खुश रहती थी। मैंने अपने काम में सुधार करने या कड़ी मेहनत करने की कोशिश नहीं की। दरअसल, मैं जानती थी कि अगर मैंने कड़ी मेहनत की और काम में ज़्यादा ध्यान दिया, तो मैं अपना काम बेहतर कर पाऊँगी। मगर मैंने सिर्फ़ खानापूर्ती की, और हमेशा अपनी दूसरी इच्छाओं को पूरा करने में लगी रही। मैं अपने काम में आगे नहीं बढ़ सकी, अपने कर्तव्य से परमेश्वर की गवाह नहीं बन सकी, नतीजा यह हुआ कि मैंने कलीसिया के काम में रुकावट पैदा कर दी। मैं यह कैसे कह सकती थी कि मैंने अपना कर्तव्य निभाया था? साफ़ तौर पर, मैं परमेश्वर के घर के काम में बाधा डाल रही थी। तब जाकर मैंने जाना कि मेरी अशुद्धियां कितनी गंभीर थीं। मैं लापरवाह बनी रही, काम में कोई ध्यान नहीं दिया, मैंने परमेश्वर को बेवकूफ़ बनाने की कोशिश की। मुझमें चरित्र और गरिमा की कमी थी। परमेश्वर ऐसे लोगों को पसंद करता है जो अपना कर्तव्य कड़ी मेहनत और ईमानदारी से करते हैं, जो मुश्किलों का सामना होने पर सत्य के सिद्धांत को खोजते हैं, परमेश्वर की अपेक्षा के मुताबिक कर्तव्य निभाते हैं। उनमें ईमानदारी और आत्म-सम्मान होता है, परमेश्वर की नज़रों में उनकी जगह ऊँची होती है। उनके मुकाबले, मैं इंसान कहलाने लायक भी नहीं थी। मुझे शर्मिंदगी महसूस हुई। उस वक्त, मैंने समझा : भाइयों द्वारा कांट-छांट और निपटान के ज़रिए परमेश्वर मुझे बचा रहा था। वरना, मैं हमेशा इसी तरह लापरवाह बनी रहती। मैं कभी अपना काम ठीक से नहीं कर पाती। मैं परमेश्वर के घर के काम में रुकावट डालती रहती और परमेश्वर द्वारा निकाल दी जाती।

फिर मैंने परमेश्वर के और वचन पढ़े : "परमेश्वर का कार्य मानवजाति के लिए किया जाता है, और मनुष्य का सहयोग परमेश्वर के प्रबंधन के लिए दिया जाता है। जब परमेश्वर वह सब कर लेता है जो उसे करना चाहिए, तो मनुष्य से अपेक्षा की जाती है कि वह अपने अभ्यास में उदार हो और परमेश्वर के साथ सहयोग करे। परमेश्वर के कार्य में मनुष्य को कोई कसर बाकी नहीं रखनी चाहिए, उसे अपनी वफादारी प्रदान करनी चाहिए, और अनगिनत धारणाओं में सलंग्न नहीं होना चाहिए, या निष्क्रिय बैठकर मृत्यु की प्रतीक्षा नहीं करनी चाहिए। परमेश्वर मनुष्य के लिए स्वयं को बलिदान कर सकता है, तो क्यों मनुष्य परमेश्वर को अपनी वफादारी प्रदान नहीं कर सकता? परमेश्वर मनुष्य के प्रति एक हृदय और मन वाला है, तो क्यों मनुष्य थोड़ा-सा सहयोग प्रदान नहीं कर सकता? परमेश्वर मानवजाति के लिए कार्य करता है, तो क्यों मनुष्य परमेश्वर के प्रबंधन के लिए अपना कुछ कर्तव्य पूरा नहीं कर सकता? परमेश्वर का कार्य इतनी दूर तक आ गया है, पर तुम लोग अभी भी देखते ही हो किंतु करते नहीं, सुनते ही हो किंतु हिलते नहीं। क्या ऐसे लोग तबाही के लक्ष्य नहीं हैं? परमेश्वर पहले ही अपना सर्वस्व मनुष्य को अर्पित कर चुका है, तो क्यों आज मनुष्य ईमानदारी से अपना कर्तव्य निभाने में असमर्थ है? परमेश्वर के लिए उसका कार्य उसकी पहली प्राथमिकता है, और उसके प्रबंधन का कार्य सर्वाधिक महत्वपूर्ण है। मनुष्य के लिए परमेश्वर के वचनों को अभ्यास में लाना और परमेश्वर की अपेक्षाएँ पूरी करना उसकी पहली प्राथमिकता है। इसे तुम सभी लोगों को समझ लेना चाहिए" (वचन, खंड 1, परमेश्वर का प्रकटन और कार्य, परमेश्वर का कार्य और मनुष्य का अभ्यास)। परमेश्वर के वचनों पर विचार करके मुझे प्रेरणा मिली। परमेश्वर इंसान के लिए एक दिल-एक दिमाग से सोचता है। शैतान द्वारा भ्रष्ट किए गए इंसान को बचाने के लिए उसने दो बार देहधारण किया। उसने अपमान सहे, पीढ़ियों द्वारा नकार सहे और बहुत अधिक कष्ट उठाए। हमारी गहरी भ्रष्टता और बेपरवाही का सामना करते हुए भी, परमेश्वर ने हमें कभी नहीं छोड़ा। वह अब भी हमें बचाने के लिए सत्य व्यक्त करता है। हमारी काबिलियत कम हो रही है, हम सत्य को जल्दी स्वीकार नहीं कर पाते, मगर परमेश्वर पूरी तरह से दिल खोलकर हमारे साथ सहभागिता करता है। कभी-कभी वह उपमाओं और मिसालों के ज़रिए हमें कहानियां सुनाता है, हर नज़रिए और हर तरीके से हमें राह दिखाता है। इसी तरह हम सत्य को समझकर उसमें प्रवेश कर सकते हैं। परमेश्वर हमारे जीवन की जिम्मेदारी लेता है, वह हमें पूर्ण बनाए बिना नहीं रुकेगा। परमेश्वर के स्वभाव और उसके सच्चे इरादों को जानना वाकई प्रेरणादायक था। मगर जब मैंने परमेश्वर के साथ अपने व्यवहार और कर्तव्य निभाने के दौरान अपने बर्ताव के बारे में सोचा, तो मैं पछतावे से भर गई। अब मैं अपने कर्तव्य में लापरवाह नहीं बनना चाहती थी। मैंने परमेश्वर के सामने जाकर प्रार्थना की, परमेश्वर, मैं अपने कर्तव्य में लापरवाह होने को कैसे रोकूँ, अपना कर्तव्य अच्छे से कैसे निभाऊं।

फिर मैंने परमेश्वर के वचनों के इस अंश को पढ़ा : "कर्तव्य क्या है? यह परमेश्वर द्वारा लोगों को सौंपा गया एक आदेश है। तो तुम्हें अपना कर्तव्य कैसे पूरा करना चाहिए? व्यक्तिपरक मानवीय इच्छाओं के आधार पर नहीं बल्कि परमेश्वर की अपेक्षाओं और मानकों के अनुसार काम कर तथा सत्य के सिद्धांतों पर अपना व्यवहार आधारित कर। इस तरह तुम्हारा अपने कर्तव्य को करना मानकों के स्तर का होगा"("अंत के दिनों के मसीह की बातचीत के अभिलेख" में 'केवल सत्य के सिद्धांतों की खोज करके ही अपना कर्तव्य अच्छी तरह निभाया जा सकता है')। "गंभीरता से लेने का क्या अर्थ है? गंभीरता से लेने का अर्थ यह नहीं है कि थोड़ी-सी मेहनत कर लो, या कोई शारीरिक यातना झेल लो। मुख्य बात यह है कि तुम्हारे दिल में परमेश्वर, और एक दायित्व-भार हो। तुम्हारे दिल में तुम्हें अपने कर्तव्य के महत्त्व को तोलना चाहिए, और फिर इस भार को, इस दायित्व को अपने हर काम में उठाए रखना चाहिए और अपना दिल इसमें लगाना चाहिए। तुम्हें स्वयं को उस लक्ष्य के योग्य बनाना चाहिए जो परमेश्वर ने तुम्हें प्रदान किया है, साथ ही तुम्हें खुद को परमेश्वर ने तुम्हारे लिए जो कुछ भी किया है उसके योग्य, और तुमसे उसकी उम्मीदों के योग्य भी बनाना चाहिए। केवल ऐसा करना ही गंभीर होना है। सिर्फ लापरवाही से काम करने से कुछ न होगा; तुम लोगों को छल सकते हो, पर तुम परमेश्वर को बेवकूफ़ नहीं बना सकते। यदि कर्तव्य को करते समय, कोई सच्चा मूल्य न हो, तुम्हारी कोई निष्ठा न हो, तो यह मानक के अनुसार नहीं है"("अंत के दिनों के मसीह की बातचीत के अभिलेख" में 'अपने कर्तव्य को अच्छी तरह निभाने के लिए कम से कम, एक जमीर का होना आवश्यक है')। इससे मेरे दिल में यह बात साफ़ हो गई कि हमारा कर्तव्य परमेश्वर ने हमें सौंपा है। हमें उसकी अपेक्षाओं और सत्य के अनुसार काम करना चाहिए। हम अपनी पसंद-नापसंद नहीं चुन सकते या अंधाधुंध अपनी इच्छाओं के मुताबिक नहीं चल सकते। अपने कर्तव्य में हमें कुछ मानकों पर खरा उतरना होगा। सिर्फ़ कड़ी मेहनत करते हुए दिखने से काम नहीं चलेगा। सबसे बड़ी बात कि हमें जिम्मेदारी की समझ होनी चाहिए, मेहनती और ईमानदार बनना चाहिए, अपने अंदर सुधार लाने के तरीके खोजने चाहिए। तभी हम अपना कर्तव्य निभाते हुए परमेश्वर को खुश कर पाएंगे। फिर, जब मैं एक गीत बना रही थी, तो मैंने उसके बोलों को अच्छी तरह से देखा, मुझे कुछ ऐसे गीत मिले जो वैसी ही भावनाएँ व्यक्त करते थे। मैंने ध्यान दिया कि दूसरे लोग इस तरह के भाव को दिखाने के लिए कैसी धुन इस्तेमाल करते हैं। गीत के बोलों के अर्थ, मिजाज़ और धुन के निर्देशन को समझने के बाद मैंने इसे संगीतबद्ध करना शुरू किया। बाद में, मैंने भाई-बहनों से भी सलाह माँगी, रचना में दो बार सुधार किया और फिर वह गीत तैयार हो गया। इसे पूरा करने में बस कुछ ही हफ़्ते लगे। एक और गीत में मैंने सुधार किया था जिसे मंज़ूर कर लिया गया। जब मैंने देखा इन रचनाओं को पूरा करने में कितना कम समय लगा, तो मुझे और भी अफ़सोस और पछतावा हुआ कि पहले मैंने अपने काम में कितनी लापरवाही की थी। मैंने जाना कि शैतान ने मुझे कितना अधिक भ्रष्ट कर दिया था, मेरी अशुद्धियां कितनी गंभीर थीं और मैं अपने काम में कितनी लापरवाह थी। परमेश्वर की व्यवस्थाओं और भाई-बहनों द्वारा निपटान के कारण ही, आखिर मैं अपने भ्रष्ट स्वभाव को ठीक करने के लिए सत्य की खोज कर पाई और मैंने समर्पण के साथ अपना कर्तव्य पूरा किया। परमेश्वर का धन्यवाद!

22. आखिरकार मैंने अपना कर्तव्य निभाना सीख लिया

जिंचांग, इटली

सर्वशक्तिमान परमेश्वर कहते हैं, "अपना कर्तव्य पूरा करने की प्रक्रिया के माध्यम से मनुष्य धीरे-धीरे बदलता है, और इसी प्रक्रिया के माध्यम से वह अपनी वफ़ादारी प्रदर्शित करता है। इस प्रकार, जितना अधिक तुम अपना कार्य करने में सक्षम होगे, उतना ही अधिक तुम सत्य को प्राप्त करोगे, और उतनी ही अधिक तुम्हारी अभिव्यक्ति वास्तविक हो जाएगी। जो लोग अपना कर्तव्य बेमन से करते हैं और सत्य की खोज नहीं करते, वे अंत में हटा दिए जाएँगे, क्योंकि ऐसे लोग सत्य के अभ्यास में अपना कर्तव्य पूरा नहीं करते, और अपना कर्तव्य पूरा करने में सत्य का अभ्यास नहीं करते। ये वे लोग हैं, जो अपरिवर्तित रहते हैं और शापित किए जाएँगे। उनकी न केवल अभिव्यक्तियाँ अशुद्ध हैं, बल्कि वे जो कुछ भी व्यक्त करते हैं, वह दुष्टतापूर्ण होता है" (वचन, खंड 1, परमेश्वर का प्रकटन और कार्य, देहधारी परमेश्वर की सेवकाई और मनुष्य के कर्तव्य के बीच अंतर)। "अपना कर्तव्य दिल लगाकर करने और इसकी ज़िम्मेदारी लेने के लिए तुम्हें पीड़ा सहने और एक कीमत चुकाने की ज़रूरत है। केवल इसके बारे में बात करना ही काफ़ी नहीं है। यदि तुम अपना कर्तव्य दिल लगाकर नहीं करते, बल्कि हमेशा शारीरिक प्रयास करना चाहते हो, तो तुम्हारा कर्तव्य निश्चित ही अच्छी तरह पूरा नहीं होगा। तुम बस एक ढर्रे पर काम करते रहोगे और कुछ नहीं, और तुम्हें पता नहीं होगा कि तुमने अपना कर्तव्य कितनी अच्छी तरह से निभाया। यदि तुम दिल लगाकर काम करोगे, तो तुम धीरे-धीरे सत्य को समझोगे; लेकिन अगर तुम ऐसा नहीं करोगे, तो तुम नहीं समझोगे। जब तुम दिल लगाकर अपना कर्तव्य निभाते हो और सत्य का पालन करते हो, तो तुम धीरे-धीरे परमेश्वर की इच्छा को समझने, स्वयं के भ्रष्टाचार और कमियों का पता लगाने और अपनी सभी विभिन्न अवस्थाओं में महारत हासिल करने में सक्षम हो जाते हो। यदि तुम खुद की जांच करने के लिए अपना दिल नहीं लगाते, लेकिन केवल बाहरी प्रयासों पर ध्यान केंद्रित करते हो, तो तुम अपने दिल में उत्पन्न होने वाली विभिन्न आवस्थाओं और विभिन्न बाहरी वातावरणों में अपनी सभी प्रतिक्रियाओं को जानने में असमर्थ होगे। अगर तुम खुद की जांच करने के लिए अपना दिल नहीं लगाते हो, तो तुम्हारे लिए अपने दिल की समस्याओं का हल करना मुश्किल हो जाएगा"("अंत के दिनों के मसीह की बातचीत के अभिलेख" में 'ईमानदार होकर ही कोई सच्ची मानव सदृशता जी सकता है')। परमेश्वर के वचन हमें दिखाते हैं कि अपना कर्तव्य निभाने में हमें सतर्क रहना होगा, जिम्मेदार बनना होगा और सत्य का अनुसरण करना होगा। मैं एक लापरवाह व्यक्ति हुआ करती थी। मैंने किसी भी काम में ज्यादा मेहनत नहीं की। परमेश्वर के घर में भी मैं ऐसा ही करती थी। मैं अपने काम में सर्वोत्तम परिणाम पाने का प्रयास नहीं करती थी। मेरे सामने जब भी कोई ऐसी जटिल समस्या आती, जिसमें कड़ी मेहनत की आवश्यकता होती, तो मैं लापरवाह और गैर-जिम्मेदार रहती, इसलिए मैं अपने काम में हमेशा गलतियाँ करती रहती। बाद में मुझे परमेश्वर के वचनों से अपने भ्रष्ट स्वभाव और इस बात की थोड़ी समझ आई कि परमेश्वर की इच्छा कैसे पूरी की जाए, तभी मैं जिम्मेदारी और दृढ़ता से अपना कर्तव्य निभा पाई।

उस समय मेरा काम इतालवी में अनुवाद की जाँच करना था। मैं पहले मेहनती थी और आने वाली मुश्किलें हल करने के लिए तैयार रहती थी। लेकिन जैसे-जैसे समय बीता, मेरे पास दस्तावेजों का ढेर लगने लगा और मैं थोड़ी असहज होने लगी, खासकर जब मैं रंग-बिरंगी टिप्पणियों वाले, पूर्णविराम, अल्पविराम और अन्य विराम-चिह्नों से भरे दस्तावेज देखती। फॉर्मेटिंग और प्लेसमेंट के हिसाब से हर दस्तावेज की जाँच होनी थी। मैं बेचैन हो उठी। मैंने सोचा, "इस पर मुझे कितना ध्यान देना पड़ेगा? यह तो बड़ा भारी काम है।" तब मेरी इच्छा उनकी इतनी मेहनत से जाँच करने की नहीं रही, और मैं बस उन्हें सरसरी निगाह से देखकर ठीक-ठाक कर देती। कभी-कभी मुझे अपने दिमाग को शांत करने की आवश्यकता होती और मैं वाकई सोचती कि क्या अनुवाद सही है, लेकिन जब मैं कोई जटिल वाक्य-विन्यास देखती, तो मैं स्वार्थपूर्ण गणनाएँ करने लगती : "हर शब्द पर चिंतन और अनुसंधान करने में बहुत मेहनत है, और इसके बावजूद यदि मैं असफल रही, तो क्या यह ऊर्जा की बरबादी नहीं होगी? छोड़ो, कोई और इन्हें देख लेगा।" और इसी तरह मैं बेमन से अपना काम करती रही।

समय के साथ लगातार समस्याएँ खड़ी होने लगीं। मेरे द्वारा जाँचे गए दस्तावेजों में अन्य लोगों को कैपिटल लैटर और विराम-चिह्नों की गलतियाँ मिलने लगीं और कुछ में तो अनुवाद से कई शब्द भी गायब मिले। जब मैंने यह देखा, तो मुझे वाकई बुरा लगा। किसी और ने उन छोटी-छोटी समस्याओं को तुरंत देख लिया, लेकिन जब वे मेरे सामने थीं, तो मुझे नहीं दिखीं। ऐसी स्पष्ट चूकें कैसे हो सकती हैं? मैं इसके बारे में जितना सोचती, उतना ही मुझे बुरा लगता। एक दिन लंच के बाद मुझे एक संदेश मिला, जिसमें कहा गया था कि मेरे द्वारा जाँचे गए एक दस्तावेज में एकवचन और बहुवचन की एक वाकई बुनियादी गलती है। मुझे लगा, मानो मेरे दिल पर छुरी चल गई हो। मैं इतनी लापरवाह कैसे हो सकती हूँ? मैंने इतनी बुनियादी गलती ढूँढ़ने में चूक कर दी? पता नहीं, मेरे द्वारा जाँचे गए अन्य दस्तावेजों में भी ऐसी गलतियाँ होंगी या नहीं। मेरे काम में गलतियों की भरमार थी। क्या करूँ? दुखी होकर मैं जल्दी से परमेश्वर के सामने आकर प्रार्थना करने लगी। मैंने अपनी हालत और हाल ही में काम के प्रति अपने दृष्टिकोण पर चिंतन किया।

मैंने परमेश्वर के वचनों का एक अंश पढ़ा : "अगर तुम अपना कर्तव्य पूरा करने में अपना दिल नहीं लगाते हो और लापरवाह बने रहते हो, कोई भी काम जितना हो सके उतने आसान तरीके से करते हो, तो यह किस तरह की मानसिकता है? यह मानसिकता सिर्फ़ बिना मन लगाए काम करने की है, जिसमें अपने कर्तव्य के प्रति कोई वफ़ादारी नहीं है, जिम्मेदारी की कोई समझ नहीं है, और उद्देश्य की कोई समझ नहीं है। हर बार जब तुम अपना कर्तव्य करते हो, तुम सिर्फ़ अपनी आधी शक्ति का उपयोग करते हो; तुम इसे आधे मन से करते हो, तुम इसमें अपना दिल नहीं लगाते हो, और थोड़ा-भी कर्तव्यनिष्ठ हुए बिना तुम बस जैसे-तैसे कार्य पूरा करने की कोशिश करते हो। तुम इसे इतने बेपरवाह तरीके से पूरा करते हो मानो तुम इससे खिलवाड़ कर रहे हो। क्या यह समस्याओं को पैदा नहीं करेगा? अंत में, लोग कहेंगे कि तुम अपना कर्तव्य खराब ढंग से करते हो, और तुम बस यंत्रवत ढंग से काम कर रहे हो। परमेश्वर इसके बारे में क्या कहेगा? वह कहेगा कि तुम विश्वास के लायक नहीं हो। अगर तुम्हें कोई काम सौंपा गया है, चाहे वह काफी महत्वपूर्ण जिम्मेदारी का काम हो या सामान्य जिम्मेदारी वाला काम हो, अगर तुम उसमें अपना दिल नहीं लगाते हो या अपनी जिम्मेदारी के अनुसार काम नहीं करते हो, और अगर तुम इस काम को परमेश्वर द्वारा दिये गये एक मिशन की तरह नहीं देखते हो या इसे परमेश्वर द्वारा सौंपे गये कार्य के तौर पर नहीं देखते हो, न ही इसे अपना कर्तव्य एवं दायित्व समझते हो, तो यह एक परेशानी बन जाएगी। 'विश्वास के अयोग्य'—ये शब्द यह परिभाषित करेंगे कि तुम अपने कर्तव्य किस तरह पूरे करते हो, और परमेश्वर यह कहेगा कि तुम्हारा चरित्र अपेक्षा के अनुरूप नहीं है। अगर तुम्हें कोई काम सौंपा गया है और तुम इसके प्रति इस तरह का रवैया अपनाते हो और इसे इसी तरह से पूरा करते हो, तो क्या आने वाले समय में तुम्हें कोई और कर्तव्य करने को दिया जाएगा? क्या तुम्हें कोई महत्वपूर्ण काम सौंपा जा सकता है? शायद तुम्हें ऐसा काम सौंपा जा सकता है, लेकिन यह इस बात पर निर्भर करेगा कि तुम्हारा व्यवहार कैसा था। हालांकि, परमेश्वर अपने हृदय की गहराई में तुम्हारे प्रति हमेशा कुछ अविश्वास पाले रहेगा, साथ ही कुछ असंतोष के भाव भी होंगे। यह एक समस्या होगी, है ना?"("अंत के दिनों के मसीह की बातचीत के अभिलेख" में 'केवल सत्‍य के बारम्‍बार चिन्‍तन से ही आपको आगे का मार्ग मिल सकता है')। परमेश्वर लोगों के दिलों को देखता है। उसके एक-एक वचन ने मेरी घातक गलती पर प्रहार किया। तब मुझे एहसास हुआ कि अपना काम हलके तरीके से निपटाना लापरवाही है। इसमें कोई चौकसी नहीं है; यह सिर्फ बेमन से काम करना और जिम्मेदारी बिलकुल भी स्वीकार न करना है। अपने निष्पादन पर पीछे मुड़कर सोचने पर मैंने पाया कि जब भी किसी कार्य में समय और प्रयास की दरकार होती थी, मैं उसे करने का सबसे तेज, आसान और जुगाड़ वाला तरीका अपनाती थी। मैं वही करती थी, जिसमें सबसे ज्यादा आसानी, सबसे कम परेशानी या सबसे कम थकान होती थी। जब बहुत सारे नए शब्द या जटिल व्याकरणिक समस्याएँ या वाक्य-विन्यास आते, तो मैं उन्हें सुधारने का गंभीर प्रयास नहीं करती थी। मैं उन्हें चिह्नित करके किसी और से पूछने का आसान मार्ग अपनाती। जहाँ मैं जटिल टिप्पणियाँ देखती या जहाँ विराम-चिह्न की सावधानी से जाँच करने की जरूरत होती, वहाँ मैं उन्हें बस एक सरसरी नजर से देख लेती और कुछ समस्याओं को नजरअंदाज कर देती। मैं लापरवाह थी और अपने कर्तव्य और परमेश्वर के कार्य के प्रति अपनी जिम्मेदारी से जी चुराती थी। मैं केवल शारीरिक कष्ट से बचने की बात सोचती थी। मेरे दिल में परमेश्वर के लिए थोड़ी-सी भी जगह कहाँ थी?

बाद में मैंने परमेश्वर के और वचन पढ़े, जिनमें कहा गया है : "मानवता वाले लोगों को अपने कर्तव्यों का अच्छी तरह से पालन करने में तब भी कोई दिक्कत नहीं होनी चाहिए जब कोई देख न रहा हो; यह उनकी ज़िम्मेदारियों के हिस्से में शामिल होना चाहिए। जिन लोगों में मानवता नहीं है और जो भरोसेमंद नहीं हैं, उनके लिए अपने कर्तव्यों का पालन करना एक बहुत कठिनाई भरी प्रक्रिया है। दूसरों को हमेशा उनके बारे में चिंता करनी पड़ती है, उनकी निगरानी करनी पड़ती है और उनकी प्रगति के बारे में पूछना पड़ता है; अन्यथा, जब भी तुम उन्हें कोई काम सौंपोगे तब वे इसमें कोई गड़बड़ी कर देंगे। संक्षेप में, लोगों को अपने कर्तव्यों का पालन करते समय हमेशा अपने आप पर विचार करना चाहिए : 'क्या मैंने इस कर्तव्य को पर्याप्त रूप से पूरा किया है? क्या मैंने दिल लगाकर काम किया? या मैंने इसे जैसे-तैसे ही पूरा किया?' अगर ऐसा कुछ भी हुआ, तो यह ठीक नहीं है; यह खतरनाक है। बारीकी से सोचा जाए तो इसका मतलब है कि ऐसे व्यक्ति की कोई विश्वसनीयता नहीं है, और लोग उस पर भरोसा नहीं कर सकते। विस्तार से सोचा जाए तो, अगर ऐसा व्यक्ति अपना कर्तव्य निभाते समय हमेशा दिखावे के लिए काम करता है, और अगर परमेश्वर के प्रति उसका रवैया लगातार लापरवाही भरा है, तो वह बड़े खतरे में है! जान बूझकर धोखेबाज बनने के दुष्परिणाम क्या हैं? अल्पावधि में, तुम्हारा स्वभाव भ्रष्ट होगा, तुम पश्चाताप किए बिना लगातार अपराध करोगे, न तुम सत्य का अभ्यास करने का तरीका सीखोगे, और न ही इसे अमल में लाओगे। लंबी अवधि में, जैसे जैसे तुम वो चीज़ें करते रहोगे, तुम्हें परिणाम मिलने बंद हो जाएँगे, और इसके कारण तुम संकट में पड़ जाओगे। इसे कहते हैं कोई बड़ी गलती न करना लेकिन लगातार छोटी-मोटी गलतियाँ करते जाना। अंत में, यह तुम्हें ऐसे परिणामों की ओर ले जाएगा जिन्हें सुधारा नहीं जा सकता। वह स्थिति बहुत ही गंभीर होगी!"("अंत के दिनों के मसीह की बातचीत के अभिलेख" में 'जीवन में प्रवेश अपने कर्तव्य को निभाने का अनुभव करने से प्रारंभ होना चाहिए')। परमेश्वर को मेरे सामने मेरी लापरवाही की प्रकृति और उसके परिणाम उजागर करते देख मैं डरे बिना नहीं रह सकी। अपना काम अधूरे मन से करना दूसरे लोगों और परमेश्वर, दोनों को धोखा देना है। परमेश्वर द्वारा इस रवैये की निंदा की जाती है। अगर मैंने पश्चात्ताप नहीं किया, तो देर-सवेर मैं कोई गंभीर अपराध कर बैठूँगी और परमेश्वर द्वारा हटा दी जाऊँगी। जब कलीसिया ने मेरे काम की व्यवस्था की थी, तो मैंने अपना काम सही तरीके से करने की गंभीर प्रतिज्ञा की थी, लेकिन जब मुझे वास्तव में प्रयास करने की आवश्यकता हुई, तो मैंने परेशानी और कष्ट से डरकर केवल देह-सुख की चिंता की। दस्तावेजों की जाँच करते समय मैं असावधान और लापरवाह रही, इसलिए सबसे स्पष्ट गलतियाँ भी मुझसे छूट गईं। क्या वह धोखा नहीं था? इन विचारों ने मुझे खेद और आत्म-निंदा से भर दिया, इसलिए मैंने परमेश्वर से प्रार्थना की : "सर्वशक्तिमान परमेश्वर! मैं अपने कर्तव्य के प्रति जिम्मेदार नहीं रही, बल्कि तुम्हें बेवकूफ बनाने की कोशिश करती रही हूँ। ऐसा करना तुम्हारे लिए घृणास्पद है। मुझमें विवेक की बहुत कमी रही है। परमेश्वर, मैं पश्चात्ताप करना चाहती हूँ। कृपया मेरा मार्गदर्शन करो, मुझे कठिनाई सहने की इच्छाशक्ति और देह-सुख त्यागने और अपना कर्तव्य निभाने की क्षमता प्रदान करो।"

उसके बाद प्रत्येक दस्तावेज में जो शब्द मुझे ठीक न लगते, उन्हें मैं कई शब्दकोशों में देखती। जब पक्का यकीन न होता, तो अपनी पूरी तसल्ली होने तक भाई-बहनों या किसी पेशेवर अनुवादक से पूछती। जो दस्तावेज कठिन और लंबे होते, उन्हें भी मैंने अधूरे मन से और जैसे-तैसे निपटाने की हिम्मत नहीं की, बल्कि प्रत्येक वाक्य पर बार-बार और बारीकी से ध्यान देकर अनुवाद की सटीकता बढ़ाने की भरसक कोशिश करती। दस्तावेज को अंतिम रूप देते समय, जाँच के लिए आवश्यक विवरणों की सूची बनाती और स्वयं को लगातार याद दिलाती कि हर कदम पर अच्छी तरह से विचार करना जरूरी है। अंतिम रूप देते समय मैं हर विवरण की जाँच करती और अंतिम चरण में गलतियाँ कम करने की भरपूर कोशिश करती। कुछ समय बाद अपने काम में मुझे बेहतर नतीजे मिलने लगे और मेरी गलती की दर भी कम हो गई।

बाद में एक और बहन टीम में शामिल हुई, जिसने फाइनल किए गए अनुवादों की फॉर्मेटिंग मानकीकृत करने में मदद की। वह समय-समय पर मुझसे पूछती रहती, "क्या यह विराम-चिह्न सही है? यह विराम-चिह्न यहाँ क्यों है?" जब उसने बहुत सारे सवाल पूछे, तो मुझे बहुत गुस्सा आ गया और मैंने सोचा, "हर बात बताने में कितनी समस्या है। बस फाइनल किए गए दस्तावेज के अनुसार चलो।" इसलिए मैंने उसे चुप कराने के इरादे से कहा : "यह फाइनल दस्तावेज है। इसमें विराम-चिह्नों की कोई समस्या नहीं है। इतालवी और अंग्रेजी में विराम-चिह्न मूलत: एक-जैसे होते हैं। अधिकांश तो अंग्रेजी की तरह इस्तेमाल किए जा सकते हैं, लेकिन कुछ अपवाद भी हैं। आपको अर्थ समझना होता है।" तब उसने मुझसे कहा, "हमारी वर्तमान संदर्भ-पुस्तकें उस तरह की हैं, जिनका इस्तेमाल पेशेवर लोग करते हैं। मैं इनके कुछ हिस्से समझ नहीं पाती। क्या हमारे पास इतालवी विराम-चिह्नों पर सामान्य मार्गदर्शन देने वाला कोई दस्तावेज है?" मैंने कहा, अभी हमारे पास नहीं हैं। उसके बाद मुझे लगा कि मुझे एक ऐसा दस्तावेज बनाना चाहिए, जिसे नए सदस्य संदर्भित कर सकें, लेकिन विराम-चिह्न बहुत हैं। इसका मतलब है, संदर्भ-पुस्तकें देखना, जिसमें बहुत अधिक परेशानी होगी। मैंने फिलहाल इसे टाल दिया। मैंने सोचा था कि मामला यहीं समाप्त हो जाएगा, लेकिन जब उसने इतालवी विराम-चिह्नों का अंग्रेजी विराम-चिह्नों की तरह इस्तेमाल किया, जैसा कि मैंने उसे फॉर्मेटिंग के सिलसिले में बताया था, तो आगे बढ़ते हुए उसने 1,50,000 से अधिक शब्दों वाले एक दस्तावेज में डैश से पहले और बाद के सभी स्पेस हटा दिए। यह देखकर मैं भौचक्की रह गई। इतालवी में डैश से पहले और बाद में स्पेस देना होता है, ताकि हाइफन और डैश समान न समझ लिए जाएँ, जो कि अंग्रेजी से अलग है। लेकिन मैंने इसके बारे में उसे नहीं बताया था। अब इसमें कुछ नहीं किया जा सकता था। मेरी लापरवाही की वजह से उसे उस दस्तावेज को दोबारा देखना पड़ा और हर जगह ठीक करना पड़ा। मुझे बहुत बुरा लगा और अफसोस हुआ। मुझे खुद से नफरत हुई और सोचा, "एक संदर्भ-दस्तावेज बनाने के लिए मैंने थोड़ा-सा प्रयास क्यों नहीं कर लिया? मैं हमेशा देह-सुख के बारे में क्यों सोचती रहती हूँ और परेशानी से इतनी क्यों डरती हूँ? मेरी लापरवाही के कारण उसे दोबारा मेहनत करनी पड़ी। उस दस्तावेज का फिर से सत्यापन भी करना पड़ा। इसमें मेहनत लगी, और मुख्य बात यह रही कि हमारे काम की प्रगति में देरी भी हुई। क्या यह परमेश्वर के घर के काम में रूकावट डालना नहीं था?" कृतज्ञता, आत्म-निंदा और पछतावे की भावनाएँ फिर से उमड़ पडीं। मुझे बस खुद को अपने मुँह पर थप्पड़ मारने की इच्छा हुई। मैंने सोचा, "मैं फिर से वही गलती क्यों कर रही हूँ? मुझे क्या हो गया है?"

एक बार अपनी आराधना में अचानक मुझे परमेश्वर के वचनों का यह अंश मिला : "क्या एक भ्रष्ट स्वभाव के भीतर ही कोई ऐसी चीज नहीं है जो इतनी लापरवाही से और गैर-जिम्मेदाराना रूप से काम संभालने के लिए उकसाती है? वह क्या चीज है? वह है मलिनता; सभी मामलों में, वे कहते हैं कि 'यह लगभग ठीक है' और 'काफ़ी ठीक है'; यह 'शायद,' 'संभवतः' और 'पाँच में से चार' का रवैया है; वे चीजों को सरसरी तौर पर करते हैं, कम से कम और जैसे-तैसे काम करके संतुष्ट हो जाते हैं; वे चीज़ों को गंभीरता से लेने या परिशुद्धता के लिए प्रयास करने को कोई महत्व नहीं देते, और सिद्धांतों की तलाश करने का तो उनके लिए कोई मतलब ही नहीं। क्या यह चीज एक भ्रष्ट स्वभाव के भीतर नहीं है? क्या यह सामान्य मानवता की अभिव्यक्ति है? इसे अहंकार कहना सही है, और इसे ज़िद्दी कहना भी पूरी तरह से उपयुक्त है—लेकिन इसके अर्थ को पूरी तरह से एक शब्द में ढालना हो, तो वह शब्द होगा 'मलिन'। अधिकांश लोगों की मानवता में इस तरह की मलिनता मौजूद है; सभी मामलों में, वे कम से कम प्रयास करने की इच्छा रखते हैं, यह देखने के लिए कि उन्हें कितनी छूट मिल सकती है, और वे जो कुछ भी करते हैं उसमें छल की झलक होती है। जब मौका मिले, वे दूसरों को धोखा देते हैं, जब भी मुमकिन हो, लापरवाही से काम करते हैं, और किसी मामले पर गौर करने के लिए वे बहुत समय या विचार देना पसंद नहीं करते। जब तक कि उनका पर्दाफाश नहीं होता, और वे कोई समस्या नहीं पैदा करते, और उनसे हिसाब नहीं लिया जाता, तब तक उन्हें लगता है कि सब ठीक है, और इस तरह वे जैसे-तैसे आगे की ओर बढ़ते रहते हैं। उनकी नजर में, किसी काम को अच्छी तरह से करना एक बड़ी परेशानी मोल लेने के बराबर है। ऐसे लोग कुछ सीख कर किसी चीज में माहिर नहीं बनते, और वे अपनी पढ़ाई में पूरा ध्यान नहीं लगाते। वे केवल ऊपर-ऊपर से किसी विषय की रूपरेखा समझना चाहते हैं और खुद को उस में प्रवीण कहते हैं, और फिर जैसे-तैसे बढ़ते रहने के लिए वे इस पर भरोसा करते हैं। क्या चीज़ों के बारे में लोगों का रवैया ऐसा ही नहीं होता? क्या यह ठीक रवैया है? लोगों, घटनाओं और चीजों के प्रति जिस तरह का रवैया ऐसे लोग अपनाते हैं, उसे चंद शब्दों में, 'जैसे-तैसे काम चलाना' कहते हैं, और इस तरह की मलिनता सारी भ्रष्ट मानव जाति में मौजूद है"("अंत के दिनों के मसीह की बातचीत के अभिलेख" में 'नायकों और कार्यकर्ताओं के लिए, एक मार्ग चुनना सर्वाधिक महत्वपूर्ण है (9)')। परमेश्वर के वचनों ने बेधक तरीके से मेरे काम में प्रयास के अभाव के मूल कारण की ओर इंगित किया। मेरी नीचता बहुत गंभीर थी, और मैंने हर चीज बेमन और कपटपूर्ण रवैये के साथ की थी। जब बहन ने मुझसे विराम-चिह्नों के उचित प्रयोग के बारे में पूछा, तो मैंने परेशानी में नहीं पड़ना चाहा। बहुत सारे सवालों से बचने के लिए मैंने इसे गंभीरता से नहीं लिया, इसलिए मैंने उसे एक साधारण नियम का पालन करने के लिए कहकर चुप करा दिया। और जब उसने मुझसे संदर्भ-दस्तावेज के बारे में पूछा, तो मैं उसके लिए वह बना सकती थी, लेकिन जब मैंने अपनी परेशानी की दृष्टि से उसकी लागत के बारे में सोचा, तो परेशान न होने का फैसला किया। मुझे गलतियाँ होने का डर था, फिर भी मैंने धोखे से काम लिया। अच्छा तो यह होता कि मैंने मेहनत भी बचाई होती और काम भी ठीक से होता। हर बार जब मैंने बिना मेहनत के काम किया, तब-तब मैं सफल होने के लिए भाग्य के भरोसे रही। मैंने हमेशा कम से कम मेहनत से काम चलाने की कोशिश की। यह सुनिश्चित करने के लिए कि कोई गलती न रहे, मैं हर बात पर विचार न करके और अपनी ओर से भरसक प्रयास न करके अपना कर्तव्य पूरा करने का वास्तविक, ईमानदार प्रयास नहीं कर रही थी। मैं काम करते हुए और सवालों के जवाब देते हुए दिखती तो थी, लेकिन वास्तव में मैं उस बहन को बेवकूफ बना रही थी और धूर्तता कर रही थी। नतीजतन, उसने मेरे जवाबों पर भरोसा किया और कुछ गंभीर गलतियाँ कर दीं और खुद को निरर्थक कार्य में थका लिया। यहाँ तक कि बहुत सारा काम फिर से करना पड़ा, जिससे काम की समग्र प्रगति धीमी हुई और कलीसिया के काम में नुकसान हुआ। सबसे आसान, सबसे कष्टहीन काम करने के मेरे प्रयासों के पीछे का सिद्धांत लोगों को नुकसान पहुँचाने वाला सिद्धांत था। मैं फौरी तौर पर मेहनत से बचने के लिए घटिया चालें चल रही थी। मुझे शारीरिक पीड़ा नहीं हुई, लेकिन अपने काम में मेरे अपराधों का कोई अंत नहीं था, जिससे परमेश्वर के घर के काम में रुकावट आई। मैं दूसरों को भी नुकसान पहुँचा रही थी और खुद को भी! मुझे इतना महत्वपूर्ण काम सौंपा गया था, लेकिन मैंने उसे हलके में लिया, और मैं बेपरवाह, गैर-जिम्मेदार, धोखेबाज और लापरवाह थी, और मैंने इसके परिणामों पर विचार नहीं किया। मुझमें जरा भी विवेक नहीं था। केवल तभी मैंने देखा कि मेरी नीचता कितनी गंभीर है, मेरी निष्ठा कितनी निम्न है, और मैं कितनी बेकार हूँ।

बाद में मैंने परमेश्वर के वचनों के पाठ का एक वीडियो देखा। सर्वशक्तिमान परमेश्वर कहते हैं, "यदि लोग वह व्यक्त नहीं कर सकते, जो उन्हें सेवा के दौरान व्यक्त करना चाहिए या वह हासिल नहीं कर सकते, जो उनके लिए सहज रूप से संभव है, और इसके बजाय वे सुस्ती में समय गँवाते हैं और बेमन से काम करते हैं, तो उन्होंने अपना वह प्रयोजन खो दिया है, जो एक सृजित प्राणी में होना चाहिए। ऐसे लोग 'औसत दर्जे के' माने जाते हैं; वे बेकार का कचरा हैं। इस तरह के लोग उपयुक्त रूप से सृजित प्राणी कैसे कहे जा सकते हैं? क्या वे भ्रष्ट प्राणी नहीं हैं, जो बाहर से तो चमकते हैं, परंतु भीतर से सड़े हुए हैं? ... तुम्हारे शब्द और कार्य किसके योग्य हो सकते हैं? क्या तुम लोगों का इतना छोटा-सा बलिदान उस सबके बराबर है, जो मैने तुम लोगों को दिया है? मेरे पास और कोई विकल्प नहीं है और मैं पूरे हृदय से तुम लोगों के प्रति समर्पित रहा हूँ, फिर भी तुम लोग मेरे बारे में दुष्ट इरादे रखते हो और मेरे प्रति अनमने रहते हो। यही तुम लोगों के कर्तव्य की सीमा, तुम लोगों का एकमात्र कार्य है। क्या ऐसा ही नहीं है? क्या तुम लोग नहीं जानते कि तुम एक सृजित प्राणी का कर्तव्य निभाने में बिलकुल असफल हो गए हो? तुम लोगों को सृजित प्राणी कैसे माना जा सकता है? क्या तुम लोगों को यह स्पष्ट नहीं है कि तुम क्या व्यक्त कर रहे हो और क्या जी रहे हो? तुम लोग अपना कर्तव्य पूरा करने में असफल रहे हो, पर तुम परमेश्वर की सहनशीलता और भरपूर अनुग्रह प्राप्त करना चाहते हो। इस प्रकार का अनुग्रह तुम जैसे बेकार और अधम लोगों के लिए नहीं, बल्कि उन लोगों के लिए तैयार किया गया है, जो कुछ नहीं माँगते और खुशी से बलिदान करते हैं। तुम जैसे मामूली लोग स्वर्ग के अनुग्रह का आनंद लेने के बिलकुल भी योग्य नहीं हैं। केवल कठिनाई और अनंत सज़ा ही तुम लोगों को अपने जीवन में मिलेगी! यदि तुम लोग मेरे प्रति विश्वसनीय नहीं हो सकते, तो तुम लोगों के भाग्य में दु:ख ही होगा। यदि तुम लोग मेरे वचनों और कार्यों के प्रति जवाबदेह नहीं हो सकते, तो तुम्हारा परिणाम दंड होगा। राज्य के समस्त अनुग्रह, आशीषों और अद्भुत जीवन का तुम लोगों के साथ कोई लेना-देना नहीं होगा। यही वह अंत है, जिसके तुम काबिल हो और जो तुम लोगों की अपनी करतूतों का परिणाम है!" (वचन, खंड 1, परमेश्वर का प्रकटन और कार्य, देहधारी परमेश्वर की सेवकाई और मनुष्य के कर्तव्य के बीच अंतर)। परमेश्‍वर के वचन कहते हैं : "मेरे पास और कोई विकल्प नहीं है और मैं पूरे हृदय से तुम लोगों के प्रति समर्पित रहा हूँ, फिर भी तुम लोग मेरे बारे में दुष्ट इरादे रखते हो और मेरे प्रति अनमने रहते हो। यही तुम लोगों के कर्तव्य की सीमा।" इन वचनों ने मेरे दिल को बेध दिया। परमेश्वर ने मुझे अपना कर्तव्य निभाने का मौका दिया, ताकि मैं अपने कर्तव्य के माध्यम से सत्य की खोज कर सकूँ और उसे प्राप्त कर सकूँ, अपना भ्रष्ट स्वभाव त्याग सकूँ और परमेश्वर द्वारा बचाई जा सकूँ। लेकिन मैंने सत्य की खोज करने के बजाय सिर्फ देह-सुख का ध्यान रखा, परमेश्वर के साथ चालाकी बरती और उसे धोखा दिया। मैंने विचार किया कि कैसे परमेश्वर ने मानवजाति को बचाने के लिए देहधारण किया, भारी अपमान और पीड़ा सही, सरकार द्वारा दौड़ाया और प्रताड़ित किया गया, लोगों की निंदा और तिरस्कार झेला, लेकिन वह हमेशा सत्य को अभिव्यक्त करता है और लोगों को बचाने के लिए कार्य करता है। हमारी क्षमता कमजोर है, इसलिए हम सत्य को धीरे-धीरे समझते हैं। न केवल परमेश्वर ने हमारा परित्याग नहीं किया, बल्कि वह हर कोण से हमारे साथ गंभीरतापूर्वक सहभागिता करता है। वह सारे सत्य विस्तार से समझाता है। हमें समझाने के लिए वह कहानियाँ सुनाता है, उदाहरण देता है, और रूपकों का इस्तेमाल करता है। कुछ सत्य जटिल होते हैं और कई चीजों को स्पर्श करते हैं, इसलिए परमेश्वर उन्हें खोलकर समझाता है। वह सहभागिता के माध्यम से धैर्यपूर्वक और व्यवस्थित रूप से सत्य को थोड़ा-थोड़ा करके समझने में हमारा मार्गदर्शन करता है। हम देख सकते हैं कि परमेश्वर हमारे जीवन की बड़ी जिम्मेदारी लेता है। लेकिन मैंने अपना कर्तव्य कैसे निभाया? मैंने सोचा कि उस पर ज्यादा सोच-विचार या मेहनत करने की जरूरत नहीं है। दस्तावेजों की समीक्षा करते समय मैं गंभीर या जिम्मेदार नहीं होती थी। मैं परिणामों की परवाह किए बिना कम से कम परिश्रम वाला रास्ता अपनाती थी। मैं परमेश्वर के कार्य को हलके में लेती रही, उसे बस जैसे-तैसे निपटाती रही। मेरी अंतरात्मा कहाँ थी? मैं परमेश्वर के दंड की हकदार थी। लेकिन परमेश्वर ने मुझे बचाने का विचार कभी नहीं त्यागा। उसने मुझे प्रबुद्ध करने और मेरी अगुआई करने के लिए अपने वचनों का उपयोग किया, और उनके द्वारा अपने को जानने और परमेश्वर की इच्छा समझने में मदद की। अगर मैं अपने काम में लापरवाह बनी रहूँगी और उसे अधूरे मन से करती रहूँगी, तो जीवित रहने या इंसान कहलाने के लायक नहीं रहूँगी। इसलिए मैंने परमेश्वर से प्रार्थना की : "सर्वशक्तिमान परमेश्वर! मेरी नीचता बहुत गंभीर है। मैं इस तरह शर्मिंदगी भरे और गरिमाहीन तरीके से जीते रहना नहीं चाहती। कृपया मुझे सत्य का अभ्यास करने की शक्ति दो, ताकि मैं एक सच्चे इंसान की तरह जीवन जी सकूँ और एक सृजित प्राणी का कर्तव्य निभा सकूँ।"

बाद में मैंने परमेश्वर के ये वचन पढ़े : "एक मनुष्य के तौर पर परमेश्वर के आदेश को स्वीकार करने के लिए व्यक्ति को समर्पित होना चाहिए। उसे पूरी तरह से परमेश्वर के प्रति समर्पित होना चाहिए और वह अनमना नहीं हो सकता, ज़िम्मेदारी लेने में चूक नहीं कर सकता या अपनी रुचि या मनोदशा के आधार पर काम नहीं कर सकता; यह समर्पित होना नहीं है। समर्पित होने से क्या आशय है? इसका आशय यह है कि अपने कर्तव्य पूरे करते समय, तुम मनोदशा, वातावरण, लोगों, मुद्दों और चीज़ों से प्रभावित और विवश नहीं होते हो। 'मुझे यह आदेश परमेश्वर से प्राप्त हुआ है; उसने यह मुझे दिया है। मुझसे यही अपेक्षित है। अतः मैं इसे अपना मामला मानकर जिस भी तरीके से अच्छे परिणाम प्राप्त होते हैं उस तरह इस काम को करूंगा, परमेश्वर को संतु्ष्ट करने पर ज़ोर दूँगा।' जब तुम इस स्थिति में होते हो, तो तुम न केवल अपने अंत:करण से नियंत्रित होते हो, बल्कि इसमें श्रद्धा भी शामिल होती है। यदि तुम काम में दक्षता या परिणाम पाने की आशा किए बिना इसे बस यों ही कर देने में संतुष्ट हो और ऐसा महसूस करते हो कि कुछ प्रयास कर लेना ही पर्याप्त है, तो यह केवल अंत:करण का ही मानक है और इसे समर्पण नहीं माना जा सकता है। जब तुम परमेश्वर के प्रति समर्पित होते हो तो यह मानक स्तर अंत:करण के मानक स्तर से थोड़ा ज़्यादा ऊँचा होता है। तब यह केवल कुछ प्रयास करने का विषय ही नहीं होता; तुम्हें इसमें अपना सम्पूर्ण हृदय भी लगाना चाहिए। तुम्हें अपने कर्तव्य को हमेशा अपना ही काम मानना चाहिए, इस काम के लिए भार उठाना चाहिए, कोई छोटी-सी ग़लती करने पर या थोड़ा-सा भी असावधान होने पर फटकार सहनी चाहिए, ऐसा महसूस करना चाहिए कि तुम ऐसे व्यक्ति नहीं हो सकते, क्योंकि यह तुम्हें परमेश्वर का ऋणी बनाता है। वे लोग जिनके पास सच्चे अर्थों में अपने कर्तव्यों को इस तरह पूरा करने का बोध होता है मानो वे उनके अपने ही काम हों, और बिना इस बात की परवाह किए कि कोई निगरानी कर रहा है या नहीं, चाहे परमेश्वर उनसे प्रसन्न हो या नहीं या चाहे वो उनके साथ जैसा भी व्यवहार करे, वे स्वयं से कर्तव्यों का पालन करने की और परमेश्वर द्वारा सौंपे गए आदेश को पूरा करने की कठोर अपेक्षा करते हैं। इसे समर्पण कहते हैं"("अंत के दिनों के मसीह की बातचीत के अभिलेख" में 'केवल ईमानदार व्यक्ति बनकर ही कोई वास्तव में ख़ुश हो सकता है')। परमेश्वर के वचनों ने मुझे अभ्यास का मार्ग दिखाया। हम अपना काम मनमाने तरीके से और अपनी मनोदशा और प्राथमिकताओं के अनुसार नहीं कर सकते। जहाँ कठिन परिश्रम की जरूरत हो, वहाँ जैसे-तैसे काम नहीं चला सकते, बल्कि हमें अपने काम को परमेश्वर का आदेश और अपनी जिम्मेदारी समझना चाहिए। हमें सर्वोत्तम परिणामों के लिए विचार और प्रयास करना चाहिए। चाहे कितना भी मुश्किल हो, चाहे हमारी निगरानी की जा रही हो या नहीं, हमें अपना काम हमेशा अपने दिल, दिमाग और क्षमता से करना चाहिए। जब मुझे यह एहसास हुआ, तो मैंने परमेश्वर से प्रार्थना की और परमेश्वर के वचनों के अनुसार पश्चात्ताप और अभ्यास करने के लिए तैयार हो गई। बाद में, मैंने नए सदस्यों द्वारा संदर्भित किए जाने के लिए इतालवी में विराम-चिह्नों के प्रयोग पर एक दस्तावेज बनाने में समय लगाया। उसके बाद मैंने अनुवाद में आने वाली आम समस्याओं का सारांश तैयार किया और ध्यान देने वाली सभी बातों की सूची बनाई। मैं दस्तावेज की समीक्षा के दौरान भी इसका ध्यान रखती, ताकि कुछ छूट न जाए। और जब कोई भाई या बहन मुझसे अपने काम के बारे में सवाल पूछता, तो मैं उस पर सरसरी निगाह डालते हुए अपनी कल्पना के आधार पर जवाब न देती, बल्कि ध्यान से उनके सवाल पर विचार करती, सिद्धांत लागू करती और पेशेवर ज्ञान के आधार पर उसका जवाब देती। जब कोई चीज मुझे समझ में न आती, तो मैं उसे वास्तविक प्रयासों और परमेश्वर के प्रबोधन व मार्गदर्शन के जरिये धीरे-धीरे समझ जाती। मैंने काम में अपनी गलत मंशाओं पर भी भरपूर चिंतन किया। जब भी मेरे सामने मुश्किलें आतीं और मैं उन्हें हलके में लेना चाहती, तो मैं देह-सुख का त्याग करने के लिए परमेश्वर से प्रार्थना करती, ताकि मैं जरूरी वास्तविक प्रयासों से वे मुद्दे हल कर पाऊँ। धीरे-धीरे काम के प्रति मेरे दृष्टिकोण में काफी सुधार आ गया और मैं जैसे-तैसे काम निपटाने का कम प्रयास करने लगी। मैं दृढ़ता से अपना कर्तव्य निभाने में सक्षम हो गई। मुझमें आया यह बदलाव पूरी तरह से परमेश्वर के न्याय और ताड़ना का परिणाम था। परमेश्वर का धन्यवाद!

23. अपना हृदय परमेश्वर को समर्पित करना

ज़िंक, दक्षिण कोरिया

जून 2018 में, मैं राज्य गान के समवेत भजन कार्यक्रम की रिहर्सल में शामिल हुई। यह सोचकर कि मैं मंच पर जाकर परमेश्वर की प्रशंसा करने और गवाही देने के लिए भजन गाउंगी, मैं बड़ा सम्मान और गर्व महसूस करती थी। मैंने परमेश्वर से प्रार्थना भी की, कहा कि मैं अभ्यास करने की पूरी कोशिश करूंगी और अपना कर्तव्य बखूबी निभाऊंगी। जब मैंने पहली बार अपने चेहरे के भावों और नृत्य की मुद्राओं का अभ्यास करना शुरू किया, तब मैं सच में बड़ी मेहनत कर रही थी और पूरी कोशिश करती थी, लेकिन चूँकि मैं गायन और नृत्य के बारे में कुछ भी नहीं जानती थी, इसलिए मेरे हाव-भाव बनावटी से दिखाई पड़ते, मेरे और दूसरों की क्षमता में स्पष्ट अंतर दिखाई देता। हमारे प्रशिक्षक हमेशा मेरी गलतियां निकालते रहते थे। कुछ समय बाद, मैं निरुत्साहित होने लगी, महसूस होता था कि मैं चाहे कितनी भी मेहनत क्यों न करूँ, तो भी मैं इससे अच्छा नहीं कर पाऊँगी। जब स्थान निर्धारित किए जाएंगे, तब जो भाई-बहनें गायन और नृत्य में बेहतर हैं, वे निश्चित ही आगे रहेंगे और मैं बस पिछली पंक्ति की भीड़ का हिस्सा बनूँगी। धीरे-धीरे मैं रिहर्सल में कम सक्रिय रहने लगी और जान-बूझकर देरी से पहुँचने लगी। हमारे पहले फिल्मांकन के लिए मुझे सबसे पिछली पंक्ति के एक कोने में रखा गया। मैं यह सोचकर परेशान-सी थी, "मैं यह सब अच्छे से नहीं कर सकती और जो भाई-बहनें नृत्य और गायन में पक्के हैं उनके साथ तो मेरी तुलना हो ही नहीं सकती। मैं चाहे कितना भी अभ्यास क्यों न करूँ, कभी पहली पंक्ति के स्तर तक नहीं पहुँच पाऊँगी और किसी भी हालत में कैमरा मुझे नहीं देख पाएगा। तो मुझे रिहर्सल में इतनी मेहनत करने की क्या ज़रूरत है? थोड़ी मेहनत भी काफी होगी।" उसके बाद से मेरी बेहतर बनने की प्रेरणा लगातार कम होती गई। मैं जानती थी कि मैं मुद्राएं सही ढंग से नहीं कर रही थी लेकिन मैंने उन्हें सुधारने की कोशिश नहीं की। समय-समय पर प्रशिक्षक हमें बताते थे कि हमें और ज़्यादा मेहनत करनी होगी। अगर एक भी व्यक्ति के हाव-भाव और प्रस्तुति गलत हुई, तो पूरे कार्यक्रम को हानि पहुंचेगी और फिल्मांकन में देरी होगी। यह सुनकर मुझ पर असर हुआ और लगा कि मुझे समूचे परिणाम को ध्यान में रखना होगा। लेकिन फिर कुछ समय के लिए मैं कड़ी मेहनत करती, और एक बार फिर से प्रेरणा खो देती। परमेश्वर से मार्गदर्शन पाए बगैर मैं बस हर रोज बिना उत्साह के गायन और मुद्राओं की रिहर्सल करती। उनमें से कुछ मुद्राओं का मैंने लम्बे समय तक अभ्यास भी किया, लेकिन मैं उन्हें सही ढंग से नहीं कर पायी। जब सभी लोग गीत के बोलों पर अपनी समझ के अनुसार सहभागिता करते, तो मेरी सहभागिता में कोई रोशनी नहीं होती। इसके अलावा, जब मैं गाती थी तो मैं बिलकुल भावविभोर नहीं होती, फिल्म में मेरी आंखें बेजान और मेरे हाव-भाव नीरस मालूम पड़ते। मुझे देखकर किसी को भी आनंद नहीं हो सकता था। मेरे लिए रिहर्सल ज़्यादा से ज़्यादा थकाऊ बनने लगी और मैं उस कार्यक्रम के समाप्त होने का बेसब्री से इंतजार कर रही थी ताकि मैं आगे कोई और कर्तव्य निभा सकूँ।

जब मंच के स्थानों का चार्ट सामने आया, तो मैंने देखा कि मैं कुछ स्थानों में कैमरे में नहीं दिखूंगी, फिर तो मैं और भी उदास हो गयी। मैंने सोचा, "मैं यह सब बहुत अच्छे से नहीं कर सकती, लेकिन मैं इतनी बुरी भी तो नहीं हूँ। भले ही मैं पहली पंक्ति में नहीं हो सकती, लेकिन क्या मैं इन शॉट्स में कम से कम कैमरे में नहीं दिख सकती? मुझे क्यों बाहर रखा जा रहा है? क्या मैं इतने दिनों से बेमतलब ही रिहर्सल कर रही हूँ? अगर मुझे यह पहले से पता होता, तो मैं इन मुद्राओं का अभ्यास करने का झंझट न मोल लेती।" उसके बाद, जब कभी मैं कैमरे के दृश्य में होती, तो मैं हंसी-खुशी आगे बढ़ती, वरना मेरा दिल वहां ज़रा-भी न लगता और मैं रिहर्सल में सिर्फ खानापूर्ति करती। सारा फिल्मांकन पूरा होने के बाद, एक सभा में जब मैंने सभी लोगों को इस बारे में बातें करते हुए सुना कि उन्होंने क्या पाया है, तो मैं बेचैन हो उठी। मैंने भी वही कर्तव्य निभाया था, लेकिन जब उन सभी ने कुछ न कुछ पाया था, तो मेरा हृदय इस कदर क्यों खाली लग रहा था, जैसे मैंने इससे कुछ भी न पाया हो? मुझे यह सोचकर थोड़ा डर लगा कि कहीं मैंने परमेश्वर को किसी प्रकार से अप्रसन्न तो नहीं कर दिया। उसके बाद मैं खोजने लगी और परमेश्वर से यह कहकर प्रार्थना करने लगी कि वह मेरा मार्गदर्शन करे कि मैं समझ पाऊँ। फिर एक दिन मैंने परमेश्वर के ये वचन पढ़े : "लोग हमेशा कहते हैं कि परमेश्वर इंसान के दिल के अंदर गहराई से देखता है और हर चीज का निरीक्षण करता है। लेकिन लोग कभी नहीं जान पाते कि कुछ लोग पवित्र आत्मा से प्रबुद्धता क्यों प्राप्त नहीं कर पाते, क्यों वे कभी अनुग्रह हासिल नहीं कर पाते, क्यों कभी आनंदित नहीं होते, क्यों वे हमेशा निराश और उदास रहते हैं, क्यों वे सकारात्मक होने के काबिल नहीं हो पाते? उनके अस्तित्व की दशाओं पर नज़र डालो। मैं तुम्हें गारंटी देता हूँ कि इनमें से हरेक इंसान के पास एक सक्रिय चेतना या ईमानदार दिल नहीं है"("अंत के दिनों के मसीह की बातचीत के अभिलेख" में 'अपना सच्चा हृदय परमेश्वर को दो, और तुम सत्य को प्राप्त कर सकते हो')। "किसी व्यक्ति की मानवता के सबसे बुनियादी और महत्वपूर्ण घटक उसके विवेक और सूझ-बूझ हैं। वह किस तरह का व्यक्ति है जिसमें विवेक नहीं है और सामान्य मानवता की सूझ-बूझ नहीं है। सीधे शब्दों में कहा जाये तो, वह ऐसा व्यक्ति है जिसमें मानवता का अभाव है, वह एक बुरी मानवता वाला व्यक्ति है। आओ, इसका बारीकी से विश्लेषण करें। यह व्यक्ति भ्रष्ट इंसानियत को किस तरह से व्यक्त करता है कि लोग कहते हैं कि इसमें इंसानियत है ही नहीं। ऐसे लोगों में कैसे लक्षण होते हैं? वे कौन-से विशिष्ट प्रकटन दर्शाते हैं? ऐसे लोग अपने कार्यों में लापरवाह होते हैं, और अपने को उन चीज़ों से अलग रखते हैं जो व्यक्तिगत रूप से उनसे संबंधित नहीं होती हैं। वे परमेश्वर के घर के हितों पर विचार नहीं करते हैं और परमेश्वर की इच्छा का लिहाज नहीं करते हैं। वे परमेश्वर की गवाही देने या अपने कर्तव्य को करने की कोई ज़िम्मेदारी नहीं लेते हैं और उनमें उत्तरदायित्व की कोई भावना होती ही नहीं है। जब कभी वे कोई काम करते हैं तो किस बारे में सोचते हैं? उनका पहला विचार होता है, 'अगर मैं यह काम करूंगा तो क्या परमेश्वर को पता चलेगा? क्या यह दूसरे लोगों को दिखाई देता है? अगर दूसरे लोग नहीं देखते कि मैं इतना ज़्यादा प्रयास करता हूँ और सच्चा व्यवहार करता हूँ, और अगर परमेश्वर भी यह न देखे, तो मेरे इतना ज़्यादा प्रयास करने या इसके लिए कष्ट सहने का कोई फायदा नहीं है।' क्या यह स्वार्थ नहीं है? साथ-ही-साथ, यह एक बहुत नीच किस्म का इरादा है। जब वे ऐसी सोच के साथ कर्म करते हैं, तो क्या अंतरात्मा कोई भूमिका निभाती है? क्या इसमें अंतरात्मा का कोई भाग होता है? यहाँ तक कि कुछ अन्य लोग भी हैं जो अपने कर्तव्य निर्वहन में किसी समस्या को देख कर चुप रहते हैं। वे देखते हैं कि दूसरे बाधा और परेशानी उत्पन्न कर रहे हैं, फिर भी वे इसे रोकने के लिए कुछ नहीं करते हैं। वे परमेश्वर के घर के हितों पर जरा सा भी विचार नहीं करते हैं, और न ही वे अपने कर्तव्य या उत्तरदायित्व का ज़रा-सा भी विचार करते हैं। वे केवल अपने दंभ, प्रतिष्ठा, पद, हितों और मान-सम्मान के लिए ही बोलते हैं, कार्य करते हैं, अलग से दिखाई देते हैं, प्रयास करते हैं और ऊर्जा व्यय करते हैं। ऐसे इंसान के कर्म और इरादे हर किसी को स्पष्ट होते हैं: जब भी सम्मान या आशीष प्राप्त करने का कोई मौका आता है, ये उभर आते हैं। लेकिन जब सम्मान पाने का कोई मौक़ा नहीं होता, या जैसे ही दुख का समय आता है, वैसे ही वे उसी तरह नज़रों से ओझल हो जाते हैं जैसे कछुआ अपना सिर खोल में छिपा लेता है। क्या इस तरह के इंसान में ज़मीर और विवेक होता है? क्या ऐसा बर्ताव करने वाले, ज़मीर और विवेक से रहित इंसान, आत्म-निंदा एहसास करता है? इस प्रकार के इंसान का ज़मीर किसी काम का नहीं होता, उसे कभी भी आत्म-निंदा का एहसास नहीं होता। तो, क्या वे पवित्र आत्मा की झिड़की या अनुशासन को महसूस कर सकते हैं? नहीं, वे नहीं कर सकते"("अंत के दिनों के मसीह की बातचीत के अभिलेख" में 'अपना सच्चा हृदय परमेश्वर को दो, और तुम सत्य को प्राप्त कर सकते हो')। परमेश्वर के इन वचनों ने मुझे हिला दिया। मुझे एहसास हुआ कि मैं अपने कर्तव्य में नकारात्मक और निष्क्रिय थी और मैं पवित्र आत्मा के कार्य को खासकर इसलिए प्राप्त नहीं कर सकी, क्योंकि मेरा हृदय ईमानदार नहीं था। परमेश्वर के घर के हित और अपनी जिम्मेदारियों के बजाय मैंने अपने कर्तव्य में सिर्फ अपने रुतबे और प्रतिष्ठा के बारे में सोचा। कर्तव्य के प्रति इस प्रकार के रवैये से परमेश्वर घृणा करता है। जब मैंने रिहर्सल के बारे में फिर से सोचा, तो मैंने पाया कि जब मुझे समझ आया कि मेरी क्षमता अन्य भाई-बहनों से कम थी और जब मुझे बिलकुल पीछे रखा गया, जहाँ से मैं खुद को दिखा नहीं सकती थी, तो मैं नकारात्मक और निष्क्रिय बन गई। मैं अपने हाव-भाव और मुद्राओं का अभ्यास करके खुद को थकाना नहीं चाहती थी। मैं "काम चलने लायक" से खुश थी, और उनमें सुधार करने के बारे में बिलकुल नहीं सोच रही थी। जब मैंने देखा कि मैं कुछ दृश्यों में नहीं थी, तो मेरा शिकायत करने और झगड़ने का मन किया, मुझे लगा कि मेरा सारा संघर्ष बेकार हो गया, इसके बाद मैं अधिक अभ्यास नहीं करना चाहती थी। उसके बाद फिल्मांकन के दौरान जब मैं स्क्रीन पर रहती, तब मैं अपनी ज़िम्मेदारी निभाती, लेकिन जब मैं स्क्रीन पर नहीं रहती, तब मैं सुस्त पड़ जाती और जैसे-तैसे काम चला लेती। जब मैं इसके बारे में सोचती तो मैं खुद को कसूरवार ज़रूर मानती। परमेश्वर का घर समवेत गायन की रचनाओं का फिल्मांकन परमेश्वर की गवाही देने के लिए करता है, इसलिए मुझे उसमें हिस्सा लेने का मौका देकर परमेश्वर मुझे उन्नत कर रहा था। मुझे इसमें जी-जान लगा देनी चाहिए थी। अपना कर्तव्य अच्छे से निभाने के लिए औरों के साथ मिल-जुलकर काम करना चाहिए था। इसके बजाय, जब रुतबे और प्रतिष्ठा की मेरी इच्छा पूरी नहीं हुई, तो मैं लापरवाह, नकारात्मक और आलसी हो गई। मुझमें ज़रा-भी विवेक या समझ नहीं थी। मैं एक स्वार्थी, कपटी, घिनौनी और नीच इंसान थी। परमेश्वर लोगों के हृदय की गहराई में देखता है, तो मेरे लिए उसके आदेश के प्रति ऐसे रवैये से परमेश्वर अप्रसन्न कैसे नहीं होगा? यह जानकर मैं खेद और अपराध-भावना में डूब गई, मैंने परमेश्वर से यह प्रार्थना की : "हे परमेश्वर! मैं गलत थी। इस कार्यक्रम में अपनी भूमिका के लिए मुझे खेद है और अब इसे सुधारने का मेरे पास कोई रास्ता नहीं है। अब से, मैं सचमुच सत्य का अनुसरण करूंगी और खुद के रुतबे और प्रतिष्ठा के बारे में सोचना बंद कर दूंगी। मैं अटल रहकर अपना कर्तव्य बखूबी निभाना चाहती हूँ।"

उस समय, मुझे लगा कि मैं गहरे खेद के साथ उस कार्यक्रम के अपलोड होने की केवल प्रतीक्षा कर सकती थी, लेकिन अचरज की बात यह थी कि हमें कई कारणों से कुछ और फिल्मांकन करने की आवश्यकता हुई। जब मैंने यह सुना तो मेरे मन में तरह-तरह की भावनाएं उमड़ने लगीं। मुझे लगा यह मेरे लिए पश्चाताप करने का मौका है। मैंने निश्चय कर लिया कि इस बार मैं परमेश्वर को संतुष्ट करने के लिए अपना कर्तव्य निश्चित ही सही ढंग से निभाऊंगी। मैंने रिहर्सल में अपनी पूरी शक्ति लगानी शुरू कर दी, और थोड़े समय बाद मैंने अपने हाव-भाव और मुद्राओं में कुछ सुधार होते हुए देखा। मुझे लगा कि हम जल्द ही फिल्मांकन शुरू करेंगे, लेकिन फिर अचानक कुछ हालात के कारण उसे आगे बढ़ाना पड़ा। निर्देशक ने हमें चिंता न करने और अभ्यास करते रहने के लिए कहा। शुरू-शुरू में, मैं हर दिन इस पर कड़ी मेहनत कर पाती थी, लेकिन कुछ समय बाद मैं सोचने लगी, "पता नहीं हम फिल्मांकन कब करेंगे या कितने समय तक रिहर्सल करेंगे। पिछली बार मैं कुछ शॉट्स में कैमरे में नहीं थी, तो शायद इस बार भी वही हाल होगा। इसके अलावा, मुझे गीत और मुद्राओं की बुनियादी समझ पहले ही मिल गयी है, इसलिए अगर मैं हर दिन अभ्यास करती रहूंगी, तो यह काफी होना चाहिए।" प्रशिक्षक ने हमें कई बार चेतावनी दी कि हम फिल्मांकन से पहले अभ्यास में ढिलाई नहीं कर सकते और मंच की व्यवस्था कभी भी बदल सकती है। लेकिन मैंने उस पर ध्यान नहीं दिया, मैंने सोचा, "इस बात की लगभग कोई उम्मीद नहीं है कि मुझे आगे रखा जाएगा, तो भले ही मैं रिहर्सल में कड़ी मेहनत करती रहूं, यह ज़रूरी नहीं है कि मैं फिल्म में दिखाई दूंगी। तो फिर तकलीफ क्यों लूँ?" जब प्रशिक्षक ने रिहर्सल के दौरान मेरी गलतियां निकाली, मैं उन पर वास्तव में मेहनत करने को तैयार नहीं थी, मैं सिर्फ बहाने बनाया करती : "जो भाई-बहनें आगे हैं वे सभी फिल्म में दिखाई देंगे, इसलिए उनसे बहुत सारी रिहर्सल करवाना ठीक बात है। लेकिन मैं पीछे रहूंगी, और कोई मुझे पहचान भी नहीं पाएगा। इसमें बारीकियों में जाने की कोई आवश्यकता नहीं है।" उसके बाद, रिहर्सल के दौरान मैं हमेशा थकी हुई रहती थी, मानो उसमें बहुत ज़्यादा मेहनत करनी पड़ी हो। बहुत बार तो मैं जाना भी नहीं चाहती थी। मुझे एहसास हुआ कि मेरी पुरानी समस्या फिर से सिर उठा रही थी। मुझे यह अच्छा नहीं लगा। मुझे खुद से पूछना ही था, "मैं हमेशा अपने कर्तव्य के प्रति इतनी लापरवाह क्यों रहती हूँ? मैं परमेश्वर को संतुष्ट करने की पूरी कोशिश क्यों नहीं कर सकती?" मैंने अपनी सच्ची स्थिति के बारे में परमेश्वर से प्रार्थना की और कहा कि वह खुद को समझने में मेरा मार्गदर्शन करे।

मैंने परमेश्वर के वचनों में यह पढ़ा : "बहुत सालों से, जिन विचारों पर लोगों ने अपने अस्तित्व के लिए भरोसा रखा था, वे उनके हृदय को इस स्थिति तक दूषित कर रहे हैं कि वे विश्वासघाती, डरपोक और नीच हो गए हैं। उनमें न केवल इच्छा-शक्ति और संकल्प का अभाव है, बल्कि वे लालची, अभिमानी और स्वेच्छाचारी भी बन गए हैं। उनमें ऐसे किसी भी संकल्प का सर्वथा अभाव है जो स्वयं को ऊँचा उठाता हो, बल्कि, उनमें इन अंधेरे प्रभावों की बाध्यताओं से पीछा छुड़ाने की लेश-मात्र भी हिम्मत नहीं है। लोगों के विचार और जीवन इतने सड़े हुए हैं कि परमेश्वर पर विश्वास करने के बारे में उनके दृष्टिकोण अभी भी बेहद वीभत्स हैं। यहाँ तक कि जब लोग परमेश्वर में विश्वास के बारे में अपना दृष्टिकोण बताते हैं तो इसे सुनना मात्र ही असहनीय होता है। सभी लोग कायर, अक्षम, नीच और दुर्बल हैं। उन्हें अंधेरे की शक्तियों के प्रति क्रोध नहीं आता, उनके अंदर प्रकाश और सत्य के लिए प्रेम पैदा नहीं होता; बल्कि, वे उन्हें बाहर निकालने का पूरा प्रयास करते हैं। ... अब तुम लोग अनुयायी हो, और तुम लोगों को कार्य के इस स्तर की कुछ समझ प्राप्त हो गयी है। लेकिन, तुम लोगों ने अभी तक हैसियत के लिए अपनी अभिलाषा का त्याग नहीं किया है। जब तुम लोगों की हैसियत ऊँची होती है तो तुम लोग अच्छी तरह से खोज करते हो, किन्तु जब तुम्हारी हैसियत निम्न होती है तो तुम लोग खोज नहीं करते। तुम्हारे मन में हमेशा हैसियत के आशीष होते हैं। ऐसा क्यों होता है कि अधिकांश लोग अपने आप को निराशा से निकाल नहीं पाते? क्या उत्तर हमेशा निराशाजनक संभावनाएँ नहीं होता?" (वचन, खंड 1, परमेश्वर का प्रकटन और कार्य, तुम विषमता होने के अनिच्छुक क्यों हो?)। "ऐसे व्यक्ति की बातों पर बिल्कुल ध्यान न दो; तुम्हें देखना चाहिए कि वह किस प्रकार का जीवन जीता है, क्या प्रकट करता है, कर्तव्य निभाते समय उसका रवैया कैसा होता है, साथ ही उसकी अंदरूनी दशा कैसी है और उसे क्या पसंद है। अगर अपनी शोहरत और दौलत के प्रति उसका प्रेम परमेश्वर के प्रति निष्ठा से बढ़कर है, अगर अपनी शोहरत और दौलत के प्रति उसका प्रेम परमेश्वर के हितों से बढ़कर है, अगर अपनी शोहरत और दौलत के प्रति उसका प्रेम उस विचारशीलता से बढ़कर है जो वो परमेश्वर के प्रति दर्शाता है, तो उस इंसान में इंसानियत नहीं है। उसका व्यवहार दूसरों के द्वारा और परमेश्वर द्वारा देखा जा सकता है; इसलिए ऐसे इंसान के लिए सत्य को हासिल करना बहुत कठिन होता है"("अंत के दिनों के मसीह की बातचीत के अभिलेख" में 'अपना सच्चा हृदय परमेश्वर को दो, और तुम सत्य को प्राप्त कर सकते हो')। परमेश्वर के वचनों ने मर्मभेदी ढंग से मेरे गहरे, घिनौने इरादों को उजागर किया, और मुझे दिखाया कि जब मैं अपना कर्तव्य निभाते समय खुद का दिखावा नहीं कर सकती थी, तब मैं क्यों उसे बस लापरवाही से निभा देती, यह जानने के बावजूद भी कि यह मेरा कर्तव्य और जिम्मेदारी है, मैं क्यों प्रेरित नहीं होती थी। ऐसा इसलिए था क्योंकि नाम और रुतबे की मेरी इच्छा बहुत प्रबल थी। हालाँकि यह ज़ाहिर नहीं था कि मैं दिखावे का मौका तलाश रही थी, लेकिन ऐसा सिर्फ इसलिए था क्योंकि मैं इतनी गुणवान ही नहीं थी। ऐसा नहीं था कि मैं यह नहीं चाहती थी। जब मैंने देखा कि मैं चाहे कितनी भी मेहनत क्यों न करूँ, मैं दूसरों से आगे नहीं निकल सकती और मैं पहली पंक्ति में स्थान नहीं पा सकती, तो मैंने इन सब के प्रति नकारात्मक दृष्टिकोण अपनाकर अपने कर्तव्य को निभाने में बहुत कम कोशिश की। अपना काम बखूबी करने की कोशिश किए बिना मैं सिर्फ खानापूर्ति करती रही। मैंने सोचा कि मैं खुद का दिखावा नहीं कर सकती, इसलिए मुझे इतनी तकलीफ उठाने की ज़रूरत भी नहीं, इस तरह कम से कम मुझे कष्ट तो नहीं झेलने पड़ेंगे। "हर व्यक्ति अपनी सोचे बाकियों को शैतान ले जाये" और "भीड़ से ऊपर उठो" जैसे शैतान के ज़हर मेरे अंदर जड़ें जमा चुके थे। वे मेरे सिद्धांत बनकर मेरी हर गतिविधि को संचालित कर रहे थे जिससे मैं जो भी करती उसमें मैं बस अपने लाभ के बारे में सोचती थी। मैं कोई भी काम, नाम और लाभ के लिए ही करती, वरना नहीं करती। यही बात मेरे कर्तव्य के बारे में भी सही थी। जब मैं दिखावा कर सकती, तो मैं कड़ी मेहनत करती, लेकिन जब मेरी इच्छाएं पूरी न होती, तो मैं सिर्फ खानापूर्ति करती, मैं परमेश्वर की इच्छा या परमेश्वर के घर के हितों का ज़रा-भी ध्यान न रखती। मैं अपनी कपटी प्रकृति के अनुसार जीकर हमेशा अपने नाम और पद के लिए षड़यंत्र रचती। रत्ती भर भी जिम्मेदारी या विवेक, समझ या मर्यादा के बगैर, मैं अपने कर्तव्य में सुस्त और धोखेबाज़ बनी रही। मैं किसी भी तरह से भरोसेमंद नहीं थी। मैंने सोचा मेरी जानकारी में ऐसे कितने सारे भाई-बहन थे जो बहुत निश्छल और ईमानदार थे, उन्हें चाहे आगे रखा जाए या पीछे, वे परमेश्वर की अपेक्षा को पूरा करने का प्रयास करते। समय के साथ उनके नृत्य और गायन में सुधार आया, और वे परमेश्वर की आशीष और मार्गदर्शन को देख सके। इसके अलावा परदे के पीछे भी ऐसे लोग थे जो चुपचाप अपनी ज़िम्मेदारी बखूबी निभाते, जबकि वे कभी भी परदे पर दिखाई नहीं देने वाले थे। वे कहते कि उस कार्यक्रम को ऑनलाइन होते देखने में ही उन्हें अपनी मेहनत का फल मिलता है। लेकिन जब मैं दिखावा न कर सकी, तो जिस कर्तव्य को निभाना मेरे लिए ज़रूरी था उसे भी मैंने नहीं निभाया। मेरे अंदर ज़रा-सी भी मानवता नहीं थी। परमेश्वर का स्वभाव पवित्र और धार्मिक है, इसलिए वह मेरी जैसी मानवता और अनुसरण से सिर्फ़ घृणा और तिरस्कार कर सकता था। मैं अपने कर्तव्य में पवित्र आत्मा का कार्य प्राप्त नहीं कर सकी, और जीवन में उन्नति नहीं कर सकी। मैं जानती थी कि अगर मैंने पश्चात्ताप नहीं किया, तो भले ही मैं अंत तक विश्वास क्यों न करूँ, मैं कभी सत्य हासिल नहीं कर पाऊँगी। परमेश्वर मुझे निश्चित ही हटा देगा! अपने चिंतन में मैं थोड़ी डर गई और मैंने परमेश्वर से प्रार्थना की। "हे परमेश्वर, अब जाकर मैं देख पाई हूँ कि मैं कितनी निंदनीय हूँ, मानवता के बगैर, मैं अपने भ्रष्ट स्वभाव के अनुसार जी रही हूँ। परमेश्वर, मैं पश्चात्ताप करना और बदलना चाहती हूँ। अपने शैतानी स्वभाव के बंधन को त्यागने और अपने कर्तव्य पर ध्यान केंद्रित करने में मेरा मार्गदर्शन करो।"

फिर मैंने परमेश्वर के इन वचनों को पढ़ा : "यदि तुम अपने हर काम में परमेश्वर की इच्छा को पूरा करने के लिए समर्पित रहना चाहते हो, तो केवल एक ही कर्तव्य करना काफी नहीं है; तुम्हें परमेश्वर द्वारा दिये गए हर आदेश को स्वीकार करना चाहिए। चाहे यह तुम्हारी पसंदों के अनुसार हो या न हो, और चाहे यह तुम्हारी रूचियों में से एक हो या न हो, या चाहे यह कुछ ऐसा काम हो जो तुम्हें करना अच्छा नहीं लगता हो या तुमने पहले कभी न किया हो, या कुछ मुश्किल काम हो, तुम्हें इसे फिर भी स्वीकार कर इसके प्रति समर्पित होना होगा। न तुम्हें केवल इसे स्वीकार करना होगा, बल्कि अग्रसक्रिय रूप से अपना सहयोग देना होगा, और इसे सीखना होगा, इसमें प्रवेश पाना होगा। यदि तुम कष्ट उठाते हो, यदि तुम इसके लिए वाहवाही तक नहीं पा सके हो, तुम्हें फिर भी समर्पण के लिए प्रतिबद्ध रहना होगा। तुम्हें इसे अपना व्यक्तिगत कामकाज नहीं बल्कि कर्तव्य मानना चाहिए; कर्तव्य जिसे पूरा करना ही है। लोगों को अपने कर्तव्यों को कैसे समझना चाहिए। जब सृष्टिकर्ता—परमेश्वर—किसी को कोई कार्य सौंपता है, तब उस समय, वह उस व्यक्ति का कर्तव्य बन जाता है। जिन कार्यों और आदेशों को परमेश्वर तुम्हें देता है—वे तुम्हारे कर्तव्य हैं। जब तुम उन्हें अपने लक्ष्य बनाकर उनके पीछे जाते हो, और जब तुम्हारा दिल वास्तव में परमेश्वर-प्रेमी होता है, तब भी क्या तुम इनकार कर सकोगे? तुम्हें इसे इनकार नहीं करना चाहिए। तुम्हें इसे स्वीकार करना चाहिए। यही अभ्यास का पथ है"("अंत के दिनों के मसीह की बातचीत के अभिलेख" में 'केवल ईमानदार व्यक्ति बनकर ही कोई वास्तव में ख़ुश हो सकता है')। परमेश्वर के वचनों ने मुझे दिखाया कि मेरा काम मेरे लिए परमेश्वर का आदेश था, चाहे इसमें मेरा हुनर हो या न हो या फिर मैं दिखावा कर सकूँ या न कर सकूँ, मुझे अपनी निजी मंशाओं और लक्ष्यों को त्याग देना चाहिए, मुझे अपने काम को अपनी ज़िम्मेदारी समझकर, परमेश्वर की अपेक्षा को पूरा करने के लिए अपनी पूरी शक्ति लगानी चाहिए। वास्तव में, किसी भी व्यवस्था में कुछ लोग आगे होते हैं तो कुछ पीछे, वे चाहे कहीं पर भी हों, वे अपना कर्तव्य निभा रहे होते हैं। परमेश्वर हमारी मंशाओं और कर्तव्य के प्रति हमारे रवैये को देखता है, वह देखता है कि क्या हम अपना दिल लगाकर ज़िम्मेदारी लेते हैं, क्या हम परमेश्वर को संतुष्ट करने के लिए सत्य का अभ्यास करते हैं। मैंने सोचा कि कैसे मैं दूसरे कलाकारों जैसी गुणवान नहीं थी, लेकिन फिर भी परमेश्वर ने मुझे प्रशिक्षण का वह मौका दिया ताकि मैं अपने कौशल और अपने जीवन-प्रवेश, दोनों में प्रगति कर सकूँ। वह मेरे लिए परमेश्वर का प्रेम था! मैं जानती थी कि परमेश्वर के दिल को ठेस पहुंचाकर और उसे निराश करके मैं पहले की तरह स्वार्थी, घिनौनी और निर्दय नहीं हो सकती। चाहे मैं आगे रहूँ या पीछे, चाहे मैं कैमरे में दिखूँ या न दिखूँ, मुझे एक सृजित प्राणी के रूप में अपना कर्तव्य अच्छी तरह से और ईमानदारी से निभाकर परमेश्वर के प्रेम का प्रतिदान देना था।

उसके बाद, मैंने निरंतर परमेश्वर से प्रार्थना की और उस पर भरोसा किया, रिहर्सल चाहे किसी भी चीज़ की हो, मैंने अपनी ज़िम्मेदारी को बखूबी निभाने के लिए कड़ी मेहनत की। जब रिहर्सल के पहले हमारी सभाओं में हमने परमेश्वर के वचन पढ़े, तो मैंने परमेश्वर की अपेक्षाओं के बारे में खूब सोचा, और रिहर्सल के दौरान उसके वचनों को अभ्यास में लाया। जब प्रशिक्षक ने मेरी ग़लतियाँ बताई तो मैंने ध्यान से सुनकर उसकी सलाह को अपने अभ्यास में शामिल किया। उसके बाद मैं अपनी कमियों का हिसाब लगाती और अपने खाली समय में अधिक अभ्यास करती। मैंने थोड़े में खुश होना बंद कर दिया। जब मैंने रिहर्सल के लिए अपनी मंशाओं को ठीक कर लिया, तो हर दिन पूरी तरह से संतोष भरा लगने लगा। परमेश्वर के साथ मेरा रिश्ता सामान्य हो गया, मैं अपने कर्तव्य में सचमुच उससे मार्गदर्शन पा सकी। मुझे पहले जैसी थकान महसूस नहीं होती थी। कुछ समय बाद, मेरी सभी मुद्राओं और हाव-भावों में सुधार आया। बहनों ने कहा कि मेरे गायन और हाव-भावों में बहुत सुधार हुआ है। मुझे इस बात का गहरा एहसास हुआ कि ईमानदार हृदय से कर्तव्य निभाना कितना महत्वपूर्ण है।

ज़्यादातर फिल्मांकन के दौरान मुझे पीछे ही रखा गया था, और कभी-कभी मैं अपना सर्वश्रेष्ठ प्रयास नहीं करना चाहती थी, क्योंकि मैं उस दृश्य में मौजूद नहीं थी। इसलिए मैं निरंतर परमेश्वर से प्रार्थना करके इस बारे में सोचती कि उसकी इच्छा का ध्यान कैसे रखें, खुद को तुरंत काम पर कैसे लगाएं। इसमें थोड़ा समय लगा, लेकिन मेरे रवैये में काफी सुधार हुआ। जब मैं पिछली पंक्ति में रहती, तो मैं आगे खड़े अपने भाई-बहनों के लिए प्रार्थना करती। जब मैं कैमरे के दृश्य में नहीं होती थी, तो मैं अपनी बहनों के पोशाक और बालों को संवारने में उनकी मदद करती। मैं अपने कर्तव्य के लिए जो हो सके वह हर काम करती। जब मैं देखती कि कुछ बहनें बहुत पीछे होने के कारण निराश और कमज़ोर हो रही हैं, तो मैं उनकी मदद के लिए परमेश्वर की इच्छा के बारे में उनसे सहभागिता करती। अपना कर्तव्य इस प्रकार निभाने से मुझे वाकई शांति महसूस हुई और मेरी स्थिति सुधरती चली गई। अपने रुतबे और प्रतिष्ठा को नकारने और सत्य का कुछ अभ्यास करने की यह क्षमता केवल परमेश्वर के वचनों के मार्गदर्शन से आई। मुझे बचाने के लिए मैं परमेश्वर का धन्यवाद करती हूँ।

24. कर्तव्य निभाने का प्रतिफल

यांग मिंगझेंग, कनाडा

सर्वशक्तिमान परमेश्वर कहते हैं, "परमेश्वर के कार्य के प्रति समर्पण असली और सही अर्थों में वास्तविक होना चाहिए। सतही तौर पर समर्पण करके परमेश्वर की प्रशंसा नहीं पायी जा सकती, अपने स्वभाव में बदलाव का प्रयास किए बिना परमेश्वर के वचन के मात्र सतही पहलू का पालन करके परमेश्वर के हृदय को प्रसन्न नहीं किया जा सकता। परमेश्वर के प्रति आज्ञाकारिता और परमेश्वर के कार्य के प्रति समर्पण एक ही बात है। जो लोग केवल परमेश्वर के प्रति समर्पित होते हैं लेकिन उसके कार्य के प्रति समर्पित नहीं होते, उन्हें आज्ञाकारी नहीं माना जा सकता, और उन्हें तो बिल्कुल नहीं माना जा सकता जो सचमुच समर्पण न करके, सतही तौर पर चापलूस होते हैं। जो लोग सचमुच परमेश्वर के प्रति समर्पण करते हैं वे सभी कार्य से लाभ प्राप्त करने और परमेश्वर के स्वभाव और कार्य की समझ प्राप्त करने में समर्थ होते हैं। ऐसे ही लोग वास्तव में परमेश्वर के प्रति समर्पण करते हैं। ऐसे लोग नए कार्य से नया ज्ञान प्राप्त करते हैं और नए कार्य से उनमें बदलाव आता है। ऐसे लोग ही परमेश्वर की प्रशंसा पाते हैं, पूर्ण बनते हैं, और उनके स्वभाव का रूपांतरण होता है। जो लोग खुशी से परमेश्वर के प्रति, उसके वचन और कार्य के प्रति समर्पित होते हैं, वही परमेश्वर की प्रशंसा पाते हैं। ऐसे लोग ही सही मार्ग पर हैं; ऐसे लोग ही ईमानदारी से परमेश्वर की कामना करते हैं और ईमानदारी से परमेश्वर की खोज करते हैं" (वचन, खंड 1, परमेश्वर का प्रकटन और कार्य, जो सच्चे हृदय से परमेश्वर की आज्ञा का पालन करते हैं वे निश्चित रूप से परमेश्वर द्वारा हासिल किए जाएँगे)। इन वचनों को पढ़कर, मुझे परमेश्वर के प्रति अपने समर्पण के अनुभव की याद आ गयी।

यह सब मार्च 2016 में शुरू हुआ जब सीसीपी द्वारा गिरफ़्तारी और उत्पीड़न से बचने के लिए मैं चीन से भाग निकली, ताकि मैं अपनी आस्था पर आज़ादी से अमल कर सकूं। कुछ वक्त बाद, कलीसिया की अगुआ बहन झांग ने मेरे पास आकर पूछा, "क्या तुम सिंचन का काम संभालना चाहती हो?" बहुत खुश होकर मैंने कहा, "ये तो बहुत बढ़िया रहेगा! सत्य को समझने और सही तरीके से एक नींव स्थापित करने में, मैं भाई-बहनों की मदद कर सकूंगी। मैं ऐसे अच्छे कर्म करूंगी!" अगर मेरे परिचित भाई-बहनों को पता चला कि मैं सिंचन का कार्य कर रही हूँ, तो वे सच में मेरी तारीफ़ और मेरा आदर करेंगे। इससे मैं एक बहुत अच्छी इंसान दिखाई दूंगी। मैं उम्मीदों के पुल बाँध ही रही थी कि अगुआ मुझसे बात करने के लिए दोबारा आयीं। उन्होंने बताया कि किसी आपात स्थिति के कारण कुछ बहनों को वहां से जाना पड़ रहा है, मगर उन्हें उचित स्थान नहीं मिल पाया है। फिर कहा कि उनके लिए मेरा घर ठीक रहेगा, और पूछा कि क्या मैं मेहमाननवाज़ी का काम कर सकूंगी। उनकी बात सुनकर मेरे अंदर उथल-पुथल मच गयी। मैंने सोचा था कि मैं सिंचन का कार्य करूंगी, मगर अब मुझे मेहमाननवाज़ी का काम करना है? क्या मैं अपना सारा वक्त सिर्फ रसोई में नहीं बिताऊंगी? कड़ी मेहनत करनी होगी, मगर उससे भी ज़्यादा ये मेरे लिए शर्म की बात होगी! बाहर, मैं बड़ा व्यवसाय चलाती थी और मेरा अपना कारखाना था। दोस्त और रिश्तेदार, सब मुझे सुपरवूमन कहते थे। घर पर कपड़े धोने, खाना बनाने और सफाई करने के लिए नैनी थी। अब मुझे वह भूमिका निभानी होगी और दूसरों के लिए खाना बनाना पड़ेगा। मैं यह काम बिल्कुल भी नहीं करना चाहती थी। मगर तब मैंने सोचा कि बहनों के रहने के लिए कोई जगह नहीं है और वे शांति से अपना कर्तव्य नहीं निभा सकती हैं, इसके अलावा मेरा घर मेहमाननवाज़ी के लिए उपयुक्त था, तो मैं इच्छा न होने पर भी मान गयी।

अगले कुछ दिन तक मैं मेहमाननवाज़ी का काम ऊपर-ऊपर से करती रही, लेकिन मेरे अंदर तूफ़ान उमड़ा हुआ था, तब मुझे संदेह होने लगा। क्या मेरे भाई-बहन समझते हैं कि मैं सिंचन-कार्य के लिए उपयुक्त नहीं हूँ? वरना वे मुझसे मेहमाननवाज़ी क्यों करवाते? जब मेरे परिचित भाई-बहनों को पता चलेगा, तो क्या वे कहेंगे कि मुझमें सत्य की वास्तविकता की कमी है, और मैं दूसरे कर्तव्य नहीं निभा सकती, बस सिर्फ मेहमाननवाज़ी ही कर सकती हूँ? इस ख्याल ने मुझे और भी ज़्यादा परेशान कर दिया। तब मैंने परमेश्वर के सामने किये अपने संकल्प को याद किया, कि मुझे कोई भी काम दिया जाए, जब तक उससे कलीसिया के काम को फ़ायदा पहुंचता है, मैं उसे शत-प्रतिशत करूंगी, और भले ही वो काम मुझे पसंद न हो, मैं परमेश्वर को संतुष्ट करने के लिए अवश्य समर्पण करूंगी। फिर आज जब मुझसे मेहमाननवाज़ी का काम करने को कहा जा रहा है, तो मैं समर्पण क्यों नहीं कर पा रही हूँ? मैंने परमेश्वर से एक मौन प्रार्थना की। मैंने कहा, "हे परमेश्वर, तुमने आदेश देकर व्यवस्था की है कि मुझे मेहमाननवाज़ी का काम करना है। लेकिन मुझे हमेशा विद्रोह करने का मन होता है और इस तरह मैं कभी समर्पण नहीं कर पाऊँगी। हे परमेश्वर, मुझे प्रबुद्ध करो और रास्ता दिखाओ, ताकि मैं तुम्हारी इच्छा को समझ सकूं।"

बाद में, मैंने परमेश्वर के वचनों के दो अंश पढ़े : "यह मापने में कि लोग परमेश्वर की आज्ञा का पालन कर सकते हैं या नहीं, मुख्य बात यह देखना है कि वे परमेश्वर से असाधारण माँगें कर रहे हैं या नहीं, और उनके गुप्त अभिप्राय हैं या नहीं। अगर लोग हमेशा परमेश्वर से माँगें करते हैं, तो यह साबित करता है कि वे उसके आज्ञाकारी नहीं हैं। तुम्हारे साथ चाहे जो भी हो, यदि तुम इसे परमेश्वर से प्राप्त नहीं कर सकते, सत्य की तलाश नहीं कर सकते, हमेशा अपने व्यक्तिपरक तर्क से बात करते हो और हमेशा यह महसूस करते हो कि केवल तुम ही सही हो, और यहाँ तक कि अभी भी परमेश्वर पर संदेह करने में सक्षम हो, तो तुम मुश्किल में रहोगे। ऐसे लोग सबसे घमंडी एवं परमेश्वर के प्रति विद्रोही होते हैं। जो लोग हमेशा परमेश्वर से माँगते रहते हैं, वे कभी सच में आज्ञापालन नहीं कर सकते। अगर तुम परमेश्वर से माँग करते हो, तो इससे साबित होता है कि तुम उससे सौदा कर रहे हो, तुम अपने ही विचार चुन रहे हो, और अपने विचारों के अनुसार ही कार्य कर रहे हो। इसमें तुम परमेश्वर को धोखा देते हो, और तुममें आज्ञाकारिता नहीं है"("अंत के दिनों के मसीह की बातचीत के अभिलेख" में 'लोग परमेश्वर से बहुत अधिक माँगें करते हैं')। "सच्चा समर्पण क्या है? जब कभी भी परमेश्वर ऐसी चीज़ें करता है जो तुम्हारे अनुरूप चली जाती हैं, और तुम्हें ऐसा महसूस होता है कि सब कुछ संतोषजनक और उचित है, और तुम्हें भीड़ से अलग खड़े होने दिया गया है, तुम्हें यह सब काफी गौरवशाली लगता है और तुम कहते हो, 'परमेश्वर को धन्यवाद' और उसके आयोजनों एवं व्यवस्थाओं के प्रति समर्पित हो पाते हो। हालांकि, जब कभी भी तुम्हें मामूली जगह पर तैनात कर दिया जता है, जहाँ तुम दूसरों से अलग दिखने में अक्षम होते हो, और जिसमें कोई भी कभी तुम्हें अभिस्वीकृत नहीं करता, तो तुम खुश नहीं रहते और समर्पण करना तुम्हें कठिन लगता है। ... जब परिस्थितियां अनुकूल हों, तब समर्पण करना आम तौर पर आसान होता है। अगर तुम प्रतिकूल परिस्थितियों में भी समर्पण दिखा सकते हो—उन मामलों में जहां चीज़ें तुम्हारे अनुकूल नहीं हो रही हैं और जब तुम्हारी भावनाओं को ठेस पहुँचती है, जो तुम्हें कमजोर करते हैं, जो तुम्हें शारीरिक रूप से तकलीफ़ देते हैं और तुम्हारी प्रतिष्ठा को आघात पहुंचाते हैं, जो तुम्हारे मिथ्याभिमान और गौरव को संतुष्ट नहीं कर पाते है, और जो तुम्हें मानसिक रूप से कष्ट पहुंचाते हैं—तब सही मायनों में तुम्हारे पास आध्यात्मिक कद है। क्या यह वही लक्ष्य नहीं है जिसका तुम्हें अनुसरण करना चाहिये? अगर तुम्हारे पास ऐसी प्रेरणा, ऐसा लक्ष्य है, तो उम्मीद बाकी है" (परमेश्‍वर की संगति)। परमेश्वर के वचनों ने मुझे दिखाया कि सच्चा समर्पण एक सौदा नहीं है और इसमें निजी पसंद का कोई स्थान नहीं होता। मुझे पसंद हो या न हो, मुझे फ़ायदा हो या न हो, अगर यह परमेश्वर का आदेश है और कलीसिया के काम में मददगार है, तो मुझे पूरे दिल से समर्पण करना चाहिए। लेकिन ऐसा न करके, मैं क्या कर रही थी? जब मुझे मेहमाननवाज़ी का कर्तव्य निभाने को कहा गया, तो मेरे मन में परमेश्वर की इच्छा का ख्याल या कलीसिया के कार्य का मान रखने की बात नहीं थी, बल्कि इसके बदले मैं बस यही सोच रही थी कि दूसरों से आदर पाने के लिए, मैं दिखावा कर पाऊँगी या नहीं, और मेरे अभिमान को संतुष्टि मिलेगी या नहीं। यह परमेश्वर के प्रति समर्पण कैसे हो सकता था? मैंने उन दिनों को याद किया जब मैं एक समूह की अगुआ थी। कलीसिया की अगुआ कलीसिया के कार्य के बारे में हमेशा सबसे पहले मुझसे संगति करती थीं। मैं सोचा करती थी कि अगुआ मेरे बारे में ऊंची राय रखती हैं, और मेरे भाई-बहन मुझे आदर से देखते हैं। मेरे कर्तव्य में कोई भी प्रयास बहुत बड़ा नहीं लगता था, और काम कितना भी मुश्किल और थकाने वाला क्यों न हो, उसे करने में मुझे खुशी होती थी। लेकिन मेहमाननवाज़ी का काम सामने देख कर मैं नकारात्मक हो गयी, यह सोच कर कि ये निचले दर्जे का काम है। इससे भी अहम यह था कि चाहे जितनी मेहनत करूं, मेरा प्रयास दूसरों को नज़र ही नहीं आयेगा। इसी वजह से मुझे यह काम पसंद नहीं था और मैं इसे नहीं करना चाहती थी। इसी मोड़ पर मैंने देखा कि मैं अपने पिछले काम में सिर्फ़ इसलिए इतनी ज़्यादा मेहनत करती थी क्योंकि मैं दिखावा कर सकती थी और दूसरों से आदर पा सकती थी। लेकिन मेहमाननवाज़ी का काम, मेरी महत्वाकांक्षा को किसी भी तरह से संतुष्ट नहीं कर पाता, इसलिए मैं समर्पण नहीं कर पा रही थी। तब मैंने महसूस किया कि मैं हमेशा से अपने कर्तव्य में निजी पसंद और विकल्पों को तरजीह देती थी, अपनी शोहरत, रुतबे और मुझे उससे होने वाले फायदे के सिवाय कुछ नहीं सोचती थी। मैं न तो सत्य का अनुसरण कर रही थी और न ही परमेश्वर के प्रति समर्पण!

फिर मैंने परमेश्वर के ये वचन पढ़े : "जो लोग सत्य को व्यवहार में लाने में सक्षम हैं, वे अपने कार्यों में परमेश्वर की जाँच को स्वीकार कर सकते हैं। जब तुम परमेश्वर की जाँच को स्वीकार करते हो, तो तुम्हें गलती का एहसास होता है। यदि तुम हमेशा दूसरों को दिखाने के लिए ही काम करते हो और परमेश्वर की जाँच को स्वीकार नहीं करते, तो क्या तुम्हारे हृदय में परमेश्वर है? इस तरह के लोगों के हृदय में परमेश्वर के प्रति श्रद्धा नहीं होती। हमेशा अपने लिए कार्य मत कर, हमेशा अपने हितों की मत सोच, और अपनी स्वयं की हैसियत, प्रतिष्ठा और साख पर विचार मत कर। इंसान के हितों पर गौर मत कर। तुझे सबसे पहले परमेश्वर के घर के हितों पर विचार करना चाहिए और उसे अपनी पहली प्राथमिकता बनाना चाहिए। तुझे परमेश्वर की इच्छा के बारे में मननशील होना चाहिए, इस पर चिंतन करने के द्वारा आरंभ कर कि तू अपने कर्तव्य को पूरा करने में अशुद्ध रहा है या नहीं, क्या तूने वफादार होने के लिए अपना अधिकतम किया है, क्या अपने उत्तरदायित्वों को पूरा करने के लिए अपना सर्वोत्तम प्रयास किया है और अपना सर्वस्व दिया है, साथ ही क्या तूने अपने कर्तव्य, और परमेश्वर के घर के कार्य के प्रति पूरे दिल से विचार किया है। तुझे इन चीज़ों के बारे में विचार करने की आवश्यकता है। इन चीज़ों पर बार-बार विचार कर, और तू आसानी से अपने कर्तव्य को अच्छी तरह से निभा पाएगा"("अंत के दिनों के मसीह की बातचीत के अभिलेख" में 'अपना सच्चा हृदय परमेश्वर को दो, और तुम सत्य को प्राप्त कर सकते हो')। परमेश्वर के वचनों में मुझे अभ्यास का एक रास्ता मिला। मुझे अपने कर्तव्य में परमेश्वर की जांच-पड़ताल को स्वीकार करना होगा, और परमेश्वर का भय मानने वाला दिल रखना होगा, निजी लाभ को छोड़ने के काबिल बनना होगा और वह सब करना होगा जिससे कलीसिया को लाभ पहुंचे। परमेश्वर की इच्छा को समझने के बाद, मैंने यह प्रार्थना की : "हे परमेश्वर, मैं तुम्हारी जांच-पड़ताल को स्वीकार करने के लिए तैयार हूँ। अब मैं इस पर ध्यान नहीं दूंगी कि दूसरे मेरे बारे में क्या सोचते हैं। मैं तुम्हारी व्यवस्थाओं के प्रति समर्पित होकर अपना मेहमाननवाज़ी का काम ठीक तरह से करना चाहती हूँ।" फिर कुछ दिनों में, कलीसिया की मेरी बहनों को पता चल गया कि मैं इस परदेस में अभी-अभी आयी हूँ और यहाँ चीज़ें खरीदना मेरे लिए मुश्किल है, तो ज़रूरी चीज़ें खरीदने के लिए उन्होंने मेरे साथ बाज़ार जाने का वक्त निकाला। वे अपने कर्तव्यों में सचमुच व्यस्त रहती थीं, मगर मौक़ा मिलने पर वे घर के काम में मेरा हाथ बंटाती थीं। जब कभी मुझे कोई दिक्कत पेश आती, वे परमेश्वर के वचनों के बारे में मुझसे संगति करतीं, मेरी मदद और सहायता करने के लिए खुद के अनुभवों के बारे में भी संगति करतीं। मेहमाननवाज़ी करने वाली होने के कारण कोई भी बहन मुझे नीची नज़र से नहीं देखती या मुझसे दूरी नहीं रखती थी। मैं यह समझ पायी कि भाई-बहनों के बीच कर्तव्य को लेकर ऊंच-नीच, छोटा-बड़ा जैसा कुछ भी नहीं है। हम बस परमेश्वर के आगे अपने कर्तव्य और दायित्व निभाते हैं। इस अनुभव के बाद, मुझे लगा कि मैं अपने कर्तव्य में थोड़ा समर्पण कर पा रही हूँ, मगर अपनी प्रकृति और सार की वास्तविक समझ न होने के कारण, मैं अभी भी शोहरत और रुतबे के पीछे भागने की इच्छा को छोड़ नहीं पायी थी। जब एक ऐसी स्थिति आयी जो मुझे नापसंद थी, तो मैं फिर से बेनकाब हो गयी।

कुछ वक्त बाद, कलीसिया की अगुआ ने मुझे यह कह कर बुलाया कि बहन झाऊ सुसमाचार के प्रचार में बहुत व्यस्त है, और मुझसे पूछा कि क्या हर शनिवार बहन झाऊ की नन्ही बेटी की देखभाल के लिए मैं आधा दिन दे सकती हूँ। मेरे मन में शिशुओं की देखभाल के इस ख्याल को लेकर विरोध पैदा हो गया। मैं अपने व्यवसाय में इतनी व्यस्त रहती थी कि अपने खुद के बच्चों की देखभाल भी नहीं कर पाती थी। दूसरों के बच्चों की देखभाल का काम करूंगी तो मैं नैनी जैसी बन जाऊंगी। मेरे परिचित भाई-बहनों को अगर पता चल गया तो वे मेरे बारे में क्या सोचेंगे? मैं अपनी शक्ल कैसे दिखाऊंगी? लेकिन मैंने बहन झाऊ की असल दिक्कतों के बारे में सोचा, और मुझे लगा कि मैंने मदद नहीं की, तो मेरी अंतरात्मा मुझे कोसेगी। मैंने कुछ देर इस बारे में सोचा और फिर राज़ी हो गयी। उस शनिवार की दोपहर, मैं बहन झाऊ के घर गयी। अभी शाम हुई भी नहीं थी कि बच्चे ने अपनी माँ के लिए रोना-चिल्लाना शुरू कर दिया, और मैं उसे चुप नहीं करा सकी। मैं उसे खुश करने की कोशिश में चारों तरफ बिस्कुट-चॉकलेट ढूँढ़ने लगी, मैंने उसे कहानियाँ सुनायीं और उसके लिए कार्टून फ़िल्में लगायीं, फिर किसी तरह उसने रोना बंद किया। लौटते वक्त मैं चलते हुए सोचने लगी : "बच्चों की देखभाल करना बड़ा मुश्किल काम है। यह थकाऊ ही नहीं, निहायत निचले दर्जे का काम है और इस पर किसी का ध्यान तक नहीं जाता।" मैंने जितना ज़्यादा सोचा, उतनी ही तक़लीफ़ हुई। घर पहुँचने के बाद, मैंने देखा कि बहनें अपने कर्तव्यों से मिले प्रतिफलों और अनुभवों के बारे में खुशी-खुशी चर्चा कर रही थीं। मुझे ईर्ष्या हुई और निराशा भी। मैंने सोचा, "अपनी इन बहनों की तरह मैं कब सिंचन का कर्तव्य निभा पाऊँगी? अभी जो काम मैं कर रही हूँ, उसमें या तो मैं बर्तन माँज रही हूँ या नन्हे शिशुओं की देखभाल कर रही हूँ। यह काम करके मैं कौन-सा सत्य पा सकती हूँ? क्या लोग ये कहेंगे कि मुझमें सत्य की वास्तविकता नहीं है, इसलिए मैं ऐसे निचले दर्जे के काम के ही काबिल हूँ?" इस सोच ने मुझे और ज़्यादा परेशान कर दिया। उस रात, मैं बिस्तर पर पड़ी करवट बदलती रही, आँखों में नींद ही नहीं थी, तो मैं परमेश्वर के आगे प्रार्थना करने चली गयी। मैंने कहा, "हे परमेश्वर, इस वक्त मैं बहुत परेशान हूँ। मैं हमेशा ऐसा कर्तव्य करना चाहती हूँ जिससे मैं अलग दिखूं, दूसरे मेरा आदर करें। हे परमेश्वर, मुझे मालूम है कि यह लक्ष्य तुम्हारी इच्छा के विपरीत है, लेकिन समर्पण करना मेरे लिए बहुत मुश्किल है। हे परमेश्वर, मेरा मार्गदर्शन करो, मेरी अगुआई करो, और खुद को जानने में मेरी मदद करो, ताकि मैं इस गलत सोच को पीछे छोड़ सकूं।"

तब मैंने परमेश्वर के कुछ वचन पढ़े : "मनुष्य का भ्रष्ट स्वभाव उसके हर कार्य के पीछे के इरादों के भीतर, उसके हर सोच-विचार के भीतर छुपा होता है; यह हर उस दृष्टिकोण में छिपा होता है जो मनुष्य किसी चीज़ के बारे में रखता है, यह उस हर राय, समझ, दृष्टिकोण और इच्छा के भीतर छिपा होता है जो वह परमेश्वर के हर कार्य के प्रति रखता है। यह इन बातों के भीतर छिपा है"("अंत के दिनों के मसीह की बातचीत के अभिलेख" में 'केवल वास्तव में आज्ञाकारी होना ही एक यथार्थ विश्वास है')। "भ्रष्ट शैतानी स्वभाव लोगों में बहुत गहराई तक जड़ जमाए हुए है; यह उनका जीवन बन जाता है। लोग ठीक-ठीक क्या खोजते और पाना चाहते हैं? भ्रष्ट शैतानी स्वभाव की संचालक शक्ति के प्रभाव में लोगों के आदर्श, आशाएँ, महत्वाकांक्षाएँ, जीवन-लक्ष्य और दिशाएँ क्या हैं? क्या वे सकारात्मक चीज़ों के विपरीत नहीं चलते? अव्वल तो लोग हमेशा प्रसिद्धि पाना चाहते हैं या मशहूर हस्तियाँ बनना चाहते हैं; वे बहुत प्रसिद्धि और प्रतिष्ठा पाना चाहते हैं, और अपने पूर्वजों का सम्मान बढ़ाना चाहते हैं। क्या ये सकारात्मक चीज़ें हैं? ये सकारात्मक चीज़ों के अनुरूप बिलकुल भी नहीं हैं; यही नहीं, ये मनुष्यजाति की नियति पर परमेश्वर का प्रभुत्व रखने वाली व्यवस्था के विरुद्ध हैं। मैं ऐसा क्यों कहता हूँ? परमेश्वर किस प्रकार का व्यक्ति चाहता है? क्या वह ऐसा व्यक्ति चाहता है, जो महान हो, मशहूर हो, अभिजात हो, या संसार को हिला देने वाला हो? (नहीं।) तो फिर परमेश्वर को किस प्रकार का व्यक्ति चाहिए? उसे ऐसा व्यक्ति चाहिए, जिसके पैर दृढ़ता से ज़मीन पर रखे हों, जो परमेश्वर का एक योग्य प्राणी बनना चाहता हो, जो एक प्राणी का कर्तव्य निभा सकता हो, और जो इंसान बना रह सकता हो। ... तो एक भ्रष्ट शैतानी स्वभाव लोगों के लिए क्या ले आता है? (परमेश्वर का विरोध।) जो लोग परमेश्वर का विरोध करते हैं, उन्हें क्या होती है? (पीड़ा।) पीड़ा? नहीं पीड़ा नहीं बल्कि उनका विनाश होता है! पीड़ा तो इसकी आधी भी नहीं है। जो तुम अपनी आँखों के सामने देखते हो वो पीड़ा, नकारात्मकता, और दुर्बलता है, और यह विरोध और कष्ट है—ये चीज़ें क्या परिणाम लेकर आएँगी? सर्वनाश! यह कोई तुच्छ बात नहीं और यह कोई खिलवाड़ नहीं है"("अंत के दिनों के मसीह की बातचीत के अभिलेख" में 'सत्‍य की खोज करके और परमेश्‍वर पर निर्भर रहकर ही भ्रष्‍ट स्‍वभावों से मुक्त हुआ जा सकता है')। परमेश्वर के न्याय और प्रकाशन के वचनों को पढ़ने के बाद मैंने बड़ी शर्मिंदगी महसूस की। मैंने आत्मचिंतन शुरू किया : "परमेश्वर जिन हालात की व्यवस्था करता है, मैं उनके प्रति कभी समर्पण क्यों नहीं कर पाती? मैं ऐसे मामूली लगने वाले काम करने को कभी तैयार क्यों नहीं हो पाती? मुझे लगता है कि ये काम करने पर दूसरे मुझे नीची नज़रों से देखते हैं, मानो मैं हीन हूँ। मैं अपना सिर ऊंचा नहीं रख सकती और निकम्मा बेकार महसूस करती हूँ। मुझे लगता है कि सिर्फ वे अहम कार्य जिनमें मैं अलग दिख सकूं, दूसरों से तारीफ़ और इज़्ज़त पा सकूं, असल में करने लायक हैं।" इस सोच पर आत्मचिंतन करते हुए मैंने जाना कि मैं अब भी शोहरत और रुतबे की आकांक्षा के काबू में हूँ। मैं ऐसे शैतानी ज़हर के मुताबिक़ जी रही हूँ, "जैसे एक पेड़ अपनी छाल के लिए जीता है, उसी तरह एक मनुष्य अपनी इज्ज़त के लिए जीता है," "एक व्यक्‍ति जहाँ रहता है वहाँ अपना नाम छोड़ता है, जैसे कि एक हंस जहाँ कहीं उड़ता है आवाज़ करता जाता है" और "आदमी ऊपर की ओर जाने के लिए संघर्ष करता है; पानी नीचे की ओर बहता है।" इस तरह के ज़हर बहुत पहले ही मेरे अंदर घर कर गये थे और मेरी प्रकृति बन गए थे। इसने मुझे बहुत अहंकारी और दंभी बना दिया था। दूसरों को अपना आदर करते देख मुझे खुशी होती थी। शोहरत और रुतबा पाना मुझे बहुत अच्छा लगता था, और इन चीज़ों को अपने जीवन का लक्ष्य मान कर उनके पीछे भाग रही थी। मैंने महसूस किया कि ठीक इन्हीं लक्ष्यों के पीछे दुनिया के तमाम लोग भाग रहे हैं। परमेश्वर में विश्वास करने से पहले, मैं होड़ में लगी रहती थी। सुबह से शाम तक काम करती और अपने कारखाने को ठीक से चलाने की कोशिश में काम से थक कर चूर हो जाती। जब कभी मैं अपने गाँव जाती, मेरे दोस्त और रिश्तेदार गर्मजोशी से मेरा स्वागत करते और मुझे सुपरवूमन बुलाते, तो मेरा अभिमान तृप्त होता, और मैं इसके लिए कोई भी कीमत चुकाने को तैयार रहती। आस्था पाने के बाद भी मैं इसी सोच में जी रही थी। शोहरत और पद के लिए अपना कर्तव्य करने से मुझे नफा-नुकसान की फ़िक्र होने लगी। जिस ओहदे का लोग आदर करें, उससे मैं खुश होती। उस ओहदे के बगैर, जब मैं सब से अलग नहीं दिख पाती तो नकारात्मक और नाखुश हो जाती, परमेश्वर का विरोध करती, और परमेश्वर द्वारा व्यवस्थित हालात का विरोध करती। मैं इस बारे में जितना सोचती, उतना ही ज़्यादा महसूस करती कि इस शैतानी ज़हर ने मुझे बस दुख ही दिया है, परमेश्वर के खिलाफ विद्रोह करने और खुद की बजाय उसकी अवज्ञा करने को उकसाया है। अगर मैं ऐसे लक्ष्य के साथ चलती रही, तो यकीनन परमेश्वर मुझसे घृणा करेगा और मुझे हटा देगा। इस बारे में मैंने जितना ज़्यादा सोचा, मुझे उतना ही डर उस रास्ते के बारे में लगा जिस पर मैं चल रही थी। मैं फ़ौरन परमेश्वर से प्रार्थना करने और प्रायश्चित करने पहुँच गयी। अब मैं न तो शोहरत और रुतबे के पीछे भागना चाहती थी और न ही चाहती थी कि दूसरे मुझे आदर से देखें, बल्कि मैं चाहती थी कि परमेश्वर के वचनों के अनुरूप एक सच्चा सृजित प्राणी बनने का प्रयास करूं। प्रार्थना करने के बाद मेरे दिल को सुकून मिला।

अगले दिन अपनी धर्मिक सेवा में, मैंने परमेश्वर के ये वचन पढ़े : "तुम परमेश्वर में विश्वास करते हो और परमेश्वर का अनुसरण करते हो, और इसलिए अपने ह्रदय में तुम्हें परमेश्वर से प्रेम करना ही चाहिए। तुम्हें अपना भ्रष्ट स्वभाव जरूर छोड़ देना चाहिए, तुम्हें परमेश्वर की इच्छा की पूर्ति की खोज अवश्य करनी चाहिए, और तुम्हें परमेश्वर के सृजित प्राणी का कर्तव्य निभाना ही चाहिए। चूँकि तुम परमेश्वर में विश्वास और परमेश्वर का अनुसरण करते हो, तुम्हें अपना सर्वस्व उसे अर्पित कर देना चाहिए, और व्यक्तिगत चुनाव या माँगें नहीं करनी चाहिए, और तुम्हें परमेश्वर की इच्छा की पूर्ति करनी चाहिए। चूँकि तुम्हें सृजित किया गया था, इसलिए तुम्हें उस प्रभु का आज्ञापालन करना चाहिए जिसने तुम्हें सृजित किया, क्योंकि तुम्हारा स्वयं अपने ऊपर स्वाभाविक कोई प्रभुत्व नहीं है, और स्वयं अपनी नियति को नियंत्रित करने की क्षमता नहीं है। चूँकि तुम ऐसे व्यक्ति हो जो परमेश्वर में विश्वास करता है, इसलिए तुम्हें पवित्रता और परिवर्तन की खोज करनी चाहिए। चूँकि तुम परमेश्वर के सृजित प्राणी हो, इसलिए तुम्हें अपने कर्तव्य का पालन करना चाहिए, और अपनी स्थिति के अनुरूप व्यवहार करना चाहिए, और तुम्हें अपने कर्तव्य का अतिक्रमण कदापि नहीं करना चाहिए। यह तुम्हें सिद्धांत के माध्यम से बाध्य करने, या तुम्हें दबाने के लिए नहीं है, बल्कि इसके बजाय यह वह पथ है जिसके माध्यम तुम अपने कर्तव्य का निर्वहन कर सकते हो, और यह उन सभी के द्वारा प्राप्त किया जा सकता है—और प्राप्त किया जाना चाहिए—जो धार्मिकता का पालन करते हैं" (वचन, खंड 1, परमेश्वर का प्रकटन और कार्य, सफलता या विफलता उस पथ पर निर्भर होती है जिस पर मनुष्य चलता है)। परमेश्वर के वचनों को पढ़ कर मैं समझ पायी कि एक सृजित प्राणी के रूप में मुझे परमेश्वर के शासन और व्यवस्थाओं के आगे समर्पण करना चाहिए। मुझे सत्य का अनुसरण करने और अपने स्वभाव में परिवर्तन लाने की कोशिश करनी चाहिए। यही मेरा कर्तव्य है और मुझे इसी का अनुसरण करना चाहिए। मुझे परमेश्वर द्वारा व्यवस्थित किये गए हालात पसंद नहीं थे, लेकिन इसके पीछे परमेश्वर के नेक इरादे थे। उसने मुझे शुद्ध कर परिवर्तित करने के लिए सोच-समझ कर इस तरह की व्यवस्था की थी। मैं अब शोहरत और ओहदे के पीछे नहीं भाग सकती थी, या अपने कर्तव्य में मीन-मेख नहीं निकाल सकती थी। मुझे सत्य के अनुसरण पर ध्यान देना चाहिए, अपने भ्रष्ट स्वभाव को ठीक करने के लिए परमेश्वर के वचनों के न्याय और ताड़ना को स्वीकार करना चाहिए। मुझे अपने कर्तव्य को ठीक ढंग से निभाने की भरसक कोशिश करनी चाहिए।

इसके बाद के दिनों में, मैंने इस पर ध्यान नहीं दिया कि लोग मेरे बारे में क्या सोचते हैं, बल्कि परमेश्वर के सामने अपना कर्तव्य निभाया। कभी-कभार जब भाई-बहन अपने कर्तव्यों में व्यस्त होते और उनके पास बच्चों की देखभाल के लिए वक्त न होता, तो मैं मदद का हाथ बढ़ाती। जब मैंने भाई-बहनों को सुसमाचार का प्रचार करते और ज़्यादा लोगों को परमेश्वर के सामने लाते देखा, तो दिल में खुशी महसूस की। हालांकि मैं अपने कर्तव्य में अलग नहीं दिख पा रही थी, मगर मैं भाई-बहनों को सुख-चैन दे रही थी और राज्य के सुसमाचार के विस्तार में शांति से अपनी भूमिका अदा कर रही थी। यह सार्थक भी था। मेहमाननवाज़ी का काम करते और बच्चों की देखभाल में मदद करते वक्त, भले ही मान और प्रतिष्ठा की आकांक्षा संतुष्ट नहीं हो पायी, मुझे इसका बहुत अच्छा प्रतिफल मिला। मैं जान गयी कि शोहरत और ओहदे के पीछे भागना सही नहीं है। परमेश्वर के शासन और व्यवस्थाओं के आगे समर्पण करना और अपने कर्तव्य में भरसक मेहनत करना ही मेरा लक्ष्य होना चाहिए। मैंने वाकई यह समझ लिया कि परमेश्वर के घर के कर्तव्यों में सच में कुछ भी ऊंचा या नीचा नहीं होता। मैं चाहे जो भी कर्तव्य निभाऊं, हमेशा कुछ न कुछ सीखने को होता है, अभ्यास और प्रवेश के लिए सत्य होता है। अगर मैं समर्पण कर सत्य का अनुसरण करूंगी तो मुझे इसका प्रतिफल अवश्य मिलेगा। इससे मुझे समझ आया कि परमेश्वर कितना धार्मिक है और कैसे वह किसी का पक्ष नहीं लेता। इस छोटी-सी समझ और बदलाव का आना मेरे जीवन में परमेश्वर का एक बड़ा वरदान है। परमेश्वर का धन्यवाद!

25. अपने कर्तव्य को किस नजरिये से देखना चाहिए

झेंग ये, दक्षिण कोरिया

विश्वासी बनने के कुछ ही समय बाद, मैंने अगुआ के रूप में कार्यरत भाई-बहनों को अक्सर सभा और सत्य के बारे में सहभागिता करते हुए देखा, और कुछ के कर्तव्य ऐसे थे जिनके लिए हुनर की ज़रूरत थी, जैसे कि वीडियो बनाना, या नाचना-गाना। मैं उन्हें बहुत सराहता था, मेरे लिए यह आदर योग्य काम था। जो लोग आतिथ्य या कलीसिया के मामले संभालने का काम करते थे, उनके कर्तव्य कुछ खास नहीं थे। उनमें कोई हुनर नहीं था, इसलिए वे कभी नाम नहीं कमा सकते थे। मैंने सोचा कि भविष्य में मुझे ऐसा काम मिले जिससे मैं अच्छा दिखूँ। दो साल बाद मुझे लिखने का काम सौंपा गया। मैं बेहद खुश था, खास तौर से जब हर बार मैं लिखने के काम पर मार्गदर्शन करने कलीसिया जाता, तो सभी भाई-बहन मुझसे बड़े स्नेह से मिलते और मेरी ओर प्रशंसा की नज़र से देखते। मैं खुद से वाकई बहुत खुश था, और मुझे लगा कि मेरा काम मुझे दूसरों की अपेक्षा ज़्यादा प्रशंसा दिलाता है। सन् 2018 में, मुझे अपना कर्तव्य करने एक दूसरे क्षेत्र में भेजा गया। वहां रहते हुए, एक बार जब एक भाई को पता चला कि मेरा काम क्या है, तो वह इस बारे में मुझसे बातचीत करने लगा। मेरे प्रति उसका आदर-भाव देख कर मुझे वाकई बहुत खुशी हुई, और मुझे लगा कि यह काम करना बड़े सम्मान की बात है।

उस दौरान मैं निरंतर आत्मतुष्टि और आत्मा-प्रशंसा की अवस्था में था। मैं अपने काम में नाम और लाभ पाने की होड़ में था और काम को गंभीरता से नहीं ले रहा था। कुछ महीनों बाद मुझे काम से निकाल दिया गया क्योंकि मैं कुछ भी हासिल नहीं कर पा रहा था। इससे मैं बहुत परेशान और थोड़ा नकारात्मक हो गया, तो अगुआ ने परमेश्वर की इच्छा के बारे में मेरे साथ सहभागिता की और कहा, "परमेश्वर के घर को हमारी फिल्मों के लिए मंचकर्मियों का काम करने वालों की ज़रूरत है। आप वो कर सकते हैं। आप चाहे जो कर्तव्य निभाएँ, उसमें आपको सत्य का अनुसरण करना होगा और अपना काम पूरी लगन से करना होगा।" मुझे कुछ मालूम नहीं था कि उस काम में क्या करना था, लेकिन मैं इतना समझ गया कि मुझे समर्पण करना है, क्योंकि अगुआ ने इस काम की व्यवस्था की है। कुछ समय तक मंचकर्मी रहने के बाद मैंने जाना कि यह ज़्यादातर कड़ी शारीरिक मेहनत का काम था, जिसमें मंच के सभी सामानों को यहाँ-वहां ले जाना था। इसमें किसी हुनर की ज़रूरत नहीं थी। बस बहुत भागदौड़ थी और फुटकर काम थे। मैंने सोचा, "पहले, लिखने के काम में मुझे दिमाग लगाना पड़ता था। इसमें प्रतिष्ठा थी और इसे आदर से देखा जाता था। सेट की इन सब चीज़ों को यहाँ-वहां लाना-ले जाना बस शारीरिक मेहनत है। यह गंदा और थकाने वाला है। क्या भाई-बहन मुझे नीची नज़र से देखेंगे?" इस ख़याल से मेरा दिल बैठ गया और मेरे मन में इस कर्तव्य के प्रति थोड़ा विरोध पैदा हो गया। उसके बाद से, मैं अनमने ढंग से काम करने लगा और मौका मिलने पर कामचोरी करता था। कभी-कभी जब हमारे पास कोई सामान नहीं होता और हमें किसी भाई-बहन से लेना होता, तो मैं माँगने के लिए किसी दूसरे को भेज देता, इस डर से कि अगर मैं यह काम करूं, तो मुझे जानने वाले भाई-बहनों को पता चल जाएगा कि मुझे पिछले काम से निकाल दिया गया है, और अब मैं सेट का घटिया काम कर रहा हूँ। तब वे मेरे बारे में क्या सोचेंगे? मैं इससे जुड़े कौशल पर भी इस डर से मेहनत नहीं करना चाहता था, कि अगर मैंने ज़्यादा सीख लिया तो मैं हमेशा यही काम करता रहूँगा, और मेरा भीड़ से अलग दिखने का दिन कभी नहीं आयेगा। कभी-कभार जब हम सेट पर होते, तो निर्देशक मुझसे मंच के सामान को ख़ास तरीके से रखने को कहते। इससे मुझे हमेशा तकलीफ होती, मानो यह मेरे लिए शर्मिंदगी हो। मैं सोचता कि किस प्रकार पहले मेरे लेखन के काम में, दूसरे मेरा आदर करते और मेरे मार्गदर्शन पर चलते थे, लेकिन अब मुझे बताया जा रहा था कि क्या करना है। यह वाकई पदावनति थी। एक बार, एक भाई ने मुझे सेट के लिए धान की पराली लाने बाहर भेजा। मैं सच में यह नहीं करना चाहता था। मैंने सोचा, "यह करने के लिए बाहर जाना कितनी शर्म की बात है। अगर भाई-बहन ये देखेंगे, तो वे यकीनन सोचेंगे कि इतना युवा हो कर जब मैं ऐसा काम कर रहा हूँ, तो मेरा कुछ नहीं हो सकता।" मगर चूंकि मेरे कर्तव्य के लिए यह करना ही था, मैंने सबके चले जाने का इंतज़ार किया और फिर यह करने का साहस जुटाया। धान की पराली इकट्ठा करते वक्त मैंने एक भाई को अपनी ओर आते देखा। वह सफेद मोजे और चमड़े के जूते पहने थे—वह बहुत साफ-सुथरा लग रहा था। दूसरी ओर, मैं सिर से पैर तक गंदा था। अचानक मैं मुरझा-सा गया और बेचैन हो गया, यह सोच कर कि, "हम हमउम्र हैं, मगर वो एक अच्छा साफ़-सुथरा काम कर रहा है, जबकि मैं धान की पराली इकट्ठा करने जैसा गंदा काम कर रहा हूँ। कितना बडा फ़र्क है! कितनी शर्म की बात है! मैं वापस जाऊँगा और अगुआ से कहूंगा कि मैं अब यह काम नहीं करना चाहता, और उनसे कोई दूसरा काम देने को कहूँगा।"

लौटने के बाद, मेरे मन में वाकई द्वंद्व छिड़ गया, कि मुझे अगुआ से कुछ कहना चाहिए या नहीं। अगर मैं न कहूं तो तो मुझे वही काम करते रहना होगा, लेकिन अगर मैं खुल कर कह दूं कि मैं यह काम नहीं करना चाहता, तो मैं अपने कर्तव्य से मुंह मोड़ रहा होऊंगा। यह सोच कर, मैंने अपनी भावनाओं को दबाया और कुछ नहीं कहा। इसके थोड़े ही समय बाद, अगुआ ने मंचकर्मियों और कलाकारों के एक साथ सभाओं में शामिल होने की व्यवस्था की। मैं इस पर बिल्कुल भी खुश नहीं था। वे लोग नाम कमा सकते थे, लोकप्रियता में दमक सकते थे जबकि मैं चाकरी कर रहा था। हम एक स्तर पर थे ही नहीं। सभा में साथ होने से क्या मेरी हीनता और स्पष्ट नहीं होगी। सभी लोग सभाओं में सक्रिय रूप से सहभागिता करते थे, मगर मैं कुछ भी साझा नहीं करना चाहता था। कलाकारों के साथ सभाओं में मुझे महसूस होता कि मेरा काम सिर्फ उन्हें बेहतर दिखाना है। यह निराशाजनक था। वक्त गुज़रने के साथ, मेरे आत्मा का अंधकार घना होने लगा। मैं अब सभाओं में जाना ही नहीं चाहता था। मैं अक्सर लेखन के काम के अपने उन पलों को याद करता, जब भाई-बहन उत्साह से मेरा स्वागत करते और अगुआ मेरी कद्र करते। जब से मुझे उस काम से हटाया गया था, तबसे मैं सिर्फ फुटकर काम ही कर रहा था, कोई भी अब मुझे आदर-भाव से नहीं देखता था। मैं और भी अधिक हीन और असामाजिक महसूस करता था, मैं उदास और दुखी था। मैं निरंतर उदास रहता, मुझे लगता था कि अब मैं, मैं नहीं रहा। मेरा वजन बहुत तेज़ी से घट गया। एक शाम, जब मैं अकेला ही चहलकदमी कर रहा था, अपने भीतर के दुख के गुबार को रोक नहीं पाया। रोते हुए मैंने परमेश्वर से प्रार्थना की, "हे परमेश्वर, पहले मैंने आपको संतुष्ट करने के लिए सत्य का अनुसरण करने और अपना कर्तव्य निभाने की ठानी थी, लेकिन अब चूंकि मेरे काम में दिखावा करने का कोई मौक़ा नहीं है, मैं हमेशा खुद को दूसरों से हीन समझता हूँ। मैं वाकई नकारात्मक और कमज़ोर हूँ, और मुझे लगता है जैसे मैं किसी भी पल आपको धोखा देने की कगार पर हूँ। हे परमेश्वर, मैं इतना ज़्यादा नकारात्मक नहीं होना चाहता, लेकिन मुझे नहीं पता मैं क्या करूं। मुझे इस अवस्था से बाहर निकालिए।"

इसके बाद, मैंने परमेश्वर के वचनों में यह अंश पढ़ा : "कर्तव्य अस्तित्व में कैसे आता है? आम तौर पर कहें, तो यह मानवता का उद्धार करने के परमेश्वर के प्रबंधन-कार्य के परिणामस्वरूप अस्तित्व में आता है; ख़ास तौर पर कहें, तो जब परमेश्वर का प्रबंधन-कार्य मानवजाति के बीच खुलता है, तब विभिन्न कार्य उत्पन्न होते हैं, जिन्हें करने की आवश्यकता होती है, और उन्हें पूरा करने के लिए लोगों का सहयोग चाहिए। इसने लोगों द्वारा पूरे किए जाने के लिए जिम्मेदारियों और विशेष कार्यों को जन्म दिया है, और यही जिम्मेदारियाँ और विशेष कार्य वे कर्तव्य हैं, जो परमेश्वर मानवजाति को सौंपता है"("अंत के दिनों के मसीह की बातचीत के अभिलेख" में 'कर्तव्‍य का समुचित निर्वहन क्‍या है?')। "तुम्हारा चाहे जो भी कर्तव्य हो, उसमें ऊँचे और नीचे के बीच भेद न करो। मान लो तुम कहते हो, 'हालाँकि यह काम परमेश्वर का आदेश और परमेश्वर के घर का कार्य है, पर यदि मैं इसे करूँगा, तो लोग मुझे नीची निगाह से देख सकते हैं। दूसरों को ऐसा काम मिलता है, जो उन्हें विशिष्ट बनाता है। मुझे दिए गए इस काम को, जो मुझे विशिष्ट नहीं बनाता, बल्कि परदे के पीछे मुझसे कड़ी मेहनत करवाता है, कर्तव्य कैसे कहा जा सकता है? इस कर्तव्य को मैं स्वीकार नहीं कर सकता; यह मेरा कर्तव्य नहीं है। मेरा कर्तव्य वह होना चाहिए, जो मुझे दूसरों के बीच ख़ास बनाए और मुझे प्रसिद्धि दे—और अगर प्रसिद्धि न भी दे या ख़ास न भी बनाए, तो भी मुझे इससे लाभ होना चाहिए और शारीरिक आराम मिलना चाहिए।' क्या यह कोई स्वीकार्य रवैया है? मीन-मेख निकालना परमेश्वर से आई चीज़ को स्वीकार करना नहीं है; यह अपनी पसंद के अनुसार विकल्प चुनना है। यह अपने कर्तव्य को स्वीकारना नहीं है; यह अपने कर्तव्य से इनकार करना है। जैसे ही तुम सोच-विचारकर चुनने का प्रयास करते हो, तुम सच्ची स्वीकृति के लिए सक्षम नहीं रह जाते। इस तरह मीन-मेख निकालने में तुम्हारी निजी पसंद और आकांक्षाओं की मिलावट होती है; जब तुम अपने लाभ, अपनी ख्याति आदि को महत्त्व देते हो, तो अपने कर्तव्य के प्रति तुम्हारा रवैया आज्ञाकारी नहीं होता। कर्तव्य के प्रति सही रवैया यह होता है : पहले तो तुम उसका विश्लेषण न करो, न ही यह सोचो कि उसे तुम्हें किसने सौंपा है; इसके बजाय तुम्हें उसे परमेश्वर से मिला हुआ मानना चाहिए, अपने कर्तव्य के रूप में और उस कार्य के रूप में, जो तुम्हें करना चाहिए। दूसरे, ऊँचे और नीचे के बीच भेद न करो, और उसकी प्रकृति के बारे में न सोचो—वह लोगों के सामने किया जाएगा या लोगों की नज़रों से हटकर, वह तुम्हें लोगों के बीच ख़ास बनाएगा या नहीं। इन चीज़ों पर ग़ौर मत करो। ये उस रवैये की दो विशेषताएँ हैं, जिससे लोगों को अपने कर्तव्य को देखना चाहिए"("अंत के दिनों के मसीह की बातचीत के अभिलेख" में 'कर्तव्‍य का समुचित निर्वहन क्‍या है?')। इसको पढ़ कर मुझे पता चला कि अपने कर्तव्य के प्रति मेरा नज़रिया और रवैया गलत था। परमेश्वर अपेक्षा करता है कि हम अपना कर्तव्य निभायें, और यह करना सही और उचित है। इस बारे में विकल्प रखना हमसे अपेक्षित नहीं है। लेकिन मैंने अपनी पसंद को आड़े आने दिया, और सिर्फ ऐसा काम करना चाहा जिसमें इज़्ज़त और सराहना मिले। मैं परदे के पीछे के या किसी भी मामूली काम के ख़िलाफ़ था और मैंने उसको नामंज़ूर किया। मैंने परमेश्वर के नियम और व्यवस्थाओं को नहीं माना। मैं लापरवाह भी था, नकारात्मक भी, काम से इनकार करता था, और मैं परमेश्वर का विरोध कर रहा था। मैंने उस वक्त को याद किया जब मैं आस्था में नया था। मैं अगुआओं और कलाकार भाई-बहनों से ईर्ष्या करता था। मैं सोचता था कि उन कामों में वज़न है और दूसरे इनकी प्रशंसा करते हैं, और मामूली शारीरिक काम करने वाले लोगों के पास कोई खास वास्तविक कौशल नहीं होते। मैं सोचता था कि इस प्रकार का काम घटिया होता है और लोग उसे नीची नज़रों से देखते हैं। चूंकि मुझे गलतफ़हमी थी, इसलिए मैंने कर्तव्यों को अलग-अलग दर्जों में बाँट दिया था, इसलिए जब मैंने एक मंचकर्मी के रूप में काम शुरू किया तो सोचा कि मैं सिर्फ निचले दर्जे के फुटकर काम कर रहा हूँ और इससे मेरे नाम और मेरी छवि को नुकसान पहुंचेगा। मैं वाकई इसके विरोध में था और इसे समर्पित होना नहीं चाहता था। मैंने अपने कर्तव्य की जिम्मेदारी नहीं ली और जो हुनर मुझे सीखने चाहिए थे उनको नहीं सीखना चाहा। मैंने यह काम छोड़ कर परमेश्वर को धोखा तक देना चाहा। मैं समझ गया कि अपने कर्तव्य में मैं सिर्फ अपनी निजी पसंद की ही परवाह करता हूँ, और मैं सिर्फ अपने गर्व, इज्ज़त, और अपने हितों की ही सोचता हूँ। परमेश्वर की इच्छा के बारे में विचारशील होना या अपना कर्तव्य सही ढंग से निभाना तो दूर, मुझमें सच्ची आज्ञाकारिता का भी पूरा अभाव था। मेरा रवैया परमेश्वर के लिए बेहद घिनौना और अप्रिय था! यह जान कर मैं परेशान हो गया और मैंने खुद को धिक्कारा।

मैंने बाद में परमेश्वर के ये वचन पढ़े : "इंसान सृजित प्राणी हैं। सृजित प्राणियों के क्या कार्य होते हैं? यह लोगों के अभ्यास और कर्तव्यों को स्पर्श करता है। तुम एक सृजित प्राणी हो; परमेश्वर ने तुम्हें गा सकने का उपहार दिया है। जब वह तुम्हारा गाने के लिए उपयोग करे, तब तुम्हें क्या करना चाहिए? तुम्हें परमेश्वर द्वारा सौंपे गए इस कार्य को स्वीकार कर अच्छे से गाना चाहिए। जब परमेश्वर तुम्हारा उपयोग सुसमाचार फैलाने के लिए करता है, तब एक सृजित प्राणी के रूप में तुम क्या बन जाते हो? तुम एक इंजीलवादी बन जाते हो। जब उसे एक अगुआ के रूप में तुम्हारी ज़रूरत पड़ती है, तब तुम्हें इस आदेश का पालन करना चाहिए; यदि तुम यह कर्तव्य सत्य के सिद्धांतों के अनुसार पूरा कर सकते हो, तो यह एक दूसरा कार्य होगा, जो तुम करते हो। कुछ लोग न तो सत्य को समझते हैं, न ही उसका अनुसरण करते हैं; वे केवल प्रयास कर सकते हैं। तो फिर उन सृजित प्राणियों का क्या कार्य है? यह कार्य प्रयास करना और सेवा प्रदान करना है"("अंत के दिनों के मसीह की बातचीत के अभिलेख" में 'केवल सत्य की खोज करके ही व्यक्ति परमेश्वर के कर्मों को जान सकता है')। परमेश्वर के वचनों से मैंने यह जाना कि परमेश्वर के घर में इंसान कोई भी काम करे, वह उल्लेखनीय हो या न हो, असल में कर्तव्य के सिर्फ अलग-अलग नाम और काम होते हैं, मगर इंसान की निजी जिम्मेदारी एक ही रहती है। इंसानों की निहित पहचान और सार नहीं बदलते—वे सदा एक सृजित जीव ही रहेंगे। मैं अपने लेखन-कार्य में एक सृजित जीव था, और अपने मंचकर्मी वाले काम में भी मैं सृजित जीव ही था। परमेश्वर के घर के कार्यों में कोई वर्गीकरण नहीं होता, और ये सब ज़रूरत, हर व्यक्ति के कद, क्षमता और शक्तियों के अनुसार व्यवस्थित होते हैं। काम चाहे जो हो, परमेश्वर की इच्छा यह है कि हम पूरी लगन से अपना काम करें, कि हम सत्य के अनुसरण में अडिग रहें, अपने भ्रष्ट स्वभाव का समाधान कर अपना काम सही ढंग से करें। जैसा कि परमेश्वर के वचनों में कहा गया है, "कार्य समान नहीं हैं। एक शरीर है। प्रत्येक अपना कर्तव्य करता है, प्रत्येक अपनी जगह पर अपना सर्वश्रेष्ठ प्रदर्शन करता है—प्रत्येक चिंगारी के लिए प्रकाश की एक चमक है—और जीवन में परिपक्वता की तलाश करता है। इस प्रकार मैं संतुष्ट हूँगा" (वचन, खंड 1, परमेश्वर का प्रकटन और कार्य, आरंभ में मसीह के कथन, अध्याय 21)। कलीसिया अगुआ ने मेरे लिए एक मंचकर्मी के काम की व्यवस्था की क्योंकि कार्य के लिए उसकी ज़रूरत थी और मुझे अपनी पसंद के आधार पर नकचढ़ा और नुक़्स निकालने वाला नहीं होना चाहिए, बल्कि परमेश्वर के नियम और व्यवस्था को स्वीकार करना चाहिए। कार्यक्रमों की ज़रूरत के अनुसार मुझे मंच के सामान को सजाना चाहिए और परमेश्वर की गवाही देते हुए हर प्रस्तुति के लिए अपना काम करना चाहिए। यही मेरा कार्य था। परमेश्वर की इच्छा को समझने के बाद मेरे नज़रिये में थोड़ा अंतर आया और लंबे समय से लदे बोझ को मैं छोड़ पाया। मैं अपने कर्तव्य को भी सही ढंग से देखने लगा। उसके बाद से, मैंने अपना कौशल बढ़ाने के लिए सामग्री और संदर्भ जानकारी को बारीकी से ढूंढ़ा, और कलाकारों के साथ सभाओं में, मैंने हमारे कामों के बीच तुलना करना बंद कर दिया, बल्कि इसके बजाय मैंने अपने विद्रोहीपन और भ्रष्टता के बारे में खुल कर बात की। अपनी पूरी समझ के बारे में मैंने सहभागिता की। इसके बाद मेरे काम में, कभी-कभी नीची नज़र से देखे जाने का मेरा डर ज़रूर उभरा, तब मैं समझ गया कि मैं फिर से कामों को ऊंची-नीची श्रेणी में डाल रहा हूँ, तब मैं परमेश्वर से फ़ौरन प्रार्थना कर अपनी गलत सोच को त्याग देता, काम में ध्यान लगाकर परमेश्वर की संतुष्टि को सबसे पहले रखता। कुछ समय तक इस प्रकार अभ्यास करके मुझे बहुत चिंता-मुक्ति और सुकून का एहसास हुआ। मुझे अब ऐसा नहीं लगा कि सेट पर काम करना और सामान यहाँ-वहां लाना-ले जाना कोई घटिया काम है। बजाय इसके मैंने महसूस किया कि परमेश्वर ने मुझे एक जिम्मेदारी सौंपी है। परमेश्वर के घर के फिल्म निर्माण के लिए अपने हिस्से का काम करके, यह कर्तव्य निभा के मैं सम्मानित और गौरवान्वित हुआ हूँ।

मैंने सोचा कि इस तरह उजागर किए जाने से, मैंने थोड़ा कद पा लिया है, कि मैं अपने काम में परमेश्वर की व्यवस्था को समर्पित हो पाऊंगा और मैं अब काम कुछ ख़ास न होने के कारण नकारात्मक और विद्रोही नहीं बनूंगा। लेकिन अगली बार जब मेरा सामना एक ऐसी स्थिति से हुआ जो मुझे पसंद नहींथी, तो वह पुराना मसला फिर से उठ खड़ा हुआ।

कुछ महीनों बाद जब किसानों के लिए बहुत व्यस्तता का समय आया, तो कुछ भाई-बहन, जो सुसमाचार फैलाने बाहर गये हुए थे, समय से फसल कटाई के लिए लौट नहीं पाये। अगुआ ने मुझसे पूछा कि क्या मैं खेती के काम में उनकी मदद कर सकता हूँ। मैंने सोचा, "ऐसा करके मैं उन भाई-बहनों के मन को सुकून दे पाऊंगा ताकि वे सुसमाचार के काम में ध्यान लगा सकें, और यह परमेश्वर के घर के कार्य के लिए फायदेमंद होगा। मुझे यह काम करना चाहिए।" लेकिन जब मैं खेतों में पहुंचा, तो देखा कि वहाँ मौजूद बाकी भाई चालीस-पचास की उम्र वाले थे। एक भी व्यक्ति मेरी तरह बीस की उम्र वाला नहीं था। इससे मुझे ज़्यादा खुशी नहीं हुई। उसी वक्त, एक भाई ने चकित हो मेरे करीब आ कर पूछा, "भाई, आप खेतों में काम करने का वक्त कैसे निकाल पाये? क्या आप अपना लेखन-कार्य नहीं कर रहे हैं?" मेरा चेहरा उसी पल लाल हो गया, और मैंने फ़ौरन जवाब दिया, "मैं बस कुछ वक्त के लिए मदद कर रहा हूँ।" उसके जाने के बाद, मैंने सोचा, "वह मेरे बारे में क्या सोचेगा? क्या वह सोचेगा कि इस उम्र में ऐसा काम करने का मतलब है कि मुझमें कोई वास्तविक क्षमता या प्रतिभा नहीं है, और मैं यहाँ सिर्फ इसलिए हूँ क्योंकि मैं कोई महत्वपूर्ण काम नहीं कर सकता? यह सचमुच अवनति है!" मैं बहुत ज़्यादा व्यथित हो गया। मैं शरीर से काम तो कर रहा था, पर मेरे मन में बस यही घूम रहा था कि वहां सभी भाई मेरे बारे में क्या सोचते हैं, और क्या वे मुझे नीची नज़र से देखते हैं। मैंने किसी तरह काम निपटा दिया। जब मैं घर पहुंचा, तो कुछ दूसरे भाइयों को कंप्यूटर पर अपना काम करते देखा, और एकाएक मुझे लगा कि मैं निचले स्तर पर हूँ। मैंने सोचा, "दूसरे लोगों को मिला काम मेरे काम से बेहतर है। मैं खेतों में जा कर कड़ी मेहनत क्यों करूं? जो भी हो, मैंने कम-से-कम यूनिवर्सिटी में कदम तो रखा है, और मैंने कड़ी मेहनत से पढ़ाई की है। क्या वह खेत में सारा दिन काम करने वाले किसान की नियति से बचने के लिए नहीं था? कल मैं नहीं जाऊंगा।" मैं जानता था कि मुझे ऐसा नहीं सोचना चहिए, मगर यह सोच कर कि खेतों में मुझसे काम करवाना मेरी प्रतिभा की बर्बादी और मेरा निरादर है, मुझे लगा कि मेरे साथ गलत हुआ है। इस बारे में सोच कर मैं और ज़्यादा बेचैन हो गया, तो मैंने परमेश्वर से प्रार्थना की, "हे परमेश्वर, मुझे लगता है खेती के काम में कड़ी मेहनत करना और पसीना बहाना एक तुच्छ काम है, जिसे दूसरे लोग नीची नज़र से देखेंगे। मैं अब यह काम नहीं करना चाहता। मुझे मालूम है कि इस बारे में मेरी सोच गलत है, मगर मैं कुछ नहीं कर सकता। मैं वाकई बहुत दुखी हूँ। मुझे प्रबुद्ध करें और आपकी इच्छा को समझने और आज्ञापालन करने में मेरा मार्गदर्शन करें।"

अपनी प्रार्थना के बाद, मैंने परमेश्वर के वचनों में यह अंश पढ़ा : "सच्चा समर्पण क्या है? जब कभी भी परमेश्वर ऐसी चीज़ें करता है जो तुम्हारे अनुरूप चली जाती हैं, और तुम्हें ऐसा महसूस होता है कि सब कुछ संतोषजनक और उचित है, और तुम्हें भीड़ से अलग खड़े होने दिया गया है, तुम्हें यह सब काफी गौरवशाली लगता है और तुम कहते हो, 'परमेश्वर को धन्यवाद' और उसके आयोजनों एवं व्यवस्थाओं के प्रति समर्पित हो पाते हो। हालांकि, जब कभी भी तुम्हें मामूली जगह पर तैनात कर दिया जता है, जहाँ तुम दूसरों से अलग दिखने में अक्षम होते हो, और जिसमें कोई भी कभी तुम्हें अभिस्वीकृत नहीं करता, तो तुम खुश नहीं रहते और समर्पण करना तुम्हें कठिन लगता है। ... जब परिस्थितियां अनुकूल हों, तब समर्पण करना आम तौर पर आसान होता है। अगर तुम प्रतिकूल परिस्थितियों में भी समर्पण दिखा सकते हो—उन मामलों में जहां चीज़ें तुम्हारे अनुकूल नहीं हो रही हैं और जब तुम्हारी भावनाओं को ठेस पहुँचती है, जो तुम्हें कमजोर करते हैं, जो तुम्हें शारीरिक रूप से तकलीफ़ देते हैं और तुम्हारी प्रतिष्ठा को आघात पहुंचाते हैं, जो तुम्हारे मिथ्याभिमान और गौरव को संतुष्ट नहीं कर पाते है, और जो तुम्हें मानसिक रूप से कष्ट पहुंचाते हैं—तब सही मायनों में तुम्हारे पास आध्यात्मिक कद है। क्या यह वही लक्ष्य नहीं है जिसका तुम्हें अनुसरण करना चाहिये? अगर तुम्हारे पास ऐसी प्रेरणा, ऐसा लक्ष्य है, तो उम्मीद बाकी है" (परमेश्‍वर की संगति)।

परमेश्वर के वचनों पर विचार कर मैंने शर्मिंदगी महसूस की। इन वचनों ने मेरी अवस्था को बिलकुल ठीक ढंग से स्पष्ट कर दिया था। लेखन का काम करते वक्त जब मैंने सोचा कि मैं दिखावा कर सकूंगा, तो इसे मंज़ूर करने और पालन करने में मुझे बहुत खुशी हुई थी, और मैंने अपना काम उत्साह से किया था। लेकिन जब मैं खेतों में मदद कर रहा था, और मेरे गुरूर और इज्ज़त पर चोट पहुंची, तो मैं बेचैन हो गया और यह नहीं करना चाहता था। खास तौर से जब मैंने दूसरे भाइयों को कंप्यूटरों पर काम करते देखा, तो मुझे लगा मैं उन जैसा काबिल नहीं हूँ। मैंने यह सोच कर अपना संतुलन खो दिया, कि मैं पढ़ा-लिखा हूँ, इसलिए मुझे ऐसा प्रतिष्ठित काम करना चाहिए जिसमें हुनर की ज़रूरत हो। मैंने विरोध किया और शिकायत की। मैं अब खेती का काम नहीं करना चाहता था। अपने काम में, मैंने यह विचार नहीं किया कि परमेश्वर के घर को किससे लाभ पहुंचेगा, न ही मैं उसकी इच्छा के प्रति विचारशील था। इसके बजाय हर मोड़ पर मैंने अपने गर्व के बारे में सोचा। मैं बहुत स्वार्थी और घिनौना था। मैं खुद को परमेश्वर के घर के एक सदस्य के रूप में बिल्कुल नहीं देख रहा था। परमेश्वर की इच्छा के प्रति विचारशील सच्चा विश्वासी जहाँ भी उसकी ज़रूरत हो वहाँ हाथ बंटाता है, अपने कर्तव्य को अपनी निजी जिम्मेदारी मानता है, भले ही वह काम मुश्किल और थकाने वाला हो या उसके नाम और हितों के साथ समझौता करता हो। अगर वह काम कलीसिया के कार्य के लिए अच्छा है, तो वह उसे अच्छे ढंग से करने की पहल करता है। सिर्फ ऐसे ही लोगों में इंसानियत होती है, और वही परमेश्वर के घर के साथ खड़े रहते हैं। मैंने रबी फसल के अपने हाल के काम के बारे में सोचा। कुछ भाई-बहनों को मदद की ज़रूरत थी, और बहुत-से दूसरे लोग भी यह काम कर सकते थे, तो फिर ऐसा क्यों हुआ कि परमेश्वर ने यह काम मेरे जिम्मे डाल दिया? ऐसा नहीं था कि मैंने उस काम में कोई ख़ास योगदान दिया था। लेकिन परमेश्वर गंदा, थकाने वाला काम मुझसे करवा कर कर्तव्य के प्रति मेरे रवैये को उजागर कर रहे थे ताकि मैं वह काम करते वक्त अपनी भ्रष्टता और अशुद्धियों को जान सकूं, और तब अपने भ्रष्ट स्वभाव को मिटाने के लिए सत्य की खोज कर सकूं। लेकिन मैं परमेश्वर के कृपालु इरादों को समझ नहीं पाया। मैं अभी भी अपने काम को ले कर नखरे कर रहा था और हमेशा अपनी ही पसंद और मांगों पर अड़ा था। मैं परमेश्वर के आयोजनों और व्यवस्थाओं को मान नहीं पा रहा था, बल्कि विद्रोही हो कर परमेश्वर का विरोध कर रहा था। मैंने उन्हें वाकई ठेस पहुंचायी! मैं समझता हूँ कि परमेश्वर की इच्छा उस स्थिति के जरिये मेरे भ्रष्ट स्वभाव को उजागर कर उसे शुद्ध करने, और कर्तव्य के प्रति मेरा रवैया सुधारने की थी। यह परमेश्वर का प्रेम था। अगर मुझे गंदा, थकाने वाला या मामूली काम दिया जाए, तो भी कोई फर्क नहीं पड़ता। अगर इससे कलीसिया के काम को फायदा पहुंचे, तो मुझे इसे बिना शर्त मंज़ूर कर लेना चाहिए, और समर्पित हो कर पूरी लगन से उसे करना चाहिए। यही होता है अंतःकरण वाला और तर्कसंगत व्यक्ति होना। यह समझ हासिल करने के बाद, मुझे धीरे-धीरे शांति और सुकून मिला।

मैं आत्मचिंतन किए बिना नहीं रह पाया : जब मुझे एक मामूली-सा काम करना पड़ा तो मैं इतना विरोधी और बेचैन क्यों हो गया था? क्यों नहीं मैं इसे सच्चे मन से स्वीकार कर समर्पण कर सका? अपनी खोज में, मैंने परमेश्वर के ये वचन पढ़े : "शैतान राष्ट्रीय सरकारों और प्रसिद्ध एवं महान व्यक्तियों की शिक्षा और प्रभाव के माध्यम से लोगों को दूषित करता है। उनके शैतानी शब्द मनुष्य के जीवन-प्रकृति बन गए हैं। 'स्वर्ग उन लोगों को नष्ट कर देता है जो स्वयं के लिए नहीं हैं' एक प्रसिद्ध शैतानी कहावत है जिसे हर किसी में डाल दिया गया है और यह मनुष्य का जीवन बन गया है। जीने के लिए दर्शन के कुछ अन्य शब्द भी हैं जो इसी तरह के हैं। शैतान प्रत्येक देश की उत्तम पारंपरिक संस्कृति के माध्यम से लोगों को शिक्षित करता है और मानवजाति को विनाश की विशाल खाई में गिरने और उसके द्वारा निगल लिए जाने पर मजबूर कर देता है, और अंत में परमेश्वर लोगों को नष्ट कर देता है क्योंकि वे शैतान की सेवा करते हैं और परमेश्वर का विरोध करते हैं। ... अभी भी लोगों के जीवन में, और उनके आचरण और व्यवहार में कई शैतानी विष उपस्थित हैं—उनमें बिलकुल भी कोई सत्य नहीं है। उदाहरण के लिए, उनके जीवन दर्शन, काम करने के उनके तरीके, और उनकी सभी कहावतें बड़े लाल अजगर के विष से भरी हैं, और ये सभी शैतान से आते हैं। इस प्रकार, सभी चीजें जो लोगों की हड्डियों और रक्त में बहें, वह सभी शैतान की चीज़ें हैं"("अंत के दिनों के मसीह की बातचीत के अभिलेख" में 'मनुष्य का स्वभाव कैसे जानें')। परमेश्वर के वचनों ने यह समझने में मेरी मदद की कि मेरा अवज्ञाकारी होना और अपने काम को लेकर नखरेबाजी दिखाना इसलिए था, क्योंकि शैतान के "हर व्यक्ति अपनी सोचे बाकियों को शैतान ले जाये," "जो लोग अपने दिमाग से परिश्रम करते हैं वे दूसरों पर शासन करते हैं, और जो अपने हाथों से परिश्रम करते हैं वे दूसरों के द्वारा शासित होते हैं," और "केवल सबसे चतुर या सबसे बेवकूफ इंसान ही कभी नहीं बदलता," जैसे ज़हरों से मुझे भ्रष्ट कर गलत बातें सीखा दी गयी थीं, और क्योंकि मैं सबसे अलग दिखने की, सबसे बेहतर होने की कोशिश कर रहा था। मुझे उन दिनों की याद आई जब मैं स्कूल में था। मेरे शिक्षक और माता-पिता मुझसे हमेशा कड़ी मेहनत करने को कहते थे कि मैं एक अच्छी यूनिवर्सिटी में दाखिला ले सकूं और एक किसान की ज़िंदगी से छुटकारा पा सकूं, कि आगे बढ़ने का बस यही एक तरीका है। यही कारण था कि मैं बचपन से ही मेहनत से पढ़ाई करता था, इस उम्मीद में कि मैं अच्छी डिग्री हासिल कर एक अधीक्षक या प्रबंधक जैसी एक इज़्ज़तदार नौकरी ढूंढ़ पाऊंगा—कोई सराहनीय काम करूंगा ताकि दूसरे मेरा आदर करें। एक विश्वासी बनने के बाद भी, मैं परमेश्वर के घर के कार्यों को ऊंचे या निचले दर्जे में बाँटकर, उन्हें एक अविश्वासी की नज़र से ही तौलता रहा। मैंने सोचा कि एक अगुआ होना या कोई हुनर वाला काम करना इज़्ज़तदार होता है, और भाई-बहन ऐसे कामों को आदर देंगे, जबकि परदे के पीछे वाले कड़ी शारीरिक मेहनत वाले काम निचले दर्जे के होते हैं और इनको नीची नज़र से देखा जाएगा। मैंने देखा कि ये शैतानी ज़हर मेरी प्रकृति बन चुका था और मेरी सोच पर छा गया था, और मुझे हमेशा कोई ख़ास इंसान बनने की चाह में हठी हो कर हैसियत और नाम कमाने को उकसा रहा था। जब मेरी प्रतिष्ठा और हैसियत को खतरा पैदा होता, मैं नकारात्मक और विरोधी हो जाता। मैं एक सृजित जीव की तरह अपने स्थान को मंज़ूर कर अपना कर्तव्य नहीं कर पा रहा था। मुझमें अंतःकरण और तर्क का पूर्ण अभाव था। मुझे पता था कि अगर मैं सत्य को न खोजते हुए परमेश्वर की अपेक्षा के अनुरूप कर्तव्य निभाये बिना, इस शैतानी ज़हर के अनुसार जीता रहा तो मैं सत्य और जीवन नहीं पा सकूंगा, बल्कि परमेश्वर को असंतुष्ट कर दूंगा और मिटा दिया जाऊंगा। यह सब समझने के बाद मैंने अपने देह-सुख का त्याग करने और परमेश्वर को संतुष्ट करने का संकल्प किया। मैं अब शैतानी ज़हर के अनुसार नहीं जीना चाहता था। मैं दूसरे दिन खेतों में दोबारा काम करने चला गया।

मैंने बाद में परमेश्वर के कुछ वचन पढ़े। "मैं प्रत्येक व्यक्ति की मंज़िल, उसकी आयु, वरिष्ठता, पीड़ा की मात्रा के आधार पर तय नहीं करता और जिस सीमा तक वे दया के पात्र होते हैं, उसके आधार पर तो बिल्कल भी तय नहीं करता बल्कि इस बात के अनुसार तय करता हूँ कि उनके पास सत्य है या नहीं। इसके अतिरक्त अन्य कोई विकल्प नहीं है" (वचन, खंड 1, परमेश्वर का प्रकटन और कार्य, अपनी मंजिल के लिए पर्याप्त अच्छे कर्म तैयार करो)। "अंतत:, लोग उद्धार प्राप्त कर सकते हैं या नहीं, यह इस बात पर निर्भर नहीं होता कि वे कौन-सा कर्तव्य निभाते हैं, बल्कि इस बात पर निर्भर होता है कि उन्होंने सत्य को समझा और हासिल किया है या नहीं, और वे परमेश्वर के आयोजनों के प्रति समर्पित हो सकते हैं या नहीं और एक सच्चे सृजित प्राणी बन सकते हैं या नहीं। परमेश्वर धार्मिक है, और यही वह सिद्धांत है, जिससे वह पूरी मानवजाति को मापता है। यह सिद्धांत अपरिवर्तनीय है, और तुम्हें यह याद रखना चाहिए। कोई दूसरा रास्ता ढूँढ़ने या किसी अवास्तविक चीज़ का अनुसरण करने की मत सोचो। उद्धार पाने वाले सभी लोगों से अपेक्षित परमेश्वर के मानक अपरिवर्तनीय हैं; वे वैसे ही रहते हैं, फिर चाहे तुम कोई भी क्यों न हो"("अंत के दिनों के मसीह की बातचीत के अभिलेख" में 'परमेश्वर के प्रति जो प्रवृत्ति होनी चाहिए मनुष्य की')। मैं परमेश्वर के वचनों में उसका धार्मिक स्वभाव देख पा रहा था। परमेश्वर किसी इंसान का परिणाम और गंतव्य इस आधार पर तय नहीं करता, कि वह क्या काम करता है, उसने कितना काम किया है, या उसने कितना योगदान दिया है। परमेश्वर यह देखता है कि क्या वह उसके नियम और व्यवस्था को मानता है और एक सृजित जीव का कर्तव्य निभाता है, और क्या वह अंततः सत्य को प्राप्त कर अपने जीवन स्वभाव को बदल पाता है। अगर मैं अपनी आस्था में सत्य का अनुसरण न करूं, तो मेरा काम दूसरे लोगों को चाहे जितना भी अद्भुत या प्रभावशील लगे, मैं परमेश्वर की स्वीकृति और उसका पूर्ण उद्धार पाना तो दूर, कभी सत्य भी प्राप्त नहीं कर पाऊंगा। मुझे उस मसीह-विरोधी का ख़्याल आया जिसे हमारी कलीसिया ने निकाल बाहर किया था। उस महिला ने कुछ महत्वपूर्ण काम किये थे और एक अगुआ के रूप में कार्य किया था, और कलीसिया के कुछ नये सदस्य उसका बड़ा आदर करते थे। लेकिन उसने अपने कर्तव्य में सत्य के अनुसरण का या स्वभाव में बदलाव लाने का प्रयास नहीं किया, इसके बजाय वह नाम और हैसियत के लिए स्पर्धा करती रही और मसीह-विरोधी के रास्ते पर बनी रही। उसने हर किस्म के बुरे काम किये और परमेश्वर के घर के कार्य में बाधा डाली। इसी वजह से उसे आखिरकार निकाल बाहर किया गया था। मैंने यह भी देखा कि कुछ भाई-बहन साधारण काम किया करते थे, जो कुछ खास नहीं लगते थे, लेकिन वे शांति से बिना गिले-शिकवे के अपना काम करते। मुश्किलें पेश आने पर वे सत्य और परमेश्वर की इच्छा को खोजते। उनके कार्यों में पवित्र आत्मा की प्रबुद्धता और उसका मार्गदर्शन था, और वे अपने काम में बेहतर होते जाते थे। वे ज़्यादा-से-ज़्यादा मनुष्य सदृश जीवन जी रहे थे। इससे मुझे यह पता चला कि आस्था में, सत्य को प्राप्त करने का इससे कोई संबंध नहीं है कि किसी का कर्तव्य क्या है। इंसान चाहे कोई भी काम करे, सत्य का अनुसरण और स्वभाव में परिवर्तन मुख्य बातें हैं। अपनाने के लिए यही सही मार्ग है। अब अगुआ चाहे मुझसे मंचकर्मी का काम करायें या खेतिहर मज़दूर का, सब-कुछ परमेश्वर का नियम और व्यवस्था है, और अपने जीवन प्रवेश के लिए मुझे इसी की ज़रूरत है। मुझे सदा इसे अपनाना और इसके प्रति समर्पित होना चाहिए। अपने कर्तव्य में, मुझे सत्य को खोजनाचाहिए, परमेश्वर के वचनों का अभ्यास करना होगा, और सत्य के सिद्धांतों पर चलना चाहिए। केवल यही परमेश्वर की इच्छा के अनुरूप है। यह सब समझने के बाद मुझे आज़ादी का एहसास हुआ। अगुआ ने बाद में मुझे और भी मामूली काम दिये, जिन्हें मैंने शांति से मंज़ूर कर लिया। अपने खाली वक्त में मैंने घर के कामकाज में भाई-बहनों का हाथ बंटाने की भी पेशकश की। जब मैंने इस प्रकार अभ्यास किया तब मैंने जाना कि चाहे मैं साफ़-सफाई में हाथ बंटाऊं या फिर पौधे रोपने या गड्ढा खोदने में, सीखने को हमेशा कुछ न कुछ होता है। शारीरिक श्रम करने के कारण परमेश्वर मेरे साथ भेदभाव नहीं करते। अगर मैं दिल लगा कर काम करता, सत्य को खोजता, और परमेश्वर के वचनों को अभ्यास में लाता हूँ, तो मैं किसी भी काम में अच्छा परिणाम हासिल कर सकता हूँ।

यह अनुभव करने के बाद मैंने सचमुच जाना कि मेरा काम चाहे जो हो, परमेश्वर ने इसी की व्यवस्था की है, और अपने जीवन प्रवेश के लिए मुझे इसी की ज़रूरत है। मुझे इसे सदा स्वीकार कर आज्ञापालन करना चहिए, अपना कर्तव्य और जिम्मेदारियां निभानी चाहिए, और इस पूरी प्रक्रिया में सत्य की खोज तथा स्वभाव परिवर्तन करना चाहिए। भले ही मैंने विभिन्न कर्तव्यों को हमेशा श्रेणियों में बाँटा था, और अपनी पसंद का काम न मिलने पर मैंने परमेश्वर के प्रति विद्रोह और विरोध से भर कर उसका प्रतिरोध किया था, फिर भी मेरे साथ उसका व्यवहार मेरे उल्लंघनों के आधार पर नहीं था। इसके बजाय उसने अपने वचनों से कदम-दर-कदम मेरा मार्गदर्शन किया और मुझे समझने दिया कि सत्य क्या है और सृजित जीव की जिम्मेदारियां और लक्ष्य क्या हैं। उसने मेरे भटके हुए नज़रिये को सही स्थान दिया ताकि मैं अपने कर्तव्य के प्रति रवैया सही कर सकूं और उनका आज्ञापालन शुरू कर सकूं। यह परमेश्वर का प्रेम था। परमेश्वर का धन्यवाद!

26. अपने कर्तव्य को कैसे देखें

झोंगचेंग, चीन

सर्वशक्तिमान परमेश्वर कहते हैं, "परमेश्वर में मनुष्य के विश्वास की सबसे मूलभूत आवश्यकता यह है कि उसका हृदय ईमानदार हो, और वह स्वयं को पूरी तरह समर्पित कर दे, और सच्चे अर्थ में आज्ञापालन करे। मनुष्य के लिए सबसे कठिन है सच्चे विश्वास के बदले अपना संपूर्ण जीवन प्रदान करना, जिसके माध्यम से वह समूचा सत्य प्राप्त कर सकता है, और परमेश्वर का सृजित प्राणी होने के नाते अपने कर्तव्य का निर्वहन कर सकता है" (वचन, खंड 1, परमेश्वर का प्रकटन और कार्य, सफलता या विफलता उस पथ पर निर्भर होती है जिस पर मनुष्य चलता है)। "कर्तव्य परमेश्वर द्वारा लोगों को सौंपे गए काम हैं; वे लोगों द्वारा पूरा करने के लिए विशेष कार्य हैं। लेकिन, एक कर्तव्य निश्चित रूप से तुम्हारा व्यक्तिगत व्यवसाय नहीं है, और न ही वह भीड़ में बेहतर दिखने का एक माध्यम है। कुछ लोग कर्तव्यों का उपयोग अपने प्रबंधन के लिए और गिरोह बनाने के लिए करते हैं; कुछ अपनी इच्छाओं को पूरा करने के लिए करते हैं; कुछ अपने अंदर के खालीपन को भरने के लिए करते हैं; और कुछ भाग्य पर भरोसा करने वाली अपनी मानसिकता को संतुष्ट करने के लिए करते हैं यह सोचकर कि जब तक वे अपने कर्तव्यों को पूरा करते रहेंगे, तब तक परमेश्वर के घर में और परमेश्वर द्वारा मनुष्य के लिए व्यवस्थित अद्भुत गंतव्य में उनका भी एक हिस्सा होगा। कर्तव्य के बारे में इस तरह के दृष्टिकोण गलत हैं; वे परमेश्वर को घिनौने लगते हैं और उन्हें तत्काल दूर किया जाना चाहिए"("अंत के दिनों के मसीह की बातचीत के अभिलेख" में 'कर्तव्‍य का समुचित निर्वहन क्‍या है?')। परमेश्वर के वचन हमें बताते हैं कि कर्तव्य मानवजाति के लिए परमेश्वर का आदेश है और हमें अपने कर्तव्य को सच्चे दिल से निभाना चाहिए। यह आवश्यक है कि हम अपने हितों को अलग रखकर अपनी जिम्मेदारियों को पूरा करने के लिए भरसक कोशिश करें। हमें अपने कर्तव्य के प्रति ऐसा ही रवैया रखना चाहिए। लेकिन अतीत में, मैंने अपने कर्तव्य को अपना उपक्रम माना और इससे फायदा उठाकर खुद को अलग दिखाने और दूसरों की प्रशंसा हासिल करने का माध्यम समझा। मेरा ध्यान सत्य को व्यवहार में लाने पर केंद्रित नहीं था, बल्कि मैं यही सोचता रहता था कि मुझे क्या हासिल हो रहा है और क्या नुकसान। इससे कलीसिया का कार्य बाधित हुआ। लेकिन परमेश्वर के वचनों के न्याय और ताड़ना से गुजरने पर मुझे उस तरह से अपने कर्तव्य को निभाने की प्रकृति और परिणामों की थोड़ी-बहुत समझ हासिल हुई, और अब इस पर मैंने अपना दृष्टिकोण बदल दिया है।

2017 में, कलीसिया में मेरा काम कागजात का संपादन करना था। बाद में कलीसिया के अगुआ ने मेरे साथ भाई लिन के काम करने की व्यवस्था कर दी और मुझसे कहा कि मैं उसकी पूरी मदद करूँ। मैंने खुशी से यह सोचते हुए हाँ कर दी, "मैंने सुना है, भाई लिन में वाकई काबिलियत है। अगर वह सिद्धांतों को जल्दी समझ जाए, तो हमारी टीम के काम में हमें ज़्यादा से ज़्यादा सफलता मिलेगी। अगुआ को लगेगा कि मैं योग्य हूँ और वह मेरी बड़ी कद्र करेंगे, इसलिए मुझे जितना हो सके उसकी मदद करनी चाहिए।" मैंने वे सभी संबंधित सिद्धांत भाई लिन को पढ़ने को दिये जो मैंने उसके लिए इकट्ठा किये थे, ताकि वह सारी ज़रूरी बातें जल्द से जल्द समझ ले। जब भी उसे काम में कोई अड़चन आती, तो मैं सब्र के साथ उससे संगति करता और उसकी समस्याओं को हल करने में मदद करता। कुछ समय बाद, वह कुछ सिद्धांतों को समझ गया और उसने अपने काम में कुछ अच्छे नतीजे हासिल किये। उसे जल्दी तरक्की करते देख मैं बहुत खुश था। उसने इतनी जल्दी बातें समझ लीं तो मुझे लगा कि वह सच में काबिल है! हमारी टीम और अधिक कुशल हो गई और मेरा काम काफी कम हो गया। मुझे समझ में आ गया कि भाई लिन को थोड़ा और प्रशिक्षण देने के बाद हमारे काम में और भी बेहतर नतीजे मिलेंगे।

एक दिन, अगुआ ने कहा कि एक कलीसिया को किसी ऐसे व्यक्ति की सख्त ज़रूरत है जो लेखन कार्य की जिम्मेदारी निभा सके, और भाई लिन इसमें अच्छा है और ज़िम्मेदार भी है, तो उसे अपना कर्तव्य निभाने के लिए उस कलीसिया में भेज दिया जाएगा। मैं यह सुनकर चौक गया और सोचने लगा, "क्या? आप उसका ट्रांसफर कर रहे हैं? आप ऐसा नहीं कर सकते। मैंने उसे काम और सिद्धांत समझाने में इतनी मेहनत की है, हमारी टीम का काम अभी तो बढ़ना शुरू हुआ है। अगर अभी उसका ट्रांसफर हो गया, तो हमारा काम ज़रूर बाधित होगा। फिर लोग मेरे बारे में क्या सोचेंगे? वे कहेंगे मैं योग्य नहीं हूँ।" इस बारे में मैं जितना सोचता उतना ही परेशान होता। अगुआ ने कहा कि भाई लिन के जाने के बाद मैं किसी और को प्रशिक्षित कर सकता हूँ। मैंने एक शब्द भी नहीं कहा, लेकिन मैं इसके विरोध में था। मैंने सोचा, "आप तो ऐसे कह रहे हैं जैसे यह छोटी बात है। क्या आपको लगता है कि प्रशिक्षण देना इतना आसान है? इसमें बहुत समय और मेहनत लगती है! इसके अलावा, भाई लिन के जाने के बाद सारी ज़िम्मेदारी फिर से मुझ पर आ पड़ेगी। वैसे ही इतनी व्यस्तता है, एक आदमी के कम हो जाने से हमारे काम को ज़रूर नुकसान होगा।" इस बारे में मैं जितना सोचता उतना ही इसका विरोधी होता जाता। दो दिन बाद अगुआ ने मुझे भाई लिन का मूल्यांकन देने के लिए कहा। मैंने सोचा, "मैं उसकी अच्छी बातों पर नहीं बल्कि उसकी कमजोरियों और भ्रष्टता पर ज़ोर डालूंगा। शायद तब अगुआ उसे कहीं और नहीं भेजेंगे।" मूल्यांकन लिखने के बाद मैं थोड़ा दोषी महसूस कर रहा था, और सोच रहा था कि कहीं मैं बेईमानी तो नहीं कर रहा। लेकिन फिर मैंने सोचा कि मैं तो बस टीम के काम का ख्याल कर रहा हूँ। मैंने अपना मूल्यांकन अगुआ को सौंप दिया। कुछ दिनों बाद भी अगुआ का कोई जवाब नहीं आया, तो मैं परेशान होकर सोचने लगा, "कहीं ऐसा तो नहीं कि उन्होंने वह देखा ही नहीं और अभी भी भाई लिन को भेजने वाले हैं? नहीं, मैं ढीला नहीं पड़ सकता। उसे रखने का कोई और तरीका सोचना होगा।" मैंने टोह लेने की कोशिश करते हुए भाई लिन से पूछा, "किसी दूसरी कलीसिया में संपादन कार्य की ज़िम्मेदारी लेने के बारे में आप क्या सोचते हैं?" बिना एक पल गंवाए उसने कहा, "मैं कलीसिया की व्यवस्थाओं को समर्पित हूँ। मैं जाने को तैयार हूँ।" मैंने फौरन जवाब दिया, "संपादन कार्य की ज़िम्मेदारी में सिद्धांतों को समझना और योग्य होना ज़रूरी है। बिना उसके काम में प्रगति नहीं हो पाएगी। मुझे लगता है कि आपके लिए काम यहीं जारी रखना बेहतर होगा।" मुझे ताज्जुब हुआ कि भाई लिन पर इसका कोई असर नहीं हुआ, उसने विश्वास के साथ कहा, "अगर मौका आया तो मैं परमेश्वर पर विश्वास करके जाने को तैयार हूँ।" अपना मकसद पूरा न होने से मुझे निराशा हुई और मैं उससे थोड़ा नाराज हो गया। एक बार मैंने देखा कि उसके काम में कुछ समस्याएं हैं, इस पर मैं अपना गुस्सा नहीं रोक पाया और उसे काफी कुछ सुना दिया। इस दौरान, जब कभी मैं भाई लिन के दूसरी जगह जाने की बात सोचता तो बहुत घबरा जाता था। मुझे अपने काम में शांति नहीं मिल पा रही थी। काम के मसलों पर भी मेरे पास अंतर्दृष्टि नहीं थी। मैं निरंतर अनिश्चय की स्थिति में जी रहा था। मैं वाकई बहुत परेशान था। मैंने परमेश्वर से प्रार्थना कर निवेदन किया कि वह मेरा मार्गदर्शन करे जिससे मैं खुद को जान सकूं।

फिर मैंने परमेश्वर के ये वचन पढ़े : "लोग कभी-कभार ही सत्य का अभ्यास करते हैं; वे अक्सर सत्य से अपना मुंह मोड लेते हैं, और ऐसे भ्रष्ट शैतानी स्वभाव में जीते रहते हैं, जो स्वार्थपूर्ण और घिनौना होता है। वे सिर्फ अपनी प्रतिष्ठा, साख, रुतबे और हितों को देखते हैं, उन्हें सत्य की प्राप्ति नहीं होती है। इसलिए उनके कष्ट बहुत बड़े होते हैं, उनकी चिंताएँ बहुत ज्यादा होती हैं, और उनकी बेड़ियाँ अनगिनत होती हैं"("अंत के दिनों के मसीह की बातचीत के अभिलेख" में 'जीवन में प्रवेश अपने कर्तव्य को निभाने का अनुभव करने से प्रारंभ होना चाहिए')। "वह मानक क्या है जिसके द्वारा किसी व्यक्ति के कर्मों का न्याय अच्छे या बुरे के रूप में किया जाता है? यह इस बात पर निर्भर करता है कि अपने विचारों, अभिव्यक्तियों और कार्यों में तुममें सत्य को व्यवहार में लाने और सत्य-वास्तविकता को जीने की गवाही है या नहीं। यदि तुम्हारे पास यह वास्तविकता नहीं है या तुम इसे नहीं जीते, तो इसमें कोई शक नहीं कि तुम कुकर्मी हो। परमेश्वर कुकर्मियों को किस नज़र से देखता है? तुम्हारे विचार और बाहरी कर्म परमेश्वर की गवाही नहीं देते, न ही वे शैतान को शर्मिंदा करते या उसे हरा पाते हैं; बल्कि वे परमेश्वर को शर्मिंदा करते हैं और ऐसे निशानों से भरे पड़े हैं जिनसे परमेश्वर शर्मिंदा होता है। तुम परमेश्वर के लिए गवाही नहीं दे रहे, न ही तुम परमेश्वर के लिये अपने आपको खपा रहे हो, तुम परमेश्वर के प्रति अपनी जिम्मेदारियों और दायित्वों को भी पूरा नहीं कर रहे; बल्कि तुम अपने फ़ायदे के लिये काम कर रहे हो। 'अपने फ़ायदे के लिए' से क्या अभिप्राय है? शैतान के लिये काम करना। इसलिये, अंत में परमेश्वर यही कहेगा, 'हे कुकर्म करनेवालो, मेरे पास से चले जाओ।' परमेश्वर की नज़र में तुमने अच्छे कर्म नहीं किये हैं, बल्कि तुम्हारा व्यवहार दुष्टों वाला हो गया है। तुम्हें पुरस्कार नहीं दिया जाएगा और परमेश्वर तुम्हें याद नहीं रखेगा। क्या यह पूरी तरह से व्यर्थ नहीं है?"("अंत के दिनों के मसीह की बातचीत के अभिलेख" में 'अपना सच्चा हृदय परमेश्वर को दो, और तुम सत्य को प्राप्त कर सकते हो')। परमेश्वर के वचनों पर विचार करते हुए मुझे एहसास हुआ कि लोग अच्छे काम कर रहे हैं या बुरे, इसका निर्णय परमेश्वर इससे नहीं करता कि वे ऊपर-ऊपर से खुद को कितना खपाते हैं, कितना दर्द सहते हैं या कितनी कीमत चुकाते हैं, बल्कि इससे करता है कि लोगों के इरादे क्या हैं और उनके काम परमेश्वर के लिए हैं या उनके स्वयं के लिए, और इससे कि वे सत्य का अभ्यास करते हैं या नहीं। उस दौरान की अपनी अवस्था पर मैंने विचार किया और देखा कि मेरा भाई लिन को सिद्धांत समझने में मदद करना, कलीसिया के काम के लिए नहीं था। मैं तो उसके जरिए बस टीम की दक्षता सुधारना चाहता था ताकि मैं अच्छा दिख सकूँ। जब मैंने देखा कि उसे कहीं और भेजा जा रहा है, तो मुझे लगा कि इससे टीम का काम रुकेगा और मेरे नाम और हैसियत को नुकसान होगा, इसलिए मूल्यांकन लिखते समय मैंने जानबूझकर उसकी गलतियां गिनाकर अगुआ को गुमराह करने की कोशिश की। काम को लेकर उसके उत्साह को कम दिखाने के लिए मैंने कुछ नकारात्मक बातें भी कहीं। यह सत्य का अभ्यास करना और कर्तव्य निभाना कैसे हुआ? मैं स्वार्थ के साथ अपना कर्तव्य कर रहा था और मुझे कलीसिया के संपूर्ण काम की नहीं, बस उस काम की चिंता थी जिसके लिए मैं ज़िम्मेदार था। मुझे मेरी प्रतिष्ठा और हैसियत को होने वाले नुकसान की परवाह थी। मैं धोखेबाज़ भी था और मैंने अगुआ द्वारा व्यवस्थित किए गए कलीसिया के काम में रुकावट डाली थी। परमेश्वर के घर के काम में बाधा डालने वाला मैं ही था जो दुष्टता और परमेश्वर का विरोध कर रहा था! जब मैंने अपनी खतरनाक अवस्था को देखा तो मैंने परमेश्वर से यह प्रार्थना की, "हे परमेश्वर, मैं स्वार्थी और घृणा योग्य हूँ। अपने हित के लिए मैंने परमेश्वर के घर के काम में रुकावट डाली है। परमेश्वर, मैं पश्चाताप करना चाहता हूँ।"

फिर मैंने परमेश्वर के वचनों में यह पढ़ा : "हमेशा अपने लिए कार्य मत कर, हमेशा अपने हितों की मत सोच, और अपनी स्वयं की हैसियत, प्रतिष्ठा और साख पर विचार मत कर। इंसान के हितों पर गौर मत कर। तुझे सबसे पहले परमेश्वर के घर के हितों पर विचार करना चाहिए और उसे अपनी पहली प्राथमिकता बनाना चाहिए। तुझे परमेश्वर की इच्छा के बारे में मननशील होना चाहिए, इस पर चिंतन करने के द्वारा आरंभ कर कि तू अपने कर्तव्य को पूरा करने में अशुद्ध रहा है या नहीं, क्या तूने वफादार होने के लिए अपना अधिकतम किया है, क्या अपने उत्तरदायित्वों को पूरा करने के लिए अपना सर्वोत्तम प्रयास किया है और अपना सर्वस्व दिया है, साथ ही क्या तूने अपने कर्तव्य, और परमेश्वर के घर के कार्य के प्रति पूरे दिल से विचार किया है। तुझे इन चीज़ों के बारे में विचार करने की आवश्यकता है। इन चीज़ों पर बार-बार विचार कर, और तू आसानी से अपने कर्तव्य को अच्छी तरह से निभा पाएगा"("अंत के दिनों के मसीह की बातचीत के अभिलेख" में 'अपना सच्चा हृदय परमेश्वर को दो, और तुम सत्य को प्राप्त कर सकते हो')। मैंने परमेश्वर के वचनों में अभ्यास का पथ पाया। मुझे कर्तव्य में अपने इरादों को सुधारना है, परमेश्वर की जांच को स्वीकारना है, निजी हितों को छोड़कर परमेश्वर के घर के काम की मर्यादा रखनी है। भाई लिन की क्षमता अच्छी है और समस्याओं को सामने पाकर वह सत्य खोजता है, अगर वह दूसरी कलीसिया में जाकर काम करेगा, तो इससे परमेश्वर के घर के काम को लाभ होगा। इस तरह अभ्यास भी ज़्यादा होगा, इसलिए मुझे उसका सहयोग करना चाहिए। फिर मैंने अगुआ को ढूंढा और उसे अपने स्वार्थी और धूर्त इरादे बता दिए और उसे भाई लिन का निष्पक्ष मूल्यांकन दे दिया। उसे दूसरी कलीसिया में भेज दिया गया, आखिरकार मुझे भी कुछ शांति का अनुभव हुआ।

उस समय, मुझे लगा था कि मैं थोड़ा बदल गया हूँ। मैंने कभी सोचा भी नहीं था कि दोबारा वैसी ही परिस्थिति आने पर, मेरी शैतानी प्रकृति फिर से सामने आ जाएगी।

2018 की सर्दी में, भाई चेन और मैं, दोनों टीम अगुआ के तौर पर साथ काम कर रहे थे। हम एक दूसरे की कमियों को पूरा करते थे, परमेश्वर के मार्गदर्शन से, हमारे काम में निरंतर बेहतर नतीजे मिल रहे थे। मुझे भाई चेन के साथ काम करना वाकई अच्छा लगता था। एक बार सभा के बाद, अगुआ ने मुझसे कहा कि दूसरी टीम को मदद की ज़रूरत है और शायद भाई चेन को वहाँ भेजा जाए। मुझे लगा कि भाई चेन की क्षमता अच्छी है, वह सत्य जल्दी समझ जाता है और अपने कर्तव्य में ज़िम्मेदार है, इसलिए वह हमारी टीम का काम आगे बढ़ाने में बहुत मददगार है। अगर वह चला गया तो हमारा काम प्रभावित होगा, फिर अगुआ मेरे बारे में क्या सोचेंगे? क्या वे सोचेंगे कि मैं अपने काम में नकारा हूँ? मैं भाई चेन को जाने नहीं देना चाहता था, लेकिन कलीसिया के काम को देखते हुए मुझे सहमत होना पड़ा। मुझे बड़ी हैरानी हुई जब अगुआ ने मुझे बताया कि कलीसिया में एक और ज़रूरी काम था जिसके लिए वे चाहते थे कि टीम की एक और सदस्य बहन लू भी मदद के लिए जाएं। यह सुनकर मेरा कलेजा मुँह को आ गया। मैंने सोचा, "आप बहन लू को ले जा रहे हैं? पहले भाई चेन को हटा दिया, अब बहन लू भी जा रही हैं। हमारी टीम के दो मुख्य लोग चले जाएंगे, तो हमारे काम पर ज़रूर असर पड़ेगा। बिल्कुल नहीं! मैं आपको बहन लू को ले जाने नहीं दे सकता।" लेकिन फिर मुझे ख्याल आया, "अगर मैंने सीधे नकार दिया, तो क्या वे मुझे स्वार्थी नहीं कहेंगे?" फिर मैंने एक दूसरी बहन का नाम सुझाया जो उतनी काबिल नहीं थी। सोच-विचार करने के बाद भी अगुवा को लगा कि बहन लू ही बेहतर रहेंगी, और उन्होंने मुझसे बहन के साथ कर्तव्य के इस बदलाव के बारे में संगति करने को कहा। मैंने हाँ तो कर दी, पर दिल से मैं इसके बिलकुल खिलाफ था। उसके बाद मैंने दूसरे भाई से अगुआ के बारे में यह शिकायत की कि उन्हें मेरी परेशानियों की कोई परवाह नहीं है, अचानक उन्होंने दो मुख्य लोगों को ट्रांसफर कर दिया। टीम अगुआ के तौर पर मैं अपना काम करूँ भी तो कैसे? मैं बोलता ही जा रहा था कि अचानक मुझे एहसास हुआ कि मैं गलत हूँ। क्या अपनी शिकायतें सुना कर मैं इस भाई को अपने पक्ष में करने की कोशिश नहीं कर रहा हूँ? परमेश्वर के लिए यह अपमानजनक है। जितना मैं इस बारे में सोचता मुझे उतना ही बुरा लगता। मैं फौरन परमेश्वर से प्रार्थना की और खुद पर विचार किया। प्रार्थना करने के बाद मैंने सोचा, जब भी मेरे दायरे में आने वाले किसी व्यक्ति को दूसरी जगह भेजा जाता है, तो मैं पूरा जोर लगाकर उसे रोकने में क्यों लग जाता हूँ? इस तरह के आचरण के पीछे असली प्रकृति क्या है?

मैंने परमेश्वर के इन वचनों को पढ़ा : "कर्तव्य परमेश्वर द्वारा लोगों को सौंपे गए काम हैं; वे लोगों द्वारा पूरा करने के लिए विशेष कार्य हैं। लेकिन, एक कर्तव्य निश्चित रूप से तुम्हारा व्यक्तिगत व्यवसाय नहीं है, और न ही वह भीड़ में बेहतर दिखने का एक माध्यम है। कुछ लोग कर्तव्यों का उपयोग अपने प्रबंधन के लिए और गिरोह बनाने के लिए करते हैं; कुछ अपनी इच्छाओं को पूरा करने के लिए करते हैं। ... कर्तव्य के बारे में इस तरह के दृष्टिकोण गलत हैं; वे परमेश्वर को घिनौने लगते हैं और उन्हें तत्काल दूर किया जाना चाहिए"("अंत के दिनों के मसीह की बातचीत के अभिलेख" में 'कर्तव्‍य का समुचित निर्वहन क्‍या है?')। "आज के कार्य के संदर्भ में, लोग अभी भी उसी प्रकार की चीज़ें करेंगे, जो इन वचनों में दर्शाई गई हैं, 'मंदिर परमेश्वर से बड़ा है।' उदाहरण के लिए, लोग अपना कर्तव्य निभाने को अपने कार्य के रूप में देखते हैं; वे परमेश्वर के लिए गवाही देने और बड़े लाल अजगर से युद्ध करने को प्रजातंत्र और स्वतंत्रता के लिए मानवाधिकारों की रक्षा हेतु किए जाने वाले राजनीतिक आंदोलनों के रूप में देखते हैं; वे अपने कर्तव्य को अपने कौशलों का उपयोग आजीविका में करने की ओर मोड़ देते हैं, और वे परमेश्वर का भय मानने और बुराई से दूर रहने को और कुछ नहीं, बल्कि धार्मिक सिद्धांत के एक अंश के पालन के रूप में लेते हैं; इत्यादि। क्या ये व्यवहार बिलकुल 'मंदिर परमेश्वर से बड़ा है' के समान नहीं हैं? सिवाय इसके कि दो हज़ार वर्ष पहले लोग अपना व्यक्तिगत व्यवसाय भौतिक मंदिरों में कर रहे थे, जबकि आज लोग अपना व्यक्तिगत व्यवसाय अमूर्त मंदिरों में करते हैं। जो लोग नियमों को महत्व देते हैं, वे नियमों को परमेश्वर से बड़ा समझते हैं; जो लोग हैसियत से प्रेम करते हैं, वे हैसियत को परमेश्वर से बड़ी समझते हैं; जो लोग अपनी आजीविका से प्रेम करते हैं, वे आजीविका को परमेश्वर से बड़ी समझते हैं, इत्यादि—उनकी सभी अभिव्यक्तियाँ मुझे यह कहने के लिए बाध्य करती हैं : 'लोग अपने वचनों से परमेश्वर को सबसे बड़ा कहकर उसकी स्तुति करते हैं, किंतु उनकी नज़रों में हर चीज़ परमेश्वर से बड़ी है।' ऐसा इसलिए है, क्योंकि जैसे ही लोगों को परमेश्वर का अनुसरण करने के अपने मार्ग के साथ-साथ अपनी प्रतिभा प्रदर्शित करने या अपना व्यवसाय या अपनी आजीविका चलाने का अवसर मिलता है, वे परमेश्वर से दूरी बना लेते हैं और अपने आप को अपनी प्यारी आजीविका में झोंक देते हैं। जो कुछ परमेश्वर ने उन्हें सौंपा है, उसे और उसकी इच्छा को बहुत पहले ही त्याग दिया गया है। इन लोगों की स्थिति और दो हज़ार वर्ष पहले मंदिर में अपना व्यवसाय करने वाले लोगों की स्थिति में क्या अंतर है?" (वचन, खंड 2, परमेश्वर को जानने के बारे में, परमेश्वर का कार्य, परमेश्वर का स्वभाव और स्वयं परमेश्वर III)।

परमेश्वर के वचनों पर विचार कर मुझे अपने कार्यों के सार पर अधिक स्पष्टता मिली। जब भी मेरी टीम से अगुआ किसी को ट्रांसफर करते थे तो मैं विरोधी बनकर रास्ते में खड़ा हो जाता था, क्योंकि मैं अपने कर्तव्य को अपने निजी उपक्रम के रूप में देखता था। मैं उन भाई-बहनों को अपने द्वारा प्रशिक्षित लोग मानता था, इसलिए उन्हें मेरे दायरे में ही काम करना चाहिए और मेरी टीम के काम को ही आगे बढ़ाना चाहिए, उन्हें कहीं और नहीं भेजा जाना चाहिए। मेरी सोच बहुत ही बेतुकी और वाहियात थी। भाई-बहनों की क्षमता और सामर्थ्य परमेश्वर द्वारा उसके कार्य के लिए पूर्व निर्धारित थी। उन्हें परमेश्वर के घर में जहाँ भी ज़रूरत हो वहाँ रखा जाना चाहिए। यह तो स्पष्ट है। लेकिन मैं उन्हें अपने नियंत्रण में रखना चाहता था, उनके साथ ऐसा व्यवहार करता था जैसे वे मेरे लिए सेवा और श्रम करने वाले साधन हों। जो भी किसी को ट्रांसफर करना चाहता था मैं उसका विरोधी बन जाता था, मैं पीठ पीछे आलोचना करता और गुटबाजी करने की कोशिश भी करता था। मैं उन फरीसियों से अलग कैसे हूँ जिन्होंने प्रभु यीशु का विरोध किया था? फरीसी मंदिर को अपना प्रभाव क्षेत्र मानते थे और वे विश्वासियों को उसे छोड़कर प्रभु यीशु का अनुसरण नहीं करने देते थे। विश्वासियों पर उनका काबू बना रहे इसके लिए उन्होंने जो हो सका वह किया ताकि उनकी हैसियत और कमाई बची रहे, और बेशर्मी से दावा किया कि विश्वासी उनकी बपौती हैं। जहाँ तक मेरी बात है, मैंने भाई-बहनों को अपने नियंत्रण में रखा और नहीं चाहा कि परमेश्वर का घर उन्हें कहीं और भेजें। क्या मैं अपने प्रभाव-क्षेत्र को बढ़ाकर परमेश्वर का विरोध नहीं कर रहा था? मैं मसीह-विरोधी रास्ते पर चल कर परमेश्वर का विरोध कर रहा था और उसके स्वभाव का अपमान कर रहा था! इस विचार ने मुझे डरा दिया, मैं अपने स्वार्थ और नीचता से नफरत करने लगा। पश्चाताप से भरकर मैं तुरंत परमेश्वर से प्रार्थना की। बहन लू से उसके ट्रांसफर के बारे में बात करने के बाद, मैंने जिस भाई को धोखा दिया था उससे बात की। मैंने जो कहा था उसकी प्रकृति और नतीजों पर संगति की और उसका विश्लेषण किया ताकि उसे कुछ विवेक मिल सके। आखिरकार मुझे कुछ शांति मिली।

बहन लू और भाई चेन के ट्रांसफर के बाद हमारी टीम में बहन ली आयीं। उनकी क्षमता अच्छी थी और वह चीजों को जल्दी समझ लेती थीं। टीम के काम में कोई देरी नहीं हुई। मैंने सच में अनुभव किया कि अपने मतलब के लिए नहीं बल्कि परमेश्वर के घर के फ़ायदे के लिए कर्तव्य निभाना, परमेश्वर की आशीषों को देखने का असल तरीका है। परमेश्वर काम के लिए सही लोगों की व्यवस्था करेगा। वह अपने काम को बनाए रखेगा। इसके तीन महीने बाद, एक दिन जब मेरे काम की सहभागी बहन लिन एक सभा से वापस आयीं, तो उन्होंने मुझे बताया कि पास की एक कलीसिया सुसमाचार का अच्छा कार्य कर रही है और वहाँ नवागंतुकों की सिंचाई के लिए लोगों की ज़रूरत है। अगुआ ने सुझाव दिया कि बहन ली सिंचाई की ज़िम्मेदारी लें। मैं फिर से थोड़ा चिढ़ गया, लेकिन तुरंत मुझे लगा कि मेरी सोच गलत है। मुझे पहले के समय का ख्याल आया जब मैंने अपने नाम और हैसियत के लिए परमेश्वर के घर के हितों को नजरअंदाज किया था। मुझे बहुत बुरा लगा और गलती का एहसास हुआ, और परमेश्वर के ये वचन मेरे मन में आए : "एक कर्तव्य तुम्हारा निजी मामला नहीं है, और इसे पूरा करके तुम अपने लिए कुछ नहीं कर रहे हो या अपना निजी व्यवसाय नहीं संभाल रहे हो। परमेश्वर के घर में, तुम चाहे जो भी करते हो, वह तुम्हारा अपना निजी उद्यम नहीं है; यह परमेश्वर के घर का काम है, यह परमेश्वर का काम है। तुम्हें इस ज्ञान को लगातार ध्यान में रखना होगा और कहना होगा, 'यह मेरा अपना मामला नहीं है; मैं अपना कर्तव्य निभा रहा हूँ और अपनी ज़िम्मेदारी पूरी कर रहा हूँ। मैं परमेश्वर के घर का काम कर रहा हूँ। यह काम मुझे परमेश्वर ने सौंपा है और मैं इसे उसके लिए कर रहा हूँ। यह मेरा अपना निजी मामला नहीं है।' अगर तुम्हें लगता है कि यह तुम्हारा निजी मामला है, और तुम इसे अपने इरादों, सिद्धांतों और उद्देश्यों के अनुसार करोगे, तो तुम मुसीबत में पड़ने वाले हो"("अंत के दिनों के मसीह की बातचीत के अभिलेख" में 'कर्तव्‍य का समुचित निर्वहन क्‍या है?')। परमेश्वर के वचनों ने और भी स्पष्ट कर दिया कि मेरा कर्तव्य मेरे लिए परमेश्वर का आदेश है, मेरा निजी उपक्रम नहीं। अपने निजी हितों को संतुष्ट करने के लिए मैं मनमर्जी नहीं कर सकता। मुझे परमेश्वर के घर के हितों की, सत्य खोजने और परमेश्वर की अपेक्षानुसार कार्य करने की परवाह करनी चाहिए। किसी भी सृजित प्राणी को अपने कर्तव्य में यही रवैया और सूझ-बूझ रखनी चाहिए। मैं हमेशा अपने हितों की सोचा करता था, और मैंने ऐसे बहुत से काम किए थे जो परमेश्वर-विरोधी हैं और उसके घर के हितों को नुकसान पहुंचाते हैं। मैं जान गया था कि अब मैं वैसे नहीं जी सकता। मुझे अपनी स्वार्थी इच्छाएं छोड़कर सत्य का अभ्यास करना होगा। उस समय मुझे चिंता मुक्त होने का एहसास हुआ। मैंने बहन लिन से कहा, "अगुआ ने परमेश्वर के घर के काम में मदद के लिए यह व्यवस्था की है। हमें फौरन बहन ली से काम के इस बदलाव के बारे में बात करनी चाहिए। हम परमेश्वर के घर के काम को प्रभावित नहीं होने दे सकते।"

कर्तव्य में अपने हितों को छोड़ना, परमेश्वर के घर के कार्य की सोचना, अपनी जगह पहचानना, ज़मीर और विवेक रखना सीखना, सब कुछ परमेश्वर के वचनों के न्याय और ताड़ना का अनुभव करने से आता है। परमेश्वर का धन्यवाद!

27. अ‍पने कर्तव्य में अपनी मंशाएँ सुधारना

शिया यु, चीन

मुझे पिछले जून में एक कलीसिया अगुआ के रूप में चुना गया था। उस समय, मैं रोमांचित थी और मुझे लगा कि भाई-बहन मेरे बारे में अच्छी राय रखते होंगे। इतने लोगों का मेरे लिए वोट करने का मतलब है कि मैं दूसरों से श्रेष्ठ हूँ। मैंने खुद से कहा कि मुझे इस कर्तव्य को अच्छी तरह से निभाने के लिए सच में कड़ी मेहनत करनी होगी, ताकि भाई-बहन यह देखें कि मैं कितनी सक्षम हूँ। जब मैंने काम करना शुरू किया, तो मुझे कलीसिया के कामकाज के बारे में कोई जानकारी नहीं थी, इसलिए जिस बहन के साथ मेरी जोड़ी बनाई गई थी, उसके साथ मिलकर काम करते समय मैं हर बात को ध्यान से सुनती थी और याद रखती थी। वह बहन मुझसे ज़्यादा अच्छे से काम समझती थी। मैं लगातार यही सोचती रहती थी, "चूँकि अब मैं कलीसिया की अगुआ हूँ, इसलिए मुझे अच्छा काम करना है और कुछ करके दिखाना है, अपने पद की लाज रखनी है। मुझे ऐसे व्यक्ति की छवि नहीं बनानी है जो व्यावहारिक कार्य नहीं करता, जो रुतबे के आशीर्वाद का लालची हो। ऐसा हुआ तो मैं अपना मुँह कैसे दिखा पाऊँगी?" मैंने इस पर भी विचार किया कि मैं वास्तव में अपने कर्तव्य को अच्छे से कैसे निभाऊँ। मेरे सामने पूरी कलीसिया के भाई-बहन थे, कुछ तो ऐसे थे जो कई सालों से अपना काम कर रहे थे, वे मुझसे ज़्यादा सत्य के सिद्धांत समझते थे। अगर मैं उनकी समस्याओं को हल करने की कोशिश करते हुए उनकी समस्या के मूल को न समझ पाऊँ और अपनी संगति में अभ्यास का मार्ग साझा न कर पाऊँ, तो वे क्या सोचेंगे? क्या वे सोचेंगे कि मैं पूरी तरह से अक्षम हूँ, मैं अगुआ के कर्तव्यों के लिए उपयुक्त नहीं हूँ? मुझे लगा कि एक अगुआ के रूप में उनसे ऊँचे स्तर पर संगति करना महत्वपूर्ण है, इसलिए मुझे बिना समय गँवाए अपने आपको सत्य से युक्त करना होगा, ताकि जब भाई-बहनों को कोई समस्या आए, तो मैं उन्हें सुलझाने में उनकी मदद करने को तैयार रहूँ। तब वे देखेंगे कि मेरे अंदर थोड़ी-बहुत सत्य की वास्तविकता है, और मैं एक अगुआ के रूप में ठीक काम कर रही हूँ। इस तरह दिनभर कलीसिया के काम में व्यस्त रहने के बावजूद, अपने खाली समय में, मैं परमेश्वर के कुछ वचन पढ़ लेती थी। मेरा हर दिन का कार्यक्रम व्यस्तता से भरा रहता था। बहनें सोने से पहले मुझे याद भी दिलातीं, "बहुत देर हो गयी। थोड़ी देर सो लो," लेकिन मुझे ज़रा-भी नींद नहीं आती और मैं अक्सर देर रात तक काम करती रहती। हालाँकि मैं पूरी तैयारी करती, मगर फिर भी मुझे भाई-बहनों के साथ सभाओं में आत्मविश्वास की कमी महसूस होती।

एक शाम, जिस बहन के साथ मैं काम करती थी, उसने मुझसे कहा कि अगले दिन हमें सुसमाचार टीम के लिए एक सभा आयोजित करनी है। इससे मैं बहुत घबरा गयी। मैंने सोचा, "उस टीम के भाई-बहन काफी समय से विश्वासी हैं और मैं अगुआई के काम में नयी हूँ। मुझे नहीं पता कि उन्हें सुसमाचार के काम में किस तरह की समस्याओं और कठिनाइयों का सामना करना पड़ता है। यदि उन्होंने कोई ऐसे मुद्दे उठा दिए, जिनका उत्तर मेरे पास न हुआ, तो क्या वे यह नहीं सोचेंगे कि मैं अपने काम में कुशल नहीं हूँ? क्या इससे एक अगुआ के रूप में मेरी छवि खराब नहीं हो जाएगी? यह ठीक नहीं रहेगा, कुछ नहीं से तो अंतिम समय की तैयारी बेहतर है, इस दौरान मुझे अपने आपको थोड़े-बहुत संबद्ध सत्यों से युक्त कर लेना चाहिए।" लेकिन, इतने कम समय में हर चीज़ की तैयारी न कर पाने के कारण मैं बेचैन थी। मैं अपना कंप्यूटर खंगालती रही, एक पल एक चीज़ देखती, तो दूसरे पल दूसरी। मेरे दिमाग में सब-कुछ गड्ड-मड्ड हो गया और मुझे कुछ भी समझ नहीं आ रहा था—सो जाने के अलावा कोई चारा न था। अगले दिन सभा में मैंने अपनी सहकर्मी बहन को उन सभी के साथ सत्य पर संगति करते देखा। वह सुसमाचार साझा करते समय भाई-बहनों के सामने आने वाली समस्याओं को सुलझाने में उनकी मदद कर रही थी। जिससे उन्हें उन समस्याओं को सुलझाने में मदद मिली, जिनका सामना वे सुसमाचार साझा करते समय करते थे, जबकि मैं वहाँ चुपचाप बैठी थी, मुझे समझ में नहीं आ रहा था कि क्या बोलूँ। मुझे वाकई अजीब-सा लगा। मैंने सोचा, "अगर मैं कुछ नहीं बोली, तो क्या उन्हें यह नहीं लगेगा कि मैं तो अगुआ के रूप में बस सजावट की चीज़ हूँ? मुझे बोलना चाहिए। इनमें से कुछ बहनें तो मुझे पहले से ही जानती हैं, और अब जबकि मैं अगुआ हूँ, तो क्या मुझे गहन संगति साझा करने में सक्षम नहीं होना चाहिए? वरना वे मेरे बारे में क्या सोचेंगी? क्या वे मुझे निकम्मा नहीं समझेंगी?" मैं अपने दिमाग के घोड़े दौड़ाने लगी ताकि अपने कुछ अनुभव याद करके उनके साथ साझा कर सकूँ, लेकिन मैं जितना घबरा रही थी, मन में उतनी ही अधिक उथल-पुथल हो रही थी। समझ में नहीं आ रहा था कि क्या बोलूँ। मैं अपनी सहकर्मी की संगति ध्यान से सुनने लगी ताकि कोई यह न देख पाए कि मेरे पास संगति करने को कुछ नहीं है, और जैसे ही उसने अपनी बात समाप्त की, मैं उछल कर खड़ी हो गयी और उसने जो कुछ कहा था, उसे मैंने संक्षेप में प्रस्तुत कर दिया। इससे उन्हें यह लगेगा कि मेरी संगति और समझ उससे बेहतर है, और सभी को यह लगेगा कि मैं अच्छा काम कर रही हूँ और अगुआ होने का दायित्व अच्छे से निभा रही हूँ। मुझे अच्छी तरह पता था कि मैं जो कुछ भी कह रही हूँ, वह सब मेरी सहकर्मी की समझ है और मैं उसी बात को घुमा-फिराकर अपने ढंग से कह रही हूँ। मैं जानती थी कि यह काम करने का बहुत ही तुच्छ तरीका है। सभा की समाप्ति के बाद मुझे अपने दिल में एक खालीपन का एहसास हुआ; मैं यह भी जानती थी कि सभी लोग, घटनाएँ और चीज़ें जिनका मैं हर दिन सामना करती हूँ, परमेश्वर द्वारा ही आयोजित की जाती हैं, लेकिन मुझे यह नहीं पता था कि उन्हें कैसे अनुभव करना है। मैंने कुछ नहीं सीखा था। इस विचार के आते ही मुझे बुरा लगने लगा, यहाँ तक कि मुझे उस कर्तव्य का भार लेने के कारण पछतावा भी हुआ। अगले कुछ दिनों तक, मुझे ऐसा लगता रहा जैसे मेरे सिर पर कोई भारी बोझ हो—एक कोहरा-सा महसूस हुआ, जैसे मैं पूरा साँस नहीं ले पा रही हूँ। कलीसिया के काम में समस्याओं का सामना करना और यह भी नहीं पता होना कि कहाँ से शुरू करना है, यह मेरे लिए वाकई काफी पीड़ादायी था। मैंने परमेश्वर से प्रार्थना की, "हे परमेश्वर, मैं इस कर्तव्य को अच्छी तरह से निभाना चाहती हूँ, लेकिन मुझे हमेशा ऐसा लगता है जैसे मैं इस कार्य के लिए तैयार नहीं हूँ। मुझे समझ में नहीं आ रहा कि क्या करूँ। मेरा मार्गदर्शन कर ताकि मैं स्वयं को जान सकूँ और इस स्थिति से निकल सकूँ।"

उसके बाद, मैंने अपनी सहकर्मी से खुलकर बात की और उसे अपनी स्थिति के बारे में बताया। उसने मुझे पढ़ने के लिए परमेश्वर के वचनों का एक अंश दिया, जिसे "अपने भ्रष्ट स्वभाव का समाधान करने के लिए होना ही चाहिए अभ्यास का सुनिश्चित मार्ग" से लिया गया था। इसमें कहा गया है : "सभी भ्रष्ट मनुष्यों में यह समस्या देखी जाती है : जब वे बिना किसी ओहदे के साधारण भाई-बहन होते हैं, तो वे किसी के साथ परस्पर संपर्क के समय या बातचीत करते समय शेखी नहीं बघारते, न ही वे अपनी बोल-चाल में किसी निश्चित शैली या लहजे को अपनाते हैं; वे बस साधारण और सामान्य होते हैं, और उन्हें खुद को आकर्षक ढंग से पेश करने की आवश्यकता नहीं होती है। वे किसी मनोवैज्ञानिक दबाव को महसूस नहीं करते, और वे खुलकर, दिल से सहभागिता कर सकते हैं। वे सुलभ होते हैं और उनके साथ बातचीत करना आसान होता है; दूसरों को यह महसूस होता है कि वे बहुत अच्छे लोग हैं। लेकिन जैसे ही उन्हें कोई रुतबा प्राप्त होता है, वे ऊँचे और शक्तिशाली बन जाते हैं, मानो उन तक कोई नहीं पहुँच सकता; उन्हें लगता है कि वे इज्ज़तदार हैं, और आम लोग तो किसी और ही मिट्टी के बने हुए हैं। वे आम इंसान को नीची नज़रों से देखते हैं और उनके साथ खुलकर सहभागिता करना बंद कर देते हैं। वे अब खुले तौर पर सहभागिता क्यों नहीं करते हैं? उन्हें लगता है कि अब उनके पास ओहदा है, और वे अगुआ हैं। उन्हें लगता है कि अगुआओं की एक निश्चित छवि होनी चाहिए, उन्हें आम लोगों की तुलना में थोड़ा ऊँचा होना चाहिए, उनका क़द बड़ा और उन्हें अधिक जिम्मेदारी संभालने के योग्य होना चाहिए; उनका यह मानना होता है कि आम लोगों की तुलना में, अगुआओं में अधिक धैर्य होना चाहिए, उन्हें अधिक कष्ट उठाने और खपने में समर्थ होना चाहिए, और किसी भी प्रलोभन का सामना करने में सक्षम होना चाहिए। वे सोचते हैं कि अगुआ रो नहीं सकते, भले ही उनके परिवार के सदस्यों में से कितनों की भी मृत्यु हो जाए, और अगर उन्हें रोना ही है, तो उन्हें अपने बिस्तर में मुँह छुपाकर रोना चाहिए, ताकि किसी को भी उनमें कोई कमी, दोष या कमज़ोरी न देख सके। उन्हें यहाँ तक लगता है कि अगुआ किसी को यह जानने नहीं दे सकते कि वे नकारात्मक हो गए हैं; इसके बजाय, उन्हें ऐसी सभी बातों को छिपाना चाहिए। उनका मानना है कि ओहदे वाले वाले व्यक्ति को ऐसा ही करना चाहिए" (अंत के दिनों के मसीह की बातचीत के अभिलेख)। इसे पढ़ना मेरे लिए बहुत बड़ा झटका था—परमेश्वर के वचनों ने मेरी सही स्थिति उजागर कर दी थी! मुझे हर सभा में इतना डर क्यों लगता था? मुझे इतना तनाव क्यों महसूस होता था? ऐसा इसलिए होता था क्योंकि मैं खुद को ऊँचा उठाने की कोशिश कर रही थी। अगुआ बनने के बाद से ही, मुझे लग रहा था कि मेरे पास एक पद और रुतबा है, इसलिए मैं पहले से अलग हूँ। अब एक अगुआ के रूप में, मुझे लगा कि मुझे अगुआ की छवि को बनाए रखना है, मुझे दूसरों से ऊँचे स्तर पर होना चाहिए और उनसे अधिक सक्षम होना चाहिए। मेरी संगति में अधिक अंतर्दृष्टि होनी चाहिए, मुझे समस्याओं के सार को बेहतर ढंग से देखना चाहिए, और भाई-बहनों के जीवन-प्रवेश में आने वाली किसी भी समस्या को सुलझाने में सक्षम होना चाहिए। मुझे लगता था कि मैं चाहे जिस टीम के साथ रहूँ, मुझे सभाओं में भीड़ से अलग दिखना चाहिए, उस पद के योग्य होने का एकमात्र यही तरीका है। इसलिए, उस आदेश को स्वीकारने के बाद से, मैं हर काम में अपनी स्थिति को बनाए रखने के लिए ही बोल रही थी और कार्य कर रही थी। दरअसल, हर पहलू से मेरे अंदर कमी थी, लेकिन मैं खुद को छिपाए रखना चाहती थी, ऊँचा होने का नाटक करती थी, बल्कि कपटपूर्ण व्यवहार में लिप्त रहती थी, मैं अपनी सहकर्मी की संगति के यश को छीनने का प्रयास कर रही थी ताकि लोग मेरा सम्मान करें। मैं दिन-रात इसी में लगी रहती थी कि कैसे अपनी स्थिति को बनाए रखूँ, न कि इसमें कि कैसे अपने कर्तव्य को अच्छी तरह से निभाऊँ, कैसे अपनी जिम्मेदारियों को पूरा करूँ। मैंने वास्तविक और उचित कार्य पर ज़रा-सा भी ध्यान नहीं दिया था। यह सत्य का अनुसरण करना और अपने कर्तव्य का निर्वहन करना कैसे हुआ? यह तो रुतबे के पीछे भागना और उसके कब्जे में होना है—यह रुतबे का दास होना था। भले ही मुझे अगुआ के रूप में चुन लिया गया था, लेकिन मेरा आध्यात्मिक कद तुरंत ही नहीं बढ़ गया था या मेरे अंदर सत्य की वास्तविकता नहीं आ गयी थी, बल्कि मैं अभी भी वही व्यक्ति थी। अंतर केवल मेरे कर्तव्य में आया था। परमेश्वर चाहता था कि मैं एक अगुआ के रूप में अपने कर्तव्य के माध्यम से और अधिक प्रशिक्षण प्राप्त करूँ, समस्याओं का समाधान करने और व्यावहारिक कार्य करने के लिए सत्य की खोज करूँ। यह मुझे रुतबा देने के लिए बिल्कुल भी नहीं था। लेकिन, मैंने खुद को एक अगुआ के रुतबे जितना ऊँचा कर लिया था, यहाँ तक कि गलत ढंग से यह भी सोचती रही कि एक अगुआ होना किसी सरकारी अधिकारी होने जैसा है, अगुआ होने का मतलब रुतबा होना है। क्या यह एक अविश्वासी का दृष्टिकोण नहीं है? यह बेतुका था!

इन सब बातों का एहसास होने पर, मैंने परमेश्वर से प्रार्थना की : "परमेश्वर, मैं इस बात के लिए तेरा धन्यवाद करती हूँ कि तूने मुझे प्रबुद्ध किया और मेरा मार्गदर्शन किया, जिससे मैंने यह समझा कि मेरी गलत स्थिति के पीछे का कारण मेरा रुतबे के पीछे भागना था। मैं गलत रास्ते पर थी। परमेश्वर, मैं अपनी इस स्थिति को सुधारने के लिए प्रायश्चित करने और सत्य की खोज करने को तैयार हूँ। मेरा मार्गदर्शन कर।" उसके बाद मैंने परमेश्वर के वचनों का एक अंश पढ़ा जिसमें सर्वशक्तिमान परमेश्वर कहता है, "लोग स्वयं सृष्टि की वस्तु हैं। क्या सृष्टि की वस्तुएँ सर्वशक्तिमान हो सकती हैं? क्या वे पूर्णता और निष्कलंकता हासिल कर सकती हैं? क्या वे हर चीज़ में दक्षता हासिल कर सकती हैं, हर चीज़ को समझ सकती हैं, और हर चीज़ को पूरा कर सकती हैं? वे ऐसा नहीं कर सकतीं। हालांकि, मनुष्यों में एक कमजोरी है। जैसे ही लोग किसी कौशल या पेशे को सीख लेते हैं, वे यह महसूस करने लगते हैं कि वे सक्षम हो गये हैं, वे रुतबे और हैसियत वाले लोग हैं, और वे पेशेवर हैं। इससे कोई फ़र्क नहीं पड़ता कि वे खुद को कितना 'सक्षम' समझते हैं, वे सभी अपने तुमको एक आकर्षक रूप में पेश करना चाहते हैं, अपने तुमको बड़े व्यक्तित्वों के छद्म वेश में छिपा लेते हैं, दिखने में पूर्ण और निष्कलंक लगते हैं, जिसमें एक भी दोष नहीं है; दूसरों की नज़रों में, वे महान, शक्तिशाली, पूरी तरह से सक्षम, और कुछ भी कर सकने वाला समझा जाना चाहते हैं। ... वे आम आदमी होना, सामान्य व्यक्ति होना, या केवल नश्वर जीव बनना नहीं चाहते। वे बस अतिमानव, या विशेष क्षमताओं या शक्तियों वाला व्यक्ति बनना चाहते हैं। यह बहुत बड़ी समस्या है! जहाँ तक कमजोरी, कमी, अज्ञानता, मूर्खता या सामान्य मानवता की समझ की कमी होने की बात है, वे इन्हें छिपा लेते हैं, ढक लेते हैं, दूसरे लोगों को उन्हें देखने नहीं देते, और फिर खुद को छद्म वेश में छिपाए रहते हैं। ... वे नहीं जानते कि वे स्वयं क्या हैं, न ही वे सामान्य मानवता को जीने का तरीका जानते हैं। उन्होंने एक बार भी व्यावहारिक मनुष्यों की तरह काम नहीं किया है। अपने व्यवहार में, अगर लोग इस तरह का मार्ग चुनते हैं—अपने पैर जमीन पर रखने के बजाय हमेशा अपना सिर आसमान में रखते हैं, हमेशा उड़ना चाहते हैं—तो फिर उनके सामने समस्याएँ आना निश्चित है। सच तो यह है कि अगर तुम ऐसा करते हो, तो फिर चाहे तुम जैसे भी परमेश्वर में विश्वास करते हो, तुम सत्य को नहीं समझोगे, न ही तुम सत्य को हासिल करने में सक्षम होगे, क्योंकि तुम्हारा प्रारंभिक बिंदु ही गलत है"("अंत के दिनों के मसीह की बातचीत के अभिलेख" में 'अपनी आस्था में सही पथ पर होने के लिए आवश्यक पाँच अवस्थाएँ')। इन्हें पढ़ना ऐसा था जैसे मैं परमेश्वर के रूबरू हूँ और वह मेरा न्याय कर रहा है। यह सचमुच पीड़ादायी और मुझे बेचैन कर देने वाला था, विशेषकर यह पढ़ना "अगर तुम ऐसा करते हो, तो फिर चाहे तुम जैसे भी परमेश्वर में विश्वास करते हो, तुम सत्य को नहीं समझोगे, न ही तुम सत्य को हासिल करने में सक्षम होगे, क्योंकि तुम्हारा प्रारंभिक बिंदु ही गलत है।" मुझे एहसास हुआ कि किसी व्यक्ति के कर्तव्य में, उसकी मंशा और उसके द्वारा अपनाया गया मार्ग कितने महत्वपूर्ण होते हैं, यही सीधे तौर पर निर्धारित करते हैं कि वह सत्य हासिल कर सकता है या नहीं। यदि हम अपने कर्तव्य में सत्य का पालन नहीं करते हैं, यदि हम परमेश्वर की इच्छा पर विचार नहीं करते हैं, बल्कि अपने रुतबे को बनाए रखते हैं, तो हम कितनी ही मेहनत क्यों न कर लें, हम कितने कष्ट क्यों न झेल लें और कोई भी कीमत क्यों न अदा करें—हम कभी भी परमेश्वर की स्वीकृति प्राप्त नहीं कर सकते, बल्कि हम परमेश्वर द्वारा अस्वीकृत और निंदित किए जाएँगे। परमेश्वर पवित्र है, वह हमारे दिलो-दिमाग की गहराई में झाँक सकता है। जब से मैं अगुआ बनी थी, मैं केवल लोगों के मन में अपनी छवि और रुतबे को लेकर ही विचार करती रहती थी। अपने अगुआ-पद को बचाए रखने के लिए, मैं हमेशा अपने दोषों और कमियों को छिपाए रहती थी, ताकि लोग मेरा सम्मान और मेरी सराहना करें। मेरे मन में परमेश्वर का आदेश नहीं था—मैं तो रुतबे के पीछे भाग रही थी, परमेश्वर के विरोध की राह पर चल रही थी। ऐसा करके मैं पवित्र आत्मा का कार्य कैसे प्राप्त कर सकती थी? उस समय मेरा अंधकारपूर्ण स्थिति में चले जाना, मुझ पर परमेश्वर के धार्मिक स्वभाव का आना था। अगर मैं अब भी प्रायश्चित न करती, तो निश्चित रूप से परमेश्वर मुझसे घृणा करता। मुझे उन मसीह-विरोधियों का ख्याल आया जिन्हें परमेश्वर के घर से निकाल दिया गया था। उनके पास रुतबा था, उन्हें हमेशा यही लगता था कि वे दूसरों जैसे नहीं हैं; वे रुतबे के लालची हो गए, वे अपने आप को ऊंचा उठाने लगे, दिखावा करने लगे, परमेश्वर के लोगों को खींच-खींचकर उससे दूर करने के लिए संघर्ष करने लगे। वे दुष्टता और परमेश्वर का विरोध करते थे। आखिरकार, उनका अंत यह हुआ कि उन्हें बहिष्कृत करके हटा दिया गया। इन चीज़ों का एहसास होने पर, मैंने विचार किया कि अगुआई का पद संभालने के समय से ही मैं किस तरह अपने रुतबे के कब्जे में हूँ। मैं कर्तव्यों को अलग-अलग वर्गों में देख रही हूँ, खुद को एक उपाधि देकर स्वयं को ऊपर उठा रही हूँ। मैंने सोचा था कि मुझे रुतबा मिल गया है, मैं लोगों की समस्याओं को सुलझाकर दिखावा करना चाहती थी ताकि वे मेरा सम्मान करें। मैं निर्लज्ज थी! यह सोचकर शर्मिंदगी से मेरा चेहरा जलने लगा; मुझे तुच्छ होने का एहसास हुआ, और यह महसूस हुआ कि इस तरह लोगों की नज़रों में अपने रुतबे को बचाना निश्चित रूप से रुतबे के लिए परमेश्वर से होड़ लगाना है। यह तो मसीह-विरोधी का मार्ग है। तब जाकर मुझे एहसास हुआ कि मैं कितनी खतरनाक स्थिति में फँस गयी हूँ, और अगर मैंने पश्चाताप नहीं किया, तो मुझे अंततः किसी मसीह-विरोधी की तरह ही दंडित किया जाएगा।

बाद में खोज और आत्म-चिंतन करते हुए मैंने परमेश्वर के वचनों का यह अंश पढ़ा : "जब तुम्हारे पास कोई ओहदा नहीं होता है, तो तुम अक्सर स्वयं का विश्लेषण कर सकते हो और स्वयं को जान सकते हो। दूसरे इससे लाभान्वित हो सकते हैं। जब तुम्हारे पास ओहदा हो, तो तुम फिर भी अक्सर स्वयं का विश्लेषण कर सकते हो और स्वयं को जान सकते हो, दूसरों को सत्य की वास्तविकता को समझने और तुम्हारे अनुभवों से परमेश्वर की इच्छा को समझने का अवसर दे सकते हो। लोग इससे भी लाभान्वित हो सकते हैं, क्या वे नहीं हो सकते? यदि तुम इसका अभ्यास करते हो, तो चाहे तुम्हारे पास ओहदा हो या न हो, दूसरों को इससे लाभ होगा ही। तो, ओहदे का तुम्हारे लिए क्या अर्थ है? यह वास्तव में, एक अधिक, अतिरिक्त चीज़ है, जैसे कपड़े का कोई टुकड़ा या टोपी; जब तक तुम इसे कोई बहुत बड़ी बात नहीं मानते, यह तुम्हें बाधित नहीं कर सकता। यदि तुम ओहदे का मोह रखते हो और इस पर विशेष ज़ोर देते हो, हमेशा इसे एक महत्व का मुद्दा मानते हो, तो यह तुम्हें अपने नियंत्रण में ले लेगा; उसके बाद, तुम अब स्वयं को जानना नहीं चाहोगे, और न ही तुम अपने आप को खुलकर प्रकट करने के लिए, या अपनी नेतृत्व की भूमिका को किनारे रखकर दूसरों के साथ बातचीत करने और अपना कर्तव्य निभाने के लिए, तैयार होगे। यह किस तरह की समस्या है? क्या तुमने स्वयं के लिए यह दर्जा नहीं अपना लिया है? और क्या तुम तब, बस उसी पद पर कब्ज़ा करना जारी नहीं रखते और इसे छोड़ देने के लिए अनिच्छुक नहीं होते हो, और यहाँ तक कि दूसरों के साथ अपने ओहदे की रक्षा करने के लिए स्पर्धा भी नहीं करते हो? क्या तुम सिर्फ खुद को सता नहीं रहे हो? यदि तुम खुद को हद से ज़्यादा सताते हो, तो तुम किसे दोष दोगे? जब तुम्हारे पास ओहदा हो, तब अगर तुम दूसरों पर रौब जमाने से इन्कार कर देते हो, बजाय इसके यदि तुम अपने कर्तव्यों को अच्छी तरह से करने पर ध्यान केंद्रित करते हो, जो कुछ भी करना चाहिए उसे करते हो और अपने सभी कर्तव्यों को पूरा करते हो, और यदि तुम स्वयं को एक साधारण भाई या बहन के रूप में देखते हो, तब क्या तुमने ओहदे के बंधन से मुक्ति प्राप्त न कर ली होगी?"("अंत के दिनों के मसीह की बातचीत के अभिलेख" में 'अपने भ्रष्ट स्वभाव का समाधान करने के लिए होना ही चाहिए अभ्यास का सुनिश्चित मार्ग')। परमेश्वर के वचनों ने मुझे अभ्यास करने और प्रवेश करने का मार्ग प्रदान किया। मेरा कोई रुतबा हो या न हो, मुझे अपना कर्तव्य ठीक से निभाना है, जो कुछ भी मैं समझती हूँ, उस पर मुझे संगति करनी है, और अगर ऐसी कोई समस्या आती है, जिसे मैं न समझ पाऊँ, तो उसे मिलकर दूर करने के लिए मुझे भाई-बहनों के साथ खुलकर संगति करनी चाहिए। मेरा कर्तव्य दूसरों से अलग था, लेकिन कोई किसी से छोटा-बड़ा नहीं था। मेरे अगुआ के रूप में सेवा करने का अर्थ यह बिल्कुल नहीं था कि मैं उनसे बेहतर थी या उनसे अधिक सक्षम थी। लेकिन मैं मूर्खों की तरह पेश आई, मेरे अंदर ज़रा-सी भी आत्म-जागरूकता नहीं थी। मेरे अंदर सभी प्रकार की कमियाँ भी थीं और मुझे भाई-बहनों की मदद की ज़रूरत थी, लेकिन उस स्थिति में भी मुझे लगता था कि मुझे उनसे बेहतर होना चाहिए। यह मेरा कितना बड़ा अहंकार और अज्ञान था! मुझे ऐसा लगा जैसे मेरा अपने आपको लज्जाजनक ढंग से ऊँचाई पर रखना हास्यास्पद है। इस स्थिति के माध्यम से मुझे उजागर करने के लिए मैंने दिल से परमेश्वर का धन्यवाद किया, जिसने मुझे यह बताया कि मैं गलत मार्ग पर जा रही हूँ। मैंने परमेश्वर से प्रार्थना की, "परमेश्वर, मुझे उजागर करने के लिए तेरा धन्यवाद, जिससे मैं देख पायी कि मैं रुतबे से कितनी चिपक गयी थी और तेरा विरोध करने के मार्ग पर चल रही थी। मैं गलत मार्ग पर चलते रहना नहीं चाहती। मैं पश्चाताप करना चाहती हूँ, रुतबे के विचार को मन से निकाल देना चाहती हूँ, अपने कर्तव्य के प्रति अपना दृष्टिकोण बदलना चाहती हूँ और सत्य के सिद्धांतों के अनुसार अपने कर्तव्य का निर्वहन करना चाहती हूँ।"

एक बार मैं एक समूह की सभा में गयी, जहाँ तीन ऐसे भाई-बहन थे जो मुझसे ज़्यादा समय से अपने कर्तव्य का निर्वहन करते रहे थे, उनमें से कुछ तो पहले अगुआ भी रह चुके थे। वे मेरे साथ सत्य पर संगति साझा कर चुके थे और समस्याएँ सुलझा चुके थे, इसलिए मैंने सभा में खुद को बँधा हुआ महसूस किया। मुझे लगा अगर मेरी संगति बहुत अच्छी नहीं रही और मैं उनकी समस्याएँ दूर नहीं कर पायी, तो उन्हें लगेगा कि मेरे अंदर सत्य की वास्तविकता का पूरी तरह से अभाव है और मैं अगुआ के लिए उपयुक्त नहीं हूँ। मैं उनसे यह नहीं पूछ पायी कि उनकी स्थिति क्या है, मुझे डर था कि वे ऐसा कुछ न कह दें जिससे मैं निपट न सकूँ। उस समय मुझे एहसास हुआ कि मैं अपने आपको और अपने रुतबे को फिर से बचाने की कोशिश कर रही हूँ, और इसलिए मैंने स्वयं का त्याग कर पाने के लिए प्रार्थना की। तब परमेश्वर के ये वचन दिमाग में आए : "जब तुम्हारे पास ओहदा हो, तब अगर तुम दूसरों पर रौब जमाने से इन्कार कर देते हो, बजाय इसके यदि तुम अपने कर्तव्यों को अच्छी तरह से करने पर ध्यान केंद्रित करते हो, जो कुछ भी करना चाहिए उसे करते हो और अपने सभी कर्तव्यों को पूरा करते हो, और यदि तुम स्वयं को एक साधारण भाई या बहन के रूप में देखते हो, तब क्या तुमने ओहदे के बंधन से मुक्ति प्राप्त न कर ली होगी?"("अंत के दिनों के मसीह की बातचीत के अभिलेख" में 'अपने भ्रष्ट स्वभाव का समाधान करने के लिए होना ही चाहिए अभ्यास का सुनिश्चित मार्ग')। मुझे पता था कि मुझे अपने अभ्यास को परमेश्वर की आवश्यकताओं के अनुरूप बनाना होगा, भले ही मेरी समझ उथली हो, लेकिन मैं परमेश्वर को समर्पित होने और अपनी क्षमता के अनुसार अपना कर्तव्य निभाने को तैयार थी। परमेश्वर के वचनों के मार्गदर्शन में, मुझे बड़ी राहत मिली और मैंने यह परवाह करनी छोड़ दी कि लोग मेरे बारे में क्या सोचते हैं। मैंने अपनी समझ के अनुसार संगति साझा करने का फैसला कर लिया। मेरी बातें सुनकर, भाई-बहनों ने मुझे हिकारत की नजर से नहीं देखा, बल्कि उन्होंने कहा कि उन्होंने मेरी संगति से कुछ हासिल किया है।

सभा में मैंने परमेश्वर के वचनों का एक अंश पढ़ा जो "व्यक्ति के आचरण का मार्गदर्शन करने वाले सिद्धांत" में दर्ज है। परमेश्वर के वचन कहते हैं, "व्यक्ति चाहे जो भी कर्तव्य करे, परमेश्वर को संतुष्ट करने और उसका अनुमोदन प्राप्त करने के लिए परिणाम प्राप्त करना और अपना कर्तव्य उपयुक्त रूप से निभाना परमेश्वर के कार्यों पर निर्भर करता है। अगर तुम अपनी जिम्मेदारियाँ निभाते हो, अगर तुम अपना कर्तव्य करते हो, किंतु परमेश्वर कार्य नहीं करता और तुम्हें यह नहीं बताता कि तुम्हें क्या करना है, तो तुम अपना मार्ग, अपनी दिशा या अपने लक्ष्य नहीं जान पाओगे। अंतत: इसका क्या परिणाम होता है? यह निष्फल श्रम होगा। इस प्रकार, अपना कर्तव्य उपयुक्त रूप से करना और परमेश्वर के घर के भीतर मजबूती से खड़े रह पाना, भाइयों और बहनों को सुशिक्षा उपलब्ध कराना और परमेश्वर का अनुमोदन प्राप्त करना पूरी तरह से परमेश्वर पर निर्भर करता है! लोग केवल वही चीजें कर सकते हैं, जिन्हें करने में वे व्यक्तिगत रूप से सक्षम होते हैं, जिन्हें उन्हें करना चाहिए और जो उनकी अंतर्निहित क्षमताओं के भीतर होती हैं—इससे ज्यादा कुछ नहीं। इसलिए, अंतत: तुम्हारे कर्तव्य से प्राप्त होने वाले परिणाम परमेश्वर के मार्गदर्शन से निर्धारित होते हैं; वे परमेश्वर द्वारा प्रदान किए गए मार्ग, लक्ष्यों, दिशा और सिद्धांतों द्वारा निर्धारित होते हैं" (अंत के दिनों के मसीह की बातचीत के अभिलेख)। परमेश्वर के वचनों को पढ़कर मेरा दिल रोशन हो गया। मैंने देखा कि परमेश्वर के घर का काम वास्तव में परमेश्वर द्वारा ही किया और कायम रखा जाता है, और इंसान के रूप में, हम यथासंभव अपना कर्तव्य निभाते हैं। लेकिन पवित्र आत्मा के कार्य के बिना, परमेश्वर के प्रबोधन और मार्गदर्शन के बिना, हम अपने कर्तव्य का निर्वहन नहीं कर पाएँगे, फिर चाहे हम कितनी भी मेहनत क्यों न करें। हमें अपने कर्तव्य में, यह समझना होगा कि परमेश्वर की क्या अपेक्षाएँ हैं, उसके लिए हमें अपने दिल में बोझ धारण करना होगा, सभी चीज़ों में सत्य की खोज और अभ्यास करना होगा और सिद्धांतों के अनुसार काम करना होगा। पवित्र आत्मा का कार्य प्राप्त करने और परमेश्वर की स्वीकृति पाने का यही एकमात्र तरीका है। एक अगुआ के रूप में मेरा एकमात्र कर्तव्य भा‌ई-बहनों के काम में आने वाली परेशानियों को और उनके जीवन-प्रवेश की कठिनाइयों को दूर करने के लिए सत्य पर संगति करना था। हालांकि कई बार मैं उनकी समस्या को उसी समय दूर नहीं कर पायी, लेकिन मैं उसे लिख लिया करती और फिर बाद में उसे दूर करने के लिए अधिक खोज करती थी। और इस तरह, मैं बहुत स्वाभाविक रूप से उनसे पूछ लेती थी कि उनकी स्थिति कैसी चल रही है और उन्हें अपने काम में क्या कठिनाइयाँ आ रही हैं। जब वे अपने काम को लेकर संगति साझा करते थे, तो मैं परमेश्वर के सामने अपने दिल को शांत रखकर, उस पर चिंतन-मनन करती थी। इस तरह मैं उनकी कमियों और दोषों का पता लगा लेती थी और उनकी समस्याओं को दूर करने और प्रवेश करने की खातिर मार्ग खोजने के लिए परमेश्वर के वचनों का उपयोग करती थी। मैं जानती थी कि यह पूरी तरह से परमेश्वर का मार्गदर्शन है। मैं रोमांचित थी, मुझे इस बात का अनुभव हुआ कि रुतबे से मुक्त होना कितनी स्वतंत्रता देता है। उस अनुभव ने मुझे व्यक्तिगत रूप से इस बात का एहसास कराया कि अपने कर्तव्य में अपना दृष्टिकोण सुधारने, परमेश्वर द्वारा आदेशित कार्य को करने में मन लगाने, अपने कर्तव्य का निर्वहन अच्छी तरह से करने और सर्वोत्तम परिणाम प्राप्त करने के लिए आत्मचिंतन और खोज करने से, अनजाने में ही, मैं रुतबे के बंधनों और बाध्यताओं से मुक्त हो गयी थी। मैं अगुआई भी कर सकती थी और परमेश्वर का आशीर्वाद भी प्राप्त कर सकती थी!

28. मैं अब ज़िम्मेदारी से नहीं डरती

चेंग न्यो, चीन

नवंबर 2020 में एक दिन, एक अगुआ ने हमारी टीम की सभा में भाग लिया और उसके खत्म होने के बाद कहा कि वह चाहता है कि हम एक समूह-अगुआ चुनें, जो हमारे संपादन-कार्य का प्रभार सँभाले। मुझे बड़ी हैरानी हुई जब मुझे सबसे अधिक वोट मिले। मैं एकदम स्तब्ध रह गई : मुझे टीम लीडर चुना गया है? मेरे पास शायद ही कोई जीवन-प्रवेश था और मुझमें सत्य की वास्तविकता की कमी थी। क्या मैं वास्तव में टीम की अगुआई करने का कर्तव्य निभा सकती हूँ? अगर हमारे काम में समस्याएँ आईं, तो क्या टीम के अगुआ से ज़िम्मेदारी लेने के लिए कहना स्वाभाविक नहीं होगा? अगर मैं उन्हें हल नहीं कर पाई और परिणामस्वरूप हमारा काम खराब हो गया तो क्या होगा? मैंने टीम के अगुआ के रूप में काम करने के अपने पिछले अनुभव के बारे में सोचा। मैंने सत्य को अमल में लाए बिना सिर्फ़ अपनी खाल बचाई थी। जब मैंने लोगों को कलीसिया का काम अस्त-व्यस्त और बाधित करते देखा, तो मैंने उनकी नाराज़गी के डर से इस पर तत्काल रोक नहीं लगाई। परिणामस्वरूप, कलीसिया के काम को नुकसान पहुँचा और मुझे बरखास्त कर दिया गया। मुझे लगा कि अगर मैंने इस बार अपना कर्तव्य ठीक से नहीं निभाया, बल्कि परमेश्वर के घर के कार्य और भाई-बहनों के जीवन-प्रवेश को बाधित किया, तो यह बुराई करने के समान होगा। बरखास्त होना ही मेरी एकमात्र चिंता नहीं होगी—मुझे हटाए जाने तक की भी संभावना हो सकती है। मैं ऐसा होते देखने के लिए तैयार नहीं थी और मुझे लगा कि मैं इसे नहीं सँभाल सकती। इसलिए मैंने अगुआ से कह दिया कि मेरे पास पर्याप्त जीवन-प्रवेश नहीं है और मैं दूसरों की समस्याएँ हल करने में असमर्थ हूँ, इसलिए मैं इस पद के लिए उपयुक्त नहीं हूँ। मैंने बहुत सारे बहाने बनाए। उसने मुझसे कहा कि मुझे यह कर्तव्य स्वीकार करना चाहिए और इसके प्रति समर्पित हो जाना चाहिए, लेकिन मैं इसे स्वीकार नहीं कर पा रही थी। मेरा मन आंदोलित था। तभी मैंने अचानक परमेश्वर के वचनों के इस अंश के बारे में सोचा : "तुम्हें समर्पित होना चाहिए और सक्रिय रूप से सहयोग करना चाहिए। यह तुम्हारा कर्तव्य और जिम्मेदारी है। आगे का मार्ग कैसा भी हो, तुम्हारा दिल आज्ञापालन करने वाला होना चाहिए। भीरुता, डर, चिंता, संदेह—इनमें से किसी भी रवैये के साथ तुम्हें अपना कर्तव्य नहीं निभाना चाहिए"("अंत के दिनों के मसीह की बातचीत के अभिलेख" में 'कर्तव्‍य का समुचित निर्वहन क्‍या है?')। जब मैंने इस पर विचार किया, तो मुझे शांति का एहसास होने लगा, और मैंने महसूस किया कि इस कर्तव्य का मेरे सामने रखा जाना, परमेश्वर के शासन और व्यवस्थाओं के कारण है। भले ही उस समय मैं परमेश्वर की इच्छा समझ नहीं पा रही थी, लेकिन मुझे यह समझ आ गया कि मुझे परमेश्वर को मेरी अगुआई करने देना है और समर्पण करना है।

इसके बाद, मैंने अपने आप को अपने कर्तव्य में सभी प्रकार की समस्याओं और कठिनाइयों का सामना करते हुए पाया और विशेष रूप से अपनी टीम के काम में कोई प्रगति नहीं देखी। मेरी चिंताएँ फिर से उभर आईं, कि अगर हमारा प्रदर्शन नहीं सुधरा, तो टीम की अगुआ होने के नाते मैं अपनी ज़िम्मेदारी से बच नहीं पाऊँगी। इस विचार ने मुझे बेचैनी की स्थिति में डाल दिया। एक शाम जब मैं अपने साथ सबसे करीबी रूप से काम करने वाली बहन के साथ हमारी स्थितियों के बारे में बात कर रही थी, तो मैं उस समय बहुत ही असहज महसूस करने लगी, जब उसने पिछली टीम-अगुआ के बारे में बताया, जिसे सत्य का अनुसरण न करने या बेहतर करने का प्रयास न करने पर बरखास्त कर दिया गया था। वह अपने पेशेवर कौशलों में कोई सुधार नहीं कर रही थी और कोई व्यावहारिक काम नहीं कर पा रही थी। मैं जानती थी कि मैं कई कठिनाइयों और समस्याओं का सामना कर रही टीम के लिए टीम-अगुआ के रूप में काम कर रही थी, इसलिए अगर मैं उनका समाधान नहीं कर सकी और कुछ व्यावहारिक काम नहीं कर पाई, तो क्या मुझे भी बरखास्तगी का सामना करना पड़ेगा? मैं वापस एक नियमित टीम-सदस्य होना चाहती थी, जिसके पास इतनी ज़्यादा ज़िम्मेदारी न हो। मैं सोच रही थी कि मैं फिलहाल यह काम कर लूँगी क्योंकि मैं अभी-अभी चुनी गई हूँ, फिर अगर मैं अक्षम रही, तो मुझे जल्द से जल्द शालीनतापूर्वक पद त्याग देना चाहिए, ताकि मैं ऐसी बुराई न करूँ जो कलीसिया के काम को बाधित कर सके और उसे नुकसान पहुँचा सके, और फिर बरखास्त न हो जाऊँ। अगर ऐसा हुआ, तो इसका मतलब यह भी हो सकता है कि मैं अपने अंतिम गंतव्य से चूक जाऊँ। मैंने खुद को अपना कर्तव्य अच्छी तरह से न करने से डरी होने और किसी भी समस्या की ज़िम्मेदारी लेने की स्थिति में फँसी हुई पाया। जब मेरे काम में कोई कठिनाई सामने आती, तो मैं इस बात से विशेष रूप से डर जाती कि मैं इसे सँभाल नहीं पाऊँगी—मैं लगातार दर्द और पीड़ा की दुनिया में जी रही थी।

फिर परमेश्वर के वचनों के इस अंश ने, जो मैंने एक दिन पढ़ा था और जिसमें एक मसीह-विरोधी के स्वभाव का सार प्रकट किया गया है, मुझे मेरी हालत के बारे में कुछ अंतर्दृष्टि दी : "जब तुम्हारे कर्तव्य में कोई सरल समायोजन किया जाए, तो जैसा तुमसे कहा जाए, वैसा करो, और अपनी क्षमता के अनुसार करो, और तुम चाहे जो भी करो, उसे जितना तुम्हारे सामर्थ्य में है, उतना अच्छा करो, अपने पूरे दिल से और अपनी पूरी ताकत से करो। परमेश्वर ने जो किया है, वह गलती से नहीं किया है। इतना सरल सत्य भी मसीह-विरोधियों के दिलों में नहीं है। उनके दिलों में क्या है? शक, संदेह, अवज्ञा, प्रलोभन...। इतना सरल मामला—फिर भी मसीह-विरोधी इसके बारे में भारी उपद्रव करते हैं, बार-बार इसके बारे में सोचते रहते हैं, यहाँ तक कि चैन से सो भी नहीं पाते। वे इस तरह क्यों सोचते हैं? एक सरल चीज़ के बारे में भी वे इतने जटिल तरीके से क्यों सोचते हैं? कारण आसान है, और केवल एक ही है : परमेश्वर के घर के स्वयं से संबंधित प्रत्येक कार्य या व्यवस्था में, वे उस चीज़ को अपने गंतव्य और आशीष प्राप्त करने की अपनी इच्छा से जोड़ने के लिए एक मजबूत गाँठ बाँध लेते हैं। इसीलिए वे सोचते हैं, 'मुझे सावधान रहना होगा; एक गलत कदम हर कदम को गलत कर देगा, और मुझे आशीष प्राप्त करने की अपनी इच्छा को अलविदा कहना पड़ सकता है—और यह मेरा अंत होगा। मैं लापरवाह नहीं हो सकता! परमेश्वर का घर, भाई और बहनें, ऊपरी अगुआ-गण, यहाँ तक कि परमेश्वर भी—ये सभी अविश्वसनीय हैं। मैं इनमें से किसी पर भरोसा नहीं रखता। सबसे अधिक विश्वसनीय और सबसे भरोसेमंद आदमी खुद है; अगर तुम अपने लिए योजनाएँ नहीं बनाओगे, तो और कौन तुम्हारा ध्यान रखेगा? तुम्हारी संभावनाओं पर, और तुम्हें आशीष मिलेंगे या नहीं, इस पर और कौन विचार करेगा? इसलिए मुझे अपने लिए योजनाएँ बनाने, और सावधानीपूर्वक तैयारी और गणनाएँ करने में बहुत मेहनत करनी पड़ेगी; मैं चूक नहीं कर सकता, और मैं ज़रा-भी ढीला नहीं पड़ सकता—वरना लोगों के लिए मुझे भ्रमित करना और मेरा फायदा उठाना आसान होगा'"("अंत के दिनों के मसीह की बातचीत के अभिलेख" में 'नायकों और कार्यकर्ताओं के लिए, एक मार्ग चुनना सर्वाधिक महत्वपूर्ण है (29)')। परमेश्वर के इन वचनों को पढ़ने के बाद ही मुझे समझ में आया कि अपने कर्तव्यों में बदलाव अनुभव करना पूरी तरह से सामान्य है, और मुझे इसे उचित रवैये के साथ लेना चाहिए। मुझे अपने काम में सुधार करने और अपनी ज़िम्मेदारियाँ पूरी करने की भरपूर कोशिश करनी चाहिए, और अगर मैं फिर भी अपने सर्वोत्तम प्रयास के बावजूद सफल नहीं हो पाई, तो मुझे अपनी बरखास्तगी खुशी से स्वीकार करनी होगी। कर्तव्य परमेश्वर के घर की ज़रूरतों के अनुसार और साथ ही दिया गया कर्तव्य निभाने की लोगों की व्यक्तिगत क्षमता के अनुसार बदले जाते हैं। इसका लोगों के परिणामों और गंतव्यों से कोई लेना-देना नहीं है। लेकिन मुझमें परमेश्वर के प्रति सच्चे विश्वास की कमी थी और मैं परमेश्वर के घर के भीतर लोगों के कर्तव्यों में पूरी तरह से उचित परिवर्तन को ठीक से समझ नहीं पाई थी। मेरा दृष्टिकोण विकृत था, क्योंकि मैं सोचती थी कि मेरा कर्तव्य मेरे गंतव्य, परिणाम और इसके साथ अटूट रूप से जुड़ा हुआ है, कि मुझे आशीष मिलेगा या नहीं। मैं हर चीज़ को लेकर अनुमान लगा रही थी, परमेश्वर के प्रति सतर्क थी, मुझे डर था कि अगर मैं अपना कर्तव्य अच्छी तरह से नहीं निभा पाई, तो उजागर कर दी जाऊँगी और हटा दी जाऊँगी, और तब मेरी कोई हैसियत या भविष्य नहीं रहेगा। मैं वास्तव में बहुत ज़्यादा सोच रही थी और बुराई में काफी फँसी हुई थी! मैं अपने हितों की रक्षा करने के लिए परमेश्वर के साथ चालाकी करने और खेल खेलने की कोशिश कर रही थी, और अपने कर्तव्य में अच्छा काम न कर पाने की स्थिति में हार मानने की योजना बना रही थी। मैं इस बारे में ज़रा-भी विचार नहीं कर रही थी कि वास्तव में अपना कर्तव्य अच्छी तरह से कैसे निभाऊँ, बल्कि मैं अपने भविष्य की संभावनाओं के बारे में विचार कर रही थी। परमेश्वर द्वारा मुझे एक टीम-अगुआ के रूप में कार्य करने के लिए उन्नत किया जाना, मुझे खुद को प्रशिक्षित करने का मौका दिया जाना था, ताकि मैं अपने काम और अपने जीवन-प्रवेश में कुछ प्रगति कर सकूँ। वह मेरे लिए परमेश्वर का प्यार था। लेकिन मैंने परमेश्वर के प्यार के बारे में अपने विचार को यह सोचकर विकृत कर लिया था कि मैं वास्तव में उजागर की जाने और हटाई जाने वाली हूँ। क्या यह परमेश्वर के खिलाफ ईशनिंदा नहीं थी? क्या मैं ठीक किसी मसीह-विरोधी का बुरा स्वभाव प्रकट नहीं कर रही थी?

मैंने उस समय जो कुछ भी प्रकट किया था, उस पर वापस सोचा : मैंने परमेश्वर को ज़रा-भी नहीं समझा था, बल्कि मैं सिर्फ़ अटकलों और सतर्कता से ग्रस्त थी। मैं अत्यधिक परेशान थी, और मैं यह सोचे बिना नहीं रह सकी कि मैं इस तरह की स्थिति में क्यों हूँ, वास्तव में समस्या की जड़ कहाँ है। बाद में मैंने मसीह-विरोधियों के स्वभाव को उजागर करने वाला परमेश्वर के वचनों का एक और अंश पढ़ा, जो वास्तव में मुझसे मेल खाता था : "मसीह-विरोधी यह नहीं मानते कि परमेश्वर के वचनों में सत्य है, और वे उसके स्वभाव, पहचान या सार पर विश्वास नहीं करते। अपने चारों ओर घटित होने वाली हर चीज़ का विश्लेषण और जाँच करने के लिए वे इन सबको मानवीय विचारों और मानवीय दृष्टिकोणों से देखते हैं, और मानवीय दृष्टिकोणों, मानवीय विचारों और मानवीय छल-कपट से ही वे लोगों के साथ व्यवहार करने के परमेश्वर के तरीके और उसके द्वारा लोगों में किए जाने वाले विभिन्न कार्य को भी देखते हैं। इससे भी बढ़कर, वे परमेश्वर के स्वभाव, पहचान और सार को देखने के लिए भी शैतान का तर्क और सोच लागू करते हुए मानवीय विचारों और मानवीय तरीकों का उपयोग करते हैं। जाहिर है, मसीह-विरोधी न केवल परमेश्वर के स्वभाव, पहचान और सार को स्वीकार नहीं करते या नहीं मानते, बल्कि परमेश्वर के स्वभाव, पहचान और सार के बारे में धारणाओं और अस्पष्ट, खोखले विचारों से भी भरे होते हैं। वे सिर्फ मानवीय समझ से भरे होते हैं; उनके पास लेशमात्र भी वास्तविक ज्ञान नहीं होता। इसके परिणामस्वरूप, अंत में, मसीह-विरोधी परमेश्वर के स्वभाव, पहचान और सार को कैसे परिभाषित करते हैं? क्या वे यह स्थापित कर सकते हैं कि परमेश्वर धार्मिक है और मनुष्य के लिए वह प्रेम है? निश्चित रूप से वे नहीं कर सकते। परमेश्वर की धार्मिकता और प्रेम की मसीह-विरोधियों की परिभाषा एक प्रश्नचिह्न है—संदिग्धता है। परमेश्वर का स्वभाव उसकी पहचान निर्धारित करता है, और वे उसके स्वभाव पर उपहासपूर्वक हँसते हैं और उसके प्रति संदेह, इनकार और आलोचना से भरे होते हैं, तो फिर उसकी पहचान का क्या? परमेश्वर का स्वभाव उसकी पहचान दर्शाता है; उसके प्रति उनके जैसा रुख, परमेश्वर की पहचान के बारे में उनका नजरिया स्वत: स्पष्ट है—प्रत्यक्ष इनकार। यह मसीह-विरोधियों का सार है"("अंत के दिनों के मसीह की बातचीत के अभिलेख" में 'नायकों और कार्यकर्ताओं के लिए, एक मार्ग चुनना सर्वाधिक महत्वपूर्ण है (26)')। परमेश्वर के वचन दिखाते हैं कि मसीह-विरोधी यह नहीं मानते कि परमेश्वर के वचन सत्य हैं, परमेश्वर के धार्मिक स्वभाव को तो वे बिलकुल भी स्वीकार नहीं करते। वे चीज़ों के बारे में अपनी राय परमेश्वर के वचनों के आधार पर नहीं बनाते, बल्कि हर चीज़ के बारे में मानवीय समझ और शैतान के तर्क के आधार पर सोचते हैं। मैंने देखा कि मैं भी उसी तरह का मसीह-विरोधी स्वभाव पाले हुई थी, कलीसिया द्वारा पदों के समायोजन या लोगों की बरखास्तगी या उन्हें हटाए जाने के संबंध में मुझे परमेश्वर के धार्मिक स्वभाव की कोई समझ नहीं थी। इसके बजाय, मैं इन समस्याओं को शैतानी तर्क के चश्मे से देख रही थी, जैसे कि "जो जितना बड़ा होता है वह उतना ही जोर से गिरता है," "कील जो सबसे बाहर निकली होती है वही हथौड़ी से ठोकी जाती है," और "शीर्ष पर वह अकेला होता है।" मैंने सोचा था कि अधिक हैसियत और ज़िम्मेदारी होने से मैं बहुत तेजी से उजागर हो जाऊँगी और फिर मुझे हटा दिया जाएगा। इसीलिए, हालाँकि मैंने बाहर से टीम-अगुआ के रूप में अपना पद स्वीकार कर लिया था, लेकिन मैंने परमेश्वर के खिलाफ सतर्कता बरती, मैं गलती करने की स्थिति में उजागर किए जाने और हटाए जाने और अंततः अपना अंतिम गंतव्य खो देने से डरती रही। मैं एक विश्वासी थी, जिसने परमेश्वर के वचनों को पढ़ा था, लेकिन चीज़ों के बारे में मेरा दृष्टिकोण बिल्कुल भी नहीं बदला था, और समस्याएँ सामने आने पर मैंने कभी सत्य की तलाश नहीं की या चीज़ों को परमेश्वर के वचनों के प्रकाश में नहीं देखा, बल्कि परमेश्वर के कार्य का आकलन शैतानी धारणाओं के आधार पर किया, परमेश्वर की कल्पना किसी तानाशाह के रूप में की, जो ज़रा-सी चूक होते ही मुझे उजागर कर देगा और हटा देगा, क्या ऐसा करके मैं परमेश्वर के धार्मिक स्वभाव को नकार नहीं रही थी? क्या मैं ईश-निंदा नहीं कर रही थी? सत्य यह है कि जब भी किसी को कलीसिया द्वारा बरखास्त किया जाता है या हटाया जाता है, तो वह सिद्धांत पर आधारित होता है। वह व्यक्ति की क्षमता के समग्र विचार पर और इस बात पर आधारित होता है कि वे अच्छी मानवता वाले हैं या बुरी मानवता वाले, वे सत्य का अनुसरण करते हैं या नहीं, और वे किस तरह के मार्ग पर हैं। वे अपने कभी-कभार के अपराधों या क्षणिक अभिव्यक्ति के आधार पर या अपनी ऊँची हैसियत की वजह से व्यक्ति के रूप में परिभाषित नहीं किए जाते, और बरखास्त या हटाए नहीं जाते। परमेश्वर का घर उन अगुआओं को अतिरिक्त मौके देगा, जो वास्तव में परमेश्वर के लिए खुद को खपाते हैं और अपराध करने के बावजूद सत्य का अनुसरण करते हैं। उनकी काट-छाँट की जाएगी और उनसे निपटा जाएगा, उन्हें याद दिलाया जाएगा और चेतावनी दी जाएगी, और जो कोई भी खुद को जानने में सक्षम है, जो कोई भी पश्चात्ताप करता है और रूपांतरित होता है, उसका उपयोग और विकास किया जाता रहेगा। कुछ झूठे अगुआ हैं जो व्यावहारिक कार्य नहीं करते, जो सुख-सुविधाओं के लालची हैं, अपने कर्तव्यों के प्रति लापरवाह हैं, और जो अगुआ के दायित्व सँभाले बिना अगुआ के पद पर बने रहते हैं। इस तरह के व्यक्ति बेशक उनके पद से बरखास्त कर दिए जाएँगे, लेकिन अगर वे हर तरह की बुराई करने वाले दुष्ट व्यक्ति नहीं हैं, तो उन्हें यों ही हटाया नहीं जाएगा, न ही कलीसिया से बाहर निकाला जाएगा। परमेश्वर का घर उन्हें पश्चात्ताप और आत्म-चिंतन का एक मौका देते हुए उनके लिए किसी दूसरे उपयुक्त कर्तव्य की व्यवस्था करेगा। कुछ ऐसे मसीह-विरोधी हैं, जो किसी भी सत्य को स्वीकार करने से इनकार करते हैं, जो केवल अपनी हैसियत और सामर्थ्य के लिए काम करते हैं, जो केवल कलीसिया पर नियंत्रण पाने के लिए सत्ता हथियाना चाहते हैं—केवल वे ही पूरी तरह से उजागर किए और हटाए जाते हैं, कलीसिया से स्थायी रूप से निष्कासित कर दिए जाते हैं। मैंने देखा कि परमेश्वर का घर लोगों के साथ पूरी तरह से निष्पक्ष और उचित तरीके से व्यवहार करता है, कि परमेश्वर के घर में सत्य का प्रभुत्व है। किसी भी अच्छे व्यक्ति पर कभी गलत आरोप नहीं लगाया जाएगा, और किसी भी बुरे व्यक्ति को आसानी से छोड़ा नहीं जाएगा। किसी को उजागर किया जाता है या नहीं और उसे हटाया जाता है या नहीं, इसका उसके पद से कोई लेना-देना नहीं है। वास्तव में मायने यह रखता है कि क्या वे सत्य को स्वीकार और उसका अनुसरण कर सकते हैं। सत्य का अनुसरण करने वाले लोग जब कोई महत्वपूर्ण कर्तव्य का भार लेते हैं, जब वे अधिक ज़िम्मेदारी उठाते हैं, तो वे खुद को विकसित करने के अधिक अवसर पाते हैं और परमेश्वर द्वारा पूर्ण किए जाने के अधिक योग्य होते हैं। लेकिन जो लोग सत्य का अनुसरण नहीं करते, जो अपने कर्तव्य में सिद्धांतों की तलाश नहीं करते और न्याय किए जाने, ताड़ना दिए जाने, काट-छाँट किए जाने और निपटे जाने से इनकार करते हैं, जिनके भ्रष्ट स्वभाव ज़रा-भी नहीं बदलते, तो चाहे उनकी हैसियत कुछ भी क्यों न हो, अंतत: उन्हें हटा दिया जाएगा। इस पर और अधिक विचार करते हुए मैंने महसूस किया कि जब पहले मुझे टीम-अगुआ के रूप में मेरे पद से बरखास्त कर दिया गया था, तो उसका कारण यह था कि मैं प्रकृति से स्वार्थी और नीच थी और सत्य को बिलकुल भी अमल में नहीं लाती थी। मैं कलीसिया के काम में बाधा बनी हुई थी। वह परमेश्वर का धार्मिक स्वभाव था जो मुझ पर आया था, और परमेश्वर मुझे पश्चात्ताप करने और बदलने का मौका दे रहा था। लेकिन इसके बजाय मैंने सिर्फ़ एक अविश्वासी की तरह काम किया, मेरा परमेश्वर के उद्धार में कोई विश्वास नहीं रखा और मैं उसे गलत समझती रही। तभी मैंने अंतत: महसूस किया कि "जो जितना बड़ा होता है वह उतना ही जोर से गिरता है" के शैतानी दर्शन ने मुझे कितने भीषण तरीके से नुकसान पहुँचाया था। मैं न केवल परमेश्वर के प्रति गलतफहमियों और सतर्कता से ग्रस्त हो गई थी, बल्कि मैं अधिकाधिक चालाक और दुष्ट बन गई थी। मुझे पता था कि मैं उस तरह शैतानी तर्क और कानूनों से जीना जारी नहीं रख सकती थी, बल्कि मुझे परमेश्वर के वचनों के आधार पर चीज़ों को देखना और समझना था। टीम-अगुआ होने के इस कर्तव्य को प्राप्त करना परमेश्वर द्वारा उन्नत किया जाना था, और यह परमेश्वर मुझे सीखने का मौका दे रहा था। मुझे इस अवसर को सँजोने की जरूरत थी। मैं अतीत में अपने कर्तव्य में एक अवरोधक थी, लेकिन इस बार मैं जानती थी कि अपनी अतीत की असफलताओं की भरपाई के लिए मुझे अपने कर्तव्य में एक कीमत चुकानी होगी, सत्य के सिद्धांतों की अधिक तलाश करनी होगी, और अपना कर्तव्य अच्छे से निभाने के लिए अपना सब-कुछ इसमें लगा देना होगा।

इन बातों को समझना वास्तव में मेरे लिए भी मुक्त होना रहा है। अब जब मैं अतीत के बारे में सोचती हूँ कि कैसे मैंने परमेश्वर को गलत समझा और उससे सतर्कता बरती, तो मैंने महसूस किया है कि मैं कितनी विवेकहीन थी, कितनी मूर्ख और अंधी थी, मुझे परमेश्वर की कोई समझ नहीं थी। मैंने अपने दिल के भीतर परमेश्वर से मौन प्रार्थना की है, "हे परमेश्वर, धन्यवाद तुम्हारे मार्गदर्शन के लिए, मुझे मेरी कुरूपता देखने देने के लिए, और मुझे यह दिखाने के लिए कि इन शैतानी धारणाओं ने तुम्हारे और मेरे बीच कितना बड़ा अवरोध पैदा कर दिया था। चीज़ों को गलत समझते और सतर्क रहते हुए, मैं संवेदनहीन और अनभिज्ञ रही हूँ, और मैं इस बात से पूर्णत: बेखबर थी कि तुमने कैसा महसूस किया। मैं बहुत विद्रोही रही हूँ और तुम्हारे सामने पूरी तरह से पछतावा कर रही हूँ।"

एक दिन मैंने एक लेख पढ़ा, जिसमें लेखक ने पूरी तरह से मेरी स्थिति व्यक्त की थी, और परमेश्वर के कुछ वचन उद्धृत किए थे, जिन्होंने मुझे अभ्यास का मार्ग प्रदान किया : "मनुष्य द्वारा अपना कर्तव्य निभाना वास्तव में उस सबकी सिद्धि है, जो मनुष्य के भीतर अंतर्निहित है, अर्थात् जो मनुष्य के लिए संभव है। इसके बाद उसका कर्तव्य पूरा हो जाता है। मनुष्य की सेवा के दौरान उसके दोष उसके क्रमिक अनुभव और न्याय से गुज़रने की प्रक्रिया के माध्यम से धीरे-धीरे कम होते जाते हैं; वे मनुष्य के कर्तव्य में बाधा या विपरीत प्रभाव नहीं डालते। वे लोग, जो इस डर से सेवा करना बंद कर देते हैं या हार मानकर पीछे हट जाते हैं कि उनकी सेवा में कमियाँ हो सकती हैं, वे सबसे ज्यादा कायर होते हैं। ... मनुष्य के कर्तव्य और वह धन्य है या शापित, इनके बीच कोई सह-संबंध नहीं है। कर्तव्य वह है, जो मनुष्य के लिए पूरा करना आवश्यक है; यह उसकी स्वर्ग द्वारा प्रेषित वृत्ति है, जो प्रतिफल, स्थितियों या कारणों पर निर्भर नहीं होनी चाहिए। केवल तभी कहा जा सकता है कि वह अपना कर्तव्य पूरा कर रहा है। धन्य होना उसे कहते हैं, जब कोई पूर्ण बनाया जाता है और न्याय का अनुभव करने के बाद वह परमेश्वर के आशीषों का आनंद लेता है। शापित होना उसे कहते हैं, जब ताड़ना और न्याय का अनुभव करने के बाद भी लोगों का स्वभाव नहीं बदलता, ऐसा तब होता है जब उन्हें पूर्ण बनाए जाने का अनुभव नहीं होता, बल्कि उन्हें दंडित किया जाता है। लेकिन इस बात पर ध्यान दिए बिना कि उन्हें धन्य किया जाता है या शापित, सृजित प्राणियों को अपना कर्तव्य पूरा करना चाहिए; वह करते हुए, जो उन्हें करना ही चाहिए, और वह करते हुए, जिसे करने में वे सक्षम हैं। यह न्यूनतम है, जो व्यक्ति को करना चाहिए, ऐसे व्यक्ति को, जो परमेश्वर की खोज करता है। तुम्हें अपना कर्तव्य केवल धन्य होने के लिए नहीं करना चाहिए, और तुम्हें शापित होने के भय से अपना कार्य करने से इनकार भी नहीं करना चाहिए। मैं तुम लोगों को यह बात बता दूँ : मनुष्य द्वारा अपने कर्तव्य का निर्वाह ऐसी चीज़ है, जो उसे करनी ही चाहिए, और यदि वह अपना कर्तव्य करने में अक्षम है, तो यह उसकी विद्रोहशीलता है" (वचन, खंड 1, परमेश्वर का प्रकटन और कार्य, देहधारी परमेश्वर की सेवकाई और मनुष्य के कर्तव्य के बीच अंतर)। जब मैंने इस पर विचार किया, तो मुझे परमेश्वर की इच्छा समझ में आई। परमेश्वर मानवजाति से बहुत अधिक की अपेक्षा नहीं करता। वह बस यह चाहता है कि हम सत्य का अनुसरण करें, हम जो कुछ भी समझ सकते हैं, जो कुछ भी पूरा कर सकते हैं उसे अमल में लाने के लिए सब-कुछ करें, काम को जैसे-तैसे न निपटाएँ, अस्थिर और धोखेबाज़ न बनें, बल्कि इसमें, अपना सब-कुछ झोंक दें और परमेश्वर हमसे जो कहता है उसे करें। भले ही हम इस प्रक्रिया में कुछ विफलताओं और चूकों का अनुभव करें, लेकिन अगर हम सत्य स्वीकार कर सकते हैं, और अपनी काट-छाँट और निपटारे को मंजूर कर सकते हैं, तो ये समस्याएँ हल की जा सकती हैं। हम प्रगति और परिवर्तन देख सकते हैं। उस आदेश को प्राप्त करने के बाद से मुझमें स्वीकृति और समर्पण के दृष्टिकोण की कमी रही थी। मुझे डर था कि ज़रा-सी भी चूक होने पर, किसी भी उल्लंघन से, मुझे हटा दिया जाएगा, कि मैं अपना परिणाम और अंतिम गंतव्य खो दूँगी। मैंने देखा कि मुझे वास्तव में सत्य की कोई समझ नहीं थी, और कि मैं सच में परमेश्वर के कार्य को नहीं समझती। मैंने विशेष रूप से देखा कि परमेश्वर पर विश्वास करने और अपना कर्तव्य पूरा करने के उन सभी वर्षों में, मैंने जो किया वह परमेश्वर को संतुष्ट करने के लिए नहीं था, बल्कि यह सिर्फ अपने भविष्य और गंतव्य के लिए प्रयास करना था। मैं बहुत स्वार्थी और चालाक थी! कर्तव्य परमेश्वर की ओर से एक आज्ञा है, और यह एक ज़िम्मेदारी है जिसे प्रत्येक सृजित प्राणी को पूरा करना है। इससे कोई फर्क नहीं पड़ता कि हम अंत में धन्य होते हैं या शापित—हम सभी को अपना कर्तव्य पूरा करना है। मैं सिर्फ़ इसलिए अपना कर्तव्य करने से इनकार नहीं कर सकती कि मैं बुराई करने से डरती हूँ। जीवन में मेरे नगण्य प्रवेश और मुझमें सत्य की वास्तविकता की कमी होने के बावजूद परमेश्वर ने मुझे टीम-अगुआ के रूप में सेवा करने के लिए उन्नत किया। ऐसा इसलिए नहीं है कि मैं अब इस पद के लायक हूँ, लेकिन इस उम्मीद में है कि इस कर्तव्य को करने के दौरान मैं सत्य का अनुसरण करने में सक्षम हो पाऊँगी, न्याय किए जाने, ताड़ना दिए जाने, काट-छाँट किए जाने और निपटे जाने को स्वीकार कर पाऊँगी, और अपनी व्यक्तिगत कमियों को सुधारना जारी रखूँगी। फिर इसकी उम्मीद हो कि, अंत में मैं इस कर्तव्य को यथेष्ट रूप से पूरा कर सकूँगी। जब मैंने परमेश्वर की इच्छा समझ ली, तो मुझे अपने कर्तव्य में उत्पन्न समस्याओं और कठिनाइयों का सामना करने में अधिक आत्मविश्वास प्राप्त हुआ, और मैंने उस कर्तव्य को करने के माध्यम से परमेश्वर को संतुष्ट करने का संकल्प प्राप्त किया।

इसके बाद मैंने परमेश्वर के वचनों में यह पढ़ा : "ईमानदार व्यक्ति की अभिव्यक्तियाँ क्या होती हैं? इस विषय की मूल बात है सब चीज़ों में सत्य का पालन करना। यदि तुम यह कहते हो कि तुम ईमानदार हो, लेकिन तुम परमेश्वर के उपदेशों को हमेशा अपने दिमाग़ के कोने में रखते हो और वही करते हो जो तुम चाहते हो, तो क्या यह एक ईमानदार व्यक्ति की अभिव्यक्ति है? तुम कहते हो, 'मेरी क्षमता कम है, लेकिन दिल से ईमानदार हूँ।' लेकिन, जब तुम्हें कोई कर्तव्य पूरा करने के लिए दिया जाता है, तो तुम पीड़ा सहने से या इस बात से डरते हो कि अगर तुमने इसे अच्छी तरह से पूरा नहीं किया तो तुम्हें इसकी ज़िम्मेदारी लेनी होगी, इसलिये तुम इससे बचने के लिये बहाने बनाते हो और उसे पूरा करवाने के लिए दूसरों के नाम सुझाते हो। क्या यह एक ईमानदार व्यक्ति की अभिव्यक्ति है? बिल्कुल भी ऐसा नहीं है। तो फिर, एक ईमानदार व्यक्ति को कैसे व्यवहार करना चाहिये? उन्हें अपने कर्तव्यों को स्वीकार करना चाहिये और उसका पालन करना चाहिये, और फिर अपनी सर्वोत्तम क्षमता के अनुसार उसे पूरा करने में पूरी तरह से समर्पित होना चाहिये, परमेश्वर की इच्छा को पूरा करने का प्रयास करना चाहिये। यह कई तरीकों से व्यक्त क्या जाता है। एक तरीका यह है कि तुम्हें अपने कर्तव्य को ईमानदारी से स्वीकार करना चाहिये, तुम्हें किसी और चीज़ के बारे में नहीं सोचना चाहिये, और अधूरे मन से इसके लिए तैयार नहीं होना चाहिये। अपने खुद लाभ के लिये जाल न बिछाओ। यह ईमानदारी की अभिव्यक्ति है। दूसरा तरीका है इसमें पूरी जी-जान लगा देना। तुम कहते हो, 'यह वो सब कुछ है जो मैं कर सकता हूँ; मैं सब लगा दूंगा, और सब पूरी तरह से परमेश्वर को समर्पित कर दूंगा।' क्या यह ईमानदारी की अभिव्यक्ति नहीं है? तुम अपना सब कुछ और जो कुछ भी तुम कर सकते हो, उसे समर्पित कर देते हो—यह ईमानदारी की एक अभिव्यक्ति है। यदि तुम अपना सब कुछ समर्पित करने को इच्छुक नहीं हो, यदि तुम इसे छिपा कर, बचा कर रखते हो, तो तुम अपने कामों में फिसड्डी हो, अपने कर्तव्यों से बचते हो और उन्हें किसी और से इसलिए करवाते हो क्योंकि तुम अच्छा काम न कर पाने के परिणामों को भुगतने से डरते हो, तो क्या यह ईमानदार होना है? नहीं, यह नहीं है। इसलिए, ईमानदार व्यक्ति होना केवल एक इच्छा रखना ही नहीं है। यदि तुम इसे तब अभ्यास में नहीं लाते, जब तुम्हारे साथ कोई बात हो जाये तो फिर तुम एक ईमानदार व्यक्ति नहीं हो। जब तुम्हारे सामने समस्याएं आएं तो तुम्हें सत्य का पालन करना चाहिए और व्यावहारिक अभिव्यक्ति रखनी चाहिए। यह ईमानदार व्यक्ति होने का एकमात्र तरीका है, और यही एक ईमानदार हृदय की अभिव्यक्तियां हैं"("अंत के दिनों के मसीह की बातचीत के अभिलेख" में 'केवल ईमानदार व्यक्ति बनकर ही कोई वास्तव में ख़ुश हो सकता है')। परमेश्वर उन लोगों को पसंद करता है जो ईमानदार हैं, और जो ईमानदार होते हैं, वे आशीषों को लेकर बेचैन नहीं होते। वे ज़िम्मेदारी लेने से नहीं डरते, बल्कि परमेश्‍वर को संतुष्ट करने के लिए दिलोजान से अपना कर्तव्य अच्छी तरह निभाने की कोशिश करते हैं। जो कुछ भी वे कर सकते हैं, उसमें वे अपना सब-कुछ झोंक देते हैं। इस बारे में सोचकर मैं वाकई शर्मिंदा हो गई। मैं हमेशा इस बारे में बात करती थी कि किस तरह मैं परमेश्वर को संतुष्ट करना चाहती हूँ, लेकिन जब मेरे लिए वास्तव में एक आदेश को स्वीकार करने, किसी चीज़ में वास्तव में अपना दिल लगाने का समय आया, तो मैं कपटी हो गई और उससे बाहर निकलने की इच्छा करने लगी। तब मुझे एहसास हुआ कि मैं बस कुछ अच्छी लगने वाली बातें कह रही थी, लेकिन वास्तव में मैं परमेश्वर को मूर्ख बनाने की कोशिश कर रही थी, और दिल से मैं पूरी तरह से बेईमान थी। जब मुझे यह एहसास हुआ, तो मैं जान गई कि मैं इस मार्ग पर चलती नहीं रह सकती। भले ही मुझमें बहुत सारी समस्याएँ और कमियाँ थीं, फिर भी मुझे परमेश्वर की आवश्यकताओं के अनुसार एक ईमानदार व्यक्ति होने का अभ्यास करना था। मुझे अपना दिल परमेश्वर को देना था और अपने पैर मजबूती से ज़मीन पर जमाए रखते हुए अपनी पूरी क्षमता के साथ अपना कर्तव्य निभाना था। और चीज़ें चाहे जो भी रूप लें, मैं परमेश्वर के आयोजनों और व्यवस्थाओं का पालन करने के लिए तैयार थी। इसके बाद मुझे बहुत ज़्यादा सुकून मिला। जब मैंने अपने कर्तव्य में कठिनाइयों का सामना किया, तो मैंने उन्हें खोजने और हल करने के लिए परमेश्वर से प्रार्थना की, और जब मैं भ्रमित हुई, तो मैंने सत्य के सिद्धांतों की तलाश करते हुए भाई-बहनों के साथ चीज़ों की छानबीन की। मैंने पाया कि धीरे-धीरे मैं कई समस्याओं और कठिनाइयों को हल करने में सक्षम हो गई थी।

इस अनुभव ने मुझे दिखाया है कि परमेश्वर का न्याय और ताड़ना किस तरह वास्तव में मानवजाति के लिए उसका प्यार और उद्धार हैं। ज़िम्मेदारी लेने का मेरा डर दूर हो गया है और मैं अब उतनी रक्षात्मक या गलतफहमियों के प्रति उन्मुख नहीं हूँ। भले ही मुझमें अभी भी बहुत सारे भ्रष्ट स्वभाव हैं, लेकिन मैं परमेश्वर द्वारा न्याय किए जाने, ताड़ना दिए जाने, काट-छाँट किए जाने और निपटे जाने के लिए तैयार हूँ, और स्वच्छ तथा रूपांतरित किए जाने की इच्छुक हूँ। मैं परमेश्वर को धन्यवाद देती हूँ!

29. एक अफसर का प्रायश्चित

झेनशिन, चीन

सर्वशक्तिमान परमेश्वर कहते हैं, "संसार की सृष्टि से अब तक परमेश्वर ने जो कुछ अपने कार्य में किया है, वह प्रेम ही है, जिसमें मनुष्य के लिए कोई घृणा नहीं है। यहाँ तक कि जो ताड़ना और न्याय तुमने देखे हैं, वे भी प्रेम ही हैं, अधिक सच्चा और अधिक वास्तविक प्रेम, ऐसा प्रेम जो लोगों को मानव-जीवन के सही मार्ग पर ले जाता है। ... जो समस्त कार्य वह कर चुका है, उसका उद्देश्य लोगों को मानव-जीवन के सही मार्ग पर ले जाना है, ताकि वे सामान्य लोगों की तरह जी सकें, क्योंकि लोग नहीं जानते कि कैसे जीएँ, और बिना मार्गदर्शन के तुम केवल खोखला जीवन जियोगे; तुम्हारा जीवन मूल्यहीन और निरर्थक होगा, और तुम एक सामान्य व्यक्ति बनने में बिलकुल असमर्थ रहोगे। यह मनुष्य को जीते जाने का गहनतम अर्थ है" (वचन, खंड 1, परमेश्वर का प्रकटन और कार्य, विजय के कार्य की आंतरिक सच्चाई (4))। मेरे लिए परमेश्वर के ये वचन बहुत ही प्रेरक हैं, मैं सचमुच परमेश्वर द्वारा अपने उद्धार के प्रति बहुत ही कृतज्ञ हूँ।

मैं गाँव में पैदा हुआ था। मेरे माँ-बाप ईमानदार और मेहनती किसान थे। गाँववाले हमारी गरीबी का मज़ाक उड़ाते थे और हमें परेशान करते थे। मैंने सोचा, "एक दिन मैं इन्हें दिखा दूँगा। यही लोग मेरी इज़्ज़त करेंगे।" लड़कपन में ही मैं सेना में भर्ती हो गया। कोई काम कितना भी गंदा या थका देने वाला क्यों न हो, मैं कर लेता था, ताकि मुझे तरक्की मिल जाए। लेकिन बरसों तक मैं छोटे-मोटे काम ही करता रहा। फिर मुझे एहसास हुआ, अच्छा मूल्यांकन और तरक्की मेहनत से नहीं, मुट्ठी गर्म करने से मिलती है। हालाँकि ऐसा करना मुझे पसंद नहीं था, लेकिन मुझे तरक्की चाहिए थी। इसलिए मैंने दिल को मज़बूत कर अपनी सारी बचत से अपने वरिष्ठों को रिश्वत दी। और जल्दी ही मुझे सैन्य अकादमी के लिए "योग्य" मान लिया गया। अपनी यूनिट में तरक्की के बाद, मुझे खानसामा के तौर पर काम करने के लिए भेज दिया गया, क्योंकि रिश्वत देने के लिए अब मेरे पास और पैसे नहीं थे। मैं अच्छी तरह जानता था कि "उपहार देने वालों के लिए अधिकारी चीजों को मुश्किल नहीं बनाते हैं," और "खुशामदी और चापलूसी के बिना कोई कुछ भी हासिल नहीं कर पाता है," अगर आगे बढ़ना है, तो मुझे रिश्वत के पैसे का इंतज़ाम करने के लिए जो बन पड़े करना होगा, वरना मैं अपनी सारी योग्यता के बावजूद कहीं नहीं पहुँच पाऊँगा। मैं आगे बढ़ना चाहता था, इसलिए पैसे के लिए जो काम मिला, मैंने किया, अपने वरिष्ठों को खुश करने के लिए मैंने उन्हें उनकी मनपसंद चीज़ें दीं। मुझे पता था कि मैं गैर-कानूनी काम कर रहा हूँ, इसलिए मुझे पकड़े जाने और जेल जाने का डर भी था। हर वक्त मेरा कलेजा मुँह को आया रहता था, लेकिन अधिकारी बनने की धुन में सबकुछ करता रहा। थोड़े समय के बाद, मुझे बटालियन कमांडर बना दिया गया। जब कभी मैं घर जाता, तो गाँववाले मुझे घेर कर मेरी चापलूसी और खुशामद करने लगते। इससे मेरा अहंकार तेज़ी से बढ़ने लगा, मेरी महत्वाकांक्षाएँ और ख्वाहिशें भी परवान चढने लगीं। जैसा कि कहते हैं : "एक व्यक्ति अधिकारी बेहतरीन भोजन और कपड़ों के लिए बनता है," और "जब आपके पास सामर्थ्य हो तो इसका उपयोग करें, क्योंकि इसके जाने के बाद, आप इसका उपयोग नहीं कर सकते हैं," मैं एक अधिकारी होने के विशेषाधिकार का मज़ा लेने लगा, जो चाहता मुफ्त में मिल जाता था। अगर मुझसे किसी को कुछ चाहिए होता, तो उसे या तो मुझे दावत देनी होती या रिश्वत। मैंने कमांडर और राजनैतिक कमिसार के पसंदीदा के रूप में भी अपनी स्थिति का इस्तेमाल करता। ताकि मेरे मातहत मुझे कुछ न कुछ देते रहें। मैं एक सामान्य किसान के बेटे से एक लालची, धूर्त और कपटी इंसान बन गया।

मैं न केवल अपनी नौकरी में एक अत्याचारी की तरह काम कर रहा था बल्कि घर में अपनी पत्नी के साथ भी बदसलूकी कर रहा था। मैंने बेमतलब ही उस पर ये इल्ज़ाम लगाया कि उसके विवाहेतर संबंध हैं, जिससे हमारे बीच मनमुटाव और बढ़ गया। आखिरकार, जब उससे बर्दाश्त नहीं हुआ, तो उसने तलाक की माँग की। मेरा खुशहाल परिवार टूटने के कगार पर था, और इसका खमियाज़ा मेरे बेटे को भी भुगतना पड़ता। मेरी हालत खराब थी, मैं अपने जीवन के बारे में सोचता रहा : बचपन से ही मैंने अलग दिखने की, दूसरों से बेहतर होने की ठानी थी। हम पति-पत्नी दोनों का कैरियर अच्छा चल रहा था और हम एक सुखी जीवन जी रहे थे। हर कोई हमारी प्रशंसा करता था, तो मुझे खुशहाल और संतुष्ट होना चाहिए था। लेकिन फिर भी मुझमें एक खोखलेपन और पीड़ा का एहसास क्यों था? क्या मैं ऐसा ही जीवन चाहता था? वास्तव में, हमें कैसे जीना चाहिए? मैं भ्रमित और खोया-सा था, लेकिन कोई उत्तर नहीं खोज पाया। आगे चलकर, मेरी पत्नी ने सर्वशक्तिमान परमेश्वर के राज्य-सुसमाचार को स्वीकार कर लिया और वो भाई-बहनों के साथ मिलकर हर वक्त संगति करती थी। जल्दी ही वो आशावादी बन गयी। अब वो मेरे साथ बहस नहीं करती थी, उसने तलाक की चर्चा भी बंद कर दी। पत्नी में आए बदलाव को देखकर, मुझे लगा परमेश्वर में आस्था रखना बड़ी अच्छी बात होगी। सर्वशक्तिमान परमेश्वर के वचनों को पढ़कर मेरे अंदर भी उसके प्रति आस्था जाग उठी।

मैं कलीसियाई जीवन जीने लगा, मैंने जाना कि सर्वशक्तिमान परमेश्वर की कलीसिया पूरी तरह दुनिया से अलग है। भाई-बहन परमेश्वर के वचन पढ़ते हैं और सत्य पर संगति करते हैं। वे परमेश्वर के वचनों और सत्य के अनुसार आचरण करने का प्रयास करते हैं, ईमानदार, खुलेमन के और निष्ठावान बनना चाहते हैं। मुझे लगा जैसे मैं किसी पवित्र स्थान पर आ गया हूँ, मुझे एक ऐसी आज़ादी और मुक्ति का एहसास हुआ जैसा मैंने पहले कभी महसूस नहीं किया था। सभाओं में शामिल होकर और परमेश्वर के वचन पढ़कर, मैंने जाना कि परमेश्वर पवित्र और धार्मिक है, उसे इंसान की मलिनता और भ्रष्टता से सबसे अधिक नफरत है। सेना में रहकर, मुझे बहुत-सी बुरी आदतें पड़ गयी थीं, अगर मैंने प्रायश्चित नहीं किया, तो परमेश्वर मुझसे घृणा करेगा और मुझे हटा देगा। तब मैंने परमेश्वर के ये वचन पढ़े : "ऐसी गन्दी जगह में जन्म लेकर, मनुष्य समाज के द्वारा बुरी तरह संक्रमित किया गया है, वह सामंती नैतिकता से प्रभावित किया गया है, और उसे 'उच्च शिक्षा के संस्थानों' में सिखाया गया है। पिछड़ी सोच, भ्रष्ट नैतिकता, जीवन पर मतलबी दृष्टिकोण, जीने के लिए तिरस्कार-योग्य दर्शन, बिल्कुल बेकार अस्तित्व, पतित जीवन शैली और रिवाज—इन सभी चीज़ों ने मनुष्य के हृदय में गंभीर रूप से घुसपैठ कर ली है, और उसकी अंतरात्मा को बुरी तरह खोखला कर दिया है और उस पर गंभीर प्रहार किया है। फलस्वरूप, मनुष्य परमेश्वर से और अधिक दूर हो गया है, और परमेश्वर का और अधिक विरोधी हो गया है। दिन-प्रतिदिन मनुष्य का स्वभाव और अधिक शातिर बन रहा है, और एक भी व्यक्ति ऐसा नहीं है जो स्वेच्छा से परमेश्वर के लिए कुछ भी त्याग करे, एक भी व्यक्ति नहीं जो स्वेच्छा से परमेश्वर की आज्ञा का पालन करे, इसके अलावा, न ही एक भी व्यक्ति ऐसा है जो स्वेच्छा से परमेश्वर के प्रकटन की खोज करे। इसकी बजाय, इंसान शैतान की प्रभुता में रहकर, कीचड़ की धरती पर बस सुख-सुविधा में लगा रहता है और खुद को देह के भ्रष्टाचार को सौंप देता है" (वचन, खंड 1, परमेश्वर का प्रकटन और कार्य, अपरिवर्तित स्वभाव होना परमेश्वर के साथ शत्रुता रखना है)। इन्हें पढ़कर मुझे पता चला कि मैं इतनी बुरी तरह से भ्रष्ट क्यों हूँ। मैंने अपने सेना में काम करने के दिनों की याद की। मैंने आगे बढ़ने के लिए दुनिया के अलिखित नियमों को अपनाया, और बुरे काम करके हराम की दौलत कमाई। मैं बेहद भ्रष्ट और नीच बन गया था और निर्लज्जता से पापी जीवन जी रहा था। परमेश्वर के वचनों ने मुझे अच्छाई और बुराई का अंतर समझाया, और उन्हीं के द्वारा मैं अपनी भ्रष्टता और नीचता के मूल को जान पाया। अब पता चला कि इन सबके पीछे शैतान का हाथ है। हैवानों के सरदार, शैतान ने, हमारे समाज को भ्रष्ट कर पाप का कुंड बनाने के लिए हर तरह की शिक्षा और प्रभाव का इस्तेमाल किया है। ताकतवर लोग बेकाबू होते हैं, वे आम इंसान को कुचल डालते हैं, जबकि सामान्य और ईमानदार लोग हर तरफ से पिसते हैं और जीवन में कुछ नहीं कर पाते। हमारा समाज भ्रांतियों और विधर्म से भरा हुआ है, जैसे "हर व्यक्ति अपनी सोचे बाकियों को शैतान ले जाये," "जो लोग अपने दिमाग से परिश्रम करते हैं वे दूसरों पर शासन करते हैं, और जो अपने हाथों से परिश्रम करते हैं, वे दूसरों के द्वारा शासित होते हैं," "भीड़ से ऊपर उठो और अपने पूर्वजों का नाम करो," "आदमी ऊपर की ओर जाने के लिए संघर्ष करता है; पानी नीचे की ओर बहता है," "उपहार देने वालों के लिए अधिकारी चीजों को मुश्किल नहीं बनाते हैं; चापलूसी करना फटकार खाने से अच्छा है," "एक व्यक्ति अधिकारी बेहतरीन भोजन और कपड़ों के लिए बनता है," और "जब आपके पास सामर्थ्य हो तो इसका उपयोग करें, क्योंकि इसके जाने के बाद, आप इसका उपयोग नहीं कर सकते हैं।" इन बातों के वश में और आसपास के दबाव में आकर मैं अनजाने में ही रास्ता भटक गया। मैंने अधिकारी बनने के लिए कोई कसर नहीं छोड़ी, निजी हितों के लिए अपने अधिकारों का दुरुपयोग किया। फायदा उठाने की ज़िद पर अड़ा, मैं पूरी तरह से भ्रष्ट इंसान बन गया था। मैं अपने दुष्कर्मों पर वाकई पछताता हूँ। मुझे बचाने के लिए परमेश्वर का धन्यवाद, क्योंकि उसने मुझे एक नयी ज़िंदगी शुरू करने का मौका दिया। वरना तो, मैं अपने बर्ताव के लिए शापित और दंडित होता। मैं परमेश्वर का बहुत एहसानमंद था, मैंने अपना मार्ग बदलने और सेना छोड़कर नया काम तलाशने का संकल्प लिया। लेकिन मेरे वरिष्ठ अधिकारी मुझे रोकने का प्रयास करते रहे, बोले कि वे मुझे डिप्टी रेजिमेंटल कमांडर बना देंगे। मैं झिझका, विचार किया, "डिप्टी रेजिमेंटल कमांडर? ये तो सपना सच होने वाली बात है!" पलभर के लिए तो मैं इस पद को हाथ से न जाने देने के लिए खुद से जूझता रहा, समझ नहीं आया कि क्या करूँ, मैंने परमेश्वर के सामने प्रार्थना की कि वो मुझे रास्ता दिखाए। फिर मैंने परमेश्वर के ये वचन पढ़े : "यदि तुम उच्च पद वाले, सम्मानजनक प्रतिष्ठा वाले, प्रचुर ज्ञान से संपन्न, विपुल संपत्तियों के मालिक हो, और तुम्हें बहुत लोगों का समर्थन प्राप्त है, तो भी ये चीज़ें तुम्हें परमेश्वर के आह्वान और आदेश को स्वीकार करने, और जो कुछ परमेश्वर तुमसे कहता है, उसे करने के लिए उसके सम्मुख आने से नहीं रोकतीं, तो फिर तुम जो कुछ भी करोगे, वह पृथ्वी पर सर्वाधिक महत्वपूर्ण होगा और मनुष्य का सर्वाधिक धर्मी उपक्रम होगा। यदि तुम अपनी हैसियत और लक्ष्यों की खातिर परमेश्वर के आह्वान को अस्वीकार करोगे, तो जो कुछ भी तुम करोगे, वह परमेश्वर द्वारा श्रापित और यहाँ तक कि तिरस्कृत भी किया जाएगा" (वचन, खंड 1, परमेश्वर का प्रकटन और कार्य, परिशिष्ट 2: परमेश्वर संपूर्ण मानवजाति के भाग्य का नियंता है)। "लोग पृथ्वी पर आते हैं और मेरे सामने आ पाना दुर्लभ है, और सत्य को खोजने और प्राप्त करने का अवसर पाना भी दुर्लभ है। तुम लोग इस खूबसूरत समय को इस जीवन में अनुसरण करने का सही मार्ग मानकर महत्त्व क्यों नहीं दोगे? और तुम लोग हमेशा सत्य और न्याय के प्रति इतने तिरस्कारपूर्ण क्यों बने रहते हो? तुम लोग क्यों हमेशा उस अधार्मिकता और गंदगी के लिए स्वयं को रौंदते और बरबाद करते रहते हो, जो लोगों के साथ खिलवाड़ करती है?" (वचन, खंड 1, परमेश्वर का प्रकटन और कार्य, युवा और वृद्ध लोगों के लिए वचन)। हर शब्द ने मेरी अंतरात्मा पर चोट की। मैं जाग गया। मैंने सोचा, "देहधारी परमेश्वर से मिलना मेरी खुशकिस्मती है जो सत्य व्यक्त करने और इंसान को बचाने आया है, सत्य का अनुसरण करने और खुद को परमेश्वर के लिये खपाने का यह अवसर पाना परमेश्वर का महान उत्कर्ष और अनुग्रह है!" सृष्टिकर्ता के लिए खुद को खपाने से अधिक सार्थक और क्या हो सकता है? मैं चाहे कितने भी ऊँचे पद पर पहुँच जाऊँ, लेकिन क्या मैं कभी खुश रह पाऊँगा? कितने ही शक्तिशाली लोग स्वेच्छाचारी बनकर हर तरह की बुराइयों में लिप्त रहते हैं, लेकिन अंत में उनका वही हश्र होता है जिसके वे हकदार होते हैं। बहुत से बड़े अधिकारी थोड़े वक्त के लिए धनी और विशिष्ट व्यक्ति बने रहते हैं, लेकिन जैसे ही उनके हाथ से सत्ता जाती है, कुछ तो सबकुछ गँवाकर जेल की हवा खाते हैंऔर कुछ आत्महत्या कर लेते हैं ... ऐसा तो हमेशा होता रहता है। जहाँ तक मेरी बात है, मैं सीढ़ी-दर-सीढ़ी चढ़ता जा रहा था, लेकिन मैं अहंकारी, स्वार्थी और कपटी हो गया! अब, परमेश्वर ने मुझे अनेक सत्य प्रदान किए हैं और मुझे जीवन में सही मार्ग दिखाया है। तो मैं पहले की तरह कैसे जी सकता था? जीवन भर शैतान ने मेरा नुकसान किया है और मुझे मूर्ख बनाया है और नतीजतन मेरे अंदर ज़रा-सी भी इंसानियत नहीं बची। उसके बाद, मैं अलग तरह का जीवन जीना चाहता था, परमेश्वर का अनुसरण, सत्य का अभ्यास करना चाहता था और परमेश्वर के वचनों के मुताबिक आचरण करना चाहता था। इसलिए मैंने सेना से कोई रिश्ता न रखने और नया काम करने का निश्चय किया। लेकिन चूँकि शैतान ने मुझे बुरी तरह से भ्रष्ट कर दिया था, इसका विष "भीड़ से ऊपर उठो और अपने पूर्वजों का नाम करो" मेरा जीवन बन चुका था। कलीसिया में भी मैं हमेशा पद पाने की ताक में रहता था, केवल परमेश्वर के प्रकाशन और न्याय ने ही मेरे लक्ष्य को सही दिशा दी।

कुछ समय तक कलीसिया में काम करने के बाद, मैंने कलीसिया में एक युवा अगुआ को और एक दूसरे व्यक्ति को देखा जो पहले मेरे दोस्त रह चुके थे। मैं बेचैन हो गया और सोचने लगा, "बाहर की दुनिया में तुम लोग मुझसे नीचे थे, लेकिन यहाँ कलीसिया में तुम लोग मेरे वरिष्ठ हो। मैं तुम लोगों से कहीं बेहतर अगुआ साबित होऊँगा!" और मैं जी-जान से इस काम में जुट गया। पहले तो मैंने एक योजना बनाई : मैं सुबह पाँच बजे उठकर परमेश्वर के वचनों को पढ़ता, फिर दो घंटे उपदेश सुनता, और हर हफ्ते परमेश्वर के वचनों के तीन भजन याद करता। मैं अपने कामकाज में पूरी तरह जुटा रहता, और कलीसिया के हर काम में बढ़-चढ़कर हिस्सा लेता, फिर चाहे वो काम कितना भी मुश्किल या थका देने वाला क्यों न हो। सभाओं में, मैं सेना के अपने अनुभव बताता और अपनी काबिलियत की शान बघारता, और कलीसिया के अगुआओं की संगति पर नाक-भौं सिकोड़ता। कभी-कभी छिपे अंदाज़ में उनकी सोच और क्रियाकलापों की इस ढंग से आलोचना करता जैसे मैं ये काम उनसे बेहतर कर सकता हूँ। नाम और रुतबा पाने के संघर्ष में मैं इस तरह जीता था, और मन में कलीसिया का अगुआ बनने का ख्वाब पाले हुए था। एक बार, मैंने देखा कि एक अगुआ किसी काम को ठीक ढंग से नहीं कर पाई। चीज़ों को संभाल न पाने के लिए मैंने उसे फटकार लगाई, और संकेतों में उसे त्यागपत्र देने को कहा। मुझे उम्मीद थी कि मैं अगले चुनाव में अगुआ चुन लिया जाऊँगा। जब भाई-बहनों को पता चला तो उन्होंने मेरे बर्ताव का विश्लेषण किया, और यह कहा कि मैं मक्कार, महत्वाकांक्षी हूँ और कलीसिया पर कब्ज़ा जमाना चाहता हूँ। मुझे समूह अगुआ के पद से हटा दिया गया। इससे मैं वाकई परेशान हो गया और सोचने लगा, "मैं कभी इज़्ज़तदार बटालियन कमांडर हुआ करता था, लेकिन आज मैं समूह अगुआ के काबिल भी नहीं।" इसके कई महीनों बाद, अब मैं और नहीं सह सकता था, मैं अपने भाई-बहनों की शक्ल भी नहीं देखना चाहता था। सभाओं में मैंने चुप्पी साध ली। मेरी आत्मा में अंधेरा छा गया और अब मैं परमेश्वर को भी महसूस नहीं कर पा रहा था। तब जाकर मुझे डर लगने लगा, मैंने तुरंत परमेश्वर से प्रार्थना की और उसे पुकारा कि वो मुझे इस अंधकार से निकाले।

बाद में मैंने परमेश्वर के ये वचन पढ़े : "तुम लोगों की खोज में, तुम्हारी बहुत सी व्यक्तिगत अवधारणाएँ, आशाएँ और भविष्य होते हैं। वर्तमान कार्य तुम लोगों की हैसियत पाने की अभिलाषा और तुम्हारी अनावश्यक अभिलाषाओं से निपटने के लिए है। आशाएँ, हैसियत और अवधारणाएँ सभी शैतानी स्वभाव के विशिष्ट प्रतिनिधित्व हैं। ... अब तुम लोग अनुयायी हो, और तुम लोगों को कार्य के इस स्तर की कुछ समझ प्राप्त हो गयी है। लेकिन, तुम लोगों ने अभी तक हैसियत के लिए अपनी अभिलाषा का त्याग नहीं किया है। जब तुम लोगों की हैसियत ऊँची होती है तो तुम लोग अच्छी तरह से खोज करते हो, किन्तु जब तुम्हारी हैसियत निम्न होती है तो तुम लोग खोज नहीं करते। तुम्हारे मन में हमेशा हैसियत के आशीष होते हैं। ... जितना अधिक तू इस तरह से तलाश करेगी उतना ही कम तू पाएगी। हैसियत के लिए किसी व्यक्ति की अभिलाषा जितनी अधिक होगी, उतनी ही गंभीरता से उसके साथ निपटा जाएगा और उसे उतने ही बड़े शुद्धिकरण से गुजरना होगा। इस तरह के लोग निकम्मे होते हैं! उनके साथ अच्छी तरह से निपटने और उनका न्याय करने की ज़रूरत है ताकि वे इन चीज़ों को पूरी तरह से छोड़ दें। यदि तुम लोग अंत तक इसी तरह से अनुसरण करोगे, तो तुम लोग कुछ भी नहीं पाओगे। जो लोग जीवन का अनुसरण नहीं करते वे रूपान्तरित नहीं किए जा सकते; जिनमें सत्य की प्यास नहीं है वे सत्य प्राप्त नहीं कर सकते। तू व्यक्तिगत रूपान्तरण का अनुसरण करने और प्रवेश करने पर ध्यान नहीं देती; बल्कि तू हमेशा उन अनावश्यक अभिलाषाओं और उन चीज़ों पर ध्यान देती है जो परमेश्वर के लिए तेरे प्रेम को बाधित करती हैं और तुझे उसके करीब आने से रोकती हैं। क्या ये चीजें तुझे रूपान्तरित कर सकती हैं? क्या ये तुझे राज्य में ला सकती हैं?" (वचन, खंड 1, परमेश्वर का प्रकटन और कार्य, तुम विषमता होने के अनिच्छुक क्यों हो?)। परमेश्वर के वचनों ने मेरे दिल को चीर दिया और मैंने बेहद शर्मिंदगी महसूस की। मैं पद पर नज़र गड़ाए हुए था, फिर भाई-बहनों ने मुझे उजागर कर दिया और मेरा निपटारा करके मुझे मेरे काम से बर्खास्त कर दिया। मैं ऐसा नहीं चाहता था, लेकिन ये इसलिए नहीं हुआ क्योंकि कोई मुझे नुकसान पहुँचना चाहता था। बल्कि यह परमेश्वर का धार्मिक न्याय और सही समय पर मेरा उद्धार था। परमेश्वर के अंत के दिनों का काम हमारी पुरानी सोच और धारणाओं को बदलने, हमें शैतान के प्रभाव से बचाने के लिए है, ताकि हम सत्य और परमेश्वर से जीवन पा सकें और रोशनी में जी सकें। मैं सही मार्ग पर नहीं चल रहा था, न ही मैंने सत्य के अनुसरण पर ध्यान दिया था, मैं तो पद और प्रतिष्ठा के पीछे भाग रहा था। छल-कपट से पद पाने के लिए चालें चल रहा था। क्या ये हरकतें इंसान को बचाने की परमेश्वर की इच्छा के विपरीत नहीं थीं? इस तरह की हरकतों का मतलब था कि मुझे सत्य कभी हासिल नहीं होगा और मुझे हटा दिया जाएगा। मुझे भटकने से रोकने और फिर से सही मार्ग पर लाने के लिए, परमेश्वर ने भाई-बहनों के ज़रिए मेरी काट-छाँट और निपटारा किया, मेरी महत्वाकांक्षाओं और ख्वाहिशों को उजागर किया और मेरा पद छीन लिया ताकि मैं आत्म-मंथन करूँ और अपने तौर-तरीके बदलूँ। मैंने जाना कि परमेश्वर सचमुच हमारे दिलों की गहराई में झाँकता है। मुझे परमेश्वर की धार्मिकता, पवित्रता, सर्वशक्तिमत्ता और बुद्धिमत्ता की सच्ची समझ भी हासिल हुई। अब मैं पद को गँवाकर निराश और दुखी नहीं था, बल्कि मैं सत्य का अनुसरण करना चाहता था, परमेश्वर के आयोजनों और व्यवस्थाओं के प्रति समर्पित होना चाहता था।

छह महीनों के बाद, मैं कलीसियाई जीवन जीने के लिए एक दूसरी कलीसिया में गया, जहाँ वे लोग अगुआ का चुनाव करने वाले थे। ये जानकर मुझे खुशी हुई कि वहाँ किसी को भी परमेश्वर में आस्था रखने का उतना अनुभव नहीं था जितना मुझे था, तो मुझे लगा कि मेरे लिए एक मौका है। जीवन अनुभव और बरसों की आस्था में मैं उन्हें पछाड़ चुका था। मैंने सोचा, कलीसिया अगुआ के लिए उनकी पहली पसंद तो मैं ही होऊंगा। जब मैं खुद का अच्छा दिखावा करने की तैयारी कर रहा था, मेरी पुरानी कलीसिया की एक बहन भाग कर कलीसिया में आ गई क्योंकि सीसीपी उसका पीछा कर रही थी। मैंने सोचा, "उसे पता है कि पिछली कलीसिया में मैं किस तरह पद की होड़ में रहता था। अगर वो फिर से मुझे कलीसिया के अगुआ के पद की होड़ में देखेगी, तो क्या वो मेरे पुराने शर्मनाक बर्ताव को उजागर कर देगी? अगर उसने ऐसा कर दिया तो सचमुच मेरी प्रतिष्ठा को धक्का लगेगा।" कोई विकल्प न देख, मैंने अपनी योजना छोड़ दी और स्थिति का आकलन किया : "पहले मैं समूह का अगुआ बनूँगा और फिर वहाँ से सीढ़ियाँ चढ़ता जाऊँगा।" लेकिन मुझे हैरानी हुई कि मुझे समूह का अगुआ तक नहीं चुना गया। रोज़मर्रा के कामकाज करने के लिए कलीसिया के पास लोगों की कमी थी, तो कलीसिया के अगुआओं ने पूछा कि क्या मैं कुछ काम करना चाहूँगा। ये सोचकर कि मैं अवज्ञाकारी लगूँगा, मैं बेमन से सहमत हो गया। इज़्ज़तदार बटालियन कमांडर रह चुकने के बावजूद, मैं ऐसा निम्न-स्तर काम कर रहा था। ये सब मुझे गलत लगा। जल्दी ही, हमारी सभाएँ पुलिस की नज़र में आ गयीं, इसलिए अब वहाँ सभा करना संभव नहीं था। कलीसिया अगुआ ने मुझे मिलने-जुलने के लिए मेज़बानी का काम करने वाले भाई-बहनों के दूसरे ग्रुप में भेज दिया। मेरे लिए पानी सिर से ऊपर हो गया। मैं न केवल एक निम्न-स्तर का काम कर रहा था, बल्कि मुझे मेज़बानी का काम करने वाले भाई-बहनों के साथ मिलना-जुलना था। मुझे ये काफी अपमानजनक लगा। मैं इतना नीचे कैसे गिर सकता था? अगर चीज़ें ऐसे ही चलती रहीं, तो मेरा भविष्य क्या होगा? मेरी बेचैनी बढ़ती गयी, मैं बस व्यग्रता से मुझे प्रबुद्ध करने और राह दिखाने के लिए परमेश्वर से प्रार्थना ही कर सकता था।

तब, मैंने परमेश्वर के ये वचन पढ़े : "बहुत सालों से, जिन विचारों पर लोगों ने अपने अस्तित्व के लिए भरोसा रखा था, वे उनके हृदय को इस स्थिति तक दूषित कर रहे हैं कि वे विश्वासघाती, डरपोक और नीच हो गए हैं। उनमें न केवल इच्छा-शक्ति और संकल्प का अभाव है, बल्कि वे लालची, अभिमानी और स्वेच्छाचारी भी बन गए हैं। उनमें ऐसे किसी भी संकल्प का सर्वथा अभाव है जो स्वयं को ऊँचा उठाता हो, बल्कि, उनमें इन अंधेरे प्रभावों की बाध्यताओं से पीछा छुड़ाने की लेश-मात्र भी हिम्मत नहीं है। लोगों के विचार और जीवन इतने सड़े हुए हैं कि परमेश्वर पर विश्वास करने के बारे में उनके दृष्टिकोण अभी भी बेहद वीभत्स हैं। यहाँ तक कि जब लोग परमेश्वर में विश्वास के बारे में अपना दृष्टिकोण बताते हैं तो इसे सुनना मात्र ही असहनीय होता है। सभी लोग कायर, अक्षम, नीच और दुर्बल हैं। उन्हें अंधेरे की शक्तियों के प्रति क्रोध नहीं आता, उनके अंदर प्रकाश और सत्य के लिए प्रेम पैदा नहीं होता; बल्कि, वे उन्हें बाहर निकालने का पूरा प्रयास करते हैं। क्या तुम लोगों के वर्तमान विचार और दृष्टिकोण ठीक ऐसे ही नहीं हैं? 'चूँकि मैं परमेश्वर पर विश्वास करता हूँ, इसलिए मुझ पर आशीषों की वर्षा होनी चाहिए और यह सुनिश्चित किया जाना चाहिए कि मेरी हैसियत कभी न गिरे, यह अविश्वासियों की तुलना में अधिक बनी रहनी चाहिए।' तुम्हारा यह दृष्टिकोण कोई एक-दो वर्षों से नहीं है; बल्कि बरसों से है। तुम लोगों की लेन-देन संबंधी मानसिकता कुछ ज़्यादा ही विकसित है। यद्यपि आज तुम लोग इस चरण तक पहुँच गए हो, तब भी तुम लोगों ने हैसियत का राग अलापना नहीं छोड़ा, बल्कि लगातार इसके बारे में पूछताछ करते रहते हो, और इस पर रोज नज़र रखते हो, इस गहरे डर के साथ कि कहीकहीं किसी दिन तुम लोगों की हैसियत खो न जाए और तुम लोगों का नाम बर्बाद न हो जाए। लोगों ने सहूलियत की अपनी अभिलाषा का कभी त्याग नहीं किया" (वचन, खंड 1, परमेश्वर का प्रकटन और कार्य, तुम विषमता होने के अनिच्छुक क्यों हो?)। "जब तुम आज के मार्ग पर चलते हो, तो किस प्रकार का अनुगमन सबसे अच्छा होता है? अपने अनुगमन में तुम्हें खुद को किस तरह के व्यक्ति के रूप में देखना चाहिए? तुम्हें पता होना चाहिए कि आज जो कुछ भी तुम पर पड़ता है, उसके प्रति तुम्हारा नज़रिया क्या होना चाहिए, चाहे वह परीक्षण हों या कठिनाई, या फिर निर्मम ताड़ना और श्राप। तुम्हें इस पर सभी मामलों में सावधानीपूर्वक विचार करना चाहिए" (वचन, खंड 1, परमेश्वर का प्रकटन और कार्य, जो लोग सीखते नहीं और अज्ञानी बने रहते हैं : क्या वे जानवर नहीं हैं?)। परमेश्वर के वचनों पर विचार करते हुए, मैंने आत्म-मंथन किया, "मुझे अपने अनुसरण में अपने आपको किस तरह के इंसान के रूप में देखना चाहिए?" मैंने अपने आपको हमेशा एक बटालियन कमांडर के रुप में ही देखा है, जिसका एक रुतबा है। मेरा काम मेरी गरिमा के अनुरूप होना चाहिए, और सिर्फ खास रुतबे वाले लोगों को ही मुझसे मिलने-जुलने का हक होना चाहिए। मैं मेज़बानी करने वाले भाई-बहनों को नीची नज़र से देखता था, मुझे लगता था उनके साथ होने का मतलब है कि मेरी कोई अहमियत ही नहीं है। बिना रुतबे के, मेरे अंदर निराशा और प्रतिरोध का भाव आ गया, यहाँ तक कि जीवन भी बेकार लगने लगा। रुतबे, नाम और धन ने मेरा दिमाग खराब कर दिया था और मैं इंसानियत गँवा चुका था। मैं भी कितना घिनौना और बदसूरत इंसान था! मेरे जैसा इंसान कलीसिया अगुआ बनने लायक कैसे हो सकता है? कलीसिया कोई समाज नहीं है। कलीसिया में सत्य का ही बोलबाला होता है। अगुआ ऐसा हो जिसमें इंसनियत हो और जो सत्य का अनुसरण करता हो। लेकिन मैं तो बस रुतबे के पीछे भाग रहा था और अगुआ बनने की होड़ में था। मैं इतना विवेकहीन, इतना बेशर्म कैसे हो सकता था?

बाद में मैंने परमेश्वर के ये वचन पढ़े : "मैं प्रत्येक व्यक्ति की मंज़िल, उसकी आयु, वरिष्ठता, पीड़ा की मात्रा के आधार पर तय नहीं करता और जिस सीमा तक वे दया के पात्र होते हैं, उसके आधार पर तो बिल्कल भी तय नहीं करता बल्कि इस बात के अनुसार तय करता हूँ कि उनके पास सत्य है या नहीं। इसके अतिरक्त अन्य कोई विकल्प नहीं है। तुम्हें यह अवश्य समझना चाहिए कि वे सब जो परमेश्वर की इच्छा का अनुसरण नहीं करते हैं, दण्डित किए जाएँगे। यह एक अडिग तथ्य है" (वचन, खंड 1, परमेश्वर का प्रकटन और कार्य, अपनी मंजिल के लिए पर्याप्त अच्छे कर्म तैयार करो)। मैंने परमेश्वर के वचनों से समझा कि वह हमारी मंज़िल हमारे रुतबे या इस बात से तय नहीं करता कि हमने कितना काम किया है। इसमें महत्वपूर्ण यह है कि हमने सत्य प्राप्त किया है या नहीं, हम परमेश्वर का आज्ञापालन करते हैं या नहीं। मैंने जाना कि परमेश्वर का स्वभाव सभी के लिए धार्मिक है, हम चाहे जो भी काम करते हों, हमें सदा सत्य का अनुसरण करना चाहिए। अगर सत्य है, तो बिना किसी रुतबे वाले इंसान को भी बचाया जा सकता है। लेकिन बिना सत्य का अनुसरण किए, किसी को भी नहीं बचाया जा सकता, फिर चाहे उसका रुतबा कितना भी बड़ा हो। मैंने सोचा पागलों की तरह रुतबे के पीछे भागना, मेरी कितनी बड़ी बेवकूफी थी। मैं उन भ्रष्ट सेना अधिकारियों से नफरत किया करता था, लेकिन बड़े पदों पर पहुँचकर, मैं तो बदतर बन गया, आखिरकार उन्हीं की तरह भ्रष्ट अधिकारी बन गया। कुछ ताकतवर लोग रुतबा हासिल करने से पहले, पूरी ईमानदारी से अपने कर्तव्य का निर्वहन कर सकते हैं, लेकिन जैसे ही सत्ता उनके हाथ में आती है, वे उसका दुरुपयोग करना शुरू कर देते हैं, और उनके पापों का घड़ा भरने लगता है। मैंने उन मसीह-विरोधियों के बारे में सोचा जिन्हें कलीसिया से निकाल दिया गया था। जब उनके पास रुतबा नहीं था, तब नहीं लगता था कि वे कोई गलत काम कर रहे हैं, लेकिन जैसे ही स्थिति बदली, उन्होंने लोगों को नीचा दिखाते हुए, उन्हें बाध्य करना और दबाना शुरू कर दिया, वे अपने पदों पर टिके रहने के लिए उल्टी-सीधी बातें और हरकतें करने लगे, दुष्कर्म में लिप्त हो गए और परमेश्वर के गृह-कार्य में रुकावट डालने लगे। इससे मैंने जाना कि बिना सत्य के, हम हमेशा अपने भ्रष्ट स्वभावों के अनुसार ही जीते हैं। जैसे ही हमें सत्ता और रुतबा हासिल होता है, हम विकृत बनकर बुरे काम करना शुरू कर देते हैं, अंतत: जिसका नतीजा दंड होता है! इतने बरसों तक सेना में ऊपर पहुँचने के लिए संघर्ष और प्रयास करते-करते, मैं शैतानी स्वभाव से भर गया था। मैं अहंकारी, कपटी, दुष्ट और पापी बन गया था। उच्च पद पर पहुँचकर, मेरी महत्वाकांक्षा और भी प्रबल हो जाती थी, जैसे सेना में अधिकारी के पद पर रहते हुए, मैंने अपनी शक्ति का दुरुपयोग किया था। वहाँ रहते हुए मेरा हश्र यही होता कि मैं बुरे काम करता, परमेश्वर के स्वभाव का अपमान करता और दंडित होता। ये तमाम बातें सोचकर, मुझे डर भी लगा और मैंने कृतज्ञता भी महसूस की। परमेश्वर ने बार-बार असफलताएँ दीं, मुझे नाकाम किया, मेरी महत्वाकांक्षाओं और ख्वाहिशों को पूरा होने से रोका। यह मेरे लिए उसका उद्धार और मेरी सुरक्षा थी! परमेश्वर के प्रबोधन के लिए उसका धन्यवाद कि उसने मुझे शोहरत और रुतबे के पीछे भागने के नतीजे दिखाए। इसके अलावा, मैंने अंतत: यह भी जाना कि सत्य का अनुसरण करना कितना महत्वपूर्ण होता है।

तब से, मैंने अपनी भ्रष्टता को दूर करने के लिए सत्य का अनुसरण करना शुरू कर दिया है। कलीसिया मुझे चाहे जो काम सौंपे, मेरा ध्यान अब पद पर नहीं रहता। बल्कि, मेरा सारा ध्यान सत्य के सिद्धांतों की खोज और अपने कर्तव्य के निर्वहन पर केंद्रित हो गया है। जब मैंने इस तरह से अभ्यास करना शुरू किया, तो मैंने परमेश्वर की मौजूदगी और मार्गदर्शन को महसूस किया, और मुझे एक ऐसी शांति और आनंद का एहसास हुआ जिसे बयाँ नहीं किया जा सकता। कुछ समय के बाद, मैंने देखा कि मैं आसपास के लोगों के साथ काफी विनम्र हो गया हूँ, और मैं भूतपूर्व सेना अधिकारी होने की शान भी नहीं बघारता। जब कभी भाई-बहन मेरी गलतियों की ओर इशारा करते, तो मैं सावधानी से परमेश्वर से प्रार्थना करता और स्वयं को समर्पित कर देता, फिर आत्म-चिंतन करके खुद को जानने का प्रयास करता। मैं लोगों के साथ बराबरी के स्तर पर मिलने-जुलने लगा था, और अपने आपको उनसे श्रेष्ठ नहीं समझता था। मुझे पता भी नहीं चला और अनुसरण को लेकर मेरे विचार बदल गए। रुतबा, शोहरत और पैसा धुंधले पड़ने लगे थे। अब मैं इनकी पकड़ से बाहर हो गया था। जब मैं देखता कि आस्था में मुझसे कम अनुभवी लोग भी कलीसिया अगुआ बन रहे हैं, तो थोड़ी-बहुत जलन तब भी होती थी, लेकिन प्रार्थना और सत्य की खोज करके, मैं तुरंत इस भाव पर काबू पा लेता था। अब मैं घर पर अपनी पत्नी के साथ मिलकर अपने कर्तव्य का निर्वहन करता हूँ। हालाँकि इसमें कोई दिखावा नहीं है, लेकिन मैं सचमुच संतुष्ट हूँ। हम अपने जीवन में अभ्यास करते हुए परमेश्वर के वचनों को प्रभावी होने देते हैं, और उसकी बात मानते हैं जो सही बोलता है और सत्य के अनुरूप होता है। मैंने वाकई अनुभव किया है कि सर्वशक्तिमान परमेश्वर ने मुझे बदल दिया है। उसने मेरे विवाह को, मेरे परिवार को और मुझ जैसे नीच इंसान को बचाया है। मैं बेहद अहंकारी, दंभी, रुतबे और पैसे में आसक्त, दुष्ट और लालची इंसान था। अगर परमेश्वर द्वारा उद्धार न होता, तो मैं जीवन में कभी भी सही राह पर न चल पाता। मैं और भी भ्रष्ट और नीच हो जाता, और इस हद तक दुष्कर्म करता कि परमेश्वर मुझे धिक्कारता और सज़ा देता। मैंने इन अनुभवों से सचमुच परमेश्वर के उद्धार और प्रेम को महसूस किया। सत्य पर अमल कर पाने और एक सच्चे इंसान की तरह जी पाने का सारा श्रेय परमेश्वर के न्याय और ताड़ना को जाता है! परमेश्वर का धन्यवाद!

30. रुतबे को छोड़ना आसान नहीं था

ली झेंग, चीन

मेरा जन्म एक किसान परिवार में हुआ था। बचपन में ही मेरे माता-पिता चल बसे, तो मेरे बड़े भाई और मुझे ही एक-दूसरे का सहारा बनाना पड़ा। हम बहुत गरीब थे और लोग हमें नीची नज़र से देखते थे। मैं सोचा करता : "मैं स्कूल जाऊंगा, और एक दिन सबसे श्रेष्ठ बनूंगा।" दुर्भाग्य से मुझे हाई स्कूल के अपने दूसरे ही साल में स्कूल छोड़ना पड़ा, क्योंकि हमारे पास पैसे नहीं थे। सबसे श्रेष्ठ होने का मेरा सपना चूर हो गया, मैं पूरी तरह से टूट गया।

1990 में, प्रभु यीशु में मेरी आस्था बनी। प्रचारक ने कहा कि प्रभु में विश्वास रखने से हमें जीवन में न सिर्फ सुकून मिलेगा, बल्कि आगे की पूरी ज़िंदगी बहुत अच्छी गुज़रेगी। उन्होंने यह भी कहा कि हम सुसमाचार को फैला कर जितने ज़्यादा लोगों का धर्मांतरण करेंगे, उतने ही धन्य होंगे, हमें पुरस्कार और ताज मिलेगा, और हम परमेश्वर के साथ-साथ राजा की तरह राज करेंगे। करीब-करीब उसी समय मैंने बाइबल में ये वचन पढ़े : "मैं अच्छी कुश्ती लड़ चुका हूँ, मैं ने अपनी दौड़ पूरी कर ली है, मैं ने विश्‍वास की रखवाली की है। भविष्य में मेरे लिये धर्म का वह मुकुट रखा हुआ है" (2 तीमुथियुस 4:7-8)। इसलिए मैंने अपना परिवार छोड़कर परमेश्वर के लिए सुसमाचार को फैलाने का फैसला किया। उन दिनों मुझमें गज़ब का जोश था, एक साल ख़त्म होने से पहले ही मैंने कई सौ लोगों का धर्मांतरण कर दिया। धर्मांतरित लोगों की संख्या बढ़ी, तो 1997 तक हमने 30,000 से भी ज़्यादा लोगों के साथ सैकड़ों कलीसियाओं की स्थापना कर दी। कलीसियाओं के मामले में मेरा ही फैसला अंतिम होता, और मैं चाहे किसी भी कलीसिया में काम करने जाता, वहां भाई-बहन आदर से मेरा अभिवादन करते और मैं जहां भी जाना चाहता अपनी गाड़ी में ले जाया करते। वे मेरे रहने के लिए बढ़िया जगह और लज़ीज़ खाने का इंतज़ाम करते, और मेरी यात्राओं का खर्च भी उठाते। मुझे इन चीज़ों में मज़ा आने लगा।

एक दिन, उच्च श्रेणी की एक अगुआ ने हमें एक सभा में भेजा और कहा कि अब चमकती पूर्वी बिजली नामक एक संप्रदाय प्रचार कर रहा है कि प्रभु यीशु सर्वशक्तिमान परमेश्वर के रूप में वापस आ चुका है, और यह भी बताया कि उनके धर्मोपदेश बहुत ऊंचे हैं। उन्होंने कहा कि कलीसिया की सभाओं के बहुत-से अच्छे सदस्यों को उन्होंने चुरा लिया है, हमारी कलीसिया के भी दो सहकर्मियों, भाई वांग और भाई वू ने चमकती पूर्वी बिजली को अपना लिया है। अगुआ ने हमें इन दोनों भाइयों को पूरी तरह से ठुकरा देने को कहा, यह भी कहा कि अगर हम किसी और को भी चमकती पूर्वी बिजली के धर्मोपदेशों को सुनते हुए पायें तो उसे तुरंत निष्कासित कर दें। यह सब सुनकर मैं चकरा गया। मैं इन दोनों भाइयों को बहुत अच्छी तरह से जानता था; वे बाइबल के अच्छे जानकार थे और ईमानदारी से प्रभु में विश्वास रखते थे। मैं बिल्कुल नहीं समझ पाया कि उन्होंने चमकती पूर्वी बिजली को कैसे स्वीकार कर लिया। जब साल ख़त्म होने को आया, तो ये दोनों भाई एक दिन अचानक मेरे घर आ गये। उनके लिए दरवाज़ा खोलने से पहले मैं बहुत देर तक हिचकता रहा, इस डर से कि वे मुझे धोखा देने आये होंगे। मगर फिर मैंने सोचा, "कुछ भी हो, मैं प्रभु में विश्वास रखता हूँ, इन दो भाइयों को मैं अपने दरवाज़े से लौटा नहीं सकता।" इसलिए मैंने स्वागत करते हुए उन्हें अंदर बुलाया। उन्होंने कहा कि प्रभु का स्वागत करने के लिए मुझे परमेश्वर की वाणी को पहचानने पर ध्यान देना होगा, गुमराह किये जाने के डर से मुझे सच्चे मार्ग को खोजने या उसकी जांच-पड़ताल करने से इनकार नहीं करना चाहिए। फिर उन्होंने परमेश्वर की वाणी पहचानने वाली बुद्धिमान कुँवारी बनने के तरीके के बारे में, और सच्चे मार्ग और झूठे मार्गों के बीच अंतर समझने के बारे में विस्तार से संगति की। मुझे लगा कि उन्होंने जो कुछ भी कहा वह नयी स्फूर्ति देनेवाला और प्रबुद्ध करने वाला है। मैं पूरी तरह से आश्वस्त हो गया। जाते समय, उन्होंने मुझे यह कह कर एक किताब दी कि उसमें सर्वशक्तिमान परमेश्वर के वचन हैं, उन्होंने मुझसे इसे पढ़ने और प्रभु के स्वागत का मौक़ा न गँवाने का निवेदन किया। उनके जाने के बाद मुझे फ़िक्र होने लगी कि मुझे गुमराह किया जा रहा है, अगर उच्च श्रेणी की अगुआ को पता चल गया कि मैंने इन भाइयों का अपने घर में स्वागत किया है, तो मुझे कलीसिया से निष्कासित कर दिया जाएगा। मगर फिर मैंने सोचा, "अगर सर्वशक्तिमान परमेश्वर सच में वापस आया हुआ प्रभु यीशु है और मैं निष्कासित होने के डर से उस पर गौर न करूं, तो क्या इससे मैं वैसा इंसान नहीं बन जाऊंगा जो परमेश्वर को ठुकराता और उसका प्रतिरोध करता है?" यह ख़याल आते ही मैंने उसी पल सर्वशक्तिमान परमेश्वर के अंत के दिनों के कार्य पर गौर करने का फैसला कर लिया।

फिर मैंने हर दिन सर्वशक्तिमान परमेश्वर के वचन पढ़े। इसी बीच दोनों भाइयों ने मेरे साथ यह संगति की कि इंसान को बचाने के लिए परमेश्वर के तीन चरण कौन-से हैं, परमेश्वर के देहधारण का रहस्य क्या है, परमेश्वर इंसान को शुद्ध कर उसे बचाने के लिए अंत के दिनों में अपना न्याय-कार्य कैसे करता है, परमेश्वर युगों को कैसे समाप्त करता है, पृथ्वी पर मसीह का राज्य कैसे साकार होता है, और बहुत कुछ। प्रभु में विश्वास रखने के अपने इतने वर्षों में मैंने ऐसी संगति पहले कभी नहीं सुनी थी, मैंने जितना ज़्यादा सुना, मुझे सर्वशक्तिमान परमेश्वर के वचन उतने ही ज़्यादा आधिकारिक और सामर्थ्यवान लगे। मुझे और अधिक लगने लगा कि सर्वशक्तिमान परमेश्वर वाकई वापस आया हुआ प्रभु यीशु हो सकता है, मुझे इसकी जांच-पड़ताल करनी चाहिए। लेकिन मेरे मन में हमेशा दुविधा बनी रही। पादरी और एल्डर वर्षों से चमकती पूर्वी बिजली की निंदा करते रहे हैं, मैंने भी उनके साथ होकर कलीसिया को यथासंभव सीलबंद कर दिया, चमकती पूर्वी बिजली के साथ किसी को भी संपर्क में नहीं आने दिया, और उनके मार्ग को स्वीकार करने वाले किसी भी व्यक्ति को निष्कासित कर दिया। अगर मैंने चमकती पूर्वी बिजली को स्वीकार कर लिया, तो कलीसिया में मेरे नीचे के वे 30,000 से ज़्यादा लोग मेरे बारे में क्या सोचेंगे? अगर वे सब भी मेरे पीछे आकर चमकती पूर्वी बिजली को स्वीकार कर लें, तो बहुत अच्छा हो जाएगा, लेकिन अगर वे नहीं आये, तो यकीनन वे मुझे ठुकरा देंगे। मैंने सोचा कि मैं किस तरह मौसम की परवाह किये बिना दिन-रात प्रचार और काम करता रहा, और सीसीपी द्वारा पकड़े जाने का खतरा मोल लेकर, अपने खून-पसीने और आंसुओं से इन तमाम कलीसियाओं को स्थापित करता रहा। यहाँ तक पहुँचने के लिए कड़ी मेहनत करनी पड़ी तब जाकर मुझे इतने अधिक लोगों का सम्मान मिला—यह सब मैं इतनी आसानी से कैसे छोड़ दूं? इसके अलावा, भले ही कलीसिया में मेरे नीचे के सभी लोग सर्वशक्तिमान परमेश्वर को स्वीकार कर लें, क्या मैं तब भी उनका अगुआ बना रह सकूंगा? लेकिन फिर मैंने सोचा, "अगर सर्वशक्तिमान परमेश्वर सच में वापस आया हुआ प्रभु यीशु है, और मैं उसे स्वीकार न करूँ, तो क्या मैं प्रभु का स्वागत करने का अपना मौक़ा गँवा नहीं दूंगा?" मैंने इस बारे में बार-बार सोचा, मगर फैसला नहीं कर पाया कि क्या करूँ। तभी मेरी पत्नी ने सर्वशक्तिमान परमेश्वर के वचनों को पढ़ने के बाद जोश में तेज़ी से आकर कहा, "मैंने सर्वशक्तिमान परमेश्वर के वचन सुने हैं, मुझे विश्वास है कि ये परमेश्वर की वाणी हैं। अगर सर्वशक्तिमान परमेश्वर सच में वापस आया हुआ प्रभु यीशु है, तो हमें उस पर गौर करना चाहिए और जितनी जल्दी हो सके उसे स्वीकार कर लेना चाहिए!" मैंने झुंझला कर जवाब दिया, "मुझे पता है, मगर यह इतना सरल नहीं है। अगुआओं और सहकर्मियों ने हमारी कलीसिया को सीलबंद कर दिया है, ताकि किसी को भी चमकती पूर्वी बिजली की जांच-पड़ताल न करने दी जाए। अगर मैं उनके मार्ग को स्वीकार लूं, तो ये लोग यकीनन मुझे ठुकरा देंगे।" लेकिन इस बात से परेशान होकर मेरी पत्नी ने झुंझला कर कहा, "हम इतने वर्षों से प्रभु में किसलिए विश्वास रखते रहे हैं? क्या हम प्रभु के आने का इंतज़ार नहीं कर रहे हैं, ताकि हम स्वर्ग के राज्य में आरोहित हो सकें? अब प्रभु वापस आ गया है, आप अगुआ न भी हों, तो भी आपको परमेश्वर के कार्य को स्वीकार कर प्रभु का स्वागत करना होगा!" मैंने कहा कि मैं उससे सहमत हूँ, मगर मन-ही-मन मैं सोच रहा था, "तुम्हारा दिमाग एक महिला का सरल दिमाग है। मुझे 30,000 से भी ज़्यादा लोगों के बारे में सोचना होगा। मुझे सावधानी से आगे बढ़ना होगा। मुझे इस बारे में थोड़ा और सोचना होगा।" कई माह गुज़र गये, मैंने चमकती पूर्वी बिजली को स्वीकार नहीं किया। इस दौरान, सर्वशक्तिमान परमेश्वर की कलीसिया के भाई-बहन अक्सर मुझसे मिलने आते रहे। उन्होंने बड़े सब्र से मेरे साथ संगति की, और मुझे मन ही मन साफ़ तौर पर महसूस होने लगा कि यह वाकई परमेश्वर का कार्य है, मगर अपना पद न छोड़ सकने के कारण मैं उसे स्वीकार करने से बचता रहा। थोड़े समय बाद, भाई-बहनों को मेरा हाल समझ आ गया। एक बार जब मैं भाई बाय और भाई सॉन्ग के साथ सभा में था, तब भाई सॉन्ग ने मुझे अपने अनुभव सुनाये। उन्होंने कहा कि वे भी पहले एक कलीसिया में अगुआ थे, दर्जन भर से भी ज़्यादा कलीसियाओं के प्रभारी थे। फिर जब किसी ने उन्हें सुसमाचार और सर्वशक्तिमान परमेश्वर के वचन पढ़ कर सुनाए तो उन्हें यकीन हो गया कि सर्वशक्तिमान परमेश्वर ही वापस आया हुआ प्रभु यीशु है। लेकिन जब उसे वास्तव में स्वीकार करने का समय आया, तो उनका मन डोलने लगा, "अगर मैंने सर्वशक्तिमान परमेश्वर को स्वीकार कर लिया, तो क्या फिर भी मैं अगुआ बना रहूँगा? क्या मैं तब भी इतने सारे लोगों की अगुआई कर पाऊंगा?" फिर उन्होंने प्रभु यीशु की दुष्ट किसानों वाली नीतिकथा को याद किया जो मत्ती अध्याय 21, पद 33 से 41 में दी गयी है : "'एक गृहस्वामी था, जिसने दाख की बारी लगाई, उसके चारों ओर बाड़ा बाँधा, उसमें रस का कुंड खोदा और गुम्मट बनाया, और किसानों को उसका ठेका देकर परदेश चला गया। जब फल का समय निकट आया, तो उसने अपने दासों को उसका फल लेने के लिये किसानों के पास भेजा। पर किसानों ने उसके दासों को पकड़ के, किसी को पीटा, और किसी को मार डाला, और किसी पर पथराव किया। फिर उसने पहलों से अधिक और दासों को भेजा, और उन्होंने उनसे भी वैसा ही किया। अन्त में उसने अपने पुत्र को उनके पास यह सोच कर भेजा कि वे मेरे पुत्र का आदर करेंगे। परन्तु किसानों ने पुत्र को देखकर आपस में कहा, "यह तो वारिस है, आओ, इसे मार डालें और इसकी मीरास ले लें।" अत: उन्होंने उसे पकड़ा और दाख की बारी से बाहर निकालकर मार डाला। इसलिये जब दाख की बारी का स्वामी आएगा, तो उन किसानों के साथ क्या करेगा?' उन्होंने उससे कहा, 'वह उन बुरे लोगों को बुरी रीति से नष्‍ट करेगा; और दाख की बारी का ठेका दूसरे किसानों को देगा, जो समय पर उसे फल दिया करेंगे।'" भाई सॉन्ग ने बताया कि कैसे उन्हें ज़बरदस्त आत्म-ग्लानि का एहसास हुआ। प्रभु ने अपने झुंड को उनके सुपुर्द किया था और अब जबकि प्रभु लौट आया है, तो प्रभु का स्वागत करने के लिए भाई-बहनों की अगुआई करने के बजाय वे प्रभु के झुंड को हड़प कर प्रभु को ठुकराने की कोशिश कर रहे हैं। उन्होंने कहा कि वे उन दुष्ट किसानों जैसे ही पेश आ रहे थे, वे एक दुष्ट सेवक थे जो प्रभु का प्रतिरोध कर रहे थे। उन्होंने खुद से पूछा, "क्या मैं परमेश्वर में विश्वास रखता हूँ कि अगुआ बन सकूं? क्या मैं यह काम रुतबे और आजीविका के लिए करता हूँ? क्या मैं सचमुच परमेश्वर में विश्वास रखता हूँ?" ये विचार मन में आते ही उन्हें बहुत पछतावा हुआ, इसलिए उन्होंने परमेश्वर के सामने पाप स्वीकार कर प्रायश्चित किया, और फिर सर्वशक्तिमान परमेश्वर को स्वीकार कर लिया। फिर उन्होंने अपने मातहत सभी भाई-बहनों तक सुसमाचार को फैलाया। जब मैंने उनकी यह संगति सुनी, तो मैं बहुत शर्मिंदा हुआ और बेचैन हो गया। यह जानकर भी कि यह वास्तव में परमेश्वर का कार्य है, अपने रुतबे की रक्षा करने के लिए, मैंने सर्वशक्तिमान परमेश्वर के कार्य को स्वीकार करने में आनाकानी की। मैं भाई-बहनों को भी इस पर गौर नहीं करने दे रहा था; मैं परमेश्वर की भेड़ों को उसके सुपुर्द करने से इनकार कर रहा था। मैं एक दुष्ट सेवक था, मैं शापित और दंडित होने लायक था! लेकिन जब मैंने सोचा कि मैंने कलीसिया को कितनी सख्ती से सीलबंद कर दिया, और किस तरह मेरी कलीसिया से किसी ने भी सर्वशक्तिमान परमेश्वर के अंत के दिनों के कार्य को स्वीकार नहीं किया, तब मुझे लगा, "अगर मैं इसे स्वीकार कर लूंगा, तो क्या मैं अपनी ही टांग पर कुल्हाड़ी नहीं मार लूंगा? क्या मैं कहीं मुंह दिखाने लायक रह पाऊंगा? अगर मेरी कलीसिया के लोग जान गये कि मैंने सर्वशक्तिमान परमेश्वर के अंत के दिनों के कार्य को स्वीकार कर लिया है, तो यकीनन वे मुझसे नफ़रत कर मुझे ठुकरा देंगे, फिर मेरे पास कुछ भी नहीं बचेगा।" इसलिए मैंने फैसला किया कि उसे स्वीकार न करना ही सबसे अच्छा है।

कुछ दिन बाद, उन दोनों भाइयों के साथ एक अन्य सभा में, मैंने उनसे अपनी चिंताओं का ज़िक्र किया। उन दिनों मैं बहुत कपटी था, मैंने घुमा-फिरा कर उनसे पूछा, "मैं जिन लोगों की अगुआई करता हूँ, अगर वे भी सर्वशक्तिमान परमेश्वर में विश्वास रखने लगें, तब उनकी अगुआई कौन करेगा? क्या आज के अगुआ और सहकर्मी ही उस समय भी बने रहेंगे?" दरअसल मेरा कहने का मतलब था : "तब भी मुझे ही उनकी अगुआई और उनका प्रबंधन करना होगा।" लेकिन भाई बाय ने यह कह कर मुझे चौंका दिया, "जब हम सर्वशक्तिमान परमेश्वर के अंत के दिनों के कार्य को स्वीकार कर लेते हैं, तब खुद परमेश्वर ही हमारी अगुआई करता है, सिंचन करता है और हमें रास्ता दिखाता है। हमारी कलीसिया में मसीह और सत्य का बोलबाला है। कलीसिया के अगुआओं का चुनाव होता है, इसलिए जिसे सत्य की समझ होती है, जिसमें वास्तविकता होती है, जो भाई-बहनों का सिंचन कर सकता है और उनकी व्यावहारिक समस्याओं को सुलझा सकता है, वही चुन लिया जाता है।" उन्होंने आगे कहा, "अगर आप सत्य का अनुसरण करेंगे, तो आप भी अगुआ के रूप में चुने जा सकेंगे। कलीसिया में कई तरह के काम होते हैं : अगुआ, सुसमाचार प्रचारक—हर किसी का अपना कार्य होता है। काम के मामले में, 'महत्वपूर्ण' और 'मामूली', या 'ऊंचा' और 'निचला' दर्जा जैसा कोई फ़र्क नहीं होता। ऐसा इसलिए क्योंकि परमेश्वर के सामने सब लोग बराबर होते हैं, जो धार्मिक संप्रदायों से बिल्कुल अलग पद्धति है।" मैंने भाई बाय को जितना सुना, उतना ही उदास महसूस किया, आखिरकार मेरा चेहरा उतर गया। मैंने सोचा, "मुझे नहीं लगता कि इसके बाद मैं फिर कभी इतने सारे लोगों का अगुआ बन पाऊँगा।"

भाई सॉन्ग ने मेरी हालत को भांप लिया, उन्होंने नीनवे के राजा के अनुभव के बारे में संगति की। वे बोले, "नीनवे का राजा एक राष्ट्र का शासक था। जब उसने योना को परमेश्वर के इन वचनों का प्रचार करते देखा कि नीनवे नष्ट होने वाला है, तो उसने अपना सिंहासन छोड़ दिया, उसने टाट पहन कर, राख मल कर पूरे शहर की अगुआई की और सबने अपने घुटनों के बल बैठ कर परमेश्वर के सामने पापों को स्वीकार कर प्रायश्चित किया। परमेश्वर को उन सब पर दया आ गयी, और शहर नष्ट होने से बच गया।" उन्होंने आगे कहा, "आज जब प्रभु के आगमन जैसी महान घटना से आपका सामना हो रहा है, तो क्या आपको कलीसिया के अगुआ के रूप में, नीनवे के राजा के कदमों पर चलकर, परमेश्वर के सामने पापों को स्वीकार करने और प्रायश्चित करने में भाई-बहनों की अगुआई नहीं करनी चाहिए?" उनकी बात मेरे दिल को छू गयी। उन्होंने सही कहा; नीनवे के राजा एक राष्ट्र के शासक थे। जब एक ऊंचे पद का कोई इंसान विनम्र होकर परमेश्वर के सामने पाप स्वीकार कर प्रायश्चित कर सकता है, तो फिर मैं अपना रुतबा छोड़ कर परमेश्वर के अंत के दिनों के कार्य को स्वीकार क्यों नहीं कर सकता? भाई सॉन्ग ने फिर आगे कहा, "जब प्रभु यीशु ने अपना कार्य किया, तब फरीसी अपने पद और आजीविका को बचाना चाहते थे, इसलिए उन्होंने विश्वासियों को अपने काबू में करके प्रभु यीशु का प्रतिरोध कर उनकी निंदा करने की भरसक कोशिश की। प्रभु यीशु ने उन्हें यह कहकर फटकार लगायी, 'हे कपटी शास्त्रियो और फरीसियो, तुम पर हाय! तुम मनुष्यों के लिए स्वर्ग के राज्य का द्वार बन्द करते हो, न तो स्वयं ही उसमें प्रवेश करते हो और न उस में प्रवेश करनेवालों को प्रवेश करने देते हो' (मत्ती 23:13)।" फिर भाई बाय ने मुझसे कहा, "परमेश्वर का सत्य व्यक्त करना और अंत के दिनों में न्याय-कार्य करना, स्वर्ग के राज्य के आगमन का सुसमाचार है। शुरुआत में, आपने बताये गये झूठ पर यकीन किया और धार्मिक अगुआओं की बात मान कर कलीसिया को सीलबंद किया, भाई-बहनों को परमेश्वर के अंत के दिनों के कार्य को स्वीकार करने से रोका। ऐसा करके आपने परमेश्वर की अवज्ञा की। अब आप सर्वशक्तिमान परमेश्वर के वचन पढ़कर इस नतीजे पर पहुंच गए हैं कि वही वापस आया हुआ प्रभु यीशु है। अगर आप अब भी ज़िद पकड़ कर परमेश्वर के कार्य को स्वीकार करने से इनकार करते रहेंगे, भाई-बहनों को प्रभु के वापस आने का समाचार नहीं बतायेंगे, उन्हें स्वर्ग के राज्य से बाहर रखेंगे, तब आप जान-बूझ कर गलत काम करेंगे, एक और गलती करेंगे।" उन्होंने कहा, "यह परमेश्वर के विरुद्ध बहुत बड़ी दुष्टता होगी! अगर हमारे रोकने की वजह से भाई-बहन उद्धार का अपना मौक़ा गँवा दें, तो यह रक्त-ऋण होगा! बार-बार मर कर भी हम इस ऋण को चुका नहीं पायेंगे। लेकिन, अगर आप भाई-बहनों को परमेश्वर के सामने ले जाएंगे, तो न सिर्फ वे आपसे नफ़रत नहीं करेंगे, बल्कि आपका धन्यवाद करेंगे कि आपने उनके साथ स्वर्ग के राज्य का सुसमाचार और शाश्वत जीवन का मार्ग साझा किया है।"

भाई बाय ने फिर सर्वशक्तिमान परमेश्वर के वचनों के कुछ अंश पढ़ कर सुनाये। "परमेश्वर जब देहधारण कर इंसानों के बीच काम करने आता है, तो सभी उसे देखते और उसके वचनों को सुनते हैं, और सभी लोग उन कर्मों को देखते हैं जो परमेश्वर देह रूप में करता है। उस क्षण, इंसान की तमाम धारणाएँ साबुन के झाग बन जाती हैं। जहाँ तक उन लोगों की बात है जिन्होंने परमेश्वर को देहधारण करते हुए देखा है, यदि वे अपनी इच्छा से उसका आज्ञापालन करेंगे, तो उनका तिरस्कार नहीं किया जाएगा, जबकि जो लोग जानबूझकर परमेश्वर के विरुद्ध खड़े होते हैं, वे परमेश्वर का विरोध करने वाले माने जाएँगे। ऐसे लोग मसीह-विरोधी और शत्रु हैं जो जानबूझकर परमेश्वर के विरोध में खड़े होते हैं" (वचन, खंड 1, परमेश्वर का प्रकटन और कार्य, परमेश्वर को न जानने वाले सभी लोग परमेश्वर का विरोध करते हैं)। "ऐसे भी लोग हैं जो बड़ी-बड़ी कलीसियाओं में दिन-भर बाइबल पढ़ते रहते हैं, फिर भी उनमें से एक भी ऐसा नहीं होता जो परमेश्वर के कार्य के उद्देश्य को समझता हो। उनमें से एक भी ऐसा नहीं होता जो परमेश्वर को जान पाता हो; उनमें से परमेश्वर की इच्छा के अनुरूप तो एक भी नहीं होता। वे सबके सब निकम्मे और अधम लोग हैं, जिनमें से प्रत्येक परमेश्वर को सिखाने के लिए ऊँचे पायदान पर खड़ा रहता है। वे लोग परमेश्वर के नाम का झंडा उठाकर, जानबूझकर उसका विरोध करते हैं। वे परमेश्वर में विश्वास रखने का दावा करते हैं, फिर भी मनुष्यों का माँस खाते और रक्त पीते हैं। ऐसे सभी मनुष्य शैतान हैं जो मनुष्यों की आत्माओं को निगल जाते हैं, ऐसे मुख्य राक्षस हैं जो जानबूझकर उन्हें विचलित करते हैं जो सही मार्ग पर कदम बढ़ाने का प्रयास करते हैं और ऐसी बाधाएँ हैं जो परमेश्वर को खोजने वालों के मार्ग में रुकावट पैदा करते हैं। वे 'मज़बूत देह' वाले दिख सकते हैं, किंतु उसके अनुयायियों को कैसे पता चलेगा कि वे मसीह-विरोधी हैं जो लोगों से परमेश्वर का विरोध करवाते हैं? अनुयायी कैसे जानेंगे कि वे जीवित शैतान हैं जो इंसानी आत्माओं को निगलने को तैयार बैठे हैं?" (वचन, खंड 1, परमेश्वर का प्रकटन और कार्य, परमेश्वर को न जानने वाले सभी लोग परमेश्वर का विरोध करते हैं)। उन्होंने जब ये वचन पढ़ डाले, तब मैंने बड़ी बेचैनी महसूस की। मुझे लगा जैसे मेरे चेहरे पर जोर का थप्पड़ जड़ दिया गया हो, और मेरा चेहरा सुर्ख लाल हो गया। मेरी इच्छा हुई कि ज़मीन फट जाए और मैं उसमें समा जाऊं। मैं अच्छी तरह जानता था कि प्रभु यीशु लौट आया है, वह सत्य व्यक्त कर रहा है और इंसान के न्याय और शुद्धिकरण का कार्य कर रहा है। लेकिन अपने पद और आजीविका को सुरक्षित रखने के लिए, मैंने परमेश्वर के अंत के दिनों के कार्य को स्वीकार करने से इनकार कर दिया था, कलीसिया को सीलबंद कर दिया था, ताकि परमेश्वर की भेड़ें उसकी वाणी को सुन कर उसकी तरफ न मुड़ पायें। इतने साल पहले प्रभु यीशु का प्रतिरोध करने वाले फरीसियों से मैं किस तरह अलग था? प्रभु हमारा चरवाहा है, अपनी भेड़ों को अपने पास बुलाने के लिए अब वह लौट आया है; मुझे परमेश्वर की भेड़ें उसके सुपुर्द करनी होंगी। मैं अब भी अपने पद को बचाने की कोशिश कैसे कर सकता हूँ? क्या मैं परमेश्वर से दंड पाने तक का इंतज़ार करूँ? मैंने फैसला कर लिया कि अब मैं परमेश्वर की अवज्ञा नहीं कर सकता। भले ही मैं अगुआ न रहूँ और सब लोग मुझे ठुकरा दें, फिर भी मुझे परमेश्वर के अंत के दिनों के कार्य को स्वीकार करना होगा, परमेश्वर के सामने भाई-बहनों की अगुआई करनी होगी और परमेश्वर के झुंड को उसे लौटाना होगा। मन में यह विचार आते ही मैंने सर्वशक्तिमान परमेश्वर के अंत के दिनों के कार्य को स्वीकार करने, और जिनकी अगुआई कर रहा हूँ उन्हें सुसमाचार सुनाने का मन बना लिया।

कुछ समय बाद, पवित्र आत्मा के मार्गदर्शन से, मेरी कलीसिया के 10,000 से भी ज़्यादा लोगों ने परमेश्वर के अंत के दिनों के कार्य को स्वीकार कर लिया। परमेश्वर का धन्यवाद, आखिरकार मैंने परमेश्वर के सामने उसके झुंड की अगुआई की, मुझे बड़ा आराम और सुकून महसूस हुआ।

छह महीने बाद, एक बड़े इलाके के ज़्यादा-से-ज़्यादा लोग कलीसिया में शामिल हो गये, इस वजह से कलीसियाओं का क्षेत्रवार विभाजन और अगुआओं और कर्मियों का चुनाव करना पड़ा। फिर भी मैं बड़ा अहंकारी था, सोचता था कि "आप कलीसियाओं का चाहे जैसे विभाजन करें, अपनी कार्य क्षमताओं और अनुभव के कारण अगुआ तो मैं ही बनूँगा। मैं अनेक कलीसियाओं का प्रबंधन कर सकता हूँ, कोई समस्या नहीं।" मगर, कुछ दिन बाद, जब मैं दो भाइयों के साथ एक सभा में था, तब एक कलीसिया के अगुआ ने आकर कहा, "अब राज्य के सुसमाचार को फैलाने का समय आ गया है। हमें दूसरे इलाकों में सुसमाचार को फैलाने के लिए, बाइबल को अच्छी तरह से जाननेवाले, अच्छी काबिलियत वाले भाई-बहनों की ज़रूरत है। यह बहुत महत्वपूर्ण कार्य है। क्या आप तीनों जाने को तैयार हैं?" दो भाइयों ने खुशी से कहा कि वे तैयार हैं, लेकिन इस बात से मैं ज़्यादा खुश नहीं था, सोच रहा था, "अपने पुराने संप्रदाय में मैंने वर्षों तक कलीसियाओं की अगुआई की, हज़ारों लोगों का प्रबंधन किया। अब मैं फिर से सुसमाचार का प्रचार करूं, जबकि मेरे नीचे के कुछ सहकर्मी अगुआ बन चुके हैं। मैं आगे कभी भी अपना मुंह कैसे दिखा पाऊंगा? बड़े अपमान की बात है!" मैंने अगुआ के रूप में सेवा के अपने तमाम वर्षों को याद किया, मैं जहां कहीं जाता, बड़ा सम्मान मिलता और मुझे पूजा जाता, मुझे वो हर चीज़ मिल जाती जो मैं चाहता। अब मेरे पास कुछ भी नहीं, मुझे फिर से सुसमाचार का प्रचार करने की मुश्किलों से गुज़रना था। मैं यह बात बर्दाश्त नहीं कर पा रहा था। लेकिन दूसरों के सामने इनकार करना बहुत शर्मिंदगी की बात होती, इसलिए मैं बेमन से राज़ी हो गया। मैंने मन-ही-मन सोचा, "मुझे सुसमाचार का अच्छी तरह से प्रचार करना है। अगर मैं बहुत-से लोगों का धर्मांतरण करा सका, तो भाई-बहन अब भी मुझे आदर से देखेंगे।" फिर जब मैंने यह किया, तो सुसमाचार का प्रचार करने का कार्य बखूबी निभाया। जल्दी ही, 400 से ज़्यादा लोगों ने परमेश्वर के नये कार्य को स्वीकार कर लिया। उस वक्त मुझे लगा कि मैं कहीं भी जाऊं, भाई-बहन जोश से मेरा अभिवादन करते हैं और मुझे आदर से देखते हैं। मैं फिर एक बार अपने पद से मिलनेवाले आनंद में जीने लगा, सुसमाचार को फैलाने का मेरा जोश बढ़ता ही गया।

अगस्त 2000 में, मैं सुसमाचार को फैलाने के लिए भाई लियू के साथ शहर से बाहर गया। भाई लियू मुझसे ज़्यादा समय से सर्वशक्तिमान परमेश्वर के विश्वासी थे और वे सत्य के बारे में स्पष्ट रूप से संगति करते थे। मैं भी यह सोचकर खुश था कि कितनी बढ़िया बात है कि मैं उनकी काबिलियत से सीख कर अपनी खामियों को दूर कर सकता हूँ। एक बार हम दोनों एक धार्मिक समुदाय के लोगों के एक समूह को सुसमाचार का उपदेश देने के लिए गये। वे लोग अपनी कुछ धार्मिक धारणाओं से चिपके हुए थे, और मैं उनके साथ संगति करना चाहता था। लेकिन सत्य के बारे में मेरी समझ बहुत कम होने के कारण, आतुर होने के बावजूद, मैं मदद नहीं कर पा रहा था। अंत में, भाई लियू ने उनकी धारणाओं को काटने के लिए, तथ्यों के साथ वाजिब ढंग से शांति से संगति की। हम जिन लोगों के साथ संगति कर रहे थे, पहले तो वे नहीं माने, लेकिन थोड़ा सुनने के बाद उन्हें यकीन हो गया कि भाई लियू की बातें सच हैं, और आखिर वे सहमति में सिर हिलाने लगे। इस दृश्य को देखकर मेरे मन में भाई लियू के प्रति ईर्ष्या और प्रशंसा दोनों ही भाव पैदा हो गये। मैंने सोचा : "भाई लियू बड़े साफ़ तौर पर संगति करते हैं। अगर ऐसा ही चलता रहा, तो मेरी एकमात्र भूमिका उन्हें अच्छा दिखाने की रह जाएगी, और दूसरे लोग कहेंगे कि वे मुझसे बेहतर हैं। यह नहीं चलने वाला! मुझे सत्य को समझ कर भाई लियू को पीछे छोड़ना होगा।" घर लौटने के बाद, सुबह से शाम तक मैं परमेश्वर के वचन पढ़ने लगा, सुसमाचार को फैलाने के सत्य से खुद को तैयार करने लगा। मैं भोजन के समय भी सोचता रहता कि भाई लियू कैसे संगति करते हैं, ताकि मैं जान सकूँ कि अगली बार सुसमाचार सुनने वाले लोगों के साथ संगति कैसे करनी है, ताकि कम-से-कम मैं भाई लियू जितना अच्छा तो लगूं।

मगर मुझे हैरानी हुई, जब अगली बार हम इन लोगों के सामने सुसमाचार का प्रचार करने गये, तो उन्होंने कुछ नये सवाल उठाये और मैं फिर से स्पष्ट संगति नहीं कर पाया। यह देखकर कि वे मेरी बात सच में समझ नहीं रहे हैं, मैंने बहुत शर्मिंदा महसूस किया। उस पल, भाई लियू ने जल्दी से कमान संभाल ली। उन लोगों ने उनकी बातें ध्यान से सुनीं, वे बार-बार हामी भरते रहे, अंत में उन्होंने सारी बातें अच्छी तरह से समझ लीं। मगर मेरी कामयाबी बस खुद को शर्मिंदा करने तक ही सीमित थी, मेरी इच्छा हुई कि ज़मीन फट जाए और मैं उसमें पूरा समा जाऊं। मैंने सोचा : "मैं भाई लियू के साथ आया, लेकिन स्पष्ट रूप से संगति नहीं कर पाया, मैं किसी काम का नहीं हूँ। उनके सवालों का समाधान करने के लिए उन्हें भाई लियू की ही ज़रूरत पड़ी। कितने अपमान की बात है!" मुझे याद है कि थोड़ी प्रतिष्ठा वापस पाने के लिए मैंने भाई लियू की संगति में छोटे-से अंतराल का फ़ायदा उठाकर कुछ बातें कह डालीं। एक दिन बाद, उन सबने सुसमाचार को स्वीकार कर लिया। इससे मैं बहुत खुश हुआ, मगर अंदर से मैं थोड़ा निराश भी था। मुझे लगा कि उन्होंने सुसमाचार को मेरी वजह से स्वीकार नहीं किया, मैंने कोई अच्छा प्रदर्शन नहीं किया था। साथ भोजन करने के बाद उन नये लोगों ने हमसे अपने अनुभवों के बारे में बताने को कहा। मैंने सोचा : "आम तौर पर भाई लियू छा जाते हैं, मगर इस बार मुझे अपने अनुभवों के बारे में बोलने का मौक़ा लेना होगा, ताकि वे ये न सोचें कि मैं किसी काम का नहीं।" इसलिए मैं अपने कामकाज और मैंने जो मुसीबतें झेलीं थीं, उनके बारे में बोलता गया कि किस तरह मैंने परमेश्वर के पास वापस आने में 10,000 से भी ज़्यादा लोगों की अगुआई की। मैंने वाकई बहुत शेखी बघारी। कुछ भाई-बहन चकित हो गये, कुछ ने मुझे प्रशंसा से देखा और कुछ लोगों ने ध्यान से सुना। मुझे बहुत खुशी हुई। मैं सीधा खड़ा होकर आत्मविश्वास के साथ बोला।

उस दिन घर पहुँचने पर मैंने सोचा, "सुसमाचार को फैलाने के मामले में मुझमें सत्य की बहुत कमी है। क्या मुझे इस बारे में भाई लियू से बात करनी चाहिए?" फिर मैंने सोचा, "अगर मैं इस बारे में भाई लियू से बात करूंगा, तो क्या ऐसा नहीं लगेगा कि वे मुझसे बेहतर हैं? जाने दो, मैं गोपनीय ढंग से सत्य का ज्ञान जुटाता रहूँगा। मैं उनसे नहीं पूछूंगा।" बाद में, जब हम दोनों फिर से सुसमाचार का प्रचार करने गये, तो भाई-बहनों ने भाई लियू का बड़ी गर्मजोशी से अभिनंदन किया। वे उनके इर्द-गिर्द जमा हो गये, उनसे नाना प्रकार की बातें पूछने लगे। इससे मैं वाकई परेशान हो गया, मैं सिर झुका कर एक ओर खड़ा रहा, सोचता रहा, "मेरे यहाँ रहने की क्या तुक है जब भाई लियू इतनी बढ़िया संगति करते हैं? क्या मैं दूसरों की नज़रों में स्टेपनी जैसा नहीं हूँ? वे ही हमेशा छा जाते हैं, ऐसा ही चलता रहा, तो मेरे बारे में कोई भी ऊंची राय नहीं रखेगा।" मेरे मन में अचानक एक विद्रोही विचार कौंधा कि अब मैं भाई लियू के साथ अपना कर्तव्य नहीं निभाना चाहता। मन में यह विचार आने के बाद, जब कभी भाई लियू और मैं सुसमाचार का प्रचार करने जाने को होते, मैं यह कहकर बहाने ढूँढ़ने लगता कि मेरी तबीयत ठीक नहीं है, मैं घर पर ही रहना चाहता हूँ। कभी-कभार उनके साथ जाने के बावजूद मैं संगति नहीं करता, किसी के मुझसे सवाल पूछने पर ही मैं थोड़े-से शब्दों में अनमने ढंग से संगति कर देता। दरअसल मैं उनके साथ काम करना ही नहीं चाहता था। फिर भी हम दो महीने साथ काम करते रहे, मैं लगातार शोहरत की होड़ लगाये रहता, अपने निजी हितों के लिए संघर्ष करता रहता। मेरी हालत ज़्यादा से ज़्यादा अंधेरी, बद से बदतर होती गयी, फिर भी मेरे मन में कभी पछतावा नहीं आया। यही समय था जब परमेश्वर ने मुझे ताड़ना दी और अनुशासित किया।

एक दिन, मुझे सुसमाचार को फैलाने के लिए उत्तर-पूर्व चीन जाने को कहा गया। यह सुनकर मैं खुशी से फूला नहीं समाया, मैंने सोचा, "आखिर, मुझे भाई लियू के साथ काम नहीं करना पड़ेगा। यह मेरा समय है चमकने का, जब मैं सुसमाचार का प्रचार करके लोगों को धर्मांतरित करूँगा, तो इसका पूरा श्रेय सिर्फ मुझे ही मिलेगा। भाई-बहन यकीनन मुझे आदर से देखेंगे।" जिस बात का मुझे अंदाजा नहीं था, वह यह थी कि वहां पहुँचने के बाद, जब पुलिस को मैं अपना पहचान पत्र नहीं दिखा पाया, तो उन्होंने मुझे कोई फरार हत्यारा मानकर गिरफ्तार कर लिया। बहुत समझाने पर भी उन्होंने मेरी बात नहीं सुनी, तीन दिन और तीन रात तक मुझे यातना दी। मुझे कुछ खाने को या सोने नहीं दिया गया, एक घूँट पानी तक पीने नहीं दिया। उन्होंने मुझे इतना पीटा कि मेरे मुंह और नाक से खून बहने लगा, मेरी आँखें इतनी सूज गयीं कि मैं उन्हें खोल नहीं पाया। मुझे पीट-पीट कर अधमरा कर दिया गया। मुझे याद है मैं कई बार बेहोश हुआ; मौत आ जाती तो थोड़ी राहत मिली होती। मैंने दिल में बेहद निराशा महसूस की, इन बेहद दुष्ट दानवों से मुझे नफ़रत हो गयी। उन्होंने विस्तार से जांच-पड़ताल नहीं की, उनके पास कोई सबूत नहीं था, फिर भी उन्होंने क्रूरता से मुझसे पूछताछ की। उस वक्त, मैं बस परमेश्वर से प्रार्थना करता रहा, मुझे बचाने और रास्ता दिखाने के लिए गिड़गिड़ाता रहा। मैं समझ गया कि मेरे साथ यह सब परमेश्वर की इच्छा से हो रहा है, मुझे सत्य की खोज करनी होगी और जो घट रहा है उससे सबक सीखना होगा। फिर मैंने आत्मचिंतन शुरू किया : "मेरे साथ ऐसा क्यों हो रहा है?" तभी परमेश्वर के वचनों का एक अंश मुझे याद आया : "जितना अधिक तू इस तरह से तलाश करेगी उतना ही कम तू पाएगी। हैसियत के लिए किसी व्यक्ति की अभिलाषा जितनी अधिक होगी, उतनी ही गंभीरता से उसके साथ निपटा जाएगा और उसे उतने ही बड़े शुद्धिकरण से गुजरना होगा। इस तरह के लोग निकम्मे होते हैं! उनके साथ अच्छी तरह से निपटने और उनका न्याय करने की ज़रूरत है ताकि वे इन चीज़ों को पूरी तरह से छोड़ दें। यदि तुम लोग अंत तक इसी तरह से अनुसरण करोगे, तो तुम लोग कुछ भी नहीं पाओगे" (वचन, खंड 1, परमेश्वर का प्रकटन और कार्य, तुम विषमता होने के अनिच्छुक क्यों हो?)। परमेश्वर के वचनों पर मनन करके मुझे एहसास हुआ कि रुतबे की मेरी आकांक्षा कितनी बड़ी है। मैंने उस समय को याद किया जो मैंने भाई लियू के साथ सुसमाचार के प्रचार में बिताया था। जब मैं उन्हें अच्छी संगति करते और सबको उन्हें प्रशंसा से निहारते हुए देखता, तो मैं ईर्ष्या करने लगता और उनसे होड़ लगाना चाहता, यह देखने के लिए कि कौन बेहतर है। मैंने नये लोगों के सामने खुद को उन्नत करने और दिखावा करने के लिए अपने अनुभवों का बखान किया, ताकि वे मुझे आदर से देखें और मुझे पूजें। जब भाई-बहनों से मुझे कोई प्रशंसा नहीं मिली, तो मैं निराश और प्रतिरोधी हो गया और भाई लियू के साथ काम न करने का मन बना लिया, और बेरुखी से अपना कर्तव्य निभाने लगा। मैंने समझ लिया कि मैं अपना कर्तव्य परमेश्वर की गवाही देने के लिए नहीं, बल्कि बदले में शोहरत और रुतबा पाने के लिए निभा रहा हूँ; मैं बहुत घिनौना था! मैंने शोहरत और अपने निजी हितों के पीछे भागने के अलावा कुछ नहीं किया, अंधकार में इतने गहरे डूब जाने के बावजूद मेरे मन में प्रायश्चित का भाव कभी नहीं आया। मैं बहुत विद्रोही था! मैंने इस बारे में जितना सोचा, मुझे खुद से उतनी ही नफरत हुई, इसलिए मैंने परमेश्वर से प्रार्थना की। मैंने कहा, "हे परमेश्वर, मैं अपने कर्तव्य में हमेशा रुतबे के पीछे भागता रहा, शोहरत और फायदे के लिए होड़ लगाता रहा। तुमने इस बात से कितनी घृणा की होगी! अब तुम मुझे ताड़ना देकर अनुशासित कर रहे हो, मैं ईमानदारी से आत्मचिंतन करना चाहता हूँ, तुम्हारी व्यवस्थाओं और आयोजनों का पालन करना चाहता हूँ। अगर मैं इस मुसीबत से पार हो पाया, तो मैं अपने रुतबे को छोड़ कर ईमानदारी से सत्य का अनुसरण करूंगा।" मुझे यह देखकर हैरानी हुई कि समर्पण करके कुछ सबक सीख लेने के बाद परमेश्वर ने मुझ पर दया दिखायी। पुलिस को किसी तरह अपने सिस्टम में मेरी पहचान मिल गयी, यह जान लेने के बाद कि मैं कोई हत्यारा नहीं हूँ, उन्होंने मुझे रिहा कर दिया।

घर पहुँचने के बाद, मैं जांच करवाने के लिए अस्पताल पहुंचा। मेरी दाहिनी टांग टूट गयी थी, मेरी एक पसली भी टूट गयी थी। अगले कुछ महीने, घर में तबीयत संभालते हुए मैंने परमेश्वर के वचनों का खान-पान किया और आत्मचिंतन किया। एक दिन, मैंने परमेश्वर के वचनों का एक अंश पढ़ा। सर्वशक्तिमान परमेश्वर कहते हैं, "तुम लोगों की खोज में, तुम्हारी बहुत सी व्यक्तिगत अवधारणाएँ, आशाएँ और भविष्य होते हैं। वर्तमान कार्य तुम लोगों की हैसियत पाने की अभिलाषा और तुम्हारी अनावश्यक अभिलाषाओं से निपटने के लिए है। आशाएँ, हैसियत और अवधारणाएँ सभी शैतानी स्वभाव के विशिष्ट प्रतिनिधित्व हैं। लोगों के हृदय में इन चीज़ों के होने का कारण पूरी तरह से यह है कि शैतान का विष हमेशा लोगों के विचारों को दूषित कर रहा है, और लोग शैतान के इन प्रलोभनों से पीछा छुड़ाने में हमेशा असमर्थ रहे हैं। वे पाप के बीच रह रहे हैं, मगर इसे पाप नहीं मानते, और अभी भी सोचते हैं: 'हम परमेश्वर पर विश्वास करते हैं, इसलिए उसे हमें आशीष प्रदान करना चाहिए और हमारे लिए सब कुछ सही ढंग से व्यवस्थित करना चाहिए। हम परमेश्वर पर विश्वास करते हैं, इसलिए हमें दूसरों से श्रेष्ठतर होना चाहिए, और हमारे पास दूसरों की तुलना में बेहतर हैसियत और बेहतर भविष्य होना चाहिए। चूँकि हम परमेश्वर पर विश्वास करते हैं, इसलिए उसे हमें असीम आशीष देनी चाहिए। अन्यथा, इसे परमेश्वर पर विश्वास करना नहीं कहा जाएगा।' बहुत सालों से, जिन विचारों पर लोगों ने अपने अस्तित्व के लिए भरोसा रखा था, वे उनके हृदय को इस स्थिति तक दूषित कर रहे हैं कि वे विश्वासघाती, डरपोक और नीच हो गए हैं। उनमें न केवल इच्छा-शक्ति और संकल्प का अभाव है, बल्कि वे लालची, अभिमानी और स्वेच्छाचारी भी बन गए हैं। उनमें ऐसे किसी भी संकल्प का सर्वथा अभाव है जो स्वयं को ऊँचा उठाता हो, बल्कि, उनमें इन अंधेरे प्रभावों की बाध्यताओं से पीछा छुड़ाने की लेश-मात्र भी हिम्मत नहीं है। लोगों के विचार और जीवन इतने सड़े हुए हैं कि परमेश्वर पर विश्वास करने के बारे में उनके दृष्टिकोण अभी भी बेहद वीभत्स हैं। यहाँ तक कि जब लोग परमेश्वर में विश्वास के बारे में अपना दृष्टिकोण बताते हैं तो इसे सुनना मात्र ही असहनीय होता है। सभी लोग कायर, अक्षम, नीच और दुर्बल हैं। उन्हें अंधेरे की शक्तियों के प्रति क्रोध नहीं आता, उनके अंदर प्रकाश और सत्य के लिए प्रेम पैदा नहीं होता; बल्कि, वे उन्हें बाहर निकालने का पूरा प्रयास करते हैं। क्या तुम लोगों के वर्तमान विचार और दृष्टिकोण ठीक ऐसे ही नहीं हैं? 'चूँकि मैं परमेश्वर पर विश्वास करता हूँ, इसलिए मुझ पर आशीषों की वर्षा होनी चाहिए और यह सुनिश्चित किया जाना चाहिए कि मेरी हैसियत कभी न गिरे, यह अविश्वासियों की तुलना में अधिक बनी रहनी चाहिए।' तुम्हारा यह दृष्टिकोण कोई एक-दो वर्षों से नहीं है; बल्कि बरसों से है। तुम लोगों की लेन-देन संबंधी मानसिकता कुछ ज़्यादा ही विकसित है। यद्यपि आज तुम लोग इस चरण तक पहुँच गए हो, तब भी तुम लोगों ने हैसियत का राग अलापना नहीं छोड़ा, बल्कि लगातार इसके बारे में पूछताछ करते रहते हो, और इस पर रोज नज़र रखते हो, इस गहरे डर के साथ कि कहीकहीं किसी दिन तुम लोगों की हैसियत खो न जाए और तुम लोगों का नाम बर्बाद न हो जाए। लोगों ने सहूलियत की अपनी अभिलाषा का कभी त्याग नहीं किया। ... अपनी संभावनाओं और नियति को दर-किनार करना तुम्हारे लिए मुश्किल है। अब तुम लोग अनुयायी हो, और तुम लोगों को कार्य के इस स्तर की कुछ समझ प्राप्त हो गयी है। लेकिन, तुम लोगों ने अभी तक हैसियत के लिए अपनी अभिलाषा का त्याग नहीं किया है। जब तुम लोगों की हैसियत ऊँची होती है तो तुम लोग अच्छी तरह से खोज करते हो, किन्तु जब तुम्हारी हैसियत निम्न होती है तो तुम लोग खोज नहीं करते। तुम्हारे मन में हमेशा हैसियत के आशीष होते हैं। ऐसा क्यों होता है कि अधिकांश लोग अपने आप को निराशा से निकाल नहीं पाते? क्या उत्तर हमेशा निराशाजनक संभावनाएँ नहीं होता?" (वचन, खंड 1, परमेश्वर का प्रकटन और कार्य, तुम विषमता होने के अनिच्छुक क्यों हो?)।

मैंने परमेश्वर के वचनों का एक भजन भी सुना। "मनुष्य शरीर के बीच रहता है, जिसका मतलब है कि वह मानवीय नरक में रहता है, और परमेश्वर के न्याय और ताड़ना के बगैर, मनुष्य शैतान के समान ही अशुद्ध है। परमेश्वर की ताड़ना और उसका न्याय मनुष्य की सबसे बड़ी सुरक्षा और महान अनुग्रह है। परमेश्वर की ताड़ना और न्याय से ही मनुष्य जाग सकता है, और शरीर और शैतान से घृणा कर सकता है। परमेश्वर का कठोर अनुशासन मनुष्य को शैतान के प्रभाव से मुक्त करता है, उसे उसके खुद के छोटे-से संसार से मुक्त करता है, और उसे परमेश्वर की उपस्थिति के प्रकाश में जीवन बिताने का अवसर देता है। ताड़ना और न्याय से बेहतर कोई उद्धार नहीं है!"("मेमने का अनुसरण करो और नए गीत गाओ" में 'परमेश्वर की ताड़ना और न्याय है मनुष्य की मुक्ति का प्रकाश')। इस भजन को सुनते हुए मैं बहुत रोया। आखिरकार मैंने जाना कि परमेश्वर इसलिए न्याय करके ताड़ना नहीं देता क्योंकि वह इंसान से घृणा करता है, बल्कि इसलिए कि वह इंसान को बचाना चाहता है। वह शोहरत और रुतबे के पीछे भागने के मेरे गलत नज़रिये को सुधारना चाहता है। बचपन से ही मैं इस शैतानी ज़हर के साथ जी रहा था कि "भीड़ से ऊपर उठो और अपने पूर्वजों का नाम करो," और "आदमी ऊपर की ओर जाने के लिए संघर्ष करता है; पानी नीचे की ओर बहता है।" मैं हर मौके पर भीड़ से ऊपर उठना चाहता था, यही सपना भी देखता था। प्रभु में विश्वास रखना शुरू करने के बाद से, मैंने सिर्फ ऊंचा रुतबा पाने के लिए त्याग किया, खुद को खपाया, ताकि भाई-बहन मुझे आदर से देखें और मुझे पूजें। मैं मसीह के साथ-साथ एक राजा की तरह राज भी करना चाहता था। मेरी महत्वाकांक्षाओं की कोई सीमा नहीं थी! सर्वशक्तिमान परमेश्वर का सुसमाचार सुनने के बाद मैं जान गया था कि प्रभु लौट आया है, लेकिन अगुआ का अपना पद न छोड़ पाने के कारण मैंने उसे स्वीकार नहीं करना चाहा, मैं करीब-करीब एक दुष्ट सेवक बन गया, जो विश्वासियों को परमेश्वर के राज्य में प्रवेश से रोक रहा था। सर्वशक्तिमान परमेश्वर के कार्य को स्वीकार करने के बाद पिछले दो वर्षों में, बाहर से तो लगता था कि मैंने अपना अगुआ वाला पद छोड़ दिया है, लेकिन मेरा दिल अभी भी शोहरत और रुतबे के काबू में था। जब भाई-बहन मेरी प्रशंसा करते और मुझे पूजते, तो मैं खुश होकर अपने कर्तव्य में जोश दिखाने लगता। लेकिन जब वे बेरुखी दिखाते, तो मैं उदास और बेचैन हो जाता, अपना कर्तव्य निभाने में मेरा मन नहीं लगता। मैं समझ गया कि मैं सत्य का अनुसरण करने और अपना स्वभाव बदलने या परमेश्वर द्व्रारा प्रशंसित होने का अपना कर्तव्य नहीं निभा रहा हूँ, बल्कि भीड़ से ऊपर उठने की कोशिश कर रहा हूँ, ताकि दूसरे मुझे आदर से देखें और मेरी महत्वाकांक्षाएं और आकांक्षाएं पूरी हो जाएं। क्या मैं खुल्लमखुल्ला परमेश्वर का इस्तेमाल कर उसे धोखा देने का प्रयास नहीं कर रहा था? मैं परमेश्वर की अवज्ञा कर रहा था! मैं इस शैतानी ज़हर के साथ जी रहा था, ज़रा भी इंसानियत या समझ के बिना ज़्यादा-से-ज़्यादा अहंकारी होता जा रहा था। अगर परमेश्वर के वचनों का न्याय और प्रकाशन, उसकी ताड़ना और उसका अनुशासन नहीं मिला होता, तो मुझे कभी भी यह एहसास नहीं होता कि मैं शैतान द्वारा कितनी गहराई से भ्रष्ट कर दिया गया हूँ या रुतबे के लिए मेरी अभिलाषा कितनी तीव्र है। मैं बस रुतबे के लिए आशीष पाने के लालच में ही फँसा रहता, ज़्यादा-से-ज़्यादा पथभ्रष्ट हो गया होता, जब तक कि मुझे परमेश्वर द्वारा शापित और दंडित नहीं किया गया होता। आखिरकार मैंने यह समझ लिया कि परमेश्वर जो कुछ करता है, चाहे वह न्याय, ताड़ना, शुद्धिकरण या अनुशासन हो, यह सब इंसान के लिए उद्धार और प्रेम है।

फिर मैंने परमेश्वर के वचनों का यह अंश पढ़ा : "परमेश्वर का दृष्टिकोण यह माँग करना है कि मनुष्य अपना मूल कर्तव्य और हैसियत पुनः प्राप्त करे। मनुष्य परमेश्वर का सृजित प्राणी है और इसलिए मनुष्य को परमेश्वर से कोई भी माँग करके अपनी सीमा नहीं लाँघनी चाहिए, और परमेश्वर के सृजित प्राणी के रूप में अपना कर्तव्य निभाने से अधिक कुछ नहीं करना चाहिए" (वचन, खंड 1, परमेश्वर का प्रकटन और कार्य, सफलता या विफलता उस पथ पर निर्भर होती है जिस पर मनुष्य चलता है)। "मनुष्य को भी, परमेश्वर का सृजित प्राणी होने के नाते, मनुष्य का कर्तव्य निभाना ही चाहिए। वह सभी चीज़ों का चाहे प्रभु हो या देख-रेख करने वाला हो, सभी चीजों के बीच मनुष्य का कद चाहे जितना ऊँचा हो, तो भी वह परमेश्वर के प्रभुत्व के अधीन एक अदना मानव भर है, और महत्वहीन मानव, परमेश्वर के सृजित प्राणी से अधिक कुछ नहीं है, और वह कभी परमेश्वर से ऊपर नहीं होगा। परमेश्वर के सृजित प्राणी के रूप में, मनुष्य को परमेश्वर के सृजित प्राणी का कर्तव्य निभाने की कोशिश करनी चाहिए, और दूसरे विकल्पों को छोड़ कर परमेश्वर से प्रेम करने की तलाश करनी चाहिए, क्योंकि परमेश्वर मनुष्य के प्रेम के योग्य है। वे जो परमेश्वर से प्रेम करने की तलाश करते हैं, उन्हें कोई व्यक्तिगत लाभ नहीं ढूँढने चाहिए या वह नहीं ढूँढना चाहिए जिसके लिए वे व्यक्तिगत रूप से लालायित हैं; यह अनुसरण का सबसे सही माध्यम है। यदि तुम जिसकी खोज करते हो वह सत्य है, तुम जिसे अभ्यास में लाते हो वह सत्य है, और यदि तुम जो प्राप्त करते हो वह तुम्हारे स्वभाव में परिवर्तन है, तो तुम जिस पथ पर क़दम रखते हो वह सही पथ है। यदि तुम जिसे खोजते हो वह देह के आशीष हैं, और तुम जिसे अभ्यास में लाते हो वह तुम्हारी अपनी अवधारणाओं का सत्य है, और यदि तुम्हारे स्वभाव में कोई परिवर्तन नहीं होता है, और तुम देहधारी परमेश्वर के प्रति बिल्कुल भी आज्ञाकारी नहीं हो, और तुम अभी भी अस्पष्टता में जीते हो, तो तुम जिसकी खोज कर रहे हो वह निश्चय ही तुम्हें नरक ले जाएगा, क्योंकि जिस पथ पर तुम चल रहे हो वह विफलता का पथ है। तुम्हें पूर्ण बनाया जाएगा या हटा दिया जाएगा यह तुम्हारे अपने अनुसरण पर निर्भर करता है, जिसका तात्पर्य यह भी है कि सफलता या विफलता उस पथ पर निर्भर होती है जिस पर मनुष्य चलता है" (वचन, खंड 1, परमेश्वर का प्रकटन और कार्य, सफलता या विफलता उस पथ पर निर्भर होती है जिस पर मनुष्य चलता है)। परमेश्वर के वचनों को पढ़ने के बाद, मैं समझ पाया कि मैं एक सृजित प्राणी हूँ, जिसे अपने उचित स्थान पर रहना चाहिए, परमेश्वर से प्रेम करके उसकी आज्ञा मानने की कोशिश करनी चाहिए, अपने भ्रष्ट स्वभाव को छोड़ देना चाहिए, और सृजित प्राणी के रूप में अपना कर्तव्य सही ढंग से निभाना चाहिए। यही एकमात्र सही प्रयास है। मैं यह भी समझ गया कि किसी इंसान के उद्धार पाने और पूर्ण किये जाने का, रुतबा होने या न होने से कोई संबंध नहीं है। इंसान चाहे कोई भी काम करे, परमेश्वर की नज़र सिर्फ उसकी सच्ची ईमानदारी और आज्ञापालन पर होती है, वह देखता है कि इंसान सत्य का अनुसरण करता है या नहीं, उसका जीवन स्वभाव बदला है या नहीं। यह समझ लेने के बाद, मैंने परमेश्वर से प्रार्थना की : "आगे मैं चाहे कोई भी कर्तव्य निभाऊं, मेरा कोई रुतबा हो या न हो, मैं ईमानदारी से सत्य का अनुसरण करना चाहता हूँ, एक सृजित प्राणी के रूप में अपना कर्तव्य सही ढंग से निभाना चाहता हूँ।" मेरे घाव भरने में दो महीने से भी ज़्यादा का समय लगा, अब मैं फिर से सुसमाचार के प्रचार के लिए बाहर जाने के काबिल हो गया। जो बदल गया वह यह था कि अब मुझे नहीं लगता था कि मैं रुतबे वाला नहीं हूँ, और दूसरों के साथ काम करते समय मैं अब सबसे बढ़िया होने की होड़ नहीं लगाता था। मुझे लगा कि सिर्फ अपना कर्तव्य निभाना यह दर्शाता है कि मुझे परमेश्वर ने ऊपर उठाया है।

कई साल गुज़र गये, मैंने सोचा कि मैं रुतबे के बंधनों और बेड़ियों से मुक्त गया हूँ। मगर जब परमेश्वर ने मेरे लिए एक नयी परिस्थिति की व्यवस्था की, तो रुतबे की मेरी आकांक्षा ने फिर से अपना भद्दा सिर उठाया। 2012 के जाड़ों के दिन थे। पुलिस ईसाइयों को पागलों की तरह गिरफ्तार कर रही थी, बहुत बुरा वक्त था। एक दिन, अगुआओं और उपयाजकों ने हमारे गाँव में एक सभा का आयोजन किया। एक अगुआ ने देखा कि मेरे पास खाली वक्त है, इसलिए उन्होंने मुझे गली के एक नुक्कड़ पर खड़े होकर चौकसी करने को कहा। इस काम से मैं वाकई बहुत नाखुश था, लेकिन बाई-बहनों की सुरक्षा का ख्याल करके मैं राजी हो गया। अगुआ के जाने के बाद, मैंने सोचा : "मैं सालों तक अगुआ रहा हूँ, हमेशा बाहर जाकर सुसमाचार का प्रचार करता रहा हूँ। बेहतर होगा कि चौकसी के ऐसे निचले दर्जे के काम के लिए दो-चार साधारण विश्वासियों को लगाया जाए। यह काम मैं क्यों करूँ? तुम सब वहाँ सभा करोगे और मैं यहाँ ठिठुरता हुआ ख़तरा मोल लूं। क्या ऐसा इसलिए नहीं हो रहा क्योंकि मेरा कोई रुतबा नहीं है? अगर मैं अगुआ होता तो मुझे इस तरह संतरी के काम में नहीं लगाया गया होता।" मुझे एकाएक एहसास हुआ कि रुतबे की मेरी आकांक्षा फिर अपना पुराना पैंतरा दिखा रही है, इसलिए मैंने तुरंत परमेश्वर से प्रार्थना की, "हे परमेश्वर, मुझे अब यह निचले दर्जे का काम करना है, और रुतबे की मेरी आकांक्षा ने फिर से सिर उठा लिया है। हे परमेश्वर, मैं फिर से रुतबे के बंधन में नहीं बंधना चाहता। मुझे रास्ता दिखाओ, ताकि मैं रुतबे की बेड़ियों को काट कर फेंक सकूं।" फिर मैंने परमेश्वर के वचनों का यह अंश पढ़ा : "कुछ लोग विशेष रूप से पौलुस को आदर्श मानते हैं। उन्हें बाहर जा कर भाषण देना और कार्य करना पसंद होता है, उन्हें सभाओं में भाग लेना और प्रचार करना पसंद होता है; उन्हें अच्छा लगता है जब लोग उन्हें सुनते हैं, उनकी आराधना करते हैं और उनके चारों ओर घूमते हैं। उन्हें पसंद होता है कि दूसरों के मन में उनकी एक हैसियत हो, और जब दूसरे उनके द्वारा प्रदर्शित छवि को महत्व देते हैं, तो वे उसकी सराहना करते हैं। आओ हम इन व्यवहारों से उनकी प्रकृति का विश्लेषण करें: उनकी प्रकृति कैसी है? यदि वे वास्तव में इस तरह से व्यवहार करते हैं, तो यह इस बात को दर्शाने के लिए पर्याप्त है कि वे अहंकारी और दंभी हैं। वे परमेश्वर की आराधना तो बिल्कुल नहीं करते हैं; वे ऊँची हैसियत की तलाश में रहते हैं और दूसरों पर अधिकार रखना चाहते हैं, उन पर अपना कब्ज़ा रखना चाहते हैं, उनके दिमाग में एक हैसियत प्राप्त करना चाहते हैं। यह शैतान की विशेष छवि है। उनकी प्रकृति के पहलू जो अलग से दिखाई देते हैं, वे हैं उनका अहंकार और दंभ, परेमश्वर की आराधना करने की अनिच्छा, और दूसरों के द्वारा आराधना किए जाने की इच्छा। ऐसे व्यवहारों से तुम उनकी प्रकृति को स्पष्ट रूप से देख सकते हो"("अंत के दिनों के मसीह की बातचीत के अभिलेख" में 'मनुष्य का स्वभाव कैसे जानें')। परमेश्वर के वचनों को पढ़ने के बाद, मुझे एहसास हुआ कि मैं हमेशा ऊंचे पदों के पीछे भागता रहा, हमेशा चाहा कि लोग मुझे आदर से देखें और मुझे पूजें। मैंने दूसरों के दिलों में जगह चाही, सार-रूप में इसका मतलब यह था कि मैं दूसरों के दिलों को हथियाना चाहता था। मैं लोगों के लिए परमेश्वर से होड़ लगा रहा था! मेरी प्रकृति बहुत घमंडी थी! मैंने याद किया कि किस तरह पौलुस हमेशा खुद को ही उन्नत कर अपनी ही गवाही देता था, जिससे दूसरे उसकी प्रशंसा कर उसकी आराधना करें, इसीलिए उसने कहा, "क्योंकि मेरे लिये जीवित रहना मसीह है, और मर जाना लाभ है" (फिलिप्पियों 1:21)। इससे ज़्यादातर लोग उसकी प्रशंसा और आराधना करने लगे, इतना ज़्यादा कि लोगों के दिलों में उसका स्थान प्रभु यीशु से भी ऊंचा हो गया। उन दिनों की मेरी सोच और मेरी कोशिश ने क्या मुझे पौलुस जैसा नहीं बना दिया था? मैं वाकई मसीह-विरोधियों के परमेश्वर-प्रतिरोधी मार्ग पर चल रहा था; मैंने वास्तव में परमेश्वर और लोगों को नाराज़ कर दिया था और दंडित होने लायक था। अंत के दिनों में, परमेश्वर लोगों को शुद्ध करने और बचाने के लिए सत्य व्यक्त करता है, मगर इतने वर्षों तक आस्था रखने के बावजूद मैंने सत्य का अनुसरण करने का कोई प्रयास नहीं किया, न ही खुद को किसी ऐसे इंसान के रूप में बदलने की कोशिश करने के बारे में सोचा, जो परमेश्वर का आज्ञाकारी होकर उसकी आराधना करता है। इसके बजाय, मैंने अपनी पूरी सोच और ताकत रुतबे के पीछे भागने में इस्तेमाल की। अगर मैं ऐसा ही करता रहा, तो मैं परमेश्वर द्वारा शापित और दंडित किया जाऊंगा। मैं कैसा बेवकूफ़ था!

फिर मैंने परमेश्वर के वचनों का यह अंश पढ़ा : "लोग ऐसे सृजित प्राणी हैं जिनके पास गर्व करने के लिए कुछ नहीं है। चूँकि तुम लोग परमेश्वर के प्राणी हो, इसलिए तुम लोगों को एक प्राणी का कर्तव्य निभाना चाहिए। तुम लोगों से अन्य कोई अपेक्षाएँ नहीं हैं। तुम लोगों को ऐसे प्रार्थना करनी चाहिए : 'हे परमेश्वर, चाहे मेरी हैसियत हो या न हो, अब मैं स्वयं को समझती हूँ। यदि मेरी हैसियत ऊँची है तो यह तेरे उत्कर्ष के कारण है, और यदि यह निम्न है तो यह तेरे आदेश के कारण है। सब-कुछ तेरे हाथों में है। मेरे पास न तो कोई विकल्प हैं न ही कोई शिकायत है। तूने निश्चित किया कि मुझे इस देश में और इन लोगों के बीच पैदा होना है, और मुझे पूरी तरह से तेरे प्रभुत्व के अधीन आज्ञाकारी होना चाहिए क्योंकि सब-कुछ उसी के भीतर है जो तूने निश्चित किया है। मैं हैसियत पर ध्यान नहीं देती हूँ; आखिरकार, मैं मात्र एक प्राणी ही तो हूँ। यदि तू मुझे अथाह गड्ढे में, आग और गंधक की झील में डालता है, तो मैं एक प्राणी से अधिक कुछ नहीं हूँ। यदि तू मेरा उपयोग करता है, तो मैं एक प्राणी हूँ। यदि तू मुझे पूर्ण बनाता है, मैं तब भी एक प्राणी हूँ। यदि तू मुझे पूर्ण नहीं बनाता, तब भी मैं तुझ से प्यार करती हूँ क्योंकि मैं सृष्टि के एक प्राणी से अधिक कुछ नहीं हूँ। मैं सृष्टि के परमेश्वर द्वारा रचित एक सूक्ष्म प्राणी से अधिक कुछ नहीं हूँ, सृजित मनुष्यों में से सिर्फ एक हूँ। तूने ही मुझे बनाया है, और अब तूने एक बार फिर मुझे अपने हाथों में अपनी दया पर रखा है। मैं तेरा उपकरण और तेरी विषमता होने के लिए तैयार हूँ क्योंकि सब-कुछ वही है जो तूने निश्चित किया है। कोई इसे बदल नहीं सकता। सभी चीजें और सभी घटनाएँ तेरे हाथों में हैं।' जब वह समय आएगा, तब तू हैसियत पर ध्यान नहीं देगी, तब तू इससे छुटकारा पा लेगी। तभी तू आत्मविश्वास से, निर्भीकता से खोज करने में सक्षम होगी, और तभी तेरा हृदय किसी भी बंधन से मुक्त हो सकता है" (वचन, खंड 1, परमेश्वर का प्रकटन और कार्य, तुम विषमता होने के अनिच्छुक क्यों हो?)। परमेश्वर के वचनों को पढ़ने के बाद, मैं समझ पाया कि अगर किसी के पास ऊंचा रुतबा है तो परमेश्वर ने उसे ऊंचा उठाया है, और अगर कोई कम रुतबे वाला है, तो परमेश्वर ने उसके लिए यही पहले से निर्धारित किया है। परमेश्वर लोगों से कैसे भी पेश आये और वह हमें कहीं भी रखे, हमें हमेशा समर्पण करना चाहिए, अपना कर्तव्य सही ढंग से निभाना चाहिए, और शिकायत नहीं करनी चाहिए। ऐसा करना ही उचित है, एक सच्चा सृजित प्राणी यही करता है। यह समझ लेने पर, मैं समर्पण करने और सत्य का अभ्यास करने को तैयार हो गया, इसके बाद से मैंने संतरी का काम पूरी लगन से किया। मैं चौकसी करने पर पूरा ध्यान देता, ताकि अगुआ और उपयाजक शांति से अपनी सभा कर सकें। इसके बाद कुछ और बार अगुआ ने मुझसे सभाओं के लिए चौकसी करने को कहा, लेकिन अब मैंने नहीं सोचा कि यह ऊंचे दर्जे का काम है या निचले दर्जे का; मैंने बस बहुत मुक्त और शांत महसूस किया।

उन वर्षों के दौरान, परमेश्वर ने मुझे उजागर करने के लिए बार-बार हालात तैयार किये और उसने मेरा न्याय कर मुझे ताड़ना देने के लिए अपने वचनों का इस्तेमाल किया, ताकि मैं सच में जान सकूं कि शैतान ने कितनी गहराई से मुझे भ्रष्ट कर दिया है और रुतबे की मेरी चाहत कितनी तीव्र है। मैंने यह भी स्पष्ट रूप से समझ लिया कि रुतबा ऐसी चीज़ है जो शैतान लोगों को बेड़ियों में बांधने के लिए इस्तेमाल करता है : आप रुतबे के पीछे जितना भागते हैं, शैतान आपको उतना ही नुकसान पहुंचाकर आपके साथ खिलवाड़ करता है, आप उतनी ही परमेश्वर की अवज्ञा और उसका प्रतिरोध करते हैं। मैं यह भी समझ पाया कि बचाये जाने के लिए लोगों को परमेश्वर में अपनी आस्था में किन बातों का अनुसरण करना चाहिए। रुतबे की ऐसी तीव्र इच्छा और बहुत बड़ी महत्वाकांक्षाओं के बावजूद, मैं अब जिस तरह बदल गया हूँ, परमेश्वर के आयोजनों और व्यवस्थाओं का पालन करने लगा हूँ, पूरी आज्ञाकारिता के साथ अपना कर्तव्य निभाने लगा हूँ, यह सब परमेश्वर के न्याय और ताड़ना के ही कारण है। परमेश्वर ने मेरे लिए कितना कष्ट उठाया है, मुझे बचाने के लिए मैं सर्वशक्तिमान परमेश्वर का तहे-दिल से धन्यवाद करता हूँ!

31. कर्तव्य के प्रति निष्ठा

यांगमु, दक्षिण कोरिया

मैं पहले भाई-बहनों को परमेश्वर के गुणगान में मंच पर कलाकारी करते, नाचते-गाते देख कर बड़ी ईर्ष्या किया करती थी। मैं उस दिन का सपना देखती थी जब मैं गाने और परमेश्वर की गवाही देने मंच पर जा सकूंगी। मैं सोचती यह कितना बड़ा सम्मान होगा! वह दिन मेरी कल्पना से पहले ही आ गया।

मई 2018 में, मैं राज्य गान नामक एक समवेत भजन के कार्यक्रम के रिहर्सल में शामिल हो गयी। मैंने कभी भी गायन और नृत्य नहीं सीखा था, इसलिए पहले-पहल मेरे लिए अभ्यास बहुत मुश्किल था। गाते समय मैं बहुत घबरायी हुई थी, मेरे चेहरे पर कोई भाव ही नहीं थे, और मैं ताल पर नहीं नाच पा रही थी। फिर भी मैंने हिम्मत नहीं हारी। मैं सोचती कि राज्य गान पूरी मानवता के लिए परमेश्वर के आगमन की गवाही है और इससे तुरंत इतनी प्रेरणा मिलती कि मैं निरंतर प्रार्थना करती रहती। मैंने अपनी सारी शक्ति अच्छे ढंग से नाचने-गाने में लगाने की ठान ली। परमेश्वर ने थोड़ा-थोड़ा कर मेरा मार्गदर्शन किया, और कुछ माह बाद मुझे यह सब अधिक सहज लगने लगा। मैं हाव-भाव के अभ्यास में भाई-बहनों की अगुआई भी करने लगी। मैं यह सोच कर स्वयं से प्रसन्न थी कि "मेरे हाव-भाव और लय-ताल अब वाकई अच्छे हो गए हैं। कार्यक्रम के फिल्मांकन में अवश्य मुझे बिल्कुल आगे रखा जाएगा, और जब घर के भाई-बहन मुझे उसमें देखेंगे तो वे बड़े उत्साहित होंगे, बहुत खुश होंगे। मैं शर्त लगाती हूँ कि उन्हें ईर्ष्या भी होगी और वे मेरी इज़्ज़त करेंगे।" मैं जब भी इस बारे में सोचती, मुझे बहुत अच्छा लगता और अपना कर्तव्य निभाने के लिए मुझे असीम ऊर्जा मिलती। रिहर्सल करते वक्त जब मैं पसीने से तर हो जाती, दर्द भी होता, फिर भी मैं आराम नहीं करती थी। मुझे डर था कि धीमी पड़ने पर मुझे आगे नहीं रखा जाएगा और तब मुझे शायद खुद का हुनर दिखाने का मौक़ा न मिले। मुझे मालूम था कि यह कितना भी मुश्किल और थकानेवाला क्यों न हो, मुझे अपना पूरा ज़ोर लगाना ही होगा। फिल्मांकन का समय करीब आने पर निर्देशक ने मंच पर हम लोगों के स्थान तय कर दिये। उत्साहित होकर, मैंने कलाकारों की सूची खोल कर अपना नाम ढूंढ़ा, मैंने देखा मैं सातवीं कतार में हूँ। एक पल को मुझे अपनी आँखों पर विश्वास नहीं हुआ। मुझे इतना पीछे क्यों रखा गया? क्या निर्देशक ने कोई गलती कर दी? मेरे हाव-भाव और लय-ताल बिल्कुल सही थे, मैं अभ्यास में भाई-बहनों की मदद भी कर रही थी। मैंने सोचा, मुझे वाकई पहली कुछ पंक्तियों में होना चाहिए। मैं पीछे कैसे हो सकती हूँ? अगर मैं परदे पर दिखाई नहीं पड़ी, अगर मुझे कोई शॉट नहीं मिले, तो दूसरे मुझे देखेंगे ही नहीं। इस ख्याल ने मेरी सारी खुशी छीन ली। इसके बाद के रिहर्सलों में, न मैं आनंद से गा सकी, न उत्साह के साथ नृत्य कर सकी। मैं हमेशा उदास रहती थी, खास तौर से तब जब मैंने देखा कि कुछ बहनों के हाव-भाव और लय-ताल ख़ास नहीं थे, मगर वे पहली तीन पंक्तियों में थीं। मैं बिलकुल समझ नहीं पा रही थी। वे मुझसे बेहतर कैसे हैं? उन लोगों को आगे क्यों रखा गया, जबकि मैं पीछे फंसी हुई हूँ? मैं ईर्ष्या से भर उठी और इसे स्वीकार नहीं कर पायी। मैंने यह भी देखा कि कुछ भाई-बहन जो अभ्यास में मुझसे बेहतर थे, उन्हें और भी पीछे डाल दिया गया था, मगर रिहर्सलों के दौरान वे बड़े आराम से थे, मानो इसका उन पर कोई असर ही नहीं पड़ा हो। मैं उलझन में थी : पहले भी, वे आज्ञाकारी थे और सक्रियता से अपना कर्तव्य निभा रहे थे, तो फिर ये मेरे लिए इतना मुश्किल क्यों था, मैं क्यों समर्पण नहीं कर पा रही? क्या मैं वाकई नासमझ हो रही थी? उस पल मुझे कुछ अफ़सोस महसूस हुआ, मगर तब भी मैंने न सत्य को खोजा और न ही आत्मचिंतन किया। अब भी मैं मंच की पंक्तियों में अपने स्थान को लेकर परेशान थी।

कुछ दिन बाद निर्देशक ने पंक्तियों में कुछ बदलाव किये। मैंने अंदर-ही-अंदर खुशी की लहरें उठती महसूस की और सोचा कि शायद मुझे आगे की तरफ लाया जायेगा। लेकिन जब मैंने देखा, तो मुझे रोना ही आ गया। मुझे बिल्कुल आखिरी पंक्ति में डाल दिया गया था और एकदम छोर पर जहां मुझे कैमरा शायद ही देख पाता। इससे भी ज़्यादा अविश्वसनीय यह था कि बहुत समय से रिहर्सल न करने वाली कुछ बहनों को मुझसे आगे कर दिया गया था। मैं काफ़ी बेचैन थी और अपना संतुलन खो बैठी थी। मैंने अपने हाव-भाव और लय-ताल के अभ्यास में इतनी मेहनत की थी ताकि मैं फिल्म में आ सकूं, तो मुझे एक अनजान कोने में क्यों धकेल दिया गया, जहां मुझे अपना चेहरा दिखाने का ज़रा-सा भी मौक़ा नहीं है? मैं बस एक प्रॉप बन कर रह जाऊंगी! अब कार्यक्रम में रहने का भी क्या अर्थ रह गया? अगर मुझे पहले पता होता, तो मैं रिहर्सलों में इतनी मेहनत नहीं करती। मुझे लगा मैं टूट रही हूँ। मैं इस सच्चाई को स्वीकार ही नहीं कर पायी। अगले कुछ दिनों के अभ्यास में, मेरे टखने में मोच आ गयी। मैंने सोचा, "टखने में मोच के कारण अब मैं आराम कर सकूंगी और हर दिन मुझे थकी-हारी भागने की कोई ज़रूरत नहीं। मैं पीछे हूँ जहाँ वैसे भी कोई मुझे देख नहीं सकता। भला इतनी मेहनत क्यों करूं?" मैं देर से आने और जल्दी जाने लगी, और जब रिहर्सलों में तेज़ी आती, तो मैं किनारे जाकर आराम करने लगती। यह देख कर कुछ बहनों ने मुझे याद दिलाया, "हम फिल्मांकन करने वाले हैं। अगर इन दिनों आप अभ्यास नहीं करेंगी तो आप बाकी सबके साथ तालमेल नहीं रख पाएंगी। हम सुस्ती नहीं दिखा सकते।" यह सुनकर परेशानी-सी हुई और मुझे बुरा भी लगा। मुझे मालूम था कि सिर्फ 20 दिन में हम फिल्मांकन करने वाले हैं, अगर मैं रिहर्सलों में ठीक से भाग नहीं लूंगी, तो पूरा प्रोजेक्ट पिछड़ जायेगा। मेरी वजह से गड़बड़ी होगी। मेरे मन में अचानक डर पैदा हो गया। मैं इतनी दुष्ट कैसे हो सकती हूँ? सिर्फ आत्मचिंतन से मैं जान पायी कि जब से मुझे पीछे की तरफ डाल दिया गया जहां मुझे खुद को दिखाने का मौक़ा न मिलता, मैं बहाने बना कर विरोध कर रही थी, और अपना कर्तव्य निभाने का उत्साह खो चुकी थी। मैं सिर्फ लापरवाही के साथ कम-से-कम काम कर रही थी। मैं परमेश्वर का विरोध कर रही थी और प्रतिरोधी बन रही थी। मेरी मोच भी बद से बदतर हो रही थी, जो शायद परमेश्वर द्वारा मुझे अनुशासित करने का काम था। अगर मैं इतनी विरोधी बनी रही, तो खुद को दिखाने या न दिखाने की बात तो दूर रही, मैं शायद मंच पर खड़ी भी न हो सकूं, और तब मैं अपना कर्तव्य भी नहीं निभा पाऊँगी। अपने दर्द और अफ़सोस में, उस रात मैं घुटनों के बल बैठकर परमेश्वर से प्रार्थना करने लगी। "हे परमेश्वर, जबसे मुझे पीछे डाल दिया गया तब से मैं वाकई परेशान हूँ, मैं समर्पण नहीं कर पायी हूँ, शिकायतों से भरी हुई हूँ, काम के वक्त आराम कर, अपना कर्तव्य बहुत बुरे ढंग से कर रही हूँ। मैं जानती हूँ मैं कितनी विद्रोही हूँ, मैंने तुम्हें कितना निराश किया है। हे परमेश्वर, मुझे इस अवस्था से बाहर निकालो।"

तब मैंने परमेश्वर के ये वचन पढ़े : "जैसे ही पद, प्रतिष्ठा या रुतबे की बात आती है, हर किसी का दिल प्रत्याशा में उछलने लगता है, तुममें से हर कोई हमेशा दूसरों से अलग दिखना, मशहूर होना, और अपनी पहचान बनाना चाहता है। हर कोई झुकने को अनिच्छुक रहता है, इसके बजाय हमेशा विरोध करना चाहता है—इसके बावजूद कि विरोध करना शर्मनाक है और परमेश्वर के घर में इसकी अनुमति नहीं है। हालांकि, वाद-विवाद के बिना, तुम अब भी संतुष्ट नहीं होते हो। जब तुम किसी को दूसरों से विशिष्ट देखते हो, तो तुम्हें ईर्ष्या और नफ़रत महसूस होती है, तुम्हें लगता है कि यह अनुचित है। 'मैं दूसरों से विशिष्ट क्यों नहीं हो सकता? हमेशा वही व्यक्ति दूसरों से अलग क्यों दिखता है, और मेरी बारी कभी क्यों नहीं आती है?' फिर तुम्हें कुछ नाराज़गी महसूस होती है। तुम इसे दबाने की कोशिश करते हो, लेकिन तुम ऐसा नहीं कर पाते, तुम परमेश्वर से प्रार्थना करते हो। और कुछ समय के लिए बेहतर महसूस करते हो, लेकिन जब एक बार फिर तुम्हारा सामना इसी तरह के मामले से होता है, तो तुम इससे जीत नहीं पाते हो। क्या यह एक अपरिपक्व कद नहीं दिखाता है? क्या किसी व्यक्ति का इस तरह की स्थिति में गिर जाना एक फंदा नहीं है? ये शैतान की भ्रष्ट प्रकृति के बंधन हैं जो इंसानों को बाँध देते हैं। यदि किसी व्यक्ति ने इन भ्रष्ट स्वभावों को त्याग दिया है, तो क्या वह स्वतंत्र और मुक्त नहीं है? इस पर ग़ौर करें : यदि कोई व्यक्ति इन स्थितियों में फँसने से बचना चाहता है, स्वयं को इनसे बाहर निकालने में सक्षम होना चाहता है, और इन चीज़ों की दिक्कतों और इनके बंधनों से मुक्त होना चाहता है, तो उसे किस प्रकार के परिवर्तन करने चाहिए? उसे वास्तव में स्वतंत्र और मुक्त होने में सक्षम होने से पहले क्या प्राप्त करना चाहिए? एक तरफ़ तो उसे चीज़ों को अच्छी तरह समझ लेना चाहिए : यश, संपत्ति और पद तो केवल वे साधन और पद्धतियाँ हैं, जिन्हें शैतान लोगों को भ्रष्ट करने, जाल में फँसाने, उन्हें नुकसान पहुँचाने और उन्हें चरित्रहीन बनाने के लिए इस्तेमाल करता है। सैद्धांतिक रूप से, पहले तुम्हें इसकी स्पष्ट समझ हासिल करनी चाहिए। इतना ही नहीं, तुम्हें इन चीज़ों को छोड़ना और अलग रखना सीखना चाहिए। ... अन्यथा, तुम जितना अधिक संघर्ष करोगे, उतना ही अंधेरा तुम्हारे आस-पास छा जाएगा, तुम उतनी ही अधिक ईर्ष्या और नफ़रत महसूस करोगे, और कुछ पाने की तुम्हारी इच्छा अधिक मजबूत ही होगी। कुछ पाने की तुम्हारी इच्छा जितनी अधिक मजबूत होगी, तुम ऐसा कर पाने में उतने ही कम सक्षम होगे, जैसे-जैसे तुम कम चीज़ें प्राप्त करोगे, तुम्हारी नफ़रत बढ़ती जाएगी। जैसे-जैसे तुम्हारी नफ़रत बढ़ती है, तुम्हारे अंदर उतना ही अंधेरा छाने लगता है। तुम्हारे अंदर जितना अधिक अंधेरा छाता है, तुम अपने कर्तव्य का निर्वहन उतने ही बुरे ढंग से करोगे; तुम अपने कर्तव्य का निर्वहन जितने बुरे ढंग से करोगे, तुम उतने ही कम उपयोगी होगे। यह एक आपस में जुड़ा हुआ, कभी न ख़त्म होने वाला दुष्चक्र है। अगर तुम कभी भी अपने कर्तव्य का निर्वहन अच्छी तरह से नहीं कर सकते, तो धीरे-धीरे तुम्हें हटा दिया जाएगा"("अंत के दिनों के मसीह की बातचीत के अभिलेख" में 'अपना सच्चा हृदय परमेश्वर को दो, और तुम सत्य को प्राप्त कर सकते हो')। इन वचनों ने मुझे थोड़ा जगाया। परमेश्वर के वचनों ने मेरी अवस्था को सटीक ढंग से उजागर किया। समवेत भजन के समूह में शामिल होने के बाद जब मैं सब अच्छे से समझ गयी और हाव-भाव के अभ्यास में दूसरों की अगुआई करने लगी, तब मुझे यह लगने लगा कि मैं उनसे बेहतर कर रही हूँ और मैं फिल्मांकन में बिल्कुल आगे रहूँगी। अपने फिल्मांकन की बात सोच कर कि मैं खुद को दिखा सकूंगी, अपने कर्तव्य के लिए मुझमें ऊर्जा का जबरदस्त संचार हो रहा था। थकान होने तक कड़ी मेहनत करके भी मैं खुश थी, मैं बस हाव-भाव और लय-ताल के अभ्यास पर ध्यान दे रही थी। लेकिन जब मुझे पीछे, बहुत पीछे डाल दिया गया, तो दिखावे की मेरी उम्मीद पर पानी फिर गया। मैं निर्देशक की व्यवस्था की विरोधी हो गयी और मैंने आगे के लोगों को स्वीकार करने से इनकार कर दिया। मुझे उनसे ईर्ष्या हो गयी। मुझे गलतफहमी हो गयी और मैंने शिकायत की, मुझे लगा यह सही नहीं हो रहा, मैंने परमेश्वर से तर्क कर उससे स्पर्धा करनी चाही, मैं अपने कर्तव्य में नकारात्मक हो गयी, ढीली पड़ गयी। मैं अभ्यास में की गयी अपनी मेहनत पर खेद भी जताने लगी। जब मैंने अपनी मंशाओं और व्यवहार पर आत्मचिंतन किया, तब मैंने जाना कि मैं परमेश्वर की इच्छा के प्रति विचारशीलता या उसकी गवाही देने के लिए अपना कर्तव्य नहीं निभा रही थी। इसके बजाय मैं सबके बीच चमकने का एक मौक़ा चाह रही थी, ताकि दूसरे लोग मेरी इज़्ज़त करें। क्या मैं सिर्फ़ अपने नाम और रुतबे के लिए नहीं लड़ रही थी? मैं बेहद स्वार्थी और घृणा के लायक थी! गायक मंडली में शामिल होने का वह अवसर परमेश्वर द्वारा मेरा उन्नयन था, मगर, चेतना और तर्क के अभाव में, मैंने नहीं सोचा कि अपना कर्तव्य कैसे ठीक से निभा कर परमेश्वर को संतुष्ट करूं। इसके बजाय मैंने बस अपने दिखावे के लिए संघर्ष किया। जब मैं दिखावा न कर पायी, तो मैंने विचलित होकर शिकायत की। मैं अंधेरों में डूबती गयी। अंत में मैंने अपना कर्तव्य बुरे ढंग से निभाया, जिससे परमेश्वर चिढ़ गया। क्या मैं शैतान के मायाजाल में नहीं फंस गयी थी? मैंने परदे के पीछे अपना कर्तव्य निभाने वाले, मंच पर आने का मौक़ा न पाने वाले उन सभी भाई-बहनों के बारे में सोचा, जो बिना शिकायत कड़ी मेहनत करते थे, ज़मीन से जुड़े रह कर अपने कर्तव्य को नहीं छोड़ते थे। उनके मुकाबले मैं कुछ भी नहीं थी। मुझे लगा मैं अच्छे और बुरे का फ़र्क नहीं जानती, और मैं परमेश्वर की बड़ी ऋणी हूँ। मैं नहीं चाहती थी कि इतनी विद्रोही बनी रहूँ। मैं परमेश्वर के आगे पश्चाताप करना चाहती थी।

उसके बाद मैंने परमेश्वर के ये वचन पढ़े : "तुम्हें इन चीज़ों को छोड़ देने और अलग कर देने का तरीका सीखना चाहिये। तुम्हें दूसरों की अनुशंसा करना, और उन्हें दूसरों से विशिष्ट बनने देना सीखना चाहिए। संघर्ष मत करो या जैसे ही दूसरों से अलग बनने या कीर्ति हासिल करने का अवसर मिले, तुम ज़ल्दबाजी में उसका फ़ायदा उठाने के लिये मत दौड़ पड़ो। तुम्हें पीछे रहने का कौशल सीखना चाहिये, लेकिन तुम्हें अपने कर्तव्य के निर्वहन में देरी नहीं करनी चाहिए। ऐसा व्यक्ति बनो जो शांत गुमनामी में काम करता है, और जो वफ़ादारी से अपने कर्तव्य का निर्वहन करते हुए दूसरों के सामने दिखावा नहीं करता है। तुम जितना अधिक अपनी प्रतिष्ठा और रुतबे को छोड़ते हो, और जितना अधिक अपने हितों को अलग रखते हो, तुम उतने ही शांतचित्त बनोगे, तुम्हारे हृदय में उतनी ही ज़्यादा जगह खुलेगी और तुम्हारी अवस्था में उतना ही अधिक सुधार होगा। तुम जितना अधिक संघर्ष और प्रतिस्पर्धा करोगे, तुम्हारी अवस्था उतनी ही अंधेरी होती जाएगी। अगर तुम्हें इस बात पर विश्वास नहीं है, तो इसे आज़माकर देखो! अगर तुम इस तरह की स्थिति को बदलना चाहते हो, और इन चीज़ों से नियंत्रित नहीं होना चाहते हो, तो तुम्हें पहले इन चीज़ों को अलग करना होगा और इन्हें छोड़ना होगा"("अंत के दिनों के मसीह की बातचीत के अभिलेख" में 'अपना सच्चा हृदय परमेश्वर को दो, और तुम सत्य को प्राप्त कर सकते हो')। परमेश्वर के वचनों ने मुझे अभ्यास का मार्ग दिखाया। फिर जब कभी मैं दिखावा करने की सोचती, मुझे परमेश्वर से प्रार्थना करनी होती और स्वयं को त्यागना होता, अपनी कामनाओं को छोड़ना होता और यह ज़्यादा सोचना होता कि मुझे परमेश्वर की अपेक्षाओं के अनुरूप अपना कर्तव्य कैसे करना चाहिए, अपने लय-ताल को कैसे सही रखना चाहिए, गानों को सुंदर तरीके से कैसे गाना चाहिए। मुझे यही करने की ज़रूरत थी। मैंने जान लिया कि राज्य गान में भाग लेने का जो मौका मुझे मिला है, वह मेरा एक सृजित प्राणी का कर्तव्य निभाने के लिए है, फिर मैं आगे रहूँ या पीछे। लोग कर्तव्यनिष्ठ हैं या नहीं, इसका फैसला परमेश्वर इस आधार पर नहीं करता कि वे पंक्तियों में कहाँ खड़े हैं, बल्कि उनकी ईमानदारी, और इस बात के भरोसे होता है कि वे सत्य का अभ्यास कर परमेश्वर को समर्पण करते हैं या नहीं। परमेश्वर की इच्छा को समझने के बाद मुझे बड़ा सुकून मिला और मैंने यह प्रार्थना की : "हे परमेश्वर, मैं अब तुम्हारे विरुद्ध विद्रोह नहीं करना चाहती। मेरा स्थान चाहे जहाँ हो, भले ही वह बिल्कुल अंत में क्यों न हो, जहाँ मुझे कोई न देख सके, मैं तुम्हें संतुष्ट करने के लिए अपना कर्तव्य ठीक ढंग से निभाना चाहती हूँ!"

इसके बाद के रिहर्सलों में, मैं हमेशा अंतिम दो पंक्तियों में रही। कभी-कभी मुझे यह ज़रूर लगा कि इस तरह मैं किसी शॉट में कभी नहीं आऊँगी, कभी भी कोई मेरी तारीफ़ नहीं करेगा, और तब मुझे थोड़ी निराशा होती। लेकिन ऐसे वक्त में, मैं जल्दी से परमेश्वर से प्रार्थना करती और उससे मेरे हृदय को शांत करने को कहती, और विचार करती कि अपने गाये हर बोल में परमेश्वर की अपेक्षा को कैसे अभिव्यक्त करूं, और नृत्यकला के अनुसार स्फूर्ति के साथ कैसे नृत्य करूं। जब मैंने इन बातों में अपना दिल लगाना शुरू किया, तो मैंने खुद को परमेश्वर के बहुत करीब पाया और मैंने परवाह नहीं की कि मुझे कहाँ रखा गया है। अविश्वसनीय रूप से, जैसे-जैसे हम फिल्मांकन के करीब आ रहे थे, मुझे आगे की ओर लाया जा रहा था और मुझे फिल्म में कुछ छोटे दृश्य भी दिये गये। मैंने अभ्यास का यह मौका देने के लिए परमेश्वर को धन्यवाद दिया। दृश्यों की शूटिंग के उन कई दिनों के दौरान मैंने आभार की अपनी भावना को बनाए रखा। प्रत्येक टेक के बाद उसमें लगन से काम करने पर ध्यान दिया, ताकि मुझे अपने कर्तव्य को लेकर कोई खेद न हो। अंतिम टेक के लिए, मुझे पहली पंक्ति में कैमरे के बहुत पास रखा गया। मुझे ज़रा भी यकीन नहीं हुआ। मुझे लगा यह बहुत बड़ा सम्मान है। मैंने बारम्बार परमेश्वर को धन्यवाद दिया और अच्छा काम करने का दृढ़ निश्चय किया। जब मैं खुशी-खुशी प्रथम पंक्ति तक चल कर जा रही थी, तमाम रोशनियाँ मुझ पर चमक रही थीं और कैमरे मेरी ओर थे। एक बहन मेरे वस्त्र ठीक करने, मेरे मेकअप को निखारने और बाल संवारने दौड़ी। मुझे अचानक महसूस हुआ कि मैं सबके ध्यान का केंद्र हूँ, हर कोई मुझे देख रहा है, और मैं अपने उत्साह को दबा नहीं पायी। मैंने सपने में भी नहीं सोचा था कि मैं पहली पंक्ति में रहूंगी। मैंने सोचा, अगर शॉट अच्छा रहा तो बहुत-से लोग मुझे देखेंगे और वाकई मेरा बड़ा नाम होगा। यह ख्याल मुझमें घर कर रहा था। इस अनुभूति का वर्णन नहीं किया जा सकता था। यह विचार आते ही अचानक मैंने जान लिया कि मैं सही अवस्था में नहीं हूँ और फिर से दिखावा करना चाह रही हूँ। मैंने परमेश्वर से प्रार्थना करने और देह-सुख की इच्छा को त्यागने में ज़रा भी समय नहीं गंवाया, मगर मैं अभी भी अपनी गलत सोच को दबा नहीं पा रही थी और शांत नहीं हो पा रही थी। हमने एक के बाद एक करके दो-तीन टेक लिये, लेकिन मैं उसमें रम नहीं पा रही थी। तब निर्देशक ने हमें सही मनोदशा में आने के लिए टोका। मुझे चिंता होने लगी कि निर्देशक ने देख लिया है कि मेरे हाव-भाव ठीक नहीं है, वे मुझे फिर पीछे भेज देंगे। मुझे फिक्र थी कि मैं खुद का दिखावा करने का यह मौका खो दूंगी। लेकिन मैंने महसूस किया कि मुझे हमेशा खुद के हित के बारे में नहीं सोचना चाहिए, मुझे अपनी मनोदशा को ठीक करने के बारे में सोचना होगा, ताकि मैं अपना कर्तव्य ठीक ढंग से निभा सकूं। मेरे अंदर अपना कर्तव्य ठीक ढंग से निभाने और दिखावा करने का मौका खो देने की चिंता के बीच संघर्ष चल रहा था। इससे मैं बुरी तरह घबरा गयी। हमने एक के बाद एक करके पांच टेक लिये, मगर मैं अब भी उनमें रम नहीं पायी, मैं वाकई भावहीन लग रही थी। मैंने दूसरी बहनों को उत्साह से शूट के बाद की सीख के बारे में चर्चा करते देखा, कुछ तो बहुत भावुक होकर रो रही थीं, लेकिन मैं अपना हौसला नहीं बढ़ा पा रही थी। मैं बहुत हताश होकर तेजी से बाहर चली गयी।

लौटते हुए, मैं फिल्मांकन में इतना बुरा काम करने के लिए बहुत दोषी महसूस कर रही थी। बाकी सबने परमेश्वर को अपने ईमानदार दिल के साथ मासूम मुस्कान दी थी मगर मुझ पर दिखावा करने का जूनून सवार था। मेरी कलाकारी परमेश्वर की गवाही के लिए बिल्कुल भी काफी नहीं थी, परमेश्वर मेरे कर्तव्य की स्वीकृति दे ही नहीं सकते थे। उस पल मैंने वाकई जी भर के रोना चाहा। मैंने परमेश्वर से कहा, "हे परमेश्वर, मुझे इस अंतिम शूट पर खेद है। अब मैं वाकई दिखावा नहीं करना चाहती, और मंच पर पीछे एक कोने में रहना चहती हूँ, जहाँ कोई भी इंसान, यहां तक कि कैमरा भी मुझे देख न सके। अगर मेरे पास तुम्हारी सच्ची स्तुति के लिए एक सरल, ईमानदार दिल होगा, तो मैं सुखी और शांत महसूस करूंगी, और दोबारा कभी दोषी महसूस नहीं करूंगी। लेकिन अब बहुत देर हो चुकी है, और अब मैं अपना संकल्प पूरा नहीं कर पाऊंगी।" इस बारे में मैंने जितना सोचा उतनी ही अधिक परेशान हो गयी, अपना कर्तव्य निभाने को लेकर बेहद खेद में डूब गयी।

मैंने अपने दिल को शांत कर चिंतन शुरू किया। दिखावा करने और सबसे अलग दिखने की मेरी आकांक्षा इतनी प्रबल क्यों थी कि देह-सुख का त्याग कर सत्य का अभ्यास करना इतना कठिन हो गया? मैंने परमेश्वर के वचनों में से यह अंश पढ़ा : "तुम क्या पसंद करते हो, तुम किस पर ध्यान केंद्रित करते हो, तुम किसकी आराधना करते हो, तुम किसकी ईर्ष्या करते हो, और रोज तुम अपने दिल में क्या सोचते हो, ये सब तुम्हारी अपनी प्रकृति का प्रतिनिधित्व करती हैं। यह इसे साबित करने के लिए पर्याप्त है कि तुम्हारी प्रकृति अधार्मिकता की शौकीन है, और गंभीर परिस्थितियों में, तुम्हारी प्रकृति बुरी और असाध्य है। तुम्हें इस तरह अपनी प्रकृति का विश्लेषण करना चाहिए; अर्थात्, यह जाँचो कि तुम क्या पसंद करते हो और तुम अपने जीवन में क्या त्यागते हो। शायद तुम कुछ समय के लिए किसी के प्रति अच्छे हो, लेकिन इससे यह साबित नहीं होता कि तुम उन के चाहने वाले हो। जिसके तुम वाकई शौकीन हो, वह ठीक वो है जो तुम्हारी प्रकृति में है; भले ही तुम्हारी हड्डियाँ टूट गयी हों, तुम फिर भी उसका आनंद लोगे और कभी भी इसे त्याग नहीं पाओगे। इसे बदलना आसान नहीं है"("अंत के दिनों के मसीह की बातचीत के अभिलेख" में 'स्वभाव बदलने के बारे में क्या जानना चाहिए')। "अपनी प्रकृति में लोग जिन चीज़ों को पसंद करते हैं, उन्हें उजागर करने के अलावा, उनकी प्रकृति से संबंधित अन्य पहलुओं को भी उजागर करने की आवश्यकता है। उदाहरण के लिए, चीज़ों पर लोगों के दृष्टिकोण, लोगों के तरीके और जीवन के लक्ष्य, लोगों के जीवन के मूल्य और जीवन पर दृष्टिकोण, साथ ही सच्चाई से संबंधित सभी चीजों पर उनकी राय। ये सभी चीजें लोगों की आत्मा के भीतर गहरी समाई हुई हैं और स्वभाव में परिवर्तन के साथ उनका एक सीधा संबंध है"("अंत के दिनों के मसीह की बातचीत के अभिलेख" में 'स्वभाव बदलने के बारे में क्या जानना चाहिए')। परमेश्वर के वचनों ने मुझे यह समझने में मदद की कि इंसानी सोच, प्राथमिकताएं, और निरंतर प्रयास, ये सभी हमारी प्रकृति की उपज हैं, और हमारी प्रकृति के ही काबू में हैं। तब मैंने खुद से पूछा, मेरा ध्यान किस पर केंद्रित था और मैं अपने कर्तव्य में पूरे समय किसकी तलाश कर रही थी? जब मेरा स्थान मंच पर आगे और आगे आता गया और मैं ज़्यादा-से-ज़्यादा शॉट्स में आ गयी, तब मेरा ध्यान सबसे ज़्यादा इस बात पर था कि मुझे अंतत: सबसे आगे होने का मौका मिलेगा, ताकि मैं खुद को दिखा सकूं, और दूसरों की ईर्ष्या और सम्मान का केंद्र बन जाऊं। खास तौर पर अंतिम दृश्य के लिए जब मुझे सबसे आगे रखा गया, तो मुझे लगा मैं कोई सितारा हूँ। लगा मैंने कुछ ऐसा हासिल कर लिया है जिसे दिखाने की, कैमरे में अपना सुंदर रूप दिखाने की, मुझे जानने वाले भाई-बहनों को सुखद रूप से चौंकाने की, और अपने-आपको एक सदाबहार, अद्भुत याद देने की अपनी आकांक्षा पर मैं काबू नहीं कर पा रही थी। मैंने जाना कि मुझे नाम और रुतबा कितने प्रिय हैं, और ये मेरे दिल में बहुत गहरे पैठ गये हैं।

बाद में, मैंने परमेश्वर के वचनों में यह अंश पढ़ा : "भ्रष्ट शैतानी स्वभाव लोगों में बहुत गहराई तक जड़ जमाए हुए है; यह उनका जीवन बन जाता है। लोग ठीक-ठीक क्या खोजते और पाना चाहते हैं? भ्रष्ट शैतानी स्वभाव की संचालक शक्ति के प्रभाव में लोगों के आदर्श, आशाएँ, महत्वाकांक्षाएँ, जीवन-लक्ष्य और दिशाएँ क्या हैं? क्या वे सकारात्मक चीज़ों के विपरीत नहीं चलते? अव्वल तो लोग हमेशा प्रसिद्धि पाना चाहते हैं या मशहूर हस्तियाँ बनना चाहते हैं; वे बहुत प्रसिद्धि और प्रतिष्ठा पाना चाहते हैं, और अपने पूर्वजों का सम्मान बढ़ाना चाहते हैं। क्या ये सकारात्मक चीज़ें हैं? ये सकारात्मक चीज़ों के अनुरूप बिलकुल भी नहीं हैं; यही नहीं, ये मनुष्यजाति की नियति पर परमेश्वर का प्रभुत्व रखने वाली व्यवस्था के विरुद्ध हैं। मैं ऐसा क्यों कहता हूँ? परमेश्वर किस प्रकार का व्यक्ति चाहता है? क्या वह ऐसा व्यक्ति चाहता है, जो महान हो, मशहूर हो, अभिजात हो, या संसार को हिला देने वाला हो? (नहीं।) तो फिर परमेश्वर को किस प्रकार का व्यक्ति चाहिए? उसे ऐसा व्यक्ति चाहिए, जिसके पैर दृढ़ता से ज़मीन पर रखे हों, जो परमेश्वर का एक योग्य प्राणी बनना चाहता हो, जो एक प्राणी का कर्तव्य निभा सकता हो, और जो इंसान बना रह सकता हो"("अंत के दिनों के मसीह की बातचीत के अभिलेख" में 'सत्‍य की खोज करके और परमेश्‍वर पर निर्भर रहकर ही भ्रष्‍ट स्‍वभावों से मुक्त हुआ जा सकता है')। "तुम हमेशा महानता, कुलीनता और प्रतिष्ठा ढूँढ़ रहे हो; तुम हमेशा उन्नयन खोजते हो। इसे देखकर परमेश्वर को कैसा लगता है? वह इससे घृणा करता है और इसकी तरफ देखना भी नहीं चाहता। जितना अधिक तुम महानता और कुलीनता जैसी चीज़ों के पीछे भागते हो; दूसरों से बड़ा, विशिष्ट, उत्कृष्ट और महत्त्वपूर्ण होने का प्रयास करते हो, परमेश्वर को तुम उतने ही अधिक घिनौने लगते हो। ऐसे व्यक्ति न बनो, जो परमेश्वर को घिनौना लगता हो! तो इसे कैसे हासिल किया जा सकता है? इंसान की स्थिति में रहकर ज़मीनी तौर पर काम करके। बेकार के सपने न देखो, प्रसिद्धि के पीछे न भागो, अपने संगी-साथियों से अलग दिखने की कोशिश न करो, और यही नहीं, इतने महान बनने की कोशिश न करो, जो बाकी सबको पीछे छोड़ दे, जो लोगों से श्रेष्ठ हो और जो दूसरों से अपनी पूजा करवाए। यह वो रास्ता है, जिस पर शैतान चलता है; परमेश्वर इस प्रकार के सृजित प्राणी नहीं चाहता। अगर अंत में, परमेश्वर का समस्त कार्य पूरा हो जाने पर भी, इन चीज़ों के पीछे भागने वाले लोग बाक़ी रहे, तो उनका एक ही परिणाम होगा : विनाश"("अंत के दिनों के मसीह की बातचीत के अभिलेख" में 'उचित कर्तव्यपालन के लिए आवश्यक है सामंजस्यपूर्ण सहयोग')। परमेश्वर के वचनों ने जैसे मुझे वाकई जगा दिया था। मैंने आत्मचिंतन किया कि मुझे दिखावा करना क्यों इतना प्रिय है, मैं इतनी घमंडी क्यों हूँ। यह सब शैतान द्वारा शिक्षित और भ्रष्ट होने के कारण है। उसके इस प्रकार के ज़हर जैसे "भीड़ से ऊपर उठो और अपने पूर्वजों का नाम करो" और "आदमी ऊपर की ओर जाने के लिए संघर्ष करता है; पानी नीचे की ओर बहता है" वाकई मुझमें समाहित हो गये थे, जिससे मेरे मन में जीवन के बारे में गलत विचार आ गये थे। मैं नाम, रुतबे और दूसरों से बेहतर ज़िंदगी बसर करने की कोशिश को सकारात्मक मानती थी। मैंने इन्हें जीवन का लक्ष्य मान लिया था। मैं चाहे कुछ भी करूं, मैं बस दिखावा करना चाहती थी, ताकि दूसरे मेरी इज़्ज़त करें और मुझसे ईर्ष्या करें। मुझे लगा कि दूसरों से बेहतर ज़िंदगी जीने से ज़्यादा इज़्ज़त मिलेगी। नाम और रुतबे से मुझे बेहद प्यार था। मैंने सोचा कि पहले स्कूल में और दूसरों के साथ बातचीत में, मैं किस तरह हमेशा सबसे आगे रहना चहती थी। मैं दूसरे सभी लोगों से आगे रहना चाहती थी, शोहरत पाना चाहती थी। जब कभी किसी का मुझ पर ध्यान जाता, मुझे बेहद खुशी मिलती। जब मुझे कोई न देखता या किसी लोक-समूह में मेरे होने न होने से कोई फर्क नहीं पड़ता, तो मैं सह नहीं पाती। मैं स्थान पाने के लिए संघर्ष करना चाहती थी, और इसमें नाकामयाबी मुझे परेशान कर रही थी। मैं हमेशा से इस शैतानी ज़हर में जी रही थी, हमेशा चाहती थी कि लोग मेरी इज़्ज़त करें। ये चीज़ें मुझे बांधने वाली बेड़ियों जैसी थीं, मेरी सोच पर काबू किये हुए थीं, जिसमें परमेश्वर की गवाही वाली फिल्म में होने को मैं खुद के दिखावे के निजी मंच के रूप में देख रही थी। मैं अपने कर्तव्य को अपनी खुद की आकांक्षाओं को संतुष्ट करने का साधन मान रही थी। मेरे दिल में, सबसे आगे कैसे रहूँ, कैसे चमकूँ, की सोच के अलावा कुछ नहीं था। मैंने इस बात पर विचार नहीं किया कि अपने कर्तव्य को कैसे अच्छी तरह निभाऊं या परमेश्वर को कैसे संतुष्ट करूं। मैंने जाना कि अपने शैतानी ज़हर और स्वभाव से निजात पाये बिना, मेरे लिए न केवल अपने कर्तव्य को ठीक ढंग से निभाना और परमेश्वर को संतुष्ट करना नामुमकिन था, बल्कि अंतत: मैं परमेश्वर द्वारा निकाल दी जाऊंगी, क्योंकि मैंने उसके खिलाफ़ विद्रोह कर उसका विरोध किया।

बाद में मैंने परमेश्वर के वचनों का यह अंश पढ़ा : "परमेश्वर लोगों से यह अपेक्षा नहीं करता कि उनमें एक निश्चित संख्या में कार्य पूरे करने का सामर्थ्य हो या वे कोई महान उपक्रम संपन्न करें, न ही वह उनसे किन्हीं महान उपक्रमों का प्रवर्तन करवाना चाहता है। परमेश्वर बस इतना चाहता है कि लोग ज़मीनी तरीके से वह सब करें, जो वे कर सकते हैं, और उसके वचनों के अनुसार जिएँ। परमेश्वर यह नहीं चाहता कि तुम कोई महान या माननीय बनो, न ही वह चाहता है कि तुम कोई चमत्कार करो, न ही वह तुममें कोई सुखद आश्चर्य देखना चाहता है। उसे ऐसी चीज़ें नहीं चाहिए। परमेश्वर बस इतना चहता है कि तुम उसके वचनों को सुनो, और सुन लेने के बाद उन्हें दिल में बसा लो और ज़मीनी तौर पर अभ्यास करते समय उनका पालन करो, ताकि परमेश्वर के वचन तुम्हारी जीवन-शैली और तुम्हारा जीवन बन जाएँ। इस तरह, परमेश्वर संतुष्ट होगा"("अंत के दिनों के मसीह की बातचीत के अभिलेख" में 'उचित कर्तव्यपालन के लिए आवश्यक है सामंजस्यपूर्ण सहयोग')। मैंने जान लिया कि परमेश्वर की इच्छा यह है कि हम सत्य का अनुसरण करें और पूरी तरह ईमानदार रहें, उसके शासन और व्यवस्थाओं के अधीन रहें और अपने कर्तव्यों को पूरे दिल से निभायें। इन लक्ष्यों के लिए काम करने पर उसे संतोष मिलेगा। मैंने पहले कभी भी परमेश्वर की इच्छा को नहीं समझा, बस दिल से नाम और रुतबा पाने की कोशिश करती रही। नतीज़ा यह हुआ कि मैंने अपना कर्तव्य ठीक से नहीं निभाया, जिससे परमेश्वर को निराशा हुई। मैं बहुत भ्रष्ट थी, फिर भी उसने मुझे छोड़ नहीं दिया। उसने बार-बार मंच पर मेरे स्थान को आगे-पीछे कर, अनुसरण के मेरे गलत नज़रिये को उजागर किया, ताकि मैं अपने भ्रष्ट शैतानी स्वभाव को जान सकूं, अपना तौर-तरीका बदल कर परिवर्तित हो सकूं। परमेश्वर के प्रेम ने मुझे वाकई प्रेरित किया। मैंने उससे यह प्रार्थना की : "हे परमेश्वर, मैं अब सबसे आगे रहने या इज़्ज़त पाने की कोशिश नहीं करना चाहती। ऐसे प्रयास मुझे सिर्फ दुख देते हैं और अपने कर्तव्य से तुम्हें संतुष्ट नहीं करने देते, जिससे मैं बड़ी अपराधी महसूस करती हूँ। अब से मैं तुम्हारे वचनों के अनुसार ही अभ्यास करना चाहती हूँ। मुझे कोई भी स्थान मिले, मैं खुद को दिखा पाऊँ या नहीं, मुझे बस इतना चाहिए कि मैं समर्पण वाले सच्चे दिल से तुम्हारा स्तुति गान करूं, अपना कर्तव्य निभा कर तुम्हें संतुष्ट करूं।" इसके बाद के हमारे रीटेक में, कभी मुझे पीछे खिसका दिया गया, और कभी आगे, कभी-कभार रिहर्सल में मेरी ज़रूरत पड़ी, फिल्मांकन में नहीं। मैं भावनात्मक रूप से ज़रूर प्रभावित हुई, मगर परमेश्वर से प्रार्थना करके और अपनी मनोदशा को सही करने के लिए उसके वचन पढ़ कर, मैं अपनी आकांक्षाओं को छोड़ पायी। कभी-कभी मैंने देखा कि कुछ बहनें उनका स्थान बदलने से दुखी थीं और वे अपना कर्तव्य ठीक ढंग से नहीं निभा रही थीं। उस पल मैं उनकी मदद के लिए परमेश्वर के कुछ प्रासंगिक वचनों को ध्यान में लाकर उनको अपने अनुभव से जोड़ पायी। इस तरह अपना कर्तव्य निभाने से मुझे सुकून मिला और यह बहुत सार्थक था! निर्देशक ने मुझे दोबारा आगे की पंक्ति में स्थान दिया, मगर मैं पहले की तरह दिखावा करने की कोशिश नहीं कर रही थी। मैंने महसूस किया कि मुझे अपने कर्तव्य का निर्वहन करते हुए हर दृश्य में गवाही देनी चाहिए। मैंने अच्छा गाने और सही ढंग से अपना कर्तव्य निभाने पर ध्यान दिया। मुझे याद है, एक दृश्य में मैं बिल्कुल पीछे थी, हमने परमेश्वर के वचनों में से यह गाया था : "परमेश्वर का जश्न मनाने के लिए अपनी विजयी-पताका उठाओ! जीत का अपना विजय-गीत गाओ और परमेश्वरका पवित्र नाम फैलाओ!" मैंने सोचा कि मुझे शैतान ने कितनी गहराई तक भ्रष्ट कर डाला है, नाम और रुतबे की खोज में, मैंने परमेश्वर को संतुष्ट करने के लिए अपना कर्तव्य ठीक से नहीं निभाया, मैंने उसे वाकई बहुत तकलीफ दी है। उस दिन मुझे लगा मुझे दिल से परमेश्वर का गुणगान करना चहिए, मेरा सर्वोत्तम आराधना-गीत उसे पेश करना चाहिए, ताकि शैतान शर्मिंदा हो और परास्त हो जाये! जब मैं मंच पर ऐसे मनोभाव के साथ परमेश्वर की स्तुति कर रही थी, तब मुझे ऐसी शांति और आनंद का अनुभव हुआ जैसा पहले कभी नहीं हुआ। मैंने गर्व और न्याय की तीव्र भावना का भी अनुभव किया!

जल्दी ही एक बड़े पैमाने पर आयोजित समवेत भजन कार्यक्रम, राज्य गान ऑनलाइन हो गया। हम सभी भाई-बहनों ने उत्साह से यह वीडियो देखा। ओलिव पर्वत के सामने परमेश्वर के चुने हुए इतने सारे लोगों को गर्व से गाते देख कर, "लोग परमेश्वर की जय-जयकार करते हैं, लोग परमेश्वर की स्तुति करते हैं" मैं वाकई हिल गयी और इतनी भावुक हो गयी कि आभार के आंसू बहाये बिना नहीं रह सकी। पहले जो कुछ हुआ था उसके बारे में सोच कर, अपने स्थान से बेहद विचलित होकर कर्तव्य में दिल न लगा पाने से लेकर, अंतत: मेरा स्थान आगे हो या पीछे, इसकी परवाह किये बिना, नाम और रुतबे से बिल्कुल भी प्रभावित हुए बिना, एक सृजित प्राणी का स्थान लेकर, उन्मुक्त होकर गाने और परमेश्वर की गवाही देने तक, यह सब मुझमें परमेश्वर के कार्य का फल था। परमेश्वर का धन्यवाद!

32. मुक्त हो गयी मेरी आत्मा

मिबु, स्पेन

सर्वशक्तिमान परमेश्वर कहते हैं, "अपने जीवन में, यदि मनुष्य शुद्ध होकर अपने स्वभाव में परिवर्तन लाना चाहता है, यदि वह एक सार्थक जीवन बिताना चाहता है, और एक प्राणी के रूप में अपने कर्तव्य को निभाना चाहता है, तो उसे परमेश्वर की ताड़ना और न्याय को स्वीकार करना चाहिए, और उसे परमेश्वर के अनुशासन और प्रहार को अपने-आपसे दूर नहीं होने देना चाहिए, ताकि वह खुद को शैतान की चालाकी और प्रभाव से मुक्त कर सके, और परमेश्वर के प्रकाश में जीवन बिता सके। यह जान लो कि परमेश्वर की ताड़ना और न्याय प्रकाश है, मनुष्य के उद्धार का प्रकाश है, और मनुष्य के लिए इससे बेहतर कोई आशीष, अनुग्रह या सुरक्षा नहीं है" (वचन, खंड 1, परमेश्वर का प्रकटन और कार्य, पतरस के अनुभव : ताड़ना और न्याय का उसका ज्ञान)। परमेश्वर के वचनों का यह अंश मुझे कुछ साल पहले के अपने एक अनुभव की याद दिलाता है।

अक्टूबर 2016 में, नृत्य और गायन का एक संगीत वीडियो इंटरनेट पर डाला गया, जिसके नृत्य-संयोजन में मैंने मदद की थी। भाई-बहनों ने इसे बहुत पसंद किया, और उन्होंने सिफारिश की कि कलीसिया की नृत्य टीम का प्रबंधन मैं करूं। मैं वाकई बहुत उत्साहित थी और मैंने मन-ही-मन परमेश्वर से प्रार्थना करते हुए कहा कि मैं निश्चित रूप से यह कर्तव्य ठीक ढंग से निभाऊंगी और उसकी गवाही देने के लिए और ज़्यादा वीडियो बनाऊंगी। जल्दी ही नृत्य टीम का काम बढ़ने लगा भाई-बहन वाकई मुझे आदर से देखने लगे, और अगर नृत्य को लेकर कोई समस्या होती, तो मदद के लिए मेरे पास आने लगे। इससे मेरे अभिमान को खुराक मिलने लगी, और मुझे लगने लगा कि मैं कलीसिया की एक अनिवार्य प्रतिभा हूँ। जल्दी ही, कलीसिया की अगुआ ने बहन ये को मेरे साथ काम पर लगा दिया। मैं सचमुच खुश थी, यह सोच कर कि बहन ये को नृत्य का पेशेवर तजुर्बा भी है, और उसे मेरे मुकाबले तरह-तरह की नृत्य शैलियाँ आज़माने में महारत भी हासिल है। हम एक-दूसरे की कमियों को पूरा कर सकेंगे। हम अपने कर्तव्य को ज़रूर अच्छी तरह निभायेंगे। कुछ समय बाद, हम एक संगीत वीडियो का फिल्मांकन करने की तैयारी कर रहे थे, नृत्य-संयोजन के लिए बहन ये के सुझाव मेरे सुझावों से ज़्यादा विकसित और अधिक अंतर्दृष्टि वाले थे। सभी भाई-बहनों ने उन सुझावों को पसंद किया। मैं इस बात से ज़्यादा खुश नहीं थी, मैंने सोचा, "दूसरे लोग मेरे बारे में क्या सोचेंगे? क्या उनको लगेगा कि मैं बहन ये जितनी माहिर नहीं हूँ? अगर वो मुझसे आगे निकल गयी, तो क्या तब भी टीम में मेरी कोई बड़ी भूमिका रहेगी?" मुझे तब ख़ास तौर पर ज़्यादा परेशानी होती जब मैं दूसरों को अपनी समस्याएँ लेकर बहन ये के पास जाते देखती। प्रभारी तो मैं थी, लेकिन जब भी कोई समस्या आती वे उसके पास जाते थे। क्या इसका मतलब यह नहीं कि वो मुझसे बेहतर है? मुझे लगा कि मुझे उससे पीछे नहीं रहना चाहिए, हमारे अगले कार्यक्रम में मुझे वाकई बढ़िया प्रदर्शन करना होगा ताकि सभी लोग मुझे उसके बराबर ही समझें।

बाद में, बहन ये और मैंने कार्य की ज़रूरतों के अनुसार अपना काम बाँट लिया। मैं एक संगीत वीडियो की प्रभारी बनी, तो उसने एक मंच प्रस्तुति का भार उठाया। मैं मन-ही-मन खुश थी। पहले जब हम साथ काम करते थे, तो मैं उसके आगे फीकी पड़ जाती थी, इसलिए मुझे लगा कि मुझे इस मौके का फ़ायदा उठाना चाहिए ताकि सब लोग देख सकें कि उसके मुक़ाबले मैं ज़्यादा क़ाबिल हूँ। मैंने शोध कार्य और नृत्य-संयोजन में ज़्यादा वक्त लगाया ताकि मैं बहुत बढ़िया संगीत वीडियो बना सकूं, मगर जब मैंने देखा कि बहन ये अपनी नृत्य प्रस्तुति लगभग पूरा तैयार कर चुकी है जबकि मैं अपना नृत्य-संयोजन भी पूरा नहीं कर पायी थी, तो बहुत बेचैन हो गयी। काम में तेज़ी लाने और गुणवत्ता सुधारने की कोशिश में, हमारे रिहर्सलों में, मैं भाई-बहनों को और भी अच्छा काम करने के लिए टोक कर परेशान कर देती। एक बार मैंने एक भाई को नृत्य के कुछ मूव को गलत करते देख कर डांटने के लहज़े में झिड़की दी, इस डर से कि अगर उसने अच्छा नृत्य नहीं किया तो इससे कार्यक्रम पर असर पड़ेगा और मैं बहन ये से आगे नहीं निकल पाऊँगी। फिल्मांकन से पहले एक भाई ने संकेत दिया कि शुरुआत में जो नृत्य है वह काफी नहीं है। वैसे तो मुझे लगा कि वो सही है, मगर उस पल मैं समझ नहीं पायी कि क्या जोडूं, तो उसने सुझाया कि मैं जाकर बहन ये से चर्चा करूं। यह सुन कर मुझे वाकई अच्छा नहीं लगा। ऐसे अहम पड़ाव पर उससे बात करूं तो क्या मैं उसके मुक़ाबले कम क़ाबिल नहीं लगूंगी? अगर बहन ये इस काम से जुड़ गयी, तो अंतिम श्रेय किसे मिलेगा? मैंने इस काम के लिए इतना वक्त लगा कर मेहनत की है, और इस वीडियो को पूरा करने के कगार पर हूँ। मैं तो उससे पूछने से रही। मैंने कहा, "छोड़ो, अब इन छोटी-छोटी चीज़ों पर काम मत रोको। जब वीडियो बन जाएगा तो देखेंगे कि कुल मिलाकर कैसा लगता है।" बाद में अगुआ ने हमारा संगीत वीडियो देखा और कहा कि यह परमेश्वर की गवाही देने के स्तर का नहीं बन पाया है, इसे दोबारा बनाना पड़ेगा। यह सुनकर मैं बहुत परेशान हो गयी—लगा जैसे मेरे दिल पर छुरी चल गयी है। मैंने सोचा, "अब वाकई मेरा अपमान हुआ है। बाकी सब समझ जाएंगे कि मेरी हैसियत क्या है। वे ज़रूर सोचेंगे कि मैं बहन ये जितनी माहिर नहीं हूँ और मैं अपने काम के क़ाबिल नहीं हूँ। आज के बाद मैं टीम में कैसे बनी रह सकूंगी?" उस दौरान, मैं अपनी शोहरत और रुतबे के अलावा कुछ भी नहीं सोच पा रही थी। मैं रात को सो नहीं पाती थी, सभाओं में सो जाती थी, और अपने काम में मेरा दिल नहीं लगता था।

एक दिन, मेरी अगुआ मेरे साथ संगति करने आयी। यह देख कर कि मुझमें खुद की समझ का पूरा अभाव है, उसने मुझे उजागर करते हुए मेरा निपटान किया, उसने कहा कि अपनी शोहरत और पद को बचाने के लिए मैं किसी और की प्रतिभा से जलती हूँ, मैंने कलीसिया के कार्य का ज़रा भी ख़याल नहीं किया, मैं स्वार्थी और घिनौनी हूँ। उसने मुझे सच्चाई से आत्मचिंतन करने को कहा, और उसने परमेश्वर के वचनों का यह अंश पढ़कर सुनाया : "जैसे ही पद, प्रतिष्ठा या रुतबे की बात आती है, हर किसी का दिल प्रत्याशा में उछलने लगता है, तुममें से हर कोई हमेशा दूसरों से अलग दिखना, मशहूर होना, और अपनी पहचान बनाना चाहता है। हर कोई झुकने को अनिच्छुक रहता है, इसके बजाय हमेशा विरोध करना चाहता है—इसके बावजूद कि विरोध करना शर्मनाक है और परमेश्वर के घर में इसकी अनुमति नहीं है। हालांकि, वाद-विवाद के बिना, तुम अब भी संतुष्ट नहीं होते हो। जब तुम किसी को दूसरों से विशिष्ट देखते हो, तो तुम्हें ईर्ष्या और नफ़रत महसूस होती है, तुम्हें लगता है कि यह अनुचित है। 'मैं दूसरों से विशिष्ट क्यों नहीं हो सकता? हमेशा वही व्यक्ति दूसरों से अलग क्यों दिखता है, और मेरी बारी कभी क्यों नहीं आती है?' फिर तुम्हें कुछ नाराज़गी महसूस होती है। तुम इसे दबाने की कोशिश करते हो, लेकिन तुम ऐसा नहीं कर पाते, तुम परमेश्वर से प्रार्थना करते हो। और कुछ समय के लिए बेहतर महसूस करते हो, लेकिन जब एक बार फिर तुम्हारा सामना इसी तरह के मामले से होता है, तो तुम इससे जीत नहीं पाते हो। क्या यह एक अपरिपक्व कद नहीं दिखाता है? क्या किसी व्यक्ति का इस तरह की स्थिति में गिर जाना एक फंदा नहीं है? ये शैतान की भ्रष्ट प्रकृति के बंधन हैं जो इंसानों को बाँध देते हैं। ... तुम जितना अधिक संघर्ष करोगे, उतना ही अंधेरा तुम्हारे आस-पास छा जाएगा, तुम उतनी ही अधिक ईर्ष्या और नफ़रत महसूस करोगे, और कुछ पाने की तुम्हारी इच्छा अधिक मजबूत ही होगी। कुछ पाने की तुम्हारी इच्छा जितनी अधिक मजबूत होगी, तुम ऐसा कर पाने में उतने ही कम सक्षम होगे, जैसे-जैसे तुम कम चीज़ें प्राप्त करोगे, तुम्हारी नफ़रत बढ़ती जाएगी। जैसे-जैसे तुम्हारी नफ़रत बढ़ती है, तुम्हारे अंदर उतना ही अंधेरा छाने लगता है। तुम्हारे अंदर जितना अधिक अंधेरा छाता है, तुम अपने कर्तव्य का निर्वहन उतने ही बुरे ढंग से करोगे; तुम अपने कर्तव्य का निर्वहन जितने बुरे ढंग से करोगे, तुम उतने ही कम उपयोगी होगे। यह एक आपस में जुड़ा हुआ, कभी न ख़त्म होने वाला दुष्चक्र है। अगर तुम कभी भी अपने कर्तव्य का निर्वहन अच्छी तरह से नहीं कर सकते, तो धीरे-धीरे तुम्हें हटा दिया जाएगा"("अंत के दिनों के मसीह की बातचीत के अभिलेख" में 'अपना सच्चा हृदय परमेश्वर को दो, और तुम सत्य को प्राप्त कर सकते हो')। परमेश्वर के इन वचनों ने मुझे ज़ोर का झटका दिया। परमेश्वर ने जो प्रकाशित किया था वह ठीक मेरी ही दशा थी। मैं बहन ये की काबिलियत से निरंतर ईर्ष्या करती थी, शोहरत और लाभ के पीछे भागती थी। इन बातों से परमेश्वर को बहुत नफ़रत थी। मैंने याद किया कि जब से बहन ये टीम में शामिल हुई और मैंने देखा कि वह बहुत माहिर है, तब से मैं किस प्रकार उससे ईर्ष्या करने लगी। मुझे डर था कि दूसरे उसका आदर करेंगे, मुझे नीची नज़र से देखेंगे और मेरा पद खतरे में पड़ जाएगा। मैं खुद को चोरी-छिपे उसके विरुद्ध रखने लगी, और खुद को साबित करने के तरीके ढूँढ़ने लगी। जब मैंने देखा कि उसके नृत्य कार्यक्रम का नृत्य-संयोजन मेरे मुकाबले ज़्यादा तेज़ी से आगे बढ़ रहा है, तो मैं भाई-बहनों से और तेज़ काम करने की अपेक्षा करने लगी ताकि मैं उससे पिछड़ न जाऊं। यह स्पष्ट था कि कुछ चीज़ों पर बहन ये और मुझे सलाह-मशविरा करना चाहिए था, लेकिन इस डर से कि सारा श्रेय वही छीन लेगी, मैंने उसे दूर रखने के बहाने ढूँढ़े। नतीजा यह हुआ कि कुछ समस्याओं से समय रहते नहीं निपटा गया, और भाई-बहनों के इतना वक्त और मेहनत लगाने के बावजूद, वीडियो परमेश्वर की गवाही देने लायक अच्छा नहीं बन सका। कलीसिया की अगुआ ने मेरे साथ काम करने के लिए बहन ये की व्यवस्था इसलिए की थी ताकि हम दोनों अपनी-अपनी खूबियों को साथ लाकर परमेश्वर की गवाही देने के लिए नृत्यों का सुंदर संयोजन करें, मगर मैं परमेश्वर की इच्छा के प्रति ज़रा भी विचारशील नहीं थी। मैं निरंतर शोहरत और फायदे की होड़ में लगी रहती और कलीसिया के कार्य में गड़बड़ी पैदा करती रहती। मैंने बुराई के सिवाय कुछ भी नहीं किया और परमेश्वर का विरोध किया। इस ख़याल ने मुझे थोड़ा भयभीत कर दिया और मुझे बहुत पछतावा होने लगा। मैंने परमेश्वर से प्रार्थना की और निश्चय किया कि अब मैं दूसरों की कामयाबी से ईर्ष्या नहीं करूंगी, न ही शोहरत और फायदे की होड़ करूंगी। मैं परमेश्वर के सामने प्रायश्चित करना चाहती थी, बहन ये के साथ ठीक से काम करते हुए एकमत होकर अपना कर्तव्य निभाना चाहती थी।

इसके बाद जिन नृत्य-संयोजनों में हमने साथ मिलकर काम किया, उनमें मेरा रवैया थोड़ा-बहुत सुधर गया। ऐसा वक्त भी आया जब मैंने उससे ईर्ष्या महसूस की, मगर मुझे पता था कि मुझे अपने निजी स्वार्थों का नहीं बल्कि कलीसिया के कार्य का मान रखना चाहिए। मैंने समझदारी से देह-सुख का त्याग किया और खुद को अलग रखा, सोचा कि कार्यक्रम में सुधार लाने के लिए अपनी बहन के साथ किस तरह काम करूं। जब समस्याएँ और दिक्कतें पेश आयीं, तो हमने साथ-साथ संगति की, यदि कोई भ्रष्टता नज़र आती तो उस बारे में हम तुरंत खुल कर बात करतीं और उसे दूर करने के लिए साथ-साथ सत्य को खोजतीं। इसके बाद, मैंने परमेश्वर का मार्गदर्शन और आशीष देखा—नृत्य का संयोजन काफ़ी जल्दी कर लिया गया। मुझे उस आराम और सुकून का भी एहसास हुआ जो सत्य का अभ्यास करने से मिलता है।

कुछ महीने बाद बहन ये और मैं एक मंच कार्यक्रम की योजना बनाने के लिए फिर से साथ काम कर रहे थे। शुरुआत में चीज़ें काफ़ी जल्दी-जल्दी हुईं, और हमारा नृत्य-संयोजन दूसरों ने पसंद किया। मैं अपने-आप से बहुत खुश थी। एक दिन, अगुआ ने पूछा कि नृत्य-संयोजन का काम कैसा चल रहा है, तो मैंने खुशी से जवाब दिया, "हम बढ़िया तरक्की कर रहे हैं।" तब एक बहन ने स्वर मिलाया, "बहन ये के पास बहुत अच्छे सुझाव हैं, और सामान्य ढांचा बहुत अच्छा है।" मैंने नाराज़ होते हुए सोचा, "ऐसा क्यों कहती हो? अब सभी जानते हैं कि नृत्य के नये सुझाव बहन ये के दिये हुए थे, वे सोचेंगे कि मैं उसके बराबर नहीं हूँ। मुझे खुद कुछ हासिल करने का तरीका सोचना होगा, वरना अगुआ और भाई-बहन मेरे बारे में क्या सोचेंगे?" एक बार, नृत्य-संयोजन के दौरान, मैंने एक अनोखे, कलाबाजी वाले मूव के बारे में सोचा। जोश में, मैंने सोचा, "मैं कलाबाजी में बहुत अच्छी हूँ। अगर हम इसकी अच्छी रिहर्सल करेंगे, तो इससे न केवल नृत्य में रौनक आ जाएगी, बल्कि सभी को मेरी क़ाबिलियत भी नज़र आयेगी। तब सब लोग मुझे आदर से देखेंगे।" लेकिन अगले दिन जब मैं वह मूव भाई-बहनों को सिखा रही थी, तो उन लोगों ने कहा कि इसकी गति बहुत तेज़ है और यह बहुत मुश्किल मूव है। उस शाम एक बहन ने मुझे चेतावनी दी, "इस मूव से लोग खुद को चोट पहुंचा लेंगे। मेरे ख़याल से हमें इसका अभ्यास नहीं करना चाहिए।" मुझे सचमुच में चिंता थी कि कहीं वे इसकी जगह कोई दूसरा मूव न ले लें, फिर समय आने पर मैं बहन ये के साथ अपनी तुलना कैसे कर सकूंगी? मैंने सब लोगों को फिर कुछ बार अभ्यास करने के लिए प्रोत्साहित किया, और मैंने इसे तभी छोड़ा जब बहुत-सी बहनें गिरने की वजह से ज़ख्मी हो गयीं। मैं परेशान थी, मुझे बुरा लग रहा था, मैंने टीम से माफी मांगी और मूव को थोड़ा बदल दिया, मगर मैंने इसके बारे में आत्मचिंतन नहीं किया। जल्दी ही फिल्मांकन शुरू होने वाला था। बहन ये और मैं दोनों ने नृत्य-प्रदर्शन में हिस्सा लिया। फिल्मांकन के दौरान, मुझे लगा कि मैंने शॉट देते समय ठीक से नृत्य नहीं किया, इसलिए मैंने निर्देशक से कई रीटेक लेने को कहा। बाद में मैंने देखा कि जिन सभी शॉट में बहन ये थी, उन सबमें वह बहुत अच्छी दिखाई दे रही थी, लेकिन मेरा जो सिर्फ एक नज़दीकी शॉट था वह भी एक तरफ से लिया हुआ था। मैं निराश थी। बाद के फिल्मांकन सत्रों में मैं मुस्करा तक नहीं सकी और मेरा नृत्य भी नीरस था। मैं बस इसी सोच में लीन थी कि मैं बहन ये से बेहतर नृत्य कैसे करूं। मुझमें नृत्य के उन दृश्यों को देखने का हौसला नहीं था जिनकी मुझे जांच करनी थी, मैं इस बात से बेपरवाह थी कि उस नृत्य-प्रदर्शन में परमेश्वर की गवाही दी गयी या नहीं। इसलिए, जब वीडियो आया, तब सभी ने कहा कि नृत्य सपाट है, उसमें लचक नहीं है, बहुत दबा-दबा सा है, न सिर्फ यह परमेश्वर की गवाही देने के लिए काफ़ी नहीं है, बल्कि परमेश्वर को शर्मसार करने वाला है। बाद में, अगुआ ने कहा कि मैं शोहरत और फायदे की होड़ में फंसी हुई हूँ और अपने कर्तव्य में मैंने कुछ भी हासिल नहीं किया है, इसलिए उसने मुझे मेरे ज़िम्मेदारी वाले पद से बरखास्त कर दिया। मैं बहुत परेशान थी। शुरू-शुरू में मैं अपना कर्तव्य ठीक ढंग से निभा कर परमेश्वर को संतुष्ट करना चाहती थी, मगर खुद के लाभ के लिए काम करने की वजह से, मैंने जो कार्यक्रम तैयार किये, वे न सिर्फ परमेश्वर की गवाही नहीं दे पाये, बल्कि उसे शर्मसार किया। यह एक अपराध था। मैंने नृत्य के जरिये अपना कर्तव्य निभाने का मौक़ा गँवा दिया था। मैं बड़ी देर तक रोती रही।

फिर, मैं निरंतर सोचती रही, "मैं अच्छी तरह जानती हूँ कि शोहरत और फायदे के लिए लड़ना सही नहीं है, तो मैं बार-बार इनके पीछे भागना क्यों नहीं बंद कर देती? इसकी असली वजह क्या है?" धार्मिक कार्य करते समय एक बार मैंने परमेश्वर के ये वचन पढ़े : "शैतान मनुष्य के विचारों को नियन्त्रित करने के लिए प्रसिद्धि एवं लाभ का तब तक उपयोग करता है जब तक लोग केवल और केवल प्रसिद्धि एवं लाभ के बारे में सोचने नहीं लगते। वे प्रसिद्धि एवं लाभ के लिए संघर्ष करते हैं, प्रसिद्धि एवं लाभ के लिए कठिनाइयों को सहते हैं, प्रसिद्धि एवं लाभ के लिए अपमान सहते हैं, प्रसिद्धि एवं लाभ के लिए जो कुछ उनके पास है उसका बलिदान करते हैं, और प्रसिद्धि एवं लाभ के वास्ते वे किसी भी प्रकार की धारणा बना लेंगे या निर्णय ले लेंगे। इस तरह से, शैतान लोगों को अदृश्य बेड़ियों से बाँध देता है और उनके पास इन्हें उतार फेंकने की न तो सामर्थ्‍य होती है न ही साहस होता है। वे अनजाने में इन बेड़ियों को ढोते हैं और बड़ी कठिनाई से पाँव घसीटते हुए आगे बढ़ते हैं। इस प्रसिद्धि एवं लाभ के वास्ते, मनुष्यजाति परमेश्वर को दूर कर देती है और उसके साथ विश्वासघात करती है, तथा निरंतर और दुष्ट बनती जाती है। इसलिए, इस प्रकार से एक के बाद दूसरी पीढ़ी शैतान के प्रसिद्धि एवं लाभ के बीच नष्ट हो जाती है। अब शैतान की करतूतों को देखने पर, क्या उसकी भयानक मंशाएँ बिलकुल ही घिनौनी नहीं हैं? हो सकता है कि आज तुम लोग अब तक शैतान की भयानक मंशाओं की वास्तविक प्रकृति को नहीं देख पा रहे हो क्योंकि तुम लोग सोचते हो कि प्रसिद्धि एवं लाभ के बिना कोई जी नहीं सकता है। तुम सोचते हो कि यदि लोग प्रसिद्धि एवं लाभ को पीछे छोड़ देते हैं, तो वे आगे के मार्ग को देखने में समर्थ नहीं रहेंगे, अपने लक्ष्यों को देखने में समर्थ नहीं रह जायेँगे, उनका भविष्य अंधकारमय, मद्धिम एवं विषादपूर्ण हो जाएगा। परन्तु, धीरे-धीरे तुम सभी लोग यह समझ जाओगे कि प्रसिद्धि एवं लाभ ऐसी भयानक बेड़ियाँ हैं जिनका उपयोग शैतान मनुष्य को बाँधने के लिए करता है। जब वो दिन आएगा, तुम पूरी तरह से शैतान के नियन्त्रण का विरोध करोगे और उन बेड़ियों का पूरी तरह से विरोध करोगे जिनका उपयोग शैतान तुम्हें बाँधने के लिए करता है। जब वह समय आएगा कि तुम उन सभी चीज़ों को फेंकने की इच्छा करोगे जिन्हें शैतान ने तुम्हारे भीतर डाला है, तब तुम शैतान से अपने आपको पूरी तरह से अलग कर लोगे और तुम सच में उन सब से घृणा करोगे जिन्हें शैतान तुम तक लाया है। केवल तभी मानवजाति के पास परमेश्वर के लिए सच्चा प्रेम और लालसा होगी" (वचन, खंड 2, परमेश्वर को जानने के बारे में, स्वयं परमेश्वर, जो अद्वितीय है VI)। परमेश्वर के वचनों ने इंसान को भ्रष्ट करने में प्रयुक्त शैतान की चालों और दुष्ट इरादों को प्रकाशित किया। शैतान लोगों को भ्रष्ट कर काबू में करने के लिए शोहरत और फायदे का इस्तेमाल करता है, ताकि वे ज़्यादा-से-ज़्यादा दुष्ट और भ्रष्ट हो जाएं, बुरे काम करें और परमेश्वर का विरोध करें। बचपन से ही मैं शैतान द्वारा शिक्षित और प्रभावित हुई थी। "भीड़ से ऊपर उठो और अपने पूर्वजों का नाम करो," और "एक व्यक्‍ति जहाँ रहता है वहाँ अपना नाम छोड़ता है, जैसे कि एक हंस जहाँ कहीं उड़ता है आवाज़ करता जाता है।" ये शैतानी फलसफे मेरे भीतर गहराई से जड़ें जमाये हुए थे। मैं जिस किसी भी समूह में रहती, मेरी इच्छा ख़ास लगने, प्रशंसा और सम्मान पाने की होती। किसी को उत्कृष्ट काम करता देख मैं ईर्ष्या करने लगती और उससे आगे बढ़ने की तमाम हरकतें करती, शैतान की चालबाजी से मजबूर होकर हमेशा शोहरत और फायदे के लिए लड़ती। मेरा स्वभाव भी ज़्यादा-से-ज़्यादा घमंडी और दुष्ट हो गया। नृत्य-संयोजन की बात करूं, तो मैं अपने तकनीकी हुनर से बहन ये को पीछे छोड़ देना चाहती थी, मगर कलाकार शारीरिक तौर पर यह जिम्मेदारी निभा पायेंगे या नहीं, इस बात की परवाह नहीं करती थी, इसके चलते कई बहनें रिहर्सलों के दौरान ज़ख़्मी हो गयीं। फिल्म बनाते समय, मैं बहन ये से खुद को बेहतर दिखाने के लिए सिर्फ़ अपना ही क्लोज़-अप इस्तेमाल करना चाहती थी, इसलिए जब मुझे शॉट में अपने मूव अच्छे नहीं लगे, तो मैंने निर्देशक से बहुत-से रीटेक लेने को कहा, और काम में रुकावट पैदा की। अंत में, जब मैंने देखा कि फिल्म में मेरे चेहरे का बाजू का हिस्सा ही नज़र आ रहा है, जबकि बहन ये के सभी शॉट सामने से हैं, तो मुझे बहुत रोष हुआ, मैं निराश और प्रतिरोधी बनकर जीने लगी, परमेश्वर की गवाही देने के लिए ठीक से नृत्य करने का हौसला नहीं जुटा पायी। नतीजा यह हुआ कि मेरे नृत्य ने परमेश्वर को शर्मिंदा कर दिया। मेरा नृत्य-संयोजन परमेश्वर की गवाही के लिए नहीं, बल्कि अपने दिखावे के लिए था। शोहरत और फायदे की मेरी लड़ाई ने कलीसिया के काम में गंभीर रुकावट पैदा की और मेरे भाई-बहनों का दिल दुखाया। मेरा व्यवहार परमेश्वर के लिए बहुत घिनौना, और अप्रिय था! फिर परमेश्वर के ये वचन मेरे मन में कौंधे : "यह 'कुमार्ग' मुटठीभर बुरे कार्यों को संदर्भित नहीं करता, बल्कि उस बुरे स्रोत को संदर्भित करता है, जिससे लोगों का व्यवहार उत्पन्न होता है" (वचन, खंड 2, परमेश्वर को जानने के बारे में, स्वयं परमेश्वर, जो अद्वितीय है II)। परमेश्वर के वचनों ने यह समझने में मेरी मदद की कि किन्हीं खराब कामों की वजह से मुझे अपने कर्तव्य से नहीं निकाला गया, बल्कि ऐसा इसलिए हुआ क्योंकि मेरे कर्मों का मूल और मैं जिस रास्ते पर चल रही थी, वो सब बुरे थे। जब से बहन ये ने मेरे साथ काम करना शुरू किया था, मैं उससे जलने लगी थी, और अपने हितों के लिए लड़ने लगी थी। मैं अपना निजी उपक्रम चला रही थी। बस दुष्टता और परमेश्वर का विरोध कर रही थी। मैं भयग्रस्त थी। मैं समझ गयी कि शोहरत और रुतबे के पीछे भागना परमेश्वर के विरोध का मार्ग था, और अगर मैंने पश्चाताप नहीं किया, तो आखिरकार मुझे हटा कर दंड दिया जाएगा। मुझे भयंकर पछतावा हुआ। मैं फूट-फूट कर रोयी और मैंने परमेश्वर से प्रार्थना की : "हे परमेश्वर! मुझे मेरे काम से बरखास्त कर दिया गया है। यह मेरे लिए प्रकाशित आपका धार्मिक स्वभाव है और मेरे लिए आपकी रक्षा है। सही समय पर मुझे अपने बुरे रास्तों पर रोकने की खातिर इस परिस्थिति की व्यवस्था करने के लिए धन्यवाद। मैं आपके सामने प्रायश्चित करना चाहती हूँ।"

इसके बाद वाले दिनों में, मैंने धार्मिक कार्य और आत्मचिंतन करते हुए, कलीसिया में सुसमाचार का प्रचार किया। अपने काम में सिर्फ शोहरत और फायदे के लिए की गयी हरकतों के बारे में मैं जब भी सोचती, मुझे पछतावे के सिवाय कुछ नहीं महसूस होता। नृत्य टीम में परमेश्वर द्वारा दिये गये अवसर को न संजोने के लिए मैं खुद से नफ़रत करती। जब मैंने वो संगीत वीडियो देखे, तो मैं इन्हें बिल्कुल नये सिरे से बनाने को बेताब हो गयी, लेकिन मुझे मालूम था कि यह नामुमकिन है। मैं बस अपने पहले के अपराधों की भरपाई करने के लिए सुसमाचार के काम को ईमानदारी से पूरा कर सकती थी। यह देख कर मुझे हैरत हुई कि कलीसिया के अगुआ ने बस एक महीने बाद ही मुझे फिर से नृत्य टीम में शामिल कर लिया। यह ख़बर मेरे दिल को इस कदर छू गयी कि मेरे आंसू रोके नहीं रुके, मैंने इस मौके को संजोने, शोहरत और फायदे के पीछे न भागने, भाई-बहनों के साथ मिल कर काम करने और परमेश्वर के प्रेम का मूल्य चुकाने के लिए अपना कर्तव्य ठीक ढंग से निभाने का संकल्प किया।

टीम में फिर से शामिल होने के बाद, हमारी एक रिहर्सल में, बहन ये ने कहा कि जो एक नृत्य मूव मैंने भाई-बहनों को सिखाया था, वह सही स्तर का नहीं है। उस पल मैंने बहुत शर्मिंदगी महसूस की, और सोचा, "दूसरों के सामने तुम मेरी इस तरह आलोचना कैसे कर सकती हो? अब वे यकीनन सोचेंगे कि मैं तुम्हारे बराबर की नहीं हूँ। वे मुझे नीची नज़र से देखें यह मुझे मंज़ूर नहीं। तुम जानती हो कि मैं भी पेशेवर हूँ, और मैंने देखा है कि तुम्हारे नृत्य मूव भी एकदम बढ़िया नहीं हैं।" मैं उसके द्वारा संयोजित नृत्य मूव को खारिज कर देना चाहती थी। तब, मेरी समझ में आया कि मैं फिर से अपनी शोहरत और फायदे के बारे में सोचने लगी हूँ, इसलिए मैंने मन-ही-मन परमेश्वर से प्रार्थना की। प्रार्थना के बाद, मैंने परमेश्वर के इन वचनों को याद किया : "कोई पल जितना अधिक संकटकालीन हो, यदि उसी के अनुसार लोग समर्पण करने में सक्षम हों और अपने स्वार्थ, मिथ्याभिमान और दंभ को त्याग सकें, तथा अपने कर्तव्यों को उचित रूप से पूरा कर सकें, केवल तभी वे परमेश्वर द्वारा याद किए जाएँगे। वे सभी अच्छे कर्म हैं! चाहे लोग जो भी करें, अधिक महत्वपूर्ण क्या है—उनका मिथ्याभिमान और दंभ, या परमेश्वर की महिमा? (परमेश्वर की महिमा)। क्या अधिक महत्वपूर्ण हैं—तुम्हारे दायित्व, या तुम्हारे स्वार्थ? तुम्हारे दायित्वों को पूरा करना अधिक महत्वपूर्ण है, और तुम उनके प्रति कर्तव्यबद्ध हो। ... तुम पहली प्राथमिकता अपने कर्तव्य को दोगे, परमेश्वर की इच्छा को, उसके लिए गवाही देने को, और तुम्हारे अपने दायित्वों को दोगे। गवाही देने का यह एक शानदार तरीक़ा है, और यह शैतान को शर्मिंदा करता है!"("अंत के दिनों के मसीह की बातचीत के अभिलेख" में 'परमेश्‍वर और सत्‍य को प्राप्‍त करना सबसे बड़ा सुख है')। मेरे भीतर रोशनी फ़ैल गयी। क्या परमेश्वर इस परिस्थिति के साथ मेरी परीक्षा नहीं ले रहा है? जब कभी मेरे निजी हितों और परमेश्वर के घर के हितों के बीच संघर्ष हो, तब मुझे परमेश्वर की इच्छा पूरी करने और शैतान को अपमानित करने के लिए सत्य का अभ्यास करने पर ध्यान देना चाहिए। जब मैंने शांति से इस बारे में सोचा तो समझ गयी कि मैंने सचमुच में उन्हें वह मूव सही ढंग से नहीं सिखाया था। बहन ये की बेबाकी मेरे लिए शर्मिंदगी का कारण थी, मगर वह सही थी, और मुझे पता था कि मुझे उसका सुझाव मान लेना चाहिए। खुद को दरकिनार कर और अपने इरादों को ठीक करने के बाद, बहन ये और मैंने मिलकर नृत्य-संयोजन को बड़ी जल्दी पूरा कर लिया। मुझे अपना कर्तव्य इस प्रकार निभाकर आराम और सुकून भी महसूस हुआ।

इस अनुभव ने सच में मुझे दिखाया कि परमेश्वर का न्याय और ताड़ना मेरे लिए उसका प्रेम और उद्धार हैं। परमेश्वर के न्याय और ताड़ना ने मुझे जगा दिया औरशोहरत और फायदे के पीछे भागने के सार और खतरनाक नतीजों को समझने लायक बनाया। इनसे मेरा ग़लत नज़रिया सुधर गया, मैं सत्य का अनुसरण करने लगी, दिल लगा कर अपना कर्तव्य निभाने लगी और इंसानियत के साथ जीने लगी।

33. शोहरत और लाभ की बेड़ियाँ

जिएली, स्पेन

2015 में मुझे वार्षिक चुनावों में कलीसिया का अगुआ चुना गया। मैं वास्तव में रोमांचित हो गया, और मैंने सोचा कि चूँकि मुझे दर्जनों भाई-बहनों में से अगुआ चुना गया है, इसलिए इसका यह मतलब है कि मैं दूसरों से बेहतर हूँ। तब से, मेरे काम के दौरान, जब भाई-बहनों को जीवन-प्रवेश में मुश्किलें आतीं तो वे मेरे पास सहभागिता करने आते, और समूहों के अगुआ कलीसिया के काम में आने वाली समस्याओं की चर्चा मुझसे करते। मेरे अंदर श्रेष्ठता की भावना घर कर गई। मैं अहंकार से अपना सीना फुलाकर घूमता-फिरता था और सभाओं में सहभागिता के दौरान मुझमें आत्मविश्वास का विस्फोट होता रहता था। कुछ समय बाद मैंने देखा कि एक सहकर्मी, बहन लियू, काफी योग्य थी, सत्य पर उसकी सहभागिता बहुत स्पष्ट होती थी, और वह लोगों की समस्याएँ हल करने के लिए उनकी जड़ तक पहुँच जाती थी। वह अभ्यास के मार्ग भी दिखाती थी, और हर कोई उसकी सहभागिता सुनना चाहता था। मैं उसकी सराहना भी करता था और उससे ईर्ष्या भी करता था। लेकिन मैं नहीं चाहता था कि कोई मुझसे आगे निकल जाए, इसलिए मैं हर सभा से पहले ध्यान से तैयारी करता, और अपने दिमाग पर जोर देकर सोचता कि मैं ज्यादा विस्तार और रोशनी के साथ कैसे सहभागिता कर सकता हूँ, ताकि मैं उससे बेहतर दिखूँ। जब मैं अपनी सहभागिता खत्म होने पर भाई-बहनों को सहमति में सिर हिलाते देखता, तो बहुत खुश होता और उपलब्धि की भावना से भर जाता। बाद में मुझे पता चला कि मेरे सहकर्मी भाई झांग को फिल्में बनाने का काफी अच्छा पेशेवर ज्ञान है, और वह कंप्यूटर के मामले में भी अच्छा है। फिल्में बनाने का काम करने वाले भाई-बहन अकसर संबंधित मुद्दों पर उसके साथ चर्चा किया करते थे, और एक कलीसिया-अगुआ के रूप में मेरे पास कहने के लिए कुछ नहीं होता था। मैं स्वयं को चौपहिया गाड़ी में पाँचवें पहिए जैसा फालतू महसूस करता, और इससे बहुत असंतुष्ट रहता। मुझे लगता कि कोई भी परेशानी आने पर अगर वे भाई झांग के पास जाते हैं, तो वे जरूर यह सोचते होंगे कि मैं उसके जितना योग्य नहीं हूँ। मैंने सोचा कि अगर मुझे फिल्में बनाने के बारे में भी कुछ जानकारी हो, तो भाई-बहन अपनी परेशानियाँ लेकर मेरे ही पास आएँगे। मैं सुबह जल्दी उठने और रात को देर से सोने लगा, ताकि थोड़ा शोध कर फिल्में बनाने के बारे में सीख सकूँ और मुझे ज्यादा जानकारी हो जाए। मैंने कलीसिया की सभी समस्याओं और भाई-बहनों के हालात बिलकुल नजरअंदाज कर दिए। कुछ समय बाद विभिन्न समूहों के कामों में समस्याएँ पैदा होने लगीं, जिन्हें मैं जितनी चाहे सहभागिता या सभाएँ करने के बावजूद हल न कर पाता। चूँकि भाई-बहनों की परेशानियाँ हल नहीं हो पा रही थीं, इसलिए फिल्म-निर्माण की प्रगति बाधित हो गई और एक के बाद एक समस्या खड़ी होने लगी। मैं इतना ज्यादा तनावग्रस्त हो गया कि मेरे लिए साँस लेना भी दूभर होने लगा। मैं बहुत संतप्त रहने लगा। मुझे फिक्र हो रही थी कि दूसरे लोग मेरे बारे में क्या सोचेंगे, कहीं वे यह न सोच लें कि मुझमें अगुआ बनने की काबिलियत नहीं है और मैं इस काम के योग्य नहीं हूँ। ऐसा लगने लगा कि मैं अगुआ का अपना पद बरकरार नहीं रख पाऊँगा। इस बारे में सोच-सोचकर मैं और ज्यादा निराश हो गया। मैं एक पिचके हुए गुब्बारे की तरह महसूस करने लगा और मुझमें पहले जैसी ऊर्जा नहीं रही। निराशा में जीते हुए और अपने कर्तव्य में कोताही करके आखिरकार मैंने पवित्र आत्मा का काम गँवा दिया। चूँकि मैं अपने काम में कुछ हासिल नहीं कर पा रहा था, इसलिए मुझे हटा दिया गया। उस पल मुझे ऐसा लगा, जैसे मैं किसी को मुँह दिखाने लायक नहीं रहा, और मैं चाहने लगा कि धरती फट जाए और मैं उसमें समा जाऊँ। मुझे यह भी खयाल आया, "क्या भाई-बहन यह कहेंगे कि मैं एक नकली अगुआ था, जिसने व्यवहारिक काम नहीं किया?" जितना मैंने इस बारे में सोचा, मैं उतना ही ज्यादा परेशान हो गया।

उस रात मैं सो नहीं पाया और करवटें बदलता रहा। बार-बार परमेश्वर से प्रार्थना कर गुहार लगाता रहा कि वह मुझे मेरी स्थिति जानने में मेरा मार्गदर्शन करे। फिर मैंने परमेश्वर के ये वचन पढ़े : "तुम लोगों की खोज में, तुम्हारी बहुत सी व्यक्तिगत अवधारणाएँ, आशाएँ और भविष्य होते हैं। वर्तमान कार्य तुम लोगों की हैसियत पाने की अभिलाषा और तुम्हारी अनावश्यक अभिलाषाओं से निपटने के लिए है। आशाएँ, हैसियत और अवधारणाएँ सभी शैतानी स्वभाव के विशिष्ट प्रतिनिधित्व हैं। लोगों के हृदय में इन चीज़ों के होने का कारण पूरी तरह से यह है कि शैतान का विष हमेशा लोगों के विचारों को दूषित कर रहा है, और लोग शैतान के इन प्रलोभनों से पीछा छुड़ाने में हमेशा असमर्थ रहे हैं। वे पाप के बीच रह रहे हैं, मगर इसे पाप नहीं मानते, और अभी भी सोचते हैं: 'हम परमेश्वर पर विश्वास करते हैं, इसलिए उसे हमें आशीष प्रदान करना चाहिए और हमारे लिए सब कुछ सही ढंग से व्यवस्थित करना चाहिए। हम परमेश्वर पर विश्वास करते हैं, इसलिए हमें दूसरों से श्रेष्ठतर होना चाहिए, और हमारे पास दूसरों की तुलना में बेहतर हैसियत और बेहतर भविष्य होना चाहिए। चूँकि हम परमेश्वर पर विश्वास करते हैं, इसलिए उसे हमें असीम आशीष देनी चाहिए। अन्यथा, इसे परमेश्वर पर विश्वास करना नहीं कहा जाएगा।' ... जितना अधिक तू इस तरह से तलाश करेगी उतना ही कम तू पाएगी। हैसियत के लिए किसी व्यक्ति की अभिलाषा जितनी अधिक होगी, उतनी ही गंभीरता से उसके साथ निपटा जाएगा और उसे उतने ही बड़े शुद्धिकरण से गुजरना होगा। इस तरह के लोग निकम्मे होते हैं! उनके साथ अच्छी तरह से निपटने और उनका न्याय करने की ज़रूरत है ताकि वे इन चीज़ों को पूरी तरह से छोड़ दें। यदि तुम लोग अंत तक इसी तरह से अनुसरण करोगे, तो तुम लोग कुछ भी नहीं पाओगे। जो लोग जीवन का अनुसरण नहीं करते वे रूपान्तरित नहीं किए जा सकते; जिनमें सत्य की प्यास नहीं है वे सत्य प्राप्त नहीं कर सकते। तू व्यक्तिगत रूपान्तरण का अनुसरण करने और प्रवेश करने पर ध्यान नहीं देती; बल्कि तू हमेशा उन अनावश्यक अभिलाषाओं और उन चीज़ों पर ध्यान देती है जो परमेश्वर के लिए तेरे प्रेम को बाधित करती हैं और तुझे उसके करीब आने से रोकती हैं। क्या ये चीजें तुझे रूपान्तरित कर सकती हैं? क्या ये तुझे राज्य में ला सकती हैं?" (वचन, खंड 1, परमेश्वर का प्रकटन और कार्य, तुम विषमता होने के अनिच्छुक क्यों हो?)। इसे पढ़ने के बाद मैंने अपनी हाल की स्थिति पर विचार किया। अगुआ का काम सँभालने के बाद से मैंने शोहरत और हैसियत के पीछे भागने और दूसरों से बेहतर दिखना चाहने के सिवाय कुछ नहीं किया। जब मैंने देखा कि सत्य पर बहन लियू की सहभागिता मुझसे अच्छी है, तो मुझे डर लगा कि वह मुझसे आगे निकल जाएगी। मैंने सोचा कि मैं कैसे उससे बेहतर सहभागिता करूँ, ताकि लोग मुझे सराहें और मेरी तारीफ करें। जब मैंने देखा कि भाई झांग में पेशेवर कौशल है और बहुत सारे भाई-बहन अपने काम में आने वाली परेशानियों के बारे में उससे बात करते हैं, तो मुझे जलन हुई और मैंने उसे नकार दिया। उससे आगे निकलने के लिए मैंने जानकारी से लैस होने के लिए कड़ी मेहनत की और समूह की समस्याओं तक को नजरअंदाज कर दिया। जब मैं भाई-बहनों की परेशानियाँ दूर नहीं कर पाया, तो मैं परमेश्वर की शरण में नहीं गया, न ही सहभागिता के माध्यम से हल तलाशने के लिए भाई-बहनों के साथ सत्य जानने की कोशिश की। मुझे बस रुतबा खोने की चिंता रही, और मैं इस बात से डरता रहा कि अगर मैंने अपना काम ठीक से नहीं किया, तो मैं अगुआ का पद बरकरार नहीं रख पाऊँगा। आखिरकार मुझे एहसास हुआ कि मैं अपना काम परमेश्वर की इच्छा ध्यान में रखकर बिलकुल नहीं कर रहा था, बल्कि दूसरों से बेहतर होने की अपनी जंगली महत्वाकांक्षा पूरी करने के लिए कर रहा था, ताकि उन पर आधिपत्य जमा सकूँ। भाई-बहनों ने मुझ पर भरोसा किया और मुझे कलीसिया का अगुआ चुना, लेकिन मैंने कलीसिया के काम या उनके जीवन-प्रवेश के बारे में बिलकुल नहीं सोचा। मैं वास्तव में अपना काम नहीं कर रहा था, न ही मैं जिम्मेदार था, जिससे कलीसिया के काम का नुकसान हुआ। मैं बहुत स्वार्थी और नीच था। मैं अपना कर्तव्य नहीं निभा रहा था—मैं बुराई कर रहा था और परमेश्वर का विरोध कर रहा था! मुझे अपनी आस्था में सही रास्ते पर न चलने और हमेशा शोहरत और लाभ के लिए लड़ते रहकर परमेश्वर को नाराज करने पर पछतावा हुआ। अपने काम से हटाया जाना मेरे लिए परमेश्वर का धार्मिक न्याय और ताड़ना थी। वह मुझे मिटा नहीं रहा था, बल्कि उसने मुझे काम से निकाला था, ताकि मैं अपने व्यवहार पर विचार कर सकूँ। यह परमेश्वर द्वारा मेरी रक्षा करना और मुझे बचाना था! कुछ दिनों तक आराधना और चिंतन करने से मेरी हालत धीरे-धीरे सुधर गई, इसलिए कलीसिया के अगुआ ने मुझे रोजमर्रा के काम सौंप दिए। यह अवसर दिए जाने पर मैं परमेश्वर का वास्तव में आभारी हुआ, और मैंने मन ही मन संकल्प लिया कि मैं इस कर्तव्य को निश्चित रूप से सँजोऊँगा, और परमेश्वर के विरोध के रास्ते पर चलकर शोहरत और हैसियत के पीछे भागना बंद कर दूँगा।

इस अनुभव के बाद मैंने सोचा कि अब मैं शोहरत और हैसियत की अपनी इच्छा कुछ त्याग सकूँगा, लेकिन शैतान ने मुझे गहराई तक भ्रष्ट कर दिया था। शैतानी स्वभाव थोड़ी-सी समझ और आत्मचिंतन मात्र से नहीं सुधारा जा सकता, इसलिए परमेश्वर ने मुझे उजागर करने और बचाने के लिए दोबारा एक परिस्थिति तैयार की।

कुछ महीनों बाद, एक दिन कलीसिया के अगुआ ने हमसे कहा कि हम एक समूह-अगुआ चुनें। जैसे ही मैंने यह सुना, तो मैंने यह सोचना शुरू कर दिया : "क्या मुझे समूह-अगुआ चुने जाने का अवसर मिल सकता है? मैं काफी काबिल कार्यकर्ता हूँ, लेकिन मेरे पास कोई पेशेवर हुनर नहीं है, इसलिए शायद मेरी संभावनाएँ उतनी अच्छी नहीं हैं।" फिर मैंने समूह के कुछ और भाई-बहनों के बारे में सोचा। भाई झांग का पेशेवर कौशल उत्कृष्ट था और सत्य पर उसकी सहभागिता व्यावहारिक होती थी, साथ ही उसमें न्याय की भावना थी और वह कलीसिया के काम को कायम रखने में सक्षम था। कुल मिलाकर, ऐसा लग रहा था कि उसे ही चुना जाएगा। मैंने सोचा, जब मैं कलीसिया का अगुआ था, तो किस तरह भाई झांग को काम सौंपा करता था, लेकिन अगर वह समूह का अगुआ चुना गया, तो वह मुझे बताएगा कि मुझे क्या करना है। क्या यह मुझे उससे हीन नहीं बना देगा? इस खयाल ने मुझे वाकई असहज कर दिया। जब चुनाव का दिन आया, तो मैं घबराए बिना नहीं रह सका, और मेरे अंदर एक जंग छिड़ गई : "मुझे किसे वोट देना चाहिए? क्या मुझे भाई झांग को वोट देना चाहिए?" मैं सोचने लगा कि किस तरह ज्यादातर भाई-बहन अपने काम में आने वाली समस्याओं के बारे में उसके साथ चर्चा करते हैं, और दूसरे समूहों के लोग भी अपने काम के बारे में हर समय उससे सलाह लेते रहते हैं—इससे वह सच में मजबूत उम्मीदवार लग रहा था। अगर वह टीम का अगुआ बन गया, तो क्या वह मुझसे ऊँचे पायदान पर नहीं हो जाएगा? इस खयाल से मुझे उसे वोट देने की इच्छा नहीं हुई, लेकिन मुझमें पेशेवर ज्ञान की कमी थी और मैं टीम का अगुआ बनने के योग्य नहीं था। मैं बहुत उदास और दुखी महसूस करने लगा, और मुझे इस बात से नफरत हुई कि मैं काम के बारे में ज्यादा नहीं जानता। तभी मेरे दिमाग में एक भयानक विचार आया : "अगर मैं समूह का अगुआ नहीं बन सकता, तो मैं सुनिश्चित करूँगा कि तुम भी न बन पाओ।" और इसलिए, मैंने भाई वू को वोट दिया, जिसके पास भी उतना पेशेवर ज्ञान नहीं था। लेकिन यह देखकर मैं हैरान रह गया कि भाई झांग फिर भी चुन लिया गया। चीजों के इस रूप में सामने आने पर मुझे खुशी नहीं हुई, बल्कि मुझे एक अजीब-सी बेचैनी महसूस होने लगी, मानो मैंने कोई शर्मनाक हरकत कर दी हो। बाद में मैंने परमेश्वर के ये वचन पढ़े : "अगर कुछ लोग किसी व्यक्ति को अपने से बेहतर पाते हैं, तो वे उस व्यक्ति को दबाते हैं, उसके बारे में अफ़वाह फैलाना शुरू कर देते हैं, या किसी तरह के अनैतिक साधनों का प्रयोग करते हैं जिससे कि दूसरे व्यक्ति उसे अधिक महत्व न दे सकें, और यह कि कोई भी किसी दूसरे व्यक्ति से बेहतर नहीं है, तो यह अभिमान और दंभ के साथ-साथ धूर्तता, धोखेबाज़ी और कपट का भ्रष्ट स्वभाव है, और इस तरह के लोग अपने लक्ष्यों को हासिल करने के लिए किसी भी हद तक जाने को तैयार रहते हैं। वे इसी तरह का जीवन जीते हैं और फिर भी यह सोचते हैं कि वे महान हैं और वे नेक हैं। लेकिन, क्या उनके पास परमेश्वर का भय मानने वाला हृदय है? सबसे पहले, इन बातों की प्रकृति के परिप्रेक्ष्य से बोला जाये, तो क्या इस तरीके से काम करने वाले लोग बस अपनी मनमर्ज़ी से काम नहीं कर रहे हैं? क्या वे परमेश्वर के परिवार के हितों पर विचार करते हैं? वे परमेश्वर के परिवार के कार्य को होने वाले नुकसान की परवाह किये बिना, सिर्फ़ अपनी खुद की भावनाओं के बारे में सोचते हैं और वे सिर्फ़ अपने लक्ष्यों को हासिल करने की बात सोचते हैं। इस तरह के लोग न केवल अभिमानी और आत्मतुष्ट हैं, बल्कि वे स्वार्थी और घिनौने भी हैं; वे परमेश्वर के इरादों की बिलकुल भी परवाह नहीं करते, और निस्संदेह, इस तरह के लोगों के पास परमेश्वर का भय मानने वाला हृदय नहीं होता। यही कारण है कि वे वही करते हैं जो करना चाहते हैं और बेतुके ढंग से आचरण करते हैं, उनमें दोष का कोई बोध नहीं होता, कोई घबराहट नहीं होती, कोई भी भय या चिंता नहीं होती, और वे परिणामों पर भी विचार नहीं करते। यही वे अकसर करते हैं, और इसी तरह उन्‍होंने हमेशा आचरण किया होता है। इस तरह के लोग कैसे परिणाम भुगतते हैं? वे मुसीबत में पड़ जाएँगे, ठीक है? हल्‍के-फुल्‍के ढंग से कहें, तो इस तरह के लोग बहुत अधिक ईर्ष्‍यालु होते हैं और उनमें निजी प्रसिद्धि और हैसियत की बहुत प्रबल आकांक्षा होती है; वे बहुत धोखेबाज और धूर्त होते हैं। और अधिक कठोर ढंग से कहें, तो मूल समस्‍या यह है कि इस तरह के लोगों के दिलों में परमेश्‍वर का तनिक भी डर नहीं होता। वे परमेश्वर का भय नहीं मानते, वे अपने आपको सर्वाधिक महत्वपूर्ण मानते हैं, और वे अपने हर पहलु को परमेश्वर से ऊंचा और सत्य से बड़ा मानते हैं। उनके दिलों में, परमेश्वर जिक्र करने के योग्य नहीं है और बिलकुल महत्वहीन है, उनके दिलों में परमेश्वर का बिलकुल भी कोई महत्व नहीं होता। क्‍या उन लोगों ने सत्‍य में प्रवेश पा लिया है जिनके हृदयों में परमेश्‍वर के लिए कोई जगह नहीं है, और जो परमेश्‍वर में श्रद्धा नहीं रखते? (नहीं।) इसलिए, जब वे सामान्‍यत: मुदित मन से और ढेर सारी ऊर्जा खर्च करते हुए खुद को व्‍यस्‍त बनाये रखते हैं, तब वे क्‍या कर रहे होते हैं? ऐसे लोग यह तक दावा करते हैं कि उन्‍होंने परमेश्‍वर के लिए खपाने की ख़ातिर सब कुछ त्‍याग दिया है और बहुत अधिक दुख झेला है, लेकिन वास्‍तव में उनके सारे कृत्‍यों के पीछे निहित प्रयोजन, सिद्धान्‍त और लक्ष्‍य, सभी खुद को लाभान्वित करने के लिए हैं; वे केवल अपने सारे निजी हितों की रक्षा करने का प्रयास कर रहे हैं। तुम लोग ऐसे व्यक्ति को बहुत ही बेकार कहोगे या नहीं कहोगे? जो व्‍यक्ति परमेश्‍वर में श्रद्धा नहीं रखता वह किस तरह का व्‍यक्ति है? क्‍या वह अहंकारी नहीं है? क्‍या ऐसा व्‍यक्ति शैतान नहीं है? वे किस तरह के प्राणी होते हैं जो परमेश्‍वर में श्रद्धा नहीं रखते? पशुओं की बात छोड़ दें, तो परमेश्‍वर में श्रद्धा न रखने वाले प्राणियों में, दैत्‍य, शैतान, प्रधान स्वर्गदूत, और परमेश्‍वर के साथ विवाद करने वाले, सभी शामिल हैं"("अंत के दिनों के मसीह की बातचीत के अभिलेख" में 'अपनी आस्था में सही पथ पर होने के लिए आवश्यक पाँच अवस्थाएँ')। इन वचनों ने मुझे छलनी करके रख दिया। चुनाव की प्रक्रिया के दौरान अपने विचारों और हरकतों के बारे में सोचने पर मुझे लगा कि मैं अपना चेहरा दिखाने लायक नहीं रहा। मैंने परमेश्वर की जाँच स्वीकार किए बिना और परमेश्वर के प्रति बिलकुल भी श्रद्धा रखे बिना अपने व्यक्तिगत उद्देश्यों के अनुसार, अपनी स्थिति और प्रतिष्ठा बचाने के लिए मतदान किया था। मुझे पता था कि भाई झांग कुशल है, सत्य पर उसकी सहभागिता व्यावहारिक होती है, और उसके समूह-अगुआ बनने से हर किसी को अपने जीवन-प्रवेश में लाभ होगा और कलीसिया के काम में भी फायदा होगा। लेकिन मुझे जलन हो रही थी, और मैं डरता था कि समूह का अगुआ बनकर वह मुझसे ऊपर हो जाएगा, इसलिए मैंने जानबूझकर उसे वोट नहीं दिया। मैं बड़े लाल अजगर के इस सिद्धांत पर चल रहा था, "अगर एकतंत्र नाकाम होता है, तो पक्का करो कि लोकतंत्र कामयाब न हो।" बड़े लाल अजगर की कार्य-प्रणाली यही है कि अगर वह सत्ता में नहीं आ सकता, तो कोई और भी सत्ता में नहीं आना चाहिए। अगर जरूरी हुआ, तो वह दोनों पक्षों को खत्म करने के लिए एक कटु संघर्ष करेगा। क्या मैं भी ऐसा ही नहीं था? अगर वह पद मुझे नहीं मिल सकता था, तो मैं नहीं चाहता था कि वह भाई झांग को भी मिले। बल्कि अपनी प्रतिष्ठा और हैसियत बचाने के लिए मैं गलत आदमी को इस भूमिका में चुने जाने और कलीसिया के काम का नुकसान होते देखने के लिए भी तैयार था। मैं बेहद स्वार्थी, नीच, चालाक और शातिर था, और मेरे मन में परमेश्वर के लिए थोड़ी-सी भी श्रद्धा नहीं थी। मैंने परमेश्वर द्वारा व्यक्त बहुत सारे सत्यों का आनंद लिया था, और मुझे अपना कर्तव्य निभाने का अवसर देकर परमेश्वर मुझ पर दया दिखा रहा था। लेकिन यह सोचने के बजाय कि मैं परमेश्वर के प्रेम का मूल्य कैसे चुकाऊँ, मुझे जलन हो रही थी और मैं नाम और लाभ के लिए प्रयासरत था। मैं शैतान का नौकर बनकर सेवा कर रहा था और परमेश्वर के घर के काम में रुकावट डाल रहा था। क्या मैं धोखेबाज और गिरा हुआ इंसान नहीं था? मैं सोचने लगा कि कैसे एक साल पहले मुझे अपने पद से हटा दिया गया था, क्योंकि मैं शोहरत और लाभ के लिए लड़ रहा था, अपना कर्तव्य ठीक से पूरा नहीं कर रहा था, और व्यावहारिक काम नहीं कर पा रहा था। और अब मैं फिर उसी तरह की परिस्थिति में था, लेकिन मैं अभी भी शोहरत और हैसियत के पीछे भाग रहा था, सत्य का अनुसरण नहीं कर रहा था। अगर मैं ऐसा ही करता रहा, तो परमेश्वर मुझे दुत्कारकर हटा देगा।

बाद में मैंने परमेश्वर के ये वचन पढ़े : "तुम लोगों को अपनी जगह का पता नहीं है, फिर भी तुम लोग गोबर में एक-दूसरे के साथ लड़ाई करते हो। इस तरह की लड़ाई से तुम क्या हासिल कर सकते हो? यदि तुम लोगों के हृदय में वास्तव में मेरे लिए आदर होता, तो तुम लोग मेरी पीठ पीछे एक-दूसरे के साथ कैसे लड़ सकते थे? तुम्हारी हैसियत कितनी भी ऊँची क्यों न हो, क्या तुम फिर भी गोबर में एक बदबूदार छोटा-सा कीड़ा ही नहीं हो? क्या तुम पंख उगाकर आकाश में उड़ने वाला कबूतर बन पाओगे?" (वचन, खंड 1, परमेश्वर का प्रकटन और कार्य, जब झड़ते हुए पत्ते अपनी जड़ों की ओर लौटेंगे, तो तुम्हें अपनी की हुई सभी बुराइयों पर पछतावा होगा)। "परमेश्वर क्यों कहता है कि लोग 'कीड़े' हैं? उसकी दृष्टि में, ये भ्रष्ट मनुष्य साफ तौर पर सृजित प्राणी हैं—लेकिन क्या वे सृजित प्राणियों के उत्तरदायित्व और कर्तव्य निभाते हैं? भले ही बहुत-से लोग अपने कर्तव्य निभाते हैं, लेकिन उनका कार्य कितना अच्छे ढंग से व्यक्त होता है? वे अपना कर्तव्य निभाने में बिल्कुल भी सक्रिय नहीं हैं; वे मुश्किल से ही कभी आगे आकर ऐसा करने की जिम्मेदारी अपने ऊपर लेते हैं। अगर उन्हें काटा-छाँटा न जाए, उनके साथ निपटा, या उन्हें अनुशासित नहीं किया जाये, तो वे कुछ नहीं करते हैं। इसलिए भी, उन्हें एक साथ लाना, सहभागिता करना और पोषण देना हमेशा आवश्यक होता है, ताकि उनमें थोड़ी तो आस्था हो, थोड़े तो आगे बढ़कर सक्रिय हों। क्या यह मनुष्य की भ्रष्टता नहीं है? ... वे दिन भर जो कुछ सोचते हैं, उसका सत्य या परमेश्वर के मार्ग का अनुसरण करने के साथ कोई संबंध नहीं होता है; वे सारा दिन ठूंस कर खाते रहते हैं और किसी भी चीज़ पर विचार नहीं करते। अगर वे किसी चीज़ के बारे में सोचते भी हैं, तो वह सत्य-सिद्धांतों के अनुरूप नहीं होता। यह उसके अनुरूप तो बिल्कुल नहीं होता जिसकी अपेक्षा परमेश्वर इंसान से करता है। उनका हर काम बाधा डालने और गड़बड़ी फैलाने वाला होता है और वे दूर-दूर तक भी परमेश्वर की गवाही नहीं देते। उनका मन ऐसे विचारों से भरा होता है कि कैसे वो सब पाएँ जो देह-सुख के लिए जो कुछ अच्छा है, किस तरह से रुतबे और शोहरत के लिए संघर्ष करें, किस तरह से लोगों के विशेष समूहों में शामिल हो सकें, और किस तरह से ऊंचे पद पर पहुँच कर अच्छी शोहरत हासिल कर सकें। ये लोग परमेश्वर का दिया हुआ भोजन खाते हैं, उसकी दी हुई हर चीज़ का आनंद लेते हैं, लेकिन वे ऐसा कुछ नहीं करते जो इंसान को करना चाहिए। क्या परमेश्वर ऐसे लोगों को पसंद कर सकता है? ... सबसे बड़ी बात यह है कि जो कीड़े हैं वे निकम्मे और बेशर्म होते हैं, परमेश्वर की दृष्टि में उनका कोई मूल्य नहीं होता! मैं ऐसा क्यों कहता हूँ कि ऐसे लोगों का मूल्य नहीं होता? परमेश्वर ने तुम्हें बनाया, तुम्हें जीवन दिया, फिर भी तुम अपना कर्तव्य नहीं निभा सकते, यह वो है जो कम-से-कम तुम्हें करना ही चाहिए; तुम सिर्फ मुफ़्त की रोटी सेंकते हो। उसकी दृष्टि में, तुम किसी काम के नहीं हो, और तुम्हारे जीवित रहने का कोई अर्थ नहीं है। क्या ऐसे लोग कीड़े नहीं हैं? फिर, लोग यदि कीड़े नहीं बनना चाहते, तो उन्हें क्या करना चाहिए? अव्वल तो यह कि अपनी जगह ढूँढ़ो और अपना कर्तव्य निभाने की भरसक कोशिश करो, इससे तुम सृजनकर्ता से जुड़ जाओगे; तुम उसे अपना हिसाब दे सकोगे। उसके बाद, विचार करो कि अपना कर्तव्य निभाने में निष्ठावान कैसे बन सकते हो। तुम्हें महज़ लापरवाही से काम नहीं करना चाहिए, या जैसे-तैसे काम नहीं करना चाहिए; बजाय इसके, तुम्हें इसमें अपना पूरा दिल लगा देना चाहिए। तुम्हें सृजनकर्ता को बेवकूफ़ बनाने की कोशिश नहीं करनी चाहिए, तुम्हें वही करना चाहिए जो परमेश्वर तुमसे करने के लिए कहता है, और तुम्हें उसकी बातों पर ध्यान देना और समर्पण करना चाहिए"("अंत के दिनों के मसीह की बातचीत के अभिलेख" में 'जीवन संवृद्धि के छह संकेतक')।

परमेश्वर के वचनों पर विचार करने पर मुझे बहुत दुख हुआ। मैंने महसूस किया कि शोहरत और लाभ के लिए मेरी लड़ाई को परमेश्वर बहुत गंदा और घिनौना मानता है। परमेश्वर के घर में अपना कर्तव्य निभाने का सौभाग्य पाना परमेश्वर की तरफ से विशेष उत्कर्ष था, लेकिन मैं अपनी जिम्मेदारियाँ पूरी नहीं कर रहा था। इसके बजाय, मैंने सिर्फ अपने नाम और हैसियत के बारे में सोचा, यहाँ तक कि इन चीजों के लिए परमेश्वर के घर के काम में भी रुकावट डाली। मैं शैतान का किरदार निभा रहा था। यह परमेश्वर के लिए बहुत घिनौना और कुत्सित था! परमेश्वर कहता है, "तुम्हारी हैसियत कितनी भी ऊँची क्यों न हो, क्या तुम फिर भी गोबर में एक बदबूदार छोटा-सा कीड़ा ही नहीं हो?" मैं समझ गया कि मैं एक सृजित प्राणी हूँ, एक गंदा, भ्रष्ट इंसान, जो किसी लायक नहीं, जिसमें कोई उल्लेखनीय गरिमा नहीं, इसलिए अगर मुझे कोई पद मिल भी जाता, तो भी मैं बदल न पाता। मैं तो अपना कर्तव्य भी ठीक से नहीं निभा पाता था, बस लगातार नाम और लाभ के लिए होड़ करता था, और चाहता था कि दूसरे मेरी इज्जत करें। मेरी अंतरात्मा और समझ कहाँ थी? मेरे जीवन का क्या मूल्य था? क्या मैं एक पूरी तरह से घृणित कीड़ा नहीं था? परमेश्वर के वचनों द्वारा किए गए खुलासे से अपनी प्रकृति और सार की कुछ समझ हासिल करने के बाद मैं खुद से नफरत करने लगा और देह-सुख का त्याग और सत्य का अभ्यास करने के लिए तैयार हो गया।

बाद में मैं भाई झांग के पास गया और चुनाव में अपने घिनौने इरादों और हरकतों का खुलासा करते हुए उसे अपनी भ्रष्टता के बारे में बताया। उसने न केवल मेरा तिरस्कार नहीं किया, बल्कि मेरी मदद करने के लिए अपने अनुभव पर सहभागिता भी की। इस सहभागिता के बाद हमारे बीच की दीवार ढह गई और मैंने वास्तव में मुक्त और सहज महसूस किया। तब से जब भी अपने काम में मुझे कोई मुश्किल आती या कोई मुद्दा समझ में न आता, तो मैं भाई झांग के पास चला जाता, और वह हमेशा धैर्य के साथ सहभागिता के जरिए मेरे सवालों का जवाब देता। मेरे अपने पेशेवर कौशल भी कुछ समय के बाद सुधर गए। जब मैंने नाम और हैसियत की चाह छोड़कर सत्य का अभ्यास किया, तो मैंने इस तरह अपना कर्तव्य निभाने से मिलने वाले चैन और शांति का अनुभव किया, और मैं परमेश्वर के करीब होता गया। मैं एक बार फिर शोहरत और हैसियत की बेड़ियों से मुक्त हो गया और अपने लिए परमेश्वर के व्यावहारिक उद्धार का स्वाद चख पाया।

अक्तूबर 2017 में कलीसिया के वार्षिक चुनाव शुरू हुए, और भाई-बहनों ने उम्मीदवार के रूप में मेरी सिफारिश की। मैंने अपने भीतर थोड़ी बचैनी महसूस की और सोचा, "मुझे अपने अगुआ के पद से हटे हुए दो साल से ज्यादा हो गए हैं, और मैंने सुना है कि कुछ भाई-बहनों की मेरे बारे में अच्छी राय है। वे कहते हैं कि मेरी सहभागिता ज्यादा व्यावहारिक हो गई है और मुझमें कुछ बदलाव आए हैं। मेरे खयाल से इस बार मुझे अगुआ का पद मिल सकता है।" मुझे एहसास हुआ कि मैं फिर प्रतिष्ठा और हैसियत के पीछे जा रहा हूँ और मुझे याद आया कि पहले जब मैं इन बेड़ियों में जकड़ा हुआ था, तो वह कितना तकलीफदेह था। मैं जानता था कि मैं यह दौड़ जारी नहीं रख सकता, और मुझे देह-सुख त्याग देना चाहिए और सत्य का अभ्यास करना चाहिए। फिर मैंने परमेश्वर के वचनों के इस अंश पर विचार किया : "एक बार जब तुम शैतान से आयी प्रतिष्ठा और रुतबे को त्याग दोगे, तब तुम शैतानी विचारों और ख़यालों से लाचार होकर धोखा नहीं खाओगे। तुम्हें छुटकारा मिल जाएगा, और तुम्हें ज्यादा-से-ज्यादा सुकून महसूस होगा; तुम स्वतंत्र और मुक्त हो जाओगे। जब तुम्हारे स्वतंत्र और मुक्त होने का दिन आयेगा, तब तुम महसूस करोगे कि जिन चीज़ों को तुमने त्याग दिया है वे महज़ उलझाने वाले जाल थे, और जो चीज़ें तुमने सच में हासिल की हैं वहतुम्हारे लिए सबसे अधिक अनमोल हैं। तुम्हें एहसास होगा कि वहचीज़ें सबसे मूल्यवान हैं, और सबसे ज्यादा संजोने योग्य हैं। जो चीज़ें तुम्हें पसंद थीं—भौतिक सुख, शोहरत और दौलत, रुतबा, धन, प्रसिद्धि और दूसरों से सम्मान, वे सब बेकार लगेंगी; इन चीज़ों ने तुम्हें बहुत दुख दिए हैं, और अब तुम उन्हें नहीं चाहोगे। भले ही तुम्हें और भी ऊंची प्रतिष्ठा और रुतबा दिया जाए फिर भी अब तुम्हें इन चीज़ों की चाहत नहीं होगी; इसके बजाय तुम दिल की गहराई से उनसे घृणा कर उन्हें ठुकरा दोगे!"("अंत के दिनों के मसीह की बातचीत के अभिलेख" में 'अपना सच्चा हृदय परमेश्वर को दो, और तुम सत्य को प्राप्त कर सकते हो')। मेरा दिल रोशन हो गया, और मैं जान गया कि शोहरत और हैसियत के पीछे भागने का कोई महत्त्व नहीं है, और सत्य को समझना और उसका अभ्यास करना तथा एक सृजित प्राणी का कर्तव्य पूरा करना सबसे अनमोल चीजें हैं। वास्तव में, चुनाव में हिस्सा लेना अगुआ के पद के लिए लड़ना नहीं था, बल्कि इस प्रक्रिया में भाग लेकर अपनी जिम्मेदारियाँ पूरी करना था। मुझे शोहरत और हैसियत की अपनी जंगली इच्छाएँ त्यागकर सत्य के सिद्धांतों के अनुसार एक सही अगुआ के लिए मतदान करना था। परमेश्वर के घर के काम के लिए यही फायदेमंद होगा। अगर मुझे अगुआ चुना जाता है, तो मुझे अपना काम अच्छी तरह करना होगा। अगर नहीं चुना जाता, तो मुझे परमेश्वर को दोष नहीं देना है, बल्कि अपनी काबिलियत के मुताबिक अपना कर्तव्य पूरा करना है। जब चुनाव के बारे में मैंने अपने इरादे सही कर लिए, तो हैरानी की बात यह रही कि मुझे अगुआ चुन लिया गया। यह नतीजा देखकर, मैंने अतीत की तरह यह सोचकर जश्न नहीं मनाया कि मैं दूसरों से बेहतर हूँ, बल्कि यह महसूस किया कि यह मेरा काम और मेरी जिम्मेदारी है, और मुझे सत्य पर चलने और अपना कर्तव्य अच्छी तरह पूरा करने पर ध्यान देना चाहिए, ताकि मैं परमेश्वर के प्यार और उद्धार के लायक बन सकूँ।

लगभग तीन सालों के उस समय के दौरान परमेश्वर के न्याय और ताड़ना ने मुझे साफ तौर पर दिखाया कि शोहरत और हैसियत मुझे क्या नुकसान पहुँचा रहे हैं, और मैं सत्य पर चलने के लिए कृत-संकल्प हो गया हूँ। हालाँकि अभी भी मैं कभी-कभी शोहरत और लाभ के लिए लड़ना चाहता हूँ, फिर भी मैं सचेत रूप से परमेश्वर से प्रार्थना करने, सत्य के अभ्यास पर ध्यान केंद्रित करने और अपना कर्तव्य अच्छी तरह निभाने में सक्षम हूँ। अब मैं अपने शैतानी, भ्रष्ट स्वभाव से लाचार नहीं रहा। शोहरत और हैसियत छोड़ने के बाद मैंने महसूस किया कि मैंने बस इन्हें ही नहीं छोड़ा है, बल्कि मैंने वे भारी बेड़ियाँ भी तोड़ दी हैं, जिनसे शैतान ने मुझे बाँधा हुआ था। मैं बहुत शांत और आजाद महसूस करता हूँ।

34. अपना छद्मवेश उतारकर मुझे बहुत अच्छा महसूस होता है

चेन यूआन, चीन

सितंबर 2018 में मुझे कलीसिया की अगुआ चुना गया था। मैं उस समय बहुत खुश थी। मुझे लगा कि ऐसा इसलिए हुआ है, क्योंकि मैं ज्यादातर भाई-बहनों से बेहतर हूँ, और मुझे सत्य का अनुसरण और अपने कर्तव्यों का पालन करना चाहिए। मैं नहीं चाहती थी कि लोग मेरी अगुआई को केवल प्रतीकात्मक समझें। एक दिन मैं एक समूह की बैठक में गई। काम पर चर्चा के दौरान कुछ भाई-बहनों ने विशेषज्ञ कौशलों के बारे में बात की। मैं थोड़ा हड़बड़ा गई। मुझे इसके बारे में लगभग कुछ भी मालूम नहीं था। अगर उन्होंने मुझसे सवाल पूछे और मैं जवाब न दे पाई, तो क्या होगा? क्या वे मुझे तुच्छ समझेंगे और सोचेंगे कि जब मैं जानती ही नहीं, तो अगुआई कैसे करूँगी? मैं कुछ नहीं कह पाई, लेकिन क्या यह मुझे एक बेकार अगुआ नहीं बनाता? मैं क्या कर सकती थी? मैं चिंता में डूबी, टिन की गर्म छत पर बिल्ली की तरह बैठी रही। कौन क्या बात कर रहा है, मैं समझ नहीं पाई। जब उनकी बातें पूरी हो गईं, तो मैंने जल्दी से कहा, "कोई और सवाल न हो, तो बैठक यहीं समाप्त करें।" बैठक से बाहर आने तक मैं सहज नहीं हो पाई। मैंने सोचा, "इस समूह को बहुत सारे पेशेवर ज्ञान की आवश्यकता है और मैं इसके बारे में कुछ नहीं जानती, इसलिए अच्छा होगा कि मैं बैठकों में न जाऊँ। अगर दूसरों को पता चल गया कि मुझे पेशेवर चीजों के बारे में ज्यादा जानकारी नहीं है, तो वे निश्चित ही मुझे तुच्छ समझेंगे। उसके बाद मुझे कौन गंभीरता से लेगा?"

अगले कुछ हफ्तों में मैं हर दिन अन्य समूहों से मुलाकात करने गई और उनकी समस्याएँ और कठिनाइयाँ हल करने में मदद की। हमारे कलीसिया-जीवन में सुधार आया। सभी ने मेरा समर्थन किया, और मैं वाकई इन समूहों के साथ मुलाकात करना चाहती थी। लेकिन जब मैं उस समूह के बारे में सोचती, जिसे विशेषज्ञतापूर्ण ज्ञान की आवश्यकता थी, तो मैं परेशान हो जाती। मुझे डर लगता कि मैं उनकी बातें नहीं समझ पाऊँगी, इसलिए मैं बहाना बना लेती और कभी-कभार ही वहाँ जाती। एक रात मेरे साथ काम करने वाली बहन ने बताया कि उस समूह की कुछ समस्याएँ हैं, इसलिए उसने मुझसे बैठक में चलने का आग्रह किया। मैं अनिच्छा से तैयार तो हो गई, लेकिन चिंता करती रही। मैंने सोचा, "अगर मैं समस्या हल नहीं कर पाई, तो क्या दूसरे लोग यह नहीं कहेंगे कि मैं एक अक्षम अगुआ हूँ?" मैं परेशान हो गई। अगले दिन, जब हमने परमेश्वर के वचन पर संगति कर ली, तो मुझे डर लगा कि अन्य लोग पेशेवर ज्ञान के बारे में सवाल पूछेंगे, और अगर मैं उन्हें जवाब न दे पाई तो बेवकूफ लगूँगी। इसलिए मैंने खुद को सँभाला और स्थिति को टालने के लिए बातचीत करती रही, लेकिन मुझे बेचैनी महसूस होती रही। मैंने उनसे पूछा, "अन्य किन समस्याओं का समाधान नहीं हुआ है?" समूह के अगुआ ने अपनी समस्याओं और समाधानों के बारे में बताया। जब उसने विशिष्ट शब्दावली का प्रयोग करना शुरू किया, तो मैं भ्रमित हो गई। मैं समझ नहीं पाई कि समस्याएँ पूरी तरह से हल हो गई थीं या नहीं। यदि उन्हें हल नहीं मिला, तो उनकी प्रगति प्रभावित होगी। लेकिन अगर मैंने विस्तृत सवाल पूछे, तो वे अवश्य ही मेरी राय सुनना चाहेंगे। लेकिन मुझे कुछ समझ नहीं आया था, और यह शर्मनाक होता। बहुत सोच-विचार के बाद, मैंने कुछ नहीं कहा। फिर, एक बहन ने स्वयं द्वारा अनुभव की रही कुछ कठिनाइयों के बारे में बात की, जिनका संबंध कुछ पेशेवर मुद्दों से था। मैं और भी उलझ गई। मेरी उससे यह पूछने की हिम्मत नहीं हुई कि उसका क्या मतलब है। मुझे डर था कि अगर मैं उसकी समस्या हल नहीं कर पाई, तो वह सोचेगी कि मैं अच्छी अगुआ नहीं हूँ। मैंने बस थोड़ी-सी बात की और यह कहकर मुद्दे को टाल दिया, "मैं इस मुद्दे की बाद में जाँच करूँगी।" बैठक के बाद मैं पूरी तरह से थक चुकी थी। मुझे खालीपन महसूस हुआ। इस बैठक के दौरान कोई समस्या हल नहीं हुई। क्या मैं अपने कर्तव्य के साथ खिलवाड़ नहीं कर रही थी? मुझे यह भी पता था कि इस समूह के भाई-बहनों को ज्यादा कुछ हासिल नहीं हुआ था। उनके काम में ज्यादा प्रगति नहीं हुई और मुझे इसके बारे में बुरा लगा। मुझे डर था, वे कहेंगे कि मुझे यह काम समझ में नहीं आया, और वे मुझे तुच्छ समझेंगे। मैंने हर मुलाकात के दौरान अपना मार्ग धूमिल कर लिया। मैं वास्तव में कार्य-स्थिति कभी समझ नहीं पाई और मैंने किसी वास्तविक समस्या का समाधान नहीं किया। मैं कोई वास्तविक काम नहीं कर रही थी। क्या मैं परमेश्वर को धोखा नहीं दे रही थी और अपने भाई-बहनों को बेवकूफ नहीं बना रही थी? मैंने असहज महसूस किया और खुद को दोषी ठहराया। मैंने आत्मचिंतन करने और स्वयं को जानने के प्रयास में सहायता के लिए परमेश्वर से प्रार्थना की।

एक दिन धार्मिक कार्यों के दौरान मैंने परमेश्वर के वचनों का एक अंश पढ़ा : "सभी भ्रष्ट मनुष्यों में यह समस्या देखी जाती है : जब वे बिना किसी ओहदे के साधारण भाई-बहन होते हैं, तो वे किसी के साथ परस्पर संपर्क के समय या बातचीत करते समय शेखी नहीं बघारते, न ही वे अपनी बोल-चाल में किसी निश्चित शैली या लहजे को अपनाते हैं; वे बस साधारण और सामान्य होते हैं, और उन्हें खुद को आकर्षक ढंग से पेश करने की आवश्यकता नहीं होती है। वे किसी मनोवैज्ञानिक दबाव को महसूस नहीं करते, और वे खुलकर, दिल से सहभागिता कर सकते हैं। वे सुलभ होते हैं और उनके साथ बातचीत करना आसान होता है; दूसरों को यह महसूस होता है कि वे बहुत अच्छे लोग हैं। लेकिन जैसे ही उन्हें कोई रुतबा प्राप्त होता है, वे ऊँचे और शक्तिशाली बन जाते हैं, मानो उन तक कोई नहीं पहुँच सकता; उन्हें लगता है कि वे इज्ज़तदार हैं, और आम लोग तो किसी और ही मिट्टी के बने हुए हैं। वे आम इंसान को नीची नज़रों से देखते हैं और उनके साथ खुलकर सहभागिता करना बंद कर देते हैं। वे अब खुले तौर पर सहभागिता क्यों नहीं करते हैं? उन्हें लगता है कि अब उनके पास ओहदा है, और वे अगुआ हैं। उन्हें लगता है कि अगुआओं की एक निश्चित छवि होनी चाहिए, उन्हें आम लोगों की तुलना में थोड़ा ऊँचा होना चाहिए, उनका क़द बड़ा और उन्हें अधिक जिम्मेदारी संभालने के योग्य होना चाहिए; उनका यह मानना होता है कि आम लोगों की तुलना में, अगुआओं में अधिक धैर्य होना चाहिए, उन्हें अधिक कष्ट उठाने और खपने में समर्थ होना चाहिए, और किसी भी प्रलोभन का सामना करने में सक्षम होना चाहिए। वे सोचते हैं कि अगुआ रो नहीं सकते, भले ही उनके परिवार के सदस्यों में से कितनों की भी मृत्यु हो जाए, और अगर उन्हें रोना ही है, तो उन्हें अपने बिस्तर में मुँह छुपाकर रोना चाहिए, ताकि किसी को भी उनमें कोई कमी, दोष या कमज़ोरी न देख सके। उन्हें यहाँ तक लगता है कि अगुआ किसी को यह जानने नहीं दे सकते कि वे नकारात्मक हो गए हैं; इसके बजाय, उन्हें ऐसी सभी बातों को छिपाना चाहिए। उनका मानना है कि ओहदे वाले वाले व्यक्ति को ऐसा ही करना चाहिए"("अंत के दिनों के मसीह की बातचीत के अभिलेख" में 'अपने भ्रष्ट स्वभाव का समाधान करने के लिए होना ही चाहिए अभ्यास का सुनिश्चित मार्ग')। परमेश्वर के वचनों ने मेरी वास्तविक स्थिति प्रकट कर दी। अगुआ बनने से पहले अगर मुझे कोई चीज समझ नहीं आती थी, तो मैं किसी से पूछ लेती थी। अगर मुझे कोई समस्या या कठिनाई होती, तो मैं खुलकर दूसरों के साथ संगति कर लेती थी। अगुआ बनने के बाद मुझे लगा कि मुझे दूसरों से बेहतर होना चाहिए। मुझे लगा कि चूँकि भाई-बहनों ने मुझे चुना है, इसलिए मुझे अगुआ की तरह काम करना चाहिए। मुझे उनसे बेहतर होने की जरूरत थी, मुझे किसी भी समस्या को समझने और सुलझाने में सक्षम होना था। इसलिए जब मैं समूह की बैठकों में गई, तो मैंने खुद को अलग तरह से रखा। लेकिन चूँकि कुछ चीजें ऐसी थीं जो मुझे समझ नहीं आती थीं, इसलिए मैं डरती थी कि दूसरे मुझे तुच्छ समझेंगे। मैंने ढोंग और दिखावा करना शुरू कर दिया, और अपने काम से जी चुराने लगी। मैं सबसे आसान कार्यों वाले समूहों में जाती, जहाँ मैं अपनी प्रतिभा दिखा पाती, और उन समूहों को टाल देती, जिनके कार्य कठिन होते या ऐसे क्षेत्रों से जुड़े होते जिन्हें मैं नहीं समझती थी, ताकि खराब काम करने से मेरी नाक न कटे। अगर मैं जाती भी, तो सिर्फ कुछ निरर्थक बातें करके काम चला लेती। मैं उन समूहों में असली समस्याओं का सामना न कर पाती। मैं अपने अंहकार और अगुआ होने से इतनी अभिभूत थी। परमेश्वर के घर में अगुआओं से प्रत्येक कार्य में अत्यधिक तल्लीन होना, सत्य संप्रेषित करना और अपने भाई-बहनों के सामने आने वाली समस्याएँ हल करना अपेक्षित होता है, ताकि वे अपने कर्तव्य सत्य के सिद्धांतों के अनुसार पूरे कर सकें। इसका मतलब है वास्तविक काम करना और परमेश्वर की इच्छा का ध्यान रखना। मुझे पता था कि उस समूह के भाई-बहनों के सामने कठिनाइयाँ हैं, लेकिन मैं उनकी समस्याओं का सामना करने और उन्हें हल करने के लिए सत्य की तलाश करने को तत्पर नहीं थी। मैं अपने ही घमंड में चूर और अपने कर्तव्य में लापरवाह थी, और केवल प्रतिष्ठा के लिए जी रही थी। मैं परमेश्वर के घर के काम के बारे में सब-कुछ भूल गई थी। परिणामस्वरूप, उस समूह की समस्याओं का समाधान नहीं हुआ और उसकी प्रगति में विलंब हुआ। क्या मैं सिर्फ एक नकली अगुआ नहीं थी, जो वास्तविक काम किए बिना अगुआई की प्रतिष्ठा का आनंद भोग रही थी? प्रतिष्ठा के पीछे भागना थकाऊ है और इससे मुझे दिल में बेचैनी महसूस होती है। यह परमेश्वर के घर के काम में व्यवधान भी लाता है, यानी दोनों पक्षों के लिए हार की स्थिति। अगर मैं पश्चात्ताप नहीं करूँगी, तो मैं बुरा करूँगी और परमेश्वर का विरोध करूँगी, जिससे परमेश्वर मुझे त्याग देगा। मैंने जल्दी से परमेश्वर से प्रार्थना की और अभ्यास की राह माँगी।

फिर मैंने परमेश्वर के वचनों का एक दूसरा अंश पढ़ा। "जब तुम्हारे पास कोई ओहदा नहीं होता है, तो तुम अक्सर स्वयं का विश्लेषण कर सकते हो और स्वयं को जान सकते हो। दूसरे इससे लाभान्वित हो सकते हैं। जब तुम्हारे पास ओहदा हो, तो तुम फिर भी अक्सर स्वयं का विश्लेषण कर सकते हो और स्वयं को जान सकते हो, दूसरों को सत्य की वास्तविकता को समझने और तुम्हारे अनुभवों से परमेश्वर की इच्छा को समझने का अवसर दे सकते हो। लोग इससे भी लाभान्वित हो सकते हैं, क्या वे नहीं हो सकते? यदि तुम इसका अभ्यास करते हो, तो चाहे तुम्हारे पास ओहदा हो या न हो, दूसरों को इससे लाभ होगा ही। तो, ओहदे का तुम्हारे लिए क्या अर्थ है? यह वास्तव में, एक अधिक, अतिरिक्त चीज़ है, जैसे कपड़े का कोई टुकड़ा या टोपी; जब तक तुम इसे कोई बहुत बड़ी बात नहीं मानते, यह तुम्हें बाधित नहीं कर सकता। यदि तुम ओहदे का मोह रखते हो और इस पर विशेष ज़ोर देते हो, हमेशा इसे एक महत्व का मुद्दा मानते हो, तो यह तुम्हें अपने नियंत्रण में ले लेगा; उसके बाद, तुम अब स्वयं को जानना नहीं चाहोगे, और न ही तुम अपने आप को खुलकर प्रकट करने के लिए, या अपनी नेतृत्व की भूमिका को किनारे रखकर दूसरों के साथ बातचीत करने और अपना कर्तव्य निभाने के लिए, तैयार होगे। यह किस तरह की समस्या है? क्या तुमने स्वयं के लिए यह दर्जा नहीं अपना लिया है? और क्या तुम तब, बस उसी पद पर कब्ज़ा करना जारी नहीं रखते और इसे छोड़ देने के लिए अनिच्छुक नहीं होते हो, और यहाँ तक कि दूसरों के साथ अपने ओहदे की रक्षा करने के लिए स्पर्धा भी नहीं करते हो? क्या तुम सिर्फ खुद को सता नहीं रहे हो? यदि तुम खुद को हद से ज़्यादा सताते हो, तो तुम किसे दोष दोगे? जब तुम्हारे पास ओहदा हो, तब अगर तुम दूसरों पर रौब जमाने से इन्कार कर देते हो, बजाय इसके यदि तुम अपने कर्तव्यों को अच्छी तरह से करने पर ध्यान केंद्रित करते हो, जो कुछ भी करना चाहिए उसे करते हो और अपने सभी कर्तव्यों को पूरा करते हो, और यदि तुम स्वयं को एक साधारण भाई या बहन के रूप में देखते हो, तब क्या तुमने ओहदे के बंधन से मुक्ति प्राप्त न कर ली होगी?"("अंत के दिनों के मसीह की बातचीत के अभिलेख" में 'अपने भ्रष्ट स्वभाव का समाधान करने के लिए होना ही चाहिए अभ्यास का सुनिश्चित मार्ग')। परमेश्वर के वचनों को पढ़ने के बाद मुझे समझ आया कि जब परमेश्वर ने मुझे अपना कर्तव्य करने के लिए अगुआ के रूप में पदोन्नत किया, तो वह मुझे हैसियत नहीं दे रहा था, बल्कि एक आज्ञा, एक जिम्मेदारी दे रहा था। समस्याएँ चाहे जितनी भी मुश्किल हों, मुझे उन्हें हल करने के लिए पूरी तरह से प्रतिबद्ध होने की जरूरत है। भाई-बहनों के साथ बातचीत करते समय मुझे अपनी अगुआई की हैसियत पर निर्भर नहीं रहना चाहिए। जब भी मैं भ्रष्ट स्वभाव प्रकट करती हूँ, या जब कठिनाइयाँ या कमियाँ उत्पन्न होती हैं, तो मुझे खुलकर संवाद करना चाहिए और सच्चा होना चाहिए, दूसरों को मेरी भ्रष्टता और कमियाँ देखने देनी चाहिए और मेरा असली स्वरूप जानने देना चाहिए। कोई ढोंग या दिखावा नहीं होना चाहिए। मुझे सिर्फ वह होना चाहिए, जो मैं हूँ, और उसी विषय पर संगति देनी चाहिए, जिसे मैं समझती हूँ। जब मैं न समझूँ, तो मुझे सत्य का अनुसरण और अपने भाई-बहनों के साथ संगति करनी चाहिए, ताकि उनके साथ मिलकर सर्वोत्तम कार्य कर सकूँ। बाद में मैं उस समूह की सभाओं में गई। जब मुझे इस विशेषज्ञता से संबंधित समस्याओं का सामना करना पड़ा, तो मैंने सचेतन रूप से अपना अहंकार त्याग दिया। जिन चीजों को मैं नहीं समझती थी, उनके बारे में मैंने सक्रियतापूर्वक दूसरों से पूछा और उनसे समझाने का आग्रह किया। उन्होंने मुझे जरा भी कम नहीं समझा। उन्होंने भी अपने काम में आने वाली समस्याओं और कठिनाइयों के बारे में खुलकर बात की। जब वे बात कर रहे थे, तो मैंने ध्यान से सुना और समझने की कोशिश की। तभी मैं उनकी समस्याओं के बारे में कुछ अंतर्दृष्टि हासिल कर पाई और मैंने सत्य के सिद्धांतों का उपयोग करके उनके साथ संगति की। मैंने अपने समय में विशेषज्ञता के इस क्षेत्र का अध्ययन भी किया। कठिनाइयाँ आने पर मैं उनके साथ जवाब तलाशती। एक-साथ काम करके हम एक-दूसरे के पूरक बनने में सक्षम हो गए। हमने अपने काम में आने वाली कई समस्याएँ हल करनी शुरू कर दीं और अपने काम में बेहतर परिणाम हासिल किए। इससे मुझे बहुत अधिक सुकून और सहजता महसूस हुई।

कुछ महीने बाद कलीसिया ने मेरे काम का दायरा बढ़ा दिया। मुझे पता था कि मुझे बहुत-कुछ सीखना पड़ेगा। जब मेरे सामने कठिनाइयाँ आतीं, तो मैं अकसर परमेश्वर से प्रार्थना करती और परमेश्वर के वचनों को अभ्यास में लाती, और मैंने कुछ व्यावहारिक समस्याएँ हल कर दीं। भाई-बहनों ने मेरी प्रशंसा करते हुए मुझे इज्जत देना शुरू कर दिया, और मुझे वह एहसास भाने लगा। अनजाने ही मैंने फिर से हैसियत पर ध्यान देना शुरू कर दिया। एक दिन सहकर्मियों की एक बैठक के दौरान हमारे अगुआ ने कहा कि किसी खास कलीसिया की बैठकें बहुत प्रभावी नहीं रही हैं। मेरे सहकर्मियों ने सिफारिश की कि समस्या हल करने के लिए मुझे उस कलीसिया में जाना चाहिए। मैंने मन में सोचा, "ऐसा लगता है, जैसे मेरे पास सत्य की कुछ वास्तविकता है और मैं समस्याएँ हल करने में मदद कर सकती हूँ। मुझे सहकर्मियों के बीच उत्कृष्ट होना चाहिए। मुझे कड़ी मेहनत करने और उन्हें यह दिखाने की जरूरत है कि मैं क्या कर सकती हूँ।" मेरे गलत इरादों के परिणामस्वरूप परमेश्वर ने मुझसे निपटने के लिए एक परिस्थिति तैयार की। एक दिन, एक समूह-अगुआ बहन ली के सामने कुछ कठिनाइयाँ थीं और वह थोड़ी नकारात्मक महसूस कर रही थी। मैंने जल्दी से परमेश्वर के वचनों के दो अंश ढूँढ़े और अपने अनुभव का उपयोग करके उसके साथ संगति की। वह तीस मिनटों तक चली, लेकिन उसके ऊपर इसका कोई असर होता दिखाई नहीं दिया। मुझे भी लगा कि मेरी संगति उबाऊ है और उससे कोई समस्या हल नहीं हुई। तब बहन ऐन परमेश्वर के वचनों का एक अंश लेकर आई, जिसे सुनकर बहन ली सिर हिलाने और मुसकराने लगी। उस समय मुझे थोड़ी शर्मिंदगी महसूस हुई। बहन ऐन ने जिस अंश का उल्लेख किया, वह अधिक उपयुक्त था। मैंने सोचा कि बहन ली मेरे बारे में क्या सोचेगी। क्या वह और बहन ऐन यह नहीं कहेंगी कि मैं एक अयोग्य अगुआ हूँ, कि मैं परमेश्वर के वचनों के उपयुक्त अंश उद्धृत नहीं कर सकी या समस्याएँ हल नहीं कर सकी? मैं निराश हो गई और आगे संगति करने की इच्छुक नहीं रही। कुछ दिनों बाद भाई झांग एक खराब हालत में पड़ गए। मैंने अग्रिम रूप से कुछ संबंधित अंश ढूँढ़ लिए और सोचा, "मुझे यह संगति अच्छी तरह से करनी होगी, ताकि बहन ऐन के सामने मेरी इज्जत बच सके। अन्यथा मैं यह काम कैसे कर सकती हूँ?" जब मैंने भाई झांग को देखा, तो मैं बहुत ऊर्जावान और अग्रसक्रिय थी। मैंने उसे वह सब बताने की कोशिश की, जो मैं जानती थी। अप्रत्याशित रूप से भाई झांग ने अधीर होकर मुझसे कहा, "बहन, मैं आपकी बातें समझता हूँ, लेकिन मेरी स्थिति सुधर नहीं रही। मुझे इसके बारे में कुछ और सोचने दो।" उसकी बातों से मुझे सदमा पहुँचा। मैं बस नि:शब्द होकर बैठी रही। इच्छा हुई कि किसी चट्टान की आड़ में जाकर छिप जाऊँ। मैं बहुत परेशान हुई और सोचा, "मेरे साथ क्या गड़बड़ है? अन्य भाई-बहनों के साथ बात करते समय तो ऐसा नहीं हुआ। मैं गलतियाँ क्यों करती जा रही हूँ? इससे वे मुझे तुच्छ समझेंगे। क्या वे यह नहीं कहेंगे कि मैं केवल बातें करती हूँ और वास्तविक समस्याएँ हल नहीं कर सकती?" बैठक कैसे समाप्त हुई, मुझे याद नहीं।

इसके बाद जब भी मैंने बहन ऐन के साथ समय बिताया, मुझे बहुत संकोच हुआ। कभी-कभी उसका मुझे देखने या मुझसे बात करने का तरीका थोड़ा कठोर होता। मैंने सोचा, "क्या उसे मुझसे कोई परेशानी है? क्या वह मुझे पसंद नहीं करती?" मुझे लगा कि मुझे भविष्य में दूरी बनाकर रखनी चाहिए, ताकि मेरी और कमियाँ उजागर न हों। अन्य भाई-बहनों के सामने भी मैं सावधानीपूर्वक दिखावे करती रही। मैंने जानबूझकर दूरी बना ली और कभी-कभार ही उनसे बात करती या उनकी समस्याओं में मदद करती। मैंने जिम्मेदारी से अपना काम करना बंद कर दिया। धीरे-धीरे मैं अपने दिल पर अँधेरा छाता महसूस करने लगी। मैं दूसरों की समस्याएँ समझ या हल नहीं कर पा रही थी। कभी-कभी मुझे उनसे मिलने में भी डर लगता। मेरा हर दिन असमंजस में बीतता और मैं महसूस करती कि परमेश्वर ने मुझे त्याग दिया है। तब अंतत: मैंने परमेश्वर से प्रार्थना की : "परमेश्वर, मैं हमेशा अपनी प्रतिष्ठा कायम रखने कोशिश करती रहती हूँ और हमेशा दिखावा करती हूँ। मैं अब अपने कर्तव्य के प्रति जिम्मेदार नहीं रही। तुमने मुझसे मुँह फेर लिया है और यह तुम्हारी धार्मिकता है, लेकिन मैं तुम्हारी ओर मुड़ना और आत्मचिंतन करना चाहती हूँ।" उसके बाद मैंने परमेश्वर के वचन पढ़े : "लोग स्वयं सृष्टि की वस्तु हैं। क्या सृष्टि की वस्तुएँ सर्वशक्तिमान हो सकती हैं? क्या वे पूर्णता और निष्कलंकता हासिल कर सकती हैं? क्या वे हर चीज़ में दक्षता हासिल कर सकती हैं, हर चीज़ को समझ सकती हैं, और हर चीज़ को पूरा कर सकती हैं? वे ऐसा नहीं कर सकतीं। हालांकि, मनुष्यों में एक कमजोरी है। जैसे ही लोग किसी कौशल या पेशे को सीख लेते हैं, वे यह महसूस करने लगते हैं कि वे सक्षम हो गये हैं, वे रुतबे और हैसियत वाले लोग हैं, और वे पेशेवर हैं। इससे कोई फ़र्क नहीं पड़ता कि वे खुद को कितना 'सक्षम' समझते हैं, वे सभी अपने तुमको एक आकर्षक रूप में पेश करना चाहते हैं, अपने तुमको बड़े व्यक्तित्वों के छद्म वेश में छिपा लेते हैं, दिखने में पूर्ण और निष्कलंक लगते हैं, जिसमें एक भी दोष नहीं है; दूसरों की नज़रों में, वे महान, शक्तिशाली, पूरी तरह से सक्षम, और कुछ भी कर सकने वाला समझा जाना चाहते हैं। उन्हें लगता है कि अगर वे किसी मामले में दूसरों की मदद माँगते हैं, तो वे असमर्थ, कमज़ोर और हीन दिखाई देंगे और लोग उन्हें नीची नज़रों से देखेंगे। इस कारण से, वे हमेशा एक झूठा चेहरा बनाए रखना चाहते हैं। ... यह किस तरह का स्वभाव है? ऐसे लोग बहुत घमंडी होते हैं, उन्होंने अपना सारा विवेक खो दिया है!"("अंत के दिनों के मसीह की बातचीत के अभिलेख" में 'अपनी आस्था में सही पथ पर होने के लिए आवश्यक पाँच अवस्थाएँ')। "कुछ लोग विशेष रूप से पौलुस को आदर्श मानते हैं। उन्हें बाहर जा कर भाषण देना और कार्य करना पसंद होता है, उन्हें सभाओं में भाग लेना और प्रचार करना पसंद होता है; उन्हें अच्छा लगता है जब लोग उन्हें सुनते हैं, उनकी आराधना करते हैं और उनके चारों ओर घूमते हैं। उन्हें पसंद होता है कि दूसरों के मन में उनकी एक हैसियत हो, और जब दूसरे उनके द्वारा प्रदर्शित छवि को महत्व देते हैं, तो वे उसकी सराहना करते हैं। आओ हम इन व्यवहारों से उनकी प्रकृति का विश्लेषण करें: उनकी प्रकृति कैसी है? यदि वे वास्तव में इस तरह से व्यवहार करते हैं, तो यह इस बात को दर्शाने के लिए पर्याप्त है कि वे अहंकारी और दंभी हैं। वे परमेश्वर की आराधना तो बिल्कुल नहीं करते हैं; वे ऊँची हैसियत की तलाश में रहते हैं और दूसरों पर अधिकार रखना चाहते हैं, उन पर अपना कब्ज़ा रखना चाहते हैं, उनके दिमाग में एक हैसियत प्राप्त करना चाहते हैं। यह शैतान की विशेष छवि है। उनकी प्रकृति के पहलू जो अलग से दिखाई देते हैं, वे हैं उनका अहंकार और दंभ, परेमश्वर की आराधना करने की अनिच्छा, और दूसरों के द्वारा आराधना किए जाने की इच्छा। ऐसे व्यवहारों से तुम उनकी प्रकृति को स्पष्ट रूप से देख सकते हो"("अंत के दिनों के मसीह की बातचीत के अभिलेख" में 'मनुष्य का स्वभाव कैसे जानें')। परमेश्वर के वचन पढ़ने के बाद मुझे समझ आया कि मैं सिर्फ परमेश्वर के प्राणियों में से एक हूँ। मेरे लिए हर चीज को समझना और उसमें महारत हासिल करना असंभव है। ऐसी चीजें बहुत सीमित हैं, जिन्हें मैं समझ और ग्रहण कर सकूँ, फिर चाहे वे सत्य से संबंधित हों या विशिष्ट ज्ञान से। चीजों को नजरअंदाज करना और गलतियाँ करना आम बात है, लेकिन मैं वास्तव में खुद को नहीं जानती थी, और मैं अपनी कमियों को स्वीकार नहीं करना चाहती थी। मैं पूर्ण, उच्च और शक्तिशाली बनना चाहती थी, और मैं कोई और होने का ढोंग कर रही थी, और इस बात पर बहुत ध्यान दे रही थी कि दूसरे मेरे बारे में क्या सोचते हैं। जब मेरे सहकर्मियों ने उस कलीसिया में जाकर उनकी समस्याएँ हल करने के लिए मेरी सिफारिश की, तो मुझे लगा कि मेरे पास सत्य की वास्तविकता है और मैं उनसे बेहतर हूँ, इसलिए मैं अपनी प्रतिभा दिखाना और खुद को साबित करना चाहती थी। बहन ऐन के साथ रखे जाने पर मुझे लगा जैसे मैं अगुआ हूँ और समस्याएँ हल करना मेरा काम है, इसलिए मुझे हर चीज में उससे बेहतर होना चाहिए। जब मैंने देखा कि कैसे बहन ऐन दूसरों की समस्याएँ हल कर रही है और मैं लगातार गलतियाँ कर रही हूँ, तो मुझे महसूस हुआ कि मेरी प्रतिष्ठा मिट्टी में मिल गई है और मैं दूर भाग जाना चाहती थी, इसलिए मैंने जानबूझकर खुद को दूसरों से दूर करके अपने काम से जी चुराना शुरू कर दिया। कलीसिया-जीवन में समस्याएँ अभी भी बनी हुई थीं, जो भाई-बहनों को जीवन में प्रवेश पाने से रोक रही थीं। मुझे एहसास हुआ कि मैं हमेशा नकली इसलिए थी, क्योंकि मैं शैतान के इस तरह के विषों से भ्रष्ट हो चुकी थी, जैसे कि "लोगों को हमेशा अपने समकालीनों से बेहतर होने का प्रयत्न करना चाहिए," "जैसे एक पेड़ अपनी छाल के लिए जीता है, उसी तरह एक मनुष्य अपनी इज्ज़त के लिए जीता है," और "एक व्यक्‍ति जहाँ रहता है वहाँ अपना नाम छोड़ता है, जैसे कि एक हंस जहाँ कहीं उड़ता है आवाज़ करता जाता है।" मैं चाहे जिस समूह में भी रही, मैंने दिखावा करने और अपनी कमियाँ छिपाने की कोशिश की। मैं चाहती थी कि लोग मेरा केवल अच्छा पक्ष देखें और मैं उन पर केवल अच्छी छाप छोडूँ। मुझे लगा कि इससे मेरे जीवन में मूल्य और गरिमा आती है, लेकिन जब वह भावना दूर हुई, तो मुझे दर्द और उदासी महसूस हुई। मैंने सावधानी बरती और दूसरों को संदेह की नजर से देखने लगी। यह बहुत ही थकाऊ था। परमेश्वर ने मुझे इसलिए उन्नत किया, ताकि मैं उसके उत्कर्ष और गवाही के लिए एक अगुआ के रूप में अपना कर्तव्य निभा सकूँ, व्यावहारिक समस्याएँ हल करने के लिए संगति कर सकूँ और भाई-बहनों को परमेश्वर के पास ला सकूँ। लेकिन मैंने परमेश्वर के घर के काम को बनाए रखने की पूरी कोशिश नहीं की। इसके बजाय, मैंने इसे दिखावा करने और प्रशंसा प्राप्त करने का अवसर माना। जब मुझे वह नहीं मिला, जो मैं चाहती थी, तो मैंने अपने काम की उपेक्षा की। मैंने केवल अपनी प्रतिष्ठा और हैसियत के बढ़ने और घटने के बारे में सोचा, और मैंने सत्य का अनुसरण नहीं किया, न ही अपनी जिम्मेदारियाँ पूरी कीं। परिणामस्वरूप, परमेश्वर ने मेरा तिरस्कार किया, और मेरी आत्मा अँधेरे में डूब गई। मैं न केवल कोई वास्तविक समस्या हल नहीं कर सकी, बल्कि वे चीजें भी नहीं कर पाई, जिन्हें करने में मैं मूलत: सक्षम थी। मैंने परमेश्वर की धार्मिकता और पवित्रता देखी। पौलुस की प्रकृति घमंडी और प्रतिस्पर्धी थी। वह आँखें मूँदकर रुतबे के पीछे भागा और दूसरों से प्रशंसा पानी चाही। वह लोगों को खुद के सामने लाया और परमेश्वर के विरोध के मार्ग पर अग्रसर हुआ। मैंने सत्य का अनुसरण नहीं किया, बल्कि आँख मूँदकर हैसियत के पीछे भागती रही। मैंने इस बात की बहुत ज्यादा परवाह की कि दूसरे मेरे बारे में क्या सोचते हैं, मैंने उनका दिल जीतकर उन्हें धोखा देना चाहा। पौलुस की ही तरह मैंने भी परमेश्वर के विरोध का रास्ता अपनाया! जब मुझे इस बात का एहसास हुआ, तो मैंने जल्दी से परमेश्वर से प्रार्थना की और पश्चात्ताप किया। मैं अब और दिखावा करना या अपनी हैसियत की रक्षा करना नहीं चाहती थी। मैं सत्य का अभ्यास करना और एक ईमानदार इंसान बनना चाहती थी।

जब मैं अगली बार भाई-बहनों से मिली, तो मैंने उन्हें बताना चाहा कि मैं किस अनुभव से गुजर रही हूँ, और अपनी भ्रष्टता उजागर करनी चाही, लेकिन मेरे मुँह से शब्द नहीं निकल सके। मैं कलीसिया की अगुआ थी और मुझसे उनके काम पर नजर रखने की अपेक्षा की जाती थी। अगर मैंने उन्हें अपनी सब कमियाँ और कमजोरियाँ बता दीं, तो क्या वे यह नहीं सोचेंगे कि मैं सत्य का अनुसरण करने वाली इंसान नहीं हूँ, कि मैं एक अगुआ बनने लायक नहीं हूँ? मेरे दिमाग में रस्साकशी-सी होने लगी। तभी मुझे एहसास हुआ कि मैं फिर से दिखावा करने लगी हूँ और अपनी प्रतिष्ठा कायम रखने की कोशिश कर रही हूँ। मैंने सोचा कि किस तरह मैं बार-बार अपनी हैसियत को महत्व देती रही हूँ, जिससे परमेश्वर के घर का काम बाधित हुआ और जिसने मुझे गलत रास्ते पर डाल दिया। मेरा दिल डर से भर गया। मैंने परमेश्वर के इन वचनों का ध्यान किया : "तुम्हें अपनी निजी प्रतिष्ठा, अपने मान-सम्मान और ओहदे की खातिर, कुछ भी ढँकने की, कोई संशोधन करने की, या कोई भी चालाकी करने की आवश्यकता नहीं है, और यह बात तुम्हारे द्वारा की गई किसी भूल पर भी लागू होती है; ऐसा व्यर्थ कार्य अनावश्यक है। यदि तुम ये सारी चीज़ें नहीं करते हो, तो तुम आसानी से और बिना थकान के, पूरी तरह से प्रकाश में, जियोगे। केवल ऐसे लोग ही परमेश्वर की प्रशंसा पा सकते हैं"("अंत के दिनों के मसीह की बातचीत के अभिलेख" में 'जो सत्य का अभ्यास करते हैं केवल वही परमेश्वर का भय मानने वाले होते हैं')। परमेश्वर के वचनों ने मेरे दिल को रोशन किया और मुझे प्रेरणा दी। मैंने महसूस किया कि इस माहौल में रहना सत्य का अभ्यास करने का एक अवसर है। मैं अब अपना असली स्वरूप नहीं छिपा सकती थी और अपनी हैसियत की रक्षा नहीं कर सकती थी, इसलिए मैंने अपनी सारी भ्रष्टता और सीखे गए सबक अपने भाई-बहनों के साथ साझा कर दिए। हम सबको इस संगति से कुछ न कुछ हासिल हुआ और हम एक-दूसरे के करीब आ गए। हमने काम के मुद्दों के बारे में भी बात की, और एक-दूसरे की खूबियों का लाभ उठाकर हम अपने कर्तव्य-पालन में हुई गलतियाँ सुधारने में सक्षम रहे। कुछ समय बाद इस कलीसिया की समस्याओं का समाधान हो गया। भाई-बहनों के हालात भी सुधर गए और वे सक्रिय रूप से अपना कर्तव्य पूरा करने लगे। इसके बाद, अपना कर्तव्य निभाते हुए भले ही मैं अभी भी कभी-कभी हैसियत के विचारों से विवश महसूस करने लगती थी, लेकिन मैं सचेत होकर परमेश्वर से प्रार्थना करने, सत्य का अभ्यास करने और ईमानदार बनने में कामयाब रही, और मैं अपनी भ्रष्टता भी खुलकर स्वीकार कर पाई। धीरे-धीरे मैंने अपनी हैसियत पर अधिक ध्यान देना बंद कर दिया। तब से मैं दिखावा किए बिना अपने भाई-बहनों के साथ मिलजुलकर काम करने में सक्षम रही हूँ। समस्त दिखावे के बिना, मैं सत्य का अनुसरण कर पा रही हूँ और अपने कर्तव्य को विवेकपूर्ण तरीके से निभा रही हूँ। यह परमेश्वर के वचनों के न्याय और ताड़ना का परिणाम है! परमेश्वर का धन्यवाद!

35. शोहरत और दौलत के पीछे भागने के दिन

ली मिन, स्पेन

"अपने जीवन में, यदि मनुष्य शुद्ध होकर अपने स्वभाव में परिवर्तन लाना चाहता है, यदि वह एक सार्थक जीवन बिताना चाहता है, और एक प्राणी के रूप में अपने कर्तव्य को निभाना चाहता है, तो उसे परमेश्वर की ताड़ना और न्याय को स्वीकार करना चाहिए, और उसे परमेश्वर के अनुशासन और प्रहार को अपने-आपसे दूर नहीं होने देना चाहिए, ताकि वह खुद को शैतान की चालाकी और प्रभाव से मुक्त कर सके, और परमेश्वर के प्रकाश में जीवन बिता सके। यह जान लो कि परमेश्वर की ताड़ना और न्याय प्रकाश है, मनुष्य के उद्धार का प्रकाश है, और मनुष्य के लिए इससे बेहतर कोई आशीष, अनुग्रह या सुरक्षा नहीं है"("मेमने का अनुसरण करो और नए गीत गाओ" में 'परमेश्वर की ताड़ना और न्याय है मनुष्य की मुक्ति का प्रकाश')। परमेश्वर के वचनों के इस भजन ने मुझे भावुक कर दिया। मैं शैतान की इन ज़हरीली बातों के सहारे जी रहा था, जैसे कि "भीड़ से ऊपर उठो और अपने पूर्वजों का नाम करो," और "आदमी ऊपर की ओर जाने के लिए संघर्ष करता है; पानी नीचे की ओर बहता है।" मैं लगातार प्रसिद्धि और रुतबे की तलाश में, शैतान के हाथों मूर्ख बन रहा था, नाम कमाने के लिए हानि-लाभ की फ़िक्र किया करता था। ये जीने का दुखदायी तरीका था। परमेश्वर के वचनों के न्याय, ताड़ना और अनुशासन का अनुभव करने के बाद ही मुझे अपनी भ्रष्ट प्रकृति के बारे में थोड़ी समझ आयी, तब मैंने शोहरत और रुतबे के पीछे भागने के सार और नतीजों के बारे में थोड़ी-बहुत स्पष्टता हासिल की। आखिरकार मैं जागने लगा और मुझे मलाल होने लगा। मैं फिर उस तरह से नहीं जीना चाहता था, बल्कि चाहता था कि मैं सत्य का अनुसरण और परमेश्वर की संतुष्टि के लिए अपने कर्तव्य का निर्वहन करूँ।

मुझे याद है, सितम्बर 2016 में मैंने भजन बनाने का काम शुरू कर दिया। उसके तुरंत बाद, हमारे अगुआ ने हमसे टीम के अगुआ के चयन के लिए चर्चा की। यह सुनकर मैं बहुत खुश हो गया और सोचने लगा कि कौन-कौन लोग भावी उम्मीदवार हो सकते हैं। मेरे साथ यही काम करने वाले बाकी भाई-बहन या तो काफी युवा थे या उतने कुशल नहीं थे। सिर्फ भाई ली ही ऐसा था, सत्य पर जिसकी संगति काफी व्यवहारिक थी और उसे काम की थोड़ी-बहुत समझ भी थी। इसके अलावा, वो शांत-स्वभाव का था। मुझे लगा उसके चुने जाने के अवसर काफी अच्छे हैं, लेकिन मेरी सहभागिता भी उतनी बुरी नहीं थी, मैं खास तौर से एक अच्छा शिक्षार्थी था और नई चीज़ों को बहुत जल्दी सीखता था। मैं आगे की सोचकर काम करने वाला इंसान था। तो, मुझे लगा कि मेरे चुने जाने के अवसर उससे बेहतर हैं। लेकिन उस काम के लिए टीम का हर व्यक्ति नया था और हम लोग बहुत अधिक समय से साथ में काम नहीं कर रहे थे, इसलिए एक-दूसरे को अच्छी तरह जानते भी नहीं थे। वे लोग मुझे चुनेंगे भी या नहीं, मुझे पता नहीं था। इसलिए, मैंने अगुआ को राय दी कि पहले लोगों के उन कामों का मिलान कर लिया जाए, जो वे पूरा कर चुके हैं, उसके बाद किसी एक को अस्थायी तौर पर टीम के अगुआ का पदभार सौंप दिया जाए। सभी इस बात से सहमत हो गए। मैं मन ही मन खुश हुआ; मुझे लगा कि कामकाज का मेरा रिकॉर्ड काफी अच्छा है, इसलिए ये चुनाव तो मेरी जेब में है। अगले दिन, मैं सभा में पूरे आत्म-विश्वास से गया। लेकिन मुझे आश्चर्य तब हुआ जब भाई ली को चुन लिया गया। मुझे वाकई उस वक्त मायूसी हुई, लेकिन अपनी लाज बचाने के लिए, मैंने परेशान न दिखने का बहाना किया और कहा, "परमेश्वर का धन्यवाद। आज से, चलो हम सब मिलकर अपने कर्तव्यों का निर्वहन करें।" जबकि अंदर ही अंदर, मैं इसे बिल्कुल स्वीकार नहीं कर पा रहा था। मैं बोझिल कदमों से घर पहुँचा। मैं इस बात को गले नहीं उतार पा रहा था। भाई ली मुझसे किस मामले में बेहतर है? मैं इस बात को हज़म नहीं कर पाया। मुझे अच्छी तरह पता था कि मैं बहुत प्रतिभाशाली हूँ, क्या मेरा न चुना जाना उस प्रतिभा का व्यर्थ हो जाना नहीं है? इसलिए मुझे लगा कि मुझे खुद को साबित करना और दिखाना होगा कि मैं किस काबिल हूँ। हालाँकि उसके बाद ऊपर से मैं शांत दिखता था, लेकिन मैं चुपचाप खुद को भाई ली के खिलाफ तैयार कर रहा था। मैंने अपनी योग्यता बढ़ाने और उसे पछाड़ने के लिए खुद को अध्ययन में झोंक दिया। मैंने चुपचाप इस बात की खुशी मनाई कि उसके सीखने और सोचने की क्षमता धीमी है, "तो सच्चाई बाहर आ ही गयी! आखिरकार तुम इतने काबिल नहीं हो! आने वाले समय में, हमारे भाई-बहनों को भी पता चल ही जाएगा कि कौन बेहतर है।" मैं उसकी छोटी-छोटी गलतियों पर खुश होता और मन ही मन सोचता, "क्या तुम्हारे पास इसकी काबिलियत है? अब उन्हें तुम्हारी सच्चाई पता चल जाएगी!" भाई ली को दूसरों की समस्याएँ सुलझाते देख, मेरा जी जलता था। मुझे लगता था कि उस तरह का व्यवहारिक अनुभव तो मेरे पास भी है, अगर मैं टीम का अगुआ होता, तो मैं सहभागिता में भी अच्छा होता। खास तौर से जब हम लोग काम के बारे में चर्चा कर रहे होते, तो भाई ली कुछ भी सुझाव क्यों न देता, मैं झपटकर एक गहरी दृष्टि के साथ विस्तार से समझाने लगता।

मुझे याद है, एक सभा में, हम लोग एक भजन की विषय-वस्तु पर चर्चा कर रहे थे, भाई ली ने वाकई एक अच्छा सुझाव दिया। लेकिन मुझे लगा, अगर मैंने इसे स्वीकार कर लिया, तो क्या वो मुझसे बेहतर नज़र नहीं आएगा? फिर मैं कैसे सिर उठाकर चल सकूँगा? मैंने तपाक से उसकी बात का खंडन कर दिया और एक दूसरा सुझाव दिया, लेकिन समूह ने उसके सुझाव को अधिक पसंद किया। जैसे मेरे मुँह पर तमाचा पड़ा हो। भाई-बहनों को पूरे जोश से उस पर चर्चा करते देख, मैंने भाई ली का और भी ज़ोरदार विरोध किया, उसके आगे मुझे सुनने में भी कोई रुचि नहीं रही। मुझे अपना पिछला कामकाज याद आया; आखिर, मैं टीम का अगुआ रहा था, सभी भाई-बहन मुझे इज़्ज़त देते थे। लेकिन अब, मैं टीम का अगुआ नहीं था, और फिर वो हर मामले में मुझसे बेहतर साबित हो रहा था। अगर मुझे इसका एहसास होता, तो मैं कभी यहाँ अपने कर्तव्यों के निर्वहन के लिए न आता। सभा के बाद, मेरे अंदर विचार-मंथन चल रहा था, और मुझे अपने भीतर सचमुच एक अंधकार महसूस हो रहा था। मुझे धुँधला-सा याद है कि मेरी मानसिक अवस्था ठीक नहीं थी, मैंने परमेश्वर से प्रार्थना की और मेरे मन में परमेश्वर के ये वचन आए : "मुझे प्रत्येक सृजित प्राणी के हृदय की अशुद्धियों की गहरी जानकारी है, और तुम लोगों को सृजित करने से पहले से ही मैं मानव-हृदय में गहराई से विद्यमान अधार्मिकता को जानता था, और मुझे मानव-हृदय के सभी धोखों और कुटिलता की जानकारी थी। इसलिए, भले ही जब लोग अधार्मिक कार्य करते हैं, तब उसका बिलकुल भी कोई निशान दिखाई न देता हो, किंतु मुझे तब भी पता चल जाता है कि तुम लोगों के हृदयों में समाई अधार्मिकता उन सभी चीजों की प्रचुरता को पार कर जाती है, जो मैंने बनाई हैं। तुम लोगों में से हर एक अधिकता के शिखर तक उठ चुका है; तुम लोग बहुतायत के पितरों के रूप में आरोहण कर चुके हो। तुम लोग अत्यंत स्वेच्छाचारी हो, और आराम के स्थान की तलाश करते हुए और अपने से छोटे भुनगों को निगलने का प्रयास करते हुए उन सभी भुनगों के बीच पगलाकर दौड़ते हो। अपने हृदयों में तुम लोग द्वेषपूर्ण और कुटिल हो, और समुद्र-तल में डूबे हुए भूतों को भी पीछे छोड़ चुके हो। तुम गोबर की तली में रहते हो और ऊपर से नीचे तक भुनगों को तब तक परेशान करते हो, जब तक कि वे बिलकुल अशांत न हो जाएँ, और थोड़ी देर एक-दूसरे से लड़ने-झगड़ने के बाद शांत होते हो। तुम लोगों को अपनी जगह का पता नहीं है, फिर भी तुम लोग गोबर में एक-दूसरे के साथ लड़ाई करते हो। इस तरह की लड़ाई से तुम क्या हासिल कर सकते हो? यदि तुम लोगों के हृदय में वास्तव में मेरे लिए आदर होता, तो तुम लोग मेरी पीठ पीछे एक-दूसरे के साथ कैसे लड़ सकते थे? तुम्हारी हैसियत कितनी भी ऊँची क्यों न हो, क्या तुम फिर भी गोबर में एक बदबूदार छोटा-सा कीड़ा ही नहीं हो? क्या तुम पंख उगाकर आकाश में उड़ने वाला कबूतर बन पाओगे?" (वचन, खंड 1, परमेश्वर का प्रकटन और कार्य, जब झड़ते हुए पत्ते अपनी जड़ों की ओर लौटेंगे, तो तुम्हें अपनी की हुई सभी बुराइयों पर पछतावा होगा)। परमेश्वर के वचनों ने नाम और पैसे के पीछे भागने की मेरी सारी बदसूरती उजागर कर दी। इस काम की जिम्मेदारी लेने के समय से ही, मैं महत्वाकांक्षा का शिकार हो गया था, मैं कुछ हासिल करने के लिए मरा जा रहा था, ताकि भाई-बहन और अगुआ की नज़रों में मेरा सम्मान बढ़े और मैं टीम में अपनी जगह बना सकूँ। चयन-प्रक्रिया में मैंने फायदा उठाने के लिए अपनी चतुराई दिखाने की कोशिश की थी, अगुआ से कहकर हमारे पिछले कामकाज के आधार पर अंतरिम चुनाव भी करवाए थे। लेकिन जब भाई ली का चयन हो गया, तो मैं जल उठा और उसके प्रति मन में एक स्पर्धा की भावना पाल ली। जब मुझे उसके काम में कुछ गड़बड़ नज़र आई, तो मैंने कलीसिया के हितों का ख्याल रखने या उसकी मदद करने की कोशिश नहीं की, बल्कि पागलों की तरह अयोग्यता के कारण उसे हटाए जाने की राह देखता रहा, जिससे कि मुझे उस पद पर बैठने का मौका मिल जाए। मैं षडयंत्र में फँसकर, नाम और पैसे के पीछे भाग रहा था, मेरे चाल-चलन में न तो ज़मीर था, न विवेक। ये सचमुच घिनौना और ज़हरीला था। इसका एहसास होने पर मैं बहुत बेचैन हो गया और मैंने खुद को लताड़ा। मैंने परमेश्वर से प्रार्थना की और सत्य पर अमल करने के लिए राह दिखाने को कहा, ताकि मैं अब अपने भ्रष्ट और शैतानी स्वभाव के बंधन में न रहूँ।

एक दिन, मैंने परमेश्वर के वचनों का एक अंश पढ़ा : "अपने कर्तव्य को निभाने वालो, चाहे तुम सत्य को कितनी भी गहराई से क्यों न समझो, यदि तुम सत्य-वास्तविकता में प्रवेश करना चाहते हो, तो अभ्यास का सबसे सरल तरीका यह है कि तुम जो भी काम करो, उसमें परमेश्वर के घर के हित के बारे में सोचो, अपनी स्वार्थी इच्छाओं, व्यक्तिगत अभिलाषाओं, इरादों, सम्मान और हैसियत को त्याग दो। परमेश्वर के घर के हितों को सबसे आगे रखो—तुम्हें कम से कम यह तो करना ही चाहिए। अपना कर्तव्य निभाने वाला कोई व्यक्ति अगर इतना भी नहीं कर सकता, तो उस व्यक्ति को कर्तव्य करने वाला कैसे कहा जा सकता है? यह अपने कर्तव्य को पूरा करना नहीं है"("अंत के दिनों के मसीह की बातचीत के अभिलेख" में 'अपना सच्चा हृदय परमेश्वर को दो, और तुम सत्य को प्राप्त कर सकते हो')। परमेश्वर के वचन मुझे अपने कर्तव्यों के निर्वहन में उन सिद्धांतों और दिशा की ओर संकेत कर रहे थे जिनसे मैं नाम और पैसे की ख्वाहिश से मुक्त होकर, हर स्थिति में कलीसिया के कार्य को सबसे ऊपर रखूँ, और पूरी योग्यता से अपने कर्तव्य का निर्वहन करूँ। तब जाकर मैं एक सृजित प्राणी के कर्तव्यों का निर्वहन कर पाऊँगा और थोड़ा-बहुत इंसान के समान बन पाऊँगा। अगर नाम और रुतबे के पीछे भागकर, मैंने अपने मुख्य काम को नज़रंदाज़ कर दिया, तो वो मेरा अपने कर्तव्यों का निर्वहन करना नहीं होगा; वो मेरा परमेश्वर का विरोध और दुष्टता करना होगा। उसके बाद, मैंने एक सभा में सभी भाई-बहनों से खुलकर बातचीत की और उनके सामने अपनी भ्रष्टता को उजागर कर दिया। उन्होंने मुझे नीची नज़रों से नहीं देखा, भाई ली और मेरे बीच जो दीवार थी, वो भी गिर गयी। उसके बाद मैं उसके द्वारा आयोजित सभाओं में सक्रिय रूप से संगति में चर्चा करने लगा, अगर मुझे उसके काम में कोई कमी दिखती, तो मैं उसका मज़ाक नहीं उड़ाता था। बल्कि अपने सुझाव और सहयोग देता था। अगर मैं उसे भाई-बहनों की समस्याएं सुलझाते देखता, तो मुझे पहले की तरह ईर्ष्या नहीं होती थी, बल्कि मुझे लगता था कि परमेश्वर के घर में, हमारी भूमिकाएँ अलग हैं, हमारी स्थिति नहीं। मैं बस अपने कर्तव्यों का निर्वहन अच्छे से करना चाहता था। जब मैं इन बातों को अमल में लाने लगा, तो मुझे बड़ा सुकून मिलने लगा, बाद में मुझे परमेश्वर का आशीष दिखा। हालाँकि पहले हमारी टीम की संगीत-संबंधी बुनियाद बेहद खराब थी, लेकिन हमें पहला स्पेनी गीत तैयार करने में अधिक वक्त नहीं लगा, अन्य भाई-बहनों ने उसकी बहुत प्रशंसा की।

छह महीनों में, मैं कामकाज से काफी परिचित हो चुका था। काम पर चर्चा के दौरान भाई-बहन मेरे सुझावों को स्वीकार करने लगे। और टीम के मासिक कार्य पर विचार-विमर्श की अगुआई आम तौर पर मैं करता था। नाम और रुतबे की मेरी ज़रूरत काफ़ी हद तक पूरी हो चुकी थी। इसके अलावा, उसी दौरान, हमारे अगुआ ने मुझसे कहा कि मैं कार्य को आगे बढ़ाने के लिए और मेहनत करूँ। अगुआ की नज़रों में चढ़ने के बाद मुझे और भी लगने लगा कि मैं प्रतिभा का धनी हूँ। एक मुकाम पर, अतिरिक्त काम का ज़िम्मा लेने के लिए हमें किसी और की ज़रूरत पड़ी, हालाँकि ये काम मेरी रुचि के अनुसार था, लेकिन मैंने मन ही मन अनुमान लगाया कि इससे मेरा नाम तो कुछ होगा नहीं, बल्कि मेरा काफी वक्त ज़ाया हो जाएगा। अगर मैंने इस पर काम किया, तो शायद लोगों का ध्यान मेरी तरफ से थोड़ा कम हो जाएगा। लेकिन अगर भाई ली ने किया, तो मैं यहाँ अपनी जगह बना सकता हूँ ... मैंने पूरी बहानेबाज़ी करके, उस काम को ठुकरा दिया और भाई ली के नाम की सिफारिश कर दी। लेकिन सच्चाई ये है कि उस वक्त मेरे अंदर एक अपराध-बोध था और मैं बेचैन हो गया, लेकिन मैं ज़िद पर अड़े रहकर, अपना पद बचाए रखना चाहता था। भाई ली ने उस अनजान काम को हाथ में ले लिया। उसे बहुत मुश्किलें पेश आयीं और वो मायूस हो गया, इसका असर उसके काम पर पड़ा। ये सुनकर भी, मैंने आत्म-चिंतन नहीं किया। हमारी टीम जो काम करती थी, भाई ली अक्सर उसमें भाग नहीं ले पाता था, इसलिए, छोटे-बड़े सारे काम मेरे ज़िम्मे आ गए। नतीजा ये हुआ कि नाम और रुतबे की मेरी ख्वाहिश ने फिर सिर उठा लिया। मैंने भाई-बहनों के काम में थोड़ा भटकाव और कमियाँ पायीं जिनके कारण काम आगे नहीं बढ़ पा रहा था, और इससे मैं वाकई बेचैन हो गया। मैं इस काम का इंचार्ज था, इसलिए अगर कोई गड़बड़ हुई, तो पता नहीं अगुआ मेरे बारे में क्या सोचेगा। क्या वो मुझे अयोग्य समझेगा? मुझे गुस्सा आ गया और मैं भाई-बहनों पर भड़क गया, "इसे तुम लोग अपने कर्तव्यों का निर्वहन कैसे कह सकते हो? क्या तुम लोग ध्यान नहीं दे सकते? क्या अपनी कमियों पर लगाम लगा सकते हो?" वे सब खुद को मेरे आगे सचमुच लाचार महसूस कर रहे थे। एक बार, मैं अपने काम के सिलसिले में, कुछ दिनों के लिए बाहर गया हुआ था, जब मैं वापस आया, तो मैंने देखा कि एक बहन ने मुझसे चर्चा किए बिना ही कार्य-योजना बना ली थी। इससे मैं वाकई नाराज़ हो गया। मैंने सोचा, "ये तो कुछ ज़्यादा ही हो गया! तुम्हारे मन में मेरे लिए कोई इज़्ज़त ही नहीं है।" मैंने उसे आड़े हाथों लिया। इस दौरान, टीम के अंदर कोई न कोई समस्या आती ही रही। भाई-बहन मेरे सुझावों को नहीं अपना रहे थे, बल्कि मुझे प्रतिक्रिया भी दे रहे थे। मुझे लगा कि ये मेरा अपमान है, और मेरा गुस्सा भड़क गया। "चूँकि तुम लोगों के विचार अलग हैं, इसलिए तुम्हें जो ठीक लगे, करो! और अगर कोई गड़बड़ी हो गयी, तो उसकी ज़िम्मेदारी भी तुम लोग ही लेना!" इतना कह देने के बाद, मैं बहुत ज़्यादा डर गया और मैंने खुद को लताड़ा। मैंने विचार किया कि मैं किस तरह अपने अहंकारी स्वभाव में जी रहा हूँ, भाई-बहनों पर हमेशा भड़कता रहता हूँ। क्या परमेश्वर इसे स्वीकार करेगा? लेकिन फिर मैंने सोचा, क्या मैं ये सब अपने कर्तव्य के निर्वहन के लिए नहीं कर रहा हूँ? और फिर ऐसा कौन है जिसकी भ्रष्टता कभी उजागर न हुई हो? मैंने सच्चे रूप में आत्म-मंथन नहीं किया था। अगले दिन, बास्केटबॉल खेलते समय, मेरे टखने की नस खिंच गयी; मेरा पाँव गुब्बारे की तरह फूल गया और उसमें बहुत ज़्यादा दर्द होने लगा। मैं न तो चल पा रहा था, न ही कोई काम कर पा रहा था। मैं समझ गया कि यह परमेश्वर का अनुशासन है, और उसके बाद ही मैंने आत्म-मंथन करना शुरू किया। इतने समय तक, मैं केवल नाम और रुतबे के पीछे भाग रहा था, मैं अहंकारी हो गया था, और अपने भाई-बहनों को डाँट रहा था। सारे दृश्य मेरे मन में किसी फिल्म की तरह चल रहे थे। मुझे खुद से नफरत हो गयी, मैंने सोचा : मेरे अंदर कभी बदलाव क्यों नहीं आया? मैं खुद को परमेश्वर के प्रति विद्रोह और उसके विरोध से दूर क्यों नहीं रख पाया?

कुछ दिनों के बाद, कुछ भाई-बहन मुझसे मिलने आए और मुझसे परमेश्वर की इच्छा के बारे में संगति की। उन्होंने परमेश्वर के वचनों के एक अंश को पढ़कर भी सुनाया जिसमें विशेष रूप से मेरी स्थिति को बयाँ किया गया था : "अगर कुछ लोग किसी व्यक्ति को अपने से बेहतर पाते हैं, तो वे उस व्यक्ति को दबाते हैं, उसके बारे में अफ़वाह फैलाना शुरू कर देते हैं, या किसी तरह के अनैतिक साधनों का प्रयोग करते हैं जिससे कि दूसरे व्यक्ति उसे अधिक महत्व न दे सकें, और यह कि कोई भी किसी दूसरे व्यक्ति से बेहतर नहीं है, तो यह अभिमान और दंभ के साथ-साथ धूर्तता, धोखेबाज़ी और कपट का भ्रष्ट स्वभाव है, और इस तरह के लोग अपने लक्ष्यों को हासिल करने के लिए किसी भी हद तक जाने को तैयार रहते हैं। वे इसी तरह का जीवन जीते हैं और फिर भी यह सोचते हैं कि वे महान हैं और वे नेक हैं। लेकिन, क्या उनके पास परमेश्वर का भय मानने वाला हृदय है? सबसे पहले, इन बातों की प्रकृति के परिप्रेक्ष्य से बोला जाये, तो क्या इस तरीके से काम करने वाले लोग बस अपनी मनमर्ज़ी से काम नहीं कर रहे हैं? क्या वे परमेश्वर के परिवार के हितों पर विचार करते हैं? वे परमेश्वर के परिवार के कार्य को होने वाले नुकसान की परवाह किये बिना, सिर्फ़ अपनी खुद की भावनाओं के बारे में सोचते हैं और वे सिर्फ़ अपने लक्ष्यों को हासिल करने की बात सोचते हैं। इस तरह के लोग न केवल अभिमानी और आत्मतुष्ट हैं, बल्कि वे स्वार्थी और घिनौने भी हैं; वे परमेश्वर के इरादों की बिलकुल भी परवाह नहीं करते, और निस्संदेह, इस तरह के लोगों के पास परमेश्वर का भय मानने वाला हृदय नहीं होता। यही कारण है कि वे वही करते हैं जो करना चाहते हैं और बेतुके ढंग से आचरण करते हैं, उनमें दोष का कोई बोध नहीं होता, कोई घबराहट नहीं होती, कोई भी भय या चिंता नहीं होती, और वे परिणामों पर भी विचार नहीं करते। यही वे अकसर करते हैं, और इसी तरह उन्‍होंने हमेशा आचरण किया होता है। इस तरह के लोग कैसे परिणाम भुगतते हैं? वे मुसीबत में पड़ जाएँगे, ठीक है? हल्‍के-फुल्‍के ढंग से कहें, तो इस तरह के लोग बहुत अधिक ईर्ष्‍यालु होते हैं और उनमें निजी प्रसिद्धि और हैसियत की बहुत प्रबल आकांक्षा होती है; वे बहुत धोखेबाज और धूर्त होते हैं। और अधिक कठोर ढंग से कहें, तो मूल समस्‍या यह है कि इस तरह के लोगों के दिलों में परमेश्‍वर का तनिक भी डर नहीं होता। वे परमेश्वर का भय नहीं मानते, वे अपने आपको सर्वाधिक महत्वपूर्ण मानते हैं, और वे अपने हर पहलु को परमेश्वर से ऊंचा और सत्य से बड़ा मानते हैं। उनके दिलों में, परमेश्वर जिक्र करने के योग्य नहीं है और बिलकुल महत्वहीन है, उनके दिलों में परमेश्वर का बिलकुल भी कोई महत्व नहीं होता। क्‍या उन लोगों ने सत्‍य में प्रवेश पा लिया है जिनके हृदयों में परमेश्‍वर के लिए कोई जगह नहीं है, और जो परमेश्‍वर में श्रद्धा नहीं रखते? (नहीं।) इसलिए, जब वे सामान्‍यत: मुदित मन से और ढेर सारी ऊर्जा खर्च करते हुए खुद को व्‍यस्‍त बनाये रखते हैं, तब वे क्‍या कर रहे होते हैं? ऐसे लोग यह तक दावा करते हैं कि उन्‍होंने परमेश्‍वर के लिए खपाने की ख़ातिर सब कुछ त्‍याग दिया है और बहुत अधिक दुख झेला है, लेकिन वास्‍तव में उनके सारे कृत्‍यों के पीछे निहित प्रयोजन, सिद्धान्‍त और लक्ष्‍य, सभी खुद को लाभान्वित करने के लिए हैं; वे केवल अपने सारे निजी हितों की रक्षा करने का प्रयास कर रहे हैं। तुम लोग ऐसे व्यक्ति को बहुत ही बेकार कहोगे या नहीं कहोगे? जो व्‍यक्ति परमेश्‍वर में श्रद्धा नहीं रखता वह किस तरह का व्‍यक्ति है? क्‍या वह अहंकारी नहीं है? क्‍या ऐसा व्‍यक्ति शैतान नहीं है? वे किस तरह के प्राणी होते हैं जो परमेश्‍वर में श्रद्धा नहीं रखते? पशुओं की बात छोड़ दें, तो परमेश्‍वर में श्रद्धा न रखने वाले प्राणियों में, दैत्‍य, शैतान, प्रधान स्वर्गदूत, और परमेश्‍वर के साथ विवाद करने वाले, सभी शामिल हैं"("अंत के दिनों के मसीह की बातचीत के अभिलेख" में 'अपनी आस्था में सही पथ पर होने के लिए आवश्यक पाँच अवस्थाएँ')। परमेश्वर के कठोर वचन सीधे मेरे दिल में आकर लगे। मैंने जाना कि मैं कितना अहंकारी, स्वार्थी और धूर्त हो चुका हूँ, मेरे अंदर परमेश्वर के प्रति कोई श्रद्धा नहीं है। जब कलीसिया के काम में सहयोग चाहिए था, तो मैं अच्छी तरह जानता था कि मैं इसके लिए किसी और के मुकाबले अधिक उपयुक्त हूँ, लेकिन अपने नाम और रुतबे को बनाए रखने के लिए, मैंने अपनी चालबाज़ियों के बारे में ज़रा भी विचार नहीं किया, जिससे परमेश्वर के घर के काम को नुकसान हुआ। जब मेरे सामने भाई-बहनों के काम से संबंधित मसले आए, जिनसे हमारी प्रगति रुक रही थी, तो मैंने समस्याएँ सुलझाने के लिए उनके साथ मिलकर काम नहीं किया; बल्कि मुझे लगा कि वो लोग मुझे पीछे खींच रहे हैं और अलग दिखने के मेरे अवसर पर असर डाल रहे हैं, इसलिए मैंने उन्हें डाँटने के लिए अपने पद का दुरुपयोग किया, इस कारण उन्हें लाचारी और पीड़ा की स्थिति में जीना पड़ा। मैं उनके सुझाव भी नहीं मानता था। मैं बदमिज़ाज हो गया, गुस्सा करने लगा, अपनी भड़ास निकालने के लिए अपने कामकाज का इस्तेमाल किया, बिना इस बात का विचार किए कि मेरी इस हरकत का कलीसिया के काम पर कितना बुरा असर पड़ेगा। दरअसल, मुझमें असली प्रतिभा नहीं थी; मेरे अंदर बस थोड़ा-बहुत संगीत के प्रति लगाव था और थोड़ा जोश था, फिर भी परमेश्वर बहुत दयालु था जो उसने मुझे यह अवसर दिया, ताकि मैं अपने कामकाज और सत्य की अपनी खोज में आगे बढ़ सकूँ। हालांकि, इसे संजोने के बजाय, मैं अड़ियल बनकर रुतबे और प्रतिष्ठा के लिए जूझता रहा। अपने कर्तव्य का निर्वहन करने के बहाने, मैं अपने हित साध रहा था, आगे बढ़ने के लिए मैं औज़ारों की तरह अपने भाई-बहनों का शोषण कर रहा था। मेरे अंदर मानवता का पूरी तरह से अभाव था। मैं अपने सारे कर्मों में, दुष्टता कर रहा था और परमेश्वर के स्वभाव का अपमान कर रहा था। यह परमेश्वर की दृष्टि में घृणित और निंदनीय था! इस बात का एहसास होते ही, मैं डर गया और मैंने खुद को बहुत धिक्कारा। मैंने नम आँखों से परमेश्वर से प्रार्थना की : "हे परमेश्वर, मैंने बहुत गलत किया है! मैं विद्रोही बने रहकर तुझसे स्पर्धा नहीं करना चाहता, और निजी स्वार्थों के लिए लड़ते नहीं रहना चाहता। मैं पश्चाताप करने के लिए तैयार हूँ।"

बाद में मैंने परमेश्वर के ये वचन पढ़े; "शैतान मनुष्य को मजबूती से अपने नियन्त्रण में रखने के लिए किस का उपयोग करता है? (प्रसिद्धि एवं लाभ का।) तो, शैतान मनुष्य के विचारों को नियन्त्रित करने के लिए प्रसिद्धि एवं लाभ का तब तक उपयोग करता है जब तक लोग केवल और केवल प्रसिद्धि एवं लाभ के बारे में सोचने नहीं लगते। वे प्रसिद्धि एवं लाभ के लिए संघर्ष करते हैं, प्रसिद्धि एवं लाभ के लिए कठिनाइयों को सहते हैं, प्रसिद्धि एवं लाभ के लिए अपमान सहते हैं, प्रसिद्धि एवं लाभ के लिए जो कुछ उनके पास है उसका बलिदान करते हैं, और प्रसिद्धि एवं लाभ के वास्ते वे किसी भी प्रकार की धारणा बना लेंगे या निर्णय ले लेंगे। इस तरह से, शैतान लोगों को अदृश्य बेड़ियों से बाँध देता है और उनके पास इन्हें उतार फेंकने की न तो सामर्थ्‍य होती है न ही साहस होता है। वे अनजाने में इन बेड़ियों को ढोते हैं और बड़ी कठिनाई से पाँव घसीटते हुए आगे बढ़ते हैं। इस प्रसिद्धि एवं लाभ के वास्ते, मनुष्यजाति परमेश्वर को दूर कर देती है और उसके साथ विश्वासघात करती है, तथा निरंतर और दुष्ट बनती जाती है। इसलिए, इस प्रकार से एक के बाद दूसरी पीढ़ी शैतान के प्रसिद्धि एवं लाभ के बीच नष्ट हो जाती है" (वचन, खंड 2, परमेश्वर को जानने के बारे में, स्वयं परमेश्वर, जो अद्वितीय है VI)। परमेश्वर के वचनों के इस प्रकाशन ने मुझे इंसान को भ्रष्ट करने के लिए शैतान की घिनौनी चाल और नाम तथा पैसे के इस्तेमाल के दुष्ट मंसूबों की कुछ समझ दी। यह लोगों को इसी तरह से बंधन में डालकर नुकसान पहुँचाता है, ताकि इंसान परमेश्वर को धोखा दे और उससे दूर हो जाए। शैतान लोगों को फँसाने के लिए औज़ार के तौर पर नाम और रुतबे का इस्तेमाल करता है। मैं बचपन से ही शैतान से प्रभावित था और उसी के द्वारा शिक्षित था और उसके इन फलसफों में फँस गया था "हर व्यक्ति अपनी सोचे बाकियों को शैतान ले जाये," "भीड़ से ऊपर उठो और अपने पूर्वजों का नाम करो," और "आदमी ऊपर की ओर जाने के लिए संघर्ष करता है; पानी नीचे की ओर बहता है।" इन्हें मैंने अपना आदर्श-वाक्य मान लिया था। मैं अधिक से अधिक अहंकारी होता चला गया, मैं किसी भी समूह में हमेशा रुतबे के लिए होड़ करता था, ताकि लोग मेरा सम्मान करें। विश्वासी बनने के बाद भी, मैं हमेशा नाम और रुतबे के पीछे भागता रहा क्योंकि मैं सत्य की खोज नहीं कर रहा था। इन चीज़ों के लिए मैंने कष्ट उठाए और अपने कर्तव्य के निर्वहन में कीमत चुकाई, अपने कौशल को बढ़ाने के लिए मेहनत की। मैंने दूसरों से होड़ और स्पर्धा की, मैं कोई भी उपलब्धि हासिल करता तो मुझे लगता कि मैं वाकई कुछ हूँ, मैं बड़े गुरूर से भाई-बहनों को डाँट देता था। मैं बेहद अहंकारी और दंभी था; मेरे जीने के तौर-तरीके में इंसानियत की ज़रा-सी भी झलक नहीं थी। मैं शैतानी फलसफों के सहारे जी रहा था, नाम और रुतबा पाने के लिए मैं खुद को पूरी तरह से झोंक रहा था। मैं न केवल दूसरों को आहत कर रहा था, बल्कि मैंने ऐसे बहुत से काम किए जो परमेश्वर की नज़र में घृणित थे। मैंने अपने अपराधों और दुष्कर्मों से कलीसिया के कार्य को प्रभावित किया था। नाम और रुतबे ने मुझे बहुत नुकसान पहुँचाया है। तब जाकर मैं समझा कि "भीड़ से ऊपर उठो," और "दूसरों से बेहतर होना," जैसी सारी बातें भ्रांतियाँ हैं, इन झूठों के सहारे जीने से इंसान और भी भ्रष्ट और दुष्ट बन जाता है, इंसान परमेश्वर से विद्रोह और उसका विरोध करने लगता है और आखिरकार उसके हाथों सज़ा पाता है। इन सब बातों का एहसास होने पर, मुझे लगा कि मैं नाम और रुतबे को ऐसा मानकर चल रहा था जैसे कि वे जीवन-रेखाएँ हैं जिनसे मुझे हर हाल में चिपके रहना है। मैं वाकई अंधा और अहंकारी हो गया था। मैंने यह भी जाना कि यह मार्ग परमेश्वर का विरोधी है। मैंने परमेश्वर से प्रार्थना की और प्रायश्चित किया। उसके बाद, जब कभी मैं अपने कर्तव्य के निर्वहन में इन चीज़ों के पीछे भागने की सोचता, तो मैं सचमुच डर जाता, परमेश्वर से प्रार्थना करता और देह-सुख का त्याग कर देता। इसले अलावा, मैं खुलकर अपने भाई-बहनों के सामने अपनी भ्रष्टता उजागर करता था। कुछ समय के बाद, मुझे लगा कि मेरे अंदर नाम और रुतबे की ललक कम हो गयी है, और मैं आंतरिक सुकून महसूस करने लगा।

बाद में, जब कलीसिया एक अगुआ का चयन कर रही थी, तो चुनाव के दौरान मेरे अंदर नाम और रुतबे की ख्वाहिश फिर से सिर उठाने लगी, और मेरे अंदर एक लड़ाई छिड़ गयी : "मुझे भाई ली के लिए वोट करना चाहिए या खुद के लिए? जहाँ तक मेरी बात है, मैं सत्य पर सहभागिता करके मसले को हल करने में उतना अच्छा नहीं हूँ। जहाँ तक उसकी बात है, अगर वो जीत गया, तो लोग मुझे किस नज़र से देखेंगे?" मुझे एहसास हुआ कि मैं फिर से नाम और रुतबे के पीछे भाग रहा हूँ, और उस किस्म की सोच सचमुच बहुत खराब है। मैंने उस तरह के विचारों को त्यागते और धिक्कारते हुए परमेश्वर से प्रार्थना की, बाद में, मेरे मन में परमेश्वर के ये वचन आए : "अगर तुम्‍हारा हृदय इस तरह के विचारों से भरा हुआ है कि ऊँचा पद कैसे हासिल किया जाए, या दूसरे लोगों के सामने ऐसा क्‍या किया जाए जिससे वे तुम्‍हारी सराहना करने लगें, तो तुम ग़लत मार्ग पर हो। इसका मतलब है कि तुम शैतान के लिए काम कर रहे हो; तुम उसकी सेवा में लगे हुए हो। अगर तुम्‍हारा हृदय इस तरह के विचारों से भरा हुआ है कि तुम कैसे अपने को इस तरह बदल लो कि तुम अधिक-से-अधिक मनुष्‍य जैसा स्‍वरूप हासिल कर सको, अगर तुम परमेश्‍वर के प्रयोजनों के अनुरूप हो, उसके प्रति स्‍वयं को समर्पित कर सकते हो, उसके प्रति श्रद्धा रखने में और अपने हर कृत्‍य में संयम बरतने सक्षम हो, और उसके परीक्षण को पूरी तरह स्‍वीकार कर सकते हो, तो तुम्‍हारी हालत उत्‍तरोत्‍तर सुधरती जाएगी। परमेश्‍वर के समक्ष जीने वाला व्‍यक्ति होने का अर्थ यही है। वैसे, मार्ग दो हैं : एक जो महज़ आचरण पर, अपनी महत्‍त्‍वाकांक्षाओं, आकांक्षाओं, प्रयोजनों, और योजनाओं को पूरा करने पर बल देता है; यह शैतान के समक्ष और उसके अधिकार-क्षेत्र के अधीन जीना है। दूसरा मार्ग इस पर बल देता है कि परमेश्‍वर की इच्‍छा को किस तरह सन्‍तुष्‍ट किया जाए, सत्‍य की वास्‍तविकता में कैसे प्रवेश किया जाए, परमेश्‍वर के समक्ष समर्पण कैसे किया जाए, कैसे उसको लेकर किसी भी तरह की ग़लतफ़हमियाँ न पाली जाएँ या अवज्ञाएँ न की जाएँ, यह सब इसलिए ताकि परमेश्‍वर के प्रति श्रद्धा अर्जित की जा सके और अपने कर्तव्‍य का ठीक से पालन किया जा सके। परमेश्‍वर के समक्ष जीने का यही अर्थ है"("अंत के दिनों के मसीह की बातचीत के अभिलेख" में 'सत्य का अभ्यास करके ही कोई सामान्य मानवता से युक्त हो सकता है')। परमेश्वर के वचनों पर गहराई से विचार करते हुए, मैं समझ गया कि वह लोगों के कर्मों में मंसूबे और संभावनाएँ देखता है—ये वाकई बहुत महत्वपूर्ण हैं। अगर मेरी प्रेरणा प्रतिष्ठा और रुतबा है, और मैं चाहता हूँ कि लोग मेरे बारे में ऊँची राय रखें, तो वह मार्ग परमेश्वर के विरुद्ध होगा और मुझे कभी भी सत्य की ओर या परमेश्वर द्वारा पूर्ण बनाए जाने की ओर नहीं ले जाएगा। मैं अपने मंसूबों को ठीक करने के लिए तैयार हो गया, भले ही मुझे कलीसिया का अगुआ चुना जाए या नहीं, लेकिन मैं परमेश्वर की व्यवस्थाओं के प्रति समर्पित होने और अपने कर्तव्य का निर्वहन करने के लिए तैयार था। बाद में, जब वोट देने का समय आया, तो मैंने सिद्धांतों का आकलन किया और भाई ली को वोट दे दिया। आखिरकार, उसे कलीसिया के अगुआ के तौर पर चुन लिया गया। मुझे कोई परेशानी नहीं हुई। भले ही मैं जीता नहीं था, लेकिन मुझे कोई मलाल नहीं था, क्योंकि अंतत: मैंने सत्य पर अमल किया था, और इस तरह मैं नाम और रुतबे के बंधनों से मुक्त हो गया था। सत्य पर अमल करने और परमेश्वर को संतुष्ट करने से मुझे अपने अंदर शांति और स्थायित्व एहसास हुआ, मुझे अनुभव हुआ कि परमेश्वर का न्याय और ताड़ना सचमुच मेरे लिए उद्धार हैं।

36. शोहरत और किस्मत की बंदिशों से आजाद

शाओ मिन, चीन

मैं एक साल पहले कलीसिया की अगुआ चुनी गई थी। मुझे पता था कि यह मेरे लिए परमेश्वर की मेहरबानी और उन्नति है। मैंने मन ही मन ईमानदारी से सत्य का अनुसरण करने और अपना कर्तव्य अच्छी तरह निभाने का संकल्प लिया। इसके बाद मैं कलीसिया के काम में व्यस्त हो गई, और जब मुझ पर मुश्किलें आतीं, मैं परमेश्वर का सहारा लेती और उसी की ओर देखती। मैंने उनकी चर्चा सहकर्मियों से भी करती और उन्हें हल करने के लिए सत्य की खोज भी करती। कुछ समय बाद, कलीसिया के काम के हर पहलू ने प्रगति करना शुरू कर दिया, और मैंने परमेश्वर के मार्गदर्शन के लिए तहेदिल से उसका शुक्रिया अदा किया। जल्दी ही कलीसिया की एक अन्य अगुआ के लिए चुनाव हुआ, और यह देखकर मैं हैरान रह गई कि उसके लिए बहन ज़िया चुनी गई, जो कुछ साल पहले मेरे साथ काम कर चुकी थी। बहन ज़िया ने लंबे समय तक परमेश्वर में विश्वास नहीं किया था और उसका जीवन-अनुभव थोड़ा सतही था। जब हम पहले साथ में काम कर रहे थे, तो मैंने उसके सामने आईं मुश्किलें और समस्याएँ हल करने में उसकी मदद की थी। मुझे लगा कि इस बार साथ काम करने पर मैं जरूर उससे ज्यादा काबिल साबित होऊँगी।

एक बार मैं घर लौटी, तो मुझे बहन ज़िया द्वारा मेरे लिए छोड़ा गया एक संदेश मिला, जिसमें कहा गया था कि चेंगज़ी कलीसिया में एक समूह-अगुआ व्यावहारिक काम नहीं कर पा रहा और उसे बदलने की जरूरत है, और वहाँ कुछ व्यावहारिक समस्याएँ भी हैं, जिन्हें फौरन हल करना जरूरी है। वह चाहती थी कि मैं जाकर मदद करूँ। इस बारे में सोचने पर मुझे लगा कि वह सच में मुझे अपने से ज्यादा काबिल मानती है, और चूँकि वह मुझसे इतनी आशा रखती है, इसलिए मुझे अच्छा काम करना होगा और शर्मिंदा होने से बचना होगा! मैंने जितना ज्यादा इस बारे में सोचा, मुझे उतनी ही ज्यादा खुशी महसूस हुई। जब मैं सभा में पहुँची, तो मैंने पाया कि बहन ज़िया को काम के बारे में विस्तार से जानकारी है, और सत्य पर उनकी सहभागिता बहुस्तरीय और व्यावहारिक है। यह देख मुझे हैरानी हुई कि पिछले कुछ सालों में उसने काफी तरक्की की है। मुझे लगता था कि मैं उससे ज्यादा काबिल हूँ और मुझे काम के मामले में उसे काफी मदद करनी होगी, लेकिन लग रहा था कि वह मुझसे कम काबिल नहीं थी! मुझे बहुत बुरा लगा और ऐसा दिखाई दिया कि वह मुझसे आगे निकल जाएगी, इसलिए मैंने सोचा कि मुझे अपने समस्त भाई-बहनों को दिखाना होगा कि मैं क्या चीज हूँ! मैंने थोड़ी-सी भी कोताही नहीं बरती, और अपने दिमाग पर जोर देकर सोचा कि मैं अपनी सहभागिता उससे बेहतर कैसे बना सकती हूँ। नतीजतन मेरी सहभागिता खाई के पानी जैसी बेजान रही, यहाँ तक कि मुझे भी उसमें कोई आनंद नहीं आया। मुझे लगा, जैसे मैंने अपनी प्रतिष्ठा खो दी है, और मैं बहुत दुखी हो गई।

तब से मैं खुद को बहन ज़िया से मुकाबला करने से नहीं रोक पाई। एक बार एक सभा में जब उसे भाई-बहनों की स्थितियों के बारे में पता चला, तो उसने परमेश्वर के प्रासंगिक वचन ढूँढ़े, फिर अपनी सहभागिता में उन वचनों के साथ अपना वास्तविक अनुभव पिरो दिया, और मैंने देखा कि हर कोई उन्हें सुनते समय अपना सिर हिलाकर हामी भर रहा था। कुछ तो नोट्स भी लिख रहे थे, और कुछ ने कहा, "अब हमारे पास चलने के लिए एक मार्ग है।" यह देख मुझे सराहना और जलन दोनों महसूस हुईं, और मैं क्या सोच रही थी? "अब मुझे जल्दी से कोई सहभागिता साझा करनी होगी। कुछ भी हो जाए, मैं उससे कमतर नहीं दिख सकती।" लेकिन जितना ज्यादा मैंने इस बारे में सोचा, उतना ही कम मैं यह सोच पाई कि मैं किस विषय पर सहभागिता करूँ। मैंने बहन ज़िया के प्रति पूर्वाग्रह से ग्रस्त होना शुरू कर दिया, और मैं सोचने लगी, "क्या तुम्हारे पास सहभागिता करने के लिए इतना कुछ है? कहने लायक बातें तुम पहले ही कह चुकी हो। मैं यहाँ एक बहरे आदमी की तरह बैठी हूँ—सिर्फ एक सजावटी सामान की तरह। ऐसा नहीं चलेगा, मुझे अपना गौरव वापस हासिल करने के लिए किसी चीज पर तो सहभागिता करनी ही होगी।" जैसे ही वह पानी पीने के लिए रुकी, मैं अपना स्टूल आगे की तरफ ले गई और सहभागिता करने लगी। मैं कुछ बहुत अच्छा कहना चाहती थी, पर सफल नहीं हो पाई। मेरी सहभागिता एक गड़बड़झाला थी। जब मैंने देखा कि भाई-बहन मुझे मजाकिया ढंग से देख रहे हैं, तो मुझे एहसास हुआ कि मैं विषय से पूरी तरह भटक गई थी। मैंने बहुत ही असहज महसूस किया और मेरा मन किया कि धरती फटे और मैं उसमें समा जाऊँ। मैंने खुद को मूर्ख बना लिया था। मैंने बस खुद को अच्छा दिखाना चाहा था, लेकिन मैं हास्यास्पद दिख रही थी। मैंने खुद को मंच पर रखा, और सबने मुझे नाकाम होते देखा। अपने मन में मैंने मेरी बहन को प्रबुद्ध करने और मुझे प्रबुद्ध नहीं करने के लिए परमेश्वर को दोषी ठहराना शुरू कर दिया, और मुझे फिक्र हुई कि पता नहीं, अब से मेरे भाई-बहन मेरे बारे में क्या सोचेंगे। मेरा मन जितना अधिक उस मार्ग पर गया, उतना ही अधिक मैं परेशान होती गई। मैं हालात से भाग जाना चाहती थी और अब और उसके साथ काम नहीं करना चाहती थी। मुझे याद है, एक बार एक सभा में कुछ बहनें अच्छी स्थिति में नहीं थीं, और बहन ज़िया की सहभागिता के बाद भी उसमें कोई सुधार नहीं आया था। न केवल मैंने सहभागिता में मदद नहीं की, बल्कि यह तक सोचा, "अब हर कोई देखेगा कि वह समस्याएँ हल नहीं कर सकती, इसलिए अब कोई मुझे नीची निगाह से देखते हुए उसे ऊँची निगाह से नहीं देखेगा।" उस दौरान मैं लगातार बहन ज़िया के साथ मुकाबला करने की कोशिश कर रही थी, और मेरी आध्यात्मिक स्थिति बद से बदतर होती जा रही थी। सभाओं में परमेश्वर के वचनों पर मेरी सहभागिता में कोई रोशनी नहीं रहती थी, और जब मैं भाई-बहनों को मुश्किलों या समस्याओं का सामना करते देखती, तो मुझे पता नहीं चलता था कि उन्हें कैसे हल किया जाए। मैं हर रात वाकई जल्दी सोने लगी, और अपना कर्तव्य निभाने के लिए मुझे खुद को बाध्य करना पड़ता था। मेरी तकलीफ बस बढ़ती रही। परमेश्वर से प्रार्थना करने और खुद को बचाने के लिए कहने के सिवाय मैं कुछ नहीं कर पाती थी।

अपनी आराधना में एक दिन मैंने परमेश्वर के वचनों का यह अंश पढ़ा : "जैसे ही पद, प्रतिष्ठा या रुतबे की बात आती है, हर किसी का दिल प्रत्याशा में उछलने लगता है, तुममें से हर कोई हमेशा दूसरों से अलग दिखना, मशहूर होना, और अपनी पहचान बनाना चाहता है। हर कोई झुकने को अनिच्छुक रहता है, इसके बजाय हमेशा विरोध करना चाहता है—इसके बावजूद कि विरोध करना शर्मनाक है और परमेश्वर के घर में इसकी अनुमति नहीं है। हालांकि, वाद-विवाद के बिना, तुम अब भी संतुष्ट नहीं होते हो। जब तुम किसी को दूसरों से विशिष्ट देखते हो, तो तुम्हें ईर्ष्या और नफ़रत महसूस होती है, तुम्हें लगता है कि यह अनुचित है। 'मैं दूसरों से विशिष्ट क्यों नहीं हो सकता? हमेशा वही व्यक्ति दूसरों से अलग क्यों दिखता है, और मेरी बारी कभी क्यों नहीं आती है?' फिर तुम्हें कुछ नाराज़गी महसूस होती है। तुम इसे दबाने की कोशिश करते हो, लेकिन तुम ऐसा नहीं कर पाते, तुम परमेश्वर से प्रार्थना करते हो। और कुछ समय के लिए बेहतर महसूस करते हो, लेकिन जब एक बार फिर तुम्हारा सामना इसी तरह के मामले से होता है, तो तुम इससे जीत नहीं पाते हो। क्या यह एक अपरिपक्व कद नहीं दिखाता है? क्या किसी व्यक्ति का इस तरह की स्थिति में गिर जाना एक फंदा नहीं है? ये शैतान की भ्रष्ट प्रकृति के बंधन हैं जो इंसानों को बाँध देते हैं"("अंत के दिनों के मसीह की बातचीत के अभिलेख" में 'अपना सच्चा हृदय परमेश्वर को दो, और तुम सत्य को प्राप्त कर सकते हो')। परमेश्वर के वचनों ने मेरी हालत पूरी तरह से उजागर कर दी और वे सीधे मेरे दिल में उतर गए। मैंने इस बात पर चिंतन किया कि मैं क्यों इस मुश्किल और थकाऊ तरीके से अपनी जिंदगी जी रही हूँ। इसका कारण यह था कि शोहरत और हैसियत के लिए मेरी इच्छा बहुत सशक्त थी, और मेरा स्वभाव बहुत अहंकारी था। मैंने उस वक्त को याद किया, जब मैंने यह कर्तव्य निभाना शुरू किया था। जब मुझे अपने काम में थोड़ी सफलता मिली और भाई-बहन मेरी इज्जत करने लगे, तो मैं वाकई खुद को सराहती और अपने को प्रतिभाशाली मानती। बहन ज़िया के साथ काम करके और यह देखकर कि वह मुझसे बेहतर काम कर रही है, मैं उससे जलने और असहमत होने लगी, और मैं लगातार उसके साथ मुकाबला करने लगी। जब मैं उससे आगे नहीं निकल पाई, तो मैं नकारात्मक हो गई और शिकायत करने लगी, यहाँ तक कि अपने कर्तव्य-पालन के दौरान भी अपनी भड़ास निकालने लगी। जब मैंने देखा कि वह उन बहनों की स्थितियाँ हल नहीं कर पाई, तो मैंने न केवल सहभागिता में मदद नहीं की, बल्कि मैंने एक उँगली हिलाने से भी इनकार कर दिया और उसकी नाकामी से खुश हुई। मैं उसे शर्मिंदा होते हुए देखने पर आमादा थी। मेरा यह कैसा कर्तव्य-पालन था? कलीसिया की एक अगुआ के रूप में मैं पूरी तरह से गैर-जिम्मेदार थी और मैंने कलीसिया के काम के बारे में बिलकुल नहीं सोचा, और न इस बात की फिक्र की कि भाई-बहनों की परेशानियाँ हल हुईं या नहीं। मैं बस यही सोच रही थी कि मैं उससे ऊपर कैसे उठ सकती हूँ। मैं बहुत स्वार्थी, निंदनीय और चालाक थी। शोहरत और हैसियत ने मेरा दिमाग खराब कर दिया था। मैं यह देखने के लिए तैयार थी कि मेरे भाई-बहनों की समस्याएँ हल न हों और कलीसिया के काम का नुकसान हो जाए, बस मेरी प्रतिष्ठा और हैसियत बनी रहे। क्या मैं जिस थाली में खा रही थी, उसी में छेद नहीं कर रही थी? मैं इतने महत्त्वपूर्ण काम के लायक नहीं थी। यह परमेश्वर के लिए बहुत घिनौना और निंदनीय था! इस विचार के आते ही मैंने प्रार्थना और पश्चात्ताप करने के लिए परमेश्वर के सामने आने में देर नहीं की, और उससे कहा कि शोहरत और हैसियत की इन बंदिशों से आजाद होने में मेरी मदद करे।

बाद में मैंने परमेश्वर के वचनों का यह अंश पढ़ा : "हमेशा अपने लिए कार्य मत कर, हमेशा अपने हितों की मत सोच, और अपनी स्वयं की हैसियत, प्रतिष्ठा और साख पर विचार मत कर। इंसान के हितों पर गौर मत कर। तुझे सबसे पहले परमेश्वर के घर के हितों पर विचार करना चाहिए और उसे अपनी पहली प्राथमिकता बनाना चाहिए। तुझे परमेश्वर की इच्छा के बारे में मननशील होना चाहिए, इस पर चिंतन करने के द्वारा आरंभ कर कि तू अपने कर्तव्य को पूरा करने में अशुद्ध रहा है या नहीं, क्या तूने वफादार होने के लिए अपना अधिकतम किया है, क्या अपने उत्तरदायित्वों को पूरा करने के लिए अपना सर्वोत्तम प्रयास किया है और अपना सर्वस्व दिया है, साथ ही क्या तूने अपने कर्तव्य, और परमेश्वर के घर के कार्य के प्रति पूरे दिल से विचार किया है। तुझे इन चीज़ों के बारे में विचार करने की आवश्यकता है। इन चीज़ों पर बार-बार विचार कर, और तू आसानी से अपने कर्तव्य को अच्छी तरह से निभा पाएगा"("अंत के दिनों के मसीह की बातचीत के अभिलेख" में 'अपना सच्चा हृदय परमेश्वर को दो, और तुम सत्य को प्राप्त कर सकते हो')। परमेश्वर के इन वचनों को पढ़ने से मेरा दिल फौरन रोशन हो गया, और फिर मेरे पास एक ही रास्ता था। अगर मैं शोहरत और हैसियत की बंदिशों से आजाद होना चाहती हूँ, तो पहले मुझे अपने दिल को सही करना होगा। मुझे परमेश्वर की आज्ञा पर ध्यान देना होगा और परमेश्वर की इच्छा का खयाल रखना होगा, और मुझे विचार करना होगा कि मैं अपना कर्तव्य अच्छी तरह से कैसे निभा सकती हूँ। ज्यादा सकारात्मक चीजों से दिल को भरने पर नाम, हैसियत, गुरूर और प्रतिष्ठा जैसी नकारात्मक चीजें छोड़ना ज्यादा आसान हो जाएगा। मुझे एहसास हुआ कि अगर दूसरे लोग यह मानते हैं कि मैं कुछ हूँ, तो जरूरी नहीं कि परमेश्वर को भी मैं मंजूर हूँ, और अगर दूसरे लोग यह मानते हैं कि मैं कुछ नहीं हूँ, तो जरूरी नहीं कि परमेश्वर मुझे नहीं बचाएगा। महत्त्वपूर्ण यह है कि परमेश्वर के प्रति मेरा रवैया कैसा है, और मैं सत्य का अभ्यास कर सकती हूँ या नहीं और अपना कर्तव्य अच्छी तरह से निभा सकती हूँ या नहीं। मैंने परमेश्वर को इस प्रबुद्धता के लिए शुक्रिया कहा, जिसने मुझे गलत रास्ते से वापस आने में मदद की। अब मैं बहन ज़िया के साथ मुकाबला नहीं करना चाहती थी, मैं बस परमेश्वर को संतुष्ट करने के लिए एक सृजित प्राणी का कर्तव्य निभाना चाहती थी। तब से मैं पूरे होशोहवास में परमेश्वर से प्रार्थना करती और तहेदिल से अपना काम पूरा करती, और कलीसिया की सभाओं में भाई-बहनों की सहभागिता गौर से सुना करती। अगर मुझे किसी समस्या का पता चलता, तो मैं संजीदगी से उस पर विचार करती, फिर परमेश्वर के प्रासंगिक वचनों की तलाश करके उन्हें अपने अनुभवों के साथ जोड़कर सहभागिता करती। मैंने अपनी कमियाँ दूर करने के लिए बहन ज़िया की खूबियों से भी सीखा। इस तरह अभ्यास करने से मैं ज्यादा सहज और शांत महसूस करने लगी, और मेरी हालत बहुत बेहतर हो गई। मैंने तहेदिल से परमेश्वर का आभार महसूस किया। लेकिन शोहरत और हैसियत की इच्छा मेरे अंदर इतने गहरे जड़ जमाए थी कि सही स्थिति पैदा होते ही मेरी शैतानी प्रकृति दोबारा उभर आई।

मुझे याद है, एक बार मैं एक समूह की कुछ समस्याएँ सुलझाने के लिए जाने ही वाली थी, और रास्ते पर कदम रखा ही था कि बहन ज़िया ने कहा कि उस समूह की समस्याएँ पेचीदा किस्म की हैं, और वह मेरे साथ चलना चाहती है। उसे ऐसा कहते सुनकर खुशी की जिस लहर पर मैं सवार थी, वह विलीन हो गई। मैंने सोचा, "तो सिर्फ तुम ही हो, जो चीजें ठीक कर सकती है? तुम्हें सिर्फ यह दिखाना है कि तुम क्या कर सकती हो, है न? हमारे वरिष्ठ के सामने यह कहकर तुम क्या जताना चाहती हो? क्या तुम जानबूझकर मुझे खराब दिखाने की कोशिश नहीं कर रही हो?" उस वक्त मैं सचमुच परेशान हुई। मैं आखिरकार अकेले ही गई, लेकिन अपनी परेशानी पर काबू नहीं पा सकी। मैं रास्ते भर बहन ज़िया पर इतना भुनभुनाई कि मैं सभास्थल भी नहीं ढूँढ़ पाई और मुझे वैसे ही वापस लौटना पड़ा। मुझे बहुत बुरा लग रहा था। मैंने सोचा, "क्या मैं वाकई इतनी बेकार हूँ? मैं सभा-स्थल तक नहीं ढूँढ़ पाई। हमारे वरिष्ठ मेरे बारे में क्या सोचेंगे? इस बार मैंने सच में खुद को बहुत शर्मिंदा किया है!" वापस आकर जब मैंने बाकी बहनों को देखा, तो मेरी उनसे बात करने की इच्छा नहीं हुई।

अगले दिन मैं और बहन ज़िया कुछ काम पूरे करने के लिए अलग-अलग कलीसिया गए, और मैं एक बार फिर भावनात्मक उथल-पुथल में पड़ गई। मैं सोच रही थी, "मुझे इसकी कोई परवाह नहीं कि तुम किस मिट्टी की बनी हो, देखते हैं कौन बेहतर करता है!" मैं पूरे जोश के साथ कलीसिया पहुँची और फौरन सीधे काम करने, सहभागिता करने और काम बाँटने में लग गई। मैंने सोचा, "इस बार मैंने सचमुच बहुत मेहनत की है। मुझे जरूर फल मिलेगा, और तब मैं बहन ज़िया से आगे निकल जाऊँगी।" बाद में सहकर्मियों की एक बैठक में मुझे पता चला कि अपने कर्तव्य में मैंने सबसे कम कामयाबी हासिल की है। मैंने सपने में भी नहीं सोचा था कि ऐसा कुछ हो सकता है। उस वक्त मेरी हर उम्मीद खत्म हो गई और मुझे लगा कि मैं चाहे जितनी मेहनत कर लूँ, मैं कभी भी बहन ज़िया से आगे नहीं निकल पाऊँगी। उस दौरान, बहन ज़िया के देर से वापस आने पर हमारे वरिष्ठ को उसके बारे में फिक्र करते देख मुझे लगता कि मेरी किसी को परवाह नहीं है। मुझे उससे वाकई बहुत जलन होती थी। जब मैंने देखा कि वह हर काम में मुझसे बेहतर कर रही है और हमारे वरिष्ठ उसे बहुत महत्त्व देते हैं, तो मुझे लगा कि वह दिन दोबारा कभी नहीं आएगा, जब मेरी भी पूछ होगी। मैंने सोचा कि कलीसिया की अगुआ होने से अच्छा होगा कि मैं एक समूह की अगुआ बन जाऊँ। कम से कम भाई-बहन मेरी इज्जत तो करेंगे और मेरा साथ तो देंगे। मुझे लगा कि एक बड़े तालाब में छोटी मछली बनकर रहने से अच्छा है कि छोटे तालाब में बड़ी मछली बनकर रहा जाए। मेरी शिकायतें बस बाहर निकलती रहीं। मैं इस माहौल में रहने के लिए वाकई तैयार नहीं थी और जल्दी से जल्दी वहाँ से निकलने का इंतजार कर रही थी। मेरी हालत दिन-ब-दिन बिगड़ती जा रही थी। मैं बहन ज़िया से जलती थी, उनसे गुस्सा थी, और मुझे लगता था कि उसी की वजह से मैं आगे नहीं निकल पाती। मैंने यह भी सोचा, "अगर वह अपने काम में किसी तरह की गलती कर दे और उसे कहीं और स्थानांतरित कर दिया जाए, तो बहुत अच्छा रहेगा।"

चूँकि मैं निरंतर प्रतिष्ठा और निजी हितों की लड़ाई की हालत में जी रही थी, और अपने बारे में बिलकुल भी चिंतन नहीं कर रही थी, इसलिए जल्दी ही परमेश्वर का अनुशासन मुझ पर आ पड़ा। एक बार मैंने कुछ अन्य अगुआओं के साथ एक सभा आयोजित की। न केवल सभा में कोई नहीं आया, बल्कि वापस जाते वक्त मेरी गाड़ी का टायर भी पंक्चर हो गया, और जल्दी ही मेरी पीठ में तेज दर्द होने लगा। पीठ की सूजन और दर्द सहन करना बहुत मुश्किल हो रहा था। वह इतना ज्यादा बढ़ गया कि मुझे अपना काम करना भी दूभर हो गया। तब मैंने परमेश्वर के इन वचनों के बारे में सोचा : "आज तुम लोगों से—सद्भावना में एक साथ मिलकर काम करने की अपेक्षा करना—उस सेवा के समान है जिसकी अपेक्षा यहोवा इस्राएलियों से करता था : अन्यथा, सेवा करना बंद कर दो" (वचन, खंड 1, परमेश्वर का प्रकटन और कार्य, इस्राएलियों की तरह सेवा करो)। इसने मुझे डरा दिया। क्या ऐसा हो सकता है कि परमेश्वर मुझसे कर्तव्य निभाने का मौका छीनना चाहता है? बाद में मैंने परमेश्वर के वचनों का एक अन्य अंश पढ़ा : "तुम जितना अधिक संघर्ष करोगे, उतना ही अंधेरा तुम्हारे आस-पास छा जाएगा, तुम उतनी ही अधिक ईर्ष्या और नफ़रत महसूस करोगे, और कुछ पाने की तुम्हारी इच्छा अधिक मजबूत ही होगी। कुछ पाने की तुम्हारी इच्छा जितनी अधिक मजबूत होगी, तुम ऐसा कर पाने में उतने ही कम सक्षम होगे, जैसे-जैसे तुम कम चीज़ें प्राप्त करोगे, तुम्हारी नफ़रत बढ़ती जाएगी। जैसे-जैसे तुम्हारी नफ़रत बढ़ती है, तुम्हारे अंदर उतना ही अंधेरा छाने लगता है। तुम्हारे अंदर जितना अधिक अंधेरा छाता है, तुम अपने कर्तव्य का निर्वहन उतने ही बुरे ढंग से करोगे; तुम अपने कर्तव्य का निर्वहन जितने बुरे ढंग से करोगे, तुम उतने ही कम उपयोगी होगे। यह एक आपस में जुड़ा हुआ, कभी न ख़त्म होने वाला दुष्चक्र है। अगर तुम कभी भी अपने कर्तव्य का निर्वहन अच्छी तरह से नहीं कर सकते, तो धीरे-धीरे तुम्हें हटा दिया जाएगा"("अंत के दिनों के मसीह की बातचीत के अभिलेख" में 'अपना सच्चा हृदय परमेश्वर को दो, और तुम सत्य को प्राप्त कर सकते हो')। परमेश्वर के कठोर वचनों ने मुझे डरा दिया और मैं भय से काँपने लगी। मैं परमेश्वर के कोई अपमान न सहने वाले धार्मिक स्वभाव को महूसस कर पा रही थी। खास तौर पर जब परमेश्वर के वचनों में मैंने यह पढ़ा, "अगर तुम कभी भी अपने कर्तव्य का निर्वहन अच्छी तरह से नहीं कर सकते, तो धीरे-धीरे तुम्हें हटा दिया जाएगा।" मुझे सच में लगा कि मैं आसन्न खतरे में हूँ। इसके कुछ ही समय बाद मैंने बहन ज़िया को कहते हुए सुना, "कलीसिया का काम वास्तव में हर तरह से ढलान पर है।" वह इतनी चिंतित थी कि रोने लगी। तब मुझे याद आया कि हमारे वरिष्ठ ने हम दोनों के मिलकर अच्छी तरह से काम कर पाने में विफलता के सार का विश्लेषण करते हुए कहा था कि यह परमेश्वर के घर के काम में रुकावट डाल रहा है और उसे नुकसान पहुँचा रहा है। मैं उसके बारे में सोचना जारी रखने की हिम्मत नहीं जुटा पाई, बस दौड़कर परमेश्वर के सामने गई और प्रार्थना करने लगी, और समझने की कोशिश करने लगी। मैं अच्छी तरह जानती थी कि शोहरत और हैसियत की इच्छा करना और दूसरों से जलन रखना परमेश्वर की इच्छा के अनुरूप नहीं हैं, फिर आखिर क्यों मैं अपने आप को इन बुराइयों के पीछे जाने से रोक नहीं पाई?

बाद में मैंने परमेश्वर के वचनों से एक और अंश पढ़ा। "शैतान मनुष्य के विचारों को नियन्त्रित करने के लिए प्रसिद्धि एवं लाभ का तब तक उपयोग करता है जब तक लोग केवल और केवल प्रसिद्धि एवं लाभ के बारे में सोचने नहीं लगते। वे प्रसिद्धि एवं लाभ के लिए संघर्ष करते हैं, प्रसिद्धि एवं लाभ के लिए कठिनाइयों को सहते हैं, प्रसिद्धि एवं लाभ के लिए अपमान सहते हैं, प्रसिद्धि एवं लाभ के लिए जो कुछ उनके पास है उसका बलिदान करते हैं, और प्रसिद्धि एवं लाभ के वास्ते वे किसी भी प्रकार की धारणा बना लेंगे या निर्णय ले लेंगे। इस तरह से, शैतान लोगों को अदृश्य बेड़ियों से बाँध देता है और उनके पास इन्हें उतार फेंकने की न तो सामर्थ्‍य होती है न ही साहस होता है। वे अनजाने में इन बेड़ियों को ढोते हैं और बड़ी कठिनाई से पाँव घसीटते हुए आगे बढ़ते हैं। इस प्रसिद्धि एवं लाभ के वास्ते, मनुष्यजाति परमेश्वर को दूर कर देती है और उसके साथ विश्वासघात करती है, तथा निरंतर और दुष्ट बनती जाती है। इसलिए, इस प्रकार से एक के बाद दूसरी पीढ़ी शैतान के प्रसिद्धि एवं लाभ के बीच नष्ट हो जाती है। अब शैतान की करतूतों को देखने पर, क्या उसकी भयानक मंशाएँ बिलकुल ही घिनौनी नहीं हैं? हो सकता है कि आज तुम लोग अब तक शैतान की भयानक मंशाओं की वास्तविक प्रकृति को नहीं देख पा रहे हो क्योंकि तुम लोग सोचते हो कि प्रसिद्धि एवं लाभ के बिना कोई जी नहीं सकता है। तुम सोचते हो कि यदि लोग प्रसिद्धि एवं लाभ को पीछे छोड़ देते हैं, तो वे आगे के मार्ग को देखने में समर्थ नहीं रहेंगे, अपने लक्ष्यों को देखने में समर्थ नहीं रह जायेँगे, उनका भविष्य अंधकारमय, मद्धिम एवं विषादपूर्ण हो जाएगा" (वचन, खंड 2, परमेश्वर को जानने के बारे में, स्वयं परमेश्वर, जो अद्वितीय है VI)। परमेश्वर के वचनों के प्रकाशन में मुझे समस्या की जड़ मिल गई। मैं अपने आप को प्रतिष्ठा और हैसियत के पीछे भागने से कभी रोक नहीं पाई, क्योंकि मेरी शिक्षा एक स्कूल में हुई थी और बचपन से ही मुझ पर समाज का असर रहा है। शैतानी फलसफे और भ्रांतियाँ मेरे दिल के भीतर गहरे रोपे गए थे, जैसे, "हर व्यक्ति अपनी सोचे बाकियों को शैतान ले जाये," "भीड़ से ऊपर उठो और अपने पूर्वजों का नाम करो," "केवल एक ही अल्फा पुरुष हो सकता है," "आदमी ऊपर की ओर जाने के लिए संघर्ष करता है; पानी नीचे की ओर बहता है," और "एक व्यक्‍ति जहाँ रहता है वहाँ अपना नाम छोड़ता है, जैसे कि एक हंस जहाँ कहीं उड़ता है आवाज़ करता जाता है" मैंने इन चीजों को जीने के सिद्धांतों के रूप में ले लिया था और उन्हें अपने जीवन का लक्ष्य बना लिया था। चाहे बाहर की दुनिया में हो या परमेश्वर के घर में, मैं बस दूसरों से उच्च सम्मान पाने की लालसा रखती थी। चाहे कोई भी समूह हो, मैं चाहती थी कि मैं सबसे आगे और केंद्र में रहूँ, और हर कोई मेरे इर्द-गिर्द मँडराए। मुझे लगता था कि जीने का यही एकमात्र सार्थक तरीका है। मेरी क्षमता कभी भी बहुत बढ़िया नहीं रही, और मैं किसी भी चीज में विशेष रूप से अच्छी नहीं थी, लेकिन मुझे दूसरों से कम होना बरदाश्त नहीं होता था। अगर कोई मुझसे बेहतर होता, तो मुझे बहुत बुरा लगता, और मैं खुद को उसके साथ बराबरी और मुकाबला करने से रोक न पाती। मैं उससे आगे निकलने के लिए कुछ भी करने के बारे में सोचती। अगर मैं उससे आगे न निकल पाती, तो मुझे जलन होती, और मैं उससे नफरत करने लगती, और मैं अपने अलावा हर किसी को दोष देती। जीने का यह बहुत ही बुरा तरीका था। आखिरकार मुझे समझ आ गया कि शोहरत और हैसियत के पीछे भागना बिलकुल भी सही रास्ता नहीं है, और जितना मैं उनके पीछे भाग रही थी, उतनी ही अहंकारी और ओछे सोच वाली बनती जा रही थी। मैं बहुत स्वार्थी और शातिर हो गई थी, और मुझ में इंसान जैसी कोई चीज नहीं बची थी। फिर मैंने बहन ज़िया की ओर देखा : वह अपना कर्तव्य जिम्मेदारी और संजीदगी से निभा रही थी, और उसकी सहभागिता में रोशनी होती थी। वह भाई-बहनों की व्यावहारिक मुश्किलें सुलझाने में भी सक्षम थी। यह दूसरों के लिए और कलीसिया के काम के लिए भी लाभदायक था। यह एक बहुत अच्छी चीज थी, जो परमेश्वर को दिलासा दे सकती थी। दूसरी ओर, मैं ओछी और ईर्ष्यालु थी, जो हमेशा यही सोचती रहती कि वह मुझसे मेरी ख्याति छीन रही है, और इसलिए मैं उसके प्रति पूर्वाग्रह से ग्रस्त हो गई। मैं इस बात के लिए मरी जा रही थी कि कब वह अपना काम खराब करे और कब उसे बदल दिया जाए। मैंने देखा कि मैं अंदर से कितनी द्वेष से भरी हुई हूँ! परमेश्वर यह देखने की आशा करता है कि ज्यादा से ज्यादा लोग सत्य पर चलेंगे और उसकी इच्छा का खयाल करेंगे, और उसे संतुष्ट करने के लिए अपना कर्तव्य निभाने में सक्षम होंगे। लेकिन अपनी खुद की प्रतिष्ठा और हैसियत बचाने के प्रयास में मैं ऐसा करने वाले भाई-बहनों को बरदाश्त नहीं कर पाती थी। मैं उनसे जलती थी और उनके प्रति असहिष्णु थी। क्या यह परमेश्वर के खिलाफ जाना और उसका विरोध करना नहीं था? क्या यह परमेश्वर के घर के काम में रुकावट डालना नहीं था? मैं दानव, शैतान से अलग कैसे थी? साथ ही, कम्युनिस्ट पार्टी के वे अधिकारी भी हैं, जो गुट बनाकर प्रतिष्ठा और हैसियत के लिए क्षुद्र संघर्षों में लिप्त रहते हैं, और अपने दुश्मनों का खात्मा और लोगों का दमन करते हुए अपने विरोधी को मार गिराने के लिए कुछ भी कर सकते हैं। इस बात की गिनती भी नहीं की जा सकती कि उन्होंने कितनी बुराइयाँ की हैं और कितने लोगों को मार डाला है! आखिर में, वे खुद को बरबाद कर लेते हैं, और मरने के बाद नरक में जाते हैं और सजा पाते हैं। उनका ऐसा अंत क्यों होता है? क्या ऐसा इसलिए नहीं, क्योंकि वे प्रतिष्ठा और हैसियत को सबसे ऊपर रखते हैं? हालाँकि मेरा बरताव उनके जितना बुरा नहीं था, लेकिन यह था बिलकुल वैसा ही। मैं शैतानी फलसफों और नियमों के मुताबिक जी रही थी, और जो स्वभाव मैंने दिखाया, वह अहंकारी, चालाक और बुरा था। मैं एक राक्षसी जीवन जी रही थी, जिसमें जरा-सी भी इंसानी समानता नहीं थी। यह परमेश्वर के लिए घिनौना और निंदनीय कैसे नहीं होगा? इस तरह से अनुशासित किया जाना मुझ पर परमेश्वर के धार्मिक स्वभाव का आना था, और इससे भी ज्यादा, यह मेरे लिए उसका उद्धार था। यह सब समझने के बाद मैं फौरन परमेश्वर के सामने जाकर प्रार्थना करने लगी। मैंने कहा, "हे परमेश्वर, मैं सत्य का अनुसरण नहीं कर रही हूँ। मैं बस शोहरत और हैसियत के पीछे दौड़ रही हूँ। मैं शैतान का खिलौना बन गई हूँ और उसके द्वारा भ्रष्ट कर दी गई हूँ, और मैं इंसान जैसा बिलकुल भी महसूस नहीं कर रही हूँ। जब मैंने अपनी प्रतिष्ठा और हैसियत खो दी, तो मैं आगे अपना कर्तव्य निभाना नहीं चाहती थी और तुम्हें धोखा देने के कगार पर थी। परमेश्वर, मैं तुम्हारे सामने पश्चात्ताप करना चाहती हूँ। तुम्हें संतुष्ट करने के लिए मैं सत्य का अनुसरण करने, अपनी बहन के साथ सहयोग करने, और अपने कर्तव्य में संलग्न होने के लिए तैयार हूँ।"

इसके बाद मैंने बहन ज़िया से खुलकर बात की। मैंने विस्तार से उसे बताया कि मैं कैसे शोहरत और लाभ की होड़ में थी और उसके साथ मुकाबला करने की कोशिश कर रही थी। मैंने उससे यह भी कहा कि वह मुझ पर नजर रखे और मेरी मदद करे। उसके बाद हम अपने काम में कहीं अधिक सुचारु रूप से सहयोग करने में सक्षम हो गईं। हालाँकि कई बार अभी भी मुझमें शोहरत और फायदे की इच्छा नजर आ जाती है, लेकिन मैं जल्दी से देख पाती हूँ कि मेरा शैतानी स्वभाव उभर रहा है, मैं इस तरह की प्रकृति और ऐसे जारी रखने के नतीजों पर विचार करती हूँ, और फिर मैं फौरन परमेश्वर के सामने जाकर प्रार्थना करती हूँ और अपने विचारों पर गौर करती हूँ। मैं दिल से अपनी बहन की सहभागिता में जाती और उसे सुनती हूँ और उसकी खूबियों से सीखती हूँ। जब मैं देखती हूँ कि वह अपनी सहभागिता में कुछ भूल गई है, तो मैं फौरन सही तरीके से उसमें अपना सुर मिला देती हूँ। ऐसे मौकों पर मैं यह सोचती हूँ कि सत्य पर स्पष्ट रूप से सहभागिता कैसे करनी चाहिए, ताकि सबको फायदा हो सके। सबको महसूस होता है कि इस तरह की सभाएँ सच में शिक्षाप्रद होती हैं, और मैं भी उनसे कुछ न कुछ हासिल करती हूँ। मैं अपने दिल में आजाद और सहज महसूस करती हूँ। जैसा कि परमेश्वर के वचन बताते हैं : "यदि तुम अपनी ज़िम्मेदारियों को निभा सको, अपने दायित्वों और कर्तव्यों को पूरा कर सको, अपनी स्वार्थी इच्छाओं, व्यक्तिगत अभिलाषाओं और इरादों को त्याग सको, परमेश्वर की इच्छा का ध्यान रख सको, और परमेश्वर तथा उसके घर के हितों को सर्वोपरि रख सको, तो इस तरह से कुछ समय अनुभव करने के बाद, तुम पाओगे कि यह जीने का एक अच्छा तरीका है। नीच या निकम्मा व्यक्ति बने बिना, यह सरलता और नेकी से जीना है, न्यायसंगत और सम्मानित ढंग से जीना है, एक संकुचित मन वाले या ओछे व्यक्ति की तरह नहीं। तुम पाओगे कि किसी व्यक्ति को ऐसे ही जीना और काम करना चाहिए। धीरे-धीरे, अपने हितों को पूरा करने की तुम्हारी इच्छा घटती चली जाएगी। ... तुम्‍हें लगता है कि इस तरह जीवन जीने में अर्थ और पोषण है। तुम्‍हारी आत्‍मा स्थिर, शान्‍त और सन्‍तुष्‍ट हो जाएगी। इस तरह की अवस्‍था तुम्‍हारी अपनी होगी, तुम्‍हारे द्वारा अपनी मंशाओं, हितों और स्‍वार्थपूर्ण आकांक्षाओं को छोड़ दिये जाने का परिणाम होगी। उसे तुमने अर्जित किया होगा"("अंत के दिनों के मसीह की बातचीत के अभिलेख" में 'अपना सच्चा हृदय परमेश्वर को दो, और तुम सत्य को प्राप्त कर सकते हो')। मैं तहेदिल से मानती हूँ कि परमेश्वर के वचनों के मुताबिक जीना बहुत अच्छा है। परमेश्वर का शुक्रिया!

37. परमेश्वर के वचनों ने मेरी आत्मा को जगा दिया

नानन, अमेरिका

सर्वशक्तिमान परमेश्वर कहते हैं, "अंत के दिनों में, इन दिनों में परमेश्वर के कार्य के वर्तमान चरण में, वह मनुष्य को पहले की तरह अनुग्रह एवं आशीषें प्रदान नहीं करता है, न ही वह लोगों को आगे बढ़ने के लिए फुसलाता है। कार्य के इस चरण के दौरान, परमेश्वर के कार्य के सभी पहलुओं से मनुष्य ने क्या देखा जिसका उसने अनुभव किया है? मनुष्य ने परमेश्वर के प्रेम को, परमेश्वर के न्याय और उसकी ताड़ना को देखा है। इस समयावधि के दौरान, परमेश्वर मनुष्य का भरण पोषण करता है, उसे सहारा देता है, प्रबुद्ध करता है और उसका मार्गदर्शन करता है, ताकि मनुष्य उसके बोले वचनों को और उसके द्वारा मनुष्य को प्रदत्त सत्य को जानने के लिए धीरे-धीरे उसके इरादों को जानने लगे। ... परमेश्वर का न्याय और उसकी ताड़ना लोगों को मानवजाति की भ्रष्टता और भ्रष्ट शैतानी सार को धीरे-धीरे जानने देते हैं। जो कुछ परमेश्वर प्रदान करता है, परमेश्वर का मनुष्य को प्रबुद्ध करना एवं उसका मार्गदर्शन, ये सब मानवजाति को सत्य के सार को और भी अधिक जानने देते हैं, और उत्तरोत्तर यह जानने देते हैं कि लोगों को किस चीज़ की आवश्यकता है, उन्हें कौन-सा मार्ग लेना चाहिए, वे किसके लिए जीते हैं, उनकी ज़िंदगी का मूल्य एवं अर्थ क्‍या है, और कैसे आगे के मार्ग पर चलना है। ... जब मनुष्य के हृदय को पुनर्जीवित किया जाता है, तब मनुष्य एक पतित एवं भ्रष्ट स्वभाव के साथऔर जीने की इच्छा नहीं करता, बल्कि इसके बजाय परमेश्वर को संतुष्ट करने के लिए सत्य का अनुसरण करने की इच्छा करता है। जब मनुष्य के हृदय को जागृत कर दिया जाता है, तो मनुष्य खुद को शैतान से पूरी तरह अलग करने में सक्षम हो जाता है। अब उसे शैतान के द्वारा हानि नहीं पहुँचेगी, उसके द्वारा वो अब और नियंत्रित या मूर्ख नहीं बनेगा। इसके बजाय, मनुष्य परमेश्वर के हृदय को संतुष्ट करने के लिए, परमेश्वर के कार्य और उसके वचनों में सक्रियात्मक रूप से सहयोग कर सकता है, इस प्रकार परमेश्वर के भय और बुराई को त्यागने को प्राप्त करता है। यह परमेश्वर के कार्य का मूल उद्देश्य है" (वचन, खंड 2, परमेश्वर को जानने के बारे में, स्वयं परमेश्वर, जो अद्वितीय है VI)। मैंने परमेश्वर के वचनों के इस अंश को अनुभव किया है।

जून 2016 में, मुझे अंग्रेज़ी भक्ति-पाठ की टीम में एक काम सौंपा गया। मैं बहुत खुश थी, क्योंकि मुझे आखिरकार अपने अंग्रेज़ी के हुनर को काम में लाने का मौक़ा मिल रहा था। इसमें मैं अपना पूरा हुनर दिखा सकती थी! मैं घर जाकर जल्द से जल्द अपने भाई-बहनों को ये अच्छी खबर देना चाहती थी। मैं तो मन ही मन इस खबर को सुनने के बाद उनके चेहरों पर उभरने वाले ईर्ष्या के भावों को भी महसूस कर खुश हो रही थी।

जब मैंने अपने काम की शुरुआत की, तो मैंने देखा कि दूसरे भाई-बहन बहुत अच्छी तरह से अंग्रेज़ी पढ़ते है और उनका उच्चारण भी बहुत अच्छा है। वो अक्सर एक-दूसरे से अंग्रेज़ी में बातें किया करते थे, यहां तक कि सभाओं में और कर्तव्य निभाते हुए भी वो सारी बातचीत अंग्रेज़ी में ही करते थे। मेरी अंग्रेज़ी उनके जितनी अच्छी नहीं थी। मुझे ईर्ष्या के साथ-साथ चिंता भी हो रही थी, मगर मैंने खुद से कहा : अगर मैंने मेहनत से पढ़ाई की तो एक न एक दिन अंग्रेज़ी में उनकी तरह या उनसे भी बेहतर बन जाऊँगी! इसलिए मैं अंग्रेज़ी की पढ़ाई करने और शब्दकोष याद करने के लिए सुबह जल्दी जग जाती और रात को देर तक पढ़ती रहती। मैं हर पल अपने काम के प्रदर्शन को बेहतर बनाने के बारे में सोचती रहती। जब भी किसी को अपने काम का अनुभव साझा करते हुए सुनती, तो मैं उन्हें लिखने बैठ जाती थी। देखते ही देखते कई महीने बीत गये, मगर मेरी प्रगति अब भी बहुत धीमी थी और पूरी टीम में सबसे बेकार प्रदर्शन मेरा ही था। ये जानते हुए कि मैं अपना कर्तव्य नहीं निभा रही हूँ और मुझे अक्सर अपने से छोटे भाई-बहनों से सलाह और मदद लेनी पड़ती है, साथ ही उस दौरान टीम के अगुआ भी मुझे छोटे-मोटे और साधारण काम ही देते हैं, मैं खुद को टीम के लिए अनावश्यक समझने लगी। मैं बहुत उदास और परेशान रहने लगी। बाद में, हमारी टीम में एक नयी बहन काम करने आयी। वो हमारी टीम के कामों के बारे में नहीं जानती थी, इसलिए मुझे उसकी मदद करने को कहा गया। मैं मन ही मन इस बात से खुश हुई कि अब मैं हमारी टीम की सबसे कम योग्य सदस्य नहीं थी। मगर हैरानी की बात थी कि ये बहन बहुत बुद्धिमान निकली और सब कुछ जल्दी सीख जाती थी, इसलिए उसकी अंग्रेज़ी तेज़ी से बेहतर हो गयी। दो-तीन महीनों में ही वो मुझसे बेहतर प्रदर्शन करने लगी। इस बात से मैं घबरा गयी: "अगर ऐसा ही चलता रहा तो मैं दोबारा हमारी टीम की सबसे बेकार सदस्य बन जाऊँगी। मैं मानती हूँ कि मैं हमारी टीम में पहले से काम कर रहे सदस्यों जितना अच्छा प्रदर्शन नहीं कर रही हूँ। अब इस नये सदस्य के आने पर मुझे इसकी मदद करने को कहा गया है, मगर अब ये मुझसे भी बेहतर हो गयी है। ये काफ़ी अपमानजनक है!" मैं अपना हर दिन रुतबा और सम्मान पाने की होड़ करते हुए जी रही थी जिसने मुझे परेशान कर रखा था। मैं हर दिन दयनीय स्थिति में बिता रही थी। मुझे वो दिन याद आने लगे जब मैं अपने शहर में ईमानदारी से कर्तव्य निभाया करती थी। हर चर्चा और योजना निर्माण की अगुआई मैं ही किया करती थी। मेरे सभी भाई-बहन मेरे विचारों से सहमत होते थे और कलीसिया के अगुआ भी मुझे काफ़ी पसंद करते थे। मैं काफ़ी महत्वपूर्ण सदस्य हुआ करती थी, मगर अब मैं कितनी नीचे गिर गई हूँ। मैं जितना इस बारे में सोचती, उतना ही मुझे लगता कि मेरे साथ अन्याय हुआ है। एक बार, मैं बाथरूम में छुपकर बहुत रोई। उस रात मैं सो नहीं पा रही थी, सारी रात बिस्तर पर करबटें बदलती रही। मेरे मन में बहुत कुछ चल रहा था, "मैं पहले दिन से ही हमारी टीम की सबसे बेकार सदस्य रही हूँ। दूसरे भाई-बहन मेरे बारे में क्या सोचते होंगे? मैं यहाँ नहीं रहना चाहती।" मगर फिर मुझे याद आया कि मैंने परमेश्वर के सामने ये शपथ ली है कि जब तक मैं ज़िंदा हूँ, उसके प्यार का मूल्य चुकाने के लिए खुद को खापऊँगी। अपने कर्तव्य से मुँह मोड़ना क्या अपनी शपथ से मुँह मोड़ना नहीं होगा? क्या ये परमेश्वर के साथ धोखेबाजी नहीं होगी? मैं बहुत दुखी थी, इसलिए मैंने परमेश्वर से प्रार्थना की, मैंने कहा: "प्रिय परमेश्वर, मैं नहीं जानती कि इस परिस्थिति में मुझे क्या करना चाहिए या इससे क्या सीख लेनी चाहिए। कृपा करके मेरा मार्गदर्शन करो और मुझे प्रबुद्ध बनाओ।"

उसके बाद, मैंने अपने फ़ोन पर परमेश्वर के वचनों का ये अंश पढ़ा: "तुम लोगों की खोज में, तुम्हारी बहुत सी व्यक्तिगत अवधारणाएँ, आशाएँ और भविष्य होते हैं। वर्तमान कार्य तुम लोगों की हैसियत पाने की अभिलाषा और तुम्हारी अनावश्यक अभिलाषाओं से निपटने के लिए है। आशाएँ, हैसियत और अवधारणाएँ सभी शैतानी स्वभाव के विशिष्ट प्रतिनिधित्व हैं। लोगों के हृदय में इन चीज़ों के होने का कारण पूरी तरह से यह है कि शैतान का विष हमेशा लोगों के विचारों को दूषित कर रहा है, और लोग शैतान के इन प्रलोभनों से पीछा छुड़ाने में हमेशा असमर्थ रहे हैं। वे पाप के बीच रह रहे हैं, मगर इसे पाप नहीं मानते, और अभी भी सोचते हैं: 'हम परमेश्वर पर विश्वास करते हैं, इसलिए उसे हमें आशीष प्रदान करना चाहिए और हमारे लिए सब कुछ सही ढंग से व्यवस्थित करना चाहिए। हम परमेश्वर पर विश्वास करते हैं, इसलिए हमें दूसरों से श्रेष्ठतर होना चाहिए, और हमारे पास दूसरों की तुलना में बेहतर हैसियत और बेहतर भविष्य होना चाहिए। चूँकि हम परमेश्वर पर विश्वास करते हैं, इसलिए उसे हमें असीम आशीष देनी चाहिए। अन्यथा, इसे परमेश्वर पर विश्वास करना नहीं कहा जाएगा।' बहुत सालों से, जिन विचारों पर लोगों ने अपने अस्तित्व के लिए भरोसा रखा था, वे उनके हृदय को इस स्थिति तक दूषित कर रहे हैं कि वे विश्वासघाती, डरपोक और नीच हो गए हैं। उनमें न केवल इच्छा-शक्ति और संकल्प का अभाव है, बल्कि वे लालची, अभिमानी और स्वेच्छाचारी भी बन गए हैं। उनमें ऐसे किसी भी संकल्प का सर्वथा अभाव है जो स्वयं को ऊँचा उठाता हो, बल्कि, उनमें इन अंधेरे प्रभावों की बाध्यताओं से पीछा छुड़ाने की लेश-मात्र भी हिम्मत नहीं है। लोगों के विचार और जीवन इतने सड़े हुए हैं कि परमेश्वर पर विश्वास करने के बारे में उनके दृष्टिकोण अभी भी बेहद वीभत्स हैं। यहाँ तक कि जब लोग परमेश्वर में विश्वास के बारे में अपना दृष्टिकोण बताते हैं तो इसे सुनना मात्र ही असहनीय होता है। सभी लोग कायर, अक्षम, नीच और दुर्बल हैं। उन्हें अंधेरे की शक्तियों के प्रति क्रोध नहीं आता, उनके अंदर प्रकाश और सत्य के लिए प्रेम पैदा नहीं होता; बल्कि, वे उन्हें बाहर निकालने का पूरा प्रयास करते हैं" (वचन, खंड 1, परमेश्वर का प्रकटन और कार्य, तुम विषमता होने के अनिच्छुक क्यों हो?)। परमेश्वर के वचनों में मेरी स्थिति का बिल्कुल सटीक वर्णन किया गया था! क्या मेरा इतनी पीड़ा में होने, अपने कर्तव्यों से मुँह मोड़ने और अपने कर्तव्यों को त्यागकर परमेश्वर को धोखा देने का कारण मेरी रुतबा पाने की इच्छा पूरी न होना नहीं था? जब से मैं टीम में शामिल हुई हूँ, अपने प्रदर्शन को सुधारने के लिए मेरा अंग्रेज़ी पर इतनी मेहनत करने का कारण यही था कि मैं खुद को साबित करके टीम में अपनी अलग पहचान बनाना चाहती थी। नयी बहन को इतनी जल्दी प्रगति करते देखकर मुझे चिंता होने लगी कि वो मुझसे बेहतर बन जायेगी और मैं फिर से हमारी टीम की सबसे बेकार सदस्य बनकर रह जाऊँगी। मैं अपना पूरा दिन रुतबे के बारे में सोचते हुए और दुख में बिताने लगी। परमेश्वर के इन वचनों को पढ़कर कि "जिन विचारों पर लोगों ने अपने अस्तित्व के लिए भरोसा रखा था, वे उनके हृदयों को दूषित कर रहे हैं," मैंने खुद से पूछा : "मैं रुतबे की भूखी क्यों हूँ? मेरे कौन से विचार मुझे इतना दुख पहुँचा रहे हैं?" परमेश्वर के वचनों पर विचार करने के बाद ही मैंने जाना कि मैं इन शैतानी उसूलों के अनुसार जीवन जी रही थी, जैसे कि "भीड़ से ऊपर उठो और अपने पूर्वजों का नाम करो," "आदमी ऊपर की ओर जाने के लिए संघर्ष करता है; पानी नीचे की ओर बहता है," और "सारे ब्रह्मांड का सर्वोच्च शासक बस मैं ही हूँ।" बचपन से ही हमारे अध्यापक हमें बेहतरीन प्रदर्शन करना और सर्वश्रेष्ठ बनना सिखाते आये हैं। मैं हमेशा प्रतिष्ठित और मशहूर लोगों को बड़ा समझती थी और उनसे ईर्ष्या करती थी, मैं उन्हीं की तरह बनना चाहती थी। मैं हर जगह यही चाहती थी कि लोग हमेशा मेरा सम्मान करें, और अगर वो मेरा सम्मान करते हैं, मुझे मानते हैं, मेरी प्रशंसा करते हैं, फिर तो और भी अच्छी बात है। मुझे लगा कि एक आनंदमय और सार्थक जीवन जीने का यही एकमात्र तरीका है। जब मुझे दूसरों का सम्मान और प्रशंसा नहीं मिली, तो मेरा जीवन दुखी बन गया और मैं निराश महसूस करने लगी। परमेश्वर के घर में अपने कर्तव्यों को निभाते हुए भी मैं इन चीज़ों की चाह रखती थी। मगर जब मुझे ज़्यादा प्रगति नहीं दिखी या दूसरों की प्रशंसा या सम्मान नहीं मिला, तो मैं बहुत निराश, दुखी और उदास महसूस करने लगी। मैंने तो अपने कर्तव्यों को त्यागकर परमेश्वर को धोखा देने के बारे में भी सोचा। प्रतिष्ठता पाने की मेरी इच्छा ने मुझे पूरी तरह से खत्म कर दिया। मेरी पूरी दुनिया प्रतिष्ठा पाने के आसपास इस हद तक घूम रही थी कि मैं उसके लिए कोई भी पीड़ा सहने या कोई भी जंग लड़ने को तैयार थी। तभी मुझे एहसास हुआ कि मुझे गलत चीज़ की भूख है। मैं सत्य का अनुसरण करने और परमेश्वर के प्यार का मूल्य चुकाने के लिए अपने कर्तव्य नहीं निभा रही थी, बल्कि मैं तो प्रतिष्ठा और रुतबा पाने की अपनी इच्छा को पूरा करने के लिए ऐसा कर रही थी।

परमेश्वर के वचनों के प्रकाशनों ने मुझे दिखाया कि कैसे मेरी खोज गलत थी। फिर, मैंने परमेश्वर के वचनों का ये अंश पढ़ा: "अपने कर्तव्य को निभाने वालो, चाहे तुम सत्य को कितनी भी गहराई से क्यों न समझो, यदि तुम सत्य-वास्तविकता में प्रवेश करना चाहते हो, तो अभ्यास का सबसे सरल तरीका यह है कि तुम जो भी काम करो, उसमें परमेश्वर के घर के हित के बारे में सोचो, अपनी स्वार्थी इच्छाओं, व्यक्तिगत अभिलाषाओं, इरादों, सम्मान और हैसियत को त्याग दो। परमेश्वर के घर के हितों को सबसे आगे रखो—तुम्हें कम से कम यह तो करना ही चाहिए। ... इसके साथ ही, यदि तुम अपनी ज़िम्मेदारियों को निभा सको, अपने दायित्वों और कर्तव्यों को पूरा कर सको, अपनी स्वार्थी इच्छाओं, व्यक्तिगत अभिलाषाओं और इरादों को त्याग सको, परमेश्वर की इच्छा का ध्यान रख सको, और परमेश्वर तथा उसके घर के हितों को सर्वोपरि रख सको, तो इस तरह से कुछ समय अनुभव करने के बाद, तुम पाओगे कि यह जीने का एक अच्छा तरीका है। नीच या निकम्मा व्यक्ति बने बिना, यह सरलता और नेकी से जीना है, न्यायसंगत और सम्मानित ढंग से जीना है, एक संकुचित मन वाले या ओछे व्यक्ति की तरह नहीं। तुम पाओगे कि किसी व्यक्ति को ऐसे ही जीना और काम करना चाहिए। धीरे-धीरे, अपने हितों को पूरा करने की तुम्हारी इच्छा घटती चली जाएगी"("अंत के दिनों के मसीह की बातचीत के अभिलेख" में 'अपना सच्चा हृदय परमेश्वर को दो, और तुम सत्य को प्राप्त कर सकते हो')। परमेश्वर के वचनों को पढ़कर, मुझे एहसास हुआ कि दूसरों का सम्मान पाना ज़रूरी नहीं है। परमेश्वर की प्रभुता और योजनाओं के प्रति समर्पित होना, परमेश्वर के घर के काम को आगे बढ़ाना, सत्य का अभ्यास करना और अपने कर्तव्यों को निभाना—यही सबसे ज़रूरी चीज़ें हैं, और इसे ही खुले तौर पर और ईमानदारी से जीवन जीना कहा जाता है। परमेश्वर की इच्छा को जानकर मुझे काफ़ी राहत मिली। मैं अब भी हमारी टीम की सबसे बेकार प्रदर्शन करने वाली सदस्य थी, मगर अब मुझे इस बात का कोई दुख नहीं था। अब जब भी किसी बात से मेरी प्रतिष्ठा और रुतबे को ठेस पहुँचती, तो मैं पहले की तरह कमज़ोर नहीं पड़ती थी। मैं पूरे मन से परमेश्वर से प्रार्थना करके अपनी गलत मंशाओं को त्याग सकती थी और अच्छे से अपना कर्तव्य निभा पा रही थी। मगर शैतान का ज़हर मेरे भीतर गहराई तक जड़ें जमा चुका था और मेरी प्रकृति बन गया था। इसे जड़ से मिटाने के लिए केवल इसकी समझ होना ही काफ़ी नहीं था। शुद्ध होने और बदलने के लिए मुझे और भी ज़्यादा न्याय और शुद्धिकरण का अनुभव करने की ज़रूरत थी।

हमारी टीम के अगुआ ने बहन लियू और झांग के बेहतरीन पेशेवर कौशल के कारण उन्हें हमारे काम की निगरानी का जिम्मा सौंप दिया। मुझे उनसे ईर्ष्या और द्वेष महसूस होने लगा। मुझे लगा कि दूसरे भाई-बहनों को सिखाने की प्रतिष्ठा कितनी अधिक होगी। मैं उनके जैसी क्यों नहीं बन सकती? मैं सिर्फ़ ऐसे छोटे-मोटे काम कर पा रही थी जिनके लिए किसी हुनर की ज़रूरत नहीं थी। बाद में, मुझे हमारी टीम में सिंचन का काम सौंपने की सिफ़ारिश की गई जिसमें मुझे दूसरों को उनकी समस्याएँ सुलझाने में मदद करनी थी। मगर मैं इसे लेकर बिलकुल भी उत्साहित नहीं थी, बल्कि मैंने इस काम को नीची नजर से देखा। मुझे लगा कि ये काम केवल अयोग्य सदस्यों को ही सौंपा जाता है। अगर हमारी टीम ने अच्छा काम किया तो सभी सदस्य इसका श्रेय उन दो बहनों को ही देंगे। मुझे परदे के पीछे काम करते हुए और दूसरों की समस्याओं को सुलझाने के लिए सत्य पर सहभागिता करते हुए कौन देखेगा? अपनी गलत सोच और पवित्र आत्मा के कार्य को प्राप्त नहीं कर पाने के कारण, मैं अपने कर्तव्यों को निभाने के लिए उत्साहित नहीं थी, कभी-कभी तो मैं सोचती: "मेरी काबिलियत दूसरों जितनी क्यों नहीं है? मैं किस काम में अच्छी हूँ? मुझे अपना हुनर दिखाने का मौका कब मिलेगा?" धीरे-धीरे मैं पहले से ज़्यादा प्रतिरोधी और व्यथित महसूस करने लगी। जल्दी ही, मेरी हालत ऐसी हो गयी कि जब भी बहन झांग मुझे दरवाज़ा बंद करने या खिड़की खोलने के लिए भी कहती, तो मुझे गुस्सा आने लगता था। मैंने सोचती थी : "तुम्हें विश्वासी बने अभी समय ही कितना हुआ है? तुम्हारे पास केवल दूसरों से थोड़े बेहतर हुनर के अलावा और कुछ भी नहीं है। क्या इससे तुम्हें मुझे आदेश देने का हक़ मिल गया है?" आखिर में, मैं बहन झांग की हर बात को नज़रंदाज़ करने लगी। कभी-कभी जब वो मुझसे कोई सवाल करती, तो मैं उन्हें अनसुना करने का नाटक करने लगती थी। अगर मैं जवाब भी देती, तो लहजा ठीक नहीं होता था। जब मैं देखती कि मेरे व्यवहार के कारण वो बेबस महसूस कर रही है, तो बेशक मुझे बुरा लगता, मगर रुतबे और प्रतिष्ठा की बात आते ही, मैं अपनी भावनाओं को ज़्यादा महत्व देती थी।

एक सुबह मैंने बहन लियू और बहन झांग को काम के सिलसिले में बाहर जाते देखा। वो अपने कपड़ों में बेहद ऊँचे दर्जे की और फैशनपरस्त दिख रही थीं, मुझे बेचैनी और ईर्ष्या होने लगी। मैंने मन ही मन सोचा, "तुम दोनों को सबकी प्रशंसा मिल रही है और मैं यहाँ परदे के पीछे बिना किसी प्रशंसा के कड़ी मेहनत किये जा रही हूँ। मेरी मेहनत कभी किसी को नहीं दिखेगी..." उस रात जब वो बहनें वापस आयीं, तो सभी उनका स्वागत करने के लिए दौड़ पड़े, और कुछ ने तो उनके लिए खाना भी तैयार कर रखा था। पहले तो मैं भी उनका स्वागत करने के लिए जाना चाहती थी और उनके काम के बारे में पूछना चाहती थी, मगर उनके प्रति दूसरों का व्यवहार देखकर मुझे फिर उनसे ईर्ष्या होने लगी, मैंने सोचा: "तुम दोनों को फिर से सबकी प्रशंसा मिल रही है और मैं अब पहले से भी ज़्यादा बेकार दिख रही हूँ।" इस सोच के साथ, मैं अपने कमरे में वापस चली गयी। मैं खुद को संभाल नहीं पा रही थी, इसलिए मैंने परमेश्वर से प्रार्थना की। मैंने कहा: "प्रिय परमेश्वर, रुतबा पाने की मेरी इच्छा फिर से प्रबल हो गयी है। मैं प्रतिष्ठा और रुतबा पाने की अपनी इच्छा को त्यागना चाहती हूँ मगर ऐसा नहीं कर पा रही। कृपा करके मुझे बताओ कि मैं रुतबे और प्रतिष्ठा की इन जंजीरों से खुद को कैसे मुक्त करूं?"

अगले दिन, एक बहन ने मेरी बुरी हालत देखी, तो मुझे परमेश्वर के वचनों का ये अंश पढ़कर सुनाया: "जैसे ही पद, प्रतिष्ठा या रुतबे की बात आती है, हर किसी का दिल प्रत्याशा में उछलने लगता है, तुममें से हर कोई हमेशा दूसरों से अलग दिखना, मशहूर होना, और अपनी पहचान बनाना चाहता है। हर कोई झुकने को अनिच्छुक रहता है, इसके बजाय हमेशा विरोध करना चाहता है—इसके बावजूद कि विरोध करना शर्मनाक है और परमेश्वर के घर में इसकी अनुमति नहीं है। हालांकि, वाद-विवाद के बिना, तुम अब भी संतुष्ट नहीं होते हो। जब तुम किसी को दूसरों से विशिष्ट देखते हो, तो तुम्हें ईर्ष्या और नफ़रत महसूस होती है, तुम्हें लगता है कि यह अनुचित है। 'मैं दूसरों से विशिष्ट क्यों नहीं हो सकता? हमेशा वही व्यक्ति दूसरों से अलग क्यों दिखता है, और मेरी बारी कभी क्यों नहीं आती है?' फिर तुम्हें कुछ नाराज़गी महसूस होती है। तुम इसे दबाने की कोशिश करते हो, लेकिन तुम ऐसा नहीं कर पाते, तुम परमेश्वर से प्रार्थना करते हो। और कुछ समय के लिए बेहतर महसूस करते हो, लेकिन जब एक बार फिर तुम्हारा सामना इसी तरह के मामले से होता है, तो तुम इससे जीत नहीं पाते हो। क्या यह एक अपरिपक्व कद नहीं दिखाता है? क्या किसी व्यक्ति का इस तरह की स्थिति में गिर जाना एक फंदा नहीं है? ये शैतान की भ्रष्ट प्रकृति के बंधन हैं जो इंसानों को बाँध देते हैं"("अंत के दिनों के मसीह की बातचीत के अभिलेख" में 'अपना सच्चा हृदय परमेश्वर को दो, और तुम सत्य को प्राप्त कर सकते हो')। परमेश्वर के वचनों ने मुझे दिखाया कि अपने अनुसरण में, मैं बिल्कुल भी नहीं बदली। मुझे आज भी सम्मान और रुतबा पाने और सबसे श्रेष्ठ बनने की चाहत थी। इन चीज़ों को पाने के जूनून में, मैं हमेशा दूसरों से अलग दिखना और उनका ध्यान खींचना चाहती थी, वही कर्तव्य निभाना चाहती थी जो महत्वपूर्ण थे या जिनमें हुनर दिखाने की ज़रूरत थी। मुझे लगा कि दूसरों का सम्मान या प्रशंसा और परमेश्वर की स्वीकृति और आशीष पाने का यही एकमात्र तरीका है। मैं हर अनावश्यक काम को नज़रंदाज़ करती थी, मैं तो अपने सिंचन कार्य को भी हेय दृष्टि से देखती थी। उन दो बहनों को महत्वपूर्ण काम सौंपे जाते और मुझे ऐसे छोटे-मोटे काम जिन पर कभी किसी का ध्यान नहीं जाएगा, इससे मेरे अंदर ईर्ष्या और द्वेष पैदा होने लगा, यहाँ तक कि मुझे बेहतर काबिलियत या हुनर नहीं देने के कारण मैं परमेश्वर को दोषी ठहराते हुए शिकायतें करने लगी। मैं कितनी नासमझ थी! रुतबा पाने की मेरी इच्छा पूरी न होने के कारण मैंने अपने कर्तव्य में कड़ी मेहनत करनी बंद कर दी, यहां तक कि अपनी बहनों पर गुस्सा करके अपने असंतोष की खीझ उतारने लगी। बेशक इससे मेरी बहनों के दिलों को ठेस पहुँचती थी और उन्हें तकलीफ़ होती थी। मैं इस बारे में जितना सोचती, खुद को उतना ही दोषी महसूस करती। मुझे एहसास हुआ कि मैं कितनी स्वार्थी बन गयी थी, मुझमें इंसानियत का नामोनिशान नहीं था।

फिर, मैंने परमेश्वर के वचनों का ये अंश पढ़ा: "लोग हमेशा प्रसिद्धि पाना चाहते हैं या मशहूर हस्तियाँ बनना चाहते हैं; वे बहुत प्रसिद्धि और प्रतिष्ठा पाना चाहते हैं, और अपने पूर्वजों का सम्मान बढ़ाना चाहते हैं। क्या ये सकारात्मक चीज़ें हैं? ये सकारात्मक चीज़ों के अनुरूप बिलकुल भी नहीं हैं; यही नहीं, ये मनुष्यजाति की नियति पर परमेश्वर का प्रभुत्व रखने वाली व्यवस्था के विरुद्ध हैं। मैं ऐसा क्यों कहता हूँ? परमेश्वर किस प्रकार का व्यक्ति चाहता है? क्या वह ऐसा व्यक्ति चाहता है, जो महान हो, मशहूर हो, अभिजात हो, या संसार को हिला देने वाला हो? (नहीं।) तो फिर परमेश्वर को किस प्रकार का व्यक्ति चाहिए? उसे ऐसा व्यक्ति चाहिए, जिसके पैर दृढ़ता से ज़मीन पर रखे हों, जो परमेश्वर का एक योग्य प्राणी बनना चाहता हो, जो एक प्राणी का कर्तव्य निभा सकता हो, और जो इंसान बना रह सकता हो"("अंत के दिनों के मसीह की बातचीत के अभिलेख" में 'सत्‍य की खोज करके और परमेश्‍वर पर निर्भर रहकर ही भ्रष्‍ट स्‍वभावों से मुक्त हुआ जा सकता है')। परमेश्वर के वचनों पर विचार करके, मुझे एहसास हुआ कि परमेश्वर को नेक लोग या बेजोड़ हुनर वाले लोग नहीं चाहिए, बल्कि ज़मीन से जुड़े हुए ऐसे लोग चाहिए जो परमेश्वर के सृजित प्राणियों के तौर पर ईमानदारी से अपना कर्तव्य निभा सकें। परमेश्वर को मेरी बेहतरीन काबिलियत या बेजोड़ पेशेवर कौशल की ज़रूरत नहीं है, वो सिर्फ़ इतना चाहता है कि मैं अपनी जगह पर रहकर अच्छे से अपने कर्तव्य निभाऊँ। और बेशक मैं ऐसा कर सकती थी। परमेश्वर हर इंसान को अलग तरह की काबिलियत और हुनर देता है। अगर हम अपनी काबिलियत का अच्छे से इस्तेमाल करके एक-दूसरे की मदद करें और साथ मिलकर काम करें, तो हम अपने कर्तव्यों को निभाकर परमेश्वर को संतुष्ट कर पायेंगे।

मैंने परमेश्वर के इन वचनों को भी पढ़ा: "मैं प्रत्येक व्यक्ति की मंज़िल, उसकी आयु, वरिष्ठता, पीड़ा की मात्रा के आधार पर तय नहीं करता और जिस सीमा तक वे दया के पात्र होते हैं, उसके आधार पर तो बिल्कल भी तय नहीं करता बल्कि इस बात के अनुसार तय करता हूँ कि उनके पास सत्य है या नहीं। इसके अतिरक्त अन्य कोई विकल्प नहीं है। तुम्हें यह अवश्य समझना चाहिए कि वे सब जो परमेश्वर की इच्छा का अनुसरण नहीं करते हैं, दण्डित किए जाएँगे। यह एक अडिग तथ्य है" (वचन, खंड 1, परमेश्वर का प्रकटन और कार्य, अपनी मंजिल के लिए पर्याप्त अच्छे कर्म तैयार करो)। परमेश्वर धार्मिक परमेश्वर है; परमेश्वर जिनकी सराहना करता है, और जो अंत और मंज़िल वो हर इंसान के लिए निर्धारित करता है वो सब इस बात पर आधारित नहीं होता कि उस इंसान की प्रतिष्ठा या प्रसिद्धि कितनी है या कितने लोग उसका समर्थन करते हैं और उसे स्वीकार करते हैं या वह अपने कौशल का कितना प्रयोग करता है। बल्कि ये सब केवल इस बात पर आधारित होता है कि लोग सत्य का अभ्यास करते हैं या नहीं, परमेश्वर के प्रति समर्पित हैं या नहीं और परमेश्वर के सृजित प्राणियों के तौर पर अपने कर्तव्य निभाते हैं या नहीं। मुख्य याजकों, शास्त्रियों और फ़रीसियों का ही उदाहरण लेते हैं। उनके पास रुतबा और नाम था, बहुत से लोग उनकी पूजा और उनका अनुसरण करते थे, मगर जब प्रभु यीशु अपना कार्य करने आया, तो उन्होंने न सत्य की खोज की और न ही परमेश्वर के कार्य को स्वीकार किया। यहाँ तक कि उन्होंने अपने रुतबे और कमाई के साधन को बचाने के लिए प्रभु यीशु की बेतहाशा निंदा की और उसका विरोध किया, और आखिरकार उसे क्रूस पर चढ़ा दिया, जिससे अंत में उन्हें परमेश्वर का शाप और दंड झेलना पड़ा। मैंने नूह के बारे में भी सोचा, जिसने परमेश्वर के आदेश के अनुसार नाव बनाई। उस वक्त, सभी लोगों को वो पागल लगा, मगर क्योंकि उसने परमेश्वर की बात मानकर उसकी आज्ञा का पालन किया था, इसलिए उसे परमेश्वर की सराहना मिली और वो बाढ़ से बच सका। फिर बाइबल की उस गरीब विधवा की कहानी भी है। उसके द्वारा दिए गए वो दो सिक्के भले ही दूसरों के लिए इतने कीमती न हों, मगर परमेश्वर ने उसकी सराहना की, क्योंकि उसने अपनी हर चीज़ उसे दान कर दी थी। इन कहानियों पर विचार करके मैंने जाना कि परमेश्वर वास्तव में धार्मिक है। परमेश्वर लोगों की ईमानदारी की कद्र करता है। केवल परमेश्वर के वचनों को सुनकर, परमेश्वर के प्रति समर्पित होकर, परमेश्वर के वचनों का अभ्यास करके और परमेश्वर के सृजित प्राणियों के तौर पर अपने कर्तव्य निभाकर ही हम एक सार्थक जीवन जी सकते हैं। दूसरों से प्रशंसा पाने के लिए हमारा संघर्ष सिर्फ़ हमें बुराई करने और परमेश्वर का विरोध करने पर मजबूर करता है और हमें उसके दंड का भागी बनाता है। मुझे एहसास हुआ कि परमेश्वर ने मुझे पीड़ा देने या अपमानित करने के लिए ऐसी परिस्थिति में कर्तव्य निभाने का जिम्मा नहीं सौंपा था, बल्कि उसके पास मेरे लिए एक योजना थी। मुझे रुतबा पाने का कुछ ज़्यादा ही जूनून सवार था, इसलिए मुझे उजागर किये जाने और शुद्धिकरण का अनुभव करने की ज़रूरत थी, ताकि मैं खुद को पहचान सकूँ, प्रतिष्ठा और रुतबे की जंजीरों से मुक्त होकर परमेश्वर के सामने एक आज़ाद और निर्बाध जीवन जी सकूँ। ये परमेश्वर का मुझे बदलने और शुद्ध करने का बेहतरीन तरीका था, ये परमेश्वर का प्रेम और उद्धार था। यह सोचकर, मैंने परमेश्वर से प्रार्थना की, "हे परमेश्वर, मुझे बचाने और शुद्ध करने के लिए ऐसी परिस्थितियाँ बनाने पर तुम्हारा बहुत-बहुत शुक्रिया। अब मैं प्रतिष्ठा और रुतबा पाने के लिए नहीं जीना चाहती, चाहे मुझे कोई भी कर्तव्य सौंपा जाए, चाहे वो कर्तव्य दूसरों को कितना भी छोटा लगे, मैं हमारे कर्तव्यों को निभाने के लिए अपने भाई-बहनों के साथ मिलकर काम करने के लिए समर्पित होने को हूँ।"

कुछ समय बाद, मेरी टीम को कलीसिया से संबंधित मामलों के लिए कुछ लोगों को बाहर भेजने की ज़रूरत पड़ी। इसके बारे में सुनकर, मेरे भीतर फिर से मेरी चाहत उमड़ने लगी। मुझे लगा अब मुझे खुद को साबित करने का मौक़ा ज़रूर मिलेगा। जब मेरे भाई-बहन इस बात पर फ़ैसला ले रहे थे कि इस काम के लिए किसे भेजा जाएगा, तब मैं मन ही मन अपने चुने जाने की उम्मीद कर रही थी, मगर अंत में बहन लियू और बहन झांग को भेजने का फ़ैसला लिया गया। मैं थोड़ी निराश हो गयी। ऐसा लगा जैसे मुझे कभी भी कोई मौका नहीं मिलेगा। मुझे एहसास हुआ मैं एक बार फिर शोहरत पाने की इच्छा कर रही थी, इसलिए मैंने परमेश्वर से प्रार्थना करके अपनी गलत मंशाओं को त्याग दिया। मैंने सोचा कि कैसे मैं इस पूरे समय अपने काम पर ध्यान देने के बजाय, अपना सारा कीमती समय और ऊर्जा सिर्फ़ रुतबा पाने में लगा रही हूँ, मैंने अपना कर्तव्य निभाने पर जरा भी ध्यान नहीं दिया। मैं हर दिन शोहरत और रुतबा पाने के लिए संघर्ष कर रही थी, और ये बेहद बुरा एहसास था। ऐसा लगा जैसे शैतान मेरे साथ चाल चल रहा है। रुतबा और प्रतिष्ठा सचमुच इंसान को बर्बाद कर सकते हैं। सच तो ये है कि हमारी टीम के सभी भाई-बहनों के पास अलग-अलग काबिलियत और हुनर हैं। परमेश्वर ने हमें एक साथ काम करने के लिए इसलिए जोड़ा क्योंकि वो चाहता था कि हम अपने-अपने हुनर का इस्तेमाल करें, एक-दूसरे के हुनर से सीखते हुए एक-दूसरे के पूरक बनें और अपने कर्तव्य निभाने के लिए साथ मिलकर काम करें। परमेश्वर ने मेरी काबिलियत और आध्यात्मिक कद बहुत पहले ही निर्धारित कर दिया था। मैं टीम में क्या काम करूँगी और क्या भूमिका निभाऊंगी, ये सब कुछ परमेश्वर ने पहले ही तय कर लिया था। इसलिए मुझे अपने पद से खुश होकर, अच्छे से अपना कर्तव्य निभाना चाहिए, और एक ऐसा समझदार इंसान बनने की कोशिश करनी चाहिए जो परमेश्वर के प्रति समर्पित हो सके। ये एहसास होने के बाद, मुझे काफ़ी सुकून मिला। वो दोनों बहनें जब भी काम से बाहर जातीं, तो मैं उनके लिए प्रार्थना करती और अपने सभी नियमित काम अच्छे से पूरा करती थी, ताकि दूसरी बहनें अपने-अपने कर्तव्य निभाने पर ध्यान दे सकें। मैं भाई-बहनों को उनके आध्यात्मिक कार्यों में हिस्सा लेने के लिए भी कहती ताकि अपना काम करते हुए उन्हें जीवन में प्रवेश का समय भी मिल सके। जब मैं ध्यान लगाकर अपना कर्तव्य निभाने लगी, तो मुझे काफ़ी स्थिरता और शांति का एहसास हुआ। मैं खुद को परमेश्वर के करीब महसूस करने लगी और सभी भाई-बहनों के साथ मेरे रिश्ते भी पहले जैसे हो गए। अब मैं प्रतिष्ठा और रुतबे पर ज़्यादा ध्यान नहीं देती थी, बल्कि मैं अब खुले विचारों वाली बन गयी थी। इस छोटे से बदलाव के कारण मेरा हृदय पूरी तरह से परमेश्वर का आभारी हो गया था। परमेश्वर के वचनों के न्याय और ताड़ना ने मेरी आत्मा को जगा दिया, मैं शोहरत और प्रतिष्ठा के खोखलेपन और पीड़ा को देख पायी, और यह समझ सकी कि केवल परमेश्वर में विश्वास करके, सत्य की खोज करके और सृजित प्राणी का कर्तव्य निभाकर ही हम एक सार्थक जीवन जी सकते हैं!

38. रुतबे से आजादी पाना

दोंग एन, फ्रांस

मैं 2019 में एक कलीसिया की अगुआ बनी। मैंने सारे काम अपने ढंग से किए, अपने कर्तव्य में गैर-जिम्मेदार रही, और मैंने सही लोगों को सही काम नहीं सौंपे, जिससे कलीसिया के जीवन पर बुरा असर पड़ा। मैं पछतावे से भर गई। इसलिए मैंने कलीसिया के काम पर अच्छी पकड़ रखने का संकल्प लिया। उस वक्त दो समूह-अगुआओं को कहीं और नियुक्त करना था, पर उनकी जगह लेने के लिए मुझे दूसरे उपयुक्त लोग नहीं मिले। मैं फिक्र और सोच में डूब गई, "अगर मुझे इन पदों के लिए योग्य लोग नहीं मिल पाए, तो मेरे अगुआ कहेंगे कि मुझे व्यावहारिक कार्य करना नहीं आता। अगर मुझे ही बदल दिया गया तो?" मैंने अपना दिमाग कुरेदा, तो बहन झांग का खयाल आया : वह बहुत काबिल और अपने काम में कुशल थी। वह एक समूह-अगुआ के रूप में बढ़िया रहेगी। यह खयाल आने पर मैंने राहत की साँस ली। मुझे लगा, उस पद के लिए मुझे कोई मिल गया है, और उस काम पर सही व्यक्ति के तैनात होने से मेरा काम अब आसान हो जाएगा।

किंतु उसी पल एक दूसरी कलीसिया की अगुआ बहन ली ने मुझे फोन किया और कहा कि उसकी कलीसिया में बड़ी संख्या में नए धर्मांतरित आ गए हैं और उनके सिंचन के लिए उसके पास ज्यादा लोग नहीं हैं। वह मुझसे नए धर्मांतरितों के सिंचन का प्रभार सँभालने के लिए बहन झांग को उसकी कलीसिया में नियुक्त किए जाने की संभावना के बारे में बात करना चाहती थी। मैं इस विचार के बिलकुल खिलाफ थी। "हमारी कलीसिया का क्या होगा?" मैंने सोचा। "अगर बहन झांग को कहीं और नियुक्त कर दिया गया, तो हम लोग क्या करेंगे? अगर मुझे समूह-अगुआ बनाने के लिए और कोई नहीं मिला और मैं इस काम को ठीक से नहीं सँभाल पाई, तो हो सकता है, मुझे ही बदल दिया जाए!" मुझे चुप देखकर बहन ली ने कहा, "तुम्हारी कलीसिया के ज्यादातर लोग बहुत पुराने विश्वासी हैं और अपनी आस्था में मजबूत हैं। बहन झांग का तबादला किए जाने पर तुम किसी दूसरे को कभी भी प्रशिक्षित कर सकती हो। तुम्हारे काम पर बहुत ज्यादा असर नहीं पड़ेगा।" मैं वास्तव में यह सब नहीं सुनना चाहती थी और मेरे अंदर प्रतिरोध उमड़ रहा था। मैंने सोचा, "तुम इसे हलके में ले रही हो, मानो किसी को प्रशिक्षित करना इतना आसान है!" मैं जानती थी कि बहन ली की कलीसिया को मदद की जरूरत है, लेकिन मैं अपने भ्रष्ट स्वभाव के नियंत्रण में थी। उसने चाहे जो भी कहा, मैंने उसकी बात मानने से इनकार कर दिया। मैंने यह सोचकर उसे दोष भी दिया कि वह स्वार्थी है और सिर्फ अपनी कलीसिया के बारे में सोच रही है। यह देखकर कि मैं इस विचार के कितनी खिलाफ हूँ, बहन ली ने जोर देना छोड़ दिया। इस बातचीत के बाद मैं बहुत बेचैन हो गई और मन ही मन ठान लिया कि मैं नहीं मानूँगी, और कोई भी कहे, मैं बहन झांग को नहीं छोड़ूँगी। अगले दिन मुझसे इस मुद्दे पर बात करने के लिए मेरी अगुआ आ गई। मैं लगातार उसे बताती रही कि हमारी कलीसिया में लोगों की कितनी कमी है और हम कितनी तकलीफें झेल रहे हैं। मैं अपनी कठिनाइयों के बारे में बोलती रही, ताकि अगुआ को कुछ कहने का मौका न मिले। आखिरकार वह कुछ नहीं बोल सकी, और उसने मुद्दे पर जोर नहीं दिया। इससे मैं प्रसन्न हुई : मैं बहन झांग को रख सकती थी। उस शाम बहन झांग की तरक्की के बारे में चर्चा करने के लिए मैं कुछ उपयाजकों से मिली। पर मैंने उन्हें यह नहीं बताया कि बहन ली अपनी कलीसिया में किन मुश्किलों से जूझ रही है और हमारी अपनी अगुआ भी बहन झांग को वहाँ भेजने के बारे में बात करने आई थी। चूँकि मैंने उन्हें वह सब नहीं बताया, जो कि हुआ था, इसलिए वे सब बहन झांग को समूह-अगुआ बनाने के ले राजी हो गए। मैं खुश हो ही रही थी कि हमारी अगुआ मुझसे और मेरी कार्य-संगिनी से बात करने के लिए आकस्मिक दौरे पर आ गई। अंतत: यह तय कर लिया गया कि काम की जरूरत के मुताबिक बहन झांग का तबादला कर दिया जाएगा। सबको इसके लिए राजी देखकर मैं विरोध नहीं कर पाई, लेकिन मैं इस बात से सचमुच खुश नहीं थी; मुझे लगा मानो किसी ने मेरा दायाँ हाथ काट दिया हो। अगले कुछ दिनों में यह पूरा मामला मन में आने पर मैं वाकई बहुत परेशान रही। अपना काम करने में भी मेरा मन नहीं लगा। मैं रात को बिस्तर पर करवट बदलती रहती, जरा भी सो न पाती, मन में बार-बार इस मामले पर विचार करती रहती। आखिरकार, मैंने परमेश्वर से प्रार्थना की : "प्रिय परमेश्वर, मैं बस अपना पद बचाए रखने के लिए बहन झांग को छोड़ने को तैयार नहीं थी। मैं इस बात को मन से निकाल नहीं पा रही। प्रिय परमेश्वर, मेरा मार्गदर्शन करो और मुझे इस हालत से बाहर निकालो। कृपया मुझे खुदगर्जी छोड़ खुद को थोड़ा जानने लायक बनाओ।"

इस प्रार्थना के बाद मैंने परमेश्वर के वचनों में यह पढ़ा : "लोग कभी-कभार ही सत्य का अभ्यास करते हैं; वे अक्सर सत्य से अपना मुंह मोड लेते हैं, और ऐसे भ्रष्ट शैतानी स्वभाव में जीते रहते हैं, जो स्वार्थपूर्ण और घिनौना होता है। वे सिर्फ अपनी प्रतिष्ठा, साख, रुतबे और हितों को देखते हैं, उन्हें सत्य की प्राप्ति नहीं होती है। इसलिए उनके कष्ट बहुत बड़े होते हैं, उनकी चिंताएँ बहुत ज्यादा होती हैं, और उनकी बेड़ियाँ अनगिनत होती हैं"("अंत के दिनों के मसीह की बातचीत के अभिलेख" में 'जीवन में प्रवेश अपने कर्तव्य को निभाने का अनुभव करने से प्रारंभ होना चाहिए')। "क्रूर मानवजाति! साँठ-गाँठ और साज़िश, एक-दूसरे से छीनना और हथियाना, प्रसिद्धि और संपत्ति के लिए हाथापाई, आपसी कत्लेआम—यह सब कब समाप्त होगा? परमेश्वर द्वारा बोले गए लाखों वचनों के बावजूद किसी को भी होश नहीं आया है। लोग अपने परिवार और बेटे-बेटियों के वास्ते, आजीविका, भावी संभावनाओं, हैसियत, महत्वाकांक्षा और पैसों के लिए, भोजन, कपड़ों और देह-सुख के वास्ते कार्य करते हैं। पर क्या कोई ऐसा है, जिसके कार्य वास्तव में परमेश्वर के वास्ते हैं? यहाँ तक कि जो परमेश्वर के लिए कार्य करते हैं, उनमें से भी बहुत थोड़े ही हैं, जो परमेश्वर को जानते हैं। कितने लोग अपने स्वयं के हितों के लिए काम नहीं करते? कितने लोग अपनी हैसियत बचाए रखने के लिए दूसरों पर अत्याचार या उनका बहिष्कार नहीं करते?" (वचन, खंड 1, परमेश्वर का प्रकटन और कार्य, दुष्टों को निश्चित ही दंड दिया जाएगा)। परमेश्वर के वचनों ने मेरे दिल को बेध दिया। परमेश्वर ने शैतान द्वारा इंसान को भ्रष्ट किए जाने की बदसूरती, शोहरत और दौलत की खातिर लोगों के आपस में लड़ने-झगड़ने का खुलासा किया—मेरा भी ठीक यही हाल था। मैंने बहन झांग के इस मामले में जो कुछ प्रकट किया था, उसके बारे में सोचा। अगुआ के अपने पद की रक्षा करने के लिए मैंने समग्र रूप से परमेश्वर के घर के कार्य की अनदेखी की, इस डर से कि अगर हमने बहन झांग को जाने दिया तो हमारी कलीसिया के काम पर बुरा असर पड़ेगा, और मैं अगुआ का अपना पद गँवा बैठूँगी। इसी वजह से जब मेरी अगुआ बहन झांग के बारे में बात करने के लिए आई, तो मैंने इनकार करने के लिए तमाम तरह के तर्क पेश कर दिए। सारे फैसले मैंने किए और बहन झांग के कामों की व्यवस्था करने में पहल की। मैंने बहन ली और अपनी अगुआ के साथ चाल चली और उपयाजकों को झाँसा देने का कुचक्र रचा। मैंने कोई कसर नहीं छोड़ी और अपनी शोहरत, दौलत और रुतबे को बचाने के लिए खूब दिमाग लगाया। मैं कितनी ज्यादा स्वार्थी, नीच और कपटी थी! इसने मुझे जंगलराज के जंगली जानवरों की याद दिला दी। वे इलाके और खाने को लेकर एक-दूसरे से लड़ते और उन्हें मार डालते हैं, और सबसे ताकतवर अपना दबदबा जमा लेता है। और यहाँ मैं थी : लोगों पर नियंत्रण करने और अपने पद की रक्षा करने की होड़ में मैं एक जंगली जानवर जैसी बन गई थी, जिसमें बिलकुल भी इंसानियत नहीं थी। मुझे एहसास हुआ कि मेरा व्यवहार कितना भयंकर था। हालाँकि मैं यों जता रही थी मानो मैं बड़ा बोझ ढो रही हूँ, अपनी कलीसिया के काम के बारे में सोच रही हूँ, पर दरअसल गहराई में मैं अपने पद के बारे में सोच रही थी। जैसे कि परमेश्वर के वचन प्रकट करते हैं : "कितने लोग अपने स्वयं के हितों के लिए काम नहीं करते? कितने लोग अपनी हैसियत बचाए रखने के लिए दूसरों पर अत्याचार या उनका बहिष्कार नहीं करते?" शुरू से आखिर तक मैं बहन झांग को नियंत्रित करने की कोशिश कर रही थी, और उसे छोड़ने को तैयार नहीं थी। मैं उसे अपनी कलीसिया का एक सदस्य मानती थी, और सोचती थी कि उसके काम के बारे में हमारी ही चलनी चाहिए। मुझे प्रभारी बनना था और किसी और को दखल देने का अधिकार नहीं था। मैंने देखा कि मैं कितनी घमंडी हूँ। सीधी-स्पष्ट बात है कि मैं अपनी इंसानियत और समझ खो चुकी थी! तभी मैंने उस वक्त को याद किया, जब मैं धार्मिक लोगों के सामने सुसमाचार का प्रचार करती थी, तब पादरियों ने देखा कि उनकी सभाओं के अनेक सदस्य परमेश्वर का अंत के दिनों का कार्य स्वीकार कर रहे हैं, और उनके पद खतरे में पड़ते जा रहे हैं। उन्होंने लोगों को सच्चे मार्ग की जाँच-पड़ताल करने से रोकने की भरसक कोशिश की। उन्होंने न केवल सुसमाचार फैलाने वालों पर हमला किया, बल्कि बेशर्मी से यह दावा भी किया कि विश्वासी उन्हीं के झुंड के हैं और कोई उन्हें चुराकर नहीं ले जा सकता। तब मुझे एहसास हुआ कि सार रूप में मेरा व्यवहार उन पादरियों के व्यवहार से जरा भी अलग नहीं है। अपना पद और आजीविका बनाए रखने के लिए मैं भाई-बहनों को अपने नियंत्रण में रखना चाहती थी, और परमेश्वर के घर को उन्हें कहीं और नियुक्त नहीं करने देना चाहती थी। मैं परमेश्वर की भेड़ों को हथियाने और इन लोगों के लिए परमेश्वर के साथ होड़ लगाने की कोशिश कर रही थी! इस खयाल से मुझे डर लगने लगा। डर से काँपते हुए मैंने परमेश्वर के सामने जाकर प्रार्थना की : "प्रिय परमेश्वर, मैंने गलती की है। मैंने तुम्हारा प्रतिरोध किया है, और मैं तुम्हारे सामने पश्चात्ताप करना चाहती हूँ।"

जल्दी ही परमेश्वर ने मेरा इम्तहान लेने के लिए फिर एक स्थिति तैयार की। एक दूसरी कलीसिया की अगुआ ने एक संदेश भेजा, जिसमें दस्तावेज-संपादन का कार्यभार सँभालने के लिए किसी को शीघ्रता से भेजने को कहा गया था। उसने सुन रखा था कि हमारी कलीसिया की बहन चेन इस काम में कुशल है और अपना कर्तव्य जिम्मेदारी से पूरा करती है, इसलिए उसने पूछा कि क्या बहन चेन इस पद का कार्यभार सँभाल सकेगी? मैं अच्छी तरह से जानती थी कि बहन चेन इस काम के लिए एकदम सही होगी, लेकिन वह हमारी कलीसिया में एक इंजीलवादी थी, और वह इस काम में भी काबिल थी। अगर बहन चेन का तबादला हो गया और इसके परिणामस्वरूप हमारा सुसमाचार-कार्य प्रभावित हुआ, तो क्या होगा? अगर मेरे व्यावहारिक कार्य करने में अक्षम होने के कारण अगुआ मुझसे निपटी, तो क्या होगा? शायद मैं अपना पद भी न बचा पाऊँ। मैंने तय किया कि बेहतर होगा अगर वे किसी और को ढूँढ़ लें, इसलिए मैंने जानबूझकर उस अगुआ के संदेश का जवाब नहीं दिया। फिर एकाएक मन में कौंधा, "पहले भी मैं अपना पद बनाए रखने के लिए बहन झांग को छोड़ने के लिए तैयार नहीं हुई थी। इस बार मैं इतनी बाधक नहीं हो सकती।" लेकिन मैं अभी भी सचमुच पीड़ा और अंतर्द्वंद्व महसूस कर रही थी। मैंने सोचा, "जब भी किसी को कहीं और नियुक्त करने की जरूरत पड़ती है, तो मैं इतनी प्रतिरोधी क्यों हो जाती हूँ? मैं हमेशा अपने काम पर बुरा असर पड़ने और अपना पद खो देने की फिक्र करती रहती हूँ। मैं शोहरत, दौलत और रुतबे की बेड़ियों और बंधनों से कैसे आजाद हो सकती हूँ?" फिर मैंने परमेश्वर से मौन प्रार्थना की, और उससे रुतबे के पीछे भागने के मेरे सार को समझने में मेरा मार्गदर्शन और अगुआई करने और देह-सुख का त्याग कर सत्य का अभ्यास करने में मेरी मदद करने के लिए कहा।

अपनी आराधना के दौरान मैंने परमेश्वर के वचनों का यह अंश पढ़ा : "मसीह-विरोधियों के व्यवहार का सार यह है कि वे लगातार ऐसे बहुत-से साधनों और तरीकों का इस्तेमाल करते रहते हैं, जिनसे वे रुतबा हासिल करने और लोगों को जीतने के अपने लक्ष्य को पूरा कर सकें, ताकि लोग उनका अनुसरण करें और उनका स्तुतिगान करें। संभव है कि अपने दिल की गहराइयों में वे जानबूझकर मानवता को लेकर परमेश्वर से होड़ न कर रहे हों, पर एक बात तो पक्की है, अगर मनुष्यों को लेकर वे परमेश्वर के साथ होड़ न भी कर रहे हों तो भी वे मनुष्यों के बीच रुतबा और शक्ति पाना चाहते हैं। अगर वह दिन आ भी जाए जब उन्हें यह अहसास होने लगे कि वे परमेश्वर के साथ होड़ कर रहे हैं, और वे अपने-आप पर लगाम लगा लें, तो भी वे दूसरे तरीकों का इस्तेमाल करके लोगों के बीच रुतबा और मान्यता पाने की कोशिश करते रहते हैं। संक्षेप में, भले ही मसीह-विरोधी जो कुछ भी करते हैं उससे वे अपने कर्तव्यों का निष्ठापूर्वक पालन करते प्रतीत होते हैं, और परमेश्वर के सच्चे अनुयायी लगते हैं, पर लोगों को नियंत्रित करने और उनके बीच रुतबा और शक्ति हासिल करने की उनकी महत्वाकांक्षा कभी नहीं बदलेगी। चाहे परमेश्वर कुछ भी कहे या करे, चाहे वह लोगों से कुछ भी चाहता हो, वे वह नहीं करते जो उन्हें करना चाहिए, या अपने कर्तव्य उस तरह से नहीं निभाते कि वे परमेश्वर के वचनों और जरूरतों के अनुरूप हों, न ही वे उसके कथनों और सत्य को समझते हुए शक्ति और रुतबे का मोह ही त्यागते हैं। पूरे समय उनकी महत्वाकांक्षा उन पर सवार रहती है, उनके व्यवहार और विचारों को नियंत्रित और निर्देशित करती है, और उस रास्ते को तय करती है जिस पर वे चलते हैं। यह एक मसीह-विरोधी का सार-संक्षेप है। यहाँ क्या बात रेखांकित होती है? कुछ लोग पूछते हैं, 'क्या मसीह-विरोधी वे लोग नहीं हैं जो लोगों को जीतने के लिए परमेश्वर से होड़ करते हैं, और जो उसे नहीं मानते?' वे परमेश्वर को मानने वाले भी हो सकते हैं, वे सही तौर पर उसे मानने वाले और उसके अस्तित्व में विश्वास रखने वाले हो सकते हैं, वे उसका अनुसरण करने और सत्य की खोज के इच्छुक भी हो सकते हैं, पर एक चीज कभी नहीं बदलेगी : वे शक्ति और रुतबे की अपनी महत्वाकांक्षा का त्याग कभी नहीं करेंगे, न ही वे अपने वातावरण के कारण या अपने प्रति परमेश्वर के रवैये के कारण इन चीजों का पीछा करना छोड़ेंगे। ये एक मसीह-विरोधी की विशिष्टताएँ हैं। किसी व्यक्ति ने कितना ही कष्ट क्यों न उठाया हो, उसने सत्य को कितना ही क्यों न समझ लिया हो, उसने कितनी ही सत्य-वास्तविकताओं में प्रवेश क्यों न कर लिया हो, उसे परमेश्वर का कितना ही ज्ञान क्यों न हो, इन बाहरी प्रतिभासों और अभिव्यक्तियों से परे, वह व्यक्ति कभी भी रुतबे और शक्ति के लिए अपनी महत्वाकांक्षा और प्रयासों पर न तो लगाम लगाएगा और न ही इनका परित्याग करेगा, और इससे उसका प्रकृति सार स्पष्ट रूप से निर्धारित हो जाता है। ऐसे लोगों को मसीह-विरोधियों के रूप में परिभाषित करने में परमेश्वर ने जरा-सी भी गलती नहीं की है, इसे उनके प्रकृति सार ने ही निर्धारित कर दिया है"("अंत के दिनों के मसीह की बातचीत के अभिलेख" में 'नायकों और कार्यकर्ताओं के लिए, एक मार्ग चुनना सर्वाधिक महत्वपूर्ण है (3)')। परमेश्वर ने मसीह-विरोधियों की प्रकृति और लक्षण इस रूप में प्रकट किए कि वे सत्ता और रुतबे को सँजोने वाले होते हैं और इन चीजों को अपने जीने का प्रयोजन मानते हैं। उनके हर काम की जड़ और प्रेरणा शोहरत, दौलत और रुतबे की उनकी आकांक्षा होती है, इस हद तक कि वे परमेश्वर की भेड़ों को भी अपनी मानते हैं, परमेश्वर का विरोध करते हैं, और प्रायश्चित करने से साफ इनकार कर देते हैं, जब तक कि अंतत: उन्हें उजागर करके हटा नहीं दिया जाता। परमेश्वर के वचनों का चिंतन करके मैं भयभीत होने लगी। मैंने सचमुच अपने रुतबे को सँजोया था। तब पहली बार, मैंने अपना पद बचाने के लिए बहन झांग की कहीं और नियुक्ति से इनकार कर दिया था। अब इस बार, मैं अपने पद की खातिर बहन चेन को छोड़ने के लिए तैयार नहीं थी। मैंने बस अपने रुतबे के बारे में सोचा और परमेश्वर के घर के कार्य के बारे में सोचना तो दूर, परमेश्वर की इच्छा पर भी कोई ध्यान नहीं दिया। परमेश्वर के घर के कार्य की कीमत पर भी मैं अपना पद बनाए रखने के लिए कृतसंकल्प थी, यहाँ तक कि अपने रुतबे की खातिर लोगों पर नियंत्रण करने के लिए मैं परमेश्वर के साथ होड़ लगाने में भी सक्षम थी। परमेश्वर के प्रति मेरा सम्मान कहाँ था? मेरी आस्था परमेश्वर में नहीं थी; मैंने अपनी आस्था रुतबे और सत्ता में रखी थी, और क्या यह किसी मसीह-विरोधी की प्रकृति नहीं थी? मैं अच्छी तरह जानती थी कि बहन चेन दस्तावेज-संपादन में कुशल है और उसे इस तरह के काम में आनंद आता है। लेकिन अपने पद को बचाए रखने के लिए मैंने उसकी राय नहीं पूछी थी, न ही मैंने उसे उसकी क्षमता के अनुरूप किसी उपयुक्त काम में लगाया था, इसके बजाय मैंने उसके मालिक जैसा व्यवहार किया और उसे दूसरी कलीसिया में जाकर काम करने देने से मना कर दिया। मैं कलीसिया को अपने इलाके की तरह ले रही थी और मेरे कहे बिना किसी को भी कहीं और नियुक्त नहीं किया जा सकता था। क्या मैं किसी मसीह-विरोधी की ही तरह लोगों को पिंजरे में बंद कर उन पर नियंत्रण करने की कोशिश नहीं कर रही थी? अपने पद पर मजबूत पकड़ बनाने के लिए मैंने क्षमता और हुनर वाले भाई-बहनों को अपनी कलीसिया में रखने की कोशिश की। मैंने उनके साथ इस तरह व्यवहार किया, मानो वे मेरी अपनी संपत्ति हों, और मैंने उन पर राज किया और चाहा कि मेरे पद के लिए ज्यादा लोग मेहनत करें। परमेश्वर ने मेरी इस महत्वाकांक्षा से वाकई घृणा की और मैं शापित होने के योग्य हूँ! मैंने देखा कि परमेश्वर में इतने वर्षों की आस्था के बाद भी अनुसरण के बारे में मेरी सोच नहीं बदली है, और मैं शोहरत, दौलत और रुतबे की बेड़ियों में कसकर जकड़ी हुई हूँ और मसीह-विरोधियों की राह पर चल रही हूँ। तब मेरे मन में एक मसीह-विरोधी का खयाल आया, जिसे मैं जानती थी। वह हमेशा शोहरत, दौलत और रुतबे के पीछे भागता था, अगुआ बनने के बाद उसने लोगों को अपने नियंत्रण में करके अपनी खुद की स्वतंत्र जागीर बनाने की कोशिश की और अपने पद को मजबूत करने का प्रयास किया। उसने सत्य को बिलकुल स्वीकार नहीं किया और वह एक तानाशाह की तरह पेश आया। उसने परमेश्वर के घर के कार्य में गंभीर अड़चनें पैदा कीं, और आखिर में उसे उजागर करके हटा दिया गया। मुझे एहसास हुआ कि शोहरत, दौलत और रुतबे का अनुसरण मसीह-विरोधियों का मार्ग है, जो नरक में ले जाएगा! परमेश्वर ने मुझे उजागर करने के लिए बार-बार हालात पैदा किए, ताकि मैं अपनी शैतानी प्रकृति को पहचान सकूँ और समझ सकूँ कि मैं गलत रास्ते पर हूँ, ताकि मैं समय रहते वापस लौट सकूँ। ये हालात मुझ पर उसका न्याय थे, बल्कि उससे भी ज्यादा वे परमेश्वर का महान प्रेम और उद्धार थे! जब मैंने परमेश्वर के उन श्रमसाध्य प्रयासों के बारे में चिंतन किया, तो मैं झुकने लगी और तब मैंने ऐसे हालात के प्रति प्रतिरोध महसूस नहीं किया। मैंने अनुभव किया कि परमेश्वर की हर व्यवस्था ठीक मेरी जरूरत के अनुसार थी। मैं सचमुच पश्चात्ताप करना चाहती थी और उन स्थितियों को विनम्र हृदय से अनुभव करना चाहती थी।

बाद में मैंने परमेश्वर के वचनों के दो अंश पढ़े। "कर्तव्य क्या है? कर्तव्य तुम लोगों द्वारा प्रबंधित नहीं है—यह तुम्हारा अपना कार्यक्षेत्र या तुम्हारी अपनी रचना भी नहीं है। इसकी बजाय, यह परमेश्वर का कार्य है। परमेश्वर के कार्य के लिए तुम लोगों के सहयोग की आवश्यकता है, जो तुम लोगों के कर्तव्य को उत्पन्न करता है। परमेश्वर के कार्य का वह हिस्सा जिसमें मनुष्य को अवश्य सहयोग करना चाहिए वह है उसका कर्तव्य। कर्तव्य परमेश्वर के कार्य का एक हिस्सा है—यह तुम्हारा कार्यक्षेत्र नहीं है, तुम्हारा घरेलू मामला नहीं है, और न ही यह तुम्हारा व्यक्तिगत मामला है। चाहे तुम्हारा कर्तव्य आंतरिक या बाहरी मामलों से निपटना हो, यह परमेश्वर के घर का कार्य है, यह परमेश्वर की प्रबंधन योजना के एक हिस्से का निर्माण करता है, और यही वह आदेश है जो परमेश्वर ने तुम्हें दिया है। यह तुम लोगों का व्यक्तिगत कारोबार नहीं है"("अंत के दिनों के मसीह की बातचीत के अभिलेख" में 'केवल सत्य के सिद्धांतों की खोज करके ही अपना कर्तव्य अच्छी तरह निभाया जा सकता है')। "तुम जो भी कार्य करो, उसे परमेश्वर की अपेक्षाओं के अनुसार करो। उदाहरण के लिए, अगर तुम्हें कलीसिया के अगुआ के रूप में चुना गया है, तो अगुआई करना तुम्हारा कर्तव्य है—अगर तुम इसे अपना कर्तव्य मानते हो तो तुम्हें इसे कैसे करना चाहिए? (परमेश्वर की अपेक्षाओं के अनुरूप।) परमेश्वर की अपेक्षाओं के अनुसार काम करना इसे कहने का एक आम तरीका है। इसका खास ब्यौरा क्या है? सबसे पहले, तुम्हें यह मालूम होना चाहिए कि यह एक कर्तव्य है, यह कोई ओहदा नहीं है। अगर तुम सोचोगे कि तुम्हें एक ओहदा मिल गया है तो इससे समस्याएँ पैदा हो जाएँगी। लेकिन अगर तुम लोग कहते हो, 'मुझे कलीसिया के अगुआ के रूप में चुना गया है, इसलिए मुझे दूसरों से एक दर्जा नीचे रहने की जरूरत; तुम सब मुझसे ऊपर हो और मुझसे बड़े हो,' तो यह भी एक गलत रवैया है; अगर तुम सत्य को नहीं समझते हो तो कितना भी दिखावा करने से तुम्हारा कोई भला नहीं होगा। तुम्हें सत्य की सही समझ होनी चाहिए। सबसे पहले, तुम लोगों को यह मालूम होना चाहिए कि यह कर्तव्य बहुत महत्वपूर्ण है। किसी कलीसिया के दर्जनों सदस्य होते हैं, और तुम्हें यह सोचना होगा कि इन लोगों को परमेश्वर के सामने कैसे लाया जाए और इनमें से बहुसंख्यक लोगों को सत्य को समझने और सत्य-वास्तविकता में प्रवेश करने के योग्य कैसे बनाया जाए। इसके साथ ही, कमजोर और ढीले लोगों के मामले में तुम्हें उन्हें उनकी कमजोरी और ढीलेपन से मुक्ति दिलाने का प्रयास करना होगा, ताकि वे सक्रिय रूप से अपने कर्तव्यों का पालन कर सकें, और जो लोग अपने कर्तव्यों का पालन करने में सक्षम हैं, तुम्हें उन्हें पूरे मनोयोग से इनका पालन करने में सक्षम बनाना होगा। उन्हें अपने कर्तव्यों का पालन करने से जुड़े सत्यों को समझाओ, ताकि वे उनका पालन करने में कोई ढील न बरतें और उन्हें अच्छी तरह से संपन्न करें, और परमेश्वर के साथ एक सामान्य सम्बंध बना सकें। ऐसे लोग भी होते हैं जो विघ्न और व्यवधान डालते हैं, या जो वर्षों से परमेश्वर में विश्वास करते रहे हैं पर एक दुष्ट मानवता रखते हैं; इन लोगों मे से जिनका निपटारा होना है उनका निपटारा होगा, और जिनका शुद्धिकरण होना है उनका शुद्धिकरण होगा। हर व्यक्ति के लिए उसकी किस्म के अनुसार उपयुक्त व्यवस्थाएँ की जाएँगी। यह भी महत्वपूर्ण है कि जो थोड़े-से अपेक्षाकृत भली मानवता वाले लोग कलीसिया में आते हैं, जिनमें कुछ क्षमता होती है, जो किसी काम के एक पहलू की जिम्मेदारी ले सकते हैं, उन सबको भी विकसित करने की जरूरत है। ... तुम्हें हर व्यक्ति का अधिकतम उपयोग करना होगा, उनकी व्यक्तिगत क्षमताओं का पूरा-पूरा लाभ उठाना होगा और उनकी योग्यता के अनुसार उनके लिए उपयुक्त जिम्मेदारियाँ तय करनी होंगी, उनकी क्षमता का स्तर क्या है, उनकी उम्र क्या है, वे कितने समय से परमेश्वर में विश्वास करते रहे हैं। तुम्हें हर किस्म के व्यक्ति के लिए उसके अनुकूल एक साँचे में ढली योजना बनानी होगी, जो हर व्यक्ति के अनुसार बदलती रहेगी, ताकि वे परमेश्वर के घर में अपने कर्तव्यों को पूरा कर सकें और अपने कार्यों को अधिकतम ऊंचाई तक ले जा सकें"("अंत के दिनों के मसीह की बातचीत के अभिलेख" में 'कर्तव्‍य का समुचित निर्वहन क्‍या है?')। परमेश्वर के वचनों ने मुझे दिखाया कि कर्तव्य किसी का निजी उद्यम नहीं होता। हमारा कर्तव्य परमेश्वर से आता है और हमें उसे उसकी अपेक्षा के अनुसार ही निभाना चाहिए। लोगों को प्रशिक्षण देना ऐसी चीज है, जिसकी परमेश्वर अगुआओं से अपेक्षा करता है। परमेश्वर ने अपने कार्य के लिए सभी प्रकार के कुशल लोग तैयार किए हैं और एक कलीसिया की अगुआ के रूप में मुझे अपना कर्तव्य उसकी अपेक्षाओं और सिद्धांतों के अनुसार निभाना चाहिए। जब मुझे कोई प्रतिभाशाली व्यक्ति मिले, तो मुझे उसे प्रशिक्षित कर उसकी सिफारिश करनी चाहिए, ताकि हर कोई सही जगह पर अपनी क्षमताओं का पूरा विकास कर सके, अपना कर्तव्य निभा सके, और सुसमाचार-कार्य बेहतर ढंग से फैलाने के लिए अपना-अपना कार्य पूरा कर सके। सिर्फ यही परमेश्वर की इच्छा के अनुरूप है, और भाई-बहन भी यही करना चाहते हैं। एक बार परमेश्वर की इच्छा को समझ लेने के बाद मैंने उस दूसरी कलीसिया की अगुआ को एक संदेश भेजकर इस बात की पुष्टि कर दी कि मैं बहन चेन को उनके यहाँ स्थानांतरित कर दूँगी। इस तरह से अभ्यास शुरू करने पर मेरे दिल को बड़ा सुकून मिला। फिर मैंने परमेश्वर के आशीष देखे। मुझे यह देखकर हैरानी हुई कि उस साल नवंबर में हमारे सुसमाचार-कार्य से हासिल नए धर्मांतरितों की संख्या पिछले महीने के मुकाबले तीन गुना ज्यादा हो गई। मैं जानती थी कि यह परमेश्वर के कार्य से ही हासिल हो सका है, और मैं उसका धन्यवाद और उसका गुणगान करने से नहीं रुक पाई!

पहले, शोहरत और दौलत के लिए होड़ लगाने या शोहरत, दौलत और रुतबे का अनुसरण करने की भ्रष्टताओं के लिए मैंने कभी घृणा का अनुभव नहीं किया था। मेरा खयाल था कि यह देखकर कि जब हर कोई शैतान द्वारा भ्रष्ट कर दिया गया है, तो फिर हम सभी का स्वभाव एक-जैसा होगा, और यह कोई ऐसी चीज नहीं है जिसे दो-चार दिन में बदला जा सके। इस सोच ने मुझे समस्या को सुलझाने के लिए सत्य की खोज करने से रोक दिया था। परमेश्वर के वचनों के न्याय और ताड़ना से गुजरकर, और परीक्षा लिए जाने और उजागर किए जाने के कारण आखिरकार मैं उन चीजों का अनुसरण करने के सार को कुछ हद तक समझ गई। मैंने देखा कि ऐसी चीजों का अनुसरण करना परमेश्वर का प्रतिरोध करना है, और मैं दिल की गहराई से खुद से नफरत करने लगी। मैं सत्य का अनुसरण करने, प्रायश्चित करने और बदलने को तैयार हो गई। यह परमेश्वर के कार्य के कारण ही है कि अब मैं देह-सुख का त्याग करने और सत्य का कुछ अभ्यास करने में सक्षम हूँ। सर्वशक्तिमान परमेश्वर का धन्यवाद!

39. आखिरकार एक इंसान की तरह जीना

झोऊ हांग, चीन

2018 में जब मैं एक कलीसिया की अगुआ बनी, तो मुझे वहां एक बहन मिली जिसका उपनाम यांग था, उसमें अच्छी काबिलियत थी और वो सत्य का अनुसरण करती थी। मैंने सोचा, "अगर मैं उसे अच्छी तरह प्रशिक्षण दूँ, तो इससे मेरा काम आसान हो जाएगा, हमारे काम में सुधार होगा और मेरी अगुआ भी मेरी सराहना करेंगी।" तो मैं उसे प्रशिक्षण देने में जुट गई। जब भी उसे कोई समस्या होती, तो मैं उसके साथ संगति करती, फिर मैंने उसे टीम की अगुआ बना दिया। उसने बड़ी तेज़ी से तरक्की की, वो अपना काम बहुत ध्यान से करती। जल्दी ही, उसकी टीम का काम काफ़ी बढ़ गया। मैंने सोचा, "अगर मेरे पास बहन यांग जैसी कुछ और कर्मी हो जाएं, तो हमारी कलीसिया का सारा काम काफ़ी बेहतर ढंग से चलने लगेगा। मुझे थोड़ी-सी राहत मिल जाएगी और नतीजे भी बेहतर होंगे, फिर सभी लोग कहेंगे कि मेरा काम बहुत अच्छा है।" एक दिन, हमें किसी ऐसे व्यक्ति की सख्त ज़रूरत थी जो मसीह-विरोधियों और कुकर्मियों को पहचान कर निष्कासित करने से जुड़े दस्तावेज़ों को संकलित कर सके। मैं और मेरी साथी इससे सहमत थे कि बहन यांग को इस काम का जिम्मा लेना चाहिए। मुझे हैरानी हुई कि उसने जल्दी ही सिद्धांतों को समझ लिया और ऐसे दस्तावेज़ तैयार किये जो कारगर भी थे और सटीक भी। इस दौरान, मेरी अगुआ अक्सर पूछती थीं कि क्या हमारे पास ऐसा कोई है जिसमें दस्तावेज़ों को संकलित करने की काबिलियत हो, मुझे पता था कि बहन यांग इस काम में काबिल है। मगर जब मैंने उसका तबादला किये जाने और हमारे काम पर इसका असर होने की बात सोची, तो मैं उसे जाने नहीं देना चाहती थी और मैंने अगुआ को उसका नाम नहीं सुझाया।

एक दिन एक सभा में, अगुआ ने कहा कि उन्हें किसी ऐसे की ज़रूरत है जो मसीह-विरोधियों और कुकर्मियों को पहचान कर निष्कासित करने से जुड़े दस्तावेज़ों को संकलित कर सके, उन्होंने पूछा कि क्या हम किसी का नाम सुझा सकते हैं। मैंने सोचा, "बहन यांग इस काम में अच्छी साबित होगी, लेकिन अगर मैंने उसे जाने दिया, तो मुझे किसी और को प्रशिक्षण देना पड़ेगा। इसके लिए मुझे काफ़ी प्रयास करने होंगे। अगर हमारा काम पिछड़ गया, तो मेरे अगुआ क्या सोचेंगे? बहन तांग भी दस्तावेज़ों के संकलन में अच्छी है, मगर वो अपने काम में थोड़ी सुस्त है और उसे काफ़ी मदद की ज़रूरत पड़ती है। मैं बहन यांग की जगह उसका नाम सुझा दूँगी। इस तरह, मैं काम के लिए किसी का नाम सुझाकर, बहन यांग को अपने साथ बनाये रखूंगी। हमारे काम पर भी असर नहीं पड़ेगा।" तो मैंने बहन तांग की सिफ़ारिश कर दी और उसकी खूबियों के बारे में बताया, मैंने जानबूझकर बहन यांग को ज़्यादा काबिल नहीं बताया। कुछ दिनों बाद, बहन तांग को इस काम के लिए चुन लिया गया। बाद में मुझे पता चला कि बहन तांग अकेले इस काम का जिम्मा नहीं उठा सकती। मैंने सोचा, "कोई बात नहीं, बहन यांग इसे संभाल लेगी। मगर मैं उसे जाने नहीं देना चाहती। वो अपने काम में बहुत अच्छी है, उसके चले जाने से हमारे काम पर क्या असर पड़ेगा?" इसलिये, मैंने फिर से बहन यांग की सिफ़ारिश नहीं की। उसके कुछ दिनों बाद, मेरी अगुआ ने खास तौर पर मुझसे बहन यांग के बारे में पूछा और हमें जल्द से जल्द उसकी जगह किसी को ढूंढने के लिए कहा। मुझे यह विचार बिल्कुल पसंद नहीं आया। मैंने सोचा, "अगर बहन यांग चली जाएगी, तो हमारी कलीसिया के दस्तावेज़ों को कौन संकलित करेगा? अगर हमें कोई मिल भी गया, तो वो एक नौसिखिया होगा और उसे सिद्धांतों की समझ नहीं होगी। उसे प्रशिक्षण देना पड़ेगा। इससे न केवल हमारे काम को नुकसान होगा, बल्कि मुझे भी काफ़ी मेहनत और प्रयास करना पड़ेगा।" मैं जानती थी कि मेरी यह सोच गलत है, मगर मैं खुद से बहाने बनाती रही: "मैंने खुद बहन यांग को प्रशिक्षण दिया था। अगर वो चली जाती है, तो उसकी जगह लेने के लिए हमारी टीम में कोई नहीं होगा। फिर हमारा काम कैसे चलेगा? नहीं, मुझे अपने सहकर्मियों से इसकी चर्चा करनी होगी और अगुआ को लिखना पड़ेगा कि वे बहन यांग को कुछ और महीने यहीं रहने दें, जब तक हम किसी और को प्रशिक्षण नहीं दे देते।" जब मैंने यह बात अपने दो सहकर्मियों को बतायी, तो उन्होंने मुझे फटकारते हुए कहा, "हम परमेश्वर के घर का काम करने के लिये लोगों को प्रशिक्षण देते हैं। बहन यांग चली जाएगी, तो हम किसी और को प्रशिक्षण दे सकते हैं। क्या तुम बहन यांग को जाने से रोक कर स्वार्थी नहीं बन रही हो?" मगर मैंने आत्मचिंतन करने के बजाय सोचा, "आप लोग कितने सीधे हैं। आप सोचते हैं कि लोगों को प्रशिक्षण देना आसान है?" मैं काफ़ी परेशान थी और उसे जाने नहीं देना चाहती थी, मेरे पक्ष पर विचार न करने को लेकर मैं अपने सहकर्मियों से नाराज़ हो गई। कुछ ही समय बाद, मुझे महसूस हुआ कि मेरा शरीर काफ़ी तप रहा है, जैसे मेरे बदन में आग लग गई हो, मैंने अपने अंदर काफ़ी कमज़ोरी महसूस की। मैंने सोचा, "मौसम तो अच्छा है और मुझे सर्दी भी नहीं है। ये तो अजीब बात है।" मुझे एहसास हुआ कि परमेश्वर मुझे ताड़ना देकर अनुशासित कर रहा है। मुझे परमेश्वर के ये वचन याद आये : "अब, जबकि मैं तुम लोगों के बीच कार्य कर रहा हूँ, तो तुम लोग इस तरह से व्‍यवहार कर रहे हो—यदि किसी दिन तुम लोगों की निगरानी करने के लिए कोई न हो, तो क्या तुम लोग ऐसे डाकू नहीं बन जाओगे जिन्होंने खुद को राजा घोषित कर दिया है?" (वचन, खंड 1, परमेश्वर का प्रकटन और कार्य, एक बहुत गंभीर समस्या : विश्वासघात (1))। मैं यह जानकर स्तब्ध रह गई कि परमेश्वर के वचन मेरी हालत को बिल्कुल सटीक तौर पर बयाँ कर रहे थे। मैं बहन यांग को अपनी संपत्ति समझ रही थी। मैंने सोचा, जब मैंने उसे प्रशिक्षण दिया है, तो वो मेरी होनी चाहिए और उसे मेरी कलीसिया में रहकर मेरा रुतबा बढ़ाने का काम करना चाहिए। मैंने किसी और को उसे नहीं ले जाने दूँगी। असल में, सभी भाई-बहन परमेश्वर के घर में अपना कर्तव्य निभाते हैं और उनके सभी आदेश परमेश्वर से आते हैं। जब कभी और जहां भी परमेश्वर के घर को उनकी ज़रूरत होती है और परमेश्वर ऐसी व्यवस्था करता है, वैसे ही वे अपना कर्तव्य निभाते हैं। फिर भी, मैं धोखेबाज बनी रही, अपनी हैसियत और रुतबे की खातिर दूसरों को धोखा दिया, मैंने बहन यांग को अपने साथ बनाये रखने की भरसक कोशिश की। क्या मैं "उन डाकुओं में से एक नहीं, जिन्होंने खुद को राजा घोषित कर दिया है"? मैंने बहन यांग पर काबू करने और उसे परमेश्वर से छीनने की कोशिश की। यही तो मसीह-विरोधियों ने किया, और यह बर्बादी का रास्ता है। इसका एहसास होने पर, मुझे काफ़ी पछतावा हुआ। मैं बहुत अहंकारी और स्वार्थी हूँ।

फिर मैंने परमेश्वर के ये वचन पढ़े : "वह मानक क्या है जिसके द्वारा किसी व्यक्ति के कर्मों का न्याय अच्छे या बुरे के रूप में किया जाता है? यह इस बात पर निर्भर करता है कि अपने विचारों, अभिव्यक्तियों और कार्यों में तुममें सत्य को व्यवहार में लाने और सत्य-वास्तविकता को जीने की गवाही है या नहीं। यदि तुम्हारे पास यह वास्तविकता नहीं है या तुम इसे नहीं जीते, तो इसमें कोई शक नहीं कि तुम कुकर्मी हो"("अंत के दिनों के मसीह की बातचीत के अभिलेख" में 'अपना सच्चा हृदय परमेश्वर को दो, और तुम सत्य को प्राप्त कर सकते हो')। "यदि कोई परमेश्वर में विश्वास तो करता है लेकिन उसके वचनों पर ध्यान नहीं देता है, सत्य को स्वीकार नहीं करता, या उसकी व्यवस्थाओं और आयोजनों के प्रति समर्पण नहीं करता; यदि वह केवल कुछ अच्छे व्यवहारों का प्रदर्शन करता है, लेकिन देह की इच्छाओं का त्याग करने में असमर्थ है, और अपने अभिमान या स्वार्थ को बिल्कुल भी नहीं त्यागता है; यदि, दिखावे भर के लिए वह अपना कर्तव्य तो निभाता है, फिर भी वह अपने शैतानी स्वभाव के द्वारा जीता है, और उसने शैतान के दर्शन और अस्तित्व के तौर-तरीकों को उसने ज़रा-भी नहीं छोड़ा है, और वह बदलता नहीं है—तो वह संभवतः परमेश्वर में कैसे विश्वास कर सकता है? वह धर्म में आस्था होती है। इस तरह के लोग सतही रूप से चीज़ों को त्यागते हैं और अपने आप को खपाते हैं, लेकिन जिस मार्ग पर वे चलते हैं और जो कुछ वे करते हैं उसका स्रोत और उसकी प्रेरणा, परमेश्वर के वचनों या सत्य पर आधारित नहीं होती; इसके बजाय, वे निरंतर स्वयं अपनी ही कल्पनाओं, इच्छाओं और व्यक्तिपरक मान्यताओं के अनुसार कार्य करते रहते हैं, और शैतान के दर्शन और स्वभाव ही लगातार उनके अस्तित्व और काम के आधार बने रहते हैं। उन मामलों में जिनकी सच्चाई वे नहीं समझते, वे उसकी तलाश नहीं करते हैं; उन मामलों में जिनकी सच्चाई वे नहीं समझते, वे उसका अभ्यास नहीं करते हैं, न तो वे परमेश्वर को महान मानकर उसे ऊँचा उठाते हैं, न ही सत्य को संजोते हैं। हालाँकि नाम के लिए वे परमेश्वर के अनुयायी होते हैं, यह केवल कहने के लिए होता है; उनके कामों का सार उनके भ्रष्ट स्वभावों की अभिव्यक्ति के अलावा और कुछ नहीं होता है। इस बात का कोई संकेत नहीं मिलता है कि उनका उद्देश्य और इरादा सत्य का अभ्यास करना और परमेश्वर के वचनों के अनुसार काम करने का है। जो लोग अपने हितों को ही सब से ऊपर मानते हैं, जो पहले अपनी ही इच्छाओं और इरादों को पूरा करते हैं—क्या वे लोग वो हैं जो परमेश्वर का अनुसरण करते हैं? (नहीं।) और क्या वे लोग जो परमेश्वर का अनुसरण नहीं करते, अपने स्वभावों में बदलाव ला सकते हैं? (नहीं।) और यदि वे अपने स्वभावों को बदल नहीं सकते, तो क्या वे दयनीय नहीं हैं?"("अंत के दिनों के मसीह की बातचीत के अभिलेख" में 'धर्म में विश्‍वास से कभी उद्धार नहीं होगा')। मैंने परमेश्वर के वचनों पर विचार और अपने व्यवहार पर आत्मचिंतन किया। वैसे तो लगता था कि मैंने परमेश्वर के लिये त्याग किया है, मगर अपने कर्तव्य में मेरा इरादा अपने हितों को पूरा करना था। जब मेरी अगुआ ने किसी ऐसे व्यक्ति के बारे में पूछा जो दस्तावेज़ों को संकलित कर सके, तो मैं जानती थी कि बहन यांग इस काम के लिये सबसे अच्छी साबित होगी। मगर मैंने अपने हितों की रक्षा के लिये झूठ बोला और धोखा दिया, मैंने उसके बजाय बहन तांग का नाम सुझाया। जब मैंने बहन तांग को उस काम में परेशानियों का सामना करते देखा, तो यह जानते हुए भी कि वो काम में देरी कर देगी, मैंने बहन यांग की सिफ़ारिश नहीं की। मैंने न तो परमेश्वर के घर के बारे में सोचा, ना ही परमेश्वर की इच्छा पर कोई ध्यान दिया। मैंने बस अपनी हैसियत और रुतबे को बचाने के साधनों के तौर पर भाई-बहनों का इस्तेमाल किया। मैं कितनी दुष्ट, स्वार्थी और नीच थी। मैंने बरसों तक परमेश्वर में विश्वास किया, फिर भी मेरे विचार और दृष्टिकोण मेरे शैतानी स्वभाव पर और शैतान के अस्तित्व में बने रहने की तरकीबों पर आधारित थे। मैंने परमेश्वर के वचनों का पालन या सत्य का अभ्यास नहीं किया। मैं एक अविश्वासी थी, जैसा कि परमेश्वर के वचनों में बताया गया है। मैं अब स्वार्थी नहीं बन सकती। मुझे किसी काबिल इंसान की तलाश करनी होगी और हमारी कलीसिया के लिए ज़्यादा लोगों को प्रशिक्षण देना होगा। हमने बहन यांग के काम की जिम्मेदारी लेने के लिये अपनी कलीसिया में किसी को खोज लिया और बहन यांग का तबादला कर दिया गया। बाद में, मुझे पता चला कि बहन यांग ने लोगों के शुद्धिकरण और निष्कासन से जुड़े दस्तावेज़ों को बड़ी तेज़ी से संकलित कर लिया। यह सुनकर मुझे बुरा लगा। अगर मैंने पहले ही उसका नाम सुझा दिया होता और अपने हितों को परे रखा होता, तो इस काम में इतनी अधिक देरी नहीं होती। यह सब मेरे स्वार्थ की वजह से हुआ। मैंने अपराध और कुकर्म किया था। मैंने इसे एक चेतावनी के तौर पर लिया और फिर कभी अपने हितों को परमेश्वर के घर से ऊपर नहीं रखने का संकल्प लिया।

मैंने सोचा कि इस अनुभव ने मुझे थोड़ा बदल दिया है, मगर वही पुरानी समस्या फिर से अपना कुरूप चेहरा लेकर हालात अनुकूल होने के इंतज़ार में थी। कुछ ही दिनों बाद, मेरी अगुआ ने बहन लियू के बारे में मुझसे पूछा। वे उसे पास की एक कलीसिया में नये विश्वासियों के सिंचन में मदद के लिये भेजना चाहती थीं। मैं ऐसा नहीं करना चाहती थी, मगर फिर सोचा कि मुझे स्वार्थी नहीं बनना चाहिए, मुझे कलीसिया के काम को बनाये रखना चाहिये, मैं किसी और को प्रशिक्षण दे सकती हूँ। मैं बहन लियू को जाने देने के लिये तैयार हो गई। मगर तभी उन्होंने कहा कि बहन ली, जो दस्तावेज़ों के संकलन का कार्यभार संभाल रही थी, उसे पदोन्नत किया जाएगा और मुझे उसका मूल्यांकन करने के लिये कहा गया। यह मेरे सब्र का इम्तहान था। अगर बहन ली चली गई, तो फिर दस्तावेज़ों के संकलन का कार्यभार कौन संभालेगा? मैं बहन ली को जाने नहीं देना चाहती थी, इसलिये मैंने उसके मूल्यांकन को अनदेखा कर दिया। मैं चाहती थी कि उसके जाने में कुछ दिनों की देरी हो जाये, ताकि मेरी अगुआ को इस बीच कोई और मिल जाये और बहन ली यहीं रह जाये। मेरी सहकर्मी ने देखा कि मैं मूल्यांकन को अनदेखा कर रही हूँ, तो उसने इसके लिये मुझ पर दबाव बनाया। मैंने उसे टालते हुए कहा कि मैं इस पर काम करूंगी, मगर फिर भी मूल्यांकन नहीं लिखा। करीब 10 दिन बाद, मेरी सहकर्मी ने कहा, "हमारी अगुआ ने बहन ली के बारे में दूसरों से सुनकर उसका तबादला कर दिया है।" इस कार्रवाई में मुझे काफ़ी समय लग गया। यह सब काफ़ी तेज़ी से हो रहा था! जो अच्छी क्षमता वाले थे उन सभी को दूर कर दिया गया। अब हम कलीसिया में कुछ भी ठीक से नहीं कर पाएंगे। इस तरह के विचार मेरे मन में घूमने लगे, जिससे मेरा सिर फटने लगा। मुझे लगा जैसे मेरे दिल पर बहुत बड़ा बोझ रख दिया गया हो। अगले कुछ दिन मेरी भूख-प्यास भी खत्म हो गई। बस यही सोचती कि अब मैं लोगों को कैसे खोजूं, मेरे ऊपर कितना अधिक दबाव था। इस काम में काफ़ी मशक्कत करनी होगी। मैं जितना अधिक इस बारे में सोचती, मेरी चिंता उतनी ही बढ़ती जाती, मैं बुरी तरह थक चुकी थी।

एक दिन मैं सीढ़ियों से नीचे उतर रही थी, तो मेरा पैर फिसल गया। मैंने अपने पैर में कुछ चटकने की आवाज़ सुनी, जैसे हड्डी टूट गई हो। मैंने सोचा, "अब मैं गई काम से। टूटे पैर से अब मैं अपना काम नहीं कर सकती।" मैं जानती थी कि परमेश्वर मुझे अनुशासित कर रहा है। मैंने सोचा कि कैसे मैं एक-एक करके लोगों का तबादला होते देखती रही, कैसे मैंने अपने दिल में परमेश्वर से कुतर्क किया और इन सारी बातों का विरोध किया। अपने कर्तव्य के प्रति मेरे रवैये ने परमेश्वर को ज़रूर नाराज़ किया होगा, इसलिये परमेश्वर ने मुझे कर्तव्य से दूर कर दिया। यह सोचकर मुझे काफ़ी डर लगा। मेरे पैर में भी काफ़ी दर्द हो रहा था। मैं सचमुच पश्चाताप की चाह लेकर, परमेश्वर से प्रार्थना करती रही। उस दिन दोपहर के खाने के बाद, मैं यह देखकर हैरान रह गई कि मेरे पैर का दर्द अचानक खत्म हो गया, जैसे कि मुझे कभी चोट लगी ही नहीं थी। अपने दिल में, मैं जानती थी कि यह परमेश्वर की ओर से एक चेतावनी थी, ताकि मैं आत्मचिंतन करके खुद को जान सकूँ। मैंने सोचा, "मैं हमेशा अपने हितों को आगे क्यों रखती हूँ?"

फिर मैंने परमेश्वर के वचनों के पाठ वाला एक वीडियो देखा। सर्वशक्तिमान परमेश्वर कहते हैं, "जब तक लोग परमेश्वर के कार्य का अनुभव नहीं कर लेते हैं और सत्य को प्राप्त नहीं कर लेते हैं, तब तक यह शैतान की प्रकृति है जो भीतर से इन पर नियंत्रण कर लेती है और उन पर हावी हो जाती है। वह प्रकृति विशिष्ट रूप से किस चीज़ को अपरिहार्य बनाती है? उदाहरण के लिए, तुम स्वार्थी क्यों हो? तुम अपने पद की रक्षा क्यों करते हो? तुम्हारी भावनाएँ इतनी प्रबल क्यों हैं? तुम उन अधार्मिक चीज़ों से प्यार क्यों करते हो? ऐसी बुरी चीज़ें तुम्हें अच्छी क्यों लगती हैं? ऐसी चीजों को पसंद करने का आधार क्या है? ये चीज़ें कहाँ से आती हैं? तुम इन्हें स्वीकारकर इतने खुश क्यों हो? अब तक, तुम सब लोगों ने समझ लिया है कि इन सभी चीजों के पीछे मुख्य कारण यह है कि वे शैतान के जहर से युक्त हैं। जहाँ तक इस बात का प्रश्न है कि शैतान का जहर क्या है, इसे वचनों के माध्यम से पूरी तरह से व्यक्त किया जा सकता है। उदाहरण के लिए, यदि तुम कुछ कुकर्मियों से पूछते हो उन्होंने बुरे कर्म क्यों किए, तो वे जवाब देंगे: 'हर व्यक्ति अपनी सोचे बाकियों को शैतान ले जाये।' यह अकेला वाक्यांश समस्या की जड़ को व्यक्त करता है। शैतान का तर्क लोगों का जीवन बन गया है। भले वे चीज़ों को इस या उस उद्देश्य से करें, वे इसे केवल अपने लिए ही कर रहे होते हैं। सब लोग सोचते हैं चूँकि जीवन का नियम, हर कोई बस अपना सोचे, और बाकियों को शैतान ले जाए, यही है, इसलिए उन्हें बस अपने लिए ही जीना चाहिए, एक अच्छा पद और ज़रूरत के खाने-कपड़े हासिल करने के लिए अपनी पूरी ताकत लगा देनी चाहिए। 'हर व्यक्ति अपनी सोचे बाकियों को शैतान ले जाये'—यही मनुष्य का जीवन और फ़लसफ़ा है, और इंसानी प्रकृति का भी प्रतिनिधित्व करता है। यह कथन वास्तव में शैतान का जहर है और जब इसे मनुष्य के द्वारा आत्मसात कर लिया जाता है तो यह उनकी प्रकृति बन जाता है। इन वचनों के माध्यम से शैतान की प्रकृति उजागर होती है; ये पूरी तरह से इसका प्रतिनिधित्व करते हैं। और यही ज़हर मनुष्य के अस्तित्व की नींव बन जाता है और उसका जीवन भी, यह भ्रष्ट मानवजाति पर लगातार हजारों सालों से इस ज़हर के द्वारा हावी रहा है"("अंत के दिनों के मसीह की बातचीत के अभिलेख" में 'पतरस के मार्ग पर कैसे चलें')।

परमेश्वर के वचन कहते हैं कि शैतान द्वारा इंसान को भ्रष्ट किये जाने के बाद, सभी तरह के शैतानी विष हमारे दिलों में डाल दिये गए और वही हमारी प्रकृति बन गये। जैसे कि "हर व्यक्ति अपनी सोचे बाकियों को शैतान ले जाये।" हर कोई इस शैतानी विष के अनुसार जीवन जीता है, हम जो कुछ भी करते हैं वह हमारे अपने फ़ायदे के लिये होता है, हम सोचते हैं कि यही सही और उचित है, इस तरह हम अधिक से अधिक स्वार्थी और धोखेबाज बन जाते हैं। मैंने आत्मचिंतन किया। जब अगुआ ने मेरी कलीसिया से लोगों का तबादला किया, तो मैंने इसका विरोध किया, यहां तक कि कपट के ज़रिए इसे रोकने की भी कोशिश की। मैं लोगों से इस तरह पेश आयी जैसे वो मेरी संपत्ति हों, मैंने उन्हें परमेश्वर के घर नहीं जाने दिया। मैं कितनी स्वार्थी और नीच थी, बिल्कुल विवेकहीन थी। मैंने परमेश्वर के घर के कार्य के रास्ते में रोड़ा बनकर खड़ी थी! जब प्रभु यीशु कार्य करने आया, तो फ़रीसियों ने लोगों को उसका अनुसरण करने से रोक कर, अपनी हैसियत और आजीविका की रक्षा करने की कोशिश की। उन लोगों ने विश्वासियों को अपनी संपत्ति माना और उनके लिए प्रभु से होड़ लगाई। अंत में उन्होंने परमेश्वर के स्वभाव का अपमान किया और दंड के भागी बने। मेरा व्यवहार उन फ़रीसियों से अलग कैसे था? भाई-बहन परमेश्वर की भेड़ें हैं, परमेश्वर के घर को अपनी इच्छा के अनुसार उन्हें काम पर लगाने का अधिकार है। मुझे इसमें दखल देने का कोई हक़ नहीं। कलीसिया की अगुआ के तौर पर, मुझे परमेश्वर के घर की ज़रूरत और सिद्धांतों के मुताबिक अपना कर्तव्य करना चाहिए, समस्याओं को हल करने के लिए सत्य पर संगति करनी चाहिये और लोगों को प्रशिक्षण देना चाहिए। यही मेरा कर्तव्य है, यही मेरी जिम्मेदारी है। मगर मैंने परमेश्वर की इच्छा का ध्यान नहीं रखा या सिद्धांतों के मुताबिक लोगों को काम पर नहीं लगाया। मैं ज़्यादा लोगों को प्रशिक्षण देने में अपना वक्त बर्बाद नहीं करना चाहती थी। जिनके बारे में मुझे पता था कि वे काबिल हैं, उन्हें मैंने खुद प्रशिक्षण नहीं दिया, बल्कि अपने काबू में करने की कोशिश की। उनसे अपनी हैसियत के लिये काम कराया। क्या मैं परमेश्वर के घर के ख़िलाफ़ अपने हित नहीं साध रही थी? मैं परमेश्वर की अवज्ञा करके मसीह-विरोधियों के रास्ते पर चल रही थी। यह सोचकर मैं डर गई, मुझे अनुशासित करने और ज़्यादा कुकर्म करने से रोकने के लिए, मैंने परमेश्वर का धन्यवाद किया।

फिर मैंने परमेश्वर के वचनों के पाठ का एक और वीडियो देखा। सर्वशक्तिमान परमेश्वर कहते हैं, "मानवजाति की भावनाएँ स्वार्थी हैं और अँधकार के संसार से वास्ता रखती हैं। वे परमेश्वर की इच्छा के लिए अस्तित्व में नहीं हैं, परमेश्वर की योजना के लिए तो बिल्कुल नहीं हैं। इसलिए मनुष्य और परमेश्वर का उल्लेख एक साँस में नहीं किया जा सकता है। परमेश्वर सर्वदा सर्वोच्च है और हमेशा आदरणीय है, जबकि मनुष्य सर्वदा तुच्छ और हमेशा निकम्मा है। यह इसलिए है क्योंकि परमेश्वर हमेशा मनुष्यों के लिए बलिदान करता रहता है और अपने आप को समर्पित करता है; जबकि, मनुष्य हमेशा लेता है और सिर्फ अपने आप के लिए ही परिश्रम करता है। परमेश्वर सदा मानवजाति के अस्तित्व के लिए परिश्रम करता रहता है, फिर भी मनुष्य ज्योति और धार्मिकता में कभी भी कोई योगदान नहीं देता है। भले ही मनुष्य कुछ समय के लिए परिश्रम करे, लेकिन वह इतना कमज़ोर होता है कि हल्के से झटके का भी सामना नहीं सकता है, क्योंकि मनुष्य का परिश्रम केवल अपने लिए होता है दूसरों के लिए नहीं। मनुष्य हमेशा स्वार्थी होता है, जबकि परमेश्वर सर्वदा स्वार्थविहीन होता है। परमेश्वर उन सब का स्रोत है जो धर्मी, अच्छा, और सुन्दर है, जबकि मनुष्य सब प्रकार की गन्दगी और बुराई का वाहक और प्रकट करने वाला है। परमेश्वर कभी भी अपनी धार्मिकता और सुन्दरता के सार-तत्व को नहीं बदलेगा, जबकि मनुष्य किसी भी समय, किसी भी परिस्थिति में, धार्मिकता से विश्वासघात कर सकता है और परमेश्वर से दूर जा सकता है" (वचन, खंड 1, परमेश्वर का प्रकटन और कार्य, परमेश्वर के स्वभाव को समझना बहुत महत्वपूर्ण है)। परमेश्वर के वचनों ने मुझे दिखाया कि परमेश्वर निःस्वार्थ है। वह जो कुछ भी करता है, हमें बचाने के लिये करता है; इसमें हमारा ही फ़ायदा है। परमेश्वर का घर लोगों को बढ़ावा देता है और उन्हें प्रशिक्षण देता है, ताकि अच्छी काबिलियत वाले ऐसे लोग जो सत्य की खोज करते हैं, ज़्यादा अभ्यास कर सकें और आखिर में परमेश्वर की आज्ञाओं का पालन कर सकें। इससे भाई-बहनों के साथ-साथ परमेश्वर के घर के कार्य को भी फ़ायदा होता है। जहां तक मेरी बात है, मुझे परमेश्वर के वचनों का सिंचन और पोषण और परमेश्वर के घर का प्रशिक्षण निर्बाध तरीके से मिला, मगर मैंने परमेश्वर के प्रेम का मूल्य चुकाने के लिए अपना कर्तव्य निभाने की नहीं सोची। मैंने बस लोगों को अपने काबू में करने की सोची। अपनी हैसियत और रुतबे के लिये, मैंने परमेश्वर के घर के लोगों को प्रशिक्षण देने के रास्ते का रोड़ा बनने में भी संकोच नहीं किया, जिससे कलीसिया का काम रुक गया। मैं कितनी स्वार्थी और दुर्भावना से भरी थी, परमेश्वर के सामने रहने के काबिल नहीं थी। मुझे पता था कि मैं ऐसा नहीं कर सकती। मुझे परमेश्वर के घर को काबिल लोगों की आपूर्ति करनी होगी, ताकि ज़्यादा से ज़्यादा भाई-बहन सही जगह पर वो काम कर सकें जो उन्हें करना चाहिये। जब मैंने अपने मन में यह विचार कर लिया, तो मैंने तुरंत बहन ली के काम की जगह लेने के लिये किसी और को ढूंढ लिया और इसके लिये मैंने परमेश्वर का धन्यवाद किया। हालांकि नई कर्मी को सिद्धांतों की समझ नहीं थी और मुझे ज़्यादा मेहनत करनी पड़ी, मगर मैंने शांति और सुकून महसूस किया। मैं जो भी कर सकती थी उसके लिये त्याग करने को तैयार थी और भाई-बहनों के साथ प्रार्थना कर सकती थी ताकि हमारी कलीसिया का काम अच्छी तरह से चले।

दो हफ़्तों के बाद, मेरी अगुआ ने कहा, "हम बहन झाओ को जो लेखों का संपादन करती हैं, काम के लिए किसी दूसरी कलीसिया में भेजना चाहते हैं।" यह सुनकर मैंने सोचा, "मुझे परमेश्वर के घर के समग्र कार्य के बारे में सोचना चाहिए। अब मैं स्वार्थी नहीं बन सकती। फिर, हमने तो अभी इस काम के लिए एक और बहन को प्रशिक्षण देना शुरू ही किया है, उसे सिद्धांतों की जानकारी नहीं है। हमारे काम पर असर पड़ना तय है। बेहतर तो यही होगा कि बहन झाओ अपनी जगह पर बनी रहें।" मैंने महसूस किया कि मैं फिर से अपने हितों के बारे में सोच रही हूँ। मैंने सोचा कि कैसे मैं मसीह-विरोधियों के रास्ते पर चल पड़ी थी, बार-बार कलीसिया के कार्य में रुकावट डाल कर परमेश्वर के स्वभाव का अपमान कर रही थी। मैं काफ़ी डर गई। मुझे परमेश्वर के ये वचन याद आये : "हमेशा अपने लिए कार्य मत कर, हमेशा अपने हितों की मत सोच, और अपनी स्वयं की हैसियत, प्रतिष्ठा और साख पर विचार मत कर। इंसान के हितों पर गौर मत कर। तुझे सबसे पहले परमेश्वर के घर के हितों पर विचार करना चाहिए और उसे अपनी पहली प्राथमिकता बनाना चाहिए। तुझे परमेश्वर की इच्छा के बारे में मननशील होना चाहिए, इस पर चिंतन करने के द्वारा आरंभ कर कि तू अपने कर्तव्य को पूरा करने में अशुद्ध रहा है या नहीं, क्या तूने वफादार होने के लिए अपना अधिकतम किया है, क्या अपने उत्तरदायित्वों को पूरा करने के लिए अपना सर्वोत्तम प्रयास किया है और अपना सर्वस्व दिया है, साथ ही क्या तूने अपने कर्तव्य, और परमेश्वर के घर के कार्य के प्रति पूरे दिल से विचार किया है। तुझे इन चीज़ों के बारे में विचार करने की आवश्यकता है। इन चीज़ों पर बार-बार विचार कर, और तू आसानी से अपने कर्तव्य को अच्छी तरह से निभा पाएगा। जब तेरी क्षमता कमज़ोर होती है, तेरा अनुभव उथला होता है, या जब तू अपने पेशे में दक्ष नहीं होता है, तब सारी ताकत लगा देने के बावजूद तेरे कार्य में कुछ गलतियाँ या कमियाँ हो सकती हैं, और परिणाम बहुत अच्छे नहीं हो सकते हैं। जब तू कार्यों को करते हुए अपनी स्वयं की स्वार्थी इच्छाओं या अपने स्वयं के हितों के बारे में विचार नहीं करता है, और इसके बजाय हर समय परमेश्वर के घर के कार्य पर विचार करता है, परमेश्वर के घर के हितों के बारे में लगातार सोचता रहता है, और अपने कर्तव्य को अच्छी तरह से निभाता है, तब तू परमेश्वर के समक्ष अच्छे कर्मों का संचय करेगा। जो लोग ये अच्छे कर्म करते हैं, ये वे लोग हैं जिनमें सत्य-वास्तविकता होती है; इन्होंने गवाही दी है"("अंत के दिनों के मसीह की बातचीत के अभिलेख" में 'अपना सच्चा हृदय परमेश्वर को दो, और तुम सत्य को प्राप्त कर सकते हो')। परमेश्वर के वचनों ने मुझे अभ्यास का मार्ग दिया। मुझे परमेश्वर की इच्छा और कलीसिया के कार्य पर ध्यान देना होगा। मैं स्वार्थी बनकर किसी की काबिलियत को अपने तक सीमित रखने की कोशिश नहीं कर सकती। मैंने परमेश्वर से यह प्रार्थना की: "प्यारे परमेश्वर, मैं बहुत स्वार्थी और नीच हूँ, मैंने हमेशा परमेश्वर के घर में लोगों को बढ़ावा देने से रोकने की कोशिश की और कलीसिया के काम पर बुरा असर डाला। अब मैं आपका विरोध नहीं करना चाहती। मेरा मार्गदर्शन करो, ताकि मैं अपने देह-सुख को त्याग कर सत्य का अभ्यास कर सकूँ ..." प्रार्थना करने के बाद, मैं बहन झाओ के पास गई और उसके तबादले के बारे में बताया। हालांकि उसका तबादला कर दिया गया, मगर मैंने पहले की तरह खुद को परेशान महसूस नहीं किया। इसके बजाय, मुझे महसूस हुआ कि यह परमेश्वर की दया और आशीष है जिससे मैं परमेश्वर के घर को ऐसे काबिल लोगों की आपूर्ति कर पायी हूँ। मैं अपना कर्तव्य निभाने में भी सक्षम हूँ और मेरा हृदय सुकून और आनंद से भरा है। सर्वशक्तिमान परमेश्वर का धन्यवाद!

40. ईर्ष्या का समाधान

संकायु, चीन

सर्वशक्तिमान परमेश्वर कहते हैं, "मनुष्य की देह शैतान की है, यह विद्रोही स्वभावों से परिपूर्ण है, यह दुखद रूप से गंदी है, और यह कुछ ऐसी है जो अस्वच्छ है। लोग देह के आनंद के लिए बहुत अधिक ललचाते हैं और देह की कई सारी अभिव्यंजनाएँ हैं; यही कारण है कि परमेश्वर मनुष्य की देह से एक निश्चित सीमा तक घृणा करता है। जब लोग शैतान की गंदी, भ्रष्ट चीज़ों को निकाल फेंकते हैं, तब वे परमेश्वर से उद्धार प्राप्त करते हैं। परंतु यदि वे गंदगी और भ्रष्टता से स्वयं को अब भी नहीं छुड़ाते हैं, तो वे अभी भी शैतान के अधिकार क्षेत्र के अधीन रह रहे हैं। लोगों की धूर्तता, छल-कपट, और कुटिलता सब शैतान की चीज़ें हैं। परमेश्वर द्वारा तुम्हारा उद्धार तुम्हें शैतान की इन चीज़ों से छुड़ाने के लिए है। परमेश्वर का कार्य ग़लत नहीं हो सकता है; यह सब लोगों को अंधकार से बचाने के लिए किया जाता है। जब तुमने एक निश्चित बिंदु तक विश्वास कर लिया है और देह की भ्रष्टता से अपने को छुड़ा सकते हो, और इस भ्रष्टता की बेड़ियों में अब और जकड़े नहीं हो, तो क्या तुम बचाए गए नहीं होगे? जब तुम शैतान के अधिकार क्षेत्र के अधीन रहते हो, तब तुम परमेश्वर को प्रत्यक्ष रूप से व्यक्त करने में असमर्थ होते हो, तुम कोई गंदी चीज़ होते हो, और परमेश्वर की विरासत प्राप्त नहीं कर सकते हो। एक बार जब तुम्हें स्वच्छ कर दिया और पूर्ण बना दिया गया, तो तुम पवित्र हो जाओगे, तुम सामान्य व्यक्ति हो जाओगे, और तुम परमेश्वर द्वारा धन्य किए जाओगे और परमेश्वर के प्रति आनंद से परिपूरित होओगे" (वचन, खंड 1, परमेश्वर का प्रकटन और कार्य, अभ्यास (2))। परमेश्वर के वचनों के ज़रिए मैं समझ पाई कि हमारे बीच ईर्ष्यालु टकराव और आपसी विवाद इसलिए होते हैं क्योंकि हमें शैतान ने भ्रष्ट कर दिया है, हम अपने कपटी और दुष्ट शैतानी स्वभाव के अनुसार जीते हैं और बहुत स्वार्थी हैं। एक समय था जब मैं भी ईर्ष्या की स्थिति में रहती थी, लगातार लोगों के खिलाफ़ साज़िश रचा करती थी, शोहरत और नाम के पीछे भागा करती थी। जीने का यह एक दर्दनाक तरीक़ा था लेकिन मैं ख़ुद को आज़ाद नहीं कर पा रही थी। परमेश्वर के न्याय और ताड़ना की वजह से ही मैं थोड़ा-बहुत बदल पाई और इस दर्द को दूर कर पाई।

जून 2017 की बात है जब मैं कलीसिया में एक समूह अगुआ बनी और मुझे कुछ सभाओं में कलीसियाई जीवन की ज़िम्मेदारी सौंपी गई। मुझे इस काम से बहुत ख़ुशी हुई और महसूस हुआ कि परमेश्वर मेरा उत्थान कर रहा है और उसके प्रेम का मूल्य चुकाने के लिए मुझे अच्छा काम करना होगा। उसके बाद, सभाओं में सहभागिता करते समय मैं काफ़ी सक्रिय थी, जब भी मुझे दिखाई देता कि कोई भाई-बहन परेशानियों का सामना कर रहे हैं या खराब हालात में हैं, तो मैं सहभागिता के लिए परमेश्वर के वचनों की तलाश करती और उनकी परेशानियों को हल करती थी। कुछ समय बाद, दूसरे लोग मुझे सकारात्मक नज़रिए से देखने लगे और कहने लगे कि मैं सभाओं में सहभागिता के ज़रिए व्यावहारिक मसले हल कर सकती हूँ, मैं अपने कर्तव्य को ज़िम्मेदारी से निभाती हूँ और भाई-बहनों के साथ प्यार से पेश आती हूं। यह सुनकर मुझे वाकई अपने आप पर गर्व महसूस हुआ।

कुछ समय बाद, मैंने सुना कि कलीसिया के अगुआ के लिए चुनाव होने वाला है और मैं सोचने लगी, "हर कोई मेरे बारे में अच्छा सोचता है, तो मुमकिन है कि मैं भी अगुआ बन जाऊँ। अगर मैं चुनी जाती हूँ, तो भाई-बहन बेशक़ मेरा और ज़्यादा सम्मान करने लगेंगे।" मतदान के बाद, बहन यांग और मैं, दोनों नामांकित हुए। जब मैंने देखा कि उन्हें मुझसे थोड़े ज़्यादा वोट मिले, तो मुझे थोड़ा डर लगने लगा। मैं सोचने लगी, "मैं अपना कर्तव्य ज़िम्मेदारी के साथ निभाती हूँ और व्यावहारिक काम भी कर सकती हूँ। तो इन्हें मुझसे ज़्यादा वोट क्यों मिले?" लेकिन फिर मैंने सोचा, "अभी तो सिर्फ़ नामांकन हुआ है, आख़िरी मतदान नहीं हुआ है। मैं अभी भी जीत सकती हूँ। अब मुझे ख़ुद को सत्य के साथ तैयार करना होगा और दूसरों के जीवन प्रवेश में आने वाली मुश्किलों को हल करने के लिए उनकी ज़्यादा मदद करनी होगी, ताकि सभी लोग देख सकें कि वो मुझसे बेहतर नहीं हैं, और फिर मैं ज़रूर चुनी जाऊँगी!" मुझे एक ऐसा मुद्दा याद आया जो बहन वांग ने पिछली सभा में उठाया था और अभी तक हल नहीं हुआ था। तो मैंने जल्दी-जल्दी परमेश्वर के कुछ प्रासंगिक वचनों को ढूंढकर तैयारी की, ताकि अगली बार मैं उनके साथ सहभागिता कर सकूँ। सभा के दिन मैं हमारी बैठक की जगह पर पहुँच गई, लेकिन जैसे ही मैं वहाँ पहुँची, मैंने देखा कि बहन यांग बहन वांग के साथ सहभागिता कर रही थीं। मुझे ये बिल्कुल अच्छा नहीं लगा। मैंने सोचा, "मैं आज यहाँ यह सोचकर आई थी कि मैं बहन वांग के साथ सहभागित करके उनके मसले को हल करूँगी और तुमने यह मौका लपक लिया! अगर तुम पहले ही इसे हल कर दोगी, तो मैं यह कैसे दिखा पाऊँगी कि मैं क्या कर सकती हूँ?" ज़ाहिर है, बहन यांग की सहभागिता के बाद, बहन वांग के चेहरे पर एक मुस्कुराहट नज़र आई और दूसरे भाई-बहनों ने हामी भरते हुए सिर हिलाया। मुझे यह देखकर ख़ुशी नहीं हुई। मुझे बहन यांग से जलन होने लगी, मुझे लग रहा था कि उन्होंने मुझे मिलने वाली वाहवाही छीन ली है। मैं सोचने लगी, "तुम्हारे इस सभा में शामिल होने से पहले, हर कोई मेरी सहभागिता सुनना चाहता था। लेकिन अब हर कोई तुम्हारी इज़्ज़त करता है और किसी को मेरी परवाह नहीं है।" उस समय हर कोई ख़ुशी-ख़ुशी सहभागिता कर रहा था, लेकिन मुझसे बर्दाश्त नहीं हो रहा था और मैं बस वहाँ से निकल जाना चाहती थी।

घर पहुँचकर मैं निराश अपने बिस्तर पर बैठ गई। जितना मैं इसके बारे में सोचती, मेरी उदासी बढ़ती जाती। मैं सोचने लगी, "अगर ऐसा ही चलता रहा, तो अगुआ बनने की मेरी संभावना बहुत ही कम है। ऐसा नहीं हो सकता, मुझे अपनी सहभागिता में ज़्यादा सक्रिय होना पड़ेगा। मैं अब उससे हार नहीं सकती।" बाद में, मैंने देखा कि बहन शियांग चीनी कम्युनिस्ट पार्टी के सख्त उत्पीड़न की वजह से परेशान थीं और अपने काम में लाचार महसूस कर रही थीं। मैंने जल्दी से परमेश्वर के कुछ वचनों को ढूंढ निकाला, ताकि सभा से पहले उनके साथ सहभागिता कर सकूँ। अगले दिन मैं सभा के लिए जल्दी पहुँच गई, लेकिन मुझे यह देखकर हैरानी हुई कि बहन यांग मुझसे भी पहले वहाँ पहुँच चुकी थीं और बहन शियांग के साथ सहभागिता कर रही थीं। मेरा दिल डूब गया और मैं सोचने लगी, "तुम ऐसा दोबारा कैसे कर सकती हो? मुझे देखना होगा कि तुम्हारी सहभागिता में किस तरह की रोशनी है। मैं मान ही नहीं सकती कि तुमने हर चीज़ पर बात की होगी।" अविश्वास के साथ, मैं उनके बगल में जाकर बैठ गई और सुनने लगी कि वो क्या कह रही हैं। सुनते-सुनते मुझे समझ आया कि बहन यांग ने परमेश्वर के वचनों के मुताबिक अभ्यास करने के कुछ मार्गों पर सहभागिता की, लेकिन उन्होंने बहन शियांग की कमज़ोरी और नकारात्मकता की जड़ के बारे में कुछ नहीं कहा। मैं सोचने लगी, "मुझे इस मौक़े का फ़ायदा उठाना चाहिए और अपनी समझ को बता कर बहन यांग को उनकी जगह दिखा देनी चाहिए।" ये सोचकर मैंने फ़ौरन अपनी सहभागिता साझा करते हुए कहा, "बहन, एक नकारात्मक स्थिति को दूर करने के लिए अभ्यास के मार्ग का होना ही काफ़ी नहीं है। हमें इस सच को भी समझना होगा कि परमेश्वर कैसे अपने चुने हुए लोगों को पूर्ण करने के लिए बड़े लाल अजगर को एक विषमता की तरह इस्तेमाल करता है। परमेश्वर के कार्य, उसकी सर्वशक्तिमत्ता और बुद्धिमत्ता को समझकर ही हम अपनी नकारात्मक स्थिति से बाहर आ सकते हैं। चलिए, हम परमेश्वर के कुछ वचनों को साथ पढ़ते हैं।" जब बहन शियांग ने हामी भरते हुए अपना सिर हिलाया, तो मैंने तिरछी नज़रों से बहन यांग की तरफ़ देखा। वो हमारे बगल में अजीब तरीक़े से बैठी हुई थीं। मुझे लगा कि मैंने लड़ाई जीत ली है, और सोचने लगी, "तुलना करने पर हर कोई देख सकता है कि किसकी सहभागिता ज़्यादा असरदार है। अब मैं दोबारा अपना सिर ऊँचा रख सकती हूँ, क्योंकि ये साबित करता है कि मैं इतनी भी खराब नहीं।" इसके बाद, मैं अपने काम में ज़्यादा सक्रिय हो गई। जैसे ही मुझे पता चलता कि कोई खराब स्थिति में है या परेशानियों का सामना कर रहा है, तो मैं फ़ौरन परमेश्वर के वचनों को ढूँढ निकालती, नोट लिख लेती, और फिर उनके साथ सहभागिता करती। जब मैं देखती कि कोई हामी भरते हुए सिर हिला रहा है, तो मुझे बहुत ख़ुशी होती। लेकिन जब उनकी कोई प्रतिक्रिया नहीं होती थी, तो मैं बहुत ज़्यादा व्याकुल हो जाती थी। मैं जितनी ज़्यादा परेशान होती, उतनी ही कम दूसरों की स्थिति समझ पाती और उनकी परेशानियों को हल कर पाती। इसके अलावा, मेरी थकान भी बढ़ती जा रही थी, और मैं सोचने लगी, "अगर ऐसा ही चलता रहा, तो भाई-बहनों को लगेगा कि मुझमें सत्य की वास्तविकता की कमी है और वो मुझे अपनी अगुआ नहीं चुनेंगे।" खास कर मैं जब देखती थी कि बहन यांग सत्य पर व्यावहारिक सहभागिता कर रही हैं और भाई-बहन उनसे सहमत हैं, तो मैं और भी परेशान हो जाती थी। मेरी ईर्ष्या और उसे स्वीकार करने की मेरी नाकामी सामने आ गई। मैं उनसे नाराज़ रहने लगी और उनसे बात भी नहीं करना चाहती थी। मैं शोहरत और नाम के पीछे भागने की स्थिति में जी रही थी। ये मेरे लिए बहुत दर्दनाक था। मुझे परमेश्वर के वचनों से कोई प्रबुद्धता नहीं मिल रही थी, और मैं बस नाम के लिए प्रार्थना कर रही थी। मुझे लगा कि मैं परमेश्वर से दूर होती जा रही हूँ।

फिर, मैंने परमेश्वर से प्रार्थना की और उससे प्रबुद्धता मांगी, ताकि मैं अपने भ्रष्ट स्वभाव को समझ सकूँ और इस खराब स्थिति से निकल सकूं। परमेश्वर के वचनों की मदद से ही मैं अपनी भ्रष्ट स्थिति की कुछ समझ हासिल कर पाई। उनके वचन कहते हैं : "कुछ लोग हमेशा इस बात डरे रहते हैं कि दूसरे लोग उनकी प्रसिद्धि को चुरा लेंगे और उनसे आगे निकल जाएंगे, अपनी पहचान बना लेंगे जबकि उनको अनदेखा कर दिया जाएगा। इसी वजह से वे दूसरों पर हमला करते हैं और उन्हें अलग कर देते हैं। क्या यह अपने से ज़्यादा सक्षम लोगों से ईर्ष्या करने का मामला नहीं है? क्या ऐसा व्यवहार स्वार्थी और घिनौना नहीं है? यह किस तरह का स्वभाव है? यह दुर्भावनापूर्ण है! सिर्फ़ खुद के बारे में सोचना, सिर्फ़ अपनी इच्छाओं को संतुष्ट करना, दूसरों के कर्तव्यों पर कोई ध्यान नहीं देना, और सिर्फ़ अपने हितों के बारे में सोचना और परमेश्वर के घर के हितों के बारे में नहीं सोचना—इस तरह के लोग बुरे स्वभाव वाले होते हैं, और परमेश्वर के पास उनके लिये कोई प्रेम नहीं है। अगर तुम वाकई परमेश्वर की इच्छा का ध्यान रखने में सक्षम हो, तो तुम दूसरे लोगों के साथ निष्पक्ष व्यवहार कर पाने में सक्षम होगे। अगर तुम किसी व्यक्ति की सिफ़ारिश करते हो, और वह व्यक्ति एक प्रतिभाशाली इंसान बन जाता है, जिससे परमेश्वर के घर में एक और प्रतिभाशाली व्यक्ति का प्रवेश होता है, तो क्या ऐसा नहीं है कि तुमने अपना काम अच्छी तरह पूरा किया है? तब क्या तुम अपने कर्तव्य के निर्वहन में वफ़ादार नहीं रहे हो? यह परमेश्वर के समक्ष एक अच्छा कर्म है, यह एक तरह का विवेक और सूझ-बूझ है जो इंसानों में होनी चाहिए"("अंत के दिनों के मसीह की बातचीत के अभिलेख" में 'अपना सच्चा हृदय परमेश्वर को दो, और तुम सत्य को प्राप्त कर सकते हो')। परमेश्वर के वचन पढ़कर मुझे बहुत शर्म महसूस हुई मुझे अपनी ईर्ष्या और नाम और शोहरत की लालसा से उपजी हरकतें याद आने लगीं। जब से मैंने सुना कि कलीसिया एक अगुआ की तलाश में है, तब से मैं इसके तड़प रही थी, जब मैंने देखा कि नामांकन के दौरान बहन यांग को मुझसे ज़्यादा वोट मिले, तो मैं उन्हें एक प्रतिद्वंद्वी की तरह देखने लगी, चुपचाप उनसे लड़ने लगी और होड़ करने लगी। उन्हें सत्य पर सहभागिता की मदद से भाई-बहनों की समस्याओं को हल करते हुए देखकर मुझे ईर्ष्या होने लगी। मुझे लगता था कि उन्होंने मेरी शोहरत मुझसे छीन ली है और वो मेरे अगुआ बनने के मौक़े के लिए एक ख़तरा हैं। मैंने अंदर ही अंदर ख़ुद को उनके खिलाफ़ खड़ा कर दिया, उनकी सहभागिता में मामूली गलतियाँ निकालने लगी। मैं छिपकर उन्हें नीचा और ख़ुद को बेहतर दिखाने की कोशिश कर रही थी और उनके काम में उनकी सकारात्मकता को घटाने की कोशिश कर रही थी। जब मैंने देखा कि मैं जीत नहीं सकती, तो मैं उनसे चिढ़ने लगी और उन्हें स्वीकार भी नहीं करना चाहती थी। मैं शोहरत और नाम के पीछे भाग रही थी और अपने काम को ईर्ष्या के साथ पूरा कर रही थी। मैं उनसे नाराज़ रहने लगी और उन्हें अस्वीकार कर दिया। मैंने बस अपने शैतानी स्वभाव को सामने रखा था। मैं स्वार्थी, घिनौनी, और दुष्ट थी! शैतानी स्वभाव मेरी ज़िंदगी की बुनियाद बन गए थे। मैं दूसरों को भी तकलीफ़ पहुँचा रही थी, और ख़ुद भी अप्रसन्नता और दर्द में जी रही थी। इसने मुझे "रोमांस ऑफ़ द थ्री किंग्डम" के झोउ यू की याद दिला दी। वो कितना नीच था, और उसे जुघ लियांग से हमेशा जलन होती थी। अपनी मौत से ठीक पहले उसने कहा था, "यु के पैदा होने के बाद, लियांग की क्या ज़रूरत रह गयी?" गुस्से की हालत में रहते हुए ही उसकी मौत हुई। क्या ये जलन के भयानक परिणाम नहीं हैं? मुझे अहसास हुआ कि मैं भी ऐसी ही हूँ। हैसियत की तलाश में मैं भी ईर्ष्या महसूस करती हूँ। अपने जीवन प्रवेश में रुकावट पैदा करने के साथ ही मैं दूसरों को भी नुकसान पहुँचा रही हूँ। मुझमें बिल्कुल भी इंसानियत नहीं है। परमेश्वर को इससे घृणा और नफ़रत होती है। सच तो ये है कि परमेश्वर ने मेरे लिए इंतज़ाम किया कि मैं ज़्यादा काबिलियत वाले इंसान के साथ रहूँ, ताकि अपनी कमज़ोरियों में सुधार लाने के लिए मैं उनकी खूबियों से सीख सकूँ। लेकिन मैं उनसे लड़ती और तुलना करती रही। आखिर में, मुझे कुछ नहीं मिला और बहुत तकलीफ़ भी हुई। मैं कितनी बेवकूफ़ थी। इसके अलावा, परमेश्वर के घर में, सत्य का राज होता है, और अगुआओं के चयन के लिए सिद्धांत होते हैं। कम से कम वो अच्छी इंसानियत वाले लोग होते हैं, जो सत्य को स्वीकार कर उसका अभ्यास कर सकते हैं, लेकिन मुझे ईर्ष्या हो रही थी, मैं नाम और शोहरत के पीछे भाग रही थी, और इंसानियत के साथ नहीं जी रही थी। ये चीज़ साबित करती है कि मैं अगुआ बनने के लायक नहीं थी। मुझे मालूम था कि मुझे अपना संघर्ष ख़त्म करना चाहिए। मुझे सत्य के अभ्यास पर ध्यान देना चाहिए और परमेश्वर के वचनों के मुताबिक जीना चाहिए। सिर्फ़ यही एक सही रास्ता था। यह समझने के बाद, मैंने राहत की सांस ली।

चुनाव के दिन मैंने ये प्रार्थना की: "हे परमेश्वर! नतीजा चाहे कुछ भी रहे, मैं आपकी आज्ञा मानने के लिए तैयार हूँ, और मैं निष्पक्ष ढंग से वोट करूँगी।" लेकिन जब वोट करने का समय आया, तो मैं डगमगाने लगी। मैं सोचने लगी, "अगर मैं बहन यांग को वोट देती हूँ और उन्हें चुन लिया जाता है, तो दूसरे लोग मेरे बारे में क्या सोचेंगे? वो ज़रूर यही कहेंगे कि मैं उनके बराबर नहीं हूँ।" तभी, परमेश्वर के ये वचन मेरे मन में आए : "तुम्हें इन चीज़ों को छोड़ देने और अलग कर देने का तरीका सीखना चाहिये। तुम्हें दूसरों की अनुशंसा करना, और उन्हें दूसरों से विशिष्ट बनने देना सीखना चाहिए। संघर्ष मत करो या जैसे ही दूसरों से अलग बनने या कीर्ति हासिल करने का अवसर मिले, तुम ज़ल्दबाजी में उसका फ़ायदा उठाने के लिये मत दौड़ पड़ो। तुम्हें पीछे रहने का कौशल सीखना चाहिये, लेकिन तुम्हें अपने कर्तव्य के निर्वहन में देरी नहीं करनी चाहिए। ऐसा व्यक्ति बनो जो शांत गुमनामी में काम करता है, और जो वफ़ादारी से अपने कर्तव्य का निर्वहन करते हुए दूसरों के सामने दिखावा नहीं करता है। तुम जितना अधिक अपनी प्रतिष्ठा और रुतबे को छोड़ते हो, और जितना अधिक अपने हितों को अलग रखते हो, तुम उतने ही शांतचित्त बनोगे, तुम्हारे हृदय में उतनी ही ज़्यादा जगह खुलेगी और तुम्हारी अवस्था में उतना ही अधिक सुधार होगा"("अंत के दिनों के मसीह की बातचीत के अभिलेख" में 'अपना सच्चा हृदय परमेश्वर को दो, और तुम सत्य को प्राप्त कर सकते हो')। ये वचन पढ़कर मैंने सोचा, "मुझे परमेश्वर के वचनों का अभ्यास करना होगा। मैं अपनी इज़्ज़त और हैसियत के लिए जीना जारी नहीं रख सकती।" मैं सोचने लगी कि बहन यांग काफ़ी काबिल हैं और उनकी सहभागिता व्यावहारिक होती है। इसलिए अगुआ के रूप में कलीसिया को और भाई-बहनों के जीवन प्रवेश में काफ़ी फ़ायदा होगा। मुझे सत्य का अभ्यास करना होगा और कलीसिया के हितों का ध्यान रखना होगा। इसलिए, मैंने उनके लिए वोट किया। उन्हें अगुआ चुन लिया गया और मैं इस फ़ैसले को लेकर शांति और इत्मेनान महसूस कर रही थी। मुझे लगा कि आखिरकार मैं सत्य का अभ्यास कर पा रही हूँ। परमेश्वर का धन्यवाद!

बाद में, अप्रैल 2018 में, मुझे कलीसिया की अगुआ के काम के लिए चुना गया, जहाँ मुझे कलीसिया के काम के लिए ज़िम्मेदार कुछ और भाई-बहनों के साथ मिलकर काम करना था। पहले तो हम कलीसिया के काम पर पूरी चर्चा और बिना किसी बाधा के सहयोग करते थे। लेकिन कुछ समय के बाद, मैंने देखा कि हमारे लिखने के काम के लिए ज़िम्मेदार, बहन ली, काफ़ी काबिल हैं और चीज़ों को बहुत जल्दी सीख लेती हैं। उनकी सहभागिता दूसरों के लिए काफ़ी प्रबोधक और ज्ञानवर्धक है। मैं सच में उनकी प्रशंसा करती थी, लेकिन मुझे थोड़ी-बहुत जलन भी महूसस हो रही थी। मैं कोशिश करने लगी कि मैं उनके आस-पास काम करूँ, ज़्यादा कौशल और सिद्धांत सीख सकूँ, ताकि मैं पीछे न रह जाऊँ। एक दिन मेरे पास हमारी अगुआ की चिट्ठी आई, जिसमें लिखा था कि उन्हें एक ऐसे इंसान की तलाश है जो किसी दूसरी जगह कलीसिया के लिए काम कर सके, और क्या मुझे लगता है कि बहन ली इसके लिए ठीक रहेंगी। उन्होंने मुझसे उनके बारे में आकलन इकट्ठा करने के लिए कहा। मेरी ईर्ष्या भड़क उठी, मैं सोचने लगी, "वे बहन ली को आगे बढ़ाना चाहते हैं। वो काबिल हैं और चीज़ों को बहुत जल्दी सीख लेती हैं, लेकिन वो कुछ ही समय पहले विश्वासी बनी हैं और उनका जीवन प्रवेश काफ़ी उथला है। मैं उनसे किस तरह कम हूँ? वो क्यों नहीं चाहते कि मैं जाऊँ? अगर बहन ली को यह काम सौंप दिया गया, तो लोग मेरे बारे में क्या सोचेंगे? वे ज़रूर यही सोचेंगे कि वो मुझसे बेहतर हैं।" इन सब विचारों ने मुझे और भी ज़्यादा परेशान कर दिया, इसके बाद, मैं जब भी बहन ली से मिलती, तो नज़रअंदाज़ कर देती। मेरा ऐसा बर्ताव देखकर वो भी पीछे हट गईं और पहले की तरह मेरे साथ चीज़ों पर चर्चा करना बंद कर दिया। कुछ दिनों बाद, मैंने बहन ली के बारे में भाई-बहनों का आकलन इकट्ठा कर लिया, ये देखकर कि हर किसी का आकलन सकारात्मक था, बल्कि मुझसे भी ज़्यादा अच्छा था, मुझे जलन होने लगी। मैं एक अगुआ थी, लेकिन मैं अपनी सहकर्मी के बराबर भी नहीं थी। ये मेरे लिए कितनी शर्मिंदगी की बात थी! मैंने जितना इस बारे में सोचा, उतनी ही मेरी परेशानी बढ़ती गई। मैंने एक बहन से यह तक कह डाला, "आपका आकलन कैसा है? आप सही और गलत में फ़र्क नहीं कर सकती हैं। बहन ली ने प्रगति की है, लेकिन उनका जीवन प्रवेश उथला है। आपने तो उनकी बहुत तारीफ़ की, लेकिन अगर वो दूसरी कलीसिया में जाकर उनके काम में इसलिए देरी कर दें क्योंकि वे व्यावहारिक काम नहीं कर सकतीं, तो यह आपके द्वारा की गयी दुष्टता होगी!" मेरी यह बात सुनकर वो बहन थोड़ा डर गईं। वो कहने लगीं कि उन्होंने ये असली हालात की बुनियाद पर लिखा था, लेकिन पूरी तस्वीर को ध्यान में नहीं रखा था, और वो इस बारे में फिर से सोचेंगी। हालांकि मुझे जो करना था मैंने कर दिया था, मुझे कोई ख़ुशी महसूस नहीं हो रही थी। ख़ास तौर पर जब मैं बहन ली को देखती थी, तो मेरी अंतरात्मा मुझे कचोटती थी और मैं कसूरवार महसूस करती थी। मैंने एक बुरी और शर्मनाक हरकत की थी, मैं उनसे नज़रें नहीं मिला पा रही थी। मेरे बर्ताव में बदलाव देखकर वो मेरे पास आईं और चिंता से कहने लगीं, "क्या कोई परेशानी है?" ये सुनकर मुझे ज़्यादा दोषी महसूस होने लगा, मैंने लड़खड़ाती हुई ज़बान से बस "ह-हाँ" कहा और तेज़ी से कमरे से बाहर निकल गई, फिर मैं परमेश्वर के सामने झुककर प्रार्थना करने लगी। मैंने कहा, "हे परमेश्वर, मैं कितनी नासमझ हूँ। बहन ली के बारे में बाकी लोगों के आकलन देखकर मुझे जलन होने लगी और उनके पीठ पीछे मैंने उनकी बुराई भी की। परमेश्वर, मैं जानती हूँ कि आपको ऐसी चीज़ों से नफ़रत है, लेकिन मैं अपने भ्रष्ट स्वभाव से बंधी हुई हूँ। मैं ख़ुद को रोक नहीं पा रही हूँ। परमेश्वर, मुझे प्रबुद्ध कीजिये, ताकि मैं सच में ख़ुद को जान सकूँ और अपने भ्रष्ट स्वभाव के मुताबिक जीना बंद कर सकूँ।" प्रार्थना के बाद मुझे थोड़ी शांति मिली, मैंने अपना कंप्यूटर खोला और परमेश्वर के वचनों के कुछ अंश पढ़े।

परमेश्वर कहते हैं, "अगर कुछ लोग किसी व्यक्ति को अपने से बेहतर पाते हैं, तो वे उस व्यक्ति को दबाते हैं, उसके बारे में अफ़वाह फैलाना शुरू कर देते हैं, या किसी तरह के अनैतिक साधनों का प्रयोग करते हैं जिससे कि दूसरे व्यक्ति उसे अधिक महत्व न दे सकें, और यह कि कोई भी किसी दूसरे व्यक्ति से बेहतर नहीं है, तो यह अभिमान और दंभ के साथ-साथ धूर्तता, धोखेबाज़ी और कपट का भ्रष्ट स्वभाव है, और इस तरह के लोग अपने लक्ष्यों को हासिल करने के लिए किसी भी हद तक जाने को तैयार रहते हैं। वे इसी तरह का जीवन जीते हैं और फिर भी यह सोचते हैं कि वे महान हैं और वे नेक हैं। लेकिन, क्या उनके पास परमेश्वर का भय मानने वाला हृदय है? सबसे पहले, इन बातों की प्रकृति के परिप्रेक्ष्य से बोला जाये, तो क्या इस तरीके से काम करने वाले लोग बस अपनी मनमर्ज़ी से काम नहीं कर रहे हैं? क्या वे परमेश्वर के परिवार के हितों पर विचार करते हैं? वे परमेश्वर के परिवार के कार्य को होने वाले नुकसान की परवाह किये बिना, सिर्फ़ अपनी खुद की भावनाओं के बारे में सोचते हैं और वे सिर्फ़ अपने लक्ष्यों को हासिल करने की बात सोचते हैं। इस तरह के लोग न केवल अभिमानी और आत्मतुष्ट हैं, बल्कि वे स्वार्थी और घिनौने भी हैं; वे परमेश्वर के इरादों की बिलकुल भी परवाह नहीं करते, और निस्संदेह, इस तरह के लोगों के पास परमेश्वर का भय मानने वाला हृदय नहीं होता। यही कारण है कि वे वही करते हैं जो करना चाहते हैं और बेतुके ढंग से आचरण करते हैं, उनमें दोष का कोई बोध नहीं होता, कोई घबराहट नहीं होती, कोई भी भय या चिंता नहीं होती, और वे परिणामों पर भी विचार नहीं करते। यही वे अकसर करते हैं, और इसी तरह उन्‍होंने हमेशा आचरण किया होता है। इस तरह के लोग कैसे परिणाम भुगतते हैं? वे मुसीबत में पड़ जाएँगे, ठीक है? हल्‍के-फुल्‍के ढंग से कहें, तो इस तरह के लोग बहुत अधिक ईर्ष्‍यालु होते हैं और उनमें निजी प्रसिद्धि और हैसियत की बहुत प्रबल आकांक्षा होती है; वे बहुत धोखेबाज और धूर्त होते हैं। और अधिक कठोर ढंग से कहें, तो मूल समस्‍या यह है कि इस तरह के लोगों के दिलों में परमेश्‍वर का तनिक भी डर नहीं होता। वे परमेश्वर का भय नहीं मानते, वे अपने आपको सर्वाधिक महत्वपूर्ण मानते हैं, और वे अपने हर पहलु को परमेश्वर से ऊंचा और सत्य से बड़ा मानते हैं। उनके दिलों में, परमेश्वर जिक्र करने के योग्य नहीं है और बिलकुल महत्वहीन है, उनके दिलों में परमेश्वर का बिलकुल भी कोई महत्व नहीं होता। क्‍या उन लोगों ने सत्‍य में प्रवेश पा लिया है जिनके हृदयों में परमेश्‍वर के लिए कोई जगह नहीं है, और जो परमेश्‍वर में श्रद्धा नहीं रखते? (नहीं।) इसलिए, जब वे सामान्‍यत: मुदित मन से और ढेर सारी ऊर्जा खर्च करते हुए खुद को व्‍यस्‍त बनाये रखते हैं, तब वे क्‍या कर रहे होते हैं? ऐसे लोग यह तक दावा करते हैं कि उन्‍होंने परमेश्‍वर के लिए खपाने की ख़ातिर सब कुछ त्‍याग दिया है और बहुत अधिक दुख झेला है, लेकिन वास्‍तव में उनके सारे कृत्‍यों के पीछे निहित प्रयोजन, सिद्धान्‍त और लक्ष्‍य, सभी खुद को लाभान्वित करने के लिए हैं; वे केवल अपने सारे निजी हितों की रक्षा करने का प्रयास कर रहे हैं। तुम लोग ऐसे व्यक्ति को बहुत ही बेकार कहोगे या नहीं कहोगे? जो व्‍यक्ति परमेश्‍वर में श्रद्धा नहीं रखता वह किस तरह का व्‍यक्ति है? क्‍या वह अहंकारी नहीं है? क्‍या ऐसा व्‍यक्ति शैतान नहीं है? वे किस तरह के प्राणी होते हैं जो परमेश्‍वर में श्रद्धा नहीं रखते? पशुओं की बात छोड़ दें, तो परमेश्‍वर में श्रद्धा न रखने वाले प्राणियों में, दैत्‍य, शैतान, प्रधान स्वर्गदूत, और परमेश्‍वर के साथ विवाद करने वाले, सभी शामिल हैं"("अंत के दिनों के मसीह की बातचीत के अभिलेख" में 'अपनी आस्था में सही पथ पर होने के लिए आवश्यक पाँच अवस्थाएँ')। "मनुष्य का भ्रष्ट स्वभाव शैतान के द्वारा उसे जहर दिये जाने और रौंदे जाने के कारण उपजा है, उस प्रबल नुकसान से उपजा है जिसे शैतान ने उसकी सोच, नैतिकता, अंतर्दृष्टि, और समझ को पहुँचाया है। क्योंकि मनुष्य की मौलिक चीजें शैतान के द्वारा भ्रष्ट कर दी गईं हैं, और पूरी तरह से उसके विपरीत हैं जैसा परमेश्वर ने मूल रूप से इंसान को बनाया था, इसी कारण ही मनुष्य परमेश्वर का विरोध करता है और सत्य को नहीं समझता" (वचन, खंड 1, परमेश्वर का प्रकटन और कार्य, अपरिवर्तित स्वभाव होना परमेश्वर के साथ शत्रुता रखना है)।

परमेश्वर के वचनों को पढ़कर मैं बहुत उदास और निराश महसूस कर रही थी। क्या उसने मेरे हालात का बिल्कुल सही खुलासा नहीं किया था? जब हमारी अगुआ बहन ली को चुनना चाहती थीं, तो मुझे ईर्ष्या होने लगी और मैं पक्षपाती हो गई। मैंने घिनौने तरीके से उन्हें नीचा दिखाने और उनकी आलोचना करने की भी कोशिश की। मैंने वो हर तरीका सोचा जिससे मैं उन्हें ये काम मिलने से रोक दूँ। मैंने कलीसिया के हितों के बारे में कुछ भी नहीं सोचा। मुझे जो चाहिए था, उसे पाने के लिए मैंने जो जी चाहा वो किया। मैं अहंकारी, स्वेछाचारी थी और मेरे मन में परमेश्वर के लिए कोई श्रद्धा नहीं थी। परमेश्वर उम्मीद करता है कि ज़्यादा से ज़्यादा लोग उसकी इच्छा पर विचार करें और अपने कर्तव्य पूरे कर सकें। मैं अच्छी तरह जानती थी कि बहन ली काबिल हैं और सत्य की खोज पर ध्यान देती हैं, इसलिए प्रशिक्षण के ज़्यादा मौके मिलने पर, उनका जीवन प्रवेश और कौशल बेहतर होगा, इससे कलीसिया के काम को भी फ़ायदा मिलेगा। लेकिन अपनी इज़्ज़त और हैसियत को बचाने के लिए मैंने उन्हें पीछे खींचना चाहा। वो काम उन्हें न सौंपा जाए, उसके लिए मैंने कपटी तरीकों का भी इस्तेमाल किया। मुझे पता भी नहीं चला कि मैं कब शैतान की चेली बन गई और कलीसिया के काम में रुकावट पैदा करने लगी। मैंने ख़ुद को बहुत फटकारा। मैं जानती थी कि ईर्ष्या परमेश्वर की इच्छा के खिलाफ़ है, लेकिन मैंने कभी ये नहीं सोचा कि ईर्ष्या की वजह से मैं इतनी निर्दयी हो जाऊँगी, कि मैं कलीसिया के काम में रुकावट पैदा कर दूँगी, बुराई करूँगी, और परमेश्वर का विरोध करूँगी। मुझे परमेश्वर के वचन याद आए : "मनुष्य का भ्रष्ट स्वभाव शैतान के द्वारा उसे जहर दिये जाने और रौंदे जाने के कारण उपजा है," मैं सोचने लगी कि मुझमें कितनी ईर्ष्या भरी थी और कैसे मुझे ये बर्दाश्त नहीं था कि कोई मुझसे बेहतर हो क्योंकि मेरी सोच और मेरे नज़रिए को शैतान के ज़हर ने तोड़-मरोड़ दिया था, जैसे कि, "हर व्यक्ति अपनी सोचे बाकियों को शैतान ले जाये," "सारे ब्रह्मांड का सर्वोच्च शासक बस मैं ही हूँ," और "केवल एक ही अल्फा पुरुष हो सकता है।" ऐसे ज़हर के साथ, मैं समूह में सबसे आगे पहुँचना चाहती थी, ये सोचते हुए कि मुझे सबसे ऊपर होना चाहिए। अगर कोई मुझसे ज़्यादा काबिल होता, तो मैं उसके साथ निष्पक्षता से पेश नहीं आती थी। मुझे उनसे ईर्ष्या होती, मैं भेदभाव करती, उन्हें अपने बगल में चुभने वाला एक कांटा मानती थी। मेरे आस-पास जो कोई भी सत्य की खोज करता था, मैं उनसे जलती, उन्हें नज़रअंदाज़ करती, और उनसे रूखा बर्ताव करती थी, यहाँ तक कि पीठ पीछे उन्हें नीचा भी दिखाती थी। मुझ में बिल्कुल भी इंसानियत नहीं थी! मैं हमेशा ख़ुद को बेहतर और दूसरों को नीचा दिखाने की कोशिश करती थी। मैं लड़ना और जीतना चाहती थी, किसी से भी हार मानने के लिए तैयार नहीं थी। मुझे बस दिखावा करना था। क्या मैं जीती जागती शैतान नहीं थी? तब जाकर मुझे नज़र आया कि जिंदगी जीने के ये शैतानी ज़हर और नियम मेरी प्रकृति बन चुके हैं। मेरी ज़िंदगी इन्हीं के इर्द-गिर्द घूमती है, मेरा स्वार्थ, अहंकार और द्वेष बढ़ता जा रहा है। अगर मैं परमेश्वर के सामने पश्चाताप करने से इनकार करती रही, तो वो मुझसे नफ़रत करेगा और मुझे हटा देगा। जब मुझे इन चीज़ों का अहसास हुआ, तो मुझे सच में डर लगने लगा। मैं फ़ौरन परमेश्वर के पास प्रार्थना करने पहुँच गई, उनसे कहा कि मुझे पश्चाताप करना है, अब से मैं सत्य का अभ्यास करने की कोशिश करूँगी और ऐसे शैतानी ज़हरों के अनुसार जीना बंद कर दूँगी।

कुछ दिनों के बाद, मुझे हमारी अगुआ की एक चिट्ठी मिली, जिसमें लिखा था कि कुल मिलाकर बहन ली दूसरी कलीसिया के काम के लिए सही लग रही हैं। यह पढ़कर, मेरे अंदर फिर से उथल-पुथल होने लगी, लेकिन मैं फ़ौरन पहचान गई कि मेरी ईर्ष्या मेरे साथ चालबाज़ी कर रही है। मैंने फ़ौरन परमेश्वर से प्रार्थना की और अपने आप को त्यागने के लिए तैयार हो गई। प्रार्थना के बाद मैंने परमेश्वर के वचनों से दो अंश पढ़े। परमेश्वर कहते हैं, "जब तुम ख़ुद को स्वार्थी और अधम होने के रूप में प्रकट करते हो, और इस बारे में जान जाते हो, तो तुम्हें सत्य की तलाश करनी चाहिए : परमेश्वर की इच्छा के अनुरूप होने के लिए मुझे क्या करना चाहिए? मुझे कैसे बर्ताव करना चाहिए ताकि सबको लाभ पहुंचे? अर्थात, तुम्हें अपने हितों को भूलने से शुरुआत करनी चाहिए, अपने कद के अनुसार धीरे-धीरे थोड़ा-थोड़ा करके उनका त्याग करना चाहिए। कुछ बार इसका अनुभव करने के बाद, तुम पूरी तरह अपने हितों को भूल चुके होगे, और ऐसा करते-करते तुम्हारी स्थिरता बढ़ती जाएगी। तुम जितना ज़्यादा अपने हितों को भुलाते जाओगे, उतना ही तुम्हें लगेगा कि इंसान के रूप में तुम में विवेक और तर्क होना चाहिए। तुम्हें महसूस होगा कि स्वार्थी उद्देश्यों के बिना, तुम स्पष्ट, ईमानदार व्यक्ति बन रहे हो, और तुम पूरी तरह परमेश्वर को संतुष्ट करने के लिए काम कर रहे हो। तुम्हें महसूस होगा कि इस तरह का व्यवहार तुम्हें 'मानव' कहलाने के योग्य बनाता है, और इस तरह से पृथ्वी पर जीने के द्वारा, तुम एक स्पष्ट और ईमानदार व्यक्ति बनकर जी रहे हो, तुम एक सच्चे व्यक्ति की तरह बर्ताव कर रहे हो, तुम्हारी अंतरात्मा साफ़ है, और तुम उन सभी चीज़ों के योग्य हो जो परमेश्वर ने तुम पर न्यौछावर की हैं। तुम जितना इस तरह जीवन व्यतीत करोगे, उतना ही स्थिर और उजला महसूस करोगे। इस तरह, क्या तुमने सही रास्ते पर चलना नहीं शुरू कर दिया होगा?"("अंत के दिनों के मसीह की बातचीत के अभिलेख" में 'अपना सच्चा हृदय परमेश्वर को दो, और तुम सत्य को प्राप्त कर सकते हो')। "अगर तुम वाकई परमेश्वर की इच्छा का ध्यान रखने में सक्षम हो, तो तुम दूसरे लोगों के साथ निष्पक्ष व्यवहार कर पाने में सक्षम होगे। अगर तुम किसी व्यक्ति की सिफ़ारिश करते हो, और वह व्यक्ति एक प्रतिभाशाली इंसान बन जाता है, जिससे परमेश्वर के घर में एक और प्रतिभाशाली व्यक्ति का प्रवेश होता है, तो क्या ऐसा नहीं है कि तुमने अपना काम अच्छी तरह पूरा किया है? तब क्या तुम अपने कर्तव्य के निर्वहन में वफ़ादार नहीं रहे हो? यह परमेश्वर के समक्ष एक अच्छा कर्म है, यह एक तरह का विवेक और सूझ-बूझ है जो इंसानों में होनी चाहिए"("अंत के दिनों के मसीह की बातचीत के अभिलेख" में 'अपना सच्चा हृदय परमेश्वर को दो, और तुम सत्य को प्राप्त कर सकते हो')। परमेश्वर के वचनों ने साफ़ तौर पर मुझे अभ्यास का रास्ता दिखाया। मुझे अपने हितों को छोड़कर परमेश्वर के घर के हितों के बारे में सोचना चाहिए। अगर कोई इंसान किसी भी चीज़ में मुझसे बेहतर है, तो मुझे उसकी सिफ़ारिश करनी चाहिए, ताकि हर प्रतिभाशाली इंसान की खूबियाँ परमेश्वर के घर के काम आ सकें और वह राज्य के सुसमाचार का प्रचार करने में अपनी भूमिका निभा सकें। सिर्फ़ इस तरह के व्यक्ति में इंसानियत होती है, सिर्फ़ उसे ही परमेश्वर की इच्छा की फ़िक्र होती है और वही परमेश्वर के हितों का ध्यान रख सकता है। वे परमेश्वर की मंज़ूरी हासिल करते हैं और यह एक अच्छी चीज़ है। उसी शाम मैं बहन ली से मिलने गई और उनसे पूछा कि क्या वो जाकर दूसरी कलीसिया का काम संभालना चाहेंगी। उन्होंने कहा कि वो तैयार हैं, लेकिन उन्हें फ़िक्र है कि वो एक नई विश्वासी हैं और उनका आध्यात्मिक कद छोटा है। उनकी चिंता सुनने के बाद, मैंने उनके साथ परमेश्वर की इच्छा पर सहभागिता की, उन्हें प्रोत्साहित किया कि वो परमेश्वर का सहारा लें और उससे मदद मांगें और अपने काम में सत्य के सिद्धांतों की तलाश करने पर ध्यान दें। कुछ दिन बाद, वो अपने नए काम की ज़िम्मेदारी लेने के लिए चली गईं। मैं बहुत ख़ुश थी, मुझे अहसास हुआ कि सत्य का अभ्यास करना और अपनी इज़्ज़त और हैसियत के लिए जीना छोड़ देना ही ईमानदारी और गरिमा के साथ जीना है। मेरा मन बिल्कुल शांत था।

अब जब मैं उस वक़्त के बारे में सोचती हूँ जब मैं अपने भ्रष्ट स्वभाव के अनुसार जी रही थी, हमेशा दूसरों से जलती थी, नाम और हैसियत के लिए संघर्ष करती थी, शैतान ने मुझे भ्रष्ट कर दिया था और मेरे साथ खिलवाड़ कर रहा था, तो मुझे समझ आता है कि जीने का वो तरीका बहुत ही दर्दनाक था। परमेश्वर ने मुझे उजागर करने और बचाने के लिए अलग-अलग तरह के लोगों, चीज़ों, घटनाओं और माहौल को सामने रखा। उसने अपने वचनों की मदद से मुझे उजागर किया, मेरा न्याय किया, मुझे सिंचित किया, मुझे तब तक संभाला, जब तक मुझे मेरी शैतानी प्रकृति का कुछ ज्ञान नहीं हो गया, और मैंने ईर्ष्या रखने और नाम और शोहरत के लिए लड़ने के नतीजों को नहीं देख लिया। तब जाकर मैं सत्य का कुछ हद तक अभ्यास कर पाई और थोड़ा-बहुत मेरा ज़मीर जाग पाया और कुछ विवेक पा सकी। परमेश्वर का धन्यवाद!

41. ईर्ष्या की जगह उदारता दिखाना

फ़ू डैन, चीन

कुछ साल पहले, अगुआई के कार्य में मेरी मदद करने के लिए बहन शाओजी का हमारी कलीसिया में तबादला कर दिया गया। थोड़े समय में, मैंने देखा कि युवा होने के बावजूद उसमें अच्छी काबिलियत थी और वह वाकई सक्षम थी। समस्याएँ आने पर वह सत्य का अभ्यास करती और सत्य के सिद्धांतों की खोज करने पर ध्यान लगाती। मैं काबिलियत या कार्य क्षमता में उसके बराबर नहीं थी। मैं वाकई उसकी प्रशंसक थी, मुझे लगा कि वह प्रतिभाशाली है। एक बार सहकर्मियों की बैठक में, एक अगुआ ने मुझसे पूछा, कि क्या कलीसिया में ऊंची काबिलियत वाले ऐसे लोग हैं जो सत्य का अनुसरण करते हैं। मैंने बेहिचक उन्हें बहन शाओजी की खूबियों के बारे में बताया। जल्दी ही, अगुआ ने उसे सहकर्मियों की सभा में बुला लिया, और उससे अगली कई बैठकों में भी आने को कहा। धीरे-धीरे यह सोचकर मेरी परेशानी थोड़ी बढ़ गयी, "हमेशा बैठकों में मैं ही भाग लिया करती हूँ, कलीसिया के मामलों पर अगुआ मुझसे ही चर्चा करती हैं। अब वे शाओजी को बैठकों में आने को कह रही हैं। लगता है वे उसे प्रशिक्षित करने पर ध्यान देना चाहती हैं। अगर मुझे पता होता, तो मैं उसकी खूबियों का ज़िक्र ही नहीं करती।" मुझे लगा कि उसी के कारण मुझे भुला दिया गया है, पीछे छोड़ दिया गया है। मुझे और भी ज़्यादा बेचैनी महसूस होने लगीऔर चुपचाप एक सोच पनपने लगी कि अगर अगुआ उसका तबादला कर दें तो बड़ा अच्छा होगा। अगर हम साथ नहीं रहे, तो मैं उससे बुरी नहीं दिखूंगी, फिर शायद अगुआ मुझसे मामलों पर चर्चा करें। लेकिन मुझे मालूम था कि शाओजी का तबादला इतनी जल्दी नहीं होने वाला। मुझे लगा जैसे मेरे दिल पर कोई भारी बोझ रखा हुआ है। यही नहीं, मैं हार मानने को तैयार नहीं थी। मैं चुपचाप परमेश्वर के वचनों में डूब गयी, उन्हें पढ़ने, याद करने और उन पर ज़्यादा सोच-विचार करने लगी, ताकि मैं सत्य के बारे में संगति करने में उससे आगे निकल जाऊं और खुद को साबित कर पाऊँ। लेकिन मेरी मंशा ग़लत थी। मैं बस रुतबे के लिए उससे होड़ लगा रही थी, इसलिए मेरे कर्तव्य में पवित्र आत्मा का कार्य नहीं था। मैं किसी भी समस्या को समझ या सुलझा नहीं पा रही थी।

एक बार, कुछ बहनों को कलीसिया की उपयाजिकाओं के रूप में चुना गया। उन्हें फ़िक्र थी कि वे सत्य को इतना नहीं समझतीं कि जीवन में प्रवेश को लेकर दूसरों की व्यावहारिक समस्याओं को सुलझा सकें। वे यह पद नहीं संभालना चाहती थीं। यह सुनकर मैंने सोचा, "उनकी दशा ठीक करने के लिए परमेश्वर के किन वचनों पर संगति करूं, ताकि हर कोई समझ सके कि बहन शाओजी मुझसे बेहतर नहीं है?" जैसे ही उन बहनों की बात पूरी हुई, मैंने जल्दी से परमेश्वर के कुछ वचन पढ़े और संगति करने लगी। लेकिन मैं परमेश्वर के सामने शांत होकर समस्या की जड़ का पता लगाने के लिए सत्य को खोजना नहीं, बस दिखावा करना चाहती थी, ताकि लोग मुझे आदर से देखें। मेरी संगति जमी नहीं। उन लोगों को बिना किसी प्रतिक्रिया के बैठे हुए देखकर बहुत अटपटा लगा। मैं समझ नहीं पायी कि क्या बोलूँ। फिर बहन शाओजी ने हमारे कर्तव्य निभाने के अर्थ पर संगति शुरू कर दी, अपने अनुभवों, समझ और परमेश्वर की इच्छा के बारे में बताया। बहनों की आँखों में आंसू आ गये और उन्होंने उस कर्तव्य को स्वीकार करने की ठान ली। उन्हें शाओजी को प्रशंसा की नज़र से निहारते हुए देखकर मुझे बहुत बुरा लगा। उसके आने से पहले, सभी लोग मुझे स्वीकार करते थे, लेकिन कलीसिया से जुड़ने के बाद इतनी जल्दी वह हर चीज़ पर छा गयी थी। अगुआ उसकी कद्र करते और भाई-बहन उसका आदर करते, ज़्यादा समय तक अगुआ होने के बावजूद मैं उसकी बराबरी नहीं कर पायी। मुझे फ़िक्र होने लगी कि दूसरे मेरे बारे में क्या सोचते होंगे। क्या वे कहेंगे कि मुझमें सत्य की वास्तविकता नहीं है, और बस मेरी तुलना ही उसे अच्छा दिखाती है? उस दौरान मेरे ख़यालों में बस यही बात जमी हुई थी। मुझे लगा मानो बहन शाओजी मेरी शोहरत छीन रही है, मैं उससे ईर्ष्या करने लगी। कभी-कभी मैं चाहती कि आपसी फायदे वाला कोई रास्ता देखकर उसे कलीसिया से निकलवा दूं। बहुत सोच-विचार के बावजूद मुझे कोई तरीका नहीं सूझा। मुझे यह भी महसूस होने लगा कि मैं परमेश्वर से दूर जा रही हूँ और मेरी आत्मा अँधेरे में डूब रही है। परमेश्वर के वचनों पर मेरी संगति में दूसरों के लिए कोई रोशनी नहीं होती थी और मैं समस्याओं में उनकी कोई मदद नहीं कर पा रही थी। मैं अब भी हर दिन अपना कर्तव्य निभा रही थी, मगर मैं बहुत परेशान और पीड़ित थी। परमेश्वर से प्रार्थना करते समय मैंने अपना हाल बयान किया, उसकी इच्छा को समझने और अपनी भ्रष्टता को जानने का रास्ता दिखाने की विनती की।

फिर मैंने परमेश्वर के ये वचन पढ़े : "कलीसिया के अगुआ होने के नाते, तुम लोगों को मालूम होना चाहिए कि प्रतिभा का पता कैसे लगाएं, उसे कैसे बढ़ावा दें, और कैसे प्रतिभाशाली लोगों से ईर्ष्या न करें। इस प्रकार, तुम अपना कर्तव्य संतोषजनक ढंग से निभा सकोगे, अपनी ज़िम्मेदारी पूरी कर सकोगे; तुम निष्ठावान बनने के लिए अपना पूरा प्रयास भी कर सकोगे। कुछ लोग हमेशा इस बात डरे रहते हैं कि दूसरे लोग उनकी प्रसिद्धि को चुरा लेंगे और उनसे आगे निकल जाएंगे, अपनी पहचान बना लेंगे जबकि उनको अनदेखा कर दिया जाएगा। इसी वजह से वे दूसरों पर हमला करते हैं और उन्हें अलग कर देते हैं। क्या यह अपने से ज़्यादा सक्षम लोगों से ईर्ष्या करने का मामला नहीं है? क्या ऐसा व्यवहार स्वार्थी और घिनौना नहीं है? यह किस तरह का स्वभाव है? यह दुर्भावनापूर्ण है! सिर्फ़ खुद के बारे में सोचना, सिर्फ़ अपनी इच्छाओं को संतुष्ट करना, दूसरों के कर्तव्यों पर कोई ध्यान नहीं देना, और सिर्फ़ अपने हितों के बारे में सोचना और परमेश्वर के घर के हितों के बारे में नहीं सोचना—इस तरह के लोग बुरे स्वभाव वाले होते हैं, और परमेश्वर के पास उनके लिये कोई प्रेम नहीं है"("अंत के दिनों के मसीह की बातचीत के अभिलेख" में 'अपना सच्चा हृदय परमेश्वर को दो, और तुम सत्य को प्राप्त कर सकते हो')। परमेश्वर के वचनों ने गहरा असर डाला। उन्होंने मेरी असली दशा को उजागर कर दिया। अपनी बहन की ऊंची काबिलियत और व्यावहारिक संगति को देख कर, और यह देख कर कि अगुआ उसकी कद्र करती हैं और दूसरे उसे आदर से देखते हैं, मैंने ईर्ष्यालु होकर उसे निकलवा दिया। मैं उसके कलीसिया छोड़ने का इंतज़ार नहीं कर पायी। मैंने यह नहीं सोचा कि इससे कलीसिया के काम पर या परमेश्वर के घर के हितों पर क्या असर पड़ेगा। मैं सिर्फ दुष्टता दिखा रही थी और बहुत स्वार्थी और घिनौनी थी। मुझमें सामान्य इंसानियत बिल्कुल भी नहीं थी! मेरा इस तरह कर्तव्य निभाना परमेश्वर को कैसे नाराज़ न करता? मैंने अपने कर्तव्य में पवित्र आत्मा का मार्गदर्शन गँवा दिया और अँधेरे में डूब गयी। यह परमेश्वर का धार्मिक स्वभाव था। इसलिए मैंने परमेश्वर से प्रार्थना की, उससे रुतबे की चाह को छोड़ने, सामान्य इंसानियत के साथ जीने और अपनी बहन के साथ ठीक से काम करने के लिए रास्ता दिखाने की विनती की।

फिर मैंने परमेश्वर के ये वचन पढ़े : "अगर तुम वाकई परमेश्वर की इच्छा का ध्यान रखने में सक्षम हो, तो तुम दूसरे लोगों के साथ निष्पक्ष व्यवहार कर पाने में सक्षम होगे। अगर तुम किसी व्यक्ति की सिफ़ारिश करते हो, और वह व्यक्ति एक प्रतिभाशाली इंसान बन जाता है, जिससे परमेश्वर के घर में एक और प्रतिभाशाली व्यक्ति का प्रवेश होता है, तो क्या ऐसा नहीं है कि तुमने अपना काम अच्छी तरह पूरा किया है? तब क्या तुम अपने कर्तव्य के निर्वहन में वफ़ादार नहीं रहे हो? यह परमेश्वर के समक्ष एक अच्छा कर्म है, यह एक तरह का विवेक और सूझ-बूझ है जो इंसानों में होनी चाहिए"("अंत के दिनों के मसीह की बातचीत के अभिलेख" में 'अपना सच्चा हृदय परमेश्वर को दो, और तुम सत्य को प्राप्त कर सकते हो')। मुझे अब और भी अधिक अपराध-बोध और पछतावा होने लगा। परमेश्वर चाहता है कि सत्य का अनुसरण करने वाले अधिक से अधिक लोग ऊपर उठें और परमेश्वर के साथ सहयोग करें। मैं ज़रूर एक कलीसिया-अगुआ थी, लेकिन मेरे दिल में वह नहीं था जो परमेश्वर चाहता है। जब मैंने उस प्रकार के व्यक्ति को कलीसिया में काम करते देखा, तो मैं न सिर्फ़ इससे नाखुश हुई, बल्कि ईर्ष्यालु होकर अपने ओहदे की फ़िक्र करने लगी। मुझमें इंसान की सबसे बुनियादी अंतरात्मा और समझदारी भी नहीं थी। मैं समझ गयी कि मैं अगुआ बनने लायक हूँ ही नहीं, इतना स्वार्थी होने पर मैं खुद से घृणा करने लगी। अच्छी काबिलियत और संगति के द्वारा समस्याएँ सुलझाने वाली बहन शाओजी कलीसिया के कार्य और भाई-बहनों के जीवन के लिए ठीक थी। मुझे उसका समर्थन करना चाहिए था, उसकी खूबियों से सीखना चाहिए था। हमारे कर्तव्य में उसके साथ ठीक से काम करना ही परमेश्वर की इच्छा के अनुरूप चलने का एकमात्र तरीका है। परमेश्वर की इच्छा को समझ लेने के बावजूद दूसरों को बहन शाओजी की बातें मानते हुए देखने पर मुझे अभी भी थोड़ी जलन होती, मगर मैं परमेश्वर से प्रार्थना कर खुद का त्याग करती। मैं अपना कर्तव्य ठीक से निभाने के लिए परमेश्वर के सामने जीने पर ध्यान देने लगी, और इस बारे में ज़्यादा सोचना बंद कर दिया कि किसे आदर से देखा जा रहा है, इससे मेरी ईर्ष्या बहुत कम हो गयी। कोई समस्या होने पर मैं बहन से चर्चा कर खोजबीन करने, अपनी कमज़ोरियों के बदले उसकी खूबियों का लाभ लेकर साथ-साथ सत्य के सिद्धांतों की खोज करने में समर्थ हो गयी। मैं अब पहले से ज़्यादा आज़ाद और सहज महसूस करने लगी। थोड़े बदलाव के बाद, मुझे लगा कि मेरी ईर्ष्यालु प्रकृति में सुधार हुआ है, लेकिन मुझे तब हैरत हुई जब एक और परिस्थिति से मेरा सामना हुआ, इसने मुझे दिखाया कि मेरी शैतानी प्रकृति कितनी गहराई तक जड़ें जमाये हुए है। मुझे शुद्ध होने के लिए परमेश्वर के और भी अधिक न्याय और ताड़ना से गुज़रना होगा।

एक बार, शाओजी और मैं सहकर्मियों की एक बैठक में गयी, जहां अगुआ ने हलके-से मेरा अभिवादन किया, और फिर वे कलीसिया के काम के बारे में शाओजी से विचार-विमर्श करने लगीं। मैं बस स्टेपनी जैसी महसूस करती हुई एक तरफ बैठी रही, मेरी मनोदशा तेज़ी से बिगड़ गयी। मैंने शाओजी की ओर नाराज़गी से देखा, मैं यह सोचकर शक किये बिना नहीं रह सकी, "तो अगुआ मुझसे ज़्यादा तुम्हारी कद्र करती हैं। कलीसिया में और अगुआ की नज़रों में सुनहरी बच्ची तुम हो, मैं सिर्फ तुलना में तुम्हारे बेहतर दिखने के लिए हूँ।" बाद में मैंने सुना कि अगुआ ने शाओजी के लिए किसी दूसरे क्षेत्र में धर्मोपदेश सुनने और थोड़ा प्रशिक्षण पाने की व्यवस्था की है। यह सुनकर मुझे वाकई खुशी नहीं हुई। मैंने सोचा, "उन्होंने मेरे बजाय शाओजी को क्यों भेजना चाहा? क्या मैं इतनी बुरी हूँ? क्या मैं थोड़े-से प्रशिक्षण के लायक भी नहीं हूँ?" मैंने शर्मिंदगी महसूस की, मानो मुझ पर ठंडा पानी उड़ेल दिया गया हो। मैं इसे बिल्कुल भी मंज़ूर नहीं कर पायी, यह सोचकर कि मैंने भी अपने कर्तव्य में उतनी ही मेहनत की है जितनी इसने। मगर मुझे पीछे छोड़ा जा रहा है, जबकि वह धर्मोपदेश सुनने के लिए जा रही है। मैंने महसूस किया कि मुझे अनदेखा कर दिया गया है, मैं चाहे जो करूं कभी भी उसकी बराबरी नहीं कर पाऊँगी। इस तरह तुलना करके मैंने और भी ज़्यादा बुरा महसूस किया, फिर एक बार मैं ईर्ष्या और विद्वेष की हालत में जीने लगी। मैं मरी जा रही थी कि कब अगुआ हम दोनों को अलग काम में लगायेंगी, ताकि मुझे अलग दिखने का मौक़ा मिल सके।

इसके तुरंत बाद, शाओजी के पति गंभीर रूप से बीमार हो गये। उसके लिए यह वाकई मुश्किल घड़ी थी। मैंने उसे सांत्वना दी और इस परीक्षण के दौरान परमेश्वर से प्रार्थना करने और उसकी इच्छा मालूम करने के लिए प्रोत्साहित किया, मगर यह सोचने से नहीं रह सकी, "वह सचमुच अपने चरम पर है। अब उसका शुद्धिकरण हो रहा है और वह बुरे हाल में है, इसलिए अपनी काबिलियत दिखाने का यह मेरा मौक़ा है। अगर उसकी हालत सुधर गयी, तो फिर मुझे कभी यह मौक़ा नहीं मिलेगा। उसका यह शुद्धिकरण कुछ समय तक चले तो ठीक रहेगा। फिर सब लोग देखेंगे कि सामान्य स्थिति में तो वह अच्छी संगति करती है, मगर वह परमेश्वर के वचनों की वास्तविकता को नहीं जी सकती। फिर वे उसकी उतनी अधिक प्रशंसा नहीं करेंगे। अगुआ भी शायद समझ जाएं कि उसमें सत्य की वास्तविकता नहीं है, तब वे उसे आगे प्रशिक्षित नहीं करेंगी, फिर स्वाभाविक है कि दूसरे लोग मेरे बारे में ऊंचा सोचेंगे।" मैंने अपने मन की दशा के बारे में ज़्यादा नहीं सोचा, लेकिन उन ख़्यालों को यूं ही गुज़र जाने दिया। एक दिन कुछ बहनों ने चिंतित होकर शाओजी के बारे में पूछा, तो मैंने कहा कि वह बहुत बुरे हाल में है, वैसे आम तौर पर वह भले ही बढ़िया संगति करती थी, मगर परीक्षण से गुज़र कर वह नकारात्मक हो गयी है और उसमें सच्चा आध्यात्मिक कद नहीं है। मैंने ऐसा कह तो दिया, पर थोड़ी बेचैन हो गयी। मैं उसे आंकने और नीचा दिखाने के लिए बढ़ा-चढ़ा कर बोल रही थी। लेकिन जब मैंने देखा कि बहनें मेरी बात मान गयी हैं, तो मुझे मन-ही-मन खुशी हुई। मुझे लगा अब वे शाओजी की उतनी ज़्यादा प्रशंसा नहीं करेंगी। लेकिन बाद में जब मैंने उसे देखा, तो भले ही वह सचमुच दुखी थी और प्रार्थना करते समय रोती रहती, फिर भी उसने इस बात को बिल्कुल भी अपने कर्तव्य के आड़े नहीं आने दिया। मैं थोड़ा दोषी महसूस करने से नहीं रह पायी। उस परीक्षण का सामना करते हुए मुश्किल होगा कि कष्ट न हो और कमज़ोरी महसूस न हो। अगर मुझमें इंसानियत होती, तो मैं उसके लिए प्रार्थना करती, उसकी मदद करने, उसे सहारा देने के लिए सब-कुछ करती। लेकिन मैंने क्या किया? सोचकर बहुत बुरा लगा। मैंने यह कह कर परमेश्वर से प्रार्थना की, "हे परमेश्वर! मैं बहुत अधिक ईर्ष्यालु हूँ। मैंने बहन शाओजी को आंक कर उसे नीचा दिखाया ताकि मैं उससे आगे निकल सकूं। मैंने उसकी पीड़ा की खुशी भी मनायी, और उसके नकारात्मक होकर लड़खड़ाने का इंतज़ार नहीं कर पायी। मुझमें बिल्कुल भी इंसानियत नहीं है। हे परमेश्वर, मुझे रास्ता दिखाओ, मुझे प्रबुद्ध करो ताकि मैं अपनी भ्रष्टता को जान सकूं और अपने शैतानी स्वभाव से मुक्त हो सकूं।"

अपनी प्रार्थना के बाद मैंने परमेश्वर के वचनों का यह अंश पढ़ा : "अगर कुछ लोग किसी व्यक्ति को अपने से बेहतर पाते हैं, तो वे उस व्यक्ति को दबाते हैं, उसके बारे में अफ़वाह फैलाना शुरू कर देते हैं, या किसी तरह के अनैतिक साधनों का प्रयोग करते हैं जिससे कि दूसरे व्यक्ति उसे अधिक महत्व न दे सकें, और यह कि कोई भी किसी दूसरे व्यक्ति से बेहतर नहीं है, तो यह अभिमान और दंभ के साथ-साथ धूर्तता, धोखेबाज़ी और कपट का भ्रष्ट स्वभाव है, और इस तरह के लोग अपने लक्ष्यों को हासिल करने के लिए किसी भी हद तक जाने को तैयार रहते हैं। वे इसी तरह का जीवन जीते हैं और फिर भी यह सोचते हैं कि वे महान हैं और वे नेक हैं। लेकिन, क्या उनके पास परमेश्वर का भय मानने वाला हृदय है? सबसे पहले, इन बातों की प्रकृति के परिप्रेक्ष्य से बोला जाये, तो क्या इस तरीके से काम करने वाले लोग बस अपनी मनमर्ज़ी से काम नहीं कर रहे हैं? क्या वे परमेश्वर के परिवार के हितों पर विचार करते हैं? वे परमेश्वर के परिवार के कार्य को होने वाले नुकसान की परवाह किये बिना, सिर्फ़ अपनी खुद की भावनाओं के बारे में सोचते हैं और वे सिर्फ़ अपने लक्ष्यों को हासिल करने की बात सोचते हैं। इस तरह के लोग न केवल अभिमानी और आत्मतुष्ट हैं, बल्कि वे स्वार्थी और घिनौने भी हैं; वे परमेश्वर के इरादों की बिलकुल भी परवाह नहीं करते, और निस्संदेह, इस तरह के लोगों के पास परमेश्वर का भय मानने वाला हृदय नहीं होता। यही कारण है कि वे वही करते हैं जो करना चाहते हैं और बेतुके ढंग से आचरण करते हैं, उनमें दोष का कोई बोध नहीं होता, कोई घबराहट नहीं होती, कोई भी भय या चिंता नहीं होती, और वे परिणामों पर भी विचार नहीं करते। यही वे अकसर करते हैं, और इसी तरह उन्‍होंने हमेशा आचरण किया होता है। इस तरह के लोग कैसे परिणाम भुगतते हैं? वे मुसीबत में पड़ जाएँगे, ठीक है? हल्‍के-फुल्‍के ढंग से कहें, तो इस तरह के लोग बहुत अधिक ईर्ष्‍यालु होते हैं और उनमें निजी प्रसिद्धि और हैसियत की बहुत प्रबल आकांक्षा होती है; वे बहुत धोखेबाज और धूर्त होते हैं। और अधिक कठोर ढंग से कहें, तो मूल समस्‍या यह है कि इस तरह के लोगों के दिलों में परमेश्‍वर का तनिक भी डर नहीं होता। वे परमेश्वर का भय नहीं मानते, वे अपने आपको सर्वाधिक महत्वपूर्ण मानते हैं, और वे अपने हर पहलु को परमेश्वर से ऊंचा और सत्य से बड़ा मानते हैं। उनके दिलों में, परमेश्वर जिक्र करने के योग्य नहीं है और बिलकुल महत्वहीन है, उनके दिलों में परमेश्वर का बिलकुल भी कोई महत्व नहीं होता। ... तुम लोग ऐसे व्यक्ति को बहुत ही बेकार कहोगे या नहीं कहोगे? जो व्‍यक्ति परमेश्‍वर में श्रद्धा नहीं रखता वह किस तरह का व्‍यक्ति है? क्‍या वह अहंकारी नहीं है? क्‍या ऐसा व्‍यक्ति शैतान नहीं है? वे किस तरह के प्राणी होते हैं जो परमेश्‍वर में श्रद्धा नहीं रखते? पशुओं की बात छोड़ दें, तो परमेश्‍वर में श्रद्धा न रखने वाले प्राणियों में, दैत्‍य, शैतान, प्रधान स्वर्गदूत, और परमेश्‍वर के साथ विवाद करने वाले, सभी शामिल हैं"("अंत के दिनों के मसीह की बातचीत के अभिलेख" में 'अपनी आस्था में सही पथ पर होने के लिए आवश्यक पाँच अवस्थाएँ')। इन बातों ने मेरे दिल को छू लिया। मैं ठीक वैसी ही थी। मैं जानती थी कि बहन शाओजी में अच्छी काबिलियत है, वह सत्य का अनुसरण करती है, और प्रशिक्षित करने के योग्य है, लेकिन जब मैंने देखा कि अगुआ उसकी कद्र करती हैं और उसे सभाओं में भेजना चाहती हैं, तो मेरा संतुलन बिगड़ गया। मुझे लगा मेरे साथ ग़लत हो रहा है, मैं इसे मान नहीं पा रही थी। मैं उसके प्रति ईर्ष्यालु और द्वेषपूर्ण हो गयी, मैंने बुरी तरह चाहा कि अगुआ उसका कहीं तबादला कर दें। जब वह परीक्षण के दौरान कमज़ोर और पीड़ित थी, तो मैंने उसकी मदद करने का नाटक किया, लेकिन दरअसल मैं उसके दुख से खुश हुई। मैं चाहती थी कि वह नकारात्मक हो जाए ताकि मैं चमक सकूं। मैंने खुद को ऊपर उठाने के लिए उसे आंक कर नीचा दिखाया, ताकि मैं अलग दिख सकूं। मैंने परमेश्वर में वर्षों से विश्वास रखा, लेकिन मेरे मन में उसके लिए कोई आदर नहीं था। मैं ईर्ष्यालु थी और सिर्फ अपने रुतबे को बचाने के लिए मैंने बड़े अनुचित काम किये। मैं बहुत घिनौनी और दुर्भावनापूर्ण थी। मैं ओछी, घमंडी, दुष्ट, घिनौनी और तुच्छ थी! मैं शैतान से अलग कहाँ थी? सिर्फ़ शैतान ही कुछ अच्छा होते हुए नहीं देख सकता, वह चाहता है कि लोग निराश होकर परमेश्वर से दूर रहें और उसे धोखा दें। मैं साफ़ तौर पर शैतान के प्यादे का काम कर रही थी, कलीसिया के कार्य में गड़बड़ी पैदा कर रही थी। मैं परमेश्वर के घर को नुकसान पहुंचा कर दुष्टता कर रही थी, परमेश्वर के विरुद्ध शैतान का साथ दे रही थी! इसके बाद भी, मैं खुद को बहुत ऊंचा समझती थी। मुझमें साफ़ तौर पर सत्य की वास्तविकता नहीं थी और मेरी काबिलियत बहन शाओजी के बराबर की नहीं थी। मैं हमेशा रुतबे के लिए होड़ करती थी, उससे आगे निकलने की कोशिश करती थी। मैं बहुत अहंकारी थी, मुझमें खुद की समझ नहीं थी! उस मुकाम पर, मैं वाकई खुद से नफ़रत करने लगी और मुझमें अपने शैतानी स्वभाव से तुरंत मुक्त होने की चाह पैदा हुई।

फिर मैंने परमेश्वर के वचनों का यह अंश पढ़ा : "परमेश्वर के विरुद्ध मनुष्य के विरोध और उसकी विद्रोहशीलता का स्रोत शैतान के द्वारा उसकी भ्रष्टता है। क्योंकि वह शैतान के द्वारा भ्रष्ट कर दिया गया है, इसलिये मनुष्य की अंतरात्मा सुन्न हो गई है, वह अनैतिक हो गया है, उसके विचार पतित हो गए हैं, और उसका मानसिक दृष्टिकोण पिछड़ा हुआ है। शैतान के द्वारा भ्रष्ट होने से पहले, मनुष्य स्वाभाविक रूप से परमेश्वर का अनुसरण करता था और उसके वचनों को सुनने के बाद उनका पालन करता था। उसमें स्वाभाविक रूप से सही समझ और विवेक था, और उचित मानवता थी। शैतान के द्वारा भ्रष्ट होने के बाद, उसकी मूल समझ, विवेक, और मानवता मंद पड़ गई और शैतान के द्वारा दूषित हो गई। इस प्रकार, उसने परमेश्वर के प्रति अपनी आज्ञाकारिता और प्रेम को खो दिया है। मनुष्य की समझ पथ से हट गई है, उसका स्वभाव एक जानवर के समान हो गया है, और परमेश्वर के प्रति उसकी विद्रोहशीलता और भी अधिक बढ़ गई है और गंभीर हो गई है। लेकिन फिर भी, मनुष्य इसे न तो जानता है और न ही पहचानता है, और केवल आँख बंद करके विरोध और विद्रोह करता है। मनुष्य के स्वभाव का प्रकाशन उसकी समझ, अंतर्दृष्टि, और अंत:करण का प्रकटीकरण है; और क्योंकि उसकी समझ और अंतर्दृष्टि सही नहीं हैं, और उसका अंत:करण अत्यंत मंद पड़ गया है, इसलिए उसका स्वभाव परमेश्वर के प्रति विद्रोही है। यदि मनुष्य की समझ और अंतर्दृष्टि बदल नहीं सकती, तो फिर उसके स्वभाव में ऐसा बदलाव होने का तो प्रश्न ही नहीं उठता, जो परमेश्वर के हृदय के अनुकूल हो। यदि मनुष्य की समझ सही नहीं है, तो वह परमेश्वर की सेवा नहीं कर सकता और परमेश्वर के द्वारा उपयोग के लिए अयोग्य है" (वचन, खंड 1, परमेश्वर का प्रकटन और कार्य, अपरिवर्तित स्वभाव होना परमेश्वर के साथ शत्रुता रखना है)। इससे मुझे यह समझने में मदद मिली कि शैतान द्वारा भ्रष्ट किये जाने के कारण मैं हमेशा परमेश्वर के प्रति विद्रोह और प्रतिरोध कर रही थी, भ्रष्टता में जी रही थी। मैं इन शैतानी सिद्धांतों और तर्कों में डूबी हुई थी, जैसे कि "हर व्यक्ति अपनी सोचे बाकियों को शैतान ले जाये," "सारे ब्रह्मांड का सर्वोच्च शासक बस मैं ही हूँ," "केवल एक ही अल्फा पुरुष हो सकता है," "एक व्यक्‍ति जहाँ रहता है वहाँ अपना नाम छोड़ता है, जैसे कि एक हंस जहाँ कहीं उड़ता है आवाज़ करता जाता है," आदि-आदि। मैंने शैतान के इन फलसफों को स्वीकार किया था, ज़िंदा रहने का मेरा नज़रिया, नियम और समझ सब मुड़े-तुड़े थे, जिससे मैं ज़्यादा अहंकारी, दुष्ट और इंसानियत से खाली हो गयी थी। शैतान के इस ज़हर के काबू में, मैं सिर्फ़ शोहरत, रुतबा और आदर पाना चाहती थी। मैं दूसरों से अलग दिखना चाहती थी, नहीं चाहती थी कि कोई मुझसे आगे निकल जाए, अगर कोई निकल जाता, तो मैं होड़ लगाये बिना नहीं रह पाती। अगर मैं दूसरों से आगे नहीं निकल पाती, तो मुझमें ईर्ष्या और विद्वेष पैदा हो जाता, फिर मैं अपने लक्ष्य तक पहुँचने के लिए ग़लत काम भी कर डालती। मैं बस अहंकार, कपट और दुष्टता का शैतानी स्वभाव दिखाती। मैं अपना कर्तव्य निभाने का दावा करती, मगर दरअसल मैं अपने ही लिए काम करती, दुष्टता करती और परमेश्वर का प्रतिरोध करती। मैंने उन मसीह-विरोधियों को याद किया जिन्हें निकाल दिया गया था। वे हर उस इंसान के प्रति ईर्ष्या और कड़वाहट से भरे थे, जो सत्य का अनुसरण करते या परमेश्वर की इच्छा की परवाह करते, उनके रुतबे के लिए खतरा बनने वाले हर व्यक्ति को वे एक कांटा समझते। वे दमनकारी और द्वेषपूर्ण थे, वे यहाँ तक चाहते कि दूसरों को कलीसिया से निकलवा दें, ताकि सबसे ऊपर उनका दबदबा बना रहे। इतनी दुष्टता करने के लिए उन्हें कलीसिया से निकाल बाहर किया गया। मैं मसीह-विरोधियों जितनी द्वेषपूर्ण या दुष्टता करने वाली नहीं थी, लेकिन मैं ईर्ष्यालु थी, अपने अहंकारी और दुष्ट प्रकृति के काबू में थी। मैं अपना रुतबा बनाये रखने के लिए दूसरों को आंक कर उन्हें दूर रखती। मैं मसीह-विरोधी की राह पर चल रही थी, जो परमेश्वर के विरुद्ध होता है। परमेश्वर का धार्मिक स्वभाव कोई अपमान सहन नहीं करता। मैं जानती थी कि अगर मैंने प्रायश्चित नहीं किया, तो मैं परमेश्वर द्वारा ठुकरा कर हटा दी जाऊंगी। यह मेरे लिए बहुत डरावना था। मैं जानती थी कि परमेश्वर अपने कठोर न्याय से मेरी रक्षा कर रहा है। वरना मैं आत्मचिंतन नहीं करती, फिर मेरे कुछ बुरा काम करने पर पछतावा बहुत देर से होता। परमेश्वर की इच्छा के बारे में सोच-विचार कर मैं सचमुच प्रेरित हुई। मैंने प्रायश्चित करने और बदलने के लिए परमेश्वर से प्रार्थना की।

एक दिन अपने धार्मिक कार्य के दौरान मैंने परमेश्वर के ये वचन पढ़े : "अपने कर्तव्य को निभाने वालो, चाहे तुम सत्य को कितनी भी गहराई से क्यों न समझो, यदि तुम सत्य-वास्तविकता में प्रवेश करना चाहते हो, तो अभ्यास का सबसे सरल तरीका यह है कि तुम जो भी काम करो, उसमें परमेश्वर के घर के हित के बारे में सोचो, अपनी स्वार्थी इच्छाओं, व्यक्तिगत अभिलाषाओं, इरादों, सम्मान और हैसियत को त्याग दो। परमेश्वर के घर के हितों को सबसे आगे रखो—तुम्हें कम से कम यह तो करना ही चाहिए। अपना कर्तव्य निभाने वाला कोई व्यक्ति अगर इतना भी नहीं कर सकता, तो उस व्यक्ति को कर्तव्य करने वाला कैसे कहा जा सकता है? यह अपने कर्तव्य को पूरा करना नहीं है। तुम्हें पहले परमेश्वर के घर के हितों का, परमेश्वर के हितों का, उसके कार्य का ध्यान रखना चाहिए, और इन विचारों को पहला स्थान देना चाहिए; उसके बाद ही तुम अपने रुतबे की स्थिरता या दूसरे लोग तुम्हारे बारे में क्या सोचते हैं, इसकी चिंता कर सकते हो। ... इसके साथ ही, यदि तुम अपनी ज़िम्मेदारियों को निभा सको, अपने दायित्वों और कर्तव्यों को पूरा कर सको, अपनी स्वार्थी इच्छाओं, व्यक्तिगत अभिलाषाओं और इरादों को त्याग सको, परमेश्वर की इच्छा का ध्यान रख सको, और परमेश्वर तथा उसके घर के हितों को सर्वोपरि रख सको, तो इस तरह से कुछ समय अनुभव करने के बाद, तुम पाओगे कि यह जीने का एक अच्छा तरीका है। नीच या निकम्मा व्यक्ति बने बिना, यह सरलता और नेकी से जीना है, न्यायसंगत और सम्मानित ढंग से जीना है, एक संकुचित मन वाले या ओछे व्यक्ति की तरह नहीं। तुम पाओगे कि किसी व्यक्ति को ऐसे ही जीना और काम करना चाहिए। धीरे-धीरे, अपने हितों को पूरा करने की तुम्हारी इच्छा घटती चली जाएगी"("अंत के दिनों के मसीह की बातचीत के अभिलेख" में 'अपना सच्चा हृदय परमेश्वर को दो, और तुम सत्य को प्राप्त कर सकते हो')। "कार्य समान नहीं हैं। एक शरीर है। प्रत्येक अपना कर्तव्य करता है, प्रत्येक अपनी जगह पर अपना सर्वश्रेष्ठ प्रदर्शन करता है—प्रत्येक चिंगारी के लिए प्रकाश की एक चमक है—और जीवन में परिपक्वता की तलाश करता है। इस प्रकार मैं संतुष्ट हूँगा" (वचन, खंड 1, परमेश्वर का प्रकटन और कार्य, आरंभ में मसीह के कथन, अध्याय 21)। परमेश्वर के वचनों से मैंने समझ लिया कि परमेश्वर यह पहले से तय कर देता है कि हर इंसान की काबिलियत क्या है, वे क्या काम कर सकते हैं। तुम इन चीज़ों के लिए स्पर्धा या संघर्ष नहीं कर सकते। जब किसी दूसरे इंसान में बेहतर काबिलियत हो, जब परमेश्वर पहले से तय कर दे कि मैं घास बनूं, पेड़ नहीं, तो मुझे बस घास बन कर उस भूमिका को खुशी-खुशी निभाना चाहिए। अब मैंने रुतबे को लेकर दूसरों से होड़ नहीं लगाना चाहा, अपनी स्वार्थी आकांक्षाओं को छोड़ देना चाहा, शैतानी स्वभाव के तहत नहीं जीना चाहा, परमेश्वर के घर के हितों को सबसे पहले रखना चाहा, और अपने कर्तव्य को ज़मीनी तौर पर ठीक से निभाना चाहा। रोशनी में जीने का यही एकमात्र तरीका है। मैंने अपनी भ्रष्टता के बारे में बहनों से खुल कर बात की और बहन शाओजी से माफी माँगी। जब उसे मेरे द्वेषपूर्ण इरादों और करतूतों का पता चला, तो उसने मुझे बिल्कुल भी दोष नहीं दिया बल्कि मेरी मदद करने के लिए सत्य के बारे में संगति की। मैं वाकई बहुत प्रेरित हुई। मुझमें इंसानियत न होने और उसका दिल दुखाने के लिए मैंने खुद से नफ़रत की। फिर मैंने रुतबे के लिए छल-कपट करने से बचने और अपना कर्तव्य ठीक से निभाने के लिए परमेश्वर से प्रार्थना की।

महीने भर से थोड़े ज़्यादा समय में शाओजी अपनी यात्रा से लौट आयी, फिर उसने बताया कि उसने सभाओं में क्या जाना। उसकी संगति वाकई शिक्षाप्रद और लाभकारी थी, लेकिन जब मैंने दूसरों को ध्यान से सुनते हुए देखा, तो मैं फिर से परेशान होने लगी। मुझे एहसास हो गया कि मैं फिर से रुतबे के लिए संघर्ष और ईर्ष्या कर रही हूँ, इसलिए खुद को अलग रखने के लिए मैंने शीघ्र ही परमेश्वर से प्रार्थना की। मुझे किसी धर्मोपदेश में सुनी हुई एक बात याद आयी कि परमेश्वर की सेवा करने वाला कोई समझदार इंसान ईर्ष्या नहीं करता, बल्कि आशा करता है कि दूसरे उससे बेहतर हों, ताकि और ज़्यादा लोग परमेश्वर का बोझ उठाने में मदद कर सकें। परमेश्वर जब किसी इंसान को प्राप्त कर ले, तो वैसा इंसान आनंदित होता है। मुझे एहसास हुआ कि धर्मोपदेश सुनने की अपनी यात्रा में उसने ज्ञान अर्जित किया है, उसका कद बढ़ा है, वह दूसरों का सिंचन और मदद कर सकती है। सभी लोग सत्य को समझ सकें, इसके लिए यह अच्छी बात थी, इससे परमेश्वर को सुकून मिलेगा। मुझे अपने कर्तव्य के लिए उससे सीख कर उसकी खूबियों का लाभ उठाना होगा। यह बहुत अहम है। जब मैंने इस प्रकार प्रार्थना की और खुद का त्याग किया, तो मुझे बहुत सुकून मिला। अब मेरे लिए इस बात का कोई महत्व नहीं था कि भाई-बहन मेरे बारे में क्या सोचते हैं, और कलीसिया में मेरा पद क्या है। मैं बस शांत होकर उसकी संगति सुनने लगी और प्रबुद्धता पाती रही। मैंने हमारे काम में सत्य के सिद्धांतों को खोजने के लिए उसके साथ मिलकर कार्य किया। उसके बाद हमारे साथ के काम में, जब मैं अगुआ को उसके साथ कुछ विचार-विमर्श करते हुए देखती, तो मुझे ठीक लगता, मुझे जलन नहीं होती। यह मेरे लिए बड़ी राहत की बात थी। मैंने खुद अनुभव किया कि ईर्ष्या को छोड़ देने से मुझे सुकून मिला है, मैं सच्चा महसूस कर रही हूँ, धीरे-धीरे मैं इंसानियत के साथ जी पा रही हूँ। मैं परमेश्वर के वचनों के न्याय और ताड़ना के कारण ही थोड़ा बदल पायी। मेरा उद्धार करने के लिए परमेश्वर का धन्यवाद!

42. ईर्ष्या छोड़ी आराम से साँस ली

अंजिंग, चीन

जनवरी 2017 में, मुझे कलीसिया में सिंचन का कर्तव्य सौंपा गया। इस कर्तव्य में प्रशिक्षण का मौका पाकर मैंने परमेश्वर का बहुत आभार माना, मैंने इसे ध्यानपूर्वक और अच्छे ढंग से निभाने का संकल्प लिया। कुछ समय बाद, भाई-बहनों की दशा सुधारने में उनकी मदद करने का काम हो या सभाओं में उनके साथ संगति करने का, मुझे कुछ अच्छे परिणाम हासिल हुए। मेरे बारे में मेरे भाई-बहनों और कलीसिया के अगुआओं की अच्छी राय थी। मैं अपने अच्छे काम से काफी खुश थी।

जून में, कलीसिया के अगुआओं ने इस काम में मेरे साथ काम करने के लिए बहन वेनजिंग को लगा दिया और ज़रूरत होने पर मुझसे बहन की मदद करने को कहा, इसके लिए मैं खुशी-खुशी राजी हो गयी। साथ में काम करते हुए मैंने पाया कि बहन वेनजिंग सत्य का अनुसरण करती है, उसकी काबिलियत और वाक्पटुता बहुत अच्छी है। यह देखकर मैं उससे थोड़ी सावधान हो गयी। मैं सोचने लगी : "थोड़े और प्रशिक्षण के बाद यह मुझसे आगे निकल जाएगी। हमारे भाई-बहन यकीनन इसका आदर करने लगेंगे, अगुआ इसकी प्रतिभा का पोषण करने में ज़्यादा समय बितायेंगे, और फिर कोई भी मेरा सम्मान नहीं करेगा।" जिसका मुझे डर था आखिरकार वही हो गया। एक दिन एक सभा के बाद, मैं अपनी और बहन वेनजिंग द्वारा लिखी गयी अनुभव गवाहियाँ देने के लिए कलीसिया की एक अगुआ से मिलने गयी। पढ़ने के बाद, मेरी कलीसिया की अगुआ मुस्करा कर बोलीं, "बहन वेनजिंग की गवाही और लेख बुरे नहीं हैं। इनमें कुछ व्यावहारिक अनुभव हैं, वह बहुत अच्छा लिखती है।" उनसे बहन वेनजिंग की ऐसी तारीफ़ सुनकर मुझे बहुत बुरा लगा। मैंने मन-ही-मन सोचा : "बहन वेनजिंग बहुत काबिल है, यह सही है। लेकिन काम में मैंने उससे ज़्यादा समस्याएँ सुलझायी हैं। इस मामले में मैं अभी भी उससे बेहतर हूँ। मुझे और कड़ी मेहनत करनी होगी—मैं उसे अपने से आगे नहीं निकलने दे सकती, वरना मैं अपना पद गँवा दूंगी।"

कुछ दिन बाद, बहन वेनजिंग ने एक और अनुभव गवाही लिखी। हमारी कलीसिया की अगुआ ने उसे पढ़ा, और फिर एक बार बहन वेनजिंग की काबिलियत और उस सकारात्मकता की तारीफ़ की, उन्होंने मुझे अपने लेख पर और अधिक ध्यान देने को कहा। उनकी बात सुनकर मैं तिलमिला उठी, यह सोच कर अगुआ को दोष देने लगी : "आप हमेशा वेनजिंग की काबिलियत को बहुत बढ़िया बताते हुए नहीं अघातीं। क्या वह मुझसे हर चीज़ में बेहतर है? बहन वेनजिंग को सिर्फ थोड़े-से सभा-स्थलों में भाग लेना पड़ता है, इसलिए उसके पास लेख लिखने के लिए बहुत समय बचता है। अगर मैं कलीसिया के काम में व्यस्त न होती, तो मेरे पास भी लेख लिखने का बहुत खाली समय होता।" मैं उसकी तारीफ़ सुन-सुनकर ऊब चुकी थी, इसलिए मैंने अपनी कलीसिया की अगुआ से दो-टूक कह दिया : "मैं भी लिख सकती हूँ।" एक हफ्ते बाद, कलीसिया की एक दूसरी अगुआ ने बहन वेनजिंग की अनुभव गवाहियों को बहुत अधिक व्यावहारिक बताकर उनकी तारीफ़ की, उसे और अधिक लिखने के लिए प्रोत्साहित किया, जबकि मुझे भी उनकी तरह सक्रियता से लिखने को कहा। मैं वाकई परेशान हो गयी—वह बहुत थोड़े समय से यहाँ है और उसने दो अनुभव गवाहियां लिख डाली हैं, कलीसिया की अगुआ उसकी तारीफ़ कर रही हैं। मुझे यह कर्तव्य निभाते हुए थोड़ा समय बीत चुका है लेकिन मैंने सिर्फ एक ही लिखी है—कलीसिया की अगुआ मेरे बारे में क्या सोचेंगी? क्या वे कहेंगी कि मैं अपना समय व्यवस्थित नहीं कर पा रही हूँ या मैं अपनी गवाहियां लिखने के लिए कष्ट नहीं उठाना चाहती या कीमत नहीं चुकाना चाहती? बहन वेनजिंग की बढ़िया काबिलियत के आगे मैं कमज़ोर पड़ गयी थी, और अब उसने ये लेख लिख डाले थे, इसलिए अगुआ पक्के तौर पर सोचेंगी कि वह मुझसे बेहतर है। अगर वह ऐसे ही लेख लिखती रही, तो क्या मैं और भी बदतर नहीं लगूंगी? मैंने तय कर लिया कि मुझे उसे व्यस्त रखने का रास्ता ढूँढ़ना होगा, ताकि उसे ये लेख लिखने का समय ही न मिले, और अगुआओं की नज़रों में हम दोनों में कोइ ख़ास फ़र्क न दिखे। कलीसिया में अपना रुतबा बनाये रखने के लिए, मैंने उस पर दबाव बनाना शुरू कर दिया और बहुत-से संगति-बैठक समूह उसके जिम्मे कर दिये। इसके बाद हर दिन उसे बहुत व्यस्त देखकर मैंने सोचा कि उसकी कुछ जिम्मेदारियां वापस लेने की पेशकश करूँ। फिर मैंने सोचा : "अगर तुम इतनी व्यस्त नहीं रहोगी, तो तुम्हारे पास वो लेख लिखने का समय होगा। तुम्हें व्यस्त रखना ही उत्तम है।" एक शाम, मैंने उसे एक लेख लिखते देखा, तो मैंने सख्त लहजे में उससे उन सभी समूहों के काम की विस्तृत जानकारी माँगी जिनकी वह प्रभारी थी, तब मुझे पता चला कि कुछ नये विश्वासियों की समस्याएँ नहीं सुलझायी गयी थीं। मैंने उसे डांटकर कहा कि वह अपने काम पर ध्यान नहीं दे रही है। मेरी फटकार के बाद, उसने अपना सिर झुका लिया और कुछ नहीं कहा।

एक महीने बाद, कलीसिया की एक अगुआ ने देखा कि बहन वेनजिंग उन समूहों के साथ ज़्यादा कामयाबी हासिल नहीं कर पायी है, जिनकी ज़िम्मेदारी उसके पास है, कुछ समस्याएँ रह गयी हैं, जिन्हें उसने नहीं सुलझाया है, तब उन्होंने मुझसे जानना चाहा कि आखिर क्या चल रहा है। मैंने मन-ही-मन सोचा : "उसके बारे में आपकी राय बहुत ऊँची है, लेकिन अब आप जान गयी हैं कि वह अपने काम में ज़्यादा कुछ हासिल नहीं कर पायी है, इसलिए अब आप उसके बारे में बहुत ऊँची राय नहीं रखेंगी!" लेकिन, मुझे यह देख कर हैरानी हुई कि उन्होंने मुझसे उसकी और अधिक मदद करने को कहा! मैं इस बात के खिलाफ थी। मैंने सोचा, "आप सिर्फ बहन वेनजिंग के बारे में सोचती हैं। उसकी काबिलियत मुझसे बेहतर है। अगर मैं उसकी मदद करती रही, तो आखिरकार वह मेरी जगह ले लेगी।" मैंने बहाने बनाना शुरू कर दिया, लेकिन कलीसिया की अगुआ ने मेरी स्थिति भाँप ली। उन्होंने मेरी स्वार्थपरता और नीचता को उजागर कर दिया और कहा कि मैं परमेश्वर के घर के कार्य का मान नहीं रख रही हूँ। उन्होंने यह भी कहा कि बहन वेनजिंग की काबिलियत बहुत बढ़िया है और वह प्रशिक्षण के लायक है, मुझे उसके साथ संगति करके उसकी और अधिक मदद करनी चाहिए, मुझे सिर्फ अपने रुतबे और शोहरत की फ़िक्र नहीं करनी चाहिए। बाद में, मैंने मजबूरन ही बहन वेनजिंग से पूछा कि क्या उसे अपने काम में कोई मुश्किल पेश आ रही है। मैंने देखा कि वह मेरे कारण लाचार है और मुझसे खुलकर कुछ नहीं कहना चाहती। यह देखकर मुझे आत्मचिंतन करने के बारे में सोचना चाहिए था, लेकिन मैं उसे पसंद नहीं करती थी, मैंने मन-ही-मन सोचा : "मैंने तो उसकी मदद करने की कोशिश की, लेकिन वह कुछ बताना ही नहीं चाहती।" धीरे-धीरे मेरी आत्मा काली होती चली गयी। कलीसिया के कार्य की चर्चा करते समय, मैं बहुत-सी जाहिर समस्याओं की अनदेखी कर देती। उस पर मेरी जितनी नज़र पड़ती, मैं उसकी मौजूदगी से उतनी ही नाराज़ हो जाती। एक दिन मैंने उसे कोई गलती करते हुए देखा, मैं नाराज़ हो गयी, और उसे सख्ती से फटकार कर कहा, "हमने इस समस्या पर पहले ही चर्चा कर ली है, तुमने इसे अभी तक नहीं सुलझाया। लेख लिखते समय तो तुम बहुत ध्यान देती हो—लेकिन निराशा की बात है यह कि अपना कर्तव्य निभाते समय तुम ऐसा नहीं कर पाती!" इसके बाद, बहन वेनजिंग मेरे कारण बहुत लाचार महसूस करने लगी, और फिर उसने गवाहियां लिखने की हिम्मत नहीं की। मैं जान गयी थी कि मैंने उसका दिल दुखाया है, लेकिन मैं कुछ कर नहीं सकती थी—मैं न चाह कर भी उस पर नाराज़ हो जाती थी। मेरा दिल भी दुखी था, इसलिए मैंने परमेश्वर से प्रार्थना की कि मुझे इस स्थिति से बाहर निकाले।

अगले दिन, एक सभा के दौरान, बहन वेनजिंग ने कहा कि उसे लगता है कि उसमें बहुत ज़्यादा खामियां हैं, वह यह कर्तव्य निभाने योग्य नहीं है और पहले वाले काम पर लौट जाना चाहती है। यह सुनकर, मैंने तुरंत सोचा : "क्या यह सब उस पीड़ा के कारण है जो मैंने उसे दी है? अगर यह सच है, तो मैंने सचमुच कुछ बुरा किया है।" मैं थोड़ा भयभीत हो गयी। मैंने उससे इन सबका कारण जानना चाहा, और उसकी मदद करने के लिए परमेश्वर की इच्छा के बारे में संगति की। उसके साथ संगति करने से उसके हाल में बहुत सुधार हुआ और मुझे बड़ी राहत मिली जब उसने कहा कि वह इस कर्तव्य को निभाते रहने की इच्छुक है। तभी, कलीसिया की एक अगुआ वहां आयीं। जब उन्हें पता चला कि मैं बहन वेनजिंग को बेबस कर रही थी और वेनजिंग मेरे साथ काम नहीं करना चाहती थी, तो वे मेरे साथ सख्ती से निपटीं। उन्होंने कहा, "जब तुम उसको कुछ गलत करते हुए देखती हो तो तुम उसके साथ शांति से संगति क्यों नहीं कर सकती? क्यों नहीं उसकी मदद कर सकती? इसके बजाय तुम नाराज होकर उससे बुरे ढंग से पेश आती हो। तुम्हारे काम के परिणाम भी पिछले दिनों बहुत बुरे रहे हैं—तुम्हें ईमानदारी से आत्मचिंतन करना चाहिए।" उनकी बात मेरे दिल में चुभ गयी। मेरी आँखों में आंसू आ गये, मुझे महसूस हुआ कि मेरे साथ गलत हुआ है, मैं विरोध करने लगी : "अगर हाल के दिनों में काम में सब-कुछ ठीक नहीं चल रहा था, तो ऐसा सिर्फ मेरी वजह से नहीं हुआ—सिर्फ मेरे साथ ही सख्ती से क्यों निपटा गया?" फिर मैंने परमेश्वर के इन वचनों के बारे में सोचा : "यदि तुम परमेश्वर के शासन में विश्वास करते हो, तो तुम्हें यह विश्वास करना होगा कि हर दिन जो भी अच्छा-बुरा होता है, वो यूँ ही नहीं होता। ऐसा नहीं है कि कोई जानबूझकर तुम पर सख़्त हो रहा है या तुम पर निशाना साध रहा है; यह सब परमेश्वर द्वारा व्यवस्थित है। परमेश्वर इन चीज़ों को किस लिए आयोजित करता है? यह तुम्हारी वास्तविकता को प्रकट करने के लिए या तुम्हें उजागर करने के लिए नहीं है; तुम्हें उजागर करना अंतिम लक्ष्य नहीं है। लक्ष्य तुम्हें पूर्ण बनाना और बचाना है"("अंत के दिनों के मसीह की बातचीत के अभिलेख" में 'सत्य प्राप्त करने के लिए तुम्हें अपने आसपास के लोगों, विषयों और चीज़ों से सीखना ही चाहिए')। यह सच था—परमेश्वर की अनुमति से ही मेरा इन सब लोगों, घटनाओं और चीज़ों से सामना हो रहा था। ऐसा नहीं है कि कलीसिया की अगुआ जानबूझ कर मेरे लिए मुश्किलें खड़ी कर रही थीं; मेरा स्वभाव ही भ्रष्ट है, जिसे मुझे आत्मचिंतन कर ठीक करना चाहिए। मुझे बहाने बनाना और शिकायत करना बंद कर देना चाहिए—जो भी घट रहा है उसे मुझे आज्ञाकारी हृदय के साथ स्वीकार कर लेना चाहिए। ऐसा सोचने पर, घटी हुई घटनाओं को लेकर मेरी शिकायत थोड़ी कम हो गयी।

उस रात मैं सो नहीं पायी। मैं बिस्तर पर पड़ी करवट बदलती रही, उस दिन की हर घटना मेरे दिमाग में बार-बार एक फिल्म की तरह चलती रही। मैं खुद से पूछती रही : "अगर परमेश्वर ने यह व्यवस्था की कि कलीसिया की अगुआ मुझसे निपटे और मेरी काँट-छाँट करें, तो मुझे इससे क्या सीख लेनी चाहिए? मैं बहन वेनजिंग के साथ किस तरह पेश आ रही थी?" मैं अच्छी तरह जानती थी कि उसकी काबिलियत अच्छी है, लेकिन मैंने उससे सीखने के बजाय—उससे स्पर्धा करने की कोशिश की। वह परमेश्वर की गवाही देने वाले लेख लिखना चाहती थी, लेकिन मैंने ऐसे लेख लिखने के उसके उत्साह को ख़त्म कर देने की कोशिश की थी। मैंने इतना दुष्ट काम कैसे किया? इसके पीछे मेरी सोच क्या थी, और कहाँ से मिली?

अगले दिन, अपने धार्मिक कार्यों के दौरान, मैंने परमेश्वर के वचनों का एक अंश पढ़ा : "कुछ लोग हमेशा इस बात डरे रहते हैं कि दूसरे लोग उनकी प्रसिद्धि को चुरा लेंगे और उनसे आगे निकल जाएंगे, अपनी पहचान बना लेंगे जबकि उनको अनदेखा कर दिया जाएगा। इसी वजह से वे दूसरों पर हमला करते हैं और उन्हें अलग कर देते हैं। क्या यह अपने से ज़्यादा सक्षम लोगों से ईर्ष्या करने का मामला नहीं है? क्या ऐसा व्यवहार स्वार्थी और घिनौना नहीं है? यह किस तरह का स्वभाव है? यह दुर्भावनापूर्ण है! सिर्फ़ खुद के बारे में सोचना, सिर्फ़ अपनी इच्छाओं को संतुष्ट करना, दूसरों के कर्तव्यों पर कोई ध्यान नहीं देना, और सिर्फ़ अपने हितों के बारे में सोचना और परमेश्वर के घर के हितों के बारे में नहीं सोचना—इस तरह के लोग बुरे स्वभाव वाले होते हैं, और परमेश्वर के पास उनके लिये कोई प्रेम नहीं है। अगर तुम वाकई परमेश्वर की इच्छा का ध्यान रखने में सक्षम हो, तो तुम दूसरे लोगों के साथ निष्पक्ष व्यवहार कर पाने में सक्षम होगे। अगर तुम किसी व्यक्ति की सिफ़ारिश करते हो, और वह व्यक्ति एक प्रतिभाशाली इंसान बन जाता है, जिससे परमेश्वर के घर में एक और प्रतिभाशाली व्यक्ति का प्रवेश होता है, तो क्या ऐसा नहीं है कि तुमने अपना काम अच्छी तरह पूरा किया है? तब क्या तुम अपने कर्तव्य के निर्वहन में वफ़ादार नहीं रहे हो? यह परमेश्वर के समक्ष एक अच्छा कर्म है, यह एक तरह का विवेक और सूझ-बूझ है जो इंसानों में होनी चाहिए"("अंत के दिनों के मसीह की बातचीत के अभिलेख" में 'अपना सच्चा हृदय परमेश्वर को दो, और तुम सत्य को प्राप्त कर सकते हो')। "क्रूर मानवजाति! साँठ-गाँठ और साज़िश, एक-दूसरे से छीनना और हथियाना, प्रसिद्धि और संपत्ति के लिए हाथापाई, आपसी कत्लेआम—यह सब कब समाप्त होगा? परमेश्वर द्वारा बोले गए लाखों वचनों के बावजूद किसी को भी होश नहीं आया है। लोग अपने परिवार और बेटे-बेटियों के वास्ते, आजीविका, भावी संभावनाओं, हैसियत, महत्वाकांक्षा और पैसों के लिए, भोजन, कपड़ों और देह-सुख के वास्ते कार्य करते हैं। पर क्या कोई ऐसा है, जिसके कार्य वास्तव में परमेश्वर के वास्ते हैं? यहाँ तक कि जो परमेश्वर के लिए कार्य करते हैं, उनमें से भी बहुत थोड़े ही हैं, जो परमेश्वर को जानते हैं। कितने लोग अपने स्वयं के हितों के लिए काम नहीं करते? कितने लोग अपनी हैसियत बचाए रखने के लिए दूसरों पर अत्याचार या उनका बहिष्कार नहीं करते?" (वचन, खंड 1, परमेश्वर का प्रकटन और कार्य, दुष्टों को निश्चित ही दंड दिया जाएगा)। परमेश्वर के वचनों में जो कहा गया था वह बिल्कुल मेरा अपना ही हाल था। यह स्पष्ट हो गया कि मैं अपनी बहन के साथ पहचान और शोहरत के लिए होड़ लगा रही थी। मैं शोहरत और रुतबे की अपनी आकांक्षा के जाल में फंस गयी थी और इसमें से बाहर नहीं निकल पा रही थी। जब से मैंने इस कार्य में बहन वेनजिंग के साथ काम करना शुरू किया और अनुभव गवाहियाँ लिखने की उसकी काबिलियत और जूनून को देखा, कलीसिया की अगुआओं द्वारा उसकी तारीफ़ होते देखा, तो मैं ईर्ष्यालु होकर यह स्वीकार करने को तैयार नहीं हो पायी। मैं खुद को उसकी प्रतियोगी बना रही थी, मैं मन-ही-मन उससे स्पर्धा कर रही थी। मैंने उसे बहुत-से बैठक समूहों का प्रभारी बना दिया, ताकि उसे लेख लिखने का समय न मिल सके, और जब उसके कर्तव्य में समस्याएँ खड़ी होने लगीं, तो न सिर्फ मैंने उसकी मदद नहीं की, बल्कि मैंने उसे डांट भी लगायी, इस हद तक कि वह निष्क्रिय और लाचार हो गयी। मुझे पता था कि उसकी काबिलियत अच्छी है, वह प्रशिक्षण के लायक है, और मुझे उसकी और अधिक मदद करनी चाहिए। लेकिन मैं उसकी काबिलियत से जलती थी, मैं नहीं चाहती थी कि कोई दूसरा मुझसे बेहतर हो। जब मुझे एहसास हुआ कि वह मुझसे बेहतर है, तो मैं ईर्ष्यालु और द्वेषपूर्ण हो गयी। अपने रुतबे और शोहरत को बनाये रखने के लिए, न सिर्फ मैंने उसकी मदद नहीं की, बल्कि मैंने उसका दमन किया और लेख लिखने के उसके उत्साह को नष्ट करने की कोशिश की। मैं बहुत दुर्भावनापूर्ण और घृणायोग्य थी! परमेश्वर ने मुझ पर कृपा की थी, सिंचन कार्य में प्रशिक्षण पाने का अवसर दिया था। लेकिन मैंने परमेश्वर के प्रेम को चुकाने के लिए अपना कर्तव्य उचित ढंग से नहीं निभाया, बल्कि मैं वेनजिंग की क्षमताओं से ईर्ष्या करती रही और शोहरत और फायदे के लिए उसके साथ स्पर्धा करती रही। मुझमें अंतरात्मा और समझ का पूरा अभाव था। मैं पछतावे और खुद को दोष देने में डूब गयी, तब मैंने परमेश्वर से प्रार्थना की, इस समस्या की जड़ का पता लगाने में मार्गदर्शन करने की विनती की।

फिर, मैंने परमेश्वर के वचन पढ़े : "शैतान मनुष्य के विचारों को नियन्त्रित करने के लिए प्रसिद्धि एवं लाभ का तब तक उपयोग करता है जब तक लोग केवल और केवल प्रसिद्धि एवं लाभ के बारे में सोचने नहीं लगते। वे प्रसिद्धि एवं लाभ के लिए संघर्ष करते हैं, प्रसिद्धि एवं लाभ के लिए कठिनाइयों को सहते हैं, प्रसिद्धि एवं लाभ के लिए अपमान सहते हैं, प्रसिद्धि एवं लाभ के लिए जो कुछ उनके पास है उसका बलिदान करते हैं, और प्रसिद्धि एवं लाभ के वास्ते वे किसी भी प्रकार की धारणा बना लेंगे या निर्णय ले लेंगे। इस तरह से, शैतान लोगों को अदृश्य बेड़ियों से बाँध देता है और उनके पास इन्हें उतार फेंकने की न तो सामर्थ्‍य होती है न ही साहस होता है। वे अनजाने में इन बेड़ियों को ढोते हैं और बड़ी कठिनाई से पाँव घसीटते हुए आगे बढ़ते हैं। इस प्रसिद्धि एवं लाभ के वास्ते, मनुष्यजाति परमेश्वर को दूर कर देती है और उसके साथ विश्वासघात करती है, तथा निरंतर और दुष्ट बनती जाती है। इसलिए, इस प्रकार से एक के बाद दूसरी पीढ़ी शैतान के प्रसिद्धि एवं लाभ के बीच नष्ट हो जाती है" (वचन, खंड 2, परमेश्वर को जानने के बारे में, स्वयं परमेश्वर, जो अद्वितीय है VI)। परमेश्वर के वचनों पर मनन करके, मैं समझ पायी कि शोहरत और फायदा वो ज़ंजीरें हैं, जो शैतान हमें बांधने के लिए इस्तेमाल करता है, वो औजार हैं, जो शैतान हमें भ्रष्ट करने के लिए इस्तेमाल करता है। मैं शोहरत और फायदे की ज़ंजीरों और बंधनों से खुद को आज़ाद नहीं कर पायी थी, क्योंकि जीवन के मेरे उद्देश्य, विचार और नज़रिये हमेशा गलत थे। मेरा चाल-चलन परमेश्वर के वचनों पर आधारित नहीं था, उसकी अपेक्षाओं के अनुरूप नहीं था—मेरा चाल-चलन जीवन के शैतानी नियमों के अनुसार था, जो शैतान हमारे अंदर कूट-कूट कर भर देता है, "भीड़ से ऊपर उठो," "आदमी ऊपर की ओर जाने के लिए संघर्ष करता है; पानी नीचे की ओर बहता है," और "लोगों को हमेशा अपने समकालीनों से बेहतर होने का प्रयत्न करना चाहिए।" स्कूल की पढ़ाई हो या समाज में कार्य करना हो, मैं अव्वल बनने और भीड़ से अलग खड़े होने की अपनी आकांक्षा पूरी करने के लिए, दिन-रात शोहरत और फायदे के लिए संघर्ष करती रही। परमेश्वर में विश्वास रखने के बाद भी, मैं शोहरत और रुतबे के कब्ज़े में ही जी रही थी। जब अपने कर्तव्य में भाई-बहन मेरी तारीफ़ करते और मुझे ऊंचा स्थान देते, शोहरत, फायदे और रुतबे की मेरी आकांक्षा पूरी होती, तो मैं अलग खड़े होने के उल्लास का आनंद लेती और बहुत खुश होती। लेकिन जब मैंने देखा कि बहन वेनजिंग मुझसे बेहतर है, तो मैं उसकी क्षमताओं से ईर्ष्या करने लगी थी। मुझे डर था कि वह मुझसे आगे बढ़ जाएगी और मेरे पद के लिए खतरा बन जाएगी, इसलिए परमेश्वर के घर के हितों या बहन की भावनाओं के बारे में रत्ती भर भी सोचे बिना, मैंने भरसक कोशिश की कि उसे दबाऊँ, उसका दमन करूँ। उस पल, मैं साफ़ तौर पर समझ गयी कि मैं शोहरत और फायदे की पूरी गुलाम बन चुकी हूँ, उन चीज़ों को पाने की कोशिश में मैंने अपनी अंतरात्मा और समझ गँवा दी है। मैं कपटी, दुर्भावनापूर्ण हो गयी हूँ, अधिक स्वार्थी और नीच प्रवृत्ति की होती जा रही हूँ, मैंने जो जीवन जिया वह और कुछ नहीं दानव शैतान की परछाईं है। शोहरत, फ़ायदा और रुतबा सचमुच में ऐसे औजार बन चुके थे, जिनके द्वारा शैतान ने मुझे भ्रष्ट करके परमेश्वर का प्रतिरोध करने और उसे धोखा देने के लिए जाल में फंसा लिया था। मैंने उन मसीह-विरोधियों के बारे में सोचा, जिन्हें परमेश्वर के घर से पहले निकाल दिया गया था : उन्होंने सबसे अधिक रुतबे को महत्व दिया था। रुतबे के लिए उन्होंने अपने भाई-बहनों को दर-किनार कर उनका दमन किया था, लोगों को अपनी मर्ज़ी के मुताबिक़ दंड दिया और निकाल दिया था। अंत में, उन्होंने हर प्रकार की दुष्टता की और फिर वे हटा दिये गये। बहन वेनजिंग के प्रति अपने बर्ताव और जिस तरह से मैं उसके साथ पेश आयी, उसमें मैंने अपने मसीह-विरोधी स्वभाव को प्रकट किया था, मुझे पता था कि अगर मैं परमेश्वर का न्याय और शुद्धिकरण स्वीकार न करूँ और सच्चाई से प्रायश्चित न करूँ, तो देर-सवेर, मैं भी उन मसीह-विरोधियों की तरह हटा दी जाऊंगी। मैंने समझ लिया कि मैं एक खतरनाक हालत में हूँ, मेरी आत्मा का अंधकार और मेरे कर्तव्य की विफलताएं परमेश्वर द्वारा मेरा कठोर न्याय और अनुशासन हैं। परमेश्वर की इच्छा यह थी कि मैं आत्म-चिंतन करके उस राह से पलट जाऊँ, इससे पहले कि बहुत देर हो जाए, मैं उस गलत राह को छोड़ दूँ, जिस पर मैं चल रही हूँ।

इसलिए मैंने परमेश्वर से प्रार्थना की और उससे अभ्यास के मार्ग की ओर मार्गदर्शन करने की विनती की। फिर मैंने परमेश्वर के ये वचन पढ़े : "इस पर ग़ौर करें : यदि कोई व्यक्ति इन स्थितियों में फँसने से बचना चाहता है, स्वयं को इनसे बाहर निकालने में सक्षम होना चाहता है, और इन चीज़ों की दिक्कतों और इनके बंधनों से मुक्त होना चाहता है, तो उसे किस प्रकार के परिवर्तन करने चाहिए? उसे वास्तव में स्वतंत्र और मुक्त होने में सक्षम होने से पहले क्या प्राप्त करना चाहिए? एक तरफ़ तो उसे चीज़ों को अच्छी तरह समझ लेना चाहिए : यश, संपत्ति और पद तो केवल वे साधन और पद्धतियाँ हैं, जिन्हें शैतान लोगों को भ्रष्ट करने, जाल में फँसाने, उन्हें नुकसान पहुँचाने और उन्हें चरित्रहीन बनाने के लिए इस्तेमाल करता है। सैद्धांतिक रूप से, पहले तुम्हें इसकी स्पष्ट समझ हासिल करनी चाहिए। इतना ही नहीं, तुम्हें इन चीज़ों को छोड़ना और अलग रखना सीखना चाहिए। ... तुम्हें इन चीज़ों को छोड़ देने और अलग कर देने का तरीका सीखना चाहिये। तुम्हें दूसरों की अनुशंसा करना, और उन्हें दूसरों से विशिष्ट बनने देना सीखना चाहिए। संघर्ष मत करो या जैसे ही दूसरों से अलग बनने या कीर्ति हासिल करने का अवसर मिले, तुम ज़ल्दबाजी में उसका फ़ायदा उठाने के लिये मत दौड़ पड़ो। तुम्हें पीछे रहने का कौशल सीखना चाहिये, लेकिन तुम्हें अपने कर्तव्य के निर्वहन में देरी नहीं करनी चाहिए। ऐसा व्यक्ति बनो जो शांत गुमनामी में काम करता है, और जो वफ़ादारी से अपने कर्तव्य का निर्वहन करते हुए दूसरों के सामने दिखावा नहीं करता है। तुम जितना अधिक अपनी प्रतिष्ठा और रुतबे को छोड़ते हो, और जितना अधिक अपने हितों को अलग रखते हो, तुम उतने ही शांतचित्त बनोगे, तुम्हारे हृदय में उतनी ही ज़्यादा जगह खुलेगी और तुम्हारी अवस्था में उतना ही अधिक सुधार होगा। तुम जितना अधिक संघर्ष और प्रतिस्पर्धा करोगे, तुम्हारी अवस्था उतनी ही अंधेरी होती जाएगी। अगर तुम्हें इस बात पर विश्वास नहीं है, तो इसे आज़माकर देखो! अगर तुम इस तरह की स्थिति को बदलना चाहते हो, और इन चीज़ों से नियंत्रित नहीं होना चाहते हो, तो तुम्हें पहले इन चीज़ों को अलग करना होगा और इन्हें छोड़ना होगा"("अंत के दिनों के मसीह की बातचीत के अभिलेख" में 'अपना सच्चा हृदय परमेश्वर को दो, और तुम सत्य को प्राप्त कर सकते हो')। "कार्य समान नहीं हैं। एक शरीर है। प्रत्येक अपना कर्तव्य करता है, प्रत्येक अपनी जगह पर अपना सर्वश्रेष्ठ प्रदर्शन करता है—प्रत्येक चिंगारी के लिए प्रकाश की एक चमक है—और जीवन में परिपक्वता की तलाश करता है। इस प्रकार मैं संतुष्ट हूँगा" (वचन, खंड 1, परमेश्वर का प्रकटन और कार्य, आरंभ में मसीह के कथन, अध्याय 21)। परमेश्वर के वचनों ने मुझे अभ्यास का मार्ग दिखाया। उनसे मैं यह समझ पायी कि जब ईर्ष्या के विचार मन में आयें, तो मुझे परमेश्वर से प्रार्थना करनी चाहिए और अपने दोषपूर्ण इरादे को त्याग देना चाहिए, निजी हितों को छोड़ देना चाहिए, परमेश्वर के घर के कार्य को सबसे आगे रखना चाहिए और परमेश्वर की इच्छा के प्रति विचारशील होना चाहिए। हम सबकी अपनी खासियतें और कमज़ोरियाँ होती हैं—लेकिन परमेश्वर की इच्छा है कि हम सब दूसरों की खासियतों से सीखें और अपनी कमियों को पूरा करें, ताकि सभी अपने पद पर तैनात रहें और अपनी काबिलियत के अनुसार अपने प्रयोजन को पूरा कर सकें। बहन वेनजिंग अच्छी काबिलियत वाली थी, वह सत्य का अनुसरण करती थी। परमेश्वर के घर ने मेरे साथ काम करने के लिए उसकी व्यवस्था इसलिए नहीं की थी कि मैं उसकी क्षमताओं से ईर्ष्या करूँ और दिखावा करके उसके साथ होड़ लगाऊँ, बल्कि इसलिए कि मैं उसकी खासियतों से सीख सकूं और अपनी कमियाँ दूर कर सकूं। यह मेरे प्रति परमेश्वर की दया थी। मुझे अपना रवैया ठीक करना था; बहन वेनजिंग मुझसे बेहतर थी और उसकी अपनी खासियतें थीं, तो मुझे सच्चाई का सामना करना चाहिए, अपनी कमजोरियों और कमियों को स्वीकार करना चाहिए। मुझे बहन से सीखना चाहिए। मैं यह काम काफी समय से कर रही हूँ और सिद्धांतों को भी ज़्यादा समझती हूँ। इसलिए, मुझे अपनी बहन की मदद करने की भरसक कोशिश करनी चाहिए, ताकि हम दोनों मिल-जुलकर अपना कर्तव्य निभा सकें।

बाद में मैं बहन वेनजिंग से मिली और अपने द्वारा प्रकट भ्रष्टताओं के बारे में उसे खुलकर बताया। मैंने उससे क्षमा माँगी, उसने दिल खोल कर मुझसे बात की और इस स्थिति में उसने जो कुछ सीखा उस बारे में मुझसे संगति की। उसने मुझे दिलासा दी और मुझे प्रोत्साहित किया, मैंने बहुत शर्मिंदा और दोषी महसूस किया। बाद में, जब भी मैं उसे अपने कर्तव्य में मुश्किल झेलते देखती, तो कभी-कभार सोचती : "अगर मैं इस समस्या को सुलझाने में उसकी मदद करूँगी, तो अगुआ देखेंगे कि वह बढ़िया काम कर रही है। कोई नहीं जान पायेगा कि उसकी मदद करने के लिए मैंने क्या किया। अलग दिखने और दिखावा करने का मौक़ा अकेले उसे ही मिलेगा।" इस वजह से मैं उसकी मदद करने से कतराती—लेकिन जल्दी ही मुझे समझ आ जाता कि एक बार फिर मैं उसके साथ शोहरत और फायदे के लिए स्पर्धा कर रही हूँ, तब मैं अपनी मंशाएं ठीक करने के लिए परमेश्वर की मदद की विनती करती, और फिर बहन की मदद करने की पहल करती। समय के साथ मेरी हालत सुधरती गयी। पहले मेरे दिल की गहराई में जो पीड़ा और निराशा हुआ करती थी, वह अब नहीं थी, बहन वेनजिंग के साथ भी मेरा रिश्ता अब पहले से कहीं अधिक मेलजोल का हो गया था। बहन वेनजिंग अब अपनी स्थिति या उसने जो कुछ हासिल किया उस बारे में खुलकर मेरे साथ संगति करती, मेरा दिल मिठास और उल्लास से सराबोर होने लगा।

इस अनुभव से गुज़र कर मैं अपनी ईर्ष्या और दुर्भावनापूर्ण इंसानियत की असली भ्रष्टता को पहचान सकी थी। इस वजह से मुझे खुद से घृणा हो गयी, साथ ही कुछ हद तक मुझे परमेश्वर के धार्मिक स्वभाव की व्यावहारिक समझ पाने में मदद मिली। इसने यह सीखने में मेरी मदद की कि अपनी इर्ष्या की ज़ंजीरों और बंधनों से कैसे बचा जाए, तब मैं परमेश्वर के वचन सत्य के अनुसार आचरण करने पर मिलने वाले सुकून और ठहराव का आनंद ले पायी। इससे मेरे अंदर सत्य का अनुसरण करने, अपने भ्रष्ट स्वभाव को त्यागने और अपना कर्तव्य ठीक ढंग से निभाने की इच्छा पैदा हो पायी। परमेश्वर के उद्धार का धन्यवाद!

43. स्वार्थ छोड़कर मिली है मुक्ति मुझे

क्षीयोवे, चीन

सर्वशक्तिमान परमेश्वर कहते हैं : "सामान्य लोगों के स्वभाव में कोई कुटिलता या धोखेबाज़ी नहीं होती, लोगों का एक-दूसरे के साथ एक सामान्य संबंध होता है, वे अकेले नहीं खड़े होते, और उनका जीवन न तो साधारण होता है और न ही पतनोन्मुख। इसलिए भी, परमेश्वर सभी के बीच ऊँचा है, उसके वचन मनुष्यों के बीच व्याप्त हैं, लोग एक-दूसरे के साथ शांति से, परमेश्वर की देखभाल और संरक्षण में रहते हैं, पृथ्वी, शैतान के हस्तक्षेप के बिना, सद्भाव से भरी है, और मनुष्यों के बीच परमेश्वर की महिमा बेहद महत्वपूर्ण है। ऐसे लोग स्वर्गदूतों की तरह हैं: शुद्ध, जोशपूर्ण, परमेश्वर के बारे में कभी भी शिकायत नहीं करने वाले, और पृथ्वी पर पूरी तरह से परमेश्वर की महिमा के लिए अपने सभी प्रयास समर्पित करने वाले" (वचन, खंड 1, परमेश्वर का प्रकटन और कार्य, “संपूर्ण ब्रह्मांड के लिए परमेश्वर के वचनों” के रहस्यों की व्याख्या, अध्याय 16)। परमेश्वर के वचन हमें बताते हैं कि किसी सामान्य मनुष्य के स्वभाव में लेशमात्र भी कुटिलता, बेईमानी, स्वार्थ, और नीचता नहीं होती। परमेश्वर की आज्ञा का ईमानदारी से पालन करना, भाई-बहनों के साथ मिल-जुल कर काम करना, और अपने कर्तव्य को पूरी लगन से निभाना ही वे सबसे बुनियादी चीजें हैं जिन्हें एक व्यक्ति को करने में सक्षम होना चाहिए। मैं पहले इन शैतानी फलसफों के साथ जीता था : "हर व्यक्ति अपनी सोचे बाकियों को शैतान ले जाये" और "जब कोई छात्र हर वो चीज़ सीख जाएगा जो उसका गुरु जानता है, तो गुरु के हाथ से उसकी आजीविका चली जाएगी।" मैं स्वार्थी, नीच, कुटिल और चालाक था, मुझमें इंसानियत नाम की कोई चीज़ नहीं थी। परमेश्वर के वचनों के न्याय और ताड़ना को अनुभव करने के बाद ही मेरे इन शैतानी स्वभावों में बदलाव आने शुरू हुए।

जून 2018 की बात है जब भाई झांग मेरे कर्तव्य में मेरा भागीदार बनने के लिए हमारी टीम में शामिल हुआ। तब मैंने सोचा, "मैं काफ़ी समय से यह काम कर रहा हूँ, इसलिए मुझे सिद्धांतों की समझ हो गयी है और मैंने कुछ परिणाम भी देखे हैं। हो सकता है किसी समय, मैं एक बड़ी जिम्मेदारी लेने के लिए इस टीम को छोड़ दूँ। मुझे भाई झांग को जितनी जल्दी हो सके सारा काम सिखा देना होगा, ताकि वह हमारी टीम के काम को संभाल सके।" मैंने उसे वो सभी बुनियादी कौशल सिखाने शुरू कर दिये, जिन्हें मैंने अपने काम के दौरान सीखा था। तीन महीने बाद मैंने देखा कि भाई झांग को लगभग हर चीज़ की बुनियादी समझ हो गयी थी और वह काफ़ी तेज़ी से आगे बढ़ रहा था। उस समय मुझे खतरा महसूस होने लगा, मैंने सोचा, "भाई झांग अपने कर्तव्य में इतनी तेज़ी से आगे बढ़ रहा है। अगर ऐसे ही चलता रहा, तो क्या वह जल्दी ही मुझसे आगे नहीं निकल जाएगा? अगर अगुआ को उसकी तरक्की का पता चल गया, तो क्या वह उसे कोई महत्वपूर्ण पद नहीं दे देगा?" जब मुझे ऐसे ख़याल आने लगे, तो मैंने मन ही मन सोचा, "नहीं, मुझे संयम रखना होगा। अब मैं अपना सारा ज्ञान उसके साथ साझा नहीं कर सकता।" तब से हमारे काम में, जब भी मुझे भाई झांग की योग्यताओं में थोड़ी कमी दिखती, तो मैं उससे अपना सारा ज्ञान साझा करने के बजाय केवल कुछ सतही बातें ही बताता था। मैं जानता था कि ऐसा करना सही नहीं था, लेकिन फ़िर मुझे ये पुरानी कहावत याद आयी, "जब कोई छात्र हर वो चीज़ सीख जाएगा जो उसका गुरु जानता है, तो गुरु के हाथ से उसकी आजीविका चली जाएगी।" अगर उसका नाम होगा तो मैं खुद का दिखावा कैसे कर पाऊंगा? मैं उसे मुझसे आगे निकलने नहीं दे सकता था। साथ काम करते हुए, जब भाई झांग मुझसे कुछ भी पूछा करता, तो मैं उसे केवल आधी बात ही बताता था और आधी बात छुपा लेता था।

कुछ ही समय बाद, अगुआ ने एक महत्वपूर्ण काम पर चर्चा करने के लिए भाई झांग को बुलाया। ये सुनते ही मेरा दिल ज़ोरों से धड़कने लगा। मैंने सोचा, "मैं भाई झांग की तुलना में ज़्यादा समय से टीम में रहा हूँ। अगुआ मुझसे बात क्यों नहीं करना चाहेगा? क्या मैं उनके जितना अच्छा नहीं हूँ? मैं ही तो उसे सब कुछ सिखा रहा था, लेकिन अब वह अगुआ की आँखों का तारा है और मुझे एक तरफ धकेल दिया गया है। वह सुर्खियों में है और मुझे कोई याद नहीं करता। अगर मैंने उसे सिखाना जारी रखा, तो क्या वह और भी ज़्यादा जल्दी नहीं सीखेगा? अगर उसे कोई महत्वपूर्ण पद मिल गया, तो मेरा आदर कौन करेगा?" इसलिए तब से हमारे काम में, जब भी मैं भाई झांग को मुश्किलों में पड़ता देखता, तो मैं उसकी मदद नहीं करना चाहता था। इन सभी चीज़ों को समय रहते हल न करने के कारण हमारी प्रगति धीमी पड़ गयी, और कलीसिया का काम भी रुक गया। मैं खुद को कसूरवार समझ असहज महसूस करने लगा, लेकिन इसके बावजूद मैंने खुद पर विचार नहीं किया। एक दिन मेरे बगल में अचानक खुजली होने लगी, मैं इसे रोक नहीं पा रहा था। मरहम लगाने से भी आराम नहीं मिला। अगले दिन, मेरे हाथ में इतना दर्द होने लगा कि मैं उसे हिला भी नहीं पा रहा था। मुझे एहसास हुआ कि यह कोई संयोग नहीं था, इसलिए मैं प्रार्थना और तलाश करने के लिये परमेश्वर के सामने आया। मैंने कहा, "हे परमेश्वर, यह स्थिति अचानक शुरू हुई है। मुझे पता है कि इसके पीछे तुम्हारी नेक इच्छा है। लेकिन मैं बहुत असंवेदनशील हूँ और मैं नहीं जानता कि तुम्हारी इच्छा क्या है। कृपया मुझे प्रबुद्ध करो और मेरा मार्गदर्शन करो।"

एक दिन मेरी भक्ति के दौरान, परमेश्वर के ये वचन अचानक मेरे मन में आये : "यदि तुम अपना सब कुछ समर्पित करने को इच्छुक नहीं हो, यदि तुम इसे छिपा कर, बचा कर रखते हो, तो तुम अपने कामों में फिसड्डी हो..."("अंत के दिनों के मसीह की बातचीत के अभिलेख" में 'केवल ईमानदार व्यक्ति बनकर ही कोई वास्तव में ख़ुश हो सकता है')। यह मेरे लिये समय रहते सचेत होने की घंटी थी। मैं नाम और लाभ पाने के लिये संघर्ष कर रहा था, मुझे डर था कि कहीं यह भाई मुझसे आगे न निकल जाये, इसलिए मैं हमारे काम में कभी भी साफ़दिल नहीं रहा, और मैं उसके साथ अपना ज्ञान साझा नहीं करना चाहता था। मैंने देखा कि परमेश्वर मुझे इस स्थिति द्वारा चेतावनी दे रहा था, ताकि मैं अपने ऊपर विचार करूँ। बाद में मैंने परमेश्वर के वचनों का यह अंश पढ़ा : "अविश्वासियों में एक विशेष तरह का भ्रष्ट स्वभाव होता है। जब वे अन्य लोगों को कोई व्यवसाय-संबंधी ज्ञान या कौशल का कुछ हिस्सा सिखाते हैं, तो वे इस बात पर विश्वास करते हैं कि 'जब कोई छात्र हर वो चीज़ सीख जाएगा जो उसका गुरु जानता है, तो गुरु के हाथ से उसकी आजीविका चली जाएगी।' उनका मानना होता है कि अगर वे दूसरों को हर वो चीज़ सीखा देंगे जो वे जानते हैं, तो कोई भी उनका सम्मान नहीं करेगा और वे अपना ओहदा खो देंगे। इसलिए, उन्हें लगता है कि उन्हें अपने ज्ञान का कुछ हिस्सा अपने पास ही रखना चाहिए। जो वे जानते हैं, उसका केवल अस्सी प्रतिशत लोगों को सिखाते हैं और सुनिश्चित करते हैं कि वे अपनी कुछ चालें छिपाकर रखें; उन्हें लगता है कि यही एकमात्र तरीका है जिससे वे गुरु के अपने पद का दिखावा कर सकते हैं। जानकारी को हमेशा रोककर रखना और अपनी कुछ चालें छिपाकर रखना—यह किस प्रकार का स्वभाव है? यह धोखा है। ... यह मत सोचो कि तुम ठीक ही चल रहे हो या तुम सभी को सबसे साथी या बुनियादी बातें बताकर ज्ञान को नहीं छिपा रहे हो; यह नहीं चलेगा। शायद कभी-कभी तुमने केवल कुछ सिद्धांतों या बातों को सिखाया हो जो लोग शब्दशः समझ सकते हैं, लेकिन नए लोगों को कोई भी सार या महत्वपूर्ण बिंदुओं की समझ हासिल नहीं हो पाती है। तुम विस्तार में जाए बिना या विवरण दिए बिना, सिर्फ़ एक संक्षिप्त वर्णन देकर सोचते हो, 'खैर, मैंने तुम्हें बता दिया है, और मैंने जानबूझकर कोई भी चीज़ छिपाकर नहीं रखी है। अगर तुम नहीं समझ पा रहे हो, तो ऐसा इसलिए है क्योंकि तुम्हारी क्षमता बड़ी खराब है, इसलिए मुझे दोष मत दो। हमें बस यह देखना होगा कि अब परमेश्वर तुम्हें आगे कैसे ले जाता है।' इस तरह की विवेचना में छल होता है, है किनहीं? क्या यह स्वार्थी और अधम व्यवहार नहीं है? तुम लोग क्यों दूसरों को अपने दिल की हर बात और हर वो चीज़ सिखा नहीं सकते हो जो तुम समझते हो? इसकी बजाय तुम ज्ञान को क्यों रोकते हो? यह तुम्हारे इरादों और तुम्हारे स्वभाव की समस्या है"("अंत के दिनों के मसीह की बातचीत के अभिलेख" में 'हर चीज में केवल सत्य की तलाश से ही उसकी वास्तविकता में प्रवेश किया जा सकता है')। परमेश्वर के वचनों ने सटीक रूप से मेरी स्थिति का ख़ुलासा किया। मैं उसे वो कौशल नहीं सिखाना चाहता था जिन्हें मैंने सीखा था, वरना मैं अपना नाम और पद खो बैठता। मुझे डर था कि वह इस पर पकड़ बना लेगा और मुझे पीछे छोड़ देगा, क्योंकि मैं सोचता था कि शिष्य गुरु का स्थान हड़प लेगा। हमेशा कुछ न कुछ छुपा कर, क्या मैं स्वार्थी, नीच, कुटिल और कपटी नहीं बन रहा था? मैंने उस बारे में भी सोचा जब भाई झांग पहली बार हमारी टीम में शामिल हुआ था। उसे निर्देश देने की मेरी प्रेरणा यह थी कि वह जल्द से जल्द टीम का काम संभालने लगे। तब मेरे पास अपना काम सौंपने के लिए कोई होता, क्योंकि मैं एक और ज़्यादा महत्वपूर्ण पद पाने की उम्मीद कर रहा था। लेकिन जब मैंने देखा कि वह कितनी जल्दी चीज़ों को समझता है और अगुआ भी उसे बहुत योग्य समझता है, तो मैं काफ़ी परेशान हो गया। मुझे चिंता थी कि अगर वह इसी तरह अच्छा करता रहा, तो कभी-न-कभी मुझसे आगे निकल जाएगा, मेरी जगह ले लेगा। इसी वजह से, मैं जो जानता था उसे उसके साथ साझा नहीं करना चाहता था। कभी-कभी जब मुझे पता रहता कि उसे अपने काम में कठिनाई होगी, तो मैं उसकी मदद नहीं करना चाहता था, जिससे कलीसिया के काम में देरी हो जाती थी। मैंने देखा कि मैं हमेशा अपने नाम और पद की रक्षा के लिए ही काम कर रहा था, मुझे परमेश्वर के घर के काम का कोई ख़याल नहीं था। मैं वाकई बहुत स्वार्थी और बेईमान था। अगर परमेश्वर मुझे समय पर अनुशासित नहीं करता, मेरे सामने ऐसी स्थिति न लाता, तो मैं अब भी अपने ऊपर विचार नहीं करता। फ़िर मैंने परमेश्वर के इन वचनों को पढ़ा : "विश्वास हासिल करने के बाद से, तुमने परमेश्वर के वचनों को खाया और पिया है; तुमने उसके न्याय और ताड़ना को स्वीकार किया है और उसके उद्धार को स्वीकार किया है। लेकिन, अगर काम करने और व्यवहार करने के तुम्हारे सिद्धांतों और दिशा में बदलाव नहीं आया है, अगर तुम अविश्वासियों के समान ही हो, तो क्या परमेश्वर तुम्हें विश्वासी के रूप में स्वीकार करेगा? वो नहीं करेगा। वह कहेगा कि तुम अभी भी अविश्वासियों के मार्ग पर चल रहे हो। इसलिए, चाहे तुम अपने कर्तव्य पूरे कर रहे हो या पेशेवर ज्ञान सीख रहे हो, तुम्हें अपने हर काम में सिद्धांतों का पालन करना चाहिए। तुम जो कुछ भी करते हो, उससे सत्य के अनुसार पेश आना चाहिए, और सत्य के अनुसार अभ्यास करना चाहिए। समस्याओं को हल करने के लिए, तुम में प्रकट हुए भ्रष्ट स्वभावों को दूर करने के लिए, और तुम्हारे गलत तरीकों और विचारों को हटाने के लिए तुम्हें सत्य का उपयोग करना चाहिए। तुम्हें लगातार इन पर जीत हासिल करनी चाहिए। सबसे पहले, तुम्हें अपनी जांच करनी चाहिए। ऐसा करने के बाद अगर तुम्हें किसी भ्रष्ट स्वभाव का पता चलता है, तो तुम्हें इसे हल करना होगा, इसे वश में करना होगा और इसे त्यागना होगा। इन समस्याओं को हल करने के बाद, जब तुम अपने भ्रष्ट स्वभावों के आधार पर चीज़ों को करना बंद कर दोगे, और जब तुम अपने उद्देश्यों और हितों को छोड़ पाओगे और सत्य के सिद्धांतों के अनुसार अभ्यास कर पाओगे, केवल तब तुम वह करोगे जो परमेश्वर का सच में अनुसरण करने वाले व्यक्ति को करना चाहिए"("अंत के दिनों के मसीह की बातचीत के अभिलेख" में 'हर चीज में केवल सत्य की तलाश से ही उसकी वास्तविकता में प्रवेश किया जा सकता है')। "तुम्हें उस व्यावसायिक ज्ञान के सार और मुख्य बिंदुओं को—यानी वे चीज़ें जो दूसरों ने समझी या पहचानी नहीं हैं—लोगों को बताना होगा ताकि वे सभी समझने के लिए अपनी सारी ताकत लगा सकें, और फिर ज़्यादा संख्या में, ज़्यादा गहरी और ज़्यादा परिपक्व चीज़ें समझ सकें। अगर तुम इन सभी चीज़ों का योगदान करोगे, तो यह उन लोगों के लिए फ़ायदेमंद होगा जो इस कर्तव्य को पूरा कर रहे हैं और साथ ही साथ परमेश्वर के घर के काम के लिए भी अच्छा रहेगा। ... अधिकांश लोगों को जब पहली बार व्यवसाय-संबंधी ज्ञान के कुछ विशिष्ट पहलूओं से परिचित कराया जाता है, तो वे केवल इसके शाब्दिक अर्थ को समझ सकते हैं, जबकि मुख्य बिंदुओं और सार की समझ हासिल करने के लिए कुछ समय तक अभ्यास की ज़रूरत होती है। अगर तुम पहले ही इन बारीकियों को समझ चुके हो, तो तुम्हें उन्हें सीधे बता देना चाहिए; उन्हें गोल-गोल घुमाना नहीं चाहिए और वहां पहुंचने में इतना समय नहीं लगाना चाहिए। यह तुम्हारी ज़िम्मेदारी है; तुम्हें यही करना चाहिए। अगर तुम तुम्हारे मुताबिक जो मुख्य बिंदु और सार हैं, वो उन्हें बता देते हो केवल तब तुम कुछ भी छिपा नहीं रहे हो, और केवल तब तुम स्वार्थी नहीं हो"("अंत के दिनों के मसीह की बातचीत के अभिलेख" में 'हर चीज में केवल सत्य की तलाश से ही उसकी वास्तविकता में प्रवेश किया जा सकता है')। परमेश्वर के वचनों से मुझे एहसास हुआ कि मुझे अपने कर्तव्य में खुद पर विचार करने पर ध्यान देना होगा, अपने शैतानी स्वभाव को ठीक करने के लिए सत्य की तलाश करनी होगी। मुझे मेरे ग़लत इरादों और ख़्यालों का त्याग करना होगा, अपने कर्तव्य में भाई-बहनों के साथ मिलकर काम करने के काबिल बनना होगा। मैंने महसूस किया कि हम सब में बहुत-सी चीज़ों का अभाव है, फ़िर चाहे वह सत्य में हो या हमारे काम में, इसलिए भाई-बहनों को अपने-अपने कर्तव्यों में एक दूसरे की मदद और सहयोग करना चाहिए, और वे जितना भी समझते हैं उसे बिना छुपाये उसके बारे में सहभागिता करनी चाहिए। इस प्रकार एक-दूसरे की कमियों को हल करने से हम भटकने से बच सकेंगे। असल में, मेरा भाई झांग से थोड़ा ज़्यादा योग्य होना भी पूरी तरह से परमेश्वर की कृपा के कारण था। मुझे परमेश्वर की इच्छा पर विचार करना चाहिए था, अपने स्वार्थ को त्याग कर, उसे वो सब कुछ सिखाना चाहिए था जो मैं जानता था, ताकि वह जल्द से जल्द अपना कर्तव्य अच्छे से निभा सके। सिर्फ वही परमेश्वर की इच्छा के अनुरूप होता। जैसे ही मुझे इस बात का एहसास हुआ, मैं भागता हुआ परमेश्वर के सामने आकर प्रार्थना करने लगा, मैं अपनी गलत सोच का त्याग करने और अपने शैतानी स्वभावों के सहारे न जीने को तैयार था। बाद में मैंने भाई झांग को ढूँढा, ताकि मैं पहले जिस स्थिति में था उस बारे में उससे ईमानदारी से बातचीत कर सकूँ, और अपने इन शैतानी स्वभावों का विश्लेषण कर सकूँ। मैंने उसके साथ अपनी योग्यताओं के मुख्य बिंदु भी साझा किए। जब मैंने इस तरह से अभ्यास करना शुरू किया, तो मैं काफ़ी ज़्यादा सहज महसूस करने लगा, और मेरे स्वास्थ्य की समस्या भी जल्द ही ठीक हो गयी।

मैंने सोचा कि उन हालात से गुज़रने के बाद, अब मैं बदल चुका हूँ, लेकिन ये शैतानी स्वभाव वास्तव में मेरे भीतर गहराई तक समाये हुए थे। जैसे ही मुश्किल हालात सामने आते, मैं ज़हर फिर निकालने लगता था।

मार्च 2019 में, भाई झांग और मैं एक साथ कलीसिया के अगुआ नियुक्त किये गए। शुरुआत में, हमने मिलकर बहुत अच्छे से काम किया। फ़िर चाहे वह कलीसिया से जुड़ा कोई मुद्दा हो, या हमारी कोई परेशानी, हम मिलकर उन परेशानियों को हल करने के लिए सत्य तलाशने में सक्षम थे। लेकिन फ़िर एक दिन, मैंने कलीसिया में किसी को ऐसा कहते हुए सुना, "भाई झांग की सत्य पर सहभागिता काफ़ी व्यावहारिक है, और वे अपने काम को लेकर वाकई ज़िम्मेदार भी हैं।" यह सब सुनकर मेरा मन फिर से बेचैन हो गया और मैंने सोचा, "अगर भाई झांग मुझसे आगे निकल गया, तो जल्द ही मेरी कोई इज्ज़त नहीं रहेगी!" उसके बाद से हमारे काम की हर चर्चा में मैं केवल गलतियाँ और खामियाँ ही निकालता और उन्हें हल करने के अभ्यास के मार्गों को अपने तक ही रखता। कभी-कभी जब वह कुछ जानने के लिए मेरे पास आता, तो मैं बस होठों को भींचकर थोड़ी बहुत जानकारी दे दिया करता था, क्योंकि मुझे डर था कि अगर उसे कुछ ज़्यादा ही समझ आ गया, तो वह मेरे बिना ही समस्याओं को सुलझाने लगेगा। मुझे याद है एक समय जब वह कमज़ोरी का अनुभव कर रहे कुछ भाई-बहनों को सहारा देने जाने वाला था। उसे डर था कि सही सहभागिता के बिना, सब बेकार चला जाएगा, इसलिए वह मेरे पास बात करने आया कि किन सत्यों पर ध्यान देना सबसे अच्छा होगा। लेकिन उस समय मुझे बस इसी बात का ध्यान था कि अगर मैंने उसे वो सब कुछ बता दिया जो मैं जानता था और उसने जाकर समस्या को हल कर दिया, तो भाई-बहन बेशक उसी का आदर करेंगे, और फ़िर अगली बार मैं अपनी सहभागिता में क्या साझा करूंगा? क्या इससे वह मुझसे बेहतर नहीं दिखने लगेगा? इसलिए, उस समय मैंने सोचा, "नहीं, मुझे अगली बार की सहभागिता के लिए कुछ बातें छिपानी होंगी ताकि वे देख सकें कि मैं समस्याओं को सुलझाने में ज़्यादा सक्षम हूँ।" मैंने भाई झांग को सिर्फ़ एक संक्षिप्त जानकारी ही दी और किसी भी ख़ास या ज़रूरी बात का उल्लेख नहीं किया। क्योंकि मैं अपने स्वार्थ के बारे में ही सोच रहा था और मैं उसके साथ अपनी हर जानकारी को साझा नहीं करना चाहता था, इसलिए मैंने जानबूझकर हमारे काम में भाई झांग से नज़रें फ़ेर लीं और हम एक दूसरे के साथ चीज़ों पर चर्चा करने में कम समय बिताने लगे। कई बार मैंने खुद को वाकई दोषी महसूस किया और मन ही मन सोचा, "इस तरह से अपना कर्तव्य निभाते हुए, मैं अपने भाई के साथ मिलकर काम नहीं कर रहा हूँ, और परमेश्वर भी इससे ख़ुश नहीं होगा।" लेकिन फिर मैंने सोचा, "अगर वह मुझसे आगे निकल जाता है, तो सभी उसके पास जाने लगेंगे" इसलिए मैं अब सत्य का अभ्यास नहीं करना चाहता था। उस दौरान मैं लगातार ऐसी ज़िद्दी स्थिति में जी रहा था, और तभी परमेश्वर का धर्मी स्वभाव मुझ पर आया। मेरा मन हर समय उलझन में रहता था। सभाओं में मेरी सहभागिता में बिलकुल भी प्रकाश नहीं होता था और मैं अपने कर्तव्य में भी कुछ हासिल नहीं कर पा रहा था, हर रात आँख लग जाती और मैं जल्दी सो जाता। मुझे काफ़ी ज़्यादा बेचैनी भी होने लगी थी। उस समय मुझे यह एहसास हुआ कि परमेश्वर ने मुझसे मुँह फ़ेर लिया है, और फ़िर मैं डर गया। मैं भागकर परमेश्वर के सामने आया और प्रार्थना करने लगा। "हे परमेश्वर, मैं बहुत ही स्वार्थी और घृणा-योग्य हूँ। मुझे पता है कि इससे तुम्हें घृणा होती है, लेकिन खुद को रोक नहीं पाता। मैं खुद को उनसे छुटकारा नहीं दिला पाता। परमेश्वर, कृपा करके मुझे प्रबुद्ध करो, ताकि मुझे अपनी प्रकृति और सार का सच्चा ज्ञान हो सके।"

अपनी प्रार्थना के बाद मैंने परमेश्वर के वचनों का यह अंश पढ़ा : "जब तक लोग परमेश्वर के कार्य का अनुभव नहीं कर लेते हैं और सत्य को प्राप्त नहीं कर लेते हैं, तब तक यह शैतान की प्रकृति है जो भीतर से इन पर नियंत्रण कर लेती है और उन पर हावी हो जाती है। वह प्रकृति विशिष्ट रूप से किस चीज़ को अपरिहार्य बनाती है? उदाहरण के लिए, तुम स्वार्थी क्यों हो? तुम अपने पद की रक्षा क्यों करते हो? तुम्हारी भावनाएँ इतनी प्रबल क्यों हैं? तुम उन अधार्मिक चीज़ों से प्यार क्यों करते हो? ऐसी बुरी चीज़ें तुम्हें अच्छी क्यों लगती हैं? ऐसी चीजों को पसंद करने का आधार क्या है? ये चीज़ें कहाँ से आती हैं? तुम इन्हें स्वीकारकर इतने खुश क्यों हो? अब तक, तुम सब लोगों ने समझ लिया है कि इन सभी चीजों के पीछे मुख्य कारण यह है कि वे शैतान के जहर से युक्त हैं। जहाँ तक इस बात का प्रश्न है कि शैतान का जहर क्या है, इसे वचनों के माध्यम से पूरी तरह से व्यक्त किया जा सकता है। उदाहरण के लिए, यदि तुम कुछ कुकर्मियों से पूछते हो उन्होंने बुरे कर्म क्यों किए, तो वे जवाब देंगे: 'हर व्यक्ति अपनी सोचे बाकियों को शैतान ले जाये।' यह अकेला वाक्यांश समस्या की जड़ को व्यक्त करता है। शैतान का तर्क लोगों का जीवन बन गया है। भले वे चीज़ों को इस या उस उद्देश्य से करें, वे इसे केवल अपने लिए ही कर रहे होते हैं। सब लोग सोचते हैं चूँकि जीवन का नियम, हर कोई बस अपना सोचे, और बाकियों को शैतान ले जाए, यही है, इसलिए उन्हें बस अपने लिए ही जीना चाहिए, एक अच्छा पद और ज़रूरत के खाने-कपड़े हासिल करने के लिए अपनी पूरी ताकत लगा देनी चाहिए। 'हर व्यक्ति अपनी सोचे बाकियों को शैतान ले जाये'—यही मनुष्य का जीवन और फ़लसफ़ा है, और इंसानी प्रकृति का भी प्रतिनिधित्व करता है। यह कथन वास्तव में शैतान का जहर है और जब इसे मनुष्य के द्वारा आत्मसात कर लिया जाता है तो यह उनकी प्रकृति बन जाता है। इन वचनों के माध्यम से शैतान की प्रकृति उजागर होती है; ये पूरी तरह से इसका प्रतिनिधित्व करते हैं। और यही ज़हर मनुष्य के अस्तित्व की नींव बन जाता है और उसका जीवन भी, यह भ्रष्ट मानवजाति पर लगातार हजारों सालों से इस ज़हर के द्वारा हावी रहा है"("अंत के दिनों के मसीह की बातचीत के अभिलेख" में 'पतरस के मार्ग पर कैसे चलें')। परमेश्वर के वचनों को पढ़कर मुझे पता चला कि मैं स्वार्थी और घृणित कार्य कर रहा था क्योंकि "हर व्यक्ति अपनी सोचे बाकियों को शैतान ले जाये" जैसे शैतान के ज़हर और फलसफे ही मेरी प्रकृति बन गये थे। मैं उन्हें सकारात्मक चीज़ें और जीवन जीने के नियम मान बैठा था, सोचता था कि लोगों को ऐसे ही जीना चाहिए, यही अपने आप को बचाए रखने का एकमात्र तरीका है। इसके परिणाम स्वरूप, मैं ज़्यादा से ज़्यादा स्वार्थी और नीच बन गया, मैं केवल खुद के बारे में सोच रहा था। मुझे लगातार इस बात का डर लग रहा था कि भाई झांग मुझसे उस काम में बेहतर होगा जिसे हम साथ मिलकर कर रहे थे, इसलिए जब भी हम काम के बारे में बात करते, तो मैं चीज़ों पर बस टिप्पणी ही करता था, कम से कम योगदान देता था, और अपने सारे ज्ञान को भी साझा नहीं करता था। जब भाई झांग को अपने कर्तव्य में समस्याओं का सामना करना पड़ता और वह तलाश करते हुए मेरे पास आता, तो मुझे परमेश्वर के घर के काम की चिंता नहीं रहती थी, बल्कि इसकी थी कि अगर मैंने उसे सब कुछ सिखा दिया, तो फ़िर मुझे कलीसिया में चमकने का मौका नहीं मिलेगा। जबकि मुझे अच्छी तरह से पता था कि यह सही तरीका नहीं है, तब भी मैं उसकी मदद नहीं करना चाहता था। मुझे पता था कि मैं अपना काम परमेश्वर की इच्छा के लिये या परमेश्वर के घर के काम को बनाए रखने के लिए नहीं कर रहा था, बल्कि मैं यह निजी नाम और रुतबे की चाह में कर रहा था। मैं वाकई हद से ज़्यादा स्वार्थी और चालाक बन गया था। अपने काम में शैतानी विष पर भरोसा करके, मैं आख़िर परमेश्वर का मार्गदर्शन और आशीष कैसे प्राप्त कर सकता था? मैंने सोचा कि मैं जो कुछ भी जानता था उसे दूसरों को न सिखाकर, मैं कलीसिया में सबसे अच्छा और सम्मानित व्यक्ति बन सकता हूँ, लेकिन असल में सबकुछ उलटा हो गया, मैं चीज़ों को जितना अधिक छुपाता गया, मेरी आत्मा उतनी ही काली होती गयी, और परमेश्वर का मार्गदर्शन भी उतना ही दूर हो गया। स्थिति ऐसी हो गयी कि मैं उन कामों को भी नहीं कर सकता था जिन्हें मैं पहले करने में सक्षम था। फ़िर प्रभु यीशु के यह वचन मेरे मन में आये : "क्योंकि जिसके पास है, उसे दिया जाएगा, और उसके पास बहुत हो जाएगा; पर जिसके पास कुछ नहीं है, उससे जो कुछ उसके पास है, वह भी ले लिया जाएगा" (मत्ती 13:12)। इन वचनों को पढ़कर परमेश्वर का धार्मिक स्वभाव मुझे बहुत प्रशंसनीय लगने लगा। जब मैंने इस बारे में थोड़ा और सोचा, तो मैंने देखा कि मेरा अपने काम में कुछ समस्याओं को देख पाना पूरी तरह से परमेश्वर का मार्गदर्शन और प्रबुद्धता थी, और परमेश्वर के वचनों के मार्गदर्शन के बिना, मैं अंधा था, मैं कुछ भी समझ पाने और किसी भी समस्या को हल करने में असमर्थ था। मुझमें पूरी तरह से आत्म-चेतना की कमी थी, और मैंने पवित्र आत्मा की प्रबुद्धता को बेशर्मी से अपनी योग्यता समझा। क्या मैं परमेश्वर की महिमा को चुराने की कोशिश नहीं कर रहा था? परमेश्वर लोगों के दिल और दिमाग में झाँक सकता है। मुझे पता था कि अगर मैं स्वार्थी और घृणित ही बना रहा, तो मैं निश्चित रूप से परमेश्वर द्वारा ठुकरा और हटा दिया जाऊँगा। उस विचार के साथ, मैं तुरंत परमेश्वर के पास आकर प्रार्थना करने लगा, मैंने कहा, "परमेश्वर, मैं अब अपने कर्तव्य में इतना ख़ुदगर्ज और नीच नहीं रहूँगा। मैं वाकई भाई झांग के साथ अच्छे से काम करना चाहता हूँ और अपना कर्तव्य अच्छी तरह से निभाना चाहता हूँ।"

उसके बाद, मैंने परमेश्वर के इन वचनों को पढ़ा : "हमेशा अपने लिए कार्य मत कर, हमेशा अपने हितों की मत सोच, और अपनी स्वयं की हैसियत, प्रतिष्ठा और साख पर विचार मत कर। इंसान के हितों पर गौर मत कर। तुझे सबसे पहले परमेश्वर के घर के हितों पर विचार करना चाहिए और उसे अपनी पहली प्राथमिकता बनाना चाहिए। तुझे परमेश्वर की इच्छा के बारे में मननशील होना चाहिए, इस पर चिंतन करने के द्वारा आरंभ कर कि तू अपने कर्तव्य को पूरा करने में अशुद्ध रहा है या नहीं, क्या तूने वफादार होने के लिए अपना अधिकतम किया है, क्या अपने उत्तरदायित्वों को पूरा करने के लिए अपना सर्वोत्तम प्रयास किया है और अपना सर्वस्व दिया है, साथ ही क्या तूने अपने कर्तव्य, और परमेश्वर के घर के कार्य के प्रति पूरे दिल से विचार किया है। तुझे इन चीज़ों के बारे में विचार करने की आवश्यकता है। इन चीज़ों पर बार-बार विचार कर, और तू आसानी से अपने कर्तव्य को अच्छी तरह से निभा पाएगा"("अंत के दिनों के मसीह की बातचीत के अभिलेख" में 'अपना सच्चा हृदय परमेश्वर को दो, और तुम सत्य को प्राप्त कर सकते हो')। "जब तुम ख़ुद को स्वार्थी और अधम होने के रूप में प्रकट करते हो, और इस बारे में जान जाते हो, तो तुम्हें सत्य की तलाश करनी चाहिए : परमेश्वर की इच्छा के अनुरूप होने के लिए मुझे क्या करना चाहिए? मुझे कैसे बर्ताव करना चाहिए ताकि सबको लाभ पहुंचे? अर्थात, तुम्हें अपने हितों को भूलने से शुरुआत करनी चाहिए, अपने कद के अनुसार धीरे-धीरे थोड़ा-थोड़ा करके उनका त्याग करना चाहिए। कुछ बार इसका अनुभव करने के बाद, तुम पूरी तरह अपने हितों को भूल चुके होगे, और ऐसा करते-करते तुम्हारी स्थिरता बढ़ती जाएगी। तुम जितना ज़्यादा अपने हितों को भुलाते जाओगे, उतना ही तुम्हें लगेगा कि इंसान के रूप में तुम में विवेक और तर्क होना चाहिए। तुम्हें महसूस होगा कि स्वार्थी उद्देश्यों के बिना, तुम स्पष्ट, ईमानदार व्यक्ति बन रहे हो, और तुम पूरी तरह परमेश्वर को संतुष्ट करने के लिए काम कर रहे हो। तुम्हें महसूस होगा कि इस तरह का व्यवहार तुम्हें 'मानव' कहलाने के योग्य बनाता है, और इस तरह से पृथ्वी पर जीने के द्वारा, तुम एक स्पष्ट और ईमानदार व्यक्ति बनकर जी रहे हो, तुम एक सच्चे व्यक्ति की तरह बर्ताव कर रहे हो, तुम्हारी अंतरात्मा साफ़ है, और तुम उन सभी चीज़ों के योग्य हो जो परमेश्वर ने तुम पर न्यौछावर की हैं। तुम जितना इस तरह जीवन व्यतीत करोगे, उतना ही स्थिर और उजला महसूस करोगे। इस तरह, क्या तुमने सही रास्ते पर चलना नहीं शुरू कर दिया होगा?"("अंत के दिनों के मसीह की बातचीत के अभिलेख" में 'अपना सच्चा हृदय परमेश्वर को दो, और तुम सत्य को प्राप्त कर सकते हो')। इसे पढ़ने के बाद, मुझे समझ आ गया कि अगर मुझे अपना काम अच्छी तरह से करना है तो मुझे सबसे पहले यह सोचना होगा कि परमेश्वर के घर के काम को कैसे जारी रखा जाए, पूरी लगन से काम कैसे किया जाए, और इसे पूरी ज़िम्मेदारी के साथ कैसे निभाया जाए। परमेश्वर का ध्यान हमारे काम करने में हमारे रवैये पर होता है। उसे यह उम्मीद है कि हम उसका सामना सच्चे दिल से करें, हम अपना कर्तव्य अच्छी तरह से निभाएं, हम विवेक और मानवता से भरे लोग बनें। जब मैंने उसकी इच्छा को समझ लिया, तो मैंने अपने दिल में परमेश्वर से एक प्रार्थना की, उसे यह बताया कि मैं अपने स्वार्थ को त्यागने और अपने निजी हितों पर विचार करना बंद करने के लिए तैयार हूँ, और मैं सिर्फ वही करूँगा जिससे कलीसिया को और मेरे भाई-बहनों के जीवन को फ़ायदा हो। उसके बाद, मैंने जाकर भाई झांग के साथ बात की, उसे अपने स्वार्थी स्वभावों और धोखेबाज इरादों के बारे में बताया। हमने एक साथ मिलकर सत्य की तलाश भी की, ताकि हमारे काम की समस्याओं और खामियों को हल किया जा सके, और मैंने बिना कुछ छुपाये, हर उस चीज़ के ऊपर सहभागिता की जिसके बारे में मैं जानता था। जब मैंने उस तरह से अभ्यास किया, तो मुझे काफ़ी शांति का अनुभव हुआ। मुझे पता चला कि ऐसा इंसान होना कितना शानदार है, जो बहुत स्पष्ट और निष्कपट होता है। मेरी स्थिति धीरे-धीरे सुधर गयी और मुझे अपने काम में इसका असर भी दिखना शुरू हो गया। हालांकि मेरी सोच अभी भी स्वार्थी और नीच थी, लेकिन जैसे ही मेरे मन में यह ख़याल आता कि इससे परमेश्वर को कितनी घृणा होती है, तो मैं परमेश्वर के सामने आकर प्रार्थना करने लगता, अपनी ग़लत सोच को त्याग देता, और उसके वचनों के अनुसार अभ्यास करने की इच्छा करता।

ऐसे अनुभव से गुज़रने के बाद, मुझे वाकई यह एहसास हुआ कि शैतानी स्वभावों और शैतान के ज़हर पर निर्भर होकर अपना काम करने से हम सिर्फ़ ज़्यादा से ज़्यादा स्वार्थी, नीच और ख़ुदगर्ज ही बन सकते हैं। हम सारी इंसानियत खो देंगे, अपने आप को सिर्फ़ पीड़ा ही नहीं देंगे, बल्कि दूसरों के साथ ठीक से काम करने में भी असमर्थ हो जायेंगे। साथ ही, इससे बस परमेश्वर के घर के काम को नुकसान ही होता है। जब मैंने परमेश्वर के वचनों के अनुसार एक ईमानदार व्यक्ति की तरह सत्य का अभ्यास किया, और सिर्फ़ अपने हितों के बारे में सोचना छोड़ दिया, तब मुझे अपने कर्तव्य में पवित्र आत्मा की प्रबुद्धता और मार्गदर्शन मिला, और मुझे आंतरिक शांति महसूस हुई। परमेश्वर का धन्यवाद! यह परमेश्वर के वचनों का न्याय और ताड़ना ही थी जिससे मुझे अपने शैतानी स्वभावों की थोड़ी-बहुत समझ मिली, और मैं आखिरकार सत्य का अभ्यास करने और एक सच्चे इंसान की तरह जीने में सक्षम हो सका।

44. आखिरकार मैं अपने बारे में सच जान पायी

शेन शिनवेई, इटली

2018 में बहन झांग और बहन लियू के साथ मैं कलीसिया में आलेखों के अनुवाद का काम करती थी। हमारी बहुत अच्छी निभती थी। एक सभा के दौरान, हमने इस बात पर संगति की कि झूठे अगुआ को कैसे पहचाना जाता है। झूठे अगुआ के बारे में बहन लियू का आकलन यह था: "वह बिना किसी सिद्धांत के लोगों को बदल देता है। उसने बहन झांग का तबादला कर दिया लेकिन टीम में किसी दूसरी बहन को रख लिया जो अपने कर्तव्य में ख़ास चौकस या मेहनती नहीं है।" जब एक अन्य अगुआ ने भाई-बहनों को यह पढ़ कर सुनाया तो गुस्से से मेरा चेहरा तुरंत लाल हो गया। मुझे लगा कि बहन लियू के शब्द बहुत कठोर हैं। मैंने जैसे-तैसे अपना धैर्य बनाये रखा, पर मेरे अन्दर हलचल मची हुई थी। टीम में सिर्फ हम तीन ही थीं, इसलिए मुझे यकीन था कि उसने मेरा ही जिक्र किया है। मुझे लगा, सब यही सोचेंगे कि मैं काम में चौकस या मेहनती नहीं हूँ। इसके बाद में अपना सिर ऊँचा कैसे रख सकती थी? तब से बहन लियू के विरुद्ध मेरे मन में वैर-भाव पैदा हो गया और हमारे रिश्ते में दूरी आ गयी।

जल्दी ही उसे टीम-अगुआ चुन लिया गया। वह वास्तव में कर्तव्यनिष्ठ थी, मेरे किये हुए हर अनुवाद की वह बड़े ध्यान से जांच करती। आरम्भ में तो मेरा रवैया सकारात्मक रहा, मगर कुछ समय बाद उसे लेकर मेरे मन में प्रतिरोध पैदा होने लगा। मुझे लगा कि मैं तो काफी समय से वह काम कर रही हूँ, पर उसे अभी भी मुझ पर भरोसा नहीं है, मानो मेरे कौशल में कमी हो। समय-समय पर वो मुझे सुझाव भी देती इसलिए मुझे लगता वह मुझे नीचा दिखा रही है और चीज़ों को मुश्किल बना रही है। एक बात जो मैं कभी सह नहीं पायी, वह यह थी कि जब भी हम अपने काम के बारे में चर्चा करतीं, वह हमेशा प्रभारी व्यक्ति के सामने मेरी कमियों का जिक्र करती। मैं सोचती, "क्या तुम उसके सामने मुझे बुरा दिखाने की कोशिश नहीं कर रही हो?" उसके प्रति मेरी नाराज़गी बढ़ती ही गयी और मेरे मन में उसके प्रति दुर्भावना भी बढ़ती गयी। तब से साथ काम करते वक्त, उसे देखते ही मुझे घृणा और चिड़चिड़ाहट होती। उसका मेरे काम की जानकारी लेते रहना मुझे अच्छा नहीं लगता था, जब भी वह मुझे कोई सुझाव देती, मेरा चेहरा उतर जाता। कभी-कभी मैं सोचती मैं ऐसा क्या करूँ जिससे वह बुरी दिखे और उसकी छवि खराब हो जाए। उसके काम में समस्याएँ दिखने पर मैं उसकी मदद नहीं करना चाहती थी, इसके बजाय मैंने उसे दिमाग से ही निकाल दिया, और ऐसी उम्मीद करती कि उसके काम में कोई बाधा आये जो उसे सबक सिखाये। एक बार, एक सभा में बहन लियू ने खुल कर कह दिया कि हमारे साथ काम करने में वह मुझसे दबी हुई-सी महसूस करती है, मैं बहुत गर्म स्वभाव की हूँ और उसे समझ में नहीं आ रहा मेरे साथ कैसे काम करे। जैसे ही उसने यह कहा, मेरा गुस्सा भड़क गया। मैंने सोचा, "खुल कर बात करने की आड़ में क्या तुम मुझे सबके सामने उजागर करने कि कोशिश नहीं कर रही हो? अब जब सबको पता चल गया कि मेरी मनोवृत्ति तुम्हें दबाने की है, तो वे मेरे बारे में क्या सोचेंगे?" सोच-सोचकर मेरा गुस्सा बढ़ गया। मुझे लगा वह मेरी छवि खराब करने की कोशिश कर रही है। मेरे मन में उसके खिलाफ पूर्वाग्रह पैदा हो गया, फिर सभा के बाकी समय में मैं चुपचाप बैठी रही। उसके बाद, बहन लियू ने जब मुझे थोड़ा उखड़ा हुआ देखा, तो उसने मेरे पास आकर धीरे से मुझसे कहा, "तुम परेशान लग रही हो, तुमने सभा में भी कुछ नहीं कहा। अगर तुम्हारे मन में कोई बात है, तो उस बारे में बात करने में मुझे ख़ुशी होगी। तुम भी मुझे मेरी कमियों के बारे में बता सकती हो।" लेकिन मैं उसकी मौजूदगी बर्दाश्त नहीं कर पायी, मुझे उससे नफरत हो गयी। मैने सोचा, "क्या वाकई तुम्हें मुझसे पूछने की ज़रूरत है? किसे ख़ुशी होगी तुम्हारे इस तरह 'खुल कर' बात करने से?" उसके बाद वह ठीक मेरी बगल में बैठ गयी। मैंने उसे तिरस्कार भरी नजरों से देखा, मैं यह सोच कर अपने गुस्से को काबू में नहीं कर पायी कि उसने सबके सामने मेरी निंदा की उसके दोषों और उसकी दिखाई भ्रष्टता के बारे में मैंने अपनी सारी भड़ास निकाल दी, कहा कि उसमें विवेक नहीं है, जान-बूझ कर दूसरों की छवि खराब करती है, लोगों को दबा कर रखती है, और बहुत अहंकारी है। मैं बोलती ही गयी। उसके लटके हुए चेहरे पर मायूसी देखकर मुझे बड़ी तसल्ली मिली। मैंने सारा गुस्सा और भड़ास निकाल दी जो इतने समय से मैं दबाये हुए थी। फिर बहन लियू ने मुझसे कहा, "मैंने कल्पना नहीं की थी कि मैंने तुम्हें इस कदर आहत किया है। मैं वाकई माफ़ी मांगती हूँ।" जब उसे चुपके से आँसू पोंछकर जाते देख, मेरे मन में अपराध-बोध की टीस उठी। क्या मैंने ज़्यादा ही भड़ास निकाल दी? क्या यह बात उसे नकारात्मक स्थिति में डाल देगी? मगर फिर मैंने सोचा, "मैं तो सिर्फ सच्चाई बयान कर रही थी। ताकि वह खुद को जान सके।" इस सोच से मेरा अपराध-बोध भी मिट गया। इसके बाद बहन लियू मेरे कारण और भी विवश हो गयी, अब वह मुझे सुझाव देना तो दूर, मेरे काम की जांच करने की भी हिम्मत नहीं करती थी।

कुछ दिनों बाद, हमारी कलीसिया-अगुआ ने सभी को टीम-अगुआओं का आकलन करने के लिए कहा, ताकि वह सिद्धांतों के आधार पर उनकी प्रभावशीलता का मूल्यांकन कर सके। यह सुनकर मैं मन-ही-मन खुश हुई। मैं बहन लियू द्वारा प्रकट सारी भ्रष्टता को उजागर करने के लिए उत्सुक थी, ताकि हर कोई उसकी असलियत को जान सके, और उसका पद घटाया जा सके। मैंने पल भर के लिए बेचैनी महसूस की और मुझे एहसास हुआ कि मेरी सोच गलत है, मुझे न्याय-संगत और निष्पक्ष होना चाहिए और परमेश्वर की जांच को स्वीकार करना चाहिए। मेरा इरादा अपने आकलन में न्याय-संगत और निष्पक्ष होने का था, लेकिन जब मैंने यह सोचा कि बहन लियू किस तरह मुझे हमेशा मुश्किल में डाल देती थी, तो मैं आक्रोश से भर गयी। उसके खिलाफ अपने सारे पूर्वग्रह मैंने उस आकलन में डाल दिये इस आशा के साथ कि अगुआ उसके साथ गंभीरता से निपटान करें या हो सकता है उसका बाहर तबादला कर दें। अगर वो मेरी टीम में न हो तो मुझे ख़ुशी होगी। जल्दी ही बहन लियू को अपने पद से बर्खास्त कर दिया गया। इसे समाचार ने मुझे व्यथित कर दिया। मैंने सोचा, "कहीं इसका सम्बन्ध, मेरी लिखी हुई बातों से तो नहीं? मैंने तो सिर्फ उसकी भ्रष्टता के बारे में ही लिखा था, लेकिन उस बात से उसे बर्खास्त तो नहीं किया जाना चाहिए था, है ना?" उसके बाद मैंने बहन लियू को नकारात्मक स्थिति में देखा और मुझे दोषी होने का धुंधला-सा एहसास हुआ। मेरे अंदर काम करने का कोई जोश नहीं रहा।

मैंने दो दिन बाद अपनी स्थिति के बारे मैं अगुआ से बात की, उसने मुझे बताया कि बहन लियू को ख़ास तौर पर उसकी सीमित क्षमता के कारण बर्खास्त किया गया है और वह टीम-अगुआ बनने के लायक नहीं थी। उसके बर्खास्त होने का मेरे आकलन से कोई संबंध नहीं है। लेकिन उसने यह जरूर कहा कि मैं उसकी कमियों को लेकर ज़्यादा सख्त हूँ और लोगों के साथ उचित व्यवहार नहीं कर सकती, मैं प्रतिशोधी और द्वेषपूर्ण स्वभाव की हूँ। इतना सुनते ही मेरा दिल बैठ गया। क्या "प्रतिशोधी" और "द्वेषपूर्ण स्वभाव" की बातें हम दुष्ट लोगों के बारे में नहीं करते? कुछ दिनों तक उसकी कही हुई बातों को याद कर मेरे भीतर दुख का सैलाब उमड़ता रहा। मैंने सोचा कि क्या मैं वाकई एक द्वेषपूर्ण व्यक्ति हूँ। इस पीड़ा के बीच मैंने परमेश्वर से प्रार्थना की : "हे परमेश्वर, यह बहन कहती है कि मेरा स्वभाव द्वेषपूर्ण है, मगर मुझे ऐसा नहीं लगता। मुझे प्रबुद्ध करो ताकि मैं वास्तव में खुद को जान सकूं।"

प्रार्थना के बाद मैंने परमेश्वर के वचनों का यह अंश पढ़ा : "क्या तुम इसलिए लोगों को दंडित करने के कई तरीके सोचने में सक्षम हो, क्योंकि वे तुम लोगों की पसंद के अनुरूप नहीं हैं या उनका तुम्हारे साथ तालमेल नहीं बैठता? क्या तुम लोगों ने पहले कभी इस तरह की चीज़ें की हैं? तुमने इस तरह की कितनी चीज़ें की हैं? क्या तुमने हमेशा अप्रत्यक्ष रूप से लोगों को नीचा दिखाते हुए, उनको टोकते हुए टिप्पणियां नहीं कीं और उन पर व्यंग्य के बाण नहीं चलाये? (हाँ।) जब तुम इस तरह की चीज़ें कर रहे थे, तब तुम लोगों की स्थितियाँ क्या थीं? उस समय, तुम अपनी भड़ास निकालकर खुशी महसूस करते थे; तब तुम्हारी हर बात मानी जाती थी। हालांकि, उसके बाद, तुमने आत्मचिंतन किया, 'मैंने बहुत घिनौना काम किया है। मैं परमेश्वर का भय नहीं मानता और मैंने उस व्यक्ति के साथ अच्छा व्यवहार नहीं किया।' अपने अंतरतम में, क्या तुमने खुद को दोषी महसूस किया? (हाँ।) हालांकि, तुम लोग परमेश्वर का भय नहीं मानते हो, लेकिन तुम्हारे अंदर ज़मीर की कुछ समझ है। तो, क्या तुम अब भी भविष्य में इस तरह की चीज़ें करने में सक्षम हो? क्या जब लोग तुम्हें नापसंद होते हैं, या जब उनसे तालमेल नहीं बैठता, या जब वे तुम्हारी बात नहीं मानते, नहीं सुनते तो तुम उनपर हमला करने और उनसे बदला लेने, उनका जीना मुहाल करने और उन्हें यह दिखा देने के बारे में सोच सकते हो कि सर्वेसर्वा तुम्हीं हो? क्या तुम ऐसा कहोगे, 'अगर तुम वैसा नहीं करोगे जैसा मैं चाहता हूँ, तो मैं तुम्हें दंडित करने का मौक़ा ढूंढ लूँगा और किसी को पता भी नहीं चलेगा। कोई जान भी नहीं पाएगा और मैं तुम्हें अपने क़दमों पर झुका दूँगा; मैं तुम्हें अपनी ताकत दिखा दूँगा। उसके बाद, कोई भी मेरे साथ बखेड़ा करने की हिम्मत नहीं करेगा!' मुझे बताओ : जो व्यक्ति ऐसी चीज़ें करता है, उसके पास किस तरह की इंसानियत है? उसकी इंसानियत को देखा जाए तो वह व्यक्ति दुर्भावनापूर्ण है। सत्य के साथ उसे मापा जाए तो दिखेगा कि वह परमेश्वर के प्रति श्रद्धा नहीं रखता"("अंत के दिनों के मसीह की बातचीत के अभिलेख" में 'अपनी आस्था में सही पथ पर होने के लिए आवश्यक पाँच अवस्थाएँ')। परमेश्वर के न्याय के वचन पढ़ने के बाद मैं बहुत दुखी हो गयी। उन वचनों ने मेरी वास्तविक स्थिति को प्रकट कर दिया था। बीते समय को याद करूं, तो बहन लियू और मैं पहले एक साथ बढ़िया काम करती थीं। उसको लेकर मेरे मन में दुर्भावना तब पैदा हुई जब किसी और के बारे में उसके आकलन ने मेरा हवाला दिया और अन्य लोगों के सामने मेरे स्वाभिमान को चोट पहुंचाई। टीम-अगुआ बनने के बाद उसने मेरी कमियों को दिखाना शुरू कर दिया। मुझे लगा जैसे मेरा सम्मान गया और मुझे मुश्किल में डाला जा रहा है। वह मुझे चिढ़ाने लगी थी और मैंने उसका मज़ाक बनाना चाहा था। समाधान ढूंढ़ने के लिए जब उसने अपनी दशा के बारे में खुल कर बात की, तो मुझे लगा जैसे वह सिर्फ़ मेरी कमियों को उजागर करके मुझे शर्मिंदा कर रही है, भाई-बहनों के सामने मेरी छवि खराब कर रही है। उसके खिलाफ मेरा पूर्वाग्रह बढ़ता गया, द्वेष पूर्ण स्वभाव से कार्य करते हुए, उसे नकारात्मक दिखाते हुए मैंने उसे उजागर करने के लिए उसकी समस्याओं को बढ़ा-चढ़ा कर दिखाया। मैंने उसके बारे में अपने आकलन को बदला लेने का हथियार बनाया। मैंने उसकी अच्छी बातों का जिक्र किये बिना सिर्फ़ उसकी कमियों और भ्रष्टता के बारे में लिखा जो मैंने देखी थीं। मैं सिर्फ यह चाहती थी कि अगुआ उस पर सोच-विचार करे और बहुत करके उसका बाहर तबादला कर दे। पहले के अपने बर्ताव के बारे में सोच कर मैं बेहद असहज हो जाती। मेरे मन में रंज इसलिए था क्योंकि बहन लियू के शब्दों ने मेरी छवि और मेरे ओहदे को ठेस पहुँचाई थी, इसीलिए मैंने उसके खिलाफ विरोधी रुख अपनाया। मैंने वही किया जो मुझे ठीक लगा। मुझे एहसास हुआ कि मुझमें परमेश्वर के प्रति श्रद्धा का अभाव है, मेरी प्रकृति वाकई द्वेषपूर्ण है। मेरा ख़याल था कि भाइयों-बहनों के साथ मेरी हमेशा बहुत अच्छी निभती है और मैं तकलीफ़ों से परेशान हर किसी की मदद करने को उत्सुक रहती हूँ। मेरा ख़याल था कि मैं एक अच्छी इंसान हूँ क्योंकि मैंने कुछ अच्छे काम किये हैं। अब मुझे एहसास हुआ कि वह केवल इसलिए था कि किसी ने भी मेरे निजी हितों को नुकसान नहीं पहुँचाया था। मेरे हितों का मामला आते ही मेरे अन्दर का शैतानी स्वभाव पूरे जोश से सामने आ गया। टूट पड़ने और बदला लेने से मैं खुद को रोक नहीं पायी। मुझे एहसास हो गया कि उस स्वभाव को बदले बिना, मैं कभी भी दुष्टता कर सकती हूँ। यह बेहद खतरनाक था!

फिर मैंने आत्मचिंतन किया। अगर मैं ऐसी दुष्टता कर रही हूँ, तो कौन-से विचार मुझे नियंत्रित कर रहे हैं? मैंने परमेश्वर के इन वचनों को पढ़ा : "परमेश्वर के विरुद्ध मनुष्य के विरोध और उसकी विद्रोहशीलता का स्रोत शैतान के द्वारा उसकी भ्रष्टता है। क्योंकि वह शैतान के द्वारा भ्रष्ट कर दिया गया है, इसलिये मनुष्य की अंतरात्मा सुन्न हो गई है, वह अनैतिक हो गया है, उसके विचार पतित हो गए हैं, और उसका मानसिक दृष्टिकोण पिछड़ा हुआ है। शैतान के द्वारा भ्रष्ट होने से पहले, मनुष्य स्वाभाविक रूप से परमेश्वर का अनुसरण करता था और उसके वचनों को सुनने के बाद उनका पालन करता था। उसमें स्वाभाविक रूप से सही समझ और विवेक था, और उचित मानवता थी। शैतान के द्वारा भ्रष्ट होने के बाद, उसकी मूल समझ, विवेक, और मानवता मंद पड़ गई और शैतान के द्वारा दूषित हो गई। इस प्रकार, उसने परमेश्वर के प्रति अपनी आज्ञाकारिता और प्रेम को खो दिया है। मनुष्य की समझ पथ से हट गई है, उसका स्वभाव एक जानवर के समान हो गया है, और परमेश्वर के प्रति उसकी विद्रोहशीलता और भी अधिक बढ़ गई है और गंभीर हो गई है। लेकिन फिर भी, मनुष्य इसे न तो जानता है और न ही पहचानता है, और केवल आँख बंद करके विरोध और विद्रोह करता है। मनुष्य के स्वभाव का प्रकाशन उसकी समझ, अंतर्दृष्टि, और अंत:करण का प्रकटीकरण है; और क्योंकि उसकी समझ और अंतर्दृष्टि सही नहीं हैं, और उसका अंत:करण अत्यंत मंद पड़ गया है, इसलिए उसका स्वभाव परमेश्वर के प्रति विद्रोही है" (वचन, खंड 1, परमेश्वर का प्रकटन और कार्य, अपरिवर्तित स्वभाव होना परमेश्वर के साथ शत्रुता रखना है)। "लोग इस प्रकार सोचते हैं : 'यदि तुम दयालु नहीं होओगे, तो मैं न्यायी नहीं होऊँगा! यदि तुम मेरे प्रति अशिष्ट होओगे, तो मैं भी तुम्हारे प्रति अशिष्ट होऊँगा! यदि तुम मेरे साथ इज़्ज़त से पेश नहीं आओगे, तो मैं भला तुम्हारे साथ इज़्ज़त से क्यों पेश आऊँगा?' यह कैसी सोच है? क्या यह बदले की सोच नहीं है? किसी साधारण व्यक्ति के विचार में क्या ऐसा नज़रिया व्यवहार्य नहीं है? 'आँख के बदले आँख, दाँत के बदले दाँत'; 'जैसे को तैसा'—अविश्वासियों के बीच ये सभी तर्क मान्य और पूरी तरह इंसानी धारणाओं के अनुरूप हैं। लेकिन, परमेश्वर में विश्वास करने वाले किसी व्यक्ति के रूप में—सत्य को समझने का प्रयास करने वाले और स्वभाव में बदलाव चाहने वाले किसी व्यक्ति के रूप में—तुम ऐसे कथनों को सही कहोगे या गलत? इन्हें परखने के लिए तुम्हें क्या करना चाहिए? ऐसी चीज़ें कहाँ से आती हैं? ये शैतान की दुर्भावनापूर्ण प्रकृति से आती हैं; इनमें विष होता है, और इनमें शैतान का असली चेहरा अपनी पूर्ण दुर्भावना तथा कुरूपता के साथ होता है। इनमें उस प्रकृति का वास्तविक सार होता है। इस प्रकृति के सार वाले नज़रिये, सोच, अभिव्यक्तियों, वाणी और कर्मों का चरित्र क्या होता है? क्या ये शैतान के नहीं हैं? क्या शैतान के ये पहलू इंसानियत के अनुरूप हैं? क्या ये सत्य के या सत्य की वास्तविकता के अनुरूप हैं? क्या ये ऐसे कार्य हैं, जो परमेश्वर के अनुयायियों को करने चाहिए, और क्या उनकी ऐसी सोच और दृष्टिकोण होने चाहिए? (नहीं।)" ("अंत के दिनों के मसीह की बातचीत के अभिलेख" में 'केवल अपने भ्रष्‍ट स्‍वभाव को दूर करके ही तुम निराशाजनक अवस्‍था से मुक्त हो सकते हो')। मुझे एहसास हो गया कि शैतान की भ्रष्टता के कारण ही लोग इतने भ्रष्ट और दुष्ट हो चुके हैं। औपचारिक शिक्षा और सामाजिक प्रभावों के जरिये, शैतान हम सबको अपने शैतानी ज़हर में डुबा देता है, जैसे कि "हर व्यक्ति अपनी सोचे बाकियों को शैतान ले जाये," "मैं तब तक हमला नहीं करूँगा जब तक मुझ पर हमला नहीं किया जाता; यदि मुझ पर हमला किया जाता है, तो मैं निश्चित रूप से जवाबी हमला करूँगा," "जैसे को तैसा," और "एक सज्जन कभी भी अपना बदला ले सकता है।" लोग इसे समझे बिना ही ज़िंदा रहने की अपनी व्यवस्था के रूप में ले लेते हैं। वे और अधिक अहंकारी, कपटी, स्वार्थी और द्वेषपूर्ण बन जाते हैं। लोग वास्तव में परवाह करने वाले या क्षमाशील नहीं होते, और कोई वास्तविक प्रेम भी नहीं होता। जब भी कोई बात उनके निजी हितों को चोट पहुँचाती है, तो वे अपमानित महसूस कर दूरी बना लेते हैं। हो सकता है वे दुश्मन भी बना लें या बदला लें। लोग ज़्यादा उदासीन होकर दूरियां बना लेते हैं, सामान्य इंसानियत की भावना खो देते हैं। बचपन से ही ऐसी सोच मेरे दिमाग़ में बिठा दी गयी थी। मैं इसी सोच के साथ जीती आयी हूँ। जब कोई दूसरा मेरे निजी हितों को निशाना बनाता है, तो मैं उससे घृणा किये बिना और बदला लिये बिना नहीं रह पाती। मैंने बहन लियू के साथ जो समय बिताया, उसमें उसने ऐसी बातें कहीं और कीं, जिनसे मेरे हितों को नुकसान पहुंचा, इस वजह से मैं चिढ़ गयी और मौक़ा मिलते ही उस पर हल्ला बोल दिया। मैं चाहती थी कि वो यह देख ले, मैं किस मिटटी की बनी हूँ, ताकि वह फिर से मुझे अपमानित करने की हिम्मत न करे। मैं तो उसे बाहर भी खदेड़ना चाहती थी। मेरा व्यवहार कलीसिया से निष्कासित उन मसीह-विरोधियों और दुष्ट लोगों से अलग कैसे था? वे लोग तो सिर्फ़ दूसरों की स्वीकृति और प्रशंसा चाहते थे, लेकिन उनकी भ्रष्टता को उजागर करने वाली किसी भी बेबाक बात को वे बर्दाश्त नहीं कर पाते थे। वे उन सभी के खिलाफ़ मोर्चा खोल देते जिन्होंने उन्हें अपमानित करने के लिए उनके खिलाफ़ कुछ कहा हो या किया हो। अपनी सारी बुराई के साथ, आखिर उन्होंने परमेश्वर के स्वभाव को अपमानित कर दिया, उन्होंने दूसरों को क्रोधित कर दिया, और उन्हें कलीसिया से बाहर निकाल दिया गया। उन्होंने उद्धार पाने का मौक़ा हमेशा के लिए खो दिया। और मैं बहन लियू की आलोचना सिर्फ इसलिए कर रही थी क्योंकि उसके शब्दों ने मेरे आत्मसम्मान को ठेस पहुंचायी थी। मैंने उसे चोट पहुँचाने के अलावा कुछ नहीं किया। मैं दुष्टता कर रही थी! मैंने देखा कि मेरी इंसानियत कितनी भयावह है, मेरी भी प्रकृति और सार मसीह-विरोधी, कुकर्मी लोगों जैसी है, जो कि परमेश्वर को अप्रिय है। अगर मैंने तुरंत पश्चाताप नहीं किया, तो मैं बुराई में डूब जाऊंगी और एक मसीह-विरोधी, एक कुकर्मी की तरह मुझे भी परमेश्वर द्वारा दंडित किया जाएगा! इस बारे में सोच कर मैं और भी ज्यादा डर गयी। परमेश्वर से प्रार्थना करने लगी : "हे परमेश्वर, मुझमें इंसानियत की बड़ी कमी है। अपने भ्रष्ट स्वभाव के साथ जीते हुए, मैंने अपनी भड़ास बहन पर निकाली। मैं इंसान जैसी बिल्कुल भी नहीं हूं। मुझसे निपटने के लिए अगर आपने यह स्थिति नहीं पैदा की होती, तो मैं कभी भी आत्मचिंतन नहीं करती। मैं उस बहन के साथ बुराई करती रहती और उसे ठेस पहुँचाती रहती। हे परमेश्वर, मैं प्रायश्चित करना चाहती हूँ। मैं अब शैतानी ज़हर के साथ और नहीं जीना चाहती। मेरा मार्गदर्शन करो ताकि मैं एक कर्तव्यनिष्ठ, विवेकी व्यक्ति बन सकूँ, जिसमें इंसानियत हो।"

फिर मैंने परमेश्वर के वचनों का यह अंश पढ़ा : "प्रेम और नफ़रत ऐसे गुण हैं जो एक सामान्य इंसान में होने चाहिए, लेकिन तुम्हें साफ़ तौर पर यह भेद पता होना चाहिए कि तुम किन चीज़ों से प्रेम करते हो और किनसे नफ़रत। अपने दिल में, तुम्हें परमेश्वर से, सत्य से, सकारात्मक चीज़ों और अपने भाई-बहनों से प्रेम करना चाहिए, जबकि दानव शैतान से, नकारात्मक चीज़ों से, मसीह-विरोधियों से और दुष्ट लोगों से नफ़रत करनी चाहिए। अगर तुम अपने भाई-बहनों के लिए दिल में नफ़रत रखोगे, तो तुम उनको दबाने और उनसे बदला लेने की ओर प्रवृत होगे; यह बहुत भयावह होगा। कुछ लोगों के पास सिर्फ़ नफ़रत और दुष्टता के विचार होते हैं। कुछ समय के बाद, अगर ऐसे लोग उस व्यक्ति के साथ तालमेल नहीं बिठा पाते जिनसे वे नफ़रत करते हैं, तो वे उनसे दूरी बनाना शुरू कर देंगे। हालांकि, वे इसका असर अपने कर्तव्यों पर नहीं पड़ने देते या अपने सामान्य पारस्परिक संबंधों को प्रभावित नहीं होने देते, क्योंकि उनके दिलों में परमेश्वर होता है और वे उसके प्रति श्रद्धा रखते हैं। वे परमेश्वर का अपमान नहीं करना चाहते और ऐसा करने से डरते हैं। हालांकि ऐसे लोगों का किसी इंसान के प्रति कुछ अलग नज़रिया हो सकता है, लेकिन वे उन विचारों को अमल में नहीं लाते या एक भी अनुचित शब्द नहीं बोलते, परमेश्वर का अपमान भी नहीं करना चाहते। यह किस तरह का व्यवहार है? यह खुद के आचरण को नियंत्रित करने और चीज़ों को सिद्धांत और निष्पक्षता के साथ संभालने का एक उदाहरण है। हो सकता है कि तुम किसी के व्यक्तित्व के साथ तालमेल नहीं बिठा पाओ और तुम उसे नापसंद भी कर सकते हो, लेकिन जब तुम उसके साथ मिलकर काम करते हो, तो तुम निष्पक्ष रहते हो और अपना कर्तव्य निभाने में अपनी भड़ास नहीं निकालते, अपने कर्तव्य का त्याग नहीं करते या परमेश्वर के परिवार के हितों पर अपनी चिढ़ नहीं दिखाते। तुम सिद्धांत के अनुसार चीजें कर सकते हो; क्योंकि, तुम परमेश्वर के प्रति बुनियादी श्रद्धा रखते हो। अगर तुम्हारे पास इससे थोड़ा अधिक है, तो जब तुम देखते हो कि किसी व्यक्ति में कोई दोष या कमज़ोरी है—भले ही उसने तुम्हें नाराज़ किया हो या तुम्हारे हितों को नुकसान पहुँचाया हो—फिर भी तुम्हारे भीतर उसकी मदद करने की इच्छा होती है। ऐसा करना और भी बेहतर होगा; इसका अर्थ यह होगा कि तुम एक ऐसे व्यक्ति हो जिसमें इंसानियत, सत्य की वास्तविकता और परमेश्वर के प्रति श्रद्धा है"("अंत के दिनों के मसीह की बातचीत के अभिलेख" में 'अपनी आस्था में सही पथ पर होने के लिए आवश्यक पाँच अवस्थाएँ')। परमेश्वर के वचनों से मैंने समझा कि जो लोग परमेश्वर का भय मानते हैं, वे सत्य के सिद्धांतों के अनुसार दूसरों के साथ पेश आ सकते हैं। हो सकता है कभी-कभार उनके मन में भाई-बहनों के खिलाफ पूर्वाग्रह हो मगर आपसी बातचीत में वे दुराग्रही नहीं होते, वे कभी भी ऐसा कोई कार्य नहीं करते जिससे परमेश्वर अपमानित हो या दूसरों का दिल दुखे। जो लोग परमेश्वर का भय नहीं मानते, वे अपने दुष्ट दिल की इच्छा के मुताबिक़ कुछ भी कर जाते हैं, यही पाप करना है जिसकी परमेश्वर निंदा करता है। बहन लियू की बात बिल्कुल बेबाक और सीधी थी, मगर उसने मेरे बारे में जो भी कहा वह निष्कपट था। मुझे निशाना बनाने के लिए नहीं था। वह अपने कर्तव्य को गंभीरता और जिम्मेदारी से निभाती थी उसके द्वारा दिये गये ज़्यादातर सुझाव हमारे कार्य के लिए लाभदायक थे। मुझे जानबूझ कर उसके लिए मुश्किल नहीं खड़ी करनी चाहिए थी। मैंने अपनी भ्रष्टता के बारे में उसे खुल कर बताया और माफी मांगी। बहन लियू ने कहा कि उसने इन चीज़ों को कभी भी महत्त्व नहीं दिया, फिर उसने मेरी मदद के लिए कुछ सत्य के बारे में संगति की। मैंने शर्मिंदगी महसूस की और खुद से और भी ज्यादा नफरत करने लगी। मैं अब अपने भ्रष्ट स्वभाव के साथ ज़िंदगी नहीं बिताना चाहती थी। उसके बाद से, जब कभी बहन लियू मुझे कुछ सुझाव आदि देती या उसकी किसी बात या काम से मेरे अहंकार को चोट पहुँचती, तो मैं इसे सही ढंग से संभाल पाती, और सत्य की खोज और आत्म-चिंतन पर ध्यान दे पाती। अब हम फिर से मिल-जुल कर काम कर पा रहे थे। इससे मुझे बड़ी राहत मिली। मैं परमेश्वर के न्याय के लिए उसका धन्यवाद करती हूँ जिसने इस छोटे-से रूप में मुझे बदल दिया।

45. परेमश्वर के सामने जीवन जीना

योंगसुई, दक्षिण कोरिया

सर्वशक्तिमान परमेश्वर कहते हैं, "वास्तविकता में प्रवेश करने के लिए इंसान को सबकुछ वास्तविक जीवन की ओर मोड़ देना चाहिए। यदि परमेश्वर में विश्वास रखने में, लोग वास्तविक जीवन में प्रवेश करके खुद को न जान पाएँ, और वे वास्तविक जीवन में सामान्य इंसानियत को न जी पाएँ, तो वे विफल हो जाएँगे। जो लोग परमेश्वर की आज्ञा नहीं मानते, वे सब ऐसे लोग हैं जो वास्तविक जीवन में प्रवेश नहीं कर सकते। वे सब ऐसे लोग हैं जो मनुष्यत्व के बारे में बात करते हैं, परंतु दुष्टात्माओं की प्रकृति को जीते हैं। वे सब ऐसे लोग हैं जो सत्य के बारे में बात करते हैं परंतु सिद्धांतों को जीते हैं। जो लोग वास्तविक जीवन में सत्य के साथ नहीं जी सकते, वे ऐसे लोग हैं जो परमेश्वर पर विश्वास करते हैं परंतु वे उसके द्वारा घृणित और अस्वीकृत माने जाते हैं। तुम्हें वास्तविक जीवन में प्रवेश करने का अभ्यास करना है, अपनी कमियों, अवज्ञाकारिता, और अज्ञानता को जानना है, और अपने असामान्य मनुष्यत्व और अपनी कमियों को जानना है। इस तरह से, तुम्हारा ज्ञान तुम्हारी वास्तविक स्थिति और कठिनाइयों के साथ एकीकृत हो जाएगा। केवल इस प्रकार का ज्ञान वास्तविक होता है और इससे ही तुम अपनी दशा को सचमुच समझ सकते हो और स्वभाव-संबंधी परिवर्तनों को प्राप्त कर सकते हो" (वचन, खंड 1, परमेश्वर का प्रकटन और कार्य, कलीसियाई जीवन और वास्तविक जीवन पर विचार-विमर्श)। "जीवन प्रवेश की तलाश करते हुए, एक व्यक्ति को रोज़मर्रा के जीवन के हर मामले में अपने शब्दों, कर्मों, सोच और विचारों की जांच करनी चाहिए। उसे अपनी अवस्थाओं को समझना चाहिए, और फिर सत्य से उनकी तुलना करनी चाहिए, सत्य की तलाश करनी चाहिए, और जिस सत्य को समझा है उसकी वास्तविकता में प्रवेश करना चाहिए। सत्य की वास्तविकता में प्रवेश करने की प्रक्रिया के दौरान, एक व्यक्ति को अपनी अवस्थाओं को समझना चाहिए, और परमेश्वर के सामने प्रार्थना और विनती करने के लिए अक्सर आना चाहिए। उसे खुले दिल से दूसरे भाइयों और बहनों के साथ अक्सर सहभागिता भी करनी चाहिए, सत्य की वास्तविकता के प्रवेश मार्ग की खोज करनी चाहिए, और सत्य के सिद्धांतों की तलाश करनी चाहिए। अंततः, उसे पता चलेगा कि रोज़मर्रा की ज़िंदगी में कौन-कौन से स्वभाव वह प्रकट करता है, परमेश्वर को उनसे खुशी मिलती है या नहीं, उसके अभ्यास का रास्ता सही है या नहीं, उसने आत्म-परीक्षण के माध्यम से स्वयं के भीतर पाई गई अवस्थाओं की तुलना परमेश्वर के वचनों के साथ की है या नहीं, इनकी सही-सही जाँच की गई है या नहीं, वे परमेश्वर के वचनों के अनुरूप हैं या नहीं, और उसने सच में कोई उपलब्धि हासिल की है या नहीं और उन अवस्थाओं में वास्तव में प्रवेश प्राप्त किया है या नहीं जो परमेश्वर के वचनों के अनुरूप हैं। जब तुम इन अवस्थाओं में, इन स्थितियों में अक्सर रहोगे, तो धीरे-धीरे, तुम्हें कुछ सत्यों और तुम्हारी वास्तविक अवस्थाओं की बुनियादी समझ हासिल हो जाएगी"("अंत के दिनों के मसीह की बातचीत के अभिलेख" में 'अपने स्‍वभाव का ज्ञान उसमें बदलाव की बुनियाद है')। परमेश्वर के वचन हमें जीवन प्रवेश की राह दिखाते हैं, जिसका मतलब है कि असली ज़िंदगी की हर घटना के दौरान हमारे हर विचार और कदम की हमें जांच करनी चाहिए और फिर इन्हें परमेश्वर के वचनों के प्रकाशन के सामने परखना चाहिए, अपने भ्रष्ट स्वभावों पर विचार करना चाहिए, उसे जानना चाहिए, और इसे दूर करने के लिए सत्य का इस्तेमाल करना चाहिए। ख़ुद को सच में जानने का और परमेश्वर के वचनों की वास्तविकता में प्रवेश करने का यही एक तरीका है।

छह महीने पहले भाई चेन ने एक सभा में अपना एक अनुभव साझा किया था। जब उन्होंने अपना अनुभव सुनाना ख़त्म किया, तो मेरे मन में विचार आया कि वे अपनी मनमर्ज़ी से अपना कर्तव्य निर्वाहन कर रहे थे और वे सिद्धांतों के खिलाफ़ गए थे, और इस लिए उनकी कांट-छांट और निपटान किया गया था। उन्होंने कोई भी बहाना नहीं बनाया, बस थोड़ा आत्म-संयम दिखाया और ऐसा लग रहा था कि उन्होंने समर्पण किया है। लेकिन वे अपने काम में मनमर्ज़ी से क्यों चल रहे थे, कौन से भ्रष्ट स्वभावों ने उन पर काबू किया था या इसकी जड़ क्या थी, इन बातों पर उन्होंने विचार नहीं किया या समझने की कोशिश नहीं की, न ही उन्होंने इन्हें दूर करने के लिए सत्य की खोज की। उनकी आज्ञाकारिता सिर्फ़ नियमों पर टिके रहने तक सीमित थी। इसे सही समर्पण नहीं कहा जा सकता। मैं सोच रही थी, "क्या इस कमी के बारे में मुझे उन्हें बताना चाहिए?" लेकिन फिर मैंने सोचा, "भाई चेन तो मुझसे भी ज़्यादा लंबे समय से विश्वासी रहे हैं, और उनकी समझ और अनुभव मुझसे कहीं ज़्यादा है। अगर मैं उन्हें कोई सुझाव देती हूँ, तो मैं एक ऐसी बच्ची की तरह नहीं दिखूँगी जो छोटे मुँह बड़ी बात कहने की कोशिश कर रही है? क्या ऐसा करने से मैं घमंडी नज़र आऊंगी? मेरे ख़्याल में मुझे कुछ नहीं कहना चाहिए।" अपने विचार साझा करना समाप्त करने के बाद, उन्होंने हमसे पूछा कि क्या हमें उनमें कोई कमी नज़र आई। मैं उन्हें इस बारे में बताना चाहती थी, लेकिन मैं ऐसा नहीं कर पाई। मैंने सोचा, "वे मुझसे उम्र में बहुत बड़े हैं। अगर मैं ऐसा कहूँगी कि उन्होंने सच में समर्पण नहीं किया है और बस नियमों का पालन कर रहे हैं, तो उनका अपमान होगा और मैं उन्हें शर्मिंदा करूँगी। अगर उन्हें इसे स्वीकार नहीं किया और कहने लगे कि मैं घमंडी हूँ और मुझे कोई अनुभव नहीं है, तो मैं शर्मिंदा हो जाऊँगी। मैं उन्हें ठीक से जानती भी नहीं, और ऐसा करने से कहीं वे मेरे बारे में गलत राय न बना लें।" मैं काफ़ी देर तक हिचकिचाती रही, और फिर कहा, "आपके पास अनुभव का अम्बार है और कुछ व्यावहारिक समझ भी है।"

यह कहने के बाद मुझे बेचैनी होने लगी। मैं उनकी कमियां साफ़ तौर पर देख पा रही थी, लेकिन मैंने एक शब्द नहीं कहा। इसके बजाय, मैंने कुछ ऐसा अच्छा कहा जो मेरी अंतरात्मा के खिलाफ़ था। इसमें कुछ सच्चाई या ईमानदारी नहीं थी। फिर, मैं हमारी उन दिनों की सभाओं के बारे में सोचने लगी जब हम सब अपने विचार साझा करते थे। हमें हर दिन ख़ुद पर विचार करने और ख़ुद को जानने की ज़रूरत थी, ये देखने की ज़रूरत थी कि हम कितने झूठ और कितने कमज़ोर सत्य बोल रहे हैं, अपने निजी लक्ष्यों से प्रेरित होकर हमने कितनी बातें कही हैं, और हमने कौन सी ऐसी बातें कही हैं जो सत्य के खिलाफ़ जाती हैं। मुझे अहसास हुआ कि मैंने सिर्फ़ और सिर्फ़ भाई चेन से झूठ बोला है। मुझे मालूम है कि परमेश्वर हमें बार-बार ईमानदार रहने के लिए प्रोत्साहित करता है, झूठ को झूठ कहने के लिए और स्पष्ट रूप से सच बोलने के लिए प्रेरित करता है। लेकिन फिर भी मैं इस बुनियादी आवश्यकता का अभ्यास नहीं कर पाई। मैं दुखी महसूस करने लगी। मैं फ़ौरन परमेश्वर के सामने गई और प्रार्थना करने लगी कि वह मुझे अपने आप को जानने का रास्ता दिखाए। फिर मैंने परमेश्वर के इन वचनों को पढ़ा : "तुम सभी सुशिक्षित हो। तुम सभी अपनी बोली में परिष्कृत और संतुलित होने पर ध्यान देते हो, और बोलने के तरीके पर भी ध्यान देते हो : तुम व्यवहारकुशल हो, और दूसरों के स्वाभिमान और सम्मान को नुकसान नहीं पहुंचाना सीख चुके हो। अपने शब्दों और कार्यों में, तुम लोगों को उनकी अपनी सोच से काम करने का अवसर देते हो। लोगों को सहज महसूस कराने के लिए तुम वह सब कुछ करते हो जो तुम कर सकते हो। तुम उनकी कमियों या कमज़ोरियों को उजागर नहीं करते हो, और तुम कोशिश करते हो कि तुम उन्हें तकलीफ़ न पहुँचाओ और शर्मिंदा न करो। अधिकांश लोग इसी सिद्धांत के अनुसार काम करते हैं। और यह किस तरह का सिद्धांत है? यह चालाक, कपटी, विश्वासघाती और धोखेबाज़ है। लोगों के मुस्कुराते चेहरों के पीछे बहुत से द्वेषी, कपटी और घिनौनी बातें होती हैं। उदाहरण के लिए, दूसरों के साथ बातचीत करते समय, जैसे ही कुछ लोगों को दिखाई देता है कि दूसरे व्यक्ति थोड़ा रुतबा है, तो वे उसे सहज महसूस कराने के लिए चिकनी-चुपड़ी, प्रेम भरी, चापलूसी वाली बातें करना शुरू कर देते हैं। लेकिन क्या वे ऐसा ही सोच रहे हैं? निश्चित रूप से उनके गुप्त इरादे और उद्देश्य होते हैं। ऐसे लोगों के दिल में अंधकार होता है और वे बहुत घिनौने होते हैं। ऐसे लोगों का जीवन में जैसा आचरण है वो घिनौना और नफ़रत के योग्य है"("अंत के दिनों के मसीह की बातचीत के अभिलेख" में 'जीवन संवृद्धि के छह संकेतक')। परमेश्वर के वचन मेरी हालत को साफ़-साफ़ बयाँ कर रहे थे। मेरे शब्दों में बिल्कुल भी सच्चाई नहीं थी, बल्कि बहुत ज़्यादा मक्कारी भरी हुई थी। मैं गोलमोल बातें करती थी ताकि लोगों को दुख न हो, और मैं हमेशा अच्छी बातें बोला करती थी। बाहरी तौर पर ऐसा लगता था कि मुझे दूसरों की फ़िक्र है, लेकिन मेरा असली इरादा यह था कि लोग मेरे बारे में अच्छा बोलें, मैं अपनी प्रतिष्ठा और हैसियत की सुरक्षा करना चाहती थी। भाई चेन के अनुभव सुनकर मुझे अच्छी तरह से समझ आ रहा था कि वे नियमों का पालन कुछ ज़्यादा ही कर रहे हैं, और मैं जानती थी कि यह उनके जीवन प्रवेश के लिए सहायक नहीं होगा। लेकिन मैंने सोचा कि अगर ये बात मैं उनसे कहूँगी, तो वे शर्मिंदा होंगे और मेरे बारे में गलत राय बना लेंगे, इसलिए मैंने अपना मुँह बंद रखा। जब उन्होंने मुझसे मेरे सुझाव माँगे, तब भी मैंने कुछ नहीं कहा। बल्कि मैंने उनकी चापलूसी की और उन्हें धोखा दिया। मैं कितनी धूर्त और धोखेबाज़ थी! भाई चेन ने इसलिए हमसे अपनी कमियों के बारे में बताने के लिए कहा क्योंकि वे अपनी कमियों और कमज़ोरियों को दूर करना चाहते थे, लेकिन मैं उनके प्रति अपनी ज़िम्मेदारियाँ निभाने में विफल रही, और यही नहीं, मैंने उनकी तारीफ़ करके उन्हें धोखा दिया और उनकी आँखों में धूल झोंकी। तब मुझे अहसास हुआ कि मेरी बातें सुनने में अच्छी और विनम्र लगती थीं और किसी को बुरा नहीं लगता था, लेकिन समस्या आने पर मैं सत्य का अभ्यास नहीं करती थी। इसे अच्छी इंसान होना नहीं कहा जाता है, बल्कि इसे धूर्त और कपटी होना कहा जाता है। मैं सोचती थी कि अभी मेरी उम्र कम है और मेरे अनुभव में कमी है, मुझे दुनिया के तरीके नहीं आते हैं। लेकिन तथ्यों ने मेरी सच्चाई सामने रख दी और मैंने देखा कि असल में मैं बहुत चालाक थी, और मुझे अपने आप से नफ़रत होने लगी। अब मैं कपटी और बेईमान नहीं रहना चाहती थी। फिर मैंने परमेश्वर से प्रार्थना की, मैं पश्चाताप करने के लिए तैयार थी, उसकी आवश्यकता के अनुसार सत्य बोलना और ईमानदार व्यक्ति बनना चाहती थी।

मैंने फ़ैसला किया कि मुझे भाई चेन में जो भी समस्याएं नज़र आई थीं, मैं एक पत्र में लिखकर भेज दूँगी, लेकिन लिखते समय मुझे दोबारा हिचकिचाहट होने लगी। मुझे चिंता थी कि मैं सही शब्दों का इस्तेमाल नहीं कर रही हूँ, उन्हें ये अच्छा नहीं लगेगा, वे सोचेंगे कि मैं फ़िज़ूल की बातें लेकर बैठ गई हूँ। यही नहीं, मैंने उस समय तो कुछ नहीं बोला, अब इसे मुद्दा बना रही हूँ, तो क्या उन्हें ऐसा नहीं लगेगा कि मैं बेकार में बात का बतंगड़ बना रही हूँ? "शायद मुझे अभी कुछ नहीं करना चाहिए," मैंने सोचा, "लेकिन अगली बार कह दूँगी।" लेकिन इस विचार ने मुझे फिर परेशान कर दिया। परमेश्वर ने ये हालात सिर्फ़ और सिर्फ़ मुझे समझाने के लिए नहीं सामने रखे थे। उसे उम्मीद थी कि मैं उसके वचनों को स्वीकार करूँगी और उन्हें अभ्यास में लाऊँगी। अगर मैंने हार मान ली और इसे जाने दिया, तो क्या यह परमेश्वर को धोखा देना नहीं हुआ? मैंने दोबारा परमेश्वर से प्रार्थना की, यह कहते हुए, "मैं अब भाई चेन के अभिमान के बारे चिंता नहीं करना चाहती हूँ। मैं अब इस बार में विचार नहीं करना चाहती हूँ कि दूसरे मेरे बारे में क्या सोचेंगे। हे परमेश्वर, मुझे सत्य का अभ्यास करने की राह दिखाओ।" इसके बाद, मैंने भाई चेन के अनुभव पर विचार किया और उसे परमेश्वर के वचनों का उपयोग करके समझने की कोशिश की। मुझे जो भी समस्याएं नज़र आईं, मैंने उन्हें लिख लिया, अपनी थोड़ी-बहुत समझ को लिखा, और फिर उसे भाई चेन को भेज दिया। यह अभ्यास करके मुझे बहुत चैन मिला। अगले ही दिन मुझे भाई चेन का जवाब मिला। उन्होंने लिखा कि मेरे पत्र ने उन्हें काफ़ी प्रभावित किया, और उनकी समस्याओं के बारे में मेरे द्वारा लिख कर भेजना परमेश्वर के प्रेम से आया था। उन्हें अहसास हुआ कि जब भी कोई मामला उठता था, तो वे सत्य की खोज पर ध्यान नहीं देते थे, और जब उनकी काँट-छाँट और निपटान किया गया, तो वे एक अनियोजित तरीके से इससे गुज़रे थे। उन्होंने लिखा कि चीज़ों को अनुभव करने के अपने तरीके में मौजूद गलतियों को वे ठीक करने के लिए तैयार थे। उनका जवाब पढ़कर, मुझ पर बहुत असर पड़ा। मुझे महसूस हुआ कि भाई-बहनों के साथ अपने मेलजोल में मुझे चिंता करने की ज़रूरत नहीं थी। बस किसी मामले को सामने रखने के पीछे मेरा इरादा सही होना चाहिए, और तब वे इसे स्वीकार करने के लिए तैयार रहेंगे। मेरी सारी चिंताएं मेरी कल्पना थीं, और मैं अपने भ्रष्ट स्वभाव के काबू में थी। मुझे यह भी समझ आया कि कलीसिया में रिश्ते जीवन जीने के सिद्धांतों या छल-कपट पर नहीं चलते हैं, बल्कि परमेश्वर के वचनों को अभ्यास में लाने और आपसी ईमानदारी पर चलते हैं।

लेकिन शैतान ने मुझे इतनी गहराई से भ्रष्ट कर दिया था और मेरे भ्रष्ट स्वभाव की जड़ें इतनी गहरी थीं कि जब भी मेरी प्रतिष्ठा और हितों को खतरा होता, तो मेरे लिए सत्य का अभ्यास मुश्किल हो जाता था।

कुछ समय बाद, मुझे पता चला कि एक युवा बहन अक्सर ऑनलाइन उपन्यास पढ़ती थीं। मेरा दिल तेज़ी से धड़कने लगा और मैंने सोचा, "ज़्यादातर ऑनलाइन उपन्यास बस इंसानों की लिखी कहानियाँ होती हैं। अगर उसके दिमाग में ये सब बातें घर कर गईं, तो वह परमेश्वर के वचनों को पढ़ना नहीं चाहेगी या अपने कर्तव्यों का पालन नहीं करना चाहेगी। फिर वह पवित्र आत्मा का कार्य गंवा देगी और यह उसके जीवन के लिए बहुत बड़ा नुकसान होगा। मुझे इस मुद्दे पर उससे बात करनी होगी।" लेकिन मैं अपना मुँह खोलने ही वाली थी कि मुझे हिचकिचाहट होने लगी : "क्या उसे बुरा लगेगा, क्या वह सोचेगी कि मैं अपनी टांग वहाँ अड़ा रही हूँ जहाँ मुझे नहीं अड़ानी चाहिए? अगर वह मेरी बातों को स्वीकार नहीं करती है, तो रोज़-रोज़ उसका सामना करना अजीब लगेगा। शायद मुझे कलीसिया के लीडर को इस बारे में बता देना चाहिए और वे इस बारे में उससे बात कर सकते हैं।" लेकिन मैं जानती थी कि यह सोच गलत है। यह मेरी ज़िम्मेदारी थी कि मैं उसके साथ सहभागिता करूँ क्योंकि यह बात मुझे पता चली थी। मुझे किसी और को यह ज़िम्मेदारी सौंप कर अपना पल्ला नहीं झाड़ लेना चाहिए। मैंने कई बार इस मुद्दे पर उससे बात करने की सोची, लेकिन हर बार मेरे मुँह से शब्द नहीं निकलते थे और मुझे समझ नहीं आता था कि कहाँ से शुरू करूँ। दिन गुज़रते रहे और एक दिन कलीसिया के लीडर ने मुझसे उस बहन की स्थिति के बारे में पूछा। तब जाकर मैंने लीडर को यह बात बताई। मुझे हैरानी हुई जब लीडर ने कहा कि वे किसी दूसरे काम में व्यस्त हैं और मुझे उस बहन के साथ सहभागिता करनी चाहिए। मुझे अहसास हुआ कि परमेश्वर मेरे लिए यह स्थिति तैयार कर रहा है यह देखने के लिए कि क्या मैं अपनी देह की इच्छाओं को त्याग कर सत्य का अभ्यास करूँगी या नहीं। मैंने सोचा कि मैं कैसे काफ़ी समय से बेचैन थी। ख़ासतौर पर जब मेरा सामना उस बहन से होता था, तो मुझे यह ख़्याल तंग करता था कि मैंने उससे बात नहीं की है। मैंने उसे प्रेम नहीं दिखाया है या ज़िम्मेदारी नहीं ली है, और इससे मेरी अंतरात्मा को तकलीफ़ होती थी। मुझे ऑनलाइन उपन्यासों में खो जाने के खतरों के बारे में अच्छी तरह पता था। दुष्ट शैतान इन बुरी आदतों का इस्तेमाल लोगों को धोखा देने और भ्रष्ट करने के लिए करता है, उनके विचारों को काबू में करने और उन्हें परमेश्वर को त्यागने के लिए मजबूर करने के लिए करता है, ताकि उनका अधर्म और मायूसी बढ़ती जाए, और इतनी बढ़ जाए कि वह उन्हें निगल जाए। मैंने बिल्कुल भी नहीं सोचा कि उस बहन की ज़िंदगी को इससे कितना नुकसान पहुँचेगा या अपने कर्तव्य पालन में उसका ध्यान बंटने से कलीसिया के काम को बड़ा नुकसान पहुँच सकता है। मैं इस बारे में बात करने और उसे नाराज़ करने से डर रही थी, और अपना रिश्ता बनाकर रखने के लिए बहुत सावधानी से कदम उठा रही थी। मैं कितना स्वार्थी और निंदनीय बर्ताव कर रही थी!

फिर मैंने परमेश्वर के इन वचनों को पढ़ा : "बहुत से लोग मानते हैं कि एक अच्छा व्यक्ति होना वास्तव में आसान है, इसमें बस कम बोलने और अधिक करने, एक अच्छा हृदय रखने और गलत आशय नहीं रखने की ज़रूरत है। उनका मानना है कि यह सुनिश्चित करेगा कि वे जहाँ कहीं भी जाएँ वहाँ समृद्ध हों, कि लोग उन्हें पसंद करेंगे, और बस इस प्रकार का व्यक्ति होना पर्याप्त है। वे इस हद तक चले जाते हैं कि सत्य की खोज भी नहीं करना चाहते हैं; वे बस अच्छे लोग बन कर संतुष्ट हैं। वे सोचते हैं कि सत्य की खोज करना और परमेश्वर की सेवा करने का मामला बहुत जटिल है; वे सोचते हैं कि इसके लिए कई सत्यों को समझने की आवश्यकता है, और कौन इसे पूरा कर सकता है? वे बस आसान मार्ग को अपनाना चाहते हैं—अच्छे लोग बनना और अपने कर्तव्य करना—और सोचते हैं कि इतना पर्याप्त होगा। क्या यह स्थिति उचित है? क्या एक अच्छा व्यक्ति बनना वास्तव में इतना सरल है? समाज में, तुम्हें बहुत से अच्छे लोग बहुत उत्कृष्ट तरीके से बोलते दिख जाएंगे, और भले ही बाहर से ऐसा लगे कि उन्होंने कोई बड़ी दुष्टता नहीं की है, किन्तु अंतरतम में वे धोखेबाज और झूठे होते हैं। विशेष रूप से, वे यह देखने में सक्षम होते हैं कि हवा किधर को बहती है, और वे अपनी बातों में चिकने-चुपड़े और दुनियादारी वाले होते हैं। जैसा कि मैं इसे देखता हूँ, ऐसा 'अच्छा व्यक्ति' एक झूठा है, पाखंडी है; वह बस अच्छा होने का दिखावा करा रहा है। जो लोग किसी सुखद माध्यम से चिपके रहते हैं वे सबसे भयावह होते हैं। वे किसी का अपमान नहीं करने की कोशिश करते हैं, वे लोगों-को-खुश करने वाले होते हैं, वे सभी चीज़ों में हामी भरते हैं, और कोई भी उनकी वास्तविक प्रकृति का पता नहीं लगा सकता है। इस तरह का व्यक्ति एक जीवित शैतान है!"("अंत के दिनों के मसीह की बातचीत के अभिलेख" में 'केवल सत्य को अभ्यास में ला कर ही तू भ्रष्ट स्वभाव के बंधनों को त्याग सकता है')। परमेश्वर के वचन सीधे मेरे दिल में उतर गए और मैंने देखा कि मैं एक "खुशामदी" इंसान हूँ, जो हमेशा बीच का रास्ता अपनाती है, कभी किसी को नाराज़ नहीं करती है, और कभी भी किसी को उसकी समस्याएं नहीं बताती है। परमेश्वर के वचनों ने बिल्कुल यही खुलासा किया था। अगर मैं कुछ कहती भी थी, तो पहले मैं इस बात पर विचार करती थी कि मैं किससे बात कर रही हूँ और हालात क्या हैं। मैं कभी भी अपनी दोस्ती को नुकसान नहीं पहुँचा सकती थी या कभी भी किसी दूसरे को मुझ में गलतियाँ ढूंढने नहीं दे सकती थी। मैंने देखा कि इस बहन में समस्या है और मैं उसे इसके बारे में बताना चाहती थी, लेकिन जैसे ही मेरे मन में ख़्याल आता कि वह नाराज़ हो जाएगी, मैं बार-बार टाल देती थी, और यह काम कलीसिया के लीडर पर छोड़ देती थी। मुझे अहसास हुआ कि मैं सिर्फ़ अपने बारे में सोच रही थी, मैं सोच रही थी कि विवादास्पद कामों की ज़िम्मेदारी लेने के लिए दूसरे लोग हैं, और मैं नहीं चाहती थी कि मेरे हितों को किसी भी तरह का नुकसान पहुँचे। मैं इस तरह अपने भाई-बहनों के साथ बर्ताव कर रही थी। कभी-कभी जब मुझे नज़र आता था कि कोई बुरी स्थिति में है या उसकी भ्रष्टता सामने आ रही है, तो मैं अपनी आँखें बंद कर लेती थी, इस बारे में न किसी को बताती थी और न ही अपने विचार साझा करती थी। बाहरी तौर पर, ऐसा लगता था कि मेरे रिश्ते सबके साथ अच्छे हैं। मैं दूसरों की फ़िक्र करने वाली इंसान लगती थी। लेकिन ये सब नकली था, सब दिखावा। मैंने अपने सच्चे, दिली शब्दों को छुपा लिया, और मुखौटा पहन लिया। मैं कितनी बड़ी पाखंडी थी! मैंने साफ़ तौर पर अपने भाई-बहनों को धोखा दिया था, लेकिन फिर भी चाहती थी कि वे मेरे बारे में अच्छा सोचें। मैं कितनी बेशर्म थी! मैंने देखा कि मैं कपटी, खुशामदी और झूठी इंसान के अलावा कुछ नहीं थी।

फिर मैंने परमेश्वर के कुछ और वचनों को पढ़ा : "जब तक लोग परमेश्वर के कार्य का अनुभव नहीं कर लेते हैं और सत्य को प्राप्त नहीं कर लेते हैं, तब तक यह शैतान की प्रकृति है जो भीतर से इन पर नियंत्रण कर लेती है और उन पर हावी हो जाती है। वह प्रकृति विशिष्ट रूप से किस चीज़ को अपरिहार्य बनाती है? उदाहरण के लिए, तुम स्वार्थी क्यों हो? तुम अपने पद की रक्षा क्यों करते हो? तुम्हारी भावनाएँ इतनी प्रबल क्यों हैं? तुम उन अधार्मिक चीज़ों से प्यार क्यों करते हो? ऐसी बुरी चीज़ें तुम्हें अच्छी क्यों लगती हैं? ऐसी चीजों को पसंद करने का आधार क्या है? ये चीज़ें कहाँ से आती हैं? तुम इन्हें स्वीकारकर इतने खुश क्यों हो? अब तक, तुम सब लोगों ने समझ लिया है कि इन सभी चीजों के पीछे मुख्य कारण यह है कि वे शैतान के जहर से युक्त हैं। जहाँ तक इस बात का प्रश्न है कि शैतान का जहर क्या है, इसे वचनों के माध्यम से पूरी तरह से व्यक्त किया जा सकता है। उदाहरण के लिए, यदि तुम कुछ कुकर्मियों से पूछते हो उन्होंने बुरे कर्म क्यों किए, तो वे जवाब देंगे: 'हर व्यक्ति अपनी सोचे बाकियों को शैतान ले जाये।' यह अकेला वाक्यांश समस्या की जड़ को व्यक्त करता है। शैतान का तर्क लोगों का जीवन बन गया है। भले वे चीज़ों को इस या उस उद्देश्य से करें, वे इसे केवल अपने लिए ही कर रहे होते हैं। सब लोग सोचते हैं चूँकि जीवन का नियम, हर कोई बस अपना सोचे, और बाकियों को शैतान ले जाए, यही है, इसलिए उन्हें बस अपने लिए ही जीना चाहिए, एक अच्छा पद और ज़रूरत के खाने-कपड़े हासिल करने के लिए अपनी पूरी ताकत लगा देनी चाहिए। 'हर व्यक्ति अपनी सोचे बाकियों को शैतान ले जाये'—यही मनुष्य का जीवन और फ़लसफ़ा है, और इंसानी प्रकृति का भी प्रतिनिधित्व करता है। यह कथन वास्तव में शैतान का जहर है और जब इसे मनुष्य के द्वारा आत्मसात कर लिया जाता है तो यह उनकी प्रकृति बन जाता है। इन वचनों के माध्यम से शैतान की प्रकृति उजागर होती है; ये पूरी तरह से इसका प्रतिनिधित्व करते हैं। और यही ज़हर मनुष्य के अस्तित्व की नींव बन जाता है और उसका जीवन भी, यह भ्रष्ट मानवजाति पर लगातार हजारों सालों से इस ज़हर के द्वारा हावी रहा है"("अंत के दिनों के मसीह की बातचीत के अभिलेख" में 'पतरस के मार्ग पर कैसे चलें')। इन वचनों से मुझे खुशामदी इंसान होने की असली वजह के बारे में कुछ समझ हासिल हुई, यानी मुझे समझ आया कि शैतान के सिद्धांत और विष मुझ में गहराई से समा गए थे। ऐसी बातों से मुझ में ज़हर भर चुका था, "हर व्यक्ति अपनी सोचे बाकियों को शैतान ले जाये" "अच्छे दोस्तों की गलतियों पर खामोश रहने से दोस्ती अच्छी और लंबी होती है" और "दूसरों की भावनाओं और तर्क-शक्ति के सामंजस्य मेंअच्छी बातें कहो, क्योंकि निष्कपट होना दूसरों को खिझाता है।" मैं बस अपनी प्रतिष्ठा और हैसियत के बारे में सोचती थी। मैं चाहती थी मैं जो कुछ भी करूँ, दूसरे मेरे बारे में अच्छा बोलें, मैं बहुत स्वार्थी, धूर्त और कपटी बन गई थी। बचपन से ही मेरी माँ और मेरे पिता मुझसे कहते थे कम बोलो और ज़्यादा सुनो, और जितना कम बोलोगी उतना ही अच्छा रहेगा। उन्होंने मुझे सिखाया कि दूसरों से सीधी बात नहीं करनी चाहिए क्योंकि उन्हें अच्छा नहीं लगेगा। मैं इन शैतानी सिद्धांतों के अनुसार जीवन जी रही थी और शायद ही कभी दूसरे लोगों के साथ खुल कर और सच्चाई से बात करती थी। यहाँ तक कि अपने घनिष्ठ दोस्तों के साथ भी मैं शायद ही कभी उनकी गलतियाँ बताती थी, क्योंकि मुझे डर था कि उन्हें बुरा लगेगा और उनके मन में मेरी छवि बिगड़ जाएगी। इसके बजाय, मैं उनकी हाँ में हाँ मिलाना, उनकी ख़ुशामद करना पसंद करती थी, लेकिन ये सब झूठ था, सब नाटक था! मुझे अहसास हुआ कि ज़िंदगी भर इन शैतानी सिद्धांतों के अनुसार जीने से मैं पूरी तरह नकली, चालाक, स्वार्थी, और घिनौनी इंसान बन जाऊँगी। मैं सिर्फ़ अपने हितों के बारे में सोचती थी और दूसरों के बारे में बिल्कुल नहीं सोचती थी। मैं दूसरों के साथ ईमानदार नहीं थी और उनके लिए मेरे मन में कोई प्रेम नहीं था। मेरी जैसी इंसान किसी की मदद नहीं कर सकती या किसी भी तरह से किसी को फ़ायदा नहीं पहुँचा सकती है, और मैं किसी की दोस्ती के लायक नहीं हूँ। मुझे समझ आ रहा था कि ये शैतानी सिद्धांत सच में बहुत ही बकवास थे और ये कभी भी आचार-व्यवहार के सिद्धांत नहीं होने चाहिए। मुझे समझ आ रहा था कि जीवन भर के लिए इन शैतानी सिद्धांतों पर चलना हमारी भ्रष्टता को और बढ़ाएगा और हमारी इंसानियत में और भी कमी आएगी। मैं उन लम्हों के बारे में सोचने लगी जब मैंने कोई समस्या देखी और कुछ नहीं कहा। मैं बाद में दोषी महसूस करती थी और मुझे ऐसा लगता था कि मेरे दिल पर कोई भार था जिसे मैं हटा नहीं पा रही थी। मुझे ऐसा लगता था कि मुझे सच मालूम है लेकिन मैं इसे अभ्यास में नहीं ला पा रही थी। मैं कितनी डरपोक थी, मुझ में कोई गरिमा या ईमानदारी नहीं थी। इस उम्र में भी मैं एक सभ्य इंसान नहीं बन पा रही थी, और मुझे इंसानी मेलजोल के सिद्धांत भी नहीं पता थे। इसके बजाय, मैं शैतान द्वारा सिखाए और प्रचारित धर्म निरपेक्ष तरीके अपना रही थी। उस पल मुझे सच में अपने आप से नफ़रत हो रही थी। अब मैं इन शैतानी सिद्धांतों के अनुसार जीवन नहीं जीना चाहती थी। मैं बस परमेश्वर के वचनों के अनुसार आचार और व्यवहार करना चाहती थी।

फिर मैंने परमेश्वर के इन वचनों को पढ़ा : "एक ईमानदार व्यक्ति होने का सबसे महत्वपूर्ण अभ्यास क्या है? इसका उत्तर है, तुम्हारा दिल परमेश्वर के लिए खुला होना चाहिए। 'खुला होना' से मेरा क्या मतलब है? इसका मतलब है कि अपनी हर सोच, अपने इरादों, और तुम पर किन चीज़ों का काबू है, इनका परमेश्वर को एक स्पष्ट दृश्य देना। तुम वही कहते हो जो तुम्हारे दिल में है, बिना किसी अंतर या छिपाव के, बिना किसी अंधकारमय पक्ष के, बिना दूसरों को अनुमान लगाने या प्रश्न पूछकर गहराई से समझने की आवश्यकता के, तुम कोई गोलमोल बातें नहीं करते; बल्कि वही कहते हो जो तुम सोचते हो, तुम्हारा कोई और इरादा नहीं होता। इसका मतलब है कि तुम्हारा दिल खुला है। कभी-कभी तुम्हारा सीधे तरीके से बात करना दूसरों को तकलीफ़ पहुँचा सकता है और उन्हें बुरा लग सकता है। लेकिन, क्या कोई भी कहेगा, 'तुमने बहुत ईमानदारी से बात की है और मुझे बहुत आहत किया है; मैं तुम्हारी ईमानदारी को स्वीकार नहीं कर सकता हूँ'? नहीं; कोई नहीं कहेगा। अगर तुम कभी-कभी लोगों को चोट पहुंचाते हो, अगर तुम उनके साथ खुलकर बात कर सकते हो और उनसे माफ़ी मांग सकते हो, स्वीकार कर सकते हो कि तुमने बिना समझदारी के बात की है, और उनकी कमज़ोरियों की परवाह नहीं की है, तो वे देखेंगे कि तुम्हारे दिल में कोई नाराज़गी नहीं है, तुम एक ईमानदार व्यक्ति हो, और तुम बस अपने बोलने के तरीके पर ज़्यादा ध्यान नहीं देते हो और बहुत स्पष्ट शब्दों में बात करते हो; इसके लिए कोई भी तुम्हारे विरुद्ध नहीं होगा। ... एक ईमानदार व्यक्ति होने का सबसे महत्वपूर्ण हिस्सा यह है कि तुम्हारा दिल परमेश्वर के लिए खुला होना चाहिए। बाद में, तुम अन्य लोगों के प्रति खुला रहना, ईमानदारी से और सही तरीके से बोलना, अपने दिल की बात कहना, गरिमा, सत्यनिष्ठा और अच्छे चरित्र वाला व्यक्ति बनना, और बढ़ा-चढ़ाकर या झूठ न बोलने वाला बनना या अपने को छिपाने या दूसरों को धोखा देने वाले शब्दों का उपयोग न करना सीख सकते हो"("अंत के दिनों के मसीह की बातचीत के अभिलेख" में 'ईमानदार होकर ही कोई सच्ची मानव सदृशता जी सकता है')। जब मैंने परमेश्वर के वचनों पर विचार किया, तो मैं बहुत प्रभावित हुई। मुझे लगा मानो परमेश्वर ने मेरा हाथ पकड़कर सिखाया है कि एक इंसान की तरह मुझे कैसे बर्ताव करना चाहिए। एक सच्चा इंसान बनना, सच्चाई के साथ बोलना और काम करना, परमेश्वर के सामने अपना दिल पूरी तरह खोल देना, अपने भाई-बहनों के सामने खुलकर बात करना, और चालबाज़ी या चालाकी न करना—इस तरह जीने से थकान नहीं होती है। मैंने बाद में उस बहन से उसकी समस्या के बारे में बात की और ऑनलाइन उपन्यासों में खो जाने के खतरों के बारे में उसके साथ सहभागिता की। पहले, वह काफ़ी नाख़ुश लग रही थी, और मुझे थोड़ा अजीब लगा। लेकिन जब मैंने उससे खुलकर बात और सहभागिता की, तो उसे अहसास हुआ कि वह एक खतरनाक स्थिति में थी। वह कहने लगी कि अब वह ऑनलाइन उपन्यास नहीं पढ़ेगी और अपने कर्तव्यों पर ध्यान देगी। जब उसने यह कहा, तो मैंने राहत की सांस ली, लेकिन मैंने अपनी भी आलोचना की। अगर मैंने पहले बोल दिया होता, तो शायद उसकी इस समस्या को जल्दी दूर किया जा सकता था। सिर्फ़ इसलिए क्योंकि मैं हमेशा सबको ख़ुश रखना चाहती थी, मैंने हार मान ली और सत्य का अभ्यास नहीं किया, नतीजतन समस्याओं का हल नहीं हुआ। खुशामदी व्यक्ति होना सच में नुकसानदायक है। इसके बाद, मुझे जब भी भाई-बहनों के कर्तव्य पालन में कोई समस्या नज़र आती थी, कभी-कभी मुझे फिर भी चिंता होती थी कि मैं उन्हें नाराज़ कर दूँगी, लेकिन परमेश्वर से प्रार्थना करके, सचेत होकर सत्य का अभ्यास करके और एक ईमानदार इंसान बनकर, मैं हमेशा बाद में सच्चाई से समस्या के बारे में बोल पाती थी। सिर्फ़ परमेश्वर के वचनों के मार्गदर्शन से मैं सही बर्ताव करना और भाई-बहनों से मेलजोल करना सीख पाई। मुझे समझ आ गया कि परमेश्वर के वचन बहुत कीमती हैं। वे हमारे आचार और व्यवहार के सिद्धांत हैं। चाहे हमारे कर्तव्य हों या हमारा बर्ताव, हमें हमेशा परमेश्वर के वचनों के मार्गदर्शन की ज़रूरत है। कोई समस्या आने पर अगर हम सत्य की खोज करेंगे, तो हमारे पास हमेशा अनुसरण करने के लिए एक राह होगी।

पीछे मुड़कर देखती हूँ तो मुझे समझ आता है कि मैं कपटी थी, लेकिन मैंने कभी भी अपने भ्रष्ट स्वभाव की जाँच और विश्लेषण करने के लिए ईमानदारी से ख़ुद की तुलना परमेश्वर के वचनों से नहीं की। इसके अलावा, मैं शायद ही कभी परमेश्वर के वचनों में अभ्यास की राह या सिद्धांतों की तलाश करती थी, और यही वजह है कि मेरा कपटी स्वभाव बिल्कुल नहीं बदला। हालांकि मैंने अपने जीवन में बस छोटी-मोटी समस्याओं का सामना किया है, फिर भी जब मैं अपनी जाँच करती हूँ और परमेश्वर के वचनों में सत्य की खोज करती हूँ, तो मुझे फल मिलता है और कुछ समझ आती है। मैं आंतरिक शांति भी महसूस करती हूँ और जीवन प्रवेश की राह पर थोड़ा आगे बढ़ती हूँ। इसे समझ पाना और इसका फल प्राप्त करना सिर्फ़ परमेश्वर के वचनों के मार्गदर्शन से संभव है! परमेश्वर का शुक्रिया!

46. क्या खुशामदी लोग परमेश्वर की प्रशंसा पा सकते हैं?

ल्यू यी, चीन

विश्वासी बनने से पहले, मैं हमेशा इस बात को लेकर सतर्क रहती थी कि दूसरों का अपमान न हो जाए, और मैं सबके साथ मिल-जुलकर रह सकूँ। जब कभी किसी को परेशानी में देखती तो मैं उसकी मदद करती, इससे मुझे लगता होता कि मैं एक अच्छी इंसान हूँ और मुझमें अच्छी इंसानियत है। मगर परमेश्वर के वचनों के न्याय और ताड़ना का अनुभव करने के बाद ही मुझे एहसास हुआ कि मैं तो बस दूसरों के साथ अपने रिश्तों को बचा रही थी और मुझमें न्याय की समझ नहीं थी। मैं सबसे अहम मौकों पर भी सत्य के सिद्धांतों को कायम रखने या परमेश्वर के घर के हितों की रक्षा करने में सक्षम नहीं थी। मैंने देखा कि मैं एक स्वार्थी, धोखेबाज और खुशामदी इंसान हूँ जो परमेश्वर से नफ़रत करती है। खुद से नफ़रत और पछतावे से भरी, मैंने सत्य का अभ्यास करने पर ध्यान दिया और फिर मैं बदलने लगी।

जब मैं कलीसिया की सिंचन टीम की प्रमुख थी, तो मैं बहन ली के साथ काम करती थी। कुछ समय बाद मैंने देखा कि वो अपने कर्तव्य में कोई जिम्मेदारी नहीं उठा रही हैं और अपने किसी भी काम में मेहनत नहीं करती हैं। उन्होंने शायद ही कभी भाई-बहनों की समस्याओं को हल करने में मदद की हो, कभी-कभी तो वो सभाओं का समय तय करने में भी गड़बड़ कर देती थीं। मैं इन चीज़ों पर उनका ध्यान दिलाना चाहती थी, मगर फिर मैंने सोचा कि कैसे वो काफ़ी समय से अपना कर्तव्य नहीं निभा रही हैं, फिर अगर मैंने कुछ कहा तो वो ऐसा सोच सकती हैं कि मैं काफ़ी सख्त हूँ और रोब जमा रही हूँ। उनके मन में मेरी छवि अच्छी बनी हुई थी, अगर मैंने इन चीज़ों के बारे में बताया तो क्या मेरे बारे में उनकी राय बदल जाएगी? फिर मैंने निजी तौर पर उनके साथ सहभागिता करने का फ़ैसला किया ताकि उनकी छवि खराब न हो। सहभागिता के दौरान, मैंने उनकी समस्याओं को हल करने के लिये सत्य पर बात नहीं की, बल्कि चतुराई से उन्हें सलाह दी, "हाल के दिनों में आप अपने कर्तव्य को लेकर ज़्यादा कारगर नहीं रही हैं, क्या आपने इस पर विचार किया? अगर आप गलत मनोदशा में जी रही हैं जिस पर ध्यान नहीं दिया गया है, तो आप न सिर्फ़ अपना काम ठीक से नहीं कर पाएंगी, बल्कि इससे आपके जीवन प्रवेश में भी रुकावट आएगी।" वास्तव में, मैं जानती थी कि वो अपने कर्तव्य में लापरवाह हैं और उस पर ध्यान नहीं देती हैं, इस समस्या की प्रकृति का विश्लेषण करने के लिये मुझे उनसे सत्य पर सहभागिता करनी चाहिए, उनके साथ निपटकर उन्हें उजागर करना चाहिए, ताकि वे अपनी समस्याओं की समझ हासिल कर सकें। लेकिन मुझे फ़िक्र थी कि अगर मैंने ज़्यादा सख्ती बरती और वो इसे स्वीकार नहीं कर पायीं तो हमारे रिश्ते बिगड़ जाएंगे और शायद वो मुझसे नाराज़ हो जाएं। इसलिये, मैंने बस सब्र से काम लेते हुए उनके साथ सहभागिता की।

फिर मैंने देखा कि बहन ली अपने कर्तव्य में काफ़ी प्रतिस्पर्धी बन जाती थीं और हमेशा दूसरों से आगे निकलने की कोशिश करती थीं। जब उन्हें लोगों की प्रशंसा नहीं मिलती, तो वे निराशा में डूब जाती थीं। मैंने कई बार उनके साथ आमने-सामने बैठकर सहभागिता की और लगता था कि वो भी इसे काफ़ी अच्छी तरह समझती हैं, मगर कभी कुछ बदला नहीं। मैंने इस स्थिति के बारे में अगुआओं को रिपोर्ट करने की सोची मगर मुझे डर था कि इसका मतलब बहन ली की पीठ में छुरा घोंपना होगा। अगर मैंने उनका अपमान किया तो उसके बाद हमारे मेलजोल का क्या होगा? हम एक दूसरे को अच्छी तरह जानते थे, और मुझे लगता था कि एक दूसरे को जानने के फ़ायदे भी हैं। मैंने तय किया कि उनकी मदद करने की कोशिश करती रहूँगी, और अगर वो उसी तरह काम करती रहीं, तो भी मेरे पास अगुआओं से बात करने के लिए काफ़ी समय होगा।

अपने काम में बहन ली का प्रदर्शन गिरता चला गया और वे भाई-बहनों की समस्याएं हल नहीं कर पाती थीं। एक बार, एक सभा में नये विश्वासियों की समस्याओं को हल करने की कोशिश में, उन्होंने ऐसी सहभागिता की जो गलत थी। हमने तुरंत इस गलती को सुधार लिया, मगर बाद में इसी तरह की समस्या आने पर उन्होंने फिर वही गलत सहभागिता की। वे न केवल नये विश्वासियों की समस्याओं को हल करने में नाकाम रहीं, बल्कि उन्हें गुमराह भी कर दिया। जब मुझे इस बारे में पता चला तो मैंने खुद को ही दोषी माना, मैं बहन ली को उजागर करना चाहती थी कि वे नुकसान पहुँचाने वाले तरीके से काम कर रही हैं, मगर उन्हें देखते ही मेरी ज़बान पर ताला लग गया। मैंने बस घुमा-फिराकर बात की और कहा कि उन्होंने भाई-बहनों के साथ गलत तरीके से सहभागिता की। मैंने यह सोचकर साफ़-साफ़ कुछ नहीं कहा कि कहीं वे नाराज़ न हो जाएं और ज़्यादा सख्ती बरतने पर कहीं वे मेरे बारे में बुरा न सोचने लगें। नतीजा ये हुआ कि उन्हें अपने बारे में कोई समझ हासिल नहीं हुई। मैंने देखा कि उनमें चीज़ों की अच्छी समझ नहीं है और वे सिंचन के काम के लिये उपयुक्त नहीं हैं, इसलिये, सिद्धांतों के मुताबिक उन्हें कोई और जिम्मेदारी दी जानी चाहिए और मुझे इसके बारे में जल्द से जल्द अगुआओं को रिपोर्ट कर देनी चाहिए। मगर फिर ये सोचकर मेरा मन बदल गया कि इससे उनको बुरा लगेगा, इस तरह, साथ काम करने के उस पूरे दौर में, हम दोस्त के बजाय दुश्मन बन जाएँगे। आखिरकार, मैं सत्य के सिद्धांतों पर कायम नहीं रही और उनके बारे में अगुआओं को रिपोर्ट करने में देरी की। मैं अजीबो-गरीब स्थित में फँस गयी थी, क्योंकि मैं सत्य पर अमल नहीं कर रही थी, मैंने अपने काम की समस्याओं को लेकर आँखें मूँद ली थी। मैं बहन ली के कामकाज के तरीकों की अभ्यस्त हो चुकी थी और जब तक बाहरी तौर पर हमारा मेलजोल ठीक था, मैं संतुष्ट थी। मैं परमेश्वर के घर के कार्य को कायम रखने के बारे में नहीं सोच रही थी, यहां असल में क्या चल रहा है, इसके बारे में मैंने अगुआओं को नहीं बताया।

फिर एक दिन, बहन ली को पता चला कि चीनी कम्युनिस्ट पार्टी के मुखबिर उन पर नज़र रख रहे हैं, और अगर वो अपना काम करती रहीं, तो उसकी वजह से दूसरे भाई-बहन भी चक्कर में फंस सकते हैं। जब मैंने यह खबर सुनी तो मेरा दिल तेज़ी से धड़कने लगा। यह जानकर कि समस्या बहुत गंभीर है, मैंने आखिरकार उनकी स्थिति के बारे में अगुआओं को बता दिया। अगुआओं ने मुझे बहुत सख्ती से यह जवाब भेजा: "बहन ली अपने कर्तव्य में लापरवाह हैं और उनकी समझ गुमराह करने वाली है। इससे काफ़ी समय से नुकसान पहुंच रहा है, मगर आपने इतने दिनों तक इसकी रिपोर्ट नहीं की। आपने बीच का रास्ता चुना और एक खुशामदी इंसान होने के सिद्धांतों का पालन किया। इससे परमेश्वर के घर के कार्य में देरी हुई और उसे नुकसान पहुंचा। आपको आत्मचिंतन करके खुद को जानना चाहिए।" उन्होंने "ऊपर से आया" के उपदेशों के कुछ अंश भी शामिल किये: "खुशामदी लोग अपने विवेक का इस्तेमाल नहीं कर पाते। वे सत्य के सिद्धांतों को अच्छी तरह जानते हैं, मगर उन पर कायम नहीं रहते। जिस किसी चीज़ से उनके निजी हितों पर असर पड़ता है, उसकी खातिर वे सत्य के सिद्धांतों को ताक पर रख देते हैं, सिर्फ़ अपने निजी लाभ की सोचते हैं। जब कोई खुशामदी इंसान किसी दुष्ट व्यक्ति को बुरे कर्म करते देखता है, तो उसे पता होता है कि ऐसे कर्म परमेश्वर के घर के कार्य को नुकसान पहुंचाते हैं और कलीसिया के जीवन में रुकावट डालते हैं, मगर वे इस डर से कुछ भी नहीं कहते कि कहीं उसका अपमान न हो जाये। वे ऐसे व्यक्ति को उजागर नहीं करते या उसकी रिपोर्ट नहीं करते। उनमें न्याय या जिम्मेदारी की समझ बिल्कुल भी नहीं होती है। इस तरह के लोग कलीसिया में कोई भी कर्तव्य निभाने के उपयुक्त नहीं होते—वे किसी भी काम में अच्छे नहीं होते। खुशामदी लोग ईमानदार दिखते हैं और दूसरे लोगों को भी लगता है कि वे अच्छी इंसानियत वाले लोग हैं, कुछ अगुआ और कर्मी तो उनको पोषण भी देते हैं। यह पूरी तरह से मूर्खता है। किसी भी खुशामदी इंसान को पोषण देने की कोशिश मत करो, क्योंकि वे कुछ भी हासिल नहीं कर सकते। दरअसल, वे सत्य से प्रेम नहीं करते या सत्य को स्वीकार नहीं करते, सत्य पर अमल करने की तो बात ही दूर है। यही कारण है कि परमेश्वर खुशामदी लोगों से सबसे ज्यादा नफ़रत करता है। अगर ऐसे लोग सचमुच पश्चाताप न करें, तो उन्हें हटा दिया जाएगा" (कार्य व्यवस्था)। अगुआओं द्वारा इतनी सख्ती से काँट-छाँट और निपटान ने मुझे बुरी तरह झकझोर दिया, खास तौर पर जब मेरी नज़र "खुशामदी" शब्द पर पड़ी। मैं अपने आंसुओं को बहने से नहीं रोक पाई: मैं खुशामदी कैसे हो सकती हूँ? परमेश्वर खुशामदी लोगों से नफ़रत करता है। वे किसी भी काम के नहीं होते और उन्हें हटा दिया जाएगा। मैं बेहद परेशान हो गयी और इस सच को सहन नहीं कर पा रही थी कि मैं खुशामदी इंसान हूँ, भले ही मैंने वाकई वह सब कुछ किया था तो खुशामदी लोग करते हैं। आँखों से बहते आंसुओं के साथ, मैंने परमेश्वर से यह प्रार्थना की: "हे परमेश्वर, मैंने सत्य पर अमल न करके परमेश्वर के घर के कार्य को नुकसान पहुंचाया है। मैंने दुष्टता की है और अगुआओं ने मेरे साथ निपटकर सही किया है। मगर मुझे अब भी खुद की गहरी समझ नहीं है। कृपा करके मुझे प्रबुद्ध करो और खुद को जानने में मेरा मार्गदर्शन करो।"

प्रार्थना के बाद, मैंने परमेश्वर के वचनों का यह अंश पढ़ा : "कुछ लोग हमेशा डींग हाँकते हैं कि वे अच्छी मानवता से युक्त हैं, यह दावा करते हैं कि उन्होंने कभी कुछ बुरा नहीं किया, दूसरों का माल-असबाब नहीं चुराया, या अन्य लोगों की चीजों की लालसा नहीं की। यहाँ तक कि जब हितों को लेकर विवाद होता है, तब वे नुक़सान उठाना चुनकर, अपनी क़ीमत पर दूसरों को लाभ उठाने देते हैं, और वे कभी किसी के बारे में बुरा नहीं बोलते ताकि अन्य हर कोई यही सोचे कि वे अच्छे लोग हैं। परंतु, परमेश्वर के घर में अपने कर्तव्य निभाते समय, वे कुटिल और चालाक होते हैं, हमेशा स्वयं अपने हित में षड़यंत्र करते हैं। वे कभी भी परमेश्वर के घर के हितों के बारे में नहीं सोचते, वे कभी उन चीजों को अत्यावश्यक नहीं मानते हैं जिन्हें परमेश्वर अत्यावश्यक मानता है या उस तरह नहीं सोचते हैं जिस तरह परमेश्वर सोचता है, और वे कभी अपने हितों को एक तरफ़ नहीं रख सकते ताकि अपने कर्तव्यों का निर्वहन कर सकें। वे कभी अपने हितों का परित्याग नहीं करते। यहाँ तक कि जब वे कुकर्मियों को बुरा करते देखते हैं, वे उन्हें उजागर नहीं करते; उनके रत्ती भर भी कोई सिद्धांत नहीं हैं। यह अच्छी मानवता का उदाहरण नहीं है। ऐसे व्यक्ति की बातों पर बिल्कुल ध्यान न दो; तुम्हें देखना चाहिए कि वह किस प्रकार का जीवन जीता है, क्या प्रकट करता है, कर्तव्य निभाते समय उसका रवैया कैसा होता है, साथ ही उसकी अंदरूनी दशा कैसी है और उसे क्या पसंद है। अगर अपनी शोहरत और दौलत के प्रति उसका प्रेम परमेश्वर के प्रति निष्ठा से बढ़कर है, अगर अपनी शोहरत और दौलत के प्रति उसका प्रेम परमेश्वर के हितों से बढ़कर है, अगर अपनी शोहरत और दौलत के प्रति उसका प्रेम उस विचारशीलता से बढ़कर है जो वो परमेश्वर के प्रति दर्शाता है, तो उस इंसान में इंसानियत नहीं है"("अंत के दिनों के मसीह की बातचीत के अभिलेख" में 'अपना सच्चा हृदय परमेश्वर को दो, और तुम सत्य को प्राप्त कर सकते हो')। "बहुत से लोग मानते हैं कि एक अच्छा व्यक्ति होना वास्तव में आसान है, इसमें बस कम बोलने और अधिक करने, एक अच्छा हृदय रखने और गलत आशय नहीं रखने की ज़रूरत है। उनका मानना है कि यह सुनिश्चित करेगा कि वे जहाँ कहीं भी जाएँ वहाँ समृद्ध हों, कि लोग उन्हें पसंद करेंगे, और बस इस प्रकार का व्यक्ति होना पर्याप्त है। वे इस हद तक चले जाते हैं कि सत्य की खोज भी नहीं करना चाहते हैं; वे बस अच्छे लोग बन कर संतुष्ट हैं। वे सोचते हैं कि सत्य की खोज करना और परमेश्वर की सेवा करने का मामला बहुत जटिल है; वे सोचते हैं कि इसके लिए कई सत्यों को समझने की आवश्यकता है, और कौन इसे पूरा कर सकता है? वे बस आसान मार्ग को अपनाना चाहते हैं—अच्छे लोग बनना और अपने कर्तव्य करना—और सोचते हैं कि इतना पर्याप्त होगा। क्या यह स्थिति उचित है? क्या एक अच्छा व्यक्ति बनना वास्तव में इतना सरल है? समाज में, तुम्हें बहुत से अच्छे लोग बहुत उत्कृष्ट तरीके से बोलते दिख जाएंगे, और भले ही बाहर से ऐसा लगे कि उन्होंने कोई बड़ी दुष्टता नहीं की है, किन्तु अंतरतम में वे धोखेबाज और झूठे होते हैं। विशेष रूप से, वे यह देखने में सक्षम होते हैं कि हवा किधर को बहती है, और वे अपनी बातों में चिकने-चुपड़े और दुनियादारी वाले होते हैं। जैसा कि मैं इसे देखता हूँ, ऐसा 'अच्छा व्यक्ति' एक झूठा है, पाखंडी है; वह बस अच्छा होने का दिखावा करा रहा है। जो लोग किसी सुखद माध्यम से चिपके रहते हैं वे सबसे भयावह होते हैं। वे किसी का अपमान नहीं करने की कोशिश करते हैं, वे लोगों-को-खुश करने वाले होते हैं, वे सभी चीज़ों में हामी भरते हैं, और कोई भी उनकी वास्तविक प्रकृति का पता नहीं लगा सकता है। इस तरह का व्यक्ति एक जीवित शैतान है!"("अंत के दिनों के मसीह की बातचीत के अभिलेख" में 'केवल सत्य को अभ्यास में ला कर ही तू भ्रष्ट स्वभाव के बंधनों को त्याग सकता है')। परमेश्वर के वचनों की हर बात मुझे एकदम सटीक लगी और मैं पूरी तरह से आश्वस्त हो गई। मैंने जाना कि मैं लगातार एक खुशामदी इंसान, "नेक इंसान" बनी हुई थी, जो बस लोगों को खुश करना चाहती है। बहन ली के साथ काम करते हुए, अपने रिश्तों को बनाये रखने के लिए, मैं तलवार की धार पर चल रही थी। जब मैंने देखा कि वो अपने कर्तव्य का भार नहीं उठा रही हैं और लगातार गलतियां करती जा रही हैं, हमेशा नाम और फ़ायदे के लिए होड़ कर रही हैं जिससे परमेश्वर के घर के कार्य पर बुरा असर पड़ रहा है, तो मुझे उनके साथ सहभागिता करके तुरंत इस पर ध्यान दिलाना चाहिए था। मगर इस भय से कि कहीं उनको बुरा न लग जाये, मैंने समस्या के बारे में उनके साथ घुमा-फिराकर बात की। यह उनकी मदद करना या उनसे प्रेम करना नहीं—बल्कि नुकसान पहुंचाना था। मैं जानती थी कि उनकी समझ ठीक नहीं है और वो सिंचन का कार्य करने के लिये उपयुक्त नहीं हैं, मगर मैं उनकी भावनाओं को ठेस नहीं पहुंचाना चाहती थी, ताकि वो मेरे बारे में बुरा न सोचें, इसलिये मैंने अगुआओं को इसकी रिपोर्ट करने में देरी की। मैंने बुरी और गलत सोच वाली एक लापरवाह इंसान को सिंचन का कार्य करने दिया और परमेश्वर के घर के कार्य में रुकावट डालने दी। मैंने शैतान के सेवकों में से एक बनकर परमेश्वर के घर के कार्य को भारी नुकसान पहुंचाया। अपनी आस्था में, कहने को तो मैंने अपना परिवार और करियर छोड़ दिया, दिन-रात काम किया और कीमत भी चुकाई, मगर जब समस्याओं से सामना हुआ, तो मैं अपने हितों के लिये साजिश रचने लगी, परमेश्वर के घर के हितों की रक्षा नहीं की। मैं परमेश्वर में विश्वास तो करती थी, मगर मेरा दिल और मन उसके साथ नहीं था। मैं अपने आपको एक विश्वासी कैसे कह सकती थी? मैं तो परमेश्वर के सामने रहने के लायक भी नहीं थी! इस सोच ने मुझे बिल्कुल असहाय कर दिया और मैं इस पछतावे से भर गई कि मैंने सत्य के सिद्धांतों को कायम नहीं रखा या परमेश्वर के घर के हितों की रक्षा नहीं की।

फिर मैंने परमेश्वर के वचनों में यह पढ़ा : "शैतान राष्ट्रीय सरकारों और प्रसिद्ध एवं महान व्यक्तियों की शिक्षा और प्रभाव के माध्यम से लोगों को दूषित करता है। उनके शैतानी शब्द मनुष्य के जीवन-प्रकृति बन गए हैं। 'स्वर्ग उन लोगों को नष्ट कर देता है जो स्वयं के लिए नहीं हैं' एक प्रसिद्ध शैतानी कहावत है जिसे हर किसी में डाल दिया गया है और यह मनुष्य का जीवन बन गया है। जीने के लिए दर्शन के कुछ अन्य शब्द भी हैं जो इसी तरह के हैं। शैतान प्रत्येक देश की उत्तम पारंपरिक संस्कृति के माध्यम से लोगों को शिक्षित करता है और मानवजाति को विनाश की विशाल खाई में गिरने और उसके द्वारा निगल लिए जाने पर मजबूर कर देता है, और अंत में परमेश्वर लोगों को नष्ट कर देता है क्योंकि वे शैतान की सेवा करते हैं और परमेश्वर का विरोध करते हैं। कल्पना करो कि समाज में कई वर्षों से सक्रिय व्यक्ति से कोई यह प्रश्न पूछे : 'चूँकि तुम इतने लंबे समय से दुनिया में रहे हो और इतना कुछ हासिल किया है, ऐसी कौन-सी मुख्य प्रसिद्ध कहावतें हैं जिनके अनुसार तुम लोग जीते हो?' शायद वह कहे, 'सबसे महत्वपूर्ण कहावतें यह हैं कि "अधिकारी उपहार देने वालों को नहीं मार गिराते, और जो चापलूसी नहीं करते हैं वे कुछ भी हासिल नहीं करते हैं।"' क्या ये शब्द उस व्यक्ति की प्रकृति के स्वभाव का प्रतिनिधित्व नहीं करते हैं? पद पाने के लिए अनैतिक साधनों का इस्तेमाल करना उसकी प्रकृति बन गयी है, और अधिकारी होना ही उसे जीवन देता है। अभी भी लोगों के जीवन में, और उनके आचरण और व्यवहार में कई शैतानी विष उपस्थित हैं—उनमें बिलकुल भी कोई सत्य नहीं है। उदाहरण के लिए, उनके जीवन दर्शन, काम करने के उनके तरीके, और उनकी सभी कहावतें बड़े लाल अजगर के विष से भरी हैं, और ये सभी शैतान से आते हैं। इस प्रकार, सभी चीजें जो लोगों की हड्डियों और रक्त में बहें, वह सभी शैतान की चीज़ें हैं। उन सभी अधिकारियों, सत्ताधारियों और प्रवीण लोगों के सफलता पाने के अपने ही मार्ग और रहस्य होते हैं, तो क्या ऐसे रहस्य उनकी प्रकृति का उत्तम रूप से प्रतिनिधित्व नहीं करते हैं? वे दुनिया में कई बड़ी चीज़ें कर चुके हैं और उन के पीछे उनकी जो चालें और षड्यंत्र हैं उन्हें कोई समझ नहीं पाता है। यह दिखाता है कि उनकी प्रकृति आखिर कितनी कपटी और विषैली है। शैतान ने मनुष्य को गंभीर ढंग से दूषित कर दिया है। शैतान का विष हर व्यक्ति के रक्त में बहता है, और यह देखा जा सकता है कि मनुष्य की प्रकृति दूषित, बुरी और प्रतिक्रियावादी है, शैतान के दर्शन से भरी हुई और उसमें डूबी हुई है—अपनी समग्रता में यह प्रकृति परमेश्वर के साथ विश्वासघात करती है। इसीलिए लोग परमेश्वर का विरोध करते हैं और परमेश्वर के विरूद्ध खड़े रहते हैं"("अंत के दिनों के मसीह की बातचीत के अभिलेख" में 'मनुष्य का स्वभाव कैसे जानें')। परमेश्वर के वचनों से मेरे सामने यह साफ़ हो गया कि एक खुशामदी इंसान के रूप में, मैं शैतान के इन फ़लसफ़ों से गुमराह हो गई थी और उसके काबू में थी, जैसे कि "हर व्यक्ति अपनी सोचे बाकियों को शैतान ले जाये", "एक और मित्र का अर्थ है एक और मार्ग", "एक जाना-पहचाना चेहरा मददगार होता है," "जब पता हो कि कुछ गड़बड़ है, तो चुप रहना ही बेहतर है" और "लोगों की कमियों का मज़ाक नहीं उड़ाना चाहिए," ये शैतानी फलसफे मेरे अंदर गहराई तक समाये हुए थे और मैं इनके अनुसार ही जी रही थी। मैं स्वार्थी और चालाक बनती जा रही थी। परमेश्वर में विश्वास करने से पहले, मैंने कभी किसी को नाराज़ नहीं किया था। कारोबार में, मैं वही कहती थी जो लोग सुनना चाहते थे, मुझे लगता था कि उन शैतानी फलसफों के अनुसार चलना जिंदगी जीने का एक समझदारी भरा तरीका है, इस तरह के व्यवहार से मेरी काबिलियत का पता चलता है और मैं इसका दिखावा भी करती थी। विश्वासी बनने के बाद, मैंने सत्य पर अमल नहीं किया, बल्कि शैतान के इन विषों के अनुसार जिंदगी जीती रही। मैंने देखा कि बहन ली अपने कर्तव्य में भ्रष्टता दिखा रही हैं, मगर मैंने सहभागिता में इस बात पर उनका ध्यान आकर्षित नहीं किया। मैंने उनकी भ्रष्टता को उजागर करने या उनका विश्लेषण करने की हिम्मत भी नहीं की, इसके बजाय मैंने बस वैसे ही इसका जिक्र कर दिया, क्योंकि मुझे डर था कि सच बोल देने से हमारे रिश्ते खराब हो जाएंगे। जब मैंने उन्हें परमेश्वर के घर के कार्य को नुकसान पहुंचाते देखा, तो अगुआओं को इसके बारे में रिपोर्ट नहीं की, बल्कि यह सोचा कि इस स्थिति के बारे में अगुआओं को बताने का मतलब होगा उनका भेद खोलना और उनकी पीठ में छुरा घोंपना। मैं कितनी बेवकूफ़ थी! किसी समस्या के बारे में रिपोर्ट करना परमेश्वर के घर के कार्य को कायम रखना है—यह बिल्कुल सही और उचित है। इससे कलीसिया को बहन ली के लिये उनकी क्षमता और कद के हिसाब से उपयुक्त कर्तव्य की व्यवस्था करने का अवसर मिल जाता। यह बहन ली और कलीसिया, दोनों के लिये फ़ायदेमंद होता, मगर मैंने सोचा कि ऐसा करना बुरी बात है। मुझे एहसास हो गया कि ये शैतानी विष लोगों को कितना बड़ा नुकसान पहुंचाते हैं। इन विषों ने मुझे धोखा देकर इस हद तक भ्रष्ट कर दिया था कि चीज़ों को देखने का मेरा नज़रिया ही बदल गया था और मैं सही-गलत या ऊंच-नीच में भेद नहीं कर पा रही थी। मैं स्वार्थी और नीच थी, मैंने सिर्फ़ अपने हितों के लिये काम किया था। मैंने बिना किसी सिद्धांत और बिना किसी नज़रिये के काम किया। मुझमें न्याय की समझ नहीं थी और मैं एक सच्चे इंसान की तरह बिल्कुल भी नहीं जी रही थी। इस एहसास ने इन शैतानी सिद्धांतों और मेरे खुशामदी विचारों के प्रति मुझे गुस्से और नफ़रत से भर दिया। मुझे अपने काम करने के तरीके से नफ़रत हो गयी और अब मैं अपने दिल की गहराइयों से, वैसा बिल्कुल भी नहीं बनना चाहती थी। मैं अब शैतान के हाथों का खिलौना बनकर नुकसान नहीं उठाना चाहती थी। मैंने यह भी महसूस किया कि सत्य का अभ्यास करना कितना अहम है, और इसलिये मैं एक खुशामदी इंसान होने की अपनी समस्या को दूर करने के लिये तुरंत सत्य की खोज में लग गई।

अपनी खोज के दौरान, मैंने परमेश्वर के वचनों में यह पढ़ा : "अच्छी मानवता होने का कोई मानक अवश्य होना चाहिए। इसमें संयम का मार्ग अपनाना, सिद्धांतों से चिपके न रहना, किसी को नाराज़ नहीं करने का प्रयत्न करना, जहाँ भी तुम जाओ वहीं चापलूसी करके कृपापात्र बनना, जिससे भी तुम मिलो सभी से चिकनी-चुपड़ी बातें करना, और सभी को अच्छा महसूस कराना शामिल नहीं है। यह मानक नहीं है। तो मानक क्या है? इसमें शामिल है परमेश्वर, अन्य लोगों, और घटनाओं के साथ सच्चे हृदय से बर्ताव करना, उत्तरदायित्व स्वीकार कर पाना, और यह सब इतने स्पष्ट ढंग से करना कि हर कोई देख और महसूस कर सके। इतना ही नहीं, परमेश्वर लोगों के हृदय को टटोलता है और उनमें से हर एक को जानता है"("अंत के दिनों के मसीह की बातचीत के अभिलेख" में 'अपना सच्चा हृदय परमेश्वर को दो, और तुम सत्य को प्राप्त कर सकते हो')। "क्या कोई व्यक्ति जो स्वाभाविक रूप से सभ्य है सचमुच में एक अच्छा व्यक्ति है? किस तरह का व्यक्ति सचमुच में अच्छा व्यक्ति है, क्या कोई ऐसा जिसके पास परमेश्वर की नज़रों में सत्य है? सबसे पहले और सबसे महत्वपूर्ण, उन्हें परमेश्वर की इच्छा को समझना है और सत्य को समझना है। दूसरा, उन्हें सत्य के बारे में अपनी समझ को नींव के रूप के साथ सत्य को अभ्यास में लाने में समर्थ होना है। ... यानी, जैसे ही उस व्यक्ति को पता चलता है कि उसके साथ कोई समस्या है, तो वह उस समस्या को सुलझाने करने के लिए परमेश्वर के सामने आ जाता है, और परमेश्वर के साथ अपने संबंध को सामान्य बना लेता है। हो सकता है कि ऐसा व्यक्ति कमज़ोर और भ्रष्ट हो, विद्रोही भी हो, और उसके अंदर से अहंकार, दंभ, कुटिलता और कपट जैसे हर तरह के भ्रष्ट स्वभाव उजागर होते हों। लेकिन, एक बार जब वो आत्म-चिंतन करके इन चीज़ों के प्रति जागरुक हो जाता है, तो वह सही समय पर उन दोषों को दूर करके, अपने अंदर अप्रत्याशित परिवर्तन ला सकता है। ये वे लोग हैं जो सत्य से प्रेम करते हैं और जो सत्य का अभ्यास करते हैं। ये परमेश्वर की नज़रों में अच्छे लोग हैं"("अंत के दिनों के मसीह की बातचीत के अभिलेख" में 'मानव सदृशता पाने के लिए आवश्यक है अपने समूचे हृदय, मन और आत्मा से अपना कर्तव्य सही-सही पूरा करना')। फिर मुझे सर्वशक्तिमान परमेश्वर के वचनों का यह अंश याद आया : "कलीसिया में मेरी गवाही में दृढ़ रहो, सत्य पर टिके रहो; सही सही है और गलत गलत है। काले और सफ़ेद के बीच भ्रमित मत होओ। तुम शैतान के साथ युद्ध करोगे और तुम्हें उसे पूरी तरह से हराना होगा, ताकि वह फिर कभी न उभरे। मेरी गवाही की रक्षा के लिए तुम्हें अपना सब-कुछ देना होगा। यह तुम लोगों के कार्यों का लक्ष्य होगा—इसे मत भूलना" (वचन, खंड 1, परमेश्वर का प्रकटन और कार्य, आरंभ में मसीह के कथन, अध्याय 41)। परमेश्वर के वचनों के ज़रिए, मैं यह समझ पायी कि एक सच्चा इंसान दूसरों के साथ बिल्कुल सही तालमेल नहीं बनाता है और किसी को नाराज़ न करने वाली बात नहीं कहता है। वास्तव में, एक अच्छा इंसान ईमानदार और सच्चा होता है, उसे प्रेम और नफ़रत के बीच का भेद अच्छी तरह पता होता है, जहां परमेश्वर के घर के हित शामिल होते हैं, वहां अपने निजी हितों को ताक पर रख सकता है। ऐसे लोग सत्य के सिद्धांतों को कायम रखते हैं, दूसरों को नाराज़ करने से नहीं डरते, परमेश्वर के घर के हितों की रक्षा करते हैं। सिर्फ़ इस तरह के इंसान में ही न्याय की समझ होती है और वह परमेश्वर की प्रशंसा पा सकता है। परमेश्वर की अपेक्षाओं को समझने के बाद, मैंने प्रार्थना करते हुए संकल्प लिया कि अब से मैं सत्य का अभ्यास और परमेश्वर के घर के हितों की रक्षा करूंगी; मैं अपने अंदर के खुशामदी इंसान को अलविदा कहूंगी और खुद को एक नया इंसान बनाऊंगी।

बाद में, अगुआओं ने मामले की जांच करने के बाद यह पुष्टि कर दी कि बहन ली को उनके कर्तव्य से हटाया जाना ज़रूरी है, उन्होंने मुझे उनके पास जाकर सहभागिता करने के लिए कहा। मैंने सोचा, "मैं ही क्यों? अगर उन्हें पता चला कि मैंने ही अगुआओं को उनके बारे में बताया है और इसी वजह से उन्हें हटाया जा रहा है, तो वे यकीनन मुझसे नाराज़ हो जाएंगी और इससे हमारे रिश्ते बिगड़ जाएंगे।" यह सोचकर, मुझे वह नुकसान याद आया जो मैंने सत्य का अभ्यास करने में नाकाम रहकर परमेश्वर के घर के कार्य का किया था, मैं जानती थी कि अब मैं खुशामदी इंसान बनकर नहीं रह सकती। मेरा बहन ली के साथ सहभागिता करने का मतलब है कि परमेश्वर मेरी परीक्षा ले रहा है, ताकि यह देख सके कि मैं सत्य का अभ्यास कर सकती हूँ या नहीं, मामलों को सिद्धांतों के अनुसार निपटाती हूँ या नहीं। मैं पूरे रास्ते परमेश्वर से प्रार्थना करती रही, उससे मार्गदर्शन मांगती रही। मैं यह भी जानती थी कि अगर मैंने बहन ली की समस्याओं पर बिल्कुल स्पष्ट सहभागिता नहीं की और वो उन बातों को समझ नहीं पायीं, तो इससे उन्हें कोई मदद नहीं मिलेगी, बल्कि उनके दिल को ठेस ही पहुंचेगी। इस सोच के साथ, मैंने तय कर लिया कि अब मैं कभी खुशामदी इंसान नहीं बनूंगी। इसलिये, मैंने बहन ली के साथ सहभागिता की और उनके कर्तव्य में उनकी लापरवाही की प्रकृति और नतीजों का विश्लेषण किया, मैंने उनके ऐसे सभी व्यवहार को खोलकर रख दिया जिनसे परमेश्वर के घर के कार्य को नुकसान पहुंचा था। जब उन्होंने यह सब सुना, तो वे समर्पण और आत्मचिंतन करने को तैयार हो गयीं। सत्य का अभ्यास करने के बाद मैंने काफ़ी बेहतर महसूस किया।

उसके बाद, परमेश्वर ने मेरी परीक्षा लेने के लिये एक और परिस्थिति बनायी। एक युवा बहन को कुछ समय तक जानने के बाद, मुझे एहसास हुआ कि उनका स्वभाव अहंकारी है और वे दूसरी बहनों के सुझावों को स्वीकार नहीं करना चाहतीं, जिनके कारण कई बहनें उनके आगे बेबस महसूस करती हैं। मैं अपने साथ काम करने वाली बहन लियू को साथ लेकर उनसे सहभागिता करने पहुँची, और उनके काम करने के तरीके को उजागर किया, मगर उन्होंने इसे स्वीकार नहीं किया। उन्होंने अपने पक्ष में तर्क दिया और अपना मुँह लटका लिया। इससे मुझे थोड़ी निराशा महसूस हुई, यह सोचकर कि अब उन्होंने मेरे बारे में बुरी राय बना ली होगी। अब मैं उनका सामना कैसे कर पाऊँगी? तभी कुछ ऐसा हुआ कि हमें वहां से निकलना पड़ा। वापस लौटते समय रास्ते में, मैं सोच रही थी कि कैसे यह युवा बहन जिद्दी बन रही हैं और सत्य को स्वीकार नहीं करना चाहतीं। सही सहभागिता के बिना, हमारे रिश्ते यकीनन खराब हो जाएंगे। मैंने तय किया कि अगली बार मैं अपनी साथी को उनके साथ सहभागिता के लिए लेकर जाऊँगी। कुछ दिनों बाद जब मैं दोबारा उनसे मिली, तो मेरे साथ उनका व्यवहार बिल्कुल मैत्रीपूर्ण था। मुझे एहसास था कि पिछली बार हमने सहभागिता के ज़रिए उनकी समस्या को हल नहीं किया था, इसलिए मुझे उनके साथ फिर से सहभागिता करनी चाहिए। अगर वो अब भी सत्य को स्वीकार नहीं करती हैं, तो उन्हें उजागर करके उनके साथ निपटा जाएगा। मगर जब वे मेरे लिये एक कुर्सी लेकर आयीं और मेरी सेहत के बारे में पूछा, तो मुझे लगा जैसे मेरा मुँह सिल गया हो। मैं सहभागिता में कुछ कहना चाहती थी, मगर अपना मुँह भी नहीं खोल पायी। मैंने महसूस किया कि जैसे ही मैं सहभागिता शुरू करूंगी, हमारे रिश्ते खराब हो जाएंगे और वह दोस्ताना माहौल बिल्कुल बिगड़ जाएगा। अगर उनका रवैया पहले जैसा रहा और उन्होंने सत्य को स्वीकार नहीं किया, तो मेरी स्थिति बहुत दयनीय हो जाएगी। मैंने तय किया कि मैंने अपने शब्द चतुराई से चुनूँगी, कठोर नहीं बनूंगी और थोड़ी बुद्धिमानी से काम लूंगी। तभी, मैंने महसूस किया कि मेरे अंदर फिर से एक खुशामदी इंसान सिर उठा रहा है और मैं अपने आपसी रिश्तों को बचाना चाहती हूँ। मैंने तुरंत परमेश्वर से मुझे शक्ति देने के लिए प्रार्थना की। प्रार्थना के बाद, मुझे सर्वशक्तिमान परमेश्वर के वचनों का यह अंश याद आया : "तुम्हारा शैतानी, भ्रष्ट स्वभाव तुम्हें नियंत्रित कर रहा है; तुम तो अपने मुँह के मालिक भी नहीं हो। भले ही तुम ईमानदारी भरे शब्दों को कहना चाहते हो, लेकिन इसके बावजूद तुम ऐसा करने में असमर्थ होने के साथ-साथ डरते भी हो। तुम्हें जो करना चाहिए, जो बातें तुमको कहनी चाहिए, जो ज़िम्मेदारियाँ तुम्हें निभानी चाहिए, उनका दस हज़ारवाँ हिस्सा भी तुम नहीं कर पा रहे; तुम्हारे हाथ-पैर, तुम्हारे शैतानी, भ्रष्ट स्वभाव से बंधे हुए हैं। इन पर तुम्हारा कोई नियंत्रण नहीं है। तुम्हारा शैतानी, भ्रष्ट स्वभाव तुम्हें यह बताता है कि बात कैसे करनी है, और तुम उसी तरीके से बात करते हो; यह तुम्हें बताता है कि क्या करना चाहिए और फ़िर तुम वही करते हो। ... तुम सत्य की खोज नहीं करते, सत्य का अभ्यास तो तुम और भी कम करते हो, फिर भी तुम प्रार्थना करते रहते हो, अपना निश्चय दृढ़ करते हो, संकल्प करते हो और शपथ लेते हो। यह सब करके तुम्हें क्या मिला है? तुम अब भी हर बात का समर्थन करने वाले व्यक्ति ही हो : 'मैं किसी को नहीं उकसाऊंगा और न ही मैं किसी को नाराज करूँगा। अगर कोई बात मेरे किसी मतलब की नहीं है, तो मैं इससे दूर ही रहूँगा; मैं उन चीजों के बारे में कुछ नहीं कहूँगा जिनका मुझसे कोई लेना-देना नहीं है, इनमें कोई अपवाद नहीं है। अगर कोई चीज़ मेरे हितों, मेरे रुतबे या मेरे आत्म-सम्मान के लिए हानिकारक है, तब भी मैं इस पर कोई ध्यान नहीं दूँगा, इन सब चीज़ों पर सावधानी बरतूंगा; मुझे बिना सोचे-समझे काम नहीं करना चाहिए। जो कील बाहर निकली होती है, सबसे पहली चोट उसी पर की जाती है और मैं इतना बेवकूफ नहीं हूँ!' तुम पूरी तरह से दुष्टता, कपट, कठोरता और सत्य से नफ़रत करने वाले अपने भ्रष्ट स्वभावों के नियंत्रण में हो। वे तुम्हें ज़मीन पर गिरा रहे हैं, ये तुम्हारे लिये इतने कठोर हो गये हैं कि तुम सुनहरे छल्ले वाले सुरक्षा कवच को पहनकर भी इसे बरदाश्त नहीं कर सकते। भ्रष्ट स्वभाव के नियंत्रण में रहना हद से ज़्यादा थकाऊ और कष्टदायी है! मुझे यह बताओ कि अगर तुम लोग सत्य का अनुसरण नहीं करोगे तो क्या तुम्हारे लिए अपनी भ्रष्टता से छुटकारा पाना आसान होगा? क्या इस समस्या से छुटकारा पाया जा सकता है? मैं तुम्हें बता रहा हूँ कि अगर तुम लोग सत्य का अनुसरण नहीं करोगे और अपने विश्वास को लेकर भ्रमित रहोगे, तो वर्षों तक धर्मोपदेश सुनने का भी कोई लाभ नहीं होगा, और अगर तुम आखिर तक यही करते रहे तो ज्यादा-से ज्यादा तुम एक धार्मिक ढोंगी और एक फरीसी बनकर रह जाओगे, और बस यही इसका अंत होगा। अगर तुम इससे भी बुरी स्थिति में पहुँच जाते हो, तो एक ऐसा समय आ सकता है जब तुम प्रलोभन के शिकार हो जाओ और तुम अपने कर्तव्य से च्युत होकर परमेश्वर को धोखा दे दो। तुम गिर चुके होगे। तुम हमेशा गर्त के कगार पर रहोगे! इस समय, सत्य का अनुसरण करने से ज्यादा महत्वपूर्ण कुछ भी नहीं है। किसी भी दूसरी चीज का अनुसरण करना व्यर्थ है"("अंत के दिनों के मसीह की बातचीत के अभिलेख" में 'जो सत्य का अभ्यास करते हैं केवल वही परमेश्वर का भय मानने वाले होते हैं')। परमेश्वर के वचनों ने मेरे खुशामदी इंसान होने के सत्य को पूरी तरह खोल कर रख दिया। जब मैंने देखा कि युवा बहन थोड़ी जिद्दी हैं और सत्य को स्वीकार नहीं कर पा रही हैं, तो मैं चिंगारी को हवा देना या अपनी स्थिति खराब करना नहीं चाहती थी, बल्कि समस्या के बारे में घुमा-फिराकर बात करना चाहती थी। मैं तो चाहती थी कि मेरे बजाय कोई और उनके साथ सहभागिता करे, ताकि मैं अपने साथ उनके रिश्ते को बचाये रखूँ। मैं अब भी खुशामदी इंसान बन रही थी! मुझे वह नुकसान याद आया जो मैंने पहले परमेश्वर के घर के कार्य का किया था, क्योंकि मैंने सत्य पर अमल नहीं किया। उस समय मैंने सत्य पर अमल करने का अपना मौक़ा गँवा दिया था और इस बार मैं जानती थी बाद में पछताने से कुछ नहीं होगा। फिर एकदम से, मेरे अंदर शक्ति का संचार हुआ: सत्य पर अमल करना सर्वोपरि था और अब मैं फिर से पीछे नहीं हट सकती थी। मैंने हिम्मत जुटाई और इस बहन के साथ सहभागिता की, वे जो भी कर रही थीं उसे और उनके कार्यों की प्रकृति को उजागर किया। उन्होंने मेरी बात सुनी और उसे स्वीकार किया, वो पश्चाताप करने को तैयार हो गईं। इससे मुझे अपने दिल में बेहद खुशी महसूस हुई। आखिर मैं सत्य पर थोड़ा-बहुत अमल कर पाने में सक्षम हुई और मुझे अपनी आत्मा में शांति और आनंद का एहसास हुआ। ऐसा लगा कि यही जीने का ईमानदार तरीका है, जैसे मेरे अंदर इंसानियत जिंदा हो।

परमेश्वर ने मेरे अंदर जो छोटे-छोटे बदलाव किये, उनके बारे में सोचकर मैं यह समझ पायी कि मेरे भ्रष्ट स्वभाव को बदलने के लिये वाकई परमेश्वर के न्याय और ताड़ना की ही ज़रूरत थी। अगर उसने मुझे उजागर करने के लिये एक-एक करके वैसी परिस्थिति नहीं बनायी होती और अगर उसके वचनों का न्याय और प्रकाशन नहीं होता, तो मैं कभी नहीं जान पाती कि मैं असल में किस तरह की इंसान हूँ। मैं इस विचारणीय सत्य को कभी नहीं जान पाती कि कैसे मैं शैतान के विष के प्रभाव में जी रही थी। मैंने जाना कि परमेश्वर का उद्धार और परिवर्तन इंसान के लिए कितना व्यावहारिक है और उन्हें कितनी मुश्किल से पाया जा सकता है! आज सत्य पर थोड़ा-बहुत अमल कर पाने और इंसान की तरह जिंदगी जीने की मेरी क्षमता परमेश्वर के न्याय और ताड़ना के कारण ही है। परमेश्वर के उद्धार को पाकर मैं उसकी बहुत कृतज्ञ हूँ!

47. क्या लोगों की खुशामद करने वाले परमेश्वर के उद्धार को पा सकते हैं?

हाओ झेंग, चीन

मैं सामंती रीति-रिवाजों और जटिल पारस्परिक संबंधों वाले एक गरीब, पिछड़े पहाड़ी गाँव से हूँ। मैं उस माहौल से और अपने माता-पिता की इस तरह की बातों से वास्तव में प्रभावित था, "आप बोलने से पहले सोचें और फिर आत्मसंयम के साथ बात करें," "चुप्पी सोना है और बोल चांदी हैं, और जो ज्यादा बोलता है, वह ज्यादा गलतियाँ करता है," "अच्छे दोस्तों की गलतियों पर खामोश रहने से दोस्ती अच्छी और लंबी होती है," "दूसरों की भावनाओं और तर्क-शक्ति के सामंजस्य में अच्छी बातें कहो, क्योंकि निष्कपट होना दूसरों को खिझाता है।" मेरे जीवन में ये सभी दर्शन मेरे लिए ज्ञान के शब्द बन गए। यहाँ तक कि अपने भाई-बहनों को भी मैं हमेशा ध्यान से देखा करता, और उन्हें खुश करने के लिए अच्छी-अच्छी, प्रशंसात्मक बातें कहने की कोशिश करता। अगर कोई कुछ गलत कर देता और मेरे माता-पिता मुझसे पूछते कि यह किसने किया, तो मैं हमेशा कह देता कि मुझे नहीं पता, इसलिए मेरे भाई-बहन मुझे काफी पसंद करते थे। मेरी माँ भी हमेशा कहती कि मैं एक अच्छा बच्चा हूँ। जब मैं बाहर की दुनिया में आया, तो चाहे मैं दोस्तों के साथ रहूँ या विभिन्न प्रकार के लोगों के साथ, मैं हमेशा अपने संबंधों की रक्षा के लिए अत्यंत सावधान रहा करता था। मैंने कभी ऐसा कुछ नहीं किया, जो किसी को नाराज करता, न ही मैंने कभी किसी के साथ बहस की। अगर कोई और मुझे नाराज कर देता, तो मैं वास्तव में क्षमाशील रहता और कोई समस्या खड़ी न करता। मेरे साथ बहुत बार अन्याय भी हुआ, और मैंने दमित और क्रोधित भी महसूस किया, लेकिन मैं "चुप्पी सोना है और जो ज्यादा बोलता है, वह ज्यादा गलतियाँ करता है" से चिपके रहता, और बस अपनी भावनाओं को दबा लेता। परिवार और दोस्तों के बीच मैं एक अच्छे इंसान के रूप में जाना जाने लगा। मेरे ऐसे स्वभाव के लिए हर कोई मेरी सराहना और प्रशंसा किया करता था, लेकिन मैंने हमेशा अपने दिल में एक दबाव और पीड़ा महसूस की, जिसे मैं शब्दों में प्रकट नहीं कर सकता। मैं हर किसी के साथ सावधान बना रहता था, ताकि कहीं किसी को नाराज न कर दूँ, और मैंने कभी किसी एक व्यक्ति के सामने भी वास्तव में खुलने की हिम्मत नहीं की। मैं हमेशा लोगों को खुश करने में लगा रहता था और अपने हितों की रक्षा के लिए एक नकली चेहरा लगाए रखता था। यह जीने का एक पीड़ादायक, थकाऊ और परेशान करने वाला तरीका था। मैं हमेशा सोचा करता, "मेरा दुख कब खत्म होगा? मैं कैसे एक आसान जीवन जी सकता हूँ?" जब मैं दिशा खो बैठा और दर्द में था, तब सर्वशक्तिमान परमेश्वर ने मेरी ओर अपने उद्धार का हाथ बढ़ाया।

1998 में मुझे सर्वशक्तिमान परमेश्वर का अंत के दिनों का कार्य स्वीकार करने का सौभाग्य मिला। सर्वशक्तिमान परमेश्वर के वचनों से मैंने जाना कि परमेश्वर ने देहधारण कर लिया है और वह मानवजाति को बचाने के लिए, मुख्य रूप से हमारे भ्रष्ट स्वभाव बदलने के लिए आया है, ताकि हम एक सच्ची मानवीय सदृशता को जी सकें। जैसा कि सर्वशक्तिमान परमेश्वर कहते हैं, "तुम लोगों को पता होना चाहिए कि परमेश्वर ईमानदार इंसान को पसंद करता है। मूल बात यह है कि परमेश्वर निष्ठावान है, अत: उसके वचनों पर हमेशा भरोसा किया जा सकता है; इसके अतिरिक्त, उसका कार्य दोषरहित और निर्विवाद है, यही कारण है कि परमेश्वर उन लोगों को पसंद करता है जो उसके साथ पूरी तरह से ईमानदार होते हैं" (वचन, खंड 1, परमेश्वर का प्रकटन और कार्य, तीन चेतावनियाँ)। "मेरे राज्य को उन लोगों की ज़रूरत है जो ईमानदार हैं, उन लोगों की जो पाखंडी और धोखेबाज़ नहीं हैं। क्या सच्चे और ईमानदार लोग दुनिया में अलोकप्रिय नहीं हैं? मैं ठीक विपरीत हूँ। ईमानदार लोगों का मेरे पास आना स्वीकार्य है; इस तरह के व्यक्ति से मुझे प्रसन्नता होती है, और मुझे इस तरह के व्यक्ति की ज़रूरत भी है। ठीक यही तो मेरी धार्मिकता है" (वचन, खंड 1, परमेश्वर का प्रकटन और कार्य, आरंभ में मसीह के कथन, अध्याय 33)। परमेश्वर हमसे ईमानदार, सरल और साफदिल बनने के लिए कहता है, क्योंकि स्वर्ग के राज्य में प्रवेश पाने का एकमात्र मार्ग यही है। जब मैंने इसे पढ़ा, तो मुझे गहराई से महसूस हुआ कि जीने का यह एक आसान, खुशहाल तरीका है, और मैं ईमानदार बनने की आकांक्षा करने लगा, जैसा कि परमेश्वर चाहता है। भाइयों और बहनों के साथ बातचीत और सभाओं में मैंने देखा कि वे सभी ईमानदार थे और खुलकर बोला करते थे। वे निष्ठावान और सच्चे थे। जब वे किसी के बारे में राय रखते थे या किसी को भ्रष्टता प्रकट करते देखते थे, तो वे उनकी मदद करने के लिए इस बात को इंगित कर सकते थे, और वे खुलकर स्वयं अपने बारे में अपनी जानकारी पर बात कर सकते थे। यह वास्तव में मेरे लिए आश्चर्य की बात थी, क्योंकि मैंने हमेशा सोचा था कि लोगों के बारे में हमारी राय पर कोई भी चर्चा बिलकुल नहीं हो सकती, कि ईमानदार बनकर मैं दूसरों को अपमानित कर दूँगा और अपना नुकसान कर लूँगा। लेकिन यहाँ मुझे इस बारे में चिंता करने की जरूरत नहीं थी। भाई-बहन दुनिया के लोगों की तरह कपटी नहीं थे, और जब उनसे किसी और को चोट पहुँचती थी, तो वे माफी माँग लेते थे। वे हमेशा दूसरों के बारे में सोचा करते थे। मुझे पता था कि वे सर्वशक्तिमान परमेश्वर के कार्य और वचनों के कारण इसका अभ्यास कर सकते थे और इसे पूरी तरह से जी सकते थे। इसने मुझे और भी निश्चित कर दिया कि सर्वशक्तिमान परमेश्वर के वचन सत्य हैं, वे लोगों को शुद्ध और परिवर्तित कर सकते हैं, और मैं वास्तव में एक ईमानदार व्यक्ति बनना चाहता था। लेकिन जीवित रहने के लिए शैतान के दर्शन मेरे अंदर पहले ही घर कर चुके थे और अस्तित्व के लिए मेरे अपने नियम बन चुके थे। भाइयों और बहनों के साथ अपनी बातचीत में मैं अनजाने ही अभी भी उन शैतानी दर्शनों पर भरोसा कर रहा था। मुझे खुलकर बोलने और दिल की बात कहने से डर लगता था कि कहीं कोई नाराज न हो जाए या मेरी प्रतिष्ठा को नुकसान न पहुँचे। मैं लोगों के साथ अपने संबंधों की रक्षा करने के लिए सावधान बना रहा और मुझे लगा कि ईमानदार होना वास्तव में एक कठिन काम है। फिर मुझे शुद्ध और परिवर्तित करने के लिए परमेश्वर ने सावधानीपूर्वक मेरी भ्रष्टता और कमियाँ उजागर करने के लिए सही परिवेश की व्यवस्था की, और मुझे एक ईमानदार व्यक्ति होने की वास्तविकता में ले गया।

बाद में मैंने भाई ली के साथ एक समूह-अगुआ के रूप में काम करना शुरू किया। हममें अच्छा तालमेल था और उसने बहुत सारी चीजों में मेरी मदद की। लेकिन हमारे कर्तव्य में, मुझे पता चला कि वह अहंकारी और मनचला है, और सिद्धांतों से नहीं चलता। हर बार जब मैं कुछ कहना चाहता था, मैं अपना मुँह खोलने को होता ही था कि अपने शब्द निगलकर रह जाता। मैं सोचता, "अगर मैं उसकी आलोचना करूँगा, तो वह कहेगा कि मेरे पास कोई जमीर नहीं है, कि वह तो मेरे प्रति इतना दयालु रहा है लेकिन मैं हमेशा उसकी समस्याएँ ही इंगित करता रहता हूँ। क्या होगा अगर वह मेरे प्रति पूर्वाग्रही हो जाए, और हम आगे अपने कर्तव्य में एक-साथ काम न कर पाएँ?" मैं कभी यह बात उसके सामने नहीं लाया, ताकि मैं अपने संबंध की रक्षा कर सकूँ। भाई ली ने बाद में कलीसिया के काम बहुत बुरा असर डाला, क्योंकि वह अहंकारी था और अपने कर्तव्यों की उपेक्षा करता था, और उसे बदल दिया गया। इसके बावजूद मैंने कभी आत्म-चिंतन नहीं किया। लेकिन फिर, एक दिन जब मैं किसी बात के लिए भाई ली के घर गया, तो उसकी पत्नी ने मुझसे कहा, "मेरे पति के बदले जाने में तुम्हारा हाथ है। यदि तुम उसे चेतावनी दे देते और उसकी मदद कर पाते, तो संभव है कि उसने अपने काम में इतनी मनमानी और लापरवाही न बरती होती और कलीसिया के काम को बाधित न किया होता। तुम कलीसिया के काम को सँभाल क्यों नहीं पाते? तुम तो लोगों के खुशामदी हो, तुम सत्य का अभ्यास नहीं करते!" उसे यह कहते सुनना मेरे लिए विनाशकारी था, और मुझे किसी भी और चीज से अधिक शर्मिंदगी महसूस हुई। वहाँ से चलने के बाद, मैं अपने आँसू बहने से नहीं रोक पाया। अपने दर्द में मैंने परमेश्वर से प्रार्थना की, "हे परमेश्वर, तुमने इस बहन को आज मुझसे निपटने और मुझे फटकारने दिया, लेकिन मैं वास्तव में खुद को नहीं जानता। कृपया मेरा प्रबोधन और मार्गदर्शन करो।" प्रार्थना करने के बाद मैं धीरे-धीरे शांत हो गया और भाई ली के साथ बिताए गए अपने कार्य-काल के बारे में सोचने लगा। मैंने देखा कि मैं शैतान के जीवन-दर्शन से जी रहा था। मैंने स्पष्टतः उसे सिद्धांतों के खिलाफ जाते देखा था, लेकिन मैंने उसे रोका नहीं, न ही उसकी कोई मदद की। मुझे उसके नाराज हो जाने और हमारे कामकाजी संबंधों को नुकसान पहुँचने का डर था। भाई ली के उस बिंदु तक जाने में मेरी भी जिम्मेदारी थी, जिससे मैं बच नहीं सकता था। मुझे अधिकाधिक अपराध-बोध और पश्चात्ताप का अनुभव हुआ।

बाद में मैंने परमेश्वर के वचनों का एक अंश पढ़ा। "अच्छी मानवता होने का कोई मानक अवश्य होना चाहिए। इसमें संयम का मार्ग अपनाना, सिद्धांतों से चिपके न रहना, किसी को नाराज़ नहीं करने का प्रयत्न करना, जहाँ भी तुम जाओ वहीं चापलूसी करके कृपापात्र बनना, जिससे भी तुम मिलो सभी से चिकनी-चुपड़ी बातें करना, और सभी को अच्छा महसूस कराना शामिल नहीं है। यह मानक नहीं है। तो मानक क्या है? इसमें शामिल है परमेश्वर, अन्य लोगों, और घटनाओं के साथ सच्चे हृदय से बर्ताव करना, उत्तरदायित्व स्वीकार कर पाना, और यह सब इतने स्पष्ट ढंग से करना कि हर कोई देख और महसूस कर सके। इतना ही नहीं, परमेश्वर लोगों के हृदय को टटोलता है और उनमें से हर एक को जानता है। कुछ लोग हमेशा डींग हाँकते हैं कि वे अच्छी मानवता से युक्त हैं, यह दावा करते हैं कि उन्होंने कभी कुछ बुरा नहीं किया, दूसरों का माल-असबाब नहीं चुराया, या अन्य लोगों की चीजों की लालसा नहीं की। यहाँ तक कि जब हितों को लेकर विवाद होता है, तब वे नुक़सान उठाना चुनकर, अपनी क़ीमत पर दूसरों को लाभ उठाने देते हैं, और वे कभी किसी के बारे में बुरा नहीं बोलते ताकि अन्य हर कोई यही सोचे कि वे अच्छे लोग हैं। परंतु, परमेश्वर के घर में अपने कर्तव्य निभाते समय, वे कुटिल और चालाक होते हैं, हमेशा स्वयं अपने हित में षड़यंत्र करते हैं। वे कभी भी परमेश्वर के घर के हितों के बारे में नहीं सोचते, वे कभी उन चीजों को अत्यावश्यक नहीं मानते हैं जिन्हें परमेश्वर अत्यावश्यक मानता है या उस तरह नहीं सोचते हैं जिस तरह परमेश्वर सोचता है, और वे कभी अपने हितों को एक तरफ़ नहीं रख सकते ताकि अपने कर्तव्यों का निर्वहन कर सकें। वे कभी अपने हितों का परित्याग नहीं करते। यहाँ तक कि जब वे कुकर्मियों को बुरा करते देखते हैं, वे उन्हें उजागर नहीं करते; उनके रत्ती भर भी कोई सिद्धांत नहीं हैं। यह अच्छी मानवता का उदाहरण नहीं है। ऐसे व्यक्ति की बातों पर बिल्कुल ध्यान न दो; तुम्हें देखना चाहिए कि वह किस प्रकार का जीवन जीता है, क्या प्रकट करता है, कर्तव्य निभाते समय उसका रवैया कैसा होता है, साथ ही उसकी अंदरूनी दशा कैसी है और उसे क्या पसंद है। अगर अपनी शोहरत और दौलत के प्रति उसका प्रेम परमेश्वर के प्रति निष्ठा से बढ़कर है, अगर अपनी शोहरत और दौलत के प्रति उसका प्रेम परमेश्वर के हितों से बढ़कर है, अगर अपनी शोहरत और दौलत के प्रति उसका प्रेम उस विचारशीलता से बढ़कर है जो वो परमेश्वर के प्रति दर्शाता है, तो उस इंसान में इंसानियत नहीं है। उसका व्यवहार दूसरों के द्वारा और परमेश्वर द्वारा देखा जा सकता है; इसलिए ऐसे इंसान के लिए सत्य को हासिल करना बहुत कठिन होता है"("अंत के दिनों के मसीह की बातचीत के अभिलेख" में 'अपना सच्चा हृदय परमेश्वर को दो, और तुम सत्य को प्राप्त कर सकते हो')। परमेश्वर के वचनों ने मुझे दिखाया कि एक अच्छा इंसान होना अच्छा अभिनय करना नहीं है। यह लोगों के साथ निभाना या उनका अनुमोदन पाना नहीं है। यह अपने हृदय को परमेश्वर की ओर मोड़ना, निष्ठावान होकर परमेश्वर के घर का कार्य सँभालने के लिए सत्य का अभ्यास करना, सत्य के सिद्धांतों का पालन करना, और लोगों को उनके जीवन में आध्यात्मिक रूप से सहायता और समर्थन देना है। लेकिन मैंने भाई ली को कई बार मनमानी करते और सत्य के खिलाफ जाते, बहुत अहंकारी होते और अन्य लोगों के सुझावों को अस्वीकार करते देखा था, और मैं जानता था कि यह उसके लिए और परमेश्वर के घर के कार्य दोनों के लिए बुरा था, फिर भी मैं इस शैतानी दर्शन से चला कि "अच्छे दोस्तों की गलतियों पर खामोश रहने से दोस्ती अच्छी और लंबी होती है।" मैंने अपनी आँखें मूँद ली थीं। मैंने उसकी मदद नहीं की, न ही कलीसिया के अगुआ से इसका उल्लेख किया। मैं बस कलीसिया के कार्य का नुकसान होते देखता रहा। सत्य का अभ्यास करने और जिम्मेदार होने के लिए मैं अपनी प्रतिष्ठा का त्याग नहीं कर सका। मैं कितना स्वार्थी, नीच और धोखेबाज था! क्या मैं उसके पाप को सक्षम नहीं बना रहा था? क्या मैं शैतान की ओर नहीं खड़ा था? किसी को नाराज करने के भय से मैं एक नीच, स्वार्थी व्यक्ति बन गया। मुझे धार्मिकता का कोई बोध नहीं था। मैं बिलकुल भी एक अच्छा इंसान नहीं था। "एक अच्छा आदमी" बनने की कोशिश में मैं लोगों की खुशामद करने वाला और धोखेबाज व्यक्ति बन गया था, जिससे परमेश्वर घृणा करता है। बाहर की दुनिया में ऐसा व्यक्ति होना ठीक होगा, लेकिन परमेश्वर के घर में यह उसे नाराज करता है। फिर मुझे एहसास हुआ कि सत्य का अभ्यास करने के बजाय संबंधों की रक्षा के लिए अच्छा बने रहना वास्तव में लोगों को नुकसान पहुँचाता है। पहली बार, एक अच्छा इंसान होने के बारे में मेरा नजरिया हिल गया था। मैंने देखा कि अपने संबंधों में मेरा शैतानी दर्शनों से चलना पूरी तरह से गलत था, और इस बार निपटे जाने का मुझ पर गहरा प्रभाव पड़ा था, जिसे मैं कभी नहीं भूलूँगा। मुझे लगा कि भाई ली ने तो एक अपराध ही किया था, लेकिन मुझ पर तो एक शाश्वत ऋण चढ़ गया था। परमेश्वर के न्याय और ताड़ना के माध्यम से मैंने वर्षों की अपनी भटकी हुई तलाश की समझ हासिल की और मैं अब आगे उस तरह से जीना नहीं चाहता था। मैं एक ऐसा ईमानदार, सीधा व्यक्ति बनने के लिए तैयार हो गया, जिसकी परमेश्वर अपेक्षा करता है। मेरी एक ईमानदार व्यक्ति बनने के लिए काम करने की इच्छा थी, लेकिन चूँकि मेरी भ्रष्टता और मेरा शैतानी स्वभाव इतने गहरे हो गए थे, और एक खुशामदी इंसान होने की अपनी प्रकृति और सार को न तो पूरी तरह से समझ पाया था, न ही उससे घृणा कर पाया था, इसलिए मैं वास्तव में बदला नहीं। जल्दी ही मैं उसी पुराने ढर्रे पर लौट आया।

पास के एक गाँव में रहने वाला बहन झांग का पति पूरी तरह से दुष्ट, एक स्थानीय ठग था, जो उसके विश्वास के मार्ग में रुकावट बनकर खड़ा था। जब भी वह उसे किसी सभा के लिए जाते देखता, तो वह अन्य भाइयों और बहनों के लिए परेशानी पैदा करना शुरू कर देता, ताकि उन्हें कोई शांति न मिले। एक बार जब वह एक सभा के लिए गई थी, तो उसका पति एक लकड़ी, जिसका एक भाई घर बनाने के लिए इस्तेमाल करने जा रहा था, उठा ले गया और उसमें आग लगा दी। कलीसिया के अगुआ ने बहन से कहा, "सभाओं में मत आना—हमें सभी को सुरक्षित रखना है। अपने घर पर ही अपनी भक्ति करो और स्वयं ही परमेश्वर के वचनों को पढ़ो।" लेकिन कुछ समय बाद, वह वास्तव में एक सभा में भाग लेना चाहती थी और वह सिस्टर वांग से मिलने के लिए खुद को हमारे गाँव में आने से नहीं रोक पाई। बहन वांग को समझ नहीं आया कि ऐसे में वह क्या करे, इसलिए वह मुझसे बात करने के लिए आ गई। मैं अच्छी तरह से जानता था कि कलीसिया के हित सर्वोपरि हैं, और बहन झांग को घर चले जाना चाहिए। लेकिन फिर मैंने सोचा, "मैं कलीसिया का अगुआ नहीं हूँ। अगर यह कदम गलत हुआ, तो दूसरे लोग क्या सोचेंगे? इसके अलावा, अगर बहन झांग को पता चला कि मैंने उसे सभा में जाने से रोका था, तो वह मेरे बारे में क्या सोचेगी?" इस विचार से, मैंने विनम्रतापूर्वक यह कहते हुए अपने आप को बचाया, "इस बारे में आपको वास्तव में कलीसिया के किसी अगुआ से बात करनी चाहिए। जाकर उनमें से किसी को खोज लो।" वह अंततः किसी से मिलने में सक्षम नहीं हुई, इसलिए उसने बहन झांग को रहने दिया।

अगली शाम जब मैं अपने घर पर आराधना कर रहा था और परमेश्वर के वचनों के भजन सुन रहा था, तो अचानक मैंने किसी को जोर से दरवाजा पीटते हुए सुना। जैसे ही मेरे बेटे ने दरवाजा खोला, तीन-चार हट्टे-कट्टे लोग लकड़ी के डंडे लिए घुस पड़े और फिर चार-पाँच और लोग मेरी छत से नीचे कूद आए। उन्होंने मुझे एक शब्द भी कहे बिना बिस्तर पर गिरा दिया और मेरी जबरदस्त पिटाई की। मैं सचमुच डर गया। मैं प्रार्थना करने लगा और निरंतर परमेश्वर को पुकारता रहा। जब दर्द वास्तव में बहुत ज्यादा था, तभी पलंग का ढाँचा टूट गया और मैं फर्श पर गिर पड़ा। उन गुंडों ने सोचा कि मैं गंभीर रूप से घायल हो गया हूँ, और वे घबराहट में भाग गए। मुझे लगा कि इस तरह की पिटाई के बाद निश्चित ही मेरी कुछ हड्डियाँ टूट गई होंगी, लेकिन आश्चर्य की बात यह थी कि वे सिर्फ मांसपेशियों के घाव थे और हड्डियों पर कोई चोट नहीं आई थी। मुझे पता था कि यह परमेश्वर की देखभाल और सुरक्षा थी। एक दिन बाद मुझे पता चला कि बहन झांग के पति को पता था कि वह एक सभा के लिए जा रही है और उसे लगा कि मैंने इसकी व्यवस्था की थी, इसलिए उसने उन गुंडों को मुझसे मारपीट करने के लिए भेजा था। मुझे एहसास हुआ कि यह सब इसलिए हुआ, क्योंकि मैंने सिद्धांतों का पालन नहीं किया था। अगर मैंने सिद्धांतों का पालन किया होता और मैं बहन झांग को उस सभा में जाने से रोक देता, तो यह नौबत नहीं आती। उन गुंडों द्वारा मेरी पिटाई सिर्फ इसलिए की गई, क्योंकि मैं स्वार्थी और नीच था। मैंने केवल अपने हितों की परवाह की थी और मैं एक ऐसा "अच्छा आदमी" था, जो सत्य का अभ्यास नहीं करता। मैं ही इसके लिए जिम्मेदार था।

बाद में मैं तलाश और आत्म-चिंतन के लिए परमेश्वर के सामने आया : मैं अपने हितों की रक्षा करना और लोगों को खुश करना क्यों नहीं छोड़ सका? जब मैं सत्य को जानता था, तो मैं उसे अभ्यास में क्यों नहीं ला सका? एक बार मैंने परमेश्वर के ये वचन पढ़े थे : "शैतान राष्ट्रीय सरकारों और प्रसिद्ध एवं महान व्यक्तियों की शिक्षा और प्रभाव के माध्यम से लोगों को दूषित करता है। उनके शैतानी शब्द मनुष्य के जीवन-प्रकृति बन गए हैं। 'स्वर्ग उन लोगों को नष्ट कर देता है जो स्वयं के लिए नहीं हैं' एक प्रसिद्ध शैतानी कहावत है जिसे हर किसी में डाल दिया गया है और यह मनुष्य का जीवन बन गया है। जीने के लिए दर्शन के कुछ अन्य शब्द भी हैं जो इसी तरह के हैं। शैतान प्रत्येक देश की उत्तम पारंपरिक संस्कृति के माध्यम से लोगों को शिक्षित करता है और मानवजाति को विनाश की विशाल खाई में गिरने और उसके द्वारा निगल लिए जाने पर मजबूर कर देता है, और अंत में परमेश्वर लोगों को नष्ट कर देता है क्योंकि वे शैतान की सेवा करते हैं और परमेश्वर का विरोध करते हैं। ... अभी भी लोगों के जीवन में, और उनके आचरण और व्यवहार में कई शैतानी विष उपस्थित हैं—उनमें बिलकुल भी कोई सत्य नहीं है। उदाहरण के लिए, उनके जीवन दर्शन, काम करने के उनके तरीके, और उनकी सभी कहावतें बड़े लाल अजगर के विष से भरी हैं, और ये सभी शैतान से आते हैं। इस प्रकार, सभी चीजें जो लोगों की हड्डियों और रक्त में बहें, वह सभी शैतान की चीज़ें हैं। उन सभी अधिकारियों, सत्ताधारियों और प्रवीण लोगों के सफलता पाने के अपने ही मार्ग और रहस्य होते हैं, तो क्या ऐसे रहस्य उनकी प्रकृति का उत्तम रूप से प्रतिनिधित्व नहीं करते हैं? वे दुनिया में कई बड़ी चीज़ें कर चुके हैं और उन के पीछे उनकी जो चालें और षड्यंत्र हैं उन्हें कोई समझ नहीं पाता है। यह दिखाता है कि उनकी प्रकृति आखिर कितनी कपटी और विषैली है। शैतान ने मनुष्य को गंभीर ढंग से दूषित कर दिया है। शैतान का विष हर व्यक्ति के रक्त में बहता है, और यह देखा जा सकता है कि मनुष्य की प्रकृति दूषित, बुरी और प्रतिक्रियावादी है, शैतान के दर्शन से भरी हुई और उसमें डूबी हुई है—अपनी समग्रता में यह प्रकृति परमेश्वर के साथ विश्वासघात करती है। इसीलिए लोग परमेश्वर का विरोध करते हैं और परमेश्वर के विरूद्ध खड़े रहते हैं"("अंत के दिनों के मसीह की बातचीत के अभिलेख" में 'मनुष्य का स्वभाव कैसे जानें')। जब मैंने इस पर सोचा, तो मुझे समस्या की जड़ मिल गई। मैं हमेशा एक ऐसा खुशामदी व्यक्ति रहा था, जो सत्य का अभ्यास नहीं कर सकता था, क्योंकि मैं शैतान के दर्शनों और विषों से भरा हुआ था : "चुप्पी सोना है और बोल चांदी हैं, और जो ज्यादा बोलता है, वह ज्यादा गलतियाँ करता है," "जब पता हो कि कुछ गड़बड़ है, तो चुप रहना ही बेहतर है," "ज्ञानी लोग आत्म-रक्षा में अच्छे होते हैं वे बस गलतियाँ करने से बचते हैं," "आप बोलने से पहले सोचें और फिर आत्मसंयम के साथ बात करें," "अच्छे दोस्तों की गलतियों पर खामोश रहने से दोस्ती अच्छी और लंबी होती है।" मैंने इन शब्दों को अपने जीवन-दर्शन और आचरण के नियमों के रूप में ले लिया था, और इन चीजों के आधार पर मैंने एक अच्छा आदमी बनने के लिए जो भी मैं कर सका, वह किया। अपनी सभी अंत:क्रियाओं में मैंने इतना ही सोचा कि लोगों को नाराज न करूँ, और लोगों की प्रशंसा और सराहना कैसे प्राप्त करूँ। मैं शैतान की फिसलन और कपटभरे दर्शनों में परिपूर्ण हो गया था और वे ऐसी चीजें बन गईं, जो मैं स्वाभाविक रूप से प्रकट करता था। भले ही दुनिया में मैं एक भले व्यक्ति जैसा नजर आ रहा था और लोग एक अच्छे आदमी के रूप में मेरी प्रशंसा करते थे, मैं वास्तव में एक अच्छा व्यक्ति होने से कोसों दूर था। शैतान के इन विषों के अनुसार जीने से मुझे क्या हासिल हो रहा था? जब मैं छोटा था, तो मैंने वह मासूमियत खो दी जो एक बच्चे में होनी चाहिए, और मैंने सभी के सामने नकली चेहरा लगाया। जब भी मैं बातचीत और काम करता था, मैं बहुत सावधान रहता था और हमेशा दूसरों की तरफ देखा करता था। मैं सबके साथ सतर्क बना रहता था। मैंने कभी किसी से दिल खोलकर बात नहीं की। यहाँ तक कि मैं अपने परिवार के साथ भी धोखा करता था। मैं अपने ही जमीर के खिलाफ जाता था और मैंने अपनी गरिमा और ईमानदारी बेच दी थी, क्योंकि मुझे दूसरों के नाराज हो जाने का डर था। मैंने कभी न्याय के पक्ष में खड़े होने की हिम्मत नहीं की और अपनी छवि की रक्षा के लिए अपनी ईमानदारी से समझौता किया। गुस्सा आने पर भी मैंने स्वयं को मुसकराने पर मजबूर किया। न केवल इन शैतानी दर्शनों ने मुझे सामान्य मानवीय सदृशता को जीने से रोक दिया, बल्कि मैं स्वार्थी, नीच, धोखेबाज और भले-बुरे का भेद कर पाने में असमर्थ हो गया। इन शैतानी दर्शनों से जीने से मुझे पल भर के लिए दूसरों की प्रशंसा तो मिली, लेकिन यह अदृश्य बेड़ियों में बँधने, बल्कि कसकर जकड़े जाने जैसा था। मैं स्वतंत्रतापूर्वक बोल नहीं सकता था, न स्वतंत्रतापूर्वक कुछ कर ही सकता था। मेरे पास कोई स्वतंत्रता नहीं थी, और मैं वास्तव में उदास और पीड़ाग्रस्त था। अब मैं देख सकता था कि एक खुशामदी व्यक्ति बनना, जिसकी मैं कोशिश किया करता था, वास्तव में एक अच्छा व्यक्ति बनना नहीं था, बल्कि यह एक चालाक, काले दिल का व्यक्ति बनना था, जो सत्य का अनुसरण नहीं करता। मैं परमेश्वर का विरोध और उससे विश्वासघात कर रहा था। परमेश्वर के न्याय और शोधन के बिना मुझे कभी बचाया नहीं जा सकता। तब मुझे एहसास हुआ कि परमेश्वर ने ही उन ठगों को मुझे पीटने दिया था। वह मुझे चेतावनी दे रहा था कि मैं परमेश्वर के सामने आऊँ और आत्म-चिंतन करूँ, लोगों को खुश करने वाला व्यक्ति बनने के सार और परिणाम जानूँ और पश्चात्ताप करूँ।

परमेश्वर के वचन पढ़कर मैंने लोगों की खुशामद करने वाला व्यक्ति होने की प्रकृति और सार, और साथ ही उसके खतरे और परिणाम देखे। मैंने परमेश्वर से प्रार्थना की और वास्तव में सत्य का अनुसरण करने, शैतान के दर्शनों के बंधनों से मुक्त होने और परमेश्वर के वचनों के अनुसार ईमानदार बनने के लिए तैयार हो गया। एक बार मुझे पता चला कि बहन लिन को दूसरी कलीसिया में स्थानांतरित कर दिया गया है और उसे एक उपयाजक चुना गया है। मुझे पता था कि वह वास्तव में एक धोखेबाज व्यक्ति है और इससे पहले कलीसिया में अपना कर्तव्य निभाने में वास्तव में कुटिल रही है, जो कहती कुछ थी, और करती कुछ और थी। मुझे पता था कि ऐसे किसी धोखेबाज को कलीसिया का उपयाजक नहीं होना चाहिए और मुझे कलीसिया के काम को बरकरार रखना चाहिए। मैंने उस कलीसिया के अगुआ को स्थिति स्पष्ट करते हुए एक पत्र लिखने का निश्चय किया। लेकिन जैसे ही मैंने कलम उठाई, मैं झिझककर यह सोचने लगा, "यह उनकी कलीसिया का मामला है। क्या उनका अगुआ यह नहीं कहेगा कि मैं अपने काम से काम न रखकर अपनी सीमा लाँघ रहा हूँ?" फिर मैंने परमेश्वर के कुछ वचनों के बारे में सोचा। "तुम सभी कहते हो कि तुम परमेश्वर के बोझ के प्रति विचारशील हो और कलीसिया की गवाही की रक्षा करोगे, लेकिन वास्तव में तुम में से कौन परमेश्वर के बोझ के प्रति विचारशील रहा है? अपने आप से पूछो : क्या तुम उसके बोझ के प्रति विचारशील रहे हो? क्या तुम उसके लिए धार्मिकता का अभ्यास कर सकते हो? क्या तुम मेरे लिए खड़े होकर बोल सकते हो? क्या तुम दृढ़ता से सत्य का अभ्यास कर सकते हो? क्या तुम में शैतान के सभी दुष्कर्मों के विरूद्ध लड़ने का साहस है? क्या तुम अपनी भावनाओं को किनारे रखकर मेरे सत्य की खातिर शैतान का पर्दाफ़ाश कर सकोगे? क्या तुम मेरी इच्छा को स्वयं में पूरा होने दोगे? सबसे महत्वपूर्ण क्षणों में क्या तुमने अपने दिल को समर्पित किया है? क्या तुम ऐसे व्यक्ति हो जो मेरी इच्छा पर चलता है?" (वचन, खंड 1, परमेश्वर का प्रकटन और कार्य, आरंभ में मसीह के कथन, अध्याय 13)। परमेश्वर के हर वचन ने मेरे दिल से बात की और मैं परमेश्वर की उस तात्कालिक इच्छा को महसूस कर पाया, जो यह आशा करती है कि लोग सत्य का अभ्यास करें और धार्मिकता को बनाए रखें, शैतान की ताकतों को "नहीं" कहने की हिम्मत करें और परमेश्वर के काम को बरकरार रखने की जिम्मेदारी लें। वह यह नहीं चाहता कि हम अपने लाभ और हानि की गणना करें, बल्कि यह चाहता है कि हम कलीसिया के हितों को प्राथमिकता दें। जब मैंने परमेश्वर की इच्छा को समझ लिया, तो मुझे सत्य को व्यवहार में लाने का आत्मविश्वास मिला, इसलिए मैंने दूसरी कलीसिया के अगुआ को बहन लिन के बारे में वह पत्र लिख दिया। कुछ दिनों बाद उस अगुआ ने मुझे बताया कि उन्होंने इसकी जाँच और पुष्टि की थी कि बहन लिन एक धोखेबाज व्यक्ति है, इसलिए उन्होंने उसके काम को बदल दिया था। इसका यह परिणाम देखना सांत्वनादायक था और मुझे आराम महसूस हुआ। मैंने देखा कि ईमानदार होना अद्भुत होता है और मैं कुछ सार्थक कर पाया था। कुछ भाइयों और बहनों ने बाद में मुझे बताया कि कलीसिया के हितों की रक्षा के लिए वह पत्र लिखने से यह पता चलता है कि मैं वास्तव में बदल गया हूँ, और मैंने धार्मिकता का बोध हासिल कर लिया है। उनसे यह सुनना मुझे द्रवित कर गया। मैं अपने दिल में जानता था कि सत्य का अभ्यास करना और वह थोड़ा-सा बदलाव पाना भी परमेश्वर के न्याय और ताड़ना द्वारा हासिल किया गया है। मैं अपने उद्धार के लिए सर्वशक्तिमान परमेश्वर को धन्यवाद देता हूँ!

48. इंसानियत के साथ जीने के लिए सत्य का अभ्यास करें

मिआओ शियाओ, चीन

मैं सोचती थी कि अपना कर्तव्य निभा कर, भाई-बहनों के साथ मिल-जुल कर और प्रत्यक्ष रूप से पाप न करके मैं इंसानियत के साथ जी रही हूँ। लेकिन परमेश्वर के वचनों ने बार-बार मेरा न्याय कर मुझे उजागर किया, आखिरकार मैं समझ सकी कि इंसानियत सिर्फ बाहरी व्यवहार के बारे में नहीं होती। इसकी कुंजी है परमेश्वर के वचनों का अभ्यास करना, अपने निजी हितों को छोड़ देना और कोई घटना हो जाने पर भी सिद्धांतों पर कायम रहना, परमेश्वर के कार्य का मान रखना और उसकी इच्छा की परवाह करना।

जुलाई 2018 में, सुसमाचार फैलाते समय हमारी कलीसिया की एक बहन गिरफ़्तार कर ली गयी। वह मेरे घर आयी थी, यानी अगर पुलिस उसका पीछा कर रही थी, तो उन्हें मेरे घर का पता भी मालूम होगा। हम लोग जल्दी से किसी दूसरी जगह जाने की कोशिश में लग गये। हमारे वहां बसते ही, एक सुपरवाइज़र ने आकर कहा, "तीन भाई-बहनों का पीछा कर उन्हें गिरफ़्तार कर लिया गया है। वे सभाओं के लिए जहां-जहां गये, वहां के सभी लोगों को किसी दूसरी जगह भेज दिया गया है। आपको सावधान रहना चाहिए।" मुझे लगा, "चूँकि पुलिस कुछ भाई-बहनों को पहले ही गिरफ़्तार कर चुकी है, वे ज़रूर लंबे समय से उनकी टोह लेते रहे होंगे। कम्युनिस्ट पार्टी परमेश्वर और सत्य से घृणा करती है। वे सुराग ढूँढ़ने और बड़ी मछलियों को पकड़ने के मौके तलाशते रहते हैं, ताकि परमेश्वर की कलीसिया को मिटा दें और विश्वासियों को धर-दबोचें। हमारी सभाओं की तमाम जगहें उनकी निगरानी में होंगी, उन जगहों पर रहने वाले सभी लोगों को जल्द से जल्द वहां से कहीं और चले जाना चाहिए।" लेकिन सुपरवाइज़र ने सिर्फ़ उन जगहों की सूचना दी, जहां गिरफ़्तार किये गये लोग जाते थे, दूसरी जगहों की नहीं। मैं सोच में पड़ गयी कि उनसे कुछ कहूं या न कहूं। अगर मैंने नहीं कहा और कुछ अनहोनी घट गयी, तो कौन जाने कितने लोगों को गिरफ़्तार कर यातना दी जाएगी? इससे कलीसिया के कार्य का भी नुकसान होगा। लेकिन मेरे कुछ बोलने पर भी वे न सुनें, और कहें कि मैं बड़ी डरपोक हूँ, तो क्या उनके मन में मेरी सकारात्मक छवि नष्ट नहीं हो जाएगी? इस बारे में फ़िक्र करते हुए मैंने परमेश्वर के इन वचनों को याद किया : "वह सब कुछ करो जो परमेश्वर के कार्य के लिए लाभदायक है और ऐसा कुछ भी न करो जो परमेश्वर के कार्य के हितों के लिए हानिकर हो। परमेश्वर के नाम, परमेश्वर की गवाही और परमेश्वर के कार्य की रक्षा करो" (वचन, खंड 1, परमेश्वर का प्रकटन और कार्य, दस प्रशासनिक आदेश जो राज्य के युग में परमेश्वर के चुने लोगों द्वारा पालन किए जाने चाहिए)। इन वचनों ने मुझे याद दिलाया कि एक विश्वासी के रूप में मुझे परमेश्वर के कार्य और कलीसिया के हितों का मान रखना चाहिए। इसलिए, मैंने उन्हें अपनी सोच और अपना नज़रिया बताया। मेरी बात पूरी होने से पहले ही उन्होंने अपने चेहरे पर नापसंदगी का भाव दिखा कर कहा, "चले जाएं? छोटी-सी बात पर भाग खड़े होना, क्या परमेश्वर के शासन में श्रद्धा रखना है? मेरा ख़याल था कि आपका एक आध्यात्मिक कद है और आप टीम की अगुआई कर सकती हैं, लेकिन साफ़ दिख रहा है कि कुछ घटते ही आप दुम दबा लेती हैं।" यह सुनकर मैं बहुत परेशान हो गयी। मेरे साथ उनके इस निपटान के बाद दूसरे लोग क्या सोचेंगे? इसके बाद मैं इन्हें क्या मुंह दिखाऊंगी? मगर फिर मैंने कलीसिया के कार्य का मान रखने और भाई-बहनों की सुरक्षा का धयान रखने के बारे में सोचा, इसलिए मैंने बात दोबारा छेड़नी चाही। लेकिन उनकी दृढ़ता देख कर मुझे चिंता हुई। निपटान के तुरंत बाद अगर मैंने वही बात दोबारा छेड़ी, तो वे कहेंगी कि मुझमें सत्य की वास्तविकता नहीं है, और कहेंगी कि मैं अहंकारी और ज़िद्दी हूँ। तब भी क्या वे मुझे सत्य की खोजी मानेंगी? उन्होंने हमेशा मेरी कद्र की है, मुझे अहम कर्तव्यों में शामिल किया है और कई मामलों में मुझसे सलाह-मशवरा किया है। अगर मैं अपनी राय पर अड़ी रही, तो वे मुझे प्रशिक्षित करना छोड़ सकती हैं, फिर दूसरे मुझे नीची नज़र से देखेंगे। मैंने बात वहीं छोड़ देने का फैसला किया। मैं सिर झुकाये रही, कुछ नहीं बोली।

उनके जाने के बाद, मैंने बड़ी बेचैनी महसूस की, इसलिए मैंने एक मौन प्रार्थना की। फिर परमेश्वर के ये वचन मेरे मन में कौंधे : "किसी व्यक्ति की मानवता के सबसे बुनियादी और महत्वपूर्ण घटक उसके विवेक और सूझ-बूझ हैं। वह किस तरह का व्यक्ति है जिसमें विवेक नहीं है और सामान्य मानवता की सूझ-बूझ नहीं है। सीधे शब्दों में कहा जाये तो, वह ऐसा व्यक्ति है जिसमें मानवता का अभाव है, वह एक बुरी मानवता वाला व्यक्ति है। आओ, इसका बारीकी से विश्लेषण करें। यह व्यक्ति भ्रष्ट इंसानियत को किस तरह से व्यक्त करता है कि लोग कहते हैं कि इसमें इंसानियत है ही नहीं। ऐसे लोगों में कैसे लक्षण होते हैं? वे कौन-से विशिष्ट प्रकटन दर्शाते हैं? ऐसे लोग अपने कार्यों में लापरवाह होते हैं, और अपने को उन चीज़ों से अलग रखते हैं जो व्यक्तिगत रूप से उनसे संबंधित नहीं होती हैं। वे परमेश्वर के घर के हितों पर विचार नहीं करते हैं और परमेश्वर की इच्छा का लिहाज नहीं करते हैं। वे परमेश्वर की गवाही देने या अपने कर्तव्य को करने की कोई ज़िम्मेदारी नहीं लेते हैं और उनमें उत्तरदायित्व की कोई भावना होती ही नहीं है। ... यहाँ तक कि कुछ अन्य लोग भी हैं जो अपने कर्तव्य निर्वहन में किसी समस्या को देख कर चुप रहते हैं। वे देखते हैं कि दूसरे बाधा और परेशानी उत्पन्न कर रहे हैं, फिर भी वे इसे रोकने के लिए कुछ नहीं करते हैं। वे परमेश्वर के घर के हितों पर जरा सा भी विचार नहीं करते हैं, और न ही वे अपने कर्तव्य या उत्तरदायित्व का ज़रा-सा भी विचार करते हैं। वे केवल अपने दंभ, प्रतिष्ठा, पद, हितों और मान-सम्मान के लिए ही बोलते हैं, कार्य करते हैं, अलग से दिखाई देते हैं, प्रयास करते हैं और ऊर्जा व्यय करते हैं"("अंत के दिनों के मसीह की बातचीत के अभिलेख" में 'अपना सच्चा हृदय परमेश्वर को दो, और तुम सत्य को प्राप्त कर सकते हो')। परमेश्वर के वचनों ने ठीक मेरे मन के हाल का ही खुलासा किया। मुझे पता था कि उन जगहों पर खतरा हो सकता है, अगर वहां के लोगों को हटाया नहीं गया, तो वे गिरफ़्तार किये जा सकते हैं। लेकिन मुझे डर था कि सुपरवाइज़र कहेंगी कि मैं डरपोक हूँ, श्रद्धा नहीं रखती, मेरे बारे में उनकी राय भी अच्छी नहीं रह जाएगी। मैंने सिद्धांतों पर कायम रहने और कलीसिया के कार्य का मान रखने की हिम्मत नहीं की। मैंने सत्य जानकर भी उसका अभ्यास नहीं किया। मैंने परमेश्वर से प्रार्थना की, "हे परमेश्वर! हकीकत ने दिखा दिया है कि मैं अपनी आस्था में सत्य का अभ्यास नहीं करती। मैं परमेश्वर के कार्य का मान नहीं रखती। सिर्फ अपनी प्रतिष्ठा, रुतबे और हितों के बारे में सोचती हूँ। बहुत स्वार्थी और घिनौनी हूँ! हे परमेश्वर, मुझे रास्ता दिखाओ। मैं सचमुच प्रायश्चित करना चाहती हूँ।" फिर मुझे याद आया कि कार्य व्यवस्था में कहा गया है कि हमें अपने कर्तव्य में सुरक्षा का हमेशा ध्यान रखना चाहिए। सुरक्षित माहौल में, भाई-बहन शांति से अपना कर्तव्य निभा सकते हैं, और परमेश्वर के घर का कार्य आसानी से बाधित नहीं होगा। इसके बाद, मैंने टीम के दूसरे लोगों के साथ अपनी सोच साझा की, वे मेरे साथ सहमत थे कि दूसरी जगहों पर भी खतरा है और वहाँ से लोगों को हटा देना चाहिए। मैंने फैसला किया कि सुपरवाइज़र से दोबारा मिलने पर मैं यह बात छेड़ूँगी। मैंने परमेश्वर से प्रार्थना भी की और सत्य का अभ्यास करने की हिम्मत देने की विनती की।

कुछ दिन बाद, एक अन्य सुपरवाइज़र, बहन झांग हमारी टीम से मिलने आयीं। उन्होंने हमसे पूछा कि क्या हमने गिरफ़्तारियों के बारे में सुना है और इस बारे में हमारे क्या विचार हैं। मैंने तुरंत कहा, "मेरे ख्याल से सभाओं की दूसरी जगहें भी सुरक्षित नहीं हैं। हमें उनसे तुरंत वहां से कहीं और चले जाने को कह देना चाहिए अगर—" मेरी बात पूरी होने से पहले ही, बहन झांग ने सख्ती से कहा, "सुरक्षित? चीन में परमेश्वर में आस्था रखना कहाँ सुरक्षित है? हम खतरे से कहाँ मुक्त हैं? यह सुसमाचार फैलाने का अहम वक्त है। हर मोड़ पर डर जाएं, तो हम अपना कर्तव्य कैसे निभा पाएंगे? क्या आप परमेश्वर का कार्य पूरा होने और कम्युनिस्ट पार्टी के गिरने तक इंतज़ार करना चाहती हैं?" उन्होंने जो कहा वो सुनकर, मैंने सोचा, "मेरे कहने का यह मतलब नहीं था। परमेश्वर ने हमें अनुग्रह के युग में बताया, 'देखो, मैं तुम्हें भेड़ों के समान भेड़ियों के बीच में भेजता हूँ, इसलिये साँपों के समान बुद्धिमान और कबूतरों के समान भोले बनो' (मत्ती 10:16)। 'जब वे तुम्हें एक नगर में सताएँ, तो दूसरे को भाग जाना' (मत्ती 10:23)। चीन में अपना कर्तव्य निभाने के लिए बुद्धि चाहिए।" लेकिन बहन झांग के जवाब से मुझे समझ आ गया कि वे इन जगहों को नहीं बदलना चाहतीं, और अगर मैं ज़ोर दूं, तो वे कह सकती हैं कि मैं सत्य को स्वीकार नहीं करती और मेरे साथ कुछ गड़बड़ है। फिर उन्होंने आगे कहा, "डरपोक अपना कर्तव्य नहीं निभा सकते। गिरफ़्तार होने पर वे यहूदा बन जाते हैं।" इस बात ने मेरे मन में सच में द्वंद्व पैदा कर दिया। अगर मैं सबके दूसरी जगह जाने की बात सुझाती रहती, तो सुपरवाइज़र शायद मुझे एक डरपोक समझें। शायद वे मुझे बर्खास्त भी कर दें। फिर दूसरे लोग मेरे बारे में क्या सोचेंगे? मेरा जोश देख कर वे बारे में अच्छा सोचते हैं, वे अपनी समस्याओं के बारे में मुझसे संगति करने को कहते हैं। अगर वे सोचने लगें कि मैं डरपोक हूँ और सत्य को स्वीकार नहीं करती, तो वे मुझी उसी नज़र से देखेंगे जैसे अब देखते हैं, फिर मुझे उनका सामना करने में शर्मिंदगी महसूस होगी। मैंने इस बारे में बहुत सोचा, लेकिन जो सही है वो करने की मेरी इच्छा गायब हो चुकी थी। मैं सुपरवाइज़र के साथ अड़ियल रुख अपनाना नहीं चाहती थी। मैंने कहा, "मैं सिर्फ अपने विचार बता रही थी। क्या करना है, यह तो आप लोगों पर ही है।"

कुछ दिन बाद एक सुबह, एक बहन ने घबरा कर कहा कि उन गिरफ्तारियों के बाद कुछ सभा-स्थलों को जल्दी से बदला नहीं गया। पुलिस उनकी टोह ले रही थी, इसलिए तीन सुपरवाइज़रों और सभा-स्थलों के कुछ लोगों को हिरासत में ले लिया गया है। यह सुनकर मैं बहुत परेशान हो गयी। अगर मैं सिद्धांतों पर कायम रहती और उसी वक्त इसकी अहमियत समझायी होती, या मैंने कलीसिया के अगुआ से सीधे संपर्क किया होता, तो शायद आज हम इस हाल में नहीं होते। इतने सारे लोगों को गिरफ़्तार कर लिया गया, कलीसिया के कार्य को गंभीर नुकसान हुआ। इसका सीधा संबंध मेरे ज़िम्मेदार न होने और सिद्धांतों पर कायम न रहने से है। लेकिन अब बहुत देर हो चुकी है। अब एक ही काम करना है, उन सभी लोगों को तुरंत सूचना देनी होगी जो संभावित खतरे में हैं, ताकि वे सीसीपी के दुष्ट हाथों में न पड़ जाएँ। मैंने भाई-बहनों को तुरंत इस काम में लगा दिया।

बाद में मैंने इस बारे में सोचा, मुझे पता था कि मुझे परमेश्वर के घर और कलीसिया के कार्य के हितों की रक्षा करनी चाहिए, तो फिर मैंने वास्तव में ऐसा क्यों नहीं किया? मैं इतनी स्वार्थी क्यों थी, मैंने सिर्फ अपने हितों की रक्षा क्यों की? फिर मैंने परमेश्वर के वचनों में ये पढ़ा : "जब तक लोग परमेश्वर के कार्य का अनुभव नहीं कर लेते हैं और सत्य को प्राप्त नहीं कर लेते हैं, तब तक यह शैतान की प्रकृति है जो भीतर से इन पर नियंत्रण कर लेती है और उन पर हावी हो जाती है। वह प्रकृति विशिष्ट रूप से किस चीज़ को अपरिहार्य बनाती है? उदाहरण के लिए, तुम स्वार्थी क्यों हो? तुम अपने पद की रक्षा क्यों करते हो? तुम्हारी भावनाएँ इतनी प्रबल क्यों हैं? तुम उन अधार्मिक चीज़ों से प्यार क्यों करते हो? ऐसी बुरी चीज़ें तुम्हें अच्छी क्यों लगती हैं? ऐसी चीजों को पसंद करने का आधार क्या है? ये चीज़ें कहाँ से आती हैं? तुम इन्हें स्वीकारकर इतने खुश क्यों हो? अब तक, तुम सब लोगों ने समझ लिया है कि इन सभी चीजों के पीछे मुख्य कारण यह है कि वे शैतान के जहर से युक्त हैं। जहाँ तक इस बात का प्रश्न है कि शैतान का जहर क्या है, इसे वचनों के माध्यम से पूरी तरह से व्यक्त किया जा सकता है। उदाहरण के लिए, यदि तुम कुछ कुकर्मियों से पूछते हो उन्होंने बुरे कर्म क्यों किए, तो वे जवाब देंगे: 'हर व्यक्ति अपनी सोचे बाकियों को शैतान ले जाये।' यह अकेला वाक्यांश समस्या की जड़ को व्यक्त करता है। शैतान का तर्क लोगों का जीवन बन गया है। भले वे चीज़ों को इस या उस उद्देश्य से करें, वे इसे केवल अपने लिए ही कर रहे होते हैं। सब लोग सोचते हैं चूँकि जीवन का नियम, हर कोई बस अपना सोचे, और बाकियों को शैतान ले जाए, यही है, इसलिए उन्हें बस अपने लिए ही जीना चाहिए, एक अच्छा पद और ज़रूरत के खाने-कपड़े हासिल करने के लिए अपनी पूरी ताकत लगा देनी चाहिए। 'हर व्यक्ति अपनी सोचे बाकियों को शैतान ले जाये'—यही मनुष्य का जीवन और फ़लसफ़ा है, और इंसानी प्रकृति का भी प्रतिनिधित्व करता है। यह कथन वास्तव में शैतान का जहर है और जब इसे मनुष्य के द्वारा आत्मसात कर लिया जाता है तो यह उनकी प्रकृति बन जाता है। इन वचनों के माध्यम से शैतान की प्रकृति उजागर होती है; ये पूरी तरह से इसका प्रतिनिधित्व करते हैं। और यही ज़हर मनुष्य के अस्तित्व की नींव बन जाता है और उसका जीवन भी, यह भ्रष्ट मानवजाति पर लगातार हजारों सालों से इस ज़हर के द्वारा हावी रहा है"("अंत के दिनों के मसीह की बातचीत के अभिलेख" में 'पतरस के मार्ग पर कैसे चलें')। परमेश्वर के वचन हमारी खुदगर्ज़ी की जड़ का खुलासा करते हैं। हम शैतानी दर्शनों के साथ जीते हैं, जैसे कि "हर व्यक्ति अपनी सोचे बाकियों को शैतान ले जाये," और "ज्ञानी लोग आत्म-रक्षा में अच्छे होते हैं वे बस गलतियाँ करने से बचते हैं।" ये बातें हमारी सहज प्रकृति बन गयी हैं। सभी लोग सिर्फ अपने लिए लड़ते और जीते हैं, अपने हितों के लिए दूसरों के हितों की बलि चढ़ाते हैं। तमाम भ्रष्ट लोग इसी तरह जीते हैं, ज़्यादा स्वार्थी और कपटी हो जाते हैं, दुनिया और ज़्यादा अंधेरी और दुष्ट हो जाती है। आस्थावान होने पर भी परमेश्वर के वचन मेरा जीवन नहीं बन पाये। मेरी सोच में अभी भी इसी शैतानी ज़हर की जंग लगी हुई थी, इसी कारण मैं सत्य को जानते हुए भी उसका अभ्यास नहीं करती। मैं सुपरवाइज़रों का अपमान करने और अपनी प्रतिष्ठा को चोट पहुंचाने से डरती थी। सबसे अहम चीज़, सत्य और कलीसिया का कार्य नहीं, बल्कि मेरा अपना नाम और रुतबा था। मैं बहुत स्वार्थी थी! परमेश्वर पहले ही तय कर देता है कि मुझे कौन-सा काम कब करना है। लेकिन मैंने बेवकूफ़ी में यह सोचा कि मेरा भाग्य सुपरवाइज़रों के हाथ में है, इसलिए उनका अपमान करने से मेरे कर्तव्य का अंत हो जाएगा। क्या मैं यह नकार नहीं रही थी कि परमेश्वर के घर में सत्य और धार्मिकता का शासन है? मैंने चीज़ों को वैसे ही समझा जैसे एक अविश्वासी समझता। मैं विश्वासी नहीं थी। फिर मैंने परमेश्वर के इन वचनों को याद किया : "चाहे परमेश्वर के कार्य और उनके घर के हितों को कितना भी बड़ा नुकसान हो जाए, तुम अपने विवेक से कोई धिक्कार महसूस नहीं करोगे, जिसका अर्थ है कि तुम कोई ऐसे व्यक्ति बनोगे जो अपने शैतानी स्वभाव से जीता हो। शैतान तुम्हें नियंत्रित करता है और तुम्हें कुछ इस तरह से जीने के लिए प्रेरित करता है जो न तो पर्याप्त रूप से मानवीय होता है, और न ही पूरी तरह से दानवीय। तुम परमेश्वर का दिया हुआ खाते हो, पीते हो, और जो कुछ भी उससे मिलता है, उसका आनंद लेते हो, फिर भी जब परमेश्वर के घर के कार्य का कोई नुकसान होता है, तो तुम सोचोगे कि तुम्हारा इससे कोई लेना-देना नहीं है, और जब तुम इसे होते हुए देखते हो, तो तुम 'अपनी कोहनी को बाहर की ओर मोड़ लेते हो',[क] और तुम परमेश्वर का पक्ष नहीं लेते, न ही परमेश्वर के कार्य को या परमेश्वर के घर के हितों को थामते हो। इसका मतलब है कि तुम पर शैतान का प्रभाव है, क्या ऐसा नहीं है? क्या ऐसे लोग मानव की तरह जीते हैं? जाहिर है, वो दुष्टात्मा हैं, मानव नहीं!"("अंत के दिनों के मसीह की बातचीत के अभिलेख" में 'जो सत्य का अभ्यास करते हैं केवल वही परमेश्वर का भय मानने वाले होते हैं')। सर्वशक्तिमान परमेश्वर के वचन मेरे दिल में खंजर की तरह चुभने लगे। मैं परमेश्वर की बनायी हवा में सांस ले रही थी और उसका दिया खा रही थी, उसी से मिले जीवन और सत्य का आनंद ले रही थी, यह सोचे बिना कि मुझे उसका प्रेम चुकाना है। मैंने परमेश्वर के घर के कार्य का भारी नुकसान होते देखा, भाई-बहनों को खतरे में देखा, लेकिन मैं अपने निजी हितों का ख्याल करके सिद्धांतों पर कायम नहीं रही। नतीजा यह हुआ कि 20 से भी ज़्यादा लोग गिरफ़्तार हो गये, जेल में डाल दिये गये, उन्हें यातना दी गयी, हमारे सुसमाचार के कार्य में गंभीर रुकावट पैदा हो गयी। भ्रष्टता में रहने के बयाँ न किये जा सकने वाले परिणाम हुए। मैं सिर्फ दुष्टता कर रही थी। मैं कभी नहीं समझ पायी थी कि परमेश्वर स्वार्थी लोगों से घृणा क्यों करता है, क्यों कहता है कि उनमें इंसानियत नहीं होती, वे शैतान के सगे होते हैं। अब मैं समझ सकी थी कि स्वार्थी लोग सिर्फ़ अपनी सोचते हैं, दूसरों की नहीं, कलीसिया के कार्य का भले ही नुकसान हो जाए, वे अपने ही हितों की रक्षा करते हैं। इसे इंसानियत कैसे कहा जा सकता है? जानवर भी हमसे बेहतर हैं। कुत्ते भी जानते हैं कि अपने मालिक के घर की रक्षा कैसे करें और वफादार रहें, मगर भले ही परमेश्वर ने मुझे इतना सब दिया, फिर भी मैंने उसी की थाली में छेद किया जिसने मुझे खाना दिया। मैं बिल्कुल भी वफादार नहीं हूँ, मैं इंसान कहलाने लायक नहीं हूँ। फिर मैं समझ पायी कि परमेश्वर का स्वार्थी लोगों को ज़िंदा शैतान कहना बढ़ा-चढ़ा कर कही गयी बात बिल्कुल नहीं है। अगर मैं प्रायश्चित करके नहीं बदली और मैंने सत्य का अभ्यास नहीं किया, तो मैं दुष्टता करूंगी, परमेश्वर का प्रतिरोध करूंगी और उसके द्वारा दंडित हो जाऊंगी। इस नाकामयाबी ने मुझे दिखा दिया कि सत्य का अनुसरण किये बिना और शैतानी स्वभाव को सुधारे बिना, हम सत्य का अभ्यास और परमेश्वर का आज्ञापालन नहीं कर सकते। फिर हम चाहे जितने वर्ष भी विश्वास रख लें, कितनी भी चीज़ें त्याग दें, कितना भी सहें, हम अपना स्वभाव नहीं बदल पायेंगे, या बचाये नहीं जा सकेंगे। फिर मैंने परमेश्वर से प्रार्थना की, "हे सर्वशक्तिमान परमेश्वर! कलीसिया के कार्य और भाई-बहनों का इतना नुकसान इसलिए हुआ, क्योंकि मैंने सत्य का अभ्यास नहीं किया और सिद्धांतों पर नहीं चली। हे परमेश्वर, मैंने दुष्टता की है। मैं प्रायश्चित करने और तुम्हारी जांच के लिए तैयार हूँ। अगर मैं फिर भी न बदलूँ, स्वार्थी बनी रहूँ, परमेश्वर के घर के कार्य में साथ न दूं, तो तुम मेरा न्याय कर मुझे ताड़ना देना।"

अपनी प्रार्थना के बाद मैंने परमेश्वर के ये वचन पढ़े : "जब तुम ख़ुद को स्वार्थी और अधम होने के रूप में प्रकट करते हो, और इस बारे में जान जाते हो, तो तुम्हें सत्य की तलाश करनी चाहिए : परमेश्वर की इच्छा के अनुरूप होने के लिए मुझे क्या करना चाहिए? मुझे कैसे बर्ताव करना चाहिए ताकि सबको लाभ पहुंचे? अर्थात, तुम्हें अपने हितों को भूलने से शुरुआत करनी चाहिए, अपने कद के अनुसार धीरे-धीरे थोड़ा-थोड़ा करके उनका त्याग करना चाहिए। कुछ बार इसका अनुभव करने के बाद, तुम पूरी तरह अपने हितों को भूल चुके होगे, और ऐसा करते-करते तुम्हारी स्थिरता बढ़ती जाएगी। तुम जितना ज़्यादा अपने हितों को भुलाते जाओगे, उतना ही तुम्हें लगेगा कि इंसान के रूप में तुम में विवेक और तर्क होना चाहिए। तुम्हें महसूस होगा कि स्वार्थी उद्देश्यों के बिना, तुम स्पष्ट, ईमानदार व्यक्ति बन रहे हो, और तुम पूरी तरह परमेश्वर को संतुष्ट करने के लिए काम कर रहे हो। तुम्हें महसूस होगा कि इस तरह का व्यवहार तुम्हें 'मानव' कहलाने के योग्य बनाता है, और इस तरह से पृथ्वी पर जीने के द्वारा, तुम एक स्पष्ट और ईमानदार व्यक्ति बनकर जी रहे हो, तुम एक सच्चे व्यक्ति की तरह बर्ताव कर रहे हो, तुम्हारी अंतरात्मा साफ़ है, और तुम उन सभी चीज़ों के योग्य हो जो परमेश्वर ने तुम पर न्यौछावर की हैं। तुम जितना इस तरह जीवन व्यतीत करोगे, उतना ही स्थिर और उजला महसूस करोगे। इस तरह, क्या तुमने सही रास्ते पर चलना नहीं शुरू कर दिया होगा?"("अंत के दिनों के मसीह की बातचीत के अभिलेख" में 'अपना सच्चा हृदय परमेश्वर को दो, और तुम सत्य को प्राप्त कर सकते हो')। "हमेशा अपने लिए कार्य मत कर, हमेशा अपने हितों की मत सोच, और अपनी स्वयं की हैसियत, प्रतिष्ठा और साख पर विचार मत कर। इंसान के हितों पर गौर मत कर। तुझे सबसे पहले परमेश्वर के घर के हितों पर विचार करना चाहिए और उसे अपनी पहली प्राथमिकता बनाना चाहिए। तुझे परमेश्वर की इच्छा के बारे में मननशील होना चाहिए, इस पर चिंतन करने के द्वारा आरंभ कर कि तू अपने कर्तव्य को पूरा करने में अशुद्ध रहा है या नहीं, क्या तूने वफादार होने के लिए अपना अधिकतम किया है, क्या अपने उत्तरदायित्वों को पूरा करने के लिए अपना सर्वोत्तम प्रयास किया है और अपना सर्वस्व दिया है, साथ ही क्या तूने अपने कर्तव्य, और परमेश्वर के घर के कार्य के प्रति पूरे दिल से विचार किया है। तुझे इन चीज़ों के बारे में विचार करने की आवश्यकता है। इन चीज़ों पर बार-बार विचार कर, और तू आसानी से अपने कर्तव्य को अच्छी तरह से निभा पाएगा"("अंत के दिनों के मसीह की बातचीत के अभिलेख" में 'अपना सच्चा हृदय परमेश्वर को दो, और तुम सत्य को प्राप्त कर सकते हो')। फिर मैं समझ पायी कि एक ईसाई के रूप में, सच्चाई, प्रतिष्ठा और इंसानियत के साथ जीने का एकमात्र मार्ग, परमेश्वर के वचनों और सत्य के अनुसार जीना है, उसकी इच्छा का ध्यान रखना है, अपने हितों को छोड़ कर, हर बात में, परमेश्वर के कार्य की रक्षा करना है। तभी हमें सुकून मिल सकेगा। मैं जानती थी कि मुझे परमेश्वर के वचनों का अभ्यास करके एक ईमानदार इंसान बनने की कोशिश करनी है।

नवंबर में एक शाम, 10 बजे के बाद, बहन ली नामक एक नयी सुपरवाइज़र हमारी टीम में आयीं। उन्होंने बताया कि उनकी कार्यकारी साथी, बहन लियू दो-चार दिन पहले दूसरे शहर से आयी एक बहन से मिलने गयीं, मगर वे वापस नहीं आयीं। उन्हें डर था कि वे गिरफ़्तार हो गयी हैं। अगर ऐसा है तो दूसरों को तुरंत किसी और जगह जाने को कहना होगा। उनका एक ख्याल यह भी था कि शायद बहन लियू किसी कारण से घर चली गयी हों, ऐसे में सभी को कहीं और भेज देने से उनके कर्तव्य का नुकसान होगा। उन्हें समझ नहीं आ रहा था कि क्या करना है। यह सुनकर मैंने सोचा, "बहन लियू ने अनेक वर्षों से परमेश्वर में विश्वास रखा है, बड़ी निष्ठा से अपना कर्तव्य निभाया है। अगर वे घर चली गयी होतीं, तो हमें ज़रूर बतातीं। शायद वे गिरफ़्तार हो गयी होंगी। मुझे अगुआओं को तुरंत खबर कर देनी चाहिए।" लेकिन फिर मैंने सोचा, "बहन ली एक सुपरवाइज़र हैं। अगर उन्हें पक्का यकीन नहीं है और उन्हें कलीसिया के कार्य में रुकावट पैदा होने का डर है, तो मैं सुनिश्चित कैसे हो सकती हूँ? अगर हम इतना कष्ट उठा कर सबको दूसरी जगह भेजें, मगर बहन लियू को गिरफ़्तार न किया गया हो, तो अगुआ हमारा निपटान करेंगी, कहेंगी कि हम कलीसिया के काम में बाधा डाल रहे हैं। मैं बोलूँ या नहीं?"

अपने इस संघर्ष में, मैंने परमेश्वर के वचन पढ़े : "वह सब कुछ करो जो परमेश्वर के कार्य के लिए लाभदायक है और ऐसा कुछ भी न करो जो परमेश्वर के कार्य के हितों के लिए हानिकर हो। परमेश्वर के नाम, परमेश्वर की गवाही और परमेश्वर के कार्य की रक्षा करो" (वचन, खंड 1, परमेश्वर का प्रकटन और कार्य, दस प्रशासनिक आदेश जो राज्य के युग में परमेश्वर के चुने लोगों द्वारा पालन किए जाने चाहिए)। "कोई पल जितना अधिक संकटकालीन हो, यदि उसी के अनुसार लोग समर्पण करने में सक्षम हों और अपने स्वार्थ, मिथ्याभिमान और दंभ को त्याग सकें, तथा अपने कर्तव्यों को उचित रूप से पूरा कर सकें, केवल तभी वे परमेश्वर द्वारा याद किए जाएँगे। वे सभी अच्छे कर्म हैं! चाहे लोग जो भी करें, अधिक महत्वपूर्ण क्या है—उनका मिथ्याभिमान और दंभ, या परमेश्वर की महिमा? (परमेश्वर की महिमा)। क्या अधिक महत्वपूर्ण हैं—तुम्हारे दायित्व, या तुम्हारे स्वार्थ? तुम्हारे दायित्वों को पूरा करना अधिक महत्वपूर्ण है, और तुम उनके प्रति कर्तव्यबद्ध हो"("अंत के दिनों के मसीह की बातचीत के अभिलेख" में 'परमेश्‍वर और सत्‍य को प्राप्‍त करना सबसे बड़ा सुख है')। परमेश्वर साफ़ तौर पर हमें बताता है कि उसके कार्य का मान रखें और अपना कर्तव्य ठीक ढंग से निभायें। अब मेरे और कलीसिया के हितों के बीच के इस द्वंद्व को, परमेश्वर देख रहा है। अगर मैं पहले की तरह स्वार्थी बनी रही, तो इसका मतलब होगा कि मुझमें इंसानियत नहीं है। पिछली बार एक दुखदाई सबक मिला, भयानक कीमत चुकानी पड़ी। मैं वह गलती नहीं दोहरा सकती। मैंने बहन ली से कहा, "हो सकता है बहन लियू वापस घर चली गयी हों, मगर हम यकीन के साथ नहीं कह सकते। हमें बुरे से बुरे हालात के लिए तैयार रहना चाहिए, उन भाई-बहनों को किसी दूसरी जगह भेज देना चाहिए। हम ग़लत हुए भी तो यह कलीसिया के कार्य के लिए, सबकी सुरक्षा के लिए होगा। हम दूर की सोच रहे हैं। अगर हमें खतरा दिखाई दे, फिर भी हम समय रहते कार्यवाही न करें, और लोगों को गिरफ़्तार कर लिया जाए, तो हम सभी यहूदा बन जाएंगे, फिर किसी भी पछतावे के लिए बहुत देर हो चुकी होगी। दिन-ब-दिन खतरा बढ़ता जा रहा है। हमें तुरंत इस पर ध्यान देना होगा।" मैंने उन्हें बताया कि कैसे कुछ समय पहले कलीसिया के कुछ सदस्य गिरफ़्तार हो गए थे, फिर उन्होंने मेरी बात मान ली। अगले दिन सुबह-सवेरे उन्होंने कार्यवाही शुरू कर दी, एक रात बाद हम भी अपनी जगह से चले गये।

इस काम के दौरान सुपरवाइज़र ने कहा, "बहन लियू और वो दूसरी बहन गिरफ़्तार कर ली गयी हैं, पुलिस ने एक सभा स्थल से चार दूसरे लोगों को भी पकड़ लिया है। हम बिल्कुल ठीक समय पर चले गये। अगर हम इंतज़ार करते, तो और भी ज़्यादा लोगों को गिरफ़्तार कर लिया गया होता।" यह सुनकर मैं खौलने लगी। कम्युनिस्ट पार्टी बहुत दुष्ट है! चीन जैसे विशाल देश में ईसाइयों के छुपने की कोई जगह ही नहीं है! मुझे यह भी लगा कि कलीसिया के हितों की रक्षा करना कितना महत्वपूर्ण है। मैं बेहतर महसूस कर रही थी, क्योंकि इस बार मैं सत्य का अभ्यास कर पायी, ज़िम्मेदार रह पायी, इसलिए नुकसान थोड़ा कम हुआ। मुझे लगा कि परमेश्वर के वचनों के अनुरूप जीना ही इंसानियत के साथ जीने का एकमात्र मार्ग है। मैंने व्यक्तिगत रूप से यह भी महसूस किया कि परमेश्वर के वचनों के न्याय के बिना, मैं अभी भी शैतानी फलसफों और स्वभावों से बंधी रहती, दुष्टता और परमेश्वर का प्रतिरोध करती। मैं अपने हितों को छोड़ नहीं पाती, सिद्धांतों का पालन नहीं कर पाती, मुझमें कभी भी इंसानियत नहीं होती। जैसे कि सर्वशक्तिमान परमेश्वर के वचनों में कहा गया है : "यदि तुम अपनी ज़िम्मेदारियों को निभा सको, अपने दायित्वों और कर्तव्यों को पूरा कर सको, अपनी स्वार्थी इच्छाओं, व्यक्तिगत अभिलाषाओं और इरादों को त्याग सको, परमेश्वर की इच्छा का ध्यान रख सको, और परमेश्वर तथा उसके घर के हितों को सर्वोपरि रख सको, तो इस तरह से कुछ समय अनुभव करने के बाद, तुम पाओगे कि यह जीने का एक अच्छा तरीका है। नीच या निकम्मा व्यक्ति बने बिना, यह सरलता और नेकी से जीना है, न्यायसंगत और सम्मानित ढंग से जीना है, एक संकुचित मन वाले या ओछे व्यक्ति की तरह नहीं। तुम पाओगे कि किसी व्यक्ति को ऐसे ही जीना और काम करना चाहिए"("अंत के दिनों के मसीह की बातचीत के अभिलेख" में 'अपना सच्चा हृदय परमेश्वर को दो, और तुम सत्य को प्राप्त कर सकते हो')।

फुटनोट :

क. "अपनी कोहनी को बाहर की ओर मोड़ लेना" एक चीनी मुहावरा है, जिसका अर्थ है कि कोई किसी दूसरे व्यक्ति की मदद, उसी व्यक्ति के करीब के लोगों की, उदाहरण के लिए उसके माता-पिता, बच्चे, रिश्तेदार या भाई-बहन की, कीमत पर कर रहा है।

49. जीने का शानदार तरीका

शनकियू, जापान

बचपन में मेरे माता-पिता ने मुझे सिखाया था कि दूसरों के सामने ज्यादा खुलकर मत बोलो और कभी किसी को नाराज या परेशान मत करो, यही जीवन का फलसफा है। इसलिए मैं सहपाठियों, दोस्तों, पड़ोसियों—सभी के साथ हमेशा जीवन के इस तरह के शैतानी फलसफों के अनुसार चलती रही, "अच्छे दोस्तों की गलतियों पर खामोश रहने से दोस्ती अच्छी और लंबी होती है" और "लोगों की कमियों का मज़ाक नहीं उड़ाना चाहिए"। जब भी मैंने किसी को गलती करते देखा, उसे नीचा नहीं दिखाना चाहा और उसकी कमियाँ उजागर करने की कोशिश नहीं की। लोग हमेशा मेरी तारीफ करते थे कि मैं दूसरों को समझती हूँ और उनका ध्यान रखती हूँ, और मुझे भी लगा कि यही जीने का सही तरीका है, कि यही दूसरों के साथ चलने का सबसे मूल सिद्धांत है। परमेश्वर में आस्था रखने और उसके वचनों के न्याय और ताड़ना का अनुभव करने के बाद मुझे एहसास हुआ कि असल में यह अच्छा इंसान होना नहीं है, बल्कि यह तो जीवन के शैतानी फलसफों के अनुसार चलना है। इससे किसी को फायदा नहीं होता, बल्कि यह दूसरों को ठेस पहुँचा सकता है। चीजों को देखने का मेरा नजरिया बदल गया और परमेश्वर के वचनों ने मुझे आचरण के सही सिद्धांत दिए।

अगस्त 2019 में जब मुझे कलीसिया की अगुआ चुना गया, तो यह अवसर प्रदान करने के लिए मैं परमेश्वर की बहुत आभारी हुई। मैंने मन ही मन उस कर्तव्य की जिम्मेदारी निभाने का संकल्प लिया। कुछ समय बाद मुझे भाई-बहनों के काम में कुछ गलतियाँ नजर आईं। उदाहरण के लिए, उनमें से कुछ अपने काम को लेकर लापरवाह थे, जिससे उन वीडियो में कुछ स्पष्ट समस्याएँ उत्पन्न हो रही थीं, जिन पर वे काम रहे थे। कुछ दूसरों के साथ अच्छी तरह से काम नहीं कर रहे थे, जिससे सभी का काम बेमेल हो रहा था और सबकी कार्यक्षमता प्रभावित हो रही थी। यह देखकर मैंने सोचा, "ये अपने कर्तव्य में भ्रष्टता दिखा रहे हैं। अगर इस पर ध्यान नहीं दिया गया, तो परमेश्वर के घर के कार्य पर गंभीर असर पड़ना तय है। मेरा इनके साथ सहभागिता करना और इसका विश्लेषण करना जरूरी है, ताकि ये इसे समझ जाएँ और खुद को बदल लें।" लेकिन फिर मैंने सोचा, "अगर मैंने यह जिम्मेदारी मिलते ही सबकी समस्याएँ उजागर कीं, तो वे मेरे बारे में क्या सोचेंगे? क्या वे यह नहीं कहेंगे कि मैं बहुत सख्त हो रही हूँ, कि मैं बहुत कठोर हूँ और दूसरों के साथ नहीं चल सकती? अगर मैंने उन पर ऐसा प्रभाव छोड़ा, तो क्या वे मुझसे दूर नहीं हो जाएँगे? जाने दो। अभी इसका जिक्र नहीं करती। पहले मुझे हर एक के साथ एक अच्छा रिश्ता बनाना होगा।" इसलिए मैंने उन सब भाई-बहनों की गलतियों को अनदेखा कर दिया, क्योंकि मैं हमेशा लोगों को नीचा दिखाने या उन्हें संकट में डालने से डरती थी, जिससे हमारा संबंध खराब हो सकता था।

एक बार एक बहन ने मुझसे कहा कि भाई वांग अपने काम में बहुत अड़ियल है और किसी का भी सुझाव नहीं मानता, इससे प्रगति बाधित हो रही है। मैंने दूसरों से भी उनकी राय पूछी, और उन सभी का कहना था कि भाई वांग घमंडी और दंभी है, और दूसरों को नीचा दिखाता है, और उसके साथ काम करने वाले ज्यादातर लोग खुद को बेबस महसूस करते हैं। यह फीडबैक सुनकर मुझे पता चला कि भाई वांग के साथ काफी गंभीर समस्या है और अगर अभी इससे नहीं निपटा गया, तो यह उसके जीवन-प्रवेश और परमेश्वर के घर के कार्य, दोनों के लिए अच्छा नहीं रहेगा। मामले की गंभीरता समझने में उसकी मदद करने के लिए मुझे उसके साथ सहभागिता करने की कोशिश करनी होगी। मगर भाई वांग से बात करने पर मेरा वहाँ से लौट जाने का मन किया। मैंने सोचा, "दूसरों ने जिन समस्याओं का जिक्र किया है, वे भाई वांग की सबसे बड़ी खामियाँ हैं। अगर मैंने हर समस्या का जिक्र किया, तो क्या उसे ऐसा नहीं लगेगा कि मैं उसे नीचा दिखा रही हूँ, मानो वह बिलकुल नालायक हो? क्या यह अपमानजनक नहीं होगा? फिर यदि उसे लगा कि मैं उसे व्यक्तिगत रूप से निशाना बना रही हूँ, तो क्या वह इसे लेकर मुझसे नाराज नहीं हो जाएगा? हम अपना काम करते हुए सभाओं में लगातार मिलते हैं। अगर हमारे बीच कुछ सही नहीं रहा, तो फिर हम साथ कैसे चल पाएँगे?" फिर मुझे खयाल आया कि कैसे वह सभाओं में अकसर अपने अहंकारी स्वभाव के बारे में बोलता है, इसलिए अगर मैं इस मामले की गहराई में जाए बिना और उसकी कमजोर नस दबाए बिना इस तरफ कुछ इशारा भर कर दूँ, तो यह उसके लिए ज्यादा शर्मनाक नहीं होगा और हमारे बीच चीजें उतनी खराब नहीं होंगी। इसलिए अपनी सहभागिता में मैंने इसे हलका-सा छूते हुए बस इतना ही कहा कि वह अभिमानी है और दूसरों को नीचा दिखाता है। उसने मेरी बात सुनी और माना भी कि उसमें ये कमियाँ हैं, जिनका उसे पहले से पता है। मैं जान रही थी कि वह इस मामले की गंभीरता को नहीं समझ रहा, लेकिन मैंने आगे कुछ नहीं कहा। चूँकि उसने अपने बारे में कोई वास्तविक समझ हासिल नहीं की थी, इसलिए वह अपने काम में पहले की तरह अड़ियल बना रहा; वह दूसरों के साथ काम नहीं कर पा रहा था और उसकी वजह से कलीसिया के काम में देरी होने लगी। बाद में उसका तबादला कर दिया गया। उसने दूसरा काम ले लिया, लेकिन वह वहाँ पर भी ठीक से काम नहीं कर सका, क्योंकि उसका भ्रष्ट स्वभाव उस पर हावी रहा। एक दिन उसकी सुपरवाइजर ने गुस्सा होकर मुझसे कहा, "क्या तुम भाई वांग की समस्याओं के बारे में जानती थीं? अगर हाँ, तो तुमने उसके साथ सहभागिता क्यों नहीं की? उसके कारण हमारे काम की प्रगति पर काफी बुरा असर पड़ा है।" उसके कठोर शब्द सुनकर मुझे ऐसा लगा, जैसे सत्य का अभ्यास न करने के कारण उसके माध्यम से परमेश्वर मुझे फटकार रहा है। मुझे वाकई बुरा लगा, और मैंने खुद को अपराधी महसूस किया। अगर मैंने समय रहते उसकी समस्याएँ इंगित कर दी होतीं और उसने वाकई उन पर विचार किया होता, तो शायद वह अपना काम अच्छे से कर पा रहा होता। लेकिन उसे अपनी शैतानी प्रकृति की कोई वास्तविक समझ नहीं थी, इसलिए वह न सिर्फ अपने पिछले काम में असफल रहा, बल्कि तबादले के बाद भी नहीं बदला। वह अभी भी कलीसिया के काम में रुकावट डाल रहा था। क्या मैं दूसरों को दुःख नहीं पहुँचा रही थी और परमेश्वर के घर के काम में देरी नहीं कर रही थी? मुझे लगता था कि मुझमें अच्छी इंसानियत है, लेकिन अब मैंने देखा कि मैं सिर्फ दूसरों के साथ अपने रिश्ते कायम रख रही थी, ताकि मैं उन्हें शर्मिंदा न करूँ और वे मेरे बारे में बुरा न सोचें। लेकिन यह दूसरों के जीवन-प्रवेश या परमेश्वर के घर के कार्य के लिए बिलकुल भी सही नहीं था। क्या यह अच्छी इंसानियत रखना था?

बाद में मैंने परमेश्वर के वचनों में यह पढ़ा : "अच्छी मानवता होने का कोई मानक अवश्य होना चाहिए। इसमें संयम का मार्ग अपनाना, सिद्धांतों से चिपके न रहना, किसी को नाराज़ नहीं करने का प्रयत्न करना, जहाँ भी तुम जाओ वहीं चापलूसी करके कृपापात्र बनना, जिससे भी तुम मिलो सभी से चिकनी-चुपड़ी बातें करना, और सभी को अच्छा महसूस कराना शामिल नहीं है। यह मानक नहीं है। तो मानक क्या है? इसमें शामिल है परमेश्वर, अन्य लोगों, और घटनाओं के साथ सच्चे हृदय से बर्ताव करना, उत्तरदायित्व स्वीकार कर पाना, और यह सब इतने स्पष्ट ढंग से करना कि हर कोई देख और महसूस कर सके। इतना ही नहीं, परमेश्वर लोगों के हृदय को टटोलता है और उनमें से हर एक को जानता है। कुछ लोग हमेशा डींग हाँकते हैं कि वे अच्छी मानवता से युक्त हैं, यह दावा करते हैं कि उन्होंने कभी कुछ बुरा नहीं किया, दूसरों का माल-असबाब नहीं चुराया, या अन्य लोगों की चीजों की लालसा नहीं की। यहाँ तक कि जब हितों को लेकर विवाद होता है, तब वे नुक़सान उठाना चुनकर, अपनी क़ीमत पर दूसरों को लाभ उठाने देते हैं, और वे कभी किसी के बारे में बुरा नहीं बोलते ताकि अन्य हर कोई यही सोचे कि वे अच्छे लोग हैं। परंतु, परमेश्वर के घर में अपने कर्तव्य निभाते समय, वे कुटिल और चालाक होते हैं, हमेशा स्वयं अपने हित में षड़यंत्र करते हैं। वे कभी भी परमेश्वर के घर के हितों के बारे में नहीं सोचते, वे कभी उन चीजों को अत्यावश्यक नहीं मानते हैं जिन्हें परमेश्वर अत्यावश्यक मानता है या उस तरह नहीं सोचते हैं जिस तरह परमेश्वर सोचता है, और वे कभी अपने हितों को एक तरफ़ नहीं रख सकते ताकि अपने कर्तव्यों का निर्वहन कर सकें। वे कभी अपने हितों का परित्याग नहीं करते। यहाँ तक कि जब वे कुकर्मियों को बुरा करते देखते हैं, वे उन्हें उजागर नहीं करते; उनके रत्ती भर भी कोई सिद्धांत नहीं हैं। यह अच्छी मानवता का उदाहरण नहीं है"("अंत के दिनों के मसीह की बातचीत के अभिलेख" में 'अपना सच्चा हृदय परमेश्वर को दो, और तुम सत्य को प्राप्त कर सकते हो')। परमेश्वर के वचन आचरण के सिद्धांत प्रस्तुत करते हैं। एक वास्तव में अच्छा इंसान संतुलन साधने का रास्ता नहीं चुनता, न ही दूसरों की समस्याओं के बारे में चुप रहता है। वह न तो पूर्ण सामंजस्य चाहता है, न ही दूसरों के साथ सही तालमेल बनाए रखने की कोशिश करता है। एक वास्तव में अच्छे इंसान के मानक उसके सिद्धांतवादी होने और न्याय की भावना रखने में निहित हैं। यह उस समय परमेश्वर के घर की रक्षा के लिए, जबकि उसके हित संकट में होते हैं, दूसरों की नाराजगी से डरे बिना सिद्धांतों पर कायम रहना है। भाई-बहनों से अपनी अंत:क्रिया में मेरा ध्यान सिर्फ किसी को अपमानित या शर्मिंदा न करने पर रहता था और मैं यह सोचती थी कि अगर मैंने सबसे अपने रिश्ते बनाए रखे, तो वे सभी मेरे बारे में अच्छा सोचेंगे। लेकिन यह सत्य के सिद्धांतों के बिलकुल भी अनुरूप नहीं था। मैंने दूसरों को भ्रष्टता से काम करते और परमेश्वर के घर के काम को बाधित करते देखा, लेकिन अपनी अच्छी छवि बनाए रखने के फेर में मैंने अपनी आँखें मूँद लीं और कलीसिया के हितों की रक्षा नहीं की। मैंने उन समस्याओं को नजरंदाज कर दिया, जो मुझे स्पष्ट दिख रही थीं। खासकर भाई वांग के मामले में मैं जानती थी कि उसकी समस्याएँ पहले ही परमेश्वर के घर के काम को बुरी तरह से प्रभावित कर चुकी हैं। लेकिन मुझे डर था कि कहीं वह यह न समझ बैठे कि मैं उसे व्यक्तिगत रूप से निशाना बना रही हूँ, कि कहीं वह मेरी बातों को स्वीकार न करे और मेरे प्रति पूर्वाग्रह से ग्रस्त न हो जाए। इसलिए जब मैंने उसके साथ सहभागिता की, तो मैंने असली समस्या पर बल न देकर बस चीजों को नजरअंदाज किया। नतीजा यह हुआ कि उसने अपनी समस्याओं को गंभीरता से नहीं लिया। सतह पर मैंने नुकसान न पहुँचाने वाले व्यक्ति की अपनी अच्छी छवि बनाए रखी, लेकिन हकीकत में मैं कलीसिया के काम और भाई-बहनों के जीवन-प्रवेश को नुकसान पहुँचा रही थी। मैंने देखा कि मैं बस एक "भली इंसान" हूँ, दूसरों को खुश रखने की कोशिश करने वाली, पूरी तरह से धोखेबाज।

इसके बाद मैंने अपनी आराधना में परमेश्वर के वचनों में यह पढ़ा : "कलीसिया के कुछ अगुआ उन भाइयों और बहनों को डाँट-फटकार नहीं लगाते जिन्‍हें वे उनके कर्तव्‍य लापरवाही और मशीनी ढंग से पूरा करते देखते हैं, हालाँकि उन्‍हें ऐसा करना चाहिए। जब वे कुछ ऐसा देखते हैं जो परमेश्‍वर के घर के हितों के लिए स्पष्ट रूप से हानिकारक है, तो वे आँख मूँद लेते हैं, और कोई पूछताछ नहीं करते, ताकि दूसरों के थोड़े भी अपमान का कारण न बनें। उनका असली उद्देश्य और लक्ष्‍य दूसरों की कमज़ोरियों का लिहाज़ करना नहीं है—वे अच्‍छी तरह जानते हैं कि उनका मंतव्य क्‍या है : 'अगर मैं इसे बनाए रखूँ और किसी के भी अपमान का कारण न बनूँ, तो वे सोचेंगे कि मैं अच्‍छा अगुआ हूँ। मेरे बारे में उनकी अच्‍छी, ऊँची राय होगी। वे मेरा समर्थन करेंगे और मुझे पसंद करेंगे।' परमेश्‍वर के घर के हितों को चाहे जितनी अधिक क्षति पहुँची हो, और परमेश्‍वर के चुने हुए लोगों को उनके जीवन प्रवेश में चाहे जितना अधिक बाधित किया जाए, या कलीसिया का उनका जीवन चाहे जितना अधिक अशांत हो, ऐसे लोग दूसरों को नुक़सान न पहुँचाने के अपने शैतानी फ़लसफ़े पर अड़े रहते हैं। उनके दिलों में कभी भी आत्म-धिक्कार का भाव नहीं होता; बहुत-से-बहुत, वे चलते-चलते शायद कुछ बातों का ज़ि‍क्र भर कर देते हैं, और फिर बस हो गया। वे सत्‍य की संगति नहीं करते, न ही वे दूसरों की समस्‍याओं का मूलतत्त्व बताते हैं, और लोगों की दशाओं का विश्‍लेषण तो वे और भी नहीं करते। वे सत्य वास्तविकता में प्रवेश के लिए लोगों की अगुआई नहीं करते, न ही वे बतलाते हैं कि परमेश्‍वर की इच्‍छा क्‍या है, या लोग अकसर कैसी ग़लतियाँ करते हैं, या लोग किस तरह के भ्रष्‍ट स्‍वभाव प्रकट करते हैं। वे इन व्‍यावहारिक समस्‍याओं को हल नहीं करते; इसकी बजाय, वे दूसरों की कमज़ोरियों और नकारात्‍मकता के प्रति, यहाँ तक कि उनकी लापरवाही और उदासीनता के प्रति भी हमेशा दयालु होते हैं। वे इन लोगों के कृत्‍यों और व्यवहारों को उनकी वास्तविकता का ठप्पा लगाए बिना जाने देते हैं, और, ठीक इसीलिए कि वे ऐसा करते हैं, अधिकांश लोग सोचने लगते हैं : 'हमारा अगुआ तो हमारे लिए माँ जैसा है। हमारी कमज़ोरियों के प्रति उनमें परमेश्‍वर से कहीं ज्‍़यादा समझ-बूझ है। हमारा कद परमेश्‍वर की अपेक्षाओं पर खरा उतरने की दृष्टि से काफ़ी छोटा हो सकता है, लेकिन यह इतना काफ़ी तो है ही कि हमारे अगुआओं की अपेक्षाओं पर खरा उतर सके। हमारे लिए वे अच्‍छे अगुआ हैं। अगर कोई दिन आता है जब ऊपर वाला हमारे मुखिया का स्थान ले लेता है, तो हमें पक्का करना चाहिए कि हमारी बात सुनी जाए, और अपने भिन्न-भिन्न मत और इच्‍छाएँ सामने रखनी चाहिए। हमें ऊपर वाले के साथ सुलह के लिए बातचीत का प्रयास करना चाहिए।' अगर लोग मन में ऐसे विचार पालते हैं—अगर अपने अगुआ के साथ उनका इस प्रकार का संबंध है, और उनकी ऐसी छाप है, और उन्‍होंने अपने दिलों में अपने अगुआ के प्रति निर्भरता, सराहना, सम्‍मान और श्रद्धा की ऐसी भावनाएँ विकसित कर ली हैं—तो वह अगुआ कैसा महसूस करता होगा? अगर इस मामले में वे कोई आत्म-धिक्कार महसूस करते हैं, कुछ असहजता महसूस करते हैं और परमेश्‍वर के प्रति ऋणी महसूस करते हैं, तो उन्‍हें दूसरों के दिलों में अपनी हैसियत या छवि को लेकर ग्रसित नहीं होना चाहिए। उन्‍हें परमेश्‍वर की गवाही देनी चाहिए और उसे ऊँचा उठाना चाहिए, ताकि लोगों के दिलों में उसका स्थान हो, और ताकि लोग परमेश्‍वर को महान मानकर उसका आदर करें। केवल इसी प्रकार उनके हृदय को सच्‍ची शांति मिलेगी, और जो ऐसा करता है वही सत्‍य का अनुसरण करता है। तथापि, यदि उनके कार्यों के पीछे यह लक्ष्‍य नहीं है, और इसके बजाय वे इन पद्धतियों और तकनीकों का इस्‍तेमाल लोगों को सच्‍चे मार्ग से भटकाने और सत्‍य का परित्याग करने के वास्ते लुभाने के लिए करते हैं, तो लोगों के दिलों में निश्चित स्थान प्राप्त करने और उनकी सद्भावना जीतने के उद्देश्‍य से, लोगों द्वारा अपने कर्तव्यों के लापरवाह, अन्यमनस्क और ग़ैर-ज़िम्मेदार निर्वहन में लिप्त होने की हद तक चले जाना, क्‍या यह लोगों को अपने पक्ष में लाने की कोशिश नहीं है? और क्‍या यह दुष्ट, जघन्य हरक़त नहीं है? यह वीभत्स है!"("अंत के दिनों के मसीह की बातचीत के अभिलेख" में 'नायकों और कार्यकर्ताओं के लिए, एक मार्ग चुनना सर्वाधिक महत्वपूर्ण है (1)')। परमेश्वर के वचनों ने मेरे कार्यों के पीछे के सार और मंशाओं को प्रकट कर दिया। अगुआ बनने के बाद से मैं बस लोगों के साथ संबंध बनाए रखने की कोशिश करती रही। मैं लोगों की समस्याओं को सामने लाने के बजाय बस उनकी गरिमा की रक्षा कर रही थी। भाई वांग को कलीसिया के काम में रुकावट डालते और उसे नुकसान पहुँचाते देखकर मुझे अत्यावश्यकता का बोध तक नहीं हुआ। इसके बजाय मैंने, यह चाहते हुए कि दूसरों के बीच मेरी जगह बनी रहे, सिर्फ इस बात पर ध्यान दिया कि मैं उसके बारे में कुछ गलत न बोल दूँ। बाहर से मैं सुशील और नुकसान न पहुँचाने वाली लगती थी, लेकिन यह सिर्फ एक मुखौटा था, जिसने भाई-बहनों को गुमराह किया। मैंने अपने तथाकथित अच्छे व्यवहार और मीठी बातों का इस्तेमाल लोगों को जीतने के लिए किया, ताकि वे मुझे पसंद करें और मेरी प्रशंसा और सम्मान करें। इस तरह मैं अपनी स्थिति मजबूत कर सकती थी। मैं अपना रास्ता साफ रखना चाहती थी और वह मैंने परमेश्वर के घर के हितों की कीमत पर किया। मैंने सत्य के सिद्धांतों के खिलाफ जाकर परमेश्वर के घर के काम को नुकसान पहुँचाया। मैं मसीह-विरोधियों की राह पर चल रही थी। इस समय परमेश्वर के ये वचन मेरे ध्यान में आए : "हो सकता है तुम अपने रिश्तेदारों, मित्रों, पत्नी (या पति), बेटों और बेटियों, और माता पिता के प्रति अत्यंत स्नेहपूर्ण और निष्ठावान हो, और कभी दूसरों का फायदा नहीं उठाते हो, लेकिन अगर तुम मसीह के अनुरूप नहीं पाते हो और उसके साथ समरसता के साथ व्यवहार नहीं कर पाते हो, तो भले ही तुम अपने पड़ोसियों की सहायता के लिए अपना सब कुछ खपा दो या अपने माता-पिता और घरवालों की अच्छी देखभाल करो, तब भी मैं कहूँगा कि तुम धूर्त हो, और साथ में चालाक भी हो" (वचन, खंड 1, परमेश्वर का प्रकटन और कार्य, जो मसीह के साथ असंगत हैं वे निश्चित ही परमेश्वर के विरोधी हैं)। परमेश्वर के घर ने मुझे अगुआ बनने का मौका दिया, ताकि मैं सत्य का अभ्यास करने और कर्तव्य निभाने में दूसरों का मार्गदर्शन कर सकूँ, परमेश्वर के घर का कार्य कायम रख सकूँ, दूसरों की समस्याएँ सुलझाने के लिए सत्य पर सहभागिता करूँ, ताकि वे अपने भ्रष्ट स्वभाव को समझ सकें और सिद्धांत के अनुसार अपना कर्तव्य निभाना सीख सकें। यह मेरी जिम्मेदारी थी। लेकिन मैंने अपना कर्तव्य परमेश्वर की अपेक्षा के अनुसार नहीं निभाया। मैंने केवल दूसरों के साथ अपने रिश्ते और प्रतिष्ठा कायम रखने पर ध्यान दिया, जिसने अंतत: परमेश्वर के घर के काम को नुकसान पहुँचाया और दूसरों के जीवन-प्रवेश में बाधा डाली। मैं शैतान की ओर से काम कर रही थी। मैंने देखा कि मैं ठीक वैसी ही हूँ, जैसा परमेश्वर ने अपने वचनों में उजागर किया है। न सिर्फ मैं एक अच्छी इंसान नहीं हूँ, बल्कि एक झूठी, खुदगर्ज और घृणा करने योग्य दुष्ट व्यक्ति भी हूँ। अगर मैंने पश्चात्ताप नहीं किया और खुद को नहीं बदला, तो मैं भाई-बहनों के जीवन-प्रवेश में एक रुकावट बनकर रह जाऊँगी। आखिरकार मैंने दूसरों के साथ अपनी अंत:क्रियाओं में जीवन के अपने नियमों को समझा। मैंने वास्तव में देखा कि "अच्छे दोस्तों की गलतियों पर खामोश रहने से दोस्ती अच्छी और लंबी होती है" और "लोगों की कमियों का मज़ाक नहीं उड़ाना चाहिए" दरअसल शैतानी जहर हैं, सच्चे आचरण के सिद्धांत नहीं। मैंने पश्चात्ताप करने और अपने गलत लक्ष्य को सुधारने के लिए परमेश्वर के सामने जाकर प्रार्थना की।

बाद में मैंने परमेश्वर के वचनों में यह पढ़ा : "यदि तुम परमेश्वर के साथ उचित संबंध बनाना चाहते हो, तो तुम्हारा हृदय उसकी तरफ़ मुड़ना चाहिए। इस बुनियाद पर, तुम दूसरे लोगों के साथ भी उचित संबंध रखोगे। यदि परमेश्वर के साथ तुम्हारा उचित संबंध नहीं है, तो चाहे तुम दूसरों के साथ संबंध बनाए रखने के लिए कुछ भी कर लो, चाहे तुम जितनी भी मेहनत कर लो या जितनी भी ऊर्जा लगा दो, वह मानव के जीवनदर्शन से संबंधित ही होगा। तुम दूसरे लोगों के बीच एक मानव-दृष्टिकोण और मानव-दर्शन के माध्यम से अपनी स्थिति बनाकर रख रहे हो, ताकि वे तुम्हारी प्रशंसा करे, लेकिन तुम लोगों के साथ उचित संबंध स्थापित करने के लिए परमेश्वर के वचनों का अनुसरण नहीं कर रहे। अगर तुम लोगों के साथ अपने संबंधों पर ध्यान केंद्रित नहीं करते, लेकिन परमेश्वर के साथ एक उचित संबंध बनाए रखते हो, अगर तुम अपना हृदय परमेश्वर को देने और उसकी आज्ञा का पालने करने के लिए तैयार हो, तो स्वाभाविक रूप से सभी लोगों के साथ तुम्हारे संबंध सही हो जाएँगे। इस तरह से, ये संबंध शरीर के स्तर पर स्थापित नहीं होते, बल्कि परमेश्वर के प्रेम की बुनियाद पर स्थापित होते हैं। इनमें शरीर के स्तर पर लगभग कोई अंत:क्रिया नहीं होती, लेकिन आत्मा में संगति, आपसी प्रेम, आपसी सुविधा और एक-दूसरे के लिए प्रावधान की भावना रहती है। यह सब ऐसे हृदय की बुनियाद पर होता है, जो परमेश्वर को संतुष्ट करता हो। ये संबंध मानव जीवन-दर्शन के आधार पर नहीं बनाए रखे जाते, बल्कि परमेश्वर के लिए दायित्व वहन करने के माध्यम से बहुत ही स्वाभाविक रूप से बनते हैं। इसके लिए मानव-निर्मित प्रयास की आवश्यकता नहीं होती। तुम्हें बस परमेश्वर के वचन के सिद्धांतों के अनुसार अभ्यास करने की आवश्यकता है" (वचन, खंड 1, परमेश्वर का प्रकटन और कार्य, परमेश्वर के साथ सामान्य संबंध स्थापित करना बहुत महत्वपूर्ण है)। परमेश्वर के वचनों ने मुझे दिखाया कि उचित अंतर्वैयक्तिक संबंध जीवन जीने के दुनियावी फलसफों के आधार पर नहीं बनाए जा सकते। हमें परमेश्वर के वचनों के अनुसार दूसरों की आत्माओं को पोषण देना चाहिए, और केवल इसी रूप में वह सबको लाभ पहुँचाएगा। जब मैंने दूसरों को भ्रष्ट स्वभाव के साथ अपना काम करते देखा, जिससे उनके काम पर बुरा असर पड़ रहा था, तब मुझे अपने रुतबे और छवि पर ध्यान नहीं देना चाहिए था। उन्हें अपने भ्रष्ट स्वभाव को समझने में मदद करने के लिए मुझे इस समस्या पर परमेश्वर के वचन लागू करने चाहिए थे और परमेश्वर की इच्छा पर सहभागिता करनी चाहिए थी, ताकि वे अपना कर्तव्य अच्छे से निभा सकें। परमेश्वर इसका अनुमोदन करता। सभाओं में भाई वांग अकसर परमेश्वर के वचनों की रोशनी में खुद को समझने में सक्षम होता था, जिसका मतलब था कि वह अपनी समस्याएँ हल करना चाहता है। बात सिर्फ इतनी थी कि वह समस्या की जड़ को नहीं समझता था और सच में खुद से नफरत नहीं कर पाता था, इसलिए समस्याएँ सामने आने पर वह फिर भी अपनी भ्रष्टता के भीतर ही जीता रहा। अगर मैंने समस्या के सार का विश्लेषण करने के लिए परमेश्वर के वचनों का इस्तेमाल किया होता, ताकि वह उनमें अभ्यास का मार्ग खोज सकता, तो इससे उसे वास्तव में मदद मिलती। इसका एहसास होने पर मैंने अपना गलत लक्ष्य बदलकर परमेश्वर की अपेक्षाओं के अनुसार काम करना चाहा। इसके बाद मैंने भाई वांग के काम से जुड़ी समस्याओं का सारांश तैयार किया और एक-एक करके उनकी सूची बनाई। मैंने उसके साथ सहभागिता की और उसके व्यवहार और समस्या की जड़ का विश्लेषण किया। इसके बाद, उसने न तो मुझसे उस तरह नफरत की और न ही मुझसे किनारा किया, जैसा कि मैं सोचती थी कि वह करेगा, बल्कि वास्तव में उसने मेरी सहभागिता स्वीकार की। बाद में उसने मुझे एक संदेश भेजा, जिसमें कहा गया था, "अच्छा किया जो आपने मुझसे इस बारे में बात की, वरना मैं कभी समस्या की गंभीरता नहीं समझ पाता।" मैं वाकई बहुत द्रवित हुई। जब मैंने अपने इरादे सुधार लिए और इस बात पर ध्यान केंद्रित नहीं किया कि दूसरे मेरे बारे में क्या सोचते हैं, बल्कि परमेश्वर के वचनों का अभ्यास करते हुए सिद्धांतों का पालन किया, तब से मैं अपने आसपास के लोगों को व्यावहारिक सहयोग प्रदान कर पाई। मैंने सुकून और शांति भी महसूस की।

बाद में मैंने एक बहन को देखा, जो अपने काम में आलसी और जिद्दी थी, जिसके कारण बहुत-सी समस्याएँ उत्पन्न हो रही थीं। उसने इन समस्याओं को देखा और वास्तव में नकारात्मक हो गई। मैंने देखा कि वे समस्याएँ काफी हद तक अपने काम के प्रति उसके रवैये की वजह से थीं, इसलिए मैंने उसे इसका एहसास कराना चाहा। लेकिन फिर मैंने सोचा, "वह पहले से ही बुरा और निराश महसूस कर रही है। अगर मैंने उसकी समस्याओं के बारे में बात की, तो क्या यह उसके घाव पर नमक छिड़कने जैसा नहीं होगा? अगर वह और भी ज्यादा नकारात्मक हो गई, तो लोग यह कह सकते हैं कि मुझमें इंसानियत नहीं है, कि मैं क्षमाशील नहीं हूँ, और फिर वे मेरी आलोचना कर सकते हैं।" मैंने सोचा कि इतना ही काफी होगा कि मैं उसके काम से जुड़ी समस्याएँ दूर करने का तरीका ढूँढ़ लूँ, फिर मुझे उसकी समस्याओं का जिक्र नहीं करना पड़ेगा। फिर मुझे एहसास हुआ कि मैं दोबारा उन शैतानी फलसफों के अनुसार काम कर रही थी, और अगर मैंने इस बहन को उसकी समस्याओं के बारे में नहीं बताया, तो वह अपना भ्रष्ट स्वभाव नहीं देख पाएगी और इससे उसे कोई मदद भी नहीं मिलेगी। मैंने परमेश्वर से प्रार्थना की और वे सत्य जानने चाहे, जो मुझे इस स्थिति में लागू करने चाहिए। इसके बाद मैंने परमेश्वर के वचनों में यह पढ़ा : "परमेश्वर अपने कार्यों में कभी अस्थिर या संकोची नहीं होता; उसके कार्यों के पीछे के सिद्धांत और उद्देश्य स्पष्ट और पारदर्शी, शुद्ध और दोषरहित होते हैं, जिनमें कोई धोखा या षड्यंत्र बिलकुल भी मिला नहीं होता। दूसरे शब्दों में, परमेश्वर के सार में कोई अंधकार या बुराई शामिल नहीं होती" (वचन, खंड 2, परमेश्वर को जानने के बारे में, स्वयं परमेश्वर, जो अद्वितीय है II)। "परमेश्‍वर बीच-बचाव नहीं करता; वह मानुषिक विचारों से बेदाग़ है। उसके लिए एक का मतलब एक है और दो का मतलब दो है; सही का मतलब सही है और ग़लत का मतलब ग़लत है। कोई दुविधा नहीं है"("अंत के दिनों के मसीह की बातचीत के अभिलेख" में 'केवल वास्तव में आज्ञाकारी होना ही एक यथार्थ विश्वास है')। इसने मुझे दिखाया कि परमेश्वर अपने वचनों और कर्मों में बहुत सिद्धांतवादी है, उसे अपनी पसंद और नापसंद के बारे में पता है। परमेश्वर लोगों के सही काम करने का अनुमोदन करता है, लेकिन जब वे सत्य के खिलाफ जाकर परमेश्वर के घर के हितों को नुकसान पहुँचाते हैं, तो वह इससे घृणा करता है। परमेश्वर अपने कर्मों में बिलकुल स्पष्ट है—उनमें कोई अस्पष्टता नहीं है। इससे मुझे खयाल आया कि प्रभु यीशु को क्रूस पर चढ़ाए जाने से पहले किस तरह पतरस ने कहा था, "हे प्रभु, परमेश्‍वर न करे! तेरे साथ ऐसा कभी न होगा" (मत्ती 16:22)। फिर भी प्रभु ने कहा, "हे शैतान, मेरे सामने से दूर हो!" (मत्ती 16:23)। ऐसा कहकर पतरस अनिवार्य रूप से परमेश्वर के कार्य के रास्ते में खड़ा हो रहा था, इसीलिए परमेश्वर ने उसे शैतान के रूप में पहचाना। प्रभु यीशु पतरस के आत्मसम्मान को ठेस पहुँचाने या उसे परेशान करने के डर से पीछे नहीं हटा। उसने पतरस के कर्मों के आधार पर एक स्पष्ट निश्चय किया, ताकि उसे पता चले कि परमेश्वर का नजरिया स्पष्ट है, और वह अपने कर्मों की प्रकृति को जान ले। लोगों के प्रति परमेश्वर के नजरिये ने मुझे अभ्यास के सिद्धांत दिखाए। भाई-बहनों की कुछ समस्याओं में सहनशीलता और धैर्य की आवश्यकता होती है, लेकिन अगर कोई चीज उनके काम पर बुरा असर या परमेश्वर के घर के काम में रुकावट डालती है, तो सहभागिता करना और सत्य के सिद्धांतों का पालन करना जरूरी हो जाता है। मैं हर वक्त दूसरों को खुश नहीं रख सकती। मैं जानती थी वह बहन नकारात्मक महसूस कर रही है, लेकिन सही इरादों के साथ, उसे नीचा दिखाए बिना या घमंड के साथ फटकारे बिना, अपनी समस्याओं का विश्लेषण करने में उसकी मदद करने के लिए प्यार से सत्य पर सहभागिता करने से वह अपने भ्रष्ट स्वभाव को समझ सकती थी। फिर हम अभ्यास का मार्ग खोज सकते थे और मेरा कर्तव्य परमेश्वर की इच्छा के अनुसार पूरा हो जाता। बाद में मैंने उसकी समस्याओं पर सहभागिता करने और उसके गलत नजरियों पर चर्चा के लिए उसे बुलाया। उसके मार्गदर्शन के लिए मैंने अपना अनुभव भी साझा किया। पहले तो मुझे डर लगा कि इस तरह की सहभागिता बहुत कठोर है और शायद वह इसे झेल न पाए। लेकिन सहभागिता के बाद वह मुझे ज्यादा उदास या मेरे प्रति पूर्वाग्रह से ग्रस्त नहीं हुई, जैसा कि मैंने सोचा था, बल्कि उसने बहुत ईमानदारी से कहा कि वह पहले सचमुच अपनी समस्याएँ समझ नहीं पाई थी और इस तरह से निपटा जाना उसे स्वीकार्य था। इसके बाद अपने कर्तव्य को लेकर उसके रवैये में सुधार हुआ और वह सचेत होकर सत्य के सिद्धांतों का अनुसरण करने लगी। यह देखकर मुझे वाकई खुशी हुई। सत्य का अभ्यास करके और अपना कर्तव्य परमेश्वर की अपेक्षाओं के अनुसार निभाकर मुझे बहुत अच्छा लगा।

दूसरों के साथ अपनी अंत:क्रियाओं में मुझे हमेशा यह डर लगा रहता था कि ज्यादा कठोर बनकर कहीं मैं लोगों को शर्मिंदा न कर दूँ, इसलिए मैंने अपने रिश्ते दुनियावी फलसफों के आधार पर निभाए। वह जीने का एक थकाऊ तरीका था। इन अनुभवों के जरिये और परमेश्वर के वचनों के मार्गदर्शन से मैंने जाना कि वास्तव में एक अच्छा इंसान होने का क्या मतलब है। मैंने यह भी अनुभव किया कि दूसरों के साथ अंत:क्रिया करते समय सत्य के सिद्धांतों का पालन करना और परमेश्वर के वचनों का अभ्यास करना बहुत जरूरी है। यही अच्छे आचरण का वास्तविक सिंद्धांत है। परमेश्वर का धन्यवाद!

50. "अच्छी छवि" के पीछे क्या छुपा होता है

वेई चेन, दक्षिण कोरिया

दिसंबर, 2019 में, मैं कलीसिया में एक सुसमाचार उपयाजक के रूप में काम किया करती थी। कुछ समय बाद मैंने पाया कि अगुआ जब भी भाई-बहनों के कर्तव्य-निर्वाह में कोई समस्या देखते, तो वे उनसे सीधे-सीधे दो टूक कह देते, कभी-कभी उनका लहज़ा भी बहुत सख्त होता। मुझे लगता कि समस्याओं के बारे में बताना तो ठीक है, लेकिन उनका तरीका शर्मसार करनेवाला है और इससे लोग आसानी से बुरा मान सकते हैं। मैं उन जैसी नहीं बनना चाहती थी। ऐसी बातें सूझबूझ से कहनी चाहिए, ताकि लोगों पर अच्छा असर पड़े। इस तरह मैं सबका समर्थन पा सकूंगी और अपना काम करने में मुझे आसानी होगी। फिर अगले चुनाव में, शायद मुझे अगुआ के रूप में चुन लिया जाए। यह सोच कर, मैं भाई-बहनों से मेल-जोल में बड़ी सतर्कता से पेश आती। मैं सूझबूझ से काम लेने और किसी की भावनाओं को ठेस न पहुंचाने की कोशिश करती, ताकि हर बात लोगों को खुशगवार लगे।

एक बार मैंने देखा कि बहन चेंग आसान कामों को हाथ में ले लेती और मुश्किल कामों से जी चुराती, जब कभी उसे बहुत-सी धारणाओं या खराब रवैये वाले किसी व्यक्ति के साथ सुसमाचार साझा करने की ज़रूरत पड़ती, वह पीछे हट जाती। और बाद में, वह उनकी धारणाओं को दुरुस्त करने के लिए उनसे जुड़े सत्य का पता लगाने का प्रयास नहीं करती। मैंने देखा कि अपने कर्तव्य के प्रति उसका रवैया सही नहीं है, और उसके लिए ऐसी राह पर चलकर अच्छे ढंग से अपना कर्तव्य निभाना संभव ही नहीं है। मैं उससे इस बात का ज़िक्र कर उससे संगति करने ही वाली थी, लेकिन उसे संदेश भेजने से ठीक पहले, मेरे मन में कौंधा कि भले ही मुश्किलों से सामना होने पर वह पीछे हट जाती है, मगर आम तौर पर वह अपने कर्तव्य में ज़रूर कुछ-न-कुछ हासिल किया करती है। अगर मैंने उसकी समस्या का ज़िक्र किया, तो शायद उसे लगेगा कि मैं उससे बहुत ज़्यादा अपेक्षा रखती हूँ और फिर वह मेरे खिलाफ हो जाएगी। फिर अगर भविष्य में वह मेरी कार्य-व्यवस्था के मुताबिक़ काम न करे, तो मैं क्या करूंगी? अगर मैंने अपना कर्तव्य ठीक से नहीं निभाया, तो क्या अगुआ नहीं कहेंगे कि मैं अपने काम के काबिल नहीं हूँ? इसलिए, उसे अपमानित न करने के इरादे से, मैंने उसकी समस्या के बारे में उससे एक शब्द भी नहीं कहा, बल्कि उसे एक प्रोत्साहन-भरा संदेश भेज दिया : "हम जिनके साथ सुसमाचार साझा करती हैं, उनमें से कुछ लोगों की अपनी बहुत-सी धारणाएं हैं, मगर वे सच्चे विश्वासी हैं। हमारे मन में प्रेम और सब्र होना चाहिए, हमें परमेश्वर से ज़्यादा प्रार्थना कर उस पर भरोसा करना चाहिए। हम जितनी मुश्किलें झेलती हैं, हमारी आस्था उतनी ही पूर्ण होती है। हम बिल्कुल भी पीछे हटकर सिमट नहीं सकतीं।" उस वक्त वह मान गयी, लेकिन अपनी समस्या को बिल्कुल भी नहीं समझ पायी, किसी भी मुश्किल काम से दूर ही रहती। वह बिल्कुल भी नहीं बदली। उस वक्त मुझे समस्या के बारे में मालूम नहीं था, मुझे लगा कि मैं बहुत बढ़िया काम कर रही हूँ। जब कभी मेरा ऐसी किसी समस्या से सामना होता, मैं इसी तरह संभालती। मैंने कभी भी लोगों का निपटान नहीं किया, न ही उनकी भ्रष्टता या खामियों को उजागर किया, इसलिए भाई-बहन मेरे साथ काम करके खुश रहते, मेरे पास आकर अपना हाल-चाल सुनाते। इससे अपने तरीके को लेकर मेरा विश्वास और बढ़ गया, मैं सोचने लगी कि भाई-बहन मेरे बारे में बहुत ऊंची राय रखते हैं, सब वाकई मेरा समर्थन करते हैं।

बाद में, मैंने देखा कि बहन शा बहुत घमंडी और खुदगर्ज़ है। वह अड़ियल है, दूसरों के साथ मिल-जुल कर काम नहीं करती, इसका हमारे सुसमाचार कार्य पर बुरा असर पड़ रहा है। मैंने सोचा कि बहन शा किस तरह बहुत घमंडी है और दूसरों के सुझाव स्वीकार नहीं करती, जिसका उसके काम पर असर पड़ रहा है। मुझे लगा कि उससे इस बात का ज़िक्र करना चाहिए ताकि वह सुधार कर सके। लेकिन फिर मैंने सोचा, अगर मैं इसका ज़िक्र करूँ, और वह स्वीकार न करे, बल्कि नाराज़ हो जाए, तब मैं क्या करूंगी? एक बार एक सभा में, मैंने उसे मेरे बारे में बहुत अच्छा आकलन पेश करते हुए सुना था, इसलिए मुझे फ़िक्र थी कि अगर मैंने उसका दिल दुखाया, तो उसके मन में मेरी जो अच्छी छवि है वह बरबाद हो जाएगी। अगर उसके मन में मेरी छवि बदल जाएगी, तो इसका असर मेरे अगुआ बनने के अवसर पर पड़ेगा। अच्छी तरह सोचने के बाद, मैंने आखिरकार बहन शा की भ्रष्टता और खामियों का ज़िक्र नहीं किया। इसके बजाय मैंने कहा, "तुम्हारे अपने कर्तव्य में अच्छे परिणाम हासिल न करने और मुश्किलों से जूझने की बात मैं समझ सकती हूँ, लेकिन तुम्हें आत्मचिंतन करके सोचना होगा कि ऐसा क्यों हो रहा है। हमें भाई-बहनों के साथ भी मिल-जुल कर काम करना चाहिए।" मैंने मुख्य समस्या को छोड़ दिया, बस उसे थोड़ी-सी सलाह दी, उसका हौसला बढ़ाया। कुछ दिन बाद एक अगुआ ने मुझसे हमारे काम के बारे में पूछा, तो मैंने बताया कि बहन शा घमंडी और खुदगर्ज़ है, वह दूसरों के साथ मिल-जुल कर काम नहीं करती। फिर अगली बार जब बहन शा मुझसे मिली, तो उसने कहा, "जब अगुआ ने कुछ दिन पहले आपसे हमारे काम के बारे में पूछा, तब मैं वहां से गुज़र रही थी, मैंने आपको यह कहते हुए सुन लिया कि मैं घमंडी और खुदगर्ज़ हूँ, और दूसरों के साथ मिल-जुल कर काम नहीं करती। आप अच्छी तरह जानती हैं कि मेरी एक गंभीर समस्या है, लेकिन इस बारे में आपने मुझसे कुछ नहीं कहा। आप बस समझौता किये जा रही हैं। पहले भी मैंने देखा है कि आप कभी गुस्सा नहीं होतीं, लोगों को डांटती भी नहीं हैं, बल्कि हमेशा उन्हें प्यार से समझाती हैं। मेरा ख़याल था कि आप वाकई एक अच्छी इंसान हैं। अब मुझे एहसास हो गया है कि आप बहुत 'चालाक' हैं, आपकी अपनी चालें हैं। दो टूक कहूं तो आप पाखंडी हैं।" उसकी ऐसी सीधी बात सुनकर पल भर के लिए मुझे लगा कि मेरा चेहरा पूरी तरह लाल हो गया है। "पाखंडी" और "चाल" शब्द मेरे दिमाग में अंदर तक चुभ गये। मैं वाकई परेशान हो गयी और मैंने परमेश्वर के सामने आकर प्रार्थना की, उससे अपने भ्रष्ट स्वभाव को समझने का रास्ता दिखाने की विनती की।

अगले दिन, अपने धार्मिक कार्यों के दौरान, मैंने परमेश्वर के वचनों का एक अंश पढ़ा : "छल-कपट अक्सर बाहर से नजर आ जाता है। जब किसी को बहुत शातिर और चालाकी से बात करने वाला कहा जाता है, तो यह छल-कपट होता है। और दुष्टता का सबसे प्रमुख लक्षण क्या होता है? दुष्टता वह होती है जब लोग ऐसी बातें करते हैं जो कानों को अच्छी लगती है, जब सब कुछ सही और आलोचना से परे लगता है, और किसी भी तरह से देखने पर भला लगता है, पर उनके काम खासतौर से दुष्टतापूर्ण और बहुत ज्यादा लुके-छिपे होते हैं, और आसानी से नजर में नहीं आते। वे अक्सर बहुत सही शब्दों और सुनने में मीठे लगने वाले जुमलों का प्रयोग करते हैं, और ऐसे सिद्धांतों, तर्कों और तकनीकों का इस्तेमाल करते हैं जो लोगों की भावनाओं के अनुरूप होते हैं, ताकि उनकी आँखों पर पट्टी बांधी जा सके; वे एक तरफ जाने का दिखावा करते हैं पर दरअसल दूसरी तरफ जाते हैं। अपने गुप्त इरादों को हासिल करने के लिए वे भले प्रतीत होने वाले और लोगों की भावनाओं के अनुरूप प्रतीत होने वाले कामों का सहारा लेते हैं। यही दुष्टता है। लोग आमतौर से इसे छल-कपट मानते हैं। उन्हें दुष्टता की जानकारी नहीं होती है, और इसे कम पहचान पाते हैं; दरअसल दुष्टता को पहचानना छल-कपट से ज्यादा मुश्किल है, क्योंकि यह ज्यादा लुकी-छिपी होती है, और इससे ज्यादा 'चालाकी' भर तरीके और तकनीकें जुड़ी होती हैं। जब लोगों के स्वभाव में छल-कपट की प्रवृत्ति होती है तो आमतौर से दो-तीन दिन में ही तुम यह भाँप लेते हो कि वे धोखेबाज हैं, या उनकी हरकतें और उनकी बातें छल-कपट का संकेत देती हैं। पर जब किसी के बारे में यह कहा जाता है कि वह दुष्ट है तो यह कोई ऐसी चीज नहीं है जिसका एक-दो दिन में पता चल सके। अगर कुछ अवधि के भीतर कोई विशिष्ट या प्रमुख घटना नहीं होती तो उनकी बातें सुनकर तुम लोगों को यही लगेगा कि वे भले व्यक्ति हैं, कि वे त्याग करना और अपने-आपको खपाना जानते हैं, कि वे आध्यात्मिक चीजों को समझते हैं और जो कुछ भी कहते हैं सही कहते हैं, और तुम लोगों के लिए उन्हें यह बताना बहुत मुश्किल होता है कि वे असलियत में क्या हैं। बहुत सारे ऐसे लोग हैं होते जो सही बातें कहते हैं, जो सही काम करते हैं, और एक के बाद एक सिद्धांतों की बौछार कर सकते हैं। ऐसे व्यक्ति के साथ दो-तीन दिन बिताने के बाद तुम उन्हें ऐसा व्यक्ति मानने लगते हो जो आध्यात्मिक बातों को समझता है, जिसके दिल में परमेश्वर के लिए प्रेम है, जो अपनी अंतरात्मा और चेतना के अनुसार व्यवहार करता है। और फिर तुम लोग उन पर भरोसा करके उन्हें कुछ काम सौंपने लगते हो, और जल्दी ही तुम्हें यह अहसास होने लगता है कि वे ईमानदार नहीं हैं, कि वे धोखेबाज लोगों से भी ज्यादा मक्कार हैं—कि वे बहुत ज्यादा बुरे हैं। वे अक्सर बिलकुल सही शब्द चुनते हैं, ऐसे शब्द जो सत्य से मेल खाते हैं, जो लोगों की भावनाओं और मानवता के अनुरूप होते हैं, ऐसे शब्द जो बड़े मीठे लगते हैं। इन छलावे भरे शब्दों से वे लोगों से बात करते हैं, जिसके पीछे एक तरफ अपने-आपको स्थापित करने और दूसरी तरफ लोगों को ठगने की मंशा होती है, इससे उन्हें लोगों के बीच एक रुतबा और प्रतिष्ठा मिल जाती है, और इस सबसे ऐसे लोग आसानी से उनके झांसे में आ जाते हैं जो अज्ञानी होते हैं, जिन्हें सत्य की ज्यादा समझ नहीं होती, जिन्हें आध्यात्मिक बातों की समझ नहीं होती, और परमेश्वर में जिनकी आस्था का कोई ठोस आधार नहीं होता। दुष्ट स्वभाव वाले लोग यही सब करते हैं"("अंत के दिनों के मसीह की बातचीत के अभिलेख" में 'नायकों और कार्यकर्ताओं के लिए, एक मार्ग चुनना सर्वाधिक महत्वपूर्ण है (3)')। अपने बर्ताव को परमेश्वर के वचनों के आईने में देखकर मुझे एहसास हुआ कि मेरा दुष्ट स्वभाव ही मुझसे ऐसे काम करवा रहा है। जब मैं भाई-बहनों के काम में कुछ समस्याएँ देखती, जो उनके काम पर बुरा असर डाल रही थीं, तो मैं उन्हें उजागर नहीं करती या उनकी समस्याएँ उन्हें नहीं बताती, ताकि सभी लोग मुझे अच्छी इंसान कहें और मेरे बारे में अच्छा बोलें। मैंने साफ़ देखा कि बहन चेंग का अपने काम के प्रति सही रवैया नहीं है, वह सिर्फ आसान काम करती है और मुश्किल कामों से जी चुराती है। मैंने यह भी देखा कि बहन शा घमंडी और खुदगर्ज़ है, जिसका कलीसिया के सुसमाचार कार्य पर बुरा असर पड़ रहा है। मुझे उन्हें ये बातें बतानी चाहिए थीं, उनकी मदद करने के लिए उनके साथ संगति करनी चाहिए थी। लेकिन मुझे फ़िक्र थी कि वे मेरे बारे में क्या सोचेंगी, वे मेरे काम में सहयोग नहीं करेंगी, फिर मेरा काम खराब होने पर अगुआ मुझे कमज़ोर मानेंगे। इसलिए मैं उनका हौसला बढ़ाने के लिए चिकनी-चुपड़ी, नकली बातें करती। इस तरह मैं उनके साथ अपना रिश्ता और अपनी छवि बनाये रखती, वे मेरे काम को पसंद करती रहतीं—इस तरह मैं एक तीर से दो शिकार कर सकती थी। मैं बहुत चालबाज और धूर्त थी, मैं लोगों की आँखों में धूल झोंक रही थी। मैंने उन्हें धोखा देती, उन्हें सोचने पर मजबूर करती कि मैं वाकई उनकी परवाह करती हूँ, उनकी भावनाओं को समझती हूँ, वे सचमुच मेरा आदर करते, मेरी आराधना करते। इसके बाद ही मैं समझ पायी कि मेरा स्वभाव कपटी और दुष्ट है। अगर बहन शा ने मेरी आलोचना न की होती, और परमेश्वर के वचनों ने खुलासा न किया होता, तो अभी भी मैं अपने दुष्ट स्वभाव को समझ न पायी होती, न ही मुझे इसकी गंभीरता का एहसास हुआ होता। मैं समझ गयी कि मेरे कर्म कितने ज़्यादा दुष्ट और घिनौने हैं, परमेश्वर के लिए घृणास्पद और दूसरों के लिए विद्रोहकारी!

इसके बाद मैंने परमेश्वर के ये वचन पढ़े। सर्वशक्तिमान परमेश्वर कहते हैं, "कलीसिया के कुछ अगुआ उन भाइयों और बहनों को डाँट-फटकार नहीं लगाते जिन्‍हें वे उनके कर्तव्‍य लापरवाही और मशीनी ढंग से पूरा करते देखते हैं, हालाँकि उन्‍हें ऐसा करना चाहिए। जब वे कुछ ऐसा देखते हैं जो परमेश्‍वर के घर के हितों के लिए स्पष्ट रूप से हानिकारक है, तो वे आँख मूँद लेते हैं, और कोई पूछताछ नहीं करते, ताकि दूसरों के थोड़े भी अपमान का कारण न बनें। उनका असली उद्देश्य और लक्ष्‍य दूसरों की कमज़ोरियों का लिहाज़ करना नहीं है—वे अच्‍छी तरह जानते हैं कि उनका मंतव्य क्‍या है : 'अगर मैं इसे बनाए रखूँ और किसी के भी अपमान का कारण न बनूँ, तो वे सोचेंगे कि मैं अच्‍छा अगुआ हूँ। मेरे बारे में उनकी अच्‍छी, ऊँची राय होगी। वे मेरा समर्थन करेंगे और मुझे पसंद करेंगे।' परमेश्‍वर के घर के हितों को चाहे जितनी अधिक क्षति पहुँची हो, और परमेश्‍वर के चुने हुए लोगों को उनके जीवन प्रवेश में चाहे जितना अधिक बाधित किया जाए, या कलीसिया का उनका जीवन चाहे जितना अधिक अशांत हो, ऐसे लोग दूसरों को नुक़सान न पहुँचाने के अपने शैतानी फ़लसफ़े पर अड़े रहते हैं। उनके दिलों में कभी भी आत्म-धिक्कार का भाव नहीं होता; बहुत-से-बहुत, वे चलते-चलते शायद कुछ बातों का ज़ि‍क्र भर कर देते हैं, और फिर बस हो गया। वे सत्‍य की संगति नहीं करते, न ही वे दूसरों की समस्‍याओं का मूलतत्त्व बताते हैं, और लोगों की दशाओं का विश्‍लेषण तो वे और भी नहीं करते। वे सत्य वास्तविकता में प्रवेश के लिए लोगों की अगुआई नहीं करते, न ही वे बतलाते हैं कि परमेश्‍वर की इच्‍छा क्‍या है, या लोग अक्‍सर कैसी ग़लतियाँ करते हैं, या लोग किस तरह के भ्रष्‍ट स्‍वभाव प्रकट करते हैं। वे इन व्‍यावहारिक समस्‍याओं को हल नहीं करते; इसकी बजाय, वे दूसरों की कमज़ोरियों और नकारात्‍मकता के प्रति, यहाँ तक कि उनकी लापरवाही और उदासीनता के प्रति भी हमेशा दयालु होते हैं। वे इन लोगों के कृत्‍यों और व्यवहारों को उनकी वास्तविकता का ठप्पा लगाए बिना जाने देते हैं, और, ठीक इसीलिए कि वे ऐसा करते हैं, अधिकांश लोग सोचने लगते हैं : 'हमारा अगुआ तो हमारे लिए माँ जैसा है। हमारी कमज़ोरियों के प्रति उनमें परमेश्‍वर से कहीं ज्‍़यादा समझ-बूझ है। हमारा कद परमेश्‍वर की अपेक्षाओं पर खरा उतरने की दृष्टि से काफ़ी छोटा हो सकता है, लेकिन यह इतना काफ़ी तो है ही कि हमारे अगुआओं की अपेक्षाओं पर खरा उतर सके। हमारे लिए वे अच्‍छे अगुआ हैं। ...' अगर लोग मन में ऐसे विचार पालते हैं—अगर अपने अगुआ के साथ उनका इस प्रकार का संबंध है, और उनकी ऐसी छाप है, और उन्‍होंने अपने दिलों में अपने अगुआ के प्रति निर्भरता, सराहना, सम्‍मान और श्रद्धा की ऐसी भावनाएँ विकसित कर ली हैं—तो वह अगुआ कैसा महसूस करता होगा? अगर इस मामले में वे कोई आत्म-धिक्कार महसूस करते हैं, कुछ असहजता महसूस करते हैं और परमेश्‍वर के प्रति ऋणी महसूस करते हैं, तो उन्‍हें दूसरों के दिलों में अपनी हैसियत या छवि को लेकर ग्रसित नहीं होना चाहिए। उन्‍हें परमेश्‍वर की गवाही देनी चाहिए और उसे ऊँचा उठाना चाहिए, ताकि लोगों के दिलों में उसका स्थान हो, और ताकि लोग परमेश्‍वर को महान मानकर उसका आदर करें। केवल इसी प्रकार उनके हृदय को सच्‍ची शांति मिलेगी, और जो ऐसा करता है वही सत्‍य का अनुसरण करता है। तथापि, यदि उनके कार्यों के पीछे यह लक्ष्‍य नहीं है, और इसके बजाय वे इन पद्धतियों और तकनीकों का इस्‍तेमाल लोगों को सच्‍चे मार्ग से भटकाने और सत्‍य का परित्याग करने के वास्ते लुभाने के लिए करते हैं, तो लोगों के दिलों में निश्चित स्थान प्राप्त करने और उनकी सद्भावना जीतने के उद्देश्‍य से, लोगों द्वारा अपने कर्तव्यों के लापरवाह, अन्यमनस्क और ग़ैर-ज़िम्मेदार निर्वहन में लिप्त होने की हद तक चले जाना, क्‍या यह लोगों को अपने पक्ष में लाने की कोशिश नहीं है? और क्‍या यह दुष्ट, जघन्य हरक़त नहीं है? यह वीभत्स है!"("अंत के दिनों के मसीह की बातचीत के अभिलेख" में 'नायकों और कार्यकर्ताओं के लिए, एक मार्ग चुनना सर्वाधिक महत्वपूर्ण है (1)')। परमेश्वर के वचनों का प्रकाशन देखकर मुझे एहसास हुआ कि अपने दुष्ट स्वभाव के आधार पर कर्म करना वास्तव में लोगों को अपना बनाने और उन पर नियंत्रण करने की कोशिश में उन्हें धोखा देकर उनका प्रेम पाना है। यह परमेश्वर की इच्छा के विपरीत है और मसीह-विरोधी ठीक ऐसा ही बर्ताव करते हैं! इस सोच पर मैं डरे बिना नहीं रह सकी। दूसरों के दिलों में बनी अपनी जगह और अगुआ के रूप में चुने जाने के अपने अवसर को बचाने के इरादे से, जब मैंने भाई-बहनों के कामों में समस्याएँ देखी, तो मैंने कभी उन्हें सीधे तौर पर नहीं बताया, न ही उन्हें सुलझाने के लिए उनके साथ सत्य के बारे में संगति की। इसके बजाय, मैंने चिकनी-चुपड़ी बातें की ताकि दूसरे मुझे पसंद करें, मुझे स्नेही और परवाह करने वाली मानें। इस बात का एहसास किये बिना मैं अपने लिये अनुयायी जुटा रही थी, आखिरकार मैंने जिन लोगों को धोखा दिया, वे न केवल अपनी समस्याएँ नहीं देख सके, उन्हें सुधार नहीं पाये, बल्कि उनके जीवन प्रवेश को नुकसान पहुँचा, यहाँ तक कि वे मुझे आदर से देखने और मेरी आराधना करने लगे। यह मेरा बेहद दुष्ट और घिनौना रूप था! भाई-बहनों के जीवन की मुझे ज़रा भी फ़िक्र नहीं थी, मैं उनके भ्रष्ट स्वभाव के भरोसे उनके कर्तव्य निर्वाह में उन्हें बढ़ावा दे रही थी, इसका हमारे काम पर बुरा असर पड़ रहा था। मैं पूरी तरह से शैतान की चापलूस सेवक की तरह काम कर रही थी, परमेश्वर के घर के कार्य में बाधा डाल कर उसे नुकसान पहुंचा रही थी। ऐसा एहसास होने के बाद, मैं अपने दिल की गहराई से अपनी भ्रष्टता से नफ़रत करने लगी। मैंने परमेश्वर के सामने आकर प्रार्थना की और प्रायश्चित करना चाहा। मैंने कहा, "हे परमेश्वर, तुम्हारे वचनों से मैं यह समझ सकी हूँ कि मेरा दुष्ट स्वभाव बहुत गंभीर है, और मैं मसीह-विरोधी के रास्ते पर चल रही हूँ। मैं प्रायश्चित करना चाहती हूँ, अपनी निजी मंशाओं को छोड़ देना चाहती हूँ, अब अपने दुष्ट स्वभाव के आधार पर कर्म नहीं करना चाहती।"

प्रार्थना के बाद मैंने परमेश्वर के इन वचनों को याद किया : "'और यहोवा परमेश्वर ने आदम को यह आज्ञा दी, "तू वाटिका के सब वृक्षों का फल बिना खटके खा सकता है; पर भले या बुरे के ज्ञान का जो वृक्ष है, उसका फल तू कभी न खाना: क्योंकि जिस दिन तू उसका फल खाएगा उसी दिन अवश्य मर जाएगा।"' ... क्या तुम परमेश्वर द्वारा कहे गए इन संक्षिप्त वचनों में परमेश्वर के स्वभाव की कोई चीज़ देख सकते हो? क्या परमेश्वर के ये वचन सत्य हैं? क्या इनमें कोई छलावा है? क्या इनमें कोई झूठ है? क्या इनमें कोई धमकी है? (नहीं।) परमेश्वर ने ईमानदारी से, सच्चाई से और निष्कपटता से मनुष्य को बताया कि वह क्या खा सकता है और क्या नहीं खा सकता। परमेश्वर ने स्पष्टता से और सीधे-सीधे कहा। क्या इन वचनों में कोई छिपा हुआ अर्थ है? क्या ये वचन सीधे-स्पष्ट नहीं हैं? क्या किसी अटकलबाज़ी की ज़रूरत है? (नहीं।) अटकलबाज़ी की कोई ज़रूरत नहीं है। एक नज़र में उनका अर्थ स्पष्ट है। इन्हें पढ़ने पर आदमी इनके अर्थ के बारे में बिलकुल स्पष्ट महसूस करता है। यानी परमेश्वर जो कुछ कहना चाहता है और जो कुछ वह व्यक्त करना चाहता है, वह उसके हृदय से आता है। परमेश्वर द्वारा व्यक्त चीज़ें स्वच्छ, सीधी और स्पष्ट हैं। उनमें कोई गुप्त उद्देश्य या कोई छिपा हुआ अर्थ नहीं है। उसने सीधे मनुष्य से बात की और बताया कि वह क्या खा सकता है और क्या नहीं खा सकता" (वचन, खंड 2, परमेश्वर को जानने के बारे में, स्वयं परमेश्वर, जो अद्वितीय है IV)। मैंने ये वचन पढ़े और सच में महसूस किया कि परमेश्वर हमारे साथ कितना सच्चा है। जब परमेश्वर ने आदम को आदेश दिया, तो उसने साफ़ तौर पर बताया कि क्या खाना है और क्या नहीं, ताकि इंसान साफ़ तौर पर जान ले कि उसे क्या करना है। परमेश्वर के वचनों में कुछ भी उलझाने या गुमराह करनेवाली बात नहीं थी, इसमें कोई चालाकी या धोखा भी नहीं था। परमेश्वर की बस यही चाह थी कि इंसान के लिए सब बढ़िया हो। वह हमारे बारे में सच्चे मन से सोच रहा था। उसने इंसान के साथ पूरी ईमानदारी से बात की। मैंने देखा कि परमेश्वर का सार सच्चा, पवित्र, दयालु और मनोहारी है। वह वास्तव में हमारे विश्वास और प्रशंसा के योग्य है। मगर अपनी बात कहूँ, तो मैं भाई-बहनों के साथ बिल्कुल भी ईमानदार नहीं थी। मेरी हर कथनी और करनी में निजी मंशाओं की मलिनता थी। मैं झूठ और फरेब में डूबी हुई थी। मैं सिर्फ लोगों को धोखा देकर उनका इस्तेमाल कर रही थी, आखिरकार भाई-बहनों को नुकसान पहुँचा रही थी। मैं बहुत अधिक दुष्ट थी! मन में यह विचार आने पर मैं खुद को बहुत दोषी समझने लगी और पछतावे में डूब गयी। फिर मैं बहन शा और बहन चेंग के पास पहुँची, और उन्हें अपने भ्रष्ट स्वभाव के बारे में खुलकर बताया। मैंने उन्हें उनके काम में नज़र आयी समस्याओं के बारे में भी बताया। उन्होंने मेरे बारे में बिल्कुल भी गलत नहीं समझा, बल्कि कहा कि मेरा उनकी समस्याओं के बारे में साफ़ तौर पर बताना इन्हें दिल में उतारने में उनकी मदद करेगा, वरना उन्हें एहसास नहीं हुआ होता कि उनकी समस्याएँ कितनी गंभीर हैं। उन्होंने मुझसे यह भी कहा कि अगर भविष्य में मैं फिर उनके काम में कुछ समस्याएँ देखूं, तो उन्हें ज़रूर बताऊँ। उसके बाद मैंने उनमें कुछ बदलाव देखे, वे अपने काम में बेहतर होने लगीं। इससे मुझे बहुत खुशी हुई।

फिर अपने धार्मिक कार्यों में, मैं परमेश्वर के वचनों में अपने भ्रष्ट स्वभाव का समाधान ढूँढ़ने लगी। मैंने परमेश्वर के वचनों के कुछ अंश पढ़े : "चाहे अब तुम अपने कर्तव्यों का पालन करो, या स्वभावगत बदलाव के शुरुआती चरणों का अनुसरण करो, तुम्हारे भीतर कैसे भी भ्रष्ट स्वभाव क्यों न झलकते हों—तुम्हें इन्हें दूर करने के लिए सत्य की खोज करनी चाहिए। ... उदाहरण के लिए, अगर तुम लोग अपने-आपको हमेशा मीठे शब्दों में छिपाने की कोशिश करते हो, अगर तुम लोग हमेशा दूसरों के दिलों में जगह बनाने की कामना करते हो और चाहते हो कि दूसरे तुम्हें ऊंची नजर से देखें, अगर तुम्हारे अंदर ऐसी मंशाएँ हैं, तो इसका मतलब है कि तुम अपने स्वभाव द्वारा नियंत्रित हो रहे हो। क्या तुम लोगों को ये मीठे शब्द बोलने चाहिए? (नहीं।) अगर तुम ऐसे शब्द नहीं बोलते हो, तो क्या तुम इन्हें बस दबाए रखते हो? अगर तुम्हारे पास एक ज्यादा चतुर शब्दावली है, एक अलग शब्दावली है जिससे लोग तुम्हारे इरादों को न भाँप पाएँ, तो तुम्हारे स्वभाव के साथ अब भी एक समस्या है। कैसा स्वभाव? दुष्ट स्वभाव। क्या भ्रष्ट स्वभाव को आसानी से बदला जा सकता है? इसके साथ व्यक्ति का प्रकृति सार जुड़ा होता है। लोगों में यह सार, यह मूल होता है, और इसे थोड़ा-थोड़ा करके खोद निकालने की जरूरत होती है। इसे हर अवस्था से बाहर निकालना होता है, तुम्हारे द्वारा बोले गए हर शब्द के पीछे छिपे इरादे से। इसे तुम्हारे द्वारा बोले गए शब्दों से विश्लेषित करके समझना होता है। जब यह बोध और स्पष्ट होने लगता है और तुम्हारी आत्मा और ज्यादा चतुर हो जाती है, तो तुम लोग यह बदलाव ला सकते हो"("अंत के दिनों के मसीह की बातचीत के अभिलेख" में 'आप सत्‍य की खोज तभी कर सकते हैं जब आप स्‍वयं को जानें')। "तू जो कुछ भी करता है, हर कार्य, हर इरादा, और हर प्रतिक्रिया, अवश्य ही परमेश्वर के सम्मुख लाई जानी चाहिए। यहाँ तक कि, तेरे रोजाना का आध्यात्मिक जीवन भी—तेरी प्रार्थनाएँ, परमेश्वर के साथ तेरा सामीप्य, परमेश्वर के वचनों को खाने और पीने का तेरा ढंग, भाई-बहनों के साथ तेरी सहभागिता, और कलीसिया के भीतर तेरा जीवन—और साझेदारी में तेरी सेवा परमेश्वर के सम्मुख उसके द्वारा छानबीन के लिए लाई जा सकती है। यह ऐसा अभ्यास है, जो तुझे जीवन में विकास हासिल करने में मदद करेगा। परमेश्वर की छानबीन को स्वीकार करने की प्रक्रिया शुद्धिकरण की प्रक्रिया है। जितना तू परमेश्वर की छानबीन को स्वीकार करता है, उतना ही तू शुद्ध होता जाता है और उतना ही तू परमेश्वर की इच्छा के अनुसार होता है, जिससे तू व्यभिचार की ओर आकर्षित नहीं होगा और तेरा हृदय उसकी उपस्थिति में रहेगा; जितना तू उसकी छानबीन को ग्रहण करता है, शैतान उतना ही लज्जित होता है और उतना अधिक तू देहसुख को त्यागने में सक्षम होता है। इसलिए, परमेश्वर की छानबीन को ग्रहण करना अभ्यास का वो मार्ग है जिसका सभी को अनुसरण करना चाहिए। चाहे तू जो भी करे, यहाँ तक कि अपने भाई-बहनों के साथ सहभागिता करते हुए भी, यदि तू अपने कर्मों को परमेश्वर के सम्मुख ला सकता है और उसकी छानबीन को चाहता है और तेरा इरादा स्वयं परमेश्वर की आज्ञाकारिता का है, इस तरह जिसका तू अभ्यास करता है वह और भी सही हो जाएगा। केवल जब तू जो कुछ भी करता है, वो सब कुछ परमेश्वर के सम्मुख लाता है और परमेश्वर की छानबीन को स्वीकार करता है, तो वास्तव में तू ऐसा कोई हो सकता है जो परमेश्वर की उपस्थिति में रहता है" (वचन, खंड 1, परमेश्वर का प्रकटन और कार्य, परमेश्वर उन्हें पूर्ण बनाता है, जो उसके हृदय के अनुसार हैं)। परमेश्वर के वचनों पर गौर करके यह स्पष्ट हो गया कि किसी समस्या का सामना होने पर मुझे अपनी सोच की जांच-पड़ताल करनी चाहिए, अपनी कथनी और करनी के पीछे की मंशाओं पर मनन करना चाहिए, परमेश्वर के सामने अपनी कथनी और करनी को लाकर उसकी जांच-पड़ताल को स्वीकार करना चाहिए, जब कभी मैं दुष्ट स्वभाव दिखाऊँ तो मुझे उसका विश्लेषण कर खुद जान लेना चाहिए, और देर किये बिना प्रार्थना करके अपने निजी हितों को छोड़ देना चाहिए। इस तरह, मेरी भ्रष्टता का यह पहलू धीरे-धीरे दूर हो जाएगा।

बाद में, मैंने देखा कि एक बहन कमज़ोर है और कोई भी मुश्किल काम करने को तैयार नहीं है। जब कभी सुसमाचार कार्य में उसे कोई समस्या होती वह उससे मुँह मोड़ लेती। मुझे लगा कि वह अपने कर्तव्य की ज़िम्मेदारी नहीं निभा रही है और मुझे सुधार करने के लिए फ़ौरन उसके साथ संगति करने की ज़रूरत है। लेकिन मेरी समस्या ने फिर से सिर उठा लिया। मुझे लगा कि अगर मैं उसकी समस्या का ज़िक्र करूंगी, तो शायद वह सोचेगी कि मैं बहुत सख्त हूँ, और वह प्रतिरोध कर मुझसे दूर रहने लगेगी। मैं सोचने लगी कि इस बात को कैसे पेश करूँ कि उसे स्वीकार हो और वह मेरे खिलाफ न हो जाए। यह विचार आने पर, मुझे एहसास हुआ कि मैं फिर से भाई-बहनों के बीच अपने रुतबे और छवि को बचाने की कोशिश कर रही हूँ। मैंने अपने दिल में परमेश्वर से यह प्रार्थना की : "हे परमेश्वर, मैं तुम्हारी जांच-पड़ताल स्वीकार करने और अपनी निजी मंशाओं को छोड़ने के लिए तैयार हूँ। मैं अपनी बहन की मदद करने और अपना कर्तव्य निभाने के लिए सत्य के बारे में संगति करना चाहती हूँ।" इसके बाद मैंने उस बहन के साथ उसकी समस्या का विश्लेषण करते हुए संगति की। इसका अभ्यास करने के बाद मुझे बहुत भीतरी सुकून मिला। अब मुझमें अपने दुष्ट स्वभाव की थोड़ी समझ पैदा हुई है, अब जब कभी मेरा किसी समस्या से सामना होता है, मैं सचेतन होकर सत्य को खोजती हूँ और अपनी स्वार्थी मंशाओं को छोड़ देती हूँ। मैं परमेश्वर के वचनों के अनुसार काम कर पाती हूँ। यह सब परमेश्वर के वचनों के न्याय के जरिये हासिल हो पाया है। मैं परमेश्वर के उद्धार का बहुत आभार मानती हूँ!

51. मैंने एक खुशामदी इंसान होने का सच जान लिया

मैं दोस्तों, परिवार और पड़ोसियों के साथ अपनी अंत:क्रियाओं में व्यक्तिगत संबंधों को बनाए रखने के लिए बहुत प्रयास करता था। मैं लगभग हर चीज बरदाश्त कर लेता था और लोगों को, जो वे चाहते थे, करने देता था, ताकि किसी को मेरे बारे में कोई अप्रिय बात कहने का मौका न मिले। मैंने कभी किसी के साथ बहस नहीं की। यहाँ तक कि जब मैं देखता कि किसी को कोई समस्या है, तब भी मैं कुछ न कहता। समय के साथ, हर कोई मुझे एक अच्छा इंसान समझने लगा। विश्वासी बनने के बाद भी मैंने अपने मामलों में जीने के लिए और दूसरों के साथ अपनी अंत:क्रियाओं में इस दर्शन को लागू करना जारी रखा। मुझे याद है, आस्था हासिल करने के बाद जल्दी ही मैंने गौर किया कि भाई टियान, जो हमारे समूह की सभाओं का प्रभारी था, हमेशा बहुत शालीनतापूर्वक भाषण देता था और परमेश्वर के वचनों पर उसकी सहभागिता प्रबुद्ध करने वाली होती थी। जब भी मुझे कोई दिक्कत या कठिनाई होती, तो मुझे उसे हल करने में मदद माँगने के लिए उसके पास जाना अच्छा लगता था, और वह मेरे साथ सहभागिता करने में वाकई सब्र से काम लेता था। हमारी काफी अच्छी बनती थी। कुछ सालों बाद हम दोनों को कलीसिया का अगुआ चुन लिया गया, और मैं उसके साथ अपना कर्तव्य निभाने का मौका पाकर रोमांचित था। लेकिन कुछ समय बाद मैंने देखा कि भाई टियान असल में अपने कर्तव्य की जिम्मेदारी नहीं उठा रहा, और जब भाई-बहन नकारात्मक होते और कमजोर पड़ते, तो वह बस बेमन से काम करता और कुछ एकांगी सहभागिता साझा कर देता। वह इस बात की वाकई कोई परवाह नहीं करता था कि उसका कोई परिणाम निकलता है या नहीं। मैंने सोचा, "क्या वह अपने कर्तव्य में लापरवाह नहीं हो रहा? इससे निश्चित ही भाई-बहनों के जीवन-प्रवेश में देरी होगी। मुझे उनके साथ सहभागिता करनी होगी। लेकिन फिर, वह यह कर्तव्य मुझसे भी पहले से निभा रहा है और उसे इस काम का थोड़ा अनुभव भी है। मैंने तो अगुआ के रूप में अपना कर्तव्य निभाना शुरू ही किया है। अगर मैंने उससे कहा कि वह अपने कर्तव्य की जिम्मेदारी नहीं उठा रहा, तो वह मेरे बारे में क्या सोचेगा?" जैसी कि कहावत है, "अच्छे दोस्तों की गलतियों पर खामोश रहने से दोस्ती अच्छी और लंबी होती है।" इसलिए अपनी दोस्ती पहले जैसी बनाए रखने के लिए मैंने उससे बस बात कर ली और उसकी समस्याओं को तूल नहीं दिया।

हमारी एक सभा में कुछ भाई-बहनों ने सुसमाचार साझा करने में अपने सामने आई कठिनाइयों का जिक्र किया और यह आशा व्यक्त की कि उन्हें सुलझाने में हम उनकी मदद करेंगे। मैंने भाई टियान से साथ चलने के लिए कहा, मगर उन्होंने यह बहाना बना दिया कि सुसमाचार का काम मेरी विशेषज्ञता नहीं है, इसलिए मैं नहीं जाना चाहूँगा। मैंने उसके साथ सहभागिता की और बताया कि हमारे भाई-बहनों को अपना कर्तव्य निभाने में बहुत परेशानी हो रही है, इसलिए हमें उनकी भरसक मदद करनी चाहिए, हम सिर्फ अपनी प्राथमिकताओं के हिसाब से काम नहीं कर सकते। जवाब में वह मौन रहा, तो मैंने उसके मौन को उसकी स्वीकृति समझ लिया। लेकिन यह देखकर मुझे हैरानी हुई कि अगले दिन वह कलीसिया में आया तक नहीं। मुझे उससे थोड़ी निराशा हुई—क्या भाई-बहनों की समस्याएँ सुलझाने के लिए हाथ न बढ़ाना कलीसिया के अगुआ के रूप में उसके लिए गैर-जिम्मेदाराना नहीं है? मैं जानता था कि मुझे यह बात उसके सामने लानी होगी।

सभा के फौरन बाद मैं भाई टियान से बात करने के लिए चल दिया, और पूरे रास्ते यही सोचता रहा कि उससे सहभागिता कैसे की जाए। लेकिन जब मैं उसके घर पहुँचा, तो वह मुझसे काफी जोश और प्यार से पेश आया, जिससे मुझे लगने लगा कि मुझे अपना मुँह बंद ही रखना चाहिए। मैंने सोचा, "भाई शियान कितना प्रसन्न और प्रफुल्लित है और मुझे चाय भी पिला रहा है। मैं इससे यह कैसे कहूँ? अगर मैं इससे कहता हूँ कि तुम अपने कर्तव्य-पालन में गैर-जिम्मेदार हो और एक खतरनाक हालत में हो, तो क्या यह इसकी बेइज्जती नहीं होगी? जैसी कि कहावत है, 'किसी मुस्कुराते चेहरे पर ऊँगली मत उठाओ।' हमारा तालमेल हमेशा से बहुत अच्छा रहा है। अगर मैंने अपना रिश्ता ही बिगाड़ दिया, तो हम आगे साथ मिलकर काम कैसे कर सकेंगे? हम हमेशा एक-दूसरे से मिलते हैं, इसलिए यह वाकई बहुत खराब बात हो जाएगी!" इसलिए मैंने उससे बहुत नरमी से कहा, "हमें अपने कर्तव्यों के प्रति जिम्मेदारी का भाव विकसित करने की जरूरत है। हम केवल अपनी व्यक्तिगत प्राथमिकताओं के आधार पर कुछ नहीं कर सकते।" जब उसने अपना सिर लटका लिया और कुछ नहीं कहा, तो मुझे आगे कुछ भी कहना बुरा लगा। मैंने सोचा कि मैं अभी कलीसिया का अगुआ बना ही हूँ और अभी भी मुझे कलीसिया के काम अच्छे से करने नहीं आते। मुझे बहुत-से कामों में उसकी मदद की जरूरत होगी, और जैसी कि पुरानी कहावत है, "किसी के रास्ते में काँटे मत बिछाओ।" मुझे लगा कि मैं उसके साथ इतना कठोर नहीं हो सकता, इसलिए मैंने और कुछ नहीं कहा।

बाद में अपने अगुआओं से हमें एक संदेश मिला, जिसमें एक सभा के आयोजन की सूचना दी गई थी, और भाई टियान और मैंने तय किया कि हम दोनों कुछ भाई-बहनों को इस बारे में सूचित करेंगे। अगले दिन जब हम मिले, तो मैंने उससे पूछा कि क्या तुमने सूचित कर दिया, लेकिन उसने पूरी उदासीनता से कहा कि वह दूसरे कामों में व्यस्त था और इस बारे में भूल गया। उसकी उदासीनता देखकर मैं उसे धिक्कारे बिना नहीं रह सका। मैंने कहा, "अपना कर्तव्य इस तरह करना गैरजिम्मेदारी है और इससे कलीसिया के काम में देरी हो सकती है।" मुझे यह देखकर ताज्जुब हुआ कि उसने नाराजगी भरी शक्ल बनाते हुए अपनी चाबियाँ लीं और निकल गया। उसकी नाराजगी देखकर मेरी और कुछ कहने की हिम्मत नहीं हुई, और मुझे डर लगा कि इससे हमारा रिश्ता पूरी तरह से बिगड़ जाएगा।

मैंने देखा था कि भाई टियान अपने कर्तव्य का भार नहीं उठा रहा था, लापरवाह था, अकसर देरी करवाता था, और समस्याओं को लेकर उसमें आत्म-ज्ञान की कमी थी। जब दूसरे सहभागिता करते या उनसे अपनी समस्याओं का जिक्र करते, तो वह उन्हें स्वीकार नहीं करता था। क्या यह सब उसके एक नकली अगुआ होने की ओर इशारा नहीं करता था, जो सत्य को स्वीकार करने या व्यावहारिक काम करने में अक्षम है? अगर वह अगुआ के पद पर बना रहा, तो इससे कलीसिया के काम में रुकावट आएगी—मैं जानता था कि मुझे उसकी समस्याओं के बारे में अगुआओं को बताना चाहिए। लेकिन फिर मैंने इस बारे में सोचा कि अगर अगुआओं को इस सबके बारे में पता चला, तो वे किस तरह उसकी काट-छाँट करेंगे और किस तरह उससे निपटेंगे, शायद उसे अपने पद से हाथ भी धोना पड़े। अगर भाई टियान को पता चला कि मैंने ही उसके बारे में बताया है, तो वह कहेगा कि मैं हृदयहीन हूँ, और मैंने एक पुराने दोस्त को धोखा दिया है। इसके बाद मैं उसका सामना कैसे कर पाऊँगा? इस विचार ने मुझे इस बारे में अनिश्चित कर दिया कि मुझे क्या करना चाहिए। बहुत सोच-विचार करने के बाद मैंने आखिर उसकी रिपोर्ट न करने का फैसला किया। मैंने बस उनकी समस्याएँ उजागर कर दी थीं—शायद वह अपनी समस्याओं पर विचार करे और उन्हें समझे, और फिर पश्चात्ताप करे। वह कई सालों से विश्वासी रहा है और पहले अपने कर्तव्य-पालन में काफी जिम्मेदार रहा है। इसलिए मैंने कुछ और दिनों तक चीजों पर नजर रखने का फैसला किया, और सोचा कि अगर वह फिर भी नहीं बदला, तो मैं उसकी रिपोर्ट कर दूँगा।

इसके बाद हम एक अच्छी इंसानियत वाले संभावित धर्मांतरित से मिले, जिसे परमेश्वर का अंत के दिनों का कार्य देखने में दिलचस्पी थी, लेकिन उसे काम के सिलसिले में कुछ दिनों के लिए शहर से बाहर जाना था। हमें कोई ऐसा चाहिए था, जो जल्दी से जल्दी उसके पास सुसमाचार साझा करने जा सके। हमने चर्चा की और भाई टियान को भेजने का फैसला किया। किंतु अप्रत्याशित रूप से उसने गड़बड़ी कर दी और जिस दिन उसे जाना चाहिए था, उस दिन नहीं गया। यह पता चलने पर मुझे बहुत गुस्सा आया। मैंने उसे बहुत बार चेतावनी दी थी, पर वह कभी नहीं बदला, और इस बार तो उसने बहुत बड़ी गड़बड़ी कर दी थी। मुझे लगा, मैं अच्छे से जानता था कि भाई टियान कुछ समय से अपने कर्तव्य से भटक रहा है और उसे अपनी जिम्मेदारी का बोध नहीं है, लेकिन मेरा ध्यान सिर्फ अपने रिश्ते को बचाने पर लगा था। मुझे डर था कि कहीं वह नाराज न हो जाए, इसलिए मैंने अगुआओं को उसकी समस्याओं के बारे में नहीं बताया। इससे कलीसिया के काम में बार-बार रुकावट आई। क्या मैं गलत नहीं कर रहा था? यह सोचकर मैं दुखी हो गया और मेरा मन पछतावे से भर गया।

उस शाम मैंने परमेश्वर से प्रार्थना करते हुए कहा कि वह मेरी समस्याओं को समझने में मेरा मार्गदर्शन करे। फिर मैंने परमेश्वर के वचनों में यह पढ़ा : "ज़्यादातर लोग सत्य का अनुसरण और अभ्यास करना चाहते हैं, लेकिन अधिकतर समय उनके पास ऐसा करने का कोई संकल्प और इच्छा नहीं होती है; उनके अंदर सत्य का जीवन बिल्कुल भी नहीं होता है। इसके परिणाम स्वरूप, जब लोगों का बुरी शक्तियों से वास्ता पड़ता है या ऐसे दुष्ट या बुरे लोगों से उनका सामना होता है जो बुरे कामों को अंजाम देते हैं, या जब ऐसे झूठे अगुआओं और मसीह विरोधियों से उनका सामना होता है जो अपना काम इस तरह से करते हैं जिससे सिद्धांतों का उल्लंघन होता है—इस तरह परमेश्वर के घर के कार्य को नुकसान उठाना पड़ता है, और परमेश्वर के चुने गए लोगों को हानि पहुँचती है—वे डटे रहने और खुलकर बोलने का साहस खो देते हैं। जब तुम्हारे अंदर कोई साहस नहीं होता, इसका क्या अर्थ है? क्या इसका अर्थ यह है कि तुम डरपोक हो या कुछ भी बोल पाने में अक्षम हो? या फ़िर यह कि तुम अच्छी तरह नहीं समझते और इसलिए तुम में अपनी बात रखने का आत्मविश्वास नहीं है? इनमें से तो कोई नहीं; बात यह है कि तुम कई प्रकार के भ्रष्ट स्वभावों द्वारा नियंत्रित किये जा रहे हो। इन सभी स्वभावों में से एक है, कुटिलता। तुम यह मानते हुए सबसे पहले अपने बारे में सोचते हो, 'अगर मैंने अपनी बात बोली, तो इससे मुझे क्या फ़ायदा होगा? अगर मैंने अपनी बात बोल कर किसी को नाराज कर दिया, तो हम भविष्य में एक साथ कैसे काम कर सकेंगे?' यह एक कुटिल मानसिकता है, है न? क्या यह एक कुटिल स्वभाव का परिणाम नहीं है? एक अन्‍य स्‍वार्थी और कृपण स्‍वभाव होता है। तुम सोचते हो, 'परमेश्‍वर के घर के हित का नुकसान होता है तो मुझे इससे क्‍या लेना-देना है? मैं क्‍यों परवाह करूँ? इससे मेरा कोई ताल्‍लुक नहीं है। अगर मैं इसे होते देखता और सुनता भी हूँ, तो भी मुझे कुछ करने की ज़रूरत नहीं है। यह मेरी ज़ि‍म्‍मेदारी नहीं है—मैं कोई अगुआ नहीं हूँ।' इस तरह की चीज़ें तुम्‍हारे अंदर हैं, जैसे वे तुम्‍हारे अवचेतन मस्तिष्‍क से अचानक बाहर निकल आयी हों, जैसे उन्‍होंने तुम्‍हारे हृदय में स्‍थायी जगहें बना रखी हों—ये मनुष्‍य के भ्रष्‍ट, शैतानी स्‍वभाव हैं। ये भ्रष्‍ट स्‍वभाव तुम्‍हारे विचारों को नियंत्रित करते हैं और तुम्‍हारे हाथ-पैर बाँध देते हैं, और वे तुम्‍हारी ज़ुबान को नियंत्रित करते हैं। जब तुम अपने दिल में कोई बात कहना चाहते हो, तो शब्‍द तो तुम्‍हारे होठों तक पहुँचते हैं लेकिन तुम उन्‍हें बोलते नहीं हो, या, अगर तुम बोलते भी हो, तो तुम्‍हारे शब्‍द गोलमोल होते हैं, और तुम्‍हें चालबाज़ी करने की गुंजाइश देते हैं—तुम बिल्कुल साफ़-साफ़ नहीं कहते। दूसरे लोग तुम्‍हारी बातें सुनने के बाद कुछ भी महसूस नहीं करते, और तुमने जो कुछ भी कहा होता है उससे समस्‍या हल नहीं होती। तुम मन-ही-मन सोचते हो, 'अच्‍छा है, मैंने बोल लिया। मेरा अन्‍त:करण निश्चिंत हुआ। मैंने अपनी ज़ि‍म्‍मेदारी पूरी कर दी।' सचाई यह है कि तुम अपने हृदय में जानते हो कि तुमने वह सब नहीं कहा है जो तुम्‍हें कहना चाहिए, कि तुमने जो कहा है उसका कोई प्रभाव नहीं पड़ा और परमेश्‍वर के घर के कार्य का अहित ज्‍यों-का-त्‍यों बना हुआ है। तुमने अपनी ज़ि‍म्‍मेदारी पूरी नहीं की, फिर भी तुम खुल्‍लमखुल्‍ला कहते हो कि तुमने अपनी ज़ि‍म्‍मेदारी पूरी कर दी है, या जो कुछ भी हो रहा था वह तुम्‍हारे लिए स्‍पष्‍ट नहीं था। क्‍या तुम पूरी तरह अपने भ्रष्‍ट, शैतानी स्‍वभाव के वश में नहीं हो?"("अंत के दिनों के मसीह की बातचीत के अभिलेख" में 'जो सत्य का अभ्यास करते हैं केवल वही परमेश्वर का भय मानने वाले होते हैं')। परमेश्वर का हर एक वचन मुझ पर गाज की तरह गिरा, मानो मैं उसके आमने-सामने हूँ और वह मुझे उजागर करके मेरा न्याय कर रहा है। मैंने खुद को बहुत दोषी महसूस किया। मैंने बहुत स्पष्ट रूप से देखा था कि भाई टियान अपने कर्तव्य की जिम्मेदारी नहीं उठा रहा था और इससे कलीसिया के काम में रुकावट पैदा हो गई थी, लेकिन मैं बस आँख मूँदकर भलामानस होने का नाटक करता रहा, ताकि उसके साथ मेरा रिश्ता बना रहे। मैंने उसकी समस्याओं को इंगित करने की कुछ हिम्मत जुटाई थी, लेकिन फिर पीछे हट गया, और उसके कार्यों के सार और खतरनाक नतीजों के बारे में बात करने का साहस नहीं किया। और मैंने यह सोचकर खुद को बेवकूफ बनाया कि मैं सत्य को अमल में ला रहा हूँ। मैंने देखा कि एक नकली अगुआ परमेश्वर के घर के कार्य को कितना नुकसान पहुँचा सकता है, लेकिन आत्मरक्षा के लिए मैंने उसे उजागर नहीं किया और उसकी रिपोर्ट नहीं की। मैं एक इंसान को नाराज करने के बजाय परमेश्वर को नाराज करने के लिए तैयार था। मेरे इस व्यवहार ने ने मुझे शैतान का सेवक बना दिया था, जो एक नकली अगुआ के पक्ष में खड़ा था, उसके साथ कीचड़ में गिरता जा रहा था, और कलीसिया के काम में रुकावट डाल रहा था। यह परमेश्वर के लिए घिनौना और अपमानजनक था। परमेश्वर ने मुझे उन्नत किया, मुझे कलीसिया के एक अगुआ का कर्तव्य निभाने का अवसर दिया, इस आशा से कि मैं सत्य पर सहभागिता करूँगा, भाई-बहनों की समस्याएँ सुलझाऊँगा, और कलीसिया के काम को बरकरार रखूँगा। लेकिन इसके बजाय मैंने सिर्फ अपने निजी रिश्तों की रक्षा की और कलीसिया के काम में रुकावट डालने वाले नकली अगुआ की परवाह करता रहा। मैंने देखा कि मेरे कर्तव्य में निष्ठा की पूर्णत: कमी है। मैं सत्य का अभ्यास करने में ही नाकाम नहीं हुआ था, बल्कि मैंने एक अपराध भी किया था। मैंने परमेश्वर की मेहनत से की गई कोशिशों को बेकार जाने दिया। अंतत: मैंने देखा कि खुशामदी इंसान वास्तव में अच्छे लोग नहीं होते, बल्कि वे तो खुदगर्ज और चालाक होते हैं। इस एहसास से मैं बहुत दुखी हो गया और खुद को भयावह महसूस करने लगा। मैं जान गया कि मैं अब एक खुशामदी इंसान बनकर नहीं रह सकता, मुझे सत्य पर अमल करना होगा और भाई टियान को व्यावहारिक काम न करने के कारण उजागर करना होगा। मुझे उसकी समस्याओं के बारे में अगुआओं को सच बताना होगा और उसकी गलतियों पर परदा डालना बंद करना होगा।

उसी रात मैंने भाई टियान के कामकाज के बारे में अगुआओं को पत्र लिखा। पत्र लिखने के बाद मुझे बहुत सुकून और शांति महसूस हुई, और लगा कि अंतत: मुझमें न्याय की समझ आनी शुरू हो गई है, कि अब मैं उतना नीच और घृणित नहीं था, जितना पहले था। जैसा कि परमेश्वर कहता है : "यदि तुम अपनी ज़िम्मेदारियों को निभा सको, अपने दायित्वों और कर्तव्यों को पूरा कर सको, अपनी स्वार्थी इच्छाओं, व्यक्तिगत अभिलाषाओं और इरादों को त्याग सको, परमेश्वर की इच्छा का ध्यान रख सको, और परमेश्वर तथा उसके घर के हितों को सर्वोपरि रख सको, तो इस तरह से कुछ समय अनुभव करने के बाद, तुम पाओगे कि यह जीने का एक अच्छा तरीका है। नीच या निकम्मा व्यक्ति बने बिना, यह सरलता और नेकी से जीना है, न्यायसंगत और सम्मानित ढंग से जीना है, एक संकुचित मन वाले या ओछे व्यक्ति की तरह नहीं। तुम पाओगे कि किसी व्यक्ति को ऐसे ही जीना और काम करना चाहिए। धीरे-धीरे, अपने हितों को पूरा करने की तुम्हारी इच्छा घटती चली जाएगी"("अंत के दिनों के मसीह की बातचीत के अभिलेख" में 'अपना सच्चा हृदय परमेश्वर को दो, और तुम सत्य को प्राप्त कर सकते हो')। अगले दिन जब मैंने भाई टियान को देखा, तो मैंने उसके साथ सहभागिता की, उसके कर्तव्य-पालन में उसकी समस्याओं का विश्लेषण किया, और इतना लापरवाह और असावधान होने की प्रकृति और परिणामों के बारे में बात की। मेरी बातें सुनने के बाद उसने स्वीकार किया कि उसके साथ कोई समस्या है। बाद में हमारे अगुआओं ने उसके सामान्य निष्पादन से यह निश्चित किया कि उसने कोई व्यावहारिक काम नहीं किया और वह एक नकली अगुआ है, और फिर उसे बरखास्त कर दिया गया। भले ही उसने अपना पद खो दिया था, लेकिन उसने कलीसिया के काम को जो नुकसान पहुँचाया था, उसकी एक निर्विवाद जिम्मेदारी अभी भी मुझ पर थी। मैंने मन ही मन कसम खाई कि मैं फिर कभी खुशामदी इंसान नहीं बनूँगा, कि मैं अब कलीसिया के काम के आड़े नहीं आऊँगा।

जल्दी ही मैंने भाई ली के साथ मिलकर काम करना शुरू कर दिया, जो कलीसिया का एक अगुआ बन गया था। हम आपस में सहभागिता करते और अपने कर्तव्य में आने वाली कठिनाइयों के बारे में चर्चा करते। जब मैं एक खराब स्थिति में था, तो उसने सहभागिता करके मेरी मदद की। हमारा तालमेल वाकई अच्छा था। लेकिन कुछ समय बाद यह स्पष्ट हो गया कि भाई ली अपने कर्तव्य में व्यावहारिक काम नहीं करता। वह सभाओं में बेमन से जाता था और भाई-बहनों के जीवन की असली परेशानियाँ नहीं सुलझाता था। मुझे लगा कि भाई ली ज्यादा जिम्मेदार नहीं है, और मुझे उसके साथ सहभागिता करनी चाहिए। कुछ समय बाद मैंने यह मुद्दा उसके सामने रखा और उसके कर्तव्य निभाने के तरीके की प्रकृति और परिणाम उजागर किए।

मैंने देखा कि हालाँकि कुछ समय बीत चुका है, किंतु भाई ली ने अभी भी अपने कर्तव्य के प्रति अपना रवैया नहीं बदला है, और सबसे बड़ी बात, वह हमेशा नाम और रुतबे के पीछे पड़ा रहता है। जब वह अपने काम में कुछ हासिल नहीं कर पाया और दूसरों से सम्मान प्राप्त नहीं कर पाया, तो वह नकारात्मक हो गया और उसने कलीसिया के काम पर ध्यान देना छोड़ दिया। मैं दोबारा उसके साथ सहभागिता करने गया और उससे आत्मचिंतन करने और अपने कर्तव्य के पीछे छिपी अपनी मंशाओं को समझने के लिए कहा। उस समय तो उसने यह स्वीकार कर लिया कि अपनी खोज में उसका नजरिया गलत है, लेकिन इसके बाद भी उसकी हालत बिलकुल नहीं बदली। मुझे एहसास हुआ कि अगर वह इस पद पर बना रहा, तो इससे कलीसिया के काम को नुकसान पहुँचेगा, इसलिए मैंने अगुआओं को बताने का फैसला किया। लेकिन जैसे ही मैंने अपनी कलम उठाई और पत्र लिखने के लिए तैयार हुआ, मैंने सोचा, "अगर अगुआओं को भाई ली के बरताव के बारे में पता चला, तो वे निश्चित रूप से सिद्धांतों के अनुसार कार्रवाई करेंगे और उसे बरखास्त कर देंगे। भाई ली अपनी प्रतिष्ठा को बहुत महत्त्व देता है—अगर उसे बरखास्त कर दिया गया, तो क्या वह मुझसे नाराज नहीं हो जाएगा? जब मैंने अपना कर्तव्य निभाने की शुरुआत की थी, तो वह हमेशा मेरे साथ सहभागिता करके मेरी मदद करता था, इसलिए अब अगर मैं उसकी समस्याओं के बारे में रिपोर्ट करता हूँ, तो क्या वह मुझे हृदयहीन नहीं समझेगा? फिर मैं उसका सामना कैसे कर सकूँगा?" तभी मुझे एहसास हुआ कि मैं फिर से एक खुशामदी इंसान बनने वाला हूँ और परमेश्वर के घर के काम को बरकरार नहीं रख रहा हूँ। यह सोचकर मुझे थोड़ा अपराध-बोध हुआ, इसलिए मैंने जल्दी से प्रार्थना की : "परमेश्वर, मैंने भाई ली की समस्याओं को देखा है और मैं उसकी रिपोर्ट करना चाहता हूँ, लेकिन मुझे उसके नाराज हो जाने का डर है। मैं सत्य से अच्छी तरह वाकिफ हूँ, लेकिन उस पर अमल नहीं कर पा रहा। यह परमेश्वर के घर के कार्य को बनाए रखना नहीं है। हे परमेश्वर, कृपया स्वयं को जानने में मेरा मार्गदर्शन करो, ताकि मैं पश्चात्ताप करके खुद को बदल सकूँ।"

प्रार्थना के बाद मैंने परमेश्वर के वचनों में यह पढ़ा : "शैतान राष्ट्रीय सरकारों और प्रसिद्ध एवं महान व्यक्तियों की शिक्षा और प्रभाव के माध्यम से लोगों को दूषित करता है। उनके शैतानी शब्द मनुष्य के जीवन-प्रकृति बन गए हैं। 'स्वर्ग उन लोगों को नष्ट कर देता है जो स्वयं के लिए नहीं हैं' एक प्रसिद्ध शैतानी कहावत है जिसे हर किसी में डाल दिया गया है और यह मनुष्य का जीवन बन गया है। जीने के लिए दर्शन के कुछ अन्य शब्द भी हैं जो इसी तरह के हैं। शैतान प्रत्येक देश की उत्तम पारंपरिक संस्कृति के माध्यम से लोगों को शिक्षित करता है और मानवजाति को विनाश की विशाल खाई में गिरने और उसके द्वारा निगल लिए जाने पर मजबूर कर देता है, और अंत में परमेश्वर लोगों को नष्ट कर देता है क्योंकि वे शैतान की सेवा करते हैं और परमेश्वर का विरोध करते हैं। ... अभी भी लोगों के जीवन में, और उनके आचरण और व्यवहार में कई शैतानी विष उपस्थित हैं—उनमें बिलकुल भी कोई सत्य नहीं है। उदाहरण के लिए, उनके जीवन दर्शन, काम करने के उनके तरीके, और उनकी सभी कहावतें बड़े लाल अजगर के विष से भरी हैं, और ये सभी शैतान से आते हैं। इस प्रकार, सभी चीजें जो लोगों की हड्डियों और रक्त में बहें, वह सभी शैतान की चीज़ें हैं। ... शैतान ने मनुष्य को गंभीर ढंग से दूषित कर दिया है। शैतान का विष हर व्यक्ति के रक्त में बहता है, और यह देखा जा सकता है कि मनुष्य की प्रकृति दूषित, बुरी और प्रतिक्रियावादी है, शैतान के दर्शन से भरी हुई और उसमें डूबी हुई है—अपनी समग्रता में यह प्रकृति परमेश्वर के साथ विश्वासघात करती है। इसीलिए लोग परमेश्वर का विरोध करते हैं और परमेश्वर के विरूद्ध खड़े रहते हैं"("अंत के दिनों के मसीह की बातचीत के अभिलेख" में 'मनुष्य का स्वभाव कैसे जानें')।

परमेश्वर के वचनों से मुझे यह समझ आ गया कि मेरे एक खुशामदी इंसान होने का मूल कारण मेरे स्वार्थी, नीच, कपटी और चालाक होने में निहित है। मैंने हर चीज में अपना हित पहले रखा। मैं अस्तित्व के शैतानी नियमों और दृष्टिकोण के अनुसार जीवन जीता था, जैसे कि "हर व्यक्ति अपनी सोचे बाकियों को शैतान ले जाये," "अच्छे दोस्तों की गलतियों पर खामोश रहने से दोस्ती अच्छी और लंबी होती है," "आप बोलने से पहले सोचें और फिर आत्मसंयम के साथ बात करें" और "लोगों की कमियों का मज़ाक नहीं उड़ाना चाहिए।" मैंने चाहे जिसके साथ भी काम किया, दूसरों की समस्याओं को लेकर अपना मुँह बंद ही रखा, यह सोचकर कि ऐसा करने से लोग मुझसे प्यार करेंगे और मुझे पसंद करेंगे। मैंने हर मोड़ पर अपने निजी रिश्तों की रक्षा की; दूसरों की नजरों में अपनी छवि बचाई। शैतान की चालाक साजिशों की तरह, मेरे हर काम में मेरी अपनी मंशाएँ और मिलावटें मिश्रित हो गई थीं। मैं जानता था कि भाई टियान अपने कर्तव्य के प्रति कोई जिम्मेदारी महसूस नहीं करता था और उसने बार-बार कलीसिया के काम में रुकावट पैदा की और देरी की, लेकिन मैंने फिर भी उसकी समस्या पर पूरा ध्यान नहीं दिया और न ही अगुआओं को इसकी सूचना दी, क्योंकि मैं उसके नाराज होने से डरता था और उसकी नजर में अपनी छवि बनाए रखना चाहता था। इससे कलीसिया के काम को नुकसान पहुँचा। और हाल ही में मैंने देखा कि भाई ली अपने कर्तव्य में सिर्फ नाम और रुतबे से मतलब रखता था और उसने कलीसिया के काम की कोई जिम्मेदारी नहीं उठाई। मैं यह भी जानता था कि उसे खुद की वास्तविक समझ नहीं है, कि वह इस पद के लिए उपयुक्त नहीं है और परमेश्वर के घर के कार्य की रक्षा के लिए मुझे अगुआओं को फौरन इस बारे में बता देना चाहिए। लेकिन मुझे चिंता थी कि वह मुझसे नाराज हो जाएगा और मेरे अपने हितों और प्रतिष्ठा पर आँच आ जाएगी, इसलिए मैंने दोबारा एक खुशामदी इंसान की भूमिका निभानी चाही। मुझे एहसास हुआ कि मैं हर मोड़ पर जीवन के शैतानी फलसफों के मुताबिक जी रहा था, और कलीसिया के काम पर बिलकुल ध्यान न देकर अपने हितों और प्रतिष्ठा को सब चीजों के ऊपर रख रहा था। मैं वाकई स्वार्थी और नीच था। मैंने देखा कि यह सब सिर्फ इसलिए हुआ, क्योंकि मैं जीवन के शैतानी फलसफों के आधार पर एक खुशामदी इंसान की तरह जी रहा था।

मैं सोचता था कि सभी के साथ मिल-जुलकर रहना और कभी किसी की भावनाओं को ठेस नहीं पहुँचाना मुझे एक अच्छा इंसान बनाता है। लेकिन हकीकत ने मुझे दिखाया कि भले ही खुशामदी इंसान दूसरों को कभी दुख पहुँचाते नहीं दिखते, लेकिन जब वे किसी को अपने भ्रष्ट स्वभाव के साथ जीते हुए, शैतान द्वारा नुकसान पहुँचाए जाते हुए, और कलीसिया के हितों का नुकसान करते हुए देखते हैं, तब वे सिर्फ अपने हित और निजी रिश्ते बचाने की फिक्र करते हैं। वे भाई-बहनों की मदद करने, उन्हें सहारा देने और कलीसिया का काम बनाए रखने के लिए सत्य के पक्ष में खड़े नहीं हो पाते। खुशामदी लोग अच्छे, निष्पक्ष और विचारशील लग सकते हैं, लेकिन वह सब सिर्फ एक मुखौटा है। अपने दिल की गहराई में वे सिर्फ अपने हितों के बारे में सोचते हैं। वे कलीसिया के काम में होने वाले नुकसान और भाई-बहनों के जीवन की प्रगति में होने वाली देरी को अनदेखा कर देते हैं, और इस पर दोबारा सोचते भी नहीं। वे दूसरों की कीमत पर अपना निजी फायदा चाहते हैं। इसमें इंसानियत कहाँ है? यह बिलकुल स्पष्ट है कि वे झूठे, बेईमान, कपटी, नीच और पाखंडी हैं। इसका एहसास होने पर मुझे बहुत शर्मिंदगी महसूस हुई। मैं परमेश्वर की दी हुई हर चीज का आनंद ले रहा था, लेकिन किसी समस्या के सामने आते ही एक खुशामदी इंसान बनकर शैतान के पक्ष में खड़ा हो जाता था। यह मेरा कर्तव्य निभाना कैसे था? मैं दुश्मन का साथ दे रहा था और उसी थाली में छेद कर रहा था, जिसमें खा रहा था। कलीसिया के काम में रुकावट डालकर, बुरे काम और परमेश्वर का विरोध करके मैं शैतान की कठपुतलियों में से एक बन गया था!

यह एहसास मेरे लिए वाकई भयावह था। मैं तुरंत प्रार्थना करने परमेश्वर के सामने आया : "परमेश्वर, मैंने बहुत बुरे काम किए हैं। मैं इतने समय तक तुम्हारी सजा का हकदार था, फिर भी तुमने मुझे अपना कर्तव्य निभाने का मौका दिया। मैं तुम्हारी दया के लिए बहुत आभारी हूँ। हे परमेश्वर, मैं पश्चात्ताप करना चाहता हूँ। कृपया मेरा मार्गदर्शन करो और मेरी अगुआई करो, ताकि मैं अभ्यास का मार्ग ढूँढ़ सकूँ।"

फिर मैंने परमेश्वर के वचनों में यह पढ़ा : "जब सत्य का तुम्हारे दिल में बोलबाला होता है और यह तुम्हारा जीवन बन गया होता है, तो जब भी तुम किसी निष्क्रिय, नकारात्मक, या बुराई को उभरते हुए देखते हो, तो तुम्हारे दिल में पूरी तरह से अलग प्रतिक्रिया होती है। पहले, तुम्हें धिक्कार और एक बेचैनी का अनुभव होता है जिसके तुरंत बाद यह भावना होती है, 'मैं यूँ ही अकर्मण्य बना नहीं रह सकता और और न ही इसे अनदेखा कर सकता हूँ। मुझे उठना और बोलना चाहिए, मुझे खड़े होकर जिम्मेदारी लेनी चाहिए।' फिर तुम उठ सकते हो और इन बुरे कामों पर रोक लगा सकते हो, उनका पर्दाफ़ाश करते हुए, परमेश्वर के घर के हितों की रक्षा करने का प्रयास करते हुए, परमेश्वर के कार्य को बाधित होने से रोक सकते हो। न केवल तुममें यह साहस और संकल्प होगा, और तुम इस मामले को पूरी तरह से समझने में सक्षम होगे, बल्कि तुम परमेश्वर के कार्य और उसके घर के हितों के लिए भी उस ज़िम्मेदारी को पूरा करोगे जो तुम्हें उठानी चाहिए, और उससे तुम्हारे कर्तव्य की पूर्ति हो जाएगी। यह पूर्ति कैसे होगी? यह पूर्ति तुम पर सत्य का प्रभाव पड़ने और तुम्हारा जीवन बन जाने के माध्यम से होगी"("अंत के दिनों के मसीह की बातचीत के अभिलेख" में 'जो सत्य का अभ्यास करते हैं केवल वही परमेश्वर का भय मानने वाले होते हैं')। "कलीसिया में मेरी गवाही में दृढ़ रहो, सत्य पर टिके रहो; सही सही है और गलत गलत है। काले और सफ़ेद के बीच भ्रमित मत होओ। तुम शैतान के साथ युद्ध करोगे और तुम्हें उसे पूरी तरह से हराना होगा, ताकि वह फिर कभी न उभरे। मेरी गवाही की रक्षा के लिए तुम्हें अपना सब-कुछ देना होगा। यह तुम लोगों के कार्यों का लक्ष्य होगा—इसे मत भूलना" (वचन, खंड 1, परमेश्वर का प्रकटन और कार्य, आरंभ में मसीह के कथन, अध्याय 41)। परमेश्वर के वचनों के अध्ययन ने मेरी यह समझने में मदद की कि अपने कर्तव्य में मुझे परमेश्वर की इच्छा के प्रति विचारशील होना होगा और कलीसिया के हितों को हमेशा पहले स्थान पर रखना होगा। अगर मुझे ऐसी कोई भी बात पता चलती है, जिससे सत्य के सिद्धांतों का उल्लंघन होता है, तो मैं भावुक होकर अपने रिश्तों का बचाव नहीं कर सकता और निजी हितों की रक्षा नहीं कर सकता, बल्कि मुझे नकारात्मक चीजों को प्रकाश में लाने, सिद्धांतों के अनुसार काम करने और परमेश्वर के घर के काम को बरकरार रखने का साहस करना होगा। अपना कर्तव्य और अपनी जिम्मेदारियाँ पूरी करने का यही एकमात्र तरीका है। भाई ली कलीसिया का एक अगुआ था, इसलिए अगर मैंने उसके कर्तव्य निभाने के तरीके में समस्याएँ देखीं लेकिन उन्हें अनदेखा कर दिया, तो इससे न सिर्फ परमेश्वर के घर के काम को नुकसान पहुँचेगा, बल्कि यह भाई ली के लिए भी हानिकारक होगा। मैं जान गया था कि चाहे वह मेरे बारे में कुछ भी सोचे या मेरे साथ कैसा भी बरताव करे, मुझे सत्य को कायम रखना है और उसकी समस्याओं की रिपोर्ट करनी है। मैं इस बारे में पत्र लिखने ही वाला था कि अगुआओं ने हमारे लिए एक सभा रखी। उस सभा में मैंने भाई ली के निष्पादन के बारे में सब-कुछ बता दिया। अगले दिन जब अगुआओं ने इस बात की जाँच की और पाया कि भाई ली व्यावहारिक काम कर पाने में अक्षम है, तो उसे उसके काम से हटा दिया गया। ऐसा करके मुझे बहुत सुकून और शांति मिली।

मैं पहले कभी खुद को नहीं जानता था। मैं हमेशा एक खुशामदी इंसान बना रहा, जो सभी चीजों में शैतानी फलसफों के साथ जीता था। मैंने अपने ही हितों की रक्षा की, क्योंकि मुझे झूठ बोलने और दूसरों के साथ अपने रिश्ते बिगड़ जाने का डर था। यह जानते हुए भी कि दूसरे लोग गलत कर रहे हैं, मैंने अपना मुँह बंद रखा। मैं सत्य के सिद्धांतों को कायम रखने में नाकाम रहा, और मैंने परमेश्वर के घर के हितों की रक्षा नहीं की। मैं बिना किसी गरिमा या निष्ठा के जी रहा था। अपनी स्वार्थपूर्ण इच्छाओं को त्यागकर, अपने कर्तव्य में परमेश्वर के प्रति श्रद्धा का भाव रखकर, और सिद्धांतों पर कायम रहकर तथा परमेश्वर के घर के कार्य की रक्षा करके अब मुझे पूर्ण रूप से शांति महसूस होती है। मुझे लगता है, यही मानवीय सदृशता के साथ जीने का एकमात्र तरीका है। मैं परमेश्वर के उद्धार के लिए बहुत आभारी हूँ!

52. अलविदा, ख़ुशामदी जनो!

ली फ़ेई, स्पेन

परमेश्वर में आस्था रखने से पहले, मैं खुशामदी लोगों को बहुत अच्छा समझती थी। उनका स्वभाव बहुत भला लगता था, कभी किसी से टेढ़ी बात नहीं करते थे, सभी उन्हें पसंद करते थे, और वे लोग किसी को भी नाराज़ नहीं करते थे। मैं भी ऐसी इंसान बनना चाहती थी। क्योंकि बचपन से ही मैंने पढ़ाई और समाज में ऐसी बातें ही सीखी थीं कि "सामंजस्य एक निधि है; धीरज एक गुण है," "जब पता हो कि कुछ गड़बड़ है, तो चुप रहना ही बेहतर है," "ज्ञानी लोग आत्म-रक्षा में अच्छे होते हैं वे बस गलतियाँ करने से बचते हैं," "किसी भी बात को बहुत गंभीरता से मत लो," "जब अज्ञान ही आनंद है, तो बुद्धिमान होना मूर्खता है," और "अच्छे दोस्तों की गलतियों पर खामोश रहने से दोस्ती अच्छी और लंबी होती है।" मैंने इन बातों को अपना जीवन-दर्शन बना लिया। इससे मुझे कोई फर्क नहीं पड़ता था कि कोई मित्र है, परिवार है या परिचित है, मैं किसी को भी नाराज़ नहीं करती थी, मैं वही करती थी जो लोग चाहते थे। मेरे अच्छे बर्ताव लिए सब लोग मेरी तारीफ करते थे। मुझे भी लगता था कि अगर इस अंधकारमय, दुष्ट समाज में जीना है, तो सबके साथ अच्छे रिश्ते बनाकर रखने चाहिए, तभी तुम अपनी जगह बना सकते हो। ये तो मैंने बाद में जाकर, सर्वशक्तिमान परमेश्वर के अंत के दिनों के कार्य को स्वीकार किया, परमेश्वर के वचनों के न्याय और ताड़ना का अनुभव किया, और सत्य को थोड़ा-बहुत समझी कि जीने के ये सिद्धांत शैतानी फलसफे और शैतानी विष हैं, न कि वे सिद्धांत जिन पर इंसान को चलना चाहिए। मैंने जाना कि इस तरह से जीने से मैं अधिक कुटिल, मक्कार, स्वार्थी और घिनौनी हो गयी हूँ, और मुझमें ज़रा-सी भी इंसानियत नहीं बची है। आखिरकार मुझे अपने आपसे नफरत होने लगी और मैंने परमेश्वर के आगे प्रायश्चित किया।

2018 में, मैं जिले की अगुआ चुनी गई। शुरू में तो, मुझे कलीसिया के कामकाज के बारे में कुछ पता ही नहीं था। मेरी साथी, बहन लियू को यह काम करते हुए एक साल से भी ऊपर हो गया था, वह कलीसिया के हर तरह के काम से परिचित थी, तो मैं उससे अपनी समस्याओं और परेशानियों की चर्चा करती, और वो मेरी काफी मदद करती। बाद में, मैंने बहन लियू को कई बार यह कहते सुना कि एक अगुआ के तौर पर फलाँ कलीसिया की ज़िम्मेदारी संभालने वाली बहन झांग, काफी समय से अपने काम में लापरवाही बरत रही है और व्यवहारिक काम नहीं कर रही, सभाओं में व्यर्थ की बातें और सिद्धांत फैला रही है, वह अहंकारी और दंभी है, वो न तो किसी और के सुझाव मानती है और न किसी की मदद लेती है। उस वक्त मैंने सोचा, ये सारी बातें एक नकली अगुआ को दर्शाती हैं जो व्यवहारिक काम नहीं करता, और चूँकि बहन लियू को ये सारी बातें पता थीं, इसलिए मुझे हैरानी हुई कि उसने कुछ बदलाव करके, बहन झांग को निकाला क्यों नहीं। मैं उससे कुछ कहना चाहती थी, लेकिन फिर मुझे लगा कि मैंने हाल ही में कामकाज संभाला है, और वैसे भी मैं बहन झांग को अच्छी तरह नहीं जानती। अगर मैंने सीधे तौर पर कुछ कह दिया, तो हो सकता है जल्दबाज़ी दिखाने और दूसरों के प्रति प्रेमपूर्ण व्यवहार न करने के कारण बहन लियू मेरी आलोचना करे। ये सोचकर, मैंने बहन लियू से घुमा-फिराकर बात की, लेकिन उसने इस पर कोई ज़्यादा ध्यान नहीं दिया और मुझसे कहा कि मैं प्यार से बहन झांग की मदद करूँ। मैंने सोचा, "बहन लियू को किसी अगुआ को हटाने के सिद्धांतों की जानकारी अवश्य होगी, इसलिए अगर मैंने फिर से इस बात का ज़िक्र किया, तो कहीं उसे ये तो नहीं लगेगा कि मेरे कहने का मतलब है कि वो व्यवहारिक काम नहीं करती? और यकीनन उसे यही लगेगा कि मैं बहुत ज़्यादा दिक्कतें पैदा कर रही हूँ, मेरे साथ काम करना मुश्किल है। अगर इस बात को लेकर हमारे बीच खटास आ गयी, तो आगे चलकर हम लोग साथ में कामकाज कैसे कर पाएँगे?" यहाँ आकर, मैंने कुछ न कहने का मन बना लिया।

मैंने बहन झांग की समस्याओं का खुलासा और विश्लेषण करने के लिए कई बार उससे संगति की। उसने उन चीज़ों को स्वीकारने के बजाय, मुझसे बहस करनी शुरू कर दी। उसके फौरन बाद, कुछ भाई-बहनों ने बहन झांग की शिकायत कर दी कि वो व्यवहारिक काम नहीं कर रही। तब जाकर मुझे पता चला कि बहन झांग की समस्या गंभीर है, और अगर हमने सही समय पर उसका निपटारा नहीं किया, तो इससे कलीसिया के काम में और भाई-बहनों के जीवन-प्रवेश में देरी होगी। तो, मैंने फिर से बहन लियू के साथ बहन झांग को बर्खास्त करने का मामला उठाया। लेकिन बहन लियू ने कहा, "ये शिकायतें हमने अपने वरिष्ठों को भेज दी हैं। जब तक वो लोग इसकी तह में नहीं चले जाते, तब तक उसके निष्कासन को रोककर रखते हैं।" मैंने सोचा, "शिकायतों और हालात को देखकर, हम लोग समझ सकते हैं कि बहन झांग ने व्यवहारिक काम नहीं किया, बल्कि लंबे समय से लापरवाही बरतते हुए, सिर्फ निरर्थक बातों और सिद्धांतों की चर्चा की है। हम लोग पहले ही जान चुके हैं कि वो नकली अगुआ है, इसलिए सिद्धांतों के अनुसार, उसे जल्दी से जल्दी निकाल दिया जाना चाहिए। हम लोग जिले की अगुआ हैं, और कलीसिया में एक नकली अगुवा आ गयी है, लेकिन इस मामले को तुरंत निपटाने के बजाय, हम लोग इसे वरिष्ठों पर छोड़ रहे हैं। क्या यह मामले को लटकाना और एक नकली अगुआ को इस बात की इजाज़त देना नहीं है कि वो भाई-बहनों को नुकसान पहुँचाती रहे? यह शैतान का साथ देने और परमेश्वर के विरुद्ध जाने से कम नहीं है! यह एक बहुत ही गंभीर मसला है!" मैं इस बारे में बहन लियू से दोबारा बात करना चाहती थी, लेकिन मैंने सोचा कि पिछली बार जब मैंने उससे बात की थी, तो वो बहन झांग को हटाना नहीं चाहती थी, और मुझसे बोली थी कि मैं उसके साथ प्यार से पेश आऊँ। मैंने देखा कि उन दोनों में काफी अच्छी बनती है, इसलिए अगर मैंने फिर से बहन झांग के निष्कासन का मसला उठाया, तो बहन लियू कह सकती है कि मैं बहुत अहंकारी हूँ। जब लोग नए-नए काम पर आते हैं, तो उन्हें अपनी काबिलियत साबित करनी पड़ती है, तो क्या उसे नहीं लगेगा कि मैं सिर्फ दिखावा कर रही हूँ? मैंने तय किया कि मैं कुछ नहीं कहूँगी। कम से कम हमारे वरिष्ठ तथ्यों की जाँच-पड़ताल तो कर रहे हैं। कुछ दिनों में ऐसा क्या नुकसान हो जाएगा। और इसलिए, बात मेरी ज़बान पर आते-आते रह गयी। कुछ दिनों के बाद, जब हमारे वरिष्ठों ने मामले की छानबीन कर ली, तो उन्होंने इस मामले पर तुरंत कार्रवाई न करने के लिए हमें आड़े हाथों लिया और कहा कि हमने कलीसिया के काम में बाधा पहुँचाकर, उसे अस्तव्यस्त किया है, और अपने भाई-बहनों के जीवन-प्रवेश को लटकाया है। उन्होंने कहा कि ऐसा करना शैतान के साथी की तरह काम करना और भाई-बहनों को नुकसान पहुँचाना है। ये सुनकर, मुझे बहुत बुरा लगा। मुझे एहसास हुआ कि अच्छी तरह जानते हुए भी मैंने सत्य पर अमल नहीं किया और सिद्धांतों को कायम नहीं रखा। मैंने वाकई एक नकली अगुआ को बचाया था। मैं उसे छिपाने की कोशिश कर रही थी। इसलिए, मैंने उसे बर्खास्त करने में देरी नहीं की। लेकिन उसके बाद, मुझे थोड़ा अफसोस हुआ और मैं बेचैन हो गयी, मैंने इस अवसर का लाभ उठाकर आत्म-चिंतन नहीं किया। बाद में मुझे पता चला कि बहन लियू सभाओं में हमेशा निरर्थक और सिद्धांतों की बातें करती थी, वो भाई-बहनों की समस्याएँ और मुश्किलें हल नहीं कर पाती थी। जब मैंने उसकी कुछ समस्याओं और कमियों की तरफ इशारा किया, तो उसने मानने से इंकार कर दिया, मुझसे बहस और कुतर्क करने की कोशिश की। उसे जिस काम का दायित्व दिया गया था, उसमें से कुछ भी नहीं हो पाया था, और जब हमारे वरिष्ठों ने उसकी काट-छाँट और निपटारा किया, तो उसने मानने से इंकार कर दिया। वो अपने काम में नकारात्मक और ढीली पड़ चुकी थी, शिकायतों और गलतफहमियों की दलदल में फँस चुकी थी। उस समय, मैं उसकी दशा को उजागर करना चाहती थी, लेकिन मुझे एहसास हुआ कि उसकी साथी होने के नाते, अगर हमने अपना काम अच्छे से नहीं किया है, तो उसकी ज़िम्मेदार मैं भी हूँ, और अगर मैंने उसकी समस्या का विश्लेषण किया, तो वो कहेगी कि मैंने समझदारी नहीं दिखायी, इसलिए मेरी हिम्मत नहीं हुई। इसके बजाय, मैंने उसे दिलासा देने और उत्साहित करने का प्रयास किया, ताकि वो निराश न हो। लेकिन उसके बाद, मुझे एहसास हुआ कि बहन लियू अभी भी बदली नहीं है। उसमें आत्म-जागरुकता बिल्कुल नहीं थी! अगर चीज़ें ऐसे ही चलती रहीं, तो इससे कलीसिया के काम में देरी होगी और भाई-बहनों को नुकसान होगा। मुझे एहसास हुआ कि मुझे जल्दी से जल्दी हमारे वरिष्ठों को सूचित करना पड़ेगा। कलीसिया एक सामान्य मत सर्वेक्षण कर रही थी, और हमारे वरिष्ठों ने मुझे बहन लियू के बारे में एक मूल्यांकन लिखने को कहा। मैं लिखने को तैयार थी, लेकिन मुझे याद आया कि ज़्यादातर भाई-बहन उसकी असलियत न जानने के कारण उसका साथ देते हैं। अगर मैंने बहन लियू की समस्या को उजागर किया, तो क्या वो लोग ये कहेंगे कि मैं साज़िश कर रही हूँ और उसे निकलवाना चाहती हूँ, ताकि मैं सबकुछ अपनी मुट्ठी में कर सकूँ? इसके अलावा, हम लोग अपने कामकाज में साझीदार थे, और उसने मेरी काफी मदद की थी। अगर उसे वाकई हटा दिया गया, तो क्या वो मुझसे नफरत नहीं करेगी? मेरे मन में उधेड़बुन चलती रही, और आखिरकार मैंने तय किया कि मैं उसके व्यवहारिक काम न करने और सच को न स्वीकारने के सारे ब्यौरे पर लीपा-पोती कर दूँगी। लेकिन मूल्यांकन प्रस्तुत कर देने के बावजूद, मैं अपने दिल की बेचैनी को दबा न सकी। मैं जानती थी कि मैं तथ्यों को छिपाकर परमेश्वर से दगा कर रही हूँ, मुझे और भी ज़्यादा आध्यात्मिक अंधेरा महसूस होने लगा। परमेश्वर के वचनों को पढ़ते समय हमेशा मेरी आँख लग जाती थी, और मुझे सभाओं में संगति से ज़रा भी प्रबोधन या प्रकाशन नहीं मिल पाता था। मुझे अपने भा‌ई-बहनों की समस्याओं के बारे में कुछ भी पता नहीं चल पाता था। मैं हर दिन बिना किसी उत्साह के अस्त-व्यस्त रहती थी, और मुझे लगता था कि परमेश्वर ने मुझे छोड़ दिया है।

बाद में हमारे वरिष्ठों ने चीज़ों की छानबीन की, और बहन लियू को व्यवहारिक काम न करने और एक नकली अगुआ होने के कारण निकाल दिया गया। मैंने उस समय बेहद शर्मिंदगी महसूस की और खुद को धिक्कारा, खास तौर से जब मैंने परमेश्वर के इन वचनों पर विचार किया, "समाज में, तुम्हें बहुत से अच्छे लोग बहुत उत्कृष्ट तरीके से बोलते दिख जाएंगे, और भले ही बाहर से ऐसा लगे कि उन्होंने कोई बड़ी दुष्टता नहीं की है, किन्तु अंतरतम में वे धोखेबाज और झूठे होते हैं। विशेष रूप से, वे यह देखने में सक्षम होते हैं कि हवा किधर को बहती है, और वे अपनी बातों में चिकने-चुपड़े और दुनियादारी वाले होते हैं। जैसा कि मैं इसे देखता हूँ, ऐसा 'अच्छा व्यक्ति' एक झूठा है, पाखंडी है; वह बस अच्छा होने का दिखावा करा रहा है। जो लोग किसी सुखद माध्यम से चिपके रहते हैं वे सबसे भयावह होते हैं। वे किसी का अपमान नहीं करने की कोशिश करते हैं, वे लोगों-को-खुश करने वाले होते हैं, वे सभी चीज़ों में हामी भरते हैं, और कोई भी उनकी वास्तविक प्रकृति का पता नहीं लगा सकता है। इस तरह का व्यक्ति एक जीवित शैतान है!"("अंत के दिनों के मसीह की बातचीत के अभिलेख" में 'केवल सत्य को अभ्यास में ला कर ही तू भ्रष्ट स्वभाव के बंधनों को त्याग सकता है')। परमेश्वर के वचन बताते हैं कि खुशामदी लोग बेहद कपटी और धूर्त होते हैं, वे जीते-जागते शैतान होते हैं। मुझे लगा कि मैं ऐसी ही हूँ। मुझे काफी पहले पता चल चुका था कि बहन लियू एक नकली अगुआ है, लेकिन मैं उसके साथ अपने रिश्तों को और खुद को बचाने के लिए, परमेश्वर को भी नाराज़ करने को तैयार हो गयी, और इस तरह मैंने सत्य पर अमल नहीं किया। मैंने फिर से एक नकली अगुआ पर पर्दा डाला, परमेश्वर के स्वभाव का अपमान करके अपराध किया। मुझे लगा कि मैं खत्म हो गयी हूँ, परमेश्वर अब मेरे जैसी इंसान को नहीं बचाएगा। मेरे कुछ दिन दुख और निराशा में गुज़रे। किसी भी काम में मेरी रुचि नहीं रही। लेकिन बाद में, मुझे परमेश्वर के वचन याद आए : "चाहे तुमने कोई भी ग़लतियाँ क्यों न की हो, चाहे तुम कितनी दूर तक भटक क्यों न गए हो या तुमने कितने गंभीर अपराध क्यों न किए हों, इन्हें अपना बोझ या अतिरिक्त सामान मत बनने दो जिन्हें तुम्हें परमेश्वर को समझने की अपनी खोज में ढोना पड़ता है। निरन्तर आगे बढ़ते जाओ। हर वक्त, परमेश्वर मनुष्य के उद्धार को अपने हृदय में रखता है; यह कभी नहीं बदलता है। यह परमेश्वर के सार का सबसे अधिक मूल्यवान हिस्सा है" (वचन, खंड 2, परमेश्वर को जानने के बारे में, स्वयं परमेश्वर, जो अद्वितीय है VI)। मैंने परमेश्वर के इन वचनों पर बार-बार सोचा, और मुझे लगा कि हर वचन और पंक्ति में मेरे लिए दया और आशा है। हालाँकि मेरी दुष्टता ने परमेश्वर के स्वभाव का अपमान किया है, लेकिन परमेश्वर फिर भी अपने वचनों से मुझे दिलासा और उत्साह दे रहा है, और मुझे आगे बढ़ते रहने के लिए कह रहा है। मैंने बहुत ही कृतज्ञ महसूस किया, और अपने आपसे कहा कि मैं अब निराश नहीं बैठ सकती। जहाँ से मैं नाकाम हुई हूँ, मुझे वहीं से खड़ा होना है। मुझे आत्म-चिंतन करके, अपनी समस्याओं को समझना चाहिए और उन्हें दूर करने के लिए सत्य की खोज करनी चाहिए।

मैंने बाद में परमेश्वर के वचनों का एक और अंश पढ़ा : "तुम सभी कहते हो कि तुम परमेश्वर के बोझ के प्रति विचारशील हो और कलीसिया की गवाही की रक्षा करोगे, लेकिन वास्तव में तुम में से कौन परमेश्वर के बोझ के प्रति विचारशील रहा है? अपने आप से पूछो : क्या तुम उसके बोझ के प्रति विचारशील रहे हो? क्या तुम उसके लिए धार्मिकता का अभ्यास कर सकते हो? क्या तुम मेरे लिए खड़े होकर बोल सकते हो? क्या तुम दृढ़ता से सत्य का अभ्यास कर सकते हो? क्या तुम में शैतान के सभी दुष्कर्मों के विरूद्ध लड़ने का साहस है? क्या तुम अपनी भावनाओं को किनारे रखकर मेरे सत्य की खातिर शैतान का पर्दाफ़ाश कर सकोगे? क्या तुम मेरी इच्छा को स्वयं में पूरा होने दोगे? सबसे महत्वपूर्ण क्षणों में क्या तुमने अपने दिल को समर्पित किया है? क्या तुम ऐसे व्यक्ति हो जो मेरी इच्छा पर चलता है? स्वयं से ये सवाल पूछो और अक्सर इनके बारे में सोचो" (वचन, खंड 1, परमेश्वर का प्रकटन और कार्य, आरंभ में मसीह के कथन, अध्याय 13)। परमेश्वर के वचनों और उपदेशों को पढ़कर, मुझे लगा जैसे किसी पीड़ा ने मेरे दिल को छलनी कर दिया। मैंने जाना कि मैं एक अस्थिर और चालाक खुशामदी इंसान हूँ। समस्या का सामना होने पर, मैंने खुद को बचाने के लिए सबकुछ किया और परमेश्वर के घर के हितों की चिंता नहीं की, मुझे अपने कर्तव्यों के निर्वहन में किसी दायित्व या भार का बोध नहीं था। जब नकली अगुआ का असली चेहरा सामने आया, तो मुझे फौरन इस चीज़ को संभाल लेना चाहिए था, मगर खुद को बचाने और बहन लियू को नाराज़ करने के भय से, मैं सत्य पर अमल करने या मामले को उजागर करने और शिकायत करने से डर गयी। मैंने जानबूझकर सत्य को छिपाया, और उसे बचाने के लिए सत्य पर पर्दा डाल दिया। इसका नतीजा यह हुआ कि कलीसिया के काम का हर पहलू प्रभावित हुआ और भाई-बहनों को उपयुक्त कलीसियाई जीवन से वंचित होना पड़ा। मैंने सोचा, परमेश्वर के घर ने मुझे इतनी अहम ज़िम्मेदारी सौंपी थी, लेकिन जब कलीसिया में नकली अगुआ का असली चेहरा सामने आया, तो मैंने अपने हितों की रक्षा के लिए सत्य के सिद्धांतों की बलि दे दी, और हर बार शैतान के साथ खड़ी होकर उसे बचाती रही। मैं अच्छी तरह जानती थी कि इससे कलीसिया के काम का नुकसान होगा, लेकिन फिर भी मैंने सत्य पर अमल नहीं किया या धार्मिकता को कायम नहीं रखा। जब कभी किसी को नाराज़ करने की नौबत आई, मैंने सत्य के सिद्धांतों का त्याग कर दिया। मैं खुदगर्ज़ी से, अपने हित में काम कर रही थी। क्या इस तरह से काम करना परमेश्वर के घर के काम को अस्त-व्यस्त और बाधित करना और शैतान की सहयोगी की तरह काम करना नहीं है? मैंने सत्य पर अमल करने या सिद्धांतों को कायम रखने का साहस नहीं दिखाया। मैं बिल्कुल भी धार्मिक नहीं थी। मैं कलीसिया की अगुआ बनने के लायक कैसे हो सकती थी? मैं स्वार्थी, घिनौनी, अस्थिर, कपटी और तुच्छ थी! ये बात मुझे खास तौर से चुभी जब मैंने विचार किया कि परमेश्वर के वचन बताते हैं कि परमेश्वर को खुशामदी लोगों से नफरत और घृणा है, और वह उन्हें नहीं बचाता, और उपदेश भी बार-बार कहते हैं कि परमेश्वर का घर दृढ़ता से खुशामदी लोगों और अगुआओं को नकारता है, क्योंकि उनके दिल में दुष्टता होती है, और वे लोग परमेश्वर के घर को और भाई-बहनों को सिर्फ नुकसान ही पहुँचा सकते हैं। नकली अगुआओं को बचाकर, मैं पहले ही परमेश्वर और उसके स्वभाव का अपमान कर चुकी थी, इसलिए मैंने परमेश्वर से प्रार्थना की : "हे परमेश्वर, मैंने बार-बार तेरी इच्छा का उल्लंघन किया है। मैं सच्चाई अच्छी तरह जानती थी लेकिन मैंने उस पर अमल नहीं किया, और इसके चलते कलीसिया के काम को नुकसान पहुँचाया। मैं तेरे शापों और सज़ा को स्वीकारने के लिए तैयार हूँ। तू भविष्य में मेरे साथ जैसे चाहे पेश आए, मैं तेरी इच्छा का पालन करूँगी और तेरे आगे प्रायश्चित करूँगी।"

मैं सोचने लगी आखिर मैं लोगों को खुश करने की कोशिश क्यों कर रही थी और जब मेरे सामने समस्याएँ आईं तो मैं सत्य पर अमल क्यों नहीं कर पायी? कौन-सी चीज़ मुझे अपने वश में कर रही थी? बाद में मैंने परमेश्वर के वचनों का एक अंश पढ़ा : "शैतान राष्ट्रीय सरकारों और प्रसिद्ध एवं महान व्यक्तियों की शिक्षा और प्रभाव के माध्यम से लोगों को दूषित करता है। उनके शैतानी शब्द मनुष्य के जीवन-प्रकृति बन गए हैं। 'स्वर्ग उन लोगों को नष्ट कर देता है जो स्वयं के लिए नहीं हैं' एक प्रसिद्ध शैतानी कहावत है जिसे हर किसी में डाल दिया गया है और यह मनुष्य का जीवन बन गया है। जीने के लिए दर्शन के कुछ अन्य शब्द भी हैं जो इसी तरह के हैं। शैतान प्रत्येक देश की उत्तम पारंपरिक संस्कृति के माध्यम से लोगों को शिक्षित करता है और मानवजाति को विनाश की विशाल खाई में गिरने और उसके द्वारा निगल लिए जाने पर मजबूर कर देता है, और अंत में परमेश्वर लोगों को नष्ट कर देता है क्योंकि वे शैतान की सेवा करते हैं और परमेश्वर का विरोध करते हैं। ... अभी भी लोगों के जीवन में, और उनके आचरण और व्यवहार में कई शैतानी विष उपस्थित हैं—उनमें बिलकुल भी कोई सत्य नहीं है। उदाहरण के लिए, उनके जीवन दर्शन, काम करने के उनके तरीके, और उनकी सभी कहावतें बड़े लाल अजगर के विष से भरी हैं, और ये सभी शैतान से आते हैं। इस प्रकार, सभी चीजें जो लोगों की हड्डियों और रक्त में बहें, वह सभी शैतान की चीज़ें हैं। उन सभी अधिकारियों, सत्ताधारियों और प्रवीण लोगों के सफलता पाने के अपने ही मार्ग और रहस्य होते हैं, तो क्या ऐसे रहस्य उनकी प्रकृति का उत्तम रूप से प्रतिनिधित्व नहीं करते हैं? वे दुनिया में कई बड़ी चीज़ें कर चुके हैं और उन के पीछे उनकी जो चालें और षड्यंत्र हैं उन्हें कोई समझ नहीं पाता है। यह दिखाता है कि उनकी प्रकृति आखिर कितनी कपटी और विषैली है। शैतान ने मनुष्य को गंभीर ढंग से दूषित कर दिया है। शैतान का विष हर व्यक्ति के रक्त में बहता है, और यह देखा जा सकता है कि मनुष्य की प्रकृति दूषित, बुरी और प्रतिक्रियावादी है, शैतान के दर्शन से भरी हुई और उसमें डूबी हुई है—अपनी समग्रता में यह प्रकृति परमेश्वर के साथ विश्वासघात करती है। इसीलिए लोग परमेश्वर का विरोध करते हैं और परमेश्वर के विरूद्ध खड़े रहते हैं"("अंत के दिनों के मसीह की बातचीत के अभिलेख" में 'मनुष्य का स्वभाव कैसे जानें')। परमेश्वर के वचनों को पढ़कर, मुझे अपने खुशामदी बर्ताव के मूल कारण का पता चल गया। इसकी वजह ये थी कि बचपन से मेरी शिक्षा-दीक्षा सीसीपी के द्वारा हुई थी, मेरे अंदर तमाम प्रपंची फलसफे, तर्क और नियम भरे हुए थे, जैसे "हर व्यक्ति अपनी सोचे बाकियों को शैतान ले जाये," "पुरुष संत नहीं हैं; वे दोष से मुक्त कैसे हो सकते हैं?" "जब पता हो कि कुछ गड़बड़ है, तो चुप रहना ही बेहतर है," और यह भी "ज्ञानी लोग आत्म-रक्षा में अच्छे होते हैं वे बस गलतियाँ करने से बचते हैं," "अच्छे दोस्तों की गलतियों पर खामोश रहने से दोस्ती अच्छी और लंबी होती है," वगैरह-वगैरह। इन बातों ने मेरे दिल में गहरी जड़ें जमा ली थीं और मैं इन्हीं के अनुसार जी रही थी। मैं और भी ज़्यादा अहंकारी, दंभी, स्वार्थी, घिनौनी, अस्थिर और कपटी हो गयी। मैंने इन बातों को अपने जीवन का आदर्श-वाक्य बना लिया। मैं लोगों से मिलते-जुलते समय उनकी हर बात और हाव-भाव पर गौर करती थी, और हर एक के साथ अपने रिश्तों को बड़े एहतियात के साथ संभाल कर रखती थी। मैं खुशामदी और मध्यमार्गी इंसान थी, मैं किसी को नाराज़ नहीं करती थी, मुझमें सच बोलने या धार्मिकता को कायम रखने की हिम्मत नहीं थी, मैं ज़रा-सा भी गरिमापूर्ण जीवन नहीं जी रही थी। जब कलीसिया में नकली अगुआओं का असली चेहरा सामने आया, तो मैं बहन लियू की नाराज़गी से डर गयी, अपने सिद्धांतों को ताक पर रखकर, मैं कायर बन गयी, उन्हें अपने भाई-बहनों का नुकसान करने दिया और परमेश्वर के घर के कार्य में रुकावट डालने दी। मैं खुद को एक नेक इंसान कैसे कह सकती हूँ? मैं काले दिल की, "अच्छी इंसान" थी, शैतान की घिनौनी गुलाम। मुझमें न साहस था, न धार्मिकता। अगर मैंने पहले ही विश्लेषण करके बहन लियू की मदद की होती, तो शायद उसने इतने अपराध न किए होते, परमेश्वर के घर के कार्य और भाई-बहनों के जीवन-प्रवेश में शायद रुकावट न आयी होती, और मैंने परमेश्वर के स्वभाव का अपमान न किया होता। आखिरकार तब, मैंने जाना कि ये शैतानी प्रपंची फलसफे और खुशामदी रवैया लोगों की हानि और विनाश ही कर सकते हैं, और वही हालत मेरी भी कर सकते हैं। जो सच्चाइयाँ उजागर हुईं, उनसे आखिरकार मैंने यही समझा कि शैतानी प्रपंची फलसफे, तर्क और नियम लोगों को सिर्फ धोखा देते हैं, उन्हें भ्रष्ट करते हैं। ये परमेश्वर के वचनों और सत्य के दुश्मन हैं। जब हम इन शैतानी फलसफों के अनुसार जीते हैं, तो हम चाहे कितने भी दयालु, सुशील या स्वीकार्य नज़र आएँ, हम अस्थिर, कपटी, घिनौने और दया के पात्र ही होते हैं। अगर हम सत्य पर अमल और प्रायश्चित न करें, बदलाव न लाएँ, तो यकीनन परमेश्वर हमारा त्याग करके हमें हटा देगा।

बाद में मैंने परमेश्वर के वचन का एक और अंश पढ़ा : "मूल बात यह है कि परमेश्वर निष्ठावान है, अत: उसके वचनों पर हमेशा भरोसा किया जा सकता है; इसके अतिरिक्त, उसका कार्य दोषरहित और निर्विवाद है, यही कारण है कि परमेश्वर उन लोगों को पसंद करता है जो उसके साथ पूरी तरह से ईमानदार होते हैं" (वचन, खंड 1, परमेश्वर का प्रकटन और कार्य, तीन चेतावनियाँ)। "यह कि परमेश्वर लोगों से ईमानदार बनने का आग्रह करता है यह साबित करता है कि वो वास्तव में उन लोगों से घृणा करता है जो बेईमान हैं और परमेश्वर बेईमान लोगों को पसंद नहीं करता। परमेश्वर कपटी लोगों को पसंद नहीं करता है, इस तथ्य का अर्थ है कि वो उनके कार्यों, स्वभाव, और मंशाओं से नफ़रत करता है; अर्थात, परमेश्वर उनके कार्य करने के तरीके को पसंद नहीं करता। इसलिए, अगर हमें परमेश्वर को प्रसन्न करना है, तो हमें सबसे पहले अपने कार्यों और अपने मौजूदा अस्तित्व को बदलना होगा"("अंत के दिनों के मसीह की बातचीत के अभिलेख" में 'एक ईमानदार व्यक्ति होने का सबसे बुनियादी अभ्यास')। "परमेश्वर में एक बार विश्वास करने के बाद, जब तुम परमेश्वर के सामने आते हो लेकिन तुम अभी-भी उसी पुराने तरीके से जीते हो, तो क्या परमेश्वर में तुम्हारा विश्वास सार्थक और मूल्यवान है? तुम्हारे जीवन के लक्ष्य और सिद्धांत और जीवन जीने के तरीके नहीं बदले हैं, और एकमात्र चीज़ जो तुम्हें अविश्वासियों के ऊपर करती है वो है परमेश्वर की तुम्हारी अभिस्वीकृति। बाहर से तुम परमेश्वर का अनुसरण करते हुए प्रतीत होते हो, लेकिन तुम्हारे जीवन स्वभाव में ज़रा सा भी बदलाव नहीं हुआ है। अंत में, तुम्हें बचाया नहीं जाएगा। इस तरह, क्या यह एक खोखला विश्वास, और खोखला आनंद नहीं है?"("अंत के दिनों के मसीह की बातचीत के अभिलेख" में 'केवल सत्य को अभ्यास में ला कर ही तू भ्रष्ट स्वभाव के बंधनों को त्याग सकता है')। परमेश्वर के वचन पढ़कर, मैंने जाना कि परमेश्वर का सार निष्ठावान होना है। वह ईमानदार लोगों को चाहता है और धोखेबाज़ों से नफरत करता है। जब मैं इन शैतानी फलसफों के अनुसार जी रही थी, तब न तो चीज़ों के प्रति मेरे विचारों में कोई बदलाव आया, न ही मेरे आचरण में। मैं अविश्वासियों जैसी ही थी। उस ढंग से मैंने परमेश्वर में कितने ही बरस आस्था क्यों न रखी हो, मैं न तो कभी सत्य को प्राप्त कर पाती, न ही पूर्ण उद्धार। जो लोग सत्य पर अमल करते हैं, जो ईमानदार हैं, जिनके दिलों में कपट नहीं है, जिनमें सत्य के सिद्धांतों पर कायम रहने का साहस है, जिनमें न्याय-बोध है, जो हर चीज़ में परमेश्वर के साथ खड़े रहते हैं और परमेश्वर की इच्छा के प्रति विचारशील हैं, केवल उन्हीं से परमेश्वर प्रेम करता है, और केवल वही लोग उसके द्वारा पूरी तरह से बचाए जा सकते हैं! परमेश्वर की अपेक्षाओं को समझकर, मैंने परमेश्वर से प्रार्थना की और शपथ ली कि मैं प्रायश्चित करूँगी, सत्य पर अमल करूँगी और एक ईमानदार इंसान बनूँगी।

कुछ महीनों के बाद, मुझे पता चला कि मेरा नया साथी भाई ली सभाओं में हमेशा निरर्थक बातें करता है, सिद्धांतों पर बोलता है और दिखावा करता है। मैंने उसके साथ कई बार संगति की, लेकिन उसमें कोई सुधार नहीं आया, तो मैंने इस बारे में अपने वरिष्ठों को बता दिया। लेकिन तब, उन्होंने मुझे उसके बर्ताव का विश्लेषण करने और उसे उजागर करने के लिए कहा, मैं इस बात से डर गयी। इन बातों को लेकर मेरी ज़बान चिपक गयी, क्योंकि भाई ली वहाँ अपने कर्तव्यों का निर्वहन करने वाला सबसे पुराना व्यक्ति था। उसे एक तरह से एल्डर का दर्जा हासिल था, और वह पहले कई बार काम में मेरी मदद कर चुका था। अगर मैंने उसकी दशा को उजागर कर दिया, तो वो मेरे बारे में क्या सोचेगा? क्या वो नाराज़ हो जाएगा? तब, मैंने परमेश्वर के वचनों का यह अंश पढ़ा : "अगर तुम्हारे पास एक 'नेक व्यक्ति' होने की प्रेरणाएं और दृष्टिकोण हैं, तो तुम हमेशा ऐसे मामलों में पिछड़ जाओगे और विफल हो जाओगे। तो इन परिस्थितियों में तुम्हें क्या करना चाहिये? इस तरह की चीज़ों से सामना होने पर, तुम्हें परमेश्वर से प्रार्थना करनी चाहिये। उससे मांगो कि वो तुम्हें शक्ति दे, और तुम्हें सिद्धांत का पालन करने में समर्थ करे, वो करो जो तुम्हें करना चाहिये, चीज़ों को सिद्धांत के अनुसार नियंत्रित करो, अपनी बात पर मजबूती से खड़े रहो, और परमेश्वर के घर के कार्य को होने वाले किसी भी नुकसान को रोको। अगर तुम अपने हितों को, अपनी प्रतिष्ठा और एक 'नेक व्यक्ति' होने के दृष्टिकोण को छोड़ने में सक्षम हो, और अगर तुम एक ईमानदार, संपूर्ण हृदय के साथ वह करते हो जो तुम्हें करना चाहिये, तो तुमने शैतान को हरा दिया है, और तुमने सत्य के इस पहलू को हासिल कर लिया है"("अंत के दिनों के मसीह की बातचीत के अभिलेख" में 'आप सत्‍य की खोज तभी कर सकते हैं जब आप स्‍वयं को जानें')। परमेश्वर के वचन का अंश पढ़कर मेरा अंतर्मन साफ हुआ कि यह काम मुझे इसलिए मिला है क्योंकि परमेश्वर मुझे आज़मा रहा है और मुझे प्रायश्चित का एक मौका दे रहा है। परमेश्वर देखना चाहता है कि मैं इस मसले को कैसे हल करती हूँ। मैं अब अपने रिश्तों को उस ढंग से नहीं बचा सकती जैसे पहले किया करती थी। मुझे कलीसिया के काम को प्राथमिकता देनी होगी, सत्य पर अमल करना होगा और धार्मिकता कायम रखनी होगी। अगर भाई ली सत्य का अनुसरण करने वाला इंसान होता, तो वो आत्म-चिंतन करने और खुद को समझने के लिए संगति का इस्तेमाल करके विश्लेषण कर सकता था, इससे उसे जीवन-प्रवेश में मदद मिलती, इस तरह वो और अधिक अपराध करने से बच सकता था। और इसलिए, मैं भाई ली से मिलने गयी, मैंने परमेश्वर के वचनों के इस्तेमाल से, एक-एक करके उसकी दशा और व्यवहार को उजागर किया और उसका विश्लेषण किया। मुझे हैरानी हुई जब उसने बुरा मानने के बजाय, पश्चाताप करते हुए कहा, "अगर तुमने इस ढंग से मुझे उजागर करके मेरा विश्लेषण न किया होता, तो मैं अपनी समस्याओं को कभी समझ न पाता। मैं वाकई आत्म-चिंतन करना और प्रवेश पाना चाहता हूँ।" भाई ली की बातों ने मेरे दिल को छू लिया। मैं इस बात को लेकर चिंतित थी कि उसे उजागर करूँगी तो वो बुरा मान जाएगा, लेकिन वो सब मेरी मन की कल्पना थी। उस समय, मैंने सचमुच अनुभव किया कि सत्य पर अमल करने और ईमानदार इंसान बनने से मन को शांति और सुकून मिलता है, और हम परमेश्वर के और करीब होते जाते हैं। मुझे यह भी वास्तव में अनुभव हुआ कि परमेश्वर के घर के कार्य को बचाने का एकमात्र तरीका सत्य पर अमल करना और सिद्धांतों के अनुरूप चीज़ों को संभालना है। वास्तव में अपने भाई-बहनों की मदद करने का यही एकमात्र तरीका है। परमेश्वर के न्याय और ताड़ना से, मेरे कुछ गलत विचारों बदलाव आ गया, मेरे अस्थिर, चालाक, शैतानी स्वभाव में भी थोड़ा बदलाव आया। अब, जब मैं अपने भाई-बहनों को भ्रष्टता का प्रदर्शन करते देखती हूँ, या कभी कोई काम इस ढंग से किया जाता है जिसमें सत्य के सिद्धांतों को ताक पर रख दिया जाता है, तो मैं उन पर पर्दा नहीं डालती, उन्हें छिपाती नहीं, या लोगों से अपने रिश्तों को बचाने की कोशिश नहीं करती। मैं निष्ठापूर्वक सत्य पर अमल कर सकती हूँ, संगति, सहायता और गलतियों की ओर इशारा करके चीज़ों को उजागर कर सकती हूँ। हालाँकि मैं आज भी कभी-कभी झिझकती हूँ और मुझे लोगों को नाराज़ करने से डर लगता है, मैं परमेश्वर से प्रार्थना कर सकती हूँ, अपना त्याग कर सकती हूँ, सत्य के सिद्धांतों के अनुरूप अभ्यास कर सकती हूँ, अब मैं शैतानी फलसफों के अनुसार नहीं जीती। इस तरह के अभ्यास से, मुझे बहुत ज़्यादा शांति और स्थिरता महसूस होती है। मुक्ति का एहसास होता है। ये बदलाव लाना और इन सब चीज़ों को हासिल करना पूरी तरह से परमेश्वर के वचनों के न्याय और ताड़ना का ही परिणाम था।

53. बंधनों को खोलना

कुईबाई, इटली

परमेश्वर के वचन कहते है, "अपनी नियति के लिए, तुम लोगों को परमेश्वर का अनुमोदन प्राप्त करना चाहिए। कहने का अर्थ है, चूँकि तुम लोग यह मानते हो कि तुम परमेश्वर के घर के एक सदस्य हो, तो तुम्हें परमेश्वर के मन को शांति प्रदान करनी चाहिए और सभी बातों में उसे संतुष्ट करना चाहिए। दूसरे शब्दों में, तुम लोगों को अपने कार्यों में सिद्धांतवादी और सत्य के अनुरूप होना चाहिए। यदि यह तुम्हारी क्षमता के परे है, तो परमेश्वर तुमसे घृणा करेगा और तुम्हें अस्वीकृत कर देगा, और हर इंसान तुम्हें ठुकरा देगा। अगर एक बार तुम ऐसी दुर्दशा में पड़ गए, तो तुम्हारी गिनती परमेश्वर के घर में नहीं की जा सकती। परमेश्वर द्वारा अनुमोदित नहीं किए जाने का यही अर्थ है" (वचन, खंड 1, परमेश्वर का प्रकटन और कार्य, तीन चेतावनियाँ)। परमेश्वर के वचनों से हम देखते हैं कि वह हमसे क्या उम्मीद करता है : अपने काम सिद्धांतों के अनुसार करना और सत्य पर डटे रहना ताकि हम उसकी मंजूरी हासिल कर सकें और सभी बातों में उसे संतुष्ट कर सकें। मैं यह पहले नहीं कर पाई थी ज़्यादातर इसलिए कि मुझपर मेरी भावनाएँ हावी थीं। मैं हमेशा अपनी ही भावनाओं से जीती और काम करती थी। हालाँकि ऐसा कभी नहीं लगा कि मैं कुछ गलत कर रही हूँ, लेकिन मेरी हरकतें सत्य के सिद्धांतों के खिलाफ़ थीं और इससे कलीसिया के काम में दिक्कत होती थी। लेकिन जब परमेश्वर ने अपने वचनों से मेरा न्याय किया और मुझे ताड़ना दी, तो मैंने इस तरह काम करने की प्रकृति और उसके परिणामों को समझना शुरू किया। तब से मैं अपनी भावनाओं पर भरोसा करने के बजाय हर बात को सही मंशा के साथ संभालने लगी, और मैं परमेश्वर के वचनों को अभ्यास में ला सकी।

पिछले नवम्बर में, जब मेरी ड्यूटी एक कलीसिया की अगुआ के रूप में थी, तो एक मतदान हुआ था कि हर सभा स्थल के समूह अगुआ का कामकाज कैसा था। जवाबों से मैंने देखा कि समूह अगुआ, बहन ली अपने काम में हमेशा लापरवाही करती थी और अगर उसकी कोई भूल बताई जाती थी, तो वह न सिर्फ़ सच्चाई को मानने से इन्कार कर देती थी, बल्कि बहस करती थी। जब दूसरों को दिक्कतें होती थीं, वह उनके साथ सत्य पर सहभागिता के द्वारा उनकी मदद नहीं करती थी, बल्कि उन्हें नीचा दिखाते हुए भाषण दिया करती थी और उन्हें विवश किया करती थी। ... यह सब पढने के बाद, मैंने जाना कि सिद्धांतों के आधार पर, उसका पद किसी और को देना होगा। पर हम दोनों एक ही शहर के थे और पहले कर्तव्य निर्वहन के दौरान हमने साथ-साथ काम किया था। हम हमेशा काफ़ी क़रीब रहे थे और उसने मेरा बहुत ख्याल रखा था। अगर मैंने उसे हटा दिया, तो क्या वह सोचेगी कि मैं पत्थरदिल हूँ? दो साल पहले उसे कलीसिया की अगुआ के पद से हटाया गया था, और वह मुश्किल से अपने आप को इस नकारात्मकता से बाहर निकाल पाई थी। अगर एक और पद उससे छीन लिया जाता है, तो क्या यह उससे भी बड़ा झटका न होगा? क्या वह इसका सामना कर पाएगी? मुझे लगा कि मुझे तुरंत उसके साथ सहभागिता करनी होगी ताकि वह समझ सके कि वह कितनी नाजुक स्थिति में है। मैंने सोचा कि अगर वह चीज़ों को समय रहते संभाल ले, तो शायद अपना पद बचा सकेगी। इसलिए मैंने बहन ली के साथ उसके मामलों पर सहभागिता की पेशकश की पर मैंने पाया कि वह खुद को बिल्कुल नहीं जानती है। उस सहभागिता में मैंने जी-जान से कोशिश की और उसके बाद वह सोचने और बदलने के लिए तैयार हुई और अंततः मैंने चैन की एक सांस ली। मैंने सोचा, अगर मैं उसके सहकर्मियों से उसके बारे में चंद अच्छे शब्द कहूँ, तो हो सकता है वह अपना फ़र्ज़ निभाना जारी रख सके।

बाद में, काम के बारे में बातें करते समय, कुछ सहकर्मियों ने कहा कि बहन ली कभी भी सच्चाई को नहीं मानती और उन सबने उसके स्थान पर किसी और को लाने पर सहमति जताई। यह सुनकर मैं दुविधा में पड़ गई। मैंने सोचा, "बहन ली की कुछ समस्याएँ तो हैं, पर वह बदलने को तैयार है, तो क्या तुम लोग उसे एक और मौका नहीं दे सकते?" ठीक तभी, बहन झोउ ने कहा, "बहन ली कुछ समय से इसी स्थिति में है। वह सहभागिता तो अच्छी कर लेती है, पर वह ख़ुद उस पर अमल नहीं करती। उसमें ज़रा-भी बदलाव नहीं आया है। वह इस पद के योग्य नहीं है।" मैंने लपक कर अपनी बात रखी, "बहन ली को सच्चाई को मानने में दिक्कत तो होती है, पर वह अपने काम में बहुत ही सक्रिय और जिम्मेदार है। अभी हाल में ही कुछ भाई-बहन अपने काम में बहुत ढीले थे, और उसने उनका हौसला बढ़ाया था।" बहन बेई ने तुरंत प्रतिक्रिया दी, "बहन ली हमेशा भागती-दौड़ती और सक्रिय नज़र आती है, पर वह यह सब केवल दिखावे के लिए करती है, वह असली मुद्दों को सुलझा नहीं सकती।" उन्होंने जो कहा था वो सब सच था, और मैं जवाब में कुछ बोल नहीं पाई। एक अन्य कलीसियाई अगुआ, बहन झांग ने तब कहा, "यह सच है कि बहन ली किसी समूह की अगुआ बनने के योग्य नहीं है, लेकिन हमारे पास फ़िलहाल ऐसा कोई योग्य उम्मीदवार नहीं है जो उसकी जगह ले सके। चलो हम उसे तब तक उसकी जगह पर बनाए रखें जब तक कोई विकल्प नहीं मिल जाता।" मैं बिल्कुल यही चाहती थी, इसलिए मैंने तपाक से जोड़ा, "मैं सहमत हूँ। जब कोई मिल जाए तब उसे हटा देंगे।" मुझे आश्चर्य हुआ जब एक सप्ताह से भी कम समय में, जब हम कलीसिया के काम की बातें कर चुके थे, बहन झोउ ने फिर से उसी मुद्दे को छेड़ा। उसने कहा कि भाई चेन एक सही विकल्प है, और कुछ अन्य सहकर्मी सहमत हो गए। मेरा दिल उछल कर जैसे मेरे गले तक आ गया। यदि भाई चेन को एक समूह अगुआ के तौर पर चुना जाता है, तो बहन ली को निकाल दिया जाएगा। इसलिए मैंने भाई चेन की भ्रष्टताओं और कमियों के बारे में कुछ बातें बताईं, और कहा कि वह इस काम के लिए योग्य नहीं है। तब हर कोई हिचकिचाने लगा और मैंने कुछ असहज महसूस किया पर फिर भी मैंने सत्य की तलाश नहीं की।

मेरी अगुआ ने तब मुझे समूह अगुआओं के बारे में उसे पूरी जानकारी देने के लिए कहा, और जब मैं बहन ली की बात पर आई, तो मैंने उसके बारे में भाई-बहनों के आकलन को सही-सही नहीं बताया। उसके जाने के बाद मुझे कुछ अजीब-सी परेशानी महसूस हुई। मैं हैरान थी कि आखिर क्यों मैं बहन ली की पैरवी कर रही थी, और हमेशा उसकी चिंता किया करती थी। क्या मैं तरफ़दारी नहीं कर रही थी? कौन-सा इरादा मुझे नियंत्रित कर रहा था? तब मैंने परमेश्वर के ये वचन पढ़े : "भावुकता, मुख्‍यत: क्‍या है? यह भ्रष्‍ट स्‍वभाव है। अगर हम थोड़े-से शब्‍दों में भावुकता के व्‍यावहारिक पहलू का वर्णन करें, तो वे हैं कुछ ख़ास तरह के लोगों के प्रति पक्षपात और उनका बचाव करने की ओर झुकाव, शरीर के सम्‍बन्‍धों को क़ायम रखना, और न्‍यायसंगत न होना; यही भावुकता है। इस तरह, अपनी भावुकता को त्‍याग देने का मतलब महज़ किसी के बारे में सोचना बन्‍द कर देना नहीं है। साधारणत:, मुमकिन है कि तुम उनके बारे में पूरी तरह से सोचना बन्‍द कर दो, लेकिन फिर जैसे ही कोई तुम्‍हारे परिवार के सदस्‍यों की, तुम्‍हारे गृह-नगर की, या ऐसे किसी भी व्‍यक्ति की आलोचना करता है जिसके साथ तुम्‍हारा रिश्‍ता है, तो तुम फट पड़ते हो और उनके बचाव के लिए कमर कस लेते हो। उनके बारे में जो कुछ कहा गया होता है उसे पलट देने के लिए तुम खुद को पूरी तरह बाध्‍य महसूस करने लगते हो; तुम उन्हें किसी ऐसे अन्याय की दशा में नहीं छोड़ सकते जिसे सुधारा नहीं गया। तुम्‍हें ज़रूरत महसूस होती है कि तुम उनकी प्रतिष्‍ठा को बरकरार रखने, उनकी हर ग़लती को सही ठहराने, और उनके बारे में दूसरों को सच बोलने या उनकी कलई खोलने की छूट न देने के लिए भरसक प्रयास करो। यह अन्‍याय है, और इसी को भावुक होना कहते हैं"("अंत के दिनों के मसीह की बातचीत के अभिलेख" में 'सत्य की वास्तविकता क्या है?')। "अगर लोगों में परमेश्‍वर के प्रति श्रद्धा का अभाव है, और अगर उनके हृदयों में परमेश्‍वर के लिए कोई जगह नहीं है, तो वे चाहे जिन भी कर्तव्‍यों का पालन क्‍यों न कर रहे हों, या कितनी भी समस्‍याओं से क्‍यों न निपट रहे हों, वे कभी भी सिद्धान्‍त के अनुरूप आचरण नहीं कर सकते। अपने प्रयोजनों और स्‍वार्थपूर्ण आकांक्षाओं के भीतर जीवन जी रहे लोग सत्‍य की वास्‍तविकता में प्रवेश करने में अक्षम होते हैं। यही कारण है कि जब कभी उनका सामना किसी समस्‍या से होता है, तो वे अपने प्रयोजनों पर आलोचनात्‍मक निगाह नहीं डालते और इस बात को पहचान नहीं पाते कि उनके प्रयोजनों में कहाँ पर खोट है। इसकी बजाय वे अपने पक्ष में झूठ और बहाने गढ़ने के लिए तमाम तरह के औचित्‍यों का इस्‍तेमाल करते हैं। वे अपने हितों, प्रतिष्‍ठा, और अन्‍तर्वैयक्तिक सम्‍बन्‍धों की रक्षा के लिए काफी अच्छा उद्यम करते हैं, लेकिन, वस्‍तुत:, उन्‍होंने परमेश्‍वर के साथ कोई सम्‍बन्‍ध नहीं बनाया होता है"("अंत के दिनों के मसीह की बातचीत के अभिलेख" में 'परमेश्वर के प्रति जो प्रवृत्ति होनी चाहिए मनुष्य की')।

परमेश्वर के वचन दर्शाते हैं, किस तरह समस्याओं का सामना करने पर, हम सत्य के सिद्धांतों के अनुसार निष्पक्षता के साथ नहीं चल पाते, और हम सही और ग़लत के बीच भेद नहीं कर पाते, हम उनका पक्ष लेते और उनको बचाते हैं जिनसे हम जुड़े हुए होते हैं या जिनसे हमें फ़ायदा होता है। यह भावनाओं से काम करनाहै। जब हम भावनाओं से शासित होते हैं, चाहे यह हमारे काम में हो या किसी समस्या से निपटते वक्त हो, हम सत्य का अभ्यास, या अपने कर्तव्य को ठीक से किए बिना केवल अपनी दैहिक भावनाओं और निजी स्वार्थों के बारे में ही सोचते हैं। मैं इसी स्थिति में थी। मैं बहन ली को निकालना नहीं चाहती थी क्योंकि मैं भावनाओं से चल रही थी। मैं अपने रिश्तों को बचा रही थी और डरती थी कि वह मुझसे नाराज़ हो जाएगी। इसलिए जब सहकर्मी सिद्धांतों पर अमल करते हुए उसे हटाना चाहते थे, तो मैंने उसे बचाने के लिए हर कोशिश की ताकि वह अपने पद पर बनी रह सके। जब मैंने अपने अगुआ को उसके बारे में अपना आकलन दिया तो मैंने सही स्थिति नहीं बतायी, और तरफ़दारी करते हुए उसकी कमियों को ढँकने की कोशिश की, उन पर पर्दा डाल दिया। उन बातों पर विचार कर मुझे समझ आ गया कि मेरे इरादे और मेरी सब मंशाएँ, भावनाओं से नियंत्रित थीं। मैं चालाकी और धोखाधड़ी के भ्रष्ट स्वभाव में जी रही थी, एक रिश्ते को बचाने के लिए परमेश्वर के घर के हितों से समझौता करने को तैयार थी, एक इंसान को नाराज़ करने की बजाय परमेश्वर को नाराज़ करने को राज़ी थी। मुझमें परमेश्वर के प्रति कोई श्रद्धा नहीं थी; मैं कितनी स्वार्थी और ओछी थी! मैंने इन सबके बारे में बहुत अपराध-बोध महसूस किया, इसलिए मैं फ़ौरन अपनी अगुआ के पास सच्चाई बताने के लिए चली गई। बाद में, मैंने प्रार्थना की और परमेश्वर को पुकारा : "मैं हमेशा भावनाओं से विवश क्यों होती हूँ, सच का अभ्यास क्यों नहीं कर पाती हूँ? इस समस्या की जड़ क्या है?"

एक दिन, अपनी भक्ति के दौरान, मैंने परमेश्वर के ये वचन पढ़े : "ऐसी गन्दी जगह में जन्म लेकर, मनुष्य समाज के द्वारा बुरी तरह संक्रमित किया गया है, वह सामंती नैतिकता से प्रभावित किया गया है, और उसे 'उच्च शिक्षा के संस्थानों' में सिखाया गया है। पिछड़ी सोच, भ्रष्ट नैतिकता, जीवन पर मतलबी दृष्टिकोण, जीने के लिए तिरस्कार-योग्य दर्शन, बिल्कुल बेकार अस्तित्व, पतित जीवन शैली और रिवाज—इन सभी चीज़ों ने मनुष्य के हृदय में गंभीर रूप से घुसपैठ कर ली है, और उसकी अंतरात्मा को बुरी तरह खोखला कर दिया है और उस पर गंभीर प्रहार किया है। फलस्वरूप, मनुष्य परमेश्वर से और अधिक दूर हो गया है, और परमेश्वर का और अधिक विरोधी हो गया है। दिन-प्रतिदिन मनुष्य का स्वभाव और अधिक शातिर बन रहा है, और एक भी व्यक्ति ऐसा नहीं है जो स्वेच्छा से परमेश्वर के लिए कुछ भी त्याग करे, एक भी व्यक्ति नहीं जो स्वेच्छा से परमेश्वर की आज्ञा का पालन करे, इसके अलावा, न ही एक भी व्यक्ति ऐसा है जो स्वेच्छा से परमेश्वर के प्रकटन की खोज करे। इसकी बजाय, इंसान शैतान की प्रभुता में रहकर, कीचड़ की धरती पर बस सुख-सुविधा में लगा रहता है और खुद को देह के भ्रष्टाचार को सौंप देता है। सत्य को सुनने के बाद भी, जो लोग अन्धकार में जीते हैं, इसे अभ्यास में लाने का कोई विचार नहीं करते, यदि वे परमेश्वर के प्रकटन को देख लेते हैं तो इसके बावजूद उसे खोजने की ओर उन्मुख नहीं होते हैं। इतनी पथभ्रष्ट मानवजाति को उद्धार का मौका कैसे मिल सकता है? इतनी पतित मानवजाति प्रकाश में कैसे जी सकती है?" (वचन, खंड 1, परमेश्वर का प्रकटन और कार्य, अपरिवर्तित स्वभाव होना परमेश्वर के साथ शत्रुता रखना है)। मैंने तब समझा कि भावनाओं से चलना अधिकतर शैतान के द्वारा भ्रमित और भ्रष्ट किए जाने के कारण होता है। विद्यालय की पढाई और सामाजिक प्रभावों के माध्यम से, दुष्ट शैतान लोगों को सभी तरह के सांसारिक दर्शनों और जिंदा रहने के नियमों में डुबो देता है, जैसे कि "हर व्यक्ति अपनी सोचे बाकियों को शैतान ले जाये", "खून के रिश्ते सबसे मजबूत होते हैं" और "मनुष्य निर्जीव नहीं है; वह भावनाओं से मुक्त कैसे हो सकता है?" मैं इन दर्शनों के अनुसार जीती रही हूँ, और अपने करीबियों की रक्षा करने को सकारात्मक मानती आई हूँ, और सहानुभूति और दया दिखाने को प्रेम करना समझती आई हूँ। जहाँ तक बहन ली को हटाने का प्रश्न है, मैं यही सोचते रही कि हम एक ही स्थान से हैं और उसने हमेशा मेरा ख़याल रखा है, इसलिए जब उसके सामने बर्ख़ास्त किए जाने की चुनौती थी, तो मुझे लगा मुझे उसकी तरफ़दारी करनी और उसके पक्ष में बोलना चाहिए। मुझे लगा, ऐसा करना सही होगा। मुझे पता था वह समूह अगुआ के रूप में अपने कर्तव्य के लिए वह ज़िम्मेदारी नहीं उठा रही थी बल्कि दूसरों को भाषण देती और उन्हें नियंत्रित करती थी। उसे न हटाना भाई-बहनों को नुकसान पहुँचा सकता था, और कलीसिया के कार्य पर बुरा असर डाल सकता था। लेकिन मैं सत्य के सिद्धांतों के खिलाफ़ गई और परमेश्वर के घर के हितों को मैंने नज़रअंदाज़ किया, उसे बचाने और उसे उसके पद पर बनाए रखने के लिए मैंने हर कोशिश की। अपने रिश्ते को बनाए रखने के लिए मैंने अपने कर्तव्य का दुरुपयोग किया, और उसकी मेहरबानी की कीमत मैंने कलीसिया के काम से चुकाई। मैं निजी लाभ के लिए अपनी ताक़त और काम का दुरुपयोग कर रही थी। एक अगुआ होने के नाते, मुझे कलीसिया के काम और भाई-बहनों के जीवन प्रवेश के बारे में सोचना चाहिए था, और अपने कर्तव्य के निर्वहन में मुझे सत्य के सिद्धांतों पर चलना चाहिए था। लेकिन मैं भावनाओं को सर्वोपरि रख रही थी, सत्य को समझती तो थी लेकिन उस पर अमल नहीं कर रही थी। क्या यह सत्य और सिद्धांतों को धोखा देना और कलीसिया के काम को लापरवाही से लेना नहीं था? मैं जिस थाली में खाती थी उसी में छेद कर रही थी। तब मैंने समझा कि सांसारिक फ़लसफ़े वो भुलावे हैं जिनका उपयोग शैतान लोगों को भ्रष्ट करने और धोखा देने के लिए करता है। उस तरह बोलना और काम करना इंसाफ़ और न्याय से बिलकुल ही रहित है और वास्तव में इसमें सत्य के कोई सिद्धांत नहीं होते। चीनी कम्युनिस्ट पार्टी के अधिकारियों का भी बिलकुल यही जीवन-दर्शन है : "जब कोई व्यक्ति ताओ को प्राप्त करता है, तो उसके पालतू जानवर भी स्वर्ग में आरोहण करते हैं" जब कोई एक अधिकारी बन जाता है, तो उसके दूर-दूर के रिश्तेदारों को भी लाभ होता है, और वे लोग बेहिचक कुछ भी कर सकते हैं। सीसीपी से नियंत्रित समाज बहुत अंधकारमय और बुरा है, इंसाफ़ और न्याय से बिलकुल ही रहित है। बतौर एक कलीसिया की अगुआ, सिद्धांतों पर पर चलने के बजाय उन शैतानी दर्शनों के सहारे जीकर, मैं किसी सीसीपी अधिकारी से किस तरह भिन्न थी? बहन ली को हटाना न चाहना, किसी सच्चे प्रेम या उसकी मदद करने की इच्छा के कारण न था, मैं केवल इस बात से डरती थी कि कहीं वो मुझे रूखी और भावनाहीन न कहे और कहीं वो मुझे अलग नज़रों से न देखने लगे। मुझे उसके जीवन का कोई ख़याल न था। परमेश्वर के घर में किसी को हटाना आत्म-चिंतन को बढ़ावा देने के लिए किया जाता है, ताकि वे पश्चाताप कर सकें और समय के साथ बदल सकें। परमेश्वर द्वारा लोगों को बचाने और सुरक्षित रखने का यह एक तरीक़ा होता है। मैं भी अपनी काम से बर्खास्त हुई हूँ, और जब मैंने अपनी नाकामयाबी से सीख ले ली, तो कलीसिया ने मेरे लिए एक अन्य योग्य काम नियोजित कर दिया। केवल ठोकर खाने और गिरने के कारण ही मैंने आत्म-चिंतन किया, और मुझे कुछ आत्म-बोध हुआ। मनुष्य को बचाने की परमेश्वर की इच्छा को भी मैंने बेहतर ढंग से समझा, और मैंने देखा कि उसके प्रेम में दया और धार्मिकता दोनों ही हैं। परमेश्वर के प्रेम के कुछ सिद्धांत हैं; वो हमें लाड़ में बिगाड़ता नहीं है। लेकिन दूसरों के प्रति मेरा 'प्यार' शैतानी सांसारिक फ़लसफ़ों से भरा पड़ा था और निजी स्वार्थों पर आधारित था। यह संकीर्ण और स्वार्थपूर्ण था, परमेश्वर की नज़रों में घृणित और घिनौना था। तब जाकर मैंने समझा कि अपनी भावनाओं पर निर्भर करना दूसरों के लिए और खुद हमारे लिए हानिकारक है, और यही बात मेरे लिए सत्य का अभ्यास और कर्तव्य का निर्वहन करने में सबसे बड़ी अड़चन थी। परमेश्वर के वचनों के न्याय और ताड़ना को स्वीकार किए बिना, सच्चा पश्चाताप न करके, मैंने परमेश्वर के स्वभाव का अपमान कर दिया होता और परमेश्वर ने मुझे नकार दिया होता, मुझसे नफ़रत की होती और हटा दिया होता।

मैंने बाद में परमेश्वर के वचनों का एक और अंश पढ़ा : "यदि तुम परमेश्वर के साथ उचित संबंध बनाना चाहते हो, तो तुम्हारा हृदय उसकी तरफ़ मुड़ना चाहिए। इस बुनियाद पर, तुम दूसरे लोगों के साथ भी उचित संबंध रखोगे। यदि परमेश्वर के साथ तुम्हारा उचित संबंध नहीं है, तो चाहे तुम दूसरों के साथ संबंध बनाए रखने के लिए कुछ भी कर लो, चाहे तुम जितनी भी मेहनत कर लो या जितनी भी ऊर्जा लगा दो, वह मानव के जीवनदर्शन से संबंधित ही होगा। तुम दूसरे लोगों के बीच एक मानव-दृष्टिकोण और मानव-दर्शन के माध्यम से अपनी स्थिति बनाकर रख रहे हो, ताकि वे तुम्हारी प्रशंसा करे, लेकिन तुम लोगों के साथ उचित संबंध स्थापित करने के लिए परमेश्वर के वचनों का अनुसरण नहीं कर रहे। अगर तुम लोगों के साथ अपने संबंधों पर ध्यान केंद्रित नहीं करते, लेकिन परमेश्वर के साथ एक उचित संबंध बनाए रखते हो, अगर तुम अपना हृदय परमेश्वर को देने और उसकी आज्ञा का पालने करने के लिए तैयार हो, तो स्वाभाविक रूप से सभी लोगों के साथ तुम्हारे संबंध सही हो जाएँगे। इस तरह से, ये संबंध शरीर के स्तर पर स्थापित नहीं होते, बल्कि परमेश्वर के प्रेम की बुनियाद पर स्थापित होते हैं। इनमें शरीर के स्तर पर लगभग कोई अंत:क्रिया नहीं होती, लेकिन आत्मा में संगति, आपसी प्रेम, आपसी सुविधा और एक-दूसरे के लिए प्रावधान की भावना रहती है। यह सब ऐसे हृदय की बुनियाद पर होता है, जो परमेश्वर को संतुष्ट करता हो। ये संबंध मानव जीवन-दर्शन के आधार पर नहीं बनाए रखे जाते, बल्कि परमेश्वर के लिए दायित्व वहन करने के माध्यम से बहुत ही स्वाभाविक रूप से बनते हैं। इसके लिए मानव-निर्मित प्रयास की आवश्यकता नहीं होती। तुम्हें बस परमेश्वर के वचन के सिद्धांतों के अनुसार अभ्यास करने की आवश्यकता है" (वचन, खंड 1, परमेश्वर का प्रकटन और कार्य, परमेश्वर के साथ सामान्य संबंध स्थापित करना बहुत महत्वपूर्ण है)।

परमेश्वर के वचनों को पढ़कर मैंने समझा कि भाई-बहनों के साथ हमारे रिश्ते-नाते मुख्यतः परमेश्वर के प्रेम पर आधारित होते हैं, वे शैतान के सांसारिक दर्शनों के अनुसार नहीं निभाए जाते। सत्य का अभ्यास करना ही इसकी कुंजी है। खासकर जब बात परमेश्वर के घर के काम की हो, जब हम किसी को सत्य के सिद्धांतों के विपरीत काम करते देखें, तो उनकी मदद करने के लिए हमें सत्य पर सहभागिता करनी चाहिए। अगर कई सहभागिताओं के बाद भी वे पश्चाताप नहीं करते, तो आवश्यकता अनुसार उनके साथ काट-छाँट करने और निपटने की आवश्यकता होती है। परिवार और मित्रों के साथ भी, हम अपनी भावनाओं पर निर्भर नहीं रह सकते, न ही सांसारिक दर्शनों के हिसाब से चल सकते हैं। हमें परमेश्वर के वचनों के सिद्धांतों के अनुसार काम करना चाहिए : जब भी ज़रूरी हो, सहभागिता करो, और अगर उससे काम न बने, तो उसे हटा दो। कलीसिया के काम और परमेश्वर के घर के हित सर्वोपरि रहने चाहिए। केवल यही परमेश्वर की इच्छा के अनुरूप है। मैंने बाद में कुछ सहकर्मियों के साथ इस पर चर्चा की और सत्य के सिद्धांतों के अनुरूप बहन ली को बर्ख़ास्त कर दिया। उसके काम का विश्लेषण करने के लिए परमेश्वर के वचनों के प्रकाश में मैंने उसके साथ सहभागिता भी की और भाई चेन को समूह अगुआ के रूप में पदोन्नत कर दिया। तभी जाकर मेरे दिल को चैन मिला। कुछ समय बाद, मैंने बहन ली को परमेश्वर के कुछ वचन पढ़कर सुनाए और उससे पूछा कि उसके क्या हाल हैं। उसने कहा, "परमेश्वर का धन्यवाद! वो जो भी करता है, अच्छा करता है। शुरू में मैं निराश और दुखी हुई, लेकिन परमेश्वर के वचनों को पढ़कर और प्रार्थना करके मैंने समझा कि परमेश्वर ऐसा मुझे बदलने के लिए कर रहा है, और यदि मुझे बर्ख़ास्त नहीं किया गया होता और मेरी ग़लतियों को बताया न गया होता, तो मैं खुद को नहीं जान पाती, न ही मैं बदलती और पश्चाताप करती, जैसा कि मैंने अब किया है।" यह सुनकर, मैंने महसूस किया कि देहासक्ति को त्याग देना और सत्य का अभ्यास करना कितना मधुर होता है। मैंने यह भी अनुभव किया कि सिर्फ सत्य का अभ्यास करना और सिद्धांतों पर चलना ही परमेश्वर की इच्छा के अनुरूप होता है। केवल वही प्रतिष्ठित मार्ग है।

54. एक आध्यात्मिक युद्ध

यांग झी, अमेरिका

सर्वशक्तिमान परमेश्वर कहते हैं, "जबसे लोगों ने परमेश्वर पर विश्वास करना शुरू किया है, उन्होंने कई ग़लत इरादों को प्रश्रय दिया है। जब तुम सत्य को अभ्यास में नहीं ला रहे होते हो, तो तुम ऐसा महसूस करते हो कि तुम्हारे सभी इरादे सही हैं, किंतु जब तुम्हारे साथ कुछ घटित होता है, तो तुम देखोगे कि तुम्हारे भीतर बहुत-से गलत इरादे हैं। इसलिए, जब परमेश्वर लोगों को पूर्ण बनाता है, तो वह उन्हें महसूस करवाता है कि उनके भीतर कई ऐसी धारणाएँ हैं, जो परमेश्वर के बारे में उनके ज्ञान को अवरुद्ध कर रही हैं। जब तुम पहचान लेते हो कि तुम्हारे इरादे ग़लत हैं, तब यदि तुम अपनी धारणाओं और इरादों के अनुसार अभ्यास करना छोड़ पाते हो, और परमेश्वर के लिए गवाही दे पाते हो और अपने साथ घटित होने वाली हर बात में अपनी स्थिति पर डटे रहते हो, तो यह साबित करता है कि तुमने देह के विरुद्ध विद्रोह कर दिया है। जब तुम देह के विरुद्ध विद्रोह करते हो, तो तुम्हारे भीतर अपरिहार्य रूप से एक संघर्ष होगा। शैतान लोगों से अपना अनुसरण करवाने की कोशिश करेगा, उनसे देह की धारणाओं का अनुसरण करवाने की कोशिश करेगा और देह के हितों को बनाए रखेगा—किंतु परमेश्वर के वचन भीतर से लोगों को प्रबुद्ध करेंगे और उन्हें रोशनी प्रदान करेंगे, और उस समय यह तुम पर निर्भर करेगा कि तुम परमेश्वर का अनुसरण करते हो या शैतान का। परमेश्वर लोगों से मुख्य रूप से उनके भीतर की चीज़ों से, उनके उन विचारों और धारणाओं से, जो परमेश्वर के मनोनुकूल नहीं हैं, निपटने के लिए सत्य को अभ्यास में लाने के लिए कहता है। पवित्र आत्मा लोगों के हृदय में स्पर्श करता है और उन्हें प्रबुद्ध और रोशन करता है। इसलिए जो कुछ होता है, उस सब के पीछे एक संघर्ष होता है : हर बार जब लोग सत्य को अभ्यास में लाते हैं या परमेश्वर के लिए प्रेम को अभ्यास में लाते हैं, तो एक बड़ा संघर्ष होता है, और यद्यपि अपने देह से सभी अच्छे दिखाई दे सकते हैं, किंतु वास्तव में, उनके हृदय की गहराई में जीवन और मृत्यु का संघर्ष चल रहा होता है—और केवल इस घमासान संघर्ष के बाद ही, अत्यधिक चिंतन के बाद ही, जीत या हार तय की जा सकती है। कोई यह नहीं जानता कि रोया जाए या हँसा जाए। क्योंकि मनुष्यों के भीतर के अनेक इरादे ग़लत हैं, या फिर चूँकि परमेश्वर का अधिकांश कार्य उनकी धारणाओं के विपरीत होता है, इसलिए जब लोग सत्य को अभ्यास में लाते हैं, तो पर्दे के पीछे एक बड़ा संघर्ष छिड़ जाता है। इस सत्य को अभ्यास में लाकर, पर्दे के पीछे लोग अंततः परमेश्वर को संतुष्ट करने का मन बनाने से पहले उदासी के असंख्य आँसू बहा चुके होंगे। यह इसी संघर्ष के कारण है कि लोग दुःख और शोधन सहते हैं; यही असली कष्ट सहना है। जब संघर्ष तुम्हारे ऊपर पड़ता है, तब यदि तुम सचमुच परमेश्वर की ओर खड़े रहने में समर्थ होते हो, तो तुम परमेश्वर को संतुष्ट कर पाओगे" (वचन, खंड 1, परमेश्वर का प्रकटन और कार्य, केवल परमेश्वर से प्रेम करना ही वास्तव में परमेश्वर पर विश्वास करना है)। परमेश्वर के वचनों को पढ़कर, मुझे गहराई से महसूस हुआ कि सत्य का अभ्यास करना कोई आसान काम नहीं है, और एक आध्यात्मिक युद्ध ज़रूरी है। कई बरस पहले, पता चला कि मेरी साली कुकर्मी है। कलीसिया उसे निकालना चाहती थी, लेकिन मैं अपनी भावनाओं से मजबूर होकर, सत्य पर अमल नहीं कर पा रहा था। मेरे दिल में एक संघर्ष चल रहा था और मेरी हालत खराब हो रही थी। अंतत:, परमेश्वर के वचनों के न्याय और प्रकाशन के ज़रिए, मैंने भावनाओं के वशीभूत होकर काम करने के खतरे और नतीजे साफ तौर पर देख लिए। तब जाकर मैं अपने देह-सुख का त्याग कर पाया, अपनी भावनाओं से ऊपर उठकर, कुकर्मी को उजागर और अस्वीकृत कर पाया, और आखिरकार सत्य पर अमल करके मुझे शांति और सुरक्षा मिली।

2017 में, मैं अपनी स्थानीय कलीसिया में अगुआ का कामकाज संभालने के लिए लौट आया। एक सभा में, मेरे भाई-बहनों ने मुझसे कहा कि कलीसिया में अगुआ के तौर पर अपने कर्तव्यों के निर्वहन के दौरान, मेरी साली, हान बिंग, सभाओं में संगति करते हुए, सतही शब्दों और सिद्धांतों के ज़रिए दिखावा करने की कोशिश करती थी। वह जहाँ भी गयी, उसने लोगों को बताया कि उसने क्या-क्या काम किए और किस तरह से कष्ट सहे ताकि वह लोगों से अपनी पूजा करवा सके और बात मनवा सके। जब भाई-बहनों ने उससे अपनी कुछ समस्याओं के बारे में बात की, तो उन समस्याओं को सुलझाने के लिए उसने सत्य पर संगति करने से इंकार कर दिया, और उनका तिरस्कार करते हुए एक भाषण झाड़ दिया। उसके भाषण का नतीजा यह हुआ कि कुछ भाई-बहन निराशा में चले गए और अपने कामकाज में उनकी रुचि समाप्त हो गयी। बाद में, हान बिंग को हटा दिया गया। उसके बाद, उसने आत्म-चिंतन करने और खुद को समझने से इंकार कर दिया, उसने भाई-बहनों को भड़काकर, उनमें कलह पैदा करके, कलीसियाई जीवन को बाधित करने की भी कोशिश की। कलीसिया के अगुआओं ने कई बार उसके साथ संगति की, उसका निपटारा किया और उसकी आलोचना भी की, लेकिन उसने इनमें से किसी भी बात को स्वीकार नहीं किया। वो अवज्ञाकारी और असंतुष्ट ही बनी रही, और नकारात्मकता फैलाकर, कलीसियाई जीवन को बाधित करती रही। ... जब मैंने सुना कि हान बिंग इस तरह का व्यवहार कर रही है, तो मुझे गुस्सा आ गया, मैंने परमेश्वर के वचनों को याद किया : "जो लोग कलीसिया के भीतर विषैली, दुर्भावनापूर्ण बातों का गुबार निकालते हैं, भाइयों और बहनों के बीच अफवाहें व अशांति फैलाते हैं और गुटबाजी करते हैं, तो ऐसे सभी लोगों को कलीसिया से निकाल दिया जाना चाहिए था। अब चूँकि यह परमेश्वर के कार्य का एक भिन्न युग है, इसलिए ऐसे लोग नियंत्रित हैं, क्योंकि उन पर बाहर निकाले जाने का खतरा मंडरा रहा है। शैतान द्वारा भ्रष्ट ऐसे सभी लोगों के स्वभाव भ्रष्ट हैं। कुछ के स्वभाव पूरी तरह से भ्रष्ट हैं, जबकि अन्य लोग इनसे भिन्न हैं : न केवल उनके स्वभाव शैतानी हैं, बल्कि उनकी प्रकृति भी बेहद विद्वेषपूर्ण है। उनके शब्द और कृत्य न केवल उनके भ्रष्ट, शैतानी स्वभाव को प्रकट करते हैं, बल्कि ये लोग असली पैशाचिक शैतान हैं। उनके आचरण से परमेश्वर के कार्य में बाधा पहुंचती है; उनके सभी कृत्य भाई-बहनों को अपने जीवन में प्रवेश करने में व्यवधान उपस्थित करते हैं और कलीसिया के सामान्य कार्यकलापों को क्षति पहुंचाते हैं। आज नहीं तो कल, भेड़ की खाल में छिपे इन भेड़ियों का सफाया किया जाना चाहिए, और शैतान के इन अनुचरों के प्रति एक सख्त और अस्वीकृति का रवैया अपनाया जाना चाहिए। केवल ऐसा करना ही परमेश्वर के पक्ष में खड़ा होना है; और जो ऐसा करने में विफल हैं वे शैतान के साथ कीचड़ में लोट रहे हैं" (वचन, खंड 1, परमेश्वर का प्रकटन और कार्य, जो सत्य का अभ्यास नहीं करते हैं उनके लिए एक चेतावनी)। जब मुझे परमेश्वर के वचनों का यह अंश याद आया, तो मैं अच्छी तरह समझ गया कि परमेश्वर के वचनों के अनुसार आकलन करने पर, हान बिंग का सार और प्रकृति वाकई एक कुकर्मी की है। कलीसिया के अगुआओं और सहकर्मियों ने परमेश्वर के वचनों के आधार पर उसके बर्ताव का विश्लेषण किया और कहा कि हालाँकि अपने कर्तव्यों के निर्वहन के दौरान, वो त्याग कर सकती है, खुद को खपा सकती है, कष्ट उठाकर कीमत भी चुका सकती है, लेकिन वो अहंकारी और दंभी है, सत्य को बिल्कुल स्वीकार नहीं करती, स्वेच्छाचारी और जल्दबाज़ है, उसने कलीसियाई जीवन को बाधित किया है, और समझाने के बावजूद, उसने अपनी गलतियों को सुधारने से इंकार कर दिया है। उसकी इन हरकतों ने उसे कुकर्मी बना दिया। परमेश्वर के घर के कार्य-प्रबंधन के नियमों के अनुसार, ऐसे लोगों को निश्चित तौर पर निकाल दिया जाना चाहिए। बहुत सारे भाई-बहनों को यह कहते सुनने के बाद कि उसे कलीसिया से निकाल दिया जाना चाहिए, मेरे अंदर एक द्वंद्व शुरू हो गया: उसके व्यवहार को देखते हुए, मैं समझ गया कि वो वाकई कुकर्मी है और उसे निकाल दिया जाना चाहिए, लेकिन वो मेरी पत्नी की छोटी बहन थी, मेरे सास-ससुर मेरे साथ अच्छा व्यवहार करते थे और मेरे परिवार का बहुत ख्याल रखते थे। अगर उन्हें पता चल गया कि मैंने हान बिंग को निकालने के पक्ष में मत दिया है, तो क्या उन्हें यह नहीं लगेगा कि मैं निर्दयी, एहसान-फरामोश हूँ और परिवार को पसंद नहीं करता? ऐसा काम करके मैं अपने सास-ससुर से नज़रें कैसे मिला पाँऊगा? लेकिन कलीसिया के अगुआ होने के नाते, अगर मैंने सिद्धांतों के अनुसार काम नहीं किया, यह अच्छी तरह जानते हुए कि कलीसिया में एक कुकर्मी है और फिर भी उसे निकाला नहीं गया है, और अगर मैं इस कुकर्मी को कलीसियाई जीवन में रुकावट डालने और परमेश्वर के चुने हुए लोगों को नुकसान पहुँचाने देता रहूँ, तो क्या इससे मैं खुद भी कुकर्मी का साथी और परमेश्वर का शत्रु नहीं बन जाऊँगा? मैं आगे सोचने से भी डर गया। उस समय, लगा मैं कुएँ और खाई के बीच फँस गया हूँ। समझ में नहीं आया कि क्या करूँ। बहन झोउ ने देखा कि मैं परेशान हूँ, तो उसने मुझसे कहा, "भाई यांग, हान बिंग ने कलीसियाई जीवन को बार-बार बाधित किया है, और उसमें ज़रा-सा भी पश्चाताप का भाव नज़र नहीं आता। सैद्धांतिक आधार पर तो उसे कलीसिया से निकाल ही दिया जाना चाहिए। ऐसा करना कलीसिया के काम को बचाना है। यह सबसे ज़रूरी चीज़ है! हमें अपनी भावनाओं और निजी जज़्बात के बजाय परमेश्वर की इच्छा का ख्याल रखना होगा।" उसकी बात सुनकर, मैं और भी उलझ गया।

तभी, कुछ भाई-बहनों ने मुझे सलाह दी, "हान बिंग बरसों से परमेश्वर में आस्था रखती रही है, उसने अपने कर्तव्यों के निर्वहन के लिए अपने परिवार और करियर का भी त्याग कर दिया और उसने बहुत कष्ट उठाए हैं। हमें लगता है कि उसे प्रायश्चित का एक मौका और मिलना चाहिए।" जब मैंने यह बात सुनी, तो मुझे अच्छी तरह पता था कि इन भाई-बहनों ने यह बात सिर्फ इसलिए कही है क्योंकि ये लोग हान बिंग के नेक काम करने के बाहरी रूप से धोखा खा गए हैं, मुझे हान बिंग के बर्ताव का विश्लेषण करने के लिए उनके साथ सत्य पर संगति करनी चाहिए, ताकि वे लोग उसकी प्रकृति और सार को पहचान सकें। फिर मैंने सोचा, हान बिंग मेरे सास-ससुर की सबसे प्यारी बेटी है, मेरी सास परमेश्वर में अपनी आस्था को लेकर भ्रमित है, उसमें कोई समझ नहीं है और मेरी पत्नी कुछ ज़्यादा ही भावुक है। अगर मैंने हान बिंग को निकालने का निर्णय ले लिया और भाई-बहनों के सामने उसके बुरे बर्ताव को उजागर करके उसका विश्लेषण किया, तो क्या यह साफ तौर अपनी पत्नी के परिवार को अपमानित करना नहीं होगा? अगर मैं भाई-बहनों के सामने हान बिंग के बारे में दो शब्द अच्छे बोल दिए, और फिर उसके साथ संगति करके उसे पश्चाताप करने और आगे किसी तरह की कोई गड़बड़ी न करने की हिदायत दूँ, तो शायद उसे कलीसिया से निकालने की नौबत न आए, इस तरह, मैं अपनी पत्नी के परिवार को अपमानित करने से भी बच जाऊँगा। इस विचार के आते ही मेरी बेचैनी और मेरा मन थोड़ा हलका हुआ, मैंने अपने भाई-बहनों से कहा, "हान बिंग ने वाकई बुरे काम और अपराध किए हैं, लेकिन परमेश्वर की इच्छा है कि जहाँ तक संभव हो, लोगों को बचाया जाए, इसलिए हमें उसे पश्चाताप का एक और अवसर देना चाहिए। अगर उसने फिर से बुरे काम किए, तो हम उसे निकालने में ज़रा भी देरी नहीं करेंगे, और हम यह बात उससे पूरे दिल से स्वीकार भी करवा लेंगे।" जब बहन झोउ ने मेरे ये आकर्षक लगने वाले शब्द सुने, तो लगा वो कुछ कहना चाहती है, लेकिन वो चुप रही। किसी और ने भी कुछ नहीं कहा, मुझे लगा मेरे दिल की बेचनी थोड़ी कम हुई है। मैंने सोचा, चलो आखिरकार, मुझे अपने सास-ससुर को नाराज़ करने की नौबत नहीं आई। लेकिन दो दिन के बाद, अचानक मेरे मुँह में तीन जगह छाले हो गए। लगा जैसे मुँह में आग लग गयी है; भयंकर जलन होने लगी। कभी-कभी तो इतना दर्द होता कि न तो मैं बोला पाता, न खा पाता, भयंकर पीड़ा से रात को आँख भी खुल जाती। ऐसी पीड़ा में, मैंने परमेश्वर से प्रार्थना की : "हे परमेश्वर, मैं जानता हूँ, ऐसी यंत्रणा देने वाले छालों का मुँह और जीभ पर होना मात्र संयोग नहीं है; ये मेरे लिए तेरी ताड़ना और अनुशासन है। हे परमेश्वर! मैं तेरे आगे प्रायश्चित करना चाहता हूँ।"

बाद में, भक्ति के समय, मैंने परमेश्वर के वचनों का यह अंश देखा : "जो लोग सच्चे मन से परमेश्वर में विश्वास करते हैं, परमेश्वर उनके हृदय में बसता है और उनके भीतर हमेशा परमेश्वर का आदर करने वाला और उसे प्रेम करने वाला हृदय होता है। जो लोग परमेश्वर में विश्वास करते हैं, उन्हें सावधानी और समझदारी से कार्य करना चाहिए, और वे जो कुछ भी करें वह परमेश्वर की अपेक्षा के अनुरूप होना चाहिये, उसके हृदय को संतुष्ट करने में सक्षम होना चाहिए। उन्हें मनमाने ढंग से कुछ भी करते हुए दुराग्रही नहीं होना चाहिए; ऐसा करना संतों की शिष्टता के अनुकूल नहीं होता। छल-प्रपंच में लिप्त चारों तरफ अपनी अकड़ में चलते हुए, सभी जगह परमेश्वर का ध्वज लहराते हुए लोग उन्मत्त होकर हिंसा पर उतारू न हों; यह बहुत ही विद्रोही प्रकार का आचरण है। परिवारों के अपने नियम होते हैं और राष्ट्रों के अपने कानून; क्या परमेश्वर के परिवार में यह बात और भी अधिक लागू नहीं होती? क्या यहां मानक और भी अधिक सख़्त नहीं हैं? क्या यहां प्रशासनिक आदेश और भी ज्यादा नहीं हैं? लोग जो चाहें वह करने के लिए स्वतंत्र हैं, परन्तु परमेश्वर के प्रशासनिक आदेशों को इच्छानुसार नहीं बदला जा सकता। परमेश्वर आखिर परमेश्वर है जो मानव के अपराध को सहन नहीं करता; वह परमेश्वर है जो लोगों को मौत की सजा देता है। क्या लोग यह सब पहले से ही नहीं जानते?" (वचन, खंड 1, परमेश्वर का प्रकटन और कार्य, जो सत्य का अभ्यास नहीं करते हैं उनके लिए एक चेतावनी)। परमेश्वर के वचनों से भय के मारे मेरी कंपकंपी छूट गयी। मैंने जाना कि उसका स्वभाव पवित्र, धार्मिक है और वो कोई अपमान बर्दाश्त नहीं करता। परमेश्वर के घर में, मसीह और सत्य का ही अधिकार है। परमेश्वर को उन कुकर्मियों से घृणा और चिढ़ है जो कलीसिया के काम में रुकावट डालते हैं और गड़बड़ी फैलाते हैं। और जिन लोगों में विवेक तो है, लेकिन जो लगातार कुकर्मियों के साथ खड़े रहकर उनके पक्ष में बोलते हैं, उनसे तो परमेश्वर को भयंकर चिढ़ और नाराज़गी है। हान बिंग एक ऐसी इंसान थी जिसने सत्य के अभ्यास को नकार दिया था, जिसने लोगों को उकसाया और उनमें कलह पैदा की, कलीसिया के काम में रुकावट डाली और गड़बड़ी पैदा की, वह सही मायनों में ऐसी कुकर्मी थी जो परमेश्वर के कार्य द्वारा उजागर हो चुकी थी। लेकिन मैंने अपनी पत्नी के परिवार से अपने संबंधों की रक्षा के लिए, सत्य के सिद्धांतों को ताक पर रखकर, सरासर अपने ज़मीर के खिलाफ चला गया। मैंने कुकर्मी का बचाव किया और उसके लिए बहानेबाज़ी की। मैं कुकर्मी के साथ खड़ा हो गया और उसे बचाने का काम किया। क्या मेरी इस हरकत ने मुझे भी एक कुकर्मी का साझीदार नहीं बना दिया? परमेश्वर ने मुझे एक अगुआ के तौर पर कर्तव्य का निर्वहन करने का सम्मान दिया, लेकिन मैंने उसके प्रति कोई आदर नहीं दिखाया। मैं सत्य को साफ तौर पर समझता था, फिर भी मैंने उस पर अमल नहीं किया, बल्कि उस कुकर्मी को कलीसिया में रखने के लिए जानबूझकर कपट का सहारा लिया, जहाँ उसने कलीसियाई जीवन में रुकावट डाली और भाई-बहनों को नुकसान पहुँचाया। मैं जानबूझकर परमेश्वर के स्वभाव का अपमान कर रहा था! मेरी हरकतें लोगों को तो धोखा दे सकती थीं, लेकिन परमेश्वर को नहीं। परमेश्वर को पता है कि हमारे दिल में क्या है। वो मेरे जैसे इंसान को कैसे बर्दाश्त कर सकता है, जिसने मनमानी हड़बड़ी दिखायी? मैं पहले ही अपराध कर चुका था और जानता था कि अगर मैंने प्रायश्चित नहीं किया, तो परमेश्वर मुझे हटा देगा। इसलिए मैंने प्रायश्चित करने के लिए तुरंत परमेश्वर से प्रार्थना की। कई भाई-बहनों से बात करके, हमने हान बिंग के दुष्कर्मों की एक सूची बनायी और उसे कलीसिया से निकालने का आवेदन कर दिया। जब मैंने देखा कि परमेश्वर की इच्छा के अनुरूप कार्य हुआ है, तो मेरे मुँह के छाले रहस्यमय ढंग से ठीक हो गए।

दो दिनों के बाद, मैं किसी काम से अपनी ससुराल गया, वहाँ हान बिंग भी थी। उसने मुझे कड़ी नज़रों से देखा और मुँह फेर लिया। मेरी सास मुझसे गुस्से से बोली, "तुम्हारी साली बरसों से परमेश्वर में आस्था रखती आयी है, उसने इतने कष्ट सहे हैं और सुसमाचार का प्रचार किया है। कौन इंसान ऐसा है जिसका स्वभाव भ्रष्ट नहीं है? अगर कलीसिया उसे निकाल दे, तो क्या वह परमेश्वर से उद्धार पाने का अवसर नहीं गँवा देगी? तुम उसके प्रति इतने निष्ठुर कैसे हो सकते हो!" मेरी पत्नी ने भी हान बिंग के पक्ष में अपने सुर मिला दिए। उन्हें भावुक होता देखकर और यह जानकर कि उन्हें हान बिंग के बारे में कुछ भी पता नहीं है, मैंने उनके साथ उसके दुष्टतापूर्ण बर्ताव के बारे में संगति की। लेकिन मेरी सास ने मेरी एक नहीं सुनी। बल्कि वो गुस्से में ज़ोर-ज़ोर से चिल्लाती रही और रोती रही। उनका गुस्सा देखकर, मेरी पत्नी भी खड़ी होकर मुझे डपटने लगी। ये सब देखकर, मैंने खुद को इतना कमज़ोर और दुखी महसूस किया कि मैं खाना भी नहीं खा सका। उस रात, मैं बिस्तर पर लेटा करवटें बदलता रहा, मैंने पूरी कोशिश की लेकिन मुझे नींद नहीं आयी। एक तरफ तो, मुझे कलीसिया के काम की रक्षा के लिए कुकर्मी को निकालना था, लेकिन दूसरी तरफ, मेरी पत्नी और सास के आरोप थे। मैं क्या करता? अगर मैंने साली को निकाल दिया, तो मेरी सास का पूरा परिवार मुझसे नाराज़ हो जाएगा, जिसका असर मेरे और मेरी पत्नी के संबंधों पर पड़ सकता था, और शायद खुद मेरा परिवार ही टूट जाता। लेकिन कुकर्मी को कलीसिया में रखने से कलीसियाई जीवन को खतरा हो सकता था, और भाई-बहनों की ज़िंदगी को नुकसान पहुँच सकता था। ये सब सोच-सोचकर मेरी हालत खराब हो रही थी और अंदर एक द्वंद्व चल रहा था। मैं बस सच्चे मन से परमेश्वर से प्रार्थना कर सकता था : "हे परमेश्वर, मैं बड़ा कमज़ोर महसूस कर रहा हूँ। हान बिंग को निकलने के बारे में, मैं तुझे नाराज़ नहीं करना चाहता, लेकिन मैं अपनी भावनाओं से मजबूर हूँ और सत्य पर अमल करने में कठिनाई महसूस कर रहा हूँ। मेरी गुज़ारिश है कि तू मुझे शक्ति दे और अंधेरी ताकतों पर विजय पाने में मेरा मार्गदर्शन कर, ताकि मैं अडिग रहकर तेरे लिए गवाही दे सकूँ।"

प्रार्थना के बाद, मैंने परमेश्वर के कुछ वचन पढ़े : "परमेश्वर द्वारा मनुष्य के भीतर किए जाने वाले कार्य के प्रत्येक चरण में, बाहर से यह लोगों के मध्य अंतःक्रिया प्रतीत होता है, मानो यह मानव-व्यवस्थाओं द्वारा या मानवीय हस्तक्षेप से उत्पन्न हुआ हो। किंतु पर्दे के पीछे, कार्य का प्रत्येक चरण, और घटित होने वाली हर चीज़, शैतान द्वारा परमेश्वर के सामने चली गई बाज़ी है, और लोगों से अपेक्षित है कि वे परमेश्वर के लिए अपनी गवाही में अडिग बने रहें। उदाहरण के लिए, जब अय्यूब को आजमाया गया था : पर्दे के पीछे शैतान परमेश्वर के साथ दाँव लगा रहा था, और अय्यूब के साथ जो हुआ वह मनुष्यों के कर्म थे, और मनुष्यों का हस्तक्षेप था" (वचन, खंड 1, परमेश्वर का प्रकटन और कार्य, केवल परमेश्वर से प्रेम करना ही वास्तव में परमेश्वर पर विश्वास करना है)। "तुम सभी कहते हो कि तुम परमेश्वर के बोझ के प्रति विचारशील हो और कलीसिया की गवाही की रक्षा करोगे, लेकिन वास्तव में तुम में से कौन परमेश्वर के बोझ के प्रति विचारशील रहा है? अपने आप से पूछो : क्या तुम उसके बोझ के प्रति विचारशील रहे हो? क्या तुम उसके लिए धार्मिकता का अभ्यास कर सकते हो? क्या तुम मेरे लिए खड़े होकर बोल सकते हो? क्या तुम दृढ़ता से सत्य का अभ्यास कर सकते हो? क्या तुम में शैतान के सभी दुष्कर्मों के विरूद्ध लड़ने का साहस है? क्या तुम अपनी भावनाओं को किनारे रखकर मेरे सत्य की खातिर शैतान का पर्दाफ़ाश कर सकोगे? क्या तुम मेरी इच्छा को स्वयं में पूरा होने दोगे? सबसे महत्वपूर्ण क्षणों में क्या तुमने अपने दिल को समर्पित किया है? क्या तुम ऐसे व्यक्ति हो जो मेरी इच्छा पर चलता है? स्वयं से ये सवाल पूछो और अक्सर इनके बारे में सोचो" (वचन, खंड 1, परमेश्वर का प्रकटन और कार्य, आरंभ में मसीह के कथन, अध्याय 13)। परमेश्वर के वचनों के हर निंदात्मक सवाल ने मेरे दिल को दुख और पीड़ा से चीर दिया। मुझे उनमें परमेश्वर की इच्छा और अपेक्षाओं की आग्रहयुक्त सच्चाई महसूस हुई। परमेश्वर को उम्मीद थी कि मैं कुकर्मी को निकालने के मामले का निर्णय अपने जज़्बात और निजी भावनाओं से मुक्त होकर लूँगा, और उसकी इच्छा की संतुष्टि के लिए दृढ़ता से परमेश्वर के पक्ष में खड़े होकर सत्य पर अमल करूँगा। मुझे अय्यूब और उसके परीक्षण का ख्याल आया, कि किस तरह, जब ज़ाहिर तौर पर उसकी सारी दौलत छीन ली गयी, उसके बच्चे मर गए, उसके नौकर मर गए, उसकी पत्नी और तीन दोस्तों ने उस पर हमला कर दिया, लेकिन इन तमाम घटनाओं के पीछे परमेश्वर के साथ शैतान की बाज़ी लगी थी। वे अय्यूब के लिए शैतान के प्रलोभन थे। आखिरकार, परमेश्वर के प्रति आस्था और श्रद्धा के कारण अय्यूब परमेश्वर के पक्ष में खड़ा रह पाया। उसने शैतान को पूरी तरह से अपमानित और नाकाम कर दिया, उसने परमेश्वर के लिए मज़बूत और शानदार गवाही दी। जो चीज़ देखने पर मेरी सास का अतिरिक्त दबाव लग रही थी, दरअसल, वह एक आध्यात्मिक युद्ध था। यह शैतान की चाल थी। वो मेरे भावनात्मक संबंधों का फायदा उठाकर मुझे सत्य पर अमल करने से रोकने की कोशिश कर रहा था, ताकि कुकर्मी कलीसिया में रहकर वहाँ के काम में रुकावट डालता रहे और नुकसान पहुँचाता रहे। लेकिन परमेश्वर भी इस मामले का इस्तेमाल मेरा इम्तहान लेने के लिए कर रहा था, यह देखने के लिए कि मैं कहीं अपनी पत्नी और सास के बंधनों के कारण शैतान के आगे हार तो नहीं मान लूँगा, या क्या मैं धार्मिकता को कायम रखूँगा, सत्य पर अमल करूँगा और सिद्धांतों के अनुसार कार्रवाई करूँगा। अगर मैं देह की संतुष्टि के लिए शैतान के साथ खड़ा हुआ, तो क्या इसका अर्थ यह नहीं होगा कि मैं शैतान की चालों में आ गया? अगर मैंने ऐसा किया, तो मैं परमेश्वर की उपस्थिति में गवाही का मौका गँवा दूँगा।

जब मैंने उन सारी बातों पर सोचा, तो मैं आत्म-चिंतन करने लगा। इस पूरी अवधि में, विकल्पों की दुविधा के बीच, मैंने खुद को कुएँ और खाई के बीच फँसा हुआ क्यों महसूस किया और इसे इतना तकलीफदेह क्यों पाया? मैं कलीसिया के कार्य की रक्षा की आवश्यकता को अच्छी तरह से समझ गया, लेकिन फिर भी मैं अपनी भावनाओं के अनुरूप काम क्यों करता रहा, मुझे सत्य पर अमल करना और सिद्धांतों के अनुसार काम करना मुश्किल क्यों लगा? बाद में, मैंने परमेश्वर के वचनों का यह अंश पढ़ा : "ऐसी गन्दी जगह में जन्म लेकर, मनुष्य समाज के द्वारा बुरी तरह संक्रमित किया गया है, वह सामंती नैतिकता से प्रभावित किया गया है, और उसे 'उच्च शिक्षा के संस्थानों' में सिखाया गया है। पिछड़ी सोच, भ्रष्ट नैतिकता, जीवन पर मतलबी दृष्टिकोण, जीने के लिए तिरस्कार-योग्य दर्शन, बिल्कुल बेकार अस्तित्व, पतित जीवन शैली और रिवाज—इन सभी चीज़ों ने मनुष्य के हृदय में गंभीर रूप से घुसपैठ कर ली है, और उसकी अंतरात्मा को बुरी तरह खोखला कर दिया है और उस पर गंभीर प्रहार किया है। फलस्वरूप, मनुष्य परमेश्वर से और अधिक दूर हो गया है, और परमेश्वर का और अधिक विरोधी हो गया है। दिन-प्रतिदिन मनुष्य का स्वभाव और अधिक शातिर बन रहा है, और एक भी व्यक्ति ऐसा नहीं है जो स्वेच्छा से परमेश्वर के लिए कुछ भी त्याग करे, एक भी व्यक्ति नहीं जो स्वेच्छा से परमेश्वर की आज्ञा का पालन करे, इसके अलावा, न ही एक भी व्यक्ति ऐसा है जो स्वेच्छा से परमेश्वर के प्रकटन की खोज करे। इसकी बजाय, इंसान शैतान की प्रभुता में रहकर, कीचड़ की धरती पर बस सुख-सुविधा में लगा रहता है और खुद को देह के भ्रष्टाचार को सौंप देता है" (वचन, खंड 1, परमेश्वर का प्रकटन और कार्य, अपरिवर्तित स्वभाव होना परमेश्वर के साथ शत्रुता रखना है)। परमेश्वर के वचनों से, मुझे समझ में आ गया कि मैं भावनाओं में बहकर, सत्य पर अमल नहीं कर पा रहा था, परमेश्वर के प्रति विद्रोह और विरोध की स्थिति में जी रहा था, और इसकी वजह शैतान के हाथों मेरा भ्रष्ट होना था। हैवानों के सरदार, शैतान ने इन फ़लसफ़ों को मेरे दिमाग में भरने की कोशिश की, "हर व्यक्ति अपनी सोचे बाकियों को शैतान ले जाये," "पानी की तुलना में खून अधिक गाढ़ा होता है," और "मनुष्य निर्जीव नहीं है; वह भावनाओं से मुक्त कैसे हो सकता है?" ये वही सामाजिक धारणाएं और शिक्षाएं हैं जिन्हें मैंने अपनी स्कूली-शिक्षा में सीखा था, शैतान चाहता था कि मैं दूसरों के लिए अपनी भावनाओं को जीवन में सबसे अधिक महत्वपूर्ण मानूँ, मैं यह सोचूँ कि संबंधों की हिफाज़त करना और लोगों के प्रति संवदनशील होना सामान्य बात है, मैं यह विश्वास कर लूँ कि अगर आप ऐसा नहीं करते, तो आप निर्दयी और आस्थाहीन हैं और आपको दोषी ठहराया जाएगा। मैंने इन शैतानी फलसफों को सकारात्मक चीज़ें और जीने के सिद्धांत माना, और इन शैतानी फलसफों और व्यवस्थाओं के अनुसार जी कर, मैं सिद्धांतहीन बन गया और सही-गलत के बीच उलझकर, बेहद स्वार्थी, घिनौना, धूर्त और कपटी बन गया। हान बिंग को निकालने के मामले में, मुझे डर था कि मेरे रिश्तेदार मुझे कृतघ्न और हृदयहीन कहेंगे और इससे मेरा परिवार टूट जाएगा; इसके कारण मैंने कलीसिया के काम और भाई-बहनों के जीवन की उपेक्षा कर दी। मैं वाकई स्वार्थी और घिनौना था। इस तरह का व्यवहार करके, मैं सचमुच कृतघ्न और हृदयहीन बन गया! अगर हम इस बारे में सोचें कि यह समाज इतना बुरा और अंधकारमय क्यों है, यहाँ निष्पक्षता और न्याय क्यों नहीं है, तो इसकी वजह यह है कि लोग अपना जीवन इन शैतानी फलसफों और व्यवस्थाओं के अनुसार जीते हैं। किसी भी समूह में, लोगों को सिर्फ दैहिक भावनात्मक संबंधों से ही सरोकार होता है। लोग उन्हीं लोगों के पक्ष में बोलते हैं जिनके वे सबसे निकट होते हैं। अगर वे कोई गैर-कानूनी काम करें या कोई अपराध करें, तो भी लोग उन्हें बचाने और उनकी मदद करने के तरीके सोचते हैं, और उनके पक्ष में खड़े होने के लिए सही और गलत को उलझा देते हैं। तब जाकर मुझे अच्छी तरह से समझ में आया कि ये शैतानी फलसफे और व्यवस्थाएँ विवेकपूर्ण, नैतिक और इंसानी धारणाओं के अनुरूप प्रतीत होते हैं, लेकिन वास्तव में वे बेतुकी भ्रांतियाँ हैं जिन्हें शैतान लोगों को धोखा देने और उन्हें भ्रष्ट करने के लिए इस्तेमाल करता है। वे सत्य और परमेश्वर की दुश्मन हैं। जब हम इन चीज़ों के सहारे जीते हैं, तो हम सिर्फ परमेश्वर से विद्रोह और उसका विरोध ही करते हैं, लोगों को नुकसान पहुँचाते हैं और हैवानों की प्रकृति में जीते हैं। पहले, मैं ऐसे ही शैतानी फलसफों और व्यवस्थाओं के अनुसार जीता था, कुकर्मी को बचाता था, और उसके गलत कामों में साझीदार था। लेकिन परमेश्वर ने मेरे पिछले अपराधों पर ध्यान नहीं दिया, फिर भी मुझे प्रायश्चित का अवसर दिया, उसके लिए मैं परमेश्वर का बहुत आभारी हूँ। इसलिए, मैंने मौन रहकर परमेश्वर से प्रार्थना की और शपथ ली : हे परमेश्वर, अब मैं अपनी भावनाओं के अनुरूप कोई काम नहीं करना चाहता। मैं तेरे वचनों के अनुसार उसी से प्रेम करना चाहता हूँ जिससे तू प्रेम करे, उसी से घृणा करना चाहता हूँ, जिससे तू घृणा करे, ताकि मैं सत्य के सिद्धांतों को कायम रखूँ और कुकर्मियों को तुरंत ही कलीसिया से निकाल दूँ।

अगले दिन, सहकर्मियों की सभा में, मैंने किसी सहकर्मी को कहते सुना कि हान बिंग अभी भी न तो खुद समझ पायी है और न ही उसने कोई पश्चाताप किया है, और वो अभी भी लोगों को उकसा रही है, असंतोष पैदा कर रही है और गुट बनाने का प्रयास कर रही है। मैंने जब यह सुना, तो खुद को और भी ज़्यादा दोषी ठहराया। भावनाओं में बहकर काम करने, समय रहते उसे न निकालने और कलीसियाई जीवन को बाधित करने की छूट देने के कारण, मुझे खुद से नफरत हो गयी। बाद में, अगली सभा के दौरान, हान बिंग के हर दुष्ट बर्ताव का विश्लेषण करने और पहचाने के लिए, मैं कर्तव्यनिष्ठा से परमेश्वर के वचनों का इस्तेमाल करने लगा, और संगति के ज़रिए, जो भाई-बहन उसके द्वारा छले गए थे, वे भी उसे पहचान गए और उसे नकारने लगे। सत्य की समझ हासिल करने पर, मेरी पत्नी ने भी हान बिंग की प्रकृति और सार को पहचान लिया, उसने फिर कभी बहस नहीं की कि उसकी बहन के साथ अनुचित व्यवहार किया गया है। कलीसिया से हान बिंग को निकाले जाने के बाद, फिर कभी किसी कुकर्मी ने वहाँ के काम में रुकावट नहीं डाली, अब भाई-बहन फिर से सभा में भाग लेने लगे और सामान्य ढंग से अपने कर्तव्यों का निर्वहन करने लगे। हम सभी परमेश्वर की धार्मिकता का गुणगान करते हैं! इस घटना से मैंने समझा कि परमेश्वर के घर में, उसके वचनों और सत्य का ही बोलबाला है, सभी काम सत्य के सिद्धांतों के अनुसार ही किए जाते हैं, परमेश्वर के घर में नास्तिक, कुकर्मी और मसीह-विरोधी नहीं टिक सकते। मैंने निजी तौर पर यह भी अनुभव किया कि शैतानी फलसफों और व्यवस्थाओं के सहारे जीने से सिर्फ दुख ही मिलते हैं। इससे न तो हमें लाभ होता है और न ही किसी और को। केवल परमेश्वर के वचनों के सहारे जी कर ही हम सदा सुरक्षित और शांति का अनुभव कर सकते हैं। आज मैं शैतानी फलसफों और व्यवस्थाओं के सहारे नहीं जीता, और मैंने अपने भावनात्मक बंधनों से भी छुटकारा पा लिया है, अब मैं थोड़े-बहुत सत्य का अभ्यास कर पाता हूँ और थोड़ी-बहुत धार्मिकता के साथ जी पाता हूँ—ये सब परमेश्वर के उद्धार की बदौलत है, और पूरी तरह से परमेश्वर के वचनों के न्याय और ताड़ना का प्रभाव है। परमेश्वर का धन्यवाद!

55. बंधन की बेड़ियों से मुक्ति

झोऊ यूआन, चीन

सर्वशक्तिमान परमेश्वर कहते हैं, "अब वह समय आ गया है जब मैं प्रत्येक व्यक्ति के अंत को निर्धारित करता हूँ, यह वो चरण नहीं जिसमें मैंने मनुष्यों को आकार देना आरंभ किया था। मैं अपनी अभिलेख पुस्तक में एक-एक करके, प्रत्येक व्यक्ति के कार्यों और कथनों को, और साथ ही उस मार्ग को जिस पर चलकर उन्होंने मेरा अनुसरण किया है, उनके अंतर्निहित अभिलक्षणों को और उन लोगों ने कैसा आचरण किया है, इन सबको लिखता हूँ। इस तरह, किसी भी प्रकार का मनुष्य मेरे हाथ से नहीं बचेगा, और सभी लोग अपने जैसे लोगों के साथ होंगे, जैसा कि मैं उन्हें नियत करूँगा" (वचन, खंड 1, परमेश्वर का प्रकटन और कार्य, अपनी मंजिल के लिए पर्याप्त अच्छे कर्म तैयार करो)। "प्रत्येक व्यक्ति के परिणाम का निर्धारण उसके आचरण से पैदा होने वाले सार के अनुसार होता है और इसका निर्धारण सदैव उचित तरीक़े से होता है। कोई भी दूसरे के पापों को नहीं ढो सकता; यहाँ तक कि कोई भी दूसरे के बदले दंड नहीं पा सकता। यह सुनिश्चित है। माता-पिता द्वारा अपनी संतान की बहुत ज़्यादा देखभाल का अर्थ यह नहीं कि वे अपनी संतान के बदले धार्मिकता के कर्म कर सकते हैं, न ही किसी बच्चे के माता-पिता के प्रति कर्तव्यनिष्ठ स्नेह का यह अर्थ है कि वे अपने माता-पिता के लिए धार्मिकता के कर्म कर सकते हैं। यही इन वचनों का वास्तविक अर्थ है, 'उस समय दो जन खेत में होंगे; एक ले लिया जाएगा और दूसरा छोड़ दिया जाएगा। दो स्त्रियाँ चक्‍की पीसती रहेंगी; एक ले ली जाएगी और दूसरी छोड़ दी जाएगी।' लोग बुरा करने वाले बच्चों के प्रति गहरे प्रेम के आधार पर उन्हें विश्राम में नहीं ले जा सकते, न ही कोई अपनी पत्नी (या पति) को अपने धार्मिक आचरण के आधार पर विश्राम में ले जा सकता है। यह एक प्रशासनिक नियम है; किसी के लिए कोई अपवाद नहीं हो सकता। अंत में, धार्मिकता करने वाले धार्मिकता ही करते हैं और बुरा करने वाले, बुरा ही करते हैं। अंतत: धार्मिकों को बचने की अनुमति मिलेगी, जबकि बुरा करने वाले नष्ट हो जाएंगे। पवित्र, पवित्र हैं; वे गंदे नहीं हैं। गंदे, गंदे हैं और उनमें पवित्रता का एक भी अंश नहीं है। जो लोग नष्ट किए जाएँगे, वे सभी दुष्ट हैं और जो बचेंगे वे सभी धार्मिक हैं—भले ही बुरा कार्य करने वालों की संतानें धार्मिक कर्म करें और भले ही किसी धार्मिक व्यक्ति के माता-पिता दुष्टता के कर्म करें। एक विश्वास करने वाले पति और विश्वास न करने वाली पत्नी के बीच कोई संबंध नहीं होता और विश्वास करने वाले बच्चों और विश्वास न करने वाले माता-पिता के बीच कोई संबंध नहीं होता; ये दोनों तरह के लोग पूरी तरह असंगत हैं। विश्राम में प्रवेश से पहले एक व्यक्ति के रक्त-संबंधी होते हैं, किंतु एक बार जब उसने विश्राम में प्रवेश कर लिया, तो उसके कोई रक्त-संबंधी नहीं होंगे" (वचन, खंड 1, परमेश्वर का प्रकटन और कार्य, परमेश्वर और मनुष्य साथ-साथ विश्राम में प्रवेश करेंगे)। परमेश्‍वर के वचन हमें बताते हैं कि अंत के दिनों में उनका काम लोगों को उनकी किस्म के मुताबिक छांटना है। परमेश्वर हर व्यक्ति के परिणाम और गंतव्य को उसके व्यवहार, प्रकृति और सार के आधार पर तय करते हैं। इसे कोई नहीं बदल सकता, और यह परमेश्वर के धार्मिक स्वभाव से तय होता है। परमेश्‍वर चाहते हैं कि हम उनके वचनों और सत्य के सिद्धांतों के अनुरूप लोगों से व्यवहार करें। हम भावनाओं के आधार पर किसी की तरफदारी या उसे बचाने की कोशिश नहीं कर सकते हैं, अपने प्रियजनों की भी नहीं। यह सत्य के उलट और परमेश्वर के स्वभाव का अपमान होगा।

तीन साल पहले, एक दिन सभा खत्म होते समय, एक अगुआ ने मुझसे कहा : "तुम्हारे पिता हमेशा भाई-बहनों में झगड़े पैदा करते रहते हैं और कलीसिया की दुनिया में रुकावट डालते हैं। हमने उनके साथ संगति की, इसका विश्लेषण किया और चेतावनी दी, लेकिन उन्हें ज़रा-भी पछतावा नहीं है। भाई-बहनों ने बताया कि उन्होंने दूसरी जगहों पर भी अपने कर्तव्यों में ऐसा ही किया है। हम उनकी करतूतों के सबूत इकट्ठा कर रहे हैं।" ये सुनकर मेरा दिल धक से रह गया। मैंने सोचा "क्या वाकई स्थिति इतनी बुरी है?" पर फिर मैंने उन सभाओं के बारे में विचार किया जिनमें मैं अपने पिता के साथ शामिल हुई थी, वे कलीसियाई जीवन में बाधा डालते थे और सत्य स्वीकार नहीं करते थे। सभाओं में वे परमेश्वर के वचनों पर संगति नहीं करते थे, बल्कि हमेशा सत्य से अलग बातें करते थे, लोगों को उकसाते थे ताकि वो परमेश्वर के वचनों के बारे में शांति से न सोच सकें। मैंने उन्हें इसके बारे में बताया था पर उन्होंने नहीं सुना। मुझे चुप कराने के लिए उनके पास हज़ार बहाने थे। मैंने कलीसिया के अगुआ को इस बारे में बताया, उन्होंने मेरे पिता के साथ संगति की, उनकी बहुत बार मदद की, और उनके व्यवहार के सार और परिणामों के बारे में बताया। पर मेरे पिता नहीं माने। उन्होंने बहाने बनाना और बहस करना जारी रखा। उन्हें ज़रा-भी अफ़सोस नहीं था। भाई-बहनों की शिकायत के बाद से ये स्थिति और भी बदतर हो चुकी होगी। मुझे याद है कलीसिया में कुछ लोग थे जिन्हें दुष्ट मानकर निकाल दिया गया था क्योंकि वे लोग सत्य का अभ्यास तो करते नहीं थे, ऊपर से कलीसिया के जीवन में हमेशा रुकावट डालते थे और अफ़सोस भी नहीं जताते थे। अगर मेरे पिता वैसे ही हैं, तो क्या उन्हें नहीं निकाला जाएगा? अगर ऐसा हुआ, क्या तो उनकी आस्था के मार्ग का अंत नहीं हो जाएगा। फिर क्या उनके पास उद्धार का कोई मौका रह जाएगा? इसके बारे में सोचते हुए मेरी घबराहट बढ़ गई, और दिल डूबने लगा।

उस रात मैं करवटें बदलती रही और सो न सकी। दूसरों ने मेरे पिता के बारे में जो कहा, बस उसी के बारे में सोचती रही। मैं जानती थी कि वे कलीसिया के जीवन को बाधित होने से बचाना चाहते थे, उन्होंने ऐसा भाई-बहनों के जीवन में प्रवेश के बारे में विचारशीलता के कारण किया, और यह परमेश्वर की इच्छा के अनुरूप भी था। मैं अपने पिता के व्यवहार के बारे में जानती थी और सोच रही थी क्या मुझे अगुआ को इस बारे में बता देना चाहिए। मैंने सोचा मेरे पिता बचपन में मुझे कितना प्यार करते थे। जब मैं अपने भाई से झगड़ती, तो वो मुझे बचाते थे भले ही झगड़ा मैंने शुरू किया हो; सर्दियों में जब स्कूल में मेरे पास गर्म बिस्तर नहीं था, तो वो 60 मील तक बाइक चला कर मुझे रजाई देने आये थे। मेरी माँ अपने काम के चलते अक्सर घर से दूर रहती थी, तो मेरे पिता ही मेरा खाना पकाते और मेरा ख्याल रखते। मैं यही सब सोचती रही और अपने आंसूओं को रोक न पायी। मैंने सोचा, "मेरे पिता ने मुझे बड़ा किया। अगर मैं उनकी पोल खोलूंगी और उन्हें पता चलेगा, तो क्या वो नहीं कहेंगे कि मेरे अंदर ज़मीर नहीं है, मैं पत्थर दिल हूँ? उसके बाद मैं उनका कैसे सामना करूंगी?" मैंने बेमन से अपने पिता के व्यवहार के बारे में लिखना शुरू किया, पर ज्यादा न लिख सकी। मैं सोच रही थी, "अगर मैंने उनके बारे में सब लिख दिया और उन्हें निकाल दिया गया तो क्या होगा? छोड़ो। मुझे ये सब नहीं लिखना चाहिए।" मैं सब भूल कर चैन से सोना चाहती थी, पर सो न सकी। मैं बेचैन थी और खुद को दोषी मानती रही। हाल में उनका व्यवहार वाकई बहुत अच्छा नहीं था, और मैं उनकी अतीत की हरकतों के बारे में भी थोड़ा-बहुत जानती थी। अगर मैं इसे अपने तक रखूँ, तो क्या यह सत्य को छुपाना नहीं होगा? मेरे अंदर कश्मकश चल रही थी। मुझे प्रार्थना के लिए परमेश्वर के पास जाना ही था। मैंने प्रार्थना की, "हे परमेश्वर, मैं अपने पिता के कुछ पापों के बारे में जानती हूँ, और जानती हूँ कि मुझे कलीसिया के काम को कायम रखने के लिए, जो कुछ मुझे पता है वो बता देना चाहिए, पर ऐसा करने पर उन्हें निकाल दिया जाएगा। परमेश्वर, मुझे रास्ता दिखाएँ, ताकि मैं सत्य का अभ्यास कर सकूं, ईमानदार इंसान बन सकूं, और कलीसिया के कार्य को बनाए रख सकूं।" इस प्रार्थना के बाद मुझे थोड़ी शांति मिली। इसके बाद मैंने परमेश्वर के ये वचन पढ़े : "तुम सभी कहते हो कि तुम परमेश्वर के बोझ के प्रति विचारशील हो और कलीसिया की गवाही की रक्षा करोगे, लेकिन वास्तव में तुम में से कौन परमेश्वर के बोझ के प्रति विचारशील रहा है? अपने आप से पूछो : क्या तुम उसके बोझ के प्रति विचारशील रहे हो? क्या तुम उसके लिए धार्मिकता का अभ्यास कर सकते हो? क्या तुम मेरे लिए खड़े होकर बोल सकते हो? क्या तुम दृढ़ता से सत्य का अभ्यास कर सकते हो? क्या तुम में शैतान के सभी दुष्कर्मों के विरूद्ध लड़ने का साहस है? क्या तुम अपनी भावनाओं को किनारे रखकर मेरे सत्य की खातिर शैतान का पर्दाफ़ाश कर सकोगे? क्या तुम मेरी इच्छा को स्वयं में पूरा होने दोगे? सबसे महत्वपूर्ण क्षणों में क्या तुमने अपने दिल को समर्पित किया है? क्या तुम ऐसे व्यक्ति हो जो मेरी इच्छा पर चलता है? स्वयं से ये सवाल पूछो और अक्सर इनके बारे में सोचो" (वचन, खंड 1, परमेश्वर का प्रकटन और कार्य, आरंभ में मसीह के कथन, अध्याय 13)। "सभी लोगभावनाओं में जीते हैं—और इसलिए परमेश्वर उनमें से किसी एक को भी बख़्शता नहीं है, और संपूर्ण मानवजाति के हृदयों में छिपे रहस्यों को उजागर करता है। लोगों के लिए स्वयं को भावनाओं से पृथक करना इतना कठिन क्यों है? क्या ऐसा करना अंतरात्मा के मानकों के परे जाना है? क्या अंतरात्मा परमेश्वर की इच्छा को पूरा कर सकती है? क्या भावना विपत्ति में लोगों की सहायता कर सकती है? परमेश्वर की नज़रों में, भावना उसका शत्रु है—क्या यह परमेश्वर के वचनों में स्पष्ट रूप से नहीं कहा गया है?" (वचन, खंड 1, परमेश्वर का प्रकटन और कार्य, “संपूर्ण ब्रह्मांड के लिए परमेश्वर के वचनों” के रहस्यों की व्याख्या, अध्याय 28)। परमेश्वर के वचनों में किए गए इन प्रश्नों का मेरे पास कोई जवाब नहीं था। मैं अच्छी तरह जानती थी कि मेरे पिता सत्य का अनुसरण नहीं करते थे, और सभाओं में और दूसरों द्वारा परमेश्वर के वचनों के खाने-पीने में रुकावट डालते थे। उन्होंने किसी की संगति नहीं सुनी, सबके प्रति पूर्वाग्रही थे, पीठ पीछे लोगों की आलोचना करते और कलह फैलाते थे। लेकिन भावनाओं के वशीभूत हो, मैंने इस पर ध्यान ही नहीं दिया कि मेरे भाई-बहनों के जीवन में प्रवेश में कैसे रुकावट डाली जा रही थी। मैं उन्हें बचाने के लिए अगुआ को आगे बढ़कर सच नहीं बताना चाहती थी। मैं सत्य को अभ्यास में नहीं ला रही थी और परमेश्वर की इच्छा का पालन नहीं कर रही थी। मैंने उन दो पापियों के बारे में सोचा, जिन्हें कलीसिया ने निकाल दिया था। उन्हें सत्य का अभ्यास न करने और कलीसिया के जीवन में रुकावट डालते देख कर मुझे गुस्सा आता था, और मैंने उनका ईमानदारी और कठोरता से खुलासा किया था। पर अपने पिता के बारे में सच क्यों नहीं लिख पा रही थी? मुझे समझ आ गया कि मैं ईमानदार नहीं हूँ, मेरे अंदर इंसाफ की भावना नहीं है। मैं ऐसे नाज़ुक मोड़ पर सत्य का अभ्यास या कलीसिया के कार्य की मर्यादा कायम नहीं रख पा रही थी। बल्कि मैं जज़्बात में बहकर अपने पिता को बचा रही थी, उनके पापों को छुपा रही थी और सत्य के सिद्धांतों के खिलाफ़ जा रही थी। ऐसा करना क्या शैतान का साथ देना और परमेश्वर का दुश्मन होना नहीं है? इसका एहसास होने पर, मैंने परमेश्वर से प्रार्थना की और माफी मांगी। "मैं अब भावनाओं के आधार पर काम नहीं करना चाहती। मैं अपने पिता के बारे में सच बताना चाहती हूँ।"

प्रार्थना के बाद, मैंने उनके कुछ बुरे कर्मों के बारे में सोचा और एक-एक करके उन्हें लिखा। सुसमाचार उपयाजक के तौर पर काम करते हुए, वो अपने सहकर्मी, भाई झांग के प्रति पूर्वाग्रही हो गए। उन्होंने दूसरे भाई-बहनों के सामने उनकी आलोचना की और उनसे भेदभाव किया, जिससे भाई झांग तनाव और मायूसी की हालत में चले गए। अगुआ ने मेरे पिता की काँट-छाँट की और उनका निपटारा किया, लेकिन उन्होंने नहीं सुनी। जब भाई-बहनों ने उनकी समस्याएँ गिनाईं, तो उन्होंने उनमें से एक को भी स्वीकार नहीं किया। वो हमेशा दूसरों की कमियों पर ध्यान देते और उनकी कमजोरियों का दोहन करते थे और कहते थे, "मैं इतने सालों से विश्वासी रहा हूँ। मैं यह सब समझता हूँ!" जब वे मुझे अपने काम में मन लगाते देखते, तो मुझे पैसे और दूसरी सांसारिक चीज़ें हासिल करने के लिए मजबूर करते, और कर्तव्य के प्रति मेरे उत्साह को कम करने के लिए हमेशा उल्टी बातें कहते। एक बार वो कार दुर्घटना के शिकार हो गए, तो कलीसिया से भाई लिन उनकी खोज-खबर लेने और सत्य पर संगति करने गए, और कहा कि उन्हें सोचना चाहिए और सबक सीखना चाहिए, लेकिन उन्हें कुछ नहीं सुनना था। उन्होंने तथ्यों को तोड़ा-मरोड़ा, और अफवाह फैलाई कि भाई लिन उन्हें चिढ़ाने आए थे। इससे कुछ भाई-बहन भाई लिन के खिलाफ हो गए। जिससे मुझे बहुत धक्का लगा और गुस्सा आया। मैंने सोचा, "क्या ये सच में मेरे पिता हैं? क्या वो एक पापी इंसान नहीं हैं?" मैं हमेशा यही सोचती रही कि अपनी आस्था के इतने बरसों में वो अपना कर्तव्य निभाते और सुसमाचार फैलाते रहे हैं, वे तकलीफ सह सकते और मूल्य चुका सकते हैं। उन्हें सच्चा विश्वासी जानकर, जैसा वो दिखते थे, उन्हें वैसा ही मानती थी। मैंने कभी उनके व्यवहार को समझने की कोशिश नहीं की। मैं कितनी बेवकूफ़ और अंधी थी। मुझे खुद से घृणा होती है कि मैं भावनाओं की गुलाम बनकर, उन्हें आदर-प्यार देती रही और बचाती रही। तब मैंने परमेश्वर के वचनों में यह पढ़ा : "जो लोग कलीसिया के भीतर विषैली, दुर्भावनापूर्ण बातों का गुबार निकालते हैं, भाइयों और बहनों के बीच अफवाहें व अशांति फैलाते हैं और गुटबाजी करते हैं, तो ऐसे सभी लोगों को कलीसिया से निकाल दिया जाना चाहिए था। अब चूँकि यह परमेश्वर के कार्य का एक भिन्न युग है, इसलिए ऐसे लोग नियंत्रित हैं, क्योंकि उन पर बाहर निकाले जाने का खतरा मंडरा रहा है। शैतान द्वारा भ्रष्ट ऐसे सभी लोगों के स्वभाव भ्रष्ट हैं। कुछ के स्वभाव पूरी तरह से भ्रष्ट हैं, जबकि अन्य लोग इनसे भिन्न हैं : न केवल उनके स्वभाव शैतानी हैं, बल्कि उनकी प्रकृति भी बेहद विद्वेषपूर्ण है। उनके शब्द और कृत्य न केवल उनके भ्रष्ट, शैतानी स्वभाव को प्रकट करते हैं, बल्कि ये लोग असली पैशाचिक शैतान हैं। उनके आचरण से परमेश्वर के कार्य में बाधा पहुंचती है; उनके सभी कृत्य भाई-बहनों को अपने जीवन में प्रवेश करने में व्यवधान उपस्थित करते हैं और कलीसिया के सामान्य कार्यकलापों को क्षति पहुंचाते हैं। आज नहीं तो कल, भेड़ की खाल में छिपे इन भेड़ियों का सफाया किया जाना चाहिए, और शैतान के इन अनुचरों के प्रति एक सख्त और अस्वीकृति का रवैया अपनाया जाना चाहिए। केवल ऐसा करना ही परमेश्वर के पक्ष में खड़ा होना है; और जो ऐसा करने में विफल हैं वे शैतान के साथ कीचड़ में लोट रहे हैं" (वचन, खंड 1, परमेश्वर का प्रकटन और कार्य, जो सत्य का अभ्यास नहीं करते हैं उनके लिए एक चेतावनी)। जब मैंने परमेश्वर के वचनों से अपने पिता के बर्ताव की तुलना की, तो मैंने जाना कि वे बस एक भ्रष्ट स्वभाव नहीं दिखा रहे थे, बल्कि एक दुष्ट प्रकृति का प्रदर्शन कर रहे थे। बाहर से वे जोशीले दिखते थे और अपने कामकाज में कष्ट उठा सकते थे, और वे चीनी कम्युनिस्ट पार्टी के उत्पीड़न का सामना करते हुए सुसमचार का प्रचार करना जारी रख सकते थे, लेकिन वो सत्य स्वीकार नहीं कर सकते थे। उन्हें तो सत्य से नफरत थी। उनकी हरकतों ने उनकी कपटी, दुष्ट प्रकृति का खुलासा कर दिया। सार में वो शैतान को मानने वाले पापी थे, उन्हें तो निकाल दिया जाना चाहिए। भले ही मैं उनकी बेटी हूँ, लेकिन मैं अपनी भावनाओं के अनुसार कार्य नहीं कर सकती। मुझे अपनी आस्था में परमेश्वर का साथ देना है और शैतान को बेनकाब और उसका त्याग करना है। मैंने समूह के उन भाई-बहनों के बारे में सोचा जिनकी प्रभारी मैं थी और जिन्हें मेरे पिता के बारे में कुछ पता नहीं था। मुझे उनके साथ संगति करनी थी और अपने पिता की दुष्टता का खुलासा करना था ताकि वो उन्हें और बेवकूफ न बना सकें। पर फिर मैंने सोचा : "कुछ लोगों को तो आस्था में उन्होंने ही शामिल किया था, जिनसे उनके अच्छे संबंध भी थे। अगर मैं उनके सामने अपने पिता का खुलासा करती हूँ, तो क्या वो लोग ये नहीं कहेंगे कि मेरे अंदर ज़मीर नहीं है, मैं पत्थर दिल हूँ? अगर उन्हें निकाल दिया गया और उन्होंने उद्धार पाने का मौका खो दिया, तो वो उनके लिए कितना दर्दनाक होगा।" यह सोच कर मुझे दुख हुआ और संगति करने की मेरी इच्छा जाती रही। मैं बिस्तर पर रात भर सोचती रही, कि अगर मैंने अपने पिता की करतूतों का खुलासा नहीं किया और भाई-बहन यूँ ही धोखे में आकर उनका पक्ष लेते रहे, तो वो भी पाप के भागी कहलाएंगे। अगर उन्हें गुमराह होते देखकर भी मैं उनसे संगति न करूँ, तो क्या मैं उन्हें नुकसान नहीं पहुंचा रही हूँ? ये सोच कर मुझे अफसोस हुआ और मैंने परमेश्वर से प्रार्थना की : "हे परमेश्वर, मैं बहुत परेशान हूँ। मुझे विश्वास और शक्ति दें, मुझे सत्य का अभ्यास करने और इस दुष्ट इंसान का खुलासा करने का रास्ता दिखाएं।"

प्रार्थना के बाद, मैंने परमेश्वर के वचनों के इस अंश को पढ़ा : "परमेश्वर के वचनों में, लोगों को एक दूसरे के साथ कैसा व्यवहार करना चाहिए इसके संबंध में कौन से सिद्धांत का उल्लेख किया गया है? उससे प्रेम करो जिससे परमेश्वर प्रेम करता है, और उससे नफ़रत करो जिससे परमेश्वर नफ़रत करता है। अर्थात्, परमेश्वर जिन्हें प्यार करता है, लोग जो वास्तव में सत्य का अनुसरण करते हैं और परमेश्वर की इच्छा को कार्यान्वित करते हैं, ये वही लोग हैं जिनसे तुम्हें प्रेम करना चाहिए। जो लोग परमेश्वर की इच्छा को कार्यान्वित नहीं करते हैं, परमेश्वर से घृणा करते हैं, उसकी अवज्ञा करते हैं, और जिनसे वो नफरत करता है, ये ही वे लोग हैं जिन्हें हमें भी तिरस्कृत और अस्वीकार करना चाहिए। यही है वह जो परमेश्वर के वचन द्वारा अपेक्षित है। यदि तुम्हारे माता-पिता परमेश्वर में विश्वास नहीं करते हैं, तो वे उससे नफ़रत करते हैं; और अगर वे उससे नफरत करते हैं, तो परमेश्वर निश्चित रूप से उनसे घृणा करता है। इसलिए, यदि तुम्हें अपने माता-पिता से नफ़रत करने के लिए कहा जाए, तो क्या तुम ऐसा कर सकोगे? यदि वे परमेश्वर का विरोध करते और उसे बुरा-भला कहते हैं, तो वे निश्चित रूप से ऐसे लोग हैं जिनसे वह घृणा करता है और शाप देता है। इन परिस्थितियों में, तुम्हें अपने माता-पिता के साथ कैसा व्यवहार करना चाहिए, यदि वे परमेश्वर पर तुम्हारे विश्वास में बाधा डालते हैं, या बाधा नहीं डालते? अनुग्रह के युग के दौरान, प्रभु यीशु ने कहा, 'कौन है मेरी माता? और कौन हैं मेरे भाई? ... क्योंकि जो कोई मेरे स्वर्गीय पिता की इच्छा पर चले, वही मेरा भाई, और मेरी बहिन, और मेरी माता है।' यह कहावत अनुग्रह के युग में पहले से मौजूद थी, और अब परमेश्वर के वचन और भी अधिक उपयुक्त हैं : 'उससे प्रेम करो, जिससे परमेश्वर प्रेम करता है और उससे घृणा करो, जिससे परमेश्वर घृणा करता है।' ये वचन बिलकुल सीधे हैं, फिर भी लोग अकसर इनका वास्तविक अर्थ नहीं समझ पाते। यदि कोई व्यक्ति परमेश्वर द्वारा शापित है, लेकिन बाहर से देखने पर वह काफी अच्छा लगता है, या वह तुम्हारी माता या पिता या कोई संबंधी है, तो संभवत: तुम उस व्यक्ति से घृणा न कर पाओ, और संभवत: तुम दोनों में बड़ी घनिष्ठता और नज़दीकी संबंध भी हो। जब तुम परमेश्वर से ऐसे वचन सुनते हो, तो बेचैन हो जाते हो और उस व्यक्ति के प्रति अपना दिल कठोर नहीं कर पाते या उसका त्याग नहीं कर पाते। ऐसा इसलिए है, क्योंकि एक पारंपरिक धारणा है, जो तुम्हें बाँधती है। तुम सोचते हो कि यदि तुम ऐसा करोगे, तो स्वर्ग के कोप के भागीदार होगे, स्वर्ग द्वारा दंडित किए जाओगे, यहाँ तक कि समाज द्वारा त्याग दिए जाओगे, और जनमत द्वारा ख़ारिज कर दिए जाओगे। इतना ही नहीं, एक इससे भी अधिक व्यावहारिक समस्या यह होगी कि यह तुम्हारे अंत:करण पर बोझ बन जाएगा। यह अंत:करण तुम्हारे माता-पिता द्वारा तुम्हें बचपन से सिखाई गई बातों से बनता है, या फिर सामाजिक संस्कृति के प्रभाव या संक्रमण से, जिनमें से कोई भी तुम्हारे भीतर सोच के ऐसे तरीके की जड़ रोप देता है, कि तुम परमेश्वर के वचन का अभ्यास नहीं कर पाते और उससे प्यार नहीं कर पाते, जिससे वह प्यार करता है और उससे घृणा नहीं कर पाते, जिससे वह घृणा करता है। हालाँकि अंदर से तुम जानते हो कि तुम्हें उनसे घृणा करनी चाहिए और उन्हें नामंज़ूर कर देना चाहिए, क्योंकि जीवन तुम्हें परमेश्वर से मिला है, तुम्हारे माता-पिता ने नहीं दिया। इंसान को परमेश्वर की आराधना करनी चाहिए और स्वयं को उसे लौटा देना चाहिए। हालाँकि तुम दोनों ऐसा कहते और सोचते हो, लेकिन तुम बस अपना मन बदलकर इसे अभ्यास में नहीं ला सकते। क्या तुम लोग जानते हो कि यहाँ क्या चल रहा है? ऐसा है कि इन चीज़ों ने तुम्हें कसकर और पूरी तरह से बाँध रखा है। शैतान इन चीज़ों का इस्तेमाल तुम्हारे विचारों, तुम्हारे दिमाग और तुम्हारे दिल को बाँधने के लिए करता है, ताकि तुम परमेश्वर के वचनों को स्वीकार न कर सको। ऐसी चीज़ों ने तुम्हें पूरी तरह से भर दिया है, इस बिंदु तक कि तुम्हारे भीतर परमेश्वर के वचनों के लिए कोई स्थान नहीं है। इतना ही नहीं, यदि तुम उसके वचनों का अभ्यास करने का प्रयास करते हो, तो ये चीज़ें तुम्हें भीतर से प्रभावित करती हैं और तुम्हें उसके वचनों और अपेक्षाओं के साथ संघर्षरत कर देती हैं, और तुम्हें इन ग्रंथियों से खुद को छुड़ाने और इस बंधन से आज़ाद होने में अक्षम बना देती हैं। यह निराशाजनक होगा और संघर्ष करने की ताक़त के बिना, तुम कुछ समय बाद हार मान लोगे"("अंत के दिनों के मसीह की बातचीत के अभिलेख" में 'अपने पथभ्रष्‍ट विचारों को पहचानकर ही तुम स्‍वयं को जान सकते हो')। तब मैं समझ गई, जब हम दूसरों से व्यवहार करते हैं तो परमेश्वर चाहते हैं कि वो जिसे प्रेम करते हैं उसे हम भी प्रेम करें और जिससे वे नफ़रत करते हैं उससे हम भी नफ़रत करें। जो लोग परमेश्वर की इच्छानुसार काम करते और सत्य से प्रेम करते हैं, उनसे हमें प्रेम करना चाहिए, जबकि वे दुष्ट जो सत्य से नफ़रत करते हैं और परमेश्वर का विरोध करते हैं उनसे हमें नफ़रत करनी चाहिए। केवल यही अभ्यास परमेश्वर की इच्छा के अनुरूप है। लेकिन अपने पिता के मामले में मैं हमेशा दिल से सोचती थी। मैं उन्हें बचाती और उनके दोषों पर पर्दा डालती थी। मैंने परमेश्वर की पसंद-नापसंद के अनुसार काम नहीं किया। ऐसा इसलिए था क्योंकि "पानी की तुलना में खून अधिक गाढ़ा होता है" और "मनुष्य निर्जीव नहीं है; वह भावनाओं से मुक्त कैसे हो सकता है?" जैसी इन पुरानी शैतानी धारणाओं ने मेरे दिल को जकड़ रखा था। मैं पाप-पुण्य में भेद नहीं कर पा रही थी, सोचती थी कि अपने पिता की दुष्टता का खुलासा करना अपमानजनक और शर्मनाक होगा। मुझे डर था कि लोग मेरी आलोचना करेंगे और मुझे बुरा-भला कहेंगे। तो खून के रिश्ते को बचाने के लिए मैंने सत्य की मर्यादा नहीं रखी और एक पापी का खुलासा नहीं किया, परमेश्वर के घर के कार्य और भाई-बहनों के जीवन प्रवेश के प्रति लापरवाही बरती। ये बेहद शर्मनाक और मानवीयता से रहित था। मैंने देखा कि ये पुरानी शैतानी धारणाएँ मुझे सत्य का अभ्यास करने से रोक रही हैं, और मैं न चाहते हुए भी परमेश्वर का विरोध कर रही थी और शैतान का साथ दे रही थी। सच तो ये है कि परमेश्वर ने कभी नहीं कहा कि शैतान और दुष्ट लोगों से निपटते समय हमें जमीर की सुननी चाहिए, न ही यह कहा कि शैतान को मानने वाले प्रियजनों का तिरस्कार अनैतिक है। व्यवस्था के युग में अय्यूब के अविश्वासी बच्चे आपदा में मारे गए थे, लेकिन अय्यूब ने भावुक होकर कभी अपने बच्चों की मृत्यु के कारण परमेश्वर के खिलाफ शिकायत नहीं की। बल्कि उसने परमेश्वर के नाम की प्रशंसा की। अनुग्रह के युग में, पतरस के माता-पिता उसे रोकने के लिए उसकी आस्था के रास्ते में आ गए, तो उसने परमेश्वर का अनुसरण करने के लिए उन्हें, घर को और हर चीज़ दोनों को छोड़ दिया, और परमेश्वर की प्रशंसा हासिल की। अय्यूब और पतरस के अनुभवों के बारे में सोचते हुए, मैं परमेश्वर की इस बात को समझ पाई कि उससे प्रेम करो जिससे परमेश्वर प्रेम करता है, उससे नफ़रत करो जिससे परमेश्वर नफ़रत करता है।

तब मैंने परमेश्वर के और भी वचनों को पढ़ा : "शैतान कौन है, दुष्टात्माएँ कौन हैं और परमेश्वर के शत्रु कौन हैं, क्या ये वे नहीं, जो परमेश्वर का प्रतिरोध करते और परमेश्वर में विश्वास नहीं रखते? क्या ये वे लोग नहीं, जो परमेश्वर के प्रति अवज्ञाकारी हैं? क्या ये वे नहीं, जो विश्वास करने का दावा तो करते हैं, परंतु उनमें सत्य नहीं है? क्या ये वे लोग नहीं, जो सिर्फ़ आशीष पाने की फ़िराक में रहते हैं जबकि परमेश्वर के लिए गवाही देने में असमर्थ हैं? तुम अभी भी इन दुष्टात्माओं के साथ घुलते-मिलते हो और उनके प्रति साफ़ अंत:करण और प्रेम रखते हो, लेकिन क्या इस मामले में तुम शैतान के प्रति सदिच्छाओं को प्रकट नहीं कर रहे? क्या तुम दुष्टात्माओं के साथ संबद्ध नहीं हो रहे? यदि आज कल भी लोग अच्छे और बुरे में भेद नहीं कर पाते और परमेश्वर की इच्छा जानने का कोई इरादा न रखते हुए या परमेश्वर की इच्छाओं को अपनी इच्छा की तरह मानने में असमर्थ रहते हुए, आँख मूँदकर प्रेम और दया दर्शाते रहते हैं, तो उनके अंत और भी अधिक ख़राब होंगे। ... यदि तुम उनके साथ सहज हो, जिनसे मैं घृणा करता हूँ, और जिनसे मैं असहमत हूँ और तुम तब भी उनके प्रति प्रेम और निजी भावनाएँ रखते हो, तब क्या तुम अवज्ञाकारी नहीं हो? क्या तुम जानबूझकर परमेश्वर का प्रतिरोध नहीं कर रहे हो? क्या ऐसे व्यक्ति में सत्य होता है? यदि लोग शत्रुओं के प्रति साफ़ अंत:करण रखते हैं, दुष्टात्माओं से प्रेम करते हैं और शैतान पर दया दिखाते हैं, तो क्या वे जानबूझकर परमेश्वर के कार्य में रुकावट नहीं डाल रहे हैं?" (वचन, खंड 1, परमेश्वर का प्रकटन और कार्य, परमेश्वर और मनुष्य साथ-साथ विश्राम में प्रवेश करेंगे)। इसे पढ़कर मैं बहुत व्यथित और अपराध-बोध से ग्रसित हो गई। मैं जानती थी मेरे पिता को सत्य से नफ़रत है और उन्होंने कलीसिया के जीवन में हमेशा रुकावट डाली है, उनकी प्रकृति और सार पापी हैं, पर मैंने उनके प्रति दिल से सोचना, प्रेम करना और उन्हें बचाना जारी रखा। परमेश्वर ने जब यह कहा "शैतान के प्रति सदिच्छाएँ प्रकट करना" और "दुष्टात्माओं के साथ संबद्ध होना", क्या इसका वही अर्थ नहीं है? क्या मैं बेशर्मी से परमेश्वर का विरोध करके कलीसिया के कार्य में रुकावट नहीं डाल रही थी? परमेश्वर के घर में, सत्य और धार्मिकता का राज है। दुष्ट लोगों और मसीह-विरोधियों सहित, शैतान की कोई भी दुष्ट ताकत, वहाँ नहीं रह सकती। परमेश्वर उन्हें उजागर करके खत्म कर देंगे और कलीसिया से निकाल देंगे। ये परमेश्वर के धार्मिक स्वभाव से तय होता है। लेकिन मैं एक पापी व्यक्ति को बचा रही थी, उन्हें परमेश्वर के घर में रखने की कोशिश कर रही थी। क्या मैं कलीसिया के जीवन में पापी व्यक्ति की गड़बड़ी को बर्दाश्त नहीं कर रही थी? क्या मैं पापी दुश्मन की मदद और परमेश्वर का विरोध नहीं कर रही थी? इसी तरह से चलते रहने का मतलब होगा उस पापी के साथ मैं भी परमेश्वर से दण्ड पाउंगी। यह एहसास होने पर मैं डर गई। मैंने देखा परमेश्वर का धार्मिक स्वभाव अपमान सहन नहीं करता और किसी पापी को निजी भावनाओं के वशीभूत होकर बचाने की कोशिश करना बहुत खतरनाक है! अब मैं दिल से न तो सोच सकती हूँ, न ही काम कर सकती हूँ। भले ही वो मेरे पिता थे, मुझे सत्य का अभ्यास करना होगा, जो परमेश्वर को पसंद है उसे पसंद करना होगा और जिससे वो नफ़रत करते हैं उससे नफ़रत करनी होगी और परमेश्वर के घर के हितों को कायम रखना होगा।

इसके बाद मैं अपने समूह के साथ एक सभा में गई और अपने पिता के व्यवहार और सभी पापों के बारे में उन्हें बता दिया। उनके द्वारा गुमराह हुए भाई-बहन अब उनके सार को समझ गए थे। बाद में कलीसिया ने मेरे पिता को निकालने का नोटिस दे दिया। फिर मैंने घर जाकर उन्हें इसे पढ़ कर सुनाया और उनके दुष्ट व्यवहार के बारे में बात की। मुझे झटका लगा जब उन्होंने तिरस्कार दिखाते हुए कहा, "मुझे कुछ समय पहले ही आभास हो गया था कि वो मुझे निकाल देंगे। मैंने परमेश्वर की कृपा पाने के लिए इतने साल विश्वास रखा, नहीं तो मैंने पहले ही विश्वास रखना छोड़ दिया होता।" ये देखकर कि उन्हें कोई पछतावा नहीं है मैं जान गई कि उनका दुष्ट सार खुल कर सामने आ गया है। मेरे पिता के निकाले जाने के बाद कलीसिया में रुकावट डालने वाला कोई पापी नहीं बचा था। सभाओं में भाई-बहन बिना किसी रुकावट के परमेश्वर के वचन पढ़ सकते थे और सत्य पर संगति कर सकते थे। वे अपना काम ठीक से कर रहे थे, और कलीसिया का जीवन फल-फूल रहा था। मैंने देखा परमेश्वर के घर में, सत्य और धार्मिकता का राज है, और जब हम परमेश्वर के वचनों के अनुसार सत्य का अभ्यास करते हैं, तो हमें उनका मार्गदर्शन और आशीर्वाद मिलता है। धीरे-धीरे मैंने अपने पिता के बारे में अपनी भावनाओं से मुक्ति पा ली और आखिरकार मैं सत्य का थोड़ा-बहुत अभ्यास कर पाई और कलीसिया के कामों में सहायता करने योग्य बन पाई। ये सब परमेश्वर के वचनों के न्याय और ताड़ना से हासिल हो पाया!

56. स्वार्थ की समस्या को हल कैसे करें

झंग जिंग, चेक रिपब्लिक

सर्वशक्तिमान परमेश्वर कहते हैं, "वह मानक क्या है जिसके द्वारा किसी व्यक्ति के कर्मों का न्याय अच्छे या बुरे के रूप में किया जाता है? यह इस बात पर निर्भर करता है कि अपने विचारों, अभिव्यक्तियों और कार्यों में तुममें सत्य को व्यवहार में लाने और सत्य-वास्तविकता को जीने की गवाही है या नहीं। यदि तुम्हारे पास यह वास्तविकता नहीं है या तुम इसे नहीं जीते, तो इसमें कोई शक नहीं कि तुम कुकर्मी हो। परमेश्वर कुकर्मियों को किस नज़र से देखता है? तुम्हारे विचार और बाहरी कर्म परमेश्वर की गवाही नहीं देते, न ही वे शैतान को शर्मिंदा करते या उसे हरा पाते हैं; बल्कि वे परमेश्वर को शर्मिंदा करते हैं और ऐसे निशानों से भरे पड़े हैं जिनसे परमेश्वर शर्मिंदा होता है। तुम परमेश्वर के लिए गवाही नहीं दे रहे, न ही तुम परमेश्वर के लिये अपने आपको खपा रहे हो, तुम परमेश्वर के प्रति अपनी जिम्मेदारियों और दायित्वों को भी पूरा नहीं कर रहे; बल्कि तुम अपने फ़ायदे के लिये काम कर रहे हो। 'अपने फ़ायदे के लिए' से क्या अभिप्राय है? शैतान के लिये काम करना। इसलिये, अंत में परमेश्वर यही कहेगा, 'हे कुकर्म करनेवालो, मेरे पास से चले जाओ।' परमेश्वर की नज़र में तुमने अच्छे कर्म नहीं किये हैं, बल्कि तुम्हारा व्यवहार दुष्टों वाला हो गया है। तुम्हें पुरस्कार नहीं दिया जाएगा और परमेश्वर तुम्हें याद नहीं रखेगा। क्या यह पूरी तरह से व्यर्थ नहीं है?"("अंत के दिनों के मसीह की बातचीत के अभिलेख" में 'अपना सच्चा हृदय परमेश्वर को दो, और तुम सत्य को प्राप्त कर सकते हो')। परमेश्वर के वचन हमें दिखाते हैं कि हम अपने कर्तव्य के लिए खुद को खपा सकते हैं, थोड़ी तकलीफ़ सह सकते हैं, लेकिन अगर इसे करने का हमारा मकसद परमेश्वर को संतुष्ट करना नहीं है और हमारे पास सत्य का अभ्यास करने की कोई गवाही नहीं है, बल्कि हम सिर्फ़ खुद को संतुष्ट कर रहे हैं, तो परमेश्वर इसे बुराई करने के रूप में देखेगा। यह उसके लिए नफ़रत के लायक है। कुछ साल पहले मैंने देखा कि एक बहन कलीसिया के काम में रुकावट पैदा कर रही थीं, लेकिन मैंने सत्य का अभ्यास करने या सिद्धांतों को कायम रखने की हिम्मत नहीं की। मुझे डर था कि वो नाराज़ हो जाएंगी। मैंने सही समय पर उनकी कमी को उजागर नहीं किया, शिकायत नहीं की, जिसकी वजह से हमारे सुसमाचार के काम को नुकसान पहुंचा। इसमें मेरी भी गलती थी। जब भी मैं इस बारे में सोचती हूँ, मैं पछतावे और खेद से भर जाती हूँ।

मार्च 2018 की बात है, जब बहन चेन हमारी टीम में टीम की अगुआ बनकर शामिल हूईं। कुछ समय बाद, मैंने देखा कि वो अपना काम ज़िम्मेदारी से नहीं करती थीँ। कभी-कभी, हम जिन्हें प्रवचन देते थे, वो अंत के दिनों के परमेश्वर के कार्य के बारे में ज़्यादा जानना चाहते थे, लेकिन वे तुरंत सहभागिता और गवाही का इंतज़ाम नहीं करती थीं। इससे सुसमाचार के काम में रुकावट आती थी। मैंने उनके साथ सहभागिता भी की, लेकिन मैंने उनकी समस्याओं पर बहुत कम बात की, क्योंकि मुझे डर था कि उन्हें अच्छा नहीं लगेगा। वो बहाने बनाने लगीं कि उनके पास और भी काम हैं और वह सब कुछ एक साथ संभाल नहीं पायीं, लेकिन वह आगे बेहतर करने की कोशिश करेंगी। मुझे साफ़ दिख रहा था कि वो इसे हल्के में ले रही थीं। उन्होंने समस्या को संजीदगी से नहीं लिया। मुझे लगा कि मुझे कुछ और कहना चाहिए ताकि ऐसा फिर से न हो और कलीसिया का काम न रुके। मैं कुछ बोलने ही वाली थी कि मैंने सोचा, "अगुआ वो हैं, और मैं टीम की सिर्फ़ एक सदस्या हूँ। अगर मैं उनकी समस्या के बारे में उन्हें बताऊँगी तो क्या उन्हें ऐसा नहीं लगेगा कि मैं कुछ ज़्यादा बोल रही हूँ, मैं दूसरों के काम में टाँग अड़ाती हूँ, अभिमानी और अनुचित तरीक़े से पेश आ रही हूँ? छोड़ो। मैं कुछ नहीं कहूँगी। वो अगुआ हैं, इसलिए उन्हें पता होना चाहिए कि यह काम कितना ज़रूरी है। वो आगे इन बातों का ध्यान रखेंगी।" मुझे थोड़ी बेचैनी महसूस हुई, लेकिन मैंने दोबारा उनसे इस बारे में बात नहीं की।

इसके कुछ दिनों के बाद ही, सोला फ़ाइड कलीसिया के एक प्रचारक अंत के दिनों के परमेश्वर के कार्य के बारे में जानना चाहते थे। समय बहुत कम था, लेकिन इस ज़रूरी पल में, मैं बहन चेन से संपर्क नहीं कर पा रही थी। सहभागिता के लिए मैं तुरंत दूसरे सुसमाचार टीम अगुआ को ढूंढने लगी। जब बहन चेन को पता चला, तो उन्होंने मुझे सख़्ती से फटकार लगाते हुए कहा, "आपको ये करने के लिए किसी दूसरे टीम अगुआ की तलाश करने की क्यों ज़रूरत पड़ गई? यह मेरी समस्या है कि मैं समय पर अपना काम नहीं कर पायी और कोई भी समस्या मेरी ज़िम्मेदारी है। किसी और को लाना सिद्धांतों के मुताबिक नहीं है।" उस वक्त, मैं उनसे उनकी समस्याओं के बारे में सहभागिता करना चाहती थी, लेकिन मैंने यह सोचकर अपना इरादा बदल दिया, "उन्होंने अभी मुझे निपटाया है, डांटा है, अगर मैं इसके फ़ौरन बाद उनकी समस्याएँ गिनाने लगी, तो वो मेरे बारे में क्या सोचेंगी? हमारा एक-दूसरे से हर समय सामना होता है—अगर कोई मतभेद हुआ तो वो शायद मेरे लिए मुश्किल खड़ी कर देंगी। जाने दो। एक चिंता कम रहे, तो ही अच्छा है। मैं बस अपना काम ठीक से करूँगी।" इसलिए, मैंने उनसे कुछ नहीं कहा।

करीब एक महीना गुज़र गया, एक ईसाई कलीसिया में एक सहकर्मी को सर्वशक्तिमान परमेश्वर के कार्य में दिलचस्पी जगी। मैंने कई बार बहन चेन को इसके बारे में याद दिलाया। मैंने कहा, "आपको किसी को उनके पास सहभागिता करने के लिए भेजना होगा।" उस वक़्त वो सहमत हो गईं, लेकिन मुझे हैरानी हुई कि दो दिन गुज़रने के बाद भी उन्होंने कोई इंतज़ाम नहीं किया। मुझे बहुत गुस्सा आया। मैंने सोचा, "मैंने आपको कई बार कहा और ये भी कहा कि यह ज़रूरी है। आपने इसे थोड़ी-भी संजीदगी से क्यों नहीं लिया? नहीं, मैं हमारे सुसमाचार के काम में इस तरह की रुकावट बर्दाश्त नहीं करूँगी। मुझे टीम के दूसरे भाई-बहनों के साथ चर्चा करनी होगी और देखना होगा कि हम इस बारे में क्या कर सकते हैं।'' मैं दूसरों से बात करने ही वाली थी कि फिर असमंजस में पड़ गई। अगर बहन चेन को पता चला कि मैं बाकी लोगों के साथ इस बारे में चर्चा कर रही हूँ, तो वह सोच सकती हैं कि मैं जानबूझकर उन्हें निशाना बना रही हूँ। अगर मैंने उन्हें नाराज़ किया, तो वो इसका बदला ले सकती हैं और मुझे अपने काम से हटाने का बहाना ढूंढ सकती हैं। आखिरकार बाहर निकली कील को ही हथौड़ी से ठोका जाता है। मैंने फ़ैसला किया कि मैं तब तक इंतज़ार करूँगी जब तक कोई और इसे सामने नहीं लाता।

उस दिन शाम को, यह सोचकर कि बहन चेन ने कितनी चीज़ों को नज़रअंदाज़ किया है, मुझे सच में चिंता होने लगी, लेकिन फिर भी बोलने की हिम्मत नहीं हुई। मैं सच में अपनी ज़िम्मेदारियां नहीं निभा रही थी। बेचैन होकर मैं परमेश्वर के सामने प्रार्थना करने लगी। प्रार्थना के बाद मैंने परमेश्वर के इन वचनों को पढ़ा : "किसी व्यक्ति की मानवता के सबसे बुनियादी और महत्वपूर्ण घटक उसके विवेक और सूझ-बूझ हैं। वह किस तरह का व्यक्ति है जिसमें विवेक नहीं है और सामान्य मानवता की सूझ-बूझ नहीं है। सीधे शब्दों में कहा जाये तो, वह ऐसा व्यक्ति है जिसमें मानवता का अभाव है, वह एक बुरी मानवता वाला व्यक्ति है। आओ, इसका बारीकी से विश्लेषण करें। यह व्यक्ति भ्रष्ट इंसानियत को किस तरह से व्यक्त करता है कि लोग कहते हैं कि इसमें इंसानियत है ही नहीं। ऐसे लोगों में कैसे लक्षण होते हैं? वे कौन-से विशिष्ट प्रकटन दर्शाते हैं? ऐसे लोग अपने कार्यों में लापरवाह होते हैं, और अपने को उन चीज़ों से अलग रखते हैं जो व्यक्तिगत रूप से उनसे संबंधित नहीं होती हैं। वे परमेश्वर के घर के हितों पर विचार नहीं करते हैं और परमेश्वर की इच्छा का लिहाज नहीं करते हैं। वे परमेश्वर की गवाही देने या अपने कर्तव्य को करने की कोई ज़िम्मेदारी नहीं लेते हैं और उनमें उत्तरदायित्व की कोई भावना होती ही नहीं है। ... यहाँ तक कि कुछ अन्य लोग भी हैं जो अपने कर्तव्य निर्वहन में किसी समस्या को देख कर चुप रहते हैं। वे देखते हैं कि दूसरे बाधा और परेशानी उत्पन्न कर रहे हैं, फिर भी वे इसे रोकने के लिए कुछ नहीं करते हैं। वे परमेश्वर के घर के हितों पर जरा सा भी विचार नहीं करते हैं, और न ही वे अपने कर्तव्य या उत्तरदायित्व का ज़रा-सा भी विचार करते हैं। वे केवल अपने दंभ, प्रतिष्ठा, पद, हितों और मान-सम्मान के लिए ही बोलते हैं, कार्य करते हैं, अलग से दिखाई देते हैं, प्रयास करते हैं और ऊर्जा व्यय करते हैं। ... क्या इस तरह के इंसान में ज़मीर और विवेक होता है? क्या ऐसा बर्ताव करने वाले, ज़मीर और विवेक से रहित इंसान, आत्म-निंदा एहसास करता है? इस प्रकार के इंसान का ज़मीर किसी काम का नहीं होता, उसे कभी भी आत्म-निंदा का एहसास नहीं होता। तो, क्या वे पवित्र आत्मा की झिड़की या अनुशासन को महसूस कर सकते हैं?"("अंत के दिनों के मसीह की बातचीत के अभिलेख" में 'अपना सच्चा हृदय परमेश्वर को दो, और तुम सत्य को प्राप्त कर सकते हो')। परमेश्वर के वचन सीधे मेरे दिल में उतर गए। परमेश्वर जिस तरह के इंसान को उजागर कर रहा था, क्या मैं भी वैसी नहीं थी? मुझमें विवेक, इंसानियत की कमी थी, मैं अपने काम में लापरवाह थी। मैंने अपने हितों की रक्षा के लिए शांत और उदासीनता का रवैया अपना लिया। मैं परमेश्वर की इच्छा या कलीसिया के कार्य को बरकरार रखने पर ध्यान नहीं दे रही थी। मैं अच्छी तरह जानती थी कि बहन चेन अपने काम के बारे में संजीदा नहीं थीं और बिना सोचे-समझे काम कर रही थीं, और वो हमारे सुसमाचार के काम को नुकसान पहुंचा चुकी थीं। मुझे अपनी सहभागिता में ये मुद्दा उठाना चाहिए था। लेकिन मुझे डर था, वो कहेंगी कि मुझे अपने काम से काम रखना चाहिए, इसलिए मैंने उनकी समस्याओं पर ज़्यादा ज़ोर नहीं डाला। इसके बाद वो बिल्कुल भी नहीं बदलीं। मैं उनके काम के तरीके और नतीजों के बारे में दोबारा उनसे बात करना चाहती थी, लेकिन मुझे डर था कि मैं उन्हें नाराज़ कर दूँगी, फिर वो मेरे लिए मुश्किलें खड़ी करके मुझे काम से हटवा सकती हैं। मैंने आंखें मूंद लीं और नज़रअंदाज़ कर दिया। मैंने बस अपनी इज़्ज़त, हैसियत और हितों की रक्षा के लिए परमेश्वर के घर की खातिर खड़े होने की हिम्मत नहीं की, जबकि मैं देख रही थी कि एक टीम अगुआ जैसे-तैसे अपना काम चला रही हैं। मेरा ज़मीर कहाँ था? आपदाएं बद से बदतर होती जा रही हैं, इसलिए ज़्यादा से ज़्यादा लोगों को सच्चे मार्ग की जांच करनी चाहिए। लोगों को अंत के दिनों में परमेश्वर के उद्धार के कार्य को स्वीकार करवाना एक ऐसी ज़रूरत है जिस पर फौरन गौर करना चाहिए। लेकिन मैं इसकी ज़िम्मेदारी नहीं ले रही थी। मैं सिर्फ़ अपनी रक्षा करना चाहती थी, परमेश्वर के घर के हितों की नहीं। यह परमेश्वर की इच्छा को ध्यान में रखना नहीं है। मैं कितनी मतलबी और घिनौनी थी। यह सोचकर मुझे महसूस होने लगा कि मैं सच में परमेश्वर को निराश कर रही हूँ। मैंने सोचा, "मैं इस तरह नहीं चल सकती। मुझे इस समस्या को हल करने का कोई रास्ता खोजना होगा।" बाद में, मैं टीम के कुछ भाई-बहनों के पास पहुंची और उनसे चर्चा की कि हम कैसे बहन चेन के मसले का हल निकाल सकते हैं। सभी इस बात पर एकमत थे कि उनकी ज़िम्मेदारियों को बांटने के लिए कोई न कोई होना चाहिए। इस तरह वे एक-दूसरे की मदद कर सकते हैं और एक-दूसरे पर नज़र रख सकते हैं।

उसी दोपहर, मैंने बहन चेन को फ़ोन किया और बताया कि हमने क्या चर्चा की है, हमने उनके हालिया प्रदर्शन और उनकी वजह से सुसमाचार के काम को हुए नुकसान के बारे में विस्तार से बताया। मुझे हैरानी हुई जब बहन चेन को अपने बर्ताव पर ज़रा-सा भी पछतावा या मलाल नहीं हुआ, बल्कि उन्होंने सीधे हमारी बातों को नामंज़ूर कर दिया। वो इस बात पर अड़ गईं कि उन्हें किसी दूसरे की मदद की कोई ज़रूरत नहीं है। मैंने देखा कि उन्हें खुद की समझ बिल्कुल नहीं थी, इसलिए मैंने उनके साथ सहभागिता जारी रखी, लेकिन इससे पहले कि मैं अपनी बात ख़त्म कर पाती, वो कहने लगीं कि उन्हें कुछ काम है और फोन रख दिया। मैं सोचने लगी, "बहन चेन के पास रुतबा है, लेकिन वो व्यावहारिक काम नहीं करतीं और उन्हें साथी भी नहीं चाहिए। क्या ये तानाशाही नहीं है? अगर ऐसा चलता रहा, तो परमेश्वर के घर का काम रुक जाएगा। मुझे उन्हें इस परेशानी के बारे में बताना होगा।" अगले कुछ दिनों तक, मैं उन्हें संदेश भेजती रही, लेकिन उनका कोई जवाब नहीं आया। मैं बस परमेश्वर के घर के काम में रुकावट पड़ते` देख रही थी। मैंने सोचा कि अब कलीसिया के अगुआ को मुझे फ़ौरन ये बात बता देनी चाहिए, मैं ऐसा करने ही वाली थी कि फिर मुझे दुम दबाकर भागने की इच्छा होने लगी। मैंने सोचा, "अगर बहन चेन को पता चला कि मैंने अगुआ से बात की है, तो क्या होगा? अगर वो नाराज़ हो गईं और मुझे मेरे काम से हटाने का बहाना ढूंढने लगीं, तो मैं क्या करूंगी? क्या होगा अगर भाई-बहन कहने लगे कि मैं हमेशा बहन चेन के पीछे पड़ी रहती हूँ और मैं उनके साथ सही बर्ताव नहीं कर रही हूँ?" मैं असमंजस में थी। अगर मैंने कुछ नहीं कहा, तो मैं बस टीम के काम को नुकसान होता हुआ देखती रहूँगी। लेकिन अगर मैंने कुछ कहा, तो हो सकता है वो मुझसे नाराज़ हो जाएं। तभी, एक बहन मुझसे पूछने लगी कि क्या मैं किसी दूसरी टीम में शामिल होना चाहूँगी। मैंने सोचा, "दूसरा काम करना अच्छा रहेगा, और मैं अपनी टीम को छोड़ पाऊँगी। मैं रोज़ गुनाहगार महसूस नहीं करूँगी, ऐसे तड़पूँगी नहीं।" मैंने बाद में टीम की एक और बहन के साथ इस बारे में बात की। उन्होंने मेरी बाती सुनी और फिर कहा, "आप हमारी टीम की सबसे वरिष्ठ सदस्या हैं और आप इस काम को सबसे ज़्यादा समझती हैं। बहन चेन हमारी टीम के मुद्दों से मुंह मोड़ रही हैं। क्या आपको लगता है कि टीम को छोड़कर जाने का यह सही समय है?" जब उन्होंने ऐसा कहा, तो मुझे बहुत बुरा लगा। मुझे एहसास हुआ कि बाकी सदस्यों के मुकाबले में टीम के काम को मैं सबसे अच्छी तरह समझती थी, और मैं बस परमेश्वर के घर के काम को रुकते हुए चुपचाप देख रही थी। मैं न सिर्फ़ आंखें मूंद लेना चाहती थी, बल्कि दुम दबाकर भागना भी चाहती थी। इसे परमेश्वर के घर के हितों की रक्षा करना नहीं कहते हैं। मैं परमेश्वर के सामने आकर प्रार्थना करने लगी कि वो मुझे रास्ता दिखाएँ।

उसके बाद मैंने अपनी प्रार्थनाओं में परमेश्वर के वचनों के कुछ अंश पढ़े। परमेश्वर कहते हैं, "तुम्हें सकारात्मक भाव से प्रवेश करना होगा और सक्रिय होना होगा, निष्क्रिय नहीं। तुम्हें किसी भी स्थिति में किसी भी व्यक्ति या वस्तु के द्वारा विचलित नहीं होना है, और किसी के भी शब्दों से प्रभावित नहीं होना है। तुम्हारा स्वभाव स्थिर होना चाहिए, और चाहे लोग जो भी कहें, तुम फ़ौरन उसी पर अमल करना चाहिए जिसे तुम सच जानते हो। तुम्हारे मन में मेरे वचन सदैव कार्यरत रहें, चाहे तुम्हारे सामने कोई भी हो; तुम्हें मेरे लिए अपनी गवाही में दृढ़ और मेरे दायित्वों के प्रति विचारशील रहना होगा। तुम्हें बिना अपनी समझ-बूझ के लोगों के साथ अंधाधुंध सहमत होते हुए, भ्रमित नहीं होना है बल्कि इसके बजाय तुम में उन बातों का विरोध करने का साहस होना चाहिए जो मुझसे नहीं आतीं। यदि तुम स्पष्ट रूप से जानते हो कि कुछ गलत है, फिर भी चुप रहते हो, तो तुम ऐसे व्यक्ति नहीं हो जो सत्य का अभ्यास करता है। यदि तुम जानते हो कि कुछ गलत है और तुम विषय को घुमा देते हो, और शैतान तुम्हारा रास्ता रोकता है, जिससे तुम जो बोलते हो उसका कोई प्रभाव नहीं पड़ता और तुम अंत तक टिके रहने में असमर्थ रहते हो, तो इसका अर्थ है कि तुम्हारे दिल में अभी भी डर बैठा हुआ है। तब क्या ऐसा नहीं है कि तुम्हारा दिल अब भी शैतान से आने वाले विचारों से भरा हुआ है?" (वचन, खंड 1, परमेश्वर का प्रकटन और कार्य, आरंभ में मसीह के कथन, अध्याय 12)। "तुम सभी कहते हो कि तुम परमेश्वर के बोझ के प्रति विचारशील हो और कलीसिया की गवाही की रक्षा करोगे, लेकिन वास्तव में तुम में से कौन परमेश्वर के बोझ के प्रति विचारशील रहा है? अपने आप से पूछो : क्या तुम उसके बोझ के प्रति विचारशील रहे हो? क्या तुम उसके लिए धार्मिकता का अभ्यास कर सकते हो? क्या तुम मेरे लिए खड़े होकर बोल सकते हो? क्या तुम दृढ़ता से सत्य का अभ्यास कर सकते हो? क्या तुम में शैतान के सभी दुष्कर्मों के विरूद्ध लड़ने का साहस है? क्या तुम अपनी भावनाओं को किनारे रखकर मेरे सत्य की खातिर शैतान का पर्दाफ़ाश कर सकोगे? क्या तुम मेरी इच्छा को स्वयं में पूरा होने दोगे? सबसे महत्वपूर्ण क्षणों में क्या तुमने अपने दिल को समर्पित किया है? क्या तुम ऐसे व्यक्ति हो जो मेरी इच्छा पर चलता है? स्वयं से ये सवाल पूछो और अक्सर इनके बारे में सोचो" (वचन, खंड 1, परमेश्वर का प्रकटन और कार्य, आरंभ में मसीह के कथन, अध्याय 13)। एक के बाद एक सवाल पढ़ते हुए, मुझे लगा जैसे परमेश्वर मेरे सामने खड़े थे, मुझसे हिसाब ले ररहे थे। हर वचन मेरे लिए एक झटका था। मैं खुद से ये भी पूछ रही थी, "क्या मैं परमेश्वर के बोझ के बारे में फ़िक्रमंद थी? क्या मैंने परमेश्वर के लिए धार्मिकता का अभ्यास किया है? क्या मैंने दृढ़ता के साथ सत्य का अभ्यास किया है?" हर सवाल का जवाब था, "नहीं।" परमेश्वर के अनुग्रह से मुझे इतना ज़रूरी काम सौंपा गया है, इसलिए मुझे भाई-बहनों के साथ इसे अच्छी तरह से करने की ज़िम्मेदारी लेनी चाहिए। मैंने टीम की अगुआ को जैसे-तैसे काम करते और बार-बार सुसमाचार के काम में देरी करते हुए देखा। वो एक झूठी अगुआ थीं जो व्यावहारिक काम नहीं करती थीं। मुझे खड़े होकर उनकी शिकायत करनी चाहिए थी। लेकिन मैं उन्हें नाराज़ करने और अपना काम खोने से डरती थी, इसलिए मैंने अपना मुँह बंद ही रखा और उन्हें परमेश्वर के घर के काम को बाधित करते देखती रही। मैं इसकी रक्षा करने के लिए खड़ी नहीं हुई। मैं बहुत स्वार्थी और घिनौनी थी। मुझे न्याय या ज़िम्मेदारी की कोई समझ नहीं थी! मैंने हर मोड़ पर अपनी इज़्ज़त और हैसियत की रक्षा की। हालांकि मैंने कभी भी बहन चेन की तरह परमेश्वर के घर के सुसमाचार के काम में रुकावट नहीं डाली थी, लेकिन मैंने एक समस्या देखी, उस पर चुप रही और सत्य का अभ्यास नहीं किया। उन्हें परमेश्वर के घर के काम को नुकसान पहुँचाने देना, क्या इसे शैतान का साथ देना नहीं कहेंगे? क्या मैं किसी बाहरी इंसान का साथ नहीं दे रही थी, क्या मैं मुझे खिलाने वाले हाथ को काट कर शैतान की सहायक नहीं बन रही थी? ऐसा सोचने पर मुझे खुद से नफ़रत होने लगी। मैं इतनी स्वार्थी, मानवता से रहित कैसे हो सकती हूँ? मुझे पता था कि मैं ऐसे नहीं चल सकती थी। मैं सिर्फ़ अपने आप को बचाते हुए, फूँक-फूँक कर कदम नहीं रख सकती थी। मुझे सत्य का अभ्यास करना होगा, न्यायप्रिय इंसान बनना होगा, परमेश्वर के पक्ष में खड़ा होना होगा, उसके घर के हितों की रक्षा करनी होगी। मैंने उसी पल बहन चेन की शिकायत करने का फ़ैसला किया। तभी, मैंने एक बहन से सुना कि अफ़वाहें सुनने के बाद कुछ नए विश्वासी कमज़ोर और नकारात्मक हो रहे थे। बहन चेन ने किसी के लिए भी सही समय पर सहभागिता करके उनकी समस्याओं के समाधान का इंतज़ाम नहीं किया था और इसलिए वो लोग लगभग अपना विश्वास छोड़ चुके थे क्योंकि उन्हें गुमराह किया गया था। यह सुनकर मुझे अपने आप से नफ़रत होने लगी। ये मेरे सत्य का अभ्यास न करने का भयानक नतीजा था! उसके बाद, टीम के कुछ लोगों ने मिलकर कलीसिया के अगुआ से बहन चेन के मसलों के बारे में बात की। मुझे हैरानी हुई कि उन्होंने इसके बारे में पता किया और उसी दिन उन्हें हटा दिया। अगुआ ने मुझे बाद में फटकार लगाते हुए कहा, "वो इतने लंबे समय से काम में रुकावट डाल रही थीं; लेकिन आपने इसके बारे में कभी कुछ कहा क्यों नहीं?" ये सुनकर मुझे और भी अफ़सोस हुआ और दोषी महसूस करने लगी।

बाद में मैंने अपने बारे में सोचा, ये जानते हुए कि बहन चेन अपने काम में ज़िम्मेदार नहीं थीं और हमेशा परमेश्वर के घर के काम को रोक देती थीं, मैं उनको उजागर करने और उनकी शिकायत करने के लिए क्यों नहीं खड़ी हुई। मेरे सत्य का अभ्यास न करने की जड़ क्या थी? मैंने परमेश्वर के ये वचने पढ़े : "जब तक लोग परमेश्वर के कार्य का अनुभव नहीं कर लेते हैं और सत्य को प्राप्त नहीं कर लेते हैं, तब तक यह शैतान की प्रकृति है जो भीतर से इन पर नियंत्रण कर लेती है और उन पर हावी हो जाती है। वह प्रकृति विशिष्ट रूप से किस चीज़ को अपरिहार्य बनाती है? उदाहरण के लिए, तुम स्वार्थी क्यों हो? तुम अपने पद की रक्षा क्यों करते हो? तुम्हारी भावनाएँ इतनी प्रबल क्यों हैं? तुम उन अधार्मिक चीज़ों से प्यार क्यों करते हो? ऐसी बुरी चीज़ें तुम्हें अच्छी क्यों लगती हैं? ऐसी चीजों को पसंद करने का आधार क्या है? ये चीज़ें कहाँ से आती हैं? तुम इन्हें स्वीकारकर इतने खुश क्यों हो? अब तक, तुम सब लोगों ने समझ लिया है कि इन सभी चीजों के पीछे मुख्य कारण यह है कि वे शैतान के जहर से युक्त हैं। जहाँ तक इस बात का प्रश्न है कि शैतान का जहर क्या है, इसे वचनों के माध्यम से पूरी तरह से व्यक्त किया जा सकता है। उदाहरण के लिए, यदि तुम कुछ कुकर्मियों से पूछते हो उन्होंने बुरे कर्म क्यों किए, तो वे जवाब देंगे: 'हर व्यक्ति अपनी सोचे बाकियों को शैतान ले जाये।' यह अकेला वाक्यांश समस्या की जड़ को व्यक्त करता है। शैतान का तर्क लोगों का जीवन बन गया है। भले वे चीज़ों को इस या उस उद्देश्य से करें, वे इसे केवल अपने लिए ही कर रहे होते हैं। सब लोग सोचते हैं चूँकि जीवन का नियम, हर कोई बस अपना सोचे, और बाकियों को शैतान ले जाए, यही है, इसलिए उन्हें बस अपने लिए ही जीना चाहिए, एक अच्छा पद और ज़रूरत के खाने-कपड़े हासिल करने के लिए अपनी पूरी ताकत लगा देनी चाहिए। 'हर व्यक्ति अपनी सोचे बाकियों को शैतान ले जाये'—यही मनुष्य का जीवन और फ़लसफ़ा है, और इंसानी प्रकृति का भी प्रतिनिधित्व करता है। यह कथन वास्तव में शैतान का जहर है और जब इसे मनुष्य के द्वारा आत्मसात कर लिया जाता है तो यह उनकी प्रकृति बन जाता है। इन वचनों के माध्यम से शैतान की प्रकृति उजागर होती है; ये पूरी तरह से इसका प्रतिनिधित्व करते हैं। और यही ज़हर मनुष्य के अस्तित्व की नींव बन जाता है और उसका जीवन भी, यह भ्रष्ट मानवजाति पर लगातार हजारों सालों से इस ज़हर के द्वारा हावी रहा है"("अंत के दिनों के मसीह की बातचीत के अभिलेख" में 'पतरस के मार्ग पर कैसे चलें')। परमेश्वर के वचनों ने मुझे दिखाया कि मैं सत्य का अभ्यास इसलिए नहीं कर रही थी क्योंकि मैं जीवन जीने के शैतानी फ़लसफ़ों से भरी हुई थी, जैसे "हर व्यक्ति अपनी सोचे बाकियों को शैतान ले जाये," "ज्ञानी लोग आत्म-रक्षा में अच्छे होते हैं वे बस गलतियाँ करने से बचते हैं," "चीजों को प्रवाहित होने दें यदि वे किसी को व्यक्तिगत रूप से प्रभावित न करती हों," "जितनी कम परेशानी, उतना ही बेहतर" और "कील जो सबसे बाहर निकली होती है वही हथौड़ी से ठोकी जाती है।" ये फ़लसफ़े बहुत पहले ही मेरा हिस्सा और मेरी प्रकृति बन गए थे। मैं स्वार्थी, चालाक और खुदगर्ज़ बन गई थी, क्योंकि मैं इन फ़लसफ़ों के मुताबिक जी रही थी। समस्या होने पर, मैं अपने हितों की रक्षा करने से खुद को रोक नहीं पाती थी। विश्वासी बनने से पहले, अपने पेशे और निजी जीवन में, जब भी मैं किसी इंसान को नाराज़ कर सकती थी, तो भले ही उन्होंने कुछ गलत किया हो, मैं चुप रह जाती थी। मैं विश्वासी बनने के बाद भी इन शैतानी फ़लसफ़ों के मुताबिक जीवन जीती रही। अपने काम में मैं खुद को अपने हितों की रक्षा करने से रोक नहीं पाती थी, और फिर मैं सत्य का अभ्यास नहीं कर पाती थी। बहन चेन उसी का एक उदाहरण थीं। मैंने देखा कि वो व्यावहारिक काम नहीं कर रही थीं और किसी दूसरे का सुझाव नहीं ले सकती थीं, वो एक झूठी अगुआ थीं, इसलिए मुझे खड़े होकर उनकी शिकायत करनी चाहिए थी। लेकिन मुझे डर था कि मेरी शिकायत का कोई असर नहीं होगा और मैं अपना काम खो बैठूंगी। "कील जो सबसे बाहर निकली होती है वही हथौड़ी से ठोकी जाती है," और "जितनी कम परेशानी, उतना ही बेहतर" ज़िंदगी जीने के मेरे फ़लसफ़े थे। मैं कायर थी। मैंने एक गैर-ज़िम्मेदार इंसान को रुकावट खड़ी करने दी और सही कदम उठाने की हिम्मत नहीं की। मैं मतलबी और धोखेबाज़ थी। अपना काम करना और परमेश्वर के घर के हितों की रक्षा करना अच्छी बात है ये परमेश्वर की इच्छा के मुताबिक है। जब कोई परमेश्वर के घर के काम में रुकावट खड़ी करता है, तो परमेश्वर के पक्ष में खड़े होने और उसके घर के हितों की रक्षा करने का यही सही समय होता है। परमेश्वर अपने चुने हुए लोगों से यही अपेक्षा करता है। ये मेरा कर्तव्य और ज़िम्मेदारी है। लेकिन मैं अपने हितों के साथ समझौता करके आगे बढ़ने से डर रही थी, इसलिए मैंने परमेश्वर के घर के काम के लिए खड़े होने की हिम्मत नहीं दिखाई। मैंने अपने कर्तव्य या ज़िम्मेदारियों को पूरा नहीं किया। मैं किस तरह की विश्वासी थी? मैंने कदम उठाने की हिम्मत नहीं की; शैतान के साथ समझौता किया और अपना मुँह बंद रखा। मैंने एक गैर-ज़िम्मेदार इंसान को परमेश्वर के घर के काम को रोकने दिया। मैंने सही कदम उठाने की हिम्मत नहीं की। मैं कायर की तरह पेश आ रही थी। मैं बिना निष्ठा या गरिमा के जी रही थी। मैंने साफ़ तौर से देखा कि बहन चेन परमेश्वर के घर के काम में बाधा डाल रही थीं, लेकिन मैंने न सिर्फ़ इस मसले पर अपनी आँखें मूंद लीं बल्कि उससे दूर भागना चाहती थी। क्या इसे शैतान का साथ देना, परमेश्वर का विरोध करना नहीं कहेंगे? यह परमेश्वर के प्रति एक बड़ा अपराध है। सच में इसके बारे में सोचा जाए, तो मैं सत्य का अभ्यास नहीं कर सकी और मुझे डर था कि अगर मैंने बहन चेन की शिकायत की, तो मैं अपना काम खो दूंगी। लेकिन असल में हुआ ये कि हम सभी ने जब बहन चेन की शिकायत की, तो उन्हें फौरन हटा दिया गया। इस बात ने मुझे शर्मिंदा कर दिया और दिखाया कि परमेश्वर के घर में, मसीह और सत्य का राज है। जो कोई भी सत्य का अभ्यास नहीं करता है और परमेश्वर के घर के काम में बाधा डालता है, वो यहाँ पैर नहीं जमा सकता। अगर वो पश्चाताप नहीं करते हैं, तो देर-सवेर उन्हें हटा दिया जाएगा। लेकिन मैं सत्य के सिद्धांतों के मुताबिक चीज़ों को नहीं देख रही थी। मैं ताकत और हैसियत से बंधी थी। मैंने प्रभारी व्यक्ति को अपना वरिष्ठ माना और सोचा कि अगर मैंने उसे नाराज़ कर दिया, तो मैं परमेश्वर के घर में अपना पैर नहीं जमा पाऊँगी। मुझे लगा कि परमेश्वर का घर भी बाकी दुनिया की तरह अंधकारमय है जहां निष्पक्षता या न्याय नहीं है। क्या मैं परमेश्वर का तिरस्कार नहीं कर रही थी? अगर परमेश्वर ने मेरे लिए यह माहौल तैयार करके मुझे उजागर नहीं किया होता, उसके वचनों ने मुझे न्याय और ताड़ना नहीं दी होती, तो मुझे अभी भी नहीं पता होता कि शैतानी फ़लसफ़े के मुताबिक जीने के क्या भयानक नतीजे होते हैं। इससे मुझे एक चीज़ ज़रूर समझ आई कि एक विश्वासी होने के नाते, परमेश्वर के वचनों के मुताबिक जीना, सत्य का अभ्यास करना और सिद्धांतों को बरक़रार रखना, सच में तसल्ली और सुकून देता है। एक विश्वासी को भी यही धार्मिक चीज़ करनी चाहिए। बाद में, टीम में हम सभी ने अपने अनुभव और हमें हासिल हुए फ़ायदों पर सहभागिता की। सभी ने कुछ हद तक कोई न कोई सबक सीखा था, ख़ासकर परमेश्वर के धार्मिक स्वभाव के बारे में। हमारी टीम का काम धीरे-धीरे बेहतर होने लगा।

उसके बाद अपने काम के दौरान, दूसरी टीम की अगुआ, बहन लियू के साथ महीने भर से ज़्यादा समय तक समन्वय करने के बाद, मुझे पता चला कि वो अहंकारी और निरंकुश हैं। वो कभी भी दूसरों के सुझावों को स्वीकार नहीं करतीं और उन्होंने पहले भी परमेश्वर के घर के काम में रुकावट पैदा की है। मुझे पता था कि मुझे इस बार कलीसिया के अगुआ को बताना चाहिए। लेकिन फिर मैंने सोचा, "हमें एक साथ काम करते हुए बहुत लंबा समय नहीं हुआ है, इसलिए मैं उन्हें अच्छी तरह से नहीं जानती हूँ। क्या मैं इस बारे में गलत हो सकती हूँ? क्या होगा अगर इसकी जाँच की जाए और पता चले कि उन्हें कोई बड़ी समस्या नहीं है? कलीसिया के अगुआ और बाकी लोग मेरे बारे में क्या सोचेंगे? क्या वे सोचेंगे कि मैं फ़िज़ूल की कमियाँ निकाल रही हूँ? अगर बहन लियू को पता चलेगा, तो वो मेरे बारे में क्या सोचेंगी? छोड़ो, मुझे कुछ नहीं कहना चाहिए।" मैं बस इस बात को टालने ही वाली थी, लेकिन मेरे ज़मीर की आवाज़ ने मुझे झकझोर दिया। मुझे याद आया कि कैसे पहले भी सुसमाचार के काम को इसलिए नुकसान हुआ था क्योंकि मैंने सही समय पर बहन चेन के बारे में शिकायत नहीं की थी। मुझे उस बात का बहुत अफ़सोस था। मैंने सोचा, "मैं एक स्वार्थी और घिनौने तरीके से नहीं जी सकती। इस बार मेरे मन में कोई पछतावा नहीं रहना चाहिए।" तभी मुझे परमेश्वर के वचनों का एक अंश याद आया : "अपने कर्तव्य को निभाने वालो, चाहे तुम सत्य को कितनी भी गहराई से क्यों न समझो, यदि तुम सत्य-वास्तविकता में प्रवेश करना चाहते हो, तो अभ्यास का सबसे सरल तरीका यह है कि तुम जो भी काम करो, उसमें परमेश्वर के घर के हित के बारे में सोचो, अपनी स्वार्थी इच्छाओं, व्यक्तिगत अभिलाषाओं, इरादों, सम्मान और हैसियत को त्याग दो। परमेश्वर के घर के हितों को सबसे आगे रखो—तुम्हें कम से कम यह तो करना ही चाहिए। अपना कर्तव्य निभाने वाला कोई व्यक्ति अगर इतना भी नहीं कर सकता, तो उस व्यक्ति को कर्तव्य करने वाला कैसे कहा जा सकता है? यह अपने कर्तव्य को पूरा करना नहीं है। तुम्हें पहले परमेश्वर के घर के हितों का, परमेश्वर के हितों का, उसके कार्य का ध्यान रखना चाहिए, और इन विचारों को पहला स्थान देना चाहिए; उसके बाद ही तुम अपने रुतबे की स्थिरता या दूसरे लोग तुम्हारे बारे में क्या सोचते हैं, इसकी चिंता कर सकते हो"("अंत के दिनों के मसीह की बातचीत के अभिलेख" में 'अपना सच्चा हृदय परमेश्वर को दो, और तुम सत्य को प्राप्त कर सकते हो')। परमेश्वर के वचनों ने मुझे अभ्यास का रास्ता दिखाया, जो यह था कि मुझे अपने फ़ायदों को भुलाकर पहले परमेश्वर के घर के हितों पर ध्यान देना चाहिए। मुझे यह परवाह नहीं करनी चाहिए कि दूसरे मेरे बारे में क्या सोचते हैं, बस वही करना चाहिए जो परमेश्वर के घर के काम के लिए सही है। हम एक दूसरे को लंबे समय से नहीं जानते थे और मैं उन्हें भी अच्छी तरह से नहीं जानती थी, लेकिन मैंने सच में देखा था कि उनके बर्ताव ने परमेश्वर के घर के काम में रुकावट पैदा की। मुझे पता था कि मैंने जो देखा, उसे दूसरों को बताना चाहिए, अपने इरादों को ठीक करके अपने कर्तव्यों और ज़िम्मेदारियों को पूरा करना चाहिए। मैंने बाद में कलीसिया के अगुआ को बहन लियू के मसलों के बारे में बताया और जांच के बाद, सिद्धांतों के मुताबिक उन्हें हटा दिया गया। जब मैंने यह खबर सुनी, तो मुझे तसल्ली और सुकून मिला और मुझे लगा कि मैंने परमेश्वर के घर के हितों को बरकरार रखा। मैंने यह भी अनुभव किया कि सार्थकता से जीने का एक ही तरीका है परमेश्वर के वचनों के मुताबिक जीना।

57. शिकायत करूं या न करूं

यांग यी, चीन

सर्वशक्तिमान परमेश्वर कहते हैं, "अपनी नियति के लिए, तुम लोगों को परमेश्वर का अनुमोदन प्राप्त करना चाहिए। कहने का अर्थ है, चूँकि तुम लोग यह मानते हो कि तुम परमेश्वर के घर के एक सदस्य हो, तो तुम्हें परमेश्वर के मन को शांति प्रदान करनी चाहिए और सभी बातों में उसे संतुष्ट करना चाहिए। दूसरे शब्दों में, तुम लोगों को अपने कार्यों में सिद्धांतवादी और सत्य के अनुरूप होना चाहिए। यदि यह तुम्हारी क्षमता के परे है, तो परमेश्वर तुमसे घृणा करेगा और तुम्हें अस्वीकृत कर देगा, और हर इंसान तुम्हें ठुकरा देगा। अगर एक बार तुम ऐसी दुर्दशा में पड़ गए, तो तुम्हारी गिनती परमेश्वर के घर में नहीं की जा सकती। परमेश्वर द्वारा अनुमोदित नहीं किए जाने का यही अर्थ है" (वचन, खंड 1, परमेश्वर का प्रकटन और कार्य, तीन चेतावनियाँ)। परमेश्वर चाहता है कि हम नियम से, सत्य के अनुरूप काम करें। विश्वासी होने के नाते यह हमारा दायित्व भी है। हम परमेश्वर के मानदंडों पर खरे उतरे बिना उसकी स्वीकृति नहीं पा सकते। पहले, मेरा भ्रष्ट स्वभाव मुझे हमेशा रोक देता। मैं सिद्धांतों के मुताबिक न बोलती थी, न काम करती थी। जब मुझे कलीसिया के झूठे अगुआओं या कर्मियों का पता चलता, तो मैं उन्हें उजागर करने या उनकी शिकायत करने की हिम्मत नहीं कर पाती थी, इससे परमेश्वर के घर का कार्य पिछड़ जाता। मैंने अनुभव से सीखा कि सिद्धांतों के अनुसार काम करना कितना अहम होता है।

पिछली गर्मियों में, हमारी कलीसिया-अगुआ ने मुझे लिखने का काम दे दिया ताकि मैं टीम-कार्य में टीम-अगुआ की मदद कर सकूँ। तीन महीने पहले मुझे अपने पिछले काम से बर्खास्त कर दिया गया था, इसलिए एक और मौक़ा देने के लिए मैंने परमेश्वर का हार्दिक धन्यवाद किया। मेरे लिए ये मौका बहुत ही कीमती था और परमेश्वर के भरोसे मैं इसे करना चाहती थी। टीम-अगुआ ने मुझे टीम के काम के बारे में जानकारी दी, मैंने देखा कि उनके पास आलेखों का संपादन करने वाले पर्याप्त लोग नहीं हैं। इससे उनका काम आगे नहीं बढ़ पा रहा है। मैंने कुछ भाई-बहनों के नाम सुझाये, ताकि हम चर्चा कर सकें कि उस काम के लिए सबसे उपयुक्त कौन हैं। लेकिन उसका जवाब था, "कोई जल्दी नहीं है। आराम से—पहले तुम लोग कुछ आलेखों का संपादन करो, फिर देखेंगे।" उसे इतना बेपरवाह देख कर मैं घबरा गयी। टीम में ऐसे लोग ज़्यादा नहीं थे, जो सत्य को समझते हों और जो सक्षम हों, इससे काम पर पहले ही बुरा असर पड़ चुका था। वह कैसे कह सकता है, "आराम से करो"? क्या ये गैर-ज़िम्मेदाराना नहीं है? मुझे लगा मुझे उसके सामने ये बात उठानी चाहिए। फिर मैंने सोचा, "यह प्रभारी है। उसको यह काम संभालते मुझसे ज़्यादा दिन हो चुके हैं और उसे सिद्धांतों की जानकारी मुझसे ज़्यादा है। चीज़ों की व्यवस्था के बारे में उसे ज़्यादा समझ होनी चाहिए। मैं अभी हाल ही में टीम में शामिल हुई हूँ और मेरे लिए सब-कुछ नया है। अगर मैं ज़्यादा बड़बड़ करूंगी तो क्या वह ये नहीं कहेगा कि मैं बहुत महत्वाकांक्षी हूँ और अपनी हद से बाहर जा रही हूँ? जाने दो। इंतज़ार करके देखती हूँ।"

कुछ समय बाद मैंने देखा कि वह टीम के सदस्यों के प्रशिक्षण के बारे में वाकई बेपरवाह है, और वह लोगों को काम सौंपने में किसी नियम का पालन नहीं कर रहा था। कुछ भाई-बहन कोई ख़ास काम कर रहे होते, और फिर पूरे हालात का जायज़ा लिये बिना, किसी व्यक्ति की खूबियों और काबिलियत का ख़याल किये बिना, वह अपनी मर्ज़ी से उसे किसी नयी टीम में नियुक्त कर देता। इससे परमेश्वर के घर के कार्य पर बुरा असर पड़ा और हमारी तरक्की में रूकावट पैदा हुई। मैंने उससे कहा कि ये व्यवस्थाएं न तो सिद्धांतों के अनुसार हैं और न ही उपयुक्त हैं, लेकिन वह अपने फैसले पर कायम रहा। वह जो कर रहा था उसका विश्लेषण कर उसकी प्रकृति को प्रकट करने के लिए, मैंने उसके साथ संगति करनी चाही, फिर मैंने सोचा, "मैं टीम में नयी हूँ। अगर मैं लगातार सुझाव देती रही, तो क्या वह कहेगा कि मैं नियंत्रण करना चाहती हूँ और नासमझ हूँ?" मैंने दोबारा कहने की हिम्मत नहीं की।

जल्दी ही, मुझे एक कलीसिया-अगुआ का पत्र मिला जिसमें पूछा गया था कि क्या हमें आलेख-संपादन के लिए कोई मिला, और क्या टीम-अगुआ और मैं साथ मिल कर ठीक से काम कर रहे हैं। इससे मुझे थोड़ी चिंता हुई। समझ नहीं पायी कि क्या जवाब दूं। अगर टीम-अगुआ को पता चल गया कि उसके व्यवहारिक कार्य न करने के बारे में मैंने कलीसिया-अगुआ को बता दिया है, तो हम लोग साथ-साथ काम कैसे कर पायेंगे? इसके अलावा, मुझे नहीं पता था कि टीम के दूसरे लोग उसके बारे में क्या सोचते हैं। अगर मेरी समझ गलत निकली, तो क्या कलीसिया-अगुआ कहेंगे कि मैं मीन-मेख निकाल रही हूँ, पक्षपात कर रही हूँ? लेकिन अगर मैं नहीं बोली, तो मुझे लगेगा मैं ईमानदार नहीं हूँ या परमेश्वर के घर के हितों का ध्यान नहीं रख रही हूँ। बहुत सोच-विचार के बाद, मैंने फैसला किया कि पहले उसके बारे में दूसरों के विचारों का पता लगाऊँगी। मैं पत्र का जवाब बाद में भी दे सकती हूँ।

मैंने भाई यांग को एक सभा में देखा। उसने बताया कि वह कई महीनों से टीम में है, उसने टीम-अगुआ को कभी भी बहुत ज़िम्मेदार नहीं देखा। उसे काम की ताज़ा जानकारी नहीं होती और न ही वह समय पर काम की खोज-ख़बर रखता है, वह न तो भाई-बहनों का मार्गदर्शन करता है, न ही सिद्धांतों को जानने में उनकी मदद करता है। ऐसे कुछ ज़रूरी आलेख भी थे जो उसने लोगों को समय रहते नहीं सौंपे, वह दूसरे लोगों द्वारा लायी गयी समस्याओं के बारे में वाकई लापरवाह है। भाई यांग ने यह भी कहा कि उसने सभाओं में उसे आत्मचिंतन कर खुद को जानने और समस्या खड़ी होने पर परमेश्वर के वचनों का अभ्यास करने के बारे में संगति करते हुए भी शायद ही कभी सुना है, वह बस थोड़े-से सिद्धांत उगल देता है। वह मीठी बातें कर लेता है, लेकिन कोई भी वास्तविक कार्य नहीं करता। मैंने मन-ही-मन सोचा, "लगता है, वह कोई असल काम किये बिना बस यूं ही वक्त जाया करता है। वह दूसरों से न तो सत्य स्वीकार करता है और न ही सुझाव। क्या यह एक झूठे अगुआ या कर्मी की परिभाषा नहीं है? अगर परमेश्वर के घर के इस महत्वपूर्ण कार्य की ज़िम्मेदारी उसके सिर पर रही, तो इससे परमेश्वर के घर के कार्य को वाकई नुकसान हो सकता है।" इस सबसे मुझे एहसास हुआ कि समस्या बहुत गंभीर है, मुझे बिना देर किये किसी कलीसिया-अगुआ को बता देना चाहिए। फिर मैंने सोचा, "अगर मैंने यह शिकायत कर दी, और उसके स्थान पर किसी और को नियुक्त नहीं किया गया, तो वह मेरे लिए मुश्किल खड़ी कर सकता है या मुझे मेरे काम से बरखास्त भी कर सकता है। मैं तीन महीनों तक धार्मिक कार्य और आत्म-चिंतन करती रही हूँ। इस काम में मुझे ज़्यादा दिन नहीं हुए। अगर मुझे बर्खास्त कर दिया गया, तो क्या मुझे कोई नया काम मिलेगा? पुरानी कहावत है, 'जो कील बाहर निकली होती है, सबसे पहली चोट उसी पर की जाती है।' मुझे कुछ भी नहीं कहना चाहिए। मैं किसी दूसरे के शिकायत करने का इंतज़ार करूंगी, फिर मैं भी बात जोड़ दूंगी। इस प्रकार मैं अपना सिर ओखली में नहीं डालूँगी।"

मैं बस एक आँख खुली और एक आँख बंद रख कर काम चलाना चाहती थी, लेकिन परमेश्वर हमारे दिल के अंदर देख लेता है। घर जाते वक्त मुझे बहुत बेचैनी महसूस हो रही थी। मेरी अंतरात्मा मुझे कचोट रही थी। मुझे लगा कि पवित्र आत्मा मुझे फटकार रहा है। मैंने परमेश्वर से प्रार्थना की और उससे मुझे प्रबुद्ध करने को कहा ताकि मैं खुद को जान सकूं। प्रार्थना के बाद, मुझे परमेश्वर के ये वचन याद आये : "तुम सभी कहते हो कि तुम परमेश्वर के बोझ के प्रति विचारशील हो और कलीसिया की गवाही की रक्षा करोगे, लेकिन वास्तव में तुम में से कौन परमेश्वर के बोझ के प्रति विचारशील रहा है? अपने आप से पूछो : क्या तुम उसके बोझ के प्रति विचारशील रहे हो? क्या तुम उसके लिए धार्मिकता का अभ्यास कर सकते हो? क्या तुम मेरे लिए खड़े होकर बोल सकते हो? क्या तुम दृढ़ता से सत्य का अभ्यास कर सकते हो? क्या तुम में शैतान के सभी दुष्कर्मों के विरूद्ध लड़ने का साहस है? क्या तुम अपनी भावनाओं को किनारे रखकर मेरे सत्य की खातिर शैतान का पर्दाफ़ाश कर सकोगे? क्या तुम मेरी इच्छा को स्वयं में पूरा होने दोगे? सबसे महत्वपूर्ण क्षणों में क्या तुमने अपने दिल को समर्पित किया है? क्या तुम ऐसे व्यक्ति हो जो मेरी इच्छा पर चलता है?" (वचन, खंड 1, परमेश्वर का प्रकटन और कार्य, आरंभ में मसीह के कथन, अध्याय 13)। मेरे पास इसका कोई जवाब नहीं था। मैं सच में बहुत बेचैन थी। मैं हमेशा परमेश्वर की इच्छा के प्रति विचारशील होने और कलीसिया के कार्य को कायम रखने की बातें करती थी, लेकिन जब सत्य का उल्लंघन कर परमेश्वर के घर को नुकसान पहुँचाने वाली कोई घटना वास्तव में घट गयी, तो मैंने सिर्फ अपने ही हितों को कायम रखा। मुझे पता था कि टीम का अगुआ अपने काम में लापरवाह है और कोई असल काम नहीं करता, इससे कलीसिया के कार्य को नुकसान पहुंच चुका है, और मुझे कलीसिया के अगुआ को बता देना चाहिए। लेकिन इस डर से कि वह मुझसे बदला लेगा या मेरी नौकरी जा सकती है, मैंने बस खुद को बचा कर रखा, अहम घड़ी में पीछे हट गयी, जो हो रहा है उसे न जानने का बहाना करके अनदेखा करती रही। मैं परमेश्वर के घर के हितों को जरा भी कायम नहीं रख रही थी। मैं बिना किसी इंसानियत और समझ के, बहुत ज़्यादा स्वार्थी और घिनौनी थी!

घर पहुँचने पर, मैंने खोजने के प्रयास में परमेश्वर से प्रार्थना की : "दरअसल मैंने किस कारण से सत्य का अभ्यास नहीं किया और कलीसिया के कार्य को कायम नहीं रखा?" फिर मैंने परमेश्वर के वचनों का यह अंश पढ़ा : "ज़्यादातर लोग सत्य का अनुसरण और अभ्यास करना चाहते हैं, लेकिन अधिकतर समय उनके पास ऐसा करने का कोई संकल्प और इच्छा नहीं होती है; उनके अंदर सत्य का जीवन बिल्कुल भी नहीं होता है। इसके परिणाम स्वरूप, जब लोगों का बुरी शक्तियों से वास्ता पड़ता है या ऐसे दुष्ट या बुरे लोगों से उनका सामना होता है जो बुरे कामों को अंजाम देते हैं, या जब ऐसे झूठे अगुआओं और मसीह विरोधियों से उनका सामना होता है जो अपना काम इस तरह से करते हैं जिससे सिद्धांतों का उल्लंघन होता है—इस तरह परमेश्वर के घर के कार्य को नुकसान उठाना पड़ता है, और परमेश्वर के चुने गए लोगों को हानि पहुँचती है—वे डटे रहने और खुलकर बोलने का साहस खो देते हैं। जब तुम्हारे अंदर कोई साहस नहीं होता, इसका क्या अर्थ है? क्या इसका अर्थ यह है कि तुम डरपोक हो या कुछ भी बोल पाने में अक्षम हो? या फ़िर यह कि तुम अच्छी तरह नहीं समझते और इसलिए तुम में अपनी बात रखने का आत्मविश्वास नहीं है? इनमें से तो कोई नहीं; बात यह है कि तुम कई प्रकार के भ्रष्ट स्वभावों द्वारा नियंत्रित किये जा रहे हो। इन सभी स्वभावों में से एक है, कुटिलता। तुम यह मानते हुए सबसे पहले अपने बारे में सोचते हो, 'अगर मैंने अपनी बात बोली, तो इससे मुझे क्या फ़ायदा होगा? अगर मैंने अपनी बात बोल कर किसी को नाराज कर दिया, तो हम भविष्य में एक साथ कैसे काम कर सकेंगे?' यह एक कुटिल मानसिकता है, है न? क्या यह एक कुटिल स्वभाव का परिणाम नहीं है? ... तुम्हारा शैतानी, भ्रष्ट स्वभाव तुम्हें नियंत्रित कर रहा है; तुम तो अपने मुँह के मालिक भी नहीं हो। भले ही तुम ईमानदारी भरे शब्दों को कहना चाहते हो, लेकिन इसके बावजूद तुम ऐसा करने में असमर्थ होने के साथ-साथ डरते भी हो। तुम्हें जो करना चाहिए, जो बातें तुमको कहनी चाहिए, जो ज़िम्मेदारियाँ तुम्हें निभानी चाहिए, उनका दस हज़ारवाँ हिस्सा भी तुम नहीं कर पा रहे; तुम्हारे हाथ-पैर, तुम्हारे शैतानी, भ्रष्ट स्वभाव से बंधे हुए हैं। इन पर तुम्हारा कोई नियंत्रण नहीं है। तुम्हारा शैतानी, भ्रष्ट स्वभाव तुम्हें यह बताता है कि बात कैसे करनी है, और तुम उसी तरीके से बात करते हो; यह तुम्हें बताता है कि क्या करना चाहिए और फ़िर तुम वही करते हो। ... तुम सत्य की खोज नहीं करते, सत्य का अभ्यास तो तुम और भी कम करते हो, फिर भी तुम प्रार्थना करते रहते हो, अपना निश्चय दृढ़ करते हो, संकल्प करते हो और शपथ लेते हो। यह सब करके तुम्हें क्या मिला है? तुम अब भी हर बात का समर्थन करने वाले व्यक्ति ही हो : 'मैं किसी को नहीं उकसाऊंगा और न ही मैं किसी को नाराज करूँगा। अगर कोई बात मेरे किसी मतलब की नहीं है, तो मैं इससे दूर ही रहूँगा; मैं उन चीजों के बारे में कुछ नहीं कहूँगा जिनका मुझसे कोई लेना-देना नहीं है, इनमें कोई अपवाद नहीं है। अगर कोई चीज़ मेरे हितों, मेरे रुतबे या मेरे आत्म-सम्मान के लिए हानिकारक है, तब भी मैं इस पर कोई ध्यान नहीं दूँगा, इन सब चीज़ों पर सावधानी बरतूंगा; मुझे बिना सोचे-समझे काम नहीं करना चाहिए। जो कील बाहर निकली होती है, सबसे पहली चोट उसी पर की जाती है और मैं इतना बेवकूफ नहीं हूँ!' तुम पूरी तरह से दुष्टता, कपट, कठोरता और सत्य से नफ़रत करने वाले अपने भ्रष्ट स्वभावों के नियंत्रण में हो। वे तुम्हें ज़मीन पर गिरा रहे हैं, ये तुम्हारे लिये इतने कठोर हो गये हैं कि तुम सुनहरे छल्ले वाले सुरक्षा कवच को पहनकर भी इसे बरदाश्त नहीं कर सकते। भ्रष्ट स्वभाव के नियंत्रण में रहना हद से ज़्यादा थकाऊ और कष्टदायी है!"("अंत के दिनों के मसीह की बातचीत के अभिलेख" में 'जो सत्य का अभ्यास करते हैं केवल वही परमेश्वर का भय मानने वाले होते हैं')। परमेश्वर के वचनों ने मेरे धूर्त और दुष्ट शैतानी स्वभाव को बड़ी तीक्ष्णता से प्रकट कर दिया। जब शुरुआत में मैंने टीम में लोगों की कमी की बात उठायी, और देखा कि टीम-अगुआ को कुछ फ़र्क नहीं पड़ा और उसने कोई ज़िम्मेदारी नहीं ली, तभी मैंने अच्छे से जान लिया कि इससे कलीसिया का कार्य प्रभावित होगा। लेकिन ज़्यादा कुछ कहने की मेरी हिम्मत नहीं हुई, कहीं वह ये न कहे कि मैं हद पार कर रही हूँ और वह मुझे नापसंद करने लगेगा। फिर मैंने देखा कि वह बिना किसी सिद्धांत के लोगों की अदला-बदली कर रहा है, एक का पेट काट कर दूसरे का भर रहा है और हमारे काम को नुकसान पहुंचा रहा है। मैंने हल्का-सा संकेत दिया, फिर बात को भुला दिया। मुझे पता था कि मेरे संकेत का कोई नतीजा नहीं निकला, लेकिन मैं निपटने या उसे उजागर करने से डर रही थी। जब भाई यांग ने मुझे उसके बारे में और ज़्यादा बताया, तो मुझे कोई शक नहीं रहा कि वह व्यवहारिक कार्य नहीं कर रहा है और सच्चाई को स्वीकार नहीं करेगा, कि वह एक झूठा अगुआ है, और मुझे तुरंत किसी कलीसिया-अगुआ को शिकायत कर देनी चाहिए। फिर भी, मुझे डर था कि कहीं वह मुझसे मेरा काम न छीन ले, इसलिए मैं बस अपने पद और भविष्य की रक्षा के लिए फिर से दुम दबा कर भाग निकली। मैं बहुत स्वार्थी और कुटिल हो गयी थी! मैं जब भी उसकी कोई गलत हरकत देखती, तो उसे उजागर करने या किसी कलीसिया-अगुआ को बताने की हिम्मत नहीं कर पाती थी। नतीजा यह हुआ कि परमेश्वर के घर के काम में रुकावट पैदा हो गयी। मैं शैतानी ज़हर के साथ जी रही थी, जैसे "हर व्यक्ति अपनी सोचे बाकियों को शैतान ले जाये," "जो कील बाहर निकली होती है, सबसे पहली चोट उसी पर की जाती है," "जिसकी लाठी उसकी भैंस," और "काउंटी अधिकारी आसपास के लोगों को उस तरह से आदेश नहीं दे सकता है जैसे स्थानीय अधिकारी दे सकता है।" मेरा नज़रिया बहुत बेतुका था, मैं बेहद खुदगर्ज़ और कुटिल हो गयी थी। मैं चौकन्नी थी, हर कदम फूंक-फूंक कर रख रही थी, हर जगह अपने हित देख रही थी, मुझे इस बात का डर था कि कहीं किसी मुसीबत के लिए मैं ज़िम्मेदार न ठहरा दी जाऊँ। मैं नुकसान उठाने के ख़याल को झेल नहीं पा रही थी। दरअसल क्या चल रहा है, यह बताने के लिए एक भी शब्द सच बोलना मेरे लिए बहुत मुश्किल हो गया था। मुझमें एक झूठे अगुआ की शिकायत कर उसे उजागर करने की हिम्मत नहीं थी। मैं शारीरिक और मानसिक दोनों ही तरह से, इस शैतानी स्वभाव और ज़हर से मजबूती से बंधी हुई और नियंत्रित थी। मैं सच्चाई नहीं बता सकती थी और मुझमें धार्मिकता बिलकुल भी नहीं थी। यह जीवन जीने का बेहद कायराना तरीका था। मैंने महसूस किया कि यह शैतानी ज़हर बेहद बेतुका है, उसके प्रभाव में जीते हुए, मेरा किया हर काम सच्चाई के खिलाफ़ है और परमेश्वर-विरोधी है। मुझमें बिल्कुल भी इंसानियत नहीं है।

तभी, कलीसिया द्वारा अपनी कार्य-व्यवस्था को निर्धारित करने का समय आ गया। हमसे फिर कहा गया कि अगर ऐसे दुष्कर्मियों, मसीह-विरोधियों, झूठे अगुआओं या कर्मियों का पता चले, जो व्यवहारिक कार्य न करते हों, तो परमेश्वर के घर के हितों की रक्षा के लिए उनकी शिकायत कर दी जाए। यह ज़िम्मेदारी परमेश्वर के प्रत्येक चुने हुए व्यक्ति की है। परमेश्वर के घर की ये अपेक्षाएं जब मेरे सामने रखी गयीं, तो मुझे बहुत बुरा लगा। मैं भली भांति जानती थी कि हमारी टीम में एक झूठा अगुआ है, लेकिन मैंने उसकी शिकायत करने की हिम्मत नहीं की थी। मैं परमेश्वर के चुने हुए लोगों में होने के योग्य कैसे हो सकती हूँ? मैंने परमेश्वर के कुछ ऐसे वचन ढूंढ़े, जो मेरी दशा के लिए उपयुक्त थे और मुझे यह अंश मिला : "एक अगुआ या कार्यकर्ता के साथ व्यवहार करने के तरीके के बारे में लोगों का रवैया कैसा होना चाहिए? अगर वह जो करता है वह सही है, तो तुम उसका पालन कर सकते हो; अगर वह जो करता है वह गलत है, तो तुम उसे उजागर कर सकते हो, यहाँ तक कि उसका विरोध कर सकते हो और एक अलग राय भी ज़ाहिर कर सकते हो। अगर वह व्यावहारिक कार्य करने में असमर्थ है, और खुद को एक झूठे अगुआ, झूठे कार्यकर्ता या मसीह विरोधी के रूप में प्रकट करता है, तो तुम उसकी अगुआई को स्वीकार करने से इनकार कर सकते हो, तुम उसके ख़िलाफ़ शिकायत करके उसे उजागर भी कर सकते हो। हालाँकि, परमेश्वर के कुछ चुने हुए लोग सत्य को नहीं समझते और विशेष रूप से कायर हैं, इसलिए वे कुछ करने की हिम्मत नहीं करते। वे कहते हैं, 'अगर अगुआ ने मुझे निकाल दिया, तो मैं बर्बाद हो जाऊँगा; अगर उसने सबको मुझे उजागर करने और मेरा त्याग करने पर मजबूर कर दिया, तो मैं परमेश्वर पर विश्वास नहीं कर पाऊँगा। अगर मैंने कलीसिया को छोड़ दिया, तो परमेश्वर मुझे नहीं चाहेगा और मुझे नहीं बचाएगा। कलीसिया परमेश्वर का प्रतिनिधित्व करता है!' क्या सोचने के ऐसे तरीके उन चीजों के प्रति ऐसे व्यक्ति के रवैये को प्रभावित नहीं करते हैं? क्या वास्तव में ऐसा हो सकता है कि अगर अगुआ ने तुमको निकाल दिया, तो तुमको बचाया नहीं जायेगा? क्या तुम्हारे उद्धार का प्रश्न तुम्हारे प्रति अगुआ के रवैये पर निर्भर है? इतने सारे लोगों में इतना डर क्यों है? अगर कोई झूठा अगुआ या कोई मसीह विरोधी व्यक्ति तुम्हें धमकी देता है, और तुम इसके ख़िलाफ़ ऊँचे स्तर पर जाकर आवाज़ नहीं उठाते और यहाँ तक कि यह गारंटी भी देते हो कि इसके बाद से तुम अगुआ की बातों से सहमत होगे, तो क्या तुम बर्बाद नहीं हो गये? क्या इस तरह का व्यक्ति सत्य की खोज करने वाला व्यक्ति है? तुम न केवल ऐसे दुष्ट व्यवहार को उजागर करने की हिम्मत नहीं करते जो शैतानी मसीह विरोधियों द्वारा किया जा सकता है, बल्कि इसके विपरीत, तुम उनका आज्ञापालन करते हो और यहाँ तक कि उनके शब्दों को सत्य मान लेते हो, जिनके प्रति तुम समर्पित होते हो। क्या यह मूर्खता का प्रतीक नहीं है?"("अंत के दिनों के मसीह की बातचीत के अभिलेख" में 'नायकों और कार्यकर्ताओं के लिए, एक मार्ग चुनना सर्वाधिक महत्वपूर्ण है (1)')। परमेश्वर के इन वचनों को पढ़ कर मेरा दिल रोशन हो गया। मैं टीम के अगुआ की शिकायत करने से इसलिए डर रही थी क्योंकि मुझे आशंका थी कि नाराज़ करने से वह मेरा काम करना मुश्किल कर देगा, या शायद मेरी नौकरी भी चली जाए। मानो मेरा काम और मेरी नियति तय करना उसके हाथ में हो। इन बातों को इस ढंग से देखने का यह बहुत ही बेतुका तरीका था। मेरा बर्खास्त होना या मेरी नियति तो परमेश्वर के हाथ में है। किसी इंसान के हाथ में कुछ नहीं है। झूठे अगुआ और मसीह-विरोधी इस पर काबू नहीं कर सकते। परमेश्वर का घर दुनिया की तरह नहीं है। यहाँ सत्य और धार्मिकता का बोलबाला होता है। परमेश्वर के घर में झूठे अगुआ और मसीह-विरोधी पैर नहीं जमा सकते। वे थोड़े समय के लिए ताकत हासिल कर सकते हैं, लेकिन आखिरकार सबके सब उजागर कर हटा दिये जाएंगे। कलीसिया ने पहले भी बहुत-से झूठे अगुआओं और मसीह-विरोधियों को बर्खास्त किया है, उन्हें हटाया है। मुझे ये बात साफ़ तौर पर समझ में आ गयी, लेकिन जब उनमें से एक मेरे दायरे में आ गया और परमेश्वर के घर के हितों की रक्षा के लिए उसकी शिकायत करने की नौबत आयी, तो मैं पीछे हट गयी। मुझे शैतान की नन्हीं प्यादा बनना बेहतर लगा। मैं बेहद कमज़ोर और कायर थी। मैं परमेश्वर के धार्मिक स्वभाव को नहीं समझ पायी और वाकई नहीं जान पायी कि हर चीज़ पर उसका शासन और उसकी नज़र है। मैं एक इंसान को नाराज़ करने का डर था, लेकिन परमेश्वर को नाराज़ करने का नहीं। मेरे दिल में परमेश्वर के लिए जगह थी ही कहाँ?

फिर मैंने परमेश्वर के वचनों का एक और अंश पढ़ा। "यदि कलीसिया में ऐसा कोई भी नहीं है जो सत्य का अभ्यास करने का इच्छुक हो, और परमेश्वर की गवाही दे सकता हो, तो उस कलीसिया को पूरी तरह से अलग-थलग कर दिया जाना चाहिए और अन्य कलीसियाओं के साथ उसके संबंध समाप्त कर दिये जाने चाहिए। इसे 'मृत्यु दफ़्न करना' कहते हैं; इसी का अर्थ है शैतान को बहिष्कृत करना। यदि किसी कलीसिया में कई स्थानीय गुण्डे हैं, और कुछ छोटी-मोटी 'मक्खियों' द्वारा उनका अनुसरण किया जाता है जिनमें विवेक का पूर्णतः अभाव है, और यदि समागम के सदस्य, सच्चाई जान लेने के बाद भी, इन गुण्डों की जकड़न और तिकड़म को नकार नहीं पाते, तो उन सभी मूर्खों का अंत में सफाया कर दिया जायेगा। भले ही इन छोटी-छोटी मक्खियों ने कुछ खौफ़नाक न किया हो, लेकिन ये और भी धूर्त, ज़्यादा मक्कार और कपटी होती हैं, इस तरह के सभी लोगों को हटा दिया जाएगा। एक भी नहीं बचेगा! जो शैतान से जुड़े हैं, उन्हें शैतान के पास भेज दिया जाएगा, जबकि जो परमेश्वर से संबंधित हैं, वे निश्चित रूप से सत्य की खोज में चले जाएँगे; यह उनकी प्रकृति के अनुसार तय होता है। उन सभी को नष्ट हो जाने दो जो शैतान का अनुसरण करते हैं! इन लोगों के प्रति कोई दया-भाव नहीं दिखाया जायेगा। जो सत्य के खोजी हैं उनका भरण-पोषण होने दो और वे अपने हृदय के तृप्त होने तक परमेश्वर के वचनों में आनंद प्राप्त करें। परमेश्वर धार्मिक है; वह किसी से पक्षपात नहीं करता। यदि तुम शैतान हो, तो तुम सत्य का अभ्यास नहीं कर सकते; और यदि तुम सत्य की खोज करने वाले हो, तो यह निश्चित है कि तुम शैतान के बंदी नहीं बनोगे—इसमें कोई संदेह नहीं है" (वचन, खंड 1, परमेश्वर का प्रकटन और कार्य, जो सत्य का अभ्यास नहीं करते हैं उनके लिए एक चेतावनी)। उसके वचनों को पढ़ कर मुझे वाकई परमेश्वर के पवित्र, धार्मिक, अपमानित न किये जा सकने वाले स्वभाव का एहसास हुआ। वह झूठे अगुआओं और मसीह-विरोधियों का परमेश्वर के घर में गड़बड़ी पैदा करना और अपने चुने हुए लोगों को नुकसान पहुँचाना बरदाश्त नहीं करेगा। वह उनसे भी घृणा करता है जो सत्य का अभ्यास नहीं करते, जो ऐसे लोगों के प्रकट होने पर, परमेश्वर के घर के हितों की रक्षा नहीं करते। अगर वे प्रायश्चित नहीं करते, तो आखिर वे सब हटा दिये जाएंगे और दंडित भी होंगे। मैंने सोचा कि टीम-अगुआ के झूठे अगुआ होने की बात जान कर भी मैंने सत्य का अभ्यास नहीं किया, या उसकी शिकायत करने की हिम्मत नहीं जुटायी। यह सब मैंने अपने स्वार्थ के लिए किया था। मैंने बार-बार शैतान के सामने सिर झुकाया, उसके साथ खड़ी रही, परमेश्वर के घर के कार्य की कीमत पर उस झूठे अगुआ को शह दे कर उसे बचाती रही। मैं भी उसकी दुष्टता में भागीदार थी। मैं परमेश्वर के दिये सत्य का आनंद ले रही थी, उसकी मेज़ से ले कर खा-पी रही थी। लेकिन जब शैतान परमेश्वर के घर में तबाही मचा रहा था, उस अहम मौके पर, मैं परमेश्वर के घर के हितों की रक्षा नहीं कर पायी। बल्कि मैंने उसी हाथ को काट लिया जो मुझे खाना खिलाता है, मैं दुश्मन का साथ देती रही। यह परमेश्वर के साथ विश्वासघात था और इससे उसके स्वभाव का भयंकर अपमान हुआ था। परमेश्वर के इन वचनों को याद करके, "उन सभी को नष्ट हो जाने दो जो शैतान का अनुसरण करते हैं!" मैं सचमुच भयभीत हो गयी। मुझे पता था कि अगर मैंने प्रायश्चित नहीं किया, तो परमेश्वर झूठे अगुआ के साथ मुझे भी अवश्य हटा देगा, मैंने एक झूठे अगुआ की शिकायत न करने की प्रकृति और गंभीर परिणामों को समझ लिया, अपने स्वार्थ और घिनौनेपन के कारण मुझे ख़ुद से नफ़रत हो गयी। मैंने परमेश्वर के घर के हितों की बिल्कुल भी रक्षा नहीं की थी। मुझमें ज़रा भी इंसानियत नहीं थी। फिर मैंनेपरमेश्वर से प्रार्थना की। "हे परमेश्वर, मैं बहुत स्वार्थी और कुटिल हूँ। कलीसिया में एक झूठे अगुआ के बारे में जानकारी होने के बावजूद, मैंने न तो कभी उसकी शिकायत की और न ही कभी उसे उजागर किया। मैंने उसे छिपाया और उसे शह दी, और सिर्फ अपने हितों की रक्षा के लिए मैंने शैतान की अनुचर के रूप में काम किया। मुझे दंड मिलना चाहिए। हे परमेश्वर, मैं फिर कभी ऐसा नहीं करूंगी। मैं प्रायश्चित करना चाहती हूँ। मुझे शक्ति दो ताकि मैं सत्य का अभ्यास कर सकूं, उस झूठे अगुआ की शिकायत कर उसे उजागर कर सकूं और कलीसिया के कार्य को कायम रख सकूं।"

अगले दिन धार्मिक कार्य में मैंने परमेश्वर के ये वचन पढ़े : "तुम्हें अपने विचारों और सुझावों का विश्लेषण करना सीखना चाहिए। जो गलत काम तुम करते हो, तुम्हारा जो व्यवहार परमेश्वर को पसंद नहीं आयेगा, तुम्हें उन्हें तुरंत परिवर्तित करके सुधारने में सक्षम होना चाहिए। इन्हें सुधारने का मकसद क्या है? इसका मकसद यह है कि तुम अपने भीतर उन चीजों को अस्वीकार करो जो शैतान से संबंधित हैं और उनकी जगह सत्य को लाते हुए, सत्य को स्वीकार करो और उसका पालन भी करो। पहले तुम कपट और धोखेबाज़ी जैसे अपने भ्रष्ट स्वभावों पर भरोसा करते थे, लेकिन अब तुम ऐसे नहीं हो; अब, जब तुम कोई काम करते हो, तो उन प्रवृत्तियों, अवस्थाओं और स्वभावों पर भरोसा करते हो जो ईमानदार, निश्छल और सच्चे हैं। ... एक बार जब सत्य तुम्हारा जीवन बन जाता है, उसके बाद अगर कोई परमेश्वर की निंदा करता है, उसके प्रति कोई श्रद्धा नहीं रखता, वह लापरवाह होता है और अपना काम करने में सिर्फ़ खानापूर्ति करता है, परमेश्वर के घर के काम में रुकावट या गड़बड़ी का कारण बनता है, तो यह सब देखकर तुम समझदारी से, जिस बात को समझना चाहिए उसे समझते हुए और जिसे उजागर करना चाहिए उसे उजागर करते हुए, सत्य के सिद्धांतों के अनुसार इसे सुलझाने में सक्षम होगे"("अंत के दिनों के मसीह की बातचीत के अभिलेख" में 'जो सत्य का अभ्यास करते हैं केवल वही परमेश्वर का भय मानने वाले होते हैं')। परमेश्वर के वचनों ने मुझे एहसास कराया कि आस्था का सबसे बुनियादी तत्व ईमानदार दिल का होना है, सत्य का अभ्यास करना है, परमेश्वर के घर के हितों की रक्षा करना है और सिद्धांतों के अनुसार काम करना है। परमेश्वर को आनंद देने का यही तरीका है। मैं जानती थी कि मुझे सत्य का अभ्यास करना है और सिद्धांतों के अनुसार हमारे टीम के अगुआ की शिकायत करनी है। इसलिए मैंने उसके हर काम के बारे में सटीक और विस्तृत ब्यौरा लिख दिया, और एक कलीसिया-अगुआ को दे दिया। हर चीज़ का सत्यापन करने के बाद, कलीसिया-अगुआ ने पुष्टि कर दी कि वह अपना काम लापरवाही से कर रहा है और उसने कोई वास्तविक कार्य नहीं किया है। वह सचमुच में झूठा अगुआ था, फिर उसे काम से बर्खास्त कर दिया गया। इस बात की सूचना पा कर मुझे सुकून मिला। उस अनुभव ने मुझे एहसास कराया कि परमेश्वर कितना धार्मिक है, और उसके घर में मसीह और सत्य का शासन होता है। किसी का पद चाहे जितना भी ऊंचा हो, कोई कितना भी वरिष्ठ क्यों न हो, उसे सत्य और परमेश्वर के वचनों के प्रति समर्पित होना चाहिए। जो लोग सत्य का अभ्यास नहीं करते, वे परमेश्वर के घर में टिक नहीं सकते। अंत में उन्हें हटा दिया जाएगा। सिर्फ एक ईमानदार व्यक्ति हो कर परमेश्वर के वचनों का अभ्यास करना, और सिद्धांतों के अनुसार काम करना ही परमेश्वर की इच्छा के अनुरूप होता है और उसकी स्वीकृति प्राप्त करता है।

58. झूठे अगुआ को उजागर करना : एक निजी संघर्ष

झेंग यी, दक्षिण कोरिया

पिछले साल, मैं शहर के बाहर एक कलीसिया में अपना कर्तव्य पूरा कर रही थी, पर मुझे घर लौटना पड़ा क्योंकि व्यावहारिक कार्य न करने के कारण मेरी जगह किसी और को दे दी गई थी। उसके बाद मैंने पाया कि हमारी अगुआ बहन ली के पास, परमेश्वर के वचनों के बारे में कहने के लिये कुछ भी ज्ञानवर्धक नहीं था, वह बस शाब्दिक सिद्धांतों का उपदेश देती थीं। उन्होंने कभी खुद को जानने की बात नहीं की और न ही अपने खुद के अनुभव साझा किए। समस्याओं को हल करने में लोगों की मदद करते समय भी उनसे सख्ती से पेश आती थीं, मानो स्कूल की मास्टरनी बच्चों को सिखा रही हो, वह किसी की व्यावहारिक समस्याओं को हल नहीं कर पाती थीं। वह हमेशा यही बात करती थीं कि कैसे उन्होंने अपना कर्तव्य पूरा किया और कितने दुख भोगे, ताकि लोग उनकी प्रशंसा करें और उनसे प्यार करें। वह खुद अपने नियम-कायदे बनाती थीं। एक बहन आस्था में नई थी, ईसाइयों को कम्युनिस्ट पार्टी के हाथों गिरफ़्तार होते देखकर वह डर गई थी। बहन ली ने उस बहन को सहारा देने के लिए सत्य पर कोई सहभागिता नहीं की, बल्कि उसे कर्तव्य से बरखास्त कर दिया। मैंने और कुछ उपयाजकों ने बहुत बार उन्हें सुझाव दिए, पर वह बस बहाने बनातीं और हमसे बहस किया करतीं। सिद्धांतों के आधार पर, जो अगुआ सत्य के सिद्धांतों के अनुसार काम नहीं करता है, जो भाई-बहनों की निगरानी और कांट-छांट को स्वीकार नहीं करता, वह सत्य को स्वीकार करने और उसका पालन करने वाला व्यक्ति नहीं है। बहन ली खुद को नहीं जानती थीं, उनमें जीवन प्रवेश की कमी थी, और वह दूसरों की असली समस्याओं को हल नहीं कर सकती थीं। कलीसिया की ऐसी अगुआ कलीसिया के काम और भाई-बहनों की ज़िंदगी को बस नुकसान ही पहुँचा सकती है। मुझे पूरा यकीन था कि बहन ली एक झूठी अगुआ हैं और वह कलीसिया के काम के योग्य नहीं हैं, मैं उनके बारे में रिपोर्ट करना चाहती थी। पर जब रिपोर्ट लिखने बैठी तो मैं डर गई। मुझे हाल ही में बरखास्त किया गया था। मैं अपना कर्तव्य नहीं कर रही थी। ऐसे में अगर मैं बहन ली के बारे में रिपोर्ट करती हूँ और दूसरों को मेरी बात सही न लगी, तो बात पलटकर मुझ पर ही आ सकती थी। "ओह, झेंग यी को देखो। हाल ही में बरखास्त हुई है लेकिन शांति से नहीं बैठ सकती। उसे अपने गिरेबान में झाँकना चाहिए, दूसरों पर उँगली नहीं उठानी चाहिए। लगता है कि उसके पास असली आत्म-ज्ञान या पश्चाताप नहीं है।" अगर उन्होंने ऐसा कह दिया तो मैं उनके सामने सिर नहीं उठा पाऊँगी। एक बरखास्त झूठी अगुआ के तौर पर, मुझे लगा कि मुझे बात करने का हक नहीं है। मेरे मन में खास तौर पर यह खयाल आया कि मेरे रिपोर्ट करने से शायद बहन ली नाराज़ हो जाएँगी, और एक ही कलीसिया में होने के कारण हमारा अक्सर आमना-सामना होता रहता है। उसके बाद फिर हम कैसे एक-दूसरे से सहजता से मिलजुल सकेंगे? अगर वह अपने पद पर बनी रहीं और उन्होंने मेरे लिए मुश्किलें खड़ी कर दीं तो? मैं इसके बारे में जितना ज़्यादा सोचती, उतना लाचार महसूस करती। मैंने सोचा कि मेरे रिपोर्ट करने से वह नाराज़ हो जाएँगी और मुझे यह जोखिम नहीं लेना चाहिए। मेरे हालात के मद्देनज़र यह सही नहीं होगा, और कलीसिया में एक झूठी अगुआ होने का मुद्दा केवल मुझ अकेली की ज़िम्मेदारी नहीं है। किसी और को उनकी रिपोर्ट करने दो। मैं बस सभाओं में जाना और शांति बनाए रखना चाहती थी।

मैंने उस मुद्दे को भूल जाने का फैसला किया, फिर भी मन में कुछ बेचैनी-सी बनी रही। रात को सोते समय, मन में यही विचार आते कि बहन ली सभाओं में डींगें हांक रही होंगी और रटा-रटाया उपदेश सुना रही होंगी। ऐसा चलता रहा तो उससे भाई-बहनों को नुकसान होगा। चुप्पी साधे रखने को लेकर मुझे बुरा लगने लगा। फिर मैंने परमेश्वर के ये वचन पढ़े : "उदाहरण के लिए, मान लो कि लोगों का एक समूह है जिसकी अगुआई एक व्‍यक्ति कर रहा है; अगर इस व्‍यक्ति को 'अगुआ' या 'कार्यकर्ता' कहा जाता है, तो समूह के अंदर इनका कार्य क्‍या है? (अगुआई का कार्य।) इस व्‍यक्ति की अगुआई का उन लोगों पर जिनकी वह अगुआई कर रहा है और कुल मिलाकर पूरे समूह पर क्‍या प्रभाव पड़ता है? वह समूह की दिशा और उसके मार्ग को प्रभावित करता है। इसका निहितार्थ यह है कि अगर अगुआ के पद पर आसीन यह व्‍यक्ति गलत मार्ग पर चलता है, तो इसके कारण, बिल्कुल कम-से-कम, उसके नीचे के लोग और पूरा समूह सही मार्ग से हट जाएगा; इससे भी अधिक, यह आगे बढ़ते हुए उस पूरे समूह की दिशा, साथ ही उसकी गति और चाल को बाधित कर सकता है या पूरी तरह रोक सकता है। इसलिए जब लोगों के इस समूह की बात आती है, तब उनके द्वारा चुने गए मार्ग की दिशा, सत्‍य की उनकी समझ की सीमा और साथ ही परमेश्‍वर में उनका विश्‍वास न सिर्फ़ स्वयं उनको, बल्कि उनकी अगुआई के दायरे के भीतर सभी भाइयों और बहनों को प्रभावित करता है। अगर अगुआ सही व्‍यक्ति है, ऐसा व्‍यक्ति जो सही मार्ग पर चल रहा है और सत्‍य का अनुसरण और अभ्‍यास करता है, तो उसकी अगुआई में चल रहे लोग अच्छी तरह खाएँगे और पिएँगे और अच्छी तरह तलाश करेंगे, और, साथ ही साथ, अगुआ की व्यक्तिगत प्रगति दूसरों को निरंतर दिखाई देगी। तो, वह सही मार्ग क्‍या है जिस पर अगुआ को चलना चाहिए? यह है दूसरों को सत्‍य की समझ और सत्‍य में प्रवेश की ओर ले जाने, और दूसरों को परमेश्‍वर के समक्ष ले जाने में समर्थ होना। गलत मार्ग क्‍या है? यह है बार-बार स्वयं अपने को ऊँचा उठाना और स्वयं अपनी गवाही देना, प्रतिष्‍ठा, प्रसिद्धि तथा लाभ के पीछे भागना, और कभी भी परमेश्‍वर की गवाही न देना। इसका उनके नीचे के लोगों पर क्‍या प्रभाव पड़ता है? (यह उन लोगों को उनके समक्ष ले आता है।) लोग भटककर परमेश्‍वर से दूर चले जाएँगे और इस अगुआ के नियंत्रण में आ जाएँगे। क्‍या यह ज़ाहिर-सी बात नहीं है कि अपने अगुआ के समक्ष लाए गए लोग उस अगुआ से ही नियंत्रित होंगे? और, निस्संदेह, यह उन्‍हें परमेश्वर से दूर ले जाता है। अगर तुम लोगों को अपने समक्ष ले आने के लिए उनकी अगुआई करते हो, तो तुम उन्‍हें भ्रष्‍ट मनुष्यजाति के समक्ष ले आने के लिए उनकी अगुआई कर रहे हो, और तुम उन्‍हें परमेश्‍वर के समक्ष नहीं, शैतान के समक्ष ले आने के लिए उनकी अगुआई कर रहे हो। लोगों को सत्‍य के समक्ष ले आने के लिए उनकी अगुआई करना ही उन्‍हें परमेश्‍वर के समक्ष ले आने के लिए उनकी अगुआई करना है। यही वे प्रभाव हैं जो उन दो प्रकार के लोगों—वे जो सही मार्ग पर चलते हैं और वे जो गलत मार्ग पर चलते हैं—पर पड़ते हैं, जिनकी अगुआई की जाती है"("अंत के दिनों के मसीह की बातचीत के अभिलेख" में 'नायकों और कार्यकर्ताओं के लिए, एक मार्ग चुनना सर्वाधिक महत्वपूर्ण है (1)')। परमेश्वर के वचनों में मैंने देखा कि एक अगुआ का रास्ता न केवल उसे व्यक्तिगत रूप से प्रभावित करता है, बल्कि इसका दूसरों के जीवन प्रवेश पर और पूरी कलीसिया के कार्य पर भी सीधा असर पड़ता है। बहन ली ने हमेशा सिर्फ़ खाली शब्दों का प्रचार करती थीं और भाई-बहनों के असल-जीवन की कठिनाइयों को हल नहीं करती थीं। वह हमेशा दिखावा करती रहती थीं और लोगों को गुमराह कर रही थीं, भाई-बहन उनकी प्रशंसा करते थे। इतना ही नहीं, वह घमंडी और तानाशाह भी थीं और कलीसिया के बहुत सारे कार्यों में केवल उनकी ही चलती थी। उन्होंने सत्य के सिद्धांतों की खोज नहीं की या दूसरों के सुझावों को स्वीकार नहीं किया, बस अपनी ही धारणाओं के आधार पर कार्य करती थीं। वह कलीसिया के कार्य \बनाए नहीं रख रही थीं बल्कि उसमें बाधा डाल रहीं थीं। कलीसिया में ऐसी झूठी अगुआ अपने साथ भाई-बहनों को भी ले डूबेगी। एक झूठी अगुआ को इतने विश्वासियों को धोखा देते देखकर और इस धोखे के कारण उन्हें दुख भोगते देखकर परमेश्वर बहुत उदास होता है। मैं पहले ही समझ चुकी थी कि बहन ली एक झूठी अगुआ थीं, मैंने एक झूठी अगुआ के प्रभारी होने से भाई-बहनों और कलीसिया जीवन को हो रहे नुकसान को देख लिया था। लेकिन सिर्फ़ इसलिए कि मैं उन्हें नाराज़ करने से डरती थी, मैंने खुली आँखों से कलीसिया के कार्य को और दूसरों को जीवन प्रवेश में पिछड़ते हुए देखा। मैंने बहन ली को उजागर करने और उनकी रिपोर्ट करने की हिम्मत नहीं की। मैं बिल्कुल भी धार्मिक नहीं थी, मैं परमेश्वर की इच्छा का ध्यान नहीं रख रही थी। मैं कितनी संवेदनहीन हो गई थी! अपने पिछले कर्तव्य में वास्तविक कार्य न करके मैं कलीसिया के कार्य को पहले ही नुकसान पहुँचा चुकी थी। अब एक झूठी अगुआ को परमेश्वर के चुने हुए लोगों को धोखा देते देखकर, उनकी रिपोर्ट करने की हिम्मत न करना या कलीसिया के हितों की रक्षा न करना मेरे लिए लानत की बात थी! मुझे और ज़्यादा महसूस होने लगा कि मैं परमेश्वर की ऋणी हूँ, और एक सृजित प्राणी के तौर पर, मुझे सही कदम उठाना चाहिए, परमेश्वर की इच्छा का ध्यान रखना चाहिए और कलीसिया के कार्य को कायम रखना चाहिए। यह मेरा कर्तव्य था, और यह एक ज़िम्मेदारी थी जो मुझे पूरी करनी थी! इस विचार से मुझे बल मिला और मैंने अपने आप से कहा, "कलीसिया के हितों के लिए और इसलिए कि परमेश्वर के चुने हुए लोग एक प्रामाणिक कलीसियाई जीवन जी सकें, मुझे सत्य को अभ्यास में लाना होगा और बहन ली की समस्याओं के बारे में बोलना होगा। मैं एक झूठी अगुआ को भाई-बहनों को और अधिक गुमराह नहीं करने दे सकती!" जब मैं रिपोर्ट लिखने की तैयारी कर रही थी, मैंने सुना कि हाल ही में जब एक बुजुर्ग बहन ने बहन ली का ध्यान की कुछ समस्याओं की ओर आकर्षित किया, तो बहन ली ने उनके साथ सभा करनी बंद कर दी। यह सुनकर मुझे बहुत गुस्सा आया। मुझे लगा कि वो सच में सत्य मानने से इंकार करती हैं। लेकिन इसके साथ ही, मेरे डर फिर से सिर उठाने लगे। सिर्फ़ कुछ विचार व्यक्त करने पर ही बहन ली ने उस बहन को बाहर कर दिया था। अगर उन्हें पता चला कि मैंने उनकी रिपोर्ट की है, तो क्या वह मुझसे बैर करने लगेंगी और मेरे लिए मुश्किलें खड़ी कर देंगी? अगर उन्होंने मेरे बारे में राय बनानी शुरू कर दी, मुझ पर अगुआओं और कार्यकर्ताओं पर हमला करने का आरोप लगाया, तो दूसरे लोग क्या सोचेंगे? उन्होंने मुझे दबाना शुरू कर दिया तो मुझे अपना कर्तव्य पूरा करने का कोई मौका नहीं मिलेगा, वह तो और भी असहनीय होगा। अगर मैंने उनकी रिपोर्ट नहीं की तो मुझे बहुत ग्लानि महसूस होगी। मेरे अंदर कशमकश चल रही थी—मैं बहुत ही परेशान थी।

इसलिए, मैंने यह बात प्रार्थना और सत्य की खोज करते हुए परमेश्वर के सामने रखी। उसके बाद मैंने परमेश्वर के वचनों में यह पढ़ा : "तुम सभी कहते हो कि तुम परमेश्वर के बोझ के प्रति विचारशील हो और कलीसिया की गवाही की रक्षा करोगे, लेकिन वास्तव में तुम में से कौन परमेश्वर के बोझ के प्रति विचारशील रहा है? अपने आप से पूछो : क्या तुम उसके बोझ के प्रति विचारशील रहे हो? क्या तुम उसके लिए धार्मिकता का अभ्यास कर सकते हो? क्या तुम मेरे लिए खड़े होकर बोल सकते हो? क्या तुम दृढ़ता से सत्य का अभ्यास कर सकते हो? क्या तुम में शैतान के सभी दुष्कर्मों के विरूद्ध लड़ने का साहस है? क्या तुम अपनी भावनाओं को किनारे रखकर मेरे सत्य की खातिर शैतान का पर्दाफ़ाश कर सकोगे? क्या तुम मेरी इच्छा को स्वयं में पूरा होने दोगे? सबसे महत्वपूर्ण क्षणों में क्या तुमने अपने दिल को समर्पित किया है? क्या तुम ऐसे व्यक्ति हो जो मेरी इच्छा पर चलता है? स्वयं से ये सवाल पूछो और अक्सर इनके बारे में सोचो" (वचन, खंड 1, परमेश्वर का प्रकटन और कार्य, आरंभ में मसीह के कथन, अध्याय 13)। मुझे लगा मानो हर वचन मेरे ज़मीर के दरवाज़े पर दस्तक दे रहा हो, खास तौर पर "तुम सभी कहते हो कि तुम परमेश्वर के बोझ के प्रति विचारशील हो और कलीसिया की गवाही की रक्षा करोगे, लेकिन वास्तव में तुम में से कौन परमेश्वर के बोझ के प्रति विचारशील रहा है?" मुझे लगा जैसे परमेश्वर मेरी बगल में खड़ा है और मुझसे यह सवाल कर रहा है। मैं जानती थी कि बहन ली झूठी अगुआ हैं और मुझे पता था अगर समय पर इस समस्या को हल न किया गया तो इससे परमेश्वर के चुने हुए लोगों के जीवन प्रवेश को नुकसान होगा, पर मुझे डर था कि वह बुरा मान जाएँगी और मुझसे बैर करने लगेंगी, या फिर मैं अलग-थलग हो जाऊँगी और मुझे कलीसिया से निकाल दिया जाएगा। हर मोड़ पर, मैंने अपने ही हितों का ध्यान रखा, सिद्धांतों की मर्यादा बनाए रखने की और उनकी रिपोर्ट करने की हिम्मत नहीं की। इस आध्यात्मिक लड़ाई में मुझे अहम समय पर गवाही देनी थी, लेकिन मैंने अपने हितों की रक्षा की और मैं लोगों की खुशामदी कर परमेश्वर को नाराज़ किया। मुझे अपने आप से घिन आने लगी। मैं लोगों को खुश करने वाली चापलूस नहीं बनना चाहती थी। उसके बाद, मैंने शांत मन से आत्मचिंतन किया। मैं बखूबी जानती थी कि वह एक झूठी अगुआ हैं और मैं सिद्धांतों के अनुसार उनकी रिपोर्ट करने को तैयार थी। लेकिन जब मैंने सुना कि उन्होंने कुछ सलाह देने पर किसी को बाहर निकाल दिया है, तो मैंने कलीसिया के काम के लिए खड़े होने के बजाय खुद को बचाने का विकल्प क्यों चुना? मैं हमेशा अपने हितों की रक्षा क्यों करती रही? मैंने इस खास समस्या पर प्रार्थना और सत्य की खोज करनी शुरू कर दी।

मैंने एक बार एक भक्ति-कार्य में परमेश्वर के कुछ वचन पढ़े थे। "ज़्यादातर लोग सत्य का अनुसरण और अभ्यास करना चाहते हैं, लेकिन अधिकतर समय उनके पास ऐसा करने का कोई संकल्प और इच्छा नहीं होती है; उनके अंदर सत्य का जीवन बिल्कुल भी नहीं होता है। इसके परिणाम स्वरूप, जब लोगों का बुरी शक्तियों से वास्ता पड़ता है या ऐसे दुष्ट या बुरे लोगों से उनका सामना होता है जो बुरे कामों को अंजाम देते हैं, या जब ऐसे झूठे अगुआओं और मसीह विरोधियों से उनका सामना होता है जो अपना काम इस तरह से करते हैं जिससे सिद्धांतों का उल्लंघन होता है—इस तरह परमेश्वर के घर के कार्य को नुकसान उठाना पड़ता है, और परमेश्वर के चुने गए लोगों को हानि पहुँचती है—वे डटे रहने और खुलकर बोलने का साहस खो देते हैं। जब तुम्हारे अंदर कोई साहस नहीं होता, इसका क्या अर्थ है? क्या इसका अर्थ यह है कि तुम डरपोक हो या कुछ भी बोल पाने में अक्षम हो? या फ़िर यह कि तुम अच्छी तरह नहीं समझते और इसलिए तुम में अपनी बात रखने का आत्मविश्वास नहीं है? इनमें से तो कोई नहीं; बात यह है कि तुम कई प्रकार के भ्रष्ट स्वभावों द्वारा नियंत्रित किये जा रहे हो। इन सभी स्वभावों में से एक है, कुटिलता। तुम यह मानते हुए सबसे पहले अपने बारे में सोचते हो, 'अगर मैंने अपनी बात बोली, तो इससे मुझे क्या फ़ायदा होगा? अगर मैंने अपनी बात बोल कर किसी को नाराज़ कर दिया, तो हम भविष्य में एक साथ कैसे काम कर सकेंगे?' यह एक कुटिल मानसिकता है, है न? क्या यह एक कुटिल स्वभाव का परिणाम नहीं है? एक अन्‍य स्‍वार्थी और कृपण स्‍वभाव होता है। तुम सोचते हो, 'परमेश्‍वर के घर के हित का नुकसान होता है तो मुझे इससे क्‍या लेना-देना है? मैं क्‍यों परवाह करूँ? इससे मेरा कोई ताल्‍लुक नहीं है। अगर मैं इसे होते देखता और सुनता भी हूँ, तो भी मुझे कुछ करने की ज़रूरत नहीं है। यह मेरी ज़ि‍म्‍मेदारी नहीं है—मैं कोई अगुआ नहीं हूँ।' इस तरह की चीज़ें तुम्‍हारे अंदर हैं, जैसे वे तुम्‍हारे अवचेतन मस्तिष्‍क से अचानक बाहर निकल आयी हों, जैसे उन्‍होंने तुम्‍हारे हृदय में स्‍थायी जगहें बना रखी हों—ये मनुष्‍य के भ्रष्‍ट, शैतानी स्‍वभाव हैं। ये भ्रष्‍ट स्‍वभाव तुम्‍हारे विचारों को नियंत्रित करते हैं और तुम्‍हारे हाथ-पैर बाँध देते हैं, और वे तुम्‍हारी ज़ुबान को नियंत्रित करते हैं। जब तुम अपने दिल में कोई बात कहना चाहते हो, तो शब्‍द तो तुम्‍हारे होठों तक पहुँचते हैं लेकिन तुम उन्‍हें बोलते नहीं हो, या, अगर तुम बोलते भी हो, तो तुम्‍हारे शब्‍द गोलमोल होते हैं, और तुम्‍हें चालबाज़ी करने की गुंजाइश देते हैं—तुम बिल्कुल साफ़-साफ़ नहीं कहते। दूसरे लोग तुम्‍हारी बातें सुनने के बाद कुछ भी महसूस नहीं करते, और तुमने जो कुछ भी कहा होता है उससे समस्‍या हल नहीं होती। तुम मन-ही-मन सोचते हो, 'अच्‍छा है, मैंने बोल लिया। मेरा अन्‍त:करण निश्चिंत हुआ। मैंने अपनी ज़ि‍म्‍मेदारी पूरी कर दी।' सचाई यह है कि तुम अपने हृदय में जानते हो कि तुमने वह सब नहीं कहा है जो तुम्‍हें कहना चाहिए, कि तुमने जो कहा है उसका कोई प्रभाव नहीं पड़ा और परमेश्‍वर के घर के कार्य का अहित ज्‍यों-का-त्‍यों बना हुआ है। तुमने अपनी ज़ि‍म्‍मेदारी पूरी नहीं की, फिर भी तुम खुल्‍लमखुल्‍ला कहते हो कि तुमने अपनी ज़ि‍म्‍मेदारी पूरी कर दी है, या जो कुछ भी हो रहा था वह तुम्‍हारे लिए स्‍पष्‍ट नहीं था। क्‍या तुम पूरी तरह अपने भ्रष्‍ट, शैतानी स्‍वभाव के वश में नहीं हो?"("अंत के दिनों के मसीह की बातचीत के अभिलेख" में 'जो सत्य का अभ्यास करते हैं केवल वही परमेश्वर का भय मानने वाले होते हैं')। परमेश्वर के वचनों से मुझे एहसास हुआ कि समस्या आने पर मैंने केवल अपने बारे में सोचा। मैं खुदगर्ज़ और धोखेबाज़ थी। मैंने, "हर व्यक्ति अपनी सोचे बाकियों को शैतान ले जाये," "ज्ञानी लोग आत्म-रक्षा में अच्छे होते हैं वे बस गलतियाँ करने से बचते हैं," "जब पता हो कि कुछ गड़बड़ है, तो चुप रहना ही बेहतर है," और "जब तक कोई संबद्ध लाभ न हो, तब तक कभी भी सुबह जल्दी मत उठो," जैसे शैतानी फलसफों का अनुसरण किया। ये फलसफे मेरी प्रकृति में बसे हुए थे, मुझे मज़बूती से जकड़े हुए थे जिससे सत्य को अभ्यास में लाना दुष्कर हो गया था। मैं जानती थी कि सिद्धांतों के अनुसार कलीसिया के कार्य की खातिर मुझे उनकी रिपोर्ट करनी चाहिए, पर जब मैं ऐसा करने वाली थी, तभी मेरे मन में उन्हें नाराज़ करने और मेरे प्रति उनकी राय और उनके दुर्व्यवहार का डर पैदा हो गया। इस डर से, दायित्व, ज़िम्मेदारी और कर्तव्य की मेरी भावना हवा हो गई और मुझे लगा कि कलीसिया में एक झूठी अगुआ का होना मेरी निजी समस्या नहीं थी। मैं कोई हंगामा नहीं करना चाहती थी ताकि उन्हें नाराज़ करने से बच सकूँ और अपनी रक्षा कर सकूँ। मैं इतनी बार पवित्र आत्मा की प्रबुद्धता के खिलाफ़ गयी कि अपराधबोध की भावना ही खत्म हो गई। मैं अपनी शैतानी भ्रष्टता से पूरी तरह जकड़ी हुई थी। शैतानी फलसफे के अनुसार जीवन जी कर, मैं अपने कर्तव्य में पहले ही ऐसा एक अपराध कर चुकी थी। मुझे सत्य की विकृत समझ वाली एक घमंडी अगुआ का पता चला जिसे बरखास्त कर दिया जाना चाहिए। लेकिन फिर मैंने देखा कि उसमें कुछ क्षमता है, वह शाब्दिक सिद्धांत का प्रचार करने और लोगों को धोखा देने में अच्छी है। यह देखकर कि बहुत से भाई-बहनों ने उन्हें नहीं पहचाना, मैं डर रही थी कि अगर उस बहन को हटा दिया गया तो वे मेरे बारे में अपनी राय बनाएँगे और कहेंगे कि मैं बेरहम हूँ। तो उन्हें बरखास्त करवाने से पहले मैं दो महीने टाल-मटोल करती रही। इससे कलीसिया के कार्य को भारी नुकसान हुआ। मैंने कलीसिया में एक झूठी अगुआ को देखा लेकिन मैंने वही पुरानी गलती दोहराई। मैं झमेले में नहीं पड़ना चाहती थी। जिस तरीके से मैंने अपने कर्तव्य को पूरा किया उससे पता चला कि मैं वास्तव में स्वार्थी और धोखेबाज़ थी और जब सत्य के अभ्यास से मेरे निजी हितों पर प्रभाव पड़ने लगा, तो मैं उसे अभ्यास में न ला सकी। मैंने बार-बार सत्य का उल्लंघन किया और अपनी गवाही खो दी। यह मेरे माथे का कलंक था। इसका एहसास होने पर, मैंने परमेश्वर के सामने दंडवत किया और प्रार्थना की : "हे परमेश्वर! मैंने देख लिया कि शैतान ने मुझे कितनी गहराई से भ्रष्ट कर दिया है। मैं स्वार्थी, घृणित चापलूस इंसान हूँ। मैं नीच और गंदी हूँ। परमेश्वर, कृपया मुझे मेरे भ्रष्ट स्वभाव के बंधन से बचाओ।"

फिर मैंने एक सहभागिता में पढ़ा कि दुनिया में शैतान का राज है, मगर कलीसिया में परमेश्वर और सत्य का राज है, ये दोनों अलग दुनिया हैं, परमेश्वर के घर में, भले ही कोई बुरा या निम्न मानवता वाला व्यक्ति अगुआ चुन लिया गया हो, वह सत्य की वास्तविकता के बिना ज़्यादा देर तक नहीं टिकेगा। इससे सिद्ध होता है कि परमेश्वर के घर में सत्य का राज है। शैतान दुनिया को अंधकार में रखता है और लोगों को उसके फलसफे के आधार पर ही बोलना और कार्य करना पड़ता है। खुशामद ही आगे बढ़ने का एकमात्र तरीका है। ईमानदार बनने और किसी को नाराज़ करने से दंड मिलता है। साधारण लोग हों या ताकतवर, ईमानदार होने पर उन्हें तंग किया जाता है और बहिष्कृत कर दिया जाता है, बहुत से लोग अपनी जान भी गँवा बैठते हैं। पर परमेश्वर के घर में सत्य और धार्मिकता राज करती है। परमेश्वर सत्य का अनुसरण करने वाले और न्याय की भावना रखने वाले ईमानदार लोगों को आशीष देता है और पसंद करता है। जो कलीसिया के हितों और परमेश्वर के चुने हुए लोगों की रक्षा करते हैं, झूठे अगुआओं और मसीह-विरोधियों को उजागर करने की हिम्मत करते हैं, उन लोगों को ही परमेश्वर स्वीकार कर सकता है, बचा सकता है और पूर्ण बना सकता है। उन्हें दूसरों का अनुमोदन और समर्थन भी मिलता है। जो लोग सत्य के सामने समर्पण नहीं करते बल्कि उसका विरोध करते हैं, उनके नाम या रुतबे चाहे कितने ही बुलंद हों, पवित्र आत्मा उन्हें त्याग देगा और खत्म कर देगा, ठीक मसीह-विरोधी यांग की तरह जिसे पिछले साल कलीसिया से निकाल दिया गया था। जब वह अगुआ थी, तो उसने अपने खिलाफ़ आवाज़ उठाने वाले हर किसी को दबाया और बाहर कर दिया था, महत्वपूर्ण पदों पर अपने परिवार के लोगों और दोस्तों को बिठा दिया था। उसने परमेश्वर के ख़िलाफ़ अपना साम्राज्य खड़ा करने की कोशिश की और चढ़ावे की भी चोरी की। उसने सोचा कि उसके इर्द-गिर्द उसका परिवार और दोस्त ही हैं तो उसके बुरे कर्म उजागर नहीं होंगे। लेकिन परमेश्वर से कुछ भी छुपा हुआ नहीं है, अपनी बुद्धि से, वह शैतान के दाँव-पेंच का उपयोग अपने लाभ के लिए करता है। उसने ऐसा माहौल पैदा कर दिया कि न्याय की भावना रखने वाले लोग रिपोर्ट करें और उसकी बुराई को उजागर करें। कलीसिया की जाँच-पड़ताल के बाद, न केवल उसे चोरी की गई हर चीज़ को वापस करना पड़ा, बल्कि उसे हमेशा-हमेशा के लिए कलीसिया से भी निकाल दिया गया। इससे पता चलता है कि चाहे किसी का कोई भी कर्तव्य या रुतबा हो, बुराई करने वाला या सत्य का अनुसरण न करने वाला परमेश्वर के धार्मिक न्याय से नहीं बच सकता! परमेश्वर का घर दुनिया की तरह नहीं है। परमेश्वर के घर में सत्य के विपरीत कुछ भी नहीं पनप सकता। अगर किसी को सत्य के खिलाफ़ कुछ दिखता है, तो वह उसे उजागर करने और रोकने के लिए खड़ा हो सकता है। इससे पता चलता है कि परमेश्वर के घर में सत्य का राज होता है। जहाँ तक बहन ली के बारे में रिपोर्ट करने की बात थी, मैंने परमेश्वर की धार्मिकता को समझा नहीं था, न ही मुझे यह एहसास हुआ था कि वह सब कुछ देखता है और सब पर राज करता है। परमेश्वर के घर में झूठे अगुआ और मसीह-विरोधी नहीं टिक सकते। मुझे करने के लिए कोई कर्तव्य मिलेगा या नहीं, मेरा भाग्य कैसा होगा और क्या नतीजा निकलेगा, यह सब परमेश्वर के हाथ में है, न कि किसी अगुआ के। अब बहन ली मुझे नहीं रोक सकती थी। मैंने उनकी समस्याओं के बारे में एक तथ्यपरक रिपोर्ट बनाई। उसके फ़ौरन बाद एक अगुआ मामले की जाँच करने हमारी कलीसिया में आये। फिर पता चला कि सिद्धांतों के आधार पर बहन ली एक झूठी अगुआ थीं, और उन्हें बरखास्त कर दिया गया। उसके बाद, बहन ली ने भक्ति-कार्यों और आत्म-चिंतन के ज़रिए कुछ आत्म-ज्ञान प्राप्त किया, वह पश्चाताप करना और बदलना चाहती थीं। चुनी गई अगली अगुआ सत्य का अनुसरण करने वाली बहन थीं और कलीसिया के सभी काम धीरे-धीरे आगे बढ़ने लगे। मैंने परमेश्वर की धार्मिकता देखी और देखा कि परमेश्वर के घर में सत्य का राज होता है। परमेश्वर ने मेरे स्वार्थ और कपट को उजागर किया और मुझसे झूठे अगुआओं की रिपोर्ट करवाकर मेरी भ्रष्टता को शुद्ध किया। यह वास्तव में परमेश्वर का मुझे बचाना और पूर्ण बनाना ही है!

59. एक सच्ची रिपोर्ट का इनाम

झाओ मिंग, चीन

अप्रैल 2011 में, मुझे देश के दूसरे हिस्से की एक कलीसिया में याओ लान नाम की अगुआ की जगह लेनी पड़ी। अपना पद मुझे सौंपने के दौरान, जब याओ लान मुझे कलीसिया की स्थिति के बारे में बता रही थीं, तो उन्होंने बताया कि उनकी बेटी शाओमिन सिंचन की जिम्मेदारी निभाने वाली उपयाजक है जो कलीसिया के कामों को समझने में मेरी मदद करेगी। जिस व्यवस्थित तरीके से वो सब कुछ समझा रही थीं, मैं उनकी सराहना किए बिना नहीं रह सकी। याओ लान को देखकर लगा कि वो कलीसिया का काम बहुत अच्छे से संभालती थीं और काफ़ी योग्य भी थीं, शायद अब वो बड़ी ज़िम्मेदारियाँ अपने कंधों पर लेने वाली थीं। मैंने मन ही मन परमेश्वर की इच्छा को समझकर कलीसिया का काम अच्छे से करने का संकल्प लिया।

अगले दिन, शाओमिन मुझे टीम अगुआ की बैठक में लेकर गयी। परमेश्वर के वचनों को पढ़ने के बाद, मैंने उनसे जुड़ा अपना अनुभव और समझ साझा की। इस पर बहन शिया ने नाराज़ होकर कहा, "हमारी पुरानी अगुआ याओ लान परमेश्वर के वचनों पर कभी इस तरह सहभागिता नहीं करती थीं। वो हमें सारी बातें एक-एक करके समझाती थीं, जैसे वो कहती कि 'ये प्रेरणा है,' और 'ये चेतावनी।'" दूसरे भाई-बहन भी उनकी बात से सहमत थे, उन्होंने कहा कि याओ लान बहुत स्पष्ट तरीके से सत्य पर सहभागिता करती थीं। मैं हैरान होकर सोचने लगी: "क्या परमेश्वर के वचनों पर सहभागिता करना, अपने निजी अनुभवों और उसके वचनों पर आधारित समझ के बारे में बात करना नहीं होता? याओ लान इस बारे में बात क्यों नहीं करती थीं कि वो खुद कैसे परमेश्वर के वचनों को अभ्यास में लाती हैं और उन्हें कैसे अनुभव करती हैं? आखिर वो भाई-बहनों को परमेश्वर के वचनों का शाब्दिक अर्थ क्यों समझा रही थीं? इस तरह से सहभागिता करने से क्या वो सत्य को और खुद को जान सकेंगे?" मैं उनके साथ सभाओं में परमेश्वर के वचनों पर सहभागिता करने के सिद्धांतों के बारे में बात करना चाहती थी, मगर फिर मैंने सोचा: "मैं इस कलीसिया में नयी आयी हूँ और मेरे काम की ज़िम्मेदारी याओ लान के ऊपर है। उनकी बेटी शाओमिन भी यहीं है। अगर मैंने परमेश्वर के वचनों पर याओ लान की सहभागिता के तरीके को सिर्फ़ शाब्दिक अर्थ समझाना कहा और ये बात उन्हें पता चली, तो वो मुझे गलत समझने लगेंगी और सोचेंगी कि मैं यहाँ आते ही उनकी गलतियाँ निकालने की कोशिश कर रही हूँ। अगर मैंने उन्हें नाराज़ कर दिया तो चीज़ें काफ़ी बिगड़ जायेंगी।" तो मैं चुप रह गयी और उस पर मैंने कुछ नहीं कहा।

एक दिन, शाओमिन से बचकर बहन शाओ मेरे लिए एक पत्र लेकर आयीं। उसमें लिखा था कि पिछली बार उन्होंने याओ लान को कुछ सुझाव दिये थे, मगर याओ लान ने उन्हें नहीं माना। याओ लान तो शाओ को अपना मेज़बानी का कर्तव्य भी निभाने नहीं दे रही थीं। मैं हैरान रह गई। मैंने सोचा: "बहन शाओ को ज़रूर कोई ग़लतफहमी हुई होगी। याओ लान भला कैसे किसी को सता सकती हैं?" बाद में, मैं शाओमिन से इस बारे में बात करने गयी। शाओमिन ने बताया कि बहन शाओ हमेशा उत्साहित रहती हैं, मगर कई बार चीज़ों को गलत समझ बैठती हैं। उन्होंने बताया कि बहन शाओ आम तौर पर एक विश्वासी की तरह जानी जाती थीं, और उनका घर सुरक्षित नहीं था, उनमें अपने घर के माहौल को सुरक्षित बनाये रखने का विवेक नहीं था। उन्होंने बहन शाओ के बारे में काफ़ी सारी बुरी बातें कहीं। मैंने मन ही मन सोचा: "अगर ये सब सच है, तो बहन शाओ वास्तव में मेज़बानी के काम के लिए सही नहीं हैं। मगर उन्होंने ऐसा क्यों कहा कि याओ लान उन्हें सताती थीं? हो सकता है उन्हें याओ लान से कोई शिकायत हो।" मुझे अब भी बेचैनी महसूस हो रही थी, इसलिए मैं बहन शाओ से मिलने उनके घर गयी। मैंने देखा कि उनका घर मेज़बानी के लिए बिलकुल ठीक था, और उनमें विवेक की भी कोई कमी नहीं थी, मुझे कुछ समझ नहीं आ रहा था। मैंने सोचा: "शाओमिन ने जो कुछ भी बताया, वास्तविकता उससे इतनी अलग कैसे हो सकती है? क्या याओ लान वाकई बहन शाओ को सताती थीं?" जब मैंने बहन शाओ से और बातें बताने को कहा, तो मुझे पता चला कि याओ लान सुरक्षित माहौल की ज़रूरत को बहाने के तौर पर इस्तेमाल कर रही थीं, उन्होंने कई और उपयाजकों को अपना कर्तव्य निभाने से रोका था, इसलिए भाई-बहनों के पास उन्हें सींचने के लिए कोई नहीं था। वो लोग कलीसिया की आम जिंदगी नहीं जी रहे थे। जब बहन शाओ ने याओ लान को इन समस्याओं के बारे में बताया कि ये व्यवस्थायें ठीक नहीं हैं, तब याओ लान ने न सिर्फ इसे स्वीकार करने से मना कर दिया बल्कि शाओ का काम भी उनसे छीन लिया। वो तो बहन शाओ की समस्याओं वाले पत्र को भी सबसे छिपाती रहीं। ये सुनकर मुझे ताज्जुब हुआ। ये कैसे हो सकता है? याओ लान पूरी तरह से ग़लत थीं, इसके बावजूद उन्होंने बहन शाओ की बात नहीं मानी, साथ ही उन्हें और उनके पत्र को दबा कर रखा। वो वास्तव में सत्य को स्वीकार करने वाली इंसान नहीं थीं! अब मुझे ये बात समझ आयी कि क्यों वो परमेश्वर के वचनों पर सहभागिता करते वक्त अपने निजी अनुभवों और समझ के बारे में बात करने के बजाय, परमेश्वर के वचनों की संदर्भ से हटकर चर्चा कर भाई-बहनों को गुमराह करती थीं। वो परमेश्वर के वचनों की सहभागिता के सिद्धांतों के बिलकुल ख़िलाफ़ चल रही थीं। मुझे एहसास हुआ कि उनमें ज़रूर कोई गंभीर समस्या है, और मुझे बड़े पादरियों को इस बारे में रिपोर्ट करनी चाहिए ताकि परमेश्वर के घर के काम में देरी न हो। मगर फिर मैंने सोचा: "बहन शाओ ने मुझे जो बातें कहीं उसके अनुसार, याओ लान में इंसानियत की कमी है। इस वक्त याओ लान मेरे काम की प्रभारी हैं, अगर उन्हें पता चला कि मैंने उनके बारे में रिपोर्ट की है, तो शायद वो मुझे सताकर, मेरा काम मुझसे छीन लें।" मन मसोसकर, मैंने अपना मुँह बंद रखने के साथ-साथ बहन शाओ को मेज़बानी की जिम्मेदारी वापस देने का फैसला किया।

अचानक, कुछ दिनों बाद, बहन शेन ने भी मुझसे याओ लान के कुछ बुरे बर्ताव के बारे में रिपोर्ट की। उन्होंने कहा कि भाई वांग और उनकी पत्नी ने हाल ही में धर्म परिवर्तन किया था, वो चीनी कम्युनिस्ट पार्टी द्वारा गिरफ्तारी और अत्याचार से डरे हुए थे, उन्होंने मेज़बानी की जिम्मेदारी निभाने की हिम्मत नहीं की। याओ लान ने उनके साथ सत्य पर सहभागिता करने से इनकार ही नहीं किया बल्कि उन्हें प्रताड़ित भी किया और किसी को भी उन्हें सहारा देने से मना कर दिया। आखिर में, भाई वांग और उनकी पत्नी निराशा में डूब गए और सभा में आना बंद कर दिया। जब बहन शेन ने याओ लान को समझाना चाहा कि उन्हें भाई-बहनों के साथ ऐसा बर्ताव नहीं करना चाहिए, तो याओ लान ने आत्मचिंतन करने के बजाय, बहन शेन की सुरक्षा खतरे में होने की मनगढ़ंत कहानी बना डाली। फिर उन्होंने बहन शेन को कुछ महीनों के लिए कलीसिया से दूर कर दिया, वो उन्हें कलीसिया जीवन में हिस्सा नहीं लेने दे रही थीं। एक और बहन थीं जो सिंचन का काम कर रही थीं। सभाओं में, परमेश्वर के वचनों को अपनी सहभागिता में शामिल कर, वो ईमानदारी से अपने उन भ्रष्ट स्वभावों के बारे में बताया करती थीं जिन्हें वो प्रकट कर रही थीं। याओ लान ने इस बात का फ़ायदा उठाकर उन्हें उनके कर्तव्य से निकाल दिया। फिर उन्होंने सिंचाई के काम की जिम्मेदारी अपनी बेटी शाओमिन को दे दी और भाई-बहनों को उसे सब कुछ सिखाने को कहा, क्योंकि उनके मुताबिक भविष्य में परमेश्वर के घर के ज़रूरी काम उनकी बेटी ही करेगी। याओ लान ने अपने पति को भी टीम का अगुआ बना दिया, जबकि वे तो सच्चे विश्वासी भी नहीं थे, सभाओं के दौरान काम की बातों पर सहभागिता भी नहीं कर पाते थे। याओ लान भावनाओं में बहकर अपने पति को कलीसिया में ले आयीं और उन्हें टीम का अगुआ बना दिया—ये प्रशासनिक आदेशों का गंभीर उल्लंघन था। याओ लान के बुरे काम यहीं ख़त्म नहीं हुए। याओ लान और उनकी बेटी सम्राटों की तरह कलीसिया पर हुकुम चला रही थीं, वे मनमाने ढंग से भाई-बहनों को सताने और दबाने में लगी थीं, उन्होंने सबको इतना सताया कि सब उनसे डरने लगे और किसी ने उनके खिलाफ़ आवाज़ उठाने की हिम्मत नहीं की, बहन शेन की बातें सुनकर, मुझे हैरानी भी हुई और बुरा भी लगा। जब शुरुआत में याओ लान ने मुझे अपना काम सौंपा था, तब उनकी यह बात मुझे बहुत अच्छी लगी थी कि सारा काम काफ़ी अच्छा चल रहा है। मगर वो झूठ कह रही थीं। न सिर्फ़ वो सहभागिता के दौरान परमेश्वर के वचनों पर संदर्भ से बाहर की बात करती रहीं, बल्कि उनके शाब्दिक अर्थों और सिद्धांतों के बारे में बताकर भाई-बहनों को गुमराह भी किया, उन्होंने अपने पद के आशीषों का आनंद उठाते हुए भाई-बहनों पर रोब जमाने का भी काम किया। वो कलीसिया में तानाशाह बनकर राज करने लगीं, मनमाने ढंग से लोगों को सताती रहीं और उन्हें उनके काम से निकाल दिया। वो सिर्फ़ अपने करीबियों के बारे में सोचती थीं और सिर्फ़ अपनों का ही भला करती थीं। उनके मनमाने और लापरवाह बर्ताव और उनके बुरे कामों ने दिखाया कि वो कितनी बड़ी मसीह विरोधी थीं! अब उनके कर्तव्यों का दायरा पहले से काफ़ी बढ़ गया है, यानी अब ज़्यादा-से-ज़्यादा भाई-बहनों को चोट पहुँचेगी। मैं समझ गयी कि मुझे जल्द-से-जल्द किसी वरिष्ठ अगुआ को इस बारे में रिपोर्ट करके कलीसिया के काम को आगे बढ़ाना होगा। लेकिन उनके बारे में रिपोर्ट करने की बात सोचकर, मुझे चिंता होने लगी: "याओ लान मेरे काम की प्रभारी हैं। अगर उन्हें पता चला कि मैंने उनके बारे में रिपोर्ट की है, तो उनके बर्ताव के हिसाब से शायद वो मुझे कलीसिया की अगुआ के पद से बर्खास्त कर घर भेज दें। उनके पास तो मुझे सताने और दंड देने के कई बहाने भी होंगे। मेरा जीना बहुत मुश्किल हो जाएगा। अगर मुझे कलीसिया से निकाल दिया गया तो क्या होगा? परमेश्वर में आस्था की मेरी यात्रा यहीं खत्म हो जायेगी। मुझे व्यवहारिक रहना चाहिए। पहले कलीसिया का काम कर लेती हूँ, बाकी चीज़ें बाद में देखी जायेंगी।" इसलिए, खुद को बचाने के लिए, मैंने उनके बारे में रिपोर्ट नहीं करने और उन्हें उजागर नहीं करने का फैसला किया। मगर अगली सभा में जब मैंने उन सभी सताये गये भाई-बहनों के चेहरे पर मुझसे लगी उम्मीदें देखीं, तो मुझे बहुत चिंता हुई, अब मेरे विवेक का सवाल था। और तो और, जब मैंने उन्हें ये बातें करते सुना कि शाओमिन पूरी कलीसिया में याओ लान की सत्य पर सहभागिता करने की क्षमता की प्रशंसा कर रही है, साथ ही वो भाई-बहनों को नीचा दिखाने वाले ढंग से भाषण देकर उनको बेबस कर रही हैं, तो मेरा गुस्सा और भी बढ़ गया। मैंने सोचा: "मुझे याओ लान और शाओमिन के बुरे कामों के बारे में किसी वरिष्ठ अगुआ को रिपोर्ट करनी ही होगी। मैं उन्हें मनमाने ढंग से भाई-बहनों के साथ बुरा बर्ताव करने और उन्हें सताने नहीं दे सकती।" इसलिए, मैंने भाई-बहनों की बतायी हुई सारी बातें लिख लीं। लेकिन, सभा के बाद, मैं फिर से सोचने लगी: अगर याओ लान को पता चला तो वो मुझे दंड देने के लिए क्या करेंगी? पर अगर मैंने उन दोनों को उजागर न करके खुद को बचाने का फैसला किया तो फिर मैं भी उन्हीं की तरह नहीं बन जाऊँगी? मैं बहुत मुश्किल हालात में फंस गयी थी, मुझे लगा जैसे मैं इस तरह से बंधी हुई हूँ कि सांस तक नहीं ली जा रही। रोते हुए, मैं परमेश्वर के सामने घुटने टेककर प्रार्थना करने लगी, मैंने कहा, "हे परमेश्वर, मैं याओ लान और उनकी बेटी के बारे में अपने अगुआओं को रिपोर्ट करना चाहती हूँ, मगर मुझे डर है कि वो मुझसे बदला लेने की कोशिश करेंगी। हे परमेश्वर, अँधेरे की ताकतों के अत्याचार से निकलने में मेरा मार्गदर्शन करो, ताकि मैं सत्य का अभ्यास करके कलीसिया के काम को आगे बढ़ा सकूँ।"

प्रार्थना के बाद, मैंने परमेश्वर के वचनों में ये पढ़ा : "तुम सभी कहते हो कि तुम परमेश्वर के बोझ के प्रति विचारशील हो और कलीसिया की गवाही की रक्षा करोगे, लेकिन वास्तव में तुम में से कौन परमेश्वर के बोझ के प्रति विचारशील रहा है? अपने आप से पूछो : क्या तुम उसके बोझ के प्रति विचारशील रहे हो? क्या तुम उसके लिए धार्मिकता का अभ्यास कर सकते हो? क्या तुम मेरे लिए खड़े होकर बोल सकते हो? क्या तुम दृढ़ता से सत्य का अभ्यास कर सकते हो? क्या तुम में शैतान के सभी दुष्कर्मों के विरूद्ध लड़ने का साहस है? क्या तुम अपनी भावनाओं को किनारे रखकर मेरे सत्य की खातिर शैतान का पर्दाफ़ाश कर सकोगे? क्या तुम मेरी इच्छा को स्वयं में पूरा होने दोगे? सबसे महत्वपूर्ण क्षणों में क्या तुमने अपने दिल को समर्पित किया है? क्या तुम ऐसे व्यक्ति हो जो मेरी इच्छा पर चलता है? स्वयं से ये सवाल पूछो और अक्सर इनके बारे में सोचो" (वचन, खंड 1, परमेश्वर का प्रकटन और कार्य, आरंभ में मसीह के कथन, अध्याय 13)। परमेश्वर के वचनों में इन प्रकाशनों को पढ़कर मुझे बहुत शर्मिंदगी महसूस होने लगी। मैंने परमेश्वर में विश्वास किया, मगर मेरे दिल में उसके लिए कोई जगह नहीं थी। समस्याओं का सामना होने पर परमेश्वर के आदेश को गंभीरता से लेने के बजाय मैं सिर्फ़ अपने हितों के बारे में सोच रही थी। मैं परमेश्वर के घर के काम की रक्षा नहीं कर रही थी। मुझे समझ आ गया था कि याओ लान परमेश्वर के वचनों को संदर्भ से बाहर जाकर समझा रही थीं, वो कलीसिया में हुकुम चला रही थीं और भाई-बहनों को दंडित करके सता रही थीं। अपने करीबियों को आगे बढ़ाने और खुद को मजबूत करने के लिए वो मनमर्ज़ी से लोगों को उनके कर्तव्यों से निकाल रही थीं, जिससे कलीसिया जीवन में बहुत रुकावटें और अड़चनें आयीं, भाई-बहनों का दम घुटने लगा और उनका काफ़ी नुकसान भी हुआ। खासकर अब जबकि उनके काम का दायरा बढ़ गया है, वो और भी ज़्यादा भाई-बहनों को नुकसान पहुँचा सकती हैं। मगर मैं याओ लान के रुतबे और प्रभाव से डरी हुई थी, मुझे डर था कि वो मुझे सतायेंगी, काम से निकाल देंगी, मुझसे मेरा पद और भविष्य के काम छीन लिए जायेंगे, साथ ही वो और उनकी बेटी मुझे नुकसान पहुँचकर अपना बदला लेना चाहेंगी, इसलिए मुझे सिद्धांतों के आधार पर चलकर उनके बारे में रिपोर्ट करके उन्हें उजागर करने की हिम्मत नहीं हुई। इसलिए, मुझे न चाहते हुए भी, मसीह विरोधियों और बुरे लोगों को कलीसिया में स्वच्छंद बर्ताव करते देखना पड़ा। भाई-बहनों को सताया जा रहा था और उनके जीवन को नुकसान भी पहुँच रहा था, इसके बावजूद मैं चाह कर भी शैतान को उजागर नहीं कर सकी। मैं कितनी कायर, स्वार्थी और नीच इंसान थी! फिर मैंने परमेश्वर के वचन पढ़े जिनमें लिखा है : "शैतान ने मनुष्य को गंभीर ढंग से दूषित कर दिया है। शैतान का विष हर व्यक्ति के रक्त में बहता है, और यह देखा जा सकता है कि मनुष्य की प्रकृति दूषित, बुरी और प्रतिक्रियावादी है, शैतान के दर्शन से भरी हुई और उसमें डूबी हुई है—अपनी समग्रता में यह प्रकृति परमेश्वर के साथ विश्वासघात करती है। इसीलिए लोग परमेश्वर का विरोध करते हैं और परमेश्वर के विरूद्ध खड़े रहते हैं"("अंत के दिनों के मसीह की बातचीत के अभिलेख" में 'मनुष्य का स्वभाव कैसे जानें')। "जहाँ तक इस बात का प्रश्न है कि शैतान का जहर क्या है, इसे वचनों के माध्यम से पूरी तरह से व्यक्त किया जा सकता है। उदाहरण के लिए, यदि तुम कुछ कुकर्मियों से पूछते हो उन्होंने बुरे कर्म क्यों किए, तो वे जवाब देंगे: 'हर व्यक्ति अपनी सोचे बाकियों को शैतान ले जाये।' यह अकेला वाक्यांश समस्या की जड़ को व्यक्त करता है। शैतान का तर्क लोगों का जीवन बन गया है। भले वे चीज़ों को इस या उस उद्देश्य से करें, वे इसे केवल अपने लिए ही कर रहे होते हैं। सब लोग सोचते हैं चूँकि जीवन का नियम, हर कोई बस अपना सोचे, और बाकियों को शैतान ले जाए, यही है, इसलिए उन्हें बस अपने लिए ही जीना चाहिए, एक अच्छा पद और ज़रूरत के खाने-कपड़े हासिल करने के लिए अपनी पूरी ताकत लगा देनी चाहिए। 'हर व्यक्ति अपनी सोचे बाकियों को शैतान ले जाये'—यही मनुष्य का जीवन और फ़लसफ़ा है, और इंसानी प्रकृति का भी प्रतिनिधित्व करता है। यह कथन वास्तव में शैतान का जहर है और जब इसे मनुष्य के द्वारा आत्मसात कर लिया जाता है तो यह उनकी प्रकृति बन जाता है। इन वचनों के माध्यम से शैतान की प्रकृति उजागर होती है; ये पूरी तरह से इसका प्रतिनिधित्व करते हैं। और यही ज़हर मनुष्य के अस्तित्व की नींव बन जाता है और उसका जीवन भी, यह भ्रष्ट मानवजाति पर लगातार हजारों सालों से इस ज़हर के द्वारा हावी रहा है"("अंत के दिनों के मसीह की बातचीत के अभिलेख" में 'पतरस के मार्ग पर कैसे चलें')। परमेश्वर के वचनों से मुझे पता चला कि मुझे शैतान ने भ्रष्ट करके कुचल दिया है, जब तक मैं खुद बुरी और स्वार्थी बनी रहूंगी, तब तक मेरे खून और मेरी हड्डियों में सिर्फ़ शैतान का विष, उसके फ़लसफ़े और नियम ही रहेंगे। मैं इन शैतानी विषों के प्रभाव में जी रही थी, जैसे कि "हर व्यक्ति अपनी सोचे बाकियों को शैतान ले जाये," "जब पता हो कि कुछ गड़बड़ है, तो चुप रहना ही बेहतर है," और "ज्ञानी लोग आत्म-रक्षा में अच्छे होते हैं वे बस गलतियाँ करने से बचते हैं"। मेरे विचार बदल गए थे और जीवन को लेकर मेरा दृष्टिकोण और मेरी मान्यताएँ बेतुकी थीं। मैंने अपने हितों, भविष्य की संभावनाओं और अपनी नियति को सबसे ज़्यादा महत्व दिया। याओ लान और उनके बुरे, मसीह विरोधी साथियों को कलीसिया में भाई-बहनों को नुकसान पहुँचाते देखकर, मैं जानती थी मुझे उनके बारे में रिपोर्ट करके उन्हें उजागर करना चाहिए। मगर मुझे अपने सताये जाने, अपना पद और भविष्य की संभावनाएं खो जाने का डर था, अपनी तमाम कोशिशों के बावजूद मैं ऐसा करने की हिम्मत नहीं जुटा पायी। इस तरह मैंने खुशामदी इंसान बनकर मसीह विरोधियों को कलीसिया के काम में रुकावट डालने दी, क्योंकि मुझमें कुछ भी कहने की हिम्मत नहीं थी। मुझे एहसास हुआ कि मैं शैतान के विषों से पूरी तरह बंधी और जकड़ी हुई हूँ इतनी ज़्यादा कि मैं उसके लिए काम करने लगी थी, उसी की बातें सुनती थी; ऐसे बर्ताव से परमेश्वर बहुत नफ़रत करता है, मैं उसके सामने रहने लायक नहीं हूँ। मैंने कई सालों तक परमेश्वर के कार्य और मार्गदर्शन का आनंद उठाया, उसने मुझे ऊँचा उठाया ताकि मैं कलीसिया की अगुआ का काम संभाल सकूँ। लेकिन, मैं इसे संभाल नहीं पा रही थी, मैंने भाई-बहनों की देखभाल करने और कलीसिया के काम को आगे बढ़ाने पर भी ध्यान नहीं दिया। मैं पूरी तरह अपने निजी स्वार्थी इरादों में लिपटी हुई थी, मुझमें जरा-सी भी गरिमा या निष्ठा नहीं थी। भाई-बहनों ने मुझ पर जो भरोसा दिखाया था, मैं उस पर खरी नहीं उतर सकी, यहाँ तक कि परमेश्वर ने मुझे जो आदेश दिया, मैं उसका भी पालन नहीं कर पायी। यह सोचकर, मुझे खुद से नफ़रत होने लगी, मैं कितनी स्वार्थी और नीच थी, मैंने पश्चाताप करने के लिए परमेश्वर से प्रार्थना की। मैंने कहा, हे परमेश्वर, मुझे हिम्मत और ताकत दो, मुझे राह दिखाओ, ताकि मैं अंधकार की ताकतों के प्रभाव से निकलकर सत्य का अभ्यास कर पाऊं।

फिर, मैंने परमेश्वर के वचनों में ये पढ़ा : "परमेश्वर का स्वभाव सभी चीज़ों और जीवित प्राणियों के शासक, सारी सृष्टि के प्रभु का स्वभाव है। उसका स्वभाव सम्मान, सामर्थ, कुलीनता, महानता, और सब से बढ़कर, सर्वोच्चता को दर्शाता है। उसका स्वभाव अधिकार का प्रतीक है, उन सबका प्रतीक है जो धर्मी, सुन्दर, और अच्छा है। इस के अतिरिक्त, यह उस परमेश्वर का भी प्रतीक है जिसे अंधकार और शत्रु बल के द्वारा हराया या आक्रमण नहीं किया जा सकता है,[क] साथ ही उस परमेश्वर का प्रतीक भी है जिसे किसी भी सृजे गए प्राणी के द्वारा ठेस नहीं पहुंचाई जा सकती है (न ही वह ठेस पहुंचाया जाना बर्दाश्त करेगा)।[ख] उसका स्वभाव सब से ऊँची सामर्थ का प्रतीक है। कोई भी मनुष्य या लोग उसके कार्य और उसके स्वभाव को बाधित नहीं कर सकते हैं" (वचन, खंड 1, परमेश्वर का प्रकटन और कार्य, परमेश्वर के स्वभाव को समझना बहुत महत्वपूर्ण है)। परमेश्वर के वचनों से मुझे समझ आया कि सभी चीज़ों पर परमेश्वर की सत्ता है, उसका स्वभाव सर्वोच्च अधिकार का प्रतीक है, कोई भी दुश्मन या अंधकार की ताकत उसका अपमान नहीं कर सकती। परमेश्वर शैतान की सभी बुरी और बाधक शक्तियों को कलीसिया से निकालकर खत्म कर देगा। ये परमेश्वर के काम करने का तरीका और यह सच है कि वह उसे हर हाल में पूरा करेगा। याओ लान किसी तानाशाह की तरह कलीसिया पर राज कर रही थीं, भाई-बहनों को बेबस करके सता रही थीं, वो अपने करीबियों का सिंचन करके अपना राज्य स्थापित कर रही थीं। उन्होंने परमेश्वर के काम में रुकावट डाली, उसमें टांग अड़ाई, सभी तरह के बुरे काम किये, परमेश्वर के स्वभाव का गंभीर अपमान किया। वो एक ऐसी मसीह विरोधी दानव थीं जिन्हें आज नहीं तो कल कलीसिया से निकाल ही दिया जाता। मैंने सोचा कि कैसे पहले भी परमेश्वर के घर ने कई बुरे लोगों और मसीह विरोधियों को निकाल फेंका है: चाहे वो कितने ही दुष्ट क्यों न रहे हों, उनकी कामयाबी बस कुछ देर ही टिकी, आखिर में वे परमेश्वर के दंड से बच नहीं पाए। क्या ये परमेश्वर की धार्मिकता नहीं है? फिर भी मैं परमेश्वर की धार्मिकता को नहीं समझ सकी, मुझे इस सच पर भी भरोसा नहीं रहा कि परमेश्वर के घर में सिर्फ़, सत्य और धार्मिकता की जगह है, जिस पर परमेश्वर राज करता है। मैंने परमेश्वर के घर को बाकी दुनिया के जैसा समझ लिया, मानो जिसके पास रुतबा और ताकत है, उसी के हाथों में है मेरी किस्मत, मैंने सोचा अगर मैं याओ लान और उनकी बेटी के खिलाफ़ गयी, तो अपने भविष्य की संभावनाओं और मंज़िल से हाथ धो बैठूँगी। मुझे इस बात का भी डर था कि वो दोनों मुझसे बदला लेंगी—मैंने सभी चीज़ों पर परमेश्वर की सत्ता का भी भरोसा नहीं किया। ऐसी आस्था परमेश्वर के लिए अपमानजनक है! इसके बाद मैंने परमेश्वर के वचनों में ये पढ़ा : "मेरे वचन इंसान के अंधकार के प्रभावों से बचने का आधार हैं, और जो लोग मेरे वचनों के अनुसार अभ्यास नहीं कर सकते, वे अंधकार के प्रभाव के बंधन से बच नहीं सकते। सही अवस्था में जीने का अर्थ है परमेश्वर के वचनों के मार्गदर्शन में जीना, परमेश्वर के प्रति वफादार होने की अवस्था में जीना, सत्य खोजने की अवस्था में जीना, ईमानदारी से परमेश्वर के लिए खुद को खपाने की वास्तविकता में जीना, और वास्तव में परमेश्वर से प्रेम करने की अवस्था में जीना। जो लोग इन अवस्थाओं में और इस वास्तविकता में जीते हैं, वे जैसे-जैसे सत्य में अधिक गहराई से प्रवेश करेंगे, वैसे-वैसे वे रूपांतरित होते जाएँगे, और जैसे-जैसे काम गहन होता जाएगा, वे रूपांतरित हो जाएँगे; और अंत में, वे ऐसे इंसान बन जाएँगे जो यकीनन परमेश्वर को प्राप्त हो जाएँगे और उससे प्रेम करेंगे" (वचन, खंड 1, परमेश्वर का प्रकटन और कार्य, अंधकार के प्रभाव से बच निकलो और तुम परमेश्वर द्वारा प्राप्त किए जाओगे)। परमेश्वर के वचनों ने मुझे सही मार्ग दिखाया। अगर मैं शैतान की काली शक्तियों की बेड़ियों से मुक्त होना चाहती हूँ, तो मुझे परमेश्वर के वचनों के अनुसार अभ्यास करना होगा। मुझे अपने निजी हितों और भविष्य की चिंताओं के बारे में सोचना बंद करके, सत्य का अभ्यास करना होगा, उन मसीह विरोधियों की रिपोर्ट करके उन्हें उजागर करना होगा और परमेश्वर के घर के काम को आगे बढ़ाना होगा। चाहे मुझे मेरे कर्तव्य से निकाल दिया जाये और चाहे मुझसे मेरा पद और काम छीन लिया जाये, मुझे सत्य सिद्धांतों पर ही चलना होगा। ये बात समझ में आते ही, मुझमें हिम्मत आ गयी, फिर मैंने याओ लान और शाओमिन की रिपोर्ट करते हुए अपने अगुआओं को पत्र लिखा।

कुछ दिनों बाद, अगुआओं ने सभी भाई-बहनों को बुलाकर याओ लान और शाओमिन के बुरे कर्मों की सच्चाई पर से पर्दा उठा दिया। सिद्धांतों के अनुसार, याओ लान, उनके पति और शाओमिन, तीनों को उनकी जिम्मेदारियों से निकाल दिया गया। याओ लान और उनकी बेटी ने आत्मचिंतन करने या खुद को जानने की कोशिश नहीं की, बल्कि वो तो भाई-बहनों के घर जाकर पछतावे का नाटक करने लगीं, रो-रोकर कहने लगीं कि उनके साथ भाई-बहनों को धोखा देने की कोशिश को लेकर गलत तरह से बर्ताव किया गया है। वो बिल्कुल भी पश्चाताप नहीं करना चाहती थीं, अंत में अपने बुरे कर्मों के कारण, वो ऐसी मसीह विरोधी और दुष्टात्मा बनकर रह गयीं जिन्होंने हर तरह के बुरे काम किये और उन्हें कलीसिया से निकाल दिया गया। कलीसिया की जिंदगी सामान्य हो गयी, सभी भाई-बहन तालियाँ बजा रहे थे, खुश थे और परमेश्वर की धार्मिकता और पवित्रता की प्रशंसा कर रहे थे। इससे मुझे और भी स्पष्ट हो गया कि परमेश्वर के घर में धार्मिकता और सत्य का राज है, वहां मसीह की सत्ता है, मसीह विरोधी बुरी ताकतें चाहे कितनी भी दुष्ट और अनियंत्रित हों, वे कितनी भी ताकतवर हों, वो कभी भी परमेश्वर के अधिकार की बराबरी नहीं कर सकतीं या परमेश्वर के कार्य में रुकावट नहीं डाल सकतीं, किसी की किस्मत पर काबू पाना तो मुमकिन ही नहीं है। वो तो बस परमेश्वर के उन मोहरों की तरह हैं, जिनका इस्तेमाल परमेश्वर चुने गए लोगों में विवेक जगाने के लिए करता है। उनका काम दूसरों को मसीह विरोधियों और दुष्ट लोगों की असलियत देखने में मदद करता है, ताकि वो गुमराह होने से बच सकें। इन मसीह विरोधियों की रिपोर्ट करने के इस अनुभव से मैंने जाना कि वो परमेश्वर के वचनों की प्रबुद्धता, मार्गदर्शन और अगुआई ही थी जिसने मुझे अंधकार की बेड़ियों को तोड़कर सत्य का अभ्यास करने में सक्षम बनाया। मेरा मन बिलकुल शांत हो गया, मुझे एहसास हुआ कि इस तरह का व्यवहार ही मेरे लिए गरिमा और निष्ठा से जीवन जीने का एकमात्र तरीका है; मैं आज़ाद महसूस करने लगी। ये एक सच्ची रिपोर्ट लिखने का इनाम है।

सर्वशक्तिमान परमेश्वर की जय हो! आमीन!

फुटनोट :

क. मूल पाठ में "यह असमर्थ होने का प्रतीक है" लिखा है।

ख. मूल पाठ में "साथ ही अपमान के अयोग्य (और अपमान सहन न करने) होने का भी प्रतीक है" लिखा है।

60. परमेश्वर बहुत धार्मिक है

झांग लिन, जापान

सितंबर 2012 में, मैं कलीसिया के काम का प्रभारी था, तभी मेरी मुलाक़ात अगुआ यान झुओ से हुई। मुझे पता चला कि वे भाई-बहनों से घर-घर जाकर सुसमाचार का प्रचार करने को कहती रही हैं। यह सिद्धांतों का गंभीर उल्लंघन था। इसलिए मेरे कार्यकारी साथी और मैंने उनसे कहा, "सुसमाचार का प्रचार करते समय हमें परमेश्वर के घर के सिद्धांतों का पालन करना होगा। आप फिलहाल जो कर रही हैं वह उनके विपरीत है, अगर अविश्वासी या दुराचारी कलीसिया में आ गये, तो इससे परमेश्वर के घर के कार्य में गड़बड़ी पैदा हो जाएगी। वैसे भी, इस तरह सुसमाचार का प्रचार करना खतरनाक है। अगर किसी ने पुलिस को बुला लिया, तो आप हमारे भाई-बहनों को शेर के मुंह में झोंक चुकी होंगी।" उन्होंने हमारी बात पर ध्यान देना तो दूर, उल्टे इल्ज़ाम थोप दिया कि हम नियमों से चिपके हुए हैं। इसके बाद सभाओं में, वे मुझे और मेरे साझीदार को अक्सर फटकार लगातीं, कहतीं कि हम परमेश्वर के घर के सुसमाचार-कार्य में रुकावट पैदा कर रहे हैं। हम दोनों उसके सामने वाकई लाचार हो गये। उस साल दिसंबर में, यान झुओ के कहे अनुसार हमारे क्षेत्रीय सदस्य सुसमाचार का प्रचार करने के लिए बाहर गये, और 100 से ज़्यादा लोग गिरफ़्तार कर लिये गये। परमेश्वर के घर के कार्य को यह बहुत बड़ा धक्का था, मगर यान झुओ को ज़रा भी पछतावा नहीं हुआ। मैंने उन्हें एक बार भी अपने अहंकार या बेपरवाही का विश्लेषण करते हुए या गहराई से आत्मचिंतन करते हुए नहीं देखा। नवंबर 2013 तक, मैं कलीसिया में वीडियो बनाने का प्रभारी बन चुका था। मैंने देखा कि वे अभी भी अहंकार के साथ मनमानी कर रही थीं। वे अलग राय व्यक्त करने वाले किसी भी व्यक्ति को डांट लगातीं और उसकी निंदा करतीं। वे लोगों द्वारा समीक्षा के लिए पेश किये गये वीडियो को बार-बार रोक देतीं, जिससे भाई-बहनों को परमेश्वर के घर से सही वक्त पर सुझाव नहीं मिलते या मदद नहीं मिल पाती। मैंने कर्तव्य निभाने में उनकी कमियों की तरफ इशारा करके उन्हें कुछ सुझाव दिये, मगर वे पहले जैसे ही करती रहीं। उन्होंने मेरी बात अनसुनी कर दी और कहा कि मैं अहंकारी हूँ। मई 2014 में, उन्होंने मुझे बर्खास्त करवा कर घर वापस भेज दिया। घर पहुँचने के बाद, संयोग से मैंने मसीह-विरोधियों और झूठे अगुआओं को समझने के बारे में कुछ सिद्धांत पढ़े। यान झुओ के लगातार एक-जैसे बर्ताव की उनसे तुलना करके, आखिरकार मुझे एहसास हुआ कि वे सच में कितनी ज़्यादा अहंकारी और दुर्भावनापूर्ण हैं। वे अपने काम में हमेशा अंधाधुंध तानाशाही दिखा रही थीं। उन्होंने भाई-बहनों की बतायी सच्चाई या उनके सुझावों को मंज़ूर नहीं किया, बल्कि इसके बजाय लोगों का दमन कर उनकी निंदा की। क्या उनका बर्ताव यह नहीं दिखाता कि वे सत्य से घृणा करने वाली मसीह-विरोधी हैं? उनके इस बर्ताव को देख कर, मैं हैरान रह गया। साथ काम करते हुए दो साल में, मैंने उनका बर्ताव और नज़रिया देखा था, लेकिन इन सबको मैंने भ्रष्टता की अभिव्यक्ति समझा। मैंने उनकी प्रकृति, उनके सार या जिस राह पर वे चल रही थीं, उसका विश्लेषण करने के लिए कभी भी परमेश्वर के वचनों का इस्तेमाल नहीं किया। इसलिए जब कभी मैं उनके साथ होता, मुझे बस सहनशील होकर सब्र रखना पड़ता, इससे परमेश्वर के घर के कार्य में देरी होने लगी और उस पर बुरा असर पड़ने लगा। मुझे लगा, "अगर यान झुओ कलीसिया की अगुआ बनी रहीं, तो वे परमेश्वर के घर के कार्य में और ज़्यादा गड़बड़ी पैदा करेंगी।" मैंने परमेश्वर के घर से उनकी समस्याओं के बारे में शिकायत करने का फैसला किया। मैंने परमेश्वर से प्रार्थना की और उनकी शिकायत वाली चिट्ठी लिख डाली। चिट्ठी के अंत में, एक आख़िरी बात मैंने जोड़ दी। उस समय मुझे पता था कि एक वीडियो में कुछ समस्याएं हैं, इसलिए मैंने परमेश्वर के घर से इस मामले पर गौर कर उसकी समीक्षा करने का निवेदन किया।

चिट्ठी पूरी हो गयी थी, मैं बस भेजने ही वाला था कि मन में कुछ दूसरे विचार उठने लगे। सोचा, "मैंने अगुआ को पहले भी सुझाव दिये हैं, और कर्तव्य निभाने की उनकी समस्याओं की ओर इशारा किया है, लेकिन उन्हें यह पसंद नहीं आया और उन्होंने मुझे घर भेज दिया। अब मैं अपना कर्तव्य भी नहीं निभा सकता। अगर मैं उनकी समस्याओं के बारे में शिकायत वाली यह चिट्ठी भेज दूं, और संयोग से वे कहीं उसे पढ़ लें, तो वे मुझ पर अगुआओं और कर्मियों पर हमला करने का इल्ज़ाम लगा देंगी, तब मेरा क्या हाल होगा? इसे भूल जाना ही ठीक है। वैसे भी दरवाज़े से बाहर हूँ, तो क्यों नाहक खलबली मचाऊँ।" मगर तभी मैंने सोचा : "परमेश्वर ने आज मुझे यह समझने का रास्ता दिखाया है कि यान झुओ मसीह-विरोधियों के रास्ते पर चल रही हैं। अगर मैं इसकी शिकायत न करूं, तो इससे परमेश्वर के घर के कार्य और भाई-बहनों पर बुरा असर पडेगा। फिर क्या मैं शैतान का मददगार और दुराचारी नहीं बन जाऊंगा?" मेरे मन में कशमकश पैदा हो गया, एक तरफ परमेश्वर के घर के हित और भाई-बहन के हित थे, और दूसरी तरफ मेरे अपने भविष्य की संभावनाएं। समझ नहीं पाया कि क्या करूं। कुछ दिनों तक, मैं अक्सर परमेश्वर से प्रार्थना करता रहा, सही रास्ता दिखाने की विनती करता रहा। फिर मैंने परमेश्वर के वचनों का एक अंश पढ़ा : "तुम पूर्ण बनाए जा सको, इसके लिए तुम्हारे अंदर आकांक्षाएँ और साहस होना चाहिए, और तुम्हें हमेशा यह नहीं सोचते रहना चाहिए कि तुम असमर्थ हो। क्या सत्य के भी अपने चहेते होते हैं? क्या सत्य जानबूझकर लोगों का विरोध कर सकता है? यदि तुम सत्य का अनुसरण करते हो, तो क्या यह तुम पर हावी हो सकता है? यदि तुम न्याय के लिए मजबूती से खड़े रहते हो, तो क्या यह तुम्हें चित कर देगा? यदि जीवन की तलाश सच में तुम्हारी आकांक्षा है, तो क्या जीवन तुम्हें चकमा दे सकता है? यदि तुम्हारे अंदर सत्य नहीं है, तो इसका कारण यह नहीं है कि सत्य तुम्हें नजरअंदाज करता है, बल्कि ऐसा इसलिए है क्योंकि तुम सत्य से दूर रहते हो; यदि तुम न्याय के लिए मजबूती से खड़े नहीं हो सकते हो, तो इसका कारण यह नहीं है कि न्याय के साथ कुछ गड़बड़ है, बल्कि ऐसा इसलिए है क्योंकि तुम यह मानते हो कि यह तथ्यों के साथ मेल नहीं खाता; कई सालों तक जीवन की तलाश करने पर भी यदि तुमने जीवन प्राप्त नहीं किया है, तो इसका कारण यह नहीं है कि जीवन की तुम्हारे प्रति कोई चेतना नहीं है, बल्कि इसका कारण यह है कि तुम्हारे अंदर जीवन के प्रति कोई चेतना नहीं है, और तुमने जीवन को स्वयं से दूर कर दिया है; यदि तुम प्रकाश में जीते हो, लेकिन प्रकाश को पाने में असमर्थ रहे हो, तो इसका कारण यह नहीं है कि प्रकाश तुम्हें प्रकाशित करने में असमर्थ है, बल्कि यह है कि तुमने प्रकाश के अस्तित्व पर कोई ध्यान नहीं दिया है, और इसलिए प्रकाश तुम्हारे पास से खामोशी से चला गया है। यदि तुम अनुसरण नहीं करते हो, तो यही कहा जा सकता है कि तुम एक ऐसे व्यक्ति हो जो किसी काम का नहीं है, तुम्हारे जीवन में बिलकुल भी साहस नहीं है, और तुम्हारे अंदर अंधकार की ताकतों का विरोध करने का हौसला नहीं है। तुम बहुत कमजोर हो! तुम उन शैतानी ताकतों से बचने में असमर्थ हो जिन्होंने तुम्हारी घेराबंदी कर रखी है, तुम ऐसा ही सकुशल और सुरक्षित जीवन जीना और अपनी अज्ञानता में मर जाना चाहते हो। जो तुम्हें हासिल करना चाहिए वह है जीत लिए जाने का तुम्हारा प्रयास; यह तुम्हारा परम कर्तव्य है। यदि तुम स्वयं पर विजय पाए जाने से संतुष्ट हो जाते हो तो तुम प्रकाश के अस्तित्व को दूर हटाते हो। तुम्हें सत्य के लिए कष्ट उठाने होंगे, तुम्हें सत्य के लिए समर्पित होना होगा, तुम्हें सत्य के लिए अपमान सहना होगा, और अधिक सत्य प्राप्त करने के लिए तुम्हें अधिक कष्ट उठाने होंगे। यही तुम्हें करना चाहिए" (वचन, खंड 1, परमेश्वर का प्रकटन और कार्य, पतरस के अनुभव : ताड़ना और न्याय का उसका ज्ञान)। इस अंश को पढ़ कर मुझे विश्वास और शक्ति मिली। "हाँ", मैंने सोचा, "मैं इस काली ताकत को मुझे हराने नहीं दूंगा।" मैं पहले कभी यान झुओ को नहीं समझ पाया था। लेकिन अब परमेश्वर ने चीज़ों को ठीक कर दिया था, इसलिए मैं उनकी प्रकृति, उनके सार, और उनके रास्ते को समझ पाया। मुझे पक्के इरादे के साथ शिकायत कर देनी चाहिए थी, लेकिन मैंने अपने भविष्य की संभावनाओं की खातिर शैतान के इस फ़लसफ़े को मान लिया, "चीजों को प्रवाहित होने दें यदि वे किसी को व्यक्तिगत रूप से प्रभावित न करती हों।" मुझे समझ आया कि मैं कितना स्वार्थी हूँ, मुझमें विवेक और समझ है ही नहीं। मैंने परमेश्वर में विश्वास रखने और परमेश्वर के वचनों के पोषण और सिंचन का आनंद लेने के अपने तमाम वर्षों को याद किया। फिर भी इस अहम घड़ी में, मैं अपने हितों की रक्षा करने के लिए अपनी अंतरात्मा की आवाज़ और परमेश्वर के घर की अनदेखी कर रहा था। मैं कितना कृतघ्न, नीच और घिनौना इंसान हूँ! ऐसा एहसास होने पर मैंने सोचा : "मुझे अंतरात्मा की आवाज़ और न्याय की समझ के साथ काम करना चाहिए, सत्य का अभ्यास करके परमेश्वर के घर के कार्य की रक्षा करनी चाहिए।" इसलिए मैंने परमेश्वर से अनेक बार प्रार्थना की, और आखिरकार यह संकल्प लिया : "यह शिकायती चिट्ठी लिखने के जो भी परिणाम हों, मैं अपने हितों की रक्षा करने के लिए शैतान का साथी नहीं बन सकता। मैंने यान झुओ की समस्याएँ देखी हैं, इसलिए मुझे एक पक्का मन बना कर उनके बुरे कर्मों को उजागर करना चाहिए, परमेश्वर के घर के कार्य की रक्षा करनी चाहिए।" फिर मैंने शिकायती चिट्ठी परमेश्वर के घर भेज दी। मुझे बड़ी राहत मिली, मेरे दिल को बड़ा सुकून मिला। फिर हर दिन मैं बेचैनी से इंतज़ार करता कि परमेश्वर का घर यान झुओ के हालात की जांच-पड़ताल के लिए किसी को भेजेगा, फिर भाई-बहन समझ सकेंगे कि वह कैसी मसीह-विरोधी है और फिर उसे ठुकरा देंगे। दुर्भाग्य से, इस चिट्ठी के कारण मेरी हालत और भी बदतर हो गयी।

अगस्त 2014 में, कलीसिया फिर से मुझे अपना कर्तव्य निभाने देने को राजी हो गयी। लेकिन अक्तूबर के बीच में एक दिन, ली नाम की एक अगुआ उस अतिथि गृह में आयीं, जहां मैं रहता था। चेहरे पर सख्ती का भाव लिये उन्होंने पूछा, "पहले आपने कोई शिकायती चिट्ठी लिखी थी?" मैंने कहा, 'हाँ।' नाखुश भाव से उन्होंने कहा, "यान झुओ कलीसिया के कार्य की प्रभारी हैं और मैं अक्सर उनके संपर्क में रहती हूँ। मैंने कभी भी नहीं देखा, न ही सुना कि वे एक झूठी अगुआ या मसीह-विरोधी जैसा व्यवहार करती हैं। आपकी लिखी हुई चिट्ठी अगुआओं और कर्मियों पर वैसे ही किया गया एक हमला है।" उनकी बात सुन कर मुझे यकीन नहीं हुआ। चार महीने इंतज़ार करने के बाद मैंने ऐसे परिणाम की कल्पना नहीं की थी। उनकी यह बात सुनकर भी मैं शांत रहा। मैं जानता था कि यान झुओ के बारे में वह चिट्ठी मैंने तथ्यों और सिद्धांतों के अनुसार लिखी थी। किसी भी हाल में गलत इल्ज़ाम नहीं लगाया था। फिर अगुआ ली ने कहा, "आपकी शिकायती चिट्ठी में किसी वीडियो की जांच का ज़िक्र है, इसलिए परमेश्वर के घर ने जांच-पड़ताल और समीक्षा में दो महीने लगाये। इससे परमेश्वर के घर के कार्य में काफ़ी रुकावट पैदा हुई और परमेश्वर के स्वभाव का अपमान हुआ।" उन्होंने यह भी कहा कि वरिष्ठ अगुआ भी यही कहते हैं। इन टिप्पणियों से मुझे ज़बरदस्त झटका लगा। मैंने कभी नहीं सोचा था कि मेरी चिट्ठी से परमेश्वर के घर में ऐसी गंभीर रुकावट पैदा हो सकती है, और परमेश्वर के स्वभाव का अपमान हो सकता है। अगर सब-कुछ उनके कहे अनुसार है, तो मैंने बहुत बुरा काम किया है। एकाएक मुझे महसूस हुआ कि मेरे शरीर में ज़रा भी ताक़त नहीं रही, मैं रोये बिना नहीं रह पाया। फिर अगुआ ली ने कहा, "अपनी चीज़ें समेटिए, घर जाइए, और अपनी करतूत पर आत्मचिंतन कीजिए। आत्मचिंतन पूरा हो जाने पर, आप फिर से अपना कर्तव्य निभा सकते हैं।" मैंने घर लौटने के लिए बस पकड़ ली, मेरा दिमाग चकरा रहा था, दिल पर भारी बोझ था। मैंने इतने साल तक परमेश्वर में विश्वास रखा, फिर भी मैं दुराचारी बन गया, जिसने परमेश्वर के घर के कार्य में गंभीर रुकावट पैदा की। मैं खुद को दोष देने लगा, पछतावे में डूब गया, मैं बिल्कुल समझ नहीं पाया कि भविष्य मेरे लिए क्या लेकर आयेगा। मैंने परमेश्वर को पुकारा और उससे अपने दिल को मजबूत करने की विनती की। परमेश्वर मेरा जो भी निपटान करे, मैं उसकी व्यवस्थाओं का पालन करूंगा। मैं परमेश्वर को कभी दोष नहीं दूंगा। प्रार्थना करने के बाद, मैं धीरे-धीरे शांत हुआ। तीन दिन बाद, मैं घर पहुंचा, मैंने ली की बात पर गौर किया, मेरे मन में कुछ सवाल उठने लगे : परमेश्वर के घर में मसीह और सत्य का शासन है, और लोगों से पेश आने सहित उसके हर कार्य के लिए सिद्धांत हैं। वह कभी भी किसी व्यक्ति को उसके अस्थाई व्यवहार के पैमाने पर नहीं देखता। तो फिर मेरे साथ इस तरह पेश आने में ली और दूसरे लोग किन सिद्धांतों का पालन कर रहे हैं? क्या अगुआ ली की बातें वाकई सच हैं? मैं समझ नहीं पाया, लेकिन मुझे पता था कि सच चाहे जो भी हो, यह सब परमेश्वर की मर्ज़ी से हो रहा है, इसलिए मुझे उसकी व्यवस्थाओं के सामने समर्पण करना होगा। जल्दी ही कलीसिया की एक अगुआ ने मुझे सभाओं के लिए एक समूह का जिम्मा सौंपा। महीने भर से भी ज़्यादा समय के बाद, मुझे अपने ही घर में अपनी माँ के साथ सभाओं में भाग लेने का काम सौंपा गया, और हमें अब अपने कर्तव्य निभाने की इजाज़त नहीं दी गयी। तब मैं जान गया कि हमें निष्कासित किया जा रहा है। इस पूरे समय में मैंने परमेश्वर में विश्वास रखा, लेकिन अब न केवल मुझे घर पर अलग-थलग कर दिया जा रहा था, बल्कि अब मैं अपना कर्तव्य भी नहीं निभा सकता था। मैंने पागलों जैसा महसूस किया। उस दौरान, मैं हर रात सभाओं के और भाई-बहनों के साथ अपना कर्तव्य निभाने के सपने देखता। मेरी नींद खुल जाती, फिर मैं सो नहीं पाता। हर रात बहुत लंबी लगती, बर्दाश्त के बाहर। उन दिनों मेरे साथ मेरी माँ भी कष्ट झेलती। ख़ास तौर से रात को जब मैं उसे परमेश्वर से प्रार्थना करते और रोते हुए देखता, तो खुद को दोष देता और बेहद उदास महसूस करता। लगता मैंने ही उसे यह दुख दिया है। परमेश्वर में विश्वास रखने के बाद से, वो मेरे लिए सबसे दर्दनाक और मुश्किल भरे दिन थे। परमेश्वर से निरंतर प्रार्थना करने के अलावा, मेरे पास अपने दिल के दर्द से छुटकारा पाने का और कोई तरीका ही नहीं था। बाद में मैंने कलीसिया की अपनी अगुआ से पूछा, क्या मैं फिर से अपना कर्तव्य निभाने के लिए जा सकता हूँ। उन्होंने कहा, "आप अभी भी अपना कर्तव्य निभाना चाहते हैं? अगर आप उस तरह आत्मचिंतन नहीं करते जैसे करना चाहिए, तो आपको निष्कासित कर दिया जाएगा!" उनकी यह बात सुनकर मैं बेहद मायूस हो गया। तब मैं जान गया कि अपना कर्तव्य निभाना मेरे लिए ख्याली पुलाव से ज़्यादा कुछ नहीं है। अगुआ हर सप्ताह बैठक के लिए हमारे घर आने लगे, मगर दरअसल वे बस मेरे बारे में जानने के लिए आते, यह देखने के लिए कि क्या मैं नकारात्मकता फैला रहा हूँ या गुट बना रहा हूँ। इसलिए हर बार वे जब मेरे बारे में पूछने आते, तो मैं बेहद उदास हो जाता। कभी-कभार मैं उनसे पूछना चाहता, "आप मेरे साथ इस तरह क्यों पेश आ रहे हैं? मैंने यान झुओ की शिकायत सिद्धांतों के आधार पर की थी। लेकिन उनकी जांच-पड़ताल करने के बजाय आपने मुझे घर में बंद कर दिया है। क्या सत्य का अभ्यास करना ग़लत है?" मैंने वाकई बेचैनी महसूस की। कभी-कभार, मैं सोचता : "सत्य का अभ्यास करके ऐसा क्यों हो गया? मेरा विश्वास है कि परमेश्वर धार्मिक है, लेकिन अब जो हो रहा है उसमें मुझे उसकी धार्मिकता नहीं दिखाई देती।" मैं बड़ी उलझन में था। मैं बिल्कुल थोड़े से गुज़ारा करता, पाप की बातें नहीं करता, न ही परमेश्वर को दोष देता। मैं परमेश्वर से अक्सर प्रार्थना करता, उससे उसकी इच्छा समझने का रास्ता दिखाने की विनती करता, उसे ग़लत नहीं समझता।

उस बेहद मुश्किल और दुखदाई घड़ी में, मैंने परमेश्वर के कुछ वचन पढ़े। "लोगों को परमेश्‍वर के धार्मिक स्‍वभाव का ठीक-ठीक किस तरह पता लगाना और समझना चाहिए? जब धार्मिक व्‍यक्ति उसके आशीष प्राप्‍त करता है और जब वह दुष्ट उसके द्वारा शापित होते हैं—ये परमेश्‍वर की धार्मिकता के उदाहरण हैं। क्‍या यह सही है? कहा जाता है कि परमेश्‍वर अच्छाई को पुरस्‍कृत और बुराई को दण्डित करता है, और वह प्रत्‍येक मनुष्‍य की उसके कर्मों के अनुसार भरपाई करता है। यह सही है, नहीं क्या? लेकिन आजकल जो परमेश्‍वर की आराधना करते हैं वे उसके द्वारा या तो मारे जाते हैं या शापित किए जाते हैं, या कभी धन्य या स्‍वीकार नहीं किए गए; वे उसकी चाहे जितनी आराधना करें, वह उन्हें अनदेखा करता है। परमेश्‍वर दुष्‍टों को न धन्य करता है, न उन्‍हें दण्ड देता है, तब भी वे समृद्ध हैं और उनकी कई संततियाँ हैं, और उनके लिए सब अच्छा ही होता है; वे हर चीज़ में सफल होते हैं। क्‍या यही परमेश्‍वर की धार्मिकता है? परिणामस्वरूप, कुछ लोग कहते हैं, 'परमेश्‍वर धार्मिक नहीं है। हम उसकी आराधना करते हैं, लेकिन उसने हमें कभी धन्य नहीं किया, जबकि उसका प्रतिरोध करने और उसकी आराधना नहीं करने वाले दुष्‍ट लोग, सभी चीज़ों में, अधिक सुखी-संपन्न और हमसे उच्चतर पदों पर हैं। परमेश्‍वर धार्मिक नहीं है!' यह तुम लोगों को क्‍या दर्शाता है? मैंने अभी तुम्‍हें दो उदाहरण दिए। इनमें से कौन-सा परमेश्‍वर की धार्मिकता की बात करता है? कुछ लोग कहते हैं, 'वे दोनों परमेश्‍वर की धार्मिकता को सामने लाते हैं!' वे यह क्‍यों कहते हैं? परमेश्‍वर के स्‍वभाव के बारे में लोगों का ज्ञान त्रुटिपूर्ण है; वह उनके विचारों और दृष्टिकोणों में मौजूद है, एक लेन-देन के परिप्रेक्ष्‍य के भीतर, या अच्छाई और बुराई के परिप्रेक्ष्‍य, सही और ग़लत के परिप्रेक्ष्‍य, या तार्किक परिप्रेक्ष्‍य के भीतर। यही वे परिप्रेक्ष्‍य हैं जिन्हें वे परमेश्‍वर के बारे में अपने ज्ञान के बीच ले आते हैं; ऐसे लोग परमेश्‍वर के अनुरूप नहीं है, और उनके द्वारा परमेश्‍वर का प्रतिरोध करना और उसकी शिकायत करना अवश्यंभावी है"("अंत के दिनों के मसीह की बातचीत के अभिलेख" में 'परमेश्वर के धार्मिक स्वभाव को कैसे जानें')।

"परमेश्वर वही करेगा जो उसे करना ही चाहिए, और उसका स्‍वभाव धार्मिक है। धार्मिकता किसी भी तरह से न्‍यासंगत या तर्कसंगत नहीं होती; यह समतावाद नहीं है, या तुम्‍हारे द्वारा पूरे किए गए काम के अनुसार तुम्‍हें तुम्‍हारे हक़ का हिस्‍सा आवंटित करने, या तुमने जो भी काम किया हो उसके बदले भुगतान करने, या तुम्‍हारे किए प्रयास के अनुसार तुम्‍हारा देय चुकाने का मामला नहीं है। यह धार्मिकता नहीं है। मान लो कि अय्यूब द्वारा उसकी गवाही देने के बाद परमेश्वर अय्यूब को ख़त्‍म देता : तब भी परमेश्‍वर धार्मिक होता। इसे धार्मिकता क्‍यों कहा जाता है? मानवीय दृष्टिकोण से, अगर कोई चीज़ लोगों की धारणाओं के अनुरूप होती है, तब उनके लिए यह कहना बहुत आसान हो जाता है कि परमेश्‍वर धार्मिक है; परंतु, अगर वे उस चीज़ को अपनी धारणाओं के अनुरूप नहीं पाते—अगर यह कुछ ऐसा है जिसे वे बूझ नहीं पाते—तो उनके लिए यह कहना मुश्किल होगा कि परमेश्‍वर धार्मिक है। ... परमेश्‍वर का सार धार्मिकता है। यद्यपि वह जो करता है उसे बूझना आसान नहीं है, तब भी वह जो कुछ भी करता है वह सब धार्मिक है; बात सिर्फ़ इतनी है कि लोग समझते नहीं हैं। जब परमेश्‍वर ने पतरस को शैतान के सुपुर्द कर दिया था, तब पतरस की प्रतिक्रिया क्‍या थी? 'तुम जो भी करते हो उसकी थाह तो मनुष्‍य नहीं पा सकता, लेकिन तुम जो भी करते हो उस सब में तुम्‍हारी सदिच्छा समाई है; उस सब में धार्मिकता है। यह कैसे सम्‍भव है कि मैं तुम्‍हारे बुद्धिमान कर्मों की सराहना न करूँ?' आज, तुम्‍हें देखना चाहिए कि परमेश्वर शैतान को इसलिए नष्‍ट नहीं करता ताकि वह मनुष्‍यों को दिखा सके कि शैतान ने उन्‍हें किस तरह भ्रष्‍ट कर दिया है और परमेश्‍वर किस तरह उन्हें बचाता है; अंततः, शैतान ने जिस हद तक लोगों को भ्रष्‍ट कर दिया है उसकी वजह से, वे शैतान द्वारा उन्हें भ्रष्‍ट किए जाने का राक्षसी पाप देखेंगे, और जब परमेश्‍वर शैतान को नष्‍ट करता है, तब वे परमेश्‍वर की धार्मिकता देखेंगे और देखेंगे कि इसमें परमेश्‍वर का स्‍वभाव निहित है। वह सब जो परमेश्‍वर करता है धार्मिक है। हालाँकि वह तुम्‍हारे लिए अज्ञेय हो सकता है, तब भी तुम्‍हें मनमाने ढंग से फ़ैसले नहीं करने चाहिए। अगर तुम्‍हें उसका कोई कृत्‍य अतर्कसंगत प्रतीत होता है, या उसके बारे में तुम्हारी कोई धारणाएँ हैं, और उसकी वजह से तुम कहते हो कि वह धार्मिक नहीं है, तब तुम सर्वाधिक अतर्कसंगत हो रहे हो। तुम देखो कि पतरस ने पाया कि कुछ चीज़ें अबूझ थीं, लेकिन उसे पक्का विश्‍वास था कि परमेश्‍वर की बुद्धिमता विद्यमान थी और उन चीजों में उसकी इच्छा थी। मनुष्‍य हर चीज़ की थाह नहीं पा सकते; इतनी सारी चीज़ें हैं जिन्‍हें वे समझ नहीं सकते। इस तरह, परमेश्‍वर के स्‍वभाव को जानना आसान बात नहीं है"("अंत के दिनों के मसीह की बातचीत के अभिलेख" में 'परमेश्वर के धार्मिक स्वभाव को कैसे जानें')। परमेश्वर के वचन अँधेरे में लालटेन की तरह चमक रहे थे, एकाएक मुझे समझ आ गया। मैं परमेश्वर की धार्मिकता को इसलिए नहीं समझ पा रहा हूँ, क्योंकि मैं इसे अपनी धारणाओं और कल्पनाओं का इस्तेमाल करके समझने की कोशिश कर रहा हूँ। जब मैंने उन मसीह-विरोधियों और झूठे अगुआओं को परमेश्वर के घर के कार्य में बाधा पहुंचाते देखा, तो मैंने माना कि सच्चाई के साथ उनकी शिकायत करना एक अच्छा और धार्मिक काम है, जिससे मुझे परमेश्वर की कृपा और सुरक्षा मिलेगी। मैंने सोचा कि उनका तुरंत निपटान होगा, और सिर्फ़ वही परमेश्वर की धार्मिकता है। लेकिन इन समस्याओं के बारे में मेरी शिकायत के बाद भी, वे अपने पदों पर बने रहे और अंधाधुंध तरीके से काम करते रहे, जबकि मेरी आवाज़ को दबा कर मुझे निष्कासित कर दिया गया। तब मुझे परमेश्वर की धार्मिकता पर शक होने लगा। परमेश्वर के वचन पढ़ने के बाद, आखिरकार मैं समझ पाया कि परमेश्वर का सार धार्मिक है। उसके कर्म हमारी धारणाओं से भले ही मेल न खायें, वे हमेशा उसकी धार्मिकता व्यक्त करते हैं। यह बिल्कुल अय्यूब के परीक्षणों जैसा है। वह परमेश्वर की नज़रों में एक पूर्ण इंसान था, लेकिन परमेश्वर ने उसे शैतान के हाथों सौंप दिया, उसकी सारी संपत्ति और बाल-बच्चे ले लिये। यह परमेश्वर की धार्मिकता थी। अय्यूब ने परमेश्वर का भय माना, बुराई से दूर रहा, उसने परमेश्वर की ज़बरदस्त निष्ठावान गवाही देने के लिए अपनी आस्था पर भरोसा किया। फिर परमेश्वर ने उसे लंबी आयु, ढेर सारी दौलत और बेहतर संतान का भी आशीष दिया। यह भी परमेश्वर की धार्मिकता थी। मान लो, अय्यूब के गवाही देने के बाद, परमेश्वर उसे आशीष नहीं देता, बल्कि इसके बजाय उसे तबाह कर देता। तो वह भी परमेश्वर की धार्मिकता होती। परमेश्वर का सार और स्वभाव मूलतः धार्मिक हैं, इसलिए उसका किया हुआ हर कार्य धार्मिक होता है। फिर मैंने पतरस के बारे में सोचा, जो सैकड़ों परीक्षणों और शुद्धिकरणों से होकर गुज़रा, फिर भी परमेश्वर की धार्मिकता की प्रशंसा करता रहा। वह हर घटना की वजह को नहीं समझ पाया, लेकिन उसे यकीन था कि इन सबके पीछे परमेश्वर की धार्मिकता और बुद्धिमत्ता है। फिर इधर मैं हूँ—मैं परमेश्वर की धार्मिकता को सही मायनों में नहीं समझ पाया, लेकिन सामने दिख रही चीज़ें और परिणाम मेरी धारणाओं से मेल खाते हैं या नहीं, यह देख कर मैंने उसका आकलन किया। जब परमेश्वर के कर्म मेरी धारणाओं से मेल खाते और मुझे लाभ पहुंचाते, तो मैं उसकी धार्मिकता में यकीन करता। लेकिन जब उसने ऐसे हालात पैदा किये जिनसे मुझे लाभ नहीं हुआ, तो यह मान कर कि उसके द्वारा व्यवस्थित चीज़ें अनुचित हैं, मुझे उसकी धार्मिकता पर शक होने लगा। हालांकि मैंने खुले तौर पर परमेश्वर को कभी दोष नहीं दिया, पर मैं मन-ही-मन उसके साथ बहस करता। मैंने जान लिया कि मैं कितना नासमझ हूँ। परमेश्वर अधार्मिक नहीं हो रहा है। मैं ही परमेश्वर को नहीं समझ पाया हूँ। मैं बहुत ज़्यादा स्वार्थी और कपटी हूँ। मैं न सत्य को खोज रहा हूँ, न ही उसके द्वारा मेरे लिए व्यवस्थित हालात से कुछ सीख रहा हूँ। इसके बजाय, मैं अपने भविष्य और हितों के बारे में ही सोच-सोच कर बहस कर रहा हूँ, तो फिर मैं इतना बुरा कैसे न महसूस करता, मैं अँधेरे और पीड़ा में क्यों न डूबता? आखिरकार मैंने परमेश्वर की इच्छा को समझ लिया। परमेश्वर इन हालात का इस्तेमाल मेरे ग़लत नज़रिये को दुरुस्त करने के लिए कर रहा है, ताकि मैं अब अपनी धारणाओं के जरिये उसकी धार्मिकता को समझने की कोशिश न करूं। मुझे लगा जैसे आखिरकार मैं समझ गया हूँ कि मेरे आसपास क्या हो रहा है। मैंने परमेश्वर से प्रार्थना की, उसकी व्यवस्थाओं के प्रति समर्पित होने और इन हालात में उसे समझने को तैयार हो गया।

फिर मैंने परमेश्वर के ये वचन पढ़े : "अधिकांश लोग परमेश्‍वर के कार्य को नहीं समझते। उसे समझना सचमुच आसान बात नहीं है; सबसे पहले तुम्‍हें जानना चाहिए कि परमेश्‍वर के समूचे कार्य के पीछे एक योजना है और यह सब परमेश्‍वर के समय पर किया जाता है। मनुष्य अनंत काल से थाह पाने में असमर्थ है कि परमेश्‍वर क्‍या और कब करता है; परमेश्‍वर निश्चित समय पर निश्चित कार्य करता है, और वह देरी नहीं करता; कोई उसका कार्य नष्‍ट नहीं कर सकता। अपनी योजना के अनुसार और अपने अभिप्राय के अनुसार कार्य करना वह सिद्धांत है जिसके अनुसार वह अपना कार्य करता है, और कोई व्‍यक्ति इसे बदल नहीं सकता। इसी में तुम्‍हें परमेश्‍वर का स्‍वभाव देखना चाहिए"("अंत के दिनों के मसीह की बातचीत के अभिलेख" में 'केवल परमेश्वर की सर्वशक्तिमत्ता के बारे में जान कर ही आप सच्चा विश्वास रख सकते हैं')। "वह सब जो परमेश्वर करता है आवश्यक है और असाधारण महत्व रखता है, क्योंकि वह मनुष्य में जो कुछ करता है उसका सरोकार उसके प्रबंधन और मनुष्यजाति के उद्धार से है। स्वाभाविक रूप से, परमेश्वर ने अय्यूब में जो कार्य किया वह भी कोई भिन्न नहीं है, फिर भले ही परमेश्वर की नज़रों में अय्यूब पूर्ण और खरा था। दूसरे शब्दों में, परमेश्वर चाहे जो करता हो या वह जो करता है उसे चाहे जिन उपायों से करता हो, क़ीमत चाहे जो हो, उसका ध्येय चाहे जो हो, किंतु उसके कार्यकलापों का उद्देश्य नहीं बदलता है। उसका उद्देश्य है मनुष्य में परमेश्वर के वचनों, और साथ ही मनुष्य से परमेश्वर की अपेक्षाओं और उसके लिए परमेश्वर की इच्छा को आकार देना; दूसरे शब्दों में, यह मनुष्य के भीतर उस सबको आकार देना है जिसे परमेश्वर अपने सोपानों के अनुसार सकारात्मक मानता है, जो मनुष्य को परमेश्वर का हृदय समझने और परमेश्वर का सार बूझने में समर्थ बनाता है, और मनुष्य को परमेश्वर की संप्रभुता को मानने और व्यवस्थाओं का पालन करने देता है, इस प्रकार मनुष्य को परमेश्वर का भय मानना और बुराई से दूर रहना प्राप्त करने देता है—यह सब परमेश्वर जो करता है उसमें निहित उसके उद्देश्य का एक पहलू है। दूसरा पहलू यह है कि चूँकि शैतान परमेश्वर के कार्य में विषमता और सेवा की वस्तु है, इसलिए मनुष्य प्रायः शैतान को दिया जाता है; यह वह साधन है जिसका उपयोग परमेश्वर लोगों को शैतान के प्रलोभनों और हमलों में शैतान की दुष्टता, कुरूपता और घृणास्पदता को देखने देने के लिए करता है, इस प्रकार लोगों में शैतान के प्रति घृणा उपजाता है और उन्हें वह जानने और पहचानने में समर्थ बनाता जो नकारात्मक है। यह प्रक्रिया उन्हें शैतान के नियंत्रण से और आरोपों, हस्तक्षेप और हमलों से धीरे-धीरे स्वयं को स्वतंत्र करने देती है—जब तक कि परमेश्वर के वचनों, परमेश्वर के बारे में उनके ज्ञान और आज्ञाकारिता, और परमेश्वर में उनके विश्वास और भय के कारण, वे शैतान के हमलों और आरोपों के ऊपर विजय नहीं पा लेते हैं; केवल तभी वे शैतान के अधिकार क्षेत्र से पूर्णतः मुक्त कर दिए गए होंगे" (वचन, खंड 2, परमेश्वर को जानने के बारे में, परमेश्वर का कार्य, परमेश्वर का स्वभाव और स्वयं परमेश्वर II)। परमेश्वर के वचनों ने मुझे दिखाया कि वह सिद्धांतों के अनुसार और हमेशा अपने समय से ही कर्म करता है, इन सबके पीछे उसकी धार्मिकता और बुद्धिमत्ता होती है। मैंने कल्पना की थी कि परमेश्वर की धार्मिकता का अर्थ तुरंत प्रतिफल देना है, और दुराचारियों को तुरंत दंडित किया जाना चाहिए। लेकिन अगर चीज़ें मेरी कल्पना के अनुसार होने लगें, तो फिर परमेश्वर हर किस्म के लोगों को कैसे उजागर करेगा, अपने चुने हुए लोगों को कैसे विवेक हासिल करने देगा? परमेश्वर दरअसल मसीह-विरोधियों और झूठे अगुआओं को कलीसिया में उभरने देता है, ताकि वह इन लोगों का इस्तेमाल करके जीवन में आगे बढ़ने में हमारी मदद कर सके, हमें सत्य खोजने और समझ पैदा करने की तरफ़ बढ़ा सके। जब हम सत्य के सिद्धांतों का इस्तेमाल करके इन लोगों को समझने में समर्थ हो जाते हैं, तब हम सत्य को समझ कर उसमें प्रवेश करते हैं। जब ऐसा हो जाता है, तब मसीह-विरोधियों और झूठे अगुआओं का प्रयोजन पूरा हो जाता है। हालांकि उस समय कलीसिया में कुछ मसीह-विरोधी और झूठे अगुआ सत्ता के पदों पर आसीन थे, और वे कुछ लोगों पर काबू कर उन्हें धोखा देने के काबिल लगते थे, फिर भी कलीसिया में मसीह और सत्य का ही शासन है, इसलिए देर-सवेर उन्हें उजागर कर दूर कर दिया जाएगा।

मुझे यह भी एहसास हो गया कि मसीह-विरोधियों की प्रकृति कितनी कपटी, दुर्भावनापूर्ण और इंसानियत से रहित है। वे सिर्फ़ अपनी प्रतिष्ठा और रुतबे की परवाह करते हैं, परमेश्वर के चुने हुए लोगों की बिल्कुल भी नहीं। जो कोई भी उनके हितों के आड़े आता है, उनके पाँव का काँटा बन जाता है। वे उस व्यक्ति पर हमला कर उससे बदला लेंगे, तब तक नहीं रुकेंगे, जब तक उसे ख़त्म न कर दें। उनका बर्ताव ठीक दानव शैतान जैसा होता है। जब तक मसीह-विरोधियों को निकाल नहीं दिया जाएगा, परमेश्वर के चुने हुए लोगों को कलीसिया का जीवन जीने या अपने कर्तव्य निभाने में पल भर का भी चैन नहीं मिलेगा। परमेश्वर ने मेरे साथ ऐसा होने दिया, ताकि मैं इन लोगों के जरिये समझ सकूं कि उन्होंने दूसरों को किस तरह से धोखा देकर नुकसान पहुंचाया है, उनकी प्रकृति और सार को पहचान सकूं, उनकी विधर्मी भ्रांतियों को समझ सकूं, उनके नियंत्रण और धोखे से बच कर निकल सकूं। परमेश्वर यह भी चाहता था कि मैं उनकी ग़लतियों से सीखूं, ताकि मैं गलत रास्ते पर न चलूँ। इन सबने मुझे दिखाया कि परमेश्वर इन हालात की व्यवस्था मुझे बचाने और पूर्ण करने के लिए कर रहा था। जैसे कि परमेश्वर के वचनों में कहा गया है : "कई नकारात्मक और विपरीत चीज़ों की सेवा और शैतान के तमाम प्रकटीकरणों—उसके कामों, आरोपों और उसकी बाधाओं और धोखों के माध्यम से परमेश्वर तुम्हें शैतान का भयानक चेहरा साफ़-साफ़ दिखाता है और इस प्रकार शैतान को पहचानने की तुम्हारी क्षमता को पूर्ण बनाता है, ताकि तुम शैतान से नफ़रत करो और उसे त्याग दो" (वचन, खंड 1, परमेश्वर का प्रकटन और कार्य, जिन्हें पूर्ण बनाया जाना है उन्हें शोधन से गुजरना होगा)। मैं परमेश्वर का धन्यवाद करता हूँ कि उसने मुझे उसकी मेहनतकश कोशिशों को समझने का रास्ता दिखाया, अँधेरों से बाहर निकलने में मेरी अगुआई की।

जनवरी 2015 में, मैंने यान झुओ की शिकायत करते हुए एक और चिट्ठी लिखी। मैं फिर से हर दिन बेचैनी से इंतज़ार करता कि परमेश्वर के घर से उनकी जांच-पड़ताल करने के लिए किसी को भेजा जाएगा। लेकिन दो महीने गुज़र गये, फिर भी मैं जांच करने के लिए किसी के आने का इंतज़ार ही करता रहा। हमारी कलीसिया की अगुआ बार-बार मुझसे सवाल करने आ जातीं, "क्या आपको परमेश्वर या उसके घर के साथ कोई समस्या है?" उनकी यह बात सुनकर मुझे फ़िक्र होने लगी। मैंने सोचा, "मैंने यह चिट्ठी लिख दी, अब जाने क्या होगा। मुझे पहले ही अलग-थलग कर दिया गया है, अगर और कुछ हो गया, तो मुझे कलीसिया से निकाल बाहर किया जाएगा।" मुझे एकाएक एहसास हुआ कि मुझे परमेश्वर की धार्मिकता पर फिर से शक होने लगा है। मैं जल्दी से परमेश्वर के सामने आकर प्रार्थना करने लगा, "प्यारे परमेश्वर, मैं ज़बानी तौर पर तुम्हारी धार्मिकता को स्वीकार करता हूँ, मुझे यकीन है कि परमेश्वर के घर में मसीह और सत्य का शासन है। लेकिन जब समय और तथ्य मेरा इम्तहान लेते हैं, तब मुझे समझ आता है कि मेरी आस्था कितनी हल्की है, मैं अभी भी तुम्हारी धार्मिकता को सही मायनों में नहीं समझ पाया हूँ। मैं अब चाहता हूँ कि अपने हितों को छोड़ दूं और तुम्हारी व्यवस्थाओं के सामने समर्पण कर दूं। मुझे तुम्हारी इच्छा को समझने का रास्ता दिखाओ।" फिर मैंने परमेश्वर के वचनों का एक अंश पढ़ा, "परमेश्वर से प्रेम करने की चाह रखने वाले व्यक्ति के लिए कोई भी सत्य अप्राप्य नहीं है, और ऐसा कोई न्याय नहीं जिस पर वह अटल न रह सके। तुम्हें अपना जीवन कैसे जीना चाहिए? तुम्हें परमेश्वर से कैसे प्रेम करना चाहिए और इस प्रेम का उपयोग करके उसकी इच्छा को कैसे संतुष्ट करना चाहिए? तुम्हारे जीवन में इससे बड़ा कोई मुद्दा नहीं है। सबसे बढ़कर, तुम्हारे अंदर ऐसी आकांक्षा और कर्मठता होनी चाहिए, न कि तुम्हें एक रीढ़विहीन और निर्बल प्राणी की तरह होना चाहिए। तुम्हें सीखना चाहिए कि एक अर्थपूर्ण जीवन का अनुभव कैसे किया जाता है, तुम्हें अर्थपूर्ण सत्यों का अनुभव करना चाहिए, और अपने-आपसे लापरवाही से पेश नहीं आना चाहिए। यह अहसास किए बिना, तुम्हारा जीवन तुम्हारे हाथ से निकल जाएगा; क्या उसके बाद तुम्हें परमेश्वर से प्रेम करने का दूसरा अवसर मिलेगा? क्या मनुष्य मरने के बाद परमेश्वर से प्रेम कर सकता है? तुम्हारे अंदर पतरस के समान ही आकांक्षाएँ और चेतना होनी चाहिए; तुम्हारा जीवन अर्थपूर्ण होना चाहिए, और तुम्हें अपने साथ खिलवाड़ नहीं करना चाहिए!" (वचन, खंड 1, परमेश्वर का प्रकटन और कार्य, पतरस के अनुभव : ताड़ना और न्याय का उसका ज्ञान)। परमेश्वर के वचनों ने मुझे समझाया कि वह हमारी सत्य और धार्मिकता की लालसा, और परमेश्वर से प्रेम करने के हमारे संकल्प को पूर्ण करता है। चाहे कैसी भी मुश्किलों, नाकामयाबियों या हमलों से हमारा सामना हो, हम पीछे नहीं हट सकते, बल्कि हमें परमेश्वर और सत्य के लिए जीना चाहिए। हम शैतान की किसी भी ताक़त के आगे झुक नहीं सकते। तभी हम सत्य हासिल करके पूर्ण हो सकते हैं। मुझमें इस प्रकार का संकल्प और इच्छाशक्ति नहीं थी। हालांकि मैंने परमेश्वर से प्रार्थना करके संकल्प लिया था कि उसके घर के कार्य की रक्षा करूंगा और सत्य का अभ्यास करूंगा, जैसे ही मैंने दुष्ट ताक़तों को सिर उठाते देखा, मैं दबा दिये जाने के डर से पीछे हट गया। मुझे एहसास हो गया कि मैं अभी भी परमेश्वर की धार्मिकता को सही मायनों में नहीं समझ पाया हूँ, और घटनाएं घटने पर मैं सिर्फ़ खुद के बारे में ही सोचता हूँ। फिर मेरे मन में परमेश्वर का एक वचन कौंधा : "दुष्टों को निश्चित ही दंड दिया जाएगा।" परमेश्वर के वचन ज़रूर पूरे होंगे, और वह जो पूरा करता है सदा के लिए कायम रहता है। हर दुराचारी को परमेश्वर की धार्मिकता का दंड ज़रूर मिलेगा। भले ही इसमें कितना भी समय लगे, या यह चाहे जैसे भी हो, अंत में चीज़ें आखिरकार वैसी ही होंगी जैसे कि परमेश्वर के वचनों में कहा गया है। इसलिए मैंने सोचा, "मुझे अपनी धारणाओं को छोड़ना होगा, अपने कपटी शैतानी स्वभाव को त्यागना होगा, परमेश्वर के वचनों में विश्वास रखना होगा और यकीन करना होगा कि परमेश्वर धार्मिक है। मैं शैतान की किसी भी ताक़त के आगे नहीं झुकूंगा!" एक बार यह एहसास हो जाने के बाद, मैंने धीरे-धीरे शांत होकर फ़िक्र करना छोड़ दिया।

अप्रैल 2015 के आते-आते मेरे पास अगुआ ली और दूसरे अगुआओं और कर्मियों की चिट्ठियाँ आने लगीं, यह बयाँ करते हुए कि यान झुओ ने किस तरह से उनकी आँखों में धूल झोंकी हैं, और किस तरह उन लोगों ने मुझे बहुत नुकसान पहुंचाया है। उन सबने मुझसे माफी मांगी। अपनी चिट्ठी में, अगुआ ली ने मान लिया, "तुम पर कलीसिया के कार्य में गंभीर बाधा पहुँचाने का इल्ज़ाम वरिष्ठ अगुआओं ने नहीं, यान झुओ ने लगाया था।" तब मैं जान पाया कि यान झुओ ने उसके बारे में शिकायत की मेरी दोनों चिट्ठियाँ पढ़ ली थीं। खुद को बचाने की खातिर वह मुझे निष्कासित करवाने के लिए साक्ष्य तैयार कर रही थी, लेकिन कुछ अगुआओं और कर्मियों ने उसकी समस्याएँ समझ लीं, इसलिए उन्होंने उसकी शिकायत करते हुए परमेश्वर के घर को एक साझा चिट्ठी भेज दी। इन सब चिट्ठियों को पढ़कर, मैंने राहत की गहरी साँस ली। मैं परमेश्वर के सामने घुटनों के बल बैठ कर रोने लगा। उस पल मैंने खुद को परमेश्वर का बहुत ऋणी महसूस किया। मैंने इतने वर्षों से परमेश्वर में विश्वास रखा, लेकिन उसकी धार्मिकता को मैंने हमेशा अपनी कल्पना के नज़रिए से ही देखा। जब समस्याएँ खड़ी हुईं, तो मैं अपनी कल्पना से उनका मिलान करने की कोशिश करने लगा, जब इससे काम नहीं बना, तो मैंने परमेश्वर को ग़लत समझ कर उसे दोषी ठहराया। लेकिन उसने मेरी कमज़ोरी और भ्रष्टता को नज़रअंदाज़ किया, और उस दर्दनाक, बर्दाश्त से बाहर के दौर से गुज़रने का मुझे रास्ता दिखाया। इस अनुभव ने मुझे दिखाया कि उन झूठे अगुआओं को समझ कर उनकी शिकायत करने के इस आध्यात्मिक युद्ध का इस्तेमाल परमेश्वर मेरी गुमराह धारणाओं को सुधारने के लिए कर रहा था, और उसने मुझे अपनी धार्मिकता की सच्ची समझ दी। मुझे यह भी एहसास हो गया कि मैं परमेश्वर के हर कार्य को अपनी कल्पना के नज़रिये से ही देख रहा था। मैं दरअसल परमेश्वर का तिरस्कार कर उसे सीमाओं में बाँध रहा था, मैंने उसके स्वभाव का अपमान किया था। इस अनुभव ने मुझे समझाया कि परमेश्वर का सार धार्मिक है। परमेश्वर का हर वचन और कार्य, चाहे वह लोगों की धारणाओं से मेल खाये या नहीं, उसके धार्मिक स्वभाव को प्रकट करता है। सर्वशक्तिमान परमेश्वर कहते हैं, "परमेश्वर का धार्मिक स्वभाव परमेश्वर का अपना सच्चा सार है। यह कोई मनुष्य द्वारा लिखी या रची गई चीज़ नहीं है। उसका धार्मिक स्वभाव उसका धार्मिक स्वभाव है और उसका सृष्टि की किसी चीज़ से कोई संबंध या वास्ता नहीं है। स्वयं परमेश्वर स्वयं परमेश्वर है। वह कभी सृष्टि का भाग नहीं बन सकता, और यदि वह सृजित प्राणियों का सदस्य बनता भी है, तो भी उसका अंतर्निहित स्वभाव और सार नहीं बदलेगा। इसलिए, परमेश्वर को जानना किसी वस्तु को जानने के समान नहीं है; परमेश्वर को जानना किसी चीज़ की चीर-फाड़ करना नहीं है, न ही यह किसी व्यक्ति को समझने के समान है। यदि परमेश्वर को जानने के लिए मनुष्य किसी वस्तु को जानने या किसी व्यक्ति को समझने की अपनी धारणा या पद्धति का इस्तेमाल करता है, तो तुम परमेश्वर का ज्ञान हासिल करने में कभी सक्षम नहीं होगे। परमेश्वर को जानना अनुभव या कल्पना पर निर्भर नहीं है, इसलिए तुम्हें अपने अनुभव या कल्पना को परमेश्वर पर नहीं थोपना चाहिए; तुम्हारा अनुभव और कल्पना कितने भी समृद्ध क्यों न हों, फिर भी वे सीमित हैं। और तो और, तुम्हारी कल्पना तथ्यों से मेल नहीं खाती, और सत्य से तो बिलकुल भी मेल नहीं खाती, वह परमेश्वर के सच्चे स्वभाव और सार सेअसंगत है। यदि तुम परमेश्वर के सार को समझने के लिए अपनी कल्पना पर भरोसा करते हो, तो तुम कभी सफल नहीं होगे। एकमात्र रास्ता यह है : वह सब स्वीकार करो, जो परमेश्वर से आता है, फिर धीरे-धीरे उसे अनुभव करो और समझो। एक दिन ऐसा आएगा, जब परमेश्वर तुम्हारे सहयोग के कारण और सत्य के लिए तुम्हारी भूख और प्यास के कारण तुम्हें प्रबुद्ध करेगा, ताकि तुम सच में उसे समझ और जान सको" (वचन, खंड 2, परमेश्वर को जानने के बारे में, स्वयं परमेश्वर, जो अद्वितीय है II)।

मई 2015 में, मसीह-विरोधी यान झुओ को बहुत ज़्यादा दुष्टता करने के कारण कलीसिया से निष्कासित कर दिया गया। उसके पिछलग्गुओं और संगी-साथियों का भी निपटान किया गया। निष्कासन की सूचना पढ़ कर मैंने अपने दिल की गहराई से महसूस किया कि परमेश्वर सही मायनों में धार्मिक है! परमेश्वर के घर में सत्य और मसीह का शासन है! परमेश्वर का धन्यवाद!

61. सत्य ने मुझे मार्ग दिखाया

शिज़ाई, जापान

सर्वशक्तिमान परमेश्वर कहते हैं, "परमेश्वर की सेवा करना कोई सरल कार्य नहीं है। जिनका भ्रष्ट स्वभाव अपरिवर्तित रहता है, वे परमेश्वर की सेवा कभी नहीं कर सकते हैं। यदि परमेश्वर के वचनों के द्वारा तुम्हारे स्वभाव का न्याय नहीं हुआ है और उसे ताड़ित नहीं किया गया है, तो तुम्हारा स्वभाव अभी भी शैतान का प्रतिनिधित्व करता है जो प्रमाणित करता है कि तुम परमेश्वर की सेवा अपनी भलाई के लिए करते हो, तुम्हारी सेवा तुम्हारी शैतानी प्रकृति पर आधारित है। तुम परमेश्वर की सेवा अपने स्वाभाविक चरित्र से और अपनी व्यक्तिगत प्राथमिकताओं के अनुसार करते हो। इसके अलावा, तुम हमेशा सोचते हो कि जो कुछ भी तुम करना चाहते हो, वो परमेश्वर को पसंद है, और जो कुछ भी तुम नहीं करना चाहते हो, उनसे परमेश्वर घृणा करता है, और तुम पूर्णतः अपनी प्राथमिकताओं के अनुसार कार्य करते हो। क्या इसे परमेश्वर की सेवा करना कह सकते हैं? अंततः तुम्हारे जीवन स्वभाव में रत्ती भर भी परिवर्तन नहीं आएगा; बल्कि तुम्हारी सेवा तुम्हें और भी अधिक ज़िद्दी बना देगी और इससे तुम्हारा भ्रष्ट स्वभाव गहराई तक जड़ें जमा लेगा। इस तरह, तुम्हारे मन में परमेश्वर की सेवा के बारे में ऐसे नियम बन जाएँगे जो मुख्यतः तुम्हारे स्वयं के चरित्र पर और तुम्हारे अपने स्वभाव के अनुसार तुम्हारी सेवा से प्राप्त अनुभवों पर आधारित होंगे। ये मनुष्य के अनुभव और सबक हैं। यह दुनिया में जीने का मनुष्य का जीवन-दर्शन है। इस तरह के लोगों को फरीसियों और धार्मिक अधिकारियों के रूप में वर्गीकृत किया जा सकता है। यदि वे कभी भी जागते और पश्चाताप नहीं करते हैं, तो वे निश्चित रूप से झूठे मसीह और मसीह विरोधी बन जाएँगे जो अंत के दिनों में लोगों को धोखा देते हैं। झूठे मसीह और मसीह विरोधी, जिनके बारे में कहा गया था, इसी प्रकार के लोगों में से उठ खड़े होंगे" (वचन, खंड 1, परमेश्वर का प्रकटन और कार्य, धार्मिक सेवाओं का शुद्धिकरण अवश्य होना चाहिए)। परमेश्वर के वचनों के इस अंश को पढ़कर मुझे पाँच साल पहले का अपना एक अनुभव याद आता है। मैं कलीसिया की नयी-नयी अगुआ चुनी गयी थी। मैं वाकई उत्साहित थी, मैंने अपने कर्तव्य को गंभीरता से लेती थी। मैंने कलीसिया के कार्य को ठीक से निभाने को दृढ़ संकल्पित थी। जब मैंने सभी टीमों के काम के हालात का जायजा लेना शुरू किया, तो मैंने पाया कि टीम के कुछ सदस्य अपने काम के लिए सही नहीं थे, और टीम के अगुआ इसे सुधार नहीं रहे थे। कुछ को सिद्धांतों की समझ नहीं थी और उनके अगुआ संगति कर उनकी जल्द मदद नहीं कर रहे थे, जिसकी वजह से कलीसिया का कार्य प्रभावित हो रहा था। इससे मुझे सचमुच चिंता हुई, और मैंने सोचा, "ऐसी साफ नज़र आ रही समस्याओं को सुलझाये बिना छोड़ा जा रहा है। ज़ाहिर है ये लोग अपने काम को ले कर ज़िम्मेदार नहीं हैं। अगली सभा में मुझे उनसे खुल कर बात करनी होगी और यह पक्का करना होगा कि उन्हें यह एहसास हो कि वे कहाँ ग़लती कर रहे हैं।" अगली सभा में, मैंने उन टीम अगुआओं से उनके काम के बारे में बार-बार पूछा और जो कमियाँ और मसले मैंने देखे थे, उनके बारे में बताया। हालांकि उन्हें मालूम था कि वे व्यावहारिक कार्य नहीं कर रहे हैं और वे बदलने को तैयार भी थे, फिर भी मैं संतुष्ट नहीं हुई। मुझे लगा कि अगर मैं सख्त नहीं हुई, मसले का विश्लेषण कर उनसे नहीं निपटी, तो कोई फ़ायदा नहीं। फटकारने के लहजे में, मैंने कहा कि वे अपने कर्तव्यों में बेपरवाह हैं और व्यावहारिक समस्याओं को नहीं सुलझा रहे हैं, और इससे कलीसिया के कार्य में गड़बड़ी पैदा हो रही है, वगैरह-वगैरह। अपनी बात पूरी कर लेने के बाद, मैंने उनसे यह नहीं पूछा कि वो कैसा महसूस कर रहे हैं, बल्कि बस मैं खुद की पीठ थपथपाती रही, सोचती रही कि मैंने समस्याओं का पता लगा कर उन्हें सुलझा दिया है। लेकिन कुछ दिन बाद, एक सहकर्मी ने मुझसे कहा, "एक टीम के अगुआ ने कहा कि वह तुम्हारे सामने आने में डरता है, वह सोचता है कि अगर तुम्हें उसके काम में कोई कमियाँ दिखाई दीं, तो तुम उससे निपटोगी।" यह सुन कर मैं थोड़ी परेशान हुई, लेकिन फिर मैंने तुरंत सोचा कि मैंने तो बस वही किया जिसकी ज़रूरत थी, यानी समस्याओं को खोजना और फिर उन्हें सुलझाना, और उन लोगों से निपटना ताकि वे सबक सीखें। इसमें मुझे कोई ख़राबी नज़र नहीं आयी। टीम के अगुआओं के साथ अगली बैठक में, मैं उनके काम के बारे में सख्ती से पूछती रही, और कोई कमी नज़र आने पर उन लोगों से निपटती और चीज़ों की चीरफाड़ करती। मैंने विश्वासपूर्वक यह भी कहा, "कुछ भाई-बहन अपने काम के बारे में सवाल पूछे जाने से डरते हैं। अगर तुम व्यावहारिक कार्य कर रहे हो तो फिर डरने की क्या बात है? तुम्हारे काम के बारे में जान कर ही समस्याओं का पता लगाया और उन्हें समय रहते सुधारा जा सकता है।" सभा के बाद, मैंने एक टीम के अगुआ को यह कहते हुए सुना, "मैं अभी भी अपना कर्तव्य निभाने का तरीका सीख रही हूँ, और मुझे बहुत-सी दिक्कतें पेश आ रही हैं। मैं हमारी सभा में संगति द्वारा उनको सुलझाना चाहती थी, लेकिन बजाय इसके, मैं पहले से ज़्यादा तनाव में हूँ।" यह सुन कर मुझे थोड़ी परेशानी हुई, मुझे लगा कि सभा का बेनतीजा होना आंशिक रूप से मेरी ग़लती थी। पर तब मैंने सोचा कि शायद इसलिए ऐसा था क्योंकि मेरा आध्यात्मिक कद छोटा था और मेरी संगति स्पष्ट नहीं थी। एक नयी टीम अगुआ का बहुत तनाव महसूस करना सामान्य बात थी। मैंने पलट कर जवाब दिया, "तनाव से प्रेरणा मिलती है। अगर तुम्हें ऐसा नहीं लगा तो वो सही नहीं होता।" एक सहकर्मी को बाद में पता चला कि टीम के अगुआ मुझसे मिलने और मेरे द्वारा किए जाने वाले निपटारे से डरते हैं, तब उसने मुझे आगाह किया, "लोगों से इस तरह निपटना तुनकमिज़ाजी का नतीजा है। यह भाई-बहनों के लिए शिक्षाप्रद नहीं है। हमें उनके मसलों और दिक्कतों को सुलझाने के लिए सत्य की अधिक संगति करनी चाहिए।" मैंने यह मान कर इस बात को ज़्यादा तूल नहीं दी, कि मेरी मंशा सही है और भले ही मैं थोड़ी सख्त हूँ, मैं बस अपने काम की ज़िम्मेदारी ले रही हूँ। इसलिए अपने सहकर्मियों द्वारा बार-बार आगाह किये जाने के बावजूद, मैं आत्मचिंतन करने के लिए कभी भी परमेश्वर के सामने नहीं आयी। धीरे-धीरे मुझे अपनी आत्मा में अंधेरा फैलता हुआ महसूस होने लगा, और मुझे पवित्र आत्मा के कार्य का बोध भी नहीं हो पा रहा था। मैं दुखी और पीड़ित थी। तब जा कर मैंने परमेश्वर के सामने आत्मचिंतन किया : "मैं अपने कर्तव्य में कुछ भी क्यों नहीं हासिल कर पायी, मेरे सामने हमेशा अड़चनें क्यों आ जाती हैं? भाई-बहन हमेशा क्यों कहते हैं कि वे मेरे कारण बेबस हैं? क्या सच में ऐसा ही है जैसा मेरे सहकर्मी कहते हैं, कि मैं तुनकमिज़ाजी से लोगों से निपटती हूँ? लेकिन, मैं तो सिर्फ़ इसलिए सख्ती करती हूँ ताकि कलीसिया का कार्य सही ढंग से हो। अगर मैं ऐसा न करूं, तो क्या भाई-बहन महसूस करेंगे कि ये मसले कितने गंभीर हैं?" इस यंत्रणा में भी मैं खुद को सही ठहराने की कोशिश कर रही थी। मैं सचमुच दुखी थी।

प्रार्थना करने के बाद, मैंने परमेश्वर के ये वचन पढ़े : "कलीसिया के अगुआ और कार्यकर्ता होने के नाते, अगर तुम लोग परमेश्वर के चुने लोगों का नेतृत्व वास्तविकता में करना चाहते हो और परमेश्वर के गवाहों के रूप में सेवा करना चाहते हैं, तो सबसे ज़रूरी है कि लोगों को बचाने में परमेश्वर के उद्देश्य और उसके कार्य के उद्देश्य की समझ तुम में होनी चाहिए। तुम्हें परमेश्वर की इच्छा और लोगों से उनकी विभिन्न अपेक्षाओं को समझना चाहिए। तुम्हें अपने प्रयासों में व्यावहारिक होना चाहिए; केवल उतना ही अभ्यास करना चाहिए जितना तुम समझते हो और केवल उस पर ही बात करनी चाहिए जो तुम जानते हो। डींगें न मारें, बढ़ा चढ़ा कर नहीं बोलें, और गैर-जिम्मेदाराना टिप्पणियाँ न करें। अगर तुम बढ़ा चढ़ा कर बोलोगे, तो लोग तुमसे घृणा करेंगे और तुम बाद में अपमानित महसूस करोगे; यह बहुत अधिक अनुचित होगा। जब तुम दूसरों को सत्य प्रदान करते हो, तो उनके सत्य प्राप्त कर लेने के लिए यह जरूरी नहीं कि तुम उनसे निपटो या उन्हें फटकारो। अगर खुद तुम्हारे पास सत्य नहीं है, और तुम बस दूसरों से निपटते और फटकारते हो, तो वे तुमसे डरेंगे। लेकिन इसका अर्थ यह नहीं कि वे सत्य को समझ जाते हैं। कुछ प्रशासनिक कार्यों में, दूसरों से निपटना और उन्हें काँटना-छाँटना और उन्हें एक हद तक अनुशासित करना तुम्हारे लिए सही है। लेकिन अगर तुम सत्य प्रदान नहीं कर सकते हो और केवल यह जानते हो कि रोबदार कैसे बनें और दूसरों का तिरस्कार कैसे करें, तो तुम्हारा भ्रष्टाचार और भद्दापन प्रकट हो जाएगा। समय बीतने के साथ, जैसे-जैसे लोग तुमसे जीवन या व्यावहारिक चीजों का पोषण प्राप्त करने में असमर्थ हो जाएंगे, वे तुमसे नफ़रत करने लगेंगे, तुमसे घृणा महसूस करने लगेंगे। जिन लोगों में विवेक की कमी होती है वे तुम से नकारात्मक चीजें सीखेंगे; वे दूसरों से निपटना, उन्हें काँटना-छाँटना, गुस्सा होना और अपना आपा खोना सीखेंगे। क्या यह दूसरों को पौलुस के मार्ग, विनाश की तरफ जाने वाले मार्ग पर ले जाने के समान नहीं है? क्या यह शैतान वाला काम नहीं है? तुम्हारा कार्य सत्य के प्रसार और दूसरों को जीवन प्रदान करने पर ध्यान केंद्रित करना चाहिए। अगर तुम आँख बंद करके दूसरों से निपटते हो और उन्हें उपदेश देते हो, तो वे कभी भी सत्य को कैसे समझ पाएंगे? जैसे-जैसे समय बीतेगा, लोग देखेंगे कि तुम वास्तव में क्या हो, और वे तुम्हारा साथ छोड़ देंगे। तुम इस तरह से दूसरों को परमेश्वर के समक्ष लाने की आशा कैसे कर सकते हो? यह कार्य करना कैसे हुआ? अगर तुम इसी तरह से कार्य करते हो तो तुम सभी लोगों को खो दोगे। तुम आखिर किस काम को पूरा करने की आशा करते हो? कुछ अगुवे समस्याओं के समाधान के लिए सत्य का संचार करने में बिलकुल असमर्थ होते हैं। इसके बजाय, वे बस आँख मूंदकर दूसरों को निपटारा करते हैं और अपनी शक्ति का दिखावा करते है जिससे दूसरे उनसे डरने लगें और उनका कहा मानें—ऐसे लोग झूठे अगुवाओं और मसीह-विरोधियों के होते हैं। जिन लोगों के स्वभाव नहीं बदले हैं, वे कलीसिया का काम करने में असमर्थ हैं, और परमेश्वर की सेवा नहीं कर सकते हैं"("अंत के दिनों के मसीह की बातचीत के अभिलेख" में 'केवल वे ही अगुआई कर सकते हैं जिनके पास सत्य की वास्तविकता है')। परमेश्वर के वचनों ने मेरी दशा को पूरी तरह से उजागर कर दिया था। मैं अपना कर्तव्य ठीक इसी तरह से निभा रही थी। समस्याओं को सुलझाने के लिए सत्य के बारे में संगति करने पर ध्यान देने के बजाय, मैं गुस्से से दूसरों से निपटने और उन्हें डांटने-फटकारने में लगी हुई थी। नतीजा यह हुआ कि वे बेबस और भयभीत हो कर मुझसे दूर रहने लगे थे। मेरे भ्रष्ट स्वभाव में जीने के कारण परमेश्वर भी मुझसे घृणा करने लगा था। मैं पवित्र आत्मा के कार्य को खो चुकी थी और अंधकार में डूब गयी थी। मैं उस वक्त को याद करने लगी, जब मुझे भाई-बहनों के काम में समस्याएँ नज़र आती थीं, तो मैं विरले ही सत्य को खोजती या विशेष संगति के लिए परमेश्वर के वचन ढूँढ़ती, और मैं सच में उन्हें अभ्यास का रास्ता नहीं दिखा रही थी। मैं अपने अहंकारी स्वभाव से बस उन्हें डांटती-फटकारती रहती। जब मैंने देखा कि वे मेरे कारण घुटन महसूस कर रहे हैं, तब भी मैंने आत्मचिंतन नहीं किया। मुझे लग रहा था कि मैं अपने कर्तव्य की ज़िम्मेदारी ले रही हूँ, मैं परमेश्वर की इच्छा के प्रति विचारशील हूँ और व्यावहारिक समस्याओं को सुलझा रही हूँ। परमेश्वर ने मुझे सहकर्मियों के मार्फ़त सावधान किया कि मैं मनमाने ढंग से तुनकमिज़ाज होकर लोगों से न निपटूं, लेकिन मैंने उसे नज़रअंदाज़ कर दिया था। नतीजा यह हुआ कि कुछ भाई-बहन नकारात्मक हो गये थे। वे मुझसे डरते थे और दूर रहते थे। कलीसिया का कार्य भी ठीक ढंग से नहीं हो पा रहा था। परमेश्वर की स्पष्ट अपेक्षा है कि अगुआ और कार्यकर्ता मुख्य रूप से सत्य के बारे में संगति के द्वारा अपना काम करें। अपने भ्रष्ट स्वभाव और अपनी भ्रष्टता की सच्चाई को पहचानने से पहले भाई-बहनों को सत्य को समझना होगा, तभी वे परमेश्वर के वचनों का अभ्यास करने और ठीक ढंग से अपना कर्तव्य निभाने के लिए प्रेरित होते हैं। लेकिन मुझे लगता था कि मुझे अपने काम में सख्त होना चाहिए, और जब मुझे कोई कमियाँ दिखाई पड़ें तो उन्हें बेरोकटोक डांटना और फटकारना होगा, इसी तरीके से वे अपनी समस्याओं को समझ कर उन्हें सुधार पायेंगे। मुझे लगता था कि नतीजे हासिल करने का यही एक तरीका है। तब मैं समझ सकी कि यह रवैया सचमुच में कितना बेतुका है! इस तरह काम करके मैं अपने पद का फ़ायदा उठा रही थी और घमंड से लोगों को फटकार कर बेबस कर रही थी। मैं दूसरों की समस्याओं को सत्य के बारे में संगति करके नहीं सुलझा रही थी। परमेश्वर की अपेक्षा है कि अगुआ भाई-बहनों की समस्याएँ सुलझाने के लिए सत्य के बारे में संगति का इस्तेमाल करें, अगुआ सभी लोगों के बराबर ही हैं, वे लोगों की वास्तविक मुश्किलों के आधार पर परमेश्वर के वचनों के बारे में संगति करें, दूसरों को राह दिखाने और उनकी मदद करने के लिए अपने अनुभव और समझ के बारे में संगति करें। अगर वे किसी से निपटते हैं या उसे उजागर करते हैं, तो यह सत्य की संगति की बुनियाद पर ही होना चाहिए, और उन्हें समस्या के सार और मुख्य विशेषताओं पर रोशनी डालनी चाहिए ताकि लोग परमेश्वर की अपेक्षाओं को समझ सकें, अपनी खुद की समस्याओं और उनकी प्रकृति को, अपनी समस्याओं के खतरनाक नतीजों को साफ़-साफ़ समझ सकें, यह जान सकें कि सत्य के अनुरूप रहने के लिए क्या करना है और परमेश्वर की अपेक्षा के अनुसार अपना कर्तव्य कैसे निभाना है। लेकिन मैंने परमेश्वर की अपेक्षा के अनुसार अपना कर्तव्य नहीं निभाया था। अपने कर्तव्य में अपने शैतानी स्वभाव के आधार पर लोगों को फटकारने की प्रकृति और नतीजों पर आत्मचिंतन करना तो दूर, मैंने अपने सहकर्मियों की चेतावनियों को सुना भी नहीं था, यह कह कर मैंने खुद को सही ठहराया कि यह सब मैंने उनके भले के लिए और कलीसिया के कार्य के लिए ही तो किया है। मैं अपने कर्तव्य में सही राह पर नहीं थी, दूसरों को लाभ तो मैं बिल्कुल नहीं पहुंचा रही थी, बल्कि वास्तव में उन्हें बेबस कर रही थी। वे सभी दुखी और दबाए गए थे। क्या मैं उन्हें नुकसान नहीं पहुंचा रही थी? मैं दुष्टता कर रही थी! मैंने कभी नहीं सोचा था कि शैतानी स्वभाव के आधार पर अपना कर्तव्य निभाने के ऐसे गंभीर परिणाम हो सकते हैं। मुझे उनके साथ इस तरह निपटने और उन्हें फटकारने का सच में पछतावा हो रहा था। मैं प्रार्थना करने और खोजने के लिए तुरंत परमेश्वर के सामने आयी : जाने बिना ही मैं ऐसी दुष्टता कैसे कर बैठी?

इसके बाद, मैंने परमेश्वर के वचनों में यह अंश पढ़ा : "अगर तुम्हारे भीतर वाकई सत्य है, तो जिस मार्ग पर तुम चलते हो वह स्वाभाविक रूप से सही मार्ग होगा। सत्य के बिना, बुरे काम करना आसान है और तुम यह अपनी मर्जी के बिना करोगे। उदाहरण के लिए, यदि तुम्हारे भीतर अहंकार और दंभ मौजूद हुआ, तो तुम परमेश्वर की अवहेलना करने से खुद को रोकना असंभव पाओगे; तुम्हें महसूस होगा कि तुम उसकी अवहेलना करने के लिए मज़बूर किये गये हो। तुम ऐसा जानबूझ कर नहीं करोगे; तुम ऐसा अपनी अहंकारी और दंभी प्रकृति के प्रभुत्व के अधीन करोगे। तुम्हारे अहंकार और दंभ के कारण तुम परमेश्वर को तुच्छ समझोगे और उसे ऐसे देखोगे जैसे कि उसका कोई महत्व ही न हो, वे तुमसे स्वयं की प्रशंसा करवाने की वजह होंगे, निरंतर तुमको दिखावे में रखवाएंगे और अंततः परमेश्वर के स्थान पर बैठाएंगे और स्वयं के लिए गवाही दिलवाएंगे। अंत में तुम आराधना किए जाने हेतु सत्य में अपने स्वयं के विचार, अपनी सोच, और अपनी स्वयं की धारणाएँ बदल लोगे। देखो लोग अपनी उद्दंडता और अहंकारी प्रकृति के प्रभुत्व के अधीन कितनी बुराई करते हैं!"("अंत के दिनों के मसीह की बातचीत के अभिलेख" में 'केवल सत्य की खोज करके ही स्वभाव में बदलाव लाया जा सकता है')। परमेश्वर के वचनों ने मेरे दुष्कर्म के मूल को प्रकाशित किया : मैं अपने अहंकारी और दंभी प्रकृति के काबू में थी। अपने अहंकारी और दंभी प्रकृति के कारण, मुझे हमेशा लगता था कि मैं दूसरों से ज़्यादा ज़िम्मेदार हूँ, इसलिए मैं उन पर हुक्म चलाती थी। जब भाई-बहनों के काम में कुछ ग़लतियाँ या चूक नज़र आती, तो मैं उन्हें नीची नज़र से देखती, अपने पद के इस्तेमाल कर उन्हें फटकारती, उनसे निपटती। मैं उदार या सहानुभूतिपूर्ण नहीं थी। इस अहंकारी प्रकृति के काबू में होने के कारण मुझे खुद पर कुछ ज़्यादा ही विश्वास था, मुझे लगता था कि समस्याओं को सुलझाने का सिर्फ एक ही तरीका है कि लोगों से सख्ती से निपटा जाए। मैंने अपनी धारणाओं और कल्पनाओं को सत्य के रूप में पेश किया। यह देखने के बाद भी कि मेरा काम करने का तरीका दूसरों के लिए दमघोंटू है, मैं अपने ही तरीकों पर कायम थी, भाई-बहनों की बात सुनने को बिल्कुल तैयार नहीं थी। अपने सहकर्मियों के आगाह करने के बाद भी मैं आत्मचिंतन नहीं करना चाहती थी। मुझे लगता मैंने बस थोड़े-से सख्त लहजे का ही तो इस्तेमाल किया है, और वे निपटारे को झेल नहीं पाये। मैं अपना कर्तव्य अपने अहंकारी, शैतानी स्वभाव के आधार पर निभा रही थी, भाई-बहनों को नुकसान पहुंचा रही थी और कलीसिया के काम में रुकावट पैदा कर रही थी। मैंने दरअसल परमेश्वर का विरोध करने की दुष्टता की थी!

बाद में मैंने परमेश्वर के ये वचन पढ़े : "तुम परमेश्वर की सेवा अपने स्वाभाविक चरित्र से और अपनी व्यक्तिगत प्राथमिकताओं के अनुसार करते हो। इसके अलावा, तुम हमेशा सोचते हो कि जो कुछ भी तुम करना चाहते हो, वो परमेश्वर को पसंद है, और जो कुछ भी तुम नहीं करना चाहते हो, उनसे परमेश्वर घृणा करता है, और तुम पूर्णतः अपनी प्राथमिकताओं के अनुसार कार्य करते हो। क्या इसे परमेश्वर की सेवा करना कह सकते हैं? अंततः तुम्हारे जीवन स्वभाव में रत्ती भर भी परिवर्तन नहीं आएगा; बल्कि तुम्हारी सेवा तुम्हें और भी अधिक ज़िद्दी बना देगी और इससे तुम्हारा भ्रष्ट स्वभाव गहराई तक जड़ें जमा लेगा। इस तरह, तुम्हारे मन में परमेश्वर की सेवा के बारे में ऐसे नियम बन जाएँगे जो मुख्यतः तुम्हारे स्वयं के चरित्र पर और तुम्हारे अपने स्वभाव के अनुसार तुम्हारी सेवा से प्राप्त अनुभवों पर आधारित होंगे। ये मनुष्य के अनुभव और सबक हैं। यह दुनिया में जीने का मनुष्य का जीवन-दर्शन है। इस तरह के लोगों को फरीसियों और धार्मिक अधिकारियों के रूप में वर्गीकृत किया जा सकता है। यदि वे कभी भी जागते और पश्चाताप नहीं करते हैं, तो वे निश्चित रूप से झूठे मसीह और मसीह विरोधी बन जाएँगे जो अंत के दिनों में लोगों को धोखा देते हैं। झूठे मसीह और मसीह विरोधी, जिनके बारे में कहा गया था, इसी प्रकार के लोगों में से उठ खड़े होंगे। जो परमेश्वर की सेवा करते हैं, यदि वे अपने चरित्र का अनुसरण करते हैं और अपनी इच्छा के अनुसार कार्य करते हैं, तब वे किसी भी समय बहिष्कृत कर दिए जाने के ख़तरे में होते हैं। जो दूसरों के दिलों को जीतने, उन्हें व्याख्यान देने और नियंत्रित करने तथा ऊंचाई पर खड़े होने के लिए परमेश्वर की सेवा के कई वर्षों के अपने अनुभव का प्रयोग करते हैं—और जो कभी पछतावा नहीं करते हैं, कभी भी अपने पापों को स्वीकार नहीं करते हैं, पद के लाभों को कभी नहीं त्यागते हैं—उनका परमेश्वर के सामने पतन हो जाएगा। ये अपनी वरिष्ठता का घमंड दिखाते और अपनी योग्यताओं पर इतराते पौलुस की ही तरह के लोग हैं। परमेश्वर इस तरह के लोगों को पूर्णता प्रदान नहीं करेगा। इस प्रकार की सेवा परमेश्वर के कार्य में विघ्न डालती है" (वचन, खंड 1, परमेश्वर का प्रकटन और कार्य, धार्मिक सेवाओं का शुद्धिकरण अवश्य होना चाहिए)। इन वचनों ने मुझे भीतर तक चीर दिया, और मैंने महसूस किया कि परमेश्वर का स्वभाव कोई अपमान सहन नहीं करता। मैंने देखा कि वर्षों की अपनी आस्था में, मैंने सत्य के सिद्धांतों को खोजने पर ध्यान नहीं दिया था, बल्कि मैं अपने ही ढंग से अपना कर्तव्य निभा रही थी। मेरा अहंकारी स्वभाव बेलगाम था, मैं अपने बड़े पद से लोगों को फटकारती और लाचार करती थी, मैंने अपने भाई-बहनों को बेबस कर दिया था। उनका दम घुट रहा था और वे पीड़ित थे। मुझमें इंसानियत की बेहद कमी थी। मैं न सिर्फ भाई-बहनों की व्यवाहारिक समस्याओं को सुलझाने में नाकामयाब रही थी, बल्कि मैंने उनके जीवन प्रवेश में बाधा पहुंचाई थी और कलीसिया के कार्य को भी रोक दिया था। इसे मेरा कर्तव्य निभाना कैसे कहा जा सकता है? क्या मैं शैतान के गुलाम जैसा बर्ताव नहीं कर रही थी? मैं हमेशा सोचा करती थी कि मेरी मंशा सही है, मुझे कलीसिया के काम की परवाह है, लेकिन फिर मैंने देखा कि थोड़ा उत्साह होना और सिद्धांत को थोड़ा जान लेना अपने कर्तव्य से परमेश्वर को संतुष्ट करने के लिए काफी नहीं है। परमेश्वर के वचनों के न्याय और ताड़ना को स्वीकार किये बिना मेरा शैतानी स्वभाव नहीं बदलने वाला, और तब मेरा कर्तव्य परमेश्वर की इच्छा से मेल नहीं खाने वाला। मैं न चाहकर भी दुष्टता करूंगी और परमेश्वर का विरोध करूंगी। मैंने उन नकली अगुआओं और मसीह-विरोधियों के बारे में सोचा जिन्हें हटा दिया गया था, उन लोगों ने परमेश्वर के वचनों के न्याय और ताड़ना को स्वीकार नहीं किया था या सत्य का अभ्यास नहीं किया था, बल्कि उन्होंने शैतानी स्वभावों के साथ अपना कर्तव्य निभाया था, वे बेहद अहंकारी, दंभी और ढीठ थे, लोगों से मनमाने ढंग से निपटते और उन्हें फटकारते, खुद को ऊंचा मान कर अत्याचारी बन गए थे। दूसरों पर उनका प्रभाव नुकसानदेह होने के सिवाय कुछ नहीं था, और उन लोगों ने कलीसिया के कार्य में गड़बड़ी पैदा कर उसे चौपट कर दिया था। उनका काम और कुछ नहीं सिर्फ दुष्टता करना और परमेश्वर का विरोध करना था! वैसे ही जैसे कि प्रभु यीशु ने कहा : "उस दिन बहुत से लोग मुझ से कहेंगे, 'हे प्रभु, हे प्रभु, क्या हम ने तेरे नाम से भविष्यद्वाणी नहीं की, और तेरे नाम से दुष्‍टात्माओं को नहीं निकाला, और तेरे नाम से बहुत से आश्‍चर्यकर्म नहीं किए?' तब मैं उनसे खुलकर कह दूँगा, 'मैं ने तुम को कभी नहीं जाना। हे कुकर्म करनेवालो, मेरे पास से चले जाओ'" (मत्ती 7:22-23)। इन सब बातों से मैं थोड़ी डर-सी गयी। अगर मैं अपने शैतानी स्वभाव के भरोसे अपना काम करती रही, तो मैं कलीसिया के कार्य को चौपट ही करूंगी और परमेश्वर द्वारा निकम्मा मान कर हटा दी जाऊंगी, ठीक उन दुष्कर्मियों की तरह जो परमेश्वर का विरोध करते थे। फिर मैंने महसूस किया कि कलीसियाई जीवन और मेरे कर्तव्य का फलहीन होना परमेश्वर द्वारा मुझे उजागर करना था, मुझे परमेश्वर के सामने आ कर आत्मचिंतन करना चाहिए और उसके आगे प्रायश्चित करना चाहिए। मैं बहुत अहंकारी थी, और परमेश्वर के वचनों से न्याय पाये और उजागर हुए बिना और सच्चाई से जो कुछ प्रकाशित हुआ था, उसके बिना मैं कभी समर्पण नहीं कर पाती। अपने शैतानी स्वभाव से अपना कर्तव्य निभाने के खतरनाक नतीजों को मैं कभी भी देख न पाती। उसी वक्त मुझे वाकई प्रेरणा मिली, और मुझे लगा कि मैं ऐसा नहीं चलने दे सकती। मुझे अपनी भ्रष्टता दूर करने के लिए सत्य को खोजना ही होगा।

तब मैंने परमेश्वर के वचनों का यह अंश पढ़ा : "जब कोई समस्या आ पड़ती है, तो तुम्हारा दिमाग ठंडा और रवैया सही होना चाहिए, और तुम्हें कोई विकल्प चुनना चाहिए। समस्या को हल करने के लिए तुम्हें सत्य का उपयोग करना सीखना चाहिए। सामान्य स्थिति में, कुछ सत्यों को समझने का क्या उपयोग है? यह तुम्हारा पेट भरने के लिए नहीं होता, और यह तुम्हें केवल कहने को कुछ देने के लिए नहीं है, और न ही यह दूसरों की समस्याओं को हल करने के लिए है। ज्यादा महत्वपूर्ण यह है कि इसका उपयोग तुम्हारी अपनी समस्याओं, अपनी कठिनाइयों को हल करने के लिए है—खुद की कठिनाइयों को सुलझाने के बाद ही तुम दूसरों की कठिनाइयों को हल कर सकते हो"("अंत के दिनों के मसीह की बातचीत के अभिलेख" में 'भ्रमित लोगों को बचाया नहीं जा सकता')। "तुम्हें उन लोगों की समझ होनी चाहिए जिनके साथ तुम सहभागिता करते हो और तुम्हें जीवन में आध्यात्मिक मामलों पर सहभागिता करनी चाहिए; तभी तुम दूसरों के जीवन की आपूर्ति कर सकते हो और उनकी कमियों को दूर कर सकते हो। तुम्हें उनसे भाषण देने वाले अंदाज़ में बात नहीं करनी चाहिए; ऐसा दृष्टिकोण रखना मूलत: गलत है। सहभागिता में तुम्हें आध्यात्मिक मामलों की समझ होनी चाहिए, तुम्हारे अंदर बुद्धि होनी चाहिए और तुम्हें यह समझना चाहिए कि लोगों के दिल में क्या है। यदि तुम्हें दूसरों की सेवा करनी है, तो तुम्हें सही व्यक्ति होना चाहिए और तुम्हारे पास जो कुछ भी है उसके साथ तुम्हें सहभागिता करनी चाहिए" (वचन, खंड 1, परमेश्वर का प्रकटन और कार्य, आरंभ में मसीह के कथन, अध्याय 13)। परमेश्वर के वचनों के ज़रिये मैंने समझा कि दूसरे लोगों की समस्याएँ सुलझाने के लिए पहले हमें परमेश्वर के वचनों का अभ्यास कर उनमें प्रवेश करना होगा। हमें सत्य को खोजना होगा और पहले अपनी भ्रष्टता को दूर करना होगा। यही चीज़ सबसे अहम है। यह ज़रूरी है कि हम अपने भ्रष्ट स्वभाव को सही ढंग से समझें, ताकि जब कभी कोई दूसरा इस प्रकार की भ्रष्टता प्रदर्शित करे, तो हम जानेंगे कि उसकी मदद कैसे करें, अपने अनुभव और समझ के बारे में कैसे संगति करें ताकि हम उन्हें अभ्यास का मार्ग दिखा पायें। हम दूसरों से भी सही ढंग से पेश आ सकेंगे और जान सकेंगे कि हम जो भ्रष्टता दूसरों में देखते हैं वही हममें है, हूबहू वही है। तब हम यह नहीं सोचेंगे कि हम दूसरों से बेहतर हैं, बल्कि हम बराबर के स्तर पर संगति कर सकेंगे। संगति करने का यही एक तरीका है जो दूसरों को लाभ पहुंचायेगा। लेकिन इसके बजाय मैं क्या कर रही थी? मैं अपने प्रवेश पर ध्यान नहीं दे रही थी, न ही अपने कर्तव्य की समस्याओं पर गौर कर रही थी। इसके बजाय, मैं सिर्फ नाम के लिए काम कर रही थी, मानो मैं भ्रष्टता से आज़ाद हूँ। मैं दूसरों की समस्याएँ सुलझाने में व्यस्त थी, और जब मेरी संगति से फ़ायदा नहीं हुआ, तो मैंने उन्हें नीचा दिखाते हुए फटकारा। मैं इंसानियत के साथ नहीं जी रही थी। मैं हैवान की तरह थी। मैं परमेश्वर के प्रति चिढ़ और नफ़रत से भरी हुई थी और दूसरे लोगों के विरुद्ध थी। वास्तविकता यह थी कि ये भाई-बहन अपना कर्तव्य ठीक ढंग से निभाना चाहते थे, लेकिन वे उसका तरीका नहीं जानते थे क्योंकि वे सिद्धांतों को पूरी तरह नहीं समझते थे। जब काम में गलतियाँ और चूक होती हैं, तो हमें समझदारी और क्षमाशीलता दिखानी चाहिए, मार्गदर्शन कर सकारात्मक ढंग से मदद करनी चाहिए, ताकि हम सत्य को खोज कर मसलों को साथ-साथ सुलझा सकें। हमें सिर्फ उन लोगों को फटकारना और चेताना चाहिए, जो जानबूझ कर अपने कर्तव्यों में लापरवाह हों। हमें सभी के साथ इसी तरह पेश नहीं आना चाहिए। इसे समझ लेने के बाद मेरा दिल उज्ज्वल हो गया और मैं जान गयी कि अब आगे मुझे अपना कर्तव्य किस तरह निभाना है।

ज़्यादा वक्त नहीं बीता था कि मैंने टीम की अच्छी काबिलियत वाली एक अगुआ के बारे में सुना जिसे सत्य की शुद्ध समझ थी, जो सत्य के बारे में संगति करके कुछ व्यावहारिक समस्याओं को सुलझा पाती थी, लेकिन वो कुछ समस्याओं और दिक्कतों के कारण थोड़ा कमज़ोर महसूस कर पीछे चली गयी थी। इस बारे में सुनते ही मैं फिर एक बार बेचैन होने लगी, यह सोच कर कि वह अपने कर्तव्य को गंभीरता से नहीं ले रही है और मुझे उससे सख्ती से निपटना होगा। मैंने एकाएक महसूस किया कि मैं फिर एक बार बिना सोचे-समझे अपने अहंकारी स्वभाव के अनुसार काम कर रही हूँ। मैंने जल्दी से परमेश्वर से प्रार्थना की और इस बार उसके वचनों के अनुसार अभ्यास करने का संकल्प किया। तब मैंने टीम की उस अगुआ को खोजा और उससे दिल की बात की ताकि मैं उसकी हालत और दिक्कतों को समझ सकूं। मैंने अपनी संगति में परमेश्वर के वचनों में से उचित वचनों और अपने निजी अनुभवों का प्रयोग किया। उसने समझ लिया कि वह परमेश्वर के आदेश के प्रति निष्ठावान नहीं थी, और वह बदलना चाहती थी। मैं यह देख कर प्रेरित हुई कि मेरी बहन आत्मचिंतन करने में समर्थ है और बदलने को तैयार है। मैं यह वाकई समझ सकी की कलीसिया के अगुआ को दूसरों को सचमुच शिक्षित करने के लिए सत्य के बारे में संगति करने पर ध्यान देना चाहिए। लोगों के जीवन को फ़ायदा पहुँचाने का सिर्फ यही एक तरीका है।

62. असफलता की स्थिति में भी ऊपर उठो

फ़ेनकी, दक्षिण कोरिया

परमेश्वर में आस्था रखने से पहले, मुझे सीसीपी की शिक्षाएँ दी गई थीं, मुझे बस एक ही धुन रहती थी कि मैं कुछ बनकर दिखाऊँ और अपने परिवार का नाम ऊँचा करूँ। फिर कॉलेज की पढ़ाई की, उसके बाद मैं वकील बन गयी। मैं हमेशा अपने आपको दूसरों से बहुत ऊँचा समझती थी। तो, मैं जहाँ भी जाती, हमेशा दिखावा करती, दूसरों से उम्मीद करती कि वे हर चीज़ को मेरी नज़र से देखें और हर काम मेरे हिसाब से करें। लेकिन उस समय मुझे यह एहसास नहीं हुआ कि ये एक तरह का अहंकारी स्वभाव है। मुझे वाकई लगता था कि मैं कोई बड़ी हस्ती हूँ। लेकिन जब से मैं परमेश्वर में आस्था रखने लगी, तब से सर्वशक्तिमान परमेश्वर के वचन पढ़कर, आखिरकार मुझे लगा कि मेरा स्वभाव अहंकारी है, मैंने जाना कि मैं न केवल महत्वाकांक्षाओं और कामनाओं की शिकार हूँ, बल्कि दंभी और आत्मतुष्ट भी हूँ। कभी-कभी बातचीत करते या कोई काम करते समय, किसी से भी राय-मशविरा नहीं लेती थी, और अपने ही तरीके से काम करने पर ज़ोर देती थी। हालाँकि अपने बारे में मुझे थोड़ी-बहुत समझ हासिल हो गयी थी, लेकिन मेरे लिए वे बड़े मसले नहीं थे। मुझे याद है, जब मैंने एक बार परमेश्वर के वचनों में पढ़ा, "एक अपरिवर्तित स्वभाव का होना परमेश्वर के साथ शत्रुता में होना है," और "वे सभी जो मसीह से असंगत हैं निश्चित ही परमेश्वर के विरोधी हैं।" मैंने इस पंक्ति पर विचार किया, "एक अपरिवर्तित स्वभाव का होना परमेश्वर के साथ शत्रुता में होना है।" तो, अच्छी मानवता वाले लोगों के बारे में क्या? या उनका क्या जो परमेश्वर के प्रति आज्ञाकारी हैं? क्या उनका स्वभाव अभी भी बदलना चाहिए? वैसे बदले हुए स्वभाव के क्या मायने हैं? मुझे लगा कि हम मसीह में आस्था रखते हैं और मसीह एक व्यवहारिक परमेश्वर है, तो क्या मसीह में आस्था रखने के मायने उसके प्रति आज्ञाकारी होना नहीं है? इसलिए मसीह का आज्ञापालन करने के मायने हैं मसीह के अनुरूप होना। खास तौर से जब मैंने उन बातों पर विचार किया कि परमेश्वर के लिए स्वयं को खपाने की खातिर किस तरह मैंने अपने करियर और परिवार का त्याग कर दिया था, मैंने सोचा, क्या यह मेरी मसीह में आस्था होने और मसीह के अनुरूप होने की निशानी नहीं है? लेकिन उस समय मुझे पता नहीं था, मुझे यह समझ नहीं थी कि मसीह के अनुरूप होने के लिए मुझे अपने जीवन स्वभाव में बदलाव लाना पड़ेगा, इसलिए मैं जोश में आकर ही अपने कर्तव्यों का निर्वहन करती थी। मुझे यह भी नहीं पता था कि जीवन प्रवेश क्या होता है, स्वभावगत बदलाव क्या होता है। तुम लोग कह सकते हो कि मुझमें जीवन-अनुभव बिल्कुल नहीं था। आखिरकार मेरे अंदर सच्ची समझ कब पैदा हुई? ये तब पैदा हुई जब मैंने बेहद कठोर काट-छाँट और व्यवहार का अनुभव कर लिया, जब मैंने आत्म-चिंतन किया और जाना कि मेरी प्रकृति तो सचमुच बहुत अहंकारी है। जब मुझे परेशानियों का सामना करना पड़ा, तो मुझे पता नहीं था कि सत्य की खोज कैसे करनी है या परमेश्वर के वचन के अभ्यास पर ध्यान कैसे केंद्रित करना है, मेरे अंदर परमेश्वर के प्रति बिल्कुल आज्ञाकारिता नहीं थी। तुम लोग कह सकते हो कि मूलत: मैं मसीह के अनुरूप नहीं थी। इस काट-छाँट और व्यवहार का अनुभव करने के बाद, अंतत: मुझे परमेश्वर के अर्थ की सच्ची समझ हासिल हुई, क्योंकि उसने कहा है, "एक अपरिवर्तित स्वभाव का होना परमेश्वर के साथ शत्रुता में होना है।"

2014 में, चूँकि परमेश्वर में मेरी आस्था थी, इसलिए सीसीपी सरकार ने मुझे काफ़ी सताया और विदेश भाग जाने के लिए मजबूर कर दिया। विदेश पहुँचने के बाद, मेरे भाई-बहनों ने देखा कि मैं बड़े ही जोश से अपने आपको खपाती हूँ और मेरी क्षमता भी अच्छी है, इसलिए उन्होंने मुझे कलीसिया की अगुआ चुन लिया, वे लोग किसी कार्यक्रम-विशेष में भाग लेने और मीडिया में इंटरव्यू देने के लिए अक्सर मेरा नाम सुझा देते। लेकिन इन चीज़ों ने मेरा दिमाग खराब कर दिया। एक तो मैं पहले ही अहंकारी थी, इन चीज़ों ने मुझे और भी अहंकारी बना दिया। मुझे लगा कि मेरे बिना कलीसिया का काम नहीं चलेगा, और मैं बहुत ही महत्वपूर्ण काम कर रही हूँ। जब भाई-बहन मुझसे किसी ऐसे मामले पर चर्चा करना चाहते थे जो मुझे बहुत ही मामूली लगता था, मैं उन मामलों पर ध्यान ही नहीं देना चाहती थी, मुझे लगता था कि बेकार में ही बात का बतंगड़ बनाया जा रहा है। अगर वे लोग ज़िद करते तो मैं नाराज़ हो जाती थी। "ऐसी मामूली-सी चीज़ों के लिए मुझसे क्यों पूछ रहे हो? क्या मेरा वक्त ज़ाया करना ठीक है? इससे अपने आप निपटो।" और उसके बाद भी अगर वे कुछ कहते, तो मेरा लहजा तुरंत सवालिया और आलोचनात्मक हो जाता, और मैं उन्हें भाषण पिला देती मानो कि मैं वरिष्ठ हूँ। दरअसल, जब मैं अपने भाई-बहनों से इस ढंग से पेश आती थी, तो मुझे भी ये सही नहीं लगता था। मुझे लगता था कि इससे उन्हें किसी न किसी तरह चोट पहुँच रही है। लेकिन उस दौरान मैं अहंकारी स्वभाव के साथ जी रही थी और अपनी सारी मानवता गँवा चुकी थी। खेद व्यक्त करने का भाव लेश-मात्र भी नहीं बचा था। मैं इसी तरह से अपने काम और जीवन में पेश आई। अपने कर्तव्यों के निर्वहन के दौरान हर काम में, मैं अपनी ही राय को अंतिम रखना चाहती थी। भाई-बहनों से कामों पर चर्चा करते समय, अगर मुझे उनकी कोई राय या सुझाव पसंद नहीं आते थे, तो मैं बिना सोचे-समझे उन्हें फौरन डपट देती थी और उनकी राय को कोई महत्व नहीं देती थी जैसे वो बेकार हों। मैं हर काम को बिल्कुल अपने तरीके से करना चाहती थी। मैं शायद ही कभी किसी समस्या पर अपने सहकर्मियों के साथ चर्चा करती थी या उनकी राय माँगती थी क्योंकि मुझे लगता था इतने लंबे समय तक अपने कर्तव्यों का निर्वहन करने के बाद, मेरे अंदर इतना अनुभव आ गया है कि मैं चीज़ों का विश्लेषण और अध्ययन करके उन्हें सुलझा सकती हूँ, मेरे सहकर्मी काम से इतने परिचित नहीं हैं, इसलिए उनमें उतनी समझ नहीं है। मुझे लगता था कि अगर मैंने उनसे बात की, तो वे कुछ नया नहीं बता पाएँगे, न ही उनमें चीज़ों की मुझसे बेहतर समझ है। मुझे लगता था उनसे चर्चा करने का मतलब है वक्त ज़ाया करना, यह लापरवाही से काम करना है। इसलिए धीरे-धीरे मैंने उनके साथ काम करना बंद कर दिया। जब मेरे वरिष्ठ मेरे काम के बारे में पता करने आए, तो भी मैं बहुत नाराज़ हो गयी, मैं नहीं चाहती थी कि दूसरे लोग मेरे काम का पर्यवेक्षण करें या मुझे काम के बारे में याद दिलाएँ। उस समय, मुझे वाकई लगा कि मेरी स्थिति ठीक नहीं है। मेरे भाई-बहनों ने भी मुझे यह कहकर खबरदार किया, "तुम बहुत अहंकारी और दंभी हो, तुम्हें किसी के साथ काम करना पसंद नहीं। तुम अपने कर्तव्यों और कामों में दूसरों का पर्यवेक्षण और दूसरों द्वारा याद दिलाया जाना स्वीकर नहीं करती, और तुम्हें अपने काम में किसी की दखलंदाज़ी बर्दाश्त नहीं।" दरअसल, मेरे सहकर्मियों की ये चेतावनियाँ और मदद एक तरह से मेरे लिए काट-छाँट और व्यवहार था, लेकिन मैंने उन्हें नज़रंदाज़ कर दिया। मुझे लगा, भले ही मैं अहंकारी थी, मैंने जीवन-प्रवेश हासिल नहीं किया था, न ही मुझमें कोई बदलाव आया था, लेकिन फिर भी मैं अपने कर्तव्यों का निर्वहन कर रही थी, इसलिए यह कोई बड़ा मसला नहीं है। मैंने अपने भाई-बहनों की सहायता और चेतावनियों को गंभीरता से नहीं लिया। मैंने उन पर ज़्यादा विचार ही नहीं किया। मुझे लगा कि मैं अपने अहंकारी स्वभाव या अपनी शैतानी प्रकृति को रातोंरात तो बदल नहीं सकती। तो मुझे लगा कि यह एक लंबे समय तक चलने वाली प्रक्रिया है, इसलिए फिलहाल मुझे अपने काम और कर्तव्यों के निर्वहन पर ही ध्यान देना चाहिए।

जब मैं अपने अहंकारी स्वभाव में जी रही थी, तो इसका मतलब ये नहीं है कि मुझे कुछ महसूस नहीं होता था। दरअसल, मुझे अपने दिल में बहुत खालीपन महसूस होता था। कभी-कभी काम खत्म करने के बाद, मैं आत्म-मंथन करती थी और खुद से पूछती थी, "इस काम को करने के दौरान या पूरा करने के बाद, मैंने क्या सत्य पाया? मैंने किस सिद्धांत में प्रवेश किया है? क्या मेरा जीवन स्वभाव किसी तरह से बदला है?" लेकिन मैंने कभी कुछ हासिल नहीं किया। मैं हर दिन अपना काम पूरा करने के लिए संघर्ष करके खुद को थका रही थी, और जब कभी मेरे पास ज़्यादा काम होता, तो मैं कुंठित और नाराज़ हो जाती। मानो एक चिंगारी ही मुझे पूरी तरह से बेकाबू करने के लिए काफी थी। मैं परमेश्वर से प्रार्थना भी लापरवाही से करती थी। मेरे पास परमेश्वर से दिल से कहने के लिए कुछ भी नहीं था। न ही मुझे परमेश्वर के वचनों को खाने-पीने से कोई प्रकाशन या प्रबोधन ही प्राप्त हुआ। उस समय मैं बहुत ही खालीपन और बेचैनी महसूस करती थी। मुझे लगा कि मैं जितना अधिक अपने कर्तव्यों का निर्वहन कर रही हूँ, परमेश्वर से उतनी ही दूर होती जा रही हूँ, मैं परमेश्वर को अपने दिल में महसूस नहीं कर पा रही थी। मुझे डर था कि परमेश्वर कहीं मुझे छोड़ न दे। इसलिए, मैंने फौरन परमेश्वर के सामने जाकर प्रार्थना की : "हे परमेश्वर! मैं खुद को बचा नहीं पा रही हूँ, खुद को काबू नहीं कर पा रही हूँ, मेरी रक्षा कर।" तुरंत ही मुझ पर काट-छाँट और व्यवहार का असर हुआ।

एक बार, जब मेरे एक अगुआ ने मेरे काम के बारे में पूछताछ की, तो उसे मेरे कलीसिया के पैसों को खर्च करने के तौर-तरीकों में गड़बड़ लगी। उसे पता चला कि जब मैंने इन पैसों को खर्च करने का फैसला लिया, मैंने इस पर अपने सहकर्मियों या अगुआओं से चर्चा नहीं की थी। उसने मुझसे कहा, "यह कलीसिया के खर्चों का मामला है, तुमने अपने सहकर्मियों या अगुआओं से चर्चा क्यों नहीं की? क्या इस तरह के फैसले तुम अपने स्तर पर ले सकती हो?" मुझे लगा मेरे पास उसके सवाल का कोई जवाब नहीं है। उस समय, मैं वाकई समझ नहीं पाई कि उसके सवाल का जवाब कैसे दूँ। मुझे बिल्कुल भी समझ में नहीं आया, क्योंकि मैंने सचमुच इस बारे में कभी सोचा ही नहीं था। उसके बाद, मैंने पिछली बातों पर सोचना शुरू किया। उस दौरान, चूँकि मैं अपनी अहंकारी प्रकृति के साथ जी रही थी, मेरे अंदर ज़रा-सी भी सामान्य समझ नहीं थी, मुझे नहीं पता था कि मेरे कर्तव्य मेरे लिए परमेश्वर की आज्ञा हैं, मुझे उनका पालन सिद्धांतों के अनुरूप करना चाहिए था और सत्य को खोजना चाहिए था। मुझे नहीं पता था कि मुझे उन चीज़ों पर अपने सहकर्मियों और अगुआओं के साथ चर्चा करके फैसला लेना चाहिए था। मेरे अंदर उस समझ की कमी थी क्योंकि मैं अपने अहंकारी स्वभाव में जी रही थी। और मुझे इस बात का ज़रा-सा भी अंदाज़ा नहीं था। मैंने तो यह भी सोचा कि मैं इन चीज़ों को समझती हूँ, मुझे इसकी खोज या छानबीन करने की ज़रूरत ही नहीं है। मेरे अगुआ ने यह कहकर मुझसे व्यवहार किया, "तुम अहंकारी और दंभी हो, तुम्हारे अंदर समझ की कमी है। परमेश्वर को वे चढ़ावे उसके चुने हुए लोगों ने दिए हैं, और उन्हें सिद्धांतों के अनुसार विवेकपूर्ण ढंग से ही खर्च किया जाना चाहिए था। चूँकि उन चढ़ावों को व्यर्थ में खर्च कर दिया गया है, इसलिए अब हमें सिद्धांतों के अनुसार ज़िम्मेदारी तय करनी पड़ेगी।" मैंने जवाब में कुछ नहीं कहा, लेकिन अंदर ही अंदर, मुझे अभी भी यही लग रहा था कि मैं सही हूँ। मैंने भेटें चुरायी नहीं थीं, मैंने उन्हें कलीसिया के काम के दौरान ही खर्च किया था, इसलिए मैं कोई ज़िम्मेदारी क्यों लूँ?

उसके बाद, मेरे अगुआ कलीसिया में हमसे मिलने आए, उन्होंने परमेश्वर के वचनों के ज़रिए, सहभागिता की और मेरी समस्या का विश्लेषण किया। उस समय, मैंने भी परमेश्वर के वचनों के ज़रिए अपनी समझ की व्याख्या की, लेकिन अपने दिल में, मैं जानती थी कि मैं परमेश्वर के वचनों की इस सहभागिता का इस्तेमाल उस अवज्ञा, असंतुष्टि और समझ के अभाव को निकालने के लिए कर रही हूँ जो मेरे दिल में जम चुका है। मुझे लगा कोई मान्यता न मिलने के बावजूद मैंने मेहनत की है। मेरे अगुआओं ने देखा कि मुझे अपनी प्रकृति की कोई सच्ची समझ नहीं है, इसलिए भाई-बहनों की सहमति मिलने पर, उन्होंने मुझे तुरंत ही कलीसिया की अगुआ के पद से बर्खास्त कर दिया। उस समय वाकई मुझे इस बात का ज़रा भी मलाल नहीं हुआ। लेकिन उसके बाद, अगुआओं ने हर खर्च को विस्तार से देखना शुरू किया, और उस प्रक्रिया के दौरान, आखिरकार मुझे एहसास हुआ कि सचमुच कुछ गड़बड़ तो थी। नुकसान की धनराशि बढ़ती चली गयी, जिसे चुकाना मेरे लिए बहुत मुश्किल था, और मुझे डर लगने लगा। मैंने उस पैसे को खर्च करने के अपने फैसले के साथ-साथ अपने उपेक्षापूर्ण और लापरवाही भरे रवैये पर विचार करना शुरू किया, और मुझे सचमुच पश्चाताप और खुद से घृणा होने लगी। मैंने कभी सोचा भी नहीं था कि मेरे कर्तव्यों के निर्वहन में, मेरी शैतानी प्रकृति के कारण कलीसिया को इतना नुकसान हो जाएगा। जब ये सच्चाई सामने आई, तो मेरा सिर शर्म से झुक गया, जो कभी गर्व से ऊँचा उठा रहता था। मेरा जी चाहता था कि अपने चेहरे पर तमाचे मारूँ। मुझे यकीन नहीं हुआ कि ये कारगुज़ारियाँ सचमुच मेरी ही थीं।

उसके बाद, मैंने एक उपदेश सुना : "आज कुछ ऐसे अगुआ और कर्मी हैं जो दस-बीस सालों से परमेश्वर में आस्था रखे हुए हैं, लेकिन वे थोड़े-बहुत सत्य का भी अभ्यास करने के बजाय, अपनी ही इच्छानुसार काम क्यों करते हैं? क्या उन्हें इसका एहसास नहीं है कि उनकी धारणाएँ और कल्पनाएँ सत्य नहीं हैं? वे सत्य की खोज क्यों नहीं करते? वे लोग बिना थके खुद को खपाते हैं, मेहनत और थकान से बेखौफ सुबह से शाम तक अपने कर्तव्यों का निर्वहन करते हैं, फिर भी परमेश्वर में इतने वर्षों की आस्था के बावजूद उनमें सिद्धांतों का अभाव क्यों है? वे लोग अपने विचारों के अनुसार कर्तव्यों का निर्वहन करते हुए, मनमर्ज़ी करते हैं। उनके काम को देखकर कभी-कभी मैं दंग रह जाती हूँ। आम तौर पर वे लोग अच्छे नज़र आते हैं। वे लोग बुरे काम नहीं करते, और बातचीत भी अच्छे ढंग से करते हैं। सोचना भी मुश्किल है कि वे लोग ऐसे मूर्खतापूर्ण काम कर सकते हैं। ऐसे अहम मसलों में, वे लोग परामर्श क्यों नहीं लेते? वे लोग अपने ही तरीके से काम करने और अपनी ही बात मनवाने पर क्यों तुले रहते हैं? यह शैतानी स्वभाव के अलावा और क्या है? जब मैं महत्वपूर्ण काम करती हूँ तो अक्सर परमेश्वर से बात करती हूँ और उसकी मदद माँगती हूँ। कभी-कभी परमेश्वर ऐसी बातें कहता है जो मेरी कल्पनाओं के विपरीत होती हैं, लेकिन मुझे परमेश्वर का आज्ञापालन करना है उसी के बताये रास्ते पर चलना है। महत्वपूर्ण मामलों में, मैं अपने विचारों के अनुसार नहीं चलती। अगर मुझसे कोई गलती हो गयी तो? बेहतर है कि परमेश्वर ही तय करे। परमेश्वर के प्रति श्रद्धा का यह प्राथमिक स्तर सभी अगुआओं और कर्मियों में होना चाहिए। लेकिन मुझे पता चला है कि कुछ अगुआ और कर्मी बहुत ही ढीठ हैं। वे लोग हर काम में मनमर्ज़ी चाहते हैं। यहाँ समस्या क्या है? ये वाकई खतरनाक है जबकि हमारे स्वभाव बदले नहीं हैं। ... परमेश्वर का घर निर्णय-समूह क्यों बनाता है? निर्णय-समूह में ऐसे अनेक लोग होते हैं जो किसी गलती या हानि को टालने के लिए आपस में मिलकर किसी मसले पर चर्चा करते हैं, जाँच-पड़ताल और निर्णय करते हैं। लेकिन कुछ लोग निर्णय-समूह में गतिरोध पैदा करते हैं और अपने तरीके से काम करते हैं। क्या वे लोग दुष्ट शैतान नहीं हैं? जो लोग निर्णय-समूह की उपेक्षा करके अपने ढंग से काम करते हैं, वे दुष्ट शैतान हैं। चाहे वे किसी भी स्तर के अगुआ हों, अगर वे निर्णय-समूह की उपेक्षा करते हैं, योजना को स्वीकृति के लिए प्रस्तुत न करके, मनमर्ज़ी से काम करते हैं, तो वे दुष्ट शैतान हैं, उन्हें हटाया और निकाल दिया जाना चाहिए" (जीवन में प्रवेश पर धर्मोपदेश और संगति)। उपदेश के हर शब्द ने मेरे दिल को चीर दिया। उन्होंने मेरी दशा को पूरी तरह से उजागर कर दिया। विशेष रूप से जब मैंने उपदेश में सुना कि इस तरह के लोग दुष्ट शैतान होते हैं जिन्हें हटाया और निकाल दिया जाना चाहिए, तो मैं दंग रह गयी। मुझे लगा जैसे मुझे फाँसी दे दी गयी है। मैंने सोचा, "मैं खत्म हो गयी। अब मुझे कभी भी पूरी तरह से नहीं बचाया जाएगा, यह परमेश्वर में मेरी आस्था के जीवन का अंत है—परमेश्वर में मेरी आस्था समाप्त हो गयी।" उस समय, मैं बेहद डरी हुई थी। मुझे हमेशा लगता था कि परमेश्वर मेरी अच्छी देखभाल करता है। मेरे पास अच्छी शिक्षा और नौकरी थी, मैं परमेश्वर के घर में जिन कर्तव्यों का निर्वहन करती थी, वह काफी महत्वपूर्ण था, भाई-बहन मेरा सम्मान करते थे, इसलिए मैं हमेशा खुद को परमेश्वर के सामने बहुत विशेष समझती थी। मुझे लगता था कि मैं परमेश्वर के घर में शिक्षित होने वाली खास व्यक्ति हूँ। मैंने कभी कल्पना भी नहीं की थी कि परमेश्वर के स्वभाव का अपमान करने के कारण परमेश्वर मुझसे घृणा करेगा, मुझे हटा देगा। उसी वक्त से मुझे लगने लगा कि परमेश्वर का स्वभाव धार्मिक है और वह कोई अपमान बर्दाश्त नहीं करता, परमेश्वर के घर में सत्य और धार्मिकता राज करते हैं, यह कभी किसी को दुराचार में लिप्त नहीं होने देता। कलीसिया में, हमें सिद्धांतों के अनुसार अपने कर्तव्यों का निर्वहन करना और सत्य खोजना चाहिए, न कि हम जो चाहें या जैसे चाहें कार्य करें। मैंने सोचा, चूँकि मैंने मुसीबत खड़ी कर दी थी और कलीसिया के चढ़ावों को लापरवाही से खर्च करके, परमेश्वर के स्वभाव का अपमान कर दिया था, इसलिए अब मुझे कोई नहीं बचा सकता। मुझे बस परमेश्वर के घर के द्वारा हटा दिए जाने की प्रतीक्षा ही करनी थी।

आने वाले दिनों में, हर सुबह जब मेरी आँख खुलती, तो मैं भयभीत रहती, मैं इतनी मायूस हो चुकी थी कि मेरे अंदर बिस्तर से उठने की शक्ति भी नहीं बची थी। मुझे लगा कि पता नहीं आगे मेरा क्या होगा, मेरी गलती बहुत ही भयंकर है और मुझे कोई नहीं बचा सकता। अब मैं केवल परमेश्वर के सामने जा कर, उससे प्रार्थना करके, उसे अपने दिल की बात बता सकती हूँ। मैंने परमेश्वर से कहा, "हे परमेश्वर, मैं गलत थी। मैंने कभी सोचा भी नहीं था कि ये अंजाम होगा। पहले मैं तुझे नहीं जानती थी, और मेरे दिल में तेरे प्रति कोई श्रद्धा भी नहीं थी। तेरी मौजूदगी में, मैं अहंकारी और दंभी थी, मैं दुराचार में लिप्त थी, मेरे अंदर पूरी तरह से समझ का अभाव था, और इसलिए आज मैं इस काट-छाँट, व्यवहार, ताड़ना और न्याय की प्रक्रिया से गुज़र रही हूँ। मैं तेरे धार्मिक स्वभाव को देख रही हूँ। मैं आज्ञापालन करके, इस स्थिति से सबक लेना चाहती हूँ। मैं तेरे आगे गिड़गिड़ाती हूँ, हे परमेश्वर, तू मेरा त्याग मत कर, क्योंकि मैं तेरे बिना जी नहीं सकती।" आने वाले दिनों में, मैं इसी तरह से प्रार्थना करती रही। एक सुबह, मैंने परमेश्वर के वचनों का एक भजन सुना : "जब भी कोई मुश्किल आ पड़े, तुम्हारी समझ इस तरह की होनी चाहिए : चाहे कुछ भी हो जाए, यह मेरे लक्ष्य को प्राप्त करने का एक हिस्सा है, और यह परमेश्वर का काम है। मुझमें कमज़ोरी है, पर मैं नकारात्मक नहीं बनूँगा। मुझ पर अपना प्यार बरसाने और मेरे लिए इस तरह के माहौल की व्यवस्था करने के लिए मैं परमेश्वर को धन्यवाद देता हूँ। मुझे अपनी इच्छा और अपने संकल्प को नहीं छोड़ना चाहिए; क्योंकि वैसा करना शैतान के साथ समझौता करने के समान होगा, आत्म-विनाश जैसा होगा, और परमेश्वर को धोखा देने के बराबर होगा। ऐसी मानसिकता होनी चाहिए तुम्हारी। दूसरे चाहे कुछ भी कहें या कुछ भी करें, या परमेश्वर तुम्हारे साथ कैसा भी व्यवहार क्यों न करे, तुम्हारा निश्चय भंग नहीं होना चाहिए"("मेमने का अनुसरण करो और नए गीत गाओ" में 'सच का अनुसरण करने के लिए ज़रूरी संकल्प')। जब मैंने परमेश्वर के वचनों का ये भजन सुना, तो मुझे लगा कि मुझे बचाए जाने की आशा मिल गयी है। मैंने बार-बार वो गीत गाया, मैं जितना ज़्यादा गाती, मुझे अपने दिल में शक्ति की तरंगें उतनी ही अधिक महसूस होतीं। मुझे एहसास हुआ कि इस तरह से मैं उजागर हो गयी, मेरी काट-छाँट हो गयी और निपटारा हो गया, क्योंकि परमेश्वर चाहता था कि मैं खुद को जानूँ ताकि मैं पश्चाताप करके स्वयं को बदल सकूँ, इसलिए नहीं कि परमेश्वर मुझे निकालना और हटाना चाहता था। लेकिन मैं परमेश्वर को नहीं जानती थी, मैंने उसे गलत समझा था और उससे अपना बचाव किया था, इसलिए मैं पूरी तरह से निराशा की स्थिति में जी रही थी क्योंकि मुझे लगा कि परमेश्वर मुझे नहीं चाहता। लेकिन उस दिन मैंने परमेश्वर के वचन देखे और मुझे एहसास हुआ कि परमेश्वर की इच्छा ऐसी बिल्कुल भी नहीं है जैसी मैंने कल्पना की थी। परमेश्वर को पता था कि मेरा आध्यात्मिक कद बहुत ही अपरिपक्व है, उसे पता था कि इन परिस्थितियों में मैं नकारात्मक और कमज़ोर पड़ जाऊँगी, यहाँ तक कि सत्य की खोज का अपना निश्चय भी त्याग दूँगी। इसलिए परमेश्वर ने मुझे दिलासा देने और उत्साहित करने के लिए अपने वचनों का इस्तेमाल किया और मुझे एहसास कराया कि हर परिस्थिति में लोगों को हमेशा सत्य का अनुसरण करना चाहिए। जब लोग नाकाम और पतित हो जाते हैं, या जब हमारी काट-छाँट और निपटारा होता है, तो पूरी तरह से बचाए जाने की प्रक्रिया में ये आवश्यक चरण होते हैं। अगर हम आत्म-चिंतन करके अपने आपको जानें, पश्चाताप करें और खुद को बदल सकें, तो इन चरणों का अनुभव करके, हम जीवन में आगे बढ़ने का अनुभव करते हैं। इस बात को समझ लेने पर, मुझे लगा कि अब मैं परमेश्वर को उतना गलत नहीं समझती, उसके विरुद्ध उतना बचाव नहीं करती। मुझे लगा कि परमेश्वर की योजनाएं और व्यवस्थाएं कुछ भी हों, यह यकीनन मेरे लिए लाभदायक है और परमेश्वर मेरे जीवन की ज़िम्मेदारी ले रहा है। तो, मैंने हिम्मत जुटाकर आगे आने वाली हर परिस्थिति का सामना करने के लिए खुद को तैयार किया।

उसके बाद, मैंने खुद को शांत किया और फिर से आत्म-मंथन किया। मैं इतनी बुरी तरह से नाकाम और पतित क्यों हुई? मेरी नाकामी की जड़ क्या रही? अखिरकार परमेश्वर के वचनों को पढ़कर ही मुझे समझ में आया। परमेश्वर के वचन कहते हैं, "अगर तुम्हारे भीतर वाकई सत्य है, तो जिस मार्ग पर तुम चलते हो वह स्वाभाविक रूप से सही मार्ग होगा। सत्य के बिना, बुरे काम करना आसान है और तुम यह अपनी मर्जी के बिना करोगे। उदाहरण के लिए, यदि तुम्हारे भीतर अहंकार और दंभ मौजूद हुआ, तो तुम परमेश्वर की अवहेलना करने से खुद को रोकना असंभव पाओगे; तुम्हें महसूस होगा कि तुम उसकी अवहेलना करने के लिए मज़बूर किये गये हो। तुम ऐसा जानबूझ कर नहीं करोगे; तुम ऐसा अपनी अहंकारी और दंभी प्रकृति के प्रभुत्व के अधीन करोगे। तुम्हारे अहंकार और दंभ के कारण तुम परमेश्वर को तुच्छ समझोगे और उसे ऐसे देखोगे जैसे कि उसका कोई महत्व ही न हो, वे तुमसे स्वयं की प्रशंसा करवाने की वजह होंगे, निरंतर तुमको दिखावे में रखवाएंगे और अंततः परमेश्वर के स्थान पर बैठाएंगे और स्वयं के लिए गवाही दिलवाएंगे। अंत में तुम आराधना किए जाने हेतु सत्य में अपने स्वयं के विचार, अपनी सोच, और अपनी स्वयं की धारणाएँ बदल लोगे। देखो लोग अपनी उद्दंडता और अहंकारी प्रकृति के प्रभुत्व के अधीन कितनी बुराई करते हैं! अपने बुरे कर्मों के समाधान के लिए, पहले उन्हें अपनी प्रकृति की समस्या को हल करना होगा। स्वभाव में बदलाव किए बिना, इस समस्या का मौलिक समाधान हासिल करना संभव नहीं है"("अंत के दिनों के मसीह की बातचीत के अभिलेख" में 'केवल सत्य की खोज करके ही स्वभाव में बदलाव लाया जा सकता है')। पहले मैं अपने अहंकार को केवल सैद्धांतिक तौर पर ही मानती थी, लेकिन अपनी प्रकृति के बारे में मेरी समझ सच्ची नहीं थी, इसलिए फिर भी मैं खुद की ही सराहना करती थी, अपनी ही धारणाओं और कल्पनाओं में जीती थी। मुझे लगता था कि मैं अहंकारी हूँ क्योंकि मैं इस काबिल हूँ, यही वजह है, जब मेरे भाई-बहनों ने मेरी काट-छाँट, निपटारा और मेरी मदद करने की कोशिश की, तो मैंने उसे नज़रंदाज़ कर दिया। मैंने पूरी तरह से उसकी उपेक्षा कर दी। लेकिन जब मैंने परमेश्वर के वचन पढ़े, तो आखिरकार मुझे समझ में आया कि मेरा अहंकार, मेरी दंभी प्रकृति ही परमेश्वर के प्रति मेरी विद्रोहशीलता और प्रतिरोध ही समस्या की जड़ हैं। यह एक विशिष्ट शैतानी स्वभाव था। जब लोग ऐसी अहंकारी, दंभी प्रकृति में जीते हैं, तो बुरे काम और परमेश्वर का प्रतिरोध अनजाने में ही होने लगते हैं। मैंने विचार किया कि जब से मैंने कलीसिया के अगुआ के तौर पर कर्तव्यों का निर्वहन करना शुरू किया था, तब से ही मैं किस तरह खुद को बहुत ऊँचा मानने लगी थी। मुझे लगता था कि मैं कुछ भी कर सकती हूँ, मैं दूसरों से बेहतर हूँ, और हर चीज़ में मैं मनमर्ज़ी करना चाहती थी। इतना ही नहीं, बल्कि मैं अपने पूरे समूह पर कब्ज़ा करके, उसका सारा काम अपने हाथ में लेना चाहती थी और भा‌ई-बहनों से अपने मन-मुताबिक काम करवाना चाहती थी। मैंने कभी नहीं सोचा कि मेरे विचार और निर्णय सही भी हैं या नहीं या कहीं वे पक्षपातपूर्ण तो नहीं हैं, या कहीं उनसे कलीसिया के काम को नुकसान तो नहीं पहुँचेगा, और ऐसा तब तक चला जब तक मैंने ऊपरवाले भाई को अपने उपदेश में यह कहते नहीं सुना कि जब उसे कोई परेशानी आती है तो वह परमेश्वर से पूछता है, क्योंकि वह गलत काम करने से डरता है, परमेश्वर से साफ जवाब मिलने पर ही वह कोई कदम उठाता है। ऊपरवाला भाई वो होता है जिसमें सत्य हो, जिसके पास परमेश्वर का भय मानने वाला दिल हो और जो सिद्धांत के अनुरूप ही काम करता हो। फिर भी वह पूरी तरह से खुद पर विश्वास करने की हिम्मत नहीं करता। उसे जब कोई समस्या आती है, तो वह परमेश्वर से पूछता है और उसे ही तय करने देता है। एक कलीसिया के अगुआ के लिए सबसे ज़रूरी है कि वह हर चीज़ में सत्य की खोज करे। लेकिन मैंने न तो परमेश्वर की खोज की और न ही मेरे पास परमेश्वर का भय मानने वाला दिल था। जब कभी मेरे सामने कोई समस्या आती, तो निर्देश पाने के लिए, मैं अपनी धारणाओं और कल्पनाओं पर भरोसा करती और अपने विचारों को ही सत्य मानती। मैं खुद को ऊँचा और महत्वपूर्ण मानती थी। क्या यह विशिष्ट शैतानी स्वभाव नहीं है? मैं उस स्वर्गदूत की तरह थी जो परमेश्वर के बराबर बैठना चाहता है। और यही वह चीज़ थी जिसने परमेश्वर के स्वभाव को बुरी तरह से नाराज़ कर दिया! इन बातों को समझ लेने के बाद, मुझे लगा कि मेरी अहंकारी और दंभी प्रकृति बहुत ही भयावह है। जिसके कारण मैं नासमझ होकर जी रही थी, जिसने मुझसे ऐसे बहुत-से काम करवाए जिनसे लोगों को नुकसान पहुँचा और परमेश्वर नाराज़ हुआ, और मैं किसी हैवान की तरह जीती रही। लेकिन परमेश्वर धार्मिक है। भला परमेश्वर शैतानी स्वभाव से भरे मेरे जैसे इंसान को, निरंकुश ढंग से काम करने और परमेश्वर के घर के कार्य में बाधा पहुँचाने की छूट कैसे दे सकता था? तो, मैं इसी लायक थी कि मुझे अगुआ के काम-काज से बर्खास्त कर दिया जाए। इसके लिए मैं खुद ज़िम्मेदार थी। मुझे एहसास हुआ कि परमेश्वर में इतने बरसों की अपनी आस्था में, मैंने काम करने के लिए अपने गुणों, अपनी धारणाओं और कल्पनाओं पर भरोसा किया और शायद ही कभी सत्य की खोज की। इसलिए इतने अरसे के बाद, अब मेरे अंदर सत्य की कोई वास्तविकता नहीं बची थी, दरअसल, मैं आध्यात्मिक तौर पर दरिद्र और दया की पात्र हो गयी थी। मैंने सोचा कि मैं सत्य की खोज क्यों नहीं कर सकती? मैं हमेशा यही क्यों सोचती हूँ कि मेरे विचार औरमेरे निर्णय ही हमेशा सही होते हैं? दरअसल, इससे साबित हो गया कि मेरे दिल में परमेश्वर के लिए ज़रा-सी भी जगह नहीं है, मेरा दिल परमेश्वर का भय तो बिल्कुल ही नहीं मानता था। आज परमेश्वर का मेरे कर्तव्य में मुझे उजागर कर देना वास्तव में मेरे लिए परमेश्वर की ताकीद और चेतावनी थी, और अगर मैंने खुद को नहीं सुधारा, तो मेरा अंत यह होगा कि मुझे हटाकर नरक में भेज दिया जाएगा। इन बातों को समझने पर, मुझे लगा कि परमेश्वर का न्याय, ताड़ना, काट-छाँट और व्यवहार वास्तव में लोगों के लिए परमेश्वर का प्रेम और सुरक्षा है और इन सबके पीछे परमेश्वर के अच्छे इरादे हैं। परमेश्वर का लोगों को न्याय और ताड़ना देना इसलिए नहीं है कि उसे उनसे घृणा है, बल्कि उन्हें शैतान के प्रभाव और उनके शैतानी स्वभावों से बचाने के लिए है। इन बातों को समझ लेने पर, मुझे लगा कि परमेश्वर के बारे में मेरी गलतफहमियाँ कम हो गयीं और मैं उसके प्रति थोड़ी सहज हो गयी हूँ। मुझे यह भी लगा कि परमेश्वर आने वाले दिनों में मेरे लिए चाहे कैसी भी परिस्थितियों की व्यवस्था करे, इन सबके पीछे परमेश्वर की प्रभुसत्ता और व्यवस्थाएं ही होंगी और मैं उनका पालन करना चाहती थी।

मेरा कामकाज अभी कुछ बाकी था जिसे मुझे पूरा करना था, और मुझे लगा कि परमेश्वर मुझे प्रायश्चित का अवसर दे रहा है, इसलिए मैंने सोचा कि मुझे यह अंतिम कर्तव्य अच्छे से निभाना चाहिए। उसके बाद, अपने कर्तव्यों के दौरान, जब मैंने भाई-बहनों से अपने काम की चर्चा की, तो मेरी हिम्मत नहीं हुई कि मैं खुद को सही मानकर और बाकी सबको सुनने के लिए मजबूर करके, मैं अपने अहंकारी स्वभाव पर भरोसा करूँ। इसके बजाय, मैंने भाई-बहनों को अपनी राय व्यक्त करने की छूट दी और अंत में सबके विचारों का आकलन करके तय किया कि क्या करना है। बेशक, जब हमारे विचार नहीं मिले, तब भी मैं अहंकारी और दंभी बनकर, अपने ही विचारों पर कायम रह सकती थी, और दूसरों की राय और मशविरे को स्वीकारने से इंकार कर सकती थी। लेकिन मुझे याद था कि मैं किस तरह नाकाम और पतित हुई थी, और मेरी काट-छाँट और निपटारा किया गया था, और मैं डर गयी थी, फिर मैंने परमेश्वर के सामने जाकर प्रार्थना की थी। मैंने होश-हवास में अपना त्याग कर दिया था, जिसके बाद, मैंने भाई-बहनों के साथ मिलकर परमेश्वर का भय मानने वाले दिल से सत्य और सिद्धांतों की खोज की थी। इस तरह से अपने कर्तव्यों का निर्वहन करते हुए मैंने खुद को बहुत सुरक्षित महसूस किया, और मेरे निर्णय किसी भी छानबीन का सामना कर सकते थे। और जब मुझे मेरे भाई-बहनों का भागीदार बनाया गया, तो मुझे एहसास हुआ कि मेरे कुछ विचार वास्तव में एकतरफा थे। भाई-बहनों के साथ संगति करना और फिर सत्य, सिद्धांत और अंतर्दृष्टि के मामलों में चीज़ों की छानबीन करना, कम से कम मेरे लिए, बेहद मददगार था। खास तौर से जब मैंने देखा कि जिस वक्त मेरे भाई-बहनों को कोई परेशानी आ जाती है, तो वे लोग परमेश्वर से प्रार्थना करते हैं, खोज और संगति करते हैं, वे खुद पर ज़रा भी भरोसा नहीं करते, तो मुझे आश्चर्य हुआ कि मैंने सत्य की खोज क्यों नहीं की और इतनी आसानी से खुद पर भरोसा क्यों कर लिया। मैंने जाना कि मेरे अहंकार और दंभ ने मुझे कुछ भी कर गुज़रने के लिए बेसब्र बना दिया था। मुझे शैतान ने बुरी तरह से भ्रष्ट कर दिया था और मैं अपने भाई-बहनों से बेहतर स्थिति में नहीं थी। उसके बाद ही मुझे एहसास हुआ कि शायद मुझमें अपने भाई-बहनों से थोड़ा-बहुत ज्ञान ही ज़्यादा रहा हो, लेकिन अपनी आत्मा की गहराई में, मैं उनसे अपनी तुलना भी नहीं कर सकती थी। मेरे दिल में परमेश्वर का भय उनके जितना नहीं था। इस मामले में, मेरे भाई-बहन मुझसे बहुत आगे थे। और जब मैंने यह जाना, तो मुझे एहसास हुआ कि मेरे हर भाई-बहन में विशेष गुण हैं, मेरा यह नज़रिया उससे अलग था जिससे मैं उन्हें पहले देखती थी। मुझे महसूस हुआ कि मेरे भाई-बहन वास्तव में मुझे बेहतर हैं, और मुझमें ऐसा कुछ नहीं था जिस पर मैं अहंकार करूँ, इसलिए मैं अपना सिर झुकाकर रहने लगी, और अब मैं अपने भाई-बहनों के साथ बेहतर तालमेल के साथ काम करने की स्थिति में थी। जब मैंने अपना बचा-खुचा काम पूरा कर लिया, तो मैं शांति से अपने बारे में कलीसिया के निर्णय का इंतज़ार करने लगी। मुझे इसकी उम्मीद कतई नहीं थी कि अगुआ ऐसा कहेगा, उसने समझ लिया था कि काट-छाँट और निपटारे के बाद, मैं अब भी अपने काम और अपने कर्तव्यों का निर्वहन करने योग्य हूँ, और मैंने अपने बारे में कुछ समझ हासिल कर ली है, इसलिए उसने कहा कि मुझे अपने कर्तव्यों का निर्वहन करते रहने की अनुमति मिल जाएगी। उसने मेरे कर्तव्यों के निर्वहन में कुछ समस्याओं की ओर भी संकेत किया। जब मैंने उसे यह कहते सुना कि मुझे अपने कर्तव्यों का निर्वहन करते रहने की अनुमति मिल जाएगी, तो उस समय, सिवाय परमेश्वर का धन्यवाद करने के, मेरे पास कहने को कोई शब्द नहीं थे। मुझे लगा कि इस अनुभव के बाद, उजागर किए जाने के बाद, ऐसी काट-छाँट और व्यवहार का अनुभव करने के बाद, जिसने सीधे मेरे मर्म पर प्रहार किया, अंतत: मुझे अपनी शैतानी प्रकृति की थोड़ी-बहुत समझ हासिल हो गयी। लेकिन कीमत बहुत बड़ी थी। क्योंकि मैंने अपने कर्तव्यों के निर्वहन में अपने भ्रष्ट शैतानी स्वभाव पर भरोसा किया था, मैंने कलीसिया का नुकसान किया था, और सिद्धांतों के अनुसार, मुझे सज़ा मिलनी चाहिए थी। लेकिन परमेश्वर ने मुझे मेरे अपराधों की सज़ा देने के बजाय, मुझे अपने कर्तव्यों का निर्वहन करते रहने का अवसर दिया। मैंने निजी तौर पर परमेश्वर की असाधारण करुणा और सहनशीलता का अनुभव किया!

मैं जब भी इस अनुभव के बारे में सोचती हूँ, तो मुझे अफसोस होता है कि मेरे कारण कलीसिया को इतना नुकसान हुआ, क्योंकि मैंने अपने कर्तव्यों के निर्वहन में अपनी शैतानी प्रकृति पर भरोसा किया था। मैं परमेश्वर के इन वचनों से भी पूरी तरह सहमत हूँ, "एक अपरिवर्तित स्वभाव का होना परमेश्वर के साथ शत्रुता में होना है।" लेकिन इसके अलावा, मुझे लगता है कि परमेश्वर की ताड़ना, न्याय, काट-छाँट और व्यवहार भ्रष्ट इंसान के लिए परमेश्वर की सबसे बड़ी सुरक्षा और सबसे सच्चा प्रेम है!

63. कौन कहता है अभिमानी स्वभाव बदला नहीं जा सकता

झाओ फ़ैन, चीन

परमेश्वर के वचन कहते हैं : "लोग अपना स्वभाव स्वयं परिवर्तित नहीं कर सकते; उन्हें परमेश्वर के वचनों के न्याय, ताड़ना, पीड़ा और शोधन से गुजरना होगा, या उसके वचनों द्वारा निपटाया, अनुशासित किया जाना और काँटा-छाँटा जाना होगा। इन सब के बाद ही वे परमेश्वर के प्रति विश्वसनीयता और आज्ञाकारिता प्राप्त कर सकते हैं और उसके प्रति बेपरवाह होना बंद कर सकते हैं। परमेश्वर के वचनों के शोधन के द्वारा ही मनुष्य के स्वभाव में परिवर्तन आ सकता है। केवल उसके वचनों के संपर्क में आने से, उनके न्याय, अनुशासन और निपटारे से, वे कभी लापरवाह नहीं होंगे, बल्कि शांत और संयमित बनेंगे। सबसे महत्वपूर्ण बात यह है कि वे परमेश्वर के मौजूदा वचनों और उसके कार्यों का पालन करने में सक्षम होते हैं, भले ही यह मनुष्य की धारणाओं से परे हो, वे इन धारणाओं को नज़रअंदाज करके अपनी इच्छा से पालन कर सकते हैं" (वचन, खंड 1, परमेश्वर का प्रकटन और कार्य, जिनके स्वभाव परिवर्तित हो चुके हैं, वे वही लोग हैं जो परमेश्वर के वचनों की वास्तविकता में प्रवेश कर चुके हैं)। परमेश्वर के वचन कितने व्यावहारिक हैं! उनके न्याय और ताड़ना के बिना, उनकी काट-छाँट और निपटान के बिना, हम अपने शैतानी स्वभावों को बदलने में या सामान्य इंसानियत की ज़िंदगी जीने में नाकाम रहते। मैं बहुत अभिमानी थी। काम के दौरान, मैं हमेशा ख़ुद को दूसरों से ज़्यादा काबिल और बेहतर मानती थी, और इसलिए यह सोचती थी कि उन्हें मेरी बात सुननी चाहिए। आस्था रखने के बाद भी, मैं अक्सर अभिमानी स्वभाव प्रकट करती थी। मैं चाहती थी कि हर चीज़ में मेरी ही चले, और दूसरों को नीचा दिखाते हुए भाषण दिया करती थी और उन्हें दबाया करती थी। ये मेरे भाई-बहनों का दम घोंटने जैसा था और उनके लिए नुकसानदेह था। परमेश्वर के न्याय और ताड़ना के माध्यम से, उनकी काट-छाँट और निपटान के बाद ही मुझे अपनी अभिमानी प्रकृति के बारे में कुछ समझ हासिल हुई और मैं पश्चाताप और ख़ुद से नफ़रत कर पाई। इसके बाद, बातचीत करते समय और दूसरों के साथ मिलकर अपने कर्तव्य पूरे करते वक्त, मैंने खुद को ऊँचा दिखाना बंद कर दिया। मैंने जागरूक होकर सत्य की तलाश करना और लोगों के सुझावों पर अमल करना सीखा। तब जाकर मैंने थोड़ी बहुत इंसानियत के साथ जीना शुरू किया।

2015 में, मुझे कलीसिया की अगुआ चुना गया था। उस वक़्त मैं बहुत ख़ुश थी। मैं सोचती थी, "कलीसिया में इतने लोगों ने मेरे लिए वोट किया। इससे पता चलता है कि मैं यहाँ सबसे अच्छी हूँ। मुझे मेहनत करके यह कर्तव्य पूरा करना होगा, ताकि मेरे भाई-बहन यह देख सकें कि उन्होंने गलत इंसान को नहीं चुना।" इसके बाद, मैं हर रोज़ ख़ुद को व्यस्त रखती थी; जब भी किसी भाई या बहन को कोई परेशानी होती, तो मैं फ़ौरन परमेश्वर के वचनों से प्रासंगिक अंशों की तलाश करती और मुद्दे को सुलझाने के लिए उनके साथ सहभागिता करती। कुछ समय गुज़र गया, और तब तक हमारा कलीसियाई जीवन थोड़ा बेहतर हो चुका था। कलीसिया का बहुत सारा काम बाकी था, लेकिन मैं हर चीज़ को सफ़ाई से और अच्छे से संभाल रही थी। जब मैंने देखा कि बाकी कलीसियाओं के मुकाबले में हमारी कलीसिया में जीवन ज़्यादा अच्छा है, तो मुझे बहुत ख़ुशी हुई। बाद में, अगुआओं ने देखा कि हमारी कलीसिया का काम काफ़ी अच्छी तरह चल रहा है, उन्होंने बाकी कलीसियाओं को भी कहा कि वे हमसे कुछ सीखकर आगे बढ़ें। यही नहीं, कलीसिया का कुछ ज़रूरी काम था और वे चाहते थे कि मैं उसका हिस्सा बनूँ। मैंने सोचा, "सभी अगुआ मुझे लायक समझते हैं और मेरी काबिलियत की तारीफ़ कर रहे हैं। लगता है मेरी योग्यता सच में अच्छी है—और ज़्यादातर लोगों से तो ज़रूर बेहतर है!" मुझे पता भी नहीं चला, और मैं ख़ुद को बहुत बड़ा समझने लगी। मुझे लगने लगा कि मैं सब कुछ कर सकती हूँ और मुझे सब कुछ समझ आता है। साथ ही, अगर मेरे सहकर्मी कोई भी सुझाव देते थे, तो मैं बिल्कुल भी ध्यान नहीं देती थी; मुझे लगता था कि मैं उनसे बहुत ज़्यादा बेहतर हूँ, और उन्हें आदेश दिया करती थी। अगर वो मेरा कहा नहीं मानते, तो मैं उनकी आलोचना करती और उन्हें भाषण देने लगती। एक बार, एक बहन, जिनके साथ मैं काम कर रही थी, एक सवाल का जवाब देने वाली थीं। उन्हें मुश्किल हो रही थी और इसलिए वो इसके बारे में मुझसे चर्चा करना चाहती थीं। मैंने सोचा, "इसमें चर्चा करने की क्या बात है? यह कोई मुश्किल सवाल नहीं है; तभी तो मैंने तुम्हें जवाब देने का अभ्यास करने दिया। अगर तुम इतनी-सी बात का हल नहीं निकाल सकती हो, तो तुम इस काम के लायक नहीं हो। अगर मैं होती, तो आसानी से इसे हल कर देती।" फिर, मैंने अकड़ कर कहा, "परेशान मत हो; मैं जवाब दे दूँगी।" इस वजह से, उस बहन को लगा कि मैं उन पर दबा रही हूँ, और आगे जब भी उन्हें कोई समस्या आती, तो वे मेरे पास मदद के लिए आने की हिम्मत नहीं करती थीं। एक बार की बात है, जब मैंने किसी कर्तव्य के लिए बहन वांग का नाम सुझाया, बहन चेन ने सुझाव दिया, "यह काम बहुत ज़रूरी है; यह निश्चित करने से पहले कि बहन वांग इस काम के लिए सही हैं, हमें अच्छे से पता होना चाहिए कि वे आम तौर पर कैसा बर्ताव करती हैं।" मुझे इस बात से बुरा लगा। मैंने सोचा, "इस तरह के काम मैं पहले काफ़ी बार कर चुकी हूँ, और तुम्हें लगता है कि मुझे समझ नहीं आता? और फिर, मैं उनके साथ मिलती रहती हूँ, तो तुम कैसे कह सकती हो कि मैं उन्हें समझती नहीं हूँ? तुम चाहती हो कि मैं हर किसी से उनके बारे में पूछूँ, लेकिन क्या इससे देरी नहीं होगी?" मैंने कड़े शब्दों में उनसे कहा, "वक़्त बर्बाद करना बंद कीजिए। आगे बढ़ते हैं।" यह देखकर कि मैं ज़िद्द पर अड़ गई हूँ, बहन चेन चुप हो गईं। मुझे लगा कि वे थोड़ा दबाव महसूस कर रही हैं, लेकिन मुझे कोई परवाह नहीं थी। उस वक़्त से, जब भी कोई भाई या बहन कोई सुझाव देते, तो मुझे हमेशा यही लगता कि वे काबिल नहीं हैं या उन्हें इतनी समझ नहीं है, मैं हर तरह के बहाने बनाकर उनकी राय को नकार देती, और फिर अपने विचार व्यक्त करती थी, जो मुझे लगता था कि बहुत ही शानदार हैं, और फिर दूसरों से वही करवाने की कोशिश करती जो मैं चाहती थी। समय के साथ, उन सबको लगा कि मैं उन्हें दबा रही हूँ, और जब भी हम काम पर चर्चा करते, तो वे लोग चुप रहते। बाद में, ये सोचकर कि उनसे किसी चीज़ पर चर्चा करना सिर्फ़ एक औपचारिकता और समय की बर्बादी है, मैंने उनसे चर्चा बिलकुल बंद कर दी। फिर, मैं अपने अभिमानी स्वभाव के अनुसार अपना कर्तव्य करती रही, मैं और भी लापरवाह हो गयी और मनमानी करने लगी।

एक बार, मैंने देखा कि एक टीम लीडर अपने कर्तव्य में कामयाब नहीं हैं, मैंने सोचा कि वो असली काम करने के योग्य नहीं होंगे और उनका काम बदलना चाहिए। अपने सहकर्मियों से चर्चा करना सही रहता, लेकिन मैंने दोबारा सोचा : "छोड़ो। उनसे बात करने के बाद वो सब मेरी ही बात से सहमत होने वाले हैं।" तो, मैंने बस उस टीम लीडर को सीधे बदल दिया। ऐसा करने के बाद, मैंने अपने सहकर्मियों को बताया कि मैंने चीज़ों को कैसे संभाला। हैरान होकर, बहन चेन ने कहा, "उस टीम लीडर के काम में कुछ परेशानियाँ हैं, लेकिन वे सत्य की खोज करने वाले इंसान हैं; बस उन्हें विश्वासी बने ज़्यादा समय नहीं हुआ है, इसलिए सत्य के बारे में उनकी समझ थोड़ी सतही है, उनके कर्तव्य पालन में कुछ कमियाँ और भूल-चूक रही हैं, लेकिन ये तो सामान्य है। हमें सत्य पर अधिक सहभागिता करके उनकी मदद करनी चाहिए। इस वक़्त उनका काम बदलना सिद्धांतों के खिलाफ़ रहेगा।" मैं इस बात से राज़ी नहीं थी, और इसलिए मैंने कहा, "मैंने उन्हें सिर्फ़ इसलिए बदल दिया क्योंकि मैं देख रही थी कि वे कोई व्यावहारिक काम नहीं कर पा रहे थे। मैं पहले ऐसी चीज़ से निपट चुकी हूँ। क्या आप कहना चाहती हैं कि मुझमें ऐसी बातों की समझ नहीं है?" यह देखकर कि मैं अपनी बात से हिलने वाली नहीं थी, बहन चेन ने आगे कुछ नहीं कहा। बाद में, मेरे सहकर्मियों ने इस मामले का आकलन किया और समझने की कोशिश की। उन्होंने पाया कि मैंने सिद्धांत के अनुसार इस मामले का निपटारा नहीं किया था, और इसलिए उस टीम लीडर को फिर से काम सौंप दिया। कर्तव्यों को एक हाथ से दूसरे हाथ में देने से टीम के काम में रुकावट आई, उस वक़्त मुझे थोड़ी शर्म भी महूसस हुई। मुझे समझ आया कि मैं अहंकारी थी और मैंने सिद्धांत के अनुसार कदम नहीं उठाया था, लेकिन मैंने फिर भी सत्य की खोज नहीं की, अपने आप पर विचार नहीं किया।

एक महीने बाद, कलीसिया का एक बहुत ज़रूरी काम था, और हमारे समूह में से किसी योग्य सहकर्मी को इसके लिए चुना जाना था। उस वक़्त मैं बहुत ख़ुश थी। मुझे लगा कि मेरी काबिलियत और मेरे काम का तजुर्बा मुझे दूसरों से बेहतर बनाता है, और वे लोग ज़रूर मुझे वोट देंगे। लेकिन, जब नतीजों की घोषणा हुई, तो मैं हैरान रह गई, क्योंकि मुझे नहीं चुना गया। मुझे एक भी वोट नहीं मिला। मेरा दिल डूबने लगा और मुझे लगने लगा जैसे मेरी दुनिया पूरी उलट-पलट गई। ऐसा कैसे हो सकता है? किसी ने भी मेरे लिए वोट नहीं किया? क्या उनमें सूझबूझ की कमी है? दिल की गहराई में, मैं सच में जानना चाहती थी कि ऐसा क्यों है, इसलिए मैंने उनसे कहा कि वे मेरी कमियाँ मुझे बताएं। जब मैंने देखा कि बहन झो कुछ कहना चाहती हैं लेकिन हिचकिचा रही हैं, तो मैंने उनसे कहा, "अगर आपको लगता है कि मैं कहीं कसौटी पर खरी नहीं उतरी हूँ, तो बोलिए; खुलकर बात कीजिए।" तब वे बोलने की हिम्मत जुटा पाईं और कहा, "मुझे लगता है कि आप बहुत अहंकारी और दंभी हैं, आप दूसरों के सुझाव स्वीकार नहीं करती हैं। आप हमेशा हमारी मालिक बनी रहती हैं, और मैं जब भी आपके साथ होती हूँ, तो मुझे डर लगता है, मैं दबाव महसूस करती हूँ।" एक दूसरी बहन भी अपना सिर झुकाकर कहने लगीं, "मेरा भी आपके साथ दम घुटता है। मुझे लगता है कि आप बहुत अहंकारी हैं, और आप हमेशा दूसरों को अपने से कम समझती हैं। ऐसा लगता है मानो सिर्फ़ आप ही कलीसिया का काम संभाल सकती हैं, आप कुछ भी कर सकती हैं, आपको लगता है कि कोई और इस लायक बिल्कुल भी नहीं है...।" बहन चेन ने कहा, "मुझे लगता है आप बहुत अभिमानी हैं, आप अपने काम में सत्य या सिद्धांत की तलाश नहीं करती हैं। आप दूसरों की राय भी नहीं सुनती हैं, और आपको लगता है कि सिर्फ़ आपकी चलनी चाहिए। आप मनमर्ज़ी से फ़ैसले करती हैं, अपने आप...।" एक-एक करके, मेरे साथ काम करने वाली सभी बहनों ने कहा कि मैं अहंकारी हूँ और उन्हें लगता है कि मैं उन्हें दबाकर रखती हूँ। मैं इसे स्वीकार करने के लिए तैयार नहीं थी, मैं सोचने लगी, "आप सब कहती हैं कि मैं अहंकारी हूँ और आपको दबाती हूँ; तो आप क्यों नहीं मानती हैं कि आप अपने काम की ज़िम्मेदारी नहीं लेती हैं? ठीक है फिर। अब से, कुछ भी हो, मैं अपना मुँह बंद रखूँगी। आप सब जो करना चाहती हैं वो करें।" उस रात, मैं बिस्तर पर करवटें बदल रही थी और सो नहीं पा रही थी। मैंने हमेशा ख़ुद को काबिल और योग्य कार्यकर्ता माना था, इसलिए थोड़ा-बहुत अभिमानी होना आम बात थी। मेरी बहनों और भाइयों को समझना चाहिए कि मैं बुरी नहीं थी। मैंने कभी नहीं सोचा था कि वे लोग मेरे बारे में ऐसा सोचते हैं—अहंकारी और पूरी तरह से विवेकहीन इंसान। किसने सोचा था कि वो इतना दबाव और आहत महसूस करेंगी। मैं जितना इस बारे में सोचती, उतनी ही परेशान होती। मेरे भाई-बहनों के मन में मेरे लिए इतनी घृणा और नफ़रत थी कि मैं आवारा चूहे की तरह महसूस कर रही थी, जिसे हर कोई नफ़रत करता है और धिक्कारता है। परमेश्वर मेरी जैसे इंसान को कभी नहीं बचाएगा। मेरी सोच बहुत नकारात्मक हो गई। अपनी इस पीड़ा में, मैं परमेश्वर के सामने लगातार प्रार्थना करने लगी। मैंने कहा, "हे परमेश्वर, मैं बहुत पीड़ा में हूँ और मुझे समझ नहीं आ रहा कि मैं इसे कैसे अनुभव करूँ। कृपया, मुझे प्रबुद्ध करो ताकि मैं तुम्हारी इच्छा समझ सकूँ...।"

अगली सुबह, मैंने अपना कंप्यूटर खोला और परमेश्वर के वचनों का एक पाठ सुना : "असफल होना और कई बार नीचे गिरना कोई बुरी बात नहीं है; न ही उजागर किया जाना कोई बुरी बात है। चाहे तुम्हारा निपटारा किया गया हो, तुम्हें काटा-छाँटा गया हो या उजागर किया गया हो, तुम्हें हर समय यह याद रखना चाहिए : उजागर होने का मतलब यह नहीं है कि तुम्हारी निंदा की जा रही है। उजागर किया जाना अच्छी बात है; यह स्वयं को जानने का सबसे अच्छा अवसर है। यह तुम्हारे जीवन अनुभव को गति दे सकता है। इसके बिना, तुम्हारे पास न तो अवसर होगा, न ही परिस्थिति, और न ही अपनी भ्रष्टता के सत्य की समझ तक पहुँचने में सक्षम होने के लिए कोई प्रासंगिक आधार होगा। यदि तुम्हें अपने अंदर की चीज़ों के बारे में पता चल जाये, तुम्हारे भीतर छिपी उन गहरी बातों के हर पहलू का भी पता चल जाये, जिन्हें पहचानना मुश्किल है और जिनका पता लगाना कठिन है, तो यह अच्छी बात है। स्वयं को सही मायने में जानने में सक्षम होना, तुम्हारे लिए अपने तरीकों में बदलाव कर एक नया व्यक्ति बनने का सबसे अच्छा मौका है; तुम्हारे लिए यह नया जीवन पाने का सबसे अच्छा अवसर है। एक बार जब तुम सच में खुद को जान लोगे, तो तुम यह देख पाओगे कि जब सत्य किसी का जीवन बन जाता है, तो यह निश्चय ही अनमोल होता है, तुममें सत्य की प्यास जगेगी और तुम वास्तविकता में प्रवेश करोगे। यह कितनी बड़ी बात है! यदि तुम इस अवसर को थाम सको और ईमानदारी से मनन कर सको, तो कभी भी असफल होने या नीचे गिरने पर स्वयं के बारे में वास्तविक ज्ञान प्राप्त कर सकते हो, तब तुम नकारात्मकता और कमज़ोरी में भी फिर से खड़े हो सकोगे। एक बार जब तुम इस सीमा को लांघ लोगे, तो फिर तुम एक बड़ा कदम उठा सकोगे और सत्य-वास्तविकता में प्रवेश कर सकोगे"("अंत के दिनों के मसीह की बातचीत के अभिलेख" में 'सत्य प्राप्त करने के लिए तुम्हें अपने आसपास के लोगों, विषयों और चीज़ों से सीखना ही चाहिए')। परमेश्वर के वचनों पर विचार करते हुए, मैं बहुत द्रवित हुई, और मेरे आँसू रुकने का नाम ही नहीं ले रह थे। मुझे लगा कि इस तरह का माहौल बनाकर, जिसमें मेरे भाई-बहन इतनी निष्ठुरता से मेरी काट-छाँट और निपटारा कर रहे थे, परमेश्वर मुझे हटा नहीं रहा था या जानबूझकर मुझे शर्मिंदा नहीं कर रहा था। इसके बजाय, क्योंकि मैं इतनी अहंकारी और ज़िद्दी हो गई थी, परमेश्वर इसका इस्तेमाल ताड़ना की तरह कर रहा था, ताकि वह मुझे जगा सके और समय रहते मैं अपने बारे में विचार कर सकूँ, पश्चाताप कर सकूँ और ख़ुद को बदल सकूँ। परमेश्वर मुझे बचा रहा था। जब मुझे यह समझ आया, तो मैं बहुत आज़ाद महसूस करने लगी और मैंने परमेश्वर को गलत समझना बंद कर दिया। मैंने उसके सामने प्रार्थना की, और मैं ख़ुद पर विचार करने और ख़ुद को जानने के लिए इस मौक़े का इस्तेमाल करने के लिए तैयार थी।

फिर मैंने परमेश्वर के कुछ कथन पढ़े जिनमें वह इंसान के अहंकारी स्वभाव के बारे में बात कर रहा है। परमेश्वर कहता है, "अगर तुम्हारे भीतर वाकई सत्य है, तो जिस मार्ग पर तुम चलते हो वह स्वाभाविक रूप से सही मार्ग होगा। सत्य के बिना, बुरे काम करना आसान है और तुम यह अपनी मर्जी के बिना करोगे। उदाहरण के लिए, यदि तुम्हारे भीतर अहंकार और दंभ मौजूद हुआ, तो तुम परमेश्वर की अवहेलना करने से खुद को रोकना असंभव पाओगे; तुम्हें महसूस होगा कि तुम उसकी अवहेलना करने के लिए मज़बूर किये गये हो। तुम ऐसा जानबूझ कर नहीं करोगे; तुम ऐसा अपनी अहंकारी और दंभी प्रकृति के प्रभुत्व के अधीन करोगे। तुम्हारे अहंकार और दंभ के कारण तुम परमेश्वर को तुच्छ समझोगे और उसे ऐसे देखोगे जैसे कि उसका कोई महत्व ही न हो, वे तुमसे स्वयं की प्रशंसा करवाने की वजह होंगे, निरंतर तुमको दिखावे में रखवाएंगे और अंततः परमेश्वर के स्थान पर बैठाएंगे और स्वयं के लिए गवाही दिलवाएंगे। अंत में तुम आराधना किए जाने हेतु सत्य में अपने स्वयं के विचार, अपनी सोच, और अपनी स्वयं की धारणाएँ बदल लोगे। देखो लोग अपनी उद्दंडता और अहंकारी प्रकृति के प्रभुत्व के अधीन कितनी बुराई करते हैं!"("अंत के दिनों के मसीह की बातचीत के अभिलेख" में 'केवल सत्य की खोज करके ही स्वभाव में बदलाव लाया जा सकता है')। "अहंकार मनुष्‍य के भ्रष्‍ट स्‍वभाव की जड़ है। लोग जितने ही ज्‍़यादा अहंकारी होते हैं, उतनी ही अधिक संभावना होती है कि वे परमेश्‍वर का प्रतिरोध करेंगे। यह समस्‍या कितनी गम्‍भीर है? अहंकारी स्‍वभाव के लोग न केवल बाकी सभी को अपने से नीचा मानते हैं, बल्कि, सबसे बुरा यह है कि वे परमेश्‍वर को भी हेय दृष्टि से देखते हैं। भले ही कुछ लोग, बाहरी तौर पर, परमेश्‍वर में विश्‍वास करते और उसका अनुसरण करते दिखायी दें, तब भी वे उसे परमेश्‍वर क़तई नहीं मानते। उन्‍हें हमेशा लगता है कि उनके पास सत्‍य है और वे अपने बारे में बहुत ऊँचा सोचते हैं। यही अहंकारी स्वभाव का सार और जड़ है और इसका स्रोत शैतान में है। इसलिए, अहंकार की समस्‍या का समाधान अनिवार्य है। यह भावना कि मैं दूसरों से बेहतर हूँ—एक तुच्‍छ मसला है। महत्‍वपूर्ण बात यह है कि एक व्‍यक्ति का अहंकारी स्‍वभाव उसको परमेश्‍वर के प्रति, उसके विधान और उसकी व्‍यवस्‍था के प्रति समर्पण करने से रोकता है; इस तरह का व्‍यक्ति हमेशा दूसरों पर सत्‍ता स्‍थापित करने की ख़ातिर परमेश्‍वर से होड़ करने की ओर प्रवृत्‍त होता है। इस तरह का व्‍यक्ति परमेश्‍वर में तनिक भी श्रद्धा नहीं रखता, परमेश्‍वर से प्रेम करना या उसके प्रति समर्पण करना तो दूर की बात है" (परमेश्‍वर की संगति)। परमेश्वर के वचनों को पढ़ते हुए, मुझे बहुत उदासी और असहजता महसूस हुई और थोड़ा डर भी लगने लगा। मैंने देखा कि मैं कैसे अपने अहंकारी स्वभाव के साथ जी रही थी। मैं दूसरों को दबा रही थी, उन्हें नुकसान पहुँचा रही थी और उनके साथ सही तरह से मेलजोल नहीं कर पाती थी, लेकिन बस यही बात नहीं थी। सबसे ज़रूरी बात ये थी कि मेरे दिल में परमेश्वर के लिए कोई जगह नहीं थी, और मैं उनका आदर नहीं कर रही थी। बुराई करना मेरी आदत बन गई थी और मैं हर पल परमेश्वर का विरोध कर रही थी। मैं सोचने लगी कि कैसे जबसे मैंने एक अगुआ का कर्तव्य संभाला है, मैं अपने आप को काबिल समझने लगी, मुझे लगने लगा कि मुझमें कुछ काम करने की काबिलियत है, और मैं बहुत लायक हूँ। दूसरों के साथ काम करते वक्त, मैं हमेशा खुद को उनसे बेहतर मानती, उन्हें आदेश दिया करती, और उन्हें दबाकर रखती। जब मेरे सहकर्मी कोई अलग सुझाव देते थे, तो मैं कभी भी सत्य के सिद्धांतों की खोज नहीं करती थी। मैं बस यही मानकर चलती थी कि मेरे पास अनुभव है, मैं चीज़ों की अच्छी परख रखती हूँ, और इसलिए मैं दूसरों को दबाकर कुछ भी करवा सकती हूँ। मैंने मानो अपने नज़रिये को ही सत्य मान लिया था, मैं इसे ही मानक समझती थी, इसलिए मुझे लगता था कि दूसरों को मेरी आज्ञा माननी होगी। इससे भी डरावनी बात यह थी कि मैंने दूसरों को इतना दबाया कि वे अपनी राय व्यक्त करने की हिम्मत भी नहीं करते थे। लेकिन मुझे इसका बिल्कुल भी अंदाज़ा नहीं था, मैं तो यह सोचती थी कि वो सब मुझसे सहमत हैं। अपने बारे में और अपनी काबिलियत के बारे में मेरी इतनी अच्छी राय थी कि मैं अनजाने में ख़ुद को अपने भाई-बहनों से काफ़ी ऊपर रखने लगी थी, यहां तक कि मैंने अपने सहकर्मियों से चर्चा किए बिना एक टीम लीडर को भी बदल डाला। जब मेरी एक बहन ने इस बात को उठाया, तो मैंने इसका खंडन कर दिया और बहस करने लगी। मैंने देखा कि मैं बहुत ज़्यादा घमंडी थी। परमेश्वर के लिए मेरे मन में ज़रा-सा भी आदर या समर्पण नहीं था। मैंने यह भी नहीं सोचा कि इससे परमेश्वर के घर को फ़ायदा हो रहा है या नहीं। अपने अहंकारी स्वभाव की वजह से मैंने अकेले और अपनी मर्ज़ी से कदम उठाया, परमेश्वर के घर के काम में रुकावट डाली और इस तरह अपने भाई-बहनों को बहुत नुक़सान पहुँचाया। इसे अपने कर्तव्य को पूरा करना कैसे कह सकते हैं? पहले मुझे लगता था मैं अपने काम में ज़िम्मेदारी ले रही हूँ, लेकिन सच तो यह था कि मैं बस एक अहंकारी तानाशाह थी जो अपने पद के लालच को संतुष्ट करने की कोशिश कर रही थी। मैं बुराई कर रही थी और परमेश्वर का विरोध कर रही थी! बाद में, मैंने ख़ुद से बार-बार एक ही बात पूछी : आख़िर कैसे इस तरह का बेलगाम अहंकार मेरे अंदर आ गया कि मैं बुराई और परमेश्वर के विरोध के रास्ते पर चल निकली? अपने बारे में विचार करके ही मुझे अहसास हुआ कि मुझ पर इस तरह के शैतानी ज़हर ने कब्ज़ा कर लिया था, जैसे "सारे ब्रह्मांड का सर्वोच्च शासक बस मैं ही हूँ" और "भीड़ से ऊपर उठो और अपने पूर्वजों का नाम करो।" इन जहरीले फ़लसफ़ों ने मुझ पर इस हद तक कब्ज़ा कर लिया था कि बचपन से ही मैं हर चीज़ में दूसरों पर अधिकार जमाने लगी थी। मैं कोशिश करती थी कि दूसरे लोग मेरी बात सुनें, मेरे इर्द-गिर्द घूमें, मुझ पर अपना ध्यान केंद्रित रखें। मानो यही एक तरीका था यह साबित करने का कि मैं काबिल हूँ, जीने का यही एक कीमती और मुनासिब तरीका था। अब, आख़िकार मुझे समझ आ गया कि चूंकि ये शैतानी ज़हर मेरे अंदर मौजूद थे, मेरी अहंकारी प्रकृति काबू से बाहर हो गई थी, और मैं बगैर इंसानियत के जी रही थी। मैंने न सिर्फ़ लोगों को दबाया और उन्हें नुकसान पहुँचाया था, बल्कि मैंने कलीसिया के काम में भी रुकावट डाली थी। तब मुझे सच में पता चला कि "सारे ब्रह्मांड का सर्वोच्च शासक बस मैं ही हूँ" और "भीड़ से ऊपर उठो और अपने पूर्वजों का नाम करो" ये शैतानी ज़हर, भ्रांतियाँ हैं। ये बकवास और बुरे हैं, और ये सिर्फ़ लोगों को भ्रष्ट कर सकते हैं, नुकसान पहुँचा सकते हैं। मैं हमेशा यही सोचती थी कि दूसरों से बेहतर होना और दूसरों को अपने इर्द-गिर्द घुमाते रहना बहुत ख़ुशी की बात है। फिर, मुझे साफ़-साफ़ नज़र आया कि इन शैतानी ज़हर के साथ जीना एक भूत की तरह जीने जैसा है। कोई भी मेरे पास नहीं आना चाहता था। दूसरों को मुझसे चिढ़ थी और परमेश्वर मुझे उससे भी ज़्यादा घृणा करते थे। ये शैतानी ज़हर के साथ जीने के कड़वे फल थे! मैंने सोचा कि पहले कैसे प्रधान स्वर्गदूत भी अत्यंत अहंकारी था। परमेश्वर के बराबर होने की कोशिश में, उसने हर चीज़ पर कब्ज़ा करने का प्रयास किया। आख़िर में, उसने परमेश्वर के स्वभाव को नाराज़ किया, फिर परमेश्वर ने उसे शाप दिया, और उसे बीच में फेंक दिया। अहंकारी तरीके से अपने भाई-बहनों को दबाना, हमेशा यह सोचना कि दूसरों को मेरी बात माननी चाहिए, क्या मेरा यह स्वभाव प्रधान स्वर्गदूत जैसा नहीं है? यह सोचते ही मुझे अहसास हुआ कि अहंकारी स्वभाव के साथ जीना बहुत डरावना होता है। अगर परमेश्वर ने मेरे लिए इस तरह का माहौल नहीं बनाया होता, तो मैं बेशक अभी भी अपने कर्तव्यों को अपने अभिमान की बुनियाद पर पूरा कर रही होती, कहा नहीं जा सकता कि मैंने कितनी बुराई की होती, और आख़िर में मैंने परमेश्वर के स्वभाव को नाराज़ किया होता और मुझे सज़ा मिलती। यह अहसास होते ही, मैं परमेश्वर से प्रार्थना करने लगी : "हे परमेश्वर, मैं आपका विरोध करने वाले इस अहंकारी स्वभाव में अब नहीं जीना चाहती हूँ। अपने अभिमान को दूर करने के लिए, मैं सत्य की खोज करना चाहती हूँ, और दिल से आपके सामने पश्चाताप करना चाहती हूँ।"

मैंने परमेश्वर के वचनों का एक अंश पढ़ा, "अहंकारी प्रकृति तुम्‍हें दुराग्रही बनाती है। जब लोगों का ऐसा दुराग्रही स्‍वभाव होता है, तो क्‍या वे स्‍वेच्‍छाचारी और अविवेकी होने की ओर उन्‍मुख नहीं होते? तब तुम अपने दुराग्रह से मुक्ति कैसे पा सकते हो? जब तुम्‍हारे मन में कोई विचार होता है, तुम उसे प्रकट करते हो और कहते हो कि तुम इस मसले पर क्‍या सोचते हो और क्‍या विश्‍वास करते हो, और फिर, तुम हर किसी से इसके बारे में बात करते हो। सबसे पहले, तुम अपने दृष्टिकोण पर रोशनी डाल सकते हो और सत्‍य को जानने की कोशिश कर सकते हो; इस दुराग्रही स्‍वभाव पर विजय पाने के लिए उठाया जाने वाला पहला क़दम है। दूसरा क़दम तब होता है जब दूसरे लोग अपनी असहमतियों को व्‍यक्‍त करते हैं—ऐसे में दुराग्रही होने से बचने के लिए तुम किस तरह का अभ्यास कर सकते हो? पहले तुम्हारा रवैया विनम्र होना चाहिए, जिसे तुम सही समझते हो उसे बगल में रख दो, और हर किसी को संगति करने दो। भले ही तुम अपने तरीके को सही मानो, तुम्‍हें उस पर ज़ोर नहीं देते रहना चाहिए। यह, सर्वप्रथम, एक तरह की प्रगति है; यह सत्‍य की खोज करने, स्‍वयं को नकारने और परमेश्‍वर की इच्‍छा पूरी करने की प्रवृत्ति को दर्शाता है। जैसे ही तुम्‍हारे भीतर यह प्रवृत्ति पैदा होती है, उस समय तुम अपनी धारणा से चिपके नहीं रहते, तुम प्रार्थना करते हो। चूँकि तुम सही और गलत का भेद नहीं जानते, इसलिए तुम परमेश्वर को अवसर देते हो कि वह तुम्‍हें उजागर करे और बताए कि करने लायक सबसे श्रेष्‍ठ और सबसे उचित कर्म क्‍या है। जैसे-जैसे संगति में हर कोई शामिल होता है, पवित्र आत्‍मा तुम सभी को प्रबुद्धता प्रदान करता है" (परमेश्‍वर की संगति)। परमेश्वर के वचनों में मुझे अभ्यास की राह मिली : चाहे मुझे किसी भी परिस्थिति का सामना करना पड़े, मुझे परमेश्वर के लिए आदर रखना होगा, उसके सामने समर्पण करना होगा। पहले, मुझे परमेश्वर से प्रार्थना करनी होगी और सत्य की खोज करनी होगी। फिर मुझे अपनी राय अपने भाई-बहनों के सामने रखनी होगी, ताकि हम साथ मिलकर इसे समझ सकें और सहभागिता कर सकें। अगर मुझे लगता है कि मैं सही हूँ, तो भी मुझे जागरूक होकर ख़ुद को नकारना होगा, अपनी इच्छाओं को त्यागना होगा, अपने भाई-बहनों की राय को सुनना होगा, फिर देखना होगा कि सत्य के सबसे करीब क्या है और कलीसिया के काम के लिए सबसे फ़ायदेमंद क्या है। उसके बाद की एक सभा में, मैंने अपने भाई-बहनों के सामने खुलकर बात की और अपनी भ्रष्टता का खुलासा किया, उनसे माफ़ी माँगी कि मैंने उन्हें नुकसान पहुँचाया और उन्हें दबाया। उन्होंने बात का बतंगड़ नहीं बनाया। उन्होंने खुलकर बात की और मेरे साथ सहभागिता की, और मेरे दिल से एक बड़ा बोझ उतर गया। इसके बाद, काम पर जो भी चर्चा होती थी, मैं सक्रियता से दूसरों से अपनी राय व्यक्त करने के लिए कहती थी; और जब अलग-अलग सुझाव सामने रख दिए जाते, तो हम तब तक साथ मिलकर चीज़ों को समझते, सहभागिता करते जब तक सभी एकमत नहीं हो जाते थे। धीरे-धीरे, मेरे भाई-बहनों ने यह महसूस करना बंद कर दिया कि मैं उन्हें दबा रही थी, और हमारे सहयोग का माहौल बहुत मैत्रीपूर्ण हो गया।

एक दिन, मैं अपने साथ काम करने वाली एक बहन से काम पर चर्चा कर रही थी। वो कहने लगी कि उसने कलीसिया की कुछ समस्याओं के बारे में अगुआओं को एक चिट्ठी लिखी है, जिसमें उसने ये लिखा है कि कर्तव्य पूरा करते समय क्या-क्या मुश्किलें आती हैं, और हम लोगों ने कैसे उनका अनुभव किया था। यह सुनते ही मेरा अभिमानी स्वभाव जाग गया। मैं सोचने लगी, "हमारी हाल की सभाओं में हम इस बारे में बात कर चुके हैं। यह काफी है, इसके बारे में चिट्ठी लिखने की कोई ज़रूरत नहीं।" मैं उसे चुप करवाने ही वाली थी कि मुझे याद आया कि अतीत में मैं कितनी अहंकारी रही हूँ। मैं यही चाहती थी कि हर कोई मेरी बात सुने, इसलिए मेरे भाई-बहनों को लगता था कि मैं उन्हें दबा रही हूँ और मैं इंसान की तरह बिल्कुल भी नहीं जी रही थी। तो, मैंने परमेश्वर से चुपचाप प्रार्थना की, ख़ुद से मुँह मोड़ लिया, मैं अपने अहंकारी स्वभाव के अनुसार जीना नहीं चाहती थी। मुझे सत्य का अभ्यास करना था। इसके बाद, मुझे अहसास हुआ, यह कितना अच्छा था कि इस बहन ने काम के बारे में हमारे अगुआओं से बात करने की ज़िम्मेदारी उठाई है, इसलिए मुझे उसे रोकना नहीं चाहिए। बल्कि मुझे चिट्ठी लिखने में उसकी मदद करनी चाहिए। यह अहसास होते ही, मेरी आवाज़ नर्म पड़ गई, मैं उसके साथ हमारे काम की समस्याओं के बारे में सब्र के साथ बात करने लगी और उसकी राय को भी ज़्यादा सुन पाई। कुछ जगह मुझे लगा कि वो शायद सही नहीं थी, लेकिन मैंने आँख बंद करके कोई भी फ़ैसला करने से ख़ुद को रोक लिया। मुझे लगा कि बोलने से पहले मुझे समझना चाहिए। तब मुझे समझ आया कि जिन चीज़ों के बारे में वो बात कर रही है, उनके बारे में मैंने कभी नहीं सोचा। मुझे शर्म आने लगी। मुझे समझ आया कि मैं कितनी घमंडी थी। अपने भाई-बहनों को हमेशा दबाकर रखती थी, जिसकी वजह से वे अपने कर्तव्यों को पूरा करते समय अपना योगदान नहीं दे पाते थे। सच तो ये था कि सभी की अपनी-अपनी खूबियाँ थीं। अगर वे मेरे साथ काम नहीं करते, तो मैं अकेले अपने कर्तव्य कभी भी पूरे नहीं कर पाती। इसके बाद, हमने साथ मिलकर सभी समस्याओं का एक सारांश तैयार किया, और चिट्ठी को अच्छे से लिखकर भेज दिया। इसके बाद से, अपने कर्तव्यों को पूरा करते समय, जब-जब मेरी अभिमानी प्रकृति सामने आती, मैं जागरूक होकर परमेश्वर से प्रार्थना करती और ख़ुद की इच्छाओं को त्याग देती, दूसरों के साथ ज़्यादा चर्चा और सहभागिता करती। हमारा सहयोग पहले से बहुत बेहतर हो गया, और मुझे बहुत सुकून और राहत महसूस होने लगी। मुझे लगा कि इस तरह अपना कर्तव्य पूरा करना बहुत अच्छा है। मेरे जैसी घमंडी इंसान का थोड़ा-भी बदलना, परमेश्वर के वचनों के न्याय और ताड़ना को अनुभव करने का ही फल था।

64. अहंकारी व्यक्ति निश्चित ही ठोकर खाता है

शिनजिए, चीन

सर्वशक्तिमान परमेश्वर कहते हैं, "अहंकार मनुष्‍य के भ्रष्‍ट स्‍वभाव की जड़ है। लोग जितने ही ज्‍़यादा अहंकारी होते हैं, उतनी ही अधिक संभावना होती है कि वे परमेश्‍वर का प्रतिरोध करेंगे। यह समस्‍या कितनी गम्‍भीर है? अहंकारी स्‍वभाव के लोग न केवल बाकी सभी को अपने से नीचा मानते हैं, बल्कि, सबसे बुरा यह है कि वे परमेश्‍वर को भी हेय दृष्टि से देखते हैं। भले ही कुछ लोग, बाहरी तौर पर, परमेश्‍वर में विश्‍वास करते और उसका अनुसरण करते दिखायी दें, तब भी वे उसे परमेश्‍वर क़तई नहीं मानते। उन्‍हें हमेशा लगता है कि उनके पास सत्‍य है और वे अपने बारे में बहुत ऊँचा सोचते हैं। यही अहंकारी स्वभाव का सार और जड़ है और इसका स्रोत शैतान में है। इसलिए, अहंकार की समस्‍या का समाधान अनिवार्य है। यह भावना कि मैं दूसरों से बेहतर हूँ—एक तुच्‍छ मसला है। महत्‍वपूर्ण बात यह है कि एक व्‍यक्ति का अहंकारी स्‍वभाव उसको परमेश्‍वर के प्रति, उसके विधान और उसकी व्‍यवस्‍था के प्रति समर्पण करने से रोकता है; इस तरह का व्‍यक्ति हमेशा दूसरों पर सत्‍ता स्‍थापित करने की ख़ातिर परमेश्‍वर से होड़ करने की ओर प्रवृत्‍त होता है। इस तरह का व्‍यक्ति परमेश्‍वर में तनिक भी श्रद्धा नहीं रखता, परमेश्‍वर से प्रेम करना या उसके प्रति समर्पण करना तो दूर की बात है" (परमेश्‍वर की संगति)। परमेश्वर के इन वचनों को पढ़कर मुझे कुछ समय पहले का अपना अनुभव याद आ गया। तब मैं बहुत घमंडी और दंभी हुआ करती थी। मैं कई सालों तक कलीसिया की अगुआ रही थी, मैंने थोड़े काम किये और कष्ट भी उठाया, अपने कर्तव्य में कुछ व्यावहारिक समस्याओं को भी सुलझा पाई। इसलिए मैंने इन सबका उपयोग अपने फ़ायदे के लिए किया, और दूसरों पर बिलकुल भी ध्यान नहीं दिया। इसके बाद मुझे निपटाया और अनुशासित किया गया, और परमेश्वर के वचनों के न्याय और प्रकाशन के माध्यम से, अंततः मुझे अपनी घमंडी प्रकृति की कुछ समझ प्राप्त हुई। मुझे पछतावा हुआ और अपने आप से घृणा भी हुई। मैंने सत्य का अभ्यास करने पर ध्यान देना शुरू कर दिया, और फिर मुझमें कुछ बदलाव आये।

2015 में एक कलीसिया में मुझे अगुआ का पद मिला। बहन ली मेरे साथ काम करती थी, और उसने हाल ही में एक अगुआ का काम करना शुरू किया था। कलीसिया के उपयाजक और समूह के अगुआ भी आस्था में काफी नये थे, इसलिए सत्य पर उनकी सहभागिता थोड़ी सतही थी। मैंने सोचा, "मैं तुम सभी से ज़्यादा समय से विश्वासी रही हूँ और मैं काफी समय से अगुआ भी हूँ। मुझे यहाँ मुख्य भूमिका निभानी होगी और सभी को दिखाना होगा कि अनुभव से क्या फ़र्क आता है।" इसलिए, किसी भी मामले में मैं सबसे आगे रहती थी, जब भी किसी भाई या बहन को कमज़ोरी महसूस होती या उन्हें अपने कर्तव्य में परेशानियों का सामना करना पड़ता, जब भी कलीसिया के काम में कोई बाधा आती, कठिन से कठिन समस्याओं के लिए या जिन चीज़ों का मेरे सहभागी और सहकर्मी समाधान नहीं कर पाते, उन सभी के लिए मैं आगे आती थी। कुछ समय बाद कलीसिया का काम तेज़ी से चलने लगा और भाई-बहनों की स्थिति भी बदल गयी। वे सभी अपना कर्तव्य सही ढंग से पूरा कर पा रहे थे। वे अपनी समस्याओं पर मेरी सहभागिता को पसंद भी करते थे और मेरी राय मांगते थे। मैं अपने आप से काफ़ी खुश थी और अपने किये गए कामों को गिनने से खुद को न रोक सकी, सोचने लगी : "मेरे बिना, कलीसिया का काम इतनी अच्छी तरह से आगे बढ़ना मुमकिन ही नहीं है। अगर मैंने सहभागिता न की होती, तो दूसरों की स्थिति में इतना सुधार नहीं आता। लगता है जैसे मैं सत्य की वास्तविकता को अच्छी तरह जानती हूँ और मैं व्यावहारिक काम कर सकती हूँ।" बाद में, बहन ली को कुछ काम से घर वापस जाना था, इसलिए मुझे अकेले ही कलीसिया का काम संभालना पड़ा। पहले तो मैंने थोड़ा तनाव महसूस किया और हर समय परमेश्वर को अपने दिल में रखा। हर सभा के बाद मैंने इस बात का जायज़ा लिया कि सभा कैसी रही, कोई भी कमज़ोर या नकारात्मक महसूस करता, तो मैं उसकी मदद करने के लिए दौड़ पड़ती। कुछ समय बाद, मैंने देखा कि सभी लोग इकठ्ठा होकर अपना काम उसी तरह कर रहे थे जैसे उन्हें करना चाहिए, कलीसिया का सारा काम सहजता से चल रहा था। मैंने राहत की साँस ली। मैं अपने आप से काफ़ी खुश थी। मुझे लगा जैसे मैंने इन सालों में एक अगुआ के रूप में सेवा करते हुए खुद को काबिल साबित कर दिया है। मैंने बहुत कुछ देखा और बहुत सारी समस्याओं को सुलझाया था; मेरे पास कई तरह के काम के अनुभव थे और मैं अपने दम पर चीज़ों की देखभाल कर सकती थी। मुझे लगा कि मैं वास्तव में कलीसिया का एक स्तंभ हूँ। ख़ास तौर से उस दौरान, जब मैं सुबह जल्दी उठती थी और देर रात तक काम करती थी, मैंने कभी थकान या परेशानी की शिकायत नहीं की, मुझे वाकई ऐसा लगा कि मैं श्रेय पाने की हकदार हूँ। इससे पहले कि मैं जान पाती, मैं बहुत आत्म-संतुष्टि की स्थिति में जीने लग गयी थी और जब भी मैं परमेश्वर के उन वचनों को पढ़ती जिनमें मानवजाति का न्याय करने और उसे उजागर करने की बात है, तो मैं उन्हें अपने आप पर लागू नहीं करती थी। जब भाई-बहन बुरी स्थिति में होते, तो मैंने उनके साथ सत्य पर सहभागिता नहीं करती, बल्कि मैं उनका तिरस्कार कर देती थी और यह कह कर अक्सर उन्हें डांट देती थी कि, "आप इतने लंबे समय से विश्वासी रहे हैं, लेकिन आप अभी भी सत्य का अनुसरण नहीं करते। आपमें थोड़ा-सा भी बदलाव कैसे नहीं आया?" कभी-कभी किसी बात पर सहभागिता करने के बाद, भाई-बहन कहते थे कि वे अभी भी नहीं जानते कि उन्हें क्या करना है। उनसे इसका कारण पूछे बिना ही मैं यह कहते हुए सीधा उन पर दोष मढ़ देती "ऐसा नहीं कि आप जानते नहीं हैं, बात ये है कि आप इसे अभ्यास में लाना ही नहीं चाहते!" वे सभी मेरे आगे खुद को बेबस महसूस करने लगे थे और अब अपनी समस्याओं के बारे में मुझसे बात करने से डरते थे।

बाद में बहन लियू को मेरे साथ काम करने के लिए अगुआ के रूप में चुना गया। मैंने सोचा कि क्योंकि वो आस्था में नई है और हो सकता है कि चर्चा के बाद भी वो कुछ बातों को न समझ पाये, इसलिए कलीसिया के ज़्यादातर छोटे-बड़े मामलों में अंतिम राय मुझे ही देनी होगी। कभी-कभी मैं कोई फ़ैसला लेने के बाद उसे लागू करने के लिए बहन लियू को भेज दिया करती थी। एक बार, हमें एक खास काम के लिये किसी उपयुक्त व्यक्ति के नाम का सुझाव देने के लिए एक अगुआ का पत्र मिला। मैं जानती थी कि यह परमेश्वर के घर के कार्य से संबंधित है, इसलिए इस पर अपने सहभागी और सहकर्मियों से इस पर चर्चा करना ज़रूरी था, लेकिन फिर मैंने सोचा, "मैं इतने लंबे समय से कलीसिया में अपना कर्तव्य निभा रही हूँ। मुझे भाई-बहनों के बारे में सब कुछ पता है, इसलिए मेरा फ़ैसला लेना सही रहेगा।" तो, मैंने बहन लियू के साथ चर्चा किये बिना ही फ़ैसला कर लिया और फ़िर उन्हें चीज़ों की व्यवस्था करने के लिए भेज दिया। भले ही हम दोनों साथ मिलकर अगुआ के रूप में काम कर रहे थे, फिर भी मैं उसके साथ किसी मातहत की तरह व्यवहार कर रही थी। कभी-कभी वो जब किसी चीज़ का अच्छे से ध्यान नहीं रखती थी, तो मैं उससे नाराज़ हो जाती थी। वो नकारात्मकता में जी रही थी और ऐसा महसूस कर रही थी कि जैसे वो कुछ नहीं समझ सकती या अपना कर्तव्य सही ढंग से नहीं निभा सकती। वो उस स्थिति में इसी लिए पहुँच गयी थी क्योंकि मैंने उस पर दबाव बना रखा था, लेकिन इसके बावजूद मैंने खुद पर विचार नहीं किया। बल्कि, मुझे तो और भी दृढ़ता से यह लगने लगा कि मुझमें सत्य की वास्तविकता है और मैं अपने काम में सक्षम हूँ, इसलिए मुझे कलीसिया के काम को संभालना होगा। मैं और भी ज्यादा दंभी और घमंडी बन गयी। जब काम की चर्चा के दौरान सहकर्मी अलग-अलग सुझाव देते, तो मैं काफ़ी बार खोजकी बिलकुल भी कोशिश नहीं करती, बल्कि तपाक से उनके सुझाव को नकार देती मैंने सोचा, "तुम लोग जानते ही क्या हो? मैं सालों से अगुआ हूँ, तो क्या मैं तुम सभी से बेहतर नहीं जानती?" कलीसिया के काम में हर बात पर आख़िरी फ़ैसला मैं ही लेती थी। बाद में परमेश्वर ने मुझसे निपटने के लिए कुछ विशेष स्थितियाँ पैदा कर दीं। मेरे काम में लगातार अड़चनें आने लगीं : मैं लोगों से नियत समय पर नहीं मिल रही थी, और ऐसे लोगों को नियुक्त कर रही थी जो सिद्धांतों के अनुरूप नहीं थे। अगुआ ने मेरे काम में ग़लतियाँ निकाली, मुझे निपटाया और मेरी काट-छांट की। यह सब होने के बावजूद, मैंने खुद पर विचार नहीं किया। मैंने सोचा कि मुझे बस थोड़ा और ध्यान देने की ज़रूरत है। एक सहकर्मी ने मुझे सावधान किया, "क्या आपको इस पर विचार नहीं करना चाहिए कि ये परेशानियाँ क्यों सामने आ रही हैं?" मैंने तिरस्कार जताते हुए कहा, "कोई भी व्यक्ति पूर्ण नहीं होता और सभी लोग ग़लतियाँ करते हैं। हर बात पर विचार करने की कोई ज़रूरत नहीं है।" कुछ भाई-बहनों ने मुझसे पूछा कि मैं ठीक तो हूँ, मैंने कहा कि मैं ठीक हूँ, लेकिन अंदर-ही-अंदर मैं सोच रही थी, "कुछ ग़लत क्यों होगा? अगर मैं किसी बुरी स्थिति में हूँ भी, तो मैं उसका सामना अपने आप कर सकती हूँ। तुम लोगों को चिंता करने की कोई ज़रूरत नहीं। मैं इतने लंबे समय से अगुआ रही हूँ, तो क्या मैं सत्य को तुम सभी से बेहतर नहीं जानती?" चाहे वे लोग मुझे किसी भी तरह से आगाह करते, मैं उन पर बिलकुल भी ध्यान नहीं देती। मैं पूरी तरह से अपने भ्रष्ट स्वभाव में जी रही थी और मेरी आत्मा काली होती जा रही थी। परमेश्वर के वचनों को पढ़ते समय मेरी आँख लगने लगी थी और प्रार्थना में कहने के लिए मेरे पास कुछ भी नहीं होता था। कलीसिया में नई-नई परेशानियाँ आने लगीं। मुझे कुछ समझ में नहीं आ रहा था। अनेक समस्याओं के संबंध में मुझमें अंतर्दृष्टि नहीं थी और मुझे नहीं पता था कि उनसे निपटना कैसे है। जल्दी ही, कलीसिया में एक मत सर्वेक्षण किया गया, सभी भाई-बहनों ने कहा कि मैं बहुत घमंडी हूँ और सत्य को स्वीकार करना नहीं चाहती। उन्होंने कहा कि मैं तानाशाह हूँ, मैं लोगों को डाँटती हूँ और उन्हें बेबस कर देती हूँ। अंतत: मुझे मेरे पद से हटा दिया गया। उस दिन, अगुआ ने मेरे बारे में सभी के मूल्यांकन को मेरे साथ साझा किया। मैंने महसूस किया कि परमेश्वर भाई-बहनों के ज़रिए मुझे उजागर और मेरा निपटारा करते हुए मुझ पर अपना गुस्सा निकाल रहा है। मैं ख़ुद को एक आवारा कुत्ते की तरह महसूस करने लगी जिससे हर कोई घृणा करता है और यहाँ तक कि परमेश्वर द्वारा भी ठुकरा दिया गया है। मैं समझ नहीं पा रही थी कि मैं इतना नीचे कैसे गिर गयी। पीड़ित अवस्था में, मैं परमेश्वर के सामने प्रार्थना करने आयी : "हे परमेश्वर, मैंने हमेशा से ही खुद को कलीसिया के काम को लेकर ज़िम्मेदार समझा, मुझे लगा कि मुझे सत्य की वास्तविकता है। मैंने कभी भी यह नहीं सोचा था कि मेरे सामने इतनी परेशानियाँ होंगी जितनी अभी हैं। दूसरों की नज़रों में, मैं सिर्फ़ एक घमंडी इंसान हूँ जो सत्य को स्वीकार नहीं करती। परमेश्वर, मैं नहीं जानती कि मैं ऐसी कैसे बन गयी। मुझे प्रबुद्ध करें और राह दिखाएँ ताकि मैं खुद को जान पाऊँ और आपकी इच्छा को समझ सकूँ।"

इसके बाद मैंने परमेश्वर के इन वचनों को पढ़ा : "तुम लोगों के लिए सबसे अच्छा यह होगा कि तुम सब स्वयं को जानने की सच्चाई पर ज़्यादा ध्यान दो। तुम लोग परमेश्वर की कृपा क्यों नहीं प्राप्त कर पाए हो? तुम्हारा स्वभाव उसे घिनौना क्यों लगता है? तुम्हारे शब्द उसके अंदर जुगुप्ता क्यों उत्पन्न करते हैं? जैसे ही तुम लोग थोड़ी-सी निष्ठा दिखाते हो, तो खुद ही तुम अपनी तारीफ करने लगते हो और अपने छोटे से योगदान के लिए पुरस्कार चाहते हो; जब तुम थोड़ी-सी आज्ञाकारिता दिखाते हो तो दूसरों को नीची दृष्टि से देखते हो, और कोई छोटा-मोटा काम संपन्न करते ही तुम परमेश्वर का अनादर करने लगते हो। ... वे जो अपने कर्तव्यों को निभाते हैं और वे जो नहीं निभाते; वे जो अगुवाई करते हैं और वे जो अनुसरण करते हैं; वे जो परमेश्वर का स्वागत करते और वे जो नहीं करते; वे जो दान देते हैं और वे जो नहीं देते; वे जो उपदेश देते हैं और वे जो वचन को ग्रहण करते हैं, इत्यादि; इस प्रकार के सभी लोग अपनी तारीफ करते हैं। क्या तुम्हें यह हास्यास्पद नहीं लगता? तुम लोग भली-भांति जानते हो कि तुम परमेश्वर पर विश्वास करते हो, फिर भी तुम परमेश्वर के अनुरूप नहीं हो सकते हो। तुम लोग भली-भांति यह जानते हुए भी कि तुम सब बिल्कुल अयोग्य हो, तुम लोग डींगें मारते रहते हो। क्या तुम्हें ऐसा महसूस नहीं होता कि तुम्हारी समझ इतनी खराब हो चुकी है कि तुम्हारे पास अब आत्म-नियंत्रण ही नहीं रहा है?" (वचन, खंड 1, परमेश्वर का प्रकटन और कार्य, जो मसीह के साथ असंगत हैं वे निश्चित ही परमेश्वर के विरोधी हैं)। "यह मत सोचो कि तुम सबकुछ समझते हो। मैं तुम्हें बता दूँ कि तुमने जो कुछ भी देखा और अनुभव किया है, वह मेरी प्रबन्धन योजना के हजारवें हिस्से को समझने के लिए भी अपर्याप्त है। तो फिर तुम इतनी ढिठाई से पेश क्यों आते हो? तुम्हारी जरा-सी प्रतिभा और अल्पतम ज्ञान यीशु के कार्य में एक पल के लिए भी उपयोग किए जाने के लिए पर्याप्त नहीं है! तुम्हें वास्तव में कितना अनुभव है? तुमने अपने जीवन में जो कुछ देखा और सुना है और जिसकी तुमने कल्पना की है, वह मेरे एक क्षण के कार्य से भी कम है! तुम्हारे लिए यही अच्छा होगा कि तुम आलोचक बनकर दोष मत ढूँढो। चाहे तुम कितने भी अभिमानी हो जाओ, फिर भी तुम्हारी औकात चींटी जितनी भी नहीं है! तुम्हारे पेट में उतना भी नहीं है जितना एक चींटी के पेट में होता है! यह मत सोचो चूँकि तुमने बहुत अनुभव कर लिया है और वरिष्ठ हो गए हो, इसलिए तुम बेलगाम ढंग से हाथ नचाते हुए बड़ी-बड़ी बातें कर सकते हो। क्या तुम्हारे अनुभव और तुम्हारी वरिष्ठता उन वचनों के परिणामस्वरूप नहीं है जो मैंने कहे हैं? क्या तुम यह मानते हो कि वे तुम्हारे परिश्रम और कड़ी मेहनत द्वारा अर्जित किए गए हैं?" (वचन, खंड 1, परमेश्वर का प्रकटन और कार्य, दो देहधारण पूरा करते हैं देहधारण के मायने)। परमेश्वर के वचन हूबहू मेरी स्थिति का ख़ुलासा कर रहे थे। मैं बहुत दुखी हो गयी, और इसके बाद खुद पर विचार करने लगी। कुछ सालों तक एक अगुआ के रूप में अपना कर्तव्य निभाने के बाद, मैंने सोचा था कि क्योंकि मैं उस पद पर इतने समय से हूँ, इसलिए मुझे ज़्यादा सत्य का ज्ञान है और मैं दूसरों से ज़्यादा सक्षम हूँ, मैं कलीसिया की एक स्तंभ हूँ, और मेरे बिना कलीसिया का काम नहीं चल सकता। जब मैंने अपने कर्तव्य में कुछ उपलब्धि हासिल कर ली, तो मुझे लगा कि मैं सब कुछ जानती हूँ, मुझमें सत्य की वास्तविकता है, मैं और सभी से बेहतर हूँ। मुझे लगा कि कुछ समय तक आस्था रख लेने कुछ अनुभव कर लेने मात्र से मुझे घमंडी होने का हक मिल गया था और मैं अन्य लोगों की तुलना में ऊंचे पायदान पर पहुँच गयी हूँ। मैंने भाई-बहनों के सुझावों पर बिलकुल भी ध्यान नहीं दिया, उनके बारे में खोजना या उन्हें स्वीकारना तो दूर की बात है। वे लोग मेरी परवाह करते या मेरा हालचाल पूछते तो भी मुझे लगता कि, मेरा आध्यात्मिक कद उनसे कहीं ज़्यादा बड़ा है। इसलिए मैं अपना ध्यान रख सकती हूँ और मुझे उनकी कोई मदद नहीं चाहिए। जब मुझे उनकी ग़लतियों और परेशानियों के बारे में पता चलता, तो मैं उनकी मदद करने के लिए सत्य पर सहभागिता करने के बजाय मैं उन्हें डांट देती थी। वे मेरी नज़रों में कुछ ठीक कर ही नहीं सकते थे और मैं बस घमंडी बनकर उन्हें डांटती रहती थी। इसी कारण, भाई-बहन मेरे सामने बेबस हो गए थे और निराशा में रहने लगे थे। यह अपना कर्तव्य निभाना कैसे हुआ? मैं तो सीधे तौर पर दुष्टता कर रही थी। मैं सिर्फ एक घमंडी, दंभी शैतानी स्वभाव को प्रकट कर रही थी। जब अंत के दिनों में परमेश्वर ने सत्य को व्यक्त करने और मनुष्य को बचाने का कार्य करने के लिए देहधारण किया, तब उसने बहुत महान कार्य किया, लेकिन उसने कभी दिखावा नहीं किया, और उसने खुद को परमेश्वर की तरह पेश नहीं किया। इसके बजाय, वह तो विनम्र और गुप्त रहकर, चुपचाप उद्धार का कार्य कर रहा था। मैंने देखा कि परमेश्वर बहुत ही विनम्र और प्यारा है, लेकिन मैं तो इतनी गहराई तक शैतान द्वारा भ्रष्ट की जा चुकी थी और शैतानी स्वभावों से भरी हुई थी, खुद को और अपनी काबिलियत को बहुत ऊँचा मानती थी, सिर्फ़ इसलिए क्योंकि मैंने कुछ समय तक आस्था रखी थी, मैं ज़्यादा सिद्धांतों को समझती थी और मेरे पास कार्य का कुछ अनुभव भी था। मैं सत्ता की कुर्सी पर चढ़ गयी थी और उतरने का नाम नहीं ले रही थी। मुझमें आत्म-ज्ञान का पूर्ण अभाव था, मुझे अपने बारे में कुछ भी पता नहीं था, और मैं हद दर्जे की अभिमानी थी। मैं घिनौनी हो गयी थी। परमेश्वर द्वारा उजागर किये जाने के बाद, मैंने आख़िरकार अपना असल आध्यात्मिक कद देखा। मैं अपने कर्तव्य के दौरान सिर्फ़ पवित्र आत्मा के कार्य की वजह से ही कुछ समस्याओं को सुलझा पा रही थी। उसके कार्य और मार्गदर्शन के बिना, मैं पूरी तरह से दिशाहीन थी और कुछ नहीं समझती थी। मैं अपनी ही समस्याओं को सुलझा नहीं पा रही थी, दूसरों की समस्याओं को सुलझाना तो दूर की बात है। इसके बावजूद, मैं बिलकुल ढीठ बन गयी थी। मैं वास्तव में बहुत घमंडी थी। उस समय मुझे अपने व्यवहार पर शर्म आई।

फ़िर मैंने परमेश्वर के इन वचनों को पढ़ा : "अगर तुम्हारे भीतर वाकई सत्य है, तो जिस मार्ग पर तुम चलते हो वह स्वाभाविक रूप से सही मार्ग होगा। सत्य के बिना, बुरे काम करना आसान है और तुम यह अपनी मर्जी के बिना करोगे। उदाहरण के लिए, यदि तुम्हारे भीतर अहंकार और दंभ मौजूद हुआ, तो तुम परमेश्वर की अवहेलना करने से खुद को रोकना असंभव पाओगे; तुम्हें महसूस होगा कि तुम उसकी अवहेलना करने के लिए मज़बूर किये गये हो। तुम ऐसा जानबूझ कर नहीं करोगे; तुम ऐसा अपनी अहंकारी और दंभी प्रकृति के प्रभुत्व के अधीन करोगे। तुम्हारे अहंकार और दंभ के कारण तुम परमेश्वर को तुच्छ समझोगे और उसे ऐसे देखोगे जैसे कि उसका कोई महत्व ही न हो, वे तुमसे स्वयं की प्रशंसा करवाने की वजह होंगे, निरंतर तुमको दिखावे में रखवाएंगे और अंततः परमेश्वर के स्थान पर बैठाएंगे और स्वयं के लिए गवाही दिलवाएंगे। अंत में तुम आराधना किए जाने हेतु सत्य में अपने स्वयं के विचार, अपनी सोच, और अपनी स्वयं की धारणाएँ बदल लोगे। देखो लोग अपनी उद्दंडता और अहंकारी प्रकृति के प्रभुत्व के अधीन कितनी बुराई करते हैं! अपने बुरे कर्मों के समाधान के लिए, पहले उन्हें अपनी प्रकृति की समस्या को हल करना होगा। स्वभाव में बदलाव किए बिना, इस समस्या का मौलिक समाधान हासिल करना संभव नहीं है"("अंत के दिनों के मसीह की बातचीत के अभिलेख" में 'केवल सत्य की खोज करके ही स्वभाव में बदलाव लाया जा सकता है')। परमेश्वर के वचनों को पढ़ने के बाद मुझे एहसास हुआ कि मेरी घमंडी प्रकृति ही मेरे बुरे काम करने और परमेश्वर का विरोध करने की जड़ थी। अपनी घमंडी प्रकृति के कारण, जब भी मुझे अपने कामकाज में कुछ सफलता प्राप्त होती, तो मैं पवित्र आत्मा के कार्य के परिणामों का श्रेय लेने लगती थी, और अपने आप को कलीसिया का सम्मानित व्यक्ति दिखाती थी। मैं बेशर्मी से खुद को परमेश्वर के उद्धार का पात्र समझ बैठी थी, जबकि मेरे अंदर बिलकुल भी आत्म-ज्ञान नहीं था। अपने कामकाज में, मैं निरंतर अपने वरिष्ठ होने की अकड़ दिखाती थी, खुद को दूसरों से बेहतर और ऊँचा मानती थी, हमेशा दूसरों पर अपनी धौंस जमाती थी। मैंने तो भाई-बहनों को डांटने के लिए परमेश्वर के वचनों तक का भी इस्तेमाल किया, काम की व्यवस्था करते वक्त मैं चीज़ों के बारे में अपने साथ काम करने वाली बहन के साथ भी चर्चा नहीं करती थी। बल्कि, मैं तानाशाही करने लगती थी और आख़िरी फ़ैसला ख़ुद ही लेती थी। मैंने तो परमेश्वर के घर के कार्य के महत्वपूर्ण मामलों पर भी एकतरफ़ा फैसले लिये। मैंने उस बहन को कठपुतली बना कर कलीसिया में अपनी सत्ता स्थापित कर ली थी। अपनी घमंडी प्रकृति के कारण, मैंने सभी का अपमान किया और परमेश्वर को भी अपने दिल में नहीं रखा। समस्या आने पर, मैंने कभी भी सत्य के सिद्धांतों की खोज करने की कोशिश नहीं की, मैंने अपने विचारों को ही सत्य समझा, और सबको अपनी ही बात सुनने और आज्ञा मानने पर मजबूर किया। इससे मुझे वो बात याद गयी जब परमेश्वर ने स्वर्गदूतों के प्रबंधन के लिए महास्वर्गदूत को कुछ शक्ति दी थी, लेकिन उसने घमंड में आ कर अपना सारा विवेक गँवा दिया। उसे लगा उसमें विशेषता आ गयी है और उसने परमेश्वर से बराबरी करनी चाही। नतीजतन, उसने परमेश्वर के स्वभाव को अपमानित कर दिया और परमेश्वर ने उसे शाप देकर स्वर्ग से निकाल दिया। और अब, परमेश्वर ने अगुआ के रूप में काम करने के लिए मुझे उठाया है, ताकि मैं सभी चीज़ों में उसका उत्कर्ष कर सकूं और उसके लिए गवाही दूँ, ताकि मैं व्यावहारिक समस्याओं को हल करने के लिए सत्य पर सहभागिता करूँ, सत्य को समझने और परमेश्वर के प्रति समर्पित होने में दूसरों की मदद करूँ। लेकिन मैंने सत्य की खोज नहीं की या परमेश्वर की अपेक्षाओं के अनुसार अपना कर्तव्य नहीं निभाया। बल्कि मैंने तो अधिकार जमा लिया, खुद को केंद्र में रखा, और सबको अपनी बात सुनने और आज्ञा का पालन करने पर मजबूर कर दिया। आख़िर मैं उस महास्वर्गदूत से कैसे अलग थी? परमेश्वर ने मेरा रास्ता बंद करने के लिए स्थितियाँ उत्पन्न कीं, और फिर मुझे भाई-बहनों के माध्यम से सावधान भी किया, लेकिन मैंने इसे स्वीकार नहीं किया और न ही खुद पर विचार किया। मैं बहुत कठोर और विद्रोही बन गयी थी! मैं अपने घमंडी स्वभाव के साथ अपना कर्तव्य निभा रही थी, जिससे भाई-बहनों का दम घुट रहा था। इसके कारण वे नकारात्मकता में जीने पर मजबूर हो गए थे और अपनी परेशानियों को सुलझा नहीं पा रहे थे। कलीसिया के काम में भी कोई प्रगति नहीं हो रही थी। अपने घमंड के वश में आकर मैंने ये सारे बुरे काम किये! मैं बहुत ही ज़िद्दी, घमंडी प्रकृति की हूँ। अगर परमेश्वर ने भाई-बहनों के माध्यम से कठोरता से मुझे उजागर न किया होता और मुझे निपटाया न होता, और मुझे मेरे कामकाज से हटाया न होता, तो मैं कभी भी खुद पर विचार नहीं कर पाती। अगर सब कुछ वैसे ही चलता रहता, तो मैंने अब तक और भी ढेर सारे बुरे काम किये होते। मैंने परमेश्वर के स्वभाव को अपमानित कर दिया होता, और फिर महास्वर्गदूत की तरह ही, परमेश्वर द्वारा शापित और दंडित की जाती। तब जाकर मुझे परमेश्वर के नेक इरादों की समझ आई। वो ऐसा सिर्फ़ मुझे बुराई के रास्ते पर चलने से रोकने और मुझे पश्चाताप का एक मौक़ा देने के लिये कर रहा था। इस तरह से परमेश्वर मेरी रक्षा कर रहा था और मुझे बचा रहा था। मैंने दिल से परमेश्वर का धन्यवाद किया।

मेरे हटने के बाद, बहन लियू सामान्य तरीके से अपना काम कर पा रही थी, और दूसरों का कहना था कि भले ही नयी अगुआ और उपयाजक लंबे समय से विश्वासी नहीं रहे हैं, लेकिन काम की चर्चा करते वक्त कोई भी अपने विचारों से चिपका नहीं रहता था, बल्कि वह प्रार्थना करता और परमेश्वर के सामने झुकता था, एकजुट होकर सत्य के सिद्धांतों की खोज करता था। हर कोई मिलकर काम करता था, और धीरे-धीरे कलीसिया का काम फिर से आगे बढ़ने लगा। यह सब सुनकर मुझे बहुत शर्म आयी। मैं हमेशा यही सोचती थी कि कलीसिया का काम मेरे बिना आगे नहीं बढ़ सकता, लेकिन तथ्य सामने आने पर, मैंने देखा कि परमेश्वर के घर का काम पूरी तरह से पवित्र आत्मा द्वारा और उसके सहयोग से पूरा होता है, इसे कोई अकेला व्यक्ति नहीं कर सकता। लोग तो बस अपना कर्तव्य निभाते हैं। हमने चाहे कितने ही लंबे समय से परमेश्वर में विश्वास रखा हो, अगर हम अपने कर्तव्य में सत्य की खोज करके उसका अभ्यास करने के लिए परमेश्वर पर भरोसा करेंगे, तो हमें परमेश्वर का मार्गदर्शन और आशीष मिलता रहेगा। सत्य की खोज किये बिना अपना कर्तव्य निभाकर, घमंड में आकर मनमानी करके, और तानाशाह बनकर, मैं परमेश्वर को नाराज़ कर रही थी। परमेश्वर के मार्गदर्शन के बिना, मैंने पवित्र आत्मा के कार्य को गँवा दिया था और मैं बेकार बन गयी थी। मैं कुछ भी नहीं कर पा रही थी। मैं घमंड में अंधी थी, अनियंत्रित होकर, अहंकार में आस-पास के लोगों पर हुक्म चलाती थी, भाई-बहनों को मजबूर करती थी और उन्हें नुकसान पहुँचा रही थी, इस तरह मैं कलीसिया के काम में बाधा डाल रही थी। मैं ख़ुद को कसूरवार समझने लगी और मुझे बहुत अफ़सोस भी हुआ। मैंने परमेश्वर से प्रार्थना की : "हे परमेश्वर, मैं पूरी तरह से अंधी हो गयी हूँ। मैंने खुद को पहचाना ही नहीं, हमेशा सोचती रही कि मुझे ज़्यादा समझ है, क्योंकि मैं इतने लंबे समय से अगुआ रही हूँ, इसलिए मैं दूसरों से बेहतर हूँ। मेरे सारे काम अहंकार से प्रेरित थे और इससे तुम्हारे घर के कार्य में रुकावट आयी। हे परमेश्वर, मैं अब आपका और विरोध नहीं करना चाहती, मैं सचमुच पश्चाताप करना चाहती हूँ।"

फिर मैंने परमेश्वर के वचनों में इसे पढ़ा : "तुम्हें जानना ही चाहिए कि मैं किस प्रकार के लोगों को चाहता हूँ; वे जो अशुद्ध हैं उन्हें राज्य में प्रवेश करने की अनुमति नहीं है, वे जो अशुद्ध हैं उन्हें पवित्र भूमि को मैला करने की अनुमति नहीं है। तुमने भले ही बहुत कार्य किया हो, और कई सालों तक कार्य किया हो, किंतु अंत में यदि तुम अब भी बुरी तरह मैले हो, तो यह स्वर्ग की व्यवस्था के लिए असहनीय होगा कि तुम मेरे राज्य में प्रवेश करना चाहते हो! संसार की स्थापना से लेकर आज तक, मैंने अपने राज्य में उन लोगों को कभी आसान प्रवेश नहीं दिया है जो अनुग्रह पाने के लिए मेरे साथ साँठ-गाँठ करते हैं। यह स्वर्गिक नियम है, और कोई इसे तोड़ नहीं सकता है! तुम्हें जीवन की खोज करनी ही चाहिए। आज, जिन्हें पूर्ण बनाया जाएगा वे उसी प्रकार के हैं जैसा पतरस था : ये वे लोग हैं जो स्वयं अपने स्वभाव में परिवर्तनों की तलाश करते हैं, और जो परमेश्वर के लिए गवाही देने, और परमेश्वर के सृजित प्राणी के रूप में अपना कर्तव्य निभाने के इच्छुक होते हैं। केवल ऐसे लोगों को ही पूर्ण बनाया जाएगा" (वचन, खंड 1, परमेश्वर का प्रकटन और कार्य, सफलता या विफलता उस पथ पर निर्भर होती है जिस पर मनुष्य चलता है)। "मैं प्रत्येक व्यक्ति की मंज़िल, उसकी आयु, वरिष्ठता, पीड़ा की मात्रा के आधार पर तय नहीं करता और जिस सीमा तक वे दया के पात्र होते हैं, उसके आधार पर तो बिल्कल भी तय नहीं करता बल्कि इस बात के अनुसार तय करता हूँ कि उनके पास सत्य है या नहीं। इसके अतिरक्त अन्य कोई विकल्प नहीं है। तुम्हें यह अवश्य समझना चाहिए कि वे सब जो परमेश्वर की इच्छा का अनुसरण नहीं करते हैं, दण्डित किए जाएँगे। यह एक अडिग तथ्य है" (वचन, खंड 1, परमेश्वर का प्रकटन और कार्य, अपनी मंजिल के लिए पर्याप्त अच्छे कर्म तैयार करो)। परमेश्वर के वचन पूरी तरह से स्पष्ट थे। परमेश्वर लोगों के परिणाम इस आधार पर निर्धारित नहीं करता है कि उन्होंने कितने लंबे समय से विश्वास रखा है, वे कितना उपदेश दे सकते हैं या उन्होंने कितना कार्य किया है, बल्कि इस आधार पर करता है कि वे सत्य की तलाश करते हैं या नहीं, उन्होंने अपने भ्रष्ट स्वभावों को बदला है या नहीं, और वे एक सृजित प्राणी का कर्तव्य निभा सकते हैं या नहीं। यही सबसे महत्वपूर्ण चीज़ें हैं। इससे पहले, मैं कभी भी परमेश्वर के धार्मिक स्वभाव को नहीं जानती थी। मैंने लंबे समय से विश्वास रखती आ रही थी, मेरे पास एक अगुआ के रूप में भी कुछ सालों का अनुभव था, और मुझे अपने कामकाज में कुछ सफलता मिली थी। मैंने इन सबका इस्तेमाल अपने फ़ायदे के लिए किया। मैंने सोचा था कि अगर मैं इसी तरह अनुसरण करती रही, तो मुझे परमेश्वर द्वारा बचाया जाएगा, इसलिए मैंने परमेश्वर के न्याय, ताड़ना, निपटारे और काट-छांट को अनुभव करने पर ध्यान नहीं दिया। मैंने अपने भ्रष्ट स्वभाव को ठीक करने के लिए अपने कर्तव्य में सत्य की तलाश करने को ख़ास तौर पर नज़रअंदाज़ किया। इसके कारण, इतने सालों तक परमेश्वर में आस्था रखने के बाद भी मेरे जीवन स्वभाव में कोई बदलाव नहीं आया, मैं अपनी शैतानी, घमंडी प्रकृति के प्रभाव में जीती रही, बुरे काम करती रही और परमेश्वर का विरोध करती रही। मैंने देखा कि अगर हम अपनी आस्था में सत्य की तलाश नहीं करते हैं, तो हम खुद को पहचान नहीं सकते या परमेश्वर के सामने सचमुच पश्चाताप नहीं कर सकते। हमने चाहे कितना भी काम किया हो, कितने भी उपदेश दिये हों, अपने जीवन स्वभाव में बदलाव लाये बिना, हम परमेश्वर द्वारा दंडित करके हटा दिये जायेंगे। यह परमेश्वर के धार्मिक स्वभाव और पवित्र सार द्वारा निर्धारित होता है। परमेश्वर की इच्छा को समझने के बाद, मैंने अपने लंबे समय के विश्वास या किए गए कामों के अनुभव का फ़ायदा उठाना छोड़ दिया, इसके बजाय मैंने परमेश्वर के वचनों पर अधिक ध्यान देना, खुद पर विचार करना और ख़ुद को जानना शुरू कर दिया, और अपने शैतानी स्वभाव में बदलाव लाने की कोशिश में जुट गई।

इसके बाद, मुझे कलीसिया में दूसरा काम सौंपा गया। अब भाई-बहनों के साथ काम करते हुए, मैं ज़्यादा विनम्र थी, और जब वे भिन्न मत प्रस्तुत करते, तो कभी-कभी मुझे लगता था कि मैं सही हूँ और उन्हें मेरी बात सुननी चाहिए, लेकिन मुझे फ़ौरन यह एहसास होता कि मैं फिर से अपना घमंडी स्वभाव दिखाने लगी हूँ, इसलिए मैं परमेश्वर से प्रार्थना करती और खुद को पीछे हटा लेती, ताकि मैं भाई-बहनों के साथ रहकर सत्य की तलाश कर सकूँ और चर्चा करके चीज़ों का समाधान कर सकूँ। सभी भाई-बहनों ने कहा कि मैं पहले की तरह घमंडी नहीं रही, अब मैं ज़्यादा परिपक्व हो गयी हूँ। उन सभी की यह राय सुनकर मेरा दिल भर आया। मैं जानती थी कि यह सब परमेश्वर के वचनों के न्याय और ताड़ना से ही मुमकिन हुआ है। हालांकि मैंने पूरी तरह से अपने घमंडी स्वभाव से छुटकारा नहीं पाया है और मैं अब भी परमेश्वर के अपेक्षित मानकों से बहुत दूर हूँ, मैंने परमेश्वर के प्रेम और उद्धार को देखा है। मैं समझ गयी हूँ कि परमेश्वर के कार्य और वचन सचमुच लोगों को बदल सकते हैं और उन्हें शुद्ध कर सकते हैं।

65. अहंकार को दूर करने से हम इंसानों की तरह जी सकते हैं

जेज़िन, अमेरिका

मार्च 2017 में, फिल्म के पोस्टर और थंबनेल का काम देखने के लिए मैंने कलीसिया के लिए ग्राफिक डिज़ाइन का काम करना शुरू किया। शुरू में, मुझे तकनीकी चीज़ों की ज़्यादा जानकारी नहीं थी, इसलिए मैं लगातार सिद्धांत और तकनीकी कौशल सीख रही थी। मैं शालीनता से भाई-बहनों से मदद माँगती और डिज़ाइनों में उनकी सलाह लेते समय सावधान रहती। कुछ समय बाद, काम के लिए ज़रूरी तकनीकी कौशल पर मेरी पकड़ आ गयी। इंटरनेट पर मेरे थंबनेल इस्तेमाल किये गए, और इसकी क्लिक थ्रू रेट भी अच्छी थी। एक डॉक्यूमेंट्री का पोस्टर ऐसा था जिसकी कई भाई-बहनों ने प्रशंसा की। बहुत-से तकनीकी मामलों में अब और भी लोग मुझसे सलाह लेने लगे, तो मुझे लगा ग्राफिक डिज़ाइन में मैं काफी प्रतिभाशाली हूँ। अनजाने में ही मैं अहंकारी हो गयी।

बाद में, जब मैं थंबनेल डिज़ाइन कर रही थी जो फिल्मी पोस्टरों से ज़्यादा आसान थे, तो लगा मुझमें अब इतना कौशल तो आ ही गया है कि मैं इन्हें फटाफट पूरा कर सकूँ। फिर मैं बिना ज़्यादा सोचे-समझे या बिना सिद्धांतों का पालन किए, अपने कौशल के आधार पर ही उन्हें बनाने लगी। इस रवैये के चलते, मुझे बताया गया कि डिज़ाइन की चमक और रंग, दोनों थीम से मेल नहीं खा रहे। मैंने न तो उनकी बात पर ध्यान दिया, न उसे स्वीकारा, सोचा, "तुम्हें कोई ढंग भी है? इसे कहते हैं शानदार क्रियेटिविटी। मैंने ये सब सोच लिया है और कोई दिक्कत नहीं है। तुम्हारे सुझाव नासमझी की देन हैं।" मैं अपनी बात पर अड़ी रही, बल्कि मुझे तो गुस्सा भी आ गया। मैंने कोई बदलाव नहीं किए। नतीजतन, डिज़ाइन के कुछ मसलों को लेकर मेरे कुछ थंबनेल अस्वीकार कर दिए गए। बाद में, सुनने में आया कि एक बहन मेरे आगे खुद को बड़ी बेबस महसूस करती है और मुझे सुझाव देने से डरती है। सुनकर मुझे बुरा लगा, लेकिन जो कुछ हुआ, उस पर मैंने कोई आत्म-मंथन नहीं किया।

जल्दी ही मैंने एक और फिल्मी पोस्टर के डिज़ाइन पर काम किया। फिल्म एक विश्वासी के बारे में थी जिसे पादरी और एल्डर भटकाते और नियंत्रित कर धार्मिक धारणाओं में बाँध दिया था, और इसी कारण से उसने परमेश्वर के नए कार्य को नकार दिया। लेकिन बाद में सत्य की खोज करने पर वह सर्वशक्तिमान परमेश्वर के अंत के दिनों के कार्य को स्वीकार कर लेती है और परमेश्वर की रोशनी में रहने लगती है। मैंने इस थीम पर विचार किया और सोचा, "पोस्टर अंधेरे से शुरू होकर रोशनी में आना चाहिए—इससे बढ़िया आइडिया नहीं हो सकता।" मैंने संदर्भ के लिए ऐसा ही फिल्मी पोस्टर खोजने में बरसों लगा दिये। पोस्टर बनाने के बाद मैंने सोचा, वाकई बढ़िया बना है, किसी सुपर हिट फिल्म के पोस्टर की तरह दिखता है। मैं खुद ही अपनी पीठ थपथपा रही थी। एक बहन मेरा पोस्टर देखकर बोली : "यहाँ रंग ज़्यादा गहरा हो गया है। ज़्यादा डिटेलिंग भी नहीं है और बहुत फीका लग रहा है।" एक दूसरी बहन ने सुझाव दिया : "कुल मिलाकर काफी काला दिख रहा है, साफ नहीं है। इसमें एक उदासी-सी नज़र आ रही है। ये फिल्म परमेश्वर की गवाही देती है, इसलिए छवि बहुत अंधकारमय नहीं होनी चाहिए।" मैं उनकी बातों से, उनके विचारों से सहमत नहीं थी। मैंने सोचा, "मुझे तो ये बहुत बढ़िया लग रहा है। तुम्हें शेडिंग का कुछ पता तो है नहीं, मुझे सिखाने चली हो। क्या तुम मीन-मेख नहीं निकाल रही?" मैंने कहा : "तो क्या ये सही शेडिंग नहीं है? रोशनी और अंधेरे में कोई अंतर तो होना चाहिए। और फिर, ये फिल्म के पोस्टर के लिए है, इसलिए मैंने शेडिंग पर काम किया है। फिल्मी पोस्टर इसी ढंग से बनाए जाते हैं। इसमें कुछ गलत नहीं है।" फिर मैंने उन्हें उस फिल्मी पोस्टर की कॉपी भेज दी जिसका मैंने संदर्भ लिया था। मुझे हैरानी हुई, जब उन्होंने कहा कि मेरे पोस्टर में काले रंग वाला हिस्सा बहुत ज़्यादा है और ये संदर्भ वाले पोस्टर जितना सुंदर भी नहीं लग रहा। मैं उनकी इस बात को सुनकर नहुत नाराज़ हो गयी और सोचने लगी, "ये मत भूलो कि तुम हमेशा शेडिंग पर सलाह लेने मेरे पास ही आती हो। तुम्हें उसका बुनियादी ज्ञान भी नहीं है। और मुझे सिखा रही हो कि कैसे करना है। मछली को तैरना सिखाओगी?" अपनी बात को साबित करने के लिए, मैंने अपना डिज़ाइन किया हुआ चित्र दूसरे भाई-बहनों को भेजा, लेकिन उन्होंने भी उसे काफी अंधकरमय बताया। आखिर मुझे मन मसोसकर डिज़ाइन बदलना पड़ा। मुझे अभी भी यही लग रहा था कि मेरा आइडिया सही है, और शेडिंग जैसी होनी चाहिए वैसी है, तो मैंने थोड़ा-बहुत बदलाव कर दिया, लेकिन वो फिर भी स्वीकार नहीं हुआ। परिणाम ये हुआ कि जिस चित्र पर सिर्फ एक हफ्ता लगना चाहिए था, उसमें एक महीना लग गया। आखिरकार डिज़ाइन संबंधी समस्याओं के कारण वो आइडिया छोड़ दिया गया। ये मेरे मुँह पर एक तमाचे जैसा था। मैं निराश हो गयी और मेरा जोश खत्म हो गया, मैं संगति में किसी से खुलकर बात नहीं करना चाहती थी। मैं दर्द से भरे अंधेरे कोने में सिमट गयी थी। फिर मुझे टीम की अगुआ ने याद दिलाया कि हाल ही का मेरा कोई भी डिज़ाइन सही नहीं था, और मुझे तुरंत परमेश्वर के समक्ष आत्म-चिंतन करना चाहिए। तब मैंने परमेश्वर के समक्ष आकर आत्मचिंतन किया और मुझे इस समस्या से जुड़े परमेश्वर के कुछ वचन मिले।

एक दिन भक्ति में मैंने ये वचन पढ़े : "जब तुम पर समस्याएँ आ पड़ें, तो तुम्हें दंभी नहीं होना चाहिए, यह सोचकर कि 'मैं सिद्धांतों को समझता हूँ, और मेरा कहना ही अंतिम है। तुम लोग बोलने के लायक नहीं हो। तुम लोग जानते क्या हो? तुम लोग नहीं समझते; मैं समझता हूँ!' यह दंभी होना है। दंभी होना भ्रष्ट, शैतानी स्वभाव है; यह सामान्य मानवता के दायरे में नहीं आता।" "अगर तुम हमेशा दंभी बने रहते हो और यह कहकर अपने ही तौर-तरीक़ों पर ज़ोर देते हो, 'मैं किसी की बात नहीं सुनूँगा। अगर मैं ऐसा करूँगा भी, तो यह केवल दिखाने के लिए करूँगा—मैं नहीं बदलूँगा। मैं अपने ढंग से ही काम करूँगा; मुझे लगता है कि मैं सही हूँ और पूरी तरह उचित हूँ,' तो क्या होगा? तुम सही हो सकते हो और संभव है, तुम जो करते हो उसमें कोई दोष न हो; हो सकता है तुमने कोई ग़लती न की हो और किसी मुद्दे के तकनीकी पहलू की तुम्हारी समझ दूसरों से बेहतर हो, परंतु जब तुम इस ढंग से व्यवहार और आचरण करते हो, तो दूसरे इसे देखेंगे और कहेंगे : 'इस व्यक्ति का स्वभाव अच्छा नहीं है! जब समस्याएँ आ पड़ती हैं, तो यह किसी भी दूसरे व्यक्ति की कोई बात, चाहे वह सही हो या ग़लत, स्वीकार नहीं करता। यह सब प्रतिरोध है। यह व्यक्ति सत्य स्वीकार नहीं करता।' और यदि लोग कहते हैं कि तुम सत्य स्वीकार नहीं करते, तो परमेश्वर क्या सोचेगा? क्या परमेश्वर तुम्हारी ये अभिव्यक्तियाँ देखने में सक्षम है? परमेश्वर उन सबको स्पष्ट रूप से देख सकता है। परमेश्वर न केवल मनुष्य के सबसे गहरे अंतर्मन की थाह लेता है, बल्कि तुम किसी भी समय और किसी भी स्थान पर जो कहते और करते हो, उस सब पर भी दृष्टि रखता है। और जब वह यह सब देखता है, तो क्या करता है? वह कहता है : 'तुम कठोर हो। इस प्रकार तुम ऐसी स्थितियों में हो जहाँ तुम सही हो, और तुम ऐसी स्थितियों में भी हो जहाँ तुम ग़लत हो। सभी स्थितियों में तुम्हारे सभी प्रकाशन और अभिव्यक्तियाँ विपरीत और विरोधात्मक हैं। तुम दूसरों के विचार और सुझाव ज़रा भी स्वीकार नहीं करते। तुम्हारे हृदय के भीतर केवल अंतर्विरोध, अवरोध और अस्वीकार है। तुम अत्यंत दुःसाध्य हो!'"("अंत के दिनों के मसीह की बातचीत के अभिलेख" में 'अगर तुम हमेशा परमेश्‍वर के समक्ष नहीं रह सकते तो तुम अविश्‍वासी हो')। परमेश्वर हमारे दिल और मन में झाँकता है। इन वचनों ने मेरी स्थिति को पूरी तरह से उजागर कर दिया। मैं अहंकार का शैतानी स्वभाव दिखा रही थी। जब मेरे पोस्टर भाई-बहनों की स्वीकृति और प्रशंसा पा रहे थे, तो मैं उसे अपना कौशल समझकर सोचती थी कि मेरे डिज़ाइन और ज्ञान का सानी कोई नहीं है। जब दूसरों ने सुझाव देने शुरू किए, तो मैंने उन्हें नकार दिया, सोचा उन्हें समझ नहीं है। जब कई लोगों ने वही सुझाव दिए, तो भी मैं अड़ी रही। मैंने उनकी बात मानने का नाटक किया, लेकिन असलियत में मैं अपनी बात से ही चिपकी रही। जो मुझे ठीक लगा, मैंने मान लिया और जिससे मैं सहमत नहीं थी, उसे ठुकरा दिया। लोगों से बहस करने के मेरे पास हज़ार बहाने थे, मैं तो अपना आपा भी खो बैठती थी। ऐसे ही एक बहन को तो मैंने खामोश ही कर दिया था। मुझे एहसास हुआ कि मैं हद दर्जे की अहंकारी हूँ। एकदम विवेकहीन! मैं इतनी अहंकारी और दंभी थी कि मैं किसी के सुझाव लेना नहीं चाहती थी। मुझे न केवल लगातार बदलाव करने पड़े, जिससे कार्य बाधित हुआ, बल्कि मेरी स्थिति भी खराब हुई। नाकामी झेले बिना, मैं कभी भी परमेश्वर के सामने आत्म-चिंतन न कर पाती, न खुद को जान पाती। अगर मैं खुद को न बदलती, और अपने अहंकारी स्वभाव में ही जीती रहती, तो लोग मुझे नकार देते और परमेश्वर को मुझसे नफ़रत होती। मुझे पछतावा हुआ और मैं डर गयी। मैंने तुरंत परमेश्वर के आगे प्रायश्चित किया।

मैंने टीम की बहनों से अपनी भ्रष्टता के बारे में खुलकर बात की और उन्हें बताया कि मैं कोई भी सुझाव मानने और निपटाए जाने के लिए तैयार हूँ। उसके बाद मेरे काम में, भाई-बहनों ने ढेरों सुझाव देने शुरू कर दिए, शुरू-शुरू में मेरे लिए उन्हें स्वीकारना काफी मुश्किल था। लेकिन जब मैं अपनी हाल ही की नाकामियों को याद करती, तो प्रार्थना करके मैं खुद को एक किनारे कर पाती थी। मैं सोचती रहती थी कि उन्होंने ऐसा सुझाव क्यों दिया, इससे क्या हासिल हो सकता है, और समस्या आखिर है कहाँ। फिर मैं सिद्धांतों के आधार पर इन पर विचार करने लगी। इस नए नज़रिए से दूसरों के सुझावों को समझना और स्वीकारना आसान हो गया और डिज़ाइन में मेरे द्वारा लिए गए बदलाव स्वीकृत होने लगे। मैंने ये भी जाना कि सत्य का अभ्यास कितना अच्छा होता है। लेकिन मेरा अहंकारी स्वभाव मेरे अंदर गहराई तक समाया हुआ था, इसलिए नाकामी के एक अनुभव से इसे उखाड़ फेंकना संभव नहीं था।

कुछ समय बाद मेरे अहंकार ने फिर सिर उठा लिया। एक बार मैंने कलीसिया के भजनों के लिए एक थंबनेल डिज़ाइन किया। मैंने सोचा, भजनों में भाई-बहन परमेश्वर के कार्य का अनुभव करके उसकी स्तुति कर रहे हैं, तो ये बड़ा ही स्नेहपूर्ण, प्रेमपूर्ण और सुंदर एहसास होना चाहिए। मैंने रंगों का जो सिद्धांत सीखा था, उसके अनुसार बैंगनी रंग उस तरह की भावना को व्यक्त करता है जिसका अर्थ भी गरिमापूर्ण होता है। मुझे लगा बैंगनी रंग को मूल रंग की तरह इस्तेमाल करना गलत नहीं हो सकता। जब मैंने अपना प्रॉजेक्ट पूरा कर लिया, तो कुछ भाई-बहन बोले कि उन्हें मेरा आइडिया पसंद आया, रंगों का मेल सुंदर है। मैं अपने काम से खुश हो गयी और सोचा मेरे अंदर काबिलियत और डिज़ाइन की योग्यता तो है। मुझे हैरानी तब हुई जब एक नई बहन ने ये कहते हुए डिज़ाइन के लिए मुझे सुझाव भेजे, "कलीसिया के भजन, भाई-बहनों के सच्चे अनुभव हैं और उनकी समझ हैं। बैंगनी रंग का इस्तेमाल एकदम सपने जैसा लगता है जो ठीक नहीं है। ये आंखों में चुभता है। मुझे लगता है इसे बदलना चाहिए।" मैंने उसका सुझाव पढ़ तो लिया, लेकिन अंदर एक प्रतिरोध था। मैंने सोचा, "मैंने बहुत-सी प्रशिक्षण सामग्री पढ़ी है जिसमें बैंगनी रंग को प्रेमपूर्ण भावनाओं का प्रतीक बताया गया है। इसके अलावा, ऐसे बहुत से डिज़ाइन हैं जिनमें इसी तरह से बैंगनी रंग का प्रयोग किया गया है। तुम ऐसा क्यों कहती हो कि ये आँखों में चुभता है? और फिर, तुमने तो अभी शुरुआत ही की है, खुद शायद ही कुछ डिज़ाइन किया हो, और मुझे सुझाव देने चली आयी। तुम्हें अपनी हद का भी पता नहीं।" लेकिन उसकी बात का पूरी तरह से खंडन करना भी ठीक नहीं लग रहा था। मैंने कहा कि मैं औरों से भी सुझाव लूँगी, और इस तरह उसे टाल दिया। उसके बाद मैंने इस पर और किसी की राय नहीं ली। मैंने उसकी उपेक्षा कर दी।

कुछ दिन बाद, एक दूसरी बहन ने भी मुझे वही सुझाव देते हुए कहा कि मेरा रंग मायूसी की भावना जगाता है, मुझे इसे बदल देना चाहिए। तभी मुझे टीम की अगुआ ने समझाया कि मुझे इतना अड़ियल होने के बजाय दूसरों के सुझाव मान लेने चाहिए। इस बार मेरी हिम्मत नहीं थी कि अपनी बात अड़ी रहूँ इसलिए मैंने कुछ बदलाव किए। लेकिन मैं वो बैंगनी डिज़ाइन छोड़ना नहीं चाहती थी। मैंने सोचा, "बैंगनी रंग इतना बुरा भी नहीं है। कुछ लोगों को बैंगनी रंग पसंद आया, तो मैं इसे क्यों बदलूँ?" इस ढंग से सोचने पर मुझे बदलाव करने में तकलीफ हो रही थी। कई कोशिशें कीं, लेकिन कुछ जमा नहीं। एक बदलाव करते वक्त मुझसे थोड़ी गलती हो गयी, घंटों लगाकर भी मैं उसे ठीक नहीं कर पायी। मैं बहुत मायूस और बेचैन हो गयी, मुझे कुछ समझ नहीं आ रहा था और मैं सबकुछ छोड़ देना चाहती थी। सोचने लगी, किस तरह मैंने उस एक चित्र के संशोधन में पूरा महीना लगा दिया था, और लोगों ने कितने सारे सुझाव दे डाले थे। उसके बावजूद अब तक पूरा नहीं हुआ, जिससे काम रुका हुआ था। मैं परेशान हो गयी। मुझे याद आया, किस तरह मैंने अपने अहंकार के कारण काम को अटका दिया था और सुझाव को स्वीकार नहीं कर पा रही थी। मैं अब भी अहंकारी होकर दूसरों के सुझाव नकार रही थी। क्या यह वही पुरानी समस्या नहीं थी? मैंने तुरंत परमेश्वर से प्रार्थना की, "हे परमेश्वर, मेरा अहंकारी स्वभाव वाकई बहुत गंभीर है। मैं इस स्थिति में खुद को समर्पित नहीं कर पा रही हूँ। मुझे प्रबुद्ध करो और राह दिखाओ ताकि तुम्हारी इच्छा को समझूँ, खुद को जानकर इस स्थिति से उबर सकूँ।"

फिर मैंने परमेश्वर के ये वचन पढ़े : "अहंकार मनुष्‍य के भ्रष्‍ट स्‍वभाव की जड़ है। लोग जितने ही ज्‍़यादा अहंकारी होते हैं, उतनी ही अधिक संभावना होती है कि वे परमेश्‍वर का प्रतिरोध करेंगे। यह समस्‍या कितनी गम्‍भीर है? अहंकारी स्‍वभाव के लोग न केवल बाकी सभी को अपने से नीचा मानते हैं, बल्कि, सबसे बुरा यह है कि वे परमेश्‍वर को भी हेय दृष्टि से देखते हैं। भले ही कुछ लोग, बाहरी तौर पर, परमेश्‍वर में विश्‍वास करते और उसका अनुसरण करते दिखायी दें, तब भी वे उसे परमेश्‍वर क़तई नहीं मानते। उन्‍हें हमेशा लगता है कि उनके पास सत्‍य है और वे अपने बारे में बहुत ऊँचा सोचते हैं। यही अहंकारी स्वभाव का सार और जड़ है और इसका स्रोत शैतान में है। इसलिए, अहंकार की समस्‍या का समाधान अनिवार्य है। यह भावना कि मैं दूसरों से बेहतर हूँ—एक तुच्‍छ मसला है। महत्‍वपूर्ण बात यह है कि एक व्‍यक्ति का अहंकारी स्‍वभाव उसको परमेश्‍वर के प्रति, उसके विधान और उसकी व्‍यवस्‍था के प्रति समर्पण करने से रोकता है; इस तरह का व्‍यक्ति हमेशा दूसरों पर सत्‍ता स्‍थापित करने की ख़ातिर परमेश्‍वर से होड़ करने की ओर प्रवृत्‍त होता है। इस तरह का व्‍यक्ति परमेश्‍वर में तनिक भी श्रद्धा नहीं रखता, परमेश्‍वर से प्रेम करना या उसके प्रति समर्पण करना तो दूर की बात है। जो लोग अहंकारी और दंभी होते हैं, खास तौर से वे, जो इतने घमंडी होते हैं कि अपनी सुध-बुध खो बैठते हैं, वे परमेश्वर पर अपने विश्वास में उसके प्रति समर्पित नहीं हो पाते, यहाँ तक कि बढ़-बढ़कर खुद के लिए गवाही देते हैं। ऐसे लोग परमेश्वर का सबसे अधिक विरोध करते हैं। यदि लोग परमेश्वर का आदर करने की स्थिति में पहुँचना चाहते हैं, तो पहले उन्हें अपने अहंकारी स्वभावों का समाधान करना होगा। जितना अधिक तुम अपने अहंकारी स्वभाव का समाधान करोगे, उतना अधिक आदर तुम्हारे भीतर परमेश्वर के लिए होगा, और केवल तभी तुम उसके प्रति समर्पित हो सकते हो, सत्य को प्राप्त कर सकते हो और उसे जान सकते हो" (परमेश्‍वर की संगति)। इससे मुझे समझ आया कि अहंकार ही परमेश्वर-विरोध की जड़ है। अपने अहंकारी स्वभाव के वश में होकर, मैं हमेशा खुद को सही मानती रही, जैसे मेरा नज़रिया ही सही हो, मानो वे अधिकारपूर्ण हों। सत्य खोजने या परमेश्वर को समर्पित होने की मेरी कोई ख्वाहिश नहीं थी। मुझे बस किसी का सुझाव नहीं मानना था। खास तौर से जब कोई मेरे जितना काबिल नहीं हो या तकनीकी पहलुओं से अनजान होकर भी सुझाव देता हो, तो मैं बहुत विरोध करती थी। दिखाती तो यूँ थी जैसे मैंने मान लिया हो, लेकिन असलियत में मैं उनके सुझावों को गंभीरता से नहीं लेती थी। परमेश्वर ने दूसरों के ज़रिये बार-बार मुझे चेताया कि अपनी इच्छा को अलग रखूँ, कलीसिया के काम पर ध्यान दूँ, कोशिश करूँ, खोजूँ और जो बेहतरीन है, उसे बनाऊँ। लेकिन मैं तो बेहद अड़ियल और दंभी थी। अपने ही आइडिया और अनुभव को सही मानती, और जब दूसरों के सुझाव पसंद नहीं आते, तो अपनी बात पर अड़ जाती। इन सबसे परमेश्वर के घर के काम में बाधा पहुँचती। फिर मुझे परमेश्वर के ये वचन समझ आने लगे : "अहंकारी स्‍वभाव के लोग न केवल बाकी सभी को अपने से नीचा मानते हैं, बल्कि, सबसे बुरा यह है कि वे परमेश्‍वर को भी हेय दृष्टि से देखते हैं।" "लोग जितने ही ज्‍़यादा अहंकारी होते हैं, उतनी ही अधिक संभावना होती है कि वे परमेश्‍वर का प्रतिरोध करेंगे।" मुझे परमेश्वर के इन वचनों पर यकीन हो गया। थोड़ा डर भी लगा। इससे मुझे कलीसिया में मसीह-विरोधियों की याद आ गयी। वो लोग अहंकारी और तानाशाह थे, दूसरों के कोई सुझाव नहीं मानते थे। वे लोगों पर बरस पड़ते और उन्हें अलग-थलग कर देते, इससे परमेश्वर के घर के कार्य में बाधा पहुँचती और उसके स्वभाव का अपमान होता। परमेश्वर ने उन सबको निकाल दिया। मेरा अपराध उन मसीह-विरोधियों जैसा नहीं था, लेकिन मेरा स्वभाव आखिर उनसे अलग कहाँ था? तब जाकर मुझे एहसास हुआ कि अगर मैंने खुद में सुधार नहीं किया, तो नतीजे बहुत गंभीर होंगे। मैंने तुरंत परमेश्वर से प्रार्थना की और प्रायश्चित को तैयार हो गयी।

बाद में, मैंने परमेश्वर के वचनों के ये अंश पढ़े : "अब इसे देखते हुए, क्या किसी के लिए अपने कर्तव्य को पर्याप्त रूप से पूरा करना मुश्किल होता है? वास्तव में, ऐसा नहीं है; लोगों को केवल विनम्रता का एक भाव रखने में सक्षम होना होगा, थोड़ी समझ रखनी होगी और एक उपयुक्त स्थिति अपनानी होगी। चाहे तुम अपने आप को कितना भी शिक्षित मानो, चाहे तुमने कोई भी पुरस्कार जीते हों, या तुम्हारी कितनी भी उपलब्धियाँ हों, और चाहे तुम अपनी योग्यता और दर्जे को कितना भी ऊँचा मानते हो, तुम्हें इन सभी चीज़ों को छोड़ने से शुरुआत करनी होगी, क्योंकि उनका कोई मोल नहीं है। चाहे वे चीज़ें कितनी भी महान और अच्छी हों, परमेश्वर के घर में वे सत्य से अधिक नहीं हो सकती हैं; वे चीज़ें सत्य नहीं हैं, और उसकी जगह नहीं ले सकती हैं। यही कारण है कि मैं कहता हूँ कि तुम्हारे पास समझ नाम की चीज़ होनी चाहिए। यदि तुम कहते हो, 'मैं बहुत प्रतिभाशाली हूँ, मेरे पास एक बहुत तेज़ दिमाग है, मेरे पास त्वरित सजगता है, मैं शीघ्रता से सीखता हूँ, और मेरे पास एक बहुत अच्छी स्मरण-शक्ति है,' और तुम हमेशा इन चीज़ों का पूंजी की तरह उपयोग करते रहते हो, तो यह परेशानी खड़ी करेगा। यदि तुम इन चीज़ों को सत्य के रूप में, या सत्य से अधिक मानते हो, तो तुम्हारे लिए सत्य को स्वीकार करना और इसे व्यवहार में लाना कठिन होगा। दम्भी, घमंडी लोगों के लिए जो हमेशा श्रेष्ठतर होने का अभिनय करते हैं, सत्य को स्वीकार करना सबसे कठिन होता है और उनके गिर पड़ने का खतरा सबसे अधिक होता है। यदि कोई अपने अहंकार के मुद्दे को हल कर सकता है, तो सत्य को व्यवहार में लाना आसान हो जाता है। इस प्रकार, तुम्हें सबसे पहले उन चीज़ों को नकारना और उनसे इनकार करना होगा जो सतह पर अच्छी और बुलंद लगती हैं और जो दूसरों की ईर्ष्या को उकसाती हैं। वे बातें सत्य नहीं हैं; बल्कि, वे तुम्हें सत्य में प्रवेश करने से रोक सकती हैं"("अंत के दिनों के मसीह की बातचीत के अभिलेख" में 'कर्तव्‍य का समुचित निर्वहन क्‍या है?')। उसके बाद मुझे समझ आ गया कि अगर अपना अहंकारी स्वभाव दूर करना है, तो मुझे खुद को नकारना और दरकिनार करना होगा। इंसानी कौशल, योग्यता, अनुभव और हुनर चाहे कितने भी अद्भुत क्यों न हों, लेकिन सत्य नहीं हैं। ये महज़ साधन है जिससे हम अपने काम कर सकें। हमें इनसे फायदा नहीं उठाना चाहिए। सत्य खोजना, सिद्धांतों के आधार पर काम करना, लोगों के साथ मिलकर काम करना, और दूसरों से सीखना, यही सबसे अहम है। अच्छे से कर्तव्य निभाने का यही सही तरीका है। फिर मैंने कुछ बेहतर पोस्टरों पर नज़र डाली जो मैंने पहले डिज़ाइन किए थे, तो मुझे अपने मूल चित्रों की संकल्पना, शेडिंग, रंग और संयोजन में साफ गलतियाँ नज़र आयीं। लेकिन भाई-बहनों से मिले सुझावों के आधार पर जब मैंने उनमें बदलाव किया तो, उनमें काफी सुधार हुआ, कुछ का तो पूरी तरह से कायापलट ही हो गया। ये देखकर मुझे बहुत शर्म आयी। मुझे लगता था कि अपने काम में मुझे जो कामयाबी मिली है, और लोगों से मैंने जो प्रशंसा पायी है, वह मेरे तकनीकी कौशल और ज़्यादा अनुभव का परिणाम है। मैंने दूसरों के सुझाव न मान कर अपने अनुभव पर निर्भर रहना चाहा। लेकिन मेरे डिज़ाइनों की कामयाबी के पीछे की सच्चाई ये है कि मैंने सत्य के सिद्धांतों का पालन किया था और लोगों के सुझाव स्वीकार किए थे। वे परमेश्वर के मार्गदर्शन और प्रबोधन से बने थे, लोगों के साथ मिल-जुलकर और भाई-बहनों के साथ विनम्र व्यवहार से बने थे। जब मैं अपने तकनीकी कौशल को ही सबकुछ मानने लगी और मैंने सत्य के सिद्धांतों पर चलना या दूसरों के सुझाव मानना बंद कर दिया तो, मेरे चित्र अच्छे नहीं बने, और इससे कलीसिया के काम में भी बाधा पहुँची। अपने अहंकारी और दंभी तरीके के बारे में सोच-सोचकर मुझे खुद पर शर्म आने लगी। ज़ाहिर है कि मुझमे कुछ खास नहीं था। मैंने डिज़ाइन के समंदर में से एक बूँद ही पायी थी, एक पेशेवर डिज़ाइनर बनने से अभी मैं कोसों दूर थी। लेकिन मैं अभी भी इतने आत्मविश्वास और अहंकार से भरी थी। मैं बेहद ढीठ थी। ये एहसास होते ही, मैंने प्रार्थना की और अपने विचारों को त्याग दिया। मैंने दूसरों के सुझाव स्वीकार किए, और विचार किया कि किस तरह से बदलाव किए जाएँ ताकि काम अच्छा हो। न केवल इससे समस्या हल हो गयी बल्कि मुझे बेहतर रंग भी मिल गया। मैंने तुरंत ही डिज़ाइन में बदलाव किए, भाई-बहनों ने कहा कि बदलावों के बाद डिज़ाइन बहुत अच्छा लग रहा है। यह देखकर मुझे बड़ी शर्म आयी। डिज़ाइन में इतने सारे बदलावों की वजह सिर्फ मेरा अहंकार था, एक तो हमारा कीमती समय बर्बाद हुआ, दूसरा, लोगों को परेशानी हुई। परमेश्वर के घर के कार्य में भी बहुत बाधा आयी। मेरे कौशल में तो ठहराव आया ही, मेरे जीवन प्रवेश को भी आघात पहुँचा। मैंने जाना कि मेरे अहंकारी स्वभाव ने मेरा नुकसान करने के अलावा कुछ नहीं किया। मैं बेहद पछतायी और मन ही मन संकल्प किया : "भविष्य में चाहे जैसा भी सुझाव आए, मैं खुद को अलग रखकर, सत्य खोजूँगी, और पहले परमेश्वर के घर के हितों को पहले रखूंगी। अब मैं अहंकार में जीती नहीं रह सकती।"

हाल ही में मैंने परमेश्वर के वचनों के पाठ वाले वीडियो का एक थंबनेल डिज़ाइन किया, जब मैंने उसका पहला ड्राफ्ट, जिसमें परमेश्वर के वचन थे, भाई-बहनों को दिखाया तो, वे बोले कि इसका ग्लोब चित्र काफी बड़ा और जगह न होते हुए भी बीच में रखा हुआ लग रहा है, जिससे चित्र में खुलापन नहीं दिख रहा। उन्होंने मुझे संदर्भ के लिए कुछ चित्र भेज दिए ताकि सुधार किया जा सके। मैंने सोचा, "सही प्रभाव के लिए ग्लोब का आकार इतना ही बड़ा होना चाहिए, तुम लोगों को पेशेवर ग्राफिक डिज़ाइन का न तो कोई अनुभव है, न ही व्यवहारिक ज्ञान। इस काम में मैं ज़्यादा कुशल हूँ। तुम्हारे सुझावों में मुझे कोई खास दम नज़र नहीं आ रहा।" मैंने उनके सुझावों पर एक सरसरी नज़र डाली और अपनी राय पर ही टिकी रही। तभी मुझे एहसास हुआ कि मेरा अहंकार फिर सिर उठा रहा है। मैंने शांति से न तो उनके सुझावों पर विचार किया, न ही अंतिम परिणाम पर। मैं तो बस आँख मूंदकर आलोचना कर रही थी और ये बात परमेश्वर की इच्छा के अनुरूप नहीं थी। मैंने तुरंत मन ही मन परमेश्वर से प्रार्थना की ताकि मैं सत्य का अभ्यास और अपनी दैहिक कामनाओं का त्याग कर सकूँ। फिर मैंने परमेश्वर के वचनों के ये अंश पढ़े : "पहले तुम्हारा रवैया विनम्र होना चाहिए, जिसे तुम सही समझते हो उसे बगल में रख दो, और हर किसी को संगति करने दो। भले ही तुम अपने तरीके को सही मानो, तुम्‍हें उस पर ज़ोर नहीं देते रहना चाहिए। यह, सर्वप्रथम, एक तरह की प्रगति है; यह सत्‍य की खोज करने, स्‍वयं को नकारने और परमेश्‍वर की इच्‍छा पूरी करने की प्रवृत्ति को दर्शाता है। जैसे ही तुम्‍हारे भीतर यह प्रवृत्ति पैदा होती है, उस समय तुम अपनी धारणा से चिपके नहीं रहते, तुम प्रार्थना करते हो। चूँकि तुम सही और ग़लत का भेद नहीं जानते, इसलिए तुम परमेश्वर को अवसर देते हो कि वह तुम्‍हें उजागर करे और बताए कि करने लायक सबसे श्रेष्‍ठ और सबसे उचित कर्म क्‍या है। जैसे-जैसे संगति में हर कोई शामिल होता है, पवित्र आत्‍मा तुम सभी को प्रबुद्धता प्रदान करता है। परमेश्वर लोगों को एक प्रक्रिया के अनुसार प्रबुद्ध करता है, जो कभी-कभी मात्र तुम्हारे रवैये की परख करती है। यदि तुम्हारा रवैया कठोर स्वाग्रह का रवैया है, तो परमेश्वर तुमसे अपना मुँह छिपा लेगा और तुम पर अपना दरवाजा बंद कर देगा; वह तुम्हें उजागर करेगा और तुम्हारा दीवार से टकराना सुनिश्चित करेगा। दूसरी ओर, यदि तुम्हारा रवैया सही है, अपने तरीके पर अड़े रहने वाला नहीं है, न ही वह दंभी, मनमाना और अंधाधुंध रवैया है, बल्कि सत्य की खोज और उसे स्वीकार करने का रवैया है, तो समूह के साथ संगति करने पर और पवित्र आत्मा द्वारा तुम्हारे बीच कार्य आरंभ करने पर संभवतः वह तुम्हें किसी के वचनों के माध्यम से समझ की ओर ले जाएगा" (परमेश्‍वर की संगति)। उसके बाद मैं समझ गयी कि मेरे काम के दौरान दूसरों के सुझाव परमेश्वर की इच्छा से ही आते हैं। परमेश्वर हमारी हर सोच और कर्म पर नज़र रखता है, इसलिए मुझे सत्य का अभ्यास कर, परमेश्वर की छानबीन को स्वीकारना चाहिए। चीज़ें जैसी दिखती हैं, उन्हें उस ढंग से न लेकर, मुझे लोगों की कार्यकुशलता की समझ की आलोचना नहीं करनी चाहिए। भले ही मेरा ज्ञान ज़्यादा हो, मेरा आइडिया कितना भी अच्छा हो, लेकिन मुझे अहंकार को दबाकर, अपने विचारों को दरकिनार कर, सत्य के सिद्धांतो को खोजना चाहिए, और वही करना चाहिए जो सबसे प्रभावी हो। भले ही अंत में मैं ही सही निकलूँ, लेकिन कम से कम परमेश्वर की अपेक्षाओं के अनुसार सत्य की खोज और उसका अभ्यास तो कर पाऊँगी। यह तो अनमोल है। परमेश्वर को मेरे शैतानी स्वभाव से घृणा थी जो उसके प्रति शत्रुतापूर्ण थे, इसलिए मेरा अहंकार-प्रदर्शन गलती करने से भी बदतर था। मैंने विचार किया कि किस तरह मेरे अहंकार ने परमेश्वर के घर के कार्य में रुकावट डाली थी और मुझे सचमुच लगा कि इतना अड़ियल नहीं होना चाहिए था। मुझे शांति से दूसरों के सुझाव मानकर डिज़ाइन को बेहतर बनाने की कोशिश करनी चाहिए। उसके बाद, मैंने दूसरों के सुझावों को गंभीरता से लिया, और संदर्भ के तौर पर जो चित्र उन्होंने मुझे भेजे थे उनमें से मुझे एक ऐसा चित्र मिला जिससे मैं सीख सकती थी। इस बार मैंने टीम के सदस्यों से चर्चा की, हर कोई इस बात पर सहमत था कि सुझाव के मुताबिक बदलाव करना चाहिए। मैंने डिज़ाइन के साथ-साथ कुछ और चीज़ों पर फिर से काम किया जो तुरंत पूरा हो गया। मुझे ऐसा लगा जैसे ये सब परमेश्वर के प्रबोधन और मार्गदर्शन से हुआ है। हालाँकि कुछ और सुझाव भी आए, उन्हें मैंने ठीक से देखा-भाला और किसी तरह का कोई विरोध नहीं किया। परमेश्वर की गवाही देने के लिए जितनी बार ज़रूरी हो, मैं उतनी बार उसमें बदलाव करने को तैयार थी। कुछ संशोधनों के बाद ही, सबने डिज़ाइन की तारीफ की और अन्य कोई सुझाव नहीं दिए। मैंने देखा कि इस तरह से अपने कर्तव्य का निर्वहन करना कितना अच्छा है।

अनुशासित किए जाने और परमेश्वर के वचनों को पढ़ने के बाद, आखिरकार मुझे समझ आ गया और मुझे अपने अहंकारी शैतानी स्वभाव से नफरत हो गयी। मैंने जाना कि सत्य को खोजना और स्वीकारना कितना ज़रूरी है। अब मैं पहले जितनी अहंकारी नहीं रही, दूसरों के सुझाव भी स्वीकारती हूँ। मेरे इस बदलाव का सारा श्रेय परमेश्वर के न्याय, ताड़ना और अनुशासन को जाता है।

66. मेरा अहंकारी स्वभाव कैसे बदला

जिंगवेई, अमेरिका

सर्वशक्तिमान परमेश्वर कहते हैं, "परमेश्वर के कार्य का प्रत्येक कदम—चाहे यह कठोर शब्द हों, न्याय हो या ताड़ना हो—मनुष्य को पूर्ण बनाता है और बिलकुल उचित होता है। युगों-युगों में कभी परमेश्वर ने ऐसा कार्य नहीं किया है; आज वह तुम लोगों के भीतर कार्य करता है ताकि तुम उसकी बुद्धि को सराहो। यद्यपि तुम लोगों ने अपने भीतर कुछ कष्ट सहा है, फिर भी तुम्हारे हृदय स्थिर और शांत महसूस करते हैं; यह तुम्हारे लिए आशीष है कि तुम परमेश्वर के कार्य के इस चरण का आनंद ले सकते हो। इस बात की परवाह किए बिना कि तुम भविष्य में क्या प्राप्त कर सकते हो, आज अपने भीतर परमेश्वर के जिस कार्य को तुम देखते हो, वह प्रेम है। यदि मनुष्य परमेश्वर के न्याय और उसके शोधन का अनुभव नहीं करता, तो उसके कार्यकलाप और उसका उत्साह सदैव सतही रहेंगे, और उसका स्वभाव सदैव अपरिवर्तित रहेगा। क्या इसे परमेश्वर द्वारा प्राप्त किया गया माना जा सकता है? यद्यपि आज भी मनुष्य के भीतर बहुत कुछ है जो काफी अहंकारी और दंभी है, फिर भी मनुष्य का स्वभाव पहले की तुलना में बहुत ज्यादा स्थिर है। तुम्हारे प्रति परमेश्वर का व्यवहार तुम्हें बचाने के लिए है, और हो सकता है कि यद्यपि तुम इस समय कुछ पीड़ा महसूस करो, फिर भी एक ऐसा दिन आएगा जब तुम्हारे स्वभाव में बदलाव आएगा। उस समय, तुम पीछे मुड़कर देखने पर पाओगे कि परमेश्वर का कार्य कितना बुद्धिमत्तापूर्ण है और उस समय तुम परमेश्वर की इच्छा को सही मायने में समझ पाओगे" (वचन, खंड 1, परमेश्वर का प्रकटन और कार्य, पीड़ादायक परीक्षणों के अनुभव से ही तुम परमेश्वर की मनोहरता को जान सकते हो)। मुझे लगता था कि सिर्फ़ अपने कर्तव्य में कीमत चुकाने की इच्छा और उत्साह होने से ही मुझे परमेश्वर की स्वीकृति मिल जाएगी। मैंने उसके वचनों के न्याय और ताड़ना को स्वीकार करने या अपने स्वभाव को बदलने पर ध्यान नहीं दिया। मैं बस अहंकारी और तानाशाह बनकर अपना कर्तव्य निभाती रही। मैंने भाई-बहनों को बेबस कर दिया और कलीसिया के काम को भी नुकसान पहुँचाया। आखिर में मुझे पता चला कि परमेश्वर के न्याय और ताड़ना के बिना, मेरा भ्रष्ट स्वभाव न तो शुद्ध हो सकता है, न बदल सकता है और मैं परमेश्वर को संतुष्ट करने के लिए कभी भी अपना कर्तव्य भी नहीं निभा पायी। मैंने सचमुच ये अनुभव किया कि परमेश्वर का न्याय और ताड़ना हमारे लिए उद्धार है।

2016 में मुझे सेट डिज़ाइनर का काम सौंपा गया। मैं ये सोचकर बहुत खुश थी, "मैंने इंटीरियर डिज़ाइन की पढ़ाई की है और इसमें मुझे चार साल का तजुर्बा है। इस काम को अच्छे से करने और परमेश्वर को संतुष्ट करने के लिए, मुझे अपने पेशेवर गुणों का पूरा इस्तेमाल करना होगा।" फिर मैंने भाई-बहनों के साथ मिलकर कई गुण सीखे और सिद्धांतों पर सहभागिता की। कुछ समय बाद मुझे अपने काम में सफलता मिलने लगी। जब मैं किसी को ऐसा कहते सुनती, "तुम लोगों ने ये सेट काफ़ी अच्छा बनाया। बिल्कुल असली लग रहा है," तब मैं जवाब में तो इसे परमेश्वर का मार्गदर्शन बताती, लेकिन मन ही मन कहती, "हाँ, बेशक, आखिर इसे डिज़ाइन किसने किया है? मैं इस काम में माहिर हूँ!" मेरा अभिमान बहुत बढ़ गया और मैं काफ़ी ऊँची आवाज़ में बात करने लगी। जब भी कोई अपने काम में कुछ गलती करता, तो मैं उसे नीचा दिखाती थी। मैंने उनके साथ मंच की व्यवस्था पर चर्चा करनी बंद कर दी। मैंने सोचा, क्योंकि मैंने डिज़ाइन की पढ़ाई की है, इसलिए मुझे दूसरों की ज़रूरत नहीं, इससे समय की बर्बादी होती है, क्योंकि आखिर वो मेरी योजनाओं के साथ ही चलेंगे। मैं खुद ही दिमाग में एक नक्शा बनाकर डायरेक्टर से चर्चा करने चली जाती।

टीम की अगुआ के रूप में तरक्की पाने के बाद, मैं भाई-बहनों को और भी ज़्यादा नज़रंदाज़ करने लगी। एक बार जब हम रेस्टोरेंट का दृश्य तैयार कर रहे थे, हमारी टीम के भाई झांग ने कहा, "सामने का दरवाज़ा काफ़ी छोटा है, ये अच्छा नहीं दिख रहा।" मैंने उसकी बात नहीं सुनी। मैंने सोचा, "मैंने बहुत से रेस्टोरेंट के सेट डिज़ाइन किये हैं। क्या तुम्हें वाकई लगता है कि मुझे दरवाज़े की ऊंचाई के बारे में नहीं पता? तुमने तो न ज़्यादा सेट बनाये हैं, न डिज़ाइन की पढ़ाई की है, बिना किसी व्यवहारिक अनुभव के तुम मुझे मेरा ही काम सिखाना चाहते हो।" मैंने तुरंत उसके सुझाव को नकार दिया और सब कुछ अपने हिसाब से ही करवाया। कैमरामैन ने देखा तो बोला, दरवाज़ा काफ़ी छोटा है और इससे दृश्य ठीक नहीं लगेगा। वो इस तरह से शूट नहीं कर पायेगा। हमारे पास नया दरवाज़ा बनाने के अलावा और कोई विकल्प नहीं बचा था। फिर, हमें एक नयी अलमारी बनाने की ज़रूरत पड़ी, तो मैंने भाई चेन को मेरी ड्रॉइंग के अनुसार अलमारी बनाने को कहा। उसने कहा, "बीच का हिस्सा काफ़ी चौड़ा है। ये अच्छा नहीं लग रहा है। इसे थोड़ा पतला बना लें तो?" मैंने सोचा, "मैंने ऑनलाइन हर तरह की चीज़ें देखी हैं और इसकी नाप बिल्कुल सही है। जैसा मैं कहती हूँ वैसा करो, तुमसे कोई गलती नहीं होगी।" अपनी बात पर अड़े रहकर, मैंने कहा, "तुम कैसी बात कर रहे हो? मेरी ड्रॉइंग के हिसाब से ही बनाओ!" आखिर में, सभी ने कहा कि बीच का हिस्सा काफ़ी चौड़ा है और अच्छा नहीं लग रहा है। भाई चेन को अलमारी में सुधार करने के लिए और समय देना पड़ा, जिससे फ़िल्माने की प्रगति रुक गयी। फिर भी मैंने खुद पर विचार करने या खुद को जानने की कोशिश नहीं की और इसे नज़रअंदाज़ कर दिया। मैंने सोचा, "कभी-कभी गलतियाँ किससे नहीं होती? इसे ठीक करने के लिए थोड़ा समय और कुछ चीज़ें चाहिए, बस।"

एक बार एक सभा के बाद, भाई झांग ने मेरे बारे में ये कहा : "मैंने हाल ही में दूसरों के साथ काम करते वक्त आपका अड़ियल रवैया देखा है। आप हमारे सुझावों पर ध्यान नहीं देती हैं, और कुछ अच्छे सुझावों को भी नकार देती हैं। आप सरपरस्ती से बात करके दूसरों को दबा देती हैं, हमेशा अपने तरीके से काम करने को कहती रहती हैं। ये सब एक अहंकारी स्वभाव दिखाती हैं।" मैंने ज़बानी तौर पर तो इसे स्वीकार कर लिया, लेकिन सोचने लगी, "हाँ, मैं अहंकारी हूँ, लेकिन ये कोई बड़ी बात नहीं है।" कुछ दिनों के बाद, मेरे अहंकारी स्वभाव के लिए भाई लियू ने भी ये कहते हुए मेरा निपटारा किया कि मैं दूसरों की बात नहीं सुनती और उन्हें दबाती हूँ। उनकी बात खत्म होने से पहले ही मेरा पारा सातवें आसमान पर पहुंच गया। मैंने सोचा, "तुममें से कोई भी मेरी बराबरी नहीं कर सकता। तुम्हारी हिम्मत कैसे हुई मुझसे निपटने की?" मैं जितना इस बारे में सोचती, उतना ही इसे अस्वीकार कर देती। मैं तो परमेश्वर की प्रार्थना में भी बहाने बनाने लगी थी। ऐसा करते रहने से, मेरी आत्मा और भी ज़्यादा काली और निराश होने लगी। मैं सेट के डिज़ाइन अच्छे से नहीं बना पा रही थी, फिर भी मैंने खुद पर विचार नहीं किया। एक दिन एक मेटल की कुर्सी के किनारे से मेरा पैर टकरा गया, जिससे मुझे काफ़ी गहरी चोट लगी। मुझे सात टाँके लगे। मैं जानती थी, ये कोई दुर्घटना नहीं बल्कि इसके पीछे ज़रूर परमेश्वर की इच्छा छिपी है। आख़िरकार मैंने अपने दिल को शांत कर खुद पर विचार किया। जब भी भाई-बहनों के पास कोई सुझाव या मददगार बातें होतीं, तो मैं उनसे असहमत होकर उनका विरोध करती। उनके प्रति मेरा रवैया बिल्कुल भी सहयोगी या विनम्र नहीं था। मैं बहुत कठोर थी। मैंने परमेश्वर से प्रार्थना करते हुए कहा कि अपने भ्रष्ट स्वभाव को पहचानने में वो मेरा मार्गदर्शन करे।

मैंने अपनी सुबह की भक्ति में परमेश्वर के ये वचन पढ़े : "यदि तुम दूसरों को अपने से कम मानते हो, तो तुम आत्मतुष्ट और दंभी हो और किसी के भी काम के नहीं हो" (वचन, खंड 1, परमेश्वर का प्रकटन और कार्य, आरंभ में मसीह के कथन, अध्याय 22)। "ऐसा मत सोचो कि तुम एक अंतर्जात प्रतिभा हो, जो स्वर्ग से थोड़ी ही निम्न, किंतु पृथ्वी से बहुत अधिक ऊँची है। तुम किसी भी अन्य से ज्यादा होशियार नहीं हो—यहाँ तक कि यह भी कहा जा सकता है कि पृथ्वी पर जितने भी विवेकशील लोग हैं, तुम उनसे कहीं ज्यादा मूर्ख हो, क्योंकि तुम खुद को बहुत ऊँचा समझते हो, और तुममें कभी भी हीनता की भावना नहीं रही; ऐसा लगता है कि तुम मेरे कार्यों को बड़े विस्तार से अनुभव करते हो। वास्तव में, तुम ऐसे व्यक्ति हो, जिसके पास विवेक की मूलभूत रूप से कमी है, क्योंकि तुम्हें इस बात का कुछ पता नहीं है कि मैं क्या करूँगा, और उससे भी कम तुम्हें इस बात की जानकारी है कि मैं अभी क्या कर रहा हूँ। इसीलिए मैं कहता हूँ कि तुम जमीन पर कड़ी मेहनत करने वाले किसी बूढ़े किसान के बराबर भी नहीं हो, ऐसा किसान, जिसे मानव-जीवन की थोड़ी भी समझ नहीं है और फिर भी जो जमीन पर खेती करते हुए स्वर्ग के आशीषों पर निर्भर करता है। तुम अपने जीवन के संबंध में एक पल भी विचार नहीं करते, तुम्हें यश के बारे में कुछ नहीं पता, और तुम्हारे पास कोई आत्म-ज्ञान तो बिलकुल नहीं है। तुम इतने 'उन्नत' हो!" (वचन, खंड 1, परमेश्वर का प्रकटन और कार्य, जो लोग सीखते नहीं और अज्ञानी बने रहते हैं : क्या वे जानवर नहीं हैं?)। इसे पढ़कर मैं बहुत दुखी हो गयी। ऐसा लगा जैसे हर वचन मुझे उजागर कर रहा हो। जब से मैं सेट डिज़ाइनर बनी, तब से खुद को एक ऐसी प्रतिभा समझने लगी थी जिसका कोई सानी नहीं, क्योंकि मुझे इस कारोबार की समझ के साथ काफ़ी अनुभव भी था। मैं भाई-बहनों के सामने घमंडी बन गयी थी, ख़ुद को माहिर समझती थी जिसकी कोई बराबरी नहीं कर सकता। आख़िरी फ़ैसला मेरा ही होता था और मैं सबके साथ मिलकर काम पर चर्चा नहीं करना चाहती थी। मैं इसे समय की बर्बादी समझती थी क्योंकि उन्हें डिज़ाइन की कोई समझ तो थी नहीं। जब भी मैं बेमन से किसी बात पर चर्चा करती, तो मुझे लगता था जैसे सारी जानकारी मेरे पास है, इसलिए मैं चीज़ों को ज्यादा अच्छे से समझ सकती हूँ। मैं उनके सुझावों पर ध्यान देने के बजाय उन्हें नज़रंदाज़ कर देती। मेरे मन में दूसरों के लिए कोई इज्ज़त नहीं थी। जब कभी भाई-बहन मेरे अहंकार के बारे में बताकर मुझे खुद पर विचार करने के लिए कहते, तो मैं इसे अस्वीकार करके उनका विरोध करती। मुझे एहसास हुआ कि मैं बेहद अहंकारी हो गयी हूँ। अपने अहंकारी स्वभाव के वश में आकर, मैं सभी को नीचा दिखाती, और भाई-बहनों को दुखी और बेबस कर देती थी। मैं अपने काम को लेकर अहंकारी और तानाशाह बन गयी थी, दूसरों को अपनी बात मानने पर मजबूर करती, उनसे दोबारा काम करवाती जिससे कलीसिया के काम में बाधा पहुँचती थी। मैं वाकई बुरे काम कर रही थी! इस बात का एहसास होने पर, मैं थोड़ा डर गयी। मैंने परमेश्वर से प्रार्थना की और पश्चाताप किया। मैं अब अपना काम अहंकारी बनकर नहीं करना चाहती थी।

इसके बाद से मैं अपने काम में अपने अहम को परे रखकर दूसरों के सुझावों पर अधिक ध्यान देने लगी, ताकि अपनी कमियों को ठीक कर सकूँ। कभी-कभी जब मैं कोई डिज़ाइन बनाती तो भाई-बहन मुझे बहुत से ऐसे सुझाव देने लगते जो मेरी सोच से अलग होते थे। उन्हें अस्वीकार करने के बारे में सोचते ही मुझे याद आता कि मैं दोबारा अहंकारी बन रही हूँ। मैंने मन ही मन परमेश्वर से प्रार्थना करती, ताकि मुझे अपने अहम का त्याग करने और अपने भ्रष्ट स्वभाव से पीछा छुड़ाने के लिए मार्गदर्शन मिले। मैं किसी ऐसे के सुझाव को मानना चाहती थी जिससे परमेश्वर के घर के कार्य को सबसे अधिक फायदा हो। जब से मैंने दूसरों के सुझाव मानने शुरू किये, मैंने देखा कि हमारे मंच के उपकरण बेहतर काम करने लगे थे, वो पहले से ज़्यादा कार्यशील और व्यवहारिक थे और आसानी से तैयार भी हो जाते थे। मुझे परमेश्वर के वचनों का अभ्यास करने का अच्छा फल मिला। लेकिन अपनी अहंकारी प्रकृति को अच्छे से नहीं समझने के कारण मुझमें आत्मचेतना की कमी थी। कुछ महीनों बाद मैंने देखा कि सभी को हमारा सेट अच्छा लग रहा था और मुझे अपने काम में थोड़ी सफलता भी मिली। इससे पहले कि मुझे पता चलता, मेरा अहंकारी स्वभाव दोबारा सामने आने लगा।

एक बार जब हम सब मिलकर एक अमीर आदमी के घर का सेट तैयार कर रहे थे, मैंने सोचा, "ऐसे इंसान के पास तो महंगी चीज़ें होंगी, ताकि उसका रुतबा दिखे।" मैंने भाई-बहनों से सेट को बिल्कुल अपने अनुसार बनवाया। भाई झांग ने कहा कि ये ज़्यादा आधुनिक लगने के कारण मुख्य किरदार के ज़माने से मेल नहीं खा रहा। मुझे ये सुनकर अच्छा नहीं लगा। मैंने सोचा, "तुम्हें क्या पता? इसे कहते हैं समय के साथ चलना। हमें ज़माने के दायरे से बाहर निकलकर सेट को उसके रुतबे के अनुसार डिज़ाइन करना चाहिए। जैसा कि मुझे लगता है, शायद तुम इन मकानों की बनावट या शैली के बारे में कुछ भी नहीं जानते। तुम्हारे विचार बहुत पुराने हैं।" मैंने उनसे कहा, "मुझे उस ज़माने का अंदाज़ा है।" मुझ पर भरोसा रखो। थोड़ी देर बाद, भाई चेन ने भी कहा कि खिड़कियाँ बहुत ज़्यादा आधुनिक लग रही हैं। मैं बहुत परेशान हो गयी, सोचने लगी कि ये लोग इतने पुराने ख्यालों वाले और अड़ियल क्यों हैं। मैंने अपने गुस्से पर काबू रखते हुए उन्हें मेरा सुझाव मानने को कहा। इस पर भाई चेन चुप हो गये। जब सेट बनकर तैयार हुआ, तो मुझे डायरेक्टर की बात सुनकर हैरानी हुई, उन्होंने कहा कि हमारे सेट में वास्तविकता का अभाव है और यह काफ़ी भड़कीला भी है, और मुख्य किरदार की उम्र से मेल नहीं खा रहा है। हमें उसे दोबारा बनाना पड़ा। मैंने इस बार भी इसे नज़रंदाज़ कर दिया। मुझे लगा उन्हें तारीफ़ करनी नहीं आती। क्योंकि ये सेट किसी को नहीं पसंद आया, इसलिए मुझे बेमन से इसे दोबारा बनवाना पड़ा।

बाद में, हमें एक सेट के लिए अस्सी के दशक की शैली के बड़े और आलीशान बिस्तर की ज़रूरत पड़ी। मुझे लगा हमें इसके लिए बहुत पैसे देने पड़ेंगे, लेकिन भाई झांग ने कहा कि अगर वो इसे खुद बनायेंगे तो काफ़ी पैसे बच जायेंगे, उनके दिमाग में पूरी योजना है। मुझे उनका सुझाव पसंद नहीं आया। खुद बनाने पर बेशक पैसे कम लगेंगे, लेकिन ये उतना टिकाऊ नहीं होगा। क्या ये मेहनत की बर्बादी नहीं है? मैंने डायरेक्टर से भी कहा कि भाई झांग का सुझाव बेकार है। डायरेक्टर ने मेरे बजट को बहुत ज़्यादा बताया, इसलिए उन्होंने वो सीन ही निकाल दिया। भाई झांग ने बाद में एक और सुझाव दिया, जिस पर मैंने उन्हें नासमझ और जिद्दी समझकर लंबा-चौड़ा भाषण सुना दिया। मुझे उस भाई को दबाते देख, एक और बहन ने मुझे अहंकारी बताया। मैंने उसकी बात नहीं मानी। यहाँ तक कि डायरेक्टर के साथ सेट की व्यवस्थाओं पर चर्चा करते वक्त भी मैं अहंकारी और जिद्दी बनी रही। इसलिए, कभी-कभी सेट हमारी ज़रूरत से बिल्कुल अलग बनते और हमें उसे दोबारा बनाना पड़ता। इससे फ़िल्म की शूटिंग रुक गयी।

जल्द ही मुझे इस काम से हटा दिया गया। अगुआ ने मुझसे कहा, "भाई-बहनों का कहना है कि तुम अहंकारी हो, तुम चीज़ें अपने हिसाब से करती हो, आख़िरी फ़ैसला भी तुम्हारा ही होता है। तुम लोगों पर रोब झाड़ती हो। तुम खुद को अगुआ और दूसरों को अपने नीचे काम करने वाला समझती हो। हर कोई तुम्हारे आगे खुद को बेबस महसूस करता है।" ये सुनकर मैं हैरान रह गयी। मैंने कभी खुद को दूसरों के सामने इतना ज़्यादा अहंकारी और बेतुका नहीं समझा था। मैं इतनी परेशान हो गयी कि मैंने अगुआ की किसी और बात पर ध्यान नहीं दिया। मैं कुछ दिनों तक बहुत दुखी रही। मैं न खा पायी और न ही ढंग से सो पायी। खुद पर विचार करते वक्त परमेश्वर के वचनों की ये पंक्ति मुझे याद आयी : "तुम में से प्रत्येक व्यक्ति को नए सिरे से जाँच करनी चाहिए कि अपने पूरे जीवन में तुमने परमेश्वर पर किस तरह से विश्वास किया है" (वचन, खंड 2, परमेश्वर को जानने के बारे में, प्रस्तावना)। मैंने ये सोचकर इस पर विचार किया, "मुझे परमेश्वर में विश्वास करते हुए पाँच साल हो गए, लेकिन मैंने कभी खुद पर विचार करने या खुद को पहचानने की कोशिश नहीं की। मैंने बिना सोचे-समझे इतना अहंकार प्रकट किया। मुझे सचमुच खुद पर विचार करना होगा।" मैंने परमेश्वर से ये प्रार्थना की : "हे परमेश्वर, मेरा मार्गदर्शन करो और मुझे प्रबुद्ध बनाओ, ताकि मैं अपने भ्रष्ट स्वभाव को समझकर, अपने अहम का त्याग कर सकूँ। मैं पश्चाताप करना चाहती हूँ।" एक दिन मैं किसी काम से फ़िल्म की शूटिंग वाली जगह पर गयी, जहाँ पर पुराने ज़माने का कैंग बना था, बिल्कुल वैसा ही जैसा भाई झांग ने सुझाया था। इसमें मेरे शुरुआती बजट से करीब आधे पैसे लगे थे। भाई झांग और अन्य लोगों ने मिलकर गत्ते से मंच के बहुत से ज़रूरी उपकरण भी बनाये थे। वो अच्छे तो दिख ही रहे थे, उन्हें बनाने में समय, मेहनत और चीज़ें भी कम लगी थीं। ये सब देखकर मुझे खुद पर शर्म आयी। मुझे पता चला मैं कितनी अहंकारी हूँ और मैंने फ़िल्म के काम में कितनी देरी कर दी। मैं खुद से पूछने लगी, "मैं इतनी अहंकारी क्यों बनी, सबको अपनी बात सुनने पर मजबूर क्यों किया? इन सबकी असली जड़ क्या है?"

अगली सुबह अपनी भक्ति के दौरान, मैंने परमेश्वर के वचनों में ये पढ़ा : "अगर तुम्हारे भीतर वाकई सत्य है, तो जिस मार्ग पर तुम चलते हो वह स्वाभाविक रूप से सही मार्ग होगा। सत्य के बिना, बुरे काम करना आसान है और तुम यह अपनी मर्जी के बिना करोगे। उदाहरण के लिए, यदि तुम्हारे भीतर अहंकार और दंभ मौजूद हुआ, तो तुम परमेश्वर की अवहेलना करने से खुद को रोकना असंभव पाओगे; तुम्हें महसूस होगा कि तुम उसकी अवहेलना करने के लिए मज़बूर किये गये हो। तुम ऐसा जानबूझ कर नहीं करोगे; तुम ऐसा अपनी अहंकारी और दंभी प्रकृति के प्रभुत्व के अधीन करोगे। तुम्हारे अहंकार और दंभ के कारण तुम परमेश्वर को तुच्छ समझोगे और उसे ऐसे देखोगे जैसे कि उसका कोई महत्व ही न हो, वे तुमसे स्वयं की प्रशंसा करवाने की वजह होंगे, निरंतर तुमको दिखावे में रखवाएंगे और अंततः परमेश्वर के स्थान पर बैठाएंगे और स्वयं के लिए गवाही दिलवाएंगे। अंत में तुम आराधना किए जाने हेतु सत्य में अपने स्वयं के विचार, अपनी सोच, और अपनी स्वयं की धारणाएँ बदल लोगे। देखो लोग अपनी उद्दंडता और अहंकारी प्रकृति के प्रभुत्व के अधीन कितनी बुराई करते हैं!"("अंत के दिनों के मसीह की बातचीत के अभिलेख" में 'केवल सत्य की खोज करके ही स्वभाव में बदलाव लाया जा सकता है')। इसे पढ़कर मुझे बहुत बुरा लगने लगा। मैं अपने अहंकारी स्वभाव के बारे में तो जानती थी लेकिन मुझे अहंकार के नतीजों के बारे में कुछ नहीं पता था। आख़िरकार परमेश्वर के वचनों से मुझे ये एहसास हुआ और अपनी बातों और कर्मों पर विचार करके मैंने जाना कि यह मुझे बुरा काम और परमेश्वर का विरोध करने पर मजबूर करता है। अपनी अहंकारी प्रकृति के कारण मैं खुद को इतना महान समझने लगी थी कि दूसरों के बारे में सोचना बंद कर दिया क्योंकि मेरे अंदर कुछ गुण हैं। मुझे लगता था हर चीज़ के बारे में मेरी समझ बिल्कुल सही है, इसलिए कोई मेरी बराबरी नहीं कर सकता, दूसरों को मेरे मुताबिक ही काम करना होगा। अगर मैंने कहा "बायें" जाओ तो कोई "दायें" नहीं जा सकता, किसी को मुझे सुझाव देने का हक़ नहीं। जो भी मेरी बात नहीं सुनता मैं उसे डांट देती, मैं एकदम जिद्दी और तानाशाह बन गई थी। मैं हावी होकर मसीह विरोधी मार्ग पर चलने लगी थी। परमेश्वर के इन वचनों ने, "तुम्हारे अहंकार और दंभ के कारण तुम परमेश्वर को तुच्छ समझोगे और उसे ऐसे देखोगे जैसे कि उसका कोई महत्व ही न हो," मुझे ये सोचने पर मजबूर कर दिया कि मेरे काम में कितना ज़्यादा दिखावा था। मैंने कभी परमेश्वर की इच्छा या सत्य के सिद्धांतों की खोज नहीं की। जब भी कोई सुझाव देता तो मैं न तो इसे परमेश्वर का सुझाव मानती और न ही उसका मार्गदर्शन। मैं सिर्फ़ अपने ही विचारों को श्रेष्ठ मानती थी। मुझे एहसास हुआ मेरे दिल में परमेश्वर के लिए कोई श्रद्धा नहीं है। मैं अपने अहंकार में दूसरों का अपमान करती थी, मेरे दिल में परमेश्वर के लिए कोई जगह नहीं थी। आस्था में, मुझे सत्य और पवित्र आत्मा के कार्य के प्रति समर्पित होना चाहिए। भाई-बहनों के सुझाव मुझे पसंद आएँ या न आएँ, मुमकिन है कि वो पवित्र आत्मा से आएँ हों। मुझे सुझाव को स्वीकार करके परमेश्वर का भय मानने वाले समर्पित दिल से इसके बारे में जानना चाहिए। अगर ये सत्य के अनुरूप है और इससे परमेश्वर के घर को फ़ायदा होता है, तो मुझे इसका पालन करके इसे अमल में लाना चाहिए। अगर मैं पवित्र आत्मा की प्रबुद्धता और मार्गदर्शन से आयी किसी बात को नकार दूँ, तो ये आत्मा के कार्य को रोकना और परमेश्वर का विरोध करना हुआ। इससे परमेश्वर के स्वभाव का अपमान होता है। मैंने अहंकारी और तानाशाह बनकर अपना कर्तव्य निभाया, और बेहतरीन सुझावों को नकार कर भाई-बहनों को दबाया। इससे कलीसिया के काम में रुकावट आयी। मेरी बर्खास्तगी मुझ पर परमेश्वर के धार्मिक स्वभाव का प्रकटन थी। मैंने भाई-बहनों को बहुत चोट पहुँचाई, कलीसिया के काम का नुकसान किया, ये सोचकर, मैंने खुद को दोषी महसूस किया, मुझे पछतावा होने लगा। मुझे अपनी भ्रष्टता से नफ़रत हो गयी। लेकिन मैं परमेश्वर की बहुत आभारी भी थी क्योंकि अगर मेरा कठोर न्याय न हुआ होता, ताड़ना न दी गयी होती तो अपने अहंकार और ज़िद के कारण, मैंने खुद को कभी न जाना होता। मैं परमेश्वर का विरोध करती रहती।

फिर मैंने परमेश्वर के वचनों का एक और अंश पढ़ा : "प्रतिभाशाली और गुणवान लोगों के विचार, कार्य और मानसिकता अधिकांश समय सत्य के विपरीत होते हैं, किन्तु उन्हें स्वयं इसका पता नहीं होता। वे फिर भी सोचते हैं, 'देखो, मैं कितना होशियार हूँ; मैंने इतने चतुराईभरे विकल्प चुने हैं! इतने बुद्धिमत्तापूर्ण निर्णय! तुम लोगों में से कोई भी मेरी बराबरी नहीं कर सकता।' वे सदैव आत्मुग्धता और आत्म-प्रशंसा की मनःस्थिति में रहते हैं। उनके लिए अपने हृदय को शांत कर पाना और यह सोच पाना कठिन होता है कि परमेश्वर उनसे क्या चाहता है, सत्य क्या है और सत्य के सिद्धांत क्या हैं। उनके लिए सत्य में और परमेश्वर के वचनों में प्रवेश कर पाना कठिन होता है, और उनके लिए सत्य को अभ्यास में लाने के सिद्धांतों को खोजना या समझना, और सत्य की वास्तविकता में प्रवेश कर पाना मुश्किल होता है"("अंत के दिनों के मसीह की बातचीत के अभिलेख" में 'जीवन जीने के लिए लोग ठीक-ठीक किस पर भरोसा करते रहे हैं')। परमेश्वर के वचनों ने मुझे एहसास कराया कि अगर हम अपने जीवन में अपने गुणों और खूबियों के भरोसे रहे, तो अधिक अहंकारी और आत्मतुष्ट बन जाएंगे, सत्य के सिद्धांतों की खोज किये बिना ही उन बातों को सत्य समझ बैठेंगे। मुझे लगता था मेरे अंदर कुछ खास गुण हैं, इसलिए वो मेरे बिना सेट डिज़ाइन और ज़रूरी उपकरण नहीं बना पाएंगे, जबकि सच्चाई ये है कि उनमें से कुछ ने बिना किसी पेशेवर अनुभव के ही अपना काम बहुत अच्छे से किया था, सेट का सामान भी मुझसे बेहतर बनाया। मुझे लगता था मेरे अंदर गहरी समझ, गुण और अच्छे विचार हैं, लेकिन मैंने सब गड़बड़ कर दी। मेरी बनायी चीज़ें बेकार थीं और उन्हें दोबारा बनाना पड़ता था, जिससे समय, मेहनत और पैसे की बर्बादी होती थी। मैंने जाना कि बिना सत्य के सिद्धांतों की खोज किये, सिर्फ़ अपने गुणों पर निर्भर रहकर, मैं पवित्र आत्मा के कार्य से वंचित थी, इसलिए अपना काम ठीक से नहीं कर पायी। जब इंसान का मन सही जगह पर होता है, तो परमेश्वर उसे प्रबुद्ध करके मार्गदर्शन देता है। परमेश्वर जो बुद्धि प्रदान करता है, उसका अंदाज़ा कोई इंसान नहीं लगा सकता। मुझे एहसास हुआ कि मेरे उस गुण और कौशल का कोई महत्व नहीं, जिन पर मुझे इतना गर्व था। उनसे फ़ायदा उठाने की कोशिश अहंकार से भरी और बेतुकी थी। यह सोचकर मुझे बहुत शर्म आयी। फिर मैंने परमेश्वर से ये प्रार्थना की: "अब मैं अपने अहंकारी स्वभाव के वश में नहीं रहना चाहती। मैं दृढ़ता से सत्य का अनुसरण और अभ्यास करने के साथ-साथ अच्छे से अपना कर्तव्य निभाना चाहती हूँ।"

उसके बाद, मुझे नए विश्वासियों के सिंचन का काम सौंपा गया, इस बार मैं काम करते समय सबके साथ अच्छे से पेश आयी। जब भी कोई नया काम आता, तो मैं परमेश्वर की इच्छा की खोज करते हुए दूसरों के सुझावों पर ज़्यादा ध्यान देती। एक बार टीम के एक भाई ने मुझसे कहा, "भाई-बहनों को सिंचन और सहयोग देने का आपका तरीका थोड़ा कठोर है। ये इतना प्रभावी नहीं है। अगर आप हर किसी की कमज़ोरी को अलग-अलग बताकर उनका सिंचन करने पर ध्यान दे पायें, तो बेहतर होगा।" मैं उसकी बात से सहमत नहीं थी। मुझे लगा मैं अपना पूरा अनुभव इस्तेमाल कर रही हूँ, मैं गलत कैसे हो सकती हूँ? मैं उसका अपमान करने ही वाली थी कि मुझे एहसास हुआ, मेरा अहंकार दोबारा मुझ पर काबू पाना चाहता है। मैंने मन ही मन परमेश्वर से प्रार्थना की, फिर उसके वचनों का ये अंश मुझे याद आया : "जब दूसरे लोग अपनी असहमतियों को व्‍यक्‍त करते हैं—ऐसे में दुराग्रही होने से बचने के लिए तुम किस तरह का अभ्यास कर सकते हो? पहले तुम्हारा रवैया विनम्र होना चाहिए, जिसे तुम सही समझते हो उसे बगल में रख दो, और हर किसी को संगति करने दो। भले ही तुम अपने तरीके को सही मानो, तुम्‍हें उस पर ज़ोर नहीं देते रहना चाहिए। यह, सर्वप्रथम, एक तरह की प्रगति है; यह सत्‍य की खोज करने, स्‍वयं को नकारने और परमेश्‍वर की इच्‍छा पूरी करने की प्रवृत्ति को दर्शाता है। जैसे ही तुम्‍हारे भीतर यह प्रवृत्ति पैदा होती है, उस समय तुम अपनी धारणा से चिपके नहीं रहते, तुम प्रार्थना करते हो। चूँकि तुम सही और गलत का भेद नहीं जानते, इसलिए तुम परमेश्वर को अवसर देते हो कि वह तुम्‍हें उजागर करे और बताए कि करने लायक सबसे श्रेष्‍ठ और सबसे उचित कर्म क्‍या है। जैसे-जैसे संगति में हर कोई शामिल होता है, पवित्र आत्‍मा तुम सभी को प्रबुद्धता प्रदान करता है" (परमेश्‍वर की संगति)। मैं पहले बहुत अहंकारी और जिद्दी हुआ करती थी, दूसरों को दबाती थी जिससे परमेश्वर के घर के कार्य में रुकावट आती थी। मैं जानती थी ये चलेगा नहीं, लोगों को दबाना, परमेश्वर का विरोध करना, मुझे दूसरों के सुझावों को भी सुनना होगा। पहले मुझे इसे स्वीकार करके, इसके प्रति समर्पित होकर परमेश्वर की इच्छा जाननी चाहिए। परमेश्वर का मार्गदर्शन पाने का यही एकमात्र तरीका है। इसलिए, मैंने शांत मन से इस भाई की बात सुनी, फिर मुझे एहसास हुआ कि मेरे तरीकों में वाकई सुधार करने की ज़रूरत है। उसका सुझाया गया तरीका बेहतर और अनुकूल था। इसे अभ्यास में लाने पर मुझे पता चला कि ये वाकई फायदेमंद है। इसके बाद, भाई-बहन जब भी मुझे सुझाव देते, तो मैं उनका विरोध करने के बजाय उन्हें स्वीकार करके उनके बारे में पता करती और अभ्यास करने का बेहतर मार्ग खोजने के लिए उनसे कई बातों पर चर्चा भी करती। उसके बाद लोग कहने लगे कि इस तरह के सिंचन से उन्हें बहुत फ़ायदा हुआ है। मुझे बहुत संतुष्टि मिली। मैं जानती थी ये परमेश्वर का मार्गदर्शन है, मैंने उसका धन्यवाद करते हुए उसकी प्रशंसा की। मैंने परमेश्वर के उस आशीष का भी अनुभव किया जो अहंकारपूर्वक काम करने के बजाय, सत्य के सिद्धांतों का अभ्यास करने से मिलता है।

67. थोड़ी इंसानियत के साथ जीना यकीनन बढ़िया होता है

ताशि, कनाडा

सर्वशक्तिमान परमेश्वर कहते हैं, "उसकी 6,000-वर्षीय प्रबंधन योजना के समापन से पहले—इससे पहले कि वह मनुष्य की प्रत्येक श्रेणी का परिणाम स्पष्ट करे—पृथ्वी पर परमेश्वर का कार्य उद्धार के लिए होगा; इसका प्रयोजन विशुद्ध रूप से उन लोगों को पूर्ण बनाना—पूरी तरह से—और उन्हें अपने प्रभुत्व की अधीनता में लाना है, जो उससे प्रेम करते हैं। इससे कोई फ़र्क नहीं पड़ता कि परमेश्वर लोगों को कैसे बचाता है, यह सब उन्हें उनके पुराने शैतानी स्वभाव से अलग करके किया जाता है; अर्थात्, वह उनसे जीवन की तलाश करवाकर उन्हें बचाता है। यदि वे ऐसा नहीं करते, तो उनके पास परमेश्वर के उद्धार को स्वीकार करने का कोई रास्ता नहीं होगा। ... अतीत में, उद्धार के उसके साधन में परम प्रेम और करुणा दिखाना शामिल था, यहाँ तक कि उसने संपूर्ण मानवजाति के बदले में अपना सर्वस्व शैतान को दे दिया। वर्तमान अतीत जैसा नहीं है : आज तुम लोगों को दिया गया उद्धार अंतिम दिनों के समय में प्रत्येक व्यक्ति का उसके प्रकार के अनुसार वर्गीकरण किए जाने के दौरान घटित होता है; तुम लोगों के उद्धार का साधन प्रेम या करुणा नहीं है, बल्कि ताड़ना और न्याय है, ताकि मनुष्य को अधिक अच्छी तरह से बचाया जा सके। इस प्रकार, तुम लोगों को जो भी प्राप्त होता है, वह ताड़ना, न्याय और निर्दय मार है, लेकिन यह जान लो : इस निर्मम मार में थोड़ा-सा भी दंड नहीं है। मेरे वचन कितने भी कठोर हों, तुम लोगों पर जो पड़ता है, वे कुछ वचन ही हैं, जो तुम लोगों को अत्यंत निर्दय प्रतीत हो सकते हैं, और मैं कितना भी क्रोधित क्यों न हूँ, तुम लोगों पर जो पड़ता है, वे फिर भी कुछ शिक्षाप्रद वचन ही हैं, और मेरा आशय तुम लोगों को नुकसान पहुँचाना या तुम लोगों को मार डालना नहीं है। क्या यह सब तथ्य नहीं है? जान लो कि आजकल हर चीज़ उद्धार के लिए है, चाहे वह धार्मिक न्याय हो या निर्मम शुद्धिकरण और ताड़ना। भले ही आज प्रत्येक व्यक्ति का उसके प्रकार के अनुसार वर्गीकरण किया जा रहा हो या मनुष्य की श्रेणियाँ प्रकट की जा रही हों, परमेश्वर के समस्त वचनों और कार्य का प्रयोजन उन लोगों को बचाना है, जो परमेश्वर से सचमुच प्यार करते हैं। धार्मिक न्याय मनुष्य को शुद्ध करने के उद्देश्य से लाया जाता है, और निर्मम शुद्धिकरण उन्हें निर्मल बनाने के लिए किया जाता है; कठोर वचन या ताड़ना, दोनों शुद्ध करने के लिए किए जाते हैं और वे उद्धार के लिए हैं" (वचन, खंड 1, परमेश्वर का प्रकटन और कार्य, मनुष्य के उद्धार के लिए तुम्हें सामाजिक प्रतिष्ठा के आशीष से दूर रहकर परमेश्वर की इच्छा को समझना चाहिए)। मुझे लगता था कि परमेश्वर लोगों पर अनुग्रह करके और उन्हें आशीष देकर अपना प्रेम दिखाता है। मुझे समझ में नहीं आता था कि परमेश्वर अपने न्याय और ताड़ना को भी प्रेम क्यों कहता है। लेकिन फिर परमेश्वर के वचनों ने मेरा न्याय किया, मुझे उजागर किया, मेरा निपटारा और शुद्धिकरण किया, तो मुझे अपने अहंकारी, आत्म-निष्ठ शैतानी प्रकृति की थोड़ी-बहुत समझ हासिल हुई। मेरी धृष्टता कम हुई और मैंने सजग होकर परमेश्वर से प्रार्थना की और समस्या का सामना करने पर सत्य की खोज की; मैं औरों की राय भी सुनने लगी और किंचित अच्छे इंसान की तरह जीने लगी। इस तरह से मैंने सच्चे अर्थों में अनुभव किया कि परमेश्वर का न्याय और ताड़ना इंसान के उद्धार के लिए है और यही सच्चा प्रेम है।

पिछले साल कलीसिया एक फ़िल्म बनाने की तैयारी कर रही थी, तो भाई-बहनों ने निर्देशक का काम मुझे सौंपने की सिफारिश की। मुझे याद है, जब पहली बार मैंने वो काम शुरू किया था, तो मुझे थोड़ी घबराहट हुई थी, मगर परमेश्वर से निरंतर प्रार्थना करने के बाद धीरे-धीरे मेरा मन शांत हो गया, और मैं काम शुरू कर सकी। फ़िल्म बनाने के तरीके सीखने के लिए मैंने कड़ी मेहनत की, और धीरे-धीरे उस हुनर के कुछ हिस्सों पर मेरी पकड़ मज़बूत हो गयी। और फिर, भाई-बहनों ने मेरी योजनाओं को अपनाना शुरू कर दिया। मेरे द्वारा निर्देशित फिल्म को देखने के बाद, सभी ने उसकी बहुत तारीफ की। अगुआ ने भी कहा कि मैं फिल्म निर्देशक बनने के लिए ही बनी हूँ। ये सुनकर मैं बहुत खुश हुई और सोचने लगी "थोड़ा और अभ्यास करूँगी, तो मैं यकीनन बहुत काबिल निर्देशक बन जाऊंगी।" उसके बाद से भाई-बहनों के साथ काम करते समय, मैं पहले की तरह संकोची नहीं रहती थी, बल्कि आत्मविश्वास के साथ बात करती, और अपना सिर ऊंचा किये रहती। मैं यह भी चाहती थी कि हर चीज़ में मेरा ही फैसला अंतिम हो, किसी दूसरे को मैं कुछ नहीं समझती थी। जैसे ही कोई मेरी योजना पर सवाल उठाता या कोई दूसरा सुझाव देता, मैं नहीं मानती थी, अधीर हो जाती थी और उन्हें नीची नज़र से देखती थी। मुझे लगता मैं हर मामले में उनसे आगे हूँ, उन्हें बिना किसी हंगामे के मेरा कहा मानना चाहिए। मेरी नज़र में, वे सिर्फ छोटी-मोटी बातें उठा रहे थे, जो चर्चा के योग्य ही नहीं थीं। तो मैं उनको चुप कराने के लिए हमेशा पूछती, "क्या यह सिद्धांत का सवाल है?" एक बार, मुख्य पात्र बहन झांग ने वो पोशाकें मुझे दिखायीं जो उसने पसंद की थीं। मैंने सोचा, "तुम्हारी पसंद इतनी ख़राब क्यों है?" मैंने उससे जबरन सारी नयी पोशाकें पसंद करवायीं। मैंने उसकी पसंद की बहुत-सी पोशाकों को नामंज़ूर कर दिया। मेरे मन में यह विचार समाया हुआ था कि निर्देशक मैं हूँ, तो मैंने सोचा कि मेरी समझ ही सही है और इन सबको मेरी बात सुननी चाहिए। भाई-बहन मेरे कारण बेबस महसूस करने लगे और अब उनमें कोई सुझाव देने की इच्छा नहीं थी। यह देख कर मुझे वाकई बुरा लगा, लेकिन फिर मैंने सोचा, मुझे हमारे काम का ही ख्याल है, और मैं इस बारे में बहुत अलग-थलग नहीं रह सकती। इसलिए, मैंने इस बात पर ज़्यादा ध्यान नहीं दिया। उस दौरान मेरे अगुआ ने मुझसे सहभागिता की और मुझे यह कह कर उजागर किया कि मैं बहुत घमंडी हूँ और लोगों पर काबू करना चाहती हूँ, उन्होंने मुझसे दूसरों पर नज़रें गड़ाने के बजाय खुद पर गौर करने और अपनी समस्याओं से छुटकारा पाने के लिए सत्य का अभ्यास करने को कहा। लेकिन तब मुझे अपनी खुद की प्रकृति की कोई समझ नहीं थी। मुझे लगा मैं अपने काम में सचमुच ज़िम्मेदार हूँ। मैं बस वैसी ही विद्रोही, ज़िद्दी बनी जीती रही, मैं अब भाई-बहनों के साथ ठीक से काम नहीं कर पा रही थी। समय के साथ, हमारे काम में समस्याएँ सिर उठाती रहीं, जिनसे हमारी तरक्की में रुकावट पैदा हुई।

एक दिन, मैंने सुना कि मेरे एक परिचित टीम अगुआ को घमंडी होने, सत्य को स्वीकार न करने और भाई-बहनों को बेबस करने के कारण निकाल दिया गया है। इससे मेरे मन में थोड़ा डर पैदा हो गया। मुझे पता था कि मैं भी ठीक उस टीम अगुआ जैसा ही बर्ताव कर रही थी। मैंने अंदाज़ा लगाया कि परमेश्वर मुझे चेतावनी दे रहे हैं, इसलिए मैंने फैसला किया कि अब मैं पहले की तरह रोब नहीं जमा सकती। इसके बजाय मुझे खुद को काबू में रखना होगा, ज़्यादा विनम्रता से बोलना होगा, और दूसरों को काम के बारे में अच्छे ढंग से बता कर उनसे चर्चा करनी होगी। लेकिन मुझे अभी भी अपनी खुद की प्रकृति के बारे में कोई समझ नहीं थी, इसलिए मैं इसे सुलझाने के लिए सत्य को नहीं खोज रही थी।

कुछ समय बाद, हमारी टीम की तरक्की बहुत धीमी होने के कारण, अगुआ ने मेरे साथ काम करने के लिए बहन लियू की व्यवस्था की। पहले-पहल मैं इसे मंज़ूर ही नहीं कर पायी। मैंने सोचा कि अगुआ को ज़रूर मेरी काबिलियत पर शक है, लेकिन चूंकि इसकी व्यवस्था की जा चुकी थी, इसलिए इच्छा न होने पर भी मैंने मान लिया। उसके बाद से काम की चर्चाओं के दौरान, मैंने पाया कि अगुआ हमेशा बहन लियू की सलाह लिया करते थे। इस बात पर मैं वाकई बेचैन थी और मुझे लगा कि अगुआ मेरे बारे में ऊंची राय नहीं रखते। मुझे बहन लियू से चिढ़ हो गयी। बल्कि इससे भी ज़्यादा, मेरे मन में बहन लियू के प्रति विरोध था। मैं उसे मंज़ूर नहीं कर पा रही थी। इसलिए जब कभी हम अपने काम की चर्चा करते, मैं तेवर चढ़ाये वहां चुपचाप बैठी रहती। एक बार, उसने टीम के काम में कुछ समस्याएं देखीं और फिर सुझाव दिये जिन्हें हमारे सब भाई-बहनों ने सचमुच पसंद किया, मगर मुझे एक भी सुझाव मंज़ूर नहीं था। मैंने उसके एक भी सुझाव को सुनने से मना कर दिया। जब सब लोगों ने मेरी राय जाननी चाही, तो मैंने अपना गुस्सा दबा कर कहा : "कुछ भी।" अगुआ ने तब यह कह कर मेरा निपटान किया कि मैं परमेश्वर के घर के काम को कायम नहीं रख रही हूँ। मुझे सचमुच बुरा लगा, मैं जानती थी कि चाहे जो भी हो, परमेश्वर के घर के काम में, मैं अपनी हताशा ज़ाहिर नहीं कर सकती। लेकिन मैं इसे दबा नहीं पायी। मैंने सोचा, "अगर आप हर समय बहन लियू की ही बात सुनती रहेंगी, तो चर्चा को रह क्या गया है?" मैं सोचती रही कि हर बात में मैं ही सही हूँ, इसलिए काम के बारे में हुई अगली कुछ चर्चाओं में मैं अपनी राय से चिपकी रही और बहन लियू के सुझाव उचित होने पर भी मैं सहमत नहीं हुई। मुझे लगा वह दिखावा कर रही है। एक बार उसने एक ख़ास कलाकार की सिफारिश की, तो मैंने उस कलाकार से जुड़े बहुत-सारे मुद्दे उठा दिये और उसके सुझाव को नामंज़ूर कर दिया। मैं उसकी बात सुनना ही नहीं चाहती थी। सारे काम की कर्ता-धर्ता मैं खुद बनना चाहती थी। बहन लियू मेरे कारण बेबस महसूस कर रही थी और फिर उसने सुझाव देना बंद कर दिया। उस दौरान, चूंकि मैं एक घमंडी, दंभी स्वभाव में जी रही थी और सत्य को नहीं खोज रही थी, इसलिए मेरी आत्मा धीरे-धीरे अंधेरों में समा गयी। मैं हर रोज़ उदास महसूस करने लगी, लगता जैसे परमेश्वर खुद को मुझसे छुपा रहे हैं। मेरे पास परमेश्वर से प्रार्थना में कहने को कुछ भी नहीं था और जब मैं परमेश्वर के वचन पढ़ती, तो मैं उनको समझ नहीं पाती थी। मेरा दिमाग़ खाली था, मैं अपने काम में कमसमझ थी। किसी भी समस्या पर ध्यान नहीं जा रहा था। मैं बेचैनी में जीते हुए महसूस करती रही मानो कुछ तो होने वाला है।

कुछ दिन बाद, हमारी अगुआ हमारे साथ एक सभा करने आयीं। उन्होंने मेरे स्वभाव को उजागर किया और कहा कि मैं बहुत घमंडी हूँ, बहुत निरंकुश हूँ, काम में मनमानी करती हूँ और मैंने वाकई हमारे काम में गड़बड़ी पैदा की है। उन्होंने मुझसे कहा कि घर जाकर कुछ गहन धार्मिक-कार्य करूं और आत्मचिंतन करूं। यह सुन कर मुझे धक्का लगा, लेकिन मैंने ईमानदारी से परमेश्वर से यह प्रार्थना की, "हे परमेश्वर, किसी भी हालात से मेरा सामना हो, मैं मानती हूँ कि यह सब आपके द्वारा नियोजित है और मैं समर्पण करना चाहती हूँ।" उस रात मैं बिल्कुल भी नहीं सो पायी। सोचती रही, "इतने समय तक मैं डायरेक्टर रही, लेकिन कल मुझे यहां से जाना होगा।" मैं इस ख़याल को छोड़ नहीं पा रही थी और वाकई परेशान थी, अपने आंसू रोक नहीं पा रही थी। मैं अपने धार्मिक-कार्य और आत्मचिंतन के इस मौके का इस्तेमाल करना चाहती थी, ताकि जहां लड़खड़ायी थी वहीं से खुद को संभाल सकूं। लेकिन घर लौटने के बाद, मैं परमेश्वर के वचनों पर ध्यान नहीं लगा सकी, मुझे वाकई बड़ी मुश्किल हो रही थी। मैं बस इतना ही कर पा रही थी कि परमेश्वर के सामने आकर बार-बार उसे पुकारूं। मैंने कहा, "हे परमेश्वर, मैं इतने कष्ट में हूँ। मेरी मदद करो और मेरे दिल की रक्षा करो ताकि मैं इस हालत में तुम्हारी इच्छा को समझ सकूं और खुद को जान सकूं।" परमेश्वर से निरंतर प्रर्थना करने पर आखिरकार मुझे थोड़ा सुकून मिला।

कुछ भाई-बहन अगले दिन मेरा हालचाल पूछने, मुझसे सहभागिता करने और मेरी मदद करने आये और उन्होंने मेरी कुछ समस्याओं का ज़िक्र किया। मुझे याद है एक बहन ने कहा था, "तुम अपने काम में कुछ हासिल करते ही अहंकारी हो जाती हो और चाहती हो कि हर चीज़ में तुम्हारा ही फैसला अंतिम हो। तुम सब-कुछ अपने हाथ में रखना चाहती हो, तुम्हारे साथ काम करने का कोई तरीका ही नहीं है।" एक भाई ने कहा, "काम के बारे में चर्चाओं के दौरान तुम्हारे न होने से हमें सुकून मिलता है, लेकिन तुम्हारे आते ही हम सब परेशान हो जाते हैं, इस डर से कि तुम हमारे विचारों और योजनाओं को नामंज़ूर कर दोगी।" उनके मुंह से निकला हर शब्द मेरे दिल में खंजर की तरह चुभ रहा था। उनसे रूबरू होकर मैं शर्मिंदा थी और मुझे बहुत बुरा लग रहा था। अपनी पूरी ज़िंदगी में, एक इंसान के रूप में मैंने कभी इतना विफल महसूस नहीं किया था। मैं इतनी बुरी हो गयी थी कि भाई-बहन मेरे पास आने की हिम्मत नहीं करते थे, और मुझे देख कर डरते थे। मैंने सोचा, "क्या मैं अब भी एक सही इंसान हूँ? मैं इतनी संवेदनाहीन कैसे हो सकती थी?" मुझे कभी इस बात का एहसास नहीं था कि मेरा घमंडी स्वभाव दूसरों को बेबस कर उन्हें इतना नुकसान पहुंचा सकता था। मुझे मालूम था कि मैं घमंडी हूँ और अगुआ मेरे साथ इस बारे में अक्सर सहभागिता करती थीं, मगर मैंने उस बात को कभी अहमियत नहीं दी। इसके बजाय, मैंने सोचा कि मेरा घमंड मेरे बहुत सक्षम होने का नतीजा है। गुणी और ऊंची क्षमता वाला कौन-सा इंसान अहंकारी नहीं होता? इसीलिए मैंने इससे छुटकारे के लिए कभी भी सत्य की खोज नहीं की। लेकिन भाई-बहनों की मदद और सहभागिता से आखिरकार मेरे दिल को सुकून मिला और मैं शांति के साथ अपने बर्ताव पर गौर कर सकी।

आत्मचिंतन करते वक्त, मैंने परमेश्वर के वचनों के दो अंश पढ़े। परमेश्वर कहते हैं, "अगर तुम्हारे भीतर वाकई सत्य है, तो जिस मार्ग पर तुम चलते हो वह स्वाभाविक रूप से सही मार्ग होगा। सत्य के बिना, बुरे काम करना आसान है और तुम यह अपनी मर्जी के बिना करोगे। उदाहरण के लिए, यदि तुम्हारे भीतर अहंकार और दंभ मौजूद हुआ, तो तुम परमेश्वर की अवहेलना करने से खुद को रोकना असंभव पाओगे; तुम्हें महसूस होगा कि तुम उसकी अवहेलना करने के लिए मज़बूर किये गये हो। तुम ऐसा जानबूझ कर नहीं करोगे; तुम ऐसा अपनी अहंकारी और दंभी प्रकृति के प्रभुत्व के अधीन करोगे। तुम्हारे अहंकार और दंभ के कारण तुम परमेश्वर को तुच्छ समझोगे और उसे ऐसे देखोगे जैसे कि उसका कोई महत्व ही न हो, वे तुमसे स्वयं की प्रशंसा करवाने की वजह होंगे, निरंतर तुमको दिखावे में रखवाएंगे और अंततः परमेश्वर के स्थान पर बैठाएंगे और स्वयं के लिए गवाही दिलवाएंगे। अंत में तुम आराधना किए जाने हेतु सत्य में अपने स्वयं के विचार, अपनी सोच, और अपनी स्वयं की धारणाएँ बदल लोगे। देखो लोग अपनी उद्दंडता और अहंकारी प्रकृति के प्रभुत्व के अधीन कितनी बुराई करते हैं!"("अंत के दिनों के मसीह की बातचीत के अभिलेख" में 'केवल सत्य की खोज करके ही स्वभाव में बदलाव लाया जा सकता है')। "अहंकार मनुष्‍य के भ्रष्‍ट स्‍वभाव की जड़ है। लोग जितने ही ज़्यादा अहंकारी होते हैं, उतनी ही अधिक संभावना होती है कि वे परमेश्‍वर का प्रतिरोध करेंगे। यह समस्‍या कितनी गम्‍भीर है? अहंकारी स्‍वभाव के लोग न केवल बाकी सभी को अपने से नीचा मानते हैं, बल्कि, सबसे बुरा यह है कि वे परमेश्‍वर को भी हेय दृष्टि से देखते हैं। भले ही कुछ लोग, बाहरी तौर पर, परमेश्‍वर में विश्‍वास करते और उसका अनुसरण करते दिखायी दें, तब भी वे उसे परमेश्‍वर क़तई नहीं मानते। उन्‍हें हमेशा लगता है कि उनके पास सत्‍य है और वे अपने बारे में बहुत ऊँचा सोचते हैं। यही अहंकारी स्वभाव का सार और जड़ है और इसका स्रोत शैतान में है। इसलिए, अहंकार की समस्‍या का समाधान अनिवार्य है। यह भावना कि मैं दूसरों से बेहतर हूँ—एक तुच्‍छ मसला है। महत्‍वपूर्ण बात यह है कि एक व्‍यक्ति का अहंकारी स्‍वभाव उसको परमेश्‍वर के प्रति, उसके विधान और उसकी व्‍यवस्‍था के प्रति समर्पण करने से रोकता है; इस तरह का व्‍यक्ति हमेशा दूसरों पर सत्‍ता स्‍थापित करने की ख़ातिर परमेश्‍वर से होड़ करने की ओर प्रवृत्‍त होता है। इस तरह का व्‍यक्ति परमेश्‍वर में तनिक भी श्रद्धा नहीं रखता, परमेश्‍वर से प्रेम करना या उसके प्रति समर्पण करना तो दूर की बात है" (परमेश्‍वर की संगति)। मैंने परमेश्वर के वचनों से यह जाना कि मेरा घमंड और दंभ मुझसे परमेश्वर के खिलाफ विद्रोह और विरोध करवा रहे थे। एक निर्देशक के रूप में काम करते हुए, जब मुझे थोड़ी सफलता मिली तो मैंने सोचा यह मेरी खुद की कड़ी मेहनत का नतीजा है, मैं दूसरों से बेहतर हूँ। मैंने दूसरों की उपेक्षा करना शुरू कर दिया, और ज़िद के साथ घमंड करती रही, यही चाहती रही कि हर चीज़ में मेरा ही फैसला अंतिम हो। जब मैं अपने काम में परिणाम हासिल नहीं कर सकी तो मैंने कभी इस बात पर गौर नहीं किया कि कहीं समस्या मेरे साथ तो नहीं, बल्कि अपने भाई-बहनों को ही निशाना बनाने लगी। मैंने दूसरों को नीचा दिखाने के इरादे से उनका निपटान किया और उन्हें खरी-खोटी सुनायी। मैंने घमंड और दंभ की वजह से हर किसी को नीची नज़र से देखा। मैं किसी भी दूसरे की काबिलियत को देख नहीं पायी, और सोचा कि बस मेरी योजनाएं ही सबसे बढ़िया हैं। मैं हर मोड़ पर सभी के सुझावों को नामंज़ूर कर देती, और सब पर रोब चलाने की कोशिश करती। अपने घमंड और दंभ के कारण मैं खुद को जान नहीं पायी, कई बार अपनी काँट-छाँट और निपटान के बाद भी मैंने इसे स्वीकार नहीं किया या आत्मचिंतन नहीं किया। मुझमें एक खोजी का दिल था ही नहीं। जब मेरे काम की तरक्की धीमी हो गयी और यह स्पष्ट हो गया कि मैं काम को नहीं संभाल पा रही हूँ, तब भी मैं दूसरों के साथ काम नहीं करना चाहती थी या अपने काम में उनकी दखलंदाज़ी नहीं चाहती थी। मुझे लगा कि इससे मेरे अधिकार पर असर पड़ेगा और मेरी शोहरत और पद को खतरा होगा। मैं सर्वेसर्वा होना चाहती थी, और चाहती थी कि मेरा ही फैसला अंतिम हो। क्या मैं परमेश्वर के विरोध के मार्ग पर नहीं चल रही थी? जब बहन लियू को उसके काम में थोड़ी सफलता मिली जिससे मेरे पद को खतरा पैदा हुआ, तब मुझे पता था कि वह सही है और उसके सुझाव से परमेश्वर के घर के कार्य को फ़ायदा होगा, लेकिन मैंने उसे स्वीकार नहीं किया। इसके बदले, मैं मीन-मेख निकालने में लग गयी, और जब मैंने देखा कि हमारे भाई-बहन उसकी बात पर राज़ी हैं, तो मैं इसे पचा नहीं पायी, और कलीसिया के काम में अपनी भड़ास निकालने लगी। मैं अपनी शोहरत और रुतबे की रक्षा के लिए परमेश्वर के घर को नुकसान होता देखने को तैयार थी। तो परमेश्वर के लिए मेरा आदर कहाँ था? मेरी अंतरात्मा और समझदारी कहाँ थी? मैंने देखा कि मैं अपने घमंडी और दंभी शैतानी स्वभाव के अनुसार जी रही थी, भाई-बहनों पर अपनी सोच और राय थोप रही थी, मानो वही सत्य हो, मैंने हर चीज़ में लोगों को मेरी ही बात मानने को मजबूर किया। क्या यह परमेश्वर से बराबरी करने और दूसरों पर काबू करने की चाह नहीं थी? मैं काफी पहले ही परमेश्वर के प्रशासनिक आदेशों की अवहेलना चुकी थी : "मनुष्य को स्वयं को बड़ा नहीं दिखाना चाहिए, न अपनी बड़ाई करनी चाहिए। उसे परमेश्वर की आराधना और बड़ाई करनी चाहिए" (वचन, खंड 1, परमेश्वर का प्रकटन और कार्य, दस प्रशासनिक आदेश जो राज्य के युग में परमेश्वर के चुने लोगों द्वारा पालन किए जाने चाहिए)। आखिरकार मैं जान गयी कि मैं खस्ता हाल में हूँ। ऐसा लग रहा था मानो मैं हर रोज़ अपना कर्तव्य निभा रही हूँ, मुझमें खुद को खपाने का जूनून सवार है, लेकिन हर प्रकार से मैं शैतानी स्वभाव ही प्रकट कर रही थी। मेरे सारे काम सत्य के विरुद्ध थे, मैं कलीसिया के काम में गड़बड़ी पैदा कर रही थी। मैं दुष्टता कर रही थी, परमेश्वर का विरोध कर रही थी, और उसके स्वभाव का अपमान कर रही थी! मैंने सोचा आखिर मैं इस हद तक कैसे पहुँच गयी। ऐसा इसलिए हुआ क्योंकि मेरी प्रकृति घमंडी और अकड़ालू थी। मैंने कभी भी सत्य को स्वीकार नहीं किया, इसलिए मैं परमेश्वर के कोप की भागीदार बनी। मैंने देखा कि शैतान ने मुझे गहराई से भ्रष्ट कर दिया है, मुझमें सत्य की वास्तविकता बिल्कुल भी नहीं है। इतना महत्वपूर्ण काम हाथ में लेने की सामर्थ्य मुझे परमेश्वर द्वारा ऊंचा उठाए जाने के कारण मिली थी, और अपने कर्तव्य में थोड़ी सफलता पूरी तरह से पवित्र आत्मा के कार्य के कारण मिली थी, इस वजह से बिल्कुल भी नहीं कि मुझमें कोई काबिलियत थी। मैंने देखा कि जब मैं अपने काम के लिए अपनी घमंडी प्रकृति पर भरोसा करती, तब पवित्र आत्मा कार्य करना बंद कर देता और मैं कुछ भी नहीं समझ पाती या कोई हल नहीं निकाल पाती। लेकिन इसके बावजूद मुझे ठीक ही लगता था। मैं इतनी घमंडी थी कि कुछ भी समझ नहीं पा रही थी, मुझमें खुद की ज़रा भी समझ नहीं थी। यह जान लेने के बाद मैंने अपनी घमंडी प्रकृति के प्रति नाराज़गी और घृणा महसूस करना शुरू किया।

फिर मैंने परमेश्वर के ये वचन पढ़े : "तुम सब पाप और व्यभिचार की धरती पर रहते हो; और तुम सब व्यभिचारी और पापी हो। आज तुम न केवल परमेश्वर को देख सकते हो, बल्कि उससे भी महत्वपूर्ण रूप से, तुम लोगों ने ताड़ना और न्याय प्राप्त किया है, तुमने वास्तव में गहन उद्धार प्राप्त किया है, दूसरे शब्दों में, तुमने परमेश्वर का महानतम प्रेम प्राप्त किया है। वह जो कुछ करता है, उस सबमें वह तुम्हारे प्रति वास्तव में प्रेमपूर्ण है। वह कोई बुरी मंशा नहीं रखता। यह तुम लोगों के पापों के कारण है कि वह तुम लोगों का न्याय करता है, ताकि तुम आत्म-परीक्षण करो और यह ज़बरदस्त उद्धार प्राप्त करो। यह सब मनुष्य को संपूर्ण बनाने के लिए किया जाता है। प्रारंभ से लेकर अंत तक, परमेश्वर मनुष्य को बचाने के लिए पूरी कोशिश कर रहा है, और वह अपने ही हाथों से बनाए हुए मनुष्य को पूर्णतया नष्ट करने का इच्छुक नहीं है। आज वह कार्य करने के लिए तुम लोगों के मध्य आया है, और क्या ऐसा उद्धार और भी बड़ा नहीं है? अगर वह तुम लोगों से नफ़रत करता, तो क्या फिर भी वह व्यक्तिगत रूप से तुम लोगों का मार्गदर्शन करने के लिए इतने बड़े परिमाण का कार्य करता? वह इस प्रकार कष्ट क्यों उठाए? परमेश्वर तुम लोगों से घृणा नहीं करता, न ही तुम्हारे प्रति कोई बुरी मंशा रखता है। तुम लोगों को जानना चाहिए कि परमेश्वर का प्रेम सबसे सच्चा प्रेम है। यह केवल लोगों की अवज्ञा के कारण है कि उसे न्याय के माध्यम से उन्हें बचाना पड़ता है; यदि वह ऐसा न करे, तो उन्हें बचाया जाना असंभव होगा" (वचन, खंड 1, परमेश्वर का प्रकटन और कार्य, विजय के कार्य की आंतरिक सच्चाई (4))। मैंने परमेश्वर के वचनों को बार-बार पढ़ा। मुझे स्नेह का मीठा एहसास हुआ और मैं बहुत प्रेरित हुई। मैंने देखा कि मुझे इस प्रकार उजागर करके परमेश्वर मुझे निकम्मा नहीं ठहरा रहा था या हटा नहीं रहा था, वह जान-बूझ कर मेरे लिए मुश्किल खड़ी नहीं कर रहा था। ऐसा वह वाकई मेरे उद्धार के लिए कर रहा था। मेरी प्रकृति इतनी घमंडी और कठोर है और परमेश्वर को मेरी ज़रूरत का पता है। अपने कर्तव्य का अवसर गँवा कर और भाई-बहनों द्वारा काँट-छाँट और निपटान से गुज़र कर, मुझे अपने घमंडी स्वभाव का पता चला. मैं जिस रास्ते पर चल रही थी उस पर गौर कर सकी और परमेश्वर के आगे सच्चाई से प्रायश्चित कर सकी ताकि मैं अब उसके खिलाफ विद्रोह कर उसका विरोध न करूं। हालांकि इस प्रक्रिया से गुज़रने पर मुझे पीड़ा और नकारात्मकता का अनुभव हुआ, उस प्रकार के न्याय और ताड़ना के बिना मेरे सुन्न पड़े दिल को जगाया नहीं जा सकता था। मैं अपने बर्ताव पर गौर नहीं कर पाती या परमेश्वर के धार्मिक स्वभाव को जान नहीं पाती। मैं सच्चाई से परमेश्वर के आगे प्रायश्चित नहीं कर पाती, बल्कि उससे बराबरी और उसका विरोध करती रहती, आखिरकार उसके स्वभाव का अपमान करती और दंड पाती। आखिरकार मैंने खुद महसूस किया कि परमेश्वर के वचनों का न्याय और प्रकाशन मेरी रक्षा के लिए था और उसका सबसे सच्चा प्रेम था। यह जान लेने के बाद मैंने परमेश्वर का बड़ा आभार माना और महसूस किया कि मुझे भविष्य में सत्य का ईमानदारी से अनुसरण करना चाहिए, ताकि मैं अपने भ्रष्ट स्वभाव को त्याग कर इंसानियत के साथ जी सकूं।

उसके बाद से मैं लगातार प्रार्थना करती रही और खोज करती रही। मैंने सोचा कि मैं अपने घमंडी स्वभाव के साथ जीना और परमेश्वर का विरोध करना कैसे बंद करूं। खोज करते वक्त मैंने परमेश्वर के ये वचन पढ़े : "अहंकारी प्रकृति तुम्‍हें दुराग्रही बनाती है। जब लोगों का ऐसा दुराग्रही स्‍वभाव होता है, तो क्‍या वे स्‍वेच्‍छाचारी और अविवेकी होने की ओर उन्‍मुख नहीं होते? तब तुम अपने दुराग्रह से मुक्ति कैसे पा सकते हो? जब तुम्‍हारे मन में कोई विचार होता है, तुम उसे प्रकट करते हो और कहते हो कि तुम इस मसले पर क्‍या सोचते हो और क्‍या विश्‍वास करते हो, और फिर, तुम हर किसी से इसके बारे में बात करते हो। सबसे पहले, तुम अपने दृष्टिकोण पर रोशनी डाल सकते हो और सत्‍य को जानने की कोशिश कर सकते हो; इस दुराग्रही स्‍वभाव पर विजय पाने के लिए उठाया जाने वाला पहला क़दम है। दूसरा क़दम तब होता है जब दूसरे लोग अपनी असहमतियों को व्‍यक्‍त करते हैं—ऐसे में दुराग्रही होने से बचने के लिए तुम किस तरह का अभ्यास कर सकते हो? पहले तुम्हारा रवैया विनम्र होना चाहिए, जिसे तुम सही समझते हो उसे बगल में रख दो, और हर किसी को संगति करने दो। भले ही तुम अपने तरीके को सही मानो, तुम्‍हें उस पर ज़ोर नहीं देते रहना चाहिए। यह, सर्वप्रथम, एक तरह की प्रगति है; यह सत्‍य की खोज करने, स्‍वयं को नकारने और परमेश्‍वर की इच्‍छा पूरी करने की प्रवृत्ति को दर्शाता है। जैसे ही तुम्‍हारे भीतर यह प्रवृत्ति पैदा होती है, उस समय तुम अपनी धारणा से चिपके नहीं रहते, तुम प्रार्थना करते हो। चूँकि तुम सही और गलत का भेद नहीं जानते, इसलिए तुम परमेश्वर को अवसर देते हो कि वह तुम्‍हें उजागर करे और बताए कि करने लायक सबसे श्रेष्‍ठ और सबसे उचित कर्म क्‍या है। जैसे-जैसे संगति में हर कोई शामिल होता है, पवित्र आत्‍मा तुम सभी को प्रबुद्धता प्रदान करता है" (परमेश्‍वर की संगति)। मुझे परमेश्वर के वचनों में अभ्यास का एक रास्ता मिला। अगर मैं घमंड में न जीना चाहूँ या अपने कर्तव्य में मनमानी न करना चाहूँ, तो मेरे दिल में सत्य को खोजने की इच्छा और परमेश्वर का आदर होना चाहिए। मुझे भाई-बहनों के साथ सहयोग करना होगा और जब कोई मतभेद हो, तो मुझे खुद को नकार कर अपने अहंकार को दूर रखना होगा, परमेश्वर से प्रार्थना करनी होगी और सत्य को खोजना होगा। सिर्फ इसी मनोभाव के साथ मैं ज़्यादा आसानी से पवित्र आत्मा द्वारा प्रबुद्ध की जा सकूंगी, और मैं अपने खुद के विचारों से चिपके रहने के लिए परमेश्वर के खिलाफ विद्रोह करने, उसका विरोध करने और परमेश्वर के घर के कार्य को नुकसान पहुंचाने की हद तक कभी नहीं जाऊंगी। यह सब जान लेना मेरे दिल में एक रोशनी चमकने जैसा था। मैंने यह प्रार्थना की : "हे परमेश्वर, अब से, मैं भाई-बहनों के साथ मिल-जुल कर काम करना चाहती हूँ, ताकि हम साथ-साथ सत्य को खोज सकें और सिद्धांतों के अनुसार अपना कर्तव्य निभा सकें।"

उसके कुछ समय बाद, मेरे काम के लिए मुझे सुलेख (कैलिग्राफी) की कुछ पंक्तियाँ लिखने को कहा गया। यह सुन कर मैंने सोचा, "सुलेख के कुछ अक्षर तो कुछ भी नहीं हैं। मैंने सुलेख का अध्ययन किया है, इसलिए इसको लेकर मैं बहुत आश्वस्त हूँ।" मैंने दो-चार तरह से लिखा, तब उन्हें देखने के बाद बहन लियू ने कहा, "मेरे ख्याल से बुरा नहीं है।" मुझे उसी वक्त फिर उससे विद्वेष महसूस हुआ, मैंने सोचा, "तुम इतने अनमने ढंग से कह रही हो। क्या मेरा सुलेख इतना बुरा है? मैंने इसका अध्ययन किया है, मैं इसमें माहिर हूँ। क्या मैं इसके बारे में तुमसे ज़्यादा नहीं जानती? मुझे लगता है तुम्हें इस तरह की चीज़ की समझ नहीं है, और तुम जान-बूझ कर मीन-मेख निकाल रही हो।" लेकिन जब ये विचार मेरे दिमाग में कौंध रहे थे, मैंने अचानक महसूस किया कि मैं गलत हूँ। क्या यह फिर से घमंडी स्वभाव प्रकट करना नहीं है? मैं समय गँवाये बिना परमेश्वर के सामने प्रार्थना करने आ पहुँची : "हे परमेश्वर, मैं एक खोजी और आज्ञाकारी रवैया रखना चाहती हूँ, स्वयं को अलग रखना चाहती हूँ, और अपने कर्तव्य को अपना सब-कुछ देना चाहती हूँ।" इस मनोभाव के साथ मैंने एक और तरीके से सुलेख लिखा, बहन लियू ने उसे देखने के बाद पूछा कि क्या मैं इसे और अधिक साफ़-सुथरा बना सकती हूँ, और फिर कुछ सुझाव दिये। अनेक भाई-बहनों ने वास्तव में कहा कि यह बिल्कुल ठीक है। मैं पहले जैसी थी, उस आधार पर, अगर सोचती कि मैं सही हूँ और दूसरे लोगों को मेरी बात माननी चाहिए, तो कुछ और कहने को रहता ही नहीं, और मैं इसी सोच में और डूब जाती। लेकिन उस वक्त मेरी सोच वो नहीं थी। मैंने सोचा, "भाई-बहन हमारे कर्तव्य के बारे में सोच कर अलग-अलग दृष्टिकोण पेश कर रहे हैं। कोई भी मेरे लिए मुश्किल खड़ी करने के इरादे से ऐसा नहीं कर रहा है। ज़रूरी नहीं है कि मेरे ही विचार सही हों। अंत में, हमें फैसला करना होगा कि हमारे काम के लिए सबसे बढ़िया नतीजे किससे मिलेंगे।" इस सोच के साथ मैंने पहल करते हुए कहा : "मैं एक और विकल्प पेश करूं तो कैसा रहेगा और तब आप लोग फैसला कर सकेंगे कि कौन-सा सबसे बढ़िया है।" इस मनोभाव के साथ लिखते हुए मैं बहुत शांति और सुकून महसूस कर रही थी, नाक कटने का ख्याल तो दिल में आया ही नहीं। सुलेख लिख लेने के बाद, मैंने उनसे और सुझाव मांगे, तब भाई-बहनों ने मुझे और भी सुझाव दिये। सभी सुझाव अच्छे थे। उस वक्त मुझे लगा कि मुझमें सचमुच बहुत-सी कमियाँ हैं और भाई-बहनों के पास बहुत-से विशेष गुण हैं जो मुझमें नहीं थे। उनके अनेक विचारों और सुझावों ने मेरी कमियों की भरपाई कर दी। इसलिए हर किसी की मदद से, एक-दूसरे की कमियों की भरपाई करके हम अंत में अपने काम में ज़्यादा सफल हुए। कुछ समय तक भाई-बहनों के साथ इस तरह काम करके मुझे वाकई बड़ा सुकून महसूस होने लगा, और मैं बाकी सब लोगों के बहुत करीब महसूस करने लगी। मैं पहले की तरह न तो ढीठ या मुंहज़ोर थी, न ही घमंडी, और जब दूसरे मेरे करीब आये तो मुझसे मिलना उनके लिए मुश्किल नहीं था। मैंने यह भी पाया कि भाई-बहनों के सुझावों को स्वीकार करना उतना कठिन नहीं था, और मैं उनकी बतायी अपनी कमियों को भी सही ढंग से ले पा रही थी। वैसे कुछ चीज़ें हुईं जो मुझे ठीक नहीं लगीं और मैंने थोड़ा घमंड अवश्य दिखाया, लेकिन भाई-बहनों के याद दिलाने पर, मैं फ़ौरन परमेश्वर के सामने आ सकी। मैं स्वयं को दूर रखने, सत्य को खोजने, और सिद्धांतों के अनुसार अपना कर्तव्य निभाने को तैयार थी। इन सबसे गुज़रने के बाद, मैंने जो चीज़ वाकई दिल से महसूस की, वो सच्ची खुशी की भावना थी। मैंने देखा कि आखिरकार मैं परमेश्वर के वचनों का अभ्यास कर पा रही हूँ, जो पहले मेरे लिए बहुत मुश्किल था। स्वयं को परे रख कर दूसरों के सुझावों को मानना पहले बहुत कठिन होता था, लेकिन अब मैं परमेश्वर के वचनों का कुछ हद तक अभ्यास कर पा रही हूँ। आखिरकार मैं अब थोड़ी इंसानियत के साथ जी सकती हूँ। मैं पहले जैसी घमंडी नहीं हूँ, मैं परमेश्वर के लिए उतनी घिनौनी नहीं हूँ, और मेरी वजह से अब पहले की तरह दूसरे लोग बेबस नहीं हो रहे हैं। जब कभी मैं इन सबके बारे में सोचती हूँ, मैं परमेश्वर का आभार मानती हूँ। अगर परमेश्वर ने मेरा निपटान और काँट-छाँट नहीं की होती, उसका न्याय और उसके वचनों का प्रकाशन नहीं मिला होता, तो न जाने मैं अब तक कितनी घमंडी या नीच बन गयी होती। आज जो थोड़ी-सी समझ और बदलाव मैंने हासिल किया है वह पूरी तरह से परमेश्वर के वचनों के न्याय और ताड़ना के कारण है।

68. काट-छाँट और निपटारे के मीठे फल पाना

यूक्ज़िन, दक्षिण कोरिया

सर्वशक्तिमान परमेश्वर कहते हैं, "लोग अपना स्वभाव स्वयं परिवर्तित नहीं कर सकते; उन्हें परमेश्वर के वचनों के न्याय, ताड़ना, पीड़ा और शोधन से गुजरना होगा, या उसके वचनों द्वारा निपटाया, अनुशासित किया जाना और काँटा-छाँटा जाना होगा। इन सब के बाद ही वे परमेश्वर के प्रति विश्वसनीयता और आज्ञाकारिता प्राप्त कर सकते हैं और उसके प्रति बेपरवाह होना बंद कर सकते हैं। परमेश्वर के वचनों के शोधन के द्वारा ही मनुष्य के स्वभाव में परिवर्तन आ सकता है। केवल उसके वचनों के संपर्क में आने से, उनके न्याय, अनुशासन और निपटारे से, वे कभी लापरवाह नहीं होंगे, बल्कि शांत और संयमित बनेंगे। सबसे महत्वपूर्ण बात यह है कि वे परमेश्वर के मौजूदा वचनों और उसके कार्यों का पालन करने में सक्षम होते हैं, भले ही यह मनुष्य की धारणाओं से परे हो, वे इन धारणाओं को नज़रअंदाज करके अपनी इच्छा से पालन कर सकते हैं" (वचन, खंड 1, परमेश्वर का प्रकटन और कार्य, जिनके स्वभाव परिवर्तित हो चुके हैं, वे वही लोग हैं जो परमेश्वर के वचनों की वास्तविकता में प्रवेश कर चुके हैं)। पहले जब मैंने परमेश्वर के इन वचनों को पढ़ा था, "लोग अपना स्वभाव स्वयं परिवर्तित नहीं कर सकते; उन्हें परमेश्वर के वचनों के न्याय, ताड़ना, पीड़ा और शोधन से गुजरना होगा, या उसके वचनों द्वारा निपटाया, अनुशासित किया जाना और काँटा-छाँटा जाना होगा। इन सब के बाद ही वे परमेश्वर के प्रति विश्वसनीयता और आज्ञाकारिता प्राप्त कर सकते हैं और उसके प्रति बेपरवाह होना बंद कर सकते हैं," मैं समझ नहीं पायी थी कि लोग अपना स्वभाव क्यों नहीं बदल पाते। मैंने रोज़ ईमानदारी से परमेश्वर के वचनपढ़ती थी, सभाओं में हमेशा समय से भाग लेती थी, और कलीसिया द्वारा सौंपे गये हर काम को स्वीकार करती थी। मेरा अनुमान था कि यदि मैं पाप न करूं, अपना कर्तव्य ठीक से निभाऊं, तो कई साल से विश्वासी होने और परमेश्वर के वचनों को बहुत पढ़ने के कारण, यकीनन मेरा भ्रष्ट स्वभाव बदल जाएगा। फिर अभी भी मुझे परमेश्वर द्वारा न्याय, ताड़ना, काट-छाँट और निपटान की ज़रूरत क्यों थी? जब तक कई बार मेरी सख्ती से काट-छाँट कर मेरा निपटान नहीं किया गया, और मैंने आत्मचिंतन नहीं किया, तब तक मैं परमेश्वर के इन वचनों सच में समझ नहीं पायी। तभी मैं जान पायी कि मैं शैतान द्वारा कितनी गहराई से भ्रष्ट की जा चुकी हूँ, कि मेरी अहंकारी और दंभी शैतानी प्रकृति मुझमें गहराई से जड़ें जमाये हुए है, और शुद्ध होने या परिवर्तित होने की बात तो दूर, परमेश्वर द्वारा न्याय, ताड़ना, काट-छाँट और निपटान के बिना मैं स्वयं को कभी नहीं जान पाती।

सन् 2016 की शुरुआत में, मैं एक कलीसिया की अगुआ का काम कर रही थी। शुरू-शुरू में, मुझे लगा कि मुझमें वाकई बड़ी कमियाँ हैं, इसलिए मैं परमेश्वर से निरंतर प्रार्थना करती और अपने काम में उनका सहारा लेती। जब मेरी समझ से बाहर का कोई मसला सामने आता, तो मैं सहकर्मियों के साथ खोजबीन और सहभागिता करती, और मैं दूसरे लोगों के सुझाव स्वीकार कर लेती। मैं बहुत विनम्र थी। छह महीनों से भी अधिक के अभ्यास के बाद, कुछ सिद्धांतों में मेरी पकड़ अच्छी हो गयी और सत्य के बारे में सहभागिता करते हुए, मैं कुछ भाई-बहनों की दिक्कतों को सुलझा पाती थी। मैं धीरे-धीरे आत्मतुष्ट होती गयी, सोचने लगी "भले ही मैं पहले कभी कलीसिया की अगुआ नहीं रही हूँ, पर मुझमें अच्छी क्षमता है, और मैं परमेश्वर के वचनों को शीघ्रता से समझ लेती हूँ। अधिक अभ्यास के बाद मैं अवश्य और भी बेहतर हो जाऊंगी।" बाद में मुझे एक महत्वपूर्ण कार्य की जिम्मेदारी सौंपी गयी तो मैं और भी अधिक आत्मतुष्ट हो गयी। मैं अपने सहकर्मियों के बीच सबसे छोटी थी, और आस्था रखते हुए मुझे थोड़ा समय ही हुआ था, लेकिन मुझे लगा कि इतने महत्वपूर्ण काम की ज़िम्मेदारी लेने में समर्थ होने का अर्थ है कि मैं वाकई प्रतिभाशाली हूँ! कुछ समय तक, चलते वक्त भी मैं अपना सिर ऊंचा उठा कर चलती, यह सोच कर कि सबमें से सिर्फ़ मेरे ही पास सर्वाधिक महत्वपूर्ण काम है, मानो कोई भी मेरी बराबरी न कर पाया हो। वक्त के साथ मैं और अधिक अहंकारी होती गयी। कलीसिया के कार्य की चर्चाओं में, जब सहकर्मी सुझाव देते, तो मैं अपने ही विचारों पर अड़ जाती, यह सोच कर कि "क्या आप सचमुच जैसा बता रहे हैं वैसा ही है? मैंने पहले ऐसे काम अच्छी तरह से किए हैं, तो क्या मुझे सिद्धांतों की बेहतर समझ नहीं है? इस मामले को निपटाने का सबसे अच्छा तरीका मैं जानती हूँ।" कभी-कभी मैं जिस बहन के साथ काम करती थी, वह किसी चीज़ को कुछ ज़्यादा ही गंभीरता से ले लेती थी, तो मैं आपा खो बैठती, मुझे लगता था कि इतने सरल मामले को आसानी से निपटाया जा सकता था और इस बारे में बार-बार सहभागिता करने और खोज करने की कोई ज़रूरत नहीं थी। कभी-कभी सहकर्मियों की बैठकों में, मैंने देखा कि उसके सुझावों को दूसरे भाई-बहनों ने मंज़ूर नहीं किया, और मैं उसे नीची नज़र से देखने लगी। मैंने सोचा, "भले ही तुम मुझसे अधिक समय से अगुआ रही हो, पर तुम मुझसे बढ़ कर नहीं।" एक बार उसने मुझसे कहा कि मैं अपने काम में बहुत धीमी हूँ, मेरी तरक्की धीमी है। मैं इसे झेल नहीं पायी और मैंने उल्टा जवाब दिया, "मैं तुमसे यह सहभागिता मंज़ूर नहीं कर सकती। क्या तुम भी इस काम में शामिल नहीं हो? क्या इस काम के लिए तुम्हारी भी ज़िम्मेदारी नहीं है? तुम अपने बारे में इतना कम कैसे जानती हो और फिर तुम सारा काम मुझ पर कैसे थोप सकती हो?" यह कह कर मैं उठ खड़ी हुई और बाहर आ गयी। बाद में अगुआ को मेरे बर्ताव के बारे में पता चला और वे मुझसे निपटे, कहा कि मैं बहुत अहंकारी हूँ। मैंने इसे मौखिक रूप से यह कहते हुए मान लिया कि "मैं बहुत अहंकारी हूँ, और मैं सत्य को स्वीकार नहीं करती," पर मैंने न आत्मचिंतन किया और न ही अपनी प्रकृति और सार को समझने की कोशिश की। मैं अपने काम में मनमानी करते हुए अकड़ दिखाती रही। उस वक्त मेरे कुछ सहकर्मियों को क्षमता की कमी और व्यावहारिक कार्य न कर पाने के कारण हटा दिया गया था। मगर मुझे कभी भी हटाये जाने की चिंता नहीं रही। मैंने सोचा, "मैं अब कलीसिया की असली प्रतिभा हूँ और काफी सारे कामों के लिए ज़िम्मेदार हूँ। मेरे बिना, क्या वे थोड़े समय में दूसरा उपयुक्त व्यक्ति ढूंढ़ पायेंगे?" मैं बेवजह अहंकारी हो ही रही थी, कि तभी बड़ी सख्ती से मेरी काट-छाँट की गयी और मेरे साथ निपटा गया।

एक बार, मैंने भाई-बहनों के अनुभव और गवाही के कुछ आलेख पढ़े जो मुझे थोड़े सतही लगे। मैंने किसी से भी चर्चा किये बिना उन सभी को नामंज़ूर कर दिया। जब अगुआ को पता चला तो वे वाकई क्रोधित हुए। उन्होंने मुझसे पूछा, "आपने इतने अच्छे आलेखों को नामंजूर कैसे कर दिया? क्या आपने सहकर्मियों के साथ इस बारे में चर्चा तक की?" मैंने कहा, "नहीं, उस वक्त मुझे लगा था कि ये कुछ सतही-से हैं।" जैसे ही मैंने यह कहा, अगुआ मुझसे सख्ती से निपटे और कहा, "भले ही ये आलेख थोड़े सतही हों, उनके अनुभव सच्चे हैं और वे व्यावहारिक समझ प्रदर्शित करते हैं। ये लोगों के लिए शिक्षाप्रद हैं। एक अच्छे निजी अनुभव की गवाही इसी से बनती। आप अपने कार्य में सत्य को नहीं खोजतीं, आप ढीठ और अहंकारी हैं। आप सत्य को नहीं समझतीं या दूसरों के साथ मामलों पर चर्चा नहीं करतीं। पूर्णतया अच्छे आलेखों को निरस्त कर देना, परमेश्वर के कार्य के अनुभव की गवाहियों को दबा देना, क्या यह मूर्खता नहीं है? क्या यह ऐसा कुछ नहीं है जो शैतान करेगा? आप सिर्फ बाधाकारी बन रही हैं!" पहले भी मेरी काट-छाँट हुई थी और मेरे साथ निपटा गया था, लेकिन कभी भी इतनी सख्ती से नहीं। "मूर्ख", "शैतान", "बाधाकारी", "ढीठ", "अहंकारी" जैसे शब्द मेरे दिमाग में बार-बार गूँज रहे थे, और मैं अपने आंसुओं को रोक नहीं पायी। मुझे लगा जैसे सांस लेने भी दिक्कत हो रही है। फिर भी मुझे लगा कि मेरे साथ गलत हुआ है। भले ही मैंने उस वक्त अपने सहकर्मियों के साथ इस पर चर्चा नहीं की थी, क्या मैंने बाद में उन्हें नहीं बताया था? परमेश्वर वाकई हमारे हृदय के अंतरतम में देखता है। मैं बहानों के बारे में सोच ही रही थी कि अगुआ ने सख्ती से अपनी बात जारी रखी, "आप अपने कार्यों में स्वयं ही एक क़ानून हैं। जब आप किसी चीज़ को नहीं समझ पातीं तो पूछ सकती हैं या दूसरों से चर्चा कर सकती हैं, मगर आप वह भी नहीं करतीं। आप बेहद अहंकारी हैं और आपके दिल में परमेश्वर का भय बिल्कुल भी नहीं है!" यह सुन कर मैंने अनिच्छा से मान लिया। अगर वाकई मुझमें थोड़ा-भी परमेश्वर का भय मानने वाला हृदय होता, तो मैं कर्म करने से पहले थोड़ी खोज करती, लेकिन इसके बजाय मैंने दूसरों की राय जाने बिना मनमानी की। मैं वाकई अहंकारी और आत्मतुष्ट थी।

अगुआ ने मेरे बारे में जांच-पड़ताल की, और पता लगाया कि मैं बहुत ज़्यादा अहंकारी हूँ, मैं सत्य को नहीं समझती, मैं ऐसे महत्वपूर्ण काम करने के योग्य नहीं हूँ, और इसलिए मुझे हटा दिया गया। मैं वाकई नकारात्मकता की स्थिति में पहुँच गयी। मुझे लगा कि इस मसले से अगुआ ने मुझे अंदर तक जान लिया है और सोचा कि मैं सत्य का अनुसरण करने वालों में से नहीं हूँ, मैं बेहद अहंकारी हूँ, और सिखाये जाने के काबिल भी नहीं हूँ। मुझे लगा कि अब परमेश्वर के घर में मेरे लिए कोई अवसर नहीं रहा। मैं और भी अधिक नकारात्मक होती गयी, और बहुत सारी गलतफहमियों से भर गयी। मुझे लगा मैं शैतान बन गयी हूँ। मुझे बचाया भी कैसे जा सकेगा? मैं समझ गयी कि भाई-बहन यकीनन सोचते होंगे कि मैं सही इंसान नहीं हूँ, तो अनुसरण करते रहने से क्या लाभ होगा? उस दौरान, हालांकि मैं अनिच्छा से कुछ काम करती रही, मगर मैं सत्य का अनुसरण नहीं करना चाहती थी। एक ज़िम्मेदार महिला ने परमेश्वर की इच्छा के बारे में मेरे साथ कई बार सहभागिता की, लेकिन मैं खुद को बदल न सकी। उन्होंने फिर मेरी काट-छाँट की और मुझसे निपटीं, कहा कि मैं अपने काम में जानबूझकर मुश्किल खड़ी करती हूँ, मैं नकारात्मक हूँ, मैं परमेश्वर का विरोध कर रही हूँ, और यदि मैंने बदलाव नहीं किया, तो देर-सवेर परमेश्वर मुझे हटा देगा। यह सुन कर मैं डर गयी और स्थिति की गंभीरता को समझ गयी। मैं प्रार्थना करने, खोजने और आत्मचिंतन करने के लिए शीघ्रता से परमेश्वर के सामने आ गयी। उन छह महीनों में, काट-छाँट और निपटान को मैं क्यों ठीक ढंग से ले नहीं पायी? आत्मचिंतन करते हुए, मैंने परमेश्वर के ये वचन पढ़े : "कुछ लोग काट-छाँट किए जाने और निपटे जाने के बाद निष्क्रिय हो जाते हैं; वे अपना कर्तव्य निभाने के लिए सारी ऊर्जा गँवा देते हैं, और अंत में अपनी वफ़ादारी को भी गँवा देते हैं। ऐसा क्यों होता है? यह आंशिक तौर पर लोगों का उनके कृत्यों के सार के प्रति जागरूकता की कमी के कारण होता है, और इसके कारण वे काट-छाँट और निपटारे के प्रति समर्पित होने में असमर्थ हो जाते हैं। यह उनकी प्रकृति से तय होता है जो अहंकारी और दंभी है और जिसमें सत्य के लिए कोई प्रेम नहीं है। यह आंशिक तौर पर इसलिए भी होता है कि वे यह नहीं समझते कि काट-छाँट किए जाने और निपटे जाने का क्या महत्व है। लोग यह मानते हैं कि काट-छांट और निपटारा किए जाने का अर्थ है कि उनके परिणाम निर्धारित कर कर दिये गए हैं। परिणामस्वरूप, वे गलत ढंग से विश्वास करते हैं कि यदि उनके पास परमेश्वर के प्रति कुछ वफ़ादारी होगी, तो उनके साथ निपटा नहीं जाना चाहिए या उनकी काट-छाँट नहीं की जानी चाहिए; और यदि उनके साथ निपटा जाता है, तो यह परमेश्वर के प्रेम और उसकी धार्मिकता का संकेत नहीं है। ऐसी गलतफहमी के कारण कई लोग परमेश्वर से 'वफ़ादारी' न करने का साहस करते हैं। वास्तव में, जब सब हो जाता है तो यह इसलिए होता है क्योंकि वे बहुत अधिक कपटी हैं; वे कठिनाई सहना नहीं चाहते हैं। वे बस आसान तरीके से आशीषों को प्राप्त करना चाहते हैं। लोग परमेश्वर की धार्मिकता के बारे में नहीं जानते हैं। ऐसा नहीं है कि परमेश्वर ने कोई धार्मिक चीज़ नहीं की है या वह कुछ धार्मिक नहीं कर् रहा है; बात मात्र इतनी ही है कि लोग कभी भी विश्वास नहीं करते हैं कि परमेश्वर जो करता है वह धार्मिक है। मानव की दृष्टि में, यदि परमेश्वर का कार्य उनकी मानवीय कामनाओं के अनुसार नहीं है या यदि यह उन्हें जिसकी अपेक्षा थी, उसके अनुसार नहीं है, तो परमेश्वर अवश्य धार्मिक नहीं हो सकता। लेकिन, लोग कभी यह नहीं जानते हैं कि उनके कृत्य अनुचित हैं और सत्य के अनुरूप नहीं हैं, न ही उन्हें यह समझ आता है कि उनके कार्य परमेश्वर का विरोध करते हैं"("अंत के दिनों के मसीह की बातचीत के अभिलेख" में 'लोगों के प्रदर्शन के आधार पर परमेश्वर द्वारा उनके परिणाम निर्धारण के निहितार्थ')। परमेश्वर के वचनों के इस प्रकाशन को पढ़ने के बाद, मैं आखिरकार समझ पायी कि मेरे इतने नकारात्मक होने का कारण मेरा बेहद अहंकारी और दंभी होना और अपने व्यवहार की प्रकृति को पहचान न पाना था। मैंने सोचा कि मैंने सिर्फ एक गलती की, और मेरे साथ उस तरह का व्यवहार बहुत ज़्यादा बुरा था। इसी वजह से मैं परमेश्वर को गलत समझते हुए और अपना बचाव करते हुए नकारात्मकता में डूबी रही। परमेश्वर के वचनों को पढ़ते समय मैंने अपने आपसे पूछा कि क्या वाकई सिर्फ उस एक गलती के लिए इतनी सख्ती से मेरी काट-छाँट कर मुझसे निपटा गया। परमेश्वर का घर लोगों से कैसे निपटता है इसके कुछ सिद्धांत हैं। ये सब, लोगों की प्रकृति और सार, और उनके सामान्य व्यवहार पर आधारित होते हैं। अगुआ बिना किसी खास वजह के मेरे साथ नहीं निपटे थे। तो फिर, मेरे अंदर वाकई कौन-सी समस्याएँ थीं, जिनके कारण इतनी सख्ती से मेरी काट-छाँट कर मुझसे निपटा गया?

बाद में मैंने परमेश्वर के ये वचन पढ़े : "अगर तुम्हारे भीतर वाकई सत्य है, तो जिस मार्ग पर तुम चलते हो वह स्वाभाविक रूप से सही मार्ग होगा। सत्य के बिना, बुरे काम करना आसान है और तुम यह अपनी मर्जी के बिना करोगे। उदाहरण के लिए, यदि तुम्हारे भीतर अहंकार और दंभ मौजूद हुआ, तो तुम परमेश्वर की अवहेलना करने से खुद को रोकना असंभव पाओगे; तुम्हें महसूस होगा कि तुम उसकी अवहेलना करने के लिए मज़बूर किये गये हो। तुम ऐसा जानबूझ कर नहीं करोगे; तुम ऐसा अपनी अहंकारी और दंभी प्रकृति के प्रभुत्व के अधीन करोगे। तुम्हारे अहंकार और दंभ के कारण तुम परमेश्वर को तुच्छ समझोगे और उसे ऐसे देखोगे जैसे कि उसका कोई महत्व ही न हो, वे तुमसे स्वयं की प्रशंसा करवाने की वजह होंगे, निरंतर तुमको दिखावे में रखवाएंगे और अंततः परमेश्वर के स्थान पर बैठाएंगे और स्वयं के लिए गवाही दिलवाएंगे। अंत में तुम आराधना किए जाने हेतु सत्य में अपने स्वयं के विचार, अपनी सोच, और अपनी स्वयं की धारणाएँ बदल लोगे। देखो लोग अपनी उद्दंडता और अहंकारी प्रकृति के प्रभुत्व के अधीन कितनी बुराई करते हैं! अपने बुरे कर्मों के समाधान के लिए, पहले उन्हें अपनी प्रकृति की समस्या को हल करना होगा। स्वभाव में बदलाव किए बिना, इस समस्या का मौलिक समाधान हासिल करना संभव नहीं है"("अंत के दिनों के मसीह की बातचीत के अभिलेख" में 'केवल सत्य की खोज करके ही स्वभाव में बदलाव लाया जा सकता है')। ऐसे धर्मोपदेश भी हैं जिनमें उल्लेख है कि जब कुछ लोगों के पास कुछ गुण या कोई क्षमता होती है, तो वे दूसरों को नीची नज़र से देखते हैं। वे किसी और की बात सुनना नहीं चाहते, और सोचते हैं कि वे बाकी सभी लोगों से बेहतर हैं। इस प्रकार का व्यक्ति अहंकारी, दंभी और आत्म-तुष्ट होता है। मैंने सोचा कि किस तरह विश्वासी बनने के बाद से, मैंने सत्य का अनुसरण करने पर ध्यान नहीं दिया था, बल्कि अपनी क्षमता और अहंकारी स्वभाव के भरोसे काम किया था। मुझे लगा कि मैं मधुरभाषी हूँ, मेरे काम में छोटी-मोटी सफलताएं भी मिली थीं, तो अगुआ वाकई मेरी कद्र करते हैं। मैंने सोचा कि मैं बहुत अच्छी और काम में दूसरों से कहीं ज़्यादा सक्षम हूँ, इसलिए अपने साथी भाई-बहनों को मैं ज़्यादा कुछ नहीं समझती थी। मैं अपने ही ढंग से काम करने पर ज़ोर देती, और मेरा अहंकारी स्वभाव बढ़ता चला गया। बाद में, कलीसिया के काम के प्रति मेरा रवैया वाकई लापरवाही भरा हो गया। मैंने कभी भी सत्य के सिद्धांतों की खोज नहीं की या दूसरों के साथ खोजने या सहभागिता करने नहीं गयी। इसके बजाय, मैं मनमाने ढंग से काम करती रही, और कलीसिया के कार्य को बिगाड़ बैठी। मैं हमेशा महसूस करती कि मैं बहुत सक्षम हूँ, और सत्य को कुछ हद तक समझती हूँ, लेकिन उजागर किये जाने के बाद ही मैं आखिरकार समझ पायी कि मैंने जो समझा था वह महज थोड़ा सिद्धांत था, मुझे सत्य की वास्तविकता की लेशमात्र भी समझ नहीं थी, न ही मैं व्यावहारिक मसलों को सुलझाने के लिए सत्य के बारे में सहभागिता कर सकती थी। इसके बावज़ूद, मैं बेहद अहंकारी थी और हर काम एकतरफा ढंग से करती थी। मैं इतनी ज़्यादा अहंकारी थी कि मैं सारी समझ खो चुकी थी और परमेश्वर से मेरी दृष्टि हट गयी थी। मेरा मामला सिर्फ़ तभी उजागर हुआ जब अगुआ मेरे काम की समीक्षा करने आये। मैंने इतने समय तक जैसे काम किया, उसके बारे में सोचा। न केवल मैंने अपने भाई-बहनों की मदद नहीं की थी, और उन्हें लाभ नहीं पहुंचाया था, बल्कि मैंने इतने भ्रष्ट स्वभाव भी प्रकट किये थे कि वे बेबस हो गये थे। मैं अपना कर्तव्य नहीं निभा रही थी, बस दुष्टता कर रही थी! इस बारे में मैंने जितना सोचा, उतनी ही ज़्यादा चिंतित हो गयी। मुझे मालूम था कि जब कोई अहंकार से काम करता है, तो उसके लिए परमेश्वर का विरोध करने और दुष्टता करने से बचना नामुमकिन होता है। मैंने कुछ भाई-बहनों के बारे में सोचा जो मुझसे कम सक्षम लगते थे, मगर अपने काम में ज़्यादा सावधान थे और उस पर ध्यान देते थे। वे जानते थे कि सत्य को कैसे खोजें और दूसरों के विचारों को स्वीकार करें, जबकि मैं इतनी अहंकारी थी कि मुझमें आत्मबोध की बेहद कमी थी। सत्य को कैसे खोजा जाए, इस बात से मैं बिल्कुल अनजान थी। मैंने जितना आत्मचिंतन किया, उतना ही मुझे लगा कि मेरा रास्ता सत्य के अनुसरण का नहीं है। मैंने बहुत अहंकार दिखाया था और परमेश्वर के बारे में बिलकुल नहीं सोचा, इसलिए जब मेरी काट-छाँट हुई और मुझसे निपटा गया, काम से निकाल दिया गया, तो यह वास्तव में परमेश्वर द्वारा मेरा संरक्षण और मुझे बचाया जाना था। उसके बिना किसे पता मैं और कितनी दुष्टता कर बैठती। मैं उस स्थान तक पहुँच गयी होती जहां से लौटना मुमकिन न होता और मुझे हटा दिया जाता। तब अफसोस करने को बहुत देर हो चुकी होती। परमेश्वर के नेक इरादों को समझने के बाद, मुझमें पश्चाताप की भावना उमड़ आयी। पिछले छह महीनों से मैं परमेश्वर को गलत समझ कर उसे दोष दे रही थी, नकारात्मक होकर काम में पिछड़ गयी थी। मेरे साथ कोई तर्क काम नहीं कर रहा था! उसके बाद से, मैं अपने पुराने अपराधों की भरपाई करने के लिए बस अपना काम ठीक से करना चाहती थी।

छह महीने बाद, मुझे टीम की अगुआ के रूप में चुना गया। उस वक्त, मुझे वाकई डर था कि मैं अपनी अहंकारी प्रकृति के कारण फिर से लड़खड़ा कर विफल हो जाऊंगी। मेरे काम में जब मसले उठते, तो मैं बहुत सतर्क हो जाती, और मैं अक्सर अपने साथ काम करने वाले भाई-बहनों के साथ विचार-विमर्श और सहभागिता करती, और कलीसिया के अंदर की समस्याओं का हल ढूँढ़ने के लिए सत्य की खोज करती। अपना काम इस तरह से करके मुझे बहुत ज़्यादा सुकून मिल रहा था और भाई-बहनों के साथ मेरे संबंध पहले से बेहतर थे। कुछ महीने बाद, मुझे अपने काम में थोड़ी सफलता मिली और मैं मन-ही-मन आनंद का अनुभव करने लगी, यह सोच कर कि मैं सचमुच प्रतिभाशाली हूँ, और मैं चाहे जो काम करूं, उसे शीघ्रता से निपटा सकती हूँ। वक्त के साथ, मेरा अहंकारी स्वभाव फिर से सिर उठाने लगा। कभी-कभी जब भाई-बहन किन्हीं मसलों पर अगुआ की सलाह लेना चाहते, तो मैं धैर्य खो बैठती। मैं सोचती, "क्या हमने पहले इस बारे में खोज नहीं की है? और अधिक खोजने की क्या ज़रूरत है? मुझे सिद्धांतों की जानकारी है, तो मेरी सहभागिता काफी होनी चाहिए।" कोई विचार किये बिना मैं भाई-बहनों के साथ अपनी समझ साझा करती और उनसे स्वीकार करने को कहती, लेकिन उन्हें ठीक नहीं लगता और वे इस मामले के बारे में अगुआ से पूछते। बाद में अगुआ हम लोगों के साथ अभ्यास के सिद्धांतों के बारे में सहभागिता की, जो मेरी समझी हुई बातों से अलग थीं। मुझे आश्चर्य हुआ, और मैंने सोचा, "अच्छा हुआ जो हमने खोज की, वरना हमारे काम पर असर पड़ता।" लेकिन इस तथ्य को जानने के बाद, न तो मैंने आत्मचिंतन किया और न ही खुद को जानने की कोशिश की। मैं अहंकारी और नासमझ बनी रही। जब मैं भाई-बहनों के काम में गलतियाँ देखती, मैं उन्हें घमंड से डांटती, यह सोच कर कि "अगर आप इतनी छोटी-सी चीज़ ठीक से नहीं कर सकते, तो फिर क्या कर सकेंगे? मुझे नहीं लगता आप इसमें मन लगा रहे हैं।" वक्त के साथ, दूसरे लोग मेरे कारण बेबस महसूस करने लगे और मुझसे दूरी बनाने लगे। मैंने एक बहन को इतना बेबस कर दिया कि वह अब अपना काम करना ही नहीं चाहती थी। मैं जानती थी मैं गलत हूँ, मगर जब भी कोई बात उठती, मैं अपना अहंकारी स्वभाव प्रकट किये बिना रह नहीं पाती। अपने लड़खड़ा कर विफल होने की पहले की बात सोच कर मैंने हल्का-सा डर महसूस किया, लेकिन तब मैंने समस्या को सुलझाने के लिए सत्य को नहीं खोजा।

बाद में मैंने एक बहन को एक महत्वपूर्ण काम सौंपने का एकतरफा फैसला कर लिया। एक भाई ने मुझे चेताया कि वह कपटी है, वह किसी महत्वपूर्ण काम के लिए ठीक नहीं है। मैंने सोचा, "उसके साथ कुछ दिक्कत ज़रूर है, पर इतनी बड़ी नहीं जितनी आप बता रहे हैं। भ्रष्टता और कमियाँ किस इंसान में नहीं होतीं?" मैंने उस भाई के सुझाव को बिल्कुल गंभीरता से नहीं लिया, बल्कि उस बहन को सहभागिता के लिए बुला कर उसे उसकी दिक्कतों के बारे में बताया। बाद में मुझे यह देख कर बड़ा झटका लगा कि वो पूरी तरह दोमुंही और अपने काम में लापरवाह थी। इससे परमेश्वर के घर के काम को गंभीर नुकसान हुआ। जब अगुआ को इस बारे में पता चला, तो वे मेरे साथ सख्ती से निपटे और कहा : "आपने अपनी मर्जी चलायी, एक कपटी व्यक्ति को बढ़ावा दिया। एक भाई ने आपको चेताया, लेकिन आपने उनकी बात नहीं सुनी या न ही खुद जाँच-पड़ताल की। और अब इसके गंभीर नतीजे सामने आये हैं और इतनी बड़ी गड़बड़ी हुई है। यह अपने काम को लेकर आपमें ज़िम्मेदारी केअभाव के कारण हुआ। आप सत्य को नहीं समझतीं और अहंकारी हैं। आपको हटाना होगा!" इतनी सख्ती से काट-छाँट और निपटान मेरे लिए बहुत पीड़ादायक था। इतने सारे भाई-बहनों के सामने मुझे अपने काम से निकाल बाहर किया गया था, और अगुआ ने ज़ोर देकर बताया था कि मेरे कारण कितनी बड़ी गड़बड़ी हुई है, और मुझे हटाना ज़रूरी था। मुझे लगा कि मेरे मार्ग का अंत हो गया और मैं परमेश्वर द्वारा अवश्य हटा दी जाऊंगी, और अब आगे प्रयास करना बेकार है। काम से हटाये जाने के बाद मैं वाकई नकारात्मक हो गयी। हर रात बिस्तर पर पड़ी मैं उन घटनाओं के बारे में सोचती और रोना शुरू कर देती। मैं इतनी ज़्यादा शर्मिंदा थी कि लंबे वक्त तक किसी के सामने आना नहीं चहती थी। मैंने देखा कि भाई-बहन खुशी-खुशी अपना काम कर रहे थे और मुझे लगा कि अपनी अहंकारी प्रकृति के कारण मैं उन जैसी हूँ ही नहीं। किसी के साथ चर्चा किये बिना या सलाह लिये बिना, मैंने एक कपटी इंसान को आगे बढ़ाया था, जिससे कलीसिया के काम में गंभीर गड़बड़ी हुई। क्या अब भी परमेश्वर मुझे बचायेंगे? मैंने कभी कल्पना भी नहीं की थी कि आस्था का मेरा मार्ग इतनी कम उम्र में बंद हो जाएगा। मुझे ऐसा भी संदेह होने लगा कि परमेश्वर का यह वचन कि काट-छाँट और निपटान से उद्धार मिलता है, हटाया नहीं जाता, मुझ पर लागू नहीं होता। मेरा दिल गलतफहमियों से भरा हुआ था। जब एक बार अगुआ कार्य के बारे में हमारे साथ सहभागिता करने आये, तो मैं सबसे दूर के कोने में छुप गयी। मैं तब वाकई चौंक गयी जब उन्होंने मेरा नाम पुकारा और पूछा कि मैंने हाल में क्या तरक्की की है। उन्होंने आगे पूछा कि काट-छाँट और निपटान के बाद क्या मैं नकारात्मक हो गयी हूँ, और तब उन्होंने ईमानदारी से मेरे साथ सहभागिता की और यह कहते हुए मुझे प्रेरित किया, "आप अभी युवा हैं। आपको सत्य का अनुसरण करना चाहिए और स्वभाव में परिवर्तन लाने पर ध्यान देना चाहिए।" अगुआ से दिल को छू लेने वाली बात सुन कर मुझे इतना सुकून और प्रोत्साहन मिला कि मैं खुद को रोने से रोक नहीं पायी। मैं अपने काम में बहुत ज़्यादा अहंकारी, दंभी, गैर-ज़िम्मेदार और लापरवाह थी, और कलीसिया के काम को मैंने बहुत गंभीर नुकसान पहुंचाया था। अगुआ ने काट-छाँट और निपटान कर और मुझे हटा कर ठीक ही किया था, मगर मैंने कभी कल्पना भी नहीं की थी कि वे मुझे प्रोत्साहन भी देंगे। मैंने परमेश्वर को उसकी कृपा के लिए दिल से धन्यवाद दिया। उस रात मैंने रो-रो कर परमेश्वर से प्रार्थना की और संकल्प किया कि मैं वाकई सच्चाई से आत्मचिंतन करूंगी और अपने अहंकारी स्वभाव से छुटकारे के लिए सत्य खोजूँगी।

बाद में मैंने परमेश्वर के वचनों के इस अंश को पढ़ा : "अहंकार मनुष्‍य के भ्रष्‍ट स्‍वभाव की जड़ है। लोग जितने ही ज्‍़यादा अहंकारी होते हैं, उतनी ही अधिक संभावना होती है कि वे परमेश्‍वर का प्रतिरोध करेंगे। यह समस्‍या कितनी गम्‍भीर है? अहंकारी स्‍वभाव के लोग न केवल बाकी सभी को अपने से नीचा मानते हैं, बल्कि, सबसे बुरा यह है कि वे परमेश्‍वर को भी हेय दृष्टि से देखते हैं। भले ही कुछ लोग, बाहरी तौर पर, परमेश्‍वर में विश्‍वास करते और उसका अनुसरण करते दिखायी दें, तब भी वे उसे परमेश्‍वर क़तई नहीं मानते। उन्‍हें हमेशा लगता है कि उनके पास सत्‍य है और वे अपने बारे में बहुत ऊँचा सोचते हैं। यही अहंकारी स्वभाव का सार और जड़ है और इसका स्रोत शैतान में है। इसलिए, अहंकार की समस्‍या का समाधान अनिवार्य है। यह भावना कि मैं दूसरों से बेहतर हूँ—एक तुच्‍छ मसला है। महत्‍वपूर्ण बात यह है कि एक व्‍यक्ति का अहंकारी स्‍वभाव उसको परमेश्‍वर के प्रति, उसके विधान और उसकी व्‍यवस्‍था के प्रति समर्पण करने से रोकता है; इस तरह का व्‍यक्ति हमेशा दूसरों पर सत्‍ता स्‍थापित करने की ख़ातिर परमेश्‍वर से होड़ करने की ओर प्रवृत्‍त होता है। इस तरह का व्‍यक्ति परमेश्‍वर में तनिक भी श्रद्धा नहीं रखता, परमेश्‍वर से प्रेम करना या उसके प्रति समर्पण करना तो दूर की बात है। जो लोग अहंकारी और दंभी होते हैं, खास तौर से वे, जो इतने घमंडी होते हैं कि अपनी सुध-बुध खो बैठते हैं, वे परमेश्वर पर अपने विश्वास में उसके प्रति समर्पित नहीं हो पाते, यहाँ तक कि बढ़-बढ़कर खुद के लिए गवाही देते हैं। ऐसे लोग परमेश्वर का सबसे अधिक विरोध करते हैं। यदि लोग परमेश्वर का आदर करने की स्थिति में पहुँचना चाहते हैं, तो पहले उन्हें अपने अहंकारी स्वभावों का समाधान करना होगा। जितना अधिक तुम अपने अहंकारी स्वभाव का समाधान करोगे, उतना अधिक आदर तुम्हारे भीतर परमेश्वर के लिए होगा, और केवल तभी तुम उसके प्रति समर्पित हो सकते हो, सत्य को प्राप्त कर सकते हो और उसे जान सकते हो" (परमेश्‍वर की संगति)। केवल परमेश्वर के वचनों के प्रकाशन से ही मैं जान पायी कि अपनी अहंकारी प्रकृति के आधार पर काम करना महज थोड़ी-सी भ्रष्टता को प्रकट करने का मसला नहीं था, बल्कि इस कारण मुख्य रूप से मैं दूसरों और परमेश्वर तक की उपेक्षा कर रही थी। इसने मुझे खुद के बजाय परमेश्वर के खिलाफ विद्रोह और विरोध करने को उकसाया। जब भी मैं अपने काम के दिनों के बारे में सोचती, तो मुझे हमेशा लगता कि मैं एक चालाक और सक्षम इंसान हूँ, इसलिए अपना काम करने के लिए मैं अपने गुणों और क्षमता पर भरोसा करती थी। मुझे खुद पर इतना ज़्यादा विश्वास था कि मैं शायद ही कभी परमेश्वर से प्रार्थना करती या सत्य के सिद्धांतों को जानने का प्रयास करती। मेरे दिल में परमेश्वर के लिए कोई स्थान नहीं था। जब मेरा काम सफल नहीं हुआ, तब मुझमें थोड़ी शिष्टता आयी, लेकिन जिस पल मैंने सिद्धांतों को थोड़ा-बहुत समझ लिया और थोड़ी सफलता पा ली, तो मैंने इसे अपनी पूंजी की तरह इस्तेमाल किया। मुझे लगने लगा कि मैं जो भी करूंगी अच्छा ही होगा, मैं कुछ भी कर सकती हूँ, मैं लोगों और परिस्थितियों को परख सकती हूँ, इसलिए मैं और भी अधिक अहंकारी, दंभी और आत्मतुष्ट हो गयी, और हर चीज़ में अपनी मर्ज़ी चलाने लगी, निरंकुश हो गयी। अगुआ के साथ मिलकर जब भाई-बहनों ने सत्य खोजना चाहा तो भी मैं आड़े आयी और उन पर अपनी सोच थोपी, मानो वही सत्य हो, उनसे इसे स्वीकार करवाया और मनवाया। तथ्यों से मैं जान पायी कि मैं अपनी अहंकारी प्रकृति के अनुसार कर्म कर रही थी, मैंने भाई-बहनों को बेबस कर उन्हें नुकसान पहुंचाने और कलीसिया के कार्य में विघ्न डालके अलावा कुछ नहीं किया। मैंने शैतान के गुलाम की भूमिका भी निभायी थी। अगुआ का मेरे साथ निपटना, इस गंभीर विघ्न को उजागर करना पूरी तरह सही था। मेरा अपने काम से निकाला जाना पूरी तरह से परमेश्वर की धार्मिकता को दिखाता था। आखिरकार मैंने देखा उस प्रकार की अहंकारी प्रकृति कितनी भयावह और कितनी घातक है। अगर इसे ठीक नहीं किया गया, तो मैं दुष्टता करने और किसी भी समय परमेश्वर का विरोध करने की आदी हो सकती हूँ, और मैं परमेश्वर के घर के काम में विघ्न डाल सकती हूँ, परमेश्वर के स्वभाव को अपमानित कर, उसके द्वारा हटाई और दंडित की जा सकती हूँ। मुझे हटाये जाने के बाद मेरे काम की दूसरी समस्याएँ प्रकाश में आयीं। भाई-बहनों की उलाहना और मेरे काम की समस्याओं के उजागर होने से, मुझे बहुत ज़्यादा खेद और आत्म-निंदा का एहसास हुआ। मैं वाकई खुद से घृणा करने लगी। मैं इतनी अहंकारी क्यों थी? मुझे हमेशा लगता था कि मैं प्रतिभाशाली हूँ, मेरा किया कोई भी काम अच्छा होता है, लेकिन क्या मैंने थोड़े-से भी ऐसे काम किये जिनसे परमेश्वर को संतुष्टि मिली हो? मेरा किया काम पूरी तरह से घाल-मेल वाला था, और मैं विघ्नकारी के सिवाय कुछ नहीं थी। यदि मुझमें परमेश्वर के प्रति ज़रा भी आदर होता, यदि मैंने प्रार्थना की होती या खोजने का अधिक प्रयास किया होता, या अगर मैंने दूसरों के साथ सहभागिता और विचार-विमर्श किया होता, यदि मैं थोड़ी और सतर्क रही होती, तो मैं परमेश्वर की इतनी अधिक अवज्ञा करने की हद तक नहीं पहुँची होती।

अपनी अहंकारी प्रकृति को ठीक करने के प्रयास में, मैंने बाद में परमेश्वर के कुछ वचनों को पढ़ा, "लोग अपना स्वभाव स्वयं परिवर्तित नहीं कर सकते; उन्हें परमेश्वर के वचनों के न्याय, ताड़ना, पीड़ा और शोधन से गुजरना होगा, या उसके वचनों द्वारा निपटाया, अनुशासित किया जाना और काँटा-छाँटा जाना होगा। इन सब के बाद ही वे परमेश्वर के प्रति विश्वसनीयता और आज्ञाकारिता प्राप्त कर सकते हैं और उसके प्रति बेपरवाह होना बंद कर सकते हैं। परमेश्वर के वचनों के शोधन के द्वारा ही मनुष्य के स्वभाव में परिवर्तन आ सकता है। केवल उसके वचनों के संपर्क में आने से, उनके न्याय, अनुशासन और निपटारे से, वे कभी लापरवाह नहीं होंगे, बल्कि शांत और संयमित बनेंगे। सबसे महत्वपूर्ण बात यह है कि वे परमेश्वर के मौजूदा वचनों और उसके कार्यों का पालन करने में सक्षम होते हैं, भले ही यह मनुष्य की धारणाओं से परे हो, वे इन धारणाओं को नज़रअंदाज करके अपनी इच्छा से पालन कर सकते हैं" (वचन, खंड 1, परमेश्वर का प्रकटन और कार्य, जिनके स्वभाव परिवर्तित हो चुके हैं, वे वही लोग हैं जो परमेश्वर के वचनों की वास्तविकता में प्रवेश कर चुके हैं)। इस अंश को दोबारा पढ़ कर, मैं वाकई समझ पायी कि किसी इंसान की अहंकारी प्रकृति को ठीक करने का एकमात्र मार्ग परमेश्वर के न्याय, ताड़ना, काट-छाँट, और निपटान को स्वीकार करना है। शैतान द्वारा हमारी भ्रष्टता बेहद गहरी होती है, इसलिए अगर हम सिर्फ परमेश्वर के वचन पढ़ने और निजी आत्मचिंतन के भरोसे रहें, तो खुद के बारे में हमारी समझ सतही होगी और हमारे भ्रष्ट स्वभाव नहीं बदलेंगे। परमेश्वर द्वारा बार-बार मुझे उजागर किये बिना, काट-छाँट और निपटान के बिना, मैं अब भी अति-आत्मविश्वासी होती और सोचती कि मैं वाकई कोई हस्ती हूँ। मैं खुद को बिल्कुल भी नहीं जान पाती। मुझे वाकई पता नहीं चल पाता कि मैं कितनी अहंकारी हूँ या मेरा शैतानी स्वभाव कितना गंभीर है। अब, अपने किये हर काम के बारे में सोचती हूँ, तो मुझे बहुत शर्मिंदगी और खेद महसूस होता है। सोचने भर से मैं घृणा से भर जाती हूँ और अपना सिर तक ऊपर नहीं उठा पाती। लेकिन ठीक उसी तरह की दर्द-भरी सीख ने मुझे अपनी अहंकारी प्रकृति की थोड़ी समझ हासिल करने दी, और यह जानने दिया कि मैं कहाँ लड़खड़ा कर विफल हो सकती हूँ। इससे मुझमें परमेश्वर के प्रति थोड़ा आदर पैदा हुआ। मैंने यह भी जाना कि मुझमें सत्य की वास्तविकता के साथ ही अपने काम में सत्य की खोज करने वाले दिल का बिल्कुल अभाव था। मैं ढीठ, मनमानी करने वाली और विघ्नकारी थी। औसत क्षमता वाले, मगर समझदारी से अपना काम करने वाले उन भाई-बहनों के स्तर से मैं कहीं नीची थी। मेरा अहंकार आधारहीन था। यह सब जानने के बाद, मैं अपने काम में अधिक विनम्र हो गयी और अब अति-आत्मविश्वासी नहीं रही। मैंने सचेतन होकर खुद को परे रखने और नकारने का अभ्यास किया, मैंने सत्य के सिद्धांतों की अधिक खोज की और भाई-बहनों की बात अधिक सुनी। कलीसिया की किसी भी समस्या को सुलझाने के लिए, मैं खुली चर्चाएँ करने लगी। कभी-कभार जब मैं फिर से अपना अहंकार दिखाती, या अपने काम में सिद्धांतों का उल्लंघन करती, तो मैं खुद को परे रखने का अभ्यास करती, काट-छाँट और निपटान के साथ ही दूसरों के मार्गदर्शन और सहायता को स्वीकार करती। समय के साथ, मुझे लगा कि इस प्रकार अभ्यास करना वाकई लाभकारी है। चूंकि सत्य की मेरी समझ सतही थी, और कई चीज़ों के बारे में मैं गहराई से नहीं जानती थी, इसलिए भाई-बहनों के साथ काम कर के और सभी के विचारों को साथ लेकर, मैं चीज़ों के बारे में अधिक समझ हासिल कर सकी थी। इस प्रकार अपना कर्तव्य निभाते हुए, मेरे जानने से पहले ही, मुझे परमेश्वर का संरक्षण मिल गया। मैं अब बड़ी गलतियाँ नहीं करती थी, न ही बड़े मसलों से मेरा सामना हुआ, और भाई-बहनों की निगरानी में, कुछ हद तक मेरी अहंकारी प्रकृति नियंत्रण में हो गई। इसे अभ्यास में लाने से मुझे सुकून और आराम मिला, और धीरे-धीरे, अपने काम में मैं अहंकार को घटाती जा रही थी। एक बार, मेरे साथ काम कर रही एक बहन ने कहा, "मैं आपको लगभग दो साल से जानती हूँ। आप बेहद अहंकारी हुआ करती थीं और दूसरे लोग आपके सामने बेबस महसूस करते थे, लेकिन अब आप वाकई बदल गयी हैं।" उस पल मुझे लगा मैं बस रो पडूँगी। मैं इतनी ज़्यादा अहंकारी थी। ये थोड़ा-सा बदलाव भी आसानी से नहीं आया। पिछले कुछ सालों के बारे में सोचूँ तो, काट-छाँट और निपटान के वे दो न भुलाये जाने वाले अनुभव मेरे लिए सबसे अधिक मददगार और लाभकारी थे। यदि मैं उन अनुभवों से नहीं गुज़री होती, तो निश्चित ही अब भी अवश्य मुझमें सामान्य इंसानियत नहीं होती, और मैं बिल्कुल भी परमेश्वर के बारे में नहीं सोचती। मैं खतरनाक स्थिति में होती, किसी भी पल परमेश्वर का विरोध करने के कगार पर होती। मैं अब सच में जानती हूँ कि काट-छाँट और निपटान मेरे लिए परमेश्वर की सुरक्षा और उद्धार हैं।

69. सही रास्ते पर लौटना

चेन गुयांग, अमेरिका

सर्वशक्तिमान परमेश्वर कहता है, "परमेश्वर की सेवा करना कोई सरल कार्य नहीं है। जिनका भ्रष्ट स्वभाव अपरिवर्तित रहता है, वे परमेश्वर की सेवा कभी नहीं कर सकते हैं। यदि परमेश्वर के वचनों के द्वारा तुम्हारे स्वभाव का न्याय नहीं हुआ है और उसे ताड़ित नहीं किया गया है, तो तुम्हारा स्वभाव अभी भी शैतान का प्रतिनिधित्व करता है जो प्रमाणित करता है कि तुम परमेश्वर की सेवा अपनी भलाई के लिए करते हो, तुम्हारी सेवा तुम्हारी शैतानी प्रकृति पर आधारित है। तुम परमेश्वर की सेवा अपने स्वाभाविक चरित्र से और अपनी व्यक्तिगत प्राथमिकताओं के अनुसार करते हो। इसके अलावा, तुम हमेशा सोचते हो कि जो कुछ भी तुम करना चाहते हो, वो परमेश्वर को पसंद है, और जो कुछ भी तुम नहीं करना चाहते हो, उनसे परमेश्वर घृणा करता है, और तुम पूर्णतः अपनी प्राथमिकताओं के अनुसार कार्य करते हो। क्या इसे परमेश्वर की सेवा करना कह सकते हैं? अंततः तुम्हारे जीवन स्वभाव में रत्ती भर भी परिवर्तन नहीं आएगा; बल्कि तुम्हारी सेवा तुम्हें और भी अधिक ज़िद्दी बना देगी और इससे तुम्हारा भ्रष्ट स्वभाव गहराई तक जड़ें जमा लेगा। इस तरह, तुम्हारे मन में परमेश्वर की सेवा के बारे में ऐसे नियम बन जाएँगे जो मुख्यतः तुम्हारे स्वयं के चरित्र पर और तुम्हारे अपने स्वभाव के अनुसार तुम्हारी सेवा से प्राप्त अनुभवों पर आधारित होंगे। ये मनुष्य के अनुभव और सबक हैं। यह दुनिया में जीने का मनुष्य का जीवन-दर्शन है। इस तरह के लोगों को फरीसियों और धार्मिक अधिकारियों के रूप में वर्गीकृत किया जा सकता है। यदि वे कभी भी जागते और पश्चाताप नहीं करते हैं, तो वे निश्चित रूप से झूठे मसीह और मसीह विरोधी बन जाएँगे जो अंत के दिनों में लोगों को धोखा देते हैं" (वचन, खंड 1, परमेश्वर का प्रकटन और कार्य, धार्मिक सेवाओं का शुद्धिकरण अवश्य होना चाहिए)। जब मैं यह अंश पढ़ता हूँ, "परमेश्वर की सेवा करना कोई सरल कार्य नहीं है। जिनका भ्रष्ट स्वभाव अपरिवर्तित रहता है, वे परमेश्वर की सेवा कभी नहीं कर सकते हैं। यदि परमेश्वर के वचनों के द्वारा तुम्हारे स्वभाव का न्याय नहीं हुआ है और उसे ताड़ित नहीं किया गया है, तो तुम्हारा स्वभाव अभी भी शैतान का प्रतिनिधित्व करता है" मैं बहुत प्रेरित महसूस करता हूँ। मैंने अतीत में नाकामयाबी का सामना किया है। उस समय, मैंने अभिमानी स्वभाव के आधार पर अपना कर्तव्य किया, और मैं बहुत शेखीबाज़ था। मैं दिखावा करता था, प्रवचनों में सतही शब्दों और सिद्धांतों का इस्तेमाल करता था, ताकि लोग मुझे बहुत काबिल समझें और मेरा आदर करें, और अनजाने में मैं परमेश्वर के विरोध के रास्ते पर चल निकला। बाद में, परमेश्वर के वचनों के न्याय और प्रकाशन की मदद से मैं परमेश्वर के खिलाफ़ अपने विरोध के स्रोत और अपनी शैतानी प्रकृति को पहचान पाया और परमेश्वर के सामने पश्चाताप करना शुरू किया।

2013 की बात है, मुझे कलीसिया का अगुआ चुना गया था। तब मैं काफ़ी उत्साही हुआ करता था। जब भी मैं अपने भाई-बहनों को किसी परेशानी में देखता, तो मैं परमेश्वर के वचनों पर उनके साथ सहभागिता करके उनकी समस्याओं को हल करने में मदद करता था। जब सबकी मुश्किलें हल हो जाती थीं, तो वे सामान्य ढंग से अपने कर्तव्यों का पालन कर पाते थे। कुछ महीने बाद, मेरे अगुआ ने मुझसे कहा, "एक कलीसिया है जहाँ नए शामिल हुए भाई-बहनों की संख्या काफ़ी है, और तुम्हारे सभी सहकर्मियों ने सुझाव दिया है कि तुम वहां जाकर उनके अगुआ बनकर काम करो।" आत्मविश्वास से भरपूर, मैंने यह सुझाव स्वीकार कर लिया। मैंने सोचा कि मुझे उन भाई-बहनों को सिंचित करने का अच्छा काम करना होगा, ताकि वे जल्द से जल्द सत्य को समझ सकें और सत्य के मार्ग पर अपनी बुनियाद बना सकें। कलीसिया पहुँचने के बाद, मैंने वहाँ के पूरे हालात को समझा, और भाई-बहनों की समस्याओं और मुश्किलों को भी जाना, ताकि मैं परमेश्वर के वचनों के प्रासंगिक अंशों की तलाश करके उनके साथ सहभागिता कर सकूँ और उनकी समस्याओं को हल कर सकूँ। मुझे यह लगा कि क्योंकि मैं यहाँ नया हूँ, काफ़ी भाई-बहन मुझे जानते नहीं, इसलिए मुझे ज़्यादा मेहनत करनी होगी और उनके साथ ज़्यादा सहभागिता करनी होगी। अगर मैं कुछ ही समय में कलीसिया का काम अच्छे से कर पाऊँगा, तो ये भाई-बहन ज़रूर मान लेंगे कि मुझमें सत्य की वास्तविकता है, और मैं अपने काम में काबिल हूँ—और जब ऐसा होगा, तो मेरे अगुआ भी मुझे काबिल समझेंगे। उसी दौरान कलीसिया ने एक नोटिस जारी किया, यह बताने के लिए कि इस पड़ाव पर कौन से सत्यों में प्रवेश करना है, और हमें परमेश्वर के वचनों के प्रासंगिक अंशों की तलाश करके उन पर सहभागिता करनी है। मैं बहुत ख़ुश था क्योंकि अपने आप को साबित करने का यह शानदार मौका था। तो मैंने सत्य के इन सभी पहलुओं से संबंधित परमेश्वर के कुछ कथनों को ढूंढ लिया, और फिर अच्छे से उन्हें व्यवस्थित किया, और सोचता रहा, "कल सहकर्मियों की एक सभा है। मेरे सहकर्मी देखेंगे कि मैंने पूरी रात जागकर परमेश्वर के इन वचनों को ढूंढा है, और वे ज़रूर ये समझेंगे कि मैं अपने कर्तव्य पालन में ईमानदार और ज़िम्मेदार हूँ।" इसलिए, मुझे तैयारी खत्म करते-करते भोर हो गई। मैंने जो सोचा था वही हुआ, सभा के दौरान जब मेरे सहकर्मियों ने मेरे ढूंढे परमेश्वर के वचनों को पढ़ा, तो वे मेरी तरफ़ प्रशंसा से देखने लगे। कुछ लोगों ने कहा, "भाई चेन कितने ईमानदार हैं। पूरी रात जागकर उन्होंने परमेश्वर के वचनों के इन प्रासंगिक अंशों को खोजा है।" कुछ ने कहा, "बिल्कुल सच! ऐसा लगता है कि भाई चेन परमेश्वर के वचन अक्सर पढ़ते हैं।" एक अन्य भाई ने चिंतित होकर कहा, "भाई चेन, परमेश्वर के वचनों के इन अंशों को ढूंढने के लिए आप रात को कितनी देर तक जागते रहे?" ये सब कुछ सुनकर मैं अत्यंत ख़ुश था। मेरा भोर तक जागना बेकार नहीं गया, और मेरे भाई-बहन देख सकते थे कि मैंने कितनी मेहनत की है। अपने उत्साह को छुपाते हुए, मैंने कहा, "इन्हें ढूंढते हुए भोर हो गई थी। मैं अपने कर्तव्य को पूरा करने के लिए अक्सर रात भर जागता हूँ, जैसा कि होना भी चाहिए। इसमें कोई बड़ी बात नहीं है। मैं बस चाहता था कि सभा के दौरान सहभागिता करने में मेरे भाई-बहनों को कोई रुकावट न हो।" तब उस भाई ने कहा कि मैं अपने कर्तव्य पालन में ईमानदार हूँ, और मैं पूरी रात जागकर कष्ट सहन कर सकता हूँ। मेरा सीना ख़ुशी से फूल गया। मुझे मेहनत करना जारी रखना था, ताकि मेरे भाई-बहन यह कहें कि मैं एक काबिल अगुआ हूँ।

बाद में, जब सुसमाचार के प्रचार का काम आगे बढ़ा, तो हमने कुछ नई कलीसियाओं की स्थापना की। हर रोज़, मैं सुबह से लेकर शाम तक काम करता था, पूरी कलीसिया में घूम-घूम कर अपने भाई-बहनों को सिंचित करता था। अगर कोई भी मुश्किल में होता, तो मैं उनकी समस्याओं को हल करने के लिए धैर्यपूर्वक उन्हें परमेश्वर के वचन पढ़कर सुनाता, और इस तरह मेरे बारे में लोगों की राय और बेहतर होती गई। एक बार, सुसमाचार का प्रचार करते समय कुछ भाई-बहनों को किसी समस्या का सामना करना पड़ा और वे इसे हल नहीं कर पा रहे थे। वे नकारात्मक और कमज़ोर हो रहे थे, तो वे इसके बारे में मेरे साथ सहभागिता करने के लिए आए। मैंने उनके साथ सुसमाचार के प्रचार के अपने अतीत के अनुभव साझा किए। मैंने कहा, "जिन लोगों को मैं सुसमाचार सुना रहा था उनकी अपनी धारणाएं थीं और वे इसे स्वीकार नहीं कर रहे थे। कुछ लोगों ने तो मुझे अपने घरों से धक्का देकर बाहर निकाल दिया। उस समय, मुझे भी लगा कि यह काम बहुत मुश्किल है, इसलिए मैं बार-बार परमेश्वर से प्रार्थना करता था। मैं पूरी रात उसके वचनों से संबंधित अंश ढूंढने में निकाल देता और अक्सर उन लोगों की समस्याओं को दूर करने के लिए उनके साथ सहभागिता करने जाता था। मैं ऐसा इसलिए करता था ताकि वे परमेश्वर की वाणी सुन सकें और अंत के दिनों में उन्हें परमेश्वर का उद्धार हासिल हो सके। मैंने बहुत अपमान और मुश्किलों का सामना किया, लेकिन मैंने हार नहीं मानी। आखिर में, मैं उन्हें कलीसिया का हिस्सा बनाने में कामयाब रहा...।" जब मैंने अपनी बात पूरी की, तो एक भाई ने प्रशंसा करते हुए कहा, "भाई चेन सच में कष्ट सहन कर सकते हैं। वे सच में जिम्मेदारी के बोझ को अपने कंधों पर उठाते हैं।" कुछ ने कहा, "हम सबको भाई चेन की तरह सुसमाचार का प्रचार करना चाहिए।" जब मैंने देखा कि सभी भाई-बहन मुझे कितना काबिल समझते हैं, तो मैं सातवें आसमान पर था। इसके बाद, जब बाकी लोगों को अपने कर्तव्य पालन में कोई भी मुश्किल आती, तो वे मदद के लिए मेरे पास आ जाते, और बहुत कम लोग ही मेरे सहकर्मी भाई के पास जाते थे। अपने कर्तव्य पूरे करते समय, भाई-बहन सक्रियता से वो सब करते जो मैं उन्हें करने के लिए कहता। यह देखकर कि ये लोग मुझे बहुत काबिल समझ रहे हैं, मैं खुद की पीठ थपथपाता गया; मुझे लगने लगा कि मैं कलीसिया का एक स्तंभ बन चुका हूँ।

एक सभा के दौरान, मैं बोलता जा रहा था कि अपने कर्तव्य का पालन करते समय मैंने कितनी परेशानियां सहीं और कितनी कीमत चुकाई, और क्या नतीजे हासिल किए। अचानक एक बहन ने मुझसे कहा, "भाई चेन, आप ज़्यादातर इस बारे में बात कर रहे हैं कि अपने कर्तव्य पालन के दौरान आपने कितनी परेशानियों का सामना किया और कितनी मेहनत की, लेकिन आप ये नहीं बता रहे हैं कि जब आपने इन मुश्किलों का सामना किया तो आपकी क्या कमज़ोरियाँ थीं या आपके कौन से भ्रष्ट स्वभावों का खुलासा हुआ, या आपने अपने बारे में क्या ज्ञान प्राप्त किया, या आपने कैसे अपनी मुश्किलों को हल करने के लिए सत्य का इस्तेमाल किया। ऐसा लगता है जैसे आपके अंदर कोई भ्रष्टता है ही नहीं...।" जब उन्होंने अपनी बात पूरी की, तो हर इंसान मेरी तरफ़ देख रहा था। मैं दंग रह गया। मैं शर्मिंदा हो गया, और मेरा चेहरा लाल हो गया। मन ही मन मैं सोच रहा था, "इस तरह से बात करके इस बहन ने इन सभी भाई-बहनों के सामने मुझे बुरा बना दिया है। ये मेरे बारे में क्या सोचेंगे?" अपना थोड़ा-बहुत गौरव वापस पाने की कोशिश में, मैंने जल्दी से कहा, "बहन, आपने जो कहा है वह सही है, और मैं इसे स्वीकार भी कर सकता हूँ। लेकिन, हमारे भाई-बहन अपने कर्तव्यों में मुश्किलों का सामना कर रहे हैं, वे नकारात्मक और कमज़ोर होते जा रहे हैं। हमें बस अपनी भ्रष्टता के बारे में बात नहीं करनी चाहिए। हमें सकारात्मक अभ्यासों के बारे में ज़्यादा सहभागिता करनी चाहिए; यही एक तरीका है जिससे हमारे भाई-बहन आगे का रास्ता खोज सकते हैं और अपना विश्वास हासिल कर सकते हैं...।" बाद में, कुछ भाई-बहनों ने मुझसे कहा कि जब मैं अपने अनुभवों और ज्ञान के बारे में बात कर रहा था, तो मैंने उस भ्रष्टता के बारे में बात नहीं की जो मुझमें उजागर हुई थी, और क्योंकि मैंने अपने कष्ट और अपनी चुकाई गई कीमत के बारे में ज़्यादा बातें की थी, और यही कहा था कि कैसे मैंने अपने कर्तव्य पालन में अपनी देह की इच्छाओं को त्याग दिया था, मैं सत्य के अभ्यास में काफ़ी माहिर लग रहा था। अपने भाई-बहनों की इन चेतावनी भरी बातों के बाद, मैं थोड़ा परेशान रहने लगा, और सोचने लगा, "क्या मैं जिन बातों पर सहभागिता करता रहा हूँ, वे असल में उचित नहीं हैं? कभी-कभी मैं इस बात पर सहभागिता करता था कि मैं कैसे अभिमानी और स्वार्थी था। इसके अलावा, अपने कर्तव्य पालन में, मैंने हमेशा बहुत अच्छे नतीजे प्राप्त किए हैं, और मैंने कभी भी कलीसिया के काम में बाधा नहीं पहुँचाई है। तो इसका मतलब है कि मेरे सहभागिता करने के तरीके में कुछ भी गलत नहीं है।" और इसलिए, मैंने ईमानदारी से अपने बारे में विचार नहीं किया।

बाद में, कलीसिया के काम की ज़रूरतों की वजह से मुझे अपना कर्तव्य करते रहने के लिए दूसरी कलीसिया में भेज दिया गया। अपने सहकर्मियों के साथ एक सभा के दौरान, भाई झांगने गंभीर स्वर में मुझसे कहा, "भाई चेन, जब से आपने उस कलीसिया को छोड़ा है, कुछ भाई-बहनों की कर्तव्य पालन में दिलचस्पी ख़त्म हो गई है। जब भी वे किसी मुश्किल का सामना करते हैं, वे न तो परमेश्वर के वचन पढ़ते हैं और न ही वे सत्य की खोज करते हैं; वे बस यही चाहते हैं कि आप उनकी समस्याएं हल कर दें। कुछ ने तो सभाओं में आना भी बंद कर दिया है। इससे साफ़ दिखता है कि अपने कर्तव्य पालन में न आपने परमेश्वर को ऊँचा उठाया है और न ही आपने उसकी गवाही दी है। आप बस दिखावा करते रहे हैं, ताकि दूसरे आपके बारे में अच्छा सोचें और आपका आदर करें। यह एक बुरा काम है, और आपको कुछ समय बिताकर अपने बारे में विचार करना चाहिए!" उनकी बात सुनकर, मैं हक्का-बक्का रह गया और सोचने लगा, "ऐसा कैसे हो गया? मेरे सभी भाई-बहन मेरा बहुत आदर करते हैं? यह तो एक गंभीर समस्या है!" मैं बहुत डर गया। इसके बाद, मैंने कुछ नहीं सुना कि सभा में किस बारे में सहभागिता हो रही थी; मैं असमंजस में था। मुझे समझ नहीं आ रहा था कि मैं इस परिस्थिति से कैसे निकलूँ। घर पहुँचकर, मैं भाई झांग के शब्दों के बारे में सोचता रहा। पहले, मैं सोचता था कि मेरे कर्तव्य पालन से कुछ नतीजे हासिल हुए हैं और कुछ समस्याओं को हल करने के लिए मैं सत्य पर सहभागिता कर सकता हूँ। हज़ार वर्षों में भी मैं सोच नहीं सकता था कि इसका यह नतीजा होगा। दरअसल, इस बात ने मुझे बहुत परेशान किया। अपनी लाचारी में, मैंने परमेश्वर से प्रार्थना की। मैंने कहा, "हे परमेश्वर, मुझे प्रबुद्ध करो ताकि मैं अपनी समस्या का स्रोत जान सकूँ और ख़ुद की सच्ची समझ पा सकूँ।"

बाद में, मैंने परमेश्वर के कुछ वचन पढ़े, "वे सभी जो अधोगति पर होते हैं स्वयं का उत्कर्ष करते हैं और स्वयं की गवाही देते हैं। वे स्वयं के बारे में शेखी बघारते हैं और आत्म-प्रशंसा करते हैं, और उन्होंने परमेश्वर को हृदय में तो बिल्कुल नहीं लिया है। मैं जिस बारे में बात कर रहा हूँ, क्या तुम लोगों को उसका कोई अनुभव है? बहुत से लोग लगातार खुद के लिए गवाही दे रहे हैं : 'मैं इस तरह से या उस तरह से पीड़ित रहा हूँ; मैंने फलाँ-फलाँ कार्य किया है और परमेश्वर ने मेरे साथ फलाँ-फलाँ ढंग से व्यवहार किया है; उसने मुझे ऐसा-ऐसा करने के लिए कहा; वह विशेष रूप से मेरे बारे में ऊँचा सोचता है; अब मैं फलाँ-फलाँ हूँ।' वे जानबूझकर एक निश्चित लहजे में बोलते हैं, और निश्चित मुद्राएँ अपनाते हैं। अंतत: कुछ लोग इस विचार पर पहुँचते हैं कि ये लोग परमेश्वर हैं। एक बार जब वे उस बिंदु पर पहुँच जायेंगे, तो पवित्र आत्मा उन्हें लंबे समय पहले ही छोड़ चुका होगा। यद्यपि, इस बीच, उन्हें नजरअंदाज किया जाता है, और निष्कासित नहीं किया जाता है, उनका भाग्य निर्धारित किया जाता है, और वे केवल अपने दण्ड की प्रतीक्षा कर सकते हैं"("अंत के दिनों के मसीह की बातचीत के अभिलेख" में 'लोग परमेश्वर से बहुत अधिक माँगें करते हैं')। "कुछ लोग बार-बार अपने बारे में गवाही देने, अपनी शक्ति बढ़ाने और लोगों एवं हैसियत के लिए परमेश्वर के साथ प्रतिस्पर्धा करने हेतु अपने पदों का उपयोग कर सकते हैं। वे लोगों से अपनी आराधना करवाने के लिए विभिन्न तरीकों एवं साधनों का उपयोग करते हैं और लोगों को जीतने एवं उनको नियंत्रित करने की लगातार कोशिश करते हैं। यहाँ तक कि कुछ लोग जानबूझकर लोगों को यह सोचने के लिए गुमराह करते हैं कि वे परमेश्वर हैं ताकि उनके साथ परमेश्वर की तरह व्यवहार किया जाए। वे किसी को कभी नहीं बताएँगे कि उन्हें भ्रष्ट कर दिया गया है-कि वे भी भ्रष्ट एवं अहंकारी हैं, उनकी आराधना नहीं करनी है और चाहे वे कितना भी अच्छा करते हों, यह सब परमेश्वर द्वारा उन्हें ऊँचा उठाने के कारण है और वे वही कर रहे हैं जो उन्हें वैसे भी करना ही चाहिए। वे ऐसी बातें क्यों नहीं कहते? क्योंकि वे लोगों के हृदय में अपना स्थान खोने से बहुत डरते हैं। इसीलिए ऐसे लोग परमेश्वर को कभी ऊँचा नहीं उठाते हैं और परमेश्वर के लिए कभी गवाही नहीं देते हैं" (वचन, खंड 2, परमेश्वर को जानने के बारे में, परमेश्वर का कार्य, परमेश्वर का स्वभाव और स्वयं परमेश्वर I)। परमेश्वर के वचनों को पढ़कर, मैं बहुत परेशान हो गया। अपने बारे में विचार करने के बाद ही मैंने समझा कि ऊपरी तौर पर तो मैं यह दिखा रहा था कि मैंने कष्ट सहा है और कीमत चुकाई है, और अपने भाई-बहनों की समस्याओं को हल करने के लिए परमेश्वर के वचनों पर उनके साथ सहभागिता करता था, लेकिन मैं ऐसा इसलिए कर रहा था ताकि मैं बेहतर दिखूँ और दिखावा कर सकूँ, ताकि दूसरे मेरे बारे में ऊँचा सोचें और मेरा आदर करें। मैं उस वक्त के बारे में सोचने लगा जब मेरे सहकर्मियों ने नए सदस्यों वाली कलीसिया के अगुआ के तौर पर मेरा नाम सुझाया था। मुझे समझ आया कि उस समय मैंने बस यही सोचा था कि कैसे मैं कुछ उपलब्धियाँ हासिल करूँ, ताकि मेरे भाई-बहन मेरे बारे में ऊँचा सोचें और मेरे अगुआ की मेरे बारे में अच्छी राय हो। इसके लिए, मैंने ज़्यादा से ज़्यादा समय काम किया, रात भर जागकर परमेश्वर के वचनों के प्रासंगिक अंशों को ढूंढा और सभाओं में जिन बातों पर सहभागिता करनी थी, उन्हें व्यवस्थित किया। सुसमाचार के प्रचार के समय, जब मेरे भाई-बहनों ने मुश्किलों का सामना किया, तो मैंने उनके साथ इस बात पर सहभागिता नहीं की कि सत्य के सिद्धांतों के ज्ञान तक उन्हें पहुँचाने में अगुआई करना परमेश्वर की इच्छा है, बल्कि मैंने अपनी बड़ाई की और दिखावा किया कि सुसमाचार का प्रचार करते हुए मैं कितनी परेशानियों से गुज़रा और कितनी कीमत चुकाई। मेरे काम में सुधार आया था, इसलिए मेरे भाई-बहनों ने मेरी तारीफ़ की। मुझे यह अच्छा लगता था, और मैंने पवित्र आत्मा के काम से हासिल नतीजों के लिए व्यक्तिगत श्रेय लिया, बेशर्मी और शान से उन्हें अपनी उपलब्धियों की तरह पेश किया। सभाओं में सहभागिता करते समय, मैंने अपने आपको बार-बार केंद्र में रखा। मैं सिर्फ़ सकारात्मक अभ्यासों के बारे में सहभागिता करता था और अपने जिन भ्रष्ट स्वभावों को मैंने उजागर किया था, उनकी बात करने से बचता था। अगर कभी यह विषय उठता भी था, तो मैं गोलमोल बातें करके टाल देता था। जहाँ तक मेरे कर्तव्यों को पूरा करने के नीच इरादों का सवाल है, इनके बारे में विचार करने या इन्हें सामने रखने के लिए मैं बिल्कुल भी तैयार नहीं था। बार-बार, परमेश्वर ने मेरे भाई-बहनों का इस्तेमाल मेरी समस्याओं को बताने के लिए किया था, लेकिन अपनी गरिमा और छवि को बचाने के लिए, मैंने बस मुँह से बोल दिया कि मैं उनकी बातों को स्वीकार करता हूँ, लेकिन सच तो यह था कि मैंने अपने आप पर ज़रा-सा भी विचार नहीं किया था। मैंने सहभागिता के दौरान, बड़ी-बड़ी बातें करके अपने भाई-बहनों को धोखा देने का काम जारी रखा। इस तरह, मैं यह मानने लगा कि मैं अपने कर्तव्य को ज़िम्मेदारी से पूरा करता हूँ, मैं परेशानियां सहन कर सकता हूँ और कीमत चुका सकता हूँ। कलीसिया की कोई भी समस्या या परेशानी होती, या मेरे भाई-बहन किसी भी मुश्किल परिस्थिति में होते, तो मैं पीछे नहीं हटता था, बल्कि हमेशा समाधान निकालने में उनकी मदद करता था। इन तथ्यों ने मुझे बेनक़ाब कर दिया था, और मैंने देखा कि अपना काम करते समय, मैं बिल्कुल भी सत्य का अभ्यास नहीं कर रहा था, और न ही मुझे परमेश्वर की इच्छा की परवाह थी। मैंने अपने कर्तव्य की ज़िम्मेदारी को पूरा करने के मौके का फ़ायदा दूसरों के सामने दिखावा करने के लिए उठाया, ताकि वे मेरे बारे में ऊँचा सोचें, और इस तरह मैंने शोहरत और ओहदे की अपनी इच्छा को संतुष्ट किया। ऐसा करके मैं अपने भाई-बहनों को परमेश्वर के सामने नहीं लेकर आया; बल्कि उनसे अपनी आराधना करवाने लगा। इसका मतलब हुआ कि मैं लोगों और ओहदे के लिए परमेश्वर से मुकाबला कर रहा था। तब जाकर मैं इस बात को समझा कि मैं परमेश्वर के विरोध के रास्ते पर चलना शुरू कर चुका था और मैंने बहुत ही गंभीर अपराध किया है। मैं डरा हुआ था और बहुत दोषी महसूस कर रहा था। फिर मैंने अपने आपसे पूछा : मैं अनजाने में, कैसे परमेश्वर के विरोध के रास्ते पर चल पड़ा?

बाद में, मैंने परमेश्वर के वचनों का एक अंश पढ़ा : "शैतान ने जब मनुष्यों को भ्रष्ट कर दिया, तो उनकी प्रकृति शैतानी हो गई। मनुष्य होते हुए भी लोगों ने मनुष्य की तरह बर्ताव करना बंद कर दिया है; बल्कि, वे मानवता के ओहदे को पार कर गए हैं। वे इंसान होने की इच्छा नहीं रखते; वे अब और ऊँचे स्तर की आकांक्षा करते हैं। और यह ऊँचा स्तर क्या है? वे परमेश्वर से बढ़कर होना चाहते हैं, स्वर्ग से बढ़कर होना चाहते हैं, और बाकी सभी से बढ़कर होना चाहते हैं। लोग इस तरह क्यों हो गए हैं, इसका मूल कारण क्या है? कुल मिलाकर यही नतीजा निकलता है कि मनुष्य की प्रकृति बहुत अधिक अहंकारी है। ... जब लोगों की प्रकृति और सार अहंकारी हो जाते हैं, तो वे ऐसी चीजें करने के काबिल हो जाते हैं जो परमेश्वर की अवज्ञा और विरोध करती हैं, उसके वचनों को ध्यान में रखे बिना चीजें करते हैं, ऐसी चीजें करते हैँ जो परमेश्वर के बारे में धारणाएं उत्पन्न करती हैं, जो उसका विरोध करती हैं, और जो उस व्यक्ति का उत्कर्ष करती हैं और उस व्यक्ति की गवाही देती हैं। तुम्हारा कहना है कि तुम अहंकारी नहीं हो, लेकिन मान लो कि तुम्हें कई कलीसियाओं को चलाने और उनकी अगुआई करने की ज़िम्मेदारी दी जाती है; मान लो कि मैं तुम्हारे साथ नहीं निपटता हूँ, और परमेश्वर के परिवार के किसी सदस्य ने तुम्हारी कांट-छांट नहीं की : थोड़ी देर उनका नेतृत्व करने के बाद, तुम उन्हें अपने पैरों पर गिरा लोगे और अपने सामने समर्पण करवाने लगोगे। और तुम ऐसा क्यों करोगे? यह तुम्हारी प्रकृति द्वारा निर्धारित होगा; यह स्वाभाविक प्रकटीकरण के अलावा और कुछ नहीं होगा। इसे सीखने के लिए तुम्हें दूर जाने की आवश्यकता नहीं है, और न ही दूसरों से यह कहने की ज़रूरत है कि वे तुम्हें सिखाएं। तुम्हें इनमें से कुछ भी जानबूझकर करने की आवश्यकता नहीं है। इस तरह की स्थिति स्वाभाविक रूप से तुम्हारे सामने आएगी : तुम लोगों से अपने सामने समर्पण करवाओगे, उनसे अपनी आराधना करवाओगे, अपनी प्रशंसा करवाओगे, अपनी गवाही दिलवाओगे, उनसे अपनी सभी बातें मनवाओगे, और उन्हें अपने अधिकार क्षेत्र से दूर नहीं जाने दोगे। तुम्हारे नेतृत्व में, ऐसी स्थितियाँ स्वाभाविक रूप से उत्पन्न होती हैं। और ये हालात कैसे आते हैं? ये मनुष्य की अहंकारी प्रकृति से निर्धारित होते हैं"("अंत के दिनों के मसीह की बातचीत के अभिलेख" में 'अहंकारी स्वभाव ही परमेश्वर के प्रति मनुष्य के प्रतिरोध की जड़ है')। परमेश्वर के वचनों को पढ़कर मुझे समझ आया कि मैं क्यों अपने कर्तव्य में परमेश्वर को संतुष्ट करना चाहते हुए भी, अनजाने में उसके विरोध के रास्ते पर चल निकला था। इसका स्रोत था मेरे अंदर मौजूद अभिमानी शैतानी प्रकृति। इस अभिमानी प्रकृति के काबू में रहने की वजह से मेरी अपने बारे में राय बहुत ऊँची थी, मैं अक्सर अपनी बातों और अपने कार्यों में दिखावा करता था, ताकि लोग मेरे बारे में ऊँची राय रखें और मेरा आदर करें। जब मेरे भाई-बहनों ने अपने कर्तव्य पालन के दौरान समस्याओं का सामना किया, तो मैंने सत्य को समझने और अभ्यास के मार्ग की तलाश करने में उनकी मदद के लिए उनके साथ सत्य के सिद्धांतों पर सहभागिता नहीं की, बल्कि सिर्फ़ सतही शब्दों और सिद्धांतों का इस्तेमाल किया, ताकि मैं अच्छा दिख सकूँ। यही नहीं, कष्ट और काम के अपने अनुभव का मैंने पूंजी की तरह दिखावा करने के लिए इस्तेमाल किया। इसकी वजह से मेरे भाई-बहन मेरी तरफ़ सम्मान से देखते थे और मानते थे कि मैं सत्य को समझता हूँ और उनकी समस्याओं को हल कर सकता हूँ। जब भी कोई समस्या उनके सामने आती, वे हमेशा मेरे पास आते थे, बिना यह समझे कि अपनी समस्याओं को हल करने के लिए उन्हें परमेश्वर पर निर्भर करना चाहिए और सत्य की तलाश करनी चाहिए। उनके दिलों में परमेश्वर के लिए कोई जगह नहीं थी। यहाँ तक हो गया कि जब मुझे दूसरी जगह भेज दिया गया, तो कुछ भाई-बहन अब सभाओं में जाना ही नहीं चाहते थे। इसे अपने कर्तव्यों का पालन करना कैसे कहा जा सकता है? मैं बुराई कर रहा था और परमेश्वर का विरोध कर रहा था! सिर्फ़ अपने अभिमान और दंभ की वजह से, मैं इस तरह के बुरे काम कर रहा था। मैं बस यही चाहता था कि मैं लोगों पर हुक्म चला पाऊँ, अपनी प्रतिष्ठा और छवि की भी सुरक्षा कर पाऊँ, सभी भाई-बहन मेरा आदर करें और सिर्फ़ मुझ पर ही ध्यान दें। मैं अपनी प्रतिष्ठा के आशीष का लोभ करने लगा था। मैं अपने अंदर गहराई में कहीं देख पा रहा था कि मेरे मन में परमेश्वर के लिए आदर का एक कतरा भी नहीं था। जब लोग एक अभिमानी प्रकृति के अनुसार जीते हैं, तो परमेश्वर के प्रति विरोध अपने आप शुरू हो जाता है। यह वाकई बहुत खतरनाक है। मैं धार्मिक दुनिया के पादरियों और एल्डरों के बारे में सोचने लगा। वे परमेश्वर का उत्कर्ष नहीं करते या उसकी गवाही नहीं देते, न ही वे विश्वासियों को प्रभु के वचनों को अभ्यास में लाने की तरफ़ ले जाते हैं। इसके बजाय, वे विश्वासियों को धोखा देने के लिए बाइबल के ज्ञान और धर्मशास्त्रीय सिद्धांतों की आँख बंद करके व्याख्या करते हैं, वे दिखावा करते हैं कि उन्होंने कितना कष्ट सहा है, कितने लोगों का धर्म-परिवर्तन किया है, और उन्होंने कितनी कलीसियाओं की स्थापना की है। इस वजह से विश्वासी उनकी आराधना करने लगते हैं, उनकी तरफ़ सम्मान से देखते हैं, और उनकी कही हर बात को पूरा करते हैं। कुछ लोगों ने सर्वशक्तिमान परमेश्वर के वचनों को पढ़ा है और परमेश्वर की वाणी सुनी है, लेकिन फिर भी वे पादरियों और एल्डरों के पास जाकर पूछते हैं कि वे सही हैं या नहीं। यह जानकर भी कि सच्चा रास्ता यही है, पादरियों की सहमति के बिना, उनमें सर्वशक्तिमान परमेश्वर के काम को स्वीकार करने की हिम्मत नहीं होती। धार्मिक दुनिया के पादरी और एल्डर लोगों को मजबूती से काबू में रखते हैं। वे मसीह-विरोधियों के परमेश्वर का विरोध करने वाले पथ पर चलते हैं, और एक स्वतंत्र राज्य बनाने की कोशिश कर रहे हैं! कर्तव्य पालन करते समय मैं अक्सर लोगों के सामने दिखावा करता था, ताकि लोग मुझे काबिल समझें और मेरी तरफ़ सम्मान से देखें। मैं उन पादरियों और एल्डरों से कैसे अलग हूँ? मैंने नए सदस्यों वाली उस कलीसिया के भाई-बहनों के बारे में सोचा : उन्होंने अभी-अभी परमेश्वर के अंत के दिनों के कार्य को स्वीकार किया था, और अभी भी काफ़ी ऐसे सत्य थे जो वो समझ नहीं पाए थे। परमेश्वर ने मुझे कलीसिया की अगुआई करने के कर्तव्य को पूरा करने के लिए उठाया था, इसलिए मुझे उनके साथ परमेश्वर के वचनों पर ज़्यादा सहभागिता करनी चाहिए थी और उसके कार्य के लिए ज़्यादा गवाही देनी चाहिए थी, ताकि वे सत्य को समझ सकें, परमेश्वर के बारे में ज्ञान हासिल कर सकें और सत्य के मार्ग पर अपनी बुनियाद रख सकें। लेकिन मैंने क्या किया? अपने कर्तव्यों को पूरा करने की मेरी कोशिशों का क्या नतीजा हुआ? मैंने दूसरों से ख़ुद की आराधना करवाई, और उन्हें परमेश्वर का ज्ञान हासिल करने से रोका। ऐसा करके, मैंने अपने भाई-बहनों को नुकसान पहुँचाया, और कलीसिया के काम को बाधित किया और बिगाड़ दिया। मैं जिस रास्ते पर चल रहा था वह मसीह-विरोधियों का परमेश्वर का विरोध करने वाला रास्ता था! मैं जितना इस बारे में सोचता, उतना ही चिंतित और परेशान महसूस करता। मैं देख सकता था कि मैं कितना घमंडी था, मेरे मन में परमेश्वर के लिए कोई आदर नहीं था, और मेरे काम उसके स्वभाव को बहुत समय से नाराज़ कर रहे थे। अगर उसने मेरे भाई-बहनों को मेरी काट-छांट करने और मुझसे निपटने के लिए इस्तेमाल नहीं किया होता, तो मैं कभी भी यह समझ नहीं पाता कि मुझे अपने व्यवहार पर विचार करने की ज़रूरत है। अगर मैं उस रास्ते पर चलना जारी रखता, तो कोई नहीं जानता कि मैंने कितनी बुराई की होती, जिससे मुझे परमेश्वर का श्राप और सज़ा भुगतनी पड़ती। एक अनजाने से डर के अहसास के साथ, मैं परमेश्वर के सामने दंडवत अवस्था में प्रार्थना करने लगा। मैंने कहा, "हे परमेश्वर! मैं कितना घमंडी हूँ। मैं कर्तव्य पालन करते हुए हमेशा दिखावा करता हूँ, और इस वजह से मेरे भाई-बहन मेरा आदर करते हैं और उनके दिलों में तुम्हारे लिए जगह नहीं है। मैंने बुराई की है और तुम्हारा विरोध किया है। मैं तुम्हारी सज़ा के लायक हूँ। हे परमेश्वर! मैं तुम्हारे सामने पश्चाताप करना चाहता हूँ, ईमानदारी से सत्य की राह पर चलना चाहता हूँ, और एक नई शुरुआत करना चाहता हूँ।"

बाद में, मैंने परमेश्वर के ये वचन पढ़े : "जीवधारियों में से एक होने के नाते, मनुष्य को अपनी स्थिति को बना कर रखना होगा और शुद्ध अंतःकरण से व्यवहार करना होगा। सृष्टिकर्ता के द्वारा तुम्हें जो कुछ सौंपा गया है, कर्तव्यनिष्ठा के साथ उसकी सुरक्षा करो। अनुचित ढंग से आचरण मत करो, या ऐसे काम न करो जो तुम्हारी क्षमता के दायरे से बाहर हों या जो परमेश्वर के लिए घृणित हों। महान या अद्भुत व्यक्ति बनने की चेष्टा मत करो, दूसरों से श्रेष्ठ होने की कोशिश मत करो, न ही परमेश्वर बनने की कोशिश करो। लोगों को ऐसा बनने की इच्छा नहीं करनी चाहिए। महान या अद्भुत व्यक्ति बनने की कोशिश करना बेतुका है। परमेश्वर बनने की कोशिश करना और भी अधिक लज्जाजनक है; यह घृणित है और नीचता भरा है। जो काम तारीफ़ के काबिल है और जिसे प्राणियों को सब चीज़ों से ऊपर मानना चाहिए, वह है एक सच्चा जीवधारी बनना; यही वह एकमात्र लक्ष्य है जिसे पूरा करने का निरंतर प्रयास सब लोगों को करना चाहिए" (वचन, खंड 2, परमेश्वर को जानने के बारे में, स्वयं परमेश्वर, जो अद्वितीय है I)। "मनुष्य जो भी तलाश करे या जो भी चाहे, जो सृष्टिकर्ता के सामने लौटेगा और कर्तव्यनिष्ठा के साथ वह निभाएगा और पूरा करेगा जो उसे करना चाहिए और जो उसे सौंपा गया है, केवल वही एक सहज अंतरात्मा के साथ, सही और उचित ढंग से, बिना किसी कष्ट के जीवित रह पाएगा। यही जीने का अर्थ और मूल्य है"("अंत के दिनों के मसीह की बातचीत के अभिलेख" में 'सृजित प्राणी के रूप में अपने कर्तव्‍यों का भलीभाँति निर्वहन करके ही व्‍यक्ति अपने जीवन को सार्थक बनाता है')। परमेश्वर के वचनों को पढ़कर मुझे समझ आया कि वह सृष्टि का प्रभु है, और यही सही और उचित है—यही स्वाभाविक है—कि इंसान उसकी आराधना करे और अपने आपको उसके सामने समर्पित करे। इसके अलावा, मुझे मालूम था कि मैं एक छोटा-सा प्राणी हूँ, एक भ्रष्ट इंसान। मेरे अंदर शैतानी स्वभाव भरे हुए थे—मैं अभिमानी, कपटी और बुरा था। इसके बावजूद, मैं हमेशा दिखावा करता और लोगों के दिलों में जगह बनाने की कोशिश करता था। मुझमें सच में बिल्कुल भी शर्म नहीं थी और मेरा अभिमान सभी तर्कों से परे था! मैं जितना इस बारे में सोचता, मुझे उतनी ही शर्म महसूस होती थी। मुझे अपने आपसे नफ़रत हो रही थी कि मैं अंधा बना रहा और परमेश्वर को नहीं जान पाया। मुझे नहीं पता था कि मैं कौन हूँ। अपने कर्तव्य को पूरा करने के लिए आज मैं यहाँ मौजूद हूँ, यह सिर्फ़ परमेश्वर के अनुग्रह और उत्थान की वजह से था। मुझे एक सृजित प्राणी की अपनी उचित जगह लेनी चाहिए, और एक ईमानदार, सच्चा इंसान बनना चाहिए, जो सत्य की खोज पर ध्यान देता हो, परमेश्वर का उत्कर्ष करता हो, उसकी गवाही देता हो, और अपने कर्तव्यों का भी पालन करता हो—ऐसा करने से ही मुझमें एक सृजित प्राणी की चेतना और समझ होगी।

बाद में, मैंने परमेश्वर के वचनों से अभ्यास और प्रवेश का रास्ता तलाश किया। मैंने परमेश्वर के कुछ वचनों को पढ़ा, "जब तुम परमेश्वर के लिए गवाही देते हो, तो तुमको मुख्य रूप से इस बारे में अधिक बात करनी चाहिए कि परमेश्वर कैसे न्याय करता है और लोगों को कैसे दंड देता है, लोगों का शुद्धिकरण करने और उनके स्वभाव में परिवर्तन लाने के लिए किन परीक्षणों का उपयोग करता है। तुमको इस बारे में भी बात करनी चाहिए कि तुमने कितना सहन किया है, तुम लोगों के भीतर कितने भ्रष्टाचार को प्रकट किया गया है, और आखिरकार परमेश्वर ने कैसे तुमको जीता था; इस बारे में भी बात करो कि परमेश्वर के कार्य का कितना वास्तविक ज्ञान तुम्हारे पास है और तुमको परमेश्वर के लिए कैसे गवाही देनी चाहिए और परमेश्वर के प्रेम का मूल्य कैसे चुकाना चाहिए। तुम लोगों को इन बातों को सरल तरीके से प्रस्तुत करते हुए, इस प्रकार की भाषा का अधिक व्यावहारिक रूप से प्रयोग करना चाहिए। खोखले सिद्धांतों की बातें मत करो। वास्तविक बातें अधिक किया करो; दिल से बातें किया करो। तुम्हें इसी प्रकार अनुभव करना चाहिए। अपने आपको बहुत ऊंचा दिखाने की कोशिश न करो, और खोखले सिद्धांतों के बारे में बात न करो; ऐसा करने से तुम्हें बहुत घमंडी और तर्क हीन माना जाएगा। तुम्हें अपने असल अनुभव की वास्तविक, सच्ची और दिल से निकली बातों पर ज़्यादा बात करनी चाहिए; यह दूसरों के लिए बहुत लाभकारी होगा और उनके समझने के लिए सबसे उचित होगा"("अंत के दिनों के मसीह की बातचीत के अभिलेख" में 'केवल सत्य की खोज करके ही स्वभाव में बदलाव लाया जा सकता है')। परमेश्वर के वचनों को पढ़ने के बाद, मुझे थोड़ा-बहुत समझ आया कि मुझे अपने कर्तव्य में परमेश्वर का उत्कर्ष करने और उसके लिए गवाही देने का अभ्यास कैसे करना चाहिए। परमेश्वर की गवाही देते हुए, मुझे इस बारे में ज़्यादा बात करनी चाहिए कि मैंने उसके कार्य का अनुभव कैसे किया, मुझमें कौन से भ्रष्ट स्वभाव उजागर हुए थे, मैंने कैसे उसके खिलाफ़ बगावत की और उसका विरोध किया, कैसे उसके वचनों से अपनी तुलना करके मैं अपने बारे में विचार कर पाया और ख़ुद को जान पाया, और मैंने कैसे पश्चाताप किया और कैसे अपने आप को बदला। सत्य पर सहभागिता करते हुए, मुझे परमेश्वर की इच्छा और उसकी अपेक्षाओं को समझने में दूसरों की मदद करनी चाहिए। उन्हें यह समझने में मदद करनी चाहिए कि परमेश्वर लोगों को बचाने के लिए क्या कार्य करता है और उसका स्वभाव क्या है, ताकि वे परमेश्वर का आदर कर सकें, उसके सामने ख़ुद को समर्पित कर सकें और सृजित प्राणी के कर्तव्यों को पूरा कर सकें। सिर्फ़ ऐसा करके मैं परमेश्वर का सच में उत्कर्ष कर सकता हूँ और उसकी गवाही दे सकता हूँ। मैं उस बारे में सोचने लगा जब मैं अपने भाई-बहनों के साथ सहभागिता करता था। ज़्यादातर समय मैं अपने कष्ट और अपने द्वारा चुकाई गई कीमत के बारे में बात करता था, और यह बात करता था कि कैसे मैं परमेश्वर के कार्यों को देख चुका हूँ और कैसे मुझे परमेश्वर के आशीष मिले हैं। लेकिन मेरे कौन से भ्रष्ट स्वभाव प्रकट हुए थे या मेरे कौन से नीच इरादे थे, इन बातों पर मैं हमेशा पर्दा डाल देता था और शायद ही कभी इनके बारे में बात करता था। मुझे बहुत डर था कि अगर मेरे भाई-बहन मेरी भ्रष्टता को देखेंगे, तो मेरे बारे में उनकी राय खराब हो जाएगी। मुझमें वास्तव में ऐसी कपटी प्रकृति थी। इन सब बातों को जानने के बाद, मैं भाई झांग के पास गया और उनसे दूसरों को धोखा देने के लिए दिखावा करने के अपने बुरे कर्मों के बारे में बात की। मैंने भाई झांग से यह भी आग्रह किया कि वे उस कलीसिया में जाएं जहाँ मैं पहले काम करता था, और मेरे बर्ताव के बारे में विस्तार से वहाँ के भाई-बहनों से बात करें, ताकि वे सही और गलत के अंतर को बेहतर समझ सकें। सभा के दौरान, मैंने अपने भाई-बहनों के सामने अपने बुरे बर्ताव के बारे में भी खुलकर बात की, परमेश्वर के धार्मिक स्वभाव की गवाही दी, और सबसे कहा कि वे मुझे यह सीखने के लिए उदाहरण के रूप में लें कि उन्हें क्या नहीं करना चाहिए, ताकि वे मेरी तरह परमेश्वर के विरोध के रास्ते पर न चलें।

उसके बाद से अपने कर्तव्य में, मैं ध्यान से परमेश्वर का उत्कर्ष करता, उसकी गवाही देता, और उसकी इच्छा, उसकी अपेक्षाओं और इंसान के लिए उसके प्रेम पर सहभागिता करता था। मैंने अपनी भ्रष्टता, कुरूपता और अपने काम के पीछे के इरादों का खुलासा किया। मैंने खुलकर सहभागिता करते हुए बताया कि कैसे परमेश्वर के वचनों ने मुझे राह दिखाई जिससे कि मैं खुद को जान सकूँ और सत्य का अभ्यास कर सकूँ। इस तरह, मेरे भाई-बहन जान जाएँगे कि मैं भी भ्रष्ट था। दूसरों कि समस्याओं को सुलझाते हुए, मैं अभी भी कभी-कभार अपने पिछली उपलब्धियों के बारे में डींगे हांकना चाहता था, लेकिन ऐसा होने पर मैं तुरंत परमेश्वर से प्रार्थना करता और खुद का त्याग करता। मैं उनके साथ सत्य खोजता और अभ्यास के सिद्धांतों पर सहभागिता करता। इस तरह के अभ्यास ने मुझे दिल में बड़े सुकून का एहसास कराया। परमेश्वर के वचनों के अनुसार काम करना बड़ा अद्भुत लगा। मैं बदल पाया और सही रास्ते पर आ सका इसका सारा श्रेय परमेश्वर को जाता है कि उसने मेरा न्याय किया, ताड़ना दी, काट-छाँट और निपटारा किया। सर्वशक्तिमान परमेश्वर का धन्यवाद!

70. दिखावा, अब और नहीं

मो वेन, स्पेन

मुझे याद है, 2018 में मैं कलीसिया में सुसमाचार का काम करता था, बाद में मुझे उस काम का प्रभारी बना दिया गया। मैं अपने भाई-बहनों के कामों में समस्याओं और गलतियों का पता लगा कर, संगति के द्वारा उन्हें ठीक कर लेता, इस कारण सभी लोग मुझसे संतुष्ट रहते, मुझे भी कुछ हासिल कर पाने का एहसास होता। मैं अपने आप से बहुत खुश रहने लगा, सोचने लगा, मैं बाकी सबसे बेहतर हूँ। मैं दिखावा किये बिना नहीं रह पाया। मैंने सोचा, "मैं सुझाव देकर लोगों की समस्याएँ सुलझाता हूँ, सब लोग मेरे बारे में अच्छी राय रखते हैं। अगर मैं उनकी और ज़्यादा मदद करूं, तो मैं खुद को उनसे और भी ज़्यादा काबिल दिखा पाऊंगा। फिर वे मेरे बारे में और भी ऊंची राय रखेंगे।" एक दिन एक सभा में, भाई लू ने कहा कि सुसमाचार फैलाते समय उन्होंने एक धार्मिक सहकर्मी को देखा। वह 20 साल से भी ज़्यादा से एक प्रचारक है, एक सच्चा विश्वासी है, मगर उसकी अपनी मज़बूत धार्मिक धारणाएं हैं। भाई लू ने उसके साथ संगति की, लेकिन वह सुसमाचार को स्वीकार नहीं करना चाहता था, भाई लू को समझ नहीं आया कि अब क्या करें। मैंने मन-ही-मन सोचा, "यह व्यक्ति एक सच्चा विश्वासी है, संगति सुनना चाहता है। आप उसे बदल नहीं पाये, क्योंकि आपने उसके साथ सत्य के बारे में बहुत स्पष्ट रूप से संगति नहीं की। मुझे पहले ऐसा अनुभव हो चुका है, इसलिए मैं आपको इस बारे में बता सकता हूँ।" मैंने उनसे कहा, "मुझे इसमें कोई मुश्किल नज़र नहीं आती। आपको ख़ास मुद्दों पर ध्यान देने और स्पष्ट रूप से संगति करने पर ध्यान देना होगा। अगर वह सुनने को तैयार होता है और आप उसकी समस्याएँ सुलझा देते हैं, तो वह इसे स्वीकार क्यों नहीं करेगा? सहकर्मी झांग भी बहुत-सी धारणाएं रखता था, मैंने संगति से उसकी सबसे मज़बूत धारणा का खंडन किया, फिर अगली धारणा पर बात शुरू की। अंत में उसने सुसमाचार को स्वीकार कर लिया। परमेश्वर के कार्य की गवाही देते समय आपको स्पष्ट रूप से संगति करनी चाहिए।" फिर मैंने उन्हें अपने प्रचार के दौरान मिले लोगों की तमाम समस्याओं के बारे में बताया, यह भी बताया कि मैंने उनको सुलझाने के लिए किस तरह संगति की, और उन्होंने सुसमाचार को कैसे स्वीकार कर लिया। मैंने इन अनुभवों को बड़े विस्तार से बयाँ किया, पक्का किया कि इसमें सब-कुछ शामिल हो, ताकि वे सब समझ सकें कि मैं कितना काबिल हूँ। बाद में, सबने मेरी तारीफ़ की, एक बहन ने कहा, "आपने बिल्कुल सटीक बात कही है। मैं इसे क्यों नहीं समझ पायी?" मैंने कहा कि यह सब परमेश्वर के मार्गदर्शन का नतीज़ा है, लेकिन अंदर-ही-अंदर मुझे बहुत खुशी हुई। कभी-कभार काम की चर्चा करते वक्त, मैं मुझे क्या कहना है, इस पर विचार करता, ताकि सब ये सोचें कि मैं तमाम बारीकियों पर विचार कर विश्लेषण कर रहा हूँ, मुझमें काबिलियत है, मैं अक्लमंद हूँ, और दूसरों से बेहतर हूँ। चर्चा में जब मेरी बारी आती, तो मैं बोलता ही जाता, मेरे होंठों पर हमेशा "मैं" शब्द होता। "मैं यह सोचता हूँ" और "मैंने उसे सुलझा दिया।" "मैं, मैं, मैं।..." मैं अपने सिद्धांतों और विचारों की सूची पेश करता और विस्तार से उनका विश्लेषण करता। समय के साथ, दूसरे लोग मेरे भरोसे रहने लगे, इसलिए समस्याएँ आने पर वे सिद्धांत खोजने के बारे में नहीं जान पाते। काम की चर्चा करते समय, कभी-कभी वे मुझसे सबसे पहले बोलने को कहते, फिर अपनी बात जोड़ते। कभी-कभी मेरे मन में एक विचार कौंधता : "अगर मैं ऐसा ही करता रहूँ, तो क्या लोग मेरी आराधना करने लगेंगे?" फिर मैं सोचता, "मैं किसी से मेरी बात सुनने की ज़बरदस्ती नहीं करता। मैं बस अपने विचार बता रहा हूँ। वैसे, पहल करना एक सकारात्मक और ज़िम्मेदार रवैया है।" मैंने इस बात पर ज़्यादा नहीं सोचा, और वैसे ही करता गया।

बाद में, सुसमाचार फैलाने में हमें बहुत-सी मुश्किलें पेश आयीं, भाई-बहन बहुत मायूस हो गये। मेरा भी यही हाल था। मैं सबसे अपने मन की बात कहना चाहता, लेकिन लगता मैं प्रभारी हूँ, अगर इतनी आसानी से मैं निराश हो गया, तो क्या मैं कमज़ोर नहीं लगूंगा? अगर लोग जान जाएं कि मेरा आध्यात्मिक कद इतना छोटा है, तो वे मेरे बारे में क्या सोचेंगे? क्या मेरे बारे में उनकी ऊँची सोच नष्ट नहीं हो जाएगी? मैंने सोचा, "अगर मैं सकारात्मक प्रवेश के बारे में बोलूँ, सकारात्मक तरीके से सबकी अगुआई करूं, तो क्या सभी लोग प्रेरित नहीं होंगे?" इसलिए हर संगति में, मैं इस पर ध्यान देने लगा कि मैंने समस्याओं का सामना, सकारात्मकता के साथ कैसे किया, मैंने मुसीबत में परमेश्वर पर भरोसा कैसे किया, किस तरह मैं चुनौती का सामना करने को उठ खड़ा हुआ। सबको लगा मुझमें आध्यात्मिक कद है, और मैं समस्याओं से निपट सकता हूँ। उन सबने मेरी प्रशंसा की। कभी-कभी दूसरों से काम के बारे में चर्चा करते समय, मैं खुलासा करता कि अपने काम में मुझ पर बहुत दबाव है, मैं इतना व्यस्त रहता हूँ कि मेरे पास खाने या सोने का भी वक्त नहीं है, ताकि वे जान सकें कि मैं कितने कष्ट झेलता हूँ। सभाओं में, मैं परमेश्वर के वचनों पर चिंतन या आत्मचिंतन नहीं करता, बस सोचता कि सब यही सोचें कि मेरी संगतियाँ बहुत गूढ़ हैं, इनमें वज़न है। मुझे एहसास भी नहीं होता और मैं ऊंचे सिद्धांतों का प्रचार करता, दूसरों की हामी देख कर मैं बहुत खुश होता। समय के साथ, अपने काम में कोई समस्या आने पर कुछ लोग सबसे पहले मुझसे पूछने लगे। थोड़े-से सोच-विचार से उसे सुलझा सकने के काबिल होने बावजूद, वे पहले मेरी ही राय लेते। वे मुझे अपनी दशा और अंदरूनी विचारों के बारे में बताते, मुझमें उनका भरोसा देख कर मुझे बहुत खुशी होती। समय के साथ, मैं बहुत व्यस्त दिखाई देने लगा, लेकिन परमेश्वर के वचन पढ़ते समय मुझे पवित्र आत्मा की प्रबुद्धता का एहसास नहीं होता था। दूसरों के साथ काम की चर्चा करते समय, मेरे सभी सुझाव बेकार होते, हम लोगों के काम की सबसे ज़ाहिर समस्याओं को भी मैं नहीं समझ पाता था। आखिरकार मुझे एहसास हो गया कि मेरी हालत बहुत भयंकर है। मेरा पूरा अहंकार हवा हो गया। मैं खुद को सबसे बढ़िया समझता था, लेकिन एकाएक मैंने महसूस किया कि मैं पूरा बेवकूफ़ हूँ, दिखावे के लिए मेरे पास कुछ भी नहीं है। मेरी आत्मा में घना अंधियारा और दर्द है।

एक दिन मैं दो भाइयों से बात कर रहा था, तभी भाई सू ने कहा, "मैं आपको कुछ समय से जानता हूँ, आप हमेशा खुद को बढ़ा-चढ़ा कर पेश करते हैं और दिखावा करते हैं। आप अपनी संगति में शायद ही कभी अपनी भ्रष्टता या कमियों का ज़िक्र करते हैं, ज़्यादातर अपने अच्छे गुणों का ही बखान करते हैं, इससे मुझे लगा कि आप महान हैं, और मैं आपका आदर करने लगा। मेरे काम में समस्याएँ आने पर, आप सत्य के सिद्धांतों के बारे में चर्चा नहीं करते, सिर्फ यही बताते हैं कि आपने क्या किया है और समस्याओं को कैसे सुलझाया है, इससे मुझे लगता है कि आप कमाल के हैं और हम सबसे बेहतर हैं। ..." मैं भाई सू की यह बात मानने को बिल्कुल भी तैयार नहीं था, ख़ास तौर से उनकी यह बात कि मैं हमेशा खुद को ऊंचा दिखाता हूँ, दिखावा करता हूँ। ये शब्द मेरे मन में गूँजने लगे। वैसे मैंने बहस नहीं की, लेकिन उनकी बात मुझे ज़रा भी नहीं जंची। मैंने सोचा "मैंने कभी भी आपसे आराधना करने को नहीं कहा। क्या मैं वाकई उतना बुरा हूँ जितना आप कहते हैं?" मैं इसे स्वीकार नहीं कर पा रहा था, इसलिए मैंने एक दूसरे भाई से उसकी राय पूछी। उसकी बात सुनकर मुझे हैरानी हुई, "आप कभी भी अपनी भ्रष्टता या कमियों की बात नहीं करते। अब मैं आपको नहीं समझ पाता हूँ।" इससे मैंने और भी बदतर महसूस किया। "ये कैसे कह सकता है कि वह अब मुझे नहीं समझ पाता? क्या मैं ऐसी अबूझ पहेली हूँ?" मैं कुछ कहना चाहता था ताकि थोड़ी प्रतिष्ठा वापस बटोर सकूं, लेकिन उन दोनों को इस तरह से मेरी काँट-छाँट और निपटान करते देख, मैं समझ गया कि कोई तो कारण है। अगर उनकी बात सच है, तो वाकई मेरे साथ कोई समस्या है!

मैंने बिना वक्त गँवाये परमेश्वर के वे वचन ढूँढ़े, जो खुद को ऊंचा दिखा कर अपनी खुद की गवाही देने वाले लोगों को उजागर करते हैं। मैंने ये वचन पढ़े : "स्वयं का उत्कर्ष करना और स्वयं की गवाही देना, स्वयं पर इतराना, दूसरों की अपने बारे में बहुत अच्छी राय बनवाने की कोशिश करना—भ्रष्‍ट मनुष्‍यजाति इन चीज़ों में माहिर है। जब लोग अपनी शैता‍नी प्रकृतियों से शासित होते हैं, तब वे सहज और स्‍वाभाविक ढंग से इसी तरह प्रतिक्रिया करते हैं, और यह भ्रष्‍ट मनुष्यजाति के सभी लोगों में है। लोग सामान्यतः कैसे स्वयं का उत्कर्ष करते और गवाही देते हैं? वे इस लक्ष्‍य को कैसे हासिल करते हैं? एक तरीक़ा इस बात की गवाही देना है कि उन्‍होंने कितना अधिक दुःख भोगा है, कितना अधिक काम किया है, और स्वयं को कितना अधिक खपाया है। अर्थात, वे इन चीज़ों का उपयोग उस मुद्रा की तरह करते हैं जिसके द्वारा वे अपना उत्कर्ष करते हैं, जो उन्‍हें लोगों के दिमाग़ में अधिक ऊँचा, अधिक मज़बूत, अधिक सुरक्षित स्थान देता है, ताकि अधिक से अधिक लोग उन्‍हें मान दें, सराहना करें, सम्मान करें, यहाँ तक कि श्रद्धा रखें, पूज्‍य मानें, और अनुसरण करें। यह परम प्रभाव है। इस लक्ष्‍य—पूर्णतया अपना उत्कर्ष करना और स्वयं अपनी गवाही देना—को प्राप्त करने के लिए वे जो चीज़ें करते हैं, क्‍या वे तर्कसंगत हैं? वे नहीं है। वे तार्किकता के दायरे से बाहर हैं। इन लोगों में कोई शर्म नहीं है : वे निर्लज्‍ज ढंग से गवाही देते हैं कि उन्‍होंने परमेश्‍वर के लिए क्‍या-क्‍या किया है और उसके लिए कितना अधिक दुःख झेला है। वे तो अपनी योग्‍यताओं, प्रतिभाओं, अनुभव, और विशेष दक्षताओं तक पर, या अपने आचरण की चतुर तकनीकों और लोगों के साथ खिलवाड़ के लिए प्रयुक्त अपने तौर-तरीक़ों तक पर इतराते हैं। स्वयं अपना उत्कर्ष करने और अपनी गवाही देने का उनका तरीक़ा स्वयं पर इतराने और दूसरों को नीचा दिखाने के लिए है। वे पाखण्‍ड और छद्मों का सहारा भी लेते हैं, जिनके द्वारा वे लोगों से अपनी कमज़ोरियाँ, कमियाँ, और नाकामियाँ छिपाते हैं ताकि लोग हमेशा सिर्फ़ उनकी चमक-दमक ही देखें। जब वे नकारात्‍मक महसूस करते हैं तब दूसरे लोगों को यह बताने का साहस तक नहीं करते; उनमें लोगों के साथ खुलने और संगति करने का साहस नहीं होता, और जब वे कुछ ग़लत करते हैं, तो वे उसे छिपाने और उस पर लीपा-पोती करने में अपनी जी-जान लगा देते हैं। अपना कर्तव्‍य निभाने के दौरान उन्‍होंने परमेश्‍वर के घर को जो नुक़सान पहुँचाया होता है उसका तो वे ज़ि‍क्र तक नहीं करते। जब उन्‍होंने कोई छोटा-मोटा योगदान किया होता है या कोई छोटी-सी कामयाबी हासिल की होती है, तो वे उसका दिखावा करने को तत्पर रहते हैं। वे सारी दुनिया को यह जानने देने का इंतज़ार नहीं कर सकते कि वे कितने समर्थ हैं, उनमें कितनी अधिक क्षमता है, वे कितने असाधारण हैं, और सामान्‍य लोगों से कितने बेहतर हैं। क्‍या यह स्वयं अपना उत्कर्ष करने और अपनी गवाही देने का ही तरीक़ा नहीं है? क्‍या स्वयं अपना उत्कर्ष करना और अपनी गवाही देना सामान्‍य मानवता की तर्कसंगत सीमाओं में आता है? यह नहीं आता है। इसलिए जब लोग यह करते हैं, तो सामान्यतः कौन-सा स्‍वभाव प्रगट होता है? अहंकार मुख्‍य अभिव्यंजनाओं में से एक है, जिसके बाद छल-कपट आता है, जिसमें यथासंभव वह सब करना शामिल है जिससे दूसरे उनके प्रति अत्यधिक सम्‍मान का भाव रखें। उनकी कहानियाँ पूरी तरह अकाट्य होती हैं; उनके शब्‍दों में अभिप्रेरणाएँ और कुचक्र स्पष्ट रूप से होते हैं, और उन्‍होंने इस तथ्‍य को छिपाने का तरीक़ा ढूँढ़ निकाला होता है कि वे दिखावा कर रहे हैं, लेकिन वे जो कुछ कहते हैं उसका परिणाम यह होता है कि लोगों को अब भी यह महसूस करवाया जाता है कि वे दूसरों से बेहतर हैं, कि उनके बराबर कोई नहीं है, कि हर कोई उनसे हीनतर है। और क्‍या यह परिणाम चालाकीपूर्ण साधनों से हासिल नहीं किया गया है? ऐसे साधनों के मर्म में कौन-सा स्‍वभाव है? और क्‍या उसमें दुष्‍टता के कोई तत्त्व हैं? यह एक प्रकार का दुष्‍ट स्‍वभाव ही है। देखा जा सकता है कि उनके द्वारा प्रयुक्‍त ये साधन कपटपूर्ण स्‍वभाव से निर्देशित होते हैं—तो मैं क्‍यों कहता हूँ कि यह दुष्‍टतापूर्ण है? दुष्‍टता के साथ इसका क्‍या संबंध है? तुम लोग क्‍या सोचते हो : स्वयं का उत्कर्ष करने तथा गवाही देने के अपने लक्ष्‍यों के बारे में क्या वे निष्कपट हो सकते हैं? (नहीं।) उनके दिलों की गहराइयों में हमेशा एक आकांक्षा होती है, और जो कुछ भी वे कहते और करते हैं वह उस आकांक्षा को बल प्रदान करता है, और इसलिए वे जो कुछ कहते और करते हैं उसके लक्ष्‍य और प्रयोजन उनके दिलों की गहराइयों में बहुत गुप्त रखे जाते हैं। उदाहरण के लिए, इन लक्ष्‍यों को हासिल करने के लिए वे गुमराह करने वाली या किन्‍हीं संदिग्ध चालों का इस्‍तेमाल करेंगे। क्‍या इस तरह का दुराव-छिपाव अपनी प्रकृति में ही धूर्ततापूर्ण नहीं है? और क्‍या इस तरह की धूर्तता को दुष्‍टता नहीं कहा जा सकता? इसे निश्‍चय ही दुष्टता कहा जा सकता है, और इसकी जड़ें छल-कपट से कहीं ज्‍़यादा गहराई तक फैली होती हैं"("अंत के दिनों के मसीह की बातचीत के अभिलेख" में 'नायकों और कार्यकर्ताओं के लिए, एक मार्ग चुनना सर्वाधिक महत्वपूर्ण है (2)')। मैंने अपने काम में अपने व्यवहार पर गौर किया : जब भाई-बहनों के सामने समस्याएँ आतीं, तो मैं यों दिखाता जैसे मैं उनके साथ संगति कर उनकी मदद कर रहा हूँ, यह बताता कि मैं समस्याएँ कैसे सुलझाता हूँ, ताकि मैं काम में अपनी सामर्थ्य का दिखावा कर, सबको यह सोचने दूं कि मैं उनसे ज़्यादा काबिल हूँ। काम पर चर्चा करते समय, मेरे मुंह से निकलने वाला पहला शब्द होता "मैं", ताकि मैं खुद को उनके सामने रख सकूं, लोगों को सोचने दूं कि मैं सब-कुछ जानता हूँ ताकि वे मेरी आराधना करें। मैंने दूसरों से अपनी नकारात्मकता और भ्रष्टता को छुपाया। मैंने अपने भ्रष्ट स्वभाव का विश्लेषण करना तो दूर, अपनी मुश्किलों पर भी कभी चर्चा नहीं की। इसके बजाय, मैंने अपनी कमियों को छुपाने के लिए सकारात्मक प्रवेश के बारे में चर्चा की, ताकि लोग समझें कि मुझमें आध्यात्मिक कद है और वे मुझे आदर से देखें। मैं हमेशा यही बताता कि अपने काम में मैंने कितने कष्ट झेले हैं, यह कितना मुश्किल था, ताकि वे समझें कि मैं अपने कर्तव्य के प्रति बहुत समर्पित हूँ। सभाओं में, यह साफ़ था कि मुझे परेश्वर के वचनों की या खुद की बिल्कुल समझ नहीं है, लेकिन मैं बस बोलता जाता, कहानी बनाता जाता कि मैं खुद को जानता हूँ, ताकि दूसरे मेरे बारे में और भी ज़्यादा ऊंचा सोचें। उनके इस आदर-भाव और प्रशंसा का आनंद लेते रहने के लिए, मैं सही लगने वाली बातें कहता और करता चला गया, जबकि वास्तव में मैं शेखी बघारते हुए दिखावा कर रहा था, जिससे दूसरों के दिल परमेश्वर से दूर होते चले गये। क्या मेरा व्यवहार परमेश्वर के वचनों में प्रकट किये गए दुष्ट स्वभाव के कारण नहीं था? मैंने जो भी किया, या मैं जिस भी तरह से खुद को खपाता हुआ लगा, मेरा लक्ष्य कभी भी अपने कर्तव्य को ठीक ढंग से निभाना नहीं था। मैंने अपनी स्थिति को मज़बूत करने के लिए सब-कुछ किया, ताकि लोग मेरी आराधना करें। मैं मसीह-विरोधियों के रास्ते पर चल रहा था। आखिरकार मुझे अपने खुद के खतरे का एहसास हुआ, इसलिए मैंने जल्दी से परमेश्वर से प्रार्थना की, और प्रायश्चित करने की इच्छा जतायी।

परमेश्वर के ये वचन एकाएक मन में कौंध गये : "अगर किसी को सामान्‍य मनुष्‍यता जीना है, तो उन्‍हें स्वयं को किस तरह खोलना और उघाड़ना चाहिए? यह स्‍वयं को खोलकर और दूसरों को अपनी सच्ची अंर्ततम भावनाओं को दिखाकर, सरलता और शुद्धता से सत्‍य का अभ्‍यास करने में सक्षम होकर किया जाता है। अगर कोई अपनी भ्रष्‍टता उजागर करता है, तो उसे समस्‍या का सार समझ पाना और अपने हृदय की गहराई से स्वयं से गहरी घृणा कर पाना चाहिए। जब वे खुद को उघाड़ देंगे, तब फिर वे अपने आचरण को उचित सिद्ध करने का प्रयास नहीं करेंगे, न ही वे उनका बचाव करने की कोशिश करेंगे। ... सबसे पहले, व्‍यक्ति को अपनी समस्‍याओं को मूलभूत स्‍तर पर समझना चाहिए, स्वयं का विश्लेषण करना चाहिए, और खुद को उघाड़ना चाहिए। व्‍यक्ति को हृदय से ईमानदार और अपने रवैये में संजीदा होना चाहिए, और उन्‍हें अपने स्‍वभाव की उन समस्‍याओं के बारे में बात करना चाहिए जिन्‍हें वे समझ सकते हैं। दूसरे, अगर व्‍यक्ति को यह महसूस होता है कि उनका स्‍वभाव विशेष रूप से बुरा है, तो उन्‍हें सबसे कहना ही चाहिए कि 'अगर मैं ऐसा भ्रष्‍ट स्‍वभाव फिर प्रकट करूँ, तो तुम सब तनकर खड़े हो जाना—मुझसे निपटना, और उसकी ओर मेरा ध्‍यान दिलाना। मेरी आलोचना करने में कोई कसर मत छोड़ना। हो सकता है कि मैं उस वक्‍़त यह सह न सकूँ, लेकिन उस पर ध्‍यान मत देना। सब मिलकर मुझ पर नज़र रखना। अगर यह भ्रष्‍ट स्‍वभाव गंभीर रूप ले लेता है, तो मुझे उजागर करने और मुझसे निपटने के लिए सब तन कर खड़े हो जाना। मैं सच्‍चे मन से उम्‍मीद करता हूँ कि हर कोई मुझ पर नज़र रखेगा, मेरी मदद करेगा, और मुझे पथभ्रष्‍ट होने से रोकेगा।' यही वह रवैया है जिसके साथ व्‍यक्ति सत्‍य का अभ्‍यास करता है"("अंत के दिनों के मसीह की बातचीत के अभिलेख" में 'सामंजस्‍यपूर्ण सहयोग के बारे में')। परमेश्वर के वचनों ने मुझे सही दिशा दिखायी। अपनी समस्याओं को मैंने चाहे जितना भी समझा हो, मैं जानता था कि मैं ऐसा नहीं चलने दे सकता। मुझे ईमानदार होकर खुद को बिना किसी मुखौटे के दिखाना था, ताकि लोगों को अपने कर्मों के पीछे की मंशाएं दिखा सकूं, वे समझ सकें कि मैं खुद को ऊंचा दिखा रहा हूँ, दिखावा कर रहा हूँ, और मसीह-विरोधियों की राह पर चल रहा हूँ। यह सबसे महत्वपूर्ण था।

अगली सभा में, मैंने भाई-बहनों के सामने बिल्कुल खुल कर अपने दिल की बात कह दी, फिर उनकी मदद और सलाह माँगी। पूरी तरह खुल जाने के बाद, मुझे बहुत आराम और सुकून मिला। दूसरे लोगों ने अगले कुछ दिन मुझे मेरी समस्याओं की तरफ इशारा करने वाले संदेश भेजे, "आप अपने काम में हमेशा दिखावा करते हैं। मैं अब अपने कर्तव्य में सिद्धांतों की खोज नहीं करना चाहता, सिर्फ आपके भरोसे रहने लगा हूँ। मुझे लगता है आप सब-कुछ जानते हैं और आपसे पूछ लेना आसान है।" कुछ लोगों ने कहा, "मैंने हाल में परमेश्वर के बारे में कुछ नहीं सीखा, बस आपकी आराधना करना ज़्यादा सीखा है, यह सोच कर कि आप काम में काबिल हैं, अपने कर्तव्य में ज़िम्मेदार हैं। मैं सच में आपका आदर करता रहा।" यह सब सुनकर मैं परेशान हो गया। मुझे यकीन नहीं हुआ कि इतने महीनों से किये मेरे कर्तव्य का यह नतीज़ा निकला है। मैं बहुत मायूस और दुखी हो गया, यह सोच कर कि परमेश्वर ज़रूर मुझसे घृणा करता होगा। मैं निराशा की गहराइयों में डूब गया। मगर परमेश्वर की निरंतर प्रार्थना करके, दूसरों की मदद और सहारे से, मैंने आखिरकार समझ लिया कि परमेश्वर यह सब मुझे हटाने के लिए नहीं बल्कि मुझे शुद्ध करके बदलने के लिए कर रहा है। अगर ऐसा नहीं हुआ होता, तो मैं नहीं समझ पाता कि मैं गलत रास्ते पर हूँ। यह मेरे लिए परमेश्वर का महान उद्धार है! परमेश्वर की इच्छा को समझते ही, मैंने आत्मचिंतन करने और सही मायनों में प्रायश्चित करने का संकल्प लिया।

मैंने परमेश्वर के कुछ वचन पढ़े : "कुछ लोग विशेष रूप से पौलुस को आदर्श मानते हैं। उन्हें बाहर जा कर भाषण देना और कार्य करना पसंद होता है, उन्हें सभाओं में भाग लेना और प्रचार करना पसंद होता है; उन्हें अच्छा लगता है जब लोग उन्हें सुनते हैं, उनकी आराधना करते हैं और उनके चारों ओर घूमते हैं। उन्हें पसंद होता है कि दूसरों के मन में उनकी एक हैसियत हो, और जब दूसरे उनके द्वारा प्रदर्शित छवि को महत्व देते हैं, तो वे उसकी सराहना करते हैं। आओ हम इन व्यवहारों से उनकी प्रकृति का विश्लेषण करें: उनकी प्रकृति कैसी है? यदि वे वास्तव में इस तरह से व्यवहार करते हैं, तो यह इस बात को दर्शाने के लिए पर्याप्त है कि वे अहंकारी और दंभी हैं। वे परमेश्वर की आराधना तो बिल्कुल नहीं करते हैं; वे ऊँची हैसियत की तलाश में रहते हैं और दूसरों पर अधिकार रखना चाहते हैं, उन पर अपना कब्ज़ा रखना चाहते हैं, उनके दिमाग में एक हैसियत प्राप्त करना चाहते हैं। यह शैतान की विशेष छवि है। उनकी प्रकृति के पहलू जो अलग से दिखाई देते हैं, वे हैं उनका अहंकार और दंभ, परेमश्वर की आराधना करने की अनिच्छा, और दूसरों के द्वारा आराधना किए जाने की इच्छा। ऐसे व्यवहारों से तुम उनकी प्रकृति को स्पष्ट रूप से देख सकते हो"("अंत के दिनों के मसीह की बातचीत के अभिलेख" में 'मनुष्य का स्वभाव कैसे जानें')। "यदि तुम्हारे भीतर अहंकार और दंभ मौजूद हुआ, तो तुम परमेश्वर की अवहेलना करने से खुद को रोकना असंभव पाओगे; तुम्हें महसूस होगा कि तुम उसकी अवहेलना करने के लिए मज़बूर किये गये हो। तुम ऐसा जानबूझ कर नहीं करोगे; तुम ऐसा अपनी अहंकारी और दंभी प्रकृति के प्रभुत्व के अधीन करोगे। तुम्हारे अहंकार और दंभ के कारण तुम परमेश्वर को तुच्छ समझोगे और उसे ऐसे देखोगे जैसे कि उसका कोई महत्व ही न हो, वे तुमसे स्वयं की प्रशंसा करवाने की वजह होंगे, निरंतर तुमको दिखावे में रखवाएंगे और अंततः परमेश्वर के स्थान पर बैठाएंगे और स्वयं के लिए गवाही दिलवाएंगे। अंत में तुम आराधना किए जाने हेतु सत्य में अपने स्वयं के विचार, अपनी सोच, और अपनी स्वयं की धारणाएँ बदल लोगे। देखो लोग अपनी उद्दंडता और अहंकारी प्रकृति के प्रभुत्व के अधीन कितनी बुराई करते हैं!"("अंत के दिनों के मसीह की बातचीत के अभिलेख" में 'केवल सत्य की खोज करके ही स्वभाव में बदलाव लाया जा सकता है')। परमेश्वर के वचनों के खुलासों ने मुझे समझाया कि अपनी अहंकारी प्रकृति के कारण ही मैं दूसरों के दिलों में ऊंचा दर्जा खोज रहा था, इस तरह मैं परमेश्वर का प्रतिरोध कर रहा था। इस अहंकारी प्रकृति के काबू में आकर, अपने कर्तव्य के परिणाम देख कर मैं आत्ममुग्ध रहने लगा, मैंने खुद को ऊंचे दर्जे का मान कर अपनी मर्ज़ी से दिखावा किया। मैं सिर्फ अलग दिखने, अपने गुणों और काबिलियत का प्रदर्शन करने के लिए बोलता और करता गया। मैंने अपने कर्तव्य के दौरान सहे कष्ट, ज़बरदस्त थकान, और समस्याओं को सुलझाने के बारे में, बेशर्मी से शेखी बघारी, ताकि इन सबसे लोग सोचें कि मैं उनसे बेहतर हूँ, असाधारण हूँ। मेरे लिए ज़रूरी था कि लोग मेरा आदर करें और मेरे बारे में ऊँचा सोचें। क्या यह एक मसीह-विरोधी का स्वभाव नहीं है? पौलुस भी ऐसा ही था। वह अपने प्रचार और कार्य के जरिये निरंतर अपने ज्ञान और गुणों का प्रदर्शन करता था, दिखावा करता था ताकि लोग उसकी प्रशंसा करें। वह हमेशा कलीसियाओं को पत्र लिखता रहता, जताता रहता कि उसने प्रभु के लिए कितना काम किया है और कितने कष्ट झेले हैं, ताकि वह लोगों का दिल जीत सके। उसने काम किया, कड़ी मेहनत की, अपना कर्तव्य ठीक ढंग से निभाने के लिए या देहधारी मसीह की गवाही देने के लिए नहीं, बल्कि अपनी खुद की महत्वाकांक्षाओं और अभिलाषाओं को पूरा करने के लिए। उसने चाहे जितना भी काम किया हो, कष्ट झेले हों, चाहे जितने भी लोगों ने उसकी आराधना की हो, सत्य का अनुसरण न करने और खुद को अधिक महान समझने के कारण, अंत में उसने खुल कर गवाही दे दी कि वह खुद ही मसीह है। इससे परमेश्वर के स्वभाव का गंभीर अपमान हुआ और परमेश्वर ने उसे दंडित किया। मेरी प्रकृति भी बस पौलुस जैसी ही थी। मैं बहुत अहंकारी, कपटी और रुतबे का लोभी था, हमेशा खुद को ऊंचा मान कर दिखावा करता, ताकि सभी मेरी आराधना करें, उनके दिलों में परमेश्वर के लिए कोई जगह न हो, समस्याएँ आने पर वे परमेश्वर पर भरोसा न करें और सत्य को न खोजें। मेरा इस तरह कर्तव्य निभाना दरअसल परमेश्वर का प्रतिरोध करना और भाई-बहनों को नुकसान पहुंचाना है। मैंने कभी नहीं सोचा कि अपनी अहंकारी प्रकृति के साथ जीने से मुझमें ऐसी दुष्टता और परमेश्वर का प्रतिरोध पैदा होगा। अगर मैंने प्रायश्चित नहीं किया, तो देर-सवेर मैं परमेश्वर का क्रोध जगा दूंगा और दंड का भागी बनूंगा। परमेश्वर के अनुशासन और भाई-बहनों की मदद और सहारे के बिना, मैं आत्मचिंतन नहीं कर पाता। परमेश्वर के धार्मिक स्वभाव और महान उद्धार से ही, मैं इस तरह उजागर हो पाया।

इस बारे में सोचूँ, तो मैंने अपने कर्तव्य में जो भी हासिल किया, जिन भी समयाओं से जूझा, वे सब परमेश्वर की प्रबुद्धता और मार्गदर्शन का नतीजा थे। पवित्र आत्मा के कार्य के बिना, मैं तो एक बेवकूफ ही था, जिसे किसी भी चीज़ की समझ नहीं थी। मुझे सत्य की वास्तविकता का ज्ञान था ही नहीं, फिर भी मैं बेहद अहंकारी और ढीठ बनकर, बेशर्मी से परमेश्वर की जगह लेने की होड़ में लगा हुआ था। मैं बेहद बेअकल था! मैंने अपने कर्तव्य में सत्य के बारे में संगति नहीं की, परमेश्वर की गवाही नहीं दी, बल्कि सिर्फ दिखावा करके लोगों को गुमराह किया—कितना दुष्ट काम किया! फिर मैं वाकई खुद से घृणा करने लगा। मैं इसी तरह नहीं चलने देना चाहता था, इसलिए मैंने परमेश्वर से प्रार्थना की : "हे परमेश्वर, मैं बहुत गलत रहा हूँ! अब समझ गया हूँ कि मैं कितना अहंकारी और बेअकल हूँ। मुझे प्रायश्चित का मौक़ा देने के लिए धन्यवाद। अब से मैं ईमानदारी से सत्य का अभ्यास करूंगा, सही मार्ग पर चलूँगा। मेरा मार्गदर्शन करो।"

फिर मैंने परमेश्वर के ये वचन पढ़े : "अपना उत्कर्ष न करने और गवाही न देने के लिए इंसान को क्या करना चाहिए? इसी मामले के संदर्भ में, एक तो है उत्कर्ष हासिल करने, अपनी गवाही देने और दूसरों के अंदर आदर पैदा करने के लिए अपना तमाशा बनाना और दूसरा खुलकर अपने अंदर की सच्चाई को उजागर करना—ये सार रूप में दोनों बिल्कुल अलग बातें हैं। क्या ये विवरण नहीं हैं? उदाहरण के लिए, खुलकर बात करना और अपनी मंशाओं और विचारों को उजागर करना, अभिव्यक्ति का तरीका क्या है, वो अभिव्यक्तियाँ क्या हैं जो आत्म-ज्ञान को दर्शाएँ? किस प्रकार का प्रदर्शन जिसका परिणाम दूसरों की खुशामद करना हो अपना उत्कर्ष करना और गवाही देना कहलाता है? यह बताना कि तुमने किस प्रकार से प्रार्थना की, सत्य की खोज की और परीक्षणों के दौरान अटल रहे, यह परमेश्वर का उत्कर्ष करना और उसकी गवाही देना है। इस प्रकार का अभ्यास अपना उत्कर्ष करना और अपनी गवाही देना नहीं कहलाता। अपने आपको उजागर करने में अभिप्रेरणा शामिल है : यदि किसी की अभिप्रेरणा अपना उत्कर्ष करने के बजाय सबको अपनी भ्रष्टता दिखाना है, तो उसकी बातें गंभीर, सच्ची और और तथ्यों पर आधारित होंगी; यदि उसकी अभिप्रेरणा दूसरों से अपना सम्मान करवाना है, दूसरों को धोखा देना और उनसे अपना असली चेहरा छिपाना है, अपनी मंशाओं, भ्रष्टताओं या कमज़ोरियों और नकारात्मकता को दूसरों के सामने उजागर न होने देना है, तो उनका बोलना कपटपूर्ण और भ्रमित करने वाला है। क्या यह ठोस अंतर नहीं है?"("अंत के दिनों के मसीह की बातचीत के अभिलेख" में 'नायकों और कार्यकर्ताओं के लिए, एक मार्ग चुनना सर्वाधिक महत्वपूर्ण है (2)')। "जब तुम परमेश्वर के लिए गवाही देते हो, तो तुमको मुख्य रूप से इस बारे में अधिक बात करनी चाहिए कि परमेश्वर कैसे न्याय करता है और लोगों को कैसे दंड देता है, लोगों का शुद्धिकरण करने और उनके स्वभाव में परिवर्तन लाने के लिए किन परीक्षणों का उपयोग करता है। तुमको इस बारे में भी बात करनी चाहिए कि तुमने कितना सहन किया है, तुम लोगों के भीतर कितने भ्रष्टाचार को प्रकट किया गया है, और आखिरकार परमेश्वर ने कैसे तुमको जीता था; इस बारे में भी बात करो कि परमेश्वर के कार्य का कितना वास्तविक ज्ञान तुम्हारे पास है और तुमको परमेश्वर के लिए कैसे गवाही देनी चाहिए और परमेश्वर के प्रेम का मूल्य कैसे चुकाना चाहिए। तुम लोगों को इन बातों को सरल तरीके से प्रस्तुत करते हुए, इस प्रकार की भाषा का अधिक व्यावहारिक रूप से प्रयोग करना चाहिए। खोखले सिद्धांतों की बातें मत करो। वास्तविक बातें अधिक किया करो; दिल से बातें किया करो। तुम्हें इसी प्रकार अनुभव करना चाहिए। अपने आपको बहुत ऊंचा दिखाने की कोशिश न करो, और खोखले सिद्धांतों के बारे में बात न करो; ऐसा करने से तुम्हें बहुत घमंडी और तर्क हीन माना जाएगा। तुम्हें अपने असल अनुभव की वास्तविक, सच्ची और दिल से निकली बातों पर ज़्यादा बात करनी चाहिए; यह दूसरों के लिए बहुत लाभकारी होगा और उनके समझने के लिए सबसे उचित होगा"("अंत के दिनों के मसीह की बातचीत के अभिलेख" में 'केवल सत्य की खोज करके ही स्वभाव में बदलाव लाया जा सकता है')। परमेश्वर के वचनों ने मुझे समझाया कि मुझे आत्मचिंतन करने और खुद को जानने पर ध्यान देना होगा, खुद को ऊंचा मान कर दिखावा करने की अपनी समस्या को अनुभवों से मिटाना होगा। संगति करते समय मेरी मंशाएं सही होनी चाहिए, मुझे अपनी भ्रष्टताओं के बारे में ज़्यादा बोलना चाहिए, अपनी मंशाओं और अशुद्धियों का विश्लेषण करना चाहिए, बताना चाहिए कि परमेश्वर के वचनों के न्याय को मैंने कैसे अनुभव किया, खुद के बारे में सचमुच क्या समझ पाया, परमेश्वर के स्वभाव और उसके प्रेम के बारे में क्या समझ पाया, मुझे अपने वास्तविक अनुभवों का इस्तेमाल करके परमेश्वर का उत्कर्ष करना चाहिए और उसकी गवाही देनी चाहिए। यही सच में अपना कर्तव्य निभाना होता है। अगली सभा में, मैंने जानबूझ कर विश्लेषण किया कि मैंने कैसी चालें चलीं, रुतबे के लिए कैसे दिखावा किया, परमेश्वर ने मुझसे निपटने और मुझे मेरी बदसूरती दिखाने का माहौल कैसे बनाया। तब एक भाई ने मुझसे कहा, "आपके अनुभव ने मुझे दिखाया है कि भ्रष्ट स्वभाव के होने के बावजूद, हमें सिर्फ परमेश्वर के वचनों के न्याय और निपटान को स्वीकार करने, सत्य का अभ्यास करने, अपने देह-सुख का त्याग करने की ज़रूरत है, ऐसा करने से ही हम बदल जाएंगे। मैं यह भी समझ गया हूँ कि परमेश्वर के सभी कार्य इंसान को बचाने के लिए होते हैं।" यह सुनकर मैं परमेश्वर के प्रति आभार से सराबोर हो गया। परमेश्वर के वचनों के न्याय और ताड़ना से ही मैं अपने बारे में ऐसी समझ हासिल कर पाया।

इसके बाद मैं अपने कर्तव्य में पूरा जागरूक होकर इसमें प्रवेश करने लगा। दूसरों के कामों में गलतियाँ देखने पर, मैं परमेश्वर से प्रार्थना करता, सही मंशाओं के साथ अपने विचार सच्चाई के साथ व्यक्त करता। पहले की तरह अब शेखी नहीं बघारता। भाई-बहनों से साझा करने के लिए मैं सत्य के कुछ सिद्धांत भी ढूँढ़ता। सभाओं में, अपने कर्मों की मंशाओं, दाग-धब्बों और अपने स्वभाव में ज़ाहिर भ्रष्टताओं का विश्लेषण करता, ताकि दूसरे लोग मेरी असलियत जान सकें। इस तरह अभ्यास करके, मेरे दिल को बड़ा सुकून मिलने लगा, परमेश्वर के साथ मेरा रिश्ता सामान्य होने लगा। कुछ समय बाद, मुझे लगा कि दूसरे लोग मेरे साथ सही ढंग से पेश आ रहे हैं, वे अब पहले की तरह मुझे आदर से नहीं देखते। जब कभी मैं सत्य के सिद्धांतों के विपरीत कर्म करता या कुछ कहता, तो वे मुझे संकेत देते ताकि मैं सुधार कर सकूं। दूसरे लोगों के साथ इस तरह से बातचीत करने से मुझे वाकई मुक्त होने का एहसास हुआ। मैं परमेश्वर का सच में धन्यवाद करता हूँ कि उन्होंने मुझे शुद्ध कर बदलने के लिए ऐसा माहौल बनाया!

71. दिखावा करने से हुआ नुकसान

रुओयू, स्पेन

कुछ साल पहले मैं अपनी ही उम्र के कुछ भाई-बहनों के साथ सिंचन का कर्तव्य निभा रही थी। वे बहुत उत्साही और जिम्मेदार लोग थे। दूसरे अकसर उनकी प्रशंसा करते, जिससे मैं भी उनकी सराहना करने लगी। मैं भी एक दिन उनकी तरह बनने और दूसरों का सम्मान पाने की उम्मीद करने लगी। बाद में मेरा दूसरी कलीसिया में तबादला कर दिया गया। कुछ ही समय बाद वहाँ एक अगुआ को व्यावहारिक कार्य न करने के कारण झूठा अगुआ बताकर बदल दिया गया और उसकी जगह मुझे कलीसिया का अगुआ चुन लिया गया। मुझे जानने वाले भाई-बहनों ने यह कहकर मेरा हौसला बढ़ाया, "परमेश्वर आपको उन्नत कर रहा है, आपको इसका आनंद उठाना चाहिए।" मैं जानती थी कि यह कर्तव्य एक बड़ी जिम्मेदारी होगी, और मुझे लगा कि यह मेरे लिए खुद को साबित करने का एक अच्छा मौका होगा। अगर मैंने अच्छा किया, तो भाई-बहन मेरा सम्मान करेंगे। मैंने मन ही मन एक संकल्प लिया कि इस कर्तव्य को अच्छी तरह निभाने का मैं सर्वोत्तम प्रयास करूँगी।

उसके बाद हर सामूहिक सभा में मैंने यह विश्लेषण किया कि कैसे पिछले अगुआ ने व्यावहारिक कार्य नहीं किया और अकसर नकारात्मक बातें कीं, और हर कोई उससे नाराज दिखा। यह देखकर मुझे अकसर खुद को याद दिलाना पड़ता था कि भाई-बहन अब झूठे अगुआ को पहचानने में सक्षम हैं और वे मुझसे व्यावहारिक कार्य करने की उम्मीद रखते हैं। मुझे कड़ी मेहनत करनी होगी और उनका अनुमोदन हासिल करने की भरपूर कोशिश करनी होगी। कलीसिया की अगुआ के रूप में मुझे कलीसिया में काफी बढ़-चढ़कर काम करना होगा, किसी और के मुकाबले अधिक कष्ट सहने के लिए तैयार रहना होगा, और किसी और से ज्यादा त्याग करने में भी सक्षम होना होगा। परीक्षणों का सामना होने पर मुझे दूसरों के मुकाबले अधिक विश्वास रखना होगा और उनके निराश होने पर मुझे निराश नहीं होना होगा। कलीसिया में मुझे हर मामले में दूसरों से बेहतर होना होगा, ताकि हर कोई लगातार मेरे ही गुण गाता रहे। ऐसे विचारों के साथ मैंने सभी सामूहिक सभाओं में खुद को व्यस्त कर लिया और हर दिन देर से सोने लगी। कभी-कभी दूसरों के साथ चैटिंग करते हुए मैं जान-बूझकर यह दिखाती कि मैं कलीसिया के काम में कितनी व्यस्त हूँ और कितनी देर से सोती हूँ। यह सुनकर वे सोचते कि मैं कितनी जिम्मेदार हूँ और हमेशा कष्ट उठाने के लिए तैयार रहती हूँ, और वे हमेशा मुझे अपना ध्यान रखने की सलाह देते। वे अपने घरों से खाने-पीने की चीजें भी उपहार के तौर पर भेजते। जब भी उनमें से कोई बुरी हालत में होता, तो चाहे जैसा भी मौसम हो, मैं उसकी मदद के लिए दौड़कर जाती। सभाओं में मैं भाई-बहनों से कहती कि कैसे अमुक इंसान काफी समय से नकारात्मक महसूस कर रहा था, लेकिन जब मैंने उसके साथ संगति की तो वह फिर से सकारात्मक हो गया। तब हर कोई यह सोचता कि छोटी उम्र की होने के बावजूद मैं कितनी स्नेही और धैर्यवान हूँ। कलीसिया के कार्य पर पकड़ बनाने के लिए, जब भी मुझे कोई संभावित ईसाई दिखता, तो मैं फौरन सुसमाचार-उपयाजक से उसके साथ संगति करने के लिए जाने को कहती और कभी-कभी मैं खुद ही उसके साथ गवाही साझा करने के लिए पहुँच जाती। सुसमाचार का कार्य अच्छी तरह आगे बढ़ने लगा और एक सभा में मैंने लोगों से कहा : "देखा? पहले हमारा सुसमाचार-कार्य ठीक से नहीं चलता था, लेकिन अब हर महीने लोग परमेश्वर के कार्य को स्वीकार कर रहे हैं। हमें और भी अधिक कोशिश करनी होगी।" तब भाई-बहनों को महसूस होने लगा कि मेरे आने के बाद से सुसमाचार-कार्य अच्छा चलने लगा है, और वे मेरा पहले से भी ज्यादा सम्मान करने लगे और मेरी आराधना करने लगे। जब मैं सभाओं में अपने अनुभवों के बारे में संगति करती, तो सकारात्मक प्रवेश के कुछ उदाहरणों पर काफी जोर देती थी। मुझे डर था कि अगर मैं अपनी भ्रष्टता के बारे में बहुत ज्यादा बोलूँगी, तो दूसरों को लगेगा कि समस्याओं से सामना होने पर मैं कमजोर पड़ जाती हूँ, और कि मेरा आध्यात्मिक कद छोटा है, और फिर वे मेरा सम्मान नहीं करेंगे। इसलिए मैं अपनी कमजोरी या अपने नकारात्मक होने या अपनी भ्रष्टता का खुलासा होने की बात बहुत ही कम करती। जब यह बताने की बात आती कि मैंने सत्य की खोज कैसे की, परमेश्वर के वचनों का अभ्यास कैसे किया, कैसे विश्वास के साथ अपना कर्तव्य निभाया और कैसे परमेश्वर का मार्गदर्शन देखा, तो मैं इनके बारे में खूब बोलती और हर छोटी बात भी बहुत बारीकी से बताती। चूँकि मैंने काफी समय तक इसी तरह से संगति की, इसलिए दूसरों को लगता कि मैं सत्य का अनुसरण करने में बहुत अच्छी हूँ और मैं हमेशा अभ्यास का मार्ग ढूँढ़ सकती हूँ। मुश्किलों से सामना होने पर वे संगति के लिए मुझे ही ढूँढ़ते।

कुछ समय बाद कलीसिया का कार्य हर मामले में अच्छे से आगे बढ़ने लगा। लोगों की आस्था बढ़ने लगी और अब ज्यादा से ज्यादा लोग अपना कर्तव्य निभाना चाहने लगे। इस कामयाबी को देखकर मुझे और भी लगने लगा कि मैं कलीसिया की मजबूत स्तंभ हूँ। सभाओं में मैं हमेशा तनकर खड़ी होती और जोरदार ढंग से अपनी बात कहती। मुझे लगा कि कलीसिया की अगुआ के तौर पर मैं बेहतरीन काम कर रही हूँ और मेरा पद मेरी काबिलियत के मुताबिक है। दूसरों के साथ काम करते हुए मैं हमेशा लोगों की अगुआई करती। मैं यह दिखाती कि मैं उनसे बेहतर हूँ, ताकि वे मेरी प्रशंसा करें और मेरा कहा मानें। एक बार हमें सभा के लिए एक मकान किराये पर लेना था। एक उपयाजक और मेरे साथ काम करने वाले एक भाई उस मकान को देखने गए। मैंने सोचा : "ऐसे अहम मामले में मेरी बात मानी जानी चाहिए। जब तक मैं इस मकान को नहीं देख लेती, आप इसे मंजूरी नहीं दे सकते।" वास्तव में, मैं जानती थी कि यह भाई वरिष्ठ है और इसके पास मुझसे ज्यादा अनुभव है, और वह मकान सही होगा या नहीं, यह बात वह मुझसे बेहतर बता सकता है। लेकिन मैंने इस बारे में अपना दिमाग लड़ाया कि मैं खुद को ज्यादा चतुर कैसे दिखा सकती हूँ, और सोचा : "कोई मकान किराये पर लेते समय अन्य किन बातों और मुद्दों पर विचार करना चाहिए?" इसलिए मैंने कुछ सवाल उठाए और उन्हें जाकर और ज्यादा जाँच-पड़ताल करने के लिए कहा। आखिर, उस मकान में कुछ समस्याएँ निकल आईं और जब मेरे सहकर्मियों को उनका पता चला, तो उन्होंने कहा, "हम काफी शर्मिंदा हैं। हम आपसे वरिष्ठ हैं, लेकिन हमने चीजों पर उतनी सावधानी से गौर नहीं किया, जितना कि आपने किया।" यह सुनकर मुझे काफी खुशी हुई। तब से हर कोई सवालों के जवाब ढूँढ़ने और चीजों की चर्चा करने मेरे पास आने लगा। कुछ वक्त बीतने के बाद, जिन लोगों के साथ मैं काम करती थी, वे थोड़े नकारात्मक होने लगे और हर बात पर मेरी राय मिलने का इंतजार करने लगे। वे मुझ पर ज्यादा से ज्यादा निर्भर रहने लगे।

धीरे-धीरे मैंने देखा कि सहकर्मियों के बीच मेरी प्रतिष्ठा अधिक स्थापित होती जा रही है और कलीसिया की हर छोटी-बड़ी बात में मेरी राय जरूरी समझी जाने लगी है। भाई-बहन हर मुश्किल घड़ी में संगति के लिए मेरी राह देखा करते। मुझे लगा कि मेरे बिना कलीसिया का काम नहीं चलने वाला, और मैं अकसर बहुत आत्मतुष्ट महसूस करने लगी। कभी-कभी मैं सोचती कि जिन लोगों का सम्मान किया जाता है, उनका दुर्भाग्य से सामना होगा, और मैं परेशान होकर खुद से पूछती : "हर कोई मेरा इतना आदर करता है—क्या मैं भटक गई हूँ?" लेकिन फिर मैं सोचती : "मैं एक अगुआ हूँ। भाई-बहन तो अपनी समस्याएँ लेकर मेरे पास आएँगे ही। उनकी कुछ समस्याओं को हल करने में मैं उनकी मदद भी कर सकती हूँ। उनका मुझ पर भरोसा करना तो सामान्य बात है! ऐसे इंसान के साथ भला कौन नहीं होना चाहेगा, जो उसकी मदद करता है?" इसलिए मैंने पवित्र आत्मा की फटकारें और चेतावनियाँ अनदेखी कर दीं, और अपनी हालत या उस मार्ग की जाँच-पड़ताल नहीं की, जिस पर मैं चल रही थी। इसके बजाय, मैं बस उसी पुराने गलत मार्ग पर चलती रही। जब परमेश्वर ने मुझे ताड़ना दी और मुझे अनुशासित किया, तब कहीं जाकर मेरा सुन्न हृदय जागरूक होना शुरू हुआ।

एक सुबह जब मैं नींद से जागी, तो मेरी बाईं आँख में बहुत दर्द हो रहा था। उससे लगातार पानी निकल रहा था, और जब मैंने आईने में देखा तो पाया कि मेरे चेहरे का पूरा बायाँ हिस्सा सूज गया था। मैं न तो अपनी आँख बंद कर पा रही थी और न ही मुँह घुमा सकती थी। मुझे समझ नहीं आया कि हुआ क्या है। उस दिन दोपहर बाद की सभा में एक बहन मुझे देखकर हैरान रह गई और बोली, यह तो चेहरे का लकवा है और मुझे फौरन इलाज की जरूरत है। अगर मैंने देर की, तो मेरा चेहरा फिर कभी सामान्य नहीं हो पाएगा। यह एक जोरदार झटका था, जिससे मेरा दिमाग बिलकुल सुन्न पड़ गया। इतनी कम उम्र में मुझे ऐसी बीमारी कैसे हो सकती है? अगर उसकी बात सही है और मेरा चेहरा टेढ़ा हो गया, तो मैं अपना कर्तव्य कैसे निभा पाऊँगी? लोगों का सामना कैसे कर पाऊँगी? मुझे बहुत घबराहट महसूस होने लगी और फिर मेरा दिल कमजोर पड़ने लगा। दूसरे सभी लोग मेरी बीमारी की चर्चा कर रहे थे, लेकिन मेरे दिमाग में उथल-पुथल मची हुई थी। मुझमें जरा-सी भी ताकत नहीं बची थी।

उस दिन घर आते हुए मेरे पैर नहीं उठ रहे थे। मैं परमेश्वर से प्रार्थना करना चाहती थी, लेकिन नहीं जानती थी कि क्या कहूँ। मैं बस परमेश्वर से मुझे राह दिखाने, मेरे दिल को शांत करने और अपनी इच्छा से अवगत कराने की गुहार लगाती रही। अचानक परमेश्वर के वचनों का एक भजन मेरे खयाल में आया : "जब तुम पर बीमारी का कष्ट आ पड़ता है, तो तुम्हें उसका अनुभव किस तरह करना चाहिए? तुम्हें प्रार्थना करने के लिए परमेश्वर के सामने आना चाहिए, उसकी इच्छा समझने की कोशिश करनी चाहिए और इस बात की जाँच करनी चाहिए कि तुमने किस तरह के पाप किए हैं या किन भ्रष्टाचारों से अभी तक मुक्ति नहीं पाई है। तुम्हें शारीरिक कष्ट उठाने ही होंगे। केवल कष्ट उठाने के द्वारा ही लोग निरंकुशता छोड़ सकते हैं और हमेशा परमेश्वर के सामने रह सकते हैं। जब लोग परेशानी महसूस करते हैं, तो वे हमेशा प्रार्थना करते हैं और इस बात पर विचार करते हैं कि उन्होंने कुछ ग़लती तो नहीं की या किसी तरह परमेश्वर को नाराज तो नहीं कर दिया। यह उनके लिए फायदेमंद है। जब लोग बहुत दर्द और परीक्षण से गुजरते हैं, तो निश्चित रूप से यह संयोग से नहीं होता"("मेमने का अनुसरण करो और नए गीत गाओ" में 'बीमारी का प्रहार होने पर परमेश्वर की इच्छा की खोज करनी चाहिए')। परमेश्वर के वचन कहते हैं : "जब लोग बहुत दर्द और परीक्षण से गुजरते हैं, तो निश्चित रूप से यह संयोग से नहीं होता।" परमेश्वर के वचनों ने मुझे एहसास कराया कि यह बीमारी कोई संयोग नहीं है। इसके पीछे यकीनन परमेश्वर की नेक इच्छा है और वह मुझे अनुशासित कर रहा है। मुझे ईमानदारी से आत्मचिंतन करके यह पता लगाना होगा कि मैंने कैसे परमेश्वर को नाराज कर दिया। मैं परमेश्वर के सामने आकर प्रार्थना करने लगी : "सर्वशक्तिमान परमेश्वर! मैं अब बीमार हूँ और अच्छी तरह जानती हूँ कि तुम मुझे अनुशासित कर रहे हो, तुम मुझे चेतावनी देने के लिए इस बीमारी का इस्तेमाल कर रहे हो, ताकि मैं आत्मचिंतन करूँ। लेकिन मैं बिलकुल सुन्न पड़ गई हूँ। मैं अपनी समस्याओं का पता नहीं लगा पाई हूँ। कृपा करके मुझे प्रबुद्ध करो, ताकि इस बीमारी के जरिये मैं अपना सबक सीख सकूँ।" प्रार्थना के बाद मैं इस बारे में सोचती रही, लेकिन जान नहीं पाई कि मैंने कैसे परमेश्वर को नाराज कर दिया। इसलिए मैंने फिर परमेश्वर के पास आकर सच्चे मन से प्रार्थना की और उससे राह दिखाने के लिए कहा। मैं कई दिनों तक इसी तरह प्रार्थना करती रही। परमेश्वर का धन्यवाद कि उसने मेरी पुकार सुन ली। कुछ ही दिनों में परमेश्वर ने ऐसे हालात बनाए, जिससे कि मैं अपनी समस्याएँ जान सकूँ।

एक दिन मैं एक्यूपंक्चर के लिए बहन झाओ के घर गई। उनके पूरे परिवार ने इस डर से मेरा हालचाल पूछा कि शायद मैं निराश महसूस कर रही हूँगी। एक्यूपंक्चर के दौरान उसने बीमारी की रोकथाम के सिद्धांत पढ़कर सुनाए। उसने मुझे चिंता छोड़कर प्रार्थना करने, परमेश्वर पर भरोसा करने और आस्था रखने की सलाह दी, और यह भी कहा कि इलाज से मैं जल्दी ही ठीक हो जाऊँगी। लेकिन चूँकि पहले उसने कहा था कि फौरन इलाज न होने पर मेरा चेहरा हमेशा के लिए टेढ़ा हो सकता है, इसलिए मैं बहुत डर गई थी। लेकिन उन्हें अपनी इतनी अधिक फिक्र करते देख मैंने सोचा : "अगर दूसरों को पता चला कि मैं असल में कैसा महसूस कर रही हूँ, तो क्या वे यह नहीं सोचेंगे कि मेरा आध्यात्मिक कद छोटा है? जब भी कोई परीक्षण का सामना करता है या बीमार होता है, तो मैं आस्था से जुड़े सत्यों पर उसके साथ संगति करती हूँ, तब मुझे अपनी आस्था काफी मजबूत महसूस होती है। लेकिन अब जबकि मैं अचानक बीमार पड़ गई हूँ, तो मैं अपनी आस्था की कमी प्रदर्शित कर रही हूँ, और चिंता और भय व्यक्त कर रही हूँ। क्या हर कोई यह नहीं सोचेगा कि मैं सिर्फ सिद्धांतों का प्रचार कर रही थी?" इसलिए मैंने मुसकराते हुए बहन झाओ से कहा, "मैं असल में थोड़ा कमजोर महसूस कर रही हूँ क्योंकि मैं बीमार हूँ, लेकिन मेरा मानना है कि सब-कुछ परमेश्वर के हाथों में है। यह शारीरिक तकलीफ तो कुछ भी नहीं है। मुझे सबसे ज्यादा तकलीफ इस बात से है कि मैं परमेश्वर की इच्छा या अपनी समस्याओं को नहीं जान पा रही हूँ। यही बात मुझे सबसे अधिक परेशान करती है।" उन्होंने प्रशंसा भरी नजरों से मेरी ओर देखते हुए कहा, "अब आपको अपनी बीमारी के बारे में आत्मचिंतन करना चाहिए। जाँच-पड़ताल करके खुद को समझने की कोशिश करनी चाहिए और इलाज भी कराना चाहिए। हो सकता है कि आप इसलिए बीमार हो गई हों, क्योंकि आपने हमेशा बहुत कड़ी मेहनत की। आप सुबह से शाम तक अपना कर्तव्य निभाती रहीं और हम सब इसका सम्मान भी करते हैं। आप तो अब भी अपना कर्तव्य निभाने जाना चाहती हैं। इतनी ज्यादा फिक्र न करें। मैंने आपके साथ काम करने वाली बहन को भी फटकार लगाई कि वह अपने हिस्से का काम नहीं कर रही है। मैंने उसे कलीसिया के काम पर ज्यादा ध्यान देने की याद दिलाई है।" जब उसने ऐसा कहा, तो मुझे थोड़ा असहज महसूस हुआ, फिर मैंने यह कहते हुए उन्हें उनकी गलती का एहसास कराया, "सिर्फ मैं ही कलीसिया का काम नहीं करती। मुझे इतना महत्त्व न दें।" उस दिन घर लौटते हुए मैंने सोचा : "वह मेरी वजह से उस बहन की इतनी आलोचना कैसे कर सकती है? क्या मैं उसकी नजरों में दूसरों से अधिक जिम्मेदार हूँ? जरूर मैं हमेशा खुद की प्रशंसा करती रहती हूँ और दूसरों को नीचा दिखाती रहती हूँ।" मैंने सोचा कि कैसे मैंने अपनी कमजोरियाँ बहन झाओ से छिपा ली थीं और ऐसी मजबूत आस्था होने का दिखावा किया था—क्या मैंने उसे धोखा नहीं दिया? मैं इस बारे में सोच ही रही थी कि सामने से बहन झांग को अपनी ओर आते देखा। उसने मेरी फिक्र करते हुए कहा, "आपको अपना पूरा ध्यान रखना होगा। अगर आप इस बीमारी की वजह से कमजोर पड़ गईं, तो हम क्या करेंगे?" उसे इतनी बेबाकी से यह कहते सुनकर मुझे बहुत डर लगा। रास्ते पर चलते हुए मैं उसकी कही बातों के बारे में सोचती रही। मुझे अंदर से घबराहट महसूस होने लगी, और मैंने सोचा : "मैं बस एक मामूली कलीसिया-अगुआ हूँ। कलीसिया मेरे बिना भी अच्छी तरह चल सकती है। वह ऐसा कैसे कह सकती है कि मेरे बिना वे क्या करेंगी? उनका ऐसा कहना यही दिखाता है कि मैंने उनके दिलों में जगह बना ली है। दिल परमेश्वर का मंदिर है, अगर मैंने उसमें जगह बना ली है, तो क्या मैं परमेश्वर का विरोध नहीं कर रही हूँ?" मैंने सोचा कि कैसे मैं हमेशा लोगों का अनुमोदन और प्रशंसा पाना चाहती थी, लेकिन जब मैंने उस बहन को ऐसा कहते हुए सुना, तो मैं परेशान हो गई, और मुझे डर लगने लगा। मैंने सोचा, "क्या मैंने दूसरे भाई-बहनों को भी धोखा दिया है? अगर दूसरे लोग भी बहन झांग की तरह ही सोचते हैं, तो क्या इसका मतलब यह नहीं कि मैं लोगों को अपने ही सामने लेकर आई हूँ? मैं मसीह-विरोधियों के मार्ग पर चल रही हूँ!" मैंने कुछ मसीह-विरोधियों के बारे में सोचा, जिन्हें मैंने पहले निष्कासित होते देखा था, और मेरी रीढ़ में एक ठंडी सिहरन-सी दौड़ गई। मुझे लगा, जैसे किसी भयानक आपदा से मेरा सामना हो गया हो।

घर पहुँचकर मैंने परमेश्वर के वचनों की अपनी किताब उठाई और यह अंश पढ़ा : "अहंकारी प्रकृति के लोग परमेश्वर की अवज्ञा करते हैं, उसका प्रतिरोध करते हैं, ऐसे कार्य करते हैं जिनसे परमेश्वर की आलोचना होती है, वे उसे धोखा देते हैं, अपना उत्कर्ष करने और अपना राज्य स्थापित करने का प्रयत्न करने वाले काम करते हैं। मान लो, किसी देश में बीस हज़ार लोगों को परमेश्वर के कार्य को स्वीकार करना हो, और वहाँ कार्य करने के लिए तुम्हारे जाने की व्यवस्था की जाए, और मैं तुम्हें एक महीने तक अनदेखा कर, तुम्हें अपने बलबूते पर कार्य करने का अधिकार दे दूँ, दस दिन भी नहीं बीतते कि सब लोग तुम्हें जानने लगते हैं; और एक महीने के भीतर ही वे तमाम लोग तुम्हारे आगे घुटने टेक देते हैं, दिल खोलकर तुम्हारी प्रशंसा करते हैं, कहते हैं कि तुम्हारे उपदेशों में अंतर्दृष्टि है, और लगातार इस बात का दावा करते हैं कि हमें तुम्हारे कथनों की ही आवश्यकता थी, तुमने 'परमेश्वर' शब्द बोले बिना ही हमारी अपेक्षाएँ पूरी कर दी। तुमने यह कार्य कैसे किया होगा? उन लोगों की ऐसी प्रतिक्रिया से सिद्ध होता है कि तुम जो काम कर रहे थे, उसमें परमेश्वर के लिए गवाही देना शामिल नहीं था; बल्कि तुम्हारी अपनी गवाही और तुम्हारा अपना दिखावा शामिल था। तुम ऐसा परिणाम कैसे प्राप्त कर पाए? कुछ लोग कहते हैं, 'मैं सत्य की संगति करता हूँ; मैंने अपनी गवाही बिल्कुल नहीं दी!' तुम्हारा रवैया, तुम्हारा अंदाज़, परमेश्वर के स्थान से लोगों के साथ संगति करने का प्रयास करने जैसा है, न कि एक भ्रष्ट इंसान के स्थान पर खड़े होने जैसा। तुम्हारी हर बात में बड़बोलापन और लोगों से अपेक्षाएँ करना है। इसलिए, तुम जो परिणाम हासिल करोगे, वो लोगों से अपनी पूजा करवाना होगा, लोग तुमसे ईर्ष्या करेंगे, तुम्हारी प्रशंसा करेंगे, और ऐसा तब तब चलेगा जब तक लोग तुम्हारे बारे में जान नहीं लेते, तुम्हारी गवाही नहीं दे देते, तुम्हें ऊँचा नहीं उठा देते, तुम्हारी चटुकारिता कर-करके तुम्हें आसमान पर नहीं बैठा देते। और जब ऐसा होगा, तो तुम खत्म हो जाओगे; तुम असफल हो चुके होगे! क्या तुम लोग फिलहाल इसी रास्ते पर नहीं चल रहे हो? अगर तुम्हें कुछ हज़ार या हज़ारों लोगों की अगुआई करने के लिए कह दिया जाए, तो तुम गर्व से फूल जाते हो। तुम्हारे अंदर अहंकार आ जाता है, तुम परमेश्वर का स्थान हथियाने का प्रयास करने लगते हो, बतियाने और भाव-भंगिमाएँ दिखाने लगते हो, तुम्हें पता नहीं होता कि क्या पहनना है, क्या खाना है और कैसे चलना है। अपने से निम्न-स्तर के अधिकतर लोगों से तुम मिलना भी पसंद नहीं करते, धीरे-धीरे तुम्हारा पतन होने लगता है और तुम महादूत की तरह मार गिराए जाते हो। तुम लोग ऐसा कर सकते हो, है न? तो, तुम लोगों को क्या करना चाहिए? अगर वाकई किसी दिन तुम लोगों के बाहर जाकर कार्य करने की व्यवस्था कर दी जाए, और तुम ऐसी हरकतें करने लगो, तो कार्य का विस्तार कैसे होगा? क्या समस्या पैदा नहीं हो जाएगी? फिर कौन तुम लोगों को बाहर जाने देने की हिम्मत दिखाएगा? तुम जाने के बाद वापस नहीं आओगे; तुम परमेश्वर की किसी बात पर ध्यान नहीं दोगे, तुम बस दिखावे में लगकर, अपनी ही गवाही देते रहोगे, जैसे कि तुम लोगों का उद्धार कर रहे हो, परमेश्वर का कार्य कर रहे हो, लोगों को यह महसूस कराओगे मानो वहाँ परमेश्वर प्रकट होकर कार्य कर रहा हो—जब लोग तुम्हारी पूजा करेंगे तो तुम आनंदित हो जाओगे, और जब लोग तुम्हें परमेश्वर का दर्जा देंगे, तो उसमें तुम्हारी मौन स्वीकृति होगी। उस अवस्था में पहुँचने पर तुम खत्म हो जाओगे; तुम्हें रद्दी की टोकरी में फेंक दिया जाएगा। तुम्हारी अहंकारी प्रकृति ने कब तुम्हारा विनाश कर दिया, तुम्हें पता भी नहीं चलेगा। यह मसीह-विरोधी राह पर चलने वाले व्यक्ति का एक उदाहरण है। इस मुकाम पर पहुँचने वाले लोग विवेक गँवा चुके होते हैं; उनका ग्रहणबोध कार्य करना बंद कर चुका होता है"("अंत के दिनों के मसीह की बातचीत के अभिलेख" में 'अहंकारी स्वभाव ही परमेश्वर के प्रति मनुष्य के प्रतिरोध की जड़ है')। "कुछ लोग बार-बार अपने बारे में गवाही देने, अपनी शक्ति बढ़ाने और लोगों एवं हैसियत के लिए परमेश्वर के साथ प्रतिस्पर्धा करने हेतु अपने पदों का उपयोग कर सकते हैं। वे लोगों से अपनी आराधना करवाने के लिए विभिन्न तरीकों एवं साधनों का उपयोग करते हैं और लोगों को जीतने एवं उनको नियंत्रित करने की लगातार कोशिश करते हैं। यहाँ तक कि कुछ लोग जानबूझकर लोगों को यह सोचने के लिए गुमराह करते हैं कि वे परमेश्वर हैं ताकि उनके साथ परमेश्वर की तरह व्यवहार किया जाए। वे किसी को कभी नहीं बताएँगे कि उन्हें भ्रष्ट कर दिया गया है-कि वे भी भ्रष्ट एवं अहंकारी हैं, उनकी आराधना नहीं करनी है और चाहे वे कितना भी अच्छा करते हों, यह सब परमेश्वर द्वारा उन्हें ऊँचा उठाने के कारण है और वे वही कर रहे हैं जो उन्हें वैसे भी करना ही चाहिए। वे ऐसी बातें क्यों नहीं कहते? क्योंकि वे लोगों के हृदय में अपना स्थान खोने से बहुत डरते हैं। इसीलिए ऐसे लोग परमेश्वर को कभी ऊँचा नहीं उठाते हैं और परमेश्वर के लिए कभी गवाही नहीं देते हैं" (वचन, खंड 2, परमेश्वर को जानने के बारे में, परमेश्वर का कार्य, परमेश्वर का स्वभाव और स्वयं परमेश्वर I)। "वे सभी जो अधोगति पर होते हैं स्वयं का उत्कर्ष करते हैं और स्वयं की गवाही देते हैं। वे स्वयं के बारे में शेखी बघारते हैं और आत्म-प्रशंसा करते हैं, और उन्होंने परमेश्वर को हृदय में तो बिल्कुल नहीं लिया है। मैं जिस बारे में बात कर रहा हूँ, क्या तुम लोगों को उसका कोई अनुभव है? बहुत से लोग लगातार खुद के लिए गवाही दे रहे हैं : 'मैं इस तरह से या उस तरह से पीड़ित रहा हूँ; मैंने फलाँ-फलाँ कार्य किया है और परमेश्वर ने मेरे साथ फलाँ-फलाँ ढंग से व्यवहार किया है; उसने मुझे ऐसा-ऐसा करने के लिए कहा; वह विशेष रूप से मेरे बारे में ऊँचा सोचता है; अब मैं फलाँ-फलाँ हूँ।' वे जानबूझकर एक निश्चित लहजे में बोलते हैं, और निश्चित मुद्राएँ अपनाते हैं। अंतत: कुछ लोग इस विचार पर पहुँचते हैं कि ये लोग परमेश्वर हैं। एक बार जब वे उस बिंदु पर पहुँच जायेंगे, तो पवित्र आत्मा उन्हें लंबे समय पहले ही छोड़ चुका होगा। यद्यपि, इस बीच, उन्हें नजरअंदाज किया जाता है, और निष्कासित नहीं किया जाता है, उनका भाग्य निर्धारित किया जाता है, और वे केवल अपने दण्ड की प्रतीक्षा कर सकते हैं"("अंत के दिनों के मसीह की बातचीत के अभिलेख" में 'लोग परमेश्वर से बहुत अधिक माँगें करते हैं')। परमेश्वर के वचनों ने मेरे दिल को किसी तलवार की तरह बेध दिया। मेरी हालत बिलकुल वैसी थी, जैसा परमेश्वर के वचनों में कहा गया था; मैंने हमेशा खुद को बढ़ा-चढ़ाकर दिखाया और अपने कर्तव्य में दिखावा किया। जबसे मैं अगुआ बनी, मैंने सोचा कि अगुआ होने के नाते मुझे दूसरों से बेहतर होना चाहिए और मेरा आध्यात्मिक कद बड़ा होना चाहिए, ताकि मुझे दूसरों का अनुमोदन और प्रशंसा मिल सके। जब मैंने अपने अनुभवों के बारे में संगति की, तो मैंने बस दिखावा किया, अपनी कमजोरी और भ्रष्टता के बारे में शायद ही कभी कोई बात की, इस डर से कि अगर उन्हें पता चला कि मैं भी उन्हीं की तरह भ्रष्ट हूँ, तो उनके दिलों में मेरे लिए आदर नहीं रहेगा। जब मैं बीमार पड़ी, तो निराश होकर शिकायत करने लगी, मुझे काफी डर लगा, लेकिन अपनी छवि बनाए रखने के लिए मैंने अपनी सच्ची भावनाओं को छिपाया और सिर्फ सकारात्मक चीजों की बात की, ताकि दूसरे मेरी आराधना करें और सोचें कि मैं कितनी सकारात्मक हूँ, दूसरों के मुकाबले मुझमें कितनी अधिक आस्था है। एक अगुआ के तौर पर मुझसे हर हाल में देर तक काम करने और अधिक पीड़ा सहन करने की उम्मीद की जाती थी। लेकिन मैं हमेशा जानबूझकर भाई-बहनों को दिखाती थी कि मैं कितनी अधिक व्यस्त रहती हूँ, कितनी देर तक काम करती हूँ और कितनी अधिक मेहनत करती हूँ, ताकि वे यही सोचें कि मैं कितनी अधिक जिम्मेदार और मेहनती हूँ। अपने कर्तव्य में मुझे साफ तौर पर पवित्र आत्मा की वजह से ही कामयाबी मिली थी, लेकिन मैंने कभी परमेश्वर की बड़ाई नहीं की, बस यही दिखावा करती रही कि मैंने कितना अधिक कष्ट उठाया और त्याग किया, ताकि हर कोई मेरे बारे में यही सोचे कि मैं कलीसिया की मजबूत स्तंभ हूँ, और मेरे बिना कोई काम नहीं हो सकता। मैंने हमेशा इसी तरह संगति की और दूसरों को धोखा दिया, जिसकी वजह से मुझे इस बीमारी के जरिये अनुशासित किया गया। लेकिन दूसरों ने यही माना कि मैं कड़ी मेहनत की वजह से बीमार पड़ी हूँ, यहाँ तक कि उन्होंने उस बहन को भी, जिसके साथ मैं काम करती थी, अपनी जिम्मेदारी न निभाने के कारण फटकारा, मानो मैं कलीसिया के लिए सबसे बड़ा बोझ उठा रही थी। इस तरह मैंने खुद का उत्कर्ष और दिखावा किया, दूसरों को धोखा देकर बेबस करती रही और उन्हें अपने ही सामने लाती रही। मैं तो खुले तौर पर परमेश्वर से शत्रुता कर रही थी। यह सोचकर मैं डरे बिना नहीं रह सकी। मैंने खुद का दिखावा करने और दूसरों को धोखा देने के लिए सभी तरह के साधनों का इस्तेमाल किया, ताकि दूसरे मेरा सम्मान और मेरी आराधना करें, जिसके कारण वे मुझ पर आँखें मूँदकर इतना भरोसा करने लगे कि उनके दिलों में परमेश्वर के लिए कोई जगह नहीं रही। हर चीज में उन्हें मेरी राय और अनुमोदन की जरूरत होती थी—क्या मैं कलीसिया में किसी महारानी की तरह शासन नहीं कर रही थी? कलीसिया परमेश्वर की आराधना करने की जगह होनी चाहिए। खुद का उत्कर्ष करके और दूसरों को अपने सामने लाकर क्या मैं परमेश्वर की जगह लेने और उसे एक पुतला साबित करने की कोशिश नहीं कर रही थी? मैं बिलकुल एक मसीह-विरोधी की तरह परमेश्वर का विरोध कर रही थी और उससे विश्वासघात कर रही थी—मैंने परमेश्वर के स्वभाव का अपमान करने का भयानक पाप किया था! मुझे काफी डर लगने लगा। मैं इसलिए बीमार पड़ी थी, क्योंकि मैंने परमेश्वर को नाराज किया था, और अब वह अपना धार्मिक स्वभाव दिखा रहा था। इतनी संवेदनहीन और विद्रोही होने के कारण मुझे खुद से नफरत हो गई, और मैंने देखा कि कैसे परमेश्वर का धार्मिक स्वभाव कोई अपमान सहन नहीं करता। मैं परमेश्वर के सामने गिरकर प्रार्थना और पश्चात्ताप करने लगी : "सर्वशक्तिमान परमेश्वर! पिछले साल से मैं तुम्हारी सेवा न करके दुष्टता करती रही हूँ। मैंने लोगों को खुद के सामने लाकर, उन पर काबू करने के लिए तुम्हारे साथ होड़ की। मैंने कितनी नीचता और बेशर्मी से एक मसीह-विरोधी की तरह काम किया। प्यारे परमेश्वर, मैंने बहुत बड़ी गलती की है।" पछतावे से भरकर मुझे परमेश्वर का सामना करने में बहुत शर्मिंदगी महसूस हुई।

फिर मैं सोचने लगी : "मैं ऐसे गलत मार्ग पर कैसे चल पड़ी? दुनिया में ऐसी क्या चीज है, जिसके कारण ऐसा हुआ?" मैंने परमेश्वर के ये वचन पढ़े : "कुछ लोग विशेष रूप से पौलुस को आदर्श मानते हैं। उन्हें बाहर जा कर भाषण देना और कार्य करना पसंद होता है, उन्हें सभाओं में भाग लेना और प्रचार करना पसंद होता है; उन्हें अच्छा लगता है जब लोग उन्हें सुनते हैं, उनकी आराधना करते हैं और उनके चारों ओर घूमते हैं। उन्हें पसंद होता है कि दूसरों के मन में उनकी एक हैसियत हो, और जब दूसरे उनके द्वारा प्रदर्शित छवि को महत्व देते हैं, तो वे उसकी सराहना करते हैं। आओ हम इन व्यवहारों से उनकी प्रकृति का विश्लेषण करें: उनकी प्रकृति कैसी है? यदि वे वास्तव में इस तरह से व्यवहार करते हैं, तो यह इस बात को दर्शाने के लिए पर्याप्त है कि वे अहंकारी और दंभी हैं। वे परमेश्वर की आराधना तो बिल्कुल नहीं करते हैं; वे ऊँची हैसियत की तलाश में रहते हैं और दूसरों पर अधिकार रखना चाहते हैं, उन पर अपना कब्ज़ा रखना चाहते हैं, उनके दिमाग में एक हैसियत प्राप्त करना चाहते हैं। यह शैतान की विशेष छवि है। उनकी प्रकृति के पहलू जो अलग से दिखाई देते हैं, वे हैं उनका अहंकार और दंभ, परेमश्वर की आराधना करने की अनिच्छा, और दूसरों के द्वारा आराधना किए जाने की इच्छा। ऐसे व्यवहारों से तुम उनकी प्रकृति को स्पष्ट रूप से देख सकते हो"("अंत के दिनों के मसीह की बातचीत के अभिलेख" में 'मनुष्य का स्वभाव कैसे जानें')। "शैतान ने जब मनुष्यों को भ्रष्ट कर दिया, तो उनकी प्रकृति शैतानी हो गई। मनुष्य होते हुए भी लोगों ने मनुष्य की तरह बर्ताव करना बंद कर दिया है; बल्कि, वे मानवता के ओहदे को पार कर गए हैं। वे इंसान होने की इच्छा नहीं रखते; वे अब और ऊँचे स्तर की आकांक्षा करते हैं। और यह ऊँचा स्तर क्या है? वे परमेश्वर से बढ़कर होना चाहते हैं, स्वर्ग से बढ़कर होना चाहते हैं, और बाकी सभी से बढ़कर होना चाहते हैं। लोग इस तरह क्यों हो गए हैं, इसका मूल कारण क्या है? कुल मिलाकर यही नतीजा निकलता है कि मनुष्य की प्रकृति बहुत अधिक अहंकारी है। ... अहंकार की अभिव्यक्ति परमेश्वर के खिलाफ विद्रोह और उसका विरोध है। जब लोग अहंकारी, दंभी और आत्मतुष्ट होते हैं, तो उनकी अपना स्वतंत्र राज्य स्थापित करने और इच्छानुसार चीज़ों को करने की प्रवृत्ति होती है। वे दूसरों को भी अपनी ओर खींचकर उन्हें अपने आलिंगन में ले लेते हैं। लोगों का ऐसी हरकतें करने का अर्थ है कि उनके अहंकार का सार महादूत जैसा ही बन गया है। जब उनका अहंकार और दंभ एक निश्चित स्तर पर पहुँच जाता है, तो इससे यह तय हो जाता है कि वे महादूत हैं और वे परमेश्वर को दरकिनार कर देंगे। यदि तुम्हारा स्वभाव ऐसा ही अहंकारी है, तो तुम्हारे हृदय में परमेश्वर के लिए कोई स्थान नहीं होगा"("अंत के दिनों के मसीह की बातचीत के अभिलेख" में 'अहंकारी स्वभाव ही परमेश्वर के प्रति मनुष्य के प्रतिरोध की जड़ है')। परमेश्वर के वचनों ने मुझे अपनी समस्या के सार की स्पष्ट समझ दी और मैंने देखा कि क्यों मैंने हमेशा खुद का उत्कर्ष किया और क्यों अपने कर्तव्य में दिखावा किया। यह मेरी अहंकारी, दंभी प्रकृति के कारण हुआ। मैं जिस मार्ग पर चल रही थी, वह शुरू से ही गलत था। खुद का उत्कर्ष करके और अपने कर्तव्य में दिखावा करके मैं बिलकुल पौलुस की तरह बन गई थी। पौलुस अपना कार्य करते हुए हमेशा खुद का उत्कर्ष करता और खुद की गवाही देता था, और उसने अपने पत्रों में एक बार भी यह गवाही नहीं दी कि प्रभु ईशु देहधारी परमेश्वर है। सिर्फ यह गवाही दी कि उसने कितने कष्ट उठाए और कितने त्याग किए, और यहाँ तक कहा, "क्योंकि मेरे लिये जीवित रहना मसीह है" (फिलिप्पियों 1:21), और "मैं अच्छी कुश्ती लड़ चुका हूँ, मैं ने अपनी दौड़ पूरी कर ली है, मैं ने विश्‍वास की रखवाली की है। भविष्य में मेरे लिये धर्म का वह मुकुट रखा हुआ है" (2 तीमुथियुस 4:7-8)। उसने लोगों को यह मानने पर मजबूर किया कि उसे मुकुट और इनाम मिलना चाहिए। मैंने देखा कि मेरी प्रकृति बिलकुल पौलुस जैसी है। मुझे इसमें आनंद आता है कि लोग मेरा सम्मान और मेरी आराधना करें, मेरे आसपास झुंड बनाकर चलें, और मैं जहाँ भी जाऊँ, लोग मेरा गुणगान करें। मैं बस लोगों के दिलों में जगह बनाना चाहती थी। जैसा कि परमेश्वर के वचन कहते हैं, मैंने देखा कि मेरी प्रकृति "अहंकार और दंभ, परेमश्वर की आराधना करने की अनिच्छा, और दूसरों के द्वारा आराधना किए जाने की इच्छा" से भरी है। मैं इतनी अहंकारी थी कि मुझे किसी चीज की समझ ही नहीं रही। मैं एक सृजित प्राणी के रूप में अपनी जगह लेने और परमेश्वर की आराधना करने में सक्षम नहीं थी, मैंने परमेश्वर को परमेश्वर नहीं समझा, बल्कि खुद का सम्मान बढ़ाया। मैंने अपने कर्तव्य में खुद को इस तरह ढाला कि लोग मेरा सम्मान करें, मेरी पूजा करें, जिसकी वजह से मैंने भाई-बहनों को धोखा दिया। समस्याएँ आने पर उन्होंने सिर्फ मुझ पर भरोसा किया और कार्य के सभी निर्णय मुझसे ही करवाए। मैं लोगों को अपने सामने लेकर आई और अपना ही साम्राज्य स्थापित कर लिया। ऐसा व्यवहार भला कैसे परमेश्वर को नाराज न करता, कैसे वह मुझसे नफरत न करता? मेरी बीमारी परमेश्वर की धार्मिकता थी, बुरे कर्म करने और परमेश्वर का विरोध करने के कारण मैं इसी लायक थी। मुझे अनुशासित करने और मेरे बुरे कर्मों पर विराम लगाने के लिए मैंने परमेश्वर का धन्यवाद किया।

यह एहसास होने पर मैंने परमेश्वर से प्रार्थना की : "कल से मैं हर हाल में सत्य का अभ्यास करूँगी और देह-सुख त्याग दूँगी। मैं अपनी भ्रष्टता उजागर करूँगी, ताकि लोग मेरी कुरूपता देख सकें, मेरा असली चेहरा देख सकें और अब मेरी पूजा न करें।" अगली सुबह धार्मिक कार्यों के दौरान मैंने परमेश्वर के कुछ वचन पढ़े, जिनमें सच्चा और ईमानदार इंसान होने, परमेश्वर का उत्कर्ष करने और उसके लिए गवाही देने के बारे में बताया गया था। परमेश्वर के वचन कहते हैं : "जब तुम परमेश्वर के लिए गवाही देते हो, तो तुमको मुख्य रूप से इस बारे में अधिक बात करनी चाहिए कि परमेश्वर कैसे न्याय करता है और लोगों को कैसे दंड देता है, लोगों का शुद्धिकरण करने और उनके स्वभाव में परिवर्तन लाने के लिए किन परीक्षणों का उपयोग करता है। तुमको इस बारे में भी बात करनी चाहिए कि तुमने कितना सहन किया है, तुम लोगों के भीतर कितने भ्रष्टाचार को प्रकट किया गया है, और आखिरकार परमेश्वर ने कैसे तुमको जीता था; इस बारे में भी बात करो कि परमेश्वर के कार्य का कितना वास्तविक ज्ञान तुम्हारे पास है और तुमको परमेश्वर के लिए कैसे गवाही देनी चाहिए और परमेश्वर के प्रेम का मूल्य कैसे चुकाना चाहिए। तुम लोगों को इन बातों को सरल तरीके से प्रस्तुत करते हुए, इस प्रकार की भाषा का अधिक व्यावहारिक रूप से प्रयोग करना चाहिए। खोखले सिद्धांतों की बातें मत करो। वास्तविक बातें अधिक किया करो; दिल से बातें किया करो। तुम्हें इसी प्रकार अनुभव करना चाहिए। अपने आपको बहुत ऊंचा दिखाने की कोशिश न करो, और खोखले सिद्धांतों के बारे में बात न करो; ऐसा करने से तुम्हें बहुत घमंडी और तर्क हीन माना जाएगा। तुम्हें अपने असल अनुभव की वास्तविक, सच्ची और दिल से निकली बातों पर ज्यादा बात करनी चाहिए; यह दूसरों के लिए बहुत लाभकारी होगा और उनके समझने के लिए सबसे उचित होगा। तुम लोग परमेश्वर के सबसे कट्टर विरोधी थे और उनके प्रति समर्पित होने के लिए तैयार नहीं थे, लेकिन अब परमेश्वर के वचनों के द्वारा तुम जीत लिए गए हो, इसे कभी नहीं भूलो। इन मामलों पर तुम्हें और विचार करना और सोचना चाहिए। एक बार जब लोग इसे ठीक से समझ जाएँगे, तो उन्हें गवाही देने का तरीका पता चल जाएगा; अन्यथा वे और अधिक बेशर्मी भरे मूर्खतापूर्ण कृत्य कर बैठेंगे"("अंत के दिनों के मसीह की बातचीत के अभिलेख" में 'केवल सत्य की खोज करके ही स्वभाव में बदलाव लाया जा सकता है')। "'अनुभव साझा करने और संगति करने' का अर्थ है अपने हृदय के हर विचार, अपनी अवस्था, अपने अनुभवों और परमेश्वर के वचनों के ज्ञान, और साथ ही अपने भीतर के भ्रष्ट स्वभाव के बारे में बात करना और उसके बाद, अन्य लोग इन बातों को समझते हैं, और सकारात्मक को स्वीकार करते हैं और जो नकारात्मक है उसे पहचानते हैं। केवल यही साझा करना है, और केवल यही वास्तव में संगति करना है"("अंत के दिनों के मसीह की बातचीत के अभिलेख" में 'एक ईमानदार व्यक्ति होने का सबसे बुनियादी अभ्यास')। परमेश्वर के वचनों से मैंने समझा कि सचमुच परमेश्वर का उत्कर्ष करने और उसके लिए गवाही देने के लिए हमें अपनी भ्रष्टता और विद्रोहशीलता के बारे में ज्यादा बात करनी होगी, अपनी असली स्थिति और विचार लोगों के सामने खोलकर रखने होंगे, अपनी नीच मंशाओं के बारे में बात करनी होगी, और बताना होगा कि हमने क्या किया और उसके क्या नतीजे रहे, और हमने परमेश्वर के वचनों का न्याय कैसे अनुभव किया और खुद को कैसे जाना। हमें अपना भ्रष्ट सार उजागर करके उसका विश्लेषण भी करना होगा, ताकि सभी लोग हमारी असलियत देख सकें, और बताना होगा कि कैसे परमेश्वर ने हमें ताड़ना देकर अनुशासित किया और हमारे मार्गदर्शन के लिए कैसे हालात बनाए, ताकि सभी लोग इंसान के लिए परमेश्वर के प्रेम को जान सकें। हमें खुद का बखान करने या दिखावा करने के बजाय सचमुच अपने दिल की गहराइयों से बात करनी होगी। अब अभ्यास का मार्ग मिल जाने के बाद मैंने संगति में लोगों के सामने खुलकर बताया कि किस तरह मैं मसीह-विरोधियों के मार्ग पर चल पड़ी थी। मैंने इस मार्ग पर चलने और लोगों को धोखा देने के कारण मिले भयानक नतीजों का विश्लेषण किया, और मैंने इस बारे में जितनी अधिक संगति की, उतनी ही स्पष्टता से मैंने खुद को जाना। बाद में लोगों ने कहा कि उन्हें इनमें से किसी भी बात का एहसास नहीं हुआ, वे मेरी चिकनी-चुपड़ी बातों और अच्छे कर्मों के झाँसे में आते रहे। एक बहन ने कहा, "मैं सोचती थी कि आप सत्य का अभ्यास करने में बहुत अच्छी हैं, क्योंकि आप परमेश्वर के वचन पढ़कर हमेशा सकारात्मक रह सकती हैं। अब मैंने समझा कि आप भी उतनी ही भ्रष्ट हैं, आप भी निराश और कमजोर हुईं, सभी भ्रष्ट इंसान एक जैसे हैं। हम किसी की पूजा नहीं कर सकते, न ही किसी को ऊँचे आसन पर बिठा सकते हैं।" दूसरी बहन ने कहा, "मैं सोचती थी कि आप बहुत मजबूत हैं और कभी भी आपके आसपास खुलकर बात नहीं करना चाहती थी। सोचती थी कि मैं आपकी तुलना में बहुत अधिक भ्रष्ट हूँ! आज हमारे सामने खुलकर सारी बातें बताने के बाद, मैं देख रही हूँ कि हम सब एक जैसे हैं।" बहनों को ऐसा कहते सुनकर मुझे काफी शर्मिंदगी महसूस हुई और मन पछतावे से भर गया। मैंने उनसे कहा, "अब मेरे बारे में ऊँचा मत सोचो। मैं मसीह-विरोधियों के मार्ग पर चल रही थी, मैंने तुम सभी को गुमराह किया।" फिर मेरे सहकर्मियों और सहयोगियों ने परमेश्वर के वचनों के जरिये खुद को जानने में मेरी मदद की, और अचानक मुझे लगा कि मैं उन सभी के काफी करीब आ गई हूँ। उस दिन घर आकर मुझे काफी सुकून महसूस हुआ। उस रात मैं अपनी बीमारी भूलकर एक बच्चे की तरह सोई। अगले दिन जब मैं सोकर उठी, तो यह देखकर काफी खुश हुई कि मेरा चेहरा पहले की तरह सामान्य हो गया था। एक ही रात में मेरी हालत बेहतर हो गई।

उसके बाद एक सभा में मैंने परमेश्वर के वचनों में यह पढ़ा : "आम तौर पर, जब उनकी बात आती है जिनके इरादे और उद्देश्य सही नहीं होते, और साथ ही उनकी जो दूसरों के द्वारा देखे जाना पसंद करते हैं, जो चीज़ों को करने के लिए उतावले होते हैं, जो बाधा डालने में उद्यत होते हैं, जो धार्मिक सिद्धांतों की झड़ी लगाने में अच्छे होते हैं, जो शैतान के अनुचर होते हैं, आदि—ऐसे लोग जब खड़े हो जाते हैं तो वे कलीसिया के लिए कठिनाइयाँ बन जाते हैं, और भाई-बहनों द्वारा परमेश्वर के वचनों को खाने-पीने को व्यर्थ कर देते हैं। अगर तुम इस तरह के लोगों को ढोंग करते हुए पाओ, तो तुरंत उन पर प्रतिबंध लगा दो। यदि वे बार-बार फटकारे जाने पर भी न बदलें, तो उन्हें नुकसान उठाना पड़ेगा। यदि वे लोग जो अपने तौर-तरीक़ों में जिद्दी होते हैं, वे अपना बचाव करने और अपने पापों को ढँकने की कोशिश करें, तो कलीसिया को उन्हें तुरंत बहिष्कृत कर देना चाहिए और उनकी चालबाज़ी के लिए कोई जगह नहीं छोड़नी चाहिए। थोड़ा-सा बचाने की कोशिश में बहुत कुछ न खो देना; अपनी निगाह मुख्य बातों पर बनाये रखो" (वचन, खंड 1, परमेश्वर का प्रकटन और कार्य, आरंभ में मसीह के कथन, अध्याय 17)। परमेश्वर के वचनों ने मेरी पिछले साल भर की सबसे बड़ी खासियत उजागर कर दी। जब से मैं अगुआ बनी, मैंने हमेशा अपने हर काम में अगुआई करने का आनंद उठाया। मैंने दिखावा किया कि मैं बाकी सभी लोगों से बेहतर हूँ। अपने सहयोगियों से काम पर चर्चा करते समय, उनकी अलग राय होने के बावजूद, मैं हमेशा आगे बढ़कर अपनी "श्रेष्ठ" राय को सबसे अधिक तरजीह देती। मैं बढ़-चढ़कर काम करने वाली और सकारात्मक दिखती, लेकिन असल में मैं अपने हर काम में दिखावा करना चाहती थी और लोगों से अपनी प्रशंसा करवाना चाहती थी। इस बारे में सोचकर मुझे एहसास हुआ कि मेरी अहंकारी प्रकृति ने मुझे बहुत बेशर्म बना दिया था। लोग मेरी राय का सम्मान करते और मेरे साथ चीजों के बारे में चर्चा करते। वे वास्तविकता में जी रहे थे—वे तानाशाह या अहंकारी नहीं थे। लेकिन मैंने समझ लिया कि मैं उनसे बेहतर हूँ, मैं हमेशा दूसरों को नीचा और खुद को उनसे बहुत बेहतर दिखाना चाहती थी। यह सब कितना हास्यास्पद था। मैं "सम्राट के नए कपड़ों में" सम्राट की तरह महसूस करती थी, और मुझे कोई आत्मबोध नहीं था। मुझे पता नहीं था कि मैं कितनी बेशर्मी से पेश आ रही थी, बल्कि हर मौके पर मैंने दिखावा किया। अपने व्यवहार के बारे में सोचकर मैंने बहुत अपमानित और शर्मिंदा महसूस किया। मैं खुद को बहुत बेहतरीन मानती थी, क्योंकि मैंने कभी खुद को जाना ही नहीं। जिस मार्ग पर मैं चल रही थी, उसके बारे में सोचकर मुझे काफी डर लगा, खास तौर पर जब मैंने परमेश्वर के वचनों में पढ़ा कि जब हमारा सामना गलत मंशाओं वाले ऐसे लोगों से हो जाए, जिन्हें दिखावा करना पसंद है, तो हमें "तुरंत उन पर प्रतिबंध लगा" देना चाहिए, और अगर वे आत्मचिंतन न करके सिर्फ बहाने बनाएँ, तो "कलीसिया को उन्हें तुरंत बहिष्कृत कर देना चाहिए।" इसने परमेश्वर की धार्मिकता और प्रताप दिखाया। मैं स्वयं को मिले हर मौके पर दिखावा करती रही और आखिरकार मैंने अपने भाई-बहनों को धोखा दिया और उनसे अपनी पूजा करवाई। इसके कारण उनके दिलों में परमेश्वर के लिए कोई जगह नहीं रही। मैंने जिन लोगों के साथ काम किया, गुप्त रूप से उन्हें पुतला बना डाला और अब वे जिम्मेदारी से काम नहीं करते थे। कलीसिया में अनियंत्रित होकर मैंने सिर्फ नुकसान ही पहुँचाया और मुझे इसका एहसास तक नहीं हुआ, बल्कि मैंने खुद को एक उभरता सितारा मान लिया था। अगर परमेश्वर ने सख्ती से मेरा न्याय न किया होता, तो मैं अपने या उस गलत मार्ग के बारे में कुछ भी न जान पाती जिस पर मैं चल रही थी, या यह कि मैं उस मार्ग पर चल रही थी, जहाँ से वापसी नामुमकिन है। इसे समझने के बाद चीजों के बारे में मेरा नजरिया बदलने लगा। मैं सोचती थी कि अगर मैं ऐसी इंसान हूँ, जिसे लोग आदर से देखते हैं, तो थोड़ा-बहुत दिखावा करना कोई बड़ी बात नहीं, बल्कि यह तो और भी अच्छा है। अब मुझे एहसास हुआ कि ऐसी नीचता से दिखावा करना, जिससे कि लोग मेरे बारे में ऊँचा सोचें, शर्मनाक है। मुझे महसूस हुआ कि खुद को न समझना, स्वभाव में बदलाव लाने की कोशिश न करना, अपने अहंकारी स्वभाव के अनुसार चलना और हर मौके पर दिखावा करना कितनी घिनौनी बात है। जिनके पास इंसानियत होती है, वे अपना अहंकार त्याग सकते हैं, परमेश्वर में श्रद्धा रखते हैं, उचित आचरण करते हैं, व्यावहारिक तरीके से अपना कर्तव्य निभाते हैं, वाणी और कर्म दोनों से परमेश्वर की गवाही देते हैं। ऐसे लोग समझदारी से भरा और सम्मानित जीवन जीते हैं।

उसके बाद जब भी मैंने अनजाने में दिखावा किया, मुझे खुद से नफरत और पछतावा महसूस हुआ। फिर मैंने सचेत होकर खुद को याद दिलाया कि मैं चाहे जिसके साथ भी रहूँ, मुझे वास्तविक होना होगा और अपनी बड़ाई नहीं करनी होगी। खास तौर पर अपनी संगतियों में मुझे अधिक व्यावहारिक होना पड़ेगा और दिखावा नहीं करना होगा। अपने अनुभवों के बारे में संगति करने से पहले, मैं परमेश्वर की प्रार्थना करते हुए उससे मेरे दिल की निगरानी करने के लिए कहती, जिससे कि मैं अपनी मंशाएँ ठीक कर सकूँ और उसके लिए ज्यादा गवाही दे सकूँ। संगति के बाद मैं खुद से पूछती कि मैंने जो कुछ अभी कहा, उसमें किसी तरह का दिखावा तो नहीं था। कभी-कभी मुझे पता चलता कि मैंने जो भी कहा, उसमें थोड़ा-सा दिखावा जरूर था, इसलिए अगली बार जब उसी समूह से मेरा सामना होता, तो मैं अपनी बात खुलकर सामने रखती और अपने पिछले व्यवहार का विश्लेषण करती, ताकि सभी लोग मेरी बातों पर ध्यान दें और आँखें मूँदकर मेरी पूजा न करें। इस तरह से संगति करने के बाद भाई-बहन मेरे असली आध्यात्मिक कद को देख पाते और अब मेरे बारे में ऊँचा न सोचते।

मेरे साथ जो कुछ भी हुआ, उसके बारे में पीछे मुड़कर सोचूँ तो, परमेश्वर ने मुझे अपना कर्तव्य निभाने का एक मौका दिया, लेकिन मैं अपना राज कायम करने के लिए मसीह-विरोधियों के मार्ग पर चल पड़ी और परमेश्वर की दुश्मन बन गई। मैं परमेश्वर की बहुत अधिक ऋणी हूँ। अगर उसने मुझे उस बीमारी के जरिये अनुशासित न किया होता और उसके वचनों का न्याय न होता, तो मैं अब भी खुद को न जान पाती। मैं हमेशा "परमेश्वर की ताड़ना और न्याय प्रेम हैं ये जान लो" नामक भजन गाया करती थी, लेकिन मैंने कभी उसका वास्तविक अनुभव नहीं किया और न ही उसे समझ पाई। अब मैं सच में यह महसूस करती हूँ कि परमेश्वर का न्याय, ताड़ना और अनुशासन उसका सबसे बड़ा प्रेम और उद्धार हैं! परमेश्वर के प्रेम के बारे में विचार करने पर मुझे बहुत प्रेरणा मिली और मुझे पछतावा हुआ कि मैंने पहले सत्य का अनुसरण नहीं किया था। मैंने खुद से कहा कि मुझे एक ईमानदार इंसान बनने की कोशिश करनी होगी। सभाओं में मैंने परमेश्वर के वचनों के बारे में इस तरह संगति करने पर ध्यान दिया, जिससे कि परमेश्वर के लिए गवाही दी जा सके। अपने सहकर्मियों के साथ मैंने उनकी ऐसी राय का सम्मान करने और उसे स्वीकार करने पर ज्यादा जोर दिया जो सत्य के अनुरूप होती, और मैंने उन्हें नीचा दिखाना और पहले की तरह दिखावा करना बंद कर दिया। मैं और मेरे सहयोगी एक जैसा सोचने लगे, अब कोई भी किसी की अगुआई नहीं करता। समस्याएँ आने पर सभी लोग सिद्धांतों की खोज करते हैं और उन पर अमल करते हैं। मैं परमेश्वर के न्याय और ताड़ना की बहुत आभारी हूँ, जिनकी वजह से मैंने उसके धार्मिक स्वभाव को जाना और उसमें श्रद्धा रखने लगी। परमेश्वर की सेवा करते हुए मैंने एक सृजित प्राणी का अपना स्थान ग्रहण करने और अपना कर्तव्य अच्छे से निभाने की कोशिश की। मुझे बचाने के लिए सर्वशक्तिमान परमेश्वर को मेरा धन्यवाद।

72. एक पाखंडी का पश्चाताप

शिनरुई, दक्षिण कोरिया

सर्वशक्तिमान परमेश्वर कहते हैं, "परमेश्वर की सेवा करना कोई सरल कार्य नहीं है। जिनका भ्रष्ट स्वभाव अपरिवर्तित रहता है, वे परमेश्वर की सेवा कभी नहीं कर सकते हैं। यदि परमेश्वर के वचनों के द्वारा तुम्हारे स्वभाव का न्याय नहीं हुआ है और उसे ताड़ित नहीं किया गया है, तो तुम्हारा स्वभाव अभी भी शैतान का प्रतिनिधित्व करता है जो प्रमाणित करता है कि तुम परमेश्वर की सेवा अपनी भलाई के लिए करते हो, तुम्हारी सेवा तुम्हारी शैतानी प्रकृति पर आधारित है। तुम परमेश्वर की सेवा अपने स्वाभाविक चरित्र से और अपनी व्यक्तिगत प्राथमिकताओं के अनुसार करते हो। इसके अलावा, तुम हमेशा सोचते हो कि जो कुछ भी तुम करना चाहते हो, वो परमेश्वर को पसंद है, और जो कुछ भी तुम नहीं करना चाहते हो, उनसे परमेश्वर घृणा करता है, और तुम पूर्णतः अपनी प्राथमिकताओं के अनुसार कार्य करते हो। क्या इसे परमेश्वर की सेवा करना कह सकते हैं? अंततः तुम्हारे जीवन स्वभाव में रत्ती भर भी परिवर्तन नहीं आएगा; बल्कि तुम्हारी सेवा तुम्हें और भी अधिक ज़िद्दी बना देगी और इससे तुम्हारा भ्रष्ट स्वभाव गहराई तक जड़ें जमा लेगा। इस तरह, तुम्हारे मन में परमेश्वर की सेवा के बारे में ऐसे नियम बन जाएँगे जो मुख्यतः तुम्हारे स्वयं के चरित्र पर और तुम्हारे अपने स्वभाव के अनुसार तुम्हारी सेवा से प्राप्त अनुभवों पर आधारित होंगे। ये मनुष्य के अनुभव और सबक हैं। यह दुनिया में जीने का मनुष्य का जीवन-दर्शन है। इस तरह के लोगों को फरीसियों और धार्मिक अधिकारियों के रूप में वर्गीकृत किया जा सकता है। यदि वे कभी भी जागते और पश्चाताप नहीं करते हैं, तो वे निश्चित रूप से झूठे मसीह और मसीह विरोधी बन जाएँगे जो अंत के दिनों में लोगों को धोखा देते हैं। झूठे मसीह और मसीह विरोधी, जिनके बारे में कहा गया था, इसी प्रकार के लोगों में से उठ खड़े होंगे" (वचन, खंड 1, परमेश्वर का प्रकटन और कार्य, धार्मिक सेवाओं का शुद्धिकरण अवश्य होना चाहिए)। परमेश्वर के वचनों का ये अंश मुझे पाखंडी फ़रीसियों, पादरियों और उन सभी मसीह विरोधियों की याद दिलाता था जिन पर अपने रुतबे का जुनून सवार रहता है। मुझे लगता था परमेश्वर इनके बारे में ही बात कर रहा है। मैं जानती थी सिद्धांतों के मुताबिक परमेश्वर उस चीज़ का खुलासा कर रहा है जो हम सभी के भीतर है, और मेरे भीतर भी उसी तरह का भ्रष्ट स्वभाव है। मगर वास्तव में मैं खुद को नहीं पहचानती थी, इसलिए मैंने खुद को उन फ़रीसियों, मसीह विरोधियों और पाखंडियों से अलग समझा। मैं उनके जैसी नहीं थी, न कभी हो सकती थी। मैं सालों से विश्वासी रही हूँ, मैंने बहुत से अच्छे काम किये हैं और अपने कर्तव्य में कीमत भी चुकायी है। कलीसिया मुझे जो भी कर्तव्य सौंपती, मैं उसे पूरे मन से निभाती थी। और तो और मुझे अगुआ बनने का भी कोई लालच नहीं था, मेरे पास रुतबा हो या न हो, इससे बेपरवाह होकर मैं अपना कर्तव्य निभाती थी। मैं मसीह विरोधी और पाखंडी कैसे हो सकती थी? मगर वास्तव में, मैं पूरी तरह अपनी धारणाओं और कल्पनाओं में जी रही थी, और बाद में जब सत्य से मेरा सामना हुआ, तो मुझे एहसास हुआ कि मेरी सोच बिल्कुल गलत थी।

मैं शहर के बाहर की कलीसिया के सुसमाचार कार्य की जिम्मेदारी निभाने के लिए गयी। कलीसिया का ये काम जल्द ही आगे बढ़ने लगा और सभी अगुआ मुझे काफ़ी मानने लगे। कभी-कभी काम से जुड़ी दूसरी बातों पर चर्चा करने के लिए वो मेरी मदद भी लेते। सबसे बड़ी बात, मैं कई सालों से विश्वासी थी और अपना कर्तव्य निभाने के लिए मुश्किलों का सामना कर सकती थी, इसलिए, भाई-बहन मेरा आदर करते थे। मैं भी खुद को दूसरों से ऊपर समझने लगी थी। मैंने कई सालों से आस्था रखी थी और प्रभारी भी थी, इसलिए मुझे लगा कि मैं दूसरों जैसी नहीं हो सकती, और मुझे उनसे बेहतर दिखना चाहिए। मुझे लगा जैसे मैं उनके जितनी भ्रष्ट नहीं हो सकती, मैं उनकी तरह नकारात्मक या कमज़ोर नहीं बन सकती। वरना, वे मेरे बारे में क्या सोचेंगे? क्या वे ये नहीं कहेंगे कि इतने सालों तक आस्था रखने के बाद भी मेरा आध्यात्मिक कद कितना छोटा है, क्या वे मुझे तुच्छ नहीं समझेंगे? बाद में, अपने कर्तव्य के दौरान सिद्धांतों का उल्लंघन करने के कारण एक अगुआ ने मेरा निपटान किया। उन्होंने कहा कि इतने सालों तक विश्वासी रहने के बावजूद मुझे चीज़ों की समझ नहीं है और मुझमें सत्य की वास्तविकता नहीं है। ये बेहद शर्म और अपमान की बात थी, मगर फिर भी मैंने अपनी भ्रष्टता और कमियों पर विचार नहीं किया, अपनी कमियों को दूर करने के लिए सत्य की खोज नहीं की। बल्कि मैंने कुछ खोखली बातों और सिद्धांतों के बारे में बोलकर खुद को समझने का दिखावा किया, और आध्यात्मिक इंसान बनने का ढोंग करने लगी ताकि किसी को पता न चले कि मुझमें सत्य की वास्तविकता नहीं है।

एक बार की बात है, प्रभु में विश्वास करनेवाले एक सहकर्मी ने बताया कि वह सच्चे मार्ग की जांच-पड़ताल करना चाहता था। अगुआ ने मुझे फ़ौरन परमेश्वर के अंत के दिनों के कार्य की गवाही देने के लिए जाने को कहा। मैंने कहा कि मैं चली जाऊँगी, मगर मुझे पता चला कि उसकी कई ऐसी धारणाएँ हैं जिन्हें सुलझाना मुश्किल है। उस दौरान मैं काफ़ी व्यस्त थी, इसलिए मैंने ये काम कुछ समय के लिए टाल दिया। कुछ हफ़्तों बाद अगुआ ने मुझसे पूछा, "तुमने अब तक उसके साथ गवाही साझा क्यों नहीं की? वो सच्चे मार्ग की खोज करना चाहता है और वो कई विश्वासियों की अगुआई भी करता है, जो प्रभु की वापसी का बेसब्री से इंतज़ार कर रहे हैं। तुमने अब तक उसके सामने परमेश्वर के अंत के दिनों के कार्य की गवाही क्यों नहीं दी?" अपराध बोध होने पर, मैं फौरन अपनी सफ़ाई देने लगी, मैंने कहा, "मैं दूसरे कामों में बहुत व्यस्त थी जिसके कारण ये काम नहीं कर सकी।" ये सुनकर अगुआ बहुत गुस्सा हो गयीं, और कहने लगीं कि मैं अपने कर्तव्य को लेकर गैर-ज़िम्मेदार और लापरवाह हूँ, और काम से जी चुराती हूँ, और मैंने सुसमाचार के काम को बहुत नुकसान पहुँचाया है। उन्होंने बेहद कठोरता से मुझे फटकार लगायी। उस वक्त कई सारे भाई-बहन वहाँ मौजूद थे, मैं शर्म से पानी-पानी हो गयी। मैंने सोचा, "क्या तुम मेरी थोड़ी-बहुत इज्ज़त रख कर अच्छे से बात नहीं कर सकती थी? जानती हूँ मैं गलत थी, मगर क्या मैं अभी जाकर उसके साथ सुसमाचार साझा नहीं कर सकती? मेरे साथ इतनी बुरी तरह से व्यवहार करने की कोई ज़रूरत नहीं है।" मैं मन में भी इसे सही ठहरा रही थी, ये सोचकर कि मेरे पास ज़रा-भी समय नहीं था, मैं सुबह से लेकर शाम तक सुसमाचार के प्रचार में लगी रहती थी। लेकिन फिर भी अगुआ ने कहा कि मैं लापरवाही से काम करके गैर-ज़िम्मेदार बन रही हूँ। कोई मुझसे और कितना काम करने की अपेक्षा कर सकता है? मुझे मेरा काम बहुत मुश्किल लगने लगा। उस सभा के बाद मैं अपने कमरे में छिपकर बहुत रोई। मुझे लगा मेरे साथ गलत हुआ है और नकारात्मक महसूस करने लगी, मन में परमेश्वर को लेकर ग़लतफ़हमियाँ भरी हुई थीं। मेरे मन में एक विश्वासघाती विचार आया। मुझे लगा चूँकि अगुआ ने मुझ पर इतनी कठोरता दिखाई है तो परमेश्वर ज़रूर मुझसे बहुत नफ़रत करता होगा, अगर ऐसा हुआ तो मैं अपना कर्तव्य कैसे निभा सकती हूँ? शायद मुझे खून का घूँट पीकर दोष खुद पर ले लेना चाहिए, और ये जिम्मेदारी छोड़ देनी चाहिए ताकि परमेश्वर के घर का कार्य न रुके और मुझे वो काम न करना पड़े जिसका कोई एहसान न माने। ज़ोर-ज़ोर से रो लेने के बाद, मुझे एहसास हुआ कि मेरी हालत ठीक नहीं है। वैसे तो मैं इतने सालों से विश्वासी रही हूँ, मगर जैसे ही मेरे साथ कठोरता से निपटा गया, तो मैं खुद को संभाल नहीं पायी। मैं परमेश्वर के साथ तर्क और होड़ करने लगी, मैं तो अपना कर्तव्य भी छोड़ देना चाहती थी। मेरे पास कोई सच्चा आध्यात्मिक कद नहीं था। मुझे परमेश्वर के वचनों की याद आई जो कहते हैं कि मुश्किल से मुश्किल हालात में भी अपना कर्तव्य निभाना जारी रखना। इससे मुझे काफ़ी प्रेरणा मिली। चाहे परमेश्वर या अगुआ मेरे बारे में कुछ भी सोचें, मैं हार नहीं मान सकती, मेरा कर्तव्य कितना भी मुश्किल क्यों न हो, मुझे इस चुनौती का सामना करना ही होगा। ये सब सोचकर मैं थोड़ा बेहतर महसूस करने लगी। मैंने फ़ौरन अपने आँसू पोंछे और भाई-बहनों के साथ चर्चा करने गयी। कुछ ही दिनों में, मैं उस सहकर्मी को हमारे बीच लेकर आयी। मगर उसके बाद, मैंने ईमानदारी से सत्य की खोज करना और अपनी समस्याओं पर विचार करना छोड़ दिया। बल्कि, मैं तो अपने विवेक और इच्छा के अनुसार अपना कर्तव्य निभाने पर अड़ी थी। मैंने सोचा मेरे पास थोड़ा आध्यात्मिक कद और थोड़ी व्यावहारिकता तो है ही।

असल में, अगुआ ने व्यावहारिक काम न करने के लिए, गैर-ज़िम्मेदार होने और आसान रास्ता चुनने के कारण मेरा निपटान किया। ये सभी बहुत गंभीर समस्याएँ थीं। सुसमाचार के हमारे काम की जिम्मेदारी मुझ पर थी और जब किसी के पास बहुत सी धारणाएँ होतीं, तो मैं सहभागिता करके गवाही देने की कोशिश नहीं करती थी। मैं बस लापरवाही से उस काम को एक-आध महीने के लिए टाल देती थी। इससे कई लोगों को सच्चे मार्ग की खोज और प्रभु की वापसी का स्वागत करने में देरी हो रही थी! अपने काम में ऐसी लापरवाही करके मैं परमेश्वर का विरोध ही नहीं बल्कि उसके स्वभाव का अपमान भी कर रही थी। ऐसा लगता था कि मैं हर समय व्यस्त रहती हूँ और अपने कर्तव्य में कीमत भी चुका सकती हूँ, मगर जैसे ही मेरे सामने कोई चुनौती आती, मैं समस्या का हल निकालने के लिए सत्य की खोज करने और अपना कर्तव्य ठीक से निभाने पर ध्यान देने के बजाय वही करती जो मुझे करने का मन करता था। मैं बेपरवाह होकर परमेश्वर का आदेश टालती जा रही थी। आखिर ये किस तरह की भक्ति हुई? अगुआ ने काम को लेकर मेरे लापरवाह और गैर-ज़िम्मेदार बर्ताव और मेरे कपटी शैतानी स्वभाव के बारे में चर्चा की, और ऐसा नहीं था कि मैंने ये सब पहली बार किया हो। अगुआ ने मेरे भले के लिए इसका विश्लेषण किया ताकि मैं खुद को पहचानूँ, पश्चाताप करूं और बदल सकूँ, मगर मैंने खुद पर बिलकुल भी विचार नहीं किया और न ही अपनी समस्याओं की जड़ तक पहुँचने की कोशिश की। मैं ऐसे बर्ताव कर रही थी जैसे मैंने काट-छाँट और निपटान को स्वीकार कर लिया, मगर वास्तव में मैं खुद को समझ नहीं पायी थी। इसलिए मैंने सभा में कुछ खोखली बातों और सिद्धांतों की चर्चा की और ऐसा दिखाया कि मैं खुद को पहचानने लगी हूँ। मैंने कहा कि मैं अपने कर्तव्य को लेकर गैर-ज़िम्मेदार थी और परमेश्वर के घर के कार्य में रुकावट डाल रही थी, उसे गंभीर नुकसान पहुँचा रही थी, और कहा कि हमारी अगुआ ने मुझे फटकार लगाकर बिलकुल सही किया, और अगुआ मेरी प्रकृति और मेरे शैतानी स्वभाव के बारे में चर्चा कर रही थी, इसलिए मैं अपने सही-गलत कर्मों का विश्लेषण नहीं कर पायी। मगर मैंने कभी इस बारे में सहभागिता नहीं की कि मैं कहाँ गलत हो गयी थी, मेरे कर्मों की प्रकृति और उनके नतीजे क्या थे, अपने कर्तव्य को लेकर मेरे लापरवाह रवैये में मैंने किस तरह के भ्रष्ट स्वभाव का खुलासा किया, और मैंने कैसी बेतुकी सोच और धारणाएं पाल रखी थीं। मैंने इन बातों के विस्तृत पहलुओं पर बिल्कुल भी ध्यान नहीं दिया। तो फिर मैंने किस बारे में बात की? मैंने बात की कि कैसे मैं परमेश्वर पर भरोसा करती हूँ और सकारात्मकता से प्रवेश करती हूँ। मैं लगातार इसी तरह की सकारात्मक समझ के बारे में बोलती गयी। मैंने बताया कि मैंने नकारात्मक महसूस किया और निपटाये जाने पर शिकायतें कीं, यहाँ तक कि मैं तो अपने कर्तव्य से हार मान लेना चाहती थी, मगर परमेश्वर के वचनों को याद करके मुझे बहुत प्रेरणा मिली और मुझे एहसास हुआ कि मैं टूट नहीं सकती। परमेश्वर ने मुझमें कितना कुछ किया है और मुझे कितना कुछ दिया है, इसलिए मुझे विवेक रखना ही होगा, मैं परमेश्वर को निराश नहीं कर सकती। इसलिए मैंने तय किया कि भले ही कितनी भी काट-छाँट और निपटान किया जाये, चाहे मेरा कर्तव्य कितना भी मुश्किल हो, मैं उसे अच्छी तरह पूरा करूँगी, अगुआ द्वारा मेरा निपटान इसलिए था कि मैं अपने ऊपर विचार कर सकूँ, खुद को पहचानकर पश्चाताप कर सकूँ और बदल सकूँ। मुझे ये सब कहते सुनकर दूसरों को मेरी समस्याओं और मेरी भ्रष्टता का कुछ पता नहीं चला और न ही उन्हें ऐसा लगा कि मैंने परमेश्वर के घर के काम को कोई बड़ा नुकसान पहुँचाया था। इसके बजाय, उन्हें तो ऐसा लगा कि मेरे कर्तव्य में थोड़ी-सी गड़बड़ी के लिए अगुआ मेरी काट-छाँट और निपटान करके मुझ पर ज़्यादा ही कठोरता दिखा रही थी। उन्होंने मुझे समझा और मुझसे सहानुभूति रखी। ये देखकर कि इतनी कठोरता से निपटाये जाने के बाद भी मैं नकारात्मक नहीं हुई थी और अपना कर्तव्य निभा पा रही थी, उन्हें लगा कि मैं वाकई सत्य को समझती हूँ और मेरा आध्यात्मिक कद अच्छा है। वो सभी मेरा बहुत आदर करते थे और मेरी चापलूसी करते थे। उस समय कुछ लोगों का कहना था कि इतनी कठोरता से निपटाए जाने के बाद भी मेरा हिम्मत नहीं हारना और अपना कर्तव्य निभाते रहना बहुत प्रशंसनीय था। कुछ लोगों का तो कहना था कि मेरा काम बहुत ही कठिन था, और मैं अपना काम पूरे उत्साह से करती थी, मगर ज़रा-सी ग़लती होने पर मुझे अगुआ की डांट सुननी पड़ी। उन्होंने मुझे अपने आँसू पोंछकर अपना कर्तव्य निभाते देखा, और कहा कि वे मेरी जगह होते तो बहुत पहले ही टूट गये होते और उनके पास मेरे जैसा आध्यात्मिक कद नहीं था। मेरी सहभागिता सुनने के बाद, वो काट-छाँट और निपटान को स्वीकार करने के अभ्यास के मार्ग को नहीं समझ सके, और न ही ये समझ सके कि काट-छाँट और निपटान असल में परमेश्वर का प्रेम और उद्धार ही है। बल्कि उन्होंने तो परमेश्वर को गलत समझकर सावधानी बरतते हुए खुद को उससे दूर कर लिया और मेरे करीब आ गए। उसके बाद भी कई बार मेरा निपटान किया गया और हर बार वही हुआ। मैं हमेशा शाब्दिक सिद्धांतों के बारे में बातें करती थी, आध्यात्मिकता और आत्मज्ञान के साथ आध्यात्मिक कद और व्यावहारिकता होने का नाटक करती थी, मैं सभी भाई-बहनों को बेवक़ूफ़ बना रही थी। बिल्कुल नहीं जानती थी, मुझे कोई अंदाजा नहीं था, इन सबके बीच अडिग रह पाने के कारण मुझे खुद पर बहुत गर्व था। मैं बहुत आत्ममुग्ध थी, मुझे लगा कि मेरे पास आध्यात्मिक कद और सत्य की वास्तविकता है। धीरे-धीरे मैं और भी ज़्यादा अहंकारी और आत्मविश्वासी बन गयी।

एक बार, एक भाई ने मेरे काम में कुछ गलतियाँ निकालीं। मैंने उन्हें स्वीकार करने से मना कर दिया और शिकायत की कि वो गलतियाँ खोज रहा है और हमारी परेशानियाँ बढ़ा रहा है। मैं उससे काफ़ी तंग आ चुकी थी। मगर मुझे डर था कि इतने सालों तक विश्वासी रहने के बाद भी वो मुझे इतना अहंकारी देखकर लोग मेरे बारे में बुरा सोचेंगे। मुझे इस बात का भी डर था कि अगुआ को पता चल जाएगा और वो कहने लगेंगी कि मैं सत्य को स्वीकार नहीं कर सकी, तो मैंने नाटक करके इस बारे में शिकायत नहीं करने की कोशिश की। शांत होने का दिखावा करते हुए, मैंने उनसे कहा, "भाई, बताओ, तुम्हें इसमें कौन-सी समस्याएं नज़र आ रही हैं, फ़िर हम एक-एक करके उन पर चर्चा करेंगे। और अगर फ़िर भी इन्हें सुलझा नहीं सके, तो हम अगुआ के पास चलेंगे।" फ़िर उसने एक-एक करके समस्याएँ बतायीं, और मैंने एक-एक करके सबका खंडन कर दिया। आखिर में, उसने जो भी समस्याएँ उठाई थीं, मैंने उन सबका जवाब दे दिया। मुझे लगा, वे समस्याएँ सुलझ गईं और मुझे काफ़ी ख़ुशी हुई। मगर उसे कुछ समझ नहीं आया, इसलिए वो चर्चा के लिए एक अगुआ के पास गया। उसने जो समस्याएँ उठाई थीं उनमें से कुछ तो वास्तव में बड़ी समस्याएँ थीं, और अगुआ को इस बारे में पता चलते ही उसने सबके सामने ही मेरी काट-छाँट की और निपटारा किया। उन्होंने कहा कि मैं अहंकारी हूँ और दूसरों के सुझावों पर ध्यान नहीं देती हूँ, मैं अपने कर्तव्य को लेकर सिद्धांतवादी नहीं हूँ, और इतने सालों तक आस्था रखने के बाद भी मुझमें सत्य की वास्तविकता बिल्कुल नहीं है। उन्होंने कहा कि मैं कोई भी व्यावहारिक समस्या नहीं सुलझा सकती, मैं बहुत ही अहंकारी और बिल्कुल तर्कहीन हूँ। मेरे लिए ये सब सुनना बहुत मुश्किल था, लेकिन मुझे इस बात पर भरोसा नहीं हुआ। मैंने सोचा, "मैं अहंकारी हूँ और कई बार ज़्यादा आत्मविश्वासी भी हो जाती हूँ, मगर मैं दूसरों के सुझावों पर ध्यान देती हूँ। मैं इतनी भी ज़्यादा अहंकारी नहीं।"

इसके कुछ ही समय बाद, एक बैठक के दौरान, मुझे फिर से उजागर किया गया। हमारी अगुआ को पता चला कि मैं अपने कर्तव्य को टाल रही थी इसलिए उन्होंने मुझसे पूछा, "तुम इतनी अकुशलता से काम क्यों कर रही हो? क्या परेशानी है तुम्हें? क्या तुम इससे बेहतर कर सकती हो?" मैंने कहा, "नहीं, नहीं कर सकती।" मुझे लगा कि अगुआ हमारी वास्तविक स्थिति को नहीं समझ पा रही, उन्होंने हमसे ज़्यादा ही उम्मीद लगा रखी थी। फ़िर उन्होंने हमारे लिए परमेश्वर के कुछ वचन पढ़े और सुसमाचार के प्रचार के महत्त्व पर सहभागिता की। उन्होंने ये भी कहा कि हमारे पास ज़्यादा समय नहीं है, इसलिए हमें अपनी कार्यक्षमता बढ़ानी होगी। सच कहूँ तो मैंने उनकी एक भी बात नहीं सुनी। मैं सिर्फ़ अपनी ही धारणाओं और अनुभवों से चिपकी रही, ये सोचती रही कि "मैं हमारी कार्यक्षमता नहीं बढ़ा सकती।" मैंने शांति से अपने अगल-बगल के भाई-बहनों से पूछा, "क्या हम और मेहनत कर सकते हैं?" उनसे ये पूछने के पीछे मेरी एक ही मंशा थी और वो थी उन्हें अपने पक्ष में करना, ताकि वो वही कहें जो मैं कहूँ, और अगुआ के खिलाफ़ होकर धीरे-धीरे काम करते रहें। ज़ाहिर है कि मेरा यही इरादा था, मगर मुझे इसका अंदाजा नहीं था। न ही उन्हें मेरे बारे में कुछ पता था। आप कह सकते हैं कि उन्होंने मुझे लेकर अपना विवेक इस्तेमाल नहीं किया। वो सभी मेरी बात मानकर मेरा साथ देने लगे।

बाद में, क्योंकि मैं अपने कर्तव्य को लेकर अहंकारी और अकुशल हो चुकी थी, और टीम का काम नहीं संभालने के साथ उसमें रुकावट भी डाल रही थी, इसलिए मुझे मेरे कर्तव्य से हटा दिया गया। मगर हैरानी की बात है कि जब नया अगुआ चुनने की बारी आयी तो सभी भाई-बहनों ने न सिर्फ़ मुझे चुना बल्कि वे सभी मुझे ही वापस अगुआ देखना चाहते थे। मैंने उनमें से कुछ को ये कहते हुए सुना कि मुझे निकालने से पूरी टीम बिखर जाएगी, और मेरे अलावा टीम को चला भी कौन सकता है? तब जाकर मुझे एहसास हुआ कि मुझमें वाकई कोई गंभीर समस्या है, जो मेरे ऐसे काम करने के तरीके के बावजूद सभी मेरे साथ खड़े हैं और मेरी बात मान रहे हैं। अगुआ द्वारा मुझे निकाल दिए जाने के बावजूद सब मुझे ही चुन रहे थे, और मेरे साथ अच्छा बर्ताव करने के लिए अगुआ से लड़ रहे थे। मैंने वाकई भाई-बहनों को मार्ग से भटका दिया था।

फिर मुझे परमेश्वर के वचनों का ये अंश याद आया : "जहाँ तक तुम सभी का प्रश्न है, यदि किसी क्षेत्र या जिले की कलीसियाएँ तुम लोगों को सौंप दी जाएँ, और छह महीनों तक कोई भी तुम्हारा निरीक्षण न करे, तो तुम लोग भटकना शुरू कर दोगे। अगर कोई तुम्हारी एक वर्ष के लिए देख-रेख न करे, तो तुम उन्हें दूर ले जाओगे और उन्हें गुमराह कर दोगे। दो साल गुजरने पर, अब भी अगर कोई तुम्हारी निगरानी न करे, तो तुम उन लोगों को अपने सामने ले आओगे। ऐसा क्यों है? क्या तुम लोगों ने पहले कभी इस प्रश्न पर विचार किया है? मुझे बताओ, क्या तुम लोग इस तरह के हो सकते हो? तुम लोगों का ज्ञान केवल कुछ समय के लिए लोगों को पोषित कर सकता है। जैसे-जैसे समय बीतता है, यदि तुम वही एक बात कहते रहे, तो कुछ लोग इसे जान लेंगे; वे कहेंगे कि तुम अत्यधिक सतही हो, तुममें गहराई की कमी है। तुम्हारे पास सिद्धांतों की बात कहकर लोगों को धोखा देने की कोशिश करने के अलावा कोई विकल्प नहीं होगा। अगर तुम इसे हमेशा इस तरह से जारी रखोगे, तो तुम्हारे नीचे के लोग तुम्हारे तरीकों, कदमों, और परमेश्वर में विश्वास करने और अनुभव करने के तुम्हारे प्रतिमान का अनुसरण करेंगे, वे उन शब्दों और सिद्धांतों को व्यवहार में रखेंगे। अंततः, तुम जिस तरह उपदेश पर उपदेश देते चले जाते हो, वे तुम्हारा एक प्रतिमान के रूप में इस्तेमाल करेंगे। तुम सिद्धांतों की बात करने के लिए लोगों की अगुवाई करते हो, इसलिए तुम्हारे नीचे के लोग तुम से सिद्धांतों को सीखेंगे, और जैसे-जैसे बात आगे बढ़ेगी, तुम एक गलत रास्ता अपना चुके होगे। तुम्हारे नीचे के सभी लोग तुम्हारा अनुसरण करते हैं, इसलिए तुम महसूस करते हो: 'मैं अब शक्तिशाली हूँ; इतने सारे लोग मेरी बात सुनते हैं, और कलीसिया मेरे इशारे पर चलती है।' मनुष्य के अंदर का यह विश्वासघात की यह प्रकृति अचेतन रूप से तुम्हारे द्वारा परमेश्वर को एक नाम मात्र में बदल देती है, और तब तुम स्वयं कोई एक पंथ, कोई संप्रदाय बना लेते हो। पंथ और संप्रदाय कैसे उत्पन्न होते हैं? वे इसी तरह से बनते हैं। हर पंथ और संप्रदाय के अगुवाओं को देखो। वे सभी अभिमानी और आत्म-तुष्ट हैं, और वे बाइबल की व्याख्या संदर्भ के बाहर और उनकी अपनी कल्पना के अनुसार करते हैं। वे सभी अपना काम करने के लिए प्रतिभा और पांडित्य पर भरोसा करते हैं। यदि वे कुछ भी उपदेश करने में असमर्थ होते, तो क्या वे लोग उनका अनुसरण करते? कुछ भी हो, उनके पास कुछ ज्ञान तो है ही, और वे सिद्धांत के बारे में थोड़ा-बहुत बोल सकते हैं, या वे जानते हैं कि दूसरों को कैसे जीता जाए, और कुछ चालाकियों का उपयोग कैसे करें, जिनके माध्यम से वे लोगों को अपने सामने ले आए हैं और उन्हें धोखा दे चुके हैं। नाम मात्र के लिए, वे लोग परमेश्वर पर विश्वास करते हैं, लेकिन वास्तव में वे अपने अगुवाओं का अनुसरण करते हैं। अगर वे उन लोगों का सामना करते हैं जो सच्चे मार्ग का प्रचार करते हैं, तो उनमें से कुछ कहेंगे, 'हमें परमेश्वर में अपने विश्वास के बारे में हमारे अगुवा से परामर्श करना है।' देखिये, परमेश्वर में विश्वास करने के लिए कैसे उन्हें किसी की सहमति की आवश्यकता है; क्या यह एक समस्या नहीं है? तो फिर, वे सब अगुवा क्या बन गए हैं? क्या वे फरीसी, झूठे चरवाहे, मसीह-विरोधी, और लोगों के सही मार्ग को स्वीकार करने में अवरोध नहीं बन चुके हैं? इस तरह के लोग पौलुस के प्रकार के ही हैं"("अंत के दिनों के मसीह की बातचीत के अभिलेख" में 'सत्य का अनुसरण करना ही परमेश्वर में सच्चे अर्थ में विश्वास करना है')। परमेश्वर के वचनों से मैंने जाना कि मैं उन्हीं फरीसियों जैसी थी जिन्हें परमेश्वर उजागर करता है, मेरे अंदर न सिर्फ़ यह कपटी और दुष्ट शैतानी स्वभाव था, बल्कि मेरा बर्ताव भी इतना बुरा हो चुका था कि मैं लोगों को गुमराह करके उन्हें काबू में कर रही थी और परमेश्वर को मैंने एक किनारे कर दिया था। मैंने उन पाखंडी फरीसियों और पादरियों के बारे में सोचा जो सिर्फ़ सिद्धांतों के बारे में बात करते हैं और लोगों को गुमराह करने के लिए कड़ी मेहनत करने का दिखावा करते हैं। उनका कहना है कि वे परमेश्वर के ऋणी हैं और बहुत विनम्र और आत्मविश्वासी भी मालूम पड़ते हैं, मगर असल में वो हमेशा दिखावा करते हैं कि उन्होंने प्रभु के लिए कितना कुछ त्याग किया है, कितना कुछ सहा है और कितनी सारी मेहनत की है। इसलिए, विश्वासी उन्हें पूजने लगते हैं और उनकी हर बात को प्रभु की इच्छा के अनुरूप मान बैठते हैं। वो उन्हें समझ नहीं पाते। वो तो ये भी मानते हैं कि उनकी आज्ञा को मानना प्रभु की आज्ञा को मानना है। यह प्रभु में बस नाम के लिए विश्वास करना है, असल में तो ये उन पादरियों में विश्वास करना है। जिस मार्ग पर मैं चल रही थी वह उन फरीसियों और पादरियों के मार्ग से कैसे अलग था? मैं भी सिद्धांतों और बाहरी त्यागों पर ध्यान देती थी ताकि भाई-बहनों को लगे कि मैं अपने कर्तव्य को लेकर समर्पित हूँ। जब मेरा निपटान किया गया, तो न मैंने सत्य की खोज की और न ही आत्मचिंतन किया। मैं सबको गुमराह करने के लिए वही कहती जो मुझे सही लगता, ताकि उन्हें लगे मैं खुद को समर्पित कर रही हूँ, मेरे पास आध्यात्मिक कद है, फिर वो मेरी प्रशंसा करें और मेरी बात मानें। मैंने तो सभी को उन अपेक्षाओं के खिलाफ़ कर दिया जो परमेश्वर को मुझसे थीं। असल में वहां मेरा ही राज चलता था। मैं किसी मसीह विरोधी से अलग कहां थी? मैं न तो अगुआ थी और न ही किसी ऊँचे पद पर थी। मैं बस दो बहनों के साथ किसी कर्तव्य की ज़िम्मेदारी संभाल रही थी और वो भी अगुआ की निगरानी में, मगर इसके बावजूद मेरी समस्या पहले से भी ज़्यादा बिगड़ गयी। मैं सोचना भी नहीं चाहती कि कोई ऊँचा पद मिलने पर, जहाँ हर चीज़ की ज़िम्मेदारी मेरी होती, मैं कितना बुरा काम कर बैठती। मैंने सोचा, क्योंकि मैं काफ़ी सालों से विश्वासी रही हूँ और हर मुश्किल हालात या परीक्षणों में अपना कर्तव्य निभाती आयी हूँ, मुझमें अच्छी इंसानियत है, और मैंने अगुआ बनने के लिए भी कभी संघर्ष नहीं किया, इसलिए मैं कभी फरीसी या मसीह-विरोधी नहीं बनूँगी। मगर सच्चाई से सामना होने पर मैं हैरान रह गयी, मेरे पास कहने को कुछ नहीं था। आखिरकार मुझे एहसास हुआ कि मेरी धारणाएँ कितनी बेतुकी और नुकसानदेह थीं, मेरा स्वभाव कितना दुष्ट और भयानक था। मैंने देखा कि एक विश्वासी होने के नाते, मैंने कभी सत्य की खोज नहीं की, न ही मैंने परमेश्वर द्वारा मेरे साथ किये गए न्याय, ताड़ना, निपटान या काट-छाँट को कभी स्वीकार किया। मैंने परमेश्वर के वचनों की रोशनी में कभी अपनी शैतानी प्रकृति को जानने और उस पर विचार करने की कोशिश नहीं की। मैं बाहरी तौर पर इनका पालन करके और मुख से इन्हें स्वीकार करके संतुष्ट थी। मैं चाहे कितनी भी अच्छी या नियमों का पालन करने वाली प्रतीत होऊँ, मगर मौक़ा मिलते ही, परमेश्वर को धोखा देने की मेरी शैतानी प्रकृति अपना रंग दिखाने लगती थी, और मैं अनजाने में ऐसे बुरे काम कर बैठती थी जिनका मुझे कोई अंदाज़ा नहीं होता। मेरी हालत वैसी ही थी जैसा परमेश्वर ने कहा है: "इस बात की अभी भी सौ प्रतिशत संभावना है कि तुम लोग मेरे साथ विश्वासघात करोगे।"

परमेश्वर जानता था मैं शैतान द्वारा कितनी भ्रष्ट की जा चुकी हूँ, मैं कितनी उदासीन और ज़िद्दी हूँ। अपने बारे में सिर्फ़ थोड़ा-सा जान कर मैं खुद को नहीं बदल सकती थी। इसलिए, बाद में भाई-बहनों द्वारा मुझे उजागर करके मेरा निपटान किया गया। एक बार की बात है, एक बहन ने मुझे सीधा आकर कहा, "अब मैं आपको थोड़ा पहचान गयी हूँ। आप शायद ही कभी अपने आंतरिक विचारों पर सहभागिता या अपनी भ्रष्टता का खुलासा करती हैं। आप बस अपने कुछ सकारात्मक प्रवेश और समझ के बारे में ही बात करती हैं, जैसे आपकी भ्रष्टता पूरी तरह से सुलझ गयी हो, और अब आप बिलकुल इससे मुक्त हैं।" उसने ये भी कहा कि वो मेरा बहुत सम्मान करती थी, उसे लगता था कि मैं एक बहुत पुरानी विश्वासी हूँ जिसे सत्य की समझ है, मुझे पता था कि कई चीज़ों का अनुभव कैसे करना है, मैं सह सकती हूँ और अपने कर्तव्य में कीमत चुका सकती हूँ, खास तौर पर मैं अपने कड़ाई से किए गए निपटान और काट-छाँट को स्वीकार कर सकती हूँ। इसलिए वो मेरा इतना सम्मान करती थी। उसे मेरी सभी बातें सही लगती थीं और वो हमेशा मेरी बात मानती थी, उसने तो अपने दिल में मुझे परमेश्वर की जगह दे रखी थी। उसके मुँह से ये सुनकर कि वो मुझे परमेश्वर का दर्जा दे बैठी थी, मुझे ऐसा लगा कि बिजली का जोरदार झटका लगा हो। मैं बहुत डर गयी और इस बात का विरोध करने लगी। मैंने सोचा, "अगर ये सच है, तो क्या अब मैं मसीह विरोधी बन गयी हूँ? तुम इतनी बेवकूफ़ और विवेकहीन कैसे हो सकती हो? मैं शैतान द्वारा भ्रष्ट की जा चुकी हूँ। तुम मुझे उस तरह कैसे देख सकती हो?" मैं कई दिनों तक काफ़ी निराश रही। जब भी उसकी बातों को याद करती तो खुद को दोषी समझने लगती, मुझे अजीब सा डर लगा रहता था, जैसे मेरे साथ कुछ बहुत बुरा होने वाला है। मैं जानती थी कि ये मेरे प्रति परमेश्वर का क्रोध है, उसका धार्मिक स्वभाव मेरा पीछा कर रहा है, इसलिए मुझे उस तरह के बुरे कर्म करने के नतीजों को स्वीकार करना ही था। मैं जानती थी कि परमेश्वर का स्वभाव कोई अपमान नहीं सहता, मुझे लगा कि परमेश्वर ने मुझे पहले ही दंडित कर दिया है, इसलिए अब मेरी आस्था के मार्ग का अंत करीब था। ये सब सोचकर मैं अपने आँसू नहीं रोक सकी। मैंने कभी सोचा भी नहीं था कि मैं, जिसे देखकर नहीं लगता कि कोई बहुत बुरा काम किया होगा, ऐसे नाज़ुक मुकाम पर पहुँच जाऊँगी। मैंने सिर्फ़ सिद्धांतों से लोगों को गुमराह ही नहीं किया, बल्कि उन्हें परमेश्वर की तरह मेरी पूजा करने के लिए भी मजबूर कर दिया। ये परमेश्वर को मुखौटा बना देना था और इससे परमेश्वर के स्वभाव का गंभीर अपमान हुआ। मैं बहुत नकारात्मक महसूस कर रही थी, लग रहा था जैसे मेरे अपराध और बुरे कर्म मेरा दिल जला रहे थे। मैं महसूस करने लगी कि मैं बिलकुल एक फरीसी और मसीह विरोधी जैसी हूँ, मैं शैतान की हूँ, एक सेवाकर्ता हूँ जिसे हटा दिया जाएगा। मैं समझ नहीं पायी कि मैं इतनी बुरी कैसे बन गयी। पछतावे से भरकर, मैं परमेश्वर के पास आकर पश्चाताप करने आयी और कहने लगी, "परमेश्वर, मैंने बहुत बुरे काम किये हैं। मैंने तुम्हारे स्वभाव का अपमान किया है, इसलिए मुझे शापित और दंडित किया जाना चाहिए! मैं तुम्हारी माफ़ी के लायक नहीं, मगर मैं चाहती हूँ तुम मुझे प्रबुद्ध करो ताकि मैं अपनी शैतानी प्रकृति को समझ सकूँ और शैतान द्वारा अपनी भ्रष्टता की सच्चाई को देख सकूँ। परमेश्वर, सच कहूँ तो मैं पश्चाताप करना चाहती हूँ, ईमानदार और नेक बनना चाहती हूँ।"

अगले कुछ दिनों तक, मैं यही विचार करने लगी कि मैं इतनी अधिक कैसे गिर गयी, और मेरी समस्या की जड़ क्या है। एक बार अपने भक्ति कार्यों के दौरान मैंने ये पढ़ा : "तो मसीह-विरोधी अपना किस तरह का व्यक्तित्व गढ़ते हैं? वे क्या दिखने की कोशिश करते हैं? उनका यह स्वांग निश्चित ही प्रतिष्ठा और साख के लिए होता है। इसे इन चीज़ों से अलग नहीं किया जा सकता, अन्यथा वे शायद इस तरह का दिखावा नहीं करेंगे—कोई वजह नहीं है कि वे ऐसी मूर्खता करें। यह देखते हुए कि इस तरह का व्यवहार निंदनीय, घृणित और वितृष्णापूर्ण माना जाता है, वे फिर भी ऐसा क्यों करते हैं? निस्संदेह उनके अपने लक्ष्य और मंतव्य हैं—इसमें इरादे और मंशाएँ शामिल हैं। अगर मसीह-विरोधियों को लोगों के मन में अपनी प्रतिष्ठा बढ़ानी है, तो उन्हें यह कोशिश करनी होगी कि लोग उन्हें ऊंची नज़र से देखें। और लोग किस तरह ऐसा करेंगे? लोगों की धारणाओं में अच्छा माने जाने वाले कुछ व्यवहारों और अभिव्यक्तियों का स्वांग रचने के साथ-साथ, मसीह-विरोधियों का एक दूसरा पहलू यह है कि वे कुछ ऐसे व्यवहारों और छवियों का भी स्वांग रचते हैं जो लोगों की नज़रों में महान और भव्य हैं, ताकि वे लोगों की नज़रों में ऊपर उठ सकें"("अंत के दिनों के मसीह की बातचीत के अभिलेख" में 'नायकों और कार्यकर्ताओं के लिए, एक मार्ग चुनना सर्वाधिक महत्वपूर्ण है (18)')। "चाहे कैसा भी परिवेश हो, या चाहे कहीं भी वे अपना कर्तव्य निभा रहे हों, ये मसीह-विरोधी दूसरों से अपना असली रवैया और सत्य और परमेश्वर के बारे में अपने हृदय की गहराइयों में छिपी अपनी असली धारणाओं को छिपाते हुए ऐसा जतलाते हैं कि वे दुर्बल नहीं हैं, कि उनमें परमेश्वर के लिए असीम प्रेम है, उनमें परमेश्वर के लिए भरपूर आस्था है, कि वे कभी भी नकारात्मक नहीं हुए। वास्तव में, क्या अपने हृदय की गहराइयों में वे सचमुच खुद को सर्वशक्तिमान समझते हैं? क्या वे सचमुच ऐसा समझते हैं कि उनमें कोई दुर्बलता नहीं है? नहीं। तो, यह जानते हुए कि उनमें दुर्बलता, विद्रोहीपन और भ्रष्ट स्वभाव हैं, वे दूसरों के सामने इस तरह की बातें और व्यवहार क्यों करते हैं? उनका उद्देश्य स्पष्ट है : यह बस दूसरों के सामने और उनके बीच अपनी प्रतिष्ठा बचाने के लिए है। उन्हें लगता है कि अगर दूसरों के सामने वे खुलकर नकारात्मक हों, खुलकर ऐसी बातें कहें जो दुर्बलता की प्रतीक हों और विद्रोहीपन को उजागर करती हों, और अपने आपको जानने की बात कहें, तो यह ऐसी चीज़ है जिससे उनकी प्रतिष्ठा और साख को नुकसान पहुँच सकता है, यह नुकसान की बात है। वे यह कहने के बजाय मर जाना पसंद करेंगे कि वे दुर्बल और नकारात्मक हैं, कि वे संपूर्ण न होकर मात्र एक सामान्य व्यक्ति हैं। उन्हें लगता है कि अगर वे यह स्वीकार कर लेंगे कि वे एक सामान्य व्यक्ति हैं, एक छोटे और गौण व्यक्ति, तो वे लोगों के मन में अपनी प्रतिष्ठा खो बैठेंगे। और इसलिए, चाहे कुछ भी हो जाए, वे अपनी यह प्रतिष्ठा खो नहीं सकते, बल्कि इसे बचाने के लिए हर संभव कोशिश करते हैं। जब भी उनका किसी समस्या से सामना होता है, वे आगे बढ़ते हैं—लेकिन यह देखकर कि उनका भेद खुल सकता है, कि लोग उनकी असलियत को भाँप सकते हैं, वे जल्दी-से छिप जाते हैं। अगर उन्हें लगता है कि कुछ कर सकने की गुंजाइश है, अगर उन्हें अपनी नुमाइश का अवसर नज़र आता है, यह दिखाने का कि वे इसमें माहिर हैं, कि उन्हें इस मामले की जानकारी है, और वे इसे समझते हैं, और इस समस्या को हल कर सकते हैं, तो वे दूसरों की वाह-वाही बटोरने के लिए झट-से आगे बढ़कर इस अवसर को लपक लेते हैं, उन्हें यह जतलाते हुए कि वे इस मामले में सिद्धहस्त हैं"("अंत के दिनों के मसीह की बातचीत के अभिलेख" में 'नायकों और कार्यकर्ताओं के लिए, एक मार्ग चुनना सर्वाधिक महत्वपूर्ण है (18)')। "ये मसीह-विरोधी आध्यात्मिक लोगों की भूमिका निभाना चाहते हैं, वे भाइयों और बहनों में विशिष्ट बनना चाहते हैं, ऐसे लोग जिनके पास सत्य है और जो सत्य को समझते हैं, ताकि वे ऐसे लोगों की मदद कर सकें जो कमज़ोर और अधपके हैं। और यह भूमिका निभाने के पीछे उनका क्या मकसद है? सबसे पहले तो, वे यह मानते हैं कि वे पहले ही देह से ऊपर उठ चुके हैं, वे सांसारिक सरोकारों को पीछे छोड़ चुके हैं, वे सामान्य मानवता की दुर्बलताओं को त्याग चुके हैं, और सामान्य मानवता की दैहिक जरूरतों से उबर चुके हैं; वे खुद को ऐसे व्यक्ति समझते हैं जो परमेश्वर के घर में महत्वपूर्ण कामों की जिम्मेदारी ले सकते हैं, जो परमेश्वर की इच्छा को ध्यान में रख सकते हैं, जिनके मस्तिष्क परमेश्वर के वचनों से ओतप्रोत हैं। वे खुद को ऐसे लोगों की शैली में ढाल लेते हैं जो पहले से ही परमेश्वर की अपेक्षाओं को पूरा कर चुके हैं और उसे प्रसन्न कर चुके हैं, और जो परमेश्वर की इच्छा को ध्यान में रख सकते हैं, और परमेश्वर द्वारा अपने मुख से किए गए वायदे के अनुसार मनोरम गंतव्य को प्राप्त कर सकते हैं। इसलिए वे अक्सर आत्म-संतुष्ट होते हैं और खुद को दूसरों से अलग समझते हैं। ऐसे शब्दों और वाक्यांशों का इस्तेमाल करके जो उन्हें याद होते हैं और जिन्हें वे अपने मस्तिष्क में समझने में समर्थ होते हैं, वे दूसरों को धिक्कारते हैं, उनकी निंदा करते हैं और उनके बारे में निष्कर्ष निकालते हैं; इसी तरह, वे अक्सर ऐसे अभ्यासों और बातों का भी इस्तेमाल करते हैं जो उनकी अपनी धारणाओं की उपज होते हैं, ताकि दूसरों के बारे में निष्कर्ष निकालकर उन्हें सीख दे सकें, दूसरों से भी इन अभ्यासों और बातों का पालन करवा सकें, और इस तरह, भाइयों और बहनों के बीच वह दर्जा हासिल कर सकें जो वे चाहते हैं। उन्हें लगता है कि अगर वे सही शब्द और वाक्यांश बोल सकते हैं, सही सिद्धांतों की बात कर सकते हैं, कुछ नारे लगा सकते हैं, परमेश्वर के घर में थोड़ी-सी जिम्मेदारी उठा सकते हैं, थोड़े-से महत्वपूर्ण काम कर सकते हैं, अगुवाई करने के लिए तैयार हैं, और लोगों के किसी समूह में व्यवस्था बनाए रख सकते हैं, तो इसका मतलब है कि वे आध्यात्मिक हैं, और उनकी स्थिति सुरक्षित है। और इसलिए, आध्यात्मिक होने का ढोंग करते हुए और अपने अध्यात्म की शेखी बघारते हुए, वे सर्वशक्तिमान होने और कुछ भी कर सकने का दिखावा भी करते हैं, एक संपूर्ण व्यक्ति होने का दिखावा, और सोचते हैं कि वे सब कुछ कर सकते हैं और हर चीज में श्रेष्ठ हैं"("अंत के दिनों के मसीह की बातचीत के अभिलेख" में 'नायकों और कार्यकर्ताओं के लिए, एक मार्ग चुनना सर्वाधिक महत्वपूर्ण है (18)')।

परमेश्वर के वचनों ने मुझे दिखाया कि क्यों मैं इतनी पाखंडी थी और सहभागिता के दौरान सिर्फ़ अपनी अच्छाई क्यों दिखाती थी, ऐसा करते हुए मैं बड़ी कोशिशें करती थी कि अपने कुरूप, बुरे पक्ष को छिपा दूँ जिससे कोई इसे देख न सके। मैंने ये सब लोगों के दिलों में अपनी जगह को बचाने के लिए किया, एक पुरानी विश्वासी होने की अपनी छवि को बनाए रखने के लिए किया। इससे उन्हें लगेगा कि इतने सालों से आस्था रखने के कारण मैं खास हूँ, दूसरे भाई-बहनों से अलग हूँ, मेरे पास आध्यात्मिक कद और सत्य की समझ है, इसलिए वो मेरा सम्मान और मेरी प्रशंसा करेंगे। मुझे एहसास हुआ कि मैं बहुत अहंकारी, दुष्ट और मक्कार हूँ! मुझे लगा मैं एक पुरानी विश्वासी हूँ और कुछ सिद्धांतों को समझती हूँ, इसलिए मैं खुद को दूसरों से ऊँचा समझकर एक आध्यात्मिक इंसान होने का नाटक करने लगी। दरअसल मुझमें सत्य की वास्तविकता का अभाव था, मैंने सत्य को खोजने और उसका अनुसरण करने पर ध्यान नहीं दिया। मैंने सिद्धांतों, अच्छे बर्ताव और कुछ बाहरी त्यागों का इस्तेमाल करके सत्य की वास्तविकता का अभाव होने की सच्चाई को छुपाने की कोशिश की। मैंने काट-छाँट और निपटान किये जाने के बाद भी आत्ममंथन करके खुद को पहचानने की कोशिश नहीं की, मैंने अपनी समस्याओं और भ्रष्टता का विश्लेषण भी नहीं किया। मैं अपनी बुरी मंशाओं और भ्रष्ट स्वभाव को छुपाती रही ताकि किसी को भी इसकी भनक न लगे, और मेरा पद और मेरी छवि सुरक्षित रहे। मेरा यह पाखंडी बर्ताव प्रभु यीशु का विरोध करनेवाले फरीसियों के बर्ताव से अलग कैसे था? प्रभु यीशु ने ये कहकर फरीसियों को फटकार लगायी थी : "हे कपटी शास्त्रियो और फरीसियो, तुम पर हाय! तुम चूना फिरी हुई कब्रों के समान हो जो ऊपर से तो सुन्दर दिखाई देती हैं, परन्तु भीतर मुर्दों की हड्डियों और सब प्रकार की मलिनता से भरी हैं। इसी रीति से तुम भी ऊपर से मनुष्यों को धर्मी दिखाई देते हो, परन्तु भीतर कपट और अधर्म से भरे हुए हो" (मत्ती 23:27-28)। "हे अंधे अगुवो, तुम मच्छर को तो छान डालते हो, परन्तु ऊँट को निगल जाते हो" (मत्ती 23:24)। क्या मैं भी इनके जैसी नहीं थी? ऐसा लगा जैसे मैं अपने अनुभव के आधार पर सहभागिता कर रही थी, मगर असल में मैं खाली सिद्धांतों और उन आम बातों पर चर्चा कर रही थी, जिनके बारे में सभी जानते हैं, मैं हमेशा अपने विचारों और अपने भीतर की भ्रष्ट, दुष्ट चीज़ों को छुपाती थी, मैंने एक बार भी उनका नाम तक नहीं लिया। इससे लोगों को ऐसा लगता कि भले ही मुझमें भ्रष्टता है और मैं विद्रोही हूँ, मगर फिर भी दूसरों से कहीं बेहतर हूँ। मैं छोटी बातों पर तो ध्यान दे रही थी लेकिन महत्वपूर्ण बातों को नज़रंदाज़ करती जा रही थी। मैं बाहर से तो विनम्र दिखती थी, मगर अंदर ही अंदर, मैं बस अपने नाम और रुतबे की रक्षा कर रही थी, दूसरों के मन में बनी अपनी छवि की रक्षा कर रही थी। मैं बेहद पाखंडी, कपटी और धोखेबाज़ थी। मैंने सभी भाई-बहनों की आँखों में धूल झोंका था। मैं एक नेक और सच्ची इंसान नहीं थी और न ही मैं सृजित प्राणी की उचित जगह खड़ी थी, मैंने परमेश्वर के कार्य को ऐसे इंसान के नज़रिये से अनुभव करने की कोशिश नहीं की जिसे शैतान ने गहराई तक भ्रष्ट कर दिया है, न ही मैंने अपनी भ्रष्टता से छुटकारा पाने के लिए परमेश्वर के न्याय, ताड़ना, काट-छाँट और निपटान को स्वीकार किया। मैं तो दिखावा करने, खुद की जगह बनाने, दूसरों को गुमराह करने और परमेश्वर द्वारा चुने गए लोगों के लिये उससे होड़ करने के लिए अपने कर्तव्य का इस्तेमाल कर रही थी। क्या ये मसीह विरोधी बनकर परमेश्वर का विरोध करने का मार्ग नहीं है? परमेश्वर इस मार्ग की निंदा करता है। जहाँ तक मेरी बात है, इतने सालों तक आस्था रखने के बावजूद, काबिलियत या सत्य का अनुसरण करने के मामले में दूसरों से मेरी बराबरी नहीं हो सकती थी। इतने सालों के बाद भी मुझमें सत्य की वास्तविकता नहीं थी, और न ही मेरे जीवन स्वभाव में कोई बदलाव आया। मैं अब भी शैतान की वही अहंकारी और अभिमानी छवि थी और मेरे कर्तव्य में सिद्धांत का नामोनिशान नहीं था। मैं केवल परमेश्वर की इच्छा का ध्यान रखने और परमेश्वर का उत्कर्ष करने में ही नाकाम नहीं हुई, बल्कि मैंने हमारे सुसमाचार के काम में भी रुकावट डाली। इतने सालों तक विश्वासी रहने के बावजूद ऐसा करना बेहद शर्मनाक था। मगर मैंने सोचा कि मैं इसी खूबी का इस्तेमाल करके लोगों को मेरा सम्मान और गुणगान करने पर मजबूर कर दूँगी। मैं बहुत विवेकहीन और बेशर्म थी!

एक बार मैंने अपने धार्मिक कार्य में परमेश्वर के वचनों का ये अंश पढ़ा : "अगर कोई व्यक्ति सत्य की तलाश नहीं करता, तो वह इसे कभी नहीं समझेगा। तुम शब्दों और सिद्धांतों को दस हजार बार कह सकते हो, लेकिन वे फिर भी केवल शब्द और सिद्धांत ही रहेंगे। कुछ लोग बस यही कहते हैं, 'मसीह सत्य, मार्ग और जीवन है।' अगर तुम इन शब्दों को दस हजार बार भी दोहराते हो, तो भी यह व्यर्थ होगा; तुम्हें इसके अर्थ की कोई समझ नहीं है। ऐसा क्यों कहा जाता है कि मसीह सत्य, मार्ग और जीवन है? क्या तुम इसके बारे में अनुभव से प्राप्त ज्ञान को साफ़-साफ़ बता सकते हो? क्या तुमने सत्य, मार्ग और जीवन की वास्तविकता में प्रवेश किया है? परमेश्वर ने अपने वचन इसलिए बोले हैं, ताकि तुम उन्हें अनुभव कर सको और ज्ञान प्राप्त कर सको; केवल शब्दों और सिद्धांतों का उच्चारण करना बेकार है। परमेश्वर के वचनों को समझने और उनमें प्रवेश करने के बाद ही तुम स्वयं को जान सकते हो। यदि तुम परमेश्वर के वचनों को नहीं समझते, तो तुम स्वयं को नहीं जान सकते। तुम्हारे पास सत्य हो, तभी तुम जान सकते हो; सत्य के बिना तुम नहीं जान सकते। तुम किसी मुद्दे को पूरी तरह से तभी समझ सकते हो, जब तुम्हारे पास सत्य हो; सत्य के बिना तुम किसी मुद्दे को नहीं समझ सकते। तुम्हारे पास सत्य होने पर ही तुम स्वयं को जान सकते हो; सत्य के बिना तुम स्वयं को नहीं जान सकते। तुम्हारे पास सत्य होने पर ही तुम्हारा स्वभाव बदल सकता है; सत्य के बिना तुम्हारा स्वभाव नहीं बदल सकता। तुम्हारे पास सत्य होने पर ही तुम परमेश्वर की इच्छा के अनुरूप सेवा कर सकते हो; सत्य के बिना तुम परमेश्वर की इच्छा के अनुरूप सेवा नहीं कर सकते। तुम्हारे पास सत्य होने पर ही तुम परमेश्वर की आराधना कर सकते हो; सत्य के बिना, तुम्हारी आराधना धार्मिक कर्म-कांडों के आयोजन से ज्यादा कुछ नहीं होगी। ये सभी चीज़ें परमेश्वर के वचनों से सत्य प्राप्त करने पर निर्भर हैं"("अंत के दिनों के मसीह की बातचीत के अभिलेख" में 'मनुष्य का स्वभाव कैसे जानें')। इन्हें पढ़कर मैं स्पष्ट रूप से समझ गयी कि मैंने क्यों एक फरीसी की तरह परमेश्वर का विरोध करने का गलत मार्ग चुना। ऐसा इसलिए था क्योंकि इतने सालों में मैंने कभी सत्य का अनुसरण करने या उसे अभ्यास में लाने की कोशिश नहीं की, और परमेश्वर के वचनों को पढ़ते वक्त मैंने सिर्फ़ उसके शाब्दिक अर्थ पर ही ध्यान दिया। मैंने न तो परमेश्वर के वचनों में प्रवेश किया और न ही उनका अभ्यास किया, मुझे सत्य की वास्तविक समझ नहीं थी। इसलिए स्वाभाविक रूप से, मैं किताबी सिद्धांतों के बारे में ही चर्चा करती रही। अपनी आस्था में, मैंने सत्य से प्रेम नहीं किया या न मैं परमेश्वर के वचनों की प्यासी थी, शायद ही कभी मैंने खुद को परमेश्वर के सामने शांत किया कि उसके वचनों पर यह विचार कर सकूँ कि वचनों का कोई अंश सत्य के किस पहलू का खुलासा कर रहा है, मैंने सत्य को कितना समझा, कैसे उसका अभ्यास किया, कैसे उसमें प्रवेश किया, परमेश्वर की इच्छा क्या है या उसके वचनों ने मुझमें कितना कुछ हासिल किया। कोई बात होने पर, मैंने परमेश्वर के वचनों की रोशनी में अपनी स्थिति के बारे में सोचने, अपनी निजी समस्याओं पर विचार करने और यह जांचने की कोशिश नहीं की कि मैं किस तरह की भ्रष्टता दिखा रही थी, और मेरे अंदर किस तरह की गलत धारणाएं थीं। मैं बस पौलुस की तरह लगातार खुद को व्यस्त रख रही थी, अपने ही कार्य के लिये पीड़ा सहने और अपनी महत्वाकांक्षाओं को पूरा करने के बारे में सोचती थी। अंत के दिनों के देहधारी परमेश्वर ने बहुत से सत्यों को व्यक्त किया है और उसने सत्य के सभी पहलूओं पर विस्तार से सहभागिता भी की है। ऐसा इसलिए ताकि हम सत्य को समझें, शैतान द्वारा अपनी भ्रष्टता के सत्य को समझकर और पश्चाताप करके खुद को बदल सकें। मगर मैंने परमेश्वर के वचनों को गंभीरता से नहीं लिया। मैंने उन्हें खोजने या उन पर विचार करने की कोशिश नहीं की, न ही कभी उनका अभ्यास करने या उनमें प्रवेश करने के बारे में सोचा। क्या ये मानवजाति को बचाने की परमेश्वर की इच्छा के बिलकुल विपरीत नहीं है? क्या ये मार्ग पूरी तरह से फरीसियों और धार्मिक पादरियों के चुने गए मार्ग जैसा ही नहीं है? फरीसी सिर्फ़ उपदेश देने, अपने काम में पीड़ा सहने और अपने पद की रक्षा करने पर ध्यान देते थे। उन्होंने कभी परमेश्वर के वचनों का अभ्यास नहीं किया और न ही कभी अपने निजी अनुभव और परमेश्वर के वचनों की अपनी समझ को साझा कर पाये। वो लोगों को सत्य की वास्तविकता में नहीं ले जा सके, उन्होंने बस शास्त्रों के शाब्दिक अर्थ, अपने ज्ञान और सिद्धांतों की मदद से लोगों को गलत मार्ग ही दिखाया। इस तरह वो परमेश्वर के विरोधी बन गए। मैंने भी अपनी आस्था में सत्य का अभ्यास करने की कोशिश नहीं की, बल्कि सिर्फ कुछ नियमों का पालन करती रही। मैं बहुत बुरे या बहुत गलत काम नहीं कर रही थी, मेरा व्यवहार अच्छा प्रतीत होता था, और सभाओं में भी वही साझा करती थी जो मुझे सही लगता था, इसलिए मुझे लगा कि मैं अपनी आस्था में बिलकुल सही थी। मगर फिर मुझे एहसास हुआ, क्या मैं बस एक पाखंडी नहीं थी? इसे परमेश्वर में सच्ची आस्था रखना कैसे कहा जाएगा? अगर मैं सत्य की वास्तविकता के बिना और अपने भ्रष्ट स्वभाव में कोई बदलाव लाये बिना ही अपनी उस आस्था पर डटी रही, तो क्या अंत में मुझे हटा नहीं दिया जाएगा? मुझे पछतावा हो रहा था इसलिए मैंने परमेश्वर से प्रार्थना की, "अब मैं पाखंडी नहीं बनना चाहती। मैं सत्य का अनुसरण करना, तुम्हारे न्याय और ताड़ना को स्वीकार करके उनके प्रति समर्पित होना और खुद को बदलना चाहती हूँ।"

उसके बाद, मैंने अपने भक्ति कार्य के दौरान परमेश्वर के वचनों का ये अंश पढ़ा : "उदाहरण के लिए, तुम्हें लगता है कि अगर एक बार तुम कोई दर्जा हासिल कर लो, तो तुम्हें अपने-आपको एक खास तरह से पेश करने की आवश्यकता है, एक खास अंदाज़ में बोलने की आवश्यकता है। यह अहसास हो जाने के बाद कि यह सोचने का गलत तरीका है, तुम्हें इसे छोड़ देना चाहिए; इस रास्ते पर मत चलो। जब तुम्हारे मन में इस तरह के विचार आएँ तो तुम्हें इस अवस्था से बाहर निकल आना चाहिए, तुम्हें अपने-आपको इसमें फँसने नहीं देना चाहिए। एक बार तुम इसमें फंस गए और ये सोच-विचार तुम्हारे भीतर आकार लेने लगे, तो तुम एक छद्म भेस धारण कर लोगे और अपने ऊपर एक आवरण लपेट लोगे, इतना मज़बूती से कस लोगे कि कोई देख न पाए या तुम्हारे दिल अथवा मन को भाँप न पाए। तुम दूसरों से ऐसे बात करोगे जैसे तुमने कोई मुखौटा लगा रखा हो। वे तुम्हारा हृदय नहीं देख पाएंगे। तुम्हें दूसरों को अपना हृदय देखने देना सीखना चाहिए, इसे उनके लिए खोलना सीखना चाहिए, और इसे उनके नजदीक ले जाना चाहिए—पर तुम बिल्कुल उल्टा रवैया अपनाते हो। क्या यही सिद्धांत नहीं है? क्या अभ्यास का यही मार्ग नहीं है? अपने विचारों और चेतना के भीतर से शुरू करो: जैसे ही तुम्हारे मन में अपने-आपको लपेटने की भावना जागे, तुम्हें इस तरह की प्रार्थना करनी चाहिए, 'हे परमेश्वर, मैं फिर से अपना भेस बदलना चाहता हूँ, और मैं एक बार फिर चालबाजी और छल-कपट में लिप्त होना चाहता हूँ। मैं कितना शैतान हूँ! मैं तुम्हारे अंदर अपने लिए कितनी नफरत पैदा कर रहा हूँ! मुझे इस समय अपने-आप पर कितनी कोफ्त हो रही है, कृपा करके मुझे अनुशासित करो, मुझे धिक्कारो और मुझे दंडित करो।' तुम्हें यह प्रार्थना करते हुए अपने रवैये को प्रकाश में लाना चाहिए। यह तुम्हारे अभ्यास के तरीके से जुड़ा हुआ है। यह अभ्यास मानवता के कौन से पहलू पर लक्षित है? यह उस सोच, उन विचारों और उन मंतव्यों पर लक्षित है जो लोग किसी मामले को लेकर प्रकट कर चुके हैं, और साथ ही जिस रास्ते पर और जिस दिशा में वे चलते हैं। अर्थात, जैसे ही इस तरह के विचार तुम्हारे मन में आएँ और तुम उन पर अमल करने की सोचो, तुम्हें इस पर रोक लगानी चाहिए और फिर इसका विश्लेषण करना चाहिए। जैसे ही तुम अपने विचार को रोक लेते हो और इसका विश्लेषण करते हो, तो क्या तुम इस विचार को उतना ही कम व्यक्त नहीं करोगे और इस पर उतना ही कम अमल नहीं करोगे? और फिर, क्या तुम्हारे भीतर के भ्रष्ट स्वभावों को एक झटका नहीं लगेगा?"("अंत के दिनों के मसीह की बातचीत के अभिलेख" में 'अपने भ्रष्ट स्वभाव का समाधान करने के लिए होना ही चाहिए अभ्यास का सुनिश्चित मार्ग')। परमेश्वर के वचनों ने मुझे अभ्यास का मार्ग दिखाया। अपने पाखंडी, मक्कार और दुष्ट शैतानी स्वभाव को ठीक करने के लिए, मुझे सत्य का अभ्यास करने, ईमानदार इंसान बनने, परमेश्वर से कुछ नहीं छुपाने और दूसरों के साथ सच्चे मन से सहभागिता करने और समस्याओं का सामना होने पर अपने सच्चे इरादों और विचारों को साझा करने की ज़रूरत थी। जब मेरा दोबारा छल-कपट करने का मन करता तो मैं परमेश्वर से प्रार्थना करके और खुद की इच्छाओं का त्याग करके बिलकुल इसके विपरीत करती थी। मुझे खुले दिल से अपनी भ्रष्टता का खुलासा करके उसका विश्लेषण करना था, ताकि मैं अपने शैतानी स्वभाव को हरा सकूँ। फिर मुझे परमेश्वर के ये वचन याद आये : "यदि तुम्हारे पास ऐसी बहुत-से गुप्त भेद हैं जिन्हें तुम साझा नहीं करना चाहते, और यदि तुम प्रकाश के मार्ग की खोज करने के लिए दूसरों के सामने अपने राज़ और अपनी कठिनाइयाँ उजागर करने के विरुद्ध हो, तो मैं कहता हूँ कि तुम्हें आसानी से उद्धार प्राप्त नहीं होगा और तुम सरलता से अंधकार से बाहर नहीं निकल पाओगे" (वचन, खंड 1, परमेश्वर का प्रकटन और कार्य, तीन चेतावनियाँ)। फिर मैंने एक ईमानदार इंसान होने की अहमियत को जाना। इतने सालों तक आस्था रखने के बावजूद, मैंने कभी सत्य का अभ्यास करने या इसमें प्रवेश करने की कोशिश नहीं की। वो बेहद निराशाजनक था! इसलिए मैंने पश्चाताप करने, सत्य का अभ्यास करने और एक ईमानदार इंसान बनने के लिए तैयार होकर परमेश्वर से प्रार्थना की।

उसके बाद, जब भी मुझे कोई कहता कि मेरे पास सत्य की समझ और आध्यात्मिक कद है, तो मैं बहुत बेचैन हो जाती और शर्मिंदगी महसूस करने लगती। मैंने पहले की तरह इन बातों पर खुशी मनाना बंद कर दिया। एक बार मैं एक बहन से मिली जिसने मेरे बारे में सुना था कि मैं एक पुरानी विश्वासी हूँ और अपने कर्तव्य के लिए पीड़ा सह सकती हूँ, वो मेरी बहुत प्रशंसा करती थी। उसने मुझे साफ़-साफ़ कहा, "बहन, मैं जानती हूँ तुम काफ़ी समय से विश्वासी रही हो, तुमने बहुत सारे उपदेश सुने हैं और बहुत से सत्यों को समझा है। मैं तुम्हारी बहुत सराहना करती हूँ।" उसकी ये बातें सुनकर मैं डर गयी और मुझे घृणा होने लगी। मैंने उसी समय मामले की सच्चाई उसे बता दी, मैंने कहा, "बहन, दरअसल ये सच नहीं है। केवल बाहरी चीज़ों पर ध्यान मत दो। मैं भले ही परमेश्वर की पुरानी विश्वासी हूँ, मगर मुझमें वो काबिलियत नहीं है, और न ही मैं सत्य का अनुसरण या सत्य से प्रेम करती हूँ। इतने सालों की आस्था में मैंने सिर्फ़ कुछ छोटे-मोटे त्याग ही किये हैं। मैंने कुछ अच्छे काम करती हूँ और कीमत भी चुका सकती हूँ, मगर मैं अपने कर्तव्य में सिद्धांतवादी नहीं हूँ और न ही मैंने अपने जीवन स्वभाव में अधिक बदलाव किया है। मैं परमेश्वर द्वारा मुझे सौंपे गए कर्तव्यों को निभाने में सक्षम नहीं रही। मैं परमेश्वर की इच्छा पर विचार या उसका उत्कर्ष नहीं करती, बल्कि परमेश्वर का विरोध करके उसे शर्मिंदा करती हूँ।" फिर मैंने उसके साथ ये सहभागिता की : "तुम्हारी सोच सत्य के अनुरूप नहीं है। बिना सोचे-समझे लोगों की चापलूसी करने के बजाय परमेश्वर के वचनों के सत्यों के आधार पर लोगों और चीज़ों को देखो। परमेश्वर लोगों को कैसे देखता है? उसे इस बात से कोई फ़र्क नहीं पड़ता कि वो कितने पुराने विश्वासी हैं, कितनी पीड़ा सही है, कितनी दौड़-भाग की है, या वो कितने उपदेश दे सकते हैं। उसे सिर्फ़ इस बात की परवाह है कि क्या वो सत्य का अनुसरण करते हैं, क्या उनके स्वभाव में बदलाव आया है, और क्या वो अपने कर्तव्य में गवाही दे सकते हैं। कुछ ऐसे नए विश्वासी हैं जो सत्य का अनुसरण कर सकते हैं और सत्य में प्रवेश करके उसका अभ्यास कर सकते हैं। वे तेज़ी से प्रगति करते हैं। वो मुझसे कहीं बेहतर हैं। तुम्हें पुरानी विश्वासी होने या पीड़ा सहने के लिए मेरी प्रशंसा नहीं करनी चाहिए बल्कि उनकी ईमानदारी और सत्य का अनुसरण करने के जज़्बे के लिए उनकी प्रशंसा करनी चाहिए। कौन कब तक विश्वासी बना रहेगा, ये परमेश्वर द्वारा निर्धारित है। इसमें प्रशंसा करने वाली कोई बात नहीं। अगर एक पुराना विश्वासी सत्य का अनुसरण नहीं करता और उसने अपना जीवन स्वभाव नहीं बदला है, मगर वो ऊपर-ऊपर से छोटे-मोटे अच्छे काम करता है, तो वो उन्हीं फरीसियों जैसा है जो दूसरों को गुमराह करते हैं। इसलिए सत्य का अनुसरण करना और अपने स्वभाव में बदलाव लाना ही सबसे ज़रूरी चीज़ें हैं।" उस सहभागिता के बाद मेरा मन काफ़ी शांत हो गया। उसके बाद से, सिद्धांतों के बारे में बात करने और सभाओं में बढ़ा-चढ़ाकर बखान करने के बजाय, मैंने सिर्फ़ परमेश्वर के वचनों की रोशनी में स्वयं की अपनी समझ को साझा किया। मैंने ये भी घोषित किया, "मैंने हाल ही में थोड़ा-बहुत आत्मज्ञान प्राप्त किया है। मैं अब तक बदली नहीं हूँ, न ही मैंने अब तक सत्य का अभ्यास किया या इसमें प्रवेश किया है।" मेरी सहभागिता बिलकुल सतही थी, मगर इससे मुझे सुकून मिला।

अपने अनुभव से, मैंने एक बात तो जान ही ली है और इसका गहराई से अनुभव भी किया है। चाहे कोई कितना भी पुराना विश्वासी हो, वो कितना भी अच्छा प्रतीत होता हो, उसका व्यवहार कितना भी अच्छा हो, वो कितनी भी मेहनत करे और पीड़ा सहे, अगर वो सत्य का अनुसरण नहीं करता, उसे स्वीकार नहीं करता और परमेश्वर के न्याय, ताड़ना, काट-छाँट और निपटान के दौरान उसके प्रति समर्पित नहीं होता, खुद को पहचानने की कोशिश नहीं करता और समस्याओं का सामना होने पर परमेश्वर के वचनों की वास्तविकता में प्रवेश नहीं करता, और उसका शैतानी स्वभाव नहीं बदला है, तो इसका मतलब है वो फरीसियों और मसीह विरोधियों के मार्ग पर चल रहा है। अनुकूल मौका मिलते ही वो फिर से एक कपटी, मसीह विरोधी बन जायेगा। इसमें कोई संदेह नहीं। ये एक निश्चित परिणाम है। मैंने देखा है कि बचाये जाने और अपने स्वभाव को बदलने के लिए लोगों द्वारा सत्य का अनुसरण करना, परमेश्वर के न्याय, ताड़ना और निपटान को स्वीकार करके उसके प्रति समर्पित होना आखिर कितना महत्वपूर्ण है! परमेश्वर का धन्यवाद!

73. परमेश्वर द्वारा उद्धार

यीचेन, चीन

सर्वशक्तिमान परमेश्वर कहते हैं, "परमेश्वर के कार्य का प्रत्येक कदम—चाहे यह कठोर शब्द हों, न्याय हो या ताड़ना हो—मनुष्य को पूर्ण बनाता है और बिलकुल उचित होता है। युगों-युगों में कभी परमेश्वर ने ऐसा कार्य नहीं किया है; आज वह तुम लोगों के भीतर कार्य करता है ताकि तुम उसकी बुद्धि को सराहो। यद्यपि तुम लोगों ने अपने भीतर कुछ कष्ट सहा है, फिर भी तुम्हारे हृदय स्थिर और शांत महसूस करते हैं; यह तुम्हारे लिए आशीष है कि तुम परमेश्वर के कार्य के इस चरण का आनंद ले सकते हो। इस बात की परवाह किए बिना कि तुम भविष्य में क्या प्राप्त कर सकते हो, आज अपने भीतर परमेश्वर के जिस कार्य को तुम देखते हो, वह प्रेम है। यदि मनुष्य परमेश्वर के न्याय और उसके शोधन का अनुभव नहीं करता, तो उसके कार्यकलाप और उसका उत्साह सदैव सतही रहेंगे, और उसका स्वभाव सदैव अपरिवर्तित रहेगा। क्या इसे परमेश्वर द्वारा प्राप्त किया गया माना जा सकता है? यद्यपि आज भी मनुष्य के भीतर बहुत कुछ है जो काफी अहंकारी और दंभी है, फिर भी मनुष्य का स्वभाव पहले की तुलना में बहुत ज्यादा स्थिर है। तुम्हारे प्रति परमेश्वर का व्यवहार तुम्हें बचाने के लिए है, और हो सकता है कि यद्यपि तुम इस समय कुछ पीड़ा महसूस करो, फिर भी एक ऐसा दिन आएगा जब तुम्हारे स्वभाव में बदलाव आएगा। उस समय, तुम पीछे मुड़कर देखने पर पाओगे कि परमेश्वर का कार्य कितना बुद्धिमत्तापूर्ण है और उस समय तुम परमेश्वर की इच्छा को सही मायने में समझ पाओगे" (वचन, खंड 1, परमेश्वर का प्रकटन और कार्य, पीड़ादायक परीक्षणों के अनुभव से ही तुम परमेश्वर की मनोहरता को जान सकते हो)। यह अंश पढ़कर, मुझे हैरानी होती है कि मैं कितनी अहंकारी थी। मेरी इच्छाएँ बेकाबू थीं, मैं हमेशा शोहरत और रुतबे के पीछे भागती थी, दूसरों से होड़ और तुलना करती रहती थी। मेरे अंदर कोई इंसानियत नहीं थी। परमेश्वर के वचनों के न्याय, ताड़ना और अनुशासन का अनुभव करके, मैंने अपनी शैतानी प्रकृति को थोड़ा-बहुत समझना शुरू किया। मुझे पछतावा और अपने आपसे घृणा होने लगी, मैं ज़्यादा ईमानदार और विनम्र हो गयी। मुझे वाकई लगा कि परमेश्वर के वचनों का न्याय और उसकी ताड़ना इंसान के उद्धार के लिए है।

2005 में, सर्वशक्तिमान परमेश्वर को स्वीकारने के एक साल से भी अधिक होने पर, मुझे कलीसिया की अगुआ चुन लिया गया। परमेश्वर द्वारा उन्नत किए जाने और भाई-बहनों द्वारा मुझ पर विश्वास किए जाने पर, मैंने परमेश्वर से प्रार्थना की और संकल्प लिया कि मैं उसके प्रेम का प्रतिदान देने के लिए अपने कर्तव्य का निर्वहन अच्छी तरह से करूँगी। मैंने फौरन खुद को कलीसिया के काम में झोंक दिया। जब कोई किसी खास परेशानी में फँस जाता, तो मैं परमेश्वर के कुछ वचन ढूँढ़कर उसकी मदद करती, हालाँकि मेरी संगति बहुत सतही होती थी, लेकिन फिर भी कुछ तो फायदा हो ही जाता था। भाई-बहन कहते थे कि उन्हें मेरी संगति से थोड़ी-बहुत मदद मिल जाती है। कामकाज में मेरी सफलता को देखते हुए, एक अगुआ ने मुझे एक दिन कई और कलीसियाओं का काम भी सौंप दिया। मैं रोमांचित हो गयी। खास तौर से मैंने देखा कि मैं परमेश्वर के वचनों को अपने साथ काम करने वाली बहन से ज़्यादा तेज़ी से समझ रही हूँ, और अगुआ की राय भी मेरे बारे में काफी अच्छी थी। मैं अपने आपसे काफी खुश थी। मुझे लगा अगुआ को मुझमें कलीसिया के कामकाज को लेकर अच्छी संभावनाएं और ज़रूरी प्रतिभा दिखायी दी। वक्त के साथ-साथ मैं ज़्यादा अहंकारी होती गयी और मुझे लगा कि मुझमें सत्य की थोड़ी वास्तविकता है। मैंने परमेश्वर के वचनों को खाने-पीने पर ध्यान देना या आत्म-चिंतन करना छोड़ दिया, कोई समस्या आने पर मैं सत्य की खोज भी नहीं करती थी। मैं पूरी तरह से आत्म-तुष्ट और अकड़बाज़ थी, और भाई-बहनों को नीची नज़र से देखती थी। जब मैं देखती कि उनमें से कुछ लोग अपने भ्रष्ट स्वभाव के कारण लाचार हैं और अपना कामकाज ठीक से नहीं कर पा रहे हैं, तो प्यार से उनकी मदद करने के लिए सत्य की संगति करने के बजाय, मैं तुरंत उन्हें फटकार लगाती : "परमेश्वर का काम इतने अहम मुकाम पर है और तुम लोग अभी भी लालचियों की तरह देह-सुख के मज़े ले रहो हो। क्या तुम्हें इस बात का डर नहीं है कि तुम लोग आपदा में जा फँसोगे और दंडित किए जाओगे? अगर तुम लोगों ने अपने कर्तव्य का निर्वहन अच्छे से नहीं किया, तो तुम्हें हटा दिया जाएगा।" मैंने देखा कि वे लोग खुद को विवश महसूस कर रहे थे और मुझसे मिलना नहीं चाह रहे थे, लेकिन आत्म-चिंतन करने के बजाय, मैं उन्हीं पर झुँझला पड़ी कि वे लोग सत्य का अनुसरण नहीं कर रहे।

शीघ्र ही, हमारी सभा में एक अगुआ आयी। मुझे लगा कि यह मेरी तरक्की के लिए है। मुझे हैरानी हुई, जब उसने कहा कि जीवन में मेरा प्रवेश सतही है और मेरी संगति समस्याओं को नहीं सुलझा सकती, और मैं कई कलीसियाओं का काम संभालने के लायक नहीं हूँ। ये सुनकर मैं स्तब्ध रह गयी, मेरे दिमाग ने बिल्कुल काम करना बंद कर दिया। मुझे ये भी याद नहीं कि मैं सभा से घर कैसे पहुँची। मैं रास्ते भर यही सोचकर रोती रही : "मैंने इतनी मेहनत से अपने कर्तव्य का निर्वहन किया है, लेकिन आगे बढ़ने के बजाय मैं और नीचे गिर गयी। भाई-बहन मेरे बारे में क्या सोचेंगे? लगता है मैं इतने विशाल पैमाने का काम नहीं संभाल सकती, लेकिन मैं ऐसे मामूली कामों के आगे हार कैसे मान सकती हूँ?" मैं कई दिनों तक न कुछ खा पायी, न सो पायी, बस शोक में ही डूबी रही। मैंने परमेश्वर से प्रार्थना की, उसके प्रबोधन और मार्गदर्शन के लिए प्रार्थना की, ताकि मैं उसकी इच्छा को समझ सकूँ। प्रार्थना के बाद मेरा मन काफी शांत हुआ, और मैंने परमेश्वर के ये वचन पढ़े : "तुम लोगों की खोज में, तुम्हारी बहुत सी व्यक्तिगत अवधारणाएँ, आशाएँ और भविष्य होते हैं। वर्तमान कार्य तुम लोगों की हैसियत पाने की अभिलाषा और तुम्हारी अनावश्यक अभिलाषाओं से निपटने के लिए है। आशाएँ, हैसियत और अवधारणाएँ सभी शैतानी स्वभाव के विशिष्ट प्रतिनिधित्व हैं। ... अब तुम लोग अनुयायी हो, और तुम लोगों को कार्य के इस स्तर की कुछ समझ प्राप्त हो गयी है। लेकिन, तुम लोगों ने अभी तक हैसियत के लिए अपनी अभिलाषा का त्याग नहीं किया है। जब तुम लोगों की हैसियत ऊँची होती है तो तुम लोग अच्छी तरह से खोज करते हो, किन्तु जब तुम्हारी हैसियत निम्न होती है तो तुम लोग खोज नहीं करते। तुम्हारे मन में हमेशा हैसियत के आशीष होते हैं। ऐसा क्यों होता है कि अधिकांश लोग अपने आप को निराशा से निकाल नहीं पाते? क्या उत्तर हमेशा निराशाजनक संभावनाएँ नहीं होता? ... जितना अधिक तू इस तरह से तलाश करेगी उतना ही कम तू पाएगी। हैसियत के लिए किसी व्यक्ति की अभिलाषा जितनी अधिक होगी, उतनी ही गंभीरता से उसके साथ निपटा जाएगा और उसे उतने ही बड़े शुद्धिकरण से गुजरना होगा। इस तरह के लोग निकम्मे होते हैं! उनके साथ अच्छी तरह से निपटने और उनका न्याय करने की ज़रूरत है ताकि वे इन चीज़ों को पूरी तरह से छोड़ दें। यदि तुम लोग अंत तक इसी तरह से अनुसरण करोगे, तो तुम लोग कुछ भी नहीं पाओगे। जो लोग जीवन का अनुसरण नहीं करते वे रूपान्तरित नहीं किए जा सकते; जिनमें सत्य की प्यास नहीं है वे सत्य प्राप्त नहीं कर सकते। तू व्यक्तिगत रूपान्तरण का अनुसरण करने और प्रवेश करने पर ध्यान नहीं देती; बल्कि तू हमेशा उन अनावश्यक अभिलाषाओं और उन चीज़ों पर ध्यान देती है जो परमेश्वर के लिए तेरे प्रेम को बाधित करती हैं और तुझे उसके करीब आने से रोकती हैं। क्या ये चीजें तुझे रूपान्तरित कर सकती हैं? क्या ये तुझे राज्य में ला सकती हैं?" (वचन, खंड 1, परमेश्वर का प्रकटन और कार्य, तुम विषमता होने के अनिच्छुक क्यों हो?)। इसे पढ़कर मैंने परमेश्वर की इच्छा को समझा। परमेश्वर ने रुतबे की मेरी ख्वाहिश से निपटने के लिए ये स्थिति पैदा की है, ताकि मैं आत्म-चिंतन करूँ और सत्य पर चलने के लिए सही मार्ग चुनूँ। मैंने विचार किया कि क्या मेरी आस्था में मेरा उत्कट प्रयास और त्याग वाकई सत्य का अनुसरण करना और एक सृजित प्राणी के कर्तव्य का निर्वहन करना रहा था। सच्चाई ये है कि मेरा लक्ष्य सत्य का अनुसरण करना नहीं, बल्कि दूसरों से आगे निकलने की अपनी महत्वाकांक्षाओं को पूरा करना था! इसलिए एक बार जब मुझे पद मिल गया तो मैं अपने आपसे काफी खुश थी और मैंने प्रगति करने का कोई प्रयास नहीं किया। बर्खास्तगी के बाद, आत्म-चिंतन करने के बजाय, मैं निराश और कमज़ोर पड़ गयी और परमेश्वर को दोष देने लगी। मैं हार मानकर परमेश्वर को छलने लगी। मुझमें न ज़मीर बचा था, न विवेक, मैं बेहद स्वार्थी और घिनौनी हो गयी थी। मेरा बर्खास्त होना परमेश्वर द्वारा मेरी रक्षा करना था। मुझे निराश नहीं होना चाहिए था, न ही परमेश्वर को गलत समझना चाहिए था, बल्कि अपनी भ्रष्टता को दूर करने के लिए मुझे सत्य की खोज करनी चाहिए थी। इस बात का एहसास होने पर, मैंने परमेश्वर से प्रार्थना की : "हे परमेश्वर, अब मैं रुतबे के पीछे नहीं भागना चाहती। मैं तेरे नियमों और व्यवस्थाओं के आगे समर्पित होना चाहती हूँ, सत्य का अनुसरण करके, तेरी संतुष्टि के लिए अपने कर्तव्यों का निर्वहन करना चाहती हूँ।" आने वाले दिनों में, मैंने परमेश्वर के वचनों को खाने-पीने पर ध्यान दिया, आत्म-चिंतन किया, और जब मेरा अहंकारी स्वभाव उजागर हुआ, तो मैंने पूरे होश-हवास में परमेश्वर से प्रार्थना की और अपनी दैहिक इच्छाओं का त्याग कर दिया। कुछ समय तक इस तरह अभ्यास करके मुझे काफी अच्छा लगा, और मैं भाई-बहनों के साथ सही ढंग से व्यवहार कर पायी।

इस घटनाक्रम के कुछ सालों बाद, मुझे एक बार फिर कलीसिया की अगुआ चुन लिया गया। उसके कुछ समय बाद ही, मेरी कलीसिया को एक दूसरी कलीसिया में मिला दिया गया, इसलिए हमें अगुआओं का चुनाव करवाने की ज़रूरत पड़ी। इस कारण, रुतबे की मेरी दबी हुई इच्छा ने एक बार फिर से सिर उठाया, मेरे अंदर अपने पद को गँवाने का भय पैदा हो गया। दूसरी कलीसियाओं के अगुआओं के साथ सभाओं में, मुझे परमेश्वर के वचनों पर उनकी समझ और सत्य पर उनकी संगति कोई असाधारण नहीं लगी, तो मुझे लगा कि मेरा अगुआ चुना जाना तय है। अपने पद को सुरक्षित करने और अधिक लोगों को अपनी योग्यता दिखाने की नीयत से, मैंने एक कमज़ोर-सी कलीसिया में कुछ मसलों को निपटाने और तुरंत सुलझाने का भरोसा दिलाते हुए, खुद को प्रस्तुत किया। मैं संगति करते और समस्याएँ सुलझाते हुए हर रोज़ सभाओं में व्यस्त रहती, और अपनी संगति में जान-बूझ कर बताती कि मैं पहले अपना काम कैसे करती थी, मेरी ख़ास उपलब्धियां क्या थीं और उस समय अगुआ मेरी कितनी इज़्ज़त करते थे। साथ ही, मैं कलीसिया के दूसरे अगुआओं के काम की ग़लतियों और भटकावों के बारे में भी जानबूझ कर बताती, ताकि चोरी-चोरी खुद को ऊपर उठाऊँ और उन्हें नीचे गिराऊँ। मगर परमेश्वर मेरे दिल और दिमाग़ के अंदर देखता है, और चूंकि अपने कर्तव्य में मेरी मंशा ग़लत थी, परमेश्वर ने खुद को मुझसे छिपा लिया। उस दौरान, निरंतर व्यस्त होने के बावज़ूद मैं अपने काम में कुछ भी हासिल नहीं कर पायी। मेरे मुंह में छाले पड़ गये और पानी पीना तक मुश्किल हो गया था। मैं बहुत दुखी थी और मैंने सोचा कि जब से मैं यहाँ हूँ एक भी चीज़ नहीं सुलझा पायी हूँ और मेरे काम से कुछ भी हासिल नहीं हुआ। मैं जानना चाहती थी कि अगुआ मेरे बारे में क्या सोचेंगे, कहीं वे मुझे नाकाबिल तो नहीं समझेंगे। चुनाव से पहले ही अगर मुझे बर्खास्त कर दिया गया तो? कितनी बेइज़्ज़ती होगी! यह सोच कर मैं उसी वक्त तमाम समस्याओं को सुलझाने के लिए बेकरार हो गयी, मगर मेरी संगति चाहे जैसी भी रही हो, सब-कुछ पहले जैसा ही खिंचता रहा। मैं बहुत संतप्त थी, मैंने परमेश्वर के सामने आकर उससे प्रार्थना की : "हे परमेश्वर! मैं अंधेरों में गिर गयी हूँ और किसी भी समस्या को बिल्कुल भी समझ नहीं पा रही हूँ। हे परमेश्वर, मैंने तुम्हारी अवज्ञा की होगी, इसलिए मैं तुमसे मार्गदर्शन की भीख मांगती हूँ। मैं आत्मचिंतन करने और तुम्हारे आगे प्रायश्चित करने को तैयार हूँ।"

फिर मैंने परमेशर के वचनों का एक अंश पढ़ा : "तुम लोगों के मुँह में अधर्मी जिह्वा और दाँत हैं। तुम लोगों के वचन और कार्य उस साँप के समान हैं, जिसने हव्वा को पाप करने के लिए बहकाया था। तुम एक-दूसरे से आँख के बदले आँख और दाँत के बदले दाँत की माँग करते हो, और तुम अपने लिए पद, प्रतिष्ठा और लाभ झपटने के लिए मेरी उपस्थिति में संघर्ष करते हो, लेकिन तुम लोग नहीं जानते कि मैं गुप्त रूप से तुम लोगों के वचनों एवं कर्मों को देख रहा हूँ। इससे पहले कि तुम लोग मेरी उपस्थिति में आओ, मैंने तुम लोगों के हृदयों की गहराइयों की थाह ले ली है। मनुष्य हमेशा मेरे हाथ की पकड़ से बच निकलना और मेरी आँखों के अवलोकन से बचना चाहता है, किंतु मैं कभी उसके कथनों या कर्मों से कतराया नहीं हूँ। इसके बजाय, मैं उद्देश्यपूर्वक उन कथनों और कर्मों को अपनी नज़रों में प्रवेश करने देता हूँ, ताकि मैं मनुष्य की अधार्मिकता को ताड़ना दे सकूँ और उनके विद्रोह का न्याय कर सकूँ। इस प्रकार, मनुष्य के गुप्त कथन और कर्म हमेशा मेरे न्याय के आसन के सामने रहते हैं, और मेरे न्याय ने मनुष्य को कभी नहीं छोड़ा है, क्योंकि उसका विद्रोह बहुत ज़्यादा है" (वचन, खंड 1, परमेश्वर का प्रकटन और कार्य, सुसमाचार को फैलाने का कार्य मनुष्य को बचाने का कार्य भी है)। न्याय और प्रकाशन के परमेश्वर के वचन पढ़कर मैं भय से सिहर गयी! मैंने याद किया कि मैं क्या सोच कर काम करती थी। अपना अगुआ का पद पक्का करने और ज़्यादा लोगों से आदर पाने के लिए, मैंने संगति करते हुए समस्याएँ सुलझाने का दिखावा किया था, ताकि अपनी काबिलियत साबित करके मैं सबका दिल जीत सकूं, और हर मोड़ पर खुद को उन्नत कर दूसरों को नीचे गिरा सकूं। मैं चालें चल कर और तरकीबें आज़मा कर भाई-बहनों के साथ प्रतियोगियों जैसे पेश आयी। मुझमें आस्थावान इंसान जैसा कोई गुण नहीं था, कोई इंसानियत नहीं थी। मैं खाने के निवाले के लिए लड़ते किसी जानवर से अलग कैसे थी? मैं बहुत स्वार्थी और घिनौनी थी! मैं दुष्टता कर रही थी और अपने कर्मों से परमेश्वर का विरोध कर रही थी और बहुत पहले ही उसके स्वभाव का अपमान कर चुकी थी। इन घावों का दर्द सहना और अपने काम में कुछ भी हासिल न कर पाना, परमेश्वर द्वारा मेरी ताड़ना और मुझे अनुशासित करना था। उसकी इच्छा यह थी कि मैं आत्मचिंतन करूं, प्रायश्चित करूं और बदल जाऊं। मैंने इस बात पर गौर किया कि मैं हमेशा शोहरत और रुतबे को हर चीज़ से ज़्यादा अहमियत देकर, उनके पीछे क्यों भाग रही थी। यह पूरी तरह से शैतान से धोखा खाना और भ्रष्ट होना ही था। उसने शिक्षा और सामाजिक प्रभावों के इस्तेमाल से मेरे दिल को ऐसे ज़हर और फलसफों से भर दिया, जैसे कि "जो लोग अपने दिमाग से परिश्रम करते हैं वे दूसरों पर शासन करते हैं, और जो अपने हाथों से परिश्रम करते हैं, वे दूसरों के द्वारा शासित होते हैं" और "भीड़ से ऊपर उठो और अपने पूर्वजों का नाम करो।" ये शैतानी फलसफे बड़ी गहराई से मेरे दिल में घर कर चुके थे और मेरी प्रकृति बन चुके थे। मैं इस ज़हर के सहारे जी रही थी, ज़्यादा-से ज़्यादा अहंकारी और दंभी हो गयी थी, शोहरत और रुतबे की इबादत कर रही थी, हमेशा दूसरों से आगे निकलने और बेहतर बनने की कोशिश कर रही थी। सही रास्ते पर न चल कर भ्रष्ट शैतानी स्वभाव में जीने के कारण, मेरी आँखों पर पट्टी बंधी हुई थी और मैं न तो किसी भी मसले की असली वजह को देख पा रही थी, न ही दूसरों की समस्याओं को सुलझा पा रही थी, और मैं कलीसिया के काम में भी देर करने लगी। मैं अपना कर्तव्य न निभा कर दुष्टता कर रही थी। मैंने परमेश्वर के सामने साष्टांग होकर पश्चाताप किया : "हे परमेश्वर, मैंने शोहरत और फायदे के लिए अपने कर्तव्य की परवाह न करते हुए तुम्हें मूर्ख बनाने और धोखा देने की कोशिश की। मुझे शाप मिलना चाहिए! हे परमेश्वर, मैं अब ऐसी नहीं रहना चाहती। मैं आपके सामने प्रायश्चित करना चाहती हूँ।" तब मैंने परमेश्वर के ये वचन पढ़े : "चूँकि तुम लोग परमेश्वर के प्राणी हो, इसलिए तुम लोगों को एक प्राणी का कर्तव्य निभाना चाहिए। तुम लोगों से अन्य कोई अपेक्षाएँ नहीं हैं। तुम लोगों को ऐसे प्रार्थना करनी चाहिए : 'हे परमेश्वर, चाहे मेरी हैसियत हो या न हो, अब मैं स्वयं को समझती हूँ। यदि मेरी हैसियत ऊँची है तो यह तेरे उत्कर्ष के कारण है, और यदि यह निम्न है तो यह तेरे आदेश के कारण है। सब-कुछ तेरे हाथों में है। मेरे पास न तो कोई विकल्प हैं न ही कोई शिकायत है। ... मैं हैसियत पर ध्यान नहीं देती हूँ; आखिरकार, मैं मात्र एक प्राणी ही तो हूँ। यदि तू मुझे अथाह गड्ढे में, आग और गंधक की झील में डालता है, तो मैं एक प्राणी से अधिक कुछ नहीं हूँ। यदि तू मेरा उपयोग करता है, तो मैं एक प्राणी हूँ। यदि तू मुझे पूर्ण बनाता है, मैं तब भी एक प्राणी हूँ। यदि तू मुझे पूर्ण नहीं बनाता, तब भी मैं तुझ से प्यार करती हूँ क्योंकि मैं सृष्टि के एक प्राणी से अधिक कुछ नहीं हूँ'" (वचन, खंड 1, परमेश्वर का प्रकटन और कार्य, तुम विषमता होने के अनिच्छुक क्यों हो?)। परमेश्वर के वचनों ने मुझे अभ्यास का रास्ता दिखाया। चाहे मुझे हटा दिया गया हो, मेरा कोई रुतबा हो न हो, मुझे अब भी सत्य का अनुसरण करते हुए अपना कर्तव्य ठीक ढंग से निभाना था, अपने कर्तव्य में सत्य का अभ्यास करने और अपने शैतानी स्वभाव को निकाल फेंकने पर ध्यान देना था। इसके बाद मैंने अपने कर्तव्य की मंशाओं में सुधार किया और परमेश्वर के सामने खुद को शांत कर उसके वचन पढ़ कर प्रार्थना करने पर ध्यान देने लगी। मैं कलीसिया की समस्याओं को परमेश्वर के हाथों में सौंप कर उसका ध्यान करने लगी, और भाई-बहनों के साथ सत्य का अनुसरण करने लगी। कलीसिया के वे मसले बड़ी जल्दी हल हो गये। मेरा दिल परमेश्वर के प्रति आभार से सराबोर हो गया। परमेश्वर बहुत ही वास्तविक, बहुत मनभावन है, वह मेरे साथ था, मुझे शुद्ध और परिवर्तित करने की तैयारी कर रहा था। मैंने यह भी महसूस किया कि सत्य का अनुसरण करना और अपनी आस्था में स्वभाव में बदलाव लाना कितना अहम है।

छह महीने बाद, मुझे कुछ और कलीसियाओं के काम की जिम्मेदारी सौंपी गयी। मैं जानती थी कि मुझमें रुतबे की इच्छा कितनी प्रबल है और मेरा स्वभाव कितना अहंकारी है, इसलिए मैंने परमेश्वर से ईमानदारी से प्रार्थना की, ताकि मैं अपनी मंशाओं को सुधार कर अपना कर्तव्य ठीक ढंग से निभा सकूं। उस समय मुझे बहन वांग के साथ रखा गया, उसे मसलों के बारे में सपष्ट समझ थी और वह समस्याएँ सुलझाने में अनुभवी थी। मैं अक्सर उसकी सलाह लेती और उसकी खूबियों से सीखती। इस तरह कुछ महीने बिताने के बाद, मैंने समस्याएँ सुलझाने के लिए सत्य पर संगति करने और कलीसिया के तरह-तरह के काम करने में काफी तरक्की की। भाई-बहन भी मेरी सलाह लेने को आतुर होने लगे। अनजाने में ही, मैं एक बार फिर खुद से बहुत खुश होने लगी, सोचने लगी कि आस्था में नयी होने के बावज़ूद, मेरी संगति बहन वांग जितनी ही अच्छी है और मसले निपटाने की मेरी काबिलियत बढ़ गयी है। मुझे लगा कि मेरी कद-काठी ऊँची हो गई है। मैं नहीं जान पायी कि हर मोड़ पर मेरा अहंकार नज़र आ रहा है, शोहरत और रुतबे की मेरी इच्छा पहले से कहीं ज़्यादा मज़बूत होकर लौट आयी है। मैं चाहती थी कि बहन वांग हर चीज़ में मेरी बात सुनें। जब दूसरे उसकी संगति को स्वीकार करते या जब कलीसिया के मामलों में वह अगुआई करती तो मैं सह नहीं पाती। मुझे लगा कि मैंने कुछ अभ्यास किया है और बहुत सारा अनुभव इकट्ठा किया है, मैं कोई नासमझ नौसिखिया नहीं हूँ, और मेरी काबिलियत उसके बराबर ही है। हम दोनों ही अगुआ हैं, तो फिर हमेशा वही क्यों आगे आ जाती है? मैं उसकी बात क्यों सुनूं? अगर यूं ही चलता रहा, तो क्या मैं सिर्फ नाम की अगुआ नहीं रह जाऊंगी? परमेश्वर के वचनों को अच्छी तरह पढ़ कर मैंने ज़्यादा मेहनत से काम करना शुरू किया. ताकि मैं उससे अच्छा कर सकूं, और सहकर्मियों की बैठकों में कलीसिया के कार्य के बारे में चर्चाओं के दौरान, जब वह अपने विचार व्यक्त करती, तो मैं जान-बूझ कर मीनमेख निकालती और गलतियाँ पकड़ती। तब मैं उसे नीचा दिखाने और खुद को ऊंचा उठाने के लिए अपनी "शानदार योजना" साझा करती। कुछ वक्त बाद, कलीसिया के कार्य के बारे में चर्चा करते समय, कुछ सहकर्मियों को मेरी योजनाएं पसंद आयीं और जब उन्हें कुछ दिक्कतें पेश आयीं तो वे मेरे पास आकर मेरे सुझाव सुनने लगे। उन सबको अपने चारों ओर देख कर मुझे बहुत अच्छा लगता था। बाद में, सीसीपी के नज़र रखने के कारण बहन वांग अपना कर्तव्य निभाने के लिए बाहर नहीं जा पा रही थी, तो इस दौरान कलीसिया के काम की पूरी जिम्मेदारी मुझे ही उठानी पड़ी। मैं काम के बोझ तले दबी नहीं, बल्कि मैं बेफ़िक्र ही थी, मैंने सोचा कि आखिरकार हर चीज़ में मेरी ही चलेगी। उस वक्त मैंने महसूस तो किया कि मेरी सोच सही नहीं है, मगर मैंने न तो आत्मचिंतन किया और न ही इसे दिल से कबूल किया।

एक दिन एक अगुआ ने मुझसे एक दूसरे इलाके की सभा में भाग लेने को कहा, एक बड़ा क्षेत्र होने के बावज़ूद इसके लिए करीब दस लोगों को ही चुना गया था। मैंने यह भी सुना कि मेरी पदोन्नति होने वाली है। मुझे सचमुच लगा कि मैं बहुत ख़ास हूँ, हमारे इलाके के लोगों में मैं सबसे बढ़िया हूँ। मैं चार दूसरी बहनों के साथ बड़े उत्साह के साथ ट्रेन में बैठ गयी, लेकिन रास्ते में एक अनहोनी घट गयी। सीसीपी पुलिस ने हमारी टोह लेकर हमें गिरफ़्तार कर लिया। जब उनकी जांच-पड़ताल में कुछ भी पता नहीं चला, तो उन्होंने मुझे "क़ानून के प्रवर्तन को कमज़ोर करने वाले संगठन शी जीआऊ की व्यवस्था करने और उसका इस्तेमाल करने" के अपराध में दो साल की कड़ी मशक्कत की सज़ा दे दी। सज़ा का ऐलान होने के बाद मेरी मुश्किलें बढ़ गयीं। मेरे दिल में परमेश्वर के बारे में गलतफहमियां और शक पैदा होने लगे : "मेरी पदोन्नति से ठीक पहले मुझे क्यों गिरफ़्तार करके जेल में डाल दिया गया? क्या परमेश्वर मुझे उजागर करने और हटाने के लिए इसका इस्तेमाल नहीं रहे हैं? क्या अपना कर्तव्य निभाने और बचाये जाने का मौक़ा मैंने गंवा दिया है?" मैं बहुत दुखी थी और कुछ समझ नहीं पा रही थी। जाने कितनी बार मैंने रो-रो कर परमेश्वर से प्रार्थना की : "हे परमेश्वर, मैं अब तेरी इच्छा नहीं समझ पा रही हूँ। लगता है तू मुझे खारिज कर रहा है, तुझे मेरी ज़रूरत नहीं। हे परमेश्वर, तुझसे विनती करती हूँ, मुझे प्रबुद्ध कर, मुझे रास्ता दिखा, ताकि मैं तेरी इच्छा को समझ सकूं, इस हालत में मैं सत्य में प्रवेश करने का तरीका जान सकूं।" आखिरकार परमेश्वर ने मेरी प्रार्थना सुनी। एक दिन, जेल के उसी वार्ड की एक बहन ने परमेश्वर के कुछ वचनों की एक पर्ची चुपचाप मेरी तरफ सरका दी, जिसमें उसने वे वचन कहीं से लिखे थे। वचनों में कहा गया था : "सभी लोगों के लिए शुद्धिकरण कष्टदायी होता है, और उसे स्वीकार करना बहुत कठिन होता है—परंतु शुद्धिकरण के दौरान ही परमेश्वर मनुष्य के समक्ष अपना धर्मी स्वभाव स्पष्ट करता है और मनुष्य से अपनी अपेक्षाएँ सार्वजनिक करता है, और अधिक प्रबुद्धता, अधिक वास्तविक काट-छाँट और व्यवहार प्रदान करता है; तथ्यों और सत्य के बीच की तुलना के माध्यम से वह मनुष्य को अपने और सत्य के बारे में बृहत्तर ज्ञान देता है, और उसे परमेश्वर की इच्छा की और अधिक समझ प्रदान करता है, और इस प्रकार उसे परमेश्वर के प्रति सच्चा और शुद्ध प्रेम प्राप्त करने देता है। शुद्धिकरण का कार्य करने में परमेश्वर के ये लक्ष्य हैं। उस समस्त कार्य के, जो परमेश्वर मनुष्य में करता है, अपने लक्ष्य और अपना अर्थ होता है; परमेश्वर निरर्थक कार्य नहीं करता, और न ही वह ऐसा कार्य करता है, जो मनुष्य के लिए लाभदायक न हो। शुद्धिकरण का अर्थ लोगों को परमेश्वर के सामने से हटा देना नहीं है, और न ही इसका अर्थ उन्हें नरक में नष्ट कर देना है। बल्कि इसका अर्थ है शुद्धिकरण के दौरान मनुष्य के स्वभाव को बदलना, उसके इरादों को बदलना, उसके पुराने विचारों को बदलना, परमेश्वर के प्रति उसके प्रेम को बदलना, और उसके पूरे जीवन को बदलना। शुद्धिकरण मनुष्य की वास्तविक परीक्षा और वास्तविक प्रशिक्षण का एक रूप है, और केवल शुद्धिकरण के दौरान ही उसका प्रेम अपने अंतर्निहित कार्य को पूरा कर सकता है" (वचन, खंड 1, परमेश्वर का प्रकटन और कार्य, केवल शुद्धिकरण का अनुभव करके ही मनुष्य सच्चे प्रेम से युक्त हो सकता है)। मेरा दिल तुरंत रोशन हो गया। ये हालात परमेश्वर द्वारा मेरी परीक्षा के थे, उसकी इच्छा मुझे हटाने की नहीं थी, बल्कि मुझे आत्मचिंतन कर खुद को जानने और सत्य में प्रवेश करने की बेहतर सामर्थ्य देने के लिये थी। मैं जान गयी थी कि अब मैं नकारात्मक और कमज़ोर नहीं हो सकती थी, अब मैं परमेश्वर की इच्छा के बारे में अपनी खुद की धारणाओं और कल्पनाओं के अनुसार नहीं चल सकती थी। इसके बजाय, मुझे शांति से सत्य को खोजना चाहिए, और ईमानदारी से आत्मचिंतन कर खुद को जानना चाहिए।

एक रात, मुझे बिल्कुल भी नींद नहीं आ रही थी, मैं चाहे जैसी भी थी, मैं जानना चाहती थी कि परमेश्वर ने मेरे साथ ऐसा क्यों होने दिया। तब परमेश्वर के वचन मेरे मन में कौंधे : "क्या तुम लोग सच में विशाल लाल अजगर से घृणा करते हो? क्या तुम सच में, दिल से इससे घृणा करते हो? मैंने तुम लोगों से इतनी बार क्यों पूछा है? मैं तुमसे यह प्रश्न बार-बार क्यों पूछता हूँ?" (वचन, खंड 1, परमेश्वर का प्रकटन और कार्य, संपूर्ण ब्रह्मांड के लिए परमेश्वर के वचन, अध्याय 28)। मैंने स्वयं से बार-बार ये पूछा : "क्या मैं बड़े लाल अजगर से सचमुच नफ़रत करती हूँ? क्या मैं वाकई, सच में उससे घृणा करती हूँ?" तब मैंने 'जीवन में प्रवेश पर धर्मोपदेश और संगति' के इस अंश पर विचार किया : "कुछ लोग इस तरह कि बात करते हैं 'मुझे बड़े लाल अजगर से बहुत घृणा है। उसने मुझे सताया है और मेरा पीछा किया है, मैंने बहुत पहले ही उसका कुरूप चेहरा देख लिया था। मैंने उससे मुँह मोड़ लिया है।' तुम कहते हो कि तुमने उससे मुँह मोड़ लिया है। तो इसका अर्थ यह हुआ कि तुमने परमेश्वर के आगे समर्पण कर दिया है? क्या तुम परमेश्वर से सच्चा प्रेम करते हो? तुम्हारे पास बड़े लाल अजगर को छोड़ने का कोई ठोस प्रमाण होना चाहिए। यदि अभी भी तुम्हारे अंदर बड़े लाल अजगर का विष भरा है, यदि तुम अभी भी चीजों को उसी के परिप्रेक्ष्य में देखते हो, तो इसका अर्थ है कि तुमने सही मायनों में उसका त्याग नहीं किया है। तुम चाहे उससे कितनी भी घृणा करो, यदि अभी भी तुम्हारे अंदर उसकी सोच और परिप्रेक्ष्य, उसके पाखंड और भ्रांतियों को लेकर, विवेक का अभाव है, यदि तुम्हारा नजरिया और क्रिया-कलापों पर उसके विषों का नियंत्रण है, तो तुम कैसे कह सकते हो को तुमने बड़े लाल अजगर से मुँह मोड़ लिया है? तुम्हारे विचार, जीवन के प्रति तुम्हारा दृष्टिकोण और तुम्हारा परिप्रेक्ष्य, सभी बड़े लाल अजगर के समान हैं—सभी उसी से संबंधित हैं, तभी तुम अभी भी शैतान के साए में ही जी रहे हो। ... सही मायनों में शैतान के प्रभाव से बचने के लिए, हमें परमेश्वर के न्याय और ताड़ना से गुजरना चाहिए; हमें अपने अंदर के सभी विषों को पूरी तरह से निकालकर शुद्ध हो जाना चाहिए। हमें अपने दिल की गहराइयों से परमेश्वर से प्रेम करना चाहिए और उसके प्रति समर्पित हो जाना चाहिए। इसी को सही मायनों में बड़े लाल अजगर का त्याग करना कहते हैं। जब हमारे हृदय में सत्य होगा, जब हमारे हृदय में परमेश्वर के वचनों का वास होगा, जब हम परमेश्वर की महानता का उत्कर्ष करेंगे और उसके प्रति अटूट समर्पण करेंगे, उसकी आराधना करेंगे और जब हम बड़े लाल अजगर के कपट, बंधनों और भ्रष्टताओं के आगे नहीं झुकेंगे, तभी कहा जा सकता है कि हम शैतान के प्रभाव से सच्चे अर्थों में मुक्त हो गये हैं।" इन वचनों के आधार पर, मैंने महसूस किया कि मैं बड़े लाल अजगर से सिर्फ इसलिए नफ़रत करती हूँ क्योंकि उसने भाई-बहनों को गिरफ़्तार कर उत्पीड़ित किया है, और परमेश्वर के कार्य में गड़बड़ी पैदा कर उसे नुकसान पहुँचाया है, लेकिन यह वास्तव में उससे नफ़रत करना और उसे त्यागना नहीं था। सचमुच में नफ़रत करना और त्यागना तभी होगा जब हम उसके दुष्ट, प्रतिक्रियावादी सार को पूरी तरह से समझ लेंगे, ताकि हम सचमुच अपने दिल की गहराई से उससे नफ़रत कर सकें, और हमारे अंदर के ज़हर का त्याग कर सकें। बड़े लाल अजगर द्वारा गिरफ़्तारी, उत्पीड़न और यातना का व्यक्तिगत रूप से अनुभव कर, और जबरन उसके सिद्धांत मन में बसा दिये जाने को जान कर, मैंने वाकई देखा कि यह एक दानव है जो सत्य और परमेश्वर से घृणा करता है। मैंने इंसान को धोखा देने और भ्रष्ट करने वाला उसका कुरूप चेहरा देखा। यह नास्तिकता और भौतिकवाद का नगाड़ा बजाता है, यह परमेश्वर के अस्तित्व को नकारने पर तुला हुआ है, यह खुद को "महान, यशस्वी, और सही" घोषित कर ऊंचा उठाने और झूठी शान दिखाने की भरसक कोशिश करता है। यह लोगों के उद्धारक के रूप में अपना गुणगान करता है और चाहता है कि सब उसकी आराधना करें और उसमें विश्वास करें मानो वह परमेश्वर हो, घमंड से यह उम्मीद करता है कि वह लोगों के दिलों में परमेश्वर का स्थान ले लेगा। बड़ा लाल अजगर बेहद घिनौना, दुष्ट और बेशर्म है। मैंने महसूस किया कि मेरा सार बहुत हद तक उसके सार जैसा ही है। परमेश्वर ने मुझे उन्नत किया, एक अगुआ के कर्तव्य देकर अभ्यास का मौक़ा दिया, सत्य के बारे में संगति करके मसले सुलझाने का तरीका सिखाया, ताकि दूसरे यह जान कर परमेश्वर को समर्पित हो सकें, लेकिन मैंने उस मौके का इस्तेमाल ज़्यादा-से-ज़्यादा दिखावे के लिए किया, सिर्फ ये चाहा कि दूसरे मेरा आदर करें और मेरे कहे अनुसार काम करें। ऐसा करके क्या मैं परमेश्वर का विरोध नहीं कर रही थी? मैं बहन वांग से ईर्ष्या करती थी और मैंने उसे अलग रखा। हमेशा उसकी गलतियों को उछाला और उसे नीचा दिखाया। मैं तो उसे निकलवा देना चाहती थी, ताकि कलीसिया में मेरी ही बात चले। क्या मैं एक निरंकुश इंसान जैसा नहीं कर रही थी? क्या मैं बड़े लाल अजगर के इस ज़हर के काबू में नहीं थी? "केवल एक ही अल्फा पुरुष हो सकता है" और "सारे ब्रह्मांड का सर्वोच्च शासक बस मैं ही हूँ"? परमेश्वर के प्रशासनिक आदेशों में कहा गया है, "मनुष्य को स्वयं को बड़ा नहीं दिखाना चाहिए, न अपनी बड़ाई करनी चाहिए। उसे परमेश्वर की आराधना और बड़ाई करनी चाहिए" (वचन, खंड 1, परमेश्वर का प्रकटन और कार्य, दस प्रशासनिक आदेश जो राज्य के युग में परमेश्वर के चुने लोगों द्वारा पालन किए जाने चाहिए)। मैंने जो कुछ किया था उसे अपना कर्तव्य निभाना कैसे कहा जा सकता है? मैं दुष्टता करके परमेश्वर का विरोध कर रही थी! मेरे कर्मों ने बहुत पहले ही परमेश्वर के प्रशासनिक आदेशों का उल्लंघन कर दिया था, और अगर परमेश्वर ने मुझे अनुशासित नहीं किया होता, अगर उसने उस परिस्थिति का उपयोग मुझे दुष्टता करने से रोकने के लिए न किया होता, अगर मैं अपनी ही प्रकृति और महत्वाकांक्षा के अनुसार चलती रहती, तो मैं शोहरत और रुतबे के लिए तब तक कुछ भी करती रहती, जब तक मैं कोई बहुत बड़ी दुष्टता नहीं कर देती और परमेश्वर द्वारा दंडित न की जाती। इसका एहसास होना मेरे लिए एक गंभीर चेतावनी थी। मैं बेहद खतरनाक हद तक पहुँच गयी थी, मगर मुझे ज़रा भी अंदेशा नहीं था। अगर ये दुष्ट, बड़ा लाल अजगर उभारक के रूप में न होता, तो शायद मैं कभी न जान पाती कि उसका कितना ज़हर मेरे अंदर है, और मैं वास्तव में उसके जैसी ही हूँ। मैं सच में उसे बिल्कुल भी नहीं छोड़ पाती और उसके ज़हर से खुद को छुड़ाने की कोशिश न कर पाती। मैंने देखा कि परमेश्वर ने सब-कुछ मुझे शुद्ध करने के लिए किया था, मुझे बचाने के लिए मैंने उसे दिल की गहराइयों से धन्यवाद दिया।

जेल में मैंने बहुत आत्मचिंतन किया, अपना कर्तव्य निभाने के अवसरों को न संजोने के लिए मैं ख़ास तौर से पछतायी। इसके बजाय मैंने शोहरत और रुतबा खोजने पर ज़ोर दिया था और शैतान के ज़हर के मुताबिक जी रही थी। मैंने बहुत-से ऐसे काम किये जो सत्य के ख़िलाफ़ थे और जिन कामों ने भाई-बहनों का दिल दुखाया था, मैंने कलीसिया के कार्य में रुकावट पैदा करके गड़बड़ी की थी। मैंने परमेश्वर को बहुत आहत किया था, मैं बहुत ऋणी थी और मुझे बड़ा पछतावा हो रहा था। तभी मेरे दिल में सत्य का अनुसरण करने और परमेश्वर के न्याय और उसकी ताड़ना को अनुभव करने की इच्छा गहराई से जागी, ताकि मैं शीघ्र ही उस ज़हर से छुटकारा पा सकूं और इंसानियत के साथ जी सकूं। जेल से बाहर निकलने के बाद मैं फिर से काम पर लौट आयी, और जब मुझे दोबारा कलीसिया की अगुआ चुना गया, तो मैं पहले की तरह बेपरवाह और खुद को बड़ा समझने वाली नहीं रही। इसके बजाय, मैंने इसे बहुत बड़ी ज़िम्मेदारी माना, इसे परमेश्वर का आदेश माना जिसे मुझे संजोना चाहिए, सत्य का अनुसरण करने और अपना कर्तव्य निभाने की मुझे भरसक कोशिश करनी चाहिए। बार-बार ताड़ना पाने और अनुशासित किये जाने से शैतान द्वारा छली गयी मेरी आत्मा आखिरकार जागरूक हो गयी। मैंने यह पहचाना कि सत्य का अनुसरण करना, अपने स्वभाव में बदलाव लाने की कोशिश करना, और एक सृजित प्राणी का कर्तव्य निभाना ही सही लक्ष्य हैं! शोहरत और रुतबे की मेरी आकांक्षा अब पहले जितनी प्रबल नहीं है और मेरा अहंकार भी धीरे-धीरे कम हो रहा है। मैं दूसरों के साथ ठीक ढंग से काम करते हुए अपना कर्तव्य सही तरीके से निभा पा रही हूँ, और अब मैं थोड़ी इंसानियत के साथ जी रही हूँ। मैं गहराई से महसूस करती हूँ कि ये थोड़ा-सा बदलाव आसानी से नहीं आया है। ये सब परमेश्वर के वचनों के न्याय और ताड़ना से हासिल हुआ है। मैं अपने उद्धार के लिए सर्वशक्तिमान परमेश्वर का धन्यवाद करती हूँ!

74. कठिनाइयों में समर्पण करना सीखना

ली यांग, चीन

मुझे याद है 2008 में, जब मेरा बेटा छह साल का था तो एक दिन, मेरी नज़र उसके कान के पीछे बनी गाँठ पर पड़ी। जब जाँच के लिए उसे अस्पताल ले गयी तो डॉक्टर ने बताया कि ये ट्यूमर है, एक खास तरह का ट्यूमर जो हड्डियों को खराब कर देता है। उस वक्त ये मेरे बेटे की जान के लिए खतरा नहीं था मगर इसका कोई असरदार इलाज भी नहीं था, उन्होंने बताया कि ये काफ़ी तकलीफ़ देगा क्योंकि हर बार सूजन बढ़ने पर, खराब हुई हड्डी को निकालने के लिए मेरे बेटे को सर्जरी की ज़रूरत पड़ेगी। वरना, ये उसके लिए जानलेवा बन सकता है। डॉक्टर की बात सुनकर मैं हैरान रह गयी। मैं टूट गयी थी। मैं तब हाल ही में विश्वासी बनी थी और मुझे लगा कि अब चूँकि मैं परमेश्वर में विश्वास करती हूँ, तो उसे मेरा सहारा बनना चाहिए। मैंने कोशिश की कि मैं अपनी आस्था में दृढ़ रहूँ। मेरा मानना था कि जब तक परमेश्वर पर मेरा विश्वास बना रहेगा, मेरा बेटा ज़रूर ठीक होगा। मेरे बेटे की सर्जरी कामयाब रही और वो काफ़ी जल्दी ठीक भी हो गया। ऑपरेशन के तीन दिन बाद ही वह फिर से दौड़ने लगा और फ़िर एक हफ्ते बाद उसे अस्पताल से छुट्टी मिल गयी। इससे मुझे अपनी आस्था पर दृढ़ रहने की प्रेरणा मिली। मैंने खुशी-खुशी कलीसिया का हर काम स्वीकार किया, चाहे धूप हो या बरसात, मैंने हमेशा अपना कर्तव्य निभाया। मेरे परिवार को मुझसे शिकायत तो थी ही, मेरे करीबी भी मेरे पीठ पीछे बातें करते थे, मगर मैंने उनकी बातें दिल पर नहीं लीं। मुझे लगता था कि जब तक मैं कड़ी मेहनत करूँगी और खुद को खपाती रहूँगी, परमेश्वर यकीनन मुझे आशीष देगा।

फ़िर एक दिन, मेरा बेटा मेरे पास आकर कहने लगा, उसकी कमर में दर्द हो रहा है। उसके चेहरे पर तकलीफ़ देखकर मुझे कुछ बुरे की आशंका हुई। जैसे ही मैंने उसकी शर्ट ऊपर की, मैंने देखा कि जहाँ उसे दर्द था वहाँ एक गाँठ बन रहा था। उसे छूते ही वो दर्द से रोने लगा मैं समझ गयी कि उसकी हालत फिर से बिगड़ रही है। मैं फ़ौरन उसे लेकर अस्पताल पहुँची। जाँच से पता चला कि उसकी बीमारी वापस आ गयी है। मुझे वो पल याद आने लगा जब पहली बार उसकी सर्जरी हुई थी और उसके शरीर में ट्यूब लगे थे। वो कमज़ोर लग रहा था और मैं बहुत दुखी थी। मुझे ये सोचकर ही डर लग रहा था कि इस बार उसे कितना दर्द सहना पड़ेगा। इतनी कम उम्र में बेटे की इस तकलीफ़ के बारे में सोचकर मैं बहुत परेशान हो जाती, मेरा खाना-पीना या सोना तक मुश्किल हो गया था। दिल चाहता था कि उसकी बीमारी मुझे हो जाये और सारी तकलीफ़ मुझे सहनी पड़े। मैं समझ ही नहीं पा रही थी कि विश्वासी बनने से लेकर अब तक परमेश्वर के लिए इतनी मेहनत करने के बावजूद, आखिर उसने मेरे परिवार की रक्षा क्यों नहीं की। उसी दिन हमारी गाँव की एक बहन मुझसे मिलने आयी और उसकी सहभागिता से मुझे एहसास हुआ कि मेरे बेटे का बीमार पड़ना परमेश्वर की इच्छा का परिणाम था। मुझे परमेश्वर से प्रार्थना करते हुए उसी पर आश्रित रहना था, मुझे परमेश्वर की गवाही देनी थी, अपनी आस्था पर भरोसा करना था और मजबूती से अपने कर्तव्य का निर्वहन करना था। मैंने सभाओं में जाना जारी रखा और मैं और भी अधिक निष्ठा से अपने कर्तव्य का निर्वहन करने लगी। सभाओं में मैंने इस अनुभव को भाई-बहनों के साथ साझा किया। उन्होंने मेरी निष्ठा की सराहना की। उनसे अपनी प्रशंसा सुनकर, मुझे इस बात का और ज्यादा विश्वास हो गया कि मैं परमेश्वर की गवाही दे रही हूँ और वह निश्चित रूप से मेरे बेटे को आशीष देगा।

मेरे बेटे की बीमारी पाँचवी बार उभरकर सामने आयी, तब डॉक्टर ने कहा कि उसके शरीर में बहुत सी गाँठें बन रही हैं, करीब हर छह महीने में एक बार, और अगर ऐसा जारी रहा तो ये उसके लिए जानलेवा होगा। उन्होंने मेरे बेटे के लिए कीमोथेरेपी और रेडिएशन लेने की सलाह दी ताकि कुछ मदद हो सके। ये सुनकर, मैं पूरी तरह से टूट गयी। मेरा दुख इतना बढ़ चुका था कि मैं परमेश्वर से तर्क करने लगी : "चाहे धूप हो या बरसात, मैंने हर दिन कड़ी मेहनत की, लोगों की किसी भी तरह की आलोचना या हमले के बावजूद, मैंने कभी तुम्हें को अस्वीकार नहीं किया। मैंने अपना कर्तव्य निभाना जारी रखा। फिर तुम मेरे बेटे की रक्षा क्यों नहीं कर रहे?" मेरा दुख बहुत बढ़ चुका था। मैंने सभा में जाकर अपना कर्तव्य निभाना जारी रखा, मगर मेरा मन परमेश्वर से दूर होता जा रहा था। मैं अक्सर परमेश्वर के वचनों की किताब को हाथ में पकड़े, आसमान की ओर टकटकी लगाये देखती रहती। मैं बहुत अधिक तकलीफ़ में थी। मैंने अपने मन की बात परमेश्वर से कही : "हे परमेश्वर, मैं अभी बहुत तकलीफ़ में हूँ। मैं जानती हूँ कि अपने बेटे के स्वास्थ्य की समस्याओं के लिए तुम्हें दोषी नहीं ठहराना चाहिए, मगर मैं न तो तुम्हारी इच्छा समझ पा रही हूँ और न ही मेरे पास इसका सामना करने का कोई तरीका है। परमेश्वर, मुझे राह दिखाओ ताकि मैं तुम्हारी इच्छा को समझ सकूँ।" प्रार्थना के बाद मैंने परमेश्वर के इन वचनों को याद किया: "मान लो कि अय्यूब द्वारा उसकी गवाही देने के बाद परमेश्वर अय्यूब को ख़त्‍म देता : तब भी परमेश्‍वर धार्मिक होता।" फिर मेरी नज़र फ़ौरन परमेश्वर के वचनों के इस भजन पर पड़ी: "धार्मिकता किसी भी तरह से न्‍यासंगत या तर्कसंगत नहीं होती; यह समतावाद नहीं है, या तुम्‍हारे द्वारा पूरे किए गए काम के अनुसार तुम्‍हें तुम्‍हारे हक़ का हिस्‍सा आवंटित करने, या तुमने जो भी काम किया हो उसके बदले भुगतान करने, या तुम्‍हारे किए प्रयास के अनुसार तुम्‍हारा देय चुकाने का मामला नहीं है। यह धार्मिकता नहीं है। मान लो कि अय्यूब द्वारा उसकी गवाही देने के बाद परमेश्वर अय्यूब को ख़त्‍म देता : तब भी परमेश्‍वर धार्मिक होता। इसे धार्मिकता क्‍यों कहा जाता है? मानवीय दृष्टिकोण से, अगर कोई चीज़ लोगों की धारणाओं के अनुरूप होती है, तब उनके लिए यह कहना बहुत आसान हो जाता है कि परमेश्‍वर धार्मिक है; परंतु, अगर वे उस चीज़ को अपनी धारणाओं के अनुरूप नहीं पाते—अगर यह कुछ ऐसा है जिसे वे बूझ नहीं पाते—तो उनके लिए यह कहना मुश्किल होगा कि परमेश्‍वर धार्मिक है। परमेश्‍वर का सार धार्मिकता है। यद्यपि वह जो करता है उसे बूझना आसान नहीं है, तब भी वह जो कुछ भी करता है वह सब धार्मिक है; बात सिर्फ़ इतनी है कि लोग समझते नहीं हैं। जब परमेश्‍वर ने पतरस को शैतान के सुपुर्द कर दिया था, तब पतरस की प्रतिक्रिया क्‍या थी? 'तुम जो भी करते हो उसकी थाह तो मनुष्‍य नहीं पा सकता, लेकिन तुम जो भी करते हो उस सब में तुम्‍हारी सदिच्छा समाई है; उस सब में धार्मिकता है। यह कैसे सम्‍भव है कि मैं तुम्‍हारे बुद्धिमान कर्मों की सराहना न करूँ?' वह सब जो परमेश्‍वर करता है धार्मिक है। हालाँकि वह तुम्‍हारे लिए अज्ञेय हो सकता है, तब भी तुम्‍हें मनमाने ढंग से फ़ैसले नहीं करने चाहिए। अगर तुम्‍हें उसका कोई कृत्‍य अतर्कसंगत प्रतीत होता है, या उसके बारे में तुम्हारी कोई धारणाएँ हैं, और उसकी वजह से तुम कहते हो कि वह धार्मिक नहीं है, तब तुम सर्वाधिक अतर्कसंगत हो रहे हो। पतरस ने पाया कि कुछ चीज़ें अबूझ थीं, लेकिन उसे पक्का विश्‍वास था कि परमेश्‍वर की बुद्धिमता विद्यमान थी और उन चीजों में उसकी इच्छा थी। मनुष्‍य हर चीज़ की थाह नहीं पा सकते; इतनी सारी चीज़ें हैं जिन्‍हें वे समझ नहीं सकते। परमेश्‍वर के स्‍वभाव को जानना आसान बात नहीं है"("मेमने का अनुसरण करो और नए गीत गाओ" में 'परमेश्वर जो भी करता है वह धार्मिक होता है')। परमेश्वर के वचनों पर बार-बार विचार करने के बाद, मेरा दिल रोशन हो गया। परमेश्वर की धार्मिकता वैसी निष्पक्ष और न्यायसंगत या भेदभावहीन नहीं थी जैसी कि मैं सोचती थी, और न ही यह अपने कर्तव्य के प्रति समर्पित होने या कड़ी मेहनत करने पर हमें होने वाली क्षतिपूर्ति पर आधारित थी। परमेश्वर के कर्म इंसान की सोच के परे हैं, परमेश्वर इंसान के साथ जो भी या जैसे भी करता है, वो सब कुछ धार्मिक है। इन सब में परमेश्वर की बुद्धि निहित है। ऐसा इसलिए क्योंकि उसका सार धार्मिक है। मुझे एहसास हुआ कि मैं परमेश्वर के धार्मिक स्वभाव को नहीं समझती। मेरी धारणा यह थी, क्योंकि मैं परमेश्वर में विश्वास करती हूँ, तो उसे मेरी रक्षा करनी चाहिए; क्योंकि मैंने परमेश्वर के लिए खुद को खपाया, तो उसे हर तरह से मुझे परिपूर्ण करना चाहिए और मेरे रास्ते की सभी रुकावटें हटा देनी चाहिए। मुझे लगा, क्योंकि मैं परमेश्वर में विश्वास करती हूँ, तो मेरे पूरे परिवार को आशीष मिलेगी। क्या मैं परमेश्वर के साथ सौदेबाज़ी करने की कोशिश नहीं कर रही थी?

ऐसा ख्याल आते ही, मैंने अपनी परमेश्वर के वचनों की किताब खोलकर ये अंश पढ़ा : "तुम परमेश्वर में विश्वास करने के बाद शांति प्राप्त करना चाहते हो—ताकि अपनी संतान को बीमारी से दूर रख सको, अपने पति के लिए एक अच्छी नौकरी पा सको, अपने बेटे के लिए एक अच्छी पत्नी और अपनी बेटी के लिए एक अच्छा पति पा सको, अपने बैल और घोड़े से जमीन की अच्छी जुताई कर पाने की क्षमता और अपनी फसलों के लिए साल भर अच्छा मौसम पा सको। तुम यही सब पाने की कामना करते हो। तुम्‍हारा लक्ष्य केवल सुखी जीवन बिताना है, तुम्‍हारे परिवार में कोई दुर्घटना न हो, आँधी-तूफान तुम्‍हारे पास से होकर गुजर जाएँ, धूल-मिट्टी तुम्‍हारे चेहरे को छू भी न पाए, तुम्‍हारे परिवार की फसलें बाढ़ में न बह जाएं, तुम किसी भी विपत्ति से प्रभावित न हो सको, तुम परमेश्वर के आलिंगन में रहो, एक आरामदायक घरौंदे में रहो। तुम जैसा डरपोक इंसान, जो हमेशा दैहिक सुख के पीछे भागता है—क्या तुम्‍हारे अंदर एक दिल है, क्या तुम्‍हारे अंदर एक आत्मा है? क्या तुम एक पशु नहीं हो? मैं बदले में बिना कुछ मांगे तुम्‍हें एक सत्य मार्ग देता हूँ, फिर भी तुम उसका अनुसरण नहीं करते। क्या तुम उनमें से एक हो जो परमेश्वर पर विश्वास करते हैं? मैं तुम्‍हें एक सच्चा मानवीय जीवन देता हूँ, फिर भी तुम अनुसरण नहीं करते। क्या तुम कुत्ते और सूअर से भिन्न नहीं हो? सूअर मनुष्य के जीवन की कामना नहीं करते, वे शुद्ध होने का प्रयास नहीं करते, और वे नहीं समझते कि जीवन क्या है। प्रतिदिन, उनका काम बस पेट भर खाना और सोना है। मैंने तुम्‍हें सच्चा मार्ग दिया है, फिर भी तुमने उसे प्राप्त नहीं किया है: तुम्‍हारे हाथ खाली हैं। क्या तुम इस जीवन में एक सूअर का जीवन जीते रहना चाहते हो? ऐसे लोगों के जिंदा रहने का क्या अर्थ है? तुम्‍हारा जीवन घृणित और ग्लानिपूर्ण है, तुम गंदगी और व्यभिचार में जीते हो और किसी लक्ष्य को पाने का प्रयास नहीं करते हो; क्या तुम्‍हारा जीवन अत्यंत निकृष्ट नहीं है? क्या तुम परमेश्वर की ओर देखने का साहस कर सकते हो? यदि तुम इसी तरह अनुभव करते रहे, तो क्या केवल शून्य ही तुम्हारे हाथ नहीं लगेगा?" (वचन, खंड 1, परमेश्वर का प्रकटन और कार्य, पतरस के अनुभव : ताड़ना और न्याय का उसका ज्ञान)। परमेश्वर के वचनों ने मेरी आस्था से जुड़ी सभी मंशाओं और अनावश्यक उम्मीदों को उजागर कर दिया। परमेश्वर के वचनों के हर सवाल ने मेरे लिए छिपने की कोई जगह न छोड़ी। देखा जाये तो, शुरुआत से ही मेरी आस्था सिर्फ़ आशीष पाने पर आधारित थी। मैंने सोचा कि अपनी आस्था में परमेश्वर के लिए खुद को खपाने से, परमेश्वर मुझे एक शांत घरेलू जीवन और मेरे बेटे की अच्छी सेहत की आशीष देगा। इसलिए मैंने अपने परिवार और दोस्तों के ताने सुनकर भी अपना कर्तव्य निभाती रही। जब मेरे बेटे की बीमारी दोबारा सामने आयी, तो मुझे लगा परमेश्वर मेरी परीक्षा ले रहा है कि मेरी आस्था सच्ची है या नहीं। मैंने सोचा अगर मैं इस तकलीफ़ का सामना करते हुए परमेश्वर के लिए गवाही देती रहूँगी, तो परमेश्वर ज़रूर मुझे आशीष देगा और मेरा बेटा ठीक हो जाएगा। मगर जब मेरे बेटे के दोबारा बीमार पड़ने से उसकी जिंदगी खतरे में पड़ गयी, तो आशीष और अनुग्रह पाने की मेरी उम्मीद एक झटके से चूर-चूर हो गयी। मैं परमेश्वर से शिकायत और तर्क करने लगी, हमारे साथ गलत करने के लिए परमेश्वर को दोषी ठहराने लगी। मैंने अपना कर्तव्य निभाने की चाह भी खो दी। फिर परमेश्वर के वचनों के न्याय और प्रकाशन से ही मैं जान सकी कि मेरी सारी कड़ी मेहनत सिर्फ़ इसलिए थी कि मैं बदले में परमेश्वर से आशीष पा सकूँ। यह सिर्फ़ परमेश्वर से सौदेबाज़ी करने और उसे धोखा देने के लिए थी। वास्तविकता का सामना होने पर मैंने इस बात को स्वीकार किया और जाना कि परमेश्वर सचमुच पवित्र और धार्मिक है। परमेश्वर हमारे दिल और मन की बात जान सकता है। अगर एक के बाद एक आने वाली परिस्थितियों के ज़रिये मुझे यह नहीं दिखाया जाता कि मेरी आस्था दूषित और सत्य के अनुसरण को लेकर मेरी सोच गलत है, तो मैं आज भी अपने बाहरी अच्छे बर्ताव के कारण गुमराह होती रहती। मुझे आज भी यही लगता कि मैं बहुत समर्पित हूँ और परमेश्वर के लिए गवाही दे रही हूँ। मैंने जाना कि मैं तो खुद को पहचानती ही नहीं थी।

फिर मैंने परमेश्वर के वचनों में ये पढ़ा : "मनुष्य की दशा और अपने प्रति मनुष्य का व्यवहार देखकर परमेश्वर ने नया कार्य किया है, जिससे मनुष्य उसके विषय में ज्ञान और उसके प्रति आज्ञाकारिता दोनों से युक्त हो सकता है, और प्रेम और गवाही दोनों रख सकता है। इसलिए मनुष्य को परमेश्वर के शुद्धिकरण, और साथ ही उसके न्याय, व्यवहार और काट-छाँट का अनुभव अवश्य करना चाहिए, जिसके बिना मनुष्य कभी परमेश्वर को नहीं जानेगा, और कभी वास्तव में परमेश्वर से प्रेम करने और उसकी गवाही देने में समर्थ नहीं होगा। परमेश्वर द्वारा मनुष्य का शुद्धिकरण केवल एकतरफा प्रभाव के लिए नहीं होता, बल्कि बहुआयामी प्रभाव के लिए होता है। केवल इसी तरह से परमेश्वर उन लोगों में शुद्धिकरण का कार्य करता है, जो सत्य को खोजने के लिए तैयार रहते हैं, ताकि उनका संकल्प और प्रेम परमेश्वर द्वारा पूर्ण बनाया जाए। जो लोग सत्य को खोजने के लिए तैयार रहते हैं और जो परमेश्वर को पाने की लालसा करते हैं, उनके लिए ऐसे शुद्धिकरण से अधिक अर्थपूर्ण या अधिक सहायक कुछ नहीं है। परमेश्वर का स्वभाव मनुष्य द्वारा सरलता से जाना या समझा नहीं जाता, क्योंकि परमेश्वर आखिरकार परमेश्वर है। अंततः, परमेश्वर के लिए मनुष्य के समान स्वभाव रखना असंभव है, और इसलिए मनुष्य के लिए परमेश्वर के स्वभाव को जानना सरल नहीं है। सत्य मनुष्य द्वारा अंतर्निहित रूप में धारण नहीं किया जाता, और वह उनके द्वारा सरलता से नहीं समझा जाता, जो शैतान द्वारा भ्रष्ट किए गए हैं; मनुष्य सत्य से और सत्य को अभ्यास में लाने के संकल्प से रहित है, और यदि वह पीड़ित नहीं होता और उसका शुद्धिकरण या न्याय नहीं किया जाता, तो उसका संकल्प कभी पूर्ण नहीं किया जाएगा। सभी लोगों के लिए शुद्धिकरण कष्टदायी होता है, और उसे स्वीकार करना बहुत कठिन होता है—परंतु शुद्धिकरण के दौरान ही परमेश्वर मनुष्य के समक्ष अपना धर्मी स्वभाव स्पष्ट करता है और मनुष्य से अपनी अपेक्षाएँ सार्वजनिक करता है, और अधिक प्रबुद्धता, अधिक वास्तविक काट-छाँट और व्यवहार प्रदान करता है; तथ्यों और सत्य के बीच की तुलना के माध्यम से वह मनुष्य को अपने और सत्य के बारे में बृहत्तर ज्ञान देता है, और उसे परमेश्वर की इच्छा की और अधिक समझ प्रदान करता है, और इस प्रकार उसे परमेश्वर के प्रति सच्चा और शुद्ध प्रेम प्राप्त करने देता है। शुद्धिकरण का कार्य करने में परमेश्वर के ये लक्ष्य हैं" (वचन, खंड 1, परमेश्वर का प्रकटन और कार्य, केवल शुद्धिकरण का अनुभव करके ही मनुष्य सच्चे प्रेम से युक्त हो सकता है)। परमेश्वर के वचनों से मैंने समझा कि परमेश्वर हमारी परीक्षा लेता है और हमारा परिशोधन करता है, वह हमें उजागर और शुद्ध करने के लिए परिस्थितियों और मुश्किलों की व्यवस्था करता है ताकि हम शैतान द्वारा हमें भ्रष्ट किये जाने के सच को समझ सकें, अपनी आस्था में मिलावट और अपने भ्रष्ट स्वभाव के बारे में जान सकें। तब हम सत्य की खोज कर सकेंगे, शुद्ध होकर खुद को बदल सकेंगे, परमेश्वर में सच्ची आस्था रख सकेंगे और उसके प्रति समर्पित हो पाएंगे। अंत में, परमेश्वर हमें बचा सकेगा। मेरे बेटे के बार-बार बीमार पड़ने से मेरी आशीष पाने की इच्छा का पूरी तरह से ख़ुलासा हो गया। आत्मचिंतन करने पर, मुझे एहसास हुआ कि मैं परमेश्वर से आशीष पाने के लिए जोकुछ कर सकती थी, उन सबके बारे में सोच रही थी। मैं अपने अनुसरण को लेकर बहुत उत्साहित और ध्यानमग्न थी, मगर इन सबके पीछे सिर्फ मेरी नीच मंशाएँ थीं। मैं इस शैतानी ज़हर के काबू में थी "हर व्यक्ति अपनी सोचे बाकियों को शैतान ले जाये"। मैं हर काम में सबसे पहले अपना फायदा ही देखती थी और जब मेरी उम्मीदें टूट गयीं, तो मैं परमेश्वर का विरोध करते हुए उसके साथ हिसाब-किताब करने लगी। मेरी हर तरह की बुराई उभर कर दिखने लगी। मैं बहुत स्वार्थी और नीच हूँ! यह परमेश्वर में आस्था रखना कैसे हो सकता था? मैं तो बस उसका विरोध करने और उसे धोखा देने की कोशिश में थी। ये एहसास होते ही, मैं परमेश्वर के सामने दंडवत होकर प्रार्थना करने लगी, मैंने कहा, "हे परमेश्वर, मैं इतने सालों से तुम्हें धोखा दे रही थी, मेरी मंशा बस तुमसे आशीष पाने की थी। मैंने हर मोड़ पर तुमसे सौदा करना चाहा, मुझमें ज़रा-सी भी ईमानदारी नहीं थी। मैं बहुत स्वार्थी और नीच हूँ, मुझमें इंसानियत का लेशमात्र भी अंश नहीं है। मैं आशीष पाने की अपनी मंशाओं का त्याग करना चाहती हूँ, अपने बेटे को तुम्हारे हवाले करती हूँ, तुम्हारे आयोजनों और व्यवस्थाओं के प्रति समर्पित होना चाहती हूँ। मैं कभी शिकायत नहीं करूँगी!" प्रार्थना के बाद मुझे बहुत सुकून और शांति मिली।

एक बार जब मैं अपने काम के सिलसिले में शहर से बाहर थी, मेरे पति ने मुझे कॉल करके बताया कि हमारे बेटे की बीमारी काफ़ी फ़ैल चुकी है। उसके सिर, पीठ और गले पर कई ट्यूमर हो गये थे। इसे काबू करने की कोई उम्मीद नहीं बची थी। अपने पति की बात सुनकर मैं बिलकुल सन्न रह गयी। मुझे अपने बेटे की हालत के बारे में सोचकर ही डर लग रहा था, इन हालातों का सामना करना बहुत मुश्किल हो गया था। मैं बार-बार परमेश्वर का नाम लेती रही, "हे परमेश्वर, मैं अभी बहुत कमज़ोर हूँ। कृपा करके मुझे प्रबुद्ध करो, मेरी मदद करो, ताकि मैं तुम्हारी इच्छा को समझ सकूँ।" प्रार्थना करने के बाद, मैंने परमेश्वर के वचनों का यह अंश पढ़ा : "मनुष्य के लिए, परमेश्वर बहुत-से ऐसे काम करता है जो अबूझ और यहाँ तक कि अविश्वसनीय भी होते हैं। जब परमेश्वर किसी को आयोजित करना चाहता है, तो यह आयोजन प्रायः मनुष्य की धारणाओं के विपरीत और उसके लिए अबूझ होता है, फिर भी ठीक यही असंगति और अबूझता ही है जो परमेश्वर द्वारा मनुष्य का परीक्षण और परीक्षा हैं। इस बीच, अब्राहम अपने भीतर परमेश्वर के प्रति आज्ञाकारिता प्रदर्शित कर पाया, जो परमेश्वर की अपेक्षा को संतुष्ट करने में उसके समर्थ होने की सबसे आधारभूत शर्त थी। ... यद्यपि, भिन्न-भिन्न परिस्थितियों में, परमेश्वर प्रत्येक व्यक्ति की परीक्षा लेने के लिए भिन्न-भिन्न तरीक़ों का प्रयोग करता है, किंतु अब्राहम में परमेश्वर ने वह देखा जो वह चाहता था, उसने देखा कि अब्राहम का हृदय सच्चा था, और यह कि उसकी आज्ञाकारिता बेशर्त थी। ठीक यही 'बेशर्त' ही था जिसकी परमेश्वर ने आकांक्षा की थी। लोग प्रायः कहते हैं, 'मैंने पहले ही यह चढ़ा दिया है, मैंने पहले ही उसका त्याग कर दिया है—फिर भी परमेश्वर मुझसे संतुष्ट क्यों नहीं है? वह मुझे परीक्षाओं के लिए विवश क्यों करता रहता है? वह मुझे परखता क्यों रहता है?' यह एक तथ्य दर्शाता है : परमेश्वर ने तुम्हारा हृदय नहीं देखा है, और तुम्हारा हृदय प्राप्त नहीं किया है। कहने का तात्पर्य है कि उसने ऐसी शुद्ध हृदयता नहीं देखी है जैसी तब देखी थी जब अब्राहम अपने ही हाथ से अपने पुत्र को मारने के लिए और परमेश्वर को भेंट चढ़ाने के लिए छुरी उठा पाया था। उसने तुम्हारी बेशर्त आज्ञाकारिता नहीं देखी है, और उसे तुम्हारे द्वारा आराम नहीं पहुँचाया गया है। ऐसे में, यह स्वाभाविक है कि परमेश्वर तुम्हारी परीक्षा लेता रहे" (वचन, खंड 2, परमेश्वर को जानने के बारे में, परमेश्वर का कार्य, परमेश्वर का स्वभाव और स्वयं परमेश्वर II)। मैं बार-बार इन वचनों पर विचार करती रही। जब अब्राहम ने अपने इकलौते बेटे को परमेश्वर के हवाले कर दिया था, तब न तो उसने अपने लिए कुछ माँगा, और न ही परमेश्वर से तर्क किया। वो अच्छी तरह जानता था कि उसका बेटा परमेश्वर की ही देन है और परमेश्वर की इच्छा के अनुसार उसे वापस करना भी सही है। हर सृजित प्राणी में ऐसा ही विवेक और समझ होना चाहिए। हालांकि ये उसके लिए बहुत मुश्किल था, फ़िर भी वो परमेश्वर की अपेक्षाओं के प्रति समर्पित होने में कामयाब रहा। आखिरकार, उसने सचमुच अपने बेटे को मारने के लिए चाकू उठा लिया, जिससे पता चलता है कि वो अपनी आस्था और परमेश्वर की आज्ञा का पालन करने में ईमानदार था और वो इस परीक्षा का सामना कर सका। मगर अब मुझे देखो। मैंने कहा था कि मैं परमेश्वर के आयोजनों और व्यवस्थाओं के प्रति समर्पित होने और अपने बेटे को परमेश्वर के हवाले करने के लिए तैयार हूँ, मगर दिल से तो मैं अपनी मांगों पर ही अड़ी थी। खासकर जब मुझे पता चला कि उसकी हालत पहले से ज़्यादा बिगड़ चुकी है और अब कुछ नहीं हो सकता, तो उसे खोने के दुख का सामना करते हुए मुझे एहसास हुआ कि मेरी बहुत-सी मांगें हैं। मैंने कभी इनकी इच्छा ज़ाहिर नहीं की, मगर दिल से तो मैं परमेश्वर को इन्हें पूरा करने के लिए कहना चाहती थी। मुझे एहसास हुआ कि मैं विवेकहीन तो थी ही, मुझमें परमेश्वर के प्रति आज्ञाकारिता का भी अभाव था। सच तो ये है कि मेरा बेटा वास्तव में मेरी निजी संपत्ति नहीं है। परमेश्वर ने उसे जीवन दिया है। मेरा शरीर तो सिर्फ़ उसे इस दुनिया में लाने का एक ज़रिया बना। परमेश्वर बहुत पहले ही उसकी नियति तय करके उसके लिए व्यवस्था कर चुका है। परमेश्वर पहले ही निश्चित कर चुका है कि वह अपने जीवन में कितनी पीड़ा सहेगा, कितनी तकलीफ़ों का सामना करेगा। मुझे परमेश्वर की व्यवस्थाओं के प्रति समर्पित होना पड़ेगा। फ़िर, मैंने परमेश्वर से प्रार्थना की, "हे परमेश्वर, मेरा बेटा मेरा नहीं है। मैं जानती हूँ कि उसे जीवनदान देना या न देना तुम्हारी दयालु इच्छा पर निर्भर है। मैं समर्पित होकर अपने बेटे की जिंदगी तुम्हारे हवाले करना चाहती हूँ। अब चाहे तुम जो भी करो, मैं कोई शिकायत नहीं करूँगी।" प्रार्थना करने के बाद मेरा दुख कम हो गया। पलक झपकते ही एक महीना बीत गया। एक दिन सभा से घर लौटने के बाद, मेरे पति ने मुझे कॉल किया और खुश होकर बताया कि हमारे बेटे के सभी ट्यूमर गायब हो गये। अस्पताल में कराये गए सीटी स्कैन से इसकी पुष्टि हो चुकी है। इस खबर का पता चलते ही मेरी आँखों में ख़ुशी के आँसू छलक आये। मैं मन-ही-मन खुशी से चिल्लाने लगी, "परमेश्वर का धन्यवाद!" इस विशेष अनुभव से मैं परमेश्वर की महान सामर्थ्य को देख पायी और उसके इन वचनों का अनुभव कर सकी : "कोई भी और सभी चीज़ें, चाहे जीवित हों या मृत, परमेश्वर के विचारों के अनुसार ही जगह बदलेंगी, परिवर्तित, नवीनीकृत और गायब होंगी। परमेश्वर सभी चीज़ों को इसी तरीके से संचालित करता है" (वचन, खंड 1, परमेश्वर का प्रकटन और कार्य, परमेश्वर मनुष्य के जीवन का स्रोत है)। इन वचनों से मैं परमेश्वर की सर्वशक्तिमत्ता और प्रभुता को देख पायी, यह जान पायी कि परमेश्वर नामुमकिन को मुमकिन और मुमकिन को नामुमकिन कर सकता है। हर चीज़ परमेश्वर के हाथों द्वारा आयोजित है। मैंने परमेश्वर का दिल से धन्यवाद किया!

एक साल बाद अचानक मेरे पति का मैसेज आया कि हमारे बेटे की बीमारी वापस आ चुकी है और वो कीमोथेरेपी के लिए अस्पताल में भर्ती है। ये सुनकर मुझे थोड़ा दुख तो हुआ मगर मैंने अपने पिछले अनुभव को याद किया। मैं परमेश्वर के आयोजनों और व्यवस्थाओं के प्रति समर्पित होना चाहती थी। मुझे हैरानी हुई, कि मेरे बेटे को दो हफ़्तों के बाद ही अस्पताल से छुट्टी मिल गयी और वो अब तक स्वस्थ है। हालाँकि अपने बेटे की बीमारी के लिए, मैंने परमेश्वर को दोषी ठहराया और उसे गलत समझा, लेकिन उसने मेरी नादानी पर ध्यान नहीं दिया, बल्कि अपने वचनों से मुझे प्रबुद्ध बनाया और मेरा मार्गदर्शन किया ताकि मैं परमेश्वर की सर्वशक्तिमत्ता और प्रभुता को समझ सकूँ, सिर्फ़ आशीष पाने के लिए आस्था रखने की अपनी गलत सोच को बदल सकूँ। ये सचमुच मेरे लिए परमेश्वर का अनुग्रह और आशीष था! सर्वशक्तिमान परमेश्वर का धन्यवाद!

75. बीमारी की अग्नि-परीक्षा

झोंगशिन, चीन

सर्वशक्तिमान परमेश्वर कहते हैं, "मेरे कर्मों की संख्या समुद्र-तटों की रेत के कणों से भी ज़्यादा है, और मेरी बुद्धि सुलेमान के सभी पुत्रों से बढ़कर है, फिर भी लोग मुझे मामूली हैसियत का मात्र एक चिकित्सक और मनुष्यों का कोई अज्ञात शिक्षक समझते हैं। बहुत-से लोग केवल इसलिए मुझ पर विश्वास करते हैं कि मैं उनको चंगा कर सकता हूँ। बहुत-से लोग सिर्फ इसलिए मुझ पर विश्वास करते हैं कि मैं उनके शरीर से अशुद्ध आत्माओं को निकालने के लिए अपनी शक्तियों का इस्तेमाल करूँगा, और बहुत-से लोग मुझसे बस शांति और आनंद प्राप्त करने के लिए मुझ पर विश्वास करते हैं। बहुत-से लोग मुझसे सिर्फ और अधिक भौतिक संपदा माँगने के लिए मुझ पर विश्वास करते हैं। बहुत-से लोग मुझसे सिर्फ इस जीवन को शांति से गुज़ारने और आने वाले संसार में सुरक्षित और स्वस्थ रहने के लिए मुझ पर विश्वास करते हैं। बहुत-से लोग केवल नरक की पीड़ा से बचने के लिए और स्वर्ग के आशीष प्राप्त करने के लिए मुझ पर विश्वास करते हैं। बहुत-से लोग केवल अस्थायी आराम के लिए मुझ पर विश्वास करते हैं और आने वाले संसार में कुछ हासिल करने की कोशिश नहीं करते। जब मैंने अपना क्रोध नीचे मनुष्यों पर उतारा और उसका सारा आनंद और शांति छीन ली, तो मनुष्य संदिग्ध हो गया। जब मैंने मनुष्य को नरक का कष्ट दिया और स्वर्ग के आशीष वापस ले लिए, तो मनुष्य की लज्जा क्रोध में बदल गई। जब मनुष्य ने मुझसे खुद को चंगा करने के लिए कहा, तो मैंने उस पर ध्यान नहीं दिया और उसके प्रति घृणा महसूस की; तो मनुष्य मुझे छोड़कर चला गया और बुरी दवाइयों तथा जादू-टोने का मार्ग खोजने लगा। जब मैंने मनुष्य द्वारा मुझसे माँगा गया सब-कुछ वापस ले लिया, तो हर कोई बिना कोई निशान छोड़े गायब हो गया। इसलिए मैं कहता हूँ कि मनुष्य मुझ पर इसलिए विश्वास करता है, क्योंकि मैं बहुत अनुग्रह देता हूँ, और प्राप्त करने के लिए और भी बहुत-कुछ है" (वचन, खंड 1, परमेश्वर का प्रकटन और कार्य, तुम विश्वास के बारे में क्या जानते हो?)। पहले जब मैंने इसे पढ़ा, तो मैंने सिर्फ़ यही कहा कि परमेश्वर की हर बात एक सच्चाई है, लेकिन मैं कभी भी सच में इसे समझ नहीं पायी। मुझे लगा कि मैंने वर्षों से परमेश्वर में विश्वास रखा, अपनी नौकरी और परिवार को त्याग दिया, खुद को खपाया, और अपने कर्तव्य के लिए बहुत कष्ट सहे, दुख और बीमारी में मैं परमेश्वर को दोष नहीं दूँगी या उसे धोखा नहीं दूँगी। लेकिन जब मैं गंभीर बीमारी की अग्नि-परीक्षा से गुज़री, तो मैंने परमेश्वर को ग़लत समझ कर उसे दोषी ठहराया। आशीष पाने और परमेश्वर के साथ सौदा करने की मेरी मंशा, दिन के प्रकाश में उजागर हो गयी। तभी मैं लोगों को उजागर करने वाले परमेश्वर के वचनों से पूरी तरह आश्वस्त हो पायी, अपनी आस्था में अनुसरण के बारे में मेरे विचारों में बदलाव आया।

जुलाई 2018 में एक दिन, मुझे अपने बायें स्तन में एक छोटी-सी सख्त गाँठ मिली। मैंने इस पर ज़्यादा ध्यान नहीं दिया और सोचा कि सूजन घटाने वाली किसी दवा से ठीक हो जाएगी। लेकिन अगले दो महीनों में, यह बद से बदतर होती गयी। मुझे रात में पसीना आता और बिल्कुल ताकत नहीं रहती, और गाँठ के इर्द-गिर्द बहुत दर्द होता। मैं सोचने लगी कि वाकई कहीं कुछ बुरा तो नहीं, लेकिन मैंने खुद को फिर ढाढ़स बंधाया कि कोई बड़ी बात नहीं है। मुझे परमेश्वर में आस्था थी और मैं हर दिन कलीसिया में अपना कर्तव्य करते हुए व्यस्त रहती। मुझे लगा परमेश्वर मेरी रक्षा करेगा। एक रात, तेज़ दर्द ने मुझे जगा दिया। मेरे स्तन से पीला द्रव रिस रहा था, और मैं समझ गयी कि कुछ तो गड़बड़ है। मेरे पति और मैं जांच के लिए तुरंत अस्पताल गये। रिपोर्ट आ गयी: मुझे स्तन कैंसर है। जब डॉक्टर ने ये बताया तो मेरे दिल की धड़कन रुक गयी। "स्तन कैंसर?" मैंने सोचा। "मैं सिर्फ 30 साल की हूँ! ऐसा कैसे हो सकता है?" मैं खुद को समझाती रही, "नहीं। मेरे साथ ऐसा नहीं हो सकता। मैं एक विश्वासी हूँ, कई वर्षों से कलीसिया में अपना कर्तव्य निभा रही हूँ। परमेश्वर मेरी देखभाल करेंगे, मेरी रक्षा करेंगे। डॉक्टर ने ज़रूर जांच में ग़लती की होगी।" मैंने बहुत उम्मीद की कि यह ग़लत हो। मुझे याद नहीं उस दिन मैं अस्पताल से घर कैसे पहुँची। मेरे पति ने मेरे चेहरे पर घबराहट देखी और मुझे यह कह कर सुकून देने की कोशिश की, "यह एक छोटा अस्पताल है और यहाँ के डॉक्टर उतने कुशल नहीं हैं। हो सकता है वे ग़लत हों। चलो, किसी बड़े अस्पताल में तुम्हारी जांच करवाते हैं।" उनकी बात सुन कर मुझे आशा की झलक दिखाई दी। दुर्भाग्य से, बड़े अस्पताल के डॉक्टर ने पहले वाली रिपोर्ट की पुष्टि कर दी: स्तन कैंसर ही है। उसने यह भी कहा कि यह मध्यम से अंतिम अवस्था के बीच है, और मुझे कीमोथेरेपी और ऑपरेशन के लिए दाखिल होना पड़ेगा, वरना जान जा सकती है। मेरा दिमाग़ बिल्कुल भावशून्य हो गया और मेरा दिल बैठ गया। मैंने सोचा, "इस सबमें कितना खर्च होगा? मैं कीमो के दौरान बीच में ही गुज़र गयी तो फिर क्या होगा? मेरा परिवार इतना ऋण कैसे चुका पायेगा?" मैं मायूस होकर बिल्कुल बेसहारा महसूस करने लगी।

कीमो के मेरे पहले दौर के बाद, मेरे पूरे शरीर में दर्द ही दर्द था। मेरा कुछ भी करने का मन नहीं होता, पूरा वक्त मदहोश-सी रहती। दवा रोकने के कुछ दिन बाद ही मेरी हालत में थोड़ा सुधार आना शुरू हुआ। वर्षों से परमेश्वर में मैंने विश्वास रखा, त्याग किया, अपने कर्तव्य में खुद को खपाया। अच्छे-बुरे हर हालात में हमेशा अपना कर्तव्य निभाया, और एक भी सभा नहीं छोड़ी। हर समस्या में अपने भाई-बहनों की मदद की। मैंने इतनी कड़ी मेहनत की, आखिर किसलिए? परमेश्वर मेरी रक्षा क्यों नहीं कर रहा है? अब मैं कोई काम नहीं कर सकती थी। एक तरह से मैं मौत की दहलीज़ पर थी। क्या परमेश्वर मुझे हटाना चाहता है? मुझे कीमो के पांच और दौर लेने हैं और एक ऑपरेशन करवाना है। मैं कैसे झेल पाऊँगी? भयानक पीड़ा और वेदना तो है ही, अगर मैं मर गयी, तो क्या इसका मतलब यह है कि इतने वर्षों की मेरी आस्था समय की बर्बादी थी? इस सोच से मेरी आँखों में आंसू आ गये। उन कुछ दिनों मैं भयानक पीड़ा में थी। मैंने परमेश्वर के वचन पढ़े, लेकिन कुछ भी दिल में नहीं उतरा, फिर मैंने प्रार्थना करना बंद कर दिया। मेरी आत्मा बहुत अँधेरे में थी और मैं परमेश्वर से ज़्यादा-से-ज़्यादा दूर होती जा रही थी।

एक दिन, कलीसिया से बहन ली मुझे देखने आयी, उसने हमदर्दी से मेरा हालचाल पूछा। मुझे इतने दर्द में और इतनी हताश देख कर उसने मुझसे संगति की। उसने कहा, "परमेश्वर हम पर बीमारी को आने देता है। हमें प्रार्थना और ज़्यादा प्रयास करने चाहिए, परमेश्वर यकीनन हमें अपनी इच्छा को समझने देगा ..." उसकी संगति को सुनकर मेरे दिल में हलचल हुई। शायद परमेश्वर मुझे हटाना नहीं चाहता, लेकिन वह यह अवश्य चाहता है कि मैं इससे सबक लूँ! उसके जाने के बाद, मैंने परमेश्वर के सामने यह कह कर प्रार्थना की, "हे परमेश्वर, जब से मैं बीमार पड़ी हूँ, बहुत पीड़ा में जी रही हूँ, तुम्हें ग़लत समझ कर दोष दे रही हूँ। लेकिन आज, बहन की चेतावनी से मुझे समझ में आ गया कि इस बीमारी के पीछे तुम्हारी ही इच्छा है, लेकिन मैं अभी भी नहीं जानती कि इस स्थिति से क्या सबक लूँ। मेरा मार्गदर्शन करो।"

फिर, हर दिन मैं इसी तरह परमेश्वर के सामने प्रार्थना करती। एक दिन, मैंने परमेश्वर के ये वचन पढ़े : "परीक्षणों में प्रवेश तुम्हें प्रेम या विश्वास से रहित बना देता है, तुममें प्रार्थना की कमी होती है और तुम भजन गाने में असमर्थ होते हो और इसे जाने बिना ही तुम इसके मध्य स्वयं को जान लेते हो। परमेश्वर के पास मनुष्य को पूर्ण बनाने के अनेक साधन हैं। मनुष्य के भ्रष्ट स्वभाव से निपटने के लिए वह समस्त प्रकार के परिवेशों का उपयोग करता है, और मनुष्य को अनावृत करने के लिए विभिन्न चीजों का प्रयोग करता है; एक ओर वह मनुष्य के साथ निपटता है, दूसरी ओर मनुष्य को अनावृत करता है, और तीसरी ओर वह मनुष्य को उजागर करता है, उसके हृदय की गहराइयों में स्थित 'रहस्यों' को खोदकर और उजागर करते हुए, और मनुष्य की अनेक अवस्थाएँ प्रकट करके वह उसे उसकी प्रकृति दिखाता है। परमेश्वर मनुष्य को अनेक विधियों से पूर्ण बनाता है—प्रकाशन द्वारा, मनुष्य के साथ व्यवहार करके, मनुष्य के शुद्धिकरण द्वारा, और ताड़ना द्वारा—जिससे मनुष्य जान सके कि परमेश्वर व्यावहारिक है" (वचन, खंड 1, परमेश्वर का प्रकटन और कार्य, केवल उन्हें ही पूर्ण बनाया जा सकता है जो अभ्यास पर ध्यान देते हैं)। परमेश्वर के वचनों पर मनन करके आखिरकार मैंने उसकी इच्छा को समझना शुरू किया। हम अपने शैतानी स्वभाव को समझें, सत्य को खोज कर उसका अभ्यास करें, और आखिरकार अपने भ्रष्ट स्वभाव को शुद्ध और परिवर्तित करें, इसके लिए परमेश्वर, हर प्रकार के हालात में हमारे भ्रष्ट स्वभाव को उजागर करके, अपने वचनों के न्याय और प्रकाशनों का इस्तेमाल करके अंत के दिनों में लोगों को पूर्ण करने के लिए कार्य करता है। मैं समझ गयी कि परमेश्वर ने मुझे बीमार इसलिए नहीं होने दिया कि वह मुझे हटाना चाहता है या किसी मकसद से मुझे नुकसान पहुँचाना चाहता है, बल्कि इसलिए कि वह मुझे शुद्ध कर बदलना चाहता है। मैं अब परमेश्वर को ग़लत नहीं समझ सकती या कीचड़ में लोटती नहीं रह सकती। मुझे समर्पण करना होगा, अपनी बीमारी में सत्य को खोजना होगा, आत्मचिंतन कर खुद को जानना होगा। एक बार परमेश्वर की इच्छा को समझ लेने के बाद मुझे अब वैसी मायूसी या उतनी पीड़ा नहीं रही। मैंने परमेश्वर के सामने समर्पण की प्रार्थना की।

प्रार्थना पूरी होते ही, परमेश्वर के वचनों की एक पंक्ति मन में कौंधी : "तुम्‍हारा लक्ष्य केवल सुखी जीवन बिताना है, तुम्‍हारे परिवार में कोई दुर्घटना न हो, आँधी-तूफान तुम्‍हारे पास से होकर गुजर जाएँ, धूल-मिट्टी तुम्‍हारे चेहरे को छू भी न पाए...।" (वचन, खंड 1, परमेश्वर का प्रकटन और कार्य, पतरस के अनुभव : ताड़ना और न्याय का उसका ज्ञान)। मैंने जल्दी से परमेश्वर के वचनों की अपनी क़िताब में ढूँढ़ा, तब यह अंश मुझे मिला : "तुम्हें लगता है कि परमेश्वर में अपनी आस्था के लिए तुम्‍हें चुनौतियों और क्लेशों या कठिनाइयों का सामना नहीं करना पड़ेगा। तुम हमेशा निरर्थक चीजों के पीछे भागते हो, और तुम जीवन के विकास को कोई अहमियत नहीं देते, बल्कि तुम अपने फिजूल के विचारों को सत्य से ज्यादा महत्व देते हो। तुम कितने निकम्‍मे हो! तुम सूअर की तरह जीते हो—तुममें और सूअर और कुत्ते में क्या अंतर है? जो लोग सत्य का अनुसरण नहीं करते, बल्कि शरीर से प्यार करते हैं, क्या वे सब पूरे जानवर नहीं हैं? क्या वे मरे हुए लोग जिनमें आत्मा नहीं है, चलती-फिरती लाशें नहीं हैं? तुम लोगों के बीच कितने सारे वचन कहे गए हैं? क्या तुम लोगों के बीच केवल थोड़ा-सा ही कार्य किया गया है? मैंने तुम लोगों के बीच कितनी आपूर्ति की है? तो फिर तुमने इसे प्राप्त क्यों नहीं किया? तुम्हें किस बात की शिकायत है? क्या यह बात नहीं है कि तुमने इसलिए कुछ भी प्राप्त नहीं किया है क्योंकि तुम देह से बहुत अधिक प्रेम करते हो? क्योंकि तुम्‍हारे विचार बहुत ज्यादा निरर्थक हैं? क्योंकि तुम बहुत ज्यादा मूर्ख हो? यदि तुम इन आशीषों को प्राप्त करने में असमर्थ हो, तो क्या तुम परमेश्वर को दोष दोगे कि उसने तुम्‍हें नहीं बचाया? तुम परमेश्वर में विश्वास करने के बाद शांति प्राप्त करना चाहते हो—ताकि अपनी संतान को बीमारी से दूर रख सको, अपने पति के लिए एक अच्छी नौकरी पा सको, अपने बेटे के लिए एक अच्छी पत्नी और अपनी बेटी के लिए एक अच्छा पति पा सको, अपने बैल और घोड़े से जमीन की अच्छी जुताई कर पाने की क्षमता और अपनी फसलों के लिए साल भर अच्छा मौसम पा सको। तुम यही सब पाने की कामना करते हो। तुम्‍हारा लक्ष्य केवल सुखी जीवन बिताना है, तुम्‍हारे परिवार में कोई दुर्घटना न हो, आँधी-तूफान तुम्‍हारे पास से होकर गुजर जाएँ, धूल-मिट्टी तुम्‍हारे चेहरे को छू भी न पाए, तुम्‍हारे परिवार की फसलें बाढ़ में न बह जाएं, तुम किसी भी विपत्ति से प्रभावित न हो सको, तुम परमेश्वर के आलिंगन में रहो, एक आरामदायक घरौंदे में रहो। तुम जैसा डरपोक इंसान, जो हमेशा दैहिक सुख के पीछे भागता है—क्या तुम्‍हारे अंदर एक दिल है, क्या तुम्‍हारे अंदर एक आत्मा है? क्या तुम एक पशु नहीं हो? मैं बदले में बिना कुछ मांगे तुम्‍हें एक सत्य मार्ग देता हूँ, फिर भी तुम उसका अनुसरण नहीं करते। क्या तुम उनमें से एक हो जो परमेश्वर पर विश्वास करते हैं? मैं तुम्‍हें एक सच्चा मानवीय जीवन देता हूँ, फिर भी तुम अनुसरण नहीं करते। क्या तुम कुत्ते और सूअर से भिन्न नहीं हो? सूअर मनुष्य के जीवन की कामना नहीं करते, वे शुद्ध होने का प्रयास नहीं करते, और वे नहीं समझते कि जीवन क्या है। प्रतिदिन, उनका काम बस पेट भर खाना और सोना है। मैंने तुम्‍हें सच्चा मार्ग दिया है, फिर भी तुमने उसे प्राप्त नहीं किया है: तुम्‍हारे हाथ खाली हैं। क्या तुम इस जीवन में एक सूअर का जीवन जीते रहना चाहते हो? ऐसे लोगों के जिंदा रहने का क्या अर्थ है? तुम्‍हारा जीवन घृणित और ग्लानिपूर्ण है, तुम गंदगी और व्यभिचार में जीते हो और किसी लक्ष्य को पाने का प्रयास नहीं करते हो; क्या तुम्‍हारा जीवन अत्यंत निकृष्ट नहीं है? क्या तुम परमेश्वर की ओर देखने का साहस कर सकते हो? यदि तुम इसी तरह अनुभव करते रहे, तो क्या केवल शून्य ही तुम्हारे हाथ नहीं लगेगा? तुम्हें एक सच्चा मार्ग दे दिया गया है, किंतु अंततः तुम उसे प्राप्त कर पाओगे या नहीं, यह तुम्हारी व्यक्तिगत खोज पर निर्भर करता है" (वचन, खंड 1, परमेश्वर का प्रकटन और कार्य, पतरस के अनुभव : ताड़ना और न्याय का उसका ज्ञान)। परमेश्वर के वचनों ने अपनी आस्था में आशीष पाने की मेरी इच्छा को बिल्कुल उजागर कर दिया. मैंने वर्षों की अपनी आस्था को याद किया, जब घर में सब-कुछ सही था, मैं स्वस्थ थी और सब-कुछ अच्छा चल रहा था, मैं सक्रिय होकर अपना कर्तव्य निभाती, लगता मुझमें जोश कूट-कूट कर भरा हुआ है। लेकिन कैंसर हो जाने के बाद, मैं निराश हो गयी, मैंने परमेश्वर को ग़लत समझा और मेरी रक्षा न करने के लिए कर उसे दोषी ठहराया। मैंने अपने किये हुए काम का फायदा उठाकर परमेश्वर से बहस की। मुझे अपने वर्षों के त्याग पर भी पछतावा हुआ। मैं परमेश्वर से कन्नी काटने और उसे धोखा देने की ज़िंदगी जीने लगी। जब बीमारी के जरिये मुझे उजागर किया गया, तभी मैंने देखा कि मैं अपना कर्तव्य और त्याग इसलिए नहीं कर रही थी कि मुझे सत्य का अनुसरण करना है या एक सृजित प्राणी का कर्तव्य निभाना है, बल्कि इसलिए कि सुकून और आशीष पा सकूं। मैं परमेश्वर से सौदेबाजी कर रही थी, ताकि अपने त्याग के ऐवज में मुझे आशीष मिले। मैं इस जीवन में सब-कुछ पा लेना चाहती थी, और अगले अनंत जीवन में भी। अब मुझे कैंसर है, और जब ऐसा लगने लगा कि मैं मरनेवाली हूँ और मुझे आशीष नहीं मिलेंगे, तो मैंने अन्यायी मान कर परमेश्वर को दोष दिया—मुझमें ज़रा भी इंसानियत नहीं थी। मैंने इतने वर्षों की अपनी आस्था के बारे में सोचा। मुझे परमेश्वर से बहुत अधिक अनुग्रह और आशीष मिला, सत्य ने मेरा बहुत अधिक सिंचन और पोषण किया। परमेश्वर ने मुझे बहुत कुछ दिया, लेकिन मैंने उसके प्रेम का मूल्य चुकाने के बारे में कभी नहीं सोचा। जब मैं बीमार हुई, तो मैंने परमेश्वर के सामने ज़रा भी समर्पण नहीं किया। मैंने सिर्फ उसे ग़लत समझ कर दोष दिया। मुझमें बिल्कुल भी ज़मीर और समझ नहीं थी! आखिरकार मैं समझ पायी कि परमेश्वर ने मुझे इसलिए बीमार होने दिया है ताकि अपनी आस्था में आशीष पाने की मेरी मंशा और अनुसरण के बारे में मेरे ग़लत विचारों को उजागर कर मुझे शुद्ध कर सके, ताकि मैं सत्य का अनुसरण कर अपने स्वभाव में बदलाव लाने की कोशिश पर ध्यान दे सकूं। परमेश्वर के नेक इरादों को समझने के बाद मुझे बहुत पछतावा हुआ और मैंने खुद को धिक्कारा। मैंने मन-ही-मन यह संकल्प किया : "मेरी सेहत ठीक हो या न हो, मैं परमेश्वर से कोई निरर्थक मांग नहीं करूंगी। मैं अपनी ज़िंदगी और मौत परमेश्वर को सौंप कर उसकी व्यवस्थाओं के सामने समर्पण करना चाहती हूँ।" इसके बाद मुझे बहुत सुकून महसूस हुआ। मैं अब पहले की तरह बेचैन और व्यथित नहीं थी, मैं परमेश्वर के वचन पढ़ने के लिए शांत हो सकती थी, परमेश्वर से प्रार्थना कर सत्य की खोज कर सकती थी।

एक बार समर्पण करने के बाद, फिर से कीमो लेने के लिए जाना पहले जितना दर्दनाक नहीं रहा। हालांकि अभी भी मुझे उल्टी-सी लगती, पर सब ठीक ही था। दूसरे मरीज़ों को अचरज और ईर्ष्या होती। मेरा दिल जानता था कि यह पूरी तरह से परमेश्वर की दया और सुरक्षा है। मैंने परमेश्वर का बहुत आभार माना। कीमो के कई दौर लेने के बाद, अंडे जितनी बड़ी गाँठ काफ़ी छोटी हो गयी। पहले जितना दर्द भी नहीं रहा और अब कोई रिसाव भी नहीं होता। डॉक्टर ने कहा कि मैं सही ढंग से ठीक हो रही हूँ, और यूं ही सेहत सुधरती रही, तो कीमो के छह दौर के बाद शायद मुझे ऑपरेशन की ज़रूरत भी न पड़े। यह सुनकर मैं बहुत खुश हुई और परमेश्वर का धन्यवाद करती रही। परमेश्वर में मेरी आस्था बढ़ती गयी, मुझे लगा कि अगर मैं आत्मचिंतन करके ईमानदारी से खुद को जानने की कोशिश करूं, तो शायद मैं ऑपरेशन की ज़रूरत के बिना ही ठीक हो जाऊं।

मार्च में एक दिन, मेरा आख़िरी कीमो था। मैं घबराई हुई थी, साथ ही आशावान भी थी। कीमो ख़त्म होने के बाद डॉक्टर ने कहा कि मुझे अभी भी ऑपरेशन कराना पड़ेगा, फिर कीमो के दो दौर और थोड़ी रेडियोथेरेपी लेनी होगी। मेरा दिल पूरा बैठ गया और मन में बवंडर चल गया। मैंने सोचा, "ऐसा कैसे हो सकता है? मैंने सही ढंग से आत्मचिंतन किया और जो समझना चाहिए वो समझा। फिर मैं बेहतर क्यों नहीं हो पायी? यह एक बड़ा ऑपरेशन है, और इसके निशान के अलावा, मुझे जो कीमो और रेडियोथेरेपी लेनी है, वो बहुत पीड़ादायक होगी। इसके बाद भी मैं मर सकती हूँ ..." मैं और ज़्यादा दुखी हो गयी, मेरा पूरा शरीर ढीला पड़ गया। मैं इस तमाम नाइंसाफ़ी पर रोने लगी। ऑपरेशन के बाद की रात को, जब निश्चेतक दवा का असर ख़त्म हो गया, तो मेरे शरीर पर जख्म का इतना भयानक दर्द होने लगा कि मैं रोने लगी। मैं गहरी सांस भी नहीं ले पा रही थी। मुझे लगा मैं बेसहारा हूँ, मेरे साथ ग़लत हुआ है। बहुत हो चुका—इस दर्द से भला कब छुटकारा मिलेगा? पीड़ा सहते हुए, मैंने परमेश्वर के ये वचन पढ़े : "सभी लोगों के लिए शुद्धिकरण कष्टदायी होता है, और उसे स्वीकार करना बहुत कठिन होता है—परंतु शुद्धिकरण के दौरान ही परमेश्वर मनुष्य के समक्ष अपना धर्मी स्वभाव स्पष्ट करता है और मनुष्य से अपनी अपेक्षाएँ सार्वजनिक करता है, और अधिक प्रबुद्धता, अधिक वास्तविक काट-छाँट और व्यवहार प्रदान करता है; तथ्यों और सत्य के बीच की तुलना के माध्यम से वह मनुष्य को अपने और सत्य के बारे में बृहत्तर ज्ञान देता है, और उसे परमेश्वर की इच्छा की और अधिक समझ प्रदान करता है, और इस प्रकार उसे परमेश्वर के प्रति सच्चा और शुद्ध प्रेम प्राप्त करने देता है। शुद्धिकरण का कार्य करने में परमेश्वर के ये लक्ष्य हैं। उस समस्त कार्य के, जो परमेश्वर मनुष्य में करता है, अपने लक्ष्य और अपना अर्थ होता है; परमेश्वर निरर्थक कार्य नहीं करता, और न ही वह ऐसा कार्य करता है, जो मनुष्य के लिए लाभदायक न हो। शुद्धिकरण का अर्थ लोगों को परमेश्वर के सामने से हटा देना नहीं है, और न ही इसका अर्थ उन्हें नरक में नष्ट कर देना है। बल्कि इसका अर्थ है शुद्धिकरण के दौरान मनुष्य के स्वभाव को बदलना, उसके इरादों को बदलना, उसके पुराने विचारों को बदलना, परमेश्वर के प्रति उसके प्रेम को बदलना, और उसके पूरे जीवन को बदलना। शुद्धिकरण मनुष्य की वास्तविक परीक्षा और वास्तविक प्रशिक्षण का एक रूप है, और केवल शुद्धिकरण के दौरान ही उसका प्रेम अपने अंतर्निहित कार्य को पूरा कर सकता है" (वचन, खंड 1, परमेश्वर का प्रकटन और कार्य, केवल शुद्धिकरण का अनुभव करके ही मनुष्य सच्चे प्रेम से युक्त हो सकता है)। परमेश्वर का प्रत्येक वचन मेरे दिल में उतर गया और मैं बहुत प्रेरित हुई। मैं जानती थी कि मेरे बीमार पड़ने के पीछे परमेश्वर की इच्छा यह थी कि मैं थोड़ा सच्चा आत्मज्ञान हासिल कर, सत्य को खोजने के योग्य बनूँ, ताकि मेरा भ्रष्ट स्वभाव शुद्ध करके बदला जा सके। पहले, हालांकि मैंने महसूस किया कि मुझे अपनी आस्था में आशीष पाने की कोशिश नहीं करनी चाहिए, मगर मैं आशीष पाने की अपनी मंशा को पूरी तरह छोड़ नहीं पायी। मेरे दिल की गहराई में अभी भी परमेश्वर से बहुत ज़्यादा उम्मीदें थीं। मेरा ख़याल था कि मैंने आत्मचिंतन कर खुद को किसी हद तक जान लिया है, इसलिए परमेश्वर को मेरी बीमारी दूर कर देनी चाहिए। मेरे आत्मचिंतन और आत्मज्ञान पर निजी मंशाओं के दाग़ लगे हुए थे, ये परमेश्वर से सौदा करने की मेरी इच्छा के आवरण भर थे। मैंने सचमुच में प्रायश्चित किया ही नहीं था! परमेश्वर ने मेरे विचारों की जांच की और मेरी बीमारी का इस्तेमाल किया, ताकि मुझे उजागर कर सके, मुझसे और ज्यादा आत्मचिंतन और सच्चा प्रायश्चित करवा सके। यह परमेश्वर का मेरे लिए प्रेम था। फिर मैंने यह कह कर परमेश्वर से प्रार्थना की, "प्यारे परमेश्वर, अब मैं तुम्हारी इच्छा को समझ पायी हूँ। मैं अपनी तमाम निजी पसंद और निवेदन को छोड़ कर तुम्हारे द्वारा व्यवस्थित हालात में सत्य को खोजना चाहती हूँ। मेरा मार्गदर्शन करो।"

कुछ दिन बाद, परमेश्वर के वचनों में मैंने यह अंश पढ़ा : "जब लोग परमेश्वर में विश्वास करना आरंभ करते हैं, तब उनमें से किसके पास स्वयं अपने लक्ष्य, कारण, और महत्वकांक्षाएँ नहीं होती हैं? उनका एक भाग भले ही परमेश्वर के अस्तित्व में विश्वास करता है और परमेश्वर के अस्तित्व को देख चुका होता है, फिर भी वे कारण परमेश्वर में उनके विश्वास में अब भी समाए होते हैं, और परमेश्वर में विश्वास करने में उनका अंतिम लक्ष्य उसके आशीष और अपनी मनचाही चीज़ें प्राप्त करना होता है। ... प्रत्येक व्यक्ति अपने हृदय में निरंतर ऐसा गुणा-भाग करता है, और वे परमेश्वर से माँगें करते हैं जिनमें उनके कारण, महत्वाकांक्षाएँ, तथा लेन-देन की मानसिकता होती है। कहने का तात्पर्य है कि मनुष्य अपने हृदय में लगातार परमेश्वर की परीक्षा लेता रहता है, परमेश्वर के बारे में लगातार मनसूबे बनाता रहता है, और स्वयं अपने व्यक्तिगत मनोरथ के पक्ष में परमेश्वर के साथ तर्क-वितर्क करता रहता है, और परमेश्वर से कुछ न कुछ कहलवाने की कोशिश करता है, यह देखने के लिए कि परमेश्वर उसे वह दे सकता है या नहीं जो वह चाहता है। परमेश्वर का अनुसरण करने के साथ ही साथ, मनुष्य परमेश्वर से परमेश्वर के समान बर्ताव नहीं करता है। मनुष्य ने परमेश्वर के साथ हमेशा सौदेबाजी करने की कोशिश की है, उससे अनवरत माँगें की हैं, और यहाँ तक कि एक इंच देने के बाद एक मील लेने की कोशिश करते हुए, हर क़दम पर उस पर दबाव भी डाला है। परमेश्वर के साथ सौदबाजी करने की कोशिश करते हुए साथ ही साथ, मनुष्य उसके साथ तर्क-वितर्क भी करता है, और यहाँ तक कि ऐसे लोग भी हैं जो, जब परीक्षाएँ उन पर पड़ती हैं या जब वे अपने आप को किन्हीं निश्चित स्थितियों में पाते हैं, तो प्रायः कमज़ोर, निष्क्रिय और अपने कार्य में सुस्त पड़ जाते हैं, और परमेश्वर के बारे में शिकायतों से भरे होते हैं। मनुष्य ने जब पहले-पहल परमेश्वर में विश्वास करना आरंभ किया था, उसी समय से मनुष्य ने परमेश्वर को एक अक्षय पात्र, एक स्विस आर्मी चाकू माना है, और अपने आपको परमेश्वर का सबसे बड़ा साहूकार माना है, मानो परमेश्वर से आशीष और प्रतिज्ञाएँ प्राप्त करने की कोशिश करना उसका जन्मजात अधिकार और कर्तव्य है, जबकि परमेश्वर का दायित्व मनुष्य की रक्षा और देखभाल करना, और उसे भरण-पोषण देना है। ऐसी है 'परमेश्वर में विश्वास' की मूलभूत समझ, उन सब लोगों की जो परमेश्वर में विश्वास करते हैं, और ऐसी है परमेश्वर में विश्वास की अवधारणा की उनकी गहनतम समझ। मनुष्य की प्रकृति के सार से लेकर उसके व्यक्तिपरक अनुसरण तक, ऐसा कुछ भी नहीं है जो परमेश्वर के भय से संबंधित हो। परमेश्वर में विश्वास करने में मनुष्य के लक्ष्य का परमेश्वर की आराधना के साथ कोई लेना-देना संभवतः नहीं हो सकता है। कहने का तात्पर्य यह, मनुष्य ने न कभी यह विचार किया और न समझा कि परमेश्वर में विश्वास करने के लिए परमेश्वर का भय मानने और आराधना करने की आवश्यकता होती है। ऐसी स्थितियों के आलोक में, मनुष्य का सार स्पष्ट है। यह सार क्या है? यह सार यह है कि मनुष्य का हृदय द्वेषपूर्ण है, छल और कपट रखता है, निष्पक्षता और धार्मिकता और उससे जो सकारात्मक है प्रेम नहीं करता है, और यह तिरस्करणीय और लोभी है। मनुष्य का हृदय परमेश्वर के लिए और अधिक बंद नहीं हो सकता है; उसने इसे परमेश्वर को बिल्कुल भी नहीं दिया है। परमेश्वर ने मनुष्य का सच्चा हृदय कभी नहीं देखा है, न ही उसकी मनुष्य द्वारा कभी आराधना की गई है" (वचन, खंड 2, परमेश्वर को जानने के बारे में, परमेश्वर का कार्य, परमेश्वर का स्वभाव और स्वयं परमेश्वर II)। इसे पढ़ कर मैंने बड़ी शर्मिंदगी महसूस की। परमेश्वर के वचनों ने मेरी सच्ची हालत को बिल्कुल प्रकट कर दिया। मैंने कई वर्षों से परमेश्वर में विश्वास रखा, लेकिन मैंने हमेशा आशीष पाना चाहा, हमेशा परमेश्वर से सौदेबाजी करती रही। मुझे लगा मैंने परमेश्वर में विश्वास रखा है, कलीसिया में हमेशा अपना कर्तव्य निभाया है और खुद को खपाया है, इसलिए परमेश्वर को मेरी देखभाल करनी चाहिए, मेरी रक्षा करनी चाहिए, सब बीमारियों और हानि से मुझे दूर रखना चाहिए। मैंने सोचा कि यही सही और उचित है। जब मुझे पता चला कि मुझे कैंसर है, तो मैंने तुरंत परमेश्वर से शिकायत करना शुरू कर दिया, उससे बहस करने के लिए सालों की पीड़ा और त्याग को भुनाना चाहा। जब मेरी सेहत ठीक होने लगी, तो मैंने अपने मुंह से तो कहा, "परमेश्वर का धन्यवाद", लेकिन मेरे दिल में और ज़्यादा पाने की आस बनी हुई थी। मैं चाहती थी कि परमेश्वर मेरी बीमारी को बिल्कुल ठीक कर दे ताकि अब मुझे बिल्कुल भी दर्द न सहना पड़े। जब मेरी बेतहाशा इच्छा पूरी नहीं हुई, तो मेरी दानवी प्रकृति फिर से सिर उठाने लगी और मैंने फिर एक बार परमेश्वर को दोष देकर उससे बहस करने की कोशिश की। मेरा व्यवहार ठीक वैसा ही था जैसा परमेश्वर ने अपने वचनों में प्रकट किया है : "जो लोग मानवता से रहित हैं, वे सच में परमेश्वर से प्रेम करने में अक्षम हैं। जब परिवेश सही-सलामत और सुरक्षित होता है, या जब लाभ कमाया जा सकता है, तब वे परमेश्वर के प्रति पूरी तरह से आज्ञाकारी रहते हैं, किंतु जब जो वे चाहते हैं, उसमें कमी-बेशी की जाती है या अंतत: उसके लिए मना कर दिया जाता है, तो वे तुरंत बगावत कर देते हैं। यहाँ तक कि एक ही रात के अंतराल में वे अपने कल के उपकारियों के साथ अचानक बिना किसी तुक या तर्क के अपने घातक शत्रु के समान व्यवहार करते हुए, एक मुसकराते, 'उदार-हृदय' व्यक्ति से एक कुरूप और जघन्य हत्यारे में बदल जाते हैं। यदि इन पिशाचों को निकाला नहीं जाता, तो ये पिशाच बिना पलक झपकाए हत्या कर देंगे, तो क्या वे एक छिपा हुआ ख़तरा नहीं बन जाएँगे?" (वचन, खंड 1, परमेश्वर का प्रकटन और कार्य, परमेश्वर का कार्य और मनुष्य का अभ्यास)। मैं बिल्कुल टूट गयी। हालांकि मैंने वर्षों से परमेश्वर में विश्वास रखा, मगर मैं उसकी आराधना या समर्पण उस तरह नहीं कर रही थी जैसा मुझे करना चाहिए। इसके बजाय मैं उसे एक शक्तिशाली डॉक्टर मान बर्ताव कर रही थी, एक आश्रय देने वाले की तरह। मैं परमेश्वर का इस्तेमाल अपना हित साधने के लिए कर रही थी, उससे इस जीवन में सुकून और भविष्य के लिए आशीष पाने की कोशिश कर रही थी। मैंने देखा कि परमेश्वर में मेरी आस्था और कुछ नहीं बल्कि सीधी सौदेबाजी थी, मैं अनुग्रह और आशीष पाने के लिए परमेश्वर का इस्तेमाल कर रही थी। क्या मैं परमेश्वर को ठग कर उसका प्रतिरोध नहीं कर रही थी? मैंने देखा कि मैं कितनी स्वार्थी और कपटी हूँ, मैं बिना किसी इंसानियत के, और कुछ नहीं सिर्फ शैतानी स्वभाव वाला जीवन जी रही थी। परमेश्वर ने मुझसे कितनी नफ़रत और घृणा की होगी!

फिर मैंने परमेश्वर के वचनों का यह अंश पढ़ा : "अय्यूब ने परमेश्वर से किन्हीं लेन-देनों की बात नहीं की, और परमेश्वर से कोई याचनाएँ या माँगें नहीं कीं। उसका परमेश्वर के नाम की स्तुति करना भी सभी चीज़ों पर शासन करने की परमेश्वर की महान सामर्थ्य और अधिकार के कारण था, और वह इस पर निर्भर नहीं था कि उसे आशीषें प्राप्त हुईं या उस पर आपदा टूटी। वह मानता था कि परमेश्वर लोगों को चाहे आशीष दे या उन पर आपदा लाए, परमेश्वर की सामर्थ्य और उसका अधिकार नहीं बदलेगा, और इस प्रकार, व्यक्ति की परिस्थितियाँ चाहे जो हों, परमेश्वर के नाम की स्तुति की जानी चाहिए। मनुष्य को धन्य किया जाता है तो परमेश्वर की संप्रभुता के कारण किया जाता है, और इसलिए जब मनुष्य पर आपदा टूटती है, तो वह भी परमेश्वर की संप्रभुता के कारण ही टूटती है। परमेश्वर की सामर्थ्य और अधिकार मनुष्य से संबंधित सब कुछ पर शासन करते हैं और उसे व्यवस्थित करते हैं; मनुष्य के सौभाग्य के उतार-चढ़ाव परमेश्वर की सामर्थ्य और उसके अधिकार की अभिव्यंजना हैं, और जिसका चाहे जो दृष्टिकोण हो, परमेश्वर के नाम की स्तुति की जानी चाहिए। यही वह है जो अय्यूब ने अपने जीवन के वर्षों के दौरान अनुभव किया था और जानने लगा था। अय्यूब के सभी विचार और कार्यकलाप परमेश्वर के कानों तक पहुँचे थे, और परमेश्वर के सामने आए थे, और परमेश्वर द्वारा महत्वपूर्ण माने गए थे। परमेश्वर ने अय्यूब के बारे में इस ज्ञान को दुलारा, और ऐसा हृदय होने के लिए अय्यूब को सँजोया। यह हृदय सदैव, और सर्वत्र, परमेश्वर के आदेश की प्रतीक्षा करता था, और समय या स्थान चाहे जो हो, उस पर जो कुछ भी टूटता उसका स्वागत करता था। अय्यूब ने परमेश्वर से कोई माँगें नहीं कीं। उसने स्वयं अपने से जो माँगा वह यह था कि परमेश्वर से आई सभी व्यवस्थाओं की प्रतीक्षा करे, स्वीकार करे, सामना करे, और आज्ञापालन करे; अय्यूब इसे अपना कर्तव्य मानता था, और यह ठीक वही था जो परमेश्वर चाहता था" (वचन, खंड 2, परमेश्वर को जानने के बारे में, परमेश्वर का कार्य, परमेश्वर का स्वभाव और स्वयं परमेश्वर II)। परमेश्वर के वचनों पर मनन करके मुझे बहुत प्रेरणा मिली। मैंने सोचा, "परमेश्वर सृजनकर्ता है। परमेश्वर हम पर अनुग्रह कर सकता है, आशीष दे सकता है, वह हमारा न्याय, ताड़ना, परीक्षण और शुद्धिकरण कर सकता है। वह हमसे प्रेम करता है, तो क्या वह हमारा परीक्षण नहीं कर सकता?" मैंने अय्यूब को याद किया। परमेश्वर ने उसे बहुत दौलत दी और उसने परमेश्वर को धन्यवाद दे कर उसकी स्तुति की, लेकिन उसने भौतिक संपत्ति का लालच नहीं किया। जब परमेश्वर ने उससे सभी चीज़ें ले लीं, तब भी वह अपने परीक्षण के दौरान यह कह कर परमेश्वर के गुण गाता रहा, "क्या हम जो परमेश्‍वर के हाथ से सुख लेते हैं, दु:ख न लें?" (अय्यूब 2:10)। अय्यूब को पता था कि उसके पास की हर चीज़ परमेश्वर से आयी है, परमेश्वर धार्मिक है, चाहे परमेश्वर उसे कुछ दे या सब कुछ ले ले। अय्यूब ने परमेश्वर में जो आस्था रखी उसमें निजी मंशाओं के दाग़ नहीं लगे थे, उसने यह नहीं सोचा कि उसे आशीष मिलेंगे या उसे आपदा झेलनी होगी। परमेश्वर ने कुछ भी किया हो, उसने शिकायत नहीं की। वह एक सृजित प्राणी के रूप में परमेश्वर की आराधना करने और समर्पण करने की अपनी जगह पर कायम रहा। अय्यूब की इंसानियत और समझ को देख कर मैंने बहुत शर्मिंदगी महसूस की। मैंने अपनी हर चीज़ पर नज़र डाली। परमेश्वर ने मुझे ये तमाम चीज़ें दी थीं, यहाँ तक कि मेरी सांस भी। लेकिन मैं बिल्कुल आभार नहीं मान रही थी, बल्कि बीमार होने पर मैं परमेश्वर को दोष दे रही थी। मुझमें ज़रा भी ज़मीर और समझ नहीं थी! मैंने परमेश्वर में विश्वास रखा, मगर उसे नहीं जाना, उसके सामने अपनी सही जगह भी नहीं जानी, यह भी नहीं जाना कि मुझे सृष्टिकर्ता के सामने कैसे समर्पण करना है। अपनी धारणाओं, कल्पनाओं, और सौदेबाजी के अपने ख़यालात के साथ परमेश्वर में आस्था रखते हुए, मैंने परमेश्वर से शिकायत की और बीमार पड़ने पर उसका प्रतिरोध किया। फिर भी, मैं परमेश्वर से हमेशा आशीष और अनुग्रह चाहती और परमेश्वर के राज्य में प्रवेश करना चाहती। मुझे ज़रा भी शर्म नहीं थी! मैंने देखा कि अगर उसी पल मेरी मौत हो जाए, तो भी यह मेरी विद्रोहशीलता और भ्रष्टता के लिए परमेश्वर की धार्मिकता होगी। अय्यूब के अनुभवों में मुझे अभ्यास का मार्ग मिला। मेरी बीमारी चाहे जितनी भी लंबी चले, चाहे मैं ठीक हो जाऊं या नहीं, मैं सिर्फ परमेश्वर के शासन और व्यवस्थाओं के आगे ही समर्पण करना चाहती थी। एक सृजित प्राणी के रूप में मुझमें यही समझ होनी चाहिए। इस विचार से मुझे बड़ा सुकून मिला।

देखते-ही-देखते रेडियोथेरेपी का समय हो गया। दूसरे कैंसर मरीजों ने कहा कि रेडियोथेरेपी शरीर के लिए बहुत तकलीफ़देह होती है, यह देह को पका देती है। उन लोगों ने कहा कि इससे हर बार सिर चकरायेगा और उल्टी जैसी लगेगी, मुंह में स्वाद ही नहीं होगा। यह सब सुनकर, मैंने फिर से, परमेश्वर से इस हालात से बच निकलने में मदद माँगी, लेकिन मैंने तुरंत महसूस किया कि मैं ग़लत हालात में हूँ, मैंने परमेश्वर से प्रार्थना की। परमेशवर के वचनों के भजन की कुछ पंक्तियाँ मन में कौंधीं : "चूँकि तुम्हें सृजित किया गया था, इसलिए तुम्हें उस प्रभु का आज्ञापालन करना चाहिए जिसने तुम्हें सृजित किया, क्योंकि तुम्हारा स्वयं अपने ऊपर स्वाभाविक कोई प्रभुत्व नहीं है, और स्वयं अपनी नियति को नियंत्रित करने की क्षमता नहीं है। चूँकि तुम ऐसे व्यक्ति हो जो परमेश्वर में विश्वास करता है, इसलिए तुम्हें पवित्रता और परिवर्तन की खोज करनी चाहिए"("मेमने का अनुसरण करो और नए गीत गाओ" में 'परमेश्वर के विश्वासी को किस चीज़ की खोज करनी चाहिए')। मुझे मालूम था कि ये हालात परमेश्वर द्वारा मेरा परीक्षण हैं, मैं अब मूर्खतापूर्ण ढंग से परमेश्वर से कुछ नहीं मांग सकती या उसे आहत नहीं कर सकती। मुझे पता था कि मुझे उसकी व्यवस्थाओं के आगे समर्पण करना होगा। एक बार समर्पण करने के बाद, भले ही मुझे हर रोज़ रेडियोथेरेपी करवानी पड़ती और मेरे शरीर में जगह-जगह दर्द होता, मगर यह उतनी बुरी नहीं थी जितनी दूसरे मरीजों ने बतायी। मुझे पता था कि परमेश्वर मेरे प्रति दयावान है और मेरी देखभाल कर रहा है। मेरी रेडियोथेरेपी पूरी हो जाने के बाद, मेरा शारीरिक स्वास्थ्य तेज़ी से सुधरने लगा। मैं अच्छा महसूस कर रही थी और मैं देखने में भी अच्छी लग रही थी। कलीसिया में मेरे भाई-बहनों ने कहा कि मैं कैंसर मरीज़ जैसी बिल्कुल भी नहीं लग रही हूँ। कुछ वक्त बाद, मैं फिर से अपना कर्तव्य निभाने लगी। इस अनुभव से गुज़र कर परमेश्वर में मेरी आस्था मज़बूत हो गयी, अब मैं कर्तव्य निभाने के अपने अवसर को पहले से ज़्यादा संजोने लगी।

तब से लगभग दो साल हो चुके हैं, लेकिन जब भी मैं उन दस महीनों के बारे में सोचता हूँ जब मैं बीमार था, तो लगता है यह कल की ही बात है। हालांकि मेरी देह को थोड़ी तकलीफ़ हुई, मगर मैं आशीष पाने की अपनी मंशा को समझ सकी, किस चीज़ का अनुसरण करें इस बारे में अपने ग़लत विचारों को समझ सकी। अब मैं जानती हूँ कि मुझे सत्य का अनुसरण करना होगा और अपनी आस्था में परमेश्वर की आज्ञा माननी होगी। चाहे मुझे आशीष मिलें या आपदा झेलनी पड़े, मुझे हमेशा परमेश्वर की योजनाओं, शासन और व्यवस्थाओं के प्रति समर्पित होना होगा। एक सृजित प्राणी में ऐसी ही समझ होनी चाहिए। अगर जीवन में सब-कुछ ठीक चला होता, तो मुझे यह सब कभी हासिल नहीं हुआ होता। मुझे परमेश्वर ने जीवन की यही दौलत दी है। सर्वशक्तिमान परमेश्वर का धन्यवाद!

76. बीमारी के ज़रिए आशीष पाने की मेरी मंशा उजागर हुई

जेंगशिन, अमेरिका

सर्वशक्तिमान परमेश्वर कहते हैं, "परमेश्वर में अपने विश्वास में लोग, भविष्य के लिए आशीर्वाद पाने की खोज करते हैं; यह उनकी आस्‍था में उनका लक्ष्‍य होता है। सभी लोगों की यही अभिलाषा और आशा होती है, लेकिन, उनकी प्रकृति के भीतर के भ्रष्टाचार का हल परीक्षण के माध्यम से किया जाना चाहिए। जिन-जिन पहलुओं में तुम शुद्ध नहीं किए गए हो, इन पहलुओं में तुम्हें परिष्कृत किया जाना चाहिए—यह परमेश्वर की व्यवस्था है। परमेश्वर तुम्हारे लिए एक वातावरण बनाता है, परिष्कृत होने के लिए बाध्य करता है जिससे तुम अपने खुद के भ्रष्टाचार को जान जाओ। अंततः तुम उस बिंदु पर पहुंच जाते हो जहां तुम मर जाना और अपनी योजनाओं और इच्छाओं को छोड़ देना और परमेश्वर की सार्वभौमिकता और व्यवस्था के प्रति समर्पण करना अधिक पसंद करते हो। इसलिए अगर लोगों को कई वर्षों का शुद्धिकरण नहीं मिलता है, अगर वे एक हद तक पीड़ा नहीं सहते हैं, तो वे, अपनी सोच और हृदय में देह के भ्रष्टाचार के बंधन से बचने में सक्षम नहीं होंगे। जिन भी पहलुओं में तुम अभी भी शैतान के बंधन के अधीन हो, जिन भी पहलुओं में तुम अभी भी अपनी इच्छाएं रखते हो, जिनमें तुम्हारी अपनी मांगें हैं, यही वे पहलू हैं जिनमें तुम्हें कष्ट उठाना होगा। केवल दुख से ही सबक सीखा जा सकता है, जिसका अर्थ है सत्य पाने और परमेश्वर के इरादे को समझने में समर्थ होना। वास्तव में, कई सत्यों को कष्टदायक परीक्षणों के अनुभव से समझा जाता है। कोई भी व्यक्ति एक आरामदायक और सहज परिवेश में या अनुकूल परिस्थिति में परमेश्वर की इच्छा नहीं समझ सकता है, परमेश्वर की सर्वशक्तिमत्ता और बुद्धि को नहीं पहचान सकता है, परमेश्वर के धर्मी स्वभाव की सराहना नहीं कर सकता है। यह असंभव होगा!"("अंत के दिनों के मसीह की बातचीत के अभिलेख" में 'परीक्षणों के बीच परमेश्वर को कैसे संतुष्ट करें')। इस अंश को पढ़कर मुझे अपनी बीमारी का अनुभव याद आ गया। उस दौरान मैंने थोड़ी पीड़ा सही और काफी आँसू बहाये, मगर मैंने कुछ सत्य को समझा, अपनी आस्था में बहुत ज़्यादा आशीष की चाह रखना बंद कर दिया, मैंने इस बीमारी से कुछ सबक सीखे और महसूस किया कि यह भी परमेश्वर का आशीष है।

मैंने 2010 में सर्वशक्तिमान परमेश्वर के अंत के दिनों के कार्य को स्वीकार किया था। उस वक्त मैं हाई स्कूल में ही थी। परमेश्वर के वचनों से मुझे पता चला कि इंसान को परमेश्वर ने बनाया है, परमेश्वर में विश्वास रखना और उसकी आराधना करना ही सही मार्ग है—यही मार्ग सबसे अहम और सार्थक है। मैंने कलीसिया की सभाओं में जाना शुरू कर दिया, चाहे कैसा भी मौसम हो, मैंने एक भी सभा नहीं छोड़ी। मैंने अपने दोस्तों और रिश्तेदारों में सुसमाचार का प्रचार करने में कोई कसर नहीं छोड़ी। मै हर दिन संतुष्टि और सुकून महसूस करता था।

एक साल बाद, मैं एक चेकअप के लिए अस्पताल गया तो पता चला कि मुझे हेपेटाइटिस बी नाम की बीमारी है। डॉक्टर ने कहा कि इसका इलाज करना मुश्किल है, साथ ही कहा कि बुरी स्थिति में यह कैंसर का रूप भी ले सकती है। अचानक मिली इस बीमारी की खबर से, मैं पूरी तरह सुन्न पड़ गया। मेरा चेहरा ठंडा पड़ गया और मेरे हाथ कांपने लगे। अचानक मेरा भविष्य अनिश्चित लगने लगा। उस दिन अपने घर लौटते वक्त मुझे काफ़ी निराशा महसूस हुई। मैं ज़ार-ज़ार रोता रहा। मैं खुद से यही कहता रहा, "मुझे यह बीमारी कैसे हो सकती है? मैं भी दूसरों की तरह स्वस्थ क्यों नहीं हो सकता?" उस समय मेरी सोच थी कि अगर मैं परमेश्वर में विश्वास करता हूँ, तो वो मुझे बीमारी से बचाएगा। परमेश्वर के घर में सुकून से अपना कर्तव्य निभाना शानदार होगा! मगर अब मैं बीमार हूँ, मुझे ये भी नहीं पता कि मैं ठीक हो पाउँगा या नहीं, और अगर यह बुरी स्थिति में पहुंच गया, तो मेरी जान भी जा सकती है। इन विचारों ने मुझे काफ़ी परेशान कर दिया और मैं कई बार परमेश्वर के सामने प्रार्थना करने गया। मैंने परमेश्वर से आस्था और शक्ति माँगी कि वो अपनी इच्छा को समझने में मेरा मार्गदर्शन करें और मुझे प्रबुद्ध करें, ताकि मैं इस स्थिति से निकलने का तरीका जान सकूँ।

जब मेरे भाई-बहनों को पता चला, तो वे मेरी मदद के लिए आगे आये और मुझे परमेश्वर के वचनों का यह अंश पढ़कर सुनाया : "बीमारी का होना परमेश्वर का प्रेम ही है और निश्चित ही उसमें उसके नेक इरादे निहित होते हैं। हालाँकि, हो सकता है कि तुम्हारे शरीर को कुछ पीड़ा सहनी पड़े, लेकिन कोई भी शैतानी विचार मन में मत लाओ। बीमारी के मध्य परमेश्वर की स्तुति करो और अपनी स्तुति के मध्य परमेश्वर में आनंदित हो। बीमारी की हालत में निराश न हो, खोजते रहो और हिम्मत न हारो, और परमेश्वर तुम्हें अपने प्रकाश से रोशन करेगा। अय्यूब का विश्वास कैसा था? सर्वशक्तिमान परमेश्वर एक सर्वशक्तिशाली चिकित्सक है! बीमारी में रहने का मतलब बीमार होना है, परन्तु आत्मा में रहने का मतलब स्वस्थ होना है। जब तक तुम्हारी एक भी सांस बाकी है, परमेश्वर तुम्हें मरने नहीं देगा" (वचन, खंड 1, परमेश्वर का प्रकटन और कार्य, आरंभ में मसीह के कथन, अध्याय 6)। इस अंश को पढ़कर, मुझे पता चला कि मेरा अच्छी या बुरी स्थिति में होना परमेश्वर के हाथ में है—हर चीज़ पर परमेश्वर का राज है! मेरी सारी चिंता और झल्लाहट पूरी तरह से बेकार थी। अब जबकि मुझे बीमारी हो चुकी थी, मुझे सच में परमेश्वर पर भरोसा करना होगा। मेरी हालत बेहतर हो या न हो, मैं परमेश्वर को दोष नहीं दे सकता बल्कि मुझे उसकी सत्ता के आगे समर्पण करना होगा। तब से, मैंने अपनी बीमारी के बारे में परमेश्वर से काफी प्रार्थना की और मैंने इसका इलाज भी कराया। छह महीने बाद, मैं एक और चेकअप के लिए अस्पताल गया। डॉक्टर ने कहा कि मेरी हालत ठीक हो रही है और अब बीमारी काबू में आ रही है, अब मुझे और इलाज की ज़रूरत नहीं है। यह सुनकर मैं काफ़ी रोमांचित हुआ और मैं बस यही कहता रहा, "परमेश्वर का धन्यवाद! परमेश्वर का धन्यवाद!" मुझे वाकई नहीं पता था कि परमेश्वर से क्या कहूँ, मगर ये जानता था कि ये उसकी दया और आशीष है!

2012 में मैं कॉलेज गया मगर कैंपस में सुसमाचार साझा करने के कारण मेरी रिपोर्ट कर दी गई, मुझे कॉलेज से निकाल दिया गया। वो मेरे लिये वाकई बहुत मुश्किल वक्त था। आख़िर, मैं 12 साल तक कड़ी मेहनत से पढ़ाई करके वहां तक पहुंचा था। मगर फिर मैंने देहधारी परमेश्वर के बारे में सोचा जो इंसान को बचाने के लिए सत्य व्यक्त करते हुए कार्य कर रहा था, हमें सिर्फ़ तभी बचाया जा सकता है जब हम परमेश्वर में विश्वास करें और सत्य की खोज करें। भीषण आपदाएं जल्द ही आने वाली हैं, मुझे डर था कि अगर मैंने अपना कर्तव्य नहीं किया और अच्छे कर्म नहीं किये, तो मुझे निकाल दिया जाएगा। मैंने सोचा, "मैं कॉलेज के बारे में नहीं सोचूंगा। बस सत्य की खोज में ध्यान दूँगा और कलीसिया में अपना कर्तव्य निभाउंगा।" कुछ दिनों के बाद, मैंने घर छोड़ दिया और कलीसिया में अपना कर्तव्य निभाने लगा। चाहे मुझे जो भी जिम्मेदारी दी जाती, मैं बिना कोई शिकायत किये उसे खुशी से स्वीकार करता। सीसीपी के उग्र दमन और गिरफ्तारियों से सामना होने और दो बार पुलिस द्वारा पकड़े जाने से बाल-बाल बचकर भी, मैं नहीं डरा, बल्कि सुसमाचार का प्रचार करता रहा और परमेश्वर के लिए गवाही देता रहा। मैंने महसूस किया कि अगर मैं अपना कर्तव्य निभाता रहा, तो परमेश्वर मुझे ज़रूर बचाएगा, एक अच्छी मंज़िल पाने का यही एकमात्र तरीका है।

फरवरी 2015 में, मुझे अपना कर्तव्य निभाने के लिए शहर से बाहर ट्रांसफर कर दिया गया। एक दिन, अगुआ ने एक चेकअप के लिए मुझे अस्पताल जाने को कहा, इस आशंका में कि कहीं मैं दूसरों को संक्रमित न कर दूँ। जब मैंने यह सुना, तो सोचा "मेरे पिछले चेकअप के बाद करीब पाँच साल हो गये। इस दौरान मेरी बीमारी बहुत बढ़ गयी होगी। अगर ये वाकई संक्रामक हो गयी या कैंसर में बदल गयी, तो अब मैं अपना काम नहीं कर पाउँगा।" यह सोचकर मैं बहुत दुखी हो गया। मैं बहुत डर गया और जानता कि मैं इसे स्वीकार नहीं कर पाउँगा। अगले दिन मैं अस्पताल गया मगर वहां पहुंचकर मुझे काफ़ी घबराहट महसूस हुई। मैंने सोचा, "अगर मेरी बीमारी कैंसर में बदल गई होगी या अब काफ़ी संक्रामक हो गई होगी, तो क्या वे यहां मेरा इलाज कर पाएंगे? अगर वे मेरा इलाज नहीं कर पाये तो मैं क्या करूंगा?" उस वक्त मैंने परमेश्वर से प्रार्थना की और कहा कि चाहे जो भी हो, मैं उसकी आज्ञा का पालन करूंगा। मगर तभी डॉक्टर ने कहा कि मुझे दिल की धड़कन की समस्या (अरिथमिया) है, मैं एक बार फिर ये सोचकर चिंता में डूब गया, "क्या ये बीमार होने का संकेत है? वरना मुझे दिल की धड़कन की समस्या क्यों होगी?" डॉक्टर ने चिंतित चेहरे को ध्यान से देखते हुए, मुझे एहसास हुआ कि मेरे लिए संकेत अच्छे नहीं लग रहे हैं। डॉक्टर ने ज़्यादा कुछ नहीं कहा, मगर थोड़ा खून का नमूना लेकर मुझे घर जाने और इंतज़ार करने के लिए कहा।

जैसे-जैसे मेरे नतीजे के दिन करीब आ रहे थे, मेरी चिंता बढ़ती जा रही थी। मुझे बुरी खबर मिलने का डर था, लगा कि मैं उसका सामना नहीं कर पाउँगा। मैं बस ठीक हो जाना चाहता था। एक हफ़्ते बाद मैं अपने नतीजे लेने अस्पताल गया। डॉक्टर ने बताया कि मेरे खून में हेपेटाइटिस बी की मात्रा काफ़ी बढ़ गई है अब यह एक्यूट हेपेटाइटिस बन गया है। उसने कहा कि ये बहुत ही संक्रामक है और मुझे तुरंत इलाज की ज़रूरत है। मैंने सोचा, "मैं तो गया काम से। क्या अब मैं अपना कर्तव्य निभा पाउँगा? क्या मैं सभाओं में हिस्सा ले पाउँगा और कलीसियाई जीवन जी पाउँगा?" घर लौटते हुए रास्ते में, मैं बस अपनी बीमारी के बारे में सोचता रहा, बाइक चलाना भी मुश्किल लग रहा था। वापस लौटकर इलाज के बारे में ऑनलाइन खोज करते हुए, मैंने पढ़ा कि एक्यूट हेपेटाइटिस की वजह से लोग कोमा में जा सकते हैं और फिर कुछ ही दिनों में मौत भी हो सकती है। मैं भय से कांप उठा और सोचा, "क्या मेरे साथ भी ऐसा होगा? अगर मैं सच में इस तरह मर गया, तो क्या ये मेरी आस्था का अंत नहीं होगा? दूसरे सभी भाई-बहन कितने स्वस्थ हैं। सिर्फ़ मैं ही बीमार क्यों हूँ? मैं दूसरों से इतना अलग क्यों हूँ?" मुझे दूसरों से अधिक से अधिक जलन होने लगी। वे किसी बीमारी से परेशान नहीं थे और सुकून से अपना कर्तव्य निभा सकते थे। वे अच्छे कर्म तैयार कर रहे थे और वे परमेश्वर द्वारा बचाये जाएंगे। दूसरी तरफ़ मैं था। मैं बीमार था, मुझे कोई अंदाज़ा नहीं था कि फिर से अपना कर्तव्य निभा पाउँगा भी या नहीं। अगर नहीं, तो क्या मुझे त्याग दिया जाएगा और मैं आपदाओं में डूब जाऊँगा? अपनी आस्था के कारण मुझे कॉलेज से निकाल दिया गया और मैंने दुनिया में अपना भविष्य खो दिया; मेरा कभी कोई साथी नहीं रहा और अपने कर्तव्य के लिए मैंने घर भी छोड़ दिया। अगर परमेश्वर ने मुझे त्यागकर हटा दिया, तो क्या इसका मतलब ये नहीं कि इतने सालों की आस्था में मैंने जो भी किया, सब बेकार हो गया? अब अगर मैं घर गया, तो सीसीपी मुझे गिरफ्तार कर लेगी। मुझे पकड़कर जेल में डाल दिया जाएगा... इन विचारों ने मुझे अधिक से अधिक परेशान और निराश कर दिया। मैंने सोचा, "परमेश्वर, क्या तुम मुझे उजागर करने और हटाने के लिए इस बीमारी का इस्तेमाल कर रहे हो?" मेरी आँखों से आंसू बहते रहे। मैं काफ़ी कमज़ोर महसूस कर रहा था, अपने काम में या कुछ भी करने में मन नहीं लग रहा था। मुझे खाने का भी मन नहीं करता था। मैं पूरी तरह थका हुआ लग रहा था। अपनी पीड़ा में मैंने परमेश्वर के सामने जाकर प्रार्थना की, "सर्वशक्तिमान परमेश्वर, मुझे बहुत कमज़ोरी महसूस हो रही है और मैं काफ़ी पीड़ा में हूँ। मैं लगातार अपने भविष्य के बारे में सोच रहा हूँ। मुझे लगता है कि अब मेरी कोई मंज़िल नहीं है। प्रिय परमेश्वर, मैं जानता हूँ कि तुमने मेरे अंदर यह बीमारी आने दी है। कृपा करके मुझे प्रबुद्ध करो और राह दिखाओ ताकि मैं तुम्हारी इच्छा को समझ सकूँ।"

फिर परमेश्वर के वचनों का यह अंश मुझे याद आया : "सभी लोगों के लिए शुद्धिकरण कष्टदायी होता है, और उसे स्वीकार करना बहुत कठिन होता है—परंतु शुद्धिकरण के दौरान ही परमेश्वर मनुष्य के समक्ष अपना धर्मी स्वभाव स्पष्ट करता है और मनुष्य से अपनी अपेक्षाएँ सार्वजनिक करता है, और अधिक प्रबुद्धता, अधिक वास्तविक काट-छाँट और व्यवहार प्रदान करता है; तथ्यों और सत्य के बीच की तुलना के माध्यम से वह मनुष्य को अपने और सत्य के बारे में बृहत्तर ज्ञान देता है, और उसे परमेश्वर की इच्छा की और अधिक समझ प्रदान करता है, और इस प्रकार उसे परमेश्वर के प्रति सच्चा और शुद्ध प्रेम प्राप्त करने देता है। शुद्धिकरण का कार्य करने में परमेश्वर के ये लक्ष्य हैं। उस समस्त कार्य के, जो परमेश्वर मनुष्य में करता है, अपने लक्ष्य और अपना अर्थ होता है; परमेश्वर निरर्थक कार्य नहीं करता, और न ही वह ऐसा कार्य करता है, जो मनुष्य के लिए लाभदायक न हो। शुद्धिकरण का अर्थ लोगों को परमेश्वर के सामने से हटा देना नहीं है, और न ही इसका अर्थ उन्हें नरक में नष्ट कर देना है। बल्कि इसका अर्थ है शुद्धिकरण के दौरान मनुष्य के स्वभाव को बदलना, उसके इरादों को बदलना, उसके पुराने विचारों को बदलना, परमेश्वर के प्रति उसके प्रेम को बदलना, और उसके पूरे जीवन को बदलना" (वचन, खंड 1, परमेश्वर का प्रकटन और कार्य, केवल शुद्धिकरण का अनुभव करके ही मनुष्य सच्चे प्रेम से युक्त हो सकता है)। इन वचनों पर विचार करके, मैं समझ गया कि इस बीमारी के पीछे परमेश्वर की नेक इच्छा है। वह इस परिस्थिति के ज़रिए मेरी भ्रष्टता उजागर कर मेरी मदद कर रहा था ताकि मैं खुद को जान सकूँ और सबक सीख सकूँ। मैंने सोचा कि कैसे परमेश्वर ने अय्यूब के सामने उन परीक्षणों को आने दिया था। भले ही अय्यूब ने शारीरिक पीड़ा सही, मगर परमेश्वर ने उसका जीवन लेने के लिए नहीं, बल्कि उसकी आस्था को पूर्ण बनाने और परमेश्वर को बेहतर ढंग से जानने में उसकी मदद के लिए ऐसा किया था। परमेश्वर द्वारा मुझे बीमार करने का कारण यह नहीं था कि वह मुझे उजागर करके हटाना चाहता था, बल्कि मेरी आस्था के धब्बों को साफ़ करने और उससे प्रेम करके उसकी आज्ञा पालन करने लायक बनाने के लिए ऐसा कर रहा था। मैं परमेश्वर को दोष नहीं दे सकता, बल्कि मुझे अपनी आस्था के पीछे की गलत मंशाओं और परमेश्वर की अवज्ञा और प्रतिरोध के अपने तरीकों की जांच करनी होगी। परमेश्वर की इच्छा को समझकर, मुझे काफ़ी सकारात्मक महसूस हुआ। मैंने परमेश्वर से एक बार फिर प्रार्थना की, खुद को शांत किया और थोड़ा आत्मचिंतन किया।

अपनी इस कोशिश में, मैंने परमेश्वर के इन वचनों को पढ़ा : "बहुत-से लोग केवल इसलिए मुझ पर विश्वास करते हैं कि मैं उनको चंगा कर सकता हूँ। बहुत-से लोग सिर्फ इसलिए मुझ पर विश्वास करते हैं कि मैं उनके शरीर से अशुद्ध आत्माओं को निकालने के लिए अपनी शक्तियों का इस्तेमाल करूँगा, और बहुत-से लोग मुझसे बस शांति और आनंद प्राप्त करने के लिए मुझ पर विश्वास करते हैं। बहुत-से लोग मुझसे सिर्फ और अधिक भौतिक संपदा माँगने के लिए मुझ पर विश्वास करते हैं। बहुत-से लोग मुझसे सिर्फ इस जीवन को शांति से गुज़ारने और आने वाले संसार में सुरक्षित और स्वस्थ रहने के लिए मुझ पर विश्वास करते हैं। बहुत-से लोग केवल नरक की पीड़ा से बचने के लिए और स्वर्ग के आशीष प्राप्त करने के लिए मुझ पर विश्वास करते हैं। बहुत-से लोग केवल अस्थायी आराम के लिए मुझ पर विश्वास करते हैं और आने वाले संसार में कुछ हासिल करने की कोशिश नहीं करते। जब मैंने अपना क्रोध नीचे मनुष्यों पर उतारा और उसका सारा आनंद और शांति छीन ली, तो मनुष्य संदिग्ध हो गया। जब मैंने मनुष्य को नरक का कष्ट दिया और स्वर्ग के आशीष वापस ले लिए, तो मनुष्य की लज्जा क्रोध में बदल गई। जब मनुष्य ने मुझसे खुद को चंगा करने के लिए कहा, तो मैंने उस पर ध्यान नहीं दिया और उसके प्रति घृणा महसूस की; तो मनुष्य मुझे छोड़कर चला गया और बुरी दवाइयों तथा जादू-टोने का मार्ग खोजने लगा। जब मैंने मनुष्य द्वारा मुझसे माँगा गया सब-कुछ वापस ले लिया, तो हर कोई बिना कोई निशान छोड़े गायब हो गया। इसलिए मैं कहता हूँ कि मनुष्य मुझ पर इसलिए विश्वास करता है, क्योंकि मैं बहुत अनुग्रह देता हूँ, और प्राप्त करने के लिए और भी बहुत-कुछ है" (वचन, खंड 1, परमेश्वर का प्रकटन और कार्य, तुम विश्वास के बारे में क्या जानते हो?)। "मनुष्य का परमेश्वर के साथ संबंध केवल एक नग्न स्वार्थ है। यह आशीष देने वाले और लेने वाले के मध्य का संबंध है। स्पष्ट रूप से कहें तो, यह कर्मचारी और नियोक्ता के मध्य के संबंध के समान है। कर्मचारी केवल नियोक्ता द्वारा दिए जाने वाले प्रतिफल प्राप्त करने के लिए कार्य करता है। इस प्रकार के संबंध में कोई स्नेह नहीं होता, केवल एक लेनदेन होता है। प्रेम करने या प्रेम पाने जैसी कोई बात नहीं होती, केवल दान और दया होती है। कोई समझदारी नहीं होती, केवल दबा हुआ आक्रोश और धोखा होता है। कोई अंतरंगता नहीं होती, केवल एक अगम खाई होती है" (वचन, खंड 1, परमेश्वर का प्रकटन और कार्य, परिशिष्ट 3: मनुष्य को केवल परमेश्वर के प्रबंधन के बीच ही बचाया जा सकता है)। परमेश्वर के वचनों को पढ़कर, मुझे एहसास हुआ कि मैं अपनी आस्था में परमेश्वर के साथ परमेश्वर की तरह पेश नहीं आ रहा था। मैंने परमेश्वर को बस आशीष देने वाला मान लिया था। यही कारण था कि जब मैं बीमार हुआ, तो सबसे पहले मैंने भविष्य की संभावनाओं के बारे में सोचा और यह सोचा कि मैं ठीक हो पाउँगा या नहीं, मैं बीमारी और उसके इलाज के तरीके को जानने के लिए ऑनलाइन खोजा। मैंने अपना कर्तव्य निभाने में अपनी रुचि खो दी। जब स्थिति बुरी हो गई, तो मैंने परमेश्वर को अन्यायी मानकर उसे दोष दिया, क्योंकि उसने मेरी रक्षा नहीं की, मुझे बीमार होने दिया, यहां तक कि मुझे अपनी पढ़ाई, अपने परिवार और अपनी युवावस्था को त्याग देने पर भी पछतावा हुआ। आत्मचिंतन करते हुए, मैंने सोचा, "अपनी आस्था के इन वर्षों में कैसे मैंने अपना कर्तव्य निभाने के लिए सब कुछ छोड़ दिया?" मुझे एहसास हुआ कि इसकी वजह मेरी गलत सोच थी। मैंने सोचा कि अगर मैं परमेश्वर के लिए त्याग करता हूँ और अपना कर्तव्य अच्छे से निभाता हूँ, तो परमेश्वर मुझे आशीष देगा, मेरी बीमारी को ठीक करेगा और मुझे खतरे से बचाये रखेगा। फिर मैं आपदाओं से बच निकलूंगा और नहीं मरूंगा, मैं जीवित रहूँगा और मुझे एक अच्छी मंज़िल मिलेगी। यही एकमात्र वजह थी कि मैं अपने कर्तव्य में कष्ट उठाना और कीमत चुकाना चाहता था। परमेश्वर में विश्वास करने और अपना कर्तव्य निभाने की मेरी प्रेरणा आशीष पाने के लिए थी। जब मेरी हालत गंभीर हो गई, तो आशीष पाने की मेरी उम्मीदें टूट गईं, सत्य की खोज करने का मेरा संकल्प और अपना कर्तव्य निभाने की मेरी प्रेरणा ख़त्म हो गई। मैंने अपने दिल में परमेश्वर से तर्क भी किया। मुझे एहसास हुआ कि आस्था में मैंने सिर्फ़ आशीषों की चाह की थी। जब मैं बीमार हुआ, तो मैंने सिर्फ़ अपने भविष्य की संभावनाओं के बारे में सोचा और अपने हितों पर ध्यान दिया—मैंने परमेश्वर की इच्छा की खोज बिल्कुल भी नहीं की, बल्कि परमेश्वर को दोष दिया, उसे गलत समझा और धोखा दिया। मैंने बहुत स्वार्थी और नीच था! मेरे इन विचारों ने परमेश्वर को काफ़ी तकलीफ़ दी और उसे निराश किया। इन तथ्यों से मुझे पता चला कि मेरी आस्था एक सृजित प्राणी का कर्तव्य निभाने या सत्य की खोज करने की नहीं थी। यह सिर्फ़ एक सुकून भरा जीवन और एक अच्छी मंज़िल पाने के लिये थी। मैंने भविष्य के इनामों और आशीषों के बदले में परमेश्वर के साथ अपनी पीड़ा का सौदा करना चाहता था। क्या मैं परमेश्वर का इस्तेमाल करके उससे धोखा करने की कोशिश नहीं कर रहा था? पौलुस ने कई सालों तक काम किया और काफ़ी कष्ट उठाया और अंत में उसे अपनी जान भी देनी पड़ी, मगर वह एक सृजित प्राणी का कर्तव्य निभाने के लिए काम नहीं कर रहा था। उसने इनाम और ताज पाने के लिए ऐसा किया था। आखिर में मुझे एहसास हुआ कि मैं पौलुस के रास्ते पर ही चल रहा था। परमेश्वर पवित्र और धार्मिक है। वह अपने राज्य में किसी को इस तरह सौदेबाजी करने और अपने साथ धोखा करने कैसे दे सकता था जैसे कि मैं कर रहा था? इस पर गौर करके, आखिर मैं यह समझ पाया कि मैं जिस बीमारी से अभी मैं गुज़र रहा हूँ, उसके ज़रिए परमेश्वर आशीष पाने की मेरी मंशा को उजागर कर रहा है। इसके बिना, मैं अब भी अपनी आस्था में मौजूद सभी मंशाओं और खामियों के बारे में नहीं जान पाता, मुझे पता नहीं चल पाता कि मैं पौलुस के रास्ते पर चल रहा था, जिसकी परमेश्वर निंदा करता है। यह सोचकर, मैंने इस बीमारी को लेकर ज़्यादा परेशान महसूस नहीं किया, बल्कि इस तरीके से उजागर करके मुझे बचाने के लिए मैंने परमेश्वर का धन्यवाद किया। कहने को तो यह एक बीमारी थी, एक बुरी चीज़ थी, मगर इसके पीछे मेरे प्रति परमेश्वर का सच्चा प्रेम और उद्धार छिपा हुआ था। परमेश्वर मुझे आस्था के सही मार्ग पर ला रहा था ताकि मैं अपनी आस्था में मौजूद सभी धब्बों को साफ़ कर सकूँ।

इन सारी बातों पर गौर करते हुए, मैंने सोचा, "इंसान को शुद्ध करके बचाने के लिए परमेश्वर ने देहधारण किया है और वह सत्य व्यक्त कर रहा है। वह निःस्वार्थ तरीके से हमें जीवन देता है और बदले में कुछ भी नहीं माँगता।" मैंने महसूस किया कि परमेश्वर का हृदय कितना सुंदर और नेक है। फिर मैंने खुद के बारे में सोचा, मैंने परमेश्वर के अनुग्रह और आशीषों का आनंद लिया, परमेश्वर के वचनों का इतना अधिक सिंचन और पोषण पाया, मगर परमेश्वर के प्रेम का मूल्य चुकाने के लिए कुछ भी नहीं सोचा, अपने कर्तव्य में परमेश्वर के साथ सौदेबाजी की और बीमार होने पर, परमेश्वर को दोष दिया और उसे गलत समझा। इस विचार से मुझे काफ़ी शर्मिंदगी महसूस हुई। इतना स्वार्थी और नीच होने के कारण मुझे खुद से नफ़रत हो गई। परमेश्वर लगातार मेरे अंतरतम विचारों की जांच कर रहा था जबकि शैतान मेरे व्यवहार पर नज़र रखे हुए था। मैं शैतान के हाथों की कठपुतली नहीं बन सकता था। मुझे परमेश्वर के पक्ष में खड़ा होना चाहिए, उसकी व्यवस्थाओं के प्रति समर्पित होना चाहिए और पाठों को अच्छी तरह सीखना चाहिए। फिर मैंने परमेश्वर से प्रार्थना की। मैंने कहा, "परमेश्वर, मैं आशीष पाने की अपनी इच्छा को त्यागना चाहता हूँ और अब अपने भविष्य के बारे में नहीं सोचना चाहता। चाहे मेरी हालत ठीक हो या न हो, मैं तुम्हारी आज्ञा का पालन करना और तुम्हारे लिए गवाही देना चाहता हूँ ताकि शैतान को शर्मिंदा कर सकूँ।" प्रार्थना करने के बाद मुझे काफ़ी सुकून महसूस हुआ और अब मैंने अपने बारे में अधिक सोचना बंद कर दिया। फिर मैंने परमेश्वर के वचनों का एक अंश पढ़ा : "परमेश्वर हमें जीने देता है, इसलिए हमें अपने कर्तव्यों को अच्छी तरह से निभाना चाहिए। हमारे जीवन का प्रत्येक दिन, एक दिन का कर्तव्य है जो हमें करना होगा। हमें परमेश्वर के आदेश को अपना सबसे महत्वपूर्ण कार्य मानना चाहिए और अपने कर्तव्यों का निर्वहन ऐसे करना चाहिए जैसे कि वे जीवन के सबसे बड़े मुददे हों। यद्यपि हम अपने कर्तव्यों के परिपूर्ण समापन का अनुसरण न भी करें, (तो भी) हम अपने विवेक के अनुसार कार्य करें जिससे शैतान हमारे खिलाफ़ आरोप लगाने में असमर्थ हो जाए, तथा, अपनी अंतरात्मा में किसी अपराध-बोध के बिना, हम परमेश्वर को संतुष्ट कर सकें और हमें कोई भी पछतावा न रहे। परमेश्वर में विश्वास करने वाले व्यक्ति को अपने कर्तव्य को इसी दृष्टिकोण से देखना चाहिए"("अंत के दिनों के मसीह की बातचीत के अभिलेख" में 'अपनी आस्था में सही पथ पर होने के लिए आवश्यक पाँच अवस्थाएँ')। मुझे नहीं पता था कि मैं ठीक हो पाउँगा भी या नहीं, मगर मैं परमेश्वर के दिये हुए कर्तव्य को पूरा कर सकता था। उसके बाद मैंने अपनी बीमारी को रुकावट नहीं बनने दिया और पूरे दिल से अपना कर्तव्य निभाने लगा।

मैं अपनी बीमारी के बारे में जानने के लिए वापस अस्पताल गया। डॉक्टर ने कहा कि मेरी हालत बेहतर है और मेरा लीवर सामान्य तरीके से काम कर रहा है। मेरे खून में काफ़ी संक्रमण था, मगर बाकी सब कुछ ठीक था। डॉक्टर ने कहा कि मुझे फ़िक्र नहीं करनी चाहिए और मुझे बस सामान्य इलाज की ज़रूरत है। डॉक्टर के यह कहने पर, मैंने मन ही मन परमेश्वर को धन्यवाद दिया! मैंने महसूस किया कि परमेश्वर मुझ पर दया कर रहा है। मैं कितना स्वार्थी और नीच था, सिर्फ़ अपने फ़ायदे की सोच रहा था, थोड़ा कर्तव्य निभाने के बदले में परमेश्वर से कुछ पाना चाहता था, उससे धोखा करके उसे नाराज़ कर रहा था, मगर उसने मेरी विद्रोहशीलता को अनदेखा कर दिया। वह मुझे प्रबुद्ध करने और राह दिखाने के लिए अपने वचनों का इस्तेमाल करता रहा ताकि मैं उसके कार्य का अनुभव कर सकूँ, अपनी आस्था में मौजूद अपनी गलत सोच और मंशाओं को जान सकूँ। मैंने सच में महसूस किया कि परमेश्वर का प्रेम कितना महान है! उसके बाद, मैंने अपना कर्तव्य निभाने पर पूरा ध्यान दिया। मैंने सोचा कि इस बीमारी के ज़रिए मैंने कुछ सबक सीखे हैं। और मेरा आध्यात्मिक कद थोड़ा बढ़ गया है। इसलिए जब परमेश्वर ने मेरे लिए एक और परीक्षण की व्यवस्था की, तो एक बार फिर उजागर किये जाने पर मैं हैरान रह गया।

एक महीने बाद, मेरी अगुआ ने एक और चेकअप के लिए मुझे अस्पताल जाने को कहा। उसने कहा कि अगर मेरी बीमारी बहुत अधिक संक्रामक हुई, तो मुझे दूसरों से अलग होकर अपनी जिंदगी जीनी होगी। उसे ऐसा कहते सुनकर, मैं काफ़ी परेशान हो गया, जैसे कि मेरी छाती पर कोई भारी बोझ आ पड़ा हो। मेरा मन तेज़ी से सोचने लगा : "अगर मुझे दूसरों से अलग रखा गया, तो मैं सभाओं में नहीं जा पाउँगा या कलीसियाई जीवन नहीं जी पाउँगा। अगर मैं किसी दिन ज़्यादा ही बीमार हो गया और इसके बारे में कोई भी न जान पाया, तो मैं क्या करूंगा? जब भीषण आपदाएं आएंगी, सभी भाई-बहन एक साथ सहभागिता करेंगे, एक दूसरे की मदद और सहयोग करेंगे। मगर मैं बस खुद के भरोसे रहूँगा। क्या मैं मजबूती से खड़ा रह पाउँगा?" मैंने जितना अधिक इसके बारे में सोचा, उतना ही निराश हो गया। अगुआ ने मुझसे सहभागिता की और मुझे परमेश्वर की सत्ता के प्रति समर्पित होना सीखने के लिए कहा। उसने कहा कि इन हालत में मुझे परमेश्वर की इच्छा को जानने की कोशिश करनी चाहिए और अय्यूब की तरह, चाहे आशीष मिले या आपदा, हर हाल में परमेश्वर का गुणगान करना चाहिए। यह सुनकर मुझे प्रेरणा मिली और मैंने पिछली बार के अपने अनुभव को याद किया। मुझे एहसास हुआ कि इसकी अनुमति मुझे परमेश्वर ने दी है, और सबसे पहले मुझे अपने आपको समर्पित करना है। फिर मैंने परमेश्वर के वचनों के पाठ का यह वीडियो देखा। सर्वशक्तिमान परमेश्वर कहते हैं, "अय्यूब ने परमेश्वर से किन्हीं लेन-देनों की बात नहीं की, और परमेश्वर से कोई याचनाएँ या माँगें नहीं कीं। उसका परमेश्वर के नाम की स्तुति करना भी सभी चीज़ों पर शासन करने की परमेश्वर की महान सामर्थ्य और अधिकार के कारण था, और वह इस पर निर्भर नहीं था कि उसे आशीषें प्राप्त हुईं या उस पर आपदा टूटी। वह मानता था कि परमेश्वर लोगों को चाहे आशीष दे या उन पर आपदा लाए, परमेश्वर की सामर्थ्य और उसका अधिकार नहीं बदलेगा, और इस प्रकार, व्यक्ति की परिस्थितियाँ चाहे जो हों, परमेश्वर के नाम की स्तुति की जानी चाहिए। मनुष्य को धन्य किया जाता है तो परमेश्वर की संप्रभुता के कारण किया जाता है, और इसलिए जब मनुष्य पर आपदा टूटती है, तो वह भी परमेश्वर की संप्रभुता के कारण ही टूटती है। परमेश्वर की सामर्थ्य और अधिकार मनुष्य से संबंधित सब कुछ पर शासन करते हैं और उसे व्यवस्थित करते हैं; मनुष्य के सौभाग्य के उतार-चढ़ाव परमेश्वर की सामर्थ्य और उसके अधिकार की अभिव्यंजना हैं, और जिसका चाहे जो दृष्टिकोण हो, परमेश्वर के नाम की स्तुति की जानी चाहिए। यही वह है जो अय्यूब ने अपने जीवन के वर्षों के दौरान अनुभव किया था और जानने लगा था। अय्यूब के सभी विचार और कार्यकलाप परमेश्वर के कानों तक पहुँचे थे, और परमेश्वर के सामने आए थे, और परमेश्वर द्वारा महत्वपूर्ण माने गए थे। परमेश्वर ने अय्यूब के बारे में इस ज्ञान को दुलारा, और ऐसा हृदय होने के लिए अय्यूब को सँजोया। यह हृदय सदैव, और सर्वत्र, परमेश्वर के आदेश की प्रतीक्षा करता था, और समय या स्थान चाहे जो हो, उस पर जो कुछ भी टूटता उसका स्वागत करता था। अय्यूब ने परमेश्वर से कोई माँगें नहीं कीं। उसने स्वयं अपने से जो माँगा वह यह था कि परमेश्वर से आई सभी व्यवस्थाओं की प्रतीक्षा करे, स्वीकार करे, सामना करे, और आज्ञापालन करे; अय्यूब इसे अपना कर्तव्य मानता था, और यह ठीक वही था जो परमेश्वर चाहता था" (वचन, खंड 2, परमेश्वर को जानने के बारे में, परमेश्वर का कार्य, परमेश्वर का स्वभाव और स्वयं परमेश्वर II)। इसे देखकर मैंने खुद को काफ़ी शर्मिंदा महसूस किया। अय्यूब ने परमेश्वर के नाम का गुणगान सिर्फ़ खाली शब्दों से नहीं किया। उसने अपने दिल की गहराइयों से परमेश्वर का गुणगान किया। अय्यूब परमेश्वर के अधिकार, उसकी सर्वशक्तिमत्ता और संप्रभुता को जानता था, इसलिये उसके दिल में परमेश्वर का भय था और उसने परमेश्वर को वाकई परमेश्वर माना था। यही कारण था कि परमेश्वर ने चाहे जैसा भी आयोजन किया और जैसी भी व्यवस्था की, उसने कोई शिकायत नहीं की या कोई मांग नहीं रखी। अय्यूब ने परमेश्वर से सौदेबाजी करने की कोशिश नहीं की। उसे आशीष मिली हो या आपदा का सामना करना पड़ा हो, उसने बस परमेश्वर की आज्ञा का पालन किया। उसने परमेश्वर के आज्ञापालन को अपने जीवन से अधिक महत्वपूर्ण माना। मैंने खुद के बारे में सोचा : मैंने बार-बार परमेश्वर से सौदेबाजी करने की कोशिश और जिद्दी बनकर आशीष पाने की चाह क्यों की? क्योंकि मेरे दिल में परमेश्वर के लिए जगह नहीं थी और मैंने अपने दिल में परमेश्वर का भय नहीं माना। मैंने अपने भविष्य की संभावनाओं और आशीष पाने को काफ़ी महत्व दिया, यही कारण था कि जब मैं बीमार पड़ा, तो मैंने परमेश्वर के सामने बिल्कुल भी समर्पण नहीं किया। परमेश्वर के अनुग्रह से मैं कुछ आशीषों का आनंद उठा रहा था और परमेश्वर की सत्ता ही मेरे लिए यह बीमारी लेकर आयी थी। मेरे पास जो कुछ भी था वह परमेश्वर ने मुझे दिया था, अगर उसने सब कुछ ले लिया, तो वह भी परमेश्वर की धार्मिकता होगी! मेरे जैसे एक चींटी से भी तुच्छ इंसान की परमेश्वर से तर्क करने की हिम्मत कैसे हुई? इसलिये मैंने परमेश्वर के सामने संकल्प लिया कि मैं उसके आयोजनों और व्यवस्थाओं के प्रति समर्पित होने को तैयार हूँ। अगर मुझे दूसरों से अलग होना पड़ा, तो भी कोई बात नहीं। परमेश्वर मुझे जहां चाहे रखे, भले ही आपदा आये, मैं शिकायत नहीं करूंगा। मैं जहां भी रहूँगा, परमेश्वर के प्रेम का मूल्य चुकाने के लिए अपना कर्तव्य निभाता रहूँगा। बाद में मैं अपने चेकअप के लिए अस्पताल गया। रास्ते में मुझे थोड़ी घबराहट महसूस हुई। अपने दिल में परमेश्वर से प्रार्थना और उसके वचनों पर मनन करता रहा। बाइक पर अस्पताल तक का सफ़र आसान लगा। वहाँ पहुँचने पर, डॉक्टर ने कहा, "बधाई हो! पिछले महीने आपके एक मिलीलीटर खून में वायरस की मात्रा 1.7 बिलियन थी। अब यह सिर्फ़ 560 हज़ार रह गई है और अब आप ज़्यादा संक्रामक नहीं रहे।" उसने कहा कि सिर्फ़ एक महीने में वायरस की संख्या इतनी कम होना बहुत बड़ी बात है। यह सुनकर, मैंने परमेश्वर का बहुत अधिक आभार माना। वो बिल्कुल मेरे पास था, सभी चीज़ों की व्यवस्था कर रहा था। यह कितना अद्भुत और व्यावहारिक है!

इस बीमारी के अनुभव ने, आशीष पाने की मेरी इच्छा और मेरी नीच मंशाएं बिल्कुल स्पष्ट कर दीं। मुझे अपने अनुसरण की गलत सोच और मेरे भ्रष्ट स्वभावों की कुछ समझ हासिल हुई। मुझे परमेश्वर की संप्रभुता की व्यावहारिक समझ भी हासिल हुई। यह सब न्याय और ताड़ना के अनुभव से आया। अब मैं यह नहीं सोचता कि मैं हेपेटाइटिस से पूरी तरह मुक्त कब होऊँगा। अब मैं बस परमेश्वर के आयोजनों और व्यवस्थाओं के प्रति समर्पित होना चाहता हूँ और इस स्थिति में रहते हुए, मैं अच्छे से अपना कर्तव्य निभाना चाहता हूँ। परमेश्वर का धन्यवाद!

77. बीमारी का फल

झांग ली, चीन

वर्ष 2007 मेरी ज़िन्दगी में नया मोड़ लेकर आया। उस वर्ष मेरे पति का कार एक्सीडेंट हुआ और वो बिस्तर में पड़ गए। हमारे दोनों बच्चे तब छोटे थे और हमारे परिवार पर मुसीबत का वक्त था। मेरे लिए बहुत मुश्किल हो गयी थी, मुझे समझ नहीं आ रहा था कि हम उस मुसीबत से कैसे निकलें। फिर मैंने सर्वशक्तिमान परमेश्वर के अंत के दिनों के कार्य को स्वीकारा। परमेश्वर के वचनों को पढ़कर मैंने जाना कि अपने जीवन के लिए हम परमेश्वर के ऋणी हैं, हमारी किस्मत उनके हाथ में है, और अच्छी किस्मत के लिए हमें परमेश्वर में आस्था रखकर उनकी आराधना करनी चाहिए। मुझे वो सहारा मिल गया जिस पर मैं भरोसा कर सकती थी। मैं सभाओं में नियमित रूप से जाने लगी, परमेश्वर के वचनों को पढ़ने और प्रार्थना करने के लिए अपने बच्चों को साथ ले गयी। जल्द ही मैं कलीसिया में अपना कर्तव्य निभाने लगी।

मुझे कलीसिया का अगुआ चुना गया और इस अनुग्रह के लिए मैंने परमेश्वर का धन्यवाद किया। मैंने सोचा, "हालाँकि मैं अपनी आस्था में नयी हूँ, फिर भी कलीसिया की अगुआ चुनी गयी। मुझे सत्य की खोज में निष्ठावान होना चाहिए। कैसे भी मुझे अपना कर्त्तव्य अच्छी तरह से निभाना चाहिए, तब मुझे ज़रूर बचा लिया जाएगा।" इस सोच ने मुझे कर्तव्य निभाने के लिए प्रोत्साहित किया। अधिकतर समय मैं सुसमाचार के प्रचार और कर्त्तव्य निभाने में बिताने लगी। मेरे दोस्त और रिश्तेदार मेरी आस्था के विरुद्ध थे, पड़ोसी भी मुझे ताने देने और बदनाम करने लगे। तब मैं थोड़ा कमज़ोर पड़ने लगी लेकिन मैं अपना कर्तव्य निभाने से नहीं रुकी। बाद में, मेरे पति ने भी परमेश्वर के अंत के दिनों के कार्य को स्वीकारा और अपना कर्त्तव्य निभाने लगे। इससे मैं बहुत खुश हुई। मैंने सोचा, "जब तक हम अपना कर्तव्य अच्छे से निभाते हैं और परमेश्वर के लिए त्याग करते हैं, हमें उनका आशीर्वाद मिलेगा।" खासकर जब मैंने भाई-बहनों को कहते सुना कि मैंने दुःख झेले और कीमत चुकाई है, और परमेश्वर मेरी रक्षा अवश्य करेंगे, मैं बहुत खुश थी और परमेश्वर की सेवा के लिए और अधिक प्रेरित हुई।

2012 में एक दिन मुझे मेरे स्तन पर एक गाँठ मिली जो दुःख रही थी। मुझे चिंता हुई कि कहीं कुछ गंभीर बात न हो। लेकिन फिर सोचा, "ऐसा नहीं हो सकता। मैं रोज़ कलीसिया में अपना कर्त्तव्य निभाती हूँ। परमेश्वर उसके साथ ऐसा नहीं कर सकते जो उनके लिए सच में त्याग करता हो। परमेश्वर के संरक्षण में, मैं गंभीर रूप से बीमार नहीं हो सकती।" ऐसा सोचते ही मेरी चिंताएं गायब हो गयीं और पहले की तरह मैं कर्त्तव्य निभाती रही। 2013 में विश्वासियों पर सी.सी.पी के अत्याचार काफ़ी बढ़ गए। मुझे और मेरे पति को आसपास के इलाकों में सुसमाचार के प्रचार के लिए जाना-जाता था और गिरफ्तारी का खतरा हमेशा बना रहता था। हमने अपना घर छोड़ दिया और दूर चले गए, ताकि अपने-अपने कर्त्तव्य निभाते रहें। बाद में मैंने पाया कि मेरे स्तन की वो गाँठ बढ़ती जा रही थी और मुझे चिंता हुई कि यह कोई बुरी बीमारी न हो। लेकिन मैंने सोचा कि इतने वर्षों से कुछ बुरा तो हुआ नहीं और वास्तव में परमेश्वर मेरी रक्षा कर रहे हैं। जब तक मैं अपना कर्त्तव्य अच्छी तरह करूँ और ज़्यादा त्याग करती रहूं, परमेश्वर मुझ पर दया करेंगे और मैं गंभीर रूप से बीमार नहीं होउंगी।

2018 में, मैं अस्वस्थ महसूस करने लगी मेरे पति मुझे जांच के लिए ले गए। डॉक्टर ने कहा, मेरे स्तन की गाँठ बत्तख के अंडे जितनी बड़ी हो गयी है और यह बात चिंताजनक है। उन्होंने कहा कि एकदम से ऑपरेशन करना जोख़िम भरा होगा और पहले केमोथेरापी से गाँठ छोटी करनी होगी, फिर ऑपरेशन हो सकेगा। "चिंताजनक" और "केमोथेरापी" जैसे शब्द सुनते ही मैं घबरा गयी। मैंने सोचा, "सिर्फ कैंसर के मरीज़ ही केमोथेरापी करवाते हैं। क्या मुझे कैंसर है? क्या मैं जवानी में ही मर जाऊंगी?" मुझे विश्वास नहीं हो रहा था। मैं अस्पताल के गलियारे में एक बेंच पर गिर पड़ी और फूट-फूटकर रोने लगी।

पति ने मुझे सांत्वना देते हुए कहा, "ज़रूरी नहीं कि यह शुरुआती जांच सही हो। कल दूसरे अस्पताल में हम तुम्हारी एक और जांच करवाएंगे।"

अगले दिन हम दूसरे अस्पताल में गए, जहां मेरी बॉयोप्सी हुई। डॉक्टर ने कहा कि मेरी हालत ख़राब है और यह कैंसर हो सकता है। उन्होंने कहा कि और इंतज़ार न करके दो दिन में ही मेरा ऑपरेशन करना होगा।

उनकी बात सुनकर मैं निढाल हो गयी और मेरा दिल बर्फ़ सा जम गया। मैंने सोचा, "क्या ये सचमुच कैंसर है? कैंसर से लोग मर जाते हैं! मेरे साथ ऐसा कैसे हो सकता है?" फिर मैंने सोचा, "कभी नहीं। जब से मैं विश्वासी बनी हूँ मैंने हमेशा अपना कर्तव्य निभाया है, त्याग किये हैं, पीड़ा सही है और कीमत चुकाई है। दूसरों के ताने और बदनामी सही है, सी.सी.पी द्वारा सतायी गयी हूँ। मैंने किसी को भी अपने कर्तव्य में अड़ंगा नहीं डालने दिया। मुझे कैंसर कैसे हो सकता है? क्या मेरी रक्षा नहीं होगी और स्वर्ग के राज्य में जाने की मेरी कोई आशा नहीं है? क्या मेरे वर्षों के त्याग सब बेकार हो गये?" मैं बहुत दुखी हो गयी।

उस रात मैं सो न सकी और बिस्तर में करवटें बदलती रही। मैं कुछ भी समझ नहीं पा रही थी। मैंने अपने आप को इतना अधिक खपाया, तो मैं इतनी बीमार कैसे हो गयी? परमेश्वर ने मेरी रक्षा क्यों नहीं की? फिर मैंने दो दिन में होने वाले ऑपरेशन के बारे में सोचा। पता नहीं ऑपरेशन सफल भी होगा या नहीं ... मैं बहुत व्यथित थी, मैंने मन ही मन परमेश्वर से प्रार्थना की: "प्रिय परमेश्वर, मैं बहुत दुखी हूँ। पता नहीं मैं इस स्थिति से कैसे उबरूँ। कृपया मेरा मार्गदर्शन करें..." फिर मैंने मनुष्य से परमेश्वर की आखिरी ग्यारह अपेक्षाएं पढ़ीं : "5. यदि तुम हमेशा मेरे प्रति बहुत निष्ठावान रहे हो, मेरे लिए तुममें बहुत प्रेम है, मगर फिर भी तुम बीमारी, दरिद्रता, और अपने दोस्तों और रिश्तेदारों के द्वारा त्यागे जाने की पीड़ा को भुगतते हो या जीवन में किसी भी अन्य दुर्भाग्य को सहन करते हो, तो क्या तब भी मेरे लिए तुम्हारी निष्ठा और प्यार बना रहेगा? 6. यदि मैने जो किया है उसमें से कुछ भी उससे मेल नहीं खाता है जिसकी तुमने अपने हृदय में कल्पना की है, तो तुम अपने भविष्य के मार्ग पर कैसे चलोगे? 7. यदि तुम्हें वह कुछ भी प्राप्त नहीं होता है जो तुमने प्राप्त करने की आशा की थी, तो क्या तुम मेरे अनुयायी बने रह सकते हो?" (वचन, खंड 1, परमेश्वर का प्रकटन और कार्य, एक बहुत गंभीर समस्या : विश्वासघात (2))। इन अपेक्षाओं पर विचार करके मुझे एहसास हुआ कि इस बीमारी से परमेश्वर मेरी परीक्षा ले रहे हैं कि क्या मैं वास्तव में उनकी वफादार हूँ और क्या मैं सचमुच उनसे प्रेम करती हूँ। मैंने अय्यूब की परीक्षाओं के बारे में सोचा। उन्होंने अपनी सारी सम्पत्ति और बच्चे खो दिए। उनके पूरे शरीर पर फोड़े हो गए। हालांकि वे परमेश्वर की इच्छा नहीं समझ सके, मगर उन्होंने परमेश्वर को दोष देने के बजाय खुद को कोसना ठीक समझा और उन्होंने यहोवा परमेश्वर का गुणगान किया। अय्यूब ने परमेश्वर में अपना विश्वास बनाये रखा और आज्ञाकारी बने रहे, वे शैतान के सामने परमेश्वर के गवाह बनकर खड़े हो गए। लेकिन मैंने वर्षों तक आस्था रखी और परमेश्वर के वचनों के पोषण का आनंद उठाया, फिर भी मैं परमेश्वर के कार्य को नहीं समझ सकी। जब मुझे कैंसर होने का पता चला, मुझे लगा मेरा बचाव नहीं हो सकता या स्वर्ग के राज्य का आनंद नहीं ले सकूंगी। मैंने परमेश्वर को गलत समझा और दोष दिया। वर्षों तक परमेश्वर में आस्था रखने और इतने त्याग करने के बाद, मैंने सोचा कि परमेश्वर को मुझे बीमार होने से रोकना चाहिए था। जब परमेश्वर ने मुझे उजागर किया तब मैं समझ सकी कि मैंने सभी त्याग उनकी इच्छा को ध्यान में रखकर नहीं किये थे, न ही परमेश्वर को संतुष्ट करने के लिए सत्य का अभ्यास किया था। वो सब तो आशीष पाने और स्वर्ग के राज्य में जाने के लिए था, मैं परमेश्वर से सौदा कर रही थी। मेरी तथाकथित वफादारी और परमेश्वर के प्रति प्यार सिर्फ़ एक झूठ था। वो सब निष्ठाहीन था। वास्तव में मैंने परमेश्वर को दुःख पहुँचाया और निराश किया था।

फिर मैंने परमेश्वर के वचन पढ़े : "संपूर्ण मानवजाति में कौन है जिसकी सर्वशक्तिमान की नज़रों में देखभाल नहीं की जाती? कौन सर्वशक्तिमान द्वारा तय प्रारब्ध के बीच नहीं रहता? क्या मनुष्य का जीवन और मृत्यु उसका अपना चुनाव है? क्या मनुष्य अपने भाग्य को खुद नियंत्रित करता है? बहुत से लोग मृत्यु की कामना करते हैं, फिर भी वह उनसे काफी दूर रहती है; बहुत से लोग जीवन में मज़बूत होना चाहते हैं और मृत्यु से डरते हैं, फिर भी उनकी जानकारी के बिना, उनकी मृत्यु का दिन निकट आ जाता है, उन्हें मृत्यु की खाई में डुबा देता है; बहुत से लोग आसमान की ओर देखते हैं और गहरी आह भरते हैं; कई लोग अत्यधिक रोते हैं, दर्दनाक आवाज़ में सिसकते हैं; बहुत से लोग परीक्षाओं के बीच पतित हो जाते हैं; बहुत से प्रलोभन के बंदी बन जाते हैं। यद्यपि मैं मनुष्य को मुझे स्पष्ट रूप से निहारने की अनुमति देने के लिए व्यक्तिगत रूप से प्रकट नहीं होता, तब भी बहुत से लोग मेरे चेहरे को देखकर भयभीत हो जाते हैं, बेहद डरते हैं कि मैं उन्हें मार गिराऊँगा, या मैं उन्हें नष्ट कर दूँगा। क्या मनुष्य वास्तव में मुझे जानता भी है या नहीं?" (वचन, खंड 1, परमेश्वर का प्रकटन और कार्य, संपूर्ण ब्रह्मांड के लिए परमेश्वर के वचन, अध्याय 11)। परमेश्वर के वचनों ने दिखाया कि इंसान के शरीर और आत्मा का स्रोत परमेश्वर में निहित है। ज़िन्दगी और मौत परमेश्वर के हाथ में है, उसमें हमारा कोई दखल नहीं है। सृजित प्राणी होने के नाते, हमें परमेश्वर की व्यवस्थाओं के प्रति समर्पित होना चाहिए। ये बात समझ आते ही मुझे मौत से डर लगना बंद हो गया। मैंने मन ही मन संकल्प लिया: "मेरा ऑपरेशन कैसा भी हो, मैं मरूं या जीयूं, मैं अपना जीवन परमेश्वर के हाथ में सौंपती हूँ और उनके शासन के प्रति समर्पित होती हूँ।"

समर्पण करने के बाद, मेरे दिल में असीम शांति की लहर दौड़ गई। ऑपरेशन के लिए ले जाते वक्त मैं लगातार प्रार्थना करती रही। बाद में, डॉक्टर ने कहा कि ऑपरेशन बढ़िया हो गया, लेकिन जो भी हो, निकली हुई गाँठ की जांच करके पता लगाना होगा कि आगे क्या होगा। मैंने सोचा, "परमेश्वर का संरक्षण पाने से ही ऑपरेशन इतना अच्छा हुआ।" मैंने दूसरे मरीज़ों को ऑपरेशन करवाकर आते देखा, वो बदहवास और कमज़ोर थे जबकि मैं ठीक और उत्साहित महसूस कर रही थी। मेरे वार्ड के दूसरे मरीजों ने कहा, लगता ही नहीं कि मैंने ऑपरेशन करवाया है। इसके लिए मैंने मन ही मन परमेश्वर का धन्यवाद किया। मैंने यह भी सोचा, "मैंने अपने स्तन पर वह गाँठ छह साल पहले देखी थी। अगर कैंसर होता तो बहुत पहले बिगड़ गया होता। लेकिन इतने दिनों मैंने तकलीफ महसूस नहीं की। शायद यह कैंसर नहीं है। और अगर है भी, तो परमेश्वर सर्वशक्तिमान हैं, वे इसे ठीक कर देंगे।" मैंने पहले कुछ भाई-बहनों के बारे में सुना था जिन्होंने बहुत बीमार होने पर परमेश्वर में विश्वास किया और उनके चमत्कार देखे। मैंने हमेशा परमेश्वर के लिए त्याग किये, तो वो मेरी रक्षा अवश्य करेंगे।

तीन दिन बाद जब मैं जांच का नतीजा लेने गयी तो मेरी आशा निराशा में बदल गयी। मुझे वास्तव में कैंसर था।

मैं स्तब्ध बैठी रही, बार-बार नतीजे को पढ़ती रही मैं ज़ार-ज़ार रोती रही। बहुत देर बाद मैंने अपने आप को संभाला। मैंने सोचा, "क्या इस बीमारी से परमेश्वर मुझे उजागर करके ख़त्म कर देना चाहते हैं? क्या मैं उनकी सेवा करने के लायक नहीं रही? वर्षों से मैंने परमेश्वर में आस्था रखी, त्याग किये, आंधी तूफ़ान में भी उनके सुसमाचार का प्रचार किया। क्या परमेश्वर को ये सब याद नहीं? क्या यही परमेश्वर में आस्था रखने का नतीजा है?" मैं बहुत दुखी और बेजान हो रही थी।

मैं कुछ भी खाना-पीना नहीं चाहती थी, बात भी नहीं करना चाहती थी। डॉक्टर ने मुझे अच्छी ख़ुराक़ लेने और व्यायाम करने की सलाह दी। मैंने सोचा, "मुझे मौत की सजा दी गयी है, खुराक और व्यायाम का क्या फायदा? आज-कल में मुझे मरना ही तो है।" मैं खिन्न होकर सोचती रही, "बहुत सारे भाई-बहन आस्था रखने से पहले बीमार हुए, लेकिन आस्थावान होने के बाद ठीक हो गए। परमेश्वर में आस्था रखने के बाद मैं हर रोज़ अपना कर्तव्य निभाती रही। फिर मुझे कैंसर कैसे हो गया? मैं सोचती थी कि त्याग करने से मुझे उद्धार प्राप्त होगा। अब न सिर्फ मेरा बचाव नहीं होगा, मैं कैंसर से मर जाऊंगी।" मेरे अंदर से दोष और परमेश्वर के बारे में गलतफहमी की भावनाएं उमड़ने लगीं। मैंने निराश होकर रोते हुए परमेश्वर से बात की, "प्रिय परमेश्वर, मैं बहुत दुखी हूँ। मैं बीमार हूँ, और आपकी इच्छा नहीं समझ पा रही हूँ। मुझे प्रबुद्ध करके मेरा मार्गदर्शन करें, ताकि मैं आपकी इच्छा को समझ सकूँ।"

फिर मैंने परमेश्वर के ये वचन पढ़े : "सभी लोगों के लिए शुद्धिकरण कष्टदायी होता है, और उसे स्वीकार करना बहुत कठिन होता है—परंतु शुद्धिकरण के दौरान ही परमेश्वर मनुष्य के समक्ष अपना धर्मी स्वभाव स्पष्ट करता है और मनुष्य से अपनी अपेक्षाएँ सार्वजनिक करता है, और अधिक प्रबुद्धता, अधिक वास्तविक काट-छाँट और व्यवहार प्रदान करता है; तथ्यों और सत्य के बीच की तुलना के माध्यम से वह मनुष्य को अपने और सत्य के बारे में बृहत्तर ज्ञान देता है, और उसे परमेश्वर की इच्छा की और अधिक समझ प्रदान करता है, और इस प्रकार उसे परमेश्वर के प्रति सच्चा और शुद्ध प्रेम प्राप्त करने देता है। शुद्धिकरण का कार्य करने में परमेश्वर के ये लक्ष्य हैं। उस समस्त कार्य के, जो परमेश्वर मनुष्य में करता है, अपने लक्ष्य और अपना अर्थ होता है; परमेश्वर निरर्थक कार्य नहीं करता, और न ही वह ऐसा कार्य करता है, जो मनुष्य के लिए लाभदायक न हो। शुद्धिकरण का अर्थ लोगों को परमेश्वर के सामने से हटा देना नहीं है, और न ही इसका अर्थ उन्हें नरक में नष्ट कर देना है। बल्कि इसका अर्थ है शुद्धिकरण के दौरान मनुष्य के स्वभाव को बदलना, उसके इरादों को बदलना, उसके पुराने विचारों को बदलना, परमेश्वर के प्रति उसके प्रेम को बदलना, और उसके पूरे जीवन को बदलना। शुद्धिकरण मनुष्य की वास्तविक परीक्षा और वास्तविक प्रशिक्षण का एक रूप है, और केवल शुद्धिकरण के दौरान ही उसका प्रेम अपने अंतर्निहित कार्य को पूरा कर सकता है" (वचन, खंड 1, परमेश्वर का प्रकटन और कार्य, केवल शुद्धिकरण का अनुभव करके ही मनुष्य सच्चे प्रेम से युक्त हो सकता है)। परमेश्वर की इच्छा जानने में उनके वचनों ने मेरी बहुत सहायता की। बीमारी का उपयोग करके परमेश्वर मेरी आंतरिक भ्रष्टता, बग़ावत और कलुषित मंशाओं को उजागर कर रहे थे ताकि मैं स्वयं को जानूँ, अपनी भ्रष्टता को दूर करूँ और परमेश्वर का उद्धार प्राप्त करूँ। मगर मैं सोचती थी परमेश्वर मेरी जान लेना और मुझे खत्म करना चाहते थे, इसलिए मैंने परमेश्वर को गलत समझा और दोष दिया, उन्हें पूरी तरह से त्याग दिया और निराशा में डूब गयी। मैंने अपने त्यागों की कीमत लगाने, उनका श्रेय लेने और परमेश्वर से बहस करने की कोशिश की। मैंने तो अपनी मौत का उपयोग करके भी परमेश्वर का सामना करना चाहा था। मैं सारा विवेक खो बैठी थी! मुझे लगा कि मैं परमेश्वर की इतनी ज़्यादा ऋणी हूँ, तो मैं उनके समक्ष प्रार्थना करने और यह पता लगाने आयी कि क्यों जब मैं बीमार हुई तो परमेश्वर को ग़लत समझने और दोष लगाने के बजाय उनके प्रति समर्पित नहीं हो सकी।

फिर मैंने परमेश्वर के कुछ वचन पढ़े। "बहुत-से लोग केवल इसलिए मुझ पर विश्वास करते हैं कि मैं उनको चंगा कर सकता हूँ। बहुत-से लोग सिर्फ इसलिए मुझ पर विश्वास करते हैं कि मैं उनके शरीर से अशुद्ध आत्माओं को निकालने के लिए अपनी शक्तियों का इस्तेमाल करूँगा, और बहुत-से लोग मुझसे बस शांति और आनंद प्राप्त करने के लिए मुझ पर विश्वास करते हैं। बहुत-से लोग मुझसे सिर्फ और अधिक भौतिक संपदा माँगने के लिए मुझ पर विश्वास करते हैं। बहुत-से लोग मुझसे सिर्फ इस जीवन को शांति से गुज़ारने और आने वाले संसार में सुरक्षित और स्वस्थ रहने के लिए मुझ पर विश्वास करते हैं। बहुत-से लोग केवल नरक की पीड़ा से बचने के लिए और स्वर्ग के आशीष प्राप्त करने के लिए मुझ पर विश्वास करते हैं। बहुत-से लोग केवल अस्थायी आराम के लिए मुझ पर विश्वास करते हैं और आने वाले संसार में कुछ हासिल करने की कोशिश नहीं करते। जब मैंने अपना क्रोध नीचे मनुष्यों पर उतारा और उसका सारा आनंद और शांति छीन ली, तो मनुष्य संदिग्ध हो गया। जब मैंने मनुष्य को नरक का कष्ट दिया और स्वर्ग के आशीष वापस ले लिए, तो मनुष्य की लज्जा क्रोध में बदल गई। जब मनुष्य ने मुझसे खुद को चंगा करने के लिए कहा, तो मैंने उस पर ध्यान नहीं दिया और उसके प्रति घृणा महसूस की; तो मनुष्य मुझे छोड़कर चला गया और बुरी दवाइयों तथा जादू-टोने का मार्ग खोजने लगा। जब मैंने मनुष्य द्वारा मुझसे माँगा गया सब-कुछ वापस ले लिया, तो हर कोई बिना कोई निशान छोड़े गायब हो गया। इसलिए मैं कहता हूँ कि मनुष्य मुझ पर इसलिए विश्वास करता है, क्योंकि मैं बहुत अनुग्रह देता हूँ, और प्राप्त करने के लिए और भी बहुत-कुछ है" (वचन, खंड 1, परमेश्वर का प्रकटन और कार्य, तुम विश्वास के बारे में क्या जानते हो?)। "ऐसे लोगों का परमेश्वर का अनुसरण करने का केवल एक सरल उद्देश्य होता है, और वह उद्देश्य है आशीष प्राप्त करना। ऐसे लोग ऐसी किसी भी दूसरी चीज़ पर ध्यान देने की परवाह नहीं कर सकते जो इस उद्देश्य से सीधे संबंध नहीं रखती। उनके लिए, आशीष प्राप्त करने के लिए परमेश्वर में विश्वास करने से ज्यादा वैध उद्देश्य और कोई नहीं है—यह उनके विश्वास का असली मूल्य है। यदि कोई चीज़ इस उद्देश्य को प्राप्त करने में योगदान नहीं करती, तो वे उससे पूरी तरह से अप्रभावित रहते हैं। आज परमेश्वर में विश्वास करने वाले अधिकांश लोगों का यही हाल है। उनके उद्देश्य और इरादे न्यायोचित प्रतीत होते हैं, क्योंकि जब वे परमेश्वर में विश्वास करते हैं, तो वे परमेश्वर के लिए स्वयं को खपाते भी हैं, परमेश्वर के प्रति समर्पित होते हैं और अपना कर्तव्य भी निभाते हैं। वे अपनी जवानी न्योछावर कर देते हैं, परिवार और आजीविका त्याग देते हैं, यहाँ तक कि वर्षों अपने घर से दूर व्यस्त रहते हैं। अपने परम उद्देश्य के लिए वे अपनी रुचियाँ बदल डालते हैं, अपने जीवन का दृष्टिकोण बदल देते हैं, यहाँ तक कि अपनी खोज की दिशा तक बदल देते हैं, किंतु परमेश्वर पर अपने विश्वास के उद्देश्य को नहीं बदल सकते। वे अपने आदर्शों के प्रबंधन के लिए भाग-दौड़ करते हैं; चाहे मार्ग कितना भी दूर क्यों न हो, और मार्ग में कितनी भी कठिनाइयाँ और अवरोध क्यों न आएँ, वे दृढ़ रहते हैं और मृत्यु से नहीं डरते। इस तरह से अपने आप को समर्पित रखने के लिए उन्हें कौन-सी ताकत बाध्य करती है? क्या यह उनका विवेक है? क्या यह उनका महान और कुलीन चरित्र है? क्या यह बुराई से बिलकुल अंत तक लड़ने का उनका दृढ़ संकल्प है? क्या यह बिना प्रतिफल की आकांक्षा के परमेश्वर की गवाही देने का उनका विश्वास है? क्या यह परमेश्वर की इच्छा प्राप्त करने के लिए सब-कुछ त्याग देने की तत्परता के प्रति उनकी निष्ठा है? या यह अनावश्यक व्यक्तिगत माँगें हमेशा त्याग देने की उनकी भक्ति-भावना है? ऐसे किसी भी व्यक्ति के लिए, जिसने कभी परमेश्वर के प्रबंधन को नहीं समझा, फिर भी इतना कुछ देना एक चमत्कार ही है! फिलहाल, आओ इसकी चर्चा न करें कि इन लोगों ने कितना कुछ दिया है। किंतु उनका व्यवहार हमारे विश्लेषण के बहुत योग्य है। उनके साथ इतनी निकटता से जुड़े उन लाभों के अतिरिक्त, परमेश्वर को कभी नहीं समझने वाले लोगों द्वारा उसके लिए इतना कुछ दिए जाने का क्या कोई अन्य कारण हो सकता है? इसमें हमें पूर्व की एक अज्ञात समस्या का पता चलता है : मनुष्य का परमेश्वर के साथ संबंध केवल एक नग्न स्वार्थ है। यह आशीष देने वाले और लेने वाले के मध्य का संबंध है। स्पष्ट रूप से कहें तो, यह कर्मचारी और नियोक्ता के मध्य के संबंध के समान है। कर्मचारी केवल नियोक्ता द्वारा दिए जाने वाले प्रतिफल प्राप्त करने के लिए कार्य करता है। इस प्रकार के संबंध में कोई स्नेह नहीं होता, केवल एक लेनदेन होता है। प्रेम करने या प्रेम पाने जैसी कोई बात नहीं होती, केवल दान और दया होती है। कोई समझदारी नहीं होती, केवल दबा हुआ आक्रोश और धोखा होता है। कोई अंतरंगता नहीं होती, केवल एक अगम खाई होती है। अब जबकि चीज़ें इस बिंदु तक आ गई हैं, तो कौन इस क्रम को उलट सकता है? और कितने लोग इस बात को वास्तव में समझने में सक्षम हैं कि यह संबंध कितना भयानक बन चुका है? मैं मानता हूँ कि जब लोग आशीष प्राप्त होने के आनंद में निमग्न हो जाते हैं, तो कोई यह कल्पना नहीं कर सकता कि परमेश्वर के साथ इस प्रकार का संबंध कितना शर्मनाक और भद्दा है" (वचन, खंड 1, परमेश्वर का प्रकटन और कार्य, परिशिष्ट 3: मनुष्य को केवल परमेश्वर के प्रबंधन के बीच ही बचाया जा सकता है)। परमेश्वर के वचन मेरे हृदय को तलवार की भांति चीर गए, मुझे बहुत शर्म महसूस हुई। जैसा कि परमेश्वर ने कहा था, क्या मेरी आस्था के पीछे का मक़सद भविष्य में आशीष पाना नहीं था? इससे कोई फर्क नहीं पड़ता कि मैं त्याग करते कैसी दिखाई दी, मैं केवल आशीष पाने के लिए परमेश्वर से सौदा कर रही थी। मैं वास्तव में परमेश्वर की आज्ञा का पालन नहीं कर रही थी, न ही एक सृजित प्राणी का कर्तव्य निभा रही थी। जब मैं आस्था में नई थी, मैं सोचती थी कि मुझ पर कोई आपदा नहीं आएगी, मुझे परमेश्वर का आशीष और उनके राज्य में प्रवेश मिलेगा। इसलिये मैंने अपना सर्वस्व त्याग दिया और कुछ भी अपने कर्तव्य के आड़े नहीं आने दिया। अपने बच्चों को स्कूल ले जाने और लाने का भी मेरे पास समय नहीं था। दूसरों के ताने और बदनामी सहना, सीसीपी द्वारा पीछा करके सताया जाना—कुछ भी मेरे और मेरे कर्तव्य के बीच नहीं आया। इन सब से मुझे लगा कि मैं परमेश्वर के प्रति वफादार हूँ वे अवश्य मेरी प्रशंसा करेंगे और मुझे आशीष देंगे। जब मुझे पता चला कि मुझे कैंसर है, मुझे लगा कि यही मेरा अंत है, राज्य में जाने के मेरे सारे सपने धुआं बनकर उड़ गए। मैं गलतफहमियों और शिकायतों से भरी थी, और मैंने परमेश्वर से बहस की, परमेश्वर का सामना करने के लिए मैंने अपनी मौत का उपयोग भी करना चाहा। तथ्यों का सामना करते ही मुझे एहसास हुआ कि मेरा कर्तव्य निभाना, कष्ट उठाना, और खुद को खपाना, सब बदले में एक अच्छी मंज़िल पाने के लिए थे। मेरे और परमेश्वर के बीच का रिश्ता कर्मचारी और नियोक्ता के समान था। मेरे द्वारा चुकाई हर छोटी कीमत के लिए मुझे प्रतिफल चाहिए था। मैं सच में परमेश्वर से प्रेम नहीं करती थी, मैं उनका इस्तेमाल कर रही थी, उनको धोखा देने की कोशिश कर रही थी। जब मेरी आस्था में इस तरह की सोच थी तो परमेश्वर मुझसे नफ़रत ही कर सकते थे। अगर परमेश्वर ने उस बीमारी का उपयोग करके मुझे न जगाया होता, तो मैं आस्था के बारे में अपने ग़लत विचारों से चिपकी रहती और अंत में परमेश्वर मुझे ज़रूर त्याग देते और ख़त्म कर देते। इस एहसास ने मुझे अफ़सोस और पछतावे से भर दिया। मैंने घुटने टेके और परमेश्वर से प्रार्थना की। "प्रिय परमेश्वर, अगर आपने इस बीमारी के ज़रिये मुझे उजागर न किया होता, तो मैंने आस्था को लेकर अपने गलत विचारों को कभी न समझी होती। आपके वचनों के न्याय और खुलासों ने मेरी आत्मा को जगा दिया है। मैं अपनी ग़लत मंशाओं को सुधारना चाहती हूँ और आशीष पाने की अपनी इच्छा त्यागना चाहती हूँ। चाहे मैं ठीक होऊं या नहीं, मैं जियूं या मरूं, मैं आपको समर्पित होना चाहती हूँ।" प्रार्थना के बाद मैंने और अधिक शांति का अनुभव किया, मैं पहले से बहुत बेहतर हालत में थी। बाद के दिनों में, मैं कसरत करती रही और पोषण की खुराकें लेती रही और दिन-प्रतिदिन मेरा स्वास्थ्य सुधरने लगा। कुछ दिनों में ही मुझे अस्पताल से छुट्टी मिल गई।

घर वापस आकर मैंने अपने पति और बच्चों को सुसमाचार का प्रचार करते और अपने कर्तव्य निभाते देखा, मगर मैं अपना कर्तव्य निभाने में असमर्थ बिस्तर में पड़ी रही। मैं थोड़ी उदास होने लगी। मुझे पता नहीं था कि मैं कब पूरी तरह से स्वस्थ होऊंगी या किसी दिन मैं अपना कर्तव्य निभा सकूंगी या नहीं। अगर मैं अपना कर्तव्य न निभा सकी तो क्या मैं बिलकुल बेकार नहीं हो जाऊंगी? और फिर मुझे कैसे बचाया जाएगा? मुझे एहसास हुआ कि आशीष पाने की मेरी इच्छा फिर अपना सिर उठा रही थी। मैंने तुरंत परमेश्वर से प्रार्थना की और उनके ये वचन पढ़े : "इससे पहले लोग किस आधार पर रहते थे? सभी लोग स्वयं के लिए जीते हैं। मैं तो बस अपने लिए सोचूँगा, बाकियों को शैतान ले जाए—यह मानव प्रकृति का निचोड़ है। लोग अपनी ख़ातिर परमेश्वर पर विश्वास करते हैं; वे चीजों को त्यागते हैं, परमेश्वर के लिए स्वयं को खपाते हैं और परमेश्वर के प्रति वफादार रहते हैं—लेकिन फिर भी वे ये सब स्वयं के लिए करते हैं। संक्षेप में, यह सब स्वयं के लिए आशीर्वाद प्राप्त करने के उद्देश्य से किया जाता है। दुनिया में, सब कुछ निजी लाभ के लिए होता है। परमेश्वर पर विश्वास करना आशीर्वाद प्राप्त करने के लिए है, और आशीर्वाद प्राप्त करने के लिए ही कोई व्यक्ति सब कुछ छोड़ देता है, और आशीर्वाद प्राप्त करने के लिए कोई व्यक्ति बहुत दुःख का भी सामना कर सकता है। यह सब मनुष्य की भ्रष्ट प्रकृति का प्रयोगसिद्ध प्रमाण है"("अंत के दिनों के मसीह की बातचीत के अभिलेख" में 'बाहरी परिवर्तन और स्वभाव में परिवर्तन के बीच अंतर')। परमेश्वर के वचनों ने यह समझने में मेरी मदद की कि अपनी आस्था में परमेश्वर के साथ सौदेबाजी करने, मनचाहा काम न होने पर परमेश्वर के ख़िलाफ़ विद्रोह और विरोध करने का कारण यह था कि सभी तरह के शैतानी विष मेरे मन को नियंत्रित कर रहे थे। "हर व्यक्ति अपनी सोचे बाकियों को शैतान ले जाये" और "जब तक लाभ न हो तब तक एक उंगली भी न उठाओ"—मैं इन शैतानी फलसफों का पालन करके जीती रही। मैंने सब कुछ अपने लिए किया, स्वयं को लाभ पहुँचाने के लिए किया। मैं बहुत स्वार्थी और नीच थी। अपनी आस्था में भी, मैं सिर्फ़ आशीष और पुरस्कार पाने के लिए संघर्ष करती रही। सत्य को प्राप्त करने या अपने स्वभाव को बदलने पर मैंने बिलकुल भी ध्यान नहीं दिया। जब मुझे वह आशीष नहीं मिला जो मैं चाहती थी, तो मेरी शैतानी प्रकृति भड़क उठी, मैंने परमेश्वर को ग़लत समझा और उसे दोष दिया, मैंने परमेश्वर के लिए जो भी किया था उस पर अफ़सोस किया। पौलुस ने प्रभु के लिए काम किया और बहुत कष्ट उठाये, मगर उसे सत्य से कोई लगाव नहीं था, उसने परमेश्वर को जानने या अपने स्वभाव को बदलने का प्रयत्न नहीं किया। वह अपने कष्ट और त्याग के बदले धार्मिकता का ताज चाहता था। अंत में उसका शैतानी स्वभाव नहीं बदला, तो उसके अहंकार ने सारी समझ को बाहर निकाल दिया, उसने गवाही दी कि वह स्वयं मसीह है और वह लोगों को अपने समक्ष लाया। जिससे परमेश्वर के स्वभाव को ठेस पहुँची और उसको अंतहीन दंड मिला। मुझे पता था कि अगर मैं शैतान के विष के साथ जीती रही, तो मैं पौलुस जैसी हो जाऊंगी। परमेश्वर का विरोध करने के लिए वे मुझे दंड देंगे। मैंने देखा कि सत्य को प्राप्त किए बिना आशीष माँगना कितना खतरनाक था। मैं परमेश्वर के प्रति बहुत कृतज्ञ थी। इस बीमारी का उपयोग करके खुद के बारे में सोचने और जानने का अवसर देने के लिए, मैंने उनका धन्यवाद किया, मैं अपनी आस्था के पालन में अपनी ग़लत सोच को समझ पायी, और जाना कि मैं परमेश्वर के विरोध के रास्ते पर चल रही थी।

फिर मैंने परमेश्वर के वचन पढ़े : "परमेश्वर सर्वदा सर्वोच्च है और हमेशा आदरणीय है, जबकि मनुष्य सर्वदा तुच्छ और हमेशा निकम्मा है। यह इसलिए है क्योंकि परमेश्वर हमेशा मनुष्यों के लिए बलिदान करता रहता है और अपने आप को समर्पित करता है; जबकि, मनुष्य हमेशा लेता है और सिर्फ अपने आप के लिए ही परिश्रम करता है। परमेश्वर सदा मानवजाति के अस्तित्व के लिए परिश्रम करता रहता है, फिर भी मनुष्य ज्योति और धार्मिकता में कभी भी कोई योगदान नहीं देता है। भले ही मनुष्य कुछ समय के लिए परिश्रम करे, लेकिन वह इतना कमज़ोर होता है कि हल्के से झटके का भी सामना नहीं सकता है, क्योंकि मनुष्य का परिश्रम केवल अपने लिए होता है दूसरों के लिए नहीं। मनुष्य हमेशा स्वार्थी होता है, जबकि परमेश्वर सर्वदा स्वार्थविहीन होता है। परमेश्वर उन सब का स्रोत है जो धर्मी, अच्छा, और सुन्दर है, जबकि मनुष्य सब प्रकार की गन्दगी और बुराई का वाहक और प्रकट करने वाला है। परमेश्वर कभी भी अपनी धार्मिकता और सुन्दरता के सार-तत्व को नहीं बदलेगा, जबकि मनुष्य किसी भी समय, किसी भी परिस्थिति में, धार्मिकता से विश्वासघात कर सकता है और परमेश्वर से दूर जा सकता है" (वचन, खंड 1, परमेश्वर का प्रकटन और कार्य, परमेश्वर के स्वभाव को समझना बहुत महत्वपूर्ण है)। इन वचनों पर विचार करते हुए मैं बहुत भावुक हो गयी। उस मानवजाति को बचाने के लिए परमेश्वर ने इतनी बड़ी कीमत चुकायी है जिसे शैतान ने इतनी गहराई तक भ्रष्ट कर दिया है। दो हज़ार वर्ष पूर्व, मानवजाति को छुटकारा दिलाने के लिये परमेश्वर ने यहूदिया में पहली बार देहधारण किया। उन्होंने ताने और अपमान सहे, यहूदी धर्म के अनुयायियों द्वारा उत्पीड़न और बुरे बर्ताव का सामना किया। अंततः उनको सलीब पर कीलों से ठोक दिया गया, जिससे छुटकारे का कार्य पूरा हो गया। आज, चीन में परमेश्वर दूसरी बार देहधारी बने हैं ताकि मानवजाति को हमेशा के लिए शुद्ध करके बचाया जा सके। सीसीपी. द्वारा उनका पीछा और उत्पीड़न किया गया, उनके पास न तो सिर छिपाने की जगह थी और न आराम करने की, हम विश्वासियों द्वारा गलत समझे जाने, दोष लगाये जाने, अवज्ञा और विरोध का सामना करना पड़ा। फिर भी परमेश्वर मानवजाति को बचाने की कोशिश करने से कभी नहीं रुके इसके बजाय जो कुछ उनसे हो सकता है, वे चुपचाप करते हैं, बदले में कुछ भी नहीं मांगते। हालांकि, मैंने कर्तव्य निभाते वक्त त्याग किए और बदले में आशीष और मंज़िल पाने की कामना की। परमेश्वर से सौदेबाजी करने के लिए मैं अपने ज़मीर के विरुद्ध गयी। मैं कितनी स्वार्थी और नीच थी! मैं किसी तरह की सच्ची विश्वासी नहीं थी। यह महसूस करके, मैं पश्चाताप की इच्छा लेकर परमेश्वर के समक्ष प्रार्थना करने गयी।

एक दिन अपने भक्ति कार्य के दौरान, मैंने परमेश्वर के वचनों में यह पढ़ा : "परमेश्वर में सच्चे विश्वास का अर्थ यह है: इस विश्वास के आधार पर कि सभी वस्तुओं पर परमेश्वर की संप्रभुता है, व्यक्ति परमेश्वर के वचनों और कार्यों का अनुभव करता है, अपने भ्रष्ट स्वभाव को शुद्ध करता है, परमेश्वर की इच्छा पूरी करता है और परमेश्वर को जान पाता है। केवल इस प्रकार की यात्रा को ही 'परमेश्वर में विश्वास' कहा जा सकता है" (वचन, खंड 1, परमेश्वर का प्रकटन और कार्य, प्रस्तावना)। "परमेश्वर पर विश्वास करना उसे संतुष्ट करने के वास्ते और उस स्वभाव को जीने के लिए है जो वह अपेक्षा करता है, ताकि इन अयोग्य लोगों के समूह के माध्यम से परमेश्वर के कार्यकलाप और उसकी महिमा प्रदर्शित हो सके। परमेश्वर पर विश्वास करने के लिए यही सही दृष्टिकोण है और यह वो लक्ष्य भी है जिसे तुम्हें खोजना चाहिए। परमेश्वर पर विश्वास करने के बारे में तुम्हारा सही दृष्टिकोण होना चाहिए और तुम्हें परमेश्वर के वचनों को प्राप्त करने का प्रयास करना चाहिए। तुम्हें परमेश्वर के वचनों को खाने और पीने की आवश्यकता है, और तुम्हें सत्य को जीने, और विशेष रूप से उसके व्यवहारिक कर्मों को देखने, सम्पूर्ण ब्रह्माण्ड में उसके अद्भुत कर्मों को देखने, और साथ ही देह में उसके द्वारा किए जाने वाले व्यवहारिक कार्य को देखने में सक्षम होना चाहिए। अपने वास्तविक अनुभवों के द्वारा, लोग इस बात की सराहना कर सकते हैं कि कैसे परमेश्वर उन पर अपना कार्य करता है, उनके प्रति उसकी क्या इच्छा है। यह सब लोगों के भ्रष्ट शैतानी स्वभाव को दूर करने के लिए है। अपने भीतर की सारी अशुद्धता और अधार्मिकता बाहर निकाल देने, अपने गलत इरादों को निकाल फेंकने, और परमेश्वर में सच्चा विश्वास उत्पन्न करने के बाद—केवल सच्चे विश्वास के साथ ही तुम परमेश्वर को सच्चा प्रेम कर सकते हो" (वचन, खंड 1, परमेश्वर का प्रकटन और कार्य, जिन्हें पूर्ण बनाया जाना है उन्हें शोधन से गुजरना होगा)। परमेश्वर के वचन हमें दिखाते हैं कि अपनी आस्था में हम कौन से सही लक्ष्य को प्राप्त करें। हमारे अनुभवों में हम कितने भी अनुशासित हों, हमें विशेषकर शुद्ध करने और बदलने के लिए परमेश्वर सारी व्यवस्था करते हैं। मुझे मालूम था कि इन सब का अनुभव स्वीकृति और आज्ञाकारिता के साथ करना होगा, अपने भ्रष्ट स्वभाव को ठीक करने के लिए मुझे सत्य की खोज करनी होगी, मुझे परमेश्वर को संतुष्ट करना होगा और सभी चीज़ों में उनके प्रेम का मूल्य चुकाना होगा। यह एकमात्र सही अनुसरण है। अब मैं आशीष पाने के लिए परमेश्वर से और सौदेबाजी नहीं करना चाहती थी। मेरी बीमारी अब बढ़े या कम हो, मैं अंतिम सांस तक परमेश्वर की आराधना करूंगी। अगर परमेश्वर ने मुझे कर्तव्य निभाने का दूसरा अवसर दिया, तो मैं आशीष पाने के लिए उनसे सौदेबाजी नहीं करूंगी। मैं बस अपने कर्तव्य पालन में सत्य की खोज और अपने स्वभाव में बदलाव लाना चाहती थी।

कुछ ही समय बाद परमेश्वर ने मेरी परीक्षा ली।

एक दिन, मेरी बेटी कलीसिया की सभा से वापस आकर बोली बहन वाँग, जो विश्वासियों का सिंचन करती हैं, पुलिस उनका पीछा कर रही है और अभी तक उनकी जगह काम करने वाला कोई नहीं मिला। उसने मुझसे पूछा कि कलीसिया में वो काम कौन कर सकता है। मैंने यह कार्य पहले किया हुआ था और इसे अच्छी तरह से जानती थी, तो मैंने सोचा कि मैं सबसे अधिक उपयुक्त होऊँगी। मगर फिर मैंने सोचा कि तकरीबन बीस दिन पहले ही तो मेरा ऑपरेशन हुआ था। चीरे का घाव अभी पूरी तरह ठीक नहीं हुआ था और मौसम गरम होता जा रहा था। घर पर, मुझे दिन में कई बार चीरे की सफाई करनी होती थी। अगर मैंने यह ज़िम्मेदारी ली और इतनी व्यस्त हो गयी कि अपने घाव को साफ़ न रख सकी, तो यह सूज सकता है। मैं अपने हाथों का ठीक से इस्तेमाल नहीं कर पाती थी, अगर मुझे हर दिन इलेक्ट्रिक स्कूटर पर झटके खाने पड़े तो मेरा घाव ठीक नहीं होगा, और मैं बहुत बीमार हो जाऊँगी। ऐसे में, उस ज़िम्मेदारी को लेकर मैं अपनी सेहत का नुकसान करूंगी। मगर फिर मैंने सोचा, "अभी तक इस ज़िम्मेदारी के लिए कोई उपयुक्त व्यक्ति नहीं मिला है। अगर मैं यह जिम्मेदारी नहीं लूंगी तो क्या परमेश्वर के घर का काम पिछड़ नहीं जायेगा? मुझे क्या करना चाहिए?" तब मेरे मन में परमेश्वर के वचनों का यह अंश आया: "अगर परमेश्वर में अपनी आस्था और सत्य की खोज में तुम यह कहने में सक्षम हो, 'परमेश्वर कोई भी बीमारी या अप्रिय घटना मेरे साथ होने दे—परमेश्वर चाहे कुछ भी करे—मुझे आज्ञापालन करना चाहिए, और एक सृजित प्राणी के रूप में अपनी जगह पर रहना चाहिए। अन्य सभी चीजों से पहले मुझे सत्य के इस पहलू—आज्ञापालन—को अभ्यास में लाना चाहिए, मैं इसे कार्यान्वित करता हूँ और परमेश्वर के प्रति आज्ञाकारिता की वास्तविकता को जीता हूँ। साथ ही, परमेश्वर ने जो आदेश मुझे दिया है और जो कर्तव्य मुझे निभाना चाहिए, मुझे उनका परित्याग नहीं करना चाहिए। यहाँ तक कि अपने जीवन के अंतिम क्षणों में भी मुझे अपने कर्तव्य का पालन करना चाहिए।' क्या यह गवाही देना नहीं हुआ?"("अंत के दिनों के मसीह की बातचीत के अभिलेख" में 'केवल सत्‍य के बारम्‍बार चिन्‍तन से ही आपको आगे का मार्ग मिल सकता है')। परमेश्वर ने मुझे अभ्यास का मार्ग प्रदान किया। हालाँकि मेरा चीरा अभी पूरी तरह ठीक नहीं हुआ था, मगर मैं अब स्वार्थी और नीच नहीं बनना चाहती थी, परमेश्वर के घर के बजाय सिर्फ़ अपने बारे में सोचना नहीं चाहती थी। वर्षों तक मैं आशीष पाने के लिए अपना कर्तव्य निभाती रही, परमेश्वर के साथ सौदेबाजी करती रही। मैंने कभी परमेश्वर की इच्छा की परवाह नहीं की या उसे संतुष्ट करने के लिए कुछ भी नहीं किया। वास्तव में मैं परमेश्वर की ऋणी थी! इस काम को करने के लिए किसी की तत्काल जरूरत थी, और मैं इसे करना चाहती थी। चाहे मेरी सेहत कैसी भी रहे, मैं केवल परमेश्वर को संतुष्ट करना चाहती थी। परमेश्वर के वचनों के मार्गदर्शन से, मेरी बीमारी अब मेरे लिए बाधा न रही मैंने स्वेच्छा से उस काम की जिम्मेदारी ले ली।

जब मैंने अपना सब कुछ इस कर्तव्य पालन में डाल दिया, तब मैंने परमेश्वर की चमत्कारिक सुरक्षा को देखा। एक हफ्ते बाद, मेरा चीरा और बिगड़ने के बजाय पूरी तरह से ठीक हो गया। डॉक्टर ने कहा, "इस तरह के ऑपरेशन के बाद बांह में लिम्फेडेमा (सूजन) का होना आम बात है और स्वास्थ्य लाभ के एक महीने बाद भी मरीज़ को कीमोथेरापी की आवश्यकता होती है।" मगर जब से मैंने वो कर्तव्य करना शुरू किया, मेरा चीरा दुखना बंद हो गया, मेरी बांह में कोई लिम्फेडेमा (सूजन) नहीं था, और मैं कीमोथेरापी के लिए भी नहीं गयी। मेरा ऑपरेशन हुए अब एक वर्ष से अधिक हो गया है, और मैं पूरी तरह स्वस्थ हूँ। परमेश्वर के चमत्कारिक कार्यों के लिए उनका धन्यवाद। मैंने निजी तौर पर उनके इन वचनों को अनुभव किया है जो कहते हैं : "कोई भी और सभी चीज़ें, चाहे जीवित हों या मृत, परमेश्वर के विचारों के अनुसार ही जगह बदलेंगी, परिवर्तित, नवीनीकृत और गायब होंगी। परमेश्वर सभी चीज़ों को इसी तरीके से संचालित करता है" (वचन, खंड 1, परमेश्वर का प्रकटन और कार्य, परमेश्वर मनुष्य के जीवन का स्रोत है)। एक बार जब मैंने अपनी अनुचित मांगें छोड़ दीं और परमेश्वर से सौदेबाजी करना बंद कर दिया, तब मैंने वास्तव में परमेश्वर के अधिकार और सत्ता को देखा और उनके चमत्कारिक कार्यों को देखा!

सतही तौर पर, इस बीमारी का अग्नि-परीक्षण मुझे किसी आपदा की तरह लगा था मगर उसके अंदर परमेश्वर का प्रेम छुपा हुआ था। परमेश्वर के वचनों के मार्गदर्शन ने मुझे आशीष पाने की अपनी मंशाओं और अपनी अशुद्धियों को पहचानने की थोड़ी-बहुत समझ दी। मेरे अंदर परमेश्वर के प्रति आज्ञाकारिता पैदा हुई, और मैंने सच में यह सीखा कि बीमारी का अनुभव करना परमेश्वर का आशीष है, यह मुझे शुद्ध करने और बदलने के लिए है। मेरा उद्धार करने के लिए परमेश्वर का धन्यवाद!

78. यकृत कैंसर की बीमारी से सीखे सबक

ली यांग, चीन

ईसाई बनने के बाद मुझे चीनी कम्युनिस्ट पार्टी ने कई बार गिरफ्तार किया, किंतु मैंने कभी प्रभु को धोखा नहीं दिया। कुछ साल पहले ही मैंने सर्वशक्तिमान परमेश्वर के अंत के दिनों के कार्य को स्वीकार किया था, और धूप हो या बारिश, मैं हमेशा पूरे उत्साह से सुसमाचार का प्रचार करता और अपना कर्तव्य निभाता। मुझे लगता था कि मैं हमेशा परमेश्वर के प्रति वफादार रहूँगा, चाहे मुझे कितनी भी पीड़ा सहनी पड़े। मेरी बीमारी ने मुझे अपनी नश्वरता का बोध कराया, तब मेरे अंदर इस बात की थोड़ी-बहुत समझ पैदा हुई कि मेरी आस्था में आशीष पाने की मंशा छिपी हुई है।

अक्तूबर 2014 में एक दिन मैं एक सहभागिता से वापस आ रहा था, तो मुझे शरीर में कमजोरी महसूस हुई और मेरे पैर लड़खड़ा गए। मुझे लगा कि यह शरीर में नमी के कारण है, और मुझे कोई दवाई ले लेनी चाहिए। मैं ज्यादा ज्यादा चिंतित नहीं था। लेकिन कुछ समय बाद मेरे कान, उँगलियाँ और पैर के अँगूठे काले पड़ने लगे, और मैं अधिकाधिक कमजोर होता चला गया। मुझे लगने लगा कि मुझे कोई गंभीर बीमारी है, पर मैंने सोचा, इतने सालों तक अपना कर्तव्य निभाने में किए गए मेरे प्रयासों के कारण परमेश्वर मेरी रक्षा करेगा। मेरे साथ कुछ बुरा नहीं होगा। मुझे यकीन था कि मैं अपने आप ही ठीक हो जाऊँगा। लेकिन ताज्जुब की बात है कि दवाई लेने के बाद भी मैं ठीक नहीं हुआ। मेरी पत्नी और बेटियाँ जाँच के लिए मुझे अस्पताल लेकर गईं, और नतीजों से पता चला कि मुझमें एनीमिया और हेपेटाइटिस-बी दोनों के गंभीर लक्षण थे। उन्होंने कहा, हालत और बिगड़ने पर इसे ठीक करना नामुमकिन हो जाएगा। यह सुनते ही मेरा पूरा शरीर ढीला पड़ गया। उन्होंने जो कहा, उसे मैं स्वीकार नहीं कर पाया। मैंने सोचा, "सालों तक मैंने इतने त्याग किए हैं। अपना कर्तव्य निभाने के लिए काफी कुछ सहा है। मुझे सीसीपी ने गिरफ्तार करके धमकाया, लेकिन मैंने कभी परमेश्वर को धोखा नहीं दिया, और कैद से छूटने पर वापस अपना कर्तव्य निभाने चला गया। मैं इतना बीमार कैसे हो सकता हूँ? परमेश्वर ने मेरी रक्षा क्यों नहीं की? अगर मैं ठीक नहीं हो सका, तो मेरे इतने सारे त्याग का क्या फायदा? मैंने परमेश्वर के आशीष पाए बिना इतने सालों तक उस पर विश्वास किया, और अब मेरा शरीर बीमार हो गया है। मुझे लगता है, मुझे अब अपना कर्तव्य निभाने की ज्यादा कोशिश नहीं करनी चाहिए; चाहे मैं कितनी भी तकलीफ सहूँ, यह बेकार होगा।" इस दौरान, मैं अभी भी अपना कर्तव्य निभाता रहा। लेकिन वह मैंने बिना उत्साह के किया। सभाओं के दौरान मैंने भाई-बहनों से उनकी समस्याओं के बारे में नहीं पूछा। मैं परमेश्वर के वचन पढ़ता था, लेकिन सहभागिता नहीं करना चाहता था। कुछ समय बाद मेरी हालत बद से बदतर होती चली गई। मैं ठीक से खड़ा भी न हो पाता, और दिन भर मेरा सिर चकराता रहता। मेरे अगुआ ने मुझे कुछ समय की छुट्टी दे दी, ताकि घर पर आराम करने से मेरी हालत सुधर जाए। मैंने अपने भाई-बहनों को खुशी और उत्साह के साथ अपना कर्तव्य निभाते देखा। लेकिन मैं? मैं अब इतना बीमार पड़ गया था कि अपना कर्तव्य बिलकुल भी नहीं निभा पाता था। मुझे लगा, शायद परमेश्वर ने मुझे नहीं बचाने का फैसला कर लिया है। मैं जितना इस बारे में सोचता, उतना ही दुख और दर्द मुझे महसूस होता। मैं परमेश्वर के सामने जाकर प्रार्थना करने लगा : "परमेश्वर! मैं इन बीमारियों की चपेट में आ गया हूँ, और मुझे बहुत कमजोरी और पीड़ा महसूस हो रही है। मैं जानता हूँ कि तुम्हें दोष देना ठीक नहीं, लेकिन मैं तुम्हारी इच्छा भी नहीं समझ पा रहा। कृपा करके उसे समझने में मेरा मार्गदर्शन करो।"

प्रार्थना के बाद मैंने परमेश्वर के वचनों का एक अंश पढ़ा : "उस समस्त कार्य के, जो परमेश्वर मनुष्य में करता है, अपने लक्ष्य और अपना अर्थ होता है; परमेश्वर निरर्थक कार्य नहीं करता, और न ही वह ऐसा कार्य करता है, जो मनुष्य के लिए लाभदायक न हो। शुद्धिकरण का अर्थ लोगों को परमेश्वर के सामने से हटा देना नहीं है, और न ही इसका अर्थ उन्हें नरक में नष्ट कर देना है। बल्कि इसका अर्थ है शुद्धिकरण के दौरान मनुष्य के स्वभाव को बदलना, उसके इरादों को बदलना, उसके पुराने विचारों को बदलना, परमेश्वर के प्रति उसके प्रेम को बदलना, और उसके पूरे जीवन को बदलना। शुद्धिकरण मनुष्य की वास्तविक परीक्षा और वास्तविक प्रशिक्षण का एक रूप है, और केवल शुद्धिकरण के दौरान ही उसका प्रेम अपने अंतर्निहित कार्य को पूरा कर सकता है" (वचन, खंड 1, परमेश्वर का प्रकटन और कार्य, केवल शुद्धिकरण का अनुभव करके ही मनुष्य सच्चे प्रेम से युक्त हो सकता है)। मैंने परमेश्वर के वचनों पर अच्छी तरह गौर किया, और मैंने समझा कि मुझे बीमार करने के पीछे परमेश्वर की इच्छा मुझे हटाने की नहीं थी, बल्कि वह मेरी आस्था के पीछे छिपी अशुद्ध मंशा सामने लाना चाहता था, और अनुसरण के प्रति मेरी गलत सोच बदलना चाहता था, ताकि मैं सच में परमेश्वर से प्रेम करके उसका आज्ञापालन कर सकूँ। परमेश्वर मुझे शुद्ध करने और बचाने की कोशिश कर रहा था। इसका एहसास होने पर, मुझे वाकई शर्मिंदगी महसूस हुई। बीमारी का सामना करना परमेश्वर का प्रेम था। मैंने परमेश्वर की इच्छा जानने की कोशिश नहीं की, बल्कि मैंने उसे गलत समझा और दोष दिया। मैं कितना विवेकहीन था! मैं नकारात्मकता और दर्द में नहीं जी सकता था। मुझे परमेश्वर की आज्ञा का पालन करना, सत्य की खोज करना और आत्मचिंतन करके खुद को जानना था।

बाद में मैंने परमेश्वर के वचनों का एक और अंश पढ़ा : "लोग अनुग्रह की प्राप्ति और शांति के आनंद को केवल विश्वास का प्रतीक मानते हैं, और आशीष की तलाश को परमेश्वर में अपने विश्वास का आधार समझते हैं। बहुत कम लोग परमेश्वर को जानना चाहते हैं या अपने स्वभाव में बदलाव की कोशिश करते हैं। अपने विश्वास में लोग परमेश्वर को उन्हें एक उपयुक्त मंज़िल और जितना वे चाहते हैं, उतना अनुग्रह देने, उसे अपना सेवक बनाने, उसे अपने साथ एक शांतिपूर्ण, मैत्रीपूर्ण संबंध, फिर वह चाहे कभी भी हो, बनाए रखने के लिए बाध्य करना चाहते हैं, ताकि उनके बीच कभी कोई संघर्ष न हो। अर्थात् परमेश्वर में उनका विश्वास यह माँग करता है कि वह उनकी सभी आवश्यकताएँ पूरी करने का वादा करे और उनके द्वारा बाइबल में पढ़े गए इन वचनों को ध्यान में रखते हुए कि, 'मैं तुम लोगों की प्रार्थनाएँ सुनूँगा,' उन्हें वह सब प्रदान करे, जिसके लिए वे प्रार्थना करें। वे परमेश्वर से किसी का न्याय या निपटारा न करने की अपेक्षा करते हैं, क्योंकि वह हमेशा दयालु उद्धारकर्ता यीशु रहा है, जो हर समय और सभी जगहों पर लोगों के साथ एक अच्छा संबंध रखता है। लोग परमेश्वर में कुछ इस तरह विश्वास करते हैं : वे बस बेशर्मी से परमेश्वर से माँग माँगें करते हैं, यह मानते हैं कि चाहे वे विद्रोही हों या आज्ञाकारी, वह बस आँख मूँदकर उन्हें सब-कुछ प्रदान करेगा। वे बस परमेश्वर से लगातार 'ऋण वसूली' करते हैं, यह विश्वास करते हुए कि उसे उन्हें बिना किसी प्रतिरोध के 'चुकाना' चाहिए और इतना ही नहीं, दोगुना भुगतान करना चाहिए; वे सोचते हैं कि परमेश्वर ने उनसे कुछ लिया हो या नहीं, वे उसके साथ चालाकी कर सकते हैं, वह लोगों के साथ मनमानी नहीं कर सकता, और लोगों के सामने जब वह चाहे और बिना उनकी अनुमति के अपनी बुद्धि और धार्मिक स्वभाव तो बिलकुल भी प्रकट नहीं कर सकता, जो कई वर्षों से छिपाए हुए हैं। वे बस परमेश्वर के सामने अपने पाप स्वीकार करते हैं, और यह मानते हैं कि परमेश्वर उन्हें दोषमुक्त कर देगा, वह ऐसा करने से नाराज़ नहीं होगा, और यह हमेशा के लिए चलता रहेगा। वे परमेश्वर को आदेश दे देते हैं, और यह मानकर चलते हैं कि वह उनका पालन करेगा, क्योंकि यह बाइबल में दर्ज है कि परमेश्वर मनुष्यों से सेवा करवाने के लिए नहीं आया, बल्कि उनकी सेवा करने के लिए आया है, वह यहाँ उनका सेवक है। क्या तुम लोग अब तक यही मानते नहीं आए हो? जब भी तुम परमेश्वर से कुछ पाने में असमर्थ होते हो, तुम भाग जाना चाहते हो; जब तुम्हें कुछ समझ में नहीं आता, तो तुम बहुत क्रोधित हो जाते हो, और इस हद तक चले जाते हो कि उसे तरह-तरह की गालियाँ देने लगते हो। तुम लोग स्वयं परमेश्वर को पूरी तरह से अपनी बुद्धि और चमत्कार भी व्यक्त नहीं करने दोगे, तुम लोग तो बस अस्थायी आराम और सुविधा का आनंद लेना चाहते हो। परमेश्वर में आस्था को लेकर अब तक तो तुम्हारा वही पुराना दृष्टिकोण रहा है। यदि परमेश्वर तुम लोगों को थोड़ा-सा प्रताप दिखा दे, तो तुम लोग दुखी हो जाते हो। क्या तुम लोग देख रहे हो कि तुम्हारा आध्यात्मिक कद कितना कितनी महान है? यह न समझो कि तुम सभी परमेश्वर के प्रति वफ़ादार हो, जबकि वास्तव में तुम लोगों के पुराने विचार नहीं बदले हैं। जब तक तुम पर कोई मुसीबत नहीं आ पड़ती, तुम्हें लगता है कि सब-कुछ सुचारु रूप से चल रहा है, और परमेश्वर के प्रति तुम्हारा प्रेम एक ऊँचे मुकाम पर पहुँच जाता है। अगर तुम्हारे साथ कुछ मामूली-सा भी घट जाए, तो तुम रसातल में जा गिरते हो। क्या यही परमेश्वर के प्रति तुम्हारा निष्ठावान होना है?" (वचन, खंड 1, परमेश्वर का प्रकटन और कार्य, मनुष्य के उद्धार के लिए तुम्हें सामाजिक प्रतिष्ठा के आशीष से दूर रहकर परमेश्वर की इच्छा को समझना चाहिए)। परमेश्वर के वचनों ने मेरे सामने मेरी वास्तविक स्थिति का खुलासा कर दिया। मैं सत्य को पाने के लिए त्याग नहीं कर रहा थ, बल्कि परमेश्वर का अनुग्रह और आशीष पाने के लिए त्याग कर रहा था। मैं परमेश्वर के साथ धोखेबाजी और सौदेबाजी कर रहा था। जब सब-कुछ अच्छा चल रहा था और मुझे परमेश्वर का अनुग्रह मिल रहा था, तब तो मैंने पूरे मन से अपना कर्तव्य निभाया। मेरे भाई-बहन चाहे कितने भी दूर हों या मुझे कितना भी कठिन परिश्रम करना पड़े या चाहे जैसा भी मौसम हो, मुझे उनकी मदद करने और उनके साथ सहभागिता करने में हमेशा खुशी होती थी। लेकिन अब बीमार होने और अनुग्रह नहीं मिलने के कारण मुझे तकलीफ हुई और मैंने परमेश्वर से शिकायत की, उसे दोषी ठहराया। मैंने उसका विरोध किया और उसके साथ कुतर्क किया। खासकर अब, जबकि मेरी हालत हर दिन खराब होती जा रही थी, मैंने परमेश्वर में अपनी आस्था खो दी और अपने कर्तव्य को लेकर लापरवाह हो गया। मैंने सत्य या जीवन की खोज के लिए परमेश्वर पर विश्वास नही किया था। मैं तो लगातार आशीष पाने की अपनी इच्छा पूरी करने के लिए परमेश्वर का इस्तेमाल कर रहा था। मैंने यह सब सिर्फ अपने फायदे के लिए किया। उसके प्रति मेरी आस्था झूठी थी। मैं बहुत ही स्वार्थी और नीच था! परमेश्वर पर इस तरह विश्वास करके अगर मुझे भौतिक आशीष मिल भी गए, पर मेरा जीवन-स्वभाव नहीं बदला, तो परमेश्वर द्वारा मुझे हटा दिया जाएगा।

बाद में मैंने परमेश्वर के वचनों का एक और अंश पढ़ा : "शुद्धिकरण वह सर्वोत्तम साधन है, जिसके द्वारा परमेश्वर लोगों को पूर्ण बनाता है, केवल शुद्धिकरण और कड़वे परीक्षण ही लोगों के हृदय में परमेश्वर के लिए सच्चा प्रेम उत्पन्न कर सकते हैं। कठिनाई के बिना लोगों में परमेश्वर के लिए सच्चे प्रेम की कमी रहती है; यदि भीतर से उनको परखा नहीं जाता, और यदि वे सच में शुद्धिकरण के भागी नहीं बनाए जाते, तो उनके हृदय बाहर ही भटकते रहेंगे। एक निश्चित बिंदु तक शुद्धिकरण किए जाने के बाद तुम अपनी स्वयं की निर्बलताएँ और कठिनाइयाँ देखोगे, तुम देखोगे कि तुममें कितनी कमी है और कि तुम उन अनेक समस्याओं पर काबू पाने में असमर्थ हो, जिनका तुम सामना करते हो, और तुम देखोगे कि तुम्हारी अवज्ञा कितनी बड़ी है। केवल परीक्षणों के दौरान ही लोग अपनी सच्ची अवस्थाओं को सचमुच जान पाते हैं; और परीक्षण लोगों को पूर्ण किए जाने के लिए अधिक योग्य बनाते हैं" (वचन, खंड 1, परमेश्वर का प्रकटन और कार्य, केवल शुद्धिकरण का अनुभव करके ही मनुष्य सच्चे प्रेम से युक्त हो सकता है)। परमेश्वर के वचनों से मुझे उसकी इच्छा को समझने में मदद मिली कि मुझे बीमार करना मेरी भ्रष्टता को दूर करने का परमेश्वर का तरीका था। जब मुझे जेल हुई थी, तब मैंने परमेश्वर को धोखा नहीं दिया था। किसी मुसीबत का सामना करने पर मैंने कभी परमेश्वर को दोष नहीं दिया। मैं सोचता था कि मैं परमेश्वर के प्रति वफादार हूँ और मेरी उस पर अटूट आस्था है। अगर यह बीमारी न आई होती, तो मुझे कभी अपने भ्रष्ट स्वभाव और आशीषों के लिए प्रयास करने की अपनी अशुद्ध मंशा का पता न चलता, मैं सत्य का अनुसरण तो बिल्कुल ही न कर पाता और इस तरह मैं कभी रूपांतरित न हो पाता। इस रोग का होना परमेश्वर का मुझे बचाने का तरीका था। यह मेरे लिए परमेश्वर का प्रेम था! यह एहसास होने पर मैंने परमेश्वर को फिर कभी दोषी नहीं ठहराया और न ही उसे गलत समझा। चाहे मेरी हालत कितनी भी खराब हो, मैं परमेश्वर के आयोजनों का पालन करूँगा और आशीष पाने की अपनी मंशा त्याग दूँगा। इसके बाद, मैंने अपनी दवाई ली और खुद को परमेश्वर के हवाले कर दिया। मैं बस उसका मार्गदर्शन पाना चाहता था। हर रोज, मैं अपना कर्तव्य निभाने की भरपूर कोशिश करने लगा। अप्रत्याशित रूप से मेरी बीमारी मुझे पता चलने से पहले ही ठीक हो गई! मेरा दिल परमेश्वर के लिए धन्यवाद से भर गया!

मई 2015 में मैंने सिंचन का काम लिया। यह काम मुझे सचमुच बहुत पसंद आया। मैं अपना समय परमेश्वर के वचनों पर गौर करने में बिताता, और जब भी मेरे भाई-बहनों को कोई समस्या होती, मैं उनके बारे में सोचता और परमेश्वर के वचनों के ऐसे अंश ढूँढ़ता, जिनसे उन्हें मदद मिल सके। कुछ समय बाद कलीसिया-जीवन में सुधार आया। मेरे भाई-बहन अपना कर्तव्य निभाने के लिए ज्यादा उत्साहित रहने लगे, और उनमें मुश्किलों और दमन का सामना करते हुए गवाही देने की आस्था पैदा हो गयी थी। मुझे बहुत गर्व महसूस हुआ। मुझे लगा कि अपने कर्तव्य-पालन में पहले से ज्यादा काबिल बनाकर परमेश्वर ने मुझे आशीष दिया है, जिससे साबित हुआ कि वह मेरी कड़ी मेहनत को सराह रहा है।

लेकिन उसी साल पाँच जून को जब मैं एक सभा में जाने के लिए तैयार हो रहा था, तभी अचानक मुझे चक्कर आने लगे। ऐसा लगा, जैसे धरती घूम रही हो। मेरा चेहरा और कपड़े जल्दी ही पसीने से भीग गए, और मेरे सिर में भयानक दर्द होने लगा। ये लक्षण ठीक वैसे ही थे, जैसे मुझमें तब दिखे थे जब मैं पहली बार बीमार हुआ था, लेकिन इस बार हालत ज्यादा खराब थी। मुझे लगा, जैसे मैं मर रहा हूँ। मैंने मन ही मन सोचा : "यह बीमारी वापस कैसे आ गई? मैं हर रोज कड़ी मेहनत करके अपना कर्तव्य निभाता हूँ—परमेश्वर मेरी रक्षा क्यों नहीं कर रहा? क्या मैं अभी भी परमेश्वर के प्रति पर्याप्त वफादार नहीं हूँ?" मेरी पत्नी ने मेरी हालत देखी, तो वह और मेरी बेटियाँ तुरंत मुझे अस्पताल ले गईं। जाँच के नतीजे आने पर डॉक्टर ने मुझे टाल दिया और मेरे बजाय मेरी बेटियों से बात करने लगा। उस वक्त, मैं जानता था कि अगर यह कैंसर नहीं है, तो यह कुछ और बुरा होने वाला है। मैं व्याकुल होने लगा, लेकिन फिर मैंने सोचा, "पिछली बार भी ऐसे ही लक्षण दिखे थे, लेकिन वे आखिर में ठीक हो गए थे! आज भी यह परमेश्वर के हाथों में ही है। मैं अब भी अपना कर्तव्य निभा रहा हूँ, इसलिए यह कुछ बहुत बुरा नहीं होना चाहिए, है ना?" यह सोचकर मेरा मन शांत होने लगा। कुछ क्षण बाद मेरी दोनों बेटियाँ रोते हुए अंदर आईं और मेरी पत्नी से बोलीं : "डॉक्टर ने कहा है कि डैड को लीवर का कैंसर है ..." यह सुनकर उसे जोर का झटका लगा। वे तीनों एक-दूसरे के गले लगकर बुरी तरह से रोने लगीं।

मेरा मन बहुत बेचैन हो गया और मुझे भयंकर दर्द महसूस होने लगा। मुझे लीवर का कैंसर कैसे हो सकता है? इसका इलाज तो लगभग नामुमकिन है और मैं कभी भी मर सकता हूँ। अगर मैं मर गया, तो मेरी पत्नी और बेटियों का क्या होगा? क्या यही नतीजा है मेरी इतने सालों की कड़ी मेहनत और त्याग का? क्या मुझे स्वर्ग के राज्य का आशीष नहीं मिलने वाला? उस वक्त मुझे बहुत दुख और निराशा महसूस हुई। मेरी पत्नी ने रोते हुए मुझसे कहा : "अगर तुम्हें यह बीमारी है, तो इसलिए है, क्योंकि परमेश्वर ने इसकी अनुमति दी है। परमेश्वर धार्मिक है। हमें उसे दोषी ठहराना या गलत समझना नहीं चाहिए। हमें उसकी इच्छा समझने की कोशिश करनी चाहिए।" मेरी पत्नी के शब्दों ने मुझे याद दिलाया कि हाँ, परमेश्वर धार्मिक है। मुझे बिना शिकायत किए उसकी इच्छा का पता लगाना होगा। अपनी पत्नी का दर्द देखकर मैं भी रोए बिना नहीं रह सका। आँखों में आँसू लिए मैंने मन ही मन परमेश्वर से प्रार्थना की : "परमेश्वर! तुम बिना मतलब के कुछ नहीं करते। कृपा करके अपनी इच्छा समझने में मेरा मार्गदर्शन करो।" प्रार्थना के बाद मेरे मन को बहुत सुकून मिला। मैं जानता था कि मेरी बीमारी का कोई इलाज नहीं है, और मैं अपने परिवार पर पैसों का और बोझ नहीं डालना चाहता था, इसलिए मैंने घर जाकर आराम करने की इजाजत माँगी।

दो दिनों बाद मेरे भाई-बहन मुझसे मिलने आए और मेरा हालचाल पूछा। उन्हें देखकर, और अपनी हालत की गंभीरता के बारे में सोचकर मैं रोने लगा, और बोला : "तुम सभी का मेरे साथ होना, मेरी परवाह करना, परमेश्वर का प्रेम है। लेकिन ऐसी बीमारी के कारण मैं ज्यादा दिनों तक जिंदा नहीं रह पाऊँगा। मैं अब पहले की तरह अपना कर्तव्य नहीं निभा पाऊँगा, न ही मैं परमेश्वर का राज्य साकार होते देखने के लिए जीवित रहूँगा।" एक बहन ने मुझे दिलासा दिया, और धैर्य के साथ मुझसे कहा : "भाई, यह बीमारी परमेश्वर का ही प्रेम एक है। तुम्हें और अधिक प्रार्थना करनी चाहिए, सत्य की खोज करनी चाहिए, परमेश्वर की इच्छा जाननी चाहिए, और अपनी बीमारी में गवाही देनी चाहिए!" बाद में उसने मुझे परमेश्वर के वचनों के कुछ अंश दिए। उनमें से एक अंश का मुझ पर गहरा प्रभाव पड़ा : "परमेश्वर में अपने विश्वास में लोग, भविष्य के लिए आशीर्वाद पाने की खोज करते हैं; यह उनकी आस्‍था में उनका लक्ष्‍य होता है। सभी लोगों की यही अभिलाषा और आशा होती है, लेकिन, उनकी प्रकृति के भीतर के भ्रष्टाचार का हल परीक्षण के माध्यम से किया जाना चाहिए। जिन-जिन पहलुओं में तुम शुद्ध नहीं किए गए हो, इन पहलुओं में तुम्हें परिष्कृत किया जाना चाहिए—यह परमेश्वर की व्यवस्था है। परमेश्वर तुम्हारे लिए एक वातावरण बनाता है, परिष्कृत होने के लिए बाध्य करता है जिससे तुम अपने खुद के भ्रष्टाचार को जान जाओ। अंततः तुम उस बिंदु पर पहुंच जाते हो जहां तुम मर जाना और अपनी योजनाओं और इच्छाओं को छोड़ देना और परमेश्वर की सार्वभौमिकता और व्यवस्था के प्रति समर्पण करना अधिक पसंद करते हो। इसलिए अगर लोगों को कई वर्षों का शुद्धिकरण नहीं मिलता है, अगर वे एक हद तक पीड़ा नहीं सहते हैं, तो वे, अपनी सोच और हृदय में देह के भ्रष्टाचार के बंधन से बचने में सक्षम नहीं होंगे। जिन भी पहलुओं में तुम अभी भी शैतान के बंधन के अधीन हो, जिन भी पहलुओं में तुम अभी भी अपनी इच्छाएं रखते हो, जिनमें तुम्हारी अपनी मांगें हैं, यही वे पहलू हैं जिनमें तुम्हें कष्ट उठाना होगा। केवल दुख से ही सबक सीखा जा सकता है, जिसका अर्थ है सत्य पाने और परमेश्वर के इरादे को समझने में समर्थ होना। वास्तव में, कई सत्यों को कष्टदायक परीक्षणों के अनुभव से समझा जाता है। कोई भी व्यक्ति एक आरामदायक और सहज परिवेश में या अनुकूल परिस्थिति में परमेश्वर की इच्छा नहीं समझ सकता है, परमेश्वर की सर्वशक्तिमत्ता और बुद्धि को नहीं पहचान सकता है, परमेश्वर के धर्मी स्वभाव की सराहना नहीं कर सकता है। यह असंभव होगा!"("अंत के दिनों के मसीह की बातचीत के अभिलेख" में 'परीक्षणों के बीच परमेश्वर को कैसे संतुष्ट करें')। इसे पढने के बाद मैंने आत्मचिंतन किया। पहले, जब मैं बीमार पड़ा, तो मैं सत्य की खोज के ज़रिए समर्पित हो पाया। मुझे लगा था कि मैं अपने विश्वास पर अटल रहा हूँ, और मैंने आशीष पाने की इच्छा त्याग दी है। लेकिन अब जबकि मेरी बीमारी वापस आ गई है और वह पहले से भी बदतर है, तो मुझे फिर से उजागर किया गया है। मैंने देखा कि आशीष पाने की मेरी इच्छा गहरे जड़ जमाए हुए है और मैं परमेश्वर की परीक्षा में सफल नहीं हो पाया हूँ। अगर मैं फिर से बीमार न पड़ा होता, तो मेरे लिए आशीष पाने की अपनी इस गहरी इच्छा और अपनी बेतुकी कामनाओं को देख पाना मुश्किल था, बदलने और शुद्ध होने का तो सवाल ही नहीं उठता। साथ ही, मैंने परमेश्वर का पवित्र और धार्मिक स्वभाव भी देखा। वो इंसान के मन की जाँच करता है, इसलिए वह मेरी भ्रष्टता और मिलावट के बारे में जानता था। उसने मेरी बीमारी का इस्तेमाल मुझे आत्म-चिंतन करने, सत्य की खोज करने और अपना भ्रष्ट स्वभाव ठीक करने पर मजबूर करने के लिए किया। यह परमेश्वर का प्रेम हैं! फिर मैंने अपने व्यवहार पर विचार किया, और मुझे हैरानी हुई कि आखिर क्यों बीमारी के वक्त मेरी प्रतिक्रिया परमेश्वर को गलत समझने और उसे दोषी ठहराने की रही। क्या मैं अब भी परमेश्वर के साथ सौदेबाजी नहीं कर रहा था? क्या मैं हमेशा परमेश्वर द्वारा मेरे लिए की गई व्यवस्था स्वीकार करने के लिए तैयार न होते हुए भी उसके आशीष पाना नहीं चाहता था? मैंने हमेशा परमेश्वर के साथ सौदेबाजी करने की कोशिश की, लेकिन इसकी वजह क्या थी?

थोड़ी देर बाद मैंने परमेश्वर के कुछ वचन पढ़े : "सभी लोग स्वयं के लिए जीते हैं। मैं तो बस अपने लिए सोचूँगा, बाकियों को शैतान ले जाए—यह मानव प्रकृति का निचोड़ है। लोग अपनी ख़ातिर परमेश्वर पर विश्वास करते हैं; वे चीजों को त्यागते हैं, परमेश्वर के लिए स्वयं को खपाते हैं और परमेश्वर के प्रति वफादार रहते हैं—लेकिन फिर भी वे ये सब स्वयं के लिए करते हैं। संक्षेप में, यह सब स्वयं के लिए आशीर्वाद प्राप्त करने के उद्देश्य से किया जाता है। दुनिया में, सब कुछ निजी लाभ के लिए होता है। परमेश्वर पर विश्वास करना आशीर्वाद प्राप्त करने के लिए है, और आशीर्वाद प्राप्त करने के लिए ही कोई व्यक्ति सब कुछ छोड़ देता है, और आशीर्वाद प्राप्त करने के लिए कोई व्यक्ति बहुत दुःख का भी सामना कर सकता है। यह सब मनुष्य की भ्रष्ट प्रकृति का प्रयोगसिद्ध प्रमाण है"("अंत के दिनों के मसीह की बातचीत के अभिलेख" में 'बाहरी परिवर्तन और स्वभाव में परिवर्तन के बीच अंतर')। "किसी भी समस्या का समाधान करना परमेश्वर से लोगों की अपेक्षाओं के समाधान से अधिक मुश्किल नहीं है। अगर परमेश्वर का कोई भी कार्य तुम्हारी सोच के अनुरूप नहीं है और अगर वह तुम्हारी सोच के अनुसार कार्य नहीं करता ह, तो तुम उसका विरोध कर सकते हो—इससे पता चलता है कि अपनी प्रकृति में मनुष्य परमेश्वर विरोधी है। इस समस्या को जानने और इसका समाधान करने के लिये आपको सत्य के अनुसरण का रास्ता अपनाना चाहिये। जो लोग सत्य से रहित हैं वे परमेश्वर से बहुत अधिक अपेक्षाएं रखते हैं, जबकि जो सचमुच सत्य को समझते हैं वे कोई मांग नहीं करते; वे सिर्फ़ यह महसूस करते हैं कि उन्होंने परमेश्वर को अधिक संतुष्ट नहीं किया है, वे उतने आज्ञाकारी नहीं हैं जितने कि होने चाहिये। जब लोग परमेश्वर में विश्वास करते हैं, वे हमेशा उससे कुछ न कुछ मांगते हैं, जो उनके भ्रष्ट स्वभाव को दर्शाता है। अगर तुम इसे गंभीर समस्या नहीं मानते, अगर तुम इसे ज़रूरी नहीं मानते, तो तुम्हारे मार्ग में जोखिम और छिपे हुए खतरे होंगे। तुम ज्यादातर चीज़ों का समाधान कर सकते हो, लेकिन जब इसमें तुम्हारा भाग्य, संभावनाएं और मंज़िल शामिल होते हैं, तो तुम इनका समाधान नहीं कर सकते। उस समय, अगर तुम सत्य से रहित हो, तो फिर से अपने पुराने तरीकों को चुन लोगे और इस तरह नष्ट किए जाने वालों में शामिल हो जाओगे"("अंत के दिनों के मसीह की बातचीत के अभिलेख" में 'लोग परमेश्वर से बहुत अधिक माँगें करते हैं')।

परमेश्वर के वचनों के प्रकाशन से मुझे यह समझने में मदद मिली कि परमेश्वर के साथ सौदेबाजी करने की इन कोशिशों की वजह "हर व्यक्ति अपनी सोचे बाकियों को शैतान ले जाये," और "फायदा न हो तो उँगली भी मत उठाओ" के शैतानी विष थे। मैंने जो कुछ भी क्या, उसमें मेरा ध्यान हमेशा अपना फायदा सोचने और आशीष पाने पर रहता था। यहाँ तक कि अपना कर्तव्य निभाने में भी हमेशा मेरी अपनी मंशाएँ और बुरे इरादे रहते थे। मैं जिस मार्ग पर चलता आया हूँ, उसके बारे में सोचा जाए, तो मैंने हमेशा ही परमेश्वर के कार्य के लिए सतही त्याग किए थे, जबकि दरअसल मैं इन मामूली त्यागों के बदले में महान आशीष पाने की कोशिश कर रहा था। परमेश्वर के आशीष पाने के लिए कोई भी पीड़ा सार्थक लगती थी। लेकिन जब मेरी इच्छाएँ पूरी नहीं हुईं, और मैं बार-बार बीमार होने लगा, इस हद तक कि ऐसा लगने लगा मानो मैं मरने वाला हूँ, तब परमेश्वर को लेकर मेरी सारी गलतफहमियों, दोषारोपण, विरोध और धोखे का खुलासा हुआ। मैंने अपना कर्तव्य अपनी मंजिल पाने के लिए निभाया था। मैं परमेश्वर का इस्तेमाल कर रहा था, उसे धोखा दे रहा था। मैंने अपना विवेक और समझ खो दी थी। मैं बुरा और नीच था! अगर परमेश्वर के आयोजनों ने बार-बार मुझे उजागर नहीं किया होता, तो मैं कभी न देख पाता कि मैं कितना स्वार्थी और धोखेबाज हूँ। मैंने आशीष पाने की अपनी कोशिश को सही समझा था और परमेश्वर की अपेक्षाओं को बहुत पीछे छोड़ दिया था। मैंने जो कुछ भी किया था, जितने भी त्याग किए थे, उनका कोई मोल नहीं था—परमेश्वर कभी उनकी प्रशंसा नहीं करेगा। अगर मैंने सत्य की खोज नहीं की, अगर मेरी मंशा अब भी अपने लिए आशीष पाने की ही रही, तो परमेश्वर मुझसे नफरत करेगा और मुझे दंड देगा। मैं परमेश्वर के वचनों का आभारी हूँ कि उन्होंने मुझे प्रबुद्ध किया, इस बीमारी के जरिये खुद को जानने दिया और अपनी बेतुकी इच्छाएँ त्यागने में मेरी मदद की। यह मेरे लिए परमेश्वर का उद्धार है! मैंने इस बारे में जितना सोचा, परमेश्वर का प्रेम मुझे उतना ही ज्यादा महान लगा। मैंने परमेश्वर से प्रार्थना की : "परमेश्वर! मुझे कैंसर होने के पीछे तुम्हारी नेक इच्छा है। मेरी जिंदगी और मौत तुम्हारे हाथों में है। मैं तुम्हारी आज्ञा का पालन करूँगा और तुम्हें संतुष्ट करने के लिए गवाही दूँगा।"

प्रार्थना के बाद, मैंने परमेश्वर के वचनों का एक अंश पढ़ा : "तुम अय्यूब के परीक्षणों से गुजरते हो और इसी समय तुम पतरस के परीक्षणों से भी गुज़रते हो। जब अय्यूब की परीक्षा ली गई, तो उसने गवाही दी, और अंत में उसके सामने यहोवा प्रकट हुआ था। उसके गवाही देने के बाद ही वह परमेश्वर का चेहरा देखने के योग्य हुआ था। यह क्यों कहा जाता है : 'मैं गंद की भूमि से छिपता हूँ, लेकिन खुद को पवित्र राज्य को दिखाता हूँ?' इसका मतलब यह है कि जब तुम पवित्र होते हो और गवाही देते हो केवल तभी तुम परमेश्वर का चेहरा देखने का गौरव प्राप्त कर सकते हो। यदि तुम उसके लिए गवाह नहीं बन सकते हो, तो तुम्हारे पास उसके चेहरे को देखने का गौरव नहीं है। यदि तुम शुद्धिकरण का सामना करने में पीछे हट जाते हो या परमेश्वर के विरुद्ध शिकायत करते हो, इस प्रकार परमेश्वर के लिए गवाह बनने में विफल हो जाते हो और शैतान की हँसी का पात्र बन जाते हो, तो तुम्हें परमेश्वर का प्रकटन प्राप्त नहीं होगा। यदि तुम अय्यूब की तरह हो, जिसने परीक्षणों के बीच अपनी स्वयं की देह को धिक्कारा था और परमेश्वर के विरुद्ध शिकायत नहीं की थी, और अपने शब्दों के माध्यम से, शिकायत या पाप किए बिना अपनी स्वयं की देह का तिरस्कार करने में समर्थ था, तो यह गवाह बनना है। जब तुम किसी निश्चित अंश तक शुद्धिकरणों से गुज़रते हो और फिर भी अय्यूब की तरह हो सकते हो, परमेश्वर के सामने सर्वथा आज्ञाकारी और उससे किसी अन्य अपेक्षा या तुम्हारी धारणाओं के बिना, तब परमेश्वर तुम्हें दिखाई देगा" (वचन, खंड 1, परमेश्वर का प्रकटन और कार्य, जिन्हें पूर्ण बनाया जाना है उन्हें शोधन से गुजरना होगा)। परमेश्वर के वचनों ने मुझे अपनी पवित्रता और धार्मिकता दिखाई। परमेश्वर केवल उन्हीं के सामने प्रकट होता है, जो परीक्षण और शुद्धिकरण के दौरान गवाही देता है। जब परमेश्वर ने अय्यूब की परीक्षा ली, तो शैतान ने अय्यूब की संपत्ति, उसके बच्चे, उसकी सेहत और खुशी, सब-कुछ छीन लिया, और उसका शरीर घावों से भर गया। किंतु उसने परमेश्वर से शिकायत नहीं की या उसे दोष नहीं दिया। उसने सिर्फ खुद से नफरत की और खुद को शाप दिया। इस महान परीक्षण का सामना करते हुए भी वह एक सृजित प्राणी के रूप में परमेश्वर की प्रभुता का पालन करने और उसके नाम का गुणगान करने में सक्षम रहा। उसने यह तक कहा : "यहोवा ने दिया और यहोवा ही ने लिया" (अय्यूब 1:21)। ये वचन शैतान के सामने परमेश्वर की एक खूबसूरत और जबरदस्त गवाही जैसे थे, और आखिर में, परमेश्वर अय्यूब के सामने प्रकट हुआ। अय्यूब की जिंदगी की यही अहमियत थी। मुझे इस बीमारी का सामना इसलिए करना पड़ा, क्योंकि परमेश्वर मुझ पर खास दया दिखा रहा था। मुझे अय्यूब की ही तरह परमेश्वर के आयोजनों का पालन करना था। मुझे अपने कैंसर से बेबस नहीं होना चाहिए। इसके बजाय मुझे अपनी जिंदगी परमेश्वर के हवाले कर देनी चाहिए, ताकि मैं शैतान के सामने परमेश्वर की मजबूत और जबरदस्त गवाही दे सकूँ, जिससे उसके दिल को सुकून मिले। मैंने अपनी चिंताएँ अलग रख दीं, और खुद को परमेश्वर की प्रभुता के आगे समर्पित कर दिया, और जल्दी ही मेरी हालत में सुधार आने लगा। मुझे भूख भी अच्छी लगने लगी, मैं आराम से चलने-फिरने लगा, और अपना कर्तव्य भी अच्छे से निभाने लगा। बाद में मेरी बेटियाँ जाँच के लिए मुझे अस्पताल ले गईं। डॉक्टर इस घटना पर विश्वास नहीं कर सका। उसने कहा कि मेरे जैसे मरीज बहुत कम होते हैं, और बिना अस्पताल में इलाज करवाए मेरा ठीक हो जाना किसी चमत्कार से कम नहीं है। तब मैंने जाना कि परमेश्वर ने मेरी रक्षा की है। मैं एहसास कर सकता था कि मेरी जिंदगी परमेश्वर के हाथों में है, और मैंने सभी चीजों पर परमेश्वर की प्रभुता का अनुभव किया।

कुछ समय बाद मेरी बीमारी फिर से वापस आ गई। मेरी पत्नी और बेटियाँ मुझे अस्पताल ले गईं, जहाँ मुख्य चिकित्सक ने मेरी गंभीर हालत देखकर मेरी जाँच करने के लिए एक विशेषज्ञ बुलाया। लैब की जाँच के नतीजे आने पर विशेषज्ञ ने कहा कि उनके पास मेरी बीमारी के इलाज के लिए जरूरी सारे उपकरण नहीं हैं, और उसने सलाह दी कि हम 2,00,000 से ज्यादा युआन चुका दें, ताकि मामले को प्रांतीय अस्पताल भेजा जा सके, जहाँ शायद मेरा इलाज मुमकिन हो। मेरी बेटी ने रोते हुए मेरी पत्नी से कहा : "आपने सुना, किस तरह से उन्होंने यह सब कहा? डैड का इलाज कोई नहीं कर सकता। पिछले कुछ सालों में हमारे गाँव के 30 से ज्यादा लोगों को कैंसर हुआ है, और वे सब मर गए ..." मेरी पत्नी का चेहरा आँसुओं से भीग गया। मैंने खुद को निकम्मा आदमी महसूस किया। एक बार फिर मुझे अपनी मौत करीब आती दिखने लगी और मैं हैरान रह गया : यह बीमारी वापस कैसे आ सकती है, और वह भी इतने गंभीर रूप में? लेकिन इस बार मैंने खुद को धिक्कारा। मुझे परमेश्वर की अवज्ञा करने का अफसोस हुआ। मैंने अपनी मौत से सामना होने के सभी मौकों के बारे में सोचा, तब कैसे परमेश्वर ने मेरी रक्षा करते हुए हर बार मुझे जिंदा रखा था। मैंने परमेश्वर की प्रभुता स्पष्ट देखी थी, तो फिर मैं परमेश्वर को वास्तव में क्यों नहीं समझ सका? जिंदगी और मौत पर केवल परमेश्वर का अधिकार है, न कि इन डॉक्टरों का! इसलिए मैं परमेश्वर के सामने जाकर प्रार्थना करने लगा। मैंने कहा : "हे परमेश्वर, एक बार फिर मैं अपनी मौत का सामना करना कर रहा हूँ। मुझे पता है, इसके पीछे तुम्हारी नेक इच्छा है। मेरी जिंदगी और मौत तुम्हारे हाथों में है। मैं तुम्हारी आज्ञा का पालन करूँगा और तुम्हें संतुष्ट करने के लिए गवाही दूँगा!"

प्रार्थना के बाद मैंने परमेश्वर के कुछ वचन पढ़े : "संपूर्ण मानवजाति में कौन है जिसकी सर्वशक्तिमान की नज़रों में देखभाल नहीं की जाती? कौन सर्वशक्तिमान द्वारा तय प्रारब्ध के बीच नहीं रहता? क्या मनुष्य का जीवन और मृत्यु उसका अपना चुनाव है? क्या मनुष्य अपने भाग्य को खुद नियंत्रित करता है? बहुत से लोग मृत्यु की कामना करते हैं, फिर भी वह उनसे काफी दूर रहती है; बहुत से लोग जीवन में मज़बूत होना चाहते हैं और मृत्यु से डरते हैं, फिर भी उनकी जानकारी के बिना, उनकी मृत्यु का दिन निकट आ जाता है, उन्हें मृत्यु की खाई में डुबा देता है; बहुत से लोग आसमान की ओर देखते हैं और गहरी आह भरते हैं; कई लोग अत्यधिक रोते हैं, दर्दनाक आवाज़ में सिसकते हैं; बहुत से लोग परीक्षाओं के बीच पतित हो जाते हैं; बहुत से प्रलोभन के बंदी बन जाते हैं। यद्यपि मैं मनुष्य को मुझे स्पष्ट रूप से निहारने की अनुमति देने के लिए व्यक्तिगत रूप से प्रकट नहीं होता, तब भी बहुत से लोग मेरे चेहरे को देखकर भयभीत हो जाते हैं, बेहद डरते हैं कि मैं उन्हें मार गिराऊँगा, या मैं उन्हें नष्ट कर दूँगा। क्या मनुष्य वास्तव में मुझे जानता भी है या नहीं? कोई भी निश्चित रूप से नहीं कह सकता। क्या ऐसा नहीं है?" (वचन, खंड 1, परमेश्वर का प्रकटन और कार्य, संपूर्ण ब्रह्मांड के लिए परमेश्वर के वचन, अध्याय 11)। परमेश्वर के वचनों में सामर्थ्य और अधिकार था, जिससे मुझे हिम्मत मिली। परमेश्वर सृजनकर्ता है और सभी चीजों पर नियंत्रण रखता है। एक सृजित प्राणी के रूप में मैं जानता था कि मुझे सृजनकर्ता की प्रभुता का पालन करना होगा। अगर मैंने अपने जीवन को मूल्यवान समझा और परमेश्वर को दोषी ठहराया, तो यह उसका विरोध करना और उसे धोखा देना होगा, और मैं उससे नजरें नहीं मिला सकूँगा, फिर मेरी जिंदगी का कोई मतलब नहीं रह जाएगा। यह सब समझने के बाद मैंने बीमारी या मौत से बेबस महसूस नहीं किया। मैंने अपनी पत्नी और बेटियों से कहा : "उदास मत हो। भले ही डॉक्टर ने मेरी मौत घोषित कर दी हो, मुझे यकीन है कि मेरी जिंदगी और मौत परमेश्वर के हाथों में है। परमेश्वर जो कुछ भी करता है, वह सब धार्मिक होता है। मैं अपनी आखिरी साँस तक परमेश्वर को संतुष्ट करने के लिए दृढ़ता से गवाही दूँगा!" फिर, मैं आराम करने के लिए घर वापस आ गया। मैं हर रोज परमेश्वर के सामने जाता और प्रार्थना करता, और परमेश्वर के वचन पढ़ता। मुझे सुकून और शांति का एहसास हुआ। डॉक्टर ने इंजेक्शन के लिए मुझे सीरम के दो डब्बे दिए थे, जिनकी कीमत दस युआन से भी कम थी। मैंने वे एक महीने तक लगाए, और जल्दी ही मेरी उँगलियों की रंगत बदलने लगी, मेरी भूख भी लौट आई। धीरे-धीरे मेरी हिम्मत और ताकत वापस आने लगी, और मैं बीमारी से पहले की हालत में वापस आ गया। जब मैं जाँच के लिए फिर से अस्पताल गया, तो डॉक्टर ने कहा कि यह चमत्कार ही है, जो मैं इतनी जल्दी ठीक हो गया। मैं जानता था कि यह सब परमेश्वर की ही मेहरबानी है, उसके अलावा मुझे और कोई न बचा पाता। जैसा कि परमेश्वर कहता है : "स्पष्ट रूप से, न तो मानवजाति के पास जीवन और मृत्यु की सामर्थ्य है, न ही प्राकृतिक संसार में किसी प्राणी के पास, केवल अद्वितीय अधिकार वाले सृजनकर्ता के पास ही यह सामर्थ्य है। मनुष्य का जीवन और उसकी मृत्यु प्राकृतिक संसार के किन्हीं नियमों का परिणाम नहीं है, बल्कि सृजनकर्ता के अधिकार की संप्रभुता का परिणाम है" (वचन, खंड 2, परमेश्वर को जानने के बारे में, स्वयं परमेश्वर, जो अद्वितीय है III)। मैंने परमेश्वर की प्रभुता, अधिकार और उसके चमत्कारी कर्मों को अनुभव किया था। मैंने उसका प्रेम और उद्धार देखा था। मैंने दिल की गहराई से परमेश्वर को धन्यवाद दिया और उसका गुणगान किया। मेरे गाँव के सभी लोग मुझे देखकर हैरान रह गए। उन्होंने कहा कि उन्होंने नहीं सोचा था कि मैं बच जाऊँगा, उन्होंने मुझे दोबारा इतना स्वस्थ देखने की उम्मीद ही छोड़ दी थी, और इस बीमारी से बाल-बाल बचना वाकई मेरी खुशकिस्मती थी! लेकिन मेरा दिल जानता था : इसका किस्मत से कोई लेना-देना नहीं था। यह परमेश्वर का सामर्थ्य और अधिकार था। परमेश्वर ने मुझे बचाया! जल्दी ही मैं कलीसिया में फिर से अपना कर्तव्य निभाने लगा। पाँच साल बीत गए, लेकिन वह बीमारी मुझे फिर कभी नहीं हुई। यह मेरी उम्मीद से कहीं ज्यादा था। मेरे साथ जो भी हुआ, उसके लिए मैंने परमेश्वर का धन्यवाद किया।

इस बीमारी के ज़रिए, परमेश्वर के वचनों के प्रकाशन से और सच्चाई का सामना करके मैंने अपनी आस्था और भ्रष्ट स्वभाव के पीछे की अपनी गलत सोच के बारे में कुछ अंतर्दृष्ट पाई, और परमेश्वर की प्रभुता, उसके धार्मिक स्वभाव और खूबसूरत सार को जाना। मैंने आशीष पाने की अपनी इच्छा त्याग दी और सबसे सार्थक और मूल्यवान जीवन जीने का तरीका सीखा। मैं परमेश्वर की दया का बहुत आभारी हूँ!

79. बीमारी द्वारा मिली आशीष

क्षीयो लैन, चीन

2014 में, कम्युनिस्ट पार्टी 28 मई के झाओयुआन मामले को लेकर सर्वशक्तिमान परमेश्वर की कलीसिया को बदनाम करते हुए भाई-बहनों को गिरफ़्तार करने लगी। हमारे इलाके के ज़्यादातर कलीसिया अगुआओं को पकड़ लिया गया, हमारे कुछ नए विश्वासी भाई-बहन डर और निराशा में जीने लगे। ऐसे अहम मौके पर मुझे कई कलीसियाओं के काम की जिम्मेदारी देकर प्रोन्नत किया गया। मैंने मन-ही-मन सोचा कि संकट के समय ऐसा नियंत्रण मिलना बहुत बड़ी जिम्मेदारी है, मैं परमेश्वर को निराश नहीं कर सकती। इसलिए सिर पर गिरफ़्तारी की तलवार लटकने के बावजूद मैंने खुद को कर्तव्य में झोंक दिया। मैंने सोचा कि ऐसे खतरे के बीच कलीसिया के काम को बचाने को परमेश्वर स्वीकार करेगा और मैं पक्के तौर पर इस काबिल बन जाऊँगी कि परमेश्वर मुझे बचाकर अपने राज्य में ले जाए। फिर अचानक, मैं गंभीर रूप से बीमार पड़ गई।

अक्टूबर 2014 की एक शाम, डिनर करते समय अचानक मेरे हाथ से कटोरा फ़र्श पर गिर गया। मैंने सोचा शायद थोड़ी लापरवाही हो गई होगी, मैंने फ़ौरन उसे उठाना और टिशू से अपना हाथ साफ़ करना चाहा, तभी मुझे एहसास हुआ कि मेरे हाथों पर मेरा नियंत्रण नहीं रह गया और मैं टिशू भी नहीं उठा पा रही हूँ। जल्दी ही मेरे हाथ-पैर सुन्न पड़ गए और मैं कुर्सी पर बैठी रही, हिल भी नहीं पाई। परिवार के लोगों ने फ़ौरन मेरा ब्लड प्रेशर चेक किया, जो 200 से अधिक था। ब्लड प्रेशर कम करने के लिए मैंने कुछ दवाएं लीं, मगर कोई फायदा नहीं हुआ। मैं उलझन में पड़ गई, मैंने सोचा कि ऐसा कैसे हो सकता है। पता नहीं ये कोई गंभीर समस्या थी या नहीं। मगर फिर मैंने सोचा कि आस्था के इन बरसों में मैंने खुद को कर्तव्य में झोंक दिया था, इसलिए मुझे परमेश्वर का अनुग्रह ज़रूर मिलेगा और मुझे कोई गंभीर समस्या नहीं होगी। मैंने सोचा, भले ही मैं बीमार हूँ, मगर परमेश्वर मुझे ज़रूर बचाएगा और ठीक करेगा। उसके बाद मेरा मन काफ़ी शांत हो गया। अगली सुबह सोकर उठी, तो धीरे-धीरे अपने हाथ-पैरों को हिलाने की कोशिश की, तब पता चला कि मेरे शरीर के दाएं हिस्से में सब कुछ सामान्य है लेकिन मेरा बायां हाथ-पैर सुन्न पड़ गए हैं। मुझे कुछ भी महसूस नहीं हो रहा था। मैं परेशान हो गई : मैं पूरी तरह ठीक क्यों नहीं हूँ? क्या मुझे एक तरफ़ लकवा मार गया है? अगर ऐसा है, तो मैं अब अपना कर्तव्य नहीं निभा पाऊँगी। क्या मैं बेकार हो जाऊँगी, हटा दी जाऊँगी, और तब क्या मुझे उद्धार का मौक़ा मिलेगा? मगर फिर, मैंने सोचा कि जो कुछ हुआ वो गंभीर था, मेरे आधे हिस्से का रातों-रात ठीक हो जाना परमेश्वर की आशीष ही है। अगर परमेश्वर मुझे चंगा कर दे तो पूरी तरह ठीक होना कोई बड़ी बात नहीं, है न? मुझे लगा कि मेरे पास परमेश्वर की सुरक्षा है और मुझे अधिक चिंता करने की ज़रूरत नहीं है।

उसी दिन सबेरे मैं डॉक्टर के पास गई, सीटी स्कैन कराया, तब डॉक्टर ने गंभीरता से कहा, "तुम्हें दायीं तरफ़ इंट्राक्रेनियल हेमरेज़ हुआ है जिसमें करीब 10 मिलीलीटर खून निकल गया है। अगर खून निकलने वाली जगह थोड़ी-सी भी ऊपर होती, तो बोल पाना मुश्किल हो जाता। तुम्हारी बोलने की क्षमता चली जाती और शायद तुम पूरी तरह बेबस हो जाती। कल रात को इतना सब हुआ, तुम्हारी किस्मत अच्छी है कि तुम अब तक बची हुई हो। तुम्हें फ़ौरन इलाज की ज़रूरत है।" उन्होंने कहा कि वे इन्फ्यूजन और एप्रोच के साथ पूरी सावधानी से इलाज शुरू करेंगे। अगर मेरे दिमाग में जमे खून के थक्के ख़त्म नहीं हुए, तो दिमाग की सर्ज़री करनी पड़ेगी। दिमाग से खून निकलने की बात सुनकर मैं सन्न रह गई। मैंने कभी कल्पना भी नहीं की थी कि मामला इतना गंभीर होगा। मैं तो 50 साल की भी नहीं हुई, अगर इलाज असफल रहा और आधे शरीर में लकवे की स्थिति बनी रही या मैं पूरी तरह जिंदा लाश बन गई, तो क्या होगा? मेरी जिंदगी कितनी भयानक हो जाएगी? दिमाग की सर्जरी कितनी खतरनाक है, इसमें मेरी जान भी जा सकती है। तब क्या मुझे बचाया जा सकेगा और मैं परमेश्वर के राज्य में जा सकूँगी? अपनी आस्था के इन बरसों में, मैंने अपना सब कुछ दे दिया, फिर मुझे ऐसी गंभीर बीमारी कैसे हो गई। परमेश्वर मेरी रक्षा क्यों नहीं कर रहा था? मैं जितना सोचती उतनी ही परेशान हो जाती, खाना भी गले से नीचे नहीं उतर रहा था। अस्पताल में पांचवें दिन, मेरे पास वाले बेड पर एक बूढ़ी महिला की तबीयत अचानक बिगड़ गई और उसे दूसरे अस्पताल भेज दिया गया। यह देखकर मैं फिर से घबरा गई। हम दोनों एक ही दिन भर्ती हुए थे और वो चलती-फिरती रहती थी, लेकिन अब उसे व्हील चेयर पर बिठा कर ले गए। लगा कि ऐसी हालत में इंसान जिंदा बच भी पाएगा या नहीं, कहा नहीं जा सकता, सोचने लगी कि क्या मेरी हालत भी अचानक और बिगड़ जाएगी।

करीब एक हफ़्ते अस्पताल में रहने के बाद भी, मेरे बाएं पैर में अब तक कुछ भी महसूस नहीं हो रहा था। मैंने सोचा, "परमेश्वर मेरी देखभाल क्यों नहीं कर रहा? ऐसे अहम मौके पर मैं कर्तव्य नहीं निभा सकती, तो क्या मैंने उद्धार का मौक़ा गँवा दिया?" यह सोचकर मेरे दिल में एक सिहरन-सी दौड़ गई और मैं ज़ार-ज़ार रोने लगी। मैंने अपनी आस्था के नौ सालों में कड़ी मेहनत की थी, अपने रास्ते में कोई रुकावट नहीं आने दी। कलीसिया की किसी भी परेशानी या समस्या की ज़िम्मेदारी लेने में संकोच नहीं किया, गिरफ़्तारी के खतरे का सामना करते हुए भी मैं पीछे नहीं हटी। निरंतर अपना कर्तव्य निभाती रही। अगुआ की ज़िम्मेदारी निभाते हुए, मैंने दूसरे भाई-बहनों के मुकाबले अधिक तकलीफें सहीं और मन लगाकर काम किया। मैंने सोचा था कि इतना सब कुछ देने और इस तरह का त्याग करने पर, परमेश्वर मुझे आशीष देगा। फिर अचानक मैं इतनी बीमार कैसे हो गई? परमेश्वर ने मेरी रक्षा कैसे नहीं की? अगर मैं ठीक नहीं हुई और अपना कर्तव्य नहीं निभा पाई, तो क्या मुझे बचाया जाएगा? अगर नहीं, तो क्या इतने बरसों का त्याग और कड़ी मेहनत बेकार चली गई? लगा जैसे अगर मुझे पता होता कि मेरे साथ ऐसा कुछ होगा, तो मैं इतनी मेहनत नहीं करती। मैं बहुत असहाय महसूस कर रही थी। अब परमेश्वर से प्रार्थना या उसके वचनों पर विचार नहीं करना चाहती थी। मुझे बहुत गुस्सा आ रहा था, कि तभी अनजाने में मेरा हाथ सिर के नीचे लगी इन्फ्यूजन पाइप से लग गया और उसकी सुई निकल गई, जिससे मेरा हाथ काफ़ी फूल गया। अपना फूला हुआ हाथ देखकर मैं और भी दुखी हो गई। मैंने उन भाई-बहनों के बारे में सोचा जो पूरे उत्साह के साथ सुसमाचार का प्रचार करते हुए अपने कर्तव्य निभा रहे थे, जबकि मैं अस्पताल में पड़ी, कोई भी कर्तव्य निभा पाने में नाकाम थी। क्या मैं बिल्कुल बेकार नहीं थी? राज्य के सुसमाचार के प्रचार का समय होने के कारण, अन्य भाई-बहन अपना कर्तव्य निभाते हुए अच्छे कर्म कर रहे थे जबकि मुझे शायद हटा ही दिया जाएगा। लगा जैसे परमेश्वर मुझे बिल्कुल भी नहीं बचाएगा। उस रात, मैं बिस्तर पर करवटें बदलती रही, नींद बिल्कुल नहीं आई। अपने दुख में डूबे हुए, मैंने रोते हुए परमेश्वर से यह प्रार्थना की: "हे परमेश्वर, मैं अभी बहुत तकलीफ़ में हूँ। मैं जानती हूँ कि तुमने यह सब होने की अनुमति दी है और मुझे तुम्हें गलत नहीं समझना चाहिए। मुझे राह दिखाओ, ताकि मैं तुम्हारी इच्छा समझ सकूँ, तुम्हारे नियम और व्यवस्थाओं के प्रति समर्पित हो सकूँ।"

जब मैं अस्पताल में थी, तो सौभाग्य से एक बहन ने मुझे एमपी5 प्लेयर भेजा था, जब सभी लोग सो जाते थे, तब मैं ईयरफोन लगाकर परमेश्वर के वचन सुनती थी। उन वचनों के एक अंश से मुझे काफ़ी मदद मिली। परमेश्वर के वचन कहते है, "सभी लोगों के लिए शुद्धिकरण कष्टदायी होता है, और उसे स्वीकार करना बहुत कठिन होता है—परंतु शुद्धिकरण के दौरान ही परमेश्वर मनुष्य के समक्ष अपना धर्मी स्वभाव स्पष्ट करता है और मनुष्य से अपनी अपेक्षाएँ सार्वजनिक करता है, और अधिक प्रबुद्धता, अधिक वास्तविक काट-छाँट और व्यवहार प्रदान करता है; तथ्यों और सत्य के बीच की तुलना के माध्यम से वह मनुष्य को अपने और सत्य के बारे में बृहत्तर ज्ञान देता है, और उसे परमेश्वर की इच्छा की और अधिक समझ प्रदान करता है, और इस प्रकार उसे परमेश्वर के प्रति सच्चा और शुद्ध प्रेम प्राप्त करने देता है। शुद्धिकरण का कार्य करने में परमेश्वर के ये लक्ष्य हैं। उस समस्त कार्य के, जो परमेश्वर मनुष्य में करता है, अपने लक्ष्य और अपना अर्थ होता है; परमेश्वर निरर्थक कार्य नहीं करता, और न ही वह ऐसा कार्य करता है, जो मनुष्य के लिए लाभदायक न हो। शुद्धिकरण का अर्थ लोगों को परमेश्वर के सामने से हटा देना नहीं है, और न ही इसका अर्थ उन्हें नरक में नष्ट कर देना है। बल्कि इसका अर्थ है शुद्धिकरण के दौरान मनुष्य के स्वभाव को बदलना, उसके इरादों को बदलना, उसके पुराने विचारों को बदलना, परमेश्वर के प्रति उसके प्रेम को बदलना, और उसके पूरे जीवन को बदलना। शुद्धिकरण मनुष्य की वास्तविक परीक्षा और वास्तविक प्रशिक्षण का एक रूप है, और केवल शुद्धिकरण के दौरान ही उसका प्रेम अपने अंतर्निहित कार्य को पूरा कर सकता है" (वचन, खंड 1, परमेश्वर का प्रकटन और कार्य, केवल शुद्धिकरण का अनुभव करके ही मनुष्य सच्चे प्रेम से युक्त हो सकता है)। इस पर विचार करने पर, मुझे एहसास हुआ कि परमेश्वर का लोगों की परीक्षा लेकर शोधन करना, उन्हें हटाने के लिए नहीं बल्कि उन्हें शुद्ध करके बदलने के लिए होता है। मगर मैं परमेश्वर की इच्छा खोजने और उसके कार्य को समझने की कोशिश नहीं कर रही थी। लकवे का शिकार क्या हुई, मैं तो परमेश्वर को गलत समझकर उसे दोष देने लगी। मैं कितनी बेवकूफ़ थी! इसलिए मैंने परमेश्वर से प्रार्थना की। मैं समर्पित होने, परमेश्वर के वचन पढ़कर विचार करने, खुद को जानने और सबक सीखने को तैयार थी।

मैंने परमेश्वर के वचनों में यह पढ़ा : "परमेश्वर में मानवजाति के विश्वास के बारे में सबसे दु:खद बात यह है कि मनुष्य परमेश्वर के कार्य के बीच अपने खुद के प्रबंधन का संचालन करता है, जबकि परमेश्वर के प्रबंधन पर कोई ध्यान नहीं देता। मनुष्य की सबसे बड़ी असफलता इस बात में है कि जब वह परमेश्वर के प्रति समर्पित होने और उसकी आराधना करने का प्रयास करता है, उसी समय कैसे वह अपनी आदर्श मंज़िल का निर्माण कर रहा होता है और इस बात की साजिश रच रहा होता है कि सबसे बड़ा आशीष और सर्वोत्तम मंज़िल कैसे प्राप्त किए जाएँ। यहाँ तक कि अगर कोई समझता भी है कि वह कितना दयनीय, घृणास्पद और दीन-हीन है, तो भी ऐसे कितने लोग अपने आदर्शों और आशाओं को तत्परता से छोड़ सकते हैं? और कौन अपने कदमों को रोकने और केवल अपने बारे में सोचना बंद कर सकने में सक्षम हैं? परमेश्वर को उन लोगों की ज़रूरत है, जो उसके प्रबंधन को पूरा करने के लिए उसके साथ निकटता से सहयोग करेंगे। उसे उन लोगों की ज़रूरत है, जो अपने पूरे तन-मन को उसके प्रबंधन के कार्य में अर्पित कर उसके प्रति समर्पित होंगे। उसे ऐसे लोगों की ज़रूरत नहीं है, जो हर दिन उससे भीख माँगने के लिए अपने हाथ फैलाए रहते हैं, और उनकी तो बिलकुल भी ज़रूरत नहीं है, जो थोड़ा-सा देते हैं और फिर पुरस्कृत होने का इंतज़ार करते हैं। परमेश्वर उन लोगों से घृणा करता है, जो तुच्छ योगदान करते हैं और फिर अपनी उपलब्धियों से संतुष्ट हो जाते हैं। वह उन निष्ठुर लोगों से नफरत करता है, जो उसके प्रबंधन-कार्य से नाराज़ रहते हैं और केवल स्वर्ग जाने और आशीष प्राप्त करने के बारे में बात करना चाहते हैं। वह उन लोगों से और भी अधिक घृणा करता है, जो उसके द्वारा मानवजाति के बचाव के लिए किए जा रहे कार्य से प्राप्त अवसर का लाभ उठाते हैं। ऐसा इसलिए है, क्योंकि इन लोगों ने कभी इस बात की परवाह नहीं की है कि परमेश्वर अपने प्रबंधन-कार्य के माध्यम से क्या हासिल और प्राप्त करना चाहता है। उनकी रुचि केवल इस बात में होती है कि किस प्रकार वे परमेश्वर के कार्य द्वारा प्रदान किए गए अवसर का उपयोग आशीष प्राप्त करने के लिए कर सकते हैं। वे परमेश्वर के हृदय की परवाह नहीं करते, और पूरी तरह से अपनी संभावनाओं और भाग्य में तल्लीन रहते हैं। जो लोग परमेश्वर के प्रबंधन-कार्य से कुढ़ते हैं और इस बात में ज़रा-सी भी रुचि नहीं रखते कि परमेश्वर मानवजाति को कैसे बचाता है और उसकी क्या मर्ज़ी है, वे केवल वही कर रहे हैं जो उन्हें अच्छा लगता है और उनका तरीका परमेश्वर के प्रबंधन-कार्य से अलग-थलग है। उनके व्यवहार को परमेश्वर द्वारा न तो याद किया जाता है और न ही अनुमोदित किया जाता है—परमेश्वर द्वारा उसे कृपापूर्वक देखे जाने का तो प्रश्न ही नहीं उठता" (वचन, खंड 1, परमेश्वर का प्रकटन और कार्य, परिशिष्ट 3: मनुष्य को केवल परमेश्वर के प्रबंधन के बीच ही बचाया जा सकता है)। इन वचनों ने मेरी हालत को उजागर कर दिया। जब मैं सबसे पहले विश्वासी बनी, मैंने जाना कि परमेश्वर ने इंसान से वादा किया है और अगर हम कड़ी मेहनत करते हुए परमेश्वर के लिए त्याग करें, तो परमेश्वर हमें बचाकर अपने राज्य में ले जाएगा। इसलिए मैं दिल लगाकर कर्तव्य निभाने लगी और हर मुश्किल हालात का सामना किया। कलीसिया के दूसरे भाई-बहनों को कोई परेशानी होती, तो भागकर उनकी मदद के लिए जाती। गिरफ़्तारी के खतरे का सामना करते हुए भी मैंने अपना कर्तव्य निभाना नहीं छोड़ा। मैंने सोचा इस तरह के त्याग से मुझे परमेश्वर की सुरक्षा और आशीष ज़रूर मिलेगी, मुझे स्वर्ग के राज्य में जगह भी मिल जाएगी। जब मैं बीमार हुई और मुझे एक तरफ़ के लकवे की संभावना दिखने लगी, तो लगा जैसे परमेश्वर ने मेरी रक्षा नहीं की, मुझे आशीष नहीं दी, मैंने अच्छा भविष्य और मंज़िल पाने का मौक़ा गँवा दिया। मुझे बहुत सी शिकायतें थीं, मैं अपने किए हर काम का हिसाब-किताब करना चाहती थी। मैं परमेश्वर से कुतर्क और बहस कर, अपने सभी त्यागों के द्वारा अपना पक्ष मजबूत करने लगी। मैं परमेश्वर को गलत समझकर उसके ख़िलाफ़ हो गई। परमेश्वर ने जैसा कहा मेरी हालत वैसी ही थी, "जो थोड़ा-सा देते हैं और फिर पुरस्कृत होने का इंतज़ार करते हैं" और "जो तुच्छ योगदान करते हैं और फिर अपनी उपलब्धियों से संतुष्ट हो जाते हैं।" गंभीर बीमारी का सामना करते हुए, अपनी आस्था में त्याग के पीछे मेरी छिपी हुई मंशाएं और लेन-देन की सोच बिल्कुल उजागर हो गई। मैं सत्य का अनुसरण करने और भ्रष्टता मिटाने के लिए अपना कर्तव्य नहीं निभा रही थी, बल्कि मैं कड़ी मेहनत का दिखावा करके बदले में परमेश्वर के अनुग्रह और आशीष, और राज्य की आशीष पाना चाहती थी। मैं परमेश्वर के साथ लेन-देन कर रही थी, उसका इस्तेमाल कर उसे धोखा दे रही थी। मेरी जैसी मौक़ा-परस्त इंसान परमेश्वर के राज्य में कैसे जा सकती है? अगर लकवा न मारता, तो अपने सभी ऊपरी दिखावों की वजह से पूरी तरह मूर्ख बन गई होती और मुझे कभी आशीष पाने की अपनी नीच मंशाओं या अपनी आस्था में मौजूद मिलावट का पता नहीं चल पाता। मैं अपनी आस्था में परमेश्वर का विरोध करती रहती और मुझे पता भी नहीं चलता।

उसके बाद, मैंने लगातार इस पर आत्मचिंतन किया कि मैं अपने कर्तव्य में परमेश्वर के साथ लेन-देन क्यों कर रही थी। खोज के दौरान मैंने परमेश्वर के वचनों का यह अंश पढ़ा: "सभी भ्रष्ट लोग स्वयं के लिए जीते हैं। हर व्यक्ति अपनी सोचे बाकियों को शैतान ले जाये—यह मानव प्रकृति का निचोड़ है। लोग अपनी ख़ातिर परमेश्वर पर विश्वास करते हैं; वे चीजों को त्यागते हैं, परमेश्वर के लिए स्वयं को खपाते हैं और परमेश्वर के प्रति वफादार रहते हैं—लेकिन फिर भी वे ये सब स्वयं के लिए करते हैं। संक्षेप में, यह सब स्वयं के लिए आशीर्वाद प्राप्त करने के उद्देश्य से किया जाता है। दुनिया में, सब कुछ निजी लाभ के लिए होता है। परमेश्वर पर विश्वास करना आशीर्वाद प्राप्त करने के लिए है, और आशीर्वाद प्राप्त करने के लिए ही कोई व्यक्ति सब कुछ छोड़ देता है, और आशीर्वाद प्राप्त करने के लिए कोई व्यक्ति बहुत दुःख का भी सामना कर सकता है। यह सब मनुष्य की भ्रष्ट प्रकृति का प्रयोगसिद्ध प्रमाण है" ("अंत के दिनों के मसीह के प्रवचन" में 'बाहरी परिवर्तन और स्वभाव में परिवर्तन के बीच अंतर')। परमेश्वर के वचनों से मुझे अपनी आस्था में लेन-देन करने की सोच की जड़ का पता चला। "हर व्यक्ति अपनी सोचे बाकियों को शैतान ले जाये" और "फ़ायदा न हो तो उंगली भी मत उठाओ" जैसे शैतानी विचारों ने मेरे दिल में गहराई तक जड़ें जमा ली थीं और ये मेरे लिए जीवन जीने के नियम बन गए थे। मेरे हर काम में मेरे निजी फ़ायदे सबसे ऊपर होते थे, इसलिए लगा कि मेरे योगदानों के लिए मुझे इनाम मिलना चाहिए। परमेश्वर के लिए अपने काम में भी, मैं बस उससे सौदा करना चाहती थी, मैंने सोचा कि अपनी आस्था में आशीष पाने की चाह बिल्कुल स्वाभाविक है। जब इतनी कड़ी मेहनत और इतने सारे त्याग करने के बाद मुझे लकवा मार गया और लगा कि मैं कभी भी मर सकती हूँ, तो बचाए जाने, अच्छा परिणाम और मंज़िल पाने की सारी उम्मीदें ख़त्म हो गईं, फिर मैं फ़ौरन परमेश्वर के ख़िलाफ़ होकर उसे दोष देने लगी। मैं अपने किए हर काम का हिसाब लगाकर परमेश्वर से बहस करने लगी, उसके ख़िलाफ़ हो गई। मैंने देखा कि मैं शैतान के विषों के अनुसार जीवन जी रही हूँ। मेरे अंदर ज़रा-सी भी इंसानियत नहीं थी। अगर मैंने पश्चाताप नहीं किया, तो कभी न कभी मुझे हटाकर दंडित किया जाएगा।

बाद में, मैंने परमेश्वर के वचनों के कुछ और अंश पढ़े, जिनसे मैं अपनी आस्था में अनुसरण को लेकर अपनी गलत सोच को समझ पाई। सर्वशक्तिमान परमेश्वर कहते हैं, "जब मनुष्य दूसरों को आँकता है, तो वह उनके योगदान के अनुसार उन्हें आँकता है। जब परमेश्वर मनुष्य को आँकता है, तो वह मनुष्य की प्रकृति के अनुसार उन्हें आँकता है। उन लोगों में जो जीवन की तलाश करते हैं, पौलुस ऐसा व्यक्ति था जो स्वयं अपना सार नहीं जानता था। वह किसी भी तरह विनम्र या आज्ञाकारी नहीं था, न ही वह अपना सार जानता था, जो परमेश्वर के विरुद्ध था। और इसलिए, वह ऐसा व्यक्ति था जो विस्तृत अनुभवों से नहीं गुज़रा था, और ऐसा व्यक्ति था जो सत्य को अभ्यास में नहीं लाया था। पतरस भिन्न था। वह परमेश्वर का सृजित प्राणी होने के नाते अपनी अपूर्णताएँ, कमज़ोरियाँ, और अपना भ्रष्ट स्वभाव जानता था, और इसलिए उसके पास अभ्यास का एक मार्ग था जिसके माध्यम से वह अपने स्वभाव को बदल सके; वह उन लोगों में से नहीं था जिनके पास केवल सिद्धांत था किंतु जो वास्तविकता से युक्त नहीं थे। वे लोग जो परिवर्तित होते हैं नए लोग हैं जिन्हें बचा लिया गया है, वे ऐसे लोग हैं जो सत्य का अनुसरण करने की योग्यता से संपन्न हैं। वे लोग जो नहीं बदलते हैं उन लोगों में आते हैं जो स्वभाविक रूप से पुराने और बेकार हैं; ये वे लोग हैं जिन्हें बचाया नहीं गया है, अर्थात्, वे लोग जिनसे परमेश्वर घृणा करता है और जिन्हें ठुकरा चुका है। उनका कार्य चाहे जितना भी बड़ा हो, उन्हें परमेश्वर द्वारा याद नहीं रखा जाएगा। जब तुम इसकी तुलना स्वयं अपने अनुसरण से करते हो, तब यह स्वतः स्पष्ट हो जानना चाहिए कि तुम अंततः उसी प्रकार के व्यक्ति हो या नहीं जैसे पतरस या पौलुस थे" (वचन, खंड 1, परमेश्वर का प्रकटन और कार्य, सफलता या विफलता उस पथ पर निर्भर होती है जिस पर मनुष्य चलता है)। "यदि तुम जिसकी खोज करते हो वह सत्य है, तुम जिसे अभ्यास में लाते हो वह सत्य है, और यदि तुम जो प्राप्त करते हो वह तुम्हारे स्वभाव में परिवर्तन है, तो तुम जिस पथ पर क़दम रखते हो वह सही पथ है। यदि तुम जिसे खोजते हो वह देह के आशीष हैं, और तुम जिसे अभ्यास में लाते हो वह तुम्हारी अपनी अवधारणाओं का सत्य है, और यदि तुम्हारे स्वभाव में कोई परिवर्तन नहीं होता है, और तुम देहधारी परमेश्वर के प्रति बिल्कुल भी आज्ञाकारी नहीं हो, और तुम अभी भी अस्पष्टता में जीते हो, तो तुम जिसकी खोज कर रहे हो वह निश्चय ही तुम्हें नरक ले जाएगा, क्योंकि जिस पथ पर तुम चल रहे हो वह विफलता का पथ है। तुम्हें पूर्ण बनाया जाएगा या हटा दिया जाएगा यह तुम्हारे अपने अनुसरण पर निर्भर करता है, जिसका तात्पर्य यह भी है कि सफलता या विफलता उस पथ पर निर्भर होती है जिस पर मनुष्य चलता है" (वचन, खंड 1, परमेश्वर का प्रकटन और कार्य, सफलता या विफलता उस पथ पर निर्भर होती है जिस पर मनुष्य चलता है)। जब मैंने इस पर और विचार किया, तो जो यह मुझे काफ़ी प्रबोधक लगा। परमेश्वर किसी इंसान को इस आधार पर नहीं परखता कि उसने बाहर से क्या योगदान दिया है, बल्कि इसका आधार ये है कि चीज़ों को लेकर उसकी प्रवृत्ति और सोच कैसी है, उसका रुख क्या है और वह सत्य पर अमल करके परमेश्वर के प्रति समर्पित हो सकता है या नहीं। मगर मैंने सोचा कि कड़ी मेहनत और त्याग करने से परमेश्वर खुश होकर आशीष देगा और एक अच्छी मंज़िल मिलेगी। क्या यह साफ़ तौर पर परमेश्वर के वचनों के विपरीत नहीं है? अनुग्रह के युग में, पौलुस प्रभु का सुसमाचार साझा करने यूरोप के ज़्यादातर हिस्से में गया। उसने काफ़ी मुसीबतें सहीं, बहुत सारा काम पूरा किया और कई कलीसियाओं की स्थापना की। मगर उसने जो भी किया वह परमेश्वर के प्रति समर्पित होकर या एक सृजित प्राणी का कर्तव्य निभाने के लिए नहीं किया। उसने यह सब इसलिए किया कि उसे खास तौर पर आशीष और इनाम मिलेगा। इसी कारण इतनी सारी यात्राएं और कड़ी मेहनत करने के बाद, उसने कहा "मैं अच्छी कुश्ती लड़ चुका हूँ, मैं ने अपनी दौड़ पूरी कर ली है, मैं ने विश्‍वास की रखवाली की है। भविष्य में मेरे लिये धर्म का वह मुकुट रखा हुआ है" (2 तीमुथियुस 4:7-8)। पौलुस साफ़ तौर पर परमेश्वर से ताज माँग रहा था। उसके त्याग सच्चे नहीं थे, वे परमेश्वर के प्रति समर्पण से नहीं आए थे। अंत में, उसे राज्य में प्रवेश भी नहीं मिला और दंड भी भोगना पड़ा। अपनी आस्था में, मैं चीज़ों को सत्य और परमेश्वर के वचनों के सिद्धांतों के नजरिये से नहीं, बल्कि परमेश्वर के कार्य को शैतान के तर्क और लेन-देन के रवैये के अनुसार आंक रही थी। मैंने बड़ी बेवकूफ़ी कर दी। परमेश्वर के वचन कहते हैं, "यदि तुम जिसकी खोज करते हो वह सत्य है, तुम जिसे अभ्यास में लाते हो वह सत्य है, और यदि तुम जो प्राप्त करते हो वह तुम्हारे स्वभाव में परिवर्तन है, तो तुम जिस पथ पर क़दम रखते हो वह सही पथ है" (वचन, खंड 1, परमेश्वर का प्रकटन और कार्य, सफलता या विफलता उस पथ पर निर्भर होती है जिस पर मनुष्य चलता है)। मुझे एहसास हुआ कि मुझे सत्य की खोज करनी होगी और अपना कर्तव्य निभाते हुए खुद को जानने पर ध्यान देना होगा, तभी मेरी गलत सोच, मेरी गलत मंशाओं और मेरे भ्रष्ट स्वभाव का समाधान होगा, मैं परमेश्वर की आज्ञाकारी बनूंगी, और परमेश्वर की इच्छा को ध्यान में रखते हुए अपना कर्तव्य निभा पाऊँगी। परमेश्वर द्वारा बचाये जाने का यही तरीका है। ये एहसास होने के बाद, मैंने प्रार्थना की : "चाहे मेरी सेहत जैसी भी रहे, मैं समर्पित होने के लिए तैयार हूँ। अगर मैं अस्पताल से ज़िंदा बचकर निकल पाती हूँ, तो आख़िरी साँस तक परमेश्वर के प्रेम का मूल्य चुकाने के लिए अपना कर्तव्य निभाती रहूँगी!"

अस्पताल में बारहवें दिन, मैंने पूछा कि क्या मेरी जांच कर अस्तपाल से छुट्टी दी जा सकती है। जांच करने के बाद डॉक्टर ने कहा, "खून का रिसाव बंद हो गया है, लेकिन थक्के पूरी तरह से खत्म नहीं हुए हैं। सिर्फ़ 12 दिनों के इलाज में यह वाकई अच्छा सुधार है।" यह सुनकर मैं बहुत खुश हो गई और रक्षा करने के लिए मैंने परमेश्वर का धन्यवाद किया। डॉक्टर ने मुझे यह भी कहा कि अस्पताल से बाहर जाने के बाद, मुझे अपनी सेहत का ख्याल रखते हुए आराम करना होगा, मेरे दिमाग की नसें काफ़ी कमज़ोर हैं, इसलिए मुझे गिरने से भी बचना होगा, वरना, दूसरी बार के स्ट्रोक के नतीजे बहुत भयानक होंगे। जिस दिन मैं घर वापस आई, मुझे एक संदेश मिला जिसमें लिखा था कि मेरी सहकर्मी बहन झांग, चार दिन पहले अपने मेजबान के घर गई थी, लेकिन अब तक वापस नहीं लौटी। काफ़ी संभावना थी कि उसे गिरफ्तार कर लिया गया है। यह ख़बर काफ़ी चिंताजनक थी। इसका मतलब था कि जिन सभाओं में वो गई थी और जिन घरों में कलीसिया की भेंटें रखी थीं, सभी खतरे में थे, इसलिए उन्हें फ़ौरन सावधानी बरतने की सूचना देना ज़रूरी था। लेकिन इसमें कई जगहें शामिल थीं और मैं अभी अस्पताल से निकली थी, इसलिए इतनी ज़्यादा भाग-दौड़ नहीं कर सकती थी। यह सब पहले या बाद में क्यों नहीं हो सकता था? ऐसे अहम मौके पर ऐसी घटना क्यों हुई? अगर मुझे दोबारा स्ट्रोक आया, तो शायद मैं फिर से खड़ी भी न हो पाऊं, और उन सभी लोगों से मिलकर सूचना देना वाकई खतरनाक था। अगर मुझे गिरफ़्तार कर लिया गया, तो क्या मैं पुलिस की क्रूर यातना सह पाऊँगी? यह शायद मेरे जीवन का अंत होगा। मगर सिर्फ़ बहन झांग और मुझे ही सभी भाई-बहनों के ठिकाने पता थे, अगर मैंने खुद जाकर नहीं बताया और पुलिस ने उन्हें गिरफ़्तार कर भेंटें ले लीं, तो बहुत बड़ा नुकसान हो जाएगा। इस उलझन में, मुझे वह प्रार्थना याद आई जो मैंने अस्पताल से निकलने से पहले की थी कि अगर मैं अस्पताल से ज़िंदा बाहर निकल पाई, तो मैं खुद को अपने कर्तव्य के प्रति समर्पित कर दूँगी और आख़िरी साँस तक परमेश्वर के प्रेम का मूल्य चुकाऊँगी। अब ऐसी घटना होने पर, मैं अपना वादा कैसे भूल सकती हूँ? मैंने परमेश्वर के सामने दंडवत होकर प्रार्थना की, "परमेश्वर, मैं जानती हूँ कि तुम मुझे और मेरे रवैये को देख रहे हो। मैं परमेश्वर के घर का कार्य कायम रखते हुए अपना कर्तव्य निभाना को तैयार हूँ।" मैंने उस बारे में भी सोचा जब प्रभु यीशु को क्रूस पर कीलों से ठोका गया था, जिससे मुझे काफ़ी प्रेरणा मिली। प्रभु यीशु ने क्रूस वाली जगह जाते हुए एक बार भी पीछे मुड़कर नहीं देखा, उसने भयंकर पीड़ा और अपमान सहा, यह सब इंसान को छुटकारा दिलाने के लिए था। इंसान के लिए परमेश्वर का प्रेम कितना महान है। उसने हमारे लिए अपना जीवन त्याग दिया, तो फिर मैं अपने निजी हितों को छोड़कर परमेश्वर के प्रेम का प्रतिदान देने को कलीसिया के कार्य की रक्षा क्यों नहीं कर सकती? एक सृजित प्राणी के रूप में, मैं सिर्फ़ परमेश्वर के अनुग्रह का आनंद लेते हुए अपनी आशीषों के बारे में नहीं सोच सकती। अगर मैंने अपना कर्तव्य नहीं निभाया, तो मैं इंसान कहलाने लायक भी नहीं। परमेश्वर के वचनों से प्रोत्साहित होकर, मैं मामले को संभालने के लिए व्यवस्थाएं करने लगी। जब मैं एक बहन के हाथों का सहारा लेकर दूसरी मेजबान के घर जा रही थी, मुझे पता चला कि बहन झांग गिरफ़्तार नहीं हुई थी। मैंने परमेश्वर का बहुत आभार माना। मुझे काफ़ी सुकून महसूस हुआ, क्योंकि मैं अपनी सोच और मंशाओं को ठीक कर पाई थी और सत्य पर अमल कर पाई थी।

ये छह साल बहुत तेज़ी से बीत गए। अभी मैं पूरी तरह से ठीक नहीं हुई हूँ, मेरा बायां हाथ और पैर अब भी थोड़ा सुन्न है, मगर मैं जानती हूँ कि मेरी सेहत परमेश्वर के हाथों में है। पूरी तरह से ठीक नहीं होना मेरे लिए एक चेतावनी है, यह याद दिलाता है कि मैं आशीष पाने के लिए कोशिशें न करूं, पौलुस की तरह गलत रास्ते पर न चलूँ। मैंने इन सारी मुसीबतों का सामना किया, मगर इससे मुझे अपनी शैतानी प्रकृति को बेहतर ढंग से समझने और अनुसरण को लेकर अपनी गलत सोच को ठीक करके आशीष पाने में मदद मिली। मैंने समझ लिया है कि अपनी आस्था में मुझे सत्य की खोज करते हुए परमेश्वर के प्रति समर्पित होना और एक सृजित प्राणी का कर्तव्य निभाना चाहिए। अब अपने अनुसरण को लेकर मेरा लक्ष्य साफ़ है—यह बीमारी मेरे लिए एक अप्रत्यक्ष आशीष साबित हुई! मुझे यह सब कुछ एक सहज परिवेश में कभी नहीं मिल पाता। उद्धार के लिए परमेश्वर का धन्यवाद!

80. जेल में गुजरा युवावस्था का प्रथम काल

चेंग्शी, चीन

हर कोई कहता है कि हमारे यौवन के प्रथम वर्ष हमारे जीवन का सबसे शानदार और सबसे निर्मल समय होता है। शायद कई लोगों के लिए, वे वर्ष खूबसूरत यादों से भरे होते हैं, लेकिन जिस बात की मैंने कभी उम्मीद भी नहीं की थी वह यह थी कि मैंने अपनी युवावस्था का प्रथम काल श्रम शिविर में व्यतीत किया। इसके लिए आप लोग मुझे अजीब समझ सकते हो, लेकिन मुझे इसका अफसोस नहीं है। यद्यपि सलाखों के पीछे का वह समय कड़वाहट और आँसुओं से भरा था, किंतु वह मेरे जीवन का सबसे मूल्यवान उपहार था, और मुझे इससे बहुत कुछ प्राप्त हुआ।

अप्रैल 2002 में एक दिन, जब मैं गिरफ्तारी हुई तो मैं एक बहन के घर रह रही थी। सुबह तड़के 1:00 बजे, अचानक दरवाजे पर जोरदार दस्तक से हम लोग जाग उठे। हमने बाहर किसी को चिल्लाते हुए सुना, "दरवाजा खोलो! दरवाजा खोलो"! जैसे ही बहन ने दरवाजा खोला, कुछ पुलिस अधिकारी दरवाजा धकेलकर तेजी से अंदर घुस गए और सख्ती से बोले, "हम लोक सुरक्षा ब्यूरो से हैं"। "लोक सुरक्षा ब्यूरो" इन तीन शब्दों को सुनकर मैं तुरंत बहुत घबरा गई। क्या परमेश्वर में हमारे विश्वास के कारण वे हमें गिरफ्तार करने के लिए यहाँ आए थे? मैंने कुछ भाइयों और बहनों को उनके विश्वास के कारण गिरफ्तार किए जाने, और सताए जाने के बारे में सुना था; कहीं ऐसा तो नहीं कि यही अब मेरे साथ भी होने जा रहा था? बस तभी मेरा हृदय तेजी से धड़कने लगा और अपनी घबराहट में मुझे समझ में नहीं आया कि अब क्या करना चाहिए। इसलिए मैंने जल्दी से परमेश्वर से प्रार्थना की, "परमेश्वर, मैं तुझसे मेरे साथ रहने की विनती करती हूँ। मुझे आस्था और साहस दे। चाहे कुछ भी हो, मैं हमेशा तेरे लिए गवाही देने को तैयार रहूँगी। मैं तुझसे यह भी याचना करती हूँ कि मुझे अपनी बुद्धि दे और मुझे वे शब्द प्रदान कर जो मुझे बोलने चाहिए, ताकि मैं तेरे साथ विश्वासघात न करूँ और न ही अपने भाइयों और बहनों के विरुद्ध कोई सौदेबाजी करूँ।" प्रार्थना करने के बाद, मेरा हृदय धीरे-धीरे शांत हो गया। मैंने उन चार-पाँच पुलिस वालों को डाकुओं की तरह कमरे की तलाशी लेते हुए, बिस्तरों में, प्रत्येक अलमारी में, संदूकों में, और यहाँ तक कि बिस्तर के नीचे रखी हर चीज में भी तब तक खोजबीन करते देखा जब तक कि उन्होंने परमेश्वर के कथनों की कुछ पुस्तकें और साथ ही भजनों की कुछ सी.डी. नहीं जुटा लीं। इसके बाद वे हमें पुलिस स्टेशन ले गए। जब हम कार्यालय में पहुँचे, तो हमारे पीछे-पीछे कई हट्टे-कट्टे अधिकारी आए और मेरे दाएँ-बाएँ खड़े हो गए। दुष्ट पुलिस के गिरोह का मुखिया मुझ पर चिल्लाया, "तेरा नाम क्या है? तू कहाँ से आई है? तुम कुल कितने लोग हो?" मैंने अभी अपना मुँह खोला ही था और जवाब देने ही वाली थी कि वह मुझ पर झपट पड़ा और मेरे चेहरे पर दो तमाचे जड़ दिए। मैं बिल्कुल गुमसुम रह गई। मैंने मन-ही-मन सोचा, "उसने मुझे क्यों मारा? मैंने अभी अपना जवाब भी पूरा नहीं किया था। तुम लोग इतने रूखे और असभ्य क्यों हो रहे थे, जनता की पुलिस की मैंने जो कल्पना की थी, उससे तुम बिल्कुल अलग क्यों हो?" इसके बाद, उसने मुझसे पूछा कि मैं कितने साल की हूँ, और जब मैंने ईमानदारी से जवाब दिया कि मैं सत्रह वर्ष की हूँ, तो उसने फिर से मेरे मुँह पर दो थप्पड़ मारे और झूठ बोलने के लिए मुझे डाँटा। उसके बाद, चाहे मैंने जो भी कहा, वह इस तरह अंधाधुंध मेरे चेहरे पर तमाचे जड़ता रहा कि मेरा चेहरा दर्द से जलने लगा। मुझे अपने भाई-बहनों का कहा याद आया कि इन दुष्ट पुलिसकर्मियों के साथ तर्क करने की कोशिश काम नहीं आती है। खुद अपने लिए यह अनुभव कर लेने के बाद, मैंने एक शब्द भी नहीं बोला, चाहे वे कुछ भी पूछते रहे। जब उन्होंने देखा कि मैं नहीं बोलूँगी, तो वे मुझ पर चिल्ला उठे, "कुतिया की बच्ची! तेरे साथ कुछ ऐसा करना पड़ेगा कि तू सोचने पर मजबूर हो जाए, वरना तू हमें सच नहीं बताएगी!" जैसे ही यह कहा गया, उनमें से एक ने मेरी छाती में दो जोरदार घूँसे मारे, जिससे मैं लड़खड़ाकर फर्श पर गिर पड़ी। फिर उसने मुझे दो बार जोर से लातें मारीं, और मुझे फर्श से वापस खींचकर और चिल्लाकर मुझे घुटने टेकने के लिए कहा। मैंने इसका पालन नहीं किया, तो उसने मेरे घुटनों में कई बार लात मारी। तीव्र दर्द की एक लहर ने जो मेरे ऊपर छाने लगी थी, मुझे फर्श पर धड़ाम से घुटने टेकने के लिए मजबूर कर दिया। उसने मुझे बालों से पकड़ा और बलपूर्वक मेरा चेहरा नीचे खींचने लगा, और फिर एक झटके से मेरे सिर को पीछे खींच कर उसने मुझे ऊपर देखने के लिए मजबूर कर दिया। वह मेरे चेहरे पर कुछ और थप्पड़ जड़ते हुए मुझे गालियां देने लगा। मेरी एकमात्र सुध यह थी कि दुनिया गोल-गोल घूम रही थी। मैं फर्श पर गिर पड़ी। बस तभी, दुष्ट पुलिस के प्रमुख की नज़र अचानक मेरी कलाई की घड़ी पर पड़ी। इसे लालच से घूरते हुए वह चिल्लाया, "तूने यह क्या पहन रखा है?" एक पुलिसकर्मी ने मेरी कलाई पकड़ी और जबर्दस्ती घड़ी को खींच लिया, और फिर उसे अपने "उस्ताद" को दे दिया। एक दुष्ट पुलिसवाले ने मुझे कॉलर से पकड़ लिया जैसेकि वह किसी छोटी-सी मुर्गी को उठा रहा हो, और मुझे फर्श से ऊपर उठाकर मुझ पर गरजा, "तो तू काफी ढीठ है, है न? मैं तुझे बताऊँगा कि चुप रहने का क्या अंजाम होता है।" यह कहते ही, उसने मुझे कुछ और झापड़ जमाए, और एक बार फिर मैं फर्श पर लुढ़क गई। तब तक मेरे पूरे शरीर में असहनीय दर्द होने लगा था, और मुझमें संघर्ष करने की अब और ताक़त नहीं बची थी। मैं बस अपनी आँखें मूँद कर फर्श पर लेटी रही, बिना हिले-डुले। अपने हृदय में, मैंने झट से परमेश्वर से प्रार्थना की: "परमेश्वर, मुझे नहीं पता कि दुष्ट पुलिस का यह गिरोह मुझ पर और कौनसे अत्याचार करने जा रहा है। तू तो जानता है कि मैं कद-काठी में बहुत छोटी हूँ, और मैं शारीरिक रूप से भी कमजोर हूँ। मैं तुझसे मुझे बचाने की विनती करती हूँ। यहूदा बनने और तेरे साथ विश्वासघात करने के बजाय मैं मर जाना पसंद करुँगी।" मेरी इस प्रार्थना के बाद, परमेश्वर ने मुझे आस्था और शक्ति से भर दिया। यहूदा बनकर परमेश्वर से विश्वासघात करने और अपने भाई-बहनों से धोखा करने से पहले तो मैं मर जाना पसंद करूंगी। मैं मजबूती से परमेश्वर के लिए गवाही दूंगी। ठीक तभी, मैंने अपने बगल में किसी को यह कहते हुए सुना कि, "यह अब हिल-डुल क्यों नहीं रही है? क्या यह मर गई है?" उसके बाद, किसी ने जानबूझकर मेरे हाथ पर अपना पैर रख दिया और उसे जोर से दबाते हुए क्रूरता से चिल्लाया, "उठ, हम तुझे कहीं और ले जाने वाले हैं।"

बाद में, मुझे काउंटी लोक सुरक्षा ब्यूरो में ले जाया गया। जब हम पूछताछ के कमरे में पहुँचे, तो उन दुष्ट पुलिसकर्मियों के प्रमुख और दो अन्य अधिकारियों ने मुझे घेर लिया और मेरे आगे-पीछे घूमते हुए, बार-बार मुझसे सवाल करते रहे और मेरी कलीसिया के अगुआ और मेरे भाई-बहनों को फंसा देने के लिए मुझ पर दबाव डालने की कोशिश करते रहे। जब उन्होंने देखा कि मैं अभी भी वे जवाब नहीं दे रही थी जो वे सुनना चाहते थे, तो उन तीनों ने मेरे चेहरे पर बारी-बारी से थप्पड़ जमाने शुरू कर दिए। मुझे नहीं पता कि मुझे कितनी बार मारा गया; जो कुछ मैं सुन सकती थी वह केवल मेरे चेहरे पर पड़ने वाली चटाक-चटाक की आवाज थी, वह आवाज जो रात के सन्नाटे में खूब गूँज रही थी। जब उनके हाथ थक गए, तो दुष्ट पुलिस ने मुझे किताबों से मारा। उन्होंने मुझे तब तक मारा जब तक अंतत: मुझे और दर्द महसूस होना बंद हो गया; मेरे चेहरे पर सूजन आ गई थी और वह सुन्न पड़ गया था। आखिरकार, यह देखकर कि उन्हें मुझसे कोई भी मूल्यवान जानकारी नहीं मिल रही थी, पापी पुलिस ने एक फोन बुक निकाली और बहुत खुश दिखते हुए बोले, "हमें यह तेरे थैले में मिली है। भले ही तू हमें कुछ भी नहीं बताएगी, तब भी हमारे पास एक और चाल है"! अचानक, मुझे बेहद चिंता महसूस हुई : अगर मेरे किसी भाई या बहन ने फ़ोन पर जवाब दे दिया, तो उन्हें गिरफ्तार किया जा सकता था। यह कलीसिया को भी फंसा सकता था, और परिणाम बहुत विनाशकारी हो सकते थे। ठीक तभी, मुझे परमेश्वर के वचनों का एक अंश याद आया : "संसार में घटित होने वाली समस्त चीज़ों में से ऐसी कोई चीज़ नहीं है, जिसमें मेरी बात आखिरी न हो। क्या कोई ऐसी चीज़ है, जो मेरे हाथ में न हो?" (वचन, खंड 1, परमेश्वर का प्रकटन और कार्य, संपूर्ण ब्रह्मांड के लिए परमेश्वर के वचन, अध्याय 1)। मैंने सोचा, "यह सही है, सभी चीज़ें और घटनाएं परमेश्वर के हाथों आयोजित और व्यवस्थित होती हैं। यहाँ तक कि एक फोन कॉल भी लगेगा या नहीं, इसका फैसला पूरी तरह से परमेश्वर पर है। मैं परमेश्वर से आशा रखने, उस पर भरोसा करने और उसके आयोजनों को समर्पित होने को तैयार हूँ।" इसलिए मैंने बार-बार परमेश्वर से प्रार्थना की, इन भाइयों और बहनों की सुरक्षा के लिए उससे विनती की। परिणामस्वरूप, जब उन्होंने उन फोन नंबरों को एक-एक करके मिलाया तो कुछ में घंटी तो बजी लेकिन किसी ने जवाब नहीं दिया, जबकि अन्य नंबर बिल्कुल नहीं लग सके। अंत में, निराशा में कोसते हुए, दुष्ट पुलिस ने फोन बुक को मेज पर फेंक दिया और प्रयास करना बंद कर दिया। मैंने परमेश्वर को धन्यवाद दिए और उसके प्रति प्रशंसा व्यक्त किए बिना नहीं रह सकी।

फिर भी, उन्होंने हार नहीं मानी, और कलीसिया के मामलों के बारे में मुझसे पूछताछ करते रहे। मैंने जबाब नहीं दिया। झुँझलाकर और बौखलाकर, उन्होंने मुझे पीड़ा देने की कोशिश में एक और भी अधिक घृणित तरीका अपनाया : एक दुष्ट पुलिसवाले ने जबरन मुझे फर्श पर एक घुटने पर बिठाया और मुझे अपने कंधों के समानांतर अपनी बाहों को सीधे फैलाने के लिए कहा, मुझे बिलकुल भी हिलने की अनुमति नहीं थी। जल्दी ही मेरी टाँगें थरथराने लगीं, मैं अपनी बाहों को बाहर की ओर अब और सीधा नहीं रख सकी, और मेरे शरीर ने बिना मेरे चाहे ही पीछे की ओर सहारे के साथ खड़े होना शुरू कर दिया। पुलिसकर्मी ने लोहे की एक छड़ ली और जैसे कोई बाघ अपने शिकार को देखता है, उस तरह मुझे घूरने लगा। जैसे ही मैं खड़ी होने लगती, वह क्रूरता से मेरे पैरों पर मारता, जिससे मुझे इतना दर्द होता था कि मैं लगभग अपने घुटनों पर वापस गिर जाती थी। अगले आधे घंटे में, जब भी मेरी टाँगें या बाँहें जरा-सा भी हिलतीं, तो वह तुरंत मुझे उस छड़ से मारता। मुझे नहीं पता कि उसने मुझे कितनी बार मारा। इतनी लंबी अवधि के लिए एक घुटने पर बैठने के कारण, मेरी दोनों टाँगें बेहद सूज गई थीं और उनमें असहनीय पीड़ा होने लगी थी, मानो वे टूट गई हों। जैसे-जैसे समय बीता, मेरी टांगें और भी अधिक काँपने लगीं और मेरे दाँत लगातार किटकिटाने लगे। बस तभी मुझे ऐसा लगा कि मेरी ताकत जवाब देने जा रही है। पर दुष्ट पुलिस सिर्फ मेरा मजाक उड़ा रही थी, लगातार उपहास कर रही थी और कुटिलतापूर्वक मेरी हँसी उड़ा रही थी, जैसे लोग क्रूरतापूर्वक किसी बंदर को खेल दिखाने के लिए मजबूर कर रहे हों। जितना अधिक मैं उनके बदसूरत, घृणास्पद चेहरों को देखती, उतनी ही अधिक इन दुष्ट पुलिसकर्मियों से मुझे नफरत महसूस होती थी। मुझे परमेश्वर के ये वचन याद आए : "जब लोग अपने जीवन का त्याग करने के लिए तैयार होते हैं, तो हर चीज तुच्छ हो जाती है, और कोई उन्हें हरा नहीं सकता। जीवन से अधिक महत्वपूर्ण क्या हो सकता है? इस प्रकार, शैतान लोगों में आगे कुछ करने में असमर्थ हो जाता है, वह मनुष्य के साथ कुछ भी नहीं कर सकता" (वचन, खंड 1, परमेश्वर का प्रकटन और कार्य, “संपूर्ण ब्रह्मांड के लिए परमेश्वर के वचनों” के रहस्यों की व्याख्या, अध्याय 36)। इसलिए मैं अचानक खड़ी हो गई और उनसे ऊँची आवाज में बोली, "मैं अब नीचे नहीं बैठूँगी। चलो, मुझे मौत की सजा दे दो! आज मेरे पास खोने को कुछ नहीं है! मैं अब मरने से भी नहीं डरती हूँ, तो मैं तुमसे क्यों डरूँ? तुम लोग इतने बड़े आदमी हो, फिर भी तुम बस मेरे जैसी एक छोटी सी लड़की को धौंस देना ही जानते हो!" मुझे आश्चर्य हुआ जब मेरे यह कहने के बाद, दुष्ट पुलिस के गिरोह ने सिर्फ कुछ और गालियाँ बकीं और फिर मुझसे पूछताछ करनी बंद कर दी।

दुष्ट पुलिस के इस झुंड ने लगभग पूरी रात मुझे यातनाएँ दी थीं; वे रुके तो सुबह हो चुकी थी। उन्होंने मेरे हस्ताक्षर लिए और कहा कि वे मुझे हिरासत में रखने जा रहे हैं। उसके बाद, एक बुजुर्ग पुलिसकर्मी ने दयालुता का नाटक करते हुए मुझसे कहा, "मिस, देखो; तुम बहुत छोटी हो—खिलते यौवन में हो—इसलिए बेहतर होगा कि तुम जल्दी करो और तुम जो भी जानती हो, वह बता दो। मैं तुम्हें विश्वास दिलाता हूँ कि मैं तुम्हें उनसे रिहा करवा दूँगा। यदि तुम्हें कोई परेशानी हो, तो मुझे बताने में संकोच मत करो। देखो; तुम्हारा चेहरा पाव रोटी की तरह फूल गया है। क्या तुम काफी पीड़ा नहीं उठा चुकी हो?" उसे इस तरह से बोलते सुनकर, मैं समझ गई कि वह मुझे किसी तरह से अपराध स्वीकारने के लिए फुसला रहा था। मुझे वह भी याद आया जो मेरे भाइयों और बहनों ने सभाओं के दौरान कहा था : जो वे चाहते हैं उसे प्राप्त करने के लिए दुष्ट पुलिस इनाम और सजा दोनों का उपयोग करेगी और तुम्हें धोखा देने के लिए सभी तरह की चालें चलेगी। यह सब सोचते हुए, मैंने उस बुजुर्ग पुलिसकर्मी को जवाब दिया, "ऐसा नाटक मत करो मानो तुम बड़े अच्छे इंसान हो; तुम सभी एक ही समूह के हिस्से हो। तुम मुझसे क्या कबूल करवाना चाहते हो? तुम जो कुछ भी कर रहे हो उसे धमकी देकर कबूल करवाना कहा जाता है। यह अवैध सजा है!" इसे सुनकर उसने निर्दोष होने का दिखावा किया और दलील देने लगा, "लेकिन मैंने तुम्हें एक बार भी नहीं मारा है। ये तो वे लोग हैं जिन्होंने तुम्हें मारा था।" मैं परमेश्वर के मार्गदर्शन और सुरक्षा के लिए आभारी थी, जिसने मुझे शैतान के प्रलोभन पर एक बार फिर से विजयी होने दिया था।

काउंटी लोक सुरक्षा ब्यूरो छोड़ने के बाद, उन्होंने मुझे सीधे हिरासत केंद्र में बंद कर दिया। जैसे ही हम अगले द्वार से भीतर गए, मैंने देखा कि यह स्थान बहुत ऊँची दीवारों से घिरा हुआ था, जिनके ऊपर बिजली के काँटेदार तार लगे थे, और चारों कोनों में चौकसी के लिए एक-एक मीनार बनी हुई थी। उन पर सशस्त्र पुलिसकर्मी पहरेदारों के रूप में तैनात थे। यह सब बहुत खतरनाक और डरावना महसूस हो रहा था। एक के बाद एक लौह-द्वारों से गुजरते हुए, मैं एक कोठरी में पहुँची। जब मैंने सोने के लिए बने बर्फ-से ठंडे चबूतरे पर रखी और सन के कपड़े से ढकी रजाइयों को देखा, जो कि काली और गंदी दोनों ही थीं, और उनसे आने वाली तीखी बदबू को सूँघा, तो मैं घृणा की एक लहर महसूस किए बिना न रह सकी। भोजन के समय, प्रत्येक कैदी को केवल एक छोटी उबली हुई पाव रोटी दी जाती थी जो खट्टी और आधी कच्ची होती थी। भले ही आधी रात तक पुलिस वालों ने मुझे यातना दी थी और मैंने कुछ भी नहीं खाया था, पर इस भोजन को देखकर सचमुच मेरी भूख ही मिट गई। इसके अलावा, पुलिस द्वारा की गई पिटाई से मेरा चेहरा बहुत सूज गया था और ऐसा कसा हुआ महसूस होता था मानो उस पर कोई टेप लपेट दिया गया हो। खाने की तो बात ही छोड़ो, सिर्फ बात करने के लिए अपना मुँह खोलने में भी पीड़ा महसूस होती थी। इन परिस्थितियों में, मैं बहुत निराशाजनक मनोदशा में थी और अपने साथ बहुत ज्यादा अन्याय हुआ महसूस कर रही थी। इस विचार ने कि मुझे वास्तव में यहाँ रहना होगा और इस तरह के अमानवीय अस्तित्व को सहन करना होगा, मुझे इतना भाव-विह्वल बना दिया कि बरबस ही मेरे आँसू निकल आए। जो बहन मेरे साथ गिरफ्तार हुई थी उसने मेरे साथ परमेश्वर के वचनों पर संगति की और मुझे यह समझ में आ गया कि परमेश्वर ने मुझे इस परिवेश में डाला था, और वह मेरी परीक्षा ले रहा था कि मैं गवाही दे सकती हूँ या नहीं। वह इस अवसर का उपयोग मेरी आस्था को पूर्ण करने के लिए कर रहा था। इसे समझते हुए, मैंने अपने साथ किए गए अन्याय को महसूस करना बंद कर दिया, और मैं अपने भीतर कठिनाई का सामना करने का संकल्प जुटाने लगी।

आधा महीना बीत गया, और उन दुष्ट पुलिसकर्मियों का मुखिया फिर से मुझसे पूछताछ करने आया। मुझे स्थिर और शांतचित्त देखकर, और यह देखकर कि मुझे बिल्कुल भी डर नहीं था, वह मेरा नाम लेकर चिल्लाया, "मुझे सच-सच बता : इससे पहले तुझे और कहाँ गिरफ्तार किया गया था? यह निश्चित है कि यह तेरा पहली बार अंदर आना नहीं है; वरना तू इतनी शांत और परिपक्व कैसे हो सकती है, जैसेकि तुझे जरा-सा भी कोई भय न हो?" जब मैंने उसे यह कहते हुए सुना, तो मैं अपने हृदय में परमेश्वर का धन्यवाद और उसकी प्रशंसा किए बिना न रह सकी। परमेश्वर ने मुझे सुरक्षित रखा था और मुझे साहस दिया था, इस प्रकार उसने मुझे इन दुष्ट पुलिसकर्मियों का पूरी निर्भयता से सामना करने दिया था। ठीक तभी, मेरे हृदय के भीतर से आक्रोश उमड़ पड़ा : लोगों को उनकी धार्मिक मान्यताओं के कारण यातना देकर, जो परमेश्वर में विश्वास करते हैं उन्हें अकारण गिरफ्तार करके, धमकाकर और चोट पहुँचाकर तुम अपने अधिकार का दुरूपयोग कर रहे हो। तुम्हारा कार्य पृथ्वी और स्वर्ग दोनों के कानून के खिलाफ़ है। मैं परमेश्वर में विश्वास करती हूँ, और सही रास्ते पर चल रही हूँ; मैंने कानून नहीं तोड़ा है। मुझे तुमसे क्यों डरना चाहिए? मैं तुम्हारे गिरोह की बुरी ताकतों के सामने परास्त नहीं होऊँगी! फिर मैंने उसे मुँहतोड़ जवाब दिया, "क्या तुम्हें लगता है कि दूसरी हर जगह इतनी उबाऊ थी कि मैं वास्तव में यहाँ आना चाहूँगी? तुमने मेरे साथ अन्याय किया है और मेरे साथ जोर-जबर्दस्ती की है। धमकी दे कर मुझसे कोई बात कबूल करवाने या झूठे आरोप लगाने की तुम्हारी कोई भी कोशिशें आगे भी व्यर्थ जाएँगी।" यह सुनकर वह इतना आग-बबूला हो गया मानो उसके कानों से धुआँ निकलने ही वाला हो। वह चिल्लाया, "तू हमें कुछ भी न बताने की जिद ठाने है। तू नहीं बोलेगी, है न? मैं तुझे तीन साल की सजा देने जा रहा हूँ, और फिर हम देखेंगे कि तू सच बताएगी या नहीं। मैं तुझे जिद्दी बने रहने की चुनौती देता हूँ!" लेकिन तब तक मेरा आक्रोश थम चुका था। मैंने ऊँची आवाज़ में जवाब दिया, "मैं अभी जवान हूँ; तीन साल मेरे लिए क्या हैं? पलक झपकते ही मैं जेल से बाहर आ जाऊँगी।" अपने क्रोध में, वह दुष्ट पुलिस अफसर तेजी से उठ खड़ा हुआ और अपने अनुचरों पर गुर्राया, "मैं इससे तंग आ गया हूँ; आगे अब तुम ही इससे पूछताछ करो।" वह दरवाजा पटक कर चला गया। जो कुछ हुआ था उसे देखकर, उन दो पुलिसकर्मियों ने मुझसे और सवाल नहीं किए; उन्होंने मेरे हस्ताक्षर लेने के लिए एक बयान लिखने का काम पूरा किया और फिर बाहर चले गए। दुष्ट पुलिस की इस हार ने मुझे बहुत खुश कर दिया। अपने हृदय में मैंने शैतान पर परमेश्वर की विजय की प्रशंसा की। पूछताछ के दूसरे दौर के दौरान, उन्होंने अपनी चालें बदल दीं। जैसे ही वे दरवाजे से भीतर आए, उन्होंने मेरे बारे में चिंतित होने का नाटक किया: "तुम इतने लंबे समय से यहाँ हो। तुम्हारे परिवार के सदस्यों में से कोई भी तुम्हें देखने क्यों नहीं आया है? उन्होंने अवश्य तुम्हारा ख्याल करना छोड़ दिया होगा। क्यों न तुम खुद उन्हें फोन कर लो और उन्हें यहाँ तुमसे मिलने के लिए आने को कहो?" यह सुनकर मैं बहुत उदास और विचलित महसूस करने लगी। मैं खुद को बहुत अकेली और असहाय महसूस कर रही थी। मुझे घर की याद आ रही थी और मैं अपने माता-पिता की बेहद कमी महसूस कर रही थी, और जेल से आजाद होने की मेरी इच्छा अधिकाधिक तीव्र हो रही थी। बिना चाहे ही, मेरी आँखें आँसुओं से भर गईं, लेकिन मैं दुष्ट पुलिस के इस गिरोह के सामने रोना नहीं चाहती थी। चुपचाप, मैंने परमेश्वर से प्रार्थना की : "हे परमेश्वर, मैं इस वक्त बहुत दुखी और पीड़ित महसूस कर रही हूँ, और मैं बहुत असहाय महसूस कर रही हूँ। कृपया मेरी मदद कर। मैं शैतान को अपनी कमजोरी नहीं दिखाना चाहती हूँ। फिर भी, अभी मैं तेरे इरादे को समझ नहीं पा रही हूँ। मुझे प्रबुद्ध करने और मेरे मार्गदर्शन के लिए मैं तुझसे अनुनय करती हूँ।" प्रार्थना करने के बाद, एक विचार अचानक मेरे दिमाग में कोंध गया : यह तो शैतान की चाल थी; मुझे अपने परिवार के लोगों से संपर्क कराने की कोशिश कुछ पैसा कमाने के अपने गुप्त अभिप्राय को पूरा करने के लिए उनसे कुछ फिरौती मँगवाने की चाल भी हो सकती है, या इससे वे यह पता लगा सकते हैं कि मेरे परिवार के सभी सदस्य भी परमेश्वर में विश्वास करते हैं और वे उन्हें गिरफ्तार करने के लिए इस अवसर का उपयोग कर सकते थे। ये दुष्ट पुलिसकर्मी षड़यंत्रों से भरे हुए हैं। यदि परमेश्वर से प्रबुद्धता नहीं मिलती, तो मैंने घर पर फोन कर लिया होता। तब क्या मैं अप्रत्यक्ष रूप से यहूदा न बन गई होती? इसलिए, मैंने चुपके-से शैतान से घोषणा की : "नीच शैतान, मैं तुझे तेरी धोखाधड़ी में कामयाब नहीं होने दूँगी।" इसके बाद मैंने विरक्त भाव से कहा, "मुझे नहीं पता कि मेरे परिवार के सदस्य मुझसे मिलने क्यों नहीं आए हैं। तुम मेरे साथ अब चाहे जैसा भी व्यवहार करो, मुझे बिल्कुल भी कोई फर्क नहीं पड़ता है।" दुष्ट पुलिस के पास अब और कोई चालें नहीं बची थीं। उसके बाद, उन्होंने मुझसे दोबारा कोई पूछताछ नहीं की।

एक महीना बीत गया। एक दिन, मेरे अंकल अचानक मुझसे मिलने आए, और बोले कि वे कुछ दिनों के बाद मुझे रिहा करवाने की कोशिश में हैं। जब मैं मुलाकात कक्ष से बाहर निकली, तो मैं बहुत खुश थी। मैंने सोचा कि मैं आखिरकार दिन की रोशनी, साथ ही साथ अपने भाइयों, बहनों और प्रियजनों को भी देख सकूँगी। तो मैंने दिवास्वप्न देखने शुरू कर दिए और अपने अंकल की मुझे लेने आने की प्रतीक्षा करने लगी; हर दिन, मैं संतरियों की इस आवाज के लिए अपने कान खुले रखती कि अब मेरी रिहाई का समय आ गया है। निश्चित रूप से, एक सप्ताह बाद, एक संतरी मुझे बुलाने आया भी। जब मैं खुशी से मुलाकात कक्ष में पहुँची तो ऐसा लग रहा था कि मेरा हृदय मेरे सीने से बाहर उछलने वाला है। पर जब मैंने अपने अंकल को देखा, तो उसने अपना सिर नीचे झुका लिया। काफी समय बाद उसने निराशाजनक स्वर में कहा, "उन्होंने पहले ही तुम्हारे मामले को अंतिम रूप दे दिया है। तुम्हें तीन साल की सजा सुना दी गई है।" जब मैंने यह सुना, तो मैं अवाक् रह गई। मेरा मन पूरी तरह से भावशून्य हो गया। मैंने अपने आँसुओं को रोका, और किसी तरह रोने से बची रही। इसके बाद ऐसा लगा कि मैं अपने अंकल की कोई भी बात सुन नहीं पा रही हूँ। मैं बेसुध-सी हालत में मुलाकात कक्ष से बाहर निकली तो ऐसा लग रहा था मानो मेरे पाँवों में सीसा भर दिया गया हो। एक-एक कदम उठाना भारी पड़ था। मुझे कुछ भी याद नहीं था कि मैं अपनी कोठरी तक कैसे लौटी। जब मैं वहाँ पहुँची, तो मैं फर्श पर ढेर हो गई। मैंने मन-ही-मन सोचा, "पिछले एक महीने के इस अमानवीय अस्तित्व का प्रत्येक दिन मुझे एक वर्ष की तरह लंबा महसूस हुआ है; मैं ऐसे तीन वर्षों को कैसे गुजार पाऊँगी?" जितना अधिक मैं इस पर विचार करती, मेरा दुख उतना ही बढ़ता जाता, और मेरा भविष्य उतना ही अधिक अस्पष्ट और अज्ञेय महसूस होने लगता। अपने आँसुओं को अब रोक पाने में असमर्थ होकर, मैं फूट-फूट कर रो पड़ी। मुझे लगा था कि चूँकि मैं नाबालिग हूँ इसलिए मुझे कभी सजा नहीं होगी, या ज्यादा से ज्यादा कुछ महीनों की जेल होगी। मुझे लगा था कि मुझे थोड़ी और पीड़ा और कठिनाई सहनी है, कुछ दिन और टिके रहना है, फिर सब खत्म हो जाएगा; मुझे यह ख्याल ही नहीं आया था कि मुझे जेल में तीन साल तक बिताने पड़ सकते हैं। अपने दुख में, मैं फिर से परमेश्वर के सामने आ गई थी। मैंने उसके सामने अपना दिल खोलते हुए कहा, "परमेश्वर, मुझे पता है कि सभी चीजें और सभी घटनाएँ तेरे हाथों में हैं, लेकिन अभी मेरा हृदय पूरी तरह से खाली महसूस कर रहा है। मुझे लगता है कि मैं अब टूटने वाली हूँ; मुझे लगता है कि जेल में तीन साल तक पीड़ा सहना मेरे लिए बहुत मुश्किल होने जा रहा है। परमेश्वर, मैं तुझसे विनती करती हूँ कि तू मुझ पर अपनी इच्छा प्रकट कर, और मैं विनती करती हूँ की तू मेरी आस्था और ताकत को बढ़ा, ताकि मैं तेरे सामने पूरी तरह से समर्पण कर सकूँ और मुझ पर जो आन पड़ा है, उसे साहसपूर्वक स्वीकार कर सकूँ।" इस प्रार्थना के बाद, मैंने परमेश्वर के वचनों के बारे में सोचा : "इन अंतिम दिनों में, तुम्हें अवश्य ही परमेश्वर के प्रति गवाही देनी है। इस बात की परवाह किए बिना कि तुम्हारे कष्ट कितने बड़े हैं, तुम्हें अपने अंत की ओर बढ़ना है, अपनी अंतिम सांस तक भी तुम्हें अवश्य ही परमेश्वर के प्रति निष्ठावान और उसकी कृपा पर बने रहना चाहिए; केवल यही वास्तव में परमेश्वर से प्रेम करना है और केवल यही सशक्त और जोरदार गवाही है" (वचन, खंड 1, परमेश्वर का प्रकटन और कार्य, पीड़ादायक परीक्षणों के अनुभव से ही तुम परमेश्वर की मनोहरता को जान सकते हो)। परमेश्वर के वचनों ने मुझे आस्था और शक्ति दी और मैं समर्पण करने को तैयार हो गई। चाहे मुझ पर जो भी मुश्किल पड़े, या मुझे कितनी भी पीड़ा झेलनी पड़े, मैं परमेश्वर को ज़रा-भी दोष नहीं दूँगी; मैं उसके लिए गवाही दूँगी। दो महीने बाद, मुझे एक श्रम शिविर में ले जाया गया। जब मुझे मेरे फैसले के कागजात प्राप्त हुए और मैंने उन पर हस्ताक्षर किए, तो मुझे पता चला कि तीन साल की सजा एक वर्ष में बदल दी गई थी। अपने हृदय में मैंने बार-बार परमेश्वर को धन्यवाद दिया और उसकी स्तुति की। यह सब परमेश्वर के आयोजन का परिणाम था, और इसमें मैं अपने लिए उसके प्रचुर प्रेम और उसकी सुरक्षा को देख सकती थी।

श्रम शिविर में, मैंने दुष्ट पुलिस का एक और भी अधिक कुत्सित और बर्बर रूप देखा। हम सुबह बहुत जल्दी उठकर काम पर जाते थे, और हम पर हर दिन काम का बहुत सारा अतिरिक्त बोझ डाला जाता था। हमें हर दिन बहुत लंबे समय तक श्रम करना पड़ता था, और कभी-कभी तो कई दिनों तक दिन-रात लगातार काम करना पड़ता था। कुछ क़ैदी बीमार पड़ जाते थे और उन्हें ड्रिप (आईवी) लगाने की आवश्यकता पड़ती थी, और तब उनके ड्रिप की गति तीव्रतम निशान तक कर दी जाती थी ताकि जैसे ही यह समाप्त हो जाए, वे जल्दी से कार्यशाला में वापस आकर काम में लग जाएँ। इसका नतीज़ा यह हुआ कि अधिकांश कैदियों को बाद में कुछ बीमारियाँ हो गईं जिसका उपचार बहुत मुश्किल था। कुछ लोग, क्योंकि वे धीमे कार्य करते थे, बार-बार संतरियों से गालियाँ खाते थे; उनकी अश्लील भाषा सुनना भी बर्दाश्त से बाहर था। काम करते समय कुछ लोग नियमों का उल्लंघन करते थे, इसलिए उन्हें दंडित किया जाता था। उदाहरण के लिए, उन्हें रस्सी पर रखा जाता था, जिसका मतलब था कि उन्हें जमीन पर घुटने के बल बैठना पड़ता था और उनके हाथों को उनकी पीठ के पीछे बाँध दिया जाता था, और उनकी बाहों को बलपूर्वक दर्दनाक ढंग से गर्दन के स्तर तक ऊपर उठा दिया जाता था। अन्य लोगों को कुत्तों की तरह लोहे की जंजीर से पेड़ों के साथ बाँध दिया जाता था, और एक चाबुक से निर्दयतापूर्वक पीटा जाता था। कुछ लोग, जो इस अमानवीय यातना को सहन करने में असमर्थ होते थे, खुद को भूखा रख कर मारने का प्रयत्न करते थे, किंतु परिणाम केवल यह होता था कि दुष्ट संतरी उनके दोनों टखनों और कलाइयों में बेड़ियाँ डालकर और फिर उनके शरीर को अपने घुटनों के नीचे दबा कर, उनके मुंह में नलियों द्वारा तरल भोजन ठूँस देते थे। वे डरते थे कि कहीं ये कैदी मर न जाएँ। ऐसा इसलिए नहीं था कि वे उनके जीवन को प्यारा समझते थे, बल्कि इसलिए था कि उन्हें चिंता थी कि वे कहीं इतने सस्ते श्रमिकों को न खो दें। जेल के संतरियों द्वारा किए गए, दुष्कर्मों की कोई गिनती नहीं थी, और इसी तरह भयानक रूप से हिंसक और खूनी घटनाओं की भी कोई गिनती नहीं थी। इन सबने मुझे बहुत स्पष्ट रूप से यह दिखा दिया कि चीनी कम्युनिस्ट पार्टी की सरकार शैतान का मूर्त रूप है, जो आध्यात्मिक दुनिया में सक्रिय है; यह सभी शैतानों में से दुष्टतम है और इसके शासन के तहत जेलें पृथ्वी पर मौजूद नर्क हैं—सिर्फ नाम से ही नहीं, बल्कि असलियत में भी। जिस कार्यालय में मुझसे पूछताछ की गई थी उसकी दीवार पर लिखे कुछ शब्दों ने मेरा ध्यान आकर्षित किया था, जो मुझे अब भी याद हैं : "मनमाने ढंग से लोगों को पीटना और उन्हें अवैध दंड देना निषिद्ध है, और यातना के माध्यम से ज़ुर्म कबूल करवाना तो और भी निषिद्ध है।" बहरहाल, वास्तविकता में, उनके काम साफ तौर पर इस निर्देश के विरुद्ध थे। उन्होंने मुझे, एक लड़की को जो अभी वयस्क भी नहीं थी, निर्दयतापूर्वक पीटा था, और मुझे अवैध दंड़ की भागी बनाया था; और इससे भी बढ़कर, उन्होंने मुझे केवल परमेश्वर में मेरे विश्वास की वजह से सजा सुनाई थी। इस सबने मुझे स्पष्ट रूप से यह दिखा दिया था कि सीसीपी सरकार लोगों को झाँसा देने के लिए चालबाजियों का इस्तेमाल करती है, और शांति और समृद्धि का झूठा दिखावा करती है। यह ठीक वैसा ही था जैसाकि परमेश्वर ने कहा था : "शैतान मनुष्य के पूरे शरीर को कसकर बांध देता है, उसकी दोनों आंखें बाहर निकालकर उसके होंठ मज़बूती से बंद कर देता है। शैतानों के राजा ने हज़ारों वर्षों तक उपद्रव किया है, और आज भी वह उपद्रव कर रहा है और इस भुतहा शहर पर बारीक नज़र रखे हुए है, मानो यह राक्षसों का एक अभेद्य महल हो; इस बीच रक्षक कुत्ते चमकती हुई आंखों से घूरते हैं, वे इस बात से अत्यंत भयभीत रहते हैं कि कहीं परमेश्वर अचानक उन्हें पकड़कर समाप्त न कर दे, उन्हें सुख-शांति के स्थान से वंचित न कर दे। ऐसे भुतहा शहर के लोग परमेश्वर को कैसे देख सके होंगे? क्या उन्होंने कभी परमेश्वर की प्रियता और मनोहरता का आनंद लिया है? उन्हें मानव-जगत के मामलों की क्या कद्र है? उनमें से कौन परमेश्वर की उत्कट इच्छा को समझ सकता है? फिर, यह कोई आश्चर्य की बात नहीं कि देहधारी परमेश्वर पूरी तरह से छिपा रहता है : इस तरह के अंधकारपूर्ण समाज में, जहां राक्षस बेरहम और अमानवीय हैं, पलक झपकते ही लोगों को मार डालने वाला शैतानों का सरदार, ऐसे मनोहर, दयालु और पवित्र परमेश्वर के अस्तित्व को कैसे सहन कर सकता है? वह परमेश्वर के आगमन की सराहना और जयजयकार कैसे कर सकता है? ये अनुचर! ये दया के बदले घृणा देते हैं, ये लंबे समय से परमेश्वर का तिरस्कार करते रहे हैं, ये परमेश्वर को अपशब्द बोलते हैं, ये बेहद बर्बर हैं, इनमें परमेश्वर के प्रति थोड़ा-सा भी सम्मान नहीं है, ये लूटते और डाका डालते हैं, इनका विवेक मर चुका है, ये विवेक के विरुद्ध कार्य करते हैं, और ये लालच देकर निर्दोषों को अचेत देते हैं। प्राचीन पूर्वज? प्रिय अगुवा? वे सभी परमेश्वर का विरोध करते हैं! उनके हस्तक्षेप ने स्वर्ग के नीचे की हर चीज़को अंधेरे और अराजकता की स्थिति में छोड़ दिया है! धार्मिक स्वतंत्रता? नागरिकों के वैध अधिकार और हित? ये सब पाप को छिपाने की चालें हैं!" (वचन, खंड 1, परमेश्वर का प्रकटन और कार्य, कार्य और प्रवेश (8))।

दुष्ट पुलिसकर्मियों के उत्पीड़न का अनुभव करने के बाद, परमेश्वर द्वारा बोले गए वचनों के इस अंश से मैं पूरी तरह से आश्वस्त हो गई थी, और अब मुझे इसका कुछ वास्तविक ज्ञान और अनुभव हो चुका था: सीसीपी सरकार वास्तव में एक शैतानी सेना है जो परमेश्वर से नफरत करती है, उसका विरोध करती है, दुष्टता और हिंसा की वकालत करती है। शैतानी शासन के दमन में जीना मानवीय नर्क में रहने से भिन्न नहीं है। इसके अलावा, श्रम शिविर में, मैंने स्वयं अपनी आँखों से सभी प्रकार के लोगों की कुरूपता को देख लिया था : चिकनी-चुपड़ी बातें करने वाले उन अवसरवादी साँपों के घिनौने चेहरे जिन्हें प्रमुख संतरियों की कृपा प्राप्त थी, खूंखार रूप से हिंसक लोगों के वे राक्षसी चेहरे जो कमजोर लोगों पर धौंस जमाते थे, इत्यादि। मेरी बात करें तो, जिसने अभी तक एक वयस्क के रूप में जीवन की शुरुआत भी नहीं की थी, जेल के जीवन के इस एक वर्ष के दौरान, मैंने अंततः स्पष्ट रूप से मानव जाति की भ्रष्टता को देख लिया था। मैंने लोगों के दिलों के छल-कपट को देख लिया था, और यह महसूस किया था कि मानव संसार कितना अधिक भयावह हो सकता है। मैंने सकारात्मक और नकारात्मक, काले और सफ़ेद, सही और ग़लत, अच्छे और बुरे, तथा महान और घृणास्पद के बीच अंतर करना भी सीख लिया था; मैंने स्पष्ट रूप से देख लिया था कि शैतान कुरूप, दुष्ट तथा क्रूर है, और केवल परमेश्वर ही पवित्रता और धार्मिकता का प्रतीक है। केवल परमेश्वर ही सौंदर्य और भलाई का प्रतीक है; केवल परमेश्वर ही प्रेम और उद्धार है। परमेश्वर की देखरेख और सुरक्षा में, वह अविस्मरणीय वर्ष मेरे लिए बहुत जल्दी बीत गया। अब, पीछे मुड़कर देखने पर, मैं यह देखती हूँ कि यद्यपि जेल के जीवन के उस एक वर्ष के दौरान मैं कुछ शारीरिक कष्टों से गुजरी थी, किंतु परमेश्वर ने मेरी अगुआई और मार्गदर्शन करने के लिए अपने वचनों का उपयोग किया था, और इस तरह मेरे जीवन को परिपक्व होने में सक्षम बनाया था। यह कष्ट और परीक्षण मेरे लिए परमेश्वर का विशिष्ट आशीष है। सर्वशक्तिमान परमेश्वर का धन्यवाद!

81. कष्ट परमेश्वर के आशीष हैं

वांगगांग, चीन

2008 की सर्दियों की एक दोपहर, जब दो बहनें और मैं सुसमाचार के एक लक्ष्य-समूह में, अंत के दिनों के परमेश्वर के कार्य का प्रचार कर रहे थे, तभी अधर्मी लोगों ने हमारी शिकायत कर दी। छह पुलिस अधिकारियों ने सुसमाचार लक्ष्य-समूह के घर में घुसने के लिए हमारे आवासीय परमिट को जांचने की जरूरत का बहाना बनाया। जैसे ही वे दरवाजे पर आए, वे चिल्लाने लगे : "हिलना मत!" उन दुष्ट पुलिसवालों में से दो मुझ पर इस तरह झपटे जैसे वे पूरी तरह से अपना आपा खो चुके हों; उनमें से एक ने मेरी छाती के कपड़े को दबोच लिया और दूसरे ने मेरे हाथों को कसकर पकड़ लिया और उन्हें मेरे पीछे कसने के लिए अपनी पूरी ताकत, लगा दी, और फिर उसने चीखते हुए पूछा : "तुम क्या कर रहे हो? क्या नाम है तुम्हारा? तुम कहां के हो?" जवाब में मैंने पूछा : "तुम लोग क्या कर रहे हें? तुम मुझे क्यों गिरफ्तार कर रहे हैं?" जब उन्होंने मुझे ऐसा कहते सुना, तो वे बहुत भड़क गए और सख्ती से बोले : "इससे कोई फर्क नहीं पड़ता कि कारण क्या है, हम तुम्हें ही ढूंढ रहे थे और अब तुम हमारे साथ चलोगे।" इसके बाद, पुलिस वालों ने मुझे और दोनों बहनों को पुलिस वाहन में ढकेल दिया।

हमारे लोक सुरक्षा ब्यूरो पहुँचने के बाद, पुलिस अधिकारियों ने मुझे एक छोटे कमरे में ले जाकर बंद कर दिया; उन्होंने मुझे जमीन पर झुककर बैठने का आदेश दिया और मेरी निगरानी के लिए चार लोग लगा दिए। चूंकि मैं काफी देर से उकड़ूँ बैठा हुआ था, इसलिए मैं इतना थक गया था कि मैं इसे और नहीं सह पाया। जब भी मैं खड़े होने की कोशिश करता, तो वे मुझ पर झपट पड़ते और मेरे सिर को नीचे दबाकर मुझे खड़े होने से रोक देते। कुछ ही समय बाद, मैंने बाजू के कमरे से खून जमा देने वाली चीख़ों की आवाज सुनी, जैसे किसी को यातना दी जा रही हो, और उस पल, मैं बहुत डर गया : मैं नहीं जानता था कि इसके बाद वे मुझ पर किस प्रकार की यतनाओं का प्रयोग करेंगे! मैंने तुरंत अपने दिल में परमेश्वर से प्रार्थना करनी शुरू कर दी : "हे सर्वशक्तिमान परमेश्वर, मैं इस समय बहुत डरा हुआ हूं, कृपया मुझे आस्था और शक्ति दो, और मुझे दृढ़ व साहसी बनाओ। मैं तुम्हारी गवाही देने का इच्छुक हूँ। अगर मैं उनकी क्रूर यातना नहीं सह सका, तो मैं अपनी जीभ काटकर आत्महत्या कर लेना पसंद करूंगा, लेकिन मैं यहूदा की तरह तुम्हें कभी धोखा नहीं दूंगा!" प्रार्थना करने के बाद, मुझे अपने भीतर शक्ति संचारित होती हुई महसूस हुई, और मेरा डर कम होने लगा।

उस शाम 7 बजे के बाद, उन्होंने मेरे हाथों को पीठ के पीछे हथकड़ी में जकड़ दिया और मुझे सीढ़ियों से ऊपर पूछताछ कक्ष में ले जाकर फ़र्श पर धकेल दिया। वहाँ यातनाएं देने के लिए हर प्रकार का सामान मौजूद था, जैसे कि रस्सियां, लकड़ी की छड़ियाँ, डंडे, चाबुक आदि। एक पुलिसवाले ने अपने हाथ में तेज आवाज़ करता हुआ और बिजली के झटके देने वाला डंडा ले लिया, और मुझे डराते हुए जानकारी मांगने लगा : "तुम लोग कलीसिया में कुल कितने लोग हो? तुम लोगों के मिलने का स्थान कहाँ है? मुखिया कौन है? इस क्षेत्र में कितने लोग सुसमाचार का प्रचार कर रहे हैं? बोलो! वरना जो होगा वह तुम्हें भुगतना होगा!" मैंने बिजली के डंडे के आने वाले खतरे की ओर देखा और फिर यातना के उपकरणों से भरे उस कमरे को फिर से देखा; मैं घबराने व डरने के अलावा और कुछ नहीं कर सकता था। मैं नहीं जानता था कि मैं इस यातना को सह पाउंगा या नहीं, इसलिए मैं परमेश्वर को लगातार पुकारता रहा। यह देखकर कि मैं अपना मुँह नहीं खोलने वाला, वह चिढ़ गया और उसने बड़ी क्रूरता से इलेक्ट्रिक डंडे से मेरी छाती के बाईं ओर वार किया। उसने लगभग एक मिनट तक मुझे बिजली का झटका दिया। मुझे तुरंत ऐसा लगने लगा जैसे मेरे शरीर का खून उबल रहा हो; सिर से पैर तक मुझे असहनीय दर्द हो रहा था और मैं लगातार चीखते हुए जमीन पर गिरकर तड़पने लगा। उसने फिर भी मुझे नहीं बख्शा और अचानक मुझे खींचते हुए ऊपर उठाने लगा और ठुड्डी के बल मेरा चेहरा ऊपर उठाने के लिए डंडे का प्रयोग करते हुए चिल्लाया : "बोलो! तुम कुछ भी स्वीकार नहीं करोगे?" इन दानवों की उन्मादी यातनाओं का सामना करते हुए, मुझे केवल इस बात का डर था कि इनकी यातनाओं को न सह पाने के कारण कहीं मैं परमेश्वर को धोखा न दे दूं। उस समय, मैंने परमेश्वर के वचनों के बारे में सोचा, "सत्ता में रहने वाले लोग बाहर से दुष्ट लग सकते हैं, लेकिन डरो मत, क्योंकि ऐसा इसलिए है कि तुम लोगों में विश्वास कम है। जब तक तुम लोगों का विश्वास बढ़ता रहेगा, तब तक कुछ भी ज्यादा मुश्किल नहीं होगा" (वचन, खंड 1, परमेश्वर का प्रकटन और कार्य, आरंभ में मसीह के कथन, अध्याय 75)। परमेश्वर के वचनों ने मुझे फिर से आस्था व शक्ति प्रदान की, और मैं समझ गया कि भले ही मेरे सामने मौजूद दुष्ट पुलिस वाले पागल व बेलगाम हों, लेकिन उन्हें परमेश्वर के हाथों ही व्यवस्थित किया गया था। परमेश्वर की अनुमति के बिना वे मुझे नहीं मार सकते। जब तक मैं परमेश्वर पर आस्था रखूँगा और उस पर आश्रित रहूंगा और उन दुष्टों से हार नहीं मानूंगा, तब तक वे निश्चित रूप से मुझे परास्त करने में असफल रहेंगे। ऐसा सोचकर, मैंने अपने शरीर की पूरी शक्ति को इकट्ठा किया और तेज आवाज में उत्तर दिया : "तुम मुझे यहां क्यों लाए हो? तुम मुझे इलेक्ट्रिक डंडे से बिजली के झटके क्यों दे रहे हो? मैंने कौनसा जुर्म किया है?" दुष्ट पुलिस वाला अचानक ही हेडलाइट के सामने आने वाले हिरण की तरह हो गया और अपराध-बोध से उसक सर झुक गया। वह हकलाने लगा और कुछ बोल न पाया। फिर वे सब दुम दबाकर भाग गए। शैतान की दुविधा की इस अपमानजनक स्थिति को देखकर, मेरी आंखों से आंसू निकल आए। इस विडंबना में, मैंने वाकई सर्वशक्तिमान परमेश्वर के वचनों की शक्ति व प्रभुत्व को अनुभव किया। अगर मैं परमेश्वर के वचनों को अभ्यास में लाऊँगा, तो मैं परमेश्वर के कर्मों को देख सकूँगा। पाँच-छह मिनट बाद दो पुलिस वले आए, पर इस बार उन्होंने दूसरा तरीका अपनाया। एक दुबले-पतले अधिकारी ने मुझसे बड़े प्यार से कहा, "बस कुछ देर हमारा साथ दो। हमारे सवालों का जवाब दे दो, नहीं तो हम तुम्हें जाने नहीं दे सकते।" मैंने एक शब्द भी नहीं कहा, तो वह एक कागज़ का टुकड़ा ले आया और मुझे दस्तखत करने को कहा। उस पर लिखे शब्द, "श्रम द्वारा पुन:शिक्षण", पढ़कर मैंने इनकार कर दिया। दूसरे अधिकारी ने मेरे बाएँ कान पर इतना ज़ोरदार थप्पड़ मारा कि मैं लगभग फ़र्श पर ही गिर पड़ा। मेरा कान झनझनाने लगा और सब कुछ स्पष्ट समझ में आने में कुछ पल लग गए। उन्होंने मुझे फिर से हथकड़ी लगा दी और मुझे छोटे से उसी कमरे में बंद कर दिया।

उस छोटे कमरे में वापस आने के बाद, मुझे खूब मारा-पीटा गया, वह दर्द असहनीय था। मैं बहुत पस्त और कमजोर महसूस कर रहा था। मैंने लोगों को सत्य दिखाने व उन्हे बचाने के अच्छे प्रयोजन के साथ सुसमाचार का प्रचार किया था, फिर भी मुझे इस अप्रत्याशित उत्पीड़न को सहना पड़ रहा है। इस बारे में सोचते हुए, मैं और ज्यादा यह महसूस करने लगा कि मेरे साथ गलत किया गया है। मैंने अपनी पीड़ा में प्रार्थना करते हुए परमेश्वर को पुकारा, और कहा, "हे परमेश्वर, मेरा आध्यात्मिक कद बहुत छोटा है और मैं बहुत कमज़ोर हूँ। परमेश्वर मैं तुम पर भरोसा करना चाहता हूँ और तुम्हारी गवाही देना चाहता हूँ। कृपया मुझे राह दिखाओ।" बाद में मैंने परमेश्वर के वचनों के एक भजन के बारे में सोचा : "निराश न हो, कमज़ोर न बनो, मैं तुम्हारे लिए चीज़ें स्पष्ट कर दूँगा। राज्य की राह इतनी आसान नहीं है; कुछ भी इतना सरल नहीं है! तुम चाहते हो कि आशीष आसानी से मिल जाएँ। आज हर किसी को कठोर परीक्षणों का सामना करना होगा। बिना इन परीक्षणों के मुझे प्यार करने वाला तुम लोगों का दिल मजबूत नहीं होगा और तुम्हें मुझसे सच्चा प्यार नहीं होगा। यदि ये परीक्षण केवल मामूली परिस्थितियों से युक्त भी हों, तो भी सभी को इनसे गुज़रना होगा; अंतर केवल इतना है कि परीक्षणों की कठिनाई हर एक व्यक्ति के लिए अलग-अलग होगी। परीक्षण मेरे आशीष हैं, और तुममें से कितने मेरे सामने आकर घुटनों के बल गिड़गिड़ाकर मेरे आशीष माँगते हैं? तुम्हें हमेशा लगता है कि कुछ मांगलिक वचन ही मेरा आशीष होते हैं, किंतु तुम्हें यह नहीं लगता कि कड़वाहट भी मेरे आशीषों में से एक है"("मेमने का अनुसरण करो और नए गीत गाओ" में 'परीक्षणों की पीड़ा एक आशीष है')। परमेश्वर के वचनों से मैं यह समझ गया कि यातनाओं और कठिनाइयों से मेरा सामना इसलिए हुआ था ताकि परमेश्वर मेरी आस्था और प्रेम को पूर्ण बना सके। वह परिवेश मेरे लिए परमेश्वर का आशीष था। मैं कैसे शिकायत कर सकता था और परमेश्वर को कैसे दोष दे सकता था? मुझे गिरफ्तार किया गया और यातना दी गई, पर इस अग्नि-परीक्षा के दौरान परमेश्वर अपने वचनों से मुझे राह दिखाता रहा; यह परमेश्वर का प्रेम था। मैं मन ही मन वह भजन गाता रहा, जितना मैंने उसे गाया उतना ही मैं उत्साह से भर गया। इसने मेरी आस्था वापस लौटा दी और मैंने परमेश्वर के सामने कसम खाई : "परमेश्वर, चाहे मुझे पुलिस कितनी भी यातना दे, मैं तुम्हारी गवाही देना चाहता हूँ, और मैं कभी भी तुम्हें धोखा देना नहीं चाहता। मैं अंत तक तुम्हारा अनुसरण करने के लिए संकल्पबद्ध हूँ।"

हिरासत में, पुलिस अधिकारी मुझे यातना देने के लिए हर प्रकार की युक्तियों को लगातार आजमा रहे थे और अक्सर दूसरे कैदियों को भी मुझे मारने के लिए उकसाते थे। सर्दियों की बर्फीली ठंड में, उन्होंने कैदियों से बाल्टियों से मुझ पर ठंडा पानी डालने के लिए कहा और जबर्दस्ती मुझे ठंडे पानी से नहाने के लिए विवश किया। मैं सिर से पाँव तक ठंड से कांपने लगा। मेरा दिल ज़ोरों से धड़क रहा था और मुझे बहुत पसीना आ रहा था, मेरे दिल में इतना भयंकर दर्द हो रहा था कि इससे मेरी पीठ भी बुरी तरह दुखने लगी थी। यहां कैदी, चीनी कम्युनिस्ट पार्टी के लिए पैसा बनाने वाली मशीन थे और उनके पास कोई भी वैधानिक अधिकार नहीं थे। उनके पास इस दमन को सहने और गुलामों की तरह शोषित किए जाने के अलावा कोई विकल्प नहीं था। जेल में मुझे दिन के समय कागजी मुद्रा छापने के लिए कहा गया, जिन्हें मृतकों के साथ जले हुए अवशेषों के रूप में रखा जाता है। शुरू में, उन्होंने यह नियम बनाया कि मुझे हर रोज 1,000 कागज के टुकड़ों को मुद्रित करना होगा, जिसे बाद में उन्होंने 1,800 टुकड़े प्रति दिन कर दिया, और अंत में इसे बढ़ा कर 3,000 टुकड़े कर दिया गया। इतनी मात्रा को पूरा करना एक अनुभवी व्यक्ति के लिए भी असंभव था, तो मेरे जैसे गैर-अनुभवी व्यक्ति की तो बात ही छोड़ दीजिए। असल में, उन्होंने जानबूझकर मुझे इतना काम दिया था, ताकि मैं इसे किसी भी तरह पूरा न कर पाऊँ और उन्हें मुझे प्रताड़ित करने व पीटने के लिए एक बहाना मिल जाए। जब भी मैं इस कोटे को पूरा नहीं कर पाता था, तो दुष्ट पुलिस वाले मेरे पैरों में 5 किलोग्राम से ज्यादा वजनी बेड़ियां बांध देते, और हथकड़ियों से मेरे हाथ व पैर आपस में बांध देते। मैं बस वहां बैठा रह सकता था, अपना सिर झुकाए और अपनी कमर मोड़े, हिलने-डुलने में भी असक्षम। इसके अलावा, इन अमानवीय व निर्दयी पुलिस वालों ने मेरी मूलभूत जरूरतों के लिए भी मुझसे कभी नहीं पूछा और न ही उन्हें इसकी परवाह थी। हालांकि जेल की सेल में ही शौचालय था, लेकिन मैं वहां तक जाने और उसका प्रयोग करने में पूरी तरह से असक्षम था; मैं बस अपने सेल के साथियों से निवेदन कर सकता था कि वे मुझे उठाकर शौचालय तक ले जाएं। अगर वे थोड़े बेहतर कैदी होते, तो वे मुझे उठाकर ले जाते; अगर कोई भी मेरी मदद न करता, तो फिर रोके रखने के अलावा मेरे पास कोई विकल्प नहीं होता था। सबसे ज्यादा दर्दनाक समय भोजन करने का समय होता था क्योंकि मेरे हाथ व पैर आपस में बंधे हुए थे। मैं बस अपनी पूरी ताकत से अपना सिर थोड़ा नीचे कर पाता था और अपने हाथ व पैर उठा पाता था। केवल ऐसा करके ही मैं एक उबला हुआ पाव अपने मुंह में डाल पाता था। मुझे हर कौर पर बहुत ऊर्जा खर्च करनी पड़ती थी। वे हथकड़ियां मेरे हाथों व पैरों से रगड़ खाती थीं, जिसकी वजह से काफी दर्द होता था। कुछ समय बाद, मेरी कलाइयों व टखनों में काले व चमकदार कड़े घट्टे पड़ गए। अक्सर जब मुझे बंद रखा जाता था तो मैं खा नहीं पाता था, और कभी कभार ही, कैदी मुझे दो छोटे पाव दे दिया करते थे। ज्यादातर वे मेरा हिस्सा भी खा जाया करते थे और मैं खाली पेट ही रह जाया करता था। मुझे पीने के लिए इससे भी कम मिलता था; असल में, हर किसी को प्रति दिन केवल दो प्याला पानी दिया जाता था, लेकिन मैं बंधा हुआ था और हिल भी नहीं सकता था, इसलिए मैं कभी-कभार ही पानी पी पाता था। मुझे चार बार ऐसी अमानवीय यातना दी गई, जो कुल दस दिनों तक चली। उन परिस्थितियों में भी अधिकारी मुझसे रात की शिफ्ट कराते थे। मैंने लंबे समय से भर-पेट खाना नहीं खाया था; भूख की वजह से मेरे दिल की धड़कन बढ़ जाती, उल्टी आती और सीने में दर्द होता। मैं बस हाड़-माँस का पुतला बन गया था। जब मेरी भूख बर्दाश्त के बाहर हो गई तो मैंने याद किया कि प्रभु यीशु ने परीक्षा के समय शैतान से क्या कहा था : "मनुष्य केवल रोटी ही से नहीं, परन्तु हर एक वचन से जो परमेश्‍वर के मुख से निकलता है, जीवित रहेगा" (मत्ती 4:4)। इससे मुझे सुकून मिला और मैं इन शब्दों को शैतान द्वारा मुझे दी जा रही यातना के जरिए खुद अनुभव करने के लिए तैयार हो गया। मैंने खुद को परमेश्वर के सामने शांत किया ताकि प्रार्थना कर सकूँ और उसके वचनों पर विचार कर सकूँ। और फिर मुझे पता भी नहीं चला कि कब मेरी पीड़ा और भूख शांत हो गई। एक बार एक कैदी ने मुझसे कहा : "ऐसे ही पहले एक युवक को हथकड़ी लगाकर भूखा मार दिया गया था। मैं देख रहा हूँ कि तुमने कई दिनों से कुछ नहीं खाया है पर तुम्हारे हौसले अभी भी बुलंद हैं।" उसके शब्दों को सुनकर मैंने मन ही मन परमेश्वर को धन्यवाद दिया। मैंने गहराई से महसूस किया कि यह परमेश्वर के वचनों में मौजूद जीवन-शक्ति ही है जो मुझे सहारा दे रही है। इससे सच में मुझे यह महसूस हुआ कि परमेश्वर के वचन सत्य, मार्ग, और जिंदगी हैं एवं निश्चित रूप से यही वह आधार है जिस पर मुझे जीवित रहने के लिए भरोसा करना चाहिए। इसलिए, परमेश्वर में मेरी आस्था अनायास ही बढ़ गई। कष्टों के इस वातावरण में, मैं सत्य की इस वास्तविकता को सच में अनुभव करने में सक्षम था कि "मनुष्य केवल रोटी ही से नहीं, परन्तु हर एक वचन से जो परमेश्‍वर के मुख से निकलता है, जीवित रहेगा।" यह सच में जिंदगी की सबसे बहुमूल्य संपत्ति है जो परमेश्वर ने मुझे दी है, और यह मेरा अनोखा उपहार भी है। और फिर, एक ऐसे वातावरण में मैं कभी भी यह सब नहीं पा सकता था जहां मुझे खाने या कपड़े की चिंता करने की आवश्यकता न हो। इन कष्टों का कितना अधिक अर्थ व मूल्य था!

उत्पीड़न और यातना के उस अनुभव ने कम्युनिस्ट पार्टी के प्रति मेरे दिल में मौजूद नफरत को और भी बढ़ा दिया। मुझे गिरफ्तार किया गया और सिर्फ परमेश्वर पर विश्वास करने के कारण मुझे सभी प्रकार की यातनाएँ दी गईं। यह अमानवीय दुर्व्यवहार था; यह पूरी तरह से दुष्टता थी! मैंने परमेश्वर के वचनों के एक अंश के बारे में सोचा जो मैंने पहले पढ़ा था : "गहराई का चेहरा अराजक और काला है, जबकि सामान्य लोग ऐसे दुखों का सामना करते हुए स्वर्ग की ओर देखकर रोते हैं और पृथ्वी से शिकायत करते हैं। मनुष्य कब अपने सिर को ऊँचा रख पाएगा? मनुष्य दुर्बल और क्षीण है, वह इस क्रूर और अत्याचारी शैतान से कैसे मुकाबला कर सकता है? वह क्यों नहीं जितनी जल्दी हो सके, परमेश्वर को अपना जीवन सौंप देता? वह क्यों अभी भी डगमगाता है? वह कब परमेश्वर का कार्य समाप्त कर सकता है? इस प्रकार निरुद्देश्य ढंग से तंग और प्रताड़ित किए जाते हुए उसका पूरा जीवन अंततः व्यर्थ ही व्यतीत हो जाएगा; उसे आने और विदा होने की इतनी जल्दी क्यों है? वह परमेश्वर को देने के लिए कोई अनमोल चीज़ क्यों नहीं रखता? क्या वह घृणा की सहस्राब्दियों को भूल गया है?" (वचन, खंड 1, परमेश्वर का प्रकटन और कार्य, कार्य और प्रवेश (8))। इस अनुभव ने मुझे कम्युनिस्ट पार्टी का सच्चा सार दिखाया कि वह परमेश्वर की दुश्मन है, और वह सत्य की दुश्मन है। इसने परमेश्वर के लिए गवाही देने के मेरे संकल्प को और मजबूत कर दिया।

एक माह के बाद, सीसीपी की पुलिस ने मुझ पर "समाज की व्यवस्था को बिगाड़ने और कानून के कार्यान्वयन को बाधित करने" का आरोप लगाया; और मुझे एक साल के श्रम के जरिए सुधार की सजा सुना दी गई। जब मैं लेबर कैम्प में पहुंचा, तो पुलिस अधिकारियों ने मुझे हर दिन काम करने पर मजबूर किया। जब मैं कार्यशाला में बोरियां गिन रहा होता, तो मैं 100 बोरियों को गिनता और फिर उन्हें एक साथ बांध देता। दूसरे कैदी हमेशा ही जान-बूझकर वहां चले आते और मैंने जो बोरियां गिनी होती थीं, उसमें से एक या कई बोरियां निकालकर ले जाते, और फिर यह कहते हुए कि मैंने ठीक से गिनती नहीं की थी, मुझे लात-घूंसे मारने लगते। जब टीम कप्तान मुझे मार खाते देखता, तो वह भी वहां आ जाता और पाखंडपूर्ण ढंग से पूछता कि यहां क्या हो रहा है, और कैदी गलत ब्यान देते हुए कहते कि मैं बोरियों की गिनती ठीक से नहीं कर रहा था। फिर मुझे टीम कप्तान की खरी-खोटी सुननी पड़ती। जब मुझे लगता कि मेरे साथ गलत हो रहा है, या मैं पीड़ा महसूस कर रहा हूँ तो मैं अपना काम करते-करते परमेश्वर के वचनों का एक भजन गाने लगता : "इन अंतिम दिनों में, तुम्हें अवश्य ही परमेश्वर के प्रति गवाही देनी है। इस बात की परवाह किए बिना कि तुम्हारे कष्ट कितने बड़े हैं, तुम्हें अपने अंत की ओर बढ़ना है, अपनी अंतिम सांस तक भी तुम्हें अवश्य ही परमेश्वर के प्रति निष्ठावान और उसकी कृपा पर बने रहना चाहिए; केवल यही वास्तव में परमेश्वर से प्रेम करना है और केवल यही सशक्त और जोरदार गवाही है"("मेमने का अनुसरण करो और नए गीत गाओ" में 'तुम्हारी पीड़ा जितनी भी हो ज़्यादा, परमेश्वर को प्रेम करने का करो प्रयास')। मैं जितना गाता, उतना ही भाव-विभोर और प्रेरित महसूस करता, और मैं अपने आँसूओं को बहने से रोक नहीं पाता। मैंने संकल्प लिया कि चाहे मुझे कितना भी कष्ट उठाना पड़े, मैं परमेश्वर के लिए गवाही दूँगा। मेरी ही उम्र का एक और भाई था जो मेरे साथ ही जेल में बंद हुआ था। जब हम दिन में काम कर रहे होते थे, तब हमें बात करने की अनुमति नहीं थी, लेकिन रात में हम चुपके से परमेश्वर के वचनों और भजनों के अंशों को लिखते थे जिन्हें हमने याद किया था और उनका आदान-प्रदान करते थे। कुछ समय बाद हमें एक साथ काम पर लगाया गया, तब हम एक-दूसरे की मदद और प्रोत्साहन के लिए चुपचाप संगति किया करते। इससे अपने दुख को कम करने में हमें बहुत मदद मिलती।

इसके अलावा, मुझे हर सुबह "आचरण के नियमों" को याद करने का आदेश दिया जाता था, और अगर मैं याद नहीं कर पाता था तो मुझे पीटा जाता था; इतना ही नहीं, वे मुझे कम्युनिस्ट पार्टी की प्रशंसा करने वाले गीत गाने के लिए भी विवश किया करते थे। अगर वे यह देख लेते थे कि मैं गा नहीं रहा हूँ या मेरे होंठ नहीं हिल रहे हैं, तो निश्चित रूप से उस रात मुझे पीटा जाता था। वे मुझसे फर्श पर पोछा लगवाकर भी दंडित करते थे, और अगर मैंने उनकी उम्मीदों के अनुसार पोछा नहीं लगाया होता, तो मुझे हिंसक रूप से पीटा जाता था। एक बार, कुछ कैदियों ने अचानक ही मुझे पीटना व ठोकरें मारना शुरू कर दिया। मुझे मारने के बाद, उन्होंने मुझसे पूछा : "नौजवान, क्या तुम जानते हो कि तुम्हें क्यों पीटा जा रहा है? क्योंकि जब वार्डन यहां आया था तो तुमने खड़े होकर उसका अभिवादन नहीं किया था!" हर बार जब मुझे पीटा जाता, तो मैं क्रोधित हो उठता था, लेकिन कुछ भी कहने की हिम्मत नहीं दिखा पाता था; मैं बस रो सकता था और चुपचाप परमेश्वर से प्रार्थना कर सकता था, उसे अपने दिल में उत्पन्न रोष व क्षोभ के बारे में बताता था। इस कानूनरहित और तर्कहीन जगह पर कुछ भी सही नहीं था, वहां केवल हिंसा थी। वहां कोई भी इंसान नहीं था, वहां केवल उन्मादी दानव थे! मैंने हर दिन उस दुर्दशा में रहकर बहुत दर्द व दबाव महसूस किया था; मैं वहां एक मिनट भी और नहीं रहना चाहता था। जब भी मैं कमजोरी व दर्द की अवस्था में होता था, तो मैं हर बार सर्वशक्तिमान परमेश्वर के इन वचनों के बारे में सोचने लगता था : "क्या तुम लोगों ने कभी मिलने वाले आशीषों को स्वीकार किया है? क्या कभी तुमने उन वादों को खोजा जो तुम्हारे लिए किए गए थे? तुम लोग निश्चय ही मेरी रोशनी के नेतृत्व में, अंधकार की शक्तियों के गढ़ को तोड़ोगे। तुम अंधकार के मध्य निश्चय ही मार्गदर्शन करने वाली ज्योति को नहीं खोओगे। तुम सब निश्चय ही सम्पूर्ण सृष्टि के स्वामी होगे। तुम लोग निश्चय ही शैतान के सामने विजेता बनोगे। तुम सब निश्चय ही बड़े लाल अजगर के राज्य के पतन के समय, मेरी विजय की गवाही देने के लिए असंख्य लोगों की भीड़ में खड़े होगे। तुम लोग निश्चय ही सिनिम के देश में दृढ़ और अटूट खड़े रहोगे। तुम लोग जो कष्ट सह रहे हो, उनसे तुम मेरे आशीष प्राप्त करोगे और निश्चय ही सकल ब्रह्माण्ड में मेरी महिमा का विस्तार करोगे" (वचन, खंड 1, परमेश्वर का प्रकटन और कार्य, संपूर्ण ब्रह्मांड के लिए परमेश्वर के वचन, अध्याय 19)। परमेश्वर के वचनों ने मुझे प्रोत्साहित किया। मैं समझ गया कि परमेश्वर ने मेरे अंदर जो कुछ भी कार्य किया है, वह सब-कुछ मेरे पोषण व मुझे बचाने के लिए था; यह मुझमें सत्य समाहित कर रहा था और मेरी जिंदगी को सत्य बना रहा था। परमेश्वर ने इस उत्पीड़न व क्लेश को मुझे अपना शिकार बनाने की अनुमति दी थी, और भले ही इसकी वजह से मुझे बहुत शारीरिक पीड़ा पहुंची थी, पर इसने मुझे परमेश्वर का प्रतिरोध करने, उससे नफरत करने और उसे त्यागने के बड़े लाल अजगर के घृणित सार को स्पष्ट रूप से देखने दिया था, शैतान के प्रभाव से निकलने दिया था, और परमेश्वर द्वारा विजेता बनाए जाने के लिए पूरी तरह से उस पर निर्भर होने दिया था। इसने मुझे सच में यह अनुभव करने में सक्षम बनाया था कि परमेश्वर मेरे साथ है; परमेश्वर के वचनों को अपनी जिंदगी की खुराक और अपने कदमों का चिराग और अपने मार्ग का प्रकाश बनते देखकर मैं वाकई आनंदित हो रहा था, जो मुझे इस अंधकारमय नरक-कुंड से चरण दर चरण बाहर निकाल रहे थे। यह परमेश्वर का प्रेम व सुरक्षा है, जिसे मैंने अपने उत्पीड़न और क्लेश के दौरान अनुभव व प्राप्त किया था। उस समय, मैं यह देखने में सक्षम हो पाया कि मैं कितना अंधा था। परमेश्वर में विश्वास करके मैं सिर्फ यह जान सका था कि परमेश्वर के अनुग्रह व आशीष का आनंद कैसे लिया जाए और मुझे इस बात की तनिक भी परवाह नहीं थी कि सत्य व जीवन की तलाश और उसका अनुसरण कैसे किया जाए। मेरी देह को थोड़ी सी भी तकलीफ होने पर, मैं तुरंत कराहने लगता था; मैं परमेश्वर की इच्छा को नहीं समझता था और परमेश्वर के कार्य को भी समझने की कोशिश नहीं करता था। मैं हमेशा यही चाहता था कि परमेश्वर मेरे कारण दुख व दर्द महसूस करे। मुझमें सच में कोई चेतना नहीं थी! पश्चाताप व खुद को दोष देने की भावना में, मैंने चुपचाप परमेश्वर से प्रार्थना की : "हे सर्वशक्तिमान परमेश्वर, मैं देख सकता हूं कि तू जो कुछ भी करता है वह मुझे बचाने व पाने के लिए है। मुझे बस इस बात से नफरत है कि मैं कितना दिद्रोही और अंधा हूं। मैंने हमेशा ही तुझे गलत समझा और तेरी इच्छा का कभी भी विचार नहीं किया। हे परमेश्वर, आज तेरे वचन ने मेरे सुन्न पड़े दिल व आत्मा को जगा दिया है और इस वजह से मैं तेरी इच्छा को समझ पाया हूं। अब मुझमेँ अपनी खुद की इच्छाएं व जरूरतें रखने की इच्छा नहीं रही है; मैं बस तेरी व्यवस्थाओं के आगे समर्पण करूंगा। चाहे मुझे कितनी भी पीड़ा सहनी पड़े, फिर भी मैं शैतान के समूचे उत्पीड़न के दौरान तेरी गवाहियाँ देता रहूँगा।" प्रार्थना करने के बाद, मैंने परमेश्वर के अच्छे प्रयोजनों को समझा, और मैं जान गया कि परमेश्वर ने मुझे जिस भी वातावरण को अनुभव करने दिया था, वह मेरे लिए परमेश्वर का महानतम प्रेम था और इसी मेँ मेरा उद्धार निहित था। इसलिए, अब मैं कभी भी पीछे हटने या झुकने या परमेश्वर को गलत समझने के बारे में नहीं सोचूंगा। हालांकि परिस्थितियां अभी भी वैसी ही थीं, लेकिन मेरा दिल सचमुच पूरी तरह से खुश व आनंदमग्न था; मुझे महसूस हुआ कि सर्वशक्तिमान परमेश्वर में विश्वास करने के लिए तकलीफ व उत्पीड़न सहने योग्य होना भी सम्मान का विषय था, और यह मेरे जैसे भ्रष्ट व्यक्ति के लिए एक अनोखा उपहार था; यह मेरे लिए परमेश्वर का विशेष आशीष व अनुग्रह था।

जेल में एक साल कष्टों का अनुभव करने के बाद, मैंने पाया कि मेरा कद बहुत छोटा है और यह कि मुझमें सत्य की कितनी कमी है। सर्वशक्तिमान परमेश्वर ने इस अनोखे वातावरण के माध्यम से मेरी कमियों का निराकरण किया और मुझे प्रगति करने का अवसर दिया। मेरी विपत्ति में, उसने मुझे जिंदगी की सबसे अनमोल धरोहर पाने में सक्षम बनाया और मैं उन बहुत-से सत्यों को समझ पाया जिन्हें मैं पहले नहीं समझ पाता था, और मैं परमेश्वर का उत्पीड़न और ईसाइयों को प्रताड़ित करने के सीसीपी के घिनौने अपराधों को साफ तौर पर देख पाया। मैंने राक्षसी शैतान के घिनौने चेहरे, और परमेश्वर का प्रतिरोध करने के उसके प्रतिक्रियावादी सार को पहचान लिया है। मैंने सचमुच ही उस महान उद्धार व करुणा का अनुभव किया है जो सर्वशक्तिमान परमेश्वर ने मुझ जैसे भ्रष्ट व्यक्ति को प्रदान किया है, और यह महसूस किया है कि सर्वशक्तिमान परमेश्वर के वचनों की शक्ति व जिंदगी मेरे लिए प्रकाश ला सकती है और मेरी जिंदगी बन सकती है और मुझे शैतान पर जीत दिला सकती है और मुझे मृत्यु के साये की घाटी से दृढ़तापूर्वक बाहर निकाल सकती है। परमेश्वर का धन्यवाद!

82. पूछताछ-कक्ष की यातना

शाओ मिन, चीन

2012 में सुसमाचार के प्रचार के दौरान मुझे चीनी कम्युनिस्ट पार्टी ने गिरफ्तार कर लिया। 13 सितंबर की शाम को मैं हमेशा की तरह अपने घर वापस लौटी, बाहर अपना इलेक्ट्रिक स्‍कूटर खड़ा किया और घंटी का बटन दबाया। मैं चकित रह गई कि जैसे ही दरवाजा खुला, वैसे ही चार मोटे-तगड़े आदमी मुझ पर भेडि़यों की तरह झपट पड़े। उन्‍होंने मेरे हाथ पीछे मोड़े और मुझे हथकड़ियाँ पहना दीं, फिर मुझे एक कुर्सी की ओर धकेला और उस पर जकड़ दिया। तुरंत ही कई पुलिसवाले मेरे थैले की तलाशी लेने लगे। इस आकस्मिक और क्रूर बल-प्रयोग के सामने मैं आतंक के मारे हक्की-बक्की रह गई और क्रूर भेडि़यों द्वारा घेर ली गई एक ऐसी दयनीय नन्ही भेड़ जैसा महसूस करने लगी, जिसमें किसी तरह का प्रतिरोध करने की ताकत नहीं होती। इसके बाद उन्‍होंने मुझे बाहर ले जाकर एक काली सेडान कार में बैठा दिया। कार के भीतर, अपनी ही कामयाबी के नशे में चूर किसी बौने दयनीय इंसान की तरह दिखता पुलिस का मुखिया मेरी ओर मुड़ा और कुटिल ढंग से मुसकराते हुए बोला, "हह! तू जानती है, हमने तुझे कैसे पकड़ा?" इस डर से कि कहीं मैं भाग न जाऊँ, दो पुलिसवालों ने मुझे दोनों ओर से इस तरह जकड़ लिया, मानो मैं कोई खतरनाक अपराधी थी। मैंने गुस्‍सा और डर एक-साथ महसूस किया, और अनुमान नहीं लगा पाई कि पुलिस मुझे किस तरह की सजा और पीड़ा देने वाली है। मुझे इस बात का बहुत गहरा डर सता रहा था कि मैं उनके द्वारा दी जाने वाली यातना सह नहीं सकूँगी और एक यहूदा बनकर परमेश्‍वर के साथ विश्‍वासघात कर बैठूँगी। लेकिन फिर मैंने परमेश्‍वर के इन वचनों पर विचार किया : "जब तक तुम अकसर मेरे सामने प्रार्थना और अनुनय करते हो, तब तक मैं तुम लोगों पर पूरा विश्वास रखूँगा। सत्ता में रहने वाले लोग बाहर से दुष्ट लग सकते हैं, लेकिन डरो मत, क्योंकि ऐसा इसलिए है कि तुम लोगों में विश्वास कम है। जब तक तुम लोगों का विश्वास बढ़ता रहेगा, तब तक कुछ भी ज्यादा मुश्किल नहीं होग" (वचन, खंड 1, परमेश्वर का प्रकटन और कार्य, आरंभ में मसीह के कथन, अध्याय 75)। सर्वशक्तिमान परमेश्‍वर के वचनों ने मुझे आस्‍था और बल प्रदान किया और धीरे-धीरे मुझे शांत होने में मदद की। "हाँ," मैंने सोचा, "पुलिस के लोग कितने भी बर्बर, जंगली और दुष्‍ट क्‍यों न हों, वे परमेश्‍वर के हाथों के मोहरे और परमेश्‍वर की योजना का हिस्‍सा हैं। जब तक मैं प्रार्थना करती रहूँगी और सच्‍चे हृदय से परमेश्‍वर को पुकारती रहूँगी, तब तक परमेश्‍वर मेरे साथ होगा, इसलिए चिंता करने की कोई बात नहीं है। अगर ये दुष्‍ट पुलिसवाले मुझे क्रूरतापूर्वक यातना देते हैं और पीटते हैं, तो इसका सिर्फ इतना ही मतलब होगा कि परमेश्‍वर मेरी आस्‍था की परीक्षा लेना चाहता है। वे मेरे शरीर को कितनी भी पीड़ा पहुँचा लें, लेकिन मेरे हृदय को परमेश्‍वर का ध्‍यान करने और उसे पुकारने से नहीं रोक सकते। अगर वे मेरे शरीर की हत्‍या भी कर दें, तो भी वे मेरी आत्‍मा की हत्‍या नहीं कर कर सकते, क्‍योंकि मेरा होना सर्वथा परमेश्‍वर के हाथों में है।" जैसे ही मैंने यह सोचा, मेरे मन से शैतान का भय जाता रहा और मैं परमेश्‍वर की गवाही देने के लिए कृतसंकल्‍प हो गई। इसलिए मैंने मन ही मन पुकारा, "हे सर्वशक्तिमान परमेश्‍वर! आज वे लोग मेरे साथ जो भी करें, मैं उस सबका सामना करने को तैयार हूँ। हालाँकि मेरा शरीर कमजोर है, फिर भी मैं तुझ पर निर्भर रहते हुए जीना चाहती हूँ और शैतान को अपना शोषण करने का एक भी अवसर नहीं देना चाहती। कृपया मेरी रक्षा कर, ताकि मैं तेरे साथ विश्‍वासघात न करूँ, और एक शर्मनाक यहूदा न बन जाऊँ।" रास्ते भर मैं अपने मन में कलीसिया का एक भजन गाती रही : "उनकी पवित्र योजना और प्रभुसत्ता से, मैं अपने इम्तहानों का सामना करता हूँ। मैं कैसे हार मान लूँ या छिपने की कोशिश करूं? सबसे पहले जो है वो है परमेश्वर की महिमा। संकट की घड़ियों में, परमेश्वर के वचन राह दिखायें मुझे और पूरी करें मेरी आस्था। मैं हूँ पूरा निष्ठा में डूबा हुआ, परमेश्वर को समर्पित, मौत के भय के बिना। हमेशा सबसे ऊपर है उनकी इच्छा" ("मेमने का अनुसरण करो और नए गीत गाओ" में 'मैं बस इतना चाहूँ कि परमेश्वर को संतुष्टि मिले')। मन में यह भजन गाने से मेरे हृदय में बल आ गया, और मैंने गवाही देने और शैतान को शर्मिंदा करने के लिए परमेश्‍वर पर भरोसा करने का दृढ़ निश्‍चय कर लिया।

जब वे मुझे पूछताछ-कक्ष में ले गए, तो मुझे यह देखकर आश्‍चर्य हुआ कि मेरी ही तरह कलीसिया का कर्तव्य निभाने वाली एक बहन और कलीसिया का एक अगुआ भी वहाँ मौजूद थे। वे सब भी पकड़े गए थे! एक पुलिस अधिकारी ने मुझे कलीसिया की अपनी बहनों की ओर ताकते हुए देखा, तो मुझ पर अपनी नजरें गड़ा दीं और मुझे घुड़कते हुए बोला, "तू किसे घूर रही है? वहाँ चल!" हमें एक-दूसरे से बात करने से रोकने के लिए पुलिस ने हमें अलग-अलग पूछताछ-कक्षों में बंद कर दिया। उन्‍होंने भद्दे ढंग से मेरी तलाशी ली, मेरी बेल्‍ट खोली और मुझे नीचे से ऊपर तक टटोला। यह मुझे बेहद अपमानजनक लगा, और मैंने देखा कि सीसीपी सरकार के ये राक्षस मातहत वास्‍तव में कितने दुरात्‍मा, घृणित और ओछे हैं! मुझे बहुत ज्यादा ग़ुस्‍सा आया, लेकिन मुझे अपने ग़ुस्‍से पर काबू करना पड़ा, क्‍योंकि दैत्‍यों के उस अड्डे में बहस के लिए कोई गुंजाइश नहीं थी। कलीसिया का नया इलेक्ट्रिक स्‍कूटर और मेरे पास के 600 युआन जब्‍त करने के बाद उन्‍होंने मुझसे सवाल पूछना शुरू कर दिया, "तेरा नाम क्‍या है? कलीसिया में तेरा पद क्‍या है? तेरा अगुआ कौन है? वे लोग अभी कहाँ हैं?" मैंने कोई जवाब नहीं दिया, इसलिए पुलिसवाला मुझ पर गुर्राया, "तू क्‍या सोचती है कि अगर तू हमें नहीं बताएगी तो हम पता नहीं लगा पाऍंगे? तुझे अंदाजा भी नहीं है कि हम क्‍या कर सकते हैं! तुझे मालूम होना चाहिए कि हमने तेरे उच्‍चस्‍तरीय नेताओं को भी गिरफ्तार कर लिया है!" इसके बाद उन्‍होंने कुछ नाम बताए और पूछा कि क्‍या मैं उन्हें जानती हूँ, और उन्‍होंने मुझसे सवाल पूछना जारी रखा, "तेरी कलीसिया का सारा पैसा कहाँ पर रखा हुआ है? बता हमें!" मैंने उनकी हर बात यह कहते हुए नकार दी कि "मैं किसी को नहीं जानती! मैं कुछ नहीं जानती!" जब उन्‍होंने देखा कि उनकी पूछताछ का पहला दौर नाकामयाब रहा है, तो उन्‍होंने अपना तुरुप का पत्‍ता चलने का फैसला किया, और मुझे थका डालने के लिए वे एक-एक कर मुझसे पूछताछ करने लगे और मुझे सताने लगे। चूँकि पहले दिन पुलिसवाले मुझसे वह जानकारी हासिल नहीं कर सके जो वे चाहते थे, इसलिए वे अपमान के मारे क्रोधित हो उठे, और उनके मुखिया ने सख्त लहजे में कहा, "मैं इसके अक्‍खड़पन के सामने हथियार डालने वाला नहीं हूँ। इसको यातना दो!" पुलिस ने मेरे हथकड़ी-बँधे हाथों को, जो अभी भी मेरे पीछे मुड़े हुए थे, पकड़ा और उन्हें एक टूटी हुई मेज से लटका दिया, इसके बाद उन्‍होंने मुझे आधा-उकड़ूँ रहने को बाध्‍य किया। उन्‍होंने मुझे आक्रामक ढंग से घूरते हुए अपने सवालों का दबाव डाला, "कहाँ है तेरा अगुआ? कलीसा का सारा पैसा कहॉं पर है?" वे मुझे यातना के दबाव से तोड़ने और अपने आगे आत्‍मसमर्पण करवाने के लिए बेचैन हो रहे थे। जब उस क्रूर पुलिस ने लगभग आधा घंटे तक मुझे उसी तरह सताना जारी रखा, तो मेरे पैर दुखने और काँपने लगे। मेरा दिल जोर से धड़क रहा था और मेरे हाथ भी बुरी तरह दर्द कर रहे थे। मैं अपनी सहनशीलता की हद पर पहुँच चुकी थी और मुझे ऐसा लग रहा था कि मैं अब एक क्षण भी और नहीं टिक सकूँगी, इसलिए मैंने सच्‍चे हृदय से पुकार लगाई : "हे सर्वशक्तिमान परमेश्‍वर! मुझे बचा ले। अब मैं और नहीं सह सकती। मैं यहूदा की तरह तेरे साथ विश्‍वासघात नहीं करना चाहती। मुझे बल दे।" ठीक तभी, मेरे मन में परमेश्‍वर के ये वचन आए : "परमेश्वर द्वारा तुम लोगों में किए गए कार्य के हर कदम के पीछे शैतान की परमेश्वर के साथ बाज़ी होती है—इस सब के पीछे एक संघर्ष होता है। ... जब परमेश्वर और शैतान आध्यात्मिक क्षेत्र में संघर्ष करते हैं, तो तुम्हें परमेश्वर को कैसे संतुष्ट करना चाहिए, और किस प्रकार उसकी गवाही में अडिग रहना चाहिए? तुम्हें यह पता होना चाहिए कि जो कुछ भी तुम्हारे साथ होता है, वह एक महान परीक्षण है और ऐसा समय है, जब परमेश्वर चाहता है कि तुम उसके लिए गवाही दो" (वचन, खंड 1, परमेश्वर का प्रकटन और कार्य, केवल परमेश्वर से प्रेम करना ही वास्तव में परमेश्वर पर विश्वास करना है)। परमेश्‍वर के वचनों ने मुझे जाग्रत कर दिया और मुझे यह समझने में सक्षम बनाया कि शैतान मुझे परमेश्‍वर के साथ विश्‍वासघात करने और सत्‍य की तलाश छोड़ देने के लिए सता रहा है। यह आध्‍यात्मिक क्षेत्र में छिड़ा युद्ध था : यह शैतान था जो मुझे बहकाने की कोशिश कर रहा था, और इसी के साथ यह मेरी परीक्षा लेने का परमेश्‍वर का ढंग भी था। यह ठीक वह क्षण था, जब परमेश्‍वर को मेरी गवाही की जरूरत थी। परमेश्‍वर की मुझसे अपेक्षाएँ थीं और इस वक्त बहुत-से देवदूत मुझ पर उसी तरह निगाह रखे हुए थे, जिस तरह शैतान रखे हुए था, और वे सब प्रतीक्षा कर रहे थे कि मैं अपना दृष्टिकोण घोषित करूँ। मैं यूँ ही हार मानकर नहीं बैठ सकती थी और शैतान के समक्ष आत्‍मसमर्पण नहीं कर सकती थी; मैं जानती थी कि मुझे परमेश्‍वर की इच्‍छा पूरी करने की खातिर परमेश्‍वर को मेरे माध्‍यम से अपना कार्य पूरा करने देना था। एक अटल सिद्धांत के तौर पर, यह वह कर्तव्‍य था, जिसका निर्वाह मुझे एक सृजित प्राणी के रूप में करना चाहिए था—यह मेरा आह्वान था। इस निर्णायक मोड़ पर मेरे रवैये और मेरे आचरण का सीधा असर परमेश्‍वर की विजयी गवाही देने की मेरी योग्‍यता पर पड़ना था, और उससे भी ज्यादा सीधा असर पड़ना था मेरी उस योग्‍यता पर, जिससे मैं परमेश्‍वर द्वारा शैतान को पराजित किए जाने और उसके द्वारा अपनी महिमा हासिल किए जाने की साक्षी बन सकती थी। मैं जानती थी कि मैं परमेश्‍वर को दुखी या निराश नहीं कर सकती थी, और मैं शैतान की वे चालाक योजनाएँ लागू नहीं होने दे सकती थी, जिन्होंने सफल होने के लिए मुझे पीड़ा पहुँचाई थी। इन बातों पर विचार करते हुए सहसा मेरे हृदय में बल उत्‍पन्‍न हुआ और मैंने दृढ़तापूर्वक कहा, "तुम चाहो तो मुझे पीट-पीटकर मार डालो, लेकिन मैं अभी भी कुछ नहीं जानती!" ठीक उसी वक्त एक महिला पुलिस अधिकारी कमरे में आई। उसने मुझे देखा और कहा, "इसे तुरंत नीचे आने दो। तुम क्‍या करने की कोशिश कर रहे हो, क्या इसे मारना चाहते हो? अगर इसे कुछ हुआ, तो उसके लिए तुम जि़म्‍मेदार होगे!" मैं अपने हृदय में यह जानती थी कि सर्वशक्तिमान परमेश्‍वर ने मेरी प्रार्थनाएँ सुन ली थीं और उसने खतरे की इस घड़ी में मुझे बचा लिया, ताकि मुझे कोई हानि न पहुँचे। जब उन दुष्‍ट पुलिसवालों ने मुझे नीचे आ जाने दिया, तो मैं तुरंत फर्श पर जा गिरी। मैं खड़ी नहीं रह सकी, मेरे हाथ और पैर पूरी तरह सुन्न हो गए थे। मुझमें साँस लेने की भी ताकत नहीं रह गई थी और मैं अपने चारों अंगों को बिलकुल भी महसूस नहीं कर पा रही थी। मैं उस वक्त बेहद भयभीत महसूस कर रही थी और मेरी आँखों से धाराप्रवाह आँसू बह रहे थे। मैंने सोचा : "क्‍या मैं अपंग होने वाली हूँ?" लेकिन इसके बावजूद उन दुष्‍ट पुलिसवालों ने मुझे तब भी नहीं जाने दिया। उनमें से दो मेरी दोनों ओर आए, मेरी बाँहें पकड़ीं और मुझे एक लाश की तरह घसीटते हुए एक टूटी हुई कुर्सी तक ले गए, और मुझे उस कुर्सी में धकेल दिया। उनमें से एक पुलिसवाले ने क्रूरतापूर्वक कहा, "अगर ये मुँह नहीं खोलती, तो इसे रस्‍सी से लटका दो!" दूसरे दुष्‍ट पुलिसवाले ने बहुत फुर्ती से नायलॉन की एक रस्‍सी ली और उससे मेरे हथकड़ी-बँधे हाथों को एक गरम पाइप से लटका दिया। मेरी बाँहें तुरंत सीधी खिंच गईं, और मेरी पीठ और कंधे जल्‍दी ही दुखने लगे। उन दुष्‍ट पुलिसवालों ने मुझसे पूछताछ जारी रखते हुए कहा, "क्‍या तू हमें वह बताने जा रही है, जो हम जानना चाहते हैं?" अभी भी मैंने कोई जवाब नहीं दिया। वे इतने नाराज हो उठे कि उन्‍होंने मेरे चेहरे पर एक कप पानी फेंकते हुए कहा कि इसका उद्देश्‍य तुझे जगाना है। अब तक मुझे पहले ही इस हद तक यातना दी जा चुकी थी कि मुझमें जरा-सी भी ताकत बाकी नहीं रह गई थी, और मेरी आँखें इतनी थक चुकी थीं कि मैं उन्हें खोल तक नहीं पा रही थी। यह देखकर कि मैं खामोश बनी हुई हूँ, एक दुष्‍ट पुलिसवाले ने नीचता और बेशर्मी के साथ अपने हाथों से जबरदस्‍ती मेरी आँखें खोलीं और मेरा मजाक उड़ाया। कई घंटों की पूछताछ और यातना में उन दुष्‍ट पुलिसवालों ने अपनी हर संभव युक्ति अपनाई, लेकिन मुझसे बुलवाने की उनकी कोशिशें नाकामयाब रही।

दुष्‍ट पुलिसवालों ने पूछताछ में मुझसे कुछ भी हासिल होता न देख एक शैतानी यु‍क्ति इस्‍तेमाल करने का फैसला किया : उन्‍होंने मुझसे निपटने के लिए शहर से किसी ऐसे व्यक्ति को बुलाया, जो खुद को "पूछताछ-विशेषज्ञ" कहता था। वे मुझे दूसरे कमरे में ले गए और मुझे लोहे की एक कुर्सी पर बैठने का आदेश दिया, और फिर उन्‍होंने मेरे टखने कुर्सी के पायों से और मेरे हाथ उसके हत्‍थों से कसकर बाँध दिए। कुछ देर बाद सभ्‍य-सा दिखने वाला एक चश्‍माधारी आदमी एक ब्रीफकेस लिए हुए अंदर आया। वह मेरी ओर देखकर खुलकर मुसकराया और भलमनसाहत का ढोंग करते हुए उसने वे जंजीरें खोल दीं, जिनसे मेरे हाथ और टखने कुर्सी से बँधे हुए थे, और मुझे कमरे में एक ओर पड़ी खाट पर बैठने की इजाजत दी। क्षण भर बाद ही वह मेरे लिए कप में पानी भर रहा था, और फिर मुझे मिठाइयाँ पेश कर रहा था। वह मेरे पास आया और दोस्‍ताना लहजे का स्‍वाँग करता हुआ बोला, "इस तरह तकलीफ क्‍यों भोग रही हो? तुम बहुत तकलीफ भोग चुकी हो, लेकिन यह कोई इतना बड़ा मसला नहीं है। हम जो जानना चाहते हैं वह हमें बता दो, और सब-कुछ ठीक हो जाएगा...।" इस नई परिस्थिति के सामने आने पर मुझे समझ नहीं आया कि मुझे क्या करना चाहिए, इसलिए मैंने जल्‍दी से मन ही मन परमेश्‍वर से प्रार्थना कर उससे प्रबुद्धता और मार्गदर्शन प्रदान करने का अनुरोध किया। तभी मैंने परमेश्‍वर के इन वचनों पर विचार किया : "तुम लोगों को जागते रहना चाहिए और समय की प्रतीक्षा करनी चाहिए, और तुम लोगों को मेरे सामने अधिक बार प्रार्थना करनी चाहिए। तुम्हें शैतान की विभिन्न साजिशों और चालाक योजनाओं को पहचानना चाहिए, आत्माओं को पहचानना चाहिए, लोगों को जानना चाहिए और सभी प्रकार के लोगों, घटनाओं और चीजों को समझने में सक्षम होना चाहिए" (वचन, खंड 1, परमेश्वर का प्रकटन और कार्य, आरंभ में मसीह के कथन, अध्याय 17)। परमेश्‍वर के वचनों ने मुझे अभ्यास का रास्‍ता दिखाया और यह समझने में मेरी मदद की कि शैतान हमेशा शैतान ही रहेगा, और शैतान कभी भी परमेश्‍वर का विरोध और उससे घृणा करने वाले अपने सार को बदल नहीं सकता। वे चाहे कठोर युक्तियाँ अपनाएँ या नर्म, उनका लक्ष्‍य हमेशा मुझे परमेश्‍वर से विश्‍वासघात करने और सत्‍य का मार्ग त्‍यागने के लिए प्रेरित करना होता है। परमेश्‍वर के वचनों की चेतावनी की बदौलत मुझमें शैतान की चालाक योजनाओं को पहचानने का कुछ विवेक पैदा हुआ, मेरा दिमाग साफ हुआ, और मैं एक दृढ़ रुख अपनाने में सक्षम हुई। इसके बाद उस पूछताछकर्ता ने मुझसे कहा, "सीसीपी सरकार लोगों को परमेश्‍वर में विश्‍वास करने से मना करती है। अगर तुम सर्वशक्तिमान परमेश्‍वर में विश्‍वास करना जारी रखती हो, तो तुम्‍हारे पूरे परिवार को फँसा लिया जाएगा, जिससे तुम्‍हारे परिवार के बच्‍चों के भविष्‍य, रोजगार की उम्‍मीदों और सरकारी नौकरी की संभावनाओं पर बुरा प्रभाव पड़ेगा। बेहतर होगा कि तुम इस पर ध्यानपूर्वक विचार करो...।" उसके यह कहने के बाद मेरे भीतर एक लड़ाई छिड़ गई, और मेरी मानसिक अशांति दुगुनी हो गई। ठीक जिस वक्त मैं लाचार महसूस कर रही थी, तभी मैंने सहसा पतरस के उस समय के अनुभवों के बारे में सोचा, जब उसने शैतान के समक्ष सफलतापूर्वक गवाही दी थी; पतरस ने परमेश्‍वर को हमेशा उन कुटिल चालों के माध्‍यम से समझने का प्रयास किया था, जो शैतान ने उसके साथ चली थीं। इसलिए मैंने अपने हृदय की गहराई में परमेश्‍वर को खोजा और सब-कुछ उसके भरोसे छोड़ दिया, और परमेश्‍वर की इच्‍छा जाननी चाही। अनजाने ही सर्वशक्तिमान परमेश्‍वर के ये वचन मेरे मन में आए : "परमेश्वर ने इस संसार की सृष्टि की, उसने इस मानवजाति को बनाया, और इतना ही नहीं, वह प्राचीन यूनानी संस्कृति और मानव-सभ्यता का वास्तुकार भी था। केवल परमेश्वर ही इस मानवजाति को सांत्वना देता है, और केवल परमेश्वर ही रात-दिन इस मानवजाति का ध्यान रखता है। मानव का विकास और प्रगति परमेश्वर की संप्रभुता से जुड़ी है, मानव का इतिहास और भविष्य परमेश्वर की योजनाओं में निहित है। यदि तुम एक सच्चे ईसाई हो, तो तुम निश्चित ही इस बात पर विश्वास करोगे कि किसी भी देश या राष्ट्र का उत्थान या पतन परमेश्वर की योजनाओं के अनुसार होता है। केवल परमेश्वर ही किसी देश या राष्ट्र के भाग्य को जानता है और केवल परमेश्वर ही इस मानवजाति की दिशा नियंत्रित करता है" (वचन, खंड 1, परमेश्वर का प्रकटन और कार्य, परिशिष्ट 2: परमेश्वर संपूर्ण मानवजाति के भाग्य का नियंता है)। परमेश्‍वर के वचनों ने मुझे प्रकाश से भर दिया। "हाँ!" मैंने सोचा, "परमेश्‍वर सर्जक है और मानव-जाति के रूप में हमारी नियति परमेश्‍वर के हाथों में है। दुष्ट शैतान उनमें से है, जो परमेश्‍वर की अवज्ञा करते हैं। अगर वे स्‍वयं नरक जाने के लिए अभिशप्‍त अपनी नियति नहीं बदल सकते, तो फिर वे मनुष्‍य की नियति पर शासन कैसे कर सकते हैं? मनुष्‍य की नियति परमेश्‍वर द्वारा पूर्वनिर्धारित है, और भविष्‍य में मेरे बच्‍चे क्‍या काम करेंगे और उनकी संभावनाएँ किस तरह की होंगी, यह सब परमेश्‍वर पर निर्भर है—शैतान का इन चीजों पर कोई नियंत्रण नहीं है।" यह सोचते हुए मैं इसे और भी स्‍पष्‍टता के साथ देख सकी कि शैतान और दैत्‍य कितने घिनौने और निर्लज्‍ज हैं। इसलिए वह मुझे परमेश्‍वर को नकारने और उसका तिरस्‍कार करने के लिए बाध्‍य करते हुए मुझे फुसलाकर ठगने के उद्देश्‍य से इन धूर्ततापूर्ण और घृणित चालों—इन "दिमागी खेलों"—का इस्‍तेमाल कर रहा था। अगर समय रहते सर्वशक्तिमान परमेश्‍वर की प्रबुद्धता और मार्गदर्शन प्राप्‍त न हुआ होता, तो मैं अब तक शैतान के हाथों पराजित होकर उसके द्वारा बंधक बना ली गई होती। अब यह जान लेने के बाद कि दुष्‍ट शैतान कितना घिनौना है, उसकी धूर्त योजनाओं के सामने न झुकने का मेरा आत्‍मविश्‍वास और भी मजबूत हो गया था। अंत में जब वह दुष्‍ट पुलिसवाला उलझन में पड़ गया और उसे और कुछ नहीं सूझा, तो वह निराश होकर चला गया।

तीसरे दिन क्रिमिनल पुलिस ब्रिगेड के मुखिया ने पाया कि वे लोग मुझसे कोई जानकारी हासिल नहीं कर पाए हैं, तो वह क्रोधित होकर अपने मातहतों की नाकाबिलियत की शिकायत करने लगा। वह मेरे पास आया और चेहरे पर व्यंग्यात्मक मुसकराहट के साथ तंज कसते हुए बोला, "तूने अब तक सब-कुछ कबूल क्‍यों नहीं किया? तू अपने आप को क्‍या समझती है, ल्यू हूलन? तू क्‍या सोचती है कि हम जितना बुरे से बुरा कर सकते थे, वह कर चुके, इसलिए तुझे कोई डर नहीं है, हुँह? तेरा सर्वशक्तिमान परमेश्‍वर तुझे बचाने क्‍यों नहीं आता?" यह कहते हुए वह मुझे डराने के लिए मेरी आँखों के सामने एक छोटा बिजली का डंडा घुमा रहा था, जो चिटचिटाता था और जिससे नीली रोशनी चमकती थी। फिर उसने बिजली के एक बड़े डंडे की ओर इशारा किया, जो फिलहाल चार्ज हो रहा था, और मुझे धमकाते हुए बोला, "उसे देखती हो? इस छोटे डंडे की बिजली जल्‍दी ही खत्‍म हो जाएगी। पल भर बाद मैं तुझे बिजली के झटके देने के लिए उस पूरी तरह चार्ज्‍ड बड़े डंडे का इस्‍तेमाल करूँगा, और तब हम देखेंगे कि तू बोलती है या नहीं! मैं जानता हूँ कि उसके बाद तू बोलने लगेगी!" मैंने उस बड़े डंडे की ओर देखा, तो दहशत में आए बिना नहीं रह सकी : "यह दुष्‍ट पुलिस वाला बहुत ही भयानक और हैवान है। क्‍या यह मेरी हत्‍या कर देगा? क्‍या मैं यह यातना झेल पाऊँगी? क्‍या मुझे बिजली का करंट देकर मार डाला जाएगा?" उस क्षण मैंने महसूस किया कि मेरा दिमाग कमजोरी, कायरता, पीड़ा और बेबसी से भर उठा है। मैंने जल्‍दी से परमेश्‍वर से मदद की गुहार लगाई : "हे परमेश्वर, कृपया मेरी रक्षा कर और मुझे विश्वास और बल दे।" तभी परमेश्‍वर के वचनों के एक भजन की कई पंक्तियाँ मेरे दिमाग में तैरने लगीं : "विश्वास एक ही लट्ठे से बने पुल की तरह है: जो लोग घृणास्पद ढंग से जीवन से चिपके रहते हैं उन्हें इसे पार करने में परेशानी होगी, परन्तु जो आत्म बलिदान करने को तैयार रहते हैं, वे बिना किसी फ़िक्र के, मज़बूती से कदम रखते हुए उसे पार कर सकते हैं। अगर मनुष्य कायरता और भय के विचार रखते हैं तो ऐसा इसलिए है कि शैतान ने उन्हें मूर्ख बनाया है क्योंकि उसे इस बात का डर है कि हम विश्वास का पुल पार कर परमेश्वर में प्रवेश कर जायेंगे"("मेमने का अनुसरण करो और नए गीत गाओ" में 'बीमारी की शुरुआत परमेश्वर का प्रेम है')। प्रभु ईशु के ये वचन भी मेरे ध्यान में आए : "जो शरीर को घात करते हैं, पर आत्मा को घात नहीं कर सकते, उनसे मत डरना; पर उसी से डरो, जो आत्मा और शरीर दोनों को नरक में नष्‍ट कर सकता है" (मत्ती 10:28)। परमेश्‍वर के ये वचन ध्यान में आने से मेरे आँसू उन्‍मुक्‍त होकर बहने लगे—मैंने अत्यधिक द्रवित महसूस किया। मेरे हृदय की शक्ति प्रचंड अग्नि की तरह थी। "मैं अगर आज मर भी जाऊँ," मैंने सोचा, "तो भी डरने की क्‍या बात है? परमेश्‍वर की खातिर मरना गौरव की बात है, और मैं मरते दम तक शैतान से लड़ने के लिए हर चीज त्‍याग दूँगी!" ठीक उसी क्षण परमेश्‍वर के वचनों के एक और भजन की कुछ पंक्तियाँ मेरे ध्यान में आईं : "यरूशलम जाने के मार्ग पर यीशु बहुत संतप्त था, मानो उसके हृदय में कोई चाकू भोंक दिया गया हो, फिर भी उसमें अपने वचन से पीछे हटने की जरा-सी भी इच्छा नहीं थी; एक सामर्थ्यवान ताक़त उसे लगातार उस ओर बढ़ने के लिए बाध्य कर रही थी, जहाँ उसे सलीब पर चढ़ाया जाना था। अंततः उसे सलीब पर चढ़ा दिया गया और वह मानवजाति के छुटकारे का कार्य पूरा करते हुए पापमय देह के सदृश बन गया। वह मृत्यु एवं अधोलोक की बेड़ियों से मुक्त हो गया। उसके सामने नैतिकता, नरक एवं अधोलोक ने अपना सामर्थ्य खो दिया और उससे परास्त हो गए"("मेमने का अनुसरण करो और नए गीत गाओ" में 'प्रभु यीशु का अनुकरण करो')। मैं मन ही मन लगातार गाती रही, और मेरे आँसू अनवरत मेरे गालों पर बहते रहे। प्रभु ईशु मसीह को सलीब पर लटकाए जाने का दृश्‍य साक्षात मेरी आँखों के सामने घटित हो रहा था : फरीसियों द्वारा प्रभु ईशु का मखौल उड़ाया जा रहा था, उसे धिक्‍कारा और लांछित किया जा रहा था, वधिक उस पर तब तक तक लोहे की मूठ वाला कोड़ा बरसाते रहे, जब तक कि उसकी देह घावों और खरोंचों से भर नहीं गई, जब तक कि अंतत: उसे क्रूरतापूर्वक सलीब पर कीलों से नहीं ठोंक दिया गया, और तब भी उसने एक बार भी कोई आवाज नहीं की। प्रभु ईशु जिन यातनाओं से गुजरा था, उनमें से एक-एक यातना उसने मानव-जाति के प्रति अपने प्रेम की खातिर सही थी, और इस प्रेम ने उसके अपने जीवन के प्रति प्रेम पर विजय पाई थी। उस क्षण मेरा हृदय परमेश्‍वर के प्रेम से विभोर और द्रवित था, मैं जबरदस्त शक्ति और आस्था से भर गई। मुझे किसी बात का भय नहीं रहा और मुझे लगा कि परमेश्‍वर की खातिर मर जाना गौरव की बात होगी, जबकि एक यहूदा बन जाना सबसे बड़ा कलंक होगा। मैं आश्‍चर्यचकित थी कि जब मैंने यह निश्‍चय किया कि मैं अपने जीवन की कीमत पर भी परमेश्‍वर की गवाही दूँगी, तभी एक दुष्‍ट पुलिसवाला यह कहता हुआ तेजी से कमरे में आया कि "नगर के चौक में हंगामा हो गया है, उसको कुचलने के लिए और सार्वजनिक कानून-व्‍यवस्‍था बरकरार रखने के लिए हमें पुलिस बल को ले जाना होगा!" वे दुष्‍ट पुलिसवाले फुर्ती से बाहर निकल गए। जब तक वे वापस आए, तब तक काफी रात हो चुकी थी, और उनमें मुझसे और पूछताछ करने की ऊर्जा शेष नहीं रह गई थी। उन्‍होंने मुझसे क्रूरतापूर्वक कहा, "चूँकि तू बोलेगी नहीं, इसलिए हम तुझे नजरबंदी-गृह भेज देंगे!" चौथे दिन सुबह उन दुष्‍ट पुलिसवालों ने मेरी तसवीर खींची और मेरे गले में एक बड़ी चौकोर तख्ती लटका दी, जिस पर ब्रश से मेरा नाम लिखा हुआ था। मैं एक बदनाम अपराधी की तरह थी, जिसका दुष्‍ट पुलिस द्वारा मजाक उड़ाया जा रहा था और फजीहत की जा रही थी। मुझे लग रहा था, जैसे मैं घोर अपमान की पात्र बनाई जा रही हूँ, और मैं अंदर से बहुत कमजोर महसूस कर रही थी। मुझे समझ में आ गया था कि मेरी मानसिक अवस्‍था ठीक नहीं है, इसलिए मैंने जल्‍दी से अपने हृदय में चुपचाप परमेश्‍वर को पुकारा : "हे परमेश्‍वर! मेरे हृदय की रक्षा कर और मुझे अपनी इच्‍छा को समझने और शैतान की कुटिल योजनाओं का शिकार न होने का सामर्थ्य प्रदान कर।" जब मैंने प्रार्थना कर ली, तो मेरे मन में परमेश्‍वर के वचनों का एक अंश आया : "तुम सृजित प्राणी हो—तुम्हें निस्संदेह परमेश्वर की आराधना और सार्थक जीवन का अनुसरण करना चाहिए। यदि तुम परमेश्वर की आराधना नहीं करते हो बल्कि अपनी अशुद्ध देह के भीतर रहते हो, तो क्या तुम बस मानव भेष में जानवर नहीं हो? चूँकि तुम मानव प्राणी हो, इसलिए तुम्हें स्वयं को परमेश्वर के लिए खपाना और सारे कष्ट सहने चाहिए! आज तुम्हें जो थोड़ा-सा कष्ट दिया जाता है, वह तुम्हें प्रसन्नतापूर्वक और दृढ़तापूर्वक स्वीकार करना चाहिए और अय्यूब तथा पतरस के समान सार्थक जीवन जीना चाहिए। ... तुम सब वे लोग हो, जो सही मार्ग का अनुसरण करते हो, जो सुधार की खोज करते हो। तुम सब वे लोग हो, जो बड़े लाल अजगर के देश में ऊपर उठते हो, जिन्हें परमेश्वर धार्मिक कहता है। क्या यह सबसे सार्थक जीवन नहीं है?" (वचन, खंड 1, परमेश्वर का प्रकटन और कार्य, अभ्यास (2))। परमेश्वर के वचनों ने मुझे इस बात को समझने का अवसर दिया कि एक सृजित प्राणी के रूप में सत्‍य की खोज में सक्षम होना, और परमेश्‍वर की आराधना करना और उसे संतुष्ट करना ही सबसे सार्थक और उचित जीवन है। आज परमेश्‍वर में अपने विश्‍वास की खातिर पकड़े जाने और नजरबंद किए जाने लायक होना, इस सारे अपमान और पीड़ा को सहना, तथा मसीह के क्लेशों को साझा करने में सक्षम होना कोई शर्मनाक बात नहीं है, बल्कि गौरव की बात है। शैतान परमेश्‍वर की आराधना नहीं करता; इसके विपरीत, वह परमेश्‍वर के कार्य में दखल देने और बाधा डालने का वह हर संभव प्रयत्‍न करता है, और यही सबसे ज्यादा निंदनीय और घृणित है। इन बातों पर विचार करते हुए मैं शक्ति और आनंद से भर उठी। दुष्‍ट पुलिसवालों ने मेरे चेहरे पर मुसकराहट देखी, तो मुझे विस्‍मय से देखते हुए बोले, "तू किस बात से प्रसन्‍न है?" मैंने ईमानदारी से और बलपूर्वक जवाब दिया, "परमेश्‍वर में विश्‍वास करना और उसकी आराधना करना पूरी तरह से उचित है। ऐसा करने में सर्वथा कुछ भी गलत नहीं है। मुझे प्रसन्‍न क्‍यों नहीं होना चाहिए?" मेरी बातें सुनकर उन्होंने कुछ नहीं कहा। परमेश्‍वर के वचनों के मार्गदर्शन में मैं एक बार फिर परमेश्‍वर पर भरोसा करने और शैतान पर विजय हासिल करने में सक्षम रही थी।

फिर मुझे निगरानी-गृह ले जाया गया। उस जगह की हर चीज और भी मनहूस तथा डरावनी थी, और मुझे लग रहा था जैसे मैं किसी नरक में आ पहुँची हूँ। भोजन में मुझे हर बार भाप में पकी हुई ब्रेड का एक स्‍याह टुकड़ा और एक कटोरा खाली पानी का सूप दिया जाता था, जिसकी सतह पर चीनी पत्ता-गोभी की कुछ पत्तियाँ तैरती रहती थीं। मैं हर रोज दिन भर इस कदर भूखी रहती थी कि मेरा पेट भोजन के लिए तड़पता रहता था। लेकिन, इसके बावजूद मुझे बोझा ढोने वाले टट्टू की तरह काम में जुते रहना पड़ता था, और अगर मैं अपने हिस्‍से का काम पूरा नहीं कर पाती थी, तो मुझे पीटा जाता था या सजा के तौर पर पहरेदारी करते हुए खड़े रहना पड़ता था। चूँकि दुष्ट पुलिसवालों ने मुझे कई दिनों तक बेरहमी से प्रताड़ित किया था, इसलिए मैं पहले ही सिर से पैर तक खरोंचों और जख्‍़मों से भर गई थी, और मेरे लिए चलना तक मुश्किल हो गया था, लेकिन तब भी सुधारक अधिकारी ने मुझे ताँबे के तारों का भारी बोझा ढोने के लिए बाध्‍य किया। इस भारी काम की वजह से मेरी घायल पीठ में असहनीय पीड़ा होने लगी, और मेरी हालत यह हो गई कि मैं हर रोज दिन के अंत में सिर्फ रेंगते हुए अपने बिस्‍तर पर जा पाती थी। इसके बावजूद दुष्‍ट सुधारक अधिकारी रात के समय मुझे पहरेदारी के लिए खड़ा रखता था, जिससे मुझे बहुत थकावट महसूस होती थी। एक रात जब मैं पहरा दे रही थी, तो मैंने दुष्‍ट सुधारक अधिकारी की अनुपस्थिति का फायदा उठाया और थोड़ा-सा विश्राम करने की उम्‍मीद में चुपके से घुटने मोड़कर बैठ गई। लेकिन मेरी उम्‍मीद के विपरीत, दुष्‍ट सुधारक अधिकारी ने मुझे निगरानी-कक्ष में स्क्रीन पर देख लिया और धड़धड़ाता हुआ मेरे पास आकर गरजा, "तुझसे किसने कहा था कि तू बैठ सकती है?" एक अन्‍य कैदी ने फुसफुसाते हुए मुझसे कहा, "जल्‍दी-से उससे माफी माँग ले, नहीं तो वह तुझे 'लकड़ी के बिस्‍तर पर' सोने को मजबूर कर देगा।" इससे उसका आशय उस यातना से था, जिसमें लकड़ी का एक तख्‍ता कैदी की कोठरी में लाया जाता है, उसमें कैदी की टाँगें और पैर जंजीर से बाँध दिए जाते हैं, और उसकी कलाइयाँ उसमें रस्‍सी से कस दी जाती हैं। इस तरह कैदी को उस तख्‍ते से बाँध दिया जाता है, और फिर उसे दो हफ्तों तक हिलने-डुलने नहीं दिया जाता। यह सुनकर मैं क्रोध और नफरत से भर उठी, लेकिन मैं जानती थी कि मैं रत्‍ती भर भी प्रतिरोध नहीं दर्शा सकती—मैं सिर्फ इतना ही कर सकती थी कि अपने ग़ुस्‍से को पी जाती और खामोश बनी रहती। इस तरह की दबंगई और यातना मुझे असहनीय प्रतीत हुई। उस रात मैं इस सारे अन्‍याय पर रोती हुई अपने बर्फ जैसे ठंडे बिस्‍तर पर पड़ी रही, मेरा हृदय परमेश्‍वर के प्रति फरियादों और तकाजों से भरा हुआ था, और मैं सोच रही थी : "इसका अंत कब होगा? इस नारकीय जगह पर तो एक दिन बिताना भी बहुत भारी है।" फिर मैंने परमेश्‍वर के इन वचनों पर विचार किया : "अगर तुम मानवीय जीवन के महत्व को समझते हो, और तुमने मानवीय जीवन के सही मार्ग को अपनाया है, और अगर भविष्य में परमेश्वर तुमसे जैसा भी व्यवहार करे, तुम बिना किन्हीं शिकायतों या विकल्पों के परमेश्वर की योजनाओं के प्रति समर्पित हो जाओगे, और तुम्हें परमेश्वर से कोई मांगें भी नहीं रहेंगी, इस रीति से तुम महत्व से युक्त एक व्यक्ति होगे" (वचन, खंड 1, परमेश्वर का प्रकटन और कार्य, अपने मार्ग के अंतिम दौर में तुम्हें कैसे चलना चाहिए)। परमेश्‍वर के इन वचनों ने मुझे अपने प्रति शर्मिंदा कर दिया। मैंने सोचा कि मैं किस तरह हमेशा यह कहती रही थी कि मैं पतरस की तरह परमेश्‍वर की आज्ञा मानने की कोशिश करूँगी, भले ही पीड़ा या मुसीबत चाहे जितनी बड़ी हो, और मैं अपनी खातिर कोई निर्णय नहीं करूँगी, न ही कोई माँग करूँगी। लेकिन जब मैं उत्‍पीड़न और मुश्किलों की शिकार हुई, और मुझे दुख भोगना पड़ा और कीमत चुकानी पड़ी, तो मैं बच निकलने का रास्ता खोजने लगी। मुझमें जरा भी आज्ञाकारिता नहीं थी! सिर्फ तभी मैं आखिकार परमेश्‍वर के नेक इरादों को समझ सकी : परमेश्‍वर मुझ पर इन मुसीबतों का पहाड़ इसलिए टूटने दे रहा था, ताकि दुख भोगने का मेरा संकल्‍प मजबूत हो सके, और मुझे यह सीख मिल पाए कि दुख के क्षणों में आज्ञापालन कैसे किया जाए, ताकि मैं परमेश्‍वर के आयोजनों के प्रति समर्पण कर सकूँ और उसका वादा हासिल करने योग्‍य बन सकूँ। परमेश्‍वर जो कुछ भी मेरे साथ कर रहा था, वह मेरे प्रति उसके प्रेम की वजह से किया जा रहा था, वह मुझे बचाने के लिए किया जा रहा था। इसके बाद मेरा हृदय मुक्त हो गया, और मैं अपकृत और पीड़ित महसूस नहीं कर रही थी। मैं अब केवल परमेश्‍वर के आयोजनों और व्‍यवस्‍थाओं के प्रति समर्पित होना, गवाही देना और शैतान को शर्मिंदा करना चाहती थी।

एक महीने बाद मुझे छोड़ दिया गया। लेकिन उन्‍होंने मुझे "कानून के प्रवर्तन में बाधा डालने और और शी जियाओ संगठन में भाग लेने" का आरोपी बना दिया, ताकि वे मेरी निजी स्‍वतंत्रता प्रतिबंधित कर सकें। एक साल तक मुझे अपना शहर या प्रांत छोड़ने की इजाजत नहीं थी, और जब भी पुलिस चाहती, मुझे उसके आदेशों के पालन के लिए तैयार रहना था। घर वापस आने के बाद ही मुझे पता चला कि मैंने अपना जो भी सामान घर पर रखा हुआ था, वह सब पुलिस ने लूटकर अपने कब्जे में कर लिया था। इसके अलावा, दुष्‍ट पुलिस ने मेरे घर को लुटेरों की तरह छान डाला था, और मेरे परिवार को यह कहते हुए धमकाया था कि जब तक वे उन्हें 25,000 युआन नहीं देंगे, तब तक वे मुझे रिहा नहीं करेंगे। मेरी सास इस सारे आतंक को सह नहीं सकी, उसे दिल का दौरा पड़ गया और वह अस्‍पताल में भर्ती होने और इलाज कराने के बाद ही स्‍वस्‍थ हो सकी, जिस पर 2,000 युआन खर्च हो गए। अंत में, मेरे परिवार को अपने हर परिचित से पैसे उधार माँगकर पुलिस को देने के लिए 3,000 युआन जुटाने पड़े, और तब जाकर मुझे रिहा किया गया। दुष्‍ट पुलिस द्वारा मुझे दी गई क्रूर यातनाओं की वजह से मेरे शरीर को गंभीर परिणाम भोगने पड़े : क़ैद के दौरान मेरी बाँहों और टाँगों पर जो कठोर दबाव डाला गया था, उसकी वजह से वे अकसर सूज जाया करते हैं; मैं ढाई किलो वजन की सब्जियाँ तक नहीं उठा पाती, न अपने कपड़े ही धो पाती हूँ, और मेरी काम करने की क्षमता पूरी तरह से खत्म हो गई है।

गिरफ्तार किए जाने और सताए जाने के उस अनुभव ने मुझे कम्युनिस्ट पार्टी की, उसके बुरे, शैतानी चेहरे की स्पष्ट समझ दे दी, जो सत्य से घृणा और परमेश्वर से नफरत करता है। इसने शैतान और राक्षसी चीनी कम्युनिस्ट पार्टी के प्रति मेरी घृणा बढ़ा दी, जो पूरी तरह से स्वर्ग के विपरीत चलती है। मुझे इसका वास्तविक अनुभव हुआ कि परमेश्वर का काम कितना व्यावहारिक और बुद्धिमत्तापूर्ण है। कम्युनिस्ट पार्टी द्वारा गिरफ्तार किए जाने और सताए जाने से मेरा विवेक विकसित हुआ; इससे मेरा संकल्प भी मजबूत हुआ और इसने मेरी आस्था को पूर्ण किया, जिससे मैं यह सीख पाई कि परमेश्वर का सम्मान और उस पर भरोसा कैसे करना है। यह देखकर कि परमेश्वर के वचन हमेशा हमारी मदद का स्रोत बन सकते हैं, मुझे उनकी शक्ति और अधिकार का भी स्वाद मिला। मैंने देखा कि केवल परमेश्वर ही मनुष्य से प्रेम करता है और केवल परमेश्वर ही मनुष्य को बचा सकता है। अपने दिल में मैं परमेश्वर के करीब हो गई। कठिनाइयों और परीक्षणों से गुजरकर मुझे ये पुरस्कार मिले। मैं परमेश्वर को धन्यवाद देती हूँ!

83. शैतान के प्रलोभनों पर विजयी

चेन लू, चीन

यह दिसंबर 2012 की बात है, जब मैं सुसमाचार फैलाने के लिए शहर से बाहर गई हुई थी। एक सुबह जब मैं दर्जन भर से ज्यादा अन्य भाई-बहनों के साथ एक सभा में थी, तो अचानक दरवाजे पर किसी ने जोर-जोर से दस्तक दी, और फिर छह-सात पुलिस-अधिकारी हाथ में डंडे लहराते हुए तेजी से अंदर घुस आए। उन्होंने हमें धकेलकर अलग कर दिया और फिर चीजों को इधर-उधर पटकते हुए कमरे की तलाशी लेने लगे। एक बहन ने आगे बढ़ते हुए कहा, "हमने कोई कानून नहीं तोड़ा है—तुम्हें तलाशी लेने का क्या अधिकार है?" एक अधिकारी ने गुस्से से जवाब दिया, "अपनी औकात में रहो! जैसा कहा गया है, चुपचाप खड़ी रहो, और जब तक बोलने के लिए कहा न जाए, अपनी जुबान बंद रखो!" फिर उसने उस बहन को जोर से धक्का देकर नीचे गिरा दिया, जिससे उस बेचारी का एक नाखून टूट गया और उसमें से खून बहने लगा। पुलिस की यह दुष्टता देखकर मुझे गुस्सा भी आया और डर भी लगने लगा, इसलिए मैंने मन-ही-मन परमेश्वर से प्रार्थना की कि मुझे आस्था और शक्ति दे, और मैं उसकी गवाही दे सकने के प्रति आशान्वित रही। प्रार्थना के बाद मैं काफी शांत महसूस करने लगी। जगह का चप्पा-चप्पा छानने के बाद पुलिस ने सुसमाचार की कुछ सामग्री और परमेश्वर के वचनों की कुछ पुस्तकें जब्त कर लीं और हम सबको अपनी गाड़ियों में बिठा लिया।

पुलिस स्टेशन में उन्होंने हमसे हमारी सारी चीजें ले लीं और हमसे हमारे नाम, पते और कलीसिया के अगुआ का नाम पूछने लगे। मैं एक शब्द भी नहीं बोली। फिर जब वे अकेले मुझसे पूछताछ करने की तैयारी करने लगे, तो मैं सचमुच डर गई; मैंने सुन रखा था कि वे सुसमाचार फैलाने के लिए यात्रा करने वालों से बहुत बर्बरता से पेश आते हैं, और उन्होंने मुझे पूछताछ के प्रमुख लक्ष्य के रूप में चिह्नित कर लिया था। मेरे लिए यह एक विकट घड़ी थी। तभी मैंने ठीक अपनी बगल में बैठी एक बहन को प्रार्थना करते सुना, "हे परमेश्वर, तुम हमारा मजबूत दुर्ग, हमारी शरण-स्थली हो। शैतान तुम्हारे कदमों में है। मैं तुम्हारे वचनों के सहारे रहना, तुम्हारी गवाही देना और तुम्हें संतुष्ट करना चाहती हूँ!" इससे मेरा दिल खिल उठा और मैं सोचने लगी, "यह सही है। जब तक परमेश्वर हमारे साथ है, मुझे किस बात का डर है? मैं परमेश्वर के सहारे शैतान पर निश्चित रूप से विजय प्राप्त कर सकती हूँ।" मेरा डर गायब हो गया और साथ ही मुझे शर्मिंदगी भी महसूस होने लगी। संकट की इस घड़ी में वह अपनी आस्था पर अडिग रहकर परमेश्वर से प्रार्थना और उस पर भरोसा कर रही थी, जबकि मैं डर से काँप रही थी और मुझमें उस मजबूत रीढ़ की पूर्णत: कमी थी, जो एक विश्वासी में होनी चाहिए। उस बहन की प्रार्थना से हिम्मत और मदद—परमेश्वर का प्रेम—पाकर मैंने मन-ही-मन संकल्प किया कि मैं उसकी गवाही जरूर दूँगी और यहूदा बनकर परमेश्वर के साथ विश्वासघात बिलकुल नहीं करूँगी।

10 बजे के आसपास दो अधिकारी मुझे हथकड़ी पहनाकर अकेले में पूछताछ के लिए एक कमरे में ले गए। उनमें से एक ने मुझसे स्थानीय बोली में कुछ कहा, जिसे मैं समझ न सकी, इसलिए मैंने पूछा कि क्या कहा? यह सुनते ही वे सब इतने भड़क उठे कि मैं हैरान रह गई। फिर उसके साथ खड़े दूसरे अधिकारी ने मुझे बालों से पकड़ लिया और मेरा सिर जोर-जोर से आगे-पीछे झटकने लगा। मुझे चक्कर-सा आ गया और मेरे होश गुम होने लगे; ऐसा लगा जैसे मेरी खोपड़ी उखाड़ी जा रही हो। मेरे बाल टूटकर पूरे फर्श पर फैलने लगे। इसके फौरन बाद एक दूसरा अधिकारी मुझ पर भौंका, "हम किसी न किसी तरह से तुमसे सब उगलवा लेंगे! बोलो! किसने तुम्हें यहाँ धर्मांतरण करवाने के लिए भेजा है?" मैंने जैसे ही कहा कि "सुसमाचार फैलाना मेरा कर्तव्य है", उसने मुझे बालों से खींचकर थप्पड़ मारने शुरू कर दिए और चिल्लाते हुए बोला, "मैं देखता हूँ कि तुम दोबारा कैसे वह सुसमाचार फैलाने की हिम्मत करती हो!" मेरा चेहरा पिटने से बुरी तरह जल रहा था और सूजने लगा था। वह तभी रुका, जब वह बुरी तरह से थक गया, पर उसके प्रश्नों की बौछार खत्म नहीं हुई। "तुम यहाँ की नहीं हो—तुम इतना अच्छा बोलती हो, तुम कोई आम औरत नहीं हो। अपना मुँह खोलो! बोलो, तुम यहाँ क्यों आई हो? तुम्हें किसने भेजा है? तुम्हारा अगुआ कौन है? ..." मेरा दिल उछलकर मेरे गले में आ गया था और मैं लगातार परमेश्वर को पुकार रही थी और उससे आस्था और शक्ति देने की विनती कर रही थी। प्रार्थना से मेरी नसें कुछ शांत हुईं और मैंने जवाब दिया, "मैं कुछ नहीं जानती।" इस पर उसने मेज पर जोर से मुक्का मारा और चिल्लाया, "देखती जाओ! हम जल्दी ही तुम्हें रास्ते पर ले आएँगे!" वह मेरा एमपी-4 प्लेयर उठाकर उसके साथ छेड़खानी करने लगा। मैं बहुत डरी हुई थी और सोच रही थी कि ये लोग मुझे यातना देने के न जाने कौन-कौन-से तरीके अपनाएँगे। मैंने जल्दी से परमेश्वर को पुकारा। संयोग से उसी समय एमपी4 प्लेयर पर परमेश्वर के वचनों का यह पाठ गूँजने लगा : "मैं उन लोगों पर अब और दया नहीं करूँगा जिन्होंने गहरी पीड़ा के दिनों में मेरे प्रति रत्ती भर भी निष्ठा नहीं दिखाई है, क्योंकि मेरी दया का विस्तार केवल इतनी ही दूर तक है। इसके अतिरिक्त, मुझे ऐसा कोई इंसान पसंद नहीं है जिसने कभी मेरे साथ विश्वासघात किया हो, ऐसे लोगों के साथ जुड़ना तो मुझे बिल्कुल भी पसंद नहीं है जो अपने मित्रों के हितों को बेच देते हैं। चाहे व्यक्ति जो भी हो, मेरा स्वभाव यही है। मुझे तुम लोगों को अवश्य बता देना चाहिए कि जो कोई भी मेरा दिल तोड़ता है, उसे दूसरी बार मुझसे क्षमा प्राप्त नहीं होगी, और जो कोई भी मेरे प्रति निष्ठावान रहा है वह सदैव मेरे हृदय में बना रहेगा" (वचन, खंड 1, परमेश्वर का प्रकटन और कार्य, अपनी मंजिल के लिए पर्याप्त अच्छे कर्म तैयार करो)। इसने मेरे मर्म को बेध दिया। मैं सोचने लगी कि जब प्रभु यीशु अपना कार्य कर रहा था तो बहुत सारे लोग उसका अनुसरण कर रहे थे और उसके अनुग्रह का आनंद ले रहे थे। लेकिन जब उसे सूली पर चढ़ाया गया और रोम के सैनिक धड़ाधड़ ईसाइयों को गिरफ्तार करने लगे, तो उनमें से बहुत-से लोग डर के मारे दुम दबाकर भाग खड़े हुए। यह परमेश्वर के लिए कितना दुखदायी था! ठीक उसी तरह मैं भी परमेश्वर के अनुग्रह और आशीषों का आनंद ले रही थी और बड़े विश्वास के साथ उसका अनुसरण कर रही थी, लेकिन जैसे ही एक मुश्किल घड़ी आई और मुझे कष्ट सहने और मूल्य चुकाने की जरूरत पड़ी, तो मैं कायर और डरपोक बन गई। इससे परमेश्वर के हृदय को सुख कैसे मिल सकता है? अंत के दिनों में परमेश्वर हम भ्रष्ट मनुष्यों को बचाने के लिए देहधारी बन गया है और राक्षसों की इस धरती चीन में आया है, जहाँ चीनी कम्युनिस्ट पार्टी का शासन है। उसने कम्युनिस्ट पार्टी के दमन और पीछा किए जाने के कष्ट भोगे हैं, पर फिर भी उसने सत्य व्यक्त करना और हमारा मार्गदर्शन करना बंद नहीं किया है। हमें बचाने के लिए उसने बहुत भारी मूल्य चुकाया है, और मैं खुलकर परमेश्वर के उद्धार का आनंद लेती रही हूँ, पर मैं परमेश्वर को संतुष्ट करने के लिए जरा-सा कष्ट भी नहीं झेल पाई। यह हद दर्जे का स्वार्थ है। मेरी अंतरात्मा वास्तव में दोषी महसूस करने लगी और मैंने अपने प्रति परमेश्वर के प्रेम और देखभाल की एक गहरी भावना महसूस की। परमेश्वर जानता था कि मेरी कद-काठी कितनी अपरिपक्व है और मैं शैतान की दुष्टता के सामने भयभीत हूँ। तभी तो उसने विपत्ति में भी गवाही देने में मेरी मदद करने के लिए पुलिस द्वारा अपने वचनों का पाठ बजवाकर मुझे अपनी इच्छा समझने का अवसर दिया। मैं परमेश्वर के प्रेम से इतनी भाव-विभोर हो उठी कि मेरी आँखों से आँसू छलककर मेरे चेहरे पर बहने लगे, और मैं मन-ही-मन प्रार्थना करने लगी, "परमेश्वर, मैं तुम्हारे साथ विश्वासघात नहीं करूँगी। चाहे शैतान मुझे कैसी भी यातना क्यों न दे, मैं संकल्पपूर्वक तुम्हारी गवाही दूँगी और शैतान को शर्मिंदा करके तुम्हारे दिल को सुख पहुँचाऊँगी।"

अधिकारी ने अचानक एक चपत लगाकर एमपी4 प्लेयर बंद कर दिया और मुझे धमकाते हुए बोला, "अगर तुमने अब भी जुबान न खोली, तो मेरे पास इसके और बहुत इलाज हैं!" फिर पुलिस ने मुझे फर्श पर नंगे पाँव खड़ा करवाया और मेरा दायाँ हाथ कंक्रीट के एक पिंड में लगे लोहे के छल्ले से जकड़ दिया, जो काफी नीचे जमीन पर था। उन्होंने मुझे बैठने के बजाय झुककर खड़े रहने पर मजबूर किया। वे मुझे अपने दूसरे हाथ का सहारा लेकर एक टाँग पर खड़े होने भी नहीं दे रहे थे। कुछ देर बाद जब मैं इस तरह और खड़ी नहीं रह पाई और नीचे बैठ गई, तो एक अधिकारी मुझ पर चिल्लाया, "बैठना नहीं है! अगर तुम्हें कुछ आराम चाहिए, तो बेहतर होगा कि तुम अपना मुँह खोल दो!" मैं किसी तरह उसी मुद्रा में फिर से खड़ी हो गई। कुछ समय बाद, पता नहीं कितनी देर में, मेरे पाँव बर्फ की तरह ठंडे हो गए और मेरी टाँगें दर्दनाक तरीके से सूजकर सुन्न पड़ गईं। मैं फिर बैठ गई, अब खड़े रहना सचमुच नामुमकिन हो गया था। पुलिस ने मुझे खींचकर फिर से खड़ा कर दिया और मेरी गर्दन के पीछे ठंडे पानी का गिलास उड़ेल दिया, जिससे मैं ठंड से ठिठुरने लगी। फिर उन्होंने मेरा हाथ खोल दिया और मुझे लकड़ी की एक कुर्सी पर बिठाकर मेरी दोनों बाँहें पीछे की तरफ कुर्सी की दोनों ओर जकड़ दीं, और खिड़की खोलकर एयर कंडीशनर चालू कर दिया। बर्फीली हवा सीधे मुझ पर पड़ने से मैं ठंड से काँपने लगी और मन ही मन लगातार प्रार्थना करते हुए परमेश्वर से यह विनती करने लगी कि मुझे यह सब सहन करने की शक्ति दे, ताकि मैं अपनी दैहिक दुर्बलताओं पर विजय पा सकूँ। तभी मुझे परमेश्वर के वचनों के एक भजन की यह पंक्ति याद आई : "विश्वास एक ही लट्ठे से बने पुल की तरह है: जो लोग घृणास्पद ढंग से जीवन से चिपके रहते हैं उन्हें इसे पार करने में परेशानी होगी, परन्तु जो आत्म बलिदान करने को तैयार रहते हैं, वे बिना किसी फ़िक्र के, मज़बूती से कदम रखते हुए उसे पार कर सकते हैं"("मेमने का अनुसरण करो और नए गीत गाओ" में 'बीमारी की शुरुआत परमेश्वर का प्रेम है')। मुझे एहसास हुआ कि पुलिस शारीरिक यातना देकर मुझे परमेश्वर के साथ विश्वासघात करने के लिए विवश करना चाहती है, और अगर मैंने अपनी देह की चिंता की, तो मैं उसके जाल में फँस जाऊँगी। मुझे परमेश्वर में आस्था रखनी होगी और उसकी गवाही देनी होगी, चाहे मुझे कितने ही कष्ट क्यों न झेलने पड़ें। इसके बाद पुलिस ठंडे पानी का एक बड़ा मटका ले आई और उसे मेरी गर्दन के नीचे उड़ेलकर मेरे कपड़े पूरे गीले कर दिए। मुझे ऐसा लगा, मानो मुझे किसी बर्फखाने में धकेल दिया गया हो। मुझे जोर से काँपते देख एक अधिकारी ने मुझे बालों से खींचकर मेरा चेहरा जबरन ऊपर उठा दिया, जिससे मुझे खिड़की के बाहर खुला आसमान दिखाई देने लगा। फिर वह उपहास करते हुए बोला, "तुम्हे ठंड लग रही है, है न? अपने परमेश्वर से कहो कि वह आकर तुम्हें बचाए!" जब मैंने उस पर कोई ध्यान नहीं दिया, तो उसने ठंडे पानी का एक और बड़ा मटका मेरे ऊपर उड़ेल दिया और एयर कंडीशनर को न्यूनतम डिग्री पर सेट करके उसका रुख सीधे मेरी तरफ कर दिया। अंदर और बाहर की बर्फीली ठंडी हवाओं ने एक बार फिर मुझे घेर लिया और मैं ठंड से सिकुड़कर एक छोटी गेंद की तरह हो गई। मुझे लगा कि जल्दी ही मैं जमकर ठोस हो जाऊँगी, और मेरा खून बर्फ में बदलता महसूस हुआ। मैं खुद को इस तरह के अजीब विचार करने से नहीं रोक पाई, "इतने ठंडे दिन मुझ पर ठंडा पानी उड़ेलकर और एयर कंडीशनर चलाकर ये लोग मुझे जमाकर मार डालने की कोशिश कर रहे हैं। अगर मैं यहाँ मर गई, तो मेरे परिवार को पता तक नहीं चलेगा...।" जितना ज्यादा मैंने इस तरह से सोचा, उतना ही ज्यादा मैं अँधेरे से घिरती चली गई। तभी अचानक मुझे सूली पर चढ़े प्रभु यीशु के कष्टों का खयाल आया, जो उसने उन लोगों के लिए झेले थे जिनका उसने उद्धार किया था, और साथ ही परमेश्वर के वचनों का यह अंश भी याद आया : "वह प्रेम, जिसने शुद्धिकरण का अनुभव किया हो, मज़बूत होता है, कमज़ोर नहीं। इस बात की परवाह किए बिना कि परमेश्वर कब और कैसे तुम्हें अपने परीक्षणों का भागी बनाता है, तुम इस बात की चिंता नहीं करोगे कि तुम जीओगे या मरोगे, तुम ख़ुशी-ख़ुशी परमेश्वर के लिए सब-कुछ त्याग दोगे, और परमेश्वर के लिए कोई भी बात ख़ुशी-ख़ुशी सहन कर लोगे—इस प्रकार तुम्हारा प्रेम शुद्ध होगा, और तुम्हारा विश्वास वास्तविक होगा। केवल तभी तुम ऐसे व्यक्ति बनोगे, जिसे सचमुच परमेश्वर द्वारा प्रेम किया जाता है, और जिसे सचमुच परमेश्वर द्वारा पूर्ण बनाया गया है" (वचन, खंड 1, परमेश्वर का प्रकटन और कार्य, केवल शुद्धिकरण का अनुभव करके ही मनुष्य सच्चे प्रेम से युक्त हो सकता है)। परमेश्वर के वचनों से मुझे सच में बहुत प्रोत्साहन मिला। परमेश्वर ने हमें बचाने के लिए चरम सीमा तक कष्ट सहे, यहाँ तक कि अपना जीवन भी न्योछावर कर डाला। क्या एक सृजित प्राणी के रूप में मुझे भी इसी तरह परमेश्वर के लिए किसी भी तरह का कष्ट झेलने के लिए तैयार नहीं रहना चाहिए? शैतान के सामने परमेश्वर की गवाही देने में सक्षम होने का अर्थ था कि परमेश्वर मुझे ऊँचा उठा रहा था, और भले ही इसका परिणाम मेरी मृत्यु हो, मुझे परमेश्वर के प्रति दृढ़ता से निष्ठावान रहना चाहिए। बहुत धीरे-धीरे ठंड का मेरा एहसास कम हो गया। पुलिस ने दोपहर से लेकर शाम के सात बजे तक अपनी पूछताछ जारी रखी। यह देखकर कि मैं अभी भी अपना मुँह खोलने को तैयार नहीं हूँ, उन्होंने एयर कंडीशनर चालू रखकर मुझे पूछताछ वाले कमरे में बंद कर दिया।

पुलिस वाले अपना रात का खाना खाकर फिर लौट आए और मुझे धमकाते हुए बोले, "सब-कुछ सच-सच बक दो! तुम्हारा कलीसिया का अगुआ कौन है? अगर तुम नहीं बताओगी तो हम तुम्हें तीखी मिर्च वाला पानी पिलाएँगे, साबुन का पानी पिलाएँगे, तुम्हें मल-मूत्र खाने पर मजबूर करेंगे, तुम्हारे सारे कपड़े उतारकर तुम्हें नीचे तहखाने में ठंड से जमकर मरने के लिए छोड़ देंगे!" उन्हें यह कहते सुनकर मुझे यकीन हो गया कि वे कहीं से भी मनुष्य नहीं हैं, बल्कि मनुष्यों के मुखौटे पहने हुए राक्षसों का झुंड हैं। उनकी बर्बरता जितनी ज्यादा बढ़ती गई, उतने ही ज्यादा खतरनाक वे मुझे लगते रहे, उनके प्रति मेरी घृणा उतनी ही ज्यादा बढ़ती गई और उतनी ही ज्यादा मैं संकल्पबद्ध होती गई कि मैं कभी नहीं झुकूँगी। जब मैंने फिर भी हार नहीं मानी, तो उन्होंने कपड़े का एक थैला पानी में भिगोकर मेरे सिर पर पहना दिया और मेरे सिर को कसकर पकड़ लिया, ताकि मैं उसे हिला न सकूँ, और थैले का मुँह बंद करने लगे। फौरन मेरा दम घुटने लगा और मेरे हाथ अभी भी कुर्सी से जकड़े होने के कारण मैं जरा भी हिलडुल नहीं पाई। मैंने अपना पूरा शरीर अकड़ता महसूस किया। यह भी उनके लिए काफी नहीं था। उन्होंने मेरी नाक में मटके का ठंडा पानी डाला और बोले कि अगर मैं कबूल करने से इनकार करती रही, तो वे मेरा दम घोंट देंगे। मेरे लिए साँस लेना वाकई बहुत मुश्किल हो रहा था और मौत मुझे थोड़ा-थोड़ा करके अपने नजदीक आती महसूस हो रही थी, इसलिए मैंने मन-ही-मन परमेश्वर से प्रार्थना की, "हे परमेश्वर, यह साँस मुझे तुम्हीं ने दी है। पुलिस चाहे मेरे साथ कुछ भी करे, चाहे मेरी जान ही क्यों न चली जाए, मैं तुम्हारे साथ विश्वासधात नहीं करूँगी। मैं तुम्हारे आयोजनों और व्यवस्थाओं के आगे समर्पण के लिए तैयार हूँ।" मैं अपने होश खोने के कगार पर ही थी और साँस नहीं ले पा रही थी, कि तभी अचानक पुलिस ने मुझे छोड़ दिया। मैंने मन ही मन बार-बार परमेश्वर का आभार व्यक्त किया। मैं जानती थी कि भले ही मैं पुलिस के हाथों में पड़ गई हूँ, पर जब तक परमेश्वर नहीं चाहेगा, वे मेरी जान नहीं ले सकते। मेरी आस्था और ज्यादा मजबूत हो गई।

अगली दोपहर कुछ अधिकारी मुझे और एक दूसरी बहन को एक बंदी-शिविर में ले गए। उनमें से एक ने मुझे धमकाते हुए कहा, "तुम स्थानीय नागरिक नहीं हो, इसलिए हम तुम्हें कुछ महीने हवालात में रख सकते हैं और फिर तीन से पाँच साल कैद की सजा दे सकते हैं। किसी को पता तक नहीं चलेगा।" कैद की बात सुनकर मैं थोड़ी कमजोर पड़ गई और सोचने लगी, "अगर मुझे सचमुच सजा हो जाती है और जेल भेज दिया जाता है, तो फिर कभी मैं किसी को अपना मुँह कैसे दिखाऊँगी? लोग मेरे बारे में क्या सोचेंगे?" मुझे जिस कोठरी में रखा गया था, वह सर्वशक्तिमान परमेश्वर की कलीसिया की बहनों से भरी हुई थी, इसलिए जब उन्होंने देखा कि मैं कमजोर और नकारात्मक महसूस कर रही हूँ, तो उन्होंने मेरी मदद करने और मझे सहारा देने के लिए सत्य पर संगति की, और मुझे "परमेश्वर के प्रेम का प्रतिदान देना और उसका साक्षी होना" नामक भजन गाकर सुनाया, जिसमें कहा गया है : "परमेश्वर ने, इंसान को बचाने के लिए दीनता से देह धारण किया, वह कलीसियाओं के मध्य चल रहा है, सत्य व्यक्त कर रहा है, कड़ी मेहनत से हमें सींच रहा है और हर कदम पर हमारा मार्गदर्शन कर रहा है। यह उसने दशकों से हर दिन किया है, यह सब उसने इंसान को शुद्ध करने और पूर्ण बनाने के लिये किया है। कितने ही बसंत, ग्रीष्म, पतझड़ और सर्द मौसम देखे हैं परमेश्वर ने, मिठास के साथ कड़वाहट भी झेली है उसने, झेली है उसने। त्यागता है वो सब-कुछ मगर कभी मलाल नहीं करता, निस्वार्थ-भाव से दिया है प्रेम अपना उसने। मैं परमेश्वर के न्याय से गुजरा हूँ और मैंने उसके इम्तहानों की कड़वाहट का अनुभव किया है। कड़वाहट के बाद आती है मिठास भी, दूर हुई है भ्रष्टता मेरी, समर्पित करता हूँ मैं अपना दिल और देह अपनी, ताकि लौटा सकूँ मैं परमेश्वर के प्रेम को। मैं जगह-जगह जाकर परमेश्वर के लिए मेहनत करता हूँ, खुद को खपाता हूँ। छोड़ दिया मुझे मेरे अपनों ने, बदनाम किया मुझे दूसरों ने। मगर प्यार मेरा परमेश्वर के लिये अंत तक अविचल है। परमेश्वर की इच्छा को पूरा करने की ख़ातिर पूर्णत: समर्पित हूँ मैं। सहता हूँ यातनाओं, पीड़ाओं को मैं, ले रहा हूँ अनुभव उतार-चढ़ाव का मैं। भले ही मैं जीवन में मुश्किलें सहूँ, लेकिन मुझे अनुसरण करना है परमेश्वर का, गवाही देनी है परमेश्वर की मुझे" (मेमने का अनुसरण करो और नए गीत गाओ)। इन पंक्तियों पर चिंतन-मनन करने से मेरा मन सचमुच हलका हो गया। हम चीन में थे, एक ऐसा देश जो परमेश्वर से, और जीवन में सच्चे परमेश्वर और सही मार्ग का अनुसरण करने से सबसे ज्यादा घृणा करता है और उसका प्रतिरोध करता है, इसलिए यह अपरिहार्य था कि हमें बहुत पीड़ा और कष्ट झेलने पड़ेंगे। लेकिन इसमें शर्मिंदगी की कोई बात नहीं थी—हमें इसलिए सताया जा रहा था, क्योंकि हम विश्वासी थे और सही रास्ते पर थे। हम धार्मिकता के कारण यह दमन झेल रहे थे, और यह एक सम्मान की बात थी। मैंने पिछले युगों के उन सभी संतों के बारे में सोचा, जिन्हें परमेश्वर के इतने सारे वचन सुनने को नहीं मिले थे, लेकिन फिर भी परमेश्वर में उनकी आस्था थी, और उन पर चाहे कितने भी अत्याचार हुए, या उन्होंने चाहे कैसा भी अपमान सहा, पर उन्होंने कभी परमेश्वर के साथ विश्वासघात नहीं किया, चाहे इसके लिए उन्हें मौत को ही गले क्यों न लगाना पड़ा। वे बहुत महान गवाह थे। मुझे परमेश्वर के वचनों का इतना सारा सिंचन और पोषण मिला था, और उन रहस्यों और सत्यों को समझने का अवसर प्राप्त हुआ था जिन्हें पिछली कई पीढ़ियाँ नहीं समझ पाई थीं, तो फिर मैं परमेश्वर के लिए थोड़ा-सा कष्ट क्यों नहीं उठा सकती और उसकी गवाही क्यों नहीं दे सकती? इस विचार से मुझे शर्मिंदगी और अपराध का बोध होने लगा, और मैंने अपनी आस्था, शक्ति, और परमेश्वर की गवाही देने का संकल्प फिर से प्राप्त कर लिया।

10 दिनों के बाद पुलिस मुझे अकेले एक बंदी-गृह में ले गई। जैसे ही मैं अंदर पहुँची, वहाँ मौजूद एक दूसरी कैदी ने मुझसे कहा, "यहाँ आने वाले ज्यादातर लोग वापस बाहर नहीं जाते। हम सभी अपने फैसले का इंतजार कर रही हैं, और हममें से कुछ तो महीनों-महीनों से इंतजार कर रही हैं।" यह सुनकर मुझे उन भाई-बहनों का खयाल आ गया, जो आठ, दस या पंद्रह साल की कैद की सजा भुगत चुके थे। मुझे नहीं पता था कि मुझे कितने सालों की सजा सुनाई जाएगी—अगर मैं इसी अँधेरे नर्क में बंद रही, तो क्या होगा? मैं आने वाले लंबे दिन कैसे काटूँगी? मैं बहुत त्रस्त थी और मेरी आँखों में आँसू आ गए। यह जानकर कि मैं शैतान की एक चाल की शिकार हो रही हूँ, मैंने उत्साहपूर्वक परमेश्वर से प्रार्थना की और उससे अपने दिल की रक्षा के लिए विनती करने लगी। और तब मुझे अपने भीतर एक स्पष्ट मार्गदर्शक प्रकाश प्राप्त हुआ : अय्यूब के परीक्षणों की तरह परमेश्वर मेरे साथ यह सब करवा कर रहा है—मैं शिकायत नहीं कर सकती। मुझे परमेश्वर के इन वचनों का ख्याल आया : "मेरे द्वारा शैतान को हराए जाने की गवाही मनुष्य की निष्ठा और आज्ञाकारिता में निहित है, साथ ही मनुष्य के ऊपर मेरी संपूर्ण विजय की गवाही भी। ... इसके बजाय तुम मेरे प्रत्येक आयोजन (चाहे वह मृत्यु हो या विनाश) के प्रति समर्पित हो जाओगे या मेरी ताड़ना से बचने के लिए बीच रास्ते से ही भाग जाओगे?" (वचन, खंड 1, परमेश्वर का प्रकटन और कार्य, तुम विश्वास के बारे में क्या जानते हो?)। परमेश्वर के इस प्रश्न से मैं शर्मिंदा महसूस करने लगी। मुझे यह एहसास हुआ कि मुझमें भक्ति और आज्ञाकारिता की पूर्णत: कमी है। मैं दावा करती थी कि मैं परमेश्वर की बड़ी शानदार गवाह बनना चाहती हूँ, लेकिन जब मेरे सामने वास्तव में जेल जाने का समय आया, तो मैंने भाग जाना और इस स्थिति से बच निकलना चाहा। यह किस तरह का समर्पण था? मैंने अपनी गिरफ्तारी के बाद की घटनाओं के बारे में सोचा, तो मुझे महसूस हुआ कि परमेश्वर इस पूरे समय के दौरान अपने वचनों से मुझे मार्गदर्शन और प्रोत्साहन देता रहा था। उसी की अगुआई में मैं शैतान की चालों को भाँप सकी थी और उन राक्षसों की बर्बर यातनाओं पर विजय प्राप्त कर पाई थी और जीवित रह पाई थी। मैं देख रही थी कि मेरे प्रति परमेश्वर का प्रेम कितना सच्चा है, और वह कहीं से भी खोखला या बनावटी नहीं है। पर मैं इस परिवेश में परमेश्वर की गवाही देने और उसे संतुष्ट करने के बारे में सोचने के बजाय स्वार्थ और निजी हितों की चिंता में डूबी थी, और सिर्फ दैहिक सुख-दुख के बारे में सोचते हुए जरा-सी पीड़ा सहते ही इन परिस्थितियों से दूर भाग जाना चाहती थी। यह कितना स्वार्थपूर्ण और घिनौना था। मेरी मानवता कहाँ चली गई थी? मेरी अंतरात्मा कहाँ थी? इस विचार से मैं पश्चात्ताप और अपराध-बोध से भर गई, इसलिए मैंने ग्लानि के साथ मन-ही-मन परमेश्वर से प्रार्थना की, "हे परमेश्वर, मैं गलत थी। मैं इस तरह सिर्फ कुछ रटे-रटाए शब्द बोलकर तुम्हारे साथ बेईमानी नहीं करती रह सकती। मैं तुम्हें वास्तविक कर्मों से खुश करना चाहती हूँ। मैं बिना किसी संदेह के गवाही दूँगी, भले ही मुझे कैसी भी सजा सुनाई जाए।" मौसम ठंडा था, इसलिए बंदीगृह की दूसरी कैदियों ने मुझे कुछ कपड़े दे दिए। वे हर दिन मेरे हिस्से के काम में भी मेरी मदद करतीं। उन्होंने हर तरह से मेरा ध्यान रखा। मैं जानती थी, इसकी व्यवस्था परमेश्वर ने ही की थी, और मैंने उसका हार्दिक आभार प्रकट किया।

बंदीगृह में पुलिस हर तीसरे-चौथे दिन मुझसे सवाल-जवाब करती रहती थी। कड़े तरीकों से बात न बनते देख वे नरमी पर उतर आए। एक अधिकारी ने अपने चेहरे पर आत्मीय भाव लाते हुए मुझसे बातचीत करने की कोशिश की, और मेरे लिए खाने की कुछ अच्छी चीजें लाया। उसने यह भी कहा कि वह कोई अच्छी नौकरी ढूँढ़ने में मेरी मदद कर सकता है। मैं जानती थी कि यह शैतान की एक चाल थी, इसलिए मैंने उसे पूरी तरह नजरअंदाज किया। अंतत: एक पूछताछ के दौरान पुलिस ने अपने धूर्त इरादे जाहिर कर दिए : "हमारी तुम्हारे साथ कोई व्यक्तिगत दुश्मनी नहीं है—हम सिर्फ सर्वशक्तिमान परमेश्वर की कलीसिया को नष्ट करना चाहते हैं, और हमें उम्मीद है कि तुम हमारे लिए काम कर सकती हो।" उन्हें ऐसी भयानक बात कहते सुनकर मेरे भीतर क्रोध की एक लहर दौड़ गई। परमेश्वर अंत के दिनों में देहधारण करके दुनिया में मानवजाति को बचाने आया है, पर चीन की कम्युनिस्ट पार्टी पागलपन के साथ उसका विरोध और निंदा करती है, और विश्वासियों को गिरफ्तार करके उन पर अत्याचार कर रही है। और अब ये चाहते हैं कि मैं कलीसिया को बेचकर इनकी कठपुतली बन जाऊँ। यह घृणित था। मैं देख रही थी कि कम्युनिस्ट पार्टी राक्षसों का एक गिरोह है, जो परमेश्वर से लड़ने पर आमादा है—ये कितने दुष्ट और प्रतिक्रियावादी हैं! मैं पार्टी के प्रति असीम घृणा से भर उठी और परमेश्वर की गवाही देकर शैतान के इन राक्षसों को शर्मिंदा करने के सिवा कुछ नहीं चाहा। जब मैं फिर भी कुछ नहीं बोली, तो पुलिस वालों ने एक दूसरी मनोवैज्ञानिक चाल आजमाई। उन्होंने मोबाइल फोन सेवा प्रदाता के जरिये मेरे पति को ढूँढ़ निकाला और उसे और हमारे बच्चे को बंदीगृह में मुझसे मिलवाने शहर से यहाँ ले आए। मेरे पति ने कभी भी मेरी आस्था का विरोध नहीं किया था, लेकिन पुलिस की धमकियों और प्रलोभन के कारण वह बार-बार मुझसे कहता रहा, "मैं तुमसे विनती करता हूँ कि अपनी आस्था छोड़ दो, मेरी खातिर नहीं, तो हमारे बेटे के बारे में ही सोचो। जरा सोचो, उसे पता चला कि उसकी माँ जेल में है, तो उस पर क्या गुजरेगी।" उसके मुँह से यह सब सुनना मेरे लिए सचमुच बहुत कठिन था। तभी मुझे परमेश्वर के वचनों के इस भजन का खयाल आया : "अंत के दिनों के कार्य में हमसे परम आस्था और प्रेम की अपेक्षा की जाती है। थोड़ी-सी लापरवाही से हम लड़खड़ा सकते हैं, क्योंकि कार्य का यह चरण पिछले सभी चरणों से अलग है : परमेश्वर मानवजाति की आस्था को पूर्ण कर रहा है—जो कि अदृश्य और अमूर्त दोनों है। इस चरण में परमेश्वर वचनों को आस्था में, प्रेम में और जीवन में परिवर्तित करता है। लोगों को उस बिंदु तक पहुँचने की आवश्यकता है जहाँ वे सैकड़ों बार शुद्धिकरणों का सामना कर चुके हैं और अय्यूब से भी ज़्यादा आस्था रखते हैं। किसी भी समय परमेश्वर से दूर जाए बिना उन्हें अविश्वसनीय पीड़ा और सभी प्रकार की यातनाओं को सहना आवश्यक है। जब वे मृत्यु तक आज्ञाकारी रहते हैं, और परमेश्वर में अत्यंत विश्वास रखते हैं, तो परमेश्वर के कार्य का यह चरण पूरा हो जाता है"("मेमने का अनुसरण करो और नए गीत गाओ" में 'परमेश्वर विश्वास को पूर्ण बनाता है')। परमेश्वर के वचनों ने मुझे आस्था और शक्ति से भर दिया। मैं जरा भी नहीं डगमगाई, भले ही मेरे पति ने कुछ भी कहा। आखिरकार उसने मुझ पर यह बम गिराया, "अगर तुम सुनने से इनकार करती हो, तो हमें तलाक ले लेना चाहिए!" "तलाक" शब्द ने मेरा दिल टुकड़े-टुकड़े कर दिया। मैं जानती थी कि अगर कम्युनिस्ट पार्टी ने झूठ न बोला होता और परमेश्वर के कार्य की निंदा न की होती, और मेरे पति को धमकी न दी होती, उसके साथ जोर-जबर्दस्ती न की होती और हमारे बीच कलह के बीज न बोए होते, तो मेरा पति इतनी निर्मम बात कभी न कहता। मुझे पार्टी से और भी ज्यादा घृणा हो गई। वह मेरे परिवार को बरबादी के कगार पर ले आने की मुख्य दोषी थी! वे लोग मेरी भावनाओं और परिवार के मोह का इस्तेमाल करके मुझसे परमेश्वर के साथ विश्वासघात करवाना चाहते थे—मैं उनकी इस चाल में हरगिज नहीं फँस सकती थी। इस पर विचार करके मैंने अपने पति को शांति से जवाब दिया, "तुम हमारे बेटे को लेकर जा सकते हो।" अपनी हर चाल विफल होती देख एक अधिकारी गुस्से से भरकर डेस्क के सामने आया और मुझ पर चिल्लाया, "हम इतनी मेहनत करके भी तुमसे एक शब्द नहीं उगलवा पाए हैं! अगर तुमने अब भी राज़ नहीं खोला, तो तुम एक राजनीतिक कैदी ठहरा दी जाओगी। आज तुम्हारे लिए मुँह खोलने का आखिरी मौका है!" पर वे मुझ पर कितना भी भड़के, मैं शांत बनी रही और पूरे समय परमेश्वर से प्रार्थना करती रही कि वह मुझे अपनी आस्था पर दृढ़ रहने की शक्ति दे।

अपनी कोठरी में लौटकर मैंने अपने पति की बातों पर विचार किया। ऐसा लगता था कि वह सचमुच ही मुझे तलाक देने के लिए तत्पर था—मैं अपना घर खो बैठूँगी, और मुझे यह भी नहीं पता कि मेरी कैद कितनी लंबी होने वाली है। मैं बहुत दुखी हो गई। तभी परमेश्वर के कुछ वचन मेरे मन में आए : "अब तुम्हें उस मार्ग को स्पष्ट रूप से देखने में समर्थ हो जाना चाहिए, जिस पर पतरस चला था। यदि तुम पतरस के मार्ग को स्पस्ट रूप देख सको, तो तुम उस कार्य के बारे में निश्चित होगे जो आज किया जा रहा है, इसलिए तुम शिकायत नहीं करोगे या निष्क्रिय नहीं होगे, या किसी भी चीज़ की लालसा नहीं करोगे। तुम्हें पतरस की उस समय की मनोदशा का अनुभव करना चाहिए : वह दुख से त्रस्त था; उसने फिर कोई भविष्य या आशीष नहीं माँगा। उसने सांसारिक लाभ, प्रसन्नता, प्रसिद्धि या धन-दौलत की कामना नहीं की; उसने केवल सर्वाधिक अर्थपूर्ण जीवन जीना चाहा, जो कि परमेश्वर के प्रेम को चुकाने और परमेश्वर को अपनी सबसे अधिक बहुमूल्य वस्तु समर्पित करने के लिए था। तब वह अपने हृदय में संतुष्ट होता" (वचन, खंड 1, परमेश्वर का प्रकटन और कार्य, पतरस ने यीशु को कैसे जाना)। पतरस की उपलब्धियाँ मेरे लिए बहुत हृदयस्पर्शी थीं। यह सच था—पतरस ने अपने भविष्य और नियति की जरा भी चिंता किए बिना, अपने हितों के बारे में जरा भी सोचे बिना, अपना जीवन परमेश्वर से प्रेम करने और उसे संतुष्ट करने में गुजार दिया। अंत में उसे सलीब पर उलटा लटका दिया गया, और इस तरह उसने परमेश्वर की एक सुंदर और जबरदस्त गवाही दी। मैं सौभाग्यशाली थी कि मैं देहधारी परमेश्वर का अनुसरण कर रही थी और उसके वचनों के पोषण और अगुआई का आनंद उठा रही थी, लेकिन मैंने परमेश्वर को कभी भी कुछ अर्पित नहीं किया था। अब वह समय आ गया था, जब मुझे उसकी गवाही देने की जरूरत थी—अब मुझे निश्चित रूप से परमेश्वर को संतुष्ट करना ही होगा। अगर मैंने यह अवसर गँवा दिया, तो क्या मैं जीवन भर पछताती नहीं रहूँगी? यह सोचते हुए मैंने परमेश्वर से प्रार्थना की, "परमेश्वर, मैं वही करना चाहती हूँ, जो पतरस ने किया था। मुझे चाहे आगे कुछ भी झेलना पड़े, चाहे वह तलाक ही क्यों न हो, चाहे वह जेल ही क्यों न हो, मैं तुम्हारी गवाही देने और तुम्हें खुश करने के लिए तैयार हूँ, और चाहे मुझे अपने बाकी दिन जेल में क्यों न गुजारने पड़ें, मैं शैतान के आगे नहीं झुकूँगी और तुम्हारे साथ विश्वासघात नहीं करूँगी।" जब मैंने अपना सब-कुछ अर्पित कर दिया, तो मुझे परमेश्वर के अद्भुत कर्म दिखाई दिए। कुछ दिन बाद एक सुधारक अधिकारी ने अप्रत्याशित रूप से मुझसे कहा, "अपना बोरिया-बिस्तर समेट लो। तुम घर जा रही हो।" मुझे अपने कानों पर विश्वास नहीं हुआ। मैं रोमांचित हो उठी। इस आध्यात्मिक युद्ध में शैतान शर्मिंदा और परास्त हो गया था, जबकि परमेश्वर जबरदस्त तरीके से महिमामंडित हुआ था!

स्वयं द्वारा झेले गए उत्पीड़न के 36 दिनों में मैंने चीनी कम्युनिस्ट पार्टी का दुष्ट और प्रतिक्रियावादी सार पूरी तरह से और स्पष्ट रूप से देखा—वह शातिर और निर्दयी है और स्वर्ग से बिलकुल उलट है। मैं उसे अपने हृदय की गहराइयों से घृणित और अस्वीकार्य मानने लगी। इस पूरी अग्निपरीक्षा के दौरान वे परमेश्वर के वचन ही थे, जो मुझे प्रबुद्धता और मार्गदर्शन प्रदान करते रहे, और मुझे बार-बार शैतान के हमलों और प्रलोभनों पर विजय प्राप्त करने में सक्षम बनाते रहे। मैंने सच में यह अनुभव किया कि परमेश्वर के वचन ही मनुष्य का जीवन और शक्ति हैं, और मैंने महसूस किया कि परमेश्वर हर चीज पर शासन करता है और हर चीज उसकी पकड़ में है। शैतान कितनी ही चालें क्यों न चल ले, वह परमेश्वर के हाथों हमेशा परास्त होता रहेगा। भले ही उसने परमेश्वर से विश्वासघात करवाने के लिए मेरी देह को कितनी ही यातनाएँ दी हों, पर उसकी क्रूरता न सिर्फ मुझे तोड़ नहीं पाई, बल्कि वास्तव में अपना दुष्ट चेहरा भी मेरी ऑंखों के सामने ले आई। मैंने परमेश्वर के प्रेम और उद्धार को जान लिया, शैतान को पूरी तरह से अस्वीकार कर दिया, और अपनी आस्था और परमेश्वर के अनुसरण में दृढ़ हो गई। परमेश्वर की बुद्धि शैतान की चालों पर हमेशा विजयी होगी। मैं परमेश्वर को हार्दिक धन्यवाद देती हूँ!

84. अटूट आस्था

मेंग योंग, चीन

दिसंबर 2012 में, मैं और कई भाई और बहनें सुसमाचार के प्रचार-प्रसार के किए एक स्थान पर गए। कुछ दुष्टों ने इस बारे मेँ सूचना दे दी। थोड़ी ही देर मेँ, काउंटी सरकार ने आपराधिक पुलिस ब्रिगेड, राष्ट्रीय सुरक्षा बल, ड्रग निरोधक दस्ता, सशस्त्र पुलिस बल और स्थानीय पुलिस जैसे विभिन्न विभागों के अधिकारियों को 10 से अधिक पुलिस वाहनों मेँ हमें गिरफ्तार करने के लिए भेज दिया। मैं और एक भाई वहाँ से कार से निकलने की तैयारी कर ही रहे थे कि चार पुलिस वाले तेजी से दौड़ते हुए आए और हमारी कार का रास्ता रोक दिया। एक पुलिस वाले ने हमारी कार की चाबी निकाल ली और हमें कार मेँ बिना हिले-डुले बैठे रहने का आदेश दिया। तभी मैंने देखा कि सात-आठ पुलिस वाले एक अन्य भाई को डंडों से बुरी तरह मार रहे थे। उसे इतना ज्यादा पीटा गया था कि वह हिलने मेँ भी असमर्थ था। मेरा हृदय धार्मिक भावना के कारण आक्रोश से भर गया और उनकी हिंसा को रोकने के प्रयास में मैं कार से तेजी से बाहर निकला, लेकिन पुलिस वालों ने मुझे पकड़कर वहीं रोकलिया। इसके बाद, वे हमे थाने ले गए और हमारी कार को भी जब्त कर लिया गया।

उस रात नौ बजे के बाद, दो आपराधिक पुलिस वाले मुझसे पूछताछ करने आए। जब उन्हें यह भान हो गया कि उन्हें मुझसे कोई उपयोगी सूचना नहीं मिलने वाली है, तो वे झुँझलाकर उत्तेजित हो उठे, और गुस्से से अपने दांतों को पीसते हुए बोले : "कोई बात नहीं, हम तुम्हारी खबर बाद में लेंगे!" इसके बाद उन्होने मुझे पूछताछ प्रतीक्षालय मेँ बंद कर दिया। रात को 11.30 बजे, वे मुझे एक ऐसे कमरे में ले गए जिसमें निगरानी के लिए कैमरे नहीं लगे हुए थे। मुझे आशंका थी कि वे मुझ पर हिंसा का प्रयोग करेंगे, इसलिए मैंने हृदय में परमेश्वर से लगातार प्रार्थना करते हुए मेरी रक्षा करने की विनती की। इसी समय जिआ कुलनाम वाला एक अधिकारी मुझसे पूछताछ करने आया : "क्या तुम पिछले कुछ दिनों के दौरान वोक्सवेगन जेट्टा से यात्रा कर रहे थे?" जब मैंने इस बात का खंडन किया, तो उसने गुस्से से चिल्लाते हुए कहा : "कई लोग तुम्हें ऐसा करते हुए पहले ही देख चुके हैं, और फिर भी तुम अस्वीकार कर रहे हो?" ऐसा कहकर उसने मेरे चेहरे पर जोरदार तमाचा मारा। मुझे अपने गाल में जलन के साथ दर्द महसूस होने लगा। इसके बाद उसने गुर्राते हुए कहा : "देखता हूँ कि कब तक तुम अपना मुंह नहीं खोलते हो!" यह कहते हुए उसने एक चौड़ी बेल्ट उठाई और उसे मेरे चेहरे पर मारने लगा। पता नहीं उसने कितनी बार उस बेल्ट से मेरे चेहरे पर वार किया। दर्द के मारे बार-बार चीखने के अलावा मेरे पास कोई विकल्प नहीं था। यह सब देखकर उन लोगों ने बेल्ट को लगाम की तरह मेरे मुंह पर बाँध दिया। फिर कुछ पुलिस वालों ने मेरे शरीर पर एक कंबल डाल दिया और मुझे डंडों से बुरी तरह पीटने लगे। वे मुझे तब तक पीटते रहे जब तक वे खुद नहीं थक गए और उनकी साँस नहीं फूलने लगी। मुझे इतनी बुरी तरह से पीटा गया था कि मेरा सिर चकराने लगा था और मेरा शरीर इस तरह से दर्द कर रहा था जैसे मेरे शरीर की एक-एक हड्डी चकनाचूर हो गई हो। उस समय तो मुझे यह नहीं पता था कि वे ऐसा क्यों कर रहे हैं, लेकिन बाद मेँ मुझे पता चला कि उन्होंने कंबल ओढ़ाकर मुझे इसलिए पीटा था ताकि मेरे शरीर के मांस पर इस पिटाई का कोई निशान न पड़े। बिना कैमरे वाले कमरे मेँ मुझे ले जाना, मेरा मुंह बंद करना और कंबल से ढँककर मुझे पीटना—यह सब सिर्फ इसलिए किया गया था क्योंकि उन्हे भय था कि कहीं उनका कुकृत्य प्रकट न हो जाए। मैंने सपने में भी नहीं सोचा था कि चीनी कम्युनिस्ट पार्टी की पुलिस इतनी अधर्मी और पापी हो सकती है। जब वे चारों मुझे पीटते-पीटते थक गए, तो उन्होने मुझे यातना देने की दूसरी तरकीब निकाली: दो पुलिस वाले मेरी एक बांह को ऐंठकर पीछे ले गए और फिर उसे झटके से ऊपर खींच दिया, जबकि दो अन्य पुलिस वालों ने मेरी दूसरी बांह को कंधे से पीछे की ओर ले जाकर जोर से नीचे खींच दिया। (यातना के इस तरीके को उन्होंने "पीठ पर तलवार ढोना" नाम दे रखा था; जिसे सहन करना सामान्य लोगों की सहन-क्षमता के परे है।) लेकिन कुछ भी करके, मेरे दोनों हाथों को पास-पास नहीं लाया जा सका, इसलिए उन्होंने घुटने के जोर से मेरी एक बाँह को जोर से आगे धकेल दिया। मुझे कुछ चटकने की हल्की-सी आवाज सुनाई दी और मुझे लगा जैसे मेरे दोनों हाथ शरीर से उखड़ गए हों। मुझे इतना दर्द हुआ कि मैं लगभग बेहोश हो गया। थोड़ी ही देर बाद मेरे दोनों हाथ सुन्न पड़ गए। लेकिन इतना सब करने के बाद भी उन्होंने मुझे नहीं बख्शा, उन्होंने मुझे और तकलीफ देने के लिए जमीन पर बैठने का आदेश दिया। मुझे इतना दर्द हो रहा था कि मेरे पूरे शरीर से ठंडा पसीना छूटने लगा था, मेरा सर चकरा रहा था और मेरी चेतना धीरे-धीरे धुंधली पड़ती जा रही थी। मैंने सोचा : "जीवन के इतने वर्षों में, मेरे साथ ऐसा कभी नहीं हुआ कि मैं अपनी चेतना को नियंत्रित न कर सकूँ। क्या मैं मरने वाला हूँ?" चूंकि मैं अब और सहने की स्थिति मेँ नहीं था, इसलिए मैं सोचने लगा कि मृत्यु के जरिए इस कष्ट से मुक्ति प्राप्त कर लूँ। उसी क्षण, परमेश्वर के वचनों ने मुझे अंदर से प्रबुद्धता प्रदान की : "आज अधिकाँश लोगों के पास यह ज्ञान नहीं है। वे मानते हैं कि दुःख उठाने का कोई महत्व नहीं है...। कुछ लोगों के कष्ट चरम तक पहुँच जाते हैं, और उनके विचार मृत्यु की ओर मुड़ जाते हैं। यह परमेश्वर के लिए सच्चा प्रेम नहीं है; ऐसे लोग कायर होते हैं, उनमें धीरज नहीं होता, वे कमजोर और शक्तिहीन होते हैं!" (वचन, खंड 1, परमेश्वर का प्रकटन और कार्य, पीड़ादायक परीक्षणों के अनुभव से ही तुम परमेश्वर की मनोहरता को जान सकते हो)। परमेश्वर के वचनों ने मुझे अचानक जागृत किया और मुझे समझाया कि मेरे सोचने का ढंग परमेश्वर की भावनाओं के अनुरूप नहीं था और यह परमेश्वर को केवल दुखी और मायूस कर सकता था। क्योंकि दर्द और क्लेश के इस माहौल मेँ परमेश्वर यह नहीं चाहते हैं कि मैं मृत्यु के लिए कोशिश करूँ, बल्कि वे यह चाहते हैं कि मैं शैतान से लड़ने, परमेश्वर की गवाही देने, और शैतान को शर्मसार और पराजित करने के लिए परमेश्वर के मार्गदर्शन पर भरोसा रख सकूँ। मृत्यु को वरण करने की इच्छा शैतान के जाल मेँ फंसना है। इसका आशय यह होगा कि मैं परमेश्वर के लिए साक्षी नहीं बन सकूँगा और शर्म का प्रतीक बन जाऊंगा। परमेश्वर के इरादों को समझने के बाद, मैंने परमेश्वर से मौन प्रार्थना की : "हे परमेश्वर! मेरे सामने यह सच्चाई खुल गई है कि मैं अंदर से कितना कमजोर हूँ। मेरे अंदर तुम्हारे लिए कष्ट सहने की न तो इच्छा-शक्ति है और न ही साहस है। थोड़े से शारीरिक कष्ट के कारण मैं मरना चाहता था। अब मैं इससे बचना नहीं चाहता और मैं तुम्हारे लिए साक्षी बनूँगा और चाहे मुझे जितनी भी तकलीफ झेलनी पड़े, मैं तुम्हें संतुष्ट करूंगा। लेकिन इस समय मेरा शरीर दर्द से तड़प रहा है और कमजोर हो गया है। इन राक्षसों की मार को अब और बर्दाश्त करना मेरे अपने बूते के बाहर है। कृपया मुझे और अधिक आत्म-विश्वास एवं शक्ति दो, ताकि मैं शैतान को पराजित करने के लिए तुम पर निर्भर रह सकूँ। मैं अपने प्राणों की सौगंध खाता हूँ कि मैं आपको धोखा नहीं दूंगा और न ही अपने भाइयों और बहनों के बदले कोई सौदेबाजी करूंगा।" परमेश्वर से बार-बार प्रार्थना करने से मेरा हृदय धीरे-धीरे शांत हो गया। दुष्ट पुलिस देख रही थी कि मैं बड़ी मुश्किल से सांस ले पा रहा था और उन्हें डर था कि अगर मैं मर गया तो उन्हें इसकी ज़िम्मेदारी लेनी होगी। इसलिए उन्होंने आकर मेरे हाथों को खोल दिया। लेकिन मेरी बाहें पहले ही जकड़ चुकी थीं और मेरे बंधनों की गाँठे इतनी कसी हुई थीं कि उन्हे खोलना मुश्किल हो गया था। मेरे हाथों को खोलने मेँ उन चार दुष्ट पुलिस वालों को कई मिनट लगे और उसके बाद वे मुझे घसीटकर पूछताछ प्रतीक्षालय मेँ वापस ले गए।

अगले दिन दोपहर मेँ पुलिस मुझ पर मनमाने ढंग से "आपराधिक मामले" का आरोप लगाकर, मेरे घर पर छापेमारी करने के लिए मुझे अपने साथ ले गई। इसके बाद उन्होंने मुझे एक बंदीगृह मेँ भेज दिया। मैं जैसे ही बंदीगृह में पहुंचा, चार सुधारक अधिकारियों ने मेरी सूती अस्तर वाली जैकेट, ट्राउजर, जूतों और घड़ी के साथ-साथ 1,300 युआन जब्त कर लिए। उन्होंने मुझे जेल की वर्दी पहनाई और उनसे कंबल खरीदने के लिए 200 युआन खर्च करने के लिए विवश किया। इसके बाद सुधारक अधिकारियों ने मुझे डकैतों, हत्यारों, बलात्कारियों और नशीले पदार्थों के तस्करों के साथ बंद कर दिया। जब मैं अपने सेल मेँ घुसा, तो मैंने देखा कि एक दर्जन गंजे कैदी मुझे खा जाने वाली निगाहों से घूर रहे थे। कमरे का माहौल मनहूस और भयावह था और मुझे लगा कि मेरा कलेजा मेरे गले मेँ आ गया है। सेल के दो मुखिया उठकर मेरे पास आए और उन्होंने मुझसे पूछा : "तुम यहाँ क्यों आए हो?" मैंने कहा : "सुसमाचार का प्रचार करने के लिए"। बिना कुछ कहे, उनमें से एक ने मेरे चेहरे पर दो तमाचे जड़ते हुए कहा : "तुम धार्मिक मुखिया हो? हो कि नहीं?" बाकी कैदी जंगलियों की तरह अट्टहास करने लगे और मेरा मज़ाक उड़ाते हुए मुझसे पूछने लगे : "यहाँ से खुद को बचाने के लिए तुम अपने परमेश्वर को क्यों नहीं बुला रहे हो?" इस उपहास और तानाकशी के माहौल मेँ, सेल के मुखिया ने मेरे चेहरे पर कई और तमाचे मारे। उसके बाद इन लोगों ने मेरा नाम "धर्म का मुखिया" रख दिया और प्रायः मुझे अपमानित करने लगे और मेरा मजाक उड़ाने लगे। उस सेल के दुसरे मुखिया ने उन चप्पलों को देखा जो मैं पहने हुए था। उसने गुर्राते हुए कहा : "क्या तुम्हें अपनी औकात नहीं पता है? क्या तुम इन चप्पलों को पहनने के लायक हो? इन्हें निकालो!" ऐसा कहते हुए उसने जबर्दस्ती उन्हें मुझसे छीन लिया और बदले में मुझे एक पुरानी और घिसी-पिटी चप्पल दे दी। उन्होंने मेरा कम्बल भी दूसरे कैदियों को दे दिया। सब कैदी मेरे कम्बल के लिए छीना-झपटी करने लगे, और बाद में उन्होंने मुझे एक पुराना, फटा हुआ, गंदा और बदबूदार कम्बल दे दिया। सुधारक अधिकारियों द्वारा भड़काए जाने के कारण दूसरे कैदी मुझे हर प्रकार का कष्ट और प्रताड़ना देते रहे। रात के समय सेल में बिजली हमेशा जलती रहती थी, लेकिन सेल के एक मुखिया ने मुझसे कुटिल मुस्कान के साथ कहा : "मेरे लिए उस लाइट को बंद कर दो" चूँकि मैं ऐसा करने में असमर्थ था (बुझाने के लिए कोई स्विच भी नहीं था) इसलिए वे फिर मेरा उपहास करने लगे और मुझे ताने देने लगे। अगले दिन कुछ नाबालिग कैदियों ने मुझे एक कोने में खड़े होने के लिए मजबूर किया और यह धमकी देते हुए मुझसे जेल के नियम-कायदों को याद करने के लिए कहा : "अगर दो दिनों में इन्हें नहीं याद कर लेते हो तो फिर देखना तुम्हारे साथ क्या होता है।" मैं भयभीत हो गया और पिछले कुछ दिनों में जो कुछ मेरे साथ हुआ था, उसे याद करके मैं और भी अधिक भयभीत हो गया। इसलिए मैं परमेश्वर को पुकारता रहा और उनसे याचना करता रहा कि वे मेरी रक्षा करें, ताकि मैं इस भय से मुक्ति पा सकूं। ऐसे क्षण में परमेश्वर के वचनों के इस भजन ने मुझे प्रबुद्ध किया : "जब परीक्षण आते हैं, तो भी आप परमेश्‍वर से प्रेम कर सकते हैं; चाहे आपको जेल हो जाए, आप बीमार हो जाएँ, आपका उपहास या अपमान किया जाए, या लगे कि अब बचने का कोई मार्ग नहीं है, तो भी आप परमेश्‍वर से प्रेम कर सकते हैं। इसका अर्थ है कि आपका हृदय परमेश्‍वर की ओर मुड़ गया है"("मेमने का अनुसरण करो और नए गीत गाओ" में 'क्‍या आपका हृदय परमेश्‍वर की ओर मुड़ गया है?')। परमेश्वर के वचनों ने मुझे शक्ति दी और अभ्यास के लिए एक मार्ग दिखाया—परमेश्वर से प्रेम करने और अपना ह्रदय परमेश्वर की ओर मोड़ने का मार्ग! उस क्षण, मेरे ह्रदय में अचानक यह स्पष्ट हो गया कि परमेश्वर यह यातना मुझे कष्ट देने के लिए नहीं दे रहा है या उसका उद्देश्य जानबूझकर मुझे कष्ट देना नहीं है, बल्कि यह प्रक्रिया, ऐसे माहौल में मेरे दिल को परमेश्वर की ओर मोड़ने का अभ्यास है, ताकि मैं शैतान के बुरे प्रभावों के नियंत्रण का सामना कर सकूँ एवं अपने ह्रदय को परमेश्वर के समीप ला सकूँ और उसको प्यार कर सकूं, और परमेश्वर के आयोजन और व्यवस्था का बिना किसी शिकायत के पालन कर सकूँ। इस विचार के मन मेँ आने के बाद, अब मुझे कोई डर नहीं था। पुलिस वाले और कैदी मेरे साथ चाहे जैसा भी व्यवहार करें मुझे इसकी कोई चिंता नहीं थी, अब मैं सिर्फ खुद को परमेश्वर को समर्पित करने का ध्यान रखूँगा; मैं शैतान के सामने कभी भी नहीं झुकूँगा।

जेल का जीवन पृथ्वी पर नर्क जैसा होता है। जेल के संतरियों द्वारा उकसाए जाने के कारण अन्य कैदी मुझे यातना देने के नए-नए तरीकों का इस्तेमाल करते थे : रात मेँ सोने के लिए मेरे साथ अनेक कैदियों को ठूंस दिया जाता गया था। हालत यह थी कि करवट लेना भी मुश्किल था। मुझे शौचालय के पास सोना पड़ता था। पकड़े जाने के बाद चूंकि मैं कई दिनों तक नहीं सो सका था, अत: मुझे इतनी नींद आती थी कि मैं खुद को नहीं रोक पाता था और कभी भी झपकी लेने लगता था। जो कैदी संतरी की ड्यूटी पर होते थे वे मुझे परेशान करने आ जाते थे और जानबूझकर मेरे सर पर तब तक ठोकते रहते थे जब तक मैं जग नहीं जाता था। एक कैदी था जिसने मुझे जानबूझकर उठाया और मेरे अंतर्वस्त्र लेने की कोशिश की। दूसरे दिन, नाश्ते के बाद सेल के मुखिया ने मुझसे रोज फर्श को रगड़कर साफ करने को कहा। ये वर्ष के सबसे ठंडे दिन थे और गर्म पानी की कोई व्यवस्था नहीं थी, अतः पोछे के लिए मैं सिर्फ ठंडे पानी का ही प्रयोग कर सकता था। इसके बाद, कई कैदी डाकुओं ने जोर देकर मुझे जेल के नियमों को याद कराया। जब मैं नहीं याद कर पाता था तो वे मुझे लात-घूंसे मारते थे। चेहरे पर झापड़ खाना आम बात थी। इस तरह के माहौल मेँ, मैं बहुत ही दुखी था। रात मेँ मैंने कंबल से अपना मुँह ढककर मौन प्रार्थना की : "हे परमेश्वर, तुमने मुझे इस माहौल मेँ आने दिया, अतः इसमें तुम्हारा कोई भला इरादा होगा। कृपया अपना यह इरादा प्रकट करो।" उस क्षण, परमेश्वर के इन वचनों ने मुझे प्रबुद्ध किया : "मैं पहाड़ियों में खिलती कुमुदिनी की प्रशंसा करता हूँ; ढलानों पर फूलों और घास का तो फैलाव होता है, लेकिन वसंत ऋतु के आने से पहले कुमुदिनी पृथ्वी पर मेरी महिमा को चार चाँद लगा देती है—क्या मनुष्य ऐसी चीज़ें हासिल कर सकता है? क्या वह पृथ्वी पर मेरी वापसी से पहले मेरी गवाही दे सकता है? क्या वह बड़े लाल अजगर के देश में मेरे नाम की खातिर खुद को समर्पित कर सकता है?" (वचन, खंड 1, परमेश्वर का प्रकटन और कार्य, संपूर्ण ब्रह्मांड के लिए परमेश्वर के वचन, अध्याय 34)। मैं मन-ही-मन सोचने लगा, "फूल और घास, मैं और सब कुछ परमेश्वर की रचना हैं। परमेश्वर ने हमें इसलिए सृजित किया है ताकि हम उसे अभिव्यक्त करें, उसका महिमामंडन करें। ये कुमुदिनियाँ, बसंत के आगमन के पहले, परमेश्वर की महिमा मेँ कांति का समावेश करने मेँ समर्थ हैं, अर्थात परमेश्वर की रचना के रूप मेँ इन्होंने अपने कर्तव्य को पूरा किया है। मेरा आज कर्तव्य है परमेश्वर के आयोजन का पालन करना और शैतान के समक्ष परमेश्वर की गवाही देना। मैं जो उत्पीड़न और अपमान झेल रहा हूँ, उसका कारण मेरी आस्था है, यह धार्मिकता के लिए है और यह गौरवपूर्ण है। शैतान मुझे जितना अधिक अपमानित करेगा, उतना ही अधिक मैं परमेश्वर के पक्ष मेँ खड़ा होऊंगा और उससे प्रेम करूंगा। इस प्रकार परमेश्वर की महिमा बढ़ेगी और मैं अपने उस कर्तव्य को पूरा कर सकूँगा जो मुझे पूरा करना चाहिए। जब तक परमेश्वर प्रसन्न और खुश हैं, मेरा दिल भी संतुष्टि प्राप्त करेगा। मैं परमेश्वर को संतुष्ट करने के लिए और परमेश्वर द्वारा पूरी तरह से आयोजित होने के लिए चरम यातना भी सहने के लिए तैयार हूँ।" जब मैंने इस प्रकार सोचना शुरू किया, मेरा दिल भाव-विभोर हो उठा और एक बार फिर मैं अपने आंसुओं को रोकने मेँ विफल रहा। मैंने परमेश्वर से मौन प्रार्थना की : "हे परमेश्वर, तुम सचमुच प्रेम के योग्य हो! मैं वर्षों से तुम्हारा अनुसरण कर रहा हूँ, लेकिन जिस तरह तुम्हारे कोमल स्नेह को मैं आज महसूस कर रहा हूँ वैसा मैंने पहले कभी नही किया था, और तुम्हारे साथ इतनी निकटता भी मैंने पहले कभी महसूस नहीं की थी।" मैं अपने कष्टों को पूरी तरह भूल गया और भावनाओं के इस प्रवाह मेँ बहुत देर तक डूबा रहा ...

बंदीगृह में छठे दिन तापमान बहुत कम था। चूंकि दुष्ट पुलिस ने मेरा सूती अस्तर वाला कोट जब्त कर लिया था, अतः मैं सिर्फ अपना लंबा जाँघिया पहने हुए था जिसके कारण मुझे सर्दी लग गई। मैं तेज बुखार के साथ-साथ लगातार खाँस रहा था। रात मेँ मैंने बीमारी की यंत्रणा को बर्दाश्त करने के लिए, खुद को एक फटे हुए कंबल मेँ लपेट लिया और कैदियों के अपने प्रति अनंत दुर्व्यवहार के बारे मेँ भी सोचता रहा। मैं खुद को बेहद अकेला औए असहाय महसूस कर रहा था। जब मेरा दुख सीमा से पार हो गया, तो मैं परमेश्वर के सम्मुख पतरस की सच्ची और निष्ठापूर्ण प्रार्थना के बारे में सोचने लगा : "यदि तू मुझे बीमारी देकर मेरी स्वतंत्रता छीन लेता है, तो भी मैं जीवित रह सकता हूँ, परंतु अगर तेरी ताड़ना और न्याय मुझे छोड़ दें, तो मेरे पास जीने का कोई रास्ता न होगा। यदि मेरे पास तेरी ताड़ना और न्याय न होता, तो मैंने तेरे प्रेम को खो दिया होता, एक ऐसा प्रेम जो इतना गहरा है कि मैं इसे शब्दों में बयाँ नहीं कर सकता। तेरे प्रेम के बिना, मैं शैतान के कब्जे में जी रहा होता, और तेरे महिमामय मुखड़े को न देख पाता। मैं कैसे जीवित रह पाता?" (वचन, खंड 1, परमेश्वर का प्रकटन और कार्य, पतरस के अनुभव : ताड़ना और न्याय का उसका ज्ञान)। इन वचनों ने मुझे आस्था और शक्ति दी। पतरस ने शारीरिक कष्ट के बारे में कुछ भी नहीं सोचा था। उसने जो सँजोया, जिसकी वास्तव में परवाह की, वह था परमेश्वर का न्याय और उसकी ताड़ना। उसने परमेश्वर के न्याय और ताड़ना का अनुभव करने की कोशिश की ताकि उसे स्वच्छ किया जा सके और अंततः वह मृत्युपर्यंत आज्ञाकारिता प्राप्त कर सके, और परमेश्वर के लिए परम प्रेम पा सके। मुझे पता था कि मुझे पतरस के रास्ते को अपनाना होगा, क्योंकि परमेश्वर ने मुझे उसी स्थिति में ला रखा था। भले ही मैं शारीरिक पीड़ा झेल रहा था, लेकिन यह परमेश्वर का प्यार था जो मुझ पर बरस रहा था। परमेश्वर मेरी आस्था और मेरे संकल्प को मेरी पीड़ा की स्थिति में पूर्ण करना चाहता था। परमेश्वर के सच्चे इरादों को समझने के बाद मैं बहुत द्रवित हो गया, और मुझे इस बात से नफरत होने लगी कि मैं कितना कमजोर, कितना स्वार्थी था। मैंने महसूस किया कि परमेश्वर की इच्छा पर विचार न करने के कारण मैं उसका कितना अधिक ऋणी था, और मैंने कसम खाई कि चाहे मेरी पीड़ा कितनी भी बड़ी क्यों न हो, मैं गवाही दूंगा और परमेश्वर को संतुष्ट करूंगा। अगले दिन, मेरा तेज बुखार चमत्कारिक ढंग से उतर गया। मैंने अपने हृदय में परमेश्वर को धन्यवाद दिया।

एक रात एक फेरीवाला खिड़की पर आया और सेल के मुखिया ने उससे काफी मात्र मेँ सूअर, कुत्ते और मुर्गे का मांस तथा और भी कुछ खरीदा। इसके बाद उसने मुझे भुगतान करने का आदेश दिया। मैंने कहा कि मेरे पास पैसे नहीं हैं। इस पर उसने कुटिलतापूर्वक कहा : "यदि तुम्हारे पास पैसे नहीं हैं तो मैं तिल-तिल करके तुम्हें यातना दूंगा!" अगले दिन उसने मुझे चादरें, कपड़े और मोजे धोने के लिए कहा। कारावास मेँ मौजूद सुधारक अधिकारियों ने भी मुझे अपने मोजे धोने के लिए कहा। कारावास मेँ मुझे लगभग रोज उनकी पिटाई झेलनी पड़ती थी। जब मुझसे और अधिक बर्दाश्त नहीं होता था तो मैं परमेश्वर के इन वचनों के बारे में सोचता था : "पृथ्वी पर अपने समय के दौरान तुम्हें परमेश्वर के प्रति अपना अंतिम कर्तव्य अवश्य निभाना चाहिए। अतीत में, पतरस को परमेश्वर के लिए क्रूस पर उलटा लटका दिया गया था; परंतु तुम्हें अंत में परमेश्वर को संतुष्ट करना चाहिए, और अपनी सारी ऊर्जा परमेश्वर के लिए खर्च करनी चाहिए। एक सृजित प्राणी परमेश्वर के लिए क्या कर सकता है? इस कारण से तुम्हें जितना जल्दी हो सके, अपने आपको परमेश्वर पर छोड़ देना चाहिए, ताकि वह अपनी इच्छानुसार तुम्हारी व्यवस्था कर सके। जब तक परमेश्वर खुश और प्रसन्न है, तब तक उसे जो चाहे करने दो। मनुष्यों को शिकायत करने का क्या अधिकार है?" (वचन, खंड 1, परमेश्वर का प्रकटन और कार्य, “संपूर्ण ब्रह्मांड के लिए परमेश्वर के वचनों” के रहस्यों की व्याख्या, अध्याय 41)। परमेश्वर के वचनों ने मुझे शक्ति दी। यद्यपि समय-समय पर मुझे अब भी हमले, अपमान, निंदा और कैदियों द्वारा पीटे जाने की प्रताड़ना सहनी पड़ती थी, फिर भी परमेश्वर के वचनों के मार्गदर्शन में, मुझे भीतर से सूकून मिला और मुझे पीड़ा महसूस होनी बंद हो गई।

एक बार एक सुधारक अधिकारी मुझे अपने कार्यालय में ले गया। जब मैं वहाँ पहुंचा तो मैंने देखा कि लगभग एक दर्जन लोग मुझे विचित्र नज़रों से घूर रहे थे। उनमें से एक आदमी मेरे सामने बाईं ओर एक वीडियो कैमरा लिए खड़ा था, जबकि एक दूसरा आदमी हाथ मेँ माइक्रोफोन लेकर मेरे पास आया और उसने मुझसे पूछा : "तुम क्यों सर्वशक्तिमान परमेश्वर मेँ विश्वास करते हो?" उसके ऐसा कहते ही मैं समझ गया कि यह साक्षात्कार मीडिया के लिए है। इसलिए मैंने गर्वपूर्ण विनम्रता के साथ उत्तर दिया : "बचपन से ही मैं लोगों की दादागिरी और खराब व्यवहार को झेलता रहा हूँ, और मैंने देखा है कि लोग परस्पर एक-दूसरे को धोखा देते हैं और दूसरों से सिर्फ अपना मतलब निकालते हैं। मुझे लगा कि यह समाज अत्यंत अंधकारमय और खतरनाक है; लोग एक खोखला और असहाय जीवन जी रहे हैं। उनका भावी जीवन भी खोखला और लक्ष्यहीन है। बाद मेँ, जब किसी ने मुझे सर्वशक्तिमान परमेश्वर के सुसमाचारों का प्रवचन दिया तो मैं उनमें विश्वास करने लगा। सर्वशक्तिमान परमेश्वर मेँ विश्वास करने के बाद, मैंने यह अनुभव किया है कि अन्य विश्वासी लोग मेरे साथ परिवार के सदस्य के रूप में व्यवहार करते हैं। सर्वशक्तिमान परमेश्वर की कलीसिया मेँ कोई भी मेरे विरुद्ध साजिश नहीं करता है। हर सदस्य एक-दूसरे को समझता है और एक-दूसरे का खयाल रखता है। वे सब एक-दूसरे की देख-भाल करते हैं और उनके मन मेँ जो होता है उसे बोलने मेँ संकोच नहीं करते हैं। सर्वशक्तिमान परमेश्वर के वचनों मेँ मैंने जीवन का प्रयोजन और मूल्य पाया है। मुझे लगता है कि परमेश्वर मेँ विश्वास करना अत्यंत शुभ है।" इसके वाद रिपोर्टर ने मुझसे पूछा : "क्या तुम्हें पता है कि तुम यहाँ क्यों हो?" मैंने उत्तर दिया कि : "सर्वशक्तिमान परमेश्वर मेँ विश्वास करने के बाद, मैंने देखा कि सर्वशक्तिमान परमेश्वर के वचन सचमुच ही लोगों को बचा सकते हैं, उन्हें शुद्ध कर सकते हैं और उन्हें सही रास्ते पर ले जा सकते हैं। इसलिए मैंने यह शुभ समाचार दूसरे लोगों को बताने का निर्णय लिया, लेकिन मैंने सपने मेँ भी नहीं सोचा था कि इस प्रकार का धार्मिक कार्य भी चीन में प्रतिबंधित होगा। और इसलिए मुझे गिरफ्तार कर लिया गया और यहाँ लाया गया।" संवाददाता ने जब यह महसूस किया कि मेरे उत्तर उसके पक्ष के लिए लाभदायक नहीं हैं तो उसने साक्षात्कार को तत्काल बंद कर दिया और वहाँ से चला गया। उस समय राष्ट्रीय सुरक्षा ब्रिगेड का उप प्रमुख इतना भड़क गया था कि बार-बार अपने पाँव पटक रहा था। उसने दुष्टतापूर्वक मेरी ओर देखा और अपने दाँत पीसते हुए बोला : "बस थोड़ा इंतज़ार करो और फिर देखो!" लेकिन मुझे उसकी धमकियों या धौंस की कोई चिंता नहीं थी। बल्कि इसके उल्टे, इस अवसर पर परमेश्वर के साक्षी के रूप मेँ प्रस्तुत होने के कारण, मैं भीतर से बहुत सम्मानित महसूस कर रहा था; और इसके साथ ही मैंने परमेश्वर के नाम को उच्च दर्जा देकर और शैतान को पराजित करके परमेश्वर को महिमामंडित किया था।

बाद मेँ मेरे मामले के प्रभारी पुलिस अधिकारी ने मुझसे फिर से पूछताछ की। इस बार उसने मेरी स्वीकारोक्ति लेने के लिए, मुझ पर यातना का प्रयोग नहीं किया, बल्कि दयालु भेष बनाकर मुझसे सवाल किया : "तुम्हारा अगुआ कौन है? मैं तुम्हें एक और मौका दूंगा। अगर तुम बता देते हो तो तुम्हारे साथ सब ठीक हो जाएगा। मैं तुम्हारे साथ अत्यधिक नरमी बरतूंगा। तुम बेकसूर थे, लेकिन अन्य लोगों ने तुम्हें फंसा दिया। तो ऐसे लोगों के बारे मेँ क्या छुपाना? तुम बहुत अच्छे व्यक्ति लगते हो। उन लोगों के लिए अपना जीवन क्यों जोखिम मेँ डालते हो? अगर तुम बता दोगे तो तुम घर जा सकते हो। यहाँ रुककर कष्ट झेलने से क्या फायदा?" जब इन दोमुंहे पाखंडियों को लगा कि कड़े तरीके से बात नहीं बन रही तो उन्होंने नरम तरीका अपनाने का फैसला किया। इनके पास चालाकी भरी तरकीबों के भंडार हैं और ये चालबाजी और पैंतरेबाजी के उस्ताद हैं! उसके पाखंडी चेहरे को देखकर मेरा दिल इन राक्षसों के झुंड के प्रति घृणा से भर गया। मैंने उससे कहा, "मैं जो भी जानता था आपको बता चुका हूँ। मेरे पास बताने के लिए और कुछ नहीं है।" मेरे दृढ़ रवैये को देखकर वह समझ गया कि उसे मुझसे कुछ भी मिलने वाला नहीं है, इसलिए वह वहाँ से निराश होकर चला गया।

बंदीगृह मेँ आधा महीना रहने के बाद, मुझे तब छोड़ा गया जब मेरे परिवार ने 8,000 युआन की जमानत राशि जमा की। लेकिन उन लोगों ने मुझे यह चेतावनी भी दी कि मैं कहीं भी बाहर न जाऊँ, और सिर्फ अपने घर मेँ ही रहूँ और बुलाए जाने पर उपस्थित होने की गारंटी दूँ। बाद में, "सामाजिक व्यवस्था को बिगाड़ने" के बेबुनियाद आरोप मेँ सीसीपी ने मुझे एक साल की निश्चित अवधि के कारावास का दंड दिलवाया—जिसे दो वर्षों के लिए निलंबित रखा गया।

इस उत्पीड़न और क्लेश को झेलने के बाद, मुझे बहुत कुछ समझ में आया और मैं चीन की इस नास्तिक कम्युनिस्ट पार्टी का सार तत्व समझ गया और इसके प्रति मेरे मन मेँ अथाह घृणा पैदा हो गई। यह अपनी प्रभुता को बनाए रखने के लिए, हिंसक तरीकों और झूठ का प्रयोग करती है, परमेश्वर में विश्वास करने वाले लोगों का पागलों की तरह दमन करती है और उनका उत्पीड़न करती है। पृथ्वी पर परमेश्वर के कार्य को रोकने और बाधित करने के लिए यह हर तरकीब का इस्तेमाल करती है, और सत्य से अत्यधिक घृणा करती है। यह परमेश्वर की सबसे बड़ी शत्रु है और परमेश्वर में विश्वास करने वाले हम सभी लोगों की भी शत्रु है। इस क्लेश से गुजरने के बाद, मैं देख सकता हूँ कि सिर्फ परमेश्वर के वचन ही लोगों को जीवन दे सकते हैं। जब मैं जीवन के सबसे निराशाजनक क्षणों में था या मृत्यु की कगार पर था, तो परमेश्वर के शब्दों ने ही मुझे आस्था और शक्ति दी और मुझे अपनी जीवन डोर को मजबूती से थामे रहने में सक्षम बनाया। उन सबसे अंधकारमय, बेहद मुश्किल दिनों में मेरी रक्षा करने के लिए परमेश्वर का धन्यवाद। मेरे लिए उसका प्यार सचमुच महान है!

85. क्रूर यातना का समय

चेन हुई, चीन

मैं चीन के एक साधारण परिवार में पली-बढ़ी हूँ। मेरे पिता सेना में थे और चूंकि मैं कम उम्र से ही उनके द्वारा ढाली गई थी और उनसे प्रभावित थी, इसलिए मैं यह मानने लगी थी कि एक सैनिक का पेशा और कर्तव्य मातृभूमि की सेवा करना, आदेशों का पालन करना और कम्युनिस्ट पार्टी तथा जनता की निस्वार्थ भाव से सेवा करना है। मैंने भी सैनिक बनने और अपने पिता के नक्शेकदम पर चलने का संकल्प ले लिया। लेकिन, जैसे-जैसे समय बीता, कुछ ऐसी घटनाएं घटीं, जिससे मेरे जीवन का मार्ग और मेरे लक्ष्य की दिशा धीरे-धीरे बदल गई। 1983 में, मैंने प्रभु यीशु का सुसमाचार सुना। यह पवित्र आत्मा का विशेष मार्गदर्शन था जिसके कारण मेरे जैसा व्यक्ति, जिसे कच्ची उम्र से ही नास्तिकता और चीनी कम्युनिस्ट विचारधारा का ज़हर दिया गया था, प्रभु यीशु के प्रेम से बहुत प्रभावित हो गया। सुसमाचार सुनने के बाद, मैंने परमेश्वर में विश्वास के जीवन को अपना लिया—मैंने कलीसिया जाना, प्रार्थना करना और प्रभु की स्तुति में भजन गाना शुरू कर दिया। इस नए जीवन ने मुझे बहुत स्थिरता और शांति दी। 1999 में, मैंने वापस आए प्रभु यीशु—सर्वशक्तिमान परमेश्वर—के अंत के दिनों के सुसमाचार को स्वीकार कर लिया। परमेश्वर के वचन लगातार पढ़ने और अपने भाई-बहनों से मिलने तथा संगति करने से, मैंने कई सत्यों को समझा और मानवजाति को बचाने के परमेश्वर के अत्यावश्यक उद्देश्य के बारे में जाना। मैंने महसूस किया कि परमेश्वर ने हम में से प्रत्येक को एक महान उद्यम और जिम्मेदारी दी है, और इसलिए मैं उत्‍साहपूर्वक सुसमाचार फैलाने के काम में जुट गया।

मगर सीसीपी सरकार के क्रूर उत्पीड़न ने मेरे शांत और खुशहाल जीवन को छिन्‍न-भिन्‍न कर दिया। अगस्त 2002 में, प्रभु में विश्वास रखने वाले अपने कुछ सहकर्मियों के बीच सुसमाचार का प्रचार करने के लिए, मैंने अपने पति के साथ उत्तर-पश्चिम की यात्रा की। एक रात, जब मैं दो भाई-बहनों के साथ बैठक कर रही थी, जिन्होंने हाल ही में अंत के दिनों के परमेश्वर के काम को स्वीकार किया था, तो मैंने अचानक कुछ भड़भड़ाने की आवा़ज़ सुनी और देखा कि डंडे लिये हुए छह-सात पिशाच-से दिखने वाले पुलिसवाले लातों से दरवाजा तोड़कर भीतर घुस आये हैं। एक पुलिसवाले ने मेरी ओर इशारा किया और क्रूर गुर्राहट के साथ कहा, "इसे हथकड़ी पहनाओ!" दो पुलिसवालों ने हमें दीवार के सहारे बिना हिले-डुले खड़े होने का आदेश दिया और हमलावर डाकुओं की तरह घर में रखे बक्सों और संदूकों को खोलकर तलाशी लेनी शुरू कर दी। वे लोग बारीकी से ऐसी हर चीज़ और जगह की तलाशी लेने लगे जहाँ उन्हें संदेह था कि चीज़ें छिपाई जा सकती हैं। कुछ ही समय में उन्होंने पूरी जगह को उलट-पुलट कर रख दिया। अंत में, एक पुलिसवाले को मेरी बहन के बैग में एक सुसमाचार पुस्तिका और परमेश्वर के वचन की एक पुस्तक मिल गई। उसने मुझे खूँखार नज़रों‍ से घूरते हुए चिल्लाकर कहा, "क्या तू मरना चाहती है? यहाँ आकर अपना सुसमाचार फैला रही है। यह कहां से आया?" मैंने कोई जवाब नहीं दिया तो वह गुस्‍से से बोला, "तो तू नहीं बोलेगी, हूं? हम तेरा मुंह खुलवाएंगे। चल! जहां हम जा रहे हैं वहां तू खुद ही बोलेगी!" वह मुझे घसीटकर घर से बाहर लाया और पुलिस की गाड़ी में धकेल दिया। उस समय, मुझे एहसास हुआ कि उन्‍होंने सिर्फ छह या सात पुलिसवाले ही नहीं भेजे थे—बल्कि बाहर की सड़क के दोनों ओर विशेष पुलिस के बहुत से सशस्त्र लोग खड़े हुए थे। जब मैंने देखा कि उन्होंने हमें पकड़ने के लिए कितना बड़ा पुलिसबल तैनात किया हुआ है, तो मैं बहुत डर गई और अनायास ही परमेश्वर के मार्गदर्शन और सुरक्षा की याचना करते हुए उससे प्रार्थना करने लगी। कुछ ही समय बाद, मेरे मन में परमेश्वर के वचन का एक अंश आया, "तुम जानते हो कि तुम्हारे आसपास के परिवेश में सभी चीजें मेरी अनुमति से हैं, सब मेरे द्वारा आयोजित हैं। स्पष्ट रूप से देखो और अपने को मेरे द्वारा दिए गए परिवेश में मेरे दिल को संतुष्ट करो। डरो मत, समुदायों का सर्वशक्तिमान परमेश्वर निश्चित रूप से तुम्हारे साथ होगा; वह तुम लोगों के पीछे खड़ा है और तुम्हारी ढाल है" (वचन, खंड 1, परमेश्वर का प्रकटन और कार्य, आरंभ में मसीह के कथन, अध्याय 26)। "यह सही है!" मैंने सोचा। "परमेश्वर मेरा सहारा है; मुझे चाहे जैसी स्थिति का सामना करना पड़े, सभी चीज़ों का शासक और रचयिता, परमेश्वर, हमेशा मेरे साथ है। मुझे चाहे जिस स्थिति का सामना करना पड़े, उससे पार पाने की राह परमेश्वर मुझे दिखाएगा। क्योंकि, वह भरोसेमंद है और वही सभी चीज़ों पर शासन करता है और उनका आयोजन करता है।" इन बातों को सोचते हुए, मेरा मन फिर से शांत हो गया।

उस रात लगभग दस बजे मुझे आपराधिक पुलिस ब्रिगेड में लाया गया। मेरी तस्वीर ली गई, और फिर मुझे एक पूछताछ कक्ष में ले जाया गया। मुझे यह देखकर आश्चर्य हुआ कि वहाँ पहले से ही चार-पाँच क्रूर दिखने वाले गुंडे थे। जब मैं अंदर आ रही थी तो वे मुझे घूर रहे थे। जैसे ही मैं कमरे में दाखिल हुई, उन्होंने शिकार पर टूट पड़ने के लिए तैयार भूखे भेड़ियों के झुंड की तरह मुझे चारों ओर से घेर लिया। मैं बुरी तरह से घबरा गई और बदहवास होकर परमेश्वर से प्रार्थना करने लगी। पहले तो, इन पुलिस के गुंडों ने मुझ पर उंगली भी नहीं उठाई, बस मुझे तीन-चार घंटे तक खड़े रहने का आदेश दिया। मैं इतनी देर तक खड़ी रही कि मेरी टांगें और पैर के पंजे दर्द से अकड़ने और सुन्न होने लगे और मेरा पूरा शरीर थकान से निढाल हो गया। रात के लगभग एक या दो बजे, आपराधिक पुलिस ब्रिगेड का प्रमुख मुझसे पूछताछ करने के लिए आया। मैं घबराहट से कांपने लगी। उसने मुझे घूरकर देखा और मुझसे पूछताछ शुरू करते हुए बोला, "बताओ! तुम कहां की रहने वाली हो? यहाँ तुम किसे जानती हो? तुम्हारा वरिष्‍ठ कौन है? तुम लोगों की सभाएं कहां होती रही हैं? तुम्‍हारे अधीन कितने लोग काम कर रहे हैं?" जब मैंने कुछ नहीं कहा, तो वह गुस्‍से से बौरा गया, मुझे बालों से पकड़ लिया और घूंसे और लातें बरसाने लगा। मुझे बहुत पीटने के बाद भी उसने लात-घूँसे मारना जारी रखा। एकदम से मेरे कान बजने लगे जिससे मुझे कुछ भी सुनाई देना बंद हो गया, और ऐसा लगा जैसे मेरा सिर तेज दर्द से फटने वाला है। मैं दर्द से चीखे बिना नहीं रह सकी। कुछ देर और संघर्ष करने के बाद, मेरे लिए हिलना-डुलना भी मुश्किल हो गया, मैं फर्श पर ही लेट गई। प्रमुख ने मुझे फिर से बालों से पकड़ लिया और मुझे घसीटते हुए खड़ा कर दिया। उसके बाद उन क्रूर गुंडों में से चार-पांच मेरे चारों ओर इकट्ठा हो गए और उन्होंने मुझे लातों-घूंसों से मारना शुरू कर दिया; मैं ज़मीन पर गिर गई, मैं हाथों से अपने सिर को ढँक रही थी, और दर्द से इधर-उधर लोट‌पोट होकर तड़प रही थी। पुलिस के ये गुंडे कोई कसर नहीं छोड़ रहे थे—हर लात और घूंसे में घातक बल था। मुझे मारते हुए वे चिल्ला रहे थे, "तू बोलेगी या नहीं? मुँह बंद रखने की हिम्मत करके तो दिखा! बता दे वरना तू मरेगी!" जब प्रमुख ने देखा कि मैं अभी भी बात नहीं कर रही हूं, तो उसने मेरे टखने में कसकर लात मारी। उसकी हर लात पर मुझे ऐसा लगा जैसे किसी ने मेरी हड्डियों में कील ठोंक दी हो, यह बेहद तकलीफदेह था। उसके बाद, वे मुझे तब तक लातों से मारते रहे जब तक कि मुझे ऐसा नहीं लगने लगा कि उन्होंने मेरे शरीर की हर हड्डी को तोड़ डाला है। मेरे भीतर हो रही भीषण ऐंठन के कारण मुझे इतना दर्द हुआ कि मैं मुश्किल से सांस ले पा रही थी। मैं साँस लेने के लिए छटपटाती हुई और दर्दभरेआंसू बहाती हुई जमीन पर पड़ी थी। दिल ही दिल में, मैंने परमेश्वर को पुकारते हुए कहा, "प्रिय परमेश्वर! मैं और नहीं झेल सकती। मेरी रक्षा करें, वरना शायद मैं ये रात न निकाल पाऊँ। हे परमेश्वर, मुझे शक्ति प्रदान करो। ..." मुझे नहीं पता कि यातनाएं कब तक चलती रहीं। मुझे बहुत चक्कर आ रहा था और इतना भयानक दर्द हो रहा था कि मुझे लगा जैसे मेरा अंग-अंग टूट गया हो। दर्द इतना तीखा था कि वास्तव में मेरा पूरा शरीर सुन्न हो गया। पुलिस के एक गुंडे ने कहा, "लगता है अभी भी तेरा जी नहीं भरा। तू ज़रूर बोलेगी!" यह बोलते हुए उसने एक बिजली के हथौड़े जैसी दिखने वाली एक चीज़ उठाई और मेरे माथे पर दे मारी। उसकी हर चोट मुझे अपनी हड्डी के भीतर तक महसूस हुई, और उसके हर वार पर मेरा शरीर सुन्‍न हो जाता था। फिर मैं ढीली पड़ गयी और लगातार कांपती रही। जब उन्होंने देखा कि मैं कितनी तकलीफ़ में हूं, तो वह अपने काम से खुश लगा और ठहाके मारकर हंसने लगा। पीड़ा के बीच, परमेश्वर के वचन ने मुझे मार्गदर्शन व प्रबोधन दिया : "तुम्हें सत्य के लिए कष्ट उठाने होंगे, तुम्हें सत्य के लिए समर्पित होना होगा, तुम्हें सत्य के लिए अपमान सहना होगा, और अधिक सत्य प्राप्त करने के लिए तुम्हें अधिक कष्ट उठाने होंगे। यही तुम्हें करना चाहिए" (वचन, खंड 1, परमेश्वर का प्रकटन और कार्य, पतरस के अनुभव : ताड़ना और न्याय का उसका ज्ञान)। परमेश्वर के वचन ने मुझे अविश्वसनीय शक्ति दी, और मैंने मन ही मन उस अंश को बार-बार दोहराया। मैंने सोचा : "मैं शैतान के आगे समर्पण करके परमेश्वर को निराश नहीं कर सकती। सत्य को प्राप्त करने के लिए, मैं किसी भी कष्ट को सहन करने का प्रण लेती हूं, और अगर इसका अर्थ मेरी मृत्यु है, तब भी यह सार्थक होगी और मेरा जीवन व्यर्थ नहीं जाएगा!" राक्षसों के इस गिरोह ने अगली सुबह तक मुझसे पूछताछ की, लेकिन मुझे प्रोत्साहित करने के लिए परमेश्वर का वचन मेरे पास था, इसलिए मैं उनकी यातना को झेल सकी। अंत में, उनकी कोई रणनीति काम नहीं आई और वे बेबस होकर कहने लगे, "तू एक साधारण गृहिणी की तरह लगती है जिसमें कोई विशेष प्रतिभा नहीं है, तो तेरे परमेश्वर ने तुझे इतनी जबरदस्त ताकत कैसे दे दी?" मुझे पता था कि ये पुलिस के गुंडे मुझसे हार नहीं मान रहे, बल्कि वे परमेश्वर के अधिकार और शक्ति के सामने आत्मसमर्पण कर रहे थे। मैंने स्वयं देखा कि परमेश्वर का वचन सत्य है, यह लोगों को अपार शक्ति से भर सकता है, और परमेश्वर के वचन के अनुसार आचरण करने से व्यक्ति मृत्यु के भय को दूर कर सकता है और शैतान को परास्‍त कर सकता है। इस सबके परिणामस्वरूप, परमेश्वर में मेरा विश्वास और भी मजबूत हो गया।

दूसरे दिन सुबह करीब सात बजे प्रमुख मुझसे दोबारा पूछताछ करने आया। जब उसने देखा कि मैं अभी भी बोलने के लिए तैयार नहीं हूँ, तो उसने मुझे एक और धूर्तता भरी चाल से लुभाने की कोशिश की। सादी वर्दी में एक गंजा पुलिसकर्मी अंदर आया, उसने मुझे उठने में मदद की, और मुझे एक सोफे पर बैठाया। उसने मेरे कपड़े ठीक किए, मुझे कंधे पर थपथपाया और चिंता का दिखावा करते झूठी मुस्‍कान के साथ कहा, "खुद को देखिए, इस तरह से तकलीफ झेलने का कोई मतलब नहीं है। बस हमें जानकारी दे दीजिए और फिर आप घर जा सकती हैं। यहाँ रहकर यह सब कष्ट क्यों सहना? आपके बच्चे घर पर आपका इंतजार कर रहे हैं। क्या आप जानती हैं कि आपको इस तरह से पीड़ित होते हुए देख मुझे कितना दुख हो रहा है?" उसके सारे झूठ सुनकर और उस घृणित, बेशर्म चेहरे को देखकर, मैंने गुस्से से दाँत पीसे और मन में सोचा, "तुम सिर्फ एक राक्षस हो जो मुझे धोखा देने के लिए तमाम तरह के झूठ बोलता है। एक मिनट के लिए भी ये मत सोचना कि मैं परमेश्वर को धोखा देने वाली हूं! सपने में भी मत सोचना कि मैं कलीसिया के बारे में एक शब्द भी बोलने वाली हूं!" जब पुलिसवाले ने देखा कि मुझ पर कोई असर नहीं हुआ है, तो वह मुझे कामुक ढंग से घूरने लगा और अपने हाथ से मेरा शरीर सहलाने लगा। मैं एकदम से उससे दूर जाने लगी, लेकिन उस बदमाश ने मुझे एक हाथ से पकड़ रखा था ताकि मैं हिल न सकूं और फिर उसने अपने दूसरे हाथ से मेरी छाती पकड़ ली। मैं दर्द से चीख उठी और इस आदमी के लिए मैंने असीम घृणा महसूस की; मुझे इतना गुस्सा आ रहा था कि मेरा पूरा शरीर काँपने लगा और मेरे गालों पर आँसू बहने लगे। मैंने गुस्से से दहकती आँखों से उसे देखा और और मेरी नज़रों को देखकर उसने मुझे छोड़ दिया। इस व्यक्तिगत अनुभव से, मैंने सीसीपी सरकार की दुष्ट, प्रतिक्रियावादी और क्रूर प्रकृति को देखा। मैंने देखा कि कैसे सीसीपी की संस्था के लिए काम करने वाली "जनता की पुलिस" में वास्तव में बिल्कुल नीच, बेशर्म गुंडे और नीच लोग हैं जिनमें ज़रा भी ज़मीर नहीं है! चूंकि मुझे 24 घंटे से पानी की एक बूंद नहीं मिली थी, इसलिए मेरा शरीर खतरनाक रूप से कमज़ोर और जर्जर हो गया था और मुझे यकीन नहीं था कि अब मैं और जी सकूंगी। मैं अचानक दुख और निराशा की भावना से घिर गई। उस समय, मुझे कलीसिया का एक भजन याद आ गया। "भले ही बड़े लाल अजगर ने मुझे उत्पीड़ित और गिरफ्तार किया, लेकिन मैं परमेश्वर का अनुसरण करने के लिए और भी अधिक संकल्पित हूँ। मैं देखता हूँ कि बड़ा लाल अजगर कितना दुष्ट है; वह परमेश्वर को कैसे सहन कर सकता है? परमेश्वर देह में आ गया है—मैं उसका अनुसरण कैसे न करूँ? मैं शैतान को त्यागता हूँ, और दृढ़ इच्छा से परमेश्वर के पीछे चलता हूँ। जहाँ भी शैतान सत्ता में है, वहाँ परमेश्वर पर विश्वास करना मुश्किल है। शैतान मेरे पीछे पड़ा है; रहने के लिए कोई सुरक्षित स्थान नहीं है। परमेश्वर पर विश्वास और उसकी आराधना करना बिलकुल सही है। परमेश्वर से प्रेम करने के लिए चुने जाकर, मैं अंत तक वफादार रहूँगा। शैतान की चालें क्रूर, शातिर और सच में घिनौनी हैं। शैतान का चेहरा स्पष्ट रूप से देखने के बाद मैं मसीह को और भी अधिक प्यार करता हूँ। मैं नहीं झुकूँगा शैतान के सामने, निरर्थक अस्तित्व नहीं जिऊँगा। मैं सहूँगा सारी यातना, कठिनाई और दर्द, और सबसे अँधेरी रातें गुजार लूँगा। परमेश्वर को सुकून देने के लिए मैं विजयी गवाही दूँगा और शैतान को शर्मिंदा करूँगा" ("मेमने का अनुसरण करो और नए गीत गाओ" में 'अँधेरे और दमन के बीच उठ खड़े होना')। यह मधुर और शक्तिशाली भजन मेरे लिए बहुत प्रेरणादायी था : ये राक्षस परमेश्वर के विश्वासियों को इसीलिए इस तरह सता रहे थे क्योंकि वे परमेश्वर से नफरत करते हैं। उनका कायरतापूर्ण और दुष्टतापूर्ण लक्ष्य हमें परमेश्वर में विश्वास करने और उसका अनुसरण करने से रोकना, और इस प्रकार परमेश्वर के कार्य को बाधित और नष्ट करना और मानवजाति के उद्धार के अवसर को बर्बाद करना है। इस आध्यात्मिक लड़ाई के इस महत्वपूर्ण क्षण में, मैं बस पड़े रहकर खुद को शैतान के मजाक का पात्र नहीं बनने दे सकती थी। जितना अधिक शैतान मुझे सताता था, उतने ही स्पष्ट रूप से मैं उसके राक्षसी चेहरे को देख सकती थी और उतना ही अधिक मैं उसे तिलांजलि देकर परमेश्वर के पक्ष में खड़ा होना चाहती थी। मुझे विश्वास है कि परमेश्वर विजयी होगा, और शैतान की हार होनी तय है। मैं हार नहीं मान सकती थी और परमेश्वर पर भरोसा करना चाहती थी, उसके लिए एक मजबूत और शानदार गवाही देना चाहती थी।

जब पुलिस को समझ आया कि उन्हें मुझसे काम की कोई जानकारी नहीं मिलने वाली है, तो उन्होंने पूछताछ करना छोड़ दिया और उसी शाम, उन्होंने मुझे एक सुधार गृह में पहुंचा दिया। उस समय तक, मुझे इतना पीटा गया था कि मुझे पहचानना कठिन था—मेरा चेहरा सूज गया था, मैं अपनी आँखें नहीं खोल पा रही थी और मेरे होंठ घावों से भर गए थे। सुधार गृह के सुरक्षाकर्मियों ने एक नज़र मुझ पर डाली और यह देखकर कि मुझे पीट-पीट कर लगभग मार डाला गया है, उन्‍होंने मुझे स्वीकार करने से इनकार कर दिया क्योंकि जो कुछ हुआ था उसकी ज़ि‍म्‍मेदारी वे नहीं लेना चाहते थे। हालांकि, कुछ बातचीत के बाद, आखिरकार मुझे उस शाम लगभग सात बजे अंदर ले लिया गया और एक कोठरी में पहुंचा दिया गया।

उस रात, मैंने गिरफ्तार होने के बाद से पहला भोजन खाया : एक कड़ी, काली, और चीमड़ उबली हुई पावरोटी, जिसे चबाना और निगलना भी मुश्किल था, और सूखी हुई सब्जियों के सूप का एक कटोरा जिसमें मरे हुए कीड़े तैर रहे थे और गंदगी की एक परत कटोरे की तली में जमी हुई थी। लेकिन इन सबके बावजूद मैंने उस भोजन को तेज़ी से खत्‍म कर दिया। चूंकि मैं एक विश्वासी थी, इसलिए अगले कुछ दिनों में, सुधार अधिकारी दूसरे कैदियों को मेरा जीना दूभर बना देने के लिए उकसाने लगा। एक बार, हमारी कोठरी की प्रमुख कैदी के आदेश पर उसके मातहतों ने मुझे बालों से पकड़कर मेरा सिर दीवार से दे मारा। उन्होंने मेरे सिर को दीवार से इतनी ज़ोर से टकराया कि मुझे चक्कर आ गया और मैं सीधे देख नहीं पा रही थी। इसके अलावा, रात में वे मुझे बिस्तर पर सोने की अनुमति नहीं देते थे और इसलिए मुझे शौचालय के बगल में ठंडे कंक्रीट के फर्श पर सोना पड़ता था। इतना ही नहीं, जेल के सुरक्षाकर्मी मुझे सुधार गृह के नियम सुनाने के लिए कहते, और अगर मैं गलत सुनाती या भूल जाती, तो वे मुझे चमड़े की बेल्ट से मारते थे। लगभग लगातार होने वाली इस अमानवीय यातना और अपमान का सामना करते हुए, मैं कमज़ोर हो गई, और सोचने लगी कि दिन-रात पिंजरे में बंद पशु की तरह तकलीफ झेलने से तो बेहतर है कि मैं मर जाऊं। कई मौकों पर, जब मैं अपने सिर को दीवार पर मारकर सबकुछ खत्म कर देने के कगार पर होती, तो परमेश्वर के वचन मेरा मार्गदर्शन करते हुए कहते, "इन अंतिम दिनों में, तुम्हें अवश्य ही परमेश्वर के प्रति गवाही देनी है। इस बात की परवाह किए बिना कि तुम्हारे कष्ट कितने बड़े हैं, तुम्हें अपने अंत की ओर बढ़ना है, अपनी अंतिम सांस तक भी तुम्हें अवश्य ही परमेश्वर के प्रति निष्ठावान और उसकी कृपा पर बने रहना चाहिए; केवल यही वास्तव में परमेश्वर से प्रेम करना है और केवल यही सशक्त और जोरदार गवाही है" (वचन, खंड 1, परमेश्वर का प्रकटन और कार्य, पीड़ादायक परीक्षणों के अनुभव से ही तुम परमेश्वर की मनोहरता को जान सकते हो)। परमेश्वर के वचनों ने मुझे प्रोत्साहन दिया और मेरे दिल को राहत दी। परमेश्वर के वचनों पर विचार करते हुए मेरी आँखों से आँसू बह निकलते। मैं सोचती कि जब मुझे पुलिस के गुंडों द्वारा बुरी तरह से पीटा जाता था, तो परमेश्वर का प्रेम ही हर समय मेरा ख़्याल रखता था, उसी ने अपने वचनों से मेरा मार्गदर्शन किया था, और मुझे विश्वास और शक्ति दी थी, और मुझे दृढ़ता से उस भयानक यातना के बीच ज़िंदा रखा था। जब हमारी कोठरी की प्रमुख कैदी के दुर्व्यवहार, गुंडागर्दी और अन्य कैदियों द्वारा उस हद तक यातनाएं दिए जाने के बाद मैं अवसाद की ऐसी हालत में पहुंच गई थी जहां मैं अपने जीवन को समाप्त करने पर विचार कर रही थी, तो परमेश्वर के वचनों ने ही मुझे एक बार फिर विश्वास और नए सिरे से उठ खड़े होने का साहस दिया था। यदि परमेश्वर मेरी निगरानी करते हुए मेरे साथ नहीं रहा होता, तो वे दुष्‍ट पिशाच बहुत पहले ही यातनाएं देकर मुझे मार चुके होते। परमेश्वर के महान प्यार और दया के सामने, मैं अब निष्क्रिय रूप से विरोध करके परमेश्वर के हृदय को दुःखी नहीं कर सकती थी। मुझे परमेश्वर के साथ दृढ़ रहना था और निष्ठा के साथ परमेश्वर के प्रेम का प्रतिदान देना था। अनायास, जब मैंने अपने मन की स्थिति को दुरुस्‍त कर लिया, तो परमेश्वर के कारण एक दूसरी कैदी मेरी ओर से विरोध करने के लिए उठी और उसके और प्रमुख कैदी के बीच खूब लड़ाई हुई। अंतत: प्रमुख कैदी झुक गयी और उसने मुझे बिस्तर पर सोने दिया। परमेश्वर का धन्यवाद। अगर परमेश्वर की दया न होती, तो गीले, ठंडे कंक्रीट के फर्श पर लंबे समय तक सोते रहने से मेरी मौत हो जाती या मेरे कमज़ोर शरीर के कारण मुझे लकवा मार जाता। इस तरह, मैं सुधार गृह में तोड़कर रख देने वाले महीनों के दौरान जीवित रहने में कामयाब रही। उस दौरान, पुलिस के गुंडों ने वही अच्छी पुलिस, बुरी पुलिस का खेल खेलकर मुझसे दो बार पूछताछ की। लेकिन परमेश्वर की सुरक्षा के चलते, मैं शैतान की धूर्त चाल को देखने और उनकी दुष्ट योजना को विफल करने में सफल रही। अंत में, उनकी सारी चालें खत्म हो गईं और उनकी सारी पूछताछ असफल होने के बाद, उन्होंने आखिरकार मुझे तीन साल के कारावास की सज़ा सुनाई। सज़ा काटने के लिए उन्होंने मुझे किसी दूसरी महिला जेल में भेज दिया।

जेल में पहुँचने के पहले दिन से ही मुझे बेहद थकाऊ शारीरिक श्रम करने के लिए मजबूर किया गया। मुझे दिन में दस घंटे काम करना पड़ता था, और मुझे एक स्वेटर बुनना पड़ता था या कपड़े की तीस-चालीस चीज़ें बनानी पड़ती थीं या हर दिन दस-हजार जोड़ी चॉपस्टिक्स पैक करने पड़ते थे। अगर मैं इन कार्यों को पूरा करने में असमर्थ होती, तो मेरी जेल की अवधि बढ़ा दी जाती। मानो ये शारीरिक श्रम पर्याप्त थकाऊ नहीं था, रात में हमारा मनोबल तोड़ने के इरादे से हमें एक तरह के राजनीतिक मत-परिवर्तन में भाग लेने के लिए मजबूर किया जाता, जिसमें हमें जेल के नियमों, कानून, मार्क्सवाद-लेनिनवाद, और माओ त्‍से-तुंग की विचारधारा का अध्ययन करने के लिए बाध्‍य किया जाता था। जब भी मैं सुधार अधिकारियों को उनकी नास्तिकता से भरी वाहियात बातें करते हुए सुनती, मुझे उल्टी जैसा महसूस होता और उनके घृणित, बेशर्म तरीकों से भयंकर नफ़रत होती। जेल में रहने के दौरान, मैं एक रात भी चैन से सो नहीं पाई—हम अक्सर जेल के पहरेदारों की सीटी से आधी रात में चौंककर जाग जाते थे। वे या तो हमें उठाकर बिना किसी स्पष्ट कारण के गलियारे में खड़ा कर देते या हमें आलू, मक्का और चारा उठाकर लाने जैसे काम सौंप देते। हर बोरी का वजन 50 किलोग्राम से अधिक होता था। सर्दियों की रातों में, हमें सांय-सांय करती, हाड़ कंपा देने वाली हवाओं से जूझना पड़ता। हम झुके हुए और लड़खड़ाते हुए एक-एक कदम बढ़ाते, कभी-कभी हम अपनी पीठ पर लदे बोझ से ढेर भी हो जाते। अक्सर, मैं अपने थके हुए शरीर को ढोते हुए रात के दो-तीन बजे अपनी कोठरी में पहुँचती, मैं थककर चूर हो जाती और आँखों में आँसू भर आते। ऐसी रातों में, थकान, ठंड और गुस्से के मिले-जुले असर से मैं सो नहीं पाती थी। जब भी मैं सोचती कि मुझे अभी भी तीन साल की कैद और झेलनी है, तो मैं और भी निराशा में डूब जाती और मेरा पूरा शरीर थकावट से सुन्न हो जाता। परमेश्वर मेरे दुख से भलीभांति परिचित था, और मेरे सबसे कमज़ोर क्षणों में, उसने मुझे अपने वचनों के इस अंश को याद करने के लिए निर्देशित किया, "निराश न हो, कमज़ोर न बनो, मैं तुम्हारे लिए चीज़ें स्पष्ट कर दूँगा। राज्य की राह इतनी आसान नहीं है; कुछ भी इतना सरल नहीं है! तुम चाहते हो कि आशीष आसानी से मिल जाएँ, है न? आज हर किसी को कठोर परीक्षणों का सामना करना होगा। बिना इन परीक्षणों के मुझे प्यार करने वाला तुम लोगों का दिल मजबूत नहीं होगा और तुम्हें मुझसे सच्चा प्यार नहीं होगा। यदि ये परीक्षण केवल मामूली परिस्थितियों से युक्त भी हों, तो भी सभी को इनसे गुज़रना होगा; अंतर केवल इतना है कि परीक्षणों की कठिनाई हर एक व्यक्ति के लिए अलग-अलग होगी" (वचन, खंड 1, परमेश्वर का प्रकटन और कार्य, आरंभ में मसीह के कथन, अध्याय 41)। परमेश्वर के वचन मेरे दुखी और पीड़ित हृदय के लिए गहरी राहत थे और उनके कारण मैं उसकी इच्छा को समझ सकी। जिस स्थिति में मैं अब थी, वह वास्तविक परीक्षा थी। परमेश्वर यह देखना चाहता था कि क्या मैं इस तरह के कष्टों के बीच उसके प्रति वफादार रहूंगी या नहीं और क्या मैं वास्तव में उससे प्रेम करती हूँ या नहीं। हालाँकि तीन साल जेल में बहुत लंबा समय था, परंतु मुझे पता था कि मैं अकेली नहीं हूँ क्योंकि परमेश्वर के वचन मेरा मार्गदर्शन करने के लिए और परमेश्वर का प्रेम मुझे सहारा देने के लिए मौजूद थे। मैं सारे दर्द और कष्ट सहन करने और शैतान पर विजय पाने के लिए परमेश्वर पर भरोसा करती थी। मैं डरपोक नहीं बनसकती थी।

सीसीपी सरकार का अंधेरा और बुराई उनकी देखरेख में चलने वाली इस जेल के हर पहलू में उजागर थी। लेकिन परमेश्वर का प्रेम हमेशा मेरे साथ था। एक बार, एक जेल के सुरक्षाकर्मी ने मुझे चॉपस्टिक की एक बोरी को पाँचवीं मंजिल ले जाने का आदेश दिया। चूंकि सीढ़ियाँ बर्फ से ढकी थीं, इसलिए बोरी के वजन के कारण मुझे बहुत धीरे चलना पड़ रहा था। मगर सुरक्षाकर्मी मुझे जल्दी करने के लिए कहती रही और अपना काम पूरा न कर पाने पर बुरी तरह पीटे जाने के डर से, मैं घबरा गई और जल्दबाजी में फिसलकर सीढ़ियों से नीचे गिर गई और मेरी एड़ी की हड्डी टूट गई। मैं फर्श पर पसरी हुई थी, अपने पैर को हिलाने में असमर्थ थी और हड्डी टूटने से हो रहे तीखे दर्द के कारण मुझे ठंडे पसीने आ रहे थे। मगर सुरक्षाकर्मी ने ज़रा भी दिलचस्पी नहीं दिखाई। उसने कहा कि मैं दिखावा कर रही हूँ और मुझे उठकर काम करते रहने का आदेश दिया। लेकिन मैं खड़ी नहीं हो पा रही थी। कलीसिया की एक बहन, जो मेरी तरह ही जेल की सज़ा काट रही थी, उसने देखा कि क्या हुआ है और तुरंत मुझे जेल क्लिनिक में ले गई। क्लिनिक में, मुझे देखने वाले चिकित्सक ने मेरे पैर पर पट्टी बांधी, मुझे सस्ती दवा की कुछ गोलियां दीं और वापस भेज दिया। इस डर से कि मैं अपने काम के कोटे को पूरा नहीं कर पाऊंगी, जेल के सुरक्षाकर्मी ने मुझे कोई इलाज करने की अनुमति देने से इनकार कर दिया, इसलिए मुझे अपने टूटे हुए पैर के साथ ही काम करना पड़ा। हमें जो भी काम करना होता, उसे करने के लिए वो बहन मुझे अपनी पीठ पर लादकर ले जाती। चूंकि परमेश्वर के प्रेम ने हमारे दिलों को एक साथ बांध दिया था, जब भी उसे अवसर मिलता था, वो बहन मुझे प्रोत्साहित करने के लिए मेरे साथ परमेश्वर के वचन पर संगति करती थी। मेरे सबसे कमज़ोर और सबसे मुश्किल क्षणों में यह मेरे लिए एक बहुत बड़ी राहत थी। उस अवधि के दौरान, मुझे नहीं पता कि मैंने कितनी बार इतनी पीड़ा और कमज़ोरी महसूस की कि मैं मुश्किल से उठ पाती थी, और मुझमें मुश्किल से सांस लेने की ताकत थी, कितनी ही बार मैं आंसुओं के साथ परमेश्वर से प्रार्थना करते हुए रजाई में छिप जाती, लेकिन ये दो भजन मुझे हमेशा प्रोत्साहन और संबल प्रदान करते थे : "तुम्हारा परमेश्वर केन्याय, ताड़ना, प्रहार और शब्द-शोधन को स्वीकार करने में सक्षम होना और इसके अलावा, परमेश्वर के आदेशों को स्वीकार कर पाना, युगों से पहले ही परमेश्वर ने पूर्वनिर्धारित कर दिया था और इस प्रकार जब तुम्हें ताड़ना दी जाए तो तुम्हें बहुत व्यथित नहीं होना चाहिए। तुम लोगों में जो कार्य किया गया है और तुम्हें जो आशीर्वाद दिए गए हैं, उन्हें कोई नहीं ले सकता और जो तुम लोगों को दिया गया है, वह कोई भी नहीं ले जा सकता। धार्मिकलोग तुम लोगों के साथ तुलना में नहीं ठहर सकते। तुम लोगों के पास बाइबल में महान विशेषज्ञता नहीं है और तुम धार्मिक सिद्धांतों से सुसज्जित नहीं हो, पर चूँकि परमेश्वर ने तुम्हारे भीतर कार्य किया है, तुमने सारे युगों में अन्य किसी से ज़्यादा प्राप्त किया है—और इसलिए यह तुम्हारा सबसे बड़ा आशीर्वाद है"("मेमने का अनुसरण करो और नए गीत गाओ" में 'ईश्वर की इच्छा को निराश नहीं कर सकते तुम')। "बहुत से उतार-चढ़ाव हैं राज्य के मार्ग में। जीवन और मृत्यु के बीच, यातना और आँसुओं के बीच मँडराऊँ मैं। बग़ैर परमेश्वर की सुरक्षा के, कौन पहुँच सका यहाँ तक? मैं भाग्यशाली हूँ कि अंत के दिनों में जन्म लेकर, मैं मसीह का अनुसरण कर रहा हूँ, जो कि परमेश्वर का आदेश और व्यवस्था है। परमेश्वर दीनता से मनुष्य का पुत्र बनकर, भयंकर अपमान झेलता है। परमेश्वर ने इतने कष्ट उठाए हैं, यदि मैं उससे प्रेम करूँ तो मैं इंसान कैसे कहला सकता हूँ? ... परमेश्वर से प्रेम करने के मार्ग पर चलकर, मुझे उसका अनुसरण करने और गवाही देने में कभी मलाल न होगा। हालाँकि कमज़ोर हूँ, नकारात्मक हूँ, आँसुओं में अब भी प्यार है मुझे परमेश्वर से। दुख सहता हूँ, उसे अपना प्यार देता हूँ, ताकि शोक न हो फिर कभी उसे। परीक्षण में तपना, है जैसे आग में सोने का तपना। कैसे न अर्पित न करूँ मैं परमेश्वर को दिल अपना? मुश्किल है राह स्वर्ग की हालाँकि, बहुत से आँसू होंगे राह में, प्रेम करूँगा सदा परमेश्वर से, न मलाल करूँगा" ("मेमने का अनुसरण करो और नए गीत गाओ" में 'बिना पश्चाताप के परमेश्वर से प्रेम करने का गीत')। परमेश्वर के वचनों और परमेश्वर के प्रेम ने मुझे निराशा की गहराई से बचाया और, बार-बार, मुझे जीवित रहने की हिम्मत दी। पृथ्वी पर इस ठंडे, अंधेरे नरक में, मैंने परमेश्वर के प्रेम की गर्मजोशी और सुरक्षा का अनुभव किया, और मैंने जीवित रहने का दृढ़ निश्चय किया ताकि मैं परमेश्वर के प्रेम का बदला चुका सकूं। चाहे मैं कितना भी कष्ट सहूं, मुझे आगे बढ़ते रहना था; चाहे मेरी एक ही सांस बची हो, मुझे परमेश्वर के प्रति वफादार रहना था। कैद के अपने तीन साल के जीवन में, मैं सबसे ज़्यादा गहराई से तब प्रभावित हुई जब मेरी बहन ने मुझे परमेश्वर के वचन के कुछ हस्तलिखित पन्ने दिए। शैतानों द्वारा चलाई जा रही जेल में, जहां किसी किले से भी ज़्यादा सख्त पहरा था, वहां मैं परमेश्वर के वचन को पढ़ने में सक्षम थी, यह वास्तव में परमेश्वर द्वारा मुझसे किए जा रहे असीम प्रेम और दया का प्रमाण था। परमेश्वर के इन्हीं वचनों ने मुझे प्रोत्साहित किया और मार्गदर्शन दिया, जिससे मैं उस सबसे कठिन समय को झेल सकी।

सितंबर, 2005 में मेरी सज़ा समाप्त हो गई और मैं आखिरकार जेल के काले दिनों को पीछे छोड़ सकी। जेल से बाहर आकर मैंने एक गहरी साँस ली और परमेश्वर के प्रेम और सुरक्षा के लिए अपने हृदय की गहराई से परमेश्वर को धन्यवाद दिया, जिसके कारण मैं जेल की सज़ा के दौरान जीवित रह सकी थी। सीसीपी सरकार द्वारा गिरफ्तार किए जाने और सताए जाने के अपने व्यक्तिगत अनुभव के कारण, अब मुझे पता है कि क्या धार्मिक है और क्या बुरा है, क्या अच्छा है और क्या दुष्टतापूर्ण है, और क्या सकारात्मक है और क्या नकारात्मक है। मैं जानती हूं कि मुझे किस चीज़ का अनुसरण करने के लिए सबकुछ छोड़ देना चाहिए और किस चीज़ को मुझे घृणा और धिक्कारपूर्वक अस्वीकार करना चाहिए। इस अनुभव के माध्यम से, मुझे वास्तव में पता चला कि परमेश्वर का वचन परमेश्वर का अपना जीवन है और इसमें अलौकिक शक्तियां निहित हैं जो मनुष्य के जीवन की प्रेरणा स्रोत हो सकती हैं। जब तक मनुष्य परमेश्वर के वचन के अनुसार जीता है, तब तक वह शैतान की सभी शक्तियों पर काबू पाने में सक्षम है और अत्यंत विपरीत परिस्थितियों में भी विजयी हो सकता है। परमेश्वर का धन्यवाद!

86. सीसीपी की जेल में बिताया हर दिन

यांग यी, चीन

सर्वशक्तिमान परमेश्वर कहते हैं, "कई जगहों पर परमेश्वर ने सीनियों के देश में विजेताओं के एक समूह को प्राप्त करने की भविष्यवाणी की है। चूँकि विजेताओं को दुनिया के पूर्व में प्राप्त किया जाना है, इसलिए परमेश्वर अपने दूसरे देहधारण में जहाँ कदम रखता है, वह बिना किसी संदेह के सीनियों का देश है, ठीक वह स्थान, जहाँ बड़ा लाल अजगर कुंडली मारे पड़ा है। वहाँ परमेश्वर बड़े लाल अजगर के वंशजों को प्राप्त करेगा, ताकि वह पूर्णतः पराजित और शर्मिंदा हो जाए। परमेश्वर पीड़ा के बोझ से अत्यधिक दबे इन लोगों को जगाने जा रहा है, जब तक कि वे पूरी तरह से जाग नहीं जाते, वह उन्हें कोहरे से बाहर निकालेगा, और उनसे उस बड़े लाल अजगर को अस्वीकार करवाएगा। वे अपने सपने से जागेंगे, बड़े लाल अजगर के सार को जानेंगे, परमेश्वर को अपना संपूर्ण हृदय देने में सक्षम होंगे, अँधेरे की ताक़तों के दमन से बाहर निकलेंगे, दुनिया के पूर्व में खड़े होंगे, और परमेश्वर की जीत का सबूत बनेंगे। केवल इसी तरीके से परमेश्वर महिमा प्राप्त करेगा" (वचन, खंड 1, परमेश्वर का प्रकटन और कार्य, कार्य और प्रवेश (6))। इन वचनों को पढ़कर, मुझे करीब दस साल पहले चीनी कम्युनिस्ट पार्टी द्वारा की गयी अपनी गिरफ्तारी याद आ गयी।

23 जनवरी, 2004 की बात है। कलीसिया की एक बहन के पास जाने के लिए मैं जल्दी उठ गयी। लेकिन रास्ते में मुझे सीसीपी की पुलिस ने अवैध तरीके से गिरफ्तार कर लिया। उन्होंने मेरे बैग की तलाशी ली और उसमें उन्हें आस्था से जुड़ी कुछ सामग्री मिल गयी, एक फोन, पेजर तथा कुछ और चीजें। वो लोग मुझे लोक सुरक्षा ब्यूरो ले गए। वहाँ पहुँचकर पुलिस मुझे एक कमरे में ले गई। उनमें से एक, सुराग की तलाश में, मेरे पेजर और मोबाइल फोन से छेड़छाड़ करने लगा। उसने फोन चालू किया लेकिन उसमें बैटरी कम दिखी, थोड़ी देर में बैटरी पूरी तरह से खाली हो गयी। तमाम कोशिशों के बावदजूद, वह उसे चालू नहीं कर सका। फोन लेकर, वह चिंतित लग रहा था। मैं भी परेशान थी—मैंने सुबह ही फोन चार्ज किया था। इसमें बैटरी खाली कैसे हो सकती है? मुझे अचानक एहसास हुआ कि परमेश्वर ने पुलिस को अन्य भाई-बहनों के बारे में कोई जानकारी खोजने से रोकने के लिए चमत्कारिक तरीके से यह व्यवस्था की थी। मैंने परमेश्वर द्वारा कहे गए वचनों को भी समझा : "कोई भी और सभी चीज़ें, चाहे जीवित हों या मृत, परमेश्वर के विचारों के अनुसार ही जगह बदलेंगी, परिवर्तित, नवीनीकृत और गायब होंगी। परमेश्वर सभी चीज़ों को इसी तरीके से संचालित करता है" (वचन, खंड 1, परमेश्वर का प्रकटन और कार्य, परमेश्वर मनुष्य के जीवन का स्रोत है)। वास्तव में, सभी चीज़ें और घटनाएं परमेश्वर के हाथों में हैं। चाहे सजीव हो या निर्जीव, सभी चीज़ें परमेश्वर के विचारों के अनुसार बदलती हैं। उस समय, मुझे इस बात का एहसास हुआ कि कि कैसे सभी चीज़ों पर परमेश्वर की संप्रभुता है, कैसे वह उनका आयोजन करता है। इस चीज़ ने आगे होने वाली पूछताछ का सामना करने के लिए परमेश्वर पर मेरा विश्वास मजबूत किया। बैग की चीज़ों को इंगित करते हुए, पुलिस अधिकारी ने आरोप लगाते हुए पूछा, "ये चीज़ें बताती हैं कि तुम कलीसिया की कोई साधारण सदस्या नहीं हो। तुम जरूर वरिष्ठ नेताओं में से कोई एक हो, कोई महत्वपूर्ण व्यक्ति हो। छोटे ओहदे के नेताओं के पास पेजर या मोबाइल फोन नहीं होते। क्या मैं सही हूँ?" मैंने जवाब दिया, "मैं समझ नहीं पा रही हूँ कि आप क्या कह रहे हैं"। "तुम नहीं समझने का नाटक कर रही हो", वह गुर्राकर बोला, और मुझे फ़र्श पर बैठकर सब-कुछ बताने का आदेश दिया। यह देखकर कि मैं उनके कहे अनुसार नहीं कर रही हूँ, उन्होंने मुझे घेर लिया और लातों और घूंसों से मारना शुरू कर दिया—मानो मुझे जान से मार दे देना चाहते हों। मेरा चेहरा रक्त-रंजित हो चुका था और सूज गया था। मेरे पूरे शरीर में असहनीय दर्द हो रहा था। मैं फ़र्श पर गिर पड़ी। मैं गुस्से में थी। मैं उनसे जानना चाहती थी कि वो मेरे साथ इस ढंग से क्यों पेश आ रहे हैं, "मैंने क्या गलत किया है? तुमने मुझे ऐसे क्यों मारा?" लेकिन मेरे पास उनके साथ तर्क करने का कोई तरीका नहीं था, क्योंकि सीसीपी सरकार तर्कसंगत काम नहीं करती। मैं परेशान थी, लेकिन मैं उनकी पिटाई के सामने घुटने टेकना भी नहीं चाहती थी। मैं इसी असमंजस में थी कि मैंने अचानक सोचा, चूंकि सीसीपी सरकार के ये दुष्ट अधिकारी इतने बेतुके हैं, मुझे कोई तर्कसंगत बात कहने का मौका नहीं दे रहे, इसलिए मुझे उनसे कोई बात नहीं करनी चाहिए। मेरा चुप रहना ही बेहतर है—इस तरह मैं उनके किसी काम की नहीं रहूँगी। जब मैंने यह सोच लिया, तो मैंने उनकी किसी भी बात पर ध्यान देना बंद कर दिया। यह देखकर कि इस तरकीब का मुझ पर कोई असर नहीं हो रहा है, दुष्ट पुलिसकर्मी आपे से बाहर हो गए तथा और भी बर्बर हो गए : जबरन क़बूल करवाने के लिए उन्होंने मुझे यातना देनी शुरू कर दी। ज़मीन पर पेच से कसी एक धातु की कुर्सी के साथ उन्होंने मुझे इस तरह बेड़ियों से जकड़ दिया कि मैं न तो बैठ सकती थी और न ही खड़ी रह सकती थी। उनमें से एक ने मेरे उस हाथ को जिस पर हथकड़ी नहीं थी, कुर्सी पर रख दिया और जूते से वह उस पर तब तक मारता रहा, जब तक मेरे हाथ का दूसरी ओर का भाग काला और नीला नहीं पड़ गया; दूसरे ने अपने चमड़े के जूते के नीचे मेरे पैर की उंगलियों को कुचल दिया। मेरी उंगलियों में इतना भयानक दर्द हुआ कि उसका असर सीधे मेरे दिल तक गया। उसके बाद, छह-सात पुलिसकर्मी मुझ पर बारी-बारी से टूट पड़े। एक मेरे जोड़ों पर पिल पड़ा और उन्हें इतनी ज़ोर से कोंचने लगा कि एक महीने बाद भी मैं अपनी बांह को मोड़ नहीं पाती थी। दूसरा मेरे बालों को पकड़कर मेरे सिर को इधर-उधर झकझोरने लगा और फिर उसे इतनी जोर से पीछे की ओर खींचा कि मेरा चेहरा ऊपर की तरफ हो गया। उसने दुष्टता से कहा, "देख ऊपर और बता क्या कहीं कोई परमेश्वर है!" दिन ढलने तक यही सब चलता रहा। यह देखकर कि उन्हें मुझसे कुछ भी हासिल नहीं हो रहा है और चीनी नव वर्ष चल रहा है, उन्होंने मुझे सीधे सुधार गृह भेज दिया।

जब मैं सुधार गृह पहुंची, तो वहाँ के सुरक्षाकर्मियों ने मुझे जेल में डाल दिया और मेरे बारे में तरह-तरह की अफवाहें फैला दीं और वहाँ की कैदियों को मुझे यातना देने के लिए उकसाया। वहाँ के कैदी हर दिन मेरे साथ चाल चलते थे : जब तापमान शून्य से 8 या 9 डिग्री होता था, तो वे मेरे जूते भिगो देते; छिप कर मेरे भोजन में बिना उबला पानी डाल देते; शाम को, जब मैं सो जाती तो वे मेरे कपास के गद्देदार जैकेट को भिगो देते; मुझे शौचालय के बगल में सोने को मजबूर करते, अक्सर रात में मेरी रजाई खींच लेते, मेरे बालों को खींचते और मुझे सोने नहीं देते थे; वे मेरी उबली हुई पाव रोटी छीन लेते; मुझे शौचालय साफ़ करने के लिए मजबूर करते और अपनी बची हुई दवाई मेरे मुंह में ठूँस देते, मुझे शौचालय नहीं जाने देते थे; अगर मैं उनकी बात न मानती तो वे गिरोह बनाकर मुझे पीटते—और अक्सर ऐसे समय में सुधार अधिकारी या ग़श्त लगाने वाले संतरी जल्दी से दूर हो जाते या नाटक करते कि उन्होंने कुछ देखा ही नहीं; कभी-कभी वे कुछ दूरी पर हटकर छिप जाते और देखते रहते। अगर कुछ दिन कैदी मुझे न पीटते, तो सुधार अधिकारी उन्हें मुझे मारने के लिए उकसाते। सुरक्षाकर्मियों की क्रूर यातना ने मुझे उनके प्रति नफ़रत से भर दिया। अगर ये सब मैंने अपनी आंखों से न देखा होता और व्यक्तिगत रूप से इसका अनुभव न किया होता, तो मुझे कभी विश्वास नहीं होता कि सीसीपी सरकार, जो उदारता और नैतिकता से भरी हुई मानी जाती है, इतनी बुरी, भयावह और विकराल हो सकती है—मैंने कभी भी इसका असली चेहरा न देखा होता, एक ऐसा चेहरा जो धोखेबाज और दोगला है। "लोगों की सेवा करने, एक सभ्य और सामंजस्यपूर्ण समाज बनाने"—की ये सभी बातें झूठी हैं और ये लोगों को धोखा देने के लिए रची गई हैं, ये बातें सिर्फ एक साधन है, एक चाल है, खुद को सुन्दर बनाकर पेश करने की और वाह-वाही लूटने की जिसके यह लायक ही नहीं है। उस समय, मैंने परमेश्वर के वचनों के वचनों बारे में विचार किया : "फिर, यह कोई आश्चर्य की बात नहीं कि देहधारी परमेश्वर पूरी तरह से छिपा रहता है : इस तरह के अंधकारपूर्ण समाज में, जहां राक्षस बेरहम और अमानवीय हैं, पलक झपकते ही लोगों को मार डालने वाला शैतानों का सरदार, ऐसे मनोहर, दयालु और पवित्र परमेश्वर के अस्तित्व को कैसे सहन कर सकता है? वह परमेश्वर के आगमन की सराहना और जयजयकार कैसे कर सकता है? ये अनुचर! ये दया के बदले घृणा देते हैं, ये लंबे समय से परमेश्वर का तिरस्कार करते रहे हैं, ये परमेश्वर को अपशब्द बोलते हैं, ये बेहद बर्बर हैं, इनमें परमेश्वर के प्रति थोड़ा-सा भी सम्मान नहीं है, ये लूटते और डाका डालते हैं, इनका विवेक मर चुका है, ये विवेक के विरुद्ध कार्य करते हैं, और ये लालच देकर निर्दोषों को अचेत देते हैं। प्राचीन पूर्वज? प्रिय अगुवा? वे सभी परमेश्वर का विरोध करते हैं! उनके हस्तक्षेप ने स्वर्ग के नीचे की हर चीज़को अंधेरे और अराजकता की स्थिति में छोड़ दिया है! धार्मिक स्वतंत्रता? नागरिकों के वैध अधिकार और हित? ये सब पाप को छिपाने की चालें हैं!" (वचन, खंड 1, परमेश्वर का प्रकटन और कार्य, कार्य और प्रवेश (8))। मुझे परमेश्वर को अस्वीकार करने और उसे धोखा देने के लिए मजबूर करने में, सीसीपी सरकार ने मुझे यातना देने और तबाह करने में कोई कोर-कसर नहीं रखी—लेकिन उन्हें पता नहीं था कि वे जितना अधिक मुझे सताएँगे, उतनी ही अधिक स्पष्टता से मैं उनके शैतानी चेहरे देख पाऊँगी, उतनी ही अधिक मैं उनसे घृणा करूँगी और अपने दिल की गहराई से उन्हें नकारूँगी। मैं परमेश्वर के अनुसरण में और भी दृढ़ होती गयी।

यह देखकर कि वे जो कुछ चाहते हैं मुझसे नहीं उगलवा पा रहे हैं, अब उन्होंने कोई भी कसर नहीं छोड़ी—चाहे श्रमशक्ति हो या भौतिक और वित्तीय संसाधन हों—उन्होंने एड़ी-चोटी का ज़ोर लगा दिया, इस सबूत को पाने के लिए कि मैं परमेश्वर में विश्वास करती हूँ। तीन महीने बाद भी, उनकी सारी भाग-दौड़ बेकार गयी। अंत में, उन्होंने अपना तुरुप का पत्ता खेला : उन्हें पूछताछ के लिए एक विशेषज्ञ मिल गया। ऐसा कहा जाता था कि जो भी उसके समक्ष लाया गया था, उसे वह तीन प्रकार की यातनाएँ देता था, और ऐसा कोई नहीं था जिसने क़बूल न किया हो। एक दिन, चार पुलिस अधिकारी आए और मुझसे बोले, "आज हम तुझे एक नए घर में ले जा रहे हैं"। इसके बाद उन्होंने मुझे एक क़ैदी परिवहन गाड़ी में धकेल दिया, पीठ के पीछे मेरे हाथों में बेड़ियाँ लगा दीं, और मेरे सिर पर एक टोप लगा दिया। पता नहीं वे मुझे कैसे यातना देने वाले थे, इसलिए मैं थोड़ी घबराई हुई थी। तभी मैंने प्रभु के इन वचनों पर विचार किया, "क्योंकि जो कोई अपना प्राण बचाना चाहे, वह उसे खोएगा; और जो कोई मेरे लिये अपना प्राण खोएगा, वह उसे पाएगा" (मत्ती 16:25)। प्रभु के वचनों ने मुझे आस्था और शक्ति दी। अगर हम चीन के भूतिया शहर में परमेश्वर पर विश्वास करना और उसका अनुसरण करना चाहते हैं, तो हममें अपनी जान देने का हौसला होना चाहिए। मैं परमेश्वर के लिए मरने को तैयार थी। आश्चर्य की बात है कि गाड़ी में बैठने के बाद, मैंने अनायास ही दुष्ट पुलिस वालों के बीच की बातचीत सुन ली। ऐसा लगा कि वे पूछताछ करने के लिए मुझे कहीं और ले जा रहे हैं। आह, वे मुझे मार डालने के लिए नहीं ले जा रहे थे—और मैं तो परमेश्वर के लिए शहीद होकर मरने की तैयारी कर रही थी! जैसे ही मैं यह सोच रही थी, किसी अज्ञात कारण से एक पुलिसकर्मी ने मेरे सिर पर टोप की डोरियों को और कसकर बाँध दिया। इसके तुरंत बाद, मुझे असहज महसूस होना शुरू हो गया—ऐसा लगा कि मेरा दम घुट रहा है। मेरे मुंह से झाग आने शुरू हो गए, और मैं उल्टी न रोक सकी। लगा मैं अपने अंदर का सब कुछ उल्टी में उगलने जा रही हूँ। मुझे चक्कर आने लगे, सिर खाली-सा हो गया, मैं अपनी आंखें नहीं खोल सकी। मेरे शरीर में ताक़त नहीं बची थी, मानो मुझे लकवा मार गया हो। लगा मेरे मुंह में कुछ चिपचिपा-सा है जिसे मैं बाहर नहीं उगल पा रही हूँ। मैं तो वैसे ही हमेशा से नाज़ुक-सी रही हूँ, और इस तरह के दुर्व्यवहार के बाद तो मुझे लगा मैं किसी मुसीबत में हूँ, मेरी सांस किसी भी समय बंद हो सकती है। दर्द के बीच, मैंने परमेश्वर से प्रार्थना की : "हे परमेश्वर! मेरे हृदय की रक्षा करो। मैं मरूँ या जिऊँ, लेकिन मैं तुम्हें धोखा नहीं दूँगी।" कुछ समय के बाद, हमारी गाड़ी एक होटल में पहुंची। वे मुझे एक सील किए हुए कमरे में ले गए। इसके तुरंत बाद, पुलिस ने जिस "पूछताछ विशेषज्ञ" का ज़िक्र किया था, वह पहुंच गया। वह मेरे सामने आया और उसने मुझे पकड़ लिया। मेरे चेहरे पर दर्जनों थप्पड़ जड़ देने के बाद, उसने मुझे छाती और पीठ पर कई बार घूंसों से मारा, फिर अपना चमड़े का जूता मेरे चेहरे पर दे मारा। इस तरह उसके द्वारा पीटे जाने के बाद, मुझे अब यह एहसास नहीं रहा कि कुछ ऐसा था जो मैं अपने मुंह या पेट से नहीं निकाल सकती थी। मैं अब बेसुध अवस्था में नहीं थी और अपनी आंखें खोल सकती थी। धीरे-धीरे मेरे अंगों में सुध वापस आ रही थी, और मेरे शरीर में ताक़त लौटने लगी थी। इसके बाद, उसने बेदर्दी से मेरे कंधों को पकड़ा और मुझे दीवार से दे मारा। उसने मुझे अपनी ओर देखकर उसके सवालों के जवाब देने का आदेश दिया। यह देखकर कि मैं उसकी ओर कोई ध्यान नहीं दे रही हूँ, वह भड़क गया, और उसने परमेश्वर की बुराई, निंदा और बदनामी करके मेरी प्रतिक्रिया लेने की कोशिश की। मुझे फँसाने के लिए उसने सबसे ज्यादा घृणास्पद, घटिया तरीकों का उपयोग किया, और कुछ अनिष्ट होने की संभावना वाले अंदाज में बोला, "मैं जानबूझकर तुझे ऐसी यातनाएं दे रहा हूँ जिन्हें तेरा शरीर और आत्मा बर्दाश्त न कर पाएं, तुझे ऐसा दर्द हो जिसे कोई भी सामान्य व्यक्ति सहन नहीं कर सकता—तू चाहेगी कि तू मर जाए। अंत में, तू मेरे आगे गिड़गिड़ाएगी कि मैं तुझे जाने दूँ, और तभी तू अपनी जबान खोलेगी और मानेगी कि तेरा नसीब परमेश्वर के हाथों में नहीं—बल्कि मेरे हाथों में है। अगर मैं तेरी मौत चाहूँ, तो यह काम तुरंत हो जाएगा; अगर मैं तुझे जीने देना चाहूँ, तो तू जीवित रहेगी, और जो भी कष्ट मैं तुझे देना चाहूँ, वह तुझे भुगतना होगा। तेरा सर्वशक्तिमान परमेश्वर तुझे नहीं बचा सकता—तू तभी जीवित रहेगी जब तू हमसे तुझे बचाने के लिए प्रार्थना करेगी।" मैं इन घृणास्पद, बेशर्म घिनौने ठगों, जंगली जानवरों और दुष्ट राक्षसों का सामना करते हुए, इनसे लड़ना चाहती थी। मैंने सोचा, "आकाश और पृथ्वी की सभी चीज़ें परमेश्वर द्वारा सृजित और नियंत्रित हैं। मेरा भाग्य भी परमेश्वर की संप्रभुता और व्यवस्थाओं के अधीन है। परमेश्वर जीवन और मृत्यु का फैसला करने वाला है; तुम लोगों को लगता है मैं तुम्हारे चाहने मात्र से मर जाऊँगी?" उस पल, मेरा दिल आक्रोश से भर गया था। पुलिसकर्मियों द्वारा मेरे खिलाफ किये गए सारे घृणित कृत्य और आज परमेश्वर की निंदा और विरोध करने वाली जो बातें उन्होंने कही थीं, वे सब उनके उस शैतानी सार को स्पष्ट रूप से उजागर करती हैं जो सत्य से नफरत करता है और परमेश्वर का विरोधी है, और यही वह सबूत है जिसके आधार पर परमेश्वर उन्हें दोषी ठहराकर, सज़ा देगा और उनका विनाश करेगा।

क़बूल करने से मेरे इनकार ने उस तथा-कथित विशेषज्ञ के नाम को बहुत अधिक चोट पहुंचाई थी। उसने मेरी पीठ के पीछे मेरी एक बाँह को मजबूती से मोड़ दिया और दूसरी बाँह को मेरे कंधे के पीछे खींच लिया, फिर कसकर मेरे हाथों को हथकड़ी पहना दी। आधे घंटे से भी कम समय में, पसीने की बड़ी-बड़ी बूंदें मेरे चेहरे से टपककर मेरी आँखों में जा रही थीं जिससे मैं अपनी आंखें नहीं खोल पा रही थी। यह देखकर कि मैं अभी भी उसके सवालों के जवाब नहीं दे रही हूँ, उसने मुझे जमीन पर पटक दिया, फिर मुझे मेरी पीठ के पीछे लगी हथकड़ियों से उठा लिया। मेरी बाहें एकदम से भयंकर दर्द से बज उठीं, जैसे कि वे टूट ही गई हों। दर्द इतना भयानक था कि मैं मुश्किल से सांस ले पा रही थी। इसके बाद, उसने मुझे दीवार पर दे मारा और मुझे उसके सहारे खड़ा कर दिया। पसीना मेरी आंखों को धुंधला कर रहा था। पीड़ा इतनी अधिक थी कि मेरा पूरा शरीर पसीने से भर गया—यहाँ तक कि मेरे जूते भी भीग गए थे। मैं वैसे भी हमेशा कमज़ोर रही थी, और इस पल तो मैं लुढ़क ही पड़ी। लग रहा था जैसे मैं नाक से साँस लेने की शक्ति ही खो चुकी हूँ। मैं आधा मुँह खोलकर ही किसी तरह साँस ले पा रही थी। मुझे एक बार फिर मौत क़रीब आते हुए महसूस हुई—शायद इस बार मैं वास्तव में मर जाऊंगी। लेकिन उस पल, मैंने यीशु के शिष्यों में से एक, लूका के बारे में और जीते-जी फांसी चढ़ जाने के उसके अनुभव के बारे में सोचा। जैसे फिर से मुझे अपनी सारी ताक़त वापस मिल गयी, मैं खुद को याद दिलाने के लिए एक ही बात दुहराती रही : "लूका जीते-जी फांसी दिए जाने से मरा था। मुझे भी लूका जैसा होना चाहिए, मुझे लूका बनना चाहिए, लूका होना ... मैं स्वेच्छा से परमेश्वर के आयोजनों और उसकी व्यवस्थाओं का पालन करुँगी, मैं लूका की तरह मृत्यु पर्यंत परमेश्वर के प्रति वफादार होना चाहती हूँ।" जैसे ही दर्द असहनीय होने लगा और मैं मृत्यु के कगार पर पहुँचने लगी कि मैंने अचानक एक दुष्ट पुलिसवाले को यह कहते हुए सुना कि उन्होंने सर्वशक्तिमान परमेश्वर में विश्वास रखने वाले कई भाई-बहनों को गिरफ्तार कर लिया गया है। मन ही मन, मैं चौंक गई : कई अन्य भाई-बहनों को यह यातना दी जाने वाली है। भाइयों पर तो विशेष रूप से अधिक अत्याचार किए जाएँगे। मेरा दिल चिंता से भर गया। मैं मन ही मन उनके लिए प्रार्थना करती रही। शायद मुझे पवित्र आत्मा ने छुआ था; मैंने जितनी अधिक प्रार्थना की, मैं उतनी ही प्रेरित होती गई। मैं अनजाने में अपना दर्द भूल गई। मैं अच्छी तरह जानती थी कि ये सब परमेश्वर की बुद्धिमान व्यवस्थाएं हैं; परमेश्वर को मेरी कमज़ोरी का पता है, और वह मेरे सबसे दर्दनाक समय में मेरी अगुआई कर रहा है। उस रात, मैंने इस बात की कोई परवाह नहीं कि दुष्ट पुलिसवालों ने मुझसे कैसा व्यवहार किया, और न ही मैंने उनके सवालों की ज़रा-सा भी परवाह की। यह होते देखकर, दुष्ट पुलिसवालों ने मेरे चेहरे पर कस-कसकर मुक्कों से प्रहार किया, फिर कनपटियों के बालों को अपनी उंगलियों में लपेट कर उन्हें खींचा और मरोड़ा। मेरे कान मड़ने के कारण सूज गए थे, मेरा चेहरा पहचानना मुश्किल था, लकड़ी के मोटे टुकड़े से मारे जाने के कारण मेरे निचले और ऊपरी पैरों पर खरोंचें पड़ गईं थीं और खाल निकल रही थी, मेरे पैर की उंगलियाँ भी लकड़ी से कुचले जाने के कारण काली और नीली पड़ गई थीं। छः घंटों तक मुझे हथकड़ियों से लटकाने के बाद, जब दुष्ट पुलिसवालों ने हथकड़ियाँ खोलीं, तो मेरे बाएं अंगूठे के नीचे का मांस निकल गया था—हड्डी पर केवल एक पतली-सी परत रह गई थी। हथकड़ियों ने मेरी कलाइयों को भी पीले फफोलों से ढक दिया था, और उन्हें फिर से पहन सकने का कोई तरीका नहीं था। उस समय, एक महत्वपूर्ण दिखने वाली महिला पुलिस अधिकारी अंदर आई। उसने मुझे ऊपर से नीचे तक देखा, फिर बोली : "अब तुम इसे और नहीं पीट सकते—यह मरने वाली है।" पुलिसवालों ने मुझे होटल के एक कमरे में बंद कर दिया। उसके पर्दे चौबीस घंटे लगे रहते थे। दरवाज़े पर चौबीस घंटे पहरा रहता था और किसी भी सेवाकर्मी को वहाँ प्रवेश करने की इजाज़त नहीं थी, और न ही किसी को कमरे के अंदर होती प्रताड़ना और बर्बरता के दृश्यों को देखने की इजाज़त थी। उन्होंने बारी-बारी से बिना कोई विराम लिए, मुझसे पूछताछ जारी रखी। पांच दिनों तक दिन-रात, उन्होंने मुझे न सोने दिया, न बैठने की अनुमति दी और न ही उन्होंने मुझे खाना खाने की अनुमति दी। मुझे केवल दीवार के सहारे खड़े होने की इजाज़त थी। एक दिन, एक अधिकारी मुझसे पूछताछ करने आया। यह देखकर कि मैं उसे अनदेखा कर रही हूँ, वह आगबबूला हो गया और मुझे ठोकर मारकर मेज के नीचे धकेल दिया। इसके बाद, उसने मुझे बाहर खींचा और घूंसों से मारा, जिससे मेरे मुंह के कोने से खून बहने लगा था। अपनी वहशियत को ढकने के लिए, उसने जल्दी से दरवाज़ा बंद कर दिया ताकि कोई अंदर न आ सके। फिर उसने कागज के कुछ रूमाल लिए और मेरे खून को साफ़ कर दिया, मेरे चेहरे पर लगे खून को पानी से धोया और फर्श से खून को साफ कर दिया। मैंने जानबूझकर अपने सफेद स्वेटर पर कुछ रक्त छोड़ दिया। जब मैं सुधार गृह में लौट आई, तो दुष्ट पुलिसवालों ने अन्य कैदियों को बताया कि मेरे कपड़ों पर खून तब से था जब मुझे मानसिक अस्पताल में प्रमाणित किया जा रहा था, और उनसे कहा कि मैं पिछले कई दिनों से वहीं थी। मेरे शरीर पर घाव और खून के निशान रोगियों के कारण थे—उन्होंने अर्थात पुलिसवालों ने तो मुझे छुआ तक नहीं था...। इन निर्मम तथ्यों ने मुझे "जनता" की पुलिस की क्रूरता, कपटपूर्ण चालाकी और अमानवीयता दिखा दी और साथ ही मैंने अपने लिए परमेश्वर की सुरक्षा और परवाह को महसूस किया। जब भी मेरा दर्द सबसे बुरी अवस्था में होता, तो परमेश्वर मुझे प्रबुद्ध करता और रास्ता दिखाता था, जिससे मेरे विश्वास और मेरी शक्ति को बढ़ावा मिलता, मुझे उसकी गवाही देने का साहस मिलता था। जब दुष्ट पुलिसवाले की वहशियत ने मुझे मौत के दरवाज़े पर छोड़ दिया, तो परमेश्वर ने मुझे अन्य भाई-बहनों की गिरफ्तारी की खबर सुनायी, ताकि मैं उनके लिए प्रार्थना करने के लिए प्रेरित हो सकूं, जिससे मैं अपना दर्द भूल गई और अनजाने में ही मौत की अड़चनों को पार कर गई। जब शैतान दुष्टता और शातिर विषमता के रूप में कार्य कर रहा था, तो मैंने देखा कि केवल परमेश्वर ही सत्य, मार्ग और जीवन है, और केवल परमेश्वर का स्वभाव ही धार्मिकता और अच्छाई का प्रतीक है। केवल परमेश्वर ही सब कुछ नियंत्रित करता है और सब कुछ व्यवस्थित करता है, और वह राक्षसों की भीड़ की घेराबंदी को पराजित करने के लिए, देह की कमज़ोरी और मृत्यु की बाधाओं पर काबू पाने के लिए, अपनी महान शक्ति और अपने ज्ञान का उपयोग करते हुए मेरे हर बढ़ते कदम का मार्गदर्शन करता है, ताकि मैं इस अँधेरी माँद में दृढ़ता से जीवित रह सकूँ। जब मैंने परमेश्वर के प्रेम और उद्धार के बारे में सोचा, तो मुझे बहुत प्रेरणा मिली और मैंने शैतान से अंत तक लड़ने का संकल्प कर लिया। अगर मुझे जेल में ही सड़ना पड़ा, तो भी मैं अपनी गवाही में दृढ़ रहकर परमेश्वर को संतुष्ट करूँगी।

हर संभव कोशिश करने के बाद भी, दुष्ट पुलिस को मुझसे कुछ भी नहीं मिला था। अंत में, उन्होंने दृढ़ विश्वास के साथ कहा : "सीसीपी इस्पात की बनी है, लेकिन जो लोग सर्वशक्तिमान परमेश्वर में विश्वास करते हैं वे हीरे के बने होते हैं—वे लोग हर मामले में कम्युनिस्टों की तुलना में बेहतर होते हैं।" इन शब्दों को सुनने के बाद मैं अपने दिल में परमेश्वर की वाहवाही और प्रशंसा किये बिना न रह सकी : "हे परमेश्वर, मैं तुम्हारा धन्यवाद करती हूँ और तुम्हारी प्रशंसा करती हूँ! अपनी सर्वशक्तिमत्ता और अपने ज्ञान से तुमने शैतान पर विजय पा ली है और अपने दुश्मनों को हराया है। तुम ही सर्वोच्च सत्ता हो और तुम्हारी महिमा हो!" दौरान मैंने देखा कि सीसीपी चाहे जितनी भी क्रूर हो, इसका नियंत्रण और आयोजन परमेश्वर के हाथों में है। जैसा कि परमेश्वर के वचन कहते हैं : "आकाश में और धरती पर सभी चीज़ों को उसके प्रभुत्व के अधीन आना ही होगा। उनके पास कोई विकल्प नहीं हो सकता है और सभी को उसके आयोजनों के समक्ष समर्पण करना ही होगा। इसकी आज्ञा परमेश्वर द्वारा दी गई थी, और यह परमेश्वर का अधिकार है" (वचन, खंड 1, परमेश्वर का प्रकटन और कार्य, सफलता या विफलता उस पथ पर निर्भर होती है जिस पर मनुष्य चलता है)।

एक दिन, दुष्ट पुलिस एक बार फिर मुझसे पूछताछ करने आई। इस बार वे सब लोग कुछ अजीब-से लग रहे थे। बात करते वक़्त वे मेरी ओर देखते थे, लेकिन ऐसा नहीं लगता था कि वे मुझसे बात कर रहे हैं। वे आपस में कुछ चर्चा करते हुए लगे। पिछले मौकों की तरह, यह पूछताछ भी विफल रही। बाद में, दुष्ट पुलिस मुझे अपनी कोठरी में वापस ले आई। रास्ते में, मैंने अनायास उन्हें यह कहते हुए सुन लिया कि ऐसा लगता था कि मुझे अगले महीने के पहले दिन रिहा कर दिया जाएगा। यह सुनकर, मेरा दिल उत्साह से लगभग बेकाबू हो गया : "इसका मतलब है कि मैं तीन दिनों में रिहा कर दी जाऊँगी!" मैंने सोचा। अंततः मैं इस पैशाचिक नरक को छोड़ सकूँगी। अपने दिल की ख़ुशी को दबाकर, मैं उम्मीद लगाए रही और हर पल इंतज़ार करती रही। तीन दिन, तीन साल की तरह महसूस हुए। अंततः, महीने का पहला दिन भी आ पहुंचा! उस दिन, मैं दरवाज़े पर टकटकी लगाये रही और इस बात की प्रतीक्षा करती रही कि कोई मेरा नाम पुकारेगा। सुबह बीत गई और कुछ नहीं हुआ। मैंने अब अपनी सारी उम्मीदें दोपहर में निकल जाने पर लगा दीं—पर जब शाम हो आई, तब भी कुछ नहीं हुआ। जब शाम के भोजन का समय आया, तो मुझे खाने की इच्छा नहीं हुई। मेरे दिल में, एक निराशा का भाव पैदा हो गया था; उस पल ऐसा लगा जैसे मेरा दिल स्वर्ग से नरक में आ गिरा हो। सुधार अधिकारी ने अन्य क़ैदियों से पूछा, "वह खा क्यों नहीं रही है?" क़ैदियों में से एक ने जवाब दिया, "उस दिन पूछताछ से वापस आने के बाद से ही उसने कुछ ख़ास नहीं खाया है।" सुधार अधिकारी ने कहा, "उसके माथे को छू कर देखो, कहीं वह बीमार तो नहीं है?" एक कैदी ने आकर मेरे माथे पर हाथ रखकर देखा। उसने कहा कि इसका माथा बहुत गर्म है, इसे तो बुखार है। मुझे वास्तव में बुखार था। बीमारी अचानक ही आ गयी थी, और बहुत गंभीर हो गयी थी। उसी समय मैं गिर पड़ी। अगले दो घंटों के दौरान, बुखार और भी बिगड़ गया। मैं रो पड़ी! सुधार अधिकारी सहित सभी ने मुझे रोते देखा। वे सभी हैरान थे : मेरे बारे में उनकी धारणा यह थी कि मैं सुख-दुःख सभी से परे हूँ, जिसने घोर यातना के बाद भी कभी एक आंसू नहीं बहाया, जिसे छह-छह घंटों तक हथकड़ियों से लटकाया गया था, लेकिन कभी मुँह से कराह नहीं निकली। फिर भी आज, मैं बिना किसी यातना के रो पड़ी थी। उन्हें समझ में नहीं आया कि मेरे आँसू क्यों निकल आए—उन्हें बस ये लगा कि मेरी तबियत ठीक नहीं है। जबकि सच ये है कि केवल मुझे और परमेश्वर को ही इसका कारण मालूम था। यह सब मेरे विद्रोह और मेरी अवज्ञा के कारण था। ये आँसू इसलिए निकल आए क्योंकि मुझे निराशा हुई जब मेरी उम्मीदें नाकाम हुईं और मेरी आशाओं पर तुषारापात हो गया। ये आँसू विद्रोह और शिकायत के थे। उस पल, मैं परमेश्वर के प्रति गवाही देने के अपने संकल्प पर टिकी नहीं रहना चाहती थी। मेरे अंदर इस तरह की और परीक्षा देने का साहस नहीं बचा था। उस शाम, मैंने दुःख के आँसू बहाए, क्योंकि मैं जेल में पर्याप्त रह ली थी, मुझे इन राक्षसों से घृणा हो गयी थी और उससे भी ज्यादा, मुझे इस इस भयावह स्थान से नफ़रत हो गयी थी। मैं वहाँ अब एक पल भी और नहीं रहना चाहती थी। जितना अधिक मैंने इस बारे में सोचा, मैं उतनी ही मायूस होती गई, और उतनी ही अधिक मुझे शिकायत, दयनीयता और अकेलेपन का एहसास हुआ। मुझे लगा कि मैं समुद्र में एक अकेली नाव की तरह हूँ, जिसे किसी भी समय समुद्र का पानी निगल सकता है; इसके अलावा, मुझे लगा कि मेरे आस-पास के लोग इतने कपटी और भयावह हैं कि वे किसी भी समय अपने क्रोध को मुझ पर निकाल सकते हैं। मैंने बार-बार परमेश्वर से प्रार्थना की और ये वचन मेरे मन में कौंधे : "परमेश्वर से प्रेम करने की चाह रखने वाले व्यक्ति के लिए कोई भी सत्य अप्राप्य नहीं है, और ऐसा कोई न्याय नहीं जिस पर वह अटल न रह सके। तुम्हें अपना जीवन कैसे जीना चाहिए? तुम्हें परमेश्वर से कैसे प्रेम करना चाहिए और इस प्रेम का उपयोग करके उसकी इच्छा को कैसे संतुष्ट करना चाहिए? तुम्हारे जीवन में इससे बड़ा कोई मुद्दा नहीं है। सबसे बढ़कर, तुम्हारे अंदर ऐसी आकांक्षा और कर्मठता होनी चाहिए, न कि तुम्हें एक रीढ़विहीन और निर्बल प्राणी की तरह होना चाहिए। तुम्हें सीखना चाहिए कि एक अर्थपूर्ण जीवन का अनुभव कैसे किया जाता है, तुम्हें अर्थपूर्ण सत्यों का अनुभव करना चाहिए, और अपने-आपसे लापरवाही से पेश नहीं आना चाहिए" (वचन, खंड 1, परमेश्वर का प्रकटन और कार्य, पतरस के अनुभव : ताड़ना और न्याय का उसका ज्ञान)। परमेश्वर के वचनों ने मुझे आस्था दी। मैंने याद किया कि कैसे मैंने परमेश्वर के सामने कसम खाई थी कि चाहे मुझे कितने भी कष्ट क्यों न सहनें पड़ें, मैं गवाही दूँगी और शैतान को शर्मिंदा करूंगी। पर जब मैं लंबे समय तक पुलिस की यातना झेल रही थी, तो मेरा संकल्प जाता रहा और बस उस दिन की प्रतीक्षा करने लगी जब मैं इस बुरी जगह से बचकर निकल सकूँगी। यह किसी प्रकार का समर्पण कैसे हुआ? यह किसी प्रकार की गवाही कैसे हुई? मैंने परमेश्वर से प्रार्थना करते हुए कसम खाई थी कि अगर मुझे अपना पूरा जीवन भी जेल में बिताना पड़े तो भी मैं शैतान के सामने नहीं झुकूंगी। मैं गवाही दूँगी और शैतान को शर्मिंदा करूंगी। फिर 6 दिसंबर, 2005 को मुझे रिहा कर दिया गया और मुझे इस नारकीय जेल की ज़िंदगी से छुटकारा मिल गया।

इस गिरफ़्तारी और यातना का सामना करने के बाद, हालांकि मेरी देह ने कुछ मुसीबतें सहीं थीं, लेकिन मैंने अपनी अंतर्दृष्टि और अपने विवेक को विकसित किया था, और यह जान लिया था कि सीसीपी सरकार दुष्ट शैतान का मूर्त रूप है, हत्यारों का एक ऐसा गिरोह है जो लोगों को पलक झपकते ही मार डालता है, लेकिन साथ ही मैंने परमेश्वर की सर्वशक्तिमत्ता और ज्ञान को, उसकी धार्मिकता और पवित्रता को भी समझ लिया था; मुझे बचाने में परमेश्वर के अच्छे इरादों को, उसकी देखभाल और मुझे दी गई सुरक्षा को भी मैंने जान लिया था, ताकि शैतान की वहशियत के दौरान, एक-एक कर मैं शैतान पर विजय पा सकूँ, और अपनी गवाही में दृढ़ रह सकूँ। उस दिन से, मैं पूरी तरह से परमेश्वर को अपना सब-कुछ दे देना चाहती हूँ, और मैं पूरी दृढ़ता से परमेश्वर का अनुसरण करुँगी ताकि मैं उसे जल्दी से जल्दी प्राप्त हो जाऊं।

87. क्रूर यातनाओं ने मेरी आस्था को मजबूत किया

झाओ रुई, चीन

2009 की वसंत ऋतु में चीनी कम्युनिस्ट पार्टी ने बड़े पैमाने पर सर्वशक्तिमान परमेश्वर की कलीसिया के सदस्यों की गिरफ्तारी का अभियान चलाया। एक-एक करके पूरे देश में कलीसियाओं के प्रधान अगुआओं को गिरफ्तार करके जेल में ठूँस दिया गया। 4 अप्रैल को रात के करीब 9 बजे मैं और एक बहन, जिसके साथ मैं अपने कर्तव्य निभाने में सहयोग कर रही थी, बहन वांग के घर से निकलकर रास्ते पर जा रहे थे कि अचानक सादे कपड़ों में तीन व्यक्ति लपककर हमारे पीछे आए और बाँहों से पकड़कर हमें जबरन घसीटने लगे, और चिल्लाकर बोले, "चलो! तुम लोग हमारे साथ चल रहे हो!" इससे पहले कि हम कुछ कर पाते, उन्होंने हमें रास्ते पर खड़ी एक काली गाड़ी की पिछली सीट पर पटक दिया। यह बिलकुल वैसे ही हुआ, जैसे फिल्मों मे बदमाश आते हैं और दिन-दहाड़े किसी का अपहरण कर लेते हैं, फर्क सिर इतना था कि अब यह हमारे साथ असलियत में हो रहा था, और बहुत ही खौफनाक था। मैं बुरी तरह डर गई और मन ही मन परमेश्वर को पुकारने लगी : "प्यारे परमेश्वर! मुझे बचा ले! हे परमेश्वर, कृपा कर मुझे बचा ले...।" मैं सँभल भी नहीं पाई थी कि हमारी गाड़ी नगरपालिका के सार्वजनिक सुरक्षा ब्यूरो के अहाते में आकर रुकी। तब जाकर मुझे एहसास हुआ कि हम लोग पुलिस के हत्थे चढ़ गए हैं। तभी वे बहन वांग को भी ले आए। हम तीनों को दूसरी मंजिल के दफ्तर में ले जाया गया। एक अधिकरी ने बिना कोई स्पष्टीकरण दिए हमसे हमारे थैले जब्त कर लिए और हमें दीवार की तरह मुँह करके खड़ा करवा दिया। उसने जबरन हमारे कपड़े उतरवा दिए और हमारी पूरी तलाशी ली। फिर उसने हमसे जबरदस्ती कलीसिया के काम से संबंधित कुछ सामग्री, कलीसिया के पैसे की रसीदें, हमारे मोबाइल फोन, 5,000 से ज्यादा नकदी चीनी मुद्रा, एक बैंक-कार्ड और घड़ी, और साथ ही हमारे पास मौजूद और हमारे थैलों में रखी अन्य निजी वस्तुएँ जब्त कर लीं। जब यह सब चल रहा था, तो सात-आठ पुरुष पुलिस अधिकारी कमरे में आते-जाते रहे और उनमें से दो अधिकारियों ने, जो हम पर निगाह रखे हुए थे, अट्टहास करते हुए मेरी तरफ इशारा किया और कहा, "यह कलीसिया में बहुत अहमियत रखती है, लगता है आज हमने बड़ी मछली पकड़ी है।" उसके फौरन बाद सादी वर्दी पहने चार पुलिस अधिकारियों ने मुझे हथकड़ी लगाई, मेरी आँखें टोप से ढक दीं, और शहर से बहुत दूर स्थित नगरपालिका के सार्वजनिक सुरक्षा ब्यूरो की शाखा में ले गए।

जब मैंने पूछताछ-कक्ष में जाकर लोहे की ऊँची, जालीदार खिड़की और वह खौफनाक, ठंडी दिखने वाली टाइगर-कुर्सी देखी, तो मुझे उन भाई-बहनों की भयानक कहानियाँ याद आ गईं, जिन्हें पहले यातनाएँ दी गई थीं। उन अनजान यातनाओं के बारे में सोचकर, जो ये दुष्ट पुलिस अधिकारी मुझे देने वाले थे, मैं बेहद डर गई, और अनजाने ही मेरे हाथ काँपने लगे। ऐसी निराशाजनक स्थिति में मैंने परमेश्वर के इन वचनों के बारे में सोचा : "तुम्हारे दिल में अभी भी डर बैठा हुआ है। तब क्या ऐसा नहीं है कि तुम्हारा दिल अब भी शैतान से आने वाले विचारों से भरा हुआ है?" "एक विजेता क्या है? मसीह के अच्छे सैनिकों को बहादुर होना चाहिए और आध्यात्मिक रूप से मजबूत होने के लिए मुझ पर निर्भर रहना चाहिए; उन्हें योद्धा बनने के लिए लड़ना होगा और शैतान का सामना मौत तक करना होगा" (वचन, खंड 1, परमेश्वर का प्रकटन और कार्य, आरंभ में मसीह के कथन, अध्याय 12)। परमेश्वर के वचनों के प्रबोधन ने धीरे-धीरे मेरे भयभीत हृदय को शांत कर दिया और मुझे एहसास कराया कि मेरे भय का स्रोत शैतान में है। मैंने मन ही मन सोचा : "शैतान मेरी देह को यातना देना चाहता है, ताकि मैं उसकी निरंकुशता के आगे हार मान लूँ। लेकिन मैं उसके धोखे से भरे षड्यंत्र में फँस नहीं सकती। परमेश्वर हर समय मेरा पक्का सहारा और शाश्वत आसरा रहेगा। यह एक आध्यात्मिक युद्ध है और यह जरूरी है कि मैं परमेश्वर की गवाही दूँ। मुझे परमेश्वर के साथ खड़ा होना चाहिए, मैं शैतान के आगे नहीं झुक सकती।" इस बात का एहसास होने के बाद मैंने मन ही मन प्रार्थना की : "हे परमेश्वर! तेरे नेक इरादों के कारण ही आज मैं इन दुष्ट पुलिसवालों के हाथ लगी हूँ। लेकिन मेरा आध्यात्मिक कद बहुत ही छोटा है, मैं घबराई हुई और भयभीत हूँ। मैं तुझसे प्रार्थना करती हूँ कि तू मुझे आस्था और हौसला दे, ताकि मैं शैतान के प्रभाव के बंधनों से मुक्त हो सकूँ, उसके आगे न झुकूँ और दृढ़तापूर्वक तेरी गवाही दे सकूँ!" प्रार्थना करने के बाद मेरा दिल हौसले से भर गया, और मुझे उन दुर्जन दिखने वाले दुष्ट पुलिसकर्मियों से उतना भय नहीं लगा।

तभी दो अधिकारियों ने मुझे टाइगर-कुर्सी में धकेल दिया और मेरे हाथों-पैरों में ताले डाल दिए। एक विशालकाय जानवर-से दिखने वाले अधिकारी ने दीवार की तरफ इशारा किया, जिस पर लिखा था "कानून का सभ्य प्रवर्तन", और फिर मेज पर जोर से हाथ मारते हुए चिल्लाया, "तुझे पता है, तू कहाँ है? सार्वजनिक सुरक्षा ब्यूरो चीनी सरकार की एक ऐसी शाखा है, जिसे हिंसा में महारत हासिल है! अगर तूने सब-कुछ साफ-साफ नहीं बताया, तो फिर तेरी खैर नहीं! चल बता! तेरा नाम क्या है? उम्र कितनी है? कहाँ से है? कलीसिया में तेरी हैसियत क्या है?" उसका आक्रामक व्यवहार देखकर मैं गुस्से से तमतमा गई। मैंने सोचा : "ये लोग हमेशा 'जनता की पुलिस' होने और अपना लक्ष्य 'दुष्टों का खात्मा करना और कानून का पालन करने वालों को शांति से रहने देना' होने का दावा करते हैं, जबकि सच्चाई यह है कि ये लोग ठगों, डाकुओं और अपराध-जगत के हत्यारों का झुंड हैं। ये लोग ऐसे दरिंदे हैं, जो इंसाफ पर आक्रमण करते हैं और नेक व ईमानदार लोगों को दंडित करते हैं! ये पुलिसवाले उन लोगों को नजरंदाज कर देते हैं, जो नियम तोड़ते हैं और अपराध करते हैं, और उन्हें कानून के दायरे से बाहर रहने की छूट देते हैं। जबकि हम लोग सिर्फ परमेश्वर में आस्था रखते हैं, परमेश्वर के वचन पढ़ते हैं और सही राह पर चलते हैं, इसके बावजूद हम इस वहशी झुंड की हिंसा का निशाना बन गए हैं। सीसीपी सरकार न्याय को पलटने वाली विकृत सरकार है।" हालाँकि मुझे उन दुष्ट पुलिसवालों से घृणा हो गई थी, लेकिन मुझे पता था कि मेरा आध्यात्मिक कद बहुत छोटा है, और मैं उनकी क्रूर यातना सह नहीं पाऊँगी। इसलिए मैंने बार-बार परमेश्वर को पुकारते हुए उससे याचना की कि मुझे शक्ति दे। तभी परमेश्वर के इन वचनों ने मुझे प्रबुद्ध किया : "विश्वास एक ही लट्ठे से बने पुल की तरह है: जो लोग घृणास्पद ढंग से जीवन से चिपके रहते हैं उन्हें इसे पार करने में परेशानी होगी, परन्तु जो आत्म बलिदान करने को तैयार रहते हैं, वे बिना किसी फ़िक्र के, मजबूती से कदम रखते हुए उसे पार कर सकते हैं" (वचन, खंड 1, परमेश्वर का प्रकटन और कार्य, आरंभ में मसीह के कथन, अध्याय 6)। परमेश्वर के वचनों की दिलासा और हौसले ने मुझे स्थिर रहने में मदद की, और मैंने मन ही मन सोचा : "आज मुझे सब-कुछ दाँव पर लगाने के लिए तैयार रहना चाहिए—अगर मरने की नौबत आती है, तो वही सही। अगर दरिंदों के इस गिरोह को यह लगता है कि ये लोग मुझसे कलीसिया के पैसे, काम या हमारे अगुआओं के बारे में उगलवा लेंगे, तो ये गलतफहमी में हैं!" बाद में उन दरिंदों ने हर तरह से मुझसे पूछताछ की और मुझसे जानकारी निकलवाने की कोशिश की, लेकिन मैंने अपनी जबान नहीं खोली।

यह देखकर कि मैं जबान नहीं खोल रही हूँ, एक दूसरा अधिकारी गुस्से से भर उठा और जोर से मेज पर हाथ मारकर तेजी से मेरी तरफ बढ़ा और उस टाइगर-कुर्सी को एक लात मारी, जिससे मैं बँधी हुई थी और फिर मेरे सिर को पकड़कर झिंझोड़ते हुए चिल्लाया, "उगल दे, जो कुछ तुझे पता है! यह मत सोच कि हम कुछ नहीं जानते। अगर हमें कुछ पता न होता, तो हम लोग तुम तीनों की सही ठिकाने पर धर-पकड़ कैसे करते?" वह लंबा पुलिसवाला दहाड़ा, "देख, मेरे सब्र का इम्तहान मत ले! अगर हमने तुझे थोड़े-बहुत दर्द का एहसास नहीं कराया, तो तू सोचेगी कि हम तुझे सिर्फ गीदड़-भभकी दे रहे हैं। चल खड़ी हो जा!" इतना कहते ही वह मुझे टाइगर-कुर्सी से घसीटकर खिड़की के नीचे ले गया, जो दीवार में काफी ऊँचाई पर थी और जिसमें लोहे की जालियाँ लगी हुई थीं। उन्होंने मेरे दोनों हाथों में काँटेदार हथकड़ियाँ लगा दीं, उनका एक सिरा मेरे हाथों से बाँध दिया और दूसरा लोहे की जाली से, ताकि मैं सिर्फ हाथों के सहारे खिड़की से लटक जाऊँ और सिर्फ मेरी एड़ियाँ ही जमीन को छू पाएँ। एक दुष्ट पुलिसवाले ने कमरे का एयरकंडीशनर चलाकर कमरे का तापमान कम कर दिया और एक गोल की हुई पत्रिका से मेरे सिर पर जोर से मारा। इसके बावजूद मुझे शांत देखकर वह गुस्से से पागल होकर चीखा : "तू जबान खोलेगी या नहीं? अगर नहीं, तो हम तुझे 'झूला झुलाएँगे'!" इसके बाद उसने एक फौजी-स्तर की पैकिंग बेल्ट मेरे पैरों में बाँध दी और फिर बेल्ट को टाइगर-कुर्सी से बाँध दिया। दो पुलिसवाले टाइगर-कुर्सी को खींचकर दूर ले गए और इस तरह मैं हवा में लटक गई। ऐसी स्थिति में मेरा शरीर आगे की ओर हो गया, हथकड़ियाँ खिसककर मेरी कलाइयों के मुहाने पर आ गईं, जिसके कारण हथकड़ियों के काँटे मेरे हाथों के पिछले हिस्से में गड़ गए। मुझे भयंकर पीड़ा हो रही थी, लेकिन मैंने अपने होठ कसकर काट लिए, ताकि मेरी चीख न निकले और उन दुष्ट पुलिसवालों को मुझ पर हँसने का मौका न मिले। उनमें से एक ने कुटिल मुसकराहट के साथ कहा, "लगता है, इसे दर्द नहीं हो रहा! ला, इसकी चूड़ियाँ थोड़ी और कस दूँ।" यह कहकर उसने अपना पैर उठाया और मेरी पिंडलियों पर चढ़कर मेरे शरीर को दोनों तरफ झुला दिया। इसके कारण मेरी कलाइयों के आसपास और हाथों की पिछली तरफ हथकड़ियाँ और ज्यादा कस गईं। दर्द न सह पाने की वजह से आखिरकार मेरी चीख निकल गई, जिससे वे हँस-हँसकर लोट-पोट हो गए। तब जाकर उसने मेरे पैरों को दबाना बंद किया, जिससे मैं फिर हवा में लटक गई। करीब बीस मिनट बाद उसने अचानक टाइगर-कुर्सी कर्कश ध्वनि के साथ वापस मेरी तरफ धकेल दी, जिससे मेरी चीख निकल गई, क्योंकि मेरा शरीर फिर से दीवार से लटक गया था, सिर्फ मेरी एड़ियाँ जमीन को छू रही थीं। इसके साथ ही हथकड़ियाँ फिर से मेरी कलाइयों में चढ़ गईं। हथकड़ियों के अचानक ढीला पड़ने के कारण खून का बहाव तेजी से हाथों से बाजुओं की तरह जाने लगा, और खून की वापसी के दबाव से टीस के साथ दर्द होने लगा। मेरी पीड़ा देखकर वे कुटिलता से खिलखिलाकर हँसने लगे, और फिर पूछताछ पर उतर आए, "तेरी कलीसिया में कितने लोग हैं? तू पैसा कहाँ रखती है?" उन्होंने मुझसे जो भी सवाल-जवाब किए, मैंने एक का भी उत्तर नहीं दिया, जिससे वे लोग इतने क्रोधित हो गए कि वे मुझे गालियाँ बकने लगे : "कमीनी! तू बहुत ही टेढ़ी खीर है! देखते हैं, तू कब तक टिकती है!" यह कहते हुए उन्होंने टाइगर-कुर्सी फिर से दीवार से दूर खींच ली, और मैं फिर से हवा में लटक गई। इस बार हथकड़ियों ने पहले से ही जख्मी हाथों के पिछले हिस्से को कसकर जकड़ लिया, जिससे मेरे हाथ तेजी से सूज गए और उनमें खून उभर आया, ऐसा लगा जैसे ये अभी फट जाएँगे। दर्द पहली बार से भी ज्यादा तेज था। उन्होंने कैदियों को यातना देने और दंडित करने के अपने "अतीत के गौरवमय शोषण" के कारनामों का एक-दूसरे के सामने विशद चित्रण किया। यह सब पंद्रह मिनट तक चला, फिर उन्होंने लात मारकर कुर्सी को दीवार से झुका दिया और मैं फिर से सीधे खिड़की से लटकने और एड़ियों से जमीन को छू पाने भर की अपनी पुरानी स्थिति में लौट आईं। उनकी इस कारगुजारी के चलते मैं एक बार फिर भयानक पीड़ा से गुजरी। तभी एक नाटे थुलथुल पुरुष अधिकारी ने आकर उनसे पूछा, "इसने कुछ बताया?" दोनों पुलिसवालों ने जवाब दिया, "नहीं, बहुत ही अड़ियल घोड़ी है।" यह सुनकर वह थुलथुल दुष्ट पुलिसवाला मेरे पास आया और उसने मुझे कसकर एक तमाचा मारा, फिर कुटिलता से फुँफकारते हुए बोला, "देखता हूँ, तू कितनी अड़ियल है! ला तेरे हाथ ढीले कर दूँ।" मैंने अपने हाथ देखे, तो उनमें बहुत सूजन आ गई थी और वे काले-नीले पड़ गए थे। तभी उसने मेरी उँगलियाँ पकड़ीं और उन्हें आगे-पीछे हिलाने, मसलने और चिकोटी काटने लगा, और वह ऐसा तब तक करता रहा, जब तक कि मेरी सुन्न पड़ी उँगलियों में फिर से दर्द नहीं होने लगा। उसके बाद उसने मेरी हथकड़ियाँ एकदम कस दीं और उन दो अधिकारियों को मुझे हवा में ऊपर की ओर खींचने का इशारा किया। मैं एक बार फिर हवा में लटक गई। मैं बीस मिनट तक उसी स्थिति में रही, उसके बाद मुझे नीचे किया गया। वे लोग मुझे बार-बार ऊपर-नीचे खींचते-उतारते रहे। मुझे इस ढंग से यातना दी गई कि मैं पीड़ा से बचने के लिए मौत की कामना करने लगी। हथकड़ियाँ जब भी मेरे हाथों में ऊपर-नीचे होतीं, तो पहले से ज्यादा दर्द होता। अंत में हथकड़ियों के काँटे मेरे हाथों के पिछले हिस्से की चमड़ी में घुस गए और बहुत ज्यादा खून बहने लगा। मेरे हाथों में खून का बहाव एकदम रुक गया और वे गुब्बारे की तरह फूल गए। ऑक्सीजन न मिलने के कारण मेरा सिर जोर से चबक-चबक कर रहा था, जैसे अभी फट जाएगा। मुझे वाकई लगा कि मैं मरने वाली हूँ।

जब मुझे लगा कि अब मैं यह सब और नहीं झेल पाऊँगी, तभी मेरे दिमाग में परमेश्वर के वचनों का एक अंश आया : "यरूशलम जाने के मार्ग पर यीशु बहुत संतप्त था, मानो उसके हृदय में कोई चाकू भोंक दिया गया हो, फिर भी उसमें अपने वचन से पीछे हटने की जरा-सी भी इच्छा नहीं थी; एक सामर्थ्यवान ताक़त उसे लगातार उस ओर बढ़ने के लिए बाध्य कर रही थी, जहाँ उसे सलीब पर चढ़ाया जाना था" (वचन, खंड 1, परमेश्वर का प्रकटन और कार्य, परमेश्वर की इच्छा के अनुरूप सेवा कैसे करें)। परमेश्वर के वचनों ने अचानक मुझे शक्ति दी और मैंने सोचा कि प्रभु यीशु ने किस तरह सलीब पर कष्ट सहा होगा : रोमन सैनिकों ने उसे कोड़े मारे, उसका मजाक उड़ाया, उसे अपमानित किया और बुरी तरह से पीटा। और उसके बाद भी उसे भारी सलीब लेकर चलवाया गया, वही सलीब जिस पर बाद में उसे जिंदा लटकाया गया, जब तक कि उसके शरीर से खून की आखिरी बूँद न निकल गई। कितना क्रूर अत्याचार! कितनी अकल्पनीय पीड़ा! फिर भी प्रभु यीशु ने यह सब चुपचाप बरदाश्त कर लिया। हालाँकि वह भयंकर पीड़ा निश्चित रूप से बयाँ नहीं की जा सकती, लेकिन प्रभु यीशु ने इंसान के छुटकारे की खातिर अपनी इच्छा से स्वयं को शैतान के हवाले किया था। मैंने सोचा : "आज परमेश्वर दूसरी बार देहधारण करके नास्तिक देश चीन में आया है। यहाँ उसने अनुग्रह के युग से भी ज्यादा भयानक खतरों का सामना किया है। जबसे सर्वशक्तिमान परमेश्वर ने प्रकट होकर अपना कार्य शुरू किया है, तबसे सीसीपी सरकार ने उसे लांछित करने, उसकी निंदा करने, पागलों की तरह उसका पीछा करके पकड़ने के लिए हर मुमकिन तरीके का इस्तेमाल किया है, और व्यर्थ में उम्मीद लगाए बैठी है कि वह परमेश्वर के कार्य को तबाह कर देगी। अपने दोनों देहधारणों में परमेश्वर ने जितना कष्ट उठाया है, उसकी कल्पना करना भी असंभव है, उसे बरदाश्त करने की तो बात ही क्या है। चूँकि परमेश्वर ने हमारे लिए इतने कष्ट सहे हैं, इसलिए मेरे अंदर अधिक विवेक होना चाहिए; मुझे परमेश्वर को संतुष्टि और सुख देना चाहिए, भले ही मेरी मौत हो जाए।" उस पल मेरे मन में युग-युगांतर के तमाम संतों और नबियों की कड़ी मेहनत कौंध गई: दनिय्येल का शेर की माँद में जाना, पतरस का सूली पर उलटा लटकना, याकूब का सिर धड़ से अलग किया जाना...। बिना किसी अपवाद के इन संतों और नबियों ने मौत के कगार पर पहुँचकर परमेश्वर की शानदार गवाही दी। मुझे एहसास हुआ कि मुझे भी उनकी आस्था, भक्ति और समर्पण का अनुकरण करना चाहिए। इस तरह मैंने परमेश्वर से मन ही मन प्रार्थना की : "प्यारे परमेश्वर! तू पाप-मुक्त है, लेकिन तू हमारे उद्धार के लिए सूली पर चढ़ा। अपना कार्य करने के लिए तूने चीन में देहधाण करके अपना जीवन खतरे में डाला। तेरा प्रेम इतना महान है कि मैं तुझे कभी भी उसका प्रतिदान नहीं दे सकती। तेरे साथ-साथ यातनाएँ झेलना आज मेरे लिए गौरव की बात है। तेरे दिल को सुख देने के लिए मैं गवाही देने को तैयार हूँ। भले ही शैतान मेरी जान ले ले, मैं बिलकुल शिकायत नहीं करूँगी!" परमेश्वर के प्रेम पर ध्यान केंद्रित होने से मेरी शारीरिक पीड़ा काफी हद तक कम हो गई। रात के दूसरे पहर में दुष्ट पुलिसवाले लगातार बारी-बारी से मुझे यातना देते रहे। दूसरे दिन सुबह 9 बजे जाकर उन्होंने मेरे पैर खोले और मुझे खिड़की से लटकता छोड़ दिया। मेरे दोनों हाथ सुन्न हो गए थे, उनमें कोई संवेदना नहीं थी, मेरा पूरा बदन सूज गया था। उस समय वे लोग उस बहन को भी मेरे बगल वाले पूछताछ-कक्ष में ले आए, जिसके साथ मिलकर मैं अपने कर्तव्यों का निर्वाह किया करती थी। अचानक आठ-नौ अधिकारी मेरे पूछताछ-कक्ष में घुस आए, और एक छोटे, थुलथुल पुलिस अधिकारी ने गुस्से से कमरे में आकर मुझसे पूछताछ कर रहे दुष्ट पुलिसवालों से पूछा, "इसने अभी तक अपनी जबान खोली या नहीं?" "नहीं खोली," उन्होंने जवाब दिया। जैसे ही उसने यह जवाब सुना, वह लपककर मेरी तरफ आया और मेरे चेहरे पर तड़ातड़ दो तमाचे मारे और तमतमाकर चिल्लाया, "तू अभी भी हमारा साथ नहीं दे रही है! हमें तेरा नाम पता है, हम यह भी जानते हैं कि तू कलीसिया की अहम अगुआ है। इस गलतफहमी में मत रहना कि हमें कुछ नहीं पता! तूने पैसा कहाँ रखा है?" मुझे चुप देख उसने मुझे धमकी दी, "अगर तूने अपना जुर्म कुबूल नहीं किया, और हमने पता लगा लिया, तो तेरी और भी ज्यादा दुर्गति होगी। कलीसिया में तेरी हैसियत को देखते हुए तू बीस साल के लिए जेल जाएगी!" बाद में उन लोगों ने मेरा बैंक-कार्ड हासिल कर लिया और मुझसे कार्ड पर मेरा नाम और उसका पिन पूछने लगे। मैंने मन में सोचा : "देख लेने दो, क्या फर्क पड़ता है। वैसे भी मेरे घरवालों ने खाते में कुछ ज्यादा पैसे तो डाले नहीं। हो सकता है, देखने के बाद ये लोग मुझे कलीसिया के पैसों के लिए परेशान न करें।" यह सोचकर मैंने उन्हें अपना नाम और पिन नंबर बता दिया।

बाद में मैंने कहा कि मुझे बाथरूम जाना है, तब जाकर उन्होंने मुझे नीचे उतारा। उस समय तक मैं पैरों पर अपना नियंत्रण खो चुकी थी, इसलिए वे खुद मुझे बाथरूम तक ले गए और बाहर चौकसी करते रहे। लेकिन न तो मेरे हाथों में किसी तरह की कोई संवेदना थी, न उन तक मेरे दिमाग की कोई बात पहुँच रही थी, इसलिए मैं बस दीवार से टेक लगाकर खड़ी हो गई, यहाँ तक कि मैं अपनी पैंट उतारने की स्थिति में भी नहीं थी। जब मैं काफी देर बाद भी बाहर नहीं निकली, तो एक दुष्ट पुलिसवाले ने जोर से दरवाजे को धक्का मारा और कामुक मुसकराहट के साथ चिल्लाया, "अभी तक हुआ नहीं क्या?" यह देखकर कि मेरे हाथ काम नहीं कर रहे, उसने मेरी पैंट उतारी और बाथरूम जाने के बाद दोबारा पहना दी। पुरुष अधिकारियों का एक समूह बाथरूम के बाहर इकट्ठा होकर भद्दी फब्तियाँ कसने लगा और गंदी भाषा में मेरा अपमान करने लगा। मेरे जैसी करीब बीस साल की एक मासूम युवा लड़की के बारे में अपमानजनक फब्तियाँ कसने वाले उन ठगों और दुष्टों के अन्याय ने अचानक मुझे व्याकुल कर दिया और मैं रोने लगी। मुझे यह भी खयाल आया कि अगर मेरे हाथों को कहीं सचमुच लकवा मार गया, और आगे चलकर मैं अपनी देखभाल नहीं कर पाई, तो उससे तो बेहतर है कि मुझे मौत ही आ जाए। अगर उस वक्त मैं ठीक से चल पाती, तो मैं उसी समय बिल्डिंग से कूदकर अपनी जान दे देती। अपने सबसे कमजोर पलों में मुझे कलीसिया का "परमेश्वर के महिमा दिवस को देखना मेरी अभिलाषा है" नामक भजन याद आया : "मैं अपना प्यार और अपनी निष्ठा परमेश्वर को अर्पित कर दूँगा और परमेश्वर को महिमान्वित करने के अपने लक्ष्य को पूरा करूँगा। मैं परमेश्वर की गवाही में डटे रहने, और शैतान के आगे कभी हार न मानने के लिये दृढ़निश्चयी हूँ। मेरा सिर फूट सकता है, मेरा लहू बह सकता है, मगर परमेश्वर-जनों का जोश कभी ख़त्म नहीं हो सकता। परमेश्वर के उपदेश दिल में बसते हैं, मैं दुष्ट शैतान को अपमानित करने का निश्चय करता हूँ। पीड़ा और कठिनाइयाँ परमेश्वर द्वारा पूर्वनिर्धारित हैं। मैं मृत्युपर्यंत उसके प्रति वफादार और आज्ञाकारी रहूँगा। मैं फिर कभी परमेश्वर के आँसू बहाने या चिंता करने का कारण नहीं बनूँगा" (मेमने का अनुसरण करो और नए गीत गाओ)। परमेश्वर की प्रबुद्धता और रोशनी ने मेरे अंदर एक बार फिर आस्था भर दी और मेरी आत्मा को मजबूती मिली। मैंने सोचा : "शैतान की चालाकियाँ मुझे बेवकूफ नहीं बना सकतीं। मुझे इस तरह की बात को लेकर अपनी जान नहीं देनी चाहिए। ये लोग जानबूझकर मेरा अपमान कर रहे हैं और तंज कस रहे हैं, ताकि मैं ऐसा कुछ करूँ जो परमेश्वर को आहत करे और धोखा दे। मेरा जान देना उनके धूर्त षड्यंत्र में फँसने वाली बात होगी। मैं शैतान की साजिश कामयाब नहीं होने दे सकती। अगर मैं सचमुच अपाहिज भी हो जाऊँ, तो भी जब तक मेरे अंदर एक भी साँस बाकी है, मुझे परमेश्वर की गवाही देते रहनी चाहिए।"

जब मैं पूछताछ कक्ष में लौटी, तो थकान के मारे फर्श पर लुढ़क गई। कई पुलिसवाले मुझे घेरकर मुझ पर चिल्लाने लगे, और मुझे खड़े होने का हुक्म देने लगे। उस ठिगने, मोटे अधिकारी ने, जिसने मुझे तमाचे मारे थे, मुझे कसकर लात मारी और कहने लगा कि मैं नाटक कर रही हूँ। उस वक्त मेरा शरीर काँपने लगा, मुझे साँस लेने में दिक्कत होने लगी, और मैं जोर-जोर से साँस लेने लगी। मेरा बायाँ पैर और सीने का बायाँ हिस्सा ऐंठने और एक-दूसरे की ओर सिकुड़ने लगे। मेरा पूरा शरीर ठंडा और सख्त होने लगा, और दो अधिकारियों ने खींचकर मेरे शरीर को सीधा करने की काफी कोशिश की, लेकिन वे लोग मुझे सीधा नहीं कर पाए। मैं मन में जानती थी कि परमेश्वर इस दर्द और तकलीफ के इस्तेमाल से मेरे लिए कोई रास्ता खोल रहा है, वरना वे लोग मुझे लगातार क्रूर यातना देते रहते। मेरी यह विकट स्थिति देखने के बाद ही उन दुष्ट अधिकारियों ने आखिरकार मुझे पीटना बंद किया। उसके बाद उन्होंने मुझे टाइगर-कुर्सी से बाँध दिया और दो अधिकारियों को मुझ पर नजर रखने के लिए छोड़कर, मेरी कलीसिया की बहन को यातना देने के लिए बगल वाले कमरे में चले गए। अपनी बहन की रोंगटे खड़े कर देने वाली लगातार आती चीखें सुनकर मेरा मन तो ऐसा हुआ कि मैं उन दरिंदों पर झपट पड़ूँ और उन्हें मौत के घाट उतार दूँ, लेकिन मौजूदा हालात में मैं थकान से चूर स्थिति में वहीं फर्श पर गिर गई। मैं केवल परमेश्वर से यही प्रार्थना और याचना कर सकती थी कि वह मेरी बहन को शक्ति और सुरक्षा दे, ताकि वह गवाही दे सके। उसी समय मैंने उस नीच और दुष्ट पार्टी को दिल से बददुआ दी, जिसने अपने लोगों को दुखों की गहराइयों में धकेल दिया था, और परमेश्वर से इंसानी शक्ल में मौजूद ऐसे जानवरों को सजा देने की गुहार लगाई। बाद में, मुझे वहाँ पड़े, आखिरी साँसें गिनते देखकर, और यह झमेला न पालने की इच्छा से कि कोई उनकी निगरानी में मर जाए, उन्होंने मुझे अस्पताल भेज दिया। अस्पताल आने के बाद मेरे पैर और सीना फिर से ऐंठने और एक-दूसरे की ओर सिकुड़ने लगे, और मुझे सीधा करने के लिए कई लोगों को मशक्कत करनी पड़ी। मेरे दोनों हाथ गुब्बारे की तरह सूज गए थे और उनमें खून के थक्के बन गए थे। मेरे हाथों में मवाद भर गया था, जिसकी वजह से वे मुझे आईवी नहीं दे पा रहे थे, क्योंकि जैसे ही वे मुझे सुई लगाते, वैसे ही मेरी नसों से खून बहकर आसपास के टिशूज में फैल जाता और इंजेक्शन की जगह से खून निकलने लगता। डॉक्टर ने जब यह देखा, तो वह बोला, "हमें इन हथकड़ियों को निकालना पड़ेगा!" उन्होंने पुलिस को यह भी सुझाव दिया कि आगे की जाँच के लिए मुझे म्युनिसिपल अस्पताल भेज दिया जाए, क्योंकि उसे अंदेशा था कि मुझे हृदय-रोग संबंधी कोई परेशानी हो गई है। वे दुष्ट पुलिसवाले मेरी सहायता के लिए कुछ नहीं करना चाहते थे, लेकिन उसके बाद उन्होंने मुझे हथकड़ी नहीं लगाई। अगले दिन, जो अधिकारी मुझसे पूछताछ कर रहा था, उसने एक कागज पर ईशनिंदा और परमेश्वर को कलंकित करने वाली बातें लिखीं, जिसे वह मेरे मौखिक बयान के तौर पर इस्तेमाल करना चाहता था, और उसने मुझसे कहा कि मैं उस पर हस्ताक्षर करूँ। जब मैंने बयान पर हस्ताक्षर करने से मना कर दिया, तो उसने उत्तेजित होकर मेरा हाथ पकड़ा और बयान पर मेरी उँगलियों की छाप लेने के लिए मुझसे जबरदस्ती करने लगा।

9 अप्रैल की शाम को मंडल निदेशक और दो पुरुष पुलिस अधिकारी मुझे नजरबंदी-गृह लेकर गए। जब नजरबंदी-गृह के डॉक्टर ने देखा कि मेरा पूरा शरीर सूजा हुआ है, और मैं चल भी नहीं पा रही, मेरे बाजुओं में किसी तरह की कोई संवेदना नहीं है, और मेरी हालत बहुत ज्यादा खराब है, तो उन्होंने मुझे भर्ती करने से मना कर दिया, क्योंकि उन्हें मेरी मौत हो जाने का अंदेशा था। उसके बाद मंडल निदेशक ने नजरबंदी-गृह के गवर्नर से एक घंटे तक कुछ सौदेबाजी की और उससे वादा किया कि अगर मुझे कुछ हो गया, तो नजरबंदी-गृह को उसका जिम्मेदार नहीं ठहराया जाएगा। तब जाकर गवर्नर मुझे अपने संरक्षण में लेने को तैयार हुआ।

दस से ज्यादा दिनों के बाद दर्जनभर से भी अधिक दुष्ट पुलिसवालों को दूसरे सीमाप्रांतों से अस्थायी तौर पर नजरबंदी-गृह में स्थानांतरित कर दिया गया, ताकि वे लोग पारियों में दिन-रात मुझसे पूछताछ कर सकें। किसी कैदी से पूछताछ करने की एक तय सीमा होती है, लेकिन पुलिस का कहना था कि चूँकि यह एक बड़ा और बहुत ही गंभीर किस्म का महत्वपूर्ण मामला था, इसलिए वे लोग मुझे यूँ ही अकेला नहीं छोड़ सकते। उन्हें डर था कि अगर उन्होंने मुझसे ज्यादा समय तक पूछताछ की, तो मेरी नाजुक हालत को देखते हुए कहीं कोई स्वास्थ्य संबंधी आपातस्थिति न आ जाए, इसलिए वे लोग रात को करीब एक बजे तक ही पूछताछ करते थे और उसके बाद मुझे मेरी जेल की कोठरी में वापस भेज देते थे और अगले दिन सुबह होते ही बुला लेते थे। उन्होंने लगातार तीन दिनों तक मुझसे हर दिन करीब 18 घंटे पूछताछ की। हालाँकि उन्होंने मुझसे हर तरह से पूछताछ की, लेकिन मैंने अपनी जबान नहीं खोली। जब उन्होंने देखा कि उनकी सख्त चालें काम नहीं आ रहीं, तो उन्होंने नर्म रुख अपनाया। वे मेरी चोटों के प्रति चिंता जाहिर करने लगे, मुझे दवा लाकर देते, और मेरे जख्मों पर मरहम लगाते। उनकी अचानक उभर आई "दयालुता" देख मैंने भी यह सोचकर सतर्कता थोड़ी कम कर दी : "अगर मैं इन्हें कलीसिया के बारे में कोई महत्वहीन बात बता दूँ, तो शायद ठीक रहेगा...।" उसी क्षण मेरे मन में परमेश्वर के ये वचन उभरे : "इसके प्रति लापरवाही का रवैया न अपनाओ, बल्कि जब तुम लोगों पर मुसीबत आए तो मेरे और करीब आ जाओ; मेरी ताड़ना को अपमानित करने और शैतान के कुटिल षड्यंत्रों में फँसने से बचने के लिए हर बात में अधिक सावधान और सतर्क रहो" (वचन, खंड 1, परमेश्वर का प्रकटन और कार्य, आरंभ में मसीह के कथन, अध्याय 95)। अचानक मुझे एहसास हुआ कि मैं शैतान की धूर्त चाल में फँस रही हूँ। क्या ये वही लोग नहीं हैं, जो अभी कुछ दिन पहले तक मुझे यातना दे रहे थे? ये लोग अपना बरताव बदल सकते हैं, लेकिन इनकी दुष्ट प्रकृति नहीं बदल सकती—शैतान हमेशा शैतान ही रहता है। परमेश्वर के वचनों ने मुझे इस सच्चाई से रूबरू करा दिया कि ये लोग भेड़ की खाल में भेड़िए हैं और गुप्त मनसूबे पाले हुए हैं। इसलिए ये लोग मुझे जितना चाहें लालच दें या गहन पूछताछ करें, मैं एक शब्द भी नहीं बोलूँगी। उसके फौरन बाद परमेश्वर ने उनकी कलई खोल दी; एक अधिकारी ने, जिसे वे कैप्टन वू कह रहे थे, मुझसे बड़े ही भयावह अंदाज में पूछताछ की : "तू कलीसिया की अगुआ होते हुए भी यह नहीं जानती कि पैसा कहाँ रखा है? अगर तू नहीं बताएगी, तो पता लगाने के हमारे पास और भी तरीके हैं!" एक बूढ़ा, मरियल-सा पुलिस अधिकारी गालियों की बौछार करते हुए चिल्लाया, "कमीनी, हम तुझे उँगली पकड़ा रहे हैं और तू पहुँचा पकड़ रही है! अगर तूने जबान नहीं खोली, तो हम तुझे बाहर ले जाकर फिर से लटका देंगे। देखते हैं, तू कैसे अब भी कलीसिया की वफादार कुतिया बनकर हमसे जानकारी छिपाती है! तेरे जैसी के साथ निपटने के लिए मेरे पास बहुत-से तरीके हैं!" वह इस अंदाज में जितना ज्यादा बोल रहा था, मेरा चुप रहने का निश्चय उतना ही दृढ़ हो रहा था। आखिरकार उत्तेजित होकर उसने मुझे धक्का दिया और बोला, "तेरे इस तरह के बरताव से तो बीस साल की सजा भी तेरे लिए कम है!" यह कहते हुए, कुंठित होकर वह कमरे से बाहर निकल गया। इसके बाद राष्ट्रीय सुरक्षा मामलों के सार्वजनिक सुरक्षा के प्रांतीय विभाग प्रभारी के यहाँ से एक अधिकारी मुझसे पूछताछ करने के लिए आया। उसने परमेश्वर पर हमला करने और उसका विरोध करने वाली बहुत-सी बातें कहीं और वह लगातार अपने अनुभव और ज्ञान की शेखी बघारता रहा, दूसरे अधिकारी भी उसकी चापलूसी करते रहे। उसके दंभ और आत्म-संतुष्टि की बदसूरती देखकर, सत्य को तोड़ने-मरोड़ने, अफवाह फैलाने, झूठ बोलने और झूठे आरोप मढ़ने वाली बातें सुनकर, मेरे मन में उस अधिकारी के प्रति नफरत और जुगुप्सा दोनों पैदा हो गईं। मैं उसकी शक्ल भी देखना बरदाश्त नहीं कर पा रही थी, इसलिए मैं सीधे अपने सामने वाली दीवार की तरफ देखती रही और मन ही मन उसकी हर बात का खंडन करती रही। उसकी बकवास पूरी सुबह चली और जब वह सब-कुछ कह चुका, तो उसने मेरी राय पूछी। मैंने अधीरता से कहा : "मैं तो अनपढ़ हूँ, इसलिए समझ नहीं पाई कि आप क्या बक-बक कर रहे थे।" यह सुनकर वह उखड़ गया और एक सवाल-जवाब करने वाले अधिकारी से बोला, "यह चिकना घड़ा है। मेरा खयाल है, यह परमेश्वरीकृत होकर बरबाद हो चुकी है!" यह कहते हुए वह कन्नी काटकर खिन्न मन से निकल गया।

जब दुष्ट पुलिस नजरबंदी की मेरी कोठरी में मुझे खींचकर ले गई, और मैंने देखा कि बहन वांग भी उसी कोठरी में है, तो इस दृश्य ने मेरे दिल को स्नेह से भर दिया। मैं समझ गई कि यह परमेश्वर का आयोजन और व्यवस्था है, परमेश्वर का प्रेम मुझे खोज रहा है, और परमेश्वर ने यह सब इसलिए किया है, क्योंकि उस समय मैं अपाहिज अवस्था में थी—मेरी बाँहें और हाथ सूज गए थे और मवाद के कारण फूल गए थे। मेरी उँगलियों में किसी प्रकार की कोई संवेदना नहीं थी, और वे मूली की तरह मोटी होकर कठोर हो गई थीं। मैं अपने पैर हिला नहीं पाती थी और एकदम कमजोर हो गई थी, और मेरा पूरा शरीर दर्द से कराहता था। छह महीनों तक मैं अपने ईंट के बिस्तर से करीब-करीब हिली भी नहीं। उस दौरान मेरी बहन ने हर दिन मेरा खयाल रखा—वो मुझे ब्रश कराती, मेरा मुँह धुलाती, नहलाती, मेरे बाल सँवारती और मुझे खाना खिलाती...। एक महीने बाद मेरी बहन को रिहा कर दिया गया और मुझे सूचित किया गया कि मुझे औपचारिक रूप से गिरफ्तार कर लिया गया है। अपनी बहन की रिहाई के बाद, यह सोचकर कि मैं अभी भी इस काबिल नहीं हो पाई हूँ कि अपना ध्यान रख पाऊँ और मुझे इस बात का भी पता नहीं कि मुझे और कितने समय तक जेल में रखा जाएगा, मुझे बहुत ही बेबसी और सूनेपन का एहसास हुआ। मैं परमेश्वर को पुकारने के अलावा कुछ नहीं कर सकती थी : "हे परमेश्वर, मैं अपने आपको एक अपाहिज की तरह महसूस करती हूँ—ऐसा कैसे चल पाएगा? मैं तुझसे अपने दिल की रक्षा के लिए याचना करती हूँ, ताकि मैं इस स्थित पर काबू पा सकूँ।" बेहद उलझन और परेशानी के इन लम्हों में मैंने परमेश्वर के वचनों के बारे में सोचा : "क्या तुम लोगों ने कभी सोचा है कि एक दिन परमेश्वर तुम लोगों को एक बहुत अपरिचित जगह में रखेगा? क्या तुम लोग सोच सकते हो जब मैं तुम लोगों से सब कुछ छीन लूँगा, तो तुम लोगों का क्या होगा? क्या उस दिन तुम लोगों की ऊर्जा वैसी ही होगी जैसी आज है? क्या तुम लोगों की आस्था फिर से प्रकट होगी?" (वचन, खंड 1, परमेश्वर का प्रकटन और कार्य, तुम लोगों को कार्य को समझना चाहिए—भ्रम में अनुसरण मत करो!)। परमेश्वर के वचनों ने किसी चमकते दीपस्तंभ की तरह मेरे दिल को रोशन कर दिया, जिससे मैं परमेश्वर की इच्छा समझ पाई। मैंने सोचा : "मैं जिस परिवेश का सामना कर रही हूँ, वह मेरे लिए एकदम अजनबी है। मेरी आस्था को पूर्ण बनाने के लिए परमेश्वर चाहता है कि मैं इस प्रकार के परिवेश में उसके कार्य का अनुभव करूँ। भले ही मेरी बहन चली गई, लेकिन परमेश्वर तो निश्चित रूप से मेरे साथ है! जब मैं उस मार्ग का विचार करती हूँ जिस पर मैं चली हूँ, तो मैं देखती हूँ कि परमेश्वर ने हर कदम पर मुझे राह दिखाई है! अगर मैं परमेश्वर पर भरोसा करती हूँ, तो ऐसी कोई मुसीबत नहीं, जिससे पार न पाया जा सके।" मैंने देखा कि मेरी आस्था बहुत कम है, इसलिए मैंने परमेश्वर से प्रार्थना की : "प्यारे परमेश्वर, मैं अपना पूरा अस्तित्व तेरे हाथों में सौंपने और तेरे आयोजनों के प्रति समर्पित होने को तैयार हूँ। भविष्य में मुझे चाहे जैसे हालात का सामना करना पड़े, मैं तेरे प्रति समर्पित हो जाऊँगी और शिकायत नहीं करूँगी।" प्रार्थना करने के बाद मुझे शांति और सुकून का एहसास हुआ। अगले दिन दोपहर को सुधार अधिकारी एक नई कैदी को लेकर आया। जब उस कैदी ने मेरी हालत देखी, तो वह मुझसे बिना कुछ पूछे मेरी देखभाल करने लगी। इस घटना में मुझे परमेश्वर की अद्भुतता और निष्ठा दिखाई दी; परमेश्वर ने मुझे त्यागा नहीं था—स्वर्ग और धरती की सभी चीजें, इंसान के विचारों समेत, परमेश्वर के हाथों में हैं। अगर ये परमेश्वर के आयोजन और व्यवस्थाएँ न होतीं, तो यह महिला जिससे मैं कभी मिली नहीं, मेरे साथ इतनी भलाई से क्यों पेश आती? उसके बाद मैंने और भी कई बार परमेश्वर के प्रेम के दर्शन किए। नजरबंदी-गृह से उस महिला की रिहाई के बाद परमेश्वर एक के बाद एक महिला को मेरी देखभाल के लिए लाता रहा, जिनसे मैं कभी मिली नहीं थी, और वे भी जाने से पहले मेरी देखभाल की जिम्मेदारी दूसरी कैदी को इस तरह सौंपती रहीं, जैसे कोई रिले-बैटन सौंप रही हों। कुछ कैदी तो ऐसी थीं, जिन्होंने अपनी रिहाई के बाद मेरे खाते में पैसे तक ट्रांसफर कर दिए। इस दौरान हालाँकि मेरा शरीर जरूर थोड़ा-बहुत पीड़ित था, लेकिन मैंने इंसान के लिए परमेश्वर के निष्कपट प्रेम की प्रत्यक्ष अनुभूति की। इंसान चाहे जैसी भी परिस्थिति में फँसा हो, लेकिन परमेश्वर कभी उसका त्याग नहीं करता, बल्कि निरंतर उसकी सहायता करता रहता है। अगर इंसान परमेश्वर में अपनी आस्था न छोड़े, तो वह निश्चित रूप से परमेश्वर के कर्मों की अनुभूति कर पाएगा।

मुझे एक साल तीन महीने नजरबंद रखा गया और फिर मुझ पर "कानून-व्यवस्था में बाधा पहुँचाने के लिए शी जियाओ संगठन में काम करने" का इल्जाम लगाकर तीन साल और छह महीने के लिए जेल में डाल दिया गया। मुझे अपराधी सिद्ध करने के बाद सजा काटने के लिए मेरा तबादला प्रांतीय महिलाओं की जेल में कर दिया गया। जेल में तो हमारे साथ और भी ज्यादा अमानवीय व्यवहार किया जाता था। हमसे हर रोज मजदूरों वाला काम कराया जाता था और प्रतिदिन काम का बोझ इतना ज्यादा होता था कि उसे किसी भी व्यक्ति के लिए पूरा करना संभव नहीं था। लेकिन अगर हम अपना काम पूरा न कर पाते, तो हमें शारीरिक दंड दिया जाता था। हम मजदूरी करके जो भी कमाते थे, वह सीधे-सीधे जेल के सुरक्षा गार्डों की जेबों में चला जाता था। हमें हर महीने कुछ ही युआन कथित गुजारा भत्ते के तौर पर दिए जाते थे। जेल वाले कहते यह थे कि श्रम के जरिये कैदियों को पुनर्शिक्षित किया जा रहा है, जबकि सच्चाई यह थी कि हम लोग उनके लिए सिर्फ पैसा कमाने की मशीन, उनके लिए बेगार करने वाले नौकर थे। दिखाने को तो, कैदियों की सजा कम करने के लिए जेल के नियम कैदियों के हित में थे—कुछ शर्तें पूरी करके कैदी अपनी सजा कम करवाने के पात्र हो सकते थे। लेकिन हकीकत में यह केवल मुखौटा था, सिर्फ दिखाने भर के लिए। वास्तविकता यह थी कि उनकी तथाकथित मानवीय प्रणाली कागज पर लिखे खोखले शब्दों के अलावा कुछ नहीं थी : गार्ड खुद जो हुक्म जारी कर देते थे, बस वही वहाँ का असली कानून होता था। जेल सख्ती से इस बात को देखती थी कि साल भर में सजायाफ्ता कैदियों में कुल कितनी कमी आई है, ताकि मजदूरों की संख्या पर्याप्त बनी रहे और जेल के गार्डों की आमदनी में कोई कमी न आए। सजा में छूट तो श्रम-उत्पादकता बढ़ाने के लिए जेलवालों की एक चाल थी। जेल में सैकड़ों कैदियों में से सजा में छूट केवल दस-एक कैदी ही प्राप्त कर पाते थे, और इसके लिए लोग हाड़-तोड़ मेहनत और एक-दूसरे के खिलाफ साजिशें करते थे। लेकिन, सजा में छूट ज्यादातर उन्हीं कैदियों को मिल पाती थी, जिनकी पुलिस में ऊपर तक पहुँच होती थी और जिन्हें शारीरिक श्रम करना ही नहीं पड़ता था। इस बारे में कैदियों के पास अपनी नाराजगी अपने तक ही सीमित रखने के अलावा और कोई चारा न था। कुछ ने तो इसके विरोध में आत्महत्या तक कर ली थी, लेकिन ऐसा होने के बाद जेल वाले पीड़ित के परिजनों को मनाने के लिए कोई भी कहानी गढ़ लेते थे, इसलिए उनकी मौत बेकार चली जाती थी। जेल के गार्ड हमें कभी इंसान समझते ही नहीं थे; अगर हमें कभी उनसे बात करनी होती थी, तो हमें थोड़ा झुककर या उकड़ूँ बैठकर उनकी ओर देखना होता था, और अगर कोई बात उन्हें नापसंद होती, तो वे लोग हमें भद्दी-भद्दी गालियाँ देते हुए हमारा अपमान करते थे। जब साढ़े तीन साल की लंबी सजा काटने के बाद मैं घर लौटी, तो मुझे एक अस्थि-पिंजर के रूप में देखकर मेरे घरवाले अपनी पीड़ा नहीं छिपा सके। मैं इतनी कमजोर और जर्जर हो गई थी कि पहचान में भी नहीं आ रही थी। उन सबकी आँखों से झर-झर आँसू बहने लगे। लेकिन हम सबके दिल परमेश्वर के आभारी थे। हमने परमेश्वर को धन्यवाद दिया कि मैं अभी भी ज़िंदा थी और उसने मेरी रक्षा की, ताकि मैं धरती के उस नरक से जीवित बाहर आ सकूँ।

घर वापस आने के बाद ही मुझे पता चला कि दुष्ट पुलिस घर पर आई थी और उसने पूरे घर की तलाशी ली थी और सब-कुछ बेरहमी से तितर-बितर कर दिया था। मेरे माता-पिता परमेश्वर में आस्था रखते थे, उन्हें भी घर छोड़कर भागना पड़ा था, और सरकार के हाथों गिरफ्तारी से बचने के लिए वे दो साल तक इधर-उधर भागते रहे थे। अंतत: जब वे लोग वापस आए, तो अहाते में खरपतवार भी घर जितनी ऊँची उग आई थी, छत का एक हिस्सा ढह चुका था, पूरे घर की सूरत भयावह हो गई थी। पुलिस ने भी गाँव में हर जगह हमारे बारे में अफवाह फैला दी थी : उन्होंने कहा कि मैंने किसी को धोखा देकर उसके लाखों-करोड़ों रुपए हड़प लिए हैं और मेरे माँ-बाप ने मेरे छोटे भाई को कॉलेज में पढ़ाने के लिए किसी को लाखों रुपए का चूना लगा दिया है। दरिंदों का यह गिरोह पेशेवर अंदाज में सफेद झूठ बोलता था, जिसका कोई मुकाबला नहीं था! जबकि सच्चाई यह है कि मेरे माता-पिता के पलायन कर जाने के बाद मेरे छोटे भाई को अपनी ट्यूशन फीस देने और कॉलेज की पढ़ाई पूरी करने के लिए अपनी स्कॉलरशिप के पैसों का इस्तेमाल करना पड़ा था और कर्ज लेना पड़ा था। और तो और, काम पर घर से दूर जाने के लिए उसे अपनी यात्रा का पैसा इकट्ठा करने हेतु खानदानी फसल का अनाज और नागफनी की फलियाँ बीनकर बेचनी पड़ीं। फिर भी उन दरिंदों ने बेशर्मी से कार्रवाई की, मेरे परिवार पर झूठे आरोप लगाए, और उन अफवाहों ने आज तक हमारा पीछा नहीं छोड़ा। गाँववाले सजायाफ्ता राजनीतिक अपराधी और जालसाज मानकर आज भी मुझे ठुकराते हैं। मुझे वास्तव में शैतानों के गिरोह—सीसीपी से नफरत है!

जब मैं परमेश्वर में अपनी आस्था के उन वर्षों को याद करती हूँ, तो पाती हूँ कि मैंने परमेश्वर के उन वचनों को केवल ही स्वीकार किया था, जिनमें सैद्धांतिक स्तर पर सीसीपी सरकार की शैतानी प्रकृति और सार उजागर होते हैं, लेकिन वास्तव में उन्हें कभी समझी नहीं थी। क्योंकि बचपन से ही मेरे मन में देशभक्तिपूर्ण शिक्षा के सिद्धांत बैठा दिए गए थे, जिन्होंने मुझे प्रतिबंधित कर दिया था और व्यवस्थित रूप से एक खास तरह की सोच में ढाल दिया था, मैं तो यहाँ तक सोचती थी कि परमेश्वर के वचन बढ़ा-चढ़ाकर कहे गए हैं—यह सोचकर कि कम्युनिस्ट पार्टी हमेशा सही है, हमारी सेना देश की रक्षक है, पुलिस समाज में व्याप्त असामाजिक तत्त्वों को सजा देती है, उन्हें मिटाती है और आम जनता के हितों की रक्षा करती है, मैं कभी देशभक्ति का भाव छोड़ नहीं पाई। उन दरिंदों के हाथों यातना का अनुभव करने के बाद ही मैं सीसीपी सरकार का असली चेहरा देख पाई; यह सरकार बेहद धोखेबाज और पाखंडी है, यह बरसों से चीन की जनता और पूरे विश्व की आँखों में धूल झोंकती रही है। यह लगातार आस्था और प्रजातांत्रिक कानूनी अधिकारों की आजादी कायम रखने का दावा करती है, लेकिन सच्चाई यह है कि यह धार्मिक आस्था को बुरी तरह कुचलती है। हकीकत में यह सिर्फ अपनी निरंकुशता, जबरन नियंत्रण और तानाशाही कायम रखती है। भले ही सीसीपी की क्रूर यातनाओं के चलते मेरा शरीर बुरी तरह से जख्मी हो गया था और मैं पीड़ा में थी, कमजोर थी, पर परमेश्वर के वचन मुझे लगातार प्रबुद्ध करते, मुझे आस्था और मजबूती देते, ताकि मैं शैतान की चालें समझ पाऊँ और परमेश्वर की गवाही दे सकूँ। साथ ही, मेरे अंदर परमेश्वर के प्रेम और करुणा की गहरी समझ पैदा हो गई और परमेश्वर का अनुसरण करने की मेरी आस्था और बढ़ गई। जैसा कि सर्वशक्तिमान परमेश्वर के वचन कहते हैं : "यही समय है : मनुष्य अपनी सभी शक्तियाँ लंबे समय से इकट्ठा करता आ रहा है, उसने इसके लिए सभी प्रयास किए हैं, हर कीमत चुकाई है, ताकि वह इस दानव के घृणित चेहरे से नकाब उतार सके और जो लोग अंधे हो गए हैं, जिन्होंने हर प्रकार की पीड़ा और कठिनाई सही है, उन्हें अपने दर्द से उबरने और इस दुष्ट प्राचीन शैतान से मुँह मोड़ने दे" (वचन, खंड 1, परमेश्वर का प्रकटन और कार्य, कार्य और प्रवेश (8))। अब मैं कलीसिया में वापस आ गई हूँ और सुसमाचार का प्रचार-प्रसार करके अपना कर्तव्य निभा रही हूँ। परमेश्वर का धन्यवाद!

88. जेल की मुसीबत

शियाओ फैन, चीन

विगत मई 2004 में एक दिन मैं कुछ भाई-बहनों के साथ एक सभा में हिस्सा ले रही थी, तभी 20 से ज्यादा पुलिस अफसरों ने धावा बोल दिया। उन्होंने बताया कि वे म्युनिसिपल नेशनल सिक्युरिटी ब्रिगेड से आए हैं और पिछले चार महीनों से मेरे सेलफोन की निगरानी कर रहे हैं। उन्होंने कहा कि वे पूरे प्रांत में चल रही कानूनी कार्रवाई का हिस्सा हैं, जिसके तहत सर्वशक्तिमान परमेश्वर के कई विश्वासियों को गिरफ्तार कर लिया गया है। वे पूछताछ के लिए मुझे शहर के एक कम्युनिस्ट पार्टी स्कूल में ले गए। जैसे ही मैं वहाँ पहुँची, उन्होंने मुझे जूते उतारकर घुटनों के बल बैठ जाने को कहा। कुछ ही देर बाद मेरे पैर सुन्न पड़ गए, लेकिन जब भी मैं अपनी स्थिति बदलने की कोशिश करती, पुलिसवाले मुझ पर बरस पड़ते, कहते कि मुझे जरा भी हिलने-डुलने की इजाजत नहीं है। उन्होंने करीब दो घंटे तक मुझे वैसे ही घुटनों के बल बिठाए रखने के बाद अपनी पूछताछ शुरू की। "तुम्हारा अगुआ कौन है? कलीसिया का पैसा कहाँ रखा है?" मैंने कुछ नहीं कहा। उसके बाद नेशनल सिक्युरिटी ब्रिगेड का कप्तान एक जोड़ी हथकड़ी लेकर आया और दहाड़ते हुए बोला, "इसके साथ अपना समय खराब मत करो। इसे इनका मजा चखाओ!" फिर उसने मुझसे कहा, "दूसरे कमरे से आने वाली आवाज सुन रही हो?" उस कमरे से एक बहन के चीखने की आवाज आ रही थी, जिसे सुनकर मुझे घबराहट हुई और डर भी लगा, यह सोचकर कि "ये पुलिसवाले मुझे इसी तरह यातना देने वाले हैं। मैं इसे कैसे सह पाऊँगी?" फिर मैंने मन ही मन परमेश्वर से प्रार्थना की, और उससे हिम्मत देने की विनती करते हुए कहा कि मैं उसके आगे समर्पण करने और गवाही देने के लिए तैयार हूँ। तभी कप्तान ने मुझे जमीन पर धकेल दिया, मेरे हाथों को पीछे मोड़कर हथकड़ी लगा दी और फिर ऊपर-नीचे झटके देने लगा। इसी तरह कई बार ऊपर-नीचे खींचने और झटके दिए जाने के बाद, दर्द के मारे मेरे शरीर से पसीना निकलने लगा। करीब दस मिनट तक इसी तरह करते रहने के बाद आखिरकार उन्होंने मुझे छोड़ा। यह तरीका काम न आया देख उन्होंने कोई और तरीका आजमाने का फैसला किया। वे दूसरे इलाके से कुछ और पुलिसवालों को लेकर आए, जिनमें शहर की दंगा रोकने वाली पुलिस भी शामिल थी, और वे बारी-बारी से समूह बनाकर मुझसे पूछताछ करने लगे। हर समूह में चार पुलिसवाले होते और वे दिन-रात बारी-बारी से मेरी खबर लेते रहे। वे मुझे सोने तक न देते और लगातार सताते रहते। जैसे ही मेरी आँखें नींद से बोझिल होने लगतीं और मैं सोने लगती, पुलिसवाले मेरे चेहरे पर ठंडा पानी उड़ेल देते और मेरे बाल खींचने लगते, ताकि वे मेरे दृढ़ संकल्प को तोड़ सकें और मैं अपने भाई-बहनों से गद्दारी करने और परमेश्वर को धोखा देने पर मजबूर हो जाऊँ। हर दिन मेरी हिम्मत टूटने के कगार पर पहुँच जाती, और मुझे डर लगता कि अगर मैं एक पल के लिए भी होश खो बैठी, तो कहीं मैं कलीसिया की जानकारी का खुलासा न कर बैठूँ। मन ही मन मैं परमेश्वर से प्रार्थना करती रही और उन भयावह दिनों में मुझे राह दिखाने की गुहार लगाती रही। पुलिसवाले भी जान-बूझकर मुझे अपमानित करते रहे। जब मुझे शौचालय का इस्तेमाल करना होता, तो वे मुझे दरवाजा भी बंद न करने देते, यहाँ तक कि पुलिसवाले शौचालय के अंदर-बाहर आते-जाते रहते। उनमें से कुछ ने तो अंदर झाँकने का इंतजाम तक कर लिया था और कई बार वे दरवाजे पर खड़े होकर मुझे शौचालय जाते हुए देखते। 12 दिनों तक मुझसे इसी तरह पूछताछ होती रही और मुझे यातना दी जाती रही। 10 से ज्यादा दिनों तक सो न पाने और नसें खिंच जाने के कारण मुझे गंभीर कब्ज की शिकायत हो गई। उनकी यातनाओं के कारण मेरा वजन 58 किलो से घटकर 52 किलो रह गया। 12 दिन में ही मेरा वजन 6 किलो कम हो गया था।

तेरहवें दिन पुलिस मुझे शहर के एक नजरबंदी-गृह लेकर आई। करीब एक महीने बाद वे निगरानी के लिए मुझे एक महँगे होटल में लेकर गए। वहाँ वे मेरे पति को लेकर आए और उसे मेरे साथ कमरे में अकेले छोड़ दिया, ताकि वह मुझे कलीसिया की जानकारी देने के लिए मना सके। पहले तो मैं कमजोर पड़ने लगी और सोचने लगी कि मैं जल्दी से जल्दी अपने पति के साथ इस नरक से बाहर निकल सकती हूँ। लेकिन यहाँ से निकलने के लिए मुझे परमेश्वर को धोखा देना होगा और अपने भाई-बहनों से गद्दारी करनी होगी। तभी परमेश्वर के ये वचन मेरे ध्यान में याद आए : "तुम लोगों को जागते रहना चाहिए और समय की प्रतीक्षा करनी चाहिए, और तुम लोगों को मेरे सामने अधिक बार प्रार्थना करनी चाहिए। तुम्हें शैतान की विभिन्न साजिशों और चालाक योजनाओं को पहचानना चाहिए, आत्माओं को पहचानना चाहिए, लोगों को जानना चाहिए और सभी प्रकार के लोगों, घटनाओं और चीजों को समझने में सक्षम होना चाहिए" (वचन, खंड 1, परमेश्वर का प्रकटन और कार्य, आरंभ में मसीह के कथन, अध्याय 17)। परमेश्वर के वचनों ने मुझे याद दिलाया कि पुलिस मेरी कमजोरी का फायदा उठाने के लिए मेरे पति को लेकर आई है, ताकि मैं परमेश्वर को धोखा दे दूँ। वह शैतान की मक्कार साजिश थी और मैं उसके जाल में फँसने ही वाली थी। मैंने सोचा कि जब पुलिसवाले मुझसे पूछताछ कर रहे थे, तो कैसे उन्होंने कुछ भाई-बहनों के नामों और तसवीरों की सूची दिखाकर मुझसे उनकी पहचान करने के लिए कहा था, लेकिन मैंने इनकार कर दिया था। मुझे यह भी याद आया कि कैसे मेरा पति मेरी आस्था को लेकर हमेशा मेरा साथ दिया करता था। मैंने सोचा कि मैं उन भाई-बहनों को सचेत करने के लिए अपने पति को मनाकर इस मौके का फायदा उठा सकती हूँ, ताकि भाई-बहन भूमिगत होकर गिरफ्तारी से बच सकें। इसलिए मैंने अपने पति के कंधे पर सिर रखकर रोने का बहाना बनाया और धीमी आवाज में अपनी योजना उसके कानों में बता दी। वह इससे सहमत हो गया। लेकिन मैं हैरान रह गई, जब फौरन एक महिला अधिकारी दनदनाते हुए कमरे में दाखिल हुई और मेरे पति से बोली, "हम तुम्हें यहाँ अपनी मदद के लिए लाए थे। तुम क्या बातें कर रहे थे? यहाँ से निकल जाओ!" पुलिस चाहती थी कि मेरे पति मुझे इस बात के लिए मनाएँ कि मैं उन्हें कलीसिया की जानकारी देकर परमेश्वर को धोखा दे दूँ, लेकिन जब इस महिला अधिकारी ने देखा कि उनकी तरकीब काम नहीं आई, तो वह आगबबूला हो उठी और मेरे पति को फौरन निकल जाने के लिए कह दिया। यह पुलिस कितनी पापी और दुष्ट है! परमेश्वर के मार्गदर्शन ने ही मुझे शैतान की मक्कार साजिश में फँसने से बचाया।

इसके बाद पुलिस मुझे पूछताछ के लिए वापस कम्युनिस्ट पार्टी स्कूल ले गई। उन्होंने मुझे एक टाइगर-चेयर से बाँध दिया, फिर एक महिला अधिकारी दनदनाती हुई अंदर आई और प्लास्टिक की चप्पल से मेरे चेहरे पर मारने लगी। मेरी आँखों के आगे अँधेरा छा गया और मैं कुर्सी पर लुढ़क गई। उसने कहा कि मैं नाटक कर रही हूँ, इसलिए उसने गाली देते हुए मेरे बालों को जोर का झटका दिया और मुझे फिर से मारने लगी। मेरा चेहरा सूजकर बैंगनी हो गया और मेरी आँखों से खून टपकने लगा। फिर एक पुरुष अधिकारी ने आकर मुझे टाइगर-चेयर से खोला और मेरे बालों को बुरी तरह से खींचकर मुझे टाइगर-चेयर के नीचे ठूँसने की कोशिश करने लगा। मैं उसके नीचे ठुँस नहीं पाई, तो उसने लात मारकर गाली दी और कहा कि मैं कुतिया से भी बदतर हूँ। उन्होंने मुझे कुर्सी के नीचे धकेल दिया और हिलने-डुलने से मना किया, और उसके बाद मुझे वापस कुर्सी में डालकर जंजीरों से बाँध दिया। इस तरह बेरहमी से पीटे जाने और अपमानित होने से मैं बहुत ज्यादा परेशान हो गई और कमजोर पड़ने लगी। मैंने मन ही मन सोचा : "ये मुझे यातनाएँ देना बंद नहीं करेंगे। आखिर यह कब तक चलेगा?" ऐसी भयानक पीड़ा में मैं मौत माँगने लगी, लेकिन उन्होंने मुझे टाइगर-चेयर से बाँध रखा था, अत: उसकी भी गुंजाइश नहीं थी। इसलिए मैं मन-ही-मन परमेश्वर से प्रार्थना करती रही और फिर मैंने उन सभी संतों के बारे में सोचा, जिन्हें प्रभु के सुसमाचार का प्रचार करने के कारण बुरी तरह सताया गया था। कुछ संतों को घोड़ों से कुचलवाया गया, कुछ को पत्थरों से मार डाला गया और कुछ को तो टुकड़े-टुकड़े कर फेंक दिया गया। उन सभी ने ऐसी यातनाएँ सहीं, जो कोई आम इंसान नहीं सह सकता और उन सबने अपने जीवन में परमेश्वर के लिए गवाही दी। और एक मैं हूँ, जो थोड़ी-सी भी पीड़ा नहीं सह पा रही और इससे बचने के लिए मौत माँग रही हूँ। मैं बहुत कमजोर थी और गवाही बिलकुल भी नहीं दे रही थी। इन चीजों के बारे में सोचकर मैं दुख और पछतावे से भर गई, इसलिए मैं फौरन परमेश्वर के सामने जाकर प्रार्थना और पश्चात्ताप करने लगी। तभी मेरी नजर पास की खिड़की के बाहर बैठी छोटी-सी चिड़िया पर पड़ी। उसके पंख धूसर रंग के थे, और मुझे याद है कि उस दिन हलकी बारिश भी हो रही थी। वह चिड़िया चहचहा रही थी और मुझे लगा, जैसे वह कह रही हो, "गवाही दो, गवाही दो ...।" चिड़िया की चहचहाहट तेज होते-होते लगभग कर्कश हो गई। मुझे एहसास हुआ कि इस चिड़िया के जरिये परमेश्वर मुझे याद दिला रहा है, और मैं बहुत प्रेरित हुई। परमेश्वर से प्रार्थना करते हुए मैं रो-रोकर कहने लगी, "प्रिय परमेश्वर, मैं डरपोक या कायर नहीं बनना चाहती। मैं इस तरह कमजोर और आतंकित होकर मरना नहीं चाहती। कृपा करके मुझे आस्था और शक्ति दो। मैं गवाही देकर शैतान को शर्मिंदा करना चाहती हूँ।" तभी परमेश्वर के ये वचन मेरे ध्यान में आए : "तुम सब लोगों को शायद ये वचन स्मरण हों : 'क्योंकि हमारा पल भर का हल्का सा क्लेश हमारे लिये बहुत ही महत्वपूर्ण और अनन्त महिमा उत्पन्न करता जाता है।' तुम सब लोगों ने पहले भी ये वचन सुने हैं, किंतु तुममें से कोई भी इनका सच्चा अर्थ नहीं समझा। आज, तुम उनकी सच्ची महत्ता से गहराई से अवगत हो। ये वचन परमेश्वर द्वारा अंत के दिनों के दौरान पूरे किए जाएँगे, और वे उन लोगों में पूरे किए जाएँगे जिन्हें बड़े लाल अजगर द्वारा निर्दयतापूर्वक उत्पीड़ित किया गया है, उस देश में जहाँ वह कुण्डली मारकर बैठा है। बड़ा लाल अजगर परमेश्वर को सताता है और परमेश्वर का शत्रु है, और इसीलिए, इस देश में, परमेश्वर में विश्वास करने वाले लोगों को इस प्रकार अपमान और अत्याचार का शिकार बनाया जाता है, और परिणामस्वरूप, ये वचन तुम लोगों में, लोगों के इस समूह में, पूरे किए जाते हैं" (वचन, खंड 1, परमेश्वर का प्रकटन और कार्य, क्या परमेश्वर का कार्य उतना सरल है जितना मनुष्य कल्पना करता है?)। "इन अंतिम दिनों में, तुम्हें अवश्य ही परमेश्वर के प्रति गवाही देनी है। इस बात की परवाह किए बिना कि तुम्हारे कष्ट कितने बड़े हैं, तुम्हें अपने अंत की ओर बढ़ना है, अपनी अंतिम सांस तक भी तुम्हें अवश्य ही परमेश्वर के प्रति निष्ठावान और उसकी कृपा पर बने रहना चाहिए; केवल यही वास्तव में परमेश्वर से प्रेम करना है और केवल यही सशक्त और जोरदार गवाही है" (वचन, खंड 1, परमेश्वर का प्रकटन और कार्य, पीड़ादायक परीक्षणों के अनुभव से ही तुम परमेश्वर की मनोहरता को जान सकते हो)। परमेश्वर के वचनों से मुझे सुकून और हौसला मिला। इन वचनों ने मुझे दिखाया कि परमेश्वर में विश्वास करने और अपना कर्तव्य निभाने के दौरान चीनी कम्युनिस्ट पार्टी द्वारा मुझे सताया और नुकसान पहूँचाया जाना निश्चित है, क्योंकि वह दानव शैतान है, परमेश्वर की शत्रु है। लेकिन परमेश्वर अपनी बुद्धि का प्रयोग शैतान की मक्कार साजिशों के आधार पर करता है, और हमारी आस्था और आज्ञाकारिता को पूर्ण करने के लिए वह शैतान के जरिये उत्पीड़न और क्रूर यातनाओं का इस्तेमाल करता है, और ऐसा करके वह विजेताओं का एक समूह बनाता है। मैं सत्य को हासिल करने के लिए पीड़ा सह रही थी, और यह पीड़ा सार्थक भी थी और उपयोगी भी। तभी मुझे याद आया कि कैसे परमेश्वर हमें बचाने के लिए स्वयं देहधारी हुआ, कैसे उसे ठुकराया और बदनाम किया गया, कैसे सीसीपी ने उसका पीछा करके उसे सताया और उसे कहीं शरण नहीं मिली। परमेश्वर ने इतना अधिक अपमान और पीड़ा झेली, तो एक भ्रष्ट इंसान होने के नाते, मेरी यह थोड़ी-सी पीड़ा क्या मायने रखती है? मसीह के साथ पीड़ा सहन करने में सक्षम होना तो एक सम्मान की बात है। मैं डरकर मौत का सामना नहीं कर सकती; चाहे शैतान मुझे कितनी भी यातना दे, मैंने फैसला कर लिया कि मैं अपनी आखिरी साँस तक परमेश्वर को संतुष्ट करने के लिए गवाही दूँगी। बाद में नेशनल सिक्युरिटी ब्रिगेड के चीफ ने कुटिल मुसकान के साथ कहा, "तुम बड़ी मजबूती से डटी हुई हो। हमने इस तरह तुम्हारी खातिरदारी करने की नहीं सोची थी। अगर तुम हमें सब-कुछ बता दो और सहयोग करो, तो मैं गारंटी देता हूँ, तुम्हें जल्दी ही घर जाने दिया जाएगा और तुम अपने परिवार से मिल सकोगी।" वे मुझे खिलाने के लिए चिकन और ब्रेड भी लेकर आए, लेकिन मैं जानती थी कि यह मुझे बहकाने का एक और स्वांग था, ताकि मैं परमेश्वर को धोखा दे दूँ। मैंने उनकी ओर देखकर पक्के इरादे से कहा, "मुझे आपका यह तरीका पसंद नहीं आया, इससे कोई फर्क नहीं पड़ेगा। मैं आपके लिए उस बकरे जैसी हूँ, जिसे आप जब चाहें हलाल कर सकते हैं। मुझे पता है, मैं यहाँ से जिंदा बचकर नहीं जा सकती और मैंने इसे स्वीकार भी कर लिया है, इसलिए आप जो चाहें कर सकते हैं। मैंने आपको पहले ही बता दिया है कि मुझे आपके सवालों के जवाब नहीं मालूम!" फिर उसने एक भेद भरी मुसकान के साथ कहा, "इतनी संजीदा मत बनो। थोड़ी अक्लमंदी दिखाओ। बस, हमें वह बता दो, जो हम जानना चाहते हैं, और फिर तुम घर जा सकती हो।" फिर वह मुड़कर चुपचाप निकल गया। उसके बाद पुलिस ने मुझे टाइगर-चेयर पर ही बिठाए रखा। दो हफ्ते बाद वे मुझे नजरबंदी-गृह लेकर गए। वहाँ के स्टाफ ने मेरी गंभीर चोट देखी, तो मुझे लेने से मना कर दिया। नेशनल सिक्युरिटी ब्रिगेड की पुलिस ने मुझे यह कहने को मजबूर किया कि यह चोट गिरने की वजह से लगी है, तो नजरबंदी-गृह की पुलिस के पास मुझे स्वीकार करने के सिवा कोई चारा न रहा।

एक महीने तक मैं नजरबंदी-गृह में रही, जिसके बाद पुलिस मुझे और पूछताछ के लिए वापस कम्युनिस्ट पार्टी स्कूल ले गई। उन्होंने चौबीसों घंटे मुझे टाइगर-चेयर पर बिठाए रखा, जिसमें मेरी पीठ सीधी रहती और पैरों को 90 डिग्री पर मोड दिया जाता। ऐसा एक महीने तक चला। मेरी गर्दन में असहनीय दर्द होने लगा और पैर बुरी तरह सूज गए। पुलिस लगातार मुझे मारती, परेशान करती, अपमानित करती, जिसने अंदर से मुझे कुपित कर दिया। खासकर तब, जब मैंने उन्हें यह कहते हुए सुना कि कैसे उन्होंने सर्वशक्तिमान परमेश्वर के बहुत-से विश्वासियों को गिरफ्तार किया, पुरुष हो या महिला, बुजुर्ग हो या युवा, गिरफ्तार होने वाले हर इंसान को पहले यातना देकर डराया जाता और फिर वे अपनी बात मनवाने की कोशिश करते। यह उनका हिम्मत तोड़ देने का तरीका था। इन दानवों को इतनी बेशर्मी से डींगें हाँकते सुनकर और आत्मतुष्ट हँसी हँसते और पाशविक ठहाके लगाते देखकर मैं नफरत से दाँत पीसने लगी। उनकी बातों से पता चला कि वे मेरे भाई-बहनों को कैसी तकलीफ दे रहे थे। सीसीपी सच में ऐसे दानवों का गिरोह है, जो मजे के लिए लोगों को तकलीफ देता है। इन दानवों को धिक्कारते हुए मैंने मन ही मन प्रार्थना की। बाद में जब पुलिसवालों ने देखा कि उन्हें मुझसे अपने मतलब की जानकारी नहीं मिल रही, तो उन्होंने मुझे एक नजरबंदी-केंद्र में भेज दिया, जो दरअसल अपराधियों का नजरबंदी-केंद्र था, और उसके बाद मेरा मत-परिवर्तन करने के लिए मुझे कहीं और भेज दिया गया। आखिर में मुझे वापस शहर के नजरबंदी-गृह लाया गया, जहाँ मैं एक साल तीन महीने तक बंद रही। पुलिस ने यह सब मेरा हौसला तोड़ने और मुझे परमेश्वर को धोखा देने को मजबूर करने के लिए किया, लेकिन उन्हें कामयाबी नहीं मिली। बाद में उन्होंने मुझ पर "कानून लागू करने के काम में दखल देने के लिए सामंती अंधविश्वास का इस्तेमाल करने" का आरोप लगाकर चार साल के लिए जेल भेज दिया।

जेल में मुझे फिर से पता चला कि नरक में रहने पर कैसा महसूस होता है। मुझे एक उत्पादन-व्यवसाय में कपड़े बनाने का काम दिया गया, जहाँ हर किसी के पास करने के लिए अपना काम था। जो कोई इस प्रक्रिया का पालन नहीं कर पाता था या अपना काम खत्म नहीं कर पाता था, उसे रात को 11 बजे काम खत्म होने के बाद 30 मिनट से लेकर एक घंटे तक खड़े रहने को मजबूर किया जाता था। उस अवधि के दौरान सिवाय भोजन के, मेरा पूरा समय काम वाले कमरे में ही बीता। प्यास लगने पर मुझे पानी पीने का भी समय न मिल पाता, यहाँ तक कि मुझे शौचालय भी भागकर जाना-आना पड़ता। इससे मुझे गंभीर कब्ज की शिकायत हो गई। चूँकि मेरा पूरा दिन बैठकर काम करने में ही निकलता और वहाँ काम भी बहुत ज्यादा करना होता था, और साथ ही पुलिस के हाथों मिली यातना और दो महीने से ज्यादा समय तक टाइगर-चेयर पर बिठाए रखने के कारण, मेरी गर्दन में फिर से तेज दर्द रहने लगा और अकसर मुझे सिर-दर्द और मतली की समस्या रहने लगी। एक बार मैं शॉवर में फिसलकर गिर पड़ी और मेरा सिर जोर से जमीन पर टकराया। मेरी पीठ में भी चोट लगी और मेरी आँखें चौंधिया गईं, जिससे मैं हिल-डुल भी नहीं पा रही थी। मुझे लगा, जैसे मेरी पीठ की हड्डी टूट गई है, और उसमें बहुत दर्द होने लगा। दूसरे कैदियों ने भी कहा कि मेरा काम तमाम हो गया या अब मैं अपाहिज हो जाऊँगी। वे सभी मदद के लिए चिल्लाने लगे और अलार्म की घंटी बजा दी, लेकिन कोई नहीं आया। आखिरकार कुछ कैदियों ने मुझे बिस्तर पर पहूँचाया। मुझे लगा कि मेरा शरीर टूट गया है और मैं लगातार दर्द से रोती रही। उस रात इतना तेज दर्द हुआ कि मैं बिलकुल भी सो नहीं पाई। अगले दिन सुबह 8 बजे एक महिला गार्ड मेरे कमरे में आई। उसने अधीर होकर पूछा कि मुझे कितनी चोट लगी है। मैंने कहा, "लगता है, मेरी पीठ टूट गई है। मैं बिलकुल भी हिल-डुल नहीं सकती और सिर में बहुत दर्द हो रहा है।" लेकिन उसने मजाक उड़ाते हुए कहा, "कोई बड़ी बात नहीं। तुम्हें काम के लिए ऊपर जाना होगा, बहुत-से काम करने हैं। अगर तुम हिल-डुल नहीं सकती, तो किसी की मदद लेकर ऊपर पहुँचो। अगर कोई मदद नहीं करता, तो तुम्हें खुद ही रेंगकर वहाँ तक पहुँचना होगा!" फिर वह मुड़कर वहाँ से निकल गई। वह भयानक पीड़ा सहन करते हुए मुझे दूसरे कैदियों से धीरे-धीरे बिस्तर से उतरने में मदद करने के लिए कहना पड़ा। मुझे उठाकर बैठाने में ही 30-40 मिनट लग गए और फिर मैं धीरे-धीरे सीढ़ियों वाली दीवार की ओर बढ़ी और सीढ़ियाँ चढ़ने लगी। काम की जगह पर पहुँचना बहुत ही मुश्किल था, और मैंने बैठने की कोशिश की, लेकिन दर्जनों बार कोशिश करने के बाद भी मैं कामयाब नहीं हो पाई। आखिरकार मुझे बैठने के लिए अपनी मशीन पकड़कर और दर्द से दाँत पीसते हुए अपना पूरा जोर लगाना पड़ा। मुझे लगा कि मेरी पीठ में कुछ टूट गया है, जिससे दर्द और तेज होने लगा। डॉक्टर के आने तक दर्द सहना बहुत मुश्किल था, लेकिन उसने भी सिर्फ इतना किया कि मेरी पीठ पर थोड़ा आयोडीन लगाकर रगड़ने के बाद तीन नोटोजिनसेंग गोलियाँ खाने को दे दीं। उसने कहा कि तीनों गोलियाँ खाकर मैं वापस काम पर लग जाऊँ। शरीर और सीने में हो रहे तेज दर्द के कारण मुझे ऐसा लगा कि अब मेरा बचना मुश्किल है। इस तरह अमानवीय ढंग से पेश आने पर मुझे उन पुलिसवालों से बहुत नफरत हो गई। उनकी नजरों में कैदी कुत्तों से भी बदतर थे—हम उनके लिए बस पैसे कमाने की मशीन थे। मैंने सोचा कि जेल में तो अभी एक साल भी नहीं बीता है, जबकि मुझे चार साल की सजा मिली है। इतने लंबे समय मैं जिंदा कैसे रह पाऊँगी? मैं नहीं जानती थी कि यहाँ से बचकर निकल पाऊँगी भी या नहीं। यह सोचकर मैंने खुद को बहुत अकेली और अलग-थलग महसूस किया। अनजाने ही मैं परमेश्वर के वचनों का अपना पसंदीदा भजन गुनगुनाने लगी : "जब तुम कष्टों का सामना करते हो तो तुम्हें देह पर विचार नहीं करने और परमेश्वर के विरुद्ध शिकायत नहीं करने में समर्थ अवश्य होना चाहिए। जब परमेश्वर अपने आप को तुमसे छिपाता है, तो तुम्हें उसका अनुसरण करने के लिए, अपने पिछले प्यार को लड़खड़ाने या मिटने न देते हुए उसे बनाए रखने के लिए, तुम्हें विश्वास रखने में समर्थ अवश्य होना चाहिए। इस बात की परवाह किए बिना कि परमेश्वर क्या करता है, तुम्हें उसके मंसूबे के प्रति समर्पण अवश्य करना चाहिए, और उसके विरूद्ध शिकायत करने की अपेक्षा अपनी स्वयं की देह को धिक्कारने के लिए तैयार रहना चाहिए। जब तुम्हारा परीक्षणों से सामना होता है तो तुम्हें अपनी किसी प्यारी चीज से अलग होने की अनिच्छा, या बुरी तरह रोने के बावजूद तुम्हें अवश्य परमेश्वर को संतुष्ट करना चाहिए। केवल इसी को सच्चा प्यार और विश्वास कहा जा सकता है। तुम्हारी वास्तविक कद-काठी चाहे जो भी हो, तुममें सबसे पहले कठिनाई को भुगतने की इच्छा और सच्चा विश्वास, दोनों ही अवश्य होना चाहिए और तुममें देह-सुख को त्याग देने की इच्छा अवश्य होनी चाहिए। तुम्हें परमेश्वर की इच्छा को संतुष्ट करने के उद्देश्य से व्यक्तिगत कठिनाइयों का सामना करने और अपने व्यक्तिगत हितों का नुकसान उठाने के लिए तैयार होना चाहिए। तुम्हें अपने हृदय में अपने बारे में पछतावा महसूस करने में भी अवश्य समर्थ होना चाहिए : अतीत में तुम परमेश्वर को संतुष्ट नहीं कर पाते थे, और अब तुम स्वयं पर पछतावा कर सकते हो। इनमें से किसी भी एक का अभाव तुममें बिलकुल नहीं होना चाहिए—परमेश्वर इन चीजों के द्वारा तुम्हें पूर्ण बनाएगा। यदि तुम इन कसौटियों पर खरे नहीं उतरते हो, तो तुम्हें पूर्ण नहीं बनाया जा सकता है"("मेमने का अनुसरण करो और नए गीत गाओ" में 'पूर्ण कैसे किए जाएँ')। मैंने चुपचाप यह भजन गाया, और जितना अधिक मैं इसे गाती, मुझे उतनी ही अधिक प्रेरणा मिलती। मुझे अपने भीतर कुछ ताकत आती दिखी और महसूस हुआ कि हालाँकि मैं इस शैतान की माँद में अपनी कमजोर हालत में काफी तकलीफ उठा रही हूँ, लेकिन परमेश्वर के वचन अभी भी मेरा मार्गदर्शन कर रहे हैं, और मुझे विश्वास और हिम्मत दे रहे हैं। परमेश्वर ने मुझे कभी नहीं छोड़ा और परमेश्वर के वचनों के साथ, मैं अकेली नहीं रहूँगी। यह सोचकर मुझे काफी सुकून मिला और पीड़ा सहन करने का संकल्प न होने पर मुझे काफी पछतावा हुआ। इन मुश्किलों और परीक्षणों का सामना करके मैं निराश हो गई थी और मैंने परमेश्वर का दिल दुखाया था। मैंने विचार किया कि अपनी गिरफ्तारी के बाद से अब तक मैंने क्या कुछ नहीं झेला। पुलिस ने मुझे लंबे समय तक नुकसान पहूँचाया और यातना दी, और अगर परमेश्वर के वचनों का मार्गदर्शन न होता और परमेश्वर मेरी देखभाल न कर रहा होता, तो अब तक मैं कई बार मर चुकी होती। अब एक बार फिर इस अमानवीय यातना को सहते हुए, मुझे यह विश्वास था कि अगर मेरा भरोसा परमेश्वर पर बना रहा, तो मैं इस नरक से भी निकल जाऊँगी। परमेश्वर मेरी आस्था को पूर्ण करने के लिए इन हालात का इस्तेमाल कर रहा था। मैं जानती थी कि मैं उसका दिल और नहीं दुखा सकती; मुझे उस पर भरोसा करना होगा और मजबूत बनना होगा, और ज़िंदा रहकर उसके लिए गवाही देनी होगी। इन बातों को सोचकर मेरी निराशा खत्म होने लगी। परमेश्वर के वचनों के मार्गदर्शन से ही मैं उस दौरान शैतान द्वारा पहूँचाई गई चोट और यातना सहन कर पाई। आखिरकार मेरी सजा पूरी हुई और मैं उस नरक से बाहर निकल पाने तक जिंदा रह पाई।

जब मैं वापस घर पहुँची, तो मैंने सुना कि पुलिस यह कहकर अफवाहें फैलाने में जुटी है कि मैंने धोखाधड़ी की है। इन अफवाहों और पड़ोसियों के उलाहनों से बचने के लिए मेरे पति को दूसरी जगह जाकर काम ढूँढ़ना पड़ा था और अब वह मुझसे तलाक लेना चाहता था। मुझे जेल भेजे जाने को लेकर उसकी माँ को इतनी शर्मिंदगी हो रही थी कि वह मुझे देखना भी नहीं चाहती थी। मेरी बेटी का भी शिक्षकों और सहपाठियों, दोनों के द्वारा लगातार इस कदर उपहास उड़ाया गया कि गाँव का एक भी बच्चा उसके साथ खेलना नहीं चाहता था। जो कुछ भी हुआ, उसे देखकर मैं अपने आँसू नहीं रोक पाई। हमारा परिवार बड़ा ही खुशहाल था, लेकिन सीसीपी के अत्याचार के कारण अब इस हाल में आ पहूँचा था। मेरी रग-रग में सीसीपी के प्रति नफरत भर गई! परमेश्वर के वचनों का एक अंश मेरे ध्यान में आया : सर्वशक्तिमान परमेश्वर कहते हैं, "प्राचीन पूर्वज? प्रिय अगुवा? वे सभी परमेश्वर का विरोध करते हैं! उनके हस्तक्षेप ने स्वर्ग के नीचे की हर चीजको अंधेरे और अराजकता की स्थिति में छोड़ दिया है! धार्मिक स्वतंत्रता? नागरिकों के वैध अधिकार और हित? ये सब पाप को छिपाने की चालें हैं! ... परमेश्वर के कार्य में ऐसी अभेद्य बाधा क्यों खड़ी की जाए? परमेश्वर के लोगों को धोखा देने के लिए विभिन्न चालें क्यों चली जाएँ? वास्तविक स्वतंत्रता और वैध अधिकार एवं हित कहाँ हैं? निष्पक्षता कहाँ है? आराम कहाँ है? गर्मजोशी कहाँ है? परमेश्वर के लोगों को छलने के लिए धोखेभरी योजनाओं का उपयोग क्यों किया जाए? परमेश्वर के आगमन को दबाने के लिए बल का उपयोग क्यों किया जाए? क्यों नहीं परमेश्वर को उस धरती पर स्वतंत्रता से घूमने दिया जाए, जिसे उसने बनाया? क्यों परमेश्वर को इस हद तक खदेड़ा जाए कि उसके पास आराम से सिर रखने के लिए जगह भी न रहे? मनुष्यों की गर्मजोशी कहाँ है? लोगों की स्वागत की भावना कहाँ है? परमेश्वर में ऐसी तड़प क्यों पैदा की जाए? परमेवर को बार-बार पुकारने पर मजबूर क्यों किया जाए? परमेश्वर को अपने प्रिय पुत्र के लिए चिंता करने पर मजबूर क्यों किया जाए? इस अंधकारपूर्ण समाज में इसके घटिया रक्षक कुत्ते परमेश्वर को उसकी बनायी दुनिया में स्वतंत्रता से आने-जाने क्यों नहीं देते" (वचन, खंड 1, परमेश्वर का प्रकटन और कार्य, कार्य और प्रवेश (8))। जब मैंने परमेश्वर के वचनों पर विचार किया, तो मैं सीसीपी की कुरूपता को अच्छी तरह समझ गई। बाहर से वह धार्मिक होने का दिखावा करती है, "धार्मिक आस्था की आजादी देने", "लोगों के लिए कानून-व्यवस्था बनाए रखने" और "लोगों की देखभाल करने" की बातें करती है। वह मूल्य और नैतिकता के बारे में सारी सही बातें करती है, लेकिन गुप्त रूप से विश्वासियों को गिरफ्तार करके सताने और अफवाहें फैलाने के लिए किसी भी हद तक जाती है, जिसकी वजह से असंख्य ईसाइयों को जेल में डाल दिया गया, वे घर भी नहीं लौट पाए और उनके परिवार बिखर गए। मैंने सीसीपी का यह चेहरा पहले कभी नहीं देखा था, मैं तो उसकी पूजा करती थी। लेकिन उसका अत्याचार सहने के बाद आखिरकार मुझे समझ आ गया कि सीसीपी मुख्य दानव है, जो लोगों को नुकसान पहूँचाती है। अपने सार में वह परमेश्वर और सत्य की दुश्मन है, और शैतानों का सबसे दुष्ट, सबसे प्रतिक्रियावादी गिरोह है।

मेरे जेल से छूटने के बाद भी पुलिस ने मेरी निगरानी करना कभी नहीं छोड़ा। हमारे स्थानीय थाने की पुलिस हमेशा मुझसे पूछती रहती कि क्या मैं अभी भी परमेश्वर में विश्वास करती हूँ, और जब मैं घर में परमेश्वर के वचन पढ़ती, तो मुझे सामने का दरवाजा मजबूती से बंद रखना पड़ता। परमेश्वर के वचनों की किताब मुझे सबसे गुप्त जगह पर छिपाकर रखनी पड़ती, और किसी सभा में जाते वक्त या सुसमाचार का प्रचार करते हुए मुझे बहुत अधिक सावधानी बरतनी पड़ती। मार्च 2013 में एक दिन मेरी जिम्मेदारी वाली कलीसिया के एक अगुआ और दो उपयाजकों को गिरफ्तार कर लिया गया, और मुझे फौरन कलीसिया की कुछ चीजें छिपाने का इंतजाम करना पड़ा, और कुछ भाई-बहनों को मैंने बिलकुल सचेत रहने की सूचना दी। जब मैं यह सब इंतजाम कर रही थी, तभी मैंने एक बहन को यह कहते सुना, "जिस अगुआ को गिरफ्तार किया गया है, उसके पास भाई-बहनों की एक सूची है, जिसका मतलब है कि वह सूची अब पुलिस के पास है।" उसने कहा कि पुलिस ने अजनबियों को ढूँढ़ने के लिए सभी निगरानी-वीडियो खँगाले हैं, और वे लोग विश्वासियों की खोज में घर-घर जाने की तैयारी कर रहे हैं। उन्होंने यह धमकी भी दी है : "किसी एक को जाल से निकल जाने देने से हजारों लोगों को गलत तरीके से गिरफ्तार करना बेहतर है!" यह सुनकर मुझे काफी डर और घबराहट महसूस हुई। चूँकि मुझे पहले गिरफ्तार किया जा चुका था, इसलिए उनके पास मेरी फाइल मौजूद थी। अगर पुलिस ने चेहरे की पहचान करने वाली निगरानी शुरू की, तो मुझे जरूर गिरफ्तार कर लिया जाएगा। अगर मुझे फिर से गिरफ्तार किया गया, तो यकीनन मेरे बचने की कोई उम्मीद नहीं रह जाएगी। यह सोचकर मैंने महसूस किया कि मुझे जल्दी से जल्दी यहाँ से निकलना होगा। हालाँकि जब मैं दूसरी कलीसिया पहुँची, तब भी मेरा मन शांत नहीं हुआ और मुझ पर बेहोशी का दौरा पड़ गया। उस कलीसिया में बहुत सारा काम ऐसा था, जिसका तत्काल इंतजाम करना जरूरी था, लेकिन मैंने अपनी जिंदगी सुरक्षित करने के लिए अपना काम छोड़ दिया। अगर मैं अभी चली जाती हूँ, तो मैं परमेश्वर के घर के हितों की रक्षा नहीं कर रही हूँगी! मेरी अंतरात्मा और इंसानियत कहाँ थी? क्या मैं एक डरपोक और कायर इंसान की तरह काम नहीं कर रही थी? परमेश्वर में मेरा विश्वास सच्चा नहीं था—मेरी गवाही कहाँ थी? इन बातों को सोचकर मैं प्रार्थना करने के लिए तुरंत परमेश्वर के सामने गई और उससे गुहार लगाई कि वह मुझे आस्था और हिम्मत दे और मेरी रक्षा करे, ताकि मैं उसकी गवाही दे सकूँ।

फिर मैंने सर्वशक्तिमान परमेश्वर के वचनों का यह अंश पढ़ा : "जब लोग अपने जीवन का त्याग करने के लिए तैयार होते हैं, तो हर चीज तुच्छ हो जाती है, और कोई उन्हें हरा नहीं सकता। जीवन से अधिक महत्वपूर्ण क्या हो सकता है? इस प्रकार, शैतान लोगों में आगे कुछ करने में असमर्थ हो जाता है, वह मनुष्य के साथ कुछ भी नहीं कर सकता। हालाँकि, 'देह' की परिभाषा में यह कहा जाता है कि देह शैतान द्वारा दूषित है, लेकिन अगर लोग वास्तव में स्वयं को अर्पित कर देते हैं, और शैतान से प्रेरित नहीं रहते, तो कोई भी उन्हें मात नहीं दे सकता" (वचन, खंड 1, परमेश्वर का प्रकटन और कार्य, “संपूर्ण ब्रह्मांड के लिए परमेश्वर के वचनों” के रहस्यों की व्याख्या, अध्याय 36)। परमेश्वर के वचनों पर विचार करके मैं समझ गई कि यह स्थिति परमेश्वर की परीक्षा थी, और कि आध्यात्मिक जगत में एक युद्ध चल रहा था। मैं जानती थी कि मुझे परमेश्वर के साथ खड़ी होकर शैतान को शर्मिंदा करने के लिए अपना जीवन भेंट करना होगा और परमेश्वर के लिए गवाही देनी होगी; ऐसे अहम मौके पर मैं यहाँ से भागकर पीठ नहीं दिखा सकती! मुझे परमेश्वर के घर के कार्य की रक्षा करनी होगी, एक समझदार और इंसानियत-पसंद व्यक्ति को यही करना चाहिए। मैं धार्मिकता को बचाने के लिए अत्याचार सह रही थी, अगर मैं मर भी गई तो मेरी मौत सार्थक होगी। अगर मैं नीच बनकर ज़िंदा रही और शैतान के आगे समर्पण कर दिया, तो मेरा शरीर भले ही जिंदा रहेगा, लेकिन मैं चलती-फिरती लाश बनकर रह जाऊँगी। यह सोचकर मैंने खुद को मुक्त महसूस किया, फिर मैं भागकर उस कलीसिया में पहुँची और भाई-बहनों को साथ लेकर परमेश्वर के वचनों की सभी किताबें हटाने में जुट गई और उन सभी से छिपकर रहने के लिए कहा। कलीसिया का सारा काम बहुत जल्दी निपट गया और मैंने परमेश्वर के मार्गदर्शन के लिए उसका धन्यवाद किया!

20 से भी ज्यादा सालों से सर्वशक्तिमान परमेश्वर में विश्वास करते हुए और लगातार सीसीपी का उत्पीड़न और दमन सहते हुए हालाँकि मैंने थोड़ी पीड़ा सही होगी, लेकिन परमेश्वर के वचनों के मार्गदर्शन से मैंने कुछ सत्यों को समझा है, और सही और गलत में, धार्मिकता और दुष्टता में भेद करना सीखा है। ऐसे असाधारण हालात के जरिये मैंने परमेश्वर पर भरोसा करना भी सीखा। परमेश्वर के वचनों में मुझे वाकई अधिकार महसूस होता है और परमेश्वर में मेरी आस्था बढ़ गई है। यह सब परमेश्वर का अनुग्रह है। सर्वशक्तिमान परमेश्वर का धन्यवाद!

89. जबरन मत-परिवर्तन के खिलाफ एक लड़ाई

झाओ लीयंग, चीन

जब मैं 19 साल का था, चीनी कम्युनिस्ट पार्टी की पुलिस ने आस्था रखने के कारण मुझे गिरफ़्तार कर लिया था। वो मुझे परमेश्वर को ठुकराने और अपने भाई-बहनों को धोखा देने पर मजबूर करने के लिए 60 दिनों तक यातना देते रहे और मेरे मत-परिवर्तन की कोशिश करते रहे। वो अनुभव मेरे दिल में दगा हुआ है। मैं उसे कभी नहीं भूल सकूँगा।

उस सुबह जब मैं सभा में जा रहा था, तब मेरी नज़र पास खड़ी तीन गाड़ियों पर पड़ी। मुझे कुछ गड़बड़ लगा। वहाँ पहले कभी इतनी गाड़ियाँ नहीं होती थीं। मैंने सभा में पहुँचते ही भाई-बहनों को इस बात की ख़बर दी और हमें एहसास हुआ कि अब वहाँ हमारी सभा सुरक्षित नहीं। हम कहीं और जाने की योजना बनाने लगे। जल्दी ही, चार अजनबी हमारे आँगन में आये, कहने लगे कि वो नेशनल सिक्योरिटी ब्रिगेड से आये हैं और घर-घर जाकर छिपे विस्फोटकों की तलाश कर रहे हैं। वो जबरन हमें सोफे पर बिठाकर हमारी तलाशी लेने लगे, जब उन्हें कुछ नहीं मिला तो उन्होंने मुझे और एक भाई को अपनी गाड़ी में डाल लिया। वो हमें पुलिस थाने लेकर आये, जहाँ पुलिस ने हमें बेसमेंट में ले जाकर अलग-अलग बंद कर दिया। हमारा इस तरह से अचानक गिरफ़्तार किया जाना किसी बुरे सपने के जैसा था, मुझे कोई अंदाजा नहीं था कि पुलिस हमारे साथ कैसा बर्ताव करेगी। मैं डरा हुआ था और लगातार परमेश्वर से प्रार्थना कर रहा था कि वो मुझे विश्वास दे। मैंने परमेश्वर के वचनों के इस भजन की अनेक पंक्तियों को याद किया जिसे हम अक्सर गाया करते थे, "सर्वशक्तिमान की उत्कृष्टता और महानता।" "इस दुनिया की हर चीज़ तेज़ी से सर्वशक्तिमान के विचारों और उसकी नज़रों तले बदलती है। मानवजाति ने जिन चीज़ों के बारे में कभी नहीं सुना है वो अचानक आ जाती हैं, जबकि माउसके पास जो कुछ लंबे समय से रहा है वो अनजाने में उसके हाथ से फिसल जाता है। सर्वशक्तिमान के ठौर-ठिकाने की थाह कोई नहीं पा सकता, सर्वशक्तिमान की जीवन शक्ति की उत्कृष्टता और महानता का एहसास करने की तो बात ही दूर है" (मेमने का अनुसरण करो और नए गीत गाओ)। मैंने परमेश्वर से ये प्रार्थना की : "सर्वशक्तिमान परमेश्वर, मैं तुम्हारा धन्यवाद करते हुए तुम्हारी स्तुति करता हूँ! इस ब्रह्मांड की हर चीज़ पर तुम्हारा राज है और मेरी किस्मत भी तुम्हारे हाथों में है। आज तुमने पुलिस को मुझे गिरफ़्तार करने दिया। चाहे वो मुझे कितनी भी यातना दें या मुझे कितनी भी पीड़ा सहनी पड़े, मैं गवाही दूँगा, तुम्हें धोखा देकर कभी यहूदा नहीं बनूंगा।"

करीब 4 बजे, पुलिस मुझे दूर एक कंपाउंड में लेकर गयी, जहाँ एक लाइन में कई चार मंज़िला इमारतें थीं, जो किसी होटल जैसी दिख रही थीं। कई भाई-बहनों ने बताया था कि पुलिस कैदियों से गुप्त पूछताछ करने और यातना देने के लिए उन्हें होटलों में भेजती है। मुझे लग रहा था कि वो मुझे भी यातना देंगे। वो काफ़ी सुनसान जगह थी। अगर वो मुझे मार भी दें तो किसी को कुछ पता नहीं चलेगा। यह सोचकर मेरा डर बढ़ता गया और मैं मन ही मन लगातार परमेश्वर को पुकारता रहा। वो मुझे चौथी मंज़िल के किसी कमरे में ले गये, वहाँ आपराधिक पुलिस ब्रिगेड के प्रमुख ने मुझसे झूठी शिष्टता दिखाते हुए कहा, "तुम्हारा नाम क्या है? तुम कहाँ रहते हो?" मैंने उनसे पूछा, "मुझे गिरफ़्तार क्यों किया गया है? आप लोग मुझे यहाँ क्यों लेकर आये हैं?" उन्होंने कहा, "ये एक कानूनी शिक्षा का कोर्स है, खास तौर पर विश्वासियों को शिक्षित करने और उनका मन बदलने के लिए। हम तुम्हें यहाँ इसलिए लेकर आये हैं क्योंकि हमें तुम्हारे बारे में सब पता है। वरना, तुम्हारी जगह यहाँ कोई और होता। सर्वशक्तिमान परमेश्वर की कलीसिया राष्ट्रीय निशाने पर है, उसे मिटा दिया जाएगा। सर्वशक्तिमान परमेश्वर में विश्वास करनेवालों की गिरफ़्तारी निश्चित है।" मैंने पूछा, "क्या हमारा संविधान हमें आस्था की आज़ादी नहीं देता?" उसने बनावटी हंसी के साथ कहा, "आस्था की आज़ादी? उसकी भी एक हद है। अगर तुम्हें हमारा समर्थन चाहिए, तो अपनी आस्था में तुम्हें पार्टी की बात माननी होगी और उनके नियमों का पालन करना होगा। सर्वशक्तिमान परमेश्वर में विश्वास करके, तुम खुद को पार्टी के ख़िलाफ़ कर रहे हो। हम तुम्हें गिरफ़्तार कैसे नहीं करते?" मैंने पलटकर जवाब दिया, "हम तो बस सर्वशक्तिमान परमेश्वर के वचन पढ़ते हैं और परमेश्वर की गवाही देने के लिए सुसमाचार साझा करते हैं। हमने कभी राजनीति नहीं की। आप ऐसा कैसे कह सकते हैं कि हम पार्टी के ख़िलाफ़ हैं? सर्वशक्तिमान परमेश्वर कहते हैं, 'परमेश्वर मनुष्य की राजनीति में भाग नहीं लेता, फिर भी देश या राष्ट्र का भाग्य परमेश्वर द्वारा नियंत्रित होता है। परमेश्वर इस संसार को और संपूर्ण ब्रह्मांड को नियंत्रित करता है। मनुष्य का भाग्य और परमेश्वर की योजना घनिष्ठता से जुड़े हैं, और कोई भी मनुष्य, देश या राष्ट्र परमेश्वर की संप्रभुता से मुक्त नहीं है। यदि मनुष्य अपने भाग्य को जानना चाहता है, तो उसे परमेश्वर के सामने आना होगा। परमेश्वर उन लोगों को समृद्ध करेगा, जो उसका अनुसरण और उसकी आराधना करते हैं, और वह उनका पतन और विनाश करेगा, जो उसका विरोध करते हैं और उसे अस्वीकार करते हैं' (वचन, खंड 1, परमेश्वर का प्रकटन और कार्य, परिशिष्ट 2: परमेश्वर संपूर्ण मानवजाति के भाग्य का नियंता है)। परमेश्वर के वचन बिलकुल स्पष्ट हैं। पूरे ब्रह्मांड पर उसका राज है, सभी देशों और लोगों की किस्मत उसके हाथों में है, मगर परमेश्वर कभी राजनीति में शामिल नहीं होता। देहधारी परमेश्वर मुख्य रूप से अंत के दिनों में सत्य व्यक्त करने और न्याय का कार्य करने आया है ताकि लोग सत्य को समझ सकें, अपने भष्ट शैतानी स्वभाव से छुटकारा पा सकें और बचाये जा सकें।" उस अफ़सर ने चिढ़कर मेरी बात खत्म होने से पहले ही मुझे रोक दिया, और सर्वशक्तिमान परमेश्वर की कलीसिया का तिरस्कार करने वाली हर तरह की बेतुकी बातें बोलने लगा। उसने मुझे अपनी आस्था को त्यागने का सुझाव दिया। उसकी फालतू बातें सुनने के बाद भी मैं परमेश्वर के समक्ष शांत रहा, मैंने उससे शैतान के जाल से मेरी रक्षा करने को कहा।

तीसरे दिन की दोपहर, उन्होंने दोबारा मुझे मीटिंग रूम में बुलवाया। एक अफ़सर ने अपना परिचय देते हुए कहा कि वो नेशनल सिक्योरिटी ब्रिगेड का कप्तान है, वो शिक्षा देने और मत-परिवर्तन का काम भी करता है। उसने मुझसे मेरा नाम, निवास का पता और कलीसिया की जानकारी माँगी। मेरे बात करने से इनकार करने पर उसने मेरा बायाँ हाथ लेकर ज़बरदस्ती टेबल पर रखा, मेरी हथेली ऊपर की, और उस पर अपनी जलती सिगरेट की राख छिड़कते हुए कहने लगा, "तुम्हें पता होना चाहिए कि आज की तकनीक के साथ, तुमसे जवाब निकलवाना मुश्किल नहीं होगा। क्या तुम बेवकूफ़ हो? मैं तुम्हें एक आखिरी मौक़ा दे रहा हूँ। मेरी सिगरेट की नोक का तापमान करीब 800 डिग्री है। महसूस करना चाहोगे?" उसने दो बार सिगरेट का ज़ोरदार कश लगाया, और उसकी जलती हुई लाल नोक को मेरी हथेली पर दाग दिया। जब मैंने दर्द के मारे हाथ झटकने की कोशिश की, तो दूसरे अफ़सर ने जबरन मेरा हाथ टेबल पर दबा दिया। जलती हुई सिगरेट की लाल नोक बार-बार दागे जाने के कारण मेरी हथेली जलने लगी थी। मेरे माथे से पसीना टपकने लगा। थोड़ी कमज़ोरी महसूस करते हुए, मैंने उसे अपना नाम बताया। तब उसने मुझ पर अत्याचार करना तो बंद कर दिया, मगर उसने मुझे सर्वशक्तिमान परमेश्वर की कलीसिया के बारे में कुछ वीडियो देखने और उसकी निंदा और तिरस्कार करनेवाली अफवाहें पढ़ने पर मजबूर किया।

पाँचवें दिन की दोपहर, उन्होंने मुझे शानडोंग झाओयुआन मामले से संबंधित कुछ खबरें दिखायीं और फिर मुझसे मेरी राय माँगी। मैंने कहा, "ये लोग सर्वशक्तिमान परमेश्वर की कलीसिया के सदस्य नहीं हैं। मेरी कलीसिया का कोई भी सदस्य ऐसी हरकत नहीं कर सकता। हमारे यहाँ सुसामाचार साझा करने के कुछ सिद्धांत हैं। हम सिर्फ़ परमेश्वर में विश्वास करनेवाले नेकदिल लोगों के साथ ही सुसमाचार साझा करते हैं, बुरे लोगों के साथ नहीं। झांग लिडोंग जैसे बुरे लोग सुसमाचार साझा करने के हमारे मानकों पर बिलकुल भी खरे नहीं उतरते। परमेश्वर उन्हें विश्वासी नहीं मानता और न ही कलीसिया उन्हें कभी स्वीकार करेगी।" ये देखकर कि मेरी आस्था डगमगाई नहीं, उसने कहा, "हमने तुम्हारे सभी अगुओं को गिरफ़्तार कर लिया है, हम उनसे अपने सभी जवाब निकलवा लेंगे। हमें तुम पर अपना वक्त बर्बाद करने की कोई ज़रूरत नहीं। तुम्हारी उम्र ज़्यादा नहीं है, इसलिए हम तुम्हें बचाना चाहते थे।" मैंने सोचा, "ये सब झूठ है। वो सिर्फ़ मुझे परमेश्वर को धोखा देने पर मजबूर करने की कोशिश कर रहे हैं। चाहे वो कुछ भी कहें, मैं किसी भी कीमत पर अपने भाई-बहनों से गद्दारी नहीं करूँगा। मैं कभी भी परमेश्वर को धोखा नहीं दूँगा!" उस शाम सात बजे के बाद, मत-परिवर्तन करने वाले एक साइकोलोजिस्ट ने मुझे कोर्स के बारे में अपने विचार लिखने को कहा। मैंने ये लिखा, "झाओयुआन मामले में सर्वशक्तिमान परमेश्वर के किसी विश्वासी का हाथ नहीं था। ये किसी दुष्ट राक्षस का काम था। उसके अपराध के लिए परमेश्वर उसे दंड ज़रूर देगा।"

रात नौ बजे के बाद, नेशनल सिक्योरिटी ब्रिगेड का कप्तान अंदर आया, वो मेरे विचार पढ़कर बेहद नाराज़ था। उसने एक हाथ से मुझे मेरे स्टूल से उठाया, और दूसरे हाथ से लगातार मुझे मारता रहा, फिर लात मारकर ज़मीन पर गिरा दिया। फिर वो मुझे घसीटते हुए बिस्तर के पास ले गया और घूँसे मारने लगा। कई घूँसे मारने के बाद, उसने एक लकड़ी का हैंगर उठाया और लगातार मुझे मारने लगा और कलीसिया की जानकारी माँगता रहा। मैंने कुछ नहीं कहा। इससे गुस्सा होकर, उसने मुझे अपने सारे कपड़े उतारने को कहा। उसका पागलपन देखकर मैं डर गया। मैं मन ही मन लगातार परमेश्वर को पुकारता रहा, उससे मुझे आस्था और हिम्मत देने को कहता रहा। वो मुझ पर चिल्लाने लगा और कपड़े उतारने पर मजबूर करने के बाद दोबारा मुझे हैंगर से मारने लगा, और फिर दो प्रशिक्षकों को मुझे बिस्तर पर पकड़ने को कहा। मुझे लगा कि वो दोनों प्रशिक्षक पुलिस के आदमी हैं, मगर कहीं न कहीं मेरा मन कह रहा था कि वो एक जवान लड़के पर अत्याचार करने में पुलिस का साथ नहीं देंगे। मैं गलत था। उन्होंने मुझे कसकर पकड़े रखा, मैं हिल नहीं पा रहा था। नेशनल सिक्योरिटी ब्रिगेड का कप्तान पागलों की तरह सिगरेट से मेरे निप्पल जलाता रहा, जल्दी ही वो झुलस गए और हवा से जली हुई चमड़ी की गंध आने लगी। दर्द के मारे मेरा शरीर पसीने से भीग चुका था और मेरे पैर झटक रहे थे। फिर वो मेरे जननांगों पर अत्याचार करते हुए चिल्लाने लगा, "बताते हो या नहीं?" दर्द से कराहते हुए, मेरे मन में सिर्फ़ एक ही विचार आ रहा था : "मैं परमेश्वर को धोखा नहीं दे सकता।" मैं मन ही मन परमेश्वर से प्रार्थना करता रहा, उससे मुझे हिम्मत और आस्था देने को कहता रहा, ताकि मैं उस दुष्ट अफ़सर की यातना को सह सकूँ।

मेरे चुप रहने के कारण, कप्तान ने गुस्से में कहा, "शायद मुझे तुम पर और सख्ती दिखानी होगी, तभी तुम ठीक होगे।" फिर वो पीछे मुड़ा, एक थर्मस उठाया, और एक कप खौलता हुआ पानी मेरे ऊपर डाल दिया। मैं दर्द से चीखने लगा। उसने बेरुखी से कहा, "अब बात करोगे?" मैंने निडर होकर कहा, "मैं कुछ नहीं जानता!" इस बात से चिढ़कर, उसने और दो कप खौलता हुआ पानी मेरे पेट पर डाल दिया। ये देखकर कि मुझे पहले जितनी पीड़ा नहीं हो रही थी, वो मेरा पेट छूकर चिल्लाने लगा कि पानी गरम नहीं है। उसने एक थर्मस खौलता हुआ पानी लाने का आदेश दिया। फिर उसने एक राक्षसी मुस्कान के साथ कहा, "जल्द ही तुम्हें अपने पूरे शरीर पर खौलते हुए गरम पानी का आनंद मिलेगा।" ये सुनकर मैं बुरी तरह डर गया और सोचने लगा कि इससे पहले जो पानी मुझ पर डाला गया था वो थोड़ा ठंडा था। अगर मुझ पर वाकई एकदम खौलता हुआ पानी डाला गया, तो क्या मैं उसे सह पाऊँगा? घबराहट और डर के मारे, मैंने मन ही मन परमेश्वर से प्रार्थना की : "सर्वशक्तिमान परमेश्वर, मुझे आस्था और हिम्मत दो। मैं तुम्हें धोखा देना या भाई-बहनों के साथ गद्दारी करना नहीं चाहता, मैं तो गवाही देना चाहता हूँ।" प्रार्थना के बाद मैंने परमेश्वर के इन वचनों को याद किया : "विश्वास एक ही लट्ठे से बने पुल की तरह है: जो लोग घृणास्पद ढंग से जीवन से चिपके रहते हैं उन्हें इसे पार करने में परेशानी होगी, परन्तु जो आत्म बलिदान करने को तैयार रहते हैं, वे बिना किसी फ़िक्र के, मज़बूती से कदम रखते हुए उसे पार कर सकते हैं" (वचन, खंड 1, परमेश्वर का प्रकटन और कार्य, आरंभ में मसीह के कथन, अध्याय 6)। परमेश्वर के वचनों पर विचार करने से मुझे ये एहसास हुआ कि घबराहट भरे और डरावने खयाल आना शैतान के जाल में फँसने की निशानियाँ हैं, फिर मुझे पता चला कि परमेश्वर में मेरी आस्था सच्ची नहीं है। गवाही देने के लिए मुझे हर हाल में अपनी जिंदगी दांव पर लगाकर परमेश्वर पर भरोसा रखने की ज़रूरत थी। इस एहसास से मुझे अपने ऊपर होने वाले अत्याचार का सामना करने का विश्वास मिला।

और तभी, उस अफ़सर ने सिगरेट के दो गहरे कश लगाए, और मेरे सामने बैठकर एक राक्षसी मुस्कान के साथ कहने लगा, "आराम से बैठो, पानी आने ही वाला है!" अपनी बात कहते हुए, उसने मेरी छाती पर अपने सिगरेट की नोक उसी जगह दागी जहाँ पर खौलते हुए पानी से मुझे झुलसाया गया था। मैं पीड़ा को सहने की कोशिश करता रहा। सात-आठ मिनट बाद पानी खौलने लगा। पतीले में पानी को उबलते और भाप छोड़ते देख, मेरे सिर में सिहरन दौड़ गई, मैं डर से काँप रहा था और मेरे रोंगटे खड़े हो गए थे। उस अफ़सर ने पतीला उठाया, उसका ढक्कन खोला और मेरे पास आया। मैं भाप की गर्मी को अपने शरीर पर महसूस कर पा रहा था। उसने खौलते हुए पानी का पतीला मेरे पेट पर सटाया। तेज़ दर्द के कारण मैं बुरी तरह रोने लगा। उसने मौके का फ़ायदा उठाकर दोबारा मुझसे पूछा कि मैं बात करना चाहता हूँ या नहीं, और अब भी मुझे कुछ न बोलता देखकर, उसने एक कप उठाया, उसमें खौलता हुआ पानी भरा और सीधा मेरी छाती पर डाल दिया। वो इतना दर्दनाक था कि मैं उछल पड़ा, वो तब तक मुझ पर खौलता हुआ पानी डालता रहा, जब तक पतीला खाली नहीं हो गया। मैं लगातार काँपता रहा, मेरे शरीर का सामने वाला पूरा हिस्सा जलन के छालों से भर गया। सबसे बड़े छाले अंडे के आकार के थे। प्रशिक्षक ये नज़ारा नहीं देख पा रहे थे और वहाँ से जाना चाहते थे, मगर उस अफ़सर ने दरवाज़ा बंद कर दिया, और चिल्लाने लगा, "तुम लोग नहीं जा सकते, यहीं रुको और देखो। देखो, मैं इसके साथ क्या करता हूँ।" फिर उसने और पानी उबालने का आदेश दिया। ये सुनकर मैं बहुत डर गया। मैंने सोचा, "अभी और सितम बाकी है, अगर पहले पतीले के पानी ने मेरी ये हालत कर दी है, तो और जलने से मेरा क्या हाल होगा? क्या मैं मजबूत रह पाऊँगा?" मैं परमेश्वर को मुझे विश्वास और हिम्मत देने के लिए पुकारता रहा। फिर मुझे परमेश्वर के ये वचन याद आये : "सत्ता में रहने वाले लोग बाहर से दुष्ट लग सकते हैं, लेकिन डरो मत, क्योंकि ऐसा इसलिए है कि तुम लोगों में विश्वास कम है। जब तक तुम लोगों का विश्वास बढ़ता रहेगा, तब तक कुछ भी ज्यादा मुश्किल नहीं होगा" (वचन, खंड 1, परमेश्वर का प्रकटन और कार्य, आरंभ में मसीह के कथन, अध्याय 75)। पुलिसवाले परमेश्वर की मंज़ूरी से ही मुझे यातना दे रहे थे। परमेश्वर मेरी आस्था को पूर्ण करना चाहता था। चाहे वो कितने ही बुरे और दुष्ट लोग हों, मेरी किस्मत परमेश्वर के हाथों में ही थी। जब तक मैं प्रार्थना करके परमेश्वर पर भरोसा करूँगा, परमेश्वर शैतान की यातना पर विजय पाने के लिए मेरा मार्गदर्शन करता रहेगा। मेरा डर काफ़ी हद तक कम हो गया और मुझे अत्याचार को सहने का विश्वास मिला।

जल्द ही, दूसरा पतीला उबल गया। कप्तान उसे लेकर आया, एक कप गरम पानी भरा, फिर उसे मेरे पास लेकर आया और मेरे जननांगों पर खौलता हुआ पानी डालने लगा। मैं दर्द से चिल्लाते हुए पीछे हटने लगा। वो कुछ कदम आगे बढ़ा और मुझसे सवाल करता रहा, मगर मैंने उसके सवालों का कोई जवाब नहीं दिया। फिर उसने एक कप गरम पानी मेरे जननांगों के नीचे रखकर कहा, "बताओगे या नहीं?" मैंने कुछ भी नहीं कहा। उसने झटके से कप को ऊपर उठाया ताकि मेरे जननांग उसमें पूरी तरह डूब जाएं। मैं दर्द से चीख रहा था और बार-बार काँपते हुए पीछे हट रहा था। मैं ये सब नहीं सह पा रहा था, मैं लगातार प्रार्थना करता रहा, परमेश्वर से मुझे हिम्मत देने को कहता रहा, ताकि मैं उसे धोखा देने से बच सकूँ। फिर मैंने प्रभु यीशु की इस बात को याद किया : "क्योंकि जो कोई अपना प्राण बचाना चाहे, वह उसे खोएगा; और जो कोई मेरे लिये अपना प्राण खोएगा, वह उसे पाएगा" (मत्ती 16:25)। मैं जानता था कि अगर मैंने केवल शारीरिक पीड़ा से बचने के लिए दूसरों के साथ गद्दारी की और परमेश्वर को धोखा दिया, तो इससे परमेश्वर के स्वभाव का अपमान होगा। मुझे नर्क में भेज दिया जाएगा जहाँ मुझे अनंत काल तक पीड़ा झेलनी पड़ेगी। ये समझकर, मैंने निश्चय किया कि चाहे मुझे कितनी भी पीड़ा सहनी पड़े, मैं दांत भींचकर उसे सहूँगा और कभी परमेश्वर को धोखा नहीं दूँगा। उस दुष्ट अफ़सर ने और दो कप गरम पानी मेरे जननांग पर डाला और पूछताछ करता रहा। मैंने नीचे देखा तो पता चला कि मेरे जननांग की चमड़ी की बाहरी परत झुलस चुकी थी, प्रशिक्षक मेरी हालत नहीं देख पा रहे थे। मजबूर होकर, उन्होंने कहा, "बेटा, कुछ तो बोलो। इस तरह से पीड़ा सहकर तुम्हें क्या हासिल होगा?" मैं चुप रहा। तभी उस अफ़सर का सहायक अंदर आया। मेरी हालत देखकर वो चौंक गया। उसने मुझ पर से नज़र हटाई, मेरे पास आया और कहने लगा, "अपना जुर्म कबूल कर लो। हमारे पास तुम्हारे जैसे बहुत से लोग हैं। तुम नहीं करोगे, तो कोई और कर लेगा। हम तुम्हें मौक़ा दे रहे हैं।" मैंने कुछ नहीं कहा और अपना सिर झुका लिया। मुझे चुप देखकर, अफ़सर गुस्से से चिल्लाया, "हटो तुम लोग। मैं देखता हूँ ये कब तक पीड़ा सह सकता है!" उसने दोबारा गरम पानी लेकर मेरी छाती पर डाल दिया, जिससे मैं बेतहाशा रोते हुए दर्द से उछलने लगा। जैसे ही उसने मेरे ऊपर गरम पानी डाला, मेरे शरीर के छाले फूट गए और मेरी चमड़ी चिपक गयी। जल्द ही नए छाले उभर आये; दर्द सहना मुश्किल हो रहा था। मैं कमज़ोर पड़ने लगा। मैंने सोचा, "उन्होंने बहुत से भाई-बहनों को पकड़ा है। अगर मैंने अपना मुँह नहीं खोला, तो कोई और ज़रूर खोल देगा। मैं ये सब क्यों सहूँ? मैं बस उन्हें थोड़ी-बहुत बातें बता देता हूँ, इससे मुझे इतना कुछ तो नहीं सहना पड़ेगा।" मैंने देखा कि उस अफ़सर का अत्याचार रोकने का कोई इरादा नहीं था, और मुझे कोई अंदाज़ा नहीं था कि मैं उस पीड़ा को सह सकूँगा या नहीं जो वो मुझे देने वाला है। मगर मैंने अपना मुँह खोला, तो मैं यहूदा बन जाऊँगा। तभी मुझे परमेश्वर के वचन याद आये : "मैं उन लोगों पर अब और दया नहीं करूँगा जिन्होंने गहरी पीड़ा के दिनों में मेरे प्रति रत्ती भर भी निष्ठा नहीं दिखाई है, क्योंकि मेरी दया का विस्तार केवल इतनी ही दूर तक है। इसके अतिरिक्त, मुझे ऐसा कोई इंसान पसंद नहीं है जिसने कभी मेरे साथ विश्वासघात किया हो, ऐसे लोगों के साथ जुड़ना तो मुझे बिल्कुल भी पसंद नहीं है जो अपने मित्रों के हितों को बेच देते हैं। चाहे व्यक्ति जो भी हो, मेरा स्वभाव यही है" (वचन, खंड 1, परमेश्वर का प्रकटन और कार्य, अपनी मंजिल के लिए पर्याप्त अच्छे कर्म तैयार करो)। अपने भाई-बहनों के हितों को दांव पर लगा देने वालों में परमेश्वर को कोई दिलचस्पी नहीं है। अगर मैंने अपना मुँह खोला, तो क्या ये परमेश्वर को धोखा देना नहीं होगा? मैं कुछ नहीं कह सकता। बिलकुल नहीं। मैंने मन ही मन ये प्रार्थना की : "परमेश्वर, मुझे प्रबुद्ध करने और भाई-बहनों से गद्दारी करने से रोकने के लिए तुम्हारा धन्यवाद। चाहे मुझे कितनी भी पीड़ा सहनी पड़े, मैं कभी यहूदा नहीं बनूँगा।"

मुझे चुप देखकर, नेशनल सिक्योरिटी ब्रिगेड के कप्तान ने एक सिगरेट जलाकर कुटिल मुस्कान के साथ कहा, "इतनी जल्दी क्या है। हमारे पास अभी काफ़ी समय है," इस दौरान वो मेरी नाक के आगे सिगरेट का धुंआ छोड़ता रहा। फिर, उसने एक कप गरम पानी लिया और उसे मेरे सिर पर डाल दिया। मैं जल्दी से पीछे हट गया, जिससे पानी मेरे कान से होते हुए पीठ पर चला गया। मैं दर्द से रोने लगा, ऐसा लग रहा था जैसे मेरी पीठ में आग लग गयी हो। उसने मेरे पेट और जाँघों पर कुछ कप पानी और डाला। वो जहाँ भी पानी डालता वहाँ छाले पड़ जाते। एक पतीला खाली होते ही वो प्रशिक्षकों को दूसरा पतीला गर्म करने का आदेश दे देता। कुछ ही मिनटों बाद तीसरा पतीला गर्म होने के लिए चढ़ा दिया गया। पतीले से निकलते भाप को देखकर मैं काँपने लगा। कुटिलता से मुसकुराते हुए, उसने पतीला उठाया और कहा, "बहुत बढ़िया!" एक बार फिर उसने पतीले को मेरे शरीर के आने रखकर डरावने ढंग से कहा, "तो तुम बताओगे या नहीं?" मैंने जवाब नहीं दिया, तो उसने एक कप खौलता हुआ पानी मेरे ऊपर डाल दिया। मैं दर्द से निढ़ाल हो चुका था। मैंने देखा कि उसका रुकने का कोई इरादा नहीं था, मैं नहीं जानता था कि कब तक ये सब सह पाऊँगा। मुझे बहुत पीड़ा हो रही थी; मैं मरना चाहता था ताकि मुझे इस तरह से पीड़ा न झेलनी पड़े और न ही अपनी शारीरिक कमज़ोरी के कारण किसी के साथ गद्दारी करनी पड़े। मैं कमरे में ऐसी सख्त चीज़ ढूँढने लगा जिससे अपना इरादा पूरा कर सकूँ, मगर वहाँ एक टेबल और लकड़ी की दीवारों के अलावा कुछ भी नहीं था। मुझे नहीं लगा कि मैं एक बार सिर पर मारने से मर जाऊँगा, फिर मुझे और अत्याचार सहना पड़ेगा। मैंने तय किया कि उन्हें अभी के लिए हाँ बोल दूँगा, फिर वो मुझे कुछ घरों की पहचान करवाने ले जायेंगे। बाहर, मैं चलती हुई गाड़ी से कूदकर अपनी मौत को गले लगा लूंगा। जब मेरे मन में ये विचार चल रहे थे, तभी अफ़सर ने मुझसे पूछा कि मैं अपना मुँह खोलूँगा या नहीं, मैंने सहमति में सिर हिलाया। मुझे लगा कि वो मुझे सीधा घरों की पहचान करवाने ले जायेंगे, मगर हैरानी कि बात है कि वो मुझसे कलीसिया की जानकारी माँगने लगे। नीचे से दस से ज़्यादा अफ़सर आ गये। उस वक्त मैं ज़रा घबरा गया। मैंने अभी अपनी सहमति जताई है, अगर मैंने अपना मुँह नहीं खोला, तो क्या वो मुझे पहले से भी ज़्यादा कठोर यातना देंगे? मैंने सोचा मैं उसे किसी भी कलीसिया का नाम और उसके आस-पास की जगह का पता दे दूँगा। मुझे हैरत हुई कि मैंने उसे थोड़ी-बहुत जानकारी दी, मगर उसके लिये इतना काफ़ी नहीं था। उसने मुझसे कलीसिया से संबंधित कई और सवाल पूछे, और तब मुझे शैतान को ये मौक़ा देने का पछतावा हुआ। अगर मैं ऐसा करता रहा तो क्या मैं यहूदा नहीं बन जाऊँगा? उसके बाकी के सवालों पर मैंने न जानने का बहाना बनाया। उसे मुझसे कुछ हासिल नहीं हो रहा था, इसलिए उसने मुझे वापस कमरे में भेज दिया। अपने कमरे में जाकर, मैं मन ही मन सोचने लगा, "मैं मरने की कोशिश क्यों कर रहा था? क्या परमेश्वर मेरी मौत चाहता है? क्या ये कमज़ोर पड़ने का संकेत नहीं?" फिर मुझे परमेश्वर के वचनों का ये भजन याद आया, "तुम्हारी पीड़ा जितनी भी हो ज़्यादा, परमेश्वर को प्रेम करने का करो प्रयास।" "आज अधिकांश लोग मानते हैं कि दुःख उठाने का कोई महत्व नहीं है, वे अपनी आस्था के कारण यातना पाते हैं, वे संसार के द्वारा त्यागे जाते हैं, उनके पारिवारिक जीवन में परेशानी होती है, और उनकी संभावनाएं बहुत धूमिल होती हैं। कुछ लोगों के कष्ट चरम तक पहुँच जाते हैं, और उनके विचार मृत्यु की ओर मुड़ जाते हैं। यह परमेश्वर से प्रेम करने वाला हृदय कैसे दिखाता है? ऐसे लोग बेकार होते हैं, उनमें धीरज नहीं होता, वे कमजोर और शक्तिहीन होते हैं! ... इस प्रकार, इन अंतिम दिनों में, तुम्हें अवश्य ही परमेश्वर के प्रति गवाही देनी है। इस बात की परवाह किए बिना कि तुम्हारे कष्ट कितने बड़े हैं, तुम्हें अपने अंत की ओर बढ़ना है, अपनी अंतिम सांस तक भी तुम्हें अवश्य ही परमेश्वर के प्रति निष्ठावान और उसकी कृपा पर बने रहना चाहिए; केवल यही वास्तव में परमेश्वर से प्रेम करना है और केवल यही सशक्त और जोरदार गवाही है" (मेमने का अनुसरण करो और नए गीत गाओ)। परमेश्वर के वचनों पर विचार करके, मुझे एहसास हुआ कि मैं कितना बुज़दिल, कमज़ोर और नाकारा था। मैं अपनी ज़रा-सी शारीरिक पीड़ा के कारण मौत को गले लगाना चाहा था क्योंकि मुझे पीड़ा का खौफ़ था। इससे परमेश्वर का महिमामंडन नहीं होगा। ये सच्ची गवाही नहीं है। अपनी गिरफ़्तारी से पहले, मैंने परमेश्वर के सामने शपथ ली थी कि अगर कभी चीनी कम्युनिस्ट पार्टी ने मुझे गिरफ़्तार करके मुझ पर अत्याचार किया तो मैं अन्य भाई-बहनों की तरह गवाही दूँगा। मैं यहूदा बनकर, कभी परमेश्वर को धोखा नहीं दूँगा। मगर जब ये साबित करने का मौक़ा आया, जब मुझे पुलिसवालों का अत्याचार सहना पड़ा, तो मैं इन हालात से बचने का रास्ता ढूँढने लगा। मैंने गवाही देने और परमेश्वर को संतुष्ट करने पर एक बार भी विचार नहीं किया। मुझे एहसास हुआ कि मुझमें सच्ची आस्था या परमेश्वर के प्रति समर्पण की भावना नहीं है। उन अफ़सरों ने मुझ पर अत्याचार किया ताकि मैं परमेश्वर को धोखा देकर गवाही देने का मौक़ा गँवा दूँ। अगर मैंने इन सबसे बचने के लिए मौत को गले लगा लिया, तो क्या शैतान मेरा मज़ाक नहीं उड़ाएगा? ये सब सोचकर, मुझे अपनी कमज़ोरी पर पछतावा होने लगा। मैं अपने वादे से कैसे मुकर सकता हूँ? परमेश्वर ने मुझे गवाही देने का मौक़ा दिया था, मगर मैंने वो मौक़ा गँवा दिया। ये परमेश्वर के लिए दुख भरा और निराशाजनक पल था। मैंने ये निश्चय किया कि अगर वो लोग मुझे घरों की पहचान करवाने ले जायेंगे, तो मैं नहीं जाऊँगा। चाहे वो मुझ पर कितना भी अत्याचार करें, मैंने परमेश्वर पर भरोसा रखकर गवाही दूँगा!

अगली सुबह 6:30 बजे, म्युनिसिपल एंटी कल्ट ऑफिस के डायरेक्टर ने मेरी गंभीर हालत देखकर एक व्यक्ति को मुझे अस्पताल ले जाने को कहा ताकि उन्हें मेरी हालत की ज़िम्मेदारी न उठानी पड़े। अस्पताल जाते वक्त, उसने कुटिलता से चेतावनी देते हुआ कहा, "अगर तुमने अस्पताल में गलती से भी कुछ कहा, तो उसके नतीजों के ज़िम्मेदार तुम खुद होगे!" ये सुनकर मुझे बहुत गुस्सा आने लगा। वो लोग मुझे डरा रहे थे ताकि इतनी पीड़ा सहने के बाद भी मैं उनके बारे में किसी को कुछ नहीं कहूँ। वो लोग बेहद दुष्ट और नीच थे! डॉक्टर ने मुझसे पूछा कि मेरे शरीर पर इतने छाले कैसे पड़ गए, मैं जानता था अगर मैंने उसे सच्चाई बता भी दी तो वो कुछ नहीं कर सकेगा। मैंने उससे कहा कि मेरे ऊपर एक थर्मस टूट गया था। उसने मेरी बात पर विश्वास न करते हुए पूछा, "एक टूटे हुए थर्मस ने तुम्हारी ये हालत कर दी?" तभी वो अफ़सर डॉक्टर को अपने पास बुलाकर कुछ फुसफुसाने लगा, जिसके बाद डॉक्टर ने मेरे घावों पर मरहम-पट्टी करनी शुरू कर दी, और कहा कि मुझे अस्पताल में भर्ती होना पड़ेगा। फिर अफ़सर ने ये कहकर कि किसी खास वजह से मैं अस्पताल में भर्ती नहीं हो सकता, मुझसे किसी भी नुकसान का ज़िम्मेदार खुद को मानने वाले फॉर्म पर दस्तखत करवाया। उसके फ़ौरन बाद वो मुझे दोबारा ब्रेनवाशिंग सेंटर लेकर गया। मेरी चोटें इतनी गंभीर थीं कि मैं क्लास लेने की स्थिति में नहीं था, मगर पुलिस को ये मंज़ूर नहीं था, वे रोज़ मुझे पर नज़र रखने और मेरा मत-परिवर्तन करने के लिए दो लोगों को भेजते थे। उन्होंने मेरे ऊपर कठोर और नरम, दोनों तरीकों का इस्तेमाल किया, ताकि मैं अपनी आस्था त्याग दूँ।

सत्रह दिनों के बाद, मेरी चोटें ठीक भी नहीं हुई थीं कि उन्होंने मुझे दोबारा क्लास में भेज दिया। यहाँ यूनिवर्सिटी के एक प्रोफेसर और एक साइकोलोजिस्ट थे, जो अच्छा बनने का ढोंग करते थे, मुझसे अच्छी-अच्छी बातें करके मेरे करीब आने की कोशिश कर रहे थे, ताकि मैं उन्हें उनके सवालों के जवाब दूँ। मैं बार-बार परमेश्वर को पुकारता रहा, शैतान की इन तरकीबों से मेरी रक्षा करने की गुहार लगाता रहा। मैंने उनके साथ परमेश्वर की गवाही साझा की। मेरा दृढ़ संकल्प देखकर वो गुस्सा हो गए। अगले कुछ दिनों तक, वो मुझसे हमारी कलीसिया की निंदा और तिरस्कार करनेवाली किताबें पढ़वाते और वीडियो दिखाते रहे। इतनी सारी झूठी अफ़वाहें सुनकर मुझे बुरा लगा और उनसे घिन आने लगी। मैंने उनकी किसी भी बात पर ध्यान नहीं दिया।

एक सुबह, डिविज़न का डायरेक्टर कुछ प्रशिक्षकों के साथ मेरे लिविंग क्वार्टर में आया। ये सब देखकर मैं काफ़ी डर गया, मैंने मन ही मन एक प्रार्थना की, परमेश्वर से मुझे बुद्धि देने की गुहार लगायी ताकि मैं उन दुष्ट पुलिसवालों का सामना कर सकूँ। उसने डरावने ढंग से कहा, "कल हमने सर्वशक्तिमान परमेश्वर की कलीसिया के खिलाफ सौ दिनों की अपनी जंग को लेकर हमने एक मीटिंग की थी। विश्वासियों को कड़ी सजा दी जायेगी। ये सज़ा तुम जैसे जवान और अविवाहित लोगों के लिए और भी ज़्यादा कड़ी होगी। खासकर जो लोग तुम्हारी तरह अपने आप में बदलाव नहीं लायेंगे उन्हें सीधा फायरिंग टीम के हवाले कर दिया जाएगा। वो तुम्हारा सिर और दिमाग, दोनों गोली से उड़ा देंगे।" उसकी ये बातें सुनकर मैं घबराने लगा मगर तभी मैंने प्रभु यीशु के इन वचनों को याद किया : "क्योंकि जो कोई अपना प्राण बचाना चाहे, वह उसे खोएगा; और जो कोई मेरे लिये अपना प्राण खोएगा, वह उसे पाएगा" (मत्ती 16:25)। मैं जानता था कि परमेश्वर के लिए शहीद होना एक सम्मान है और परमेश्वर इसे याद रखेगा। मगर मौत के डर से परमेश्वर को धोखा देने से उसके स्वभाव का अपमान होगा और उसकी घृणा बढ़ेगी। भले ही मेरी जान बच जायेगी मगर मैं परमेश्वर के नज़रों में मर चुका होऊंगा। परमेश्वर मेरी आत्मा को ठुकरा देगा और मुझे नर्क में सजा मिलेगी। सदियों से अनगिनत विश्वासी अत्याचार सहते-सहते शहीद हो गए। उन सभी ने परमेश्वर के लिए गवाही दी। शहीद होने का मौका मिलना मेरे लिए परमेश्वर का उत्थान होगा। चाहे मुझे मौत आ जाये, फिर भी मैं परमेश्वर के आयोजनों के प्रति समर्पित होकर गवाही देने के लिए राजी था। जब मैंने कुछ नहीं कहा तो अफ़सर मुझे धमकाने लगा : "तुम घर जाना चाहते हो या जेल?" मैं वाकई घर जाना चाहता था, मगर मैं इसकी कीमत जानता था, मुझे पश्चाताप के पत्र लिखने पड़ते और कलीसिया से सारे संबंध तोड़ने पड़ते। मैंने निडरता से जवाब दिया, "जेल!" गुस्से से अफ़सर की आँखें चौड़ी हो गयीं, उसने उँगली नचाते हुए कहा, "लगता है इतनी पीड़ा तुम्हारे लिए काफी नहीं थी!" फिर वो गुस्से में वहाँ से चला गया।

उसके बाद वो मेरा ब्रेनवाश करने के लिए एक पादरी को लेकर आये। अंदर आते ही, उसने मुझसे कहा, "बेटा, तुम अभी छोटे हो। मेरी बात मानो, तुम ग़लत मार्ग पर चल रहे हो।" वो बाइबल में मत्ती 24:23-24 का अंश निकालकर कहने लगा, "तुम कहते हो कि प्रभु यीशु लौट आया है, मगर देखो बाइबल क्या कहती है : 'उस समय यदि कोई तुम से कहे, "देखो, मसीह यहाँ है!" या "वहाँ है!" तो विश्‍वास न करना। क्योंकि झूठे मसीह और झूठे भविष्यद्वक्‍ता उठ खड़े होंगे, और बड़े चिह्न, और अद्भुत काम दिखाएँगे कि यदि हो सके तो चुने हुओं को भी भरमा दें।' अगर कोई कहता है कि प्रभु यीशु वापस आया है तो वो गलत है। तुम इसका अनुसरण नहीं कर सकते।" मैंने उनसे बाइबल लेकर जवाब दिया, "प्रभु यीशु हमें चेतावनी दे रहा था कि अंत के दिनों में जब वो वापस आयेगा, तब झूठे मसीह और झूठे पैगंबर लोगों का मार्ग भटकाने के लिए बड़े संकेत और चमत्कार दिखाएँगे। उसने हमें सावधान रहने की चेतावनी दी थी। प्रभु यीशु की वापसी के सुसमाचार को झूठा ठहराकर क्या आप प्रभु यीशु की वापसी के सत्य को ठुकरा नहीं रहे? झूठे मसीहों के पास सत्य नहीं होता। वो केवल संकेतों और चमत्कारों से लोगों को बहकाते हैं। सर्वशक्तिमान परमेश्वर ये सब नहीं करता। वो सिर्फ़ मानवजाति को शुद्ध करने और बचाने के लिए सत्य व्यक्त करता है और अपना न्याय कार्य करता है। सर्वशक्तिमान परमेश्वर लौटकर आया प्रभु यीशु है, वह एकमात्र सच्चा परमेश्वर है।" मेरा दृढ़ संकल्प देखकर, वो बहुत-सी निंदनीय बातें कहने लगे। तब मैंने गुस्से से कहा, "पवित्र आत्मा का तिरस्कार करके आपको न इस जन्म में माफ़ी मिलेगी और न ही अगले जन्म में।" इस पर, उसने मुझसे कहा, "तुम वाकई एक ज़िद्दी लड़के हो। समझने की कोशिश करो, बेटा। वो जो कुछ भी जानना चाहते हैं, उन्हें बता दो। अगर तुम जेल चले गए तो बाद में बहुत पछताओगे!" मैंने कहा, "मैं बिलकुल नहीं पछताऊँगा, बल्कि मैं तो आपको भी सच्चे मार्ग की खोज करने की सलाह देता हूँ। परमेश्वर का विरोध करना बंद कीजिये। अगर आपने कोई बड़ा पाप कर दिया, तब तक बहुत देर हो जायेगी।" तंग आकर, उसने मुझसे कहा, "तुम्हारा कुछ नहीं हो सकता। तुम बहुत ज़िद्दी हो।" फिर वो मायूस होकर वहाँ से चले गए।

कुछ दिनों बाद, आपराधिक पुलिस ब्रिगेड के प्रमुख ने मुझे परमेश्वर विरोधी और निंदनीय बातें दोहराने पर मजबूर करने की कोशिश की। जब मैंने इनकार किया, तो उसने गुस्से से कहा, "क्या तुम्हें दंड मिलने का डर है? जब परमेश्वर है ही नहीं, तो तुम्हें दंड कौन देगा? जिन लोगों ने आस्था त्याग दी, क्या वो अपना जीवन खुशी-खुशी नहीं जी रहे?" मैंने कहा, "कुछ पल जीवित रहना कोई बहुत अच्छा परिणाम नहीं दर्शाता है। परमेश्वर तुरंत लोगों को दंड नहीं देता है।" वो गुस्से से मुझे पकड़कर चांटे मारने लगा, मगर मैं अब भी चुप रहा। मैं प्रभु यीशु के इस कथन के बारे में सोच रहा था : "मनुष्य का सब प्रकार का पाप और निन्दा क्षमा की जाएगी, परन्तु पवित्र आत्मा की निन्दा क्षमा न की जाएगी" (मत्ती 12:31)। इन वचनों की हिम्मत से मेरा संकल्प अटूट बना रहा। कुछ घंटे बीत गए, मैं अब भी चुप था। गुस्सा होकर, वो मेरे बाल पकड़ते हुए मुझे डोरमेट्री में लेकर गया, फिर कुटिलता से कहने लगा, "जब तब ये अपना मुँह नहीं खोलता, इसका खाना-पीना बंद।" मैं मन ही मन परमेश्वर से प्रार्थना करता रहा और तभी प्रभु यीशु के वचन मुझे याद आये : "मनुष्य केवल रोटी ही से नहीं, परन्तु हर एक वचन से जो परमेश्‍वर के मुख से निकलता है, जीवित रहेगा" (मत्ती 4:4)। परमेश्वर के वचन हमारे जीवन का आधार हैं। भले ही मुझे खाना न मिले, मगर परमेश्वर की इच्छा के विरुद्ध मेरी मौत नहीं होगी। हैरानी की बात है कि उस रात सफ़ाई करनेवाली औरत ने मुझे खाने के लिए एक बन लाकर दिया। मुझे महसूस हुआ जैसे लोगों के दिल और आत्मा परमेश्वर के हाथों में है। उसके बाद पुलिस रोज़ाना मुझसे अपने दफ़्तर की सफ़ाई करवाने लगी, और अचानक मुझे वहाँ वचन देह में प्रकट होता है की एक प्रति दिखी। रोज़ाना की साफ़-सफ़ाई करते हुए मैं उसे पढ़ा करता और परमेश्वर के वचन मुझे आस्था और हिम्मत देते। पुलिसवाले लगातार मुझे नास्तिक झूठे तर्क देते रहते, मगर परमेश्वर के वचनों के मार्गदर्शन से मुझ पर कभी भी उनका कोई प्रभाव नहीं पड़ा।

एक दिन वो मेरा ब्रेनवाश करने के लिए यूनिवर्सिटी के दो प्रोफेसर लेकर आये जिन्होंने हर तरीके से मुझे लुभाने की कोशिश की, कहने लगे, "अगर तुमने उन तीन पत्रों पर अपने दस्तखत नहीं किये, तो तुम्हें पाँच साल के लिए जेल भेज दिया जाएगा, फिर तुम्हारी शादी भी नहीं हो पायेगी। तुम अपनी जवानी इस तरह बर्बाद कैसे कर सकते हो? क्या यह इसके लायक है?" मुझ पर इस बात का प्रभाव ज़रूर पड़ा। मैंने सोचा कि मैं तो अभी जवान हूँ, और पता नहीं मुझे कितने सालों तक वहाँ पीड़ा झेलनी पड़ेगी। यह सोचकर, मुझे एहसास हुआ कि मैं शैतान के जाल में फंस रहा था, इसलिए मैंने फ़ौरन ये प्रार्थना की : "हे परमेश्वर, मैं शैतान के जाल में फंसने ही वाला था। मेरी रक्षा करो ताकि मैं गवाही दे सकूँ।" प्रार्थना के बाद मैंने परमेश्वर के वचनों के एक भजन की पंक्तियों को याद किया : "युवाओं को सत्य से रहित नहीं होना चाहिए, न ही उन्हें ढोंग और अधर्म को छिपाना चाहिए—उन्हें उचित रुख पर दृढ़ रहना चाहिए। उन्हें सिर्फ यूँ ही धारा के साथ बह नहीं जाना चाहिए, बल्कि उनमें न्याय और सत्य के लिए बलिदान और संघर्ष करने की हिम्मत होनी चाहिए"("मेमने का अनुसरण करो और नए गीत गाओ" में 'किसका अनुसरण करें नौजवान')। मैं जानता था, सत्य को पाने के लिए मुझे कितनी भी पीड़ा झेलने में समर्थ होना होगा। मैं ज़रा-से आराम के लिए परमेश्वर को धोखा नहीं दे सकता। चाहे पुलिस मेरे साथ कुछ भी करे, मुझे हर हाल में गवाही देकर परमेश्वर को प्रसन्न करना है। जब मैंने कुछ नहीं कहा, तो वो लाचार होकर वहाँ से चले गए। उस दोपहर, वो पादरी वापस आया और एक कपट भरी मुस्कान के साथ कहने लगा, "मैंने सुना कि तुम जेल जा रहे हो। तुम ऐसा नहीं कर सकते। वहाँ का जीवन इंसानों के लिए नहीं है। तुम्हें वाकई ऐसा लगता है कि तुम्हारे जैसा छोटा-सा लड़का वो सब सह सकेगा?" उन्होंने अपना फ़ोन निकाला और उनके अत्याचार का शिकार हुए ईसाइयों की कुछ तस्वीरें दिखाते हुए कहा, "देखो इन्हें। इनमें से कुछ ने 10 साल गुज़ारे हैं, और कुछ ने 20 साल। कुछ ने तो जेल में ही अपना दम तोड़ दिया। मैं जानता हूँ तुम एक सच्चे विश्वासी हो। वो जहाँ तुम्हारे दस्तखत चाहते हैं कर दो और यहाँ से बाहर निकलते ही वापस अपनी आस्था का अभ्यास शुरू कर देना। इस तरह से पीड़ा झेलने का कोई मतलब नहीं है! अपने दस्तखत कर दो और मैं तुम्हारी ओर से उन्हें मना लूँगा। इसके अलावा तुम्हारे पास और कोई रास्ता नहीं है।" मुझे चिंता होने लगी कि कहीं सच में तो मुझे जेल नहीं भेजा जा रहा है, जेल में पुलिसवाले जैसे चाहे वैसे मुझ पर अत्याचार कर सकते हैं। मुझे कितनी ज़्यादा पीड़ा सहनी पड़ेगी। मुझे डर लगने लगा, मगर मैं जानता था कि उन पत्रों पर दस्तखत करना परमेश्वर को धोखा देना होगा और मेरे ऊपर राक्षस का ठप्पा लग जाएगा। मैं मन ही मन प्रार्थना करते हुए परमेश्वर को पुकारता रहा, उससे मुझे आस्था देने को कहता रहा ताकि मैं गवाही दे सकूँ। मैंने पादरी से कहा, "मैं दस्तखत नहीं करूँगा।" वो हैरान होकर वहाँ से चले गए।

म्युनिसिपल एंटी-कल्ट ऑफिस के डायरेक्टर ने भी मुझसे उन तीन पत्रों पर दस्तखत करवाने की कोशिश की, उसने मुझसे गुस्से में कहा, "तुम दो महीनों से यही कर रहे हो। मुझे तुमसे बदले हुए बर्ताव की उम्मीद है। अगर तुमने कहा कि तुमने अपना विश्वास त्याग दिया है तो तुम्हें घर भेज दिया जाएगा, लेकिन अगर तुमने अपना विश्वास नहीं त्यागा तो तुम्हें फौरन जेल भेज दिया जाएगा! क्या तुम अब भी एक विश्वासी हो?" मैं उलझन में पड़ गया। अगर मैंने हाँ कहा तो मुझे जेल भेज दिया जाएगा, और पता नहीं वहाँ मुझ पर अत्याचार करने के लिए क्या-क्या इंतज़ाम किये गए हैं। मगर उनको ना कहना परमेश्वर को धोखा देना होगा। मैंने प्रार्थना करके परमेश्वर से हिम्मत देने की गुहार लगाता रहा, और मुझे लगा कि मैं गवाही देने के लिए तैयार हूँ। तभी मुझे परमेश्वर के वचनों का ये अंश याद आया : "यीशु परमेश्वर का आदेश—समस्त मानवजाति के छुटकारे का कार्य—पूरा करने में समर्थ था, क्योंकि उसने अपने लिए कोई योजना या व्यवस्था किए बिना परमेश्वर की इच्छा का पूरा ध्यान रखा। वह परमेश्वर की प्रबंधन योजना को बिलकुल केंद्र में रखने में समर्थ था, और हमेशा स्वर्गिक पिता से प्रार्थना करता था और स्वर्गिक पिता की इच्छा जानने का प्रयास करता था। उसने प्रार्थना की और कहा : 'परमपिता परमेश्वर! जो तेरी इच्छा हो, उसे पूरा कर, और मेरी इच्छाओं के अनुसार नहीं, बल्कि अपनी योजना के अनुसार कार्य कर। मनुष्य कमज़ोर हो सकता है, किंतु तुझे उसकी चिंता क्यों करनी चाहिए? मनुष्य, जो कि तेरे हाथों में एक चींटी के समान है, तेरी चिंता के योग्य कैसे हो सकता है? मैं अपने हृदय में केवल तेरी इच्छा पूरी करना चाहता हूँ, और चाहता हूँ कि तू वह कर सके, जो तू अपनी इच्छाओं के अनुसार मुझमें करना चाहता है'"("मेमने का अनुसरण करो और नए गीत गाओ" में 'प्रभु यीशु का अनुकरण करो')। प्रभु यीशु ने भी पीड़ा भोगी थी जब उसे क्रूस पर चढ़ाया जाने वाला था। वो शरीर से कमज़ोर था, मगर वो परमेश्वर के कार्य को पूरा करने पर ध्यान लगाने में सक्षम हुआ। वो शारीरिक पीड़ा के बजाय परमेश्वर के आयोजनों के प्रति समर्पित हो गया। और पतरस, वो तो परमेश्वर के प्रेम की खातिर मरने को तैयार था, परमेश्वर के लिए क्रूस पर उल्टा लटकाए जाने को तैयार था। मेरी इस मामूली-सी पीड़ा का तो कहना ही क्या? परमेश्वर के वचनों ने मेरी आस्था दृढ़ कर दी और मेरा डर खत्म हो गया। मैंने तय किया कि भले ही मैं जेल चला जाऊँ, मगर फिर भी मैं परमेश्वर के लिए गवाही दूँगा! मैंने धैर्य के साथ जवाब दिया, "मुझे जेल जाना स्वीकार है।" गुस्से में उसने कहा, "अपना सामान बांधो, तुम जेल जा रहे हो।" फिर वो चिढ़कर दरवाज़ा बंद करते हुए वहाँ से चला गया। अचानक, दो दिनों बाद, मेरे इलाके के चार पुलिसवाले आकर कहने लगे कि वो मुझे घर ले जा रहे हैं। उस पल मुझे एहसास हुआ कि परमेश्वर का कार्य सच में कितना शानदार है, मैंने अपने लिए उसकी परवाह और दया को भी महसूस किया। पुलिस मुझे मेरे शहर वापस लेकर आयी और मेरा एक मौखिक बयान रिकॉर्ड किया, और मुझे हर हफ़्ते एक बार पुलिस थाने आने को कहा। परमेश्वर के मार्गदर्शन से, मैं उस इलाके से निकलकर वापस अपना कर्तव्य निभाने में सक्षम हो पाया।

पुलिस की गिरफ्तारी और अत्याचार का अनुभव मेरे भीतर बसा हुआ है। मैंने देखा है कि कम्युनिस्ट पार्टी कितनी दुष्ट और अमानवीय है। मैंने उनके परमेश्वर विरोधी सार को स्पष्ट देखा है। मुझे उन राक्षसों से पूरे दिल से नफ़रत है। मैंने परमेश्वर के वचनों की सामर्थ्य और अधिकार का भी अनुभव किया। परीक्षणों और मुश्किलों के दौरान, परमेश्वर ने मुझे आस्था, हिम्मत और मार्गदर्शन देने के लिए अपने वचनों का इस्तेमाल किया। मैंने देखा कि केवल परमेश्वर ही हमसे प्रेम करता है, और उसके वचन ही हमारा जीवन बन सकते हैं। परमेश्वर में मेरी आस्था पहले से भी ज़्यादा दृढ़ हो गयी। सर्वशक्तिमान परमेश्वर का धन्यवाद!

90. परीक्षणों और क्लेशों से पूर्ण हुई आस्था

शु चांग, दक्षिण कोरिया

1993 में मेरी माँ बीमार पड़ गई, जिसके परिणामस्वरूप मेरा पूरा परिवार प्रभु यीशु में आस्था रखने लगा। उसके बाद चमत्कारी ढंग से उसकी सेहत ठीक हो गई और तब से मैं हर रविवार उनके साथ कलीसिया जाने लगी। फ़िर साल 2000 के बसंत में हमें प्रभु यीशु की वापसी की खुशखबरी मिली। सर्वशक्तिमान परमेश्वर के वचनों को पढ़कर हमें यकीन हो गया कि वह लौटकर आया प्रभु यीशु है और हमने अंत के दिनों के सर्वशक्तिमान परमेश्वर के कार्य को स्वीकार कर लिया। हम सर्वशक्तिमान परमेश्वर के वचनों के सिंचन और पोषण का आनंद उठाते हुए हर रोज उन्हें पढ़ने लगे। इससे मुझे वास्तव में आध्यात्मिक पोषण मिला। यह सोचकर कि प्रभु की वापसी के लिए तरस रहे कितने ही लोगों ने अब तक परमेश्वर की वाणी नहीं सुनी है या प्रभु की वापसी का स्वागत नहीं किया है, मैं समझ गई कि मुझे परमेश्वर की इच्छा का खयाल रखना होगा और उन लोगों के साथ राज्य का सुसमाचार साझा करना होगा। जल्द ही मैंने सुसमाचार साझा करने का काम शुरू कर दिया। लेकिन आश्चर्य की बात है कि इसके कारण सीसीपी सरकार ने मुझे गिरफ्तार कर लिया।

यह जनवरी 2013 की बात है, जब मैं छह अन्य भाई-बहनों के साथ एक सभा में थी, कि अचानक 20 से ज्यादा पुलिस-अफसरों ने धावा बोल दिया। हाथ में बंदूक लिए दो पुलिस-अफसर हमारी तरह दौड़ते हुए आए और हम पर चिल्लाने लगे, "हिलना मत! तुम्हें चारों तरफ से घेर लिया गया है।" दो अन्य पुलिस-अफसर, जिनके पास बिजली के डंडे थे, हम पर चिल्लाए, "हाथ ऊपर करके दीवार की ओर घूम जाओ!" एक बंदूकधारी अफसर ने कहा, "हम कुछ हफ्तों से तुम्हारा पीछा कर रहे हैं। तुम शाओशाओ हो।" यह सुनकर मैं डर गई। इन्हें मेरा दूसरा नाम कैसे पता चला? और उसने कहा कि वे दो हफ्तों से मेरा पीछा कर रहे हैं, तो क्या इससे इन्हें मेरे हाल ही के सभी ठिकानों का पता चल गया है? क्या उन सब भाई-बहनों को भी गिरफ्तार कर लिया गया है? मैं इस बारे में और ज्यादा नहीं सोच पाई। मैं बस मन ही मन उनके लिए परमेश्वर से प्रार्थना करती रही। पुलिसवालों की तैयारियाँ देखकर मैं समझ गई कि वे मुझे आसानी से नहीं छोड़ेंगे। बेचैन होकर मैंने परमेश्वर को पुकारा। तभी मेरे ध्यान में परमेश्वर के ये वचन आए : "तुम्हें किसी भी चीज से भयभीत नहीं होना चाहिए; चाहे तुम्हें कितनी भी मुसीबतों या खतरों का सामना करना पड़े, तुम किसी भी चीज से बाधित हुए बिना, मेरे सम्मुख स्थिर रहने के काबिल हो, ताकि मेरी इच्छा बेरोक-टोक पूरी हो सके। यह तुम्हारा कर्तव्य है ...। डरो मत; मेरी सहायता के होते हुए, कौन इस मार्ग में बाधा डाल सकता है?" (वचन, खंड 1, परमेश्वर का प्रकटन और कार्य, आरंभ में मसीह के कथन, अध्याय 10)। परमेश्वर के वचनों से मुझे थोड़ी शांति मिली। मैं जानती थी कि सब-कुछ उसके हाथों में है, यहाँ तक कि ये सब पुलिसवाले भी। परमेश्वर ही मेरा सहारा था, इसलिए मुझे उसी से प्रार्थना करनी थी और उसी पर भरोसा रखना था। यह सोचकर कि पुलिस इतने समय से मेरा पीछा कर रही थी और मुझे इसकी भनक तक नहीं लगी, जिससे अब कलीसिया इतनी बड़ी मुश्किल में है, मुझे खुद से नफरत होने लगी कि मैं कितनी अनजान और मंदबुद्धि थी। इस वक्त मैं अपने भाई-बहनों के लिए प्रार्थना करने के अलावा कुछ नहीं कर सकती थी। एक संकल्प लेकर मैंने यह प्रार्थना की, "चाहे पुलिसवाले मुझ पर कितना भी अत्याचार करें, मैं कभी अपने भाई-बहनों को धोखा नहीं दूँगी। मैं यहूदा बनकर परमेश्वर के साथ विश्वासघात नहीं करूँगी।" प्रार्थना के बाद मेरा डर कम हो गया। मैं आस्था और हिम्मत से भर गई।

पुलिस ने डाकुओं की तरह पूरे घर को तहस-नहस कर दिया। उन्होंने हमारे सेल फोन, आठ वीडियो प्लेयर, चार टैबलेट, दर्जनों सुसमाचार की किताबें और 10,000 युआन जब्त कर लिए। वे मुझे और दो अन्य बहनों को लिविंग रूम में ले गए और फर्श पर उकड़ूँ बैठने पर मजबूर कर दिया। तभी एक बेडरूम से पुलिस द्वारा भाइयों को लगातार पीटे जाने की आवाजें आने लगीं। गुस्से में आकर मैंने कहा, "हम तो सिर्फ परमेश्वर के विश्वासी हैं, हमने कोई गैरकानूनी काम नहीं किया। आप लोग हमें गिरफ्तार क्यों कर रहे हैं?" उनमें से एक अफसर ने घृणा से कहा, "आस्था रखना गैरकानूनी है, यह एक अपराध है। अगर कम्युनिस्ट पार्टी कहती है कि तुम कानून तोड़ रहे हो, तो तुम कानून तोड़ रहे हो। पार्टी परमेश्वर में विश्वास रखने की इजाजत नहीं देती, फिर भी तुम लोगों ने उनके इलाके में ऐसा करने की जुर्रत की। यह पार्टी के खिलाफ खड़ा होना है। शायद तुम्हें अपनी जान प्यारी नहीं!" मैंने कहा, "क्या कानून आस्था की आजादी की गारंटी नहीं देता?" उन्होंने ठहाके लगाते हुए कहा, "तुम कुछ नहीं जानती! आस्था की आजादी सिर्फ दिखाने के लिए है, विदेशियों को दिखाने के लिए, लेकिन तुम विश्वासियों को यही मिलता है!" यह कहते हुए उसने मुझे एक थप्पड़ मार दिया और एक महिला अफसर ने आकर मेरी बाँह पर लात मारी। मुझे बहुत गुस्सा आया और परमेश्वर के ये वचन मेरे ध्यान में आए : "धार्मिक स्वतंत्रता? नागरिकों के वैध अधिकार और हित? ये सब पाप को छिपाने की चालें हैं!" (वचन, खंड 1, परमेश्वर का प्रकटन और कार्य, कार्य और प्रवेश (8))। कम्युनिस्ट पार्टी के राज में जीना वास्तव में शैतान के राज में जीना है। उनके सभी कानून धोखा देने के लिए हैं। वे बाहरी लोगों से कहते हैं कि यहाँ आस्था की आजादी है, लेकिन असलियत यह है कि वे किसी को भी परमेश्वर में विश्वास रखने और सही मार्ग पर चलने नहीं देते, किसी भी सकारात्मक चीज की अनुमति नहीं देते। वे बड़े पैमाने पर ईसाइयों को गिरफ्तार करके उन्हें नुकसान पहुँचाते हैं। वे पुलिस-अफसर वर्दी वाले लुटेरे और बदमाश थे। मेरा उनसे तर्क करने की कोशिश करना हास्यास्पद था! जब उन्होंने मुझे पुलिस-वाहन में डाला, तो मैंने देखा कि हमारे आसपास एक दर्जन से अधिक पुलिस-वाहन हैं।

जब हम जिले के नेशनल सिक्योरिटी ब्रिगेड में पहुँचे, तो एक अफसर ने मुझसे कहा, "हमने तुम्हें गिरफ्तार करके एक बड़ी मछली पकड़ी है। हमें तुम्हारे बारे में सब पता है, हम जानते हैं कि तुम पिछले कुछ हफ्तों में किस शहर और जिले में ठहरी हो। तुम जरूर कलीसिया की अगुआ होगी, वरना हमने तुम्हें पकड़ने के लिए इतना पुलिस-बल न लगाया होता। हम तुमसे यहाँ पूछताछ नहीं करेंगे। उसके लिए हमारे पास एक 'अच्छी जगह' है। उम्मीद है, वह तुम्हें गद्गद कर देगी!" केवल तभी मुझे एहसास हुआ कि वे गलती से मुझे कलीसिया की अगुआ समझ बैठे हैं। यह जानकर मुझे थोड़ी राहत मिली कि कलीसिया के असली अगुआ थोड़े सुरक्षित होंगे। लेकिन मैं अभी भी चिंतित थी। मैं जानती थी कि वे मुझे आसानी से नहीं छोड़ेंगे, क्योंकि वे मुझे कलीसिया की अगुआ समझ रहे थे। मैं नहीं जानती थी कि वे मुझे कितनी यातना देंगे। मैंने आस्था और हौसला पाने के लिए परमेश्वर से प्रार्थना की, ताकि मुझे गवाही देने में मदद मिले। उस रात 11 बजे के बाद उन्होंने मुझे उस "अच्छी जगह" ले जाने के लिए पुलिस-वाहन में डाल दिया। कार में एक पुलिसवाले ने कहा, "तुम लोगों को सर्वशक्तिमान परमेश्वर में विश्वास रखने वाले इन विश्वासियों से निपटना नहीं आता। इनका मुँह खुलवाने के लिए तुम्हें बहुत कठोरता से काम लेना पड़ेगा। हमें हर मुमकिन तरीका अपनाना होगा, वरना ये अपना मुँह नहीं खोलेंगे।" दूसरे अफसर ने कहा, "ओह हाँ, बिलकुल। सुना है, आपके पास इन विश्वासियों से निपटने के बेहतरीन तरीके हैं। इसीलिये हमने यह काम आपको सौंपा है।" यह सुनकर मैं अंदाजा लगाने लगी कि ये लोग मुझ पर किस तरह का अत्याचार करेंगे। मैंने मन ही मन परमेश्वर से प्रार्थना की, और प्रभु यीशु के ये वचन मेरे मन में आए : "जो शरीर को घात करते हैं, पर आत्मा को घात नहीं कर सकते, उनसे मत डरना; पर उसी से डरो, जो आत्मा और शरीर दोनों को नरक में नष्‍ट कर सकता है" (मत्ती 10:28)। "क्योंकि जो कोई अपना प्राण बचाना चाहे, वह उसे खोएगा; और जो कोई मेरे लिये अपना प्राण खोएगा, वह उसे पाएगा" (मत्ती 16:25)। परमेश्वर के वचनों ने मेरी आस्था को मजबूती दी। मैं जानती थी मेरा जीवन परमेश्वर के हाथों में है, कि मेरी आत्मा परमेश्वर के हाथों में है। मैंने परमेश्वर के आयोजनों के प्रति समर्पित होने और उसे कभी धोखा न देने का संकल्प लिया, फिर चाहे इसके कारण मुझे मौत का सामना ही क्यों न करना पड़े!

वे मुझे जिले के पुलिस-थाने लेकर आए और जैसे ही हम पूछताछ वाले कमरे में गए, मैंने एक भाई की जोर-जोर से रोने की आवाज सुनी। एक अफसर ने निगरानी-उपकरण बंद करने का आदेश दिया, फिर दो अन्य पुलिसवालों ने आकर मुझे हथकड़ियाँ पहना दीं, मेरा दायाँ हाथ मेरे कंधे के पीछे मोड़ दिया और बायाँ हाथ पीठ पर ऊपर की ओर खींच लिया। वे हथकड़ियों को ऊपर-नीचे झटकाते रहे, और ऐसा लगा, जैसे मेरी बाँहें टूटने वाली हैं। इसके बाद उन्होंने टाइगर चेयर का एक हत्था मेरी बाँहों और पीठ के बीच ठूँस दिया। ऐसा लगा, जैसे मेरी बाँहें मेरे शरीर से अलग हो जाएँगी। दर्द के मारे मेरा चेहरा पसीने से भीग गया। एक अफसर ने मेरी हथकड़ियाँ खींचकर कहा, "चोट ज्यादा लग गई? कैसा महसूस हो रहा है?" दूसरे अफसर ने ठहाके लगाते हुए कहा, "तुम वेश्या क्यों नहीं बन जाती? फिर हम तुम्हें गिरफ्तार नहीं करेंगे।" यह सुनकर बाकी सभी जोर-जोर से हँसने लगे। मुझे उनकी बेशर्मी देखकर उनसे घृणा होने लगी। मैंने कभी नहीं सोचा था कि किसी पुलिस अफसर के मुँह से ऐसी बेहूदा बात भी निकल सकती है। ये जानवरों से भी बदतर हैं! फिर उनमें से एक ने कहा, "हमें पूछताछ में जल्दबाजी नहीं करनी चाहिए। आखिर में यह हमें सब-कुछ बताने के लिए बेताब होगी। अभी के लिए इसका खाना, पीना और शौचालय जाना बंद कर दो। देखते हैं, कब तक सह पाती है!" फिर उसने जोर से मेरी बाँहें खींचीं और कमर तक ऊँची धातु की छड़ से बँधे हुए हाथों को मोड़ दिया। मैं न तो खड़ी हो पा रही थी और न ही बैठ पा रही थी, और जल्दी ही मेरी पीठ और पैरों में दर्द होने लगा। उन्होंने मुझे सोने नहीं दिया, बल्कि आँखें तक बंद नहीं करने दीं। जैसे ही मेरी आँखें बंद होने लगतीं, पुलिस-अफसर टेबल पर हाथ या स्टूल पर लात मार देता या धातु की छड़ों को हिलाने लगता। या फिर, मुझे डराने के लिए वे ठीक मेरे कानों में चिल्लाते या अजीब-अजीब सी आवाजें निकालते। इससे मैं बहुत बेचैन हो गई, और मुझे एक पल के लिए भी शांति नहीं मिली। मैंने मन ही मन परमेश्वर से प्रार्थना की और लगातार उसे पुकारा और तब सर्वशक्तिमान परमेश्वर के ये वचन मेरे मन में आए : "तुम्हें सत्य के लिए कष्ट उठाने होंगे, तुम्हें सत्य के लिए समर्पित होना होगा, तुम्हें सत्य के लिए अपमान सहना होगा, और अधिक सत्य प्राप्त करने के लिए तुम्हें अधिक कष्ट उठाने होंगे। यही तुम्हें करना चाहिए" (वचन, खंड 1, परमेश्वर का प्रकटन और कार्य, पतरस के अनुभव : ताड़ना और न्याय का उसका ज्ञान)। परमेश्वर के वचनों से मुझे विश्वास मिला। सत्य को पाने के लिए कोई भी पीड़ा सहनी पड़े तो वह सार्थक है, मुझे उसके साथ अडिग रहना होगा, चाहे मुझे कितनी भी पीड़ा क्यों न सहनी पड़े। मैंने फैसला कर लिया कि मैं गवाही देकर शैतान को नीचा दिखाऊँगी।

अगली सुबह छह-सात अफसर कलीसिया की निधियों के स्थान और बड़े अगुआओं के नाम जानने के लिए मुझसे पूछताछ करने आए। जब मैंने कुछ नहीं बताया, तो उन्होंने मुझे बुरी तरह मारा। उनके जाने के तुरंत बाद कुछ और अफसर मुझसे वही सवाल करने आए। वे मुझसे चौबीसों घंटे लगातार पूछताछ करते रहे। चार दिन बाद मेरा पूरा शरीर सूज गया और मेरी पिंडलियाँ सूजकर मेरी जाँघों जितनी मोटी हो गईं। मैं भूखी और कमजोर थी। मेरी आँखें बंद होती देख एक महिला अफसर ने जोर से मेरे पैर पर लात मारी। मेरी कमर से नीचे का पूरा हिस्सा सुन्न पड़ गया था और मेरी पीठ में असहनीय दर्द हो रहा था, मानो वह टूट गई हो। मेरी आँखें सूज गई थीं और उनमें बुरी तरह चुभन हो रही थी। ऐसा लग रहा था, जैसे मेरी आँखें कभी भी बाहर निकल आएँगी। यह बहुत ही दर्दनाक था। एक पल के लिए भी आँखें बंद करने या अपने पैरों को आराम देने का विचार किसी सच्ची विलासिता जैसा लगा। मुझे कोई अंदाजा नहीं था कि वे कब तक मुझे यातना देते रहेंगे। मुझे लगा, जैसे मेरा शरीर सहने की सीमा पार कर चुका है, और मैं ज्यादा देर यह सब नहीं सह पाऊँगी। मेरा दिल बेहद कमजोर पड़ चुका था। मैंने विश्वास और हिम्मत पाने के लिए परमेश्वर से प्रार्थना की। फिर मैंने परमेश्वर के इन वचनों के बारे में सोचा : "क्या तुम लोगों ने कभी मिलने वाले आशीषों को स्वीकार किया है? क्या कभी तुमने उन वादों को खोजा जो तुम्हारे लिए किए गए थे? तुम लोग निश्चय ही मेरी रोशनी के नेतृत्व में, अंधकार की शक्तियों के गढ़ को तोड़ोगे। तुम अंधकार के मध्य निश्चय ही मार्गदर्शन करने वाली ज्योति को नहीं खोओगे। तुम सब निश्चय ही सम्पूर्ण सृष्टि के स्वामी होगे। तुम लोग निश्चय ही शैतान के सामने विजेता बनोगे। तुम सब निश्चय ही बड़े लाल अजगर के राज्य के पतन के समय, मेरी विजय की गवाही देने के लिए असंख्य लोगों की भीड़ में खड़े होगे। तुम लोग निश्चय ही सिनिम के देश में दृढ़ और अटूट खड़े रहोगे। तुम लोग जो कष्ट सह रहे हो, उनसे तुम मेरे आशीष प्राप्त करोगे और निश्चय ही सकल ब्रह्माण्ड में मेरी महिमा का विस्तार करोगे"("मेमने का अनुसरण करो और नए गीत गाओ" में 'विजेताओं का गीत')। "अतीत में, पतरस को परमेश्वर के लिए क्रूस पर उलटा लटका दिया गया था; परंतु तुम्हें अंत में परमेश्वर को संतुष्ट करना चाहिए, और अपनी सारी ऊर्जा परमेश्वर के लिए खर्च करनी चाहिए। एक सृजित प्राणी परमेश्वर के लिए क्या कर सकता है?"("मेमने का अनुसरण करो और नए गीत गाओ" में 'सृजित जीव को होना चाहिये परमेश्वर की दया पर')। परमेश्वर के वचनों ने मुझे हौसला दिया और मेरी हिम्मत बढ़ाई। मैं क्रूर यातना के दौर से गुजरी थी, लेकिन परमेश्वर मेरे साथ रहा था और अपने वचनों से मेरा मार्गदर्शन करता रहा था। मैं यह भी जानती थी कि मैं इस तरह के क्लेश से इसलिए गुजर रही थी, ताकि परमेश्वर मेरी आस्था पूर्ण कर सके, और कि मुझे बड़े लाल अजगर के सामने विजयपूर्ण गवाही देनी होगी। अगर मैंने शारीरिक पीड़ा के डर से परमेश्वर को धोखा दिया, तो मेरी जिंदगी निरर्थक हो जाएगी। यह बहुत बड़ा अपमान होगा। मैंने युगों-युगों के उन सब प्रेरितों और नबियों को याद किया—उन्होंने यातना झेली और मौत का सामना किया, लेकिन उन्होंने परमेश्वर में आस्था बनाए रखी और उसके लिए जबरदस्त गवाही दी। मैं परमेश्वर की अनुमति से पुलिस द्वारा सताई और प्रताड़ित की जा रही थी। मेरा आध्यात्मिक कद छोटा था और मैं उस जमाने के संतों जैसी बिलकुल नहीं थी, लेकिन मेरी खुशकिस्मती थी कि मुझे परमेश्वर के लिए गवाही देने का मौका मिला था। मैं परमेश्वर की गवाही देने के लिए अपना जीवन दाँव पर लगाने को तैयार थी, ताकि परमेश्वर के दिल को थोड़ा सुकून मिले। परमेश्वर के वचनों पर विचार करने से मेरी शारीरिक पीड़ा भी थोड़ी कम हो गई लगती थी। मुझे झपकी लेते देख उनके कप्तान ने मेरे बाल पकड़कर मेरा सिर आगे-पीछे किया, और मेरे सिर और सीने पर मुक्के मारे। उन्होंने यह कहते हुए मुझे शौचालय भी नहीं जाने दिया कि एक निश्चित समय तक तुम शौचालय नहीं जा सकती। आखिरकार जब मुझे शौचालय जाने दिया गया, तब कुछ पुलिस-अफसर शौचालय की बगल में खड़े होकर हर तरह की नीच बातें कहने लगे। मुझे बहुत शर्म आई। मैं मर जाना चाहती थी। फिर मैंने परमेश्वर के इन वचनों के बारे में सोचा : "तुम सब लोगों को शायद ये वचन स्मरण हों : 'क्योंकि हमारा पल भर का हल्का सा क्लेश हमारे लिए बहुत ही महत्वपूर्ण और अनन्त महिमा उत्पन्न करता जाता है।' तुम सब लोगों ने पहले भी ये वचन सुने हैं, किंतु तुममें से कोई भी इनका सच्चा अर्थ नहीं समझा। आज, तुम उनकी सच्ची महत्ता से गहराई से अवगत हो। ये वचन परमेश्वर द्वारा अंत के दिनों के दौरान पूरे किये जाएँगे, और वे उन लोगों में पूरे किये जाएँगे जिन्हें बड़े लाल अजगर द्वारा निर्दयतापूर्वक उत्पीड़ित किया गया है, उस देश में जहाँ वह कुण्डली मारकर बैठा है। बड़ा लाल अजगर परमेश्वर को सताता है और परमेश्वर का शत्रु है, और इसीलिए, इस देश में, परमेश्वर में विश्वास करने वाले लोगों को इस प्रकार अपमान और अत्याचार का शिकार बनाया जाता है, और परिणामस्वरूप, ये वचन तुम लोगों में, लोगों के इस समूह में, पूरे किये जाते हैं" (वचन, खंड 1, परमेश्वर का प्रकटन और कार्य, क्या परमेश्वर का कार्य उतना सरल है जितना मनुष्य कल्पना करता है?)। परमेश्वर के वचनों की प्रबुद्धता से मैंने जाना कि अपनी आस्था के लिए अपमानित होना और पीड़ा सहना वास्तव में धार्मिकता के लिए कष्ट सहना है। यह वास्तव में परमेश्वर का अनुग्रह था, जो मुझे गवाही देने का मौका दे रहा था; यह मेरे लिए सम्मान की बात थी। लेकिन जब मैंने थोड़ा-सा अपमान या शारीरिक पीड़ा सही, तो मैं परमेश्वर में आस्था खोकर मर जाने के बारे में सोचने लगी। मैंने व्यक्तिगत महिमा या अपमान की प्राप्ति को बहुत ज्यादा महत्त्व दे दिया था। आखिर यह किस तरह की गवाही थी? मैंने संकल्प लिया था कि चाहे मुझे मौत ही क्यों न आ जाए, मैं परमेश्वर के लिए गवाही दूँगी, लेकिन अब मैं जरा-सी शारीरिक पीड़ा के कारण अपनी बात से पीछे हट रही थी। क्या मैं शैतान की चाल में नहीं फँस रही थी? क्या शैतान मुझसे परमेश्वर को धोखा दिलवाने की कोशिश नहीं कर रहा था? अपनी बात से पीछे हटकर मैं शैतान की हँसी का पात्र नहीं बन सकती। मुझे जिंदा रहकर परमेश्वर के लिए गवाही देनी होगी और शैतान को शर्मिंदा करना होगा! परमेश्वर की इच्छा समझने के बाद मैंने उससे यह प्रार्थना की : "परमेश्वर, मैं खुद को तुम्हारे हवाले करने के लिए तैयार हूँ। चाहे शैतान मुझे कितनी भी यातना दे, मैं तुम्हारे लिए गवाही दूँगी और तुम्हें कभी धोखा नहीं दूँगी। मैं हर चीज में तुम्हारे आयोजनों और व्यवस्थाओं का पालन करूँगी!" अपनी प्रार्थना के बाद मैंने खुद को मजबूत महसूस किया।

फिर पूछताछ वाले कमरे में पुलिसवालों ने एक कंप्यूटर चलाया और उसमें कुछ बहनों की तसवीरें दिखाकर मुझे उन्हें पहचानने के लिए कहा। उन्होंने यह भी कहा कि 24 जनवरी को दोपहर 2 बजे के आसपास उन्होंने कई अलग-अलग जगहों से भाई-बहनों को गिरफ्तार किया था। यह एक समन्वित कार्रवाई थी। मुझे बहुत गुस्सा आया। यह देखकर कि मैं जवाब नहीं दे रही, वे मुझे इस तरह की बातें कहते हुए धमकाने भी लगे और फुसलाने भी, "हम तुम लोगों के बारे में पहले से ही सब-कुछ जानते हैं। अकड़ दिखाने का कोई फायदा नहीं। वे सभी अपना मुँह खोल चुके हैं, आखिर तुम क्यों उनके लिए इतनी महान बन रही हो? अगर हमने तुम्हें अभी छोड़ भी दिया, तो तुम्हारी कलीसिया तुम्हें वापस नहीं लेगी। अकलमंद बनो—हमें बताओ कि तुम्हारे बड़े अगुआ कौन हैं और कलीसिया का सारा धन कहाँ रखा है। फिर हम नए साल के जश्न के लिए तुम्हें घर वापस जाने देंगे।" मैंने अब भी कुछ नहीं कहा, तो वे मुझ पर चिल्लाने लगे, "अगर तुमने हमें कलीसिया के धन की जगह के बारे में नहीं बताया, तो हम तुम्हारे कपड़े उतारकर छत से लटका देंगे और मार-मारकर तुम्हारा भरता बना देंगे। हम इसके हर क्षण का स्वाद लेंगे।" यह सुनकर मैं डर गई। मैंने देखा कि वे शैतान कुछ भी कर सकते हैं और पता नहीं, मैं उसे बरदाश्त कर पाऊँगी या नहीं। मैं तनाव में थी, और नहीं जानती थी कि उस रात वे मेरे साथ क्या करने वाले थे। डर और उदासी की लहर के बाद लहर आने से मैं खुद को बहुत लाचार महसूस करने लगी। मैंने तुरंत परमेश्वर से अपनी रक्षा करने की प्रार्थना की। प्रार्थना के बाद मैंने परमेश्वर के इन वचनों के बारे में सोचा : "जब लोग अपने जीवन का त्याग करने के लिए तैयार होते हैं, तो हर चीज तुच्छ हो जाती है, और कोई उन्हें हरा नहीं सकता। जीवन से अधिक महत्वपूर्ण क्या हो सकता है? इस प्रकार, शैतान लोगों में आगे कुछ करने में असमर्थ हो जाता है, वह मनुष्य के साथ कुछ भी नहीं कर सकता। हालाँकि, 'देह' की परिभाषा में यह कहा जाता है कि देह शैतान द्वारा दूषित है, लेकिन अगर लोग वास्तव में स्वयं को अर्पित कर देते हैं, और शैतान से प्रेरित नहीं रहते, तो कोई भी उन्हें मात नहीं दे सकता" (वचन, खंड 1, परमेश्वर का प्रकटन और कार्य, “संपूर्ण ब्रह्मांड के लिए परमेश्वर के वचनों” के रहस्यों की व्याख्या, अध्याय 36)। परमेश्वर के वचनों की प्रबुद्धता से मैंने समझा कि कि मैं अपने अपमान और मौत को लेकर बहुत डरी हुई थी। शैतान मुझे परमेश्वर को धोखा देने पर मजबूर करने के लिए मेरी कमजोरियों का इस्तेमाल कर रहा था। यह उसकी चाल थी। अगर मैं अपना जीवन दाँव पर लगा सकूँ, तो उसके पास मुझे मजबूर करने के लिए क्या बचेगा? मैंने यह भी जाना कि पुलिस के मेरे साथ ऐसा बरताव करने में मेरा अपमान नहीं था, बल्कि ऐसा करके वे खुद बुरे और नीच बन रहे थे। मेरे शरीर का कोई मोल नहीं। मैं परमेश्वर के लिए गवाही देने और शैतान को शर्मिंदा करने के लिए अपने जीवन का त्याग करने के लिए तैयार हो गई। मैं जानती थी कि परमेश्वर के लिए गवाही देना सार्थक होगा, कि मेरा जीना बेकार नहीं जाएगा। इस विचार से मेरा सारा डर खत्म हो गया। मैं शक्ति और आस्था से भर गई।

उस दोपहर 1 बजे के आस-पास मेरा दिल जोर-जोर से धड़कने लगा और मेरे लिए ठीक से साँस लेना भी मुश्किल हो गया। मेरे पैर इतने कमजोर पड़ गए थे कि मैं जमीन पर गिर पड़ी। मेरी हालत देखकर उन्होंने बस इतना कहा, "मरने का नाटक करने की जरूरत नहीं। हम तुम्हें अब भी नहीं जाने देंगे। सेंट्रल कमिटी का कहना है कि अगर हमने किसी विश्वासी को पीट-पीटकर मार भी दिया, तो इससे कोई फर्क नहीं पड़ेगा। एक और विश्वासी के मरने का मतलब है एक विश्वासी कम होना! हम गड्ढा खोदकर सीधा तुम्हें उसमें फेंक देंगे। किसी को पता भी नहीं चलेगा।" बाद में उन्होंने देखा कि मेरी हालत सच में खराब हो रही है, तो इस डर से कि मेरी मौत से वे अपना एकमात्र सुराग खो बैठेंगे, वे मुझे जाँच के लिए अस्पताल ले गए। डॉक्टर ने कहा कि मेरी ताकत खत्म हो चुकी है और इससे मुझे दिल की समस्या शुरू हो गई है। उन्होंने कहा कि मुझे कुछ खाने के लिए दिया जाना चाहिए और आराम करने देना चाहिए। लेकिन उन्हें मेरे मरने या जीने की कोई परवाह नहीं थी। अस्पताल से वापस आने के आधे घंटे बाद उन्होंने मुझे दोबारा उस धातु की छड से बाँध दिया। यह देखकर कि सख्त रवैया अपनाने से उन्हें कुछ हासिल नहीं हो रहा, उन्होंने मुझसे नरमी से पेश आने की कोशिश की। उनमें से एक अफसर ने बनावटी उदारता दिखाते हुए मुझसे कहा कि वे प्रभु में आस्था रखने के खिलाफ नहीं हैं, और उसकी दादी भी ईसाई ही है। उसने यह भी कहा कि उसकी कोई गर्लफ्रेंड नहीं है, और मेरी खूबसूरती देखकर वह वाकई मुझे अपनी गर्लफ्रेंड बनाना पसंद करेगा। फिर दूसरे अफसर ने कहा, "अगर तुम्हें अपनी परवाह नहीं, तो कम से कम अपने माता-पिता की तो परवाह करो। चीन में नया साल लगभग आने ही वाला है, हर कोई अपने परिवार के साथ है। लेकिन तुम यहाँ पीड़ा सह रही हो। तुम्हारे माता-पिता को तुम्हारे बारे में जानकर कितना दुख होगा।" एक और अफसर बोला, "लगभग तुम्हारी ही उम्र की मेरी एक बेटी है और तुम्हें इतनी पीड़ा सहते देख मुझे अच्छा नहीं लग रहा। बताओ, तुम्हें क्या चाहिए—यहाँ आखिरी फैसला मेरा ही होता है। मैं तुम्हें कोई नौकरी भी दिला दूँगा। बस, तुम जो कुछ जानती हो, मुझे बता दो।" उनका यह खुशामदी बरताव देखकर मुझे उनसे नफरत होने लगी, और मैंने परमेश्वर के इन वचनों के बारे में सोचा : "तुम लोगों को जागते रहना चाहिए और समय की प्रतीक्षा करनी चाहिए, और तुम लोगों को मेरे सामने अधिक बार प्रार्थना करनी चाहिए। तुम्हें शैतान की विभिन्न साजिशों और चालाक योजनाओं को पहचानना चाहिए, आत्माओं को पहचानना चाहिए, लोगों को जानना चाहिए और सभी प्रकार के लोगों, घटनाओं और चीजों को समझने में सक्षम होना चाहिए" (वचन, खंड 1, परमेश्वर का प्रकटन और कार्य, आरंभ में मसीह के कथन, अध्याय 17)। शैतान मुझसे जीतने के लिए मेरी भावनाओं से खेलकर मुझे बहकाने की कोशिश में लगा था, ताकि मैं परमेश्वर को धोखा दे दूँ। यह बेशर्मी और नीचता थी! मैं जानती थी, मैं शैतान की चालों में नहीं फँस सकती। इसके बाद वे मुझे कितना भी डराते या बहकाते रहे, मैंने अपना मुँह नहीं खोला। वे छह-सात लोगों के समूह में आकर आठ दिनों तक बारी-बारी से दिन-रात मुझसे पूछताछ करते रहे। मेरा मुँह खुलवाने के लिए उन्होंने मुझे डराने, धमकाने और यातनाएँ देने में कोई कसर नहीं छोड़ी, लेकिन वे मुझसे कोई जानकारी नहीं पा सके। आखिरकार एक अफसर ने कहा, "तुम्हारा संकल्प बेहतरीन है, और तुम्हारा परमेश्वर महान है।" यह सुनकर मुझे बहुत खुशी हुई—मैं शैतान को शर्मिंदा होते और हारते हुए देख रही थी।

उसके बाद वे मुझे जेल लेकर गए। वहाँ पहुँचने के बाद एक महिला अफसर ने निगरानी-उपकरण चालू करके मेरे कपडे उतरवाकर मेरी तलाशी ली। जेल की कोठरी में पहुँचने पर अन्य सभी कैदी मुझे बुरी नजरों से देखने लगे, और जेल के गार्ड उन कैदियों को उकसाते हुए कहने लगे, "यह एक और विश्वासी है। इसकी 'अच्छी खातिरदारी' करना।" मैं अपने आपको सँभाल भी नहीं पाई थी कि एक कैदी ने मुझे ठंडे पानी से नहाने का आदेश दिया, फिर मुझ पर बाल्टी भर-भरकर ठंडा पानी डाला जाने लगा, और मैं बुरी तरह काँपने लगी। दूसरे कैदी एक कोने में खड़े होकर ठहाके लगा रहे थे। बाथरूम साफ करने और साफ-सफाई के दूसरे काम करने के लिए मुझे रोज दर्जनों बाल्टी पानी उठाना पड़ता था और खाने के वक्त वे जानबूझकर मुझे कम खाना देते। मैं कभी भरपेट खाना नहीं खा पाती थी। रात में वे मेरे बिस्तर पर इतने जोर-जोर से लात मारते कि मैं सो न पाती। इन सबसे मैं डर गई और मेरा दिल जोर-जोर से धड़कने लगा। यह बहुत भयंकर था। बाद में उन्होंने मुझे ठंड में पक्की जमीन पर अकेले सोने को मजबूर कर दिया। इतना ही नहीं, गार्ड मुख्य कैदी और कुछ हत्यारों को मुझे यातना पहुँचाने के लिए उकसाते रहते, और पुलिसवाले यह कहते हुए हमेशा मुझसे सवाल-जवाब करते और मुझे डराते रहते कि "तुम एक राजनीतिक अपराधी हो। तुम्हारी मौत से किसी को कोई फर्क नहीं पड़ेगा। अगर तुमने अपना मुँह नहीं खोला, तो हम तुम्हें अनिश्चित काल के लिए यहीं बंद रखेंगे। यहाँ से कभी भी निकल पाने की उम्मीद मत करना!" यह सुनकर मुझे बहुत बुरा लगा। उन चार महीनों का हर दिन मेरे लिए नर्क की यातना के बराबर था और अब मैं और नहीं सह सकती थी। मुझे कोई अंदाजा नहीं था कि यह सब कब खत्म होगा। मुझे लगा कि मुझमें आगे सहने की ताकत नहीं बची है। मैं बहुत कमजोर पड़ चुकी थी। पीड़ा से बचने के लिए मैं मौत की कामना कर रही थी। अपनी पीड़ा में मैंने परमेश्वर से प्रार्थना की, और प्रार्थना के दौरान जोर-जोर से रोने लगी। मैंने सोचा कि कैसे परमेश्वर देहधारण करके सत्य व्यक्त करने और मानवजाति को बचाने के लिए धरती पर आया था। मैं परमेश्वर के वचनों के सिंचन और पोषण का आनंद उठा रही थी, लेकिन अब मैं परमेश्वर के प्रेम का मूल्य चुकाए बिना ही इस दुनिया से जाना चाहती थी। मैं अपराध-बोध और पछतावे से भर गई; मुझे इतना बुरा लगा, मानो मेरे दिल को जबरदस्त धक्का लगा हो। फिर मैंने परमेश्वर के इन वचनों के बारे में सोचा : "इस प्रकार, इन अंतिम दिनों में, तुम्हें अवश्य ही परमेश्वर के प्रति गवाही देनी है। इस बात की परवाह किए बिना कि तुम्हारे कष्ट कितने बड़े हैं, तुम्हें अपने अंत की ओर बढ़ना है, अपनी अंतिम सांस तक भी तुम्हें अवश्य ही परमेश्वर के प्रति निष्ठावान और उसकी कृपा पर बने रहना चाहिए; केवल यही वास्तव में परमेश्वर से प्रेम करना है और केवल यही सशक्त और जोरदार गवाही है" (वचन, खंड 1, परमेश्वर का प्रकटन और कार्य, पीड़ादायक परीक्षणों के अनुभव से ही तुम परमेश्वर की मनोहरता को जान सकते हो)। "चूँकि तुम मानव प्राणी हो, इसलिए तुम्हें स्वयं को परमेश्वर के लिए खपाना और सारे कष्ट सहने चाहिए! आज तुम्हें जो थोड़ा-सा कष्ट दिया जाता है, वह तुम्हें प्रसन्नतापूर्वक और दृढ़तापूर्वक स्वीकार करना चाहिए और अय्यूब तथा पतरस के समान सार्थक जीवन जीना चाहिए। ... तुम सब वे लोग हो, जो सही मार्ग का अनुसरण करते हो, जो सुधार की खोज करते हो। तुम सब वे लोग हो, जो बड़े लाल अजगर के देश में ऊपर उठते हो, जिन्हें परमेश्वर धार्मिक कहता है। क्या यह सबसे सार्थक जीवन नहीं है?" (वचन, खंड 1, परमेश्वर का प्रकटन और कार्य, अभ्यास (2))। परमेश्वर के इन वचनों के सामने मुझे बहुत शर्मिंदगी महसूस हुई। परमेश्वर देहधारण करके हमारे पोषण के लिए इतने सारे सत्य व्यक्त करने धरती पर आया, और अब उसे गवाही के लिए हम जैसे लोगों की जरूरत है, लेकिन मौत के जरिये मैं इस स्थिति से बचना चाहती हूँ, सिर्फ इसलिए कि मुझे थोड़ा-सा अपमान और थोड़ी शारीरिक पीड़ा सहनी पड़ गई। यह सच्ची आज्ञाकारिता नहीं है। क्या यह परमेश्वर के खिलाफ विद्रोह करना नहीं है? मैंने याद किया कि कैसे अय्यूब ने अपना सब-कुछ और अपने बच्चे तक खो दिए, उसे बीमारी की पीड़ा भी सहनी पड़ी, लेकिन उसने कभी परमेश्वर को दोषी नहीं ठहराया। वह परमेश्वर का गुणगान करता रहा और उसके प्रति समर्पित हो गया। वह परमेश्वर का एक बेहतरीन गवाह था। युगों-युगों से अनुयायियों और नबियों ने परमेश्वर के लिए अपना खून बहाया और जीवन त्याग दिया। मैंने परमेश्वर से इतना आनंद उठाया, लेकिन मैंने उसके लिए क्या त्याग किया? मैं बहुत ही स्वार्थी और नीच हूँ, और परमेश्वर ने हमारे लिए जो कीमत चुकाई है, उसका मान नहीं रख रही हूँ। मैं तो इंसान कहलाने लायक भी नहीं हूँ! पश्चात्ताप में डूबकर प्रार्थना करते हुए मैं परमेश्वर के सामने आई और बोली, "हे परमेश्वर, मैं गलत थी। मुझे मरने की बात नहीं सोचनी चाहिए थी। मैं अय्यूब और पतरस जैसी बनना चाहती हूँ, और चाहे मुझे कुछ भी सहना पड़े, मैं तुम्हारे लिए गवाही देना चाहती हूँ।" प्रार्थना से मुझे आने वाली मुसीबत का सामना करने की हिम्मत मिली। जल्दी ही मुख्य कैदी को अपनी सजा काटने के लिए मेरी जेल से बाहर निकालकर दूसरी जेल में डाल दिया गया, और कुछ अन्य कैदियों को इस जेल में लाया गया, जो मेरा ध्यान रखने लगे। उन्होंने रोजमर्रा की जरूरत की कुछ चीजें मुझे दीं और ठंड में पहनने के लिए कपड़े भी दिए। मैं जानती थी, यह परमेश्वर का आयोजन और व्यवस्था है। जैसा कि परमेश्वर के वचनों में कहा गया है : "कोई भी और सभी चीज़ें, चाहे जीवित हों या मृत, परमेश्वर के विचारों के अनुसार ही जगह बदलेंगी, परिवर्तित, नवीनीकृत और गायब होंगी। परमेश्वर सभी चीज़ों को इसी तरीके से संचालित करता है" (वचन, खंड 1, परमेश्वर का प्रकटन और कार्य, परमेश्वर मनुष्य के जीवन का स्रोत है)।

बाद में, जेल में एक बहन से मेरी मुलाकात हुई। उससे मिलकर मुझे बहुत खुशी हुई। हमने एक-दूसरे का हौसला बढ़ाने के लिए चुपके से परमेश्वर के कुछ वचनों पर चर्चा और सहभागिता की। मेरा मन शांत और संतुष्ट हो गया। फिर सितंबर में एक दिन पुलिस दोबारा मुझसे सवाल-जवाब करने आई। पूछताछ वाले कमरे में पहुँचते ही उन्होंने मेरी तसवीर खींची और कहा कि वे इसकी मदद से ऑनलाइन मेरी पहचान ढूँढ़ेंगे। उन्होंने मुझे यह कहते हुए धमकी दी कि "तुम्हारा मामला अभी निपटा नहीं है। यहाँ से निकलने की सोचना भी मत! ईसाइयों के लिए कम्युनिस्ट पार्टी की नीति एक साल की कैद को तीन साल में और तीन साल की कैद को सात साल में बदलने की है। वे एक सनक के आधार पर किसी को पीट-पीटकर मार भी सकते हैं और किसी को इसका जिम्मेदार नहीं ठहराया आएगा। देखते हैं, तुम कब तक चुप रहती हो।" सीसीपी की बुराई और नीचता देखकर मुझे शैतान से और भी ज्यादा नफरत होने लगी। मैं कभी हार मानकर परमेश्वर को धोखा नहीं दूँगी। मैंने उनसे गंभीरता से कहा, "आप इसे भूल जाएँ। मेरा यहाँ से बाहर निकलने का कोई इरादा नहीं है। अगर मैं परमेश्वर को जानकर अपने जीवनकाल में सृष्टिकर्ता के लिए गवाही दे सकूँ, तो यह सार्थक होगा, फिर चाहे यहाँ मेरी मौत ही क्यों न हो जाए!" यह सुनकर पुलिसवालों का गुस्सा सातवें आसमान पर पहुँच गया।

अधिकारियों द्वारा 10 महीनों तक गैरकानूनी ढंग से जेल में रखे जाने के बाद नवंबर 2013 में मुझे छोड़ दिया गया। भले ही कम्युनिस्ट पार्टी द्वारा गिरफ्तार किए जाने के अपने अनुभव में मुझे शारीरिक पीड़ा सहनी पड़ी, लेकिन परमेश्वर के वचन हर पल मुझे प्रबुद्ध बनाते रहे थे, और शैतान के प्रलोभनों पर विजय पाने और गवाही देने में मेरा मार्गदर्शन कर रहे थे। मैंने सच में परमेश्वर के वचनों के सामर्थ्य और अधिकार का अनुभव किया, और परमेश्वर में मेरी आस्था बढ़ गई। मैंने सीसीपी के परमेश्वर से नफरत करने और उसका दुश्मन होने के शैतानी सार को भी साफ तौर पर देखा। मैंने सीसीपी से पूरी तरह से मुँह मोड़कर उसे नकार दिया, और परमेश्वर का अनुसरण करने के अपने संकल्प को दृढ़ बनाया। सर्वशक्तिमान परमेश्वर का धन्यवाद!

साभार

A portion of the Bible verses in this book are from Hindi OV and the copyright to the Bible verses from Hindi OV belongs to Bible Society India. With due legal permission, they are used in this publication.